
Prefaţă 


Asistenţa socială este un domeniu nou şi supus unor schimbări ce se derulează într-un ritm 
foarte alert. Deşi în România a apărut ca domeniu distinct şi organizat după principii ştiinţifice 
destul de recent (debutul îl fixăm odată cu anii '90), asistenţa socială are tradiţie în spaţiul 
occidental, dar nici aceasta nu este una redutabilă. Din această „tinereţe” derivă multe dintre 
problemele şi dificultăţile domeniului, atât în pregătirea profesională -— stabilită de câţiva ani la 
nivelul obligatoriu al licenţei universitare -, cât şi în exercitarea propriu-zisă a profesiei. De 
altfel, dacă la nivelul pregătirii profesionale iniţiale şi al formării specialiştilor lucrurile sunt 
relativ stabilizate (datorită consistenţei şi continuității învăţământului universitar din România, 
cu toate avatarurile sale), la nivelul ocupaţiilor problemele sunt mult mai complicate, profunde 
şi chiar generatoare de confuzii în domeniul activităţii profesionale. 

Credem că această reeditare a contribuit la construirea şi omogenizarea pregătirii profesionale 
în domeniul asistenţei sociale din România. A constituit şi rămâne un reper în construirea şi 
evaluarea expertizei de specialitate, chiar dacă unii nu vor recunoaşte în mod explicit acest statut. 

Însă atunci când vorbim de expertiză, trebuie să precizăm că se impune distincţia între 
experții în formare profesională - respectiv cadre didactice din învăţământul superior de 
specialitate — şi experții din practica ocupațională. Standardele şi tehnicile de evaluare diferă. 
Totuşi, deseori există tentaţia substituirii : cadre didactice cu experienţă (nu numai în domeniul 
în discuţie) emit pretenţii de elaborare a practicilor şi de operaţionalizare a activităţilor ocupaţionale, 
iar profesionişti cu experienţă şi vechime în asistenţa socială se consideră îndreptăţiţi să emită 
judecăţi de valoare despre pregătirea teoretică, metodologică şi aplicativă a viitorilor practicanți. 
(Această formă de „expandare” profesională nepermisă se regăseşte cu prisosinţă şi în alte 
domenii.) Tratatul de asistenţă socială se adresează ambelor categorii, desigur, cu finalităţi 
diferite. 

Punctul de plecare în acest demers a fost întrebarea: „Cum reuşim să obţinem expertiza 
adecvată şi validă, în funcţie de direcţiile activităţii profesionale proprii, şi care sunt riscurile ?”. 

Cu siguranţă, asemenea proiecte devin ţinta unor critici. Ceea ce este normal şi intră în 
firescul lucrurilor umane. E uşor să se emită judecăţi de valoare: că textele nu au acoperit 
întreaga problematică, că unele au erori în conţinuturi, că oricum peste puţin timp acestea nu vor 
mai fi actuale sau relevante. Totuşi, o anumită cantitate de adevăr se află în astfel de paraevaluări, 
iar o anumită legitimitate au şi emiţătorii acestora. De altfel, aceşti emiţători sunt strict necesari 
în economia cunoaşterii. Aşa încât e mai bine ca unii autori să-şi asume riscul publicării de texte 
imperfecte. 

În consecinţă, ne-am asumat riscul de a fi utili tuturor cititorilor. lar pentru moment, acesta 
este un merit al tuturor participanţilor la această apariţie colectivă. 


George Neamţu 


Dumitru Stan 

. Orientări principiale în alocarea practicii asistenţiale 


1. Fundamentarea bioaltruistă şi culturală 
a faptelor de asistare 


Asistarea socială este o practică străveche şi o prezenţă naturală în toate mediile 
grupale. Ea s-a produs, cu siguranţă, chiar şi atunci când principiul forţei fizice era 
dominant în reglarea relaţiilor interumane, adică imediat după procesul de antropo- 
geneză. De altfel, tocmai intervenţiile în scopul ajutorării/protejării existenţei altuia (în 
urma unor reacţii fiziologice, psihologice, culturale) au făcut posibilă constituirea 
societăţii. Însuşi A. Comte - fondatorul sociologiei — era adeptul acestei idei, susţinând 
că, în măsura în care indivizii umani au fost capabili să renunţe la preocupările lor 
strict egoiste şi au exprimat comportamente în beneficiul alterităţii, în aceeaşi măsură 
specia lor a dobândit caracteristica naturală a agregării (socius) şi s-a delimitat radical 
de restul speciilor animale. 

Protejarea şi favorizarea celuilalt, stimularea exemplarelor cu şanse reduse de viaţă au 
fost/sunt practici curente nu doar la nivel uman, ci şi în cadrul regnului animal. Probatorii 
în acest sens sunt numeroasele şi bine cunoscutele situaţii în care animalele realizează 
„asistarea” celui care nu este capabil să depăşească singur momentele de impas: 

— masculii dominanţi din grupurile de maimuțe sunt dispuşi să lupte până la 
sacrificiu cu agresorii mai puternici, deci să dispară din punct de vedere fizic, 
permiţând în schimb retragerea femelelor şi masculilor tineri, conservând, 
implicit, şansele de supravieţuire pentru specia/comunitatea din care fac parte ; 

—  hienele mature (tocmai ele, care au o imagine simbolică total defavorabilă, 
atribuindu-li-se aproape în exclusivitate forme atroce de comportament ! ), după 
ce vânează şi consumă vânatul, regurgitează bolul alimentar şi asigură în acest 
mod hrana progeniturilor lor ; 

- puiul de elefant este îngrijit cu mare atenţie de propria mamă, dar şi de ceilalţi 
adulţi din grupul de apartenenţă o perioadă de timp relativ mare (3-5 ani) ; 

—  cimpanzeii se salută între ei prin îmbrăţişare — ca semn de răspuns afectiv şi de 
securitate reciprocă -, iar în cazul apropierii unui agresor, scot sunete de 
avertizare utile pentru toate speciile aflate în preajmă ; 
semnificativ, indivizii grav bolnavi sau aflaţi la vârste înaintate se separă de 
grup, îşi asumă moartea, favorizând urmaşii, „fără ca ceilalţi să-i fi alungat” 
(Zamfirescu, 1982, p. 139).. 


Aceste exemple ne îndreptăţesc să enunţăm cel puţin două concluzii care îşi păstrează 
valabilitatea dincolo de multitudinea de obiecţii ce le pot fi aduse: 

— între caracteristicile biologice ale componenților celor mai multe specii animale 

se află predispunerea la reacţii de conservare individuală şi grupală. Procesul 


1. Pentru mai multe detalii în acest sens, pot fi consultate lucrările: P. Chauchard, Socieres 
animales, societes humaines (1956), J].H. Fabre, Obiceiurile insectelor (1968), I. Eibel-Eibesfeldt, 
Iubire şi ură (1999). 

selecţiei naturale, deşi se realizează în baza legii obiective a luptei pentru 
existenţă, nu înlătură preprogramarea conservativă. Prin urmare, practicarea 
unui cuantum oarecare de altruism instinctiv, activ în special intraspecie, dar şi 
interspecii, reprezintă ceva natural sau obiectiv. Altfel spus, fapte care pentru 
oameni înseamnă iubire, bine, asistare socială, dezirabilitate etc. sunt săvârşite 
instinctiv şi de către animale ; 

— dacă specia umană este o culme a evoluţiei biologice -— cel puţin aşa susţin 
numeroase teze consacrate - atunci ea ar trebui să practice şi cele mai reuşite 
variante de asistare interindividuală şi intragrupală. Insuficienţele funcţionale 
ale mediilor socioculturale ar trebui să fie puţine şi, mai ales, contracarate cu 
relativă rapiditate. În realitate, alienarea şi superficializarea relaţiilor sociale se 
regăsesc în enorm de multe împrejurări, fapt care determină ca această concluzie 
să pară a fi în cel mai bun caz forţată, dacă nu chiar neadevărată : 

e unii oameni mor de inaniţie sau din cauza lipsei elementare a apei potabile, în 
timp ce alţii trăiesc sub presiunea pseudonevoilor şi a consumurilor exotice ; 

e mulţi indivizi nu posedă un spaţiu minimal de locuire şi de organizare 
domestică, pe când alţi semeni ai lor deţin imobile numeroase, supradimensio- 
nate şi luxuriante ; 

e mărimea veniturilor unei părţi însemnate din populaţia globului este mult sub 
necesarul derulării unei vieţi de o calitate decentă, iar, prin contrast, o altă parte 
(insignifiantă din punct de vedere numeric) stăpâneşte şi utilizează o cantitate de 
resurse existenţiale cu mult peste ceea ce presupune o viaţă umană normală ; 

e unii părinţi îşi abandonează copiii şi nu îşi asumă responsabilităţile legate de 
creşterea/întreţinerea/educarea acestora ; 

e unii bătrâni sunt excluşi/stigmatizaţi/lipsiţi de asistare de către societatea în 
care au activat ori chiar de fiii proprii ; 

e unele grupuri (minoritare) sunt evaluate ab initio ca inferioare din punct de 
vedere fizic, cultural, emoţional şi etichetate drept piedici ale progresului 
social şi individual. 


Oprindu-ne chiar şi numai constatativ asupra registrului atât de extins al sub- 
normalităţii sociale, nu avem cum să nu remarcăm, cu părere de rău, că astfel de 
contraste şi neajunsuri se regăsesc în toate spaţiile culturale, inclusiv în cele europene 
şi americane, iar tendinţa lor este de a se multiplica din punct de vedere tipologic şi de 
a afecta un număr din ce în ce mai mare de indivizi. 

Din aceste variante ale alienării umane, mai ales dacă le comparăm cu evidenţa 
asistării la nivel animal, detaşăm ideea potrivit căreia bioaltruismul este mai puternic 
în cadrul speciilor preumane. 

Acceptând validitatea ideilor precedente observăm că foarte multe acte ale insectelor 
şi animalelor nu pot fi explicate deoarece nu sunt nici pe departe bioaltruiste : 

— leii nu împart vânatul cu puii lor şi, mai mult, îi ucid pe aceştia pentru a grăbi 

intrarea leoaicelor în perioada de rut; 

—  trântorii sunt îndepărtați de stup şi lăsaţi să moară după ce şi-au încheiat 

misiunea de a fecunda matca ; 

— pitoreasca insectă numită călugăriţa mănâncă trupul partenerului cu care a 

realizat împerecherea sexuală ; 


34 TRATAT DE ASISTENŢĂ SOCIALĂ 


- lupii înfometați devorează membrii răniţi ai haitei din care fac parte ; 
- speciile nomade îşi abandonează exemplarele care le scad ritmul deplasării ş.a.m.d. 


Prin bioaltruism înţelegem „comportamentul care reduce fitness-ul darwinist (şansele 
de supraveţuire şi reproducere) al subiectului care acţionează, dar măreşte fitness-ul unui 
membru al aceleiaşi specii”. În identificarea bioaltruismului sunt avute în vedere efectele 
acţiunii asupra altora şi nu se presupune nimic în legătură cu intenţiile celui care 
acţionează. Întrucât omul săvârşeşte preponderent acţiuni teleologice, noţiunea este 
utilizabilă mai curând în a caracteriza asistarea socială preumană şi mai puţin în cazul 
celei interumane. Totuşi, omul însuşi trebuie înţeles ca o fiinţă ce acţionează instinctiv, 
bioaltruist, în special în situaţii-limită şi în raporturile cu consangvinii (vezi şi Barnet, 1995, 
p. 389; Ungureanu, 1990, pp. 25 şi urm.). 


Prin urmare, existenţa preumană nu este un spaţiu al binelui natural absolut, după 
cum umanitatea nu trebuie înţeleasă doar prin intermediul eşecurilor şi insuficienţelor 
ei. Despre mediile societale pe care le acuzăm pentru că permit manifestarea situaţiilor 
de alienare amintite puţin mai sus putem afirma, la fel de uşor, că angajează eforturi 
de depăşire a subnormalităţii şi vulnerabilităţii : asistă persoanele care suferă de diferite 
boli şi afecţiuni grave, instituie şi urmăresc educarea tinerei generaţii, organizează 
forme de control social în vederea preîntâmpinării producerii abuzurilor, stabilesc 
strategii asistenţiale de răspuns la tipurile de disfuncţii manifeste, previn populaţia 
asupra potenţialelor pericole care i-ar diminua stabilitatea/armonia existenţială etc. 

În ultimă instanţă, putem incrimina ori admira/agrea comportamente, stări, tendinţe, 
atitudini din spectrul lumii preumane, precum şi din sfera umanului. De pildă, agresivi- 
tatea : în lumea animală ea are o intensiune mai redusă (chiar dacă este activă foarte 
des) întrucât se rezumă, de regulă, la vătămare corporală şi suprimare fizică; în 
schimb, „omul îşi poate orienta agresivitatea în mod direct împotriva unui congener, 
lovindu-l, jignindu-l verbal sau ironizându-l. Agresivitatea umană poate acţiona de 
asemenea indirect, atunci când adversarul este vorbit de rău sau i se întinde o cursă. 
Agresivitatea se mai poate manifesta şi prin refuzul contactului social, ajutorului sau 
discuţiei” (Eibel-Eibesfeldt, 1995, p. 108). 

Nu puţini sunt cei care se raliază imaginii bestiale asupra umanităţii, acceptând 
interpretări de genul: „Omul este una dintre cele mai agresive fiare din lume, care 
găseşte o plăcere deplină în torturarea şi uciderea altor animale, inclusiv a semenului 
său... Hormonii îl îmboldesc să se împerecheze cu surorile şi fiicele sale exact aşa cum 
o fac în general animalele. Iar cortexul său îi spune să-şi împrumute femeia străinilor 
în schimbul avantajelor politice... l-ar place să-şi ucidă tatăl, dar îşi suprimă cu 
viclenie acest impuls natural : într-o zi el va fi bătrânul” (Eibel-Eibesfeldt, 1998, pp. 8-9). 
Predispunerea omului la fapte agresive trebuie înţeleasă însă prin raportare la înclinația 
ancestrală bioaltruistă pe care o are. După unii specialişti în etologia umană, agresi- 
vitatea este o trăsătură neesenţială; „iubirea aproapelui” este cea mai importantă 
orientare a actelor omului, dar nu trebuie privită nici ca o formă a poruncii divine şi 
nici ca o emanaţie a socioculturii de apartenenţă. Originea iubirii, generozităţii, 
sacrificiului protecţionist etc. se află de fapt în „înclinațiile morale naturale ale omului, 
deci în transcendentul biologic” (Zamfirescu, 1982, p. 157). 

Morala naturală nu este altceva decât bioaltruismul. Fiind o caracteristică a speciilor 
relativ evoluate, acesta este identitar atât pentru o parte însemnată a speciilor animale, 
cât şi pentru om. În cazul acestuia din urmă, spre exemplu, a salva pe cineva de la înec 

sau de la incendiu, a sprijini pe cineva aflat pe cale să se prăbuşească din picioare, a 
găsi o cale de a ajuta pe cel care nu poate respira etc. sunt gesturi bioaltruiste, 
verificate destul de des. Unele dintre acestea sunt de-a dreptul paradoxale : 
— persoane care nu ştiu să înoate reacţionează fără nici o ezitare cu intenţia 
salvării celui aflat în pericol de a se îneca ; 
- bolnavi psihic violenţi şi foarte puţin grijulii cu propria persoană devin hiper- 
protectori în relaţiile cu copiii mici; 
-  prelevările şi transplanturile de organe vitale se practică în foarte multe ţări, deşi 
donatorii îşi asumă moartea pentru a prelungi existenţa unui consangvin ş.a.m.d. 


În ansamblu, bioaltruismul este un „potenţial inclus” speciei care realizează asistarea 
şi îmbunătăţirea condiţiei alterităţii. Forma în care se exprimă acesta este aferentă 
speciei care îl practică. Prin urmare, putem vorbi despre existenţa unei concordanţe 
între mărimea cuantumului energetic de care dispune specia şi capacitatea ei internă de 
supravieţuire (constituită din suma „darurilor” şi a „sacrificiilor” vehiculate între cei 
implicaţi în relaţia de asistare). 

La om, şansele de viaţă sunt induse atât de bioaltruismul care îl caracterizează 
(analog multor alte specii), cât şi de avantajele oferite de apartenenţa lui culturală. Prin 
intermediul „bunurilor culturale” — selectate, stocate şi transferate de la o epocă la alta 
şi de la un individ la altul —, omul îşi completează/valorifică/optimizează baza biologică 
şi, mai mult, poate compensa/corija eventualele deficienţe, fie ele chiar de ordin fizic. 

Această aprofundare a asistării ne determină să recunoaştem (oricât de mult am 
admira bioaltruismul animal şi uman) că altruismul modelat de principii şi practici de 
ordin cultural este mult mai eficient. De pildă, reacţia bioaltruistă de a scoate dintr-o 
apă adâncă un corp aflat în agonie rămâne fără finalitatea fundamentală — salvarea de 
la înec - dacă nu este însoţită de gestul (cultural) de acordare a primului-ajutor. 
Realitatea ca atare demonstrează corectitudinea acestei afirmaţii. Astfel, în cazurile în 
care bioaltruismul nu se finalizează cu o intervenţie eficientă, alte soluţii salvatoare nu 
mai există, iar evoluţia relaţiei de asistare (dacă nu se întrerupe) are loc sub semnul 
incertitudinii. 

Atât timp cât îşi fundamentează actul de asistare în manieră culturală, omul îşi 
ordonează demersurile pe baza următoarelor principii : 


1) Bioaltruismul trebuie subordonat într-o măsură cât mai mare unor criterii 
raționale. Chiar atunci când reacţiile intervenţioniste de tip fiziologic şi psihologic sunt 
eficiente, este bine de ştiut că ele rămân numai soluţii de moment şi că sunt generatoare 
de stabilitate îndelungată doar în interiorul comunităţii (familiale, în special). Nesub- 
ordonate unor finalităţi de perspectivă ceva mai îndepărtată, exprimările bioaltruiste se 
diminuează treptat, conduc la epuizarea resurselor şi mai ales la abandonarea asistatului. 

Raţionalizarea actului de asistare ar trebui să se regăsească în răspunsuri aproxi- 
mative obţinute de asistent la cel puţin câteva dintre următoarele întrebări : 

— cât de mult trebuie să dureze intervenţia ? 

— care ar putea fi costurile ? 

— cum ar trebui să fie reacțiile celui asistat ? 

- care ar fi cele mai indicate persoane să realizeze asistarea ? 


Procedând în acest mod, el schiţează o organizare minimală a faptelor lui şi, 
totodată, îşi conturează o comprehensiune (fie ea şi superficială) asupra împrejurării în 

care se implică. Nivelul de raționalitate rămâne însă de tip ostensiv. Nici nu ar putea 
fi altfel, întrucât cel care asistă este antrenat absolut întâmplător în situaţia de a acorda 
ajutorul, trebuie să descopere foarte rapid o variantă de ieşire din impas, iar, în multe 
privinţe, între cel care este asistat şi cel care asistă nu există nici o diferenţă. Aşa se şi 
explică de ce acesta din urmă nu are cum să nu fie influenţat de instincte şi afecte, adică 
de resorturi bioaltruiste ; altfel spus, nu are cum să găsească soluţii la interogaţiile 
fundamentale presupuse de realizarea unei intervenţii cu efecte de durată (Cum au 
procedat alţii în conjuncturi similare ? Ce ar trebui să ştie pentru ca acţiunea să aibă 
succes ? Cum trebuie selectaţi cei care beneficiază de asistare ? etc.) pentru că nu este 
capabil şi/sau nu are suficient timp la dispoziţie să şi le pună. Raţionalizarea bioaltruismului 
nu se efectuează complet niciodată nici măcar la asistenții sociali profesionişti. "Totuşi, 
cu cât fondul bioaltruist este modelat într-o măsură mai mare de rațiune, cu atât 
asistarea este legitimată de mediul social şi cu atât relaţia dintre asistat şi asistent se 
apropie de exigenţele unei funcţionări pozitiviste. 


2) Organizarea ştiinţifică a intervenţiei conduce, de regulă, la creşterea indicelui 
de eficienţă. Nivelul maximal de raţionalizare pentru o foarte mare parte a rezultatelor 
gândirii omeneşti este ştiinţa. Prezenţa acesteia se traduce prin precizie, consecvență, 
eficienţă, obiectivitate, predicţie etc. Deoarece asistarea socială obligă la angajarea 
unor cheltuieli care, în cvasimajoritatea situaţiilor, nu se recuperează, realizatorii 
asistării sunt preocupaţi, pe de o parte, de succesul intervenţiei şi, pe de altă parte, de 
reducerea ori păstrarea la un nivel scăzut a costurilor. Asemenea obiective sunt atinse 
doar dacă procesul asistării este construit şi derulat după exigenţe de ordin ştiinţific. 
După David Howe (2000, pp. 11-12) ordonarea acestui proces este coextensivă urmă- 
toarelor cinci întrebări şi, evident, răspunsurilor aferente acestora : 


Asistentul social trebuie să recunoască şi să identifice ceea ce 


r roblema ? Pi Ă A : aloe 
Cons pet pe bleia trebuie să rezolve dintr-un câmp problematic mult mai extins. 


Situaţia trebuie evaluată, interpretată şi explicată. Se porneşte 
Ce se întâmplă ? de la ceea ce „se vede” pentru a se ajunge la presupuneri şi 

ipoteze. 

Asistentul, împreună cu clientul, trebuie să decidă obiectivele, 


Ce este de făcut ? să planifice intervenţia şi să-şi clarifice intenţiile. Coimplicarea 
induce mai multe şanse de reuşită. 


Sunt stabilite metodele de intervenţie în vederea îndeplinirii 
obiectivelor propuse. 


Cum trebuie procedat ? 


Sunt evaluate rezultatele finale ale intervenţiei, ţinându-se cont 
S-a făcut tot ce trebuia ? în primul rând de efectele asupra asistatului, şi mai puţin de 
costurile acţiunii. 


Interogaţiile de asemenea factură, dar şi răspunsurile la ele depind atât de experienţa 
practică a realizatorilor asistării, cât şi de teoriile după care ei se orientează. Organizarea, 
structurarea şi claritatea relaţiei dintre teorie şi practică în intervenţia socială se 
prelungesc în caracterul ştiinţific al acesteia şi în ceea ce este mai important: creşterea 

eficienţei demersului (combaterea disfuncţiei) — dincolo de ceea ce ocazionează varianta 
manifestării bioaltruismului. 


3) Gradul de civilizație al unei societăţi este direct proporțional cu nivelul de 
instituționalizare a asistenţei sociale. Pertormanţele dezvoltării unui stat sunt identi- 
ficabile în realizări sectoriale precise : starea infrastructurii, protecţia consumatorului, 
modalităţile de petrecere a timpului liber, mărimea şi calitatea spaţiului de locuit etc. 
Toate aceste aspecte nu sunt altceva decât indicatori ai nivelului de civilizaţie atins de 
respectiva societate. Deasupra tuturor performanţelor departamentale se află însă o 
caracteristică definibilă „prin calitatea protecţiei sociale a individului, prin densitatea 
şi dotarea serviciilor de asistenţă socială, în măsură să satisfacă diversitatea nevoilor şi 
cererilor de ajutor din partea diferitelor grupuri umane” (Miftode, 1999, p. 23). Cu 
alte cuvinte, dacă o societate este dezvoltată, atunci ea nu se confruntă cu probleme 
sociale (pe care le depăşeşte cu uşurinţă), şi deci este civilizată. Or, nici un mediu 
social normal nu este ocolit de probleme, disfuncţii, deficienţe, neajunsuri funcţionale 
interne. Dacă acestea se agravează, civilizaţia se erodează până acolo încât societatea 
însăşi este în pericol să se dezmembreze. Necesitatea depăşirii unui asemenea obstacol 
a constrâns statul să organizeze instituţii specializate în practicarea asistenţei sociale. 

Cu cât acestea sunt mai numeroase şi acoperă întregul registru al disfuncţiilor 
sociale, cu atât societatea poate fi considerată mai civilizată şi cu şanse mai mari de a-şi 
menţine/dezvolta nivelul de civilizaţie. Din acest punct de vedere, România se află 
într-o perioadă de amplă instituţionalizare a asistenţei sociale, dar cu o perspectivă 
civilizatorie nu tocmai favorabilă (statul român nu are mijloacele necesare funcţionării 
tuturor instituţiilor de asistare, iar multe dintre ele activează/civilizează doar datorită 
fondurilor obţinute din exterior) (vezi şi Alexiu, Sellick, 2000). 


4) Credibilitatea unui sistem de asistare socială este dată nu atât de promptitudinea 
şi profunzimea intervenţiei, cât de metodologia identificării persoanelor, grupurilor 
care au nevoie de ajutor şi de măsura reinserţiei acestora în circuitul social normal. 
mult inferioare altor specii. Prin cultură, el reuşeşte însă să se aşeze ierarhic deasupra 
acestora şi să-şi multiplice în mod impresionant şansele de viaţă. Între multitudinea 
realizărilor culturale umane, mărimea resurselor şi numărul populaţiei globului există 
în mod obiectiv o stare evidentă de echilibru. Dacă această stare tinde, pe ansamblu, 
să se conserve, nu acelaşi lucru îl putem spune şi despre părţile sau subunitățile lui : 
în Africa şi Asia şansele de viaţă sunt sensibil mai mici decât în Europa şi America de 
Nord ; în statele din vestul Europei, problemele sociale au o altă natură (consumul de 
droguri, celibatul, homosexualitatea etc.), mult diferită de a celor din partea de est a 
acestui continent (foametea, insuficienţa ajutorului de şomaj, abuzul de alcool etc.). 

Potrivit aceleiaşi optici generice, vulnerabilitatea îl caracterizează, spre exemplu, şi 
pe judecătorul de la Curtea Supremă de Justiţie din SUA (poziţia statutară cea mai 
avantajată după aceea de preşedinte), şi pe imigrantul stigmatizat, cu şanse foarte 
reduse de a obţine un loc de muncă sau de a realiza integrarea socioculturală în 
societatea americană. În fluxul experienţelor cotidiene, ambii actori ajung la un moment 
dat să spună „nu ştiu”, „nu pot”, „am nevoie de ajutor”. Incapacitatea lor este 
comparabilă însă numai la nivel teoretic şi trebuie interpretată în strânsă legătură cu 
nivelul cultural de aspirație. Concluzia se impune de la sine: ambii au nevoie de 

protecţie optimizatoare din partea grupului, numai că cel dintâi are nevoie de asistenţă 
culturală, pe când al doilea subzistă doar dacă face obiectul asistenţei sociale. 

Faima sistemului social american sau a celui vest-european derivă tocmai din modul 
cum îi localizează pe cei care au nevoie de ajutor în supravieţuire şi mai ales din 
modalităţile în care aceştia sunt restituiţi societăţii. 

Alocarea ajutorului trebuie să survină în urma unor analize minuţioase, ştiinţifice, 
păstrând intacte şansele asistatului de a se face util mediului social şi a deveni solvabil, 
onorabil ca urmare a exprimării unor calităţi personale. 

Fiind diferite de la o societate la alta, tipurile de probleme sociale şi priorităţile 
legate de rezolvarea lor conduc la mobilizări de mijloace şi soluţii de asemenea 
diferite. De aceea, nu există un sistem unic de asistenţă socială, ci numeroase sisteme 
naţionale. De regulă, acestea sunt organizate prin lege şi denotă nu neapărat o atenuare 
a forţei reflexelor bioaltruiste în practicarea asistării, cât mai ales nevoia de supra- 
veghere socială, politică şi culturală a acestei activităţi. 

Menţionarea în norma legală? a principiilor şi obiectivelor sistemului naţional de 
asistenţă, a instituţiilor responsabile, a tipurilor de servicii, a categoriilor de benefici- 
ari ş.a.m.d., împreună cu eforturile de formare a specialiştilor în domeniul asistenţei 
sociale reprezintă aspecte care demonstrează originarea prevalentă a actelor actuale de 
asistare în fundamentul cultural al societăţii naţionale, şi nu în predispunerea biologică 
ori psihologică a locuitorilor”. Bioaltruismul (asistarea inconştientă) a fost completat 
de altruism („subiectul îşi micşorează în mod conştient şansele de satisfacere a 
propriilor sale trebuinţe pentru a favoriza satisfacerea trebuinţelor altor persoane sau 
grupuri” - Dicționar de psihologie socială, 1981, p. 19), iar acesta tinde să treacă de 
la individ către grupuri şi să fie atribuit, la rându-i, unor instituţii, servicii şi persoane 
specializate (asistenţă socială ştiinţifică). Oricât de mare ar fi eficienţa asistării realizate 


2. În România, ultimul act normativ în acest sens este Legea nr. 705 din 3 decembrie 2001, 
publicată în Monitorul Oficial, partea I, nr. 814/18 decembrie 2001. 

3. În Franţa este ceva normal ca un cerşetor să solicite un franc de la trecători pentru a-şi putea 
cumpăra „cotletul” lui. EI specifică în mod verbal sau cu ajutorul unui afiş că urmează să îl 
cumpere cu banii primiţi şi se crede îndreptăţit să solicite moneda în acest scop. Cetăţenii 
francezi sunt, pe de o parte, sensibili şi responsabili în a-i satisface cererea, iar, pe de altă 
parte, manifestă indignare faţă de serviciile de asistenţă socială care nu intervin mai rapid în 
favoarea cerşetorului. Dacă încercăm să transpunem această situaţie de asistare în spaţiul 
cultural românesc, atunci am identifica (probabil) următoarele aspecte: cerşetorul nu va 
prezenta sub nici o formă intenţia de a cumpăra un cotlet (ar fi ironizat sau chiar izgonit de 
către trecători, întrucât un asemenea bun nu reprezintă la noi un aliment de supravieţuire, ci 
un lux) ; donațiile pe care cerşetorul le-ar primi de la trecători ar avea cuantumuri mici, însă 
ar fi numeroase (faptul poate fi interpretat din perspectivă morală, religioasă, economică şi 
mai ales ca neîncredere faţă de sistemul de asistenţă socială) ; persoanele plătitoare de 
impozite şi taxe ar fi dispuse în măsura cea mai mică să ajute şi ar deveni indignate/furioase/ 
suspicioase faţă de autorităţile care practică o asistenţă socială ineficientă ; reacţia insti- 
tuţiilor faţă de actul comis de cerşetor ar fi în primul rând una de indiferenţă ori una punitivă 
(amendare, reţinere) şi abia în al doilea rând una de asistare. Exemplul ar putea fi răstălmăcit, 
iar dimensiunile antrenate de el pot fi foarte numeroase. Concluzia însă se păstrează: 
asistenţa socială este o achiziţie culturală, o rezultantă a responsabilizării societăţii faţă de 
părţile ei (indivizi, grupuri) şi o încercare de depăşire a nivelului asistării reduse doar la 
forma bioaltruismului/altruismului. 

în această ultimă ipostază, întotdeauna vor exista persoane cu înclinații şi disponibilităţi 
de a practica bioaltruismul şi altruismul. Ponderea acestor variante a fost extrem de 
mare în etapele istorice premergătoare secolului XX, pentru ca, în prezent, fără să fie 
interzise, ele să reprezinte forme de asistare aproape pitoreşti. 


2. De la asistarea empirică la asistenţa socială 


Cei care încearcă să explice procesul asistenţei sociale manifest în societatea con- 
temporană fac referiri, de regulă, şi la etapele care l-au precedat şi anticipat. Asemenea 
încercări anamnezice sunt chiar inevitabile întrucât asistenţa socială actuală nu acoperă 
întregul registru de probleme la care ar trebui să intervină şi lasă loc cu destul de mare 
largheţe unor proceduri uzuale în perioadele în care ea nu era fundamentată din punct 
de vedere ştiinţific (epistemologic, organizatoric, metodologic, terapeutic etc.). Despre 
modalităţile preştiinţifice de intervenţie spunem că formează conţinutul asistării empirice, 
iar despre cele care se desfăşoară în conformitate cu exigenţele cunoaşterii ştiinţifice 
afirmăm că reprezintă asistența socială. Între asistarea empirică şi asistenţa socială 
diferenţele sunt importante. Forţând puţin nota, am putea spune că ele exprimă distanţa 
dintre rezidual şi raţional, dintre spontan şi organizat, dintre întâmplător şi premeditat, 
dintre soluţia de moment şi cea de perspectivă, dintre neştiinţific şi ştiinţific ş.a.m.d. 
Delimitarea acestor polarităţi (de multe ori exagerată) este utilă pentru că răspunde 
unor interese de ordin analitic : ne ajută să conturăm cu mai multă claritate etapele 
evoluţiei fenomenului asistării şi, mai ales, să înţelegem de ce asistenţa socială este o 
faimoasă achiziţie culturală a secolului XX. 

Dacă ne raportăm strict la intensitatea şi eficienţa faptelor de asistare, atunci, în 
numeroase situaţii, între asistarea empirică şi asistenţa socială nu apar diferenţe sau, 
mai mult, procedurile empirice pot genera mai multă satisfacţie decât cele ştiinţifice. 
Intervenţia de tip empiric este reactivă, promptă, bogată în energie, impulsivă, conformă 
„glasului inimii”, iar între cel care asistă şi cel care este asistat se produc efluvii/ 
câmpuri energetice pozitive/ataşamente/intuiţii/emoţii cu roluri terapeutice foarte mari. 
Prin simpla prezenţă a acestora, multe insuficiențe (în special cele de ordin moral-psihic, 
dar şi celelalte) sunt rezolvate, asistaţii dobândesc sentimentul de siguranţă, chiar dacă 
lipsesc unele conţinuturi de ordin material presupuse de asistarea de durată. Consistenţa 
asistării empirice este indusă, finalmente, de bioaltruism, altruism şi spiritul comunitar. 

Dacă asupra bioaltruismului şi altruismului am făcut referire în secţiunea anterioară, 
rămâne acum să schiţăm avantajele antrenate de spiritul comunitar. 


Sintagma „spirit comunitar” este utilizată foarte des în ultima vreme, fără însă a i se 
preciza semnificaţia. Prezentăm, în continuare, o variantă semantică a acestei noţiuni, 
plecând de la premisa că ea reflectă un complex de stări şi comportamente întâlnite doar 
la nivelul grupurilor comunitare. Acestea reprezintă agregate umane de dimensiuni mici 
(precum familia) şi mijlocii (de genul satelor, congregaţiilor religioase, minorităţilor 
etc.) bazate pe ceva comun tuturor celor care le alcătuiesc. Fondul apropriativ (comun) 
este constituit, după caz, din bunuri materiale de utilitate colectivă, consangvinitate, 
folosirea aceluiaşi spaţiu, apartenenţa la aceeaşi orientare religioasă, respectarea aceloraşi 
simboluri, identificarea prin aceeaşi origine etnică etc. Toate aceste aspecte îi solida- 
rizează, îi unesc din punct de vedere mintal pe cei care se identifică prin ele, iar 
consecinţa ultimă şi cea mai importantă a corelării şi asumării lor de către indivizi este 

formarea spiritului comunitar. În esenţă, realitatea spirituală de acest tip este traductibilă 
prin relative similitudini comportamentale, atitudinale şi caracteriale, prin intercunoaştere 


expectanţe intervenţioniste în favoarea alterităţii, prin conştiinţa faptului că pierderile şi 

câştigurile de orice fel sunt consecinţe care vizează, în ultimă instanţă, nu doar pe 

indivizii izolaţi, ci şi grupul de apartenenţă în ansamblul lui. 

Cu alte cuvinte, acolo unde indivizii se legitimează printr-un număr însemnat de 
elemente ale proprietăţii, culturii colective şi unde relaţiile dintre ei sunt fundamentate 
preponderent pe afectivitate (şi nu pe interes), întrajutorare (şi nu egoism), implicare 
şi responsabilitate grupală (deci nu izolare, individualism), avem de-a face cu comu- 
nităţi şi cu spirit comunitar. 

Din perspectiva asistării, avantajul cel mai mare determinat de spiritul comunitar 
este cel al promptitudinii producerii intervenţiei ; fiecare comunitar - şi grupul în 
întregime -— se simte responsabil în a acorda ajutor unui semen pentru că îşi asigură 
astfel includerea comunitară şi probabilitatea obţinerii, la rându-i, a unui ajutor. Întrucât 
normalitatea existenţială a individului necesită integrarea comunitară, ocaziile în care 
el poate acorda sau solicita în mod empiric un ajutor sunt destul de numeroase (nuntă, 
boală, înmormântare, intervenţii în caz de calamitate, asistare în situaţii de litigiu, 
consiliere etc.). Spre deosebire de asistarea empirică, asistența socială este definibilă 
ca „un ansamblu de instituţii, programe, măsuri, activităţi profesionalizate, servicii 
specializate de protejare a persoanelor, grupurilor, comunităţilor cu probleme speciale, 
aflate temporar în dificultate, care din motive de natură economică, socioculturală, 
biologică sau psihologică, nu au posibilitatea de a realiza prin mijloace şi eforturi 
proprii un mod normal, decent de viaţă” (Zamfir, Zamfir, coord., 1995, p. 100). 

Raportându-ne la această definiţie pe linia paralelismului asistare empirică — asis- 
tenţă socială, constatăm : 

a) în toate momentele evoluţiei omenirii au existat persoane cu un nivel precar de 
şansă de viaţă, precum şi fenomene disruptive, critice, care au atentat la 
supraviețuirea societăţilor şi comunităţilor (Zamfir, 1977, p. 47); 

b) de fiecare dată când vulnerabilităţile şi disfuncţiile individuale ori sociale erau 
alarmante, s-au produs, în mod empiric şi cu o oarecare întârziere, reacţii de 
răspuns mai mult sau mai puţin eficiente/adecvate (deşi nu existau servicii 
specializate de asistenţă socială). 


Ştiut fiind că asistenţa socială este o invenţie a secolului XX, rămânem surprinşi de 
validitatea/valabilitatea acestor două constatări, inclusiv din perspectiva definiţiei de 
mai sus, chiar dacă ele trimit la realităţi petrecute de-a lungul multor secole şi milenii 
în urmă. Prin urmare, nu situaţiile de asistat şi reacţiile la ele reprezintă noutățile 
definitorii pentru asistența socială contemporană, ci alte două caracteristici, sugerate 
şi ele de definiţia pe care o analizăm : 

a) instituţionalizarea definitivă a serviciilor de asistență socială (pe cât posibil, 
fiecare tip de anormalitate să facă obiectul unei/unor instituţii speciale, cu 
programe, regulamente, metodologii, strategii fundamentate ştiinţific) ; 

b) desfăşurarea activităților de intervenţie de către profesionişti abilitaţi prin studii 
de profil“ (de obicei, studii superioare şi de durate care variază de la un stat la 


4. Se încearcă în prezent punerea de acord a statelor europene asupra duratei studiilor în specia- 
lizarea „Asistenţă socială”, iar cele mai multe opţiuni sunt pentru o şcolarizare de trei ani. 

altul), atestaţi prin proceduri din care să rezulte nu doar stăpânirea elementelor 


Impunerea asistenţei sociale în secolul XX a fost propulsată, în primul rând, de 
presiunea nevoii sociale, iar, în al doilea rând, de o amplă istorie a actelor de asistare. 
În privinţa primului aspect, putem afirma că, în preajma primului război mondial, dar 
şi mai târziu, au avut loc schimbări bulversante pentru care societatea era prea puţin 
pregătită : instabilitatea familială, extinderea prostituţiei, creşterea infracţionalităţii, 
sporuri demografice concomitente procesului de adâncire a sărăciei, ridicarea ratei 
şomajului, amplificarea considerabilă a numărului văduvelor, orfanilor, invalizilor de 
război ş.a. 

Fondul disfuncţional ajunsese la cote mult prea mari, comunităţile nu mai aveau 
capacităţi intervenţioniste fie din lipsa resurselor, fie din cauza reducerii intensității 
spiritului comunitar. Cum asistarea empirică nu mai făcea faţă numărului prea mare al 
celor care revendicau asistarea şi nu mai garanta protecţia socială, s-au fundamentat 
politici sociale de stat. Practic, au fost organizate serviciile de asistenţă socială menite 
să identifice indivizii, populaţiile vulnerabile şi să le ofere, pe baza unor studii 
ştiinţifice, şansa reabilitării. Nevoia de a preîntâmpina producerea exploziilor sociale şi 
de a evita destabilizarea societăţii era astfel mai uşor de controlat decât dacă s-ar fi 
mizat în continuare pe ceea ce era solvabil în etapa asistenţei empirice. 

Referitor la cel de-al doilea motiv care a stimulat apariţia asistenţei sociale (modelele 
antecedente de ocrotire a persoanelor şi grupurilor aflate în dificultate), putem spune 
că a concurat în mod fundamental la formularea principiilor, obiectivelor, teoriilor în 
asistenţa socială şi a incitat construirea de metode, tehnici, strategii de derulare a 
activităţilor intervenţioniste. 

Preocupări pentru asigurarea unui anumit standard de viaţă, în aşa fel încât să se 
prevină răbufnirea unor grave disfuncţii sociale, au existat atât în societăţile arhaice, 
cât şi în cele tradiţionale ; soluţiile elaborate de cele din urmă au inspirat mult politicile 
sociale moderne (vezi Poede, 2002, p. 33). Fiind vorba despre valorificarea unei 
experienţe de dimensiuni istorice, vom încerca să demonstrăm utilitatea modelelor 
antecedente de asistare, apelând la cazuri reprezentative din diverse spaţii şi epoci: 

- celebrul „Cod de legi al lui Hammurabi” includea menţiuni speciale prin care se 
dovedea grija regelui asiro-babilonian faţă de supuşi, şi mai ales faţă de orfani 
şi văduve (cf. Moscati, 1982). Tot la asiro-babilonieni, preoţii învățau în cadrul 
templelor cum să aline durerile suferinzilor şi cum să ofere consiliere (cf. episco- 
pul Vasile Târgovişteanul, 1991) ; 

- la romani au funcţionat sporadic un fel de birouri de caritate în cadrul cărora se 
distribuiau ajutoare cetăţenilor săraci. În plus, în secolul al IV-lea d.Hr., au 
existat demnitari cu privilegii minore numiţi archiatri populares, care aveau ca 
misiune tratarea gratuită a bolnavilor săraci (Gomoiu, 1927, p. 24); 

- în primele secole creştine au apărut şi primele aşezăminte de ocrotire socială pe 
lângă biserici şi mănăstiri. Sfântul Vasile cel Mare a fost iniţiatorul unora dintre 
acestea ; prin intermediul lor acorda sprijin orfanilor, văduvelor, bolnavilor, 
bătrânilor, călătorilor etc. Prin scrierile lui şi prin exemplul personal de viaţă el 
îndemna toţi oamenii la practicarea asistării, precum şi la selectarea bene- 
ficiarilor acestui act: „îmbunătăţirea vieţii... prin producerea, prin muncă, 
după puterile fiecăruia, a celor necesare nu numai pentru întreţinerea lor, dar şi 

pentru ajutorarea celor săraci, celor neputincioşi, a tuturor celor avizaţi la 
ajutorare, din orice altă cauză în afară de lenevie” (Sfântul Vasile cel Mare, 
1989, pp. 10-14); 

în Evul Mediu au funcţionat pentru perioade scurte de timp unele instituţii sau 
„societăţi” axate deopotrivă pe acte de protecţie socială şi pe realizarea educaţiei 
moral-religioase. Între acestea amintim orfanotrofiile (orfelinatele), brefotrofiile 
(leagănele pentru copiii abandonaţi), ghirocomiile (azilurile pentru văduvele 
nesprijinite de copiii proprii), partenocomiile (casele de întreţinere şi educare a 
tinerelor orfane sau sărace), societatea diaconiţelor (care lucrau în adăposturile 
de întreţinere a femeilor, copiilor şi bătrânilor), societatea presbiterilor (care 
supravegheau şi educau fecioarele), societatea parabolanilor sau a sanitarilor 
creştini (grupuri de bărbaţi curajoşi care se expuneau oricăror riscuri pentru a 
salva viaţa bolnavilor) (vezi Mănoiu, Epureanu, 1996; Stan, 1956) ş.a.; 

din secolul al XVI-lea, implicarea laicilor în actele de asistare este din ce în ce 
mai mare. Aceştia au înfiinţat „confraternităţi” care se ocupau de săraci, 
„căutând să le asigure hrană şi locuinţă, să adune zestre pentru fetele sărace, să 
iniţieze o reeducare morală a prostituatelor, să se îngrijească de infirmi, bătrâni 
şi bolnavi” (Drâmba, 1994, p. 91). Totuşi, Biserica rămâne în continuare instanţa 
decisivă în provocarea actelor de asistare, chiar dacă autorităţile occidentale 
(Germania, Olanda, Franţa, Spania, Anglia, Italia) încep să emită legi care să 
ordoneze activitatea instituţiilor de binefacere, să stabilească priorităţi în distri- 
buirea ajutoarelor, să fixeze condiţiile în care se poate face internarea în spitale 
şi aziluri, să legitimeze formele de sancţionare a celor care nu renunţă la 
subnormalitate şi subestimează eforturile corective ale colectivităţilor etc. ; 

la începutul secolului al XVII-lea apare în Anglia „o lege sugestiv intitulată 
«Elisabethan Poor Law» care impune o «taxă pentru sărăcie». Aceasta poate fi 
considerată ca debut instituţional al asistenţei sociale” (Zamfir, Zamfir, coord., 
1995, p. 102) sau ca politică socială formală, controlată de stat. Se încerca prin 
aceasta colectarea de fonduri cu ajutorul cărora să poată fi susţinute în orice 
moment programe de intervenţie socială. Mai târziu, în secolul al XIX-lea, 
tendinţele formalizării asistării s-au accentuat şi mai mult întrucât a apărut 
sistemul asigurărilor sociale ca variantă de protecţie socială. Pierderea temporară 
sau definitivă a capacităţii de muncă, pierderea locului de muncă erau neajunsuri 
care puteau fi compensate prin legi ale asigurărilor de boală şi de şomaj, ale 
acordării pensiilor, ale asigurării în caz de accidente. Întrucât fondul de asigurare 
se formează din cotizaţii, cei care cotizau primeau - atunci când invocau legea — 
„ajutoare proporţionale cu contribuţia lor şi cu dimensiunile trebuinţei” (Bocancea, 
Neamţu, 1998, pp. 67-68). 


Concluziile care se desprind din exemplele prezentate justifică din plin impera- 


fivitatea trecerii de la asistarea empirică la asistenţa socială : 


a) evoluţia economică, socială, culturală etc. a comunităţilor a determinat producerea 


creşterilor demografice semnificative. Cel puţin din punct de vedere teoretic, cu 
cât dimensiunile grupului sunt mai mari, cu atât capacitatea lui de a-şi asista 
altruiste ale acestora. In mod paradoxal însă, se constată o creştere a dificul- 
tăţilor de a realiza asistarea, deoarece : 

- numărul disfuncţiilor intragrupale devine mai mare şi are tendinţa de a creşte 
direct proporţional cu masa agregatului social ; 

- forţa de asistare suferă (ca urmare a imaginii cuantificate pe care o dobândeşte) 
un proces de reificare, astfel încât indivizii trăiesc un sentiment de frustrare 
atunci când conştientizează cât de mare este distanţa dintre capacitatea 
intervenţionistă a grupului şi ceea ce primesc ei efectiv sub formă de ajutor 
(ei se raportează la posibilităţile de asistare ca la un întreg şi, în funcţie de 
masivitatea acestuia, îşi construiesc speranţele/expectanţele) ; 

— intervenţia cu scop de asistare este, în foarte multe cazuri, de durată şi 
obositoare. În consecinţă, asumarea acestui efort în cadrul grupurilor mari 
devine din ce în ce mai puţin un aspect structural al comportamentului 
individual. Derogarea de responsabilitate în înfăptuirea asistării a fost şi este 
un efect al scăderii nivelului spiritului comunitar ; 


b) fiecare om este un potenţial asistent/asistat social. În formă reactivă sau empi- 


c) 


Trică, toţi indivizii normali practică asistarea semenilor lor, mai ales în interiorul 
grupului comunitar. Când mărimea fondului disfuncţional este prea mare (aşa 
cum s-a întâmplat în secolul trecut) şi când comunitatea este indiferentă sau 
incapabilă să intervină compensatoriu în modalităţi reactive, atunci societatea, 
fără a nega sau interzice asistarea empirică şi în măsura în care are suficientă 
voinţă intervenţionistă, îşi proiectează stabilitatea în mod ştiinţific, instituind un 
serviciu permanent de asistenţă socială. În noua conjunctură, apar cadre princi- 
piale şi organizatorice care vizează eradicarea disfuncţiilor prin declanşarea 
unor terapii cu probabilităţi cât mai mari de reuşită, inclusiv prin resuscitarea 
spiritului comunitar. Aşa se explică faptul că, în proiectele actuale de intervenţie 
socială, ceea ce se poate obţine prin tehnici ştiinţifice este văzut ca durabil, 
reconfortant, amplificat, împlinit, mai ales prin revigorarea reactivităţii spiritului 
comunitar ; 
cu cât amplitudinea anormalităţii sociale este mai mare, cu atât efectele acesteia 
sunt mai dăunătoare nu doar celor afectaţi deja, ci şi celor care, pentru moment, 
par a fi ocoliţi de ipostazele indezirabile. Disfuncţiile acţionează epidemic şi, de 
aceea, faţă de gravitatea lor trebuie să apară reacţii de împotrivire. Asistenţa 
socială este dovada unei astfel de reacţii şi este justificată din mai multe 
perspective : 

- biologică (în lipsa asistenţei sociale, omul se degradează ca specie) ; 

- psihologică (prin intermediul asistenţei sociale omul ajunge la trăirea satis- 
facţiei confortului şi a securităţii pe termen lung) ; 

- socială (ca participant în mod obiectiv la viaţa de grup, orice individ este 
nevoit să acorde asistenţă altora pentru că astfel, indirect, îşi garantează 
şansa de a fi asistat) ; 

— culturală (sistemele naţionale de asistenţă nu sunt altceva decât reflectări ale 
nivelului dezvoltării culturale şi modalităţi concrete de mobilizare a culturii 
în utilităţi sociale) ; 

- politică (deţinătorii puterii politice îşi atestă forţa şi abilitatea, între altele, 
prin atenţia pe care o acordă serviciilor de asistenţă socială şi prin prompti- 
tudinea/eficienţa cu care rezolvă problemele celor care au nevoie de ocrotire). 

În sinteză, trecerea de la asistarea empirică la asistenţa socială poate fi evidenţiată 
şi prin etapizarea evoluţiei istorice a faptelor de asistare. În acest sens, pot fi delimitate 
următoarele intervale temporale în practicarea intervențiilor sociale : 

1. etapa bioaltruismului (începe imediat după procesul de antropogeneză şi durează, 

probabil, până la instituirea primelor reguli de funcţionare comunitară) ; 

2. etapa altruismului (de la sfârşitul practicării exclusive a bioaltruismului şi până 
la începutul secolului XX, caracterizată prin intervenţii sociale conştiente, reglate 
ostensiv — adică atât de rațiune, cât şi de afectivitate) ; 

3. etapa lucrătorilor voluntari (vezi Bărbat, 1928) (sertlement — termen traductibil 
prin „dăruire din bunătate excesivă” ) — de la sfârşitul secolului al XIX-lea şi primele 
decenii ale secolului XX, când tineri culţi - medici, actriţe, profesori ş.a. — 
alcătuiau grupuri care făceau demersuri în scopul cunoaşterii şi ajutorării 
categoriilor defavorizate ale marilor oraşe. Pentru aceasta, ei acționau în multiple 
situaţii concrete: strângeau donaţii, îngrijeau bolnavii la domiciliu, curăţau 
mizeria din cartiere, alfabetizau, distribuiau gratuit lapte pentru copii, mediau 
dialogurile dintre majoritate şi minoritățile etnice etc. Numărul voluntarilor cu 
intenţii atât de nobile era mic, iar efectele provocate se răsfrângeau asupra unui 
procent nesemnificativ din populaţia care avea nevoie de asemenea intervenţii. 
În linii generale, această etapă nu diferă semnificativ de cea anterioară. Totuşi, 
interveneau cel puţin două caracteristici noi prin care ea se detaşează faţă de 
etapa altruismului : 

— asistarea este efectuată de grupuri organizate, considerându-se că astfel forţa 
de intervenţie devenea mai mare ; 

— demararea actului asistenţial trebuia să fie precedată de o cunoaştere minimală 
a beneficiarilor ; 


4. etapa specialiştilor în asistența socială („social work”) sau etapa contemporană 
(de după primul război mondial şi până în prezent), când munca de asistare este 
planificată, orientată ştiinţific, desfăşurată de personal specializat în acest scop 
şi, totodată, controlată de stat. 


În concluzie : 

a) apariţia etapei specialiştilor în asistenţa socială este o consecinţă cognitivă şi 
organizatorică a presiunii realităţii sociale, în primul rând, şi a achiziţiilor 
asistenţiale din etapele anterioare, în al doilea rând ; 

b) etapa lucrătorilor sociali (sef/lemen?) este tipică pentru tranziţia de la asistarea 
empirică la asistenţa socială (ştiinţifică) ; 

c) protecţia socială actuală este axată în pondere foarte mare pe asistenţa socială, 
dar este completată de intervenţii specifice etapelor precedente. 


3. Asistenţa socială în spaţiul românesc. 
Asistarea empirică în perioada tradiţională 


Despre faptele de asistenţă socială practicate de români avem tendinţa să afirmăm, cu 
destul de mare superficialitate, că se află într-un stadiu incipient. Această afirmaţie este 
pripită din următoarele motive : 


FUNDAMENTAREA ASISTENŢEI SOCIALE ÎN SPAȚIUL ROMÂNESC 45 


— fenomene disruptive au existat întotdeauna, ca în toată lumea, şi în teritoriile 
româneşti, iar reacţiile asistenţiale de răspuns la acestea s-au produs în mod 
firesc ; 

- particularitatea formelor de asistare la români a fost aceea a prevalării inter- 
venţiilor empirice (deoarece spiritul comunitar a fost foarte puternic), dar, 
aproximativ în aceeaşi perioadă cu lumea occidentală, a fost organizat şi la noi 
„serviciul social” sau asistenţa socială ; 

— deşi nu beneficiau de servicii specializate, comunităţile româneşti de dimensiuni 
mici (în special cele tradiţionale) promovau un tip de intervenţie socială de mare 
eficienţă (abaterile de la normalitate erau mai puţine decât în mediile occidentale, 
întrucât demersurile de prevenire, compensare, recuperare-restituire erau spriji- 
nite pe resorturile coercitive ale datinilor, obiceiurilor, moralei, Bisericii). 


Prin urmare, asistenţa socială actuală din România are antecedente consistente, iar 
dacă pomenim de imaturitatea ei, atunci argumentele care ar sprijini această idee ar fi: 
-  ineficienţa intervențiilor în raport cu multitudinea problemelor de asistat ; 
- decalajul indiscutabil faţă de asistenţa socială din Occident în privinţa orga- 
nizării instituţionale şi a fondurilor destinate să sprijine această activitate ; 
- deficitul de cadre de specialitate cu atribuţii în practica asistenţei sociale ; 
- relativa neglijare a domeniului în perioada regimului totalitar instalat după 
al doilea război mondial. 


Considerăm că aceste obiecţii pot fi confirmate ori, dimpotrivă, respinse dacă 
delimităm etapele evoluţiei fenomenului asistării din spaţiul românesc şi dacă prezentăm 
cât mai multe detalii asistenţiale petrecute în fiecare dintre acestea. În acest sens, vom 
distribui analiza în patru segmente temporale : perioada tradiţională, perioada inter- 
belică, perioada comunistă şi perioada postcomunistă. 

Asupra conceptului de asistare empirică am insistat în secţiunea precedentă. Nu ne 
rămâne acum decât să încadrăm spaţio-temporal societatea tradiţională românească şi, 
mai ales, să o caracterizăm după modul în care îşi ocrotea membrii. Vom apela în acest 
scop la conţinutul unui articol al lui M. Vulcănescu publicat în anul 1932 şi intitulat 
sugestiv „Cele două Românii” : călătorul, după ce iese din spaţiul urban, dobândeşte 
un sentiment straniu, ca şi cum ar fi trecut într-o altă lume: „te izbeşte, mai întâi, 
aşezarea deosebită a caselor. Casele de cărămidă, făcând zid chiar de la stradă, cu porţi 
mari, închise până sus, în care nu pătrunde ochiul, sunt înlocuite prin case mici de lut, 
aşezate în mijlocul curţii, împrejmuite peste tot cu gard de scânduri sau de nuiele, rar 
de zid şi cu porţi împodobite. În locul tăbliţelor arătătoare de drum te întâmpină, la 
răscruci, troițe şi cumpene de fântâni. Te izbeşte, apoi, portul oamenilor. De o parte 
«domni» gătiţi ca de paradă. Cu straie de tip nemţesc, pălărie, guler tare, ghete. Spre 
bariere pălăriile se schimbă în şepci. Dar atâta. Dincoace «oameni de la ţară» îmbrăcaţi în 
portul lor de lucru obişnuit : suman, iţari, opinci, căciulă” (Vulcănescu, 1997, pp. 120-121). 

Modul comparativ de prezentare a informaţiilor este în aşa fel realizat încât lasă 
impresia că ar fi vorba despre „două Românii deosebite”, două lumi - pe care 
Vulcănescu refuză să le numească România „civilizată” (reprezentată de spaţiul urban) şi 
România „primitivă”, „arhaică”, „patriarhală” (reprezentată de spaţiul rural). Autorul 
articolului este de acord să vorbim despre două Românii, numai că el impune şi o precizare : 
România autentică trebuie considerată a fi alcătuită din lumea satelor: „Trei milioane 

de oameni trăiesc între zidurile caselor închise străzii, în oraşe. Cincisprezece milioane 
trăiesc în casele din mijlocul curților de la ţară. Nici un milion din cei dintâi nu sunt 
români. Din cei din urmă sunt români peste paisprezece milioane”. 

Concluzia care se desprinde din aceste aserţiuni este mai mult decât evidentă: dacă 
vrem să studiem stilul de viaţă al românilor şi, implicit, modul în care ei realizau 
protecţia socială, atunci trebuie să plecăm de la ceea ce se întâmpla în spațiul rural 
(cvasidominant în perioada tradiţională). 

Prin perioada tradițională înţelegem intervalul de timp scurs de la apariţia creşti- 
nismului şi până la destabilizarea schemei de viaţă bazate masiv pe tradiţie, comunitate 
ŞI religie. În cazul românilor, aceasta ar coincide, în linii mari, cu secolele de istorie 
şi civilizaţie cuprinse între procesul de formare a poporului român şi sfârşitul secolului 
al XIX-lea (când legile juridice formale deveneau preponderente în reglarea raporturilor 
interumane, în dauna normelor propuse de tradiţie, comunitatea rezidenţială şi Biserică. 

Dacă la aceste aspecte adăugăm şi altele, potrivit cărora satele româneşti erau puţin 
populate, funcționau precum nişte „familii foarte mari” şi aveau multe zone de 
proprietate devălmaşă (islaz, pădure, luncă, surse de apă etc.), atunci înţelegem de ce 
locuitorii lor exersau o solidaritate de tip mecanic şi o asistare reactivă eficace. 

Omogenitatea internă a comunităţilor rurale şi izomorfismul satelor tradiţionale 
româneşti sunt repere care ne îndreptăţesc să recurgem la generalizări, chiar şi atunci 
când reprezentativitatea statistică a cazurilor în care ne originăm analiza nu este tocmai 
ridicată. Exemplificările referitoare la omogenitate, izomorfism, similitudini structurale 
şi funcţionale etc. ar putea veni din foarte multe direcţii : economică, juridică, artistică, 
politică etc. Noi ne vom rezuma doar la aspectele de asistare socială. Nu este cazul să 
menţionăm aici alte tipuri de argumente (care ne-ar fi ajutat, de altfel, să cunoaştem 
mai bine modul tradiţional de viaţă), însă nu vom renunţa la specificarea uneia dintre 
exigenţele acţionale de bază, respectată cu mare stricteţe în acea perioadă: fiecare 
sătean, atunci când intenţiona pornirea unei acţiuni, aştepta mai întâi „să vadă ce fac 
alţii pentru ca să înceapă şi dânsul” ; „fiecare îşi făcea casă, mânca, se îmbrăca şi se 
îngropa ca lumea” ; cine proceda altfel era stigmatizat pentru că „făcea ca nelumea”, 
fapt ce constituia „cea mai mare crimă” (Rădulescu-Motru, 1992, pp. 10-11). Dintre 
numeroasele consecinţe derivate din această exigenţă principială remarcăm un număr 
de două, deoarece poartă, de asemenea, caracterul principial : 

- fiecare individ, indiferent de împrejurările în care era nevoit să acţioneze, 

trebuia să procedeze în aşa fel încât să evite starea de subnormalitate ; 

- fiecare comunitar, chiar dacă nu avea el însuşi nevoie de intervenţie asistenţială, 

demonstra că aparţine sferei normalităţii, inclusiv prin actele de ocrotire pe care 
le practica. 


Conformarea la presiunea acestor două principii a făcut ca modalităţile de intervenţie 
să fie relativ variate, iar tipologia sătenilor care săvârşeau asistarea să fie foarte 
extinsă“ : 

1. autoritățile formale ale comunităţii (primar, preot, dascăl, învăţător, boier ş.a.) : 

prin acordarea de ajutor celor care suferiseră din cauza unor calamităţi, prin 


5. Pentru mai multe informaţii vezi şi D. Stan, Sociologia ruralului tradițional românesc, vol. |, 
Editura Universităţii „Al.I. Cuza”, Iaşi, 2001, pp. 272-331. 

scutirea de dări a categoriilor defavorizate, prin distribuiri de loturi suplimentare 
pentru familiile numeroase etc. ; 

rudele : cu cât gradul de rudenie faţă de cazul care revendica asistarea era mai 
mare, cu atât aşteptarea socială a producerii ajutorului era mai mare şi cu atât 
forma de sancţionare morală urma a fi mai radicală în situaţia neproducerii lui ; 
.. preotul reprezenta instanţa cu rolul asistenţial cel mai ridicat: intermedia legă- 
tura oamenilor cu divinitatea, cunoştea tainele indivizilor şi abaterile lor de la 
normalitate, făcea recomandări pentru îndreptarea şi recuperarea celor „rătăciţi”, 
distribuia sarcini pe indivizi şi grupuri în vederea armonizării relaţiilor intra- 
comunitare, organiza „ospătarea” categoriilor sărace după slujba religioasă, 
organiza xenodochiile pentru protejarea şi găzduirea străinilor, călătorilor săraci 
şi bolnavilor ; în ultimă instanţă, asista evoluţia individului de la naştere (botez) 
şi până la moarte (înmormântare) ; 

vecinii ajutau sau erau ajutaţi în foarte multe împrejurări (datorită distanţei 
spaţiale reduse, „vecinul ţinea loc de frate”, în cazul în care vecinul nu era chiar 
fratele celui asistat !): acordarea de sfat în momentele de derută, sprijinirea şi 
îngrijirea copiilor, bătrânilor şi bolnavilor, împrumutarea de unelte, bunuri de 
consum sau bani, apărarea intereselor în raporturile cu terţe părţi, asocierea în 
unele activităţi prea riscante sau costisitoare, ajutorarea în muncă pentru a 
finaliza unele lucrări în timp util etc. ; 

moaşa satului — etichetată de specialişti drept „o adevărată asistentă socială... 
pentru problemele tinerei familii şi, mai ales, ale viitoarei tinere mame” (Miftode, 
1995, p. 92) — oferea femeilor însărcinate informaţii despre simptomele evoluţiei 
sarcinii, regimul alimentar adecvat, tipurile de munci indicate, juca rolul de 
obstetrician deoarece ajuta efectiv atât femeia care năştea, cât şi nou-născutul, 
supraveghea evoluţia mamei şi copilului în perioada postnatală, introducea noi 
elemente de organizare a vieţii cotidiene a familiilor în care aveau loc naşteri, 
provoca peste ani manifestări de solidaritate între cei asistați de ea la naştere etc. ; 
naşii asigurau asistarea în momentele speciale — sau de trecere, considerate a fi 
şi cele mai critice : naşterea şi căsătoria — prin intervenţii atât de însemnate încât 
erau apreciaţi ca veritabili „părinţi spirituali” (concret, ei realizau „creştinarea” 
copilului prin botez, iar mai târziu se implicau în viaţa acestuia prin iniţierea în 
unele munci, supravegherea evoluţiei educaţionale, consilierea legată de selecţia 
maritală ; realizau cununia religioasă, contribuiau la construirea locuinţei nece- 
sare atunci când finul îşi întemeia propria lui familie, interveneau pentru a 
rezolva eventualele conflicte care izbucneau în viaţa noului cuplu ş.a.m.d.); 
bătrânii : în comunităţile tradiţionale, bătrâneţea nu era asociată cu neputinţa, 
iar bătrânii erau văzuţi ca înţelepţi, imparţiali, puţin expuşi greşelilor şi vani- 
tăţilor. Ca atare, ei formau o gerontocrație, luând decizii asupra „patrimoniului 
obştii, organizării muncilor agricole (pastorale), relaţiilor de familie, organizării 
Şi întreţinerii cultului, încheierii unor angajamente, rezolvării conflictelor etc.” 
(Dvoracek, 1992, p. 96). Aşadar, dacă în prezent bătrânii sunt o categorie care 
trebuie să beneficieze de asistenţă socială, în perioada tradiţională ei formau o 
sursă importantă de asistare: erau instanţa de supraveghere a religiozităţii, 
moralității, educaţiei şi eficienţei — adică a unui model de funcţionare grupală în 
limitele obiectivelor normalităţii. 

Spaţiul românesc a fost şi este unul al ortodoxiei, iar acolo unde a cuprins şi alte 
apartenenţe religioase, acestea au fost (cu foarte puţine excepţii) variante ale creşti- 
nismului. Doctrina religioasă creştină, potrivit modelului hristic, este un îndemn 
permanent la generozitate şi la acordare necondiționată de ajutor: „să nu laşi pe cel 
sărac lipsit de hrană..., sufletul flămând să nu-l întristezi şi să nu urgiseşti pe om când 
are lipsă. Inima necăjită nu o tulbura şi nu întârzia a da celui lipsit. Rugăciunea celui 
necăjit nu o lepăda şi nu-ţi întoarce faţa ta de la cel sărac... Pleacă săracului urechea ta 
şi cu blândeţe răspunde-i cele de pace. Scoate pe cel năpăstuit din mâna celui ce-l 
năpăstuieşte şi să nu fii slab de înger când judeci. Fii celor orfani ca un tată...” 
(episcopul Vasile Târgovişteanul, 1991, p. 144). 

Aceste recomandări erau cunoscute şi aplicate de categoriile de realizatori ai asistării 
menţionate mai sus. Întrucât individul, ca şi grupul comunitar aveau posibilităţi limitate 
de acordare a ajutorului, au fost stabilite — în timp - criterii după care se făcea selecția 
celor ce beneficiau de asistare socială. Ca atare, ajutorul era direcționat în mod 
diferențiat către persoanele defavorizate, în funcţie de tipul de handicap, categoria de 
vârstă, sexul persoanei, gradul de receptivitate la demersurile de recuperare, starea 
socială. De asemenea, se ţinea cont şi de sursele inductoare de vulnerabilitate : voinţa 
divină, grupul de apartenenţă, relaţiile extracomunitare, individul însuşi prin com- 
portamente autostigmatizante etc. 

În urma aplicării acestor criterii, comunitarii români din perioada tradiţională, în 
mod constant, îşi concentrau eforturile de ocrotire în următoarele direcţii : 

1. Asistarea familiei reprezenta un obiectiv permanent întrucât aceasta, prin 
normalitatea ei, asigura normalitatea convieţuirii într-un spaţiu mai larg, precum 
cel al satului. Biserica se implica decisiv în relansarea vieţii de familie atunci 
„când bătea la uşă pericolul distrugerii” şi „priveghea necontenit, luând măsuri 
preventive pentru a feri orice familie de alunecare pe povârniş” (Biserica şi 
problemele sociale, 1933, p. 239). Amintim câteva dintre formele în care 
Biserica (prin intermediul preotului şi enoriaşilor) asista familia : stigmatizarea 
infidelităţii conjugale (în special adulterul feminin), neadmiterea decât în rare 
cazuri a divorţului sau a recăsătoriei, criticarea situaţiilor în care familia nu 
manifesta grijă creştină faţă de membrii decedați, supravegherea normalităţii 
relaţiei dintre părinţi şi copii, urmărirea respectării obligativităţii perioadelor de 
doliu ş.a.m.d. 

2. Grija faţă de săraci constituia al doilea obiectiv esenţial al enoriașilor şi 
Bisericii - primul fiind acela al propovăduirii şi apărării credinţei. „De la 
început orice a deţinut biserica a fost considerat proprietate a săracilor” (episco- 
pul Vasile Târgovişteanul, 1991, p. 144), astfel încât actele de milostenie 
patronate de această instituţie erau foarte numeroase : în fiecare duminică, o dată 
pe lună sau ori de câte ori era nevoie, organiza ospătarea săracilor şi efectua 
colecte în favoarea lor. Sfera milosteniei era împărţită (şi practicată) în două catego- 
rii de intervenţii : fapte ale milei trupeşti (a sătura pe cei flămânzi, a adăpa pe 
cei însetaţi, a primi pe cei străini, a îmbrăca pe cei goi, a cerceta pe cei bolnavi, 
a cerceta pe cei care se află în necazuri şi nevoi, a îngropa morţii săraci şi fără 
rude) şi fapte ale milei sufleteşti (a îndrepta pe cel păcătos, a învăţa pe cel 
neştiutor şi nepriceput, a da sfat celui care are trebuinţă de el, a ierta pe cei care 
ne-au greşit, a mângâia pe cel întristat, a nu ne răzbuna pe aproapele nostru 

pentru răul pe care ni l-a făcut, a ne ruga pentru aproapele nostru — cf. Zăgrean, 
1974, pp. 242-247). Din enumerarea acestor serii de fapte recomandate şi 
coordonate de Biserică, întrezărim cu uşurinţă statutul ei de veritabilă instituţie 
de asistare socială. Mai mult, ea a avut o influenţă persuasivă atât de puternică 
încât, în mentalitatea membrilor satului tradiţional, nu ar fi existat stare de 
deficiență care nu ar fi putut fi contracarată de Biserică. Aşa ne explicăm de ce 
formele de asistare, chiar atunci când nu erau realizate de Biserică, ci de indivizi 
separați şi într-un alt spaţiu decât cel al Bisericii, trimiteau în subsidiar tot la 
sacru şi la patronajul bisericesc. 

3. Asistarea copiilor orfani se tăcea în virtutea legăturii sacre, misterioase care ar 
fi existat între părinţii decedați ai acestora şi sătenii cu care ei frecventaseră 
aceeaşi biserică. Preotul hotăra, în cazul în care nu existau rude -— sau existau, 
dar nu aveau suficiente forţe de asistare —, ce persoane să se ocupe de întreţinerea 
şi educaţia copiilor orfani. Această decizie de mare responsabilitate revenea 
preotului în virtutea faptului că era considerat „părintele” comunităţii, dar şi al 
enoriaşilor săi — care se considerau „fraţi”. Oricum, reprezenta un mare păcat, 
pentru rude, vecini şi pentru ceilalţi credincioşi ai comunităţii săteşti, lipsirea 
orfanilor de cele necesare unei existenţe normale (vezi şi Soare, 1948). 

5. Asistarea văduvelor se producea, în mod normal, atunci când acestea aveau o 
vârstă venerabilă şi nu locuiau împreună cu unul dintre fiii lor. Ajutorul era 
oferit în diverse forme: scutirea de dări (acestea fiind redistribuite celorlalţi 
săteni), oferirea de îngrijire (în momentele de neputinţă fizică), organizarea de 
clăci pe proprietăţile lor (în raport cu muncile de sezon), protejarea de eventu- 
alele abuzuri etc. 

6. Asistarea tuturor persoanelor sau grupurilor care suferiseră din cauza unor 
calamități (incendii, inundaţii, epidemii, războaie etc.). În asemenea împrejurări 
dificile, solidaritatea umană se subordona idealurilor Bisericii şi religiei : acorda- 
rea de ajutor atunci când era cea mai mare nevoie de el şi oferirea ajutorului în 
mod spontan, ca urmare a naturii bioaltruiste a omului, şi nu ca rezultat al unor 
calcule preliminare. Actele de caritate erau, în astfel de situaţii, mult mai 
numeroase decât în mod obişnuit şi aveau ca scop reechilibrarea psihică, morală, 
materială etc. a celor afectaţi. 


După cum afirmam în paginile anterioare, gesturile asistenţiale sunt costisitoare şi 
obositoare. Pentru a nu fi întrerupte, ele trebuie susţinute de o mofivație puternică. lată 
câteva dintre scopurile, mobilurile generale ce justificau intervenţiile de asistare în 
satul tradiţional : 

1. Un prim scop, pe care l-am putea eticheta drept cel mai general, era cel de 
asistare pentru asigurarea normalităţii („ca lumea”) indivizilor şi comunităţii. În 
rând cu lumea însemna starea de echilibru din punct de vedere economic, 
moral, religios, fizic, mintal etc. Dacă normalitatea comunităţii săteşti era în 
funcţie de normalitatea membrilor ce o compuneau, atunci conduita de asistare 
a cazurilor deviante apărea ca o formă colectivă de apărare. Să nu uităm că 
indivizii erau organic legați în comunitate, iar atitudinea de indiferenţă faţă de 
situaţiile anormale era percepută ca o cale de extindere a vulnerabilităţii sau ca 
un păcat (individual ori colectiv). 

Adoptarea conduitei de asistare socială ar mai putea fi motivată fie de impul- 
sivitatea moralei naturale, exprimată de indivizi în mod spontan prin „omenie”, 
fie de nevoia realizării unei jer/fe cu caracter mistic, ca semn de recunoştinţă 
faţă de generozitatea divinității. În această ultimă situaţie, intervenţia socială 
îmbrăca forma milosteniei şi era indusă de ordinea creştină a vieţii sociale 
potrivit căreia ajutorul acordat în „această existenţă” urma să se metamorfozeze 
într-o garanţie a unei post-existenţe faste. 

Una dintre motivațiile cele mai profunde exprimate în formele tradiţionale de 
asistare era nevoia individului de a se face util şi de a demonstra că are o poziţie 
activă, însemnată în ansamblul comunitar. Renumele personal — ca şi prestigiul 
familial sau al neamului din care făcea parte -— era sprijinit pe dovedirea unor 
abilităţi (în special economice) care să se prelungească în raționalitate şi înţe- 
lepciune în comportamentul cotidian, omenie şi milostenie faţă de starea de 
vulnerabilitate a vecinilor, rudelor şi săracilor satului, promptitudine în spriji- 
nirea tuturor actelor de caritate iniţiate de Biserică etc. 

Asistarea socială din ruralul tradiţional românesc se motiva şi prin atitudinea de 
respect deosebit față de strămoşi. Aceasta reprezenta o obligaţie care se înfăptuia 
prin acordarea de ajutor semenilor în viaţă pentru „a fi primit”, „văzut” de 
rudele decedate. Mai mult, solicitantul ajutorului era echivalat de cel care îl 
oferea cu un frimis sau un Semn de la divinitate ori un intermediar între cei aflaţi 
în viaţă şi cei decedați. Exista, astfel, reprezentarea efernului familial care 
păstra nealterată relaţia dintre vii şi morţi : cei morţi şi sfinţi vegheau la liniştea 
şi împlinirile celor vii, iar aceştia din urmă trebuiau să-şi dovedească recunoştinţa 
faţă de cei morţi (sau chiar să le optimizeze calitatea post-existenţei) prin 
trimiterea de daruri. În consecinţă, respectul faţă de strămoşi a determinat 
declanşarea unor proceduri de asistare, pe de o parte, şi, pe de altă parte, 
obţinerea de către cei care asistau a unor garanţii confortabile potrivit cărora vor 
fi la rândul lor asistați de divinitate şi de strămoşi. 

Mai exista o motivaţie care, raportată la individ şi la familia din care el făcea 
parte, constituia un mobil deosebit de consistent: ispășirea păcatelor proprii şi 
ale strămoşilor familiei. În comunitatea tradiţională exista o reprezentare exactă 
asupra a ceea ce era permis şi ceea ce era interzis. În accepțiunea obişnuită, 
încălcarea unor interdicții, chiar dacă nu era sancţionată de semeni, nu putea 
scăpa de sancţiunea divină. De aceea, se încerca înduplecarea divinității prin 
forme radicale de „căinţă” : retragerea în singurătate, expunerea benevolă la 
diferite suplicii, abandonarea obiectivelor personale şi dedicarea totală scopurilor 
colectivităţii etc. Pentru delicte minore, ispăşirea lua forma înstrăinării unor 
bunuri către cei nevoiaşi, ca gest de autosancţionare. În această situaţie, bunurile 
reprezentau ajutoare doar pentru cei care beneficiau de ele, în timp ce pentru cel 
care le oferea ele aveau forma unui cost ce se repercuta în beneficii multiple : 
iertarea păcatelor, dobândirea normalităţii comunitare, înduplecarea clemenţei 
divine etc. De această dată, acordarea ajutorului era rezultatul interesului într-o 
măsură mult mai mare decât în restul situaţiilor înfăţişate. 


Indiferent însă de motivaţia susținătoare, putem conchide că intervenţiile asupra 


categoriilor defavorizate ale satului tradiţional erau numeroase, deosebit de eficiente, 


FUNDAMENTAREA ASISTENŢEI SOCIALE ÎN SPAȚIUL ROMÂNESC 51 


iar multe dintre disfuncţiile satului actual ar dispărea sau s-ar diminua dacă intervenţiile 
intracomunitare specifice ar mai avea densitatea şi intensitatea de odinioară. 


4. Asistenţa socială în perioada interbelică 


După încheierea primului război mondial a urmat cea mai importantă consecinţă 
pentru România: întregirea teritorială. Acest efect a atras după sine multe alte 
schimbări, de asemenea importante : 

- sporirea potenţialului economic al ţării prin însumarea resurselor tuturor pro- 

vinciilor istorice ; 

- creşterea demografică însoţită de diversificarea structurii naţionale“ ; 

— reorganizarea legislativă şi instituţională ; 

- modificarea multidimensională a spaţiilor urbane prin migrații de la sat la oraş; 

—  regândirea sistemului de învăţământ etc. 


Mai concret, aceste transformări au însemnat redistribuirea proprietăţii agrare, 
practicarea votului universal, creşterea nivelului producţiei industriale (în special în 
ramurile extractivă, metalurgică, textilă, alimentară), creşterea numărului lucrătorilor 
din industrie, comerţ, transporturi şi servicii, adâncirea diviziunii muncii şi sporirea 
semnificativă a nivelului veniturilor unor categorii profesionale etc. 

Suita schimbărilor amintite mai înainte avea, fără îndoială, o natură dezirabilă. În 
acelaşi timp însă, societatea românească interbelică includea multe fenomene sociale 
indezirabile care erau fie de provenienţă recentă (apărute în timpul războiului sau în 
anii imediat următori acestuia), fie erau prelungiri din etape mai vechi. De pildă, 
invalizii, orfanii de război, văduvele de război, vagabondajul, violenţa, infidelitatea 
conjugală reprezentau dovezi ale disfuncţiilor aferente, de regulă, desfăşurării oricărui 
război; în schimb, cerşetoria, prostituţia, analfabetismul, bolile sociale etc. erau 
moşteniri mai vechi. Ocrotirea celor care nu reuşeau singuri să depăşească aceste 
insuficiențe era un imperativ al vremii (altfel, se risca nu doar instabilitatea socială, ci 
şi dezmembrarea teritorială). Înfăptuirea efectivă a intervențiilor de contracarare 
presupunea obţinerea unei sinteze din corelarea a trei elemente: voință asistențială, 
resurse sau mijloace şi organizare (ştiinţifică, legislativă şi instituţională). 

Primul dintre aceste trei repere a fost mult promovat la noi (la fel ca în Europa de 
Vest şi SUA), fapt ce rezultă din discursurile oamenilor politici, ale somităţilor culturale, 
ale membrilor familiei regale. Uneori, declaraţiile erau însoţite de donaţii, organizarea 
de festivități în scopuri caritabile, participări directe la îngrijirea invalizilor, răniților, 
săracilor etc. Cu cât o persoană (familie) din clasa superioară voia să-şi sporească 


6. Potrivit datelor recensământului din 1930, România avea 18.052.896 locuitori, fiind a opta ţară 
din Europa ; 80% din acest total trăiau în mediul rural (15.201 sate), iar 20% formau populaţia 
urbană (172 oraşe). În structurarea etnică a populaţiei, românii aveau o pondere de 71,9%, 
ungurii - 7,9%, germanii - 4,1%, evreii - 4%, rutenii şi ucrainenii - 3,3%, ruşii - 2,3%, 
bulgarii - 2%, ţiganii — 1,5%, turcii — 0,9%, găgăuzii — 0,6%, sârbii, croații şi slovenii - 0,3%, 
polonezii - 0,3%, tătarii — 0,1%, grecii - 0,1%, alte naţionalităţi - 0,3%. Cf. Enciclopedia 
României, vol. I, Bucureşti, 1938, p. 134. 

prestigiul şi să obţină o recunoaştere mai largă a meritelor deţinute, cu atât aceasta 
trebuia să se remarce prin modul de implicare în probleme de asistenţă socială. În 
ansamblu, putem spune că exista voinţă asistenţială, se conştientiza prioritatea actelor 
de ocrotire a categoriilor defavorizate, însă trecerea de la intenţie la fapte se producea cu 
satelor şi cartierelor sărace etc.) şi se rămânea la stadiul (semiutopic) de serrlemenr. 

Cel de-al doilea element necesar desfăşurării intervențiilor sociale — resursele sau 
mijloacele materiale - este, probabil, şi cel mai important. În general, de mărimea 
veniturilor populaţiei depinde în mod direct proporţional capacitatea asistenţială a 
societăţii. În schimb, ponderea fondului disfuncţional în orice societate normală trebuie 
să se afle în relaţie invers proporţională cu cantitatea mijloacelor. Situaţia econo- 
mico-materială a României interbelice pare să confirme aceste tendinţe de ordin 
principial. Dacă lăsăm deoparte veniturile marilor proprietari agricoli, ale marilor 
industriaşi şi ale membrilor familiei regale, ajungem să identificăm sursele socio- 
profesionale de la care puteau fi colectate fondurile necesare asistenţei sociale. Din 
păcate, acestea erau puţine chiar şi către sfârşitul perioadei interbelice (anul 1938 este 
recunoscut drept cel mai important din punct de vedere economic pentru întreaga 
perioadă pe care o analizăm). Pentru a demonstra adevărul aserţiunii noastre, apelăm 
la informaţiile propuse de istoricul I. Scurtu (2001, pp. 63-67, 97, 117) care valorifică, 
la rându-i, un studiu al lui M. Manoilescu (Rosful şi destinul burgheziei româneşti) şi 
Anuarul statistic al României pentru anii 1937 şi 1938. Astfel, într-un stat capitalist de 
dimensiunile (teritoriale şi demografice) ale României existau doar 22.500 de mari 
burghezi (reprezentaţi de bancheri, mari comercianţi, industriaşi care aveau între- 
prinderi cu peste 20 de muncitori — ingineri particulari, economişti particulari etc.), 
circa 101.000 de pseudoburghezi (pseudoburghez era individul care îşi dubla statusul 
individual şi ocupaţia: era în acelaşi timp avocat şi mare industriaş, comerciant şi 
bancher, funcţionar ministerial şi industriaş etc.) ; aproximativ 250.000 de funcţionari 
(birocraţi din ministere la care se adăugau învățătorii, profesorii, preoţii, medicii etc.). 
Acestea erau sectoarele ocupaţionale cu venituri sigure şi relativ mari. În rest, existau 
câteva sute de mii de mici întreprinderi (cele mai multe dintre ele aveau un singur 
lucrător), marea masă a muncitorilor din industrie, comerţ, transporturi (având venituri 
modeste) şi imensa clasă a ţărănimii — cu venituri foarte mici. Dacă mai adăugăm şi 
faptul că populaţia activă nu era cu mult mai numeroasă decât cea pasivă, atunci ne 
conturăm o reprezentare şi mai clară asupra insuficienţei resurselor asistenţiale pe care 
le putea aduna societatea românească interbelică. 

Conform anului bugetar 1934-1935, nivelul maximal al salariilor câtorva statusuri 
profesionale se prezenta astfel: patriarh - 31.500 lei, ministru - 30.400 lei, medic — 
11.900 lei, prefect de judeţ — 17.250 lei, judecător - 19.150 lei, farmacist — 7.300 lei, 
bibliotecar - 8.600 lei, mecanic de locomotivă - 3.850 lei, şofer - 5.350 lei, Lăcătuş — 
2.650 lei, spălătoreasă - 2.200 lei, ucenic - 1.850 lei ş.a.m.d. Pentru a avea imaginea 
reală asupra acestor venituri salariale, trebuie să le raportăm la preţul mediu de vânzare 
practicat la Iaşi, de pildă: pentru produsele alimentare de bază: carne (1 kg) - 15,10 
lei, lapte (1 1) - 5,15 lei, ouă (100 buc.) — 104,60 lei, pâine albă (1 kg) — 7,10 Lei, 
măsline (1 kg) - 36,25 lei, ulei de floarea-soarelui (1 1) - 24,65 lei etc. La prima 
vedere am putea conchide (corelând salariile şi preţurile înfăţişate) că românii trăiau 
bine. Este recomandabil să păstrăm rezerve asupra acestui aspect deoarece : 

- pentru o familie din capitală, compusă din 5 membri, costul lunar al vieţii era 
în jur de 12.500 lei (aceştia puteau fi obţinuţi doar în familiile patronilor şi 
funcţionarilor publici) ; 

- venitul mediu anual al unei familii de ţărani era de aproximativ 8.000 lei 
(insuficienţi pentru a investi în îmbunătăţirea inventarului agricol, în şcolarizarea 
superioară a copiilor, în procurarea de îmbrăcăminte mai bună de la oraş etc.). 


Pornind de la astfel de date, concluziile noastre tind să se concentreze mai mult 

asupra neajunsurilor funcţionale decât asupra împlinirilor societăţii româneşti interbelice : 

a) oraşul nu oferea confortul scontat, întrucât serviciile de salubritate vizau aproape 
numai zona citadină centrală ; mai mult de o treime din cele 176 de oraşe 
existente în 1938 erau lipsite de apă curentă şi mai mult de două treimi dintre ele 
nu aveau canalizare ; foarte multe străzi nu erau asfaltate şi nu aveau lumină 
electrică etc. ; 

b) veniturile erau modeste pentru o foarte mare parte a locuitorilor oraşelor, care 
rezistau doar prin direcționarea masivă a acumulărilor financiare către plata 
chiriei locuinţei şi către alimentaţie ; 

c) emanciparea ţăranilor (care alcătuiau cea mai mare parte a populaţiei ţării) 
întârzia să se producă; cercetările sociologice rurale desfăşurate după planul 
monografic propus de D. Gusti au stabilit că mortalitatea infantilă era foarte 
mare ; analfabetismul nu putea fi combătut din lipsă de cadre didactice şi din 
cauza nefrecventării cursurilor şcolare de către săteni; bolile afectau foarte 
mulţi locuitori ai satelor, dar fie nu erau tratate deloc, fie se apela la procedee 
empirice, superficiale ; productivitatea muncilor agricole era scăzută pentru că 
erau aplicate în continuare strategii de tip medieval etc. ; 

d) comunităţile rurale păstrau încă multe trăsături din perioada tradiţională (inclusiv 
modalităţile de realizare a asistării). 


Şansa supravieţuirii clasei ţărăneşti deriva, în mod paradoxal, din economia de tip 
închis practicată la nivelul localităţii şi/sau al zonei. Schimbul de produse şi bunurile 
obţinute în familie acopereau o mare parte a cerinţelor consumului, astfel că folosirea 
banilor era ocazionată de cumpărarea unei game restrânse de mărfuri. Din păcate, 
inclusiv la acest capitol, orientarea ţăranilor era defectuoasă şi demonstrează statutul 
de clasă care nu îşi putea depăşi condiţia prin eforturi proprii. lată, spre exemplu, ce 
cumpărau locuitorii satului Drăguş din Țara Oltului, în anul 1938, şi cât cheltuiau 
pentru respectivele mărfuri: băuturi alcoolice - 195.094 lei; tutun - 53.330 lei; 
articole de fierărie — 22.045 lei ; lumânări, săpun, aţă, detergenţi, petrol — 14.228 lei ; 
încălțăminte — 4.334 lei; hârtie, rechizite — 830 lei ; articole de sticlărie — 463 lei etc. 

Regretabil era că „băuturile şi tutunul reprezentau două treimi din totalul cumpă- 
răturilor făcute de ţăranii din acest sat” (Scurtu, 2001, p. 97). Şi mai rău era faptul că 
aceste două produse, care se află la originea multor disfuncţii individuale şi grupale, 
erau obţinute prin troc, la echivalență cu o serie de articole alimentare, şi deci în 
detrimentul consumului alimentar. 

Asemenea exemplificări ne conduc la un adevăr dureros, sintetizat de sociologul 
P. Andrei în imperativul „iluminării maselor” ; în România interbelică existau două 
„pături culturale” : una cultă, care ar fi făcut faţă oriunde în Europa, şi alta „aproape 
de animalitate” — țărănimea (Andrei, 1975, pp. 225-226). Or, statul trebuia să asigure 

un „minim cultural”, iar pentru realizarea acestuia trebuia să garanteze accesul la 
cultură. Ca atare, autorităţile erau nevoite să ţină cont de acest imperativ şi să determine 
emanciparea straturilor sociale inferioare, mai ales a ţărănimii, prin urmărirea res- 
pectării unor legi mai vechi (obligativitatea, gratuitatea, egalitatea învăţământului) şi 
prin introducerea unor norme/măsuri de intervenţie noi. Asistenţa socială s-ar fi 
fundamentat astfel pe un fond cultural puternic, menit să îl recupereze relativ rapid pe 
cel asistat, să asimileze cât mai repede conținuturile intervențiilor şi să facă din asistat 
o sursă de generare a normalităţii sociale. 

Într-un stat în care mijloacele materiale necesare practicării asistenţei sociale erau 
reduse, pregătirea/educarea reactivităţii asistaţilor devenea ea însăşi o resursă. Într-un 
fel, se miza pe ideea că, acţionând asupra uneia dintre cauzele esenţiale (insuficienţa 
educaţiei formale), se diminua forţa efectelor disfuncţionale. În asistenţa socială această 
cale este foarte eficientă, numai că necesită un buget de timp destul de mare (interval 
în care manifestările „clienţilor” se pot radicaliza, iar starea lor poate să devină mult 
mai gravă). De aceea, pe lângă orientări şi scopuri de durată trebuie să existe şi o 
multitudine de acte intervenţioniste concrete cu efecte resimţite imediat. 

Cel de-al treilea element necesar practicării unui sistem de asistenţă socială — 
organizarea — presupune tocmai identificarea unor paşi ai acţiunii, formularea unor 
acte normative care să sprijine demersurile asistenţiale ale statului (implicit ale perso- 
nalului mobilizat) şi demonstrarea eficienţei intervențiilor. 

Prezentăm, în cele ce urmează, o serie de aspecte care dovedesc maturitatea 
organizatorică surprinzătoare (acţională, ştiinţifică, legislativă, instituţională) pentru 
asistenţa socială existentă în perioada interbelică în spaţiul românesc : 

1. Funcţiona o reţea destul de extinsă (şi specializată) de instituţii pentru ocrotirea 
copiilor, tinerilor, infirmilor, delincvenţilor, săracilor, vagabonzilor, lehuzelor, 
bătrânilor etc. 

2. Prin bugetele anuale erau prevăzute alocaţiile centrale sau de stat pentru asistenţa 
socială, iar pentru că acestea erau insuficiente, erau stimulate acţiunile de 
atragere de fonduri de la instituţiile comunale, judeţene sau de la persoanele 
bogate. 

3. A fost instituit învăţământul universitar cu specializarea „Asistenţă socială” (la 
Bucureşti, în anul 1929, prin înfiinţarea Şcolii Superioare de Asistenţă „Prin- 
cipesa Ileana”). 

4. Au fost legiferate o serie de aspecte care, deşi nu reprezintă esenţa ocrotirii 
sociale, concurează eficient cu orice sistem modern de asistenţă socială: Legea 
repausului duminical şi a sărbătorilor legale (1925), Legea de ocrotire a muncii 
minorilor şi a femeilor (1928), Legea privind durata de 8 ore a zilei de muncă 
(1928), Legea ajutorului de şomaj (1929) ş.a. 

5. S-a delimitat raportul dintre sociologie şi asistenţă socială (prima dintre ele, 
folosindu-se de metoda monografică, trebuia să explice, să diagnosticheze starea 
unităţilor sociale teritoriale şi să propună variante de optimizare funcţională a 
vieţii sociale, rămânând ca asistenţa socială să identifice resursele şi să aplice 
sistemul de măsuri desprins din cercetarea sociologică). Complementaritatea 
dintre cele două domenii este indubitabilă şi a fost pusă în evidenţă în numeroase 
împrejurări : 

a) 


b) 


c) 


În anul 1918 s-a înfiinţat Asociaţia pentru Ştiinţă şi Reforma Socială, care 
avea ca scop, printre altele, ordonarea setului de intervenţii asistenţiale prin 
fundamentarea lui în cercetări (sociologice) prealabile. Numai astfel asistenţa 
socială ar fi devenit cu adevărat ştiinţifică, iar proiectele de reformă ar fi 
reuşit să depăşească arbitrariul, artificialitatea ; astfel, „nu rămâneau planuri 
de organizare pentru o societate abstractă” (Bădina, 1966, p. 78). 
Începând cu anul 1925, s-a trecut la cercetarea sociologică directă a spaţiilor 
rurale, preferându-se forma de „anchetă-acţiune” ; echipele de cercetători 
aveau o alcătuire organizată (de la medic uman, medic veterinar, maistru 
maşinist... şi până la bibliotecar, bucătar, folclorist), diagnosticau insu- 
ficienţele spaţiului social, însă nu se rezumau doar la acest nivel investigativ, 
ci acționau direct şi demonstrativ în sensul depăşirii acelor neajunsuri. lată 
câteva tipuri de intervenţii realizate în timpul derulării cercetărilor de teren : 
consultaţii şi tratamente medicale în condiţiile în care localităţile nu aveau 
spitale sau dispensare, iar mizeria şi bolile făceau ravagii ; ameliorări silvice, 
împăduriri, înfiinţarea de pepiniere pentru arboret ; efectuarea de activităţi 
agricole model ; construirea de poduri, podeţe, fântâni, canalizări ; ridicarea 
unor construcţii de utilitate colectivă (cămine culturale, băi publice) sau 
familială (grajduri, locuinţe) ; acţiuni de culturalizare : dotarea bibliotecilor 
săteşti, distribuirea gratuită a unor cărţi, antrenarea sătenilor la diverse 
activităţi artistice (şezători, conferinţe, dezbateri şi participări în formaţii 
corale, în echipe de teatru etc.); demonstraţii de menaj şi de organizare a 
spaţiului domestic etc. Pe ansamblu, „anchetele-acţiune” urmăreau „îmbu- 
nătăţirea şi formarea unor deprinderi trainice în ceea ce priveşte «cultura 
sănătăţii» (educaţia sanitară, educaţia fizică), «cultura muncii» (cunoştinţe 
teoretice şi practice de agricultură şi pomicultură, îmbunătăţirea soiurilor de 
cereale, plante şi pomi, pregătirea tineretului pentru aceste culturi etc., 
creşterea vitelor şi îmbunătăţirea raselor, însuşirea unor cunoştinţe de agri- 
cultură, de edilitate sau cunoştinţe necesare reparării sculelor şi uneltelor 
agricole proprii etc.), «cultura minţii, sufletului şi a conştiinţei naţionale» 
(educaţia morală, naţional-patriotică, educaţia intelectuală etc.), «educaţia 
cetăţenească», «educaţia artistică» (prin organizarea teatrului sătesc, a şeză- 
torilor, a muzeului sătesc)” (Bădina, 1965, pp. 149-150). Toate aceste aspecte 
asistenţiale au stat în atenţia echipelor de studii monografice înfiinţate de 
D. Gusti (formate din specialişti şi din studenţi), precum şi a „echipelor 
regale studenţeşti” finanţate de Fundaţia Culturală „Principele Carol”. În 
anul 1934, cele două tipuri de echipe au fuzionat, în speranţa creşterii 
profunzimii cercetării sociologice şi a multiplicării surselor de reformare 
socială a mediului rural. 

În anul 1938, D. Gusti reuşeşte să promoveze Legea pentru înfiinţarea 
Serviciului social, înfăptuind astfel o adevărată sinteză între concepţia lui 
sociologică şi viziunea pe care o avea despre serviciile de asistenţă socială. 
Logica autorului legii era următoarea : rămânerea în urmă a satelor româneşti 
(deci a celei mai mari părţi din populaţia ţării) era, de fapt, un imens deficit 
de capital cultural ; depăşirea unui asemenea decalaj era posibilă prin antre- 
narea clasei ţărăneşti în circuitul educaţional al valorilor moderne, ştiinţifice, 

iar cei mai potriviţi mesageri ai acestora nu puteau fi alţii decât specialiştii 
(sau oamenii de cultură). Pentru revigorarea interesului faţă de sat şi pentru 
găsirea modalităţii corecte de valorificare a energiei ruralilor, Legea Servi- 
ciului Social prevedea „obligativitatea unui stagiu la ţară pentru cărturarii 
universităţilor şi şcolilor noastre superioare” (Gusti, 1996, p. 242). Nici o 
diplomă dobândită în ţară sau în străinătate nu putea fi recunoscută şi nu 
garanta deţinătorului ei plasamentul profesional aferent decât dacă era însoţită 
de un certificat de prestare a „serviciului social”. Chiar dacă cele mai multe 
articole ale legii vizau efectele serviciului menţionat în spaţiul rural, nu era 
neglijată nici „munca de ridicare... a oraşelor”. Intervenţiile sociale în mediile 
defavorizate ale spaţiilor rurale şi urbane erau înţelese ca obligaţii cetăţeneşti 
şi naţionale. În fond, „cei 80 la sută din neamul nostru (se face trimitere la 
ponderea populaţiei rurale - n.n.), nu din vina lor au rămas până acum într-o 
stare pe care nu o merită”, afirma Gusti (1996, p. 243). Ca atare, reprezentau 
un gest reparatoriu instituirea Serviciului Social obligatoriu, înfiinţarea de 
cămine culturale, organizarea şcolilor de îndrumare - aflate, toate, sub 
influenţa statului şi a rezultatelor cognitive obţinute de Institutul de Cercetări 
Sociale al României. 


6. Emanciparea culturală a lumii satelor prin atragerea ei la cursurile unor „uni- 
versităţi populare”. Naşterea unei noi intelectualităţi (rurale), „activă şi crea- 
toare, care va face să dispară contrastul de astăzi, aşa de dureros, şi graniţa 
sufletească, atât de nedreaptă, dintre sat şi oraş”, afirma acelaşi D. Gusti 
(ibidem), era posibilă într-un interval de timp mai scurt doar dacă erau create 
instituţii de comunicare a unor conţinuturi de interes comunitar, comparabile cu 
cele obţinute în universităţi, dar care nu aveau nevoie de rigoarea formală a 
funcţionării academice. Era necesară această variantă educativă deoarece, în 
România interbelică, reţeaua şcolară era deficitară, absenteismul şcolar era 
foarte ridicat, alimentaţia copiilor era necorespunzătoare şi din acest motiv 
cursanţii nu obțineau performanţe, conținuturile lecţiilor erau mult prea înde- 
părtate de practică” ş.a.m.d. 


Şcoala superioară ţărănească nu va fi creată după modelul şcolii didactice, „în ea nu 
se vor da examene şi nici diplome, ci se vor aduce fii de gospodari nici prea tineri, nici 
prea în vârstă, să trăiască trei luni într-o atmosferă de familie, sub conducerea unei 
personalităţi, care să-i înveţe ce este igiena, sănătatea, cultura, cooperaţia şi producţia, 
gospodăria ; să-i înveţe apoi să citească, să cânte, să danseze jocuri româneşti ; să 
trăiască într-o atmosferă de religiozitate ; să-i ducă în excursii la gospodării model ori 
instituţii economice şi culturale, într-un cuvânt să le formeze personalitatea ţărănească, 
să-i obişnuiască cu deprinderi noi şi apoi să-i trimită înapoi în sat pentru a pune în 
practică tot ce au văzut şi au învăţat” (Gusti, 1934, pp. 505-506). 


7. D. Gusti a cunoscut în profunzime starea şcolii româneşti întrucât a fost membru al mai 
multor guverne, ministru al Instrucţiei, Cultelor şi Artelor şi, mai ales, a efectuat multă 
cercetare de teren în cadrul acţiunii de monografiere a întregului spaţiu românesc (care ar fi 
trebuit să se finalizeze în Știința naţiunii). Vezi şi D. Gusti, Sociologia naţiunii şi a 
războiului, Editura Floare Albastră, Bucureşti, 1997. 

În anul 1935 exista o singură şcoală de acest tip frecventată de 27 de cursanţi, iar 
peste un deceniu numărul lor a crescut la 17 şcoli pentru bărbaţi (401 cursanţi) şi 26 de 
şcoli pentru femei (579 de cursante) (cf. Bădina, 1965, pp. 148-149). Desigur, raportate 
la mărimea populaţiei care era îndreptăţită să beneficieze de asistenţă, aceste cifre nu 
reprezentau ceva remarcabil. În acelaşi timp însă, nu putem să nu recunoaştem că 
procedura adoptată era impresionantă : asistenţa socială trebuia să se producă abia în 
urma consultării datelor oferite de cercetarea sociologică, iar şansa populațiilor vulnera- 
bile de a depăşi subnormalitatea era considerată cu adevărat reală doar prin aproprierea 
unui nou capital cultural. 

Aceste ultime aspecte aveau, mai curând, un caracter principial decât o capacitate 
asistenţială efectivă. Asistaţii nu aveau cum să înţeleagă efectele benefice pe termen 
lung pe care ele le-ar fi generat şi agreau, evident, intervenţiile concrete, imediate. Or, 
echipele care practicau asemenea intervenţii şi mijloacele materiale de care ele dispu- 
neau erau mult prea puţine, în comparaţie cu masa celor care le aşteptau. Din acest 
motiv, asistenţa socială extracomunitară rămânea încă un deziderat şi, cel puţin în 
cadrul satelor, era practicat în continuare sistemul tradiţional de asistare. 


5. Asistenţa socială în perioada comunistă 


Problema organizării şi funcţionării perfecte a societăţii a fost un obiectiv care s-a 
impus încă din Antichitate şi care a revenit obsesiv în toate etapele evoluţiei omenirii. 
Viaţa a demonstrat însă că perfecțiunea socială nu este posibilă şi, în consecinţă, 
teoriile apărute pe această temă au fost etichetate ca utopice. În secolul al XIX-lea, mai 
mult parcă decât în celelalte veacuri, modelele societale utopice au proliferat datorită 
unor gânditori de marcă: R. Owen, S. Simon, Ch. Fourier, K. Marx şi Fr. Engels. 
Unii indivizi, captivaţi de imaginea fabuloasă a societăţilor descrise de aceste perso- 
nalităţi, au încercat chiar să transforme în realitate programele utopice şi să construiască 
„sate de cooperare”, „falanstere”, „comune”. După un timp însă, fie au eşuat, fie s-au 
convins că demersurile sunt zadarnice, fie au renunţat, gândind la reveniri în conjuncturi 
mai prielnice. Imposibilitatea trecerii de la proiect la realitate nu a însemnat şi negarea 
absolută a imaginii perfecțiunii sau suprimarea totală a aspiraţiei la ideal. Dimpotrivă, 
cheia veritabilă a tuturor insuficienţelor grave era localizată numai în perimetrul 
societăţii ideale. De aceea, am putea spune că inclusiv reprezentarea unei astfel de 
societăţi avea rol terapeutic, mobilizator, ca să nu mai punem la socoteală paşii acţionali 
concreţi, mărunți, săvârşiţi în scopul apropierii de superlativ. 

Dacă în planul schimbării vieţii materiale a societăţii în sensul indus de ideal nu 
puteau fi efectuate intervenţii semnificative, în cel al vieţii spirituale şi ideologice 
libertatea de mişcare era mult mai permisivă. Aşa se explică numărul mare al teoriilor 
şi ideologiilor care au apărut, precum şi atracţia exercitată în special asupra celor care 
se simțeau ameninţaţi, neprotejaţi, victime sigure ale disfuncţiilor sociale. Practic, în 
construcţiile teoretico-ideologice se aflau expectanţele actorilor sociali legate de evoluţia 
reală a societăţii (într-un viitor mai apropiat sau mai îndepărtat) şi, mai mult, se spera 
ca între baza materială societală şi proiecţiile ideologice să se realizeze o concordanţă 
confortabilă. Exprimat într-o formă mai simplă, nu greşim dacă afirmăm că ideologia 

nu era altceva decât teoria societăţii care devansa cu mult realitatea ; distanţa mare 
dintre ele nu conducea la abandonarea ideologiei pentru că se dorea ca aceasta să aibă 
un asemenea impact încât să determine realitatea să o urmeze. 

Impactul cel mai puternic asupra realităţii sociale l-au avut construcţiile teore- 
tico-ideologice propuse de K. Marx şi Fr. Engels. În lucrările Ideologia germană, 
Manuscrise economico-filosofice, Manifestul Partidului Comunist, Critica Programului 
de la Gotha ş.a., ei au conturat modelul comunist de societate, fără a fixa un reper 
temporal asupra momentului când se va putea trece la aplicarea acestuia. Ordinea 
socială de tip comunist, în viziunea acestor sociologi, s-ar caracteriza prin: 

— dispariţia activităţii productive în forma producţiei de mărfuri (proprietatea 
asupra mijloacelor de producţie fiind comună, bunurile rezultate în urma valori- 
ficării lor vor fi, de asemenea, deţinute în comun) ; 

— munca va fi practicată de toate categoriile de indivizi în raport cu forţa sau 
capacitatea de care ele dispun, iar consecinţa volumului mare de muncă va fi 
abundența bunurilor disponibile pentru consum ; 

- în condiţiile unei productivităţi foarte mari, răsplătirea muncii se va face 
respectându-se criteriul nevoilor, evitându-se în felul acesta alienarea celor care 
ar avea un necesar de consum mai mare decât sunt capabili să producă; 

— prin generalizarea muncii şi consumului vor dispărea diferenţele dintre clasele 
sociale şi se va crea o omogenitate socială într-atât de mare încât deosebirile dintre 
sat şi oraş, dintre munca fizică şi cea intelectuală, dintre munca de decizie şi cea 
de execuţie nu vor mai fi percepute ca decalaje şi nu vor mai genera conflicte ; 

- funcţionarea societăţii va intra într-un flux natural de fapte, reglarea acestora se 
va produce în mod obiectiv, spontan şi, prin urmare, statul - ca instrument de 
impunere şi conservare a unei ordini politice — va fi de prisos; 

— dispariţia statului va stimula extensia relaţiilor dintre indivizi fără ca ei să se mai 
raporteze la canoane de ordin administrativ-politic şi, pe această cale, s-ar 
ajunge la atenuarea şi chiar anularea diferenţelor dintre regiuni sau naţiuni. 


"Toate aceste transformări excepţionale vor fi posibile numai în urma unor acumulări 
progresive în domeniul mentalităților şi, mai ales, în cel al forţelor de producţie (vezi şi 
Zamfir, 1999, pp. 367-378). Prioritatea dezvoltării acestora din urmă derivă din faptul că 
societatea comunistă egalitară nu poate fi una a sărăciei. Adevărata egalitate va putea fi 
instaurată în mod efectiv abia atunci când, „datorită bogăției produse, fiecare poate să 
consume la nivelul necesităţilor sale, variabile de la persoană la persoană”. 

Revoluţionarea societăţii se va produce însă, mai întâi, printr-o „formă intermediară 
de organizare socială — socialismul” (Dicţionar de sociologie, 1993, p. 127) — în care 
proprietatea privată va coexista cu cea socială, se va menţine producţia de mărfuri şi va fi 
utilizată repartiţia după principiul cantităţii şi calităţii muncii depuse. Ţara (bogată) care 
ar fi putut permite asemenea modificări în a doua jumătate a secolului al XIX-lea ar fi 
fost, în opinia lui Marx, Anglia. Totuşi, revoluţia socialistă s-a impus mai întâi în Rusia 
ţaristă, abia în anul 1917 şi în împrejurări speciale pentru acest stat : pierderi uriaşe cauzate 
de primul război mondial, armata (de aproximativ 15 milioane de ostaşi) se dezintegra 
treptat şi nu mai reprezenta un factor de ordine, instabilitatea guvernamentală anomiza 
climatul sociopolitic intern, nemulţumirile ţăranilor, muncitorilor şi militarilor erau 
speculate în activitatea bolşevicilor de incitare la revoltă folosind sloganul : „fabricile — 
muncitorilor, pământul - ţăranilor, pacea - soldaţilor” (Giddens, 2000, p. 543). 

Perspectivele comunalizării resurselor şi egalizării statutare (esenţiale pentru ideologia 
socialistă şi, implicit, comunistă) deveniseră mult prea tentante pentru a se mai pune 
problema înapoierii economice. În plus, putem afirma că noua elită politică repudia 
distincţia dintre sectorul public şi cel privat (afirmând că primul trebuie dezvoltat şi 
apărat până la suprimarea celui din urmă) ; s-a ajuns la preluarea puterii de către mase, 
conduse de Lenin şi partidul comunist, şi la transformarea vechiului regim țarist 
într-un stat totalitară. 

Între cele două războaie şi mai ales după cea de a doua conflagrație mondială, 
numărul statelor totalitare a crescut, ajungând să reprezinte o populaţie enormă de pe 
mai multe continente. În aproape toate cazurile, adoptarea regimului politic socialist 
(totalitar) a fost un efect indus de două cauze: 

a) deteriorarea stabilităţii statului prin convulsii interne şi/sau prin participare 

costisitoare la război ; 

b) disfuncţii sociale interne majore, fără ca statul să aibă capacitatea de a interveni 

pentru a le depăşi”. 


Ultima dintre aceste două cauze nu înseamnă altceva decât dovada absenței unui 
sistem puternic de asistenţă socială. În mod paradoxal, statul însuşi a agreat, a sprijinit 
înaintarea spre totalitarism, pentru că în acest mod inhiba solicitările individuale de 
asistenţă şi nu mai putea fi acuzat de ineficienţă asistenţială (atât timp cât el susţinea 
prioritatea grupurilor, şi nu a indivizilor, persoana care invoca intervenţia era acuzabilă 
de abuz sau de imoralitate pentru că se făcea vinovată de folosirea unor drepturi 
speciale). Afirmațiile referitoare la determinantele trecerii la totalitarism sunt valabile 
şi pentru ceea ce s-a petrecut în România postbelică, chiar dacă la cele două cauze au 
mai concurat şi altele, deosebit de influente : pierderile teritoriale, neasumarea respon- 
sabilităţii politice a „partidelor istorice” pentru a scoate ţara din criză, instabilitatea 
guvernamentală, presiunile militare, politice şi ideologice exercitate de Uniunea Sovie- 
tică etc. Totuşi, dacă asistenţa socială din deceniul 1941-1950 ar fi corespuns necesi- 
tăţilor, credem că românii nu ar fi acceptat trecerea la totalitarism. 

Ceea ce a urmat este, în general, cunoscut şi, mai ales, este privit ca o „pată 
neagră” din istoria României. Instalarea la putere în manieră declarativă, demagogică 
a „poporului unic muncitor” a fost marcată de abuzuri numeroase: naţionalizarea 
mijloacelor de producţie ; cooperativizarea forțată a agriculturii ; proletcultismul ; 
cultul personalităţii ; arestarea şi executarea contestatarilor şi declararea lor drept 
adversari ai revoluţiei ; ideologizarea tuturor faptelor locuitorilor ; forțarea unui consens 
total faţă de puterea politică etc. 

Se poate spune că societatea socialistă românească devenise un imens conglomerat, 
definibil peste tot prin aceleaşi succese, dar şi prin aceleaşi insuficiențe. Acestea din 
urmă trebuiau abordate în aceeaşi manieră în toate părţile corpului social, inclusiv în 
situaţiile în care intervenţia nu era necesară. Privit într-o astfel de optică, sistemul 


8. Termenul „totalitarism” a fost întrebuințat pentru prima dată de B. Mussolini pentru a indica 
subordonarea absolută a societăţii faţă de partidul fascist şi faţă de conducătorul acestuia. 
Ulterior, conceptul a fost utilizat pentru a desemna regimurile „închise” din statele socialiste, 
extrem de rigide în a recunoaşte drepturile şi libertăţile individuale. 

9. Pentru mai multe explicaţii vezi H. Arendt, Originile totalitarismului, Editura Humanitas, 
Bucureşti, 1994, partea a III-a, pp. 400-662. 

protecţiei sociale avea caracter birocratic, automat şi cvasiuniversalist: toţi indivizii 
erau asistați prin simplul fapt că erau înscrişi funcţional în circuitul social. Înre- 
gimentarea era, de altfel, inevitabilă ; fiecare cetăţean era obligat să presteze o muncă 
utilă, să deţină un statut, să respecte principiul muncii, să fie obedient, să apere 
ordinea politică etc., iar beneficiile asistenţiale apăreau ca derivații ale acestora. De 
pildă, consecinţele ocupării obligatorii a unui loc de muncă erau nu numai veniturile 
salariale, ci şi asigurările de boală, asigurările de pensii, obţinerea alocaţiei pentru 
sanitare şi a cursurilor şcolare de toate gradele etc. În schimb, „asistenţa socială 
calitativă, personalizată, orientată spre rezolvarea problemelor urgente, practic a fost 
desfiinţată. Se considera că mecanismele economiei socialiste, dublate de mecanismele 
politico-administrative sunt capabile să rezolve automat toate problemele individului. 
Prin aceasta s-a creat în timp un sistem de dependenţă accentuată a individului de stat” 
(Zamfir, Zamfir, coord., 1995, p. 104). 

Indiferent cât de mare era gradul de vulnerabilitate trăit de individ, statul trebuia să 
intervină şi să determine corijarea de rigoare, însă numai dacă ideologia de partid confirma 
că se impune intervenţia. Potrivit acestei ideologii, orice individ normal din societatea 
socialistă putea beneficia de următoarele aspecte de politică socială (cf. Zamfir, 1999, 
pp. 27-33): 

- loc de muncă sigur (forţa de muncă era, de regulă, policalificată, permiţând 
astfel reorientarea profesională, iar obligativitatea muncii pentru toţi cetăţenii 
care întruneau condiţiile legate de vârstă şi capacitate a făcut ca ajutorul de 
şomaj să nu mai fie practicat) ; 

- salariu minim garantat şi relativ ridicat ; 

- refacerea capacităţii de muncă prin concedii plătite şi bilete de odihnă şi 
tratament subvenţionate ; 

- pensie de bătrâneţe sau pentru incapacitate de muncă; 

— asistarea copilului din mediul familial prin acordarea unei alocaţii băneşti de 
aproximativ 10% din salariul mediu ; 

— asistarea familiei cu copii mulţi prin suplimentarea veniturilor părinților (de 
exemplu, indemnizaţia specială pentru titlul de „Mamă Eroină”), oferirea unor 
ajutoare ocazionale sub formă de bani sau bunuri de consum, oferirea de burse 
de studiu, bilete gratuite în taberele şcolare, gratuitatea manualelor şcolare ş.a. ; 

- subvenţionarea preţurilor la bunurile de bază (ceea ce ar fi trebuit să aibă ca 
efect imediat accesibilizarea consumului, însă exportarea masivă a multora 
dintre ele îngreuna posibilitatea de a le procura) ; 

— instituţii care practicau asistenţa socială gratuită: aziluri de bătrâni, cămine 
pentru copii, spitale pentru diferite categorii de handicapaţi (erau, probabil, 
singurele instituţii specializate în asistenţa socială ; restul instituţiilor care 
practicau ocrotirea socială aveau această atribuţie juxtapusă într-o structură 
administrativă mult mai largă) ; 

— implicarea asistenţială a unităţilor (economice, juridice, de învăţământ etc.), 
atunci când un membru din organigrama lor avea nevoie de ajutor (de regulă, 
intervenţiile se produceau în urma unor accidente de muncă şi decese în familie) ; 

— evitarea şi condamnarea (principială) a oricăror forme de discriminare : etnicii 
minoritari erau consideraţi egalii celor majoritari în privinţa drepturilor şi 

obligaţiilor, erau condamnate intoleranţa religioasă şi tratarea diferențiată a 
persoanelor în funcţie de cultele pe care ele le respectau, femeile erau încurajate 
să se implice în toate sectoarele vieţii sociale etc. 


Dacă ne raportăm la aceste instanţe ale politicii sociale aplicate în spaţiul românesc 
în perioada totalitară, ajungem la concluzii care, în cea mai mare parte a lor, au 
intensiuni contradictorii : 


a) 


b) 


c) 


d) 


e) 


Statul socialist avea ca principal obiectiv realizarea unei bunăstări generale ; în 
realitate, chiar dacă subordona sectorul economic unor raţiuni de ordin social, 
a ajuns (aproape) să generalizeze sărăcia şi, implicit, să-i transforme pe toţi 
membrii lui în potenţiali solicitanţi ai serviciilor de asistenţă socială. 

Din punct de vedere principial, oferta asistenţială era exhaustivă. În acelaşi timp 
însă, instituţiile de asistenţă socială erau puţine, iar intervenţiile erau de aseme- 
nea puţine. În plus, erau inhibate solicitările speciale, respectiv cele din afara 
registrului recunoscut de stat, pentru că nu ar fi fost în concordanţă cu morala 
socialistă. 

Din considerente politice, culturale şi sociale, se doreau prevenirea producerii 
tuturor disfuncţiilor societăţii şi, mai ales, sancţionarea grabnică a indivizilor 
care nu acţionaseră aferent la actele de prevenţie. "Totuşi, aceste deziderate erau 
irealizabile pentru că numărul asistenţilor sociali era mult prea mic, fuseseră 
desfiinţate facultăţile (1952) şi colegiile (1969) de asistenţă socială, cadrul 
instituţional era mult prea restrâns, legislaţia era insuficientă, iar amestecul 
politicului era inevitabil, inclusiv în acest domeniu. De aceea, multe dintre 
aşa-zisele soluţii asistenţiale practicate erau doar intervenţii birocratice şi represive. 
Promovând proprietatea comună asupra mijloacelor de producţie şi egalitatea 
şanselor tuturor cetăţenilor, statul socialist nu numai că nu eradica alienarea, ci 
chiar o genera: proprietarul, având în acelaşi timp şi calitatea de producător, 
era înstrăinat de bunurile rezultate din activitatea lui, rămânea în perimetrul 
sărăciei, insuficienţei, deşi, în mod demagogic, i se repeta mereu că este 
proprietar şi beneficiar într-un stat bogat. Se ştie că proprietatea privată, chiar 
în condiţiile în care nu este utilizată eficient, generează sentimentul integrităţii 
şi impresia de stabilitate ; cu cât indivizii deţin proprietăţi materiale mai mari, 
cu atât ei resimt mai puţin starea de dependenţă şi nevoia de a apela la serviciile 
de asistenţă socială. Or, în statul socialist, individul depindea esenţial în toate 
etapele vieţii lui de voinţa statului şi a partidului, fiind determinat să aibă 
statutul de asistat. 

Situaţiile de inferioritate existenţială de genul cerşetoriei, vagabondajului, şoma- 
ului etc. erau atribuite persoanelor etichetate drept „paraziți sociali”. Cazurile 
de acest fel erau instrumentate/asistate prin eforturi de reeducare, prin numirea 
forţată într-o poziţie productivă, prin condamnări la locul de muncă, prin 
controlarea periodică a activităţii acestora etc. Totodată, se apela şi la forţa 
exemplului, fiind popularizate şi analizate reuşitele unor persoane care obțineau 
venituri respectabile prin muncă. Prin urmare, munca era remediul cel mai 
important pentru asemenea tipuri de insuficiențe şi tot ea ar fi generat diferenţa 
dintre cei care aveau nevoie de asistenţă şi cei care puteau trăi fără a apela la 
ajutor social. Ideea pare rezonabilă în esenţa ei, însă nu trebuie uitat că sistemul 
socialist a propulsat nomenclatura, care nu era altceva decât o pătură favorizată, 

în condiţiile în care eforturile productive ale acesteia erau eclipsate net de 
atitudinea consumatoristă pe care o avea. Statul însuşi părea să funcţioneze doar 
pentru a mulţumi nomenclatura (singura categorie populaţională care era satis- 
făcută cu adevărat de regimul politic), deşi restul corpului social avea nevoie în 
întregime de asistenţă socială. 


În ansamblu, ne raliem în totalitate la punctul de vedere exprimat de E. Zamfir : 
„Sistemul de organizare, funcţionare şi administrare a asistenţei sociale în regimul 
socialist era centralizat-birocratic” (Zamfir, Zamfir, coord., 1995, pp. 104-105). În 
sprijinul acestei afirmaţii pot fi aduse foarte multe argumente, însă cele mai convin- 
gătoare sunt: 

— serviciile şi instituţiile de asistenţă socială erau active numai în ultimă instanță ; 

— asistenţa socială era practicată de funcţionari (nespecialişti), şi deci eficienţa era 
redusă ; 

— iniţiativele de asistenţă socială ţineau de Ministerul Sănătăţii şi Ministerul Muncii 
(organizaţiile civice aveau mai mult rol decorativ, iar organizaţiile nonguver- 
namentale erau excluse din motive de ordin politic) ; 

- intervenţiile bioaltruiste şi altruiste au continuat să se producă, dar — cel puţin 
cele din urmă - au fost puternic pervertite de moralitatea ideologiei socialiste. 


6. Asistenţa socială în România postcomunistă 


Evenimentele din decembrie 1989 au generat, probabil, cea mai puternică stare de 
solidaritate din toată istoria modernă şi contemporană a ţării noastre. Cetăţenii din 
toate categoriile socioprofesionale şi din toate diviziunile teritoriale s-au manifestat 
timp de aproximativ două-trei săptămâni ca şi cum ar fi fost cuprinşi într-o mulţime 
imensă în care acţiona, evident, legea contagiunii mintale. 

Consensul unei populaţii atât de numeroase şi eterogene a fost indus mai întâi de 
perspectiva uluitoare a forţării căderii dictaturii (identificată aproape în totalitate prin 
conducătorul acesteia) şi, mai ales, de constatarea apatiei înspăimântătorului aparat 
represiv al statului. Nu avem în intenţie să analizăm entuziasmul, spiritul de sacrificiu, 
sinceritatea, sugestibilitatea, moralitatea, versatilitatea etc. exprimate în acele zile, ci 
ne vom referi doar la consecinţele imediate şi mai târzii, antrenate de evenimente. 

Dacă izbucnirea mişcării sociale a fost explozivă, determinantele ei aveau o con- 
strucţie îndelungată : sărăcie generalizată (mai puţin nomenclatura de partid şi de stat), 
distribuirea cartelată şi total insuficientă a unor bunuri de bază (pâine, ulei, unt, 
benzină etc.), lipsa căldurii din apartamente, raţionalizarea deşănţată a consumului de 
energie electrică, supradimensionarea birocraţiei, persecuțiile desfăşurate de aparatul 
de securitate al statului, subordonarea vieţii civile faţă de imperativele de ordin 
ideologic, opulenţa vieţii nomenclaturii şi agresivitatea cu care se justifica aceasta, 
duplicitatea şi servilismul în raporturile ierarhice, demagogia afirmațiilor politice şi criza 
(nu atât economică, cât de ordin social şi politic) în care se afla sistemul societal ş.a.m.d. 

Ceea ce s-a obţinut imediat după Revoluţie (înlăturarea dictatorului, desfiinţarea 
rolurilor conducătoare ale partidului comunist, libertatea de exprimare, abrogarea unor 


FUNDAMENTAREA ASISTENŢEI SOCIALE ÎN SPAȚIUL ROMÂNESC 63 


legi comuniste, instituirea unor structuri democratice de conducere, proiectarea 
pluripartitismului etc.) a fost cu adevărat impresionant, dacă ne raportăm la starea ţării 
din perioada anterioară. Faţă de câte schimbări erau necesare, cele care se petreceau 
aveau loc, totuşi, într-un ritm prea lent şi, în mod surprinzător, chiar într-o direcţie 
neanticipată, neagreată de populaţie. De pildă, renunţarea la planificarea socialistă a 
economiei a condus la blocaje financiare pentru multe unităţi productive ; acestea au 
determinat, la rândul lor, întreruperea activităţii în instituţiile în cauză ; indivizii care 
aveau loc de muncă în cadrul acestora au intrat în şomaj ; veniturile mult prea mici ale 
şomerilor se repercutau în accentuarea stării de sărăcie, în degradarea vieţii de familie, 
în scăderea cheltuielilor dedicate educaţiei etc., finalmente în creşterea solicitărilor 
față de serviciile de asistență socială. 

Sentimentul de frustrare a survenit la (relativ) puţin timp după Revoluţie, deoarece 
indivizii realizau cu uşurinţă cât de mare era decalajul dintre expectanţele lor revoluţionare 
şi ceea ce dobândiseră de fapt; mai mult, deveneau nostalgici faţă de unele măsuri de 
ordin social de tip socialist, în condiţiile în care noul sistem nu reuşea să convingă în 
privinţa superiorității lui. Tranziţia la noua ordine era interpretată cotidian în termeni 
precum „sărăcie”, „mizerie”, „dezastru”, „catastrofă”, „haos”, „corupţie”, „minciună”, 
„hoţie”, „ineficienţă” (Feţele schimbării. Românii şi provocările tranziției, 1999, 
pp. 175-176) etc. De asemenea, la nivelul simțului comun, judecarea neajunsurilor 
postdecembriste era pusă mai puţin pe seama „moştenirii comuniste”, cât mai ales pe 
incompetenţa noii clase politice. 

Nu putem nega totuşi progresele uluitoare, dar anomice şi paradoxale din unele 
domenii : 

— împărţirea pământurilor la ţărani (prin vestita Lege 18) nu s-a prelungit în 
scontata „explozie” a produselor agroalimentare ieftine şi de bună calitate, ci, 
dimpotrivă, în scăderea productivităţii şi creşterea preţurilor ; 

-  autonomizarea funcţională a întreprinderilor economice nu a fost însoţită de 
restructurările de rigoare, de măsuri de optimizare şi, din acest motiv, multe au 
dat faliment ; 

- liberalizarea procedurilor de stabilire a preţurilor a condus în mod constant la o 
creştere a lor, şi nicidecum la scăderea anticipată ; 

—  subnutriţia care caracteriza societatea românească socialistă s-a metamorfozat 
alarmant spre stadiul de malnutriție (consumul de alimente de bază continuă să 
se micşoreze de la o perioadă la alta) ; 

-  pluripartitismul şi alegerile democratice nu au favorizat manifestarea moralității, 
responsabilităţii politice şi nici nu au impus o concurenţă reală între programele 
politice ; 

— comportamentul demografic s-a exprimat puternic disfuncţional deoarece au 
scăzut mult natalitatea, sporul natural, nupţialitatea şi au crescut divorţialitatea, 
concubinajul, numărul naşterilor în familiile sociologice. 


La aceste aspecte ar mai putea fi adăugate multe alte „achiziţii de subdezvoltare” 
(Pasti er al., 1997, pp. 28-48) caracteristice pentru întreaga perioadă, şi nu doar pentru 
primii ani de după Revoluţie: insecuritatea locului de muncă, scăderea intensității 
controlului social şi, implicit, al corupției, criminalităţii, violenţei, explozia inega- 
lităţilor sociale, marginalizarea unor grupuri sociale, apariţia unor fenomene sociale 

noi cum ar fi „copiii străzii”, abandonarea nou-născuţilor în maternităţi, creşterea 
numărului consumatorilor de droguri etc. 

Enumerările la care am recurs au avut ca scop evidenţierea mozaicului deficitului 
funcţional al României actuale, pe de o parte, şi, pe de altă parte, confirmarea urgenţei 
constituirii unui sistem puternic de asistenţă socială. Din fericire, cadrul organizaţional 
asistenţial a evoluat mult în comparaţie cu situaţia de dinainte de anul 1990 (Zamfir, 
Zamfir, coord., 1995, pp. 106-108): 

-  lanivel național sunt implicate numeroase instituţii între care amintim Ministerul 
Muncii şi Protecţiei Sociale (prin oficii de asistenţă socială, oficii de forţă de 
muncă şi şomaj, centre de primire a minorilor, cămine de pensionari, cantine de 
ajutor social, comisii de expertizare a capacităţii de muncă), Ministerul Sănătăţii 
(organizează şi supraveghează funcţionarea leagănelor de copii), Ministerul 
Educaţiei şi Cercetării (coordonează asistarea în casele de copii, şcolile speciale, 
căminele-şcoală, şcolile de reeducare), Ministerul de Interne (se remarcă prin 
activităţi de prevenţie şi corecție a delincvenţei), Secretariatul de Stat pentru 
Persoane cu Handicap, Comitetul Român pentru Adopţii ; 

- la nivel local sunt antrenate să realizeze asistenţa socială autorităţi precum : 
Departamentul Administraţiei Publice (servicii de autoritate tutelară), Comisia 
de Ocrotire a Minorilor, Consiliul Local al Administraţiei de Stat, Direcţia de 
Muncă şi Protecţie Socială, Direcţia Sanitară Judeţeană ş.a. 


Datorită numărului de instituţii implicate şi varietăţii problemelor pentru care 
acestea sunt abilitate să acţioneze, putem spune că asistenţa socială din România 
actuală formează un sistem. În cadrul acestuia se înscriu, desigur, şi secţiile universitare 
cu specializare profesională în domeniu, apariţiile editoriale şi legislative cu consecinţe 
asupra actelor asistenţiale, faptele caritabile ale persoanelor fizice şi/sau juridice, 
activitatea de ocrotire desfăşurată de organizaţiile nonguvernamentale etc. Deşi structu- 
rile antrenate într-un fel sau altul în procesul de asistenţă socială sunt numeroase, 
efectele asistenţiale rămân minore. Prin urmare, iniţiativele asistenţiale nu au profun- 
zimea necesară pentru a înlătura problema/situaţia de asistat, ci sunt intervenţii care 
doar atenuează din neajunsurile prezentului. Or, dacă răspunsurile la disfuncţii nu sunt 
la fel de agresive precum intensitatea disfuncţiilor, atunci forţa sistemului de asistenţă 
socială este mică. Este cazul întâlnit în România actuală, unde se încearcă adoptarea 
unor instituţii, legislații, atitudini ştiinţifice de nivel vest-european, însă cheltuielile 
efectuate pentru intervenţiile sociale sunt dintre cele mai mici din toată Europa. 

Iată câteva exemple care confirmă faptul că, din punct de vedere formal, asistenţa 
socială din România este mulţumitoare, dar aproape nesatisfăcătoare la capitolul 
îndepărtării asistaţilor din sfera subnormalităţii : 

— mărimea alocaţiei de stat pentru copii a scăzut de la 10,5% din salariul mediu 
net existent în 1989, la 4,7% în 1994, deşi veniturile salariale reale ale familiei 
au involuat ; 

-  alocaţia de întreținere a minorilor aflați în plasament s-a micşorat de la 19,6% 
(1989) la 9,2% (1994), de asemenea, din salariul mediu net; 

- ajutoarele băneşti trimestriale acordate persoanelor vârstnice fără venituri sau 
cu venituri foarte mici, precum şi celor aflate în incapacitate de muncă s-au 
diminuat de la 44,3% (1990) la 26,1% (1993) din salariul mediu brut; 

— ajutorul de şomaj instituit în 1991 este alocat pentru o perioadă de şase luni 
(ulterior, legea a extins intervalul la nouă luni), iar după expirarea termenului, 
persoanele care continuă să aibă statutul de şomer primesc alocația de sprijin 
pentru şomaj (0 sumă lunară fixă timp de 18 luni). Eforturile bugetare ale 
României în asistarea şomerilor sunt în medie de două ori mai mici decât în alte 
state din Europa Centrală, aflate şi ele în etapa de tranziţie ; 

— veniturile grupului familial au scăzut sub limita de subzistență, în special în 
familiile cu mulţi copii, în familiile monoparentale, în familiile de pensionari cu 
o singură pensie şi în familiile în care copiii maturi nu reuşesc să ocupe un loc 
de muncă; 

-  alocaţiile bugetare pentru două domenii considerate fundamentale pentru starea 
oricărui spaţiu cultural - este vorba despre sănărate şi învățământ — sunt 
insuficiente şi se repercutează nu doar în criza sistemului Sanitar sau în cea a 
Sistemului de învățământ, ci şi în modul în care se înfăptuieşte asistenţa socială. 
Ceea ce într-un stat dezvoltat ţine de resorturile departamentelor sănătăţii şi 
învăţământului, în România intră sub incidenţa asistenţei sociale (asistarea alcoo- 
licilor, educaţia pentru igiena personală şi familială, servicii de educaţie sexuală 
prin şcoală, servicii sociale pentru persoanele consumatoare de droguri) etc. 


Nu continuăm exemplificările de acest gen pentru a nu pune sub semnul îndoielii 
însăşi existenţa asistenţei sociale din România ; la noi, reţeaua serviciilor asistenţiale 
este, după cum afirmam deja, foarte largă şi, cel puţin din punct de vedere formal, 
teoretic, nu ar exista deficit funcţional asupra căruia să nu se poată interveni. Penuria 
mijloacelor materiale, necorelarea dintre numărul asistaţilor şi numărul asistenţilor, 
prejudecățile care presează în momentul alocării sprijinului şi prestării intervenţiei etc., 
dar mai ales dimensiunile enorme ale segmentului social îndreptățit să fie asistat fac 
din domeniul asistenţei sociale un serviciu cu o eficiență modică. 

În concluzie, distribuţia indivizilor pe clase sociale în România actuală, potrivit 
cercetărilor sociologice, ar fi următoarea! : clasa de jos — 14%, clasa de mijloc - 85%, 
clasa de sus - 1%. Se ştie că stabilitatea unei societăţi este indusă de mărimea clasei 
mijlocii. În cazul României, aceasta are o pondere foarte mare, însă, din păcate, ea nu 
are nici venituri, nici comportament axiologic şi nici roluri sociale comparabile cu cele 
din societăţile capitaliste occidentale. Ea rămâne în esenţă o clasă a sărăciei şi are 
nevoie de asistenţă socială. Or, serviciile asistenţiale trebuie să fie îndreptate prevalent 
asupra clasei „de jos”. Atunci când asistenţa socială din spaţiul nostru nu va mai fi 
nevoită să se implice în rezolvarea problemelor existenţiale ale clasei mijlocii şi, în 
plus, va reuşi să beneficieze de disponibilităţile asistenţiale ale acestei clase, va deveni 
un departament social cu adevărat puternic. 


10. Vezi studiul lui Dan Chiribucă şi Minea Comşa, „Iluzia clasei de mijloc”, în vol. Feţele 
schimbării. Românii şi provocările tranziției, ed. cit., pp. 240-249. 

7. Orientări principiale în alocarea practicii 
asistenţiale 


În toate societăţile, resursele consumabile pentru asistenţa socială sunt reprezentate de 
sume, bunuri, servicii rezultate din donaţii, taxe şi impozite. De dorit este ca resursele 
să ajungă la un asemenea nivel cantitativ şi calitativ încât să amortizeze total presiunea 
fondului disfuncţional. Totuşi, nicăieri în lume, nici măcar în SUA şi Europa de Vest, 
nu se realizează un echilibru absolut între mărimea resurselor şi multitudinea solici- 
tărilor asistenţiale (fără să mai luăm în calcul faptul că unii indivizi, deşi îndreptăţiţi, 
nu revendică asistenţă, şi deci nu consumă din capitalul asistenţial). 

Dacă rezervele asistenţiale nu sunt într-atât de mari încât să faciliteze intervenţii 
mulţumitoare în toate cazurile, atunci distribuirea lor trebuie să se producă neapărat 
prin respectarea unor exigenţe principiale. Acestea se delimitează în jurul câtorva 
categorii identitare dintre care amintim: vârsta şi/sau sexul persoanei de asistat, 
durata intervenţiei, costurile la care se angajează cei care asistă, natura reacțiilor 
(receptivitatea) la asistare, urgenţa apelului, gravitatea subnormalităţii stigmatizante etc. 

Din corelarea acestor exigenţe rezultă tendințele sau orientările principiale ale 
practicii asistențiale. Acestea au activat inclusiv în perioada în care intervenţiile aveau 
caracter reactiv empiric şi nesistematic ; în prezent, ele sunt cu atât mai respectate cu 
cât trebuie să fie în concordanţă cu prevederile legislative în domeniu şi cu criteriile 
asistenţei ştiinţifice. În cele ce urmează consemnăm o parte dintre exigenţele alocării 
asistării sociale din spaţiul românesc în perioada tradiţională (unele dintre ele au continuat, 
inerţial, şi în perioadele următoare), precum şi câteva orientări uzuale în asistenţa 
socială actuală. Începem, în mod firesc, cu cele valabile în comunităţile tradiţionale : 


1) Erau asistate într-o măsură mai mică persoanele care aveau un handicap din 
naştere decât cele care aveau un handicap dobândit. Despre primele se credea că 
ispăşeau o „pedeapsă etichetată invariabil ca având origine divină”, iar despre „zidirile 
dumnezeieşti” se spunea că nu mai puteau fi în nici un fel revocate; în schimb, 
ultimele erau apreciate ca semne ale greşelilor sau slăbiciunilor lumești şi, ca atare, se 
credea că prin acţiuni adecvate ar fi putut fi depăşite. 


2) Se intervenea mai curând atunci când insuficienţele afectau un număr mare de 
persoane decât în cazul în care victima era un singur individ ; interesele şi neajunsurile 
acestuia din urmă treceau în plan secund în raport cu interesele şi neajunsurile grupului. 
Comunitarii, deşi îşi asumau obligaţia moral-religioasă de a asista, manifestau dorinţa 
de a ajuta, dar aveau mijloace şi posibilităţi reduse de a realiza efectiv asistarea. De 
aceea, era preferată varianta în care, cu cheltuieli asemănătoare, era asistat un grup, şi 
nu o singură persoană. Chiar atunci când se efectua intervenţia de asistare asupra unui 
individ, se considera, de fapt, că era asistată comunitatea din care acesta făcea parte 
(familie, breaslă, etnie etc.). 


3) Erau asistate în mod prevalent categoriile predispuse vulnerabilităţii - copiii, 
bătrânii, văduvele, orfanii (cf. Marshall, 1993) —, şi mai puţin persoanele marcate de 
vulnerabilitate, dar care aveau posibilităţi proprii de evitare ori de ieşire din această 
stare (vagabonzii, alcoolicii, prostituatele, săracii, leneşii). 


FUNDAMENTAREA ASISTENŢEI SOCIALE ÎN SPAȚIUL ROMÂNESC 67 


4) Primeau asistenţă toate categoriile defavorizate, dar ajutorul se diferenţia treptat, 
odată cu constatarea efectelor demersurilor de recuperare. Indivizii care continuau în 
mod iremediabil să rămână în sfera subnormalităţii socioculturale, în pofida receptivităţii 
lor evidente la strategiile recuperatorii ale comunitarilor, beneficiau de prelungirea şi/ 
sau de permanentizarea asistării. În schimb, cei care refuzau acţiunile recuperatorii 
erau fie izgoniți din comunitate, fie ironizaţi şi sistaţi parţial sau total de la formele de 
ajutorare. 


5) Toţi membrii comunităţii beneficiau de asistare socială în momentele cruciale 
din existenţa lor : naştere (botez), căsătorie (ajutoare pentru desfăşurarea nunţii, pentru 
construirea casei), moarte (oficierea ritului de înmormântare indiferent dacă existau 
sau nu rude care să se preocupe de această problemă), îmbolnăvire gravă (interveneau 
vecinii, vracii, preoţii), calamitate etc. 


6) În cazul în care unii indivizi, prin manifestările lor deviante, puneau în pericol 
însăşi existenţa comunităţii, ei erau supuşi unor intervenţii radicale, precum bătaia în 
public, izolarea şi respingerea oricăror relaţii cu aceştia, mutilare corporală, sterilizare, 
interdicţia de realizare a căsătoriei (Relgis, 1994, pp. 300-310) etc. Asemenea reacţii în 
forţă vizau, în esenţă, micşorarea numărului celor care aveau nevoie de asistare, 
menţinerea purității comunităţii şi stabilirea cât mai exactă a raportului dintre forma 
deviantă şi reacţia punitivă. 


Contemporaneitatea a impus asistenţa socială (ştiinţifică) şi a făcut din dimensiunea 
asistenţială un departament vital al funcţionării sociale. Întrucât trebuie să răspundă 
eficient unui număr foarte mare de apeluri, asistenţa socială actuală şi-a construit 
propriile orientări principiale care îi dirijează alocarea şi care corespund următoarelor 
caracteristici generale : 

a) reflectă reprezentările şi mentalităţile colective despre sfera demografică a 

subnormalităţii ; 

b) se originează în asistarea socială tradiţională şi exprimă, cel puţin în parte, 
aceleaşi tendinţe ; 

c) definesc forţa de ansamblu a sistemului naţional de asistenţă: cu cât capacitatea 
intervenţionistă este mai mare, cu atât numărul principiilor la care ne referim 
este mai mare şi tinde să însumeze toate exigenţele principiale, chiar dacă unele 
au valabilitate doar sectorială (este vorba despre principiile respectate în asistenţa 
socială a copilului, a familiei, a şomerilor, a grupurilor minoritare etc., care 
sunt extinse de la nivelul unui domeniu special la nivelul întregului departament 
al asistenţei sociale) ; 

d) selectarea şi formularea lor se datorează nu atât aplicării unor criterii ştiinţifice 
de ocrotire socială, cât presiunii unor imperative morale de funcţionare a 
grupurilor umane. 


Aceste caracteristici generale sunt mai uşor de înţeles dacă trecem în revistă criteriile 
aplicate sau măcar recomandate în alocarea/practicarea asistenţei sociale : 


1) Orice individ trebuie să fie asistat pentru a avea o sursă minimă de venit sau de 
întreținere. O astfel de orientare este, desigur, lăudabilă, dar, din păcate, ea rămâne la 
stadiul de intenţie. Unele categorii umane din ţara noastră - ne referim la persoanele care 
nu au un domiciliu stabil, nu sunt cuprinse în reţeaua de instituţii şi servicii asistenţiale, 

nu ştiu că ar putea beneficia de ajutor social, nu au documente de identitate etc. - nu 
deţin nici cele mai elementare condiţii de subzistență ; alte categorii de indivizi 
(şomerii, persoanele active cu salarii foarte mici, familiile cu mulţi copii, bătrânii fără 
pensii sau cu pensii mici etc.) nu au cum să-şi asigure necesarul existenţial, iar 
măsurile de protecţie socială nu compensează mărimea deficitului. Cercetările socio- 
logice au demonstrat că prin „întreţinere” românii înţeleg, înainte de toate, alimentaţie 
(partea covârşitoare a veniturilor lor se cheltuieşte în această direcţie), iar, din acest 
punct de vedere, comunităţile săteşti par a fi privilegiate: oferă şansa unui consum 
alimentar minimal (nu punem în discuţie calitatea acestuia). Economia domestică 
rurală într-un stat caracterizat prin sărăcie —- cum este România - a făcut ca principiul 
pe care îl analizăm să nu fie pur demagogic: există, pe ansamblu, resurse minime de 
întreţinere în interiorul satului, prin complementaritatea relaţională sat-oraş unii citadini 
îşi procură o parte din bunuri din mediul rural, iar asistenţa socială din spaţiul urban 
se poate organiza mai bine! în dauna (Sau, oricum, prin neglijarea) celei din 
spaţiul satului. În general, imperativitatea respectării acestei orientări principiale este 
conştientizată de instanţele responsabile de ocrotirea socială, însă efectele reale asupra 
asistaţilor sunt cel mult la un nivel de supravieţuire. 


2) Copiii şi tinerii trebuie să aibă prioritate asistenţială. Cu cât se intervine mai 
rapid şi mai eficient în asistarea generaţiei tinere, cu atât mai mult se evită creşterea 
cheltuielilor asistenţiale de mai târziu. Insuficienţele actuale care marchează aceste 
părți ale populaţiei (abandonarea copiilor de către familiile de provenienţă, abuzurile 
asupra copiilor, necuprinderea copiilor în procesul de învăţământ, organizarea copiilor 
şi tinerilor în bande, expunerea copiilor şi tinerilor la consumul de alcool şi droguri, 
la practicarea prostituţiei, la dobândirea unor boli etc.) se pot prelungi în eşecuri la 
vârsta maturității, în multiplicarea modelului disfuncţional în familiile pe care ei înşişi 
le vor forma, în erodarea zestrei genetice a naţiunii, în proliferarea conflictelor şi 
discriminărilor etc. Finalmente, aceste efecte echivalează în orice spaţiu societal cu 
micşorarea şanselor de progres sociocultural. Este cunoscut faptul că generaţia tânără 
are potenţialul creativ cel mai ridicat, iar dacă acesta nu este stimulat, protejat şi 
valorizat nu se va ajunge decât la reproducerea subdezvoltării şi la supraîncărcarea 
serviciilor de asistenţă socială. 


3) Demersurile asistenţiale trebuie să aibă durate variabile, determinate de posibili- 
tățile de restituire a asistaţilor în structurile sociale normale. Taxonomia „cazurilor” 
sociale poate fi redusă, din raţiuni metodologice şi organizatorice, la două clase : indivizi 
irecuperabili (deficienţii mintal, persoanele cu handicap fizic foarte grav, bolnavii de 
SIDA) şi indivizi recuperabili (toţi cei care nu fac parte din prima categorie). Gravitatea 
anormalităţii celor din prima clasă forţează societatea să le acorde asistenţă pe durată 
nelimitată ; în schimb, pentru cei din al doilea grup, intervenţiile trebuie eşalonate, 
dirijate în aşa fel încât, după o perioadă oarecare, ei să nu mai aibă nevoie de asistenţă. 
Recuperarea lor reprezintă un act de stabilitate şi sănătate socială ; în plus, după intrarea 
acestora în perimetrul normalităţii, ei înşişi vor deveni surse de asistare socială. 


11. Cele mai multe instituţii şi servicii de asistenţă socială sunt situate în mediul urban, 
funcţionarea lor este mult mai prezentă în oraş decât în sat, numărul specialiştilor din reţeaua 
de asistenţă socială urbană este mult mai mare decât cel din spaţiul sătesc, cu toate că 
originea rezidenţială a asistaţilor este adesea rurală. 

Problema /imitării duratei asistării este identificabilă cu uşurinţă peste tot în lume 
în menţiunile normative legate de persoanele care beneficiază de alocaţie de întreţinere, 
ajutor de şomaj, alocaţie de sprijin, concediu de maternitate, concedii pentru creşterea 
copilului etc. Pentru cele mai multe situaţii însă, perioada de asistare nu este specificată, 
iar tendinţa este de a o micşora cât mai mult posibil. Dacă nu se face rabat de la scopul 
recuperării clienţilor, atunci reducerea neforţată a duratei de asistare a acestora repre- 
zintă, probabil, cel mai consistent indicator al eficienţei serviciilor de asistenţă socială. 


4) Prevenţia este la fel de importantă (dacă nu chiar mai importantă) ca intervenţia 
asistențială. Dacă prin intervenţie trebuie să se ajungă la recuperarea asistatului, atunci 
prin prevenţie ar trebui ca acesta să fie avertizat asupra neajunsurilor intrării în starea 
de anormalitate şi să fie pregătit în privinţa consecinţelor, atât pozitive, cât şi negative, 
generate de actul de asistare. De foarte multe ori activităţile de informare desfăşurate 
de jurişti, poliţişti, medici, educatori ş.a. au inhibat înclinațiile deviante ale indivizilor 
şi au amânat ori chiar au înlăturat definitiv pătrunderea lor în sfera subnormalităţii. 
Asistentul social însuşi trebuie nu doar să intervină, ci şi să prevină ; de pildă, înainte 
de a proceda la instituţionalizarea unui copil, se cuvine ca familia din care provine 
acesta să fie avizată şi asupra unor carenţe pe care asistenţa socială nu le poate evita în 
totalitate : insuficienţele de ordin afectiv, dificultăţile de socializare, blocajele din 
dezvoltarea intelectuală etc. Prin discuţii argumentate, numărul eligibililor pentru 
asistenţa socială scade, grupul de apartenenţă se implică/mobilizează mai mult, potenţi- 
alul client îşi descoperă calităţi şi şanse noi de reabilitare. De aceea, putem spune că, 
în esenţă, prevenţia nu este altceva decât o asistenţă prealabilă cu efecte mari, nestigma- 
tizante şi cu costuri foarte mici, în comparaţie cu cele ale intervenţiei. 


5) Maximizarea demersurilor de asistenţă socială este posibilă, de regulă, în urma 
asocierii eforturilor asistenţilor sociali cu cele ale familiei din care face parte asistatul. 
Foarte mulţi teoreticieni apreciază că familia este instituţia cu influenţa asistenţială 
individualizată cea mai ridicată. Din acest motiv, trebuie utilizată forţa recuperatorie de 
care ea dispune. În mod obişnuit, grupul familial oferă fiecărui membru al ei răspuns 
afectiv, onestitate, comunicare intensă, toleranţă necondiționată etc., toate aceste oferte 
făcând parte din ceea ce numeam în paginile anterioare „spirit comunitar”. Întrucât 
rolul terapeutic al climatului indus de spiritul comunitar este indubitabil, instituţiile de 
asistenţă socială se văd nevoite să îl folosească, atunci când el există, ori să îl simuleze 
şi să îl amplaseze pe asistat într-un astfel de mediu, atunci când legăturile dintre individ 
şi familie sunt întrerupte (sunt puţine cazurile în care asistatul nu îşi cunoaşte deloc 
familia sau nu îşi revendică o origine familială). În această ultimă variantă, asistatul 
este antrenat într-un grup mic, alături de alte persoane de condiţie asemănătoare, să 
joace roluri de tip familial: prepararea hranei, efectuarea curăţeniei în locuinţă, 
distribuirea responsabilităţilor în funcţie de particularităţile individuale, întrajutorarea 
în muncă, luarea unor decizii prin consultarea întregului grup, servirea mesei împreună etc. 
Un astfel de grup - care de fapt mimează/sugerează familia — este necesar atunci când 
asistaţii sunt instituţionalizaţi şi resimt puternic absenţa consangvinilor sau atunci când 
ei nu au avut niciodată experienţa funcţionării unei familii normale. Mulţi dintre 
asistaţii actuali din România, în special copiii, sunt victime ale disfuncţiilor intra- 
familiale şi au fost uitaţi, abandonaţi în instituţii de ocrotire. Există însă numeroase 

persoane asistate (bătrâni, copii, bolnavi) care fie rămân în mediul familial, fie sunt 
instituţionalizate, dar păstrează legături intense cu familia. Din aceste menţiuni derivă 
două concluzii care se regăsesc în orientarea principială a asistenţei sociale : 

a) probabilitatea recuperării indivizilor asistați este cu atât mai mare cu cât grupu- 
rile familiale din care aceştia provin se implică mai mult şi îşi corelează acţiunile 
cu cele ale asistenţilor sociali ; 

b) dacă normalitatea individuală depinde atât de mult de familie, atunci asistenţa 
socială trebuie să acţioneze prevalent pentru a optimiza starea acestui grup, 
asigurându-şi astfel un asociat însemnat în asistarea indivizilor. 


6) Intervenţia asistenţială este alocată nu atât în funcţie de scopurile personale ale 
asistaților, cât de scopurile de bază ale colectivităţii. O parte a actelor de asistenţă 
socială sunt rezultatul unor apeluri individuale (ori ale grupurilor puternic indivi- 
dualizate), iar cealaltă parte sunt urmarea sesizărilor din oficiu ale instituţiilor de 
profil. Cele dintâi (de pildă, cererea unui individ de a primi ajutor de şomaj ori 
solicitarea unor membri ai unui grup sexual minoritar de a dobândi dreptul de încheiere 
a căsătoriei, deşi sunt persoane de acelaşi sex) răspund unor nevoi particulare ; cele din 
urmă (spre exemplu, instituţionalizarea unui copil abuzat de părinţi sau trimiterea unui 
minor într-un centru de reeducare) reflectă natura scopurilor colectivităţi în raporturile 
cu cei care o compun. Deoarece existenţa este concretă, scopurile cu adevărat im- 
portante par a fi doar cele individuale; de realizarea acestora depinde mărimea 
satisfacţiei trăite de o persoană. Societăţile, colectivităţile, grupurile eterogene nu 
validează însă decât numai unele dintre scopurile personale, şi anume pe cele care sunt 
în consonanţă cu obiectivele majorităţii. Prin urmare, grupul este tiranic în relaţia cu 
individul : decide ce anume este cu adevărat important pentru individ, îl orientează 
valoric, îl asistă în împrejurări concrete etc., în ultimă instanţă, î/ îndrumă să-şi 
păstreze normalitatea. Acest ultim aspect este şi scopul generic urmărit de societate, 
mai ales prin serviciile de asistenţă socială. După atingerea acestui obiectiv de bază, 
individul are libertatea de a se axa pe urmărirea unor mobiluri mult mai înalte. Or, 
acestea nu mai au nevoie de sprijin asistenţial pentru că depăşesc amplitudinea scopu- 
rilor sistemului de ocrotire socială. 


7) Asistenţa centrată pe individ trebuie să prevaleze în comparație cu asistenţa 
centrată pe grup. Deficitul funcţional dintr-o societate este resimţit diferit de la un 
grup la altul şi de la un individ la altul. Alocarea asistării este mai convenabilă atunci 
când sunt soluționate problemele grupurilor deoarece, prin această opţiune, cel puţin 
din punct de vedere teoretic, creşte numărul asistaţilor. În realitate, din cauza prin- 
cipiului „minoritatea se supune majorităţii”, este posibil să se rezolve unele neajunsuri 
ale grupului în condiţiile în care unii membri ai acestuia îşi conservă starea de 
nemulţumire. Mai mult, dacă numărul problemelor sociale este mare şi se aplică de 
fiecare dată acest principiu, s-ar putea ajunge în situaţia în care nici un membru al 
grupului să nu fie total mulţumit pentru că fiecare este vulnerabil într-o direcţie sau 
alta, în care este şi minoritar. Neglijând această perspectivă, se ajunge la o stare 
paradoxală : toţi membrii societăţii sunt revoltați de modul cum funcţionează sistemul, 
deşi la nivelul fiecărui sector al vieţii sociale (inclusiv la nivelul fiecărei probleme) 
există o majoritate care ar trebui să genereze stabilitate. Cu alte cuvinte, potrivit 
raţionamentului anterior, toţi oamenii dintr-o societate în care se practică asistenţa 
grupurilor pot spune despre ei că sunt „parţial mulţumiţi” sau „parţial nemulţumiţi”. 

Întrucât nemulţumirea este trăită, de regulă, la o intensitate mai mare decât satisfacția, 
societatea pare să fie în criză. Înlăturarea stării critice obligă la implicarea şi mai amplă 
a serviciilor de asistenţă socială. Dacă şi de această dată demersurile asistenţiale vor fi 
centrate tot pe grup, nu se va ajunge la rezolvarea exhaustivă (fapt, de altfel, imposibil), 
iar relaţia dintre criză şi asistenţa socială intră într-un cerc vicios. Depăşirea acestui 
impas este realizabilă prin centrarea actelor de asistență pe individ, chiar dacă nici 
acum nu se obţine mult dorita rezolvare a problemelor tuturor indivizilor : unii vor fi 
recuperaţi, alţii vor fi ajutaţi doar parţial, iar alţii (pentru că nu solicită sau nu se poate 
ceea ce revendică ei) nu vor fi avantajaţi deloc de sistemul asistenţial. 

Centrarea intervențiilor pe grup a dominat înainte de secolul XX, respectiv în 
perioada tradiţională a asistării. În prezent, se practică în mod predilect asistenţa 
socială a indivizilor şi se vorbeşte tot mai mult de asistenţa socială a grupurilor 
minoritare, înţelegându-se prin aceasta din urmă toate elementele de teorie şi practică 
asistenţială referitoare la grupurile care au multe trăsături omogene ce le indivi- 
dualizează/particularizează în raport cu altele şi care fac din conservarea trăsăturilor 
particulare un obiectiv existenţial fundamental. Chiar în cazul acestor grupuri, asistenţa 
socială devine cu adevărat eficientă dacă este centrată tot pe individ. Oricum, grupurile 
minoritare ridică probleme speciale, mai ales în privinţa drepturilor şi obligaţiilor ce le 
revin, şi din acest motiv asistenţa socială practicată în cadrul acestora necesită o atenţie 
aparte. Dreptul la minoritate tinde să devină o sursă specială de drept; în consecinţă, 
soluţionarea problemelor asistenţiale ale unui singur minoritar se amplifică în plan 
simbolic atât de mult încât apare ca o „achiziţie-asistare” centrată pe întregul grup 
minoritar, şi nu doar o intervenţie asistenţială asupra unei persoane oarecare. 

Cel puţin din punct de vedere birocratic, pentru guvernanţi şi pentru cei abilitaţi să 
exercite protecţia socială, este mai confortabil să înfăptuiască intervenţii centrate pe grup. 
Profunzimea actului asistenţial şi măsura eficienţei lui se vor regăsi însă în starea indivizilor 
concreţi, şi nu în scopurile mecanice ale sistemului social. Aşa se şi explică de ce asistenţa 
centrată pe individ trebuie/tinde să prevaleze în raport cu cea care are ca obiect grupul. 


Am prezentat şi explicitat sumar şapte orientări principiale pe care le-am considerat 
a fi cele mai active în alocarea actuală a asistenţei: orice individ trebuie să fie asistat 
pentru a avea 0 Sursă minimă de întreţinere ; copiii şi tinerii trebuie să aibă prioritate 
asistențială ; demersurile asistenţiale trebuie să aibă durate variabile, determinate de 
posibilităţile de restituire a asistaţilor în structurile sociale normale ; prevenţia este la 
fel de importantă (dacă nu chiar mai importantă) ca intervenţia asistenţială ; maxi- 
mizarea demersurilor de asistenţă socială este posibilă, de regulă, în urma asocierii 
eforturilor asistenților sociali cu cele ale familiei din care face parte asistatul ; 
intervenţia asistenţială este alocată nu atât în funcţie de scopurile personale ale 
asistaților, cât de scopurile de bază ale colectivității ; asistența centrată pe individ 
trebuie să prevaleze în comparaţie cu asistenţa centrată pe grup. 

Din corelarea acestor exigenţe rezultă esenţa morală şi practică a sistemului naţional 
de asistenţă socială, iar acest aspect trebuia neapărat consfințit într-un act normativ. În 
acest sens a apărut Legea nr. 705/3 decembrie 2001, din cuprinsul căreia amintim unele 
principii generale ale sistemului asistenţial, întrucât întăresc afirmaţiile noastre din 
paginile anterioare : 

a) respectarea demnităţii umane (fiecărui individ trebuie să i se garanteze existenţa 

liberă şi demnă) ; 

b) universalitatea (orice persoană are dreptul la asistenţă socială în conformitate cu 
legile în vigoare) ; 
c) solidaritatea socială (comunitatea trebuie să intervină în sprijinirea celor care au 
nevoie de ajutor) ; 
d) parteneriatul (serviciile sociale sunt rezultatul cooperării dintre instituţiile publice 
şi organizaţiile societăţii civile) ; 
e) subsidiaritatea (statul intervine atunci când asistenţa locală nu este eficientă). 
Dacă la acestea mai adăugăm şi faptul că legea specifică dreptul la asistență pentru 
„toţi cetăţenii români cu domiciliul în România, fără deosebire de rasă, de naţionalitate, 
de origine etnică, de limbă, de religie, de sex, de opinie, de apartenenţă politică, de 
avere sau de origine socială”, precum şi cetăţenilor altor state şi apatrizilor care au 
domiciliul sau rezidența în spaţiul românesc, atunci principialitatea orientării interven- 
țiilor sociale nu mai poate fi pusă la îndoială. Eventualele rezerve se mai pot formula 
în legătură cu abilităţile acţionale ale asistenţilor sociali, credibilitatea socială a 
instituţiilor de asistenţă, eligibilitatea beneficiarilor, consecvenţa invocării/respectării 
fondului normativ ş.a. Dincolo de eficienţa ori ineficienţa intervențiilor asistenţiale 
practicate în spaţiul românesc, orientările principiale la care ne-am referit conferă 
consistenţă şi autoritate sistemului naţional de asistenţă socială. 

„ Relaţia asistent-asistat şi condiţionările ei sociale 


1. Introducere 


Lumea postmodernă se remarcă prin tăria şi consecvenţa cu care revendică libertatea 
individului : noningerinţa statului în viaţa privată, libertatea economică, libertatea 
conştiinţei şi a religiei, dreptul la opinie şi la asociere. Totuşi, dincolo de aceste fațete 
ale libertăţii — pe care societatea actuală le consideră drepturi universale inalienabile —, 
constatăm o apetenţă fără precedent pentru „supervizarea” comunitară (până la cenzurare) 
a multora dintre actele pentru care individul ar trebui să aibă, în principiu, dreptul de 
opţiune. Astfel, vedem cum societatea impune standardele şi controlează relaţiile dintre 
părinţi şi copii, în materie de îngrijire şi educaţie ; societatea este preocupată de faptul 
că unii membri ai săi apelează la droguri sau că alţii sunt dependenţi de alcool şi tutun ; 
mai nou, este luat în colimator şi refugiul unor indivizi în lumea virtuală a reţelelor 
informatice. Prin efortul presei de a inventa subiecte de actualitate, devin ţinte ale 
dezbaterii comunitare relaţiile intime dintre persoane, orientarea sexuală, sentimentele, 
inhibiţiile şi infirmităţile într-un amplu spectacol al negării dreptului la libertate, la 
discreţie şi linişte. 

Afirmațiile de mai sus nu se vor un rechizitoriu la adresa societăţii prea curioase 
sau prea agasante în raport cu sfera vieţii private. Multe dintre „curiozităţile” sau 
dintre imixtiunile societăţii în viaţa indivizilor sunt pe deplin justificate : nu putem 
trece nepăsători pe lângă abuzul fizic şi emoţional faţă de copii, pe lângă abandon şi 
neglijare ; nu putem accepta ca semenii noştri afectaţi de boli şi dizabilităţi să trăiască 
în mizerie sau ca vârstnicii fără resurse şi fără sprijin familial să se stingă umiliţi, în 
tăcerea vinovată a comunităţii. Dreptul la ingerinţă al societăţii în viaţa indivizilor, 
familiilor sau a asociaţiilor private este expresia unui plus de moralitate şi de respon- 
sabilitate pe care trebuie să-l manifestăm, tocmai pentru ca libertatea să fie o valoare 
umană plină de sens. 

Pe fondul „puseului” de moralitate comunitară şi de angajament civic, observăm că 
se conturează tot mai mult profilul unui personaj de la care lumea aşteaptă miracole în 
materie de grijă faţă de semeni: asistentul social. În faţa unor probleme precum 
sărăcia, abandonul familial, violenţa în cuplu, handicapul, crizele vârstei a treia etc., 
societatea consideră că are o „forţă de reacţie rapidă”, formată din asistentul social şi 
sistemul securităţii sociale. O asemenea concepţie este, însă, relativ recentă. În istoria 
civilizaţiei, funcţiile pe care azi le atribuim asistenţei sociale au fost multă vreme 
apanajul grupului familial şi al comunităţilor religioase. Abia în contextul modernităţii 
s-a conturat domeniul public şi laic al asistenţei sociale, în care statul şi societatea 
civilă îşi asumă responsabilităţi clar definite şi pentru care mobilizează sistematic 
resurse umane, fonduri bugetare, eforturi de formare profesională şi de cercetare 
ştiinţifică. Astfel, se poate spune că înţelegerea semnificaţiilor şi funcţiilor pe care 
lumea contemporană le atribuie asistenţei sociale este o problemă de descifrare a 
contextului în care aceasta operează. 

Existenţa activităţilor asistenţiale şi a demersurilor teoretice vizând acest domeniu 
(de la filosofie şi teologie până la ştiinţele socioumane de factură pozitivistă) este 

fundamental legată de tensionatul raport practic dintre individ şi societate, ca şi de 
proiecţiile lui la nivel reflexiv. În „arhitectura” socială, individul se regăseşte întot- 
deauna ca un element condiţionat de nenumărate instituţii şi structuri normative, 
începând cu familia şi cutumele ei comportamentale, pentru a termina cu statul şi 
irezistibila sa ordine politico-juridică ; în plan teoretic, dialectica individ-societate 
prezintă cel puţin trei scenarii ideal-tipice ale relaţiei dintre cele două elemente : fie 
societatea îl „determină” pe individ, fie individul este prim şi constitutiv faţă de 
societate, fie relaţia dintre termenii ecuaţiei se prezintă sub forma reciprocităţii condi- 
ționărilor şi/sau determinărilor. Vom întâlni concepţii potrivit cărora omul este, înainte 
de toate, un proiect şi o libertate ; altele îl tratează, dimpotrivă, ca pe expresia unui 
sistem de acţiune sau ca pe un simplu suport al unei structuri. Realitatea şi imaginea 
raportului dintre individ şi societate depind de epoca şi de civilizaţia în care ele se 
construiesc ; însă mereu vom avea de-a face cu o țesătură socială care, deşi acordă 
uneori marje semnificative de libertate actorului individual, nu îl lasă în afara contextu- 
lui, a ansamblului. 

Toate acţiunile umane sunt regizate social, derulându-se după modele socialmente 
sintetizate şi sancţionate. Ajutorarea indivizilor şi grupurilor aflate în dificultate se 
supune şi ea aceleiaşi normativităţi comunitare, aceleiaşi condiţionări contextuale în 
privinţa stabilirii beneficiarului, a conţinutului şi a manierelor de intervenţie. Acesta 
este motivul pentru care, într-o organizare academică a teoriei asistenţiale, analiza 
contextuală este o componentă de primă importanţă. 


2. Statutul profesional şi ştiinţific al asistenţei sociale 


2.1. Geneza profesiei de asistent social 


Indiferent de epoca istorică şi de arealul cultural, toate comunităţile umane s-au 
confruntat mereu cu multiple situaţii problematice, pentru care indivizii luaţi în parte 
nu puteau fi făcuţi răspunzători (cu excepţia celor care, din poziţia de autoritate 
publică, influenţau negativ ansamblul societăţii) ; dincolo de optimismul şi progresismul 
de factură raţionalist-liberală, se poate constata că, de regulă, „omul este sub vremuri”, 
în sensul că multe dintre problemele cu care este obligat să se confrunte sunt generate 
de insuficienţa resurselor şi inechitabila lor repartiție, de catastrofele naturale, de 
conflictele intra- şi intercomunitare, de excesele puterii politice sau, dimpotrivă, de 
incapacitatea ei de a gestiona binele public etc. Fără îndoială, progresele ştiinţei — 
materializate în elementele civilizaţiei tehnologice - au condus treptat la ameliorarea 
generală a condiţiilor de trai ale oamenilor şi au permeabilizat barierele sociale!. Acest 


1. După cum remarca Jos6 Ortega y Gasset — cu unele accente critice la adresa modernităţii 
civilizatoare -, începând cu a doua jumătate a secolului al XIX-lea, omul mediu nu mai 
întâlneşte în calea sa niciun fel de barieră socială. Graţie democraţiei liberale, experimentului 
ştiinţific şi industrialismului, se creează un nou context de viaţă publică şi privată, mult mai 
bogată şi mai plăcută. Spre deosebire de oamenii veacurilor premoderne, „omul zămislit de 
secolul al XIX-lea este, prin efectul pe care îl are asupra vieţii publice, un om diferit de toţi 
ceilalţi oameni (...). Pentru vulgum pecus, «vulgul» din toate epocile, «viaţă» însemna, 

fapt incontestabil se oglindeşte în creşterea duratei medii a vieţii, în sporirea gradului 
de confort, în accesul nediscriminatoriu (cel puţin în principiu) la informaţie şi la 
celelalte binefaceri ale industrialismului şi postindustrialismului, elemente corelate cu 
apariţia şi dezvoltarea unor servicii publice în domeniile sănătăţii, educaţiei, transportului 
şi comunicaţiilor. În ultima sută de ani mai ales (când s-au înregistrat ritmuri exponen- 
ţiale ale dezvoltării tuturor palierelor vieţii sociale), dincolo de tragicele experienţe ale 
utilizării tehnologiilor de vârf ca mijloace ale distrugerii şi terorii, putem remarca o 
creştere fără precedent a preocupării comunităţilor faţă de problemele sociale. Mai 
mult decât atât, dacă în perioadele istorice anterioare eforturile asistenţiale ale diferitelor 
organizaţii şi instituţii (fie ale statului, fie ale societăţii civile) erau sporadice şi 
necorelate, secolul XX a adus cu sine un nou spirit al gestionării socialului, concretizat 
în constituirea sistemelor naţionale de protecţie socială. 

Instituţionalizarea asistenţei sociale şi dobândirea de către aceasta a statutului de 
funcţie etatică nu a însemnat, desigur, rezolvarea completă şi definitivă a tuturor 
problemelor umanităţii. Dat fiind faptul că în orice societate structura trebuinţelor şi 
nivelul aspirațiilor depind de posibilităţile de satisfacere, „optimul social” va fi o linie 
de orizont spre care înaintăm mereu, dar care rămâne, totuşi, îndepărtată. Examinând 
istoria universală, putem observa că rezolvarea unor probleme sociale (cum ar fi, spre 
exemplu, epidemiile, foametea, analfabetismul, discriminările de tot felul etc.) nu a 
putut împiedica apariţia altora, mai dificile şi mai cuprinzătoare. Evoluţia societăţii 
omeneşti a înregistrat practic o „rafinare” a dificultăţilor, odată cu perfecţionarea 
mecanismelor de intervenţie şi reglaj social. În mod analog, în dimensiune sincronică 
şi la nivelul indivizilor, dinamica nevoilor şi a aspirațiilor urmează destul de fidel 
evoluţia capacităţilor proprii şi a „compensaţiilor” oferite de societate ; astfel, satisfacerea 
unei trebuinţe nu este decât punctul de plecare în proiectarea alteia. lar proiectarea 
trebuinţelor este în mod cert o problemă de context relaţional, de adaptare şi de 
răspuns nu atât la exigenţele organice ale funcţionării individului, cât la cerinţele şi 
aşteptările celorlalţi, care ne fac să ne dorim sau să ne interzicem anumite lucruri, să 
acceptăm sau să respingem moduri de viaţă justificate ideologic sau promovate prin 
tehnici de marketing etc. 

Implicarea directă a comunităţii (din iniţiativa instanţelor ei politice sau din aceea 
a organizaţiilor societăţii civile) în sprijinirea actorilor sociali aflaţi în criză sau în 
situaţii de risc a cunoscut fluctuații mari de la o epocă la alta şi de la un sistem 


înainte de orice, limită, obligaţie, dependenţă ; într-un cuvânt, presiune. Sau, dacă vreţi, 
opresiune, dar cu condiţia de a nu înţelege prin acest cuvânt numai opresiunea juridică şi socială, 
dând-o uitării pe cea cosmică. Pentru că aceasta din urmă nu a lipsit niciodată până acum 
o sută de ani, dată la care începe expansiunea tehnicii ştiinţifice - fizică şi administrativă —, 
practic nelimitată. Odinioară, chiar şi pentru cel bogat şi puternic, lumea era un tărâm al 
sărăciei, al dificultăţilor şi al primejdiei. Lumea care îl înconjoară pe omul nou încă de la 
naşterea sa nu-l obligă să se limiteze la nici un sens, nu-i opune nici un veto, nici o oprelişte, 
ci dimpotrivă, îi aţâţă poftele, care, în principiu, pot creşte nedefinit. Se întâmplă deci — ceea 
ce este extrem de important — că lumea din veacul al XIX-lea şi de la începutul secolului XX, 
nu numai că dispune de perfecţiunile şi amploarea pe care le posedă de fapt, dar le şi 
sugerează locuitorilor săi o certitudine fundamentală, că mâine va fi şi mai bogată, mai 
desăvârşită şi mai amplă, ca şi cum ar beneficia de o creştere spontană şi inepuizabilă” 
(Revolta maselor, Humanitas, Bucureşti, 1994, p. 83). 

social-politic la altul. Respectivele fluctuații au avut cauze economice şi motivații 
politice, secondate de moduri specifice de definire a situaţiilor problematice şi de 
înţelegere a rostului asistenţei sociale. Astfel, dacă în perioadele de echilibru economic, 
de stabilitate şi destindere politică gravitatea disfuncţiilor din diferitele compartimente 
ale societăţii globale s-a diminuat, solicitând mai puţin securitatea şi asistenţa socială, 
în vremurile de criză ea a înregistrat creşteri alarmante, implicând eforturi şi costuri 
enorme pentru a evita colapsul societăţii. Programele asistenţiale ample s-au derulat cu 
precădere în condiţiile generalizării şi cronicizării unor probleme sociale, în timp ce 
stabilitatea economico-socială a condus la o descreştere a presiunii asupra sistemului 
asistenţial, permiţând dezvoltarea strategiilor centrate pe categorii mai restrânse de 
clienţi şi pe individualizarea ajutorului. Dacă în regimurile de coloratură liberală a 
dominat o atitudine individualistă, puţin favorabilă redistribuirii autoritare a resurselor 
în profitul categoriilor aflate în dificultate, în social-democraţiile occidentale s-a pus 
mare preţ pe echitatea economiei sociale de piaţă. În fine, din perspectiva evoluţiei 
definirii binomului asistent-asistat, putem spune că istoria asistenţei sociale ca domeniu 
de activitate a debutat cu instituirea unor forme de protecţie a indivizilor cu nevoi 
speciale şi a celor aflaţi într-o imposibilitate permanentă de satisfacere a nevoilor prin 
forţe proprii ; lor li s-au adăugat apoi cei marcați de o incapacitate temporară şi care 
aveau nevoie de un sprijin limitat în timp; ulterior, asistenţa socială a ajuns la 
dezvoltarea unor strategii de intervenţie destinate grupurilor şi comunităţilor, în calitatea 
lor de clienţi multipersonali. 

Sarcina protecţiei categoriilor de persoane amintite mai sus a revenit multă vreme 
comunităţilor religioase şi unor grupuri caritabile. Societăţile moderne, odată cu 
complicarea raporturilor interumane şi a diviziunii muncii, au ajuns la crearea şi 
dezvoltarea unor reţele asistenţiale cu caracter permanent, apte să asigure atât o 
protecţie socială generală, cât şi una specifică, individualizată. Astfel a apărut asistenţa 
socială ca profesie centrată pe trebuinţele şi problemele umane. Funcționarea instituţiilor 
asistenţiale a necesitat, însă, existenţa unui personal special pregătit, capabil să 
identifice situaţiile problematice, să conceapă planuri de intervenţie şi să determine 
procese pozitive de schimbare (psihosocială) la nivelul comportamentului clienţilor 
individuali şi al celor multipersonali. 

În anul 1893, în cadrul unui congres internaţional al asociaţiilor de binefacere, s-a 
pus pentru prima dată problema pregătirii de personal specializat pentru profesia de 
asistent social. Statele Unite ale Americii au luat cele dintâi iniţiativa profesionalizării 
în acest nou domeniu, creând în 1897, la New York, prima şcoală de asistenţă socială. 
În Europa, problema asistenţei sociale era strâns legată de aceea a raporturilor conflictuale 
dintre clasele bogate şi cele sărace ale societăţii. Prima încercare de apropiere între 
acestea se realizează în Anglia, prin experienţa aşa-numitului sertlemen?. În cadrul 
acestei forme de asistenţă, persoanele din înalta societate împărtăşeau cu săracii aceleaşi 
condiţii de viaţă, îi sprijineau în creşterea şi supravegherea copiilor, facilitau tinerilor 
învăţarea unei meserii, asigurau consiliere tinerelor mame, procurau asistenţă medicală 
Şi juridică gratuită etc. Forma în care erau realizate aceste acţiuni îndepărta diferenţele 
dintre clasele sociale, corespunzând şi mesajului pontifical din 1904 către creştinele din 


2. Numele acestei forme de asistenţă a săracilor de către voluntari din clasele bogate se traduce 
prin „aplanarea unui conflict, a unei neînţelegeri”. 

Franţa: „Nu mai este suficient ca ele [femeile creştine ce se ocupau cu acţiunile de 
caritate după model englez - n.n.] să se închidă în opere de binefacere propriu-zise, în 
care se simte totdeauna diferenţa de ranguri, înălțimea celui care dă şi inferioritatea 
celui care primeşte” (Freynet, 1995, p. 59). Papa Pius al X-lea le recomanda să se 
dedice acţiunilor sociale urmând spiritul evanghelic, într-o adevărată frăţietate creştină. 

Promotoarele „Caselor sociale” nu intenționau să subordoneze, însă, activitatea lor 
asistenţială vreunei propagande religioase sau ideologice, considerând că reconstrucţia 
socială este o problemă de justiţie, de dreptate şi nu de binefacere creştină. Această 
opţiune „independentistă” va crea o serie de probleme în raporturile dintre organismele 
private cu scop asistenţial pe de o parte şi burghezie şi Biserică pe de altă parte. 
Insistând prea mult asupra ideii de conflict între clase şi de conflict între generaţii 
(pentru că tinerele fiice de burghezi care acționau în plan asistenţial aveau idei diferite 
de cele ale părinţilor lor), „Casele sociale” au fost intens criticate şi boicotate. Totuşi, 
ele vor constitui un model pentru centrele de asistenţă socială care se vor crea între cele 
două războaie mondiale. 

Odată cu eşecul parţial al curentului solidarist din asistenţa socială a începutului de 
secol XX, se va dezvolta un nou tip de strategie asistenţială, centrată pe modelul 
medical (casework). Întrucât viaţa clasei proletare era marcată în acea perioadă de o 
igienă precară şi de răspândirea unor boli (ca tuberculoza), de malnutriție şi de 
alcoolism, unele organizaţii ale societăţii civile au declanşat acţiuni sanitare de anvergură, 
menite să atenueze efectele mizeriei şi ale lipsei de asistenţă medicală. Astfel, au fost 
create „dispensare antituberculoză”, a căror activitate era completată cu diverse prestații 
sociale şi medicale la domiciliul bolnavilor. În 1914, la Paris era creată „Asociaţia 
infirmierelor-vizitatoare” , care vor fi pregătite, începând cu 1922, în şcoli de infirmiere 
cu două specialităţi distincte (infirmiere de spital şi infirmiere-vizitatoare) ; pentru 
obţinerea unei diplome de infirmieră, trebuiau parcurşi doi ani de pregătire: unul 
comun ambelor specializări şi unul axat pe tipul de intervenţie spitalieră, respectiv 
sociomedicală. 

Primul război mondial a adus cu sine, pe lângă problemele sociale specifice 
oricărui conflict armat, şi necesitatea ca femeile să susţină producţia industrială de 
război, lucrând în fabrici în locul bărbaţilor aflaţi pe front. Însă structurile industriale 
nu erau pregătite pentru a primi forţa de muncă feminină : în fabrici condiţiile igienice 
erau precare, nu existau cantine şi nici creşe pentru copiii muncitoarelor. În Marea 
Britanie şi apoi în Franţa, aceste probleme ale femeilor au fost parţial soluționate prin 
activitatea supraintendentelor (Lady Welfare Supervisor, respectiv Surintendante). 
Prezente în fabrici şi în diverse instituţii private, acestea se ocupau de starea de sănătate 
a muncitoarelor, de locuinţele acestora, de hrana din cantinele muncitoreşti etc. 
Supraintendenta era sugestiv definită de către secretarul asociaţiei din Franţa astfel : 
„Nici religioasă, nici muncitoare, nici femeie de lume, sau poate toate acestea la un 
loc, ea este între clasa muncitoare şi a noastră cel mai bun agent de legătură...” 
(Guerrand şi Rupp, 1978, p. 52). 

În aceeaşi perioadă cu infirmierele-vizitatoare şi cu supraintendentele, apar asistentele 
sociale propriu-zise. Reprezentantele acestei noi profesii activau în America la începutul 
veacului XX ; în deceniul al doilea, ele pot fi întâlnite şi în spitalele Europei Occidentale. 
Legate profesional la început de instituţiile medicale, asistentele sociale aveau ca 

sarcină completarea diagnosticului medical al pacientului cu un diagnostic social: 
asistenta socială trebuia „să descopere cauzele sociale pe care medicul le poate ignora 
şi care întreţin şi agravează maladia” ; de asemenea, acţiunea asistentei sociale trebuia 
„să prelungească în afara spitalului influenţa medicală” (Freynet, 1995, p. 62). În 
conformitate cu aceste atribuţii profesionale, asistentele sociale erau recrutate numai 
din şcolile de infirmiere. Iar serviciul asistenţial era conceput ca un instrument practic 
de eficientizare economică şi socială a muncii spitaliere. Treptat, acţiunea asistentelor 
sociale se va extinde şi în sfera educaţiei sanitare în şcoli şi în familii. Pe acest fond de 
activitate social-medicală, de „terapie socială”, primul Congres internaţional al Serviciilor 
Sociale (Paris, 1928) va defini asistenţa socială după cum urmează : „Serviciul social 
este ansamblul eforturilor menite a alina suferinţele provenite din mizerie ; a replasa 
indivizii şi familiile în condiţii normale de existenţă ; a preveni flagelurile sociale ; a 
ameliora condiţiile sociale şi nivelul de trai” (Guerrand şi Rupp, 1978, p. 63). 

Înrudirea profesiei de asistent social cu aceea de medic a prezentat unele avantaje, 
cum ar fi: scoaterea discursului asistenţial de sub influenţa ideologiei carităţii şi a 
păcii sociale, dobândirea unui limbaj mai tehnic şi a unor criterii de evaluare a 
eficienţei asistenţei. Totuşi, asistenţa socială nu îşi putea construi identitatea în raport 
cu asistenţa medicală, fără să-şi definească o metodologie proprie. Aşa încât, începând 
cu lucrarea Social Diagnosis (New York, 1917), scrisă de Mary Richmond, asistenţa 
socială şi-a asumat ca metodă distinctivă ajutorul psihologic individualizat (aşa numitul 
casework). Importată din Statele Unite în Europa după cel de-al doilea război mondial, 
metoda casework se va dezvolta permanent, putându-se identifica în prezent două 
forme de terapie socială : tratamentul direct sau psihoterapia şi tratamentul indirect sau 
socioterapia. Metodologia de tip casework tinde să fie înlocuită parţial, în ultima vreme, 
de către „modelul intervenţiei”. Pornind de la dinamica socială şi psihosocială în care 
se află clientul (fie el un individ, un grup sau o comunitate), asistentul social defineşte 
o serie de obiective şi de mijloace adecvate procesului de schimbare socială pe care îl 
crede necesar. Pentru a declanşa schimbarea, asistentul concepe un proiect de intervenţie. 

Spre deosebire de modelul medical al acţiunii asistenţiale (model care a inspirat 
metodologia casework), modelul intervenţiei nu se mai concentrează doar asupra a 
ceea ce nu funcţionează normal, asupra „maladiei sociale” ; conceptul de schimbare, 
care orientează modelul intervenţiei, ne atrage atenţia asupra a ceea ce este normal şi 
obişnuit în viaţa cotidiană a fiecărui actor social. Printre aceste lucruri normale se află 
schimbarea însăşi. Numeroşi factori externi şi interni ne determină la comportamente 
ce vizează o anume schimbare. Astfel, acţionăm în sensul schimbării atunci când dorim 
ceva (un lucru sau o situaţie mai bună sau pur şi simplu diferită de cea pe care o avem), 
atunci când ne temem că vom pierde ceva important (un lucru cu valoare afectivă, o 
relaţie umană, o situaţie socială etc.) sau când ne aflăm în situaţii neobişnuite, ce 
antrenează riscuri semnificative. „Reperarea motivaţiei clientului pentru schimbare 
devine atunci o cheie esenţială pentru asistentul social în intervenţia sa; nivelul de 
nelinişte resimţită în situaţia actuală şi gradul de speranţă de a atinge o schimbare 
satisfăcătoare sunt date esenţiale şi dinamice în proiectul de intervenţie. În con- 
trapartidă, reperarea frânelor şi a rezistenţelor la schimbare (...) devine la fel de 
importantă, căci orice situaţie de schimbare antrenează inevitabil tensiuni, sentimente 
ambivalente sau ostile, conflicte etc.” (De Robertis, 1995, p. 85). 

Noua orientare reprezentată de modelul intervenţiei reuşeşte să înlăture incon- 
venientele metodologiei casework. Aceasta din urmă îl antrenase pe asistentul social 
într-un proces de autoanaliză (cu privire la implicarea sa personală în relaţia de 
ajutorare, în legătură cu sentimentele şi prejudecățile sale), însă nu punea problema 
raporturilor dintre relaţia de ajutorare şi mediul social, sau problema raporturilor de 
clasă dintre asistent şi asistat. Modelul intervenţiei ia în calcul şi aceşti parametri, 
depăşind limitele psihoterapiei. După opinia noastră, această nouă concepţie teoretico- 
-metodologică le conferă adevărata identitate asistenţei şi asistentului social, 
deosebindu-i de medicină şi de medic, precum şi de psihiatrie şi de psihiatru. Asistentul 
social este un agent al schimbării care acționează în contexte sociale complexe ; el nu 
se limitează la un tip sau altul de ajutorare, ci concepe strategii combinate şi, la limită, 
integrale. 

Dată fiind complexitatea câmpului social şi a problemelor pe care încearcă să le 
rezolve, profesia-cadru de asistent social (cuprinzând persoane cărora, după o pregătire 
de calificare, li se încredinţează sarcini de natură socială, educativă, psihologică sau 
medico-socială pe lângă o populaţie aflată în dificultate) a cunoscut o specializare şi o 
multiplicare pe ramuri de intervenţie. Astfel, la începutul secolului XXI putem identifica 
aproximativ zece profesii asistenţiale : 

—  puericultorii, se ocupă de copiii din mediul spitalicesc şi din alte instituţii de 

protecţie infantilă ; 

— consilierii în economie socială şi familială ; 

- delegaţii la tutelă, însărcinaţi cu aplicarea hotărârilor judecătoreşti privind 
prestațiile familiale în situaţiile în care minorii sunt supuşi unui tratament 
necorespunzător (igienă defectuoasă, hrană insuficientă, abuz de orice tip) ; 

— asistentele familiale, care asigură efectuarea unor activităţi menajere în familiile 
cu probleme deosebite ; activitatea lor include şi supravegherea copiilor ; 

—  animatorii socioculturali, care desfăşoară activităţi culturale, sportive şi educa- 
ţionale în care sunt atraşi mai ales tineri din mediile defavorizate ; 

— educatori specializați pe diferite tipuri de acţiuni pedagogice şi psihologice 
recuperatorii ; 

—  educatoarele : în unele ţări, profesia de educatoare pentru copiii de până la şase 
ani este inclusă în asistenţa socială; în România, educatoarele fac parte din 
personalul didactic ; 

— menajere şi îngrijitoare pentru persoanele în vârstă şi pentru alte categorii de 
indivizi aflaţi în situaţia de dependenţă ; în cazul acestor profesii nu există o 
pregătire şcolară specială, ca pentru cele citate anterior ; 

— asistenții sociali din diverse instituţii (şcoli, spitale, case de copii, peniten- 
ciare etc.) ; 

— asistenții de agenție sau de serviciu social. 


În pofida specializării crescânde a domeniilor asistenţiale, putem constata că 
asistentul social are încă un statut ambiguu, activitatea sa fiind adesea confundată cu 
cea proprie altor profesii. Există şi situaţii în care însăşi utilitatea asistentului social 
este pusă sub semnul întrebării, date fiind unele suprapuneri de competenţe între 
asistenţa socială, asistenţa medicală, psihiatrie, asistenţa pastorală, juridică, activitatea 
educaţională etc. În raport cu celelalte profesii de tip asistenţial, asistentul joacă rolul 

de integrator şi coordonator? al eforturilor de restaurare a normalităţii în sistemele 
sociale. 


2.2. Istoria asistenţei sociale 


Asistenţa socială este o realitate la fel de veche ca istoria umanităţii, cel puţin din două 
motive: în primul rând, toate colectivităţile au avut întotdeauna în componenţa lor 
indivizi care, din cauze genetice, naturale sau sociale, s-au aflat în imposibilitatea de 
a-şi satisface trebuinţele prin mijloace proprii; în al doilea rând, în nici un tip de 
civilizaţie nu a lipsit total grija faţă de membrii aflaţi în dificultate. Astfel, sărăcia, 
dizabilităţile, existenţa orfanilor şi a copiilor abandonaţi, a bătrânilor bolnavi şi fără 
sprijin familial sunt probleme vechi de când lumea, pe care omenirea a încercat, de-a 
lungul istoriei, să le rezolve apelând la diverse structuri şi mecanisme interne de reglaj, 
unele spontane, iar altele instituţionalizate. Cu toate ecestea, apariţia unei profesii 
centrate pe „tratarea maladiilor sociale” în mod ştiinţific şi sistematic este un fapt 
relativ recent: primele decenii ale secolului XX sunt martorele creării sistemelor 
naţionale de asistenţă socială şi implicit ale construirii identităţii profesiei de asistent 
social. 

După apariţia creştinismului, vreme de aproape două milenii, ocrotirea persoanelor, 
a grupurilor şi comunităţilor aflate în situaţii problematice a fost preocuparea exclusivă 
a Bisericii, statele neimplicându-se în domeniul social decât cu funcţii represive (vizând 
menţinerea statu-quoului social-politic). Din zorii creştinismului şi până prin secolul 
al XIX-lea, asistenţa socială practicată de instituţiile şi ordinele religioase a fost 
principalul punct de sprijin pentru săraci şi pentru celelalte categorii defavorizate. În 
unele perioade ale Evului Mediu, şi apoi în epoca avântului capitalist, au existat 
iniţiative asistenţiale (destinate în special săracilor) avându-i ca promotori fie pe 
indivizii bogaţi ataşaţi valorii creştine a carităţii, fie comunităţile rurale şi urbane, 
utopiştii şi industriaşii convinşi de eficienţa economică pe termen lung a îmbunătăţirii 
condiţiilor de viaţă ale salariaţilor lor. Trebuie precizat, de asemenea, că însăşi puterea 
politică din anumite ţări (în special din cele protestante) a manifestat un oarecare 
interes pentru problemele sociale, însă dintr-un alt unghi şi din alte motive decât cele 
ale Bisericii. 

Începuturile creştinismului au fost marcate de prigoana practicată deopotrivă de 
autorităţile imperiale şi de religiile concurente, astfel încât primii creştini au trebuit să 
se preocupe mai mult de supraviețuirea comunităţilor lor decât de implicarea în misiuni 
sociale. Abia după oficializarea creştinismului ca religie de stat a fost posibilă, sub 
ocrotirea împăraţilor romani, de la Constantin cel Mare (306-337) şi până la Iustinian 


3. Dacă luăm ca exemplu un minor cu comportamente deviante, putem vedea că el este „clientul” 
şcolii, al poliţiei, uneori şi al instituţiilor medicale etc. Fiecare profesie implicată în 
resocializarea minorului respectiv îl tratează, de regulă, dintr-o perspectivă îngustă (fie 
aceea a disciplinei şi performanţei şcolare, fie aceea a respectării legilor, din perspectiva 
normalităţii clinice etc.). Asistentul social este cel care stabileşte corelaţiile posibile dintre 
diverşii factori ce pot genera comportamentul deviant şi pune în aplicare un proiect de 
intervenţie în sensul „normalizării”, proiect ce implică participarea familiei, a şcolii, a 
autorităţilor publice, a medicilor şi a altor agenţi ai schimbării. 

(527-565), înfiinţarea câtorva instituţii asistenţiale ca: brefotrofiile (leagănele pentru 
copiii abandonaţi în vârstă de până la 7 ani), orfanotrofiile (orfelinatele), partenocomiile 
(case de adăpost pentru tinerele fete provenite din familiile sărace sau din orfelinate), 
ghirocomiile (azile pentru văduvele bătrâne şi fără sprijin) şi Societatea religioasă a 
Parabolanilor (grupuri de voluntari creştini care îndeplineau servicii sanitare în folosul 
celor afectaţi de diferite maladii) (Mănoiu şi Epureanu, 1996, pp. 1-4). Funcţionând 
autonom sau în interiorul aşezămintelor religioase, respectivele instituţii se bucurau de 
suportul material şi de îndrumarea spirituală a Bisericii, prin episcopi, educatori 
religioşi şi duhovnici. 

Indiferent de beneficiarul lor, acţiunile asistenţiale ale Bisericii s-au întemeiat în 
primul rând pe o concepţie „pozitivă” despre sărăcie. Ţinând de o ordine socială pe 
care Dumnezeu a creat-o, existenţa bogăției şi a sărăciei reprezenta un fapt normal în 
lumea feudală şi chiar un fapt pozitiv în multe privinţe : pe de o parte, a te naşte şi a 
trăi în sărăcie reprezenta o şansă pentru dobândirea vieţii veşnice după moarte (căci se 
apreciază în scrierile biblice că săracii vor dobândi împărăţia cerurilor mai lesne decât 
bogaţii) ; pe de altă parte, sărăcia dădea şansa celor bogaţi de a practica milostenia, 
caritatea, fără de care nu puteau spera la salvarea sufletelor lor. Aşadar, „nu numai că 
sărăcia nu era considerată o problemă, ci dimpotrivă, ea era idealizată, considerată în 
termeni pozitivi” (George, 1973, p. 3). În planul relaţiilor sociale şi politice, această 
concepţie conducea la justificarea ordinii sociale existente şi la absolvirea statului de 
orice responsabilitate faţă de supuşii săi săraci. Singurele raporturi „contractuale” 
existau între seniori şi şerbi, în sensul că cei dintâi trebuiau să se îngrijească de 
condiţiile de viaţă ale celor din urmă, cu deosebire în anii în care factorii naturali nu 
permiteau obţinerea unor recolte bune. În acele condiţii, „asistenţa” seniorială era 
deopotrivă un prilej de practicare a milei creştine şi o măsură de apărare a propriilor 
interese economice (pentru că a nu lăsa şerbii să moară de foame echivala cu protejarea 
forţei de muncă de pe domeniul feudal). 

Odată cu destrămarea sistemului feudal din economia Europei Occidentale (începând 
cu secolul al XV-lea) şi cu apariţia raporturilor de muncă specifice capitalismului — 
raporturi între patron şi salariat -, se observă o creştere a mobilităţii populaţiei şi 
naşterea unei noi categorii de săraci : oamenii din mediul rural lipsiţi de pământ sau de 
alte mijloace materiale şi care caută în oraşe o slujbă pentru a-şi asigura subzistenţa. 
„Deposedaţii”, cei „fără stăpân” şi „fără meserie” îngroaşă rândurile sărăcimii oraşelor. 
Nobilimea se simte din ce în ce mai puţin responsabilă faţă de populaţia de pe domenii, 
iar puterea regală (statul) caută să pună în sarcina Bisericii obligaţia de a-i asista pe 
săraci. „Mănăstirile, bisericile, spitalele şi alte instituţii întreţinute de către Biserică 
deveniră reţeaua naţională de asistenţă a săracilor. Totuşi, responsabilitatea lor era 
morală şi nu contractuală, ca cea care exista între şerbi şi nobili” (George, 1973, p. 4). 
Întrucât economia liberală care se năştea nu oferea practic nici o şansă de supravieţuire 
celor care nu aveau un loc de muncă şi un salariu, singura lor speranţă o reprezenta 
caritatea creştină. 

Cu toate că la începutul epocii moderne sărăcia nu era considerată încă o problemă 
socială, ci doar una moral-religioasă, puterea politică percepea, însă, ca un fapt 
deosebit de grav creşterea populaţiei urbane sărace, aflată în căutare de slujbe şi 
nevoită să cerşească. Această masă umană reprezenta o ameninţare fără precedent 
pentru ordinea socială, aşa încât statul s-a simţit dator să reacționeze. Pentru a-şi 

justifica măsurile represive contra săracilor, statul avea nevoie de o schimbare de optică 
în privinţa interpretării creştine a sărăciei. De la imaginea pozitivă pe care o avea în 
Evul Mediu timpuriu, la sfârşitul acestei epoci sărăcia nu mai era văzută ca o şansă şi 
o virtute, ci dimpotrivă, ca un rezultat al leneviei, ca o greşeală morală şi chiar ca o 
crimă şi o subversiune ce trebuie reprimate. Renaşterea contribuie şi ea la ştergerea 
„pozitivităţii mistice” a sărăciei, iar Reforma lui Luther şi a lui Calvin îi retrage 
sărăciei sensul său absolut. În aceste condiţii, secolele XIV-XVII vor cunoaşte dezvoltarea 
unei legislații menite să reducă mobilitatea socială şi să pedepsească vagabondajul şi 
cerşetoria (care erau adesea acompaniate de dezordine şi „atentate” la adresa stabilităţii 
sociale). Lăsând pe seama Bisericii sarcina asistenţei sociale propriu-zise, statul se 
dedică unei „asistenţe represive”, derivate din datoria lui de a apăra pacea şi statu-quoul. 

În ţările catolice şi în lumea ortodoxă, în pofida unor încercări de reconsiderare a 
statutului moral al sărăciei şi al carităţii, Biserica va continua să practice şi să 
propovăduiască un comportament asistenţial faţă de săraci, rămânând până în secolul 
al XIX-lea cel mai important actor cu responsabilităţi sociale. Doctrina creştină 
tradiţională a continuat să influenţeze spiritul prestaţiilor sociale şi după secularizare, 
demonstrând adânca ei înrădăcinare în conştiinţa colectivă. 

Începând cu secolul al XVI-lea, teologii protestanți retrag sărăciei şi carităţii 
„demnitatea” morală pe care le-o acordase creştinismul tradiţional : condiţia sărăciei 
nu anunţă o glorie viitoare, după cum practicarea milosteniei nu este un gest de 
„curtoazie” faţă de Dumnezeu ; în fapt, mizeria şi bogăţia, dărnicia şi avariţia sunt 
toate posibile cu voia Domnului: „Oamenii nu se pot justifica în faţa lui Dumnezeu 
prin eforturile, meritele sau operele lor de caritate, ci în mod gratuit, datorită lui 
Hristos şi prin credinţă”, afirma Calvin în Confesiunile de la Augsburg. În aceste 
condiţii, starea socială a individului şi actele lui morale nu mai valorează într-un 
orizont religios, ci au relevanţă în dimensiune civilă. „De acum înainte, sărăcia nu mai 
este prinsă într-o dialectică a umilinţei şi a gloriei, ci într-un anume raport între 
dezordine şi ordine, care o închide în culpabilitate. Ea, care purta deja de la Luther şi 
Calvin marca unei pedepse atemporale, va deveni, în lumea carităţii etatizate, concesie 
vinovată faţă de propria-ţi persoană şi păcat împotriva bunului mers al statului. Ea 
alunecă de la o experienţă religioasă care o sanctifică la o concepţie morală care o 
condamnă” (Foucault, 1968, p. 70). 

Insistând asupra insuficienţei şi slabei eficienţe a acţiunilor particulare de ajutorare 
a celor năpăstuiţi, criticând formele de asistenţă care nu fac decât să întreţină starea de 
mizerie şi observând că adesea sărăcia se conjugă cu viciul şi imoralitatea, Biserica şi 
statul deopotrivă vor percepe sărăcia ca pe o problemă socială şi ca pe o ameninţare la 
adresa ordinii instituite. În consecinţă, nu se va mai pune problema ajutorării săracilor, 
ci aceea a transformării lor în elemente inofensive pentru ordinea socială. Pentru 
aceasta, Biserica şi statul au ajuns la crearea unor instituţii (ca spitalul public şi azilul) 
specializate în internarea şi ţinerea sub control a celor mai săraci şi mai vicioşi indivizi. 

Întrucât nu dispăruse total imaginea pozitivă a sărăciei şi a carităţii, dar se instalase 
pentru totdeauna percepţia pericolului social pe care-l reprezentau masele sărace 
incontrolabile, gândirea religioasă a ajuns la un compromis interpretativ : există o 
sărăcie în regiunea binelui moral (cea reprezentată de indivizii care primesc de bună 
voie şi cu recunoştinţă asistenţa acordată de societate în cadrul azilului) şi o sărăcie 
nesupusă, amenințătoare, diabolică (a celor care nu acceptă regimul de internare şi 

supunere faţă de ordinea impusă de stat). Acest compromis a constituit fundamentul 
ideologic al primelor încercări de legiferare laică în domeniul asistenţial. 

De exemplu, pentru a putea răspunde presiunilor tot mai mari din partea mulțimilor 
crescânde de săraci, monarhia engleză dădea în secolul al XVI-lea o serie de legi care 
obligau comunităţile să se îngrijească de săracii din interiorul lor. Aceste legi, reunite 
în Elisabethan Act (1601), transformau apelul la generozitate voluntară într-o obligaţie 
socială. Tot în Anglia vom întâlni şi alte forme de luptă împotriva sărăciei : aşa-numitele 
Workhouses, sistemele Roundsman şi Speenhamland. Încă din secolul al XVII-lea 
existau în unele oraşe ateliere publice (workhouses), în care cei săraci (indiferent de 
vârstă şi sex) puteau presta diferite munci, obţinând un venit care le permitea să 
supravieţuiască. O lege din 1722 generaliza la scara întregului regat sistemul atelierelor 
publice. În cadrul lor, munca era deosebit de grea şi prost plătită, rostul atelierelor 
nefiind acela de a-i ajuta, ci de a-i pedepsi şi de a-i descuraja pe săraci să vină în oraşe. 
În mediul rural, unde atelierele publice erau puţin numeroase şi unde numărul săracilor 
crescuse spectaculos în urma deposedărilor de pământ şi a decăderii manufacturii 
textile familiale, se vor utiliza alte metode de asistenţă. Sistemul Roundsman presupunea 
întreţinerea şomerilor de către cetăţenii parohiei din care aceştia făceau parte. Sarcina 
aceasta socială revenea, pe rând, fiecărui cetăţean cu posibilităţi materiale. Sistemul 
Speenhamland consta în acordarea unor compensaţii de venit muncitorilor cu salarii 
mici, compensaţii care urmăreau atingerea unui prag calculat în funcţie de numărul 
copiilor pe care muncitorul îi avea în întreţinere. Sumele necesare compensaţiilor 
proveneau din banul public. Întreprinzătorii preferau acest sistem faţă de obligativitatea 
salariului minim garantat, întrucât sarcina protecţiei sociale era repartizată pe toată 
comunitatea. 

Dacă sistemul asistenţei comunale convenea unor întreprinzători, el limita practic 
orice posibilitate de creştere a salariilor şi determina sporirea cheltuielilor publice. 
Totodată, contravenea principiilor economiei liberale şi individualismului. Aşa încât, 
la începutul secolului al XIX-lea, clasa înstărită a făcut presiuni pentru reintroducerea 
unei forme dure de asistenţă (workhouses), prin Poor Law Act din 1834. Legea din 
1834 era expresia unei teorii care postula că „asistenţa liberă era un dezastru pentru 
individ ca şi pentru ţară, în timp ce asistenţa prin acele workhouses dure şi disuasive 
era singura soluţie reală la problema sărăciei” (George, 1973, p. 13). 

Modul în care era concepută asistenţa socială a săracilor în epoca modernă era 
expresia unui sistem de alocare autoritară a valorilor, sistem în care beneficiarii nu 
aveau nici un cuvânt de spus. Câtă vreme legislaţia socială era elaborată de oameni care 
nu erau aleşi prin vot universal, ei legiferau doar în folosul marilor proprietari. Odată 
cu acordarea dreptului de vot unui număr mai însemnat de cetăţeni (în a doua jumătate 
a secolului al XIX-lea) şi cu difuzarea ideilor socialiste, sărăcia a început să fie tratată 
ca o problemă socială care îşi are originea în sistemul economic, şi nu în decăderea 
morală a indivizilor, în lenea şi în caracterul lor mizerabil. Astfel, în primele două 
decenii ale secolului XX, în numeroase ţări europene au apărut legi prin care sistemul 
economic capitalist era „umanizat”, determinând o serie de prestații în favoarea 
persoanelor în vârstă, a şomerilor şi a celor care, din motive de sănătate, nu puteau 
munci. Legislaţia socială a acelor ani menținea sistemul atelierelor publice, însă îl 
făcea mai puţin dur şi mai puţin inechitabil. Pentru ajutoarele acordate pensionarilor se 

utiliza banul public, iar pentru celelalte forme de sprijin economic s-a introdus sistemul 
cotizării şi redistribuirii, specific asigurărilor sociale. 

Primele legi destinate creării unui sistem de asigurări sociale apar în Germania, 
începând cu 1883. Legea iniţială a asigurărilor în caz de boală a fost completată cu 
reglementări privind riscul de accidentare, invaliditatea şi bătrâneţea. În Anglia, 
asigurările sociale de sănătate şi şomaj au fost iniţial reglementate printr-o lege din 
1911. România introducea, în 1912, o legislaţie a asigurărilor de boală, bătrâneţe, 
accidente, invaliditate şi înmormântare, legislaţie precedată, în anul 1902, de Legea de 
organizare a Casei de asigurări în caz de boală şi deces pentru meşteşugari. 

Sfârşitul primului război mondial aducea cu sine, odată cu pacea între statele 
implicate, şi un nou concept de pace socială. Aceasta putea fi obţinută doar printr-un 
sistem legislativ bazat pe principiul justiției sociale, pe ideea că populaţia defavorizată 
are anumite drepturi şi că asistenţa socială nu este o problemă de bunăvoință politică, 
ci una de necesitate socială. În economia liberală a începutului de secol XX, s-a 
redefinit rolul statului în raport cu munca şi capitalul: „Confruntării directe dintre 
capital şi muncă, violenţei imediate care decurgea din aceasta, i s-a putut substitui 
necesitatea de a contabiliza economicul şi socialul, dar transferând această necesitate 
statului, făcându-l pe acesta responsabil de devenirea societăţii” (Donzelot, 1984, p. 177). 
Odată cu această fundamentală schimbare de optică în analiza problemelor societăţii 
industriale, ia naştere asistenţa socială ca domeniu distinct de activitate. 

Primul război mondial (1914-1918) demonstrase că marile probleme sociale existente 
în timp de pace, precum şi cele generate de situaţiile de conflict militar, nu se pot 
rezolva doar pe baza prestaţiilor Bisericii şi prin intermediul asigurărilor sociale, ale 
căror capacităţi de compensare erau destul de restrânse. După o scurtă perioadă de 
relansare economică şi de câştigare a unor drepturi politice de către cetăţeni, în 
America şi în toate ţările europene criza economică din perioada 1929-1933 va afecta 
din nou condiţiile de viaţă ale păturilor sărace ale societăţii. Marea criză economică 
readucea în actualitate problema intervenţiei statului în mecanismele economiei libe- 
rale ; fără a se amesteca în disputele ideologice sau în lupta dintre sindicat şi patronat, 
statul avea datoria de a regla jocul cererii şi ofertei, influențând consumul prin sistemul 
de impozite, prin fixarea ratei dobânzii şi prin sporirea cheltuielilor de stat, mai ales în 
domenii neproductive, cum ar fi lucrările publice şi asistenţa socială. Anii '30 vor 
înregistra o reformare a doctrinei liberale clasice laissez-faire (care limita intervenţia 
statului doar la garantarea libertăţii de acţiune a întreprinzătorului, la apărarea legalităţii 
şi ordinii publice) ; noul curent din gândirea şi practica politică va purta numele de 
neoliberalism. Susţinut în Europa de John Maynard Keynes, iar în America de politica 
New Deal a preşedintelui Roosevelt, neoliberalismul va constitui fundamentul teoretic 
al statului bunăstării generale (Welfare State). 

Evoluând în domeniul prestaţiilor sociale de la condiţia de spectator (în perioada 
liberalismului clasic) la aceea de zutore (garant al sistemelor de asigurare şi protecţie 
socială minimală pentru menţinerea echilibrului social — de la sfârşitul secolului trecut 
şi până după al doilea război mondial), statul se va transforma, începând cu anii '50, 
în „furnizorul general de resurse şi de securitate materială” (Dogan, Pelassy, 1992, 
p. 53). Preluând experienţa concentrării de resurse şi a redistribuirii dobândită înainte 
şi în timpul războiului, neputând elimina drepturile pe care clasele mijlocii şi sărace le 
obţinuseră până atunci şi dorind să se pună la dăpost de pericolul comunist, statele 

occidentale vor instituţionaliza bunăstarea generală. „Născut la confluenţa luptelor şi 
concesiilor, a calculelor şi ambițiilor nobile, welfare stare s-a înrădăcinat în repre- 
zentările oamenilor printr-o prezenţă recunoscută de la leagăn la mormânt” (Dogan, 
Pelassy, 1992, p. 47). 

Paralel cu evoluţia sistemelor asistenţiale occidentale către „statul-providenţă”, în 
ţările blocului comunist se edifica un stat „providenţial” bazat pe economia centralizată 
şi pe proprietatea socialistă. Statul bunăstării din ţările socialiste avea următoarele 
caracteristici : 

- principala sursă de venit pentru toţi membrii societăţii o constituia salariul ; 
veniturile provenite din activităţile proprii sau pe baza proprietăţii erau nesem- 
nificative ; 

-  uniformizarea economică a cetăţenilor era dată de raportul dintre salariul minim 
şi cel maxim (aproximativ 1 la 6); 

— inexistenţa şomajului (mai exact, existența „şomajului mascat”) făcea inutilă 
instituirea ajutorului de şomaj ; 

— generalizarea sistemului de pensii şi alocaţii ; 

— educaţie şi îngrijire medicală gratuită pentru întreaga populaţie. 


„Ca rezultat al acestui mod cvasiuniversal de protecţie socială şi de realizare pe 
diferite căi a unei egalităţi sociale, nevoia de asistenţă socială fondată pe testarea 
mijloacelor individuale era foarte redusă (...). A existat mereu o preferinţă ridicată 
pentru sporirea părţii bunăstării colective obţinute prin cheltuieli sociale, iar nu 
individuale” (Zamfir, Zamfir, 1995, pp. 46-47). 
Dacă bunăstarea în statul socialist se asociază cu o puternică tendinţă de uniformizare 
economică a cetăţenilor, „statul providenţă” fondat pe economia de piaţă nu are ca scop 
egalizarea veniturilor, ci asigurarea resurselor pentru categoriile defavorizate şi creşterea 
permanentă a nivelului prestaţiilor sociale generale. Sursa principală a veniturilor 
indivizilor o reprezintă salariile, dar şi profitul şi proprietatea. Din veniturile „primare”, 
statul colectează prin impozitare fondurile necesare activităţilor sale sociale. Aceste 
activităţi se împart în două mari categorii : 
a) gestionarea bunurilor indivizibile şi a serviciilor generale : această categorie de 
activităţi cuprinde bunurile şi serviciile de care beneficiază întreaga populaţie 
(indiferent de situaţia materială pe care şi-o realizează prin eforturi proprii), în 
mod indirect (spre exemplu, protecţia mediului înconjurător, investiţiile de 
utilitate publică din transporturi şi comunicaţii, protejarea patrimoniului cultural) 
sau nemijlocit (servicii de sănătate, învăţământ gratuit, produse şi servicii 
subvenţionate de către stat) ; 
b) zransferurile sociale, adică redistribuirea unor resurse din venitul naţional în 
folosul păturilor sociale defavorizate ; în categoria transferurilor sunt incluse : 
- asigurările sociale, care oferă resurse persoanelor ce nu pot obţine venituri 
prin activitatea proprie (pensiile de bătrâneţe, de boală şi de urmaş, ajutorul 
de şomaj) ; 

- sprijinul economic acordat categoriilor de persoane cu nevoi speciale (fami- 
luile cu mulţi copii, persoanele cu mobilitate scăzută sau cele afectate de 
deficienţe psihice etc.) ; 

— asistenţa socială fondată pe testarea mijloacelor financiare individuale asigură 
protecţia persoanelor care nu-şi pot satisface trebuinţele cu ajutorul resurselor 
proprii şi a serviciilor sociale din celelalte categorii. 


Dezvoltarea acestei reţele de servicii generale şi centrate pe categorii de persoane 
sau pe indivizi a determinat sporirea fără precedent a cheltuielilor cu destinaţie socială 
în ansamblul cheltuielilor publice, ajungând în anii '90 la aproximativ 25-30% din 
produsul intern brut al ţărilor din OCDE. În condiţiile crizei economice declanşate la 
începutul anilor '70, edificiul statului bunăstării generale s-a văzut ameninţat de 
presiunea crescândă asupra unui buget public din ce în ce mai fragil. Astfel a apărut 
necesitatea unei schimbări de strategie în ceea ce priveşte finanţarea şi orientarea 
acţiunilor sociale ale statului. „Privatizarea statului bunăstării” (Naisbitt, Aburdene, 
1993, pp. 163-188) s-a concretizat în concesionarea unor servicii publice firmelor 
private, încurajarea sistemului asigurărilor private, trecerea de la politica creşterii 
numărului locuinţelor sociale la aceea a stimulării proprietăţii imobiliare, respon- 
sabilizarea comunităţilor locale în domeniul protecţiei sociale etc. Concomitent a luat 
naştere un nou curent de gândire socială (în special în Statele Unite ale Americii), care 
pune accent pe aufoajutorare, pe scoaterea individului de sub tutela uneori sufocantă a 
instituţiilor statului. În prezent, aşa cum arăta John Naisbitt în prima sa carte, Megatendinţe 
(Editura Politică, Bucureşti, 1989), macroeconomia şi marile programe sociale specifice 
statului bunăstării din deceniile şase-şapte cedează în faţa microeconomiei societăţii 
informaţionale, bazate pe autoajutorare. 

Societatea contemporană presupune o reevaluare a strategiilor asistenţiale, a rolului 
asistentului social şi a statutului său în cadrul comunităţilor. Diversificarea şi specia- 
lizarea serviciilor sociale necesită multiplicarea resurselor materiale şi umane implicate 
în procesele asistenţiale. Statul bunăstării trebuie să transforme comunităţile şi indivizii 
în parteneri în „afacerea asistenţială”, eliminând sindromul dependenţei şi presiunea 
asupra bugetului public, întrucât experienţa a demonstrat că nu întotdeauna creşterea 
cheltuielilor sociale conduce la o creştere a calităţii serviciilor asistenţiale. Este vorba, 
aşadar, ca în raporturile dintre stat şi societate „să se treacă de la o logică de asistenţă 
şi de substituire la o logică de responsabilizare, de paritate şi chiar de egalitate” 
(Freynet, 1995, p. 39). 


2.3. Sistemul protecţiei sociale în lumea contemporană 


Pentru a descrie multiplele activităţi destinate îmbunătăţirii situaţiei categoriilor defavo- 
rizate şi atenuării inegalităţilor, teoreticienii şi factorii de decizie politică utilizează 
diferite sintagme ca: „protecţie socială”, „asistenţă socială”, „asigurări sociale”. 
Acestea trimit la realităţi distincte, la sisteme autonome de gestionare a „bunăstării”. 
De asemenea, putem indentifica o diferenţă de grad între protecţie, asigurări şi 
asistenţă, în sensul că prima le înglobează în sfera sa pe celelalte. 

Protecţia socială desemnează ansamblul instituţiilor, structurilor şi reţelelor de 
servicii, al acţiunilor destinate creării unor condiţii normale de viaţă pentru toţi membrii 
unei societăţi şi mai ales pentru cei cu resurse şi capacităţi reduse de autorealizare. În 
sfera activităţilor de protecţie socială sunt incluse atât prestațiile instituţiilor statului, 

cât şi cele ale organizaţiilor societăţii civile şi ale Bisericii. În mod concret, protecţia 
socială cuprinde : asigurarea veniturilor pentru categoriile de persoane care nu pot 
dobândi resurse prin munca proprie (bătrânii, şomerii, indivizii afectaţi de maladii 
cronice severe, persoanele cu deficienţe) ; protejarea populaţiei faţă de efectele crizelor 
economice ; protecţia în caz de calamitate naturală sau de conflict armat; asigurarea 
ordinii publice şi protecţia faţă de criminalitate ; apărarea drepturilor civile ; protejarea 
faţă de orice factor de risc. Obiectivele protecţiei sociale sunt realizate în principal de 
două sisteme distincte : al asigurărilor şi al asistenţei sociale. 

Asigurările sociale au apărut încă de la sfârşitul secolului al XIX-lea, având ca scop 
susţinerea financiară a persoanelor ce nu realizează venituri dintr-o activitate proprie, 
din cauza pierderii locului de muncă sau din cauza pierderii temporare sau definitive a 
capacităţii de muncă. Astfel, prin diferite legi au fost reglementate asigurările de boală 
şi de şomaj, pensiile, asigurările în caz de accidente etc. Sistemul asigurărilor are la 
bază contribuţia financiară a indivizilor şi redistribuirea fondurilor astfel obţinute în 
folosul celor care se află în situaţii problematice. Aşadar, cotizanţii primesc, atunci 
când au nevoie, ajutoare proporţionale cu contribuţia lor şi cu dimensiunile trebuinţei. 
„În organizarea asigurărilor sociale se reuneşte spiritul uman de prevedere cu solida- 
ritatea inter- şi intrageneraţională şi cu garanţia statului...” (Zamfir, Zamfir, 1995, 
p. 80). 

Asigurările sociale diferă de cele private, deşi operează în aceeaşi sferă proble- 
matică. Diferenţa este dată de faptul că, în cazul asigurării private, cotizantul primeşte 
o despăgubire pentru daunele suferite, în timp ce asigurarea socială oferă compensaţii 
beneficiarului pentru pierderile de venit. Dacă în contractele de asigurări private 
cotizaţiile şi despăgubirile se stabilesc în funcţie de probabilitatea de risc, în asigurările 
sociale calculele de tip actuarial se fac doar pentru sistem în ansamblu şi nu pentru 
situaţii individuale. În fine, dacă finanţarea asigurărilor private se realizează doar din 
cotizaţiile clienţilor, asigurările sociale sunt finanţate prin contribuţia salariaţilor, a 
patronatului şi a statului. Logica asigurărilor stă la baza securităţii sociale”. 

În calitate de „sistem subsidiar al protecţiei sociale” (Camplong, 1992, p. 75), 
asistenţa socială funcţionează după un alt principiu decât asigurările : bazându-se doar 
pe fonduri provenite din bugetul statului sau din donaţii ale voluntarilor şi ale institu- 
ţiilor internaţionale, asistenţa nu presupune nici o contribuţie financiară anterioară a 
persoanei asistate. Ajutorarea persoanelor aflate în situaţii problematice are la bază 
principiul solidarităţii şi presupune evaluarea trebuinţelor asistatului. 


4. Prin securitate socială este desemnat sistemul de instituţii şi acţiuni prin care se redistribuie 
veniturile între populaţia activă şi cea inactivă, între cea sănătoasă şi cea bolnavă etc., pentru 
a proteja persoanele afectate de riscuri la care, în principiu, este expusă întreaga populaţie 
(şomajul, bătrâneţea, boala, accidentele, maternitatea, văduvia) ; resursele alocate respectivelor 
persoane (provenind din cotizaţii individuale, patronale şi din bugetul statului) au caracter de 
drept prevăzut de lege, şi nu de ajutor filantropic (Zamfir, Vlăsceanu, 1993, p. 536). Prestaţiile 
specifice securităţii sociale se înscriu în patru categorii principale : bărtrânețea (pensii, 
ajutoare sociale pentru persoanele în vârstă), sănătatea (concedii de boală, îngrijire medicală 
spitalieră, rambursarea prestaţiilor medicale şi a medicamentelor, dotarea spitalelor, pensii 
de invaliditate, asistenţa în caz de accidente de muncă), familia şi maternitatea (prestații 
familiale, ajutoare pentru maternitate, alocaţii pentru copii, reduceri de impozite) şi domeniul 
muncii (ajutorul de şomaj, ajutorul social, formarea şi reconversia profesională). 

Ca domeniu distinct de activitate, asistenţa socială este definită drept „ansamblul de 
instituţii, programe, măsuri, activităţi profesionalizate, servicii specializate de protejare 
a persoanelor, grupurilor şi comunităţilor cu probleme speciale, aflate temporar în 
dificultate, care [...] nu au posibilitatea de a realiza prin mijloace şi eforturi proprii un 
mod normal, decent de viaţă” (Zamfir, Zamfir, 1995, p. 100). Potrivit definiţiei 
agreate de către NASW (National Association of Social Workers), scopul fundamental 
al profesiei de asistent social este acela de restaurare a capacităţii de funcţionare socială 
normală a indivizilor, grupurilor şi comunităţilor, în acest sens fiind necesară crearea 
condiţiilor societale necesare funcţionării „normale” (adică în acord cu standardele 
unei societăţi date). Practica asistenţei sociale constă în aplicarea şi utilizarea unor 
valori, principii şi metode specifice pentru atingerea următoarelor scopuri : sprijinirea 
oamenilor în obţinerea de resurse şi servicii; consilierea şi sprijinirea psihologică a 
indivizilor şi microgrupurilor; implementarea sau îmbunătăţirea unor servicii de 
sănătate la nivel comunitar ; participarea la elaborarea şi promovarea legislaţiei sociale 
(Barker, 1988, p. 154). 

Alţi autori definesc asistenţa socială (sau serviciul social) ca „o instituţie care, 
inserată în ansamblul organizării sociale, are ca funcţie de a asigura, prin canalul 
organismelor publice sau private, un ajutor social membrilor comunităţii, şi de a da 
astfel satisfacţie multiplelor trebuinţe ale omului [...]. Serviciul social caută să-l 
insereze pe individ, familia, grupurile şi colectivităţile în mediul social de ansamblu. 
Prin intermediul unei acţiuni terapeutice sau preventive, el răspunde nevoilor pe care 
se bazează inserţia socială, servindu-se de «social» ca de un punct de sprijin. Altfel 
spus, el pune în joc şi dezvoltă energiile personale ale asistaţilor şi ale asistenţilor 
sociali, relaţiile interprofesionale şi resursele societăţii” (Blum, 1970, p. 21). 

Activitatea asistenţială are două dimensiuni principale : 


a) dimensiunea economică vizează alocarea unor resurse materiale şi financiare 
persoanelor care, pentru o perioadă limitată de timp, nu pot duce o viaţă 
autosuficientă ; respectivele persoane nu au, în acest caz, venituri suficiente 
rezultate din activităţile proprii sau din prestațiile sistemului de asigurări sociale 
(spre exemplu : săracii, copiii orfani sau abandonaţi, deficienţii, bătrânii fără 
susţinere familială şi fără pensii, persoanele afectate de calamităţi naturale şi 
care nu sunt protejate prin contracte private de asigurări) ; 

b) dimensiunea propriu-zis socială şi psihosocială vizează procesele de integrare şi 
reintegrare socială în sens larg (în plan familial, profesional, cultural, normativ, 
în asistenţa dependenţilor de droguri şi alcool, în resocializarea delincvenţilor, 
rezolvarea problemelor de cuplu, protecţia persoanelor victime ale abuzului 
fizic, sexual şi psihic, rezolvarea conflictelor intra- şi intergrupale etc.). 


Prestaţiile din domeniul economic şi cel psihosocial presupun angajarea eforturilor 
umane şi materiale ale instituţiilor de stat, ale organizaţiilor nonguvernamentale şi ale 
voluntarilor. 

Sistemul instituţiilor asistenţiale de stat diferă de la o ţară la alta, el dezvoltându-se 
în funcţie de resursele bugetare ale statelor, de specificul problemelor sociale pe care 
încearcă să le soluţioneze, de tradiţiile asistenţiale şi organizaționale, precum şi de 
ideologia dominantă. Acest sistem evoluează permanent, adaptându-se dinamicii pro- 
blemelor sociale. 


92 TRATAT DE ASISTENŢĂ SOCIALĂ 


Organizațiile umanitare nonguvernamentale, cu tradiţie îndelungată în ţările dez- 
voltate, se bazează pe finanţarea din partea unor firme, persoane particulare sau din 
partea organismelor internaţionale. Pe lângă activitatea desfăşurată de personalul 
salarizat, aceste organizaţii (cum ar fi, spre exemplu, Asociaţia Nevăzătorilor, Asociaţia 
Surzilor, Casele de Ajutor Reciproc ale Pensionarilor, Organizaţia „Pentru copiii 
noştri” etc.) se sprijină pe acţiunea voluntarilor. Voluntarii (proveniţi din rândul 
studenţilor — în special al celor de la facultăţile de profil sociouman şi medical -, al 
cadrelor medicale, al cadrelor didactice şi al altor categorii profesionale) sunt persoane 
care desfăşoară gratuit diverse activităţi de tip asistenţial, în cadrul căminelor de copii, 
al centrelor de primire minori, în domeniul asistenţei persoanelor de vârsta a treia în 
sistem rezidenţial, în domeniul asistenţei medicale pentru săraci etc. Activitatea volunta- 
rilor se desfăşoară sub îndrumarea şi sub supraveghereas organizaţiilor nonguverna- 
mentale şi a unor instituţii de stat, care se preocupă de pregătirea lor teoretică şi de 
formarea deprinderilor specifice acţiunii asistenţiale. 

Serviciile de asistenţă socială funcţionează, aşadar, pe baza unui principiu diferit de 
acela al asigurărilor sociale (şi cu atât mai diferit de principiul asigurărilor private). În 
cadrul sistemului de protecţie socială, asistenţa (sau ajutorul social) oferă o protecţie 
minimală indivizilor aflaţi într-o situaţie problematică. Prestaţiile asistenţei sociale, 
finanţate din banul public sau din donaţii, sunt expresia solidarităţii naţionale (sau 
comunitare). Ajutorul acordat pe o perioadă limitată de timp celor cu probleme 
deosebite nu depinde de vreo contribuţie a acestora şi nici nu presupune vreo rambursare 
a ajutorului. Sistemul asigurărilor (care stă la baza securităţii sociale) se întemeiază, 
dimpotrivă, pe o logică „contributivă”: în cadrul acestuia, cotizaţiile finanţează 
compensările de venituri, în mod proporţional cu contribuţia anterioară a individului. 

Pentru a contura şi mai bine identitatea asistenţei sociale în cadrul sistemului 
general al protecţiei, trebuie să arătăm şi faptul că instituţiile şi activităţile securităţii 
sociale dezvoltă cel mai adesea relaţii „impersonale” (birocratice) cu beneficiarii lor, 
în timp ce asistenţa socială presupune o relaţie directă între asistent şi asistat. 

În practica asistenţei sociale, cele două logici sau principii, ca şi sistemele pe care 
le întemeiază, se amestecă deseori: „Ajutorul social (asistenţa socială — n.n.) poate, 
spre exemplu, să-şi asume plata cotizaţiilor sociale (cotizaţii destinate sistemului de 
asigurări) ale persoanelor celor mai defavorizate, iar securitatea socială plăteşte astăzi 
numeroase prestații de ajutor social (alocaţia de locuinţă socială, alocaţia pentru adulţii 
handicapaţi sau alocaţia de părinte singur)” (Camplong, 1992, p. 55). 


5. În asistenţa socială contemporană, există mecanisme şi procese de tip administrativ-educaţional 
ce funcţionează în cadrul agenţiilor, sub titlul generic de supervizare. Supervizorul are rolul 
administrativ de a repartiza fiecare caz de intervenţie lucrătorului social cel mai indicat din 
punctul de vedere al competenţelor şi motivaţiei. Din punct de vedere „educaţional” sau 
tehnic, el îl ajută pe asistent să pregătească primul contact cu clientul, să definească 
obiectivele intervenţiei şi să contureze proiectul acesteia. De asemenea, supervizorul îl ajută 
pe asistent să înţeleagă „filosofia” practicii asistenţiale şi a agenţiei în care lucrează. Nu în 
ultimul rând, el veghează la respectarea normelor deontologice şi realizează evaluarea finală 
a rezultatelor intervenţiei (Barker, 1988, pp. 160-161). 

2.4. Coordonatele ştiinţifice ale asistenţei sociale 


Prin însăşi denumirea sa, asistenţa socială trimite la faptul situării individului într-o 
comunitate care nu-şi lasă echilibrul funcţional doar pe seama mecanismelor naturale 
de reglaj, ci înţelege să prevină şi să „vindece” disfuncţiile, printr-o acţiune specializată 
şi consecventă, întemeiată pe cunoaşterea ştiinţifică a ansamblului social şi a subsis- 
temelor sale componente. Spre deosebire de activităţile asistenţiale din perioada 
premodernă, ca şi de angajamentele individuale voluntare de sprijin acordat celor aflaţi 
în situaţii dificile, practica asistenţei sociale din lumea contemporană este expresia unei 
societăţi mature, conştiente de dificultatea gestionării complexităţii. Din acest motiv ea 
se caracterizează printr-o tot mai accentuată profesionalizare şi scientizare, pe coordo- 
natele domeniului umanist. După cum arată Andr6e Menthonnex (1995, pp. 73-74), 
serviciul social modern este influenţat sau pilotat de achiziţiile teoretico-metodologice 
şi aplicative din cadrul unor discipline academice ca sociologia, antropologia şi 
psihologia socială ; el nu mai ţine exclusiv de voinţa şi de capacitatea materială de a 
face bine semenilor, ci presupune o adevărată „ştiinţă a ajutorării”. Influenţa disci- 
plinelor amintite mai sus asupra acţiunii asistenţiale poate fi observată pe trei paliere : 
cunoaşterea societăţii ca atare; înţelegerea impactului socialului asupra indivizilor, 
grupurilor şi colectivităţilor ; utilizarea cunoştinţelor psihosociologice în construcţia 
relaţiei asistentului social cu clientul. 

Pentru cunoaşterea societăţii ca atare, asistentul trebuie să facă apel la sociologie, 
aceasta oferindu-i reperele în analiza structurilor, instituţiilor şi grupurilor sociale, a 
sistemelor de putere şi a mecanismelor de integrare, de schimbare socială şi de 
adaptare ; de asemenea, sociologia clarifică relaţiile şi comportamentele pe care le 
dezvoltă diverşii actori ca o consecinţă a însuşi faptului că trăiesc în societate. 
Sociologia şi antropologia ne fac să înţelegem ansamblul valorilor şi normelor ce 
caracterizează o comunitate oarecare şi să determinăm, în funcţie de acestea, norma- 
litatea şi devianţa, funcţionalul şi disfuncţionalul. 

Lucrând în special cu persoane din categorii defavorizate, marginale şi deviante, cu 
grupuri de risc şi indivizi aflaţi în criză, asistentul social trebuie să poată înţelege 
impactul „ţesăturii sociale” asupra dezvoltării atitudinilor şi comportamentelor, asupra 
construcţiei identităţii asistatului în contextul apartenenţei sale la o clasă socială, un 
grup etnic, religios sau profesional, la o comunitate urbană sau rurală etc. Teoriile şi 
metodele cercetării sociologice ne ajută să decantăm factorii socializatori care au 
contribuit la o anumită structurare a identităţii şi comportamentelor individuale sau de 
grup. Nu în ultimul rând, cunoaşterea ştiinţifică din domeniul sociologiei contribuie la 
o mai bună înţelegere a problemelor sociale, a presiunilor şi conflictelor, a rolurilor şi 
statusurilor în dinamica specifică a controlului social. 

Dat fiind faptul că profesia de asistent social este prin excelenţă una a comunicării 
nemijlocite şi a construcţiei relaţiei de ajutorare (ca raport interindividual), o profesie 
a individualizării răspunsului faţă de solicitanţii de sprijin, recursul la achiziţiile 
teoretice şi metodologice ale psihologiei personalităţii şi la cele ale psihologiei sociale 
devine de asemenea indispensabil. 

Se poate constata, aşadar, că asistenţa socială ca domeniu de cunoaştere şi de 
acţiune trebuie să-şi extragă fundamentele teoretice din sociologie şi psihologie, fără a 

avea ea însăşi în mod clar propriul corp teoretic şi metodologic. De aici rezultă, pe de 
o parte, dificultatea demersurilor practice, iar pe de altă parte poziţia relativ marginală 
în raport cu disciplinele socioumane tradiţionale. Această condiţie de neinvidiat a 
asistenţei sociale este sugestiv descrisă de către Andre Menthonnex (1995, pp. 74-75) 
în felul următor: „gândindu-mă la jocul forţelor sociale care influenţează comporta- 
mentul indivizilor şi grupurilor, reflectând de asemenea la importanţa elementelor 
culturale ale structurii familiale, ale normelor dictate de comportamentul social şi ale 
funcţiei fiecărui individ în familie şi colectivitate [...], mi-am dat seama că sarcina 
serviciului social este în mod particular complicată. Complicată nu numai la nivelul 
diagnosticului de pus şi al intervenţiei de efectuat, ci şi la nivelul interacțiunii asistent 
social — client, în virtutea diferenţelor care ar putea exista între propriile mele valori şi 
concepţii şi cele ale clienţilor mei. În acelaşi timp, această sarcină complicată mi-a 
apărut ca una comportând o mare solidaritate, pe de o parte faţă de colegi, iar pe de 
altă parte faţă de clienţi. De atunci datează stima pe care o am pentru această meserie 
pe care o exercit împreună cu alţii, această meserie care are atâtea dificultăţi în a se 
defini, în a-şi găsi şi apăra un statut şi care devine lesne obiectul criticilor şi al 
proceselor de intenţie. Este o profesie socială ca multe altele, dar care, contrar altora, 
produce prea puţine lucrări ştiinţifice, motiv pentru care nu e luată în considerare, în 
general, decât ca un complement al altor discipline, cum ar fi sociologia, medicina sau 
psihologia”. 

Situaţia „academică” a asistenţei sociale, timid remediată de publicaţiile de profil 
din ultimele două decenii, ca şi de consacrarea universitară a formării profesionale a 
lucrătorilor sociali, rămâne încă incertă din perspectivă disciplinară : este oare asistenţa 
socială o disciplină în sine (conform „canoanelor” ştiinţifice) sau e doar o colecţie de 
teorii şi metode aparţinând altor câmpuri disciplinare ? Răspunsul este aproape impo- 
sibil de formulat fără echivoc, întrucât asistentul social este obligat să posede o 
formaţie ştiinţifică vastă şi complexă, să acţioneze sub dubla presiune a instituţiilor 
publice şi a clienţilor şi să rămână, în acelaşi timp, într-un anonimat comparabil cu al 
soldatului fără de care nu se pot purta războaiele, dar pe care istoria îl uită cel mai 
adesea. Spre deosebire de „confortul” intelectual şi prestigiul academic de care se 
bucură sociologul sau psihologul, asistentul social trăieşte disconfortul unui relativism 
teoretic şi metodologic, împreună cu asumarea cotidiană a riscului intervenţiei în 
cadrul unor sisteme cu potenţial entropic, adică instabile şi imprevizibile. 

Examinând ansamblul cunoştinţelor teoretice care conturează contextul intervenţiei 
sociale profesionalizate, observăm că cele mai numeroase provin din domeniul socio- 
logiei generale şi al sociologiilor de ramură. Fără a minimaliza importanţa cunoştinţelor 
psihologice, juridice, economice şi politice, considerăm că asistentul social trebuie să 
dobândească, înainte de toate, reperele înţelegerii societăţii ca fenomen global, a 
actorilor, relaţiilor şi instituţiilor ce o compun, a dinamicii acestora, deopotrivă în 
orizontul „normalităţii” şi anomiei. Aceste elemente de teorie socială dau coerenţă 
practicii asistenţiale şi o situează în contextul mai larg al mecanismelor de reglaj social. 

3. Asistenţa socială şi Obiectivele de Dezvoltare 
ale Mileniului 


Au trecut prea puţini ani din noul mileniu pentru a putea spune dacă profeţiile despre 
presupusul său caracter religios au şanse de confirmare ; nu ştim nici cât de justificate 
sunt temerile privind efectele perverse ale progresului tehnologic, în domenii precum 
energia atomică sau ingineria genetică. Dar ştim că mileniul a început cu speranţa în 
rezolvarea celor mai grave probleme ale umanităţii : foametea, maladiile incurabile şi 
pandemiile, analfabetismul, discriminările, poluarea şi încălzirea globală, amenințările 
la adresa libertăţii şi a păcii. Pentru toate acestea, soluţiile sunt aşteptate nu numai de 
la autorităţile politice, ci şi de la organizaţiile societăţii civile — tot mai active şi mai 
responsabile. Ştiinţa, decidenţii politici şi administraţia, activismul civic şi sistemele 
asistenţiale sunt privite, astfel, ca piese ale unui tablou evolutiv al civilizaţiei, din care 
să se degaje o nouă etică universală. 

În urmă cu doar două decenii, lumea părea să fie împărţită, definitiv şi iremediabil, 
în două blocuri politico-economice şi militare opuse, prinse în schema conflictuală a 
Războiului Rece. Dincolo de acest clivaj motivat ideologic, un alt „partaj” structural 
caracteriza omenirea : bogaţii planetei, situaţi în emisfera nordică, versus săracii din 
sud. La seria opoziţiilor dintre societăţi şi arii de civilizaţie, mai puteam adăuga 
tensiunile rasiale, etnice şi religioase, de inspiraţie medievală ; ecartul dintre lumea 
informatizată şi cea marcată de analfabetism ; diferenţele de valori morale şi stil de 
viaţă dintre comunităţile tradiţionaliste şi cele postmoderne etc. Toate acestea erau 
posibile în pofida proceselor tot mai profunde de globalizarea şi în condiţiile în care 
statele lumii ajunseseră la câteva acorduri formale privind drepturile fundamentale ale 
omului. 

În prezent, contextul internaţional este prea puţin diferit comparativ cu cel de la 
sfârşitul anilor '80. Astfel, deşi a dispărut pericolul unui război („rece” sau „cald”) 
între „lagărul” comunist şi cel capitalist, după disoluția neaşteptată şi rapidă a celui 
dintâi, s-a afirmat un nou front, în care combatanții poartă mărci din binomurile : 
democraţie/dictatură, laicitate/fundamentalism, antiterorism/terorism. Bogăția şi sărăcia 
au continuat să se polarizeze, existând societăţi în care indivizii trebuie să supra- 
vieţuiască cu venituri de sub un dolar pe zi; totuşi, Sudul - subdezvoltat în ansamblu, 
până nu demult — a oferit surpriza unor pusee de creştere economică, în cadrul 
aşa-numitelor „economii emergente”, concurând cu succes marile puteri precum SUA, 
Japonia sau Uniunea Europeană. În Nord şi în Sud, conflictele rasiale, interetnice şi 
interconfesionale sfâşie în continuare mari comunităţi, ajungându-se chiar la genocid. 

Lumea actuală a acumulat multe alte probleme, pe lângă cele considerate tradi- 
ionale : acutizarea crizei mediului (poluarea şi încălzirea globală provocând schimbări 
climatice dramatice) ; pericolul pandemiilor (mai mare acum decât în trecut, din cauza 
dezvoltării mijloacelor de transport şi a comerţului internaţional) ; ameninţarea reţelelor 
teroriste (capabile chiar de lovituri nucleare) ; extinderea reţelelor de crimă organizată 
(implicate în traficul de persoane, de organe şi de droguri, precum şi în exploatarea 
prin muncă); utilizarea necontrolată şi inechitabilă a resurselor energetice conven- 
ționale ; migraţia economică a populațiilor din ţările slab dezvoltate către zonele de 

prosperitate (cu efectele ei în planul aculturaţiei şi al dezorganizării sociale) ; migraţia 
determinată de conflicte armate, persecuții etnice, politice sau religioase (criza refu- 
giaţilor) ; impactul problematic al cercetărilor din genetică, din domeniul nuclear, 
electronică şi comunicaţii. 


3.1. Obiectivele de Dezvoltare ale Mileniului - repere universale 
pentru asistența socială 


În contextul multiplicării şi globalizării problemelor umane, asistăm la o semnificativă 
dezvoltare a solidarităţii şi a mijloacelor de intervenţie la nivel internaţional, atât prin 
intermediul factorilor guvernamentali, cât şi al organizaţiilor societăţii civile. Aflate 
într-o cooperare dublată de concurenţă, statele şi ONG-urile încearcă să impună noi 
standarde şi practici de intervenţie socială, pentru atenuarea clivajelor şi distribuţia 
echitabilă a bunăstării generate de progresul ştiinţific şi tehnologic. Corelarea eforturilor 
şi stabilirea unor ţinte comune pentru toate ţările, în materie de creştere a indicelui 
dezvoltării umane, se realizează în baza unui document adoptat în anul 2000 de către 
Organizaţia Naţiunilor Unite : Declaraţia Mileniului. 

Amintita Declaraţie, adoptată de 191 de ţări, conţine Obiectivele de Dezvoltare ale 
Mileniului, care definesc cele mai importante ţinte ale dezvoltării la nivel global: 
reducerea sărăciei severe ; accesul universal la educaţie primară ; promovarea egalităţii 
între sexe şi afirmarea femeilor ; reducerea mortalităţii la copii ; îmbunătăţirea sănătăţii 
materne ; combaterea HIV/SIDA şi a tuberculozei ; asigurarea durabilităţii mediului ; 
crearea unui parteneriat global pentru dezvoltare. Cele opt obiective fixate de ONU au 
rolul de a orienta şi de a impune criterii de performanţă pentru activitatea instituţiilor 
şi organizaţiilor implicate în domeniile asistenţei sociale, educaţiei, sănătăţii, dezvoltării 
economice durabile şi protecţiei mediului. 

Conţinutul obiectivelor enunțate - operaţionalizat pe zone şi sexe -, vizează în 
primul rând populaţia foarte săracă a planetei, confruntată cu foametea şi lipsa 
serviciilor medicale minimale. Astfel, se preconizează ca, până în anul 2015, să se 
înjumătăţească (faţă de nivelul din 1990) numărul persoanelor al căror venit este mai 
mic de 1 dolar pe zi şi al celor care suferă de foame. Acest obiectiv este operaţionalizat 
prin indicatori precum : incidenţa taliei mici la copiii sub vârsta de 5 ani şi proporţia 
populaţiei care are un consum de calorii sub nivelul minim al unei diete capabile să 
asigure necesarul de energie pentru organism. “Tot în perioada 1990-2015, se preco- 
nizează reducerea cu două treimi a mortalităţii la copiii cu vârsta sub cinci ani, 
reducerea cu două treimi a ratei mortalităţii materne, accesul universal la serviciile de 
sănătate a reproducerii, precum şi stoparea răspândirii maladiilor HIV/SIDA, tuber- 
culoza şi malaria. Aceste ţinte presupun creşterea gradului de ocupare a forţei de 
muncă şi a ratei PIB pe persoană angajată, astfel încât populaţiile afectate de marile 
probleme enumerate să nu rămână într-o poziţie de dependenţă perpetuă faţă de ajutorul 
internaţional. 

Obiectivele de dezvoltare au în vedere situaţia actuală şi de perspectivă a durabilităţii 
mediului, sub următoarele aspecte : reducerea emisiilor de dioxid de carbon pe cap de 
locuitor şi pe 1 dolar PIB; protejarea stratului de ozon; creşterea suprafeţelor 
împădurite ; reducerea pierderii biodiversităţii ; accesul populaţiei la surse sigure de 

apă potabilă şi la servicii de canalizare (reducerea la jumătate, până în 2015, a numărului 
celor care nu beneficiază de aceste servicii, precum şi reducerea numărului celor care 
trăiesc în mahalale insalubre). 

Întrucât cele mai multe ţări nu au capacitatea de a atinge obiectivele de mai sus prin 
utilizarea propriilor resurse naturale şi umane, s-a propus, în Declarația Mileniului, 
crearea unui parteneriat global pentru dezvoltare, care să includă : crearea unui sistem 
financiar şi comercial internaţional nediscriminatoriu, predictibil, deschis şi bazat pe 
regulamente ; asistenţă umanitară, acces liber pe piaţă şi chiar ştergerea datoriilor 
externe pentru ţările cele mai slab dezvoltate ; creşterea accesului ţărilor sărace la piaţa 
de medicamente ieftine ; creşterea accesului la serviciile de telefonie şi Internet. 

Este de la sine înţeles că parteneriatul global pentru dezvoltare necesită alocarea 
unor resurse importante din partea ţărilor dezvoltate, care au statut de donatoare. 
Potrivit propriilor lor proiecţii de participare la Official Development Assistance 
(ODA), ţările dezvoltate ar fi trebuit să aloce, în ultimii ani, cel puţin câte 0,39% din 
PIB pentru atingerea Obiectivelor de Dezvoltare ale Mileniului. Pe fondul crizei 
economice, dar şi al jocurilor politice interne, statele dezvoltate tind să reducă dramatic 
ajutorul internaţional şi să declare diverse alte forme de asistenţă ca făcând parte din 
ODA (reducerea/ştergerea datoriilor, asistenţa pentru refugiaţi). O problemă reală a 
ODA o reprezintă, de asemenea, calitatea ajutorului oferit : slaba transparenţă, predicti- 
bilitatea scăzută a fluxului de asistenţă, direcționarea deficitară spre egalitatea de şanse 
şi promovarea femeii, absenţa unor planuri coerente multianuale de finanţare. 

România, aflată de puţină vreme în rândul statelor donatoare, şi-a demarat acţiunile 
cu o contribuţie la ODA de aproximativ 0,07 % din PIB - sumă insuficientă şi marcată, 
în plus, de toate problemele legate de calitatea ajutorului. "Ținta de contribuţie fixată 
pentru anul 2010 - de 0,17% din PIB -— este greu de atins, în condiţiile crizei economice 
mondiale, ştiut fiind faptul că guvernele sunt tentate să renunţe, în perioadele dificile, 
tocmai la cheltuielile pe care le cred mai puţin importante. 

În pofida extinderii şi amplificării efectelor crizei economice mondiale (sau poate 
tocmai în aceste condiţii), Obiectivele de Dezvoltare ale Mileniului trebuie să rămână 
priorităţi ale oricărei politici responsabile. Atingerea obiectivelor din aria economică, 
împreună cu a celor din sfera educaţiei, sănătăţii şi dezvoltării durabile, ar putea 
conduce la ameliorarea indicelui dezvoltării umane. 


3.2. Indicele dezvoltării umane 


În mediile internaţionale este îndeobşte recunoscută existenţa unor mari decalaje de 
dezvoltare între ţări şi continente. Imaginea sărăciei şi a subdezvoltării este în mod 
frecvent asociată Africii, Americii Latine şi unei părţi însemnate din Asia, în timp ce 
bogăţia îşi are „sediul” în America de Nord, Europa şi Australia. O asemenea imagine 
este în linii mari veridică, dar trebuie spus că există insule de sărăcie şi de prosperitate 
răspândite atipic. De aceea, pentru o mai corectă evaluare a nivelului atins de diverse 
state, se utilizează un indicator compozit: indicele dezvoltării umane. 

Indicele dezvoltării umane (Human Development Index) este o medie a indicilor 
calculaţi pe trei segmente de bază ale dezvoltării umane: durata vieţii, educaţia şi 
standardul de viaţă. Durata vieţii este cuantificată prin speranţa de viaţă la naştere (cu 

o valoare maximă de 85 de ani şi o valoare minimă de 25 de ani). Nivelul de educaţie 
(maxima de 100% şi minima de 0%) este măsurat prin rata de alfabetizare (cu o 
pondere de două treimi) şi rata de şcolarizare (o treime). Măsurarea standardului de 
viaţă se face prin produsul intern brut pe locuitor (valoarea maximă de 40.000 de 
dolari şi minima de 100). 

Măsurarea comparativă a speranţei de viaţă, a alfabetizării şi nivelului de trai din 
cele 179 de ţări monitorizate face posibilă o evaluare mai exactă decât simpla comparare 
a PIB-ului pe cap de locuitor, care măsoară doar prosperitatea materială şi nu alţi 
indicatori socioeconomici. Indicele dezvoltării umane, pentru majoritatea statelor 
membre ONU, este actualizat în fiecare an de Programul de Dezvoltare al Naţiunilor 
Unite şi publicat în Raportul de Dezvoltare Umană. 

Rapoartele ultimilor ani arată că, pe ansamblu, standardul de viaţă în lume a 
înregistrat o creştere semnificativă. Totuşi, creşterea a fost net în avantajul ţărilor 
bogate, în timp ce regiunile sărace ale lumii n-au avut niciun progres serios. Potrivit 
IDU, care ţine cont de nivelul veniturilor, speranţa de viaţă şi educaţie, Norvegia şi 
Islanda sunt ţările cele mai bine situate, iar Nigerul şi Tanzania se bat pe ultimul loc. 
Plutonul primelor cinci ţări mai cuprinde Australia, Irlanda şi Suedia, iar al ultimelor — 
Sierra Leone, Mali, Burkina Faso şi Guineea Bissau. România se află aproximativ pe 
locul 60. Locuitorii celei mai prospere ţări sunt de aproape 40 de ori mai bogaţi decât 
cei mai săraci din lume. Bogaţii trăiesc de aproape două ori mai mult decât săracii 
planetei. Speranţa de viaţă în cele 31 de ţări din coada clasamentului este de 46 de ani, 
cu 32 de ani mai puţin decât în ţările de pe primele poziţii. Nu mai puţin de un miliard 
de oameni de pe glob nu au nici măcar acces la apă curată, pentru a nu mai vorbi de 
o alimentaţie suficientă. 

Indicele dezvoltării umane pentru România se situează în jurul valorii de 0,825, 
plasând ţara noastră pe locul 62 din 179 de ţări analizate. În ultimul deceniu, România 
s-a aflat pe un trend ascendent în ceea ce priveşte IDU. Astfel, în 1997, IDU se situa 
la valoarea de 0,752, pentru a depăşi nivelul de 0,800 începând cu 2004. Cu toate 
progresele înregistrate, România continuă să fie în urma Bulgariei (locul 56), deţinând 
ultimul loc din UE. Ca o consolare, se află totuşi înaintea unor ţări precum Federaţia 
Rusă (73), Brazilia (70) sau Turcia (76). În rândul vecinilor României, situaţia este 
următoarea : Republica Moldova se situează pe locul 113; Serbia (65), Macedonia 
(68) şi Bosnia-Hertzegovina (75) sunt în spatele nostru, din cauza lungului conflict din 
fosta Iugoslavie ; ne depăşesc net Republica Cehă (35), Ungaria (38), Polonia (39), 
Slovacia (41), Estonia (42), Lituania (43), Letonia (44) şi Croaţia (45). 

Printre dimensiunile constitutive ale dezvoltării umane, România se situează cel mai 
bine în privinţa Indicelui Disparităţii de Gen, unde se află pe locul 2, după Suedia. 
Suntem bine plasați după rata de alfabetizare a adulţilor (locul 29). Mai slab poziționată 
rămâne România în ceea ce priveşte speranţa de viaţă la naştere (locul 79, în ciuda 
faptului că în ultima decadă speranţa de viaţă a crescut cu mai bine de 2 ani, de la 69,9 
la 72,2); îngrijorător este locul 22 ocupat în privinţa probabilității populaţiei de a nu 
supravieţui vârstei de 40 de ani. Neonorantă este proporţia copiilor sub greutatea 
normală (comparabilă cu cea din Georgia sau Singapore). 

Plasarea României în categoria statelor cu nivel înalt de dezvoltare umană, ca şi 
includerea ei în grupul ţărilor donatoare pentru ODA, amplifică responsabilităţile 

clasei politice şi ale mediilor asociative româneşti, în vederea creşterii coerenţei şi 
corelării programelor economice, educaţionale, de sănătate şi asistenţiale. 


4. Teorii sociologice pentru asistenţa socială 


4.1. Imaginea sistemică a societăţii globale. Proiecţii asistenţiale 


Cunoaşterea şi interpretarea realităţii sociale depind de asumarea unei ipoteze (sau a 
unei axiome) cu privire la natura umană şi la geneza formelor vieţii comunitare. 
Propoziţiile „referenţiale” care au întemeiat, de-a lungul timpului, filosofia socială şi 
mai apoi sociologia au vizat în primul rând substanţa umanului şi „motivul” traiului 
colectiv. Din multitudinea caracterelor sau determinaţiilor naturii umane, cele mai evocate 
de filosofi, antropologi şi sociologi sunt raționalitatea şi sociabilitatea. Distingându-se 
de restul lumii animale prin capacitatea sa cognitivă, prin uzul raţiunii şi practicarea 
virtuţilor morale, omul este produsul şi creatorul corpului social, adică al acelui complex 
de elemente materiale şi simbolice care regizează interacţiunile dintre indivizi, grupuri 
şi comunităţi. 


Pentru a facilita înţelegerea dimensiunii contextuale a asistenţei sociale, credem 
necesară reiterarea principalelor presupoziţii antropologice vizând sociabilitatea. Cât 
priveşte raționalitatea, ca determinativ al umanităţii, ea nu pune probleme speciale de 
interpretare. Îndeobşte se acceptă ideea că raționalitatea este o caracteristică a com- 
portamentului uman, constând în orientarea acestuia după principiile logicii şi după 
modelele instituite social. Acolo unde nu guvernează raţiunea (fie că e vorba despre 
viaţa privată sau despre prestațiile cu caracter public), găsim cele mai multe asemănări 
cu comportamentele animale. 

Spre deosebire de axioma raţionalităţii, problema sociabilităţii (legată de întrebarea : 
„Cum este cu putinţă instituirea şi conservarea ordinii sociale ?”) este mult mai 
controversată. Ea deschide orizonturi explicative de primă importanţă pentru reflecţiile 
asupra asistenţei sociale. Incontestabil, omul trăieşte în comunitate cu semenii săi ; nu 
există elemente care să probeze că el ar fi fost vreodată (în zorii istoriei sale ca specie) 
un singuratic. Dar care este „motivul” vieţii în comunitate ? Răspunsurile la această 
întrebare s-au structurat în jurul a două ipoteze principale : a) cea dintâi în ordine 
istorică îi are ca exponenţi pe anticii Platon şi Aristotel, care considerau că, prin natura 
sa, omul este o fiinţă socială (zoon politikon) ; nefiind autosuficient, omul posedă un 
„instinct social” de substanţă utilitară, dar şi morală, care îl conduce la cooperarea (fie 
ea şi conflictuală) cu ceilalţi indivizi ai speciei sale ; b) cealaltă ipoteză (susţinută 
iniţial de sofişti, dar consacrată în filosofia modernă de Thomas Hobbes) pleacă de la 
premisa că nu există o înclinaţie naturală pentru viaţa socială ; societatea este produsul 
unui acord (contract) intervenit între oamenii care, iniţial, au fost egali şi liberi 
(nelegaţi de nici o normă socială) ; imposibilitatea de a-şi conserva viaţa şi proprietatea 
în absenţa regulilor de comportament şi a unei autorităţi care să arbitreze conflictele şi 
să garanteze protejarea dreptului fiecăruia i-a determinat pe oameni să renunţe la 
libertatea lor absolută din starea naturală şi să creeze societatea civilă. Aşadar, cele 

două explicaţii ale naşterii civilităţii se bazează, în primul caz, pe afirmarea sociabilităţii 
naturale, iar în al doilea caz pe teoria caracterului artificial al societăţii şi al politicii. 
Din unghi asistenţial, teoria sociabilităţii naturale trimite la o ideologie a solidarităţii 
şi a necesităţii cooperării membrilor colectivităţii ; în schimb, opusul ei postulează în 
mod inevitabil un individualism pe care cu greu reuşeşte să-l tempereze calculul 
raţional al utilității unui sistem normativ ce ne poate constrânge, uneori, chiar la 
ajutorarea aproapelui. 

Indiferent că vom considera societatea drept produsul naturii (esenței) umane sau că 
o vom vedea ca pe rezultatul unui calcul raţional al indivizilor, cert este că ea 
funcţionează ca un uriaş sistem în care elementele (indivizii, grupurile şi comunităţile, 
precum şi instituţiile sociale) sunt aşezate în structuri şi sunt legate prin funcţii specifice. 
Sociologia ultimelor decenii apelează constant la modelul sistemist$, care imaginează 
societatea globală ca pe un complex de subsisteme interdependente (economicul, 
politicul, structurile normative şi structurile de socializare). 
m 


STRUCTURĂ Sistemul de mobilizare STRUCTURI 
ECONOMICĂ a resurselor POLITICE 


Sistemul pieţei 
bunurilor şi a forţei 
de muncă 


Sistemul de sprijin 
politic 


STRUCTURI 
DE Sistemul de angajamente COMUNITATE 


SOCIALIZARE generalizate SOCIETALĂ 


a - angajament m - monedă 
i - influenţă p - putere 


Figura 1 


Structurile economice au funcţii vizând producţia şi circulaţia bunurilor de consum, 
a serviciilor şi a forţei de muncă. Structurile politice definesc obiectivele comunitare, 
mobilizând apoi resursele necesare şi acţionând pentru îndeplinirea lor. Structurile 
normative corespund „ansamblului de instituţii, de norme, reguli juridice, clase sociale 
şi grupuri care au drept funcţie stabilirea şi menţinerea solidarităţilor pe care o societate 
le poate pretinde între membrii ei ; această comunitate este în acelaşi timp un loc de 
presiune, de control social, un loc de adeziune la un consens colectiv şi un loc de 


6. Începând cu anii '50, se poate constata apariţia unei bogate literaturi sociologice de factură 
sistemistă. Amintim în acest sens: Talcott Parsons, The Social System, The Free Press of 
Glencoe, New York, 1951; Walter Buckley, Sociology and Modern Systems Theory, Prentice 
Hall, Englewood Clifts, New Jersey, 1967 ; Henri Janne, Le systeme social. Essai de theorie 
gencrale, Editions de I'Institut de Sociologie de l'Universit€ Libre de Bruxelles, 1968 ; M. Crozier 
şi E. Friedberg, L'acteur et le systeme, Editions du Seuil, Paris, 1977; Jean-William 
Lapierre, L'analyse de systemes. L'application aux sciences sociales, Syros/Alternatives, 
Paris, 1992 ; Jean-Claude Lugan, La systemique sociale, Presses Universitaires de France, 
Paris, 1993 etc. O amplă analiză a sistemismului contemporan o realizează Anton Carpinschi 
şi Cristian Bocancea în volumul I al tratatului de Știința politicului, Editura Universităţii 
„Al.I. Cuza”, laşi, 1998, pp. 153-220. 

manifestare a solidarităţii” (Lugan, 1983, p. 59). Structurile de socializare (familia, 
şcoala, asociaţiile culturale, sindicatele, Biserica, partidele politice, mass-media etc.) 
transmit membrilor unei comunităţi cultura, valorile morale şi politice, conferindu-le 
identitate şi capacitate de adaptare funcţională. Nu există societate din care să lipsească 
vreunul dintre subsisteme. Ele dau consistenţă oricărei colectivităţi, indiferent de 
nivelul de dezvoltare şi de ordinea morală, juridică şi politică pe care o practică. 
Subsistemele se află permanent într-un proces de interacţiune, de schimb ; între ele se 
produc adaptări reciproce. Mijloacele lor de acţiune sunt următoarele : 

- banul (specific subsistemului economic) — mijloc de reglare a circulaţiei bunu- 
rilor, mijloc de presiune şi „disciplinare”, de obţinere a ataşamentului faţă de un 
sistem social ; 

— puterea (capacitatea de a-i obliga pe membrii unei societăţi să acţioneze în 
vederea îndeplinirii obiectivelor comunitare, generale ; factorul dinamic ce 
acţionează împotriva entropiei sociale) este instrumentul subsistemului politic” ; 
puterea politică instituţionalizată (statul) deţine monopolul utilizării forţei legitime, 
a coerciţiei; ca uniune a „legiuitorilor, scribilor şi jandarmilor” (potrivit 
expresiei sociologului belgian Henri Janne), statul şi puterea politică pe care o 
încarnează reprezintă matricea instituţională a societăţii globale ; 

- influența (mijloc al subsistemului normativ, de integrare) este capacitatea de a 
obţine adeziunea cetăţenilor prin persuasiune ; ea este opusul forţei brute şi 
semnul unei societăţi mai puţin „barbare”, dar nu neapărat şi mai morale ; 

- angajamentele generalizate taţă de valorile şi normele unei societăţi constau în 
mecanisme ideologice care justifică ordinea socială, modul de viaţă şi obişnuin- 
ţele comportamentale, făcând din ele singurele valori acceptabile. În orice 
societate, pot opera concomitent două tipuri opuse de angajamente generalizate : 
pro- şi contraatitudinale. Angajamentul proatitudinal constă în implicarea 
persoanei/grupului într-un comportament nonproblematic sau conform atitudinilor 
sale, pe când angajamentul contraatitudinal presupune acceptarea unor practici 
ce contrazic moralitatea sau convingerile individuale, dar care sunt necesare 
adaptării la exigenţele comunitare. Potrivit lui Jean-Claude Lugan (1983, p. 60), 
„accesul la influenţă, la putere şi la bani este supus angajamentelor generalizate, 
care dovedesc că actorul sau grupul de actori utilizează aceste mijloace în cadrul 
valorilor şi normelor sistemului social dat”. 


O asemenea concepţie despre societate îşi are originea în structuro-funcţionalismul 
lui Talcott Parsons (1902-1980). Încercând să depăşească empirismul cercetărilor 
sociologice americane din perioada interbelică, Parsons a construit o teorie generală a 
societăţii, reunind elemente din diverse ştiinţe umaniste, cum ar fi economia, ştiinţele 
politice, psihologia şi antropologia. Teoria generală a acţiunii aplicată la sistemul 
social distinge patru aşa-numite funcții primare : a) funcţia de menţinere a modelelor 
de control; b) funcţia de integrare internă a sistemului de acţiune; c) funcţia de 


7. Puterea nu este exclusiv politică ; în fapt, puterea politică e doar o specie a puterii sociale 
(care cuprinde, de asemenea, puterea economică, culturală, spirituală). Adesea „speciile” 
puterii operează combinat, neputând fi identificate cu claritate : acţiunea politică se combină cu 
presiunea (sau cu recompensa) economică, cu influenţa exercitată de prestigiul spiritual etc. 

realizare a scopurilor colective ; d) funcţia de adaptare a sistemului de acţiune la 
condiţiile globale ale mediului. Respectivele funcţii sunt proprii unor subsisteme ale 
sistemului de acţiune, presupunând componente structurale şi procese sau mecanisme 
de evoluţie, ca în tabelul de mai jos. 


Tabelul 1. Cele patru funcţii ale sistemului social 


poa aa : Componente Procese de 
| omcvimrimare | Sumimeme | Cememae | made] 


Menţinerea Instituţiile culturale Valorile Generalizarea 
modelelor valorilor 


Integrarea Comunitatea Normele Incluziunea 


Realizarea Politicul Colectivităţile Diferenţierea 
scopurilor colective 


- 
= 


Adaptarea Economicul Rolurile profesionale | Ameliorarea 
adaptativă 


Toate elementele cuprinse în tabel interacționează unele cu altele şi în raport cu 
mediul, faţă de care dobândesc diverse grade de autonomie. În concepţia lui Parsons, 
societatea este un subsistem special, respectiv colectivitatea care, graţie nivelului său 
de autonomie şi completitudine, oferă membrilor ei posibilitatea de a-şi satisface 
trebuinţele individuale şi colective. Pornind de la o astfel de teorie, sociologii con- 
temporani au ajuns să considere că societatea globală poate fi văzută fie ca un vast 
fenomen social total (la scară mondială şi/sau naţională), fie ca un ansamblu concret şi 
singular de persoane şi grupuri umane, în cadrul căruia sunt exercitate toate categoriile 
de activităţi. 

În concepţia sociologului francez Jean-William Lapierre (1973, pp. 32-33), societatea 
globală este alcătuită din mai multe subsisteme : biosocial sau sociogenetic (având ca 
funcţie reproducţia socială a populaţiei); ecologic sau sociogeografic (cuprinzând 
relaţiile oamenilor cu mediul natural, modul de habitat, relaţiile de vecinătate, procesele 
de migrare şi de deplasare a populaţiei etc.); subsistemul economic (producătorul 
bunurilor materiale şi serviciilor, prin utilizarea resurselor naturale şi a forţei de 
muncă) ; subsistemul cultural (specializat în crearea şi difuzarea valorilor, codurilor, 
simbolurilor) ; subsistemul politic (ansamblul proceselor decizionale care privesc 
societatea globală). Între toate subsistemele societăţii globale există raporturi de 
interdependenţă, ca în figura de mai jos. 

Pornind de la aceste raporturi (de la natura şi sensul lor), putem determina 
subsistemul „dominant” al unei societăţi: el este acela care are capacitatea de a 
impune tuturor celorlalte subsisteme constrângeri pe care acestea nu i le pot impune la 
rândul lors. 


8. Fără a absolutiza, putem afirma că în societăţile postindustriale domină economicul, în 
societăţile guvernate dictatorial — politicul ; subsistemul cultural pare dominant în societăţile 
arhaice etc. 

Figura 2 


Deschis faţă de influenţele mediului extern (în care includem nu numai lumea 
naturală, ci şi comunităţile cu care vine în contact), orice sistem social îşi conservă 
structurile şi funcţiile, adaptându-se permanent datorită retroacțiunii (feedback). 
Retroacţiunea face ca sistemele sociale să fie evolutive. În viziune sistemistă, funcţio- 
narea societăţii presupune adaptarea structurilor şi a funcţiilor subsistemelor componente, 
astfel încât să se păstreze un echilibru dinamic între acestea, precum şi între subsisteme şi 
ansamblul social. De îndată ce echilibrul este tulburat din cauza absenței sau a 
insuficienţei ajustărilor structural-funcţionale, corpul social cunoaşte fenomene de criză ; 
în astfel de contexte, va fi necesară intervenţia asistentului social, ca agent reglator. 

Paradigma sistemică (atât forma ei clasică, structuro-funcţionalistă, cât şi variantele 
mai noi, cum ar fi sistemismul entropic şi cel comprehensiv) determină o concepţie 
aparte şi asupra clientului asistenţei sociale. Acesta este privit ca figuratorul unei 
multitudini de roluri sociale pe care le joacă fie succesiv, fie concomitent. Rolurile 
sociale sunt modele de comportament corespunzătoare diferitelor sfarusuri (poziţii) 
sociale sau, altfel spus, ansambluri de comportamente pe care indivizii unei colectivităţi 
le aşteaptă de la o persoană ce ocupă o anumită poziţie socială”. În interiorul câmpului 
social, individului i se solicită (şi i se impune) concordanța comportamentelor cu 
statusul pe care îl are sau la care aspiră. Între modelele de comportament care îi sunt 
impuse, în interiorul rolurilor pe care şi le asumă, pot să apară uneori divergențe sau 
chiar incompatibilităţi, fapt care determină ruperea echilibrului funcţional al actorului 


9. Statusul sau poziţia socială se constituie din ansamblul relaţiilor orizontale (egalitare) şi 
verticale (ierarhice) pe care un individ le are cu alţi membri ai comunităţii căreia îi aparţine. 
Prin status înţelegem, de asemenea, ansamblul drepturilor şi îndatoririlor pe care un individ 
le are în virtutea locului pe care îl ocupă în societate. Din această perspectivă, rolul social 
poate fi conceput ca un aspect prescriptiv al conduitei asociate unui status. 

social. Prin urmare, asistentul social trebuie să identifice configuraţia rolurilor pe care 
le joacă asistatul în mediul său familial şi profesional, în cadrul grupurilor din care face 
parte şi la nivelul comunităţii. Reţeaua de drepturi şi îndatoriri în care este prins 
individul face ca intervenţia socială să fie supusă totdeauna unor condiţionări multiple. 
Mai exact, asistenţa socială operează în contexte sistemice (întrucât clienţii ei sunt 
„prinşi” în țesătura socială), fiind ea însăşi, ca activitate, parte a sistemului social. 

Viziunea sistemică asupra societăţii nu este unica paradigmă din sociologia con- 
temporană. După cum observa Raymond Boudon (1997, p. 7), „în numele unei idei 
curent acceptate de filosofia contemporană a ştiinţelor, orice comunitate ştiinţifică, 
funcţionând în regim de «ştiinţă normală», se supune unei «paradigme» unice, cerce- 
tătorii fiecărei discipline bazându-se astfel pe un ansamblu de principii acceptate de 
toţi. Îndoielile şi divergenţele ar apărea deci doar în perioadele de revoluţie ştiinţifică, 
odată cu tendinţa de înmulţire a paradigmelor, când în sfârşit unul din concurenţi 
câştigă, deschizând o nouă perioadă de «ştiinţă normală». Ne întrebăm dacă nu e 
preferabil, atunci când este vorba despre sociologie, să inversăm termenii acestei 
descrieri. Într-adevăr, în cadrul acestei discipline se observă, dimpotrivă, permanente 
divergențe cu privire la principiile ce o definesc, domnia paradigmei unice instalându-se 
doar în rarele momente în care o şcoală reuşeşte să-şi impună provizoriu punctul de 
vedere”. Boudon menţionează, ca modele concurente, sociologia descriptivă, sociologia 
critică şi sociologia acţiunii. 

Asistenţa socială nu se limitează nici ea la sistemism ; putem chiar să afirmăm că 
uneori nu pune pe un plan secund doar sistemismul, ci sociologia în ansamblu, 
preferând să se bazeze mai mult pe teoriile şi metodele din psihologie. Deschiderile 
multiple ale asistenţei sociale către orizonturi teoretice şi metodologice diferite nu fac 
decât să-i dezvolte capacitatea de înţelegere a mecanismelor lumii omului şi de 
gestionare a complexităţii sociale. 


4.2. Sociologia acțiunii. Repere teoretice pentru asistența socială 


Dacă pentru a construi o imagine globală a societăţii am preferat utilizarea paradigmei 
sistemice (care insistă asupra intercondiţionărilor dintre elementele - structurile şi 
funcţiile - ansamblului comunitar), pentru a ne apropia de realitatea vie a clientului 
asistenţei sociale vom face apel la sociologia acţiunii, ale cărei principii sunt urmă- 
toarele: „orice fenomen social, indiferent de natura lui, este întotdeauna rezultatul 
unor acţiuni, credinţe şi, în general, al unor comportamente individuale [...]; socio- 
logul care vrea să explice un fenomen social trebuie să regăsească sensul comporta- 
mentelor individuale aflate la originea lui” (Boudon, 1997, p. 24). Din aceste principii 
rezultă extrem de multe consecinţe teoretice, metodologice şi chiar ideologice pentru 
practica asistenţială. 

Profesioniştii asistenţei sociale (ca şi decidenţii politici cu funcţii şi responsabilităţi 
în domeniu) intervin în diverse situaţii de criză sau de disfuncţie socială. Unele dintre 
ele au drept cauză fenomene naturale (aşa este cazul insuficienţei resurselor unei 
populaţii care locuieşte pe un teritoriu afectat de secetă, de cutremure, inundaţii, 
incendii etc.) ; altele se produc din cauza acțiunilor umane (de exemplu războaiele, 
blocadele economice, deteriorarea mediului natural ş.a.m.d.). Observăm, aşadar, că 

marile probleme sociale sunt cauzate fie de către factori naturali incontrolabili, fie de 
către factorul uman. În ambele situaţii avem de a face cu o înlănţuire de evenimente. 
Evenimentele marcate de intenţionalitate, de scop uman, poartă numele de acțiuni. 
Acţiunea apare, astfel, ca o succesiune de schimbări controlate de o fiinţă umană, 
schimbări a căror finalitate este producerea unor valori sau satisfacerea unor trebuinţe. 
Nu toate actele umane sunt caracterizate de o intenţionalitate clară ; unele comportamente 
ale omului au încărcătură dominant biologică. De aceea, pentru a determina caracterul 
social al unei acţiuni, utilizăm următoarele criterii : 

a) în acţiunea socială, persoanele implicate ţin seama de prezenţa, de existenţa sau 
de comportamentul altor persoane, întrucât acţiunea socială se prezintă în primul 
rând ca o influenţă reciprocă între actori sociali ; 

b) acţiunea actorului trebuie să aibă valoare de semn, de simbol pentru ceilalţi 
oameni: „A ataşa o semnificaţie conduitei tale şi conduitei celorlalţi înseamnă 
a-i atribui un sens simbolic, care să poată fi transmis şi înţeles graţie unui cod 
de indicii sau de semne; înseamnă, şi mai exact, a insera această conduită 
într-un sistem de comunicaţie” (Rocher, 1968, p. 27); 

c) acţiunea socială presupune înţelegerea reciprocă a aşteptărilor actorilor sociali 
şi orientarea comportamentului potrivit respectivelor aşteptări”. 


Insistând pe elementele numite influenţă, semnificaţie şi înţelegere, aceste trei 
criterii fundamentează definirea subiectivă a acţiunii sociale care, potrivit lui Max 
Weber (Theory of Social and Economic Organization), se caracterizează prin comu- 
nicarea semnificaţiilor subiective : „Acţiunea (umană) este socială în măsura în care, 
prin faptul semnificației subiective pe care individul sau indivizii care acţionează i-o 
ataşează, ţine seama de comportamentul altora şi este afectată de acesta în cursul ei”. 
Adaptarea comportamentului în funcţie de partenerii sociali poate fi determinată raţional 
fie de natura scopului urmărit de cel care acţionează, fie de o valoare pe care actorul 
o acceptă necondiţionat; în unele situaţii, factorul determinant al acţiunii este un 
imbold afectiv ; în fine, adaptarea comportamentului poate depinde de constrângerea 
unei tradiţii acţionale. Rezultă astfel, în concepţia lui Weber, patru tipuri de acţiuni 
sociale : raționale prin finalitate, raționale prin valoare, afective şi tradiţionale. 

În concepţia lui Emile Durkheim, acţiunea (sau faptul social) se caracterizează prin 
exterioritate şi prin capacitatea coercitivă - două criterii „obiective”. În cunoscuta 
lucrare Les Regles de la methode sociologique (1895), Durkheim considera că faptele 
sociale sunt „maniere de a acţiona, de a gândi şi de a simţi, exterioare individului, şi 
care sunt dotate cu o putere de constrângere în virtutea căreia ele i se impun”. 
Caracterizarea faptului social avea la bază distincţia dintre conștiința colectivă şi 
conştiinţa individuală. Prima reprezintă un ansamblu de moduri de a gândi, de a simţi 
şi de a acţiona, stabilit (construit) în decursul istoriei unei societăţi şi care constituie 
moştenirea ei culturală şi de civilizaţie. Conştiinţa colectivă este anterioară individului, 


10. Cel mai adesea, acţionăm nu potrivit înclinațiilor noastre naturale, nu potrivit tendinţelor de 
moment sau pulsiunilor afective, ci în conformitate cu ceea ce credem că aşteaptă de la noi 
oamenii din jur. În asistenţa socială, clienţii sunt tentaţi permanent să dezvolte comporta- 
mente pe care le presupun acceptate (sau chiar apreciate) de către asistentul social. Acţiunea 
conform aşteptărilor celorlalţi actori sociali presupune existenţa unor modele de comportament 
socialmente acceptate pentru diferite statusuri sociale. 

i se impune şi dăinuie după dispariţia acestuia. Caracterul coercitiv al conştiinţei 
sociale semnifică faptul că, pentru a putea trăi într-o societate dată, individul trebuie 
să îşi însuşească şi să practice manierele ei de a gândi, de a simţi şi de a acţiona. 
Interiorizarea conştiinţei sociale de către individ (transformarea modelelor şi normelor 
acesteia în modele şi norme ale conştiinţei individuale) se realizează prin educaţie sau, 
în sens mai larg, prin socializare. Individul ia naştere din societate şi nu invers ; fiecare 
membru al unei comunităţi are impresia că nu se supune decât lui însuşi, pe câtă vreme 
el nu este decât „jucăria forţelor colective”. 

Sintetizând şi reunind criteriile de definire de mai sus, putem conchide că acţiunea 
socială este orice manieră de a gândi, de a simţi şi de a acţiona, a cărei orientare este 
structurată potrivit unor modele colective, împărtăşite de către membrii unei colecti- 
vităţi umane (Rocher, 1968, p. 45). 

Totuşi, orientarea potrivit modelelor socialmente sintetizate nu trebuie confundată 
cu predeterminarea. Aşa cum remarca Gilles Ferreol (1991), sociologia acţiunii scoate 
conduitele individuale şi comportamentele colective din schema explicativă a istori- 
cismului (unde ele sunt privite ca „fructul legilor generale de evoluţie”), plasându-le în 
reţeaua confruntărilor unor raţionalităţi divergente. În universul acţiunilor umane nu 
operează decât rareori mecanismele determinismului simplu şi rigid ; cauzele, manie- 
rele de desfăşurare şi finalităţile acţiunilor sunt adesea ocultate de o multitudine de 
elemente proprii fie actorului, fie mediului acţiunii. Dintre aceste elemente, se remarcă 
libertatea actorului. Ea nu pune în cauză caracterul general raţional al sistemului de 
acţiune, ci îl face mai puţin transparent şi mai greu de analizat. 

Postulând ideea că orice conduită umană este expresia unei libertăţi (oricât de 
restrânsă ar fi ea), Michel Crozier şi Erhard Friedberg (1977) consideră că este iluzorie 
dorinţa de a explica acţiunile prin prisma raţionalităţii organizaţiei, a obiectivelor, 
funcţiilor şi structurilor acesteia. Mai mult decât atât, se poate spune chiar că actorul 
participă la organizaţie doar pentru a-şi satisface trebuinţele individuale, şi nu pentru 
a răspunde vreunei exigenţe sau/şi înclinații sociale. Acelaşi lucru îl afirmă şi paradigma 
acţiunii colective (Olson) : nici un individ nu are interesul de a acţiona pentru a susţine 
o organizaţie ce produce bunuri şi servicii colective, în virtutea faptului că oricum va 
beneficia de ele ; participarea individului (atunci când ea nu e determinată coercitiv) 
este impulsionată doar de posibilitatea de a obţine satisfacţii personale prin intermediul 
organizaţiei. 

O modalitate asemănătoare de concepere a actorului social face apel la modelul 
economist „contribuţie-retribuţie” : în cadrul unui sistem de acţiune, actorul caută să 
obţină o retribuţie cel puţin echivalentă cu contribuţia la funcţionarea sistemului. 
Participarea la jocurile organizaţiilor nu este regizată de un plan coerent de satisfacere 
a trebuinţelor individuale (plan care, în anumite situaţii, ar necesita acţiuni fără utilitate 
evidentă şi imediată), ci dimpotrivă : într-un context de raționalitate limitată, actorul 
social decide secvențial, adică alege, pentru fiecare problemă ce îi apare, prima soluţie 
corespunzătoare unui nivel minim de satisfacţie. În consecinţă, raționalitatea şi libertatea 
actorului sunt limitate de ceea ce societatea defineşte ca „tip de soluţie” şi ca „prag de 
satisfacţie minimă”. Crozier şi Friedberg consideră că, în aceste condiţii, este impor- 
tantă analiza circumstanțelor materiale, structurale şi umane care limitează şi definesc 
libertatea şi raționalitatea. Acest demers analitic se structurează în jurul conceptului 

central de strategie, iar pentru înţelegerea conceptului autorii pleacă de la următoarele 
observaţii empirice : 

a) actorul social nu are decât rareori obiective clare şi proiecte coerente ; acestea 
sunt cel mai adesea multiple, ambigue, nonexplicite şi chiar contradictorii, 
putându-se schimba sau ajusta în timpul acţiunii, în funcţie de circumstanţe ; 

b) actorul este întotdeauna activ : deşi comportamentul său este influenţat şi limitat 
de factori externi, nu este niciodată direct şi complet determinat; chiar pasivi- 
tatea este, într-o anumită măsură, rezultatul unei alegeri ; 

c) comportamentul are totdeauna un sens: faptul că nu-l putem raporta uneori la 
obiective clare nu înseamnă că el este irațional, ci că este raţional prin raportare 
la oportunităţi şi la contextul acţional, prin raportare la comportamentele altor 
actori etc. ; 

d) comportamentul actorului social are două aspecte: unul ofensiv (sesizarea 
oportunităţilor în vederea ameliorării propriei situaţii) şi unul defensiv (menţi- 
nerea marjei de libertate, adică a capacităţii de a acţiona) ; 

e) nu există comportamente pur şi simplu iraționale, în măsura în care ele pot fi 
incluse într-o strategie, într-un context organizaţional. 


În Tratatul de sociologie elaborat sub coordonarea lui Raymond Boudon, acţiunea 
socială şi actorul sunt examinaţi din perspectiva noţiunilor de „comprehensiune” şi de 
„raţionalitate”. Astfel, „pentru sociolog, a înțelege comportamentul unui actor social 
înseamnă [...], cel mai adesea, a-i înţelege motivele sau motivele întemeiate [...]. În 
acest sens, şi numai în acesta, se poate spune că sociologia, sau cel puţin sociologia 
acţiunii, are tendinţa de a subscrie la postulatul de raționalitate al actorului social. 
Aceasta nu înseamnă că pentru ea omul este raţional. Deoarece ea nu se ocupă de om, 
ci de actorul social. Cu alte cuvinte, postulatul de raționalitate este un principiu 
metodologic, şi nu o afirmaţie ontologică. Iar apoi, această noţiune de raționalitate este 
mai largă decât aceea a filosofiei sau a economiei clasice. Pentru a preciza această idee, 
să spunem că sociologia consideră că un comportament este raţional ori de câte ori este 
în măsură să ofere pentru el o explicaţie ce poate fi enunțată în felul următor: «Este 
comprehensibil faptul că actorul X s-a comportat în maniera Y: într-adevăr, în situaţia 
în care se afla, avea motive întemeiate să facă Y»”! (Boudon, 1997, p. 39). În funcţie 
de conţinutul explicaţiei, vom putea identifica mai multe tipuri de raționalitate : ufilitară 
(Y corespunde interesului sau preferințelor lui X), feleologică (Y este cel mai bun 
mijloc al lui X de a-şi atinge obiectivul), axiologică (Y decurge dintr-un principiu 
normativ în care X crede, având totodată şi motive întemeiate să creadă în el), 
tradițională (X a făcut întotdeauna Y şi nu avea nici un motiv să schimbe această 
practică) şi cognitivă (Y decurge din teoria Z, iar X crede în Z în mod întemeiat). 
Potrivit unei clasificări alternative, acţiunile pot fi guvernate de raționalitate obiectivă 


11. Pentru a sublinia diferenţa dintre o acţiune comprehensibilă şi una raţională în sens strict, 
sau chiar dintre iraţionalitate şi raționalitate, R. Boudon examinează două enunţuri care 
descriu situaţii acţionale des întâlnite în asistenţa socială: „...nu putem spune: «Mama avea 
motive întemeiate să-şi pălmuiască copilul, deoarece era furioasă». O asemenea frază va 
produce imediat o impresie de absurditate. În schimb, putem spune : «Mama nu avea nici un 
motiv să-şi pălmuiască copilul, dar era furioasă» ; comportamentul ei a fost comprehensibil, 
dar nu rațional” (Boudon, 1997, p. 39). 

(când actorul social foloseşte mijloacele obiectiv vorbind cele mai bune - raportat la 
nivelul cunoaşterii - pentru atingerea unui scop), subiectivă (când actorul social se 
raportează la nişte „motive întemeiate” din unghiul său de vedere, dar de a căror 
fundamentare obiectivă nu este sigur) şi psihologică (actorul social acţionează inspirat de 
emoție, de „pasiunile inimii”) sau pur şi simplu de iraționalitate!? (când este valabil 
enunţul : „X nu avea motive să facă Y, dar...”). 

Clasificările şi interpretările de mai sus date comportamentelor actorului social 
avertizează asupra faptului că, în cazul particular al relaţiei de ajutorare stabilite între 
asistentul social şi client, operează un amestec de obiectivitate şi subiectivitate, de 
libertate şi constrângere organizaţională, din care rezultă strategii multiple. În ceea ce-l 
priveşte pe asistent, ca agent al schimbării şi ca angajat al unui sistem specializat de 
acţiune, strategiile adoptate vor depinde de limitele (legislative, materiale, deontologice 
şi organizaționale) impuse de sistem, dar şi de evaluările pe care le face „liber” în 
fiecare caz de intervenţie. Pornind de la strategiile de acţiune, în cazul sistemului-client 
vom putea identifica tipurile principale de asistați (clientul ruşinos, clientul revendicativ 
şi cel ezitant). 

Conceptul de actor social se asociază cu cel de rol social. Rolul îşi află originea 
într-un proces de adaptare şi de fixare comportamentală (adică de obişnuire şi de 
obiectivare). El nu este, însă, copierea fără discernământ şi fără originalitate a unei 
maniere acţionale socialmente constituite, ci poate fi considerat „luarea pe cont propriu 
a unei acţiuni de un anume tip, în mai mare măsură decât efectul unei condiţionări sau 
al unei dinamici de ajustare [...]. El este executarea unei partituri, tipizarea formelor de 
acţiune al căror sens este mai întâi obiectiv, propriu unui repertoriu şi unui vocabular 
cotidian, cum ar fi «enervările tatălui», «îngrijorările mamei» sau «capriciile copilului». 
Pornind de la experienţa rolului, se construieşte o comparaţie între un eu angajat şi cel 
care rămâne pe margine, ca observator al acţiunii. Dacă în cursul acţiunii actorul se 
identifică cu unele conduite sociale observabile, el restabileşte totdeauna o distanță în 
raport cu reflecţia asupra propriei conduite” (Durand, Weil, 1989, p. 251). 

Individul, grupul sau colectivitatea care acţionează în conformitate cu rolurile 
socialmente acceptate se constituie în actori sociali. Însă respectivele roluri nu acoperă 
toate tipurile de manifestare existente (şi posibile) într-o societate : unele dintre acestea 
contravin rolurilor consacrate social ; altele, în virtutea noutăţii lor, nu au ajuns încă la 


12. Evaluarea de către sociolog a iraţionalităţii unei acţiuni sociale este marcată, în opinia lui 
Boudon, de fenomenul de proiecție : „atunci când observăm un comportament al unui 
subiect pe care nu-l cunoaştem bine, avem tendinţa să suplinim această lipsă de informaţie 
atribuindu-i trăsături care ne sunt proprii nouă sau mediului nostru. Proiecţia descrisă are 
avantajul că ne oferă o interpretare a comportamentului observat, dar o interpretare care are 
deseori şi inconvenientul de a fi eronată. Astfel, ratele crescute ale natalității, observate în 
ţările din Lumea a treia, sunt deseori puse de observatorii occidentali pe seama unor 
comportamente iraționale (...). În realitate, observatorul are acest sentiment de iraţionalitate 
ca urmare a unui fenomen de proiecţie : aparţinând unei societăţi în care familiile numeroase 
trag deseori mâţa de coadă, el admite implicit că acelaşi lucru se întâmplă peste tot. Or, în 
ţările sărace, adeseori o familie numeroasă uşurează, dimpotrivă, viaţa tuturor membrilor 
săi, oferind servicii de asistenţă şi asigurare pe care o familie redusă ca dimensiune nu le 
poate da. Astfel, în multe ţări din Lumea a treia solidaritatea familială îndeplineşte funcţiile 
asumate la noi de Protecţia socială” (Boudon, 1997, p. 48). 

a constitui un rol anume ; în fine, apar acţiuni sociale care sunt rezultatul secundar al 
unei încercări de a juca roluri standard (aşa-numitele „efecte emergente”). Pentru cei 
care sunt implicaţi în acţiunile enumerate mai sus se utilizează termenul „agent social”. 
„Comportamentul actorului este, de regulă, reproductiv în raport cu sistemul, pe când 
agentul social are un rol transformator” (Zamfir, Vlăsceanu, 1993). Actorul social este 
cel mai adesea un individ (deşi sunt şi situaţii în care actorul este un subiect multiplu) ; 
agentul social este cel mai adesea un grup uman care acţionează concertat în vederea 
transformării, menţinerii sau a restaurării unei ordini sociale. 

Ţinând seama de aceste nuanţe definiţionale, vom observa că asistentul social se 
plasează la intersecţia caracteristicilor actorului şi ale agentului, având atât funcţii de 
conservare şi reproducere a unei structuri sociale (chiar dacă această funcţie nu este 
explicită şi, uneori, nici măcar voluntar asumată), prin difuzarea modelelor de com- 
portament acceptate ca roluri sociale, cât şi funcţii de schimbare socială, prin promo- 
varea şi stimularea autonomiei clienţilor. 

În practica asistenţială, ca în oricare alt domeniu al vieţii publice sau private, 
regulile şi normele care guvernează acţiunea socială constituie modele culturale. 
Modelul este o sursă de inspiraţie sau chiar obiectul imitaţiei cvasitotale ; în ambele 
cazuri el evocă ideea exemplarităţii. În orice societate, oricât de restrânsă numeric, 
putem descifra o multitudine de modele de acţiune. Modelele specifice unei funcţii sau 
unei poziţii într-o colectivitate formează rolul social. Deşi modelul nu presupune 
ştergerea individualităţii celui care joacă un rol social, el trimite constant la un fond 
comun de maniere acţionale!. 

O condiţie esenţială pentru stabilitatea şi exemplaritatea cadrelor acţiunii sociale o 
constituie ipostazierea modelelor în instituţii. Desigur, în nenumăratele grupuri şi 
colectivităţi umane (ce se structurează în funcţie de variate criterii : rasa, etnia, sexul, 
categoria de vârstă, profesia, nivelul de instrucţie şi de venit etc.), multe comportamente 
Şi reacţii umane pot să se constituie în modele (fie ele pozitive şi demne de urmat, fie 
negative) ; nu toate devin însă instituţii. Juristul francez Maurice Hauriou considera că 
instituţiile reprezintă în drept, ca şi în istorie, categoria duratei, a continuității şi a 
realului ; operaţiunea fondării lor constituie fundamentul juridic al societăţii şi al 
statului. Instituţia!“ este o idee de acţiune sau de întreprindere care se realizează şi 
durează juridic într-un mediu social. Pentru realizarea acestei idei, este necesară 


13. În asistenţa socială, clienţii sunt cel mai adesea persoane care îşi dezvoltă atât de mult 
„originalitatea” în acţiune, încât pierd relaţia cu fondul de maniere acţionale socialmente 
consacrate pentru rolul lor (de exemplu, părinţii care îşi abandonează copiii, copiii care îşi 

14. G. Ferreol (1991, p. 123) arată că acest concept polisemic, utilizat deopotrivă de jurişti, 
economişti şi sociologi, semnifică ansamblul de reguli care organizează o societate în 
integralitatea ei sau anumite instanţe ale sale. Conform Dicționarului de sociologie (Zamfir, 
Vlăsceanu, 1993, p. 302), termenul de instituţie desemnează, în limbajul comun, „organi- 
zaţiile care au statut, reguli de funcţionare stabilite prin regulamente şi/sau legi, având rolul 
sau funcţia socială de a satisface anumite nevoi colective. Exemplul tipic de instituţie în 
acest sens este statul, cu organizaţiile sale administrative, politice, militare etc. În sociologie, 
instituţia denumeşte regulile de influențare şi control social al comportamentelor individuale, 
modelele specifice şi stabile de organizare şi desfăşurare a interacțiunilor dintre indivizi şi 
grupuri sociale...”. 

organizarea unei puteri, care să dirijeze şi să regleze manifestările de comuniune dintre 
membrii colectivităţii interesate de substanţializarea ideii de acţiune. În teoriile juridice, 
sunt definite două tipuri de instituţii : 

a) instituţiile care se personifică („instituţii-persoană” sau, altfel spus, „corpuri 
constituite”) : statele, asociaţiile, sindicatele etc. ; în cadrul lor, puterea orga- 
nizată şi manifestările de comuniune ale membrilor se interiorizează în ideea de 
operă de realizat (de exemplu, instituţia justiţiei se constituie în virtutea ideii de 
administrare a dreptăţii) ; 

b) instituţii care nu se personifică („instituţii-lucruri” ). În acest caz, puterea 
organizată şi elementele de comuniune nu sunt interiorizate în cadrul ideii de 
operă de realizat; cu toate acestea, ele există în mediul social, rămânând 
exterioare ideii. O astfel de instituţie este regula de drept socialmente stabilită ; 
numele ei nu apare pe frontispiciul nici unei clădiri administrative. Ea este însă 
o instituţie pentru că, în calitate de idee, se propagă şi trăieşte în mediul social 
(de exemplu, instituţia familiei) 5. 


Eficacitatea modelelor acţiunii sociale şi a instituţiilor în care se ipostaziază unele 
dintre acestea este dată de doi factori principali : socializarea şi sancţiunile. Socializarea 
reprezintă procesul prin care membrii unei colectivităţi (sau aspiranţii la condiţia de 
membru) învaţă modelele de acţiune, normele, simbolurile şi valorile specifice societăţii 
lor, transformându-le în reguli ale vieţii personale. Prin socializare, individul dobân- 
deşte limbajul, comportamentele rutiniere şi chiar stilul de gândire. Acest proces are 
pentru fiecare individ o durată egală cu propria lui viaţă. Pornind de la această 
realitate, în domeniul educaţiei s-a avansat ideea educaţiei permanente (educaţia centrată 
pe adultul deja integrat social, dar care este supus permanent unor procese adaptive ce 
necesită învăţarea). În procesul socializării, actorul social se află într-o dublă ipostază : 
aceea de figurator al unor comportamente standardizate şi ipostaza de creator de 
simboluri. Aspectul creator explică evoluţia modelelor de comportament şi transfor- 
marea în timp a instituţiilor sociale. 

Asimilarea de către indivizi a normelor comportamentale şi a valorilor sociale nu se 
realizează în virtutea raţionalităţii lor ; nu tot ceea ce dovedeşte utilitate sau raționalitate 
socială este şi agreabil sau/şi profitabil pentru fiecare persoană în parte. Aşa cum arăta 
Durkheim, capacitatea modelului de a se impune ţine de caracterul său constrângător, de 
existenţa sancțiunilor!€. În orice societate, conformitatea cu modelele de comportament 


x» 


15. Un tip de acţiune socială poate fi orientat concomitent de către o „instituţie-persoană” şi de 
către o „instituţie-lucru”. De regulă, cea dintâi regizează aspectul formal-juridic al acţiunii, 
iar cea de-a doua orientează acţiunea în cotidianitatea ei. De exemplu, existenţa socială a 
individului matur şi reproducerea speciei se realizează, în mod obişnuit, în cadrul instituţiei 
familiei (instituţie-lucru). Raporturile sociale pe care individul le stabileşte în acest context 
(relaţiile între parteneri, relaţia părinte-copil) sunt supuse uneori şi controlului unor 
instituţii-persoană ca justiţia, instituţiile de protecţie a minorului, diverse puteri publice etc. 

16. Sancţiunile sunt mijloace de impunere, stimulare sau de descurajare a unor tipuri de 
comportamente individuale sau de grup, în vederea respectării unui cod moral implicit sau 
a unor reglementări juridice explicite într-o societate dată ; ele se definesc şi ca „recompensă 
acordată pentru conformitatea în raport cu normele sau — invers — ca pedepse impuse celor 
care le încalcă. Exprimă constrângerea care defineşte regula. Mai mult sau mai puţin difuze, sau 
dimpotrivă, codificate prin tradiţie, cutumă sau drept, sancţiunile pot lua forme foarte variate : 
constrângere fizică sau violenţă corporală, blam, excludere etc.” (Ferreol, 1991, p. 252). 

îndeobşte acceptate constituie condiţia de bază a integrării ; nesupunerea sau nerespectarea 
modelelor implică următoarele tipuri de sancţiuni sau pedepse: a) sancțiuni fizice 
(exercitarea unei violenţe legitime pentru limitarea comportamentelor antisociale ; 
astfel de sancţiuni merg de la molestare până la pedeapsa capitală); b) sancțiuni 
economice directe şi publice (de exemplu, amenzi, reţineri din retribuţie, suspendarea 
unui ajutor material etc.) sau indirecte şi camuflate (retragerea unei garanţii, boicotul 
financiar sau comercial, emiterea unor reglementări ce limitează accesul la resursele 
materiale etc.); c) sancțiunile supranaturale, care pot fi religioase (vizând relaţia 
omului cu divinitatea : spre exemplu, blestemul, excomunicarea) sau magice (constând 
în manipularea rituală a forţelor supranaturale în vederea cauzării morţii sau a unor 
nenorociri celor care sunt supuşi sancţiunii); d) sancțiunile propriu-zis sociale : 
excluderea din grup, privarea de libertate, retragerea încrederii, ironizarea, ridiculi- 
zarea, râsul (ca gest social, după cum îl caracteriza Henri Bergson). Unele dintre 
aceste sancţiuni pot căpăta un sens invers, transformându-se în recompense. „Fie că 
sunt pozitive sau negative, sancţiunile au toate aceeaşi funcţie : să asigure o suficientă 
conformitate cu normele de orientare a acţiunii, pentru a păstra între membrii unei 
colectivităţi date numitorul comun necesar coeziunii şi funcţionării acesteia” (Rocher, 
1968, pp. 54-55). 

Sistemele instituţionale şi sancţiunile care li se asociază servesc controlului social şi 
„normalizării”. Însăşi asistenţa socială, ca structură instituţională, urmăreşte menţinerea 
sau restaurarea funcţionării sociale normale a indivizilor, grupurilor şi comunităţilor. 
Ea este, prin aceasta, un factor de control şi normalizare, în sensul reproducerii 
sistemului de norme şi valori sociale dintr-o comunitate istoric determinată. Conturată 
şi subordonată politic (regimului şi doctrinei guvernante), protecţia socială postulează 
o anume idee de normalitate, în raport cu care îşi selectează clienţii şi le transformă 
condiţiile de viaţă. Întrucât asistaţii nu participă ei înşişi la definirea a ceea ce este 
problematic (anomic, disfuncţional, „inacceptabil” etc.) şi la construcţia strategiei de 
intervenţie, asistenţa socială este prin excelenţă un instrument al societăţii instituite, un 
garant al ordinii ei normative. 


4.3. Normalitatea socială şi normativitatea 
din perspectivă asistenţială 


Ancorată în istorie şi puternic condiţionată ideologic, asistenţa socială are ca scop 
fundamental refacerea capacităţii de funcţionare socială normală a indivizilor, grupu- 
rilor şi comunităţilor. „Normalitatea” pe care o vizează asistenţa socială este contra- 
ponderea devianţei şi inadaptării ; dacă în societate nu ar exista comportamente care să 
se abată de la norme, care să constituie un pericol pentru echilibrul comunităţii, 
intervenţia factorilor asistenţiali (ca şi a celor represivi, de altfel) nu şi-ar mai avea 
rostul. Cum putem determina, însă, ce este „normal” şi ce este „anormal” într-o 
societate dată? Cum putem deosebi comportamentele „corecte” şi „acceptabile” din 
punct de vedere social de cele pe care trebuie să le combatem sau să le reorientăm ? În alţi 
termeni, este vorba despre încercarea de a stabili limitele rezonabilului, frontiera dintre 
„binele” şi „răul” (nu numai moral, ci şi economic, cultural etc.) care marchează viaţa 
indivizilor şi a grupurilor, în scopul promovării celui dintâi şi a atenuării celui din urmă. 

Întrucât rezonabilitatea, binele şi răul nu au o consistenţă absolută (independentă de 
timpul istoric, de spaţiul cultural şi de regimul politic), asistenţa socială trebuie să se 
raporteze la un concept operaţional atunci când, evaluând normalitatea şi anormalitatea, 
îşi determină câmpul de acţiune ; respectivul concept este acela de inadaptare socială. 
EI se prezintă ca opusul adaptabilităţii (capacitatea de a lua distanţă faţă de evenimente 
şi de a înfrunta situaţii diferite de cele deja trăite, de a mobiliza resurse pentru a face 
faţă neprevăzutului). Potrivit lui Pascale Desrumaux-Zagrodnicki (1998, pp. 4-5), 
„inadaptarea poate fi concepută ca ceea ce-l deranjează pe altul, ceea ce este contrar 
utilităţilor sociale sau ceea ce dăunează altora. Inadaptarea este incapacitatea sau 
dificultatea de a îndeplini o sarcină sau de a asuma un rol prevăzut, aşteptat sau 
prescris de către societate. Această inadaptare poate fi provocată de o schimbare 
culturală, de mediu sau de o diferenţă între aspiraţiile sau norma individului şi 
exigenţele sau normele societăţii. Inadaptarea socială poate viza diferite domenii : 
cultura şi limbajul, familia şi educaţia copiilor, bugetul, munca, sănătatea şi igiena, 
viaţa în societate. În limbajul comun, ea este asociată diferitelor categorii de persoane. 
Respectivele persoane sunt etichetate în funcţie de forma de inadaptare : delincvenţii 
juvenili, analfabeţii, handicapaţii, RMI-iştii (cei care primesc, în Franţa, venitul minim 
de reinserţie socioprofesională). Reperarea inadaptării se bazează adesea pe observarea 
stigmatelor sau a conduitelor contrare utilităţilor sociale”. 

Când o persoană posedă o caracteristică sau un atribut ce o diferenţiază net de 
grupul din care face parte, blocându-i accesul la relaţii normale cu ceilalţi, respectivul 
atribut poate fi numit sfigmar. Stigmatul reprezintă o contradicţie sau un dezacord între 
identitățile sociale reale şi identitățile virtuale. E. Goffman (1975) identifică trei 
categorii de astfel de caracteristici care îi pun pe unii indivizi în poziţie de disconfort 
şi inferioritate : 

a) stigmatele corporale (diformităţile şi anomaliile morfologice care determină fie 
numai o identitate estetică aparte, fie şi o incapacitate parţială sau totală de 
mişcare sau de realizare a unor activităţi pe care marea majoritate le desfăşoară 
fără dificultate) ; 

b) stigmatele comportamentale, ce ţin de modul de manifestare a individului în 
societate (de exemplu, faptul de a încălca frecvent şi conştient normele sociale, 
faptul de a practica relaţii homosexuale sau de a se droga, de a fi fost „client” 
al închisorilor, de a avea o vestimentaţie şocantă, de a cerşi, a se prostitua, a fi 
dependent de alcool etc.) ; 

c) stigmatele „tribale”, care constau în identitatea rasială, naţională, lingvistică 
sau religioasă. 


Dacă în grupul celor asemenea lui individul ce posedă un astfel de atribut nu 
reprezintă o excepţie deranjantă, în marea comunitate a „normalilor” stigmatul este în 
corelaţie strânsă cu inadaptarea. A fi diferit de majoritate nu înseamnă însă neapărat şi 
a fi inadaptat. În lumea contemporană, extrem de multe comunităţi sunt constituite din 
importante grupuri de aşa-numite „minorităţi vizibile”, ai căror membri sunt perfect 
integrați în societate. 

Din perspectivă asistenţială, identificarea inadaptării presupune o analiză a com- 
portamentelor din două unghiuri de vedere: cel al atitudinii persoanei faţă de com- 
portamentul pe care îl manifestă şi cel al normativităţii sau, altfel spus, al manierei în 

care este perceput respectivul comportament de către societate. O astfel de analiză 
depăşeşte dihotomia clasică a comportamentelor „problematice” şi „nonproblematice”, 
dihotomie ale cărei insuficiențe sunt mai mult decât vizibile: cum putem determina 
dacă un comportament este problematic sau nu, din unghiul de vedere al cărui actor 
social? De exemplu, faptul de a renunţa la fumat este un comportament problematic 
pentru individul fumător, dar nu şi pentru societatea globală; o sumă de factori 
psihologici (şi poate chiar fiziologici) îl împiedică pe individ să abandoneze acest 
obicei. Din punctul de vedere al societăţii, faptul că persoana X nu mai fumează poate 
fi privit doar ca o contribuţie la păstrarea sănătăţii unui membru al său şi la protejarea 
celor din proximitatea lui ; acesta nu este, însă, un comportament problematic. Dacă 
vom examina fenomenul cerşitului, caracteristica de comportament problematic apare 
dintr-o altă lumină: în principal, avem de-a face cu o acţiune problematică pentru 
societate şi mai puţin pentru indivizii care o practică (deşi este posibil ca unii dintre 
cerşetori să resimtă şi ei propriul comportament ca pe unul problematic). Pentru a evita 
o astfel de clasificare vagă, Desrumaux-Zagrodnicki consideră că este mai potrivit să 
operăm cu criteriul atitudinii şi al acceptanţei sociale. Astfel, comportamentele pot fi 
conforme sau contrare atitudinii unei persoane şi conforme sau contrare normelor 
sociale. În primul caz, avem de-a face cu comportamente proatitudinale sau contra- 
atitudinale ; în cel de-al doilea caz, vorbim despre comportamente pro- şi contrasociale. 
Combinând cele două criterii, rezultă un tablou clasificator ca cel de mai jos: 


Tabelul 2. Atitudine şi normă socială 


Criteriul 


titudinii 
el tie Comportament Comportament 


PR Proatitudinal Contraatitudinal 
Criteriul 


normativităţii 


a saluta a renunţa la droguri, alcool, 
a ajuta fumat 
Comportament a munci a presta munci grele, dar 
prosocial sau a manifesta compasiune necesare 
pronormativ a te supune disciplinei mun- 


CI 


a distruge bunurile altora a te autodistruge 
a te îndatora pentru a duce un |- a fi în mod involuntar 
violent, sub influenţa 

Comportament a pedepsi sau a maltrata pe drogurilor sau alcoolului 
contrasocial sau nedrept pe cei din jur a nu acorda asistenţă celor 
contranormativ a refuza să munceşti aflaţi în pericol 

a cerşi - a răni, prin diferite gesturi, 

a abandona şcoala pe cei apropiaţi 

a intra într-un grup delincvent 


Comportamentul inadaptat/deviant se defineşte în primul rând prin raportare la 
norma socială. Totuşi, nu este suficient să spunem că o conduită inadaptată este 
contranormativă. Ea poate fi uneori doar inadecvată în sensul ineficienţei şi/sau al 

efectelor emergente, fără a contrazice sau încălca vreo regulă. De asemenea, din 
unghiul asistenţei sociale (spre deosebire de evaluările pe care le realizează instituţiile 
specializate în administrarea represiunii legitime), este util să ştim şi care este atitudinea 
persoanei faţă de comportamentul pe care l-a dezvoltat: „Este această conduită 
obişnuită sau nu în mediul său familial? Este ea repetitivă ? Îi place sau nu persoanei 
să se comporte astfel? Posedă ea credinţe care îi alimentează sau îi fortifică acest tip 
de conduită ? [...] În rezumat, primul impuls în luarea deciziei de intervenţie socială 
este, fără îndoială, caracterul contranormativ al conduitelor personale ; însă reperarea 
caracterului contra- sau proatitudinal al conduitelor este totuşi determinantă pentru 
tipul de practică. Acest al doilea aspect ar trebui să fie luat în consideraţie pentru 
evaluarea periculozităţii conduitei sau persoanei, dar şi pentru a decide tipul de 
activitate asistenţială ce trebuie realizată” (Desrumaux-Zagrodnicki, 1998, p. 7). 

Deşi elementul atitudinal constituie o dimensiune importantă în analiza comporta- 
mentelor umane, constatăm deseori în practica asistenţială demararea unor intervenţii 
doar în baza determinării caracterului contranormativ al acţiunii unui client”. Fiind 
considerată o ameninţare la adresa utilității sociale (prin „utilitate socială” înțelegând 
o sumă de habitusuri psihologice, sociale, economice şi culturale care menţin coeziunea 
şi stabilitatea unei colectivităţi), acţiunea care încalcă normele va reprezenta formal 
mobilul declanşării intervenţiei. Respectiva acţiune trebuie evaluată de către asistentul 
social în funcţie de următoarele elemente : a) gravitatea conduitei deviante a indi- 
vidului ; b) acumularea de conduite contrare utilității sociale (recidiva) ; c) caracterul 
singular al acestei conduite în grupul de apartenenţă al clientului (dacă nu am avea de-a 
face cu o conduită singulară, ieşită din comun, fie că aceasta ar putea dobândi treptat 
statutul de „normalitate” — cum tinde să devină în ultima vreme homosexualitatea, spre 
exemplu -, fie că strategia de intervenţie ar trebui să se structureze pe coordonatele 
clientului multipersonal) ; d) virulenţa reacției de respingere din partea mediului social, 
care nu acceptă să tolereze încălcarea normelor. 

Interpretarea inadaptării şi/sau conduitei deviante influenţează decisiv modelul de 
intervenţie pe care îl adoptă asistentul social. Dacă inadaptarea este considerată o 
consecinţă a caracteristicilor individului, a refuzului său de a răspunde exigenţelor 
vieţii comunitare sau a incapacității lui reale de integrare, intervenţia se va centra pe 
clientul individual şi, eventual, pe grupul restrâns căruia îi aparţine. Aşa este cazul 
minorilor abandonaţi sau abuzaţi, al toxicomanilor, al persoanelor de vârsta a treia 
lipsite de sprijin familial şi de resurse proprii, al şomerilor de lungă durată sau al 
aşa-numitelor „familii handicapate social”. Inadaptarea poate fi privită, însă, şi ca un 
rezultat al unor factori externi, pe care individul nu îi poate controla şi de care nu poate 
fi făcut răspunzător. În aceste condiţii, comportamentul său este pur şi simplu o reacţie 
faţă de societatea care îi refuză şansa de a se afirma sau cel puţin de a duce o viaţă 
„normală”. De regulă, astfel de situaţii afectează un număr mare de persoane, fapt care 
face ca intervenţia la nivelul clientului individual să nu aibă decât o eficienţă secvenţială 
şi limitată în timp. Modelul de intervenţie preferabil va fi unul centrat pe mediul 


17. De exemplu, maltratarea sau neglijarea unui copil de către cei datori să-l îngrijească 
reprezintă acţiuni contranormative care obligă autoritatea tutelară la intervenţie (cu măsuri 
de plasament sau chiar de decădere din drepturile părinteşti), indiferent de caracterul pro- 
sau contraatitudinal al respectivelor acţiuni. 


DIMENSIUNEA CONTEXTUALĂ A ASISTENŢEI SOCIALE 115 


socioinstituţional în care evoluează clienţii inadaptaţi ; schimbările promovate la nivel 
comunitar vor putea conduce la diminuarea fenomenului excluziunii şi la o mai 
accentuată solidaritate socială. O asemenea abordare pune mai bine în relief specificul 
asistenţei sociale în raport cu cel al instituţiilor ce asigură ordinea publică şi admi- 
nistrarea justiţiei. Chiar dacă este preocupată de normalitate şi normativitate, asistenţa 
socială nu este în primul rând gardianul ordinii instituite, ci catalizatorul satisfacerii 
trebuinţelor umane şi al rezolvării problemelor sociale. 


5. Trebuinţele umane şi problemele sociale 


5.1. Elemente definiționale 


Intervenţia instituţiilor asistenţiale se produce în diverse situaţii de inadaptare, unele 
având drept conţinut principal încălcarea normelor sociale, iar altele imposibilitatea 
actorilor sociali de a-şi satisface prin forţe şi cu resurse proprii trebuinţele (nevoile) 
fundamentale. Aşa cum arătam anterior, întrucât ordinea normativă este domeniul de 
acţiune al unor instanţe sociale (ca poliţia şi justiţia) specializate în administrarea 
represiunii legitime, se poate afirma că centrul de interes al asistenţei sociale îl 
reprezintă frebuințele umane : ele sunt cele care trebuie identificate, măsurate şi 
ierarhizate, pentru satisfacerea lor se concep şi se pun în practică planurile de intervenţie 
socială, iar evaluarea finală a acţiunii asistenţiale are drept criteriu gradul de satisfacere 
a trebuinţelor. 

Cu toate că aparţin vocabularului de bază al asistenţei sociale, termenul „nevoie” 
sau sintagma „trebuinţă umană” sunt destul de vagi şi dificil de operaţionalizat. Lor li 
se pot ataşa diverse determinative (cum ar fi: nevoia materială, fiziologică, afectivă, 
spirituală etc.), aşa încât apare necesitatea de a preciza câmpul din care relevă. De 
asemenea, conceptul de „trebuinţă” sau „nevoie” are o extensie verticală, trimițând la 
diferite grade de satisfacţie sau insatisfacţie. În fine, dificultăţile de definire şi operaţio- 
nalizare a conceptului ţin şi de dimensiunile obiective şi subiective pe care le conţine. 

În literatura de specialitate există numeroase încercări de definire a trebuinţei 
umane. Spre exemplu, Louise C. Johnson (1983) consideră trebuinţa drept ceea ce este 
necesar pentru fiecare persoană sau sistem social ca să funcţioneze în limita unor 
aşteptări rezonabile într-o anumită situaţie. În aceste condiţii, trebuinţa este determinată 
prin raportare la un alt concept vag: acela de normalitate socială (normalitatea având, 
la rândul ei, o puternică condiţionare istorică). Astfel, ceea ce poate fi considerată 
drept „aşteptare rezonabilă” într-o anume societate, într-un moment istoric determinat, 
poate să nu aibă nici o relevanţă pentru un alt context socioistoric. De exemplu, în 
condiţiile tehnice existente până la mijlocul secolului XX, oamenii nu puteau avea 
nevoie de un televizor, întrucât nu se dezvoltase tehnologia televiziunii pentru „consum 
public” ; în prezent, chiar şi familiile sărace consideră strict necesar a avea un televizor, 
Chiar înaintea altor obiecte de utilitate casnică. Normală (şi indispensabilă) este în 
prezent ştiinţa de carte, în timp ce cu un secol în urmă oamenii se descurcau şi fără ea. 
Astfel, ceea ce era în afara sferei trebuinţelor în urmă cu cincizeci sau cu o sută de ani 
devine „aşteptare rezonabilă” pentru societatea actuală. În consecinţă, „nu există 

nevoie umană dacă nu există un obiect necesar sau măcar ipoteza existenţei lui” (F&vre, 
1993, p. 17). 

Destul de utilizată este definiţia care prezintă nevoia ca pe o condiţie ce trebuie 
îndeplinită pentru ca actorul social să poată trăi (sau supravieţui). În acest caz, nevoia 
umană este tratată ca un lucru total distinct de dorinţă şi de aspirație. Considerând că 
acestea din urmă sunt extrem de diferite de la un individ la altul, în virtutea caracterului 
lor puternic subiectiv, şi că nu pot, prin urmare, să trimită la o realitate măsurabilă 
standardizat, unii cercetători au identificat trebuinţele umane cu condiţiile materiale 
minimale ale subzistenţei. 

În afara definirilor de tip obiectiv (ce leagă trebuinţa de „necesitate”), există şi o 
manieră subiectivă de a defini nevoia umană, identificând-o cu dorinţa. Această 
identificare pleacă de la constatarea că foarte puţine nevoi umane sunt necesităţi vitale ; 
cele mai multe dintre ele nu provin din natură (adică din constituţia biologică), ci din 
cultură (în sens larg), adică din condiţiile unei „normalităţi construite”, artificiale şi nu 
naturale. În afara trebuinţelor alimentare, a aerului, apei şi adăpostului, toate celelalte 
sunt nevoi construite, proiectate subiectiv. De acest lucru încearcă să ne convingă 
deopotrivă filosofii antici şi cei moderni, antropologii, biologii, sociologii şi psihologii. 

Reunind perspectivele obiective şi cele subiective, combinând manierele de definire 
de mai sus, putem ajunge, în fine, la conceperea trebuinţei sau nevoii umane ca 
diferenţa dintre starea ideală a unui sistem social şi starea lui reală. 

În asistenţa socială, definirea nevoilor umane se realizează în special evocând 
persoanele şi grupurile marginalizate, aflate temporar sau permanent în imposibilitatea 
de a-şi satisface trebuinţele prin mijloace proprii. Marginalii având însă un acces redus 
la mecanismele de definire a normalităţii, a ceea ce este „aşteptare rezonabilă” într-o 
societate dată, ei se regăsesc în situaţia ca propriile lor trebuinţe, ca şi mijloacele de 
satisfacere să fie determinate din afara câmpului lor de expresie socială. „Studiul 
nevoilor corespunde atunci unei manipulări, adesea inconştiente, şi unei strategii de 
reproducție socială” (F&vre, 1993, p. 16). Asistentul social trebuie să înţeleagă faptul 
că, în afara trebuinţelor materiale şi socioafective primare, spectrul nevoilor umane 
este de o diversitate deconcertantă de la o persoană la alta ; aşa încât, nu trebuie să ia 
propriile sale nevoi drept etalon pentru structura nevoilor clientului. De asemenea, nu 
trebuie să absolutizeze nici evaluările trebuinţelor pe care le realizează instanţele cu 
responsabilităţi sociale şi politice, întrucât respectivele evaluări (cum ar fi, spre 
exemplu, structura consumului alimentar, necesarul de calorii, valoarea „coşului 
zilnic”, gama de servicii medicale şi produse farmaceutice la preţuri sociale etc.) pot 
să fie diferite de realitate (pentru a „corespunde” exigenţelor organismelor internaţionale) 
sau pot fi influențate ideologic într-o măsură inacceptabilă. 

Pe lângă condiţionările politice, definirea nevoilor şi evaluarea structurii lor intră 
uneori (voit sau involuntar) în capcana mecanismelor de omogenizare etnică şi culturală. 
Utilizându-se procedee de evaluare axate pe comparaţie, în unele cazuri de asistenţă 
a grupurilor minoritare au fost concepute şi puse în aplicare strategii de intervenţie 
socială care, nerespectând specificul cultural al respectivelor grupuri, au afectat 
identitatea lor, în profitul unei uniformizări etnice şi culturale proiectate politic. Pentru 
a se evita astfel de situaţii, a apărut necesitatea pregătirii de asistenţi sociali aparţinând 


18. Vezi conceptul de nevoie comparativă din clasificarea lui Bradshaw. 

grupurilor minoritare. Aceştia pot contribui la mai buna înţelegere a structurii nevoilor 
umane a grupurilor (etnice, lingvistice, religioase etc.) cărora le aparţin prin naştere şi 
prin socializare. Profesionalizarea în domeniul asistenţial a minoritarilor nu înseamnă, 
însă, închiderea grupurilor în ele însele şi separarea pe criterii etnico-culturale a unor 
servicii de asistenţă, paralele cu cele care se află în slujba ansamblului populaţiei unei 
ţări. Această profesionalizare trebuie înţeleasă, dimpotrivă, ca o expresie a egalităţii 
şanselor, a discriminării pozitive şi ca o oportunitate pentru mai buna înţelegere a 
problemelor grupurilor şi comunităţilor. 

Din cele spuse până acum, rezultă că nevoile umane sunt greu de definit în mod 
riguros. Putem identifica, însă, unele caracteristici generale care se ataşează nevoii, 
indiferent de „purtătorul” ei, de domeniul din care relevă sau de contextul social-istoric 
în care se manifestă. Aceste caracteristici sunt : subiectivitatea, necesitatea, plasticitatea 
şi organizarea. 

Subiectivitatea se referă la faptul că nici o trebuinţă nu există independent de un 
subiect uman individual sau multipersonal. Exprimată (sub forma unei cereri de ajutor) 
sau neexprimată, trebuinţa este mai întâi resimţită de către un subiect uman ca lipsă sau 
insuficienţă a unui bun material, ca decalaj între aşteptări şi realitate, ca aspirație spre 
condiţii de viaţă mai bune. 

Faptul că nevoia, odată apărută, se impune stringent „purtătorului” ei, declanşând 
acţiunea de căutare a satisfacţiei, îi conferă caracter de necesitate. Fie că este o 
exigenţă care provine din natura umană, fie că provine din rigorile sau obiceiurile vieţii 
sociale, nevoia cere să fie satisfăcută. Satisfacerea ei poate fi amânată, însă nu poate fi 
total eliminată fără a produce consecinţe grave în funcţionarea normală a agentului 
purtător. De exemplu, nesatisfacerea trebuinţelor primare, de ordin fiziologic, conduce 
la îmbolnăvirea sau chiar la moartea individului ; nesatisfacerea trebuinţelor de ordin 
socioafectiv provoacă tulburări de comportament, dificultăţi de adaptare socială etc. 

După cum afirma Roland Lecomte, „nevoia este plastică, pentru că ea se modelează 
fie după condiţii individuale, după condiţii de mediu natural sau social, fie în funcţie 
de exigenţele puterii politice. Nevoia este un concept elastic şi relativ. Ea apare, 
dispare, reapare, evoluează şi se transformă sub influenţa diverşilor factori cum ar fi 
dezvoltarea socială şi culturală, urbanizarea etc.” (1991, p. 68). Fiecare epocă istorică, 
fiecare societate, dar şi fiecare individ în parte înregistrează modificări ale structurii 
trebuinţelor şi transformări în maniera lor de manifestare. Nici o trebuinţă umană nu 
apare izolat, fără legătură cu ansamblul trebuinţelor unui actor social. Nevoile cer să 
fie satisfăcute şi se nasc din satisfacţii ; ele coexistă, se generează, se stimulează sau se 
inhibă reciproc, organizându-se în diverse configurații ierarhice. 

În interiorul configurației, nu toate trebuinţele ajung să fie satisfăcute, dar acest 
fapt nu atrage după sine în mod necesar tulburarea gravă a echilibrului funcţional al 
persoanei. Doar nesatisfacerea unei trebuinţe importante din ierarhie generează apariţia 
unei probleme umane. Atunci când imposibilitatea satisfacerii nevoii se cronicizează şi 
afectează o populaţie numeroasă, avem de-a face cu o problemă socială. Astfel de 
probleme sunt: foametea, precaritatea serviciilor sanitare, sărăcia, analfabetismul, 
insecuritatea şi delincvenţa etc. 

Apariţia problemelor umane (şi/sau sociale) este determinată de factori genetici, de 
elementele mediului şi de socializare (Hefternan, Shuttlesworth, Ambrosino, 1988). 
Toţi aceşti factori generează situaţii care limitează posibilităţile indivizilor şi ale 

comunităţilor umane de a răspunde trebuinţelor lor fundamentale sau de a-şi îndeplini 
dorinţele şi aspiraţiile rezonabile. 

În plan genetic, fiecare individ moşteneşte o serie de caracteristici fizice şi psihice 
ale înaintaşilor săi. Aceste caracteristici (conformaţia fizică, rezistenţa la îmbolnăviri, 
fragilitatea fizică, normalitatea sau, dimpotrivă, anormalitatea fizică şi psihică, tempe- 
ramentul) constituie premisele evoluţiei fiinţei umane. Atunci când caracterele genetice 
se manifestă dincolo de limitele normalităţii (ca subdotare sau chiar ca supradotare), 
ele pot genera probleme umane cu diferite niveluri de gravitate. Astfel, deficienţa 
fizică sau psihică moştenită îl împiedică pe individ să ducă o viaţă normală, solicitând 
şi eforturi suplimentare din partea familiei căreia îi aparţine sau din partea societăţii. 
Persoanele cu mobilitate redusă şi cele afectate de handicapul mintal sunt practic 
excluse de la majoritatea activităţilor şi raporturilor sociale pe care le desfăşoară 
oamenii normali. Cu toate acestea, deficienţa (cu deosebire cea fizică) poate fi depăşită 
sau atenuată graţie voinţei şi efortului individului de a intra în normalitate şi graţie 
terapiilor speciale concepute în acest sens. În anumite circumstanţe, supradotarea poate 
să constituie şi ea un factor de apariţie a problemelor umane. De exemplu, diferenţa 
uriaşă dintre vârsta fizică şi vârsta mintală a unui copil cu performanţe intelectuale 
ieşite din comun poate crea mari probleme de comunicare socială pentru acesta ; 
uneori supradotarea poate fi, în mod paradoxal, un „handicap”. 

În timp ce zestrea genetică reprezintă premisa dezvoltării omului, mediul şi socia- 
lizarea constituie elementele transformării fiinţei cu caractere naturale umane într-o 
fiinţă socială şi raţională, capabilă să practice virtuțile morale şi să se supună norma- 
tivităţii comunitare. Cercetările din domeniul geneticii, al psihologiei şi pedagogiei 
arată că, pe parcursul ontogenezei, numai o secvenţă redusă (din stadiul embrionar şi 
până la naştere) este mai puţin supusă influențelor mediului natural şi social. Practic, 
odată cu venirea sa pe lume, omul este ţinta influențelor multiple din partea naturii şi 
a semenilor, care „construiesc” individul pas cu pas. Recentele studii privind genomul 
uman nu fac decât să confirme imensa importanţă a factorilor externi în determinarea 
„umanităţii” din noi. 

Condiţiile de mediu natural (climatul, relieful, resursele şi populaţia) impun limitele 
dezvoltării economice ale unei societăţi: bogăţia resurselor, climatul favorabil şi o 
populaţie de dimensiuni rezonabile contribuie la creşterea economică şi implicit la 
sporirea posibilităţilor de satisfacere a trebuinţelor materiale, pe când mediile naturale 
ostile reduc şansele de dezvoltare economică pentru comunităţile care populează 
respectivele zone, creând probleme sociale ca sărăcia, răspândirea unor maladii etc. 
Unele manifestări stihinice ale naturii creează, de asemenea, probleme sociale grave, 
în special în plan economic. În timp ce factorii naturali care împiedică dezvoltarea 
economică pot fi uneori „depăşiţi” graţie muncii şi inventivităţii naţiunilor, creşterea 
industrială care nu ţine seama de prezervarea echilibrului natural provoacă mari 
probleme umane ca maladiile profesionale sau generate de poluare, afectarea fondului 
genetic, ruinarea celor a căror activitate este legată de sănătatea mediului natural, 
limitarea resurselor pentru generaţiile viitoare etc. În consecinţă, „mediul este un 
element major în structura oportunității. El poate servi drept stimul pentru producerea 
satisfacţiilor vieţii sau poate deveni o importantă sursă pentru experienţele problematice 
ale oamenilor” (Heffernan, Shuttlesworth, Ambrosino, 1988, p. 5). 

Factorii genetici şi cei de mediu stau la baza apariţiei multor situaţii problematice 
cu care se confruntă actorii sociali. Dar întrucât existenţa omului este prin excelenţă 
una socială, definirea trebuinţelor, a problemelor umane şi conceperea strategiilor de 
satisfacere sau rezolvare se realizează în virtutea unor modele sintetizate social. 
Comportamentul uman (începând cu cel axat pe satisfacerea trebuinţelor primare şi 
terminând cu formele superioare ale activităţii spirituale) este învăţat, dobândit prin 
interacţiunea individului cu semenii săi, cu instituţiile publice şi cu alţi agenţi socia- 
lizatori (familia, şcoala, Biserica, grupurile formale şi informale din care face parte 
individul, mass-media etc.). Socializarea este procesul prin care membrii unei comu- 
nităţi asimilează simbolurile (inclusiv simbolul universal semnificativ - limbajul), 
modelele de comportament, tradiţiile, stilul de gândire şi acţiune, valorile şi mentalităţile 
comunităţii. Disfuncţiile care apar la nivelul procesului de socializare reprezintă o 
importantă sursă a problemelor umane şi sociale. Astfel, învăţarea unor norme, modele 
şi valori care nu corespund celor acceptate social îl transformă pe individ într-un 
marginal sau chiar într-un deviant. Insuficienţele socializării se repercutează negativ 
asupra capacităţii de integrare a actorilor sociali în diferitele structuri ale sistemului 
societal!”. 

Un fenomen răspândit în contemporaneitate şi generator de situaţii problematice îl 
reprezintă aculturația. În acest caz, modelele de comportament învăţate în societatea 
de origine se dovedesc inoperante sau devin factori de blocaj în contextul evoluţiei 
individului într-o nouă comunitate de adopţie, care prezintă diferenţe culturale majore 
faţă de prima. Spre exemplu, socializarea populaţiei africane din fostele colonii se 
dovedeşte insuficientă şi uneori contradictorie vizavi de modelele societăţilor occi- 
dentale în care au emigrat indivizii după dezmembrarea sistemului colonial. Diferenţele 
culturale şi de comportament faţă de populaţia culturii primitoare determină reacţii de 
izolare socială, sentimente de frustrare sau chiar situaţii discriminatorii. În România, 
procesul industrializării socialiste a fost însoţit de fenomenul aculturaţiei, victimele lui 
fiind ţăranii transformați rapid în muncitori industriali la prima generaţie, rupți de 
modelul tradiţional al vieţii satului şi lipsiţi, totodată, de reperele autenticei condiţii de 
orăşean. După schimbarea de regim politic din 1989, multe drame individuale şi 
suficiente probleme sociale şi-au aflat sursa în discrepanţa dintre socializarea realizată 
în sistem totalitar şi noile valori ale societăţii deschise. În concluzie, putem afirma că 
o importantă categorie de clienţi ai asistenţei sociale — marginalii şi devianţii - ajunge 
în situaţii problematice din cauza insuficientei sau defectuoasei socializări. 

Factorii generatori de probleme umane şi sociale acţionează independent sau 
combinat, manifestându-se cu diferite grade de intensitate. Identificarea elementelor 
care provoacă situaţii problematice la nivel individual şi colectiv reprezintă un element 
esenţial în proiectarea strategiilor de intervenţie socială. Dar stabilirea obiectivelor 


19. Un exemplu edificator pentru apariţia problemelor umane ca urmare a insuficienţelor 
socializării îl reprezintă cazul copiilor instituţionalizaţi în sistemul clasic de protecţie a 
minorilor (în leagăne şi case de copii). Pe lângă precarele condiţii economice, există 
problema mult mai gravă a carenţelor de socializare, dat fiind faptul că minorii nu au create 
condiţii pentru învăţarea rolurilor sociale specifice mediului familial. Creşterea şi educarea 
lor într-un sistem „industrial”, total diferit de cadrul social familial, le provoacă dificultăţi 
de integrare, ca adulţi, în modelele „normalităţii”. 

asistenţei depinde, de asemenea, şi de ierarhia nevoilor umane la diferite categorii de 
clienţi, întrucât nu toţi oamenii resimt trebuinţele la fel. 


5.2. Taxonomii ale trebuinţelor umane 


În practica asistenţială, identificăm nenumărate trebuinţe (deopotrivă în registrul 
biologic, psihologic şi social), resimţite de clienţi individuali şi multipersonali. În 
pofida diversităţii lor, nevoile respective pot fi incluse în categorii de sinteză, constituite 
după criterii ca : domeniul de manifestare (biologic, psihosocial, cognitiv etc.), moda- 
litatea de definire, percepţia subiectului uman care resimte trebuinţa etc. 

Potrivit lui Abraham Maslow (1943), acţiunile umane au toate ca scop satisfacerea 
unor trebuinţe. Satisfacerea se produce, însă, potrivit unei ordini de priorităţi sau 
urgenţe, avându-se mai întâi în vedere nevoile primare, pentru ca apoi să fie luate în 
calcul cele de ordin superior. Astfel, nevoile se structurează piramidal, după cum 
urmează : 

a) la baza piramidei se află nevoile elementare, de ordin fiziologic (nevoia de aer, 
apă, hrană, îmbrăcăminte ; nevoi de ordin senzorial, sexual etc.). Satisfacerea 
lor asigură buna funcţionare biologică a organismului uman ; 

b) nevoia de securitate individuală în mediul natural şi social se referă la protejarea 
faţă de forţele exterioare ostile şi faţă de diferiţi factori de risc. Asigurarea unei 
astfel de protecţii se realizează prin stabilitatea locului de muncă şi prin apro- 
prierea unor bunuri şi resurse (casă, retribuţie, poliţă de asigurare etc.). Trebuin- 
ţele fiziologice şi nevoia de securitate reprezintă nivelele inferioare ale piramidei 
trebuinţelor umane. Satisfacerea lor permite apariţia nevoilor de ordin superior ; 

c) nevoile sociale se raportează la necesitatea acceptării şi apartenenţei (fiecare 
individ resimte nevoia de a fi acceptat într-un grup, de a aparţine afectiv cuiva). 
Oamenii manifestă nevoia de dragoste încă din primele luni de viaţă. Dominant 
instinctivă la început, această nevoie devine treptat din ce în ce mai „raţională”, 
devine o exigenţă de prim ordin pentru confortul sufletesc. Satisfacerea ei 
contribuie în mod semnificativ la întărirea sentimentului de siguranţă, de secu- 
ritate. Pornindu-se de la acest nivel al trebuinţelor, în asistenţa socială s-a 
dezvoltat teoria ataşamentului” ; 

d) nevoia de stimă derivă dintr-o exigenţă autoevaluativă a individului, care doreşte 
să-i fie recunoscut statutul pe care îl are sau la care aspiră, să-i fie apreciate 
competențele, cunoştinţele, performanţele, calităţile morale etc. „Satisfacerea 
acestei nevoi de stimă permite dobândirea încrederii în sine şi procură sentimente 
de valoare, de forţă, de utilitate etc. În caz contrar, nesatisfacerea acestei 
trebuinţe riscă să conducă la sentimente de neputinţă, de inferioritate sau de 
slăbiciune” (Lecomte, 1991, p. 64); 

e) nevoia de autorealizare, de împlinire de sine vizează construirea unei imagini de 
sine favorabile şi capacitatea de autocontrol. Această trebuinţă este satisfăcută 
atunci când individul se apreciază ca fiind „cineva”, când el are o capacitate de 


20. Vezi, în literatura română de specialitate, Vasile Miftode, Teorie şi metodă în asistența 
socială, Editura Fundaţiei Axis, laşi, 1995. 

decizie asupra scopurilor şi mijloacelor de împlinire socială. Spre deosebire de 
celelalte nevoi de ordin social, nevoia de autorealizare poate fi satisfăcută fără 
concursul altor actori sociali (care să acorde stima sau să ofere afecțiunea). 


Apartenenţă - Acceptare — 
Afecţiune 


Nevoi fiziologice 


Figura 3. Piramida nevoilor umane 


Taxonomia lui Saint-Arnaud (1974) are la bază criteriul „subiectului purtător” al 
nevoii, respectiv umanitatea în totalitatea ei, comunităţile şi indivizii. Astfel, pot fi 
identificate trei categorii de trebuinţe : 


a) 


b) 


c) 


nevoile fundamentale, prezente la toţi indivizii speciei umane, sunt înnăscute şi 
țin de domeniul fiziologic şi psihologic (trebuinţele alimentare, vestimentare, 
nevoia de odihnă, nevoia de afecţiune etc.) ; 

nevoile structurante sunt mijloacele pe care le utilizează indivizii pentru a 
satisface trebuinţele fundamentale. Trebuinţele structurante nu sunt universale şi 
nici înnăscute ; ele sunt rezultatul obişnuinţelor pe care ni le formează mediul 
natural şi social în care trăim”. Spre exemplu, nevoia fundamentală de a mânca 
este satisfăcută în cazul copiilor de vârstă mică ori de câte ori aceştia formulează 
cererea alimentară, fără a se conforma orarului de masă al persoanelor adulte. 
Cu timpul, copiii sunt obişnuiţi să-şi satisfacă trebuinţele alimentare de trei ori 
pe zi. A mânca de trei ori pe zi este, aşadar, o nevoie structurantă. La fel şi în 
cazul repausului duminical (nevoie structurantă determinată de cadrele vieţii 
religioase şi întărită ulterior de exigenţele sindicalismului), al nevoii de a forma 
familia (monogamă în culturile de tip european, creştin, şi poligamă în unele 
societăţi islamice), ca manieră de răspuns la nevoia fundamentală de reproducere 
socială a speciei etc. ; 

nevoile situaționale se raportează, de asemenea, la modul în care sunt satisfăcute 
trebuinţele fundamentale de către individ. Acesta a asimilat, graţie socializării, 
anumite maniere de răspuns la nevoile fundamentale, maniere socialmente 


21. Nevoile structurante pot decurge din constrângerile sociale pe care ni le impune un rol sau 
un status, din cutumele unei culturi sau civilizaţii, din modă etc., transformându-se sau 
dispărând odată cu factorii generatori. Impunându-se în manieră constrângătoare, ca orice 
fapt social, nevoile structurante se interiorizează în timp, devenind obişnuinţe ale comporta- 
mentului individual. 


122 TRATAT DE ASISTENŢĂ SOCIALĂ 


constituite. În interiorul lor, individul va acţiona, însă, potrivit personalităţii, 
motivaţiilor şi obişnuinţelor proprii, dând „culoare personală” nevoilor structurante. 
Reluând exemplul de mai sus, dacă fiecare individ resimte nevoia fundamentală 
de a mânca, nevoia structurantă (învățată) este de a mânca de trei ori pe zi; în 
fine, pentru un individ oarecare, trebuinţe situaţionale pot fi acelea de a mânca 
întotdeauna în compania cuiva, de a utiliza o anumită veselă, de a consuma de 
fiecare dată un anumit produs sau de a acorda un interval de timp bine determinat 
satisfacerii trebuinţei alimentare. 


Taxonomia lui Chombart de Lauwe porneşte de la convingerea că a separa studiul 
nevoilor de acela al dorințelor şi aspirațiilor nu este semnul unui plus de obiectivitate. 
Dimpotrivă, apariţia nevoii şi intensitatea manifestării ei nu pot fi înţelese fără a 
recurge la structura aşteptărilor, aspirațiilor şi dorințelor ; fără acestea din urmă, 
nevoia devine fie o noţiune echivocă, fie una cu o sferă prea restrânsă pentru a putea 
acoperi multitudinea formelor de manifestare la nivelul indivizilor. Întrucât trebuinţele 
umane se manifestă în strânsă legătură cu procesele şi mecanismele psihicului, Chombart 
de Lauwe propune o clasificare ce are la bază distincţia dintre obiectul (conţinutul) 
nevoii şi starea pe care o declanşează absenţa satisfacerii ; a doua distincţie o realizează 
între nevoia rezultată din proiecția subiectivă a unui orizont superior de satisfacţie 
(adică din dorinţe şi aspirații) şi cea rezultată din exigenţele vieţii sociale, din constrân- 
gerile şi obligaţiile pe care aceasta le impune. 

a) Nevoia-obiect desemnează un element exterior indispensabil fie funcţionării 
unui organism (cum ar fi hrana), fie vieţii sociale a unei persoane, în funcţie de 
statutul său social (spre exemplu, o locuinţă convenabilă), fie unui grup social 
pentru a subzista şi a se menţine în echilibru într-o structură socială (Lecomte, 
1991, p. 65). Absența obiectului necesar bunei funcţionări provoacă individului 
o stare de tensiune (de la indispoziţie, până la angoasă şi dereglări psihice şi 
fizice) ; respectiva stare îl incită pe individ să acţioneze în sensul dobândirii 
obiectului. Astfel, nevoia-obiect devine nevoie-stare. 

b) Existenţa unor „obiecte” susceptibile de a îmbunătăţi viaţa individului, obiecte 
la care acesta nu are încă acces, determină apariţia unor aspirații”. Nivelul 
aspirațiilor depinde de statutul social al persoanei, de educaţia ei, precum şi de 
posibilităţile de atingere a stării dezirabile ce constituie conţinutul aspiraţiei. 
Astfel, se poate constata că nivelul aspirațiilor este de regulă mai scăzut la 
categoriile de populaţie marginale decât la persoanele cu statut social superior. 


În condiţiile complicării permanente a raporturilor sociale, ale creşterii exigenţelor 
societăţii faţă de individ în privinţa profesionalizării, a capacităţii de adaptare la 
progresul ştiinţei şi tehnicii, unele nevoi-aspirație se transformă în nevoi-obligație. 
Spre exemplu, pentru o mare parte a populaţiei, ştiinţa de carte reprezenta, până în 
primele decenii ale veacului XX, o nevoie-aspiraţie. De împlinirea acestei aspirații 
depindea schimbarea statutului social, precum şi creşterea posibilităţilor de progres 


22. Potrivit Dicționarului de sociologie (Zamfir, Vlăsceanu, 1993, p. 52), aspiraţia este 
„reprezentarea subiectivă a unor stări considerate de persoane, grupuri, colectivităţi a fi 
dezirabile. Aspiraţiile pot fi considerate, în ultimă instanţă, drept expresii subiective ale 
necesităţilor sistemelor respective (persoane, grupuri, colectivităţi)”. 


DIMENSIUNEA CONTEXTUALĂ A ASISTENŢEI SOCIALE 123 


economic în plan individual. Treptat, instrucţia şi educaţia şcolară (alfabetizare, 
asimilare de cunoştinţe, formare de priceperi şi deprinderi specifice principalelor 
domenii de activitate) au devenit condiţii fundamentale pentru a găsi un loc de muncă 
şi pentru adaptarea la viaţa socială. La fel este şi cazul nevoii-aspiraţie de a avea 
computer personal, permis de conducere, telefon mobil etc. În contemporaneitate, 
putem observa o accelerare a procesului de transformare a nevoilor-aspiraţie în nevoi- 
-obligaţie, accelerare datorată informatizării, evoluţiei rapide a tehnologiilor, accentuării 
diviziunii sociale a muncii etc. 

Taxonomia lui Bradshaw nu prezintă un criteriu precis, ea bazându-se în special pe 
observaţie, pe experienţă, şi nu pe concepte. Bradshaw distinge patru categorii de 
trebuinţe umane : 

a) nevoile normative sunt cele definite de experţii, administratorii şi factorii deci- 
zionali din domeniul puterilor publice şi al asistenţei sociale, prin raportarea 
stărilor (situaţiilor) sociale reale la cele optimale, dezirabile, conforme cu o 
normă de funcţionare. Astfel, experţii pot stabili nivelurile minime şi cele 
optime de consum alimentar pentru o persoană sau o familie, treapta minimă de 
şcolarizare admisibilă într-o societate dată, necesarul de asistenţă medicală 
etc. Odată definite limitele „normalităţii” sau, mai precis, cele ale minimului 
rezonabil, asistentul social este dotat cu un instrument de măsurare şi evaluare 
a situaţiilor problematice, putând astfel determina care dintre clienţii săi are 
dreptul la anumite servicii asistenţiale şi care nu se înscrie în limitele situaţiei 
disfuncţionale. Prin definirea nevoilor normative, factorii puterii pot controla 
mecanismele reproducerii structurii sociale şi pe cele ale „normalizării” ; 

b) nevoia resimţită. Este posibil ca un individ, un grup sau o comunitate să se afle 
într-o situaţie problematică prin raportare la „normalitatea” definită de către 
experţi, însă, cu toate acestea, să nu resimtă propria stare ca pe o lipsă, o 
insuficienţă sau un decalaj între optim şi real. Pe de altă parte, aproape fiecare 
actor social este „purtătorul” unor trebuinţe care nu sunt definite ca atare de 
către experţi. Aşa încât, independent de evaluările oficiale, nevoile care au 
relevanţă pentru actorul social sunt cele resimţite ; 

c) nevoia exprimată echivalează cu o cerere concretă de ajutor, formulată de către 
un individ, un grup sau o comunitate, fie pentru a sensibiliza serviciile de 
protecţie socială, fie administraţia publică, fie alţi agenţi sociali preocupaţi de 
problemele umane. Nevoia resimţită, în măsura în care nu poate fi satisfăcută 
prin forţele proprii ale subiectului purtător, devine nevoie exprimată. Formele 
de exprimare diferă de la un individ la altul şi de la un conţinut al nevoii la altul, 
ele mergând de la solicitările neformale de sprijin până la cererile cu caracter 
oficial şi ajungând chiar la unele modalităţi de protest (paşnic sau violent) ; 

d) nevoia comparativă este un pronostic la care asistentul social ajunge pe baza 
următorului raţionament : dacă un actor social resimte o nevoie anume, atunci 
actorii care posedă caracteristici asemănătoare celui dintâi au, probabil, aceeaşi 
nevoie. De exemplu, dacă un şomer de lungă durată se confruntă cu nevoi de 
ordin material, este foarte probabil ca şi alţi indivizi aflaţi în aceeaşi situaţie să se 
confrunte cu dificultăţi economice ; dacă un minor dintr-o familie carenţată suportă 
rele tratamente din partea părinţilor (neglijare, abuz fizic, abuz de inocenţă etc.), 
este aproape sigur că şi ceilalţi copii ai familiei respective trăiesc în aceleaşi condiţii. 


124 TRATAT DE ASISTENŢĂ SOCIALĂ 


Taxonomia lui Bradshaw identifică cele patru categorii de nevoi pornind de la 
definițiile experţilor, de la percepţia subiectivă a beneficiarilor serviciilor sociale şi de 
la compararea nevoilor unor actori sociali cu cele ale actorilor ce prezintă profiluri 
asemănătoare. Această clasificare permite evidenţierea capacităţii clienţilor de a repera şi 
de a exprima propriile nevoi. De aceeaşi clasificare se serveşte (fără a o conştientiza la 
nivel teoretic) clientul revendicativ. Pornind de la cunoaşterea normei de dezirabilitate şi 
de la compararea propriei situaţii cu aceea a unor clienţi asemănători, clientul revendicativ 
formulează cererea de ajutor în termeni imperativi, considerând că i se cuvine primirea 
sprijinului din partea instituţiei asistenţiale, că dreptul lui de a fi ajutat decurge automat 
din îndatorirea statului (sau a societăţii) de a se ocupa de persoanele aflate în dificultate. 


5.3. Modele teoretice în analiza problemelor sociale 


În taxonomia lui Chombart de Lauwe, apariţia unei trebuinţe generează o stare de 
tensiune la nivelul subiectului care resimte trebuinţa. Nesatisfacerea acesteia şi croni- 
cizarea stării de insatisfacţie determină apariţia problemei umane. Trebuie precizat, 
însă, că nevoia nu se confundă cu problema (umană sau socială) ; există, aşadar, nevoi 
umane în afara situaţiilor problematice: „Acţiunile preventive, de exemplu, sunt 
concepute după o logică diferită de cea a acţiunilor care vizează tratarea unei probleme. 
Se poate vorbi în acest caz despre nevoile de prevenire ale unei populaţii, fără să fi fost 
identificată o problemă manifestă” (Lecomte, 1991, p. 70). Situaţiile problematice sunt 
determinate de nesatisfacerea nevoilor umane ; însă definirea problemelor nu se reduce 
la identificarea trebuinţelor care le generează, căci nici nevoile umane n-au fost aceleaşi 
dintotdeauna şi nici percepţia societăţii asupra lor nu a rămas neschimbată. 

În lumea contemporană, sărăcia cronică, abandonul familial, şomajul, criminalitatea, 
toxicomania, prostituţia, insecuritatea şi dezordinea socială reprezintă situaţii ce pot fi 
catalogate drept probleme sociale. Unele dintre acestea n-au fost, însă, considerate 
astfel dintotdeauna : spre exemplu, analfabetismul, toxicomania sau creşterea alarmantă 
a periferiilor urbane insalubre nu constituiau probleme sociale în secolele trecute ; în 
schimb, lumea acelor timpuri se confrunta cu marile epidemii, cu mortalitatea infantilă 
ş.a.m.d. Cum putem defini, aşadar, problema socială ? 

Cea mai generală şi mai „neutră” definiţie prezintă problema socială ca pe o 
situaţie, o caracteristică sau un fapt care intervine în dinamica unui sistem social, 
perturbându-i funcţionarea normală. În aceeaşi linie explicativă, se mai afirmă că 
problema socială este „o carenţă obiectivă în raport cu normele sociale” (De Robertis, 
1995, p. 102). Însă factorul purturbator sau carenţa pot aparţine unor realităţi extrem 
de diferite : unele sunt de natură „materială”, altele de natură „simbolică” ; unele ţin 
de individ, altele de comunitate. Perspectiva definirii problemei sociale va avea astfel 
un rol semnificativ în analiza şi evaluarea acesteia. 

Sociologia actuală conţine mai multe perspective de analiză şi definire, după cum 
urmează : „patologismul”, perspectiva dezorganizării sociale, perspectiva conflictului 
de valori, perspectiva comportamentului deviant şi teoria analitică a devianţei (Rubington, 
Weinberg, 1971). Aceste cadre explicative pentru cauzele şi formele de manifestare ale 
problemelor sociale asumă câteva presupoziţii comune : 

„problemele sociale constituie prin natură situaţii sociale ; 

- ele iau naştere din viaţa grupurilor ; 

- problemele privesc un număr mare de indivizi ; 

- ca atare, ele reprezintă o ameninţare pentru bunăstarea socială ; 

- situaţiile critice sunt definite de către moravurile şi uzanţele unui grup; 
- ele trebuie să fie tratate coerent şi metodic” (Blum, 1970, pp. 41-42). 


Presupoziţiile în cauză insistă asupra caracterului social al problemei, atât în privinţa 
genezei, cât şi a amplitudinii. Din punct de vedere sociologic, nu se neagă importanţa 
disfuncţiilor la nivel individual, ci doar se subliniază faptul că acestea se produc în 
contexte sociale ; când însuşi contextul în care evoluează un individ, un grup sau o 
comunitate intră în criză, intervenţia socială nu mai poate să se limiteze la un număr 
restrâns de clienţi, ci trebuie să caute soluţii generale, de nivel comunitar. Identificarea 
soluţiilor şi conceperea planurilor de intervenţie necesită stabilirea cauzelor problemei 
sociale, a agenţilor implicaţi şi a obiectivelor de atins. Toate acestea depind de 
perspectiva de analiză, aşa încât, dacă vom considera problema drept efectul dezorga- 
nizării, soluţiile se vor înscrie pe direcţia rearmonizării sistemului afectat; dacă 
problema este concepută ca rezultat al conflictului de valori, acţiunea de intervenţie va 
viza domeniul axiologic etc. 

a) Patologismul este perspectiva de analiză care porneşte de la premisa asemănării 
dintre societate (ca ansamblu funcţional) şi organismul uman. Această asemănare 
fusese sesizată de către filosofi încă din Antichitate (spre exemplu, Platon, invocând 
principiul oikeiopragiei, sugera similitudinea dintre „constituţia interioară”, aceea a 
sufletului omenesc, şi constituţia cetăţii ; distribuţia funcţiilor în societate se inspiră la 
Platon din modelul biologic), fiind apoi exploatată în secolul al XIX-lea, odată cu 
apariţia curentelor sociologice de tip pozitivist (în special biologismul şi organicismul). 

Aşa cum organismul uman se confruntă uneori cu stări patologice, şi societatea îşi 
are „bolile” ei. În cadrul „corpului social”, există o majoritate a indivizilor ce se 
caracterizează prin funcţionarea socială normală, însă există şi o minoritate disfunc- 
țţională. Membrii acestei minorităţi sunt fie anormali („defectivi”), aflaţi adică în 
situaţia de a nu putea asimila şi pune în practică normele sociale, fie devianţi - care 
refuză normele. Dacă comportamentul „defectivilor” este determinat de incapacităţi 
fizice şi psihice, comportamentul antisocial al devianţilor este expresia unei forme de 
protest social: destructurat ca actor social normal, eliminat din „jocurile sociale” 
consacrate şi îndeobşte acceptate, deviantul încearcă să redevină actor social valabil, 
construind un nou joc, paralel sau contrar raporturilor sociale normale. Defectivii şi 
devianţii formează „celulele bolnave” ale organismului social. Cauza maladiilor socie- 
tăţii o constituie eşecul socializării sau insuficienţa acesteia. Examinarea problemelor 
sociale din perspectivă patologistă determină în asistenţa socială preferința pentru 
modelul medical de acţiune. Acesta face din asistentul social un „medic al societăţii”, 
capabil să diagnosticheze stările patologice, să conceapă şi să aplice tratamentele 
corespunzătoare. 

b) Perspectiva dezorganizării sociale are ca fundament paradigma sistemistă. Din 
unghiul ei de vedere, societatea este imaginată ca un uriaş sistem, ale cărui părţi 
componente se află în raporturi de intercondiţionare. Astfel, dacă într-un subsistem sau 
un compartiment al socialului se produce o modificare structural-funcţională, celelalte 
subsisteme (ca şi ansamblul societal) vor trebui să se ajusteze la rândul lor, pentru a 
păstra starea de funcţionare normală a fiecăruia dintre ele şi a ansamblului. Absența 

sau insuficienţa proceselor adaptive provoacă dezorganizarea în sistem, adică apariţia 
unor probleme umane/sociale. 

Fenomenul dezorganizării poate fi constatat atât la nivel individual şi microsocial, 
cât şi la scara societăţii globale. Spre exemplu, dacă o persoană îşi pierde locul de 
muncă, ea va înregistra o diminuare sau chiar o pierdere totală a resurselor materiale 
necesare vieţii; această problemă apărută în planul economic solicită procese de 
adaptare (în domeniul formaţiei profesionale, al dozării consumului şi în general al 
comportamentului economic, în domeniul habitatului, al stării civile — dacă o căsătorie 
„convenabilă” poate ameliora starea economică), fără de care existenţa individului 
intră într-un proces de dezorganizare. În cazul unei familii, schimbarea numărului de 
membri (prin naşterea unui copil, prin decesul unui membru sau prin separarea soţilor) 
solicită o nouă repartiție a resurselor şi a sarcinilor, modificarea rolurilor sociale etc., 
în scopul păstrării echilibrului iniţial al familiei. 

La nivel societal, dezorganizarea este concepută ca un eşec funcţional ce se 
manifestă în următoarele situaţii-cadru : 

1. când pentru un anume tip de acţiune nu există nici o regulă în vigoare (fie din 
cauza noutăţii absolute a acţiunii, fie datorită eliminării unei reguli vechi, fără 
ca ea să fie suplinită de una nouă) ; astfel de situaţii apar în urma unor revoluţii 
politice şi sociale, în cazul schimbării raportului de forţe dintre grupurile şi 
comunităţile etnice, lingvistice sau religioase, atunci când sunt abrogate repara- 
toriu unele legi şi reglementări din diferite domenii ale vieţii economico-sociale ; 

2. când pentru acelaşi tip de acţiune există două norme contradictorii, astfel încât 
încălcarea uneia dintre ele devine inevitabilă (spre exemplu, limitarea creşterii 
numărului de membri ai unei familii se face, uneori, apelând la avort ; această 
practică este supusă, pe de o parte, unor reglementări juridice, iar pe de altă 
parte ea este sancţionată negativ de către Biserică ; atunci când legea civilă 
permite avortul, iar normele religioase îl interzic, persoana se află între două 
reguli contradictorii) ; 

3. în situaţia de „depresiune” : există o regulă clară şi unică de acţiune, însă ea nu 
e dotată cu suficientă putere coercitivă, aşa încât încălcarea ei nu atrage după 
sine nici o pedeapsă (cu atât mai puţin putând fi vorba despre vreo recompensă 
pentru cei care respectă regula). 


Cauzele dezorganizării sociale sunt reprezentate de schimbarea socială şi de discre- 
panţa dintre aspiraţiile individuale şi interesul colectiv. Termenul de „schimbare 
socială” se referă la ansamblul transformărilor care afectează structura şi funcţionarea 
unei societăţi. Atunci când transformările sunt imperceptibile şi se produc în sensul 
menţinerii echilibrului societăţii, avem de-a face cu o societate dinamică (după modelul 
sistemelor homeostatice) ; când transformările sunt bruşte, în sistemul social apar 
situaţii conflictuale şi se instalează dezorganizarea. Dezorganizarea unei colectivităţi 
umane are drept cauză şi conflictul dintre interesele particulare şi interesul general : 
„Stabilitatea colectivităţii este garantată când unanimitatea asupra chestiunilor şi 
problemelor comune este virtual dobândită. Dar dacă o parte a cetăţenilor nu se 
preocupă de interesul general al colectivităţii, aceasta îşi vede ameninţată structura 
socială. Astfel se petrec lucrurile, de exemplu, ori de câte ori interesele particulare 
economice, religioase sau de altă natură tind să prevaleze asupra intereselor comune. 

Dezorganizarea colectivităţii apare deci atunci când se stabileşte o disparitate sensibilă 
între aspiraţiile individuale şi interesul social” (Blum, 1970, pp. 84-85). 

c) Perspectiva conflictului de valori. Pentru a putea exista şi pentru a funcţiona 
normal, societăţile omeneşti au nevoie, aşa cum am văzut, de un minim consens asupra 
regulilor de comportament, asupra simbolurilor şi valorilor sociale (indiferent de 
câmpul din care relevă: material, religios, artistic, politic etc.). Coabitarea, cooperarea 
şi chiar conflictul dintre indivizi, grupuri sau comunităţi necesită raportarea la un fond 
comun de valori (în special morale), în funcţie de care se defineşte normalitatea 
socială. Atunci când actorii sociali aflaţi într-o situaţie de contact profesează valori 
(morale, religioase, estetice, politice etc.) contradictorii, raporturile dintre ei se 
deteriorează, generând probleme umane sau sociale. 

Conflictul de valori poate să apară pe următoarele teme principale : 1. definirea 
contactului (spre exemplu, coexistenţa pe un anumit teritoriu a două grupuri etnice sau 
religioase poate fi definită pe baza valorii egalităţii şi a nediscriminării ; dacă unul 
dintre grupuri doreşte să impună „valoarea” privilegiului şi a segregaţiei, atunci între 
respectivele comunităţi apare un conflict de valori pe tema definirii contactului) ; 
2. stabilirea regulilor de competiţie (exemple edificatoare găsim în domeniul vieţii 
politice — în ceea ce priveşte dreptul de vot, dreptul de a candida, al educaţiei - în 
privinţa condiţiilor de acces la diferite trepte de profesionalizare, în domeniul economic 
etc.); 3. stabilirea valorilor spirituale care trebuie respectate; 4. distribuţia sau 
alocarea valorilor materiale. 

O problemă socială poate fi definită ca o situaţie incompatibilă cu valorile dominante 
ale unei colectivităţi umane. Remedierea unei probleme sociale cauzate de conflictul de 
valori este posibilă utilizând trei mijloace : 

— consensul: părţile aflate în conflict renunţă la confruntare, în numele unei 
valori superioare pe care ambele o acceptă necondiţionat şi pe care doresc să o 
protejeze (de exemplu, conflictul dintre soţi este eliminat sau atenuat de con- 
sensul cu privire la protejarea copiilor ; conflictul dintre grupările politice poate 
să dispară atunci când este în joc suveranitatea naţională, independenţa) ; 

- negocierea valorilor în spirit democratic ; 

— impunerea valorilor actorului social mai puternic (reprezintă o falsă rezolvare a 
conflictului, întrucât acesta persistă în stare latentă şi reizbucneşte odată cu 
schimbarea raportului de forţe). 


Problemele sociale rezultate din conflictul de valori sunt abordate în practica 
asistenţială utilizând mijloace aparţinând instrumentarului simbolic. 

d) Perspectiva comportamentului deviant. Pentru împlinirea aspirațiilor şi atingerea 
scopurilor individuale, oamenii acţionează potrivit unor strategii care comportă, pe 
lângă libertatea acţiunii, şi o serie de limitări de ordin social. Atunci când în acţiunile 
lor indivizii sau grupurile încalcă normele de comportament socialmente acceptate, 
apare devianţa. Dacă acest fenomen ia amploare, el se transformă într-o gravă problemă 
socială. 

Comportamentele deviante sunt rezultatul învăţării unor modele negative de acţiune 
sau pot fi expresia unui protest social. În acest din urmă caz, avem de-a face cu un 
proces de restructurare a actorilor sociali defavorizaţi : atunci când un individ sau un 
grup de persoane nu au acces la rolurile sociale la care ar avea dreptul sau la care 

aspiră, ei tind să se restructureze ca actori valabili, construind un nou joc social, cu 
reguli proprii, diferite sau chiar opuse celor consacrate. Acest model explicativ al 
comportamentului deviant poate fi ilustrat prin următoarea combinare de ipoteze 
(Quivy, Van Campenhoudt, 1988, p. 135): 


I, Devianţa ca violenţă şi protest faţă 
Raporturi sociale descompuse, -——] de societatea care te respinge 
acces îngrădit la rolurile sociale | | | 
2 


Devianţa ca proces de 
restructurare a actorului social 


Figura 4. Modul explicativ al comportamentului deviant 


Remedierea comportamentelor deviante este concepută ca un proces de resocializare 
ce utilizează drept mijloace : reducerea contactelor cu modelele negative de comporta- 
ment ; promovarea modelelor pozitive ; redistribuirea şanselor de acces la rol-statusuri, 
în beneficiul actorilor defavorizaţi ; coerciţia, ca mijloc final şi exclusiv al autorităţilor 
publice. 

Rezolvarea problemelor sociale generate de devianţă echivalează cu reintegrarea 
indivizilor şi a grupurilor în reţeaua normativă a societăţii: , Într-o lume dominată de 
reguli care impun limite acţiunilor şi scopurilor indivizilor pentru a le putea corela 
între ele, omul trebuie să se resemneze. Singura şansă pe care o oferă socialitatea 
individualităţii este siguranţa persoanei. În schimbul ei, individul trebuie să se con- 
formeze, în mod obligatoriu, pentru a adopta un comportament supus permanent 
presiunilor sociale, ameninţat mereu de rigorile sancţiunii” (Rădulescu, 1994, p. 29). 

e) Teoria analitică a devianţei porneşte de la constatarea empirică a caracterului 
istoric şi situaţional al problemelor sociale. Astfel, dacă libertatea de conştiinţă era 
considerată în Evul Mediu drept o deviere de la valorile şi normele creştinismului, în 
prezent ea reprezintă o valoare a societăţii democratice ; dacă poligamia este un lucru 
normal în unele societăţi islamice, ea este o încălcare a normelor juridice şi morale în 
restul societăţilor. În prezent, observăm cum unele comportamente considerate multă 
vreme deviante (spre exemplu, homosexualitatea, aderenţa la noile religii, practicarea 
avortului, întreţinerea de relaţii sexuale înainte de căsătorie etc.) îşi revendică dreptul 
la includerea în „normalitatea socială”. Prin urmare, un comportament nu este deviant 
sau normal „în sine”, ci prin raportare la modul în care o societate determinată îl 
defineşte la un moment dat. Devianţa este, aşadar, o chestiune de definiţie, de optică 
socială. Problema socială este definită, la rândul ei, de reacţia socială faţă de presupusa 
violare a aşteptărilor normative. Perspectiva analitică a devianţei îl orientează pe 
asistentul social spre identificarea condiţiilor în care o comunitate umană trasează 
graniţa dintre normalitate şi devianţă. 

6. Relaţia asistent-asistat şi condiţionările ei sociale 


6.1. Ce este asistatul sau clientul asistenţei sociale 


Indiferent de epoca istorică, de ideologia dominantă şi de suportul instituţional, 
activităţile asistenţiale se desfăşoară în favoarea unor persoane, grupuri sau comunităţi 
umane aflate în situaţii problematice. Beneficiarii acestor acţiuni nu au fost numiţi 
dintotdeauna „clienţi” şi se pare că acest termen cunoaşte deja un declin al utilizării, 
în favoarea aceluia de „beneficiar” sau „utilizator” al prestaţiilor sau serviciilor sociale. 

Câtă vreme ajutorarea persoanelor aflate în dificultate s-a realizat din perspectiva 
carităţii creştine sau din aceea a „asistenţei represive” (menite să pună la adăpost 
ordinea socială instituită), asistaţii au fost numiţi în diferite feluri (de la „săraci” şi 
„nenorociţi” până la „mizerabili”), în funcţie de situaţia lor materială şi de tipul de 
prestație de care beneficiau. Ulterior, când asistenţa socială s-a dezvoltat în continuarea 
asistenţei medicale, a fost preferat termenul de „pacient”. În fine, metodologia casework 
a lansat conceptul de „client”, considerând că acesta dă cel mai bine seama de statutul 
asistatului. În prezent, datorită diversificării crescânde a prestaţiilor de tip social (fapt 
ce implică extinderea activităţii asistenţiale la categorii de persoane care nu se confruntă 
cu problemele „clasice” ale asistenţei), se foloseşte tot mai mult termenul de „utilizator” 
sau „beneficiar”. 

Dincolo de disputele conceptuale privind desemnarea asistatului, trebuie precizat că 
el este o entitate individuală sau multipersonală care beneficiază de ajutorul specializat 
al unei profesii asistenţiale (Johnson, 1983, pp. 132-133). Această definiţie sintetică 
rezultă din combinarea mai multor accepţiuni pe care Emanual Tropp (1974, pp. 19-29) 
le dădea clientului (respectiv aceea de persoană sau grup care caută un ajutor specializat, 
profesionist ; accepțiunea de utilizator al ajutorului acordat de cineva şi accepțiunea de 
individ sau entitate multipersonală care este deservită de o agenţie sau o instituţie). 

Scott Briar şi Henry Miller (1971) vorbesc despre client în termeni de rol social: 
clientul este cel care joacă un rol regizat de un complex de norme şi aşteptări ce vin din 
partea agenţiei asistenţiale, a grupului de referinţă şi a comunităţii (a publicului general). 

Sistemul-client se deosebeşte de ceea ce literatura asistenţială numeşte „sistem-ţintă”. 
Dacă identificarea clientului presupune o raportare multiplă (la instituţiile asistenţiale, 
la grupul de referinţă şi la autopercepţia celui care beneficiază de ajutorul specializat), 
precum şi existenţa unui raport administrativ clar între un beneficiar şi o instituţie 
asistenţială, sistemul-ţintă este un concept care are relevanţă doar din perspectiva 
asistentului social şi a instituţiei sale (eventual şi din perspectiva unui terţ implicat în 
activităţi sociale). Sistemul-țintă este persoana, grupul sau comunitatea care se află 
într-o situaţie problematică şi care necesită intervenţia unui serviciu asistenţial specia- 
lizat, în sensul schimbării. Aşadar, identificarea sistemului-ţintă este o activitate de 
evaluare a nivelului de normalitate funcţională a unui sistem social, activitate desfă- 
şurată de către asistentul social sau de către un „sistem-martor”. Sistemul-ţintă se poate 
transforma în sistem-client fie ca urmare a conştientizării propriei situaţii disfuncţionale 
şi ca urmare a formulării unei cereri de ajutor, fie ca urmare a iniţiativei asistentului 
social, fie în urma sesizării instituţiilor asistenţiale de către un terţ. 

Potrivit lui David Landy (1965), procesul prin care o persoană devine client al 
asistenţei sociale presupune o serie de etape: a) individul recunoaşte faţă de sine că 
ceva nu merge bine în viaţa sa ; b) cel care caută ajutor îşi asumă riscul ca cei apropiaţi 
lui (familie, prieteni, cunoştinţe) să afle despre incapacitatea lui de a-şi rezolva singur 
problemele ; c) cel care caută ajutor îşi recunoaşte starea critică şi incapacitatea de a 
o depăşi prin forţe proprii, în faţa unui asistent social; d) cel care solicită ajutorul 
specializat acceptă să renunţe la o parte din autonomia sa şi să se plaseze într-un rol de 
dependenţă. 


6.2. Tipologii ale clienţilor asistenţei sociale 


Clienţii asistenţei sociale prezintă o diversitate deconcertantă : pot fi clienţi minorii 
orfani, abandonaţi sau aflaţi în alte situaţii ce necesită instituirea tutelei, familiile aflate 
în criză (economică, psihoafectivă), persoanele cu dizabilităţi, vârstnicii fără susţinere 
familială şi fără alte resurse, şomerii, dependenţii de alcool şi droguri etc. În pofida 
acestei diversităţi, se pot opera unele clasificări ale clienţilor, după cum urmează: 

1. în funcţie de numărul indivizilor care constituie sistemul, putem distinge : clienții 
individuali şi clienţii multipersonali. Individul client al asistenţei sociale trebuie 
tratat întotdeauna ca o persoană unică aflată într-o situaţie unică, chiar dacă 
problemele pe care le au clienţii par asemănătoare. Clientul multipersonal poate 
fi un grup mic (de tipul familiei) sau o mare comunitate (populaţia unei regiuni, 
a unei localităţi, un grup etnic etc.) ; 

2. în funcție de orientarea ajutorului specializat se disting : 

- clientul care solicită ajutor pentru sine ; 

- clientul care solicită ajutor în favoarea altor persoane, grupuri sau comu- 
nităţi ; 

- clientul care, deşi nu a solicitat ajutor, a intrat în zona de interes a asistenţei 
sociale, întrucât el constituie un factor de blocaj pentru funcţionarea socială 
normală a altui client (spre exemplu, familia unui minor asistat, familie care 
constituie un factor educaţional carenţat) ; 

- clientul care caută sau utilizează asistenţa socială ca alternativă la alte tipuri 
de asistenţă (în special juridico-represivă) ; 

- clientul care solicită ajutor în scopuri inadecvate ; 

3. în funcţie de atitudinea clientului faţă de serviciul asistenţial : 

— asistatul ruşinos — cel care apelează la serviciul social doar atunci când nu 
mai are nici o posibilitate de a depăşi situaţia problematică în care se află; 
el preferă un contact cât mai limitat cu instituţia asistenţială şi renunţă la 
ajutor de îndată ce îşi reechilibrează situaţia ; 

— clientul revendicativ — cel care solicită imperativ ajutorul social, bazându-se 
pe „dreptul” său la asistenţă şi pe compararea situaţiei sale cu aceea a altor 
persoane care beneficiază de asistenţă socială ; 

— clientul ezitant — cel care doreşte să beneficieze de serviciile asistenţiale, dar 
care evită pe cât posibil contactul cu sistemul instituţional şi cu mecanismele 
birocratice ; acest tip de client dezvoltă o „strategie de aşteptare” (Messu, 
1991). 

Se mai pot realiza, de asemenea, clasificări ale clienţilor în funcţie de aria proble- 
matică (această taxonomie constând în enumerarea domeniilor de acţiune ale asistenţei 
sociale), de grupa de vârstă etc. 

Identitatea clientului sau a asistatului se structurează în raport cu instituţiile asis- 
tenţiale, cu percepţia socială asupra situaţiei de asistat şi cu autopercepţia subiectivă a 
fiecărui individ, grup sau comunitate care se află într-o situaţie critică sau în una de 
vulnerabilitate. Raporturile care se stabilesc între asistent şi asistat se înscriu într-un 
context sistemic, dominat de procesele de integrare şi excludere, de construcţie a 
identităţii marginalilor şi de instituire şi reafirmare a normalităţii. 


6.3. Asistenţa socială — politică publică a medierii 


Dezvoltată pe fundamentele curentului solidarist, dar şi ca o consecinţă a pragmatismu- 
lui social, asistenţa socială modernă se plasează la intersecţia unor tranzacţii de maximă 
importanţă pentru mecanismele de reglaj şi pentru echilibrul sistemului social. 

Prin „naturala” sa organizare economică inegalitară, societatea conţine permanent 
surse de conflict şi de tensiune între bogaţi şi săraci ; diferenţele culturale şi religioase 
potenţează mereu raporturi sociale care angajează identitatea şi alteritatea ; în fine, 
existenţa persoanelor cu dizabilităţi şi în general a celor care nu se înscriu în cadrele 
„normalităţii” aduce în prim plan relaţia dintre grupurile dominante şi excluşi. „Asistenţa 
socială apare astfel în centrul tranzacţiilor dintre societate şi excluşi, precum şi dintre 
aceştia din urmă şi societate. Ea este traversată de tensiunile includerii şi excluderii, ale 
alterităţii şi identităţii” (Freynet, 1995, p. 168). Practicând inevitabil diferenţierea, 
excluderea şi căutând mereu integrarea, într-o logică identitară, societatea a creat un 
mecanism instituţionalizat al medierilor : asistenţa socială. 

Medierea (termen ce îşi are originea în cuvintele latineşti mediatio - mijlocire, 
interpunere ; medius -— cel care este în mijloc; mediare - a împărţi în două şi a se 
interpune) este legată, în teoria şi în practica asistenţei sociale, de un alt concept 
fundamental, acela de franzacție. Existenţa diferenţelor dintre indivizi, grupuri umane 
sau comunităţi conduce la crearea unui spaţiu intersubiectiv, în care se produc acţiuni 
de schimb. Acestea structurează practic „țesătura socială”, evidențiind în acelaşi timp 
capacitatea marginalilor, a excluşilor de a dezvolta comportamente solidare, precum şi 
capacitatea lor de a lua distanţă faţă de societatea instituită” şi de a negocia cu ea. 
Conceptul de tranzacţie permite, aşadar, studierea schimburilor care au loc între 
societatea instituită şi excluşi - ca proces de impunere a valorilor societale, de 
„normalizare” sau de integrare -, iar pe de altă parte studierea schimburilor ce se 
produc în interiorul populaţiei marginale şi/sau deviante. 

Tranzacţiile sunt, de asemenea, modalităţi de reliefare a condiţiei de exclus sau de 
integrat a actorilor sociali, ca şi de evidenţiere a „operaţiilor” care se produc la 


23. Societatea instituită este ansamblul instituţiilor şi normelor care structurează viaţa unei 
comunităţi. Prin normele şi organizaţiile care o compun, societatea instituită generează 
excluderea economică, socială şi culturală, definind condiţiile de viaţă şi de muncă, 
delimitând frontierele dintre normalitate şi devianţă şi controlând trecerea de la statutul de 
exclus la cel de integrat sau invers. Societatea instituită tinde să reducă excluderea prin 
mecanisme de corectare a inegalităţii. 

frontiera dintre normalitate şi anormalitate în diferite domenii ale socialului. Astfel, 
tranzacţiile se pot produce : 

a) la nivel economic, unde excluderea este fundamental legată de sărăcie ; în acest 
domeniu, tranzacţiile cu societatea instituită vizează condiţiile de viaţă ale 
săracilor şi presupun o miză materială, financiară ; 

b) în plan juridic, excluşii nu constituie un grup social propriu-zis: ei sunt 
identificaţi prin intermediul categoriilor definite de legi cum ar fi aceea a 
şomajului, legea privind ajutorul social, legile vizând persoanele cu dizabilităţi 
etc. ; 

c) la nivel sociologic, tranzacţiile dau seamă de integrarea microgrupală, ca şi de 
mecanismele integrării sociale de ansamblu, respectiv de apartenenţa la micro- 
grup şi la comunitate ; 

d) în plan psihologic, tranzacţiile sunt cele care construiesc identitatea subiec- 
ţilor. 


Asistenţa socială este concepută ca un factor de mediere în cadrul tranzacţiilor 
economice, juridice, sociologice şi psihologice. Medierile pot fi cognitive (vizând 
transferul de informaţie între grupurile marginale şi societate), contextuale sau contrac- 
tuale (purtând asupra cunoaşterii reciproce şi asupra înţelegerii mutuale), simbolice 
(permiţând actorilor sociali descifrarea sensului propriei lor existenţe şi înscrierea lor 
în istoria socială şi culturală a comunităţii şi a epocii) şi politice (dezvoltând „cetăţenia 
activă”, iniţiativa socială şi integrarea în viaţa comunitară). 

„Cum poate asistenţa socială să fie mediatoare ? În calitatea ei de entitate institu- 
țională, ea este deopotrivă produs al societăţii organizate şi reprezentant al normelor 
acestei societăţi. Asistenţa este un martor al raporturilor de putere dintre diferitele 
grupuri sociale. Ea este însărcinată să asigure normalizarea, să mascheze inegalităţile 
pentru a le asigura perenitatea, să controleze zonele de incertitudine potenţial pericu- 
loase pentru putere. Asistenţa socială îndeplineşte o funcţie de vameş în serviciul 
puterii centrale. Ea are drept misiune de a stabili legături între două sisteme străine 
unul de celălalt” (Freynet, 1995, p. 173), adică între societatea instituită („normală”, 
dominantă) şi grupurile marginale. După cum precizează Marie-France Freynet, „cuplajul” 
sau legătura dintre sistemele amintite mai sus se realizează prin intermediul urmă- 
toarelor elemente de frontieră : 

-  persoana-frontieră (spre exemplu, asistentul social), care are rolul de a pune în 

legătură sistemul resurselor cu utilizatorii resurselor ; 

- organismele de cuplaj sau suporturile organizaționale ale persoanelor-frontieră 
(instituţiile de asistenţă socială) ; 

— sistemele temporare de cuplaj, care permit mobilizarea rapidă a resurselor, în 
funcţie de un obiectiv concret (este cazul reuniunilor unor factori de decizie, 
care iau măsuri asistenţiale sau care împart sarcini diferitelor organisme asis- 
tenţiale) ; 

— sistemele permanente de cuplaj — instituţii de tranzit pentru sistemul resurselor 
şi pentru uitlizatori —, cum ar fi, spre exemplu, centrele de primire sau perma- 
nenţele puse la dispoziţia publicului. 


Aceste elemente se situează între doi poli opuşi, cu care nu trebuie să se identifice 
Şi între care trebuie să se menţină echilibrul jocului integrării şi excluderii. 

SOCIETATEA INSTITUITĂ 


I/E pi 
$ ASISTENŢA SOCIALĂ 


GRUPURILE MARGINALE 


SOCIALITATEA LOCALĂ 


1/E 


Relaţie socială 


Mediere a asistenţei sociale 


I/E Tensiune integrare/excludere 


Figura 5. Societatea instituită 


Asistenţa socială mediază, aşadar, relaţiile dintre societatea instituită, grupurile 
excluse sau marginale” şi socialitatea locală”. Rațiunea de a fi a asistenţei sociale o 
reprezintă reglarea raporturilor dintre o lume a normalităţii şi una a marginalităţii. Însă 
această misiune este complicată şi ideologizată. După cum unii sociologi criticau, pe 
bună dreptate, şcoala ca instanţă socializatoare care perpetuează structura şi inegalităţile 
sociale, asistenţa socială poate fi şi ea obiectul unei analize critice din unghiul 
perpetuării ideologiei dominante. 

Astfel, asistentul social apare „mai mult ca un garant al alienării decât ca învestit cu 
un rol istoric important. El este mai mult garantul ordinii şi al imobilismului decât al 
schimbării şi al evoluţiei sociale. De aceea în practica sa el este mai orientat către 
sesizarea problemelor în termeni individuali decât spre evaluarea lor în termeni colectivi 
[...]. Altfel spus, el preferă să formuleze probleme individuale mai curând decât mize 
colective...” (Li6geois, 1977, p. 225). Oferindu-i instrumentele analizei problemelor 
umane dintr-o perspectivă dominant psihologică, „ideologia medicală” îl scuteşte pe 
asistentul social de a-şi pune întrebări cu privire la raporturile sale cu puterea. Or, 
tocmai aceste întrebări stau la baza justificării existenţei însăşi a asistenţei sociale ca 
profesie. 


24. Termenul de grup exclus sau marginal are în vedere deopotrivă precaritatea condiţiilor de 
viaţă ale persoanelor care îl compun, cât şi imaginea descalificantă pe care persoanele 
respective o generează în ochii „normalilor”, ca şi în propriii lor ochi (respectiv statutul şi 
autopercepţia). 

25. Socialitatea locală reprezintă „reţeaua” în care fiecare individ este inclus, în funcţie de 
poziţia sa socială şi de ocaziile de contact. 

Cristina Neamţu 


Personalitatea -— determinant fundamental 
în asistenţa socială 


1. Dificultăţile şi limitele definirii personalităţii 
2. Abordarea holistă a personalităţii 
3. Constant şi specific în personalitate 


4. Perspective asupra formării/funcţionării personalităţii 


1. Dificultăţile şi limitele definirii personalităţii 


În limbajul contemporan, termenul personalitate este atât de frecvent folosit şi în 
domenii/niveluri ale discursului atât de diferite — nu numai oamenilor li se atribuie azi 
personalitate, ci şi clădirilor, interioarelor, operelor de artă şi produselor designului 
vestimentar, emisiunilor TV şi articolelor din ziare - încât pare să fi devenit un 
denominator comun pentru orice formă a realităţii materiale care produce un efect 
puternic asupra receptorilor. Imprecizia semnificației sale, ca efect al extinderii folosirii 
termenului dincolo de referenţialul psihologiei, se poate explica prin două fenomene, 
corelate între ele: 

- cuvântul personalitate exercită intrinsec asupra oamenilor o fascinaţie şi o 
seducţie specifice, toate sensurile sale creând un halou emoţional pozitiv, ceea 
ce este sesizat şi folosit de experţii în reclamă ; 

- ambiguitatea definirii sale în limbajul ştiinţific a alimentat, de asemenea, tendinţa 
de a folosi termenul în cele mai diverse combinaţii lingvistice şi i-a imprimat 
diferite conotaţii semantice. 


Sus A 


Fără îndoială, personalitatea este un concept cu un destin de excepţie ; puţine sunt 
cazurile în istoria cunoaşterii ştiinţifice în care specialiştii să fi formulat atât de multe 
definiţii, abordări, interpretări, precizări în încercarea de a clarifica semnificaţia unui 
termen, aşa cum consemnează istoria psihologiei. După aproape două secole de progres 
în cunoaşterea psihologică - interval în care s-au acumulat mai multe contribuţii 
meritorii —, tentativa de a defini azi personalitatea se dovedeşte la fel de temerară ca şi 
în trecut. Dificultatea este una de ordin epistemologic şi provine din complexitatea 
obiectului investigat : personalitatea este o realitate extrem de complexă, cu o multiplă 
determinare — socială, cultural-axiologică, psihologică, biologică, educaţională, norma- 
tivă. Complexitatea a ceea ce denumim personalitate — şi care explică sutele de definiţii 
existente în literatura de specialitate - reprezintă principalul obstacol în calea unei 
cunoaşteri adecvate a personalităţii, în condiţiile în care: 

a) aşa cum afirma unul dintre cei mai cunoscuţi exponenţi ai teoriei sistemelor, 
profesorul american L.A. Zadeh (apud Creţu, 1997, p. 55), „pe măsură ce 
complexitatea unui sistem creşte, abilitatea noastră de a face aserţiuni precise şi, 
în acelaşi timp, semnificative asupra comportării sale scade, până ce atinge un 
prag dincolo de care precizia şi semnificaţia devin caracteristici care aproape se 
exclud” ; 

b) Claude Le&vy-Strauss (apud De Landsheere, 1992, p. 1) observa că ştiinţele 
socioumane -— deci şi psihologia — nu-şi pot stăpâni obiectul pentru că realitatea 
investigată este de acelaşi ordin de complexitate ca şi mijloacele intelectuale 
puse la lucru în acest scop. 


Efectul cumulat al acestor două obstacole de ordin epistemologic a fost rezumat 
astfel de G.W. Allport (1991, p. 39), unul dintre cei mai cunoscuţi personologi: „Nici 
un psiholog şi nici un profan nu vor înţelege vreodată pe deplin vreo personalitate 

singulară, nici chiar pe a lor proprie, dar acest fapt nu neagă existenţa personalităţii” 
Şi, în consecinţă, nu trebuie să anuleze încercarea noastră de a o înţelege. 

Încercând deci să înţelegem personalitatea ca pe o realitate existentă în natură, vom 
aborda mai întâi perspectiva etimologică, vom sublinia distincţia persoană-persona- 
litate, după care vom prezenta o serie de definiţii ale personalităţii, pentru a observa 
caracteristicile lor comune. Termenii persoană şi personalitate provin de la cuvântul 
grecesc persona, care avea semnificaţia „mască”. În Grecia antică, actorii foloseau pe 
scenă măşti diferite pentru roluri diferite; punându-şi o mască, ei reprezentau un 
caracter nou, o personalitate distinctă. În prezent, între termenii persoană şi persona- 
litate se operează în mod curent următoarea distincţie (apud Dafinoiu, Cosmovici, 1994, 
p. 55): persoana desemnează individul uman concret, iar personalitatea desemnează 
o construcţie teoretică elaborată de psihologi pentru a explica ştiinţific cum/de ce 
gândesc, simt şi acţionează oamenii. Conceptul de personalitate a păstrat din sensul 
termenului originar referinţa la aspectele exterioare şi vizibile pe care o persoană le 
relevă în public. Importanţa aspectelor exterioare în precizarea conceptului se datorează 
contribuţiei aduse de behaviorişti în consacrarea psihologiei personalităţii ca domeniu 
de cercetare în cadrul psihologiei generale. 

Încercările psihologilor de a explica modul de fiinţare şi funcţionare a fiinţelor 
umane s-au finalizat în numeroasele definiţii şi teorii ale personalităţii, consemnate în 
literatura de specialitate. Între cele mai cunoscute definiţii ale personalităţii figurează 
următoarele : 

- personalitatea este „agregatul organizat de procese şi stări psihice aparţinând 

individului” (R. Linton, 1968, p. 70); 

- personalitatea este „ceea ce permite prezicerea modului de acţiune al unei 
persoane într-o situaţie dată” (R.B. Cattell, apud Weiten, 1992, p. 425); 

— „personalitatea este elementul stabil al conduitei unei persoane; ceea ce o 
caracterizează şi o diferenţiază de o altă persoană” (N. Sillamy, 1996, p. 231); 

— „personalitatea este organizarea dinamică în cadrul individului a acelor sisteme 
psihofizice care determină gândirea şi comportamentul său” (G.W. Allport, 
1991, p. 40); 

— „personalitatea este ansamblul caracteristicilor temperamentale, caracteriale şi 
voliţionale ale fiecărei persoane în parte, ca rezultat al interacțiunii dinamice 
dintre primul şi al doilea sistem de semnalizare, determinând atitudinea liber 
conştientă faţă de lume şi faţă de propria persoană” (P. Brânzei, 1979, p. 135); 

— „personalitatea se referă la aspectele repetate, durabile ale comportamentului, 
care caracterizează diferenţele individuale dintre oameni” (R.L. Cromwell, 
Personality Evaluation, apud Păunescu, 1999, p. 1). 


Prezentarea acestor definiţii date personalităţii evidenţiază câteva caracteristici 
comune (apud Perron, 1985): 

— ideea de globalitate: personalitatea se prezintă ca un ansamblu de caracteristici 
care permit descrierea specificului acelei persoane, a unicităţii sale ; 

— ideea de individualitate subliniază caracterul unic, original al unei personalităţi ; 

— ideea de coerenţă: elementele constitutive ale personalităţii se află într-o anumită 
interdependenţă, alcătuiesc un sistem în care evoluţia unui element antrenează 
schimbarea treptată a relaţiei cu celelalte elemente şi, în final, schimbarea 
sistemului ; 

— ideea de concret exprimă posibilitatea de a face predicții cu privire la comporta- 
mentul unei persoane, pe baza cunoaşterii personalităţii acesteia ; 

— ideea de stabilitate : elementele caracteristice ale personalităţii sunt stabile şi 
conferă unicitate, identitate psihică unei persoane ; 

— ideea de organizare ierarhică a componentelor personalităţii. 


Putem afirma acum că termenul personalitate încearcă să explice stabilitatea în 
comportamentul unei persoane de-a lungul timpului şi în situaţii diferite (consistenţa), 
dar şi diferenţele comportamentale dintre indivizii aflaţi în aceeaşi situaţie (specifi- 
citatea). Dinamica specificitate-consistenţă are o pondere explicativă variabilă a 
personalităţii şi a determinat o serie de discriminări conceptuale, în funcţie de cadrul 
de referinţă. În acest sens, Allport (1991, p. 25) observa că: 

a) dacă ne raportăm la norme universale, fiecare om este la fel ca toţi ceilalţi, pe 

temeiul apartenenţei la aceeaşi specie ; 

b) dacă ne raportăm la norme de grup, fiecare om este, în anumite privinţe, la fel 

ca unii oameni, devenind vizibil cât diferă el faţă de grup; 

c) dacă avem în vedere normele idiosincratice, fiecare om este unic, nu seamănă cu 

nici un alt om, ceea ce evidenţiază cât de constant, stabil este comportamentul său. 


Pornind de la primele două seturi de norme, psihologul american A. Kardiner 
extinde conceptul de personalitate de la individ la colectivitate şi introduce conceptul 
derivat de personalitate de bază. Personalitatea de bază desemnează (apud Zamfir, 
Vlăsceanu, coord., 1993, p. 429) similitudinea de trăsături psihice, caracterologice şi 
comportamentale împărtăşite de membrii aceluiaşi grup ca urmare a experienţei comune 
de viaţă şi a difuzării aceleiaşi grile de valori şi norme. Astfel, fiecare grup îşi 
configurează propria personalitate de bază. La scara naţiunii, personalitatea de bază ia 
forma caracterului naţional. Considerând ultimul set de norme, R. Linton (1968, p. 156) 
avansează ideea existenţei unei personalităţi de statut, care se cristalizează ca urmare 
a deţinerii anumitor statute ; asumarea de roluri specifice presupune dezvoltarea unor 
competenţe specifice, care marchează atât structura internă a personalităţii, cât şi 
manifestările sale comportamentale. 


2. Abordarea holistă a personalităţii 


Personalitatea este, aşadar, un concept folosit în limbajul comun, dar şi în cercetarea 
socioumană pentru a desemna comportamentul observabil al celorlalţi în termenii 
modurilor specifice de a relaţiona, interacţiona şi a se adapta la mediul social şi fizic. 
Aşa cum se poate observa şi din definițiile citate mai sus, unul dintre elementele 
comune în interpretarea personalităţii este ideea de szructură, care presupune o anumită 
organizare ierarhică a componentelor personalităţii. Demersurile cu caracter analitic în 
investigarea personalităţii au condus la identificarea acestor componente şi la nuanţarea 
interconexiunilor dintre ele; denumite fie constructe, trăsături, factori, niveluri, 
blocuri, straturi etc., fie procese psihice, toate aceste componente servesc la explicarea 
funcţionării indivizilor, la caracterizarea specificităţii lor. După L.A. Perwin (1984, p. 3), 
„studierea personalităţii se concentrează nu numai pe procesele psihice, ci şi pe relaţiile 

dintre diferitele procese. A înţelege modul cum aceste procese acţionează împreună 
pentru a forma un tot integrat presupune mai mult decât înţelegerea fiecărui proces în 
parte. Oamenii funcţionează ca întreguri organizate şi în lumina unei astfel de organizări 
trebuie să-i înţelegem”. 

Un astfel de demers comprehensiv cere o abordare holistă asupra formării persona- 
lităţii. Individul este o fiinţă biologică, psihologică, socială şi culturală, aflată în 
continuă interacţiune cu mediul. Diferitele dimensiuni ale vieţii psihice alcătuiesc un 
sistem ce nu se poate reduce şi nici confunda cu diferitele procese şi funcţii psihice ; 
după M. Zlate (1997, p. 17), sistemul psihic uman se caracterizează prin interacţiune 
dinamică şi hipercomplexitate, deoarece se poate decela în cadrul său o organizare 
ierarhică multinivelară şi o independenţă relativă a evoluţiei sale faţă de elementele 
componente. 

Abordarea holistă a personalităţii se bazează pe următoarele trei premise (apud 
Husen, Postlethwaite, 1995, p. 4389): 

indivizii se dezvoltă şi funcţionează ca organisme totale, integrate ; dezvoltarea 
nu se produce doar relativ la anumite aspecte ale personalităţii, izolat faţă de 
întreg ; 

- indivizii se dezvoltă şi funcţionează în cadrul unui proces dinamic, continuu şi 

reciproc de interacţiune cu mediul ; 

- modul specific în care indivizii se dezvoltă prin interacţiune cu mediul depinde 

de, dar şi influenţează procesul continuu şi reciproc de interacţiune între 
subsistemele psihice şi factorii biologici. 


Abordarea holistă a personalităţii se bazează pe conceptul de interacțiune dinamică. 
Interacțiunea dinamică este o caracteristică a funcţionării individului la toate nivelurile 
proceselor fiziologice şi psihologice. Redăm un exemplu de interacţiune între factorii 
mintali, fiziologici şi de mediu : dacă o persoană trăieşte o situaţie pe care o caracte- 
rizează ca amenințătoare sau suprasolicitantă (o evaluare a sarcinilor profesionale 
realizate), actul cognitiv al interpretării situaţiei stimulează, via hipotalamus, secreția 
de adrenalină, care declanşează apoi alte procese fiziologice. Interacțiunea cognitiv- 
fiziologic produce şi este acompaniată de diverse stări emoţionale : teamă, anxietate, 
excitare generală etc. În următoarele stadii ale procesului de interacţiune, aceste emoţii 
vor afecta nu numai comportamentul individului (va deveni mai conştiincios sau va 
învăţa să se eschiveze) şi adaptarea sa la mediu, ci şi modul cum va interpreta 
schimbările situaţiei sale. În acest mod, sistemul perceptual-cognitiv şi sistemul biologic 
al unui individ sunt implicate într-o continuă interacţiune reciprocă. 

Interacțiunea dinamică poate fi descrisă prin intermediul a şase principii funda- 
mentale, care se află în interrelaţie (vezi Husen, Postlethwaite, 1995, pp. 4391-4393) : 

a) multideterminarea exprimă faptul că o multitudine de factori background de- 
termină şi leagă toate manifestările personalităţii ; ceea ce este observat şi 
denumit ca personalitate sau dezvoltarea personalităţii reprezintă efectul a 
multiple cauze care interacționează ; 

b) interdependența : frecvent, doi sau mai mulţi factori sunt mutual dependenţi de 
evoluţia unui alt factor, care-i influenţează direct. De exemplu, tendinţa unei 
persoane de a fi impulsivă, nestatornică, iritabilă şi nerăbdătoare derivă dintr-o 
tendinţă mai generală/profundă de a fi excitabilă ; 

C) reciprocitatea : caracterul reciproc al interacțiunilor ce determină dezvoltarea 
personalităţii presupune abandonarea modelului teoretic (deoarece se dovedeşte 
nesatisfăcător) care atribuie o legătură cauzală unidirecţională între factorii 
biologici şi de mediu, pe de o parte, şi aspectele mintale şi comportamentale ale 
funcţionării individului, pe de altă parte. Factorii biologici sau cei de mediu, cei 
sociali, culturali, chiar şi cei psihologici pot fi atât cauze, cât şi efecte. Individul 
este influenţat de aceştia, dar, la rândul său, îi şi influenţează (ceea ce se 
exprimă, de obicei, prin conceptele de caracter reactiv şi caracter proactiv al 
personalităţii). Cel mai bun exemplu al reciprocităţii îl reprezintă relaţia părinte- 
-copil : un copil influenţează comportamentul părinţilor, care formează o parte 
importantă a mediului său de dezvoltare ; ca urmare, copilul devine şi creaţie, 
dar şi creator al propriului său mediu ; 

d) zemporalitatea exprimă faptul că formarea personalităţii presupune un proces 
continuu, un flux continuu de interacțiuni între evenimentele specifice evoluţiei 
mediului şi geneza însăşi a personalităţii. Timpul devine un ingredient de bază 
în orice model de dezvoltare a personalităţii ; 

e) nonlinearitatea se referă la interrelaţiile dintre variabilele intrapsihice (din 
interiorul sistemului psihic) şi variabilele interpsihice (localizate în relaţia 
individului cu mediul fizic şi social). Principiul susţine că, de exemplu, impactul 
hormonului A asupra hormonului B nu este întotdeauna identic, linear, deci 
viziunea mecanică, simplistă a funcţionării „mai mult A implică mai mult B” nu 
este valabilă. Relaţia nonlineară caracterizează orice funcţie psihică, dar şi 
relaţia individ-mediu ; 

f) integrarea : la toate nivelurile personalităţii, procesele componente sunt coordo- 
nate în funcţionarea lor pentru a servi scopului personalităţii totale. Integrarea 
exprimă principiul că întregul înseamnă mai mult decât suma părților. Scopul 
personalităţii este de a răspunde intereselor şi trebuinţelor persoanei. Personali- 
tatea îşi este sieşi scop, manifestându-se prin tendinţa sa de autorealizare a 
persoanei. Psihiatrul american C. Rogers (1955, pp. 134-137) observa că 
procesul vieţii, în ceea ce priveşte fiinţa umană, nu se rezumă la o simplă 
prezervare, ci echivalează cu efortul continuu de a depăşi statu quoul pentru o 
determinare autonomă. 


Abordarea holistă a personalităţii ne invită să înţelegem individul ca pe un întreg 
organizat, care funcţionează ca un sistem deschis, ce se caracterizează prin aspecte 
specifice la nivelul structurii şi proceselor sale. Modul de funcţionare curentă a 
individului reflectă influenţa cursului trecut al dezvoltării sale ; modul de a răspunde 
la o situaţie particulară într-un fel specific s-a format în cursul procesului continuu de 
interacţiune cu situaţiile din trecut. Orice schimbare de-a lungul vieţii se caracterizează 
prin continuitate : comportamentul unei persoane la un anumit stadiu al dezvoltării este 
puternic legat de funcţionarea individului la stadiile precedente sau viitoare, ceea ce nu 
echivalează totuşi cu afirmarea faptului că o conduită este riguros predictibilă. 

3. Constant şi specific în personalitate 


Fără a propune deci o nouă definiţie riguros ştiinţifică a personalităţii, avansăm mai 
mult o definiţie de lucru: personalitatea este modul caracteristic în care o persoană 
gândeşte şi se adaptează la mediul ei. Pentru că această formulare trimite direct la 
elementele de specificitate, trebuie remarcat faptul că funcţionarea psihică individuală 
poate fi analizată la nivelul structurii şi proceselor psihice implicate într-un moment 
particular într-o anumită situaţie, în timp ce diferenţele psihice interindividuale sunt 
determinate de dispoziţia durabilă de a gândi, acţiona şi reacţiona într-un anumit fel 
(trăsăturile de personalitate). Constantele personalității desemnează elementele comune 
tuturor personalităţilor indivizilor - ceea ce G.W. Allport desemna prin ideea că 
fiecare om este identic cu toţi ceilalţi — şi se reflectă la nivel teoretic prin conceptele : 
structura personalităţii, faţetele şi dimensiunile personalităţii, nivelurile şi tiparele 
personalității. Specificitatea personalității desemnează ansamblul aspectelor ce indi- 
vidualizează fiecare personalitate — ceea ce G.W. Allport desemna prin ideea că fiecare 
om este unic — şi se reflectă la nivel teoretic prin conceptele: fip de personalitate, 
trăsătură de personalitate, factor, construct. Descrierea ambelor aspecte ale persona- 
lităţii — constanţa şi specificitatea — presupune însuşirea unei viziuni preponderent 
statice asupra personalităţii, punctul de pornire fiind considerarea personalităţii matu- 
rizate, iar demersul de bază fiind mai mult descriptiv şi analitic. În ultima parte a 
acestei secţiuni, vom prezenta şi perspectiva dinamică asupra formării şi funcţionării 
personalităţii, pe baza unui demers preponderent explicativ şi sintetic. 


3.1. Constantele personalităţii 


3.1.1. Structura personalităţii 


Pentru a descrie structura personalităţii în consens cu abordarea holistă, bazată pe 
principiul interacțiunii dinamice, vom folosi termenul de bloc funcțional, observând că 
fiecare individ, în procesul adaptării sale la mediul fizic şi social, se bazează pe 
funcţionarea acestora. M. Golu (1993, pp. 42-49) descrie următoarele blocuri funcţio- 
nale, fiecare dintre ele având caracter de sistem şi generând interacțiuni specifice cu 
sistemul supraordonat al personalităţii : 


1) „Blocul cogniției ” are rolul de a furniza individului informaţii despre realitatea 
externă la care trebuie să se adapteze acesta, abilitându-l cu rezolvarea problemelor 
concrete pe care le ridică procesul adaptării. Blocul cogniţiei grupează toate compo- 
nentele şi procesele psihice cu rol în cunoaştere, şi anume: senzațiile (care asigură 
cunoaşterea unor însuşiri specifice ale obiectelor sau fenomenelor în momentul în care 
acestea acţionează asupra analizatorilor), percepțiile (care fac posibilă cunoaşterea 
obiectelor şi fenomenelor în integralitatea lor atunci când acestea acţionează asupra 
organelor senzoriale), reprezentările (care asigură formarea unei imagini esenţializate 
a obiectelor, fenomenelor, în absenţa lor din câmpul perceptiv al subiectului), gândirea 
(ca set de operaţii generale şi specifice care permit prelucrarea informaţiilor), memoria 

(care face posibile fixarea, conservarea, recunoaşterea şi reproducerea informaţiilor 
achiziţionate), imaginaţia (ca proces psihic prin care se obţin produse noi în plan 
cognitiv, afectiv sau motor) etc. 


2) „Blocul motivaţional” are rolul de a exprima stările interne de necesitate 
(trebuinţe, tendinţe, homeostazii), direcţionând şi impulsionând conduita individului. 
După aptitudini, motivaţia este considerată al doilea factor al performanţei. Blocul 
motivaţional include un ansamblu de factori dinamici - fiziologici, intelectuali, afectivi, 
sociali, economici - care determină conduita unui individ. Motivația reprezintă o 
pârghie importantă în procesul autoreglării funcţionării individuale, fiind implicată în 
organizarea şi activitatea tuturor funcţiilor psihice : percepţie, reprezentare, gândire, 
atenţie, memorie, afectivitate şi voinţă. Principalele funcţii ale motivaţiei sunt: 

— funcţia de activare internă difuză şi de semnalizare a unui dezechilibru 
fiziologic sau psihologic ; această funcţie este specifică trebuinţelor ; 

- funcţia de mobil sau de factor declanşator al acţiunilor efective ale indi- 
vidului ; această funcţie este specifică motivului, care determină alegerea, 
dintre deprinderile existente, a celei care va fi actualizată în vederea atingerii 
scopului ; 

- funcţia de autoreglare a conduitei, care imprimă conduitei un caracter activ 
şi selectiv. 


Structura şi conţinutul componentelor blocului motivaţional, modul lor de ierarhi- 
zare au o importanţă decisivă pentru conduita individului. M. Golu (1993, p. 42) 
afirmă că la baza dezvoltării sistemului personalităţii stă legea motivaţiei, care spune că 
individul selectează, reţine şi integrează cel mai bine acele elemente, informaţii sau 
acţiuni care corespund unei stări interne de necesitate ; toate celelalte componente 
psihice ale sistemului personalităţii se elaborează în temeiul funcţiei stimulativ-întări- 
toare a informaţiei. Astfel, funcţionarea sistemului personalităţii la nivel biologic a 
determinat structurarea trebuinţelor fiziologice (trebuinţele de hrană, de apărare, de 
reproducere, de adăpost, de mişcare etc.); funcţionarea la nivel cognitiv a declanşat 
apariţia trebuinţelor de informaţie, cunoaştere şi înţelegere ; funcţionarea la nivel 
social a determinat apariţia trebuinţelor etice, estetice, de afiliere ; funcţionarea la 
nivelul conştiinţei de sine, ca Eu, a generat trebuinţa de autorealizare, de recunoaştere 
şi prestigiu. 


3) „Blocul afectivității ” acţionează în strânsă interdependenţă, prin conţinutul şi 
funcţiile sale, cu blocul cogniţiei şi cel motivaţional ; astfel, orice proces cognitiv este 
acompaniat şi de o trăire afectivă, iar satisfacerea (sau insatisfacerea) oricărui motiv 
produce o stare emoţională de o anumită intensitate şi coloratură. Blocul afectivității 
are rolul de a filtra şi evalua semnificaţia evenimentelor şi situaţiilor externe, prin 
raportarea acestora la dinamica motivaţională a individului, la grila lui de valori şi 
aspirații. Emoţia exprimă astfel concordanța sau discordanţa dintre desfăşurarea eveni- 
mentelor în plan extern şi evoluţiile psihice pe plan intern. 


4) „Blocul proceselor de reglare” are rolul de a asigura transformarea dorinţei, 
intenţiei în acţiune, conectând motivul, scopul şi mijlocul într-o structură funcţională 
unitară şi orientată. Din punct de vedere structural, voinţa se compune dintr-un set de 
operatori de evaluare-alegere, din scheme logice de organizare-planificare a acţiunii şi 

din mecanisme de susţinere energetică şi declanşare a acţiunii. A. Cosmovici (1996, 
p. 247) observa, pe baza evaluării critice a teoriilor asupra esenței actului voluntar, că 
actul de voinţă este un act de sinteză, foarte complex, în care este implicată întreaga 
personalitate : memoria şi gândirea, sentimentele şi deprinderile, temperamentul şi 
caracterul. Tocmai din acest motiv este răspândit şi obiceiul de a aprecia, în funcţie de 
calitatea actului voluntar, calităţile şi defectele unei persoane. 

Cristalizarea subsistemului voluntar rezultă ca efect cumulat a două direcţii de 
acţiune, şi anume: dezvoltarea mecanismelor bazate pe inhibiţia secundară, prin care 
individul amână sau suspendă desfăşurarea unor acţiuni (controlându-şi astfel pulsiu- 
nile, tendinţele, trebuinţele sau dorinţele proprii), care se corelează cu dezvoltarea 
mecanismelor de acţiune, prin care individul se mobilizează total pentru a depăşi 
dificultăţile şi a-şi realiza scopul. 


5) „Blocul proceselor de explorare-investigare ” acţionează în interdependenţă cu 
blocul cogniţiei şi blocul afectivității. Acest subsistem al personalităţii se elaborează în 
raport cu o însuşire nespecifică mai generală a stimulilor, şi anume noutatea. După 
M. Golu (1993, p. 46), aspectul central în jurul căruia se structurează şi se defineşte 
activitatea acestui bloc în cadrul personalităţii este reacţia înnăscută, necondiționată, 
de orientare, care se declanşează automat atunci când în câmpul perceptiv al subiectului 
apare un stimul nou. În această situaţie, subiectul reacţionează pe plan motor prin 
mişcări de întoarcere a capului în direcţia acţiunii stimulului, iar în plan neurofiziologic, 
prin înlocuirea, în cadrul activităţii bioelectrice a creierului, a ritmului alfa cu ritmul 
beta; aceasta antrenează scăderea pragurilor senzoriale şi creşterea nivelului sensi- 
bilităţii în cadrul subsistemului senzorial asupra căruia a acţionat stimulul. Pe baza 
acestui reflex de orientare se dezvoltă mecanismele de explorare-investigare şi procesele 
interne de concentrare-comutare a atenţiei. Atenţia este definită ca „procesul psihic 
fundamental de orientare şi concentrare a conştiinţei persoanei asupra unor obiecte, 
fenomene sau activităţi, care la un moment dat prezintă interes pentru acea persoană 
sau i se impun prin calităţi deosebite” (Gavriliu, 1969, p. 133). 

În structura dinamică a activităţii umane, atenţia se manifestă sub următoarele 
trei forme : 

- atenţia involuntară : se bazează pe reacţia necondiționată de orientare la stimulii 

noi şi se caracterizează prin instabilitate, oscilație ; 

- atenţia voluntară : apare odată cu dezvoltarea mecanismelor reglajului voluntar 
şi se caracterizează prin stabilitate, durată, volum, concentrare ; 

— atenţia postvoluntară : apare ca urmare a unui antrenament intelectual îndelungat 
şi a cristalizării unei motivații specifice pentru un domeniu de activitate; se 
caracterizează prin consumul mic de energie nervoasă, pe fondul existenţei unor 
strategii eficiente de rezolvare a sarcinilor. 


6) „Blocul proceselor de comunicare ” are pricipalul rol dinamizator în dezvoltarea 
personalităţii, date fiind multiplele funcţii pe care le îndeplineşte limbajul : funcţia de 
cunoaştere (susţine formarea gândirii prin interiorizarea acţiunii, contribuie la socia- 
lizarea gândirii), de comunicare, funcţia afectivă (de exprimare a stărilor afective), 
funcţia practică (limbajul declanşează acţiunea, coordonează activitatea mai multor 
indivizi), funcţia ludică şi funcţia catartică (de diminuare a tensiunii psihice). Odată cu 
dezvoltarea limbajului, el devine factorul esenţial în dezvoltarea şi integrarea sistemului 

personalităţii. Reprezentând principalul purtător al informaţiei prelucrate şi validate 
social, structurat sub forma cunoştinţelor, noţiunilor etc., cuvântul mediază şi instru- 
mentează întregul proces de organizare a conştiinţei. 

Din caracterizarea fiecărui bloc funcţional se poate observa multitudinea posibi- 
lităţilor de combinare funcţională între ele, prin interacţiunea dinamică reciprocă. 
Interacțiunea dinamică dintre toate aceste blocuri funcţionale asigură nivelul de eficienţă 
al adaptării la mediul fizic şi social a fiecărui individ. Specificul procesului adaptării 
şi limitele lui depind, alături de parametrii blocurilor funcţionale, şi de caracteristicile 
interacțiunilor dintre ele. 


3.1.2. Faţetele şi dimensiunile personalităţii 


Noţiunea „faţetă a personalităţii” a fost introdusă în limbajul psihologic de M. Zlate 
(1997, p. 50), care îl împrumută şi adaptează pornind de la concepţia psihologului 
american R.F. Bales ; acesta, pentru a explica dinamica personalităţii şi conflictele 
intrapsihice, vorbea despre „părţi” ale personalităţii sau chiar despre „subpersonalităţi”. 
Oricine poate observa că unele persoane se comportă aşa cum sunt, în timp ce altele 
acţionează în funcţie de imaginea celorlalţi despre ele sau în funcţie de imaginea lor 
personală de sine. Această observaţie ar acredita ideea conform căreia în personalitatea 
totală a tuturor indivizilor s-ar diferenţia mai multe „faţete”, pe care M. Zlate le 
denumeşte astfel: 


1) „Personalitatea reală ” este constituită din ansamblul interacțiunilor dintre blocu- 
rile funcţionale, care îi conferă identitatea psihică, sub forma specificităţii şi stabilităţii 
în timp. Personalitatea reală cuprinde totalitatea elementelor biologice, psihosociale şi 
culturale, relaţionate şi integrate între ele şi care se exprimă în articularea specifică 
dintre „personalitatea de bază” (ce exprimă specificul sociocultural al mediului în care 
trăieşte) şi „personalitatea de statut” (care individualizează persoana în cadrul colecti- 
vităţii prin grila proprie de valori, însuşiri, competenţe, acţiuni). 

Personalitatea reală se caracterizează prin două dimensiuni, şi anume : dimensiunea 
intrapersonală, tormată din totalitatea însuşirilor, atitudinilor, predispoziţiilor, valorilor, 
schemelor psihice proprii, specifice unei persoane, pe care aceasta le-a cristalizat de-a 
lungul experienţelor sale de adaptare la mediul fizic şi care imprimă trăsături specifice 
tuturor blocurilor sale funcţionale, inclusiv interacțiunilor dintre ele ; dimensiunea 
interpersonală exprimă acelaşi ansamblu de însuşiri rezultate în urma interiorizării, 
prelucrării şi cristalizării experienţelor de contact cu alte persoane sau grupuri. În 
personalitatea concretă a individului, cele două dimensiuni stabilesc o dinamică proprie, 
se influenţează reciproc, evoluează în strânsă interdependenţă, ceea ce nu anulează 
posibilitatea ca una dintre ele să devină precumpănitoare ; de exemplu, la persoanele 
altruiste, dimensiunea interpersonală este mai puternică, în timp ce la persoanele 
egocentrice dimensiunea intrapersoanlă va avea ponderea cea mai mare. Pe scurt, 
personalitatea de bază exprimă raportul dintre cele două dimensiuni, ansamblul atribu- 
telor sale psihice existente în mod obiectiv, este ceea ce îl reprezintă în mod autentic 
şi profund pe individ, chiar dacă el cunoaşte/acceptă sau nu ceea ce îl reprezintă. 


2) „Personalitatea autoevaluată ” desemnează totalitatea reprezentărilor, ideilor, 
credințelor individului despre propria personalitate, ceea ce în mod curent alcătuieşte 

imaginea de sine. Imaginea de sine, adică reflectarea conştiinţei de sine în planul 
gândirii, corelată cu extinderea eului, orientează individul în alegerea valorilor şi 
scopurilor, asigură sentimentul identităţii de sine. Imaginea de sine desemnează totali- 
tatea caracteristicilor fizice şi psihice ale unui individ, precum şi modul în care acesta 
le evaluează ; ca urmare, cristalizarea imaginii de sine angajează planul afectiv, cognitiv 
şi comportamental. Imaginea de sine se conturează ca efect cumulat al interacțiunii 
dintre celelalte fațete ale personalităţii : personalitatea de bază (cum este în realitate 
individul), personalitatea ideală (cum ar dori individul să fie) sau/şi personalitatea 
manifestată (ce realizează individul în mod concret, cum acţionează sau interacţio- 
nează). Gradul de adecvare între personalitatea reală şi cea autoevaluată depinde de 
capacitatea de autocunoaştere a individului, precum şi de tipul de feedback pe care-l 
primeşte din partea persoanelor semnificative pentru el. 


3) „Personalitatea ideală” se referă la modelul abstract de personalitate la care 
aspiră un individ, cea pe care doreşte să şi-o însuşească. Personalitatea ideală desemnează 
nu ceea ce este un individ în realitate sau ceea ce crede el despre personalitatea sa, ci 
ceea ce ar dori să devină ; în acest sens, personalitatea ideală reprezintă conştientizarea 
şi asumarea unui ideal de viaţă de către individ. Cristalizarea unei personalităţi ideale 
poate avea o funcţie stimulativă sau destabilizatoare pentru individ ; astfel, dacă 
personalitatea ideală se stabileşte pe baza unei cunoaşteri de sine realiste (cu alte 
cuvinte, pe o bună cunoaştere a personalităţii reale), ea poate determina o consistentă 
mobilizare energetică în vederea realizării idealului propus ; în situaţiile contrare, 
aspect aptitudinal, cognitiv, temperamental, atitudinal, chiar şi fizic) şi idealul de 
personalitate proiectat, pe termen scurt individul se mobilizează exemplar pentru a-şi 
realiza idealul, dar, pe termen lung, imposibilitatea realizării scopului poate antrena 
fenomene psihopatologice (structuri obsesionale, tendinţe nevrotice etc.). 


4) „Personalitatea percepută ” exprimă ansamblul ideilor, reprezentărilor, apre- 
cierilor pe care le are persoana cu privire la alţii. Modul în care o persoană percepe 
personalitatea celuilalt îi determină conduita faţă de acesta. De exemplu, dacă o 
persoană apreciază că interlocutorul este sincer şi deschis, se va comporta într-o 
anumită manieră, considerabil diferită faţă de situaţia în care ar aprecia că celălalt este 
nesincer şi manipulator. Formarea personalităţii percepute se explică în psihologie prin 
apelul la teoriile atribuirii, care susţin tendinţa universală a indivizilor de a atribui 
cauze tuturor fenomenelor lumii fizice şi sociale ; astfel, indivizii atribuie cauze atât 
propriului comportament şi efectelor sale, cât şi comportamentului celorlalţi. Persona- 
litatea percepută depinde atât de capacitatea persoanei cunoscute de a se exterioriza, 
cât şi de capacitatea persoanei cunoscătoare de a atribui cauze reale comportamentului 
observat. În acest demers de atribuire/explicare a conduitei celuilalt, persoana se 
proiectează pe sine, propria cunoaştere a naturii umane, propria ierarhie de valori, 
propriile-i motive. De aceea este corect să afirmăm că personalitatea percepută este o 
creaţie proprie a persoanei cunoscătoare. Percepția altuia sau imaginea despre altul 
reglează nemijlocit relaţiile cu ceilalţi, determinând individul să etaleze sau să mascheze 
o serie de însuşiri ale personalităţii autoevaluate. 


5) „Personalitatea proiectată ” desemnează totalitatea ideilor, sentimentelor, apre- 
cierilor pe care crede un individ că le au ceilalţi faţă de el. Personalitatea proiectată 

rezultă dintr-un exerciţiu de empatie, de transpunere a individului în referenţialul 
psihologic al altei persoane, pentru a identifica gradul său de valorizare în ochii 
celorlalţi. Denumită şi „imaginea despre sine atribuită lumii” (de V. Ceauşu, apud 
Zlate, 1997, p. 57), personalitatea proiectată are ca efect elaborarea şi desfăşurarea 
unui set de conduite de expectativă, individul aşteptându-se ca ceilalţi să se comporte 
faţă de el corespunzător imaginii pe care crede că aceştia o au despre el. Relativ la 
dimensiunea interpersonală a personalităţii, trebuie observat că „imaginea despre sine 
atribuită lumii” intervine hotărâtor la acest nivel, reglând conduita indivizilor în 
funcţie de modul în care fiecare apreciază că se reflectă în ochii celuilalt. 


6) „Personalitatea manifestată ” desemnează ansamblul trăsăturilor şi însuşirilor 
care se exprimă în modalităţi comportamentale specifice, individuale. Personalitatea 
manifestată reprezintă o construcţie psihocomportamentală sintetică, deoarece include 
fie aspecte din fiecare faţetă a personalităţii, fie toate faţetele articulate şi integrate 
între ele. Personalitatea manifestată reprezintă conduita individului în context socio- 
cultural, ceea ce exprimă în mod autentic individul în condiţiile constrângerilor 
socionormative ; datorită acestui fapt, se apreciază că personalitatea manifestată rămâne 
faţeta cea mai conectată la dimensiunea interpersonală, cu cea mai mare dechidere spre 
social. 

Fiecare individ funcţionează în concretul existenţei sale integrând aceste fațete ale 
personalităţii, iar prezenţa acestora reprezintă un element constant al personalităţii. 
Specificul fiecărei personalităţi provine din interacţiunea dinamică între ele, din modul 
în care apar relaţii de cooperare sau conflict între fațete, din modul în care se asociază 
sau se compensează, imprimând astfel întregului o înfăţişare unică. 


3.1.3. Straturile sau nivelurile personalității 


Indiferent de denumirea folosită — strat, nivel, ipostază sau formă a vieţii psihice! —, 
ceea ce corespunde acestor termeni reprezintă o altă constantă a personalităţii, pe 
temeiul că realitatea vieţii psihice se prezintă ca o construcţie cu niveluri succesive şi 
ierarhice. Ideea de integrare a acestor niveluri/straturi pare unanim acceptată în 
psihologie, chiar dacă mai persistă unele divergențe privind numărul, denumirea şi 
rolul fiecărui strat în dinamica personalităţii. 

Teoria straturilor personalităţii a tost consacrată de şcoala germană de psihologie 
şi propune o viziune sistemică asupra personalităţii, în consonanţă cu evoluţia filo- 
genetică a sistemului nervos central ; astfel, anatomiştii diferenţiază între paleocortex 
şi neocortex şi subliniază specializarea lor funcţională : paleocortexul (care include 
talamusul şi hipotalamusul) este sediul emoţiilor, în timp ce neocortexul este factorul 
de inhibiţie şi control. Ținând cont de impresionanta cazuistică ce demonstrează că 
indivizii cu leziuni corticale se comportă frecvent în mod primitiv, pare logică aserţiu- 
nea că în fiecare dintre noi se află un „om cortical” şi un „om profund” (apud Allport, 
1991, p. 152). Această idee a fost exprimată, de exemplu, de H. Thomae (apud 
McConnell, 1977, p. 375) printr-un model al personalităţii în trei straturi: un ego 


1. Denumirea de formă o regăsim la A. Cosmovici, Psihologie generală, Editura Polirom, Iaşi, 
pp. 58-66. 

impulsiv, alcătuit din reflexe, impulsuri, instincte; un ego propulsiv, care conţine 
rezerva energetică şi aspiră la autorealizare ; un ego prospectiv, care coordonează cele 
două euri inferioare şi planifică acţiunile viitoare. 

În literatura psihologică se întâlnesc în prezent două variante de stratificare : o 
variantă de stratificare orizontală - concepţia „tip foi de ceapă” asupra structurii 
personalităţii a lui K. Lewin - şi varianta de sfratificare verticală consacrată de 
psihologii germani şi de psihanaliză. 

K. Lewin concepe personalitatea ca pe un sistem diferențiat, separat printr-o graniţă 
permeabilă de mediul extern ; învelişul extern al personalităţii, aflat în contact direct 
cu mediul, îl reprezintă stratul perceptiv-motor, care are rolul de a percepe stimulii şi 
de a reacţiona la cerinţele mediului. Acest strat răspunde necesităţilor de adaptare 
rapidă şi nu reflectă dispoziţiile mai durabile ale personalităţii, deşi este afectat de 
acestea. Între stratul extern şi zona centrală a personalităţii se află regiunile periferice 
ale personalităţii interne, care includ diferite deprinderi. În regiunile centrale ale 
personalităţii — pe care Lewin le denumeşte eu — regăsim motivele şi interesele profunde, 
durabile, aspiraţiile individului. Stratificarea orizontală descrisă de Lewin prezintă 
avantajul că subliniază ideea de structură unică şi de flexibilitate — două dintre aspectele 
definitorii ale personalităţii ; unicitatea structurii rezultă din faptul că nu există două 
personalităţi care să se diferenţieze exact la fel; flexibilitatea structurii personalităţii 
rezultă din schimbarea permanentă care se produce la nivelul învelişului extern şi care 
afectează evoluţia celorlalte straturi. 

Stratificarea verticală descrie o evoluţie dinamică a formării personalităţii, care în 
construcţia ei realizează următoarele niveluri succesive şi ierarhice (apud Allport, 
1991, pp. 139-140): 

— nivelul reactivităţii organice, căruia îi corespunde stratul abisal al personalităţii ; 

- nivelul reflexelor condiționate, care exprimă stratul de evoluţie spre psihologic 

şi social - individul realizează discriminările fundamentale eu-lume ; 

- nivelul deprinderilor şi obişnuințelor exprimă stratul psihosocial — individul şi-a 

cristalizat un sistem motivaţional conceptual, conduita lui are un scop; 

— nivelul trăsăturilor exprimă stratul psihologic - persoana are funcţionalitate 

interpersonală, conceptualizează sentimentele, atitudinile, motivele altui semen ; 

- nivelul valorilor corespunde stratului spiritual al personalităţii — individul şi-a 

dezvoltat funcţionarea culturală. 


Această viziune stratificată asupra formării personalităţii îşi găseşte, de exemplu, 
aplicabilitatea în expertiza medico-legală psihiatrică (vezi în acest sens Dragomirescu 
et al., 1991), apreciind că personalitatea matură se caracterizează prin discernământ 
sau responsabilitate ; aprecierea responsabilităţii se face pe temeiul dezvoltării nivelu- 
rilor superioare ale conştiinţei, şi anume individul responsabil, cu o personalitate 
matură, îşi formează, pe baza nivelurilor conştiinţei elementare şi operaţional logice, 
şi nivelurile axiologic şi etic. 

Modelul cel mai cunoscut de stratificare verticală corespunde metaforei aisbergului, 
consacrată de psihanaliză, care avansează următoarea ierarhie a straturilor persona- 
lităţii : la bază (etajul inferior) se află inconştientul, la vârf se află conştientul (eul), iar 
între cele două se află subconştientul. Partea vizibilă a personalităţii este reprezentată 
de instanţa eului conştient. 

Inconştientul include fenomenele şi reacţiile psihice care intervin în activitatea 
umană fără a fi conştientizate de subiect. Cunoştinţele, ideile, imaginile care nu sunt 
utile în prezent şi se află în stare de latenţă, actele automate, priceperile şi deprinderile 
în stare de latenţă, formele de exprimare ale afectivității neactualizate (într-o oarecare 
măsură, chiar şi cele actualizate) alcătuiesc conţinutul inconştientului. Inconştientul 
intervine în acţiune şi creaţie, dispunând de o mare energie pulsională: recepționează 
informaţiile, le prelucrează, stabileşte relaţii între informaţii, susţinând astfel activitatea 
conştientului. După C.G. Jung (apud Enăchescu, 1998, p. 33), inconştientul ar fi 
organizat pe trei niveluri : 

a) inconştientul instinctogen, care este rezervorul pulsiunilor elementare : instincte, 

trebuinţe primare etc. ; 

b) inconştientul personal, în care se depozitează istoria personală a individului, 

experienţele, conflictele, frustrările şi stările sale complexuale ; 

c) inconştientul colectiv, în care se include amintirea experienţelor emoţionale ale 

întregii umanităţi, reprezentate prin arhetipuri. 


Subconştientul funcţionează ca o „zonă-tampon”, ca o instanţă intermediară între 
inconştient şi conştient ; aici regăsim amintirile care pot fi evocate, ideile, cunoştinţele, 
aspiraţiile care nu sunt suficient de conştientizate, dar care pot fi actualizate. Sub- 
conştientul include conţinuturi specifice, dispune de mecanisme specifice şi urmăreşte 
finalităţi proprii. Principalele trăsături ale subconştientului, rezultate din statutul său 
de „zonă-tampon”, sunt (apud Zlate, 2000, p. 262): 

-  latenţa şi potențialitatea : conținuturile subconştientului rămân în stare de latenţă 

până când sunt reactivate de conştiinţă ; 

—  coexistența cu conştiinţa : conținuturile subconştientului alimentează conţinu- 
turile conştientului, ele coexistă şi relaţia dintre ele nu poate fi redusă doar la 
conflictualitate ; 

- filtrarea şi medierea conţinuturilor psihicului : subconştientul funcţionează ca o 
zonă de tranzit pentru conținuturile psihice care circulă în dublu sens între 
conştient şi inconştient. 


Datorită acestor caracteristici, subconştientul a fost apreciat ca un „servo-mecanism 
al conştiinţei” (apud Zlate, 2000, p. 262), reprezentând rezerva de informaţii şi operaţii 
din care se constituie faptele de conştiinţă. Mai mult decât atât, M. Zlate afirmă că este 
justificat să ne însuşim o interpretare în termeni operaţionali asupra subconştientului, 
întrucât acesta nu este un simplu păstrător al faptelor de conştiinţă, ci dispune de 
propriile lui mecanisme : el prelucrează, restructurează, recreează informaţiile existente 
în sistemul psihic. Sub influenţa timpului, amintirile, automatismele, deprinderile sunt 
modificate de subconştient, care le organizează după relaţii noi. 

Conştientul (Eul) este apreciat azi de psihologi ca fiind nucleul personalităţii, cel 
care asigură unitatea şi stabilitatea personalităţii ; definirea personalităţii înseşi face 
referire la eu, fiind interpretată ca o unitate dinamică între eu şi lume. Conştientul se 
regăseşte sub forma implicită, atunci când individul devine conştient de ceva, sau sub 
forma reflexivă, atunci când individul are conştiinţa clară a eului său. În funcţionarea 
eului sunt implicate concomitent aspectele cognitive, afective şi motivaţionale, care 
intervin esenţial atât în procesul de adaptare a individului, cât şi în procesul structurării 

identităţii de sine. Sintetizând cercetările cele mai recente cu privire la eu, M. Zlate 
(2000, p. 107) listează următoarele patru caracteristici : 
a) eul este o structură de cunoaştere ; 
b) conţinutul acestei structuri variază de la o persoană la alta ; 
c) eul este vectorul perspectivei afective ; 
d) eul se prezintă în multiple fațete difuze, personale şi colective, fiecare contri- 
buind la perspectiva afectivă a eului. 


Eul şi personalitatea se formează şi evoluează concomitent ; individul devine 
personalitate atunci când ajunge la conştiinţa de sine. După H. Ey (1983, p. 61), eul 
este forma reflexivă a conştiinţei despre sine în conştiinţa de altul, iar planul de acţiune 
fundamental al eului este cel axiologic ; eul, conştiinţa, în general, corespund astfel 
stratului spiritual al personalităţii. 

Conştiinţa, în ambele ei ipostaze, este considerată deci cel mai important strat al 
psihicului ; finalitatea conştiinţei este adaptarea la mediu. Statutul privilegiat al con- 
ştiinţei faţă de celelalte straturi ale personalităţii derivă din funcţiile pe care le 
MED Isle (vezi în acest sens Zlate, 2000, pp. 247-248) : 

funcţia informaţional-cognitivă a conştiinţei desemnează faptul că individul, 
pentru a deveni conştient de ceva, îşi pune în funcţiune mecanismele descifrării, 
înţelegerii şi interpretării (blocul funcţional al cogniţiei), reproducând obiectul/ 
fenomenul în subiectivitatea sa sub formă de reprezentări, noţiuni, impresii etc. ; 

- funcţia finalistă a conştiinţei subliniază importanţa prezenţei scopului în func- 
țţionarea sistemului personalităţii. Astfel, conştientizarea scopului de către o 
persoană generează, prin intermediul blocului motivaţional, un activism crescut, 
mobilizarea resurselor energetice şi operaţionale în vederea realizării scopului. 
Reflexivitatea conştiinţei asigură plasticitatea conduitei — adaptarea la situaţie şi 
la mijloacele disponibile ; 

- funcţia anticipativ-predictivă semnifică faptul că instituirea scopurilor acţiunii 
are loc înainte de realizarea lor efectivă. Conştiinţa asigură astfel individului 
posibilitatea de a anticipa rezultatul acţiunilor sale, de a reproduce anticipat 
realitatea pe plan subiectiv ; 

- funcţia reglatoare a conştiinţei apare strâns conectată cu rolul funcţional al 
blocului proceselor de reglare: în acest sens, trebuie precizat că reuşita unei 
acţiuni depinde nu numai de claritatea şi caracterul realist al scopului propus, ci 
şi de modul de planificare a acţiunii, adică de identificarea etapelor acţiunii, de 
organizarea succesiunii lor în timp, de controlul relaţiilor cu alte acţiuni etc. ; 

- funcţia creativ-proiectivă a conştiinţei subliniază că individul reconstituie în 
plan subiectiv realitatea pentru a se adapta la ea, dar şi pentru a o adapta 
necesităţilor sale şi, în acest demers, conştiinţa îi asigură posibilitatea de a 
acţiona creator, de a inova. 


Realizarea tuturor acestor funcţii presupune interacţiunea dinamică între toate 
procesele psihice, ceea ce presupune, la nivel neurofiziologic, activitatea întregii scoarțe 
cerebrale. 

Referitor la relația dintre conştient şi inconştient, mult timp ea a fost aproape 
unanim concepută ca o relaţie de putere, în care unul domină, iar celălalt se lasă 
dominat, divergenţele apărând în legătură cu identificarea unuia sau altuia dintre 

termenii conflictului ca fiind cel mai puternic. În psihologia contemporană, această 
perspectivă de abordare este tot mai mult abandonată, pe măsură ce s-a înţeles că 
fiecare dintre cele două straturi de organizare structural-funcţională a personalităţii 
dispune de conţinuturi şi mecanisme proprii şi urmăreşte finalităţi proprii. S-a evidenţiat 
faptul că există chiar o independenţă relativă de acţiune între conştient şi inconştient ; 
astfel, psihopatologia demonstrează că inconştientul poate funcţiona şi atunci când 
structurile conştientului sunt alterate. Ca urmare, conştientul şi inconştientul sunt 
interpretate în prezent ca momente funcţionale inseparabile ale psihicului uman, în 
sensul că ceea ce este la un moment dat conştient poate deveni ulterior inconştient, şi 
invers. M. Zlate (2000, p. 278) nuanţează abordarea relaţiei complexe dintre conştient 
şi inconştient, discriminând trei tipuri de relaţii : 

a) relaţiile circulare dintre conştient şi inconştient descriu circuitul continuu şi 
bidirecțional al conţinuturilor psihice, care trec, în funcţie de experienţele de 
viaţă ale individului, dintr-o instanţă în alta. Prin intermediul acestui circuit, 
conținuturile conştientului trec în inconştient, după care unele conţinuturi 
prelucrate de inconştient urmează să revină în conştiinţă ş.a.m.d. ; 

b) relațiile de subordonare integrativă descriu alternarea momentelor de domi- 
nare-supunere între inconştient şi conştient. Când domină inconştientul, individul 
dă frâu liber impulsurilor, tendinţelor şi trebuinţelor sale, ceea ce se manifestă, 
de regulă, în stările de afect, în procesul creativ sau în stările patologice ; când 
domină conştientul, individul îşi controlează impulsurile inconştientului, mai 
ales dacă acestea sunt prohibite de normele şi valorile sociale ; 

c) relațiile de echilibrare dintre conştient şi inconştient se manifestă prin acele 
stări psihice în care individul nu este nici total conştient, nici total inconştient : 
stările de reverie, contemplaţie, spontaneitate, aţipire. 


In concluzie, vom reţine că realitatea vieţii psihice la toţi indivizii se prezintă ca un 
ansamblu structurat şi ierarhizat de niveluri sau straturi, interacţiunea dinamică dintre 
inconştient, conştient şi subconştient reprezentând o altă constantă a personalităţii. 


3.1.4. Tiparele personalităţii 


Vom desemna prin tipare ale personalității acele constante formale pe care le regăsim 
la orice personalitate şi care exprimă fie calitatea dinamico-energetică a personalităţii — 
temperamentul —, fie calitatea instrumentală - aptitudinile -, fie calitatea sociomorală 
şi axiologică a personalităţii — caracterul. După Allport (1991, pp. 45-47), tempera- 
mentul, aptitudinile (inteligenţa, în mod deosebit) şi constituţia fizică reprezintă 
„materia primă” din care se modelează personalitatea. Toate aceste componente sunt 
determinate preponderent de moştenirea ereditară ; astfel, încă de la naştere, în dotarea 
fiecărui individ regăsim niveluri constituţionale chimice, metabolice, nervoase care 
reprezintă capitalul de bază caracteristic pentru dezvoltarea personalităţii. Determinarea 
ereditară a temperamentului şi aptitudinilor face ca aceste tipare să fie cele mai stabile 
aspecte ale personalităţii ; ele se pot modifica în timp, în urma influențelor de ordin 
medical, chirurgical, nutriţional sau educaţional, dar evoluţia lor este limitată. Spre 
deosebire de acestea, caracterul este în întregime format prin educaţie, în cursul 
procesului de socializare. 

Temperamentul include o serie de însuşiri care exprimă latura dinamico-energetică 
a personalităţii şi care sunt puternic ancorate în ereditatea indivizilor. Aceste însuşiri 
sunt determinate de specificul interacțiunii dinamice dintre sistemul nervos şi cel 
endocrin. Cel care a explicat însuşirile de temperament corelându-le cu însuşirile 
sistemului nervos este psihologul I.P. Pavlov ; el a identificat următoarele caracteristici 
ale sistemului nervos : 

- forța sau energia: depind de specificul metabolismului celulei nervoase şi se 
exprimă prin rezistenţa la solicitări a sistemului nervos ; 

— mobilitatea : depinde de viteza cu care se consumă şi se regenerează substanţele 
funcţionale constitutive ale neuronilor şi se manifestă prin uşurinţa cu care se 
modifică procesele nervoase de bază; afirmăm despre un individ că are o 
activitate superioară mobilă atunci când îşi modifică deprinderile cu uşurinţă ; 

— echilibrul existent între procesele neurofiziologice de excitație şi inhibiţie. 
Pornind de la diferenţele în ceea ce priveşte proprietăţile proceselor corticale, şi 
anume rapiditatea cu care apare inhibiţia corticală, H. Eysenck (1998) împarte 
indivizii în două categorii - cei cu inhibiţie corticală rapidă şi cei cu inhibiţie 
corticală lentă -, deducând, pe baza acestei variabile, o serie de consecinţe în 
planul funcţionării personalităţii. Astfel, observând că procesul condiţionării 
participă la formarea conştiinţei individului, susţinând interiorizarea normelor 
şi valorilor sociomorale, Eyseck afirmă că, la indivizii cu o inhibiţie corticală 
rapidă, condiţionarea va fi mult mai greu de realizat tocmai datorită rapidităţii 
cu care apare inhibiţia corticală şi care face să scadă sensibilitatea cortexului la 
stimulare. Această categorie de indivizi se va caracteriza printr-o conduită 
orientată spre căutarea stimulului, prin activism crescut şi prin limitarea efi- 
cienţei autocontrolului. 


Din combinarea celor trei tipuri de însuşiri rezultă baza fiziologică a tempera- 
mentului, care se va exprima prin nivelul energetic al acţiunii, modul de descărcare a 
energiei şi dinamica acţiunii. Mai concret, „temperamentul se referă la fenomenele 
caracteristice ale naturii emoţionale ale unui individ, incluzând sensibilitatea faţă de o 
stimulare emoţională, forţa şi viteza sa obişnuită de răspuns, calitatea dispoziţiei sale 
predominante şi toate particularităţile fluctuaţiei şi intensității dispoziţiei...” (Allport, 
1991, p. 46). 

Referinţa la fenomenele caracteristice blocului funcţional al afectivității se regăseşte 
şi în contribuţiile aduse de cercetătorii olandezi Heymans şi Wiersma la identificarea 
tipurilor de temperament (apud Dafinoiu, Bălan, 1998, p. 79). Ei au descris opt tipuri 
temperamentale pornind de la combinarea a trei variabile : emotivitatea, activitatea şi 
„răsunetul” (ecoul). Indivizii se pot caracteriza din punct de vedere temperamental în 
funcţie de extremele acestor variabile, care sunt: emotivitate (E) — nonemotivitate (nE) ; 
activitate (A) - nonactivitate (nA); primaritate, care exprimă tendinţa de a trăi în 
prezent (P) — secundaritate, care exprimă tendinţa de a trăi sub influenţa impresiilor 
trecute (S). Cele opt tipuri temperamentale ce rezultă din combinarea acestor caracte- 
ristici sunt: 

- tipul pasionat, emotiv, activ, secundar ; 

- tipul coleric, emotiv, activ, primar ; 

— tipul sentimental, emotiv, nonactiv, secundar ; 

— tipul nervos, emotiv, nonactiv, primar ; 

- tipul flegmatic, nonemotiv, activ, secundar ; 
- tipul sangvinic, nonemotiv, activ, primar ; 

- tipul apatic, nonemotiv, nonactiv, secundar ; 
- tipul amorf, nonemotiv, nonactiv, primar. 


Trebuie observat că, în realitatea diversităţii tipurilor temperamentale, coincidenţa 
cu unul dintre tipurile descrise de psihologi este destul de rară, fiecare individ realizând 
un mixaj specific al acestor variabile. Cunoaşterea acestui tipar al personalităţii se 
dovedeşte utilă atât din perspectiva înţelegerii conduitei unui individ, cât şi din 
perspectivă acţională ; ajutându-ne la cristalizarea faţetei personalităţii percepute, 
cunoaşterea temperamentului celorlalţi va susţine o atribuire mai corectă a reacţiilor 
acestora, va susţine reglajul fin al propriei conduite în interacţiunile cu ceilalţi, va 
contribui la formarea unui prag de toleranţă socială adecvat, ştiut fiind că trăsăturile 
temperamentale nu angajează responsabilitatea individului. 


Caracterul a generat o serie de controverse legate de utilizarea semnificației sale : unii 
psihologi îl consideră o parte specială a personalităţii, definindu-l ca „gradul de orga- 
nizare etică efectivă a tuturor formelor individului” (W.S. Taylor, apud Allport, 1991, 
p. 44), în timp ce alţi psihologi îl asimilează faţetei personalităţii percepute, modului 
de evaluare a personalităţii altuia. În special psihologii americani evită folosirea terme- 
nului caracter, preferând accepțiunea de personalitate, în timp ce la psihologii europeni 
tendinţa de folosire a termenului este puternică. 

Frecvent, se afirmă despre caracter că este în întregime rezultatul procesului de 
socializare, nefiind deloc determinat sau condiţionat de baza ereditar-constituţională a 
personalităţii. Exprimând setul particular de atitudini faţă de sine, ceilalţi şi activitate, 
caracterul se cristalizează în urma asimilării normelor şi valorilor morale. Din această 
cauză el este interpretat ca o suprastructură sociomorală a personalităţii, însăşi referirea 
la caracterul cuiva angajând planul axiologic-moral al discursului. Din această per- 
spectivă, caracterul apare cel mai strâns conectat, din punct de vedere funcţional, cu 
nivelul conştiinţei. Caracterul se defineşte în raport cu însuşirile derivate din orientarea 
şi voinţa individului, prezentându-se ca un procedeu constant de manifestare, un 
stereotip dinamic, o modalitate structurată şi stabilă de exteriorizare a persoanei faţă de 
mediul său. 

Cunoaşterea caracterului unei persoane presupune identificarea valorilor funda- 
mentale ce determină comportamentele sale manifeste. După A. Cosmovici, „caracterul 
este acea structură care exprimă ierarhia motivelor esenţiale ale unei persoane, cât şi 
posibilitatea de a traduce în fapt hotărârile luate în conformitate cu ele” (apud Dafinoiu, 
Bălan, 1998, p. 81). Se observă în această formulare discriminarea între două aspecte 
fundamentale ale caracterului, şi anume : dimensiunea axiologică, valorică, şi dimen- 
siunea executivă, voluntară, cele două dimensiuni fiind interdependente şi orientând 
atitudinile şi conduita individului. Este evident că unei ierarhii a valorilor - care se 
structurează în timp ca motive esenţiale - îi corespunde o ierarhie a intensității 
mobilizării energetice reglate voluntar. 

Definirea caracterului ca set de atitudini recomandă acest tipar al personalităţii ca 
rezultantă a interacțiunii dinamice dintre blocul funcţional al afectivității, cel al cogniţiei 
şi cel al proceselor de reglaj. Atitudinea, ca determinant al caracterului, reprezintă 

modalitatea stabilă, constantă, durabilă de raportare la anumite aspecte ale realităţii, 
angajând concomitent reacţii afective şi cognitive, exprimate comportamental. Alături 
de atitudinile stabile, definitorii pentru caracterul unei persoane, se pot manifesta şi 
atitudini circumstanţiale, ocazionale, dictate de anumite interese sau constrângeri ; în 
acest caz, când individul acţionează împotriva convingerilor sale, apar tensiunile 
intrapsihice, iar modul în care le soluţionează individul - probând aderenţa afectivă la 
anumite valori - este, de asemenea, definitoriu pentru caracterul său. Când însă 
reacţiile afective, cognitive şi cele comportamentale sunt convergente, atitudinile devin 
stabile, durabile şi relativ greu de schimbat, fiind necesară producerea unor evenimente 
de viaţă majore, de intensitate şi rezonanţă puternice, pentru a le modifica. 

Raporturile dintre caracter şi personalitate apar ca relaţii între formă şi conţinut 
(apud Alexandrescu, 1988, p. 195), funcţie şi structură, caracterul fiind, în esenţă, 
„un mod de manifestare a personalităţii, a activităţii conştiente şi voluntare a omului, 
în relaţiile acestuia cu mediul şi cu sine, mod reglat de normele sociale ale comportă- 
rii...” (Pavelcu, 1974, p. 30). 


Aptitudinile exprimă corespondenţa dintre cerinţele unei structuri de activitate şi 
caracteristicile neuropsihice ale unei persoane, asigurând reuşita efectuării unor sarcini 
specifice sau posibilitatea învăţării anumitor cunoştinţe, priceperi, deprinderi. Apti- 
tudinile reprezintă un tipar al personalităţii, în sensul că toţi indivizii au aptitudini mai 
mult sau mai puţin dezvoltate pentru toate domeniile. 

Psihologia contemporană a corectat fermitatea opiniei potrivit căreia aptitudinile ar 
fi însuşiri înnăscute, demonstrând că acest lucru este doar parţial adevărat. Cercetările 
în domeniul geneticii au demonstrat că omul se naşte nu cu însuşiri gata formate, ci cu 
anumite predispoziţii, care se pot actualiza în condiţiile unui mediu favorabil. Pentru a 
înţelege acest aspect devine necesară clarificarea distincţiei între aptitudini şi capacităţi 
psihice : aptitudinea exprimă posibilitatea virtuală ca un individ să obţină performanţe 
într-un anumit domeniu, în timp ce capacitatea psihică desemnează posibilitatea reală 
a individului de a efectua cu succes o acţiune, de a aplica într-un anumit context 
cunoştinţele şi deprinderile achiziţionate. Rezultă de aici că existenţa unei capacităţi 
psihice depinde de existenţa unei aptitudini, dar şi de exersarea acţiunii respective, de 
experienţa acumulată într-un domeniu particular. 

Aptitudine poate fi considerată orice funcţie, orice proces psihic ce determină 
eficienţă într-o anumită activitate : imaginaţia reprezintă o aptitudine pentru inventator, 
gândirea abstractă este o aptitudine pentru filosof sau matematician, precizia mişcărilor 
pentru chirurg etc. Numai blocul funcţional al cogniţiei şi cel al afectivității nu corelează 
cu aptitudinile, deoarece ele nu se implică în structurile operaţionale, ci furnizează 
substratul energetic, impulsionează acţiunea. De aceea, din punct de vedere psihologic, 
se afirmă că toţi indivizii au aptitudini, diferenţele interindividuale provenind din 
gradul de dezvoltare a acestora. Aprecierea nivelului de dezvoltare a aptitudinilor (vezi 
Dafinoiu, Cosmovici, 1994, p. 60) se face pe baza observării uşurinţei învăţării unor 
cunoştinţe sau deprinderi noi, corelată cu uşurinţa şi calitatea executării activităţilor. 

În general, aptitudinile sunt clasificate în aptitudini simple - cele pe care le 
identificăm, de regulă, în structura anumitor talente - şi apritudini complexe, care 
permit realizarea unor activităţi mai ample şi care sunt construite din structuri de 
aptitudini simple (de exemplu, aptitudinea tehnică, aptitudinea muzicală, aptitudinea 

şcolară etc.). Aptitudinile simple, la rândul lor, se clasifică în aptitudini generale, care 
se regăsesc în aproape toate domeniile de activitate, şi aptitudini de grup, care permit 
realizarea cu succes a unui grup restrâns de activităţi. Aceste tipologii ale aptitudinilor 
au o motivaţie pur didactică şi o utilitate funcţională, deoarece clasificarea lor depinde 
foarte mult de context. De exemplu, aşa cum remarca şi |. Dafinoiu (în Dafinoiu, 
Bălan, 1998, p. 87) o aptitudine complexă cum ar fi aptitudinea matematică reuneşte 
mai multe aptitudini simple, cum ar fi aptitudinea numerică, orientarea spaţială, dar şi 
inteligenţa, ca aptitudine generală. Aceeaşi aptitudine de grup se poate regăsi în 
constituirea mai multor aptitudini complexe, cum ar fi, de exemplu, cazul aptitudinii 
verbale, care intervine în aptitudinea şcolară, în aptitudinea didactică, în aptitudinea 
pentru creaţia literară etc. 

Singura aptitudine generală recunoscută actualmente de psihologi este inteligența. 
Inteligența se regăseşte în formarea celor mai variate capacităţi, susținând efortul de 
adaptare a indivizilor la situaţii noi. Allport include inteligenţa printre „materiile 
prime” ale personalităţii, pe temeiul dependenţei funcţionării ei de sistemul nervos 
central. Această dependenţă face ca structura inteligenţei unei persoane să fie unică, 
asociată într-o manieră certă, dar încă neelucidată, cu interesele şi pasiunile sale. 

Complexitatea relaţiilor inteligenţă-personalitate explică numărul mare al defini- 
ţiilor date inteligenţei generale ; majoritatea psihologilor o apreciază ca fiind potenţialul 
înnăscut al unei persoane de a face judecăţi adecvate, de a profita de experienţă, de a 
rezolva probleme sau de a se adapta la situaţii noi. Inteligența se referă la gradul de 
adecvare generalizată pe care-l atinge individul în îndeplinirea scopurilor şi adaptarea 
la solicitările mediului. Prezentă în toate procesele de cunoaştere, inteligenţa se 
corelează în special cu formarea şi evoluţia gândirii. Spre deosebire de celelalte 
componente ale blocului funcţional al cogniţiei — procesarea informaţiei vizuale, atenţia, 
memoria etc. — care formează sisteme specifice, susţinute de structuri anatomo-fizio- 
logice relativ individualizate, mecanismele inteligenţei au un caracter globalist 
(cf. Miclea, 1999, p. 283), cuprinzând toate celelalte sisteme. O performanţă scăzută 
a inteligenţei poate fi determinată de funcţionarea deficitară a unei singure componente 
a blocului cogniţiei, în condiţiile în care toate celelalte mecanisme funcţionează adecvat. 
Inteligența depinde, aşadar, de capacitatea individului de a-şi integra toate componentele 
funcţionale, cu roluri în receptare, prelucrare şi elaborare de noi informaţii/răspunsuri, 
manifestată în succesiunea completă de comportamente cu ajutorul cărora se realizează 
scopul. 

Aprecierea nivelului de inteligenţă se face fie cu ajutorul testelor de inteligenţă, 
care exprimă coeficientul de inteligenţă ca raport între vârsta mintală şi vârsta crono- 
logică, fie, într-un mod mai puţin riguros, urmărindu-se facilitatea învăţării şi rezolvării 
de probleme, eficienţa adaptării la situaţiile noi. 

Referitor la aptitudinile de grup, literatura de specialitate (vezi Dafinoiu, Bălan, 
1998, pp. 89-90) descrie şase asemenea aptitudini : 

a) factorul verbal desemnează capacitatea individului de a înţelege rapid sensul 

cuvintelor sau al frazelor ; 

b) factorul de fluiditate verbală se referă la posibilitatea exprimării verbale, fiind, 

într-o anumită măsură, rezultatul unei funcţii verbal-motorii ; 

c) factorul numeric caracterizează abilitatea de a efectua operaţii numerice ; 

d) factorul perceptiv exprimă posibilitatea de a percepe obiectele rapid şi detaliat, 
depinzând de capacităţile neurosenzoriale ale individului ; 

e) factorul de reprezentare spaţială desemnează posibilitatea subiectului de a 
imagina obiectele în coordonate bi- sau tridimensionale, de a efectua deplasări 
sau transformări ale acestora în plan mintal ; 

f) factorul de dexteritate manuală desemnează aptitudinea de a utiliza obiectele, de 
a folosi diverse unelte şi instrumente. 


Aptitudinile complexe sunt aptitudinile tehnice (în structurarea cărora intervin 
factorii perceptiv, de dexteritate manuală, de reprezentare spaţială şi inteligenţa gene- 
rală), aptitudinile ştiinţifice (bazate pe inteligenţa generală peste medie, pe creativitate, 
pe capacitatea de elaborare), aptitudinile artistice, aptitudinile pentru limbi străine, 
aptitudinea pentru /eadership. 


Temperamentul, aptitudinile şi caracterul reprezintă, aşadar, tipare ale personalităţii, 
în sensul de forme constante şi comune în care se elaborează de-a lungul vieţii specificul 
psihic al unui individ; orice personalitate dispune de un temperament, aptitudini şi 
caracter, dar conţinutul lor şi unitatea dintre ele alcătuiesc specificitatea vieţii psihice. 


3.2. Specificitatea personalităţii 


Specificitatea este conceptul prin care se subliniază diferenţele comportamentale dintre 
indivizii plasați în aceeaşi situaţie. Particularităţile reacţiilor comportamentale ale 
oamenilor s-au explicat în psihologie prin apelul la termeni precum: zrăsăfură de 
personalitate, factor, tip de personalitate sau construct. 


3.2.1. Trăsăturile de personalitate ca element de specificitate 


Numeroşi psihologi au definit personalitatea ca o constelație unică de trăsături stabile, 
consistente, de comportament ale unei persoane. Conceptul de zrăsătură psihică 
evidenţiază tocmai aceste particularităţi relativ stabile ale unei persoane sau ale unui 
proces psihic; „trăsătura de personalitate este dispoziţia durabilă de a se comporta 
într-un anumit mod într-o varietate de situaţii” (Weiten, 1992, p. 424). Cuvinte precum 
sincer, dependent, impulsiv, Suspicios, dominator descriu astfel de dispoziţii durabile, 
care reprezintă trăsături de personalitate. 

G.W. Allport a realizat o ierarhie pe trei niveluri a trăsăturilor de personalitate, în 

funcţie de importanţa lor: 

— trăsăturile cardinale caracterizează aproape toate conduitele unei persoane (de 
exemplu, altruismul Maicii Tereza) ; Allport afirmă că doar un mic procent de 
indivizi au trăsături cardinale de personalitate ; 

— trăsăturile centrale se referă la dispoziţiile generale, proeminente, care au o 
mare influenţă asupra manifestării persoanei, dar nu determină comportamentul 
în aceeaşi măsură ca trăsăturile cardinale ; Allport afirmă că majoritatea indi- 
vizilor dispun de cinci până la zece trăsături centrale ; 

— trăsăturile secundare sunt dispoziţii care se manifestă doar în anumite situaţii, 
în timp ce în altele nu se manifestă. De exemplu, un individ poate să fie pasiv 

în cele mai multe situaţii, dar foarte agresiv în unele situaţii de interacţiune cu 
subordonații săi la locul de muncă. 


După Allport, şi alţi psihologi au încercat să identifice trăsăturile fundamentale ale 
personalităţii. De exemplu, R. Cattell, folosind procedura statistică a analizei factoriale, 
a redus lista de trăsături a lui Allport la 16 factori de bază ai personalităţii. 

Noţiunea de factor de personalitate a apărut în psihologie pe măsură ce s-a consacrat 
utilizarea analizei factoriale în prelucrarea datelor relative la performanţele comporta- 
mentale ale individului. Cele două modele de descriere a specificităţii personalităţii — 
al trăsăturilor şi al factorilor —, deşi diferite din punctul de vedere al informaţiilor 
iniţiale, au aceeaşi finalitate, şi anume urmăresc să reducă diversitatea datelor despre 
personalitate la un număr cât mai mic de trăsături/factori. În baza acestei finalităţi 
comune, termenii de trăsătură şi factor de personalitate sunt utilizaţi ca sinonime. 

Revenind la modelul factorilor de personalitate descris de R. Cattell, aceştia sunt : 
factorul schizotimie-ciclotimie (exprimă dispoziţia către o evoluţie psihică ciclică, cu 
alternanță între stările euforice şi cele depresive ; trăsăturile corespunzătoare sunt : 
distant-apropiat, detaşat-afectuos, suspicios-încrezător, indiferent-interesat) ; factorul 
inteligenţă generală, forţa eului (se concretizează în trăsături precum: intoleranţă la 
frustrare-maturitate emoţională, stabilitate-instabilitate emoţională, calm-nervozitate, 
astenie-tonus psihic) ; subordonare-dominare (corelează însuşirile : siguranţă-nesiguranţă 
de sine, amabilitate-severitate, conformism-nonconformism) ; factorul expansivitate 
(se exprimă prin următoarele însuşiri : comunicativ-taciturn, vioiciune-lentoare, însu- 
fleţire-deprimare) ; forţa supraeului (hotărâre-nehotărâre, responsabilitate-iresponsa- 
bilitate, stabilitate-instabilitate în conduită) ; timiditatea-îndrăzneala (exprimat în : 
sociabilitate-nesociabilitate, prudenţă-îndrăzneală, conştiinciozitate-superficialitate, rezo- 
nanţă-răceală afectivă) ; raţionalitate-afecţiune ; încredere-suspiciune (invidios-ne- 
invidios, interes-dezinteres faţă de alţii) ; practic-imaginativ ; naivitate-clarviziune ; 
încredere-bănuială ; conservatorism-radicalism ; dependent-independent faţă de grup ; 
necontrolat-controlat. 

În ultimele decenii, psihologii au încercat să simplifice modelul factorial şi mai 
mult; un exemplu în acest sens este modelul celor cinci factori de personalitate 
(descris la noi sub denumirea de Big Five) elaborat de R. McCrae şi P. Costa şi care 
include (apud Weiten, 1992, p. 425): 

a) neuroticism — anxios, nesigur, înclinat spre autoînvinovăţire, conştient de sine ; 

b) extraversie — comunicativ, sociabil, afectuos, activ, preferă divertismentul ; 

c) deschidere la experienţe - nonconformist, demonstrează interese neobişnuite, 

imaginativ ; 

d) atractivitate — simpatic, cald, cooperativ, de încredere ; 

e) conştiinciozitate — etic, dependent, productiv, centrat pe scop. 


Cei doi psihologi americani afirmă că majoritatea trăsăturilor de personalitate 
derivă din cei cinci factori şi că o personalitate poate fi descrisă adecvat prin evaluarea 
celor cinci trăsături. Mulţi teoreticieni afirmă însă că sunt necesare mai mult de cinci 
trăsături pentru a caracteriza personalitatea umană în diversitatea situaţiilor existente. 
Duelul teoretic relativ la numărul trăsăturilor de personalitate definitorii continuă ; în 
prezent, de exemplu, se schiţează tendinţa de a lua în considerare şi trăsături precum 
locul controlului (prin care se denumeşte expectanţa generalizată asupra modului în 

care indivizii îşi pot controla conduita şi efectele sale şi care depinde de tipul de 
autoatribuire a succesului/eşecului), tendința de căutare a senzaţiilor (care se defineşte 
ca preferința pentru niveluri înalte sau joase de stimulare senzorială) sau monitori- 
zarea-de-sine (modul în care indivizii încearcă să controleze impresia pe care o lasă 
asupra celorlalţi în interacţiunile sociale) (vezi Weiten, 1992, pp. 449-452). 


3.2.2. Tipuri de personalitate 


În general, conceptul de tip de personalitate a fost explicat/asociat cu însuşirile 
fundamentale ale sistemului nervos, cu tipurile de activitate nervoasă superioară sau, 
mai larg, cu baza constituţională a personalităţii. Acestea potenţează, în sens larg, 
întreaga activitate a unui individ, determinând regimul energetic al activităţii motorii şi 
psihice, mobilitatea — tempoul şi ritmul acestora —, coloratura şi eficienţa activităţii etc. 

În literatura de specialitate, pentru a descrie specificitatea personalităţii, s-au 

elaborat tipologii constituționale şi tipologii personologice. Între cele mai cunoscute 
tipologii constituţionale, bazate pe corelaţia dintre parametrii constituţiei fizic-corporale 
şi specificul conduitei, figurează cea descrisă de E. Kretschmer ; acesta a observat că 
tulburările de dispoziţie şi emoție sunt mult mai frecvente la persoanele corpolente, în 
timp ce tulburările mintale se asociază mai frecvent cu constituţii zvelte. Tipologia lui 
Kretschmer identifică (apud Allport, 1991, pp. 71-72): 

a) tipul picnic: se caracterizează prin statură mijlocie, faţă plină, membre scurte, 
abdomen şi torace bine dezvoltate, tendinţă spre obezitate, iar din punctul de 
vedere al trăsăturilor psihice, prin mobilitate, optimism, sociabilitate, sponta- 
neitate, umor, spirit practic, superficialitate în relaţiile sociale, tendinţă spre 
compromisuri ; 

b) tipul astenic: are corpul slab, alungit, mâini şi picioare subţiri, care se asociază cu 
tendinţa spre interiorizare, abstractizare, meticulozitate, sensibilitate, onestitate ; 

c) fipul atletic: se caracterizează prin dezvoltare fizică şi psihică echilibrată. 


Considerând felul specific în care faţetele personalităţii interacționează, se determină 
reciproc, evoluează şi produc împreună un tip de personalitate globală, M. Zlate 
(1997, pp. 59-61) a descris următoarele tipuri de personalitate : 

a) tipul unitar şi armonios dezvoltat se caracterizează prin coerenţa şi convergenţa 
funcţională a tuturor faţetelor personalităţii. Acest tip descrie individul a cărui 
personalitate autoevaluată se mulează pe personalitatea reală, care îşi proiectează 
cauzele conduitelor celorlalţi, ca şi modul în care ceilalţi îl apreciază. Tipul 
unitar şi armonios dezvoltat are o stimă de sine puternică, se manifestă autentic, 
trăieşte în armonie cu sine şi cu lumea, are deci o personalitate matură ; 

b) tipul instabil se caracterizează prin anumite decalaje în sincronizarea faţetelor 
personalităţii ; acestea sunt necorelate şi au o evoluţie relativ independentă, 
divergentă. Din acest motiv conduita sa este instabilă, oscilatorie ; instabilitatea 
este generalizată atât pe planul relaţiilor dintre faţetele personalităţii, cât şi în 
cadrul fiecăreia. Astfel, între personalitatea reală şi cea ideală (sau cea auto- 
evaluată) apar temporar decalaje mari ; imaginea despre alţii, ca şi imaginea de 
sine se schimbă frecvent, imprimând conduitei o lipsă de consecvență ce îi 
creează mari dificultăţi de adaptare socială ; 

c) tipul dedublat prezintă discrepanțe marcate atât între dimensiunea intrapersonală 
şi cea interpersonală a vieţii psihice, cât şi la nivelul fiecărei dimensiuni. Tipul 
dedublat se caracterizează prin afişarea unei personalităţi contrafăcute, prin 
nesinceritate în atitudinile şi relaţiile faţă de ceilalţi ; ceea ce face sau spune 
contrazice frecvent ceea ce simte sau crede. Permanenta duplicitate, trucarea 
atitudinilor şi comportamentelor nu creează conflicte acute pe plan intrapsihic, 
întrucât conduita lui are o motivaţie puternică, dictată de urmărirea unor interese 
de moment ; 

d) zipul accentuat se caracterizează prin predominarea uneia dintre faţetele perso- 
nalităţii asupra celorlalte, pe care le subordonează sau le anulează. În această 
categorie intră oamenii care cred în necesitatea de a fi „ei înşişi”, pentru care 
nu contează ce cred alţii despre ei, ci doar ce fac ei în mod real, sau persoanele 
la care contează numai imaginea lor despre sine, sau cei pentru care contează 
numai ceea ce cred ceilalţi despre ei. 


Tipologia descrisă de M. Zlate se bazează pe interacţiunea dinamică între dimensiu- 
nea intrapersonală a personalităţii şi cea interpersonală ; acelaşi autor citează (1997, 
pp. 179-203) o tipologie, elaborată de R.F. Bales, alcătuită din 27 de tipuri de persona- 
litate interpersonală. Acesta a schiţat portretul psihologic al fiecărui tip de personalitate 
în funcţie de: cum se vede individul pe sine şi cum îl văd alţii pe el; valorile 
manifestate în grup ; calitatea interacțiunii sale cu ceilalţi ; conflictele şi asocierile cu 
alţii ; imaginea asupra părinţilor ; efectul conduitei sale asupra satisfacţiei grupului etc. 
Cele 27 de tipuri de personalitate rezultă din combinarea următoarelor tendinţe ce 
caracterizează comportamentul interpersonal : tendinţa spre dominare-supunere, tendinţa 
spre sociabilitate-izolare, tendinţa spre conformism-nonconformism, tendinţa spre 
activism-pasivitate, tendinţa spre facilitarea-tensionarea interacțiunilor grupului, tendinţa 
spre altruism-egoism, tendinţa spre creativitate-noncreativitate, tendinţa spre obiecti- 
vitate-subiectivitate în aprecieri, tendinţa spre cooperare-individualism. 

Fără a subestima relevanţa tipurilor de personalitate construite în psihologie, putem 
observa că ele încearcă să explice diversitatea şi specificitatea conduitelor indivizilor, 
identificând anumite trăsături care par a se asocia frecvent din punct de vedere statistic, 
operând astfel o inevitabilă simplificare ; aşa cum observa Allport, tipurile sunt 
insuficiente pentru a explica individul în totalitate, dar, în practica intervenţiei asis- 
tenţiale, cunoaşterea tipurilor de personalitate poate fi utilă, sugerând eficienţa anumitor 
căi de abordare a clientului, în comparaţie cu altele. 


3.2.3. Constructele personalităţii 


Termenul de construct a tost elaborat de G.A. Kelly şi desemnează un concept bipolar 
(bun-rău, uşor-greu, prietenos-ostil, cum sunt - cum aş vrea să fiu etc.), un mod dea 
categorisi similarităţile şi diferenţele pe care le percep indivizii în mediul înconjurător 
fizic şi social. Elaborând constructe, indivizii încearcă să atribuie un sens universului, 
încearcă să anticipeze evenimentele prin intermediul unui cadru conceptual, reglându-şi 
comportamentul în funcţie de modul cum anticipează viitorul. Kelly susţine că „pro- 
cesele unei persoane sunt canalizate din punct de vedere psihologic de felul în care ea 
anticipează evenimentele” (apud Foss, 1973, p. 422). Comportamentul uman este 
astfel mai mult proactiv decât reactiv şi această interpretare schimbă perspectiva asupra 

cauzalităţii conduitei umane : omul nu este exclusiv nici prizonierul mediului său, nici 
victimă a biografiei sale, nici împins spre acţiune numai de pofte lăuntrice. 

Fiecare individ dispune de un sistem personal de constructe, pe care le utilizează ca 
instrumente de previziune. Persoanele se individualizează prin felul de a interpreta 
evenimentele, deci prin constructele lor de personalitate. Sistemul de constructe ale 
unei persoane evoluează, se schimbă continuu pe măsură ce interpretările sale asupra 
lumii (anticipările sale) sunt confirmate sau infirmate de evenimentele pe care le 
trăieşte. Indivizii reacţionează nu atât la stimuli, cât la ceea ce ei interpretează a fi 
stimuli. De exemplu, dacă o persoană posedă constructul de amforă grecească, el poate 
găsi un astfel de obiect; dacă îi lipseşte acest construct, atunci ceea ce găseşte el este 
un vas; dacă şi acest construct îi lipseşte, ceea ce a găsit este o oală de lut ş.a.m.d. 
Constructele explică faptul că doi oameni pot reacţiona complet diferit când se află 
într-o situaţie identică ; dispunând de constructe diferite, ei nu interpretează identic 
situaţia ; deci ei se află în situaţii diferite. 

Una dintre consecinţele importante ale teoriei constructelor personalităţii asupra 
interpretării conduitei indivizilor este aceea că dispar noţiuni consacrate precum : 
emoție, impuls, motiv etc. Kelly înlocuieşte definițiile tradiţionale despre emoție cu 
perspectiva următoare : emoția este conştiinţa faptului că sistemul nostru de constructe 
se află într-o stare de schimbare ; astfel, de exemplu, neliniştea este conştiinţa faptului 
că evenimentele cu care se confruntă individul se situează în afara ariei de oportunitate 
a sistemului său de constructe ; anxietatea este conştiinţa unei persoane care realizează 
că nu este complet capabilă să înţeleagă semnificaţia evenimentelor pe care le trăieşte ; 
teama este conştiinţa faptului că persoana nu ştie cum să reacționeze în faţa persoanelor 
amenințătoare (persoanele care prezintă un mare decalaj între personalitatea auto- 
percepută şi cea ideală sunt mai înclinate să trăiască sentimentul de teamă) ş.a.m.d. 
(apud Foss, 1973, p. 427). 

Este evident că unul dintre rolurile constructelor este cel de a ajuta individul să-şi 
conceptualizeze existenţa, să se conceptualizeze pe sine, şi astfel ele intervin esenţial 
în formarea eului sau a conştiinţei reflexive de sine. Constructele reprezintă dimensiu- 
nile cu care persoana se măsoară pe sine şi, prin aceasta, modul în care încearcă să 
anticipeze propriul său comportament. Dacă ceilalţi indivizi sau realitatea fizică/socială 
oferă persoanei dovezi care infirmă valabilitatea sistemului său de constructe, ea are 
două alternative de reacţie : 

— îşi modifică întregul sistem de constructe (cazul experienţelor cruciale de viaţă, 

despre care se afirmă că „schimbă” personalitatea sau destinul cuiva) ; 

— îşi conservă sistemul de constructe, continuând să fabrice dovezi care susţin 
valabilitatea lui, deoarece a investit — afectiv şi cognitiv - prea mult în elaborarea 
lui (această realitate a vieţii psihice este cunoscută sub denumirea de „disonanţă 
cognitivă” şi se referă la tendinţa indivizilor de a fabrica argumente pentru a-şi 
reduce disconfortul psihic atunci când apare o contradicţie între laturile afecti- 
vităţii, comportamentului şi domeniul cognitiv). 


Scopul fundamental al comportamentului este dezvoltarea şi consolidarea sistemului 
de constructe personale ; o persoană poate întrebuința succesiv, în funcţie de capacitatea 
ei de a interpreta evenimentele, dar şi în funcţie de experienţa de viaţă, o varietate de 
constructe pentru aceeaşi sferă de aplicaţie. Sfera de aplicaţie desemnează acea porţiune 

a realităţii fizice şi/sau sociale în care constructul - sau subsistemul de constructe — 
este operaţional, poate face predicții, normând astfel conduita individului. Implicaţiile 
lităţii ca sistem personal de constructe, sunt considerabile : cunoaşterea sistemului de 
constructe al cuiva ar asigura înţelegerea conduitei sale şi ar permite şi un înalt grad de 
predicţie a modului său de reacţie în situaţii similare. 


4. Perspective asupra formării/funcţionării 
personalităţii 


O teorie este o reconstrucţie în plan conceptual a realităţii de referinţă. Teoriile asupra 
personalităţii sunt numeroase şi diverse, dat fiind caracterul hipercomplex al realităţii 
de referinţă. Toate teoriile asupra personalităţii urmăresc să descopere principiile 
globale după care se organizează comportamentul uman. Psihologii care au elaborat 
asemenea teorii au dorit să explice în termeni simpli tot ceea ce au făcut - sau ar putea 
să facă — oamenii în cele mai diverse circumstanţe. O teorie bună, corectă şi validă, 
asupra personalităţii trebuie să explice senzațiile, percepțiile, valorile, motivațiile, 
abilitatea de a învăţa şi a se dezvolta, tendinţa oamenilor de a relaţiona cu ceilalţi etc., 
turnând toate aceste informaţii în cadrele funcţionării sistemului nervos şi în matricea 
socioculturală în care evoluează oamenii. O teorie completă asupra personalităţii nu se 
va limita doar la descrierea stilului de adaptare prezent la o anumită persoană, ci va 
explica şi modul cum persoana l-a dezvoltat şi va putea face predicții cu privire la 
tendinţele ei de evoluţie. În prezent, majoritatea teoriilor personalităţii explică în mod 
convingător istoria persoanei, dar integrarea acestor informaţii în încercarea de a 
elabora predicții asupra comportamentului rămâne un ideal de atins. 

După S. Cloninger (apud Dumitru, 2001, p. 25), orice perspectivă în abordarea 

personalităţii trebuie să ofere răspunsuri concludente la următoarele trei întrebări : 

a) care sunt unităţile de bază pentru analiza şi descrierea personalităţii ; 

b) care sunt procesele şi mecanismele prin care personalitatea se adaptează la 
solicitările externe şi interne (descrierea aspectului instrumental al dinamicii 
personalității) ; 

c) care sunt schimbările şi restructurările pe care le implică evoluţia personalităţii 
de-a lungul dezvoltării sale. 


Diversitatea teoriilor asupra personalităţii ne obligă la categorizări, utile pentru a 
sesiza mai uşor atât originalitatea contribuţiilor în înţelegerea personalităţii, cât şi 
continuitatea/discontinuitatea elementelor explicative. Vom împărţi? aceste teorii ale 
personalităţii în patru mari perspective de abordare, pe temeiul presupoziţiilor sau 
accentelor interpretative comune, şi anume: perspectiva psihodinamică, perspectiva 
behavioristă, perspectiva umanistă şi perspectiva biologică. 


2. Diversitatea teoriilor asupra personalităţii este atât de mare încât literatura de specialitate 
efectuează numeroase clasificări ; de exemplu, M. Golu (1993) distinge între perspectivele 
biologistă, experimentalistă, psihometrică, socioculturală şi antropologică. 

4.1. Perspectiva psihodinamică 


A fost inaugurată de opera psihiatrului austriac S. Freud la începutul secolului XX, 
rezultând în urma observaţiilor clinice efectuate de-a lungul mai multor decenii. 
Majoritatea contemporanilor săi nu au agreat teoria lui din cel puţin trei motive (apud 
Weiten, 1992, p. 426): mai întâi, odată cu argumentul potrivit căruia comportamentul 
oamenilor este guvernat de forţe ale inconştientului, de care indivizii nu sunt conştienţi, 
Freud avansa deconcertanta sugestie că oamenii nu sunt stăpâni pe propria lor minte. 
În al doilea rând, afirmând că personalitatea adultă se formează prin experienţele 
copilăriei, la care se adaugă şi alţi factori, ce scapă controlului oamenilor, Freud 
sugera faptul că oamenii nu sunt stăpâni pe propriul lor destin. În sfârşit, insistând 
asupra rolului excepţional al trebuinţelor sexuale în conduita indivizilor, Freud a venit 
în contradicţie cu valorile conservatoare ale timpului său. 

În concepţia lui Freud, organizarea personalităţii este una sistemică : personalitatea 
se prezintă ca un aparat psihic, organizat după un model ierarhic-stratificat, format din 
instanţe specializate funcţional şi dispuse unele sub altele, începând de jos în sus (apud 
Enăchescu, 1998, p. 32). Freud a împărţit structura personalităţii în trei componente : 
inconştientul (Id), subconştientul (ego) şi conştientul (superego). 


Inconştientul include ansamblul conţinuturilor nonprezente în câmpul actual al 
conştiinţei ; din punct de vedere funcţional, el este sediul conţinuturilor refulate, 
cărora li s-a refuzat accesul în subconştient sau/şi conştient. Inconştientul este rezer- 
vorul pulsiunilor şi al instinctelor, care sunt conținuturile originale ale minţii ; toate 
instinctele îşi au originea în trebuinţele biologice ale organismului şi îşi trag energia 
din această sursă. 

În psihanaliză, pulsiunea se caracterizează prin următoarele aspecte : este o tendinţă 
instinctivă, un element cu caracter dinamic, care stă la originea dorințelor umane 
inconştiente, este inconştientă şi incontrolabilă, constă într-o încărcare energetică sau 
o presiune, care face ca organismul să tindă spre realizarea unui anumit scop. Scopul 
tuturor instinctelor este să reducă tensiunea determinată de necesitatea satisfacerii 
trebuinţelor, ceea ce se poate realiza prin obţinerea obiectelor adecvate sursei şi 
scopului. Instinctele funcţionează după principiul plăcerii, care desemnează tendinţa 
de a maximiza gratificarea instinctelor, indiferent de constrângerile externe. Această 
tendinţă a fost denumită de Freud proces primar. 


Subconştientul este o instanţă intermediară între inconştient şi conştient. Aici se 
localizează sediul cenzurii care operează asupra pulsiunilor inconştientului ; de aceea, se 
afirmă că subconştientul este componenta specializată în luarea deciziilor la nivelul 
personalităţii, deciziile fiind luate după principiul realității. Subconştientul mediază între 
inconştient — cu dorinţele sale puternice de satisfacere imediată — şi lumea socială externă, 
caracterizată de constrângerea normelor ce modelează comportamentul socialmente dezi- 
rabil. Raportându-se la acest set de constrângeri, subconştientul funcţionează după principiul 
realităţii, căutând să stopeze/amâne ratificarea trebuinţelor inconştientului până când 
situaţia socială permite satisfacerea lor într-un mod adecvat. Astfel, subconştientul va 
permite accesul în câmpul conştiinţei numai acelor forme sau aspecte ale instinctelor care 
nu vor atrage după sine pedeapsa socială sau sentimentul de vinovăţie. Din punct de vedere 
tehnic, principiul realităţii este un principiu defensiv, care este în sine inconştient. Ca factor 

de execuţie, care mediază între instincte şi lumea externă, subconştientul are rolul de a 
rezolva problemele determinate de opoziţia conştient/inconştient, de a gândi şi planifica 
acţiunea, de a se proteja pe sine şi inconştientul. Satisfacerea instinctelor în moduri corecte 
din punct de vedere social a fost denumită de Freud proces secundar. 


Conştientul se diferenţiază de subconştient prin faptul că primeşte informaţii atât 
din lumea externă, cât şi din sfera vieţii psihice a inconştientului (apud Enăchescu, 
1998, p. 33). Din punct de vedere funcţional, această instanţă se opune atât inconşti- 
entului, cât şi subconştientului ; el are statutul de componentă morală a personalităţii, 
incluzând valorile, tabuurile societăţii, standardele sociale asupra binelui şi răului. Din 
punct de vedere structural, conştientul are două niveluri : 

— eul, mediatorul intereselor persoanei, cel care pune în joc mecanismele defensive şi 
care se află într-o stare de dependenţă atât faţă de revendicările subconştientului, 
faţă de imperativele supraeului, cât şi faţă de exigenţele realităţii ; după Freud, eul 
este sediul conflictelor : conflictele exterioare dintre persoană şi lume, conflictele 
interne dintre eu şi inconştient şi conflictele morale dintre eu şi supraeu ; 

—  Supraeul funcţionează ca un cenzor în raport cu eul şi reprezintă conştiinţa 
morală, autocontrolul, zona de formare a aspirațiilor şi idealurilor persoanei. 
Supraeul este cel care face posibil sentimentul de vină, care reprezintă versiunea 
internă a pedepsei. Setul de valori cristalizat la acest nivel restricţionează formele 
de gratificare a instinctelor ; atunci când un impuls instinctual tinde să conducă 
la pedeapsă sau la sentimente de vinovăţie, apare anxietatea, ca sistem de 
avertizare, şi, ca urmare, intră în joc mecanismele defensive pentru a se reduce 
anxietatea, prin îndepărtarea impulsului din câmpul conştientului. 


După Freud, inconştientul, subconştientul şi conştientul sunt distribuite diferit pe 
cele trei niveluri ale conştiinţei, aşa cum rezultă din figura următoare : 


LUMEA ît x Pa 
EXTERNĂ 

Idei, sentimente, 
aspirații 


Factori sociali, morali, culturali etc. 
(Supraeul) 


Pa 


— CONȘTIENT 


Limita dintre Eu şi Sine 


i PRECONŞTIENT 


Mecanisme de apărare 


Reprezentări simbolice, conflicte 


VIAŢA Pietei et E me io e 
INTERIOARĂ / Fundalul personalităţii 


INCONȘTIENT 


Experienţe psihotraumatizante, psihosexualitate 


INSTINCTE 


Figura 1. Distribuţia pe cele trei niveluri ale conştiinţei 

Aşa cum se poate observa din figura de mai sus, Freud credea că instanţele 
conştientului şi subconştientului operează la toate cele trei niveluri ale conştientizării. 
Spre deosebire de acestea, inconştientul rămâne în totalitate neconştientizat, expri- 
mându-şi trebuinţele la nivelul conştientului prin intermediul subconştientului. Dorinţa 
inconştientului de a fi imediat satisfăcut declanşează frecvent conflicte interne cu 
subconştientul şi conştientul. Aceste conflicte joacă un rol fundamental în teoria lui Freud. 

Dinamica personalităţii în concepţia psihodinamică se exprimă prin relaţiile care 
există între instanţele ce compun acest sistem. Aceste relaţii configurează o serie de 
mecanisme ale personalităţii, care descriu modalităţile prin care pulsiunile instinctuale 
pot părăsi sfera inconştientului pentru a trece în sfera conştientă a eului, exteri- 
orizându-se astfel, în conformitate cu principiul plăcerii. Freud porneşte de la aserţiunea 
că întregul comportament este rezultatul unei serii de conflicte interne între cele trei 
instanţe ale personalităţii. Aceste conflicte modelează dinamica personalităţii după 
schema : pulsiunile conţinute în inconştient tind să se satisfacă, dar, ajunse în instanţa 
de cenzură a subconştientului, intră în conflict cu valorile supraeului şi sunt trimise 
înapoi în inconştient, devenind veritabile focare de tensiune intrapsihică. Pe termen 
lung, ele se vor exterioriza, dar nu în mod direct, ci printr-un proces de sublimare, 
exprimându-se în exterior prin forme simbolice, care camuflează forma reală a pulsiunii 
Şi, în unele situaţii, îi deturnează sensul. Principalele căi care asigură exteriorizarea 
pulsiunilor inconştientului sunt sublimarea, simbolizarea şi catarsisul. 


Sublimarea este mecanismul prin care pulsiunile refuzate de eul conştient se pot 
exterioriza, convertindu-se în alte forme de manifestare, pentru a evita barierele de 
interdicţie ale cenzurii. Sublimarea constă în schimbarea formei pulsiunii şi în depla- 
sarea sensului acesteia către o formă nouă, care o înlocuieşte pe cea originală ; formele 
cele mai comune de manifestare a sublimării le reprezintă activitatea de creaţie artistică 
şi visul. Prin sublimare, inconştientul se eliberează de un surplus de energie psihică. 


Simbolizarea, având foarte multe similitudini cu sublimarea, este un act de con- 
versiune, prin care o pulsiune refulată se poate exterioriza sub forma deghizată a unei 
alte imagini - simbolul -, deturnându-se astfel semnificaţia originală a pulsiunii. 
Psihanaliştii consideră că funcţia simbolului este aceea de a face admise în conştiinţă, 
sub o nouă formă, unele conţinuturi care nu ar putea ajunge direct aici din cauza 
cenzurii ; simbolul este, după C.G. Jung, singurul mijloc de expresie de care dispune 
individul pentru a formula o realitate afectivă deosebit de complexă, pe care nu 
reuşeşte să o conceptualizeze cu claritate. Fiecare individ are simbolistica sa personală. 


Catarsisul reprezintă un mecanism al personalităţii care constă în descărcarea 
pulsională a energiilor din instanţa inconştientului, fie în mod direct, fie pe calea 
sublimării (apud Enăchescu, 1998, p. 35). Exprimarea acestor pulsiuni se produce 
prin rechemarea în conştiinţă a unei amintiri cu puternică încărcătură emoţională, până 
atunci refulată total sau parţial. 


Reprezentând sediul conflictelor, eul desfăşoară o serie de mecanisme de rezolvare 

a acestora; socializarea individului corespunde cu dezvoltarea, diversificarea şi per- 

fecţionarea acestor mecanisme. Principalele mecanisme de apărare ale eului de presiu- 

nea pulsională a inconştientului, care au rolul de a preveni dezintegrarea sistemului 
personalităţii sub influenţa presiunilor pulsionale prea mari, sunt, după Freud: 

a) Refularea este mecanismul inconştient prin care pulsiunile refuzate de eul 

conştient sunt retrimise de către instanţa de cenzură a subconştientului înapoi în 

inconştient. Ceea ce eul refuză este recunoaşterea acestor pulsiuni, verbalizarea şi 
realizarea lor; atâta timp cât pulsiunile dezaprobate social nu sunt exprimate în 
cuvinte, ele rămân confuze, ostracizate în inconştient. Pulsiunile refulate se întorc 
în inconştient cu o încărcătură energetică crescută, devenind focare de conflict 
intrapsihic, care trebuie exteriorizate pentru a asigura o stare de echilibru persoanei. 

b) Proiecţia este un mecanism care constă în atribuirea inconștientă către alţii a 
calităţilor, sentimentelor, ideilor, conflictelor, intenţiilor subiectului ; prin pro- 
iecţie individul se eliberează de afecte insuportabile. 

c) Introiecţia este un mecanism complementar proiecției şi constă în încorporarea 
elementelor lumii exterioare, obiecte sau persoane, considerate bune, valoroase, 
deci în asimilarea lor. În acest sens, introiecţia susține procesul de identificare, 
prin care o persoană adoptă atitudinile şi comportamentele unor indivizi, cărora 
le atribuie însuşiri pozitive. 

d) Deplasarea este mecanismul prin care o pulsiune, o emoție inconştientă este 
transferată de la obiectul său autentic către un element de substituție, ceea ce 
permite reducerea tensiunii intrapsihice. 

e) Întoarcerea la contrariul său este un mecanism de apărare a eului prin care 
scopul unei pulsiuni se inversează ; de exemplu, în situaţiile în care agresivitatea 
nu se poate exprima, ea poate lua forma atitudinii contrare, manifestându-se 
prin supunere, umilinţă. 

f) Anularea retroactivă este un mecanism înrudit cu cel precedent, prin care o 
persoană se străduieşte să suprime orice comportament susceptibil de a o angaja 
şi a o compromite. Prin acest mecanism se reduce anxietatea determinată de 
apariţia ideilor sau sentimentelor inacceptabile pentru individul conştient. 

e) Formarea reacțională desemnează un mecanism prin care pulsiunile ascunse se 
exteriorizează prin comportamente contrare ; astfel, tendinţa către dominare a 
unui individ apare ca o consecinţă a sentimentului său de inferioritate, pe care 
caută să-l compenseze. 

h) Raţionalizarea constă în găsirea de argumente justificative pozitive, aprobate 
social, pentru o anumită conduită ale cărei motivații profunde şi inconştiente ar 
fi inacceptabile social. 

i) Negarea este un mecanism rudimentar de apărare a eului, prin care individul 
neagă evidenţa pentru a scăpa de o realitate insuportabilă. Astfel, el trans- 
figurează faptele reale, neplăcute sau anxiogene, refuzând să le recunoască şi 
substituindu-le fapte imaginare, cu semnificaţie deturnată. 

]) Regresia se manifestă prin adoptarea unor atitudini şi comportamente caracte- 
ristice unui nivel de vârstă inferior. 


Aceste mecanisme de apărare se manifestă la toţi indivizii, în funcţie de specificul 
situaţiei sociale şi de experienţa personală a fiecăruia. Psihanaliza a explicat, pornind 
de la ideea conflictului, atât manifestările individului în viaţa cotidiană, cât şi formarea 
şi evoluţia personalităţii în cursul ontogenezei. Pornind de la modelul conflictului între 
libidou (pulsiunea sexuală) şi instinctul morţii, în funcţie de intensitatea conflictului şi 
de modalităţile concrete de realizare ale libidoului, Freud (apud Munteanu, 1998) a 
descris următoarele stadii în dezvoltarea psihică a indivizilor: stadiul oral (durează 
primul an de viaţă, în care libidoul se satisface prin actul suptului) ; sfadiul anal 
(coincide cu cel de al doilea an de viaţă, în care libidoul se satisface prin retenţia/ 
expulzarea materiilor fecale ; acum se structurează tendinţele spre sadomasochism) ; 

stadiul falic (între 3 şi 5 ani libidoul este satisfăcut prin masturbare ; acum apare 
complexul Oedip, respectiv complexul Electra) ; stadiul de latenţă (de la 6 ani până la 
pubertate ; ca urmare a şcolarizării copilului, instinctul sexual are o evoluţie descendentă) 
şi stadiul genital (durează de la pubertate până la sfârşitul vieţii şi se caracterizează 
prin maturizare sexuală şi satisfacerea libidoului prin contact sexual). 

Explicarea întregului proces al dezvoltării personalităţii pe baza conflictului dintre 
impulsurile agresive şi sexuale devine lesne de înţeles dacă avem în vedere argumentul 
lui Freud, şi anume că acest conflict generează în mod special consecinţe importante pe 
termen lung la nivelul întregii funcţionări individuale. Freud credea că sexualitatea şi 
agresivitatea reprezintă teme complexe, asupra cărora normele sociale se pronunţă cu 
subtilitate şi discreţie şi din care oamenii desprind mesaje divergente cu privire la ceea 
ce este adecvat; astfel, Freud afirma că aceste două pulsiuni sunt sursă de confuzie 
pentru indivizi în condiţiile în care ele au proprietatea de a determina mai puternic 
comportamentul decât alte trebuinţe de bază. Aşadar, Freud a atribuit o mare importanţă 
acestor pulsiuni tocmai pentru că normele sociale dictau că ele trebuie sistematic 
blocate, frustrate. 


Frustrarea este elementul care intervine din lumea externă şi se adaugă conflictelor 
existente între cele trei instanţe ale psihicului, amenințând echilibrul personalităţii. 
Frustrarea desemnează starea afectivă a persoanei în urma apariţiei unui obstacol în 
calea satisfacerii unei trebuinţe percepute ca legitimă. În urma frustrărilor grave apare 
situaţia de fixare: evoluţia psihică a individului se opreşte la o anumită etapă de 
creştere, total sau parţial, caz în care poate continua ulterior procesul de dezvoltare. 
Atunci când conflictul fiecărui stadiu de dezvoltare este de intensitate mică sau 
moderată, stadiul este depăşit cu succes de individ; când părinţii intensifică însă 
conflictul, frustrând copilul sau oferindu-i modele de comportament inconsecvent, 
procesul dezvoltării este blocat de invazia mecanismelor de apărare prin care copilul 
încearcă să evite anxietatea, evitând conflictul. În aceste situaţii se produce fixarea, 
proces care face ca semnificaţia activităţilor specifice stadiului să rămână importantă 
pentru individ, chiar şi după ce a depăşit stadiul. Tipurile caracteriale specifice fixării 
la anumite stadii, observabile la vârsta adultă, se manifestă prin activităţile şi conflictele 
caracteristice stadiului, precum şi prin mecanismele de apărare caracteristice, după 
cum urmează (vezi în acest sens Maddi, 1980, pp. 707-708): 

a) fixarea la stadiul oral se caracterizează prin apelul la proiecţie, negare şi 
introiecţie, ca mecanisme principale de apărare a eului, şi prin cristalizarea 
următoarelor trăsături tipice de personalitate : optimism-pesimism, încredere- 
-suspiciune, admiraţie-invidie. Persoanele care s-au fixat la stadiul oral sunt 
avide de mâncare, preferă alimentele care nu cer efort de masticaţie, sunt 
pasive, dependente, comode ; 

b) fixarea la stadiul anal se manifestă, din punctul de vedere al celor mai folosite 
mecanisme de apărare a eului, prin raţionalizare, formare reacţională şi anulare 
retroactivă ; trăsăturile de personalitate specifice sunt: agresivitatea, dezordi- 
nea, opozabilitatea, tolerarea, chiar valorizarea murdăriei ; 

c) fixarea la stadiul falic se caracterizează prin preferința pentru deplasare ca 
mecanism de apărare a eului, iar trăsăturile tipice de personalitate sunt: mândria- 
-umilinţa, curaj-timiditate, integritate-predispoziţia la compromis, slaba abilitate 
de a stabili relaţii sociale ; 

d) fixarea la stadiul genital se caracterizează prin apelul la sublimare, iar trăsăturile 
de personalitate specifice indică o socializare pozitivă, manifestată în capacitatea 
de adaptare, echilibru şi forţa caracterului. 


În concluzie, dincolo de limitele ei, concepţia psihanalitică, în forma ei clasică, are 
meritul de a explica actele şi conduitele curente, din viaţa cotidiană, ale indivizilor, 
precum şi manifestările psihopatologice, avansând o viziune dinamică asupra perso- 
nalităţii. Pertinenţa teoriei psihanalitice, dar şi utilitatea ei derivă din implicaţiile pe 
planul psihoterapiei: conform interpretării psihanalitice, cheia intervenţiei în resta- 
bilirea echilibrului psihic al individului constă în localizarea conflictului care a generat 
dezechilibrul, conştientizarea acestuia şi găsirea căilor de rezolvare a conflictului de 
către subiect în zonele concrete ale existenţei sale. 

Psihanaliza a creat un nou model uman, punând accentul pe sfera inconştientului 
pulsional ; în concepţia psihodinamică, pulsiunile sunt sursa şi mobilul vieţii psihice : 
dinamica pulsiunilor echivalează cu dinamica vieţii psihice. Principiul plăcerii devine 
legea fundamentală a vieţii psihice în viziunea psihanalitică. Allport (1991, p. 156) 
observa că Freud şi-a exprimat întreaga concepţie despre natura umană denumind ceea 
ce este instinctual, inconştient ca fiind „proces primar”, în timp ce ceea ce este 
raţional, controlat este denumit „proces secundar”. E adevărat că ordinea apariţiei lor 
în viaţa psihică a individului în cursul ontogenezei argumentează oarecum aceste 
denumiri : cerința primară a sugarului pentru satisfacţie apare înaintea construcţiilor 
raţionale secundare. Dar Freud vrea să spună şi altceva cu aceste denumiri, şi anume 
că nici un adult nu scapă de prioritatea procesului primar din viaţa sa. Aşadar, 
dinamica personalităţii este redusă de psihanaliză la jocul pulsiunilor, care se desfăşoară 
între satisfacere, conform principiului plăcerii, şi reprimare-refulare, conform prin- 
cipiului realităţii. 

Sistemul de organizare a personalităţii elaborat de Freud a fost dezvoltat şi corectat 
de C.G. Jung, discipol al lui Freud, care s-a delimitat de concepţia psihanalitică 
deoarece nu a mai acceptat ideea importanţei imense acordate sexualităţii în explicarea 
funcţionării indivizilor. Dorinţa sa de a se diferenţia de teoria lui Freud l-a determinat 
să-şi intituleze concepţia proprie psihologie analitică. 

Ca şi Freud, Jung recunoaşte rolul inconştientului în determinarea personalităţii, 
dar el distinge la nivelul inconştientului două straturi bine diferenţiate : inconştientul 
individual şi inconştientul colectiv. Inconştientul individual corespunde versiunii 
freudiene asupra rolului inconştientului, depozitând amintirile uitate sau refulate. 
Inconştientul colectiv depozitează trăsăturile latente moştenite din trecutul ancestral al 
oamenilor, fiind sediul experienţelor colective anterioare, trăite de întreaga umanitate 
şi care fac parte din fiinţa individului încă de la naştere ; acestea sunt „arhetipurile”. 
Ele alcătuiesc conținuturile inconştientului colectiv şi desemnează imaginile arhaice, 
vehiculate de fabule, mitologie, basme şi legende. Arhetipurile sunt formele prin care 
se manifestă instinctele colective. Rolul arhetipurilor este cel de a structura un pattern 
al comportamentului indivizilor, ele fiind dominantele structurale ale psihicului în 
general. Arhetipul trebuie interpretat ca un centru de energie psihică, fiind capabil să 
transforme procesul psihic în imagini ; el reprezintă materialul din care se construiesc 
imaginile care exprimă în final pulsiunile fundamentale ale individului. 

După Jung (1997, p. 486), fiecare individ împărtăşeşte inconştientul colectiv cu 
întreaga specie umană. Arhetipurile sunt, din această perspectivă, imagini încărcate 

emoţional şi forme de gândire care au o semnificaţie universală ; ele se manifestă 
frecvent în vise, în simbolurile din artă, literatură, religie. Arhetipurile sunt cele care 
predispun individul către emoţii şi gânduri specifice. Deşi aceste gânduri şi emoţii pot 
deveni conştiente, arhetipurile care le determină nu pot fi conştientizate. Arhetipurile 
majore sunt, după Jung (apud Maddi, 1980, pp. 78-88): fantasma (virtualitatea 
animalică a persoanei), anima (virtualitatea feminină din bărbat), animus (virtualitatea 
masculină din femeie), persona (masca convenţională adoptată în condiţii de presiune 
socială) şi sinele (conglomeratul tuturor forţelor contradictorii dintr-o persoană). 

În psihologia analitică a lui Jung, personalitatea se structurează în procesul 
de realizare a individualităţii. Individualitatea reprezintă echilibrul dintre forţele contra- 
dictorii ale personalităţii şi include atât materialul conştient, cât şi pe cel inconştient. În 
procesul de realizare a individualităţii se respectă principiul echivalenţei (dacă valoarea 
unui aspect al personalităţii creşte sau descreşte, această tendinţă va fi compensată de 
o tendinţă contrară la un alt aspect al personalităţii) şi principiul entropiei (conform 
căruia distribuţia energiei în întreaga personalitate se realizează echilibrat). 

Jung nu a acordat o atenţie specială descrierii procesului de dezvoltare a perso- 
nalităţii ; spre deosebire de Freud (deşi este de acord că sexualitatea şi egoismul sunt 
determinante în mica copilărie), el afirmă că la vârsta adultă este specifică tendinţa 
spre spiritualitate, de care leagă rolul inconştientului colectiv. În explicarea com- 
portamentului uman, conceptele-cheie folosite de Jung sunt: cauzalitatea (influenţa 
trecutului asupra comportamentului), feleologia (influenţa viitorului anticipat asupra 
viitorului), progresul, regresia şi sublimarea. 

Ideile lui Jung asupra inconştientului colectiv au avut o influenţă redusă asupra 
teoriei psihologice, în comparaţie cu impactul asupra altor domenii, cum ar fi antro- 
pologia, filosofia, studiul religiilor. Multe dintre ideile lui au fost încorporate în 
teoriile psihologice ulterioare ; de exemplu, Jung a fost primul psiholog care a susţinut 
că oamenii au nevoie să-şi realizeze potenţialul pentru a fi sănătoşi din punct de vedere 
psihologic. Astfel, el a anticipat cu câteva decenii perspectiva umanistă, care accentu- 
ează actualizarea de sine. 


Ca şi Jung, psihologul austriac A. Adler a fost iniţial discipolul lui Freud, motivul 
desprinderii de teoria psihanalitică fiind aceeaşi nemulţumire în legătură cu centrarea 
dinamicii personalităţii pe sexualitate. Adler şi-a denumit teoria asupra personalităţii 
psihologie individuală. 

Adler a afirmat că motorul dezvoltării psihice îl reprezintă tendinţa spre supe- 
rioritate, care nu echivalează automat cu dorinţa de putere sau de status înalt. Năzuinţa 
spre superioritate este impulsul universal care determină indivizii să se adapteze, să se 
perfecţioneze şi să-şi controleze schimbările situaţiilor de viaţă. Tendinţa către per- 
fecţiune provine din conştientizarea slăbiciunii fizice, sentimentul de inferioritate şi 
compensarea inferiorităţii. Încercarea de a depăşi inferioritatea, reală sau imaginară, 
determină individul să achiziţioneze noi deprinderi şi să-şi dezvolte talentele. Când 
sentimentul de inferioritate este excesiv, apare complexul de inferioritate, pe care 
Adler (1995) îl explică prin interacţiunile necorespunzătoare părinţi-copii. Cât despre 
aspectul importanţei experienţei de viaţă din primii ani ai copilăriei asupra formării 
personalităţii, Adler a fost de acord cu Freud, deşi fiecare a accentuat pe aspecte 
diferite ale interacțiunii părinţi-copii. 

Adler a explicat tulburările de personalitate exclusiv pe baza complexului de 
inferioritate. El a arătat că unii oameni dezvoltă supracompensaţii ale sentimentului de 
inferioritate ; specific acestui proces este faptul că, în loc să depună eforturi pentru a-şi 
dezvolta abilităţile, aceste persoane se orientează către aspecte exterioare şi superficiale — 
dobândirea de status şi/sau putere asupra celorlalţi, avere etc. —, interpretând ca succes 
efortul lor de a-şi masca inferioritatea. Astfel de oameni ajung să se teamă mai mult de 
aparenţe decât de realitate, afirmă Adler. 

Deşi nu a descris o stadialitate a dezvoltării personalităţii, teoria lui Adler a 
accentuat contextul social în care se realizează acest proces. Adler a analizat efectele 
constelaţiei familiale şi ale atmosferei familiale asupra formării personalităţii. Con- 
stelaţia familială se referă la aspectele de ordin sociologic ale familiei şi la modul cum 
acestea afectează fiecare membru : aici se includ aspecte precum poziţia copilului în 
seria fraternă, prezenţa sau absenţa tatălui etc. A/mosfera familială desemnează calitatea 
emoţională a relaţiilor intrafamiliale. Constelaţia familială produce efecte asupra 
dezvoltării personalităţii copilului prin aceea că oferă un set particular de probleme pe 
care el trebuie să le rezolve pentru a se adapta (astfel, copilul unic, copilul mai mare, 
mezinul se confruntă cu probleme diferite de viaţă şi-şi vor dezvolta trăsături specifice 
de personalitate). Atmosfera familială influenţează modul în care viitorul adult va 
acţiona în realizarea tendinței sale spre superioritate, de exemplu, fiind activ-pasiv, 
constructiv-distructiv, perseverent-delăsător etc. 


Evaluarea perspectivei psihodinamice - chiar dacă aceasta nu se reduce doar la 
aceşti trei reprezentanţi — presupune atât recunoaşterea unor merite, cât şi aprecieri 
critice. Este meritul teoriilor psihodinamice de a fi subliniat pentru prima dată în 
psihologie că: 

a) forţele inconştientului influenţează comportamentul oamenilor ; 

b) conflictele intrapsihice joacă un rol important în dezvoltarea personalităţii ; 

c) experienţele din prima copilărie influenţează personalitatea adultă. 


Criticile aduse teoriilor psihodinamice au vizat următoarele aspecte (vezi în această 
privinţă Weiten, 1992, pp. 435-436): 

a) slaba testabilitate : ideile teoriei psihodinamice sunt vagi şi nu permit testarea 
clară, ştiinţifică ; de exemplu, nimeni nu şi-a imaginat cum se poate demonstra/ 
infirma existenţa inconştientului colectiv descris de Jung ; 

b) evidenţa inadecvată : teoriile psihodinamice depind prea mult de studiile de caz 
clinice, în care este uşor pentru clinicieni să vadă ceea ce se aşteaptă ei să vadă. 
Pe de altă parte, subiecţii observați în situaţii clinice nu sunt reprezentativi 
pentru majoritatea populaţiei ; de aceea, se afirmă că evidenţa empirică nu oferă 
decât un sprijin modest ipotezelor psihodinamice centrale ; 

c) sexismul: mulţi psihologi au argumentat că teoria psihodinamică se caracte- 
rizează prin presupoziţii sexiste împotriva femeilor. 


Dincolo de aceste aprecieri, majoritatea psihologilor cred că datele oferite de 
psihanaliză în direcţia cunoaşterii omului sunt valoroase ; psihanaliza constituie sursa 
numeroaselor forme de psihoterapie, ea oferind baza metodologică, dar şi tehnică a 
acestora (Enăchescu, 1998, p. 181). 

4.2. Perspectiva behavioristă 


Behaviorismul (din englezescul behaviour - comportament) este orientarea psihologică 
ce grupează toţi psihologii care pornesc de la premisa că psihologia ştiinţifică trebuie 
să studieze doar comportamentul observabil. Cele mai multe studii de factură behavio- 
ristă s-au focalizat pe procesul de învăţare, acordând relativ puţină atenţie studierii 
personalităţii. Interesul behavioriştilor pentru personalitate a început să se manifeste 
după ce psihologii americani J]. Dollard şi N. Miller au încercat să transpună unele idei 
freudiene în cadrul terminologic behaviorist. Ei au arătat că perspectiva behavioristă 
poate oferi idei valoroase despre personalitate : folosind schema psihodinamică în 
studiul comportamentului, Dollard şi Miller au construit modelul frustrare-agresivitate. 
Potrivit acestui model, frustrarea - concept psihodinamic - determină întotdeauna 
agresivitate ; ori de câte ori un individ se confruntă cu un obstacol (fizic, psihologic 
sau simbolic) atunci când încearcă să realizeze un scop, apare frustrarea. Dacă individul 
nu poate depăşi obstacolul, frustrarea se intensifică şi, în mod tipic, comportamentul 
persoanei devine mai puţin logic şi mai puternic încărcat emoţional decât de obicei. 


Psihologul american F.B. Skinner este unul dintre cei mai cunoscuţi reprezentanţi ai 
behaviorismului. Interesul său ştiinţific major s-a îndreptat către studierea învăţării la 
animale, dar ideile sale au fost preluate şi aplicate în explicarea personalităţii. 

Skinner nu s-a interesat de ceea ce se petrece în interiorul personalităţii, considerând că 
este lipsit de utilitate să speculeze asupra proceselor cognitive care nu se pot observa direct. 
De aceea, el nu s-a pronunţat cu privire la structura personalităţii. Atenţia lui s-a îndreptat 
asupra modului în care mediul extern modelează comportamentul observabil. Skinner a 
afirmat că stimulii din mediu determină în întregime conduita unei persoane. Constanţa 
conduitei este explicată de Skinner (apud McConnell, 1977, pp. 331-333) prin faptul că 
oamenii dispun de tendinţe stabile de răspuns la solicitările mediului, care s-au format prin 
experienţă. Aceste tendinţe se pot schimba în timp, ca rezultat al noilor experienţe, dar ele 
sunt suficient de rezistente pentru a imprima un anumit nivel de consistenţă în conduită. 

Skinner interpretează personalitatea ca pe un ansamblu de tendințe de răspuns la 
stimulii din diverse situaţii. O anumită situaţie poate fi asociată cu un număr de 
tendinţe de răspuns, de diverse intensităţi. De exemplu, dacă stimulii provin dintr-o 
situaţie socială informală, o petrecere la care participă multe persoane, dintre care 
subiectul nu cunoaşte decât câteva, tendinţele de răspuns în această situaţie pot fi, în 
ordinea forţei lor: să circule, vorbind cu ceilalţi numai dacă aceştia îl abordează 
primii ; să stea aproape de puţinii cunoscuţi, fără a face vreun efort pentru a cunoaşte 
persoane noi; să se retragă discret în bibliotecă ; să plece cât mai curând posibil. 

Contribuţia lui Skinner la înţelegerea formării personalităţii constă în explicarea 
modului în care sunt achiziţionate aceste tendinţe de răspuns prin învăţare. El credea 
că cele mai multe tendinţe de răspuns sunt formate prin procesul de condiţionare, pe 
care el a denumit-o operantă. În cercetările sale asupra învăţării la animale, Skinner a 
observat că ceea ce determină un pattern de răspuns la un stimul este tipul de consecinţă 
din partea mediului : întărire-recompensă, pedeapsă sau stingere ; când răspunsurile 
sunt urmate imediat de recompensă, ele sunt întărite, fixate ; şi, invers, când răs- 
punsurile sunt urmate de sancţiune, tendinţa de a recurge pe viitor la acelaşi răspuns 

este diminuată. Întărirea poate fi definită ca orice consecinţă a mediului care poate 
creşte probabilitatea producerii unui răspuns operant. Astfel, personalitatea se formează 
printr-o continuă întărire sau slăbire a tendinţelor de răspuns, în funcţie de evoluţia 
situaţiilor de viaţă. 


Se poate observa mecanicismul acestei interpretări, care face abstracţie de parti- 
ciparea conştiinţei individului la procesul dezvoltării psihice. EI a explicat constanţa 
conduitei fără să arate rolul proceselor cognitive în structurarea tendinţelor stabile de 
răspuns ale individului ; încercând să remedieze această limită, A. Bandura a subliniat 
rolul conştiinţei, gândirii şi afectivității în modelarea comportamentului în feoria 
învăţării sociale. 

Ca şi Skinner, Bandura a afirmat că personalitatea se formează prin învăţare, dar a 
conceput procesul învăţării ca pe o realitate în care oamenii joacă un rol activ : ei caută 
să proceseze informaţiile despre mediul lor pentru a maximiza profitul. Diferenţele 
dintre indivizi devin observabile tocmai relativ la modul în care ei procesează infor- 
maţia. Bandura a considerat că există diferenţe cognitive între indivizi, diferenţe care 
nu derivă din procesul învăţării şi care au o influenţă majoră asupra personalităţii. Din 
această perspectivă, mediul determină conduita unui individ (după modelul condi- 
ționării operante descris de Skinner), dar şi procesele cognitive active ale interpretării 
stimulilor din mediu determină conduita ; ideea deferminismului reciproc, specifică 
teoriei lui Bandura, susţine că procesele cognitive, stimulii din mediul extern şi conduita 
se determină reciproc. 

Bandura a adăugat la rolul condiţionării operante în modelarea personalităţii şi rolul 
învăţării prin observarea unui model. Învăţarea prin observare se produce ori de câte 
ori tendinţa de răspuns a individului este influenţată de observarea condiţionării 
operante la ceilalţi indivizi ; dacă modelul observat primeşte o întărire negativă sau 
pozitivă pentru răspunsul său comportamental, această consecinţă va determina dacă şi 
când cel care a observat va produce acelaşi comportament. În acest mod, prin obser- 
varea modelelor, se formează în timp pattern-ul caracteristic de comportament al 
indivizilor. De-a lungul timpului, Bandura a demonstrat că unele modele sunt mai 
influente decât altele ; oamenii tind să imite comportamentul modelelor pe care le 
consideră atractive şi puternice (situaţie ce corespunde introiecţiei freudiene) sau al 
modelelor care prezintă o serie de similitudini cu subiecţii înşişi. Tendinţa generală 
este de a copia comportamentul modelelor care conduc la rezultate favorabile. 

Teoria învăţării sociale afirmă rolul modelelor în dezvoltarea personalităţii, o serie 
de cercetări demonstrând modul în care se cristalizează standardele morale, stereotipul 
rol-sex sau dinamica agresivităţii în urma învăţării sociale. 


O altă contribuţie interesantă la înţelegerea specificităţii comportamentului uman i 
se datorează unui alt behaviorist, W. Mischel, care, pornind de la ideea că oamenii joacă 
un rol activ în formarea conduitei lor, explică (apud Birch, Hayward, 1999, pp. 78-80) 
modul în care factorii specifici situaţiilor sociale intervin în felul în care oamenii 
prelucrează/evaluează informaţiile în elaborarea unei tendinţe de răspuns. Oamenii îşi 
structurează o reacţie comportamentală pe baza a ceea ce cred ei că poate conduce la 
un rezultat favorabil în situaţia în care se află. Astfel, de exemplu, dacă o persoană 
crede că munca susţinută conduce la recompense precum salariu mai bun, promovare etc., 
ea va deveni mai sârguincioasă şi mai muncitoare, spre deosebire de cazul în care 

apreciază că efortul nu conduce la efecte favorabile. Fireşte că în prelucrarea informaţiilor 
de natură să conducă la astfel de aprecieri intervine observarea modelelor. Cercetările 
lui Mischel se finalizează în concluzia potrivit căreia conduita se caracterizează mai mult 
prin specificitate decât prin consistenţă ; Mischel a contestat conceptul de zrăsătură de 
personalitate, care se bazează pe ideea de consecvență, insistând asupra rolului situaţiilor 
particulare în determinarea comportamentului ; din această perspectivă, consistenţa 
comportamentului rezultă din similitudinile situaţiilor pe care le trăiesc indivizii. 

Perspectiva behavioristă are meritul de a sublinia rolul mediului în condiţionarea 
comportamentului uman, accentuând în special importanţa contextului social în for- 
marea personalităţii. 


4.3. Perspectiva umanistă 


S-a conturat, începând din a doua jumătate a secolului XX, ca o reacţie la limitele 
perspectivei psihodinamice şi behavioriste. Principala acuzaţie adusă acestor orientări 
era că sunt dezumanizante. Accentuând pe calităţile umane specifice, pe libertatea 
indivizilor, dar şi pe potenţialul lor de dezvoltare, psihologii umanişti au dezvoltat în 
psihologie o viziune optimistă asupra naturii umane. Ei au susţinut că oamenii îşi pot 
domina moştenirea animală primitivă, îşi pot controla trebuinţele biologice, că oamenii 
sunt fiinţe conştiente şi raţionale, care nu sunt la discreţia inconştientului, iraţionalului 
şi a conflictelor intrapsihice. 

Reprezentanţii psihologiei umaniste au susţinut, de asemenea, că interpretarea 
subiectivă a lumii de către indivizi este mai importantă decât realitatea obiectivă, 
deoarece poate influenţa comportamentul mai mult decât realitatea. Caracteristică 
perspectivei umaniste este abordarea fenomenologică a personalităţii, care se bazează 
pe aprecierea/înţelegerea experienţelor subiective pentru a explica evoluţia comporta- 
mentului. 


Carl Rogers (apud Pelletier, 1996, p. 43) afirma că, pentru înţelegerea comporta- 
mentului, cea mai valoroasă perspectivă este cadrul intern de referinţă al individului. 
Rogers a pornit de la observaţii clinice şi, impresionat de deschiderea şi dorinţa de progres 
a pacienţilor săi, a ajuns să susţină că omul este funciarmente o fiinţă bună. Aplicarea 
în interacţiunile terapeutice a concepţiei sale despre valoarea înţelegerii cadrului de 
referinţă al celuilalt l-a determinat să-şi denumească feoria ca fiind centrată pe client. 

După C. Rogers, personalitatea se formează în jurul tendinței centrale de actualizare 
a propriului potenţial psihic. Tendinţa aceasta este specifică tuturor fiinţelor vii; la 
oameni, tendinţa se manifestă în forma specifică a încercării de actualizare a indivi- 
dualității, a sinelui autentic al individului; mesajul psihologului american era că 
fiecare persoană ar trebui să încerce să fie ea însăşi, în orice situaţie, în loc de a juca 
un rol. Rogers afirma că, întrucât nu există în această moştenire nimic inacceptabil 
pentru societate, conflictul între societate şi individ nu este inevitabil. 

Conceptul central în teoria centrată pe client este reprezentarea de sine, imaginea de 
sine. Această componentă a personalităţii se defineşte ca ansamblu al credințelor 
individului despre propria sa persoană -— trăsăturile specifice, comportamentul - şi 
angajează, în structurarea sa, atât planul cognitiv (ce ştie persoana despre sine, cât de 

bine se cunoaşte), cât şi planul afectiv (ce simte persoana în legătură cu imaginea de 
sine). Reprezentarea de sine este rezultatul unei prelucrări subiective a informaţiei de 
către individ şi poate să nu corespundă întru totul evidenţei empirice. Rogers a remarcat 
tendinţa indivizilor de a promova o reprezentare de sine pozitivă. Distanţa între 
reprezentarea de sine şi realitate este denumită prin termenul „incongruenţă” ; toţi 
oamenii manifestă un grad relativ de incongruenţă între experienţele lor de viaţă şi 
imaginea de sine — acestea nu coincid. Când incongruenţa este însă prea mare, echilibrul 
psihic al persoanei este afectat. 

În dinamica tendinței de realizare de sine devin foarte importante nevoia de apreciere 
pozitivă şi nevoia de autoapreciere pozitivă (vezi Maddi, 1980, p. 719). Nevoia de 
apreciere pozitivă din partea celorlalţi se manifestă prin influenţa benefică a aprobării 
sociale a conduitei unei persoane asupra formării reprezentării de sine; nevoia de 
autoapreciere pozitivă se referă la satisfacția rezultată în urma constatării că experienţa 
de viaţă confirmă reprezentarea de sine. Aprobarea sau/şi dezaprobarea socială sunt 
factori care modelează personalitatea. Rogers a explicat modul în care experienţele din 
copilărie promovează congruenţa sau incongruenţa, considerând trebuinţa fundamentală 
a indivizilor de a fi iubiţi şi acceptaţi necondiţionat de către ceilalţi. Rogers a susţinut 
că iubirea necondiționată din partea părinţilor (care oferă copilului certitudinea că 
afecțiunea părinţilor faţă de el nu depinde de conduita lui) satisface nevoia de apreciere 
pozitivă şi întăreşte congruenţa, în timp ce iubirea condiţionată accentuează incongruenţa. 

Pe măsură ce reprezentarea de sine se completează şi se stabilizează, individul 
începe să se definească prin această componentă. Această autodefinire se traduce 
printr-o mai mare aderenţă a conduitei persoanei la reprezentarea de sine, ceea ce are 
două efecte specifice (apud Weiten, 1992, p. 442): reprezentarea de sine devine 
profeția care se autoîmplineşte (adică persoana respectivă tinde să se comporte con- 
sistent, în mod congruent cu reprezentarea de sine, oarecum predictibil) şi apare 
rezistenţa la informaţiile care contrazic reprezentarea de sine. Intormaţiile care infirmă 
reprezentarea de sine ameninţă echilibrul psihic al persoanei, caz în care aceasta poate 
găsi o cale să ignore realitatea (ceea ce ar corespunde mecanismului psihic de apărare 
a eului numit negare). 

Reprezentarea de sine cristalizată în urma unor aprecieri condiţionate va fi deter- 
minată preponderent social, devenind astfel incongruentă cu potenţialităţile înnăscute 
ale individului. Incongruenţa generează anxietate ; orice experienţă care nu confirmă 
reprezentarea de sine devine o sursă de anxietate. Pentru ca anxietatea să nu devină 
conştientă, intră în joc mecanismele defensive : reprimarea, deplasarea etc. Indivizii 
ignoră, neagă sau deturnează semnificaţia realităţii pentru a-şi menţine reprezentarea 
de sine. Congruenţa reprezintă sursa şi condiţia confortului psihic, a sănătăţii psihice 
în general. 


A. Maslow a nuanţat relaţia dintre congruenţă şi sănătatea psihică, elaborând ideea 
realizării de sine (autoactualizării de sine) ca exemplu de personalitate sănătoasă. 
Aplicarea teoriei sale asupra motivaţiei în explicarea conduitei indivizilor reprezintă 
una dintre cele mai interesante contribuţii la înţelegerea personalităţii. 

Maslow a susţinut că trebuinţele fiinţelor umane se organizează într-un sistem 
ierarhic, care dispune cele mai puternice trebuinţe la baza ierarhiei, iar cele mai puţin 
puternice la vârf. Funcționarea sistemului motivaţional presupune satisfacerea mai 
întâi a celor mai puternice trebuinţe, după care pot fi activate şi cele mai slabe. 

înnăscute formează aşa-numita motivație de creştere, în timp ce tendinţa ce vizează 
menţinerea vieţii este denumită mofivație de deprivare. Deşi cele două tendinţe sunt 
organizate ierarhic, astfel încât tendinţa de supravieţuire trebuie realizată înaintea celei 
de actualizare, ele nu sunt în realitate în opoziţie. Când toate nevoile asociate tendinței 
de supravieţuire sunt satisfăcute, devin evidente şi presante cele asociate actualizării de 
sine, şi anume : nevoia de realizare a potenţialului înnăscut al individului şi nevoia de 
cunoaştere-înţelegere. 

Relativ la dezvoltarea personalităţii, Maslow a susţinut valabilitatea observaţiilor lui 
Rogers, rezumând dinamica acestui proces la necesitatea satisfacerii celor două grupe 
de trebuinţe : dacă trebuinţele de supravieţuire nu sunt blocate, trebuinţele de auto- 
realizare vor fi puternic exprimate ; dacă sunt blocate, atunci individul pune în lucru 
mecanismele defensive. 

Personalitatea ale cărei trebuinţe de supravieţuire şi de realizare de sine au fost 
satisfăcute se caracterizează prin următoarele trăsături psihice: orientare realistă, 
acceptare de sine, acceptarea celorlalţi şi a lumii, spontaneitate, orientare spre sarcină, 
şi mai puţin spre sine, independenţă, sentimentul de solidaritate cu umanitatea, simţul 
umorului, creativitate şi nonconformism. Toate aceste trăsături corelează cu sănătatea, 
confortul şi echilibrul psihic. Individul care şi-a dezvoltat un sens al individualităţii 
sale şi se simte împlinit este sensibil la nevoile celorlalţi, este eficient în profesie şi nu 
este dependent de aprobarea semenilor. 

Deşi orientării umaniste i se reproşează optimismul exagerat în aprecierea naturii 
umane, sublinierea importanţei subiectivităţii în explicarea comportamentului şi conceptul 
de reprezentare de sine rămân achiziţii deosebit de valoroase în înţelegerea personalităţii. 


4.4. Perspectiva biologică 


Include toate concepţiile psihologice care subordonează întreaga organizare psihocom- 
portamentală a individului structurii lui morfofuncţionale, accentuează rolul motivelor 
biologice în conduită şi supralicitează experienţa timpurie pre- şi postnatală în formarea 
personalităţii (vezi în această privinţă Dafinoiu, Cosmovici, 1994, p. 57). 

Primele observaţii asupra relaţiei subtile dintre latura bioconstituţională şi cea 
psihică a personalităţii aparţin anticilor care, cu mult înainte de apariţia endocrinologiei, 
au asociat predominanţa unei „umori” în organism cu un anumit tip caracterial. După 
Allport (1991, p. 48), aceasta ar fi cea mai veche teorie psihologică, având cea mai 
mare influenţă de-a lungul timpului şi apropiindu-se de descoperirile ştiinţei con- 
temporane. În prima jumătate a secolului XX, E. Kretschmer şi W. Sheldon au elaborat 
independent teorii care apelau la aceeaşi relaţie între psihic şi fizic, ambele realităţi 
fiind guvernate de moştenirea ereditară. 


W. Sheldon (apud MceConnell, 1977, pp. 524-525) a pus la punct o schemă pentru 
a determina în ce proporţie fiecare dintre cele trei tipuri fizice (picnicul, astenicul şi 
atleticul descrişi de Kretschmer) se găseşte la o anumită persoană ; măsurând diverse 

lungimi, diametre şi proporţii, a dat fiecărui individ un scor de la 1 la 7 pentru fiecare 
dintre cele trei tipuri: 

-  endomorțful are o constituţie rotunjită (țesutul adipos este bine reprezentat), 
organe interne mari, dar cu o dezvoltare relativ slabă a sistemului muscular şi 
0s0s; 

—  mezomorțul este puternic, cu musculatură şi oase bine dezvoltate, cu o constituţie 
„pătrată” ; 

—  ectomorjul este slab, cu extremităţile corpului lungi, dezvoltarea musculară 
slabă -— cu o constituţie liniară ; 


Măsurând fiecare dintre aceste tipuri şi dând scoruri, vom obţine portretul indi- 
vidului pentru numărul caracteristicilor endomorfe, mezomorfe şi ectomorfe din 
constituţia sa ; Sheldon a identificat astfel peste 70 de tipuri de structuri constituţionale. 
EI a listat câte 20 de trăsături de personalitate pentru fiecare dintre cele trei tipuri 
constituţionale şi a urmărit pe un eşantion de studenţi gradul de corelare între cele două 
variabile, găsind în final un coeficient de corelaţie foarte mare, după cum urmează: 

-  endomorful se asociază cu dorinţa de confort, relaxare, reacţii lente, sociabilitate, 

automulţumire, somn adânc, afecţiune ; 

—  mezomorful se caracterizează prin spirit competitiv şi agresiv, valorizează 

aventura ; energie, tendinţă de dominare, curaj, sinceritate ; 

-  ectomorful este inhibat, introvertit, orientat către activităţi intelectuale, anxios, 

cu reacţii rapide şi somn uşor tulburat. 


O serie de cercetări ulterioare nu au confirmat concluziile lui Sheldon, găsind doar 
o corelaţie moderată între tipul fizic şi trăsăturile psihice, iar ideea asocierii fizic- 
-personalitate a fost progresiv abandonată în favoarea unor teorii biologice mai sofisticate 
asupra personalităţii. Astfel, teoria lui H. Eysenck se bazează pe analiza factorială a 
trăsăturilor de personalitate ; Eysenck a propus un model al personalităţii interpretat ca 
un sistem ierarhic de trăsături, în care trăsăturile superficiale derivă dintr-un număr de 
trăsături de bază, care provin din câteva trăsături fundamentale. Aceste trăsături 
fundamentale, identificate în urma analizei factoriale, sunt: extraversiunea (manifestată 
în trăsături precum sociabilitate, activism crescut, căutarea senzaţiilor, vioiciune, 
dorinţă de afirmare), nevrotismul (manifestat prin anxietate, tensiune psihică, indispo- 
ziţie, stimă de sine scăzută) şi psihotismul (egoism, nesociabil, impulsiv, rece). După 
Eysenk, „personalitatea este determinată într-o mare măsură de gene” (apud Weiten, 
1992, p. 446). Eysenk explică această legătură parţial prin conceptul de condiţionare, 
preluat din orientarea behavioristă : indivizii pot fi condiţionaţi mai repede sau mai lent 
în funcţie de caracteristicile proceselor corticale, de exemplu, în funcţie de viteza cu 
care apare inhibiţia. Diferenţele interindividuale la nivelul funcţionării fiziologice 
generează diferenţe la nivelul condiţionării, iar aceste diferenţe sunt cele care modelează 
trăsăturile de personalitate. 

Exemplul preferat de Eysenk pentru a ilustra acest proces a fost diferenţa între 
extraversiune şi introversiune : introvertiţii au procese corticale caracterizate de o 
inhibiţie lentă şi niveluri înalte de excitare fiziologică, ceea ce-i face mai uşor de 
condiţionat, în comparaţie cu extravertiţii. Cei care pot fi uşor condiţionaţi achiziţionea- 
ză mai multe inhibiţii care împiedică realizarea unei funcţionări sociale adecvate ; de 
aici, tendinţa lor către trăirea situaţiilor de viaţă mai mult în planul interior al vieţii psihice. 

Definind personalitatea ca pe o „sumă de moduri de comportare, actuale sau 
potenţiale, ale organismului, moduri determinate de ereditate şi mediu” (apud Pavelcu, 
1980), Eysenck concepe formarea personalităţii ca o rezultantă a interacțiunii între 
sectoarele cognitiv, conativ, afectiv şi somatic. Interacțiunea dintre aceste componente 
se manifestă în trăsăturile de personalitate care se organizează pe patru niveluri 
ierarhice : nivelul inferior, cel habitual, cel al trăsăturilor de grup şi cel superior, de tip 
factor general. În acest mod, Eysenck încearcă să creeze o sinteză a modului de 
abordare structurală, statistică şi funcţională, dinamică asupra legăturilor organice 
existente între conținuturile cognitive (concretizate în însuşiri sau trăsături) şi modurile 
afectiv-conative de manifestare a personalităţii. 

Cercetările mai recente din domeniul geneticii au furnizat argumente în sprijinul 
ideii că personalitatea este într-o mare măsură determinată genetic. Cercetările realizate 
pe gemeni - univitelini şi bivitelini — au indicat corelaţii foarte puternice la aceleaşi 
trăsături de personalitate : agresivitate, altruism, afirmare de sine, empatie. În cazul 
tuturor trăsăturilor de personalitate, similitudinea trăsăturilor de personalitate era mult 
mai mare la gemenii identici (chiar şi în cazul în care ei fuseseră crescuţi separat), ceea 
ce ar sugera că factorii genetici exercită o considerabilă influenţă asupra personalităţii. 
Un studiu longitudinal realizat în SUA pe gemeni identici şi nonidentici, crescuţi 
împreună sau separat, a căror personalitate a fost urmărită în termenii similitudinii 
trăsăturilor psihice, a condus la concluzia că diferenţele de personalitate sunt influențate 
mai mult de diversitatea genetică decât de diversitatea mediului (vezi Pavelcu, 1980). 
Se estimează astfel că personalitatea este în proporţie de mai mult de 50% determinată 
ereditar şi că unele trăsături ale vieţii psihice sunt mai mult rezultatul eredității, în 
comparaţie cu altele. Astfel, temperamentul, aptitudinile şi emotivitatea ar fi mai mult 
modelate de gene, în timp ce caracterul şi voinţa ar fi mai mult rezultatul influențelor 
mediului social. Echipamentul nervos şi endocrin al unei persoane, care este configurat 
ereditar, contribuie mai mult la inteligenţa, temperamentul şi fizicul său decât voca- 
bularul, ideologia sau fundamentul ei cultural. Deci o parte a personalităţii este mai 
mult, iar altă parte mai puţin supusă influenţei mediului şi învăţării ; anumiţi indivizi 
învaţă mai uşor anumite deprinderi, atitudini şi practici culturale decât alţii, datorită 
aptitudinilor, determinate genetic. 

În prezent, majoritatea specialiştilor par a fi de acord că nici o trăsătură sau calitate 
nu este exclusiv ereditară sau exclusiv ambientală ca determinare. Tendinţa generală 
este de a se interpreta personalitatea - sau oricare dintre subsistemele sale - ca o 
funcţie a produsului dintre ereditate şi mediu. Această formulă este suficient de elastică 
pentru a acoperi numeroasele combinări posibile şi pentru a înţelege că, dacă unul 
dintre factorii ereditate sau mediu ar fi nul, nu ar mai exista nici personalitatea. 
Amprentele genetice modelează conturul personalităţii, în timp ce experienţele specifice 
procesului de socializare formează conţinutul personalităţii. Se admite ideea că, deşi 
genotipul rămâne relativ stabil, exprimarea lui în comportament evoluează odată cu 
dezvoltarea individului, ca rezultat al învăţării şi al interacțiunilor cu mediul. 

Orientarea biologistă în studiul personalităţii este susţinută şi de cercetările desfă- 
şurate în ultimele decenii privind specializarea funcţională a celor două emisfere 
cerebrale (vezi în acest sens Dumitru, 2001, p. 20); astfel, emisfera cerebrală stângă 
este specializată în recepţionarea, prelucrarea şi integrarea informaţiilor, în realizarea 
structurilor verbal-semantice complexe, în timp ce emisfera cerebrală dreaptă este 

specializată în integrarea configuraţional-globală a informaţiei, sub forma reprezentărilor, 
imaginilor, utilizând limbajul nonverbal, intuiţia şi gândirea globală. 


Se poate observa, în concluzie, diversitatea teoretică excepţională specifică studiului 
personalităţii. Această diversitate provine din faptul că diferitele teorii încearcă să 
explice aspecte diferite ale comportamentului, în paralel şi cu perfecţionarea metodelor 
de investigaţie sau cu progresul cercetărilor din alte domenii: genetică, biologie, 
sociologie etc. Chiar şi evenimentele socioistorice majore au influenţat conţinutul şi 
diversitatea teoretică din studiul personalităţii ; de exemplu, concepţia pesimistă a lui 
S. Freud asupra naturii umane s-a format în urma impresiilor generate de atrocitățile 
primului război mondial, accentul pe sexualitate a fost o reacţie de contestare a 
represiunii sexualităţii, specifice epocii victoriene ş.a.m.d. 

Nu există în prezent o teorie integratoare şi de sinteză asupra personalităţii, ceea ce 
ar susţine afirmaţia lui ]. Nuttin potrivit căreia „în psihologia personalităţii ne aflăm 
astăzi în faza de defrişare preliminară” (apud Pavelcu, 1974, p. 156). S-au clarificat o 
serie de aspecte vizând componentele, nivelurile, trăsăturile de personalitate, s-a 
cristalizat un model de interpretare a personalităţii, dar sinteza tuturor acestora în 
explicarea comportamentului rămâne un ideal de realizat. 

Un punct de intersecţie major în interpretările contemporane asupra personalităţii 
este conceperea ei ca sistem. Viziunea sistemică asupra personalităţii este deosebit de 
utilă atât din punct de vedere teoretic, cât şi practic; astfel, intervenţia în terapie, 
consiliere sau asistenţa socială se bazează pe cunoaşterea elementelor sistemului şi a 
interacțiunii dinamice dintre ele. După M. Golu (1993, pp. 34-40), personalitatea este 
un sistem : 

a) dinamic - în sensul că organizarea personalităţii depinde de factorul timp. În 
dinamica personalităţii se distinge atât o tendinţă evolutivă - de creştere, 
maturizare, dezvoltare -, cât şi una involutivă. Dezvoltarea şi maturizarea 
diferitelor procese, structuri şi subsisteme componente se realizează în ritmuri 
diferite, la momente diferite, ceea ce face ca la diferite vârste adaptarea indi- 
vidului să aibă o eficienţă diferită. Pe de altă parte, într-o personalitate matură, 
diversele componente psihice au niveluri de dezvoltare diferite ; 

b) deschis — caracterul de sistem deschis provine din interacţiunea individului cu 
mediul, schimbul de substanţe, energie şi informaţii între individ şi mediu 
făcând posibile supraviețuirea şi adaptarea/dezvoltarea personalităţii. 

Din punct de vedere neuropsihologic, relaţionarea personalităţii cu mediul extern 

se realizează prin intermediul a trei tipuri de legături funcţionale : 

- legăturile primare sunt determinate genetic, au caracter înnăscut şi se mani- 
festă pe întreaga durată a vieţii individului ; în esenţă, legăturile primare 
sunt reflexe necondiționate (alimentare, de apărare, senzoriale etc.) şi 
reprezintă zestrea adaptivă a speciei ; 

- legăturile secundare se dezvoltă pe baza celor primare, au caracter dobândit 
şi presupun procesul de învăţare, care mijloceşte achiziţia experienţelor 
individuale de adaptare. Deşi legăturile secundare ating un înalt nivel de 
complexitate, ele nu sunt definitorii pentru personalitate ; 

- legăturile terțiare sunt cele care caracterizează personalitatea ; spre deosebire 
de cele secundare, care se elaborează pe baza principiului semnalizării, 
legăturile terțiare se elaborează pe baza sensului situaţiei/stimulului, prin 

raportarea lor concomitentă la motivaţia personală, dar şi la normele, valorile 
grupului. Legăturile terțiare se desfăşoară în planul axiologic al existenţei 
individului ; 


c) hipercomplex - caracterul hipercomplex al personalităţii este determinat de 
numărul foarte mare de elemente constitutive ale personalităţii şi al relaţiilor 
dintre acestea (intrasistemice) cu mediul extern. Această caracteristică face 
imposibilă cunoaşterea simultană a tuturor elementelor şi conexiunilor care 
configurează sistemul personalităţii ; 

d) probabilist — sistemul personalităţii are caracter probabilist deoarece reacţiile 
persoanei într-o anumită situaţie sunt imprevizibile ; în raport cu unul şi acelaşi 
stimul pot exista mai multe reacţii, iar în raport cu mai mulţi stimuli poate exista 
un singur răspuns. 


Conduita unei persoane este o rezultantă a combinării trăsăturilor de personalitate 
cu specificul situaţiei în care se desfăşoară. A înţelege conduita particulară a unei 
persoane presupune coordonarea unui lung şir de informaţii despre antecedentele 
persoanei, despre valorile ei, despre mecanismele ei de apărare, despre expectanţele ei etc., 
dar şi despre semnificaţia situaţiei respective, aşa cum este evaluată subiectiv de către 
actorul social. Un astfel de demers, absolut necesar în intervenţia asistenţială, reclamă 
din partea asistentului social însuşiri de personalitate specifice : perseverenţă, spirit de 
observaţie, rigurozitate, toleranţă, empatie şi rezistenţă la închidere. Niciodată nu 
trebuie considerat că se ştie totul despre o persoană anume ; fiecare dintre noi evoluează 
în procesul adaptării la solicitările mediului. Considerarea acestei premise, a unei 
evoluţii continue, trebuie să corespundă şi principiului ipotezei optimiste, fundamental 
în ştiinţele educaţiei, care ne invită să credem că oricine poate evolua către realizarea 
binelui, cunoaşterea de sine fiind o condiţie în acest sens. 

Elemente de psihologie socială aplicată 


1. Ce este psihologia socială aplicată ? 

2. Metodologia aplicaţiilor în psihologia socială 
3. Intervenţii în domeniul sănătăţii fizice 

4. Resurse comunitare şi dileme sociale 


5. Aplicaţii în domeniul environmental 


1. Ce este psihologia socială aplicată ? 


1.1. Statutul ştiinţific al psihologiei sociale 


Psihologia socială a fost definită ca studiul felului în care gândurile, sentimentele şi 
comportamentele oamenilor sunt influențate de prezenţa reală sau imaginată a celorlalţi 
(definiţia aparţine lui Gordon Allport). 

Psihologii sociali nu se interesează numai de comportamente, ci şi de sentimente, 
gânduri, credinţe, atitudini, intenţii, scopuri etc. (vezi Boncu, Ilin, Sulea, 2007). Toate 
acestea nu sunt direct observabile, dar pot fi inferate din comportament cu mai multă 
sau mai puţină certitudine. Astfel de procese nonobservabile au o mare importanţă, 
căci ele pot dirija comportamentul observabil. Cercetarea legăturii dintre atitudini şi 
comportamente a format obiectul multor demersuri experimentale şi s-a bazat tocmai 
pe această presupunere. Există, de asemenea, multiple antecedente ori repercusiuni ale 
comportamentului uman la nivelul proceselor ce se produc în creier. În special în 
cadrul cogniţiei sociale, psihologii sociali încearcă să pună în relaţie aspecte ale 
comportamentului social cu structurile şi procesele cognitive. 

Ceea ce face ca disciplina aceasta să fie socială este faptul că ea tratează despre felul 
în care indivizii umani sunt afectaţi de prezenţa fizică a celorlalţi (un public într-o sală 
de spectacole), de prezenţa imaginată a celolaţi (de pildă, anticipând evoluţia sa în faţa 
unui public) sau de o prezenţă implicată. Ultimul tip de influenţă este deosebit de 
complexă şi ţine de natura socială a trăirilor noastre ca fiinţe umane. De exemplu, 
gândirea se foloseşte de cuvinte, iar cuvintele derivă din limbaj şi comunicare, ce n-ar 
exista în lipsa interacțiunii sociale. Astfel, gândirea însăşi, o activitate interiorizată şi 
intimă, se bazează de fapt pe prezenţa implicată a altora. Cei mai mulţi indivizi nu 
aruncă hârtii pe stradă chiar dacă nu există nimeni în preajmă şi chiar dacă ştiu bine că 
nu există posibilitatea de a fi surprinşi, şi aceasta pentru că în comunitate s-a construit 
o convenţie foarte puternică sau o normă socială ce condamnă astfel de comportamente. 
Ea implică existenţa altor persoane şi determină comportamentul chiar şi în condiţiile 
absenței fizice a acestora. 

Psihologia socială este o ştiinţă întrucât utilizează metoda ştiinţifică pentru a construi 
Şi testa teorii. La fel cum fizica foloseşte concepte ca electroni, atomi, cuante pentru 
a explica fenomene fizice, în câmpul psihologiei sociale au apărut concepte ca atitudine, 
disonanţă, identitate, stereotip pentru a explica fenomenele psihosociale. Potrivit 
metodei ştiinţifice, nici o teorie nu este adevărată numai pentru că are coerenţă internă 
şi se susţine din punct de vedere logic. Dimpotrivă, teoria devine validă pe baza 
corespondenţei cu faptele. Psihologii sociali construiesc teorii din datele despre realitate 
şi/sau din teoriile anterioare şi apoi efectuează cercetări empirice în cadrul cărora sunt 
colectate şi analizate date pentru a-şi testa teoriile. 

1.2. Domenii ale psihologiei sociale 


O manieră simplă de a defini psihologia socială este aceea de a preciza fără echivoc ce 
anume studiază psihologii sociali. Astfel, sfera psihologiei sociale poate fi conturată 
menţionând conţinutul principalelor manuale. O privire rapidă asupra lor ne poate 
forma o idee despre scopul disciplinei. Psihologii sociali studiază o gamă extrem de 
largă de fenomene : persuasiunea, conformismul, puterea, influenţa, obedienţa, preju- 
decata, discriminarea, stereotipul, negocierea, sexismul, rasismul, grupurile mici, 
categoriile sociale, relaţiile intergrupuri, comportamentul în condiţii de densitate, 
conflictul social, schimbarea socială, luarea deciziilor, leadershipul, comunicarea, 
limbajul, atitudinile, formarea impresiei, autoprezentarea, identitatea, emoţiile, atracţia 
interpersonală, prietenia, dragostea, comportamentul sexual, agresivitatea, comporta- 
mentul altruist etc. Totuşi, a defini psihologia socială în funcţie de fenomenele pe care 
le studiază nu o diferenţiază suficient de alte discipline. De exemplu, relaţiile între 
grupuri sunt cercetate nu numai în psihologia socială, dar şi în sociologie şi politologie. 
Ceea ce face ca psihologia socială să funcţioneze ca o disciplină distinctă este rezultatul 
a ceea ce ea studiază, a manierei în care o face, precum şi a nivelului de analiză la care 
o face. 


1.3. Distincția dintre psihologia socială fundamentală 
şi cea aplicată 


Celebra definiţie a lui Allport, pe care am enunţat-o mai sus, se referă la aspectul 
fundamental, de cercetare al disciplinei. Dar, pe lângă psihologia socială fundamentală, 
există o psihologie socială aplicată. Scopul psihologiei sociale fundamentale este acela 
de a înţelege maniera în care indivizii sunt influenţaţi de alţii. Pentru a obţine această 
înţelegere, se fac cercetări empirice, iar rezultatele studiilor sunt integrate în teorii. 
Teoriile şi principiile, ca şi cercetările ce stau la baza lor, sunt expuse în manualele de 
psihologie socială. Trebuie spus că deşi cercetarea fundamentală se realizează cel mai 
adesea în laboratoare, ea poate fi realizată şi în teren. Aşadar, dacă scopul este acela 
de a înţelege, atunci cercetarea este fundamentală (Weyant, 1986). 

Dar ştiinţele nu-şi propun numai să înţeleagă, deci să explice lumea, ci să o şi 
schimbe. Psihologia socială nu face excepţie. Cele două scopuri şi, corespondent, cele 
două demersuri sunt diferite : una e să înţelegi ceva şi alta e să foloseşti în practică 
această înţelegere. Psihologia socială aplicată încearcă să folosească teoriile şi prin- 
cipiile disciplinei pentru a rezolva probleme din lumea reală. Cel mai adesea, aplicaţiile 
folosesc cunoaşterea psihosocială pentru a dezvolta intervenţii menite să amelioreze 
funcţionarea instituţiilor. 

Intervenţiile sunt proiectate pentru a influenţa în mod direct comportamentul 
indivizilor. De pildă, ca răspuns la poluarea excesivă s-au făcut mai multe încercări de 
a folosi cunoştinţele de psihologie socială pentru a determina oamenii să controleze 
evacuarea deşeurilor de orice fel. O formă mai puţin directă de aplicare este folosirea 
informaţiei psihosociale de către cei ce iau decizii în diferitele domenii ale vieţii 
sociale. De pildă, decizia Curţii Supreme a Statelor Unite din 1954 privind desegregarea 

şcolilor s-a bazat în parte pe date din psihologia socială (Oskamp, 1984, apud Weayant, 
1986). În acord cu tradiţia ştiinţifică a disciplinei, multe aplicaţii psihosociale sunt 
atent testate pe teren pentru a se stabili gradul lor de eficienţă. 

Distincția dintre psihologia socială fundamentală şi cea aplicată nu este întotdeauna 
foarte clară. Există multe cercetări asupra problemelor din lumea reală, destinate să 
consolideze cunoaşterea pe care o avem asupra acestor probleme, dar care nu indică în 
mod necesar soluţii. De pildă, studiile asupra impactului imaginilor violente asupra 
agresivităţii copiilor. În măsura în care a înţelege o problemă poate fi primul pas spre 
descoperirea soluţiilor, unii cercetători sunt înclinați să privească astfel de studii ca 
aparţinând psihologiei sociale aplicate. Alţii, dimpotrivă, rezervă termenul „aplicat” 
numai rezolvării propriu-zise a problemelor sociale (Sadava, 1997). 

Deşi faptul de a gândi activitatea psihologilor sociali ca fundamentală ori aplicată 
ne ajută să stabilim cu precizie scopurile demersurilor ştiinţifice, această distincţie nu 
trebuie dusă prea departe. Morton Deutsch (1980, apud Weyant, 1986) a avertizat că 
focalizarea exclusivă asupra unui aspect al psihologiei sociale şi ignorarea celuilalt sunt 
contraproductive. Considerând un proiect în mod strict cercetare fundamentală putem 
rata implicaţiile lui aplicative şi concentrându-ne numai asupra rezolvării problemelor 
din lumea reală putem trece peste potenţialele contribuţii teoretice. Un studiu de 
laborator ce pare foarte depărtat de lumea reală poate să pună în evidenţă un principiu 
de comportament cu ajutorul căruia va fi rezolvată o problemă, iar o cercetare 
desfăşurată în vederea rezolvării unei probleme poate să facă lumină asupra unei 
chestiuni teoretice. 


1.4. Perspectiva istorică 


În comparaţie cu istoria altor discipline ştiinţifice, istoria psihologiei sociale este foarte 
scurtă. Primul experiment de psihologie socială a avut loc în 1897, dar mulţi cercetători 
consideră că psihologia socială ştiinţifică începe odată cu Floyd Allport (ce-şi publică 
lucrările între 1915 şi 1935), sau chiar cu germanul emigrat în Statele Unite, Kurt 
Lewin (foarte activ în deceniile al patrulea şi al cincilea). Lewin a promovat atât 
psihologia socială fundamenatlă, cât şi pe cea aplicată. Cercetările lui au fost în egală 
măsură teoretice şi practice. Cea mai citată frază a lui este: „Nu există nimic mai 
practic decât o bună teorie”. Menţinând un angajament ferm pentru metoda ştiinţifică, 
el a insistat pentru iniţierea şi desfăşurarea de cercetări în vederea ameliorării condiţiilor 
de viaţă. 

Dat fiind că psihologia socială a manifestat la început o puternică înclinaţie către 
aplicaţii, este surprinzător că, după moartea lui Lewin în 1947, psihologii sociali au 
abandonat treptat rezolvarea problemelor din lumea reală (Weyant, 1986). Leon Festinger, 
principalul continuator al lui Lewin, a manifestat o preferinţă specială pentru expe- 
rimentul de laborator şi pentru cercetarea fundamentală. Sub influenţa lui, psihologii 
sociali au devenit, pentru câteva decenii, profesionişti în halate albe care confruntă 
subiecţi, în laborator, cu situaţii pe care le-au aranjat dinainte. Ei s-au concentrat 
aproape exclusiv asupra dezvoltării şi testării de teorii. 

Aşadar, după Lewin psihologia socială fundamentală se dezvoltă vertiginos, iar cea 
aplicată rămâne în urmă. Preocuparea aproape exclusivă pentru cercetarea fundamentală 

se explică prin necesitatea de a câştiga credibilitate pentru tânăra disciplină. În timp ce 
aplicaţiile presupun muncă de teren şi judecăţi de valoare, cercetarea fundamentală în 
laborator permite un control foarte strict asupra variabilelor. În felul acesta, psihologii 
sociali au ignorat implicaţiile sociale ale muncii lor. 

La sfârşitul anilor 60, în psihologia socială s-a declanşat o criză puternică (Weyant, 
1986). În această perioadă s-a pus la îndoială însuşi statutul ştiinţific al disciplinei. 
Mulţi cercetători se întrebau dacă înclinația pentru înşelarea ingenioasă a subiecţilor nu 
descalifică psihologia socială, făcând din ea un joc mai curând decât o ştiinţă. Tot 
acum, psihologii sociali s-au întrebat dacă fenomenele observate în mediul de laborator 
au vreo relevanţă pentru lumea reală. La sfârştul anilor '70, chestiunea relevanţei 
sociale a cercetărilor i-a făcut să iasă din laborator şi să realizeze tot mai multe 
cercetări în mediile sociale reale. Iniţial, tendinţa către cercetarea de teren nu a fost, de 
fapt, o întoarcere la aplicaţii, ci o modalitate de a testa teoriile din psihologia socială 
fundamentală în medii sociale reale. Totuşi, succesul studiilor realizate în mediul social 
real şi ameliorarea metodelor de cercetare în teren au pregătit dezvoltarea psihologiei 
sociale aplicate. 


1.5. Modelul ştiinţei naturale (MŞN) 


Apărând proprietatea psihologiei sociale experimentale de a fi generalizabilă, Stuart 
Oskamp vede psihologia socială aplicată ca o formă de inginerie socială : „Psihologia 
socială aplicată nu poate uzurpa rolul politicii, ci se subordonează în mod inevitabil 
acesteia în termeni de obiective fezabile. Această subordonare presupune, e de la sine 
înţeles, ca scopurile politice şi sociale să fie explicite şi acceptabile. Funcţia acestui 
domeniu este să optimizeze instituţiile şi practicile sociale folosind teoriile psihosociale” 
(Oskamp, 1984, p. 31). Cu alte cuvinte, psihologia socială ia obiectivele sociale şi 
politice ca date, deci le acceptă fără să se pronunţe în vreun fel asupra lor şi, în virtutea 
expertizei de care dispun, psihologii sociali critică practicile prin care instituţiile şi 
reprezentanţii lor în societate încearcă să implementeze aceste obiective. În esenţă, 
psihologii sociali sunt consultanţi tehnici. 

Aşadar, modelul ştiinţei naturale afirmă că practicile prin care scopurile institu- 
ionale sunt transpuse în practică, şi nu scopurile însele, pot fi contestate de psihologii 
sociali ca fiind ineficiente sau inadecvate (vezi Boncu, Ilin, Sulea, 2007). Modificările 
propuse de psihologii sociali pot fi acceptate sau nu. Psihologii sociali pot funcţiona în 
calitate de consultanţi pe lângă medici, politicieni, manageri, arhitecţi etc. În modelul 
ştiinţei naturale, psihologia socială aplicată este net diferită de cea fundamentală. MŞN 
este un model la care aderă mulţi psihologi sociali contemporani şi care se află la baza 
multor cercetări contemporane îndreptate către soluţionarea unor probleme sociale 
specifice. În astfel de cercetări, un obiectiv (de pildă, a face propaganda antitabac mai 
eficientă) este urmărit cerându-se psihologilor sociali să sugereze strategii adecvate (de 
pildă, să colaboreze la turnarea filmelor publicitare implicând teoriile din domeniul 
schimbării de atitudine). În acest caz, psihologul social acţionează ca un consultant al 
grupurilor, organizaţiilor şi instituţiilor. Un astfel de rol are şi aspecte negative: de 
pildă, psihologul social aplicat trebuie în mod frecvent să accepte definiţii eronate ale 
problemelor. 

Raven şi Haley (1982) au fost solicitaţi să rezolve problema infecțiilor pe care 
pacienţii le contractează în spitale (aşa-numitele infecţii nosocomice - de la cuvântul 
grecesc nosokomeion, ce are sensul de spital): în 1981, în Statele Unite, se estimase 
că 1,6 milioane de persoane dobândiseră astfel de infecţii, dintre care 15.000 muriseră. 
Sarcina celor doi psihologi sociali era de a întări eficienţa ofiţerilor de control al 
infecțiilor, personal nou-introdus în spitale ce se ocupa cu implementarea neabătută a 
regulilor de igienă. Problema prezentată lui Raven şi Haley era una de obedienţă: cum 
pot ofiţerii însărcinaţi cu controlul infecțiilor să determine surorile medicale, infirmierii 
şi medicii să se supună strict regulilor formale. Cei doi au descoperit însă foarte repede 
că în spitale relaţiile ierarhice nu erau stabilite adecvat: surorile medicale nu erau 
dispuse să dea curs oricăror comenzi ale medicilor. În aceste condiţii, Raven şi Haley 
au redefinit problema, hotărând că trebuie acţionat asupra relaţiilor de rol în general şi 
nu asupra calităţilor persuasive ale ofiţerilor de control al infecțiilor. Soluţia la problema 
infecțiilor dobândite în spitale era, de fapt, schimbarea structurii relaţiilor de rol. 

Aşadar, MŞN nu permite psihologiei sociale să contribuie la analiza problemelor 
sociale. Psihologii sociali au dreptul să aprecieze critic performanţa instituţiilor — ca 
cele din domeniul sănătăţii şi justiţiei - şi să stabilească problemele asupra cărora 
merită să se concentreze. În plus, prin faptul că nu caută în mod activ probleme ce 
trebuie rezolvate şi care ar putea să le ghideze interesele teoretice, psihologii sociali nu 
ajung să consolideze capacitatea societăţii de a face faţă schimbării. 


1.6. Modelul ştiinţei sociale (MŞS) 


Există, de fapt, tot mai mulţi psihologi sociali care atribuie aplicaţiilor un rol important 
atât în dezvoltarea teoriei din psihologia socială, cât şi în aportul psihologiei sociale la 
teoria şi cercetarea din alte discipline sociale. Cei ce adoptă modelul ştiinţei sociale 
argumentează că psihologia socială oferă o perspectivă indispensabilă pentru înţelegerea 
societăţii şi a instituţiilor sale. Rolul psihologiei sociale aplicate nu este, de aceea, 
limitat la a da sfaturi pentru ca alţii, politicieni, manageri, medici etc., să-şi îndeplinească 
sarcinile profesionale cu mai multă eficienţă. Mai curând, psihologului social i se cere 
să lucreze în colaborare cu cercetătorii din alte ştiinţe sociale pentru a asigura o 
înţelegere complexă asupra funcţionării instituţiilor sociale. Nu putem, de pildă, aprecia 
semnificaţia statisticilor criminalităţii fără a cunoaşte percepțiile actorilor implicaţi — 
agresori şi victime. 

În M$S, psihologia socială apare ca o disciplină ce reacţionează imediat la proble- 
mele sociale, dezvoltând teorii capabile să pună în evidenţă dimensiuni inedite ale 
problemelor sociale în cauză. Aceasta a fost motivaţia ce a stat la baza multora din 
descoperirile importante ale disciplinei, ca ostilitatea intergrupuri sau complezenţa la 
ordinele autorităţii. Potrivit MŞS, psihologii sociali au prin excelenţă vocaţie practică, 
se interesează de dificultăţile şi problemele ce apar la nivel individual, grupal, comu- 
nitar, social şi au iniţiative de intervenţie concretizate în programe sociale. 

Expresia celebră al lui Lewin privitoare la aspectul practic al teoriilor solide trebuie 
luată în serios. Există, în psihologia socială, numeroase teorii cu vocaţie aplicativă. 
Teoria disonanţei cognitive, una din cele mai importante ale disciplinei şi la care 
cercetătorii au lucrat decenii în şir, poate fi aplicată facil în mediul organizaţional 
pentru a rezolva probleme legate de inechitatea salariilor sau de lipsa de cooperare. 
Poate fi utilizată, de asemenea, în programele de slăbire, în tratamentul psihic al 
femeilor violate şi în multe alte forme de intervenţie. Teoria atribuirii, şi ea extrem de 
importantă, probabil teoria reprezentativă pentru psihologia socială, îşi găseşte uşor 
aplicaţii în domeniul educaţiei, în sănătatea mintală şi psihică, în relaţiile interpersonale, 
în sport, în organizaţii etc. De fapt, multe din teoriile psihologiei sociale sunt inspirate 
din viaţa de zi cu zi, sunt rafinate în laborator şi sunt utilizate apoi în rezolvarea 
problemelor cotidiene. 

Ne propunem, aşadar, să prezentăm în acest capitol partea practică a psihologiei 
sociale. Psihologia socială este o ştiinţă, dar şi o practică a unor profesionişti ce ajută 
oameni şi comunităţi să-şi atingă scopurile. Termenul „aplicat” din expresia „psihologie 
aplicată” trebuie, în opinia noastră, utilizat pentru a desemna rezolvarea problemelor 
din viaţa de zi cu zi. Evident, aceste probleme se cuvin mai întâi studiate - acesta este 
proiectul ştiinţelor sociale în general, acesta este proiectul psihologiei sociale teoretice. 
Noi vom încerca să descriem felul în care cunoştinţele de psihologie socială pot fi 
utilizate de către cei ce intervin prin programe sociale, de către cei ce produc schimbări 
la nivelul individului, dar şi al societăţii. 


2. Metodologia aplicaţiilor în psihologia socială 


2.1. Elemente de metodologie a aplicaţiilor 


În anii '50 şi '60, psihologii sociali au perfecţionat metodele de cercetare în vederea 
dezvoltării ştiinţei fundamentale. Într-un studiu experimental tipic, subiecţii, de obicei 
studenţi, vin la laborator şi sunt repartizaţi la întâmplare în diferitele condiţii experi- 
mentale. Fără să dezvăluie adevăratul scop al studiului, experimentatorul manipulează 
o variabilă independentă (de pildă, frustrare şi nonfrustrare) şi măsoară o variabilă 
dependentă (de pildă, agresivitatea) în timp ce controlează variabilele parazite (de 
exemplu, temperatura camerei). Scopul acestei proceduri este de a izola influenţa 
variabilei independente (în măsura în care această influenţă există) asupra variabilei 
dependente. Într-un experiment bine controlat, un efect sistematic (de pildă, subiecţii 
din condiţia „frustrare” se comportă mai agresiv decât cei din condiţia nonfrustrare) 
poate fi atribuit influenţei cauzale a variabilei independente. Explicaţiile alternative 
pentru acest efect nu pot fi susţinute. Repartizarea aleatorie a subiecţilor pe condiţii 
descalifică explicaţiile bazate pe caracteristicile personale ale subiecţilor (de pildă, 
dacă nu s-ar face repartizarea la întâmplare, s-ar putea spune că subiecţii din condiţia 

„frustrare” sunt mai înclinați spre acte violente din naştere). Controlul asupra varia- 
bilelor externe face improbabilă producerea efectului de către un alt factor (de pildă, 
temperatura camerei). Avându-se în vedere că subiecţii ignoră adevăratul scop al 
studiului, nu se poate afirma că efectul observat ar putea fi doar rezultatul reacției 
subiecţilor la ipoteză (motivaţia de a ajuta experimentatorul să-şi confirme ipoteza). 
Experimentul de laborator desfăşurat cu înşelarea subiecţilor reprezintă un instrument 
valoros pentru descoperirea principiilor comportamentului (vezi, pentru metodologia 
psihologiei sociale, Chelcea, 2001 ; Curelaru, 2003). 

În general, controlul experimental devine mult mai dificil în aprecierea eficienţei 
aplicaţiilor psihosociale. Dacă participanţii la o cercetare de laborator sunt uşor de 
repartizat în grupurile experimentale, operaţiile de repartizare în condiţii experimentale 
şi de manipulare devin mult mai dificile în mediul social real. O altă problemă este că 
intervenţiile şi cercetările aplicate se desfăşoară în condiţii reale, unde evenimentele 
apar spontan, încât cercetătorilor le vine foarte greu să controleze variabilele ce pot 
influenţa variabila dependentă. În sfârşit, dacă în cercetarea fundamentală variabila 
independentă e simplă şi, de aceea, conduce la concluzii clare asupra efectului, în 
cercetarea aplicată variabila independentă este adesea foarte complexă. Pentru acest 
motiv, e greu de spus care parte sau părţi ale ei sunt suficiente pentru a produce efectul 
(Boncu, Ilin, Sulea, 2007). 

Date fiind deficienţele ce apar în controlul experimental când se trece de la 
cercetarea fundamentală la cea aplicată, putem înţelege ezitările psihologilor sociali de 
a se implica în demersuri de psihologie socială aplicată. Totuşi, există şi motive de a 
avea încredere în rezultatele unei cercetări aplicate. În primul rând, ea are o valoare 
socială deosebită. În afara cazurilor când variabilele parazite necontrolate se schimbă 
în mod sistematic odată cu variabila independentă, ele reduc probabilitatea de a 
demonstra că o variabilă independentă are un efect cauzal asupra variabilei dependente. 
De aceea, a demonstra eficienţa unei intervenţii într-un context necontrolat din lumea 
reală poate să confirme puterea variabilei independente. În plus, tehnicile cvasiexpe- 
rimentale, ce permit concluzii cauzale, pot fi folosite în demersurile de teren când nu 
se poate asigura controlul experimental (Chelcea, 2001). 


2.2. Evaluarea programelor 


Programele sociale sunt demersuri complexe şi extrem de costisitoare. De pildă, plecând 
de la constatarea numărului mare de accidente de circulaţie cauzate de consumul de 
alcool se poate imagina şi implementa un program social vizând schimbarea atitudinii 
oamenilor faţă de şofatul sub influenţa alcoolului. Plecând de la observaţia că în 
România proporţia bolnavilor hipertensivi este mai mare decât în orice ţară europeană, 
se poate imagina un program social având drept obiectiv diminuarea numărului indi- 
vizilor cu boli cardiovasculare. În fiecare stadiu al dezvoltării unui program, cei ce 
intervin se confruntă cu dificultăţi de rezolvarea cărora depinde atingerea scopului 
principal al programului. Cercetarea de evaluare (sau evaluarea programelor) poate 
juca un rol deosebit de important în soluţionarea dificultăţilor ce apar în procesul de 
dezvoltare şi implementare a programelor, ca şi în măsurarea impactului programelor. 
Potrivit lui Mark Pancer, „programul este un set de activităţi ce au ca principal obiectiv 

producerea unei schimbări la cei ce vor beneficia de program sau în mediul acestora” 
(Pancer, 1997, p. 49). Caracteristica principală a unui program o reprezintă, prin 
urmare, schimbarea socială. 

În funcţie de schimbările pe care şi le propun, programele sunt extrem de diverse. 
Unele ţintesc să rezolve probleme legate de criminalitate, accidente rutiere, asistenţa 
socială a vârstei a treia, donarea de organe, evaziune fiscală, alcoolism, relaţii tensio- 
nate între grupurile etnice ori rasiale, fumat, consum de droguri, violenţa în şcoală etc. 
Altele vizează să consolideze satisfacția muncii, bunăstarea, fericirea, stima de sine 
etc. Cei ce realizează evaluarea programelor privesc astfel de schimbări ca rezultate ale 
programelor. 

Evaluarea programelor este o ştiinţă independentă, ce face parte din grupul ştiinţelor 
sociale, ca şi sociologia sau antropologia, de pildă. Ea a apărut în anii '60, în Statele 
Unite, ca urmare a înmulţirii programelor sociale în domeniile calităţii vieţii, sănătăţii, 
educaţiei, locuinţei etc. Evaluarea programelor îngăduie agenţiilor finanţatoare, cele 
mai multe guvernamentale, să verifice eficienţa alocării fondurilor, iar managerilor de 
programe le îngăduie să dovedească faptul că programele lor îşi ating scopurile la 
costuri rezonabile. De asemenea, cercetarea de evaluare contribuie la ameliorarea 
programelor şi la luarea deciziilor potrivite. Pe baza rezultatelor cercetărilor de evaluare 
se pot face ajustări în proiectele şi în implementarea propriu-zisă a programelor în aşa 
fel încât eficienţa lor să crească. Iată o definiţie a evaluării programelor : „Aplicarea 
unei game largi de metode de cercetare socială pentru a aprecia nevoia de programe 
sociale, modul în care astfel de programe sunt proiectate şi implementate şi eficienţa 
lor în a produce schimbările dorite la un cost rezonabil” (Pancer, 1994, p. 49). 

Cercetarea de evaluare utilizează multe din tehnicile şi metodele din cercetările 
sociale aplicate. Totuşi, spre deosebire de acestea, cercetarea de evaluare are drept scop 
să ghideze dezvoltarea programelor sociale, astfel încât ele să aibă efecte maxime la 
costuri moderate. Cel ce face evaluarea programelor este, practic, un consultant în 
domeniul schimbării sociale. El colaborează strâns cu cei ce implementează programul 
pentru a amplifica la maximum impactul intervenţiei şi a obţine cât mai multe beneficii 
pentru societate. 

Fiecărui stadiu de dezvoltare a unui program îi corespunde un tip de evaluare 
(Pancer, 1997; Sechrest, Figueredo, 1993). În primul stadiu se face o evaluare a 
nevoilor comunităţii (potenţialilor beneficiari). În stadiul de proiectare a programului 
se poate face o evaluare a adecvării (se urmăreşte, în acest caz, ca scopurile programului 
să fie clare, specifice şi măsurabile, ca activităţile să fie coerente şi bine articulate şi 
ca argumentarea legăturii cauzale dintre activităţi şi scopuri să fie solidă). În stadiul de 
implementare se poate realiza o evaluare a procesului (dacă odată pus în aplicare 
programul operează aşa cum a fost planificat). În sfârşit, în etapa finală, aceea în care 
programul produce rezultate, se fac două tipuri de evaluări : o evaluare a rezultatelor 
propriu-zise (are programul efectele scontate ? ) şi o evaluare cost-beneficiu (rezultatele 
au fost produse la costurile planificate ?). 

Cele mai importante evaluări sunt cele ce privesc nevoile comunităţii şi rezultatele. 
Pentru a realiza ultimul tip de evaluare se foloseşte, de multe ori, cvasiexperimentul. 

2.3. Cvasiexperimentul 


În multe contexte de teren, mai cu seamă când facem evaluarea unor programe de 
intervenţie, nu avem posibilitatea de a repartiza participanţii la întâmplare în grupuri. 
Vom utiliza, de aceea, un cvasiexperiment, care însă poate avea o validitate internă 
îndoielnică. Cvasiexperimentele au variabile independente şi variabile dependente, dar 
nu folosesc repartizarea aleatorie a participanţilor pe niveluri ale variabilei independente 
(pe grupuri experimentale). În cadrul cvasiexperimentului, se compară grupuri non- 
echivalente şi acestea pot să difere între ele nu numai prin expunerea la valori diferite 
ale variabilei independente, dar şi prin alte variabile. 

De pildă, un cercetător din domeniul ştiinţelor educaţiei îşi propune să determine 
dacă recapitularea la finalul fiecărui curs ameliorează performanţa studenţilor. Ştim că, 
în modelul clasic al experimentului, trebuie să folosim cel puţin două niveluri ale 
variabilei independente - de exemplu, cu recapitulare şi fără recapitulare. Din păcate, 
cercetătorul nu poate repartiza studenţii la întâmplare şi va profita de o repartizare deja 
existentă - de pildă, va compara o grupă de psihologie din anul III cu o grupă de 
sociologie din anul III. Evident, între membrii celor două grupuri există diferenţe : se 
pot găsi dimensiuni care să afecteze performanţa independent de tratamentul expe- 
rimental. 

a) Planul cu un singur grup şi cu posttest — constă în expunerea unui grup la o 
valoare a variabilei independente şi apoi măsurarea variabilei dependente. 

De exemplu, să presupunem că un canal de televiziune difuzează o emisiune despre 
Holocaust şi că suntem interesaţi în impactul acesteia asupra populaţiei. Considerăm că 
difuzarea emisiunii a fost tratamentul experimental şi încercăm să măsurăm impactul 
variabilei independente : trimitem chestionare unui eşantion de subiecţi. Constatăm, 
astfel, că 76% ştiu ce s-a întâmplat în timpul regimului hitlerist. Dar ne putem pune 
întrebarea dacă emisiunea a amplificat sau a diminuat conştiinţa populaţiei asupra 
Holocaustului. Dacă nu avem un pretest sau un alt grup neexpus la emisiune, e greu de 
răspuns. Într-un fel, acest plan se apropie de studiul de caz. 

b) Planul cu pretest şi cu grupuri nonechivalente. Prin nonechivalent înţelegem 
faptul că al doilea grup a fost ales printr-un mecanism de selecţie diferit în raport cu 
grupul expus la tratament. 

În exemplul cu Holocaustul, descoperim că în mediul rural nu s-a difuzat emisiunea. 
Selectăm un grup de subiecţi din mediul rural şi îi comparăm cu grupul expus la 
tratament. În acest plan, orice diferenţă dintre grupuri se poate datora tratamentului, 
dar şi diferenţelor de selecţie între grupuri. Cu cât grupurile sunt mai echivalente, cu 
atât concluzia este mai validă. 

c) Planul cu un grup, cu pretest şi posttest. Acest plan este extrem de răspândit în 
studiile aplicate de teren. El reprezintă un progres în raport cu planurile anterioare. 
Aceeaşi participanţi sunt selectaţi pentru ambele observaţii. Totuşi, apar şi aici factori 
perturbatori. 

În exemplul cu Holocaustul, dacă trimitem chestionare înainte de difuzarea emi- 
siunii, ele vor influenţa subiecţii. Posttestul ar putea măsura efectul pretestului. Dacă 
decidem să facem pretestul cu mult timp înainte (de exemplu, cu un an), apar alte 
probleme. S-ar putea produce, în acest răstimp, evenimente parazite care să influenţeze 

atitudinile populaţiei faţă de Holocaust — prinderea şi judecarea unui criminal de război 
sau difuzarea de către alt canal a unor emisiuni asemănătoare. 

d) Planul cu un grup de control nonechivalent, cu pretest şi posttest. Grupul de 
control nu este echivalent şi nu este expus tratamentului. Ambelor grupuri li se aplică 
pre- şi posttestări. Acest plan este extrem de răspândit în studiile de teren din ştiinţele 
sociale, căci permite anihilarea unora din factorii ce ameninţă validitatea internă. 

Dacă există scoruri apropiate la pretest, înseamnă că grupurile sunt relativ apropiate. 
Dacă pretestul şi posttestul grupului de control sunt echivalente, atunci este posibil să 
nu fi intervenit maturizarea şi evenimentele parazite. Efectele testării sunt şi ele 
anihilate, căci ambele grupuri primesc aceleaşi testări. 

e) Planul cu observaţii multiple înainte şi după tratament este reprezentativ pentru 
a doua clasă de planuri cvasiexperimentale. În acest caz, un singur grup este observat 
de mai multe ori înainte de aplicarea tratamentului experimental şi de mai multe ori 
după. 

Un astfel de plan surprinde schimbarea permanentă, în măsura în care aceasta 
există. De pildă, dacă dorim să introducem o nouă grilă de salarizare şi imediat după 
introducerea ei observăm o creştere cu 10 % care se menţine, putem avea încredere că 
această creştere se datorează noii grile. Desigur, există posibilitatea ca un eveniment 
parazit să fi coincis cu intervenţia noastră (introducerea grilei) şi el să producă acest 
efect. Nu avem, trebuie să admitem, un control deplin. În acest plan, relaţia subiecţilor 
nu introduce distorsiuni, căci avem de-a face cu acelaşi grup. 

O variantă care întăreşte considerabil validitatea internă a acestui plan este intro- 
ducerea unui grup de control - un al doilea grup, nonechivalent, este măsurat la 
aceleaşi intervale, dar nu i se aplică nici un tratament. Grupul de control ne ajută să 
detectăm efectele evenimentelor parazite. 

Discuţia asupra cvasiexperimentului este oarecum descurajatoare - atunci când 
facem cercetări de teren sau când explorăm rezultatele unor aplicaţii, apar probleme ce 
par insurmontabile. Nici unul din planurile prezentate nu elimină total factorii paraziți. 
Totuşi, cvasiexperimentele sunt instrumente indispensabile pentru psihologii interesaţi 
în chestiunile aplicate, evaluarea clinică, evaluarea programelor educaţionale sau a 
altor programe de intervenţie în social. 


2.4. Etica aplicaţiilor 


Cercetarea fundamentală din psihologia socială a fost criticată pentru folosirea tehnicilor 
de înşelare a subiecţilor. Unii critici sunt de părere că subiecţii ar trebui informaţi 
complet asupra scopului şi procedurilor experimentului înainte de a-şi da consimţă- 
mântul pentru participare. Fără acest consimţământ în cunoştinţă de cauză, subiectul 
este implicat într-o situaţie pe care el ar fi ocolit-o. Evident, faptul de a oferi informaţii 
complete la începutul experimentului are implicaţii drastice asupra rezultatelor — 
subiecţii nu vor mai reacţiona spontan la manipulările experimentatorului. 
Consecințele aplicaţiilor psihologiei sociale pot fi foarte însemnate şi de aceea 
preocupările etice în acest domeniu sunt cel puţin la fel de importante ca în psihologia 
socială fundamentală (Boncu, Ilin, Sulea, 2007). Dacă în cercetările de psihologie 
socială fundamentală se induc schimbări de scurtă durată în comportamentul indivizilor 

(manipulările nu sunt decât schimbări comportamentale induse de experimentator), 
scopul principal al aplicaţiilor este acela de a produce schimbări permanente (Weyant, 
1986). De pildă, ar fi inutil să determinăm un subiect să se lase de fumat o zi - scopul 
unui asemenea demers este de obicei mult mai ambițios. Există critici ai psihologiei 
sociale aplicate care privesc aceste influenţe pe termen lung ca manipulări nejustificate 
şi incorecte ale comportamentului indivizilor. E dificil şi uneori periculos de stabilit ce 
anume e bine pentru alţii. Totuşi, a abandona aplicaţiile ar constitui probabil un rău şi 
mai mare: ar însemna să renunţăm să-i ajutăm pe oameni în condiţiile în care avem 
toate mijloacele să o facem (Weyant, 1986). Pentru a se evita reproşurile de încălcare 
a eticii, e nevoie ca orice demers de aplicare să fie evaluat mai înainte de a demara de 
o comisie de experţi. 


3. Intervenţii în domeniul sănătăţii fizice! 


În ultimele patru decenii, oamenii de ştiinţă, ca şi publicul larg, au realizat că anumite 
patternuri de comportament aduc serioase prejudicii sănătăţii fizice a persoanei (vezi 
Boncu, Ilin, Sulea, 2007). De pildă, raportul anual din 1964 al Asociaţiei Medicilor 
Americani a pus în legătură fumatul cu cancerul şi bolile de inimă. Spre 1970, ideea 
că fumatul constituie principala cauză ce duce la moarte şi care poate fi îndepărtată 
prin eforturi de schimbare a comportamentelor era un lucru bine stabilit. Alte com- 
portamente autodistructive recunoscute ca atare sunt consumul de hrană în exces şi 
consumul de hrană nepotrivită, lipsa exerciţiilor fizice, acoolul, consumul de droguri, 
munca stresantă pe o perioadă îndelungată. 

Din nefericire, în ciuda conştientizării consecinţelor negative asupra sănătăţii ale 
acestor practici, mulţi oameni continuă să desfăşoare comportamente autodistructive. 
În 1980, în Statele Unite, se considera că jumătate din decesele din anul anterior 
se datoraseră unor cauze comportamentale. Multe dintre aceste comportamente sunt, 
probabil, adânc înrădăcinate în stilul nostru de viaţă. Mâncarea gătită repede, ca 
ochiurile ori cartofii prăjiţi, e gustoasă, consumul de alcool este un comportament 
social, fumatul este un comportament acceptat şi care uneori conferă distincţie. În 
plus, mulţi oameni sunt convinşi că a munci pe brânci, până la surmenare, este soluţia 
de a-şi asigura o existenţă tihnită. Rezistenţa la schimbare este atât de mare, încât 
indivizii nu vor renunţa la obiceiurile lor nici atunci când medicul le spune că ele sunt 
profund nocive pentru sănătate. 

Date fiind riscurile asociate stilului de viaţă al multora dintre noi, e limpede că 
schimbările comportamentale pot avea efecte benefice. Astăzi se consideră că şapte din 
cele zece principale cauze ale morţii înainte de bătrâneţea înaintată pot fi diminuate 
semnificativ prin schimbarea comportamentelor nesănătoase. Conceptul de medicină 
comportamentală, apărut în anii '80, se referă tocmai la inducerea acestor schimbări. 
solicitarea medicilor de a trata boala spre prevenirea bolilor prin comportamente 
adecvate autoimpuse. Abordarea preventivă amplifică responsabilitatea individuală în 


1. În bună măsură, expunerea din acest capitol o urmează pe cea a lui James Weyant (1986). 

adoptarea paternurilor de comportament sănătoase şi a unui stil de viaţă lipsit de 
riscuri. Odată cu apariţia medicinei comportamentale, rolul medicilor n-a scăzut, dar 
rolul altor specialişti (printre care şi psihologii sociali) s-a extins. Medicii pot interveni 
asupra celor bolnavi cronici, asupra celor accidentaţi şi chiar asupra celor sănătoşi, 
dându-le sfaturi în privinţa prevenirii şi controlului bolilor. Dar, cum am menţionat 
deja, oamenii nu-şi schimbă comportamentul nici atunci când au cunoştinţă de factorii 
de risc. Tocmai în această privinţă contribuţia psihologilor sociali poate deveni foarte 
importantă. Întrucât psihologii sociali au competenţă în domenii ca influenţa socială şi 
comunicarea persuasivă, ei pot oferi sugestii care să-i ajute pe oameni să facă schimbă- 
rile comportamentale propuse de medici. 


3.1. Igiena dentară 


să schimbe comportamente dăunătoare pentru sănătate, ca menţinerea unei proaste 
igiene dentare, fumatul, consumul de alcool în exces, consumul de alimente în exces etc. 

Irving Janis şi Seymour Feshbach (1953) au fost primii care au aplicat psihologia 
socială la o problemă de sănătate. Demersul lor a fost întreprins în cadrul Yale 
Communication and Attitude Change Program, condus de Carl Hovland. Grupul de la 
Yale varia în mod independent componentele procesului de comunicare persuasivă — 
sursa, mesajul şi ţinta — şi încerca să determine impactul acestor variaţii asupra 
schimbării de atitudine. Concentrându-se asupra caracteristicilor mesajului, Janis şi 
Feshbach au manipulat conţinutul de informaţie de natură să provoace frică. Ei încercau 
să-i persuadeze pe studenţi să-şi amelioreze practica de a se spăla pe dinţi. Cei doi 
autori nu urmăreau numai schimbarea de atitudine, ci şi pe cea comportamentală. 

La baza folosirii mesajelor ce provocau frica stătea ideea că astfel de mesaje vor 
provoca o tensiune emoţională neplăcută, care va motiva ţintele să se conformeze 
recomandării sursei de a evita consecinţele neplăcute ale faptului de a nu se spăla 
regulat pe dinţi. Pentru a testa această ipoteză, Janis şi Feshbach au repartizat subiecţii- 
-studenţi în patru condiţii experimentale. Au existat trei condiţii de provocare a fricii, 
toate conţinând aceeaşi informaţie factuală despre cauzele cariilor şi aceleaşi instrucţiuni 
pentru practicile preventive de igienă. În condiţia „frică mare”, sursa punea accentul, 
insistând asupra detaliilor, pe consecinţele dureroase ale igienei dentare nesatisfăcătoare, 
ca infecția gingiilor şi infecţii în alte părți ale corpului. Subiecţilor din acestă condiţie 
li s-a amintit în mod repetat că pot deveni victime ale acestor consecinţe. Ei aveau 
prilejul să vadă imagini cu infecţii grave ale cavităţii bucale şi carii avansate. Studenţilor 
din condiţia „frică moderată” li s-a vorbit despre aceleaşi pericole, dar într-o manieră 
mai impersonală, mai factuală, care-i ameninţa mai puţin pe fiecare în parte. Imaginile 
vizionate de ei erau mai puţin înfricoşătoare. În condiţia „frică minimă”, exista foarte 
puţină informaţie care putea stârni frica şi în locul diapozitivelor cu infecţii şi carii, ei 
vedeau radiografii şi diagrame. În sfârşit, în condiţia de control, subiecţii primeau un 
mesaj irelevant pentru igiena dentară - era vorba despre structura ochiului. 

Aşa cum era de aşteptat, după transmiterea mesajului, subiecţii din condiţia „frică 
mare” au fost foarte îngrijoraţi. Ei au apreciat mesajul ca fiind interesant şi ca având 
valoare educaţională. Totuşi, ei s-au plâns de anumite aspecte ale mesajului ca insuficienţa 

informaţiilor despre prevenire şi caracterul neplăcut al unor imagini. Desigur, cel mai 
important aspect al acestui demers era de a şti dacă frica a motivat ameliorarea 
practicilor de igienă dentară. Pentru a răspunde la această întrebare, s-au comparat 
rapoartele subiecţilor cu privire la spălatul pe dinţi înainte de experiment şi la o 
săptămână după aceea. S-a constatat că subiecţii din condiţia „frică minimă” s-au 
schimbat cel mai mult, iar cei din condiţia „frică mare” cel mai puţin. Grupul de 
control, care nu primise recomandări privind igiena dentară s-a comportat la fel înainte 
şi după intervenţie. 

Janis şi Feshbach au concluzionat că materialul destinat să stârnească frica subiec- 
ţilor nu a crescut eficienţa mesajului despre igiena dentară. Subiecţii foarte speriaţi au 
ascultat în cea mai mică măsură recomandările de a-şi întări obişnuinţa de a se spăla pe 
dinţi. Se pare, deci, că interacţiunile privind îngrijirea sănătăţii pot induce schimbări 
comportamentale, dar folosirea informaţiei înfricoşătoare nu are un efect pozitiv asupra 
comportamentului. Susţinând şi ei această concluzie, Leventhal, Singer şi Jones (1970) 
au lucrat pe necesitatea vaccinării cu tetanos şi au demonstrat că a amplifica speci- 
ficitatea instrucţiunilor (a le face mai precise şi mai detaliate) îi determină pe oameni 
să se vaccineze, iar a stârni frica nu are efect. 

Evans şi colegii săi (Evans, Rozelle, Lasater, Dembroski, Allen, 1970) au extins 
studiile asupra efectelor mesajelor persuasive asupra practicilor de igienă dentară. Ei 
au testat, în afara mesajelor care stârneau frica, şi efectele unui mesaj pozitiv. În loc să 
sublinieze consecinţele negative, mesajul pozitiv sugera că sănătatea maximă şi stima 
celorlalţi pot fi obţinute printr-o igienă desăvârşită. Ca şi în studiile anterioare, mesajele 
folosite conţineau un set de recomandări privind îngrijirea dinţilor. Subiecţii erau 
repartizaţi în una din următoarele condiţii : frică mare plus recomandări, frică redusă 
plus recomandări, mesaj pozitiv plus recomandări, recomandări şi recomandări extrem 
de elaborate. Meritoriu pentru demersul acestor cercetători este faptul că nu s-au 
mulţumit cu măsura dependentă obişnuită, rapoartele verbale ale subiecţilor, ci au 
făcut apel la o măsură obiectivă. Când sunt puşi să dea seama de propriul comporta- 
ment, indivizii nu dau cele mai precise răspunsuri. Uneori nu-şi amintesc cu precizie 
detalii ale comportamentului lor; mai mult, nevoia de aprobare socială poate falsifica 
rapoartele lor. Evans şi colegii săi au cerut subiecţilor să mestece o tabletă specială, 
care lăsa pete roşii în locurile unde dinţii nu fuseseră adecvat periaţi. După mestecarea 
tabletei, dantura fiecărui subiect era fotografiată şi judecători care nu ştiau în ce 
condiţie experimentală se aflase fiecare subiect erau puşi să aprecieze gradul de 
curăţenie al dinţilor. 

Rezultatul experimentului a evidenţiat necesitatea folosirii unei măsuri subiective. 
În mare, rapoartele verbale ale subiecţilor indicau o influenţă mai mare a mesajelor ce 
făceau apel la frică, dar examinarea măsurii obiective a făcut posibilă o concluzie net 
diferită. Potrivit rapoartelor verbale ale subiecţilor, frica intensă a produs cea mai mare 
anxietate, cele mai pronunţate intenţii de a se conforma recomandărilor şi, după o 
săptămână, cea mai mare frecvenţă a perierii dinţilor. În contrast, testul cu tableta de 
care am pomenit a indicat că celelalte condiţii au fost, de fapt, mai eficiente. Subiecţii 
din condiţiile cu mesaj pozitiv plus recomandări şi recomandări detaliate au reţinut cel 
mai bine informaţia şi s-au dovedit a avea cei mai curaţi dinţi la o săptămână după 
transmiterea mesajelor. Această discrepanţă aruncă serioase îndoieli asupra studiilor ce 
au explorat comportamentele aflate în legătură cu sănătatea şi care s-au bazat în 

întregime pe rapoartele subiecţilor. Scopul acestor studii nu a fost acela de a induce 
complezenţă verbală, ci de a ameliora sănătatea prin schimbări reale în comportamente. 

Droski, Lasater şi Ramirez (1978) au studiat rolul similarităţii dintre sursă şi ţintă 
în persuasiunea privind folosirea pastei şi a periuţei de dinţi. Şi ei au construit mesaje 
care stârneau frica subiecţilor, luând măsuri dependente atât prin intermediul rapoar- 
telor subiecţilor, cât şi prin intermediul tabletelor speciale. Ca şi în studiile anterioare, 
mesajele ce produceau frica au determinat raportarea de către subiecţi a anxietăţii şi a 
schimbării de atitudine, dar nu o ameliorare a curăţeniei dinţilor măsurată cu tabletele 
speciale. Similaritatea de rasă dintre ţintă şi sursă a avut un efect pregnant. Subiecţii 
erau cu toţii studenţi negri. Cei ce au primit mesajul de la un dentist negru au dat 
ascultare mesajului într-o mai mare măsură decât cei ce au audiat un dentist alb. 

Cercetările asupra intervențiilor psihosociale destinate să inducă o bună sănătate 
dentară nu susţin eficienţa mesajelor ce produc frica. Eficienţa fricii a fost atestată 
numai de rapoartele verbale ale subiecţilor şi deloc de măsurile obiective. Demersuri 
mai promițătoare constau în folosirea unor mesaje pozitive, insistând asupra succesului 
social al subiectului, a unor recomandări detaliate şi exprimate în limbaj simplu, 
precum şi în adecvarea caracteristicilor sursei la caracteristicile țintei. 


3.2. Vârsta a treia şi instituționalizarea 


Pierderea controlului asupra mediului sau numai percepţia pierderii controlului poate 
duce la probleme psihologice foarte grave, mai cu seamă la depresie şi la afecţiuni 
fizice la fel de grave, ca ulcerul, pierderea în greutate şi chiar moartea. Un aspect 
foarte important al bătrâneţii este pierderea controlului. Mulţi bătrâni au pensii ridicol 
de mici, au handicapuri fizice serioase, iar copiii lor nu mai au nevoie de ei. A fi 
internat într-o instituţie pentru bătrâni amplifică pierderea controlului. Într-o astfel de 
instituţie, se aşteaptă ca bătrânii să fie pasivi. Deşi îngrijirea poate fi serioasă şi bine 
intenţionată, bătrânii par adesea foarte blazaţi, se îmbolnăvesc şi chiar mor mai repede 
în astfel de instituţii. Într-un studiu celebru s-a raportat că din 17 bătrâne care nu 
voiseră să se interneze la azil, 16 au murit în primele zece săptămâni după internare, 
iar din 38 de bătrâne care aleseseră în cunoştinţă de cauză azilul, numai una a murit în 
aceeaşi perioadă. 

Pentru a găsi remedii la această situaţie, psihologii sociali au arătat că sănătatea 
mintală şi fizică a bătrânilor poate fi îmbunătăţită prin întărirea controlului exercitat de 
ei asupra mediului. Langer şi Rodin (1976) au căutat să conştientizeze un grup de 
bătrâni instituţionalizaţi despre importanţa controlului. Percepția controlului a fost 
întărită reamintindu-se acestor bătrâni că pot ieşi când vor, că pot să-şi viziteze 
prietenii, pot privi la televizor, asculta la radio, citi, scrie şi decide asupra dispunerii 
mobilei în propria cameră. Controlul real a fost întărit în două feluri : mai întâi, fiecare 
bătrân şi-a ales o plantă şi s-a ocupat de ea ; în al doilea rând, bătrânii au putut stabili 
dacă şi când să vizioneze un film. În contrast cu acest grup, unui alt grup de bătrâni 
nu i s-a vorbit deloc despre control, li s-a dat o plantă fără să o fi ales ei înşişi şi li s-a 
spus că infirmierele vor avea grijă de plantă; în plus, n-au putut alege momentul 
vizionării filmului. Să observăm că bătrânii din cele două grupuri se bucură de 
aproximativ aceeaşi îngrijire (ambele grupuri primesc plante, ambele grupuri vizionează 

un film), dar primul grup are un control mai bun. Chestionarele administrate după trei 
săptămâni au evidenţiat beneficiile controlului pentru starea generală a bătrânilor. Cei 
ce avuseseră control se simțeau mai fericiţi şi erau mai activi decât bătrânii din grupul 
fără control. Aprecierile personalului medical arătau că cei din primul grup petreceau 
mai puţin timp privind pasiv la televizor, ieşeau mai mult în oraş, comunicau mai 
volubil. Potrivit lui Langer şi Rodin, „consecinţele negative ale înaintării în vârstă pot 
fi întârziate sau prevenite dacă li se redă bătrânilor dreptul de a lua decizii şi de a se 
simţi competenţi” (Langer, Rodin, 1976, p. 197). 

Într-o abordare similară, Schulz (1976) a imaginat o intervenţie ce presupunea mai 
mult control exercitat de către bătrânii instituţionalizaţi. Întrucât bătrânii se simt foarte 
singuri, s-a făcut ipoteza că vizitele unor studenţi ar putea fi foarte benefice, mai ales 
în situaţia în care bătrânii pot controla sau măcar prezice aceste vizite. În experimentul 
de teren pe care l-a realizat, autorul a dat posibilitatea unui grup de bătrâni să stabilească 
momentul şi durata vizitelor studenţilor. Într-o altă condiţie, studenţii stabileau când se 
vor desfăşura vizitele şi cât vor dura, înştiințându-i pe bătrâni — aşadar, bătrânii puteau 
prezice, dar nu puteau controla vizitele. În condiţia a treia, vizitele studenţilor se 
efectuau fără ca bătrânii să fie anunţaţi înainte - ei nu controlau şi nici nu puteau 
anticipa vizitele. În sfârşit, exista un grup de control alcătuit din bătrâni care nu 
primeau deloc vizite. Rezutatele au arătat că atât controlul, cât şi posibilitatea de a 
precize vizitele erau benefice ca efecte psihologice şi somatice. Bătrânii din primele 
două grupuri au fost apreciaţi ca fiind mai adaptaţi de către personalul medical, au luat 
mai puţine medicamente, s-au declarat mai fericiţi, cu mai multă poftă de viaţă. Totuşi, 
efectele benefice ale vizitelor controlabile şi ale celor predictibile au dispărut odată ce 
aceste vizite au încetat. Psihologii trebuie să imagineze, aşadar, intervenţii de natură să 
inducă percepții ale controlului care să dureze. 


3.3. Intervenţii asupra fumatului 


În ciuda bine cunoscutelor neajunsuri pe care le creează fumatul, astăzi se consideră că 
peste 50% din populaţie fumează, iar 70% din fumători consumă peste 10 țigarete pe 
zi (vezi Boncu, Ilin, Sulea, 2007). Există o scădere a numărului de fumători, precum 
şi a cantităţii de țigarete consumate de fiecare fumător în parte, dar rata tabagismului 
se menţine totuşi foarte ridicată. În ultimul timp, în societatea occidentală au apărut 
norme foarte stricte ce reglează fumatul în locurile publice. În aceste condiţii, fumătorii 
au tendinţa de a se considera discriminați. În România, după 1990, rata tabagismului 
sociali de a găsi tehnici de control al consumului de țigarete nu au dus la rezultate 
spectaculoase. În general, intervenţiile eficiente se soldează cu abandonul pe termen 
scurt, dar cu rate înalte de recidivism pe termen lung. 

Folosind creativ o veche strategie, Janis şi Mann (1965) au proiectat o intervenţie 
care să-i ajute pe fumătorii inveteraţi şi pe cei moderați să se lase de fumat. Ca şi în 
cercetările asupra igienei dentare, strategia a constat în a face apel la frică pentru a 
motiva schimbarea în atitudini şi comportamente. Dar, în loc de a prezenta mesaje unui 
public pasiv, noua abordare, numită joc de rol emoţional, presupunea ca subiecţii să 
evolueze într-un rol stresant. Ipoteza era că jucând acest rol, subiecţii (studente 

fumătoare în anul I la psihologie) vor trăi o experienţă dramatică ce va avea un impact 
însemnat asupra lor. Pentru a testa această ipoteză, o parte din subiecţi au fost puşi să 
facă joc de rol, iar alţii să asculte numai jocul de rol înregistrat pe bandă de magnetofon. 

În condiţiile de joc de rol, fiecare subiect trebuia să-şi imagineze că e un pacient ce 
interacționează cu un medic (experimentatorul). Subiectul afla că e bolnav de cancer la 
plămâni şi că urmează să suporte o operaţie care are 50% şanse de succes. Pentru a 
întări empatia şi a facilita intrarea în rol, subiectului i se cerea să monologheze, 
exprimându-și gândurile şi sentimentele cu voce tare. În scena finală, discuta cu 
medicul legătura dintre fumat şi cancerul pulmonar. Intenţia a fost de a provoca 
subiectului o experienţă realistă, implicantă şi care să-i stârnească frica. Rezultatele au 
confirmat eficienţa tehnicii de joc de rol emoţional. Subiecţii care făcuseră jocul de rol 
se temeau mai mult pentru sănătatea lor şi erau mai îngrijoraţi cu privire la cancerul la 
plămâni decât subiecţii care numai ascultaseră jocul de rol. Aceiaşi subiecţi au fost de 
acord într-o mai mare măsură că fumatul produce cancer la plămâni, că fumatul 
dăunează în general sănătăţii şi au fost mai înclinați să-şi declare intenţia de a se lăsa 
de fumat. Mai mult, la două săptămâni după experiment, studentele din condiţiile „joc 
de rol” fumau cu 10,5 țigarete mai puţin pe zi decât înainte de jocul de rol, în vreme 
ce studentele care auziseră numai interacţiunea dintre pacient şi medic fumau cu 
4,8 țigarete mai puţin. O măsurare efectuată după 18 luni a arătat că primele fumau în 
medie cu 13,6 țigarete mai puţin. Cu privire la această din urmă măsură dependentă, 
trebuie să menţionăm că s-a desfăşurat ca o anchetă independentă, creând subiecţilor 
iluzia că nu are nici o legătură cu jocul de rol pe care-l făcuseră. 

Mann a continuat aceste studii şi a imaginat un joc de rol nonemoţional, în care 
subiectul juca rolul unui acuzator al tabagismului, argumentând împotriva practicii 
fumatului. Autorul a constatat că această tehnică este mult mai puţin eficientă decât 
intrarea subiectului în rolul pacientului bolnav de cancer la plămâni. Se pare, deci, că 
frica nu motivează schimbarea de comportament la publicul pasiv, dar contribuie 
decisiv la eficienţa tehnicii jocului de rol. 

Peter Suedfeld (1973) a ales o abordare cu totul neobişnuită pentru a-i determina pe 
subiecţi să se lase de fumat: a folosit tehnica privării senzoriale. Cercetările anterioare 
arătaseră că subiecţii privaţi de stimulare senzorială şi-au schimbat mai uşor atitudinea 
ca răspuns la mesajele persuasive decât subiecţii din grupurile de control. Suedfeld a 
identificat două motive pentru care privarea senzorială ar creşte susceptibilitatea la 
persuasiune. Lipsa stimulării poate induce o nevoie de stimuli ce-l determină pe subiect 
să recepteze mesaje pe care altfel le-ar fi ignorat. Al doilea motiv se referă la faptul că 
privarea senzorială reduce capacitatea subiectului de a gândi în mod complex. Suedfeld 
a sugerat că din această cauză subiecţii privaţi senzorial vor fi mai puţin capabili să 
găsească contraargumente la mesajele persuasive. El a făcut ipoteza că privarea 
senzorială însoţită de mesaje împotriva fumatului va produce atitudini negative faţă de 
fumat şi că aceste atitudini vor fi vizibile în reducerea numărului de țigarete fumate 
zilnic. 

Pentru a-şi testa ipoteza, Suedfeld a repartizat subiecţii (studenţi de sex masculin, 
fumători) în patru condiţii experimentale : privare senzorială plus mesaj, privare 
senzorială, mesaj fără privare şi control (nici privare, nici mesaj persuasiv). Privarea 
senzorială presupunea ca subiectul să stea întins pe pat, în întuneric, într-o cameră 
izolată fonic, fără țigarete sau alţi stimuli. Subiectul putea consuma hrană lichidă 

dintr-un tub de plastic şi nu se putea ridica decât pentru a merge la o toaletă chimică 
aflată foarte aproape de pat. Subiecţii din condiţiile de nonprivare nu erau în nici un fel 
privaţi de stimulii obişnuiţi. Cei din condiţia „nonprivare plus mesaj” trebuiau să 
rămână acasă pentru a primi mesajele prin telefon. Cei din condiţiile care implicau 
mesaj persuasiv primeau în total zece mesaje, din care unele le cereau să se relaxeze şi 
să se gândească la experienţele emoţionale trecute legate de nevoia de a fuma, iar altele 
îi felicitau pe subiecţi pentru că au hotărât să se lase de fumat. Pentru a se aprecia 
efectele pe termen scurt şi pe termen lung ale diferitelor condiţii experimentale, 
subiecţii răspundeau la telefon la întrebări legate de numărul de țigarete fumate. 
Rezultatele au fost oarecum surprinzătoare. Autorii s-au aşteptat ca privarea senzorială 
şi mesajele persuasive să reducă fumatul. “Totuşi, datele au indicat că privarea senzo- 
rială, indiferent dacă a fost sau nu combinată cu transmiterea de mesaje persuasive, a 
condus la diminuarea drastică a numărului de țigarete fumate zilnic de subiecţi. La un 
an după privarea senzorială de 24 de ore, subiecţii raportau cu 48% țigarete mai puţin 
decât înainte de perioada de privare. După doi ani, atât cei din condiţia privare cu 
mesaj, cât şi cei din condiţia privare simplă raportau cu 52% mai puţine țigarete decât 
înainte de perioada de izolare. Mai mult, 39% din aceşti subiecţi se lăsaseră complet 
de fumat. Numai 6% din grupul de control a raportat abstinenţă după doi ani. 

În afara faptului că se bazează pe rapoartele subiecţilor (care nu sunt nişte măsuri 
demne de încredere), studiile asupra rolului privării senzoriale în abandonarea fumatului 
rămân un mister teoretic. Să ne amintim faptul că ipoteza fusese că privarea senzorială 
combinată cu mesajele persuasive reduce fumatul, în timp ce rezultatele au făcut 
responsabilă pentru acest efect numai privarea senzorială. Suedfeld a oferit câteva 
explicaţii pentru această stare de lucruri. Psihologul american observă că măsurile 
luate înainte de experiment şi întregul context al experimentului ar fi putut senzibiliza 
şi subiecţii din condiţia fără comunicare persuasivă la scopul antitabac al studiului. 
Combinarea acestei sugestii cu privarea senzorială ar fi putut determina indivizii să se 
schimbe. Apoi, privarea senzorială a avut efect terapeutic pentru că a permis subiecţilor 
să trăiască 24 de ore de absenţă nonstresantă a indicilor care în mod normal declanşează 
fumatul. În sfârşit, o altă explicaţie ar putea fi că privarea induce disonanţă cognitivă. 
După ce au investit 24 de ore într-o situaţie foarte stranie, indivizii devin motivaţi să-şi 
justifice participarea continuând să se abţină de la fumat. Evident, aceste explicaţii sunt 
neconfirmate şi vor trebui verificate empiric. 


3.4. Intervenţii asupra preadolescenţilor şi adolescenților 


Cele două tehnici de a controla fumatul, jocul de rol emoţional şi privarea senzorială, 
au fost folosite pentru a determina adulţii să renunţe. Totuşi, o intervenţie la nivelul 
copiilor şi adolescenților pe cale să se apuce de fumat este mai importantă, pentru că 
s-a demonstrat că fumatul duce la asimilarea nicotinei, ceea ce e imposibil de vindecat 
cu metode psihologice. În plus, fumătorii dezvoltă o dependenţă psihologică de practica 
fumatului, majoritatea dintre ei declară că fumează de plăcere sau pentru a se relaxa. 
Această dependenţă explică de ce multe intervenţii care păreau la început eficiente n-au 
putut avea decât efecte pe scurtă durată. 

Statisticile arată astăzi o scădere a numărului de fumători adulţi în raport cu 
perioada anterioară, dar o creştere a numărului copiilor şi adolescenților care fumează. 

Evans (1976) a dezvoltat un program de intervenţie foarte vast cu scopul de a preveni 
fumatul la aceste vârste. EI s-a bazat în principal pe două perspective psihosociale. 
Interviurile realizate cu elevi de liceu i-au arătat că aceştia resimt o presiune socială 
foarte mare de a fuma, chiar atunci când cred în mesajele educaţionale potrivit cărora 
fumatul este foarte periculos pentru sănătate. Există trei surse ale presiunii sociale 
exercitate asupra adolescenților şi copiilor: colegii, părinţii şi mass-media. Recu- 
noscând că apariţia fumatului la copii poate fi mai mult o chestiune de influenţă socială 
decât un deficit de educaţie sanitară, Evans a decis să aplice teoria învăţării sociale a 
lui Bandura, potrivit căreia multe din comportamentele copiilor se dezvoltă ca urmare 
a observării şi imitării altora. Pentru a contrabalansa influenţa modelelor negative, e 
necesar ca adolescenţii şi copiii să fie expuşi la modele din rândul lor care nu fumează. 
A doua perspectivă la care a făcut apel Evans a fost conceptul de inoculare a atitudinii 
al lui McGuire (1964). McGuire a arătat că oamenii pot construi rezistenţe la schimba- 
rea de atitudine într-un mod analog inoculărilor medicale. În medicină, inocularea se 
referă la aplicarea de doze mici dintr-un virus în aşa fel încât organismul să înveţe să 
se apere împotriva dozelor mari. Expunând indivizii unor argumente slabe care le 
contrazic atitudinile, ei pot construi apărări împotriva argumentelor puternice. Ca 
atare, în intervenţia antitabac, se va proceda prin expunerea la presiuni în favoarea 
fumatului. 

Integrând cele două perspective, învăţarea socială şi inocularea, Evans a arătat 
subiecţilor săi adolescenţi filme cu adolescenţi care erau tentaţi să fumeze în urma 
contactului cu părinţii, colegii sau mass-media, dar care rezistau acestor presiuni. 
Expunerea la presiunile sociale servea ca inoculare, iar expunerea la rezistenţa în faţa 
presiunii sociale oferea modele pozitive. Combinarea acestor doi factori ar fi trebuit să 
ajute adolescenţii să reziste la presiunile de a fuma pe care le întâlneau în viaţa de zi 
cu zi. Evans şi-a luat şi o altă măsură de prevedere. El nu numai că a modelat rezistenţa 
la presiunile sociale exercitate asupra adolescenților, dar a evidenţiat şi consecinţele 
negative imediate ale fumatului (creşterea concentraţiei de agenţi toxici în corp, ca 
monoxidul de carbon). Accentuarea consecinţelor imediate în dauna efectelor de durată 
a avut la bază ideea că adolescenţii sunt orientaţi către prezent şi nu către viitor. 

Evans şi colegii săi au lucrat cu subiecţi de 14 ani din câteva şcoli, considerând că 
aceasta este vârsta la care cei mai mulţi adolescenţi încep să fumeze. Unele clase au 
primit tratamentul complet care consta în trei filme ce înfăţişau presiunile sociale în 
favoarea fumatului, două filme despre rezistenţa în faţa presiunilor sociale, un film 
despre faptul că fumatul creşte concentraţia de monoxid de carbon din organism, 
multiple măsurători pentru a determina nivelul practicii fumatului în fiecare clasă. 
Filmele erau scurte şi nu au fost date toate în aceeaşi zi. În condiţiile de comparare, 
subiecţii primeau numai unele din componentele tratamentului experimental complet, 
iar în condiţia de control se măsura numai nivelul fumatului la momentul final. 
Cercetătorii n-au avut încredere în rapoartele verbale ale subiecţilor în măsurarea 
variabilei dependente. De aceea, subiecţilor li se arăta un film în care se recoltau 
mostre de salivă ce erau analizate din punctul de vedere al conţinutului de nicotină 
pentru a se stabili câte țigarete fumează pe zi pacientul. De fapt, testul cu saliva nu este 
deloc concludent, întrucât nu poate distinge între fumători şi cei ce sunt expuşi la 
fumul de ţigară fără să fumeze ei înşişi. Subiecţilor li se recoltau şi mostre de salivă, 
dar acestea nu erau analizate. Faptul că ei credeau că se poate stabili cu precizie câte 

țigarete fumează pe zi îi făceau să declare sincer consumul lor tabagic. Tehnica de a 
întări acurateţea rapoartelor verbale ale subiecţilor făcându-i să creadă că răspunsurile 
lor pot fi verificate prin măsuri obiective a fost introdusă în psihologia socială în 1971. 

Rezultatele programului bazat pe învăţarea socială şi pe inoculare au fost satisfăcă- 
toare. Evans şi colegii săi au constatat că, după zece săptămâni, 18% din grupul de 
control începuseră să fumeze, în timp ce în grupul experimental acest procentaj era 
numai de 10%. 

McAlister, Perry şi Maccoby (1979) au continuat acest program, rafinându-l. Ei au 
păstrat ideea de inoculare şi ideea de influenţă a modelelor, dar au făcut trei modificări 
fundamentale : 1) au folosit, în locul modelelor filmate, modele reale, adolescenţi 
stimaţi de colegii lor; 2) au pus fiecare subiect să anunţe în faţa clasei intenţia lui de 
a nu mai fuma. Psihologia socială a arătat că oamenii se pot comporta în discordanţă 
cu atitudinile lor private, dar că se comportă în concordanţă cu angajamentele lor 
publice ; 3) au cerut subiecţilor să joace rolul celui care rezistă la presiunile sociale în 
favoarea fumatului. Din teoria învăţării sociale rezultă că jocul de rol oferă subiecţilor 
posibilitatea de a achiziţiona şi a exersa abilităţile sociale necesare pentru a rezista 
presiunilor specifice. 

Impactul acestor programe de influenţă socială este vizibil. Comparate cu grupurile 
de adolescenţi ce primesc o educaţie sanitară normală, cei asupra cărora s-au aplicat 
programe de genul celor descrise au început să fumeze mai târziu. 


3.5. Greutatea corporală ca formă de devianţă fizică voluntară? 


Cea mai mare parte din literatura asupra handicapului fizic s-a concentrat asupra unor 
defecte fizice independente de voinţa indivizilor - efectele accidentelor genetice sau 
ale accidentelor de naştere, boli, traume sau infirmităţi ce pot apărea odată cu vârsta. 
În astfel de instanţe, interacţiunea cu persoana handicapată produce în indivizii normali 
un amestec straniu de simpatie şi aversiune. Chiar dacă persoana handicapată are 
oarecare culpabilitate în obţinerea infirmităţii (de pildă, cazul unui bărbat care a 
condus beat, a avut un accident pe şosea, şi-a fracturat coloana vertebrală şi s-a ales cu 
o paralizie), aceste forme de devianţă fizică nu sunt privite în general ca erori ale 
persoanei handicapate. Avem, în cele mai multe cazuri, tendinţa de a atribui infirmităţile 
fizice unor cauze exterioare (vezi Boncu, Ilin, Sulea, 2007). Alte forme de devianţă 
fizică sunt înţelese cel puţin ca semivoluntare. Ca atare, stigmatul fizic al persoanei 
este tratat ca un simptom al deficienței morale. Handicapul a fost ales, şi nu dobândit 
independent de voinţa persoanei. Probabil, cel mai bun exemplu pentru aceste defecte 
fizice voluntare este greutatea excesivă. Indivizii supraponderali şi mai ales cei obezi 
au format obiectul de interes al activităţilor medicale şi comerciale şi numai de curând 
au devenit obiect de investigare pentru psihologia socială. În multe cercetări, obezitatea 
este privită ca o stare de devianţă fizică. Studiile s-au concentrat asupra aspectelor 
cauzale şi ontogenetice ale acestei condiţii. 

Stanley Schachter (1971) a condus un program vast de cercetări asupra diferenţelor 
dintre indivizii normali şi indivizii obezi. Întregul program a avut la bază ideea 


2. Pe parcursul acestui subcapitol ne-am ghidat după textul lui Dean Archer (1985). 

sensibilităţii crescute a obezilor la indicii externi. Această ipoteză susţine că la indivizii 
obezi, spre deosebire de cei normali, există o relaţie foarte slabă între starea internă de 
foame şi comportamentul alimentar. În cazul obezilor, comportamentul alimentar se 
află sub controlul unor indici externi, de mediu, şi nu (sau foarte puţin) sub controlul 
indicilor somatici ce ţin de nivelul senzaţiei de foame. Indivizii obezi pot răspunde la 
simpla prezenţă a mâncării, mai degrabă decât la nevoia somatică de hrană. Literatura 
empirică asupra ipotezei externalităţii constă în primul rând în experimente de laborator 
în care se compară comportamentul indivizilor normali cu cel al obezilor. În astfel de 
studii, variabila dependentă este un index al cantităţii de mâncare consumată - numărul 
de biscuiţi mâncaţi, de sandvişuri etc. 

Ipoteza externalităţii a insistat asupra „priorităţii indicelui mâncare” - gradul în 
care mâncarea este accesibilă pentru individ. De pildă, Nisbett şi Kanouse (1969) au 
studiat felul în care fac cumpărături indivizii normali din punct de vedere al greutăţii 
şi indivizii obezi. Cei normali care nu mâncaseră de mai multă vreme au cumpărat mai 
multă mâncare decât cei normali care mâncaseră recent. Dimpotrivă, în ceea ce 
priveşte obezii, faptul de a fi mâncat recent n-a avut nici un efect asupra cantităţii de 
hrană cumpărată. Acest rezultat este citat în sprijinul ipotezei externalităţii şi este 
interpretat în sensul că obezii răspund la accesibilitatea mâncării mai curând decât la 
nevoia internă de hrană. 

Cel mai cunoscut studiu asupra accesibilităţii mâncării este cel realizat de Schachter 
şi Friedman în 1971. În acest experiment, unor subiecţi normali şi unora obezi li s-a 
oferit posibilitatea de a mânca migdale. În funcţie de condiţie, migdalele erau fie cu 
coajă, fie fără coajă. Spre deosebire de indivizii cu greutate normală, obezii au 
consumat mai multe migdale în condiţia în care li s-au oferit migdale fără coajă. Pentru 
Schachter, acest rezultat indică faptul că migdalele au constituit un indice care a 
declanşat comportamentul alimentar al obezilor numai atunci când au fost lipsite de 
coajă. 

Alte comparații între normali şi obezi au avut în vedere disponibilitatea de a depune 
efort pentru a obţine hrană. De pildă, Schachter a avansat ipoteza că, într-un restaurant 
chinezesc, obezii vor fi mai înclinați decât indivizii normali să aleagă furculiţă şi nu 
beţişoare. Această ipoteză pare să reflecte concepţia populară despre oamenii graşi ca 
leneşi, indolenţi etc. Ipoteza bazată pe efort a fost folosită şi pentru a interpreta studiul 
în care obezii au consumat mai multe migdale fără coajă, dar nu mai multe migdale ce 
trebuiau decojite. La fel, Nisbett (1972) a raportat un experiment în care unor subiecţi 
normali sau obezi li s-a oferit ocazia să mănânce sandvişuri. Nisbett a găsit că obezii 
consumă mai multe sandvişuri decât indivizii normali când acestea sunt direct accesibile 
(se află pe masă, în faţa subiecţilor), dar consumă mai puţin decât indivizii normali 
când ele se află într-un frigider, la oarecare distanţă de subiect. Această diferenţă a fost 
interpretată în termenii externalităţii (hrana din frigider este un indice mai puţin 
salient) şi al efortului (pentru a obţine sandvişuri suplimentare, subiecţii trebuiau să 
meargă până la frigider). 

Ipotezele bazate pe externalitate şi pe efort pun în evidenţă variabile psihologice şi 
trăsături individuale. Ele pot fi corecte, dar la fel de corectă poate fi şi o interpretare 
mai interpersonală şi mai socială a acestor rezultate. În experimentul cu migdalele, de 
exemplu, este posibil ca obezii să nu fi mâncat migdale ce trebuiau decojite pentru că 
le-a fost teamă că cojile rezultate ar fi putut arăta oricui cât de multe migdale au 

consumat ei. În experimentul lui Nisbett cu sandvişurile, este posibil ca obezii să se fi 
ferit să meargă la frigider pentru că lucrul acesta făcea evident pentru oricine faptul că 
ei mănâncă foarte mult. Reţinerea aceasta, care joacă un rol important în viaţa 
indivizilor stigmatizaţi, poate să-i oprească pe obezi să-şi procure mâncare prin mijloace 
foarte vizibile. Indivizii obezi sunt foarte sensibili la orice aspect al comportamentului 
alimentar. Explicaţia bazată pe faptul că indivizii obezi se simt încurcaţi în astfel de 
situaţii îşi are originea într-o concepţie a stigmatului ca problematic pentru interacţiune. 

Alte studii asupra obezilor au urmărit să pună în evidenţă factori intelectuali, 
perceptuali sau de personalitate, precum şi variabile ce pot stimula răspunsuri pozitive 
în programele de pierdere de greutate. Cercetările nu au indicat trăsături de personalitate 
specifice obezilor ; ele au identificat totuşi anumite patternuri perceptuale şi intelectuale 
specifice. De pildă, Rodin (1973) a constatat că obezii au performanţe mai bune decât 
indivizii cu greutate normală în sarcini ca corectarea unor şpalturi, dar că ei puteau fi 
mai uşor distraşi când erau expuşi unei stimulări externe irelevante. Această cercetare 
susţine, prin urmare, ipoteza externalităţii obezilor, extinzând-o la situaţii ce nu 
presupun comportament alimentar. 

Căutarea predictorilor succesului în programele de slăbire nu a dat, în general, 
rezultate. Există date care arată că apariţia la maturitate a obezității se asociază cu un 
prognostic mai favorabil decât apariţia obezității în copilărie sau adolescenţă. 

În afara cercetărilor asupra aspectelor clinice sau etiologice ale îngrăşării sau 
slăbirii, există multe cercetări care atestă că obezii sunt victime ale prejudecăţilor şi ale 
discriminării. Într-un studiu celebru aparţinând lui Richardson (1971), ce explora 
percepțiile copiilor asupra diferitelor handicapuri fizice, fotografiile înfăţişând copii 
obezi au fost cel mai puţin preferate. Copiii au dezvăluit mai multe prejudecăţi faţă de 
obezitate decât faţă de handicapuri fizice grave. Un astfel de rezultat arată în mod 
limpede că stereotipul persoanei obeze este negativ. Indivizii obezi sunt confruntaţi cu 
idealuri de înfăţişare fizică de natură să-i complexeze şi să-i excludă. În ultimele patru 
decenii, mass-media s-a arătat tot mai nefavorabilă în descrierile asupra obezilor. 
Probabil ca o consecinţă a atitudinilor profund nefavorabile faţă de obezitate, anchetele 
au evidenţiat autoevaluări negative ale obezilor. Faţă de alte handicapuri fizice, obezi- 
tatea este în mod frecvent privită ca voluntară, ca autoindusă. Dacă alte condiţii fizice 
de deficiență îi fac pe cei din jurul persoanei handicapate să se simtă tensionaţi, numai 
în ceea ce priveşte obezitatea acest disconfort se manifestă prin blamarea obezilor 
pentru starea lor. Obezitatea este văzută ca necesitând o explicaţie sau o scuză. 

Într-un studiu experimental asupra formării impresiei, De Jong (1980) a cerut unor 
subiecţi (de sex feminin) să aprecieze fie o femeie obeză, fie o femeie normală ca 
greutate după o fotografie şi după anumite informaţii biografice. Fotografia femeii 
obeze a fost însoţită, în funcţie de condiţie, de trei feluri de informaţie biografică. În 
prima condiţie, femeia se referea la problemele pe care le are cu glanda tiroidă 
(disfuncţiile acesteia pot duce la obezitate) ; în cea de-a doua condiţie, la fotografia 
femeii obeze se adaugă informaţia că ea urmează un regim alimentar care a ajutat-o 
deja să slăbească şapte kilograme ; în fine, în condiţia a treia se menţiona o informaţie 
care nu avea nici o legătură cu starea fizică a femeii: făcuse de curând o scurtă vizită 
în Belgia. Explicaţiile pentru obezitate marcau percepțiile subiecţilor asupra femeilor 
din fotografie. Femeia obeză a fost apreciată mai negativ când obezitatea ei nu a fost 
explicată în nici un fel. Când se menţionau disfuncţia tiroidei sau regimul alimentar, 

femeia obeză era percepută mai pozitiv. În ambele cazuri, explicaţiile păreau să 
contracareze atribuirile obişnuite nefavorabile cu privire la caracterul individului 
supraponderal. Ca atare, putem deduce că obezul poate resimţi o puternică presiune 
socială de a construi explicaţii pentru condiţia lui stigmatizată. O astfel de presiune a 
ieşit la iveală în interviurile realizate de Millman (1980) cu persoane obeze : „Uneori 
persoana supraponderală resimte obligaţia de a sparge gheaţa. Ea este prima care face 
aluzie la greutatea ei. Spune că încearcă să ţină regim alimentar, că e conştientă că 
trebuie să slăbească. Acestea sunt modalităţi de a arăta celorlalţi că ea vede lucrurile 
aşa cum trebuie văzute, că încearcă să respecte normele”. 

Studiile realizate asupra persoanelor obeze în afara laboratorului sunt puţine, dar 
ele au o altă orientare decât cele realizate în laborator. Ele analizează obezitatea drept 
caz interesant de devianţă. Astfel de studii s-au interesat în mod deosebit de natura 
interacțiunilor dintre normali şi obezi, ca şi de imaginea de sine a obezilor. Această 
abordare diferă de abordările clinice şi etiologice prin aceea că examinează consecinţele 
obezității pentru interacţiunile dintre obezi şi normali şi pentru experienţele psihosociale 
ale obezilor. În mod limpede, prejudecățile faţă de obezi sunt larg răspândite şi apar 
foarte devreme în copilărie. Atunci când li se oferă şansa să-şi exprime preferinţele şi 
antipatiile, adulţii, ca şi copiii, exprimă atitudini profund negative faţă de formele 
corporale obeze. 

Încă din anii '60, în Statele Unite s-au dezvoltat organizaţii ce militau pentru 
împărtăşirea experienţelor între obezi şi pentru urmarea regimurilor alimentare — cea 
mai cunoscută dintre acestea este Weight Watchers. Multe din aceste organizaţii s-au 
dezvoltat în direcţii clinice şi terapeutice şi şi-au propus eliminarea obezității prin 
programe individuale (self-help) şi prin sprijinul membrilor grupului. Aceste organizaţii 
privesc obezitatea ca pe o condiţie medicală (o stare ce presupune intervenţia medicilor) 
caracterizată prin dependenţa de hrană. Deşi nu se bazează pe metodele tradiţionale de 
intervenţie, ele au aceeaşi concepţie despre obezitate ca indezirabilă social, deficientă 
din punctul de vedere al sănătăţii şi putând fi îndreptată prin eforturile indivizilor 
afectaţi. Ele subscriu, de fapt, la percepţia că obezitatea este un tip de devianţă. 

După 1980 au apărut mişcări sociale ce susţin interesele obezilor, căutând să 
contracareze discriminarea la care sunt supuşi aceştia. O astfel de mişcare este, în 
Statele Unite, National Association to Aid Fat Americans (NAAFA). Această organizaţie 
a adoptat o cu totul altă strategie pentru a defini situaţia obezilor. NAAFA, spre 
deosebire de organizaţiile ce-şi propun să-i ajute pe obezi să slăbească, susţine că 
persoanele obeze pot fi frumoase şi că, în cele mai multe cazuri, dieta nu are succes. 
NAAFA crede că drepturile unei persoane n-ar trebui să depindă de greutatea corporală, 
tot aşa cum nu depind de culoarea pielii. NAAFA consideră că obezii au în comun 
„cariera de a fi gras”. Ei împărtăşesc o condiţie fizică ce este deosebit de stigmatizată 
şi de vizibilă. În ciuda imenselor diferenţe în ceea ce priveşte inteligenţa, personalitatea, 
interesele şi stilul de viaţă, obezii sunt trataţi de către normali ca fiind toţi la fel: 
deficienţi din punct de vedere fizic şi, în bună măsură, deficienţi din punct de vedere 
moral. Deşi dovezile etiologice şi fiziologice nu sunt prea clare în această privinţă, 
obezitatea este înţeleasă atât de omul de pe stradă, cât şi de către medici ca o stare 
intenţionată sau cel puţin semivoluntară. 

3.6. Menţinerea unei greutăţi ideale 


Mulţi indivizi cred astăzi că au probleme cu greutatea lor corporală. Chiar dacă unii 
dintre aceştia nu sunt cu adevărat obezi, obezitatea există în societatea contemporană 
Şi se asociază cu numeroşi factori de risc : hipertensiune, niveluri înalte de colesterol, 
diabet. În ciuda conştiinţei problemelor de sănătate ce pot apărea datorită obezității, 
mulţi indivizi găsesc că e foarte dificil să facă schimbările comportamentale necesare — 
regim alimentar şi exerciţii fizice regulate. 

Psihologul social Irving Janis, analizând procesul de comunicare persuasivă, a 
făcut două recomandări psihoterapeuţilor care sunt în poziţia de a-i ajuta pe oameni să 
ia decizia de a-şi schimba stilul de viaţă pentru a-şi salva sănătatea. EI a făcut ipoteza 
că indivizii se vor conforma sfaturilor psihoterapeutului dacă acesta: 1) începe prin a 
cere informaţii confidenţiale despre problemă (ce simte persoana în legătură cu corpul ei) ; 
2) răspunde la dezvăluiri cu înţelegere. Încrederea în psihoterapeut, care este esenţială 
pentru schimbarea de atitudine şi pentru schimbarea comportamentală, depinde de 
încurajarea autodezvăluirii şi de acceptarea unor dezvăluiri intime şi penibile. Într-o 
serie de studii, Janis şi colegii săi au aplicat această abordare la problema obezității, 
arătând cum pot fi făcuţi indivizii obezi să se conformeze unui regim cu puţine calorii. 
Cei ce au fost încurajați să se dezvăluie despre felul cum se simt în legătură cu 
surplusul lor de greutate şi au fost priviţi cu înţelegere, au raportat mai târziu pierderi 
zilnice în greutate. 

Teoria disonanţei a fost şi ea implicată în intervenţiile destinate să-i ajute pe obezi. 
Această teorie face predicția că a alege liber să depunem efort în vederea atingerii unui 
scop produce o nevoie psihologică de a justifica efortul. Justificarea dezvoltă o atitudine 
pozitivă faţă de scop, creşte motivaţia de a atinge scopul şi creşte expectanţa că scopul 
va fi atins. Rezultă, deci, că un program de tratament ce presupune un efort intens va 
fi mai eficient în atingerea scopului terapeutic decât un program implicând minimum 
de efort. Ca atare, în proiectarea unui program de pierdere a greutăţii nu trebuie să-i 
implicăm pe clienţi într-un tratament ce pune accentul pe facilitate. Dimpotrivă, o 
strategie potrivită va fi aceea de a admite că slăbitul e un proces neplăcut, ce necesită 
efort susţinut. Danny Axsom şi Joel Cooper (1983) au arătat că subiecţii care au ales 
liber să participe într-un program de slăbire presupunând efort au pierdut mai multe 
kilograme şi au menţinut mai mult timp o greutate scăzută decât cei ce nu-şi dăduseră 
liber acordul ori nu depuseseră mult efort. 


4. Resurse comunitare şi dileme sociale 


4.1. Interes personal şi interes colectiv 


Interdependenţa indivizilor reprezintă, probabil, trăsătura fundamentală a socialului. 
În multe împrejurări, actele fiecăruia din noi nu depind numai de propriile eforturi, dar 
şi de acţiunile celorlalţi. Thomas Hobbes, în cartea sa publicată în 1651 (Leviatonul), 
a invocat această interdependenţă pentru a funda ideea de stat: în lipsa statului, 


ELEMENTE DE PSIHOLOGIE SOCIALĂ APLICATĂ 205 


interesele indivizilor se ciocnesc violent. Fiecare urmăreşte scopuri personale şi e 
oricând dispus să-şi clădească bunăstarea pe nefericirea celorlalţi. Statul constituie, 
potrivit ilustrului filosof, singura instanţă care poate armoniza în oarecare măsură 
interesele divergente, asigurând o stare de pace socială. Un secol mai târziu, un alt 
englez l-a contrazis pe Hobbes, arătând că societatea nu poate prospera decât dacă 
fiecare îşi urmăreşte cu tenacitate interesul propriu. Nimeni nu lucrează în folosul 
altuia decât dacă, făcând lucrul acesta, îşi atinge scopurile lui. Pentru Adam Smith, 
societatea nu pune stavilă realizării intereselor individuale : complementaritatea acestora 
îngăduie indivizilor să fie egoişti fiind, totodată, prin aceasta chiar, altruişti. 

Problema interdependenţei intră devreme în ştiinţele sociale —- după 1950, atât 
economiştii, cât şi sociologii şi psihologii o tratează cu atenţia cuvenită. În psihologia 
socială se dezvoltă, în deceniul al şaselea, studiul jocurilor experimentale (în genul 
dilemei prizonierului) ca paradigmă de cercetare a contradicţiilor din interesele colec- 
tive. Psihologii sociali au înţeles, dându-i dreptate lui Smith, că există situaţii de pură 
cooperare, în care interesul grupului şi cel al individului coincid, după cum există 
situaţii de competiţie pură, în care ceea ce câştigă un participant pierde celălalt — 
acestea din urmă mai apropiate, desigur, de logica hobbesiană. Au înţeles, de asemenea, 
că foarte frecvente sunt aşa-numitele situaţii cu motive mixte, în care individul poate 
alege între comportamente subîntinse de motive diverse - interesul personal, interesul 
altuia sau al grupului ca întreg. 

Articolul publicat de Garrett Hardin în 1968 are meritul de a fi evidenţiat importanţa 
socială a ultimului tip de situaţii. Autorul a descris „tragedia comunelor” : un sat din 
New England are o păşune care se află la dispoziţia tuturor ţăranilor. Aceştia cad la 
învoială să trimită câte o vită pe această păşune. Fiecare are interes să mai trimită încă 
o vită, mărindu-şi astfel profitul de pe urma bunului comun. Totuşi, păşunea nu este 
foarte întinsă şi nici foarte bogată, şi dacă toţi fac lucrul acesta, iarba se termină şi toţi 
ţăranii pierd. Dilema constă în faptul că urmărirea interesului personal de către membrii 
comunităţii conduce la un dezastru ce-i afectează pe toţi. Hardin a atras atenţia că 
societatea nu poate nicidecum funcţiona în stilul /aissez-faire a cărui apologie o face 
Adam Smith. Ghidaţi de interesul personal, oamenii nu numai că-i prejudiciază pe 
ceilalţi, dar îşi fac rău lor înşile. În orice dilemă, individul are de făcut o alegere cu 
privire la propriul comportament. El trebuie să aleagă între comportamente de care va 
beneficia grupul şi comportamente de pe urma cărora va trage numai el foloase. Prima 
alternativă este cea cooperativă, a doua cea noncooperativă. În dilemele sociale, 
alegerea noncooperativă conduce la foloase personale evidente, cel puţin în viitorul 
imediat. Să observăm că, chiar dacă ţăranii anticipează deteriorarea completă a păşunii, 
strategia de a exploata mai intens decât ceilalţi resursa comună rămâne cea mai 
raţională. În cazul în care se produce, realmente, epuizarea resursei, costurile vor fi 
împărţite de întreaga comunitate. 

Psihologul care a propus termenul de dileme sociale a fost Robyn Dawes (1980; 
vezi şi Komorita, Parks, 1995; Orbell, Dawes, 1981; Messick, Brewer, 1983; van 
Lange, Liebrand, Messick, Wilke, 1992). În studiul său de sinteză sunt amintite 
problemele grave pe care le pomenise şi Hardin: suprapopularea, epuizarea resurselor 
(de minereuri, energie etc.), poluarea. Sunt precizate două propietăţi ale dilemelor 
sociale : „1) fiecare individ are un profit mai mare dacă face o alegere noncooperativă 
(de exemplu, dacă foloseşte toată energia disponibilă, dacă poluează) decât dacă face 

o alegere cooperativă, dar 2) indivizii au de câştigat mai mult dacă toţi cooperează 
decât dacă toţi evită să coopereze” (Dawes, 1980, p. 169). 

Foarte influent a fost şi studiul lui John Platt (1973), deşi terminologia lui nu s-a 
impus. De formaţie behavioristă, acest psiholog a analizat „capcanele sociale”, cum 
numeşte el contextele de interdependenţă, în termeni de întăriri aplicate comporta- 
mentelor. El arată că o astfel de capcană apare ori de câte ori un comportament ce se 
soldează cu recompense imediate are consecinţe negative pe termen lung. La nivel 
strict individual (acestea ar fi capcane personale), fumatul este un excelent exemplu, ca 
şi consumul în exces de alimente. În cazul ambelor conduite, efectele imediate plăcute 
se transformă în efecte cu totul neplăcute după un timp. Platt a fost şi el impresionat, 
ca mulţi cercetători din ştiinţele sociale la vremea aceea, de cazul Kitty Genovese 
(uciderea tinerei femei sub privirile unui public pasiv a stimulat studiile asupra 
comportamentului de ajutorare). Autorul pe care-l urmărim a văzut în neintervenţia 
celor care au asistat o capcană socială. Spre deosebire de capcanele personale, aceasta 
are implicaţii sociale - foarte plastic, autorul o numeşte „eroul lipsă”. EI oferă, de 
asemenea, exemplul unei situaţii în care, într-o duminică seara, pe când oamenii se 
întorc în oraş din locurile unde şi-au petrecut sfârşitul de săptămână, o saltea cade în 
mijlocul şoselei de pe o maşină. Ca şi în cazul Genovese, eroul lipseşte şi aici: nimeni 
nu coboară din maşină să degajeze şoseaua, fiecare preferând să încetinească şi să 
ocolească obstacolul. În sfârşit, Platt descrie capcanele colective, de felul tragediei 
comunelor, în care „rezultatele negative apar din cauza numărului prea mare a celor 
care profită” (Platt, 1973, p. 645). În capcanele colective, eroul salvator, chiar dacă 
apare, nu poate rezolva problema - eforturile unui singur individ sunt cu totul insu- 
ficiente. Messick şi McClelland (1983) au reluat conceptele lui Platt ca să aducă o 
rectificare : ei au distins între capcanele sociale (necorespondenţa dintre rezultatele 
individuale şi cele ale grupului) şi capcanele temporale (necorespondenţa dintre 
consecinţele pe termen scurt şi cele pe termen lung asupra unui individ). Cei doi autori 
au argumentat că multe din dilemele sociale conţin ambele tipuri de opoziţie. 

Decizia de a profita de fondul colectiv, în tragedia comunelor, este o decizie 
raţională. Cel puţin pe termen scurt, ea serveşte intereselor personale. Când este 
individul raţional: atunci când îşi urmăreşte interesul sau atunci când cooperează ? 
Kahan (1974) a făcut lumină în această privinţă, argumentând că în dilemele sociale 
avem de-a face, de fapt, cu două tipuri de raționalitate aflate în conflict. Pe de o parte, 
raționalitatea individualistă prescrie noncooperarea, întrucât aceasta duce la beneficii 
mai consistente decât cooperarea, indiferent de ceea ce fac ceilalţi. Pe de altă parte, 
raționalitatea colectivistă indică drept soluţie adecvată cooperarea, dat fiind că bene- 
ficiile individuale pentru fiecare participant vor fi mai mari dacă toţi cooperează decât 
dacă nici unul nu cooperează. 

Yamagishi (1986a) a propus una din cele mai interesante distincţii din câmpul 
teoretic al dilemelor sociale : distincţia dintre cooperarea elementară şi cooperarea 
instrumentală. Primul tip de cooperare se referă la actele cooperative propriu-zise ale 
membrilor grupului (de exemplu, a-şi reprima tendinţa de a trimite o vită în plus pe 
pajiştea comunităţii sau de a rupe pagini dintr-o carte împrumutată de la biblioteca 
publică). Cel de-al doilea termen, cooperarea instrumentală, conceptualizează situaţiile 
în care membrii nu mai cooperează în mod direct pentru realizarea scopului de grup, 
dar cooperează pentru a produce o schimbare stucturală în grup, care să faciliteze 

cooperarea ; de exemplu, instituirea de pedepse pentru noncooperatori sau instaurarea 
unei autorităţi. Distincția aceasta l-a ajutat pe Yamagishi să descopere câteva aspecte 
interesante ale dilemelor sociale. El a pus în evidenţă o relaţie între mărimea grupului 
şi cele două genuri de cooperare: cu cât grupul este mai mic, cu atât cooperarea 
elementară este mai probabilă ; în grupurile mari, indivizii cu intenţii de cooperare au 
tendinţa de a se angaja în cooperarea instrumentală. A relevat, de asemenea, o relaţie 
între încrederea în ceilalţi (pentru acest autor, un element esenţial în situaţiile dile- 
matice) şi cooperarea instrumentală: cei ce nu au încredere în partenerii lor se 
angajează într-o măsură mai mare decât cei ce au încredere în cooperare instrumentală 
(Yamagishi, 1986b). Dilemele sociale sunt extrem de frecvente şi au consecinţe din 
cele mai importante pentru existenţa noastră cotidiană. Am menţionat dilema semnalată 
de Hardin, una din cele mai discutate. Alte dileme sociale cunoscute sunt (le prezentăm 
dupa Baron, Kerr şi Miller, 1992) : 
dilema soldatului : soldatul rămâne în viaţă dacă se ascunde în tranşee pe timpul 
bătăliei, dar dacă toţi soldaţii fac lucrul acesta, bătălia va fi pierdută, iar ei şi 
familiile lor pot pieri. Alegerea cooperativă: a înfrunta primejdia în luptă; 
alegerea noncooperativă : a se eschiva de la participarea la bătălie ; 

- dilema controlului populaţiei: familia numeroasă aduce tihnă şi fericire, dar 
suprapopularea poate determina declinul economic. Alegerea cooperativă: a 
avea puţini copii; alegerea noncooperativă : a avea mulţi copii. 

— dilema barierelor vamale : fiecare ţară profită dacă celelalte ţări nu pot pătrunde 
pe piaţa naţională, dar dacă toate ţările îşi închid pieţele, economiile naţionale 
şi economia mondială regresează. Alegerea cooperativă: a permite accesul pe 
piaţa proprie; alegerea noncooperativă: a interzice total accesul pe piaţa 
naţională ; 

- dilema OPEC : oricare mare producător de petrol ar dori să extragă cât mai mult 
pentru a-şi maximiza profitul, dar când fiecare extrage şi vinde cât de mult 
poate, preţurile scad şi toţi producătorii pierd ; 

- dilema sindicalistului: fiecare câştigă neplătindu-şi cotizaţia, dar dacă toată 
lumea face astfel, sindicatul încetează să funcţioneze. Alegerea cooperativă: a 
achita cotizaţia ; alegerea noncooperativă: a nu plăti cotizaţia ; 

- dilema televiziunii publice : fiecare telespectator este interesat să nu plătească 
taxa, dar neplata generalizată duce la desfiinţarea instituţiei. Alegerea coope- 
rativă : a plăti taxa; alegerea noncooperativă: a nu plăti taxa lunară. 

- dilema bugetului: fiecare individ are interes să nu-şi plătească impozitele, dar 
dacă toţi procedează astfel, bugetul este deficitar şi statul nu mai poate funcţiona 
ca organism. În acest caz, a coopera echivalează cu a achita impozitele, iar a nu 
coopera cu neplata impozitelor. 


Se poate constata uşor că multe dintre problemele politice sau sociale sunt, de fapt, 
dileme sociale. Dar dilemele sociale nu apar numai la scara unor grupuri foarte mari 
ca naţiunile sau comunităţile locale : ele sunt prezente şi în viaţa grupurilor mici. De 
pildă, situaţia în care mama face prăjituri pentru musafirii ce vor veni seara se poate 
transforma într-o dilemă socială. Fiecare membru al familiei are convingerea că poate 
să mănânce prăjituri înainte de sosirea musafirilor, dar dacă toţi procedează astfel, 
familia nu va mai avea ce oferi invitaţilor. La fel, curăţarea camerei studenţeşti de 

cămin poate fi o dilemă socială. Cât timp există şanse ca un alt coleg să facă curăţenie, 
fiecare se eschivează, economisind astfel timp şi eforturi ; dar dacă toţi cei ce locuiesc 
în cameră se eschivează, atunci camera nu va fi niciodată curată. 


4.2. Jocurile experimentale 


Teoria jocurilor reprezintă o analiză strategică a conflictelor de interese. Ea a fost 
introdusă în ştiinţele sociale de Luce şi Raiffa, care au publicat în 1957 o carte cu un 
impact uriaş (Games and Decisions : Introduction and Critical Survey). Jocurile experi- 
mentale trebuie văzute ca instrumente utile pentru testarea predicţiilor teoriei formale 
a jocurilor. Teoria aceasta şi jocurile experimentale au oferit cercetătorilor din ştiinţele 
sociale o nouă metodologie pentru explorarea comportamentului uman în situaţii de 
interdependenţă şi conflict. 

Un joc experimental este o situaţie în care fiecare din participanţi (sau jucători) are 
de ales una din mai multe alternative bine definite. Toate alegerile au consecinţe atât 
pentru actor, cât şi pentru ceilalţi jucători implicaţi, iar actorii sunt conştienţi de aceste 
consecinţe. Cel mai cunoscut joc experimental este dilema prizonierului pentru două 
persoane, expus întâia dată în volumul lui Luce şi Raiffa pe care l-am amintit. Doi 
bărbaţi, Tom şi Mike, acuzaţi de a fi jefuit o bancă, sunt arestaţi şi închişi în celule 
separate. Incapabil să le dovedească vinovăția, procurorul le propune un târg. Fiecare 
prizonier poate alege între a mărturisi (alegerea noncooperativă în raport cu celălalt 
prizonier, care ar fi astfel denunţat) sau a nu mărturisi (alegerea cooperativă). Propu- 
nerea procurorului îi face interdependenţi : soarta lui Tom depinde nu numai de decizia 
sa, dar şi de ceea ce hotărăşte să facă Mike. Dacă Mike refuză să mărturisească, dar 
Tom mărturiseşte, oferind probele necesare pentru ca tribunalul să-l poată condamna 
pe Mike, Mike va primi maximum de pedeapsă, zece ani de închisoare, în timp ce Tom 
va fi liber. Lui Mike i se oferă aceeaşi oportunitate. Dacă nici unul nu mărturiseşte, 
poliţia şi procurorul nu au dovezi decât pentru o condamnare de un an. În sfârşit, dacă 
amândoi recunosc faptul că au jefuit banca, fiecare va primi o pedeapsă de cinci ani de 
închisoare. 

Cum vor reacţiona cei doi bărbaţi, în condiţiile în care se află în imposibilitate de 
a comunica şi de a se pune de acord? Dacă Mike mărturiseşte, Tom ar face bine să 
mărturisească şi el (cinci ani de închisoare) decât să nu mărturisească (zece ani de 
închisoare). Pe de altă parte, dacă Mike nu mărturiseşte, alternativa cea mai bună a lui 
Tom rămâne tot aceea de a mărturisi (libertatea) ; în acest caz, dacă nu mărturiseşte, 
Tom se alege cu un an de închisoare. Aşadar, oricum ar sta lucrurile, alegerea cea mai 
inteligentă a lui Tom este aceea de a mărturisi — ceea ce a urmărit, de fapt, procurorul. 
Totuşi, dacă, în cealaltă celulă, Mike ajunge la aceeaşi concluzie şi se hotărăşte să 
mărturisească, atunci şi el şi Tom vor petrece cinci ani în închisoare, ceea ce ar fi mult 
mai rău decât dacă nici unul dintre ei nu ar mărturisi (un an de închisoare). Tom şi 
Mike sunt prinşi într-o dilemă socială (putem constata, acum, câtă dreptate a avut Platt 
să numească aceste situaţii „capcane sociale”). Pentru fiecare din ei ar fi avantajos să 
aleagă varianta noncooperativă (să mărturisească totul poliţiei), dar dacă amândoi aleg 
varianta care le satisface cel mai bine interesele personale, vor suporta consecinţe 
extrem de neplăcute. 

Este limpede însă că în situaţiile sociale reale sunt implicaţi de obicei mai mult decît 
doi actori. Dilema prizonierului cu două persoane poate fi extinsă. Un astfel de joc 
experimental extins (dilemă cu n persoane) captează structura decizională a problemelor 
din viaţa reală. Iată, spre a ne convinge, unul din cele mai cunoscute jocuri de acest gen, 
imaginat de Kelley şi Grzelak (1972). Aceşti psihologi au folosit grupuri de 10-15 per- 
soane. Subiecţii sunt invitaţi să se aşeze în jurul unei mese rotunde. Fiecare primeşte 
câte două cartonaşe de mărimea cărţilor de joc, ce au culori diferite. Li se spune că pot 
câştiga bani ridicând, la semnalul experimentatorului, unul din cartonaşe. Scopul 
participării lor este, de altfel, acela de a câştiga cât mai mulţi bani. În continuare, 
consemnul face o distincţie importantă între cartonaşe : ridicarea unuia din ele aduce 
un câştig mare, imediat (acesta este cartonaşul interesului personal sau al alegerii 
noncooperative) în vreme ce ridicarea celuilalt cartonaş aduce un câştig mai puţin 
consistent persoanei, dar creşte câştigurile celorlalţi jucători (cartonaşul interesului 
comun sau al alegerii cooperative). Kelley şi Grzelak au variat structura de profituri 
individuale şi colective, aceasta constituind principalul aspect al situaţiilor de inter- 
dependenţă colectivă care-i interesa. În orice caz, ne putem imagina o condiţie 
experimentală în care cartonaşul „noncooperativ” înseamnă un câştig de opt puncte, 
iar cel „cooperativ” un câştig de două puncte, acesta din urmă aducând, în plus, 
fiecăruia din ceilalţi participanţi, un profit de două puncte. Într-un grup de 15 membri, 
în cazul alegerii noncooperative fiecare îşi va trece în cont opt puncte, în vreme ce 
cooperarea tuturor ar aduce fiecăruia 30 de puncte. Jocul lui Kelley şi Grzelak este 
astfel conceput încât urmărirea interesului colectiv de către toţi participanţii este mult 
mai profitabilă decât opţiunile egoiste. Din păcate, rezultatele lor indică un nivel relativ 
coborât al cooperării. 


4.3. Paradigma resurselor şi paradigma bunurilor publice 


În câmpul extrem de vast al studiilor asupra dilemelor sociale, există astăzi două 
paradigme de cercetare dominante: paradigma dilemelor resurselor şi paradigma 
dilemelor bunurilor publice. Dilema resurselor este inspirată de dilema descrisă de 
Hardin : o situaţie în care o comunitate exploatează nechibzuit o resursă pe cale să se 
epuizeze - nici unul din participanţi nu vrea să se gândească la consecinţele pe termen 
lung ale modalităţii actuale de folosire a resursei comune. În astfel de situaţii, oamenii 
acţionează în temeiul interesului personal imediat, ceea ce pe termen lung duce la 
pierderi sociale considerabile. Pentru a simula propietăţile esenţiale ale unei astfel de 
situaţii, Jerdee şi Rosen (1974) au dezvoltat o paradigmă a managementului resurselor, 
în care fiecare membru al unui grup ia o serie de decizii cu privire la cât trebuie 
consumat din resursă. Designul lor a fost reluat de mulţi psihologi sociali, devenind un 
model de cercetare. Ei au cerut subiecţilor să-şi imagineze că sunt reprezentanţii unor 
firme şi că licitează pentru contracte de producţie. Li se spune din start că țelul lor este 
de a spori profitul firmei căreia îi aparţin. La fiecare şedinţă de licitare, subiecţii pot 
face fie o „ofertă complexă”, fie o „ofertă simplă”. Prima implică un cost mai mare, 
pentru că ţine seama de cheltuielile de control al calităţii, de antipoluare şi de conservare 
a resurselor naturale. Ea le aduce subiecţilor un profit redus, mai cu seamă dacă 
partenerii lor, care reprezintă alte firme, nu fac acelaşi tip de ofertă. Totuşi, pe termen 

lung, odată cu amortizarea investiţiilor, această ofertă aduce tuturor profituri mulţu- 
mitoare, asigurând, în acelaşi timp, prestigiul industriaşilor. Pe de altă parte, subiecţii 
sunt liberi să înainteze oferta simplă, care nu include cheltuielile adiţionale : ei propun 
astfel preţuri mici şi pot avea profituri imediate însemnate. "Totuşi, dacă toate firmele 
hotărăsc să lucreze în felul acesta, profiturile tuturor vor scădea treptat. Subiecţii 
primesc, în plus, o listă de profituri, din care înţeleg că dacă toţi fac oferta complexă, 
fiecare câştigă câte 40 de dolari, iar dacă toţi fac oferta simplă, fiecare câştigă câte 25 de 
dolari. Cu cât sunt mai mulţi cei ce prezintă oferte complexe, cu atât comunitatea 
fabricanţilor câştigă mai mult şi cu cât sunt mai mulţi cei cu oferte simple, cu atât 
industria pe ansamblu câştigă mai puţin. Este clar că fiecare subiect este avantajat dacă 
el singur izbuteşte să vândă produse ce nu au incluse în preţ cheltuieli adiţionale. Lista 
cu profituri indică un beneficiu de 45 de dolari în cazul acesta, în vreme ce dacă 
subiectul este singurul care face oferta complexă, va câştiga numai 20 de dolari. Totuşi, 
noncooperarea colectivă duce la compromiterea profiturilor viitoare. Acest joc al 
deciziilor de afaceri modelează cu destulă fidelitate dilemele cotidiene. 

Paradigma lui Jerdee şi Rosen, deşi sintetizează atât de exact reţeaua interdepen- 
denţelor din grup şi dimensiunea temporală a dilemei, nu conţine ideea de refacere a 
resursei — adeseori, în viaţa de zi cu zi, resursele comune sunt regenerabile. Ca atare, 
Jorgenson şi Papciak (1981) au construit o altă simulare, foarte apropiată, într-adevăr, 
de tragedia comunelor. Subiecţii lor au avut sarcina de a lua pentru folosinţă proprie 
părți dintr-o resursă comună: un fond de 40 de cenți. Consemnul i-a informat că 
trebuie să se străduiască să adune cât mai mulţi bani, fără însă a epuiza fondul comun. 
Experimentatorii au organizat 50 de şedinţe de aprovizionare, în cadrul cărora fiecare 
din cei patru membri ai grupului pot cere între O şi 4 cenți. Variabila nouă introdusă de cei 
doi autori constă în faptul că după fiecare două încercări, fondul comun se împrospătează : 
mai precis, suma rămasă se dublează, fără însă a depăşi vreodată cantitatea iniţială — 
40 de cenți. Jocul ia sfârşit după cele 50 de încercări sau în momentul în care fondul 
comun s-a epuizat. Subiecţii au cunoştinţă despre regula de regenerare a resursei 
comune, dar nu şi despre numărul maxim de încercări la care vor lua parte. Evident, 
şi în cazul acestei paradigme, individul are motive să ia decizii noncooperative. Dar 
dacă toţi cer în mod repetat sume mari, fondul comun devine tot mai sărăcăcios, iar 
reîmprospătarea nu va mai ajuta la nimic. Să observăm că resursa comună poate fi, de 
asemenea, subutilizată, dacă fiecare ia mai puţin decît cantitatea suficientă pentru ca 
resursa să se refacă după un interval de timp. Această paradigmă prezintă multe 
similarități cu dilemele din viaţa de zi cu zi privind, de exemplu, economia de energie. 

Paradigma bunului public este întru câtva diferită de dilema resurselor, deşi ambele 
tipuri de dileme presupun existenţa unei resurse comune, accesul liber la această 
resursă şi cooperarea voluntară a membrilor grupului în vederea perpetuării resursei 
comune. Creatorii teoriei moderne a bunurilor publice sunt Samuelson (1954) şi Olson 
(1965). În raport cu bunurile private, bunurile publice, odată produse, sunt accesibile 
tuturor membrilor unei comunităţi. Excluderea de la consum, deci împiedicarea unor 
indivizi pe un criteriu sau altul de a beneficia de bunul public este, în principiu, 
imposibilă. Olson (1965) a atras atenţia asupra unei a doua proprietăţi importante a 
bunurilor publice: folosirea lor de către o persoană nu reduce partea disponibilă 
pentru consumul celorlalţi. Ambii autori citați au arătat că problema principală a 
bunurilor publice constă în aceea că dacă producerea lor este lăsată în seama iniţiativelor 

personale ale membrilor grupului, atunci bunurile publice ori nu vor fi produse în 
cantitatea de care are nevoie comunitatea, ori chiar nu vor fi produse deloc. Exemple 
de bunuri publice sunt parcurile publice, radioul şi televiziunea publice, bibliotecile 
publice, aerul curat etc. 

Aşadar, specificul acestui tip de dileme sociale constă în faptul că bunurile publice 
nu pot funcţiona fără efortul iniţial al indivizilor. Existenţa lor este condiţionată de 
contribuţiile personale. Până să poată beneficia de o astfel de resursă comună, membrii 
comunităţii (toţi sau măcar o parte din ei) trebuie să coopereze pentru constituirea 
acesteia. În dilema bunurilor publice, decizia iniţială a individului nu priveşte menţi- 
nerea fondului comun, ca în dilemele resurselor, ci înfiinţarea acestuia prin renunţarea 
la un beneficiu personal imediat în favoarea interesului colectivităţii. De aceea sunt 
numeroase împrejurările în care, chiar dacă comunitatea are o nevoie stringentă de un 
anumit bun public, indivizii nu vor face eforturile necesare pentru a-l produce. 

Problemele legate de bunurile publice au fost studiate de multă vreme de către 
economişti şi sociologi. Economiştii au fost primii care au remarcat apariţia dilemei 
acţiunii colective în situaţiile în care o comunitate încearcă să se doteze cu un bun 
public. Ei s-au interesat mai cu seamă de raţiunile pentru care cei ce au contribuit la 
constituirea bunului public nu-i pot exclude de la consum pe cei ce n-au contribuit 
(Stroebe şi Frey, 1982). Un articol publicat de van de Kragt, Orbell şi Dawes în 1983 
a câştigat interesul psihologilor sociali pentru acest tip de dileme. Cei trei autori 
menţionaţi propuneau o paradigmă extrem de simplă şi elegantă pentru studierea 
constituirii bunurilor publice. Mai precis, demersul lor priveşte un anumit tip de 
resurse comune: cele care se pot forma prin contribuţia unei părţi din membrii 
comunităţii (în limba engleză, step-level public goods). Subiecţii primesc iniţial o sumă 
de bani şi li se cere să decidă dacă vor contribui la un bun public (fiecare ar putea primi 
un premiu de 10 dolari). De bunul public vor beneficia toţi membrii grupului dacă se 
vor aduce un anumit număr minim de contribuţii (m). Dacă aceste contribuţii nu vor fi 
cedate în folosul grupului, bunul public nu se va putea constitui. Experimentatorii au 
utilizat grupuri de şapte indivizi, în vreme ce m a luat valoarea 3 — aşadar, pentru 
formarea resursei comune nu este necesar aportul tuturor membrilor grupului, ci al 
unei părţi al acestuia, aşa cum, adesea, se întâmplă în viaţa cotidiană. Desigur, bunul public 
se va constitui şi atunci când mai mult de trei indivizi vor accepta să coopereze. Dar dacă 
cel puţin trei (care reprezintă, în acest caz, pragul minim al contribuţiilor) nu iau decizii 
în folosul comunităţii, aceasta va fi lipsită de beneficiile bunului public. Van de Kragt şi 
colegii săi au variat comunicarea între subiecţi în etapa care a precedat luarea deciziilor 
şi au urmărit criteriile pe baza cărora grupul stabileşte cine urmează să contribuie. 
Majoritatea grupurilor studiate au convins trei membri să se sacrifice (atingând astfel 
un nivel optim al contribuţiilor) şi numai două grupuri au contribuit în exces (mai mult 
de trei membri au cedat din resursele lor private în profitul fondului comun). 

Un bun public se poate constitui prin aportul unei părți a grupului, dar de el vor 
profita toţi, fără deosebire. Este evident că structura acestei situaţii creează posibilitatea 
pentru unii de a beneficia de funcţionarea bunului public fără a face sacrificii prealabile. 
Stroebe şi Frey (1982) care au examinat cu minuţiozitate faptul de a trişa” în acest 


3. 'Traducem astfel, în lipsa unei echivalenţe mai adecvate, engl. fo free-ride, după cum traducem 
free-rider prin „trişor”. 

context, au stabilit că trişorul analizează patru efecte posibile ale comportamentului 
său: 1) efectul direct al lipsei contribuţiei sale asupra constituirii bunului public ; 2) efectul 
indirect al comportamentului său — în cazul în care acesta este vizibil pentru ceilalţi, ar 
putea funcţiona ca un model social; 3) efectul asupra statusului său în grup - în 
conflict cu normele grupului, trişarea poate conduce la marginalizarea trişorului de 
către membrii contributori ; 4) efectul comportamentului asupra stimei de sine -— 
trişarea generează sentimente de vinovăţie. În ciuda neajunsurilor psihice şi sociale ale 
faptului de a beneficia de bunul public fără a contribui la constituirea şi menţinerea lui, 
comportamentele de acest gen sunt numeroase, întrucât ele aduc profituri sigure şi 
imediate. Vom vedea că astfel de comportamente sunt relativ greu de schimbat. 


4.4. Dileme simetrice şi dileme asimetrice 


Odată cu evoluţia tehnicii experimentale în domeniul interdependenţei sociale, cerce- 
tătorii au luat în calcul tot mai multe variabile, încercând să se apropie de complexitatea 
vieţii cotidiene. Distincția dintre dilemele simetrice şi dilemele asimetrice şi abordarea 
experimentală a ultimelor se înscriu în această tendinţă. În viaţa de zi cu zi, sunt 
extrem de rare situaţiile în care membrii grupului prins într-o dilemă socială dispun de 
aceleaşi resurse şi au acelaşi profit de pe urma realizării interesului comun. Aceasta 
este o situaţie ideală, caracterizată de simetrie sau de echivalenţa absolută atât între 
resursele particpanţilor, cât şi între profiturile lor. Dimpotrivă, ceea ce putem întâlni în 
cotidian sunt dilemele asimetrice, implicând participanţi foarte diferiţi între ei ca nivel 
al resurselor disponibile şi ca nivel al beneficiilor. Wit, Wilke şi Oppewal (1992) oferă 
următorul exemplu pentru a ilustra frecvenţa dilemelor asimetrice: o comunitate 
restrânsă dintr-o zonă urbană hotărăşte să amenajeze un loc de joacă pentru copii. 
Avem de-a face, evident, cu un bun public, care implică divergenţa dintre interesele 
personale şi cele colective : pentru oricare din membrii comunităţii, este mai profitabil 
să nu contribuie cu nimic, de vreme ce oricum se va putea bucura de bunul public. 
Dilema aceasta este asimetrică în sensul că unii membri au mai multe resurse (bani, 
timp etc.) decât alţii şi, de asemenea, unii membri au foloase mai mari de pe urma 
constituirii bunului public decât alţii (unii au copii, alţii nu). Dilemele resurselor pot 
avea şi ele propietatea de asimetrie (van Dijk, Wilke, 1995): de pildă, în dilema 
descrisă de Hardin (1968), unii ţărani au nevoie de cantităţi mai mari din fondul comun 
(posedă mai multe vite) decât alţii. Cercetătorii au manifestat însă interes cu precădere 
pentru asimetria din bunurile publice. 

În domeniul jocurilor experimentale, a fost studiat dezechilibrul dintre partenerii 
din diade. Bunăoară, McClintock, Messick, Kuhlman şi Campos (1973) au pus în 
evidenţă un aspect interesant al situaţiilor de acest gen, arătând că indivizii cu profituri 
consistente sunt toleranţi în faţa actelor de noncooperare ale partenerilor lor cu profituri 
reduse. Plecând de la astfel de rezultate, cercetătorii interesaţi de dilemele sociale 
asimetrice au încercat să descrie intenţiile indivizilor de a contribui la constituirea 
bunului public în funcţie de resursele şi de profitul lor. 

În studiul său, Rapoport (1988, apud Wit, Wilke, Oppenwal, 1992) s-a interesat mai 
cu seamă de primul aspect: subiecţii săi dispun de cantităţi diferite de resurse, dar ştiu 
că vor avea profituri absolut egale de pe urma funcţionării bunului public. Autorul 
israeliano-american a constatat că subiecţii „bogaţi” au un aport mai însemnat şi a 

explicat acest rezultat argumentând că „bogaţii” se simt „desemnaţi” să contribuie, 
întrucât contribuţiile lor sunt mai importante pentru alcătuirea bunului public. 

Wit şi colegii săi (1992) au pus accentul pe rolul onestităţii în dilemele asimetrice, 
mai precis au explorat comportamentele considerate oneste în funcţie de contribuţii şi 
profituri. Ei au făcut ipoteza că în cazul în care atenţia se focalizează pe costurile 
relative (participanţii realizează comparații între costurile diverşilor membri ai grupu- 
lui), ei pot considera onest faptul ca cei dispunând de multe resurse să contribuie mai 
mult decât cei cu puţine resurse. Pe de altă parte, dacă pentru participanţi devin 
importante diferenţele dintre beneficii, atunci ei vor considera onest ca bogaţii să 
contribuie la bunul public într-o măsură mai redusă decât săracii, dat fiind că bogaţii 
profită mai puţin de pe urma acestuia. Aceşti psihologi au realizat un experiment după 
un plan 3X3, variind resursele participanţilor şi profitul acestora. Astfel, ei au 
demonstrat că, în privinţa contribuţiei, este validă prima ipoteză : bogaţii ţin seama de 
faptul că ei au costuri mai reduse şi, ca atare, contribuie mai mult. În plus, experimentul 
a confirmat o idee mai veche (de pildă, Kelley, Grzelak, 1972) : cei ce au profituri mai 
mari din exploatarea bunului public au tendinţa de a aduce contribuţii mai însemnate 
la constituirea lui. Autorii trag concluzia că în dilemele asimetrice aportul participanţilor 
este reglat de o normă de onestitate : cei cu resurse mari şi/sau profituri mari contribuie 
mai mult. 


4.5. Rezolvarea dilemelor sociale prin schimbări structurale 


Schimbările structurale sunt cele care modifică natura dilemei. Dacă soluţiile indi- 
viduale depind de iniţiativele personale şi de modificarea independentă a comporta- 
mentului individual, soluţiile structurale implică eforturile coordonate ale grupului în 
vederea schimbării patternului de recompense sau a structurii de luare a deciziei 
(Samuelson, Messick, 1986). De pildă, instalarea apometrelor în apartamente este o 
soluţie structurală la dilema consumului de apă casnică - această intervenţie transformă 
radical patternul stimulilor în raport cu situaţia în care întregul imobil plăteşte o factură 
unică. Studiile americane au arătat încă din anii '60 că măsurarea consumului de apă 
aduce economii de 35%. Şi creşterea costului apei ar fi o soluţie structurală în dilema 
consumului de apă. 

În domeniul bunurilor publice, a-i obliga pe toţi angajaţii să se afilieze la sindicat 
este o soluţie structurală pentru dilema sindicalistului — în felul acesta, cei ce nu se 
alătură sindicatului nu se mai pot bucura nemeritat de drepturile sociale şi salariale 
obţinute de sindicat. În Statele Unite, multe sindicate condiţionează însăşi încadrarea 
de afliliere. De asemenea, în multe şcoli americane, profesorii neafiliaţi sindicatului 
plătesc o taxă de neafiliere (Messick, Brewer, 1983). 

a) Schimbarea structurii de costuri-beneficii 

Însăşi definiţia soluţiilor structurale se referă la această manieră de intervenţie. Există 
două căi sigure de a influenţa cooperarea în situaţiile de dilemă socială: a micşora 
beneficiile pe care indivizii le obţin de pe urma noncooperării şi a creşte beneficiile de 
pe urma cooperării (Kelley, Grzelak, 1972). Această influenţă se poate exercita facil pe 
cale formală. De pildă, grupul sau o autoritate cu putere de a edicta norme valabile în 
grup pot decide sancţiuni pentru noncooperare, mărind astfel costurile acesteia. 

b) Privatizarea 

În dilema expusă de Hardin (1968), o soluţie simplă este împărţirea păşunii în loturi 
personale, delimitate de garduri. În acest caz, dacă ţăranii nu ştiu să-şi exploateze 
loturile, vor suferi fiecare în parte consecinţele. Fiecare va fi motivat, de aceea, să 
utilizeze resursa pe care o posedă în mod responsabil. 

Ideea aceasta, a administrării superioare a resursei individuale, a fost testată de 
Messick şi McCileland (1983). Autorii au folosit o sarcină de management al resursei 
şi au probat că indivizii menţin mai uşor şi mai eficient o resursă care se regenerează 
decât grupurile. Aşadar, transformarea resurselor deţinute în comun în resurse private 
reprezintă o soluţie viabilă în dilemele sociale. Din păcate, multe resurse deţinute în 
comun nu se pot diviza pentru a se atribui indivizilor părţi spre folosinţă privată. 

c) Reducerea mărimii grupului 

Cu cât grupul celor implicaţi într-o dilemă socială este mai mare, cu atât ea este mai 
dificil de rezolvat. În fond, privatizarea înseamnă reducerea grupului participanţilor la 
un singur membru. Multe experimente au arătat că tendinţa membrilor de a-şi controla 
egoismul şi tendinţa spre cooperare cresc odată cu diminuarea taliei grupului. 

d) Stabilirea unei autorități supraordonate 

În câmpul teoretic al dilemelor sociale, o literatură imensă este consacrată felului în 
care pot funcţiona structurile de autoritate instituite pentru a regla accesul la resursele 
comune restrânse. S-au studiat, de exemplu, alegerea şi instalarea autorităţilor supraor- 
donate, crearea legăturilor între comunitate şi autoritate, instituirea şi menţinerea 
sistemului de sancţiuni. 

Multe studii insistă asupra ideii de legitimitate a autorităţii. Legitimitatea se referă 
la credinţa membrilor comunităţii că autoritatea este cea mai potrivită instanţă de 
decizie într-o anumită problemă. Tyler şi Degoey (1995) disting trei aspecte ale 
legitimităţii : 1) încrederea membrilor în autoritate (convingerea lor intimă că autorita- 
tea este onestă şi competentă) ; 2) voinţa indivizilor de a accepta deciziile autorităţii ; 
3) sentimentul de obligaţie pe care-l resimt indivizii de a respecta regulile edictate de 
autoritate. Studiind o situaţie în care s-a impus restrângerea consumului de apă 
menajeră, aceeaşi autori au arătat că onestitatea procedurilor de luare a deciziilor 
folosite de autoritate îi asigură acesteia un impact considerabil. În acelaşi timp, susţin 
cei doi psihologi sociali, o autoritate democratică nu se poate impune şi nu poate avea 
eficienţă decât într-o comunitate în care procesele de identificare sunt intense. 


EX 
x * 


Natura socială a deciziilor în dilemele sociale este foarte limpede : actele fiecărui 
individ influenţează bunăstarea celorlalţi. Cercetările din domeniul dilemelor sociale 
s-au concentrat asupra situaţiilor în care indivizii se comportă mai curând egocentric. 
Ele au furnizat concluzii valoroase cu privire la comportamentele egocentrate şi cele 
altruiste, la factorii situaţionali sau de personalitate care marchează comportamentul de 
cooperare. Astfel de cercetări au arătat că multe probleme ale societăţii sunt deter- 
minate, cel puţin în parte, de tendinţele egoiste ale indivizilor. Perpetuarea unui mediu 
înconjurător murdar şi nesănătos, de pildă, se datorează reţinerii indivizilor de a 
renunţa la comportamente care le aduc foloase imediate minore. 

5. Aplicaţii în domeniul environmental 


În societatea contemporană, problemele legate de conservarea mediului natural sunt 
nenumărate. În ciuda reglementărilor drastice din ultimele decenii, industria deversează 
deşeuri în ape. Poluarea pe care o produce funcţionarea zecilor de mii de automobile 
este numai în aparenţă o problemă minoră. În marile aglomerări urbane ca Tokyo, New 
Mexico, Los Angeles, populaţia este alertată atunci când nivelul poluării depăşeşte 
limitele admise. În deceniul al optulea, locuitorii anumitor suburbii din New York au 
avut probleme de sănătate din cauza poluării. 

În foarte multe cazuri, oamenii ştiu foarte bine ce este de făcut pentru a rezolva 
chestiunile environmentale. În marile metropole ar trebui folosit mai puţin automobilul, 
industria ar trebui să cheltuiască mai mult pentru a neutraliza deşeurile, fiecare din noi 
ar trebui să facă economie de apă menajeră etc. Din nefericire, oamenii nu sunt foarte 
dispuşi să se achite de obligaţiile personale în această privinţă. Ei sunt greu de convins 
că e nevoie de sacrificiu individual pentru a obţine binele public. Hardin (1968) a arătat 
că situaţia din domeniul conservării resurselor şi protecţiei mediului e similară cu 
„tragedia comunelor”, care constă în distrugerea păşunii comune de către interesul 
personal al membrilor comunităţii. "Țăranii care trimit pe păşune mai multe vite decât 
s-a stabilit de comun acord sunt mai câştigaţi pe termen scurt. Totuşi, dacă majoritatea 
sau toţi încearcă să-şi mărească câştigul propriu în felul acesta, păşunea se va epuiza şi 
cu toţii vor avea de suferit pe termen lung. Hardin a sugerat că tragedii similare se 
petrec atunci când indivizii au un acces necontrolat asupra unor resurse comune finite. 
Prin analogie, folosirea aerului curat, a apei curate, a petrolului, a zăcămintelor de 
metale pot fi considerate dileme sociale. 

Psihologia socială nu poate oferi soluţii tehnologice pentru problemele environ- 
mentale. Psihologii sociali pot însă să aplice unele teorii ale disciplinei lor pentru a-i 
convinge şi motiva pe oameni să facă apel la anumite tehnici de conservare a mediului. 
Vom prezenta în continuare două teme importante din acest domeniu: atitudinile 
environmentale şi problemele mediului urban. 


5.1. Afitudinile environmentale 


5.1.1. Conceptul de atitudine environmentală 


Să ne gândim la un loc specific: holul unei bănci, dormitorul nostru, plaja care ne 
place cel mai mult pe litoralul românesc, un mall etc. Ne pasă în vreun fel de locul 
acesta ? Ce cuvinte am folosi pentru a-l descrie ? E frumos ? Primitor ? Ce sentimente 
ne induce ? Ce înseamnă el pentru noi? Credem că alţii gândesc la fel despre el? Noi 
ne vom concentra asupra atitudinilor faţă de mediu sau environmentale. Atitudinile 
environmentale includ, în principiu, orice atitudine faţă de mediul natural sau cel 
construit, dar de obicei cercetătorii care le studiază se opresc asupra grijii subiecţilor 
faţă de natură, asupra gradului în care subiecţilor le pasă de starea mediului natural. 


care merită înţeles, protejat, întărit (Gifford, 2002). Cât de îngrijoraţi suntem cu 

privire la starea clădirii în care locuim, a zonei verzi din vecinătate, a oraşului nostru, 
a Deltei Dunării, a planetei? Cât de îngrijoraţi sunt cei din jur ? 

De ce studiem atitudinile environmentale ? 1) Pentru că ele pot să informeze 
anumiţi responsabili din viaţa comunităţii sau a societăţii în general dacă un program 
environmental (bunăoară, reîmpădurirea unei zone sau colectarea gunoiului menajer 
pe categorii) se bucură de sprijin din partea populaţiei. 2) Ele pot ajuta în stabilirea 
unor scopuri environmentale (de exemplu, reciclarea a 60% din ziare în următorii doi 
ani). Astfel de scopuri nu trebuie să fie foarte greu de atins, dar nici foarte uşor, dat 
fiind că sunt atâtea de făcut în domeniul protecţiei mediului. 3) În sfârşit, deşi atitudinile 
nu se traduc întotdeauna în comportamente, ele pot să indice ce anume fac indivizii cu 
privire la mediu în prezent sau cel puţin ce intenţionează să facă. 

Orice atitudine are trei componente: cognitivă, afectivă şi conativă. În cazul 
atitudinilor environmentale, componenta cognitivă se referă la ceea ce ştie sau gândeşte 
un individ despre un mediu, componenta afectivă se referă la raportarea emoţională la 
mediu, iar cea conativă la intenţiile individului de a desfăşura un comportament sau 
altul în legătură cu mediul. 

Ştim că, în zilele noastre, există o grijă deosebită pentru conservarea mediului 
natural. E la modă să fii ecologist, să-ţi declari îngrijorarea în legătură cu diverse 
probleme environmentale. Pentru a câştiga credibilitate, vedetele afişează atitudini 
environmentale. Totuşi, trebuie să ne întrebăm : toată lumea poartă grija mediului? Cât 
de îngrijoraţi sunt oamenii în legătură cu mediul ? S-a schimbat atitudinea lor în decursul 
anilor ? Dezastrele ecologice afectează atitudinile environmentale ? În general, sondajele 
efectuate în Statele Unite indică o creştere a preocupării oamenilor pentru mediu. 60% 
dintre americani cred că guvernul lor cheltuieşte prea puţin pentru chestiunile legate de 
mediu. O manieră de a studia atitudinile environmentale este de a le compara cu alte 
atitudini. Un studiu efectuat cu ajutorul scalei Rokeach Value Survey a relevat că mediul 
curat se situează pe locul al cincilea în preferinţele subiecţilor, după libertate, securitatea 
familiei, sănătate, pace. Totuşi, menţionăm că subiecţii încep să aibă reticenţe atunci 
când sprijinul lor pentru ideile ecologiste trebuie să depăşească nivelul declaraţiilor. 
Dacă protejarea şi perpetuarea mediului curat presupune sacrificii, eforturi şi schimbarea 
stilului de viaţă al subiectului, atunci subiecţii devin ezitanţi. 

Desigur, nu suntem preocupaţi în egală măsură de toate tipurile de environment şi 
de toate aspectele mediului. Un studiu a pus în evidenţă că ne implicăm în măsuri 
diferite cu privire la transportul în comun, curăţenia străzilor oraşului şi menţinerea 
parcurilor. Cei ce au atitudini proenvironmentale cu privire la multe aspecte ale 
mediului au o etică environmentală generalizată. În plus, grija noastră pentru mediu 
variază în timp. Când se întâmplă, de exemplu, ceva care afectează foarte grav mediul, 
atitudinile environmentale se intensifică şi îngrijorarea noastră creşte. După catastrofa 
de la Cernobil, de pildă, grija pentru mediu a urcat la cote niciodată atinse mai înainte. 


5.1.2. Factori ce influențează atitudinile environmentale 


Desigur, nu toţi indivizii sunt proenvironmentali în aceeaşi măsură. Fluctuaţiile în 
atitudinile environmentale depind de factori situaţionali, dar şi de factori personali 
(Gifford, 2002). De pildă, femeile raportează în general mai multă grijă pentru mediu 
decât bărbaţii, declară că sunt dispuse să depună eforturi pentru a rezolva problemele 

environmentale (angajament verbal), dar, în fapt, fac mai puţin decât bărbaţii şi au mai 
puţine cunoştinţe despre problemele environmentale decât aceştia. Ultimul efect s-ar 
putea explica prin faptul că, în mod tradiţional, sistemul de educaţie n-a încurajat fetele 
să se intereseze de ştiinţă şi mediu. 

Există, desigur, şi un efect al vârstei. Adulții sunt mai interesaţi de chestiunile 
legate de mediu decât copiii. Pe de altă parte, copiii de astăzi beneficiază de o mai bună 
informare environmentală decât părinţii lor. Trebuie ţinut cont, în plus, că unele 
generaţii au fost afectate de anumite evenimente ecologice la scară mare sau de o 
intensificare a propagandei environmentaliste. Indivizii cu opinii politice conservatoare 
sunt mai puţin environmentalişti decât alţii. De asemenea, practicanţii creştinismului 
nu sunt preocupaţi de mediu într-o măsură semnificativă. În privinţa influenţei clasei 
sociale, în general, atitudinile proenvironmentale corelează cu apartenenţa la clasele 
mijlocii şi superioare. Condiţia economică precară îi împiedică pe oameni să aibă 
preocupări legate de mediu. Mediul de provenienţă, rural sau urban, marchează şi el 
atitudinile indivizilor. Cei din mediul rural au atitudini environmentale mai puţin 
pronunţate. Ei sunt mai degrabă antropocentrici decât ecocentrici (ecocentrismul este 
credinţa că natura merită să fie protejată, indiferent de costurile şi beneficiile oame- 
nilor), căci ei utilizează resursele naturii în scopul ameliorării vieţii umane. 

Fără îndoială, valorile se află în legătură cu atitudinile environmentale. Persoanele 
orientate spre valori îşi fac griji cu privire la felul în care va evolua mediul natural. La 
fel, cei aflaţi la un stadiu înalt de dezvoltare morală, cei ce cred că orice acţiune a lor 
e importantă şi poate contribui la obiectivul general de protejare a naturii, cei ce se 
simt responsabili pentru actele lor. 


5.1.3. Relaţia dintre atitudine şi comportament 


Relaţia aceasta reprezintă una din cele mai dificile chestiuni teoretice din psihologie. 
Întotdeauna, psihologilor le-a fost greu să precizeze când atitudinea determină com- 
portamentul şi când nu. Cu privire la relaţia dintre atitudinile environmentale şi 
comportamentul proenvironmental, studiile n-au pus în evidenţă o dependenţă rigidă. 
Atitudinile environmentale nu dau naştere decât rareori unui comportament aflat în 
concordanţă cu ele. Cercetătorii explorează chiar felul în care oamenii justifică discor- 
danţa dintre atitudinile lor faţă de mediu şi impasibilitatea lor comportamentală. De 
asemenea, cercetătorii s-au aplecat asupra factorilor care moderează relaţia atitudine- 
-comportament. De pildă, doi psihologi americani au studiat legătura dintre atitudinile 
fermierilor faţă de conservarea solului şi comportamentul lor real de conservare a 
solului. Corelaţia dintre cele două variabile era foarte slabă. Ceea ce media relaţia era 
statusul socioeconomic al fermierilor, în sensul că cei cu venituri mari îşi permiteau să 
desfăşoare comportamente în concordanţă cu atitudinea, în vreme ce cei săraci declarau 
atitudini faţă de conservarea solului care nu se regăseau în conduita lor. 

O metaanaliză a studiilor asupra determinanţilor comportamentului environmental 
(metaanaliza este o modalitate statistică de a combina rezultatele mai multor studii care 
au examinat o aceeaşi chestiune pentru a formula o concluzie generală) a scos în 
evidenţă şi alţi factori, în afara atitudinilor environmentale : cunoştinţele individului 
despre chestiunile environmentale, cunoaşterea strategiilor de acţiune, locul controlului 
intern, angajamentul verbal, grija pentru mediu. 

5.2. Viaţa urbană 


Oraşul este un mediu vast şi complex. Un mediu artificial, construit în întregime de 
om. Un mediu caracterizat de contraste : periculos şi sigur, excitant şi plictisitor, care 
izolează şi care integrează. Dacă în 1800 existau numai şapte oraşe a căror populaţie 
depăşea 500.000 de locuitori, astăzi există peste 600. Viitorul pare să aparţină ariilor 
metropolitane, megapolisurilor, cum este Mexico City, aglomeraţie urbană ce reuneşte 
astăzi peste 20 de milioane de locuitori. Ne vom centra în special pe evidenţierea 
efectelor vieţii urbane. 


5.2.1. Stresul urban 


În general, oamenii au convingerea că zonele rurale sunt mai liniştite, iar zonele 
urbane induc stres (Gifford, 2002). Factori stresori, ca aglomeraţia, zgomotul, crimi- 
nalitatea, poluarea sunt prezenţi cu intensităţi mari în oraşe. De exemplu, s-a demonstrat 
că zgomotul creşte odată cu mărimea oraşului. Poluarea este un fenomen prin excelenţă 
urban. În 1980, se considera că a trăi în New York echivalează cu a fuma 38 de ţigări 
pe zi. Ceea ce este grav este că adesea, indivizii săraci, discriminați, needucaţi sunt cei 
mai afectaţi de aceşti factori. 

Ritmul vieţii pare mult mai intens — şi de aceea, generator de stres — în oraşe. 
Psihologii au măsurat chiar viteza pietonilor, identificând variabila aceasta cu ritmul 
Vieţii. Au constatat că, în principiu, există un efect al mărimii oraşului, în sensul că în 
oraşele mari pietonii se deplasează mai repede. De exemplu, dacă în oraşul Galway din 
Irlanda (populaţie de 29.500 de locuitori) viteza pietonilor este 1,25 m/s, în Dublin 
(populaţie : 680.000) viteza pietonilor este 1,56 m/s. La fel, în Scoţia, în Iverness 
(populaţie : 50.200) viteza pietonilor este 1,43 m/s, iar la Edinburgh (470.000 de 
locuitori) viteza pietonală se cifrează la 1,51 m/s. Desigur, această variabilă este 
influenţată de sex, vârstă, vreme, dar cifrele de mai sus reprezintă medii. E adevărat 
că ritmul oraşului ar trebui surprins prin măsurători complexe care să aibă în vedere şi 
factori psihologici, nu numai mişcarea fizică. 

Pentru a pune în evidenţă potenţialul stresor al oraşelor, psihologii au intervievat 
persoane care s-au mutat din mediul rural în mediul urban sau invers, din mediul urban 
în mediul rural: prin urmare, persoane care cunoşteau ambele medii şi le puteau 
compara. S-a constatat că cei ce se mutau la ţară resimţeau mai puţin stres decât 
înainte, iar cei ce se aşezau la oraş mai mult stres decât resimţiseră în zona rurală în 
care locuiseră anterior. 

O sursă importantă de stres în mediul urban o reprezintă transportul în comun. 
Cercetătorii americani au efectuat studii complexe, unele longitudinale, şi au reuşit să 
pună în evidenţă efectele negative ale deficienţelor din transportul în comun asupra 
călătorilor. S-au formulat concluzii potrivit cărora transportul în comun deficient 
organizat amplifică excitarea fiziologică a indivizilor (aceasta constituie un indicator al 
stresului), induce dispoziţii negative şi diminuează performanţa. 

5.2.2. Comportamentul prosocial 


Din teoria suprasarcinii putem înţelege că suprastimularea vieţii urbane ne face să 
filtrăm inputurile mai puţin importante - de exemplu, un străin care are nevoie de 
ajutor. Trebuie să ne întrebăm dacă lipsa dorinţei locuitorilor oraşului de afiliere cu 
străinii poate deveni neglijarea unui străin care are nevoie de ajutor. Stanley Milgram 
a pus în evidenţă un fapt uluitor: un copil care cere ajutor pentru că s-a pierdut de 
părinţii lui se va bucura de atenţia şi sprjinul locuitorilor dintr-un oraş mic şi mult mai 
puţin de atenţia şi sprijinul locuitorilor dintr-un oraş mare (New York). De asemenea, 
Milgram a pus un complice să ceară locuitorilor dintr-un oraş mare şi celor dintr-un 
oraş mic să fie lăsat în casă să dea un telefon. Cei din oraşele mari refuză, strigându-şi 
refuzul prin uşa închisă, în vreme ce cei din oraşul mic acceptă (75% dintre ei), iar 
când refuză, o fac după ce au deschis uşa şi au stat de vorbă cu cel care le solicită 
ajutorul. Alte studii au arătat că orăşenii sunt mai puţin înclinați să acorde ajutor decât 
locutorii din mediul rural. Levine şi colaboratorii săi (1994) s-au opus acestor concluzii, 
reuşind să demonstreze că nu mărimea localităţii este importantă, cât densitatea. 
Într-un studiu foarte ambițios, desfăşurat în 36 de oraşe din diferite regiuni ale Statelor 
Unite, această echipă de cercetare a comparat corelaţia dintre mărimea oraşului şi şase 
comportamente de ajutorare, pe de o parte, şi corelaţia dintre densitate şi aceleaşi 
comportamente de ajutorare, pe de altă parte. Pe ansamblu, densitatea populaţiei s-a 
dovedit un predictor mai bun pentru ajutorare, mai ales când a fost vorba de situaţii ce 
impuneau acordarea ajutorului în regim de urgenţă. 

Teoria suprasarcinii ar putea da seama de aceste efecte : nivelurile înalte de stimulare 
caracteristice oraşului fac orăşenii mai puţin atenţi la stimulii noi (cum este un 
necunoscut care solicită ajutor). Aceasta ar fi prima explicaţie. A doua a fost sugerată 
de Fischer (1976): diversitatea înfăţişării şi comportamentelor celorlalți în mediul 
urban îi face pe oameni să nu se simtă în siguranţă şi, deci, să nu acorde ajutor. A treia 
explicaţie este una veche: în 1938, Wirth a încercat să demonstreze că faptul de a fi 
crescut la oraş dezvoltă o personalitate urbană, care pur şi simplu nu are înclinații spre 
comportamentul prosocial. Dar teoria lui Wirth nu poate fi adevărată : ştim că factorii 
situaţionali sunt extrem de puternici în determinarea conduitelor de ajutorare. În acest 
context, trebuie să amintim teoria elaborată de Latane şi Darley (1970). Dispersarea 
responsabilităţi se produce atunci când, într-o situaţie în care e nevoie de acordarea 
ajutorului unui străin, se află în jur foarte mulţi indivizi care pot ajuta. Aceasta se 
întâmplă mai degrabă la oraş, unde densitatea e mai mare decât în mediul rural. Cu 
privire la densitate, Kamman, Thompson şi Irwin (1979) au opinat că densitatea 
pietonilor în zona în care se află persoana ce are nevoie de asistenţă reprezintă factorul 
hotărâtor, şi nu mărimea oraşului. Iar House şi Wolf (1978) au raportat niveluri scăzute 
ale acordării ajutorului numai când rata criminalităţii era atât de mare încât făcea 
implicarea de orice fel periculoasă. Bazându-se pe aceste date, cei doi autori au sugerat 
că există un cerc vicios şi că delicvenţa şi criminalitatea conduc la diminuarea, chiar 
dispariţia tendinţelor de a acorda ajutor străinilor. 

Există chiar autori care au găsit că locuitorii din oraşe ajută mai mult decât cei din 
mediul rural. Aceşti autori consideră că faptul de a creşte la oraş îi face pe indivizi să 
achiziţioneze anumite abilităţi ce pot fi extrem de utile şi adaptive în anumite situaţii 

de interdependenţă. In plus, se pare că devianţii primesc într-o mai mare măsură ajutor 
la oraşe decât în comunităţile restrânse şi că, chiar dacă nu-i ajută pe străini, orăşenii 
îşi ajută prietenii în aceeaşi măsură ca cei din mediul rural. 


5.2.3. Străinul familiar 


Cu toţii ştim că oamenii de la ţară salută chiar pe cei pe care nu-i cunosc. Pentru un 
orăşean get-beget, faptul acesta poate stârni mirare. Locuitorii oraşelor nu se salută 
dacă nu se cunosc. Totuşi, Stanley Milgram a descoperit că foarte mulţi din cei ce 
locuiesc la oraş au ceea ce el a numit „străin familiar”. Străinul familiar e o persoană 
pe care subiectul o întâlneşte şi o observă în mod repetat pentru o perioadă relativ 
îndelungată, dar cu care nu interacționează. Milgram a constat că cei ce folosesc 
metroul în New York au în medie patru persoane pe care le recunosc uşor, dar cu care 
nu vorbesc niciodată. El a fotografiat grupuri care aşteptau metroul şi a arătat foto- 
grafiile unor subiecţi, rugându-i să precizeze câţi din cei din poze se potrivesc definiţiei 
străinului familiar. Practic, 90% dintre călătorii cu metroul aveau cel puţin un străin 
familiar. 

Subiecţii au mărturisit că uneori se gândesc la străinii familiari şi încearcă să-şi 
imagineze ce fel de viaţă duc aceştia. Există studii care atestă că locuitorii oraşelor sunt 
mai dispuşi să-i ajute pe străinii familiari decât pe străinii pe care nu i-au văzut 
niciodată. Milgram a aflat chiar că în anumite circumstanţe, subiecţii au interacţionat 
cu străinii familiari, deşi extrem de rar în locul în care îi întâlneau zilnic. El a făcut 
ipoteza că e cu atât mai probabil ca interacţiunea să se producă cu cât întâlnirea e mai 
departe de staţia de metrou în care se văd zilnic. 


5.2.4. Sănătatea 


E foarte dificil să comparăm sănătatea locuitorilor de la oraş cu a celor de la ţară. 
Desigur, facilităţile medicale sunt prezente într-o proporţie mult mai mare la oraş. 
Medicii specialişti (chirurgi, cardiologi) nu funcţionează la spitalele din mediul rural 
decât foarte rar. Cei bolnavi pot migra de la ţară la oraş, tocmai pentru a primi îngrijiri 
mai bune (Gifford, 2002). 

În 1969, doi cercetători americani au comparat tensiunea arterială a locuitorilor din 
New York cu tensiunea arterială a americanilor în general şi au găsit diferenţe slabe în 
defavoarea oraşului New York : în medie, cei de aici aveau o tensiune arterială uşor mai 
mare. Levine şi colegii săi (1988) au stabilit oraşe americane în care viaţa are un ritm 
foarte intens - le-au numit oraşe de tip A, prin analogie cu personalitatea de tip A. 
Ipoteza lor era că aceste oraşe diferă de altele mai liniştite, mai puţin solicitante, prin 
rata mortalităţii din cauza bolilor coronariene. Ipoteza a fost din nefericire confirmată : 
viaţa urbană, trepidantă, creând sentimentul de urgenţă, de presiune a timpului, duce 
la boli din cele mai grave. De asemenea, s-a demonstrat că bolile asociate poluării 
atmosferice intense, ca tuberculoza, bronşita, cancerul de plămâni survin mai frecvent 
în mediul urban decât în mediul rural. 

În privinţa sănătăţii mintale, concluziile nu pot fi formulate cu precizie. E adevărat 
că spitalele de boli nervoase internează mai mulţi orăşeni decât locuitori din zonele 
rurale, dar aceasta poate însemna numai că cei de la oraş acordă mai multă atenţie 

problemelor psihice. Unii cercetători cred că tipurile de boli psihice ar putea avea o 
incidenţă diferită în mediile urban şi rural: bunăoară, dacă psihozele sunt mai prezente 
în mediul rural, tulburările de personalitate apar cu o frecvenţă mai mare la oraş. 
Dacă nu se pot stabili cu precizie diferenţe semnificative între urban şi rural privitor 
la dimensiunea sănătăţii mintale, putem afirma, fără nici un dubiu, că în mediul urban 
dependenţa de droguri e incomparabil mai mare decât în mediul rural. Acest fapt se 
datorează suprasarcinii pe care o creează oraşul, stresului, dar şi accesibilităţii drogurilor. 


5.2.5. Vagabondajul 


Ne referim, prin termenul vagabondaj, la indivizii fără adăpost (homeless). Deşi există 
vagabondaj şi în mediul rural, vagabondajul este prin excelenţă un fenomen urban. În 
principiu, vagabond este persoana care nu are o reşedinţă fixă, regulată şi adecvată 
pentru timpul nopţii. Aşa cum ne putem uşor imagina, vagabondajul afectează aproape 
fiecare aspect al vieţii de familie. Gătitul, intimitatea, cumpărăturile, relaţiile cu 
vecinii, toate sunt întrerupte. Pentru copii, vagabondajul înseamnă părăsirea şcolii, 
ruperea relaţiilor cu prietenii şi colegii. Mulţi oameni devin vagabonzi pentru că 
veniturile lor foarte mici nu le permit să plătească chiria la casă. Mai cu seamă pe cei 
fără legături familiale puternice, care au salarii minime pe economie, şomajul sau 
boala îi transformă repede în vagabonzi. 

Desigur, vagabondajul se asociază cu numeroase probleme sociale, economice şi de 
sănătate. EI creşte posibilitatea de a contracta anumite boli, riscul de a fi violată pentru 
femei şi de a fi agresat pentru bărbaţi. Cei bolnavi nu pot ţine regim alimentar, nu-şi 
pot lua medicamentele, nu pot avea repaus la pat. În plan psihic, vagabondajul generează 
anxietate şi depresie şi conduce, adesea, la alcoolism sau la dependenţă de droguri 
ieftine şi extrem de nocive. 


5.2.6. Delincvența 


Rata delicvenţei şi a delictelor violente este cu mult mai mare în cadrul urban decât în 
mediul rural. În Statele Unite, proporţia este de 8/1. Tot în această ţară, considerată de 
departe cea mai violentă de pe planetă, cei ce locuiesc în oraşe consideră criminalitatea 
cea mai gravă problemă a cartierului lor. 

Philip Zimbardo a oferit în anii '70 o explicaţie credibilă pentru mulţimea actelor 
antisociale din oraşe : deindividualizarea. Locuitorii oraşelor se simt membri anonimi 
ai mulţimii şi astfel inhibiţiile lor privind actele antisociale dispar. Alte explicaţii 
pentru rata ridicată a criminalităţii în mediul urban sunt şomajul, numărul mare de 
modele de rol antisocial, numărul redus de modele de comportament prosocial. 

Sentimentul de nesiguranţă pare să-i afecteze destul de grav pe locuitorii oraşelor, 
în special, fireşte, ai marilor oraşe. S-a constatat că cei ce trăiesc în oraşe cu o 
populaţie mai mare de 50.000 de locuitori se tem că ar putea fi victime ale unui atac 
violent, ceea ce le induce un nivel de stres relativ ridicat. În plus, ei au mai puţină 
încredere în concitadinii lor decât cei ce trăiesc în oraşe cu populaţie redusă sau în sate. 
Cercetătorii americani au găsit că sentimentul de frică se asociază cu pierderea 
controlului, restrângerea activităţilor şi chiar, în cazul bătrânilor, reținerea de a părăsi 
propria locuinţă. Sentimentul de nesiguranţă şi frică se amplifică atunci când oamenii 

observă dezordine socială, neputinţa autorităţilor de a interveni, vandalism, graffiti, 
gunoi etc. Designul urban care promovează coeziunea (bunăoară, amenajarea pieţelor 
în aşa fel încât să încurajeze interacţiunea pozitivă între locuitorii oraşului) diminuează 
frica de a fi victimă. De asemenea, oamenii se simt în siguranţă când au vecini cu care 
se înţeleg şi care-i sprijină. 


5.2.7. Identitatea conferită de loc şi ataşamentul faţă de loc 


Anumite locuri devin o parte foarte importantă a noastră, a sinelui. Identitatea conferită 
de loc (place identity) se referă la încorporarea de către individ a locului în conceptul 
de sine (Gifford, 2002). Ea este strâns legată de ataşamentul faţă de loc (place 
attachment), ideea că dezvoltăm legături speciale cu anumite locuri care au un înţeles 
deosebit, foarte adânc pentru noi. Deşi ataşamentul faţă de loc pare similar cu terito- 
rialitatea, cercetările psihologilor americani au demonstrat că lucrurile nu stau aşa. 

Ce se întâmplă când lăsăm în urmă un loc faţă de care avem un ataşament, un loc 
care a devenit parte a eului nostru? Când mergem la universitate în alt oraş, când 
cartierul nostru se demolează, când casa familiei, în care am copilărit, este vândută ? 
Cercetările din domeniul identităţii conferite de loc şi al ataşamentului faţă de loc se 
interesează de achiziţionarea, interacţiunea şi pierderea relaţiilor cu locurile, relaţii ce 
sunt importante pentru sensul individual al eului. 

Identitatea conferită de loc sporeşte stima de sine şi eficienţa personală. În plus, îi 
aduce persoanei un simţ al continuității şi o conştiinţă a distinctivităţii (conştiinţa 
individului că e diferit de alţii care locuiesc în altă parte. 

Surse ale ataşamentului faţă de loc - identitatea conferită de loc şi ataşamentul faţă 
de loc sunt procese care survin în interiorul individului, dar care se constituie printr-o 
varietate de mecanisme culturale : 

a) genealogia leagă persoanele de anumite locuri printr-o identificare istorică a 
locului cu o familie. În anumite culturi (de exemplu, cea japoneză ori cea 
spaniolă), numele persoanelor coincid cu numele locurilor ; 

b) uneori, pierderea sau distrugerea generează sau întăreşte ataşamentul faţă de 
loc. De exemplu, bucureştenii sunt ataşaţi faţă de anumite clădiri care s-au 
prăbuşit la cutremurul din 1977 şi n-au mai fost reconstruite ; 

c) proprietatea e cel mai frecvent mecanism prin care poate fi creat ataşamentul 
faţă de loc. Când posedăm un loc pentru o lungă perioadă de timp, el devine 
parte a noastră şi noi o parte a lui. Ataşamentul faţă de loc se poate dezvolta pe 
multe căi. Dar cu cât o societate devine mai mobilă, cu atât ataşamentul faţă de 
loc se dezvoltă mai puţin. 


Fried şi Gleicher (1976), de exemplu, au studiat ce se întâmplă cu locuitorii unui 
cartier care e demolat şi în locul căruia se construieşte altceva. În general, autorităţile 
cred că cei care se mută într-o casă nouă sunt fericiţi şi acceptă cu inima uşoară 
despărţirea de vechea locuinţă. Fried şi Gleicher au descoperit că aceşti oameni regretau 
vechile case, chiar dacă erau mai inconfortabile şi mai puţin curate decât cele noi. 
Vechiul cartier fusese baza pentru un stil de viaţă, care a dispărut odată cu acesta. 

În principiu, ataşamentul faţă de loc creşte odată cu vârsta şi cu durata locuirii. 
Totuşi, ataşamentul depinde în mod esenţial şi de interacţiunile sociale pozitive şi de 

compatibilitatea dintre comunitate şi scopurile individului. S-a descoperit că ataşa- 
mentul faţă de loc depinde, de asemenea, de factori environmentali. De exemplu, o 
grădină sau accesul la o zonă naturală (vecinătatea cu o pădure sau cu malul unui lac) 
îi fac pe indivizi să fie mai ataşaţi de loc. Oamenii se ataşează mai uşor şi mai durabil 
de un cartier liniştit decât de unul zgomotos. Într-o zonă zgomotoasă, ei cred că spaţiile 
publice le aparţin mai degrabă străinilor, celor aflaţi numai în trecere prin cartier şi 
deloc lor. 

1. Concepte de bază în studiul politicilor sociale 


Capitolul îşi propune să ofere o delimitare a principalelor concepte care subîntind 
domeniul politicilor sociale, într-o încercare de a oferi o perspectivă clară şi distinctă 
asupra domeniului. Astfel, fixarea adecvată a sintagmei „politici sociale” necesită 
conturarea raporturilor dintre politică, politici publice, strategii, programe şi proiecte. 

În înţeles larg, politica este procesul prin care „un grup de oameni cu opinii şi 
interese iniţial divergente ajung la decizii colective socotite îndeobşte ca fiind obligatorii 
pentru respectivul grup şi impuse ca linie de conduită comună”!. Astfel definit, 
termenul „politică” păcătuieşte prin păstrarea unei polisemii care trimite la două 
sensuri diferite : în primul rând, la conducerea statului, ceea ce presupune întreg şirul 
de conotaţii specifice activităţii publice ; şi un al doilea sens, care înglobează, în 
limbajul lui Max Weber, „orice fel de activitate de conducere autonomă”?. Înţelegem, 
sub acest din urmă sens, conducerea întreprinderii, politica bancară a devizelor, politica 
unui sindicat aflat în grevă. 

Vom folosi termenul „politică”, la singular, pentru desemnarea conducerii societăţii 
globale (şi nu a unui grup particular) prin intermediul statului. În această activitate 
includem ansamblul de proceduri şi rutine de gestionare, transformare şi schimbare a 
conducerii administrative a unei ţări : campanii electorale, alegeri, schimbare a guvernu- 
lui, legiferare etc. Pe de altă parte, prin politici vom înţelege acele procese prin care un 
grup mai mic sau mai mare de oameni decid să rezolve o problemă sau un ansamblu de 
probleme. Identificăm, aici, opţiunile unei firme legate de acoperirea pieţei (politici 
comerciale), atitudinea unei bănci faţă de împrumuturile către marile firme sau politica 
ratei de scont a Băncii Naţionale. Bineînţeles, cele două activităţi desemnate de termenii 
„politică” şi „politici” nu se exclud, ci, dimpotrivă, de obicei conducerea globală a 
unei societăţi se realizează prin intermediul politicilor publice structurate pe domenii. 
Diferenţele constau nu numai în gradul de generalitate diferit, ci şi în complexitatea 
proceselor implicate. Din modul în care este întemeiată această primă dihotomie, 
rezultă că sintagma „politici publice” nu se referă în nici un caz la activitatea politică 
în general şi nici la conotaţiile negative ale acesteia. Acestea sunt activităţi, în mare 
parte tehnice, care au ca scop principal rezolvarea unor probleme sociale importante. 

Literatura de specialitate consemnează numeroase încercări de delimitare a sintagmei 
„politici publice”. Astfel, Thomas Dye consideră că acestea sunt „ceea ce guvernele 
decid să facă sau să nu facă”5, iar James Anderson le atribuie sensul de „set de decizii 


orientate spre îndeplinirea unui obiectiv al unui actor sau al unui grup de actori”*, iar 


David Miller, Enciclopedia Blackwell a gândirii politice, Humanitas, Bucureşti, 2000. 

.. Max Weber, Politica, o vocaţie şi o profesie, Editura Anima, Bucureşti, 1992, p. 7. 

3. "Thomas Dye, Understanding public policy, ed. a V-a, Englewood Clifts, Prentice-Hall, New 
York, 1984, p. 1. 

4. James Anderson, Charles Bullok III, David Brady, Public Policy in the Eighties, Brooks/ 

Cole Publishing Co., 1983, p. 2. 


== 


INTRODUCERE ÎN POLITICI SOCIALE 229 


Leslie Pal susţine că o politică publică este „un ghid de acţiune, un plan, un cadru, un 
curs de acţiune sau de lipsă a acesteia menit să răspundă unor probleme”. După cum 
se vede, definițiile propuse reliefează aspecte esenţiale ale conceptului de politici 
publice, dar cuprind şi note contradictorii. Astfel, deşi evidenţiază aspectele de acţiune 
şi de inacţiune ale politicilor, definiţia lui Thomas Dye este una restrânsă, întrucât 
limitează aria celor care fac politică doar la nivelul guvernului, în condiţiile în care nu 
doar acest organ executiv poate iniţia şi desfăşura politici publice. Bineînţeles că acesta 
este, ca diriguitor al puterii executive, principalul iniţiator de politici publice, dar şi 
alte autorităţi pot face acelaşi lucru, pe nivele diferite de generalitate: consiliile 
judeţene, consiliile locale sau, tot la nivel central, parlamentul. În extrema cealaltă se 
plasează James Anderson, care delimitează extrem de larg câmpul celor care pot 
realiza o politică publică sub sintagma „un actor sau un set de actori”. Actorii sociali 
sunt numeroşi, însă, în cazul politicilor, grupul acestora se reduce la autorităţile 
publice, chiar dacă în etapa de iniţiere pot fi implicate sindicatele, comisiile de experţi, 
organizaţiile internaţionale. În sfârşit, deşi nu vorbeşte de iniţiatori, definiţia oferită de 
Laslie Pal sintetizează atât posibilele sinonime ale termenului, cât şi obiectivul unei 
politici, care este rezolvarea unei probleme. 

În acest punct se poate oferi o definiţie integratoare, care să depăşească dificultăţile 
evidenţiate anterior. Astfel, conceptul de politici publice desemnează un curs intenționat 
şi relativ stabil al acțiunii Sau nonacțiunii unei autorități publice, în scopul rezolvării 
unei probleme preocupante a unui grup social. Caracteristicile politicilor publice care 
pot fi deduse de aici sunt: intenţionalitatea, coerenţa şi complexitatea, legalitatea, 
caracterul de acţiune sau nonacţiune publică asumată şi, în sfârşit, responsabilitatea“. 
Vom exemplifica aceste caracteristici pe baza politicii fiscale şi bugetare iniţiate şi 
adoptate de către Guvernul României în 2005 prin Programul de guvernare, capitolul 
„Politica fiscal-bugetară””. 

Politicile sunt acţiuni intenționate, care vizează atingerea anumitor scopuri sau 
obiective. Nu trebuie să confundăm o politică publică cu acţiunile aleatorii, întâmplă- 
toare, reactive ale administraţiei publice. În plus, chiar dacă nu reuşesc întotdeauna, 
ele încearcă să atingă anumite obiective, mai mult sau mai puţin clar formulate şi 
anunţate în prealabil. 

În cazul nostru, obiectivele politicii fiscale ale Guvernului României vizează 
asigurarea unui rol stimulativ şi orientativ al impozitelor şi taxelor, în scopul creşterii 
şi dezvoltării economice, al consolidării fiscale şi al dezvoltării şi întăririi clasei de 
mijloc. Subsumat acestui scop se dezvoltă obiectivele specifice : stabilirea deficitului 
bugetului general consolidat la un nivel corelat cu obiectivele macroeconomice, precum 
şi diminuarea deficitelor cvasifiscale, în vederea susţinerii eforturilor de reducere a 
inflaţiei în acord cu criteriile nominale de convergenţă ; susţinerea procesului de 
convergenţă a economiei româneşti cu economiile europene ; reforma profundă a 


5. Leslie Pal, „Analiza politicilor publice : teorie şi practică”, în Alina Mungiu-Pippidi, Sorin 
Ioniţă, Politici publice : teorie şi practică, Polirom, laşi, 2002, p. 23. 

6. Aceste caracteristici se raportează la cele identificate de profesorul Virgil Stoica în lucrarea 
Procesul şi analiza politicilor publice, Editura Fides, laşi, 2000, pp. 17-20, însă punctează 
şi alte aspecte. 

administraţiei fiscale în vederea îmbunătăţirii colectării obligaţiilor bugetare ; accelerarea 
procesului de descentralizare fiscală în scopul implicării mai active a comunităţilor 
locale în procesul de colectare şi alocare a resurselor publice ; relaxarea fiscalităţii 
asupra muncii, venitului şi capitalului ; scăderea ratelor de contribuţii la asigurările 
sociale în scopul eliminării dezavantajului de competitivitate fiscală, al reducerii 
economiei subterane ; creşterea transparenţei cheltuielilor publice ; creşterea capacităţii 
de absorbţie a fondurilor de preaderare şi, după 2007, a fondurilor structurale ; 
continuarea armonizării legislaţiei fiscal-bugetare cu normele Uniunii Europene. 

Alte două caracteristici ale politicilor publice sunt coerenţa şi complexitatea. În 
realizarea unor politici publice nu avem de a face cu acţiuni singulare, ci cu seturi de 
acţiuni desfăşurate şi ordonate după un anumit program. O politică constă nu numai în 
adoptarea unor soluţii la o problemă dată, ci şi în implementarea acestora, şi chiar în 
conturarea unor modalităţi alternative de reacţie şi adaptare în cazul în care efectele 
dorite nu se produc. 

Politica fiscală a României se instanţiază ca un set coerent şi complex de măsuri 
care vizează cinci direcţii majore : relaxarea fiscală, creşterea capacităţii de admi- 
nistrare fiscală, sistemul vamal, controlul financiar-fiscal, coerenţa politicii fiscal-bugetare 
cu politica monetară. Fiecare dintre aceste direcţii cuprinde un set de măsuri pentru 
atingerea obiectivelor stabilite. Spre exemplu, relaxarea fiscală se realizează prin 
aplicarea unei singure rate de impunere, atât pentru impozitul pe venit, cât şi pentru 
impozitul pe profit, de 16%. În plus, contribuţiile la fondurile publice sociale (pensii, 
sănătate, şomaj) vor scădea treptat, începând cu anul 2006, astfel încât, în anul 2008 
vor ajunge la 39,5% de la 49,5% în prezent, iar pentru o anumită perioadă de timp vor 
fi menținute actualele prevederi în domeniul TVA. În vederea întăririi capacităţii 
funcţionale a organizaţiilor neguvernamentale este necesară susţinerea unui sistem de 
finanţare directă a acestora, centrat pe criteriul performanţei. În acest sens, prin 
modificarea prevederilor Codului fiscal, cota din impozitul pe venit pe care persoanele 
fizice pot dispune să o ofere organizaţiilor neguvernamentale înregistrate va fi mărită 
de la 1% la 2%. În vederea aplicării acestui sistem de finanţare directă vor fi iniţiate 
măsuri de informare a contribuabililor, precum şi a organelor locale ale Ministerului 
Finanţelor. 

Politicile se bazează pe lege şi pe autoritatea acesteia. Decidenţii acţiunii aparţin 
instituţiilor statului. În fapt, o politică publică se manifestă ca o impunere a autorităţii 
în privinţa a ceea ce trebuie făcut într-un anumit domeniu. Această calitate se manifestă 
pe două planuri: primul vizează faptul că sensul acţiunii este descendent, de la o 
autoritate coordonatoare (centrală sau locală) către nivelele inferioare ; al doilea implică 
ideea că neaplicarea şi nerespectarea politicii publice aduce automat posibilitatea 
sancţiunii. Aşadar, aceste forme de intervenţie a statului se aplică prin intermediul a 
diverse acte normative. Principalele acte care reglementează domeniul fiscal-bugetar al 
României sunt Codul fiscal şi Legea bugetului. În cadrul acestora, dar şi în alte acte 
specializate, precum Codul penal, se prezintă toată gama de pedepse pentru cei care nu 
respectă prevederile în vigoare pe linie fiscală, mergând de la amenzi şi penalităţi până 
la sancţiuni penale. 

Politicile publice au şi caracterul de acțiune sau nonacţțiune publică asumată. 
Astfel, ele pot fi atât pozitive, cât şi negative. Acţiunea publică poate lua o formă 
pozitivă, prin adoptarea unui set concret de măsuri, sau negativă, adică să evite luarea 

vreunei decizii. Această evitare trebuie să fie una conştientă, ca rezultat al unor analize 
şi decizii, cum ar fi, de exemplu, politica economică de laisser-faire sau politica 
multor guverne europene de evitare a discuţiei şi deciziei în cazul dreptului la căsătorie 
între homosexuali. Este vorba aici de acţiune negativă şi nu de nonacţiune. În cazul 
politicii fiscal-bugetare, opţiunea Guvernului a fost de modificare a statu-quoului şi de 
adoptare a unor măsuri active de reducere a fiscalităţii, de întărire a puterii de 
administrare fiscală şi a dimensiunii controlului fiscal etc. 

În sfârşit, ultima trăsătură analizată este responsabilitate. Politicile publice sunt 
răspunsuri la probleme sociale stringente, însă conceperea şi implementarea acestora 
implică nevoia de responsabilitate, întrucât ele afectează categorii largi ale populaţiei 
sau grupuri sociale determinate. Adoptarea unei strategii fiscale şi bugetare a României 
trebuie să aibă în subsidiar responsabilitatea pentru deciziile luate. Spre exemplu, 
luarea deciziei de impunere a cotei unice de 16% în România pentru impozitul pe 
venitul global şi pentru impozitul pe profit a necesitat luarea în calcul a unor riscuri 
importante precum : posibilitatea ca bugetul României să ajungă în imposibilitate de 
plăţi din cauza micşorării substanţiale a cotelor, posibilitatea ca firmele şi persoanele 
să nu răspundă favorabil politicii etc. Politica s-a dovedit ulterior un succes, întrucât, 
după o micşorare pasageră a veniturilor la bugetul de stat, acestea au crescut substanţial 
prin lărgirea bazei de impozitare şi creşterea disciplinei financiare. 

Aşadar, conceptul de politici publice trimite la acţiunea intenţionată, coerentă, în 
general complexă, legală, responsabilă asumată de către una sau mai multe instituţii 
publice. Pornind de aici, se pot contura relaţiile acestui concept cu cel de strategie. 
Dacă strategia este definită ca un set de orientări generale şi coerente pentru ţintele pe 
termen mediu şi lung, politicile au un grad de generalitate mai mic şi un caracter 
acţional mai mare. Astfel, strategia fixează cadrele şi obiectivele pe termen mediu şi 
lung, însă politicile operaţionalizează măsurile, termenele şi etapele de urmat pentru 
atingerea acestora. Un exemplu de decizie strategică este acela de asumare, la începutul 
anilor '90, a obiectivelor naţionale privind integrarea României în Uniunea Europeană 
şi NATO. 

După opinia lui Marius Profiroiu, „strategia de dezvoltare a unei colectivităţi 
teritoriale reprezintă determinarea scopurilor şi a obiectivelor pe termen lung ale 
colectivităţilor, urmată de adoptarea de politici locale şi alocarea de resurse pentru 
atingerea acestora, ţinând cont de nevoile, aşteptările şi dorinţele cetăţenilor şi de 
componentele sistemului politic local”5. Prin urmare, în cazul strategiilor şi politicilor 
avem de-a face cu activităţi care se interconectează şi se condiţionează reciproc. 
Strategia fără politici este doar o combinaţie de lozinci bune de arătat şi de pus pe 
perete, dar fără nici un efect practic. Similar, politicile fără strategii sunt lipsite de 
coordonare, se contrazic reciproc şi capotează în măsura în care determină o masă 
haotică de măsuri şi efecte. 

În calitate de domeniu esenţial al acţiunii statului, politicile sociale au toate 
caracteristicile genului proxim, politicile publice, aplicabile însă la un domeniu mai 
restrâns. Astfel, politicile sociale constau în „activităţile desfăşurate prin intermediul 
statului care influenţează bunăstarea individului, familiei sau comunităţii într-o 


8. Marius Profiroiu, Managementul strategic al colectivității, Editura Economică, Bucureşti, 
1999, p. 175. 

societate”. Dincolo de disputele ideologice privind amplitudinea pe care trebuie să o 


aibă politicile sociale în cadrul cheltuielilor publice, există un acord cvasiunanim 
asupra unui punct: există situaţii în care omul nu poate face faţă costurilor propriei sale 
existenţe. Unele dintre acestea sunt bătrâneţea, boala, şomajul cronic, copilăria lipsită 
de părinţi. Toate aceste cazuri reclamă sprijinul statului. Legitimitatea acordării unor 
astfel de drepturi se bazează atât pe sprijinul popular, cât şi pe documente internaţionale, 
precum Declaraţia Universală a Drepturilor Omului, adoptată de ONU în 1948, care 
prevede dreptul la securitate socială, la condiţii de muncă şi remuneraţie satisfăcătoare. 

Politicile sociale acţionează pe două direcţii. În primul rând, ele au o funcţie de 
asigurare, de prevenire a riscurilor. Fiecare cetăţean cotizează, obligatoriu şi în anumite 
limite, la asigurările sociale de stat. În schimb, el obţine, în cazul în care este afectat 
de o categorie de risc asigurată (boală, bătrâneţe, accident), dreptul de a primi 
indemnizaţii. Astfel, el şi întreaga societate sunt feriţi de anumite riscuri. În al doilea 
rând, statul acţionează social asupra valorii de solidaritate, care se traduce prin faptul 
că protecţia socială înseamnă, în fapt, şi o redistribuire a veniturilor. Bogaţii cotizează 
mai mult decât ceilalţi, populaţia activă la fel, astfel că, în final, se realizează o 
solidaritate între toţi membrii societăţii. 

Esenţial este, în acest punct, conceptul de stat-providenţă, care desemnează acel tip de 
stat, apărut îndeosebi după cel de-al Doilea Război Mondial, odată cu aplicarea ideilor 
britanicului William Beveridge în majoritatea democraţiilor învingătoare, în care „puterea 
publică înţelege să se asigure că riscurile majore - de boală, de accidente, de bătrâneţe 
nu vor veni să bulverseze destinul indivizilor şi echilibrul profund al societăţii” !0. În cele 
ce urmează vom prezenta o schemă explicativă privind statul-providenţă!!, care cuprinde 
principalele categorii de acţiuni şi de efecte ale realizării şi eşecului statului bunăstării : 


Tabelul 1. Schemă explicativă privind statul bunăstării 


Principiul de Consecințele şi sută Modalităţi de Consecințe ale 
ate CPE aia Obiective E 
legitimare cetăţeniei sociale realizare eşecului 
Cetăţenie Drepturi | Politici Morale : — redistribuire -  inechitate 
socială sociale | sociale echitate, echitabilă — excluziune 
justiţie — reţea de - vulnerabilitate 
socială. siguranţă (sărăcie) 
- raționalitate -  ineficienţă 
Economice : economică —  underclass 
eficienţă în | - contribuţie — dependenţă 
cheltuielile (taxe, asigurări) 
sociale — workfare 


Obligaţii | Contribuţii | Reconsiderarea obligaţiilor cetăţeneşti este esenţială 
pentru a alimenta cu resurse politicile sociale şi 
pentru a reduce dependenţa faţă de stat 


9. Marian Preda, Politica socială românească între sărăcie şi globalizare, Polirom, laşi, 2002, 
p. 15. 

10. Francis Demier, Istoria politicilor sociale, Institutul European, laşi, 1998, p. 5. 

11. Marian Preda, Politica socială românească între sărăcie şi globalizare, Polirom, laşi, 2002, 
p. 104. 

Schema reuşeşte să sintetizeze principalele funcţii, modalităţi de implementare socială 
şi efecte ale nereuşitei statului bunăstării. Astfel, principalele obiective sociale ale statului 
sunt echitatea şi justiţia socială, realizate după principiul economic al eficienţei. Mijloacele 
de realizare sunt redistribuirea echitabilă între diversele categorii sociale, de obicei 
prin intermediul impozitării şi subsidiilor, dar şi prin crearea unei reţele de siguranţă, care 
cuprinde instituţii menite să asigure servicii sociale persoanelor aflate în imposibilitate 
de întreţinere permanentă sau pasageră : copii fără părinţi, bolnavi cu diverse dizabilităţi, 
bătrâni etc. Consecințele posibile ale eşecului sunt inechitatea, excluziunea unor categorii 
sociale (de exemplu, romii, şomerii), vulnerabilitate în faţa transformărilor sociale (sărăcia). 

Totuşi, statul-providenţă, aşa cum l-am definit, este o realitate strict europeană, 
ponderea cheltuielilor publice pentru acest domeniu fiind cu mult mai mică în alte 
state, precum Statele Unite ale Americii. În plus, după criza economică determinată de 
şocul petrolier în Europa anilor '70, acest tip de stat a fost pus în imposibilitatea de a 
mai putea susţine toate funcţiile sale. Principalele critici la adresa sa au venit pe linia 
neoliberalismului. Amintim aici contribuţia lui Friedrich Hayek, laureat al Premiului 
Nobel pentru economie, care, în lucrarea Constituţia libertăţii!?, a susţinut faptul că 
piaţa liberă este mai eficientă decât activitatea statului, militând, astfel, pentru o 
reducere a dimensiunilor şi funcţiilor statului. 

Finanţarea protecţiei sociale se realizează din contribuţiile tuturor persoanelor active 
şi din activitatea agenţilor economici. Principalele politici în domeniu vizează asigurările 
medicale, cele de pensii, cele de accidente şi şomaj. Modalităţile de prelevare şi 
gestionare sunt diferite de la stat la stat, la fel ca şi nivelul impozitării. O descriere 
completă a acestor politici ar fi prea amplă pentru această lucrare, drept pentru care, 
în acest capitol, ne-am limitat la evidenţierea principalelor arii de activitate ale politicilor 
sociale. Diferenţele şi relaţionarea dintre conceptele introduse pot fi reprezentate în schema 
următoare, în care, de la politică la proiecte, se coboară gradul de generalitate : 


POLITICA 
stabileşte direcţiile de dezvoltare 
ale societăţii 


STRATEGIILE 
stabilesc scopurile şi termenele de realizare ale 
direcțiilor de dezvoltare pe domenii 


POLITICILE PUBLICE 
stabilesc modalităţile prin care se ating 
scopurile şi termenele din strategii 


Politicile Politicile Politicile Alte politici 
sociale economice de mediu 
Figura 1. Reprezentarea raporturilor dintre politică, strategii, 
politici publice şi politici sociale 


12. Friedrich Hayek, Constituţia libertăţii, Institutul European, laşi, 1998. 


234 TRATAT DE ASISTENŢĂ SOCIALĂ 


Diversitatea acţiunii publice face necesară identificarea unor criterii pe baza cărora 
să putem sistematiza politicile. În oricare dintre aceste forme ar apărea politica publică, 
ea se bazează pe lege şi pe autoritatea acesteia. Astfel, fiecare dintre cele patru forme 
pe care le vom descrie mai jos se traduce, în final, într-o normă juridică. Diferenţa 
constă în modalitatea în care apar şi în viziunea specifică de rezolvare a problemelor 
publice subsumate. 


2. Conceptul de politici sociale 


Clasificarea formelor pe care le pot lua politicilor sociale se va realiza pe baza a două 
criterii. Primul vizează caracterul preformatat al soluţiei, prin care se înţelege cunoaş- 
terea în prealabil a soluţiei de către emitentul politicii. Astfel, din acest criteriu rezultă 
două cazuri: cel al politicilor structurate, în care autoritatea publică vine cu soluţia 
sau cu un ansamblu de soluţii şi o aplică ea însăşi în sens descendent, prin atributul 
autorităţii sale ; cel al politicilor nestructurate, în care autorităţile publice executive nu 
au soluţia, dar oferă o circumscriere a problemei de rezolvat sau a unei arii de 
preocupări şi invită partenerii sociali să vină cu soluţii care vor fi finanţate pe bază de 
proiect. Aşadar, caracterul preformatat cuprinde în sine un criteriu multiplu, de posesie 
în prealabil a soluţiei şi de aplicare a acesteia. O politică este structurată când e 
formulată şi aplicată de o autoritate publică şi este nestructurată când formularea 
soluţiei şi aplicarea depind de o altă organizaţie, în condiţiile în care definirea problemei 
şi o parte a resurselor necesare sunt furnizate de către autoritatea publică. Cel de al 
doilea criteriu vizează numărul de măsuri luate prin intermediul politicii publice, iar 
aici identificăm două cazuri: varianta individuală a măsurii şi cea multiplă. Prin 
intersectarea criteriilor, obţinem următoarele tipuri de politici sociale : 


Tabelul 2. Forme de politici sociale 


Caracterul prefor- 
matat al soluţiei 
structurate nestructurate 
Număr de 
măsuri luate 


politică socială individuală proiect social 


Ş program nestructurat — 
mai multe program structurat : 
ansamblu de proiecte 


Conform tabelului de mai sus, am obţinut, aşadar, patru forme pe care le pot lua 
politicile publice locale. Ca politici sociale individuale, acestea iau forma unei măsuri 
unice, identificată şi aplicată ierarhic de către o autoritate publică locală. Spre exemplu, 
în cazul unei inundaţii care distruge un pod peste un râu, decizia consiliului local poate 
fi reconstruirea podului în acel loc sau mutarea într-o zonă mai sigură. Astfel de măsuri 
unice luate se regăsesc şi la nivel central. Legea 269 din 16 iunie 2004 privind 
acordarea unui ajutor financiar în vederea stimulării achiziţionării de calculatoare oferă 
ajutoare financiare stabilite pe criterii sociale, pentru crearea de competenţe în utilizarea 

tehnicii de calcul. Beneficiare ale prevederilor prezentei legi sunt familiile cu elevi şi/ 
sau studenţi ai învăţământului de stat sau particular acreditat, în vârstă de până la 
26 de ani, care provin din familii cu venituri brute lunare de maximum 150 RON pe 
membru de familie. Acestea primesc un ajutor financiar echivalent în lei a 200 de euro 
pentru un calculator, calculat la cursul de schimb valutar comunicat de Banca Naţională 
a României pentru ultima zi a lunii precedente, fără a depăşi valoarea calculatorului 
achiziţionat. S-a identificat o problemă, constând în deficitul de competenţe în utilizarea 
tehnicii de calcul, şi s-a oferit o soluţie, constând într-o măsură unică de rezolvare a 
acelei probleme. 

În calitate de proiect social, politica cuprinde în sine o măsură unică de rezolvare 
a unei probleme, soluţie identificată şi implementată de către un partener social, de 
obicei o organizaţie neguvernamentală nonprofit, dar finanțată de către autoritatea 
publică locală. Este cazul acelor proiecte, iniţiate de cele mai multe ori de către 
organizaţii neguvernamentale, unele de utilitate publică, prin care se solicită fonduri 
pentru activităţi de interes public local, cum ar fi: crearea unui centru de zi pentru 
bătrâni, asistenţa la domiciliu etc. Introducem aici termenul „proiect”, prin care se 
înţelege un mod de rezolvare a problemelor care presupune realizarea unei organizări 
temporare pentru execuţia unui proces economic sau social relativ unic, cu sfera de 
cuprindere medie spre largă şi cu durată scurtă sau medie. Totodată, proiectul cuprinde 
o serie de activităţi cu obiective stabilite, concepute pentru a produce un rezultat 
specific într-o perioadă de timp dată. 

În calitate de programe structurate, politicile sociale propun rezolvarea unor pro- 
bleme complexe în etape distincte. Un exemplu de mod de organizare a unei astfel de 
politici publice este următorul : 


Tabelul 3. Forma unui program structurat 


Obiectiv Măsură rmen de Respon- Indicatori de 
piine sabili evaluare 


Obiectiv 1 Măsura 1 Financiare Director Apariţia legii 
Măsura 2 Materiale financiar | PIB 


Măsura 3 Umane Auditor 


Obiectiv 2 Măsura 4 | Data 4 Organizatorice | Preşedinte | cost/beneficiu 
Măsura 5 |Data5 Timp 


Programele structurate aplică un set coerent de măsuri pentru atingerea unor 
obiective de referinţă. Descrierea obiectivelor trebuie să se plieze pe modelul SMART, 
abreviere de la echivalentele din limba engleză a cuvintelor (specific), (măsurabil), 
(de) (atins/abordabil), (relevant), încadrat în (timp). Fiecare obiectiv se poate atinge 
prin mai multe măsuri, care se definesc ca activităţi specifice care vizează atingerea 
obiectivelor propuse. Fiecărei măsuri îi sunt alocate un termen de realizare şi resurse 
suficiente pentru ducerea ei la îndeplinire. Resursele necesare sunt, în funcţie de caz, 
financiare, materiale, umane sau/şi de orice altă natură. În plus, pentru respectarea 
implementării măsurilor trebuie să fie un responsabil stabilit în prealabil. Altfel, când 
nu este o persoană desemnată sau responsabilitatea este pe umerii unei comisii, şansele 
de realizare scad simţitor, întrucât, de obicei, fiecare consideră că alţii ar trebui să 
aplice acea măsură. În sfârşit, trebuie fixaţi indicatori de realizare cât mai clari, astfel 


236 TRATAT DE ASISTENŢĂ SOCIALĂ 


încât, la finalul implementării să se poată evalua corect gradul de îndeplinire a 
obiectivelor prin rezultate cât mai concrete. Spre exemplu, pentru un obiectiv precum 
reducerea ratei sărăciei din România cu 50% până în 2010, un indicator valabil ar fi 
numărul de persoane care au un venit sub un etalon financiar fixat pentru sărăcie. 
Astfel, dacă fiecare va defini sărăcia fie pe criterii sociologice, fie psihologice, fie 
economice, rezultatele nu ar mai fi clare, ci interpretabile. 

În calitate de programe nestructurate, politicile lasă identificarea problemelor şi 
rezolvarea acestora pe seama colectivităţilor locale. În fapt, această modalitate de 
abordare conduce la rezolvarea problemelor printr-un ansamblu de proiecte distincte, 
constituite pe baza unei metodologii comune. Este cazul programelor iniţiate de multe 
primării locale din România prin implementarea Legii 350 din 2 decembrie 2005 
privind regimul finanţărilor nerambursabile din fonduri publice alocate pentru activităţi 
nonprofit de interes general. Fiecare autoritate locală îşi stabileşte sumele, procedurile 
şi domeniile de finanţare. Astfel, Primăria Municipiului Bacău a optat pentru o sumă 
de 4.526.000 de lei!* pentru 2007, alocaţi pe şase domenii : tineret şi educaţie, cultură, 
mediu, sport, culte religioase, social. 

În aceste condiţii, pentru domeniul social s-au obţinut următoarele rezultate, care 
vizează finanţarea unor proiecte precum! : „Servicii de îngrijire la domiciliu pentru 
demnitatea vârstei a treia - Bacău”, „Îngrijire şi asistenţă la domiciliu pentru persoanele 
vârstnice — Deschideţi o uşă”, „Clubul vârstnicilor”, „Servicii de recuperare”, „Locuinţă 
protejată pentru persoanele de vârsta a treia”, „Servicii comunitare pentru vârsta a treia”, 
„Fiecare copil în şcoală”. Astfel de proiecte pot rezolva probleme specifice şi pot 
contribui la un nivel de viaţă mai bun pentru beneficiarii direcţi şi pentru grupurile-ţintă. 

Aşadar, politicile sociale sunt forme intenționale, coerente, complexe, legale şi 
responsabile ale acțiunii sau nonacțiunii unei autorităţi publice în scopul rezolvării 
unor probleme esenţiale. 


3. Etape ale politicilor sociale 


Realizarea politicilor este un proces complex, marcat de influenţe dintre cele mai 
diverse, datorate numărului mare de actori sociali implicaţi, atât din interiorul sistemu- 
lui politic, cât şi din afara acestuia. În funcţie de strategiile şi de politicile care se 
doresc a fi adoptate sau anulate, actorii pot fi de la grupuri specifice (patronat — 
sindicate — guvern, în cazul politicilor privind salarizarea, sau Ministerul Educaţiei — 
profesori - elevi - părinţi, în cazul politicilor educaţionale), şi până la întreaga clasă 
politică şi întreaga populaţie a unei ţări, în cazul orientărilor de largă anvergură, cum 
ar fi aderarea României la Uniunea Europeană. 

Pentru a avea o reprezentare a complexităţii procesului de politici sociale, vom 
prezenta, iniţial, un model sistemic al procesului, aparţinând lui David Easton, în 


13. Conform Hotărârii Consiliului Local nr. 23/2007 privind aprobarea bugetului de venituri 
şi cheltuieli şi Hotărârii Consiliului Local nr. 28/2007 pentru punerea în aplicare a Legii 
nr. 350/2005. 

14. www.primariabacau.ro/anunt_ atribuire _1g350_octombrie_2007.pdf. 

vederea identificării influențelor externe asupra procesului de elaborare, urmat de 
evidenţierea, într-un model stadial, a logicii interne a acestuia. Acest din urmă model 
se va constitui în structura acestui capitol, fiecare dintre etapele sale fiind detaliate la 
nivelul unui subcapitol. 

Modelul sistemic aparţinând lui David Easton!5 mai poartă şi numele de black-box 
sau „modelul cutiei negre”. Conform acestuia, procesul politic este asemenea unei cutii 
negre în care nu vedem ceea ce se petrece. Observabile sunt doar intrările (inputuri) şi 
ieşirile (outputurile) din sistem. Inputurile principale sunt cererile adresate sistemului 
politic şi suportul oferit (sau nu) pentru realizarea politicilor. Intrările în sistem sunt 
marcate de mediu. Mediul este analizat sub două dimensiuni: mediul intrasocietal şi 
mediul extrasocietal. 

Reprezentarea sistemului eastonian apare în schema următoare : 


, SISTEMUL 
Mediu POLITIC 
intrasoci 


etal 


Autorităţi 


RAGIRAGO 


Mediu SUPORT Procesarea 


extrasoc informaţiei 
ietal 


Feedback (conexiune inversă) 


Figura 2. Modelul cutiei negre al lui David Easton 
Pentru David Easton, mediul cuprinde următoarele dimensiuni : 


Tabelul 4. Dimensiunile mediului 


Mediul intrasocietal Mediul extrasocietal 


Sistemul social e Sistemul politic internaţional 


Sistemul biologic e Sistemul social internaţional 
Sistemul personalităţii e Sistemul ecologic internaţional 
Sistemul ecologic 


Adaptările ulterioare ale modelului eastonian precizează mai bine sistemul intrărilor 
şi ieşirilor. Astfel, inputurile posibile sunt: cereri, suport, apatie, organizaţii, percepții 


15. David Easton, apud Wayne Parsons, Public policy, Edward Elgar, Cheltenham, 1996, p. 23. 

ale problemelor ; sistemul politic : regulamente, distribuire, redistribuire, capitalizare, 
reguli etice ; outputuri: aplicaţii, interpretare, evaluare, legitimare, modificare/ajus- 
tare, dizolvare. 

Marele merit al acestuia constă în faptul că pune în evidenţă corelaţiile dintre 
sistemul politic şi ansamblul mediului. Astfel, outputurile sistemului, printre care 
regăsim şi politicile sociale, apar în urma unui proces marcat de numeroase influenţe, 
unele neaşteptate, cum ar fi, spre exemplu, criza economică din Spania anului 2008, 
care conduce la repatrierea a numeroşi cetăţeni români şi la necesitatea creionării unor 
măsuri pentru integrarea acestora. În plus, modelul precizează şi faptul că procesul de 
comunicare/determinare/ajustare dintre sisteme este continuu şi nu secvențial. O măsură 
socială rezolvă unele probleme şi determină altele. În sfârşit, el reuşeşte să pună în 
evidenţă influenţele venite pe diferite canale. Limitele sale vizează neelucidarea a ceea 
ce se află în interiorul cutiei negre, în interiorul sistemului politic. 

Spre deosebire de cel propus de David Easton, alte modele de analiză ale politicilor 
publice sunt stadiale. Astfel, după Brian Hogwood şi Lewis Gun, stadiile ciclului 
politicilor sunt: 

— a decide să decizi (identificarea problemelor sau stabilirea agendei) ; 

- a decide cum să decizi (sau filtrarea problemelor) ; 

- definirea problemelor ; 

— prognoza; 

- stabilirea de obiective şi priorităţi ; 

- analiza opţiunilor ; 

— implementarea, monitorizarea şi controlul politicilor ; 

— menţinerea, succesiunea şi încheierea politicilor!€. 


Marele merit al unor asemenea încercări constă în faptul că reuşesc secţionarea 
unui proces complicat în părţi care pot fi analizate riguros, putându-se evidenția, 
astfel, aspecte relevante despre cum se realizează şi se implementează politicile publice. 
Această abordare nu este lipsită de riscuri. Paul Sabatier şi Hank Jenkins-Smith au 
evidenţiat câteva critici care pot fi aduse acestei abordări!!. Astfel, aceasta nu produce 
nici o explicaţie cauzală asupra felului în care politicile trec dintr-un stadiu într-altul şi 
nu poate fi testată empiric. În plus, se centrează în mod esenţial pe ariile decizionale 
de top şi nu reuşeşte să evidenţieze şi nivelul străzii sau al altor actori. Abordarea 
ignoră lumea reală a procesului de politici publice, care implică multiple niveluri ale 
guvernământului. În sfârşit, nu produce o viziune integrată de analiză a procesului de 
politici, iar analiza politicilor nu are un loc corect în faza de evaluare. 

Dincolo de aceste puncte slabe, în mare parte îndreptăţite, este nevoie de o împărţire 
a procesului, în încercarea de a lumina aspecte esenţiale, chiar dacă aceasta are efecte 
reducţioniste. În cele ce urmează, vom analiza procesul politicile publice pornind de la 
un model pentadic, în care nu excludem unele etape prezentate mai sus, ci le comasăm 
într-un model mai condensat. Astfel, stadiile politicilor sociale la care ne oprim, 


16. Brian Hogwood, Lewis Gunn, Policy Analysis for the Real World, Oxtord University Press, 
Oxford, 1984. 

17. Paul Sabatier, Hank Jenkins-Smith, Policy Change and Learning : An Advocacy Coalition 
Approach, Westview Press, Boulder, 1993, pp. 1-4. 

relevate şi în schema următoare, sunt: identificarea şi definirea problemei ; formularea 
politicilor ; adoptarea; implementarea ; evaluarea/analiza. 


Rezolvarea 

problemei (D) identificarea 
şi definirea 
problemei 


(V) evaluarea/ 
/analiza 
politicii sociale Stadiile 


(II) formularea 
politicii sociale 
realizării 
unei 
politici 


(IV) imple- 
mentarea 
politicii sociale 


(III) adoptarea 
politicii sociale 


Figura 3. Diagrama stadiilor realizării unei politici sociale 


În acest capitol vom analiza toate fazele şi vom prezenta principalele caracteristici 
şi probleme care apar pe parcursul creionării şi gestionării politicilor sociale. Vom 
începe cu schiţarea unui model care să creioneze principalele etape ale procesului de 
politici şi modul în care acesta evoluează şi a cărei reprezentare este oferită în schema 
de mai sus. 


3.1. Identificarea şi definirea problemei 


Ce este şi cum se defineşte adecvat o problemă socială ? De ce unele probleme ajung 
să fie rezolvate şi altele nu? Cum trece o problemă de pe agenda publică pe agenda 
formală a autorităţilor ? Unor astfel de întrebări încearcă să le răspundă subcapitolul 
„Identificarea şi definirea problemei”. Aceasta este etapa procesului de politici sociale 
în care se delimitează iniţierea acestuia, principala finalitate fiind agregarea unei cereri 
de acţiune publică pentru rezolvarea unei probleme devenită presantă. Detalierea 
modului în care o problemă ajunge să fie supusă încercărilor de rezolvare din partea 
autorităţilor se va realiza pe două unităţi de analiză: definirea problemei publice şi 
stabilirea agendei. 


3.1.1. Definirea problemei sociale 


Scopul politicilor sociale este acela de a rezolva, într-o manieră optimă, probleme ale 
cetăţenilor legate de bunăstare şi de accesul la servicii de bază. Faptul că problemele 
cetăţenilor sunt vizate de către politici nu înseamnă şi că orice problemă a cetăţenilor 

este şi de resortul autorităţilor, ci doar acelea care ţin de sfera publică. În mod evident, 
mântuirea cetăţenilor nu este o problemă a statului, ci ţine de sfera privată a fiecăruia. 

Pe de altă parte, pot exista probleme sociale a căror rezolvare este fie foarte dificilă, 
fie extrem de improbabilă, fie ar conduce la efecte negative care depăşesc cu mult 
eventualele beneficii. Spre exemplu, problema căsătoriei între homosexuali poate deveni 
publică la un moment dat. În funcţie de context, abordarea acesteia ar deveni extrem 
de dificilă, îndeosebi prin efectele colaterale. Astfel, se poate stârni reacţia agresivă a 
grupurilor conservatoare şi, de aici, se poate transforma această minoritate într-una 
expusă agresiunilor. În plus, acordarea dreptului la căsătorie ridică alte probleme, 
precum cea a adoptării sau creşterii de copii care sunt drepturi legale ale familiei. Pe 
de altă parte, neacordarea unui astfel de drept ar putea fi privită, într-o anumită 
perspectivă, ca o nerespectare a drepturilor omului. În astfel de situaţii, abordarea 
problemei este mai riscantă decât nediscutarea ei, întrucât toate opţiunile implică 
riscuri care depăşesc beneficiile. 

Aşadar, cum arată o problemă bine formulată, pasibilă de a fi obiectul unei politici 
publice ? Răspunsul trimite la două serii de condiţii : primele ţin de ceea ce anume este 
o problemă publică, celelalte derivă din necesitatea circumscrierii cât mai exacte a 
problemei. Leslie Pal consideră că avem de a face cu o problemă atunci când aceasta 
este recunoscută şi definită ; procesul de definire este fie exhaustiv, fie cauzal ; definirea 
este făcută din mai multe puncte de vedere ; definirea problemelor trebuie adaptată la 
context ; definițiile date problemelor trebuie să aibă un caracter cauzal!€. 

Prima condiţie trimite la necesitatea existenţei unei percepții publice asupra unei 
Stări de insatisfacție referitoare la un anumit fapt social. Astfel, identificarea unei 
probleme în tabloul social general poate porni de la găsirea unor schimbări negative, 
a unor indicatori schimbaţi, într-o stare de lucruri relativ constantă. „Astfel de 
indicatori există din abundență în lumea politică pentru că atât agenţiile guvernamentale, 
cât şi cele neguvernamentale monitorizează de obicei diverse activităţi şi evenimente”. 
Spre exemplu, creşterea spectaculoasă a numărului de accidente pe un anumit sector de 
drum trebuie să conducă la luarea unor măsuri de prevenire în acel loc. 

În al doilea rând, definirea problemei trebuie fie să epuizeze toate explicaţiile 
posibile, fie să purceadă la realizarea unui model cauzal. În lipsa unei înţelegeri 
adecvate a problemei, formularea ei poate să conducă la urmări absurde. Astfel, 
numărul mare de victime rezultate din ieşirile în decor ale automobilelor a condus, în 
Franţa, la crearea unei atitudini paradoxale exprimată prin sloganul: „copacii ucid” 
(les arbres tuent). Acest slogan a fost adoptat şi în România postcomunistă, rezultatul 
fiind tăierea arborilor de pe marginea drumurilor. În fapt, explicaţiile alternative nu 
conveneau autorităţilor : starea proastă a infrastructurii este, în primul rând, adevărata 
cauză a ieşirilor în decor, urmată de inconştienţa şoferilor. 

În al treilea rând, abordarea unei probleme trebuie să ia în considerare perspectivele 
relevante asupra acesteia. Astfel, revenind la exemplul accidentelor de maşină, în 


18. Leslie Pal, „Analiza politicilor publice : teorie şi practică”, în Alina Mungiu-Pippidi, Sorin 
Ioniţă, Politici publice : teorie şi practică, Polirom, laşi, 2002, pp. 24-25. 

19. John Kingdon, Agendas, Alternatives and Public Policies, Harper Collins, New York, 1995, 
p. 90. 

20. Olivier Reboul, Langage er Ideologie, Presses Universitaires de France, Paris, 1980, p. 121. 

analiza acesteia trebuie luaţi în calcul următorii factori : starea infrastructurii rutiere, 
nivelul traficului, spiritul de aventură specific psihologiei anumitor tineri şi alcoolismul 
la volan. Dacă, însă, ne rezumăm doar la un anumit factor, soluţiile riscă să fie parţiale 
şi chiar cu efecte negative neaşteptate (absenţa arborilor de pe marginea şoselelor poate 
conduce, vara, la încingerea asfaltului şi la ondularea lui sub presiunea pneurilor 
autovehiculelor). 

În al patrulea rând, transformarea contextului trebuie să conducă şi la schimbarea 
definirii problemei, pentru că una era importanţa şi semnificaţia traficului de ţigări în 
perioada comunistă, când era penurie de astfel de produse, şi alta este în momentul de 
faţă, când, în România, poţi cumpăra tot ce ai nevoie. 

În sfârşit, definițiile date problemelor trebuie să aibă un caracter cauzal. Punerea 
în evidenţă a cauzelor şi efectelor conduce la delimitarea mai clară a problemei şi a 
aspectului pe care politica publică se poate concentra. Este mai bine să poţi rezolva 
direct cauzele care au condus la o anumită stare de lucruri negativă, însă, uneori, 
singura soluţie este tratarea efectelor. Astfel, cauza principală a pensiilor mici din 
România contemporană este faptul că sistemul de pensii se realizează în devălmăşie, 
fără să se constituie ca fond de acumulare. În aceste condiţii, nivelul pensiilor depinde 
nu de cât a muncit o persoană, ci de nivelul încasărilor de la contribuabili la un 
moment dat. Rezolvarea cauzei problemei nu se poate face decât într-un orizont de 
timp de câteva zeci de ani prin schimbarea sistemului de pensii, iar soluţiile actuale se 
centrează pe efecte, pe micşorarea stării de sărăcie a pensionarilor. 

În concluzie, o problemă bine formulată, pasibilă de a fi obiectul unei politici 
sociale, este una conştientizată, care afectează un număr cât mai mare de oameni, care 
este definită exhaustiv sau măcar din punctele cele mai relevante, relativ la un context 
specific, şi care este circumscrisă adecvat prin raportare la explicaţiile cauzale. 

Dacă acest subcapitol a încercat să delimiteze ce anume este o problemă publică şi 
cum ar trebui ea să fie definită, subcapitolul următor va încerca să explice cum şi de ce 
doar unele probleme ajung spre rezolvare de pe agenda publică pe agenda formală. 


3.1.2. Stabilirea agendei 


Stabilirea agendei constă în identificarea problemelor care pot deveni obiectul politicilor 
sociale. În acest subcapitol vom încerca să arătăm cum ajung unele probleme pe agenda 
publică, de ce, de aici, doar unele ajung în faţa decidenţilor politici, cum decid 
organismele statului ce probleme să abordeze. 

O dificultate majoră în analiza modului în care o problemă ajunge pe agenda 
publică şi, de acolo, în faţa factorilor decidenţi, este aria extrem de largă a celor care 
pot produce un fapt public relevant în domeniu. Putem aminti aici atât liderii politici, 
instituţiile statului, dar şi liderii de opinie, sindicatele, organizaţiile patronale şi 
profesionale, jurnaliştii, grupurile parlamentare, partidele politice sau grupurile masive 
de oameni care protestează împotriva a ceva. Chiar şi prăbuşirea unei burse la celălalt 
capăt al mapamondului poate genera probleme de anvergură (scăderea cotaţiilor 
principalelor acţiuni listate la bursa naţională, scăderea cursului de referinţă al monedei 
naţionale, fuga capitalurilor speculative) care necesită intervenţia urgentă a statului. 

Aşadar, o problemă publică este o situaţie socială, economică, care produce 
nemulţumire unui anumit număr de oameni (sau care poate produce anumite efecte 

care destabilizează instituţiile statului) şi care reclamă intervenţia guvernământului. 
Bineînţeles, identificarea unei probleme ca fiind publică ţine foarte mult de spaţiul 
cultural. Lipsa apei potabile sau condiţiile din închisori pot preocupa publicul într-o 
ţară occidentală, dar pot să fie obişnuite şi neesenţiale într-o ţară africană. În plus, 
problemele nu trebuie să fie de natură metafizică, adică trebuie să existe soluţii, mai 
mult sau mai puţin eficiente, de rezolvare a acestora. 

Într-un sistem închis, autarhic, însă, politicile publice au un sens descendent, 
singurul care le poate propune şi include pe agenda publică fiind statul. De multe ori, 
aceste politici publice renunţă şi la obţinerea unei minime legitimităţi, uzând, pentru 
aplicare, de tot arsenalul de mijloace de represiune ale unui stat. Amintim aici câteva 
astfel de programe din perioada comunistă a României: colectivizarea, canalul, 
confiscarea averilor „burghezilor” şi „chiaburilor”, raţionalizarea alimentară din 
anii '80. 

Dimpotrivă, într-un sistem deschis, democratic, posibilitatea contestării fiind foarte 
largă, cei care pot introduce probleme în agenda publică sunt foarte numeroşi, iar 
aceasta se poate traduce printr-un indicator al gradului de democratizare al unui stat. 
Pe lângă instituţiile statului şi grupurile de interese (organizate în partide politice sau 
în orice altă structură), un rol esenţial în iniţierea politicilor îl are şi opinia publică. 
Trebuie remarcat faptul că procesul de transmitere de informaţii către publicul larg nu 
este totdeauna obiectiv. În realitate, chiar şi o simplă ştire reclamă procese complexe de 
selectarea a informaţiilor, de contextualizare, fapt care implică anumite viziuni ideologice 
în abordarea realităţii. „Ochelarii” ideologici pe care îi purtăm blochează perceperea 
anumitor evenimente şi ne aduc în atenţie altele. Astfel că imaginea publică a unui fapt 
se construieşte prin interacţiunea perspectivelor posibile asupra acestuia, sau că 
realizarea unui consens în mass-media şi, ulterior, în societate, referitor la o anumită 
problemă, poate genera acţiunea publică (de exemplu, consensul asupra necesităţii 
rezolvării problemei corupţiei în Italia a prilejuit deconspirarea multor politicieni de 
top care au avut contacte cu reţele mafiote). 

Pornind de la aceste considerente introductive, trebuie să remarcăm faptul că 
literatura politică face o distincţie între agenda publică (sau sistemică) şi agenda 
formală (sau instituţională). Prima constă din toate problemele care: „1) sunt obiectul 
unei atenţii largi sau cel puţin sunt conştientizate ; 2) din punctul de vedere al unei părţi 
importante a publicului, ele solicită acţiune ; 3) sunt, în percepţia membrilor comunităţii, 
subiectul potrivit al activităţii unei instituţii guvernamentale”?!. 

Nu toate conținuturile agendei publice intră şi în agenda formală. Aceasta din urmă 
este „lista subiectelor sau problemelor cărora oficialii guvernamentali sau persoanele 
asociate strâns cu aceştia le acordă o atenţie serioasă la un anumit moment” ?. 
Restrângerile sunt cauzate atât de resursele limitate (materiale şi de timp) ale instituţiilor 
statului, cât şi de existenţa unei liste proprii a problemelor de rezolvat. Se creează, astfel, 
o adevărată „piaţă” a problemelor, în care acestea sunt licitate de către susţinătorii lor 
pentru intervenţia guvernamentală. Acest fapt se numeşte stabilirea agendei şi constă în 

procesul prin care cerinţele diverselor grupuri din cadrul populaţiei sunt traduse în 
probleme care se află în competiţie pentru a obţine atenţia persoanelor cu funcţii publice. 

Agenda publică nu este un loc în care o problemă, odată ajunsă acolo, să rămână 
definitiv până la rezolvare. Menţinerea pe agenda publică este rezultatul unei lupte pe 
multiple planuri — la nivel imagologic, al influenţei publice etc. —, dar şi a unor factori 
obiectivi. Dintre factorii obiectivi putem aminti : contextul problemei — aici identificăm 
constrângerile legate de timp, de gradul de politizare al problemei, de existenţa unor 
puncte de vedere clare asupra problemei (ale instituţiilor) şi de centralitatea acesteia ; 
trăsăturile problemei — domeniul opţiunilor, consensul asupra problemei, complexitatea, 
incertitudinea privind natura problemei şi dependenţa de valori ; repercusiunile - scara 
consecinţelor problemei, numărul oamenilor afectaţi, natura grupurilor afectate, mărimea 
afectării, tendinţa de a se ramifica. Problema costurilor este şi ea centrală, pentru că 
mărimea acestora determină eficienţa în sine a politicii, dar afectează şi ansamblul 
acţiunilor guvernământului. 

Aceşti factori au fost grupaţi de Hogwood şi Gun” într-un tabel pe baza căruia se 
pot selecta problemele publice care ar intra pe agenda formală : 


Tabelul 5. Criteriile de selecție a problemelor publice 


Problema A | Problema B 


Există puncte de vedere clare asupra 
problemei ? 


Problema C 

Cât de larg este domeniul de opţiuni ? 

IEI CRITERIUL Problema A | Problema B | Problema C 


4.2 | Presupune acţiunea, schimbări mici sau 
mari? 


.3 


9 
Total 


E] 


Abordarea cercetătorilor Hogwood şi Gun porneşte de la un model raţional. În 
practică, deşi criteriile evidenţiate mai sus sunt valabile, la acestea se mai adaugă 
diverşi factori subiectivi: mentalitatea guvernanţilor, opţiunile lor referitoare la ce 
anume este important, presiunea concurenţei politice. Astfel se explică de ce unele 
probleme, considerate extrem de importante, nu intră în agenda formală, iar altele, 
considerate marginale, intră imediat pe agenda publică şi în cea formală şi rămân acolo 
până când sunt rezolvate. 

Setul de acţiuni care trebuie realizat în această etapă, precum şi diversele metode de 
abordare a acestora sunt rezumate în tabelul următor: 


Tabelul 6. Acțiunile, metodele şi rezultatele obținute în etapa identificării 
şi definirii problemei 


Analiză SWOT, Analiza Lista problemelor 
agendei publice publice 
Analiza agendei formale 
Analize statistice 
Identificarea problemei | Analiza lui Hogwood şi Identificarea unei pro- 
prioritare de rezolvat | Gunn bleme de rezolvat care 
Analize de impact va deveni obiectul unei 
Analize de oportunitate politici publice 
Analiza sondajelor de 
opinie 
Definirea problemei Analiză cauzală Circumscrierea exten- 
Analiză exhaustivă sională şi intensională a 
unei probleme funda- 
mentale de rezolvat 


Intrarea problemei în | Autosesizarea instituţiilor Cererea de acţiune 

agenda formală responsabile instituţională pentru 
Presiunea publică sau a problema identificată 
grupurilor de interese 


Aşadar, această etapă porneşte cu percepţia cât mai complexă a realităţii, efectuată 
de obicei printr-una din metodele evidenţiate şi care conduce la realizarea unei liste a 
problemelor publice. Din cadrul acesteia, pe baza opiniilor publice, a agendei auto- 
rităților, a impactului unei probe sau a apariţiei unei oportunităţi, se identifică o 
problemă care devine importantă pentru autorităţi. Această problemă se circumscrie 
cât mai clar, cu precizarea, în măsura posibilităţilor, a cauzelor şi dimensiunilor, astfel 

încât să fie înţeleasă foarte clar problema de rezolvat. În sfârşit, odată cu intrarea 
problemei pe agenda formală a unei autorităţi publice, se ajunge la cererea de acţiune 
instituţională pentru problema identificată. 


3.2. Formularea politicii sociale 


Formularea politicilor este „procesul prin care sunt definite, evaluate, acceptate sau 
respinse politici alternative de soluţionare a unei probleme aflate pe agendă”. Opera- 
țiunea de formulare, deşi pare simplă la o primă vedere, este un proces complex prin 
care se identifică diversele variante posibile, se dezvoltă altele noi şi se elimină, dintre 
cele enunțate anterior, variantele care nu convin decidenţilor politici sau opiniei publice. 
Astfel că, din cele prezentate anterior rezultă mai multe consecinţe : formularea este un 
proces care nu depinde de un singur actor ; presupune activitatea unor instituţii, chiar 
dacă sunt implicate şi grupuri din afară ; la aceeaşi problemă, de multe ori se produc 
formulări şi reformulări ale unor politici, fără ca vreuna să dobândească suficient 
sprijin, fapt care necesită reluarea procesului de formulare. 

În cadrul procesului de formulare a politicilor, vom lua în calcul etapele generarea 
alternativelor şi evaluarea alternativelor. 


3.2.1. Generarea alternativelor 


Generarea alternativelor este procesul prin care, la o anumită problemă, se identifică 
soluţii posibile de rezolvare. În formularea politicilor, importante sunt principalele 
grupuri implicate : cele de presiune şi cele ale specialiştilor. În ceea ce priveşte 
specialiştii (cercetători, experţi, consultanţi, analişti, profesori universitari), implicarea 
acestora în formularea politicilor este deosebit de importantă, deoarece procesul este 
unul tehnic, destul de amplu şi dificil, care presupune numeroase cunoştinţe de specialitate. 
Referitor la grupurile de presiune, rolul acestora poate fi foarte mare, deoarece 
implicarea lor poate elimina din start anumite variante de formulare sau poate centra 
atenţia pe altele. Rolul grupurilor de presiune poate fi extrem de important, dar şi absent, 
în unele cazuri. Împreună, cele două grupuri delimitează atât aria soluţiilor posibile, 
cât şi tipurile de politici admisibile. Spre exemplu, pentru reducerea abandonului 
şcolar, tipuri de politici posibile sunt următoarele : sprijinirea familiilor cu probleme ; 
sporirea activităţii şcolilor pentru atragerea elevilor ; politicile celei de a doua şanse, 
forme de învăţământ ; sancţionarea familiilor care au copii cu abandon şcolar. În acest caz, 
se constată o lipsă a grupurilor de presiune, astfel încât fiecare dintre alternative poate 
fi luată în calcul. Însă alte probleme implică o dimensiune consensuală mult mai redusă. 
Astfel, în cazul fixării anuale a salariului minim pe economie, războiul este acerb şi 
grupează trei categorii de actori : patronatele, sindicatele şi guvernul. Presiunile pentru 
modificarea valorii salariului minim sunt mari şi dintr-o parte şi din cealaltă, guvernul 
luându-şi, de cele mai multe ori, rolul de arbitru, dar şi pe cel de parte în proces, fiind, 
în calitate de reprezentant al statului, cel mai mare angajator de pe teritoriul României. 


24. Adrian Miroiu, Introducere în analiza politicilor publice, Editura Punct, Bucureşti, 2001, p. 93. 

Uneori, soluţiile oferite stârnesc controverse, fiind la limita legalităţii. În România 
anului 2007 coexistă trei salarii minime pe economie : un salariu pentru mediul privat, 
pentru cei fără studii superioare, de 440 RON, unul pentru cei cu studii superioare, de 
880 RON, şi unul doar pentru cei care lucrează la stat, de 390 RON. Incongruenţa 
acestora generează distorsiuni pe piaţa muncii şi chiar generează conflicte, în acest 
moment statul român fiind dat în judecată de către unii angajaţi, pe motivul existenţei 
unei discriminări nejustificate între cei care lucrează la stat şi cei din mediul privat. 

Generarea de alternative se bazează pe câteva metode generale caracteristice. 
Discutăm, în primul, de merode istoric-comparative. De cele mai multe ori nu se 
inventează alternativele, ci se analizează politicile anterioare, pentru probleme identice 
sau cu un grad mare de similitudine. Este cazul celor mai multe dintre alternative. 
Astfel, procesul de aderare al României la Uniunea Europeană a constat, în cea mai 
mare parte, în eforturile de implementare şi de adaptare a aquis-ului comunitar. În 


rezolvare noi: brainstorming, Philips 6-6, metoda Delphi. 


3.2.2. Evaluarea alternativelor 


Procesul de formulare a politicilor sociale presupune nu numai elaborarea variantelor 
de soluţionare a problemelor, ci şi identificarea criteriilor de selectare a acestora. 
Fiecărei probleme i se ataşează, în momentul căutării de soluţii de rezolvare, un set de 
criterii pe baza cărora se poate evalua ce înseamnă a rezolva acea problemă şi când se 
poate considera o problemă rezolvată. Astfel de criterii pot fi: eficienţa, eficacitatea, 
acceptabilitatea publică, moralitatea, legalitatea etc., criterii de a căror definire ne vom 
ocupa în ultima etapă a procesului de politici publice. Astfel încât nu orice soluţie 
poate fi luată în calcul, ci doar acelea care răspund cât mai bine criteriilor şi scopurilor 
specifice acelei probleme. Rezultatul final al acestei etape constă în realizarea unei liste 
scurte de alternative viabile, dintre care se va alege politica publică de urmat. 

Există două tipuri de criterii : 

1. criterii tehnice (financiare, de eficienţă, de legalitate) : avantajul acestora constă 
în faptul că sunt uşor de acceptat din partea tuturor grupurilor implicate ; 

2. criterii etice (vizează acordul politicilor sau a consecinţelor politicilor cu anumite 
principii sau standarde morale, precum dreptatea, imparţialitatea, libertatea, 
adevărul etc.). Acestea sunt mai greu de justificat, presupun opţiuni ideologice, 
dar sunt absolut necesare pentru clarificarea mersului global şi a coerenţei 
acţiunilor publice. 


Criteriile diferă nu numai după sursă, ci şi după natura lor: astfel, ele pot fi centrate 
pe mijloace sau pe scopuri, diferă după gradul de generalitate şi după măsurabilitate. 
În formularea politicilor, de cele mai multe ori sunt luate în considerare mai multe 
criterii. În alegerea acestora, MacRae şi Whittington” propun următoarele reguli : 

1. să folosim criterii care vizează mijloacele mai degrabă decât scopurile (spre 

exemplu, pentru starea de sănătate a populaţiei să luăm în considerare numărul 


25. Dale Whittington, Duncan Macrae Jr., „The Issue of Standing in Benefit Cost Analysis”, în 
Journal of Policy Analysis and Management, nr. 9(2) 1986, pp. 201-218. 

de paturi sau de doctori la mia de locuitori), deoarece un scop poate fi atins 
prin mai multe mijloace; astfel de criterii permit o mai bună înţelegere a 
diferenţelor dintre opiniile grupurilor implicate şi pentru că permit negocierea 
între grupuri ; 

2. să selectăm un set cât mai complet de criterii, care nu lasă deoparte nici o 
variabilă relevantă ; dacă se utilizează doar un set redus, există riscul major ca 
politica să producă efecte perverse ; 

3. să nu folosim criterii care se suprapun : redundanţa indicatorilor face ca numărul 
lor real să fie mai mic şi, astfel, să nu se acopere întreaga arie necesară ; 

4. să preferăm măsuri cantitative: avantajul indicatorilor cantitativi constă în 
claritate ; 

5. atunci când nu folosim măsuri cantitative ; indicatorii calitativi trebuie să fie 
definiţi cât mai clar pentru a se evita ambiguitatea. 


În general, pentru ca o alternativă să poată fi acceptată în grupul celor posibile, 
aceasta trebuie să îndeplinească câteva condiţii : fezabilitate tehnică - să poată fi pusă 
în practică ; fezabilitatea socială — să fie în congruenţă cu valorile membrilor grupurilor 
implicate ; fezabilitate economică - să se poată identifica banii pentru implementarea 
acesteia. 

Activităţile presupuse de etapa formulării politicilor sociale sunt rezumate în tabelul 
următor : 


Tabelul 7. Acţiunile, metodele şi rezultatele aferente formulării politicilor sociale 


Identificarea criteriilor Analiza specificului pro- Selecţia unui set de indicatori 
de evaluare a rezolvării blemei relevanţi pentru problemă, 
problemei Analiza contextului pro- precum eficienţa, eficacitatea, 

blemei calitatea, popularitatea, 

Analiza naturii problemei | moralitatea, echitatea etc. 
Elaborarea soluţiilor Analiza practicii existente | Listă extinsă a soluţiilor 
posibile în instituţie posibile 

Analiza practicii existente 

în alte instituţii 

Analiza comparată 

Analiza literaturii de spe- 

cialitate 

Inovarea - adaptarea unor 

soluţii 

Crearea unor soluţii noi 


Selectarea soluţiilor Conformitatea soluţiilor la | Listă restrânsă de soluţii 
fezabile criterii fezabile 

Fezabilitatea tehnică 

Fezabilitatea politică 


In această etapă nu se formulează doar o multitudine de răspunsuri posibile, ci, în 
funcţie de criteriile de evaluare ale rezolvării problemei, se selectează, din ansamblul 
soluţiilor posibile, cele mai fezabile. In concluzie, procesul de selecţie a alternativelor 

care se realizează în etapa de formulare a politicilor produce o listă scurtă de alternative 
care va fi supusă unei analize mai ample, unui întreg şir de comparări şi, ulterior, 
deciziei politice. 


3.3. Adoptarea 


Adoptarea este partea procesului de politici sociale în care se alege o soluţie pentru 
rezolvarea unei probleme dintr-un număr de alternative formulate anterior. Procesul 
constă în identificarea alternativei care răspunde cel mai bine criteriilor decidenţilor 
publici. Astfel, deşi de multe ori grupuri de indivizi şi organizaţii private sunt implicate 
în procesul decizional, autoritatea şi responsabilitatea revin oficialilor publici legitimi 
aparţinând celor trei puteri. De aici rezultă faptul că procesul de adoptare a politicilor 
are nu doar o componentă tehnică, ci şi una politică, prin aceasta din urmă înțelegând 
că domeniul de analiză al efectelor politicii ce urmează a fi implementată depăşeşte 
domeniul direct vizat de problemă, primind conotaţii şi implicaţii globale. Pornind de 
la aceste date, important este de stabilit care este traseul prin care o anumită politică 
primeşte sprijinul decidenţilor politici. 

În explicarea modului în care se decide implementarea unei anumite politici sociale 
sunt identificabile două modele : modelul actorului rațional şi modelul incremental. 
Fiecare dintre acestea are anumite merite şi anumite puncte slabe. Astfel, modelul 
raţional are mai curând un caracter normativ ; el vizează felul în care ar trebui să fie 
luate deciziile pentru ca acestea să fie considerate raţionale. În schimb, modelul 
incremental are mai mult un caracter descriptiv: el descrie mai bine cum sunt luate 
efectiv deciziile”. 


3.3.1. Modelul actorului rațional 


Acesta porneşte de la presupoziţia că fiinţa umană este o persoană raţională, conştientă 
de propriile sale scopuri, care ia deciziile pe baza calculului rece, în funcţie de un 
criteriu al utilității maximale. Este vorba aici de acel homo economicus, descris de 
economişti, şi care, conform acestora, ar avea următoarele caracteristici : 

1. este interesat în promovarea propriilor interese ; 
este capabil să obţină întreaga informaţie necesară ; 
nu are limitări în procesarea acestei informaţii ; 
poate compara alternativele posibile de acţiune ; 
alege cea mai bună alternativă. 


is zii Su 


Aşadar, conform acestui model de luare a deciziilor, oamenii, înzestrați cu o 
cunoaştere a propriilor țeluri, urmăresc atingerea acestora în manieră optimă. Modelul 
deciziei raţionale stipulează faptul că, atunci când e pusă într-o situaţie de decizie, 
persoana va căuta să îşi descopere obiectivele, să le formuleze cât mai clar, să evalueze 
alternativele date şi să ia decizia într-o manieră cât mai conformă cu propriile alternative 


26. Acest subcapitol se bazează pe descrierea modalităţii de decizie raţională asupra politicilor 
publice realizată de Adrian Miroiu, Introducere în analiza politicilor publice, Editura Punct, 
Bucureşti, 2001, pp. 100-134, chiar dacă exemplele şi ilustrările sunt altele. 

şi, în final, să evalueze rezultatele acţiunii sale?. Să luăm exemplul unor politici care 
vizează rezolvarea pierderilor enorme dintr-o întreprindere de stat. Sunt formulabile 
trei soluţii alternative : 
a. politica de menţinere a statu-quoului, prin care se continuă subvenţionarea de la 
stat a pierderilor şi salarizarea la acelaşi nivel a celor 12.000 de angajaţi ; 
b. închiderea unei părţi a întreprinderii, trimiterea în şomaj a 5.000 de angajaţi, 
dar mărirea salariului celorlalţi ; 
c. programe combinate de închidere şi reconversie profesională. 


Luând în calcul trei criterii de analiză, valoarea pierderilor în primul an, valoarea 
pierderilor în al treilea an şi numărul de voturi pentru partidul la putere, putem 
sintetiza, ipotetic, câteva rezultate în tabelul următor : 


Tabelul 8. 


[|] Pierderi în primul an Pierderi în al III-lea an 
12 miliarde u.m./an 12 miliarde u.m./an 


10,5 miliarde u.m./an 8 miliarde u.m./an 
15 miliarde u.m./an 7 miliarde u.m./an 


Luarea raţională a deciziei doar pe baza primului criteriu conduce la obţinerea 
următorului rezultat: b>a>c, unde „> ” desemnează preferința mai mare pentru o 
politică. Aşadar, este preferabilă, conform acestui criteriu, politica „b”, întrucât 
produce pierderile cele mai mici. 

Însă, consecinţele programului ar putea fi diferite în timp. Dacă evaluăm programele 
după pierderile din cel de-al treilea an, obţinem: c>b>a 

Astfel, pe termen mediu, politica „c” este preferabilă, întrucât, conform acesteia, 
nivelul pierderilor din cel de-al treilea an este cel mai mic. 

În sfârşit, aceste politici implică şi costuri electorale, iar conform acestui criteriu 
ordinea devine: a>c>b. Conform ultimului criteriu, politica „a” este preferabilă 
celorlalte două pentru că aduce cel mai mare număr de voturi. 

În realitate, luarea unei decizii exclusiv pe baza unui criteriu este un fapt rar 
întâlnit, deoarece complexitatea socialului şi multiplicitatea de grupuri implicate 
determină o extindere a numărului de variabile care trebuie luate în calcul. Astfel încât, 
problema esenţială poate fi rezumată în următoarea întrebare : „Cum se poate alege 
politica publică pe care ar trebui să o aplicăm, în condiţiile multiplicării indicatorilor 
de evaluare ?”. 

O primă variantă ar putea fi selectarea alternativelor după numărul de criterii. 
Astfel, după criteriile 1 şi 3, varianta „a” este preferabilă lui „b” şi „c”. Soluţia aceasta 
nu este decât una cu totul particulară, şi chiar dacă o îmbunătăţim cu o ponderare a 
importanţei indicatorilor, va fi imposibil de utilizat ca metodă universală de luare a 
deciziei, întrucât în loc să se negocieze soluţia, se transferă problema şi se vor negocia 
indicatorii care să fie folosiţi precum şi ponderea acestora. În plus, se obţin rezultate 
complet diferite odată cu schimbarea criteriilor. Cum ar putea fi depăşită această din 
urmă problemă, şi anume, cea a comparărilor interpersonale de utilitate ? De cele mai 


27. Gilbert Smith, David May, „The artificial debate between rationalist and incrementalist 
models of decision making”, în Policy and Politics, nr. 8, 1980, p. 148. 


250 TRATAT DE ASISTENŢĂ SOCIALĂ 


multe ori, problema deciziei în astfel de cazuri nu are sens, însă pentru anumite cazuri 
particulare se poate gândi o modalitate de decizie, o regulă de unanimitate numită şi 
criteriul lui Pareto: dacă o alternativă „a” nu este preferată de nici un membru 
alternativei „b”, şi cel puţin un membru al grupului preferă pe „b” lui „a”, atunci 
alegerea grupului va fi „b”. Acesta nu este decât un caz particular de decizie, în care 
nu există decât un anumit interes clar formulat, indiferent celorlalţi. În majoritatea 
cazurilor însă, nu există o asemenea acalmie a intereselor, acestea fiind divergente. 
Kaldor şi Hicks propun un alt criteriu, după care o politică poate fi adoptată în ciuda 
opoziţiei celor care pierd, dacă cei care câştigă pot, ipotetic, compensa pierderile 
acestora, creând o situaţie în care nimeni nu are de pierdut, iar unii au de câştigat. 
Acest enunţ s-a transformat mai târziu în principiul analizei cost-beneficiu : când 
valoarea monetară netă a raportului dintre câştiguri şi pierderi ale părţilor implicate 
este o sumă pozitivă, se justifică adoptarea acţiunii. 

Altă metodă de luare a deciziei care depăşeşte o parte din dificultăţile anterioare 
este cea a analizei cost-beneficiu. Problema principală la care încearcă să răspundă 
aceasta este aceea a modului în care membrii grupului decident pot să compare între 
ele două politici alternative, când sunt luate în considerare două sau mai multe criterii 
(creşterile de venituri şi numărul de voturi). Ca metodă de evaluare, analiza cost-beneficiu 
cuprinde un număr de paşi: 

1. identificarea grupurilor şi persoanelor care, potenţial, câştigă sau pierd de pe 
urma politicilor evaluate (persoane, comunităţi locale, regiuni, naţiuni) ; analiza 
se poate face şi la nivel global (efectele aderării României la UE sau ale 
diminuării poluării la nivelul Pământului) ; 

2. atribuirea valorii monetare pentru resurse şi pentru rezultatele politicii (de 
obicei în termeni bugetari, de cheltuieli materiale şi administrative, dar şi de 
beneficii directe şi indirecte — rezultate din creşterea încasărilor) ; 

3. cele mai multe analize cost-beneficiu trebuie să estimeze costurile şi beneficiile 
în timp (uzura clădirilor şi echipamentelor, creşterea rentabilităţii) ; 

4. calcularea raportului dintre beneficii şi costuri: dacă raportul este mai mic 
decât 1, înseamnă că beneficiile sunt depăşite de costuri, implementarea politicii 
nefiind justificată ; dacă e mai mare de 1, se recomandă acea politică ; dacă este 
1, atunci este recomandabilă politica de nonintervenţie, efortul de implementare 
nejustificându-se. 


Pornind de aici, identificăm mai multe dificultăţi. Prima dintre acestea vizează 
faptul că este greu de găsit o măsură comună unor criterii diferite sub aspectul naturii 
lor. Cea de-a doua se referă la compararea opţiunilor individuale din punctul de vedere 
al relevanţei sociale a opţiunilor (politici pentru fotbal sau pentru ecologizare). 

Cum reuşim însă să transformăm utilităţile individuale în unităţi monetare ? MacRae 
şi Wbhittington% identifică trei metode în acest sens: 

1. metoda criteriilor măsurabile obiectiv : utilizarea pentru măsurarea bunăstării 

persoanelor dintr-o ţară a unor indicatori sociali combinaţi, precum speranţa 
medie de viaţă, PIB, nivelul mediu de educaţie ; 


28. Vezi Adrian Miroiu, Introducere în analiza politicilor publice, Editura Punct, Bucureşti, 
2001, p. 119. 


INTRODUCERE ÎN POLITICI SOCIALE 251 


2. metoda gradelor de mulţumire sau de satisfacţie : utilizarea scalelor de tipul 
„foarte mulţumit”, „mulţumit”, „nici mulţumit, nici nemulţumit”, „nu prea 
mulţumit”, „foarte nemulţumit” pe anumiţi itemi şi agregarea cantitativă a 
acestora ; 

3. metoda economiei bunăstării: putem defini câştigul în bunăstarea individuală 
prin suma de bani pe care acea persoană ar fi dispusă să o plătească pentru acea 
schimbare, iar pierderea ca şi compensație cerută (calculator/DVD/libertate). 


Prin astfel de metode putem agrega criterii diferite şi evalua opţiunile pentru 
politici în funcţie de costurile şi beneficiile persoanelor implicate. 

Decizia luată pe baza modelului actorului raţional a suscitat de-a lungul timpului 
numeroase critici. Astfel, a fost considerată a fi prea strâmtă, neglijând numeroase 
variabile politice care limitează extensiunea variantelor de alegere. În plus, este văzut, 
de unii autori, ca utopic”, majoritatea deciziilor având numeroase consecinţe neanticipate. 
În aceste condiţii, modelul reprezintă un vis al planificatorilor publici, dar în nici un 
caz în lumea reală deciziile nu se iau în astfel de condiţii. Drept pentru care a fost 
elaborat un model al raţionalităţii limitate, care îl amendează, tocmai în încercarea de 
a-i păstra valabilitatea. Caracteristicile acestui model al raţionalităţii limitate sunt : 

1. problemele complexe nu sunt atacate direct, ele sunt sparte în probleme mai 

MICI ; 

2. decizia bună nu este una maximizatoare, ci una destul de bună pentru a îndeplini 

dorinţele ; 

3. nu sunt căutate toate alternativele posibile : mai degrabă căutarea se rezumă la 

cele familiare sau la cele care diferă marginal de cea deja practicată ; 

4. deciziile se iau în paşi, nu potrivit unui plan mare, dat a priori, căci fiecare 

alegere schimbă rezultatele şi apar noi probleme ; 

5. se construiesc mecanisme pentru a reduce incertitudinea - se colaborează şi cu 

alte grupuri; 

6. nu se urmează de la cap la coadă procesul de decizie, se folosesc proceduri 

standard de operare, care ţin seama de experienţa trecută. 


Modelul raţionalităţii limitate, chiar dacă mai atenuează din criticile aduse modelului 
actorului raţional, rămâne în paradigma acestuia din urmă. În încercarea de a răspunde 
mai adecvat la problema felului în care se decid politicile publice, alţi autori, precum 
Charles Lindblom, propun o schimbare de paradigmă, prin emiterea unei teorii 
alternative, intitulată modelul incremental al deciziei. 


3.3.2. Modelul incremental al deciziei 


Elaborat de Charles Lindblom*, modelul incremental al deciziei încearcă să depă- 
şească dificultăţile modelului raţional. Ideea centrală de la care porneşte este că 
deciziile asupra politicilor publice se caracterizează în chip hotărâtor prin negociere, 


29. Gilbert Smith, David May, „The artificial debate between rationalist and incrementalist 
models of decision making”, în Policy and Politics, nr. 8, 1980, p. 148. 

30. Charles Lindblom, Edward Woodhouse, 7he Policy-Making Process, ed. a III-a, Prentice 
Hall, New York, 1993. 

târguială, compromis între cei implicaţi în procesul decizional. Alternativa aleasă 
nu exprimă utilitatea maximă posibilă, ci fezabilitatea şi aplicabilitatea politică. 
Spre exemplu, decizia asupra Constituţiei României din 2003 a fost luată nu pentru 
că toţi actorii ar fi fost mulţumiţi de aceasta, ci pentru că s-a putut ajunge la un 
acord asupra unui minim de modificări care să satisfacă pe majoritatea actorilor 
implicaţi. 
Potrivit acestui model, decidenţii : 
1. ţin seama numai de acele scopuri şi obiective care diferă incremental (foarte 
puţin) de statu-quo ; 
2. ţin seama de un număr limitat de consecinţe prevăzute în alternativele con- 
siderate ; 
3. modifică scopurile în funcţie de alternativele disponibile ; şi invers, ajustează 
alternativele disponibile la scopurile propuse ; 
4. reformulează continuu problema cu care se confruntă în funcţie de noile infor- 
maţii ; 
5. analizează şi evaluează alternativele printr-un şir de paşi mărunți ; ca urmare, 
alegerile sunt modificabile continuu în timp ; 
6. remediază continuu problemele sociale existente, mai degrabă decât să le rezolve 
complet la un anumit moment ; 
7. împărtăşesc responsabilitatea analizei, evaluării, alegerii cu multe grupuri din 
societate, astfel încât procesul de elaborare a politicilor este fragmentar şi 
împărţit între diferiţi actori sociali. 


Aşadar, după Lindblom, decidenţii produc politicile printr-un proces de comparații 
succesiv limitate cu decizii anterioare. Dacă în modelul deciziei raţionale, decidenţii 
porneau în analiză mereu de la bază, în cadrul acestui model schimbările sunt destul de 
reduse. Nu se creează teorii noi, ci se adaptează cele deja practicate, şi aceasta din 
două motive. Primul se bazează pe argumentul conform căruia negocierea implică 
distribuirea unor resurse limitate între participanţi diferiţi, fiind mai uşor să se continue 
o schemă dată de distribuire decât să se impună valori noi. Cel de al doilea susţine că 
procedurile de formare şi aplicare a politicilor se bazează mult pe activitatea birocraţiei, 
iar aceasta tinde să promoveze practicile existente. 

Avantajele modelului incremental rezidă în puterea descriptivă. Totuşi, există şi 
critici numeroase la adresa acestui model. Astfel, acesta nu presupune existenţa unui 
scop sau a unei orientări a schimbării realizate, e conservator, se opune oricărei 
schimbări sau inovări pe scară mai largă, nu ţine cont de interesele pe termen lung ale 
societăţii, e nedemocratic, întrucât alegerea între alternative se realizează numai de 
către membrii grupurilor cu putere de negociere. 

Aşadar, raportându-ne la cele două modele aflate în analiză, putem concluziona 
că modelul incremental descrie mai bine realitatea luării deciziilor, în timp ce 
modelul deciziei raţionale este mai apropiat de ideal, de modul în care ar trebui 
luate deciziile. 

Acţiunile, metodele şi rezultatele care se obţin în această etapă sunt rezumate în 
tabelul următor : 

Tabelul 9. Acţiunile, metodele şi rezultatele aferente etapei adoptării politicii 


Rezultat 


Mobilizarea factorilor Metode de legitimare a acţiu- | Acţiune politică efectivă de 
decidenţi şi a publicului | nii: comunicare publică, luare a deciziei publice 
în vederea luării unei argumentare ideologică, argu- 
decizii mentare fezabilitate, argu- 
mentare necesitate etc. 


Decizia de selectare a Luarea deciziei în forurile Alegerea unei politici 
unei soluţii administrative şi politice com- | publice 
petente 


Procesul de rezolvare a unei probleme publice se încheie cu luarea deciziei de 
acţiune politică şi legitimarea politicii publice alese. 


3.4. Implementarea 


Adoptarea unei anumite politici de către decidenţi pune pe tapet o nouă problemă: 
aceea a implementării acesteia. Implementarea este partea procesului în care politica 
este aplicată. Deşi pare doar un proces simplu de administrare, de punere în 
practică a unor reglementări sau decizii guvernamentale, implementarea întâmpină 
anumite dificultăţi care rezidă atât în diferenţele dintre teorie şi practică, dar şi în 
interacţiunile dintre sistemul politic şi ansamblul mediului. Subcapitolul de faţă îşi 
propune să evidenţieze care sunt condiţiile unei bune implementări a unei politici 
publice şi care sunt principalele instrumente aflate la dispoziţia celor care imple- 
mentează. 


3.4.1. Condiţiile unei implementări reuşite 


În cadrul procesului de implementare, identificăm mai multe tipuri de dificultăţi. În 
primul rând, unele dintre acestea sunt legate de problemele de rezolvat: necesitatea 
adaptării tehnicilor cunoscute la noua realitate ; uneori nu există tehnologiile necesare ; 
alteori implementarea este dificilă din cauza diversităţii grupurilor implicate sau a 
mărimii şi numărului lor; uneori mărimea schimbărilor ce urmează a fi realizate 
creează numeroase dificultăţi. În al doilea rând, dificultăţile derivă din contextul 
politicii publice respective (economic, social, politic). Aici identificăm o serie de 
factori care afectează procesul de implementare : sărăcia, activismul civic, libertatea 
presei, sprijinul public, influenţele organismelor financiare şi politice internaţionale. 
În al treilea rând, acestea sunt legate de capacitatea administraţiei de a crea sau adapta 
mecanismele necesare : stabilirea obiectivelor operaţionale, a traseelor financiare, 
unităţilor de coordonare şi control, a procesului de angajare de personal competent etc. 

Pornind de la sesizarea unor astfel de probleme, Jeffrey Pressman şi Aaron Wildawsky, 
în lucrarea care a pus bazele studiului asupra procesului de implementare”!, identifică 


31. Jeffrey Pressman, Aaron Wildawsky, Implementation, University ot California Press, Berkley, 
1973. 

patru condiţii necesare pentru ca implementarea să se facă adecvat. În viziunea lor, 
implementarea nu se face eficient dacă: 


1 


2. 
3. 
4. 


scopurile nu sunt clar definite şi înţelese ; 

nu au fost disponibilizate resursele necesare ; 

nu s-a realizat un lanţ de comandă capabil să asambleze şi să controleze resursele ; 
sistemul nu comunică eficient şi nu sunt controlate organizaţiile care sunt 
implicate în procesul respectiv. 


Dacă aceste condiţii configurează un cadru necesar pentru ca o politică publică să 
poată fi aplicată, condiţiile suficiente pentru o implementare perfectă au fost enunțate 
de Brian Hogwood şi Lewis Gunn, într-un articol intitulat „De ce este implementarea 
atât de dificilă ?”%, sub forma unui decalog de cerinţe : 


i j£ 


circumstanţele externe agenţiei responsabile cu implementarea politicii nu impun 
constrângeri paralizante — în multe cazuri, implementarea presupune colaborarea 
cu anumite cercuri de interese care, uneori, se opun politicii respective, blocând 
procesul de implementare ; 


.. programele trebuie să dispună de timpul şi resursele necesare - politici care sunt 


politic şi practic fezabile pot eşua în condiţiile în care resursele de timp şi de 
bani sunt insuficiente ; de exemplu, aşteptarea rezultatelor pozitive prea devreme, 
apariţia unor obstacole neaşteptate care solicită noi fonduri, neputinţa de a 
absorbi fondurile puse la dispoziţie în perioada de timp dată etc. ; 


„ combinaţia necesară de resurse trebuie să fie disponibilă — nu numai că resursele 


necesare trebuie să fie disponibile, dar acest lucru trebuie să se realizeze în 
cadrul fiecărui stadiu al procesului (pentru un program de construire de case 
prin ANL este necesară, iniţial, o anumită sumă, chiar dacă aceasta este 
disponibilă la un moment dat; dacă nu se găsesc resursele de pământ sau 
tehnologice necesare, politica eşuează - ca în unele oraşe din România) ; 

politica ce urmează a fi implementată trebuie să se bazeze pe o teorie a cauzelor 
şi efectelor - implementarea unei politici eşuează nu atât datorită procesului în 
sine, cât din cauza unei înţelegeri greşite sau insuficiente a problemei de rezolvat ; 


. relaţia dintre cauză şi efect trebuie să fie directă, cu puţine sau chiar fără 


legături intermediare : în viziunea autorilor, cu cât lanţul de cauzalităţi este mai 
lung, cu atât numeroasele legături cauzale reciproce fac procesul de imple- 
mentare mai complex ; altfel spus, cu cât numărul de legături între variabile este 
mai mare, cu atât riscul de eşec al implementării creşte ; 

relaţiile de dependenţă trebuie să fie minime - această regulă exprimă cerința 
ca, în cazul existenţei unei singure organizaţii responsabile cu politica respectivă, 
acţiunea acesteia să nu fie condiţionată de acţiunea altora, dependenţa să fie 
redusă la minimum (un caz de politică eşuată este legată de CNSAS care, deşi 
avea ca misiune principală demascarea membrilor fostei poliţii politice, a eşuat 
în mare parte din cauza dependenţei de colaborarea cu Serviciile Secrete din 
România - SRI etc.); 


„. trebuie să existe o înţelegere şi un acord asupra obiectivelor — se exprimă cerința 


ca obiectivele să fie acceptate şi bine înţelese de către cei care aplică politica ; 


32. Brian Hogwood, Lewis Gunn, apud Michael Hill, The Policy Process, Prentice Hall, New 
York, 1997, pp. 217-223. 

aceste obiective trebuie să fie exprimate în prealabil şi este de preferinţă ca 
această exprimare să fie una cantitativă, uşor de cuantificat, măsurat şi verificat 


pe parcursul implementării politicii ; 


8. sarcinile trebuie să fie definite în totalitate şi încadrate corect în secvenţe - după 
ce s-a realizat consensul asupra obiectivelor de atins — este necesară împărţirea 
procesului de implementare în secvenţe specifice aflate într-o ordine logică şi 
naturală de desfăşurare, precum şi specificarea atribuţiilor pe fiecare departament/ 


persoană, dacă este posibil ; 


9. trebuie să existe o coordonare şi o comunicare perfecte — este necesară comunicarea 
pentru a se înţelege procesul de implementare, pentru negocierea sarcinilor şi 
pentru asigurarea coordonării între departamente ; totuşi, coordonarea nu este 
doar o problemă de comunicare, ci ţine şi de raporturile de forţe (formale sau 
informale) existente între diversele departamente şi persoane din cadrul acestora ; 

10. cei cu autoritate trebuie să solicite ascultare şi să fie ascultați — această cerinţă 
se referă la necesitatea ca cei cu autoritate (din punct de vedere legal) să aibă şi 
puterea efectivă de a lua decizii şi de a coordona politicile (cazul conflictelor 


dintre primari şi Consiliile Locale). 


Simultan, aceste condiţii se întâlnesc rar în practică. Astfel se explică de ce unele 


politici publice reuşesc, iar altele eşuează pe traseu. Meritul regulilor de mai sus rezidă 
în faptul că ele creionează un cadru normativ al modului în care ar trebui să fie aplicată 
o politică publică. Ele evidenţiază, totodată, şi complexitatea procesului de imple- 


mentare a politicilor. 


3.4.2. Instrumente ale politicilor sociale 


Instrumentele politicilor sunt mijloacele sau resursele pe care guvernarea le are la 


dispoziţie pentru a implementa politicile publice. 
O clasificare a acestor instrumente este oferită de către Howlett şi Ramesh*, după 
criteriul nivelului de intervenţie al statului : 


Tabelul 10. Ciasificarea instrumentelor politicilor sociale după Howlett şi Ramesh 


familia şi comunitatea 
CC. 
(intervenţie scăzută a statului) SI EADIZt Salate 
| 
Instrumente mixte FETE 


(intervenţie medie a statului) ——————— - - 
licitaţiile şi drepturile de proprietate 
A E reglementările 
Instrumente obligatorii A ş î = 
i di aa „. | întreprinderile publice 
(intervenţie ridicată a statului) = - 


33. Michael Howlett, M. Ramesh, Sfudying public policy : policy cycles and policy subsystems, 


Oxford University Press, New York, 1995. 

Dacă nivelul de intervenţie al statului este redus, avem de-a face cu instrumente cu 
un caracter voluntar. Pe măsură ce intervenţia statului este mai ridicată, caracterul 
coercitiv al instrumentelor creşte. 

Denumite voluntare deoarece presupun o intervenţie minimă a statului, instru- 
mentele de această natură pot fi utilizate de către stat îndeosebi prin politica laisser-faire, 
dar şi prin alte politici noncoercitive de sprijinire : alocaţii pentru copii, subsidii, 
norme care aduc avantaje fiscale celor care sprijină activităţile culturale, de binefacere 
etc. Avantajele sunt multiple : costuri reduse pentru guvernare, o excelentă cunoaştere 
a problemelor din raza lor de acţiune, flexibilitate. Familia şi comunitatea pot asigura, 
în cazurile de activism social, sprijinirea bătrânilor, a copiilor, a handicapaţilor. 
Organizațiile neguvernamentale pot oferi servicii mai complexe, de asistenţă, de 
sănătate, educaţie, sprijinirea grupurilor defavorizate, preocupări de rezolvare a proble- 
melor de mediu. Spre deosebire de activitatea instituţiilor, ONG-urile sunt mai flexibile 
şi au costuri reduse, deoarece apelează la voluntari. În sfârşit, piaţa este un instrument 
voluntar foarte eficient, întrucât, în condiţiile în care aceasta funcţionează eficient, 
bunurile şi serviciile (mai puţin cele publice) sunt oferite la preţuri competitive. Dacă 
aceste instrumente sunt excelente în rezolvarea unor probleme punctuale, locale, ele 
dau greş în rezolvarea unor probleme complexe, îndeosebi din cauza lipsei de finanţare, 
de informaţii, de autoritate şi de expertiză. 

Instrumentele obligatorii constrâng sau direcţionează acţiunea persoanelor şi institu- 
ţiilor cărora li se adresează. Reglementările prescriu anumite activităţi sau comporta- 
mente ale persoanelor şi instituţiilor (licențierea firmelor, ratele de schimb, calitatea şi 
cantitatea produselor, investiţiile străine, nivelul poluării). Avantajele rezidă în posibilitatea 
de a acţiona chiar şi atunci când nu ai informaţii foarte certe despre un domeniu, 
eficienţă, predictibilitate, cost redus, acţiune precisă. Limitele acţiunii acestora vizează : 
distorsionarea pieţelor, inhibarea inovației, crearea de comportamente conservatoare, 
inflexibilitate, faptul că uneori sunt costisitoare. 

Prin intermediul întreprinderilor publice, statul poate să asigure indirect sau direct 
producerea bunurilor publice. Dezavantajele producerii directe a bunurilor publice ţin 
de lipsa de eficienţă şi de transparenţă în utilizarea fondurilor, de faptul că ele pot fi 
utilizate politic şi de lipsa de control asupra activităţii lor. Furnizarea directă de către 
stat a anumitor bunuri constă în producerea acestora de către instituţii ale statului, 
finanţate prin alocaţii bugetare (apărare, ordine publică, educaţie, sănătate, pompieri, 
infrastructură, asistenţă socială). Deşi asigură producerea acestor bunuri publice, în 
anumite condiţii utilizarea acestor instrumente conduce la birocratizare, lipsă de 
flexibilitate, incoerenţă. 

Instrumentele mixte combină caracteristicile instrumentelor voluntare şi coercitive. 
Informarea şi consilierea sunt servicii oferite de stat (direct sau prin intermediul unor 
organizaţii private), prin care persoane şi organizaţii private primesc informaţii punctuale, 
sprijin de tip know-how, date statistice etc. Sunt instrumente destul de slabe, ale căror 
efecte se pot vedea însă în timp. Subsidii sunt toate formele de transferuri financiare 
către persoane şi organizaţii private şi ONG-uri. Prin ele se urmăreşte sprijinirea 
producerii unor bunuri văzute ca necesare de către guvernământ. Principalele subsidii 
sunt: granturile, reduceri de taxe, vouchere oferite consumatorilor de un anumit bun 
(bani sau cupoane pentru agricultură). Licitaţiile se utilizează în momentul în care o 
resursă este limitată, dar numărul celor care vor să o utilizeze este mare (cazul 
posibilităţii de a polua un râu în anumite limite, fapt pentru care se licitează). Avantaje : 

dreptul de proprietate este uşor de stabilit, instrumentul este flexibil, control posibil 
riguros. Dezavantajele sunt: încurajează firmele mari, potente financiar, sunt inechi- 
tabile - contează capacitatea de a plăti şi nu capacitatea de a produce la anumite 
standarde, favorizează transferarea unor activităţi în economia paralelă. 

În sfârşit, taxele reprezintă plăţi obligatorii către stat. Ele pot induce promovarea 
unui anumit comportament sau penalizarea altora (taxarea suplimentară la RCA a celor 
care au făcut accidente, alcoolul, tutunul, cafeaua, drogurile - în anumite state). 
Avantajele sunt că astfel de politici sunt uşor de stabilit şi aplicat, stimulează reducerea 
activităţilor nedorite, promovează inovaţia şi sunt flexibile. Printre dezavantaje iden- 
tificăm necesitatea unei informaţii detaliate pentru stabilirea unui nivel echitabil de 
impozitare, faptul că implică uneori costuri mari de colectare a taxelor şi nu sunt 
eficiente în situaţii de criză. 


3.5. Evaluarea/analiza politicilor sociale 


Procesul de realizare a politicilor sociale cuprinde mai multe faze, trecând, succesiv, de 
la identificarea problemei, la formularea alternativelor şi la decizia de selectare a uneia 
dintre ele, apoi la implementarea politicii elaborate. Acesta se încheie, de obicei, cu 
evaluarea politicii elaborate, în urma căreia se iau decizii de menţinere, ajustare, 
modificare sau suspendare a respectivei politici. 

Sintagmele „evaluare a politicilor sociale” şi „analiză a politicilor sociale” sunt 
folosite cu o egală frecvenţă în literatura de specialitate. Dat fiind conţinutul lor 
comun, le vom folosi aici ca sinonime, chiar dacă, din anumite perspective, s-ar putea 
identifica mici diferenţe dintre ele, date de faptul că analiza politicilor publice capătă 
şi sensuri de disciplină academică. Leslie Pal vorbea despre „aplicarea disciplinată a 
intelectului la problemele publice”, prin aceasta înțelegând „studierea metodică şi 
sistematică a problemelor publice sau a rezultatelor unor politici, în vederea deter- 
minării coerenţei dintre scopuri, obiective şi instrumente” *%. 

Obiectivul central al evaluării nu este strângerea de informaţii cu privire la rezultatele 
aplicării unei politici sociale, ci aprecierea unor aspecte ale formulării şi implementării 
acesteia în raport cu valorile pe care le exprimă criteriile utilizate. În acest sens, 
evaluarea diferă de monitorizarea politicilor publice, care constă în producerea infor- 
maţiilor privind felul în care funcţionează aceasta şi consecinţele ei. Prin monitorizare 
sunt obţinute date importante privind o politică publică şi care pot fi utilizate pentru a 
o evalua. Însă obiectivul monitorizării nu este de a face aprecieri, ci mai curând de a 
stabili premisele factuale pe care se bazează activitatea propriu-zisă de evaluare. În 
procesul de analiză a politicilor, monitorizarea îndeplineşte patru funcţii : 

1. concordanţă - stabileşte dacă acţiunile responsabililor sunt conforme cu standar- 

dele şi procedurile cuprinse în reglementările existente ; 

2. auditare — monitorizarea permite să se determine dacă resursele şi serviciile care 

vizau un anumit grup-ţintă au ajuns efectiv la acesta (de exemplu, dacă primăriile 
au alocat efectiv banii către şcoli) ; 


x» 


34. Leslie Pal, „Analiza politicilor publice : teorie şi practică”, în Alina Mungiu-Pippidi, Sorin 
Ioniţă, Politici publice : teorie şi practică, Polirom, laşi, 2002, p. 30. 

3. contabilizare - monitorizarea produce informaţii folositoare în contabilizarea 
schimbărilor economice şi sociale ce rezultă în urma implementării unei politici 
publice (schimbările în calitatea vieţii pot fi evaluate pe baza unor indicatori 
precum starea de sănătate a populaţiei, durata medie de viaţă, nivelul de 
sărăcie) ; 

4. explicaţie — furnizează informaţii care ajută la explicarea diferenţelor în efectele 
unor politici publice. 


Această distincţie pe care am realizat-o între evaluare şi monitorizare ne permite să 

determinăm etapele de realizare a unei evaluări : 

1. Care sunt obiectivele acelei politici? (pentru a răspunde, este necesar să se 
determine scopul strategic urmărit şi schimbările aşteptate în comportamentul 
grupurilor-ţintă) ; 

2. Care sunt indicatorii studiaţi ? (generali — descriu domeniul de aplicare a acelei 
politici publice ; specifici — indicatori de rezultat sau de eficienţă) ; 

3. Care sunt metodele de monitorizare a politicii şi de evaluare a acesteia ? (pentru 
acestea se determină: unde trebuie căutate informaţiile necesare; cum se 
determină corectitudinea informaţiilor existente ; cum se monitorizează imple- 
mentarea politicii ; care sunt metodele de cercetare folosite). 


Pornind de aici, putem rezuma că evaluarea are drept caracteristică definitorie 
producerea de judecăţi apreciative asupra unor politici publice: „Este programul 
eficient ?”, „Este imparţial ?”, „Este legal ?”, „Produce efecte perverse, nedorite, în 
câmpul social?”. Aşadar, evaluarea unei politici se realizează în funcţie de anumite 
criterii, iar acestea din urmă exprimă, implicit sau explicit, un set de valori. Unele 
dintre acestea ţin de analiză pragmatică, instrumentală (precum eficienţa şi eficacitatea), 
altele au o semnificaţie socială ridicată (echitatea, popularitatea). În cele ce urmează, 
vom prezenta câteva exemple mai des utilizate de astfel de criterii: eficacitatea, 
eficienţa, echitatea, popularitatea, calitatea. 

Eficacitatea este măsura în care un program reuşeşte să-şi atingă obiectivele de bază 
declarate (rata ocupării paturilor în spital poate fi foarte mare, fără ca indicii stării de 
sănătate a populaţiei să crească). Ea se măsoară în unităţi din bunurile sau din serviciul 
oferit prin aplicarea politicii respective. 

Eficiența trimite la măsura în care un program obţine maximum de rezultate cu 
minimum de intrări. Diferenţa dintre aceste două criterii există, în sensul că, spre 
exemplu, un program de training profesional poate fi eficient în termeni de resurse 
investite, număr de cursanţi, însă fără să fie eficace, adică fără să conducă la o creştere 
a productivităţii. Eficienţa se măsoară în indicatori precum costul unitar, beneficii 
nete, raport cost/beneficiu. 

Echitatea desemnează un caz particular al dreptăţii, exprimat prin egalitatea raportului 
proporţional dintre obligaţiile şi beneficiile cetăţenilor“. În politologie, echitatea se 
instanţiază în două variante : criteriul lui Pareto şi criteriul lui Rawls. Sorin Ioniţă, în 
studiul „Metode şi tehnici de cercetare pentru studiul politicilor publice” *%, defineşte, 


35. Enciclopedia de filosofie şi ştiinţe umane, Editura All, Bucureşti, 2004. 
36. Sorin Ioniţă, „Metode şi tehnici de cercetare pentru studiul politicilor publice”, în Alina 
Mungiu-Pippidi, Sorin Ioniţă, op. ciz., p. 63. 

cu referire la echitate, criteriul lui Pareto ca o condiţie de realizare a unui echilibru 
optim al alocărilor în societate (optim Pareto) în urma tranzacţiilor. Acest criteriu 
spune că tranzacţiile sau schimburile în societate trebuie realizate până la nivelul în 
care bunăstarea nimănui nu mai poate fi crescută fără a o reduce pe a altcuiva. Teoretic, 
aceasta este o condiţie de proiectare a politicilor publice, în sensul că ele trebuie să 
ducă societatea mai aproape de situaţia de optim Pareto, cu alte cuvinte, să creeze 
beneficii sociale nete. 

John Rawls, filosof american, profesor la Harvard, oferă o altă definiţie a echităţii, 
pornind de la aflarea principiilor drepte de repartizare a bunurilor”. Astfel, oamenii 
sunt acoperiţi de un văl de ignoranță în privinţa poziţiilor sociale viitoare şi a scopurilor 
lor ; ei nu ştiu dacă vor fi printre cei bogaţi sau săraci, printre lideri sau executanţi ; 
în această stare, orice om ar opta pentru un model de organizare socială care să asigure 
şi participanţilor mai puţin norocoşi la cooperarea socială o optimizare a beneficiilor. 
Rawls pune la baza conceptului de dreptate două principii: 1) fiecare persoană trebuie 
să aibă un drept egal la sistemul cel mai extins de libertăţi de bază egale pentru toţi ; 
2) inegalităţile sociale şi economice trebuie să fie organizate astfel încât să fie în 
avantajul fiecăruia şi să fie ataşate unor poziţii şi funcţii deschise tuturor. Primul 
principiu exprimă angajamentul în favoarea liberalismului, faptul că libertatea este 
primul dintre bunuri şi că dreptatea ca echitate este repartiţia egală a acesteia. Libertatea 
nici unei persoane nu poate fi sacrificată, iar echitatea garantează posibilitatea ca mai 
multe persoane să ajungă la un acord şi, în acelaşi timp, corectitudinea distribuirii 
bunurilor între indivizi. Al doilea principiu semnifică faptul că inegalităţile sociale şi 
economice pot fi tolerate, în sensul că ele constituie la nivel global o situaţie profitabilă : 
ele pot fi stimul al activităţii ; ele cresc rezervele totale de bunuri ; acest lucru este 
posibil doar în cazul în care poziţiile cele mai favorabile trebuie să fie accesibile 
tuturor, iar inegalităţile sunt profitabile tuturor sau grupului cel mai puţin avantajat. 

Popularitatea unei politici exprimă consistenţa acesteia cu opiniile cetăţenilor. Ca 
indicator, exprimă procentul de persoane mulţumite şi foarte mulţumite de o anumită 
politică la suta de locuitori. 

Calitatea reprezintă, conform definiţiei din Standardul ISO 8402, ansamblul caracte- 
risticilor unei entităţi, care îi conferă aptitudinea de a satisface nevoile exprimate sau 
implicite*5. Aşadar, calitatea este aptitudinea unui produs de a îndeplini anumite 
standarde, atât de ordin obiectiv, cât şi de ordin subiectiv. Primele trimit la fixarea, 
Chiar scrisă, a unor normative şi standarde, celelalte vizează faptul că, în final, un 
produs sau serviciu trebuie să fie realizat în acord cu trebuinţele individuale. 

Sorin Ioniţă, în „Metode şi tehnici de cercetare pentru studiul politicilor publice”, 
încearcă să ofere o metodologie generală pentru analiza de politici publice. Astfel, 
autorul identifică un număr de şapte etape“ : 

1. verificarea, definirea şi detalierea problemei : definirea problemei trebuie să fie 

cuprinzătoare, să ia în calcul toţi actorii, aspectele şi punctele de vedere; 


37. John Rawls, A Theory of Justice, Belknap Press of Harvard University Press, Cambridge, 
1971. 

38. Standard ISO 8402, Quality management and quality assurance - Vocabulary, 1994, p. 6. 

39. Sorin Ioniţă, „Metode şi tehnici de cercetare pentru studiul politicilor publice”, în Alina 
Mungiu-Pippidi, Sorin Ioniţă, Politici publice : teorie şi practică, Polirom, laşi, 2002, 
pp. 51-55. 

diminuarea ambiguităţii se poate realiza prin utilizarea întrebărilor de cercetare ; 
obiectul cercetării trebuie să fie formulat clar, şi nu ca termen general ; 
stabilirea modelului explicativ : un model este idealizarea unui aspect al socie- 
tăţii ; orice analiză trebuie să pornească de la un astfel de model, de scheme de 
explicare a procesului ; se presupune şi o elaborare a unei minime metodologii 
de cercetare ; 


„ operaţionalizarea, stabilirea criteriilor de evaluare : elementele modelului expli- 


cativ se transpun în variabile măsurabile sau accesibile observaţiei ; 

colectarea datelor ; aceste date pot fi cantitative şi calitative: este esenţială 
triangularea datelor, care constă în procesul prin care informaţiile esenţiale sunt 
verificate din surse multiple şi diferite ; 


. formularea de concluzii preliminare, sub formă de răspunsuri la întrebările de 


cercetare : spre exemplu, o astfel de concluzie ar putea viza dacă politica îşi 
atinge sau nu obiectivele ; 

identificarea şi evaluarea de alternative : acest pas este util întrucât sugerează 
posibile modalităţi de acţiune ca urmare a aplicării unei politici ; 

formularea de recomandări: scopul analizei de politici publice este şi unul 
utilitar, astfel încât materialul poate conţine recomandări explicite pentru îmbună- 
tăţirea intervenţiei publice. 


În final, vom identifica unele tipuri mai utilizate de analiză de politici sociale, după 
criteriile metodei prevalente şi după tipul de întrebare la care încearcă să răspundă. 
Astfel, după metoda prevalentă“ identificăm : 


[ 


analiza normativă: constă în confruntarea unui aspect oarecare al politicii 
respective cu un standard de moralitate - normele creştine, cele islamice sau 
drepturile omului ; 

analiza legală: abordează politicile publice prin prisma legilor - ea ridică, spre 
exemplu, probleme de constituţionalitate, de consistenţă între legile în vigoare, 
de comparare a soluţiilor naţionale cu cele ale Uniunii Europene etc. ; 


. analiza logică : abordează politicile sociale din punctul de vedere al coerenţei ; 


ea analizează dacă o politică are coerenţă internă între obiective, resurse şi 
activităţi, dacă rezultatele a două politici publice sectoriale se conjugă sau 
conduc la anomalii etc. ; 


. analiza empirică: duce mai departe analiza logică, ridicând de fapt aceleaşi 


întrebări în lumina datelor empirice, pune întrebări despre efecte, acestea 
referindu-se atât la impactul produs direct şi intenţionat, cât şi la efectele 
secundare şi neintenţionate ale politicii în timp. 


După celălalt criteriu (al tipului de întrebare la care încearcă să răspundă“), 
distingem între : 


Il. 


analize de impact ; acestea răspund la întrebări precum : „Care sunt consecinţele 
reale ale aplicării unei politici, în termeni de efecte ?” ; „Care este eficacitatea 
politicii?” ; 


40. Leslie Pal, „Analiza politicilor publice : teorie şi practică 


x» 


„ în Alina Mungiu-Pippidi, Sorin 


Ioniţă, op. cit., p. 33. 
41. Sorin Ioniţă, „Metode şi tehnici de cercetare pentru studiul politicilor publice”, în Alina 
Mungiu-Pippidi, Sorin Ioniţă, op. cit., p. 52. 

2. analize de eficienţă ; acestea răspund la întrebări precum : „Care sunt fondurile 
cheltuite cu folos maxim ?” ; „Putem identifica alternative mai ieftine ? ” ; 

3. analize de proces; acestea răspund la întrebări precum: „Care sunt prin- 
cipalele etape ale procesului de realizare a unei politici publice anume ?” ; 
„Care sunt procedurile urmate ?” ; „Care este circuitul informaţiei în orga- 
nizaţie ?”. 


Aşa cum arată şi schema stadiilor procesului de realizare a politicilor publice, 
acţiunea de evaluare/analiză se poate finaliza în două feluri. Dacă rezultatele sunt 
satisfăcătoare sau corespund criteriilor luate în calcul, procesul se încheie prin menţi- 
nerea statu-quoului. Dacă rezultatele analizei nu corespund, atunci se revine la etapa 
de identificare şi definire a problemei. 

Am arătat, în acest capitol, atât factorii care influenţează procesul de politici 
publice, cât şi principalele etape prin care acesta se realizează. Deşi expunerea acestora 
a fost condensată, a fost oferit cadrul explicativ şi terminologic necesar înţelegerii 
elementelor esenţiale ale procesului de politici publice. 


4. Tipuri de politici sociale 


Secţiunea de faţă îşi propune să prezinte principalele tipuri de politici pentru a oferi 
managerului public posibilitatea de a alege cele mai adecvate forme ale acestora. 
Aceasta pentru că una şi aceeaşi problemă se poate rezolva pe baza unor abordări 
diferite, iar cunoaşterea unor astfel de perspective alternative deschide calea spre 
creşterea eficienţei şi eficacităţii utilizării resurselor publice. 

În aceste condiţii, pentru a oferi o privire de ansamblu asupra modalităţilor în care 
pot apărea politicile sociale, vom realiza o serie de taxonomii ale acestora, după criterii 
precum modalitatea de intervenţie a statului, tipul de beneficii pe care îl alocă şi 
domeniile de aplicabilitate. 


4.1. Politici substantivale şi politici procedurale 


Diferenţa dintre politicile substantivale şi cele procedurale este dată de modalitatea 
prin care guvernarea înţelege să intervină pentru rezolvarea problemelor sociale. 
Dacă primele se exprimă prin intervenţia directă a guvernului, decident şi actor al 
propriilor decizii (investiţii în infrastructură, acordarea de ajutoare sociale), în cazul 
celor procedurale guvernul doar stabileşte cine, cum şi când urmează să facă ceva. 
Pornind de la această definiţie, rezultă că politicile procedurale vizează crearea şi 
adoptarea unui cadru normativ adecvat desfăşurării numeroaselor tipuri de activităţi 
specifice. În acest caz, organismele specializate ale statului au doar funcţii de 
informare şi control. Clasificarea se poate întinde şi prin introducerea unui al doilea 
nivel de diviziune : 

investiționale 
substantivale 
distributive 
Politici 
procedurale 
regulatorii 


auto-regulatorii 


Figura 4. Tipuri de politici sociale 


Politicile substantivale acţionează fie investiţional, fie distributiv, în funcţie de 
destinaţia resurselor. Astfel, diferenţa constă în faptul că primele nu vizează anumite 
grupuri în mod direct, ci încearcă să rezolve probleme precum cele de infrastructură. 
Politicile distributive se realizează prin alocarea de servicii sau beneficii pentru anumite 
categorii de cetăţeni. Nu este necesar ca beneficiarii unei politici să fie un grup 
numeros (precum cei care primesc subvenţii agricole sau educaţie gratuită). Şi o 
singură întreprindere poate primi astfel de subsidii (cazul întreprinderii de autovehicule 
de teren Aro, care a beneficiat, în anii '90, de numeroase ajutoare de la stat). Deşi, la 
o primă vedere, în urma unor astfel de politici toată lumea are de câştigat, plata 
acestora făcându-se din fondurile publice, totuşi, până la urmă, ansamblul populaţiei 
plăteşte pentru acestea. De aceea, abuzul de astfel de politici poate crea o povară 
fiscală ridicată, fapt ce se va traduce ulterior în inventarea de proceduri tot mai subtile 
de evaziune fiscală şi, corelativ, pentru acoperirea cheltuielilor la noi impozite. 

Politicile regulatorii sunt cele care fixează restricţii şi limitări ale comportamentului 
actorilor sociali, indivizi sau grupuri. Exemple în acest sens sunt reglementarea calităţii 
bunurilor, a emisiilor de noxe, a regimului armamentului şi muniției. Aceste politici nu 
trebuie înţelese doar în sens pozitiv : unele politici regulatorii dereglementează anumite 
domenii (cum s-a întâmplat imediat după Revoluţia din decembrie 1989 cu problema 
liberei circulații a persoanelor peste graniţă). Spre deosebire de cele regulatorii, 
politicile autoregulatorii sunt solicitate şi susţinute de către cei a căror activitate este 
reglementată, de exemplu, avocaţi (Baroul), medici (Colegiul Medicilor), ziarişti 
(Clubul Român de Presă). Rezultatele unor astfel de politici sunt emiterea unor norme 
privind licențierea, deontologia profesională etc. 


4.2. Politici simbolice şi politici materiale 


După tipul de beneficii pe care îl alocă, politicile publice se împart în materiale şi 
simbolice“. Cele materiale, fie acordă cetăţenilor anumite categorii de bunuri, fie se 
traduc în noi categorii de taxe şi impozite pe anumite categorii de venituri sau activităţi. 
Exemplul, aici, poate fi instituirea a numeroase fonduri speciale (pentru sănătate, 
învăţământ, copii orfani, taxa de drum). Dimpotrivă, politicile simbolice au un impact 


42. Virgil Stoica, Procesul şi analiza politicilor publice, Editura Fides, laşi, 2000, pp. 40-46. 

material minor asupra cetăţenilor, dar, sub aspect psihologic, acesta este deosebit de 
important. În general, acestea răspund necesităţii promovării unor valori sociale 
importante : patriotismul, pacea, recunoaşterea meritelor unei personalităţi sau a unui 
grup social (răniții în Revoluţie). Exemple de astfel de politici simbolice ar fi: scrierea 
numelui străzilor şi în limba maternă în unele oraşe din Transilvania, dezvelirea 
bustului unui conducător militar, dreptul la învăţământ în limba maternă. 

Direcţionând analiza politicilor publice dincolo de limita simplelor declaraţii, se 
pot scoate la suprafaţă lucruri ascunse. Astfel, unele politici materiale sunt, datorită 
neaplicării lor, pur simbolice, iar altele simbolice la o primă privire (prohibirea unor 
specii de la vânătoare sau pescuit), poate conduce la falimentarea unor întregi comu- 
nităţi locale. În plus, trebuie remarcat faptul că nici o politică publică nu este doar 
materială sau pur simbolică. Spre exemplu, programul guvernamental „laptele şi 
cornul”, dincolo de costuri şi de acordarea către copii a unor produse esenţiale, a avut 
un important impact mediatic şi simbolic. 


4.3. Domeniile de activitate ale politicilor sociale din România 


În România, politicile sociale au o arie de aplicabilitate largă, determinată atât de 
amplitudinea mare a problemelor de care sistemul politic înţelege să se preocupe, cât 
şi de nivelul ridicat al unor fenomene precum sărăcia sau excluziunea socială. Principalul 
responsabil de promovarea şi implementarea politicilor sociale este Ministerul Muncii, 
Familiei şi Egalităţii de Şanse, dar diverse aspecte specifice apar şi în activitatea altor 
instituţii, precum Ministerul Sănătăţii Publice şi Ministerul Educaţiei, Cercetării şi 
Tineretului. 

În funcţie de autoritatea care le implementează, principalele politici sociale din 
România apar centralizate în tabelul 11. 

Tabelul de mai jos descrie lista principalelor politici sociale din România, instituţiile 
responsabile şi beneficiarii acestora. Taxonomia exemplifică ariile esenţiale de interes 
ale politicilor sociale, însă nu este una completă, întrucât numărul politicilor şi al 
instituţiilor implicate este unul extrem de mare. 


5. Rolul politicilor sociale în managementul societăţii 


Este nevoie de politici sociale? Rezolvă acestea problema echităţii sociale sau, mai 
degrabă, o adâncesc? Acestea sunt doar câteva avataruri axiologice care circumscriu 
dezbaterile din jurul politicilor sociale. Ideologii diferite au propus soluţii contrare la 
aceste întrebări. Valoarea de adevăr a acestora depinde de perspectiva ideologică 
asumată, un adevăr absolut fiind imposibil de revendicat în acest domeniu. Provocarea 
ştiinţei este aceea de a evalua efectele diverselor modele de intervenţie socială şi de a 
delimita performanţa acestora. 


Grad de 
genera- 
litate 


Politici 
sociale 
centrale 


Tabelul 11. Domeniile politicilor sociale 


Instituţie 
respon- Principalele politici sociale gestionate 
sabilă 


politici active (formare şi recalificare profesională, sprijin pentru agenţii economici care 
angajează şomeri) şi pasive (indemnizaţia de şomaj) privind şomajul 
politici privind mobilitate forţei de muncă (libera circulaţie a forţei de muncă, numărul şi 


SR regimul lucrătorilor străini etc.) 
Ministerul 


Miuneji politici privind sănătatea şi securitatea în muncă (se urmăreşte ameliorarea condiţiilor de 
Li 


Familiei şi muncă şi a mediului în care se munceşte, incluzând condiţiile de sănătate şi protecţia muncii) 


Egalităţii incluziune şi asistenţă socială (alocaţiile familiale, ajutoarele sociale şi speciale către familii 

de Şanse sau persoane, în funcţie de nevoile şi veniturile acestora, politici adresate persoanelor 
vârstnice, cu dizabilităţi, bolnavilor cronici, persoanelor care suferă de boli incurabile, 
copiilor cu nevoi speciale, persoanelor victime ale violenţei în familie) 


politici privind asigurările sociale (referitoare la pensia minimă, la valoarea punctului de 
pensie, la grupele de muncă, la vârsta de pensionare, la natalitate) 


politici privind sistemul de educaţie (referitoare la organizarea şi finanţarea sistemului, 
Ministerul | examene, anii obligatorii de studii) 
Educaţiei, | politici privind cadrele didactice şi personalul auxiliar (salarizarea, pensionarea, titularizarea, 
Cercetării | avansarea) 
SI „Îpolitici privind sprijinirea accesului la educaţie (programul „laptele şi cornul”, bani de 
Tineretului. | iceu, burse pentru copiii dotați din mediul rural, plata studiilor universitare, integrarea şi 
educarea copiilor de romi, burse pentru studenţi) 


politici de prevenţie (informare, vaccinare, evaluare anuală a stării de sănătate, 


Ministerul reglementare a diverselor aspecte privind sănătatea publică) 


Sănătăţii PEPIN i sp — i a - 

Publice politici privind tratarea (sistemul medicilor de familie, gestionarea spitalelor şi laboratoarelor 
etc.) 

Ministerul | politici privind probaţiunea, reintegrarea socială a infractorilor, regimul executării 

Justiţiei pedepselor, protecţia victimelor 


Beneficiari 


şomerii 

persoanele active pe piaţa 
muncii 

persoanele angajate 


bătrâni, persoane cu diza- 
bilităţi, bolnavi cronici, 
copii cu nevoi speciale sau 
lipsiţi de familie etc. 


pensionari, asiguraţi 
social, mame etc. 
preşcolari, elevi, studenţi, 
personal din învăţământ 
personal din învăţământ 


preşcolari, elevi, studenţi 


populaţia 

populaţia 

infractori şi victimele 
acestora 


voc 


YIVIDOS YVÎNALSISV AC LVIVăL 


Grad de | Instituţie 
genera- | respon- 
litate sabilă 

Agenţiile 
Politici | de dez- 


regionale | voltare 
regionale 


Politici 
locale 


Principalele politici sociale gestionate 


implementarea diverselor programe sociale finanţate de către guvern sau de către Uniunea 
Europeană (de exemplu, PHARE, POR 2007-2013 - DMI 3.2 Reabilitarea/modernizarea/ 
dezvoltarea şi echiparea infrastructurii serviciilor sociale” etc.) 


politici privind finanţarea diverselor proiecte propuse de ONG-uri şi alte organizaţii (de 
exemplu, finanţarea nerambursabilă acordată prin baza Legii 215/2001 sau a Legii 350/2005) 


Beneficiari 


diverse categorii de 
populaţie din grupurile- 
-ţintă 


diverse categorii de popu- 
laţie din grupurile-ţintă 


ATVIDOS IOILLI1Od NI HUADNUOALNI 


Soc 

5.1. Politicile sociale : corector al imperfecțiunilor pieţei 
sau factor distorsionant al acesteia ? 


Întreaga tradiţie liberală occidentală atribuie pieţei libere un rol central în existenţa 
societăţii. Totuşi, chiar şi cei mai radicali dintre liberali admit faptul că anumite bunuri 
nu pot fi produse pe piaţa liberă, fiind necesară intervenţia statului pentru asigurarea 
acestora. Exemple de astfel de bunuri sunt apărarea ordinii interne, a integrităţii 
teritoriale, protecţia mediului. Există, aşadar, cazuri când intervenţia statului previne 
penuria pe piaţă a anumitor produse nerentabile la un moment dat sau permite 
multiplicarea geometrică a produsului social. 

Statul trebuie să se implice şi în furnizarea unor servicii sociale care, ulterior, 
conduc la dezvoltarea în ansamblu a comunităţii. Astfel, accesul la educaţie a unor 
pături sociale cât mai largi determină formarea unei forțe de muncă înalt calificate, 
prin urmare cu expectanţe de productivitate şi de venituri mari. Problema care se pune 
este aceea a nivelului până la care ar trebui asigurată o educaţie gratuită. Unii autori 
remarcă faptul că „educaţia superioară este un produs costisitor şi care asigură 
importante beneficii pe termen lung consumatorilor săi, deci e firesc şi moral ca aceştia 
să plătească măcar o parte din preţ”*. Aserţiunea de mai sus trebuie dublată şi de 
observaţia că mulţi tineri educați de către un stat emigrează, astfel încât beneficiul 
prezumat pentru comunitate al educaţiei înalte dispare. Chiar luând în calcul aceste 
două argumente, există un acord larg al specialiştilor că furnizarea educaţiei gratuite 
este benefică pentru stat, cel puţin până la nivelul studiilor superioare. 

Intervenţia statului se justifică şi în cazul persoanelor aflate temporar sau permanent 
într-o stare de dificultate. Asigurarea unui venit pentru acestea conduce la crearea, prin 
redistribuire, a unui imens fond care menţine consumul la cote ridicate, facilitând astfel 
dezvoltarea economică. 

Într-o altă perspectivă, furnizarea a numeroase servicii şi beneficii sociale poate 
determina şi efecte nedorite. Extinderea intervențiilor sociale face necesară creşterea 
taxelor şi impozitelor. Peste un anumit nivel, această creştere devine problematică şi 
stimulează evitarea muncii. Astfel, în cazul impozitării progresive, devine nerentabil 
pentru o persoană să muncească peste un anumit nivel salarial, în care tranşele de 
impozit pentru venitul suplimentar determină chiar o micşorare a câştigului real. În 
plus, existenţa unor politici sociale precum venitul minim garantat sau salariul minim 
pe economie determină, în cazul unor cuantumuri mari ale acestora, o lipsă de motivare 
pe piaţa forţei de muncă. Dacă statul asigură un venit de 1.000 de euro, iar o persoană 
slab calificată ar obţine pe piaţă doar 1.200 de euro, diferenţa neglijabilă determină 
favorizarea apatiei sau a muncii la negru. 

În concluzie, existenţa politicilor sociale este necesară în cadrul unui stat, însă 
nivelul acestora trebuie să fie unul echilibrat. Absența acestora determină sărăcie şi 
inechitate socială, după cum supradimensionarea implică apatie şi demotivare în cadrul 
diverselor categorii de cetăţeni. 


43. Sorin Ioniţă, „Împotriva curentului. Argumente pentru introducerea taxelor de studiu în 
universităţile româneşti de stat”, în Alina Mungiu-Pippidi, Sorin Ioniţă, op. cif., p. 190. 

5.2. Politicile sociale între dreptatea procedurală şi cea socială 


Intervenţia statului prin intermediul politicilor sociale se realizează pentru creşterea 
globală a cantităţii şi calităţii de bunuri oferite de piaţă. Însă nu doar utilitatea generală 
contează, ci şi alte valori, precum libertatea, dreptatea, egalitatea. Existenţa unor 
seturi de valori alternative şi a combinațiilor numeroase între acestea determină ca 
politicile sociale să aibă obiective influențate ideologic. Putem identifica, în istorie, 
state totalitare, unele comuniste, care şi-au propus să obţină pentru cetăţenii lor o 
egalitate ridicată, cu orice preţ, după cum există state care au optat pentru libertate şi 
pentru o egalitate nonmaterială, formală, mai ales în cazul statelor liberale, capitaliste, 
din Occident. Rezultă că efectul politicilor în state diferite, chiar dacă încununat cu 
succes, a condus la realizări contrare : unele la creşterea exponențială a nivelului de 
trai, altele la autarhie şi stagnare economică. Vina nu trebuie să cadă pe ideea de 
politici, ci pe obiectivele pe care politicul le-a fixat în prealabil. Politicile sunt doar 
instrumente de intervenţie organizate în social. Culpa şi meritele aparţin persoanelor 
care le-au promovat şi aplicat. 

Dacă, în general, toate statele şi-au propus să instaureze dreptatea, opţiunea între 
cea procedurală şi cea socială a condus la rezultate contrare. Dreptatea procedurală 
constă în respectarea legilor existente într-o societate. Trebuie vegheat ca legile să fie 
aplicate corect. Dacă se respectă această condiţie, rezultatul va fi cu necesitate drept, 
indiferent de consecinţe. Dreptatea socială vizează, în schimb, repartizarea bunurilor 
în funcţie de criterii morale, cum ar fi meritele fiecăruia - pentru Aristotel, nevoile 
oamenilor - pentru Marx sau, cel puţin, nevoile lor fundamentale - pentru reprezentanţii 
statului asistenţial. Apariţia comunismului în URSS, a social-democraţiei şi a sindica- 
lismului în Occident, a votului universal au determinat o creştere explozivă a cererii de 
politici sociale. Problemele educaţiei, ale sănătăţii şi ale protecţiei sociale din ce în ce 
mai extinse conduc la dezvoltarea unor politici sociale ample şi costisitoare. În plus, 
marile crize economice şi politice ale secolului XX (cele două războaie mondiale, 
marea criză economică interbelică) demonstrează faptul că forţele pieţei, prin ele 
însele, nu pot depăşi singure anumite probleme conjuncturale şi perioadele de contrac- 
țiune ale ciclurilor economice. Este nevoie de intervenţia statului pentru asigurarea 
intereselor publice. Odată cu aplicarea în SUA a keynesismului, începând cu anii '30, 
şi cu perioada de după al doilea război mondial se constată o creştere spectaculoasă a 
sectorului public. Totuşi, după crizele petroliere din anii '70, existenţa unui stat 
promovând politici sociale largi este din ce în ce mai greu de gestionat din cauza lipsei 
de resurse. Se remarcă o reîntoarcere parţială la paradigma liberalismului clasic, în 
care rolul pieţei libere devine primordial. Astfel, autori precum Ludwig von Mises sau 
Friedrich Hayek promovează un liberalism radical, ridicându-se împotriva mecanismelor 
care împiedică sau distrug ordinea pieţei, avertizând asupra riscurilor planificării 
economice. Hayek susţine că dreptatea procedurală prin respectarea legilor economice 
şi a legilor democratice e preferabilă egalităţii economice, adică dreptăţii distributive 
prin egalizare economică şi nimicirea democraţiei“. 

Perioada de după încheierea Războiului Rece a adus în faţa statelor o realitate 
fluidă. Scăpate de siguranţa orientării internaţionale într-un tablou economic, politic şi 


44. Friedrich Hayek, Drumul către servitute, Humanitas, Bucureşti, 1994, pp. 56-122. 

militar bipolar, organizaţiile internaţionale şi statele lumii încearcă să se orienteze 
într-o lume fără puncte fixe şi fără reguli universale. Deşi s-ar putea spune că 
„liberalismul agonistic”%, tolerant faţă de celelalte ideologii, care îşi pune în discuţie 
de multe ori chiar şi valorile fundamentale, acceptând chiar teza pluralităţii axiologice 
a valorilor sociale, şi doctrina drepturilor omului sunt net câştigătoare pe frontul luptei 
ideologice, totuşi, privind din alte perspective, observăm o recrudescenţă a naţio- 
nalismului retrograd, a fundamentalismului religios, a terorismului. În plan economic, 
globalizarea răstoarnă principiile economiei tradiţionale, condamnând la înapoiere 
statele care promovează măsurile de tip autarhic, protecţionist. 

Toate aceste realităţi obligă statele să-şi schimbe atitudinea. Este nevoie de strategii, 
de intervenţii hotărâte pentru schimbare şi adaptare, în toate statele lumii, dar mai ales 
în cele ieşite de sub Cortina de Fier, cum este şi România. În acest context, importanţa 
politicilor sociale este una crescută : ele trebuie să asigure managementul schimbării şi 
transformarea socială. Alternativele sunt degringolada, anarhismul, lipsa de perspectivă. 
Între dreptatea procedurală şi cea socială, politicile trebuie să răspundă imperativelor 
morale ale echităţii şi solidarităţii, însă doar cu respectarea strictă a legilor şi normelor 
anunţate în prealabil. 

George Neamţu 


Introducere în teoria asistenţei sociale 


1. Construirea asistenţei sociale ca profesiune 
2. Problema metodei în asistenţa socială 


3. Conceptul de schimbare în asistenţa socială 
şi caracteristicile sale 


4. Variabilele schimbării în asistenţa socială 


1. Construirea asistenţei sociale ca profesiune 


Pentru ca o activitate umană să fie acceptată şi recunoscută ca o profesiune, trebuie să 
fie precizat raportul dintre comportamentul în cauză şi societate în general. Se acceptă 
că oamenii, ca societari, au o existenţă „de criză” (ca succesiune naturală a etapelor de 
dezechilibru şi echilibru dinamic) în care utilizează oportunităţi, întâmpină obstacole şi 
exprimă trebuinţe care, toate, sunt în strânsă legătură cu mediul înconjurător. Fără a ne 
situa pe poziţiile ecologiste, putem afirma că asistenţa socială prin activitatea sa 
practică focalizează resursele (,„interacţiunile”) pe construirea sau activarea soluţiilor 
pentru persoanele ce întâmpină dificultăţi în interdependenţă cu mediul. Deşi nu este 
singurul, asistentul social îşi delimitează bazele profesiunii sale prin intervenţie speci- 
fică în vederea provocării unei schimbări la nivelul clientului său ca întreg. 

Această afirmaţie este demonstrată prin construirea unei competențe de lucru/inter- 
venţie în sistemul social ce se fundamentează pe trei elemente (vezi şi Miftode, 1995) : 

- valori şi atitudini; 

— cunoştinţe teoretice ; 

- abilităţi practice. 


Se poate spune că „prima bază teoretică” a oricărei abordări acţionaliste asupra 
realităţii a fost extrasă din observaţiile empirice, deci dintr-o analiză a practicii. Totuşi, 
pe măsură ce ştiinţele şi-au construit domenii proprii, explicate prin teorii şi paradigme 
specifice, s-a ajuns la un sistem teoretic explicativ prealabil pe care-l găsim structurat 
şi care emite teze valabile într-un sistem de referinţă. Acest fapt s-a definitivat la 
începutul secolului XX şi deocamdată reprezintă un model epistemologic viabil, bazat 
pe „şcoli”, „curente”, „orientări” relativ stabile şi cu o dinamică internă, mai rapidă 
şi mai complexă în domeniile socioumanului. 

Pentru asistentul social, cerința principală constă în acțiunea eficientă în inter- 
venţie ; dar aceasta nu se poate realiza dacă el nu înţelege în profunzime ceea ce se 
întâmplă cu sine, cu clientul său, cu sistemul social, interacţiunile ce se stabilesc între 
aceste elemente. Altfel spus, trebuie să posede cunoştinţe feoretice solide, fixate într-un 
puternic sistem explicativ care să cuprindă elemente din domenii ca: psihologia 
subiectivităţii, teorii ale dezvoltării, componentele socializării, explicaţiile comporta- 
mentaliste, teoriile despre comunicare, despre stres, teoriile asupra personalităţii umane, 
teoriile organizării şi funcţionalităţii sociale, cunoştinţele din sociologie, ştiinţele 
politice, ştiinţele economice, din antropologie, administraţie, guvernare, ştiinţele 
juridice, cunoştinţe detaliate despre normalitate şi patologie umană. La prima vedere 
s-ar părea că acest obiectiv nu poate fi atins, căci este greu de crezut că un singur om 
poate stăpâni atâtea domenii diverse. 

Dar această cerinţă nu trebuie privită ca o simplă stocare şi apoi redare/enumerare 
de informaţii şi cunoştinţe ; fundamentele teoretice ale asistenţei sociale sunt alcătuite 
din elemente ce provin din aceste diverse teorii şi focalizează cunoaşterea specialistului 
spre un anumit domeniu, acolo unde va trebui să intervină. Scopul cunoaşterii teoretice 

nu îl reprezintă simpla descriere şi analiză, chiar minuțioasă, a componentelor 
obiectului de interes ; se urmăreşte înțelegerea profundă a persoanei, a contextului, a 
valorilor, a tehnicilor de lucru, a resurselor etc. — pentru ca intervenţia să fie eficientă 
şi în folosul clientului. Mai mult, simplele aglomerări de cunoştinţe — din psihologie, 
sociologie, biologie, economie, ştiinţele politice şi administrative - rămân fără valoare 
dacă asistentul social nu posedă multiple calităţi (cognitive, de comunicare, de 
organizare, manageriale etc.) pe care să le pună la lucru în procesul de schimbare pe 
care-l provoacă şi direcţionează. 

Figura 1. Modelul epistemologic al socioumanului 


Baza teoretică a asistentului social se construieşte pe specificul înţelegerii ; infor- 
maţiile din numeroase ramuri ale ştiinţei sunt utilizate pentru a explica sisteme diferite : 
indivizi, grupuri, organizaţii, instituţii, comunităţi şi chiar societăţi. Dacă explicaţia 
este corectă, atunci şi practica asistenţei sociale poate fi utilă. 

Figura 2. Baza teoretică a intervenţiei 

Astfel, pregătirea feoretică devine o componentă existenţială a profesiunii de asistent 
social. În România, această latură a pregătirii este asigurată în sistemul de învăţământ 
superior prin specializări de asistenţă socială, cu toate că se poate imputa faptul că 
pregătirea de specialitate debutează tardiv, unele forme de pregătire fiind totuşi 
accesibile şi pentru învăţământul preuniversitar. În unele ţări europene există, de câteva 
decenii, acest model de profesionalizare : lucrători sociali cu diplomă de bacalaureat 
consideraţi practicieni debutanţi şi asistenţi sociali profesionişti, generalişti sau specia- 
lizaţi, posesori ai diplomelor universitare şi postuniversitare. 


1.1. Valori şi atitudini 


Asistenţa socială ca profesiune îşi construieşte sistemul de valori plecând de la respectarea 
demnităţii şi integrităţii fiinţei umane şi recunoaşterea democraţiei ca o cerinţă esenţială 
a vieţii sociale. Aceste două valori centrale reprezintă suportul atât al valorilor 
profesionale şi al principiilor de intervenţie, cât şi al atitudinilor profesionale pe care 
le abordează orice asistent social. 

Ca valori profesionale în asistenţa socială sunt enunțate şi respectate următoarele 

(după Encyclopedia of Social Work, Asociaţia Naţională a Asistenţilor Sociali, NASW)) : 

— respectarea drepturilor fundamentale ale omului, ceea ce înseamnă că toţi 
oamenii, inclusiv minoritățile, trebuie să aibă acces egal la resursele de realizare 
a scopurilor şi aspirațiilor ; 

- dezvoltarea şi promovarea responsabilității sociale, în sensul că toate persoanele 
trebuie să-şi adapteze trebuinţele la exigenţele mediului social şi toate instituţiile 
trebuie să-şi organizeze resursele pentru a răspunde nevoilor oamenilor ; 

- promovarea libertăţilor individuale, adică acceptarea faptului că umanitatea se 
prezintă într-o diversitate uluitoare şi respectarea dreptului de a face propriile 
alegeri în vederea autodezvoltării ; 

- sprijinirea autodeterminării pentru persoanele ce doresc să-şi construiască pro- 
priul drum, dar ale căror resurse sunt insuficiente. 


Plecând de la respectarea acestor valori, în exercitarea practică a activităţii de 
asistenţă socială au fost instaurate câteva principii care, pe scurt, pot fi prezentate 
astfel (Picard, 1979): 

- principiul individualizării, adică recunoaşterea faptului că fiecare client este 

unic şi trebuie tratat cu respect şi consideraţie ; 

- principiul exprimării, inclusiv prin sentimente, şi utilizarea acestora ca resurse 

de dezvoltare a clientului ; 

- principiul implicării emoționale controlate şi utilizarea stărilor emoţionale 

proprii în interesul celuilalt ; 

- principiul acceptării necondiționate a drepturilor celorlalţi ; 

- principiul afifudinii nediscriminatorii şi eliminarea evaluării negative ; 

— principiul acceptării autodeterminării şi respectarea opţiunilor clientului ; 

- principiul confidențialității şi păstrarea cu rigoare a secretului informaţiilor 

obţinute cu privire la client. 


În Statele Unite ale Americii, începând cu 1979, Asociaţia Naţională a Asistenţilor 
Sociali (NASW) a elaborat un cod etic ce cuprinde principiile şi regulile care trebuie 

respectate în practica asistenţei sociale. Aceste valori de bază sunt aplicate în activitatea 
cu agenţiile, asociaţiile, clienţii, alţi profesionişti şi reprezintă suportul constituirii 
asistenţei sociale ca profesiune. 


I. 


II. 


III. 


(pentru textul complet al Codului etic al Asociaţiei Naţionale a Asistenţei Sociale, 


Codul etic al NASW 


vezi Anexa 1, în prezentul volum) 


Comportamentul şi conduita asistentului social ca profesionist 


A. Caracteristică. Asistentul social trebuie să menţină un înalt standard în comporta- 
mentul său, în aptitudinile şi identitatea sa de asistent social. 

B. Competenţă şi dezvoltare profesională. Asistentul social trebuie să facă tot 
posibilul pentru a deveni şi rămâne expert în practica profesională. 

C. Serviciu. Asistentul social ar trebui să aibă în vedere în primul rând obligaţiile 
de serviciu ale profesiei sale. 

D. Integritate. Asistentul social ar trebui să acţioneze în concordanţă cu cele mai 
înalte standarde ale integrităţii profesionale. 

E. Burse şi cercetare. Studentul şi asistentul social implicat în studiu şi cercetare 
trebuie să fie ghidaţi de convențiile cercetării şcolare. 


Responsabilităţile etice ale asistentului social faţă de client 


F. Prioritatea interesului clientului. Principala responsabilitate a asistentului 
social este faţă de clienţi. 

G. Drepturile şi obligaţiile clienţilor. Asistentul social trebuie să facă orice efort 
pentru a proteja autodeterminarea clienţilor săi. 

H. Caracterul privat şi confidenţial. Asistentul social trebuie să respecte caracterul 
privat al relaţiei cu clienţii, să păstreze toate informaţiile obţinute pe parcursul 
activităţii profesionale. 

I. Costuri/cheltuieli. Atunci când fixează cheltuielile, asistentul social trebuie să 
se asigure că acestea sunt echilibrate, rezonabile şi într-un raport echitabil cu 
serviciul prestat, cu preocupare pentru posibilitatea clientului de a plăti. 


Responsabilitatea etică a asistentului social faţă de colegii săi 


J]. Respect, obiectivitate/imparţialitate şi politeţe. Asistentul social trebuie să-şi 
trateze colegii cu respect, imparţialitate, politeţe şi încredere/bună-credinţă. 
K. Raporturile asistentului social cu clienţii colegilor săi. Asistentul social are 
responsabilitatea de a relaţiona cu clienţii colegilor săi în cel mai profesional mod. 


Responsabilităţile etice ale asistentului social faţă de organizaţiile 

angajaţilor şi angajatorilor 

L. Obligaţiile faţă de organizaţiile angajatorilor. Asistentul social trebuie să adere 
la angajamentele făcute faţă de organizaţiile angajatorilor. 


Responsabilităţile etice ale asistentului social faţă de profesia sa 


M. Păstrarea integrităţii profesiei. Asistentul social trebuie să susţină şi să promo- 
veze valorile, cunoştinţele, etica şi misiunea profesiei. 

N. Serviciul comunităţii. Asistentul social trebuie să sprijine profesia pe care o 
are pentru ca aceasta să-şi îndeplinească misiunea de a fi disponibilă publicului 
general. 

O. Dezvoltare şi cunoaştere. Asistentul social trebuie să-şi asume responsabilitatea 
de a identifica, dezvolta şi utiliza la întreaga capacitate cunoştinţele în practica 
profesională. 


VI. Responsabilitatea etică a asistentului social faţă de societate 


P. Promovarea bunăstării generale. Asistentul social trebuie să promoveze bună- 
starea generală a societăţii. 


În acelaşi timp, alături de valorile şi principiile profesionale, în profesiunea de 
asistent social sunt implicate propriul sistem de valori şi atitudini, propria „filosofie” 
de viaţă pe care, mai mult sau mai puţin, o desfăşoară în relaţia cu clientul. Chiar dacă 
se acceptă ideea că nici un sistem de valori nu este superior altuia şi că fiecare persoană 
are dreptul la propriile credinţe şi convingeri, totuşi niciodată nu se poate obţine o stare 
de absolută neutralitate, care să elimine influenţele şi contaminările. Astfel încât este 
justificată preocuparea pentru această componentă profesională. 

Ca structură, sistemul de valori cuprinde (vezi şi Belkin, 1975, citat de O'Neil 
McMahon) : 

- valori cognitive; 

— valori morale ; 

- valori culturale ; 

- valori personale. 


Valorile cognitive se formează şi se bazează pe cunoştinţe ştiinţifice probate şi 
validate, dar şi pe convingeri şi credinţe ; cele morale, inoculate de regulă în diverse 
etape ale ontogenezei, coordonează şi direcţionează comportamentele sociale ; valorile 
culturale includ structuri complexe de prelucrare a realităţii la nivelul grupurilor 
sociale. Un loc deosebit îl ocupă valorile personale, care uneori nu sunt recunoscute în 
această calitate, fiind translatate în alte zone, dar care au o autonomie specifică prin 
faptul că sunt strâns legate de deciziile individuale ale asistentului social. 

Sistemul de valori constituie o componentă-cheie a profesiunii, deoarece activitatea de 
asistent social este, în esenţa sa, un proces de influențare şi transmitere de valori; 
neutralitatea nici nu este proclamată şi nici nu reprezintă un deziderat profesional. 
Majoritatea profesioniştilor acceptă punctul de vedere potrivit căruia nu trebuie impuse 
conduita şi comportamentul prin transfer direct de valori şi atitudini, dar toţi sunt de acord 
că relaţia de ajutor este o interacţiune la care ambele părţi participă cu propria filosofie şi 
ideologie şi se influenţează reciproc. Astfel încât, voluntar sau nu, conştient sau inconştient, 
valorile asistentului social vor avea o anumită prevalenţă în cadrul relaţiei, plecând de la 
premisa că el reprezintă „jumătatea sănătoasă” a interacțiunii cu o persoană aflată în criză, 
deci „bolnavă”. De aceea, pentru ca relaţia să fie una efectiv de ajutor, asistentul social 
trebuie să demonstreze calităţi ca siguranţă, încredere în sine, competenţă, sinceritate, 
receptivitate, deschidere la nou, obiectivitate, empatie, credibilitate etc. 


1.2. Abilităţi şi deprinderi 


Plecând de la un sistem solid de cunoştinţe teoretice şi având ca ghid valorile şi 
atitudinile, asistentul social realizează împreună cu clientul o serie de activităţi respectând 
o anumită metodologie în vederea atingerii unor scopuri. Aceste activităţi necesită o 

serie de abilităţi şi deprinderi, mai mult chiar, ele însele pot constitui abilităţile 
propriu-zise. Pentru aceasta, în timpul formării profesionale sunt necesare perioade de 
pregătire şi dezvoltare a deprinderilor de bază -— aceasta în special în intervalul de 
formare „generalistă” - pentru ca mai târziu asistentul social să-şi dezvolte şi să-şi 
specializeze abilităţi avansate, necesare lucrului cu populaţii/clienţi speciali. 

De altfel, dacă definim asistenţa socială ca fiind o relaţie interpersonală în procesul 
de ajutor al persoanelor aflate în dificultate, trebuie să acceptăm că aceasta nu este 
altceva decât o activitate practică ; asistenţa socială poate fi deci definită : 

- ca activitate practică ce înseamnă utilizarea unor cunoştinţe, respectând 

un cod etic, şi aplicarea acestora în utilizarea unor abilităţi specifice ; 

- ca având drept scop ajutorul acordat unor categorii de populaţii sau persoane 
pentru a le satisface o serie de nevoi speciale prin eliminarea dificultăţilor 
interne şi externe ; 

- ca fiind construirea unor servicii specifice, în interiorul şi cu ajutorul societăţii, 
pentru a rezolva unele probleme ale populațiilor vulnerabile (copii, bătrâni, 
femei, săraci, minorităţi, persoane cu handicap etc.) în vederea recuperării 
sociale şi participării acestora în procesele de schimbare din societate. 


Prin scopul său, asistenţa socială este o activitate eminamente plasată în zona 
acțiunii propriu-zise ; indiferent de stil sau strategie, asistentul social acţionează şi 
dezvoltă - dezvoltându-se totodată pe el însuşi - componente la nivelul comporta- 
mentului, chiar dacă uneori intră în conflict cu diferite sisteme de valori, inclusiv cu 
cel personal. Aşadar, asistenţa socială este o combinare de abilităţi şi deprinderi care 
transpun în practică anumite cunoştinţe teoretice şi valori. Unele dintre aceste abilităţi 
sunt individuale şi aparţin asistentului social ca persoană ; este vorba despre aşa-numi- 
tele „abilităţi de relaţionare” : de a asculta, de a răspunde, de a comunica, de a 
clarifica, de a accepta, de a critica, de a se confrunta, de a înţelege etc. Altele sunt de 
natură metodologic-profesională : de a identifica o problemă, de a evalua trebuinţe, de 
a investiga, de a prelucra informaţii, de a planifica activităţile, de a lucra în echipă, de 
a cerceta într-o manieră ştiinţifică, de a redacta o comunicare ştiinţifică, de a conduce 
un caz ş.a. 

Dar lista de abilităţi şi deprinderi fundamentale în asistenţa socială este foarte 
complexă : clasificările ce se pot face sunt multiple. În primul rând însă, interesează 
faptul că toate răspund exigenţelor de practică ; de la abilităţile necesare publicităţii 
sau acţiunii legale şi până la cele reclamate de psihoterapie, asistentul social — generalist 
sau specializat — are în vedere practica directă, concretă care se desfăşoară după 
următoarele principii : 

1. practica în asistenţa socială constă în interacțiunea cu clientul şi mediul său ; 

2. în activităţile de practică, asistentul social participă şi îşi foloseşte conştient 

propria personalitate, cu calităţile şi limitele sale ; 

3. relaţia cu clientul trebuie să respecte principiul diversităţii umane şi pe cel al 

unităţii individuale ; 

4. în exercitarea profesiunii, asistentul social cunoaşte un proces de autodezvoltare 

şi autocunoaştere ; 

5. în prim-planul acţiunii trebuie să se menţină obiectivitatea profesională, care 

implică şi un anume grad de implicare emoţională controlată ; 

10. 


IN. 


12. 


preocupările profesionale faţă de client trebuie să cuprindă toate componentele 
exprimării acestuia : biologice, psihologice, sociale, spirituale. Tratarea persoa- 
nei ca întreg implică abordarea în acelaşi timp a mai multor factori: problema 
imediată şi efectele acţiunii pe termen lung, interesul şi bunăstarea clientului, 
dar şi efectele asupra celor din orbita sa socială, autodezvoltarea şi autorealizarea 
asistentului social ; 

finalitatea acţiunii asistentului social este aceea de a ajuta pentru schimbare 
pozitivă printr-un tratament care să respecte demnitatea clientului. Astfel încât 
trebuie evitate judecăţile, stigmatizările, respingerile. Trebuie descoperite punctele 
tari şi comportamentele constructive concomitent cu acceptarea slăbiciunilor şi 
comportamentelor distructive ale clientului ; 


„ orice activitate trebuie să plece de la principiul individualizării clientului, 


precizându-se cu exactitate coordonatele particulare ale acestuia ; fiecare client 

este unic, are ceva special şi în acelaşi timp reprezintă umanitatea ; 

asistentul social trebuie să ofere clientului o dimensiune proiectivă, să privească 

în viitor, unde să descopere o îmbunătăţire posibilă a situaţiei sale. Poziţia 

optimistă faţă de schimbare poate reprezenta o resursă a problemei actuale, dar 

şi a altora ce pot surveni mai târziu ; 

esenţa activităţilor constă în participarea efectivă a clientului la propria schimbare ; 

asistentul social trebuie să rămână un colaborator, un antrenor ce-l învaţă pe 

client să se ajute singur. De aici decurg alte condiţionări : 

- clientul are dreptul şi nevoia de a fi liber în deciziile sale ; 

- hotărârile sale îi exprimă gradul de autodeterminare ; 

— toate soluţiile sunt consecinţa dezvoltării deprinderilor de rezolvare a pro- 
priilor probleme ; 


principiul confidenţialității trebuie să fie întotdeauna respectat şi reglementat 
inclusiv prin prevederi juridice ; 
clientul are dreptul fundamental de a-şi cunoaşte rraseul şi evoluția în procesul 
de ajutor ; evaluarea rezultatelor, în toate secvențele, trebuie făcută împreună cu 
clientul, atât pentru a fi mai eficientă, cât şi pentru informarea acestuia cu 
privire la indicatorii schimbării. 


Pentru a duce la bun sfârşit toate aceste exigenţe, se impune ca fiecare asistent 
social să-şi construiască propriul stil, ce este o combinaţie între ştiinţa asistenţei 
sociale, stocată în cunoştinţe şi teorii, şi bagajul de valori şi abilităţi cu care specialistul 
participă în exercitarea profesiunii. Dacă ştiinţa poate fi achiziționată printr-un efort 
bine determinat (acumularea în timpul studiilor, lecturi, publicistică, participări la 
activităţi ştiinţifice etc.), stilul propriu este un rezultat al mai multor elemente : valori 
proprii, deprinderi şi abilităţi, experienţe de viaţă şi profesionale, calităţi personale, 
eforturi de autodezvoltare etc. 

În concluzie, identitatea profesională a asistentului social este inconfundabilă şi 
presupune dezvoltarea obligatorie a unor componente - cunoştinţe ştiinţifice, valori şi 
atitudini, abilităţi şi deprinderi - care, într-o dinamică proprie, constituie metoda 
specifică a asistenţei sociale. 

2. Problema metodei în asistenţa socială 


Definiţia generală după NASW a asistenţei sociale face referire la patru elemente : 
a) este o activitate profesională 
b) de ajutorare a unor indivizi, grupuri sau comunităţi pentru întărirea sau instalarea 
c) capacităţilor funcţionale din punct de vedere social 
d) şi crearea condiţiilor sociale favorabile atingerii acestui scop. 


Ca activitate propriu-zisă, asistenţa socială constă în aplicarea profesională a 
cunoştinţelor, valorilor, principiilor şi tehnicilor în vederea : 


ajutorării unor populaţii pentru a avea acces la unele servicii ; 

consilierii şi terapiei unor indivizi, familii sau grupuri ; 

ajutorării unor comunităţi sau grupuri în vederea optimizării sociale ; 
participării la procesele relevante de reglementare socială, inclusiv la nivel 
legislativ. 


Prin aceste elemente descriptive se precizează că există o serie de activităţi ce 
trebuie desfăşurate de către specialişti în vederea atingerii unor obiective. Obiectivele 
asistenţei sociale, sintetizate, se referă la instalarea sau reinstalarea unor interacțiuni 
reciproc benefice între indivizi şi societate pentru îmbunătăţirea calităţii vieţii pentru 
toate părțile implicate. Asistentul social este interfaţa, elementul ce face legătura între 
persoană şi mediu, asigurând succesul interacțiunii prin organizarea activităţilor şi 
sarcinilor, organizare ce poate fi denumită generic „intervenţie”. 


asistent social 


cei intervenţie 


problemă 


Figura 3. Figura intervenţiei 


Din această definire, derivă două mari probleme ce trebuie clarificate şi precizate. 
Prima se referă la categoriile de profesionişti care sunt obligaţi să practice asistenţa 
socială şi a doua, la principalele căi sau metode de realizare a intervenţiei. 

Pentru prima problemă, fără să existe acelaşi tip de răspunsuri, în ţările cu tradiţie 
în asistenţă socială s-au construit diverse tipuri de specialişti ai intervenţiei, după 
diverse criterii, dintre care cel mai frecvent se referă la forma de pregătire specifică. În 
practica americană, spre exemplu, sunt recunoscute două tipuri de pregătire sistematică : 

— asistenţi sociali cu bacalaureat, ca o primă condiţie a pregătirii profesionale, şi 

care au competenţe specifice (BSW) ; 

— asistenţi sociali cu studii superioare incluşi în programe de masterat (MSW) în 

care pregătirea este mult mai specializată. 


Pentru categoria de asistenţi sociali cu bacalaureat, deşi există numeroase reţineri şi 
mereu este recomandată continuarea pregătirii, sunt enunțate competențe strict deli- 
mitate, direcționate în mod clar spre intervenţia nespecializată : 

- să identifice şi să evalueze situaţiile în care relaţia dintre oameni şi instituţii nu 

mai este funcţională; 

- elaborarea unui plan pentru îmbunătăţirea situaţiei sociale a persoanelor cu 

probleme ; 

— lucrul cu persoane ce au dificultăţi sociale ; 

- îmbunătăţirea interacțiunii dintre sistemul social, cu serviciile sale, şi persoanele 

defavorizate ; 

— promovarea comportamentelor dezirabile social ; 

- preocupări în domeniul diversificării metodelor de lucru cu populaţiile discriminate ; 

- îmbunătăţirea serviciilor de asistenţă socială ; 

— interesul pentru propria dezvoltare profesională a nivelului de cunoştinţe. 


Cu privire la programele de pregătire de tip MSW, termenul central este cel de 
specializare, lansat încă din 1950 de către NASW, dar folosit şi astăzi cu sensuri 
incerte. Unele accepţiuni ale acestui termen se referă aproape exclusiv la domeniul 
„practicii” ca fiind cel mai eficient mod de specializare, în timp ce alte tentative pleacă 
de la identificarea unor metode specifice, unor domenii esenţiale ale asistenţei sociale. 
Aceste metode considerate esenţiale pentru specializare sunt din asistenţa socială clinică, 
politica socială şi dezvoltarea comunităţii, cercetarea socială, asistenţa socială din 
domeniul administrativ şi asistenţa socială educaţională. 

Alţi autori analizează tipurile de modele de intervenție concentrate în programele de 
pregătire ; astfel, sunt descrise cinci modele majore ale asistenţei sociale : 

— modelul zradițional, bazat pe concentrarea tehnicilor de studii de caz, lucrul în 

grup, organizarea comunităţii ; 

— modelul individualizat ce constă în parcurgerea unor cursuri care sunt necesare 

unei cariere profesionale singulare ; 

— modelul traseului/drumului dublu (micro/macro, direct/indirect) ; 

— modelul specific ce se caracterizează prin analiza unui domeniu anume, fixarea 

pe probleme de zonă; 

—  modelul-matrice (combinare între domenii şi metodă) (vezi şi O'Neil 

McMahon, 1990, p. 29). 


Pe scurt, în urma unor dezbateri destul de îndelungate, s-a ajuns să se facă urmă- 
toarele precizări cu privire la specialist/specializare, generalist sau asistent social de bază: 
— pentru a putea fi considerat specialist într-un domeniu de asistenţă socială, sunt 
necesare cunoştinţe probate cu o diplomă ce se eliberează la sfârşitul unui ciclu 

de pregătire educaţională de cel puţin un an de studiu după facultate, cu stagii de 
practică în domeniul de specializare ; 

- specializarea poate fi direcţionată spre un mediu, o populaţie, un stil de viaţă ce 
probează dificultăţi sau demonstrează o degradare semnificativă din punct de 
vedere numeric la nivelul societăţii ; trebuie să se demonstreze că există compe- 
tenţe şi cunoştinţe specifice care, utilizate, contribuie eficient la îmbunătăţirea 
situaţiei critice. Trebuie demonstrat că interacţiunea între populaţie şi mediul 
general este influenţată decisiv printr-o intervenţie specializată ; 

—  generalistul în asistenţă socială se caracterizează prin cunoştinţe sistematice 
despre mediu, populaţie, indivizi, probează deprinderi şi abilităţi de bază şi 
respectă în totalitate valorile asistenţei sociale. Generalistul poate demonstra 
competenţe practice în lucrul cu diferite categorii de clienţi sau servicii ; 

- pregătirea de bază se referă la un ansamblu de cunoştinţe, valori şi deprinderi 
necesare pentru debutul în activitatea practică profesională, reprezintă condiţia 
sine qua non a practicii şi punctul de plecare pentru atingerea altor niveluri de 
pregătire profesională prin parcurgerea unor forme de educaţie mai avansate. 


Pe baza acestor precizări, se pot face apoi diferenţe între diverse categorii de 
profesionalizare în asistenţa socială, între care cea mai importantă se referă la distincţia 
între generalişti (începători sau nu) şi practicanți (specialişti sau de bază). Însă 
deosebirile fundamentale între diferitele categorii de asistenţă socială se referă la 
metoda utilizată : se acceptă, în general, că generaliştii utilizează ceea ce se numeşte 
„metoda generală” care trebuie să fie ca un fel de ghid pentru orice asistent social, în 
timp ce practicanţii/practicienii, îndeosebi cei avansați sau specialiştii, folosesc metode 
particulare, în funcţie de obiectivele propuse în lucrul cu anumite segmente de popu- 
laţie. Aceste metode specifice le putem numi generic „intervenţie directă”. 

Pentru a înţelege ce este şi cum se aplică „metoda generală”, trebuie făcute mai 
întâi câteva observaţii cu privire la metodă şi la practica asistenţei sociale care, de 
altfel, se suprapun. În special literatura americană de specialitate a operat câteva 
conceptualizări, sintetizate astfel : 

— metoda este un mod sistematic de a proceda (NASW) ; 

— metoda este un proces sistematic de ordonare a activităţilor pentru o performanţă 

viitoare (Schwartz) ; 

— metoda este o activitate planificată, cu sarcini realizate şi scopuri atinse (Siporin) ; 

— metoda este cadrul în care se desfăşoară abilităţile asistentului social (Morales 

şi Sheafor). 


Iniţial, primele metode identificate în practica asistenţei sociale făceau trimiteri la 
modalităţile de lucru particulare („procedee”) pe care le aplică un asistent social în 
lucrul cu un client, un grup sau o comunitate, pentru ca mai târziu distincţia între 
metodele tradiţionale şi cele moderne să ajungă până la diferenţe în utilizarea teoriilor 
şi aplicaţiilor. Cu toate acestea, în pofida necesităţii trasării frontierelor de diferenţiere 
în acţiunea propriu-zisă, activitatea practică urmează o metodologie comună: această 
metodologie specifică, reprezentând un proces secvențial desfăşurat pe etape şi faze 
într-o anumită ordine şi cu respectarea unor rigori, poate fi denumită metodă generală. 
Aceasta poate fi definită ca un mod ordonat şi sistematic de a proceda în procesul de 
ajutor specific asistenţei sociale ce constă în parcurgerea unor paşi obligatorii. Uneori, 

numărul acestora sau denumirea lor diferă, dar este unanimă ideea că metoda de bază 
în asistenţa socială este o succesiune de activităţi. lată câteva variante de etape propuse 
în ultimele decenii : 


Max Siporin propune patru caracteristici ale practicii : 
1. procesul educaţional ; 

2. procesul relaţional ; 

3. procesul terapeutic ; 

4. procesul de rezolvare a crizei. 


Gerard Egan prezintă un model în trei etape, numit „modelul stadiilor pro- 
gresive” interdependente : 

1. identificarea/autoexplorarea problemei clientului ; 

2. înţelegerea integrativă/autoevaluarea dinamică ; 

3. facilitarea acţiunii/acţiunea de rezolvare. 


Lawrence Shulman a introdus un model al procesului de ajutor ce parcurge 

patru etape : 

1. etapa preliminară (definită de comunicare, răspuns, raportare) ; 

2. etapa de debut (bazată pe relaţionarea între polii relaţiei de asistenţă socială) ; 

3. etapa de lucru (caracterizată de punerea în lucru a unor abilităţi în vederea 
rezolvării problemei) ; 

4. etapa finală sau de încheiere (atunci când toate procesele de interacţiune au 
ajuns la final). 


William J. Reid recomandă o abordare flexibilă, în funcţie de caz şi circum- 
stanţe. Fazele propuse de acesta sunt: 

identificarea problemei şi fixarea sarcinii ; 

planificarea activităţii ; 

analiza obstacolelor ; 

modelarea şi modificarea comportamentului pentru realizarea sarcinii ; 

5. încheierea şi evaluarea activităţilor. 


Se poate deci constata că toţi autorii au sesizat aceleaşi etape în rezolvarea unor 
probleme de asistenţă socială, precum şi faptul că acest proces cuprinde o serie de paşi 
succesivi. Este justificată aşadar pretenţia de a denumi acest demers ca fiind metoda 
generală a asistenţei sociale. 

Etapele metodei generale, derulate în mod secvențial, sunt : 


ic cit aia a 


evaluarea preliminară şi angajamentul ; 

etapa de investigaţie sau de culegere a informaţiilor despre client şi problema sa ; 
evaluarea resurselor şi realizarea contractului ; 

intervenţia propriu-zisă şi îndeplinirea sarcinilor ; 

evaluarea rezultatelor şi analiza contractului ; 

încheierea relaţiei. 


Fie că procesul de ajutor este de scurtă sau de lungă durată, toţi paşii sunt obligatorii 
Şi trebuie parcurşi în fiecare caz în parte, deşi uneori poate apărea impresia că unele 
elemente sunt deja cunoscute sau au fost realizate în secvenţe anterioare. Cu toate că 
sunt mai uşor de aplicat în lucrul cu indivizii, ele au aplicabilitate şi în lucrul cu 

grupuri sau comunităţi. Practic, aceasta este figura generalizată a acţiunii specifice 
asistenţei sociale şi conţine, separat sau în combinaţii, întregul instrumentar al inter- 
venţiei generalizate sau specializate. 


subiect client 


etapa etapa de 
de intervenţie 
Evaluarea investigaţie Evaluarea propriu-zisă 
iniţială 


Ă —— resurselor încheierea 
şi metode şi tehnici şi e es „| Evaluarea 
bili de investigaţie E metode de intervenţie finală relatiei 

stabilirea e realizarea l 
serii III pes III 


obiective cognitive obiective acţionale 


Figura 4. Etapele metodei generale 


De altfel, distincţia între nivelurile de competenţă şi de acţiune, generalizată sau 
specializată, poate fi reformulată după criteriul raportului dintre gravitatea/severitatea 
problemei de rezolvat şi sistemul de răspuns/reacţie de care dispune clientul. Când 
gravitatea problemei este deosebit de mare, iar clientul are puţine resurse şi abilităţi, 
atunci este necesară intervenţia unui asistent social specializat (sau „avansat”) ; când 
severitatea trebuinţelor clientului este redusă, iar rezervorul de soluţii la care apelează 
clientul este variat şi accesibil, atunci poate fi asistat de un începător. 


rezolvări naturale 


Gravitatea problemei 


Figura 5. Niveluri ale intervenției 

În acelaşi timp, luând în considerare marea diversitate de clienţi cu care lucrează 
un asistent social, precum şi variabilele multiple de care trebuie să ţină seama, de la 
diversitatea culturală şi până la orientarea valorilor personale, s-ar putea afirma că e 
dificil de generalizat activitatea asistenţială, chiar dacă se poate vorbi despre o metodă 
proprie. Dar aceleaşi elemente - unificatoare pentru un domeniu atât de fragmentat — 
pot fi decriptate în ceea ce se poate desemna prin „figuri ale intervenţiei”. Fie că este 
vorba despre un generalist ori despre un specialist, intervenţia poate fi reprezentată în 
doar câteva figuri ce se pot transpune în desene pentru a fi mai uşor de reţinut. 


Figura 6. Figura intervenţiei generale 


În primă instanţă, în figura intervenţiei generale, este pusă în evidenţă interacţiunea 
A.S. - C. ; dar în acţiunea propriu-zisă intervine un al treilea element, cel al resurselor 
utilizate sau soluţiilor aflate la dispoziţia clientului. Rolul asistentului social constă 
preponderent în punerea în legătură a sistemului client cu sistemul de resurse ; altfel 
spus, asistentul social se comportă ca un antrenor care determină actualizarea soluţiilor 
prin contact direct. Reprezentarea grafică este cea din figura 7, pentru situaţia în care 
clientul are acces la resurse. 


A.S. = asistentul social 
C. =sistemul client 
R. =sistemul de resurse 


Figura 7. Figura intervenţiei directe 


Când asistentul social pune în relaţie şi un set propriu de răspunsuri, atunci toate 
cele trei cercuri se intersectează. Un exemplu sugestiv pentru această figură o reprezintă 
intervenţia atunci când clientul este o persoană cu tendinţe suicidare ; resursele utilizate 
se referă la calităţile de comunicare şi convingere ale asistentului social pentru activarea 
resurselor personale ale clientului în vederea schimbării deciziei şi pentru orientarea 
acestuia spre internare într-un centru specializat. 

O altă situaţie a figurii intervenţiei directe este aceea în care asistentul social 
utilizează mai multe resurse specializate cu care formează o echipă în ajutorul acordat. 

Este ştiut că unele intervenţii sunt eficiente doar dacă sunt realizate în echipă 
multidisciplinară ; de exemplu, lucrul cu un narcoman, în care asistentul social face 
echipă cu medicul, psihoterapeutul, nutriţionistul pentru a-l scoate pe consumatorul de 
droguri din zona dependenţei. În această situaţie echipa lucrează împreună, având ca 

ţintă aceeaşi persoană. Dar este posibilă şi situaţia în care un specialist are rolul de 
manager pentru a fi veriga de legătură între resursele antrenate în lucru şi client. 


A.S. = asistentul social A.S. = asistentul social 
C. = sistemul client C. =sistemul client 
RI, R2=alte resurse RI, R2=alte resurse 


A) AZ 
[N N 


Figura 8. Intervenția în echipă Figura 9. Variantă a intervenţiei în echipă 


Aşadar, ca particularizări ale tipurilor de intervenţie directă sunt posibile urmă- 
toarele scheme sau variante de interacţiune : 

— intervenţia de actualizare a resurselor clientului ; 

- intervenţia de direcționare spre resurse externe ; 

— intervenţia de lucru în echipă ; 

— intervenţia de tip managerial. 


A doua figură majoră în asistenţa socială este cea a intervenției indirecte. În acest 
caz, asistentul social intră în interacţiune cu un sistem de resurse pentru a le direcţiona 
spre client pentru a-şi rezolva trebuinţele. Un exemplu de acest tip îl reprezintă 
intervenţia asistentului social pe lângă conducerea şi cadrele didactice ale unei şcoli în 
vederea organizării de acţiuni educaţionale spre a diminua şi preveni conduitele 
predelincvente la elevi. 


Figura 10. Figura intervenţiei indirecte 


Atunci când intervin şi alte elemente, aşa cum reiese din figura următoare, apare 
intervenţia combinată : atunci când asistentul social interacționează cu un număr mare 
de resurse prin lucrul în echipă pentru a influenţa sistemul de resurse în vederea 

ajutorului sistemului client. Un exemplu îl reprezintă rolul asistentului social în 
activităţile preventive la nivelul unui program de combatere/diminuare a delincvenţei 
într-un mediu determinat. 


A.S. = asistentul social 

C. =sistemul client 

RI, R2=resurse comunitare 
T. = sistemul-ţintă 


Figura 11. Figura intervenţiei mixte/combinate 


Desigur, un bun profesionist sau generalist trebuie să fie capabil să identifice şi să 
pună în mişcare figura cea mai adecvată pentru fiecare client în parte, în funcţie de 
multitudinea de variabile ce influenţează relaţia de interacţiune. 

Însă activitatea desfăşurată de asistentul social este mult mai complexă ; el poate 
îndeplini mai multe roluri, chiar la nivelul acţiunii directe cu clientul. În timpul 
intervenţiei, spre exemplu, poate avea rolul de mediator, de consilier, de „avocat” ; 
înainte de a-şi asuma un anumit rol, el trebuie să-şi clarifice natura problemei, să 
fixeze scopurile şi să cunoască resursele pe care le poate utiliza. 

Activitatea propriu-zisă a asistentului social cuprinde, pe lângă această preocupare 
centrală, şi numeroase alte competenţe ce pot fi uşor dezvăluite prin analiza profesiei ; 
mai multe studii au completat „analiza profesiei” astfel încât, în 1987, NASW a ajuns 
la următoarea listă de servicii specifice asistentului social : 

1. intervenţia formală cu clienţi individuali, ce constă în utilizarea unor tehnici 

specifice de evaluare şi intervenţie pentru clienţi individuali şi grupuri de sprijin ; 

2. managementul de caz pentru clienţi specifici, ce are în vedere organizarea de 
activităţi sau de servicii ce pot fi utile unor clienţi în vederea stabilirii con- 
tractului şi relaţiei cu un sistem de resurse ; 

3. predarea şi învăţarea abilităţilor adaptive necesare vieţii cotidiene, în care intră 
în primul rând informaţii utile clienţilor şi persoanelor cu privire la achi- 
ziţionarea deprinderilor necesare vieţii cotidiene, de la elemente de igienă şi 
până la modul de plasare a economiilor ; 

4. conectarea clienţilor la resurse se referă la construirea căilor de comunicare 
între asociaţiile profesionale şi clienţii potenţiali, furnizându-se recomandări cu 
privire la echipele de lucru şi reţeaua de activităţi necesare clienţilor cu probleme 
şi nevoi similare ; 

5. evaluarea resurselor şi utilizarea eficientă a acestora pentru clienţi, adică identi- 
ficarea serviciilor ce pot rezolva cel mai bine problemele date pe categorii de 
clienţi ; 

6. iniţierea şi dezvoltarea rețelei de servicii, plecând de la tipuri de clienţi, planuri 
de activităţi, scopuri propuse ; 

7. evaluarea priorităților şi nevoilor pentru serviciile de protecţie a unor categorii 
de clienţi; stabilirea ordinii activităţilor de sprijin pentru diferite tipuri de 
victime ; 

8. organizarea serviciilor specifice pentru clienţi, de la servicii medicale până la 
pregătirea familiei pentru schimbări comportamentale ; 

9. intervenţia formală cu grupuri, ce constă în aplicarea unor tehnici de lucru în 
grup în vederea optimizării funcţionalităţii sociale a grupului şi a membrilor săi ; 

10. autodezvoltarea şi antrenarea celorlalţi în autoevaluare şi autodezvoltare ; accentul 
este pus pe dezvoltarea conştiinţei de sine cu privire la cunoştinţe, valori şi 
abilităţi de tip profesional ; 

11. monitorizarea calităţii serviciilor şi evaluarea performanţelor în funcţie de 
standardele organizaționale ale asistenţei sociale ; 

12. managementul personalului, ce constă în clarificarea şi clasificarea obligaţiilor 
profesionale, a regulilor de funcţionare a unei asociaţii/agenţii, fixarea progra- 
mului de lucru, repartizarea cazurilor şi responsabilităţilor ; 

13. organizarea circulaţiei interne a actelor şi documentelor de serviciu, cu privire 
la toate aspectele activităţii ; 

14. organizarea programului de funcţionare, începând cu bugetul, atragerea de 
fonduri, supravegherea echipamentului şi până la culegerea de informaţii despre 
personal ; 

15. managementul schimbării organizaționale se referă la negocierea şi imple- 
mentarea planului de schimbare organizaţională ; pe lângă activităţile interne, 
vor fi modificate şi relaţiile externe, cu alte organizaţii ; 

16. planificarea, designul şi evaluarea programelor, inclusiv evaluarea nevoilor 
pentru servicii noi, stabilirea scopurilor, evaluarea personalului etc. 


Din analiza şi ierarhizarea acestor sarcini reiese că unele dintre ele vizează activitatea 
profesională propriu-zisă, în timp ce altele sunt de natură administrativă, care au 
importanţă diferită în funcţie de poziţia asistentului social în reţeaua de suport. Este 
evident însă că această profesie presupune îndeplinirea unor variate competenţe şi 
presupune o pregătire profesională foarte riguroasă, ce trebuie să cuprindă componenta 
educaţiei din învăţământul superior. 

Ca profesiune, asistenţa socială este complet diferită de formele de ajutor natural. 
La această categorie de profesionişti ajung acele persoane care nu reuşesc să depăşească 
dificultăţile utilizând formele naturale de sprijin. Prin activitatea de suport oferită de 
asistentul social, care este una organizată ştiinţific, sunt focalizate resurse pe care 
clientul nu le poate mobiliza pe cale naturală. În fapt, asistentul social activează 
resurse naturale printr-un efort profesional în vederea menţinerii clientului în afara 
zonei de risc şi în funcţionalitatea socială ; acest scop specific nu poate fi îndeplinit de 
un alt profesionist al intervenţiei, fie ea individuală sau de grup. 

3. Conceptul de schimbare în asistenţa socială 
şi caracteristicile sale 


Afirmația — ca şi observaţia - de bază în asistenţa socială constă în aceea că intervenţia 
sau relaţia de ajutor implică în mod necesar interacțiunea dintre două personalităţi sau 
uri: cea a clientului, prin definiţie, are deficienţe sau probleme în unele componente 
sau la nivelul funcţionalităţii, ceea ce determină perturbări mai grave sau mai uşoare de 
comportament. Esenţa interacțiunii de asistenţă socială este deci focalizată pe procesul 
de schimbare şi modificare, în mod direct sau subtil, a comportamentului clienţilor. 
Pentru aceasta, asistentul social trebuie să posede mai mult decât o simplă cunoaştere 
ştiinţifică a comportamentului uman şi a motivaţiei acestuia ; specialistul intervenţiei 
trebuie să ajungă la o înţelegere complexă a componentelor vieţii psihice a clientului, 
cu sistemul său de emoţii, trebuinţe, aspirații, dar, concomitent, şi a propriilor 
caracteristici şi direcțiilor de schimbare pe care le suportă. 

Este acceptată ideea că există părţi ale personalităţii care sunt într-o permanentă 
Schimbare şi părţi care rezistă schimbării sau sunt foarte greu de modificat; în 
consecinţă, fixarea obiectivelor intervenţiei trebuie să ţină seama de aceste trăsături. 
Concluzia este că un asistent social nu poate fi întotdeauna sigur de efectul acţiunii sale — 
şi acesta este numit efectul de ricoşeu: atunci când se acţionează într-un sistem, 
schimbarea afectează mai multe componente decât cele vizate, iar sensul şi dimensiunea 
schimbărilor nu pot fi întotdeauna cu rigoare evaluate. Asistentul social este obligat să 
aibă cunoştinţă atât de ambiguitatea efectelor schimbării pentru a le canaliza spre 
scopul general, cât şi de starea de spirit a clientului care manifestă, iniţial, o reţinere 
faţă de procesul schimbării întrucât efectele nu sunt întotdeauna vizibile sau nu merg 
în direcţia dorită. 

Acest efect de ricoşeu - sau de ambiguitate — este unul natural şi derivă din 
caracteristicile lucrului cu oamenii, enunțate de Sotir în 1983 (citat de Howe): 

- procesul de interacţiune între oameni implică mişcare şi este dinamic în mod 

permanent ; 

- atenţia se focalizează pe obiectivele activităţilor, şi mai puţin pe acţiunile 

concrete ; activităţile sunt permanente prin finalităţi şi moduri de îndeplinire ; 

- procesul de interacţiune vizează mai multe probleme de realizare şi depăşire a 

obstacolelor decât motivațiile iniţiale. 


De aceea, profesioniştii schimbării trebuie să probeze multiple calităţi, atât perso- 
nale, cât şi profesionale, pentru a se asigura că sunt parcurse toate etapele şi fazele 
schimbării, indiferent de dificultăţile întâmpinate ; maniera cea mai facilă de abordare 
a schimbării poate să acorde o importanţă exagerată unei faze (de exemplu, tehnicilor 
de modificare comportamentală), dar scopul şi obiectivele nu vor fi atinse în mod 
adecvat pentru că este posibil să apară eşecuri din cauza cunoaşterii neadecvate a 
clientului în faza de investigaţie. În pofida faptului că toate părţile procesului de 
schimbare apar ca fiind simultane, asistentul social trebuie să-şi concentreze atenţia şi 
să facă distincţia epistemologică între etapele investigaţiei, evaluării, intervenţiei 
propriu-zise. 

Ca proces unitar ce constă în achiziţionarea de modele noi de acţiune, procesul de 
schimbare poate fi definit şi prin atributele sale (Brill, 1990, citat de O'Neil McMahon) : 


Il. 


2. 


schimbarea survine ca rezultat al unei decizii personale şi îşi propune auto- 
realizarea sinelui prin evitarea disconfortului şi durerii ; 

schimbarea survine atunci când persoanele se confruntă cu consecinţele pro- 
priului comportament, acceptă că acestea sunt indezirabile şi doresc o stare de 
bunăstare şi fericire ; 

oamenii se schimbă prin modificarea relaţiilor în vederea satisfacerii mai adec- 
vate a nevoilor emoţionale, evitând situaţiile în care poziţiile de apărare sunt 
dominante, deci restrictive ; 

schimbarea este rezultatul învăţării unor diferite moduri de comportament ce 
provoacă răspunsuri sau reacţii diferite din partea semenilor care, la rândul lor, 
îşi modifică propriul comportament ; 

schimbarea este o componentă esenţială a adaptării individuale la exigenţele 
dinamice ale sistemelor sociale din care fac parte indivizii ; 

schimbarea intervine mai uşor atunci când evaluarea dintre costuri şi beneficii 
determină „speranţa recompensei” în raport direct proporţional cu mijloacele 
mobilizate ; 

atunci când părţile componente se schimbă, cu siguranţă se va schimba şi 
întregul sistem, deşi pot exista diferenţe de ritm, intensitate, durată. 


În practica asistenţei sociale, procesul de schimbare este abordat din perspective 
diferite, uneori, tocmai în vederea optimizării şi îmbunătăţirii intervenţiei ; chiar dacă 
există mai multe şcoli şi curente, se poate vorbi despre două mari orientări teoretice 
care conduc la practici diferite (Howe, 2001) : 


abordarea obiectivă, ce concepe lumea ca pe un sistem de structuri reale şi 
concrete, independente de aprecierile individului ; această obiectivitate este 
transformată în cel mai important instrument de lucru, iar schimbarea constă în 
„reparaţii” şi „recuperări” ale indivizilor sau grupurilor ; 

abordarea subiectivă consideră că ordinea se găseşte în obiecte şi natură, dar 
comportamentul omului este o existenţă/creaţie sui-generis care se realizează 
prin cunoaştere umană şi prin semnificarea lumii ; lumea este o „apariţie”, iar 
pentru a avea o bună practică în asistenţa socială nu trebuie decât să optimizăm 
această „apariţie” şi individul va deveni mai bun şi mai performant. 


Spre exemplu, pentru o anumită perioadă de timp, perspectiva psihanalitică -— 
psihologia freudiană — a dominat practica asistenţei sociale şi accentul era pus pe lucrul 
individual de natură terapeutică, în detrimentul serviciilor şi instituţiilor. Pentru acest 
tip de practică, punctul de plecare îl constituia conceptul de sine sau eul, definit ca o 
construcţie a experienţelor centrale ale individului prin care realitatea exterioară capătă 
o importanţă, în funcţie de gradul în care este înţeleasă şi evaluată prin intermediul 
componentelor profunde. Concepţia de sine este rezultatul experienţelor proprii, dar şi 
sursă de experienţe personale. 

În această perspectivă explicativă, elementele de practică se orientează după o serie 
de indicatori ai activităţii normale : 


capacitatea de a oferi, dar şi de a primi dragoste ; 
sentimentul de încredere în propriile forţe şi în ceilalţi ; 
sentimentul de responsabilitate faţă de propria persoană şi faţă de alţii ; 


290 TRATAT DE ASISTENŢĂ SOCIALĂ 


-  autopercepţia şi dezvoltarea acesteia prin intermediul relaţiei cu ceilalţi ; 

- formarea şi încorporarea atitudinilor şi sentimentelor faţă de sine şi alţii ca 
rezultat al experienţelor de viaţă ; 

- racordarea autoevaluării şi a nivelului de aspirații la expectanţele şi conduitele 
altora. 


Cunoaşterea şi acţiunea asupra acestor indicatori contribuie la o relaţie de ajutor 
mai eficientă şi s-a ajuns la o diferențiere operaţională în practică: 

— persoane cu o concepţie de „sine pozitiv” ; 

— persoane cu o concepţie de „sine negativ”. 


Primul tip de concepţie este rezultatul emiterii de păreri pozitive din partea celorlalţi, 
în calitate de persoane semnificative, cu rol de model, iar comportamentul subiecţilor 
tinde să confirme aceste păreri, întărind totodată autoevaluarea pozitivă. Altfel spus, 
construcţia concepţiei despre sine urmează logica zicalei „bogaţii se îmbogăţesc şi mai 
mult”. Această caracteristică trebuie să aparţină asistentului social, deşi sunt categorii 
de clienţi care, la rândul lor, beneficiază de o solidă concepţie de sine pozitivă (spre 
exemplu, cazul unor tipuri de delincvenţi). 

Concepţia de „sine negativ”, prezentă la unii indivizi, este un rezultat al expe- 
rienţelor nefericite care capătă semnificaţia de experienţe centrale ; comportamentul 
acestor persoane va tinde să confirme propriile percepții ce derivă din acele experienţe, 
dar vine şi în concordanţă cu unele opinii exprimate de cei din jur. Astfel, prin 
exagerare, aceste persoane vor percepe lumea ca pe un mediu străin şi se angajează în 
conduite şi acţiuni prin care urmăresc să nu devină agreabile altora. Sentimentul cel 
mai frecvent este cel de „prins în capcană”, cu o deteriorare a speranţei de îmbunătăţire 
a modului de viaţă. Aceste persoane sunt victime mai mult ale propriilor percepții de 
sine decât ale atitudinilor altora şi este potrivită analogia cu zicala „săracul devine mai 
sărac”. Din această categorie fac parte majoritatea clienţilor pentru un asistent social ; 
ei sunt uşor de recunoscut deoarece au exteriorizări de genul: „nu sunt bun de 
nimic” ; „nimeni nu mă vrea” ; „nimănui nu-i pasă de mine” ; „toată lumea este rea” ; 
„nu sunt prea deştept” ; „nu-i nimic de făcut” ; „nu voi realiza nimic serios în viaţă” ; 
„nu contează cum îmi asigur traiul” etc. 

Acest mod de gândire este principalul obstacol cu care trebuie să se confrunte 
asistentul social în procesul de schimbare ; primele obiective acţionale vor viza 
componentele autopercepţiei şi modificarea acestora. Nu este o sarcină uşoară, dar se 
poate realiza în timp. Condiţia de bază este ca asistentul social să fie o identitate 
puternică, având calităţi care să compenseze deficienţele din „jumătatea bolnavă” a 
interacțiunii. Pentru ca relaţia să fie eficientă trebuie ca procesul de ajutor să fie unul 
activ, în care ambele părţi/jumătăţi să-şi perfecţioneze însuşirile şi abilităţile ; un 
asistent social pasiv şi inert nu va reuşi decât să transmită propriile sentimente negative 
(de zădărnicie, de inutilitate, de renunțare). Personalitatea fiecărui asistent social 
trebuie să joace un rol important în relaţia de schimbare a concepţiei de „sine” a 
clienţilor şi, totodată, în procesul propriu de autodezvoltare. 

Atunci când una dintre perspectivele explicaţiei teoretice nu mai acoperă aspectele 
practicii de asistenţă socială, apărând astfel „nemulţumiri” din partea celor care 
lucrează în mod direct cu clienţi diferiţi, se dezvoltă alte teorii ce tind să se probeze în 

confruntarea cu practica ; un astfel de proces a avut loc la începutul anilor '70, când 
tradiţia psihanalitică şi-a dovedit limitarea. Perspectiva care s-a impus a fost una 
funcționalistă, propunându-şi analiza exhaustivă a mecanismelor sociale angajate în 
comportamentele deviante, ţintă a intervenţiei asistenţei sociale. Preocupaţi să ofere 
soluţii cuprinzătoare, funcţionaliştii apelează la ingineria socială: pentru a evita 
dezechilibrele sau pentru a contracara amenințările ce vin din partea comportamentelor 
„patologice”, se pune accentul pe utilizarea maximală a resurselor sociale (materiale şi 
umane). Fiind şi empirişti, funcţionaliştii consideră că accentul trebuie pus pe ele- 
mentele vizibile din activitatea umană, iar „experţii sociali” au menirea de a decripta 
în mod corect ceea ce se petrece în mod nemijlocit (Howe, 2001). 

Sub influenţa explicaţiei funcționaliste, care are o mare densitate teoretică, se 
înscrie şi feoria sistemelor sociale, impusă prin lucrările lui A. Pincus, A. Minahan şi 
M. Davies. Pentru asistentul social, această teorie este satisfăcătoare deoarece pune 
într-o legătură indisolubilă cele două elemente ale acţiunii sale: individul şi mediul 
său. Indivizii reprezintă părţile, iar mediul îl constituie sistemul, ambele aflându-se 
într-o interdependenţă absolută: dacă una dintre componentele interacțiunii se află în 
suferinţă, cealaltă se află şi ea în mare pericol. Unul dintre specialiştii care intervin 
pentru a modifica în sensul reechilibrării este asistentul social, numit „mecanic de 
întreţinere”. 

Metoda de lucru ataşată acestei teorii, numită analiză sistemică, presupune o 
distanţare iniţială de problemă pentru a avea o privire mai complexă asupra acesteia ; 
fără să fie o „tehnică totală”, ea constă în parcurgerea unor faze: 

- evaluarea problemelor subiectului ; 

- stabilirea scopului şi a obiectivelor intermediare ; 

— selectarea strategiei de intervenţie ; 

— fixarea şi aplicarea unei tehnici de bază, cea mai fezabilă ; 

- evaluarea rezultatelor. 


Conceptele de bază, unele dintre ele întâlnite şi în alte abordări, sunt cele de întreg, 
relație, homeostazie. Primul concept scoate în evidenţă faptul că elementele cuprinse 
într-un sistem constituie o realitate care este diferită în sens pozitiv de ceea ce reprezintă 
părțile luate separat sau adunate în mod mecanic. Adică nici un sistem nu poate fi 
înţeles printr-o simplă analiză, ce vizează doar o descompunere în părţi componente. 
Exemplul cel mai complet îl reprezintă creierul şi activitatea nervoasă. 

Al doilea concept, cel de relație, defineşte un mod propriu de structurare între 
elemente, care devine la fel de important ca părțile componente ale sistemului ; spre 
exemplu, comportamentul grupului familial este determinat de o multitudine de factori 
sau variabile (relaţiile de cuplu, nivelul de stres, mecanismele de control al senti- 
mentelor negative, relaţiile dintre părinţi şi copii etc.), iar unele tipuri de relaţii pot 
determina anumite comportamente, spre exemplu cele de abuz. În acest caz, raportul 
cauzal, de tip cauză-efect, nu mai este suficient. 

Conceptul de homeostazie defineşte tendinţa naturală a oricărui sistem de a găsi un 
echilibru care să asigure menţinerea şi stabilitatea acestuia. Stările de dezechilibru 
reprezintă momente de criză ce trebuie rezolvate prin mobilizarea resurselor sau 
capacităţilor de rezolvare. Orice sistem funcţional urmăreşte înlăturarea cât mai rapidă 
a acestor stări. 

Rolul asistentului social apare în acest context: prin analiza sistemică, specialistul 
intervine aplicând un model de abordare dintre următoarele : 

— intervenţia asupra unei probleme sau unui set de probleme vizibile şi evidente ; 

- explorarea detaliată a problemei care se prefigurează pentru rezolvare, în funcţie 
de gravitatea/urgenţa dezechilibrului ; 

- definirea şi identificarea scopului şi obiectivelor intervenţiei şi ataşarea de 
acestea a unor probleme specifice, ce impietează funcţionalitatea sistemului ; 

- ajustarea optimală între tehnicile de lucru şi obiectivele urmărite pentru a elimina 
problema sau criza ; 

- aplicarea unor tehnici în funcţie de consecinţele cele mai probabile şi îmbu- 
nătăţirea efectelor prin perfecţionarea tehnicilor ; 

- luarea în calcul a strategiei inacţiunii, dacă aceasta este benefică pentru client. 


În 1973, Allen Pincus şi Anne Minahan au fixat principalele repere în modelul de 
analiză sistemică şi aplicarea teoriei în practica de asistenţă socială la care, desigur, au 
fost aduse completări. Iniţial însă, se postula existenţa a patru sisteme de bază în 
asistenţa socială: 

— sistemul schimbării ; 

— sistemul client; 

— sistemul obiectivelor ; 

— sistemul acţiunii. 


În sistemul schimbării sunt cuprinşi toţi profesioniștii acţiunii, ca şi instituţiile şi 
organizaţiile în care sunt planificate activităţi de asistenţă socială ; sistemul client este 
compus din persoanele care solicită servicii şi activităţi de ajutor din partea sistemului 
schimbării, ca şi din persoanele din orbita socială a acestora ; sistemul obiectivelor este 
alcătuit din elementele care sunt supuse schimbării, ceea ce reprezintă o problemă şi 
trebuie modificat, iar sistemul acțiunii se compune din totalitatea acţiunilor/activităţilor 
desfăşurate de către sistemul schimbării, în vederea atingerii scopului. 

Ceva mai recent (O'Neil McMahon, 1994), s-a dezvoltat perspectiva ecosistemică, 
în care accentul este pus pe abordarea holistică şi ecologică în asistenţa socială: fiinţa 
umană este concepută în interacţiune cu o multitudine de sisteme (psihic, emoţional, 
cultural, religios, familial etc.), iar fiecare persoană face parte din complexul de 
schimbări care se produc ; dacă scopul acţiunii în asistenţa socială este cel de schimba- 
re, atunci activităţile trebuie să vizeze întregul complex de sisteme în care este plasat 
clientul. 

Dar etapele şi fazele intervenţiei de schimbare au fost conceptualizate anterior 
primelor tentative de explicaţie sistemică ; în 1970, Helen Harris Perlman a descris 
procesul de schimbare ca parcurgere a cinci etape sau faze care au un caracter 
obligatoriu : 

1. faza primului contact şi a angajamentului ; 
faza de investigaţie şi evaluare preliminară ; 
faza de planificare şi realizare a contractului ; 
faza intervenţiei propriu-zise şi a monitorizării ; 
faza de evaluare. 


IE aa aa a 


Prima, faza primului contact şi a angajamentului, se derulează atunci când se 
iniţiază relaţia de ajutor pentru rezolvarea problemei cu care se confruntă clientul. Este 

o fază ce trebuie parcursă în mod adecvat pentru a elimina toate precauţiile şi temerile 
clientului, care în acest moment este dominat de stări negative (descurajare, neîncre- 
dere, scepticism etc.). 

Pentru început, asistentul social trebuie să obţină din partea clientului o atitudine 
pozitivă taţă de sistemul schimbării. Apoi, trebuie să se ajungă la o autentică acceptare 
a procesului de ajutor, fapt ce se realizează prin decizii discrete şi, uneori, de durată. 
În această fază, asistentul social pune în lucru nu doar cunoştinţe ştiinţifice, ci şi multe 
abilităţi şi capacităţi (de a fi empatic, de a fi autentic, de acceptare, de tratare diferențiată 
ş.a.). Momentul următor este angajarea clienţilor în procesul de schimbare. 

Sintetizând, se poate spune că prima fază constă în parcurgerea a trei paşi importanţi 
în construirea relaţiei de ajutor: 

- clarificarea şi identificarea scopului intervenţiei ; 

- delimitarea şi descrierea problemei ; 

— evaluarea resurselor şi mobilizarea acestora în interesul clientului. 


A doua fază, cea de culegere a datelor şi de evaluare, se caracterizează prin 
obiectivele sale cognitive. Preocuparea fundamentală constă în colectarea informaţiilor 
despre client, în calitate de subiect al cunoaşterii. Intenţia acestei investigaţii este aceea 
de a avea un tablou complet cu privire la subiect şi problema cu care se confruntă, la 
factorii interni şi externi ce influenţează persoanele semnificative etc. Pentru a atinge 
aceste obiective este absolut necesară participarea subiectului la procesul de cunoaştere 
prin dezvăluirea unor elemente relevante, prin autocunoaştere şi comunicare. Succesul 
acestei faze depinde foarte mult de alegerea metodelor şi tehnicilor de investigaţie şi 
validitatea acestora. 

În mod firesc, culegerea de date este urmată de analiza şi evaluarea informaţiilor, 
în care trebuie implicat de asemenea subiectul, pentru a se putea diagnostica problema 
cât mai corect, fază în funcţie de care se vor selecta obiectivele şi activităţile procesului 
de schimbare. Uneori, alături de asistentul social şi subiect, pot fi antrenați alţi 
specialişti ai investigaţiei care pot aduce un plus de rigoare şi fidelitate. Principiul care 
trebuie să stea la baza acestei etape este acela conform căruia o practică eficientă este 
construită pe o cunoaştere teoretică adecvată. 

Faza a treia pune accentul pe obiective şi strategiile de acţiune. Acum se construieşte 
un plan de acţiune în funcţie de nevoile clientului şi se pune la punct un contract, scris 
sau nu, cu clientul în vederea derulării activităţilor de schimbare. Este esenţial ca 
acesta să fie angajat ca agent activ al schimbării în cunoştinţă de cauză. Planificarea 
constă în elaborarea unui plan complet de activităţi (cu termen, loc de desfăşurare, 
părţi implicate, acţiuni precise, resurse utilizate, forme de evaluare) şi precizarea 
exactă a obiectivelor propuse şi a rezultatelor dorite de către client. Se recomandă 
insistarea pe obiective pe termen lung, dar, ştiindu-se în general că nu au un efect 
mobilizator, ele vor fi desfăcute în obiective concrete, imediate, vizibile. S-a constatat 
că acestea sunt uşor de transferat în motivaţia clientului. După ce s-au stabilit obiectivele 
şi s-a antrenat clientul, asistentul social trebuie să selecteze cele mai potrivite activităţi 
şi strategii de schimbare ; acest moment trebuie să ţină cont de specificul clientului şi 
să se axeze pe avantajele pe care le poate aduce în lucrul direct. 

Spre exemplu, tehnicile dezagreabile sau incomode pentru client vor fi alese doar 
dacă nu există alte variante, deşi în unele situaţii se ajunge mai rapid la atingerea unui 

obiectiv prin utilizarea acestora. De asemenea, strategia de intervenţie, cu tot instru- 
mentarul său, nu trebuie să rămână un mister şi un loc necunoscut clientului ; i se vor 
dezvălui acele aspecte care nu pun în pericol realizarea obiectivelor prin cunoaşterea 
specificului de lucru de către client. 

Realizarea contractului, ca moment distinct al acestei faze, are înţelesul unui acord 
scris, oral sau implicit între client şi asistentul social privind obiectivele, metodele şi 
programul de activităţi, precum şi obligaţiile reciproce care trebuie duse la îndeplinire 
în procesul de intervenţie. Forma contractului scris este de preferat întrucât îl face mai 
responsabil pe client şi, uneori, îl pune la adăpost pe profesionist de eventualele 
interpretări eronate. 

După Robert Barker, în contract trebuie să fie indicate următoarele elemente : 

— cine este clientul şi care este raportul său cu sistemul schimbării ; 

— ce vrea şi ce poate face clientul ; 

- care sunt tehnicile indicate ; 

— descrierea practicilor curente ; 

— indicarea serviciilor curente directe la care se poate apela ; 

- nivelul de pregătire a asistentului social ; 

— experienţa sa în domeniu ; 

- valorile şi standardele acţiunii de asistenţă socială ; 

— modul de raportare a asistentului social la acestea ; 

- legitimarea acţiunii profesionistului ; 

-  responsabilitatea profesională şi riscurile intervenţiei. 


După alţi specialişti, în contract trebuie să figureze : 
- primele trei priorităţi sau probleme ale clientului ; 
- obiectivele specifice ; 

— sarcinile clientului ; 

— sarcinile şi activităţile asistentului social ; 

- durata aproximativă a intervenţiei ; 

- programul activităţilor ; 

- programarea clinică a intervenţiei ; 

— persoanele participante ; 

- locul de desfăşurare. 


În mod implicit, odată cu realizarea activităţilor cuprinse în contract ia sfârşit şi 
procesul propriu-zis de schimbare, deşi sunt situaţii când scopurile şi obiectivele 
propuse nu sunt atinse în totalitate ; în asemenea situaţii, clientul poate fi deschis sau 
poate refuza o renegociere parţială a contractului, dar acest lucru nu este indicat decât 
pentru elementele secundare şi nesemnificative. De altfel, etapa finală de evaluare 
propune şi un prognostic, în funcţie de rezultatele obţinute. 

Faza a patra, a intervenției propriu-zise şi a monitorizării, presupune într-o formulă 
restrânsă utilizarea unor mijloace specifice pentru declanşarea şi stabilizarea unor 
schimburi pozitive, dorite de client şi planificate de către asistentul social. Intervenţia 
este punerea în aplicare a planului de ajutor prin folosirea uneia sau mai multor figuri 
de acţiune în asistenţa socială (intervenţia directă, indirectă, mixtă). 

Indiferent de alegerea făcută de asistentul social în intervenţie, este esenţială 
competenţa sa profesională ca intersecţie a pregătirii ştiinţifice, experienţei şi calităţilor 

personale ; de aici provine capacitatea sa de a lucra în mod preventiv, evitând acele 
tehnici sau activităţi care-l pot leza pe client. De altfel, latura preventivă a activităţii 
asistentului social este una importantă şi de multe ori constituie nucleul atenţiei 
profesionale. Prevenţia se manifestă pe trei paliere, în funcţie de obiectivele propuse : 

-  prevențţia primară, ce constă în acţiuni de descurajare şi evitare a acelor situaţii 
care-l conduc pe client în situaţii de criză; 

—  prevenția secundară are în vedere identificarea unor probleme aflate în stare 
incipientă şi intervenţia în fazele uşoare ale crizei, când rezultatele sunt mai 
sigure ; 

—  prevenţia terțiară se apropie deja foarte mult de intervenţia propriu-zisă prin 
faptul că în activitate sunt cuprinse şi obiective care să evite experienţele puternic 
traumatizante ale perioadei de criză. 


Monitorizarea se realizează pe măsură ce se desfăşoară faza intervenţiei şi constă, 
pe de o parte, în evidenţa strictă a tuturor activităţilor şi a protocoalelor acestora şi, pe 
de altă parte, în forma de evaluare continuă a paşilor realizaţi. Validitatea şi corectitudi- 
nea tehnicilor aplicate determină eficienţa acţiunii ; îndeplinirea planului de intervenţie 
este absolut obligatorie pentru a depăşi eventualele obstacole şi a face micile corecturi 
în strategia de intervenţie. Evaluarea pe fiecare secvenţă evită abandonarea planului 
general şi determină ajustarea lui în funcţie de unele variabile noi ; altfel spus, aici se 
regăseşte flexibilitatea intervenţiei. 

Faza de evaluare, faza finală a procesului de schimbare, constă în analiza activităţilor 
derulate şi a scopurilor atinse ; se constată dacă întregul proces a fost util şi eficient. 
Se deosebeşte de monitorizare prin aceea că raportează rezultatele obţinute la obiecti- 
vele iniţiale şi face bilanţul final; compară starea actuală a clientului cu punctul zero, 
punctul de plecare în relaţie ; constată schimbările survenite şi dacă ele reprezintă un 
progres sau o rezolvare pentru client. Eventualele probleme cu care încă se mai 
confruntă acesta vor fi delimitate pentru ca obiectivele de intervenţie să fie transferate 
într-un nou plan de lucru. În această fază intervine închiderea relaţiei cu clientul, chiar 
dacă în viitor se prefigurează alte programe, cu acelaşi specialist sau cu specialişti 
diferiţi ; relaţia viitoare va urma însă toate fazele unei intervenţii, indiferent de natura 
problemei şi nivelul de cunoaştere al clientului. Pe de altă parte, în această fază are loc 
şi autoevaluarea asistentului social prin care se defineşte nivelul de competenţă şi 
performanţă profesională. 


4. Variabilele schimbării în asistenţa socială 


Sistemul de cunoştinţe ştiinţifice, valorile şi abilităţile reprezintă pentru asistentul 
social fundamentul intervenţiei, elementele ce compun metoda unificatoare a inter- 
venţiei. Deşi se lucrează cu persoane - situaţii — medii, individualizate, asistentul 
social identifică şi aplică o serie de elemente prezente în orice intervenţie care constituie 
substratul comun ; fără să pară o forţare conceptuală, termenul ce poate denumi acest 
specific al asistentului social este cel de „practică”, mai complet decât cel de „intervenţie”. 

În acelaşi timp, un adevăr la fel de important vizează faptul că asistentul social 
lucrează cu o diversitate umană derutantă : cultură, minorităţi, servicii, clase, nevoi şi 


296 TRATAT DE ASISTENŢĂ SOCIALĂ 


trebuinţe, diferenţe de vârstă sau sex, mediu, variabile de personalitate etc. Fiecare 
dintre acestea are caracteristici proprii şi presupune figuri şi modalităţi ale intervenţiei 
particularizate (O”Neil McMahon, 1990). 

Cultura, variabilă destul de frecventă în practica actuală, acţionează ca factor 
particular atunci când specialistul intervine în vederea schimbării într-un sistem al altei 
(sub)culturi. Pentru a depăşi diferenţele, inclusiv cele de limbă, intervenţia este posibilă 
utilizând un translator care să posede un anumit nivel de pregătire în înţelegerea muncii 
de asistenţă socială ; într-un fel, translatorul devine un membru al echipei şi are nevoie 
de o anumită înţelegere a valorilor specifice asistenţei sociale. 

În situaţia de intervenţie interculturală trebuie respectate câteva reguli : 

—  translatorul trebuie să fie capabil de a traduce cât mai corect posibil intenţiile 
principiului, folosind nu doar calităţi personale, ci şi o înţelegere a diferenţelor 
între cele două culturi ; 

- trebuie abordată o comunicare deschisă, sinceră şi cu un puternic simţ al 
implicării reciproce ; 

— nici un membru din sistemul client nu trebuie să se simtă ca un obiect de studiu 
sau de experimentare ; 

- nu este posibilă utilizarea unor translatori nepotriviţi pentru acest rol (de exemplu, 
copiii nu pot fi translatori pentru părinţii lor) ; 

— în lucrul cu minoritățile este recomandată intervenţia indirectă ; alături de 
direcționarea spre servicii, asistentul social poate folosi implicarea indirectă în 
sistemul schimbării (implicare educaţională, într-un grup de presiune, de mediere) ; 

- asistentul social este obligat să localizeze şi să utilizeze nu doar resursele 
formale şi instituţionale, ci şi pe cele neoficiale şi informale, care răspund 
îndeosebi trebuinţelor personale şi emoţionale ; familia şi comunitatea oferă 
adesea soluţii mult mai eficiente decât asociaţiile şi instituţiile oficiale (un 
exemplu concludent în acest sens este dat de comunitatea de ţigani) ; 

- atunci când se realizează echipa de lucru, este indicat să existe cel puţin un 
membru care să aparţină culturii clientului ; dacă acest lucru nu este posibil, 
echipa trebuie să-şi asigure consultanţă periodică din partea unui specialist 
dintr-un mediu cultural similar. 


Cu precizarea că asistentul social trebuie să depună eforturi suplimentare pentru a 
depăşi barierele ce apar în lucrul cu clienţi diferiţi cultural, trebuie subliniat faptul că 
această variabilă este tot mai frecventă şi reprezintă principiul prin care se probează o 
bună pregătire profesională, atât la nivel teoretic, cât şi la cel al experienţei. 

O altă variabilă este cea a diferenței sexuale, deseori accentuată în literatura de 
specialitate prin intervenţiile în care clientul este o minoritate sexuală, fenomen ce are 
însă aplicabilitate nu numai în acest domeniu. Este adevărat că lucrul cu persoanele 
diferite sexual faţă de media acceptată are un caracter special — unde valoarea funda- 
mentală este confidenţialitatea, dar şi o mare sensibilitate a comunicării; este o 
activitate aparte şi prin aceea că există o tendinţă de respingere şi neacceptare din 
partea celorlalţi din orbita socială (familie, grup profesional, grup de prieteni), dar 
uneori însuşi clientul nu doreşte să facă publică orientarea sa sexuală, nu vrea „publicitate” 
în afara grupului de apartenenţă care ar putea să-i aducă doar necazuri. În consecinţă, 
asistentul social va promova respectul de sine, afirmarea valorii proprii, urmărind 
rezolvarea problemei prin utilizarea resurselor interne. 

În acelaşi timp, pot exista intervenţii care să-şi propună ca scop îmbunătăţirea 
performanţelor personale ale unor clienţi ce se definesc prin variabila sexuală ; spre 
exemplu, unele femei au nevoie de ajutor pentru a depăşi problemele de imagine de 
sine, de autovalorificare, de respect de sine aşa cum anumiţi bărbaţi trebuie încurajați 
să dezvolte conduite specific masculine în grupul de prieteni, familial, de asemănători. 
Asistentul social, fără să devină un activist al curentelor sexiste, poate antrena diferite 
organizaţii care să deruleze programe şi proiecte de sprijin pentru populaţii definite 
după variabila sexuală. 

De asemenea, pentru o înţelegere profundă a clientului şi a sistemului său de 
interacțiuni, asistentul social trebuie să identifice indicatorii de clasă socială, prin care 
se raportează la elemente ca: educaţie, ocupaţii, loc de rezidenţă, grupuri de referinţă, 
chiar apartenenţă religioasă. În funcţie de acest element, sunt configurate apoi pro- 
blemele, trebuinţele, conflictele, expectanţele clientului, precum şi experienţele proprii 
care pot fi utilizate ca resurse interne. Atâta timp cât clasa socială reprezintă un sistem 
major al stratificării şi inegalităţi sociale - pe lângă altele, dar în prim-plan -, 
asistentul social trebuie să o abordeze ca pe o referinţă: integrarea şi participarea la 
procesele sociale sunt puternic legate de clasa de apartenenţă prin care se indică tipul 
de familie, accesul la resurse, palierul cultural, grupul politic etc. Mai recent, în unele 
state compozite, se ţine foarte mult seama de apartenenţa la o anumită clasă şi la un 
grup etnic, vorbindu-se deja despre o identificare „biculturală” : cultura etnică şi 
stratificarea socială. 

Pe lângă sensibilitatea la diversificarea culturală, orientarea sexuală, apartenenţa la 
o clasă, asistentul social este obligat să ţină cont şi de alte variabile, foarte diverse, care 
pot fi conceptualizate cu termenul de persoană. Aceasta înseamnă luarea în considerare 
a unor elemente specifice, cum ar fi, spre exemplu, vârsta clientului sau nivelul său de 
dezvoltare la un moment dat. Acest fapt este determinant în stabilirea modalităţilor de 
comunicare ; există diverse forme de comunicare eficientă în funcţie de vârstă. Inter- 
venţia cu clienţi copii presupune un specific din care nu pot lipsi părinţii sau alte 
persoane importante ; asistentul social acţionează asupra acestora care, la rândul lor, 
lucrează cu copiii. Spre deosebire, adolescenţii sunt deseori incomodaţi de interferența 
în comunicare a adulţilor din orbita socială ; persoanele de aceeaşi vârstă sunt mai 
agreate şi comunicarea este mai eficientă dacă se desfăşoară în cadrul unor activităţi 
(spre exemplu, jocuri ca şahul, baschetul ; turismul). 

Despre adult se poate spune, de asemenea, că are un stil propriu de exprimare şi 
comunicare : el se manifestă într-o lume predominant verbală ; în consecinţă, trebuie 
eliminate posibilele surse de „bruiaj” la nivelul canalului de comunicare (vocabular, 
limbaj) şi receptorului (mentalități, stereotipii) astfel încât mesajul să fie cât mai 
adecvat înţeles, în concordanţă cu intenţiile emiţătorului. 

Persoanele în vârstă, deşi nu refuză aproape niciodată comunicarea, se simt în 
siguranţă atunci când asistentul social se deplasează la domiciliul lor. Lucrurile se vor 
desfăşura mult mai bine dacă vor participa la activităţi alte persoane de vârstă apropiată, 
cu care au împărţit experienţe comune. 

La aceste elemente mai trebuie adăugat şi faptul că toate sistemele umane sunt un 
proces continuu : în mod natural ele trec prin aceleaşi stadii şi faze, dar diferă viteza, 
frecvenţa, secvențele etc. Spre exemplu, sunt cazuri când un individ aflat la o anumită 


298 TRATAT DE ASISTENŢĂ SOCIALĂ 


vârstă cronologică să nu se potrivească cu stadiul de dezvoltare cognitivă, morală, 
socială etc. O persoană aflată în perioada adultă poate să rămână în zona de dependenţă 
(afectivă, financiară etc.) specifică altor vârste. 

Atributul social, pe lângă elementele teoretice din psihologia dezvoltării, trebuie să 
evalueze multidirecţional şi multidimensional o persoană şi să-i delimiteze nivelul de 
funcţionalitate socială. Aceasta are loc dacă se iau în considerare şapte perspective 
asupra fiinţei umane (vezi şi O'Neil McMahon, 1990): 

1. dimensiunea vârstei (cu etapele consacrate în literatura de specialitate) ; 

2. dimensiunea sau componenta dezvoltării fizice, cu însuşiri ca receptivitate, 

rapiditate, dezvoltare musculară, coordonare etc., teoretizată de Theodor Litz ; 

3. dimensiunea sau componenta psihosexuală, cu teoretizările celebre ale lui S. Freud, 
cu stadiile oral, anal, falic, latent genital (adolescenţă) şi al iubirii şi muncii 
(maturitate) ; 

4. dimensiunea sau componenta psihosocială, susţinută îndeosebi de Erik Erikson, 
cu etape definite prin dominanţa unor perechi de valori (încredere/neîncredere, 
autonomie/dependenţă, iniţiativă/inerţie, întreprinzător/meditativ etc.). 

5. dimensionarea sau componenta cognitivă, unde J. Piaget propune bine cunoscutele 
stadii de dezvoltare (senzorio-motor, preconceptual, intuitiv, operaţional-concret, 
operaţional-formal) ; 

6. dimensiunea sau componenta morală, identificată de Lawrence Kohlberg şi 
particularizată în trei paliere : preconvenţional (0-6 ani), convenţional (6-12 ani) 
şi postconvenţional (peste 13 ani); 

7. dimensiunea sau componenta spirituală, propusă de Gordon Allport, desfăşurată 
în faze ce descriu traseul formării conştiinţei inclusiv religioase (de la apariţia 
detaşării senzoriale, prin primele răspunsuri sociale, până la crize şi experienţe 
proprii de tip religios, participare activă în vederea căutării ultimelor răspunsuri 
cu privire la viaţă şi moarte). 


Dar şi în această evaluare complexă rezultatul rămâne relativ, depinzând de inter- 
secţia dintre ştiinţe şi arta specialistului, deoarece dezvoltarea fiecărei persoane este 
unică, fiind determinată de interacţiunea unui anumit număr de factori şi variabile, 
unele dintre ele adiţionale. Spre exemplu, personalitatea este o variabilă ce contribuie 
fundamental în procesul de intervenţie şi schimbare ; dezvoltarea personalităţii — se 
acceptă - este produsul dintre ereditate şi mediu, dar aceste elemente sunt de o 
diversitate descurajantă, astfel încât nici rezultatul nu poate fi decât o combinată şi mai 
complexă. Asistentul social trebuie să pună în relaţie această realitate dinamică, a 
personalităţii umane, cu alte variabile importante în momentul intervenţiei, ceea ce este 
o sarcină foarte dificilă. 

Şi totuşi, trebuie să adăugăm alte două variabile la cele deja enumerate : religia şi 
orientarea valorilor personale. Deşi în literatura de specialitate nu se regăsesc prea 
multe elemente de practică în asistenţa socială pe grupuri de tip religios, în ultimul 
timp se observă o polarizare a activităţilor umane (în special politice) după acest tip de 
valori şi este de aşteptat un puternic impact în zona de acţiune a asistenţei sociale. Aici 
nu se pune problema că specialistul este sau nu este un credincios, ci este vorba despre 
modul în care credinţa şi apartenenţa la o religie influenţează comportamentul uman ; 
oamenii au sisteme de valori diferite care sunt ontologic determinate. Schimbarea pe 

care şi-o propune practica asistenţei sociale nu trebuie să contravină ideilor, atitudinilor, 
ideologiei unei persoane ce aparţine unui anumit mediu social. Dacă nu se respectă 
această condiţie, schimbarea devine distructivă. 

O situaţie foarte posibilă este aceea în care asistentul social pune în relație sisteme 
ce au valori contrastante; un exemplu sugestiv îl regăsim în asistenţa socială a 
comunităţilor de ţigani din România. Sau, la rigoare, în contrapunerea sistemului 
american, caracterizat prin valorile capitalist-pozitivist-creştine, cu un sistem ce se 
defineşte prin alte valori centrale. 

În sprijinul tezei diversităţii variabilelor vine şi termenul de „mediu” ; clientul nu 
poate exista decât într-un spaţiu geografic, ce diferă de la o persoană/comunitate la 
alta. O cunoaştere mai bună a clienţilor presupune informaţii cu privire la mediul 
înconjurător, urban sau rural; modul de viaţă şi standardele existenţei sunt legate 
direct de natură şi resursele materiale. Între individ şi mediu există o interacţiune 
perpetuă ; influenţele pot fi atât de puternice şi subtile încât mediul fizic exterior 
ajunge să-şi pună amprenta pe personalitatea colectivă a grupurilor umane. De altfel, 
în rândul tehnicilor de lucru a fost inclusă şi tehnica schimbării prin mediu, validată de 
experienţa şi practica psihoasistenţială. 

Se acceptă - şi au fost dezvoltate teorii în acest sens — că un individ, un grup sau 
o comunitate există într-un mediu (urban sau rural) şi că acest mediu influenţează în 
mod diferit, prin experienţe de viaţă, ideile şi valorile oamenilor ; diferenţele dintre 
localităţile rurale şi cele urbane sunt vizibile (populaţie, activităţi, organizare, relaţii, 
ocupaţii, resurse, stil de viaţă, nivel de educaţie ş.a.m.d.) şi probabil se vor menţine, 
chiar dacă unii indicatori devin tot mai asemănători. Diferenţele se menţin, respectând 
regula, atât în ceea ce priveşte tipurile de probleme şi situaţiile de criză, cât şi la 
nivelul resurselor şi soluţiilor de rezolvare; competențele şi sarcinile asistentului 
social dobândesc alte conţinuturi, deşi metodologia rămâne neschimbată. Fără să fie 
reconstruită, competenţa asistentului social capătă o altă configuraţie, în funcţie de 
complexul de variabile ale procesului de schimbare. 

În concluzie, se poate spune că practica eficientă în asistenţa socială depinde în mod 
esenţial de performanţele specialiştilor intervenţiei. Un loc hotărâtor îl ocupă abilităţile 
şi deprinderile asistentului social, cum este cea a deschiderii, sincerităţii şi sensibilităţii 
în lucrul cu diversitatea umană. Fie şi numai din acest context, se poate deduce că o 
intervenţie eficientă, care să producă schimbările dorite, se supune şi respectă cu 
stricteţe o serie de principii şi reguli. 

Trebuie amintit, în acelaşi timp, că există destul scepticism cu privire la locul şi 
rolul asistentului social. Această atitudine are la bază câteva observaţii din realitate (de 
exemplu, lucrul cu delincvenţii de carieră), dar nu pot fi absolutizate - căci s-ar 
transforma în cinism. Mai mult, sunt vizibile unele dificultăţi specifice lucrului cu unii 
clienţi (delincvenţi, toxicomani, devianţi subculturali) care contribuie la crearea unei 
valori negative cu privire la utilitatea intervenţiei. Aceste dificultăţi pot fi grupate 
astfel : 

a) unii clienţi nu caută de bunăvoie ajutorul de tip „asistenţă socială”, ci îşi 
dirijează etorturile spre alte direcţii, de eficienţă imediată (spre exemplu, 
consiliere juridică pentru delincvenţi) ; de aici decurge chiar o anumită rezistenţă 
la relaţia de ajutor ; 

b) trebuie acceptat, de asemenea, că unii clienţi au mijloace şi resurse limitate şi nu 
valorizează suficient valenţele intervenţiei pentru schimbare ; adesea, îşi fixează 

c) 


d) 


e) 


8) 


obiective imediate şi secundare pentru a ieşi din situaţiile dezagreabile în care se 
află, dar fără o rezolvare efectivă a problemelor ; 

mulţi clienţi au un sfil de viaţă ce este puternic structurat şi chiar fundamental 
(psihologic, social, economic) şi nu vor să-l abandoneze; aceştia nu doresc 
schimbarea întrucât au deja o orientare stabilă a valorilor. Cu această categorie 
este foarte greu de lucrat, dar se poate face ceva pentru ei (de exemplu, pentru 
delincvenţii periculoşi se pot stabili obiective de stabilizare a carierei, evitându-se 
escaladarea conduitelor tot mai grave) ; 

la mulţi clienţi se observă o deformare sistematică a realităţii, în care accentul 
cade pe propriile reprezentări şi sentimente, cel mai adesea negative ; 
manifestarea unor dificultăți serioase cu privire la respectarea regulilor şi 
normelor convenţionale, pe care le percep ca pe nişte constrângeri şi limitări ale 
libertăţii sau exprimării personale/normale ; 

o deteriorare vizibilă şi îndelungată a capacităţilor de exercitare a rolurilor şi 
funcţiilor sociale, ceea ce conduce la diverse forme de excludere sau neintegrare 
în grupurile de referinţă ; 

o dezavuare şi o îndepărtare de modul/stilul de viaţă convenţional, ce are ca 
efect o refugiere în grupurile marginale şi deviante, de unde dezvoltă comporta- 
mente de risc social. 


Această listă poate continua - în funcţie de specificul clientului şi problemelor sale -, 
dar se ajunge la aceeaşi concluzie : pentru ca schimbarea să fie posibilă şi în direcţia 
propusă, asistentul social are nevoie de o personalitate echilibrată şi de o bună pregătire 
teoretică şi metodologică, acestea fiind singurele elemente sigure în intervenţie. EI 
trebuie să respecte o serie de principii fundamentale pentru a-şi atinge scopul inter- 
venţiei eficiente : 


l. 


2. 


elaborarea şi respectarea unei strategii diferenţiate, în funcţie de variabilele 
sistemului client ; 

principiul intervenției etapizate, adică parcurgerea tuturor etapelor şi fazelor în 
procesul de ajutor, de la evaluarea preliminară, cunoaşterea detaliată şi înţe- 
legerea profundă a subiectului şi până la prognosticul conduitelor ulterioare 
schimbării provocate ; 


. principiul intervenţiei intensive, adică utilizarea diverselor procedee şi tehnici 


de lucru, a celor mai eficiente în provocarea schimbării la client; 
principiul intervenţiei de durată, mai ales la clienţii cu probleme comporta- 
mentale, pentru a diminua riscul de reactivare a conduitelor indezirabile ; 


.. principiul intervenţiei precoce — la clienţii ce reprezintă categorii de risc social, 


accentul deplasându-se pe latura preventivă ; 


.. principiul intervenţiei aparent spontane, în vederea creării unui climat cât mai 


natural care este mai eficient în lucrul cu clienţii şi elimină suspiciunile gratuite ; 
principiul prudenţei profesionale ce se reteră la alegerea strategiei adecvate 
pentru a elimina riscurile unui eşec sau, mai grav, pentru a nu se ajunge la 
provocarea de probleme suplimentare ; toate tehnicile şi procedeele trebuie să 
fie subordonate intereselor clientului. 


O altă regulă de bază se referă la faptul că asistentul social nu trebuie niciodată să 
forțeze procesul de intervenţie ; uneori, această lipsă de „răbdare” profesională poate 

să provoace efecte contrare şi, de asemenea, o mai mare neîncredere a clienţilor în 
propriile forţe şi în competenţa asistentului social. Ideea fundamentală care trebuie 
indusă în lucrul în vederea schimbării este aceea a posibilității schimbării, chiar dacă 
necesită o perioadă mai îndelungată (pentru toxicomani, de exemplu, poate să dureze 
ani de zile); de asemenea, societatea/grupurile de referinţă trebuie să manifeste o 
mare înţelegere şi acceptanţă faţă de cei dispuşi să se mobilizeze în vederea schimbării. 

Pentru a pune în aplicare toate aceste reguli şi condiţii şi pentru a asigura o 
intervenţie eficientă, asistentul social trebuie să probeze şi să aibă în vedere următoarele 
elemente : 


să stăpânească foarte bine cunoştinţele despre comportamentul şi schimbarea 
comportamentală, de la teoriile generale şi până la cazurile de excepţie ; cadrul 
de referinţă teoretică trebuie să cuprindă cunoştinţe temeinice din teoria stresului, 
teoria rolurilor (indispensabile în intervenţiile de criză), teoria sistemelor, teoria 
comunicării (pe care se bazează intervenţia de scurtă durată), psihologia persona- 
lităţii (persoana este ţinta principală a schimbării) ; 

să posede cunoştinţe despre metode şi tehnici de investigare socială şi cunoaştere 
individuală şi, de asemenea, să cunoască foarte bine metodele şi tehnicile de 
intervenţie propriu-zisă, în întreaga lor diversitate, deşi se poate specializa pe un 
anume tip; 

dintre abilităţile şi calităţile sale nu trebuie să lipsească realismul : să nu fie nici 
prea optimist, nici prea pesimist, să evite feedbackul negativ, să nu se opună 
clienţilor ce se împotrivesc, să fie autoritar în faţa clienţilor manipulativi etc. ; 
să respecte codul de deontologie profesională ; să nu folosească niciodată clienţii 
pentru satisfacerea propriilor nevoi ; 

să nu domine în mod gratuit; să nu-şi transforme clienţii într-o pradă sau în 
persoane captive ; să nu pozeze în „expert” în toate şi să abandoneze poziţiile de 
superioritate ; să promoveze şi să se bazeze pe valori pozitive în interacţiune 
(acceptare, înţelegere, dialog, căldură, preocupare) ; 

asistentul social trebuie să inspire încredere, să promoveze credibilitatea şi să 
asigure confidențialitatea ; poziţia unui profesionist face trimitere la aceste 
valori care-şi propun activarea abilităţilor şi motivaţiilor ce susţin schimbarea ; 
depistarea şi eliminarea punctelor slabe din propria personalitate ; uneori, este 
posibilă simularea unor elemente pozitive (spre exemplu, onestitate, acceptare, 
deschidere), dar aceasta nu poate dura prea mult timp, astfel încât calităţile 
respective trebuie educate ; 

practicarea exerciţiilor de aufocunoaştere şi autodezvoltare ; în practică se 
manifestă diverse figuri de asistenţi sociali „deficienţi” : nesigurii (cei ce 
încearcă să domine excesiv şi nejustificat întâlnirile), avizii de putere (cei ce-şi 
sufocă clienţii), slabii (cei ce evită contactul şi se tem de apropierea de client). 
Examinarea de sine conduce la descoperirea punctelor vulnerabile şi la direcţio- 
narea eforturilor de schimbare proprie (eliminarea stereotipurilor sociale, a 
atitudinilor sexiste, acceptarea celuilalt diferit, autocontrol etc.). 


Din acest portret complex al actorilor implicaţi în procesul de schimbare, ca 
fundament al asistenţei sociale, cu evantaiul larg de funcţii şi roluri, se demonstrează 
că intervenţia nu este doar o provocare, ci în primul rând un demers ştiinţific, riguros 


302 TRATAT DE ASISTENŢĂ SOCIALĂ 


şi specific ; metoda asistenţei sociale, deşi împrumută unele elemente din alte domenii, 
este o metodă ştiinţifică şi este aplicată de specialişti. 

Modelele teoretice în asistenţa socială! 


+ Psihanaliza 

+ Teoria comportamentală (behaviorismul) 

+ Modele terapeutice de tip psihanalitic 

. Modele terapeutice de origine comportamentalistă 
Alte modele teoretice relevante pentru asistenţa socială 


+ Concepții integratoare în asistenţa socială : modelul sistemelor 


ecologice 


. Privire retrospectivă asupra concepţiilor specifice asistenţei 


sociale 


„Acest capitol este adaptat şi preluat din volumul M. Roth, A. Rebeleanu, Asistenţa socială. 


Cadru conceptual şi aplicații practice, Editura Universitară Clujeană, Cluj-Napoca, 2007. 


Teoria muncii sociale, un domeniu vast şi complex, este caracterizată printr-o rapidă 
expansiune în ultimele decenii, a adoptat modele şi tehnici din ştiinţele sociale, dar 
le-a dezvoltat în mod propriu, adaptându-le la cazuistica sa specifică. Caracterul 
particular al modelelor teoretice din asistenţa socială provine din însăşi necesitatea de 
reconsiderare teoretică a modelelor de bază privind comportamentul uman, societatea 
şi legăturile dintre acestea două, pentru a le adapta la cazurile particulare, cu nevoi sau 
particularităţi speciale. D. Howe (1997, p. 171) consideră că o concepţie teoretică clară 
influenţează asistenții sociali în cinci arii importante, care trebuie considerate ca părţi 
integrante ale procesului de asistenţă socială : 

1. observarea situaţiei: teoria informează asistentul social în legătură cu ceea ce 
trebuie să caute şi să vadă; 

2. descrierea situaţiei: oferă un cadru conceptual şi un vocabular adecvat, care 
permit sistematizarea şi organizarea celor observate ; 

3. explicarea situaţiei: dă indicii pentru a putea face legături între datele unor 
observaţii şi pentru a găsi relaţiile cauzale dintre evenimentele care apar în 
evoluţia cazurilor sau a fenomenelor psihosociale studiate ; 

4. permite unele predicții, privind evenimente viitoare sau consecinţe ale unor 
situaţii prezente ; 

5. intervenţia : sugerează posibilităţi şi direcţii de schimbare a situaţiei date. 


Nici un model teoretic nu este, singur, suficient de cuprinzător (de comprehensiv) 
încât să ofere explicaţii şi soluţii pentru toate variantele, necesităţile şi posibilităţile pe 
care le conţine individualul, adică nu poate oferi un cadru de înţelegere pentru toate 
cazurile practice. Practicienii afiliaţi unui anumit model pot aplica concepţii sau chiar 
tehnici asociate unei alte teorii. Puţini sunt cei purişti, care se consideră adepţi în 
exclusivitate ai unui singur model teoretic. Acei practicieni care ar şti să acţioneze doar 
conform unui singur model, ar face un deserviciu clienţilor lor, dar şi lor înşile, fiindcă 
şi-ar limita eficienţa activităţii profesionale la rezolvarea acelor probleme care corespund 
exact (lucru foarte rar întâlnit în realitate) modelului teoretic ales. 

Diferenţele dintre teorii privesc felul de a privi lumea, modul de a explica adaptarea 
la viaţa socială, factorii dezvoltării, punctul de vedere asupra resurselor umane, asupra 
bolilor, a handicapului, a insucceselor, a scopurilor intervenţiei şi a duratei acesteia, a 
metodelor de evaluare şi a altor dimensiuni importante ale muncii cu cazurile (Howe, 
1997). 

Pentru conturarea cadrului teoretic al activităţilor de ajutor, curentele terapeutice 
dominante ale primei jumătăţi a secolului XX — anume psihanaliza şi behaviorismul — 
au avut cea mai mare influenţă. Ele au stat la baza multor altor modele conceptuale mai 
noi, respectiv actuale, care ghidează intervenţii în scopul de a îmbunătăţi capacitatea 
de adaptare a individului la cerinţele mediului său social. Modelele teoretice privind 
procesul obţinerii unor schimbări în modul de adaptare al indivizilor, pe care le 

prezentăm în continuare, nu le cuprind pe acelea care analizează formele de protecţie 
socială, cauzele problemelor sociale sau contextul social-politic care favorizează sau 
limitează procesul de ajutor. Ele vor fi încadrate de modele teoretice specifice, care nu 
constituie în prezent subiectul discuţiei noastre. 


1. Psihanaliza 


Teorie cu un puternic impact asupra tuturor formelor de relaţii şi activităţi de acordare 
de ajutor, cu cea mai lungă istorie şi cea mai mare influenţă asupra asistenţei sociale 
dintre teoriile privind personalitatea umană, psihanaliza a fost introdusă de Sigmund 
Freud (1856-1939), medic psihiatru vienez, şi dezvoltată ulterior de către discipolii şi 
continuatorii săi (Carl Jung, Alfred Adler, Otto Rank, Anna Freud, Erich Fromm, 
Karen Horney, Wilhelm Stekl, Melanie Klein, Ernest Jones, Margaret Mahler, Bruno 
Bettelheim, Ferenczi Sândor şi mulţi alţii). În circumscrierea modelului său de înţelegere 
a bolilor psihice, Freud a pornit de la observaţia că îndărătul comportamentului uman 
se află motivații ascunse observatorului din afară, necunoscute chiar individului însuşi. 
Psihanaliza freudiană clasică încearcă să descopere mecanismele invizibile ale psihicului 
pacienţilor care suferă de boli psihice, aducând la suprafaţă ceea ce se ascunde îndărătul 
simptomelor nevrotice. Într-o epocă în care cauzele bolilor psihice erau căutate primordial 
în factori de natură fiziologică, Freud a susţinut, în explicarea simptomatologiei 
nevrotice, principiul determinismului psihologic — la originea comportamentului psihic 
tulburat se află factori psihici (Herman, 1988). Munca terapeutică cu pacienţii, notată 
cu deosebită rigurozitate de savantul Freud, a pus în lumină importanţa evenimentelor 
traumatice din trecutul persoanei. Prin analiza materialului oferit de amintirile şi 
visurile bolnavilor, metoda psihoterapeutică elaborată de Freud a pus în evidenţă 
importanţa specială a evenimentelor din copilărie pentru întreaga evoluţie ulterioară a 
personalităţii. Freud a acordat o semnificaţie deosebită rolului traumelor, a căror 
conştientizare va înlătura efectul de declanşare a simptomatologiei nevrotice. El a 
căutat să înţeleagă efectul fanteziilor din mica copilărie şi a descoperit că uitarea 
acestora este legată de caracterul lor adesea inacceptabil din punct de vedere moral. 
Studiind modul în care experienţele traumatice se şterg din memorie, Freud a descoperit 
mecanismele refulării, rolul dinamizator al inconştientului în elaborarea unor mecanisme 
de apărare ale psihicului împotriva conştientizării evenimentelor neplăcute ale trecutului. 

Ulterior, în locul concepţiei care pornea de la evenimente traumatice singulare, 
Freud a realizat importanţa relaţiilor afective cu părinţii de pe parcursul copilăriei. 
Construind ipoteze şi căutând explicaţii în procesul de psihoterapie al unor pacienţi 
nevrotici adulţi, Freud a elaborat în mod deductiv teoria dezvoltării psihosexuale, 
fundamentală pentru înţelegerea dinamicii dezvoltării psihice, totuşi adesea răstălmăcită 
în mod vulgar, exagerată sau ultrasimplificată. Conform acestei teorii, la naştere, 
individul este o fiinţă dominată de instincte, de principiul plăcerii. Mai apoi, în cadrul 
relaţiei cu părinţii şi, în general, cu cerinţele sociale, prin interiorizarea interdicţiilor 
venite din partea părinţilor, copilul va reuşi să-şi amâne nevoile, respectiv să le 
transforme, astfel ca ele să fie acceptabile social. Conform concepţiei freudiene, 
nevrozele în primul rând, dar şi celelalte boli psihice au drept cauză tulburările 

survenite într-unul din stadiile dezvoltării psihosexuale şi care conduc la conflictul 
intrapsihic dintre motivații şi instincte şi afectează relaţiile dintre cele trei instanţe ale 
structurii personalităţii, Idul, Egoul şi Superegoul : 

-  Idul reprezintă structura primitiv-instinctuală a omului, care cuprinde dorinţe şi 
motivații inconştiente. EI tinde spre satisfacţii imediate şi reducerea stărilor de 
tensiune datorate amânării satisfacerii trebuinţelor ; 

-  Egoul, structura Eului raţional, are ca sarcină principală adaptarea la realitate ; 
se orientează conştient, cu ajutorul unor procese psihice ca percepţia, gândirea, 
decizia etc. ; 

—  Superegoul este structura care cuprinde perceptele morale şi valorile sociale 
după care se conduce individul, aşteptările sale de la sine, idealurile spre a căror 
realizare tinde ; acestea sunt interiorizate prin intermediul părinţilor, al educaţiei, 
al culturii. 


Comportamentul unei persoane este produsul conflictelor dintre structurile amintite, 
conflicte care, la rândul lor, pot fi conştiente sau inconştiente. Conceptul freudian de 
inconştient cuprinde un ansamblu de experienţe, fantezii şi amintiri, fiind sursa tuturor 
suferințelor psihice. 

Valoarea concepţiei psihanalitice pentru asistenţa socială se exprimă în primul rând 
prin explicaţia pe care o dă dificultăţilor de adaptare la societate, prin conflictele 
neprelucrate, traumele copilăriei, lipsa de conştientizare a frustrărilor. În al doilea 
rând, psihanaliza a oferit asistenţei sociale o metodă de intervenţie în vederea trata- 
mentului pacienţilor, laborioasă şi prin urmare costisitoare, dar care poate conduce la 
îmbunătăţirea sănătăţii lor mintale, înlesnind astfel adaptarea lor socială. În al treilea 
rând, psihanaliza a adus la suprafaţă problematica relaţiei pacient-terapeut, punând în 
punctul de vedere al trăsăturilor de personalitate. În concepţia lui Freud, relaţia de 
ajutor este un teren adecvat apariţiei unor proiecţii asupra intervenientului (transfer) şi 
al acestuia asupra pacientului (contratransfer), dând astfel naştere unui câmp de 
sentimente în care de obicei sunt reactualizate conflicte şi frustrări intrapsihice şi unde 
apar identificări cu propriii părinţi sau copii sau cu alte persoane semnificative. Aceste 
proiecţii pot eventual tulbura bunul mers al relaţiei şi scădea valoarea ei terapeutică. 
Pentru o bună colaborare în cadrul relaţiei de ajutor, terapeutul trebuie să devină 
conştient de propriile proiecţii asupra pacientului său, dar şi de proiecţiile acestuia 
asupra sa. 

Primul teritoriu al asistenţei sociale în care concepţia psihanalitică a prins rădăcini 
a fost cel al psihiatriei, unde asistenții sociali clinicieni s-au format în spiritul înţelegerii 
trecutului pacientului şi al traumelor suferite de acesta în copilărie. De aici, modelul 
s-a extins în afara clinicilor de psihiatrie şi a devenit pentru câteva decenii dominant în 
munca socială individuală cu persoanele asistate. Reprezentanţii cei mai cunoscuţi au 
fost M. Richmond, Anette Garett, Gordon Hamilton, Charlotte Towle, Louise Bandler. 
Datorită puternicelor influenţe psihanalitice, asistarea cazurilor poartă şi astăzi numele 
de asistenţă socială clinică. Şcoala căreia i-au dat naştere se numeşte şcoală diagnostică, 
ce poartă — aşa cum indică numele - amprenta concepţiei medicale care a stat la baza 
apariţiei sale (Szab6, 1993). În acest model medical, asistentul social îşi pune abilităţile 
profesionale în slujba cunoaşterii cazului, considerat ca suferind de o boală al cărei 

diagnostic trebuie stabilit, după care se poate găsi tratamentul adecvat. Szab6 (1993) îl 
menţionează pe Austin ca unul dintre reprezentanţii şcolii diagnostice, acesta diferenţiind 
trei forme de psihoterapie : 

— psihoterapia psihanalitică, care tinde spre o profundă restructurare a perso- 
nalităţii pacientului ; 

— terapia de nivel intermediar, care recurge parţial la metodele de cunoaştere de 
tip analitic, interpretativ, şi al cărei scop este inducerea unor schimbări în 
reacţiile emoţionale ale pacientului, prin metode emoţional-corective care îşi au 
sursa în relaţia terapeutică ; 

— terapia suportivă (de sprijin), ale cărei metode principale sunt ventilarea emoţiilor, 
consilierea şi reducerea anxietăţii prin ridicarea stimei de sine a pacientului. 


2. Teoria comportamentală (behaviorismul) 


Apărut ca o atitudine ştiinţifică opusă psihanalizei, behaviorismul este o orientare 
psihologică care pune accent asupra necesităţii şi posibilităţii de studiu al compor- 
tamentului indivizilor, a reacţiilor şi acţiunilor observabile, măsurabile şi mai puţin 
pe sentimentele oamenilor şi experienţele lor subiective. Dintre personalităţile 
ştiinţifice care au fundamentat psihologia comportamentală cei mai cunoscuţi sunt 
J.B. Watson (1920) şi B.F. Skinner (1974). Printre principiile acestui curent de 
gândire, a cărui influenţă depăşeşte domeniul psihologiei, se află sublinierea 
rolurilor factorilor de mediu şi învăţării în determinarea comportamentelor umane. 
Bazat pe numeroase experimente efectuate atât pe animale, cât şi pe copii şi adulţi, 
iniţiatorii behaviorismului şi discipolii lor au demonstrat posibilitatea modificării 
comportamentului prin condiţionare şi decondiţionare, asociere, recompensă şi 
pedeapsă, imitare şi preluare de modele. De exemplu, Watson şi colaboratorii săi 
(1920) au demonstrat în condiţii experimentale posibilitatea de a condiţiona emoţiile 
umane. Ei au reuşit să condiţioneze frica copiilor faţă de animale, prin asocierea 
unui stimul condiţional neplăcut cu apariţia unui animal de care iniţial copiii nu se 
temeau. După inducerea reacției de frică, cercetătorii au reuşit să decondiţioneze 
această emoție, asociind de această dată apariţia animalului cu un stimul plăcut. S-a 
demonstrat astfel posibilitatea de a utiliza învăţarea prin condiţionare pentru schimbarea 
comportamentului unor persoane. 

De asemenea, folosirea recompenselor şi a pedepselor este o metodă eficientă de 
reglare a comportamentului. Ele sunt folosite în mod spontan de către părinţi şi educatori 
în educaţia copiilor, dar pot fi folosite cu succes şi de către profesioniștii implicaţi în 
schimbarea comportamentului adolescenților sau chiar al adulţilor cu tulburări de 
comportament, al persoanelor cu deficienţe psihice, în tratamentul persoanelor dependente 
de droguri şi de alcool etc. Această tehnică terapeutică are ca elemente fixarea unui 
comportament-ţintă, formulat în termeni concreţi, precişi şi stabilirea unui sistem de 
pedepse şi recompense prin care individul respectiv va fi motivat pentru schimbarea 
repertoriului său de răspunsuri comportamentale şi pentru atingerea comportamentului-ţintă. 

Un curent important al behaviorismului, şi anume teoria învăţării sociale, fundamentat 
de Bandura (1963, 1969, 1986), a demonstrat că tiparele neadecvate de comportament 


308 TRATAT DE ASISTENŢĂ SOCIALĂ 


sunt şi ele învăţate, sursele învăţării fiind în primul rând modelele preluate din anturaj. 
Acest tip de schimbare comportamentală a fost denumit învăţare socială şi atrage 
atenţia asupra semnificației modelelor de comportament - adecvate sau neadecvate din 
punct de vedere moral - în dezvoltarea unei persoane. 

Intervenţiile care au ca punct de plecare behaviorismul se desfăşoară pe parcursul 
unor perioade de timp scurte, mai ales comparativ cu tehnicile terapeutice de sorginte 
psihanalitică. Faţă de ancorarea psihanalizei în trecut, tratamentul de inspiraţie com- 

Avantajul acestui mod de gândire pentru asistenţa socială este punerea accentului pe 
analiza comportamentului observabil al indivizilor şi - totodată - pe obiectivitatea 
sporită a metodelor de lucru (Perlman, 1957, 1982 ; Pincus, Minahan, 1973; Pierson, 
1994). Preluând modalităţile de intervenţie de tip behaviorist, asistenţa socială a făcut 
progrese în direcţia sporirii rigurozităţii demersului ştiinţific, al intervențiilor destinate 
persoanelor cu dificultăţi de adaptare socială. Modelul behaviorist nu se limitează la 
autorii amintiţi, ci constituie, ca şi psihanaliza, sursa dezvoltării a numeroase alte 
modele de intervenţie, fiecare fiind deosebit de util pentru anumite tipuri sau doar 
parţial aplicabil la alte tipuri de clienţi. 

Pornind de la modelele de intervenţie de tip psihanalitic şi comportamental, pe 
parcursul secolului trecut au fost elaborate numeroase modele de intervenţie destinate 
îmbunătăţirii capacităţii de adaptare a persoanelor la cerinţele anturajului lor. Dacă 
punctele de plecare ale unora din ele pot fi clar recunoscute fie predominant în 
psihanaliză, fie în behaviorism, cele mai noi modele teoretice cuprind adesea combinaţii 
dintre aceste două curente fundamentale. 


3. Modele terapeutice de tip psihanalitic 


3.1. Teoriile Eului 


Spre mijlocul secolului XX, discipoli ai lui Freud, precum Heinz Hartman, Erik 
Erikson, Eda Goldstein şi Leopold Bellak, au susţinut rolul Eului conştient în adaptarea 
la cerinţele vieţii sociale. În condiţii normale de sănătate mintală, funcţiile psihice 
(percepţia, memoria, gândirea, autocontrolul) sunt independente de impulsurile instinc- 
tuale şi asigură adaptarea la mediu. Semnificaţia acestui grup de modele pentru asistenţa 
socială constă în descrierea funcţiilor adaptive ale Eului, a etapelor de dezvoltare ale 
acestuia în funcţie de influenţele externe - şi nu de dezvoltarea structurilor inconştiente — 
Şi în descrierea unor tehnici concrete de intervenţie. Spre exemplu, E. Goldstein (1985, 1995) 
descrie următoarele tehnici care pot fi folosite în munca clinică în asistenţa socială : 
1. oferirea de sprijin (prin acceptare, încurajare, înţelegere) ; 
2. sugestie, consiliere ; 
3. ventilarea sentimentelor clientului prin verbalizarea lor, încurajarea exprimării 
sentimentelor ; 
4. centrarea pe situaţia prezentă a clientului şi acordarea de ajutor pentru înţelegerea 
mai bună a propriei situaţii ; analiza raţională a avantajelor şi a dezavantajelor 
situaţiei problematice ; 

5. stimularea autocunoaşterii, reflectarea reacţiilor de apărare, a comportamen- 
telor iraționale ale individului şi ajutarea acestuia în interpretarea propriilor 
reacţii ; 

6. ajutarea clientului pentru a înţelege rădăcinile propriului comportament din 
prezent prin semnificaţiile evenimentelor din trecutul său. 


Dintre teoriile Eului, o semnificaţie importantă pentru înţelegerea personalităţii 
umane 0 are cea a lui Erik Erikson (1950), care se referă la explicarea etapelor 
dezvoltării personale. Cu rădăcini în psihanaliză, modelul teoretic al dezvoltării Eului, 
elaborat de Erikson la mijlocul secolului trecut, este preocupat de creşterea şi dezvol- 
tarea funcţionării Eului, acordând o atenţie sporită acţiunii factorilor de mediu. Se 
consideră că modelul lui Erikson stabileşte legătura între teoriile psihodinamice tra- 
diţionale şi practicile terapeutice mai noi. Această teorie recunoaşte rolul important al 
mediului social în dezvoltarea trăsăturilor de personalitate şi a funcţiilor umane în 
general. Erik Erikson (1950) a propus împărţirea dezvoltării în opt stadii care se întind 
pe tot parcursul vieţii. Acestea constituie o extindere a stadiilor psihosexuale freudiene, 
însă cu multiple referiri la dimensiunea psihosocială. Fiecare stadiu de dezvoltare are 
sarcinile şi crizele sale specifice. Rezolvarea lor va duce la apariţia unor trăsături de 
personalitate specifice perioadei respective, care se pot constitui în mod echilibrat sau 
pot să tindă spre un pol al acelei trăsături. Procesul devenirii personalităţii va purta 
amprenta modului de rezolvare a fiecăreia dintre crizele corespunzătoare celor opt 
stadii de dezvoltare a personalităţii, descrise în cele ce urmează. 

1. Perioada formării încrederii sau a neîncrederii bazale a sugarului când aceste 
părintele, în primul rând mama, răspunde nevoilor biologice, de protecţie şi 
emoţionale ale copilului, copilul va dobândi încredere în lumea din jurul lui. 
Dacă nevoile sale vor rămâne nesatisfăcute, atunci sentimentul dominant al 
copilul va fi cel de neîncredere şi nesiguranţă, care ar putea să îl însoţească 
de-a lungul întregii sale dezvoltări. Părinţii vor încerca să răspundă nevoilor 
sugarului, rolul lor fiind cel de a-i insufla încrederea că nu va rămâne flămând 
şi neîngrijit, dar şi acela de a-i forma capacitatea de a-şi amâna trebuinţele, fără 
însă a-l pune în pericol. Dacă părinţii exagerează în modul în care răspund 
nevoilor copilului-sugar, el va avea sentimentul că este omnipotent, ceea ce îi va 
îngreuna ulterior adaptarea la anumite cerinţe ale vieţii sociale. Părintele trebuie 
să găsească un echilibru în modul în care satisface trebuinţele bebeluşului, prin 
care să îi ofere siguranţă şi încredere, creând pentru aceste trebuinţe un anumit 
cadru de reglare în timp (un regim de viaţă potrivit copilului). 

2. Perioada formării autonomiei sau a îndoielii şi ruşinii, ce apar în urma expe- 
rienţelor de restricţie sau de încurajare a tendinţelor de autonomie ale copilului. 
Copilul antepreşcolar are o mare nevoie de mişcare, este extrem de curios şi 
dornic să pună la încercare tot ce intră în sfera lui de acţiune, punându-se adesea 
în pericol datorită competenţelor sale limitate. De aceea adultul trebuie să 
vegheze la siguranţa acestuia, să stabilească limitele acţiunilor copilului, dar şi 
să îi ofere suficient spaţiu de mişcare şi experimentare. Din nou, părintele sau 
adultul care îl însoţeşte pe copil va trebui să găsească un echilibru în modul în 
care asigură tendinţa de autonomie a copilului, pentru a nu-i induce acestuia 

sentimente de neputinţă şi îndoială de sine, dar să îi formeze, de asemenea, 
capacitatea de inhibiţie. 


„ Perioada formării inițiativei sau a sentimentului de vinovăţie, raportate la 


este specifică tendinţa copilului de a nu se limita la imitarea comportamentului 
adulţilor sau la reacţii faţă de stimulii din jur, ci de a lua iniţiative, pe baza 
propriei sale imaginaţii. Dacă adulţii din jur depreciază iniţiativele copilului şi 
au o atitudine predominant critică sau punitivă faţă de copilul preşcolar pentru 
consecinţele comportamentului său, atunci la acesta se va dezvolta precumpănitor 
sentimentul de ruşine şi de autoînvinovăţire, care — deşi importante într-o 
anumită măsură în relaţiile cu ceilalţi — pot inhiba dezvoltarea creativităţii sale. 
Sarcina părinţilor şi a celorlalţi adulţi din mediul copilului ar fi, din nou, să 
găsească un echilibru între încurajarea fanteziilor şi a iniţiativei în acţiuni, pe 
de-o parte, şi preluarea responsabilităţii pentru acestea, pe de altă parte. 


. La vârsta şcolară mică se formează hărnicia, sârguința sau, la polul opus, 


sentimentul de inferioritate. În viaţa copilului şcolar, sarcina principală este 
învăţarea şi — mai mult — succesul şcolar. Pentru părinţi, dar şi pentru celelalte 
persoane - adulţi şi alţi copii - aflate în jurul lui, aprecierea faţă de copil va fi 
raportată la performanţe (mai puţin la sentimente), în primul rând cele şcolare. 
Acesta este un lucru util pentru formarea atitudinii de sârguinţă a copilului, dar 
exagerarea aşteptărilor faţă de el îi poate induce un complex de inferioritate. 


„ Perioada pubertăţii şi a adolescenţei este cea a formării identității, respectiv a 


confuziei de roluri. Procesul de individualizare al adolescentului îi conferă 
acestuia numeroase prilejuri de a pune la încercare diverse roluri, ca cel de 
coleg solidar, de partener al persoanei iubite, de constructor al propriei cariere, 
de rebel faţă de familie sau alte persoane care reprezintă autoritatea. Toate 
identitate proprie, diferită de cea a părinţilor sau de modelul dominant la un 
moment dat în societate. Dată fiind diversitatea cerinţelor din cadrul acestor 
roluri, adolescentul poate trece prin momente de confuzie, care pot să îl împingă 
uneori spre comportamente cu risc : consum de droguri sau alcool, delincvenţă, 
neglijarea sau abandonul studiilor, comportament autodistructiv. Atitudinea 
persoanelor din jur poate oscila din nou între lipsa totală de îndrumare şi 
control, pe de-o parte, şi controlul exagerat, total al adolescentului pe de altă 
parte, ambele comportamente unilaterale făcând dificilă închegarea unei 
personalităţi adulte echilibrate. Soluţia ideală, adoptabilă de către părinţi şi 
educatori, este înţelegerea dorinţei adolescenților de a încerca cât mai multe 
roluri şi nelimitarea oportunităţilor în această tendinţă, dar şi încurajarea lor în 
a analiza consecinţele propriilor comportamente, responsabilizarea pentru pro- 
priile succese şi insuccese. 


„. Perioada adultului tânăr corespunde formării sentimentelor de intimitate sau de 


izolare în relaţiile cu ceilalţi. Tânărul are tendinţa firească de a se apropia de 
persoane de acelaşi sex, de a lega prietenii intime, dar şi de parteneri de sex 
opus în relaţii de dragoste. Cei care nu reuşesc să închege astfel de relaţii intime 
de parteneriat, nelăsând pe ceilalţi să îi cunoască cu adevărat - de obicei din 
frica de a nu trăda vreun secret privind propria personalitate, cum ar fi stima 

sine scăzută, o traumă a copilăriei, o vină proprie, relaţii familiale conflictuale, 
tendinţe homosexuale etc. — se vor simţi izolaţi, excluşi din societate. Dacă însă 
tinerii renunţă total la propria lor autonomie de dragul partenerului lor, ei riscă 
să-şi piardă propria identitate. Din nou vor trebui să înveţe să găsească un 
echilibru între intimitate şi menţinerea propriei autonomii, echilibru necesar 
pentru dezvoltarea identităţii de adult bine integrat în societate. 

7. Adultul de vârstă medie se distinge fie prin productivitate, capacitate de a genera 
ceea ce este util pentru alţii, pentru societate (generativity) fie prin stagnare şi 
repliere pe sine: aceste caracteristici definesc ceea ce adultul poate oferi altora, 
locul ocupat de el în propria familie, în raport cu munca, cu creaţia şi ierarhia 
socială. Adultul bine integrat în societate poartă grija propriilor copii şi adeseori 
a propriilor părinţi ; se înscrie în câmpul muncii şi contribuie la producţia 
socială, pentru care îi revine un venit; dă dovadă de creativitate, pe care o 
manifestă în muncă, în artă, în petrecerea timpului liber, în relaţiile cu ceilalţi ; 
transmite ceea ce cunoaşte celorlalţi din jurul său (copiilor săi, elevilor sau 
colegilor săi). Adultul care, datorită unei boli psihice, vreunui handicap, unor 
probleme personale sau sociale nu reuşeşte să participe în vreun fel la circuitul 
el, ceea ce va creşte sentimentul său de inutilitate. Adesea el devine o persoană 
interesată mai mult de sine însuşi decât cei din jur, axată pe satisfacerea propriilor 
nevoi şi pe compensarea propriilor frustrări. Deşi simţul comun ar susţine ideea 
accentuării într-o cât mai mare măsură a productivităţii din cadrul bipolarităţii 
productivitate-stagnare, trebuie spus că orice om adult are nevoie să se poată 
replia asupra propriilor sale nevoi, să fie atent la propria sa persoană şi conştient 
de frustrările pe care le resimte pentru a evita suprasolicitarea şi a preveni 
îmbolnăvirea sau epuizarea. 

8. Adultul în vârstă se poate situa şi el între două caracteristici opuse, anume 
integritate şi disperare. La vârsta de după pensionare şi retragere din câmpul 
muncii, când propriii copii nu mai au nevoie de sprijinul său părintesc, persoana 
în vârstă se reîntoarce spre trecutul. Dacă nu este mulţumită cu propriile sale 
realizări, ea va dori să compenseze insuccesele trăite. Când îşi dă seama că 
timpul care îi mai rămâne de trăit ar putea să nu fie suficient pentru a-şi duce la 
îndeplinire scopurile, este adesea cuprins de disperare. Bolile, starea sa afectată 
de îmbătrânirea biologică vor accentua sentimentul neputinței, care poate duce 
la disperare în faţa morţii. La această vârstă, sentimentul integrităţii se bazează 
pe mulţumirea şi împăcarea individului cu experienţele sale anterioare de viaţă, 
cu realizările sale şi, în ansamblu, cu parcursul propriei sale vieţi. Într-o astfel 
de stare de mulţumire de sine gândul apropierii sfârşitului devine, în înţelegerea 
lui E. Erikson, mai puţin înfricoşător şi poate fi acceptat cu mai multă seninătate. 


Modelul funcţional al muncii cu indivizii (case work) a fost inspirat şi el din teoria 
psihanalitică. Spre deosebire însă de modelul psihanalitic în care îşi are izvorul de 
inspiraţie, modelul funcţional, reprezentat de autori ca Otto Rank, Jessie Taft, Virginia 
Robinson - cele două din urmă fiind reprezentante de seamă ale şcolii de asistenţă 
socială din Philadelphia - are o viziune mult mai optimistă în privinţa cazurilor. 
Aceasta se exprimă prin recunoaşterea capacităţilor funcţionale ale persoanelor, capacităţi 

prezente chiar şi atunci când în structura personalităţii există anumite aspecte pato- 
logice. Conform modelului funcţional, munca socială trebuie să se întemeieze pe 
aspectele funcţionale ale personalităţii umane. 


În cadrul şcolii funcţionale se distinge feoria centrării pe client, elaborată de Carl 
Rogers (1957, 1961). Modelul creat de el este definitiv înscris în istoria ideilor privind 
atât psihoterapia, cât şi asistenţa socială. De formaţie psiholog clinician, într-o scriere 
cu caracter autobiografic, Rogers a descris cum a reuşit el să depăşească viziunea 
academică privind ajutorul pe plan psihologic - de sorginte psihanalitică — şi să devină 
un bun practician atunci când, lucrând într-un centru de protecţie a copiilor, nu şi-a 
putut pune suficient în valoare cunoştinţele de psihologie şi a fost nevoit să ceară 
sprijinul asistenţilor sociali. Inspirându-se din modelul funcţional, Rogers şi-a dezvoltat 
propria concepţie privind consilierea pornind de la necesitatea de a se adresa nu numai 
pacienţilor cu tulburări psihice, ci oricărei persoane, adult sau copil, în vederea facilitării 
dezvoltării personalităţii sale. În concepţia lui Rogers, cadrul didactic, asistentul social, 
medicul au menirea de a construi relaţii de ajutor cu cei cărora le oferă serviciile. Cei 
care beneficiază de un astfel de ajutor nu mai sunt consideraţi pacienţi, ei nefiind în 
mod necesar bolnavi, ci clienţi, care trebuie trataţi conform criteriilor altor tipuri de 
servicii, anume cu respect, cu punerea pe primul plan a nevoilor lor, cu recunoaşterea 
dreptului lor de opţiune în privinţa ofertei de servicii şi cu multă responsabilitate. 
Rogers (1957) a identificat „condiţiile facilitatoare, necesare şi suficiente ale schimbării 
personalităţii” ca fiind : căldura, acceptarea, respectul, autenticitatea şi responsabilitatea 
faţă de client. Pornind de la cele relevate de Rogers, B.F. Okun (1992, p. 113) stabileşte 
principiile pe care se bazează relaţiile de ajutor cu clienţii, după cum urmează: 

1. imaginea de sine a clientului se constituie din interacţiunea sa cu ceilalţi. Relaţia 
de ajutor are drept rol îmbunătăţirea imaginii de sine a clientului, prin înţelegerea 
motivaţiilor şi sentimentelor sale, folosindu-se cu prioritate tehnica convorbirilor 
empatice ; 

2. problemele psihice şi comportamentale provin din incongruenţele dintre imaginea 
de sine a clientului şi experienţele sale cu alţii, experienţe care uneori îl obligă 
pe individ să manifeste reacţii de apărare (ca negarea sau distorsionarea expe- 
rienţelor trăite). Incongruenţele vor duce la suferinţă şi dezorganizare psihică ; 

3. numai acceptarea pozitivă necondiționată din partea unei persoane semnificative 
îl poate face pe individ să devină deschis şi receptiv. 


Din concepţia lui C. Rogers se desprinde de asemenea ideea foarte importantă 
pentru intervenţia caracteristică asistenţei sociale, conform căreia clienţii se consideră 
ca fiind motivaţi intrinsec să-şi dezvolte propriile potenţialităţi şi capacitatea de a-şi 
rezolva propriile probleme. Condiţia principală a dezvoltării capacităţilor clienţilor 
este ca cel care oferă ajutor să reuşească să stabilească o relaţie nondirectivă, empatică, 
necritică şi grijulie faţă de client. Terapeutul format în concepţia centrată pe client este 
nondirectiv, de obicei nu dă sfaturi, nu îl provoacă pe client, ci îl încurajează să-şi 
clarifice propriile sentimente şi afirmaţii. În acest model, ajutorul este eficient numai 
dacă facilitează autocunoaşterea. Dacă individul se înţelege mai bine pe sine însuşi, el 
va putea face paşi mai hotărâți spre rezolvarea propriilor sale probleme. 

La începutul celei de-a doua jumătăţi a secolului XX, concepţiile şi şcolile de 
asistenţă socială se confruntau între ele pentru a impune modelul diagnostic (mai 
laborios, orientat spre patologie) sau cel funcţional (susţinând punerea în valoare a 
capacităţilor persoanei). Din această confruntare au apărut teorii noi, care au preluat în 
mod conştient anumite elemente metodologice din surse teoretice diferite. 


3.2. Terapia psihosocială 


Încercând să unifice concepţiile aparent opuse ale modelului psihodiagnostic de orientare 
medicală şi cel funcţional, autori ca Florence Hollis şi Francis Turner au promovat ideea 
preluării, în teoria muncii cu cazurile, a tuturor acelor componente care îşi dovedesc 
eficienţa practică, realizând prin aceasta un compromis între cele două modele. Autorii 
menţionaţi au fundamentat modelul terapiei psihosociale în munca socială cu cazurile, 
punând accentul pe interacţiunile dintre client şi mediul său înconjurător. În concepţia lui 
Hollis (1964), în afara aspectelor de sănătate mintală se acordă importanţă - mai mare 
decât în concepţiile prezentate până acum - laturii sociale a intervenției. 

Subliniind profesionalismul asistenţilor sociali, Turner a susţinut că intervenţia în 
favoarea persoanelor asistate este o activitate psihoterapeutică ce trebuie recunoscută 
ca atare (Turner, 1978). Conceptul de terapie psihosocială pune în valoare ideea că 
persoanele care se confruntă cu probleme sociale au nevoie de activităţi de tip psiho- 
terapeutic de calitate pentru îmbunătăţirea stării lor de sănătate mintală, fapt care le va 
asigura o mai bună integrare socială. 

Noutatea concepţiei constă, de asemenea, în accentuarea specificului muncii sociale 
de a pune la dispoziţia clienţilor resursele de care aceştia au nevoie (adăpost, alimente, 
îngrijire la domiciliu, ajutor material etc.). Se specifică rolul de mediator al asistentului 
social, care ajută clientul să ajungă la resurse şi îl învaţă să le utilizeze. 


4. Modele terapeutice de origine comportamentalistă 


În a doua jumătate a secolului XX, concepțiile privind munca socială au fost radical 
reformate prin apariţia de modele noi, de tip comportamentalist, bazate pe activităţi 
desfăşurate de asistentul social, de inducere a unor comportamente adaptive. 


4.1. Teoria rezolvării de probleme 


Helen Perlman (1957) considera că munca cu asistaţii este, în esenţă, un proces de 
rezolvare de probleme. În sens larg, viaţa însăşi este un continuu proces de rezolvare 
de probleme, în care asistentului social i se conferă un rol în momentul în care o 
persoană nu reuşeşte să facă faţă obstacolelor din viaţa ei, având nevoie de ajutor. 
Descriind problemele care conduc la nevoia de ajutor, Perlman remarcă spectrul lor 
larg, de la cele care ţin de lipsa de resurse la cele privind lipsa de informaţii şi până la 
cele de ordin emoţional sau datorate lipsei deprinderilor de rezolvare a problemelor. În 
acest model, specificul intervenţiei este de a-l învăţa pe client să-şi definească problema, 

scopurile sale şi acele deprinderi care îi sunt necesare pentru a ajunge la scopul dorit. 
Asistatul trebuie să facă el însuşi paşi spre atingerea scopului, bazându-se pe propriile 
forţe. Rolul cel mai important al asistentului social este de a încuraja asistatul, pentru 
ca acesta să se poată bizui în mai mare măsură pe el însuşi. În această privinţă Perlman 
a subliniat că pe lângă latura raţională (definirea problemei şi căutarea soluţiei), latura 
emoţională este mereu prezentă prin atitudinea de sprijin, înţelegere şi încurajare a 
asistatului. 

Tehnicile terapeutice care decurg din această teorie oferă practicienilor un model 
prin folosirea căruia clienţii vor dobândi deprinderile necesare în rezolvarea autonomă 
a propriilor situaţii problematice viitoare. Metoda s-a dovedit a fi eficientă într-o 
cazuistică variată, în special în cazurile în care asistaţii au nevoie de noi deprinderi şi 
de ajutor pentru structurarea activităţii lor. 


4.2. Sistemul centrat pe sarcină 


Sistemul centrat pe sarcină (fask centered system) a tost dezvoltat de W. Reid şi L. Epstein 
(1972, 1985). Modelul porneşte de la cel prezentat anterior şi îl adaptează pentru a-l 
face mai adecvat specificului muncii sociale, în care intervenţiile preferate sunt cele de 
scurtă durată şi clienţii au adesea puţine deprinderi de rezolvare de probleme. Autorii 
acestui model pun accentul pe implicarea cât mai mare a clientului în atingerea 
propriilor desiderate, scopul putând fi atins doar prin activităţi proprii clientului, pe 
care le realizează în mod fracţionat, prin sarcini de diferite tipuri. 


Componentele modelului sunt pregătirea, implementarea şi evaluarea succesului 
activităţii de rezolvare de probleme, faze comune oricărei intervenţii din domeniul 
muncii sociale. Intervenţia de scurtă durată, în modelul sistemului centrat pe sarcină, 
poate fi prezentată, pe scurt, în felul următor : 

1. identifică problemele principale şi scopurile procesului de ajutor ; 

2. stabileşte sarcinile specifice necesare atingerii scopurilor ; 

3. întocmeşte un contract prin care fixează ordinea şi condiţiile de efectuare a 

diferitelor activităţi ; 

4. stabileşte sistemul de recompense în cazul realizării sarcinilor ; 

5. analizează şi rezolvă obstacolele din calea realizării sarcinilor ; 

6. evaluează rezultatele. 


Prezentăm mai jos un exemplu practic : 
Obiectivul major : Schimbarea vieții bătrânilor dintr-un cămin de bătrâni. 


Scopuri: 

1. îmbunătăţirea condiţiilor de alimentaţie ; 

2. îmbunătăţirea condiţiilor de igienă ; 

3. îmbunătăţirea condiţiilor de lucru ale personalului ; 
4. schimbarea atitudinii personalului. 


Fiecare din aceste scopuri poate fi atins printr-o serie de activităţi specifice, care 
pot fi distribuite ca sarcini fie asistaţilor, fie asistenţilor sociali, fie unor terţe 

persoane interesate în rezolvarea problemei. Câteva sarcini specifice punctului 4 ar 
putea fi: 
- personalul să se adreseze rezidenţilor din cămin folosind formule de politeţe („vă 
rog frumos”, „poftiţi”, „ce doriţi”) ; 
- personalul să cunoască şi să folosească corect numele rezidenţilor ; 
- personalul să organizeze activităţi care să-i bucure pe rezidenţi (serbarea regulată 
a zilelor de naştere, plimbări zilnice, primirea de vizite săptămânale etc.). 


5. Alte modele teoretice relevante pentru asistenţa socială 


5.1. Psihologia cognitivă 


Aceasta utilizează restructurarea cognitivă ca modalitate primară de terapie. Gândirea, 
considerată ca determinant de bază al comportamentului, constă din judecăţi pe care le 
face persoana în dialogul ei interior. Aceste judecăţi şi nu forţele inconştiente pot sta la 
baza terapiei. Atunci când avem impresii, când avem anumite sentimente (de exemplu, 
când soţia nu se mai simte iubită sau copilul nu se simte agreat de un cadru didactic), 
acestea au la bază mai degrabă o judecată, decât un sentiment, judecată care generează 
sentimente. Conform acestui model, terapeutul poate să-l înveţe pe client să diferenţieze 
între propriile sale judecăţi şi sentimente, pentru a ajunge la creşterea gradului de 
raționalitate a judecăților şi la restructurarea acestora conform cu situaţia dată. Datorită 
legăturii stabilite între cogniţie şi sentimente, modelul de tip cognitiv al lui Ellis a fost 
denumit raţional-emoţional (Ellis, 1962). În acest sens, acest model preia de la modelul 
psihanalitic ideea conştientizării propriilor stări emoţionale. Un specific al modului de 
lucru cognitivist, diferenţiator faţă de psihanaliză, este ponderea scăzută acordată 
analizei trecutului, care are doar rolul de a contribui la identificarea sursei gândirii 
false. Mai mare importanţă se acordă prezentului, care motivează comportamentul 
actual şi asupra căruia se centrează terapia. Clienţilor nu le este permis să folosească 
trecutul pentru justificarea dificultăţilor lor prezente şi sunt ajutaţi să-şi restructureze 
modul de gândire referitor la cerinţele actuale. Autori diferiţi au dezvoltat acest model 
pentru diferite categorii de clienţi, ca de exemplu pentru cei ce suferă de depresie 
(Beck, 1976). 


5.2. Teorii umaniste şi existenţialiste 


Acestea au ca punct de plecare gândirea renumiţilor filosofi Albert Camus şi Jean-Paul 
Sartre, pe care s-a brodat ulterior psihologia umanistă a lui Maslow (1954, 1971). 
Teoriile existenţialiste construiesc o filosofie privitoare la condiţia umană, care cuprinde 
valorile esenţiale ale asistenţei sociale. Existenţialismul a preluat ideea umanistă a 
situării omului în centrul preocupărilor şi a accentuat capacitatea distinctivă umană de 
a-şi trăi libertatea în primul rând pe planul conştiinţei. Omul este parte a omenirii prin 
calitatea sa de fiinţă cugetătoare, liberă să-şi decidă propria soartă. Subliniem importanţa 
majoră a acestei concepţii pentru definirea valorilor muncii sociale, printre care 
respectul pentru client şi recunoaşterea libertăţii sale de a-şi decide propriul drum, 

precum şi înţelegerea atributelor sale pozitive şi a resurselor sale de schimbare şi de 
dezvoltare, înţelegerea şi respectul intervenientului faţă de client, faţă de capacitatea lui 
de a-şi defini singur drumul în viaţă şi de a beneficia de pe urma intervenţiei. Se 
subliniază, devenind o caracteristică de maximă importanţă pentru practica muncii 
sociale, faptul că fiinţele umane nu se află la cheremul unor forţe inconştiente, ci sunt 
proprii lor stăpâni. Toate persoanele au potenţialităţi nedescoperite, principiu din care 
Preţioasa libertate a fiecărui individ trebuie folosită cu scopul ca fiecare să-şi făurească 
în mod conştient propria existenţă. Maslow a susţinut ideea că oamenii sunt buni şi era 
în primul rând interesat în explicarea succesului celor care au reuşit să se afirme. În 
urma studiului unor personalităţi ieşite din comun, Maslow a postulat ierarhia tre- 
buinţelor care trebuie acoperite într-un mediu facilitator pentru deplina autorealizare. 


5.3. Intervenţia în criză 


H. Parad a fost unul dintre primii teoreticieni psihanalişti care a adaptat modelul 
psihologiei Eului la nevoile intervenţiei în criză (Szab6, 1993). Iniţial, această practică 
terapeutică era folosită pentru a ajuta clienţii în rezolvarea unor situaţii traumatizante 
care le-au depăşit capacităţile de adaptare. Astfel de situaţii pot fi catastrofele naturale, 
decesul sau îndepărtarea de o persoană îndrăgită, pierderea mijloacelor de subzistență, 
un accident sau o boală gravă. Ulterior, acest model a fost dezvoltat de G. Caplan 
(Szab6, 1993), care l-a dezvoltat pentru sprijinirea familiilor aflate în situaţii de criză. 
În cazul persoanelor aflate în situaţii de criză, intervenţia urmăreşte restabilirea 
capacităţii lor de adaptare şi de cooperare. Eforturile profesioniştilor se concentrează 
asupra evaluării resurselor clientului şi facilitarea străduinţelor acestuia de a depăşi 
momentul de criză. Practicienii îi oferă suport pentru a-şi reface forţele, a-şi recâştiga 
încrederea în sine şi a-şi elabora comportamente adaptive, esenţiale pentru recâştigarea 
unui nivel funcţional egal sau chiar mai înalt decât cel care a precedat criza. În acest 
fel, clientul va avea posibilitatea de a învăţa noi mecanisme de acţiune în viaţa socială, 
ceea ce va contribui la dezvoltarea personalităţii sale. Astfel, situaţia de criză poate să 
se transforme într-un prilej de dezvoltare. S-a structurat astfel o metodologie de lucru 
ce poate fi folosită în situaţiile care cer intervenţii de urgenţă, relevându-se, totodată, 


5.4. Analiza tranzacțională 


Model terapeutic larg răspândit în anii '70 şi '80, analiza tranzacţională a fost dezvoltată 
de Eric Berne ca o teorie raţională, centrată pe realitate şi orientată spre învăţarea de 
noi comportamente. Acest model urmăreşte clarificarea şi conştientizarea cognitivă şi 
afectivă a perspectivei clientului asupra problemei pe care o are de rezolvat. Oamenii 
recurg la diferite strategii de relaţionare cu membrii familiei şi cu alte persoane, sub 
forma unor jocuri, ritualuri, retrageri etc. şi învaţă să-i manipuleze pe ceilalţi recurgând 
la mesaje subînţelese, la explozii de sentimente şi la scenarii, denumite de Berne 
„scripte”. Pentru a-şi da seama de scenariile inconştiente pe care le utilizează, determinate 
adesea de rolurile din mica copilărie - se poate remarca aici că una din sursele 

îndepărtate ale acestei concepţii este psihanaliza - avem nevoie de răspunsuri din 
partea partenerilor (sfroke), de puncte de reper care să clarifice relaţiile şi intenţiile. 
Indivizii, deşi în general conştienţi de problemele lor, reacţionează la ele într-una din 
următoarele trei ipostaze : de părinte, de copil şi de adult, în funcţie de relaţiile lor 
interpersonale. O personalitate adultă cu o bună capacitate de adaptare reuşeşte să 
reducă frecvenţa scriptelor care includ comportamente specifice ipostazei de copil sau 
celei de părinte şi să reacționeze conform statutului de adult. În această ipostază, 
persoana nu numai că poate lua decizii a căror responsabilitate şi-o asumă, dar nu preia 
nici rolul de sfătuitor sau de dirijor al vieţii altora, neîncercând să se comporte ca un 
părinte şi recunoscând, deci, autonomia partenerului de tranzacţie. Terapia tran- 
zacţională are la bază învăţarea modului în care se dau şi se acceptă răspunsurile în 
cadrul relaţiilor interpersonale, prin intermediul unor tipare în care individul îşi va 
forma un nou mod de comunicare, de pe poziţia de adult. 


5.5. Teoria comunicării 


Concepţiile care încorporează concepte preluate din teoria comunicării sunt foarte utile 
în construirea metodei de lucru proprii asistenţei sociale. Relaţia dintre receptor şi 
emiţător, canalele de comunicare, limbajul comunicării (verbal şi neverbal), codul, 
mesajul, bruiajul, feedbackul sunt noţiuni semnificative pentru procesul de comunicare. 
Comunicarea porneşte de la mesajul transmis de un emiţător — o persoană care transmite 
o idee. Această idee este codificată şi transmisă unui receptor atât pe cale verbală, prin 
cuvinte propriu-zise, cât şi prin mijloace de comunicare nonverbală. Mesajul este 
recepționat prin auz, văz şi uneori tactil, după care este decodificat, adică simbolurile 
sunt din nou traduse în semnificaţiile pe care le reprezintă. Receptorul va aduce la 
cunoştinţa emiţătorului primirea mesajului, devenind la rândul său emiţător, care 
transmite un feedback, dar şi un mesaj propriu. 

Interviul, ca metodă principală de intervenţie şi evaluare, este analizat ca un schimb 
de mesaje, pe cât posibil congruente, care au loc între asistat şi asistent. Schimburi de 
mesaje au loc şi între membrii familiei, respectiv cei ai oricărui grup social şi pot fi 
analizate din perspectiva teoriei comunicării. 


5.6. Teoria sistemului familial 


Lucrul cu membrii familiei, cu părinţii şi copiii sau cel din cadrul relaţiilor maritale 
ridică problemele dinamicii familiale. Restabilirea echilibrului în cadrul familiei necesită 
cunoştinţe de teorie şi terapie a sistemului familial. White (1997) remarcă raritatea 
cazurilor în care o familie solicită ajutor şi terapie pentru problemele pe care le are. 
Mult mai des un membru al familiei este prezentat de către familie ca având o problemă 
care trebuie remediată pentru a nu afecta familia. Un asistent social care lucrează din 
punctul de vedere al terapiei familiei va vedea simptomele individuale ca parte a 
interacțiunilor familiale şi pe sine însuşi ca un facilitator care încurajează familia să-şi 
pună în valoare propriile resurse şi creativitatea pentru a găsi soluţia. Terapia familială 
porneşte de la două modele teoretice de bază : modelul psihanalitic şi cel sistemic. Mai 
exact, de la ideea schimbărilor în echilibrul psihic al unui membru al familiei sub 

influenţa schimbărilor de mentalitate psihică intervenite la un alt membru al familiei. 
S-a ajuns la concluzia că familia este un sistem care se autoguvernează conform 
anumitor reguli (White, 1997). Terapia familială este intervenţia asistentului social sau 
a altui profesionist asupra unui mic grup de oameni aparţinând aceleiaşi familii, 
intervenţie care vizează familia ca întreg. Tehnicile terapeutice analizează şi modifică 
tiparele interpersonale de comunicare şi de interacţiune. Terapia familiei a fost practicată 
cu succes de profesionişti, inclusiv de cunoscutul terapeut Minuchin (1974), în contexte 
etnice şi culturale foarte diferite. 

Proliferarea teoriilor care abordează varietatea de aspecte ale problemelor umane 
oferă practicianului posibilitatea de a selecta modalităţi de interpretare şi de intervenţie 
a căror eficienţă a fost de acum dovedită. Această varietate de cunoştinţe oferă căi 
multiple de înţelegere şi abordare a fenomenelor sociale, dar sporeşte totodată pericolul 
fragmentării bagajului de informaţii profesionale. Pentru a ne putea apăra de acest real 
pericol, cauzat de limitele capacităţii noastre de cuprindere şi înţelegere, precum şi de 
limitele accesului la informaţii, va trebui să cunoaştem teoriile integratoare, care oferă 
un cadru unificator pentru varietatea de probleme social-umane de care se ocupă 
asistenţa socială. 


6. Concepții integratoare în asistenţa socială: 
modelul sistemelor ecologice 


Este teoria pe care o considerăm ca având cel mai înalt grad de generalitate. Ea are ca 
punct de plecare „teoria generală a sistemelor”, concepută încă în prima jumătate a 
secolului XX de către filosoful Ludwig van Bertalanffy şi adaptată pentru sistemele 
ecologice, respectiv pentru sistemele umane de către C.B. Germain, A. Gitterman şi 
alţii. După aceşti autori (Germain, 1979; Germain, Gitterman, 1980), ecologia este o 
formă a teoriei sistemelor, care ne ajută să înţelegem relaţiile indivizilor unii cu alţii şi 
cu mediul în care trăiesc. Modelul ecologic, analizând impactul reciproc al indivizilor 
cu mediul lor, luând în considerare toate subsistemele care se interpun, reflectă o 
atitudine holistică propice asistenţei sociale, ce depăşeşte dihotomia persoană-mediu şi 
favorizează abordarea probabilistică, interacţionistă, mai utilă pentru înţelegerea pro- 
blemelor sociale. 


6.1. Concepte caracteristice pentru teoria sistemelor 


În asistenţa socială, această teorie porneşte de la premisa general acceptată că proble- 
mele umane trebuie privite în propriul context de împrejurări. Indivizii, grupele, 
instituţiile sunt într-o continuă interacţiune unele cu altele, precum şi cu mediul 
înconjurător. Problemele umane formează un sistem unitar cu mediul înconjurător, 
fiecare sistem fiind unic. Dat fiind că fiecare sistem e format din componente, care la 
rândul lor pot fi considerate ca fiind ele însele sisteme, putem spune că fiecare sistem 
e format din subsisteme. Subsistemele variază în privinţa caracteristicilor lor (de 
exemplu, nu există două familii sau două grupuri identice). Satisfacerea nevoilor 

umane şi dezvoltarea personalităţii are loc în condiţiile unor tranzacţii normale între 
personalitate şi mediu (pentru ca un elev să înveţe bine e nevoie de o şcoală adecvată, 
de profesori competenţi, de suportul părinţilor, de abilităţi perceptuale şi intelectuale 
adecvate, de motivaţie pentru învăţare şi de relaţie pozitivă cu profesorii). 

Disfuncţiile ivite în orice domeniu al tranzacţiilor dintre indivizi sau dintre indivizi 
şi resurse afectează nevoile umane şi conduc la stres sau la o funcţionare necorespun- 
zătoare. Reducerea sau eliminarea stresului reclamă efortul îndreptat spre amelioarea 
adaptării persoanei la mediul său. Se întâmplă ca, singuri, unii oameni cu probleme să 
nu dispună de suficiente resurse de cooperare cu mediul lor. Munca socială implică 
asistenţa acordată acestora, găsirea mijloacelor de realizare a nevoilor, încercarea de 
a-i învăţa să-şi rezolve propriile probleme, de a le dezvolta resurse esenţiale, de a le 
mări capacităţile de a coopera cu mediul din jur. 

Abordarea sistemică reclamă cunoştinţe privind diversele subsisteme implicate în 
interacţiunea dintre om şi mediu. 


a) Subsistemul individual 

Acesta se referă la ansamblul de componente care asigură integrarea unui individ în 
mediul său social. El cuprinde la rândul său subsistemele biologic (cu multiplele sale 
componente, ca sistemul osos, nervos, muscular, circulator, digestiv etc., ce constituie 
domeniul biologiei umane), cognitiv, emoţional, comportamental, motivaţional etc. 
(domeniul psihologiei şi al ramurilor sale). 

b) Subsistemul interpersonal 

Acesta se referă la relaţiile dintre părinţi şi copii, relaţiile din cuplul marital, 
legăturile familiale mai largi, cu bunicii, socrii şi rudele, relaţiile cu prietenii, cu 
vecinii, cu grupul de muncă sau cel cultural de referinţă şi cu alte persoane semnificative 
din ansamblul de interrelaţii ale individului. Felul relaţiilor din ansamblul de reţele 
interpersonale depinde de caracteristicile individuale ale partenerilor implicaţi, dar şi 
de poziţia lor reciprocă în cadrul sistemului proxim. De exemplu, natura relaţiilor 
dintre părinţi şi copii este dependentă de poziţia de copil (caracterizată prin dependenţă, 
subordonare, inferioritate, dar şi prin dreptul de a fi iubit şi îngrijit), respectiv prin 
poziţia de a fi părinte (caracterizată prin responsabilitate, autoritate, independenţă, 
superioritate faţă de copil). Relaţiile cu anumite persoane influenţează relaţiile cu alte 
persoane (spre exemplu, o anumită relaţie cu un partener de sex opus poate influenţa 
relaţia adolescentului cu părinţii săi ; relaţia cu soacra poate influenţa relaţia dintre soţ 
şi soţie). Explorarea subsistemului de relaţii interpersonale este deosebit de importantă 
pentru munca practicianului asistent social, reţeaua de relaţii sociale ale fiecăruia fiind 
o posibilă sursă de ajutor şi energie pentru individ. Pentru explorarea subsistemului 
interpersonal recomandăm metoda atomului social şi a hărţii sociale. 

c) Subsistemul organizaţiilor, instituțiilor şi al comunităţilor 

Activitatea şi relaţiile individului se desfăşoară în cadre formale : şcoală, biserică, 
instituţii culturale, spital, loc de muncă, organizaţie politică, serviciu administrativ etc. 
Specificul lor este determinat de ansamblul regulilor lor de funcţionare, reguli care îşi 
pun amprenta asupra relaţiilor dintre membrii sau participanţii la acea organizaţie, 
instituţie sau asociaţie. Între caracteristicile diferitelor organizaţii şi instituţii există 
deosebiri în ceea ce priveşte gradul lor de deschidere şi de formalizare. O instituţie de 
protecţie a copiilor, ca de exemplu un leagăn de copii, funcţionează sub egida Direcţiei 

Sanitare. Ea are anumite reguli bine stabilite, având ca punct de plecare legile şi 
regulamentele instituţiilor sanitare. Acestea îşi pun amprenta asupra activităţilor desfă- 
şurate cu copiii din instituţie, primordial de natură medicală, chiar dacă în leagănul de 
copii sunt internaţi, în majoritate, copii sănătoşi. În astfel de instituţii concepţia 
medicală se manifestă adesea şi prin restricţii în programul de vizitare a copiilor de 
către părinţii lor sau de către voluntarii doritori să-i suplinească parţial pe părinţi, 
considerându-se că „străinii” ar fi purtători potenţiali factori de infecţie pentru copii. 
Natura regulilor instituţiei poate duce astfel la o tendinţa de izolare, de închidere a 
instituţiei, iar de aici va urma accentuarea fenomenului de hospitalism, cu toate 
consecinţele sale negative asupra copiilor (întârziere în dezvoltare, tulburări afectiv- 
-motivaţionale etc.). 

d) Subsistemul mediului înconjurător fizic 

EI se referă atât la mediul natural în care indivizii îşi desfăşoară viaţa (mediul 
geografic, condiţiile de climă, vegetaţia etc.), care influenţează în mod evident modul 
de trai, cât şi la creaţiile omului, adică la mediul fizic artificial (casă, cartier, sistem de 
clădiri, arhitectură rurală sau urbană, vilă, bloc sau zgârie-nori şi alte creaţii artificiale). 
Pentru microclimatul oricărei familii, locuinţa e un element de viaţă esenţial. O vilă 
luxoasă, în care fiecare persoană dispune de o cameră proprie, este în mod evident mai 
avantajoasă decât o căsuţă dărăpănată, cu o singură cameră, care adăposteşte o întreagă 
familie. 

Din exemplele de mai sus rezultă că dacă sistemul la care ne referim este cel social, 
respectiv uman, atunci interacţiunile care trebuie luate în considerare sunt dinamice, 
datorită participării active a partenerilor. Oamenii intră în tranzacţii unii cu alţii şi cu 
mediul în care trăiesc. În concepţia sistemelor ecologice, Bronfenbrenner (1979, 1989) 
arată că problema persoanei asistate trebuie privită din perspectiva unor sisteme 
ecologice de nivele diferite. 

a) Microsistemul cuprinde relaţiile interpersonale, rolurile persoanelor, aşteptările 

lor de rol şi activităţile lor intenţionale. Factorii care pot influenţa o problemă 
a unui asistat se referă la tipul şi mărimea familiei, la natura relaţiilor maritale, 
la influenţa copilului asupra dinamicii familiale, la poziţia reciprocă a membrilor 
familiei etc. 

b) Mezosistemul este mediul mai larg de existenţă al unui individ sau al unei 
familii nucleare. El cuprinde familia lărgită, vecinătatea, comunitatea (etnică, 
religioasă etc.) de care aparţine şi care cuprinde legăturile reciproce dintre 
două sau mai multe microsisteme în care este inclus asistatul în mod direct, 
cum ar fi şcoala şi familia, locul de muncă al părinţilor, cercul de prieteni ai 
familiei. 

c) Exosistemul cuprinde acele subsisteme (organizaţii) din care asistatul nu face 
parte în mod direct, dar care pot să-l influenţeze în mare măsură ca, de 
exemplu, efectul condiţiilor de muncă ale părinţilor asupra climatului familial 
al copilului. 

d) Macrosistemul este cel mai larg cadru de influenţă, cu acţiune distală, dar 
incontestabilă. Se referă la valori, norme, prejudecăţi, obiceiuri, într-un cuvânt 
la constantele culturale ale sistemelor sociale. Prin analiza sistemelor descrise 
va trebui să descoperim aşa-numita matrice de criză pe care ne vom baza, mai 
apoi, intervenţia. În această categorie intră atitudinile societăţii faţă de copii şi 


MODELELE TEORETICE ÎN ASISTENȚA SOCIALĂ 321 


familie, faţă de diferitele profesii, faţă de grupurile minoritare, responsabilitatea 
mass-mediei pentru educarea cetăţenilor, nivelul de viaţă din societate, pro- 
blemele sociale specifice şi politicile sociale în vigoare. 


În privinţa fiecăruia dintre aceste nivele sistemice se pot constata factori de risc care 
favorizează apariţia şi — poate - agravarea problemei, dar şi factori compensatori, care 
reduc şansele agravării unei anumite probleme. Se pot face distincţii dintre acţiunile 
unor factori situaţionali stabili şi cei tranziţionali, atât în categoria factorilor com- 
pensatori, cât şi în cea a factorilor de risc. 

Avantajul major al modelului sistemic este că întreaga gamă a problematicii 
muncii sociale poate fi abordată din această perspectivă. Stabilirea surselor problemei 
şi a focarelor de intervenţie în cadrul sistemului sunt primii paşi în aplicarea acestui 
model sistemic. Pentru ca asistenții sociali să fie eficienţi în cât mai mare măsură, 
intervenţiile trebuie să acţioneze asupra tuturor subsistemelor critice ale unui 
sistem-problemă dat. 


Sistemul 
personalitaţii 
clientului 


Sistemul 
familial 
al clientului 


Sistemul 
asistentului 
social 


Sistemul 
grupului 
clientului 


Sistemul 
organizaţiei 
clientului 


Sistemul 
comunitar 
al clientului 


Figura 1. Țelul relaţiei de ajutor la intersecția sistemului 
clientului, familiei, grupului, comunităţii, organizaţiei, profesionistului 
(Poulin er al., 2000, p. 6) 


În perspectiva sistemică nu trebuie să se piardă din vedere nici rolul pe care îl joacă 
asistentul social în sistemele care formează mediul clientului. Intervenţia din partea 
profesionistului devine astfel o parte a câmpului de interacțiuni dintre client şi mediul 
său (Germain, Gitterman, 1980; Poulin er al., 2000). 

Un instrument de lucru specific asistenţei sociale, inspirat din modelul sistemic 
prezentat aici, este harta ecologică (eco-map). 


Harta ecologică este o diagramă scrisă a sistemului ecologic al unui client sau al 
unei familii, care descrie subsistemele majore din mediul de viaţă : familial, instituţiile 
şi organizaţiile din comunitate, celelalte persoane-resursă sau persoane-risc care 
afectează şi influenţează sau sunt influențate de către acel client (persoana-ţintă) şi 
familia sa. Ca orice hartă, ea indică poziţia şi distanţa factorilor specifici contextului 
social al clientului-ţintă, permiţând formarea unei imagini sintetice. 

Metoda este utilă : 


pentru a identifica membrii unei familii (nucleare sau extinse), natura relaţiilor 
dintre aceştia, resursele pe care le pun la dispoziţia persoanei-ţintă ; 

pentru a identifica alte persoane şi subsisteme din mediul social al clientului/ 
familiei şi resursele pe care le pun la dispoziţie ; 

pentru a identifica interacţiunile clientului/familiei cu subsistemele comu- 
nităţii ; 

pentru a identifica contribuţiile din prezent şi din trecut ale clientului la buna 
funcţionare a sistemelor şi la integrarea altor persoane în diferitele subsisteme ; 
pentru a identifica resursele potenţiale adiţionale care ar putea fi folosite în 
interesul persoanei-ţintă. 


Avantajele instrumentului 


Sistematizează informaţiile privind trecutul clientului. 

Poate fi adaptată la orice tip de situaţie socială. 

Prin harta eco clientul şi/sau familia sunt angajaţi într-un proces de evaluare a 
interacțiunilor cu mediul lor social. 

Ajută la identificarea contribuţiilor aduse de client funcţionării mediului, precum 
şi a suportului sau a lipsei acestuia din partea mediului ; identifică şi evaluează 
posibilele resurse de ajutor. 

Relaţiile reprezentate în harta eco se pot modifica pe parcursul procesului de 
asistare, de aceea întocmirea ei la începutul şi la sfârşitul procesului poate fi utilă 
atât familiei, cât şi asistentului social; harta eco devine astfel un mijloc de a 
urmări evoluţia schimbărilor petrecute pe parcursul relaţiei de ajutor. 


Cum se construieşte o hartă eco ? 


Spuneţi clientului (sau unei alte persoane importante pentru acel caz, care a 
acceptat ajutorul) că urmează să aşterneţi pe hârtie, împreună, o imagine a celor 
mai importante relaţii ale clientului cu familia sa, comunitatea din care face parte, 
grupul său de prieteni, mediul său de viaţă. 

Începeţi cu descrierea interacțiunilor din familia clientului ; membrii familiei 
trebuie notaţi pe hartă la fel ca în cazul unui arbore genealogic, folosind pătrate 
pentru a indica bărbaţii şi cercuri pentru a indica femeile din familie ; membrii 
decedați se notează cu un X şi pot fi înscrişi pe hartă la marginea cercului familiei. 
Continuaţi identificând acele sisteme ale mediului care influenţează viaţa clien- 
tului, respectiv a familiei sale. După ce natura tranzacţiei client/sistem a fost 
determinată, se trasează o linie pentru a exprima atât legătura, cât şi calitatea ei 
(vezi legenda de mai jos). 


În timp ce construiți harta eco vi se recomandă să explorați : 


1. 


2. 


cum percepe clientul/familia relaţiile sale cu alte sisteme; mai concret, cine ce 
face sau a făcut şi pentru cine ; 

ce simte clientul/familia în legătură cu relaţiile sale cu alte sisteme, în particular 
ce simte clientul în legătură cu ajutorul cerut sau primit, cum se simt membrii 
familiei în legătură cu ajutorul dat ; 

cât de adecvat percepe clientul/familia schimbările - necesare după identificarea 
nevoilor ; 

dacă clientul/familia percepe alte sisteme care ar merita să fie evaluate ca fiind 
surse de ajutor pentru a-şi satisface/rezolva nevoile identificate. 


MODELELE TEORETICE ÎN ASISTENȚA SOCIALĂ 323 


Harta eco permite identificarea punctelor forte ale clientului, precum şi ale nevoilor 
lui. Ea poate fi construită şi fără participarea clientului, dar cu ajutorul unor membri ai 
familiei, împreună sau separat. 


Legenda hărţii 
Se pot folosi fie descrieri verbale, fie se desenează linii simbolice : 
pentru legături puternice 


pentru legături tensionate 


AJ pentru legături stresante 
— = pentru legături întrerupte sau deces 


——————p se trasează săgeți pentru a se desemna sensul din care izvorăsc şi 
spre care se îndreaptă energiile şi resursele. 


Prezentare de caz 

Ion M. este un băiat de 16 ani cu sindrom Down (boală cromozomială, care afectează 
dezvoltarea intelectuală a persoanei, fiind însoţită de modificări anatomo-fiziologice şi 
anumite caracteristici specifice ale fizionomiei, în mod special forma ochilor). D-l M., 
tatăl lui, lucrează la Căile Ferate. EI lucrează în fiecare zi, adesea şi la sfârşit de 
săptămână, ca să asigure un venit decent pentru copiii săi. Doamna M. a decedat în 
urmă cu doi ani într-un accident rutier. Domnul M. a fost foarte îndurerat de moartea 
soţiei sale şi a făcut cu greu faţă creşterii celor trei copii ai săi: Maria, acum de 17 ani, 
Ion, de 16 ani şi Ina, de 10 ani. Ion are un nivel intelectual deficitar ; ca urmare el a 
frecventat şcoala specială de la vârsta de 8 ani, iar în prezent este elev la o şcoală 
specială profesională. Ion suferă şi de o afecţiune cardiacă, care necesită un tratament 
permanent. Familia primeşte îngrijire medicală prin Spitalul Căilor Ferate. În ultimul 
an, medicul de familie, preocupat de sănătatea lui Ion, a pus problema unei intervenţii 
chirurgicale cardiace, dar domnul M. nu şi-a dat deocamdată acordul, considerând că 
situaţia nu este aşa de gravă ca să rişte o intervenţie. Ion frecventează cursurile unei 
şcoli profesionale din localitate, dar nu se înţelege bine cu colegii lui, de care se plânge 
că râd de el şi îl bruschează adesea. Dirigintele lui, domnul P., este profesor de atelier, 
iar lui Ion îi este puţin frică de el, fiindcă îl ceartă când se plânge de colegii lui. Tatăl 
lui Ion are un respect deosebit pentru d-l P., în care vede singurul ajutor de nădejde 
pentru asigurarea unui viitor profesional pentru băiatul său, dar se pare că Ion nu este 
prea priceput la dulgherie - profilul clasei. Ion preferă să se ocupe de grădinărit, 
cunoaşte momentul cel mai adecvat în care se pot planta diferitele plante. Membrii 
familiei M. nu discută prea mult unul cu altul, cele două surori având fiecare proprii 
prieteni. De la moartea mamei sale, sora de 17 ani este cea care se îngrijeşte de 
gospodărie. Tatăl ei nu are obiceiul să îi mulţumească pentru că îşi petrece o bună parte 
din timpul ei cu treburile gospodăreşti. Când este acasă, tatăl face cumpărături şi 
uneori face chiar curăţenie, dar spălatul hainelor şi al vaselor, chiar şi gătitul sunt 
lucruri pe care trebuie să le rezolve copiii. Ion spală vasele cu plăcere şi e mândru de 
contribuţia sa la treburile gospodăreşti. 

Membrii familiei nu au programe comune, fetei mai mari, de 17 ani, fiindu-i chiar 
ruşine să fie văzută cu fratele ei. Sora mai mică, de 10 ani, se înţelege mai bine cu Ion, 
care se joacă cu plăcere cu ea. Părinţii domnului M. au decedat când Ion era mic, nu 
i-a cunoscut foarte bine. Bunicii din partea mamei locuiesc la marginea oraşului şi 
familia M. îi vizitează de obicei o dată pe lună, duminica. Vizitele acestora la familia 

M. sunt mai rare, deoarece bunicul lui Ion are un mic atelier de reparaţii de pantofi, 
unde lucrează singur. De când nepotul său a devenit adolescent, bunicul se gândeşte 
adesea că ar trebui să îl înveţe meseria de pantofar şi să îl ia ca ajutor. Din păcate, 
întâlnirile dintre bunic şi nepot sunt rare, dar amândoi par să ţină unul la celălalt. Ion 
este foarte fericit când poate îngriji florile în grădina bunicilor şi când bunicul lui îi 
vorbeşte despre meseria de pantofar. Ion are relaţii bune cu bunicii materni. 

De două ori pe săptămână, după ore, Ion participă la un program în cadrul unei 
organizaţii neguvernamentale nonprofit din localitate. În cadrul acestui program, Ion 
face parte dintr-un grup de adolescenţi care îşi concentrează atenţia asupra deprinderilor 
necesare traiului zilnic şi a unor deprinderi utile în orice gospodărie. 

Ion nu se joacă cu copiii vecinilor şi nici cu cei de la şcoală. În ultimii doi ani are 
multe conflicte la şcoală, mai ales cu fetele pe care le irită adesea. Tatăl lui Ion refuză 
să discute cu ceilalţi părinţi despre comportamentul fiului său. Nu reuşeşte să discute 
nici cu Ion despre comportamentul faţă de fete. Personalul de la ONG ar vrea să ajute 
şi îi cere tatălui să petreacă mai mult timp cu fiul lui şi să îi arate mai multă afecţiune. 
Acesta spune că nu vede cum poate fi făcut acest lucru posibil, fiindcă trebuie să 
muncească ore suplimentare, pentru ca familia lui să nu ducă lipsă de nimic. 


Vecinii 
Şcoală Specială Profesională 
Clasa Dirigintele 


Sistem medical 


Spital i 
Chirurgie 
Medic de 
familie 


O (2) O Grup de 


adolescenţi 
Consilier [] [] deficienţi 


lon 


ONG pentru tineri 
cu sindrom Down 


Figura 2. Reprezentarea grafică a problemelor lui Ion M., combinând genograma 
şi harta ecologică 


7. Privire retrospectivă asupra concepţiilor 
specifice asistenţei sociale 


Munca de asistare a semenilor cu situaţii dificile nu este un specific al epocii moderne. 
Protecţia socială, aşa cum o înţelegem astăzi ca fiind un sistem de activităţi bazate pe 
o legislaţie specifică, oferită printr-o reţea de servicii specializate, guvernamentale sau 
neguvernamentale, a fost precedată de-a lungul întregii dezvoltări a societăţii omeneşti 
de activităţi de tip caritativ, în care oamenii îşi exprimau compasiunea faţă de semenii 
lor aflaţi în suferinţă fie spontan ori în cadrul organizat al unei comunităţi religiose sau 

administrative, fie la îndemnul unor personalităţi respectate în comunitate. Începând cu 
secolul trecut, marele pas făcut în direcţia profesionalizării protecţiei sociale şi a 
asistării persoanelor a fost apariţia unor concepţii şi metode specifice de abordare a 
acţiunilor de ajutorare. 

Procesul de apariţie a teoriilor proprii ale asistenţei sociale a parcurs, pe plan 
istoric, mai multe stadii, pe care aici le vom trece în revistă pe scurt, urmând fazele 
descrise de D. Howe (1997). 

Primele reflecţii de asistenţă socială de la începutul secolului XX erau mai mult 
studii de caz şi investigaţii ale unor probleme social-comunitare care aveau ca scop 
fundamentarea unei intervenţii. Rolul concepţiei teoretice era redus, pentru asistenții 
sociali era în primul rând important să strângă date necesare intervenţiei, nu să 
elaboreze teorii. 

A doua fază de dezvoltare a fost marcată de momentul în care exista deja o 
concepţie teoretică privind apariţia problemelor sociale, preţuită de către asistenții 
sociali pentru valoarea ei explicativă, anume psihanaliza. Pentru discipolii unor şcoli 
de asistenţă socială de sorginte psihanalitică, cauzele problemelor sociale erau consi- 
derate a fi de ordin psihologic şi puteau fi depăşite printr-o autocunoaştere (analiză) 
aprofundată a propriilor determinări psihologice. Deşi această concepţie a dus la 
dezvoltarea unei practici larg răspândite de psihiatrie clinică, terapeutică, spaţiul 
teoretic al profesiei era încă incomplet acoperit, dat fiind că multe din problemele 
individuale care aveau ca origine situaţia socială, familială sau a grupului de apartenenţă 
rămâneau insuficient interpretate. 

A urmat faza şcolii diagnostice şi a şcolii funcţionale (M. Richmond), care a situat 
relaţia de asistenţă pe un plan nou, al respectării clientului, recunoscând necesitatea 
lucrului împreună cu clientul şi nu doar pentru client. Pentru şcoala diagnostică, 
promotorul schimbărilor era asistentul social, care evalua problema şi prescria planul 
de tratament pentru asistat. În şcoala funcţională, punctul nodal al schimbărilor era 
clientul însuşi, iar asistentul social era văzut ca facilitator al schimbărilor benefice. 

După anii '60 a urmat o explozie în dezvoltarea unor concepţii teoretice diverse în 
asistenţa socială, care s-au concretizat într-un număr mare de tehnici specifice profesiei, 
dar de inspiraţie teoretică diversă (analitică, behavioristă, tranzacţională, intervenţie în 
criză etc.). Aceasta a fost faza de achiziţie în asistenţa socială, care a însemnat un mare 
avans în metodologia de lucru cu clienţii de diferite vârste şi cu diferite probleme. Ca 
urmare, s-au strâns numeroase cunoştinţe şi date despre problemele sociale şi modalităţile 
lor de rezolvare, care au dat naştere la reflecţii privind sistematizarea datelor şi verificarea 
metodologiilor proprii asistenţei sociale. Această fază de acumulare a condus în lumea 
occidentală la apariţia unui larg evantai de servicii corespunzătoare marii varietăţi a 
problemelor sociale şi de nevoi ale unor categorii foarte diverse de populaţie vulnerabilă. 

A şasea fază, din anii '70, a fost cea a încercării de unificare a teoriilor din asistenţa 
socială pe baza fixării unor scopuri şi a unor obiective comune, care se referă la mai 
buna adaptare a asistaţilor la cerinţele vieţii sociale. S-au conturat astfel o serie de 
concepte centrale şi unificatoare pentru asistenţa socială, ca cel de ecosistem, care 
fixează cadrul de analiză a problemelor asistatului, sistemul social din care el face 
parte. Această concepţie integratoare s-a întemeiat pe teoria sistemelor. La fel ca în alte 
ştiinţe, teoria sistemelor nu a înlocuit dezvoltarea teoriilor şi practicilor specifice, în 
special a celor centrate pe client. 

Perioada a şaptea, o nouă treaptă în dezvoltare, este cea a clasificării teoriilor. 
Cercetătorii caută criterii de clasificare şi paradigmele cuprinzătoare care definesc 
orientările teoretice într-o anumită perioadă social-istorică. În perioada anilor '70, 
Leonard (1975) a surprins dimensiunea obiectivitate-subiectivitate ca fiind cea care 
diferenţiază în mod prioritar concepțiile teoretice. În funcţie de această dimensiune, 
Leonard a descris două paradigme fundamentale, opuse, care tind, una spre polul 
subiectivităţii şi alta spre cel al obiectivităţii : 

- paradigma ştiinţelor fizice, care tinde spre o cât mai mare obiectivitate în orice 
demers ştiinţific. Ea impune în ştiinţele sociale necesitatea derulării cercetărilor 
în conformitate cu standardele măsurării exacte şi ale verificării rezultatelor, 
prin metode riguroase, controlabile. Din cauza complexităţii sistemelor social- 
-umane, dezideratul obiectivităţii este pe cât de important, pe atât de greu de 
atins, chiar cu mijloacele cercetărilor cantitative şi ale prelucrării statistice. 
Numărul mare de factori care influenţează un fenomen social face ca evoluţia sa 
să fie greu de prevăzut, chiar şi în condiţiile în care cercetătorii tind spre 
obiectivitate maximă ; 

- paradigma ştiinţelor umane, care accentuează influenţa subiectivităţii perso- 
nalităţilor care elaborează concepţiile teoretice asupra conţinutului acestora. 
Subiectivitatea se referă la valorile personale ale celor care construiesc sisteme 
teoretice, valori care poartă amprenta situaţiei sociale şi a evoluţiei personale a 
autorilor. 


Burrell şi Morgan (1979) au adăugat o altă dimensiune semnificativă pentru ştiinţele 
socioumane, anume cea a stabilităţii/schimbării. În funcţie de specificul lor, concepțiile 
teoretice pot susţine în primul rând ideea stabilităţii, respectiv a schimbării sociale. În 
funcţie de această diferenţiere, se constituie : 

- paradigma stabilităţii, care cuprinde punctele de vedere teoretice ce analizează 

fenomenele sociale prin prisma valorii lor în menţinerea ordinii sociale existente ; 

- paradigma schimbării sociale, care cuprinde concepţiile ce se axează mai mult 

pe dinamica schimbărilor sociale şi pe nevoia de schimbare. 


Pentru asistenţa socială aceste paradigme sunt uşor vizibile şi conturează modele 
foarte diferite de abordare a analizei proceselor sociale şi mai ales a intervenţiei 
sociale. Combinarea celor două dimensiuni amintite - stabilitate/schimbare şi obiecti- 
vitate/subiectivitate — duce, după David Howe, la conturarea concepţiilor teoretice de 
bază în asistenţa socială prezentate mai jos. 

Umanismul radical, atitudine ştiinţifică descrisă de autorul amintit ca fiind marcată 
de dimensiunile de subiectivitate şi schimbare, având ca rezultat producţii teoretice 
prin care se tinde la trezirea conştiinţei societăţii în raport cu problemele sale sociale. 
În această paradigmă se regăsesc concepţii diverse care îmbină politicul cu umanismul 
şi cu exigenţele morale. 

Interpretativismul, orientare marcată de dimensiunile de subiectivitate şi stabilitate, 
care se distinge prin străduinţa de a descoperi şi de a evalua semnificaţia fenomenelor 
sociale şi psihosociale, precum şi efectul lor asupra oamenilor. 

La întâlnirea dimensiunilor de obiectivitate şi stabilitate se situează funcționalismul, 
considerat de Howe, pe bună dreptate, ca o orientare ce grupează concepţiile teoretice 
destinate să deservească ordinea existentă în societate, prin îmbunătăţirea modului de 

funcţionare al acesteia, prin menţinerea sistemului şi a structurilor sale şi reducerea 
efectelor sale destabilizatoare. 

Structuralismul radical apare la întâlnirea dimensiunilor de obiectivitate şi schimbare, 
cuprinzând concepţiile care analizează structurile sociale din punctul de vedere al 
schimbărilor sociale care le-au produs şi pe care le vor produce. Din această perspec- 
tivă, societatea, la fel ca şi natura, presupune structuri a căror funcţionare nu este 
întotdeauna mulţumitoare şi care pot fi schimbate de către oamenii înşişi. Astfel, 
oamenii pot deveni actorii propriei lor societăţi, iar acţiunile colective — instrumente de 
lucru în vederea schimbării societăţii, a democratizării ei. Preluate de un grup de 
oameni, problemele personale devin probleme publice, iar acţiunea comună conduce la 
descoperirea de noi resurse şi noi posibilităţi de schimbare. 

Mai recent, Payne (1997) susţine existenţa a trei puncte de vedere principale privind 
asistenţa socială, dintre care primul vizează natura asistenţei sociale, iar celelalte două 
sunt expresii politizate ale primului punct de vedere : 

- punctul de vedere reflectiv-terapeutic : aceste modalităţi de înţelegere ale asis- 

tenţei sociale caută calea cea mai bună pentru asigurarea bunăstării indivizilor, 
a grupurilor şi a comunităţilor, prin promovarea dezvoltării şi a autoafirmării 
lor. 

— punctul de vedere socialist-colectivist: aceste concepţii caută să promoveze 
cooperarea şi solidaritatea faţă de persoanele dezavantajate, excluse, oprimate în 
societate. Asistenţa socială facilitează integrarea acestora prin capacitare (empo- 
werment) şi prin asigurarea drepturilor ce le revin prin legislaţie. Mai mult, 
intervenţia socială este văzută ca având rolul de a reforma legislaţia, pentru a 
răspunde în mai mare măsură nevoilor celor expuşi excluziunii. 

— punctul de vedere individualist-reformist : în această concepţie, asistenţa socială, 
în conexiune cu sistemul de servicii sociale, vine în întâmpinarea nevoilor 
clienţilor. Obiectivele asistenţei sociale se referă la schimbări mărunte în viaţa 
indivizilor, a familiilor, a grupurilor, fără schimbarea care să vizeze echitatea 
socială. Accentul se pune pe eficientizarea serviciilor sociale finanţate din 
impozitarea contribuabililor, pentru menţinerea echilibrului social existent, în 
scopul unei mai bune adaptări a individului la societate. 


O concepţie integratoare privind asistenţa socială va construi un sistem care să 
cuprindă atât cunoştinţe referitoare la acţiunea socială care promovează schimbarea 
societăţii şi a subsistemelor ei, cât şi la intervenţiile de tip terapeutic orientate către 
indivizi, familii şi grupuri. 


7.1. Alegerea modelelor teoretice 


Pentru rezolvarea problemelor sociale şi de adaptare ale persoanelor, pentru îmbu- 
nătăţirea capacităţii lor de adaptare este nevoie de cunoaşterea mai multor modele 
teoretice, unele cu un grad mai mare de generalitate, care permit surprinderea unor 
probleme comune prezente la mai mulţi clienţi. Pentru a face alegeri corecte din 
multitudinea de cunoştinţe teoretice care ne stau la un moment dat la dispoziţie, dar şi 
pentru a implementa o anume intervenţie, propunem, alături de alţi autori de tratate de 
asistenţă socială, urmarea căii eclectice, adică a combinării unor cadre teoretice diferite 

în funcţie de necesităţile cazului şi ale situaţiei, precum şi în funcţie de caracteristicile 
profesionistului, care, pentru a fi eficient, trebuie să se simtă confortabil cu metoda sa 
de lucru. După Hepworth şi Larson (1993) eclecticismul sistematic nu aderă în mod 
exclusiv la nici o teorie particulară, dar alege teorii şi modele care s-au dovedit, din 
punct de vedere empiric, a fi cel mai eficiente în cazuri asemănătoare cu cel la care 
lucrăm. Ecleticismul sistematic solicită profesionistului să fie la curent cu teoriile noi 
Şi cu cercetările recente. Această abordare a practicii conţine la cel mai înalt nivel şansa 
de a dobândi competenţă şi eficacitate. 

Punctul de vedere prezentat în acest capitol este acela al eclecticismului sistematic, 
practicat în cadrul ştiinţific oferit de modelul sistemelor ecologice. Alături de Hepworth 
şi Larson (1993), recomandăm celor care doresc să se formeze în asistenţa socială ca 
în alegerea unor modele teoretice care să le orienteze activitatea concretă de intervenţie 
să analizeze următoarele criterii de alegere a teoriilor specifice : 

- sunt de preferat teoriile care au fost experimentate, pentru care există date 

privind eficienţa lor ; 

- sunt de preferat, în situaţii de eficienţă asemănătoare, teoriile a căror aplicare se 
poate realiza într-un timp mai scurt şi cu un cost mai Mic; 

— se va ţine cont de indicaţiile privind aplicabilitatea practică. Teoriile bazate în 
măsură foarte mare pe concepte abstracte şi deducţii uită să informeze pe 
practician asupra modului de implementare în practică şi de aceea au o valoare 
limitată. 

Ar fi bine să ne gândim şi la sentimentul de siguranţă privind buna cunoaştere a 

unei anumite teorii şi a tehnicilor corespunzătoare ei, dat fiind că un nivelul mai ridicat 
de competenţă reduce riscul de eşec în lucrul cu oamenii. 

Teorii şi aplicaţii în asistenţa socială 


Teoria stresului 

Teoria sistemelor 

Teoria comunicării 

Teoria modificării comportamentului 

Teoria rolurilor 

Intervenţia în situaţie de criză 

Aplicaţii privind practica profesională 

Cum se conduce prima întâlnire cu o persoană adultă 


Examinarea stării de sănătate mintală 


« Cum se conduce prima întâlnire cu un cuplu 

+ Cum se conduce prima întâlnire cu o familie 

+ Cum se conduce prima întâlnire cu un copil 

+ Cum se determină dacă un copil este neglijat sau abuzat 

« Cum se determină dacă un client este dependent de substanţe 
« Cum se determină dacă un client este periculos 


+ Cum se determină dacă un client se poate sinucide 


1. Teoria stresului 


Noţiunea de stres, aşa cum este ea cunoscută astăzi, a apărut în 1935 în lucrările lui 
H. Selye!. EI a fost uimit de reacţia de adaptare nespecifică a organismului, declanşată 
de starea de boală. În timpul unor experimente pe animale, a reieşit faptul că orice 
organism viu expus unei agresiuni suferă modificări importante şi constante. Oricare ar 
fi fost tipul de agresiune - factorul de stres poate fi de origine fizică (frigul, zgomotul, 
întunericul), chimică (fumul, mirosul) sau psihologic (imobilizarea forţată) — şoarecii 
supuşi experimentării prezentau modificări la nivelul timusului, a glandei suprarenale 
şi la nivelul stomacului. 

De o manieră constantă, sindromul se descompune în trei faze : o fază de alarmă în 
care simptomele sunt exacerbate, o fază de rezistenţă în cursul căreia intră în acţiune 
mecanismele de apărare şi se câştigă o anumită rezistenţă sau imunitate. În această fază 
apare şi caracteristica pe care Selye a denumit-o „rezistenţă încrucişată”. Organismul care 
a devenit rezistent la un anumit factor de stres - frigul de exemplu — şi-a mărit şi pragul 
de rezistenţă la alte categorii de stres : imobilizarea forţată sau atacul chimic. Dar dacă 
factorii de stres sunt prea puternici, prea numeroşi (stres asociat) sau acţiunea lor e prea 
îndelungată, se atinge o fază de inadaptare care antrenează moartea. Se poate deci considera 
că agresiunea determină în cadrul organismului reacţii de apărare, de adaptare, de rezistenţă. 
Dar agresiunea poate uneori depăşi forţele organismului. Alteori ea poate provoca 
reacţii de apărare disproporţionate, reacţii care pot persista chiar după dispariţia cauzei 
care le-a provocat. Atunci problema poate consta în forma pe care a căpătat-o adaptarea. 


1.1. Sindromul de adaptare 


Într-una din lucrările sale?, Selye precizează caracteristicile sindromului de adaptare cu 
cele trei faze : de alarmă, de rezistenţă, de epuizare. 


Fază de alarmă 


Nivel normal de rezistenţă 


Fază de rezistenţă 


Fază de epuizare 


1. H. Selye, Stress sans detresse, Ed. La Presse, Montrâal, 1974. 
2. Ibidem. 

Faza de alarmă 

Organismul prezintă caracteristicile primei expuneri la un agent de stres. Simultan 
rezistenţa lui scade şi, dacă agentul este suficient de puternic (arsuri grave, temperatură 
extremă), poate să survină moartea. 


Faza de rezistenţă 

Ea survine dacă expunerea continuă sau dacă agentul de stres este compatibil cu 
adaptarea. Semnele fizice caracteristice reacției de alarmă sunt practic dispărute, iar 
rezistenţa de ridică peste cea normală. 


Faza de epuizare 

Ca urmare a expunerii îndelungate şi continue la acelaşi agent de stres, la care 
organismul s-a adaptat, energia de adaptare se epuizează treptat. Semnele reacției de 
alarmă reapar, dar acum devin ireversibile şi individul moare. 

După reacţia de alarmă iniţială, corpul se adaptează şi începe să reziste, durata 
acestei perioade de rezistenţă fiind dependentă de capacitatea de adaptare naturală 
a corpului şi de intensitatea agentului de stres. Dar experienţele pe animale au 
demonstrat că, prin expunerea la factori precum frigul, efortul muscular şi alţi 
agenţi, posibilitatea de adaptare este limitată. Am fi tentaţi să credem că, odată ce 
adaptarea la factorul de stres s-a produs şi energia de adaptare este disponibilă, 
rezistenţa poate dura la nesfârşit. Dar, „aşa cum orice maşinărie se uzează treptat, 
chiar dacă are suficient combustibil, şi maşinăria umană mai devreme sau mai târziu 
devine victima uzurii şi cedează”5. 

„Deşi energia de adaptare nu se poate măsura cu metode ştiinţifice precise, expe- 
rienţele pe animale demonstrează că posibilitatea de adaptare este limitată. Putem 
compara rezervele noastre de energie de adaptare cu o sumă de bani moştenită, aflată 
într-un cont. Putem să retragem periodic de la bancă diferite sume fără însă a putea 
depune în acel cont. Putem alege între a risipi fără măsură capacitatea noastră de 
adaptare sau să învăţăm să menţinem această resursă prețioasă utilizând-o cu înţelep- 
ciune şi cu economie doar pentru lucrurile care merită.” 


1.2. Tipuri de reacții 


Analiza biochimică a sindromului de stres arată că reacţia la stres, adică încercarea de 
catatoxice, adică reacţii în acord şi în opoziţie (de la grec. syn - împreună şi caza — 
contra). Corpul, pentru a rezista la diferiţii agenţi de stres toxici, îşi reglează reacţiile 
în funcţie de mesajele chimice şi de stimulii nervoşi care pacifică sau incită la luptă. 
Stimulii syntoxici acţionează ca tranchilizanţi la nivelul ţesuturilor creând o stare de 
toleranţă pasivă care permite un fel de coexistenţă paşnică sau de simbioză cu agresorul. 
Agenţii catatoxici provoacă o serie de modificări chimice care atacă în mod activ 
producătorul de suferinţă provocând degradarea lui în interiorul corpului. 


3. Selye, H., op. cif., p. 43. 
4. Ibidem, p. 52. 

Probabil că în decursul evoluţiei lor, creaturile vii au învăţat să se apere contra 
diverselor tipuri de agresiune (interne sau exterioare) graţie celor două mecanisme 
fundamentale care ne ajută fie să ne acomodăm la acţiunile agresorilor (syntoxice), fie 
să-i distrugem (catatoxice). Aceste noţiuni îşi găsesc o aplicaţie directă în serviciile 
sociale mai ales dacă definim stresul ca pe o situaţie interioară care ameninţă echilibrul 
unei persoane sau al unei familii. Agentul de stres poate fi constituit de un factor sau, 
mai general, de un o asociere de factori care se prezintă ca un pericol pentru structura, 
funcţionarea, aspiraţiile sau valorile unei persoane sau ale unei familii. Situaţia de stres 
vine deci de la unele situaţii sau evenimente, previzibile sau imprevizibile, care fac 
necesară o schimbare a comportamentului obişnuit; ea poate fi provocată de situaţii 
sau evenimente exterioare familiei (războaie, cataclisme, crize economice) sau de 
evenimente care provoacă modificări ale structurii sau ale dinamicii familiale (căsătorii, 
naşteri sau plecarea unui copil etc.). 

Punerea în acţiune a mecanismelor naturale de adaptare este de regulă suficientă 
pentru a asigura o funcţionare satisfăcătoare. Totuşi, anumite situaţii sau evenimente 
pot crea o stare de tensiune care să exceadă capacităţile de adaptare ale familiei, mai 
ales dacă tot potenţialul ei este implicat în rezolvarea altor dificultăţi provenite de la 
alte evenimente şi situaţii (stres asociat). Este, de obicei, momentul când izbucnește 
criza. Pentru acest proces, în care mecanismele de apărare trebuie să se ridice la un 
nivel mai ridicat, Selye ne propune termenul de heterostazie (heteros — altă ; stasis — 
poziţie, stare) care indică găsirea unei noi situaţii de stabilitate în raport cu agenţii care 
stimulează mecanismele fiziologice de adaptare, prin dezvoltarea unor reacţii nebănuite 
la nivelul ţesuturilor deja invadate5. Heterostazia reprezintă un bun exemplu privind 
modul cum un organism poate învăţa să se adapteze prin folosirea unor capacităţi şi 
resurse necunoscute sau încă neexploatate. În situaţia intervenţiei sociale, asistentul 
social constituie principalul agent de stimulare a mecanismelor noi de adaptare, prin 
dezvoltarea unor noi comportamente şi răspunsuri la situaţii mai vechi de neadaptare 
sau de funcţionare deficitară. 

Homeostazia (homeos — aceeaşi, egală ; stasis — poziţie, stare), pe de altă parte, se 
referă la principiul vital care menţine integritatea şi continuitatea organismului, capa- 
citatea lui de a răspunde la schimbare prin găsirea echilibrului în faţa noilor condiţii. 
Această noţiune biologică sau fiziologică poate fi transpusă în domeniul funcţionării 
psihice, respectiv în domeniul echilibrului dinamic al unei persoane în mediul său 
social. Literalmente, homeostazia înseamnă a rămâne la fel, adică a poseda o capacitate 
de stabilitate dinamică în faţa exigenţelor interne sau externe în continuă schimbare. 
Funcţia homeostaziei este de a proteja nu stabilitatea în sensul ei static, ci, mai 
degrabă, dinamismul creativ al persoanei care se confruntă cu condiţiile complexe ale 
propriei maturizări sau dezvoltări ale relaţiilor cu lumea înconjurătoare. Homeostazia 
reglează răspunsurile organismului, dar nu pentru a menţine situaţia actuală, ci pentru 
a menţine capacitatea de schimbare, împiedicând totodată această schimbare de a 
deveni atât de profundă încât să distrugă resursele organismului însuşi. 


5. H. Selye, op. cir., p. 79. 

2. Teoria sistemelor 


Fondatorul teoriei generale a sistemelor, Ludwig von Bertalanffy, definea sistemul ca 
un ansamblu de elemente în interacţiune, astfel încât orice modificare survenită la 
nivelul acestor elemente antrenează o modificare a ansamblului. 

Fiecare sistem este situat într-un mediu care cuprinde alte sisteme cu care el 
interacționează. Mediul este deci compus din variabile a căror schimbare modifică 
mediul însuşi, iar această modificare afectează la rândul său variabilele care au 
provocat-o. Organismele vii sau familia aparţin de categoria de sisteme deschise 
caracterizate prin schimburi realizate cu mediul. Elementele constitutive ale acestor 
sisteme au capacitatea de a creşte, de a se dezvolta şi de a-şi spori specializarea, 
diferenţierea prin intermediul acestor schimburi cu mediul. Sistemul deschis are limite 
permeabile : el poate avea schimburi materiale, de energie, de informaţii cu mediul său 
în timp ce un sistem închis nu poate avea nici un fel de schimb. Orice sistem deschis 
prezintă trei caracteristici : structură, funcţionare şi evoluţie. 


2.1. Structura 


Această caracteristică se referă la organizarea în spaţiu a elementelor unui sistem şi 
este caracterizată prin: 

- limite care separă sistemul de mediul său exterior. Ele pot fi de la foarte 
permeabile, punând în pericol chiar identitatea sistemului, până la foarte imper- 
meabile, împiedicând astfel orice schimb cu exteriorul ; 

- elemente care pot fi numărate sau reunite pe categorii ; relaţia lor este de aşa 
natură încât caracteristicile sau atributele lor nu sunt sumative, ci constitutive, 
atribuind identitate sistemului ; 

- mijloace care fac sistemul apt să primească, să conserve şi să prelucreze 
informaţia ; printre acestea un loc aparte îl ocupă reţeaua de comunicaţie. 


2.2. Funcționarea 


A doua caracteristică a sistemelor deschise se referă la modul în care sistemul răspunde — 
datorită informaţiilor primite şi prelucrate - prin ieşiri (ouzpuz) comportamentale faţă 
de intrările (inpuz) senzoriale. Una dintre caracteristicile distinctive este natura relației 
care există între diferitele lui elemente, ca şi procesul de tranzacţionare. Un sistem 
deschis cuprinde întotdeauna un proces ciclic, în două faze, de schimburi cu mediul, 
proces care astfel se reglează şi se corectează singur. În timp ce interacţionarea 
consideră doar acţiunea unei persoane şi răspunsul alteia, tranzacţionarea cuprinde 
acţiunea unei persoane, răspunsul alteia, reacţia provocată de acest răspuns etc. 
Feedbackul sau conexiunea inversă trimite la intrarea în sistem informaţiile privind 
rezultatele acţiunii sistemului. 

În exemplul clasic al termostatului, atunci când temperatura ambiantă scade, 
termostatul acţionează asupra sursei de căldură, ridicând temperatura. Astfel se modifică 

temperatura ambiantă pe care termostatul o sesizează din nou şi acţionează din nou 
asupra sursei, şi aşa mai departe. Ieşirile acţionează asupra intrărilor şi acest control 
prin buclă de retroacţiune se numeşte conexiune inversă (feedback). 

Tranzacţionarea cuprinde un schimb continuu de comunicaţii între indivizii dintr-un 
anumit grup. Atunci când un asistent social intervine într-o anumită situaţie, trebuie să 
fie conştient de diferitele sisteme şi subsisteme, de elementele aflate în interacţiune şi 
de caracteristicile acestora. Fiecare activitate a asistentului social este o „intrare” în 
sistem care va fi utilizată, integrată sau respinsă; ea va provoca „ieşiri” care vor 
permite constatarea modului în care acestea sunt conforme cu rezultatul aşteptat, adică 
cu obiectivele urmărite. 


2.3. Evoluţia 


A treia caracteristică a sistemelor deschise este caracterizată prin integrare, tensiune şi 
stabilitate dinamică. 

Integrarea este în opoziţie cu adăugarea, pentru că nu e vorba de însumare, ci de 
constituire. Orice schimbare la nivelul unei relaţii între componentele sistemului 
provoacă o schimbare a sistemului, dar şi a componentelor. 

Tensiunea nu survine doar de o manieră ocazională şi reziduală ca un factor 
perturbator ci este vitală pentru sistem. Sursa de tensiune într-un sistem deschis poate 
să rezide în raportul materie-energie sau în schimbările şi incompatibilităţile de 
structură ; ea poate proveni şi din faptul că perturbațiile externe pot obliga sistemul să 
găsească o cale de a soluţiona aceste perturbații. Pentru beneficiarii serviciilor sociale, 
reducerea tensiunii constituie adesea un obiectiv al intervenţiei, dar se are în vedere şi 
posibilitatea respectării tensiunii şi conflictelor pentru a facilita creativitatea şi schimba- 
rea comportamentelor sociale. 

Stabilitatea dinamică, adică echilibrul în mişcare, rezultă din combinarea şi reajusta- 
rea numeroaselor echilibre succesive. Aceasta semnifică faptul că structurile şi func- 
țiunile unui sistem deschis persistă în ciuda tuturor schimbărilor întâmplate la nivelul 
sistemului. Pentru a se menţine, sistemul reacţionează la toate modificările ce provin 
din mediul înconjurător sau de la propriile lui elemente printr-o serie de modificări de 
importanţă egală şi de sens contrar acestora — este ceea ce numim homeostazie sau 
rezistenţă la schimbare. Dar, pentru a subzista, sistemul trebuie să evolueze pentru a se 
adapta la modificările interne şi externe. Pentru Bertalanffy, organismul viu menţine un 
anumit dezechilibru numit „stare stabilă a unui sistem deschis” şi este astfel capabil 
să-şi redistribuie forţele în funcţie de răspunsurile la diferiţii stimuli ; în felul acesta se 
avansează spre mai multă ordine şi organizare. Stabilitatea dinamică mai este caracte- 
rizată şi prin echifinalitate (într-un sistem deschis, aceeaşi stare finală poate fi atinsă 
plecând de la condiţii iniţiale diferite sau pe căi diferite). 

Relaţiile în cadrul unui organism fiziologic se desfăşoară sub forma schimburilor 
materiale sau de energie între părţile sale ; într-un organism psihosocial, acestea se 
realizează sub forma schimburilor de informaţie. 

3. Teoria comunicării 


Aceasta s-a dezvoltat cam în acelaşi timp cu teoria sistemelor. Ea postulează existenţa 
unui sistem deschis prin care mesajele, recepţionările lor şi răspunsurile vin şi pleacă 
în mod constant între expeditor şi destinatar (emiţător şi receptor). 

O logică a comunicării” face apel la teoria generală a sistemelor care permite 
înţelegerea naturii sistemelor în interacţiune. Într-un proces de comunicare sunt impli- 
cate un ansamblu de obiecte şi de relaţii între aceste obiecte şi proprietăţile acestora. 
Procesul de comunicare cuprinde cel puţin trei elemente: o sursă (emiţător sau 
expeditor), un mesaj, un receptor sau destinatar : 

— sursa sau emițătorul compune mesajul, îl codifică şi îl transmite ; 

— mesajul este imaginea sau semnul care este emis ; 

- receptorul va decodifica mesajul, îl va interpreta şi va răspunde printr-un alt 

mesaj ; refuzul de a răspunde însemnă tot un răspuns; 

- codificarea se referă la toate activităţile realizate de emiţător pentru a formula 

mesajul sau semnalul care trebuie transmis ; 

-  decodificarea sau interpretarea se referă la activităţile întreprinse de receptor 

pentru a da un sens mesajului. 


Codificarea şi decodificarea sunt influențate de cultura şi de experienţa de viaţă 
care condiţionează uşurinţa recepţionării şi a înţelegerii semnalelor trimise. Mesajele 
sunt alcătuite din semne, iar semnul este un semnal care evocă o anumită experienţă. 

Feedbackul sau conexiunea inversă este un termen adesea folosit pentru a descrie 
procesul de comunicare. El se referă la răspunsurile uneori latente alteori manifeste 
faţă de un semnal recepționat. Se decodifică în mod constant semnalele care provin din 
mediul exterior, se interpretează aceste semnale şi se codifică răspunsurile. 

Se poate considera că procesul de comunicare ne include ca persoane, este modificat 
desigur prin interpretările noastre, prin calităţile noastre şi prin capacităţile noastre de înţele- 
gere, dar intrările noastre de informaţie (inpuz) se reflectă în ieşirile de informaţie (0ufpuz). 

Ansamblul constituie deci un sistem reglat de feedbackuri sau conexiuni inverse 
realizate de fiecare mesaj. În procesul de comunicare fiecare persoană este în acelaşi 
timp şi emiţător şi receptor, şi codificator şi decodificator. Pentru sistemele în interac- 
țiune, calea cea mai potrivită de a le descrie elementele nu este descrierea ca indivizi, 
ci ca persoane-în-comunicare-cu-alte-persoane. Ceea ce este important în acest caz nu 
este conţinutul, ci aspectul relaţional al comunicării umane. 


3.1. Metacomunicarea 


În cazul comunicării umane, nu există niciodată mesaje simple sau unice: orice 
comunicare implică o multitudine de mesaje situate simultan la diferite niveluri. Se pot 
astfel detecta : 

1. conţinutul literal sau nivelul nominal ; 


6. P. Watzlawick, J]. Helmick-Beavin şi D. Jackson, Une Jogique de la communication, Editions 
Du Seuil, Paris, 1972. 

2. poziţiile reciproce ale celor doi interlocutori : poziţie ridicată, poziţie coborâtă 
(sau raport dominant/dominat) ; 

3. nivelul afectiv care face din metacomunicare un comentariu al modului cum 
trebuie interpretat conţinutul literal şi asupra relaţiei dintre persoane. 


Pentru specialiştii domeniului, atunci când o persoană comunică, ea face o decla- 
raţie, cere ceva destinatarului şi încearcă să influenţeze destinatarul pentru a-i oferi 
ceea ce-i cere. Aceste cereri nu sunt întotdeauna exprimate verbal şi destinatarul 
trebuie să facă apel la metacomunicare pentru a avea indicii asupra a ceea ce vrea 
expeditorul. Mesajul poate avea un grad de claritate mai ridicat sau mai scăzut. Uneori 
emițătorul poate codifica mesajul fără ocolişuri sau neclarităţi, ţinând cont de carac- 
teristicile destinatarului, alteori poate emite mesaje neclare şi disimulate. „Sunt supărat 
pe tine pentru că ai făcut asta” este un mesaj clar; „Nu mai poţi să ai încredere în 
nimeni” este un mesaj ascuns şi neclar. 

Mesajul poate fi direct, adică adresat persoanei căreia îi este destinat, dar el poate 
fi şi deplasat, adică adresat unei alte persoane decât cea căreia îi este efectiv destinat. 
„Nu mai poţi să ai încredere în nimeni” este un mesaj deplasat; pare să se refere la 
omenire în general, deşi în context el se adresează unei persoane anumite într-o situaţie 
precisă. 


3.2. Diversele categorii de comunicare 


Pentru scopurile intervenţiei la nivelul familiei, comunicările pot fi clasificate în trei 
categorii principale : afective, instrumentale şi alte comunicări. 

Comunicarea afectivă se defineşte ca o comunicare în care atât mesajele exprimate, 
cât şi metacomunicarea sunt înainte de toate de natură afectivă. 

Comunicarea instrumentală sau funcţională este o comunicare în care mesajul 
transmis este înainte de toate de natură practică. Acest tip de mesaj se referă cel mai 
adesea la execuţia sarcinilor cotidiene de funcţionare familială. Aceasta nu exclude în 
mod evident metacomunicarea, care se situează la nivel afectiv şi se exprimă fie verbal, 
fie prin atitudini, gesturi sau poziţii. 

Comunicarea „alta ” cuprinde transmiterea de informaţii care nu au legătură cu 
stările afective sau procesele instrumentale ale funcţionării familiale. Sunt simple 
informări de interes general (şi în acest caz metacomunicarea poate să menţină 
neutralitatea afectivă a mesajului sau îi poate conferi o puternică dominantă emoţională). 

Teoria comunicării stabileşte deci anumite condiţii ale succesului unei comunicări : 

1. mesajul trebuie realizat şi transmis astfel încât să poată atrage atenţia destinatarului ; 

2. mesajul trebuie să utilizeze semne care să se raporteze la o experienţă comună 

a emiţătorului şi receptorului în aşa fel încât să poată conţine (transmite) o 
anumită semnificaţie ; 

3. mesajul trebuie să facă apel la nevoile personale ale receptorului şi să sugereze 

modalităţi de a le satisface ; 

4. mesajul trebuie să sugereze o modalitate de a răspunde acestor nevoi care să fie 

adaptată situaţiei grupului în care se găseşte receptorul în momentul în care 
acesta este chemat să dea răspunsul aşteptat. 

Se poate spune despre comunicare că este un ansamblu de semnificaţii care se 
exprimă prin simboluri (verbale, muzicale, grafice, plastice, gestuale etc.) şi care 
uneori înlocuiesc mesajul propriu-zis. În analiza procesului de comunicare se stabileşte 
cine şi ce spune, cui spune, cum spune şi cu ce efect. 

Noţiunea de comunicare, ca şi noţiunea de sistem, dă o vedere mai largă, mai 
completă a persoanei sau a grupului familial care are nevoie de sprijin. Clientul este 
evaluat în cadrul relaţiilor sale familiale şi sociale ; modelele de comunicare aduc o 
nouă perspectivă asupra legăturilor care se stabilesc în aceste câmpuri. Atunci când 
survine o deviere a unui comportament individual sau o ruptură la nivelul relaţiile 
sociale, acestea sunt întotdeauna însoţite de o distorsiune sau o fractură în procesul de 
comunicare. Organismele sau indivizii pot fi analizaţi în termeni neurofiziologici sau 
psihanalitici, însă doar teoria comunicării poate explica în mare măsură relaţiile 
reciproce dintre acestea. 

Aceste elemente ale comunicării se regăsesc în conceptul de condiţionare operantă ; 
comportamentul unui membru al familiei se modifică adesea sub acţiunea semnalelor 
emise de ceilalți membri (chiar fără ca ei să ştie): zâmbete, clătinări ale capului, 
ridicări din umeri, grimase, tresăriri. Este vorba de o învăţare prin experienţă care ne 
conduce spre behaviorism. 


4. Teoria modificării comportamentului 


Modificarea comportamentului se sprijină pe teoria învăţării, aceasta din urmă înţeleasă 
ca o activitate care modifică de o manieră stabilă posibilităţile unei fiinţe umane. 
Teoria învăţării provine din curentul behaviorist, iar noţiunea de condiţionare a fost 
pusă în evidenţă de Pavlov. 

Pavlov a descoperit importanţa pe care o au reflexele condiţionate la nivelul 
psihicului uman şi al celui animal. Dacă ne referim la binecunoscutul exemplu al 
unui câine care începe să saliveze atunci când aude sunetul unui clopoțel pentru că 
acest sunet a fost asociat cu primirea hranei, putem da următoarea definiţie : 
reflexul condiţionat, salivarea, este un reflex provocat de un stimul condiţional, 
clopoţelul, după ce acesta a fost asociat de mai multe ori stimulului normal al 
acestui reflex, hrana ; acest reflex de salivare a devenit condiţionat, adică stimulul 
condiţional, clopoţelul, este suficient pentru a-l provoca. Acest rezultat se numeşte 
condiţionare. 

Pe de altă parte, aplicarea repetată a stimulului condiţional neacompaniată de 
stimulul normal provoacă stingerea reflexului condiţionat ; întărirea lui se produce prin 
frecvenţa aplicării stimulilor condiţional şi normal asociaţi, de fapt aplicaţi succesiv la 
un interval de timp foarte scurt. Condiţionarea este deci un mecanism de asociere între 
o stimulare, simplă sau complexă, şi un proces de incitare de origine internă sau 
externă care succedă imediat. 

Pentru behaviorism, obiectul studiului psihologiei este comportamentul observabil, 
adică reacţiile care pot fi observate din exterior, răspunsurile pe care le dă un individ 
în diferite situaţii. Este vorba într-o oarecare măsură de relaţia dintre stimuli şi 
răspunsuri. 

Regula sau principiul după care se conduce behaviorismul este: se poate descrie 
secvenţa de comportament observată în termeni de stimul-răspuns ? Prin stimul se 
înţelege orice obiect din mediul general sau orice schimbare la nivelul ţesuturilor 
datorată condiţiilor fiziologice ale unui organism. Prin răspuns se înţelege orice face un 
individ, cum ar fi să se întoarcă spre sursa de lumină, să sară când aude un zgomot sau 
activităţi mai organizate, cum ar fi construirea unui zgârie-nori, planificarea unei 
acţiuni sau scrierea unei cărţi”. 


Numeroase contribuţii au îmbogăţit teoria behavioristă. Studiind situaţiile în care 
un individ dobândeşte un nou comportament, Thorndike elaborează legea efectului : 
atunci când, într-o situaţie dată, un comportament este urmat de o situaţie agreabilă, 
acest comportament are tendinţa de a se reproduce când survine o situaţie asemănătoare. 
Consecința agreabilă constituie un întăritor care poate fi material (hrană, bani, obiecte 
etc.) sau social (respect, afecţiune etc.). 

În jurul anilor '40 se făcea distincţia între două categorii esenţiale de condiţionare : 
condiţionarea pavloviană clasică şi condiţionarea instrumentală sau condiţionarea 
motorie voluntară. În acest al doilea tip de condiţionare, diferite animale -— şoareci sau 
cimpanzei - învățau răspunsuri care le procurau hrana: să apese un levier, să aleagă 
jetoane etc. Acest comportament era întărit de succes şi stins prin insucces. 

Cercetările lui Skinner se referă la această a doua categorie de condiţionare care se 
bazează pe răspunsurile „operante” emise în mod liber (free operan?) şi nu doar pe cele 
declanşate de un stimul extern. În lucrarea Libertate pentru a învăţa, Carl Rogersă 
explică foarte clar diferenţa care există între cele două forme de condiţionare : 


B.F. Skinner a fabricat un model de învăţare care distinge „răspunsurile emise 
spontan” de „răspunsurile solicitate”... Skinner plasează un porumbel înfometat într-o 
cutie. Pasărea este confruntată cu următoarea problemă: cum să găsească hrană în 
acest spaţiu limitat. El ciuguleşte ici şi colo, încearcă să zboare, se învârteşte şi în final 
după multe „răspunsuri” se atinge de un levier care îi serveşte o cantitate de hrană. 
Aceste diferite răspunsuri au fost „emise spontan”, iar Skinner le numeşte răspunsuri 
„operante” pentru că sunt eforturile depuse de porumbel pentru a-şi rezolva problema, 
pentru a „opera” în cadrul mediului său. Porumbelul se bucură de o anumită libertate 
răspunzând aşa cum consideră. 

Un răspuns „solicitat”, dimpotrivă, este cel la care prioritatea este oferită incitantului 
(stimulului) care acţionează asupra organismului, mai degrabă pasiv, pentru a declanşa 
un răspuns. De exemplu, experimentatorul poate solicita un răspuns de la porumbel 
producând un zgomot violent sau proiectând o lumină orbitoare sau chiar conducând 
pasărea spre levier. Aici, în loc să găsi punctul de plecare la porumbel, atât stimularea, 
cât şi controlul situaţiei provin direct de la experimentator. Reacţiile astfel obţinute se 
numesc „respondente”. De data aceasta, în loc să opereze liber în spaţiul său, pasărea 
răspunde la stimuli controlaţi cu o libertate foarte limitată. 


Comportamentul respondent este determinat de stimuli anteriori, adică cei care se 
produc înainte de apariţia comportamentului şi este comparabil cu reflexele. Com- 
portamentul operant este determinat de consecinţele care au apărut deja după acest tip 
de comportament. Condiţionarea respondentă decurge dintr-o acţiune asupra stimulilor 


7. J. Watson, Le Behaviorisme, Ed. Dunod, Paris, 1978, p. 13. 
8. C. Rogers, Liberte pour apprendre, Ed. Dunod, Paris, 1973, p. 31. 

anteriori comportamentului şi condiţionarea operantă dintr-o acţiune asupra consecinţelor 
comportamentului. Schemei behavioriste clasice stimul-răspuns i se substituie o schemă 
mai complexă stimul-personalitate-răspuns. 

Cuvântul „comportament” se aplică răspunsurilor observabile ale comportării 
umane, punând accentul pe aspectele care au fost învăţate. Acest comportament, 
considerat fie acceptabil, fie problematic, a fost învăţat în cadrul unui proces de 
condiţionare ; el este susceptibil de a fi modificat prin aplicarea conştientă a ceea ce se 
cunoaşte despre învăţare şi despre modificarea comportamentului. Nu este negată 
importanţa condiţiilor iniţiale ale dezvoltării acestui comportament, dar accentul se 
pune pe rolul pe care îl joacă menţinerea lui în condiţiile actuale, adică stimulii care îl 
preced şi îl urmează imediat, aceşti stimuli fiind folosiţi ca mijloc de control. În loc să 
fie vizat un obiectiv global şi general, se încearcă modificarea unor comportamente 
specifice. În această perspectivă, intervenţia constă în obţinerea, suprimarea, dimi- 
nuarea sau întărirea de o manieră durabilă a anumitor comportamente. 

Activităţile asistentului social au deci ca obiectiv de a facilita schimbarea sau 
stabilizarea comportamentului. Asistentul social îl învaţă pe client cum să acţioneze 
asupra variabilelor care condiţionează un anumit comportament sau foloseşte ca 
auxiliari alte persoane a căror acţiune este susceptibilă să influenţeze comportamentele 
clientului. Se dă adesea acestor persoane semnificative din anturajul clientului numele 
de „agenţi” sau de „mediatori” ai schimbării. Poate să fie vorba de părinţi, de profesori, 
de angajatori, de persoane oficiale etc., a căror conduită influenţează comportamentul 
clientului. 

În schimbarea comportamentului se folosesc aşa-numiţii întăritori. Un întăritor 
pozitiv este tot ceea ce serveşte la apariţia sau menţinerea unui comportament. De 
foarte mult timp părinţii cunosc şi utilizează întăritorii pozitivi. Învăţarea zâmbetului, 
a mersului, a vorbirii este stimulată de dovezi ale atenţiei, ale interesului, ale afecțiunii : 
să asculţi, să feliciţi, să zâmbeşti sau să îmbrăţişezi sunt recompense importante ; 
aceşti întăritori se numesc întăritori sociali. Desigur există şi întăritori pur materiali : 
recompense, jucării, cadouri, bani etc. 

Ipoteza de plecare este aceea că orice comportament, fie el adaptat sau inadaptat, 
a fost învăţat prin întăritori furnizaţi de mediu. Dacă comportamentul este indezirabil, 
trebuie început prin a identifica întăritorii comportamentului. Suprimarea lor poate fi 
uneori suficientă pentru stingerea acelui comportament. 

Totuşi dacă examinăm comportamentele noastre, precum şi pe cele ale persoanelor 
pe care le cunoaştem, vedem că adesea noi întărim prin atenţia şi interesul manifestat 
comportamente pe care le dezaprobăm şi nu stimulăm suficient comportamentele pe 
care le valorizăm. Într-adevăr noi avem tendinţa de a considera ca firesc sau normal un 
comportament dezirabil şi de aceea nu-l mai valorizăm deloc ! 

5. Teoria rolurilor 


Inseparabile de noţiunile de sistem şi de comunicare sunt conceptele de statut şi de rol. 


5.1. Statutul 


Adesea noţiunea de statut social este comparată cu o hartă geografică pluridimensională 
care situează diferitele statute unele în raport cu celelalte, arătând relaţiile lor reciproce. 
Poziţia (statutul) unei persoane este reprezentată prin localizarea pe hartă: ea este 
percepută în raport cu celelalte persoane care figurează pe hartă. Conceptul de statut 
este necesarmente relaţional: el caracterizează o persoană printr-un ansamblu de 
drepturi şi obligaţii care reglementează interacţiunea lui cu cei care ocupă alte statute. 

Se poate deci considera fiecare persoană ca aparţinând unui anumit număr de 
sisteme în care ea ocupă o poziţie specificată. O tânără femeie, de exemplu, va ocupa 
statutul de mamă şi de soţie în familia pe care a fondat-o, de fiică şi de soră în familia 
ei de origine, de noră şi de cumnată în familia soţului său. În viaţa sa profesională ea 
este educatoare la o grădiniţă, membră de sindicat, cântă într-un cor etc. Poziţia 
particulară pe care o ocupă în fiecare dintre aceste sisteme (familie, grădiniţă, sindicat, 
cor etc.) este ceea ce numim statut. Ralph Linton dă acestui fenomen o definiţie foarte 
cunoscută: „locul pe care un anumit individ îl ocupă într-un anumit sistem la un 
anumit moment va fi numit statutul său în raport cu acel sistem”?. 

Anumite statute sunt prescrise sau atribuite prin vârstă şi sex, cum ar fi cel de 
tânără femeie, de exemplu, altele sunt dobândite sau câştigate (cel de educatoare), 
anumite statute provin dintr-o preferinţă sau alegere (cântăreaţă în cor), altele depind 
de şansă sau neşansă. Unele dintre aceste poziţii sunt durabile, altele nu. De exemplu 
statutul de şomer, de bolnav sau de câştigător. Durabile sau nu, aceste poziţii au 
aceleaşi caracteristici antrenând prescripţii ale comportamentului faţă de celelalte 
persoane care ocupă poziţii complementare. 

Plecând de la poziţia pe care o ocupă o persoană într-un astfel de sistem, se aşteaptă 
din partea ei o anumită comportare răspunzând la modele culturale precise care depind 
de sistem, de timp şi de loc. Este vorba de ceea ce Ralph Linton numea aspectul 
dinamic al statutului, căruia i s-a dat numele de rol. 


5.2. Rolul 


Cuvântul „rol” desemnează deci ansamblul modelelor culturale asociate unui statut 
dat. El înglobează în consecinţă atitudinile, valorile şi comportamentele pe care 
societatea le-a atribuit unei persoane şi, de altfel, tuturor persoanelor care ocupă acel 
statut. 

În fiecare cultură, poziţia pe care o ocupă orice persoană într-un sistem este 


s» 


asociată unui ansamblu de norme şi de aşteptări ; cuvântul „cultură” este înţeles aici ca 


9. R. Linton, Le fondement culturel de la personnalite, Ed. Dunod, Paris, 1959, p. 73. 

„Suma totală a ideilor, a răspunsurilor condiţionate emoţional şi a modelelor de 
comportament obişnuite pe care membrii acestei societăţi le-au dobândit prin instruire 
sau prin imitație şi pe care ei le împărtăşesc într-un grad mai mare sau mai mic”. 
Cultura cuprinde deci pe de o parte normele, valorile şi atitudinile utilizate într-o 
societate dată şi, pe de altă parte, rolurile, adică modelele de comportament determinate 
de acest sistem de valori. 

Orice rol implică mai multe persoane: o mamă pentru a-şi îndeplini rolul are 
nevoie de un copil ca partener; o cântăreaţă de cor are nevoie de ceilalţi membri ai 
corului şi de dirijor. Fiecare dintre aceste roluri implică drepturi şi îndatoriri inter- 
dependente. Există deci reguli clare pentru cei care îndeplinesc un rol aşa cum există 
şi pentru partenerii lor de rol. 

Rolul este deci caracterizat prin prescripţiile sale şi percepțiile despre acest rol ale 
persoanei care şi-l asumă, prin aşteptările pe care le au ceilalţi şi prin felul în care este 
îndeplinit, numit punere în practică a rolului sau acţiune de rol. Pe de o parte, fiecare 
persoană îşi va asuma rolurile corespunzătoare statutelor pe care le ocupă în interiorul 
dimensiunilor sociale ale sistemului cultural respectiv, aducând o anumită expresie 
personală. Se poate astfel spune că rolurile se situează la intersecţia dintre psihologic 
şi social. 

Dacă observăm, de exemplu, întâlnirea şi interacţiunea a doi indivizi, acţiunile de 
rol ale fiecăruia par determinate de diferiţi factori aparţinând fie personalităţii lor, fie 
structurii grupului ; aceşti factori se manifestă : 

1. prin percepţia rolului individului care intră în acţiune, în funcţie de com- 

portamentul de rol al acestuia ; 

2. prin rolul prescris care, teoretic, trebuie să răspundă rolului partener sau, mai 
degrabă, prin cunoştinţele despre rolul prescris ; 

3. prin aşteptările faţă de celălalt, adică prin conduita pe care acesta o aşteaptă şi 
la care el se simte obligat să se conformeze, această aşteptare de rol nu se reduce 
în mod obligatoriu la rolul prescris ; 

4. prin personalitatea proprie a subiectului, ca şi prin cea a partenerului faţă de 
care reacţionează, şi care se manifestă tot prin acţiunea de rol; 

5. prin acţiuni specifice situaţiei, timpului sau locului acţiunii! 


Se poate deci defini rolul ca un model organizat de comportamente determinat de 
o anumită poziţie a unui individ într-un ansamblu de interacțiuni. În exemplul anterior 
ne aşteptăm ca o persoană care are poziţia de mamă să le asigure copiilor săi îngrijirea 
şi protecţia necesare conform normelor sociale ale sistemului în care trăieşte ea ; de la 
o persoană care are poziţia de educatoare, să asigure protecţia, dezvoltarea psihologică 
şi intelectuală a copiilor care îi sunt încredinţaţi, de la membra unui cor să execute 
activităţile legate de locul său specific în ansamblu, şi toate acestea în funcţie de stilul 
lor propriu. 

Majoritatea rolurilor se definesc în raport cu numeroase alte roluri. Orice rol 
implică într-adevăr cel puţin două persoane care vor comunica mai uşor sau mai greu 
prin intermediul rolului şi ale căror reacţii îi vor determina sau nu pe parteneri să-şi 


10. Ibidem, p. 288. 
11. A.M. Rocheblave-Spenle, La notion de r6le en psychologie sociale, PUF, Paris, 1969, p. 153. 

modifice comportamentul. Rolul de mamă se va defini în raport cu cel de fiu/fiică, dar 
şi în raport cu rolul de tată. Ca mamă îi este prescris să le asigure copiilor îngrijire şi 
protecţie, dar în funcţie de timpul şi locul sistemului social respectiv va fi mai mult sau 
mai puţin favorizată şi participarea tatălui la îngrijirea şi protecţia copiilor familiei. 
Mama are faţă de protecţia copiilor o percepţie care poate să răspundă aşteptărilor unui 
copil mic, dar nu şi celor ale unui adolescent. În acest rol de mamă va trebui de 
asemenea să se ţină cont de bunici, de unchi şi de mătuşi, de vecini, de profesori ca şi 
de rolurile celorlalţi părinţi. Orice rol face deci parte dintr-un sistem de roluri aflate în 
interdependenţă şi poate fi modificat doar prin schimbări intervenite la nivelul altor 
roluri din sistem. 

Comportamentul cotidian este puternic marcat de influenţe sociale şi culturale. EI 
depinde în mare măsură într-adevăr de cererile şi aşteptările celorlalţi, de com- 
portamentul acestora care poate recompensa sau pedepsi, ca şi de înţelegerea pe care 
fiecare o are privind propriul statut şi rolul care decurge din el. Ceea ce se cunoaşte 
despre învăţarea comportamentului de rol este asociat noţiunii de socializare, adică 
învăţarea unui comportament adaptat social la diferitele etape sau cicluri ale vieţii. 
Comportamentul de rol este astfel un comportament învăţat. Această învăţare se face 
foarte de timpuriu prin intermediul jocurilor copiilor care aleg adesea roluri com- 
plementare : mamă-copil, vânzător-cumpărător, profesor-elev. Aceste exerciţii le permit 
să înveţe comportamentele specifice grupului social căruia îi aparţin şi să integreze 
atitudini, norme, valori care determină aceste comportamente. Acest joc spontan 
denumit de Jacob Levy Moreno „joc de rol” dă ocazia explorării semnificației atitudinii 
celorlalţi precum şi semnificaţiile posibile ale atitudinilor proprii. El permite de 
asemenea o anumită adaptare care va extinde gama rolurilor cunoscute şi va facilita 
posibilitatea de a se pune în locul altuia, ameliorând astfel posibilităţile de relaţionare. 


5.3. Complementaritatea 


Teoria rolurilor aduce o contribuţie importantă şi în ceea ce priveşte înţelegerea 
persoanei în situaţia sa socială. Studiind ansamblul rolurilor şi al statutelor clientului, 
se pot observa punctele strategice, punctele în care există complementaritate sau cele 
în care aceasta lipseşte. Cauzele cele mai importante ale lipsei de complementaritate la 
nivelul rolurilor pot fi: 

1. dezacord la nivelul rolului perceput: unul dintre partenerii de rol (sau chiar 
ambii) nu este familiar cu aşteptările privind propriul rol şi nu-l îndeplineşte. 
Această situaţie se întâlneşte adesea la un adult care a fost crescut în lipsa unei 
familii şi care are dificultăţi în a anticipa comportamentele rolului de partener 
sau de părinte ; 

2. dezacord la nivelul aşteptărilor de rol: unul dintre parteneri cere de la celălalt 
un rol pe care acesta nu-l cunoaşte. Un om de afaceri, de exemplu, care s-a 
ridicat repede pe scara socială este obligat de noul său statut să evolueze într-un 
mediu diferit şi aşteaptă şi de la soţia sa un rol pe care ea nu l-a învăţat şi pe care 
nu ştie să-l joace ; 

3. dezacord privind rolul asumat : rolul nu este acceptat cel puţin de către unul dintre 
partenerii de rol. De exemplu, naşterea unui copil într-un cuplu în care unul dintre 
parteneri nu-şi doreşte copii îl face pe acesta incapabil să-şi asume rolul de părinte. 

4. dezacord privind rolul din cauza lipsei mijloacelor instrumentale. În multe 
culturi, soţul consideră că trebuie să-şi asume sarcinile ce presupun efort fizic, 
cum ar fi căratul bagajelor grele. EI acceptă acest rol care corespunde aşteptărilor 
soţiei, dar o intervenţie chirurgicală recentă îi interzice să-l joace ; 

5. dezacord la nivelul valorilor culturale. Acesta se întâlneşte adesea în cazul 
căsătoriilor mixte sau la imigranții din prima generaţie atunci când un partener 
a adoptat anumite valori ale ţării de destinaţie în timp ce celălalt a rămas legat 
de valorile ţării de origine. 


In aceste cazuri pot apărea tensiuni în echilibrul sistemului din cauza unei structuri 
instabile a rolurilor, din cauza definiţiei sau a aşteptărilor de rol neclare sau din cauza 
lipsei de complementaritate între cei doi parteneri de rol. 


5.4. Subsistemele familiale 


Pentru a-şi putea îndeplini funcțiunile, sistemul familial se diferenţiază în subsisteme. 
Fiecare individ aparţine unor subsisteme diverse în care funcţionează la diferite niveluri 
de autoritate şi cu competenţe diferite. Astfel, un bărbat poate fi fiu, nepot, unchi, văr, 
soţ, tată etc. În aceste diverse roluri el aparţine unor subsisteme diferite şi intră în 
diverse relaţii de complementaritate. „Organizarea familiei în subsisteme furnizează un 
preţios antrenament pentru menţinerea lui «Eu sunt» diferențiat, exercitând în acelaşi 
timp competenţa interpersonală la diferite niveluri” ?. 

Subsistemul conjugal are funcţii şi sarcini specifice, vitale pentru buna funcţionare 
a familiei; el poate deveni un refugiu împotriva stresului extern, ca şi matricea 
contactelor cu alte sisteme sociale. El va avea o limită care îl va proteja de ingerinţele, 
cererile şi nevoile altor sisteme. Dacă limita subsistemului conjugal este prea rigidă, el 
poate fi stresat din cauza izolării. Dar dacă cei doi soţi vor menţine limite prea lejere, 
alte subgrupuri (inclusiv copiii sau socrii) vor putea să se amestece în funcţionarea 
acestui subsistem. 

Subsistemul parental este o diferenţiere care permite îndeplinirea sarcinii de pro- 
tecţie şi de educaţie a copiilor, fără a pierde avantajul sprijinului reciproc care 
caracterizează subsistemul conjugal. Funcționarea subsistemului parental depinde de 
vârsta copilului: hrănirea, îngrijirea şi controlul vor deţine un loc şi o importanţă 
diferită în funcţie de nivelul de dezvoltare al copilului şi de competențele părinţilor. O 
funcţionare adecvată necesită ca atât părinţii, cât şi copilul să accepte faptul că un nivel 
de autoritate aplicat în mod diferențiat este un apanaj al subsistemului parental. Astfel, 
acesta devine un laborator al formării sociale pentru copiii care au nevoie să înveţe cum 
se poate negocia într-o situaţie de inegalitate a puterii. 

Subsistemul fratern este primul loc în care un copil poate dobândi experienţa 
relaţiilor între egali. În acest context copiii se sprijină, se izolează, se acuză ca „ţap 
ispăşitor” şi învaţă unii de la alţii. În cadrul universului fratriei, copiii învaţă cum să 
negocieze, cum să coopereze, cum să rivalizeze etc. Fără acest subsistem, copilul unic 
poate să aibă dificultăţi în dezvoltarea propriei autonomii sau în capacitatea de a 
împărţi şi de a coopera cu alţii!?. 


12. S. Minuchin, Familles en therapie, J.P. Delarge, Paris, 1979, p. 57. 
13. Ibidem, p. 58. 

Luarea în considerare a noţiunilor de statut şi rol conduce asistentul social la 
cercetarea mai amănunţită a solicitărilor de rol primite de clienţi, din partea cui şi în 
cadrul cărui context social. EI va fi astfel mai sensibil la opiniile subiective pe care le 
are clientul privind dificultăţile sale psihosociale dacă se centrează pe standardele 
sociale ale clientului şi ale grupului său de referinţă. 

În ceea ce priveşte evaluarea iniţială, teoria rolurilor pune accentul pe interacțiuni 
Şi tranzacţii împreună cu tot ceea ce reprezintă ele pentru client şi pentru persoanele 
semnificative din viaţa lui. Asistentul social încearcă să înţeleagă interpretarea subiec- 
tivă pe care o dă clientul diferitelor sale roluri ; el va încerca de asemenea să înţeleagă 
conflictele care pot exista între propriul său rol şi aşteptările clientului. Interpretarea 
lui va lua în considerare modalitatea în care originea etnică a clientului, religia lui, 
clasa lui socială prescriu anumite comportamente pentru rolurile asumate de acesta. 
Ceea ce asistentul social poate considera ca nepotrivit se poate foarte bine să se 
dovedească ca normal într-un anumit context şi să aibă astfel nevoie de o intervenţie 
diferită atunci când sunt luate în considerare normele culturale şi valorile care determină 
relaţiile cu partenerul, cu copiii, cu şcoala, cu locul de muncă etc. 

În funcţie de evaluare, se va încerca stabilirea unei complementarităţi a rolurilor, 
asistentul social încercând în mod conştient şi explicit să răspundă aşteptărilor clientului, 
la care, până atunci, nu a răspuns nimeni niciodată. În alte cazuri nu se va încerca 
menţinerea complementarităţii pentru situaţiile în care clientul este blocat de anumite 
roluri. Dezechilibrul care provine din noncomplementaritatea aşteptărilor clientului va 
determina destructurarea acestui model de comportament şi apariţia unui nou model 
mai satisfăcător pentru client. În acest caz, clientul va primi probabil răspunsuri 
diferite decât cele obţinute de la partenerii de rol anteriori. Indicaţiile privind modul 
de intervenţie sunt date de studierea tranzacţiilor de rol nesatisfăcătoare experimentate 
de client. Asistentul social constată răspunsurile celorlalţi — fie alţi parteneri de rol, fie 
alţi asistenţi sociali — care nu au favorizat socializarea clientului. 

Fiecare rol social se compune dintr-o serie de activităţi dintre care unele par a fi 
esenţiale în sensul că prezenţa sau absenţa lor asigură succesul sau eşecul funcţionării 
sociale. Analizând împreună cu clientul şi cu unii dintre partenerii lui de rol dificultăţile 
acestei funcţionări, se poate încerca reducerea diferenţei dintre modul în care el îşi 
percepe sau îşi joacă rolul şi ceea ce aşteaptă partenerul de rol sau grupul social căruia 
îi aparţine. 

Tensiunea produsă de absenţa complementarităţii constituie într-o oarecare măsură 
un apel la un nou echilibru. Fiecare va încerca atunci să transmită celuilalt rolul dorit 
folosind forţa, delicateţea, viclenia, şantajul, provocarea etc. Explorarea posibilităţilor 
de soluţionare poate conduce la o modificare a nivelului percepţiilor, aşteptărilor sau 
acţiunilor de rol pentru unul dintre parteneri sau pentru ambii. Ea poate conduce la 
învăţarea unor noi roluri (socializare), la stabilirea unui compromis între percepţia 
reciprocă a rolurilor etc. tehnicile utilizate sunt variate şi se raportează întotdeauna la 
aspectele învăţate ale diferitelor roluri sociale. 

6. Intervenţia în situaţie de criză 


Intr-o lucrare care reuneşte concepţii teoretice şi experienţe practice ale diverşilor 
autori care au tratat această problematică, intervenţia în situaţie de criză este definită 
astfel : 


Să intervii într-o criză semnifică să intri în viaţa unei persoane, a unei familii sau a 
unui grup pentru a reduce impactul stresului care a provocat criza ; aceasta, în scopul 
de a ajuta la mobilizarea resurselor celor care sunt direct afectaţi precum şi a celor care 
sunt situaţi în imediata lor apropiere”. 


Intervenţia asistentului social are un dublu obiectiv : 

- să reducă ori de câte ori e posibil impactul factorilor stresanţi ; 

- să folosească situaţia de criză pentru a ajuta pe cei afectaţi nu doar să-şi rezolve 
problemele actuale, dar şi să devină mai capabili de a-şi controla probleme 
asemănătoare în viitor, utilizând mecanismele lor de adaptare şi apărare. 


Teoria intervenţiei în criză s-a dezvoltat pe baza studiilor făcute asupra unor 
comunităţi, grupuri sau indivizi care au trecut prin catastrofe sau situaţii de maximă 
tensiune (incendii, cutremure, inundaţii, refugiaţi, persoane accidentate sau în doliu 
etc.). D. Kaplan!5 consideră criza psihosocială ca semănând cu o boală infecțioasă 
acută care poate surveni la o persoană sănătoasă sau se poate suprapune unei afecţiuni 
cronice. Obiectivul intervenţiei este acela de a reduce efectul reacției acute fără a 
încerca tratarea bolii cronice preexistente. 

De fapt, ce observăm noi atunci când survine o situaţie de criză? Este vorba de un 
factor care necesită schimbarea modalităţii obişnuite de menţinere a echilibrului. 
Echilibrul despre care vorbim aici nu este unul static, ci dinamic, adică o succesiune de 
rupturi şi de reluări ale sale în vederea atingerii unui obiectiv. Echilibrul dinamic se 
bazează pe intervenţia mecanismelor personale şi interpersonale, intervenţii mai mult 
sau mai puţin conştiente care să permită echilibrului să se menţină în timpul schimbă- 
rilor de situaţie. 

În viaţa cotidiană, orice persoană posedă un repertoriu de răspunsuri care îi permit 
să-şi rezolve problemele pe măsură ce ele se prezintă. Fiecare dintre noi a trebuit 
uneori să ne confruntăm cu un obstacol care să ne schimbe un plan prestabilit, cu o 
afecţiune care să ne oblige să renunţăm la un proiect şi care să ne facă să ne concentrăm 
pe activităţi de recuperare a sănătăţii etc. Această situaţie e valabilă şi la nivel de grup: 
când un eveniment pune sub semnul întrebării echilibrul relaţiilor interpersonale 
dintr-un sistem e nevoie atunci de o redistribuire a rolurilor (poate fi vorba, de 
exemplu, de o boală sau de un accident al unei mame care determină o stare de 
dezechilibru la nivelul întregii familii ; atunci familia va încerca să găsească un nou 
echilibru printr-o redistribuire a vechilor atribuţii ale mamei : fiica cea mare, bunica, 
o mătuşă, o vecină vor trebui să facă menajul şi să se ocupe de copii). 


14. H. Parah, Crisis Intervention, Family Service Association of USA, New York, 1965, p. 2. 
15.D. Kaplan, „A Concept of Acute Situational Disorders”, în Social Work Review, 7/1962, 
p. 15-23. 

În faţa unui eveniment neaşteptat, reacţiile noastre pot prezenta diverse dominante : 
putem să ne retragem, ceea ce adesea este singura soluţie rezonabilă, putem să atacăm, 
adică să încercăm să reducem impactul fenomenului neaşteptat, putem să cerem ajutor, 
ceea ce reprezintă reacţia obişnuită a beneficiarilor serviciilor sociale când solicită o 
intervenţie etc. Există şi alte reacţii, printre care inerția şi activităţile dezorganizate, 
care reprezintă soluţia cea mai dezavantajoasă pentru rezolvarea unei probleme (de fapt 
inerția, lipsa de reacţie este o reacţie de negare a evidenţei cu funcţii protectoare). 


6.1. Indicatorii stării de echilibru 


Pentru a recunoaşte situaţia de criză, adică perturbarea echilibrului, trebuie să căutăm 
mai întâi indicatorii stării de echilibru. Printre aceştia se numără iniţierea şi menţinerea 
unor relaţii emoţionale satisfăcătoare cu ceilalţi, activitatea eficientă, actualizarea 
resurselor interne, perceperea realităţii fără a o deforma, adaptarea la mediu prin 
dezvoltare proprie sau prin schimbarea mediului dacă acesta este advers, fără însă a 
afecta drepturile celorlalţi. 

Primul indicator este capacitatea de a iniţia şi menţine relaţii emoţionale satisfăcă- 
toare cu ceilalţi. O schimbare bruscă în mediul înconjurător al unei persoane poate 
provoca, la început, o oarecare dezorientare. Dacă însă, după câteva luni, această 
persoană poate avea relaţii emoţionale satisfăcătoare cu noul său mediu, acesta este un 
indicator al echilibrului dinamic. Un alt indicator este capacitatea de a lucra de o 
manieră eficientă, adică fără reacţii de inerție sau de activitate dezordonată. Faptul că 
o persoană nu-şi recunoaşte capacităţile ca fiind inhibate de o situaţie stresantă este tot 
un indicator al stării de echilibru. 

Capacitatea de a-şi actualiza propriile resurse interne se poate observa la persoanele 
silite să-şi modifice activităţile din cauza unui factor exterior. De exemplu, ieşirea la 
pensie constituie o adevărată „piatră de încercare” a stării de echilibru : unii pensionari 
fac turism, se implică în activităţi de voluntariat, îşi dezvoltă un hobby, studiază etc. ; 
alţii, dimpotrivă, se regăsesc într-o fază depresivă cu durată variabilă. Aceştia din 
urmă nu au capacitatea de a-şi actualiza resursele interne decât în activităţi specifice 
serviciului avut anterior. 

Perceperea realităţii într-o situaţie dramatică şi neprevăzută — fără a exagera sau a 
minimaliza pericolul - permite confruntarea cu respectiva realitate într-o manieră 
realistă, anticipând fără panică consecinţele unei acţiuni sau ale inacţiunii. Şi aceasta 
este un indicator al stării de echilibru. 

Adaptarea la mediu nu înseamnă supunerea necondiționată la circumstanţele exte- 
rioare, în anumite cazuri adaptarea semnifică modificarea lor sau chiar schimbarea 
mediului. Echilibrul nu semnifică a fi pasiv şi a accepta tot ceea ce se întâmplă, ci un 
discurs interior de felul următor : „Trebuie să fac faţă la această realitate, ce pot oare 
schimba la mine pentru a face faţă acestei realităţi ? Ce pot schimba la această realitate 
pentru ca ea să fie mai suportabilă ? Şi dacă nu pot schimba nici realitatea mea internă 
şi nici realitatea exterioară, pot oare să-mi schimb mediul de apartenenţă ?”. 

Echilibrul astfel atins este esențialmente dinamic, viaţa de fiecare zi şi problemele 
aferente fac necesară intervenţia unor mecanisme personale sau interpersonale care, în 
fiecare moment, restabilesc un nou echilibru. În cursul firesc al lucrurilor, repertoriul 

răspunsurilor conştiente sau mai puţin conştiente pe care le posedă o persoană sau o 
familie le permit să-şi rezolve problemele pe măsură ce ele apar. Criza intervine atunci 
când sarcina de îndeplinit excede momentan capacităţile obişnuite. Se poate deci 
afirma că într-o situaţie de criză repertoriul răspunsurilor pe care le posedă persoana 
sau familia nu face faţă necesităţilor de rezolvare a problemei care se prezintă sau că se 
prezintă prea multe probleme deodată. 


6.2. Factori de stres 


Printre diferitele clasificări propuse pentru elementele sau factorii susceptibili de a 
provoca o situaţie de criză, cea mai potrivită pare a fi clasificarea în crize previzibile 
sau crize de maturizare şi crize imprevizibile sau crize de situaţie. Crizele legate de 
evenimente previzibile sunt adesea neglijate pentru că ele sunt considerate ca fiind 
normale. În această categorie pot fi incluse crizele identificate de Erikson; baza lor 
este de fapt biologică, dar ele au şi componente psihologice sau sociale. Acestea se 
produc de fiecare dată când o persoană trece de o etapă şi se angajează într-o nouă fază 
a vieţii sale. Diferitele faze care marchează dezvoltarea biopsihosocială în primii şase 
ani de viaţă, mersul la grădiniţă, începutul şcolii, al liceului, angajarea, căsătoria, 
naşterea primului copil, schimbarea locului de muncă, schimbarea locuinţei, plecarea 
copiilor din familie, pensionarea etc. sunt evenimente care pot provoca o serie de crize 
previzibile. Crizele legate de evenimente imprevizibile sunt declanşate de factori amenin- 
ţători ai integrităţii fizice şi mintale (abandon, divorţ, moarte, absenţă etc.). Catastrofele 
cum sunt cutremurele, incendiile, inundaţiile, războaiele, deportările, schimbările 
ecologice, crizele economice etc. constituie de asemenea factori ai crizelor imprevizibile. 

Majoritatea persoanelor şi familiilor rezolvă, prin propriile mijloace, crizele succesive 
care fac parte integrantă din propria lor existenţă ; ele determină experienţa, competenţa 
şi maturitatea care vor servi la confruntarea cu următoarele crize. Pe aceste persoane 
nu prea le întâlnim ca beneficiari ai serviciilor sociale (chiar atunci când solicită 
servicii, ei sunt cei care reuşesc să-şi rezolve cu maximum de eficienţă problemele). O 
persoană care se bucură de obicei de o bună stare de sănătate fizică, poate uneori 
traversa o perioadă de probleme de ordin fiziologic. O persoană cu un bun echilibru 
psihologic poate avea nevoie uneori de ajutor pentru a face faţă unor dificultăţi care îi 
depăşesc capacităţile. 

Alte persoane sau familii sunt mai vulnerabile : crizele lor se soldează de obicei 
prin eşecuri repetate, amplificate, care determină sentimente de inadecvare, de incapa- 
citate, de incompetenţă care îi fac să nu poată rezista dificultăţilor ulterioare, chiar 
minore. Ele au o opinie foarte proastă despre propriile capacităţi ; este important de 
reţinut pentru asistenții sociali faptul că o persoană care a avut o serie de eşecuri 
repetate este practic „condiţionată” să se considere incapabilă. 


6.3. Indicatori ai stării de dezechilibru (situaţia de criză) 


Pentru a ajuta persoanele şi familiile să traverseze cu bine perioadele de criză, asistentul 
social trebuie să ştie care sunt factorii susceptibili de a da naştere unei crize. EI trebuie 
să mai ştie şi care sunt semnele prin care o persoană se manifestă ca fiind în situaţie de 

criză. Într-un articol asupra simptomatologiei şi evoluţiei crizei provocată de moartea 
subită a unei persoane apropiate, E. Lindeman!€ prezintă un tablou extrem de veridic 
care poate fi cu uşurinţă aplicat şi crizelor având alte cauze. Durerea intensă prezintă 
un sindrom specific cu simptome atât psihice, cât şi somatice. Acest sindrom poate să 
apară imediat după evenimentul care l-a provocat sau poate fi întârziat, exagerat sau 
aparent absent. 

e Persoana în doliu are o senzaţie de rău fizic : are gâtul uscat, respiraţia sacadată, 
o nevoie puternică de a suspina, o senzaţie de gol în stomac, slăbiciune şi lipsă 
de rezistenţă fizică („nu mai simt foamea”, „mâncarea nu mai are nici un gust”, 
„abia dacă mai pot să urc scările”, „mă simt sfârşită”). 

e Sentimentul realităţii este puţin alterat ; ea revede cu intensitate imaginea celui 
dispărut în timp ce toţi ceilalţi îi apar ca îndepărtați şi fizic şi emoţional, 
câteodată chiar neclari. 

e Un sentiment de vinovăţie faţă de cel care a dispărut. Persoana supraviețuitoare 
examinează cu atenţie perioada care a precedat decesul pentru a căuta ocaziile în 
care ar fi putut să se poarte mai bine faţă de cel decedat; ea îşi reproşează 
neglijenţele şi dramatizează scăpările, oricât de minore ar fi acestea. Dimpotrivă, 
se remarcă adesea o absenţă a căldurii emoţionale faţă de ceilalţi, o tendinţă de 
iritabilitate, dorinţa de a nu fi deranjată atunci când rudele sau prietenii fac 
eforturi pentru a-şi manifesta simpatia şi compasiunea. Aceste sentimente ostile 
surprind adesea şi persoana în cauză: ea nu poate să şi le explice şi este foarte 
îngrijorată interpretându-le uneori ca semne de boală mintală. 

e Se constată, de asemenea, o perturbare a activităţii (agitaţie sterilă, imposi- 
bilitatea de a sta liniştită) şi, în acelaşi timp, o incapacitate dureroasă de a 
organiza şi a menţine o activitate susţinută. Dacă persoana în doliu desfăşoară 
vreo activitate, o face fără chef şi cu mari eforturi. Totul se întâmplă ca şi cum 
ea ar fi pierdut deprinderile de a trăi în societate (nu mai simte nevoia să se 
întâlnească cu prietenii, să discute sau să îşi împărtăşească ideile cu alţii). 
Această perturbare conduce la o mare dependenţă faţă de oricine va reuşi să o 
stimuleze să-şi reia vechile activităţi şi deprinderi, acţionând ca mediator sau 
facilitator. 

e Se mai poate întâlni, la persoanele mai puţin echilibrate, un alt semnal: este 
vorba despre identificarea cu cel dispărut în ceea ce priveşte simptomele datorate 
bolii, obiceiurile, gusturile şi interesele acestuia. “Totul se petrece ca şi cum 
persoana în doliu nu mai are dreptul să-şi trăiască propria viaţă: ea trebuie să 
înlocuiască persoana dispărută. 


Toate aceste simptome — rău fizic, intensificarea imaginii celui dispărut, dezinteres 
faţă de ceilalţi, sentiment de vinovăţie, reacţii de ostilitate, pierderea modelelor uzuale 
de comportament, identificarea cu persoana dispărută - sunt reacţii obişnuite, fireşti 
pentru perioada de doliu, reacţii pe care le întâlnim de asemenea mai mult sau mai 
puţin în orice situaţie de criză. Ele nu arată vreo deficiență sau slăbiciune particulară, 
ci sunt doar dovada existenţei unei stări de şoc. Ele sunt compatibile cu o stare 
obişnuită de echilibru şi permit persoanei să-şi reia cursul normal al vieţii după câteva 


16. E. Lindeman, „Symptomatology and Management of Acute Grief”, citat în Crisis Intervention, 
1965, pp. 7-21. 

săptămâni, dacă persoana în doliu găseşte sprijinul necesar prin resurse proprii şi/sau 
ale celor din jurul său. Orice ajutor oferit în perioada primelor şase săptămâni ulterioare 
şocului are un efect preventiv şi este extrem de util. 

Dimpotrivă, experienţa pare să dovedească faptul că atunci când aceste reacţii 
depăşesc şase săptămâni, când ele persistă după mai multe luni sau când simptomele 
par să se accentueze, aceasta arată că persoana nu poate face faţă şocului cu propriile 
ei resurse şi ea trebuie ajutată să depăşească starea de criză. Atunci pot apărea: 

- o activitate febrilă însoţită nu de un sentiment de pierdere, ci de o senzaţie de 

bine ; 

— simptomele medicale ale celui dispărut se transformă în boli recunoscute medical ; 

- o alterare a relaţiilor cu rudele şi prietenii, persoana în doliu este iritabilă, evită 
contactele sociale : apare o izolare socială progresivă ; 

- o atitudine de extremă ostilitate faţă de o anumită persoană: medicul sau 
chirurgul sunt acuzaţi de neglijenţă sau de incompetenţă, dar, spre deosebire de 
personalităţile paranoide, nu sunt iniţiate acţiuni în justiţie ; 

- o luptă considerabilă contra acestor sentimente de respingere şi de ostilitate pot 
permite persoanei să şi le ascundă, dar ea devine rece şi ceremonioasă, cu un 
comportament care evocă schizofrenia ; 

— apare o pierdere a modelelor comportamentului social. Persoana în doliu nu 
poate lua iniţiativa nici unei activităţi ; ea nu poate nici să stea liniştită, nici să 
doarmă, dar nici nu poate să ducă vreo acţiune la bun sfârşit dacă nu este nimeni 
să o ajute; 

— persoana în doliu poate să desfăşoare o oarecare activitate, dar aceasta va fi în 
detrimentul relaţiilor ei sociale şi situaţiei sale economice. Ea se va regăsi în 
final că şi-a pierdut familia, prietenii, statutul social şi veniturile (recurgerea la 
alcool nu face decât să accentueze aceste reacţii şi să grăbească instalarea 
depresiei ! ) ; 

— toate acestea conduc în final la un tablou în care reacţia la doliu ia forma unei 
depresii cu tensiune, agitaţie sterilă, insomnie, sentiment de eşec şi autoînvinuire. 
Apare atunci şi pericolul sinuciderii ! 


6.4. Caracteristicile crizei 


Pentru Rapoport!”, criza este produsă de prezenţa simultană a trei factori : un eveniment 
accidental care distruge echilibrul obişnuit şi reprezintă o ameninţare ; această ame- 
ninţare apasă asupra nevoilor de bază legate simbolic de ameninţări anterioare care au 
provocat vulnerabilitate sau conflicte, iar persoana se simte incapabilă să reacționeze 
de o manieră eficientă. 

Problema creată de evenimentul accidental poate fi privită ca o ameninţare, o 
pierdere sau o provocare. Problema este importantă, dar la ea se adaugă şi toată 
experienţa anterioară. Persoana retrăieşte fie ameninţări, pierderi şi provocări anterioare 
care s-au soldat cu eşecuri importante, traumatisme care au lăsat urme, fie, eventual, 
sentimente de competenţă sau chiar victorie. Ameninţările pot să se adreseze unor 


17. L. Rapoport, „he State of Crisis”, in Crisis Intervention, p. 25. 

nevoi fundamentale, bazale sau chiar integrităţii persoanei ; sentimentul de pierdere 
poate fi unul real sau doar resimţit ca atare, poate fi pierderea unei persoane sau 
experienţa unei privaţiuni drastice. Provocarea poate fi legată de supravieţuire, dezvolta- 
rea personală sau de controlul propriei situaţii. Reacţia va fi diferită în funcţie de caz : 
nelinişte pentru ameninţarea integrităţii, depresie pentru pierdere sau privaţiune. Dacă 
problema este resimţită ca o provocare, sunt mari şanse ca ea să suscite mobilizarea 
energiilor care conduc la acţiuni pentru găsirea unei soluţii. 

Prima caracteristică a crizei constă în faptul că e o stare limitată în timp. Se 
consideră în general că perioada reală a crizei durează de la una la şase săptămâni şi că 
după aceea apare o soluţie care permite atingerea unui echilibru asemănător, superior 
sau inferior celui existent până atunci. Această durată de şase săptămâni este o 
constatare experimentală, provenind din studiile mai multor cercetători. Aceasta nu 
înseamnă că orice criză nu durează decât şase săptămâni, dar, dacă o stare de criză 
durează mai mult, aceasta înseamnă că persoana care se confruntă cu ea riscă să-şi 
epuizeze rezervele personale într-un mod care poate deveni periculos. Apare nevoia de 
ajutor: dacă asistentul social intervine în cadrul intervalului de şase săptămâni, are 
de-a face cu o persoană care încearcă din răsputeri să depăşească situaţia. Clientul este 
ca un înotător care are dificultăţi : el mai are încă forţa de a face mişcări din braţe şi 
poate fi ajutat să-şi recapete cursul, dar dacă trece prea mult timp el se va scufunda 
iremediabil ! În acest sens trebuie considerată perioada de şase săptămâni, perioadă 
care se poate identifica pe plan fiziologic cu intervalul necesar pentru ca o fractură să 
poată să se consolideze. 

Criza mai este caracterizată prin faze analoge cu cele descrise de Selye!S în teoria 
stresului. În faza iniţială, faza de alarmă, tensiunea creşte şi sentimentele de incapacitate 
şi de nelinişte ating cote alarmante. Rapoport descrie această stare astfel : 


Apare un sentiment general de neputinţă. Poate să existe şi o stare de confuzie în care 
persoana nu ştie literalmente de unde să apuce problema cu care se confruntă ; el nu 
mai ştie nici pe ce lume se află şi nici nu poate să evalueze rezultatele crizei sau soluţiile 
posibile. În cazurile extreme pot apărea şi confuzii în domeniul percepţiilor privind 
spaţiul sau timpul. E posibil să apară şi o oarecare inadaptare şi o lipsă de eficienţă. 
Comportamentul inadaptat poate căpăta forma unei activităţi care încearcă mai degrabă 
să reducă tensiunile interne decât să rezolve în mod real unele probleme. Trebuie notat 
că sentimentele de tensiune provocate de problemă constituie ele însele o problemă pe 
care persoana încearcă să o soluţioneze. Această creştere a tensiunii poate provoca 
anxietate, se poate transforma în simptome somatice sau poate fi negată prin intermediul 
mecanismelor de apărare!”. 


Persoana îşi mobilizează energiile pentru a găsi soluţii de urgenţă - este faza 
mediană sau faza de rezistență care poate antrena sfârşitul crizei în trei moduri diferite : 
- problema poate fi rezolvată efectiv ; 
- problema poate fi privită dintr-o asemenea perspectivă încât să permită împăcarea 
nevoilor care erau amenințate cu posibilităţile reale de satisfacere ; 
- obiectivele propuse iniţial pot fi abandonate. 


18. 
19. 


„ Selye, Stress sans Detresse, Ed. La Presse, Montreal, p. 52. 
. Rapoport, The State of Crisis in Crisis Intervention, p. 28. 

Vom vedea în continuare care sunt acţiunile prin care un individ sau o familie ajung 
să rezolve o situaţie de criză : acestea ne vor permite să determinăm modul în care un 
asistent social poate ajuta o persoană sau o familie care nu reuşesc prin propriile puteri 
să realizeze această activitate de soluţionare de probleme. 

Dacă problema nu este soluţionată prin nici una dintre cele trei modalităţi enumerate 
mai sus, persoana, familia sau grupul intră într-o stare de dezorganizare majoră, faza 
de inadaptare de care vorbeşte Selye. Stresul a depăşit rezervele organismului, a trecut 
de suma resurselor şi energiilor vitale şi intervine epuizarea. 

Aceste trei faze se regăsesc şi în studiile lui ]. Bowlby% care le denumeşte faza de 
protest, faza de disperare şi faza de indiferenţă — cele trei stadii ale reacţiilor la traume 
pe care le prezintă un copil separat de mamă atunci când este internat în spital. 

Atunci când o persoană se găseşte în situaţie de stres, ea caută să evite criza sau să 
o rezolve prin realizarea unor acţiuni. Diferitele acţiuni pe care ea le efectuează pe plan 
cognitiv, afectiv şi activ se pot împărţi în trei grupe mari: 

— percepţia realistă a evenimentului şi a sentimentelor provocate de acesta ; 

— căutarea unui sprijin adecvat în apropiere, în mediul social ; 

- punerea în funcţiune a capacităţilor. 


6.5. Percepția realistă a evenimentului 


Dacă evenimentul este perceput de o manieră realistă, persoana va fi conştientă de 
relaţia dintre eveniment şi sentimentele pe care le resimte. Ea va putea să pună în 
acţiune resursele personale care îi permit de obicei să-şi rezolve problemele. 

Dacă, dimpotrivă, evenimentul este perceput de o manieră nerealistă — mai grav sau 
mai puţin grav decât este în realitate — legătura dintre eveniment şi starea de stres nu 
va fi percepută. Va fi deci mai greu să utilizeze metodele obişnuite de soluţionare a 
problemelor, mai ales dacă problema nu este percepută la adevăratele ei dimensiuni. 


6.6. Căutarea unui sprijin în anturaj 


Unul din indicatorii stării de echilibru este, aşa cum am mai arătat, capacitatea de a 
iniţia şi de a menţine cu ceilalţi unele relaţii emoţionale satisfăcătoare. Aceste relaţii ne 
permit fiecăruia dintre noi să beneficiem de un sprijin reciproc în momentele de 
vulnerabilitate. Este deci vorba de persoane din anturajul nostru care sunt accesibile, 
pe care ne putem baza, nu atât pentru a rezolva o problemă, cât pentru a ne oferi o 
imagine personală valorizantă şi securizată afectiv. 

Dacă, dimpotrivă, persoana nu are în anturajul său astfel de fiinţe semnificative sau 
dacă se îndepărtează de ele în situaţia de stres, ea intră într-o poziţie vulnerabilă care 
riscă să conducă la o stare de dezechilibru şi la o criză majoră. 


20. J. Bowlby, „Grief and Mourning in Infancy and Early Childhood”, Psychoanalytic Study of 
the Child, vol. XV, 1960, pp. 11-12. 

6.7. Punerea în funcţiune a capacităţilor 


Viaţa cotidiană şi dificultăţile care o acompaniază fac necesară punerea în funcţiune a 
unei serii de capacităţi şi mecanisme adaptive. Se constituie astfel un ansamblu de 
răspunsuri care permite răspunsul eficient la situaţiile de stres : 

- activitatea mintală se orientează către verificarea, corectarea şi interpretarea 
propriilor percepții, către investigarea noilor informaţii care să ne permită o 
înţelegere mai bună a ceea ce se întâmplă şi o prevedere a ceea ce va urma să se 
întâmple ; 

- problema este fracționată în mai multe părţi şi se încearcă soluţionarea fiecăreia 
dintre ele luată separat; 

- persoana şi familia pot să încerce să găsească noi modele care să le permită 
dobândirea competenţelor necesare pentru soluţionarea problemei. Această 
situaţie se aplică cu precădere cazurilor în care criza a fost provocată de 
schimbări la nivelul rolurilor. 


7. Aplicaţii privind practica profesională 


Noţiunile privind durata crizei, simptomele care o însoțesc, fazele pe care le traversează, 
caracteristicile acestora, acţiunile care îi reduc efectele permit asistentului social să-şi 
adapteze tehnicile de intervenţie la obiectivele pe care le impune situaţia de criză. E 
vorba la început de obiective limitate: se încearcă pentru un termen scurt să fie 
depăşite simptomele, să fie ajutat clientul să-şi redobândească nivelul de funcţionare 
avut anterior şi să fie înţeleşi factorii care au provocat criza precum şi cei care vor 
contribui la soluţionarea ei. 

Această formă de intervenţie este indicată în situaţiile în care se produce o prăbuşire 
a unui mod de comportare anterior normal. Un ajutor oferit la momentul potrivit poate 
ajuta la restabilirea echilibrului emoţional, poate preveni acţiunea distructivă a unui 
nivel crescut de anxietate care conduce de obicei la un dezechilibru progresiv şi la o 
dezorganizare majoră. Cu cât ajutorul este oferit mai devreme, cu atât sunt mai 
evidente rezultatele la care ne putem aştepta. Acest ajutor pare a fi indicat în mod 
special în cazurile de criză familială, atunci când încă există legături emoţionale 
suficient de pozitive sau când există suficientă motivaţie şi resurse pentru a se stabili o 
relaţie constructivă cu familia în cauză. În timpul perioadei de dezorganizare care 
acompaniază de obicei criza pot reapărea vechi conflicte legate simbolic de conflictul 
actual. 

Intervenţia în situaţie de criză are caracteristici care se referă fie la faza iniţială, fie 
la alegerea tehnicilor de intervenţie. În acest tip de intervenţie, asistentul social nu-şi 
propune să ajute o persoană sau o familie să atingă nivelul lor maxim de funcţionare. 
Primul lui obiectiv este să depăşească manifestările simptomatice care pot atinge un 
nivel îngrijorător dacă se instalează faza de alarmă sau faza de dezorganizare. Un 
ajutor în timp util, adică în timpul primei faze, permite restabilirea echilibrului 
emoţional şi prevenirea acţiunii distructive a anxietăţii care pot conduce la faza de 

dezorganizare. Al doilea obiectiv ar fi să ajute clientul să-şi regăsească nivelul de 
funcţionare avut anterior. Dacă acest nivel se dovedeşte nesatisfăcător pentru client, 
asistentul social va putea să realizeze ulterior o altă intervenţie după ce situaţia de criză 
a fost depăşită. 


7.1. Faza iniţială 


Întotdeauna prima întâlnire cu clientul este considerată ca având o importanţă deosebită. 
Acest fapt este cu precădere adevărat în cazul intervenţiei în criză, având în vedere 
urgenţa cu care trebuie să se realizeze intervenţia şi mai ales sensibilitatea deosebită a 
clientului. Starea de criză este într-adevăr limitată în timp, majoritatea autorilor 
consideră că durata medie a crizei este în medie şase săptămâni. După acest interval, 
criza depăşeşte faza critică şi se atinge o altă stare de echilibru, echilibru care poate 
merge în sensul unui progres sau în direcţia unei accentuări a stării de dezechilibru. 
Rapiditatea intervenţiei este deci necesară dacă se doreşte ca această intervenţie să aibă 
loc în acord cu procesul natural în care este angajat clientul şi dacă se doreşte ca el să-şi 
poată utiliza propriile resurse în momentul în care acestea sunt disponibile la nivel 
maxim. 

Rezultă astfel că asistentul social trebuie să încerce să facă intervenţii de tip preventiv 
pentru crizele previzibile şi să acorde un caracter de urgenţă intervențiilor cerute de 
crizele neprevăzute. El va trebui să-şi amintească faptul că numai semnificaţia eveni- 
mentului pentru familie poate face să apară anumiţi factori de stres care declanşează 
criza. Mai rezultă de asemenea că evaluarea iniţială se face încă de la prima întâlnire, 
în aşa fel încât intervenţia să înceapă imediat. 

În intervenţia clasică, sarcinile cele mai importante pentru prima întâlnire sunt 
crearea unei relaţii de încredere între client şi asistentul social, ca şi evaluarea iniţială. 
În situaţie de criză, prima întâlnire trebuie să depăşească aceste obiective pentru a avea 
şi o componentă terapeutică de ajutorare a clientului să-şi reducă o parte din anxietatea 
şi din tensiunea care îl împiedică să-şi utilizeze mecanismele normale de soluţionare a 
problemelor. 


7.2. Indicaţii pentru intervenţia în situație de criză 


Se crede adesea că situaţia de criză este o stare de urgenţă dramatică, asemănătoare cu 
o tentativă de sinucidere. Dar, uneori, o criză poate să nu fie percepută ca atare. Este 
vorba de clienţii diferitelor servicii sociale (protecţia copilului, servicii pentru vârstnici, 
pentru persoane cu dizabilităţi etc.) care trăiesc în mod permanent într-o situaţie de 
criză cronică. Pentru ei situaţia de criză este un stil de viaţă. Manifestarea cotidiană a 
acestui tip de tulburare (confuzia sentimentelor, dezorganizarea comportamentală, 
reacţii ineficiente) este identică cu cea a persoanelor în situaţie de criză. Totuşi, o 
examinare mai atentă arată că, pentru aceste persoane sau familii, crizele, independent 
de evenimentele exterioare, au tendinţa de a se produce de la sine. Avem de-a face cu 
persoanele care prezintă o epuizare gravă şi cronică a resurselor personale ; ele resimt 
de cele mai multe ori simple probleme cotidiene ca pe situaţii de criză. Este probabil 
ca, din punctul de vedere al sistemului de funcţionare al persoanei, criza (fie că este 

datorată unui accident, fie că este produsă de la sine) să fie o încercare de adaptare care 
serveşte la apărarea contra unei depresii, a unei anxietăţi sau chiar împotriva a unei 
afecţiuni psihice. Aceşti clienţi nu pot fi ajutaţi de regulă conform metodologiei pe care 
am descris-o anterior. Ei au adesea nevoie de ajutor specializat pentru situaţii de 
urgenţă. Cu toate acestea, numeroşi asistenţi sociali se plâng că, după ce ajutorul de 
urgenţă a fost oferit, clienţii nu mai sunt disponibili pentru o intervenţie pe termen 
lung. Pentru acest tip de clienţi ar trebui construită o altă modalitate de intervenţie care 
să constea într-o serie de intervenţii periodice, cu caracter de urgenţă şi de protecţie/ 
prevenţie în acelaşi timp. 

Categoriile de persoane pentru care intervenţia în situaţie de criză nu este recoman- 
dată sunt indivizii sau familiile în situaţii-limită pentru care trecerea la fapte sau fuga 
sunt principalele mecanisme de adaptare. Nu este vorba de situaţia descrisă mai sus a 
persoanelor excluse social sau care au în mod obişnuit un nivel de funcţionare scăzut. 
Aceşti clienţi au nevoie de un sprijin constant, nu neapărat foarte intens, care să se 
întindă pe parcursul întregii lor vieţi (de exemplu, în cazul bolnavilor psihici care s-au 
externat dintr-o clinică psihiatrică - intervenţia în acest caz este concepută ca un fel de 
aparat ortopedic la nivel psihologic). Mulţi asistenţi sociali au de obicei de rezolvat 
numeroase cazuri de acest gen: pentru aceştia ar trebui de aceea formulate în mod diferit 
obiectivele şi tehnicile de intervenţie sau chiar rolul altor organizaţii sau servicii sociale. 

Nu se pot preciza persoanele care sunt destinatare ale intervenţiei în situaţie de criză 
doar pe baza simptomelor sau a altor categorii de manifestări de tip diagnostic. Mai 
importante sunt capacităţile şi metodele de control şi autocontrol (ceea ce presupune o 
situaţie anterioară de funcţionare adaptată şi satisfăcătoare). În general, persoanele 
care prezintă probleme legate de conflicte acute sau de răspuns reactiv nevrotic faţă de 
mediu răspund mai bine la intervenţia pe termen scurt. E vorba de obicei de persoanele 
bine adaptate care cedează sub presiunea unui stres exterior masiv ; cu toate acestea, 
şi persoanele cu tulburări cronice pot răspunde favorabil dacă se află într-o fază 
acutizată de stres. În ambele cazuri scopul este restabilirea stării de funcţionare 
anterioară, în limitele capacităţilor şi a posibilităţilor actuale (doar rareori este posibilă 
şi obţinerea unor transformări profunde prin reorganizări care permit rezolvarea unor 
blocaje mai vechi - aceasta se petrece doar atunci când persoana se găseşte în situaţia 
de schimbare sau maturizare, ca de exemplu la adolescenţă sau în cazul învăţării unor 
roluri noi). 

Intervenţia în situaţie de criză pare a fi eficientă şi pentru clienţii care aparţin 
mediilor sociale defavorizate. Factorul limită de timp, alegerea unei probleme specifice 
pentru intervenţie răspund îndeobşte la nevoia de a fi ajutaţi să depăşească o situaţie 
limită cât mai rapid cu putinţă; implicarea activă a clientului şi a asistentului social 
răspund îndeobşte la nevoia de a avea o dovadă palpabilă că se face ceva, că există 
interes pentru găsirea unor soluţii. 


7.3. Concluzie 


Intervenţia în situaţie de criză se bazează pe încrederea în posibilităţile naturale de 
recuperare ale persoanei, posibilităţi adesea subestimate de asistenții sociali, ceea ce îi 
determină uneori la o „supraintervenţie”. Este mult mai simplu să planifici încheierea 

unei intervenţii dacă te bazezi pe ideea că există în viaţa oricărei persoane perioade de 
funcţionare adaptată şi perioade de funcţionare inadaptată. Intervenţia profesională 
poate fi deci necesară atunci când se traversează unele etape ale ciclului natural al vieţii 
(crize de creştere după model eriksonian?!) sau când apar dificultăţi neaşteptate în 
procesele normale de adaptare la situaţii noi. În această perspectivă serviciile sociale 
trebuie să-şi elaboreze o politică a „uşilor deschise” precum şi modalităţi de terminare 
a intervenţiei care să invite clienţii să revină ulterior, atunci când vor mai avea nevoie. 
Teoria crizei care foloseşte în mod raţional căile obişnuite de rezolvare a problemelor 
uşurează pentru client posibilitatea de a reveni pentru a cere din nou ajutor, fără a avea 
sentimente de ruşine sau de inadaptare. Acest fel de a vedea lucrurile îi ajută şi pe 
asistenții sociali, pentru că unii au sentimente de culpabilitate sau eşec personal atunci 
când clienţii lor revin pentru a cere din nou ajutor (ei au tendinţa de a percepe negativ 
această nouă cerere, întrucât consideră că o problemă odată rezolvată este rezolvată 
pentru totdeauna !). Dar experienţa demonstrează că acei clienţi care revin după o 
intervenţie pe termen scurt au nevoie de o intervenţie şi mai scurtă a doua oară. Ei se 
pot adresa din nou aceluiaşi asistent social pentru o criză de aceeaşi natură ca şi 
precedenta. Criza este atunci mai puţin intensă şi clienţii folosesc această a doua 
intervenţie pentru a-şi consolida achiziţiile anterioare. În alte cazuri, noua criză poate 
apărea din cauza unor factori de stres absolut diferiţi, fără legătură cu cei care au 
provocat criza anterioară. Dar capacităţile clienţilor de a-şi rezolva problemele au fost 
sporite de soluţionarea crizei precedente, iar soluţionarea noii crize va permite o nouă 
îmbogăţire a acestor capacităţi. 


8. Cum se conduce prima întâlnire cu o persoană adultă 


Întotdeauna, obiectivele unui consilier/asistent social la prima întâlnire cu un client sunt: 
- dea oferi posibilitatea clientului să relateze situaţia proprie aşa cum o vede el, 
cu cuvintele lui. Noi putem avea o documentaţie importantă despre client, pe 
care să o fi citit înainte de această primă întâlnire ; totuşi este de o importanţă 
deosebită să ascultăm sau să obţinem punctul de vedere al clientului despre 
problema lui sau despre motivul prezenţei lui în agenţia noastră. Aceasta nu 
înseamnă deloc că acceptăm sau că suntem de acord cu interpretarea sau poziţia 
clientului. Înseamnă doar că dorim să auzim aceste lucruri de la persoana lui ; 
— de a comunica clientului că înţelegem ce spune şi ce crede el, chiar dacă el nu 
consideră că are nevoie de noi. Aceasta implică ascultarea atentă a ceea ce spune 
clientul şi oferirea de răspunsuri de genul: „Vreţi să spuneţi că aveţi probleme 

în relaţia cu soţul dvs. ?” sau „Poate că aţi dori să nu vă aflaţi azi aici! ”. 


Clientul va realiza că se află în faţa unui ascultător interesat şi că facem eforturi de 
a-l înţelege ; acesta este un punct de plecare important în intervenţia cu un client. Dacă 
nu suntem de acord cu punctul de vedere al clientului asupra situaţiei prezentate, acum 
nu este cel mai bun moment pentru a i-o spune. Deocamdată trebuie să ne gândim că 


21. E. Erikson, Efhique et psychanalyse, Flammarion, Paris, 1971, p. 136. 

obiectivul principal al oricărui interviu iniţial este să ascultăm şi să facem clientul să 
priceapă faptul că încercăm cu adevărat să-l înţelegem. 

De fapt, clientul vine pentru a explora posibilitatea unei intervenţii. Aceasta nu 
înseamnă că el/ea ştie să definească cu precizie problema cu care se confruntă şi nici 
că persoana ştie cu precizie ce tip de intervenţie va urma şi nici măcar dacă va realiza 
această intervenţie împreună cu noi. Aceste elemente fac parte din obligaţiile noastre 
profesionale şi urmează a fi explorate pe parcursul activităţii comune. 

Oricum, înainte de a-l primi pe client trebuie să ne pregătim. În multe agenţii, o 
parte a pregătirii va consta în citirea unor documente despre client. Acestea pot fi doar 
câteva rânduri privind problema descrisă telefonic de către o autoritate publică atunci 
când a stabilit o întâlnire la nivelul agenţiei sau, dacă e vorba de un caz care a fost 
transferat la agenţie, poate cuprinde un dosar voluminos alcătuit din adeverinţe medicale, 
o evaluare a stării de sănătate mintală, o evaluare biopsihosocială făcute de către alţi 
specialişti, rapoarte privind evoluţia stării clientului, rezultate ale testelor psihologice 
şi multe alte tipuri de informaţii. Indiferent dacă este vorba de o pagină sau de 
cincizeci, problema pe care trebuie să ne-o punem este: „Ce nu ştiu din ceea ce ar 
trebui să ştiu ? ”. Trebuie să ne facem însemnări, începând cu acele probleme care ni se 
par neclare şi la care putem încerca să găsim răspuns înainte de vizita clientului (de 
exemplu, poate dorim să aflăm mai multe despre problema clientului pentru a fi siguri că 
rezolvarea ei este posibilă în agenţia noastră, sau dacă e vorba de o situaţie care include 
mai multe persoane trebuie să decidem pe cine să chemăm la prima întâlnire etc.). 

Aceste probleme le discutăm de obicei cu supervizorul nostru. 


Ce discutăm cu supervizorul înainte de primul interviu 


Orice problemă ocazionată de citirea dosarului clientului. 
Pe cine să chemăm la primul interviu. 

Cât de mult să dureze prima întâlnire. 

Cât de des îl vom vedea pe client. 

Cum să ne prezentăm. 

Când şi cum să consemnăm conţinutul primei întâlniri. 


NUPHPR= 


Apoi, dacă avem de citit un dosar voluminos, trebuie să începem prin a ne întreba 
ce lipseşte. Dacă nu există certificate medicale, de ce oare? Dacă persoana este 
transferată de la o altă agenţie, avem dosarul ei? Dacă persoana ia medicamente, ce 
fel, în ce cantitate şi cine i le-a recomandat. Începem să ne luăm notițe despre datele 
de bază: vârstă, etnie, cine compune familia, problema cunoscută, diagnostice etc. 
Începem să construim mintal profilul persoanei şi adăugăm o doză de suspiciune la tot 
ce descoperim ! Pentru că sarcina noastră este să aflăm cine este de fapr persoana 
clientului, iar informaţiile dintr-un dosar sunt doar rezultatul competenţei şi al bunei 
credinţe a persoanei care a completat dosarul. De exemplu, estimarea IQ poate fi cu 
uşurinţă afectată de starea psihică a clientului atunci când s-a realizat testarea. Diagnosticul 
variază deseori în funcţie de clinician, de scopul diagnosticului şi de condiţiile în care 
acesta a fost realizat. În plus, acesta poate reflecta incompetenţa clinicianului sau 
ostilitatea şi prejudecățile acestuia faţă de un anumit client. 

Apoi, dacă avem norocul de a avea un birou propriu, să-l examinăm şi să ne 
întrebăm cum ne-am simţi dacă am intra pentru prima oară în acest birou. Dacă este 

probabil ca respectivul client să vină cu un copil, avem ceva cu care să se joace acesta 
în timp ce discutăm cu părintele lui ? Dacă respectivul client este invalid, poate oare să 
vină până în biroul propriu sau trebuie să îl primim într-o altă sală? Avem cumva poze 
ale partenerului propriu sau ale copiilor pe birou sau alte obiecte personale care pot 
afecta clientul ? Dacă nu putem răspunde singuri la aceste întrebări, este recomandabil 
să ne întrebăm supervizorul. 

Următoarea întrebare se referă la modul cum vom ţine minte ceea ce ne spune 
clientul. Există mai multe puncte de vedere: 

- să nu luăm niciodată notițe, doar să ascultăm cu atenţie ; 

— să avem întotdeauna un carnet şi un pix la îndemână pentru a nota ce ni se pare 

mai important ; 
— să înregistrăm cu un reportofon; 
- să nu facem înregistrări audio sau video. 


Răspunsul are legătură cu practicile curente ale agenţiei la care lucrăm. Totuşi, chiar 
dacă agenţia este împotriva notării informaţiilor, există totuşi o excepţie: primul 
interviu. Avem nevoie de câteva informaţii esenţiale şi trebuie ca acestea să fie corecte. 
O soluţie ar fi să ne informăm clienţii că informaţiile corecte reprezintă scopul 
consemnării lor şi să-i întrebăm dacă sunt de acord cu aceasta. Majoritatea vor răspunde 
probabil „Da” ; totuşi, dacă vor exista probleme, trebuie să ne deprindem să notăm 
lucrurile cele mai importante imediat după încheierea interviului (eventual cinci sau 
şase fraze-cheie). 

În legătură cu prezentarea proprie în faţa clientului, opiniile diferă în privinţa 
caracterului formal sau mai puţin formal: „Sunt DI Alexiu”, „Sunt Mircea Alexiu” 
sau „Sunt Mircea”. De asemenea, nu toţi sunt de acord dacă să întindem sau nu mâna 
clientului. În orice caz, după ce l-am primit pe client, trebuie să ne gândim că interviul 
a început deja. Ascultaţi atent ce spune clientul şi fiţi atent la prima impresie: cum 
reacţionează când intră în birou, ce spune, unde se aşază (pe cât posibil acesta trebuie 
să stea cu faţa la o distanţă la care să se simtă în siguranţă, dar nu prea departe pentru 
a-l putea auzi chiar dacă vorbeşte încet), aşteaptă să-l invitaţi să ia loc? Stă pe 
marginea scaunului ? Oricum, trebuie să-l ajutăm să se simtă cât mai confortabil, să-i 
arătăm unde poate să-şi agaţe haina. Trebuie însă să nu forţăm clientul, căci ceea ce 
contează este ca el să se simtă confortabil şi nu să-i impunem noi ideea noastră de 
confort. De îndată ce clientul se aşază, dacă începe să vorbească trebuie să-l lăsăm să 
o facă. Adesea, primele lucruri spuse de client în primele momente sunt cele mai 
semnificative. Dacă nu începe să vorbească, încercaţi să vă mai prezentaţi o dată, acum 
arătând că sunteţi un angajat (sau un student în practică). Unii clienţi vor continua acest 
subiect. Ei vor întreba despre studiile făcute şi poate vor spune că se aşteptau să 
întâlnească „un doctor”. Atunci va trebui să explicăm cum funcţionează agenţia şi ce 
categorii de personal cuprinde. Sau se poate ajunge la experienţa anterioară a clientului 
cu alte agenţii. Totuşi este recomandabil să nu intrăm într-o discuţie prelungită despre 
cine Suntem noi! Unii clienţii pot să-şi exprime părerea că suntem prea tineri, în timp 
ce alţii vor zice că nu poţi şti ce înseamnă să fii părinte dacă nu ai avut niciodată copii. 
De obicei, aceste probleme vor dispărea în cursul interviurilor viitoare, pe măsură ce 
vom demonstra interes şi profesionalism. La prima întâlnire, de obicei, dacă nu există 
motive evidente de a face altfel, cu cât spunem mai puţine lucruri despre noi, cu atât 

mai bine. Acest lucru poate fi explicat şi clientului, care este conştient că scopul 
intervenţiei este persoana, problemele şi nevoile lui şi nu persoana noastră. Dacă totuşi 
clientul nu începe să vorbească, putem să-i spunem ceva în sensul: „Ştiu că soţul dvs. 
a murit acum două luni. Puteţi să-mi spuneţi ceva despre acest lucru ?”. Trebuie să 
ţinem cont permanent de faptul că scopul interviului este, indiferent de câte am şti noi, 
să-l facem pe client să ne spună versiunea lui în cuvintele lui. 

În timp ce el vorbeşte, cea mai importantă sarcină a noastră este să ascultăm şi să 
nu punem cuvinte (Sau sentimente) în gura clientului nostru. Adică, dacă un client 
descrie o situaţie care ne face să ne simţim revoltați sau speriaţi, nu este obligatoriu ca 
şi el să resimtă aceleaşi sentimente. De aceea trebuie să-i răspundem cu cuvinte cât mai 
neutre cu putinţă. Nu e bine să folosim termeni cu mare încărcătură ca „furios” sau 
„incompetent” sau „vinovat” ori termeni medicali ca „deprimat” sau „anxios”. Trebuie 
să-l lăsăm pe client să ne spună ce simte şi să-l încurajăm cu fraze de genul „Trebuie 
să fi fost foarte greu pentru dvs.” ori „Văd că este foarte dureros să vorbiţi despre 
asta ! ”. Dar trebuie să-l lăsăm pe client să stabilească în ce constă dificultatea sau ce 
este dureros pentru el. Oricum, să ascultăm nu înseamnă să rămânem inactivi. Putem 
să cerem precizări de genul „Mariana este cumnata dvs. ? ” sau „V-aţi mai mutat după 
aceea ? ” şi trebuie să reținem că putem spune „Nu înţeleg ! ”, pentru că în felul acesta 
clientul va înţelege că ne interesează persoana şi situaţia lu, iar încercarea de a clarifica 
cine, ce sau cum s-au petrecut lucrurile demonstrează acest interes. Întrebarea care 
trebuie evitată este „De ce?” („De ce a făcut asta ?” sau „De ce vă simţiţi aşa ?”). 
Această întrebare cere înţelegerea motivelor comportamentelor proprii sau ale altora şi 
este nepotrivită. În primul rând pentru că e posibil ca răspunsul să nu fie cunoscut de 
client (poate că nici nu s-a gândit vreodată la acest lucru). A doua posibilitate este 
aceea că el cunoaşte răspunsul, dar evită să îl dea pentru că nu este încă pregătit pentru 
acest lucru. A treia posibilitate este că el poate să spună mai multe decât ar fi dorit să 
spună. Deşi noi putem crede că avem o şedinţă deosebită cu un client foarte deschis, 
riscul este să nu-l mai vedem niciodată. El se poate simţi umilit sau speriat că a spus 
prea multe chestiuni intime unui străin şi de aceea trebuie să ne amintim permanent că 
trebuie să ne abţinem de la o imixtiune prematură în viaţa intimă a clientului. 

Concluzia celor de mai sus este că trebuie să întrebăm doar despre faptele şi 
informaţiile pe care clientul le poate oferi fără a trebui să se implice prea mult 
emoţional sau motivaţional. De fapt, dacă el ar fi împăcat cu sentimentele şi motivațiile 
lui, probabil că nu ar mai fi venit să ne ceară sfatul. Şi în plus, întrebarea „De ce?” 
poate să ne conducă la judecăţi pripite privind problemele clientului pentru că ne 
confruntăm astfel cu tendinţa firească de a oferi explicaţii şi de a trage concluzii. Deci, 
la primul interviu ne propunem să adunăm informaţii de bază (dacă nu le avem deja) : 
nume, vârstă, situaţie familială, profesie, loc de muncă, unde şi cu cine locuieşte, dacă 
a mai fost client al vreunui serviciu social şi, eventual, informaţii preliminare privind 
familia de origine. De asemenea trebuie să avem câteva informaţii despre sistemul lui 
de sprijin — dacă are prieteni, dacă are rude apropiate, dacă are legături strânse cu 
colegii de serviciu. Multe din răspunsuri vor reieşi în mod spontan din expunerea 
situaţiei, dar dacă nu se întâmplă acest lucru, atunci trebuie să punem întrebările 
menţionate. 

Către sfârşitul sesiunii va trebui să ne lăsăm timp suficient pentru ca eventualele 
întrebări ale clientului să poată fi puse. De asemenea, va trebui să aflăm dacă mai 

doreşte să vină şi să discute în continuare. Putem să-l ajutăm să ia această hotărâre 
arătându-i ce am remarcat, cum ar fi faptul că încă nu s-a împăcat cu ideea morţii soţiei 
sau faptul că nu ştie ce e mai bine să facă atunci când are probleme cu copiii. Scopul 
este să încercăm să ajungem la un consens privind stabilirea situaţiei problematice. În 
cea mai fericită situaţie, el va spune ceva de genul „Mi-aţi luat vorba din gură, exact 
asta am vrut să spun şi eu! ”; dacă însă acest lucru nu se întâmplă, nu este un motiv 
de disperare. Vom sugera clientului să revină pentru a explora, clarifica şi stabili care 
este problema pentru care solicită sprijinul nostru. Dacă el doreşte să revină trebuie să 
stabilim viitoarea întâlnire precum şi să îndeplinim formalităţile cerute de agenţie 
pentru clienţi (completarea formularelor, a declaraţiilor, plata serviciilor etc.). 

Clientul poate uneori ridica şi chestiunea confidenţialităţii : „Cine mai este la 
curent cu lucrurile discutate ? ”. De la început trebuie să înţelegem şi să-i comunicăm 
că nu se poate păstra o confidenţialitate absolută. De exemplu, în cazul implicării altor 
specialişti în procesul de intervenţie sau în situaţiile care ar implica riscuri pentru client 
sau alte persoane. De obicei, după nominalizarea excepțiilor, vom asigura clientul că 
nici o informaţie personală nu va părăsi biroul fără consimţământul lui scris. 


Confidenţialitate 


Trebuie aflat în ce condiții legale trebuie încălcată confidenţialitatea. 

Cu excepţia acestor situaţii, trebuie să cerem întotdeauna acordul scris al clientului 
pentru a transmite informaţii altora, fie ei specialişti sau alte agenţii de servicii sociale. 

Când primim un telefon despre un client, trebuie să ne gândim întotdeauna că însuşi 
faptul că vine în agenţia respectivă pentru a primi ajutor este o informaţie confidențială. 

Când prezentăm cazuri în afara agenţiei, trebuie să schimbăm întotdeauna numele 
clienţilor şi condiţiile lor specifice într-o măsură suficientă pentru a păstra con- 
fidenţialitatea. 


Pe măsură ce stabilim parametrii confidenţialităţii, trebuie să căpătăm şi deprinderea 
de a-i respecta. Trebuie să dobândim reflexul de a ascunde numele clienţilor când 
vorbim despre ei (în afara cazurilor când este absolut necesar să-l menţionăm). Când 
vorbim cu colegi de la alte agenţii sau la şcoală, trebuie să ne amintim că lumea este 
mică şi informaţiile circulă foarte repede, de aceea trebuie să dăm cât mai puţine 
informaţii şi cât mai puţin personalizate. 

În încheiere stabilim cu clientul, de exemplu, că ne vom vedea o dată pe săptămână 
pentru 45 de minute sau că vom discuta cu alţi specialişti şi vom stabili data viitoare 
mai exact calendarul întâlnirilor viitoare. Uneori este util să dăm clientului un cartonaş 
pe care să scriem data şi ora viitoarei întâlniri (oamenii sunt adesea impresionați de alte 
aspecte şi nu rețin amănunte de acest fel). Acum suntem gata să încheiem interviul şi 
să-l conducem pe client la uşă. În timp ce facem asta, el poate să spună ceva în genul : 
„Cred că data viitoare va trebui să vă spun despre cum a încercat tatăl meu să se 
sinucidă”. Acesta este cunoscut ca „sindromul pragul uşii” : clientul aşteaptă cu o 
informaţie foarte importantă (sau neplăcută sau groaznică) până în momentul când 
discuţia trebuie să se încheie. De obicei trebuie să răspundem aproximativ în felul 
următor: „Asta sună ca o situaţie despre care trebuie să discutăm mai mult. O să 
începem cu ea data viitoare” şi să nu prelungim şedinţa. Acesta este un mod de a-l face 
pe client să înţeleagă că are un timp limitat la dispoziţie în fiecare săptămână şi că este 

mult mai util să se refere la situaţii dificile atunci când este timp ca ele să fie discutate 
în profunzime. "Totuşi, există o excepţie importantă la acest principiu general, atunci 
când clientul spune : „Data viitoare trebuie să vă povestesc despre cum am încercat eu 
să mă sinucid”. Ca regulă generală, nu vom lăsa niciodată un client să plece din biroul 
nostru dacă avem senzaţia că el îşi poate face rău sau poate face altora rău. 


9. Examinarea stării de sănătate mintală 


După ce primul interviu a luat sfârşit, trebuie să ne alocăm suficient timp pentru a 
reflecta şi a ne scrie notițele privind ceea ce am observat. Procesul de a nota observaţiile 
într-o modalitate sistematică este cunoscut ca redactarea examinării stării de sănătate 
mintală. Este diferit de redactarea evaluării biopsihosociale, deşi ambele apar frecvent 
împreună în dosarul cazului. Evaluarea biopsihosocială se bazează în cea mai mare 
parte pe evenimentele din viaţa clientului şi pe descrierea problemei aşa cum a 
prezentat-o el într-o serie de întâlniri. Examinarea stării de sănătate mintală se bazează 
în principal pe observaţiile asistentului social. Deşi scopul pentru care se realizează ca 
şi momentul realizării sunt diferite, conţinutul şi ordinea notării observaţiilor este 
întotdeauna aceeaşi. 


Probleme de urmărit în examinarea stării de sănătate mintală 


Aspectul exterior : Cum arată şi cum se comportă ? 

Discursul : Cum vorbeşte ? 

Emoțiile : Care este starea de spirit predominantă ? Care este starea de spirit 
actuală ? (Stare de spirit predominantă = Cum se simte clientul în marea majo- 
ritate a timpului? Sare de spirit actuală = Cum pare că se simte clientul în 
prezenţa noastră?) 

e Procesul şi conținutul gândirii: (Procesul = Cum gândeşte clientul ? Conţinutul = 
La ce se gândeşte clientul?) 

Percepţiile senzoriale : Există vreun indiciu despre iluzii sau halucinaţii ? 
Capacităţile mintale : Este clientul orientat în timp, spaţiu şi asupra persoanelor ? 
Cum estimaţi nivelul lui de inteligenţă ? Poate el să-şi amintească şi să se con- 
centreze ? Cum judecă ? 

e Atitudinea faţă de asistentul social: Cum se comportă clientul faţă de noi? 


Faptul că este adesea folosită nu înseamnă că examinarea stării de sănătate mintală 
este uşor de realizat. Cuprinde o serie de etape şi concepte care pot părea prea abstracte 
sau complexe. Dar odată cu câştigarea experienţei, această evaluare se va face mai uşor 
şi va intra în obişnuinţă. Scopul este de acela de a determina evoluţia clientului de-a 
lungul intervenţiei („Ce s-a schimbat?” ; „Când s-a schimbat?” ; „S-a schimbat în 
bine sau în rău?”). 

Indiferent de momentul realizării sau de modalitatea folosită, trebuie să reținem 
două lucruri. În primul rând, dacă nu înţelegem ce ne spune clientul, trebuie să cerem 
explicaţii suplimentare (este vorba de un proces reciproc de înţelegere pe care clientul 
îl recunoaşte şi de obicei îl acceptă). În al doilea rând, sarcina noastră în examinarea 

stării de sănătate mintală este de a observa ceea ce este demn de reţinut şi de aceea este 
bine, mai ales la început, să găsim mai multe lucruri demne de a fi reţinute decât prea 
puţine. 

Următoarea este „Cu ce să începem ?”. Răspunsul este invariabil acela că întot- 
deauna când facem examinarea stării de sănătate mintală a cuiva trebuie să începem cu 
descrierea acelor elemente pe care oricine, care se uită primă oară la acea persoană, le 
va remarca. Trebuie să ne întrebăm : „Care a fost prima senzaţie când l-am văzut? ” ; 
„Arată ca un om sănătos sau ca unul bolnav?” ; „Are vreo malformaţie vizibilă ? ” ; 
„Poartă haine potrivite ?” ; „Este curat?” ; „Merge ciudat sau neobişnuit?” ; „Stă 
confortabil sau pare tensionat?” ; „Are vreun tic?” ; „Mă priveşte în ochi sau nu ?”. 
Diferite agenţii pot avea formulare care trebuie completate şi care conţin unele din 
aceste răspunsuri. Oricum, trebuie să reținem că un bun consilier/asistent social este şi 
un bun observator. Trebuie luat drept principiu că nimic nu este lipsit de importanţă 
pentru a cunoaşte un client, mai ales la început. Cu fiecare întâlnire se va modifica sau 
se va amplifica importanţa acordată fiecărui aspect din cadrul primei întâlniri, dar 
acum atenţia noastră trebuie să fie trează înregistrând fiecare aspect, mai ales cele 
evidente. În acelaşi timp, totuşi, trebuie să ne ferim de două tentaţii care apar din cauza 
necunoaşterii : prima este să ne ferim să deducem înţelesuri din ceea ce vedem ; a doua 
se referă la tentaţia de a „vedea” lucruri care sunt doar presupuneri de-ale noastre. 
Cum putem deduce prematur înţelesuri din ceea ce vedem ? De exemplu : clientul vine 
în luna iunie îmbrăcat în palton. Acest lucru ni se pare neobişnuit, bizar, şi vom fi 
poate înclinați să etichetăm acest fapt de observaţie ca patologic fără să explorăm dacă 
el poate avea şi o explicaţie diferită. De exemplu, este paltonul un semn de sărăcie ? 
Poate fi un semn de afecţiune psihiatrică ? Acoperă el eventuale vânătăi sau urme de 
violenţă ? Iată doar trei posibilităţi, dar fără îndoială că pot fi găsite mai multe. Ideea 
este că în loc să încercăm să deducem înţelesuri dintr-o singură observaţie, trebuie să 
folosim ceea ce vedem pentru a direcţiona întrebările ulterioare adresate clientului. 
Cealaltă problemă este „să vedem” lucruri care nu sunt decât senzațiile şi presupunerile 
noastre. De exemplu, dacă un client va spune că este alcoolic în curs de reabilitare şi 
că fură bani de la prieteni şi de la propria familie pentru a-şi alimenta patima. Pe 
măsură ce îi auzim povestea, puteţi „vedea” că se simte umilit de această mărturisire 
şi simte că merită să fie pedepsit. Această idee poate fi bazată pe o serie de fapte de 
observaţie : clientul nu se uita în ochii noştri când vorbea despre patima sa şi stătea 
aplecat pe scaun și se exprima cu greutate. Totuşi, într-o astfel de situaţie trebuie să ne 
ferim să credem că el se simte umilit şi crede că merită să fie pedepsit doar pentru că 
noi ne-am simţi aşa dacă am fi în situaţia lui şi credem că ar zrebui să se simtă astfel 
după tot ceea ce le-a făcut persoanelor dragi. Astfel că ceea ce de fapt „vedem” vine 
de la noi şi nu de la client. 

De aceea, trebuie să notăm orice observaţie care ni se pare neobişnuită. Şi dacă nu 
ni se oferă o explicaţie satisfăcătoare din partea clientului, trebuie să discutăm problema 
cu supervizorul nostru şi să folosim discuţia pentru a ne focaliza atenţia în întâlnirea 
următoare. Atunci când ne consemnăm (mintal sau în scris) aceste caracteristici 
semnificative, trebuie să ne concentrăm atenţia şi asupra discursului clientului — 
următoarea arie majoră de observaţie care trebuie să facă parte din examinarea stării de 
sănătate mintală. Prin discurs se înţelege cum spune clientul ceea ce spune, nu ceea ce 
spune. Vorbeşte prea rapid sau prea rar? Sau nu vorbeşte deloc? Are vreun defect de 

vorbire care face să nu poată spune ceea ce ar dori sau să nu-l putem înţelege ? Putem 
să auzim ce spune sau trebuie să facem eforturi ? Vorbeşte prea tare sau prea repede ? 
Răspunsul la toate aceste întrebări privind discursul sau orice ni se pare neobişnuit în 
această privinţă este de reţinut. 

Următoarea arie de observaţii se referă la emoțiile clientului. Prin emoţii se înţelege 
atât starea de spirit predominantă a clientului, cât şi starea de spirit actuală, deşi cele 
două nu sunt atât de evident diferite. De fapt, starea de spirit predominantă se referă 
la modul în care clientul se simte în majoritatea situaţiilor. Astfel el poate spune: 
„Mi-e frică mai tot timpul” sau „Mă scol dimineaţa supărat, mă duc la serviciu 
supărat, vin acasă supărat”. Dar uneori clientul are dificultăţi în a-şi descrie starea de 
spirit predominantă ; în aceste cazuri trebuie să o deducem noi, urmărindu-i mani- 
festările exterioare şi comentariile. Pentru a reduce posibilitatea de a interpreta greşit 
starea de spirit predominantă a clientului, este bine să reținem şi observaţiile noastre şi 
cuvintele lui. De exemplu : „Starea de spirit predominantă a clientului este deprimarea. 
EI stă încovoiat pe scaun şi are părul nepieptănat. El declară: «Pe vremuri puteam 
să-mi pregătesc singur masa, astăzi nu mai pot nici să-mi încălzesc o cană cu lapte». 
Atenţie, tot ceea ce trebuie să facem este să determinăm starea predominantă de spirit 
a clientului şi să aducem argumente observabile. Nu trebuie să spunem de ce se simte 
clientul aşa ci doar să constatăm cum se simte ! De asemenea, sunt mai multe stări de 
spirit decât teama sau deprimarea. Oamenii se pot simţi speriaţi sau depăşiţi sau 
tensionaţi etc. Trebuie să descriem cât mai corect ceea ce simte clientul. 

În privinţa stării de spirit actuale, aceasta se referă la modul în care clientul îşi 
manifestă starea de spirit cât timp este cu noi; aceasta poate coincide sau nu cu ceea 
ce clientul afirmă că simte în majoritatea timpului. Întrebările pe care trebuie să ni le 
punem sunt: „Cum pare clientul în timpul interviului, indiferent de starea lui predo- 
minantă ? ”, „Pare încrezător, sau îngrijorat sau trist? ”. Apoi trebuie să determinăm 
variabilitatea acestei stări de spirit (se modifică pe parcursul interviului ?). De asemenea, 
intensitatea stării lui de spirit (pare excesiv sau nu pare afectat de nimic). Trebuie să 
determinăm şi cât de labil este clientul (se schimbă repede de la tristeţe la bucurie ?). 
În sfârşit, trebuie să determinăm cât de adecvate sunt stările de spirit ale clientului în 
funcţie de conţinutul interviului. Exemple evidente de sentimente inadecvate ar fi 
persoane care chicotesc când povestesc cum au fost atacate pe stradă sau o persoană 
care izbucneşte în lacrimi când povesteşte un vis. Ori de câte ori o stare de spirit ni se 
pare nepotrivită, trebuie să consemnăm întregul context al situaţiei. 

După aceasta trebuie să ne îndreptăm atenţia către gândirea clientului, concentrându-ne 
mai întâi pe procesul gândirii şi apoi pe conținutul ei. Distincția rezidă în aceea că 
procesul se referă la cum gândeşte o persoană, iar conţinutul - Ja ce se gândeşte acea 
persoană. Un compozitor ar putea spune că procesul este muzica unui cântec, iar 
conţinutul - cuvintele lui. Cum să recunoaştem elemente ale procesului gândirii? 
Clientul ne poate spune că gândurile lui „o iau razna” sau că „s-au amestecat de tot”. 
Orice ne relatează în legătură cu aceste lucruri trebuie consemnat. Dar dacă nu ne 
spune nimic? Atunci putem să încercăm să ne dăm seama de cum gândeşte după felul 
în care vorbeşte, iar reacţiile noastre ne pot alerta că este ceva neobişnuit în gândirea 
clientului. De exemplu, dacă punem o întrebare şi ascultând răspunsul ne gândim 
„haide treci la subiect”, clientul poate suferi de circumstanțialitate. Aceasta este o 
dereglare a procesului gândirii caracterizată prin absenţa sensului sau a direcţiei 

discursului, deşi persoana se referă la întrebarea pe care aţi pus-o. Desigur că trebuie 
să ne întrebăm dacă nu este o problemă a noastră să dorim ca oamenii să treacă la 
subiect mai devreme, totuşi dacă reacţia lui este neobişnuită pentru noi, probabil că 
este în mod obiectiv neobişnuită. 

De asemenea putem să auzim aceleaşi cuvinte repetate la nesfârşit, indiferent de 
subiectul abordat. Clientul poate repeta „da, da, într-adevăr” sau „nu-i aşa” sau 
„deci”. Acest comportament este numit perseverare şi poate fi şi o repetare a unei fraze 
sau o întoarcere la acelaşi subiect, indiferent de eforturile noastre de a-i îndrepta 
atenţia spre altceva. Următoarea zonă de interes privind procesul gândirii se referă la 
asociaţii. Există un număr de aspecte diferite ale felului în care clienţii fac asociaţii, 
adică ale felului în care ei trec de la o idee la alta. Dar, totdeauna când ne surprindem 
spunându-ne „ce zice?” sau „mi-a scăpat mie ceva ?”, înseamnă că există probleme. 
Cele mai frecvente probleme se referă la fangențialitate şi la fuga de idei. Când 
gândirea cuiva este fangențială, putem avea senzaţia că el vorbeşte oarecum despre 
subiect, dar nu tocmai. De exemplu, dacă îl întrebăm despre serviciul lui, poate să ne 
spună despre greutăţile economice de azi care îi fac pe oameni să-şi caute mai multe 
servicii sau despre pierderea serviciului de către mai mulţi oameni ; ne va spune deci 
ceva despre serviciu în genere, dar nu despre serviciul lui. Fuga de idei se referă la 
faptul că respectivul client se mută cu uşurinţă de la un subiect la altul, dar aceste 
subiecte nu au legătură între ele. Clientul vorbeşte de obicei foarte repede, astfel încât 
avem senzaţia că el efectiv „zboară” fără să se mai poată opri. 

După ce am evaluat procesul, putem să ne concentrăm atenţia pe conținutul 
gândurilor clientului. Această zonă se referă la găsirea răspunsurilor la o serie de 
întrebări cum ar fi: „Ce crede clientul că se petrece în jurul lui? ”. „Ce rol joacă el în 
acest proces ?”. Dacă vreunul din răspunsuri demonstrează distorsiuni serioase în 
gândurile clientului, atunci foarte probabil că ne vom afla în prezenţa unor manii (idei 
despre care clientul crede cu tărie că sunt adevărate, în timp ce noi ştim cu certitudine 
că sunt neadevărate). Este vorba despre clienţi care sugerează că au unele însuşiri 
neobişnuite, magice sau mistice. De obicei trebuie să explorăm subiectul mai întâi 
pentru a determina tăria cu care crede clientul că posedă aceste puteri neobişnuite ; 
dacă este ferm convins de existenţa acestora, atunci probabil ne aflăm în faţa unei 
persoane care suferă de mania grandorii. Sau clientul poate să ne spună că cineva, de 
obicei o organizaţie, îl urmăreşte ori că a încercat în vreun fel să-i facă rău. Este posibil 
în acest caz să ne aflăm în faţa maniei persecuției. Clientul mai poate manifesta şi 
mania controlului atunci când crede cu tărie că alte persoane îi pot citi gândurile sau 
că lucrurile care se întâmplă au o semnificaţie secretă şi sunt regizate de anumite forţe 
oculte. Mai pot exista şi manii somatice care uneori sunt destul de greu de deosebit de 
îngrijorarea legitimă faţă de propria sănătate fizică sau psihică (în astfel de cazuri 
trebuie să ne bazăm şi pe certificatele medicale). 

Maniile nu sunt singurele manifestări de tulburări ale gândirii pe care le putem 
întâlni. Uneori întâlnim clienţi care nu pot renunţa la o idee deşi mărturisesc că ar dori 
aceasta ; ei spun că nu înţeleg originea acestei idei sau că ar dori să renunţe la ea, dar 
nu se pot stăpâni oricât ar încerca. Aceasta este cunoscută ca obsesie. Există însă şi 
comportamente repetitive, obsesive cum sunt frecventa spălare a mâinilor, revenirea 
frecventă acasă pentru a verifica dacă a închis gazul sau a stins luminile sau număratul 
plăcilor de faianţă din baie. Acestea nu sunt tulburări ale gândirii, dar aceste comportamente 

însoțesc foarte frecvent ideile obsesive. Clientul poate experimenta şi gânduri obsesive 
care îi provoacă intense temeri sau anxietăţi. Acestea sunt cunoscute ca fobii. Se pot 
manifesta în situaţii specifice cum ar fi urcatul cu ascensorul sau trecerea peste poduri 
sau pot fi mai generale, cum ar fi teama de a-şi părăsi propria locuinţă cunoscută sub 
numele de agorafobie sau teama de înălţime, cunoscută sub numele de acrofobie, sau 
teama de străini, cunoscută ca xenofobie etc. 

După ce am notat orice observaţie relevantă privind procesul sau conţinutul gându- 
rilor clientului, trebuie să ne concentrăm atenţia asupră oricărui aspect mai neobişnuit 
al percepţiilor lui senzoriale. Acestea se împart în două categorii : iluziile şi halucinațiile. 
Iluziile se referă la evenimente senzoriale normale care sunt percepute greşit. De 
exemplu, vântul face să fluture perdeaua din cabinet şi clientul spune că un vampir 
încearcă să se strecoare pe geam. Dacă devine clar că el este convins că acesta este un 
fapt obiectiv, atunci suntem martori la o iluzie. Dacă, pe de altă parte, clientul povesteşte 
întâmplări în care oricare din organele lui de simţ sunt afectate de stimuli evident 
neadevăraţi sau inexistenţi, aceasta este o halucinație. De exemplu, el poate spune că 
aude vocea surorii lui decedate (halucinație auditivă) sau că îl vede pe diavol cum se 
năpusteşte asupra lui (halucinație vizuală) sau că simte miros de carne arsă (halucinație 
olfactivă). Cele mai frecvente sunt halucinaţiile vizuale sau auditive. Cele olfactive, 
tactile sau gustative sunt destul de neobişnuite. 

Una din ultimele zone investigate în orice evaluare a stării de sănătate mintală se 
referă la capacitățile mintale. Prima dintre acestea implică orientarea. Când citim o 
evaluare a stării de sănătate mintală întâlnim adesea expresia „clientul posedă orientare 
x 3”. Cele trei câmpuri la care se face referire sunt: în fimp, în spațiu şi asupra 
persoanei. După orice întâlnire cu un client se presupune că vom şti, fără să fim nevoiţi 
să punem întrebări specifice, că acesta ştie cu aproximaţie ce oră este, în ce zi a 
săptămânii şi în ce lună şi an suntem. El trebuie să fie capabil să ne spună unde este 
şi cum îl cheamă. Vom şti aceste lucruri fără îndoială, dar dacă avem vreo îndoială 
trebuie să punem întrebări de clarificare. Apoi trebuie să încercăm să determinăm 
nivelul de inteligenţă al clientului. Ceea ce urmărim de fapt este doar o simplă evaluare 
a faptului dacă el posedă sau nu o inteligenţă medie sau peste medie sau dacă noi 
considerăm că inteligenţa lui este inferioară mediei. Apoi trebuie să ne gândim la 
capacitatea clientului de a se concentra. Poate să fie suficient de atent la subiectul 
discutat? Este uşor de distras ? Dacă avem dubii, putem să rugăm clientul să numere 
de la 20 înapoi sau de la 100 înapoi din trei în trei. Într-o evidentă legătură cu 
concentrarea este funcționarea memoriei. Îşi aminteşte persoana ce s-a întâmplat ieri 
(memoria recentă), dar nu şi ce a păţit când avea zece ani, cum ar fi de exemplu numele 
oraşului în care trăia (memoria de lungă durată)? Sau viceversa? Sau nu-şi mai 
aminteşte de persoana cu care a discutat în urmă cu zece minute (memoria imediată) ? 
Orice astfel de observaţie trebuie reţinută. 

Ultima zonă a funcţionării mintale care trebuie considerată este capacitatea clientului 
de judecată. Îngrijorări privind această capacitate pot apărea pe tot parcursul unei 
şedinţe. De exemplu, el vă poate spune că îi place să se certe/bată în localuri publice, 
să fure maşini sau să îşi bată copilul. Orice comportament impulsiv sau violent poate 
fi descris ca o dovadă de judecată nepotrivită sau de nivel scăzut al acesteia. De 
asemenea putem să apreciem dacă persoana realizează sau nu că are o problemă. Cum 
îşi înţelege problema şi cum o descrie? (De exemplu, îi consideră întotdeauna pe 
ceilalţi ca răspunzători ? ) încearcă să solicite ajutor pentru aceasta ? Poate să descrie ce 

simte în acele situaţii ? Răspunsurile la toate aceste întrebări trebuie să ne conducă la 
aprecierea capacităţii lui de a judeca obiectiv, deşi trebuie să menţionăm că o capacitate 
limitată nu înseamnă că persoana respectivă nu poate să accepte un proces de intervenţie 
sau consiliere, pentru că e posibil să nu realizeze încă faptul că poate vorbi deschis cu 
noi despre sentimentele şi pornirile lui. 

În sfârşit, după ce am terminat evaluarea capacităţilor mintale ale clientului putem 
să dedicăm ultima parte a evaluării stării de sănătate mintală comentării atitudinii 
clientului faţă de noi ca specialist. Pare suspicios şi necooperant ? Fricos sau arogant? 
Rezervat sau cuceritor încercând să ne impresioneze ? Şi cel mai important: pare 
clientul interesat şi poate să se implice într-un proces de intervenţie asupra problemei 
identificate ? Poate că da sau poate că nu, în orice caz aceasta implică o constatare. Şi 
făcând aceasta am încheiat evaluarea stării de sănătate mintală. Totuşi, acum se poate 
întâmpla să fim convinşi că realizarea unui astfel de document ne va lua câteva luni. De 
fapt realizarea unei examinări a stării de sănătate mintală care să fie suficient de 
competentă şi de rapidă se câştigă odată cu experienţa profesională, astfel că primele 
examinări vor părea destul de dificile şi laborioase, dar după ce redactăm câteva, 
lucrurile vor merge de la sine şi ne vom mira chiar de temerile noastre iniţiale. 


10. Cum se conduce prima întâlnire cu un cuplu 


Există mai multe ocazii, mai ales dacă avem de-a face cu familii şi copii, când vom avea 
câte două persoane în birou, persoane pe care să le considerăm un cuplu. Ele nu vor 
fi totuşi întotdeauna potrivite cu acest concept sau în căutarea unei terapii de cuplu. De 
aceea, în această secţiune vom defini cuplul ca oricare două persoane care au, au avut 
sau doresc să aibă o relaţie strânsă, intimă. Aceste două persoane pot fi căsătorite sau 
nu, pot fi de sexe diferite sau nu, pot să aibă, să fi avut sau să dorească să aibă (sau nu) 
relaţii sexuale, pot fi sau nu de aceeaşi rasă, religie, statut social, generaţie etc. 

Cu alte cuvinte, deşi impactul familial sau al atitudinilor sociale în legătură cu 
alegerea partenerului poate fi o problemă terapeutică relevantă, interesul nostru se va 
îndrepta iniţial spre întrebarea dacă cele două persoane se consideră sau s-au considerat 
vreodată cuplu. În al doilea rând, un cuplu poate să vină pentru o problemă a cuplului 
sau nu. Ei pot veni pentru o problemă a copilului lor, pentru ajutor individual sau 
pentru orice altceva. Ei pot să nu realizeze că sentimentele sau comportamentele lor le 
afectează relaţia cu partenerul sau că această relaţie le afectează sentimentele şi 
comportamentele. Pe de altă parte, desigur, se poate ca cei doi să vină la noi pentru că 
unul sau ambii au convingerea că există ceva în interacţiunea lor reciprocă care le 
creează dificultăţi şi îi face nefericiţi. Este o situaţie frecvent întâlnită la cupluri ca 
unul dintre parteneri să experimenteze această nemulţumire mai puternic decât celălalt. 
De aceea va trebui să începem să ne gândim la cuplu încă din primele momente, 
încercând să determinăm dacă avem de-a face cu doi clienţi „voluntari” care ne cer 
sprijinul sau dacă unul dintre ei se consideră obligat să participe doar pentru că celălalt 
insistă (cu ameninţarea implicită că altfel îşi va pierde partenerul ! ). Această diferenţă 
de păreri nu constituie o contraindicaţie în acordarea de sprijin, doar că nu trebuie să 
plecăm de la premiza că ambii sunt la fel de doritori să participe ! 

O altă prezumție tentantă şi care trebuie evitată este aceea că un cuplu ne cere 
sprijinul pentru că doreşte să continue relaţia de cuplu. Deşi aceasta pare să fie intenţia 
lor, sau cel puţin a partenerului care ne solicită, se întâmplă deseori ca cei doi să vină 
într-un moment în care unul sau ambii simt (sau unul chiar a decis) că relaţia lor se 
termină sau trebuie să se termine. Atunci ajutorul nostru este necesar pentru a-i sprijini 
să găsească o cale amiabilă, corectă sau confortabilă pentru a pune capăt relaţiei. 
Desigur că ne va fi greu să acceptăm despărţirea unui cuplu, mai ales dacă e vorba 
persoane în vârstă, dacă au copii, dacă unul din parteneri va fi afectat economic sau în 
vreun alt fel în cazul în care celălalt pleacă. Totuşi este de mare importanţă în astfel de 
ocazii să ne amintim că ajutorul nostru nu este util decât dacă „plecăm de unde este 
clientul”. Altfel, dacă nu putem accepta să privim cum se destramă o relaţie, poate că 
va trebui să refuzăm cazul ! 

Toate acestea sunt lucruri la care trebuie să reflectăm încă de când primim cazul. 
Dacă avem şi alte informaţii despre parteneri, trebuie să ne gândim de asemenea şi la 
etapa în care se găseşte fiecare dintre parteneri. De exemplu, într-un cuplu căsătorit 
soţia are 32 de ani şi are trei copii: o fată de 14 ani şi un băiat de 10 ani dintr-o 
căsătorie anterioară, precum şi un sugar de două luni din relaţia cu actualul soţ care are 
26 de ani. Chiar şi cu acest minimum de informaţie putem să presupunem că această 
femeie şi-a dedicat primă tinereţe creşterii celor doi copii mai mari (la vârsta când toţi 
ceilalţi îşi „trăiau viaţa ! ”) cu sau fără ajutorul unui partener. Pe de altă parte, noul soţ 
pare să fi avut la dispoziţie opt ani în plus faţă de ea pentru a se maturiza emoţional şi 
a se pregăti pentru creşterea unui copil. Aceste diferenţe privind stadiul de dezvoltare 
personală pot avea importante urmări privind relaţia şi aşteptările lor reciproce. Astfel, 
soţia din acest exemplu poate să privească mariajul cu un bărbat mai tânăr ca o 
modalitate de a recâştiga ceva ce a pierdut pentru că a devenit mamă atât de tânără, în 
timp ce el se poate să o fi ales pentru că o considera mai experimentată şi mai 
responsabilă, ca pe o femeie care să-l ajute să se „adune la casa lui” pentru că el singur 
nu avea forţa necesară să facă acest lucru. Aceste stiluri divergente sunt forte des 
întâlnite şi depind de stadiul de maturizare la care se află fiecare partener. Totuşi ele 
pot cauza probleme serioase relaţiei dacă aşteptările fiecărui partener sunt atât de 
diferite ; ele necesită atenta evaluare din partea specialistului pentru a fi util cuplului. 

Trebuie de asemenea să încercăm să evaluăm şi stadiul la care se află relaţia însăşi. 
Folosind acelaşi exemplu : ei sunt probabil recent căsătoriţi şi sunt sigur părinţi de dată 
recentă. Dar dacă sunt căsătoriţi recent, ei sunt un cuplu proaspăt căsătorit care a avut 
deja doi copii în momentul căsătoriei, probabil acest lucru punându-şi amprenta pe 
posibilitatea de a fi singuri, de a se cunoaşte în noua ipostază de cuplu şi de a-şi rezolva 
problemele care însoțesc inevitabil orice schimbare majoră din viaţa cuiva. Apoi, 
probabil la scurt timp de la căsătorie, au avut un copil, ceea ce pentru unul dintre ei a 
fost o experienţă inedită. El şi-a asumat pentru prima dată rolul de părinte, în timp ce 
soţia lui a mai avut de două ori această experienţă. Nici aici nu este greu să ne 
imaginăm cum astfel de modificări în cadrul relaţiei pot avea efecte distructive. Este 
posibil, de exemplu, ca soţia să fi dorit ca, după ce o lungă perioadă a fost singura 
responsabilă pentru familia ei, să se simtă şi ea ocrotită şi îngrijită de cineva, în timp 
ce soţul poate că s-a căsătorit nu doar pentru că îşi dorea o soţie, dar şi pentru că îşi 
dorea un copil. Este posibil să o fi ales tocmai pe ea pentru că deja a dovedit capacităţile 
ei materne. Din nou, acestea nu sunt în mod necesar condiţii care să determine ca 

relaţia să sufere şi nu trebuie să presupunem că înţelegem deja totul, chiar mai mult 
decât ei, despre ce a fost util sau dăunător în deciziile pe care le-au luat. Dar trebuie 
să fim atenţi să ne construim ipoteze privind felul în care astfel de condiţii pot influenţa 
speranţele şi aşteptările fiecăruia într-o căsnicie. Făcând acest lucru, ne pregătim să 
răspundem la întrebarea la care trebuie să reflectăm permanent cu ocazia primului 
interviu : „De ce tocmai acum ni se cere sprijinul ?”. 

După ce am făcut toate aceste presupuneri, atunci când cuplul chiar vine în faţa 
noastră ne vom gândi şi vom aplica toate principiile cunoscute privind felul cum 
trebuie să începem un interviu cu o familie. Ne vom prezenta, vom face o scurtă 
conversaţie, vom face câteva observaţii personale privind locul şi modul cum stau 
partenerii, caracteristici fizice, idei sau cuvinte neobişnuite etc. După această intro- 
ducere, vom începe de fapt interviul, întrebându-i pe fiecare care crede el sau ea că este 
problema în relaţia dintre ei. Răspunsul la această întrebare este în mod evident de 
mare importanţă pentru procesul terapeutic şi de aceea trebuie să îl notăm cu grijă, 
explorând eventual, pe scurt, semnificaţia lui pentru cel care îl oferă. Există motive 
importante pentru care începem interviul tocmai cu această întrebare. Unul ar fi că, 
poate pentru prima dată, fiecare dintre parteneri îşi formulează în mod explicit 
dificultăţile pe care le resimte în cadrul relaţiei. Mai târziu îi vom întreba pe fiecare 
dintre parteneri dacă au fost conştienţi de felul în care partenerul lor vede problemele. 
Foarte adesea răspunsul la această ultimă întrebare este „nu”. Unul dintre parteneri îşi 
va exprima adesea surpriza sau, în situaţia cea mai fericită, interesul şi curiozitatea 
privind această viziune asupra problemei. Alt motiv pentru care începem cu această 
întrebare este acela de a vedea dacă aceste două persoane pot să-şi asculte reciproc 
punctele de vedere şi dacă nu, ce strategie folosesc. 

Există mai multe moduri în care o persoană poate să-i comunice celuilalt sau 
publicului (nouă) că nu e de acord, nu crede sau pur şi simplu că nu-l interesează ceea 
ce partenerul lui are de spus. Aceste mesaje pot fi forte subtile, de exemplu : întoarcerea 
cu spatele la partener, anumite semne evidente de neatenţie sau, când îi vine rândul să 
vorbească, continuă ca şi când partenerul n-ar fi spus nimic! Dar pot fi şi semnale mai 
evidente : poate să-şi întrerupă partenerul sau să vorbească în acelaşi timp cu el 
ridicând tonul (încercând să-l acopere). Sau poate să înceapă un complicat sistem de 
„comentarii” nonverbale încercând să ne distragă atenţia de la ce spune partenerul sau 
să minimalizeze reproşurile acestuia. Sau, pur şi simplu, se poate ca cei doi să înceapă 
să se certe ca şi când noi nici nu am fi de faţă! lar cea mai regretabilă atitudine poate 
fi când unul dintre ei recurge la ameninţări fizice sau verbale pentru a pune capăt 
discuţiei ! 

La amenințările fizice ne vom referi în detaliu într-o altă secţiune. Acum vom 
discuta despre metodele mai acceptabile, dar adesea tot atât de dăunătoare, pe care le 
folosesc uneori cuplurile pentru a interacţiona. Un specialist care are de-a face cu 
cupluri, mai ales dacă este la prima lui experienţă, va avea mari dubii că poate fi de 
vreun folos unor oameni care nu pot nici măcar să accepte ideea unei diferenţe de 
opinii referitoare la natura problemei. Şi când aceştia vor începe să ridice tonul şi să 
schimbe replici jignitoare, este adesea foarte dificil să ne gândim la modul potrivit 
pentru a interveni. 

Cum putem oare să utilizăm cel mai bine acest tip de interacţiune ? Probabil că cel 
mai constructiv mod de a conceptualiza ceea ce se întâmplă este să ne gândim că 

urmărim un film. Aceşti doi oameni ne permit să vedem şi să evaluăm pe viu un 
fragment al modului lor obişnuit, cotidian de interacţiune. Şi cu cât mai puţin cenzurate 
le sunt comportamentele, cu atât mai adecvată este cunoaşterea noastră asupra dinamicii 
unui conflict în cadrul relaţiei lor de cuplu. De aceea îi vom lăsa să se certe câteva 
minute. Apoi va trebui să-i oprim. Îi vom întreba dacă astfel de neînţelegeri se întâmplă 
des şi dacă se desfăşoară în acelaşi mod. Răspunsul va fi probabil afirmativ. În acest 
caz va trebui să le mulţumim că ne-au lăsat să vedem ce nu merge bine în relaţia lor! 
Va trebui să le spunem că a fost foarte util pentru noi, deşi nu şi pentru ei. De aceea 
va trebui acum să stabilim nişte reguli legate de comunicare, reguli care să permită 
fiecăruia să-şi exprime opiniile fără a fi întrerupt şi să dea posibilitatea celuilalt să 
asculte şi eventual să răspundă! 

Totuşi înainte de a stabili aceste reguli, este important să subliniem că neînțelegerile, 
sau chiar certurile, nu trebuie cu necesitate descurajate ! De fapt, făcând evaluarea unei 
interacțiuni de cuplu, tot atât de disfuncţională este şi situaţia în care unul dintre 
parteneri sau chiar ambii se opresc atunci când apare vreo neînțelegere sau vreo sursă 
evidentă de conflict. De aceea este foarte important să facem distincţia între o neînţe- 
legere constructivă şi una distructivă. Trebuie să evaluăm modul în care acest cuplu 
este de acord sau este în dezacord şi dacă acest lucru produce vreo schimbare utilă în 
relaţia lor şi conduce la o mai bună înţelegere a opiniilor reciproce sau dacă ei se 
plasează într-un „ciclu repetitiv”, abordând iarăşi şi iarăşi aceleaşi eterne probleme. 
Unul din motivele posibile de evitare a acestui aspect al evaluării este acela că tăcerile 
jenante, contrazicerile sau certurile pot fi considerate ca fiind foarte neplăcute şi 
educaţia noastră ne poate determina să intervenim imediat pentru a le pune capăt. Dar 
va trebui totuşi să încercăm să ne adaptăm (profesia ne-o impune) şi la aceste interacțiuni 
verbale nedelicate, la un nivel de decibeli mai ridicat decât cel cu care suntem noi 
obişnuiţi. 

Totuşi, dacă scopul principal al comunicării unuia dintre parteneri este să-l facă pe 
celălalt să se simtă vinovat de toate problemele relaţiei lor, va trebui să le facem 
cunoscut faptul că, prin definiţie, într-o relaţie cei doi parteneri sunt în egală măsură 
responsabili pentru conflictele pe care le au. Putem să le sugerăm să încerce un lucru 
foarte practic şi anume să înceapă toate propoziţiile cu „eu” în loc de „tu” şi să încerce 
să se concentreze mai mult pe ceea ce simt ei mai degrabă decât pe ceea ce face 
partenerul. 

Dacă problema interacțiunii constă în ameninţarea cu violenţa fizică, atunci este 
nevoie de o intervenţie rapidă şi hotărâtă. Din nou, acest lucru poate fi foarte stânjenitor, 
mai ales dacă avem senzaţia că amenințările ne sunt adresate şi nouă. Este foarte dificil 
să nu trecem de partea partenerului ameninţat şi să nu producem un discurs despre 
drepturile omului şi respectarea celorlalţi, lucruri de altfel foarte adevărate şi rezo- 
nabile. Din păcate, acestea nu reuşesc decât foarte rar să oprească comportarea 
agresivă! Şi asta pentru că procedând aşa dăm impresia că ne-am aliat cu una din părţi 
sau că ne este şi nouă teamă, lucru care îl va stimula pe partenerul agresiv să nu ne mai 
considere ca pe un arbitru corect şi imparţial. O atitudine probabil mai utilă este să 
explicăm faptul că nu este posibil să ajutăm pe nimeni şi nici să desfăşurăm un interviu 
dacă cineva este în pericol de a fi agresat. Apoi putem să întrebăm dacă partenerul care 
ameninţă crede că se poate controla pentru ca întâlnirea să poată continua, dacă preferă 
să iasă afară câteva minute sau eventual să revină săptămâna următoare când va fi într-o 

altă dispoziţie. În funcţie de răspunsul primit putem să stabilim o regulă privind modul 
cum poate semnala că începe să-şi piardă răbdarea cu partenerul său şi să continuăm 
interviul. Totuşi, oricum am conduce un interviu cu un cuplu în care în care există 
comportamente violente, trebuie să cunoaştem politica agenţiei faţă de aceste com- 
portamente, precum şi părerea supervizorului despre cum trebuie să ne raportăm la 
incidente de acest tip fie că ele se produc în agenţie, fie în afara ei. 

Să presupunem că interviul continuă şi cei doi parteneri îşi vorbesc unul altuia. 
Prima regulă de stabilit este aceea că de acum înainte fiecare ni se va adresa nouă şi nu 
celuilalt şi că fiecare partener va aştepta până ce celălalt termină o idee, astfel încât să 
putem şi noi aduna informaţiile esenţiale necesare pentru a stabili în ce constau 
divergenţele. Această regulă ne va permite să punem întrebări şi să primim răspunsuri 
fără ca vreunul dintre ei să simtă nevoia de a se apăra şi va facilita o conversaţie mai 
degajată. În plus, când această regulă este introdusă în orice interviu iniţial, ea serveşte 
unui scop mai important : sugerează că noi am putea cunoaşte unele lucruri folositoare 
celor doi în direcţia schimbării comportamentale. Acesta nu înseamnă că noi le ştim pe 
toate şi că ei trebuie doar să stea şi să aştepte ca noi să le rezolvăm toate problemele ; 
totuşi această sugestie poate introduce o notă de optimism pentru că atunci când doi 
oameni se luptă de mult timp cu aceste probleme de comunicare defectuoasă, este greu 
pentru ei să mai aibă vreo speranţă de îmbunătăţire. Şi fără speranţă nu se poate 
produce nici o schimbare. 

Următoarea fază a interviului se focalizează pe ideea de a reaminti cuplului că au 
existat şi vremuri mai bune ; aceasta se face încercând să obţinem informaţii despre 
istoricul relaţiei. Nu este un lucru uşor, mai ales dacă suntem obişnuiţi cu clienţi 
individuali, dar scopul trebuie să fie acela de a afla de la fiecare informaţii în legătură 
cu celălalt (desigur, vom înregistra şi informaţii personale pe care le considerăm 
relevante pentru evoluţia relaţiei). La început vom întreba cum s-au cunoscut. Pe 
măsură ce amintirile vor fi evocate vom mai pune şi alte întrebări: „Câţi ani avea 
fiecare partener?” ; „A câta relaţie semnificativă a fost pentru fiecare?” ; „Ce 
atitudine a avut familia fiecăruia?” etc. Dacă răspunsurile vor evolua în direcţia 
rememorării începutului relaţiei lor, cu atât mai bine. Dacă nu, este preferabil să 
renunţăm la întrebări şi să lăsăm cuplul să-şi reamintească de momentele în care se 
simțeau altfel decât acum. Trebuie folosit prilejul pentru a evidenția părţile pozitive, 
plăcute, chiar dacă în prezent ei simt că relaţia se apropie de sfârşit. De ce trebuie să 
facem acest lucru ? Pentru că acel cuplu va trebui să-şi reconsidere relaţia şi, de aceea, 
ei au nevoie să-şi reamintească faptul că lucrurile stăteau mult mai bine înainte, că 
există o bază pe care s-a constituit parteneriatul lor şi că, poate, cu un sprijin din partea 
noastră şi oarecare efort din partea lor, se pot reînvia acele sentimente şi se poate 
reconstrui acea legătură. 

Dacă relaţia se apropie de sfârşit, atunci aceste amintiri vor avea scopul de a-i face 
să înţeleagă că respectivele sentimente şi trăiri s-au petrecut demult şi nu mai pot fi 
regăsite. Chiar dacă noi nu ne dăm seama de acest lucru, ei pot înţelege şi accepta că 
este începutul sfârşitului unei relaţii care a avut o existenţă îndelungată şi distinctă. 
Fără această înţelegere şi acceptare, necesare pentru a trece prin procesul de încheiere 
şi de doliu, ei vor avea dificultăţi în depăşirea momentului şi în dezvoltarea personală 
ulterioară (vor rămâne traumatizaţi). 

Oricare ar fi situaţia, după ce au terminat de descris prima lor întâlnire, vom dori 
să aflăm de la fiecare dintre ei ce l-a atras către celălalt. Din nou avem de-a face cu 
răspunsuri importante care trebuie explorate în profunzime. Trebuie să ne notăm aceste 
răspunsuri, cât mai aproape de exprimarea lor, pentru că ele conţin în parte ceea ce a 
sperat fiecare să găsească la partener şi este posibil ca absenţa sau prezenţa acestor 
calităţi să provoace dezamăgire sau frustrare. Pare un paradox : prezenţa sau absenţa 
acestor calităţi văzute la partener sunt cauzatoare de conflict, dar de fapt lucrurile nu 
sunt chiar aşa de confuze : exemplele următoare care se leagă de cele trei probleme pe 
care le au de rezolvat cuplurile la începutul relaţiei lor o vor dovedi. 

Prima problemă importantă pe care o au partenerii atunci când încearcă să devină 
cuplu este cine trebuie să fie inclus în viaţa lor comună şi cine nu. De exemplu, un 
partener poate spune că a fost la început atras de către celălalt pentru că acesta avea atât 
de mulți prieteni sau o familie atât de minunată. Şi aceasta poate să fi fost într-adevăr 
aparenţa prezentată de partener, sau ceea ce credea persoana că îşi doreşte - să fie 
membru al unei familii iubitoare sau să aibă mulţi prieteni de nădejde. Totuşi, realitatea 
unei relaţii în timp poate să dovedească exact contrariul. Este posibil ca persoana să fi 
realizat că obligaţiile de familie ale partenerului afectează propria relaţie, sau că faptul 
de a avea multe cunoştinţe întâmplătoare nu satisface nevoia de a avea prieteni adevăraţi 
sau că apropierea de familia partenerului semnifică faptul că membrii acesteia vin să 
locuiască cu ei când au dificultăţi şi acest lucru îi afectează viaţa personală. Sau poate 
că nevoia de căldură şi intimitate cu toate aceste persoane a rămas exact la fel ca în 
perioada iniţială, dar partenerul a ales-o pe ea tocmai pentru că părea independentă şi 
avea un fermecător talent de a evita amestecul altora în viaţa personală. Nu este greu 
de constatat în acest exemplu, şi se pot construi fără îndoială multe altele, cum doi 
oameni pot interpreta greşit o calitate pe care o consideră valoroasă pentru că este 
diferită de propria structură. Totuşi, este de asemenea greu să nu constatăm cum 
diferenţele privind o problemă atât de importantă (cine să facă parte din viaţa cuplului 
şi cine nu, şi la ce nivel de implicare) pot afecta o relaţie. 

Oricând apar divergențe - şi acestea există în orice relaţie între doi oameni — atunci 
apare a doua problemă importantă care face ca relaţia să se menţină: cine deţine 
controlul ? Din nou acest lucru poate să fi constituit aspectul principal al atracției 
reciproce dintre doi oameni la început şi în egală măsură factorul care le subminează 
relaţia astăzi. De exemplu, unul dintre parteneri ne poate spune că ataşamentul lui s-a 
bazat pe sentimentul că cealaltă persoană părea să ştie întotdeauna ce este de făcut şi 
făcea acest lucru, că niciodată nu părea să dea prea mare importanţă banilor sau că 
părea de acord cu ideea că fiecare îşi va urma propria carieră fără ca celălalt să se 
amestece. Totuşi, acelaşi partener care vedea aceste calităţi ale celuilalt poate spune 
acum că îl percepe pe celălalt ca prea dominator, că nu vrea să se consulte în privinţa 
cheltuirii banilor sau că se împotriveşte acceptării unei noi slujbe care implică multe 
deplasări. În aceste scenarii se poate vedea cum probleme nerezolvate privind controlul 
şi luarea deciziilor afectează situaţia cuplului. Putem să ne imaginăm necesitatea de a 
renegocia aceste aspecte ale relaţiei, mai ales dacă au loc schimbări importante în 
echilibrul situaţiei cuplului, cum sunt pierderea serviciului sau o boală cronică. În 
plus, rezolvarea conflictelor pare a fi semnificativ mai dificilă şi infinit mai complexă 
când implică situaţii mai problematice, cum ar fi existenţa copiilor sau când controlul 
financiar sau cel fizic este preponderent apanajul unuia dintre parteneri. 

În timp ce vom asculta aceste teme privind atracţia iniţială către celălalt, ca şi 
situaţia prezentă, descrise pe rând de fiecare dintre parteneri, vom fi atenţi la semnele 
unei a treia probleme pe care cuplurile trebuie să o negocieze pentru o relaţie satisfăcă- 
toare : afecțiunea. Cât de apropiat sau cât de distant trebuie să fie fiecare faţă de 
celălalt ca să se simtă în siguranţă, confortabil sau ocrotit şi iubit? Există vreo 
diferenţă semnificativă între nevoile celor doi parteneri în această privinţă? Exprimă 
vreunul dintre ei dorinţa ca celălalt să fie mai convingător, în timp ce celălalt se plânge 
că este copleşit şi că i se încalcă spaţiul intim ? 

După ce partenerii au terminat cu descrierea felului cum s-au cunoscut şi ce i-a 
atras la celălalt, va trebui, dacă mai avem timp, să explorăm unele elemente ale 
configurației familiilor de origine ale fiecăruia. Trebuie să fim atenţi în mod special la 
orice sugestie privind faptul că celălalt îi aminteşte de tatăl sau de mama sa sau de orice 
altă persoană semnificativă. Dacă se face vreo astfel de referinţă, va trebui să aflăm în 
ce fel se aseamănă cele două persoane ; oricum acest fapt trebuie notat şi discutat cu 
supervizorul. 

Şi, în sfârşit, dacă mai este timp, va trebui să folosim prilejul pentru a explora, pe 
scurt, elemente privind nivelul de intimitate al relaţiei lor. Deşi unii specialişti consideră 
acest lucru ca fiind mult prea delicat pentru a fi discutat la primul interviu, alţii 
consideră problemele legate de intimitate şi sexualitate ca esenţiale pentru relaţia de 
cuplu şi de aceea ele trebuie abordate pentru că există riscul ca ele să nu fie relatate de 
subiecţi din proprie iniţiativă. Dacă supervizorul nostru este de acord cu ultima opinie, 
atunci îi vom întreba pe parteneri dacă nivelul lor de intimitate s-a schimbat în decursul 
relaţiei lor. Şi dacă da, în ce fel? De exemplu, în ultimul timp au avut relaţii sexuale ? 
Dacă nu, când şi de ce au încetat? Dacă au, frecvenţa lor îi satisface pe ambii? S-a 
schimbat ceva în nivelul lor de satisfacţie reciprocă ? Este clar, totuşi, că acestea şi 
multe alte întrebări pe care am putea să le punem în primul interviu sunt bazate pe 
presupunerea că partenerii doresc să încerce să acţioneze pentru reducerea diferenţelor 
şi pentru a rămâne împreună, o presupunere care, după cum am mai arătat, poate să nu 
fie adevărată pentru ambii parteneri. Deşi este imposibil să spunem cu precizie când în 
cadrul primului interviu, trebuie totuşi să punem întrebarea: „Vreţi să faceţi ceva 
pentru a îmbunătăţi relaţia voastră ?”. Este important să punem această întrebare 
directă fiecăruia dintre cei doi parteneri înainte de a încheia interviul. 

Dacă răspunsul este „da” de ambele părţi, atunci putem să încheiem interviul cu o 
discuţie despre frecvenţa întâlnirilor viitoare şi sarcinile de rezolvat. Dacă însă unul 
dintre parteneri îşi manifestă nesiguranța, este momentul să explorăm felul în care va 
proceda cuplul în continuare: vor să se mai gândească, să mai discute şi apoi vor 
reveni ? Sau a devenit clar că au nevoie să discute cu preotul, cu copiii, cu un avocat 
sau cu prietenii? După ce această chestiune este rezolvată, putem încheia primul 
interviu cu un cuplu. 


11. Cum se conduce prima întâlnire cu o familie 


In aproape orice agenţie sau instituţie este foarte probabil că vom avea de a face din 
când în când cu o familie. Totuşi, a lucra cu o familie nu înseamnă acelaşi lucru cu a 
face psihoterapie. Ne vom întâlni cu familia unui copil pentru a încerca să vedem cum 

arată viaţa lui în acest mediu. Vom lucra cu părinţii pentru a-i învăţa cum să rezolve o 
anumită problemă familială. În mod sigur veţi întâlni familii dacă lucrăm într-o agenţie 
de protecţie a copiilor. Dar chiar şi dacă lucram într-o agenţie sau instituţie medicală 
ne vom întâlni cu familii pentru a discuta probleme cum ar fi spitalizarea sau tratamentul 
medical al unuia dintre membri. Este vorba despre situaţii obişnuite ; totuşi nu este 
acelaşi lucru a lucra într-o agenţie în care terapia familială este scopul activităţilor sau 
într-o agenţie în care activitatea cu familia este opţională şi depinde de experienţa 
lucrătorilor sociali. 

În acest subcapitol vom introduce câteva concepte de bază şi principii folosite în 
terapia familială. Acest material se poate dovedi util în înţelegerea funcţionării şi a 
dinamicii oricărei şedinţe cu o familie, chiar dacă este vorba de psihoterapie sau nu. 

În general, clienţii unui asistent social sunt indivizi cu probleme şi comportamente 
specifice. În acest caz însă întreaga familie este considerată client şi atenţia noastră se 
va concentra pe interacțiunile dintre membrii familiei. Chiar şi limbajul folosit în 
terapia familială, derivat din „teoria sistemelor”, consideră procesul de comunicare ca 
fiind circular : orice acţiune produce o reacțiune, orice mesaj (inclusiv absenţa unui 
mesaj) produce un răspuns. În teoria sistemelor, acest fapt este cunoscut sub numele de 
conexiune inversă, dar poate fi mai uşor înţeles dacă ne imaginăm familia ca pe un 
balon umflat: dacă îl strângem la un capăt, aceasta va provoca o umflătură în altă parte 
şi această umflătură constituie un simptom, simptom pentru care de obicei familia 
caută asistenţă. Sarcina asistentului social este să determine factorul care produce 
presiune asupra familiei. 

Atunci când ne gândim la simptomul familiei este util să reținem că acesta poate 
surveni la unul din următoarele cinci niveluri : 

- unul dintre părinţi; 

- relaţia dintre părinţi ; 

— între un părinte şi un copil; 

— relaţia dintre copii; 

— unul dintre copii. 


Când simptomul apare la nivelul unuia dintre copii, e posibil uneori ca şi o altă 
agenţie să fie implicată în procesul de intervenţie. De exemplu, el poate fi implicat în 
acţiuni delincvente sau poate manifesta rămâneri în urmă la învăţătură. Sau chiar 
familia poate cere asistenţă, considerând că acest copil este de nestăpânit, prea retras 
sau prea violent. În termeni clinici, copilul acesta este „pacientul identificat”. Indiferent 
dacă familia consideră problematică doar comportarea unui singur membru, este foarte 
important să ne punem următoarea întrebare fundamentală : „Cum poate acest simptom, 
chiar dacă implică doar o singură persoană, să slujească interesele întregii familii ? ”. 
De exemplu, un adolescent care are comportamente delincvente sau consumă droguri 
pare să nu facă aceste lucruri decât pentru a-şi mâhni părinţii şi a le da peste cap 
planurile pe care şi le-au făcut cu el. Cu toate acestea, putem uneori descoperi că el ştie 
că relaţia dintre părinţii săi este afectată şi comportamentul său are ca motiv să-i 
menţină împreună. Pentru că, de obicei, dacă un copil are probleme, părinţii vor lăsa 
deoparte propriile neînţelegeri pentru a-l ajuta. O altă modalitate de a pune aceeaşi 
întrebare este: „Ce s-ar întâmpla cu această familie dacă acest simptom n-ar exista ?”. 
În cazul situaţiei descrise, adolescentul probabil că a simţit că dacă el nu devine centrul 

problemelor familiale, părinţii lui vor continua să se certe sau tatăl lui poate că va 
înceta să mai vină acasă. Astfel că simptomul copilului rezolvă problema familiei. 
Acesta este deci conceptul-cheie în descrierea funcţionării unei familii : simptomul este 
adesea soluția (deşi adesea nepotrivită şi disfuncţională) la problema familiei. 

Analizând lucrurile în acest context, să vedem cum se desfăşoară prima întâlnire cu 
o familie. În general vom primi o solicitare din partea unuia dintre părinţi sau a unei 
instituţii care ne transferă cazul, dar nu vom fi în general solicitaţi să lucrăm cu 
întreaga familie. De aceea trebuie să discutăm cu supervizorul dacă agenţia noastră are 
proceduri specifice sau dacă îi vom invita pe toţi membrii familiei, deşi nu ştim încă 
dacă e nevoie de intervenţie individuală sau familială. Dacă procedurile agenţiei impun 
ca întreaga familie să fie evaluată de la început, trebuie să încercăm o primă întâlnire 
cu cât mai mulţi dintre membrii ei. Sarcina noastră în cadrul acestei prime întâlniri este 
să redefinim problema ca pe una care afectează întreaga familie. Desigur că această 
redefinire nu este posibilă decât dacă ne întâlnim cu toată familia. Totuşi, este destul 
de frecventă rezistenţa faţă de ideea că toată lumea trebuie să participe la această primă 
întâlnire. Trebuie să fim atenţi la forma acestei rezistenţe, pentru că ne poate da o 
primă informaţie privind modul de funcţionare a familiei şi diferenţele culturale privind 
rolurile în cadrul familiei. De exemplu, dacă soţia spune că soţul ei este prea ocupat şi 
nu poate să vină, vom obţine prima informaţie utilă privind persoana considerată 
responsabilă de îngrijirea copiilor, despre un potenţial conflict între soţ şi soţie, 
informaţii despre modul în care familia îl protejează pe tată sau numeroase alte indicii. 

Totuşi, dacă sarcina noastră este să conducem un interviu de familie, atunci scopul 
este să participe cât mai mulţi dintre membri. De fapt, un terapeut familial ar spune că 
nu trebuie să desfăşurăm interviul fără ca toţi membrii familiei să fie prezenţi. Aceasta 
poate fi realizată prin explicaţia că politica agenţiei impune prezenţa tuturor, chiar şi a 
copiilor mici, cel puţin la prima întâlnire. Motivul pentru care încurajăm prezenţa 
copiilor mici este că aceştia sunt adesea mult mai sinceri în comparaţie cu alţi copii sau 
adulţi care au învăţat deja regulile familiale privind ceea ce se poate spune în public şi 
ce nu. Chiar simpla prezenţă a unui sugar poate fi informativă, pentru că naşterea unui 
copil afectează adesea sentimentele şi relaţiile dintre fraţi şi/sau dintre părinţi. Astfel 
că, dacă părinţii refuză să-l aducă pe sugar pentru că „e prea mic” sau „nu stă locului”, 
putem trage concluzii privind disconfortul familiei privind împărtăşirea de informaţii 
copiilor, situaţia specială a unui copil în familie sau posibilitatea ca tocmai acest copil 
să necesite atenţie sau asistenţă. Atunci când discutăm despre cine să participe la 
această primă întâlnire, este important să reținem că o familie nu este constituită numai 
din tată, mamă şi copii. Regula generală este să-i invităm pe toţi cei care locuiesc sub 
acelaşi acoperiş, chiar dacă sunt unchi, bunici, concubini etc. De asemenea, dacă avem 
impresia că alte persoane pot avea o influenţă semnificativă asupra funcţionării familiei, 
acestea trebuie de asemenea încurajate să participe. 

A început să fie clar că trebuie să ne pregătim pentru un interviu cu un grup mare 
de persoane de vârste diferite. Această nouă perspectivă oferă o imagine asupra 
diferenţelor dintre intervenţia individuală şi cea familială : indiferent de câte persoane 
participă, dacă suntem obişnuiţi doar cu clienţi individuali, primul interviu cu o familie 
poate părea haotic prin comparaţie. Antidotul faţă de acest sentiment -— de altfel un 
important principiu din terapia familială - este acela că asistentul social trebuie să 
joace un rol mult mai activ, intervenind mult mai des. Pe măsură ce interviul se 

desfăşoară, vom înţelege tot mai bine cum trebuie să facem acest lucru, dar mai întâi 
este important să aranjăm camera astfel încât fiecare să poată să se aşeze, chiar dacă 
spaţiul este restrâns. De asemenea este foarte important să primim familia şi să salutăm 
pe fiecare dintre membrii ei în parte, indiferent de vârstă. Astfel, fiecare membru va 
realiza importanţa participării sale. După ce au intrat toţi, trebuie să lăsaţi fiecăruia 
posibilitatea să se aşeze unde crede de cuviinţă, dar trebuie să observăm cum este făcut 
acest lucru : există o persoană care spune celorlalţi unde să se aşeze ? Mama şi tata stau 
unul lângă celălalt? Este vreunul dintre copii care stă izolat faţă de ceilalţi? Stă 
vreunul între cei doi părinţi? Îi cheamă bunica pe nepoți să stea împreună cu ea? 
Modul cum se aşază membrii familiei va oferi adesea o reprezentare a alianțelor, a 
persoanelor care sunt oufsideri, cine pe cine protejează etc. 

În timpul primei faze (de acomodare) vom avea şi informaţii despre cine a dorit să 
participe şi cine nu. Vom fi surprinşi să descoperim că tocmai acel copil identificat ca 
„problemă” dorea cel mai mult să vină; vom înţelege cine crede că lucrurile se pot 
îndrepta şi cine crede că totul e fără rost. Dar prima noastră sarcină în această etapă 
este să transmitem fiecărui membru sentimentul că suntem interesaţi de părerile lor. 

După o vreme vom avea sentimentul că partea introductivă s-a încheiat sau poate că 
cineva din familie va aborda subiectul legat de prezenţa lor în cadrul agenţiei. Dacă 
însă nimeni nu face acest lucru, vom încerca să facem trecerea către o fază mai 
lucrativă a întâlnirii cu întrebări simple cum ar fi: „Ce vă aduce azi aici?” sau „Cum 
aş putea să vă fiu de folos? ”. Ca şi cu clienţii individuali, am dori să auzim prezentarea 
problemei, dar acest lucru este mai dificil pentru că sunt prezente mai multe persoane. 
Dacă o persoană preia iniţiativa şi începe să relateze despre problemă, acea persoană 
poate fi identificată ca „purtătorul de cuvânt” al familiei. Adesea, acea persoană este 
Şi cea care a solicitat asistenţă. Dacă este vorba despre tată, acest fapt ne poate indica 
că familia respectivă este organizată într-o structură ierarhică, cu nivele de autoritate 
ordonate în mod piramidal, ceea ce corespunde unui anumit model etnic sau cultural. 
Este important să reținem că trebuie să oferim fiecărui membru posibilitatea de a-şi 
spune părerea despre ceea ce este văzut ca o problemă a familiei. Mai degrabă decât să 
lăsăm o persoană să vorbească în numele tuturor şi să prezinte pe larg motivele 
prezenţei lor acolo, va trebui să intervenim şi, de exemplu, întorcându-ne către Alex, 
după ce mama lui a spus „Alex şi cu Ioana se ceartă tot timpul”, să-l întrebăm cum 
vede el problema. Procedând astfel, vom transmite tuturor mesajul că noi adunăm 
informaţii şi că nu suntem aliatul nimănui. 

Pe măsură ce ascultăm părerea fiecăruia despre dificultăţile pe care le are familia, 
vom asculta frazele-cheie pe care le foloseşte familia, temele care se tot repetă, 
modelele lor de comunicare. Un aspect mai puţin evident, dar nu mai puţin important 
în această fază este acela că fiecare are posibilitatea (poate pentru prima dată) să audă 
ceea ce părinţii, copiii sau fraţii au de spus despre respectiva problemă. Dacă se 
creează un climat de îngrijorare şi ascultare atentă a celorlalţi, membrii familiei vor fi 
mai puţin tentaţi să fie defensivi (să-şi motiveze opiniile sau comportamentele). De 
asemenea, va fi clar că fiecare va avea posibilitatea să-şi spună părerea, asistentul 
social fiind acum persoana responsabilă cu accesul la cuvânt. Este un aspect promiţător 
pentru membrii familiei aflaţi în conflict, căci vor simţi că părerile contradictorii nu 
mai sunt sancţionate, deşi uneori ei fac front comun pe moment, până când îşi dau 
seama că nu mai este nici un pericol dacă sunt în dezacord. 

Cu toate acestea, uneori dezacorduri sau chiar certuri pot apărea atunci când o 
persoană îşi expune opiniile sau interpretările personale faţă de un anumit aspect. 
Trebuie să fim foarte atenţi la ce se întâmplă atunci când apare un dezacord! Vom 
urmări reacţia celor care doresc să controleze conflictul : fac părinţii front comun sau 
se contrazic ? Are vreun copil un comportament neaşteptat pentru a distrage atenţia ? 
Exercită cineva ameninţări sau presiuni nepotrivite? Fac adulţii apel la specialist 
pentru a readuce situaţia sub control? Dacă se întâmplă acest ultim lucru, trebuie să 
evităm să jucăm rolul de poliţist; putem interveni mai brutal doar în cazul în care 
cineva poate fi lovit. Altfel, este important să vedem cum părinţii controlează (sau nu 
controlează) astfel de situaţii. Eventual putem arăta că în acest cadru fiecare poate 
spune ce vrea, dar nu poate face ce vrea. Trebuie să le spunem că fiecare poate vorbi, 
dar pe rând pentru că altfel nimeni nu va mai fi ascultat sau auzit. Oricum, trebuie să 
încurajăm membrii familiei să vorbească cu specialistul şi nu între ei, pentru că între 
ei vorbesc acasă de multe ori şi asta nu rezolvă nimic. 

După ce am auzit descrierea problemei de către fiecare membru al familiei, vom 
dori să aflăm cum a rezolvat familia problema până acum. Adesea, o singură persoană 
a fost identificată ca problematică şi familia a cheltuit mult timp şi energie încercând 
să controleze acea persoană. Dar trebuie să ascultăm în acelaşi timp pentru a identifica 
capacitatea familiei de a rezolva probleme, resursele ei, precum şi istoricul instalării 
situaţiei problematice. De exemplu, o fată de 18 ani se poate plânge de lipsa de libertate 
din partea părinţilor, spunând că mama ei îi ascultă convorbirile telefonice, iar tatăl ei 
nu-i permite să vină seara acasă mai târziu de ora 10, deşi toţi prietenii ei pot sta până 
la ora 12. Dacă suntem orientaţi spre evaluarea comportamentului şi a motivaţiei de o 
manieră individuală, putem crede că e vorba de părinţi supraprotectivi care nu înţeleg 
problemele actuale ale adolescenților. Dar, aşa cum arătam, este esenţial să considerăm 
familia ca un organism unitar ; astfel, atitudinea părinţilor poate să reflecte informaţiile 
lor corecte privind atitudinea iresponsabilă a fetei sau deosebiri datorate educaţiei 
părinţilor (ei pot proveni din familii în care părinţii au acordat o importanţă scăzută 
nevoilor reale ale copiilor), astfel încât pentru aceşti părinţi definiţia unui bun părinte 
este aceea a cuiva care îşi supraveghează îndeaproape copiii, sau se poate ca relaţia 
mamei cu proprii părinţi să fie conflictuală, ceea ce o determină să încerce să aibă o 
relaţie foarte apropiată cu propriul copil pentru ca acesta să nu se îndepărteze aşa cum 
a făcut ea cu propriii părinţi. 

Ideea este că deocamdată nu putem înţelege exact de ce părinţii au o poziţie care 
pare rigidă ; de aceea este important să reflectăm atitudinea lor de o manieră cât mai 
pozitivă. De exemplu, putem spune fetei adolescente : „Părinţii tăi sunt preocupaţi să 
nu ţi se întâmple nimic rău” sau „Părinţii tăi îţi acordă foarte mult interes”. Astfel de 
comentarii îi liniştesc pe părinţi şi îi conving că maniera lor de comportare cu copiii nu 
va fi criticată, prezentând în acelaşi timp adolescentei un alt mod de a înţelege atitudinea 
părinţilor, ceea ce lasă loc pentru noi investigaţii. Acest exemplu demonstrează importanţa 
intervenţiei cu întreaga familie. Spre deosebire de intervenţia individuală, activitatea 
specialistului se desfăşoară „aici şi acum” : luăm în considerare interacţiunile care se 
petrec în prezent. Astfel că, spre deosebire de primul interviu cu o persoană, trebuie 
să descurajăm relatările in extenso ale unui membru al familiei în favoarea antrenării 
mai multor membri în discuţia situaţiei problematice şi a efectelor ei asupra vieţii lor 
prezente. "Totuşi există şi excepţii, mai ales dacă cel considerat „problema familiei” are 

serioase disfuncţii emoţionale, cum ar fi cele cauzate de moartea recentă a unei 
persoane semnificative, sau renunţarea recentă la consumul de alcool sau vreun episod 
psihotic. Nici una dintre acestea nu face necesară renunţarea la intervenţia familială, 
dar îl face pe pacientul identificat mai vulnerabil şi mai puţin capabil să se protejeze de 
atitudinile celorlalţi. Este sarcina noastră să depistăm acest lucru şi să discutăm cu 
supervizorul nostru asupra celei mai potrivite forme de intervenţie (individuală, 
familială, pe un subgrup etc.). 

După ce depăşim aceste situaţii, ne vom concentra pe interacţiunile din cadrul 
familiei, mai degrabă decât pe relatările sau comportamentele unor persoane. Trebuie 
însă să fim atenţi la prezenţa unor „spirite” : persoane vii sau care au murit şi care au 
influenţă asupra comportamentelor sau atitudinilor actuale ale familiei. Astfel, în 
exemplul precedent putem să o auzim pe mamă spunând: „Mama mea ştia întotdeauna 
ce vorbeam eu la telefon! ”, ceea ce înseamnă că valorile sau atitudinile altcuiva 
determină actualele relaţii din cadrul familiei. 

În timp ce-i ascultăm pe diverşii membri ai familiei descriind problema, ne dăm 
seama şi de contextul în care a apărut problema. Astfel putem să aflăm că tatăl tocmai 
a rămas fără serviciu, că familia s-a mutat recent sau că un membru al familiei tocmai 
a plecat sau s-a reîntors. Toţi aceşti factori ne permit să ne dăm seama cum reacţionează 
familia la schimbări ; aceasta împreună cu informaţiile despre reacţiile anterioare ale 
familiei ne vor sugera dacă avem de-a face cu disfuncţii serioase sau doar cu blocaje 
temporare care pot fi depăşite pentru a permite familiei să se dezvolte în continuare. 

Un alt instrument semnificativ pentru determinarea flexibilităţii familiei este observarea 
funcţionării sistemului de comunicare. Acesta va deveni evident în faza următoare, 
atunci când vom încuraja membrii familiei să vorbească între ei despre problemele pe 
care le au. Putem iniţia această fază sugerând lui Alex să-i spună surorii sale, cu care 
se ceartă tot timpul, de ce este atât de violent faţă de ea. Dacă Alex începe să vorbească 
şi mama îl întrerupe, atunci avem unele indicaţii despre cum se desfăşoară comunicarea 
în familie: membrii nu comunică direct unul cu celălalt, ci doar prin intermediul 
mamei care mediază pentru a diminua asperităţile. Sau tatăl poate să o întrerupă pe 
mamă, care tocmai l-a întrerupt pe Alex - vom descoperi astfel că tatăl e obişnuit să 
aibă ultimul cuvânt, că e în conflict cu mama în privinţa creşterii copiilor sau că tatăl 
este aliat cu Alex şi mama este aliată cu sora lui. 

Familia poate avea un secrez. Acesta poate fi un abuz sexual care este în curs de 
desfăşurare, iar cei implicaţi cred că ceilalţi nu sunt la curent. Sau poate fi un secret pe 
care părinţii au stabilit să nu-l împărtăşească copiilor : că bunicul nu a murit de moarte 
„bună”, că mama a mai fost căsătorită sau că tata nu a terminat facultatea... Secretele 
sunt adesea factori de disfuncţionalitate în familii. Acesta poate fi cunoscut de unii, dar 
nu de toţi, creând astfel alianţe şi outsideri. Unele secrete, cum ar fi alcoolismul sau 
incestul sunt adevărate ameninţări asupra securităţii familiei şi de aceea trebuie depistate 
cât mai curând. Familia poate avea secrete, dar se poate doar să fie discretă. Discreţia 
este legată de o altă întrebare importantă la care trebuie să răspundem: cine deţine 
puterea ? Fac copiii treburi rezervate adulţilor ? Bunica îl tratează pe tată (fiul ei) tot 
ca pe un copil sau realizează că este întreţinută de acesta ? Mama spune copiilor despre 
problemele sexuale pe care le întâmpină ? Această ultimă întrebare ne arată ce înseamnă 
discreţia, precum şi faptul că între generaţii există distanţe care trebuie respectate. 
Desigur că respectarea prea rigidă a acestor bariere poate dăuna familiei ; dar şi lipsa 

limitelor între generaţii precum şi intimitatea exagerată poate avea efecte malefice. 
Ambele aspecte pot necesita intervenţia specialistului pentru a ajuta familia să-şi 
clarifice rolurile şi să definească structura de autoritate. 

În intervenţia familială, ultima fază a primei întâlniri este de asemenea diferită faţă 
de intervenţia individuală. Terapeuţii familiali cred că este important ca specialistul să 
„reformuleze” problema, mai ales dacă familia consideră că „problema” este un 
membru al familiei. Ceea ce încercăm noi este să-i facem să înţeleagă că aceasta este 
o problemă comună, o problemă a sistemului familial, şi nu o problemă cu o persoană 
anume. În cazul descris anterior cu adolescenta de 18 ani, putem spune: „Problema 
aici pare a fi legată de ideile diferite pe care le aveţi fiecare faţă de cât de independentă 
poate fi o fată. Rezultatul este că ea se simte constrânsă, în timp ce mama se simte 
speriată, iar tatăl vrea să fie un părinte «model». Poate că în şedinţa viitoare vom putea 
să încercăm să găsim o cale de mijloc pentru ca ea să se simtă mai independentă, iar 
voi, părinţii, mai puţin speriaţi”. Membrii familiei pot fi de acord sau nu ; dacă sunt de 
acord vom stabili detaliile întâlnirilor viitoare astfel încât toţi să poată participa. 
Trebuie să arătăm clar familiei că nu este folositor şi nici productiv să ne întâlnim în 
diferite combinaţii ale membrilor familiei din timp în timp ; este neapărată nevoie de 
întâlnirea periodică cu foți membrii. Dacă familia nu este de acord cu recomandările 
noastre, vom şti mai multe despre temerile lor faţă de schimbare, faţă de oferirea de 
informaţii personale sau dorinţa de a proteja o anumită persoană. Dar vom avea şi o 
dilemă : să încercăm să determinăm familia să continue cu intervenţia familială sau să 
începem o intervenţie individuală cu „pacientul identificat”. În asemenea cazuri va 
trebui să cerem sprijinul supervizorului, solicitând familiei să revină după câteva zile, 
timp în care şi ei vor reflecta asupra alternativelor. 


12. Cum se conduce prima întâlnire cu un copil 


Să începem prin a da o definiţie de lucru termenului „copil”. Deşi multe din precizările 
care urmează sunt valabile pentru preadolescenţi, adolescenţi sau chiar tineri, ne vom 
concentra exemplele pe copii între cinci şi zece ani, pentru că, spre deosebire de copiii 
mai mici, ei stăpânesc destul de bine limbajul şi au început să interacţioneze cu lumea 
de afară, în timp ce, spre deosebire de copiii mai mari şi adolescenţi, deciziile şi 
acţiunile lor sunt încă determinate în principal de ocrotitorii lor. Acest ultim aspect 
arată o primă diferenţă semnificativă între copiii şi adulţii care sunt clienţii asistentului 
social : aceea că rareori copiii sunt clienţi voluntari în sensul tradiţional. Ei nu-şi dau seama 
că au nevoie de sprijin, de altfel nici nu sunt la curent că un astfel de sprijin e posibil. 

Specialiştii, de asemenea, sunt adesea intrigaţi de faptul că un copil poate avea 
nevoie de sprijin. Copilăria se presupune a fi vremea inocenţei şi a lipsei totale de griji. 
Chiar dacă clienţii noştri adulţi descriu uneori amintiri foarte şocante ale copilăriei lor 
nefericite, este adesea greu de imaginat că un copil poate suferi atât de mult la o vârstă 
atât de fragedă. Cu toate acestea, ei suferă deseori şi au nevoie de sprijin chiar înainte 
să-şi dea seama de aceasta. 

Cel mai adesea copiii sunt aduşi la noi pentru că cineva crede că ei au o problemă. 
Consilieri şcolari, profesori, medici pediatri, agenţii de protecţia copilului sau, cel mai 

adesea, părinţii înşişi sunt cei care ne aduc copiii, fiind preocupaţi de comportarea şi 
atitudinea lor. Ca şi în celelalte cazuri trebuie să menţionăm această sursă, pentru că va 
fi prima indicație despre cine este îngrijorat de soarta acestui copil. Dacă nu este vorba 
despre părinţi, atunci aceştia pot să nu fie de acord că acest copil are probleme şi poate 
că sunt de fapt împotriva intervenţiei, dar se tem ca el să nu fie exmatriculat de la 
şcoală sau să nu mai fie consultat de pediatru. Este un lucru de reţinut, mai ales în 
cazul părinţilor care nu înţeleg ce rost are un asistent social şi ce efecte poate avea 
intervenţia. 

O altă întrebare care trebuie să ne preocupe încă de la început este „De ce acum ?”, 
adică de ce tensiunile sau modificările din viaţa copilului îl fac să se manifeste în mod 
diferit, care atrage atenţia. Oare schimbările s-au produs la nivelul persoanei copilului 
ori s-au schimbat condiţiile din mediul acestuia, cum ar fi, de exemplu, un divorţ sau 
moartea unei persoane semnificative ? Cu alte cuvinte, experimentează copilul urmările 
unei experienţe personale sau este cineva care crede că o va face sau că trebuie să facă 
acest lucru? 

După ce ne-am pus aceste întrebări, următoarea noastră sarcină va fi să organizăm 
spaţiul pentru întâlnirea cu copilul. Când ne apucăm de treabă, trebuie să reținem că 
scopul nostru nu este să-l distrăm pe copil ci, ca de obicei, să obţinem informaţii care 
ne vor ajuta să-l ajutăm pe el. De îndată ce vom înţelege cum comunică copiii de 
această vârstă, ne va fi uşor să organizăm câteva instrumente pentru culegerea de 
informaţii. Spre deosebire de adulţi, care posedă instrumente cognitive şi experienţiale 
pentru a-şi povesti viaţa mai ales cu ajutorul cuvintelor, copiii îşi exteriorizează cel mai 
adesea sentimentele sau temerile sau ceea ce înţeleg printr-o formă de comunicare 
simbolică şi metaforică, plină de fantezii sau înfricoşătoare. Ea se numeşte joc. Această 
noţiune este expresia vieţii interioare a copilului, jocul este un limbaj. Chiar dacă noi 
credeam că jocul este doar o activitate făcută pentru distracţie, este de fapt vorba doar 
de un mit despre copiii care nu ar avea de fapt nici o răspundere, deci nici o problemă. 
Adevărul este că aceşti copii nu sunt nici atât de simpli cum am dori să credem, nici 
atât de complicaţi cum par ei uneori. Pe măsură ce ei învaţă să vorbească, ei par a 
înţelege dacă nu chiar toate cuvintele, cel puţin înţelesul a ceea ce aud şi spun. Dacă 
ne gândim puţin, ne dăm seama că un copil nu poate înţelege lucrurile pe care un adult 
le-a învăţat pe timpul unei vieţi. Şi atunci, putem să ne întrebăm pe bună dreptate, 
putem oare să comunicăm cu un copil dacă el nu-şi poate exprima sentimentele şi 
trăirile ? Nu va fi oare imposibilă încercarea noastră de a interveni pentru a-l ajuta, aşa 
cum suntem noi obişnuiţi ? 

Nu întotdeauna ! De fapt, unul din paradoxurile activităţii cu un copil este acela că, 
deşi el nu prea poate să-şi exprime ideile şi sentimentele în cuvinte, este mult mai puţin 
inhibat de convenţii sociale, astfel că se bucură de o mai mare libertate de expresie. De 
asemenea, doar pentru că un copil nu poate să-şi comunice experienţele construind 
propoziţii şi fraze corecte, aceasta nu înseamnă că el nu va recunoaşte cum se simte, 
dacă noi îi facem o descriere într-un limbaj pe care să-l înţeleagă ! Şi, în sfârşit, noi nu 
încercăm să ajutăm pe cineva care a trăit 20 sau 30 de ani încercând să se adapteze la 
neîmpliniri şi eşecuri. Cauza nefericirii şi a problemelor copilului este în trecutul 
imediat, de aceea sarcina noastră este de a crea un climat în care aceste probleme să 
poată fi prezentate, clarificate şi, în măsura posibilului, remediate astfel încât copilul 
să poată continua să se dezvolte fără impedimente. 

Pentru a începe, trebuie să găsim un loc liniştit, fără surse pentru distragerea 
atenţiei. Dacă folosim propriul birou, trebuie să ascundem lucrurile care pot interesa 
un copil şi care îl pot atrage pentru a se juca. Apoi trebuie să avem suficiente scaune 
pentru toţi membrii familiei a căror prezenţă este necesară (părinţii îi pot aduce şi pe 
ceilalţi copii sau pe un văr din provincie aflat în vizită etc.). De asemenea trebuie să 
organizăm un spaţiu pentru două persoane (la o măsuţă sau pe un colţ al biroului) unde 
să punem câteva jucării, în funcţie de vârsta copilului — figuri umane, animale de pluş, 
precum şi câteva foi de hârtie şi creioane colorate. După ce încheiem aceste preparative 
suntem gata să îi primim pe copil şi familia lui. De obicei îi salutăm pe fiecare în parte 
fără să ne schimbăm discursul faţă de copil (este greşit să folosim un limbaj copilăresc 
cu el!). Dacă nu există impedimente (vreo boală contagioasă sau abuz sexual etc.) este 
recomandabil să începem întâlnirea cu toţi membrii familiei. În cel mai rău caz putem 
să ne întâlnim la început doar cu părinţii, dar în nici un caz nu vom începe cu copilul 
singur lăsându-i pe părinţi afară. Motivul este acela că, în general, atunci când îşi aduc 
copilul la un specialist, părinţii cred că ei nu şi-au îndeplinit prea bine îndatoririle, că 
vor fi făcuţi responsabili pentru problemele copilului, că ei nu ştiu să se comporte atât 
de bine cu el ca un profesionist. Uneori şi specialistul poate avea sentimente negative 
sau ostile ; acestea sunt de înţeles pentru cazurile de neglijare sau abuz, când copiii văd 
lucruri pe care nu ar trebui să le vadă sau când primesc sarcini pe care n-ar trebui să 
le primească (dacă nu putem trece peste aceste sentimente, chiar în urma discuţiilor cu 
supervizorul, copilul va fi mai bine ajutat de un coleg căruia trebuie să-i transferăm 
cazul |). 

La început trebuie să ne interesăm de vârsta copilului pentru a observa dacă acest 
copil se comportă şi vorbeşte ca un copil de vârsta lui. De exemplu, dacă un copil îşi 
suge degetul sau se ascunde după fusta mamei, acest fapt poate fi cam nepotrivit pentru 
un copil de 6 ani şi total nepotrivit pentru unul de 10 ani. Sau este, de asemenea, 
nepotrivit pentru un copil să stea picior peste picior şi să relateze despre problemele pe 
care le au părinţii săi. Vom continua să observăm aceste comportamente pe tot parcursul 
întâlnirii, atât în prezenţa părinţilor cât şi, mai ales, atunci când el va rămâne singur cu 
specialistul. 

Dacă nici unul din familie nu începe, trebuie să începem noi printr-o întrebare de 
genul: „Ce vă aduce la mine?” sau „Cum vă pot fi de folos?”. Deşi pot părea 
întrebări banale, ele au scopul să vă definească rolul — acela de adult binevoitor, dar 
neutru. Noi nu suntem un profesor, nu suntem părintele copilului, ci doar o persoană 
prietenoasă care păstrează distanţa până când copilul se va simţi confortabil în prezenţa 
noastră. Vom zâmbi copilului, poate el ne va zâmbi înapoi (poate nu), vom încerca să-l 
atragem în discuţie şi poate ne va răspunde (poate nu). Totuşi vom încerca să obţinem 
o expunere a problemei din partea părinţilor sau a însoţitorilor copilului. De exemplu 
„copilul plânge tot timpul” sau „se bate tot timpul cu alţi copii” etc. În timp ce-i 
ascultăm pe părinţi, vom auzi şi sentimentele lor de disconfort faţă de problemă, lucru 
care se manifestă în descrierea propriilor lor neîmpliniri ori supărarea sau frustrarea 
faţă de copil pentru că nu munceşte mai mult sau nu este mai ascultător. Uneori vom 
auzi lucruri pe care copilul nu ar trebui să le audă: detalii privind un divorţ sau o 
crimă sau orice alte lucruri care nu se spun în prezenţa unui copil de 5 ani. Dacă vi se 
par nepotrivite, spuneţi părinţilor că veţi discuta aceste lucruri când copilul nu va fi de 
faţă. Uneori adulţii cred că pe copii nu-i interesează unele lucruri şi nu le ascultă sau 

cred că lucrurile sunt prea importante pentru a nu fi spuse, chiar în prezenţa copiilor. 
În aceste momente se poate ca ei să fie chiar mulţumiţi dacă îi oprim de a spune nişte 
lucruri pe care în general nu le spun în prezenţa copiilor. 

În timp ce îi ascultăm pe părinţi, trebuie să ne concentrăm pe comunicarea 
nonverbală desfăşurată. Cum se comportă copilul atunci când părinţii îi descriu 
problema ? Se uită unul la celălalt? Se ţin de mână? Copilul pare absent ? Se apropie 
sau se îndepărtează de părintele care vorbeşte? Pare neliniştit? Stă cuminte sau 
încearcă să distragă atenţia cuiva ? 

După ce părinţii au descris problema pe care am notat-o, trebuie să folosim ocazia 
de a-l atrage pe copil în discuţie. De obicei, o metodă bună pentru a face aceasta este 
să-l întrebăm dacă ştie de ce mami sau tati l-au adus aici. Scopul este să aflăm ce crede 
copilul şi să începem să avem o imagine a aşteptărilor lui. El poate răspunde într-unul 
din următoarele moduri : întâi poate să se eschiveze şi să spună că nu ştie sau a uitat. 
În acest moment părinţii vor manifesta surpriză, pentru că ei i-au spus măcar ceva 
despre scopul acestei vizite. Sau poate să spună că a venit la „doctor”. Sau poate să 
recunoască faptul că el reprezintă o problemă : „am fost rău”, „am aruncat mâncarea” 
sau să încerce să găsească o explicaţie: „colega mea de bancă niciodată nu mă lasă în 
pace” sau „învăţătoarea are ceva cu mine”. Oricare ar fi răspunsul copilului, de obicei 
va fi diferit de interpretarea adulţilor, pentru că ei nu leagă cauzal sentimentele de 
comportamente. Astfel niciodată un copil nu va spune „mă bat cu alţi copii pentru că 
nu pot să-l sufăr pe tatăl meu vitreg!” ; aceasta este concluzia la care ajungem noi, 
prin observaţii adecvate. Aşa încât motivul pentru care întrebăm un copil de ce crede 
că a fost adus la noi este pentru a începe să aflăm care sunt sentimentele lui față de sine 
însuşi. 

Un al doilea motiv este acela că ne oferă prilejul să formulăm într-o manieră cât mai 
pozitivă posibil explicaţia prezenţei lor aici. De obicei, după ce ascultăm explicaţiile 
copilului, vom spune că motivul nu este doar acela că el spune sau face unele lucruri, 
ci şi din cauză că părinții sunt foarte îngrijoraţi. Această perspectivă este de obicei 
foarte liniştitoare atât pentru părinţi, cât şi pentru copil. Părinţii vor înţelege că 
apreciem grija lor pentru propriul copil, chiar dacă se vor simţi jenaţi că nu ştiu să şi-l 
crească aşa cum trebuie ! Pentru copil va fi o dovadă că părinţii nu l-au adus pentru a-l 
pedepsi (lucru pe care copiii îl bănuiesc, chiar dacă nu li se spune explicit, date fiind 
amenințările anterioare cu „nenea doctorul ! ”). 

Acum, deoarece copilul participă la discuţie, putem să încercăm să obţinem câteva 
informaţii de la el. De exemplu, câţi ani are, la ce şcoală merge, în ce clasă este etc. 
sau chiar putem pune întrebări mai sensibile, cum ar fi: „Când a murit bunicul ?”, 
„Când a aflat că părinţii lui vor divorța ? ”. Important pentru această parte a întâlnirii 
este să reținem că întrebările trebuie să înceapă cu: „cine”, „ce”, „când”, „unde”, 
„cum” (niciodată „de ce”) şi trebuie formulate în termeni simpli pe care copilul să-i 
poată înţelege. 

Pe măsură ce-l atragem pe copil în conversaţie, trebuie să introducem ideea că vom 
dori să discutăm singuri cu el şi dacă acest lucru este convenabil atât pentru părinţi, cât 
şi pentru copil, îi vom ruga pe părinţi să aştepte puţin afară, asigurându-i că după aceea 
le vom sta la dispoziţie pentru eventuale întrebări şi concluzii. Astfel, în absenţa sau 
chiar în prezenţa părinţilor, va trebui să ne îndreptăm atenţia asupra copilului. Trebuie 
să fim atenţi la tonul, gesturile şi mişcările lui, mai ales după ce părinţii au ieşit din 

cameră. Pare mai relaxat ? Mai tensionat? Vorbeşte mai tare sau mai încet ? Pare că e 
gata să izbucnească în plâns sau a devenit mai activ ? Motivul observaţiilor este că va 
trebui să încercăm să nu-l afectăm sau să nu-l speriem pe copil cu prezenţa noastră. 
Asta nu înseamnă că vom ţipa dacă el ţipă sau că vom sări cu el prin cameră, ci vom 
menţine vocea şi atitudinea la un nivel normal, calm şi afectuos, iar dacă el pare timid 
sau retras şi nu vorbeşte trebuie să procedăm încet şi cu blândeţe. În orice caz, trebuie 
să ne aşezăm în locul pregătit în prealabil şi să-l invităm pe copil să ni se alăture. 

Copiii au impresii foarte diferite despre ce înseamnă o situaţie confortabilă: unii 
sunt obişnuiţi să fie luaţi tot timpul în braţe, alţii nu sunt obişnuiţi cu alţi adulţi în afara 
părinţilor, majoritatea au fost atenţionaţi să nu se apropie de străini. Şi, deşi copilul ştie 
de ce suntem noi acolo, suntem totuşi un străin pentru el. De aceea, trebuie în genere 
evitată situaţia de a ne apropia prea tare sau de a-l lua în braţe pe copil. Dar asta nu 
însemnă că trebuie să refuzăm un copil care doreşte să ne prindă de mână sau să stea 
la noi în braţe, deşi acest lucru trebuie să-l considerăm ca neobişnuit, mai ales dacă ne 
întâlnim pentru prima dată cu el. 

După ce ne-am aşezat amândoi, putem începe seria de desene, jocuri şi întrebări, 
notând cele mai importante lucruri spuse de el. Dar va trebui să ne amintim că un copil 
este foarte curios şi ne va întreba ce scriem. Îi vom răspunde că scriem ce spune el, iar 
dacă ne întreabă de ce, îi spunem că o facem pentru că ceea ce spune el este important 
şi vrem să nu uităm, sau orice alt lucru care transmite interesul nostru pentru el. 

Primul lucru pe care îl vom cere copilului este să deseneze o persoană, un om. Nu 
specificaţi vârsta sau sexul sau mărimea sau altceva. Dacă pune întrebări, încercaţi să 
lăsaţi cât mai mult la latitudinea lui. Nu comentaţi pe măsură ce el desenează chiar 
dacă lipsesc unele elemente (ochi, degete, haine etc.). Scopul nu este să obţineţi un 
desen artistic, ci să obţineţi o imagine a felului cum se vede copilul pe el însuşi. 
Celelalte desene pe care ulterior va trebui să le interpretaţi (eventual cu ajutorul 
supervizorului sau a altor specialişti) sunt o casă, un copac şi familia lui. Fiecare sau 
toate vă vor oferi o imagine asupra lumii interioare a copilului şi a sentimentelor sale 
faţă de sine. 

Majoritatea copiilor vor dori să deseneze, deşi uneori unii vor refuza. Pentru cei 
care desenează vom pune unele întrebări (cine este fiecare din membrii familiei, cine 
locuieşte în casă şi cum e acolo sau ce face persoana desenată). Trebuie să observăm 
răspunsurile spontane, cele monosilabice, să vedem dacă este timid sau are dificultăţi 
de înţelegere sau pur şi simplu se concentrează asupra sarcinii primite. Şterge prea 
mult în timp ce desenează, foloseşte doar un colţ al hârtiei sau taie cu o cruce atunci 
când greşeşte ? 

Unele întrebări par a aparţine examinării stării de sănătate mintală şi pot fi cu 
certitudine un instrument util pentru evaluarea funcţionării copilului în lumea lui 
specifică. De exemplu, lumea interioară normală a unui copil mic este adesea plină de 
personaje imaginare care au dispărut de mult din modul de gândire al unui adult. Există 
multe alte diferenţe pe care le vom cunoaşte pe măsură ce dobândim experienţă în 
activitatea cu copiii; ideea este aici să continuăm să observăm, să ascultăm şi să 
evaluăm, aşa cum facem în timpul oricărui interviu, chiar dacă putem adesea să fim 
tentaţi să lucrăm împreună cu el mai degrabă decât să-l încurajăm să lucreze singur 
(uneori ne putem surprinde că desenăm împreună cu copilul). Eventual, dacă intrăm 
într-o relaţie terapeutică, vom juca jocuri cu copilul, vom întruchipa unele personaje, 

dar aceasta se va întâmpla pentru că el iniţiază rolul nostru, aranjează decorul şi ne 
foloseşte pentru a pune în scenă o acţiune care îl preocupă. Totuşi, în acest interviu, 
noi stabilim nişte parametri iniţiali ai relaţiei, diferiţi de alte relaţii pe care el le are. 
Chiar dacă uneori jucăm jocuri cu el, noi nu suntem un partener de joacă obişnuit, deci 
nu trebuie să-l atragem prin iniţierea de jocuri. 

Când termină desenele, îl vom întreba dacă vrea să ni le lase nouă. Dacă respinge 
ideea, îi sugerăm să-şi facă copii pentru a le lua acasă sau facem un dosar special cu 
numele lui, aşa încât să-şi poată revedea desenele data viitoare. Desigur că trebuie să 
facem tot posibilul pentru a păstra desenele astfel încât să le putem evalua împreună cu 
supervizorul nostru sau cu alţi specialişti. Dacă totuşi copilul refuză, trebuie să 
încercăm să le copiem înainte de plecarea lui, observând în acelaşi timp tipul de reacţie 
pe care îl are când refuză să ni le dea (plânge, se supără sau se închide). După aceea 
vom dori să-i punem câteva întrebări care ne vor lămuri mai bine asupra grijilor şi 
sentimentelor copilului. E posibil ca noi sau supervizorul nostru să aibă un set de 
întrebări pe care să le punem într-o anumită ordine. Dacă nu e cazul, prezentăm în 
continuare câteva dintre cele mai frecvent folosite. Prima este: „Dacă zâna cea bună 
ar putea să-ţi îndeplinească trei dorinţe, care ar fi ele ?”. Scrieţi răspunsurile şi, dacă 
e posibil, exploraţi-le pe măsură ce apar. De exemplu copilul s-ar putea să-şi dorească 
o cameră mai mare, dându-ne astfel posibilitatea să explorăm modul aparent înghesuit 
în care locuieşte. Sau poate să-şi dorească un animal, pentru că animalele te iubesc, ca 
mami şi tati să se împace sau multe alte lucruri ! Dorinţele lui pot fi unice şi complicate 
sau normale şi simple. În orice caz vor fi dorinţele lui şi ne vor conduce cel mai adesea 
la motivaţia nefericirii acestui copil sau cel puţin la posibilitatea unei investigaţii mai 
în profunzime. 

După ce terminăm cu cele trei dorinţe, întrebăm copilul: „Dacă ai merge cu 
racheta pe lună şi ea ar avea numai două locuri, pe cine ai mai lua cu tine ? ”. Răspunsul 
la această întrebare ne va da o imagine a sentimentelor lui de ataşament şi ne va arăta 
pe cine consideră el ca fiind persoana cea mai semnificativă sau mai necesară pentru 
el. Trebuie să nu ne arătăm surpriza sau să comentăm, mai ales când nu e vorba de 
persoana la care ne gândisem noi. Copiii nu aleg întotdeauna pe mama sau pe tata. 
Uneori pot alege un prieten şi foarte rar pot spune că ar prefera să se ducă singuri. 
Oricare ar fi alegerea copilului, trebuie să încercăm să aflăm de ce a ales-o tocmai pe 
această persoană. Poate că e mama pentru că ea ar putea să-l îngrijească pe lună ; poate 
că e prietenul lui, Liviu, pentru că el e mai isteţ; poate că e bunicul pentru că tocmai 
a murit şi îi e tare dor de el. 

După ce îi explorăm motivaţia, îi punem şi ultima întrebare: „Dacă ai putea să te 
transformi într-un animal, ce animal ai vrea să fii?”. Şi bineînţeles vom explora 
răspunsul. 

Apoi putem discuta despre revenirea lui pentru a se mai întâlni cu noi. Acest aspect 
nu are drept scop să transferăm decizia privind intervenţia asupra copilului, dat fiind 
că pentru majoritatea copiilor de această vârstă este foarte greu, dacă nu imposibil, să 
ia astfel de decizii, totuşi discuţia poate preveni o atitudine de tipul: „Nu, nu mai 
vreau să vin ! 7. Din nou, este vorba de o invitaţie de a explora ce l-ar face pe copil să 
se simtă mai în largul lui data viitoare. Poate mai multe jucării sau dacă ar putea să vină 
şi cu un prieten sau cu fratele lui. Deşi ne-am putea simţi tentaţi să satisfacem toate 
dorinţele copilului, o abordare mai realistă ar fi să ne gândim ce ne transmite copilul 

prin aceste sugestii: de exemplu, dorinţa ca noi să-i dăm lucruri pe care părinţii nu i 
le dau sau le interzic acasă etc. Oricare ar fi scopul mesajelor copilului trebuie să fim 
circumspecţi în a face promisiuni copilului. Iar cele mai neplăcute situaţii sunt cele de 
genul : „Îţi zic ceva, dar promiţi că nu mai zici la nimeni ?”. Problema aici este cea 
privind gradul de confidenţialitate care trebuie oferit copilului, ceea ce este o problemă 
extrem de complicată pe care trebuie să o lămurim în prealabil cu supervizorul (de 
exemplu, ce facem dacă părinţii vor să ştie ce ne spune copilul când este singur cu noi, 
dacă un copil ne povesteşte că mănâncă bătaie cu cablul electric sau că e obligat să se 
prostitueze după ce ne-a făcut să-i promitem că nu vom spune nimănui). Acestea sunt 
lucruri care se întâmplă uneori şi trebuie să ştim cum să acţionăm pentru a proteja 
copilul, a respecta legile şi a ne păstra slujba. Aspectele specifice vor fi discutate pe 
larg în capitolele următoare, dar câteva reguli de bază sunt necesare. În primul rând să 
vedem cum putem păstra confidenţialitatea copilului faţă de părinţii lui menţinând 
totuşi o alianţă terapeutică cu aceştia — noi putem oferi părinţilor două lucruri: în 
primul rând să discutăm cu ei despre probleme şi sentimente care ne îngrijorează în 
comportamentul copilului fără să raportăm ceea ce spune copilul, iar în al doilea rând 
trebuie să-i anunţăm imediat ce avem vreo indicație privind pericolul în care se află 
copilul fie din cauza lui, fie a unei alte persoane. Aceste reguli trebuie prezentate 
părinţilor, subliniind beneficiul pentru copilul lor. Comunicându-le acestea, este de 
regulă suficient pentru a-i convinge că nu dorim să-i excludem din procesul intervenţiei, 
că înţelegem şi respectăm îngrijorarea lor faţă de copil, că ei au dreptul să ştie ce se 
întâmplă pentru că ei au principala responsabilitate pentru bunăstarea copilului lor. 

Din punctul de vedere al copilului, problema privind lucrurile care le vom spune 
altora poate apărea foarte devreme şi trebuie de obicei să ne sfătuim cu supervizorul 
pentru a rezolva situaţia. Totuşi, dacă lucrurile nu sunt foarte clare, este probabil mai 
bine să explicăm copilului că ceea ce discutăm rămâne în cea mai mare parte secret, 
totuşi că există o excepţie : dacă el ne spune că este în pericol de a fi vătămat de-o altă 
persoană sau chiar de către el sau, în cazuri mai rare, că el este un pericol pentru 
altcineva. 

Specialiştii sunt uneori îngrijoraţi că dacă spunem aşa ceva unui copil — aceasta îl 
va opri să ne mai spună că este în pericol. Într-adevăr, efectul este adesea opus, 
întrucât noi spunem copilului că avem de gând să-l protejăm de alţii sau să-i protejăm 
pe alţii de el. De asemenea, aşa cum vom vedea mai târziu, sunt situaţii în care trebuie 
să anunţăm autorităţile sau pe părinţii copilului, astfel că a spune acest lucru de la 
început copilului ne va ajuta să rezolvăm dilema privind încălcarea confidenţialităţii şi 
a încrederii lui în noi. 

Când am încheiat interviul cu copilul, îi vom invita din nou pe părinţi înăuntru 
pentru a discuta cu ei pe scurt despre întâlnirea viitoare şi pentru a le răspunde la 
întrebări. Adesea părinţii vor dori să ştie părerea noastră privind natura problemelor 
copilului lor şi cât va dura pentru a le depăşi. Aceste întrebări sunt de înţeles dacă ne 
gândim la anxietatea părinţilor atunci când îşi aduc copilul pentru a primi ajutor, de 
aceea va trebui să explicăm pe scurt procesul de intervenţie şi al evaluării, arătându-le 
că nu putem fi încă siguri nici dacă agenţia aceasta este locul cel mai potrivit pentru 
copil. 

După aceasta, tot ce ne mai rămâne de făcut este să explicăm rolul pe care părinţii 
îl vor avea de jucat în procesul de ajutor acordat copilului. Unii specialişti afirmă că 

intervenţia trebuie să se facă fără amestecul părinţilor, în timp ce alte agenţii cred că nu 
poţi ajuta copilul fără intervenţia activă a părinţilor sau a ocrotitorilor legali şi, uneori, 
fără participarea întregii familii extinse. Aceste lucruri trebuiesc clarificate cu părinţii 
şi apoi trebuie să fixăm întâlnirea viitoare cu copilul şi/sau cu părinţii (ne putem întâlni 
şi doar cu părinţii, fără copil). Explicaţi părinţilor importanţa respectării întâlnirilor 
fixate. Apoi explicaţi copilului cât de des şi pentru cât timp urmează să vă mai întâlniți 
şi răspundeţi la întrebările pe care le mai are. Apoi îi conducem pe toţi spre ieşire. ŞI, 
în sfârşit, lăsaţi-vă un moment pentru a reflecta asupra întâlnirii şi pentru a nota 
lucrurile care vi s-au părut importante. 


13. Cum se determină dacă un copil este neglijat 
sau abuzat 


Printre situaţiile care provoacă tristeţea, teama sau mânia clinicienilor, nici una nu este 
atât de semnificativă ca cea în care un adult loveşte sau molestează sau lasă neprotejat 
un copil. Neglijarea, abuzul şi abuzul sexual pot fi foarte neplăcute atunci când ne 
gândim la ele şi totuşi, deşi noi am dori ca ele să nu se întâmple niciodată, legile, 
societatea şi conştiinţa noastră ne cer să recunoaştem posibilitatea apariţiei acestor 
situaţii şi să ştim pe cine trebuie să informăm despre aceste lucruri. De obicei, 
responsabilitatea noastră este să ne argumentăm corect bănuielile, supoziţiile că un 
astfel de comportament ar fi posibil să existe şi nu să dovedim că un copil este neglijat 
sau abuzat. 

propriu de a raporta astfel de cazuri. De aceea va trebui să aflăm dacă noi frebuie să 
raportăm suspiciunea unui abuz sau altcineva este obligat să o facă (dacă noi trebuie să 
raportăm şi nu o facem, pot exista consecinţe legale ale acestui fapt). Chiar dacă 
trebuie să raportăm sau nu astfel de situaţii, acestea nu pot rămâne nesemnalate şi este 
bine să cunoaştem încă de la început procedurile stabilite de agenţia sau instituţia 
noastră în astfel de cazuri. De obicei, în cazul suspiciunii de abuz sau neglijare trebuie 
să încercăm să ne ferim de a lua singuri decizia de a raporta cazul. Va trebui să folosim 
experienţa şi imparţialitatea celor din jurul nostru care ne vor arăta eventuala evaluare 
prea subiectivă şi ne vor ajuta să împărţim responsabilitatea. 


Cum să evităm să luăm unilateral o decizie de a repeta abuzul sau neglijarea 


1. Vom afla procedurile agenţiei sau instituţiei noastre în astfel de cazuri. 

2. Vom programa următorul interviu când un alt coleg, mai experimentat, este 
disponibil. 

3. Dacă acest lucru nu este posibil, vom încerca să contactăm telefonic un coleg şi 
să-i cerem sfatul. 

4. "Trebuie să avem numerele de telefon de acasă ale supervizorului şi directorului 
agenţiei şi să clarificăm situaţiile în care le putem folosi. 

5. Când considerăm că securitatea unui copil este ameninţată, nu trebuie să ne 
punem problema că „deranjăm” sau că ne e jenă să apelăm la un coleg, la 
supervizor sau directorul agenţiei. 

Să încercăm pentru început să facem o demarcaţie între neglijare şi abuz, ţinând 
însă cont de faptul că, din punct de vedere legal, lucrurile pot fi mult diferite (neglijarea 
poate ţine de „rele tratamente”, iar abuzul fizic, „pedeapsă corporală”). În general 
vorbind, neglijarea poate fi definită ca situaţia în care un părinte sau un ocrotitor legal 
nu face pentru copil ceea ce ar trebui să facă, în timp ce abuzul este definit ca situaţia 
în care părintele sau ocrotitorul legal îi face copilului ceva ce n-ar trebui să facă. Este 
poate ciudat că aceste definiţii privesc doar acţiunea sau inacţiunea părintelui sau 
ocrotitorului legal, când este clar că şi altcineva poate face rău unui copil (de exemplu, 
concubinul mamei). În astfel de cazuri, părintele poate fi acuzat de neglijare pentru că 
a permis prin inacţiunea sa agresiunea propriului copil de către un străin. Această 
inacţiune care defineşte neglijarea poate lua de obicei cinci forme. 

1. Prima este neglijarea fizică, care este desigur influenţată de factori socioculturali. 

De exemplu, dacă un copil este adus la noi în birou murdar sau îmbrăcat 
nepotrivit, noi putem fi revoltați sau convinşi că este un copil neglijat (deşi 
poate că familia nu are unde locui sau copilul tocmai a venit din tabără etc.). De 
aceea, în evaluarea posibilităţii de neglijare fizică trebuie să ne punem două 
întrebări : este condiţia actuală a copilului una care durează de mult? Cu alte 
cuvinte, avem vreo informaţie care sugerează că acesta este modul tipic în care 
părinţii lui îl îngrijesc? Şi a doua: poate acest lucru ameninţa sănătatea sau 
integritatea acestui copil? Dacă răspunsul este „da” la ambele întrebări, putem 
să continuăm să căutăm dovezi pentru o posibilă neglijare. În general vorbind, 
neglijarea fizică nu se referă doar la hainele nepotrivite sau insuficiente, dar 
poate fi descrisă şi cu referire la condiţii nepotrivite de locuire, hrană şi îngrijire 
a sănătăţii. Dacă avem unele bănuieli, dar nu suntem siguri, că bunăstarea 
copilului este în situaţie de risc, va trebui să punem câteva întrebări, nu pe un 
ton acuzator desigur, dar care să transmită în parte şi îngrijorarea noastră. Va 
trebui să întrebăm şi pe copil şi pe părinte : când a mâncat ultima dată copilul 
sau când a făcut ultima baie sau când şi-a schimbat ultima oară hainele. Vom 
întreba unde locuiesc şi câte persoane mai locuiesc acolo. Vom întreba dacă 
acest copil are camera lui sau dacă măcar are un pat şi câte persoane mai dorm 
cu el în pat. Vom întreba ce a mâncat la micul dejun sau dacă i-a dat cineva de 
mâncare. Şi dacă răspunsurile ni se par semnificative, va trebui să le notăm. 

2. Al doilea tip de neglijare, adesea direct legat de primul, este neglijarea medicală. 
Cel mai potrivit exemplu este un copil care nu primeşte hrană suficientă şi 
suferă de malnutriție, dar pot fi şi alte situaţii : copii cărora li se dau medicamente 
nepotrivite într-o doză periculoasă, care nu primesc deloc medicamente deşi 
sunt serios bolnavi sau orice altă privare de îngrijire medicală adecvată din 
cauza căreia copilul poate deceda sau îşi poate pierde funcţii esenţiale ale 
organismului. 

3. Al treilea tip este neglijarea educațională, care înseamnă pur şi simplu că 
respectivul copil nu merge la şcoală sau nu primeşte educaţie adecvată din 
motive imputabile părinţilor şi nu copilului. De exemplu, un părinte alcoolic sau 
deprimat poate sta treaz toată noaptea şi dormi toată ziua, ceea ce face imposibilă 
deplasarea copilului la şcoală în condiţii potrivite ; poate, de asemenea, fi vorba 
de un părinte care reţine un copil mai mare acasă pentru a avea grijă de fraţii lui 
mai mici. 

4. Al patrulea tip este supravegherea neadecvată (lipsa de supraveghere). Aceasta 
se referă la lăsarea unui copil singur sau neurmărirea lui la o vârstă când ar 
trebui urmărit, expunerea unui copil la situaţii periculoase (cum e cazul cu un 
părinte care este din punct de vedere fizic sau mintal incapabil să protejeze un 
copil), expunerea unui copil la situaţii în care poate auzi sau vedea sau chiar 
participa la activităţi nepotrivite condiţiei sale, cum ar fi pornografia sau 
prostituţia sau utilizarea drogurilor, ori pur şi simplu abandonul unui copil. 

5. Un ultim tip este neglijarea emoțională, în care un părinte se răzbună pe copil, 
îl izolează de contacte umane pentru perioade îndelungate de timp sau îl umileşte. 
În plus, un părinte îşi poate ameninţa permanent copilul sau îl poate ignora timp 
îndelungat. 


Acestea sunt cinci moduri în care se poate manifesta neglijarea: după cum putem 
să ne dăm uşor seama, situaţiile cu potenţial de neglijare pot uneori fi precipitate de 
situaţii prin care trec ocrotitorii legali şi pe care aceştia nu le pot controla (punând 
astfel probleme şi dileme lucrătorilor sociali). Astfel, lipsa locuinţei, abuzul de 
substanţe, moartea unei persoane semnificative din familie, pierderea locului de muncă, 
boala mintală sau retardul mintal sau multe alte situaţii pot explica de ce copiii nu sunt 
ocrotiţi aşa cum trebuie. Toate aceste situaţii pot atrage sentimente de vinovăţie şi 
confuzie din partea asistenţilor sociali privind dreptul de a mări nenorocirea părinţilor 
prin discutarea situaţiei în care se află copilul lor. Acesta este unul din principalele 
motive pentru care este recomandabil să împărtăşim informaţiile cu supervizorul nostru 
sau alţi specialişti pentru a cunoaşte şi alte opinii privind modul optim de a asigura 
bunăstarea copilului. 

Acest lucru este de asemenea valabil şi în cazul abuzului fizic, care poate fi definit 
ca o vătămare intenționată şi nu accidentală a copilului. Aceste vătămări pot include 
vânătăi, arsuri sau mușcături, bătăi, membre fracturate sau diferite alte forme de 
traume fizice. Această vătămare poate fi aparentă, vizibilă la un copil sau ascunsă. 
Poate fi rezultatul unui incident singular sau al unei serii de violenţe. Poate să se fi 
întâmplat ieri, luna trecută sau chiar anul trecut. Va trebui să ne stabilim un set de 
întrebări pentru a determina un posibil abuz fizic în funcţie de toate aceste lucruri. De 
exemplu, un copil poate fi la vârsta când poate explica fără probleme ceea ce s-a 
întâmplat ; în cazul altui copil faptele pot fi constatate doar atunci când acesta se joacă 
cu păpuşile sau desenează. Un copil poate să ne spună că „a avut un accident”, în timp 
ce altul ne spune că întotdeauna trebuie să se îmbrace cu pantaloni lungi după ce vine 
tata să-l viziteze. De asemenea, fiecare copil va avea o înţelegere diferită a ceea ce i s-a 
întâmplat. Unul poate să ne dea cu uşurinţă informaţii despre vătămare şi condiţiile în 
care părinţii l-au pedepsit, în timp ce altul poate să ne spună ce s-a întâmplat, dar să 
ne explice că a fost un copil rău, că n-a ascultat sau că a exagerat cu bomboanele. Alţii 
pot fi suspicioşi, reţinuţi, să ne dea explicaţii ireale, să nege că s-ar fi întâmplat ceva, 
să devină temători, tăcuţi sau să înceapă să plângă. 

Aşa cum trebuie să învăţăm să înţelegem numeroasele moduri în care un copil poate 
să ne informeze că a fost victima unui abuz fizic, tot astfel va exista şi o varietate de 
opinii între părinţi privind comportamentul considerat ca abuziv faţă de proprii copii. 
Aceste opinii pot varia în mare măsură în funcţie de valorile culturale sau etnice ale 
comunităţii. De exemplu, ceea ce poate apărea ca o pedeapsă exagerată pentru un copil 

în cultura vestică, poate fi văzută ca un mijloc educativ perfect acceptabil şi în lipsa 
căruia un copil poate deveni neascultător sau obraznic într-o societate asiatică (un 
astfel de părinte nu va înţelege cum această pedeapsă poate fi considerată ca fiind 
abuzivă într-o altă cultură). La celălalt capăt al spectrului se află însă părinţii care sunt 
conştienţi despre ceea ce legea consideră ca fiind un comportament abuziv, care şi-au 
convins copiii să mintă în privinţa rănilor sau vânătăilor de teama unei noi pedepse sau 
care ştiu cum să-şi maltrateze copilul astfel încât acest fapt să fie cât mai puţin vizibil 
(de obicei, aceştia sunt părinţi care au mai fost acuzaţi sau suspectaţi de abuz sau chiar 
au fost decăzuţi din drepturi ca părinţi). Din cauza acestei varietăţi de situaţii privind 
capacitatea de înţelegere a propriilor acţiuni din partea părinţilor, precum şi a răspunderii 
noastre în direcţia protecţiei copiilor, trebuie să ne folosim adesea bunul simţ atunci 
când conducem un interviu. Trebuie să ne gândim cum putem să ne asigurăm că 
respectivul copil nu este în pericol şi cum să acţionăm astfel încât să nu ameninţăm 
siguranţa viitoare a acestui copil faţă de care avem deja unele bănuieli. 

Bunul simţ şi tactul sunt în egală măsură necesare atunci când încercăm să deter- 
minăm posibilitatea unui abuz sexual care, pe scurt, poate fi definit drept folosirea unui 
copil în scopuri sexuale. Acest scop poate varia de la mângâieri până la penetrare 
genitală sau anală. Poate să se fi întâmplat doar o dată sau de multe ori, poate fi făcut 
de un bărbat, dar şi de o femeie, poate să aibă ca victimă o fată sau un băiat, copilul 
poate avea 15 zile, 15 luni sau 15 ani. Indiferent de natura interacțiunii sexuale, de 
vârsta copilului, de genul abuzatorului sau de numărul de repetări ale abuzului, sunt 
două lucruri esenţiale pe care trebuie să le avem întotdeauna în vedere : în primul rând, 
abuzul sexual al copilului se poate petrece la toate rasele, grupurile etnice sau clasele 
sociale. Cu alte cuvinte oricine poate abuza sexual un copil. În al doilea rând, 
abuzatorul este de obicei o persoană pe care copilul o cunoaşte -— fie un membru de 
familie sau un prieten de încredere al familiei. În funcţie de vârsta copilului, pe de o 
parte şi de modul cum a fost implicat copilul (prin seducţie sau prin ameninţare), pe de 
altă parte copilul poate denunța abuzul printr-o varietate de moduri. De exemplu, un 
copil de 4-5 ani ne poate spune „unchiul şi-a pus păsărica la mine şi m-a durut...” sau 
se poate juca cu păpuşile de o manieră sexuală şi, când îl întrebăm ce fac păpuşile, ne 
poate spune „Fac ce mi-a făcut şi Adi mie”. Totuşi, este mai probabil, mai ales când 
copiii abuzaţi sunt mai mari şi ceea ce li s-a întâmplat le este mai evident, că ei vor 
resimţi un puternic sentiment de ruşine şi de teamă: teamă că se va afla de către alţii, 
teamă că vor fi pedepsiţi, teamă că vor face rău persoanelor dragi, teamă că vor 
distruge familia. De aceea, este de obicei foarte greu pentru un copil să spună că a fost 
victima unui abuz sexual (ei preferă să păstreze secretul). 

Dacă un copil pare să ştie prea multe despre problemele sexuale faţă de cât ar fi 
normal pentru vârsta lui, va trebui să-l întrebăm simplu, ca să poată înţelege, de unde 
ştie toate aceste lucruri. Dacă copilul ne spune că nu-i place cum este mângâiat de 
unchiul său, atunci îi vom spune să ne arate cu păpuşile cum face unchiul sau să ne 
arate pe unde îl atinge unchiul. Dacă o adolescentă ne spune că prietenul mamei este 
un ciudat şi mama ar trebui să scape de el, va trebui să întrebăm ce-i spune sau face 
acesta şi o deranjează. 

Sunt multe feluri de a întreba, dar problema care rămâne este: dacă întrebăm un 
copil despre un abuz sexual şi el ne spune că acesta a avut loc, ce facem în continuare ? 
Răspunsul este că vom încerca să aflăm câteva lucruri esenţiale pe care le vom nota în 

cuvintele copilului. Care este numele persoanei ? Această persoană locuieşte împreună 
cu copilul? Acum este acasă? Când s-a întâmplat abuzul (noaptea, când mami era 
plecată etc.) ? Unde a avut loc abuzul (în patul vărului meu, în casa mătuşii etc.)? De 
câte ori a avut loc abuzul ? Când s-a întâmplat ultima dată (data şi ora aproximativă) ? 
I-au rămas semne pe corp (le vom examina !)? A mai spus cuiva? Când avem toate 
aceste informaţii şi copilul este încă la noi, trebuie să informăm pe supervizorul nostru 
sau pe alt coleg experimentat (directorul agenţiei) despre situaţia prezentă. Împreună 
cu acesta va trebui să facem apoi o evaluare a riscului, înainte de a decide ce trebuie 
făcut în continuare. Evaluarea se referă la următorii factori : 

1. natura abuzului şi cât de recent s-a petrecut; 

2. vârsta copilului, respectiv gradul de dependenţă de o persoană adultă pentru 
ocrotire ; 
uşurinţa accesului la copil a abuzatorului ; 
nevoia copilului de îngrijire medicală specializată de urgenţă ; 
calitatea şi încrederea în persoana care răspunde de protecţia copilului ; 
orice informaţie privind alt caz de neglijare sau abuz petrecut în familia copilului. 


DI E 


Pe baza evaluării acestor factori vom putea lua o decizie privind acţiunea cea mai 
potrivită pentru a asigura protecţia copilului, inclusiv redactarea unui raport către 
autorităţile competente, dacă acest lucru este necesar. După ce facem aceste lucruri, ne 
vom asigura că am îndeplinit toate procedurile cerute de agenţia noastră în aceste 
situaţii precum şi toate obligaţiile legale în astfel de cazuri. Astfel vom putea fi liniştiţi 
că am luat toate măsurile care depind de noi pentru a asigura securitatea copilului. 


13.1. Indicatori ai neglijării 


Semne fizice 

Copilul arată: 

e murdar sau este îmbrăcat nepotrivit; 

e obosit sau înfometat; 

e că are nevoie de tratament stomatologic, oftalmologic sau medical general ; 
e  nedezvoltat corespunzător (inclusiv dezvoltarea vorbirii). 


Semne comportamentale 

Copilul spune că: 

e îie foame; 

trebuie să fure mâncare pentru el sau fraţii lui ; 
nu a fost la şcoală; 

nu-l îngrijeşte nimeni acasă ; 

nu poate ţine ochii deschişi de somn. 


Caracteristici ale ocrotitorilor care îşi neglijează copilul 

e în locuinţă este haos şi dezordine; 

ocrotitorul abuzează de substanţe ; 

ocrotitorul este izolat social, nu are prieteni sau rude ; 
ocrotitorul nu este interesat de igiena sau de nevoile copilului ; 
ocrotitorul nu este interesat de nevoile medicale ale copilului ; 

e ocrotitorul are tendinţa să-l umilească sau să-l sperie pe copil; 
e ocrotitorul are tendinţa să-l izoleze pe copil de contacte sociale. 


13.2. Indicatori ai abuzului fizic 


Semne fizice 

Acestea pot fi ascunse. Va trebui să fim atenţi în special la acelea pentru care copilul 
nu ne poate oferi o explicaţie satisfăcătoare : 

e arsuri, mai ales cele simetrice, arsuri cu ţigara, arsuri care păstrează forma 
obiectului (fier de călcat etc.) ; 

e vânătăi, mai ales cele simetrice, vânătăi care păstrează forma obiectului (curea, 
perie etc.) ; 
muşcături ; 
membre fracturate ; 
răni la cap sau ochi. 


Semne comportamentale 

copilul este retras şi necomunicativ ; 

copilul se ceartă tot timpul cu alţi copii; 

copilul este îngrijorat când alt copil este rănit; 
copilului îi este teamă de părinţi sau de alţi adulţi ; 
copilul se teme să meargă acasă; 

copilul are comportamente autodistructive ; 

copilul fuge de acasă; 

copilul încearcă să se sinucidă ; 

copilul plânge frecvent. 


Caracteristici ale ocrotitorilor abuzivi 

atribuie copilului răspunderi exagerate sau au pretenţii exagerate de la copil; 
descriu copilul ca: „rău”, „iresponsabil” sau „altfel” decât ceilalţi copii ; 
sunt dependenţi de substanţe ; 

au fost la rândul lor abuzaţi când erau copii ; 

sunt izolaţi social de prieteni, familie sau alte resurse ale comunităţii ; 

sunt în criză datorită unei pierderi semnificative ; 

suferă de o boală mintală. 


13.3. Indicatori ai abuzului sexual 


Semne fizice 

e îşi udă patul (incontinenţă urinară sau lipsa controlului sfincterian) ; 
dureri, sângerări, infecţii genitale, urinare sau anale ; 

boli venerice ; 

graviditate precoce ; 

dese dureri de stomac sau vomismente. 


Semne comportamentale 
e copilul are probleme cu somnul; 
e copilul este preocupat de zona genitală; 

copilul are interacțiuni de tip sexual cu alţi copii; 
copilul este prea retras şi necomunicativ ; 

e copilul refuză să-şi expună corpul în situaţii obişnuite (baie, examinări medicale 
etc.) ; 

e copilul se angajează în comportamente antisociale : delincvenţă, fugă de acasă, 
prostituție, abuz de substanţe etc. ; 

e copilul se angajează în încercări de automutilare sau sinucidere. 


Caracteristici ale ocrotitorilor abuzatori (în plus faţă de caracteristicile celor care 
neglijează şi abuzează fizic) 

supraprotectori şi geloşi atunci când copilul se apropie de o altă persoană; 

un comportament seductiv nepotrivit faţă de copil (mângâieri, atingeri etc.) ; 

a fost la rândul lui abuzat sexual în copilărie ; 

conflict marital sau sexual cu partenerul ; 

încurajarea participării copilului la acţiuni sau observaţii sexuale (promiscuitate, 
pornografie, prostituție etc.) ; 

e boală fizică sau mintală. 


14. Cum se determină dacă un client 
este dependent de substanţe 


Există puţine subiecte atât de controversate precum este dependenţa de substanţe. O 
discuţie despre motivele pe care le au oamenii pentru a bea peste măsură, de a consuma 
droguri sau de a abuza de medicamente poate produce tot atâtea puncte de vedere câţi 
participanţi la discuţie invităm. Unii vor spune că dependenţa de substanţe este o boală 
care are motive genetice sau chimice sau neurologice, iar cei afectaţi trebuie priviţi ca 
persoane bolnave care suferă de o boală cronică. Alţii se vor referi la probleme sociale 
ca sărăcia sau discriminarea ca fiind principalii factori cauzatori ai abuzului de 
substanţe, care ar avea rolul de a remedia realităţile dure şi inechitabile ale lumii în care 
s-au născut. Şi, în sfârşit, alţii vor spune că abuzul de droguri este o problemă morală 
ŞI, ca orice comportament antisocial, cei care îl practică trebuie lăsaţi în grija sistemului 
judiciar. 

Chiar definiţia unui abuzator de substanţe este dificilă. Manualele fac de obicei 
distincţie între uzul, abuzul şi dependenţa de substanţe. Moraliştii vor descrie starea de 
decădere a societăţii contemporane în care există un număr mare de drogaţi şi de beţivi 
care se autodefinesc ca „băutori ocazionali”, iar copiii lor ca „fumători ocazionali de 
marijuana”. Chiar cei care acceptă ideea că vânzarea şi folosirea acestor substanţe este 
ilegală şi periculoasă, vor spune totuşi că uneori utilizarea acestor substanţe este 
„relaxantă”. Deşi se poate propune o definiţie concisă a abuzului de substanţe, va fi 
totuşi aproape imposibil să obţinem un consens privind modalitatea terapeutică de 
răspuns la această situaţie. Vor fi unii care afirmă că cea mai potrivită persoană care va 
determina dezintoxicarea este un fost dependent, prin programe de genul „Alcoolicii 
Anonimi”, alţii vor milita pentru tratament individual sub supravegherea personalului 
specializat, iar alţii vor sugera faptul că singura modalitate eficientă este terapia de 
grup... Diferite abordări vor exista şi în privinţa aspectului care trebuie tratat mai 

întâi: de exemplu, există agenţii care afirmă că prima grijă trebuie să fie înscrierea 
într-un program de dezintoxicare, eventual chiar spitalizarea într-o clinică specializată, 
în timp ce alte agenţii consideră abuzul de substanţe ca un simptom autodistructiv al 
unei probleme care trebuie rezolvată înainte de tratamentul specific de dezintoxicare. 

Este clar deci că nu există consens faţă de nici unul dintre aspectele diferite ale 
dependenţei de substanţe, cu excepţia unuia singur : utilizarea şi abuzul de alcool sau 
de droguri joacă un rol esenţial în influențarea multor comportamente autodistructive. 
Ele afectează performanţele la serviciu sau la şcoală, relaţiile maritale, influenţează 
statisticile bolilor şi ale infracţiunilor. Omuciderea, sinuciderea sau violenţa faţă de 
adulţi şi copii sunt cel mai adesea corelate cu abuzul de substanţe. Şi, pentru că acest 
abuz de substanţe pare să declanşeze alte comportamente periculoase, orice specialist 
din serviciile directe trebuie să determine dacă are sau nu de-a face cu clienţi dependenţi 
de substanţe. Un motiv pentru a determina acest lucru este prevenirea unor alte 
comportamente periculoase sau distructive. De exemplu, atunci când stabilim cauzele 
care conduc la un abuz fizic sau sexual, vom fi influenţaţi de relatările clientului 
privind un comportament adictiv în direcţia examinării atente a situaţiei lui de acasă şi, 
în cazul în care nu poate sau nu vrea să-şi schimbe aceste obiceiuri, îi vom indica 
necesitatea de a-şi părăsi pentru o perioadă domiciliul, pentru a nu-i mai face să sufere 
şi pe alţi membri ai familiei. 

Cum să începem să determinăm dacă avem de-a face cu un posibil dependent de 
substanţe ? Putem să începem prin a evalua alte situaţii în care clientul este implicat, 
căutând indicaţii privind comportamente violente, ideaţie suicidală, halucinaţii sau boli 
mintale. Oricum, trebuie să ştim că abuzatorii de substanţe de obicei nu doresc ca alţi 
oameni să ştie despre acest obicei al lor; ei pot să se simtă ruşinaţi, pot să ştie că fac 
un lucru interzis şi pot fi pedepsiţi, pot să nu recunoască seriozitatea situaţiei sau multe 
alte motive care îi vor determina să nu vorbească cu noi despre acest lucru. De aceea, 
dacă nu întrebăm, s-ar putea ca problema nici să nu fie discutată în cadrul interviului. 
Din păcate, chiar dacă întrebăm, şi chiar dacă avem unele informaţii care ne fac să fim 
aproape siguri că persoana respectivă utilizează aceste substanţe, este foarte posibil ca 
acesta să nege acest lucru. Sau, chiar dacă recunoaşte, va minimaliza problema. De 
aceea va fi foarte dificil să determinăm nivelul abuzului. Va trebui să întrebăm o serie 
de lucruri pentru a ne forma o imagine cât mai exactă despre nivelul la care alcoolul 
sau drogurile afectează funcţionarea clientului nostru. 

Pentru început, atunci când vom explora chestiuni legate de sănătatea clientului, îl 
vom întreba dacă obişnuieşte să fumeze şi dacă bea alcool şi dacă a utilizat vreodată 
droguri. De asemenea, atunci când vorbim despre familia clientului, va trebui să 
intrăm în detalii ori de câte ori clientul semnalează că vreun membru al acestei familii 
are probleme cu abuzul de substanţe. Prima zonă care trebuie explorată este ce substanță 
foloseşte clientul : „Bea bere ? ”, „Fumează marijuana şi bea bere ?”, „Nu bea niciodată 
«băuturi tari» ?”, „la uneori cocaină sau LSD sau medicamente cu alcool?” etc. (acest 
„etc.” de fapt desemnează o lungă listă de substanţe interzise, uneori chiar substanţe 
permise, cum ar fi medicamentele psihotrope sau aurolacul, substanţe care pot fi băute, 
injectate, fumate, inhalate). 

Odată ce clientul a recunoscut folosirea unor astfel de substanţe, trebuie să explorăm 
cât de mult le-a folosit sau de când le foloseşte. De exemplu, o persoană care bea 
excesiv poate să ne spună când a băut pentru prima dată. lar o persoană care ia droguri 

poate cu siguranţă să ne relateze când s-a drogat prima dată şi în ce împrejurări. Acest 
lucru este semnificativ pentru evaluarea noastră, mai ales că prima experienţă de acest 
fel rămâne aproape întotdeauna întipărită în mintea clientului. "Totuşi, aceste amintiri 
nu vor duce cu necesitate la recunoaşterea din partea clientului că el este dependent. 
Astfel că următoarea întrebare este cât de recent a folosit substanţa. Desigur, răspunsul 
„Merg la Alcoolicii Anonimi de 20 de ani” are implicaţii diferite faţă de „Nu-mi 
amintesc” sau „Cred că săptămâna trecută” sau „Azi dimineaţă”. Acest ultim răspuns 
ridică o dilemă interesantă pentru un clinician, aspect care trebuie clarificat cu 
supervizorul. Este vorba despre faptul că putem descoperi în cursul unui interviu că un 
client este sub influenţa alcoolului sau a drogurilor. Într-un astfel de caz, clientul nu 
este probabil beat sau intoxicat. Şi chiar dacă ar fi aşa, există o controversă în 
comunitatea terapeutică privind modul cum trebuie să gestionăm o astfel de situaţie. 
Unii sunt de părere că trebuie să oprim interviul în acest moment şi să-i sugerăm 
clientului să revină într-o stare mai decentă, pentru că nu poate altfel beneficia de 
rezultatele activităţii comune. Alţii însă recomandă să încercăm să discutăm cu clientul 
despre ce efecte îşi imaginează el că va avea intoxicația lui asupra terapiei. Şi, în fine, 
sunt şi cei care ne sugerează că trebuie pur şi simplu să continuăm interviul şi să 
explorăm cât putem de mult problema abuzului de substanţă. În orice caz trebuie să 
discutăm problema cu supervizorul nostru şi să aflăm care este politica agenţiei în 
astfel de cazuri şi cărui serviciu putem transfera un astfel de client care nu este potrivit 
pentru serviciile oferite de noi. 

Presupunând că vom continua interviul, următoarea zonă de explorat este cât de 
multă substanță foloseşte clientul. Vom încerca astfel să avem o idee despre cantitatea 
de alcool consumată, de nivelul de marijuana fumat în 24 de ore sau de numărul de 
pastile luate şi de dozaj. Totuşi, scopul acestor întrebări nu este acela de a determina 
cu certitudine dacă respectivul client are probleme cu alcoolul sau cu drogurile, pentru 
că o astfel de evaluare nu este, din păcate, atât de simplă. 

Utilizarea alcoolului şi a drogurilor are o semnificaţie diferită în diferite culturi ; de 
fapt în funcţie de mediul nostru social sau cultural ne simţim speriaţi sau dispreţuim pe 
cei care abuzează de droguri sau alcool. De exemplu, putem să fim foarte îngrijoraţi de 
experienţele tinerilor elevi de liceu care în curtea din spatele şcolii încearcă să-i 
copieze pe colegii lor mai mari care fumează (uneori marijuana), pe de altă parte ni se 
poate părea normal ca muncitorii din schimbul de noapte să bea bere după ce inginerul- 
-şef merge să se culce sau ni se poate părea de neacceptat că unii oameni se urcă la 
volan după ce au băut un pahar de vin sau au luat un calmant. 

Trebuie să fim atenţi la cantitatea de substanţă utilizată încercând să determinăm 
dacă: 

— clientul pare a fi folosit aceeaşi cantitate pe o perioadă mai lungă de timp, sau 

dozele sunt tot mai mari ? (în acest caz vom fi atenţi la rata de creştere) ; 

- dacă foloseşte o cantitate tot mai mare din respectiva substanţă (indiferent dacă 

este vorba de situaţii sociale sau toţi cei din jurul lui fac la fel) îşi exprimă 
clientul în vreun fel îngrijorarea sau aduce vorba despre dependenţă ? 


Această ultimă întrebare poate apărea în orice alt moment al interviului ; dacă ea 
apare, ca şi în orice altă situaţie în care clientul îşi exprimă îngrijorarea, avem o 
indicație că el doreşte să fie ajutat. Dar chiar dacă nu este îngrijorat de nimic, va trebui 

să continuăm să explorăm problema întrebând când utilizează respectiva substanță ? 
Vom fi atenţi la o serie de situaţii sau momente ale zilei, locuri unde clientul bea, ia 
droguri sau îşi ia medicamentele. Am putea determina acum ce fel de problemă are 
clientul, dar, din păcate, aşa cum natura substanţelor diferă, tot astfel variază şi 
definirea problemei. De fapt, o persoană care bea două pahare de vin singur în fiecare 
seară şi face acest lucru de 20 de ani poate experimenta un risc mai scăzut decât 
persoana care se îmbată împreună cu prietenii la fiecare sfârşit de săptămână. Aşa după 
cum 0 persoană care prizează cocaină o dată la trei luni poate experimenta un risc mai 
scăzut decât cea care de obicei fumează câteva „jointuri” seara când vine de la lucru. 
O parte a problemei este aceea că se face apel la valori sociale şi judecăţi de valoare 
care implică aprobarea sau dezaprobarea comportamentului respectiv. Este esenţial să 
ne reamintim că sarcina noastră este aceea de a aduna informaţii, astfel încât să le 
putem apoi examina şi să putem ajunge la o concluzie. 

Implicit în cadrul ultimei întrebări — când foloseşte substanţa ? — este şi răspunsul 
la următoarea întrebare : de ce o foloseşte ? Aceasta nu este o întrebare pe care trebuie 
să o punem direct, ci va trebui să aflăm dacă o foloseşte pentru că îl face să se simtă 
mai bine în societate ? Îi uşurează durerile ? Toţi prietenii lui o folosesc ? Îl face să nu 
se mai gândească la un anumit lucru? Putem auzi o mulţime de explicaţii dacă 
explorăm această zonă, dar nu trebuie să ne mirăm dacă nu primim un răspuns clar şi 
concis. 

Cu toate acestea, clientul poate fi mai cooperant atunci când îi punem următoarea 
întrebare : „Ce se întâmplă atunci când foloseşte substanţa ?”. Aici vom încerca să 
urmărim şi vom asculta relatări despre modificări ale comportamentului sau chiar ale 
personalităţii. De exemplu, are goluri de memorie sau nu-şi aminteşte tot ce a făcut 
atunci când se trezeşte a doua zi? Sau se simte mai bine la petreceri ? Îşi loveşte soţia 
şi copiii ? Este mai îndrăzneţ în ceea ce face? Aude voci sau are alte senzaţii ciudate ? 
Simte că necazurile au rămas undeva în urmă ? În acest ultim caz, care sunt necazurile 
la care se referă: acestea se datorează oare substanţei utilizate ? Sau, cu alte cuvinte 
„Ce efect are utilizarea respectivei substanţe asupra vieţii lui ?”. De exemplu: soţia îl 
ameninţă că îl va părăsi ? A fost arestat sau sancţionat pentru că a condus sub influenţa 
alcoolului, sau pentru că a deţinut droguri sau a trebuit să facă rost de bani pe căi 
ilicite ? Are prieteni doar pe cei asemenea lui? Are probleme de sănătate din cauza 
abuzului de substanţă ? Este în pericol să fie dat afară de la serviciu sau nu mai are 
rezultate ca înainte ? 

Acum putem să ne dăm seama că este dificil să evaluăm dacă un client are sau nu 
nevoie de tratament pentru o problemă de abuz de substanţe. Este probabil, în acest 
moment al interviului, că acel client care a dorit să răspundă la întrebările noastre, 
recunoaşte şi el că utilizarea substanţei are un efect deosebit asupra vieţii lui. Chiar 
dacă nu recunoaşte acest lucru, trebuie să mai punem trei întrebări, înainte de a indica 
un tratament de specialitate : „A încercat vreodată clientul să se oprească ?”, „Dacă 
da, cum a încercat ? ” şi în fine „A avut vreun succes ?”. Atunci când avem răspunsurile 
şi la aceste întrebări, am încheiat evaluarea clientului în privinţa abuzului de substanţe. 
Această evaluare se poate dovedi utilă în sprijinirea echipei de specialitate pentru a 
stabili un tratament adecvat pentru respectivul client. 

14.1. Întrebări pentru a determina potenţialul abuz de substanţe 


Este destul de puţin probabil că vom pune clientului toate aceste întrebări. Totuşi, 
pentru că este un lucru destul de obişnuit astăzi să asistăm la uzul sau abuzul de multe 
substanţe, va trebui să ne modelăm lista de întrebări în funcţie de primele şase 
răspunsuri. 


Se) 
ad 

Fumaţi sau aţi fumat vreodată ? Câte ţigări pe zi? 

Consumaţi alcool? 

Ce beţi? (bere, vin, băuturi tari) 

Luaţi medicamente în mod regulat? Cum vă fac să vă simţiţi? 

Aţi luat vreodată droguri? 

Când a fost ultima dată când aţi consumat? 

Cât consumaţi ? 

Consumaţi întotdeauna aceeaşi cantitate ? 

Dacă consumul creşte, sunteţi îngrijorat? 

V-aţi îngrăşat sau aţi slăbit din cauza asta? 

Aveţi probleme cu somnul când consumaţi ? 

Când consumaţi ? (momente ale zilei sau zile din săptămână) 

Cine mai e de obicei cu dvs. când consumaţi ? 

Majoritatea prietenilor dvs. consumă ? 

Părinţii dvs. consumă sau au consumat? 

Vi s-a spus că aveţi o problemă legată de consum? 

Cum vă ajută consumul ? 

Când consumaţi, cum vă simţiţi ? 

Spun oamenii că aţi făcut lucruri pe care nu vi le mai amintiţi atunci când 
consumaţi ? 

Spun oamenii că sunteţi mai neglijent, mai supărat sau că vă pierdeţi controlul 
atunci când consumaţi ? 

Acum „puteţi” consuma mai mult sau mai puţin decât obişnuiaţi ? 
Vă simţiţi mai bine atunci când consumaţi ? 

Vă pare uneori rău de ce aţi făcut după ce aţi consumat? 
Consumaţi ca să „scăpaţi de necazuri” ? 

Ce necazuri aveţi ? 

La serviciu se ştie că consumaţi ? 

Aţi avut probleme la serviciu din cauza aceasta ? 

V-aţi pierdut cumva serviciul din această cauză ? 

Aveţi probleme sau certuri acasă din cauza consumului ? 

Aţi fost vreodată pedepsit sau cercetat de poliţie din cauza consumului ? 
Vi se pare că vă neglijaţi familia atunci când consumaţi ? 

V-aţi lovit vreodată partenera sau copiii după ce aţi consumat? 
Aveţi probleme financiare ? 

Sunt ele legate de consum ? 

Aţi încercat vreodată să vă opriţi? 

Aţi auzit sau văzut vreodată lucruri ciudate atunci când consumaţi ? 
Aţi fost vreodată la dezalcoolizare/dezintoxicare ? 

Aţi fost vreodată la doctor cu probleme legate de consum? 

Aţi fost vreodată internat în spital din cauza consumului? Unde? Pentru cât 
timp ? 

15. Cum se determină dacă un client este periculos 


Ne-am referit anterior la situaţia în care un partener dintr-un cuplu constituie o 
ameninţare pentru celălalt. În acest capitol vom încerca să arătăm cum să aflăm şi ce 
putem să facem atunci când un client devine o ameninţare pentru cei din jurul său, 
inclusiv pentru noi. Deşi ideea că un client ar putea să ne amenințe este destul de dificil 
de acceptat, totuşi trebuie să prevedem şi această eventualitate. Consilierii şi terapeuţii 
tind să dedice mult timp şi energie nevoilor altora. Adesea suntem consideraţi de către 
ceilalţi, şi de multe ori chiar de noi înşine, ca mai preocupaţi de problemele şi de 
dorinţele clienţilor noştri decât de propriile noastre nevoi. Şi întrucât adesea lucrăm cu 
oameni care sunt bolnavi, care sunt consideraţi de comunitate ca „inadaptaţi”, care au 
probleme de sănătate mintală sau au comis infracţiuni cu violenţă suntem priviţi ca 
fiind persoane „îndrăzneţe” sau „cu tupeu”. Din nefericire, uneori acordăm un credit 
prea mare la ceea ce spun alţii despre noi. Nu este vorba de o critică a profesioniştilor, 
ci de o atenţionare asupra faptului că preocuparea noastră faţă de problemele altora ne 
poate pune pe noi în pericol. 

Ca urmare, dacă suntem nou veniţi într-o agenţie, trebuie să ne punem la curent cu 
procedurile folosite pentru a reduce eventualele pericole la care pot fi supuşi membrii 
personalului. Acestea pot include un sistem de sonerii, interfon sau alarme interne sau 
chiar personal specializat pentru situaţii de criză. Trebuie să cerem informaţii de la 
supervizor şi colegi despre întâmplări trecute şi despre felul cum au fost ele rezolvate. 
Când am înţeles cum funcţionează aceste proceduri, va trebui să aflăm care sunt 
responsabilităţile şi obligaţiile legale în eventualitatea în care un client vorbeşte despre 
lovirea unei alte persoane (cu cine trebuie să vorbim ; ce vom spune clientului ; vom 
anunţa persoana ameninţată ?). 

După aceasta va trebui să ne punem la punct o strategie proprie pentru cazurile unei 
potenţiale acţiuni violente din partea unui client, plecând de la două principii generale. 
În primul rând, un client care a mai avut comportări violente în trecut nu este în mod 
obligatoriu o ameninţare pentru noi ca specialist. De aceea trebuie să evaluăm cu 
atenţie acest risc încă de la prima întâlnire, pentru că altfel ne va fi permanent teamă 
de acel client sau vom fi înclinați să nu-i oferim ajutor. În al doilea rând, un client care 
nu a avut niciodată un comportament violent poate să atingă nivelul de criză în care 
autocontrolul să nu-i mai funcţioneze. Astfel încât, chiar dacă vom întâlni un mai vechi 
client al agenţiei, va trebui să fim atenţi la semnalele prezente sau trecute ale unui 
potenţial comportament violent. Vom începe prin a identifica indicatorii unui astfel de 
comportament în trecut: vom citi cu atenţie dosarul clientului căutând diagnostice ale 
unui astfel de potenţial violent. Să cunoaştem aceste diagnostice va fi folositor pentru 
noi pentru că unele probleme, cum ar fi lipsa controlului sau impulsivitatea, sunt 
importante pentru a ne modela noi comportamentul. 


Ce trebuie să urmărim în cazul evaluării unui client cu comportament violent 


e Un diagnostic de comportament impulsiv sau violent 
e O întâmplare trecută care include comportarea violentă 
e Indicatorii unui abuz de substanţe 

Lovituri în zona capului 

Leziuni ale sistemului nervos central 

Relatări despre abuzuri fizice din partea altor persoane 
Informaţii despre intenţii suicidale 

Relatări despre halucinaţii sau delir 


Totuşi trebuie să reținem că ceea ce apare în dosarul clientului este diagnosticul pus 
de altcineva. Trebuie să evaluăm credibilitatea unei asemenea surse. De asemenea, ştim 
că nu putem să facem niciodată o evaluare a unui client bazându-ne doar pe un singur 
factor. Dar va trebui să discutăm totuşi acest aspect cu supervizorul nostru. Va trebui 
să urmărim cât de mult a acţionat persoana respectivă de o manieră violentă sau 
impulsivă. De exemplu, a fost exmatriculat din şcoală pentru bătaie sau a fost reţinut 
sau condamnat pentru astfel de comportamente etc. Şi apoi cât de grav a fost acest 
comportament: a folosit vreun obiect, armă, a determinat internarea în spital a 
victimei ? De asemenea, cât de des a fost implicat clientul în acţiuni violente ? Are un 
cazier impresionant de condamnări pentru bătăi şi infracţiuni cu violenţă? Sau s-a 
întâmplat doar o singură dată ? Îşi loveşte des partenera ? Sau se ceartă mereu cu şeful, 
cu vecinii, cu rudele sau prietenii ? Sau nu a fost niciodată violent până când nu a fost 
internat în spital? Şi, în fine, va trebui să urmărim în mod special cât de recent a fost 
viitorul client implicat într-o activitate violentă faţă de o altă persoană sau chiar faţă de 
el însuşi, cât de severe au fost loviturile (dacă a folosit vreo armă). Răspunsul la aceste 
întrebări şi discuţiile cu supervizorul ne vor lămuri dacă e vorba de un client potrivit 
pentru agenţia noastră sau chiar pentru nivelul nostru de experienţă. 

Totuşi, înainte de a lua o decizie referitoare la client, va trebui să mai investigăm 
alte câteva aspecte susceptibile de a determina răbufniri violente. De exemplu, va 
trebui să aflăm dacă există vreo informaţie în legătură cu abuzul de substanţe. Dacă da, 
nu vom putea presupune că, doar pentru că aceasta s-a produs cu mult timp în urmă sau 
pentru că noi suntem o persoană oficială, clientul nu mai are astfel de comportamente 
adictive. Trebuie să ne gândim că totdeauna abuzul de substanţe are o puternică 
legătură cu comportarea violentă. Apoi va trebui să analizăm starea de sănătate a 
clientului urmărind câteva elemente : a avut vreo lovitură în zona capului ? Se plânge 
el de dureri de cap sau are vreo tumoare ? A suferit de vreo afecţiune a sistemului nervos 
central cum ar fi boala Alzheimer sau epilepsie sau vreo infecţie care să producă 
urmări? Există vreo indicație de neglijare sau abuz fizic sau sexual în copilărie ? Va 
trebui să căutăm şi eventuale indicaţii privind comportamentul suicidal. A avut cumva 
„accidente” (insuficient explicate sau ilogice) care să poată fi tentative de sinucidere ? 

După ce am explorat toate aceste posibilităţi vom putea împreună cu supervizorul 
nostru să hotărâm dacă ne vom întâlni cu acest client sau nu. Totuşi, această decizie se 
bazează în principal pe supoziţii care pot să nu fie întotdeauna adevărate. Acestea 
presupun că avem întotdeauna suficiente informaţii despre client sau că întotdeauna 
vom avea un supervizor disponibil cu care să discutăm acţiunile noastre viitoare şi care 
ne ajută să luăm deciziile cele mai bune. Totuşi se poate ca niciunul dintre aceste 
elemente să nu fie disponibile şi atunci va trebui uneori să ne întâlnim cu clienţi care 
ar putea fi periculoşi. Chiar în aceste condiţii va trebui să rămânem calmi şi deschişi 
faţă de problemele clientului ; motivul fiind acela că şi clienţii care ameninţă sunt 
totuşi persoane care au nevoie de ajutor. 

Prima întrebare pe care va trebui să o punem secretarei atunci când ne roagă să 
primim un client necunoscut de care nimeni nu are timp să se ocupe este: „Cum arată 
acesta ? ”. Dacă răspunsul este „Se plimbă nervos pe hol” sau „Pare băut” sau „Face 
scandal” sau „Se poartă ciudat”, va trebui să ne gândim dacă vom cere sau nu ajutorul 
vreunui coleg. După ce ne-am gândit la acest lucru, vom merge pe hol şi ne vom uita 
la client. Vom observa dacă se uită în gol, fiind parcă desprins de realitate, dacă se 
ceartă cu ceilalţi care aşteaptă, dacă se uită nervos împrejur şi îşi şterge palmele de 
pantaloni, dacă respiră greu (gâfâie) şi îi sperie pe cei din jur. Aceste observaţii ne vor 
ajuta să ne hotărâm dacă îl vom aborda sau nu pe client. Dacă o facem, va trebui să 
încercăm să transmitem o senzaţie de calm, dar nu şi de vulnerabilitate. Ne vom 
îndrepta spre el cât mai puţin ameninţător şi vom ţine tot timpul mâinile la vedere. Pe 
măsură ce ne apropiem vom continua observaţiile : are ochii roşii? ; se uită în toate 
părțile parcă pentru a evita un pericol? ; miroase urât? etc. Indiferent de ceea ce 
observăm, vom vorbi politicos cu el încercând să: 

- stăm la o distanţă suficientă ca să-şi dea seama că nu putem să-l atingem ; 

- ne poziţionăm astfel încât, dacă suntem atacați, să putem să ne ferim sau să ne 

retragem ; 

- nu-i blocăm accesul spre ieşire, dacă doreşte să plece. 


Când vorbim cu acest client vom avea o atitudine reţinută şi calmă arătându-i 
respectul obişnuit. Şi dacă ceea ce spune sau face clientul ridică serioase semne de 
întrebare privind capacitatea lui de autocontrol va trebui să începem interviul pe hol, 
acolo unde ceilalţi ne pot vedea, dar în aşa fel încât clientul să nu poată fi auzit de toţi. 
Dacă decidem că nu putem să vorbim cu acest client, ar trebui să avem un semnal 
prestabilit prin care să cerem sprijinul unui coleg sau supervizorului. 

Toate aceste elemente (consultarea prealabilă a dosarului sau întâlnirea pe hol) ar 
trebui să ne permită să nu ne găsim singuri în birou cu un client care ar putea să ne 
atace. Chiar şi atunci este posibil să minimizăm riscul dacă ţinem uşa biroului deschisă 
sau dacă ne poziţionăm într-un loc în care nu e nevoie să trecem de client pentru a ieşi 
pe uşă; de preferat ar fi să avem un birou sau o masă între noi şi el. Apoi va trebui să 
ne asigurăm că nu avem în încăpere obiecte care să fie periculoase dacă sunt aruncate. 

În plus, putem să ne înţelegem cu supervizorul nostru referitor la o varietate de 
metode verbale utile pentru a calma un client şi pentru a ne asigura că interviul se va 
desfăşura cu bine: de exemplu, să spunem clientului că poate pleca oricând dacă ce 
simte ameninţat sau inconfortabil ; sau, dacă ni se pare că se supără sau nu-i place să 
discute un anumit subiect, putem să-i sugerăm că nu e nevoie să discutăm acest subiect 
chiar acum ; iar dacă refuză să discute sau pare mânios sau frustrat, să-i sugerăm că ar 
trebui să ne oprim şi el va putea reveni când va fi într-o dispoziţie mai bună. De 
asemenea, dacă acel client spune că ar dori să încheie interviul, sau dacă se ridică şi 
pleacă fără să spună nimic, va trebui să-l lăsăm să o facă. 

Toate aceste recomandări se bazează pe două presupuneri importante : prima este 
aceea că, chiar dacă se cunosc multe lucruri despre un client şi se decide că este 
necesară folosirea confruntării şi a tacticilor verbale agresive, este riscant şi nepoliticos 
să ne purtăm astfel, mai ales că nu este treaba noastră să judecăm, indiferent de 
condiţiile în care îl întâlnim pe client. A doua este înţelegerea noastră că, chiar dacă se 
cunosc multe lucruri despre client, vom conduce interviul pe baza informaţiilor şi a 

evaluării reieşite din interviu. Dacă aceste evaluări sau opiniile noastre privind poten- 
țialul unui client de a manifesta un comportament violent sugerează că cineva (inclusiv 
noi) suntem în pericol, vom apela în primul rând la aceste opinii şi vom acţiona în 
consecinţă. În sfârşit, este important să ne gândim şi atunci când considerăm necesar 
să discutăm cu supervizorul nostru despre limitele pe care le avem în tolerarea unui 
comportament agresiv. Făcând aceasta, va trebui să acceptăm două realităţi importante : 

prima, că ne este frică de clienţi uneori, indiferent cât de bine ne pregătim pentru 
aceste situaţii, iar a doua, faptul că pe măsură ce trece timpul şi câştigăm experienţă, 
vom fi mai bine pregătiţi să ne acceptăm propriile sentimente şi temeri şi vom rămâne 
totuşi încrezători în cunoştinţele şi abilităţile noastre de a ne apăra propria integritate. 


16. Cum se determină dacă un client se poate sinucide 


Sinucideri se întâmplă zilnic. Unele dintre persoanele care mor din această cauză pot 
fi cunoştinţe sau prieteni sau chiar rudele noastre. Ele pot fi cunoştinţele, prietenii, 
rudele clienţilor noştri sau pot fi chiar clienţii noştri. Dacă acceptăm această posibilitate 
va trebui să acceptăm şi un lucru foarte trist, dar şi foarte adevărat: orice persoană 
care doreşte cu adevărat să-şi ia viaţa, dacă nu este un copil mic sau un adult cu grave 
dizabilităţi, va găsi până la urmă o cale de a o face. Sigur că noi vom dori să schimbăm 
acest lucru, chiar vom încerca să o facem, sau chiar vom crede că am reuşit, dar putem 
da greş uneori. 

Dacă am acceptat această realitate, va trebui să ştim că sunt multe lucruri pe care 
le putem face şi trebuie să le facem, lucruri care vor modifica în mod esenţial părerea 
clienţilor că viaţa nu mai merită să fie trăită, că nimănui nu-i pasă dacă el/ea mai 
trăieşte sau moare sau că nicicum nu poate fi rezolvată acea problemă care are 
sinuciderea ca unică soluţie. 

Vom încerca să vedem cum determinăm şi cum răspundem la gândurile şi acţiunile 
suicidale la adulţi sau la copii. Dacă această ultimă realitate — că şi copiii pot manifesta 
o asemenea tristeţe şi neputinţă, mânie sau frică încât să dorească să moară — ne face 
să nu putem suporta ideea sinuciderii, atunci poate că nişte date statistice, reieşite din 
cercetări, se vor dovedi utile. Sinuciderile voluntare s-au înregistrat la copii începând 
cu vârsta de 4 ani, dar în general sinuciderile sub vârsta de 12 ani sunt foarte rare. 
Printre adolescenţi, fetele sunt într-o mai mare măsură expuse la tentativa de sinucidere, 
în timp ce băieţii sunt mult mai predispuşi la a reuşi o sinucidere. Cele mai frecvente 
tentative de sinucidere apar la femei sub 30 de ani; după această vârstă incidenţa 
tentativelor descreşte. De asemenea, femeile tind, în general, să folosească metode mai 
puţin brutale pentru a-şi lua viaţa, ca de exemplu supradoza de pastile sau tăierea 
venelor la încheieturi. Cele mai frecvente sinucideri reuşite apar la bărbaţii peste 45 de 
ani, iar factorul de risc continuă să crească după această vârstă (în special pentru 
europeni), culminând cu un maximum la vârsta de 65 de ani. În plus, bărbaţii folosesc 
metode mai sigure de a-şi lua viaţa, cum ar fi armele de foc, spânzurarea sau saltul de 
pe înălţimi. 

În afară de aceste date despre categoriile cele mai expuse riscului de sinucidere, mai 
există câteva idei preconcepute despre sinucidere foarte răspândite, deşi foarte incorecte. 

Primul dintre aceste mituri afirmă că o persoană care se gândeşte la sinucidere nu va 
spune despre aceasta nimănui ! Adevărul e că majoritatea celor care îşi iau viaţa îşi 
anunţă intenţia în vreun fel cel puţin unei alte persoane - şi cel mai adesea mai multor 
persoane -— timp de mai multe săptămâni sau chiar luni de zile. Aceste semne pot fi 
verbale şi foarte directe, rostite sub formă de glumă sau chiar foarte serios. De 
exemplu, cineva poate spune: „Aş vrea să mor”, „Cred că o să-mi pun capăt zilelor”, 
„Cum e oare să fii mort?” sau orice altă afirmaţie care indică faptul că persoana se 
gândeşte la sinucidere. Sau poate fi mai puţin directă spunând: „Sunt foarte obosit, aş 
vrea să dorm şi să nu mă mai trezesc niciodată” sau „Şi ce dacă nu iau examenul”, 
„Acum nimic nu mai are importanţă” sau orice altă afirmaţie care sugerează descu- 
rajare, sau lipsă de interes pentru viitor. Sau, în fine, poate exprima mânia şi dorinţa 
de răzbunare faţă de o altă persoană care a decepţionat-o sau şi-a Dali „Joc de 
sentimentele ei: li voi arăta eu ce înseamnă să dispari din viaţa cuiva.. . În plus, 

există mai multe moduri nonverbale prin care o persoană poate să indice că se ge dci 
la sinucidere sau că şi-a pierdut interesul faţă de viaţă. Ea poate să nu se mai hrănească, 
să înceapă să-şi dăruiască lucrurile sau să înceapă să se drogheze. Iar cel mai dramatic 
şi mai semnificativ mod în care cineva poate să indice faptul că se gândeşte la sinucidere 
este acela de a face o tentativă care să nu fie fatală şi nici măcar periculoasă. Scopul 
poate fi acela de a vedea cum reacţionează ceilalţi sau să facă o „repetiţie” ; oricum, 
tentativa de sinucidere trebuie privită ca un semnal de alarmă. Deci, toate aceste fapte 
demonstrează că atunci când un client se gândeşte serios la sinucidere există o 
probabilitate mare să ne dăm seama de acest lucru, mai ales dacă ştim când şi cum să 
punem întrebări şi dacă suntem capabili să ascultăm şi să vorbim despre sinucidere. Un 
al doilea mit despre sinucidere este că dacă discutăm cu un client despre sinucidere, 
discuţia va întări ideaţia suicidală a clientului şi acesta chiar se va sinucide ! De fapt, 
să vorbeşti despre sinucidere nu determină acţiunea de sinucidere, dar să nu vorbeşti 
despre aceasta cu o persoană care se gândeşte intens la sinucidere, se poate dovedi o 
greşeală fatală. Totuşi, majoritatea dintre noi avem nevoie de ajutor pentru a şti ce să 
spunem, cum şi când să abordăm acest subiect. Deci, când şi cum să abordăm subiectul, 
mai ales cu un client pe care îl vedem pentru prima dată ? 

Din nou va trebui să începem cu informaţiile deja cunoscute despre client, referindu-ne 
la diagnostice anterioare. Ca şi în cazul tendinţelor spre violenţă, le vom căuta pe 
acelea care se referă la impulsivitate, discernământ diminuat, tendinţe antisociale sau 
acţiuni suicidale anterioare. Dacă nu există astfel de diagnostice, atunci le vom căuta 
pe cele care indică deprimare sau anxietate intensă. lar absenţa unor asemenea fapte nu 
reprezintă un motiv suficient pentru a exclude posibilitatea de a considera un client ca 
pe un potenţial sinucigaş. 

Următorul pas va fi examinarea stării de sănătate mintală, acordând în mod special 
atenţie ideaţiei suicidale. Aceasta ne va da indicaţii despre faptul dacă acest client a 
spus cuiva despre preocupările lui de a-şi curma viaţa. De asemenea, trebuie să fim 
atenţi la starea de spirit predominantă a clientului astfel încât să putem evalua, atunci 
când facem propria noastră examinare a stării de sănătate mintală, dacă această persoană 
continuă să aibă aceleaşi idei ireale despre nefericire şi neşansă ca atunci când prima 
evaluare a fost realizată. Apoi trebuie să identificăm orice informaţie despre delir, 
halucinaţii, mai ales halucinaţii care obligă la anumite acţiuni cum ar fi aceea de a face 
rău cuiva sau lui însuşi. 

Apoi va trebui să aflăm dacă acest client abuzează de substanţe, pentru că, aşa cum 
menţionam anterior, alcoolul şi drogurile determină comportamente care altfel nu ar fi 
realizate de respectiva persoană (ele acţionează ca „dezinhibatori”, care, atât fiziologic, 
cât şi psihologic, limitează capacitatea persoanei de a gândi logic, de a acţiona corect 
şi uneori de a se autoproteja). Drogurile şi alcoolul au fost implicate în mai mult de 
jumătate din sinuciderile cunoscute, mai ales în cazul adolescenților. 

Va trebui să mai căutăm informaţii despre sinucideri sau încercări de sinucidere şi 
în familia clientului. Este sinuciderea o cale de rezolvare a problemelor în familia 
clientului ? A fost vreodată sinuciderea folosită în familia lui ca o cale de a scăpa de 
suferinţe ? Oricare ar fi motivul, orice sinucidere sau tentativă în familia clientului îl 
supun pe acesta unui risc crescut de a se sinucide. 

Ultimul element critic pe care va trebui să-l examinăm se referă la informaţii despre 
tentative anterioare de sinucidere ale clientului nostru, pentru că cel mai bun predictor 
al unei tentative de sinucidere viitoare este o astfel de tentativă din trecut. Dacă o astfel 
de tentativă a avut loc în ultimul an, clientul se plasează în grupul cu riscul cel mai 
mare pentru o altă tentativă, acum probabil fatală. 

Deşi dacă identificăm un astfel de profil în informaţiile pe care le avem deja despre 
client, e posibil să nu mai dorim să lucrăm cu un asemenea client, trebuie să ne gândim 
totuşi că cei care ne cer ajutorul sunt oameni cu probleme, probleme pe care ei n-au 
reuşit să şi le rezolve sau să le suporte. Aceasta însemnă că uneori vom avea de-a face 
cu clienţi care au avut o tentativă/tentative de sinucidere, chiar dacă acest lucru apare 
în dosarul lor sau nu. Aşa că primul lucru cu care va trebui să ne obişnuim este acela 
că vom lucra şi cu persoane care au sau au avut gânduri sau comportamente de tip 
suicidal. Va trebui, de aceea, să explorăm care sunt obligaţiile legale pe care le avem 
într-o astfel de situaţie. De exemplu, dacă cineva ne spune că se gândeşte serios la 
sinucidere sau chiar şi-a făcut un plan de acţiune, ce reguli de confidenţialitate se 
aplică (dacă se aplică)? Pe cine trebuie să anunţăm şi când? Ce fel de informaţii 
trebuie să înregistrăm şi în ce format? Căror instituţii sau agenţii trebuie să raportăm 
asemenea informaţii ? 

În orice caz, atunci când suntem faţă în faţă cu un client, indiferent de ce s-a spus 
sau de ce ştim despre respectiva persoană, dacă avem cea mai mică bănuială că 
aceasta poate încerca să se sinucidă, va trebui să ne sprijinim pe această bănuială şi 
să o explorăm cu blândete, dar şi cu fermitate pentru a decide dacă acest client are sau 
a avut vreo intenţie de sinucidere ! Cuvintele-cheie în afirmaţia de mai sus sunt „cu 
blândeţe, dar şi cu fermitate”. Acesta înseamnă că va trebui să punem întrebări de o 
manieră hotărâtă şi calmă amintindu-ne două fapte esenţiale : primul, că persoanele 
care se gândesc la sinucidere se simt uşurate şi recunoscătoare când altcineva abordează 
subiectul ; şi al doilea, că multe persoane se gândesc câteodată la sinucidere, dar fără 
să dorească de fapt să moară sau să-şi curme viaţa. 

Deci, cum începem când avem unele bănuieli despre un client? Cu o întrebare 
generală de genul: „Cum te mai simţi ?”, „Cum îţi mai merge ? ” etc. Ce urmărim să 
auzim în răspuns este disperarea, renunţarea, neputinţa. De exemplu, pe măsură ce 
explorăm situaţia unui client, exprimă el cumva ideea că situaţia actuală e de nesuportat? 
Sau că nu e în stare să mai continue astfel? Sau că se simte atât de singur faţă de 
perioada când avea partener, încât nu poate să-şi imagineze viitorul fără acel partener ? 

Aceste sentimente sunt exprimate mai cu uşurinţă de adulţi decât de copii. Dacă 
luăm interviu unui copil, mai ales cei mai mici de 9-10 ani, va trebui să-i ajutăm să-şi 
descrie sentimentele, precum şi nivelul de profunzime al acestora. De aceea, când 
încercăm să evaluăm ideaţia suicidală sau sentimentele de disperare ale unui copil, 
trebuie să oferim ceva pentru a le putea măsura. De exemplu : „Astăzi eşti mai trist sau 
mai bucuros decât ieri ?”, „Când eşti supărat, eşti aşa de supărat că-ţi vine să plângi ?”, 
„Plângi numai ziua sau şi noaptea ? ”, „Plângi când eşti singur sau când mai sunt şi alţii 
de faţă ?”. Trebuie să folosim tehnici similare pentru sentimente de mânie, lipsa unei 
persoane semnificative care a murit sau a plecat ori sentimentul că a făcut ceva rău. 

Pe măsură ce începem să ne dăm seama de starea generală de spirit a clientului, 
vom dori să aflăm dacă atunci când s-a simţit atât de rău i-a venit vreodată ideea 
sinuciderii. Desigur că răspunsul pe care îl dorim este „Nu” sau „Cred că glumeşti ! ” 
sau „N-aş putea face aşa ceva”. Totuşi, deşi ne dorim astfel de răspunsuri, uneori 
cineva ne va răspunde „Da”, şi atunci, oricât de experimentați am fi, tot vom simţi un 
sentiment de teamă. 

La început, vom fi tentaţi, în ciuda tuturor tehnicilor învăţate, să încercăm să-l 
facem pe client să renunţe la aceste gânduri, mai degrabă decât să le explorăm împreună 
cu el. Ne vom surprinde că vom spune: „Nu trebuie să te gândeşti la aşa ceva!” sau 
„Nu te prosti, ai toată viaţa înainte ! ” sau variaţii pe această temă. Cu cât clientul este 
mai tânăr cu atât tentaţia va fi mai mare. Dar va trebui să rezistăm acestei tentaţii ! 

Ce ne va ajuta este să ne reamintim că multe persoane se gândesc uneori la 
sinucidere. De asemenea trebuie să ne reamintim că, pentru că un client a afirmat că 
are astfel de gânduri, acum putem să explorăm aceste gânduri fără ca aceasta să-l 
determine să treacă la acţiune. De aceea, indiferent de momentul când acest subiect 
apare în discuţie şi indiferent de lucrurile pe care le mai avem de făcut după interviu, 
trebuie să ne stabilim ca regulă să nu lăsăm niciodată un client să plece până când nu 
ne-am asigurat că nu este în situaţia de risc iminent de sinucidere. Să ne întoarcem la 
momentul când am întrebat despre gânduri de sinucidere şi clientul a răspuns „Da”. În 
limbaj clinic, aceasta constituie „ideaţie suicidală”. Când descoperim prezenţa ideaţiei 
suicidale va trebui să facem două lucruri: primul este să începem să luăm notițe cât 
mai exact posibil, dacă nu făceam deja acest lucru. Al doilea este să încercăm să aflăm 
conţinutul acestei ideaţii ; astfel, va trebui să punem clientului întrebări de genul: 
„Când te gândeşti să te sinucizi, cum îţi imaginezi că o vei face?”. Răspunsul la 
această întrebare va fi undeva între „Nu ştiu exact, niciodată nu m-am dus cu gândul 
atât de departe ! ” şi „M-am gândit să sar de pe acoperişul blocului ! ” sau orice alt mod 
precizat de acţiune. Sau vom primi un răspuns de genul „De fapt, n-am de gând să-mi 
iau viaţa !”, „Nu am vorbit serios ! ” sau orice altă reacţie care să dorească schimbarea 
subiectului conversaţiei sau să minimalizeze seriozitatea afirmațiilor anterioare. În 
acest caz va trebui să spunem clientului că suntem bucuroşi să auzim că nu are de fapt 
de gând să se sinucidă, pentru că nu am dori să i se întâmple vreun lucru rău. Acesta 
este un mesaj foarte puternic cu două obiective. Este o confirmare către persoana 
clientului, indiferent ce vârstă ar avea, că cineva este preocupat de soarta lui şi cuiva 
îi pasă dacă păţeşte ceva. În al doilea rând, demonstrează că noi luăm în serios tot ceea 
ce spune sau simte clientul, mai ales lucruri atât de grave cum este sinuciderea şi de 
aceea va trebui să mai punem câteva întrebări pentru a ne asigura că totul este sub 
control. 

În continuare vom dori să aflăm când s-a gândit ultima oară clientul la acest lucru. 
Desigur că un răspuns de genul „Azi dimineaţă” va fi mai semnificativ decât „Acum 
doi ani când m-a părăsit prietena”. În orice caz, vom continua încercând să aflăm câr 
de des revin aceste idei. De exemplu, dacă primul răspuns a fost „Azi dimineaţă”, vom 
dori să ştim dacă şi ieri s-a gândit la asta şi dacă da, de câte ori. Şi dacă a avut şi ieri 
aceste gânduri vom dori să aflăm când a început să se gândească la asta şi dacă acum 
ele revin mai des sau mai rar decât înainte. De asemenea, cât de preocupat este când 
se gândeşte la asta, gândurile îşi pierd intensitatea sau devin tot mai puternice ? 

După ce am cules aceste impresii, va trebui să aflăm câr de confortabil se simte 
clientul cu aceste gânduri. De exemplu, putem întreba cum se simte când are astfel de 
gânduri. Răspunsul pe care l-am dori este unul care să sugereze că „Mă sperie sau mă 
înfricoşează”. Totuşi, dacă clientul ne sugerează în vreun fel că el caută astfel de 
gânduri sau că ele par soluţia la toate problemele pe care le are, aceasta va afecta 
semnificativ evaluarea situaţiei de risc în care se găseşte clientul, cu excepţia cazului 
când avem de-a face cu un copil. 

Copiii sub vârsta de 7-8 ani vor părea foarte puţin afectaţi de această idee pentru că, 
probabil, ei nu înţeleg semnificaţia reală şi deplină a morţii. De aceea, dacă un copil 
spune că ar vrea să moară şi el pentru a se mai întâlni o dată cu bunicul, va trebui să 
întrebăm cum îşi imaginează el această întâlnire : se va juca cu bunicul ?, îl va aduce 
apoi din nou acasă? etc. Dacă însă copilul demonstrează că înţelege faptul că moartea 
înseamnă sfârşitul vieţii şi încetarea funcţiilor organismului, iar despărţirea de părinţi 
este dorită cu tărie, atunci va trebui să credem că dorinţa de a muri este un lucru 
serios ! 

După ce am explorat cât de clar înţelege clientul ideea morţii şi cât de afectat este 
de această idee, trebuie să ne îndreptăm atenţia asupra faptului dacă deja clientul a 
încercat să se sinucidă. Dacă a făcut-o, cum, în ce mod a încercat? în timp ce ne dă 
explicaţii va trebui să ne întrebăm dacă nereuşita se datorează unei judecăţi adecvate, 
instinctului de conservare, necunoaşterii dozei optime, unei împrejurări neprevăzute 
sau norocului ? În acest moment vom decide dacă avem nevoie sau nu de părerea unui 
expert privind pericolul în care se găseşte clientul nostru; de aceea va trebui să 
decidem dacă vom continua interviul cu clientul sau dacă vom solicita sprijinul unei 
persoane specializate în astfel de situaţii (un psiholog sau un psihiatru). Este nevoie să 
luăm această hotărâre pentru că: 1) dacă un client începe să discute cu noi această 
problemă, va putea să ne dea detalii şi să ne împărtăşească planurile sale, lucru pe care 
poate că nu-l va mai face cu altcineva (ulterior s-ar putea chiar să nege ceea ce ne-a 
spus) şi de aceea noi suntem în cea mai bună poziţie pentru a colecta aceste informaţii ; 
2) în funcţie de agenţia sau instituţia unde lucrăm, vom putea face apel la supervizorul 
nostru, la psihiatrul agenţiei, vom putea chema „Salvarea” pentru a-l interna de 
urgenţă pe client sau îl vom putea reţine până la sosirea unui membru al familiei sale. 
Totuşi, adesea, profesioniștii se simt stânjeniţi atunci când ştiu că informaţiile oferite 
confidenţial de clienţi vor trebui transmise altor specialişti : ei simt uneori jenă, au 
remuşcări sau simt că trădează încrederea clientului. Dar dacă ajungem în situaţia de 
a primi confesiuni ale clientului despre gânduri sau intenţii de sinucidere trebuie să ne 
gândim că în primul rând oricine ne împărtăşeşte sentimente, sau gânduri sau planuri 
de sinucidere o face fără îndoială pentru că doreşte să fie ajutat să iasă din această 
situaţie ; în al doilea rând, dacă chiar doreşte să-şi ia viaţa, atunci clientul este în 

pericol şi avem obligaţia morală şi profesională să facem tot ce depinde de noi pentru 
a-l proteja. 

După ce am trecut în revistă tentativa anterioară (sau tentativele), va trebui să ne 
îndreptăm atenţia spre faptul dacă respectivul client are un plan pentru a se sinucide. 
Dacă, de exemplu, a spus „Voi sări de pe acoperişul blocului”, va trebui să explorăm 
chestiunea în continuare, întrebându-l, de exemplu, dacă a fost de curând pe acoperiş 
sau cum se poate ajunge acolo, cine are cheia etc. Dacă nu a sugerat anterior nici un 
plan, atunci îl vom întreba simplu: „Cum te-ai gândit să o faci?”. Desigur că vom 
spera să ne dea un răspuns vag, sugerând lipsa de premeditare. Dar dacă el răspunde 
„Voi lua două flacoane de Xanax” sau „O să mă împuşc în cap”, va trebui să evaluăm 
dacă există accesul la aceste metode, evaluând astfel nivelul de premeditare. Va trebui 
astfel să ştim dacă s-a gândit cum face rost de „Xanax” : iar un răspuns evaziv de tipul 
„Nu ştiu, văd eu...” este foarte diferit de „Am două flacoane în baie, rămase de când 
trăia mama” sau „Tatăl meu este subofițer şi întotdeauna joia vine cu pistolul încărcat 
acasă...”. Desigur că aceste din urmă răspunsuri sugerează faptul că persoana s-a 
gândit deja de mai mult timp la posibilitatea de a se sinucide. În cazul copiilor va trebui 
să evaluăm cu atenţie riscul de sinucidere, încercând să delimităm acţiunile impulsive 
de cele premeditate. De exemplu, dacă un copil ne spune că o să sară pe fereastră, va 
trebui să aflăm dacă ştie de pe care fereastră va sări. Dacă ne spune că este aceea de 
pe coridorul şcolii, va trebui să aflăm dacă s-a apropiat de acea fereastră când era 
deschisă, dacă se poate duce acolo fără să fie remarcat sau dacă s-a urcat deja pe 
pervaz. 

Deja în această etapă vom ajunge la o concluzie privind posibilitatea clientului de 
a-şi pune într-adevăr viaţa în pericol precum şi privind necesitatea de a informa şi alte 
persoane despre aceasta. Totuşi, vom mai avea nevoie de o ultimă informaţie, mai ales 
dacă este vorba de un copil, iar aceasta este de ce doreşte clientul să se sinucidă. Dar 
nu vom pune întrebarea în acest fel, vom întreba mai degrabă ce crede el că se va 
întâmpla dacă se sinucide. Răspunsul ne va ajuta să aflăm, dacă nu ştim deja, care este 
conflictul care îl face pe clientul nostru să simtă atâta disperare, de exemplu: „O să-i 
pară rău lui mami că m-a bătut alaltăieri” sau „Prietena mea va vedea că a greşit că m-a 
părăsit şi va dori să fim din nou împreună” sau „Nu o să mor, dar o să-i sperii pe toţi” 
sau „O să vadă ei/el/ea ce rău e fără mine ! ” etc. Oricare ar fi răspunsul, va trebui să 
spunem clientului, într-un fel sau altul, că există multe alte soluţii la problema care îl 
face să se simtă atât de rău acum. Dacă există proceduri speciale ale agenţiei sau 
instituţiei privind situaţii de acest fel acum va trebui să le punem în aplicare. 

Totuşi, din păcate, nu este întotdeauna simplu să evaluăm riscul de sinucidere al 
unui client, mai ales că aceia care sunt cei mai deprimaţi şi au cele mai serioase planuri 
sunt şi cei mai puţin comunicativi. Va trebui să ne bazăm pe intuiţia şi experienţa 
noastră în cazul clienţilor agitaţi, mânioşi sau a celor care ameninţă sau sunt disperaţi ; 
e posibil ca uneori chiar comportamentul opus să ne dea de gândit: liniştea sau buna 
dispoziţie a unei persoane până nu de mult foarte deprimate poate să indice că a luat 
hotărârea să-şi pună capăt zilelor. 

După aceasta, vom şti că am epuizat toate resursele, ideile şi posibilităţile pe care 
le aveam la dispoziţie în cazul unui client care riscă să se sinucidă. Dar va trebui să fim 
realişti în ce priveşte limitele acţiunii noastre : dacă un client chiar doreşte să moară, 
va găsi până la urmă o cale să facă aceasta, în ciuda tuturor eforturilor noastre. În fond 

este responsabilitatea persoanei respective dacă doreşte să mai trăiască sau să-şi pună 
capăt propriei existenţe ! 


Şase lucruri pe care trebuie să le aflăm atunci când un client ne spune 
că se gândeşte să se sinucidă 


Când s-a gândit ultima dată la asta? 

Cât de des se gândeşte la asta? 

Cât de mult îl afectează aceste gânduri ? 

A mai încercat să se sinucidă ? 

Are pus la punct un plan detaliat ? 

Are posibilitatea să ducă planul la îndeplinire ? 

. Sociologia şi asistenţa socială 

. Cercetarea în domeniul asistenţei sociale 
+ Metodologia anchetei 

. Tehnica observaţiei 

. Convorbirea comprehensivă 

+ Analiza datelor şi exigenţele probei 


1. Sociologia şi asistenţa socială 


Dacă le urmărim trecutul, constatăm — fără a generaliza nepermis de mult, dincolo de 
spaţii sociale concrete şi perioade istorice distincte pe care le cunoaştem -— că aceste 
două domenii ale cunoaşterii şi acţiunii apar în prima parte a secolului al XIX-lea, în 
formă empirică. Treptat, sociologia s-a instituţionalizat ca disciplină academică, iar 
asistenţa socială s-a diferențiat pe subdomenii de intervenție specifică pe teren. O 
disciplină de cunoaştere se profesionalizează când devine referinţă pentru practică, 
pentru activitatea desfăşurată de către un ansamblu de oameni care exercită profesia, 
când această disciplină le conferă identitate şi face posibilă constituirea lor într-o 
comunitate („comunitatea sociologilor”, „comunitatea asistenţilor sociali”). Calea 
profesionalizării este lungă, anevoioasă şi trece prin practicile cotidiene empirice, prin 
instituționalizarea unor organisme, a unor servicii, prin formarea inițială şi continuă 
a celor care lucrează în domeniu. Reconstituirea unui traseu al „devenirii întru 
profesionalizare” a acestor două domenii de cunoaştere-intervenţie ar îi o întreprindere 
dificilă, fiindcă ele s-au diferențiat mult de-a lungul anilor. La noi în ţară, de pildă, 
crearea asistenţei sociale se leagă de preocuparea mai sistematizată (după formarea 
statului național unitar român) de a combate şi de a preveni mizeria, sărăcia, boala, de 
a educa muncitorimea (şi țărănimea, prin echipele gustiene). Crearea şcolii de formare 
a asistenților sociali („Principesa Ileana”) a însemnat o conştientizare a nevoii de a 
lega practica de ştiinţa socialului. Primele diplome în domeniu au fost date însă târziu, 
în perioada interbelică, obţinerea lor presupunând parcurgerea unor programe din care 
nu lipsea sociologia. Nici sociologia nu a avut un parcurs fără obstacole. Ea s-a 
instituţionalizat şi la noi târziu, reuşind să intre în universitate în 1897, unde a înţeles 
să se desprindă de aspectele cotidiene ale organizării şi funcționării socialului (de 
aceea unii din interiorul, dar îndeosebi din exteriorul ei au ajuns să o considere încă 
legată de filosofare, să o considere necesară, dar insuficientă pentru acțiunea socială). 
Asistentul social învaţă sociologie fiindcă este interesat de caracteristicile socioculturale 
ale sărăciei, de modurile de viaţă ale celor vulnerabili, de obişnuinţele, rutinele 
cotidiene, de practicile indivizilor concreţi, ca să poată interveni eficient. Sigur că, 
pentru a deveni un bun asistent social trebuie să cunoască „anatomia şi fiziologia 
corpului social”, „morfologia” acestuia etc., dar şi contextele, situaţiile, rutinele 
cotidiene şi, mai ales, multitudinea categoriilor de membri ai socialului cu compor- 
tamente asemănătoare, dar şi diferite, pentru a afla soluţii, remedii adaptate, adecvate. 
Cei care se formează în aceste două domenii trebuie să dobândească - obligatoriu şi 
inextricabil legate - cunoştinţe şi abilități tehnice, sociale şi manageriale. Mai 
exact: cunoștințe teoretice şi tehnice, savoir-faire necesar dobândirii calificării şi 
competenţelor de pătrundere facilă şi cu succes în sistemele de relaţii sociale, în 
interacțiuni, ştiinţa şi arta de a lucra cu beneficiarii, cu clienţii, de a identifica, 
înţelege şi explica nevoi, probleme, de a le găsi soluţiile. Este de la sine înţeles că 
sociologii şi asistenții sociali au de construit şi de dezvoltat cadrul instituţional, mediul 
profesional în care să-şi desfăşoare munca după principii, norme, reguli şi este cale 

lungă până când ei ajung să facă expertiză recunoscută de către membrii breslei şi cei 
dinafară (populaţia şi beneficiarii direcţi). Pe această cale, pentru ambele discipline 
este complet neavenită ruptura între cunoaştere şi acțiune. Ambele trebuie să aducă 
răspunsuri la probleme sociale, să intervină eficient. Nici asistentul social şi nici 
sociologul nu pot rămâne „consilierii prinţului”, nu pot fugi de „lume”, nu se pot 
refugia în „turnuri de fildeş”. Dacă ar trebui să rămână „pure”, învăţarea sociologiei 
şi a asistenţei sociale nu ar merita nici o oră de osteneală.. 

Să rămânem însă realişti şi să recunoaştem că nu toţi sociologii şi asistenții sociali 
apreciază dimensiunea instrumentală, utilitaristă a disciplinelor lor. Pierre Bourdieu 
spunea — într-o carte de referinţă pentru formarea sociologilor” - că atunci când sociologia 
devine aplicată şi răspunde comenzii publice sau private, îşi pierde libertatea de a alege 
ce să cerceteze şi pune societăţii întrebările pe care i le formulează clienţii, cei care fac 
comanda (acum, după ce Bourdieu nu mai este printre noi, spunem că temele sociologiei 
ar trebui să coincidă cu cele ale categoriilor de actori sociali publici şi privaţi). Acolo 
unde se respectă pe sine, sociologia devine cunoașştere-acțiune, cunoaştere în acțiune, 
cunoaştere utilă intervenţiei. Aici sociologia se întâlneşte cu asistenţa socială care se 
respectă pe sine (cei care se formează ca actori responsabili ai comunităţii, ai societăţii, 
trebuie să aibă cunoştinţe de sociologie, economie, politică etc.). Tot aici apar însă şi 
germeni noi ai distanţării lor (dacă sociologii şi asistenții sociali consideră că toate 
cunoştinţele teoretice şi procedurale, savoir-faire etc. se pot dobândi doar în sala de curs, 
doar în bibliotecă, doar în contact cu „condiţiile naturale şi sociale”, cu persoanele care 
au traiectorii biografice asemănătoare, dar şi diferite, aptitudini, „predispoziţii înnăscute”, 
dar şi dobândite etnosociocultural, cu persoane care au sau nu spirit comunitar dobândit 
în împrejurări specifice). Intervenția cere calificare şi competențe. 


Iluzia tehnicistă ne-ar putea face să nu vedem în intervenţia socială decât un ansamblu 
de dispozitive şi acte tehnice. Or, o asemenea iluzie este de două ori criticabilă: în 
primul rând, fiindcă se autosatisface cu punerea în formă a organizării muncii (iar 
convențiile colective cu criterii clare eşuează lamentabil, ca şi visul gestionar al 
adecvării totale între prescripţiile unui post şi competențele celui care îl ocupă efectiv) ; 
în al doilea rând, această iluzie nu ia în seamă sau, în orice caz, subestimează 
dimensiunile relaţionale ale intervenţiei sociale. Or, tocmai în aceste relaţii se dobândesc 
adevăratele calităţi necesare intervenienţilor sociali, cele „1001 de motive” ale acţiunii 
lor (între care compasiunea, dreptatea socială, promovarea legăturilor durabile şi 
solidare etc.). Modalităţile de evaluare nu pot fi monopolizate de către prescriptori şi 
şefii de politici sociale. Exprimările colective despre propriile practici şi despre impactul 
lor real asupra beneficiarilor, într-o logică boftom/up, trebuie să facă parte integrantă 
din această evaluare. Rămâne ca lucrătorii din domeniul socialului să-şi facă auzite 
punctele de vedere?. 


Intervenţia eficientă în situaţiile dificile în care se pot afla persoanele şi comunităţile 
cere ştiinţificitate, tehnicitate, vocaţie, iar asistenții sociali ar trebui să aibă cunoştinţe 
de medicină socială şi statistică, de sociologie şi psihologie etc., nu numai de filantropie 


1. M. Mauss, Essai de sociologie, Seuil, Paris, 1992. 

2. P. Bourdieu, Le metier de sociologue, Minuit, Paris, 1983. 

3. Jean-Noăl Chopart, „Retur reflexiv asupra unui program de cercetare. Sociologia profesiilor 
în faţa negustorizării câmpului social”, în Alain Vilbrad, Ion Ionescu (coord.), Asistenţa 
socială în tranziţie, Institutul European, laşi, 2004, pp. 55-56. 

şi religie. Ei trebuie să deprindă şi să perfecţioneze arța de a iubi semenii, dar trebuie să 
pătrundă în cartiere, în sate, în case, să ia contact cu femei agresate, cu copii abuzaţi şi 
vârstnici singuri, cu persoane cu handicap fizic sau/şi mintal, cu şomeri şi alte categorii 
vulnerabile, ceea ce presupune demers empiric, cunoaştere inductivă prin anchete, 
chestionare, convorbiri, povestiri ale practicilor şi istorii ale vieților. Dacă aspiră spre 
intervenție ştiinţificizată, asistenţa socială nu se poate pierde în demersuri individualizate 
(fiindcă nici nu există... ştiinţa individualului). Cunoaşterea ştiinţifică a socialului 
poate ajuta asistenții sociali să-şi adapteze intervenţia la cazuri individuale. Dacă se 
apropie foarte mult de beneficiar, de client, pentru a-i înţelege problemele, el se 
suprapune peste psiholog şi psihanalist. Şi apoi, fiind vorba de asistenţă socială, nu are 
cum să piardă din vedere grupul, comunitatea, societatea, dimensiunea socială. Pe de 
altă parte, sociologia nu a rezistat tentaţiei de a se apropia mai mult de administraţiile 
(temporare) care voiau să planifice, să facă previziuni, şi mai puţin să ia contact cu 
„mizeria lumii”... Ei i-a plăcut să i se ceară să facă „expertiză tehnică şi ştiinţifică”, 
să pună diagnostice „marilor probleme” (delincvenţă, muncă, loisir, stratificare şi 
mobilitate, control social etc.). 

Faptul că a început reconstruirea sociologiei şi asistenţei sociale într-o perioadă în 
care ambele aveau de redefinit profesia, de recăpătat recunoaşterea socială, instituţională, 
de luptat pentru locuri pe piaţa muncii, faptul că ambele au avut loc în universitate, 
chiar la aceeaşi „catedră”, le-a apropiat. A avut impact favorabil apropierii şi faptul că 
ambele au înţeles să identifice „boala”, dar şi mediul în care trăia „bolnavul” şi 
instituţia care avea sarcina să trateze. Socioanaliza promovată la noi şi-a dat ca sarcină 
„terenul” pe care oamenii aveau să se confrunte cu toate binefacerile şi problemele 
construcţiei unei „noi societăţi” capitaliste pe „ruinele celei socialiste multilateral 
dezvoltate” (după ce decenii la rând învăţaseră că procesul „ireversibil” este invers). 
Se merge acum şi pe analiza comportamentelor indivizilor concreţi, nu numai prin 
raportare la apartenenţe (ideologice), pe analiza situaţiilor, nu numai pe „clase” sociale, 
pe „aparatele de stat” etc. Dar s-a întâmplat şi la noi ceea ce se întâmpla cu aproximativ 
40 de ani în urmă în Franţa (şi în alte ţări occidentale): proliferarea domeniilor 
asistenţei sociale şi înmulțirea exponențială a asistenților sociali. 


În revista Esprit, numărul special din aprilie-mai 1972, intitulat Pourquoi le travail 
social ? se remarca - nu fără sarcasm: „Doriţi să fiţi animați sociocultural, să fiţi 
asistați social, să fiţi educați special, să fiţi sfătuiţi conjugal? Copiii vă sunt vaccinaţi 
la timp ? Bugetul vi l-aţi raţionalizat? Sunteţi autonomi ? Asistenţii sociali au misia să 
vă aibă în grijă - poate nu pe dumneavoastră, ci pe alte sute de mii de oameni 
«defavorizaţi», «vulnerabili» mai mult sau mai puţin împrăştiaţi între muncă şi ordine. 
În şase ani, efectivul lor s-a dublat; iată, sunt 75.000”. Câteva mutații esențiale au 
afectat câmpul profesiilor socialului : ilizibilitatea crescândă a închiderilor profesionale 
tradiționale ; cu toate titlurile şi denumirile corpurilor profesionale, salariaţii intervenţiei 
sociale pot fi în posturi care nu au un specific clar; poate fi chiar o diferenţă între 
titlurile şi diplomele deţinute de către intervenienţii sociali şi denumirile posturilor utilizate 
de către angajatori... Exemplul simbolic al acestei mişcări de „deprofesionalizare” este 
reunirea sub denumirea de „asistent socioeducativ” a asistenților socioeducativi, a 
asistenţilor sociali, a educatorilor specializaţi etc., deşi aceste meserii au tradiţii 
istorice diferite ; o creştere sensibilă, sub raport numeric, a intervenienţilor sociali 
care lucrează în contact direct cu publicul-țintă, dar care în numeroase cazuri au o 


METODOLOGIA CERCETĂRII SOCIALULUI. REPERE PENTRU ASISTENȚII SOCIALI 411 


slabă calificare (nivelele IV, V, VI), faţă de intervenienţii aparţinând celor patru profesii 
„canonice” : asistenții sociali, educatorii specializaţi, animatorii socioculturali, 
consilierii în economie socială şi familială care sunt din ce în ce mai mulţi în funcţii de 
control, de gestionare a resurselor umane, de concepere şi de animare a programelor 
etc. ; o puternică presiune asupra vectorului social pentru recunoaşterea ocupațţiilor, 
slujbelor ajutătoare etc. (CES, ocupare-tineri etc.), ceea ce comportă riscul descalificării 
unor posturi ; o revenire la meseriile de proximitate şi la cele de la domiciliu, constituite 
adesea pe baza experienţei personale a salariaţilor şi a caracteristicilor lor intrinseci (ca 
mamă, ca rezident-membru al unei etnii, ca aparținător al unei generaţii etc.) ; trecerea 
progresivă de la gestionarea ocupațiilor din câmpul socialului, prin calificare colectivă, 
la o gestionare a competenţelor individualizate, care se explică prin individualizarea 
traiectoriilor profesionale, prin concurenţa între insiders şi oufsiders. Această tendinţă este, 
de altfel, instituită în anumite convenţii colective în care criteriile individualizate de 
evaluare a competenţei înlocuiesc vechile criterii ale calificării profesionale şi vechimii. 


Atunci s-au petrecut lucruri importante în raporturile dintre sociologi şi asistenții 
sociali. Sociologii au început să critice dur asistenții sociali care „foloseau ajutoarele 
sociale pentru a forţa mâna muncitorilor”, care ţineau „predici moralizatoare” defavo- 
rizaţilor, care promovau concepţii despre necesitatea „supunerii resemnate”+, care 
învățau câteva noţiuni de drept la curs şi le prezentau ca fiind „de la sine”, spunând 
defavorizaţilor că „norma” trebuia să fie norma lor, „familia” — „familiile lor”, că 
viziunea despre „omul muncii” trebuia să coincidă cu cea despre „bunul muncitor” 
etc., asistenţa socială fiind văzută ca un instrument de reproducere socială şi de 
impunere a legilor şi normelor. Scrierile sociologilor despre asistenţa socială „dez- 
văluiau”, „denunţau” ce se întâmpla în domeniu. „Bolnavul mintal”, „delincventul”, 
„toxicomanul”, „homosexualul”, „cerşetorul” etc. au fost numiţi „devianţi” prin 
definirea vagă a ceea ce-i despărţea de „normali”. „Pe cine serveau asistenții sociali ? ”, 
se întreba retoric J. Donzelot?. Nu cumva ei construiau „diferenţele” dintre normali şi 
anormali ? Nu cumva construiau ei diferenţa dintre „cererea manifestă” (a clientului) 
şi cea „latentă” definită de el (ca expert) şi de către cei care (îi) dădeau banii? Nu 
cumva asistentul social participa la construcţia „excluderii” pe care apoi trebuia s-o 
combată ? Asistenţii sociali — îşi încheiau sociologii criticile — ar trebui să înveţe mai 
multă sociologie, pentru a se putea feri să fie în slujba puterii temporare, pentru a 
rezista „comenzii sociale” şi pentru a putea răspunde mai mult cererii clienţilor... 

Dar ce sociologie să înveţe asistenții sociali ? În locul sociologiei urcate „pe soclu 
universitar”, asistenții sociali cereau o sociologie practică, inductivă, empirică 
(asemănătoare celei făcute de FE. Le Play). O asemenea opţiune era criticată însă de 
sociologii durkheimieni. Un compromis mai realist s-a realizat atunci când au început 
stagiile de practică pentru asistenții sociali. Sociologia nu avea acelaşi număr de ore 
(în planul de învăţământ al asistenţei sociale) ca biologia sau medicina, ca psihologia 
ori pedagogia etc.S, iar din sociologie nu se studia schimbarea socială, devenirea 


4. G. Mury, „Note sur l'evaluation du travail social”, în Esprit, număr special, intitulat Poursquoi 
le travail social? , 4-5/1972. 

5. J. Donzelot în „Travail social et lutte politique”, în Esprit, numărul amintit. Sarcina 
asistentului social, spunea el, era de a gestiona contactele populaţiei cu instituţiile care „se 
reuneau în cartel” pentru a-şi ascunde carenţele şi a-şi masca funcţiile sociopolitice. 

6. J.M. Dutrenit, „Sociologie et comprehension du travail social”, în Esprit, 4-5/1972, p. 232. 

societăţilor umane, evoluția indivizilor, a instituţiilor sociale. După o sumară „introducere 
în ştiinţele sociale”, se studiau câteva metode şi tehnici, precum şi „mediile” (familia, şcoala, 
munca, loisirul) şi comunicarea de masă, cultura şi civilizaţia. Erau evocaţi cu precă- 
dere Bourdieu, Chamboredon, Durkheim, Marx, Levi-Strauss, Mendras, Gurvitch ş.a. 


Fie că este vorba de formarea iniţială, fie de formarea permanentă, am constatat o 
preocupare mai susţinută pentru istoria asistenţei sociale, care nu se rezumă pur şi 
simplu la cursul de istorie, ci înseamnă analiza şi reflexia asupra acestei istorii. De câte 
ori am avut ocazia să cer studenţilor să-şi descopere istoria profesiei căutând prin 
arhive, în mărturii, participând la dezbateri — adesea contradictorii —, am putut constata 
un impact real asupra construcţiei lor identitare, personale şi profesionale, am putut 
constata că studenţii îşi pun întrebări referitoare la profesia lor în zilele noastre. Fără 
a ne referi la identitatea colectivă, este greu să ne construim o identitate personală. 
Formarea profesională trebuie să aibă şi acest obiectiv, dincolo de transmiterea unor 
cunoştinţe şi de învăţarea unor reguli tehnice şi juridice. Noi ştim foarte bine, din 
experienţa lucrului cu persoanele în dificultate, că în astfel de cazuri începem prin a-i face 
să-şi recapete încrederea în propria identitate, în potenţialităţile lor, identificându-şi 
resursele proprii, asigurându-şi propriile fundamente, înainte de construcţia capacităţii 
de a înfrunta riscuri şi de a-şi proiecta viitorul. Ceea ce este adevărat pentru beneficiarii 
asistenţei sociale îmi pare adevărat şi pentru profesioniştii acesteia. Fără fundamente 
identificate şi recunoscute pe care să ne construim capacitatea de a depăşi obstacolele, 
riscăm să ne cantonăm într-o identitate înfrigurată în loc să ne reafirmăm convingerile 
şi să ne construim împreună viitorul profesional”. 


3» 


Asistenţii sociali considerau cunoştinţele de sociologie „generală” ca necesare, dar 
nu indispensabile pentru acţiune, pentru intervenţie. lar acest fapt era susţinut şi de 
către organizatorii şcolilor de asistenţă socială. J. Grand, directorul unei astfel de 
şcoli, spunea că atunci când selectează viitorii asistenţi sociali nu cultura generală 
contează, ci capacitatea angajării personale, capacitatea şi disponibilitatea de a-şi 
asuma riscuri, de a pierde timp şi chiar bani. „Criteriile de personalitate rămân pentru 
noi principale”€ (regimul de internat sau semiinternat având şi menirea ca formatorii să 
controleze eventualul timp liber al celor care se formau ca asistenţi sociali — deşi 
cunoştinţele, a şti să faci şi a şti să fii, puteau şi trebuiau dobândite şi „pe teren”). 
Exista deci o ruptură şi în privinţa ideologiei formării. Cursul magistral era de folos 
asistenţilor sociali? Cursurile trebuiau să plece de la problemele de pe teren ale 
asistenţilor sociali ? Erau mai utile dezbaterile, discuţiile ? Aşa au apărut în programele 
asistenţei sociale cursuri despre schimbarea socială, despre liantul social, cursuri 
privind sociologia organizaţiilor şi a instituţiilor etc. Asistenţii sociali au cerut mai 
multă practică, mai mult învăţământ de tip inductiv, plecând de la ce se întâmplă pe 
teren. Printre sociologi rămâneau destui care subliniau importanţa „sociologiei pure”. 
Atunci când au avut de făcut cercetare pe teren, asistenții sociali au început să se plângă 
de numeroasele exigenţe metodologice, de faptul că aveau de construit tehnici, de făcut 
analiza datelor şi de interpretat. Ei resimţeau dificultatea de a face asistenţă socială (de 
a analiza problemele cartierelor, grupurile defavorizate, familiile dezorganizate, copiii 


7. Christine Garcette, „Memoria profesională. Mizele recunoaşterii trecutului pentru prefesioniştii 
de astăzi ai socialului”, în Alain Vilbrod, Ion Ionescu (coord.), Asistenţa socială în tranziţie, 
Institutul European, Iaşi, 2004, p. 97. 

8. J. Grand, în Esprit, 4-5/1972. 

străzii etc.), resimţeau dificultatea de a vrea obiectivitatea diagnosticării şi de a se 
focaliza pe individualitate şi subiectivitate. 


Mizele actuale ale sectorului social cer: 

- reafirmarea faptului că asistența socială cere doar profesionişti calificaţi ; 

— menţinerea dispozitivului de formare în cadrul universităţii ; 

- clarificarea finanțării asistenţilor sociali pe nivele ; 

- o politică clară privind formarea continuă şi formatorii permanenți ; 

— recunoaşterea locului partenerilor în cadrul dispozitivelor de formare ; 

— necesitatea pedagogiei alternanței în formarea asistenţilor sociali ; 

- apropierea pragmatică, dinamică şi controlată între universitate şi instituțiile de 
asistență socială ; 

— o adevărată politică de cercetare ; 

— dinamizarea acțiunii serviciilor în comunităţile teritoriale (în special la sate). 


Asistenţii sociali au avut dreptate să insiste asupra vieţii cotidiene a indivizilor, 
asupra situaţiilor concrete şi contextelor, asupra primatului experienţei, denunţând 
sociologia „de cabinet”. Cine vrea să se folosească de o disciplină, trebuie să o 
stăpânească. Dacă sociologia avea menirea să fie învățată de asistenții sociali, ea trebuia 
să-i înveţe cum să-şi construiască cadrul teoretic al problematicii abordate şi cadrul 
metodologic (cum se construieşte titlul temei cercetate, întrebările de plecare, ipotezele, 
tehnicile de culegere a datelor accesibile, tehnicile de prelucrare a acestor date etc.). 
Astfel, s-au intensificat schimburile între teoreticieni şi practicieni. Confruntat cu 
realitatea din ce în ce mai complexă, mai confuză, asistentul social avea nevoie de 
răspunsuri teoretice la întrebări privitoare la societatea în care trăim şi la ce putem afla 
din sociologiile oraşului, satului, cartierului, grupurilor şi ale altor forme de grupare 
socioumană, pentru a nu se pierde în viziuni parcelare asupra realităţii sociale. Sociologii 
s-au aplecat mai mult asupra contextelor, factorilor (economici, sociali, culturali), 
asupra mijloacelor şi modalităţilor de acţiune (individuală, colectivă) etc., fără cunoaş- 
terea cărora asistentul social nu-şi putea întemeia intervenţia specifică eficientă. În 
anii '80, politicile sociale (în Franţa) propuneau intervenţii la scara teritoriilor (în timp ce 
asistenții sociali cereau autonomia intervenţiei, focalizarea pe dimensiunea individuală 
a intervenţiei). Ei se bazau mult pe demersuri psihologizante ale problemelor sociale 
(eşec şcolar, abandon, delincvenţă, şomaj, excludere, marginalizare etc.), deşi aveau 
nevoie de instrumente metodologice de analiză a mediului, de analiză a relaţiilor, 
a interacțiunilor, a proceselor, a fenomenelor sociale. Asistentul social trebuie să-şi 
explice, să-şi facă inteligibile — pentru el şi pentru alţii — agregarea factorilor care 
determină efecte, cauze, actorii în multitudinea constrângerilor sociale, determinismele 
comportamentelor, traiectoriile individuale, rutinele. În aceste condiţii, sociologia a 
început să fie apreciată ca suport indispensabil pentru analiza practicilor, situaţiilor, 
actorilor şi politicilor. Asistenţii sociali fac apel la sociologie ori de câte ori au de 
descris, explica o biografie, o situaţie, un context, o epocă. Sociologia le este indispen- 
sabilă atunci când: 

- au nevoie de referinţe teoretice pentru a analiza situaţii din domeniul lor ; 

- vor să-şi explice comportamente colective, de grup, individuale ; 


9. J. Ion, Le travail social a l'epreuve du social (1990), Pratiques sociales, Toulouse. 


414 TRATAT DE ASISTENŢĂ SOCIALĂ 


— vor să înţeleagă ştiinţific un context, un proces, un fenomen ; 

— au de evaluat persoana în situaţie ; 

- au de urmărit o traiectorie individuală într-un grup, într-o categorie socio- 
profesională ; 

- au de urmărit stratificarea şi mobilitatea în şi între grupuri, categorii, medii ; 

- se dezbat probleme ale meseriilor socialului în societate ; 

— se dezbate relaţia teorie-practică ; 

- au de făcut planuri, programe, proiecte ; 

— au de stabilit obiective şi activităţi adecvate realizării acestora ; 

- au de situat individul în grup şi grupul în comunitate, în societate ; 

- au de explicat comportamente în relaţie cu o populaţie. 


Sociologia ajută asistenții sociali să înţeleagă „mecanismele sociale”, „faptele 
sociale”, schimbarea socială, liantul social, când au nevoie de o viziune de ansamblu 
asupra fenomenelor din comunitatea, societatea în care intervin, când simt nevoia să 
înţeleagă dinamica grupurilor, influenţa grupului asupra comportamentului individual, 
când au de identificat mize ale excluderii, ale marginalizării, interinfluenţele, puterea, 
autoritatea publică, centralizarea-descentralizarea etc. Asistenţii sociali simt nevoia 
complementarităţii disciplinelor studiate pe parcursul formării iniţiale şi atunci când 
intervin pe teren. Sociologia, psihologia, etnologia, economia, statistica etc. sunt 
complementare. Sociologia îi ajută „să ia o anumită distanţă” în raport cu situaţiile, 
evenimentele, comportamentele, cerând asistenţilor sociali să se întrebe ce e „natural” 
şi ce e construit, cum s-a construit ceea ce acum pare „natural”, cum se poate 
deconstrui, reconstrui etc., să se întrebe legat de instituţii şi servicii, despre funcţiile 
lor în comunitate, în societate, despre dinamica şi impactul lor. Când apelează la 
sociologia care oferă asemenea explicaţii şi cadre de inteligibilitate, asistenții sociali se 
plâng că „prezintă socialul în toată complexitatea lui”, că demersul său nu este facil, 
se plâng de vocabularul, de conceptele utilizate (mai ales atunci când sociologii nu 
explică pe înţeles multitudinea abordărilor la nivel macro-, mezo-, micro-, de ce este 
necesară descrierea, explicaţia şi înţelegerea, de ce e important să analizăm structurile 
şi funcţiile instituţiilor şi organizaţiilor, dar şi relaţiile, raporturile, interacţiunile, 
faptele, fenomenele şi procesele sociale). 


2. De la individual la social şi invers 


Cunoaşterea problemelor cu care ne confruntăm şi rezolvarea lor pot spori pe măsura 
progresului teoriilor şi metodologiilor de cercetare, ca şi pe măsura creșterii încrederii 
oamenilor în puterea lor de a schimba lucrurile în modul aşteptat de către ei. Sporul 
de cunoaştere şi succesul acesteia depind de designul cercetării, mai exact, de teoria 
minimală, de observaţiile şi contactele iniţiale cu actorii implicaţi, de problemele 
sociale, de variabilele descriptive ale membrilor grupurilor, ale „mentalităţilor”, ale 


10. Ch.H. Cuin; F. Gresle, Istoria sociologiei, Institutul European, 2002 ; Ph. Corcuff, Noile 
sociologii, Institutul European, laşi, 2005. 

„Climatului”, de modurile de culegere a informaţiilor accesibile şi de analiză a lor. Nu 
putem opune mediul natural şi mediul sociouman, comportamentul şi semnificaţiile 
acestuia, inducția şi deducția, cantitativul şi calitativul, cifrele şi cuvintele, legităţile şi 
schemele valorizante, fără a trunchia, fără a steriliza cunoaşterea. 

Orice problemă socială este construită!?. Orice fenomen cercetat poate fi „redat” în 
mai multe variante. Asistentul social cercetător coparticipă la construcția unei probleme 
sociale pentru a o cunoaşte, cerceta şi soluţiona, în interacţiune cu alţi actori implicaţi. 
Teoria! la care poate apela este importantă şi utilă, dacă nu este dogmatică şi dacă 
asistentul social nu rămâne prizonierul ei. Contactul cu terenul este important şi util 
dacă asistentul social se va ocupa şi de mentalităţile, de prejudecățile, obişnuinţele, 
rutinele oamenilor etc., fără a neglija, desigur, nici avantajele cunoaşterii cantitative. 
Asistentul social se poate îndoi şi de afirmaţiile din cărţi, dar şi de afirmaţiile 
persoanelor investigate pe teren, pentru a-şi păstra spiritul liber şi onestitatea ştiinţifică. 

Sunt numeroase dezbaterile asupra „problemelor cu care ne confruntăm” şi la care 
soluţiile se propun „după ureche”. La Congresul Naţional de sociologie şi asistenţă 
socială (Bucureşti, decembrie 2000) primul-ministru de atunci recunoştea că neîmpli- 
nirile „tranziţiei” au drept cauză şi faptul că aceasta s-a făcut fără sociologi şi fără 
asistenţi sociali... Reflecţiile fa/k-show-iste asupra „situaţiei în care ne aflăm” nu pot ţine 
locul demersului de cunoaştere şi acțiune cu onestitate ştiinţifică, prin care ne putem 
opune „entropiei sociale ” prin informare şi informaţie adecvată, utilizată cu discer- 
nământ, prin acțiune constructivă şi prin imaginaţie creatoare (îngrădită doar de 
precauţie, de conştiinţa tuturor efectelor intenţionate şi neintenţionate ale actelor noastre). 

Cercetăm cu onestitate ştiinţifică şi reținem ceea ce este general, constant, fără a 
respinge ceea ce este particular, unic. Unii resping unitatea şi utilitatea cunoaşterii 
generalului, ceea ce este la fel de păgubitor ca şi respingerea cunoaşterii individualului, 
particularului. Cercetătorul are de identificat o problemă „arzătoare”, are de definit 
observaţii relevante în proximitatea oamenilor şi pe baza ideilor emise de către aceştia. 
EI se familiarizează cu cunoştinţele deja acumulate, cu bibliografia la zi. Cine invocă 
doar „legile” aflate de către „marii gânditori ai socialului” poate fi acuzat că „bate 
câmpii”, că este „rupt de realitate”. Cine se va pierde în amănuntele unei situaţii poate 
fi etichetat ca „eseist”... În disciplinele socioumane este importantă problema simpli- 
ficării!* adecvate, convenabile. Sarcina sociologiei şi a asistenţei sociale este de a 
surprinde cât mai convenabil realitatea socioumană complexă şi proteiformă, iar după 
ce i-au înţeles bogăţia, plenitudinea, să o prezinte simplificat, sintetic. Ele trebuie să 
fie deopotrivă generale şi specifice, să prezinte categorii, cauze, factori, acte etc., dar 


11. Membrii comitetului de cercetare asupra metodologiei (din cadrul Asociaţiei Internaţionale 
a Sociologilor) au arătat că ar trebui să dispară astfel de disjuncţii ; nu există o „metodă 
universală”, ci un pluralism metodologic în beneficiul cunoaşterii solide şi a acţiunii eficiente 
(K.M. Van Meter, „Th6orie et/ou mâthode ?”, în R.L.S.S., nr. 139/1994, p. 25). 

12. P. Champagne ş.a., Initiation d la pratique sociologique (cap. „Object sociologique et 
probl&me social”, pp. 53-101), Dunod, Paris, 1989. 

13. Este necesară cunoaşterea şi stăpânirea tuturor teoriilor sociologice, deci şi a structuralism- 
funcționalismului, a individualismului metodologic, a teoriei etichetării, a interacționismului 
simbolic, a etnometodologiei, a analizei discursului, a pragmaticii, a intertextualității şi 
indexicalității etc. 

14. G. King, Fundamentele cercetării sociale, Polirom, laşi, 2000. 

şi cazuri particulare ; şi ceea ce este etern, şi ceea ce e particular!s. Un şomer, o bandă 
de delincvenţi, un sat sărac etc. sunt cazuri particulare ale cunoaşterii. Prin cercetarea 
mai multor cazuri, se poate ajunge la un grad de generalitate a cunoaşterii care poate fi 
o referinţă mai temeinică pentru intervenția eficientă următoare. Generalizările nu 
trebuie să şteargă importanţa particularului, dar detalierea exagerată a unui caz particular 
riscă să ducă la pierderea din vedere a ansamblului. Explicăm şi înţelegem mai bine de ce 
a fost trimis în şomaj un oţelar moldovean sau un miner oltean, dacă vom şti de ce sunt 
trimişi în şomaj oamenii în România, în Europa etc., care sunt criteriile selectivităţii şi 
vulnerabilităţii la şomaj în general (desigur, şi cunoaşterea împrejurărilor privatizării 
unui combinat de utilaj greu sau ale disponibilizării minerilor prin „ordonanţe de 
urgenţă” — care au făcut ca unii mineri să facă grevă în subteran pentru a fi trecuţi în şomaj 
pentru a primi „multe salarii compensatorii”). 

Este greu de surprins şi de explicat o realitate socială complexă. De aceea simplificăm 
şi exprimăm viaţa socioumană prin idealtipuri şi modele. Unele variabile sunt observabile, 
altele neobservabile (dar nu le putem omite, nu le putem considera inexistente) : 


variabile observabile interacțiuni observabile variabile 
de > interrelaţii > de 
intrare neobservabile activităţi sociale neobservabile ieşire 


Figura 1. Variabile observabile - variabile neobservabile 


Nimeni nu are în minte „o familie monoparentală”, „o bandă de delincvenţi”, „un sat 
izolat”, „o comunitate defavorizată” etc. Avem conceptele care le denumesc şi relaţiile 
dintre concepte, ceea ce ne dă posibilitatea reprezentării realităţii lor. Modelul!€ „seamănă” 
cu „o realitate socioumană”, reprezintă acea realitate într-un mod simplificat. Putem pleca 
de la o realitate, de la ipoteze, de la (pre)judecăţi, de la idei (pre)concepute mai mult sau 
mai puţin clare, mai uşor sau mai greu exprimabile şi putem construi modele mintale, 


reprezentări (in)formale despre realitatea socioumană sub diferitele ei aspecte. 


modele formale 


verbale : pe calculator 
matematice 


Figura 2. Schema modelelor formale 


Modelele formale înseamnă o realitate simplificată, pusă într-o anumită formă: 
fizică, matematică, verbală etc. 


15. Ibidem, p. 53. 
16.B.P. Zeigher, Theory of Modelling and Simulation, Wiley Publication, New York, 1976. 

Modelele matematice sunt mai precise decât modelele verbale, fiindcă nu lasă loc 
ambiguităţilor în ceea ce priveşte semnificaţia simbolurilor utilizate!”. Modelul „mediază” 
între : 

câmpul teoreticului 


7 N 


Figura 3. Modelul şi câmpurile de mediere 


câmpul 


câmpul 
empiricului 


metodologicului 


Un model care poate rezuma „problema locuinţelor” ar trebui să articuleze coerent 
(pe lângă istoricul aşezării, rolul statului, al comunităţii, al locuitorilor înşişi), rolul 
factorilor economici, sociali, corelaţia ocupării cu habitatul, constrângerile pieţii 
imobiliare, (dez)echilibrele între cererea şi oferta de locuinţe etc.) folosind grafice, 
histograme, cartograme, cartodiagrame, diagrame în bare, benzi, sectoare, poligoane de 
frecvenţă, curba lui Gauss etc. Este important să reținem caracteristici fundamentale şi 
predictibile, dar să nu pierdem din vedere caracteristici nesistematice, aleatoare. Dacă 
vom construi un model de „monitorizare” a şomajului în laşi, vom constata diferenţe de 
la o lună la alta, unele abateri datorându-se, „ca peste tot” la noi, „restructurărilor”, 
„asigurării stabilităţii macroeconomice”, „privatizărilor” etc., altele, influenţei unor 
investitori falimentari sau unui incendiu care distruge o unitate productivă etc. 


3. Cercetarea în domeniul asistenţei sociale 


Domeniul asistenței sociale este unul al faptelor şi fenomenelor sociale complexe, 
finalitatea acestuia fiind intervenția eficientă. Știinţificitatea cunoaşterii şi acțiunea 
eficientă sunt scopuri de atins prin cercetarea făcută cu onestitate ştiinţifică. Nici o teorie 
nu-şi poate aroga monopolul ştiinţificităţii, nici una nu este singura depozitară a adevă- 
rului. Pretenţia de a monopoliza ştiinţificitatea cunoaşterii înseamnă reducționism steril, 
imprudenţă şi dogmatism. Asistentul social se poate situa în tradiţia ipotetico-inductivă, 
proiectul său de cunoaştere prin cercetare aflându-şi pertinenţa datorită situării într-un 
context localizat, datat, întrebarea de plecare, ipoteza, fiind rodul explorărilor teoretice 
şi al terenului, în proximitatea tuturor actorilor implicaţi!. În La recherche en travail 
social”, cercetarea în domeniul asistenţei sociale este definită ca investigare a fenomenelor, 
faptelor problematice într-o situaţie socială datată, localizată, identificarea şi analiza 


17. S$. Marcus (coord.), Modele matematice şi semiotice ale dezvoltării sociale, Editura 
Academiei, Bucureşti, 1986. 

18. M. Richmond, Les methodes nouvelles d'assistance. Le service social des cas individuels, 
ENSP, Rennes, 2002. 

19. M. Duchamp ; B. Bouquet; H. Drouard, La recherche en travail social, Centurion, Paris, 
1989. 

lor fiind făcute în perspectiva intervenţiei eficiente. Cercetarea în domeniu poate fi 
întreprinsă atunci când apare o problemă socială, o nevoie comunitară, când se ivesc 
efecte perverse ca urmare a punerii în act a unor politici sociale, a unor măsuri de 
rezolvare a lor, atunci când este necesar un diagnostic prealabil implementării unei 
politici sociale etc. Cercetarea este garantul legitim al unei intervenții adecvate, în 
condiţiile în care sunt puse sub semnul întrebării „miturile fondatoare” ale societăţii, 
„marile teorii”, „paradigmele”, „garanţii tradiţionali” ai reprezentărilor coerente, ai 
identităţilor şi practicilor. 

Asistentul social cercetător : 

— conturează o problematică de studiu ; 

- clarifică întrebarea de plecare (prin explorare teoretică şi prin contactul direct 

cu oamenii implicaţi în situaţia problematică respectivă ; 

- conturează o ipoteză ; 

- conturează cadrul operatoriu (determinând variabilele şi indicatorii) ; 

— construieşte tehnicile de culegere a informaţiilor şi le aplică ; 

— face analiza (cantitativă şi calitativă) a datelor ; 

- formulează concluziile ; 

- conturează propuneri, soluţii, noi perspective de intervenţie. 


Şi la noi, statul îşi modifică raporturile cu comunităţile, cu societatea, nu mai are 
ambițiile „statului-providenţă”, îşi relegitimează intervenţia, îşi remarcă limitele. Mai 
exact, recunoaşte că nu a existat preocuparea susținută pentru cunoaşterea reală a 
populațiilor, grupurilor, cu nevoile, problemele, atitudinile, comportamentul lor, că 
sociologia şi asistenţa socială, relegifimate, ar putea fi mai mult implicate în activitatea 
de cercetare a realităţii necosmetizate pentru a susține decizia. Pentru identificarea şi 
rezolvarea problemelor sociale actuale este nevoie de o multitudine de informaţii. 
Sociologia şi asistenţa socială vin cu o viziune diferită de cea a administratorului şi a 
politicianului asupra problemelor sociale, asupra modului de organizare a activităţilor, 
asupra mijloacelor şi procedeelor de pus în act pentru soluţionarea eficientă. Aceasta nu 
înseamnă că cercetarea specifică acestei discipline se rezumă la aspectul ufilitarist şi 
imediat funcțional. Problemele, nevoile sociale identificate de către cercetător, de către 
administraţie, de către actorii implicaţi şi practicieni devin probleme de cercetat ştiinţific 
prin „retraducerea” lor în cadrul ştiinţei. Cercetarea ştiinţifică în domeniul asistenţei 
sociale poate induce mai multă coerenţă, evitând ideologizarea sau politizarea în exces. 
Practica cercetării în domeniu vizează descrierea, explicarea, comprehensiunea proble- 
melor sociale reale, oterind o imagine verosimilă, credibilă a lor, nu a unor scheme 
speculativ-interpretative, ideologizante. Practica cercetării în domeniu vizează demersul 
plural, transdisciplinar, riguros, cu rol de pivot, de interfaţă, a politicilor sociale adecvate. 

În activitatea de cunoaştere prin cercetare, asistentul social cercetător se ghidează 
după codul deontologic al profesiei, după valorile şi idealurile de care este convins că 
se poate apropia : 

— respectul demnităţii umane şi considerarea oamenilor ca membri competenți ; 

— convingerea că societatea poate şi trebuie să ofere fiecăruia un loc de „membru 

competent”, de actor social ; 


20. M. Chauvitre, „La recherche sociale gagne du terrain”, în Informations sociales, 6/1993, 
pp. 10-17. 

— convingerea că fiecare ființă umană are valoare unică, indiferent de apartenenţa 
etnică, socială, sex, vârstă, credinţă religioasă, nivel de pregătire şcolară, status ; 

— convingerea că fiecare are dreptul la o viaţă demnă, decentă (dacă respectă şi 
recunoaşte acelaşi drept celorlalţi) ; 

- datoria de a-şi pune toate cunoştinţele, abilităţile, competențele în serviciul 
persoanelor, grupurilor, comunităţilor defavorizate, excluse ; 

- obligaţia de a păstra secretul profesional ; 

- responsabilitatea de a se informa corect asupra principiilor exercitării profesiei, 
asupra bazelor juridice ale activităţii sale, asupra textelor de referință pentru 
el ; 

- dreptul la un minim de dotare necesar desfăşurării în bune condiţii a întregii sale 
activităţi”. 


3.1. De la obiectul cunoaşterii la proiectul cercetării 


Oamenii politici, funcţionarii publici, asistenții sociali, membrii unei comunităţi pot 
avea la un moment dat impresia, chiar convingerea, că în acea comunitate există o 
problemă socială (gestionarea igienei publice, a sănătăţii persoanelor, administrarea 
bugetului local, traiectoria şcolară, profesională, socială, locurile de muncă, viaţa de 
familie, locuinţele, timpul liber etc.). Se conturează ideea, dorinţa, voinţa de a 
întreprinde ceva pentru rezolvarea ei. Pentru aceasta este nevoie de o informare 
ordonată, pe baza unor date accesibile : cum se prezintă situaţia, cine sunt cei implicaţi, 
ce s-a întreprins în sensul rezolvării problemei respective etc. 


3.1.1. Formularea problemei de cercetat 


O problemă socială nu apare din neant. Probleme sociale putem avea toţi, dar nu le are 
oricine, oricând. Ce este o problemă socială? La modul cel mai general, este o 
„abatere” constatată între o situație prezentă nesatisfăcătoare şi o situație ulterioară de 
dorit. „Şomajul”, de exemplu, este o problemă socială cu consecinţe grave atât pentru 
cei direct implicaţi, cât şi pentru societate, în ansamblul ei. Omul fără loc de muncă nu 
are salariu, lipsa banilor în casă antrenează o suită de privaţiuni dureroase pentru el, 
familia lui, apropiații lui; comunitatea, societatea resimt şomajul ca pe o problemă 
grea, agravantă, fiindcă au investit în formarea unor oameni care sunt acum nepro- 
ductivi. O problemă socială este declarată ca atare de către membrii implicaţi ai 
comunității, societăţii, de către „societate ”, de către decidenţi, de către practicieni, de 
către profesioniștii tratării şi soluționării acesteia. Asistentul social este unul dintre cei 
care participă la elucidarea problemelor sociale, la definirea şi „tratarea” lor, în 
parteneriat cu reprezentanţi ai politicului, ai administrativului etc., în proximitatea 
tuturor celor implicaţi. Cuvântul cu care surprinde problema respectivă este unul din 


21. Grila de reflexie etică a asistentului social îi cere să aibă răspunsuri clare la întrebări de 
genul : „Ce persoane sunt implicate de cercetare ? ”, „Ce probleme au ? ”, „Ce valori, norme 
trebuie să respect?”, „Cunosc legile domeniului ?”, „Cunosc motivele persoanelor ?”, 
„Cunosc consecinţele pozitive ale intervenţiei mele ?”, „Ce consecinţe negative ar putea 
avea această cercetare-intervenţie ? ” etc. 

vocabularul curent, „şomaj”, dar asistentul social îl va construi astfel încât să desemneze, 
să circumscrie cât mai multe şi mai importante componente ale problemei (un concept 
nu surprinde realitatea socială în deplinătatea ei, ci o „aproximează”). Conceptul este 
un „instrument” al metodologiei de cercetare care are rostul de a traduce mintal 
realitatea de cunoscut (am putea să ne imaginăm demersul de cunoaştere prin cercetare 
ca pe un joc de cărţi, în care „cărţile” sunt conceptele, jocul putându-se desfăşura dacă 
jucătorii cunosc/recunosc „valoarea” fiecărei „cărţi”). Este important să definim 
adecvat conceptele (fără a avea pretenţia că dăm definiţii complete, cu gen proxim şi 
diferenţă specifică, o dată pentru totdeauna). Nu există „reţete magice” pentru formu- 
larea conceptelor, însă acest lucru nu se poate realiza fără o explorare bibliografică, 
fără contactul exploratoriu cu terenul de investigat. 


3.1.1.1. Explorarea teoretică 


Contează mult dacă pentru problematica cercetată există o bibliografie amplă sau nu 
s-a scris aproape nimic. Cărţile, studiile, articolele au rostul de a ajuta asistentul social 
să-şi fundamenteze şi aprofundeze reflecţiile asupra problemei de studiat. Nu se poate 
se poate dovedi un ghid al explorărilor teoretice, în care desfăşurăm întrebarea de 
plecare, îi asociem toate cuvintele-cheie, iar pentru fiecare identificăm o bibliografie 
selectivă (o listă cu cărţi, studii etc.) pe baza explorărilor bibliografice în biblioteci, în 
centre de documentare, la sediile unor instituții implicate de problema cercetată, cu 
ajutorul Internetului etc. Este important să folosim dicționare diferite, enciclopedii, 
reviste de specialitate. Când conturăm o listă de lucrări putem avea în vedere data 
apariţiei lor, pe ce îşi întemeiază autorii afirmaţiile, care este câmpul abordat, ce 
metodologie au utilizat, care sunt ideile esenţiale, concluziile etc. Bibliografia selectivă 
consultată va trebui prezentată în finalul raportului de cercetare (numele autorului, 
prenumele -— întreg sau inițiala, titlul - cu caractere italice, editura, locul apariției, 
anul apariţiei lucrării — dacă e vorba de mai multe cărţi ale aceluiaşi autor, apărute în 
acelaşi an, pot fi notate cu a, b etc. ; de exemplu: Ionescu, Ion, Sociologia dezvoltării 
comunitare, Institutul European, Iaşi, 2004. În cazul unui studiu, se va preciza: 
numele autorului, prenumele, întreg sau inițiala, titlul studiului, între ghilimele, titlul 
revistei sau al volumului în care a apărut - cu caractere italice, numărul, anul apariţiei, 
paginile ; de exemplu, Golea, Nicoleta, „Asistarea socială a unei adolescente codependente 
de alcool”, în Practica asistenţei sociale, Napoca Star, 2008, pp. 57-73). 


3.1.1.2. Explorarea terenului 


Situarea în proximitatea colectivităţii teritoriale, a membrilor acesteia, este condiţia 
sine qua non a înţelegerii în profunzime, din interior a problemei de investigat. Aceasta 
presupune contactul direct cu mediul colectivităţii teritoriale respective, cu oamenii ei 
(de exemplu, cu şomerii dintr-un cartier sau oraş monoindustrial, cu membrii familiilor 
monoparentale, cu tineri între 14 şi 25 de ani fără acte de identitate etc.). Este important 
să avem în vedere şi persoanele aflate în relaţie cu cei investigaţi: profesioniștii, 
practicienii domeniului, patronii, primarii, aleşii locali, lucrătorii în instituţii specia- 
lizate de asistenţă socială etc., cu persoane din cele mai diverse (sub)grupuri ale 
colectivităţii teritoriale respective, pentru a identifica varietatea punctelor de vedere 

asupra problemei explorate. Cercetătorul multiplică punctele de plecare către contactele 
iniţiale, precum şi canalele comunicaţionale. El poate apela şi la relefon, dacă este 
cazul, dar cu maximă rigurozitate, înregistrând numele şi prenumele persoanei con- 
tactate, ideile abordate, asigurându-se că a ales un interval în care persoana e realmente 
disponibilă să răspundă, dispusă să acorde un timp pentru discuţie, în timpul convorbirii 
telefonice să se comporte ca şi cum ar avea interlocutorul în faţă (să se prezinte, să fie 
concentrat, precis, politicos, convorbirea să conţină introducerea, discuţia propriu-zisă 
şi concluziile). Contactele exploratorii pentru identificarea corectă a problemei de 
investigat pot fi mai numeroase sau mai reduse, nu există o reţetă (uneori pot fi 
contactate zece persoane, alteori două-trei cazuri investigate în profunzime pot aduce 
mai multă informaţie şi mai consistentă decât zece cazuri abordate superficial). 
Contactul cu persoana investigată poate dura o oră, o oră şi jumătate (să avem grijă însă 
că transcrierea înregistrării poate dura, în acest caz, mult mai mult). Convorbirea, 
interviul exploratoriu trebuie să fie deschise, nondirective, iar pe parcursul lor cercetă- 
torul să aibă o atitudine de neutralitate binevoitoare, de empatie, de comprehensiune, 
încât să favorizeze sinceritatea interlocutorului. 


3.1.2. Formularea ipotezelor 


În legătură cu o problemă socială, întrebările pe care şi le pune asistentul social pot fi 
numeroase. În cazul şomajului, pot fi: „Care este rata şomajului ?”, „Ce criterii de 
selecţie operează atunci când se pune problema concedierii ?”, „Care este situaţia 
şomajului în rândul tinerilor ?”, „Care sunt cauzele (des)creşterii şomajului într-un 
anumit interval de timp ?”, „Care sunt consecinţele şomajului de lungă durată ? ”. Este 
de preferat să reținem una dintre ele într-o cercetare, pentru a putea răspunde adecvat, 
cu seriozitate (decât să răspundem superficial la mai multe). Întrebarea de plecare 
trebuie să fie precisă şi clară. Care sunt dificultățile întâmpinate de persoanele fără 
acte de identitate ? Care sunt motivele tentativelor de sinucidere ? Care este evoluţia 
veniturilor salariale în ultimii patru ani ? Care sunt funcțiile actuale ale instituțiilor de 
protecţie a copilului ? Care este etiologia delictelor de omor în România post- 
comunistă ? Întrebarea de plecare formulată va fi „faza lungă” ce va lumina calea de 
cunoaştere prin multitudinea informaţiilor bibliografice, cât şi printre... „meandrele 
concretului”. Este important ca o asemenea întrebare să nu „ceară” răspunsuri prin 
„da” sau „nu”. Cercetătorul trebuie să conştientizeze cine sunt şi unde sunt localizate 
persoanele care îi vor furniza informații accesibile, trebuie să vadă dacă nu are nevoie 
de aprobări pentru a le contacta (de exemplu, în cazul unei cercetări asupra persoanelor 
care consumă droguri, aflate în spital), să vadă dacă va putea obţine informaţii 
pertinente în condiţiile în care nu cunoaşte limbajul specific al persoanelor contactate 
(de exemplu, dacă urmează să se ocupe de surdo-muţi, dar nu cunoaşte limbajul 
acestora, sau de imigranții asiatici angajaţi la o întreprindere de textile din oraşul B., 
cărora nu le cunoaşte limba şi nici obiceiurile). Tema de studiat şi întrebarea de plecare 
apar la capătul unui relativ îndelungat proces de explorare a bibliografiei şi a terenului. 
Adesea, opţiunea pentru un fiflu, pentru o întrebare de plecare într-o anumită formă 
este dificilă şi descurajantă. Desigur, gradul de elaborare a unui titlu de temă, a unei 
întrebări de plecare, depinde mult de capacitatea cercetătorului de a „condensa”, de a 
„comprima” situaţia cunoştinţelor în domeniu, depinde de experienţa sa de cercetare 

pe teren. Asistentul social îşi precizează cadrul de referinţă al cercetării (teoretice şi de 
teren): Care este comunitatea teritorială abordată : un bloc, un cartier sau un Sat 
izolat ? Care este intervalul temporal în care desfăşoară cercetarea : O zi? O 
săptămână ? Un an ? Este vorba de un „agregat nominal” („copiii abuzaţi”, „minorii 
delincvenţi ” etc.) ? Îşi focalizează atenţia pe sincronia sau pe diacronia unui fenomen ? 

Pivotul cercetării este ipoteza pe care asistentul social o formulează plecând de la 
temă, de la întrebarea de plecare, pe baza proximităţii cu actorii din teren direct 
implicaţi. Ipotezele sunt punţile ce leagă elaborarea proiectului de cercetare de verifica- 
rea rezultatelor lui şi se prezintă ca răspunsuri anticipate concepute de către cercetător 
privind legăturile dintre variabile. Ipoteza are forma unui enunț declarativ ce indică o 
relaţie plauzibilă anticipată între tenomenele explorate în legătură directă cu tema de 
cercetat. Ipoteza trebuie să fie clară, precisă, să evite orice ambiguitate, să fie 
plauzibilă, adică să surprindă cu o anumită incertitudine corelarea variabilelor (nu se 
emit ipoteze cu privire la un adevăr evident: nu „emitem” ipoteza că apa fierbe la 
100*C), să poată fi verificabilă (la capătul cercetării ea va fi confirmată sau infirmată). 
Aceasta înseamnă că atunci când formulăm o ipoteză, distingem entităţi despre care 
avem informaţii accesibile pe care le punem în relaţie (nu putem emite ipoteze despre 
„îngeri”, „strigoi” şi comportamentele lor). Ipoteza formulată trebuie să fie înțeleasă 
la fel de către toți cei care o lecturează. Este de preferat ca asistentul social să caute 
date care s-o invalideze, să caute ipoteze rivale, contraipoteze. Ipotezele pot fi verificate 
prin studii de caz, prin anchete, prin experimentare etc. 


3.1.3. Determinarea variabilelor şi indicatorilor 


Pentru a determina echivalenţii empirici ai conceptelor operatorii din întrebarea de 
plecare şi din ipoteze, traducem în limbajul observaţiei, concretizăm în ifemi elementele 
accesibile. O variabilă este o caracteristică, un atribut al unui fenomen observabil în 
realitatea socioumană cotidiană. Variabila dependentă (de exemplu, creşterea cheltuie- 
lilor pentru protecţia copilului) variază în funcţie de variabila independentă (de exemplu, 
numărul copiilor aflaţi în dificultate dintr-o instituţie de profil). Putem introduce o 
variabilă intermediară (de exemplu, intervenţia organismelor europene care cer rezolva- 
rea problemelor copiilor abuzaţi). Indicatorii precizează variabilele, fiind referenţi 
empirici mai precişi, identificaţi pe baza explorării terenului şi a literaturii de specialitate 
privind domeniul abordat. 


3.1.4. Designul cercetării-acţiune 


Asistentul social cercetător are de identificat probleme sociale care rezultă, cel mai adesea, 
din inadecvarea raporturilor dintre nevoile reale, cerințele exprimate şi soluţiile găsite. 


NEVOI CERINŢE 


RĂSPUNSURI 
Figura 4. Raportul dintre nevoi, cerinţe şi soluţii 


METODOLOGIA CERCETĂRII SOCIALULUI. REPERE PENTRU ASISTENȚII SOCIALI 423 


Rar se întâmplă ca sferele să se suprapună total; de regulă, se suprapun parțial 
(sunt numeroase cazurile când nevoile nu fac obiectul cererii exprimate, când nevoile 
şi cerinţele nu-şi află soluţiile adecvate). Zona comună, a intersectării celor trei „sfere”, 
reprezintă cazul ideal (nevoii sociale exprimate în cerinţele oamenilor îi corespund 
soluţii, răspunsuri adecvate : prestații sociale, servicii sociale etc.). A analiza nevoile, 
cerinţele şi răspunsurile adecvate într-o comunitate înseamnă a face cercetare-acțiune 
care presupune implicarea tuturor persoanelor afectate de problemă. Designul unei 
cercetări-acțiune încorporează articulat : 

— titlul temei; 

—  introducerea-argument ; 

- obiectivele ; 

- definirea conceptelor, variabilelor, indicatorilor, ipotezelor ; 

—  eşantioanele, tehnicile construite ; 

- rezultatele prelucrării informaţiilor culese, comentariile ; 

- recomandările, soluţiile aflate ; 

- bibliografia şi anexele. 


Tabelul 1. Cercetarea clasică vs cercetarea-acțiune 


Cercetarea clasică Cercetarea-acţiune 


Cercetătorul, singur sau într-o Asistentul social cercetător, împreună cu grupurile clar 
echipă de cercetători, face o plani- | definite, cu persoanele implicate de o problemă socială, 
ficare a cercetării (fără să aibă culege propuneri de identificare a unei probleme şi pen- 
neapărat în vedere ce se întâmplă | tru activităţi de soluţionare a acesteia împreună cu cei 


cu rezultatele cercetării sale), implicaţi, întocmeşte un proiect de cercetare-acţiune, 
clarifică metodologia de cercetare | determinându-i împreună paşii de parcurs, şi de impor- 
stabilind etapele acesteia, culege tanţa cărora toţi devin conştienţi, explorează toată gama 
datele şi le prelucrează, rezultatele | informaţiilor accesibile, utilizatorii rezultatelor cerce- 
cercetării sale pot fi utilizate de tării-acţiune sunt toţi beneficiarii implicaţi (persoane, 
decidenţi grupuri, decidenţi, cercetători etc.). 


Desigur că fiecare pas definit poate fi făcut cât mai explicit prin operaționalizarea 
conceptelor. În limitele permise de explorarea terenului şi de contactul cu persoanele 
implicate vom avea de identificat : 

- care este problema ; 

— de către cine este formulată şi cine spune că există o „problemă socială”; 

- care le sunt argumentele ; 

- cine oferă informaţiile accesibile ; 

— a încercat cineva să o rezolve, cum, când, cu ce rezultate ; 

— cine şi cum apreciază importanţa problemei ; 

— cine resimte impactul problemei ; 

— cine ia deciziile de soluționare a ei etc. 

afirmaţiile 
persoanelor 
implicate 


Indicatori reali ai 


rapoarte ale 


dezvoltării i i 
asistenţilor 


comunităţii 


sociali 


procurarea Conturarea problemei formarea echipei 


mijloacelor necesare A———  (interdisciplinare) 


cercetării j 


identificarea întrebării de 
plecare, a ipotezelor, 
a resurselor etc. 


inserţia 

problemei într-o 
ierarhie a 

priorităţilor 


desfăşurarea cercetării 
şi evaluarea 
rezultatelor acesteia 


Figura 5. Exemplu de demers privind sănătatea publică 
într-o comunitate urbană 


Sursă : După J.A. Bur, Education pour sant, Concepts, enjeux, planification, De Boeck, 
Bruxelles, 1988. 

Figura 6. Exemplu de design al unei cercetări-acțiune 
vizând sănătatea comunitară 


Sursă: După M. Malard; E. Tully, Bâfir et reussir. Merhodologie de project applliquce 
a la sant communitaire, Editions des Universites, Lille, 2000. 

Atunci când avem de studiat problematica şomajului şi a sărăciei într-un cartier 
pentru a afla soluţiile viabile, trebuie avute în vedere următoarele : 
a) analiza mediului 
— situarea oraşului în zonă; 
— situarea cartierului în oraş; 
— istoricul cartierului ; 
— delimitări geografice ; 
— date privind resursele, infrastructura, mijloacele de transport şi telecomunicaţii etc. ; 
b) analiza populației 
- populaţia totală ; 
- numărul gospodăriilor ; 
— clase de vârstă, sex; 
- aspecte privind mobilitatea rezidenţială, profesională ; 
— nivelul educaţional ; 
- categorii socioprofesionale ; 
— familia şi tipurile ei etc. ; 
Cc) viața comunitară 
— Viaţa asociativă ; 
- manifestări socioculturale etc. ; 
d) nivelul sărăciei 
— indicatori internaţionali, naţionali, zonali, locali ; 
e) nivelul şomajului 
— indicatori zonali, locali ; 
- beneficiari ai ajutorului de şomaj ; 
- beneficiari ai alocaţiilor bugetare (în cazul şomajului de lungă durată) etc. 


Pentru a sintetiza şi a spori şansele unei analize strategice a problemelor sociale dintr-o 
comunitate, putem construi un tabel în care să includem informaţiile utile cercetării : 


Tabelul 2. Model de sinteză a informaţiilor 


DOO ANU BP UW PI = 


Asistentul social este garantul cercetării-acțiune desfăşurate cu onestitate ştiinţifică 
atunci când : 

- animă reuniunile la care participă cercetătorii şi persoanele implicate de cercetare ; 

- construieşte obiective, activităţi, repartizează sarcini, termene ; 

- posedă resurse umane, materiale, financiare ; 


METODOLOGIA CERCETĂRII SOCIALULUI. REPERE PENTRU ASISTENȚII SOCIALI 427 


—  ajustează, concertează activităţile şi resursele în acord cu obiectivele ; 
— face evaluări intermediare ; 

— face evaluare finală ; 

- se preocupă de diseminarea rezultatelor şi de impactul lor”. 


Exemplu de cercetare-acţiune 


Regiunea şi situația ei. Majoritatea nu cunosc probabil această parte a ţării, ce se 
întinde de-a lungul coastei sudice a Z., între oraşele A. şi Z., în provincia G., pe 
o suprafaţă de 70 de km lungime şi 15 km lăţime, având o populaţie de circa 
100.000 de locuitori, majoritatea (68%) aparţinând ramurii ortodoxe a bisericii 
reformate, 4% celei romano-catolice, iar restul altor culte protestante. Populaţia 
este cunoscută ca fiind una foarte religioasă. O parte a acestei regiuni aflate de-a 
lungul coastei este acoperită de păşuni, interiorul este acoperit de păduri, păşuni şi 
parcele cultivate. Majoritatea satelor de aici sunt situate însă între zona cu păşuni 
şi cea cu păduri. Sunt cinci oraşe cu o populaţie între 5 şi 10 mii de locuitori şi zece 
oraşe şi sate cu o populaţie cuprinsă între 5.000 şi 500 de locuitori. Fiecare comună 
are propriul său consiliu comunal. Acum o sută de ani, cea mai mare parte a 
populaţiei trăia din agricultură şi pescuit. În prezent, doar 25% din populaţia activă 
masculină mai lucrează în agricultură, iar pescuitul a dispărut datorită secării 
lacului Z. 45% din populaţia activă masculină se ocupă cu artizanatul şi mica 
producţie industrială. Regiunea a devenit o zonă turistică destul de frecventată, iar 
închirierea camerelor pentru turişti constituie acum o sursă importantă de venit 
pentru numeroase familii. 


Condiţiile economice sunt mai puţin favorabile decât în majoritatea celorlalte regiuni 
ale ţării. Cele mai multe ferme sunt mici, cu parcele înguste şi dispersate. Păşunile sunt 
mlăştinoase din cauza lipsei drenajului corespunzător, iar drumurile bune sunt rare. 

În cele mai multe cazuri, fiii agricultorilor rămân în ferma părintească. Atunci 
când se însoară, ei sunt obligaţi să-şi caute de lucru în industrie sau în construcţii, 
însă, fără o formare profesională adecvată, ei devin muncitori necalificaţi cu salarii 
mici. 

Cei mai mulţi agricultori nu cunosc avantajele metodelor moderne de cultivare a 
pământului sau creştere a animalelor. Unii ridică obiecţii religioase împotriva noilor 
metode (de exemplu, însămânţarea artificială ori vaccinarea contra bolilor infecțioase). 
A fost conceput şi aplicat parțial un program local de ameliorări în agricultură (program 
ce viza creşterea suprafeţei cultivate prin regrupare, drenaje etc., însă un proiect pentru 
întreaga zonă a fost respins de către agricultori. 

Populaţia creşte datorită sporului natural, însă numărul locurilor de muncă nu a 
crescut. În consecinţă, ar trebui create noi surse de ocupare. Ocupațiile nonagricole 
absorb puţină forţă de muncă. Dezvoltarea comunităţilor ar trebui accelerată, fiindcă 


22. „Evaluarea este înţeleasă nu ca o procedură excepţională care ar viza doar fundamentarea 
unei judecăţi a posteriori, ci ca un instrument indispensabil acţiunii înseşi, punerii sale în act 
şi ameliorării sale. Pentru a răspunde acestor obiective, evaluarea nu trebuie să se limiteze 
la măsurarea rezultatelor acţiunii, ci trebuie să permită înţelegerea originii efectelor sociale 
observabile şi a consecinţelor mijloacelor puse în act (financiare, umane, materiale, juridice)”, 
spune E. Monnier în „Evaluations de action des pouvoirs publics: du project au Plan”, 
Economica, Paris, 1987, p. Il. 

schimbările din viaţa economică sunt însoţite de transformări şi în modul de viaţă, în 
modul de a gândi, în structura socială, într-un cerc benefic ce se autoîntăreşte. 

Întrebarea iniţială, miza principală a cercetării-acţiune, a fost aceea de a şti dacă 
populația va fi capabilă, măcar în parte, să-şi ia viața în propriile mâini (în condiţiile 
în care majoritatea valorilor culturale ale zonei aveau să dispară lăsând în urmă un gol, 
în care se puteau ivi sciziuni sociale, familiale, individuale). Agentul dezvoltării 
comunitare, guvernarea provincială, a văzut necesitatea de a ajuta populaţia zonei. A fost 
pusă pe picioare Fundația pentru organizarea şi dezvoltarea zonei VN.O. 

Cum am menţionat, Biserica joacă un rol important în viaţa populaţiei de aici. 
Locuitorii cred că omul trebuie să se conformeze doar „cuvântului lui Dumnezeu”, de 
aceea sunt foarte neîncrezători în orice autoritate care se bazează pe „consideraţii 
tehnico-raţionale” sau pe convingerea că omul este şi poate fi stăpânul propriului său 
destin. În aproape fiecare sat sunt mai multe biserici. Multe dintre ele sunt recente şi 
au făcut dizidenţă în sânul vechii biserici (ca urmare a unor diferenţe de dogmă). După 
fiecare sciziune au urmat tensiuni, au apărut simţăminte ostile între credincioşi. Fiecare 
biserică a insistat pe organizarea unor activităţi independente, a vrut să aibă propriile 
cluburi ale tinerilor şi tinerelor, ale bărbaţilor şi femeilor. Cele mai înstărite au vrut să 
aibă propriile şcoli, propria asistenţă socială. 

Este greu ca în astfel de comunităţi să vii cu ideea unui program de dezvoltare. S-a 
încercat prin : 

- interacțiuni informale — discuţii în cadrul unor întâlniri interpersonale pentru 
a se ajunge la acorduri în privinţa situaţiei şi nevoilor, pentru a se degaja 
modalităţi de acţiune, pentru a se ajunge la iniţiative de rezolvare a unor 
probleme identificate ; 

— decizii formale luate de către consiliile Bisericii (membrii acestora fiind lideri 
informali recunoscuţi, iar Biserica - cea mai nimerită instituţie pentru a lua decizii 
formale aici; şi persoanele în vârstă au fost ascultate, dar de la ele nu aştepta 
nimeni răspunsuri creatoare la problemele actuale.) 

Majoritatea satelor zonei au trăit izolate până în urmă cu 15-20 de ani, când au 
pătruns şi aici mijloacele de transport. Locuitorii au respins străinii şi obiceiurile 
străine. În zonă au fost însă imigranţi, iar numărul lor a crescut în ultimii ani, o mare 
parte a activităţilor nonagricole fiind organizate şi conduse de către aceşti „străini”. 
Ca urmare a creşterii rolului administraţiei publice locale, au venit şi numeroşi 
funcţionari în zonă. Aici au ales să trăiască şi numeroşi pensionari veniţi din alte 
părți. 

Consiliul Bisericii a rămas însă în mâinile populaţiei autohtone, dar un număr tot mai 
mare de „străini” au devenit membri ai cluburilor, ai organizaţiilor din zonă. Majoritatea 
iniţiativelor de introducere a noului au venit de la aceştia, ei fiind primele persoane 
gata să coopereze în acţiunile de dezvoltare comunitară. Cu toate că majoritatea 
membrilor consiliilor comunale erau autohtoni, mulţi „străini” au dobândit şi aici 
responsabilităţi (administraţia publică actuală este complicată şi puţini agricultori sau 
meşteşugari — care reprezintă populaţia autohtonă în consiliu - sunt capabili să discute 
temeinic problemele şi să le înţeleagă soluţiile adecvate ; înainte, reprezentanţii 
guvernului propuneau ceva, iar membrii consiliilor locale veneau cu obiecţii, fără să 
ofere propuneri proprii, constructive ; reprezentanţii guvernamentali apăreau ca 
„duşmanii” comunităţilor). 

Să mai amintim un aspect de reţinut: populaţia autohtonă este foarte mândră de ea 
însăşi şi foarte unită împotriva oricărei ameninţări exterioare. Aceasta nu înseamnă că 
elementele moderne nu pătrund în sociocultura lor (tinerii frecventează şcoala, ei 

descoperă fapte şi moduri noi de conturare a existenţei sociale ; presa scrisă, radioul, 
televizorul, cinematograful sunt instrumente importante ale procesului de schimbare, 
cu toate că bătrânii îi critică pe copiii care pierd vremea uitându-se la televizor sau 
merg la film; „străinii” care vin în zonă introduc, de asemenea, idei, obiceiuri şi 
aspirații noi, fac să slăbească controlul social). 


Desfăşurarea cercetării-intervenţie. Agentul dezvoltării comunitare trebuia pregătit să 
se poată confrunta cu toate aceste aspecte ale socioculturilor autohtone. Întrebarea de 
plecare a fost dacă membrii comunităţii au nevoi, obiective comune sau complementare. 
A constatat pe teren că aveau, aşa că a început prin a-i ajuta să şi le clarifice, să caute 
mijloace de acţiune pentru rezolvarea lor (dacă nu reuşea să identifice împreună cu ei 
interesele, obiectivele comune, mai bine abandona proiectul). În zona menţionată, 
existau grupuri cu interese comune. Cele mai vechi erau familiile, vecinii, parohia, iar 
mai noi - grupurile organizate ale agricultorilor, cluburile de fotbal etc. 


Fundaţia de care aparţinea agentul dezvoltării comunitare era autonomă şi avea 
propriul său executiv. Ea era finanțată de guvern şi avea un personal compus din 14 
membri (între care un expert agricol, un economist, un psihosociolog, mai mulţi 
specialişti în administraţie). Scopul definit oficial al fundaţiei era coordonarea şi 
stimularea acțiunii tuturor celor interesați de dezvoltarea zonală (prin „toţi cei 
interesaţi” se înţelege populaţia zonei, serviciile sociale, specialiştii guvernamentali 
etc.). 

„Organul suprem” al zonei este compus din primarii comunelor, din liderii ecle- 
ziastici, cei sindicali, precum şi din specialiştii guvernamentali. Acelaşi amestec de 
reprezentanţi locali şi specialişti dinafară era şi în comitetele pe domenii : agricultură, 
industrializare, planificare regională, educaţie, sănătate, asistenţă socială, turism. 

Membrii fundaţiei au asistat comitetele în activitatea lor. S-a început cu identificarea 
nevoilor şi obiectivelor comune. Iniţial s-a implicat o mică parte din populaţia 
locală. Atitudinile cooperante şi acţiunile în cooperare s-au manifestat cu mare 
greutate. Adesea, membrii fundaţiei au avut primul cuvânt de spus, „au dat tonul”. 
Să mai amintim că până la implicarea fundaţiei erau puţine experienţe sistematice 
reuşite de dezvoltare comunitară, iar în zona amintită nu se realizase nici o anchetă 
sociologică, nici o cercetare care să identifice cu onestitate situaţia socială în 
scopul dezvoltării comunitare. Locuitorii zonei şi responsabilii s-au convins cu 
greu de problemele existente în zonă şi au acceptat cu greu că e nevoie şi de ajutor 
din exterior (numeroşi responsabili şi localnici au avut obiecţii în privinţa denumirii 
fundaţiei : Fundaţia pentru organizarea şi dezvoltarea zonei însemna că zona nu era 
organizată şi nici dezvoltată, lucru de care locuitorii nu erau convinşi sau nu voiau 
să fie). În plus, populaţia era neîncrezătoare în acţiunile oficiale în zonă. De aceea, 
agentul dezvoltării comunitare a propus comitetelor să selecteze o problemă cu care 
era confruntată localitatea, zona; problema a fost discutată în linii mari; s-a 
întocmit ulterior o listă cu asemenea probleme, fiecare membru al comitetelor a 
fost invitat să reunească la rându-i un număr de concetăţeni pentru a le discuta, 
asigurându-se că toate grupurile importante sunt reprezentate. Scopul reuniunilor 
era acela de a determina natura exactă a problemelor locale şi mijloacele concrete 
de a le rezolva. Membrii fundaţiei se reuneau periodic pentru a lua act de ce se 
întâmplă şi pentru a desprinde concluzii valabile pentru zonă. Treptat s-a conturat 
o nouă concepţie în privinţa sarcinilor fundaţiei : a devenit un serviciu la dispoziția 
populației, accentul fiind pus pe stimularea dezvoltării pe baza obiectivelor identificate 
şi fixate de către locuitori. 

Un proiect-pilot. La un moment dat, fundaţia a cerut organului executiv al zonei 
autorizarea lansării unui proiect-pilot destinat organizării şi dezvoltării comunitare. 
Implementarea şi reuşita lui ţineau de capacitatea de a culege şi prelucra toate 
informaţiile şi datele accesibile despre situaţia locală şi de a le integra într-un 
ansamblu coerent. S-a început cu un sat considerat foarte dificil (locuitorii spuneau 
despre ei înşişi : „Suntem un sat original, este imposibil să se lanseze ceva nou aici, noi 
suntem foarte tradiţionalişti”). La început, în sat a fost o biserică protestantă, dar, cu 
mulţi ani în urmă, consiliul bisericesc s-a scindat, urmat de enoriaşi. 75% dintre 
locuitorii satului susțineau un partid de extremă dreapta, majoritatea critica guvernul, 
opunându-se cu vehemenţă interferenţelor acestuia în agricultură. Puţini agricultori 
aveau o formare profesională, mulţi erau ostili metodelor moderne de cultivare a 
pământului, satul era în concurenţă cu alte sate ale comunei etc. Pentru a nu tulbura 
viaţa satului, o mare cantitate de astfel de informaţii despre sat a fost culeasă mai întâi 
din surse exterioare. Au fost contactate persoane despre care consătenii spuseseră că 
aveau viziunea cea mai clară asupra problemelor satului. Pe baza informaţiilor oferite 
de către acestea, au fost determinate grupurile mai importante din sat. Au urmat 
convorbirile cu responsabilii locali. De fiecare dată, li se cerea opinia : era dorit, era 
posibil un proiect de dezvoltare comunitară? Agentul dezvoltării comunitare s-a 
prezentat în sat ca trimis al fundaţiei cu scopul de a afla dacă poate ajuta satul cu ceva ; 
s-a ferit să apară ca agent guvernamental, s-a străduit să se menţină echidistant în 
raport cu grupurile identificate. A vizat tot timpul ameliorarea comunicării între săteni 
şi discutarea cu obiectivitate a problemelor locale. A reuşit să implice responsabilii 
grupurilor religioase. Tinerii au aderat imediat la proiect, ca şi „străinii”. Numeroase 
persoane intervievate se arătau însă sceptice în privinţa colaborării sătenilor pentru 
realizarea proiectului. Resurse de cooperare existau, dar trebuia creată o situaţie în care 
acestea să devină şi productive. Agentul dezvoltării comunitare a cerut persoanelor 
direct implicate să cheme toţi localnicii la o reuniune pentru a discuta împreună 
posibilele acţiuni comune. A fost prezentat proiectul şi au fost consemnate ameliorările 
identificate de sătenii contactaţi. Au fost atraşi şi implicaţi sătenii cooperanţi şi cu 
influenţă în sat. La reuniune s-a sugerat ideea unei asociații săteşti. Mulţi şi-au exprimat 
îndoielile că în acest fel va fi scos satul din apatie etc., dar în cele din urmă asociaţia 
s-a creat, a fost ales un comitet provizoriu care a redactat o declaraţie trimisă tuturor 
adulţilor satului, a fost ales un comitet din nouă membri, iar un „străin”, directorul 
şcolii, a fost ales responsabil. 


Timp de 4-5 ani după aceşti paşi iniţiali, evoluţia a fost încurajatoare : s-a implementat 
un plan de mărire a satului, în cadrul unui proiect de urbanizare a provinciei ; s-a 
ameliorat substanţial starea drumurilor (cum autorităţile comunale n-aveau bani datorită 
stării precare a economiei, ele au cerut asociaţiei să se împrumute de la săteni, cu 
dobândă ; a fost trimisă sătenilor o circulară, au fost contactaţi mulţi dintre ei, s-a 
reuşit strângerea unei mari părţi din suma necesară refacerii drumurilor ; când au văzut 
că realmente se lucrează serios la drumuri, atitudinea sătenilor a devenit mai favorabilă 
dezvoltării comunitare) ; s-a construit o grădiniţă pentru copiii celor două grupuri 
religioase, cele două biserici implicându-se împreună etc. Efortul colectiv pentru 
realizarea obiectivelor comune a cerut un parteneriat multiplu : fundaţia, asociaţia, 
segmentele comunitare, bisericile, autorităţile publice comunitare, principiile fiind 
contribuţia tuturor după posibilităţi, obiectivele (construirea şi abilitarea drumurilor, 
podurilor, amenajarea teritoriului — îndiguiri, irigaţii, construirea de şcoli, spitale, 
locuri de agrement, dezvoltarea de activităţi productive, întrajutorarea etc.) să fie 

stabilite prin implicarea tuturor, resursele să fie utilizate în modul cel mai transparent 
cu putinţă, contribuţia obligatorie să se îmbine cu cea voluntară etc. 

După A. Houttuyn Pieper, Community organisation in the North West Veluwe, Haga, 
Ţările de Jos, 1961. 


4. Metodologia anchetei 


Romanii au introdus obligativitatea recensământului (bărbaţii se adunau pe câmpul lui 
Marte, unde „censorul” le înregistra numele, domiciliul, înaintaşii, membrii familiei, 
numărul copiilor, rangul social, averea, numărul sclavilor etc.). Metodologia acestuia 
a fost mereu perfecționată, principiile fiind la ora actuală universalitatea (să cuprindă 
toată populaţia unui teritoriu), periodicitatea (să se repete după un număr de ani), 
comparabilitatea intormaţiilor (prin utilizarea unor indicatori comparabili) etc. Este 
important ca recensământul să se facă în acelaşi interval de timp pe toată populaţia 
spațiului sociocultural respectiv. Caracterul ştiinţific al acestui demers de cunoaştere 
asupra stării unei societăţi a fost asigurat treptat prin înfiinţarea Societăţii franceze de 
statistică (1829), Societăţii libere de statistică (1830), Statistical Society of London 
(1833), iar la noi prin Institutul Naţional de Statistică (1885). În 1958 a luat fiinţă 
Comisia de statistică a ONU (1958). Periodic au loc Conferinţele Europene ale 
Statisticienilor. Asistentul social poate utiliza datele recensămintelor, dar şi ale dărilor 
de seamă statistice care furnizează informaţii privind starea şi dinamica fenomenelor 
colective, a problemelor unor etape temporale distincte. În secolul al XIX-lea s-au 
produs mari schimbări economico-sociale : industrializarea, schimbarea raportului 
sat-oraş, dislocarea unor mase mari de oameni etc. Guvernanţii au cerut „societăţilor 
savante”, „birourilor de asistenţă” să culeagă date, să identifice probleme etc. Astfel, 
în Franţa anului 1800, prefecţilor li se cerea să se adreseze „oamenilor celor mai 
luminaţi” din departamentele lor, „să vadă bine” cum stau lucrurile şi să comunice 
rezultatul observaţiilor lor %. În Scoţia li s-a cerut preoților din parohii să strângă 
informaţii privind starea geografică, istorică, demografică etc. a ținuturilor respective. 
Rezultatele au fost publicate în Starea statistică a Scoției. Pe baza unei activităţi 
asemănătoare, L.R. Villerme a diagnosticat starea lucrătorilor din fabricile de textile?. 
Numeroase „anchete” vizând starea industriei, a agriculturii, căsătoria, naşterile, 
decesele etc. au devenit mai mult decât o simplă sociografie. 

F. le Play a fost consilier al lui Napoleon al III-lea. El a fondat Societatea de 
Economie Socială. În 1885, lucrarea sa Les Ouvriers europeens (ce prezenta 36 de 
monografii ale familiilor de muncitori din mai multe ţări europene) inaugura seria 
celor 13 volume din Les ouvriers des deux mondes (1857-1912), în care aflăm că prin 
anchetele sociale trebuia să se culeagă informaţii detaliate, precise, plecând de la 
categorii care să permită comparații asupra locului, organizării industriale şi familiei, 


23. J.M. Berthelot, La construction de la sociologie, PUF, Paris, 1991. 
24. L.R. Villerme, Tableau de 1 'Etat physique et moral des ouvriers employes dans les manufactures 
de coton, laine et soie, Paris, 1840. 

asupra mijloacelor de subzistență ale acesteia, asupra modului de existenţă şi a 
istoricului familiei etc. Importanţa studierii bugetelor de familie era deosebită, spunea 
Le Play, fiindcă ele furnizau date despre condiţiile şi nivelul de trai al familiei — nucleul 
societăţii ; vom putea desprinde, pe această bază, problemele materiale şi spirituale ale 
populaţiei societăţii”. Pe plan mondial s-a ajuns treptat la conturarea unui adevărat 
„manual” al bugetelor de familie (publicat sub egida ONU cu subtitlul Îndrumător 
practic pentru cercetarea nivelului de trai). Nu intrăm în detalii istorice privind 
descrierea metodologiei marilor anchete (monografiile săteşti ale lui Dimitrie Gusti, 
anchetele şcolii de la Chicago, „Yankee city”, „ţăranul polonez” etc.). Nici una nu are 
monopolul privilegiat al ştiinţificităţii”. „Marile anchete” au fost o etapă în devenirea 
cunoaşterii societăţii, în care „experiența savantului ” făcea ştiinţa. Toţi se refereau la 
ce a spus Le Play, fiindcă era spus de Le Play. A urmat o altă etapă în care experienţa 
unui savant constituia ştiinţa dacă această experienţă era împărtăşită, acceptată de 
comunitatea savanților, care a postulat, la un moment dat, că o adecvată cunoaştere 
ştiinţifică se realizează atunci când observăm şi descriem complet, obiectiv, neutru 
faptele sociale ; dacă rezultă din intervenţia pasiunilor, instinctelor, prejudecăţilor 
savantului, cunoaşterea este falsă ; orice judecată de valoare trebuie refuzată, deoarece 
cunoaşterea adecvată se bazează pe observare şi pe experimentare etc. Dar „faptele” 
vieţii socioumane cotidiene sunt independente de concepţia, de teoriile, de paradigmele 
şi reprezentările celui care face observaţiile ? „Totul se petrece în spiritul meu, care este 
un punct de vedere al spiritului universal”, spunea Hegel. „Reprezentarea mea este 
capitală”, spunea Schopenhauer. „Faptele sociale” nu pot fi detaşate de observaţiile, 
percepțiile, reprezentările, semnificaţiile pe care le dă cercetătorul acestora. „Faptele 
sociale” sunt abstractizările, generalizările, formalizările cercetătorului. Ca observator 
exterior al vieţii socioumane, el sesizează anumite aspecte ale acesteia. Ca să o poată 
înțelege, trebuie să ia în seamă ceea ce e general, comun şi necomun, singular ; să 
numere, dar să afle şi semnificaţiile pe care oamenii observați le dau la tot ceea ce 
întreprind. Vedem că de multe ori faptul B urmează după faptul A, dar putem spune că 
„A este cauza lui B” ? sau „A are efect, impact asupra lui B”? Nu cumva interpretăm 
cu ajutorul cuvintelor-cheie „cauză” şi „efect” anumite secvenţe de viaţă socială care 
se repetă? Nu cumva cunoaşterea vieţii socioumane este rezultatul „întrebărilor 
pertinente şi decisive” pe care le punem noi acesteia ? Dar întrebările nu le formulăm 
situându-ne în interiorul şi folosind constrângerile şi abilităţile unui cadru sociolingvistic 
transmis din generaţie în generaţie şi pe care nu-l punem în discuţie ? Pe de altă parte, 
familiaritatea cu lucrurile nu este o capcană ? Dacă luăm în atenţie semnificaţia pe 
care omul observat, chestionat, intervievat o dă la ceea ce întreprinde, să nu uităm că 
fiecare dă semnificaţie din interiorul „proiectului său asupra lumii ” (fiecare percepe, 
îşi reprezintă ce se întâmplă şi în raport cu traiectoria socială parcursă). Tot ce se 
întâmplă în viaţa socioumană cotidiană este o construcție laolaltă a tuturor actorilor 
atenţi la comportamentele (ne)aşteptate ale celorlalți. Gândirea cauzală nu este suficientă 
pentru a cunoaşte adecvat realitatea, dar există între componentele realităţii socioumane 
legături care nu se datorează întâmplării. 


25. La Methode sociale, volum reapărut în 1989 la Meridiens Klincksieck, Paris. 
26. V. Miftode, Metodologie sociologică, Porto Franco, Galaţi, 1995; E. Morin, Sociologie, 
Fayard, Paris, 1984. 

Monograjiile sunt studiul minuţios al unei realităţi socioumane dacă respectă 
cerinţele : 

—  completitudinii şi realităţii observaţiilor ; 

— corectitudinii înregistrărilor ; 

—  comparării ; 

- controlului permanent; 

— cercetării interdisciplinare etc. 


Sociometriile ne ajută să culegem date privind devenirea grupurilor datorită atracției, 
respingerii, indiferenţei membrilor, pe care le putem măsura şi da seama astfel de 
structurarea şi funcţionarea grupurilor. Dacă este sistematizată şi îşi menţine controlul 
asupra unui mare număr de factori, experimentarea ne poate furniza informaţii utile 
demersului, cu condiţia să respectăm numeroase exigențe de ordin moral şi material. 
Sociologiile „comprehensive”, „interpretative”, „biografice”, „calitativiste” cer să 
ajungem la motivele, atitudinile, opiniile, semnificaţiile pe care le au/dau oamenii în 
timpul vieţii şi activităţii lor cotidiene ; prin empatie, reviviscenţă etc. să resituăm 
actele în „cadrele de referinţă” ale actorului (actorilor) ei etc. Asumarea acestor 
opţiuni cu responsabilitate înseamnă şi adoptarea unei metodologii a anchetei. Dacă 
suntem „funcţionalişti”, vom avea în vedere că o instituție de protecţie a copilului 
abuzat, de exemplu, îndeplineşte în societate anumite funcții, pe care le vom identifica 
urmărind contribuţia instituţiei la „funcţionarea ansamblului social”. Sigur că vom 
putea ajunge la o analiză diferențială a funcţiilor „sistemului”, „instituţiei subsisteme- 
lor”, „componentelor” etc. Dacă suntem „structuralişti”, vom accepta determinarea 
componentei care ne interesează de către „ansamblul structurat”, vom accepta ideea 
cauzalităţii multiple - structurale şi istorice etc. 

Dacă metoda anchetei este demersul regrupat de producere a cunoaşterii-în-vederea- 
-acțiunii, tehnicile sunt procedeele operatorii ce permit aplicarea metodei anchetei la 
obiectul de studiu ales. Alegerea metodei şi a tehnicilor se înscrie într-o strategie a 
anchetei. Nu vom putea alege o metodă (inductivă, deductivă etc.) şi opta pentru 
tehnici în funcţie de vreo ideologie sau anumite valori. Ancheta (cu etapele ei) este un 
Shid al căii de urmat, dar nu constrânge în mod absolut, punând piedici imaginaţiei, 
inteligenţei, creativităţii asistentului social. Fiecare tehnică folosită înseamnă un mod 
de sesizare sau de constituire a obiectului, o perspectivă diferită de abordare a lui. A folosi 
o pluralitate de tehnici înseamnă a afla moduri diferite de constituire a obiectului, de 
sesizare a lui, perspective diferite de abordare, adică multiplicarea informației, 
mărirea posibilităților de comparare etc. Pentru a nu ajunge la generalizări eronate, 
pentru a acumula cunoştinţe generalizabile, metodologia anchetei poate folosi „variabile”, 
„indicatori”, „indici” etc. fără a reduce oamenii, grupurile la acestea. Generalizările 
nu anulează originalitatea ireductibilă a particularului. Asistentul social este atent la 
contextul, la situaţia în care (inter)acţionează oamenii, grupurile, dar ia seama şi la 
trecutul lor, la istoria vieţii şi a practicilor lor, la „efectele de membru”, de „aşeză- 
mânt”, de „climat”, la „efectele de agregare” a comportamentelor. El observă, 
examinează cu atenţie condiţiile (non)(re)cunoscute ale acţiunii, „factorii”, dar reţine 
şi ce spun, ce văd, ce-şi reprezintă, ce şi cum judecă „agenţii”, actorii, fără „a filtra” 
cuvintele lor prin „sita” de „expert”. Asistentul social pleacă de la ideea că toţi oamenii 
sunt demni de a fi luaţi în seamă, chiar şi cei cu handicap (care îşi pot folosi handicapul 
ca atu pentru atingerea unor scopuri). 

]. Salvador propune o schemă” care redă complexitatea unui demers de cunoaştere 


a problemelor vieţii socioumane articulat tehnicilor anchetei : 


COMPREHENSIUNE 
e imersie transparentă e convorbiri non- 
e observaţie directă şi semidirective 
e mărturii istorice e cercetarea acţiunii 
e documentare interpretativă e intervenţia sociologică 


OBSERVAŢIE EXPERIMENTARE 
e observaţie e chestionare 
e comparare diacronică e tehnici sociometrice 
şi sincronică e măsurări de laborator etc. 
EXPLICAŢIE 


Figura 7. Demersul de cunoaştere şi tehnica anchetei 


Aşadar, autorul ne prezintă un demers care evită punctele de vedere lacunare, 
reducţioniste. A ţine seama doar de „structuri”, uitând de actorii implicaţi în ele, este 
la fel de reducţionist ca a ţine seama doar de actori, neglijând impactul constrângător 
şi abilitant al structurilor. Cercetătorul care îşi propune cunoaşterea cu onestitate 
ştiinţifică a vieţii socioumane cotidiene cu problemele ei observă, experimentează, 
explică, înţelege şi face inteligibilă viaţa socioumană cu problemele ei. Mai exact, el dă 
seama de structuri, funcţii, contacte, situaţii, actori, rutine, semnificaţii etc., făcând 
efortul de articulare a lor, aşa cum le articulează de fapr realitatea socioumană complexă 
şi proteiformă. 


5. Tehnica observaţiei 


Asistentul social cercetează profunzimile vieţii socioumane cotidiene pentru a descoperi 
acolo problemele sociale ale indivizilor şi comunităţilor, cauze ale acestor probleme, 
factori şi actori care ar putea contribui la rezolvarea lor. Intre tehnicile pe care le 


27. Buletin de methodologie sociologique, nr. 47/1995. 

utilizează, observaţia ocupă un loc aparte. E. Durkheim cerea „să tratăm faptele 
sociale ca lucruri”, adică să le observăm ca şi cum ar fi lucruri, obiecte, să evităm 
interpunerea subiectivităţii noastre între ele şi ideile despre ele. „Noi nu spunem că 
faptele sociale sunt lucruri materiale, ci că ar fi ca şi lucrurile materiale [...] Ce este, 
de fapt, un lucru ? Lucrul se opune ideii [...] A trata faptele sociale ca lucruri înseamnă 
a le clasifica în cutare sau cutare categorie a realului, înseamnă a observa vis-ă-vis de 
ele şi o anumită atitudine mintală” (Durkheim, 1968, p. XII). „Ignoranţa metodică” 
cere ca, „pătrunzând în lumea socială, să avem conştiinţa că pătrundem în necunoscut 
[...] pregătiţi să facem descoperiri care ne vor surprinde şi deconcerta”. Deoarece 
familiaritatea cu universul social constituie pentru cunoaşterea realizată prin disciplinele 
socioumane un obstacol epistemologic, cercetătorul trebuie să-şi impună o „polemică 
neîncetată cu evidenţele arbitrare ce dau iluzia cunoaşterii imediate”. Paul Lazarsfeld 
a dat un exemplu în această privinţă, pe baza rezultatelor anchetei făcute asupra 
soldaţilor americani în al doilea război mondial. S-a plecat atunci de la un număr de 
propoziţii luate ca evidențe clare : 

— în timpul Serviciului militar, cei de la ţară au un moral mai bun decât cei de la 
oraş — normal, s-a spus, fiindcă ei sunt mai obişnuiţi cu viaţa dură, grea; 

— cei cu un nivel de instrucţie mai ridicat prezintă mai multe simptome nevrotice 
decât cei cu un nivel mai coborât de educaţie — nimic uimitor, fiindcă intelectualii 
sunt mai sensibili faţă de traumele provocate de război ; 

- soldații care provin din sudul SUA suportă mai bine căldura excesivă decât cei din 
nordul SUA - logic, deoarece ei sunt mai obişnuiţi cu căldura decât cei din nord. 


Numai că rezultatele cercetării au arătat cu totul altceva: soldaţii de la oraş aveau 
un moral mai bun, soldaţii mai puţin instruiți erau mai nevrozaţi, soldaţii din sud nu se 
adaptau mai bine la căldură decât cei din nord... Aşadar, trebuie să ne ferim de 
pericolul pseudoevidenţelor, de prejudecăţi, de stereotipii, de ceea ce „toată lumea 
vede că...”, de afirmaţii de genul „toţi observăm că...”, de datele propriei noastre 
experiențe observaţionale (când studiem familia, de exemplu, facem abstracţie de 
experienţa noastră familială), de ernocentrism (tendinţa de a vedea, percepe, reprezenta 
şi aprecia oamenii din alte grupuri, relaţiile, actele lor, de pe poziţia propriului grup, 
cu valorile, normele, regulile aferente). Observațiile noastre hrănesc analiza sistematică, 
teoretică, iar teoriile (bine cunoscute şi pricepute) orientează şi încadrează observaţiile. 
„Chiar dacă, pe de o parte, orice teorie trebuie în mod necesar să se bazeze pe 
observaţii, este la fel de adevărat, pe de altă parte că, pentru a face observaţii, spiritul 
are nevoie de o teorie oarecare” (Comte, 1926, p. 14). Dacă cercetătorul nu se plasează 
în nici o teorie, există riscul de a cădea în empirism (adică să observe la întâmplare, cât 
mai mult, considerând că „totul este important” etc., fapt care va îngreuna foarte mult 
prelucrarea datelor culese) ; dacă se plasează pe poziţiile unei teorii, există riscul ca 
aceasta să devină un adevărat filtru, o „sită” prin care va „cerne” realitatea pe care o 
observă. Este important ca asistentul social să cunoască foarte bine diferite teorii, dar 
să nu se lase pradă lor; să penduleze continuu între empiric şi teoretic. Atunci când 
face observaţii, asistentul social adoptă un comportament activ, nu pasiv. Un aspect al 
realităţii socioumane, un eveniment, un fapt devine social şi prin intervenţia asis- 
tentului social cercetător. „Nu există idei fără fapte, nu există fapte fără idei”, spunea 

F. Simiand. În imensa complexitate a socioumanului, asistentul social este obligat să 
facă alegeri, să selecteze „părţi de realitate”, „să decupeze” din ea. „Cunoaşterea 
apare ca un dialog între spirit şi lucruri... Faptul depinde de gândire, dar el o 
influenţează la rândul său, obligând-o să revadă cadrele şi sensul explicării pe măsură 
ce observaţia se extinde” (Meynaud, 1960, p. 61). „Faptul ştiinţific e cucerit, construit 
şi constatat” (cucerit din prejudecăţi, construit de raţiuni, constatat în fapte), spunea 
G. Bachelard. „Şcoala de la Chicago”7% a utilizat tehnica observării modului de viaţă 
a oamenilor şi grupurilor, a organizării sociale, a impactului dezvoltării industriale etc. 
Cercetătorii au pătruns în diferite medii: sate, oraşe mici, mijlocii, mari, periferii, 
ghettouri, bande etc. pentru a observa desfăşurarea vieţii, actorii implicaţi, comu- 
nitățile, populațiile în dificultate etc., pentru a putea cunoaşte cu obiectivitate, pentru 
a putea a desprinde semnificații, pentru a face propuneri şi a afla soluţii de rezolvare 
a problemelor. Treptat, observaţia a devenit o tehnică de cercetare foarte utilizată, pe 
baza ei ajungându-se la exacerbarea empirismului cantitativ (adunându-se o cantitate 
enormă de date, multe rămânând neprelucrate, neutilizate). O vreme s-a renunţat la 
monopolul ei, pentru ca, după al doilea război mondial, să reapară în „noua Şcoală de 
la Chicago” (Becker, Goffman ş.a.), de această dată cerându-se cercetătorului „imersia 
totală” în situaţia socială de investigat, cerându-i-se aprehensiunea contextului. 

Au fost date mai multe definiţii ale observaţiei: „Descrierea unei socioculturi din 
punctul de vedere al membrilor săi” ; „descrierea unor grupuri, situaţii, evenimente” ; 
„înregistrarea şi descrierea acţiunilor perceptibile, a comportamentelor în contextul 
lor” etc. Definirile pleacă de la tipurile „clasice” de demers de cunoaştere : 

- care urmăreşte descrierea exhaustivă a componentelor : locuri, obiecte, instru- 
mente, persoane, grupuri, acte, evenimente etc. pentru a face tipologii ; 
cercetătorul nu „deranjează” realitatea pe care o observă, el preferă distanțarea, 
nu angajarea (N. Elias) ; 

— care urmăreşte descrierea „situaţiilor” căutând sensul, semnificaţia ; cercetătorul 
utilizează intersubiectivitatea, ia act de subiectivitatea celui investigat, fiind atent 


28. Este vorba de o grupare ce îi are ca părinţi „fondatori” pe: Albion Small, William 1. 

Thomas, George Herbert Mead, cu contribuţii în planul ideilor şi al metodologiei de 
cercetare. Prima generaţie de sociologi propriu-zişi care a iniţiat vastul program de cercetare 
a problemelor sociale îi cuprindea pe : Robert Ezra Park, Ernest Burgess, Everett C. Hughes. 
„A doua şcoală de la Chicago” îi are ca reprezentanţi pe : Herbert Blumer, David Riesman, 
Anselm Strauss, Erving Goffman. 
De ce Chicago ? Oraşul Chicago a fost în a doua jumătate a secolului al XIX-lea un adevărat 
„laborator” social. Şi-a dublat populaţia între 1880 şi 1890 şi încă o dată până în 1910. 
Demografic, era o aşezare de o diversitate ieşită din comun. În 1892, când s-a înfiinţat aici 
universitatea, Chicago devenise deja al doilea mare oraş al Americii cu o populaţie de circa 
1 milion de locuitori. În 1900, jumătate din populaţia de 2 milioane de locuitori era născută 
în străinătate, majoritatea celorlalţi fiind prima generaţie născută pe pământ american. 
Adaptarea la un stil de viaţă nou, nesiguranța, delincvenţa etc. alcătuiau un complex de 
probleme sociale. Integrarea noilor populaţii venite de pe glob echivala, în multe privinţe, cu 
supraviețuirea oraşului, unde schimbările fundamentale erau de ordin social, economic, 
moral (creşterea delincvenţei, declinul moralității etc.). Sociologii au urmărit aici, prin 
cercetare, teme ale sociologiei europene, abordând problemele sociodemografice legate de 
creşterea populaţiei, identitate (socială şi individuală), muncă, loisir, comunicare etc. într- 
o manieră specific americană, pragmatică. Ei au observat fenomenele, problemele, pentru ca 
pe această bază să se ia deciziile cele mai potrivite de rezolvare a lor. 

şi la impactul propriei subiectivităţi ; el caută şi angajarea, nu numai distanţarea 
(el descrie, caută să priceapă, să explice modul în care oamenii aleg, decid, 
comandă, modul în care se informează unii pe alţii, cum se controlează social, 
cum sunt arbitrate conflictele, cum negociază, cum se mobilizează la o acţiune, 
cum se stimulează, se încurajează, se recompensează, se ascultă, se acceptă etc.). 


Atunci când identifică fipuri de observaţie, cercetătorii disting : 

- observația nestructurată (cercetătorul are libertate deplină în privinţa obser- 
vaţiilor pe care le face) ; 

— observația structurată (cercetătorul are un ghid care cerne datele, informaţiile în 
funcţie de întrebarea de plecare, de ipoteza sau ipotezele emise). 


Alţi cercetători iau în calcul: 

- observaţia - observaţia nonparticipativă (se pot folosi înregistrări video etc.) 
directă liberă (pentru a explora, pentru a „descoperi” câmpul intervenţiei ; 
aceasta se aşteaptă la apariţia unor fapte „neaşteptate”, aberante - fenomenul 
„serendipity”%, R.K. Merton; 

- observația directă metodică (care utilizează o grilă de observaţie, înregistrând 
sistematic elementele prevăzute de către aceasta) ; 

- observația clinică (privilegiată de către asistentul social pentru studiul unui grup 
de persoane cu caracteristici comune, a indivizilor din „instituţii totale” etc.). 


Observația participativă presupune : 

— prezenţa cercetătorului în mediul, contextul, situaţiile etc. în care trăiesc oame- 
nii, grupurile cu probleme sociale etc. ; 

— el caută să se insereze în acest „mediu” ; 

— să „se prindă” în reţeaua de relaţii interindividuale locale ; 

— cu conştiinţa că nu poate „observa totul”, că nu poate participa la toate actele, 
la toate acţiunile grupului etc. ; 

- că trebuie să afle justa măsură între angajamentul personal şi distanțare. 


Cercetătorul nu poate fi întrutotul „neutru”, mai ales atunci când realizează o 


cercetare-acţiune, când vizează un obiectiv social, o problemă socială etc. Este 
important ca el: 


— să-şi (auto)clarifice situarea între sfat, organizația unde lucrează şi client ; 

— să evite e/nocentrismul şi subiectivismul ; 

— Să respecte normele de convieţuire socială, tradiţiile, rutinele comunităţii ; 

— să nu se izoleze, să nu facă opinie separată, dar să nu aibă prea multă inițiativă ; 

— să adopte un comportament natural pentru a nu trezi suspiciuni şi resentimente 
care ar slăbi şansele de încredere, de cooperare cu cei observați ; 

— Să nu dea impresia că este o autoritate (se poate comporta ca un „expert”, dar 
întotdeauna mai mult sub formă inferogativă, dubitativă, decât normativă) ; 

- să fie disponibil ; 

— să nu şocheze prin cunoştinţe, vocabular etc. 


29. 


Cuvântul serendipity a tost introdus în vocabularul disciplinelor care analizează socialul de către 
H. Walpole, în 1754, pentru a denumi „descoperirile neaşteptate” graţie întâmplării şi inteligenţei. 
EI s-a inspirat dintr-o povestire în care cei trei fii ai regelui din Sri Lanka trimişi la învăţătură 
ajung să fie bogaţi, celebri, adulaţi etc. după nenumărate aventuri şi situaţii neprevăzute. 

În situaţia iniţială, asistentul social nu cunoaşte terenul, clienţii etc. şi nici aceştia 
nu-l cunosc. Cum trebuie să pocedeze ? Îşi dezvăluie din start identitatea ? Îşi păstrează 
anonimatul şi face observaţii clandestin ? Care este impactul acestor atitudini asupra 
tehnicii observaţiei, asupra datelor ? Ce probleme de etică se ridică ? Sunt cazuri când 
este mai nimerit să nu se identifice din start, să nu-şi decline identitatea de cercetător 
(în astfel de cazuri ia contact cu oamenii, se poate folosi de ei, le poate deveni prieten etc. , 
pentru ca apoi să spună că „i-a cercetat”, deci să le trădeze încrederea acordată). Este 
însă problematică şi identificarea din start, deoarece poate apărea suspiciunea faţă de 
asistentul social cercetător, oamenii putând adopta atitudini, comportamente rezervate, 
disimulate etc. Este necesară o perioadă de familiarizare a asistentului social cu locurile 
şi cu oamenii, cu obiceiurile şi cu aşteptările lor, ca şi a oamenilor colectivităţii 
studiate cu persoana sa. Familiarizarea reciprocă poate favoriza încrederea reciprocă. 
Inserţia îi poate fi facilitată (sau nu) de anumite caracteristici : etnie, origine socială, 
sex, vârstă, fizionomie, îmbrăcăminte etc. Cercetătorul poate intra într-un grup din 
aceeaşi etnie cu a sa, în aceeaşi sociocultură, sau poate intra într-un grup străin, foarte 
diferit din punct de vedere sociocultural. În astfel de cazuri, pentru a reuşi, pentru a 
putea realiza o cercetare temeinică, poate chiar să adere la o asociaţie, la o organizaţie 
a grupului, se poate angaja într-o firmă de acolo, poate învăţa o meserie, poate adopta 
modul de viaţă al oamenilor care practică acea meserie, pentru a le putea descrie 
situaţia reală, pentru a le înţelege problemele etc. În etapa contactului iniţial este 
important ca cercetătorul să aibă permisiunea unei (unor) persoane cu funcţii în 
colectivitatea investigată, să explice pe scurt şi pe înţeles: 

- scopul prezenţei sale ; 

— scopul cercetării (temă, obiective etc.) ; 

— instituţia de care aparţine ; 

— cât timp durează cercetarea ; 

— ce metode sunt utilizate ; 

- care este finalitatea cercetării şi cum se va face diseminarea rezultatelor. 


Cercetătorii cu experienţă spun că este important ca asistentul social să aibă (să 
capete, să se simtă, să simuleze) statutul de invitat în mediul cercetat şi să adopte un 
comportament în consecinţă: să fie politicos, simpatic, răbdător, tolerant, să evite să 
ia partea cuiva, „să creadă totul şi nimic”, să se mire mai mult decât să judece, să ia 
aminte la date noi, la explicaţii inedite etc. 

Cercetătorul poate face observaţii pe uliţa satului, în locuinţe, în spitalul de 
recuperare, în centrul de primire minori, în cămine de bătrâni etc. Este important să se 
realizeze comunicarea, încrederea reciprocă, să se păstreze situația de verosimilitate, 
firescul. Deontologia profesiei îl obligă pe asistentul social să trateze situaţia în care se 
află ca pe o situație socială în care intră în inferacţiune, în contact, cu oamenii 
colectivităţii observate. El trebuie să ştie să spargă gheaţa, să menţină bunele raporturi, 
relaţii, să menţină o distanță socială optimală etc. Inserţia în grupul, în comunitatea în 
care realizează cercetarea începe de la primul contact, din prima zi, dar ea este un 
proces (adică se „negociază” pe tot parcursul cercetării). Primele zile sunt însă cele mai 
importante, deoarece cu tact, diplomaţie, discernământ, cercetătorul poate afla „punctele 
comune” care facilitează inserţia ; totul poate începe bine (sau rău) de la participarea 
la o activitate, de la prezenţa sa vizibilă într-un loc public al comunităţii etc. Cercetătorul 

îşi construieşte credibilitatea (vorbind cu oamenii, negociind cu ei, „punându-se în 
echivalență”). Toate întâlnirile şi ocaziile sociale trebuie să fie însă adevărate lecţii de 
modestie reciprocă. Situaţia de cercetat trebuie : 
- să fie pertinentă din punct de vedere social şi din punct de vedere teoretic ; 
- să fie clar delimitabilă (să tormeze un sistem, un ansamblu care are propria sa 
semnificaţie în raport cu alte sisteme, ansambluri sociale) ; 
- să fie accesibilă (să existe date perceptibile, observabile pentru cunoaşterea lor) ; 
— să poată fi observată cu uşurinţă, fără să fie perturbată desfăşurarea normală a 
vieţii, a activităţii de acolo; 
— cercetătorul să aibă clar în minte ce observă (obiecte materiale, practici comporta- 
mentale, actori, lideri, conflicte etc.) ; 
— să aibă clar în minte rolul său: 
a) Este „explorator”, „documentarist” ? Face observaţii pentru a-şi confirma 
ipotezele ? 
b) Este realist, documentat, nuanţat, deschis către experiență ? 
c) Îşi cunoaşte bine tema, ipotezele, obiectivele, etapele cercetării, tehnicile de 
utilizat, durata cercetării, componentele eşantionului ? 


Uneori este imposibilă observarea directă, participativă (de exemplu, atunci când 
asistentul social are de cercetat grupuri sociale şi culturale marginalizate, defavorizate 
în raport cu sociocultura majoritară sau în contradicţie cu ea, ori atunci când el nu 
cunoaşte subsociocultura, nu-i cunoaşte „codurile” etc., nemaivorbind de suspiciunile, 
de neîncrederea pe care le trezeşte prezenţa sa acolo). Atunci este inevitabil recursul la 
„persoane-cheie” (care pot deveni participanți-cercetători). Cercetătorii cu experienţă 
spun că este important ca asistentul social să aibă (să capete, să se simtă, să simuleze) 
statutul de invitaz în mediul cercetat şi să adopte un comportament în consecinţă : să fie 
politicos, simpatic, răbdător, tolerant, să evite să ia partea cuiva, „să creadă totul şi 
nimic”, să se mire mai mult decât să judece, să ia aminte la date noi, la explicaţii 
inedite etc. Condiţiile reuşitei contribuţiei persoanelor-cheie la cercetare ţin de : 

— încrederea în cercetător (care îl asigură că datele, informaţiile primite nu vor fi 

folosite în detrimentul lor, al grupului, al oamenilor etc.) ; 

- rolul acestora în comunitatea respectivă (datorită unor caracteristici - vârstă, 
funcţie oficială etc. - anumite persoane pot avea o mai bună cunoaştere a 
situaţiei decât altele) ; 

- gradul de cunoaştere (el apelează la persoanele-cheie atât timp cât acestea sunt 
„productive” — oferă informaţii utile şi sunt „obiective”, imparţiale) ; 

- disponibilitatea şi interesul lor ; 

- aptitudinea de a comunica ceea ce observă, ceea ce ştiu etc. 


Pentru a ajunge la cele mai nimerite persoane-cheie, cercetătorul : 

- are convorbiri cu mai multe persoane din comunitatea de investigat ; 

- alege un număr de persoane dintre ele ; 

— alege persoane-cheie în funcţie de problemele particulare pe care le are de cercetat. 


Cercetătorul poate pleca de la observaţii generale pentru a ajunge la observaţii 
centrate, focalizate, selective, sau invers. Cu alte cuvinte, îşi poate contura o vedere de 
ansamblu asupra situaţiei unui grup de cercetat, surprinsă prin trăsăturile sale : locuri, 
oameni, obiecte, evenimente, activităţi, comportamente, reacţii etc. 

Asistentul social ţine un jurnal de bord, adică notează, înregistrează, fotografiază, 
filmează etc. Aceste operaţii sunt deosebit de importante pentru a nu uita, a nu 
distorsiona mai târziu. Pe parcursul adunării datelor, îşi face mai multe feluri de 
notițe : de ce a ales observaţia, de ce a ales o unitate de observaţie şi nu alta, ce 
avantaje şi ce limite are această tehnică, ce precauţii şi-a luat pentru a nu distorsiona, 
impresii, temeri, reuşite, reacţii faţă de metodă, dacă este bine construit cadrul teoretic, 
dacă întrebările şi ipotezele formulate în cadrul ei sunt pertinente, ce alte legături 
întrevede între fapte pentru a nuanţa afirmaţiile teoriei etc. EI îşi explică permanent 
ipotezele, conceptele, propoziţiile, interpretările, precum şi prejudecățile, stereotipiile. 
La început, cercetătorul poate avea tendinţa de a nota totul ; pe măsura contactului cu 
realitatea de investigat poate ajunge să noteze pe scurt, să folosească propoziţii-cheie, 
concepte-cheie, din când în când poate face sinteze sau poate detalia. Fiecare observaţie 
făcută trebuie datată (se notează ora, locul, actorii, activităţile observate etc.). Cerce- 
tătorul poate recurge la camera video, la reportofon etc. Asistentul social se poate 
întreba : când sunt suficiente observaţiile făcute ? Întrebare grea, fiindcă o cercetare în 
domeniul socioumanului nu este niciodată încheiată, însă observaţiile pe care le face 
în cadrul unei cercetări trebuie să înceapă şi să înceteze. Putem reţine că atunci când 
datele culese se repetă cu o frecvenţă din ce în ce mai mare înseamnă că observaţia 
devine neproductivă, nu mai aduce nimic lămuririi întrebării, ipotezei etc. şi poate 
înceta. 

Dacă am realizat o cercetare pe baza observaţiei, raportul va cuprinde : 

— enunţul temei; 

— cum s-a instituţionalizat, cum a devenit temă de cercetat ; 

— prezentarea clară şi concisă a cadrului conceptual ; 

- obiectivul vizat de cercetare şi ipotezele formulate iniţial ; 

— designul cercetării, descrierea tehnicilor ce vor fi folosite ; 

- prezentarea tehnicilor de eşantionare ; 

- planificarea calendaristică a cercetării ; 

- tehnicile de prelucrare a datelor ; 

- prezentarea rezultatelor cercetării ; 

— concluzii, soluţii, propuneri de intervenţie ; 

— importanţa, impactul cercetării, diseminarea rezultatelor (o cercetare în domeniul 
asistenţei sociale nu este un scop în sine: rezultatele cercetării trebuie făcute 
cunoscute, difuzate, comunicate, publicate în mediul decidenţilor, cercetătorilor, 
clienţilor). 


Exemple de cercetări bazate pe tehnica observaţiei 


a) Cercetare asupra copiilor străzii în Montreal (Cot€, 1989): 


Cercetătorii au căutat să identifice şi să aibă acces la reţeaua de asistenţă socială care 
se ocupa cu această problemă în Montreal : 
- au participat la întâlnirile asistenţilor sociali specializaţi ; 
— au avut contacte cu intervenienţi direcţi ; 
— au luat contact cu realitatea din diferite cartiere ; 
- au apelat la persoane-cheie din grupurile de copii ai străzii, la persoane oficiale 
(poliţişti etc.) 

Cercetătorii au insistat asupra : 

- organizării spaţiului urban ; atitudinii şi comportamentului copiilor străzii ; 
- atitudinii şi comportamentului cetăţenilor faţă de copiii străzii ; 

- atitudinii şi comportamentului asistenţilor sociali faţă de copiii străzii etc. 


b) Incidenţa comportamentului abuziv al părinţilor din medii socioumane precare 
asupra copiilor (Bouchard, 1990) 

Au fost identificate 60 de persoane-cheie (oficiale şi neoficiale) pentru a estima rata 
copiilor abuzaţi, portretul părinţilor care abuzează, portretul copiilor abuzaţi. 


c) Obişnuiţii spitalelor europene (Ogien, 1986) 
Studiul a încercat să afle : 

— cine sunt aceştia ; 

— cum ajung acolo; 

- relaţiile lor cu lumea medicilor ; 

— descrierea lor; 

— înţelegerea acestor relaţii etc. 


6. Convorbirea comprehensivă 


W. Dithey a insistat asupra faptului că socioumanul nu poate fi cu adevărat cunoscut 
decât prin demers comprehensiv, adică aflând sensul pe care oamenii îl dau actelor lor. 
Şcoala de la Chicago a cerut cercetătorilor să întâlnească oamenii în mediul lor de viaţă 
pentru a-i studia. Alte şcoli de sociologie au relevat importanţa percepţiilor subiective 
ale omului despre sine, importanţa priceperii comportamentelor şi atitudinilor celorlalţi 
etc. C. Rogers a construit şi utilizat „teoria centrată pe client” (acesta fiind lăsat să se 
exprime, înlăturând progresiv, treptat, obstacolele ce îl împiedicau să ajungă la „pro- 
priul adevăr”, să se „elibereze”)"”. 

Asistentul social cercetător are de cules informaţii despre nevoile, situaţiile critice, 
problemele sociale ale subiecţilor-clienţi investigaţi, ca şi despre valorile, aspiraţiile, 
priorităţile, starea de (dis)confort psihic etc. Observaţia sau chestionarul nu sunt 
suficiente. Dacă vizează cunoaşterea clientului în vederea schimbării, transformării 
lui, asistentul social întreprinde o activitate de (re)structurare, (de)structurare a 
experienţei interlocutorului, îl determină să distingă obiecte, evenimente, valori, 
reguli, obiective, resurse, mijloace, metode etc., pentru a afla, printr-o atitudine 
comprehensivă, ce se întâmplă în acesta. Cel care vrea să stăpânească mecanismele 
acestei tehnici : 

e poate veni cu ipoteze formulate din start ; 

e trebuie să facă în aşa fel încât situația în care se află să fie una de interacțiune 

şi interinfluență (nu este o convorbire cotidiană, mondenă) ; 

e poate folosi un ghid pe care îl construieşte şi-l stăpâneşte înainte de a-l pune pe 
interlocutor să-şi desfăşoare gândurile, pe parcursul unui demers intensiv, dar şi 
extensiv (trebuie realizate convorbiri cu mai mulţi interlocutori dintr-un eşantion 
reprezentativ pentru o populaţie). 


30. R.L. Barker, The Social Work Dictionary, ed. a IV-a, NASW Press, Washington, 1999. 

Deontologia profesiei îl îndeamnă pe asistentul social: 

- să considere clientul interlocutor capabil de a oferi informaţii utile cercetării- 
-intervenţie ; 

— să-l asculte cu atenţie, cu interes; 

- să fie disponibil, deschis (cu grija permanentă de a-l determina să se exprime 
„la obiect”, „să nu bată câmpii cu graţie” ; 

— să fie atent la exprimarea verbală, dar şi la limbajul corporal, la privirea, la 
gestica, la mimica acestuia etc. 


Nu există rețete pentru utilizarea cu bune rezultate a tehnicii convorbiri”. Sunt însă 
importante câteva clarificări inițiale. Relaţia cu interlocutorul-client nu este una de 
autoritate, de putere, ci de (re)cunoaştere reciprocă, de modestie reciprocă (dacă 
interlocutorul tace, întrerupe convorbirea, asistentul social acceptă şi-i respectă aceste 
comportamente), fără a uita scopul întrevederii: culegerea de date utile, semnificative 
pentru cercetarea-intervenţie a sa. 


Convorbirea este un tip de comunicare aparte. Pe de o parte este suscitată, vrută, pe 
de alta, mai mult sau mai puţin acceptată, suportată. Ea are un scop precis şi pune în 
coprezenţă indivizi care, în general, nu se cunosc. Se bazează pe ideea că pentru a şti 
ce gândesc oamenii, ajunge să-i întrebi. Comunicarea este un element banal al vieţii 
noastre. Existenţa noastră este bazată pe comunicare mai mult sau mai puţin fragmen- 
tară, mai mult sau mai puţin reuşită. Astfel, fiecare are obişnuinţele, atitudinile sale 
faţă de semeni: de fugă sau de încordare, după cum se simte, mai mult sau mai puţin 
vulnerabil, după cum vede că semenul este mai mult sau mai puţin redutabil. Fiecare 
îşi elaborează, pentru a trăi în mod mai mult sau mai puţin sofisticat, un sistem de 
protecţie faţă de ceea ce-i vine de la ceilalţi: riscul influenţei, curiozitatea sau ataşa- 
mentul. Pe scurt, un adevărat camuflaj transformă raporturile cu semenii în dialoguri 
ale surzilor. Noi avem, de asemenea, obişnuinţa de a tria, de a interpreta ceea ce auzim 
prin raportare la gândirea noastră, de a evalua cuvintele pronunţate în funcţie de 
imaginea pe care ne-o facem despre cel care le pronunţă. Rogers pretinde că tendinţa 
noastră de a judeca, de a evalua, obiceiul nostru de a aproba sau dezaproba inter- 
locutorul constituie bariera cea mai puternică în calea comunicării. Cu cât un individ 
ţine mai mult la credinţele şi sentimentele sale, cu atât este mai dificilă comunicarea cu 
ceilalţi ; se ajunge adesea la situaţia, în care două idei, două sentimente, două judecăţi 
se încrucişează fără a se întâlni. Aceste blocaje obişnuite în existenţa cotidiană trebuie 
să dispară pe cât posibil în timpul privilegiat al convorbirii sociologice. Altfel spus, 
trebuie stabilit un proces de comunicare, în care elementele ce în mod obişnuit tind a 
o frâna sau a o devia să fie eliminate sau reduse. Aici trebuie să ajungă cercetătorul. Ne 
imaginăm convorbirea, cel mai adesea, fie sub aspectul său pur tehnic (mijloc de a 
obţine informaţii), fie sub aspectul banal şi jurnalistic (abilitatea de a face un personaj 
să vorbească). Or, convorbirea, chiar şi cea superficială, este infinit mai complexă. 
Fără îndoială că există o fehnică a convorbirii, dar mai mult decât o tehnică, convorbirea 
este o artă (M. Grawitz, Merhodes des sciences sociales, Dalloz, Paris, 1990). 


La îndemâna asistentului social stau câteva fipuri de întrebări pe care le poate folosi : 

e întrebări deschise (lăsând interlocutorului libertatea de a răspunde în ritmul său, 
după dorinţa sa) ; 

e întrebări defensive (care schimbă direcţia sau nivelul convorbirii) ; 


31. E. de Singly, A. Blanchet, A. Gotman, J.C. Kaufmann, Ancheta şi metodele ei, Polirom, laşi, 1998. 

e întrebări indirecte („Ce părere aveţi despre comportamentul lui X ?”) ; 
e întrebări auforeflexive, proiective („Şi totuşi v-aţi asumat responsabilitatea de a 
avea copii fiind bolnav grav...”). 


Convorbirea poate începe cu o întrebare deschisă, care să suscite spontaneitatea, 
întrebările privind variabilele independente (vârsta, statutul matrimonial etc.) fiind 
lăsate pentru faza de încheiere a convorbirii. Reformulările, redundanţa etc. sunt 
eficiente pentru emergenţa mesajului esenţial al convorbirii. Asistentul social trebuie 
să evite capcana de a se erija în posesor al adevărurilor. El renunţă la credinţele, la 
certitudinile şi convingerile sale şi primeşte mesajul interlocutorului aşa cum este, 
ascultându-l comprehensiv, străduindu-se să (a)perceapă semnificaţiile mesajului, ale 
stării acestuia sau ale propriei sale stări. Asistentul social trebuie să fie capabil să 
culeagă informaţii şi din ce ar vrea să spună interlocutorul, din ce nu ar vrea să spună, 
din intenţiile, din reacţiile sale. Ascultarea înseamnă : 

- a lăsa interlocutorul să vorbească ; 

— a-l stimula doar dacă e necesar; 

- a relansa convorbirea ; 

- a reformula ; 

- a clarifica; 

- a fi sensibil la emoţii, la sentimente ; 

- a fi vigilent la intenţiile interlocutorului de a se eschiva, de a manipula etc. 


Asistentul social este atent la trăirile interlocutorului („Am avut sentimentul nedrep- 
tăţii, m-am simţit trădat...”), intră „în rezonanţă” cu acesta („Am avut aceeaşi senzaţie 
când profesorii mă ridiculizau din cauza accentului...”), este atent la registrul afectiv în 
care se desfăşoară convorbirea (simpatie-antipatie), la registrul referenţial (la ce persoane 
semnificative se face referinţă), la „câmpul de forţe” (dacă există o reciprocitate a 
influențelor sau este afectată libertatea unuia dintre interlocutori ?) etc. În experienţa 
utilizării acestei tehnici pe teren se constată adesea tendinţa ca o convorbire să se 
desfăşoare mult timp la nivelul generalităţilor („se spune că...”), fapt ce amână emergenţa 
spontaneităţii, a originalității. Trecerea de la „se” la „eu” este un pas important către 
personalizarea convorbirii. Fără să afecteze intenţionalitatea convorbirii (emergenţa 
sinelui, efortul de „a se spune”, de a se face înţeles) asistentul social caută să suscite 
disponibilitatea şi deschiderea celuilalt (făcându-l să-şi învingă frica de relaţie, de a fi 
greşit înţeles, de a fi judecat, de a fi devalorizat, de a se arăta vulnerabil, de a-şi dezvălui 
sentimentele şi emoţiile, de a (re)prezenta o imagine negativă de sine, de a se exprima în 
faţa unui bărbat sau a unei femei, de a-şi pierde controlul etc.) prin „fuziunea, centrarea 
pe interlocutor”. Acestea emerg dacă, încă din faza contactului iniţial, se creează un 
climat de încredere reciprocă, iar asistentul social îi prezintă cu modestie interlocutorului : 

— obiectivele cercetării ; 

— instituţia sau organizaţia tutelară ; 

- dece l-a selectat în eşantionul investigat ; 

— cât durează convorbirea ; 

- care sunt rolurile pe parcursul convorbirii (interlocutorul poate fi făcut părtaş la 

cercetare). 


Asistentul social este tot timpul atent la ghidul convorbirii şi la modul de desfăşurare 
pe care l-a planificat. La sfârşitul convorbirii poate căuta să obţină informaţii despre 

modul de desfăşurare a convorbirii: a fost interesant? interlocutorul s-a simţit în 
largul său ?, au fost obstacole? etc., trăgând învăţăminte utile pentru următoarea 
convorbire. 

Într-o convorbire sunt implicate două persoane, fiecare cu un anumit status, cu un 
anumit trecut etc. Asistentul social are la bază valori care-i orientează activitatea, 
responsabilităţile etc., ca şi interlocutorul său. Pentru realizarea unei bune comunicări 
pe parcursul convorbirii nu este suficientă doar lectura cărţilor. Sunt la fel de importante 
contactul prealabil cu mediul etnosociocultural al interlocutorului, dobândirea con- 
ştiinţei diversităţii (sub)socioculturilor, a existenţei constrângerilor de rol şi status, 
asumarea cu discernământ a rolurilor de cercetător asistent social, de mediator, de 
consilier etc. Asistentul social respectă interlocutorul, respectă standardele asistenţei 
sociale şi ale cercetării, colaborează cu toţi actorii implicaţi şi cu alţi specialişti ai 
disciplinelor socioumane. În funcţie de accentul pus pe cunoaştere sau pe intervenţie, 
el poate ajunge la anumite polarizări relaţionale : ascultând sau stimulând, distingând, 
informându-se sau „manipulând”. Tatonările oarbe în căutarea reciprocităţii trebuie 
rapid depăşite pentru a se ajunge la structurarea schimbului (început - cuprins — 
încheiere) pe parcursul căruia asistentul social adoptă atitudinile obişnuite : ascultare, 
comprehensiune, empatie etc. 

În privinţa locului de desfăşurare a convorbirii, asistentul social are în vedere toate 
amănuntele ce pot avea impact asupra conţinutului acesteia : sala, mobilierul, lumina etc. 
Este adecvat un loc calm, cu o anumită intimitate, fără zgomot ; prezenţa unui birou între 
cei doi poate fi un obstacol distorsionant ; scaunele să fie egale, cei doi să se poată privi 
pentru a-şi surprinde posturile, gestica, mimicile ; este indicat un spaţiu personalizat, cu 
obiecte comune, diverse, nu o sală cu aspect cazon sau foarte intim etc. 

Este important ca asistentul social să fie atent la durata unei convorbiri, la timpul 
din zi când se desfăşoară convorbirea, dacă în intervalul ales interlocutorul este cu 
adevărat disponibil. Durata este în funcţie de sarurația informațională. 

Îmbrăcămintea, aspectul fizic, „prestanţa”, postura etc. nu sunt elemente neutre 
într-o convorbire. Ele pot crea „prima impresie”, îşi pun amprenta asupra percepţiei, 
senzaţiilor care au legătură cu atenţia, gândirea, capacitatea transpunerii în limbaj. 
Asistentul social poate stimula sau inhiba după modul în care iese în întâmpinarea 
celuilalt, se prezintă, strânge mâna, invită. Vârsta şi sexul pot fi aspecte structurante 
ale convorbirii. În privinţa statutului profesional, el trebuie să ştie că nu poate scăpa de 
eticheta de „specialist” (ce stârneşte în interlocutor imaginarul, proiecţiile în legătură 
cu profesia, cu titlul de „asistent social”, „student”, „doctorand” etc. şi poate antrena 
opinii pozitive sau negative, prejudecăţi etc.). În legătură cu limbajul folosit, asistentul 
social face bine dacă este atent la limbajul său şi la cel folosit de interlocutor (pentru 
a vedea dacă nu e prea „select”, „codificat” etc.). 

În privinţa tipurilor de convorbire, specialiştii disting : 

- convorbirea de primire, de contact (în timpul căreia dăm repere suficient de 
clare pentru a înlesni convorbirea, schimbul, luăm „buna distanţă” faţă de 
interlocutor ; 

- convorbirea semidirectivă (lăsăm interlocutorul să vorbească, dar suntem atenţi 
la ghid, urmărim ca informaţiile oferite să-l dezvăluie) ; 

- convorbirea nondirectivă (lăsăm interlocutorul să spună tot ce are legătură cu o 
temă propusă). 

Dat fiind faptul că cercetătorul este asistent social, înseamnă că el nu se poate 
detaşa de comportamentul de specialist în consiliere, susţinere etc., deci interpretează, 
clarifică, „manipulează” chiar (pentru a-l face pe „client” să spună, să ia la cunoştinţă, 
Să-şi schimbe atitudinea, modul de a fi, comportamentul etc.). 

Cei care utilizează convorbirea ca fehnică de cercetare au avantajul că pot obţine 
informaţii de o mare valoare (trăiri, reprezentări, valori, prejudecăţi etc. specifice 
persoanelor, dar şi grupurilor din care acestea fac parte). Supleţea acestei tehnici este 
un avantaj pentru realizarea unui studiu de profunzime. „Dezavantajele” ţin de apro- 
pierea de interlocutor, apropiere care poate distorsiona informaţiile datorită emoţiilor, 
datorită grijii (amândurora) de a afişa o anumită imagine de sine, chiar de abundența 
informaţiilor care vor fi cu dificultate „reduse” când se face analiza de conţinut. 


7. Studiul de caz 


Studiind un caz*?, asistentul social poate desprinde cunoştinţe, abilităţi de intervenţie, 
poate îmbogăţi stocul de cunoştinţe teoretice sau poate verifica „puterea” unei teorii. 
„Lumea studiată de ştiinţele sociale este o lume a particularului, alcătuită din indivizi, 
organizaţii, oraşe, grupuri, state, provincii, naţiuni. Obiectivul ştiinţei este de a depăşi 
acest nivel, de a ajunge la unul mai ridicat de generalitate. Cu toate acestea, generali- 
zarea nu elimină importanţa evenimentelor particulare. De fapt, scopul real al tranziţiei 
de la particular la general este o mai bună înţelegere a ambelor [...], cunoaşterea 
cazurilor individuale fiind facilitată de generalizări. ”% 

Asistentul social identifică o situaţie problematică de viaţă socioumană cotidiană, 
cu ajutorul celor implicaţi în ea. EI va descrie condiţiile, resursele, valorile, normele, 
factorii, actorii, înarmându-se cu o orientare, ipoteză (pe care o poate nuanţa) cu care 
„traversează” situaţia şi caută să-i surprindă complexitatea. Aceasta nu înseamnă că 
nu-şi completează informaţiile din studierea cazului cu documente oficiale, cu observaţii 
directe, convorbiri. El poate utiliza tehnica paztern-matching : compară fenomenul 
studiat într-un caz cu fenomenul prezis“. „Textul” rezultat din studierea cazului este 
supus atenţiei unora dintre subiecţii implicaţi în caz. În acest fel, asistentul social 
adaugă elemente omise, considerate semnificative de către el, corijează etc. 

Iată o „formă rezumativă” a studiului de caz: 
prezentarea problemelor identificate de asistentul social ; 
prezentarea problemelor identificate de persoanele implicate ; 
istoria problemelor în context ; 
puncte tari, puncte slabe ; 
mod de funcţionare formală, informală ; 
evaluarea problemei studiate şi definirea ei ; 
cercetarea-intervenţie ; 
evaluarea, impactul, diseminarea rezultatelor. 


i a Dl cană dA at 


32. R.K. Yin, Studiul de caz, Polirom, laşi, 2005. 

33. G. King, R. Keihane, S. Verba, Fundamentele cercetării sociale, Polirom, laşi, 2000, p. 46. 

34. Ibidem, „Studiile de caz comparative”, p. 53, şi „Designuri de inferenţă cauzală cu o 
singură observaţie”, p. 187. 

Aşa cum am mai afirmat în cazul altor tehnici, nici această tehnică nu este „singura” 
ce poate fi utilizată. Ea îşi poate afla un loc între altele în cercetarea unei teme”. 


Studiul minorităţilor etnice (cazul țiganilor) 


Asistentul social se lămureşte asupra unor concepte pe care le utilizează pe 
parcursul studiului de caz: „etnie”, „minoritate etnică”, „etnonim”, „apartenenţă 
culturală”, „prejudecăţi discriminatorii” etc. Poate apela la cunoştinţe din antropologia 
fizică şi din genetica populațiilor etc. (].D. Bowles [1988], Erhnicity ans Race, 
Londra ; R. Breton [1981], Les 6rhnies, Paris ; L. Cherata [1994], Istoria țiganilor, 
Bucureşti; E. Zamfir, C. Zamfir [1993], Țiganii între ignorare şi îngrijorare, 
Bucureşti etc.). Se informează asupra cadrului legislativ (Convenţia Internaţională 
privind eliminarea tuturor formelor de discriminare rasială prin care statele membre, 
inclusiv România, se angajează să elimine formele de discriminare şi condamnă 
orice grup care se inspiră din idei rasiste, precum şi propaganda care incită la 
discriminare ; Documentul final de la Helsinki (1985), în care se cere respectarea 
drepturilor minorităţilor naţionale; Documentul final al reuniunii de la Viena 
(1989), în care se cere protejarea identităţii etnice a minorităţilor ; Documentele 
reuniunii de la Copenhaga (1990), în care se cere recunoaşterea pluralismului, se 
condamnă xenofobia, discriminarea ; Documentele Conferinţei la nivel înalt de la 
Helsinki (1992), în care se cere tratarea problemelor minorităţilor pe baza principiilor 
OSCE, implementarea de programe menite să rezolve problemele ţiganilor etc. 
Asistentul social studiază, de asemenea, legislaţia internă. EI inventariază concluzii 
desprinse din cercetările asupra minorităţilor etnice (E. Zamfir [coord.] [2000], 
Strategii antisărăcie şi dezvoltare comunitară, Editura Expert, Bucureşti ; E. Zamfir, 
M. Preda [2000], Diagnoza problemelor sociale comunitare, Editura Expert, Bucureşti ; 
E. Zamfir, |. Bădescu, C. Zamfir [coord.] [2000], Starea societății româneşti după 
10 ani de tranziţie, Editura Expert, Bucureşti etc.) şi poate reţine : 

— numărul mediu de persoane în familie ; 

— tinerii căsătoriţi ce locuiesc, cel puţin la început, cu familia soţului ; 

— căsătorii ce se realizează pe baza înțelegerii între familii ; 

— căsătorii oficiate la biserică ; 

— căsătorii care nu sunt legalizate ; 

— persoane aparţinând acestei etnii şi care nu au acte de identitate ; 

— rata natalității ; 

— vârsta medie la prima naştere ; 

— meserii tradiţionale etc. 


Asistentul social poate urmări, de asemenea : 

— tradiţiile culturale ale acestei minorităţi etnice ; 

— modul de viaţă într-o comunitate a ţiganilor ; 

— modul de obţinere a resurselor subzistenţei ; 

— atitudinea faţă de muncă, faţă de autorităţi ; 

— participarea şcolară a copiilor şi tinerilor etniei ; 

-  (auto)(socio)construcţia identităţii individuale şi colective etc. 


1. G. Ferrâol, Ph. Deubel, Merhodologie des sciences sociales, Armand Colin, Paris, 1993, 
pp. 154-175. 

Dacă vizează familia, asistentul social poate urmări : 
— datele de identificare ale membrilor familiei ; 

- pregătirea lor şcolară ; 

— ocupaţia; 

— numărul membrilor familiei ; 

- numărul copiilor ; 

— numărul celor care frecventează şcoala ; 

- cum se ocupă familia de educaţia copiilor ; 

- relaţiile cu vecinii, prietenii, rudele ; 

— cine administrează veniturile familiei ; 

— cum soluţionează problemele ce apar în familie ; 
- planificarea traiectoriilor membrilor familiei ; 

- dacă apelează la servicii de planning familial ; 

— cum ierarhizează problemele cu care se confruntă ; 
— cum încearcă să rezolven problemele etc. 


Dacă vizează şcolarizarea copiilor de ţigani, se poate opri asupra situaţiei dintr-un sat 
(ca în studiul „Educaţia copiilor de ţigani”, în A. Neculau, G. Ferreol [coord.] [1996], 
Minorităţi, marginali, excluşi, Polirom, Iaşi, pp. 115-117). 


Studiul familiilor monoparentale 


Modelul „clasic” de familie a fost influenţat, afectat, de ruptura dintre generaţii, 
evoluţia conduitelor sexuale, conjugale, punerea în discuţie a eticii familiale de inspiraţie 
iudeo-creştină, de urbanizare, de schimbările din legislaţie privind avortul, contracepţia, 
divorţul, dreptul soțiilor, dreptul copiilor, coabitarea etc., de creşterea numărului de 
femei care lucrează, de schimbările în politica socială vizând familia etc. Familia are 
câteva funcţii pe care doar ambii parteneri le pot menţine în echilibru, în primul rând 
pe aceea de a asigura înlocuirea membrilor societăţii pentru a-i asigura acesteia con- 
tinuitatea (dar într-un cadru reglementat al raporturilor sexuale, nu ca la „câinii 
comunitari”), ca şi aceea de socializare adecvată a copiilor ce vor forma societatea de 
mâine. Pe lângă creşterea violenţei în familii şi destrămarea lor din această cauză, pe 
lângă creşterea divorţurilor, apariţia concubinajelor etc., se înregistrează de ceva vreme 
tot mai multe familii cu un singur părinte (familii monoparentale). În „societatea 
tradiţională”, acest „tip” de familie era discreditat, sancţionat (mulţi „specialişti” 
actuali în sociologia familiei consideră că este mai nimerită o astfel de familie decât una 
conjugală cu probleme). De fapt, varianta şi mai adecvată ar fi familia conjugală, cu 
copii sănătoşi şi bine educați, fără probleme economice, financiare, fără probleme de 
relaţionare etc. 

Asistentul social care are ca scop studiul familiilor monoparentale poate urmări : 

— cauze ale apariţiei familiilor monoparentale (unul dintre soţi părăseşte familia prin 
divorţ ; separarea în fapt; decesul unuia dintre soţi ; tânăra care naşte un copil 
fără a fi căsătorită etc.) ; 

- identificarea problemelor cu care se confruntă acestea (probleme financiare, 
materiale ; de exercitare a rolului parental: părintele are serviciu câr doi, ceea 
ce face să scadă performanţele în exercitarea altor roluri; de relaţionare cu 
copiii — acordă mai puţin timp copiilor ; copiii se maturizează mai repede atunci 
când preiau de mici sarcini familiale, devin confidenţi, suport emoţional al 
părintelui) etc. ; 

— construirea unor proceduri de evaluare a situaţiilor pentru intervenţie adecvată ; 

— implementarea unor module de training pentru părinţii singuri (pentru a-i ajuta să 
chibzuiască bugetul familiei, să-şi schimbe fără traume modul de viaţă, să-şi 
formeze conduite de acces pe piaţa muncii etc.). 


8. Studiul spaţiilor comunitare 


Mediul natural are un rol important în configurarea „caracterului poporului” (nervo- 
zitate, agresivitate în ţinuturile cu câmpii întinse şi climă aspră, calm şi bravură în 
ținuturile muntoase, spunea Hippocrat). Montesquieu era de părere că instituţiile 
suferă influenţa terenului, a climei: sterilitatea terenului Aticii a stabilit acolo o 
guvernare populară, fertilitatea Lacedemoniei - o guvernare aristocratică. Dacă 
Fr. Ratzel exagera determinarea societăţii de către mediul natural, A.L. Kroeber 
venea cu argumente în favoarea faptului că în medii naturale asemănătoare întâlnim 
socioculturi diferite, deci mediul oferă posibilități oamenilor, nu acţionează mecanic 
asupra vieţii sociale“, încheia Paul Vidal de la Blache. Lectura concluziilor unor 
studii de e/nozoologie (J]. Henderson), de efnobotanică (L. Hedin), de ecologie 
culturală (J. Steward) etc. ne îndeamnă să fim atenţi la „corespondenţele” între 
condiţiile mediului şi trăsăturile socioculturii, evitând explicaţiile facile. Nu uităm că 
de mediu se leagă asigurarea hranei, a adăpostului, reproducerea biologică (supraviețuirea 
speciei), deşi omul a căutat mereu să-şi afirme independenţa faţă de mediu (a cultivat 
plante în spaţii noi, reamenajate, a domesticit animale, a intervenit în ciclul natural 
al plantelor şi animalelor, nu a înţeles întotdeauna să folosească resursele naturale cu 
discernământ“). 


În Japonia există propoziţii fără subiect, mai exact, nu este precizat subiectul în 
propoziţii care la noi ar însemna „Mi-e frig” sau „Eu îţi dau” etc.; se exprimă o 
impresie de frig care-l transformă pe cel care o simte, dar nu poţi şti cui îi este frig; 
nu ştii cine dă cui, dacă nu ştii contextul în care se face darul. Să nu tragem concluzia 
că subiectul nu există, doar că el nu apare în propoziţie nici anterior, nici superior, nici 
transcendent, susceptibil să antreneze verbul. Subiectul există, dar nu în el însuşi, ci 
relativ la context; există, dar nu astfel încât să poată fi separat, distins şi desemnat ca 
eu. Subiectul japonez se prezintă ca „flotant”, într-o indefinire şi indeterminare care 


36. Orientarea deterministă postulează că sociocultura este determinată de condiţiile mediului 
natural, orientarea posibilistă afirmă că mediul oferă posibilități comunităţii, societăţii, dar 
nu acţionează constrângător, orientarea constructivistă vede coevoluţia, influenţele reciproce 
ale mediului şi socioculturii, mai exact, interrelaţiile între comunitatea oamenilor şi mediul 
natural cu resursele sale. 

37. Există modele diferite de exploatare a resurselor, dar oamenii nu ţin seama de toate 
învăţămintele „etnoştiinţei”, „folkştiinţei”, de toate cunoştinţele locale în privinţa folosirii 
cu discernământ a resurselor. În Irlanda secolului al XIX-lea, cultura cartofului a transformat 
profund economia ţării şi condiţiile de subzistență ale locuitorilor ; la un moment dat însă, 
cartoful a fost lovit de o boală provocată de o ciupercă: întreaga ţară a fost zguduită de 
foamete, tapt care a provocat tensiuni politice în interior şi în raport cu Anglia, a provocat 
migrația masivă şi crearea diasporei irlandeze. 

răspund exigenţei japoneze de a da seama cu precizie de o situaţie singulară. Dacă 
plasăm subiectul la începutul propoziției (antepredicativ), acesta ar putea fi conceput ca 
independent de lumea naturală, ca şi cum ar fi identic cu sine independent de contextul 
social, cultural, natural în care se află la un moment dat, ca şi cum ar fi anterior, 
superior, exterior experienţelor, situaţiilor, mediilor, evenimentelor, ca şi cum ar fi 
situat înainte, deasupra, dincolo de orice relaţie. În Japonia, fiinţele umane nu sunt 
separate de natură, ci sunt o parte a mediului, cu gândurile şi sentimentele lor, nimic 
mai mult. Gândirea holistică japoneză conţine continuitatea natură-cultură şi nu este 
bine văzut faptul că individul se afirmă independent de totalitate. Individualismul este 
văzut ca o calamitate. În epoca mercantilizării generalizate, la noi (în lumea euro- 
centristă) individul este eroizat, este obiectul unui ritual de celebrare continuă. 

În altă parte a lumii, în Brazilia - societate foarte complexă, nici total grupală, nici 
individualistă — sunt valorizate personalităţile multiple ale omului pe care condiţionările 
sociale nu le lasă să se exprime. Energia grupului (ax6) poate fi dobândită şi transmisă 
de către individul membru, dar fiecare poate avea o parte din ea, nu pe toată, iar prin 
ea individul se leagă de grup şi de pământ, de cosmos. „Această cultură de o extremă 
personalizare şi o intensă socializare ne permite să realizăm fizic că ceea ce este cu 
totul personal, intim, nu este mai puţin social. Problema opoziţiei, a relaţiei dintre 
subiectivizare şi socializare nu are de ce să fie pusă, fiindcă acestea sunt unul şi acelaşi 
proces.” Când vii în Brazilia ca subiect al cunoaşterii, este necesar să faci o conversie 
metodologică, cu alte cuvinte să înveţi că nu ai faţă de obiect anterioritate, superioritate, 
exterioritate, ci eşti subiect-obiect evoluând într-o situaţie de observaţie particulară. 
Aici nu este pricepută concepţia logocentrică, antropocentrică despre un subiect care se 
crede exterior lumii-obiect. Problema este aceea a implicării subiectului în situație (şi 
Spinoza elaborase cu mult timp timp în urmă o gândire a continuității în care afectele, 
reflexia, limbajul, teoria cunoaşterii, etica şi politica nu erau distincte). (Michel 
Wieviorka, Les sciences sociales en mutation, Editions Sciences Humaines, PUF, 
Paris, 2007) 


Omul are posibilităţile şi tăria de a trăi în cele mai diverse ţinuturi (în Sahara, la 
50*C, în Siberia, la -50*C). Datorită tehnicii şi tehnologiilor, omul poate scăpa 
constrângerilor biotopice, nu însă şi legilor naturii, deci nu-şi poate permite să distrugă 
pădurile, să polueze apele cu cianuri, nu poate interveni fără conştiinţă şi fără 
responsabilitatea tuturor actelor sales. 

Asistentul social nu se interesează de mediul natural în general, ci de mediul locuit 
de oameni. Deci pentru el discuţia despre raporturile omului cu mediul în care trăieşte 
nu este metafizică, ci legată de modul de a fi şi a deveni al unui ansamblu etno- 
sociocultural. Spaţiul comunitar este şi produs, construit, nu doar dat, de aceea există 
diferenţe între spațiile etnosocioculturale diferite. Există o „spaţializare” europeană, 
dar cu numeroase modalități particulare etnosocioculturale. Un spaţiu comunitar este 
construcția istorică şi cotidiană a tuturor actorilor implicaţi care au ales, şi-au 
reprezentat, au avut anumite practici comportamentale. Iar acest lucru se vede în felul 
cum îşi amenajează membrii unei comunităţi teritoriale oraşul, satul, strada, uliţa, 
blocul, casa, interiorul. Oamenii pot folosi blocuri de piatră pentru a-şi face o locuinţă, 


38. Nu pot „manipula genetic” legumele, fructele, porcii, vacile, fără teama de eroziunea 
genetică şi de anomaliile cu consecinţe la scară planetară (de exemplu, boala „vacii nebune” 
sau febra aftoasă etc.). 

le pot măcina pentru a face ciment ori pot folosi „chirpici”. Într-un oraş, într-o 
întreprindere, într-o fermă, gospodărie sau bucătărie, relaţiile dintre toate obiectele 
utile şi inutile prezintă anumite configurații, se constituie în timp anumite reguli de 
deplasare, de (re)amplasare a lor. Mediul în care locuiesc membrii unei comunităţi este 
un ansamblu de lucruri şi de oameni, rezultat al aşteptărilor, dorințelor, aspirațiilor lor, 
al instituţiilor lor, după cum acestea au fost şi sunt sau nu raţionale, inteligente, 
ordonate, punctuale, după cum respectă sau nu anumite valori, norme, reguli. Putem 
recunoaşte dacă un spaţiu social este nemțesc sau românesc, dacă este bucovinean sau 
bănăţean”. Modurile de spaţializare a locurilor sunt diferite, fiindcă oamenii nu 
interiorizează exterioritatea şi nu exteriorizează interioritatea la tel. Nu peste tot aflăm 
„cvartale muncitoreşti”, „blocuri” din prefabricate, „cartiere” ca Zăbrăuţul“, nu peste 
tot este întâlnită de-o parte şi de alta a căilor ferate române mizeria cumplită de la noi, 
mizeria şi haosul din numeroase pieţe agroalimentare etc. Felul în care arată spaţiile 
sociale ale comunităţii nu sunt proiecția strictă a organizării sociale, dar nu putem nega 
că o exprimă. Dincolo de discuţiile filosofice asupra „realităţii româneşti”, realitatea 
socială este cea observată în comunităţile noastre teritoriale concrete : oraşele, satele, 
mahalalele, blocurile, pieţele noastre. „Zăbrăuţi” nu este „o aparenţă” sau „o iluzie”, 
ci este o realitate socioculturală din centrul Bucureştiului, „cartierul” Apărătorii patriei — 
o realitate a Iaşului actual. Asistentul social cercetător care vrea să priceapă problemele 
sociale din asemenea comunităţi trebuie să le urmărească în devenirea lor, mai exact, 
ce s-a întâmplat în diferitele structuri economice, politice, sociale, culturale sub 
influenţa ideologiei comuniste, dar şi a celei „ultraliberale”, cum au tradus aceste spaţii 
anumite interrelaţii, interacțiuni sociale, ideologii, planuri, programe, proiecte etc. 
Pentru a interveni eficient, asistentul social trebuie să observe, să studieze centrul 
şi periferia, ordonarea obiectelor dintr-o comunitate, posibilităţile deplasării, posi- 
bilităţile informării, educării, recreării etc. Dacă analizează şi contextul global, şi 
ideologia, şi comportamentele „vizibile ” ale instituțiilor şi locuitorilor, va pricepe mai 
uşor de ce şi cum apar problemele sociale, de ce un oraş monoindustrial moare, de ce 
un mare oraş devine mulțime vidă, devitalizată, fără „suflet”, fără liant, de ce alte 
localităţi au renăscut. R.E. Park” spunea că ar trebui să analizăm oraşul ca pe „o 
unitate funcţională” (în care locuitorii interacționează, se întâlnesc), „un agregat 
material-conceptual” (în care valori, norme, reglementări juridice vizează controlul 
social), „un agregat teritorial”, structurat. Modul în care sunt articulate materia şi 
forma, exteriorul şi interiorul, centrul şi periferia, închiderile şi deschiderile etc. ne 
spune multe despre oamenii care trăiesc acolo, despre personalitatea, comportamentele, 
atitudinile lor. Spaţiul social al unei localităţi nu este (şi nu ar trebui să fie) ocupat 
oricum şi cu orice. Localitatea, blocul, casa, interiorul, comportamentul individual şi 
colectiv se implică şi se reflectă într-un joc al percepţiilor, reprezentărilor şi practicilor. 
Omul care se respectă pe sine şi îi respectă pe ceilalţi se gândeşte şi la felul în care arată 


39. Le Corbusier a construit o doctrină urbanistică care distingea şi diferenţia locuri diferite şi 
distincte într-o aşezare (după cum ele corespund nevoii şi funcţiei de a munci, de a se odihni, 
de a se distra, circula sau plimba): „zona industrială”, „zona de afaceri”, „zona rezi- 
denţială” etc. 

40. E. Zamfir, M. Preda (coord.), Diagnoza problemelor sociale comunitare, Editura Expert, 
Bucureşti, 2000, pp. 49-91. 

41. „La Ville, phânomene urbain”, în L'Ecole de Chicago, Aubier, Paris, 1984. 

uliţa, strada, satul sau oraşul său. Locul de promenadă, spaţiul din jurul blocului, casa 
scării, liftul pot arăta unui oaspete „personalitatea” localităţii şi a oamenilor săi, îi 
poate cinsti sau îi poate face de ruşine. Am delimitat privarul de public, exagerăm acum 
pe autocentrare, pe proprietatea particulară, dar aceasta nu înseamnă că spațiul public 
nu rămâne al nostru, al tuturor. Cu toţii suntem responsabili de modul în care arată 
spaţiile publice. Un spaţiu social face să se conserve, să se reproducă rutine, gesturi, 
contacte, acte. Normele şi valorile unei comunităţi, ale unei societăţi nu se învaţă doar 
din cărţi, ci şi din „civilizaţia străzii”, din traiul comun în bloc, din întâlnirile pe uliţă 
sau în lift. Imaginile sociale, simbolurile nu apar şi nu se transmit doar prin discursuri. 
Modul în care arată casele, străzile, pieţele, statuile, vitrinele, locurile de loisir, 
locurile de joacă pentru copii, locurile de depozitare a gunoiului etc. spun multe despre 
noi, instruiesc şi educă. Formele spaţiului social şi culorile dominante ale acestuia 
educă. Prin asocieri, prin analogii te gândeşti imediat la respectul de sine al oamenilor 
care trăiesc acolo, la ce-i în mintea lor, la spiritul lor organizatoric, te gândeşti la 
stările lor sufleteşti. Faptul că dominante sunt culorile gri, negru, cenuşiu (pe fațadele 
blocurilor şi în îmbrăcămintea oamenilor) spune multe despre comunitatea oamenilor 
şi oamenii comunităţii. Bordeiul, apartamentul din „bloc ” sau vila sunt spaţii locuibile 
ce exprimă „posibilităţile” economice, dar exprimă şi imaginaţia, dorinţele, aspiraţiile, 
cultura locuitorului. Iaşul, Bucureştiul traduc o viziune despre lume a locuitorilor lor, 
viziune care contribuie la menţinerea ei în spirite şi în năravuri. Casa Poporului, casa 
şi poarta maramureşeană sau casa din chirpici, acoperită cu stuf şi înconjurată cu gard 
din tulpini de floarea soarelui spun multe despre posibilităţile, dar şi despre mentalirățile 
noastre. „Reprezentarea spațiului - spunea Durkheim” - constă esențialmente în 
coordonarea introdusă între datele experienţei sensibile [...]. Pentru a putea să dispui 
spaţial lucrurile trebuie să le poţi situa diferit : să pui unele la dreapta, altele la stânga, 
unele sus, altele jos, la est, la vest [...]. Dar aceste diviziuni esenţiale de unde vin? 
Căci, în sine, nu există nici dreapta, nici stânga, nici sus, nici jos, nici nord, nici sud. 
Toate aceste distincţii vin din faptul că valori diferite au fost atribuite spaţiilor. Şi cum 
toţi oamenii aceleiaşi civilizaţii îşi reprezintă spaţiul în acelaşi mod, este evident că 
aceste valori afective şi distincţiile ce depind de ele sunt comune”. La rândul său, 
M.Halbwachs* arăta că „locul ocupat de un grup nu este ca o tablă neagră pe care 
scriem şi ştergem cifre şi figuri [...]. Locul primeşte amprenta grupului şi reciproc. 
Fiecare aspect, fiecare detaliu au un sens care este inteligibil pentru membrii grupului, 
pentru că toate părţile spaţiului pe care le-a ocupat corespund unor aspecte ale structurii 
Şi vieţii sociale într-o societate, cel puţin în ceea ce ele au mai stabil”. „Obiceiul ca 
părinţii să doarmă într-o cameră separată de cea a copiilor, separarea bucătăriei etc. 
corespund unor modele determinate social”. Dacă observăm, dacă „citim” cum trebuie 
un loc de muncă, aflăm multe despre poziţionarea socială, despre categoria socio- 
profesională de apartenenţă a lucrătorilor“: „Măreţia unui birou, numărul ferestrelor, 
prezenţa sau lipsa mochetei depind de locul în ierarhie [...]. Birourile, atelierele 
retraduc decupajul spaţiului şi în funcţie de organizarea ierarhică [...]. Membrii unei 


42. Citat în Sociologues en ville, Harmattan, Paris, 1996. 
43. http : //bibliotheque.ugac.uquebec.ca/index.thm. 
44. G.N. Fischer, Espace industriel et liberte, PUF, Paris, 1980. 

uzine oarecare duc uneori adevărate lupte pentru a avea telefon, pentru a avea dreptul 
de a mânca la o anumită cantină, de a avea un loc în parcare, desigur, pentru că le este 
util, dar şi pentru semnificaţia socială a acestor fapte”. G. Simmel a scris despre 
schimbările socioculturale ale unei mari aşezări urbane : „Cluburile, şcolile, miracolul 
confortului tehnic ce domină spaţiul urban, formele vieţii sociale şi instituţiile vizibile 
prezintă o bogăţie proliferantă, un spirit cristalizat şi devenit impersonal [...]. Pe de o 
parte, viaţa este foarte mult facilitată : solicitări, interese şi mijloace de a ocupa timpul 
şi conştiinţa - care se oferă din toate părţile şi poartă omul ca pe un pai, fără ca el să 
mai facă efortul de a învăţa. Pe de altă parte, viaţa se umple din ce în ce mai mult de 
conţinuturi şi de solicitări impersonale, care şterg coloritul şi caracterul incomparabil al 
persoanelor”5. Într-un oraş, omul îşi caută identitatea singularizându-se, afirmându-şi 
diferenţa. De aici bizareriile, extravaganţele, excentricităţile specifice locuitorilor 
oraşelor : fiecare caută să se distingă, să se remarce prin ceva în raport cu ceilalţi, unii 
chiar prin handicapul lor... Oraşul actual este ceea ce a devenit în timp prin alegerile 
şi actele tuturor celor care l-au locuit şi îl locuiesc. „Teritoriul prostituatelor de pe 
centură”, „ungheriul” unde se vând „pocnitori şi ţigări-ţigări Plai-Plugar”, „locul de 
întâlnire al boschetarilor”, zona cutărei „bande”* etc. n-au existat dintotdeauna, ci au 
fost instituite în spaţiul localităţii cu instituţiile şi practicile ei economice, sociale, 
culturale, religioase. 

Studiul mediului înseamnă pentru asistentul social un spor de cunoaştere pentru 
eficientizarea intervenţiei. El „decupează” mediul în sociospații cu caracteristici 
reperabile, distinge comunităţi, zone, grupuri ce trăiesc în arii specifice, unde există o 
anumită densitate a relaţiilor, a interacțiunilor în raport cu producţia, consumul, 
administraţia, educaţia, loisirul. Asistentul social nu trebuie să se aştepte că va găsi 
doar în cărţi criterii de decupaj al spaţiului social, comunitar de studiat. EI îşi poate 
decupa singur spațiul de analiză şi intervenţie după ce ia act de „harta sectorului 
industrial”, „a sectorului agricol”, „a sectorului serviciilor”, de harta şcolarităţii, 
harta sanitară sau cea electorală. Pe baza contactului cu terenul delimitat pentru 
cercetarea-intervenţie, el poate afla caracteristici proprii unor oameni, grupuri care au 
„sentimentul apartenenţei” la acel loc, se simt acolo „ca acasă” etc. Este important să 
stabilească însă frontierele clare în interiorul cărora oamenii au o anumită viaţă publică, 
au instituţii, convingeri, unde emană „energii sociale” specifice. În contact cu mediul, 
oamenii se întâlnesc, se despart, traiectoriile lor se întretaie sau nu. „Investigația trebuie 
să ajungă până în profunzimile caracteristicilor singulare ale microsocietăţii comunitare 
şi să se lărgească până la înţelegerea macrosocietăţii”“. Mai concret, asistentul 
social-cercetător ţine seama de natura mediului studiat în raport cu obiectivul intervenţiei 
sale, adică urmăreşte dacă oamenii apelează la servicii sociale, care e frecvenţa acestor 
apeluri, dacă se deplasează la „oficiul” de evidenţă a şomerilor, dacă apelează la 
administraţia publică, la societăţi, la asociaţii şi fundaţii, în ce constau relaţiile lor de 
vecinătate, care le e „sociabilitatea medie”, solidaritatea etc. În plus, el trebuie să ţină 
seama că acelaşi spațiu social nu este acelaşi pentru casnice, pentru muncitori, pentru 
prostituate, pentru soldaţi sau funcţionari ai instituţiilor. 


45. „La Ville”, în Philosophie de la modernite, Payot, Paris, 1989. 

46. „Habitatul” unei bande determină interese şi acte ale membrilor ei, spune Fr. Thrasher în 
The Gang. A Study of 1313 gangs in Chicago, 1927. 

47. E. Morin, Sociologie, Fayard, Paris, 1984. 

După contactul inițial în care discută cu oamenii şi observă caracteristici ale 
mediului în care aceştia trăiesc, asistentul social ajunge să constate comportamente 
asemănătoare în mediul şi grupul de apartenenţă. Concomitent cu efortul de documentare 
privind starea şi prezentul mediului de intervenţie, asistentul social cercetător poate 
identifica problemele cu care se confruntă clienţii săi. Dacă reuşeşte să facă inventarul 
elementelor constitutive ale mediului, poate avea o viziune mai clară asupra fiecărei 
componente. Pentru aceasta îi este necesară o grilă cu indicatori de urmărit aspectele 
geografice, demografice, istorice. Diferitele caracteristici ale mediului geografic pot fi 
în raport de codeterminare cu comportamentele (in)acţionale ale locuitorilor. Este 
important să avem în vedere calitatea pământului, alte categorii de resurse, tipul dominant 
de activitate etc. Mai exact, trebuie identificate particularităţi ale mediului în relaţie cu 
posibilităţile de contact, de comunicare, de asociere, de întrajutorare etc. ale oamenilor 
(formele de relief, apele, şoselele etc.). Modul de ocupare a terenului — dacă este 
vorba, de exemplu, de un sat „în pustie”, de unul aflat pe Jocul unei vânători ritualice, 
înfiinţat „prin decizie spontană”, dacă e crâng sau cătun, sat-matcă sau roi, sat de munte, 
de deal, de şes, sat izolat, îngrămădit, de-a lungul drumului etc.“ — poate determina anumite 
aspecte de viaţă ale locuitorilor comunităţii, aşa cum poate determina activităţile lor”. 

Asistentul social se poate interesa de: 

— numărul locuitorilor zonei, comunităţii ; 

— repartiţia pe sexe, vârste ; 

- populaţia activă; 

- volumul populaţiei pe naţionalităţi, pe minorităţi etnice ; 

- de fertilitatea, nupţialitatea, natalitatea, divorţialitatea, migraţia, mortalitatea 

populaţiei etc. 


Analiza acestor indicatori îi va permite să urmărească şi tipul de politică (demo- 
grafică, în acest caz), chiar să contribuie cu elemente eficiente pentru o politică 
demografică adecvată în zona studiată. Asistentul social cercetător nu devine geograf, 
sociolog al populaţiei şi nici arheolog sau istoric, dar poate reţine că anumite fapte, 
evenimente din devenirea spaţiului social şi-au putut pune amprenta asupra mentalităţii 
şi comportamentului locuitorilor. Asistentul social poate viza un decupaj spaţial privind 
munca într-un spaţiu social, caz în care poate utiliza următorii indicatori : 

— populaţie activă (în raport cu populaţia aşezării) ; 

- cererea şi oferta de muncă (pe sexe, vârste, calificări) ; 

- locuri de muncă concrete în întreprinderi, IMM-uri, servicii etc. ; 

— în ce zone ale localităţii sunt locurile de muncă; 

— dacă există mijloace de transport adecvate ; 

— durata muncii, cuantumul salariului, viaţa sindicală ; 

— obiective culturale, sociale, de /oisir necesare etc. 


Dacă vizează modul de socializare a copiilor din medii vulnerabile, poate analiza şi 
habitatul folosind următorii indicatori (şi alţii, pe care-i poate identifica singur pe teren) : 
— tipuri de locuinţe şi vechimea lor ; 


48. D. Stan, Satul românesc tradițional, Editura Universităţii „Al.I. Cuza”, laşi, 2001, p. 190. 
49. E. Zamfir (coord.), Strategii antisărăcie şi dezvoltare comunitară, Editura Expert, Bucureşti, 
2000, pp. 17-25. 

— număr de camere, suprafaţă, confort ; 

- dacă este sesizabilă o anumită segregare socială (ţiganii, de exemplu, stau în 
mahala sau în centru ?) ; 

— densitatea populării locuinţei ; 

- cereri de locuinţe la primărie ; 

- oferta de locuinţe a primăriei ; 

— asociaţii de locatari şi funcţiile lor etc. 


Asistentul social se poate ocupa de soluţionarea situaţiei persoanelor cu pregătire, 
calificare ce nu mai au căutare pe piaţa actuală a forţei de muncă, şi atunci poate insista 
asupra „formării profesionale continue”, asupra „reconversiei”, „recalificării” lor. În 
acest caz, el poate identifica aşezăminte de formare profesională iniţială şi continuă din 
localitate (amplasare, personal, curriculum etc.). 

Pentru că transformările din condiţiile de muncă şi timp liber au fost substanţiale, 
iar acest lucru nu rămâne fără urmări pentru nivelul de viaţă pe categorii socio- 
profesionale, pentru bugetul de timp (într-o societate de producţie sau/şi consum) etc., 
asistentul social poate viza amenajarea timpului liber, al loisirului diferitelor categorii 
(dacă a constatat că de sporirea sau micşorarea lui se leagă [inJactivitatea, pierderea 
timpului în faţa „telenovelelor”, dezorganizarea vieţii familiale şi comunitare tradiţio- 
nale, delincvenţa, criminalitatea). El poate urmări cât timp se pierde cu transportul în 
comun, cu televizorul, cu hoinăreala fără rost şi poate identifica : 

— tipuri de activităţi de loisir pentru persoanele de sexe, vârste şi profesii 

diferite ; 

- asociaţii, fundaţii, instituţii publice care se ocupă cu organizarea unor astfel de 

activităţi ; 

— echipamente necesare şi existente într-un anumit spaţiu social ; 

— frecventarea locurilor special amenajate pentru loisir etc. 


Dacă o localitate, o zonă îşi poate afla rezolvarea multor probleme sociale şi 
individuale în agroturism, asistentul social poate identifica împreună cu autorităţile 
locale, agenţii, persoane dispuse să dezvolte astfel de activităţi : 

- posibilităţile turistice ale zonei ; 

— necesarul de echipamente speciale care să deservească turiştii (locuri de cazare, 

masă, cumpărături, şosele, mijloace de transport, de distracţie etc.) ; 

- dezvoltarea producţiei artizanale cu specific local ; 

— ce ghiduri, pancarte indicatoare sunt utile ; 

— cum poate fi îmbunătăţită publicitatea etc. 


Cei care se ocupă cu diagnoza problemelor sociale comunitare în vederea dezvoltării 
comunitare se pot folosi de exemplul luat din volumul Un village du Vaucluse (Gallimard, 
Paris, 1969): 

e  Peyrane şi împrejurimile 
Peyrane şi trecutul său 
Copilăria 
Şcoala 
Adolescenţa 
Instalarea în gospodărie : casa, familia 

e  Câştigarea existenţei: veniturile, reducerea cheltuielilor, eşecuri şi reuşite în plan 
economic etc. 

Igiena şi sănătatea 

Raporturile sociale 

Peyrane şi lumea înconjurătoare 

Cafeneaua, belota, cinemaul 

Căminul cultural 

Serbări locale 

Activităţi în grup: liantul social 

Bătrâneţea 


În conformitate cu concepţia sa sociologică („legea paralelismului sociologic”), 
D.Gusti propunea studiul „cadrelor” şi al „manifestărilor” (Drăguş. Un sat din țara 
Oltului) pe schema următoare : 


A. Cadrele 
I. Cadrul cosmic 
1. Condiţii geologice, pedologice, hidrografice, climatice 
2. Flora, fauna 
3. Vatra satului, drumurile, casele, fântânile 
4. Natura şi cultura 
II. Cadrul biologic 
1. Tipul antropologic 
2. Factorii demografici (structura populaţiei, mişcarea ei, neamuri, familii) 
3. Igiena locuinţei, alimentaţiei etc. 
4. Ereditatea, adaptarea, selecţia socială 
III. Cadrul istoric 
1. Trecutul ţării Oltului 
2. "Trecutul Drăguşului 
3. Structuri tradiţionale în Drăguş etc. 
IV. Cadrul politic 
1. Structura psihică 
2. Mentalităţi colective 
3. Personalităţi ale statului 
4. Conformism şi inovaţii 
B. Manifestările 
I. Spirituale: 
1. Graiul 
Viaţa religioasă 
Viaţa rurală 
Concepţia despre lume (filosofică, ştiinţa, magia) 
Viaţa artistică (literatura, muzica, artele plastice, ceramica, interiorul 
caselor, ţesăturile, portul, opiniile despre frumos) 
6. Obiceiuri şi ceremonii (la naştere, căsătorie, înmormântare) etc. 
II. Economice 
1. Agricultura 
2. Messeriile săteşti 
3. Comerţul etc. 


d ale 

„Pe teren”, spune C. Petonnet”, „împărtăşim momente mai scurte sau mai lungi de 
viaţă cotidiană alături de oameni, în casele lor, la masa lor, observându-le tehnicile 
corpului, doliul, munca, relaţiile, felul cum câştigă bani etc. culegând informaţii 
direct, fără intermediar. Să acordăm faptelor şi locurilor la fel de multă importanţă ca 
şi cuvintelor, acceptând tot ce ne e dat să vedem şi să auzim”. 


9. Analiza datelor şi exigenţele probei 


Culegerea informațiilor accesibile nu este un scop în sine. Scopul este ca pe baza datelor 
prelucrate să putem formula răspunsuri, concluzii, propuneri, soluţii adecvate proble- 
mei cercetate. Aşadar, o etapă importantă a demersului de cercetare este prelucrarea 
datelor, analiza lor cantitativă şi calitativă, cu alte cuvinte punerea în relaţie logică şi 
punerea în relaţie cu situaţia reală. Analiza cantitativă vizează evidenţierea corelaţiilor, 
frecvenţelor etc., analiza calitativă — identificarea unor nuanţe, semnificaţii, specificaţii 
(distincţia este adesea legată de aspectul manifest sau latent, exploratoriu/confirmatoriu, 
inductiv/deductiv, formalizabil/neformalizabil). Prin analiza cantitativă se urmăreşte 
construcţia de tabele de date (de contingenţă, binare, de rang, de modalităţi, de 
sinteză etc.), efectuarea de calcule matriceale (pentru evidenţierea caracteristicilor spaţiului 
variabilelor sau/şi a persoanelor investigate), măsurarea asemănărilor : (di)similari- 
tatea, distanţa (ultra)metrică, distanţa X?, corelarea rangurilor (Spearman, Kendall), a 
proximităţii între grupuri de persoane şi între grupuri de variabile, analiza factorială a 
corespondenţei“! etc. Asistentul social are de utilizat numeroase date numerice, statistice. 
Pentru a le putea interpreta, ele trebuie prezentate într-o formă condensată. Cel mai 
adesea se folosesc tabele de date cantitative. Dacă într-o zonă în care vrem să studiem 
„nivelul sărăciei” contactăm un număr de gospodării pentru a afla venitul lunar (V,), 
consumul lunar (V,), numărul de persoane din familie (V,), putem trece astfel datele 
obţinute pe teren: 


Tabelul 3. Model de centralizare a datelor cantitative 


Dacă vizăm aflarea celor cu ajutor de şomaj şi a celor cu alocaţia de sprijin pe 
diferitele categorii socioprofesionale dintr-o zonă investigată, putem construi un tabel 
care indică o asemenea repartiție : 


50. C. Petonnet, On est tous dans le brouillard. Ethnologie des banlieue, Galile6, Paris, 1979. 
51. T. Rotariu (coord.), Metode statistice aplicate în ştiinţele sociale, Polirom, laşi, 1999 ; 
N. Rahmania, Elements d'analyse des donnees, USTL, Lille Flandre-Artois, 1995. 

Tabelul 4. Centralizare în funcție de CSP 


Variabila Ajutor Alocaţie 
i PA Nr. 
de şomaj de sprijin 


Putem construi tabele binare (cu 0 şi 1) atunci când prin cercetarea de teren urmărim 
să aflăm care sunt sursele la care apelează oamenii pentru a se informa, de exemplu : 


Tabelul 5. Exemplu de tabel binar 


Presa Televiziunea 
centrală naţională 


Putem codifica informaţiile obţinute astfel : 

— (V.) sexul: masculin — 1, feminin — 2 

—  (V„) locul de rezidenţă: rural — 1, urban - 2 

— (V,) statut matrimonial: căsătorit — 1, necăsătorit — 2 

- (V,) opțiunea politică: stânga - 1, centru — 2, dreapta - 3 

— (V4) stilul educaţional: represiv — 1, puţin represiv — 2, puţin permisiv - 3, 
permisiv - 4, 


şi apoi le trecem într-un tabel precum tabelul 6, pentru o prezentare mai clară : 


Tabelul 6. Codificarea informațiilor 


a apela la o anumită prestație, putem încrucişa variabilele independente (sex, loc de 
rezidenţă etc.) cu această variabilă dependentă : 

Tabelul 7. Centralizarea informaţiilor în raport cu variabilele independente 


Bărbaţi | Femei | Rural | Urban Ajutor Alosațe A 
de şomaj | pentru copii 
14 


Dacă, de exemplu, în urma unei cercetări exploratorii am obţinut informaţii de la 
zece asistenţi sociali privind tendinţa lor de a considera asistenţa socială orientată spre 
persoane, spre comunităţi în dificultate, spre lucrul în echipă pentru asistenţa comu- 
nitară etc., după ce codificăm sexul, vârsta, mediul de rezidenţă, nivelul pregătirii în 
domeniu (sex: feminin — 1, masculin - 2; vârsta: sub 35 ani — |, peste 35ani-2; 
rezidența : rural - 1, urban - 2; nivel de instrucţie: universitar — 1, master — 2, 
doctorat - 3 etc.) tabelul pe care îl construim poate arăta astfel: 


Tabelul 8. Codificarea datelor în cercetarea exploratorie 


3 Nivelul de Loc de Tendinţa 
Persoana Sexul Vârsta sai ; E sina 
pregătire rezidenţă privind AS 


1 1 


Putem transforma acest tabel într-unul complet disjunctiv : 


Tabelul 9. Exemplu de tabel disjunctiv 


Sexul | Vârsta Diva rue Rezidenţa Tendinţa 
pregătire 
Persoana 

Sexul | Vârsta Nivele Rezidenţa Tendinţa 
pregătire 
Persoana 


În La choix du conjoint (1964), A. Girard a construit „indicele distanţei globale 
între soţi”, făcând efortul de a reţine caracteristicile : 

- naționalitatea ; 

- numărul de locuitori ai localităţilor de apartenenţă ; 

— situarea geografică a acestor localităţi ; 

- nivelul studiilor ; 

- apartenenţa religioasă ; 

- localitatea de domiciliu după căsătorie (număr de locuitori) ; 

— situarea geografică a localităţii de domiciliu după căsătorie ; 

- numărul localităţilor în care au stat de la naştere la căsătorie ; 

- profesia actuală a soţului şi profesia soţiei sale înainte de căsătorie ; 

- naționalitatea tatălui fiecăruia dintre soţi ; 

- profesia tatălui fiecăruia dintre soţi ; 

- profesia actuală a soţului etc. 


Aceste caracteristici nu sunt nici echivalente, nici de aceeaşi importanţă, autorul 
adoptând un barem în care nota 1 reprezenta cea mai mare distanţă, iar 7 similitudinea. 
EI a reliefat dificultatea de a estima „greutatea” fiecărui indicator şi contribuţia lui la 
indicele global, dar, pe de altă parte, a vrut să sublinieze că şi în acest caz se poate 
trece de la caractere nonnumerice la valori numerice pentru a rezuma, pentru a 
prezenta succint, eficient, un volum imens de date, de informaţii. 


Tabelul 10. Exemplu de tabel de contingenţă 


copii născuţi înainte de 1990 copii născuţi după 1990 


65 52 


cadre 
necalificaţi 


Prin analiza multivariată sunt surprinse contribuţiile mai multor variabile în 
schimbarea variabilei dependente (putem estima „forţa” liantului între două variabile, 
dacă mai introducem şi alte variabile). Analiza factorială evaluează legăturile între 
toate variabilele cu scopul de a le ierarhiza, de a propune reprezentarea configurării 
de ansamblu a legăturilor şi a da posibilitatea citirii rapide a unor tabele încărcate. 

După ce punem variabilele în relaţie (într-un tabel de contingenţă, de exemplu) căutăm 
să evaluăm „forţa” legăturii lor comparând tabelele şi legăturile între variabile. Dacă 
avem tabele care evidenţiază relaţii între originea socială şi şcolarizarea copilului, putem 
urmări diferenţele între ele (putem reţine doar datele din categoriile socioprofesionale : 

cadre şi necalificaţi) (vezi tabelul 10). 

Rezultă cu mai multă claritate (in)egalitatea şanselor ; putem măsura abaferile comparând 
creşterea şanselor fiecărui grup, putem conchide asupra creşterii inegalităţilor şi le putem 
figura cu ajutorul histogramelor, curbelor construite pe axe de coordonate rectangulare etc. 

Mult timp s-a resimţit (şi se mai resimte) influenţa tradiţiei sociolingvistice de sorginte 
structuro-funcţionalistă la cei care fac analiza de conținut (fie că e vorba de „analiza 
discursului”, de „analiza enunţării”, de „analiza lexicometrică”, de „analiza socioseman- 
tică”). Cercetătorii asistenţi sociali care au de făcut analiza conţinutului informaţiilor 
culese pot fi atenţi la câştigurile din „statistica textuală”, „analiza statistică a datelor 
textuale”, „analiza factorială a corespondenţei” etc. Vom insista asupra analizei de conţinut”? 
ca tehnică de analiză a informaţiilor predominant calitative : răspunsuri la întrebări 
deschise, convorbiri, povestiri ale practicilor, istorii ale vieţii, dar şi a conversaţiilor şi 
discursurilor, zvonurilor, mesajelor publicitare, gesturilor conviviale sau conflictuale, 
a practicilor, afişelor, grafittiului, ceremoniilor, trăirilor rutiniere etc. (oricărui mesaj 
îi poate fi analizat conținutul pentru a desprinde din el elementele care ne ajută să tratăm 
cu onestitate ştiinţifică o problemă socială, să-i aflăm cauzele şi soluţiile adecvate). 

Dat fiind „un text”, „un corpus” căruia trebuie să-i facem analiza de conţinut, vom 
proceda la „condensarea” lui şi la „extragerea” sensului. Dintr-un „text” de zeci sau 
sute de pagini transcrise, putem desprinde cuvintele-cheie (ca şi cum am face indexul 
unei cărţi, adică am întocmi lista tuturor conceptelor în raport cu ideile autorului din 
acea carte, pe care le-am înşira în ordine alfabetică, indicând paginile la care apar). De 
asemenea, unui text îi putem face rezumatul (căutând surprinderea ideilor esenţiale, 
ordinea internă, fără digresiuni, ilustrări etc.). Tiflul unui text poate fi un rezumat 
indicativ. Reamintesc faptul că asistentul social este interesat de conținutul datelor, 
informaţiile culese şi nu (neapărat) de stilul, forma lor. Dar ce e un conținut ? 
Conţinutul este exprimat în răspunsul la o întrebare deschisă, într-o istorie a vieţii, 
într-o convorbire transcrisă, într-un „discurs” etc., fiind (relativ) independent de 
forma în care este pus (aceleaşi lucruri pot fi spuse în diferite moduri”). Asistentul 
social are de degajat (plecând de la informaţii despre comportamente, atitudini, opinii) 
sisteme de sens tipice care orientează comportamentele interacţionale şi care au fost 


52. M. Agabrian, Analiza de conținut, Polirom, laşi, 2006. 

53. Când o persoană îşi descoperă capul în faţa alteia, care se înclină, de asemenea, cu respect, 
asistentul social — care face parte din aceeaşi sociocultură ca şi persoanele observate - va 
„Citi” gestul astfel: „un cetăţean salută o autoritate”, „un tânăr salută un bătrân” etc. 
Comportamentul respectiv nu este un „act reflex”, un act „întâmplător”, ci este un comporta- 
ment sistematic, într-un „model etnosociocultural”, în care apare ca plauzibil, necesar. 
Aşadar, în mintea celor două persoane, cât şi în mintea asistentului social există şi „structuri 
preexistente” exprimabile manifest printr-o gestualitate specifică. Când analizează conţinutul 
gestului, asistentul social vizează (re)montajul structurii cu sens interiorizate (dacă se întreabă 
cum s-a ajuns la interiorizarea acestui gest, va avea de invocat socializarea, educaţia, „cei 
şapte ani de-acasă”, experienţele care au întărit şi sedimentat gestul — care s-a adăugat altora 
din „ghidul de comportament” al rezervei comune de cunoştinţe, deprinderi, experienţe, 
„constrângerea”, „autoconstrucţia identităţii” etc.). 

produse istoric şi cotidian. R. LEcuyer** distinge câteva etape ale analizei de conţinut, 
designul analizei de conţinut în care asistentul social : 
- consultă literatura de specialitate pentru a se informa ; 
— îşi poate reaminti teoriile implicate de tematica de cercetare, ştiut fiind că şi în 
domeniul disciplinelor socioumane cunoaşterea prin cercetare este cumulativă 
(ce se ţese ziua nu se destramă noaptea) ; 
- el are în faţă corpusul, pe care îl „defrişează” ; 
— selectează unităţile de analiză ; 
-  (pre)defineşte categorii analitice ; 
- codifică ; 
— determină reguli de enumerare ; 
— compară datele ; 
—  validează ipotezele ; 
- află răspunsurile, soluţiile etc. 


Asistentul social este interesat de conținutul datelor culese, conţinut exprimat în 
limbaj (deci el trebuie să stăpânească foarte bine limba română) care conţine idei. El 
citeşte şi reciteşte materialul de analiză (răspunsuri la întrebări deschise, convorbiri, 
povestiri ale practicilor transcrise etc.) fiind în permanenţă atent la tema sa de cercetare, 
căutând să utilizeze cunoştinţele din „stocul la îndemână”, manifestând prudenţă, 
precauţie, pentru ca acestea să nu devină „filtru”, „oglindă deformantă” atunci când 
analizează informaţiile culese. Nu manifestă nici un fel de preferinţe partizane fiindcă, 
„sedus” de o preferinţă teoretică, el o poate lua pe o anumită direcţie (de exemplu, 
structuralistă), ceea ce poate însemna manipularea informaţiilor pe care le are de 
analizat cu onestitate ştiinţifică. 

Asistentul social a observat, a ascultat, a înregistrat „manifestări” pentru a desprinde 
sisteme de sens, „modele socioculturale” (sau subsocioculturale) — care pot fi distincte, dar 
şi comune pentru mai mulţi indivizi. Dacă intervievează un tânăr aflat în penitenciar, care 
ne spune că a abandonat şcoala, a ajuns să fure etc. („Ce să faci azi cu «şcoala»? Nu 
câştigi nimic, iar mie îmi place să câştig bani mulţi, de aceea m-am lăsat de şcoală” etc.), 
asistentul social poate încerca desprinderea din spusele acestuia a unui sisfem de sens, 
poate chiar a unui anumit „model sociocultural” din acest fragment de răspuns. EI identifică 
expresiile folosite („şcoală”, „a câştiga bani mulţi”, „a abandona şcoala” etc.), reţine 
disjuncţiile : şcoală/, abandon şcolar”, „nonşcoală ”, nu-mi place/îmi place, nu câştig 
bani/câştig bani, abandonez/nu abandonez. Tânărul alege între şcoală şi nonşcoală, 
doreşte, vrea să câştige, nu-i place, nu-l satisface şcoala, părăseşte şcoala şi caută alt 
loc unde să câştige bani. Putem spune că am desprins un sistem de sens care ghidează 
un tânăr în lumea în care trăim (sigur că acesta nu este singurul, există şi alte modele, 
favorabile şcolii, învăţăturii). „Adesea”, spunea Durkheim în Formele elementare ale 
vieţii religioase, „un fapt mărunt poate pune în lumină o lege, în timp ce o sumedenie 
de observaţii imprecise şi vagi nu vor produce decât confuzie”. 


„Tema ” abandonului şcolar este o problemă socială serioasă şi complexă. Dacă 
asistentul social vrea să o cerceteze, el nu va investiga doar un tânăr care a abandonat 
şcoala, nu va utiliza doar interviul. EI poate selecta din eşantionul reprezentativ de 


54.R. D'Ecuyer, Methodologie de l'analyse developpementale de contenu, Presse Universitaire 
de Quebec, Quebec, 1990. 

subiecţi (cărora le-a aplicat un chestionar) un număr de 20-30 de tineri, băieţi, din 
mediul urban şi rural, din familii mai mult sau mai puţin numeroase, cu venituri 
diferite, cu părinţi având pregătire şcolară diferită etc., va utiliza convorbirea (0 oră sau 
două cu fiecare) urmărind să desprindă : „climatul” familiei, al şcolii, experienţele lor, 
valorile lor, materiile la care le-a plăcut să înveţe, profesorii preferaţi, interesele 
culturale, imaginea despre diferite meserii, despre diplomă, muncă, succes social etc. 
La problema abandonului propriu-zis va ajunge la sfârşit, când va avea suficiente 
informaţii ce vor cântări mai mult decât răspunsurile la întrebarea directă: „De ce ai 
abandonat şcoala ?”. Pe această bază, se pot „decanta” maniere tipice de a vedea, a 
percepe, a imagina, a reacţiona ale tinerilor, pentru a putea da mai multă greutate 
afirmațiilor despre abandonarea şcolii de către tineri într-un anumit interval de timp. 


Atunci când adună o cantitate mare de informaţii, asistentul social nu se apucă să le 
citească rând cu rând (ca pe o carte). El nu uită că are de aflat „o temă”, „o structură”, 
„conexiuni”, „corelaţii”. Dintr-o cantitate uriaşă de răspunsuri la întrebări deschise, el va 
alege toate informaţiile de acelaşi nivel (izotopii). Va renunţa la cuvinte parazite, ajungând 
la un „vocabular condensat”, care să rezumă conţinutul (bogăţia de informaţie o poate 
folosi însă presărând ici şi colo, în conţinutul abstras, pentru a exemplifica, ilustra, nuanţa). 
În Manuel du resume en documentation, J.C. Costello sfătuieşte pe analistul de conţinut să 


distingă „unităţi cu sens”, să le facă „rezumatul indicativ” şi „rezumatul informativ”. 


Pe măsura creşterii exigenţelor utilizării computerului în analiza de conţinut, s-a ajuns 
la „dicţionare speciale”, în care conceptele sunt înşirate în funcţie de sensul lor; 
„thesaurus” este un cuvânt folosit ca titlu pentru un dicţionar alcătuit în 1852 de către 
P.M. Roget pentru a evita dificultăţile legate de polisemia, sinonimia cuvintelor (dintre 
toate sinonimele este reţinut unul, preferenţial), fiecare sens este trimis la un „câmp 
semantic de apartenenţă” (eventual se realizează o ierarhie logico-semantică), de 
exemplu, memorie (de scurtă durată, de lungă durată, colectivă, semantică etc.). 


Mai exact, operaţiile pe care le are de făcut asistentul social sunt următoarele : 

—  reducţia, simplificarea, condensarea etc. materialului cules (activitate pe care a 
început-o din momentul înregistrării acestuia, pe care a continuat-o în timpul 
transcrierii) ; 

- organizarea unităţilor de sens, astfel încât ele să poată fi analizate în raport cu 
obiectivele urmărite de întrebarea de plecare, de ipoteze ; 

— analiza de conţinut propriu-zisă (aflarea „regularităţilor”, „legităţilor”, „confi- 
guraţiilor”, „structurilor”, „lanţurilor” cauzale etc.). 


analiza 
culegerea conţinutului 
datelor datelor 


reducţia organizarea 
datelor datelor 


Figura 8. Operaţiile asistentului social cercetător 

De la informaţiile contextualizate, acesta poate degaja sensul pe care-l urmăreşte 
inductiv, căutând inteligibilitatea corpusului (ansamblul informaţiilor cărora le face 
analiza de conţinut), care poate fi: totalitatea răspunsurilor la întrebări deschise, 
totalitatea convorbirilor transcrise etc. Asistentul social poate căuta similitudini de sens 
în texte diferite ale corpusului, aşa cum poate pleca şi de la categorii ale căror definiri 
şi le-a asumat cu responsabilitate şi onestitate ştiinţifică. Este realmente utilă codificarea 
în vederea comparării informaţiilor culese (de exemplu, „extrasul 2” din „convorbirea 
nr. 5”, comparat cu „extrasul 7” din „interviul nr. 22”). O codificare corespunzătoare 
poate înlesni compararea verticală (toate unităţile : „şomajul celor cu diplome” sau 
„copilul abuzat” din întreg materialul cules) şi compararea orizontală (textele reduse, 
cu acelaşi conţinut. Asistentul social se poate confrunta cu dificultatea distingerii 
unităţilor de conţinut, de sens (care pot fi: cuvântul, propoziţia, fraza, fragmentul etc.). 
EI va căuta cea mai mică unitate de semnificaţie, va căuta nodul de sens, divizând 
textele corpusului în cele mai mici unităţi cu sens de sine-stătător pe care le poate 
rezuma astfel: „reacţia negativă a asistenţilor sociali la actuala corelare a pensiilor 
lasă guvernul insensibil” ; „guvernul promite de mult timp creşterea cuantumului 
pensiilor celor pensionaţi înainte de 1990”; „simţul responsabilităţi personale în 
rezolvarea problemelor vieţii proprii este subminat de venitul minim garantat” etc. 

Decuparea materialului supus analizei de conţinut în unităţi se face respectând 
regulile omogenității, exclusivității şi exhaustivităţii. Asistentul social poate face analiza 
conceptuală plecând de la concepte dinainte definite, pe care le poate căuta în unităţile 
cu sens din corpus, acestea trebuind să fie: 

- clare, pertinente (în raport cu conţinutul textului analizat şi cu obiectivele 

cercetării sale) ; 

— obiective (să fie înţelese de către toţi „la fel”); 

— exclusive (să fie distincte unele de altele) ; 

—  exhaustive (să fie definite pe baza informaţiilor din toate unităţile textelor corpusului). 


Se produce sens şi în momentul elaborării enunţului, atunci intervenind efectul 
punerii în limbaj, efectul de model cultural, de ideologie, incoerenţele datorită insuficientei 
stăpâniri a limbii etc. Enunţul nu reflectă integral opiniile, gândurile, atitudinile persoanei 
(adesea cuvintele ascund ce ar avea de spus, în fapt; de aceea, asistentul social care face 
analiza enunţurilor trebuie să-i citească pe Freud, Lacan, Harris, Chomsky, Osgood — 
acesta arată că enunţurile îl reprezintă pe cel care le emite, asistentul social poate căuta în 
textele culese „pivoţi atitudinali”, direcţia şi intensitatea unor atitudini personale etc.). 

În ultima vreme este utilizat computerul în analiza datelor. Pentru preocupări 
constante în domeniu sunt recunoscute Centrul de studii asupra discursului comun 
(CEDISCOR), Centrul de Analiză a Discursului (CAD, de la Universitatea Paris XIII) ş.a. 
Autorii au citit temeinic din Barthes, Lacan, Foucault, Austin, Searle, Milner, Greimas 
etc. şi „au învăţat” computerul să „citească” textele, să utilizeze o listă de „cuvinte 
goale” pe care să le suprime automat (încât textul să rămână ca o telegramă), să 
utilizeze dicţionarul de sinonime (computerul reţine un termen pentru toate sinonimele), să 
calculeze frecvenţa fiecărui cuvânt, să caute asociaţii ale acestora, să elimine cuvintele, 
sintagmele care apar cu o frecvenţă foarte redusă în text etc. (curentul — „clasic”, de 
acum - rămâne cel al Analizei de Conţinut Tematic [ACT]; capătă însă recunoaştere — 
graţie eficienţei analizei - programele SATO, INTERVIEWS, MODALISA, LEXICA, 
SPAD-T, ETHNOS, PROTHESE, PROSPERA ş.a.). 

Dacă vrem să aflăm care este percepţia asupra asistenţei sociale în comunitate, vom 
decupa propoziţiile care o definesc: 


asistenţa socială este socială şi nu medicală, psihiatrică sau economică ; 
asistenţa socială se deosebeşte de sociologie şi psihologie ; 

se ocupă de persoanele handicapate ; 

se ocupă de persoanele marginalizate, excluse ; 

se ocupă de persoanele defavorizate ; 

asistenţa socială este intervenţie ; 

asistenţa socială rezolvă nevoile oamenilor ; 

asistenţa socială ajută clientul să-şi recapete respectul de sine ; 

asistenţa socială este o concepţie despre oamenii în dificultate ; 
asistenţa socială nu este scop în sine ; 

asistenţa socială este abilitatea de a gândi şi a interveni eficient ; 
asistenţa socială descrie, explică, prezice, prescrie ; 

asistenţa socială ajută clienţii să-şi folosească propriile abilităţi ; 
asistenţa socială sprijină oamenii să-şi determine un stil de viaţă în raport cu 
nevoile şi posibilităţile lor ; 

asistenţa socială este mediator între stat şi client; 

asistenţa socială se ocupă de reconsiderarea politicilor de protecţie socială ; 
este o profesie ca oricare alta ; 

este o meserie ; 

este o ocupaţie ; 

este foarte dificilă, deoarece se ocupă de problemele oamenilor etc. 


Vom decupa propoziţiile care definesc asistenții sociali : 


oamenii care încearcă să înţeleagă alţi oameni ; 
studiază temeinic nevoile sociale ; 

caută soluţii la problemele oamenilor ; 

studiază adulţii cu probleme ; 

ajută oamenii în diferite moduri ; 

sunt psihosociologi ; 

sunt dispuşi să-i asculte pe alţii; 

sunt personaje care apar când societatea e în criză; 
urmăresc înţelegerea vieţii celorlalţi ; 

au acelaşi rol ca psihologii ; 

se ocupă de clienţii cu probleme de ordin social ; 
sunt educatori specializaţi ; 

caută cauzele vulnerabilizării oamenilor etc. 


Se poate ajunge astfel la „concepţia” despre sine a asistentului social, concepţia 
altora despre asistenții sociali, concepţia experţilor, normele tradiţiei în domeniu, 
„idealul” de asistent social. 


Dacă am cercetat impactul asistenţei sociale într-o societate în tranziţie postcomunistă 
şi am cules un număr suficient de convorbiri cu asistenții sociali, o primă grilă pe baza 
analizei conţinutului convorbirilor ar putea arăta astfel : 


1; 


Ocupaţia, meseria, profesia de asistent social 
-  definiri şi autodefiniri ; 
- practici rutiniere ; 

— comportamente tipice ; 
- atitudini (faţă de sine, faţă de organismele care-l plătesc, faţă de clienţi) ; 
— însuşiri (de)valorizate. 
2. Raporturile, relaţiile, interacţiunile cu ceilalţi „lucrători” ai domeniului 
— ce opinii, ce convingeri există despre psihologi, sociologi, asistenţi medicali etc. ; 
- ce păreri există despre studenţii de la asistenţă socială, despre stagiari, despre 
„veteranii” în profesie etc. 
3. Statusul şi rolurile exercitate de asistenții sociali 
— ce atribute acordă statusului ; 
- pe cine văd responsabili de acest status ; 
— cum îşi exercită rolurile, „superrolul profesional” ; 
— cine îi evaluează; 
— după ce criterii. 
4. Care este impactul meseriei, profesiei, ocupaţiei de asistent social 
— în comunitatea locală ; 
- la nivel societal. 


Dacă are de studiat transformările din perioada tranziţiei şi strategia de formare a 
asistenţilor sociali, cercetătorul poate contura şi ansambla o astfel de grilă: 

- identificarea caracteristicilor „societăţii în tranziţie” ; 

- identificarea „populațiilor vulnerabile”, „defavorizate” ; 

- identificarea politicilor sociale ; 

- identificarea mizelor, a nevoilor de formare de asistenţi sociali ; 

- diferite logici de formare iniţială (şi continuă) ; 

— condiţii ale formării ; 

— impactul primelor promoţii ; 

- percepţia şi audiența în rândul clienţilor şi al populaţiei etc. 


Dacă a urmărit practicile formării iniţiale a asistenţilor sociali pe baza tehnicii 
convorbirii, se poate face analiza conținutului pentru a discerne : 

- tipuri de nevoi, obiective, priorităţi privind formarea asistenţilor sociali (de la 

„cererea socială” la „aspiraţia individuală”) ; 

- rolul conferit cunoaşterii şi cercetării în societatea în care trăim ; 

- rolul celui format („captiv” sau „strateg” al propriei formări ?) ; 

- raporturile, relaţiile (de putere etc.) între formatori şi formaţi ; 

— caracteristicile procesului decizional ; 

- caracteristicile (auto)controlului ; 

— actorii implicaţi şi partenerii formării asistenţilor sociali ; 

— impactul, efectele (ne)intenţionate ale formării asistenţilor sociali etc. 


Nu pot fi rupte afirmaţiile de context. Atunci când analizăm conţinutul convorbirilor, 
avem în vedere impactul contextului (prin „context” înțelegând unde e localizată fizic 
persoana care oferă informaţia, cu ce alte persoane interrelaţionează, traiectoria 
relaţiilor lor etc., dar şi alte „cercuri”, mai largi, care circumscriu situaţia : sala de curs, 
facultatea, universitatea, comunitatea locală etc.). Dacă rupem textul convorbirii de 
context, există riscul de a nu reţine multe dintre semnificaţiile faptului, evenimentului 
prezentat. Comprehensiunea contextului este capitală, deoarece sensul există într-un 
context. Dacă interlocutorul se află într-o casă de copii, asistentul social va include în 
„diagrama contextuală” : ierarhia, diviziunea muncii, cine exercită oficial controlul 

acolo, care sunt relaţiile între rolurile implicate etc. Din analiza convorbirilor cu 
managerul, personalul de îngrijire, copiii etc., va putea afla mai clar: cine exercită 
realmente autoritatea, care sunt relaţiile pe orizontală, cine sunt responsabilii reali cu 
introducerea noului, cine se opune etc. Se poate întocmi matricea rolurilor, identificând 
rolurile existente : directori, educatori, medici, psihologi, asistenţi sociali, personal 
TESA, îngrijitori, elevi etc. şi urmărind modul în care aceştia reacţionează la o situaţie 
(pedagogică, de exemplu) cu care se confruntă pentru prima dată. În mod asemănător, 
se poate întocmi diagrama cauzelor sau matricea efectelor (X migrează : se urmăresc 
efectele asupra firmei, asupra comunităţii de apartenenţă, de primire, asupra lui X, 
asupra familiei sale ; efectele materiale, efectele umane ; efectele primare-secundare, 
directe-indirecte, pe termen scurt-mediu-lung, etc.). 


Aproape că nu există ziar, revistă, post de radio sau TV care să nu prezinte horoscopul. 
Este interesantă analiza conţinutului lor (fiindcă mulţi indivizi nu se pot apuca de 
muncă până nu-l citesc, până nu-l ascultă...). După ce citeşte astfel de texte, asistentul 
social poate desprinde teme abordate, atitudini valorizate şi devalorizate. Astfel, el 
poate afla că aceste texte difuzează în numeroase forme câteva dintre valorile specifice 
unei categorii de oameni care duc un trai mediu, decent privind iubirea, sănătatea, 
banii. Este promovată o ideologie temperată a controlului de sine şi a conformării cu 
normele general admise. Un horoscop flatează narcisismul celui care îl citeşte, caută 
să-i fie un fel de suport moral. În cele din urmă, cel care îşi urmăreşte horoscopul 
înţelege din el ce vrea... 


Când are de analizat o imagine (fotografie, afiş etc.), asistentul social urmăreşte 
mimica, privirea, poziţia mâinilor, corpului, postura, concordanța sau discordanţa cu 
diferitele coduri ale posturilor (de exemplu, un oşan cu clop, cheptar, blugi şi cu o 
sticlă de Coca-Cola în mână). Griul este culoarea cenuşii şi a ceţii. Vechii evrei îşi 
turnau cenuşă în cap pentru a exprima o mare durere. La noi, acest gri de nuanţa 
cenuşii este o culoare de semidoliu. Aspectul închis, cenuşiu al vremii ceţoase dă o 
impresie de tristeţe, de melancolie, de plictiseală“. 

Odată cu expansiunea ziarelor, revistelor, au apărut şi specialişti care „studiază” 
realitatea vieţii socioumane pe baza analizei presei (încă din anii '30 ai secolului XX a 
fost analizată influența propagandei naziste pe baza analizei conţinutului presei vremii). 


Cel care face analiza presei“ trebuie să analizeze următoarele aspecte : 
— ce cuprinde articolul ; 

- dacă prezintă favorabil-neutru-nefavorabil un fapt ; 

- pe ce se bazează autorul articolului ; 

- la ce sistem de valori se raportează ; 


55. Nu intrăm în amănuntele distingerii informaţiei semantice din imagini, dar pot fi citite cu 
folos cărţile: A. Moles, Theorie de l'information et perception esthetique (1958), L 'Ajfiche 
dans la socictă urbaine (1969) ş.a. În Mythologies, R. Barthes dă un exemplu: pe coperta 
unui Paris-Match era înfăţişat un tânăr negru în uniformă de soldat francez salutând cu ochii 
aţintiţi spre tricolor. „Dincolo” de această „poză” se poate citi: „Franţa este o mare putere, 
pe care toţi tinerii, indiferent de rasă etc., o slujesc sub arme (nu există inegalitate etc.)”. 

56. J]. Chevalier, A. Gheerbrant, Dicţionar de simboluri, vol. |, Artemis, Bucureşti, 1994, p. 284. 

57. L. Bardin, L'Analyse de contenu, PUF, Paris, 1989. 

- ce mijloace utilizează ; 
— în numele cui COmunică ; 
— care îi sunt intenţiile etc. 


În legătură cu exigenţele validității informaţiilor culese, asistentul social trebuie să 
se ferească să nu fie „robul” teoriilor, nici al terenului, nici al oricărei „evidenţe” ; să 
nu suprainterpreteze datele (în funcţie de câtă hermeneutică ştie), nici să dea mai multă 
importanţă unor date în dauna altora (celor provenite din statistici în raport cu cele din 
istoriile vieţii, sau invers). El trebuie să se asigure că eventualele distorsiuni nu i se 
datorează (nici ca urmare a efectului său asupra terenului, nici a terenului asupra sa, 
nici ca urmare a tehnicilor folosite). Pentru a minimiza distorsiunile, poate rămâne mai 
mult pe teren, utilizând metode (in)discrete (nu în sensul brutal al „ascultării la uşă” 
sau „uitatului pe gaura cheii”, ci în sensul de a profita de orice informaţie), asigurându-se 
că mandatul său este limpede pentru cei investigaţi. Dacă este popperian, cercetătorul 
poate umbla mereu după contraexemple, excepţii, alternative. El poate „verifica”, 
„testa” aşa cum procedează oamenii care organizează lumea în minte ca să le apară mai 
coerentă. Poate repera patternuri, poate grupa datele pentru a afla relaţiile stabile 
dintre ele, poate subsuma (fără a desconsidera, neglija) individualul generalului, poate 
căuta lanţuri cauzale sau coerenţa conceptuală, teoretică etc. Am insistat mereu asupra 
faptului că asistentul social cercetător al unui fenomen în domeniu se preocupă cu 
precădere de conţinut şi nu de formă (aceasta nu înseamnă că evită ce a învăţat la limba 
română sau la logică despre „figurile de stil” sau despre aspectul conotativ sau denotativ 
al cuvintelor, propoziţiilor ; el poate fi atent la expresiile aluzive : „vina angoasantă a 
celui care-şi abandonează copilul” ; „suferinţele celui care-şi părăseşte cuibul” ; casa 
de copii — „0 oază de linişte...” ; „copii cu părinţi de carton” etc.). Se poate folosi un 
sistem propriu de semne şi coduri care-l pot ajuta să repereze mai uşor relaţiile 
(exprimate în cuvinte stufoase) între variabile : 


si y ? (dacă x creşte, creşte şi y) 
xÎyy 
x Î > y dj 


sau: 
variabila 
a 


variabila c 
variabila e 
variabila 
Ei 
variabila f 


Figura 9. Exemplu de sistem de coduri 


variabila 


succes 
şcolar 


variabila d 


Cum caută polițistul Colombo probe? Adună amprente, fire de păr, caută să vadă 
ce alibiuri au cei direct implicaţi, stă de vorbă cu martorii etc., notând totul în 
carneţel... La un moment dat, toate se articulează în mintea lui şi se produce declicul 

care-l conduce la concluzia certă. Sigur că anumite date sunt „mai bune” decât altele, 
provenite de la alţi martori. Asistentul social poate căuta mereu „fereastra” pe care s-o 
deschidă pentru a vedea dincolo de aparenţe şi iluzii. Până la urmă, el va căuta 
„explicaţia cea mai plauzibilă”, care „(nu) contrazice teoriile consacrate”, care este 
„fondată şi confirmată empiric” de datele şi evenimentele locale etc., va căuta să 
argumenteze. El nu neagă, nu renunţă la explicaţiile alternative, mai puţin plauzibile. 
„Nimic nu poate proba că am dreptate, totul poate dovedi că mă înşel”, spunea 
Einstein. În domeniul socioumanului, mulţi au tendinţa de a spune cu uşurinţă invers... 

Dan Lungu 


Abordări ale metodologiei calitative : 
povestirile vieţii 


1. Introducere. Despre uzul social al povestirilor vieţii 


2. Itinerarii conceptuale 


1. Introducere. Despre uzul social al povestirilor vieţii 


Tot mai mulţi autori, pe care vom avea ocazia să-i invocăm în paginile de faţă, cad de 
acord asupra faptului că, odată cu începutul anilor '70 ai secolului trecut, ne aflăm în 
faţa unei schimbări profunde în lumea ştiinţelor socioumane. La modul general, avem 
de-a face cu resuscitarea metodelor calitative! de cercetare, între care metoda biografică 
şi observaţia participativă ocupă primele locuri, dar care nu se limitează la o simplă 
renovare a uneltelor de lucru ale cercetătorului, ci, încetul cu încetul, continuă prin 
(re)elaborarea unui nou demers investigativ şi a unei epistemologii specifice. Fenomenul 
este semnalat în majoritatea ştiinţelor socioumane : de la sociologie şi etnologie la 
istorie, psihologie, psihanaliză, pedagogie, filologie şi economie, cu intensităţi diferite 
în funcţie de disciplină şi de ţară. Această revenire? spectaculoasă a calitativismului, 
care adesea se edifică prin deconstrucţia metodologiei cantitative şi a logicii ipotetico- 
-deductive, nu trebuie văzută totuşi ca o paradigmă nouă ce succedă celei vechi, 
monopolizând lumea ştiinţifică, ci ca o puternică direcţie emergentă în contextul unui 
pluralism metodologic”. Sub acest unghi, ne întrebăm dacă n-ar fi pertinent să ne 
referim mai întâi la naşterea pluralismelor de tot felul din anii '70, ceea ce ar plasa 
discuţia în jurul postmodernismului şi postmodernităţii, şi abia după aceea să 
integrăm abordarea calitativă în acest context. Totuşi, nu vom proceda astfel, ci vom 
rămâne în interior, urmărind argumentele, explicaţiile şi luările de poziţie - care sunt 
departe de a fi uniforme sau concordante - ale celor ce participă la (re)investirea noii 
direcţii, urmărind cărţile, controversele şi, uneori, confesiunile acestora. În cele din 
urmă, plasarea într-un context mai general nu va lipsi, mai ales că mulţi autori fac 
apel la el. 

Ne vom referi în primul rând la sociologie, însă făcând incursiuni, ori de câte ori 
se va ivi ocazia, şi în celelalte discipline, mai cu seamă în etnologie şi antropologie ; 
dat fiind şi faptul că în ultimul timp graniţele ferme dintre discipline tind să se 


1. Pentru o definire largă a acestora, recurgem la termenii lui Alex Mucchielli: „Metodele 
calitative sunt metode ale ştiinţelor umane care cercetează, explicitează şi analizează feno- 
mene (vizibile sau ascunse). Aceste fenomene, prin esenţa lor, nu sunt măsurabile (o credinţă, 
o reprezentare, un stil personal de relaţie cu celălalt, o strategie adoptată în faţa unei 
probleme, o procedură de decizie...), ele prezintă caracteristicile specifice «faptelor umane». 
Studiul acestor fapte umane se realizează cu ajutorul unor tehnici de culegere şi analiză a 
datelor care scapă oricărei codificări şi programări sistematice, sprijinindu-se, în mod 
esenţial, pe de o parte pe prezenţa umană şi pe capacitatea de empatie a cercetătorului şi, pe 
de altă parte, pe inteligenţa inductivă şi generalizatoare” (1994, p. 3) (traducerea textelor 
care nu există în ediţie românească aparţine autorului). 

2. Cel puţin în cazul sociologiei care revalorizează experienţa sociologică a Şcolii de la Chicago 
din prima jumătate a secolului XX. 

3. În plus, această înlocuire pe care ar putea să o sugereze orice discurs radical este adesea 
contrabalansată din interior de cei ce vorbesc despre complementaritatea dintre cantitativ şi 
calitativ. 

estompeze, încurajând hibridizările, devine cvasiimposibil discursul centrat strict pe 
o singură disciplină. Dintre toate metodele calitative, vom privilegia „metoda poves- 
tirilor vieţii” (dacă-i dăm un sens mai restrâns şi mai tehnic) sau „abordarea 
biografică” (într-un sens mai larg şi întrezărind miza epistemologică) ; şi nu întâm- 
plător, ci fiindcă în anii '70, mai ales în Europa, ea este cea care ţine capul de afiş 
al calitativismului. 

Povestirile vieţii — focalizate pe un eveniment, un segment de viaţă sau urmărind 
întreaga traiectorie a indivizilor - nu sunt utilizate doar în manieră euristică, în 
cercetarea din ştiinţele umane, ci există şi multe alte practici sociale care presupun 
relatarea parţială sau cât mai completă a cursului vieţii. Foarte aproape de utilizarea în 
manieră ştiinţifică, dar nu de cercetare, este folosirea lor terapeutică ori în scop 
pedagogic (lucru pe care îl făceau la vremea lor Park şi Burgess cu studenţii de la 
Chicago), în educaţia adulţilor şi (auto)formare, practică dezvoltată actualmente în 
spaţiul francofon, dar şi mai mult în cel german. O altă zonă la care cercetătorii fac 
adesea referire în discuţiile lor este recursul jurnaliştilor la relatări ale vieţii, cum este 
cazul terkelismului, specific american, sau practica editorilor de a publica povestirile 
vieţii unor oameni simpli, obscuri şi prin aceasta exotici, fenomen contemporan amplu 
în Franţa, care demarează odată cu revenirea în forţă a metodelor calitative în ştiinţele 
socioumanului. Literatura, ca practică estetică şi socială, nu rareori vine în proximitatea 
sociologiei şi chiar a metodelor pe care aceasta le foloseşte : un naturalist ca Zola, care 
descrie mediile sociale făcând observaţie pe teren, este recomandat călduros de către 
Park studenţilor de la Chicago. Scriitorii realişti americani de la turnanta secolului XX, 
la rândul lor, procedează la reconstituirea unei fresce sociale, utilizând cu brio 
observaţia sistematică a mediilor pe care le frecventează, iar maniera în care pun în 
scenă această realitate, urmărind vieţi întregi, uneori generaţii, ne aminteşte evident de 
povestirea vieţii ; cât priveşte noul realism american, pentru care romanul Cu sânge 
rece al lui Truman Capote este emblematic, ne trimite în mod direct la înţelegerea din 
interior a unei vieţi şi chiar la conceptul de carieră în sensul interacţionismului simbolic. 
Şi generaţia beatnicilor din anii '60, rebeli şi în căutare de „autenticitate”, care 
coboară din turnul de fildeş în stradă, e adepta unei literaturi a cotidianului, cu un 
puternic caracter autobiografic. Între mişcarea ideilor şi curentelor din literatură şi cea 
din sociologie, mai ales în cazul american, există o corespondenţă foarte strânsă, care 
ar merita un studiu special. 

Un alt domeniu nonştiinţific în care povestirile vieţii apar frecvent sub diferite 
forme este cel religios. Şi nu ne referim numai la faptul că povestiri care urmăresc 
destine personale (pe un segment de viaţă sau chiar pe întregul parcurs al perso- 
najului) apar adesea ca parabole în Vechiul Testament (ca şi în Coran, de altfel) sau 
că Evangheliile Noului Testament pot fi văzute ca povestiri încrucişate ale vieţii lui 
lisus, ci şi la utilizarea vieților exemplare în procesul de educaţie religioasă, la 
„confesiune” sau „spovedanie” ca forme de autobiografie orală focalizată, la tendinţa 
noilor convertiți la o religie sau o confesiune de a povesti, în cadru formal sau 
informal, viaţa de dinainte şi de după convertire (comparativ şi în termeni valo- 
rizatori), drept mărturie. Christine Delory-Momberger pune în legătură utilizarea 
povestirilor vieţii în cercetările Şcolii de la Chicago cu puternica influenţă a 

protestantismului+ asupra acestei şcoli, ceea ce ar însemna, dacă dăm credit ipotezei, 
că pătrunderea lor în câmpul ştiinţific se face dinspre religie. 

Aşadar, logica ştiinţifică nu are monopol asupra culegerii şi folosirii povestirilor 
vieţii. Ele nu servesc doar cercetării, în scopul cunoaşterii ştiinţifice ; multe alte 
practici sociale, cărora li se asociază diferite intenţii (literare, estetice, politice, 
comprehensive, formative, ideologice, simbolice etc.) sunt posibile. Nu de puţine ori 
logicile interferează. Când Oscar Lewis publica la New York, în 1961, Copiii lui 
Sanchez, o carte cu caracter revoluţionar în etnologie, el urmărea în mod deliberat şi 
un scop literar (textul are cu adevărat „expresivitate artistică”), şi unul militant (dezvă- 
luind sărăcia cruntă, care generează o adevărată cultură). Pariul său va fi în bună parte 
câştigat: Copiii lui Sanchez nu numai că a rămas o carte clasică în antropologie, dar 
va fi tradusă imediat în mai multe limbi (uneori ca literatură) şi va primi un prestigios 
premiu literar la Salonul de Carte de la Paris. Soarta cărţii sale în România este destul 
de ciudată: apare în traducere la Editura Univers, ca roman; de aceea în mediul 
ştiinţelor socioumane, cu excepţia cercetătorilor care au un interes special pentru 
metodele calitative, ea a rămas cvasinecunoscută. În ediţia românească este extirpată şi 
prefața (ca urmare a cenzurii regimului comunist), în care Lewis teoretizează conceptul 
de „cultură a sărăciei”. Într-un fel, destinul românesc al cărţii ne arată şi dezavantajele, 
nu numai virtuțile, logicilor interferente. 

Date fiind multiplele registre şi logici cărora povestirea vieţii le poate servi, adesea 
folosirea ei ştiinţifică este pusă în corespondenţă cu alte utilizări sociale ale ei, aruncând 
lumini noi în jocul complicat al contextului social şi evidențiind influenţe reciproce 
nebănuite. Asocierea cu jurnalismul (în epoca Şcolii de la Chicago) şi cu explozia 
editorială (în anii '70, cazul francez fiind tratat pe larg de Jean Peneff [1990]) sunt 
două exemple. În anii României posttotalitare, ne aflăm şi noi în faţa unui fenomen 
asemănător, chiar dacă mizele febrilităţii publicistice şi editoriale sunt altele decât în 


4. Autoarea îşi prezintă astfel argumentele : „Dacă corespondenţa privată permite, prin însăşi 
natura sa, să integreze într-un context interacţional - în cazul de faţă, cel al imigrantului 
polonez şi al grupului său de origine - cuvintele şi acţiunile autorilor scrisorilor, povestirea 
vieţii răspunde în viziunea autorilor Ţăranului polonez unei alte funcţii, care nouă ni se pare 
că nu a fost îndeajuns scoasă în evidenţă. Trebuie să aducem aici în discuţie, odată cu 
originile protestante ale Universităţii din Chicago şi ale primilor săi colaboratori, rolul 
acordat scrierilor autobiografice în tradiţia protestantă a examinării de sine. Nu ne putem 
opri să nu ne gândim că recursul la povestirile vieții personale (după expresia utilizată de 
Thomas) corespunde unei secularizări în scop ştiinţific - vom spune cu plăcere „unei 
sociologizări” — a unei practici încă răspândite în societatea puritană americană. În mare, 
societăţile dominant protestante, în versiunile rigoriste ale protestantismului, contribuie cu 
certitudine la dezvoltarea unei forme particulare a raportului dintre individ şi colectivitatea 
socială, calchiată după relaţia dintre om şi Dumnezeu : individul este responsabil de el însuşi 
şi de actele sale în existenţa sa socială, la fel cum este responsabil în faţa lui Dumnezeu în 
existenţa sa spirituală. În acest context, autobiografia apare ca o formă a examinării de sine, 
în care omul dă seamă de propria sa viaţă. Atenţia acordată povestirii vieţii ca material 
sociologic se sprijină pe puterea pe care Thomas şi Znaniecki le-o recunosc povestirilor 
scrise, de a ordona şi de a raporta momentele unei vieţi potrivit atitudinilor şi valorilor pe 
care le împărtăşeşte autorul lor şi de a înţelege din interior, adică după cum acestea găsesc 
ecou înlăuntrul individului şi după cum aceştia reacţionează, evenimentele sociale şi instituţiile 
cu care se imbrică existenţa individuală [...]” (Delory-Momberger, 2000, pp. 186-187). 

cazul francez (în linii mari, nu e vorba de descrierea exotismului rural, rustic sau social 
marginal, ci de „recuperarea memoriei” şi „restabilirea adevărului”). Dincolo de 
posibilele ecleraje, plasarea folosirii ştiinţifice a povestirii vieţii într-un context mai 
larg ne mai spune ceva: cunoaşterea ştiinţifică este o practică socială printre altele. 
Asupra acestui punct insistă, mai mult sau mai puţin explicit, autorii care adoptă drept 
miză a povestirii vieţii terapia, educaţia permanentă, (auto)formarea, direcţie care se 
lansează în anii '80. Dacă Daniel Bertaux cu aproximativ zece ani înainte, în anii '70, 
insista pe spargerea monopolului metodelor cantitative în sociologie şi dezvoltarea unui 
pluralism metodologic, autori ca Gaston Pineau sau Jean-Louis le Grand deconstruiesc 
monopolul cunoaşterii ştiinţifice asupra activităţilor eficiente şi/sau socialmente valorizate. 

Adoptând un punct de vedere „antropologic şi generic”, Gaston Pineau şi Jean-Louis 
le Grand (2002) definesc istoria vieţii” drept „cercetare şi construcţie de sens pornind 
de la fapte temporale personale” şi, în această perspectivă - care deschide un câmp 
nelimitat de practici, cu frontiere şi structuri incerte — caută să pună în relativă ordine 
practicile multiforme ale povestirii vieţii. Pornind de la un grad zero, ei identifică cinci 
regimuri de funcţionare a acestora. 

0. Gradul zero al istoriei vieţii corespunde unei vieţi fără memorie şi cu o expresie 
personală care nu depăşeşte cadrul imediat. Este cazul patologic al amnezicilor sau al 
oricărei încercări de depersonalizare, care urmăreşte să elimine construcţia unei 
temporalităţi personale. O altă formă a gradului zero este cuvântul care capătă isto- 
ricitate, dar care nu este legat în nici un fel de faptele trăite personal; adică marele 
tărâm al Istoriei care înăbuşă emergenţa „micilor” istorii individuale. Pentru a ieşi 
dintr-o astfel de situaţie, sunt de părere autorii, este nevoie de o criză. Numai astfel se 
poate începe nu numai a vorbi cu „eu”, ci şi a reflecta, a folosi persoana întâi singular 
în selectarea şi gândirea cuvintelor şi momentelor socialmente moştenite. 

Poate că într-un asemenea efort se înscrie avalanşa de memorii, mărturii, texte 
autobiografice şi interviuri narative din momentul postrevoluţionar românesc. 

I. Primul nivel se referă la „micile” istorii ale vieţii cotidiene, adică la practicile 
vieții curente. Nivelul acestor istorii, cel mai adesea orale, este aproape neexplorat. În 
interiorul lui, putem găsi diferite forme. Prima ar fi practicile intergeneraționale, 
strâns legate de memoria familială. Schimburile verbale dintre părinţi şi copii, dar mai 
ales dintre bunici şi nepoți, privesc adesea originea familiei, legăturile de rudenie, 
viaţa de altădată. Curiozitatea copiilor şi disponibilitatea la depănarea amintirilor a 
celor în vârstă e o întâlnire cât se poate de propice rememorării evenimentelor de 
odinioară, condiţiilor de viaţă de demult etc. — pe scurt, a istoriilor vieţii. Dincolo de 
încărcătura afectivă a unor asemenea clipe, trebuie să vedem aici, de fapt, momentul 
transmiterii intergeneraţionale, mai ales în componenta ei genealogică. O a doua formă 
priveşte discuțiile intrageneraționale între egali. Nu rareori, între prieteni care nu s-au 
văzut de ceva timp, luni sau ani, în momentul întâlnirii au loc schimburi verbale cu 
caracter biografic sau autobiografic, fiecare încercând să povestească „ce a mai făcut 
între timp”. În adolescenţă, discuţiile cu caracter (auto)biografic între egali sunt şi mai 
dese, reprezentând, de fapt, o bună ocazie de a-şi povesti viaţa în afara cadrului 
familial ; prietenii şi îndrăgostiţii îşi fac adesea confesiuni, „comentează” viaţa celor 


5. Autorii nu fac distincţie între istoria vieţii şi povestirea vieţii, dar preferă să utilizeze primul 
termen. 

din Jur sau se ţin la curent cu evoluţiile biografice ale prietenilor comuni. A treia formă 
ia în considerare momentele aniversare ; acestea reprezintă întotdeauna un bun prilej 
de a rememora întâmplări şi de a face un bilanţ al vieţii de până atunci. Practica de a 
strânge „urmele ” materiale ale vieţii de până atunci constituie cea de a patra formă. 
Acestea pot fi documente (diplome, certificate, carnete de membru al unei asociaţii 
etc.), obiecte (bibelouri, cadouri, medalii, lucruri cu valoare afectivă), fotografii, 
imagini filmate cu camera personală etc. În fine, cea de-a cincea formă şi ultima la 
acest nivel se referă la practicile tranziționale şi elaborarea CV-urilor. Există nenu- 
mărate ocazii în viaţa curentă când trebuie să facem un bilanţ al activităţii de până 
atunci şi eventual al nivelelor de competenţă dobândite, mai ales când e vorba de 
orientarea şcolară şi profesională. Nu de puţine ori ni se cere să „anexăm un CV şi o 
scrisoare de motivaţie”. Or, elaborarea unui curriculum vitae presupune rememorarea 
într-o anumită manieră a trecutului, găsirea reperelor temporale şi fixarea acestuia în 
scris cu scopul de a fi citit de către alţii. 

II. Al doilea nivel este numit de autori „al practicilor vieţii culturale”. Ileşim din 
cadrul familiei şi al grupurilor de prieteni şi ne îndreptăm spre comunitate, iar ceea ce 
era eminamente oral şi informal înclină către forma scrisă şi eventual filmică. Găsim şi 
aici, ca şi la nivelul precedent, multiple forme de manifestare. 

Comemorarea şi alocuţiunea se află la limita dintre viaţa curentă şi viaţa culturală 
(ambiguitate pe care o regăsim şi în faptul că pot avea atât formă orală, cât şi scrisă) 
şi reprezintă ritualuri intermediare, care se referă la o persoană, dar nu una oarecare, 
ci a cărei viaţă este strâns legată de cea a comunităţii, a colectivităţi. 

Istoriile vieţii colective pot fi elaborate de un individ, în calitate de martor privilegiat 
al unui grup social, sau de membrii unei colectivităţi ori asociaţii care-şi propun să 
reconstruiască memoria colectivă a unei regiuni sau a unui grup apropriind un trecut, 
dându-i formă scrisă şi vizibilitate socială. Uneori, realizarea istoriei vieţii este avută 
în vedere atât în calitate de producţie culturală, cât şi ca metodă de educaţie populară. 
Este considerată o formă privilegiată a democraţiei culturale : se dă cuvântul şi actorilor 
sociali care până acum au vorbit prin alţii, iar ceea ce povestesc ei este o formă de 
cultură. 

Literatura personală, în sensul dat de Gaston Pineau şi Jean-Louis le Grand, se 
plasează undeva între practica răspândită a jurnalului intim (la peste trei milioane de 
francezi în 1992) şi (auto)biografiile publicate de marile edituri, uneori în tiraje 
incredibile. Această literatură personală este publicată în tiraje mici, adesea prin 
mijloace artizanale şi pe cheltuiala autorului, priveşte viaţa unei comunităţi de-a lungul 
timpului sau e o mărturie despre o etapă importantă din viaţa autorului (război, 
prizonierat etc.) şi este destinată unui număr restrâns de cititori (locuitorii unei 
comunităţi, descendenţii familiei, prieteni, cunoscuţi). Nu trebuie judecată după calităţile 
sale artistice, ci mai curând ca producţie culturală a unei epoci, a unei situaţii. 

În perioada comunistă din România, dat fiind controlul statului asupra mijloacelor 
de multiplicare, ele lipsesc aproape cu desăvârşire. În alte ţări foste comuniste ea apare 
sub forma de „samizdat”. În România interbelică, un exemplu apropiat ar fi mono- 
grafiile săteşti elaborate de învăţători, dar şi alte cărţi cu caracter monografic sau 
biografic, publicate în tiraje reduse, care nu au un scop ştiinţific. În România posttotalitară 
practica reapare, dar nu avem cunoştinţă de nici un studiu consacrat acestei chestiuni. 

(Auto)biografiile vedetelor (redactate cu sau fără ajutorul „negrilor”), ale oamenilor 
politici sau de stat, biografiile istorice consacrate unor personaje ilustre din trecut, 
mărturiile (auto)biografice ale oamenilor „simpli” (copii, casnice, muncitori, ţărani etc.) ; 
redactate adesea de altcineva, pornind de la materialul cules prin interviuri repetate şi 
apărute la edituri de prestigiu constituie o altă formă a practicii vieţii culturale. Aici 
este de remarcat tendinţa de democratizare a genului. Nu mai avem de-a face numai cu 
personaje importante şi evenimente istorice, cruciale, ci şi cu oameni obişnuiţi evocând 
momente cotidiene. 

Uneori, aceste (auto)biografii se înscriu într-un proiect militant, dând posibilitate 
de exprimare şi celor care nu au o cultură savantă. Reportajele radiofonice, alături de 
magazinele televizate sau filmele documentare, fac adesea apel la istorii ale vieţii, 
urmărind un interes didactic, educativ sau chiar de divertisment, fără ca uneori să fie 
lipsite de o dimensiune estetică. 

III. Al treilea nivel se constituie din utilizarea istoriilor vieţii în practici profesionale 
specifice, care, potrivit autorilor suspomeniţi, este tot mai frecventă în ultima vreme. 
În acest context, dacă ne îndepărtăm de folosirea strict metodologică a lor, nu putem 
să nu constatăm că istoriile vieţii sunt şi au fost dintotdeauna un instrument al puterii 
şi de gestionare a populaţiei, ceea ce lasă loc unei lecturi critice a practicilor şi 
instituţiilor. 

Un însemnat număr de profesii — mai ales cele care se ocupă într-un fel sau altul de 
orientarea şcolară şi profesională, de formare, de asistenţă socială sau de recrutarea şi 
gestionarea resurselor umane - folosesc în mod direct în activitatea lor anumite forme 
ale istoriilor vieţii. Redactarea unui CV sau a portofoliului de competenţe atunci când 
e vorba de căutarea unui loc de muncă ori a unei finanţări este în legătură directă cu 
istoria profesională a vieţii. Anumite instituţii alcătuiesc adevărate dosare, cum se 
întâmplă în cazul asistenţei sociale, a celei medicale sau juridice. Poliţia face o fişă de 
evidenţă sau cazier. Nu de puţine ori aceste informaţii sunt gestionate strict de instituţia 
care le produce şi constituie o formă de prezență a puterii. Nu putem să nu aducem aici 
în discuţie diferitele tipuri de „dosare” întocmite în România totalitară, care nu 
reprezentau numai o metodologie de gestionare civilă a populaţiei, ci aveau şi conotaţii 
politice, ca instrumente de control şi disciplinare. 

IV. Al patrulea nivel are în vedere practicile de cercetare în ştiinţele antroposociale. 
Acesta este nivelul cel mai des avut în vedere astăzi, când se vorbeşte despre istoria 
vieţii, la care recurg, cel puţin în ultimii 20 de ani, toate ştiinţele: antropologia, 
etnologia, sociologia, psihologia socială, istoria etc. Nu vom insista asupra contribuţiei 
istoriei vieţii la fiecare dintre ele, pe care cei doi autori o tratează succint. Să constatăm 
împreună cu ei că diferenţele dintre ele vin mai curând din decuparea tradiţională a 
disciplinelor decât din practicile concrete de cercetare şi analiză. Mai curând putem 
distinge tendinţe, metode şi logici de cercetare care sunt legate de o tradiţie sau alta. 

Anii '80 se remarcă printr-o proliferare fără precedent a curentelor, dar care, în 
mod paradoxal, dincolo de diferenţele, adesea marginale, care divizează practicile de 
cercetare calitative, creează şi o unitate prin folosirea lor tot mai frecventă şi în situaţii 
tot mai noi. În această dinamică, se impun legăturile tot mai dese dintre cercetare şi 
practică, precum şi conexiunile dintre discipline. În prima categorie intră concepte şi 
metode noi, cum ar fi cercetarea-acţiune, cercetarea-formare, cercetarea-acţiune-formare, 
cercetarea-creaţie etc. Conexiunile sunt făcute de autori ca V. de Gaulejac (1999), care 

dezvoltă o sociologie clinică articulând sociologia de tip Bourdieu cu psihanaliza 
freudiană, sau A. Lain€ (1998) care pune în relaţie sociologia clinică şi abordarea 
critică în formarea adulţilor. Interdisciplinaritatea şi articularea cercetării cu practica/ 
acțiunea, după cum vedem, nu sunt mărci distincte, ci se întrepătrund. 

Din clasificarea acestor cinci niveluri de utilizare socială a istoriilor vieţii vedem şi 
mai limpede că folosirea lor în scop ştiinţific este doar o modalitate printre altele. Mai 
mult, chiar în uzajul său ştiinţific constatăm o tendinţă de a le conecta cu acţiunea, 
(auto)formarea, terapia, creaţia. Este greu de spus dacă, sub influenţa postmodernismu- 
lui, avem de-a face cu apropierea ştiinţei de realitatea ultradinamică, de complexitatea 
socială, de viață sau pur şi simplu ne aflăm în faţa unei crize (ori măcar a unei 
devalorizări) a ştiinţei. 

Păstrându-ne optimismul, să constatăm împreună cu Jean-Louis le Grand (2000) 
că, deşi istoria vieţii se ancorează în mod direct în viaţa cotidiană, obişnuită, adică în 
primul nivel, acesta este sensul cel mai puţin exploatat de ştiinţele socioumane. Fără 
îndoială, un demers ştiinţific pornind de la o asemenea opţiune ar aduce în proximitate 
practica ştiinţifică europeană inspirată din Şcoala de la Chicago cu dezvoltările ei din 
spaţiul nord-american, însă aceasta deocamdată lipseşte. 

O provocare asemănătoare, pornind tot de la povestirea vieţii, o lansează Daniel 
Bertaux (2000) încercând să răspundă la întrebarea: cum trebuie să procedăm ca, 
printr-o cercetare de tip etnosociologic ce se sprijină pe povestirea vieţii, să putem face 
o analiză a modului de a acţiona în situaţie ? Răspunsul american la această întrebare — 
pe care Bertaux îl împărtăşeşte, dar e de părere că trebuie nuanţat — este „să consideri 
chiar povestirea vieţii ca obiect al analizei ; s-o supui interogaţiilor hermeneutice până 
«spune tot», până «exprimă» toate semnificaţiile pe care le ascunde între rânduri [...] 
Să consideri povestirile vieţii ca narratives, care se supun în calitate de povestiri 
constrângerilor naraţiunii - «narativităţii»” (Bertaux, 2000, p. 75). De un asemenea 
demers, potrivit autorului, se apropie ceea ce fac Fritz Schultze şi Ulrich Oeverman în 
Germania sau analiza structurală a povestirilor vieţii dezvoltată la Louvain-la-Neuve, 
în Belgia, de către Remy şi Hiernaux, iar în Franţa de către Didier Demazicre şi 
Claude Dubar în Analyser les entretiens biographiques (1997). 


2. Itinerarii conceptuale 


Atunci când discutăm despre uzul ştiinţific al povestirilor vieţii, trebuie să clarificăm 
cât mai bine termenii pe care-i folosim, lucru deloc simplu. Odată cu resuscitarea 
metodelor calitative din anii '70 şi cu multiplicarea curentelor din anii '80, vocabularul 
metodologico-epistemologic a început să se îmbogăţească mereu, ceea ce-l face greu 
de urmărit chiar de către cercetători. Termenii proliferează într-un ritm rapid : povestirea 
vieţii, istoria vieţii, biografie, povestirea practicilor, autobiografie, psihobiografie, 
etnobiografie, abordare biografică, metoda biografică, etnosociologie, biografie indirectă, 
interviu biografic etc. Problemele teoretice, epistemologice şi metodologice care se 
ridică odată cu schimbările de etichetă sunt uneori redutabile, alteori minore şi se 
datorează mai curând modului de organizare a cercetării, concurenţei dintre laboratoare, 
ca şi cum influenţa decupajului clasic între discipline este înlocuită acum de influenţa 

diviziunii muncii de cercetare. Comentând (indirect, dar nu fără maliţie) această 
situaţie, Jean-Louis le Grand crede că putem vedea aici manifestarea psihanalitică a 
ceea ce se numeşte „narcisismul micilor diferenţe” — or, în perspectivă girardiană, o 
putem interpreta ca tentativă de a evita suprapunerea cu figura angoasantă a dublului 
sau, în concepţia lui Bourdieu, ca „lupte pentru atribuirea simbolică a unui câmp 
intelectual, a repartiţiei, folosind o metaforă agricolă, «parcelelor», atribuirea filiaţiilor 
şi moştenirilor sale” (le Grand, 2000, p. 32). Dincolo de motivele multiplicării 
terminologiei — unele totuşi în profitul cert al ştiinţei —, să trecem în revistă, pe scurt, 
istoria şi accepțiunea acestor concepte. Pentru a limpezi, în linii mari, situaţia, să 
remarcăm că majoritatea disputelor se duc în jurul raportului povestirea vieţii — istoria 
vieţii, al raportului biografie-autobiografie, precum şi în legătură cu relaţia dintre cele 
două dublete. 


2.1. Povestirea vieţii — istoria vieţii 


În Franţa, Daniel Bertaux este iniţiatorul reîntoarcerii la cercetarea sociologică empirică 
pe bază de povestiri şi istorii ale vieţii şi al reflecţiei critice asupra acesteia, pornind de 
la tradiţia sociologică a Şcolii de la Chicago şi a experienţei poloneze (axată pe studii 
realizate pe memorii — pamietniki — recoltate prin concurs public de la ţărani, muncitori 
şi şomeri), mai întâi printr-un raport făcut pentru CORDES (1976), celebru, dar de 
negăsit*, apoi prin mai multe articole şi cărţi. Într-un articol din Cahiers internationaux 
de sociologie (Bertaux, 1980), al cărui număr este dedicat povestirilor vieţii, Bertaux 
se referă la diferenţa dintre povestirea vieţii şi istoria vieţii. Pentru termenul francez 
histoire, precizează autorul, limba engleză dispune de două cuvinte, atât sfory, cât şi 
history. În această situaţie, autorul reia distincţia operată de sociologul nord-american 
Norman K. Denzin (1970) între life history şi life story. Prin cel de-al doilea termen, 
Denzin denumeşte istoria unei vieţi aşa cum este ea povestită de persoana care a 
trăit-o ; în acest sens, Bertaux crede că sintagma recit de vie, care în româneşte a fost 
tradusă ca povestirea vieții, este mult mai precisă decât histoire de vie. Cât despre 
prima sintagmă, life history, Denzin propune să fie folosită doar pentru studiile de caz 
privind o persoană anume, care nu se limitează doar la propria povestire a subiectului, 
ci cuprinde şi tot felul de alte documente, de la mărturii ale apropiaților la dosarul 
medical, cazierul juridic sau rezultatele la teste psihologice. Deşi Denzin este de părere 
că studiul de caz (life history) este net superior simplei povestiri a vieţii pe care o 
înglobează, Bertaux găseşte că nici un caz nu constituie ca atare un obiect sociologic, 
chiar dacă încrucişăm mai multe surse documentare asupra aceleiaşi persoane. Distincția 
astfel importată s-a impus în bună măsură printre cercetătorii francezi, nu fără rezerve 


6. Motorul de căutare al Sistemului universitar de documentare francez (http : //corail.sudoc.abes.fr) 
nu-l afişează deloc, deşi pentru toate celelalte cărţi ale autorului indică în ce bibliotecă din 
Franţa pot fi găsite. Sociologii francezi pe care i-am solicitat pentru a ni-l pune la dispoziţie 
au invocat aceeaşi cauză: nu-l au, e foarte greu de găsit. Deşi în bibliografia de la sfârşitul 
articolului autorului, „L'approche biographique : sa validit& mâthodologique, ses potentialit6s” 
din Cahiers internationaux de sociologie, vol. LXIX, 1980, figurează ca fiind pe cale de 
apariţie la editura L'Âge d'Homme, Lausanne în 1981, raportul nu a apărut sub formă de 
carte până la momentul redactării rândurilor de faţă. 

şi precizări suplimentare din partea unora dintre ei. Încă din raportul din 1976, Bertaux 
aduce în discuţie o formă particulară de povestire a vieţii, anume povestirea practicilor. 
Din perspectiva acestuia, „povestirea vieţii poate constitui un instrument remarcabil de 
recoltare a cunoştinţelor practice, cu condiţia să se orienteze către descrierea expe- 
rienţelor trăite personal şi a contextelor în sânul cărora ele se înscriu. [...] Povestirea 
practicilor are afinități profunde cu acțiunea în situație, care constituie centrul de 
gravitație al noilor sociologii” (Bertaux, 1997, p. 17). 

Pentru a lămuri sensul abordării biografice, sintagmă care a făcut carieră în 
sociologia francofonă, să dăm direct cuvântul aceluiaşi Daniel Bertaux, autorul ei: 
„Dar de ce să vorbim de abordare biografică şi nu de «metoda povestirilor vieţii» ? 
Expresia abordare biografică constituie un pariu pentru viitor. Ea enunţă într-adevăr o 
ipoteză, şi anume că cercetătorul care începe să recolteze povestiri ale vieţii, crezând 
poate că utilizează doar o nouă tehnică de observaţie în cadre conceptuale şi epistemo- 
logice neschimbate, se va trezi, puţin câte puţin, în situaţia de a repune în discuţie unul 
după altul aceste cadre. În joc nu este doar adoptarea unei noi tehnici, ci construcţia 
din aproape în aproape a unui nou demers sociologic; o nouă abordare care, printre 
altele, ar permite în sfârşit reconcilierea observaţiei şi reflexiei. [...] De aici termenul 
de abordare biografică” (1980, p. 201). Pariul îi este sugerat de o situaţie asemănătoare 
din anii '30, când începe, puţin câte puţin, lansarea metodelor cantitative. Samuel 
Stouffer, unul dintre declanşatorii acestei schimbări, format la Chicago, urmat apoi de 
către Thurstone şi Pearson, nu-şi propusese nicicum în lucrarea sa de doctorat (în 
1930) să pună în discuţie cadrele metodologiei calitative, fundamentele şcolii pe care 
o absolvise, ci doar să demonstreze că prin chestionarul standardizat se pot obţine 
aceleaşi informaţii ca şi prin povestirile vieţii, numai că la un preţ mult mai scăzut. 
Nouă ani mai târziu, Stouffer va spune despre chestionar că este o tehnică principală 
şi nu una secundară. Paul Lazarsfeld este cel care, pornind de la noua tehnică, va 
construi nu numai o metodologie proprie, cantitativă, ci şi o manieră proprie de a 
înţelege teoria sociologică, anume ca sistem de ipoteze privind relaţiile dintre variabile. 

Pariul lui Bertaux, lansat iniţial în 1976, urmăreşte să declanşeze o reacţie asemă- 
nătoare, numai că în sens invers. Ce s-a întâmplat cu acest pariu, a fost el câştigat sau 
nu? E greu de dat un răspuns ferm. Cert este că metodele calitative au crescut net în 
importanţă în spaţiul francofon, iar impulsul dat de către Daniel Bertaux nu este de 
neglijat ; discuţiile privind o metodologie şi epistemologie specifice sunt la ordinea 
zilei, chiar cu propuneri concrete, numai că ele sunt mai curând de sorginte americană 
decât franceză, cea mai cunoscută fiind acea grounded theory (Glaser, Strauss), care, 
în plus, e lansată înaintea raportului lui Bertaux. E greu de spus care e efectul pariului 
şi care e efectul sincronizării cu sociologia americană alternativă, căci ele se conjugă. 
Pe de altă parte, direcţiile de dezvoltare ale metodelor calitative sunt extrem de diverse, 
iar faţă de unele chiar şi Bertaux are rezerve. Iar la aproape 20 de ani de la lansarea 
provocării „abordării biografice”, autorul vine cu o propunere de metodologie specifică 
povestirilor vieţii (Bertaux, 1997), numai că din... „perspectivă etnosociologică”7. De 


x» 


7. Prin „perspectivă etnosociologică” Bertaux înţelege „un tip de cercetare empirică bazată pe 
ancheta de teren, inspirată din tradiţia etnografică în ce priveşte tehnicile de observaţie, dar 
care îşi construieşte obiectele de cercetare pornind de la problematica sociologică. [...] 
Prefixul «etno» în acest caz nu trimite le fenomenele de etnicitate, ci la coexistenţa în 
interiorul unei aceleiaşi societăţi a mai multor lumi sociale care îşi dezvoltă fiecare propria 

această dată nu mai este vorba de un pariu, ci de o propunere concretă, viabilă după 
părerea noastră. 

În această carte, discuţia se concentrează — privitor la clarificări conceptuale, ceea 
ce ne interesează acum - asupra naturii povestirii vieţii. La modul general, avem de-a 
face cu o povestire* a vieţii ori de câte ori „un subiect povesteşte [s.n.] unei alte 
persoane, cercetător sau nu, un episod oarecare din experienţa sa trăită” (Bertaux, 
1997, p. 32). Aici practic nu se face distincţie între uzul social al povestirii vieţii şi cel 
ştiinţific. Important este verbul „a povesti”, „el semnifică faptul că producţia discursivă 
a subiectului ia forma narativă” (Bertaux, 1997, p. 32). Prin natura sa, povestirea vieţii 
este o formă narativă”. 

În schimb, potrivit autorului, în ştiinţele sociale povestirea vieţii rezultă dintr-o 
formă particulară de interviu, anume interviul narativ, în care cercetătorul solicită unui 
„Subiect” să povestească întreaga sa experienţă trăită sau doar o parte a acesteia. lată 


subcultură” (Bertaux, 1997, p. 11). În această perspectivă, nu se recurge exclusiv la 
povestirile vieţii, ci şi la alte surse, cum ar fi statistici, regulamente (texte oficiale), interviuri 
cu informatori plasați în poziţie „centrală” sau observaţii directe ale comportamentelor. Dar 
autorul acordă, spre deosebire de alţi cercetători, o importanţă privilegiată povestirilor vieţii 
care, după părerea sa, sunt mult mai bogate în informaţii şi „introduc o dimensiune 
diacronică” (ce lipseşte observaţiei directe, concentrată pe interacţiunile faţă în faţă) care 
„permite sesizarea logicilor de acţiune în dezvoltarea lor biografică şi a configuraţiilor 
raporturilor sociale în dezvoltarea lor istorică (reproducere şi dinamici ale transformării)” 
(Bertaux, 1997, p. 8). Georges Lapassade, de pildă, privilegiază observaţia participativă şi 
vorbeşte de o etnosociologie interacţională, cu rădăcini în aceeaşi Şcoală de la Chicago, 
pentru care „munca de teren implică în mod fundamental observaţia participativă (noţiune 
care însemna observaţia prelungită a faptelor pe teren, participând în acelaşi timp la viaţa 
oamenilor), interviul etnografic (care nu poate fi realizat, în general, fără a apela la 
dispozitivul observaţiei participative) şi analiza «materialelor» oficiale şi personale (jurnale 
personale, autobiografii şi povestiri ale vieţii considerate o co-producţie a cercetătorului şi 
subiectului)” (Lapassade, 1991, p. 23). Oricum, cele două „variante” ale perspectivei 
etnosociologice au în comun poziţia antipozitivistă ; ele se diferenţiază după rolul acordat 
diacroniei, respectiv interacțiunilor faţă în faţă, de unde vine şi accentul pus pe metode 
diferite. În sociologia calitativă anglo-saxonă predomină varianta interacţionistă (pe care o 
prezintă Lapassade), în timp ce în cea europeană se pare că atenţia este acordată mai curând 
celei bazate pe povestirea vieţii. Ele nu trebuie văzute neapărat ca fiind concurente (combinaţiile 
sunt oricând posibile) sau ca fiind cultivate diferit din orgoliu academic (e foarte posibil ca 
în funcţie de cele două contexte socioculturale, american şi european, puterea lor euristică 
să fie mai mare într-o parte decât în alta). 

8. Autorul foloseşte intenţionat în context forma nearticulată „povestire”, păstrând forma 
articulată „povestirea vieţii” pentru viziunea maximalistă asupra acesteia, pe care el n-o 
împărtăşeşte. 

9. Prin naraţiune, autorul înţelege relatarea unei serii diacronice de evenimente, legate între ele. 
Asta nu înseamnă că în discurs nu pot apărea şi alte forme, care nu sunt narative, cum ar fi 
descrierea, explicaţia sau evaluarea - numai că acestea din urmă nu funcţionează independent, 
ci servesc povestirii, contribuie la construcţia semnificaţiilor. Căci pentru a povesti o 
întâmplare (sau o serie) ai nevoie de personaje, trebuie să descrii relaţiile reciproce dintre 
ele, să explici motivațiile acţiunilor ; să descrii contextele de acţiune şi interacţiune şi să 
evaluezi acţiunile lor precum şi personajele însele. Un discurs nu este narativ atunci când 
este exclusiv descriptiv sau când, referindu-se la diferite evenimente, doar le juxtapune 
(luând forma de „cronică”), fără a descrie sau stabili raporturi între ele (adică forma 
„diacronică”). 


482 TRATAT DE ASISTENŢĂ SOCIALĂ 


că ne găsim în faţa a doua forme de povestire a vieţii : una integrală şi alta parțială sau 
focalizată, cum a fost denumită ulterior de unii autori; sau a două concepţii asupra 
acesteia: una „maximalistă” şi alta „minimalistă”, Bertaux fiind adeptul celei din 
urmă. 

Concepţia maximalistă, după modelul autobiografiei, vede povestirea vieţii ca fiind 
„completă”, acoperind toată istoria vieţii subiectului, de la naştere până în momentul 
povestirii, de la descrierea vieţii sale interioare şi până la cea a acţiunilor, contextelor 
interpersonale sau sociale. Această reprezentare „totală” (acoperirea vieţii în totalitate 
şi ca totalitate) propune un ideal care poate fi atins doar cu o muncă enormă, focalizată 
pe o singură persoană ; or, precizează autorul, sociologia e o ştiinţă a fenomenelor 
colective, aşa că o asemenea viziune asupra povestirii vieţii - dacă ne propunem să 
facem cercetare - este inoperantă în practică”. De aceea suntem nevoiţi să recurgem la 
o concepţie minimalistă. 

În viziunea minimalistă, ori de câte ori „într-un interviu apare o formă narativă pe 
care subiectul o foloseşte pentru a exprima conținuturile unei părţi a experienţei sale 
trăite” (Bertaux, 1997, p. 32), avem de-a face cu o povestire a vieţii. Deşi concepţia 
maximalistă se inspiră din autobiografie, povestirea „completă” a vieţii nu trebuie 
confundată cu aceasta. Bertaux rezervă termenul de autobiografie pentru forma scrisă 
Şi autoreflexivă, redactată în singurătate de către subiectul care îşi priveşte retrospectiv 
viaţa în totalitate (completitudine diacronică, i-am spune noi) şi ca totalitate (respectiv 
completitudine sincronică). 

Astfel concepută, autobiografia se opune povestirii etnosociologice a vieţii, care 
este o formă orală, mai spontană şi mai ales dialogică, iar subiectul este invitat de 
către cercetător să-şi povestească experienţa de viaţă trecând-o printr-un filtru. Acest 
filtru este constituit din interesul cercetătorului pentru o anumită lume sau situaţie 
socială şi apare atât în modul de a solicita o persoană pentru interviu (când este 
enunțată tema mare a cercetării), cât şi în momentul când se lansează întrebarea 
inaugurală”. EI precentrează interviul, ceea ce face ca povestirea vieţii să fie ne-totală 
în ambele sensuri. 


10. Să remarcăm că aici funcţionează în subsidiar presupoziţia că un fenomen colectiv nu poate 
fi cunoscut pornind de la un singur caz, chiar dacă îl studiem în profunzime. În situaţia în 
care n-ar funcţiona această presupoziţie, n-ar mai fi imposibil în practică să cunoaştem 
fenomenele colective utilizând povestirile integrale ale vieţii, adică n-ar mai fi absolut 
imperativă concepţia minimalistă asupra povestirilor vieţii. 

11. Bertaux nu insistă foarte mult asupra acestui „filtru”, deşi nu este nicicum neproblematic. 
Anunţarea temei cercetării şi consemnul reprezintă un filtru conştient, pe care cercetătorul 
îl pune cu bună ştiinţă, ceea ce nu înseamnă că e unicul posibil şi/sau prezent de-a lungul 
interviului. 

Modul cum subiectul îl percepe pe cercetător şi îl plasează socialmente este un alt filtru, care 
poate antrena selectarea anumitor fapte din trecut, chiar din lumea sau situaţia socială pe care 
a deschis-o (evocat-o) filtrul din consemn. Ar mai fi o chestiune : faptul că Bertaux gândeşte 
obiectul sociologic ca pe o lume socială sau o situaţie socială, adică parţiale, conduce 
inevitabil la imposibilitatea de a culege povestiri complete ale vieţii. Nu e vorba numai de 
faptul că e ostenitor să culegi multe povestiri complete ale vieţii şi să le compari, ci de acela 
că, din această perspectivă, e teoretic imposibil. Formularea consemnului este direct legată 
de modul de construcţie a obiectului sociologic. Dacă sunt interesat de o lume specifică a 
muncii, cum ar fi producţia de pâine artizanală, eu trebuie să-l întreb pe subiect cum a 

Deşi nu o afirmă explicit, putem deduce că Bertaux identifică povestirea etnosocio- 
logică a vieţii cu povestirea parţială/focalizată a vieţii ca rezultat al interviului narativ. 
şi povestirea completă a vieţii este (sau poate fi) rezultat al interviului narativ - de 
aceea povestirea etnosociologică nu se suprapune întrutotul cu interviul narativ ! —, dar 
am văzut că, în concepţia autorului, ea singură nu poate da seamă de fenomenele 
colective, iar a culege mai multe e absolut nepractic. Ce se întâmplă cu povestirile 
vieţii care nu sunt rezultat al interviului narativ ? Adică acele povestiri care nu sunt 
declanşate de cercetător sau care nici măcar nu-i sunt adresate lui; care sunt, dacă 
putem spune aşa, rezultatul conversațiilor narative. Asupra lor Bertaux nu se opreşte 
deloc. Or, ele apar frecvent în diferite momente ale vieţii şi chiar în viaţa cotidiană, 
mai ales sub formă parţială, orală şi spontană. Fără îndoială, ele nu sunt simplu de 
recoltat ; însă în cadrul observaţiei participative ar putea ocupa un loc aparte. Ar putea 
fi punctul în care ancheta etnosociologică centrată pe povestirea vieţii se întâlneşte cu 
cea focalizată pe observaţia participativă. 


2.2. Istorie reală -— istorie trăită — istorie povestită 


În paralel, este reluată discuţia binomului povestirea vieţii — istoria vieţii, augmentată 
şi nuanţată în raport cu dezbaterile dintre „realişti” şi „antirealişti”. Dacă în binomul 
amintit nu este pusă în discuţie posibilitatea cunoaşterii istoriei reale (subiective şi/sau 
obiective), ci modalitatea cum aceasta poate fi cunoscută, în sensul dacă este suficientă 
povestirea vieţii sau dacă aceasta trebuie însoţită şi de alte documente, acum se pune 
problema relaţiei dintre istoria reală, istoria trăită şi istoria povestită. 

„Antirealiştii” sau „textualiştii”, cum îi numeşte Bertaux, „neagă istoriei unei 
persoane orice realitate obiectivă şi susţin că singurele realităţi cognoscibile sunt 
realităţile discursive constituite din discursurile însele (ca texte)” (Bertaux, 1997, 
p. 32). Acestora, autorul le opune o poziţie „realistă”, conform căreia „istoria unei 
persoane (dar şi a unui oraş, a unei instituţii, a unei ţări) are o realitate prealabilă 
modului în care e povestită şi independentă de acesta” (Bertaux, 1997, p. 33). În 
schimb, le recunoaşte meritul de a fi atras atenţia asupra diferitelor medieri subiective 


devenit brutar şi nu să-l rog să-mi povestească viaţa de-a fir a păr. Şi asta nu fiindcă e mai 
economic ca timp, ci fiindcă uzând un consemn general nu poţi obţine date satisfăcătoare, 
profunde ale unei lumi sau situaţii sociale fără a încălca contractul iniţial de interviu, ceea 
ce antrenează distorsiuni. 

Aşadar, practic poate fi solicitată o povestire a vieţii întregi pentru a afla date (şi) despre 
chiar dezirabil), dar a aprofunda acea lume în calitate de obiect sociologic nu se poate 
face, în cadrul unei povestiri complete, decât trădând pactul iniţial şi, eventual, sacrificând 
nondirectivitatea. 

A propune subiectului, prin intermediul consemnului, o „lume parţială” de rememorat 
înseamnă a şti din capul locului că nu vei cunoaşte poziţia acelei lumi în economia completă 
a vieţii subiectului, dar că o vei putea explora în profunzime evitând anumite tipuri de 
distorsiuni. Deşi în sensul „tare” al nondirectivităţii propunerea unei lumi sociale particulare 
ca temă de dialog înseamnă a propune o perspectivă de rememorare, adică o limitare a 
libertăţii subiectului, ea e acceptabilă în sensul „slab” şi, evident, mult mai eficientă practic 
(dacă gândim obiectul sociologic aşa cum o face Bertaux). 

şi culturale care se interpun de la trăirea experienţei până la forma narativă pe care 
aceasta o capătă: „între o situaţie socială sau un eveniment şi modul în care sunt «trăite» 
de către subiect se interpun schemele de percepţie şi evaluare” ; „între memorarea 
situaţiilor, evenimentelor şi acţiunilor şi evocarea lor ulterioară se interpune medierea 
semnificaţiilor pe care subiectul le atribuie retrospectiv prin totalizarea mai mult sau mai 
puţin reflexivă a experienţelor (totalizare care inevitabil ţine cont de percepțiile şi 
evaluările aceloraşi evenimente şi acte de către apropiații săi)” ; „între ceea ce subiectul 
a trăit şi totalizat şi ceea ce consimte să povestească astăzi se interpun, de asemenea, alte 
medieri” (Bertaux, 1997, p. 37). Autorul rezolvă această problemă a medierilor prin 
ceea ce am putea numi metafora tabloului. Fiecare subiect realizează tabloul vieţii sale ; 
chiar dacă culorile nu mai corespund realităţii (din cauza medierilor succesive), desenul 
(adică structura diacronică a situaţiilor şi evenimentelor) rămâne nealterat, fidel realităţii. 
Compararea lor (realizarea unei expoziţii?) permite îndepărtarea coloritului datorat 
medierilor şi stabilirea „unui nod comun al experienţelor” (Bertaux, 1997, p. 37), care 
este mai curând un nod de fapte şi de practici decât de reprezentări. 

Aşadar, ceea ce caracterizează noua problematică în jurul povestirii vieţii este 
focalizarea diferitelor „distorsiuni”, „filtre” care se interpun între realitate, experienţa 
trăită şi redarea acestei experienţe - situaţie care angajează reflecţii epistemologice şi 
metodologice dintre cele mai diverse (privind statutul realităţii şi al istoriei, posibilitatea 
de a cunoaşte trecutul, relaţia cercetătorului cu terenul, relaţia dintre subiect şi cercetător, 
situaţia de interviu, manieră de a analiza conţinutul etc.), precum şi vii dispute. 

Poziţiile faţă de această problemă, în linii mari, sunt următoarele : realitatea nu 
există decât ca discurs, ca text (concluzia „textualiştilor”, care, concentrându-se pe 
multitudinea medierilor, dizolvă realitatea faptelor) şi poate fi cunoscută, în această 
calitate, analizând povestirile vieţii ca pe nişte texte oarecare? ; există o realitate 


12. Poziţie răspândită mai cu seamă în sociolingvistică, studii literare, semiotică, sociologia 
ideologiilor ş.a. În variantele moderate, nu este negată cu totul realitatea faptelor, ci doar 
reconsiderată şi problematizată relaţia dintre real şi povestire. Cert este că povestirile ne 
oferă doar cuvinte, nu fapte. Întrebarea este : în ce manieră — pornind de la cuvinte, de la text — 
putem identifica relaţii sau raporturi într-o realitate (inter)subiectivă ? 

Această perspectivă nu este lipsită de contribuţii interesante pentru sociologie, dincolo de 
faptul că a stimulat reflecţia epistemologică şi metodologică. De pildă, omologia dintre 
naraţiune şi acţiune, pe care o teoretizează Paul Ricoeur, susţine indirect perspectiva 
etnosociologiei bazate pe povestirea vieţii, căci asta înseamnă că poate fi dedus din povestire 
cursul acţiunii subiectului şi nu e necesară observaţia lui prin participare. În Zimp şi povestire 
(1993), Ricoeur dezvoltă un cadru de analiză, utilizabil în sociologie, pornind de la corelaţia 
dintre activitatea de a povesti o istorie şi caracterul temporal al experienţei umane. EI consideră 
povestirea produs al unei acţiuni de configurare, o „punere în intrigă” care realizează o triplă 
mediere : transformă o diversitate de evenimente sau incidente succesive într-o istorie 
organizată şi considerată ca întreg ; face o sinteză a celor mai eterogene elemente (agenţi, 
scopuri, mijloace, interacțiuni, circumstanţe etc.) ; polarizează istoria povestită între începutul 
şi sfârşitul său, transformând relaţia de succesiune a evenimentelor în înlănţuiri cu final 
cunoscut, în care fiecare element îşi capătă locul şi semnificaţia în funcţie de acest final. 

Şi mai apropiată de sociologie, cel puţin ca aplicativitate, este contribuţia lui Didier 
Demazeditre şi Claude Dubar (1997), care încearcă să investigheze modul cum povestirea, 
în calitate de producţie textuală, singulară, poate servi la cunoaşterea realităţii sociale. Ei 
consideră că pentru a-şi apropria lumea socială şi a-şi defini propriul loc în ea, subiecţii 
utilizează categorizări care sunt construite în urma povestirii experienţelor lor. În acest sens, 

dincolo de discurs, dar ea nu poate fi cunoscută prin recursul la biografii/povestiri ale 
vieţii (poziţie pentru care Bourdieu [1986] e reprezentativ), fiindcă reconstrucţia 
coerentă a traiectoriilor pe care acestea o realizează a posteriori nu reprezintă decât o 
„iluzie biografică” ; există o realitate independentă de discurs (fie ea subiectivă sau 
obiectivă), iar povestirile vieţii constituie o descriere destul de apropiată a acesteia 
(este cazul lui Bertaux). 

Fără îndoială, în jurul acestor poziţii se dezvoltă discursuri mai radicale sau mai 
moderate, între ele fiind posibile numeroase soluţii de compromis. Or, înşişi autorii îşi 
pot nuanţa sau schimba poziţiile în timp. De pildă, Pierre Bourdieu, după ce a scris 
Iluzia biografică în 1986, la şapte ani distanţă publică o carte, La misere du monde, 
bazată pe interviuri autobiografice, în care analizează formele contemporane ale 
mizeriei sociale. 


2.3. „Iluzie biografică” —- „ideologie biografică” 


Vom rămâne ceva mai mult la articolul lui Pierre Bourdieu, fiindcă e un text care — prin 
argumentele sale (dintre care unele nu sunt chiar atât de noi, după cum se va vedea), 
dar mai ales prin faptul că paradigma dominantă a sociologiei franceze reacţionează 
prin însăşi vocea creatorului ei la curentul antipozitivist şi anticantitativist ce lua 
naştere în epocă — a marcat istoria povestirii vieţii în Franţa. După un debut pe ton de 
pamflet!5, articolul pune în cauză înseşi fundamentele metodei. 

Potrivit lui Bourdieu, istoriile vieţii sunt „artefacte socialmente ireproşabile”, 
construite printr-o complicitate naturală între subiect şi biograf, ambii având interesul 
să accepte aceste „creaţii artificiale de sens” ca reale. Subiectul, producând în mod 
public un discurs despre sine, ar avea toate motivele să decupeze şi să rearanjeze 
secvențele propriei vieţi, atribuindu-le un sens retrospectiv convenabil, transformându-se 
în „ideologul propriei sale vieţi”. 

În acelaşi timp, biograful, ca profesionist al interpretării, ar avea, la rândul său, 
motive la fel de întemeiate să creadă în „postulatul sensului existenţei povestite”. 
Astfel, dintr-un şir de întâmplări şi evenimente, sunt selecţionate „în funcţie de o 
intenţie globală, anumite evenimente semnificative” şi sunt stabilite „conexiuni capabile 
să le dea coerenţă, precum cele pe care le implică instituirea lor în calitate de cauze 
sau, mai adesea, în calitate de scopuri” (Bourdieu, 1988, p. 80). Ceea ce înseamnă că 
nu există decât un sens retrospectiv construit al povestirii în urma complicităţii dintre 


ei „studiază categorizarea în act în limbaj ca şi constituire a unei lumi simbolice structurate 
ce dă seamă de practicile locutorului” (Demazeditre şi Dubar, 1997, p. 81). 
În Germania, unde asemenea abordări sunt mult mai frecvente, contribuţia lui Ulrich 
Oevermann dezvoltată sub numele de hermeneutică obiectivă este cea mai cunoscută. Pentru 
el, realitatea socială nu este exterioară şi independentă de subiect, perceptibilă în sine, ci se 
constituie în interacţiunile dintre fiinţele umane; este deopotrivă proces şi rezultat al 
procesului de interacţiune. În acest proces sunt elaborate diferite obiecte simbolice, pe care 
le putem numi fexfe. Asupra acestora din urmă trebuie să se concentreze metodele de 
cercetare din ştiinţele sociale. 

13. „Istoria vieţii este una dintre acele noţiuni ale simțului comun care au intrat prin contrabandă 
în universul savant ; mai întâi, fără surle şi trâmbiţe, la etnologi, apoi, mai recent, şi nu fără 
zgomot, la sociologi” (Bourdieu, 1988, p. 79). 


486 TRATAT DE ASISTENŢĂ SOCIALĂ 


cercetător şi subiect. Sensul construit este tributar simțului comun, care concepe viaţa 
ca pe o istorie coerentă şi liniară, cu relaţii inteligibile între fapte, ceea ce face ca 
stările succesive să fie considerate drept etape ale unei dezvoltări necesare. „Această 
viaţă organizată ca o istorie se derulează după o ordine cronologică ce este în acelaşi 
timp şi o ordine logică, de la un început, o origine - în dublu sens, de punct de plecare, 
de debut, dar şi de principiu, de rațiune de a fi, de cauză primă - până la capătul său 
care îi este totodată scop” (Bourdieu, 1988, p. 81). 

Reprezentarea vieţii ca istorie, ca relatare a succesiunii unor evenimente semni- 
ficative, specifică simțului comun, a fost îndelung cultivată de literatură, iar a o lua în 
considerare ca atare în ştiinţele sociale înseamnă a „ceda unei iluzii retorice”. Realitatea, 
de fapt, nu posedă această inteligibilitate, ci este discontinuă, fragmentară, constituită 
din elemente juxtapuse. 

De altminteri, chiar naşterea romanului modern pune sub semnul întrebării repre- 
zentarea tradiţională „a discursului romanesc ca istorie coerentă şi totalizantă şi a 
filosofiei existenţei implicate de această convenţie retorică” (Bourdieu, 1988, p. 80). 
Faulkner, dă ca exemplu autorul, prin Zgomotul şi furia pune în chestiune deopotrivă 
structura romanului ca povestire liniară şi viziunea vieţii ca existenţă dotată cu sens, iar 
Alain Robbe-Grillet produce o adevărată revoluţie retorică. Dacă literatura modernă 
subminează convenţia retorică, procedând la „spargerea” povestirii liniare, simţul 
comun nu abandonează acest tip de reprezentare. De aceea „nu poate fi ocolită 
întrebarea asupra mecanismelor sociale care favorizează sau autorizează experienţa 
obişnuită a vieţii ca unitate şi ca totalitate” (Bourdieu, 1980, p. 81). 

Dintre diferitele mecanisme de care lumea socială dispune în vederea totalizării şi 
unificării eului, Bourdieu consideră că numele propriul, în calitate de „desemnător 
rigid” (expresie împrumutată de la Kripke), este cel mai eficient în acest sens. Dar 
dincolo de instituţiile sociale care contribuie la totalizarea şi unificarea eului, se pune 
problema unui răspuns în cadrul sociologiei „la vechea întrebare empiristă asupra 
existenţei unui eu ireductibil la rapsodia de senzaţii singulare”. 

Conceptul sociologic capabil să unifice practicile şi reprezentările sociale este 
considerat de către Bourdieu cel de habitus. Povestirile totalizante (ca forme mai mult 
sau mai puţin autorizate de „a vorbi despre sine”) nu sunt decât forme de înţelegere a 
identităţii practice, care altminteri se prezintă intuiţiei ca o nesfârşită serie de manifestări 
ale ei. Deşi nu o afirmă explicit, Bourdieu sugerează că istoriile vieţii nu sunt decât 
aproximări de simţ comun, deformate, ale habitusului. Producerea lor, ca discursuri 
despre sine, ţine, de fapt, de relaţia dintre un habitus şi o piaţă ; în consecinţă, istoria 
vieţii variază ca formă şi conţinut în funcţie de calitatea pieţei, situaţia de anchetă 
participând şi ea la producerea discursului cules. 


14. „«Desemnător rigid», numele propriu este prin excelenţă forma impunerii arbitrare pe care 
o operează riturile de instituire : numirea şi clasificarea introduc diviziuni tranşante, absolute, 
indiferente la particularităţile circumstanţiale şi la accidentele individuale, în vagul şi fluxul 
realităţilor biologice şi sociale. Se înţelege astfel de ce numele propriu nu poate să descrie 
proprietăţi şi nu vehiculează nici o informaţie asupra ceea ce numeşte : datorită faptului că ceea 
ce desemnează nu este niciodată decât o rapsodie compozită şi disparată de proprietăţi biologice 
şi sociale în continuă schimbare, toate descrierile ar fi valabile doar în limitele unui anumit 
stadiu sau spaţiu. Altfel spus, el nu poate să ateste identitatea personalităţii, ca individualitate 
social constituită, decât cu preţul unei formidabile abstrageri” (Bourdieu, 1988, p. 82). 

O analiză critică a istoriei vieţii, este de părere autorul, ne conduce la „construirea 
noţiunii de traiectorie ca serie de poziții ocupate succesiv de acelaşi agent (sau acelaşi 
grup) într-un spaţiu el însuşi în devenire şi supus unor transformări neîntrerupte” 
(Bourdieu, 1988, p. 83). O asemenea traiectorie nu poate fi înţeleasă fără a construi 
stările succesive ale câmpului în care ea s-a derulat şi fără a pune în evidenţă ansamblul 
relaţiilor obiective care pun în raport agentul considerat cu ansamblul celorlalţi agenţi 
care se investesc în acelaşi câmp şi se confruntă cu acelaşi spaţiu de posibile. 

Aşadar, istoriile vieţii nu ne oferă informaţii asupra realităţii sociale prin logica lor 
internă, reconstruită din inferior, prin coerență, ci doar prin raportare la relaţiile 
obiective dintre poziţiile sociale exterioare individului. Pentru a reliefa acest lucru, 
Bourdieu utilizează celebra metaforă a metroului : „A încerca să înţelegi viaţa ca o 
serie unică şi sieşi suficientă de evenimente succesive fără altă legătură decât cu 
asocierea la un «subiect» a cărui constanţă nu este, fără îndoială, decât cea a unui nume 
propriu, este aproape la fel de absurd ca şi a încerca să explici un traseu de metrou fără 
a ţine seama de structura reţelei, adică de matricea de relaţii obiective dintre diferitele 
staţii” (Bourdieu, 1988, p. 83). 

Aşa cum spuneam, argumentele lui Bourdieu nu sunt chiar atât de noi; asupra unor 
aspecte atrăsese atenţia şi Daniel Bertaux încă din 1976, adică înainte cu zece ani, în 
raportul către CORDES, fără însă a considera că nu este posibilă cunoaşterea realităţii 
sociale cu ajutorul povestirilor vieţii. El a pus în gardă cercetătorii faţă de „ideologia 
biografică”, cum a numit-o el, „care postulează o transparenţă între trăit şi povestire : 
în raport cu experienţa trăită, naratorul reconstruieşte etapele şi evenimentele vieţii 
sale şi le dă o coerenţă pe care ele n-au avut-o; povestirea nu este viaţa însăşi: el 
selecţionează, orientează, ordonează, asamblează, proiectează, după o logică a posteriori 
care este cea a locutorului în momentul naraţiunii. Bertaux crede însă în pertinenţa 
sociologică a recursului, cu anumite condiţii, la povestirile vieţii pentru a obţine 
informaţii pe care abordările de tip cantitativ nu le pot furniza. Aceste condiţii sunt de 
mai multe feluri: ele privesc deopotrivă definirea obiectului de cunoaştere de către 
sociolog, procedurile de culegere a povestirilor vieţii, modalităţile de tratament şi de 
analiză a materialului recoltat” (Delory-Momberger, 2000, pp. 212-213). 

Semnalul de alarmă pe care Bertaux l-a tras în privinţa pericolului „ideologiei 
biografice” a avut ecou în comunitatea ştiinţifică. Într-o carte consacrată povestirilor 
vieţii, apărută cu trei ani înaintea articolului lui Bourdieu, Jean Poirier şi colaboratorii 
săi (1983) reformulează avertismentul lui Bertaux, aducându-i numele în discuţie, în 
următorii termeni : „Naratorul este tentat adesea, fără a fi conştient, să-şi rearanjeze 
propria existenţă ; când reface filmul propriei existenţe, el riscă să-i reordoneze 
secvențele. El va proceda la o reconstrucţie parţial falsă şi artificială a realităţii, 
«ştergând> pasajele jenante, privilegiind factorii de coerenţă, favorizând «unitatea vieţii» 
în detrimentul acoerenţei diversităţii, a eventualelor contradicții. Dar aceasta nu 
înseamnă că trebuie să recuzăm reconstrucţiile existenţei ce pleacă de la elementele de 
informaţie, şi cu atât mai puţin nu înseamnă că nu există o logică internă a vieţii, 
susceptibilă să-i scape uneori — sau adesea - subiectului însuşi” (J. Poirier er a/., 1983, 
pp. 43-44). 

Altminteri, nici avertismentul lui Bertaux nu este cu totul nou; aceste efecte de 
armonizare a trecutului şi de rearanjare a secvenţelor vieţii în povestire erau cunoscute 
în epocă, după cum o dovedeşte şi ceea ce scria A. Girard în 1963 despre jurnalul 

intim!5. Meritul lui Bertaux este de a fi preluat aceste lucruri relativ cunoscute şi de a 
le fi integrat în calitate de reflecţie metodologică în cadrul unei abordări coerente. Nu 
de întâietate este vorba ; doar că Bourdieu reproşează povestirii vieţii nişte distorsiuni 
care deja erau teoretizate metodologic, de care specialiştii erau deja conştienţi în 
interpretările lor. 

Aşa cum autorul Iluziei biografice reproşează calitativiştilor că identifică în mod 
greşit viaţa cu povestirea vieţii, la rândul său el confundă „ideologia biografică” a 
subiecţilor cu viziunea despre istorie şi viaţă a cercetătorilor. Dacă primii îşi recon- 
struiesc trecutul într-o poveste „rotundă”, în care evenimentele sunt selectate şi capătă 
semnificaţie în funcţie de deznodământul lor, asta nu presupune sine die că şi cei ce vor 
analiza aceste povestiri împărtăşesc acelaşi punct de vedere. Dimpotrivă, avertizaţi 
asupra acestui pericol, cercetătorii caută să „deliniarizeze” povestirile : caută indicii 
(urmele) altor logici decât cea prezentată de subiect, analizează contradicţiile (din 
interiorul unei povestiri sau dintre povestiri), acordă atenţie firelor povestirii abandonate 
şi apoi reluate, solicită subiectului să relateze un eveniment aşa cum l-a trăit afunci şi 
să facă comparaţie cu modul cum îl vede acum (uneori, subiecţii fac acest lucru din 
proprie iniţiativă), pune întrebări suplimentare, care „deconstruiesc” ideologia bio- 
grafică, într-un interviu ulterior, nondirectiv (aşa cum se întâmplă în cea de a doua 
parte a interviului narativ conceput de Schiitze) etc. 

Cumularea şi încrucişarea povestirilor merg în acelaşi sens al deconstrucţiei iluziei 
biografice prin comparaţie. Nimic mai străin de faptul că cercetătorul „acceptă această 
creaţie artificială de sens” (Bourdieu, 1986, p. 69). În plus, utilizarea tot mai frecventă 
a povestirilor vieţii parţiale, focalizate, ar trebui să repună în discuţie, într-un nou 
context, problema ideologiei biografice. În ce măsură, când subiectul este solicitat să 
rememoreze doar un fragment al experienţei sale de viaţă, reconstrucţia trecutului e 
pândită de aceleaşi pericole ca atunci când este rugat să refacă filmul întregii sale 
vieţi? În bună măsură e adevărat faptul că simţul comun reprezintă viaţa ca pe o 
succesiune liniară (deşi nu trebuie să exagerăm, în practică am întâlnit destule povestiri 
care puneau accentul pe frământări, indecizii, momente de răscruce, întâmplări care au 
schimbat viaţa), ceea ce recomandă drept inspirată analogia pe care o face Bourdieu 
între o povestire a vieţii şi romanul tradiţional. 

Într-adevăr, „abandonul structurii romanului ca povestire liniară a coincis cu punerea 
în discuţie a viziunii vieţii ca existenţă dotată cu sens [...]” (Bourdieu, 1988, p. 80). 
Dar a mai coincis cu ceva: cu micşorarea distanţei dintre narator şi personaje, precum 
şi cu multiplicarea punctelor de vedere (ceea ce implică pluralismul modurilor de 
gândire şi al limbajelor utilizate de personaje). Liniaritatea povestirii e dată de existenţa 
naratorului omniscient şi e dublată, cel mai adesea, de un limbaj unic, al naratorului, 
în care sunt „convertite” limbajele personajelor, aşa cum calculatorul converteşte orice 
informaţie în limbaj boolean. Avem o poveste neliniară atunci când avem mai mulţi 
naratori, care pot vedea lumea fiecare în mod liniar pentru el, dar care, intrând în 
concurenţă cu celelalte puncte de vedere, creează o realitate polifonică. Un autor poate 


15. „La o vârstă deja avansată, cu sentimentul reuşitei în viaţă sau pentru educarea celuilalt, cu 
sentimentul că descendenţii lor vor şti să-i pună la loc de cinste, aceşti oameni privesc înapoi 
şi îşi văd destinul ca pe un tot: ei îşi cuprind dintr-o privire trecutul şi încep să-l reconstruiască 
într-un ansamblu armonios” (Girard, 1963, p. 17). 

utiliza mai multe personaje-narator pentru a crea această realitate. Or, în chestiunea 
povestirilor vieţii, Bourdieu confundă (în sensul că identifică) autorul cu un personaj 
narator. Cercetătorul, ca „autor” al unei realităţi polifonice, confruntă mai multe 
povestiri (fiecare dintre ele poate fi „liniară”) ale mai multor „personaje” asupra 
acestei realităţi, ceea ce Oscar Lewis făcea încă din 1961 în Copiii lui Sanchez şi va 
face însuşi Bourdieu în La misere du monde. Criticile lui ar fi valabile doar dacă am 
avea de-a face cu o singură povestire a vieţii şi, în acelaşi timp, dacă cercetătorul ar 
împărtăşi întrutotul punctul de vedere al subiectului şi n-ar lua nici o măsură de 
„deliniarizare” a povestirii. 

E drept, calitativiştii nu pot scăpa de „blestemul” liniarităţii povestirilor vieţii, de 
aceea sunt nevoiţi să le moduleze, să le multiplice şi să le încrucişeze. În schimb, 
cantitativiştii nu pot scăpa de distanţa autoritară dintre autor şi personaje, cealaltă 
trăsătură a romanului tradiţional. 

Asupra acestei distanţe se opreşte Richard Brown (1989), care încearcă să construiască 
o poetică a sociologiei. El pleacă de la analogia relaţiilor autor-personaje, sociolog- 
-subiecţi. O relaţie în care autorul poate fi superior, egal sau inferior personajelor ; şi 
pe care o analizează evaluând simultan importanţa relativă acordată contextului autorului 
sau discursului raportat!S, precum şi rigidităţii relative dintre frontierele lor. Unei 
rigidităţi mari îi corespunde o distanţă mare între sociolog şi subiecţi, şi invers. 
Pornind de aici, el stabileşte două stiluri narative, unul „pozitivist” sau „liniar” şi altul 
„pitoresc” sau „umanist”. Primul corespunde unei distanţe mari între sociolog şi 
subiecţi, al doilea uneia reduse, chiar egalităţii. Prin stil narativ putem înţelege maniera 
în care sociologul vorbeşte despre subiecţi şi, mai ales, în care ia în discuţie ceea ce 
spun subiecţii (discursul raportat), adică în ce fel apare discursul subiecţilor în discursul 
sociologului. 

Scriitorul autoritar (care cultivă o distanţă mare faţă de personaje, ca în romanul 
tradiţional), pentru a-şi putea exersa controlul total asupra subiecţilor, fie îi reduce la 
tăcere, fie îi forţează să utilizeze propriul său limbaj, oricât de îndepărtat ar fi acesta 
de cel specific personajelor. De aceea, în astfel de texte toate personajele vorbesc aproape 
la fel şi au un aer artificial. Ceea ce contează este conţinutul transmis, tema dezbătută, 
căci povestirea este moralizatoare, normativă. „În general, această superioritate reduce 
marja de manevră între adevăr şi eroare sau între bine şi rău” (Brown, 1989, p. 102). 
La fel procedează şi un sociolog al şcolii pozitiviste statistice care, spune Brown, 
insistând asupra forţelor, atitudinilor şi variabilelor, nu se simte obligat să dea seamă 
de existenţa subiecţilor aşa cum aceasta se manifestă în discursurile lor. „Chiar şi 
atunci când le recunoaşte o voce particulară, el nu poate utiliza în acest sens decât 
ecranele lui «chi pătrat» sau «ecartul tip». Traducând vocile naive ale acestor subiecţi 
în limbajul incontestabil al statisticii, el arată tuturor temeinicia metodei sale” (Brown, 
1989, p. 100). „Sociologii pozitivişti sunt cei care au tendinţa de a utiliza acest stil 
narativ superior care aminteşte de stilul picturii pe care Wolfflin îl numeşte «liniar». 
Acest calificativ evocă, într-adevăr, omogenitatea perfectă a stilului utilizat, autorul şi 
personajele sale vorbind acelaşi limbaj, mânuirea gramaticală şi a discursului raportat 


16. „Discursul raportat este un discurs în interiorul unui discurs, un mesaj în interiorul unui 
mesaj, dar în acelaşi timp şi un discurs despre alt discurs şi un mesaj despre alt mesaj” 
(Volosinov, 1971, p. 149 apud Brown, 1989). 

făcând să crească densitatea informaţiilor transmise [...] Altfel spus, stilul narativ 
linear tinde să accentueze temele” (Brown, 1989, p. 102). În acest stil, personalitatea 
celui care vorbeşte, a personajului, nu contează decât în funcţie de locul particular care 
îi este desemnat într-o schemă definită a priori în interiorul contextului autorului. 
Vocea personajului este vocea pe care şi-o imaginează autorul că ar trebui să o aibă 
personajul, în funcţie de identitatea atribuită. 

Stilul „pitoresc” sau „umanist”, pentru care Oscar Lewis este un bun exemplu, 
reprezintă opusul stilului „pozitivist” sau „liniar”. „Autorul recurge doar la tuşe subtile 
pentru a-şi strecura comentariile în discursul raportat. Estompând contururile exterioare 
ale discursului, procedeul individualizează. Prin introducerea în paralel a contextului 
personajului, autorul poate într-adevăr să pună în lumină o mare varietate de particu- 
larisme, incluzând diverse aspecte nonverbale ale discursurilor lor. Dacă stilul pitoresc 
oferă o imagine mai completă, mai fidelă şi mai individualizată a realităţii sociale, o 
adevărată eroziune a frontierelor, care marchează acest stil, permite de asemenea 
autorului să-şi introducă propriile comentarii la discursul subiecţilor. Pe plan ideologic, 
se îndepărtează de autoritatea şi indiferența autoritară tipice stilului liniar pentru a 
relativiza valorile şi a da mai multă importanţă nuanţelor de gândire, sentimentelor sau 
comportamentelor aşa cum apar ele în expresia lor verbală. [...] Împins la extrem, stilul 
neglijează sensul denotativ al expresiei — conţinutul său -— în favoarea culorii sale şi a 
contextului” (Brown, 1989, p. 103). Distanţei excesive din stilul pozitivist îi corespunde 
păcatul unei intimităţi cu discursul subiecţilor în stilul pitoresc. 

Revenind la chestiunea „ideologiei biografice”, să remarcăm că îşi găseşte perfect 
corolarul în cea a „ideologiei ştiinţifice”. Dacă pozitiviştii acuză „liniaritatea” povestirii 
subiecţilor, calitativiştii acuză „liniaritatea” discursului cu privire la subiecţi. 

Dezbaterile continuă. 


2.4. Autobiografie directă şi autobiografie indirectă 


Jean Poirier, Simon Clavier-Valadon şi Paul Raybaut (1983) sunt cei care lansează 
conceptele de autobiografie directă şi autobiografie indirectă în contextul dezbaterilor 
privind teoria şi practica povestirilor vieţii. Autorii nu fac o distincţie clară între istoria 
vieţii, povestirea vieţii şi (auto)biografie, ci le folosesc ca echivalente!” de-a lungul 
cărţii, cu o ocurenţă mai mare pentru ultimii doi termeni. În schimb, consideră că 
singurele care merită numele de aufobiografii sunt biografiile directe, adică cele 
elaborate de subiectul însuşi, care povesteşte liber, fără intermediar. Fără îndoială, ele 
sunt mai curând scrise, căci e greu de imaginat că cineva stă singur şi îşi povesteşte 
viaţa în faţa reportofonului. De aici una dintre limitele lor importante: nu pot fi 
obţinute decât de la persoanele alfabetizate. 

Aşadar, povestirile vieţii derulate în faţa unui cercetător (a unei alte persoane, în 
general, care are rol de incitator, eventual de moderator) sunt impropriu numite 


17. Pentru echivalenţa dintre „istoria vieţii” şi „povestirea vieţii” este concludent cuvântul 
înainte al cărţii lor, iar pe cea dintre povestirea vieţii şi autobiografie o deducem din discuţia 
privind „autobiografia directă” şi „autobiografia indirectă” (Poirier er a/., 1983, pp. 35-43), 
termeni care sunt reluaţi la pagina 55 ca povestire a vieţii directă şi povestire a vieţii 
indirectă. Nicăieri ei nu afirmă explicit echivalenţa termenilor, dar nici nu marchează 
diferenţa dintre aceştia. 


ABORDĂRI ALE METODOLOGIEI CALITATIVE : POVESTIRILE VIEŢII 491 


autobiografii, de aceea autorii le asociază termenul indirecte, pentru a le diferenţia de 
celelalte. 

Autobiografiile directe, chiar dacă nu sunt obţinute în prezenţa unui cercetător, pot 
fi redactate la cererea acestuia ; de aceea trebuie să distingem între aufobiografiile 
directe spontane (care sunt elaborate sub impulsul interior al subiectului, din proprie 
iniţiativă) şi cele provocate (scrise la solicitarea cercetătorului). 

Autobiografiile directe spontane sunt însă rare şi, dincolo de faptul că, în afară 
de orice bănuială, ar prezenta distorsiuni cauzate de cercetător, prezintă diferite 
dezavantaje. În primul rând, chiar dacă reuşim să le găsim, e foarte puţin probabil ca 
ele să facă referinţe consistente la obiectul cercetării noastre, astfel încât să ne permită 
să le comparăm între ele şi să tragem concluzii. În al doilea rând, poziţia naratorului 
care dialoghează cu el însuşi este lesne contaminată de „ideologia biografică”. 
Documentul este redactat după stricta dorinţă a autorului ; poate fi inexact, lacunar şi 
să exagereze anumite aspecte. Subiectul poate fi tentat să retuşeze anumite momente ale 
vieţii sale, după cum, inconştient, poate atribui o logică retrospectivă unei succesiuni 
de evenimente anarhice. Aşadar, în loc să se povestească şi să povestească despre 
grupul său, el îşi poate construi un mit sau nara viaţa aşa cum ar fi vrut să fie, 
livrându-ne mai curând un „proiect” al vieţii decât o „povestire” a vieţii. Aceste 
pericole pândesc şi autobiografia directă provocată, însă în mai mică măsură, fiindcă 
aceasta este însoţită cel mai frecvent de un ghid, un aide-memoire. 

Autorii pledează pentru autobiografia directă provocată, redactată cu ajutorul unui 
ghid elaborat de cercetător, care joacă rol de cadru de referinţă. Avantajele sunt 
evidente : se câştigă foarte mult timp, autobiografiile furnizează informaţiile de care 
avem nevoie şi pot fi comparate între ele, o logică retrospectiv construită este zădărnicită 
(dar nu înlăturată cu totul) de temele sugerate care fragmentează mărturisirea. Ghidul 
prezintă o serie de teme, pune anumite întrebări, lăsând totală libertate subiectului de 
a răspunde sau nu la propunerile făcute sau de a atinge alte evenimente şi probleme, 
nespecificate în ghid. El este un simplu fir conductor şi, spun autorii, „nu este cu 
nimic mai constrângător decât întrebările puse de cercetătorul care înregistrează 
răspunsurile pe reportofon ; de fapt, procedeul respectă mai mult libertatea subiectului, 
care nu resimte nici prezenţa stânjenitoare a cercetătorului, nici constrângerea aparatului 
de înregistrat” (Poirier er al., 1983, p. 39). 

Un ghid cu teme la alegere se vrea o modalitate de a împăca nondirectivitatea 
proprie autobiografiei cu interesul cercetătorului pentru anumite informaţii. Dacă ni se 
permite formularea uşor!* paradoxală, autobiografia directă provocată pe bază de ghid 
este un interviu semistructurat autoadministrat. 

„Autobiograful”, potrivit celor trei autori, prezintă aceleaşi caracteristici ca şi 
autorul de jurnal intim. „Nu există diferenţe cu adevărat importante între ei. Faptul că 
autorul autobiografiei [numai a celei provocate, am adăuga noi] este stimulat din 
exterior, nu-l distinge de autorul jurnalului intim, nutrit din el însuşi printr-un stimul 
interior ; altminteri, în practică se întâmplă adesea ca situaţiile concrete declanşatoare 
să fie aproape identice : căci autorii de jurnale intime sunt adesea influenţaţi de către 
un eveniment sau un element exterior şi autorii de autobiografii nu ar răspunde la 


18. Nu spunem pur şi simplu paradoxală, fiindcă şi chestionarul, care adesea e considerat un 
interviu structurat, are formă autoadministrată. 

această solicitare care-i vizează dacă nu ar exista în ei, dinainte, o anume disponibilitate, 
o aşteptare — o motivaţie interioară” (Poirier er a/., 1983, p. 38). 

Fără îndoială, miza cercetătorilor calitativişti e de a apropia cât mai mult docu- 
mentele produse de statutul şi calitatea documentelor personale, care sunt etalon al 
nondirectivităţii. Dacă „autobiograful” şi autorul de jurnal intim prezintă similarități, 
după cum am văzut, în acelaşi timp credem că nu trebuie să identificăm autobiografia 
cu jurnalul intim. În timp ce viaţa povestită ulterior, la un moment dat, chiar în 
singurătate, beneficiază de o viziune de ansamblu a autorului asupra întregului trecut 
pe care subiectul încearcă să-l reordoneze într-o perioadă scurtă de timp (câteva 
săptămâni, câteva luni, un an), ceea ce o face mult mai vulnerabilă la pericolul 
„ideologiei biografice”, jurnalul intim se întinde de obicei pe perioade mari de timp, 
notaţiile sunt cotidiene, miza nu e de a reaminti trecutul, ci de a consemna ceea ce este 
considerat mai important de-a lungul unei zile, ceea ce-l îndepărtează de pericolul 
rearanjărilor ulterioare (cu excepţia jurnalelor selectate şi/sau rescrise pentru publicare, 
practică frecventă în România postrevoluţionară). Am putea spune că în jurnalul intim 
viaţa e urmărită mai de aproape şi mai din interior (ceea ce-l recomandă, de pildă, 
pentru studiile interacţioniste), în timp ce autobiografia priveşte desfăşurarea vieţii de 
la „înălţimea” momentului povestirii, ca pe o panoramă temporală, în care amănuntele 
se estompează, lăsând să se vadă mai curând „străzile principale” ale vieţii (ceea ce o 
face mai potrivită pentru studiile socioistorice). 

Nevoia culegerii sistematice şi rapide de povestiri ale vieţii pentru cercetările 
sociologice, mai ales dacă se utilizează un eşantion care nu cuprinde doar persoane care 
ştiu să scrie, cum se întâmplă adesea, face absolut necesar recursul la aurobiografii indirecte. 

Prezenţa cercetătorului în momentul producerii povestirii - uneori având rolul de 
incitator, coordonator sau moderator, ceea ce îl transformă în coproducător - pune 
probleme metodologice suplimentare, însă asigură accesul la persoane analfabete sau la 
cele care nu au dorinţa şi timpul de a-şi redacta singure mărturiile despre trecut. Aşa 
cum Jean Peneff atrage atenţia asupra subiecţilor prea uşor dispuşi să răspundă la 
interviu, la fel trebuie să fim atenţi şi la cei prea disponibili să-şi consemneze trecutul. 
Pe lângă faptul că riscăm să adunăm subiecţi din aceeaşi categorie (profesori pensionari, 
de pildă), suntem în primejdia să dăm peste grafomani, care sunt la fel de „periculoşi” 
ca şi logoreicii. 

În autobiografia indirectă, în care, potrivit celor trei autori, cercetătorul trebuie să 
dispună întotdeauna de un ghid, ceea ce ne plasează în situaţia clasică de interviu 
semidirectiv, nu numai prezenţa şi întrebările intervievatorului ne îndepărtează de 
situaţia „normală”, ci şi existenţa reportofonului. Prezenţa lui are un efect de relativă 
inhibiţie, iar înregistrarea secretă pune probleme de deontologie. 

Autorii sunt de părere că, dând dovadă de puţină imaginaţie, reportofonul ar putea 
fi nu doar o sursă de stânjeneală, ci chiar poate facilita o bună comunicare inter- 
personală : „Adesea este suficient ca, după câteva momente de înregistrare, să derulăm 
banda înapoi şi să-i dăm subiectului ocazia să se transforme din locutor în auditor 
(acest modest exerciţiu provoacă adesea pe teren valuri de entuziasm din partea 
auditoriului)”!” (Poirier er al., 1983, p. 41). Pe de o parte, această inhibiţie se 


19. Ca dovadă că nu există reţete în ştiinţele socioumanului, noi am întâlnit o persoană care 
detesta să-şi audă vocea înregistrată, fiindcă i se părea artificială şi străină. 

estompează pe parcursul interviului, iar pe de altă parte, oamenii încep să fie din ce în 
ce mai obişnuiţi cu tehnicile de înregistrare. 

Cum trebuie să arate „relaţia biografică”, adică raportul specific între cercetător şi 
subiect? Cercetătorul trebuie să fie tăcut, retras, „o prezenţă absentă” ; trebuie să se 
comporte ca un partener de interviu sau să se implice activ, ca un adevărat coautor ? 
Răspunsul e în strânsă legătură cu tipul de interviu ales pentru investigaţie. 

În cazul de faţă, existenţa unui ghid implică utilizarea unui interviu semidirectiv, 
ceea ce înseamnă că cercetătorul nu poate fi nici retras, nici activ; colaborează la 
producerea povestirii vieţii, lăsând o libertate relativă naratorului, respectându-i 
personalitatea. Autorii califică metoda povestirilor vieţii drept o maieurică socială, 
în care subiectul trebuie ajutat să găsească adevărul care se află în el. Naratorul 
are toate răspunsurile, chiar dacă nu ştie că le are, iar cercetătorul trebuie să-l 
„moşească”, punându-i întrebări şi neîntrerupându-l atunci când are ceva de spus. 
Ceea ce ar echivala cu metafora „minei” : informaţiile trebuie extrase de la subiect, 
aşa cum extragi un minereu dintr-un zăcământ. Dimensiunea socială a maieuticii 
vine din faptul că subiectul, regăsindu-se pe el însuşi cu ajutorul întrebărilor primite, 
oferă informaţii în acelaşi timp asupra grupului, culturii, societăţii din care face 
parte. 

Pentru a specifica rolurile intervievatorului şi intervievatului, ca şi natura inter- 
viului în povestirea vieţii, autorii propun termenii „narator” pentru a desemna 
locutorul (informatorul) şi de „naratar” pentru cel care ascultă (anchetatorul). 
Termenul „naratar” îl justifică prin aceea că, aşa cum am văzut mai sus, cercetătorul 
devine partener într-un proces de creaţie comună. Povestirea rezultată din colaborarea 
celor doi nu trebuie confundată nici cu realitatea trăită de subiect, nici cu desfăşurarea 
ca atare a faptelor; numeroase prisme sau ecrane se interpun între acestea. Cea mai 
cunoscută lentilă deformatoare este „ideologia biografică”, despre care am mai avut 
ocazia să discutăm, dar nu este singura. Dat fiind că povestirea vieţii e o coproducție, 
autorii atrag atenţia asupra „intercomprehensiunii” între narator şi naratar. Când ei 
aparţin unor generaţii sau culturi diferite, trebuie foarte multă atenţie ca interviul să 
nu se transforme într-un dialog al surzilor din cauza „neînţelegerilor” reciproce. Una 
dintre cele mai grave probleme care se poate ivi este acordarea de înţelesuri sau 
conţinuturi diferite aceluiaşi cuvânt, căci semnificaţiile cuvintelor variază atât în 
timp, cât şi de la un grup social la altul, uneori angajând logici sociale extrem de 
diferite. 


2.5. Psihobiografie - etnobiografie 


Prin psihobiografie şi etnobiografie, aceiaşi Jean Poirier, Simon Clavier-Valadon şi 
Paul Raybaut (1980, 1983) înţeleg deopotrivă două orientări ale abordării biografice, 
cât şi documentele rezultate în urma investigaţiilor ce corespund celor două orientări. 

Psihobiografia este o povestire a vieţii unică, recoltată în vederea unei analize 
eminamente psihologice, centrată pe persoană, care nu urmăreşte să descrie cultura 
grupului din care face parte naratorul, în timp ce etnobiografia este o povestire a vieţii 
care e completată cu alte informaţii (ce vin din reflecţia subiectului asupra propriei 
povestiri, interviuri de grup, contra-biografii etc.) şi prelucrată ; e destinată înţelegerii 

unui eveniment sau unui grup. Ca documente, psihobiografia se apropie mai mult de 
povestirea vieţii, în timp ce etnobiografia e în proximitatea istoriei vieţii. 

Înainte de a trece la prezentarea celor două orientări, să ne oprim puţin asupra 
opţiunilor epistemologice şi metodologice ale autorilor, care prezintă diferenţe 
notabile în raport cu cele ale lui Daniel Bertaux. Ei consideră că intrarea şi răspân- 
direa metodei povestirilor vieţii în sociologie şi psihologie au fost întârziate de 
utilizarea pregnantă a dilemelor cantitativ/calitativ şi obiectiv/subiectiv, dileme create 
chiar de aceste discipline. De aceea, pledează pentru depăşirea confruntărilor dintre 
studiile cantitative şi cele calitative, care uneori iau forma tensiunilor între persoane 
şi Şcoli sociologice, şi pentru reabilitarea aspectului subiectiv al realităţii sociale, în 
complementaritate cu cel obiectiv. În acest sens, povestirea vieţii este considerată un 
tip particular de document personal care dă seamă de aspectul subiectiv al socialului 
şi se pretează la o analiză complementară cantitativă şi/sau calitativă. Explorarea 
versantului subiectiv al realităţii merge mână în mână cu focalizarea aspectului 
cotidian al existenţei, iar biografia este mijlocul cel mai bun de a le cunoaşte. 
Evenimentele de zi cu zi şi detaliile existenţei au fost expulzate din ştiinţele care se 
ocupă de general, „deşi structura existenţială a vieţii umane se creează în urma 
participării la viaţa socială pentru care timpul şi spaţiul sunt date primare şi directe : 
hic et nunc” (Poirier et al., 1983, p. 206). 

În acelaşi timp, cotidianitatea este împărtăşită de toţi membrii grupului, ceea ce 
face ca repetitivitatea unor elemente în povestirile încrucişate ale vieţii să fie un 
instrument al explorării grupului. Dacă subiectivitatea este întotdeauna prezentă în 
oricare dintre povestirile vieţii, nu trebuie să uităm că nici referenţialul social nu 
lipseşte niciodată, chiar dacă, poate, e mai puţin vizibil. 

În cele din urmă, miza declarată a autorilor este de a aborda obiectul „individual — 
interindividual — eveniment — societate” în câmpul „trecut - prezent” nu în scopul 
explicaţiei, ci în cel al unei perspective comprehensive şi al practicii anchetei. 
Ascultarea atentă şi empatică se doreşte linia de forţă a analizei şi prezentării 
povestirilor vieţii ; doar ea permite o lectură polifonică şi restituirea bogăției coti- 
dianităţii. Nivelul de analiză al povestirii vieţii se revendică mai curând dintr-o 
hermeneutică în sens larg decât de la explicaţia ştiinţifică. În acest sens, construcţia 
teoretică a cercetătorului nu trebuie să sufoce fluiditatea discursului individual şi nici 
subiectivitatea acestuia. 

Considerăm că proiectul generos al autorilor de a restitui povestirii vieţii specifi- 
citatea metodei este totuşi doar parţial realizat. Accentul pus pe ghidul de interviu, pe 
analiza de conţinut cantitativă şi lipsa reperelor pentru o interpretare calitativă a 
datelor intră în tensiune cu scopurile teoretice declarate. Ceea ce nu ştirbeşte din 
utilitatea practică a travaliului lor. 


2.5.1. Orientarea psihobiografică 


Această orientare din cadrul abordării biografice este centrată pe persoană. Autorii 
pleacă de la ideea că e mai pertinent să distingem epistemologic între cercetarea 
focalizată pe persoană şi cea pe eveniment decât, metodologic, între investigația ce 
utilizează o singură povestire a vieţii şi cea care se bazează pe povestiri multiple 
(încrucişate sau cumulate). Dacă distincţia din urmă ne trimite la clivajul dintre 

intimismul autobiografiei şi sociologismul anchetei, dihotomia operată epistemologic 
ne-ar sugera două demersuri metodologice diferite”. 

În psihobiografie, naratorul se povesteşte pe sine în contextul unei trame eveni- 
menţiale ; din acest motiv, analiza urmăreşte să identifice „eul” subiectului, pornind 
de la diferite situaţii psihologice care apar de-a lungul povestirii, de la ecourile 
vieţii sociale în subiectivitatea naratorului. În acest caz, ne interesează individul în 
singularitatea sa, dar nu în scop terapeutic sau pentru a stabili un diagnostic, ci ca o 
manieră particulară de raportare la social, de a trăi socialul. 

Povestirea vieţii este unică, dar şedinţele de interviu sunt repetate. Naratorul trebuie 
lăsat să povestească în ritmul său, dându-i-se libertatea să se aventureze în digresiuni 
sau în anecdotic. În a doua sau a treia şedinţă de interviu, adesea subiectul nu face 
decât să reia teme deja abordate, aprofundându-le şi aducând informaţii suplimentare ; 
de aceea şedinţele repetate sunt şi un bun mijloc de control şi de completare a datelor. 

Autorii sunt de părere că pentru un prim contact reuşit între narator şi naratar, 
contact ce are o importanţă deosebită asupra derulării în continuare a interviului, e 
bine ca între aceştia să existe o anumită familiaritate, intrarea în discuţie să se facă după 
modelul unei relaţii interpersonale. Stilul trebuie să fie mai apropiat de conversaţie 
decât de interviu. 

Totuşi, autorii nu oferă o modalitatea practică în care interviul semidirectiv pe care 
îl recomandă poate lua alura unei conversații, în care ghidul de interviu se împacă cu 
libertatea digresiunilor. Ni se pare că există o tensiune între metoda semidirectivă pe 
care o recomandă şi rezultatele pe care le aşteaptă, proprii intervențiilor nondirective. 
De altminteri, în ciuda recomandării ferme a interviului semidirectiv, sunt pasaje în 
care autorii vorbesc, în cazul psihobiografiei, de o retragere a autorului proprie 
intervenţiei nondirective : „Nu e mai puţin adevărat că dimensiunea intimistă variază 
după tehnica de intervenţie a intervievatorului. Când el se retrage în simplul rol de 
înregistrator al celor spuse, facilitând şi încurajând producerea povestirii, ne găsim în 
domeniul psihobiografiei şi ne apropiem de autobiografia directă. Dar când anchetatorul 
orientează povestirea, pune întrebări, suscită un efort particular de rememorare, ne 
aflăm în faţa unei producţii etnobiografice care constituie o felie de viaţă sub forma 
autobiografiei indirecte” (Poirier er al., 1983, p. 74). Acest fragment ni se pare mai 
coerent sub aspectul raportului dintre metodele folosite şi rezultatele aşteptate. Inter- 
pretând din perspectiva lui, o psihobiografie e o povestire a vieţii unică, obţinută în 
condiţii de nondirectivitate şi analizată cu instrumentele psihologiei, în timp ce 
etnobiografiile sunt istorii ale vieţii (în sensul lui Bertaux) a căror construcţie pleacă de 
la povestiri ale vieţii focalizate pe un eveniment, obţinute în situaţii de semidirectivitate 
sau directivitate, care sunt completate cu informaţii din alte surse (aici în special 
contrabiografii) şi analizate cu instrumente sociologice. 

Revenind la psihobiografie, autorii afirmă clar că „[în acest caz] cercetătorul se 
situează la nivelul unui tratament psihologic al informaţiei [...]” (Poirier er al., 1983, 
p. 51). Materialul cules nu mai este completat cu date provenind din alte surse, însă 


20. Am remarca doar că, în fond, intimismului autobiografic i se reproşează psihologismul, or, 
ceea ce propun ei în loc, orientarea psihobiografică, nu înlătură nicicum acest reproş. Pariul 
nu e cum putem face o analiză psihologică a unei autobiografii (deşi o metodologie în acest 
sens e binevenită), ci cum putem face o analiză sociologică a acesteia. 

asta nu înseamnă că atitudinea noastră trebuie să fie ca în faţa unui discurs „rotund”, 
cu un sens clar şi univoc, definitiv. Materialul trebuie problematizat, şi prin asta el 
pierde statutul de produs finit ; sensurile noi care pot oricând să apară prin interpretare 
fac ca un discurs să aibă un caracter provizoriu. Atitudinea noastră faţă de el e cea care 
contează. 

Pentru a pune sub semnul întrebării aerul definitiv şi univoc al unui discurs, autorii 
ne oferă trei maniere de problematizare, anume să avem în vedere : a) complexitatea 
modurilor de percepere a realului ; b) pluralitatea „persoanelor” care acţionează în 
sânul aceluiaşi subiect; c) importanţa (mereu neglijată) a vieţii onirice şi fantasmatice. 
Să le detaliem pe rând: 

a) Realitatea socioculturală în care evoluează subiectul şi pe care povestirea încearcă 
să o restituie nu este univocă, ci are mai multe paliere, foarte diferite între ele şi strâns 
legate unele de altele. Autorii disting între realitatea formalizată, realitatea reprezentată 
şi realitatea trăită. 

Prima este realitatea aparatului juridic, care asigură funcţionarea societăţii. Nu e 
vorba doar de regulile obiective, ci de totalitatea normelor care guvernează existenţa 
unui grup (atât coduri, legi, decrete, cât şi reglementări constituite ad-hoc în viaţa 
cotidiană), precum şi de cunoaşterea acestor reguli de către subiect. 

Realitatea reprezentată, al doilea nivel, se desfăşoară în planuri distincte : cel al 
reprezentărilor ideale (în morală, estetică etc.), elaborate la nivel conştient; cel al 
imaginilor pe care grupul şi le elaborează despre sine şi al „reinterpretărilor secundare”, 
care îi permit să-şi explice propria cultură, cu preţul diferitelor raţionalizări ; cel al 
reprezentărilor literare şi artistice, care uneori reflectă consensul grupului, alteori 
tensiunile şi dinamica, anticipând schimbările viitoare ; cel al vieţii jucate, pe care îl 
găsim atât în rituri şi ceremonii sau relaţii interpersonale (strategiile politeţii, de pildă), 
cât şi în construirea imaginii grupului în ochii celor din exterior. 

Realitatea trăită este considerată palierul cel mai important. Este realitatea faptelor 
şi a acţiunilor ; a moravurilor, a cutumelor, a eticii sociale în sens larg. Se distinge de 
realitatea formalizată în măsura în care există un decalaj între fapt şi regulă, principiu 
şi aplicarea lui, teorie şi practică. Or, nu de puţine ori, distanţa dintre socialul formalizat 
în norme juridice şi practici este enormă. Însă nu trebuie să înţelegem realitatea trăită 
ca fiind direct accesibilă cercetătorului, căci ea are mai multe grade de vizibilitate, cu 
atât mai mult cu cât nu tot ce e trăit şi practicat este „normal” din punctul de vedere 
al grupului. 

În acest sens, se poate distinge un nivel manifest al realităţii (explicit sau subînţeles), 
un nivel semiascuns (constituit din acele sentimente şi practici care, deşi nu sunt 
ascunse, se află în afara moralei „oficiale” şi prin asta mai puţin vizibile) şi o realitate 
trăită secretă, sacralizată sau nu (cum ar fi practicile homosexuale în societăţile 
tradiţionale). 

b) Aşa cum realitatea se constituie din multiple planuri imbricate, nici subiectul nu 
este unul perfect omogen, ci adăposteşte în sine mai multe „persoane”. Realitatea este 
trăită deopotrivă de către eu (fiinţa care se asumă ca atare, în „adevărul” său ireduc- 
tibil), de zu (fiinţa aflată în dialog cu ea însăşi, fiinţa ideală spre care se tinde) şi el 
(fiinţa aşa cum apare ea în percepţia celorlalți membri ai grupului). Dacă încercăm să 
ne imaginăm jocul celor trei ipostaze ale subiectului în planurile multiple ale realităţii, 
obţinem cu aproximaţie holograma complexă a realităţii, care nouă ne apare mult 
simplificată în povestirea vieţii. 

c) Despre viaţa visată se vorbeşte cel mai puţin în acest context, deşi cunoaşterea 
producţiilor imaginarului, în special a fantasmelor şi a viselor, e un element important 
în cunoaşterea personalităţii. Fantasmele, un fel de vise cu ochii deschişi, există în 
cazul oricărui individ, deşi importanţa lor este variabilă. La unii ele sunt orientate 
către acţiuni şi realizări concrete, convertindu-se discret în proiecte şi programe, la 
alţii sunt foarte puternice şi joacă rol compensator împotriva deziluziilor (se retrag în 
„Viaţa visată”, departe de „viaţa trăită”). Recoltarea fantasmelor pune serioase probleme 
de blocaj, pudoare etc., probleme diminuate în cazul culegerii viselor. Aşa se explică 
faptul că, în privinţa acestora din urmă, există multiple instituţii care posedă mai multe 
mii de „texte” visate. Din păcate, nici o campanie de colectare a povestirilor vieţii n-a 
luat în calcul acest aspect al personalităţii, mai ales că un vis nu poate fi cu adevărat 
înţeles decât dacă este bine situat în „mediul” care l-a produs, adică în desfăşurarea 
vieţii subiectului, căci între viaţa trăită şi viaţa visată există o relaţie de interdeterminare. 

Complexitatea perceperii realităţii, pluralitatea subiectului şi viaţa visată şi fantasma- 
tică sunt trei instrumente - printre altele posibile — de a disloca „transparenţa” povestirii 
vieţii, unde toate lucrurile par clare, mai ales pentru un începător ; o transparenţă care 
nu-i decât o capcană ce încurajează utilizarea ilustrativă a povestirilor vieţii, adică 
decuparea şi contabilizarea unor fragmente ce corespund unor teorii dinainte construite, 
ceea ce contrazice flagrant demersul calitativ de cercetare. 


2.5.2. Orientarea etnobiografică 


Orientarea etnobiografică este acea direcţie focalizată pe eveniment din cadrul abordării 
biografice. În această perspectivă, naratorul este considerat oglinda timpului său şi a 
mediului/grupului din care face parte. Dacă în psihobiografie cercetătorul urmărea 
metamorfozele „eului”, în etnobiografie atenţia este concentrată pe „el”, adică pe 
câmpul exterior personalităţii. De aici decurg maniere diferite de culegere a datelor şi 
de analiză. Povestirea unică - interpretată în cheie psihologică, după o analiză de 
conţinut operată după categorii inspirate din teoriile personalităţii — este înlocuită cu 
povestiri ale vieţii multiple, completate şi confruntate. Povestirile vieţii colectate nu 
sunt decât o materie primă care urmează a fi prelucrată, începând cu ancorarea în 
context — căci autorul nu e o fiinţă izolată, ci face parte din mai multe grupuri, dintr-o 
societate, şi împărtăşeşte o cultură — şi până la verificarea internă şi externă a materialului. 

Etnobiografia se vrea o cercetare integrată globalizantă care ia forma unei povestiri 
a vieţii elaborate (adică reluată şi discutată de către naratar, împreună cu naratorul, 
pentru a o completa şi corija, ori chiar pentru a o interpreta împreună), contextualizate 
sociocultural (atât prin informaţiile oferite de narator, cât şi prin cele obţinute din alte 
surse de către naratar), problematizată de către subiectul însuşi (care e invitat să 
elaboreze o judecată autocritică susceptibilă să dea seamă de coeficientul de repre- 
zentativitate sau marginalitate a subiectului), supusă dezbaterii altor membri ai grupului 
(invitaţi să se exprime asupra imaginii de sine pe care şi-a construit-o subiectul, asupra 
imaginii altora sau a grupului) şi confruntată cu alte povestiri sau informaţii (prin 
procedeele clasice ale anchetei etnografice). 

La modul practic, etnobiografia este o cercetare multicentrată (adică se desfăşoară 
la multiple niveluri de analiză şi interpretare) care apelează la abordări complementare 
şi se desfăşoară în patru „momente”. 

a) Primul moment este cel al ascultării şi înregistrării informatorului. Este vorba de 
o ascultare activă, care respectă gândirea şi modul de expresie al naratorului, fără a 
refuza dialogul. 

Ca în orice interviu, este absolut contraindicată întreruperea naratorului când se 
află în plină „dezvoltare” a povestirii (gest care ar altera autenticitatea informaţiei şi, 
bineînţeles, narativitatea). El poate fi ajutat cu intervenţii de relansare atunci când e 
nevoie şi reorientat pentru a acoperi eventualele teme ale câmpului de cercetare rămase 
neabordate (să ne amintim că, potrivit celor trei autori, forma semidirectivă a interviului 
e cea mai potrivită în analiza etnobiografică). Reorientările trebuie să aibă în vedere 
„deschiderea” povestirii către ceilalţi (rude, prieteni, colegi - martori ai existenţei 
naratorului, cărora, eventual, li se pot solicita contrabiografii), precum şi descrierea 
modelului cultural al grupului. 

b) Al doilea moment este cel al prelucrării textului de-a lungul unor relecturi 
succesive, dintre care unele în prezenţa naratorului. Materialul brut este pus în discuţie 
şi adnotat, este supus primei confruntări, cu autorul însuşi. 

Subiectul este încurajat să privească autocritic propriul său trecut şi se aşteaptă de 
la el o apreciere globală, o încercare de evaluare obiectivă a propriei subiectivităţi, în 
perspectiva confruntării existenţei sale cu cele ale altor membri ai grupului. De aici se 
poate afla în ce măsură subiectul este reprezentativ pentru grupul său, deviant sau marginal. 
Este un moment al autoestimării şi autocriticii, care subîntinde şi un proces de relativizare 
a informaţiilor. Am putea spune că e o primă etapă a deconstrucţiei „ideologiei biografice”. 

c) Al treilea moment marchează o schimbare de direcţie în cercetare. Atenţia se 
îndreaptă către persoanele - care mai sunt în viaţă -— citate în textul interviului. Miza 
este de a constitui o biografie pe mai multe voci. În acest sens, fie se organizează 
discuţii de grup - la care subiectul poate participa în mod util —, fie se înregistrează 
separat mărturiile diverşilor actori sociali, numite şi contrabiografii, care au jucat un 
rol important în viaţa subiectului, urmărind să reconstituim, caleidoscopic, imaginea 
subiectului în ochii celorlalţi. 

Este faza estimării şi criticii faptelor de către grup. Se poate face o analiză 
interesantă pornind de la decalajul dintre imaginea de sine şi imaginea despre grup ale 
subiectului şi imaginea lui şi a grupului în ochii celorlalţi. Contrabiografiile sunt doar 
una dintre modalităţile de confruntare a datelor, anume confruntarea orizontală ; le 
mai putem adăuga pe cea verticală (reintervievarea naratorului după un anumit timp, 
eventual după realizarea unor contrabiografii), oblică (verificarea implicită a unui fapt 
plecând de la fapte deja autentificate, a căror consecinţă este) şi confruntarea circulară 
(reformularea în interiorul interviului a aceleiaşi teme, dar sub altă formă). 

d) Al patrulea şi ultimul moment constă în munca naratarului de a confrunta datele 
obţinute de la subiect şi de la alţi membri ai grupului cu diferite tipuri de documente 
„obiective” : genealogii, situaţia cadastrală, referinţe la evenimentele locale etc., pentru 
a verifica validitatea diferitelor trimiteri din povestirile recoltate. 

Etnobiografia vrea să depăşească aventura individuală a subiectului şi să ajungă la 
modelul cultural al grupului ; se pleacă de la percepţia subiectivă a naratorului, dar 
care e relativizată prin confruntarea cu intersubiectivitatea grupului şi prin verificarea 
informaţiilor (a celor care se pretează la asta) cu ajutorul surselor exterioare. Ea 
utilizează povestirea vieţii ca instrument de cunoaştere a societăţii ; povestirea nu este 
un scop, ci un mijloc. 

Altfel spus, se caută perceperea modelelor de grup pornind de la mărturiile 
contextualizate ale unuia dintre membrii grupului, distingând între diferitele compo- 
nente ale personalităţii acestuia : nu numai „eu”, răsfăţatul povestirilor clasice, ci şi 
20” S1. el: 

În fond, prin cele două orientări puse în discuţie (psihobiografică şi etnobiografică), 
autorii pun sub semnul întrebării existenţa unei abordări biografice unice. Părerea lor 
este că proiectele teoretice iniţiale sunt tributare modului de a gândi analiza de conţinut. 
O lectură evenimenţială sau diacronică pune în evidenţă continuitatea cronologică a 
existenţei şi importanţa câmpului social, în timp ce o lectură tematică şi simbolică 
conduce la o interpretare psihologică a „trăitului”. Alte variante nu sunt excluse. 


2.5.3. Povestiri încrucişate şi povestiri cumulate 


Caracteristica metodei etnobiografice este de a considera povestirile culese drept materii 
prime, ce urmează a fi completate şi prelucrate ; or, asta nu se poate face, în principal, 
fără încrucişarea povestirilor vieţii între ele. De aceea, metoda etnobiografică mai 
poate fi numită şi metoda povestirilor încrucişate ale vieţii. 

Atunci când povestirile vieţii — deşi reprezintă puncte de vedere diferite asupra unui 
eveniment, grup, fragment de realitate - sunt juxtapuse, considerate ca vorbind de la 
sine, adică, odată culese, sunt considerate definitive, desăvârşite, atunci ne aflăm în 
afara metodei etnobiografice, adică într-o anchetă biografică clasică. Diferenţa între 
cele două maniere de a vedea povestirea recoltată (materie primă sau mărturie defi- 
nitivă), am adăuga noi, se regăseşte şi în modul de prezentare a datelor în final. În 
primul caz, punctul de vedere al cercetătorului este cel care, pornind de la datele brute, 
ordonează şi interpretează faptele, iar în al doilea caz, cercetătorul doar le pune în 
scenă, decupându-le şi aranjându-le, lăsându-le să vorbească de la sine (ceea ce nu 
exclude totalmente un punct de vedere al cercetătorului, deşi e mai estompat), fără a 
încerca să coroboreze diferitele perspective într-o sinteză. 

În funcţie de mărimea populaţiei cercetate şi a obiectului de studiu, autorii disting 
între povestirile încrucişate ale vieţii şi cele cumulate. Deşi diferenţele nu sunt foarte 
mari, cele două tipuri sunt considerate ca situându-se la niveluri diferite. Expresia 
„povestiri încrucişate ale vieţii” a fost aleasă prin analogie cu încrucişarea, întretăierea 
relaţiilor interpersonale într-un grup mic cu o viaţă comună îndelungată. Aşadar, ea 
este utilizată atunci când vorbim de cercetări privind populaţii de mici dimensiuni, cu 
un grad de omogenitate ridicat al traiectoriilor de existenţă. Se culeg povestiri ale vieţii 
din această micropopulaţie, povestiri care, pe de o parte, sunt structurate printr-un ghid 
comun de interviu, iar pe de altă parte, vor fi analizate comparând şi confruntând, 
pentru fiecare temă în parte, discursurile fiecăruia dintre subiecţi. Am spune că acest 
tip de cercetare e ideal pentru studiul modelului cultural al unui grup, al unei colecti- 
vităţi. Relaţiile interpersonale dense permit încadrarea povestirii fiecărui subiect în 
context, ca şi a naratorului însuşi, ceea ce nu se întâmplă atunci când subiecţii au în 
comun doar o anumită experienţă evenimenţială. 

Povestirile cumulate ale vieţii se apropie mai mult de tehnica anchetei pe bază de 
chestionar, însă aici sunt centrate pe culegerea materialului autobiografic. Populaţia 
poate fi de dimensiuni mai mari şi mai eterogenă, important e să aibă o experienţă 
comună evenimenţială. Temele generale ale povestirilor vieţii cumulate trebuie să aibă 

un numitor comun, în raport cu care are loc confruntarea punctelor diferite de vedere, 
cu scopul stabilirii unei tipologii. 

Am putea spune că, în povestirile încrucişate ale vieţii, informaţiile se adună în 
jurul subiectului şi/sau a grupului, iar în povestirile cumulate se focalizează pe un 
eveniment, un fragment de realitate, o experienţă punctuală comună. „A încrucişa” 
povestirile vieţii nu înseamnă doar a recolta mărturii asupra aceluiaşi obiect şi a le 
juxtapune într-un montaj mai mult sau mai puţin reuşit, ci constă în a le confrunta 
naraţiunile?!, a le compara, conform unui plan metodologic fiabil, pentru a ne apropia 
cât mai mult de existenţa multiformă şi polifonică a obiectului de studiu (o aglomeraţie 
urbană, un cartier, o întreprindere, un sat, o confesiune religioasă etc.). Fără îndoială, 
încercări de a reconstitui o realitate cu voci multiple au mai existat, însă puţine dintre 
ele corespund, potrivit autorilor, exigenţelor metodei biografice. Ele „au pus în scenă 
fie personaje limitate ca număr (două, cel mai adesea; sau membrii unei familii 
restrânse), dialogul derulându-se pe o perioada lungă de timp şi la un nivel destul de 
profund, fie un număr mare de subiecţi, cu care dialogul este restrâns în privinţa 
conţinutului şi destul de limitat în timp. Cele două formule, foarte diferite una de alta, 
păcătuiesc prin acelaşi lucru: autorul alătură mărturiile, fără a le pune în relaţie, 
adică, cu puţine excepţii, fără a confrunta între ele diferitele elemente de informaţie ; 
cititorul este pus în faţa unui grup de materiale a căror analiză rămâne de făcut” 
(Poirier er al., 1983, pp. 65-66). Ca exemple pentru cel de-al doilea model, al 
biografiilor extensive, autorii citează Division Street America de Studs Terkel, Tahitians 
Mind and Experience in the Society Islands de Robert I. Levy, Roma, da capitale e 
periferia de Franco Ferrarotti ş.a. 

Pentru biografiile intensive, care, deşi merg mai în profunzime, nu recurg totuşi la 
confruntarea mărturiilor în maniera teoretizată de cei trei autori, ei dau exemplul, 
printre altele, al cărţii lui Oscar Lewis, Copiii lui Sanchez. În „aceste autobiografii 
(pretins) încrucişate [...] naratarul ştie să se ascundă în spatele naratorilor, dar nu 
încearcă deloc să facă sinteza elementelor constitutive” (Poirier er al., 1983, p. 67). 

Printre lucrările care se apropie într-o oarecare măsură de exigenţa interrelaţionării 
documentelor produse sunt pomeniţi Thomas şi Znaniecki cu The Polish Peasant in 
Europe and America şi Daniel Bertaux şi Isabelle Bertaux-Wiame cu Enqucte sur la 
boulangerie artisanale en France ; însă cei mai apropiaţi de modelul anchetei etnobio- 
grafice sunt consideraţi Jan Myrdal cu Un village de la Chine populaire şi ]. Duvignaud 
cu Chebika. 


21. Cu privire la confruntarea povestirilor vieţii, „ea ne permite să stabilim fiabilitatea infor- 
maţiei culese. Fiecare narator ne pune în faţa unei povestiri lacunare şi schematice, şi asta din 
mai multe motive. Fiecare intervievat se referă la reprezentarea sa asupra realului şi nu ne 
furnizează în mod obligatoriu toate amintirile sale. Ceea ce spunem se supune unei nor- 
malizări sociale variabile. Povestirea înseamnă evocare ; întrebările explicite şi cele implicite 
delimitează câmpul răspunsurilor posibile. Cel mai adesea, uitarea detaliilor vieţii cotidiene 
nu are alte motivații decât faptul că nu s-a întrebat nimic despre ele” (Poirier er al., 1983, 
p. 69). 

Alina Hurubean 


Investigare şi intervenţie 
în asistenţa socială individualizată 


1. Teoria şi practica intervenţiei sociale - o nouă paradigmă 


2. Investigarea/evaluarea şi intervenţia socială - dinamica 
unui proces continuu 


1. Teoria şi practica intervenţiei sociale — 
o nouă paradigmă 


Teoria şi practica intervenţiei sociale actuale s-au dezvoltat pe baza ideilor avansate, în 
anii '30-'40 ai secolului XX, de sociologii americani Kurt Lewin şi Jacob L. Moreno, 
care, lansând ca deziderat al ştiinţelor sociale demersul cercetare-acțiune, au promovat 
obiectivul implicării teoreticienilor în rezolvarea problemelor societăţii, în previziunea 
şi controlul proceselor de schimbare socială, complementar cu necesitatea creşterii 
gradului de conştientizare şi activism al practicienilor. În acelaşi registru epistemic se 
înscrie şi intervenția sociologică - tehnică practicată de sociologul francez Alain 
Touraine, pentru care sociologul este un agent al istoricităţii, interesat de conflictele şi 
mişcările sociale ale epocii sale, şi nu un observator neutru. De numele lui A. Touraine 
se leagă abordarea acționalistă în sociologie şi metoda intervenționismului social, cu 
ajutorul cărora sociologii studiază mişcările sociale care induc schimbări majore, 
participând direct la derularea lor. Touraine şi colaboratorii săi au iniţiat o serie de 
intervenţii sociologice de referinţă pentru studierea schimbării sociale, angajându-se 
activ în mişcările sociale ale vremii (mişcările studenţilor şi muncitorilor din 1968). 

Aceste reconfigurări epistemologice au avut impact şi asupra domeniului asistenţei 
sociale, determinând, pe parcursul deceniului şapte al secolului XX, redefinirea acţiunii 
sociale şi a rolul asistentului social, conceput nu doar în ipostaza de normalizare şi 
control social, ci, mai curând, ca agent al schimbării, inițiind strategii creative de 
intervenţie privind clientul individual, grupul şi comunitatea. Racordarea asistentului 
social la o „ideologie a schimbării” pune în valoare dimensiunea militantă a profesiei, 
menirea acesteia de a face operă de educaţie, de conştientizare şi evaluare a problemelor 
sociale, de a acţiona în vederea obţinerii unor drepturi pentru categoriile defavorizate 
şi a depăşirii situaţiilor de criză prin identificarea şi mobilizarea adecvată a resurselor. 
Rolul asistentului social de agent al schimbării se concretizează în aplicarea unor 
strategii active de adaptare şi integrare socială, bazate pe o logică a responsabilizării şi 
contractului, în virtutea cărora beneficiarul devine actor şi partener în gestionarea 
propriilor probleme (Miley, O'Melia, DuBois, 2006). 

În teoria şi practica asistenţei sociale din ultimele decenii ale secolului XX, se 
remarcă, aşadar, prin eficienţă şi flexibilitate, modelul intervenției în sensul schimbării, 
care nu se limitează la un tip sau altul de ajutorare, ci proiectează strategii combinate 
şi integrale (De Robertis, 1995). Acest model de intervenţie marchează trecerea de la 
o filosofie asistenţială (paternalistă şi protecționistă), specifică metodei case work, la 
o filosofie a responsabilizării şi implicării actorilor sociali, ce defineşte noua paradigmă, 
participativ-apreciativă, în practica asistenţei sociale. 

La sfârşitul anilor '80 devine vizibilă schimbarea de paradigmă produsă în abordarea 
acţiunii sociale şi a practicii asistenţiale, concretizată în translaţia dinspre paradigma 
cercetării-acţiune a anilor '40, care a generat modelul intervenției centrate pe problemă 
(paradigma deficienței), înspre paradigma apreciativ-participativă (ca model al capacitării, 

implicării şi responsabilizării clientului), în cadrul căreia intervenţia se centrează pe 
identificarea şi valorizarea aspectelor pozitive („puncte tari”/resurse de putere) ale 
sistemelor sociale şi ale traiectoriilor individuale. Managementul clasic al schimbării, 
ipostaziat în demersul cercetare-acţiune şi fundamentat pe paradigma deficienței era 
orientat spre identificarea problemelor, deficienţelor, limitelor şi obstacolelor sistemului 
client şi rezolvarea acestora. Principala critică adusă acestei metodologii tradiţionale 
de intervenţie constă în faptul că limitează potenţialul inovator şi regenerativ al unui 
sistem, încorsetându-l în nişte tipare acţionale neproductive şi scheme mintale cu 
conotaţii negative. Demersul tradiţional prin care izolăm o problemă, o diagnosticăm 
şi identificăm o soluţie adecvată produce un „efect pervers”, adesea ignorat, prin faptul 
că centrarea pe problemă dezvoltă anumite cadre mintale şi comportamentale care 
conduc la amplificarea şi conservarea problemei. 

Depăşind paradigma deficienței, abordarea apreciativă este un demers de investigare- 
-intervenţie inovator prin faptul că propune o proiectare interactivă/participativă ce 
reuşeşte dizolvarea problemei prin schimbarea perspectivei asupra sistemului care o 
generează. Paradigma apreciativă porneşte de la o viziune pozitivă asupra realităţii 
(„jumătatea plină”) şi caută să descopere aspectele pozitive din viaţa unui sistem, 
valorizând scheme de acţiune generatoare de succes, în baza cărora proiectează un 
viitor optimist (Cojocaru, 2005). Această nouă abordare a intervenţiei se vizualizează 
în efapele anchetei apreciative, sintetizate în „modelul celor 4 D” (Discovery, Dream, 
Design, Destiny). În prima etapă (Discovery — „descoperire apreciativă”) se identifică, 
împreună cu sistemul-client, aspectele şi experienţele pozitive ale acestuia, pe baza 
cărora se va proiecta schimbarea dorită. În etapa a doua (Dream) se conturează o 
viziune asupra a ceea ce este de dorit, o imagine ideală spre care se tinde. În etapa a 
treia (Design) se construieşte noua structură posibilă, configurată în raport cu viziunea 
imaginată în etapa anterioară şi cu experienţa pozitivă deja probată. În etapa a patra 
(Destiny) se implementează planul conceput prin mobilizarea actorilor şi a resurselor 
necesare obţinerii rezultatelor (Cojocaru, 2005, pp. 52-54). 

Demersul apreciativ propune o strategie de schimbare a sistemelor sociale centrată 
pe descoperirea a ceea ce merge bine într-un sistem şi identificarea resorturilor prin 
care strategiile de succes pot fi replicate şi permanentizate („învăţarea din succese”). 
Acest demers se detaşează mult faţă de traiectoria tradiţională a intervenţiei (bazată pe 
modelul medical şi pe demersul cercetare-acţiune al anilor '40), orientată spre loca- 
lizarea problemelor, a deficienţelor şi constrângerilor. Infervenţia apreciativă, care se 
concentrează asupra punctelor tari ale clientului şi mai puţin asupra deficienţelor lui, 
dezvoltă comportamente participative la nivelul clientului asistenţei sociale. Valorizarea 
punctelor tari ale clientului ca resurse în procesul de schimbare reprezintă punctul 
central al abordării contemporane a practicii asistenţiale. Din această perspectivă, 
intervenţia nu se mai concentrează asupra etiologiei problemei şi asupra a ceea ce nu 
a mers bine în trecut, ci se concentrează asupra prezentului (identificând „punctele 
tari”) şi proiectează o viziune asupra viitorului. Practica asistenţială orientată spre 
punctele tari lucrează cu clienţii în calitate de parteneri, contând pe competenţa, 
participarea şi implicarea acestora în procesele de schimbare. În acest sens, este 
importantă mobilizarea şi capacitarea (empowermen?) clientului. Cele două tipuri de 
practici (perspectiva „punctelor tari” şi practica participativă) se completează şi se 
susţin reciproc. 

Aşadar, noua abordare a acţiunii şi intervenţiei sociale produce câteva mutații 
esenţiale în privinţa evaluării/investigării situaţiei clientului, a definirii rolului asis- 
tentului social şi al clientului în cadrul relaţiei de asistare, a proiectării intervenţiei şi 
a managementului schimbării. Aceste mutații pot fi sintetizate ca translaţii de la 
probleme la provocări, de la patologie la puncte tari, de la preocuparea pentru trecut 
la orientarea spre viitor, de la pasivitate la implicare, de la victimizare la capacitare, de 
la dependenţă la autonomie, de la eşec la succes, de la culpabilizare la încredere şi 
respect (Miley, O'Melia, DuBois, 2006). 

Fundamentele teoretice ale acestei noi abordări a practicii asistenţiale sunt multiple, 
de factură interdisciplinară, însă pilonii de rezistenţă îi reprezintă perspectiva ecosis- 
temică, perspectivele feministe, constructivismul şi construcţionismul social. Cadrele 
teoretice privind sistemele umane şi modelele schimbării pentru care optează asistentul 
social au impact decisiv asupra direcţiei şi conţinutului intervenţiei asistenţiale. 

Teoretizarea modalităţilor de planificare şi control a schimbării la nivel micro- şi 
macrosocial se centrează, de fapt, pe găsirea unor repere normative şi valorice care să 
asigure echilibrul dinamic al sistemului social. Perspectiva acestui deziderat relevă, 
deopotrivă, importanţa şi dificultatea acţiunii asistenţiale, situată la intersecţia dintre 
libertatea de iniţiativă şi constrângerile instituţionale, dintre funcția de conservare şi 
reproducere a normelor şi modelelor de comportament socialmente acceptate şi funcţia 
de schimbare socială, concretizată în promovarea şi stimularea autonomiei clienţilor, 
precum şi dezvoltarea comunitară. 


1.1. Intervenţia în asistenţa socială ca strategie de dezvoltare 
personală şi comunitară 


Termenul „intervenţie”, inserat de aproximativ trei-patru decenii în limbajul de spe- 
cialitate al ştiinţelor sociale şi al practicii asistenţiale, trimite în principal la o acțiune 
de schimbare planificată, având un sens ascendent şi fiind destinată să modifice cursul 
unor evenimente, să modeleze comportamente şi atitudini, să refacă sistemul relaţiilor 
interpersonale, să gestioneze crize şi conflicte sociale, să reformeze instituţii, să impună 
o altă ordine valorică şi normativă. Intervenţia în câmpul social presupune iniţierea 
unui proces de schimbare centrat pe obiective şi valori, care presupune o schimbare 
ghidată, planificată, progresivă şi profesionist realizată cu privire la evoluţia persoanelor 
şi/sau a structurilor sociale. Intervenţia socială, în accepțiunea actuală, este o inginerie 
socială, care proiectează şi aplică strategii de dezvoltare la nivel individual, organi- 
zaţional şi comunitar. Pentru a realiza schimbări sociale optime, care să (re)stabilească 
bunăstarea personală şi socială, aplicând strategii de dezvoltare şi nu doar de supra- 
vieţuire, intervenţia în practica asistenţială actuală se raportează la un cadru teoretic 
integrativ şi flexibil — perspectiva ecosistemică. În esenţă, noua paradigmă a practicii 
asistențiale marchează translaţia de la soluționarea problemelor la dezvoltarea com- 
petenţei. 

Opţiunea pentru o anumită formă de intervenţie în asistenţa socială depinde de mai 
multe variabile, dintre care decisive sunt evaluarea situaţiei clientului şi contextul în 
care se acţionează, perspectiva teoretică aleasă, dimensiunea clientului, obiectivul 
schimbării propuse, resursele identificate, experienţa şi formaţia profesională a practicianului. 

Chiar dacă în practica asistenţei sociale se aplică forme şi strategii de intervenție 
combinate, acestea pot fi delimitate şi analizate în funcţie de anumite criterii, care fac 
posibilă identificarea unei variate tipologii : 

— natura problemei vizate: economică; administrativ-juridică ; psihosocială ; 

educaţională ; 

— dimensiunea clientului : intervenţia socială personalizată sau case work; 
groupwork ; community Work ; 

— perspectiva teoretico-metodologică pe care se bazează intervenţia: abordarea 
psihosocială ; asistenţa socială comportamentală ; intervenţia (eco)sistemică ; 
intervenţia apreciativă ; intervenţia participativă ; 

- gradul de libertate al acţiunii : strategii executorii şi strategii creative ; 

- obiectivele propuse şi strategia de lucru : intervenţia centrată pe client; inter- 
venţia în criză ; intervenţia centrată pe sarcină ; intervenţia centrată pe problemă ; 
intervenţia centrată pe oportunităţi, intervenţia directă ; intervenţia indirectă ; 
intervenţia generală sau specializată etc. ; 

— nivelurile de intervenție în practica asistenţială generală : intervenția la micronivel 
(indivizi, familii, grupuri mici), nivel la care se pot utiliza ca strategii şi metode 
de lucru: intervenţia de criză ; terapia de familie ; conexiunea şi referatele de 
trimitere ; utilizarea proceselor de grup; managementul de caz etc. Intervenţia 
la nivel intermediar (organizaţii, grupuri formale, reţeaua de servicii) se concre- 
tizează în intervenţii interinstituţionale, dezvoltarea organizaţiei, dezvoltarea 
resurselor umane, crearea reţelelor şi a grupurilor de lucru, coordonarea unor 
planuri de furnizare a serviciilor sociale la nivel local etc. Intervenția la 
macronivel (comunităţi şi societăţi) utilizează ca strategii de lucru : planificarea 
comunitară ; educaţie comunitară ; acţiuni sociale ; formularea unor politici 
sociale ; lobby ş.a. Intervenția asupra profesiei vizează dezvoltarea sistemului 
profesional în asistenţa socială ; organizare profesională ; pregătire profesio- 
nală ; stabilirea de standarde şi responsabilităţi ; cercetare-acţiune (Miley, O'Melia, 
DuBois, 2006, pp. 32-44). 


Dimensiunea individuală şi colectivă a intervenţiei în asistenţa socială marchează 
traiectoria ascendentă a acţiunii asistenţiale şi racordarea acesteia la solicitările societăţii 
contemporane. Complementară asistenţei individualizate, intervenţia la nivelul colec- 
tivităţii se concretizează în acţiuni preventive sau curative ce abordează situaţii proble- 
matice raportate la o amplă condiţionare socială. Identificarea şi depăşirea unor 
dezechilibre care apar la nivel individual sau la nivel comunitar situează profesia 
asistenţială în ipostaza unei ecologii sociale care mobilizează resurse umane şi materiale 
în cadrul unor acţiuni cu implicaţii educative şi cu efecte durabile. 

Complementaritatea dintre intervenţia individualizată şi cea colectivă este pusă în 
evidenţă, pe de o parte, prin implicaţiile sociale ale asistării clientului individual şi, pe 
de altă parte, prin dimensiunea individuală a intervenţiei la nivelul colectivităţii. 
Primul aspect relevă condiţionarea socială a problemelor personale, faptul că fiecare 
individ se situează într-un context relaţional favorabil sau ostil dezvoltării proprii. Al 
doilea aspect sublinează faptul că orice acţiune colectivă este susţinută de motivaţia şi 
capacităţile indivizilor, de mobilizarea cărora depinde realizarea intereselor comunităţii. 

1.2. Modelul (eco)sistemic al intervenţiei în asistenţa socială 


Pentru că intervenţia se produce în spaţiul de interacțiuni şi interdependenţe ce 
caracterizează sistemul social, teoreticienii au construit un model sistemic al intervenţiei 
format din cinci subsisteme : 
-  intervenientul social (persoana, grupul, instituţia specializată care, în baza unui 
contract de asistenţă/intervenţie, îşi oferă serviciile) ; 
— situaţia (vizează contextul în care se realizează intervenţia, ansamblul factorilor 
implicaţi, respectiv resursele umane şi materiale disponibile) ; 
— clientul (sau beneficiarul — poate fi o persoană, un grup, o organizaţie, o comu- 
nitate) ; 
—  Sistemul-țintă (aspectele ce urmează să fie schimbate : condiţii de viaţă, comporta- 
mente, atitudini, reprezentări, relaţii etc.) ; 
— acţiunea (strategia prin care se reconfigurează sistemul-ţintă, impunându-se un 
nou model funcţional) (Neculau, 2000). 


Punerea în ecuaţie a acestor elemente presupune o acțiune organizată metodic 
(proiectarea intervenţiei) de către specialişti (sociologi, psihologi, asistenţi sociali, 
medici etc.) în cadrul unor proiecte de intervenție având ca etape: identificarea 
problemei sociale, culegerea datelor, evaluarea preliminară şi operaţională, planificarea 
intervenţiei, realizarea acesteia, analiza şi evaluarea rezultatelor. 

Preluând şi dezvoltând teoria sistemistă clasică (în varianta prezentată de L. von 
Bertalanffy în anii '60) şi teoria ecologistă, perspectiva ecosistemică se impune ca 
abordare operaţională şi integratoare în practica asistenţială actuală. Presupoziţiile 
explicative ale perspectivei ecosistemice, pe baza cărora se derulează investigarea 
şi intervenţia asistenţială de tip participativ sunt (Miley, O' Melia, DuBois, 2006, 
pp. 53-75): 

— între oameni şi mediul lor fizic, social, cultural se realizează interacțiuni şi 

tranzacţii permanente ; 

— oamenii şi mediul lor evoluează împreună prin răspunsuri adaptive reciproce ; 

— tranzacţiile se concretizează în schimburile de resurse dintre sisteme (individ ; 
familie ; comunitate) şi mediile lor ; tranzacţiile productive asigură funcţionarea 
şi dezvoltarea sistemelor, în timp ce tranzacţiile nereuşite dezechilibrează sis- 
temele şi inhibă evoluţia lor ; 

- orice comportament (pozitiv/acceptabil sau inacceptabil/negativ) poate fi privit 
ca o formă de adaptare la o anumită situaţie şi, prin urmare, nu trebuie etichetat 
ca „inadaptat” sau „disfuncţional” ; 

- etichetarea indivizilor sau a sistemelor sociale ca disfuncţionale sau patologice 
este o abordare neproductivă pentru intervenţia asistenţială ; 

- nu există adaptare perfectă, fiind nevoie de inducerea schimbării şi susţinerea 
sistemului-client concomitent cu a mediului său ; atât oamenii, cât şi mediul se 
pot schimba în sens evolutiv ; 

- analizând interacţiunile şi tranzacţiile dintre sisteme şi mediul lor, asistentul 
social identifică şi activează resursele de putere existente la nivelul acestora ; 

— asistentul social este un facilitator al dezvoltării sistemelor-client, care devin 
subiect al schimbărilor proiectate. 

Aceste presupoziţii de bază sunt integrate în cele rrei etape ale intervenției apreciativ- 
-participative : „etapa de dialog” — ca interval de investigare a situaţiei clientului şi de 
construire a unei relaţii participative între asistentul social şi sistemul-client în care 
ambii actori să fie implicaţi în identificarea şi mobilizarea resurselor; „etapa de 
descoperire” - identificarea şi evaluarea „punctelor tari” la nivelul clientului şi a 
mediului său, în raport cu care se proiectează strategia de schimbare ; „etapa de 
desfăşurare” - aplicarea strategiei stabilite, mobilizarea resurselor, evaluarea succeselor 
şi integrarea câştigurilor (Miley, O' Melia, DuBois, 2006). 


2. Investigarea/evaluarea şi intervenţia socială — 
dinamica unui proces continuu 


Investigarea socială şi psihosocială, diagnoza şi intervenţia sunt etapele principale ale 
acţiunilor specifice asistenţei sociale, ca profesie chemată să restabilească echilibrul şi 
bunăstarea la nivel individual şi social. Culegerea datelor despre client şi despre 
situaţia problematică a acestuia se realizează cu ajutorul metodelor şi tehnicilor de 
cunoaştere şi investigare a realităţii socioumane (precum observaţia, interviul, docu- 
mentarea, studiul de caz, testele şi scalele de măsurare a atitudinilor, ancheta socială, 
analiza câmpului de forţe etc.), materialul empiric rezultat fiind analizat şi sintetizat în 
forma evaluării preliminare şi operaţionale -— principalul demers analitic pentru dema- 
rarea unui plan de acţiune. Aflate în strânsă interdependenţă, secvențele menţionate se 
realizează, în practică, aproape simultan, astfel încât nu se poate vorbi despre o 
delimitare riguroasă a acestora decât din considerente teoretice. În practică, investigarea 
socială şi psihosocială apelează, implicit, la metode de analiză şi interpretare cu scop 
evaluativ, care marchează în acelaşi timp debutul intervenţiei sociale. 

Traseul logic şi cronologic al investigării/evaluării şi intervenţiei în asistenţa socială 
este formulat, adesea, în forma celor cinci întrebări esenţiale care descriu, în fapt, 
etapele unei acţiuni specifice asistenţei sociale (Howe, 2001) : 

- „Care este problema ?” — întrebare ce trimite la sesizarea cazului şi înţelegerea 

dinamicii nevoi-probleme ; 

- „Ce se întâmplă?” — întrebare ce vizează evaluarea iniţială şi operaţională : 

dinamica nevoi-probleme-resurse ; 

— „Ce este de făcut? ” - trimite la planificarea intervenţiei ; stabilirea obiectivelor 

şi a activităţilor/acţiunilor de schimbare ; 

- „Cum trebuie procedat?” — precizarea strategiei şi a metodelor de intervenţie ; 

— „S-a făcut tot ceea ce trebuia?” - monitorizarea constantă şi evaluarea finală. 


Astfel, traseul obişnuit al procesului de investigare-intervenţie în asistenţa socială 
presupune parcurgerea următoarelor etape (Manualul participantului, 2001) : 
1. sesizarea cazului — identificarea şi preluarea clientului (din diverse surse) ; 
întocmirea referatului iniţial ; 
2. evaluarea iniţială operaţională — investigarea/analiza sistemului-client din perspec- 
tiva dinamicii nevoi-probleme-resurse, a identificării punctelor tari şi a evaluării 
resurselor de putere ale clientului (conform paradigmei apreciativ-participative) ; 

utilizarea metodelor, tehnicilor şi instrumentelor de realizare a studiului de caz 
(culegerea datelor) ; definirea direcțiilor de intervenţie ; 

3. elaborarea planului de intervenţie - stabilirea obiectivelor, a strategiei şi meto- 
delor de intervenţie ; planificarea activităţilor ; stabilirea contractului cu clientul ; 

4. derularea/aplicarea planului de intervenţie - derularea acţiunilor propuse ; 
activarea resurselor ; implicarea şi responsabilizarea clientului ; renegocierea 
succesivă a contractului ; 

5. monitorizarea — evaluarea secvenţială în funcţie de indicatorii/criteriile stabilite ; 
recunoaşterea succeselor obţinute ; 

6. evaluarea finală - apecierea şi integrarea câştigurilor obţinute ; evaluarea relaţiei 
asistent-client ; evaluarea serviciilor ; încheierea sau prelungirea relaţiei de 
asistare/monitorizare. 


În practica asistenţei sociale, aceste etape se derulează, mai curând, în spirală decât 
într-o succesiune strictă, ceea ce permite anumite reveniri la analiza cazului şi la 
etapele anterioare, pentru clarificări şi adaptări. Conţinutul şi modul de derulare ale 
acestor etape depind, în principal, de perspectiva teoretică şi metodologică pentru 
care optează practicianul, putând să se rezume la evaluări transversale, punctuale şi 
adesea birocratice sau să se concretizeze în investigări psihosociale complexe de tip 
longitudinal, având ca miză schimbări semnificative la nivelul clientului şi a mediului 
său. 


2.1. Caracteristici ale procesului de evaluare/investigare socială 


Evaluarea ca demers tehnic şi ca temă de reflecţie are o istorie relativ scurtă, dar 
bogată, fiind legată de apariţia programelor sociale de dezvoltare în contextul anilor '60 
(Zamfir, Stănescu, 2007, p. 213). 

Evaluarea deţine un loc important în practica asistenţei sociale pentru faptul că 
marchează întregul traseu al intervenţiei de tip asistenţial de la începutul său (constând 
în culegerea informaţiilor, analiza şi interpretarea acestora — evaluarea inițială, fixarea 
obiectivelor şi a strategiei de lucru cu clientul, până la finalizarea intervenţiei şi analiza 
rezultatelor produse - evaluarea secvențială ; evaluarea finală). Prin demersul eva- 
luator, profesionistul în asistenţa socială identifică, sistematic şi eficient, resursele de 
care dispune pentru demararea intervenţiei sociale, obstacolele existente, obiectivele şi 
direcţiile planului de acţiune, precum şi progresele realizate pe parcurs şi rezultatele 
obţinute în final. 

Acoperind toate conotaţiile utilizate în practica asistenţei sociale, a evalua înseamnă 
a estima, a măsura şi a analiza o situaţie dată (iniţială) sau un traseu parcurs, cu scopul 
de a cunoaşte şi a înțelege o problemă socială, de a identifica resursele existente la 
nivelul clientului şi al mediului, de a elabora ipoteze explicative şi obiective de lucru 
sau de a controla/monitoriza/aprecia o situaţie/acţiune, utilizând în acest sens criterii 
şi instrumente specifice (grile/fişe de analiză/evaluare ; teste ; instrumente de investi- 
gare ; rapoarte finale ş.a.). 

Evaluarea în asistenţa socială reuneşte, aşadar, mai multe sensuri şi demersuri de 
realizare. Privită în sensul general al termenului, evaluarea în asistenţa socială are o 
serie de caracteristici definitorii (De Robertis, 1995, pp. 129-135): 

— este un proces continuu, dinamic şi provizoriu ; 

— se centrează pe clarificarea/înţelegerea situaţiei clientului şi mobilizarea resur- 
selor identificate în direcţia schimbării planificate ; 

— este o construcţie explicativă şi comprehensivă, condiţionată de subiectivitatea 
asistentului social şi a altor specialişti implicaţi, mai precis, de contextul teoretic 
şi ideologic la care aceştia se raportează ; 

- este confruntată cu perspectiva clientului asupra situaţiei. 


Evaluarea este un proces continuu, flexibil şi provizoriu, adaptat la dinamica 
realităţii socioumane şi având statutul de ipoteză de lucru, fapt ce permite revizuirea şi 
îmbogățirea ei constantă, în raport cu modificările ce apar în contextul vieţii reale a 
clientului asistenţei sociale. Procesul continuu de evaluare (privit în toate ipostazele 
care marchează intervenţia socială, respectiv evaluarea operațională sau de diagnostic, 
evaluarea secvenţială şi evaluarea finală) constă în a reconstitui, într-o manieră cât 
mai coerentă şi comprehensibilă, o situaţie particulară plasată în context social. Acest 
demers presupune selectarea anumitor date considerate semnificative, capacitate empa- 
tică, invocarea unor referinţe teoretice şi perspective de analiză diferite, aplicând în 
acest sens principiul triangulării teoretice şi metodologice. 

În contextul „clasic” al practicii asistenţiale, evaluarea, ca demers operaţional în 
funcţie de care se proiectează intervenţia socială, rebuie să se centreze pe clarificarea 
problemei de rezolvat, mai exact, pe colectarea şi analiza datelor necesare identificării/ 
formulării corecte a problemei sociale cu care se confruntă clientul (individ, grup, 
familie, comunitate) şi a căilor de rezolvare a cazului. Altfel, există riscul de a acumula 
un volum prea mare de informaţii, nu întotdeauna relevante pentru cazul respectiv, ceea 
ce face dificilă elaborarea diagnosticului social sau psihosocial, respectiv găsirea 
soluţiilor de rezolvare a problemei şi derularea planului de intervenţie. 

Evaluarea poartă amprenta subiectivităţii şi a formaţiei profesionale a asistentului 
social sau a echipei pluridisciplinare care realizează acest demers. De asemenea, 
evaluarea reflectă sistemul normelor şi valorilor socialmente acceptate într-un anumit 
moment istoric, care transpar din opţiunea axiologică, mai mult sau mai puţin 
„transparentă” a practicianului în domeniul sociouman. 

Având statutul de ipoteză de lucru, evaluarea va fi confirmată sau infirmată, fie prin 
confruntarea sa cu faptele şi cu evoluţia ulterioară a situaţiei, fie prin raportarea sa la 
perspectiva clientului asupra situaţiei. Împărtăşind clientului propria evaluare, spe- 
cialistul urmăreşte două aspecte: să-şi verifice ipotezele de lucru şi, în acelaşi timp, 
să-l determine pe client să reflecteze asupra propriei situaţii. Partajarea evaluării cu 
clientul nu este un lucru simplu şi nici nu este întotdeauna posibilă. În anumite situaţii, 
se utilizează modele standard de evaluare, constând în completarea, de către clienţi, a 
unor formulare de autoestimare. 

Evaluarea în practica asistenţei sociale este condiţionată de un complex de variabile 
(tipul problemei de rezolvat, dimensiunea clientului, competenţa instituţiei sau serviciu- 
lui asistenţial, referinţele teoretice, instrumentarul metodologic utilizat, resursele 
existente etc.) care afectează neutralitatea şi obiectivitatea demersului evaluativ. Pentru 
realizarea unor evaluări riguroase, ştiinţifice şi eficiente se impune respectarea anumitor 
reguli: valorificarea datelor direct observabile ; consemnarea fidelă a acestora şi 
evitarea reconstituirii informaţiilor din memorie ; identificarea circumstanțelor în care 


512 TRATAT DE ASISTENŢĂ SOCIALĂ 


a apărut un anumit tip de comportament/problemă ; construirea corectă a instrumentelor 
de culegere a datelor şi de evaluare a problemelor sociale, respectiv a acţiunilor de 
intervenţie socială (grile de evaluare ; grile de monitorizare ; rapoarte). 


2.2. Tipuri de evaluare utilizate în practica asistenţială 


Prezentând importanţa şi semnificaţia evaluarii în asistenţa socială, literatura de spe- 
cialitate descrie mai multe fipuri de evaluare. În practica asistenţei sociale indi- 
vidualizate (intervenţia la nivelul clientului individual şi a microgrupurilor), formele 
de evaluare utilizate mai frecvent sunt: 
- în funcţie conţinut: evaluare dinamică, evaluare clinică, evaluare etiologică ; 
- în funcţie de poziţia pe care o ocupă în cadrul acţiunii asistenţiale indivi- 
dualizate : evaluare preliminară, evaluare operaţională, evaluare secvenţială şi 
evaluare finală (De Robertis, 1995, p. 136). 


Evaluarea dinamică, cunoscută şi sub denumirea de diagnostic descriptiv, se 
centrează pe „dinamica prezentului”, având în atenţie toţi factorii implicaţi în ecuaţia 
persoana-problema-situaţia. Acest tip de evaluare este o sinteză descriptivă în care 
asistentul social corelează elementele de care dispune (de ordin material, afectiv, 
social etc.) pentru a înţelege dinamica lor. 

Evaluarea clinică constă în punerea diagnosticului de către medic sau psihiatru, 
pornind de la identificarea afecţiunilor fizice sau a tulburărilor de personalitate şi a 
simptomatologiei specifice acestora. 

Evaluarea etiologică sau diagnosticul cauzal se centrează pe identificarea factorilor 
care au cauzat situaţia actuală a clientului şi presupune o incursiune în istoria cazului 
respectiv. 

Evaluarea preliminară este o evaluare imediată, rapidă, efectuată chiar de la prima 
întâlnire cu clientul. Acest tip de evaluare, furnizând informaţiile primare asupra 
situaţiei clientului, se bazează pe impresiile de moment şi pe „flerul profesional” al 
asistentului social. Evaluarea preliminară stă la baza deciziei instituţiei sau serviciului 
specializat cu privire la începutul procesului de asistare. 

Evaluarea operațională se realizează după ce asistentul social are toate informaţiile 
necesare despre cazul vizat, putând astfel să stabilească tipul problemelor existente, 
cauzele acestora, persoanele implicate, resursele disponibile, obiectivele schimbării şi 
strategia de acţiune. Evaluarea operaţională, numită şi diagnostic social sau psihosocial, 
oferă o imagine completă asupra situaţiei clientului şi formulează principalele ipoteze 
de lucru. Diagnosticul psihosocial este flexibil, permiţând revizuiri şi ajustări ori de 
câte ori intervin modificări ale situaţiei date. 

Evaluarea secvenţială desemnează evaluările periodice efectuate pe parcursul deru- 
lării programului de intervenţie. Acestea punctează realizarea unor obiective şi sarcini 
specifice, care marchează încheierea anumitor etape de lucru. 

Evaluarea finală se centrează pe analiza rezultatelor intervenţiei şi se realizează din 
trei perspective : perspectiva clientului se centrează pe analiza îndeplinirii obiectivelor 
propuse şi ameliorarea sau depăşirea situaţiei problematice ; perspectiva instituţiei 
asistențiale are în vedere raportul costuri-rezultate ; perspectiva asistentului social 
analizează calitatea demersului său într-o manieră tehnică, strict profesională, având în 

atenţie perfecţionarea strategiilor de acţiune. Această autoanaliză constituie punctul de 
plecare pentru elaborarea unor lucrări ştiinţifice cu conţinut teoretic, metodologic sau 
aplicativ. 


2.3. Structura-cadru a evaluării inițiale/operaţionale 
în asistența socială 


Cu toate că există o producţie consistentă de studii şi manuale care prezintă proceduri 
şi standarde de evaluare a proiectelor şi programelor sociale, nu se poate vorbi despre 
strategii şi metode unice şi general valabile de realizare a evaluărilor în câmpul social. 
În funcţie de criteriile la care subscrie, o evaluare poate adopta strategii diferite. În 
practica asistenţei sociale, proiectarea unei intervenţii individualizate sau iniţierea unor 
programe sociale ample presupune o bună cunoaştere a situaţiei iniţiale asupra căreia 
se va interveni. De aceea, investigarea (evaluarea) corectă şi atentă a clientului şi a 
contextului social în care acesta este plasat are o importanţă majoră pentru demersul 
asistenţial, necesitând o atenţie specială. Astfel, culegerea datelor despre client şi 
despre situaţia problematică a acestuia se realizează cu ajutorul metodelor şi tehnicilor 
de cunoaştere şi investigare a realităţii socioumane (precum observaţia, interviul, 
documentarea, studiul de caz, minisondajul, focus-grupul, testele şi scalele de măsurare 
a atitudinilor, ancheta socială etc.), materialul empiric rezultat fiind analizat şi sintetizat 
în forma evaluării preliminare şi operaţionale — principala bază de date pentru dema- 
rarea unui plan de acţiune. În acest caz, demersul evaluativ pregăteşte intervenţia 
socială prin faptul că furnizează acesteia datele necesare şi indică principalele direcţii 
de acţiune. Evaluarea operaţională (diagnoza iniţială) se centrează pe răspunsul la 
există pentru a schimba situaţia ? ”, „Cum se va proceda?” (De Robertis, 1995). 

Evaluarea operaţională presupune selectarea, organizarea şi sintetizarea datelor 
despre situaţia clientului, având ca rezultat imediat identificarea şi formularea problemei 
sociale. Referitor la acestă etapă, asistentul social trebuie să aibă în atenţie următoarele 
aspecte: de la cine provine cererea de ajutor; care probleme sunt prioritare pentru 
client şi cum le defineşte acesta ; ce priorităţi identifică asistentul social şi dacă acestea 
coincid sau nu cu cele ale clientului ; care este natura problemei — dacă este o „problemă 
externă” persoanei, familiei sau grupului, dacă este o disfuncţie care ţine de contextul 
social şi care afectează o categorie de populaţie (de exemplu, şomajul) sau este o 
„problemă internă”, care vizează direct persoana, familia sau grupul care solicită 
sprijin (de exemplu, probleme relaţionale, afective, probleme de cuplu, de educaţie, 
forme de dependenţă, conduite antisociale, ca delincvenţa, prostituţia etc.) ; ce raport 
există între aceste tipuri de probleme ; care sunt datele semnificative ce semnalează 
existenţa problemei respective ; în această categorie intră date obiective (indubitabile) — 
vârsta, componenţa familiei, veniturile, locuinţa, locul de muncă etc. şi daze obiecti- 
vabile - conduite, acţiuni, gesturi, declaraţii, observate şi interpretate de asistentul 
social, care vor fi sau nu confirmate pe parcursul investigării. 

De asemenea, perspectiva teoretică invocată de asistentul social pentru definirea 
problemei sociale a clientului va avea un rol major în analiza şi evaluarea ei. În 
literatura de specialitate există mai multe perspective de analiză şi definire, unele dintre 

acestea identifică factorii explicativi la nivelul mediului social, altele îi localizează la 
nivelul personalităţii sau la intersecţia acestor două variabile. 

O altă secvenţă importantă în realizarea evaluării operaţionale constă în reperarea 
şi descrierea clientului care are nevoie de ajutor. În acest sens, se vor urmări aspecte 
precum : dimensiunea clientului (individul, familia, grupul sau o categorie de popu- 
laţie — adolescenţi, persoane de vârsta a treia, persoane cu dizabilităţi etc.) ; date de 
identificare ; percepţia clientului asupra propriei situaţii ; atitudinea şi aşteptările sale 
faţă de procesul de asistare ; nivelul de motivaţie în raport cu schimbarea situaţiei sale ; 
cum se mobilizează în această direcţie ; dificultăţile întâmpinate ; reacţia faţă de acestea 
(descurajare, fatalism, depresie sau reacţii pozitive) ; capacităţile fizice, intelectuale, 
afective, culturale necesare clientului pentru a face faţă situaţiei ; aprecierea poten- 
ţialului său de dezvoltare ; identificarea factorilor defavorizanţi. Toate aceste informaţii 
sunt necesare pentru a evalua resursele şi posibilităţile clientului care pot fi mobilizate 
pentru schimbarea situaţiei. Resursele pe care clientul le poate activa şi valorifica pot 
fi: resurse interne (capacităţi proprii, motivații) şi resurse externe (identificarea unei 
reţele de sprijin formate din membrii familiei nucleare şi a familiei lărgite, prieteni, 
vecini, grupuri, instituţii, servicii ; reperarea resurselor materiale disponibile — pensie, 
alocaţie, bunuri etc.). În paralel cu identificarea resurselor, asistentul social trebuie să 
repereze factorii de rezistenţă şi de blocaj la nivelul clientului sau al mediului social. 

Sinteza datelor şi ordonarea lor în categoriile menţionate permite descrierea (elabo- 
rarea diagnosticului descriptiv) şi explicarea (formularea diagnosticului etiologic) 
situaţiei problematice investigate, inventarierea resurselor şi proiectarea unui plan de 
acțiune (stabilirea obiectivelor schimbării şi a tipului de intervenţie). Toate aceste 
repere, traduse în indicatori observabili şi măsurabili, formează conţinutul grilei de 
evaluare. Cele mai multe grile de culegere a datelor şi de evaluare utilizate în practica 
asistenţei sociale se rezumă la date de ordin formal şi factual (date de identificare ; 
caracteristici demografice : sociale, familiale, financiare, medicale etc.). Pentru a 
surprinde însă complexitatea problemelor sociale şi pentru a le rezolva eficient, se 
impune construirea unor grile de evaluare care să includă indicatori variaţi şi care să 
corespundă exigenţelor ştiinţifice. În acest sens, literatura de specialitate menţionează 
trei categorii de indicatori : indicatori formali (corespund informaţiilor obiective despre 
client) : vârstă, sex, statut profesional, stare civilă, apartenenţa de grup etc. ; indicatori 
factuali (aspecte observabile): comportamente, acţiuni, demersuri administrativ- 
-juridice, calitatea relaţiei asistent-asistat etc. ; indicatori subiectivi : opinii, credinţe, 
atitudini, sentimente, motivații, nivelul de aspirații, imaginea de sine, percepţia propriei 
situaţii etc. 

Indicatorii trebuie să aibă următoarele calităţi : validitatea (să măsoare ceea ce 
trebuie să măsoare), fiabilitatea (să fie verificabili şi observabili), pertinenţa în raport 
cu obiectivele investigării, rentabilitatea. Evaluarea situaţiei clientului sau faza de 
diagnostic social/psihosocial constă în construirea unui model explicativ al realităţii în 
care urmează să se deruleze intervenţia. Din punct de vedere metodologic, această 
etapă utilizează tehnici specifice de analiză şi sistematizare a datelor empirice, tehnici 
de descriere, clasificare şi teoretizare. Abordând aspecte referitoare la percepţia 
clientului asupra situaţiei, la scopurile şi aşteptările acestuia, identificând cauzele care 
au determinat apariţia problemei clientului, precum şi factorii care favorizează sau 
frânează rezolvarea ei, diagnosticul (psiho)social este o evaluare a problemei din 

perspectiva personalităţii clientului şi a mediului său social, proiectând o strategie 
realistă de rezolvare a acesteia. 

Evaluarea operaţională sau diagnoza (psiho)socială este procesul complex de cunoaş- 
tere, înţelegere, individualizare şi clarificare a situaţiei problematice a clientului, 
demers care condiţionează natura, direcţia şi scopul intervențiilor asistenţiale. Practica 
asistenţei sociale abordează arii problematice complexe, situate la intersecţia mai 
multor subsisteme sociale şi având o cauzalitate multiplă, fapt care impune depăşirea 
perspectivei lineare de tipul cauză-efect în evaluarea cazurilor şi aplicarea analizei 
sistemice şi ecosistemice. Aplicând această perspectivă teoretico-metodologică, „asis- 
tentul social trebuie să identifice configuraţia rolurilor pe care le joacă asistatul în 
mediul său familial şi profesional, în cadrul grupurilor din care face parte şi la nivelul 
comunităţii. Reţeaua de drepturi şi îndatoriri în care este prins individul face ca 
intervenţia socială să fie supusă întotdeauna unor condiţionări multiple. Mai exact, 
asistenţa socială operează în contexte sistemice (întrucât clienţii ei sunt «prinşi» în 
țesătura socială), fiind ea însăşi, ca activitate, parte a sistemului social” (Bocancea, 
Neamţu, 1999, p. 22). 

Perspectivă dominantă în practica asistenţei sociale timp de mai multe decenii, 
abordarea sistemică, centrată pe analiza şi soluţionarea problemelor, este astăzi 
concurată de abordări alternative, considerate mai adecvate şi mai eficiente în raport cu 
noile provocări sociale. Activitatea practică a multor asistenţi sociali generalişti se 
bazează în prezent pe perspectiva ecosistemică ce combină elemente-cheie din ecologie 
şi teoria generală a sistemelor. Datorită valenţelor sale integrative, perspectiva ecosis- 
temică se foloseşte de mai multe teorii considerate utile pentru a surprinde comple- 
schimbare în capacitatea de adaptare şi de interacţiune dintre om şi mediul social. 
Perspectiva ecosistemică este compatibilă cu diverse teorii sociale şi psihosociale, 
devenind astfel un istrument necesar pentru sintetizarea multiplelor perspective pe care 
asistenții sociali le pun în practică (Miley, O' Melia, Du Bois, 2006). De exemplu, prin 
evaluarea focalizată pe competențe, circumscrisă perspectivei punctelor tari, asistenții 
sociali depăşesc stilul de evaluare tradiţional, care presupune diagnosticarea a ceea ce 
nu merge (a deficienţelor, disfuncţiilor), optând pentru un stil de evaluare bazat pe 
capacitarea clientului (empowerment) şi valorizarea competenţelor sale, privite ca 
resurse ce pot fi mobilizate în vederea schimbării situaţiei. În perspectivă ecosistemică, 
nu se utilizează termenii „disfuncţional” sau „inadaptat”, acestea fiind considerate 
inadecvate pentru că se centrează pe culpabilizarea clientului. Pentru a identifica 
punctele tari ale sistemului client şi pentru a descoperi resursele existente în mediile 
lor, specialiştii utilizează interviul focalizat pe punctele tari şi o gamă variată de tehnici 
şi instrumente de evaluare (genograma, ecomapa, istoricul social, harta rețelelor 
sociale, observaţia participativă, evaluarea grupurilor, evaluarea organizaţiilor, eva- 
luarea proximităţii etc... 

Genograima şi ecomapa sunt instrumente de investigare prin care se vizualizează 
schematic şi se evaluează sistemul relaţiilor sociale şi familiale în care este situat 
clientul. Aceste instrumente intră în componenţa studiilor de caz şi a anchetelor 
sociale. 

Genograma este o diagramă similară arborelui genealogic, care vizualizează relaţiile 
intergeneraţionale dintr-o familie şi evenimentele esenţiale (naşterea, decesele, mariajul, 

divorţul etc.) care s-au succedat. Simbolurile utilizate în construirea unei genograme 
sunt următoarele (Manual de bune practici în asistența socială comunitară, 2000) : 


[|] Persoană de sex masculin 


Persoană de sex feminin 


Relaţie de căsătorie 


oo Relaţie de concubinaj 


Căsătorie încheiată de divorţ 


Căsătorie în care soţii sunt separați în fapt 


7 Bărbat decedat 


Persoană de sex necunoscut 


Structura familiei şi relaţiile dintre membrii acesteia pot fi reprezentate pentru două 
(părinţii şi copiii) sau trei generaţii (bunicii, părinţii şi copiii). Genograma poate fi 
utilizată în faza de evaluare iniţială operaţională, dar şi pe parcursul intervenţiei, pentru 
a da clientului posibilitatea de a vorbi despre familia sa, identificând şi vizualizând 
punctele tari şi punctele slabe ale acesteia. Genograma poate conduce la identificarea 
anumitor comportamente (violenţă, abuz, asumare a rolurilor) şi aspecte identitare ale 
familiei (mituri, tabuuri). Împreună cu alte metode şi tehnici de investigare, genograma 
este folosită în evaluarea intergeneraţională (temporală/longitudinală) a familiei. Dintre 
dimensiunile evaluării familiei în timp menţionăm: structura familiei (modelul 
familial) : familia nucleară, familia extinsă, familia monoparentală, familia cu dublă 
carieră, uniunea liberă etc. ; identitatea familiei (imaginea de sine, aprecierea celorlalţi, 
porecle/nume simbolice) ; identități individuale ; relaţii cu familia de origine ; surse 
de dificultate etc. (Neamţu, Fabian, 2001). 

Ecomapa (harta ecologică) este un instrument cu ajutorul căruia asistentul social 
reprezintă grafic locul individului şi al familiei în contextul social, evidențiind natura 

relaţiilor existente şi intensitatea/calitatea acestora. Ca şi genograma, ecomapa se realizează 
cu ajutorul unor coduri şi simboluri, care exprimă diversitatea raporturilor sociale ale 
subiecţilor analizaţi (Manual de bune practici în asistența socială comunitară, 2000) : 


Relaţie echilibrată 
———= Relaţie foarte puternică 


nnnmnnnnnunnaaaa Relaţie slabă 


AMAN Relaţie încordată 


—  Relaţie unilaterală 
L————  Relaţiebilaterală 


Instrucţiuni privind construcția ecomapei (Neamţu, Fabian, 2001, pp. 4-5): 

- în centrul diagramei se figurează sistemul-client (individ, familie) ; 

— în interiorul cercului se înscriu prenumele şi vârsta clientului ; 

— se trasează celelalte sisteme din mediul înconjurător cu care interacționează clientul ; 

- se simbolizează natura tranzacţiilor/relaţiilor dintre client şi sistemele din mediul 
extern : puternice (0 linie îngroşată), slabe (o linie punctată), tensionate (o linie 
frântă), echilibrată (o linie dreaptă) ; 

- se vizualizează sensul fluxului de influenţe sau resurse cu ajutorul săgeţilor ; 
acestea pot fi dinspre sistemul-client înspre sistemele din mediu sau invers ; 

— trasarea legăturilor existente între sistemele exterioare clientului. 


Cu ajutorul ecomapei putem realiza o evaluare transversală a dinamicii familiei 
urmărind graniţele interne şi externe ale acesteia. Granițele interne se referă la: 
raporturile dintre soţi, părinţi, copii, bunici ; structura de putere a familiei (capacitatea 
unui membru de a produce schimbări în opiniile şi comportamentele altor membri ai 
familiei, este îndreptată spre menţinerea coeziunii familiei şi gestionarea problemelor 
cotidiene) ; stilul de comunicare ; procesul de decizie ; stilul educaţional (autoritar, 
democratic, laissez-faire, modern/tradiţional) ; rolurile în familie (asumarea lor, 
îndeplinirea lor, refuz sau conflict de rol); prejudecăţi şi mituri; surse de stres sau 
conflict ; „puncte tari”/„puncte nevralgice”. 

Granița dintre familie şi mediu (graniţa externă): sistem deschis, închis, aleator 
(absenţa graniţelor, lipsa unităţii familiei) ; reţeaua de relaţii (aspectul cantitativ şi 
calitativ al relaţiilor, raportul familie-asistent social) ; resursele interne şi externe pe 
care familia le poate activa ; mobilitatea familiei. 


2.4. Intervenţia socială personalizată de la casework la strategiile 
bazate pe participarea şi capacitarea clientului 


Elaborată în primele decenii ale secolului XX în SUA şi importată în Europa în anii '50, 
metoda casework a marcat decisiv statutul şi rolul profesiei de asistent social. Metoda 
intervenției psihosociale sau serviciul social individualizat a însemnat adoptarea unei 
metodologii proprii domeniului asistenţei sociale în baza căreia se reconsideră câmpul 

de acţiune al acesteia limitat, până la acea dată, la o serie de acte administrative şi la 
acordarea unor ajutoare financiare sau medicale. Metoda casework este rezultatul 
influențelor primite de asistenţa socială, la început de secol XX, dinspre medicină şi, 
ulterior, dinspre curentele psihanalitice şi psihoterapeutice care şi-au pus amprenta 
asupra configurației teoretice şi metodologice a asistenţei sociale. Din acest motiv, 
casework este numit modelul medical în cuprinsul căruia se vorbeşte frecvent despre 
terapie socială, psihoterapie, terapie de sprijin etc. Aşadar, asistenţa socială şi-a 
construit identitatea în raport cu alte profesii în momentul în care şi-a definit o 
metodologie proprie în forma intervenţiei sociale personalizate sau casework. 


Postulatele metodei casework : 

Prima sistematizare teoretică a metodei casework aparţine autoarei americane Mary 
Richmond, care, în lucrările Social Diagnosis (1915) şi What is social casework ? 
(1930), prezintă postulatele intervenţiei sociale individualizate astfel : 

— fiecare individ sau familie reprezintă un caz unic, de aceea ajutorul acordat 

trebuie să fie personalizat şi adaptat la particularităţile situaţiei clientului ; 

— investigarea cazului trebuie să aibă în atenţie cunoaşterea aspectelor obiective şi 
subiective ale problemei cu care se confruntă clientul ; 

- stabilirea diagnosticului psihosocial şi a planului de intervenţie trebuie să se 
centreze pe interacțiunea persoană-situaţie-problemă, în sensul valorificării 
resurselor de care dispune clientul şi cele aparţinând mediului social ; 

— acţiunea de intervenţie se bazează pe dinamica relației asistent social-client 
construită din perspectiva următoarelor principii : autenticitate, acceptare necon- 
diţionată, empatie, respectarea autonomiei clientului, nondirectivitate, con- 
fidenţialitate. 


Cadrul teoretic al intervenţiei psihosociale este reprezentat, în principal, de psihologia 
freudiană şi postfreudiană a personalităţii şi se centrează pe cunoaşterea şi dezvoltarea 
capacităţilor de adaptare şi rezolvare de probleme ale egoului. Aşadar, intervenţia 
psihosocială se centrează pe persoana clientului, pe adaptarea acestuia la situaţie şi 
rezolvarea problemelor rezultate din interacţiunea persoană-situaţie. Metoda casework 
are ca obiectiv principal sprijinirea clientului în planul vieții personale şi al funcționării 
sociale. Având în atenţie clientul individual şi mediul microsocial (familie, grup de 
apartenenţă) la care acesta se raportează, metoda se bazează pe construirea unei relaţii 
asistent-asistat de la persoană la persoană, o relaţie pozitivă, empatică şi competentă 
profesional, presupunând de asemenea implicarea, în relaţia de ajutorare, a persoanelor 
din proximitatea clientului. Aceste idei le regăsim, în variante mai elaborate, şi la 
teoreticienii de mai târziu ai abordării psihosociale, precum Gordon Hamilton (anii '40) 
şi Florence Hollis (anii '60). 


Etapele procesului de ajutorare : 

Aplicarea în practica asistenţială a metodei casework presupune parcurgerea traseului 
investigație-diagnoză-tratament, concretizat în următoarele cinci etape : 

1) faza de întâlnire este prima interacţiune dintre asistentul social şi potenţialul 
client, moment care marchează decizia începerii procesului de ajutorare şi care pune 
bazele relaţiei de încredere. Această primă întâlnire se realizează fie din iniţiativa 
asistentului social, fie la solicitarea unei autorităţi civile sau penale, fie la cererea 

clientului sau a unor persoane din proximitatea acestuia. Aceste situaţii vor influenţa 
diferit evoluţia relaţiei asistent-client ; 

2) faza studiului psihosocial este etapa cunoaşterii persoanei sau/şi a grupului 
familial, a situaţiei-problemă şi a interacțiunii lor. Studiul psihosocial nu este o simplă 
colecţie de date, ci presupune, implicit, utilizarea unor tehnici de intervenţie precum : 
ventilaţia, clarificarea, motivarea, autocunoaşterea clientului etc. Alături de acestea, 
asistentul social apelează la metodele şi tehnicile clasice de investigare socială (observaţia, 
interviul, documentarea, teste şi scale de măsurare a atitudinilor etc.) cu ajutorul 
cărora culege date referitoare la : situaţia familială, materială şi de habitat ; activitatea 
profesională şi pregătirea şcolară ; factorii biopsihosociali (sănătate, experienţe trăite, 
atitudini, aspirații, roluri sociale etc.) ; elementele semnificative ale istoriei indivi- 
duale ; relaţii interpersonale fundamentale şi secundare ; factorii de presiune şi cauzele 
lor probabile; experienţele problematice anterioare şi modul lor de soluţionare, 
resursele şi limitele (constrângerile) clientului ; identificarea problemei actuale şi 
evaluarea preliminară a cauzelor ei (Bocancea, Neamţu, 1999) ; 

3) faza diagnosticului psihosocial sau evaluarea situaţiei clientului se bazează pe 
datele culese în faza studiului psihosocial şi presupune sintetizarea, organizarea şi 
interpretarea acestora cu scopul de a formula corect (realist) problema socială, obiec- 
tivele intervenţiei şi mijloacele adecvate pentru soluţionarea lor. Aspectele metodologice 
legate de forma şi conţinutul unui diagnostic psihosocial au fost multă vreme contro- 
versate. Astăzi, este aproape unanim acceptat faptul că un diagnostic descriptiv (prezen- 
tarea factorilor implicaţi şi a simptomelor specifice) trebuie dublat de formularea unui 
diagnostic etiologic (cauzal) care, având statut de ipoteză de lucru, corelează elementele 
semnificative ale interacțiunii persoană-situaţie-problemă. Aşadar, diagnosticul psihosocial 
presupune atât descrierea situaţiei clientului, cât şi analiza şi interpretarea problemei 
acestuia, antrenând în acest sens operaţionalizarea unor concepte şi teorii. Stabilirea 
diagnosticului este un demers evaluativ cu caracter ipotetic, flexibil, care admite 
reformulări şi evită etichetarea sau stigmatizarea clientului. 

În etapa diagnozei sociale sau psihosociale, specialistul trebuie să aibă un răspuns 
clar la următoarele întrebări : „Cine este clientul ? ”, „Ce tip de persoană/familie/grup 
sau comunitate este ?”, „Care sunt problemele ?”, „De când au apărut? ”, „Care sunt 
condiţiile (factorii) care au determinat, au favorizat sau au precipitat apariţia şi evoluţia 
lor ?”, „Care este natura şi gravitatea disfuncţiei identificate ? ”, „Care este percepţia 
clientului asupra problemei? ”, „Cum este perceput de anturajul său ?”, „Care sunt 
aşteptările, obiectivele şi resursele sale ?”, „Care sunt presiunile sociale exercitate 
asupra clientului ?”, „Ce tip de schimbare este posibilă? ”, „Care sunt obiectivele 
imediate şi cele de perspectivă ? ”, „Care sunt mijloacele realizării lor ?”, „Care este 
prognosticul asistentului social asupra reuşitei intervenţiei psihosociale, apreciate în 
funcţie de gravitatea problemei, de resursele clientului, ale anturajului său şi ale 
serviciului social?” (Menthonnex, 1995) ; 

4) elaborarea planului de intervenţie se bazează pe informaţiile detaliate cuprinse în 
raportul de diagnostic şi constă în precizarea a trei elemente principale: efapele, 
obiectivele şi mijloacele intervenţiei. Procesul de asistare este eşalonat pe etape planificate 
pe anumite segmente temporale şi este ghidat de obiective operaţionale (exprimate în 
termenii unor acţiuni concrete). Mijloacele intervenţiei vizează atât resursele umane, 
materiale şi instituţionale implicate, cât şi opţiunile metodologice ale asistentului social ; 

5) faza de realizare a planului sau intervenţia psihosocială propriu-zisă constă în 
derularea acţiunilor programate şi aplicarea tehnicilor de intervenţie adecvate, menţio- 
nând reacţiile clientului, modificările care au apărut, rezultatele obţinute etc. Modul de 
acţionare este la fel de important ca şi conținutul acțiunii, cel dintâi aspect determinând 
calitatea relaţiei asistent-client. Asistentul social trebuie să aprecieze realist ce poate să 
facă pentru client şi cum să acţioneze, în acest sens alegând tehnici de intervenţie 
directă şi indirectă. 

Intervenţia psihosocială (casework) a fost, la un moment dat, un subiect controversat 
al gândirii şi practicii asistenţei sociale, mai ales în spaţiul britanic. Principala acuză 
adusă asistenţilor sociali care practicau acest tip de intervenţie era faptul că, în loc să 
ofere servicii şi soluţii practice la solicitările clienţilor, ei se erijau în rolul unor 
minipsihanalişti, sondând zonele „obscure” ale psihicului uman. Mai mult decât atât, 
noţiunile de relaţii terapeutice, introspecţie, autoconştientizare veneau în contradicţie 
cu nevoile presante ale clienţilor, prea puţin dispuşi să-şi dezvăluie frământările 
interioare. Intervenţia psihosocială nu îşi asumă totuşi valenţe psihoterapeutice, pentru 
că asistentul social nu are nici timpul, nici pregătirea şi nici consimţământul clienţilor 
să facă acest lucru. Scopul principal al acestei strategii de intervenţie constă în dezvoltarea 
capacităţilor de autocunoaştere şi dezvoltare personală, de adaptare şi integrare socială 
ale clientului. Intervenţia psihosocială este preocupată mai curând de problemele legate 
de bunăstarea personală şi de funcţionarea socială a clienţilor. Prin bunăstare personală 
se înţelege concordanța dintre capacităţile, resursele, potenţialul persoanei şi nevoile, 
exigenţele, aspiraţiile acesteia, proiectate într-un context de viaţă realist şi rezonabil. 
Funcționarea socială se defineşte prin dubla raportare a trebuinţelor şi expectanţelor la 
resursele şi potenţialităţile personale şi cele ale societăţii. Se afirmă despre un actor 
social (individual sau multipersonal) că are o funcţionare socială adecvată dacă reuşeşte 
să satisfacă deopotrivă exigenţele şi trebuinţele personale şi pe cele ale comunităţii din 
care face parte, datorită capacităţilor proprii şi datorită resurselor societăţii. 


Tehnici de intervenţie directă şi indirectă : 

Urmărind să redea clientului bunăstarea personală şi funcţionarea socială, meto- 
dologia casework se dezvoltă ca strategie de intervenţie la nivel microsocial (vizând 
individul, familia şi grupurile mici) şi pune în aplicare două tipuri de intervenţie : 
a) intervenţia directă se centrează pe client, acordându-i sprijin psihologic şi 
dezvoltându-i capacitatea înţelegerii de sine, ca premisă a refacerii capacităţii de 
funcţionare socială normală ; b) intervenția indirectă se centrează pe mediul exterior 
clientului (familia, anturajul, grupul de apartenenţă, instituţii şi servicii sociale), vizând 
construirea unor reţele de sprijin, rezolvarea de probleme, intervenţii la nivelul 
organismelor sociale etc. 

Intervenţia directă, numită iniţial tratamentul direct sau psihoterapia, pune în 
aplicare cunoştinţele oferite de teoriile dezvoltării personalităţii şi ale învăţării sociale, 
de curentele psihanalitice şi psihoterapeutice care au avut o influenţă semnificativă în 
metodologia asistenţei sociale. Psihologia freudiană a fost prima teorie psihologică de 
interes pentru practica asistenţială, atrăgând atenţia asupra necesităţii cunoaşterii 
forţelor egoului, a etapelor dezvoltării psihosexuale, a mecanismelor de apărare, de 
transfer şi contratransfer, oferind asistentului social instrumente de analiză pentru 
realizarea unor investigaţii şi diagnoze de profunzime. Psihanaliza i-a ajutat pe asistenții 

sociali să înţeleagă personalitatea şi comportamentul uman, fapt ce a condus la 
perfecţionarea activităţii practice în acest domeniu. Deşi tratamentele psihanalitice nu 
fac parte din „apele teritoriale ale asistenţei sociale”, totuşi, dacă asistentul social este 
adeptul teoriilor psihanalitice, această opţiune teoretică îşi va pune amprenta asupra 
practicii sale, care se va centra pe client pentru a-l ajuta să se maturizeze, să fie mai 
puţin vulnerabil emoţional şi pentru a-i reda capacitatea de funcţionare socială normală. 
Unul dintre cele mai importante mijloace folosite pentru atingerea acestor scopuri este 
construirea binomului asistent-client, o relaţie de lungă durată şi cu o dinamică specifică 
(De Robertis, 1995). Intervenţia psihosocială (casework) preia o parte dintre aceste 
obiective şi mijloace de acţiune, însă le regândeşte dintr-o perspectivă sistemică prin 
care îmbină dimensiunile sociale şi psihologice ale intervenţiei, „abordarea centrată pe 
client” şi „abordarea centrată pe rezolvarea de probleme”. 

În acest sens, intervenţia psihosocială directă se realizează aplicând următoarele 
categorii de tehnici de intervenţie: fehnici de clarificare (ventilarea, confruntarea, 
înţelegerea de sine, discuţia logică, reformularea etc.) ; tehnici de susținere (construirea 
binomului asistent-client, asigurarea, medierea relaţiilor, construirea reţelelor de sprijin) ; 
tehnici de ghidare şi orientare (informarea, educarea, consilierea, influenţarea/ 
persuasiunea, monitorizarea/controlul). Această clasificare a tehnicilor nu echivalează 
cu o ierarhizare a lor. 


2.4.1. Tehnici de clarificare : ventilarea, confruntarea, înțelegerea 
de sine, discuţia logică, reformularea, ascultarea activă 


Tehnicile din această categorie îndeplinesc un dubiu obiectiv: pe de o parte, asistentul 
social utilizează tehnicile de clarificare pentru a înţelege natura problemei clientului, 
implicaţiile sociale şi personale ale acesteia, iar pe de altă parte, clarificarea este 
necesară clientului pentru a ajunge la o mai bună înţelegere de sine, a celorlalţi şi a 
situaţiei în care se găseşte. Clarificarea constă în solicitarea clientului de a-şi exprima 
gândurile, atitudinile şi problemele pentru a ajunge la o mai bună coerenţă şi pentru a 
sesiza raporturile dinamice şi contradictorii dintre diferitele aspecte analizate. Clarificarea 
urmăreşte să elucideze atât aspectele obiective ale situaţiei date, cât şi sentimentele, 
trăirile, reacţiile clientului faţă de ceilalţi şi faţă de situaţia respectivă. Clarificarea este 
utilizată atât în fazele incipiente ale intervenţiei, cât şi pe parcursul sau în finalul 
acesteia. Tehnicile de clarificare (în special ventilarea, confruntarea, înţelegerea de 
sine) urmăresc să modifice acele comportamente care provin din utilizarea unui 
mecanism de apărare inadecvat şi care îl împiedică pe client să funcţioneze normal. 
Această perspectivă explicativă consideră că eşecurile dezvoltării personalităţii îşi au 
originea în copilărie, iar problemele de adaptare rezultă din utilizarea inadecvată a 
mecanismelor de apărare ale egoului (reprimarea, negarea, regresia, raţionalizarea, 
transferul). “Tehnicile de clarificare pot fi aplicate numai în situaţia în care clientul 
îndeplineşte următoarele condiţii : a) are un Eu suficient de puternic pentru a suporta 
introspecţia ; b) posedă capacităţi intelectuale reale care să-i permită analiza şi verba- 
lizarea trăirilor şi problemelor ; c) poate relaţiona adecvat cu asistentul social (Bocancea, 
Neamţu, 1999). Aplicarea tehnicilor de clarificare presupune, de asemenea, respectarea 
principiilor comunicării autentice şi a regulilor de intervievare, precum : ascultarea 
activă, chestionarea pertinentă, relansarea discuţiei, observarea limbajului nonverbal. 

Ventilarea este o tehnică ce constă în facilitarea exteriorizării emoţiilor, senti- 
mentelor şi experienţelor, în scopul eliberării (defulării) clientului şi al reorientării 
energiilor către rezolvarea problemelor. Dezvăluirea „intimităţii psihice” a clientului 
echivalează cu o reconstituire şi o reconstrucţie a experienţei sale de viaţă şi a propriei 
personalităţi, demers ce declanşează fenomene de transfer/contratransfer şi care produce 
adesea temeri şi anxietate. Ventilarea este o secvenţă importantă în procesul complex şi 
de durată al cunoaşterii şi acceptării de sine. Sentimentele verbalizate şi exteriorizate, 
devenind mai puţin amenințătoare, pot fi analizate pe o bază reală şi nu pe una 
fantezistă. După aplicarea acestei tehnici nu mai este necesară apărarea împotriva 
sentimentelor „rele”, persoana diminuându-şi tendinţele de autoculpabilizare, rigi- 
ditatea, ruşinea de a avea o problemă. 

Confruntarea este o tehnică de „modelare comportamentală” ce constă în revelarea 
unor conduite şi atitudini repetitive din viaţa clientului, care au produs efecte negative. 
Prin confruntare nu se caută cauzele comportamentelor inadecvate, ci doar con- 
ştientizarea lor şi găsirea unor alternative comportamental-atitudinale. Acest tip de 
intervenţie contribuie la întărirea conştiinţei de sine a clientului, la formarea „simțului 
realităţii” şi asumarea responsabilităţii actelor sale. Confruntarea poate arăta clienţilor 
că utilizează moduri stereotipe de comportament care le alterează relaţiile cu ceilalţi. 

Înţelegerea/cunoaşterea de sine permite clientului conştientizarea propriei existenţe 
cu implicaţiile ei afective, intelectuale, relaţionale. Cunoaşterea de sine este un proces 
dinamic, permanent, care poate fi uneori dificil şi dureros, pentru că implică recu- 
noaşterea şi acceptarea acelor aspecte ale personalităţii pe care am prefera să le 
ascundem sau să le ignorăm. Sub influenţa curentelor psihanalitice, asistenţa socială a 
dezvoltat această formă de intervenţie mai ales în cadrul strategiei casework. Cunoaş- 
terea de sine înseamnă, în acelaşi timp, un mai bun control de sine şi un ego mai 
puternic. Atunci când specialiştii vorbesc despre întărirea forţelor egoului nu se referă 
la o condiţie fixă, câştigată odată pentru totdeauna, ci la „o capacitate mereu în 
schimbare de a face faţă frustrării, de a controla impulsurile, de a construi relaţii 
mature şi de a utiliza adecvat mecanismele de apărare” (Coulshed, 1993). Acest tip de 
intervenţie se poate realiza pe două nivele: a) comprehensiunea dinamică a trecutului, 
a dezvoltării personalității proprii presupune examinarea experienţelor trecute şi, mai 
ales, a relaţiilor stabilite în perioada copilăriei cu părinţii şi alte persoane semnificative. 
Acest nivel este mai aproape de intervenţia psihoterapeutică decât de cea asistenţială, 
de aceea atunci când există probleme grave legate de dezvoltarea personalităţii este 
necesar ajutorul psihoterapeutului. În practica asistenţei sociale se întâlnesc, destul de 
frecvent, clienţi care se confruntă cu conflicte din trecut nerezolvate, care afectează 
capacitatea lor de relaţionare şi adaptare socială ; b) comprehensiunea de sine axată pe 
dinamica prezentului, pe problematica actuală, pe situația trăită „aici şi acum” ca 
aspect revelator al comportamentului propriu şi al celorlalţi. Acest tip de intervenţie 
face apel la capacităţile de identificare şi de empatie ale persoanelor aflate în relaţie, 
presupunând în acelaşi timp capacitate de verbalizare şi autoanaliză, supleţea perso- 
nalităţii, recunoaşterea şi respectul diferenţelor umane. În funcţie de tipul de client şi 
de problematica acestuia, asistentul social va decide dacă şi în ce formă va opta pentru 
acest tip de intervenţie, cunoaşterea de sine nefiind necesară şi nici indicată în orice 
situaţie (De Robertis, 1995). 

Discuţia logică este o tehnică ce solicită şi dezvoltă capacitatea clientului de a raţiona 
în sensul unei mai bune percepții asupra realităţii, al descoperirii alternativelor de acţiune, 
al înţelegerii priorităţilor etc. Scopul principal al acestei tehnici îl constituie formarea 
capacităţii clientului de a analiza corect situaţiile problematice în termeni de cauze/ 
efecte, aspiraţii/posibilităţi, exigenţe/resurse. Discuţia logică oferă asistentului social 
posibilitatea de a forma şi de a evalua abilitatea clientului de a raţiona şi de a înfrunta 
realitatea, fără nevoia de a se retrage în fantezii, pesimism, simptome de afecţiuni fizice. 

Reformularea este o tehnică folosită frecvent în intervievare prin care asistentul 
social expune clientului povestirea acestuia, reconstruită logic în termeni cât mai clari, 
pentru a se convinge că a înţeles bine problema clientului şi pentru a-l ajuta pe acesta 
să pună ordine în mecanismele cunoaşterii de sine. 

Ascultarea activă, în contextul interviului aplicat în practica asistenţei sociale, 
presupune adoptarea unei atitudini nondirective, empatice, disponibilitatea şi acceptarea 
necondiționată a interlocutorului. Prin ascultarea activă, asistentul se centrează pe 
obţinerea de informaţii, fiind mai puţin preocupat să dea sfaturi sau soluţii. Clientul 
trebuie să fie sigur că a fost auzit înainte de a primi indicaţii. Pentru a-l face pe 
interlocutor să vorbească, intervievatorul trebuie să ştie să asculte. Activitatea de 
ascultare nu se reduce însă la înregistrarea pasivă a datelor, ci antrenează operaţii 
mintale de selecţie, de comparaţie, de inferenţă şi interpretare. Fiind întotdeauna 
orientată către obiective, ascultarea este activă şi, în acelaşi timp, este o activitate de 
diagnostic (Singly, Blanchet, Gotman, Kaufmann, 1998). 

Ascultarea activă constă în ascultarea mesajelor verbale ; decodificarea limbajului 
nonverbal (expresia feţei, calitatea vocii, aspectul general, reacţii de moment) ; 
Susținerea empatică ; asumarea tăcerii celuilalt. Tehnica ascultării active condiţionează 
atât strategiile de comunicare, cât şi interpretarea datelor culese prin interviu. Asculta- 
rea este cu atât mai performantă, cu cât este instrumentată de obiective mai exacte şi 
de un cadru teoretic de referinţă mai explicit. 

Ascultarea mesajelor verbale presupune configurarea unui cadru de semnificare 
(ascultare) care să permită identificarea corectă a registrelor discursului. Aceasta înseamnă 
prelucrarea permanentă a informaţiei comunicate de interlocutor, având în vedere cele 
trei dimensiuni ale discursului: discursul factual - ce spune subiectul despre faptele, 
evenimentele trăite ; discursul reflexiv — ce spune cu privire la gânduri şi sentimente ; 
discursul intenţional — imaginea de sine pe care o construieşte intervievatul. 

Pe parcursul intervievării, comunicarea nonverbală deţine un loc important (apro- 
ximativ 65% din comunicare). Pentru asistentul social (cercetător), decodificarea 
limbajului nonverbal al clientului reprezintă o importantă sursă de informaţii care 
poate întări sau infirma mesajele verbale. De asemenea, se recomandă ca prin limbajul 
nonverbal, cercetătorul să transmită încredere subiectului investigat şi să faciliteze 
comunicarea. 

Susținerea empatică presupune intervenţii verbale şi nonverbale care punctează 
interviul, constituind un indiciu al prezenţei atente a intervievatorului şi având rolul 
unor întăriri pozitive ale exprimării interlocutorului. Semnificaţia generală a tuturor 
acestor intervenţii este : „Încerc să înţeleg, fără a judeca”, „Sunt aici şi vă ascult”. 
Intervenţiile de susţinere empatică dovedesc că reuşita unei comunicări este în mare 
parte rezultatul gesturilor, al posturilor şi al privirilor adoptate în timpul situaţiei de 
comunicare. 

Tăcerile joacă un rol fundamental în cadrul interviului, al comunicării interpersonale 
în general. Mai ales în interviul nondirectiv — ca de altfel în orice situaţie de ascultare 
aprofundată - este obligatoriu ca intervievatorul să fie capabil să accepte şi să-şi asume 
tăcerea interlocutorului. Trebuie să facem deosebirea între două tipuri de tăceri: 
tăcerile goale şi tăcerile pline. Tăcerea goală reprezintă încetarea exprimării interlo- 
cutorului (clientului) şi deopotrivă încetarea reflecţiei acestuia, fiind prin urmare o 
tăcere în adevăratul sens al cuvântului. Intervenţiile intervievatorului au loc (şi trebuie 
să aibă loc) în timpul acestor tăceri. Tăcerea plină este o tăcere falsă, fiind asociată cu 
încetarea exprimării şi continuarea reflecţiei interioare. Liniştile pline sunt un instru- 
ment esenţial în reuşita interviului, fiind utile în aprofundare şi implicare. Acestea nu 
trebuie întrerupte. Orice intervenţie a intervievatorului într-o tăcere plină echivalează 
cu tăierea vorbei, care semnifică fie o agresiune, fie lipsa de înţelegere. În ambele 
cazuri, consecinţa este deteriorarea climatului comunicării (Abric, 2002). Factorii care 
influențează negativ derularea unei ascultări eficiente sunt : diferenţele socioculturale ; 
preocuparea de sine ; graba; prejudecățile ; identificarea cu problema intervievatului 
(a clientului). Tehnicile de ascultare activă presupun : atenţie faţă de limbajul nonverbal 
(propriu şi al interlocutorului) ; utilizarea corectă a parafrazei (reformulării) ; expri- 
marea empatiei ; respectarea regulilor de formulare/ordonare a întrebărilor ; acceptarea 
pauzelor, a momentelor de tăcere. 


2.4.2. Tehnici de susţinere : construcţia binomului asistent-client, 
asigurarea, medierea relaţiilor, construirea rețelelor 
de sprijin, asistența materială 


Construcţia binomului asistent-client. Intervenţiile directe se bazează pe construirea 
relaţiei asistent-client, o interacţiune reciproc pozitivă, în cadrul căreia se remarcă 
personalitatea puternică şi activă a asistentului social în calitate de profesionist, capabil 
să accepte clientul fără a-l critica, ridiculiza sau culpabiliza. De asemenea, asistentul 
trebuie să respecte codul deontologic al profesiei, să inspire încredere şi credibilitate, 
să adopte un stil de lucru flexibil, pentru a reda clienţilor săi sensul ascendent al 
dezvoltării personalităţii. În acest context, însăşi relaţia de asistare devine un mijloc 
privilegiat de intervenţie, având rolul de a activa potenţialul latent al clientului şi de a 
acţiona ca „motor al schimbării”. De calitatea acestei relaţii depinde reuşita celorlalte 
tehnici de intervenţie. Construcţia binomului asistent-client înseamnă structurarea unei 
relaţii de lucru cu clientul, având în atenţie trei aspecte ale acesteia: structurarea în 
timp, utilizarea spațiului şi focalizarea pe obiective precise. 

Asigurarea sau intervenţia de sprijin are ca obiectiv fortificarea clientului ca 
persoană, diminuarea efectelor paralizante ale anxietăţii sale, eliberarea forţelor capabile 
să-l mobilizeze pentru a-şi schimba situaţia. A sprijini înseamnă a reda speranţa, a 
întări sentimentul de încredere în sine al clientului, a-i reda autostima şi a construi o 
imagine de sine pozitivă. Pentru a realiza aceste obiective, asistentul social poate 
încadra problema personală într-un context social global, care să-i permită clientului 
eliberarea clientului de sentimentele de culpabilitate şi neputinţă, pentru a putea să 
privească mai obiectiv propria situaţie. Faptul de a şti că şi alţi oameni sunt în aceeaşi 
situaţie, au aceleaşi probleme, poate să-l ajute pe client să fie mai puţin îngrijorat şi să 
găsească soluţii cu mai multă uşurinţă. Generalizarea problemei, fără a rezolva total 

situaţia particulară a clientului, ajută la deculpabilizarea şi mobilizarea lui. Prin tehnica 
asigurării, asistentul social arată clientului că îi cunoaşte şi îi recunoaşte calităţile, 
capacităţile, dar şi limitele şi trebuinţele ; prin această atitudine îi întăreşte încrederea 
în propriile forţe şi îl asigură că este capabil să depăşească situaţia problematică, 
beneficiind de un ajutor specializat (Bocancea, Neamţu, 1999). 

Construirea rețelei de sprijin a clientului creează noi oportunităţi, constând în lărgirea 
orizontului relaţional al acestuia, amplificarea cadrului său de viaţă, accesul la noi 
experienţe, inserţia sau reinserţia socială. Existenţa fiecărui individ se derulează într-un 
sistem de relaţii sociale, culturale sau afective, care facilitează sau, dimpotrivă, blochează 
dezvoltarea personală normală. Întreţinerea sau refacerea reţelelor benefice şi dizolvarea 
celor „toxice” necesită uneori ajutor specializat. Construirea de reţele de sprijin este o 
practică frecventă în asistenţa socială şi vizează ajutorarea familiilor aflate în criză, 
ajutorarea bătrânilor de către comunitate, asistarea persoanelor cu dizabilităţi, reinserţia 
socială a delincvenţilor juvenili, realizarea unor acţiuni preventive de către echipe 
multidisciplinare etc. Prin intermediul reţelei de ajutorare („efectul de reţea”) se realizează 
mobilizarea resurselor umane şi materiale existente la nivelul clientului sau al mediului 
social, concretizate în găsirea unei locuinţe, a unui loc de muncă, menaj, asistenţă 
medicală sau juridică, suport afectiv. Integrarea clientului într-o reţea de sprijin nou-creată 
sau refacerea reţelei de origine (familie, vecinătate, grup de prieteni) contribuie la 
satisfacerea nevoii acestuia de apartenenţă şi ataşament, de participare şi recunoaştere 
socială, cu efecte semnificative privind construirea unei imagini de sine pozitive, 
dinamizarea capacităţilor personale şi rezolvarea problemelor. Imaginea reţelei poate fi 
vizualizată cu ajutorul unor instrumente diverse, precum: sociograma, organigrama, 
ecomapa, prin intermediul cărora se precizează atât natura relațiilor (rudenie, prietenie, 
sprijin, putere, negociere, comunicare, formale, informale), cât şi intensitatea lor (legături 
puternice, slabe, tensionate). Pentru construirea şi estimarea reţelelor de ajutor/intervenţie 
se utilizează instrumentarul de analiză oferit de teoria reţelelor sociale. 

Constituirea reţelelor de intervenţie sau de ajutor presupune parcurgerea mai multor 
etape care combină elementele structurale cu cele funcţionale : reperarea membrilor 
(persoane sau instituţii), conectarea lor, reunirea reţelei, distribuirea responsabilităţilor. 
Trei forme de intervenţie pot fi utilizate în acest cadru : a) punerea în legătură implică 
facilitarea creării de noi legături/relaţii/prietenii sau refacerea celor vechi, cu scopul 
ameliorării capacităţii de comunicare cu persoane sau instituţii; b) deschiderea şi 
descoperirea vizează stimularea clientului către explorarea unor noi posibilităţi pentru 
descoperirea unor capacităţi latente (creative, artistice, organizatorice) ; c) utilizarea 
şi/sau crearea unor Structuri sociale şi participarea la acestea presupune stimularea 
unei implicări active în viaţa socială (cluburi, centre sportive şi de agrement etc.) sau 
crearea de noi structuri (grupuri de informare, creative, grupuri de presiune) care să 
răspundă nevoilor, intereselor, solicitărilor clientului. 

Asistenţa materială este acel tip de intervenţie care permite clientului aflat în 
situaţie financiară precară să beneficieze de servicii speciale destinate subvenţionării 
nevoilor umane fundamentale. Asistenţa materială este rezervată, în principiu, persoa- 
nelor şi familiilor care traversează o perioadă de carenţă materială gravă (prioritate 
având grupele de vârstă extreme : copii şi bătrâni) şi se acordă ca urmare a întocmirii 
unor cereri scrise şi dosare, analizate de comisii speciale având putere de decizie. 
Medierea între client şi organismele abilitate să ofere sprijin financiar este asigurată de 

către asistentul social, care are competenţa necesară pentru evaluarea situaţiei clientului, 
întocmirea raportului şi informarea asupra soluționării corecte a dosarului. Aşadar, 
asistenţa materială este o formă de intervenţie directă, constând în rezolvarea unor 
probleme practice şi acordarea unui ajutor imediat clientului (locuinţă, loc de muncă, 
sprijin material). 


2.4.3. Tehnici de ghidare şi orientare : informarea, educarea, consilierea 


Informarea se bazează pe cunoştinţele asistentului social şi pe abilitatea acestuia de a 
se adapta nevoilor clientului, încercând să-i ofere informaţii din cele mai diverse 
domenii : drept, sănătate, învăţământ, menaj, alimentaţie etc. Informarea are ca obiectiv 
înarmarea clientului cu acele cunoştinţe necesare conştientizării drepturilor şi înda- 
toririlor ce decurg din rolurile sociale pe care le cumulează. Asistentul social trebuie 
să ofere informaţia corespunzătoare cererii şi tipului de problemă cu care se confruntă 
clientul. Informarea cu privire la aspectele şi resursele ce ţin de „interioritatea” 
persoanei, respectiv cele situate în zona „exteriorităţii” stimulează încrederea şi 
motivaţia clientului de a-şi rezolva problemele. 

În general, informaţia poate fi de două tipuri : legislativ-administrativă şi cu privire 
la instituţii sociale şi resurse. Difuzarea acestor informaţii în rândul unui public mai 
larg se poate realiza şi prin mijloacele mass-mediei sau prin organizarea unor reuniuni, 
conferinţe cu scop instructiv-educativ. 

Educarea, alături de acţiunile curative (adresate persoanelor şi famililor deja afectate 
de disfuncţii sociale şi psihosociale) şi cele preventive (centrate pe clienţii aflaţi în 
situaţii de risc), este o componentă importantă a profesiei asistenţiale existând şi o 
specializare în acest sens: puericultori, consilieri în economie socială şi familială, 
educatori, animatori socioculturali, logopezi etc. Profesiile sociale cu dominantă 
educativă diferă şi în funcţie de publicul ţintă: copii, adolescenţi, vârsta a treia, 
persoane cu dizabilităţi, astfel încât se conturează un câmp vast al intervenţiei asisten- 
ţiale educative. 

Intervenţia educativă în asistenţa socială urmăreşte, în principal, două obiective : 
a) achiziţia de cunoştinţe şi abilităţi ; b) socializarea/resocializarea (favorizarea inte- 
riorizării normelor şi rolurilor sociale, achiziţionarea comportamentelor socialmente 
acceptate, reeducare, reinserţie socială). În funcţie de specificul problemei clientului, 
de obiectivele şi de cadrul teoretic al intervenţiei propuse, pot fi aplicate tehnici 
educative diferite. În cadrul strategiei casework sunt invocate adesea două tehnici de 
ghidare şi orientare cu scop educativ: demonstraţia prin exemplu şi tehnica tipurilor 
obişnuite de comportament. 

Demonstrația prin exemplu constă în invocarea unor experienţe de viaţă exemplare 
care să-i faciliteze clientului descoperirea unor tipuri de comportamente şi strategii de 
acţiune eficace, pe care nu le-a experimentat până în prezent, dar care i-ar permite să 
reintre în normalitate. 

Tehnica tipurilor obişnuite de comportament se referă la învăţarea de către client a 
unor modele acţionale imediat utilizabile şi care nu comportă eforturi mari de asimilare, 
întrucât sunt practici cotidiene, comportamente „normale” şi uzuale (de exemplu, a se 
îngriji de aspectul exterior al propriei persoane, a pune ordine în lucruri şi în activităţi, 
a folosi maniere de comunicare socialmente consacrate etc.). Tehnicile aplicate în 

intervenţia psihosocială individualizată se centrează pe susţinerea şi dezvoltarea atuurilor 
clientului, stimulând autocunoaşterea şi autodeterminarea acestuia, considerate premise 
esenţiale pentru refacerea funcţionării sociale normale. În paralel cu acest tip de 
practică, s-a dezvoltat asistenţa socială comportamentală, care se centrează pe latura 
cognitiv-comportamentală a intervenţiei şi propune strategii de acţiune alternative 
abordării psihosociale. Comparaţiile dintre cele două tipuri de practici, realizate pe criteriul 
rapidităţii şi eficienţei în realizarea schimbării, evidenţiază utilitatea tehnicilor comporta- 
mentale considerate mai active şi mai accesibile practicienilor în asistenţa socială. 

Consilierea reprezintă o tehnică de orientare-învăţare ce constă în exprimarea de 
către asistentul social a unui sfat competent în legătură cu situaţia clientului, în 
formularea unei recomandări motivate de comportament sau în sugerarea unei decizii, 
oferindu-i clientului informaţiile necesare în acest sens. Prin consiliere se acordă 
clientului sprijin şi orientare în rezolvarea problemelor, în reperarea resurselor şi 
restabilirea echilibrului existenţial. Consilierea poate avea deopotrivă un rol informativ- 
-educativ şi terapeutic. Deşi face parte din sfera tehnicilor terapeutice, ca şi psihoterapia, 
având unele aspecte comune cu aceasta, consilierea are însă caracteristici şi forme de 
susţinere psihologică proprii. Cele două metode se întâlnesc în ceea ce se numeşte 
„zona de dificultate” existenţială a persoanei care se confruntă cu probleme de tip 
relațional-extern sau probleme de echilibru psihologic-intern, pentru rezolvarea cărora 
psihoterapia şi consilierea propun tipuri de intervenţie diferite. 


2.5. Intervenţia centrată pe sarcină. Fundamentul teoretic 
(feorii şi presupoziții teoretice de bază) 


Teoria centrată pe sarcină apare în anii '60 şi este derivată din practica asistenţei sociale. 
Acesta este un model pluralist/integrativ, în sensul că selectează teorii şi metode din 
cadrul altor modele compatibile (rezolvarea de probleme, teoria intervenţiei în criză). 
Acest tip de practică optează pentru o abordare sistemică şi contextuală a problemelor 
clientului (recunoaşterea explicită a problemelor, identificarea contextului - cumul de 
factori — în care au apărut aceste probleme) ; schimbarea contextului ca modalitate de 
soluţionare a problemei ; identificarea obstacolelor şi a resurselor existente în contextul 
respectiv. Presupoziţia teoretică de bază este că implicarea în realizarea unor acţiuni 
şi sarcini concrete produce schimbări mai rapide şi mai semnificative la nivelul siste- 
mului-client decât discuţiile cu privire la gânduri şi sentimente. Este un model pragmatic 
ce evită teoretizările cu privire la problemele şi comportamentul clientului, centrându-se 
pe un program operaţional de acţiune. 

e Tipuri de probleme abordate: conflicte interpersonale ; insatisfacţia în relaţiile 
sociale ; dificultăţi în performarea rolului; probleme ale tranziţiei sociale ; 
probleme cu organizaţiile formale ; resurse inadecvate sau insuficiente ; probleme 
comportamentale, probleme în luarea deciziilor ; probleme emoţionale (legate 
de boală, suferinţă, pierderi) etc. (Coulshed, 1993, p. 76). 

e Scop: îmbunătăţirea situaţiei clientului prin implicarea acestuia în planificarea 
şi finalizarea unor sarcini concrete ; 

e Caracteristici specifice : intervenţie de scurtă durată; implicarea în acţiune ; 
organizare şi eficienţă. 

e Rolul clientului: implicarea în rezolvarea propriilor probleme ; dezvoltarea 
abilităţilor individuale necesare rezolvării acestora; focalizarea pe sarcină 
(activităţi specifice) şi mobilizarea resurselor proprii ; agent al schimbării ; 

e Tipuri de sisteme-client : indivizi ; cupluri ; familii ; grupuri mici. Acest model 
de intervenţie nu este recomandat clienţilor dezinteresaţi de rezolvarea propriilor 
probleme, celor care nu îşi recunosc problemele, precum şi celor care nu pot să 
înţeleagă structura modelului de intervenţie (Buzducea, 2005, p. 128). 

e Rolul asistentului social: ajută clientul să identifice şi să definească problemele 
pe care le are de rezolvat, să analizeze scopurile, să stabilească obiective concrete 
şi realiste, să identifice obstacolele şi resursele disponibile. Asistentul social 
îndeplineşte un rol complex, pentru care are nevoie de abilităţi de consiliere 
(consultant cu privire la resurse) ; susţinere ; educator/facilitator — învăţarea 
unor noi scheme de acţiune, ajutorarea clientului să acţioneze, să finalizeze 
sarcinile cu succes pentru a-i spori motivaţia ; abilitatea de a asculta, de a 
clarifica ; de a negocia; de a acţiona ca un partener egal şi nu doar ca un 
ofertant de servicii; de a impune limite temporale în realizarea sarcinilor şi 
încheierea contractului ; relația dintre asistent şi client este una de colaborare, 
nu există scopuri şi agendă ascunse (Buzducea, 2005). 

e Metode/tehnici : clarificarea şi delimitarea problemelor ; structurarea şi planifi- 
carea sarcinilor ; intervievarea (12-14 interviuri în unele variante ale modelului 
sau mai multe, pe o perioadă de maximum patru luni) ; tehnici de comunicare 
sistematică (de clarificare şi structurare a problemelor/sarcinilor) şi simpatetică 
(comprehensivă) ; 


Etape : a) explorarea şi evaluarea problemei ; b) acordul clientului asupra scopului 
intervenţiei şi stabilirea obiectivelor schimbării formulate în termeni comportamentali 
(contract scris sau verbal); c) planul de lucru (calendar; frecvenţa întâlnirilor ; 
specificarea, planificarea şi distribuirea sarcinilor ; limitarea sarcinilor la două sau trei 
pe săptămână în funcţie de complexitatea lor ; identificarea obstacolelor reale şi poten- 
ţiale — analiza contextuală) ; d) realizarea sarcinilor şi evaluarea secvenţială/monito- 
rizarea realizării sarcinilor (tipuri de sarcini : luarea unei decizii într-un anumit interval 
de timp ; acces la resurse; învăţarea unei deprinderi etc.) ; e) încheierea intervenţiei 
şi evaluarea îndeplinirii sarcinilor. Se poate utiliza un set de întrebări utile finalizării 
procesului de intervenţie, precum : ce schimbări s-au realizat, ce aspecte ale problemei 
mai necesită atenţie, ce planuri de viitor are clientul, ce potenţiale probleme pot să 
apară, ce riscuri există (Buzducea, 2005, p. 131). 


2.6. Intervenţia în criză 


Criza (gr. krisis — decizie, judecată) poate fi experimentată la nivel individual, la nivel 
de grup şi comunitate şi descrie o stare de dezechilibru (perturbare sau ruptură a 
echilibrelor) şi precaritate însoţită de tensiune, conflicte, confuzie, panică şi care 
necesită un răspuns adaptiv din partea actorilor şi a sistemelor implicate, de exemplu, 
criza valorilor, criza de identitate, criza de maturizare, pierderi şi suferinţă, deces, 
suicid, violenţă, abuz etc., iar la nivel macrosocial, criză politică, criză economică, 
criză instituţională etc. Opusă stării de stabilitate (echilibru/homeostază), criza poate 

avea mai multe cauze. Astfel, ea poate fi generată de dinamica evoluţiei şi dezvoltării 
sociale sau psihosociale (tranziţiile prin ciclul de viaţă), de evenimente noi/experienţe 
extraordinare şi/sau traumatice, calamităţi naturale ; în funcţie de contextul în care 
apare şi de factorii cauzali implicaţi, criza poate fi percepută ca amenițare, pierdere sau 
provocare (crize de creştere). Pe tot parcursul existenţei lor, indivizii, grupurile şi 
comunităţile se confruntă cu diferite tipuri de crize cărora le pot face faţă singuri sau, 
dimpotrivă, au nevoie de intervenţie specializată. Asistentul social se confruntă îndeosebi 
cu crize la nivelul clientului individual (persoana sau familia) şi cu determinantele 
psihosociale ale acesteia, fie că este vorba despre crize care pot fi anticipate (crizele de 
maturizare) sau „prăbuşiri temporare”. 

Fazele crizei: situaţia de criză este limitată în timp la câteva săptămâni sau luni, 
după care apare o rezolvare adaptivă sau maladaptivă: incubație, efervescenţă, 
indecizie, hotărâre ; început, mijloc-punct culminant, sfârşit ; stadiul de impact, stadiul 
de retragere ; ajustare şi adaptare. 

e Fundamentul teoretic: abordări teoretice multiple ; teoriile învăţării ; psihologia 
eriksoniană ; teoria acţiunii centrate pe sarcină ; teoriile psihanalitice ale perso- 
nalităţii. 

e Tipuri de probleme abordate: crizele nu coincid întotdeauna cu evenimente 
tragice sau neobişnuite, ci pot fi momente fireşti şi inevitabile ale dezvoltării 
sociale sau ale maturizării individuale, situaţii în care resursele existente şi 
schemele anterioare de rezolvare a problemelor nu mai sunt adecvate. Simptome : 
panică, haos, dezorganizare, gândire confuză, comportamente incoerente, agitate, 
ostile sau „blocaje”, protest, disperare, anxietate, depresie sau simptome fizice. 

e Scop: întreruperea unei serii de evenimente care conduc la disfuncţionalităţi 
sociocomportamentale (reducerea simptomelor) ; reînvăţare socială ; asimilarea 
de către client a unor scheme de acţiune eficiente în rezolvarea problemelor. 

e Rolul clientului: implicat în definirea naturii problemelor şi în procesul de 
intervenţie. 

Tipuri de sisteme-client : individ, grup, comunitate. 

Rolul asistentului social: să faciliteze celor aflaţi în criză descoperirea şi 
aplicarea strategiilor necesare pentru a face faţă dificultăţilor ; să sprijine clientul 
în înţelegerea crizei ; să analizeze şi să mobilizeze capacitatea/competenţa clientului 
de a face faţă situaţiei ; să coordoneze echipa multidisciplinară. 

e Fazele intervenţiei. Intervenţia de scurtă durată (6-8 săptămâni) este rapidă, 
activă şi centrată pe următoarele obiective : percepţia cognitivă corectă a situaţiei 
evenimentelor ; analiza sentimentelor (emoţiilor) generate de situaţia de criză ; 
dezvoltarea noilor răspunsuri comportamentale, „scheme adaptive”. Modelul 
Robertis (1991) propune şapte stadii ale intervenţiei : 1) evaluarea crizei şi a 
percepţiei clientului asupra situaţiei ; 2) construirea relaţiei asistent-client (încre- 
dere şi respect reciproc); 3) identificarea problemelor majore; 4) analiza 
sentimentelor, ascultarea activă, suport şi încurajare în exprimarea emoţiilor ; 
5) explorarea alternativelor posibile de soluţionare, analiza modalităţilor ante- 
rioare de rezolvare, mai puţin eficiente, şi identificarea unor comportamente 
adaptive ; 6) formularea unui plan de acţiune şi stimularea motivaţiei de a 
acţiona ; 7) dezvoltarea unor abilităţi de reacţie valabile pe termen lung pentru 
situaţii similare (derularea procesului de reintegrare postcriză). 

Valori şi faze ale acţiunii 
în asistenţa socială 


1. Introducere 
2. Valorile în asistenţa socială 


3. Modelul de rezolvare a problemelor 


1. Introducere 


Reluarea practicii în asistenţa socială din România posttotalitară este un proces ce 
necesită eforturi de redefinire şi de găsire a unui drum propriu şi a unui loc specific în 
realitatea socială în „tranziţie”. Până la găsirea acestui loc, în concordanţă cu sistemul 
actual al instituţiilor, modelul străin ne oferă multe puncte de sprijin. 

Astfel, cu mai bine de treizeci de ani în urmă, William Schwartz stabilea că sarcina 
profesiei de asistent social este „să medieze procesul prin care individul şi societatea se 
întâlnesc datorită nevoii reciproce de autorealizare”. Modelul de mediere se bazează pe 
presupunerea că interesele individului şi ale societăţii sunt în general aceleaşi, dar, într-o 
societate complexă şi în schimbare, dorinţa individului de a fi integrat ca membru 
deplin şi productiv, precum şi capacitatea societăţii de a-l integra sunt uneori blocate. 
Intervenţia asistenţei sociale este îndreptată spre aceste blocaje, eliberând „tendinţele 
individului către sănătate, dezvoltare şi apartenenţă şi eforturile organizate ale societăţii 
de a-şi integra componentele într-un întreg dinamic şi productiv” (Schwartz, 1961). 

Aceste „blocaje” ale tendinţelor individului şi ale eforturilor societăţii sunt experi- 
mentate de indivizi şi de grupuri de indivizi ca probleme (găsirea unei slujbe, ocrotirea 
unui copil, menţinerea comunicării într-o căsnicie, înţelegerea cu alţii, plictiseala din 
cauza inactivităţii etc.). Asistenţa socială este un proces de rezolvare a problemelor 
(rezolvarea problemelor reprezintă operaţionalizarea conceptului de mediere). Practica 
în asistenţa socială reprezintă totalitatea lucrurilor pe care le fac asistenții sociali. Ea 
cuprinde atât un proces (procesul de rezolvare a problemelor), cât şi planificarea 
acţiunilor de schimbare (care se numesc metode de intervenţie). Deci metodele de 
intervenţie sunt doar o parte a practicii în asistenţa socială. Asociaţia Naţională a 
Asistenţilor Sociali din SUA (NASW) identifică trei scopuri ale practicii asistenţei 
sociale : 

a) să ajute indivizii şi grupurile să identifice, să rezolve sau să reducă la minimum 

problemele care apar din dezechilibrele dintre ei şi mediu ; 

b) să identifice arii potenţiale de dezechilibru între indivizi sau grupuri şi mediu 

pentru a preveni apariţia lor ; 

c) să caute, să identifice şi să întărească potenţialul indivizilor, grupurilor şi 

comunităţilor. 


Werner Boehn dă o definiţie larg răspândită a asistenţei sociale : „Asistenţa socială 
caută să crească funcţionarea socială a indivizilor singuri sau în grup prin activităţi 
centrate pe relaţiile lor sociale, care constituie interacțiuni între indivizi şi mediul lor. 
Aceste acţiuni pot fi grupate în trei funcţii: restaurarea unor capacităţi diminuate, 
asigurarea de resurse individuale sau sociale şi prevenirea disfuncţiilor sociale”. 

Mai recent, Universitatea West Virginia defineşte asistenţa socială ca fiind „pre- 
ocupată şi implicată în interacţiunile dintre oameni şi instituţiile societăţii - care 
afectează posibilitatea oamenilor de a-şi îndeplini sarcinile vitale, de a-şi realiza aspiraţiile 
şi valorile - şi în reducerea depresiilor. Aceste interacțiuni se petrec în contextul mai 
larg al binelui social. De aceea pot fi identificate trei scopuri majore ale asistenţei sociale : 

a) să crească capacităţile de rezolvare de probleme şi de dezvoltare a oamenilor ; 

b) să promoveze operaţii eficiente şi umane ale sistemelor care oferă oamenilor 
resurse şi servicii ; 

c) să lege oamenii de resurse, servicii şi oportunităţi”. 


Alţi teoreticieni afirmă că asistenţa socială fie „armonizează” (adaptează) indivizii 
şi mediul lor, fie încearcă să realizeze un echilibru între cerinţele mediului şi capacităţile 
de adaptare ale oamenilor. 

Care este totuşi misiunea asistenţei sociale ? Să schimbe individul pentru a cores- 
punde mediului sau să schimbe mediul pentru a corespunde cerinţelor individului ? În 
istoria secolului XX a asistenţei sociale au fost reprezentate ambele tendinţe. 

Astăzi există tendinţa de a acorda o importanţă egală atât persoanei, cât şi situaţiei 
sociale. Astfel, asistenţa socială se desfăşoară pe trei niveluri : 

—  comunitar/schimbare comunitară (socială) ; 

— individual/schimbare individuală ; 

-  grup/schimbare socială sau individuală, în funcţie de natura grupului. 


„Daţi-i unui băieţel un ciocan -— el va constata că toate lucrurile pe care le întâlneşte 
au nevoie să fie ciocănite. Ca urmare, nu este de mirare că oamenii de ştiinţă formulează 
problemele în aşa fel încât pentru rezolvarea lor e nevoie de acele tehnici în care ei înşişi 
sunt specialişti” (Abraham Kaplan, Legea instrumentului). 


Asistentul social trebuie să evite „legea instrumentului”. Şi, de aceea, pentru asistentul 
social sunt necesare două seturi de deprinderi : să cunoască strategiile de schimbare ce 
se pot folosi şi să poată pune în aplicare aceste strategii. Altfel spus, asistenții sociali 
trebuie să aibă capacitatea „să decidă ce e de făcut” şi „să facă ceea ce s-a decis”. 
Asistentul social trebuie să se poată implica în procesul de rezolvare de probleme. 
Acesta include acţiunea de definire a problemei, acţiunea de colectare de informaţii 
care stau la baza deciziei, acţiunea de a implica clientul în stabilirea obiectivelor şi 
luarea deciziilor, acţiunea de schimbare şi acţiunea de evaluare a progresului. 

Practica asistenţei sociale se bazează pe un set de valori care o ghidează. Valoarea 
centrală este autodeterminarea clientului şi, dacă clientul nu poate să o folosească, 
sarcina asistentului social este să crească posibilităţile clientului de a alege. 

Asistentul social şi clientul sunt parteneri. Asistentul social lucrează cu clientul şi 
nu încearcă să îl schimbe. Dacă aţi venit la Facultatea de Asistenţă Socială pentru a 
schimba oamenii, a-i face mai buni, înseamnă că aţi greşit locul. 

Rolul nostru ca asistenţi sociali nu este să-i schimbăm pe oameni, ci să-i angajăm 
în procese de rezolvare a problemelor prin care ei să înveţe să şi le rezolve singuri. 


NOI NU LE REZOLVĂM PROBLEMELE! 


Cunoştinţele necesare asistentului social sunt : 

a) cunoştinţe despre comportamentul individual şi dinamica acestuia ; 

b) cunoştinţe despre situaţii sociale — comunităţi, instituţii, resurse ; 

c) cunoştinţe despre relaţiile dintre oameni şi mediul lor social şi instituţional ; 
d) cunoştinţe despre procesul de rezolvare a problemelor şi modele de intervenţie ; 
e) cunoştinţe de cercetare pentru evaluarea practicii asistenţei sociale. 


Termenul „client” este generic şi înseamnă : individ, familie, grup de indivizi sau 
o comunitate ce experimentează o problemă. Procesul de rezolvare a problemelor este 
aplicabil indiferent de sistemul client. 

Activitatea de asistenţă socială înseamnă atât reabilitare, cât şi prevenţie. Rezolvarea 
unei probleme se constituie ca model pentru rezolvarea unei probleme viitoare. 

Asistentul social, ca agent al clientului său, nu intervine până ce clientul (individ, 
familie, grup sau comunitate) nu realizează problema şi e pregătit să se angajeze în 
procesul de rezolvare a ei. Uneori, asistentul social este chemat să acţioneze ca agent 
al societăţii (în cazul delincvenţilor sau al copiilor abuzaţi). 

Asistentul social trebuie să posede deprinderi pentru a aprecia situaţia problematică, 
evaluând atât individul, cât şi mediul său social. Pentru punerea în aplicare a planului 
de intervenţie, el poate face apel la specialişti, poate transfera sau referi clientul unor 
profesionişti din alte domenii. Deşi folosirea modelului medical este respinsă de 
asistenţa socială, în acest caz analogia cu medicul generalist care trimite clientul la 
medicul specialist este funcţională. 


2. Valorile în asistenţa socială 


Dicţionarul Webster defineşte valoarea drept „ceva care este valoros sau dezirabil prin 
sine însuşi”. Alţii afirmă că „valorile se referă la lucrurile care sunt preferate, dorite, 
în timp ce cunoştinţele se referă la lucruri care sunt cunoscute sau cognoscibile”. 

Din punctul de vedere al profesionistului, valorile pot fi privite ca păreri, credinţe 
despre oameni şi despre cele mai potrivite căi de a-i trata pe oameni. Aceste credinţe 
sunt reflectate în activitatea zilnică şi conduc activitatea profesională. 

Valorile specifice asistenţei sociale sunt doar ale ei? 

Probabil că nu, pentru că această profesiune există într-un context cultural mai 
larg : ea identifică şi operaţionalizează premisele valorice care există deja în societate. 

Valorile folosite în asistenţa socială fac subiectul a trei instanțe (Schwartz, 1961): 

a) normele generale ale societăţii ; 

b) funcţiile agenţiei respective ; 

c) contractul cu respectivul sistem client. 


Deci valorile pot fi caracterizate ca fiind convingeri nebazate pe argumente ştiinţi- 
fice, care conduc şi direcţionează activitatea profesională. Aceste convingeri nu sunt 
doar apanajul profesioniştilor. Ele sunt elemente ale culturii generale şi sunt împărtăşite 
de alţi oameni aparţinând aceleiaşi culturi. Totuşi, pot fi particularizate pentru diferitele 
grupuri profesionale. Astfel, practica asistenţei sociale se bazează pe două premise 
valorice esenţiale : 

a) credinţa în unicitatea şi demnitatea fiecărei persoane ; 

b) credinţa în dreptul clientului la autodeterminare. 


(De remarcat : există consens în general privind valori abstracte, dar nu şi în modul 
concret de punere a lor în practică — de exemplu, dreptul adolescenților la autodeterminare.) 


2.1. Respectul demnităţii şi unicităţii persoanei 


Fiecare persoană este unică şi trebuie să i se respecte demnitatea. Persoanele sunt 
scopuri, şi nu mijloace pentru atingerea altor scopuri. Diversitatea şi varietatea între 
indivizi sunt dezirabile şi trebuie încurajate. 

De asemenea, se sugerează că asistenţa socială nu încearcă să modifice mediul sau 
indivizii în direcţia unui model ideal, ci încearcă să regleze legăturile dintre indivizi şi 
mediul lor, acceptând o largă diversitate a acestora. 

Care sunt implicaţiile acestui principiu pentru practica asistenţei sociale ? 

La această întrebare există cinci recomandări : 

1. Fiţi sensibili şi înţelegători faţă de demnitatea clienţilor prin modul de organizare 
şi funcţionare a serviciilor. 

Evitaţi să-i trataţi pe clienţi în mod stereotip. 

Ajutaţi-vă clienţii să-şi descopere şi să-şi folosească punctele tari (avantajele). 
Este de aşteptat participarea clientului în rezolvarea problemelor. 
Concentraţi-vă pe dorinţele clientului - e mai folositor decât să vă concentrați 
pe nevoile (trebuinţele) lui. 


Susa 09. bo 


2.1.1. Demnitatea clienţilor 


Psihologii sociali au stabilit că imaginea despre ei înşişi a oamenilor se dezvoltă în 
mare măsură din comunicarea cu ceilalţi. Oamenii îşi construiesc imaginea de sine prin 
mesajele pe care le primesc din partea celorlalţi. Persoanele care au o părere bună 
despre ele, se cred valoroase, tind să fie mai fericite şi au abilitatea să relaţioneze mai 
constructiv cu mediul. 

Asistenţii sociali şi alţi profesionişti care intervin în viaţa oamenilor sunt educați să 
fie atenţi la mesajele comunicate clienţilor privind valoarea lor. (Atenţie deci la: 
planificarea întâlnirilor, punctualitate, ascultarea clienţilor fără să-i întrerupem, atitu- 
dinea de neblamare etc., dar atenţie şi la birocraţie. ) 


2.1.2. Clasificare şi individualizare 


Clasificarea se referă la nevoia de a face generalizări mai largi decât exemplele 
individuale şi de a organiza fenomenele pe baza caracteristicilor comune (crearea de 
clase). Este un proces esenţial în cunoaşterea ştiinţifică şi construirea de teorii ; totuşi, 
când clasificarea e folosită în activitatea directă cu oamenii, există pericolul ca 
profesioniştii să-i trateze ca obiecte incluse în anumite categorii, mai degrabă decât ca 
indivizi. Fenomenul a fost investigat de sociologii implicaţi în sociologia devianţei ; 
astfel, etichetarea sau clasificarea duce la comportamente specifice atât din partea 
celor care etichetează, cât şi din partea celor etichetaţi. Hans Tach (1970) afirmă : 


Folosirea clasificării (jocul clasificării) aşa cum se face în universităţi este o experienţă 
plăcută, folositoare şi nevătămătoare. Să-i clasifici pe oameni în viaţa reală este o afacere 
neplăcută, care influenţează destine şi determină soarta oamenilor. Dacă o persoană 
devine o categorie, ceilalţi se referă la ea ca la o categorie şi ea joacă rolul care i-a fost 
încredinţat. Etichetată ca iraţională, o persoană acţionează nebuneşte ; catalogată 
periculoasă, persoana devine periculoasă şi ajunge la închisoare. 


Deci se poate spune că procesul de clasificare este necesar pentru construcţiile 
teoretice, dar este periculos când se iau decizii cu privire la ceea ce se va întâmpla cu 
anumite persoane (clasificarea şi includerea în categorii pot fi folosite şi în faza de 
evaluare şi diagnosticare). 

2.1.3. Folosirea „punctelor tari” ale clienţilor 


Concentrarea pe problemele clienţilor şi activitatea cu persoane dezavantajate ne fac, în 
general, să ne îndreptăm atenţia mai ales către slăbiciunile clienţilor şi să pierdem din 
vedere punctele lor forte. Aceasta se întâmplă mai ales în cazul clienţilor din grupurile 
minoritare, unde diferenţele culturale ne împiedică să vedem sprijinul social sau 
tradiţiile disponibile. 

De aceea, se afirmă că este necesară schimbarea opticii în asistenţa socială de la 
probleme patologice către puncte tari, resurse sau potenţialităţi ale fiinţelor umane şi 
ale mediului lor. Profesioniştii trebuie să-i creadă în stare pe clienţi să-şi organizeze 
propria viaţă. 

Aceasta nu înseamnă o negare a problemelor şi a părţilor slabe, ci doar evidenţierea 
faptului că noi, în general, ne concentrăm asupra slăbiciunilor şi evităm să luăm în 
considerare calităţile, respectiv avantajele. 


2.1.4. Aşteptarea participării 


Gândiţi-vă la impactul asupra demnităţii dumneavoastră atunci când intraţi într-o 
instituţie unde nu prea aveţi control asupra deciziilor care se iau în legătură cu propria 
persoană (spital, tribunal, administraţie). 

Spre deosebire de celelalte profesii, unde calitatea de expert a profesionistului 
(medic, avocat) se exercită prin indicarea celei mai bune căi de urmat, calitatea de 
expert a asistentului social se exercită în asistarea clientului în dezvoltarea variantelor 
alternative, în luarea deciziei optime şi în punerea ei în aplicare. 

Să crezi că ştii ce e bine pentru clientul tău te poate conduce la „fantasma 
salvatorului”, unde terapeutul apare ca un agent divin care aduce alinare sufletelor 
păcătoşilor, îndreptându-i spre calea cea bună. Câteodată, mai ales pentru cei tineri, 
este o umilinţă să recunoască faptul că asistentul social nu este „fântâna înţelepciunii” 
şi nu are răspunsuri la toate problemele. Ba mai mult, cel care poate rezolva problemele 
clientului este doar clientul (desigur, cu sprijinul asistentului social). 


2.1.5. Concentrarea pe dorințe mai degrabă decât pe nevoi 


Literatura este plină de referinţe la nevoile oamenilor. Dar nici un om nu poate pretinde 
că ştie şi este capabil să hotărască ce e bine pentru alţi oameni. De aceea, în loc de 
„nevoi”, e de preferat să se folosească termenul „trebuinţe” sau „dorinţe”. O trebuinţă 
sau o dorinţă este o formă afectiv-cognitivă care asociază ideea de a dori ceva şi 
sentimentul de tensiune datorat faptului că acel ceva lipseşte. De obicei, când cineva 
are o trebuinţă, are senzaţia că are o problemă. 

Până în prezent, programele de asistenţă socială au fost adresate claselor sărace, 
bolnavilor, familiilor cu copii, bătrânilor, în funcţie de nevoile acestora. Nu s-a ţinut 
întotdeauna cont de ceea ce îşi doresc aceşti oameni. 

De obicei, avem şi „clienţi nemotivaţi”, clienţi care nu vor să devină ceea ce noi sau 
alţii credem că ar trebui să devină (părinţi sau soţi mai buni etc.), pentru că nu acestea 
ar fi nevoile lor. Persoanelor respective le sunt impuse de către mediul exterior nişte 
trebuinţe, presupus reale, pentru care nu există însă dorinţa de a le satisface. Şi de 
aceea trebuie să ne întrebăm: Ce doreşte această persoană? Putem să o ajutăm să 

obţină acest lucru ? Trebuie să facem acest lucru? Trebuie să încercăm să-i schimbăm 
dorinţele ? Din ce cauză şi cum să facem asta? 


2.2. Autodeterminarea clientului 


Derivă logic din celălalt principiu — credinţa în demnitatea înnăscută a persoanei. Dacă 
o persoană posedă o inerentă demnitate, înseamnă că trebuie să i se permită să devină 
ceea ce doreşte, să-şi determine propriul stil de viaţă. 

Oamenilor trebuie să li se permită să ia decizii în cele ce îi privesc, să fie 
răspunzători pentru aceste decizii şi să nu afecteze prin ele bunăstarea comunităţii. 

Inerentă conceptului de autodeterminare este şi ideea de alternative. Decizia priveşte 
alegerea între mai multe posibilităţi contradictorii de determinare a acţiunilor. Mare 
parte din activitatea asistentului social constă în explicarea faptului că există mai mult 
decât o singură posibilitate de acţiune în viaţă. În felul acesta, clientului i se oferă 
posibilitatea să răspundă mai bine la cerinţele exterioare. 

Când oamenii cred că nu pot face nimic pentru a influenţa desfăşurarea implacabilă 
a evenimentelor, apare „neputinţa învățată”. Autodeterminarea apare când aceste opinii 
sunt modificate şi persoana este învățată să-şi exercite puterea de a opta, de a decide 
într-o direcţie. 

Capacitatea de autodeterminare poate fi sporită prin activitatea îndreptată spre 
îndepărtarea barierelor exterioare care limitează posibilităţile clientului (constrângeri 
exterioare, instituţii, norme, obiceiuri etc.) şi a barierelor interioare, care îi limitează 
posibilităţile de a vedea şi urma căi alternative de acţiune. Oamenii cu comportament 
stereotip sunt tot atât de lipsiţi de autodeterminare ca şi oamenii din închisori. 

O consecinţă a autodeterminării ar fi respectul pentru nevoile clientului. Dar dacă 
acesta abuzează o altă persoană sau profită de neputinţa de a reacţiona a unei persoane 
vulnerabile ? Poate lua cineva decizii în cunoştinţă de cauză dacă nu înţelege conse- 
cinţele acelei acţiuni ? 

Una dintre cele mai mari provocări ale asistenţei sociale ţine de cei care iau decizii 
ce dăunează propriei lor persoane sau altora. 

Se afirmă în literatură (Hardman, Dorinţe sexuale ale clientului-deținut privind o 
persoană care face rău altor persoane şi chiar asistentului social însuşi, 1976) că, 
atunci când există conflicte ale valorilor clientului cu valorile altora sau ale asistentului 
social sau când sunt lezate alte persoane ori clientul însuşi, rezultă că înseşi valorile 
clientului pot deveni obiectivul schimbării realizate cu sprijinul asistentului social. 

Asistenţii sociali nu sunt angajaţi de regulă în procesul de a-i obliga pe oameni să-şi 
schimbe comportamentul (acest lucru e făcut de tribunal, poliţie şi alte sisteme legale). 
De aceea, activitatea de schimbare a clienţilor în interesul creşterii satisfacţiei lor sau 
a altora derivă din dorinţa liber exprimată a acestora de a aplica un plan de acţiune 
stabilit în comun. Desigur, valorile clienţilor pot determina acţiuni care să facă rău 
altora sau chiar lor înşile. Atunci când se întâmplă aceasta, valorile respective trebuie 
discutate şi devin un obiectiv potrivit pentru planul de schimbare. 

Autodeterminarea clientului constă în a lua decizii pentru şi despre el, spre deosebire 
de doctor sau avocat, în cazul cărora decizia constă doar în a le urma sau nu sfatul. 
Asistentul social nu ştie însă de la început ce e bine pentru client şi nu este un sfătuitor ! 

Nu înseamnă însă că el nu-şi oferă opinia şi nu face sugestii. Ca asistent social, nu poţi 
lua decizii în locul clientului, dar nu este indicată nici cealaltă extremă, şi anume să nu îi 
împărtăşeşti niciodată punctul tău de vedere. Asistenţii sociali au obligaţia să împărtă- 
şească clienţilor propriile opinii sau experienţe, nu pentru a-i determina într-o anumită 
direcţie, ci ca o sursă suplimentară de informare pentru procesul de luare a deciziei. 
Schwartz arată că asistentul social trebuie să contribuie cu date, fapte, idei şi valori la procesul 
de sprijinire a clientului. El trebuie să aducă la cunoştinţa clientului faptul că acestea 
sunt doar o parte din experienţa socială şi că asistentul social nu deţine „monopolul 
înţelepciunii”, iar părerile lui sunt doar păreri, şi nu un principiu obligatoriu de urmat. 


2.3. Autodeterminarea şi autoritatea legală 


Există unele domenii ale practicii unde asistenții sociali posedă autoritatea legală de a-l 
obliga pe client să urmeze anumite acţiuni : 
a) clienţii care au nevoie de protecţie, dat fiind statutul lor de dependenţă (copii 
instituţionalizaţi, persoane cu handicap, bătrâni) ; 
b) persoane care se reabilitează după ce au încălcat normele sociale (delincvenţii 
tineri şi adulţi, toxicomanii, bolnavii mintal). 


În cazul celor din prima categorie, coerciţia este necesară pentru a-i proteja şi ajuta, 
uneori împotriva dorinţei lor. Chiar şi atunci însă, trebuie menţinută, într-o oarecare 
măsură, autodeterminarea (hotărârea privind locul de plasament pentru un bătrân 
singur şi bolnav sau un copil extrem de abuzat şi neglijat). 

În cazul celor din a doua categorie, coerciţia este necesară pentru a-i obliga să se 
reabiliteze, ceea ce creează o dilemă profesională. Reeducarea delincvenţilor minori, a 
alcoolicilor poate să nu îi intereseze de fapt pe aceştia, deşi ei afirmă că o doresc. 


3. Modelul de rezolvare a problemelor 


Procesul de rezolvare a problemelor poate fi împărțit în trei faze : 
a) faza de contact; 
b) faza de contract; 
c) faza de acţiune. 


3.1. Faza de contact 


Cuprinde, la rândul ei, mai multe subfaze, şi anume : identificarea problemei, stabilirea 
preliminară a scopului intervenţiei, adunarea de informaţii, evaluarea iniţială. 


3.1.1. Identificarea şi definirea problemei 


În procesul de rezolvare a problemelor unui client se folosesc adesea expresiile 
„a acorda ajutor”, „a ajuta” pe cineva. Dar „ajutorul” poate fi material sau imaterial, 
oferit de o persoană sau un grup altei persoane sau altui grup, în aşa fel încât persoana 
sau grupul ajutat să-l poată folosi pentru a soluţiona problema în discuţie. Pentru a fi 

de ajutor, ceea ce se oferă trebuie să fie de valoare şi de folos pentru destinatari, care 
să fie liberi să-l folosească în felul lor. 

În cultura noastră, să ceri sau să primeşti ajutor de la persoane necunoscute este 
uneori 0 ruşine şi un semn de eşec personal (de exemplu, majoritatea oamenilor 
încearcă mult timp să găsească o adresă necunoscută până să ceară lămuriri de la 
localnici). De aceea, asistenții sociali pot fi folositori clienţilor doar dacă înţeleg care 
e problema pe care clienţii doresc să o soluţioneze. Deci, în faza iniţială, asistenții 
sociali stabilesc împreună cu clientul care e problema asupra căreia se acţionează. Ei 
trebuie să definească aşteptările şi scopurile, să înţeleagă realităţile şi limitele inter- 
venţiei şi să stabilească ce informaţii sunt necesare pentru aceasta. Nu e nevoie să ştii 
totul despre client, ci doar să ştii ceea ce e necesar pentru a putea rezolva problema şi 
realiza scopurile propuse. 

În legătură cu adunarea informaţiilor semnificative există câteva reguli de urmat: 

a) sistemul-client trebuie să fie principala sursă de informaţii ; 

b) informaţiile sunt adunate pentru a fi folosite — deci trebuie să fie doar cele legate 

de problema convenită ; 

c) asistentul social nu trebuie să adune informaţii pe care nu vrea să le împărtă- 

şească sistemului-client (el trebuie să-şi întrebe permanent clientul ce simte sau 
crede despre informaţiile adunate de la alţii). 


Nici în perioada anterioară contactului iniţial cu clientul, asistentul social nu trebuie 
să adune prea multe informaţii, căci poate induce prejudecăţi (dacă trebuie adunate mai 
multe informaţii, atunci aceasta se va face de regulă după prima întâlnire cu clientul). 

Există în general două tipuri de clienţi : 

a) clientul de bunăvoie - care vine din proprie iniţiativă la asistentul social cu o 

problemă ; 

b) clientul involuntar — care vine la asistentul social fie pentru că cineva l-a obligat 

să o facă, fie pentru că asistentul social a fost trimis la client şi el a iniţiat 
intervenţia. 


La prima întâlnire, clienţii involuntari pot expune sau nu problema, dar de obicei 
informaţia necesară este oferită de instituţia sau persoana care a iniţiat întâlnirea 
asistentului social cu acel client. Astfel, în cazul acesta, e necesar ca asistentul social 
să împărtăşească clientului informaţiile deţinute despre el, sursa acestora şi motivul 
prezenţei asistentului social. 

În cazul clienţilor de bunăvoie, cel mai indicat la prima întâlnire este să lăsăm 
persoana să spună, cu propriile cuvinte, de ce a venit. Acţiunea împreună cu un client 
semnifică de obicei depăşirea anumitor limite şi pătrunderea în intimitatea vieţii private. 
De aceea, la prima întâlnire, asistentul social trebuie să fie atent la limitele stabilite de 
client pentru acţiunea comună. 

Aşadar, asistenții sociali pleacă de la considerarea problemei aşa cum este ea văzută 
de către client. Clientul alege, de obicei, punctul de început al activităţii comune. 
Desigur, e datoria asistentului să îi arate riscurile clientului, dacă alegerea e periculoasă 
pentru el sau pentru alţii ori dacă va genera alte probleme sau eşecuri. Cu toate acestea, 
asistentul social nu este un specialist în toate problemele. Prima lui sarcină este să 
înţeleagă de ce are clientul nevoie de ajutor (deci el trebuie să lase prejudecățile 
deoparte şi să încerce să audă ce spune clientul, să devină empatic cu sentimentele 
acestuia). 

Nu e nevoie să forţăm clientul cu întrebări, ci e mai bine să îl ascultăm, să-l 
încurajăm, cu scurte comentarii şi întrebări rezumative, să continue. Nu întotdeauna 
reuşim să înţelegem perspectiva clientului (mai ales dacă experienţele de viaţă sunt 
foarte diferite). Soluţia este să încercăm să găsim în viaţa noastră momente în care am 
simţit cum a simţit clientul nostru. Astfel, îl putem înţelege, dar nu îi putem transfera 
toate sentimentele noastre cu acea ocazie, pentru că nu există două persoane care să 
experimenteze exact la fel acelaşi eveniment. Principiul care trebuie reţinut este: să 
începem de acolo de unde este clientul ! 

A doua componentă se referă la ceea ce doreşte clientul de la asistentul social, ce 
speră clientul că se va întâmpla în urma activităţii comune. De obicei, percepţia 
clientului asupra problemei şi cea a asistentului social nu sunt identice. De aceea, sunt 
necesare o serie de negocieri şi discuţii pentru a defini problema asupra căreia se va 
concentra activitatea viitoare. 

Una dintre cele mai mari dificultăţi în identificarea problemei apare atunci când 
asistenții sociali sunt atât de concentrați pe problema identificată de ei, încât nu mai 
aud ce spun clienţii, cum văd şi simt ei dificultăţile. Şi atunci asistenții sociali îşi 
continuă acţiunea fără a lua în considerare diferenţa dintre ceea ce intenţionează ei şi 
ceea ce doreşte clientul. 

O altă dificultate importantă întâlnită adesea constă în aceea că, frecvent, problema 
şi cauza problemei sunt interconectate. De exemplu, cazul unui băiat de 13 ani care: 

a) a furat din maşini; 

b) provine dintr-o familie în care tatăl a murit de curând ; 

c) are o mamă care pare că îşi supraprotejează copilul. 


Problema centrală? - Băiatul a fost prins furând dintr-o maşină ! Desigur că şi 
celelalte au legătură cu problema identificată, dar sunt doar cauze ale comporta- 
mentului ! Dar informaţiile sunt încă insuficiente pentru a stabili că celelalte probleme 
sunt cauze. Acţiunea noastră trebuie îndreptată în direcţia prevenirii repetării infracţiunii. 

Uneori, găsirea şi rezolvarea unei probleme, recunoscută de ambele părţi, se pot 
face uşor, alteori necesită întâlniri, dar acest demers este absolut necesar. Fără el, 
intervenţia nu mai poate fi realizată şi cazul trebuie transferat altui asistent social. 

Parțializarea se referă la procesul de separare, din universul problemelor aduse de 
client sau identificate de asistentul social, a problemei sau problemelor specifice, care 
urmează să focalizeze atenţia activităţii viitoare. De obicei, clienţii au mai multe 
probleme intercorelate şi nimeni nu poate trata o paletă de probleme în acelaşi timp. 
Aici intervine acţiunea de parţializare, prin găsirea punctului de început al problemei 
pentru care se face intervenţia. Dacă un client nu are nici o sugestie privind problema, 
asistentul social poate da sugestii şi propune o altă problemă, secundară. 


3.1.2. Stabilirea scopului 


De multe ori, clienţii prezintă atât problema, cât şi soluţia descoperită de ei, cerând 
sprijin pentru a o realiza. Uneori, ei prezintă soluţia ca pe o problemă asupra căreia trebuie 
să se intervină. Este cazul mamei care cere pentru copilul ei o internare în instituţie. 

Există un scop final, dar şi unele intermediare. Uneori, scopurile intermediare pot 
înlocui scopul final, mai ales dacă acesta se dovedeşte nerealist. Scopurile pot fi 
renegociate pe întreaga perioadă a intervenţiei şi ele mai pot fi împărţite în scopuri pe 
termen scurt (intermediare) şi pe termen lung (finale). 

Scopurile finale şi metodele de atingere a lor sunt obţinute prin analiză, evaluare şi 
planificare. Dar, uneori, noi credem că adevărul, cauza, cunoaşterea sunt lucruri 
absolute. De aceea, analizăm uneori informaţiile ajungând la concluzii ferme evidente 
pentru noi, stabilind scopuri şi probleme care nu sunt cunoscute şi acceptate de clienţii 
noştri. De aceea, în această etapă, literatura recomandă stabilirea în comun a problemei 
pentru intervenţie, a scopurilor şi obiectivelor, care deocamdată sunt intermediare, 
precum şi a metodelor şi a celor mai potrivite căi pentru atingerea acestor obiective. 


3.1.3. Contractul preliminar 


Este în esenţă o înţelegere între asistentul social şi client asupra problemei pentru 
intervenţie şi scopuri ; asistentul social trebuie să clarifice limitele serviciilor oferite şi 
specificul activităţii comune care urmează. Asistentul social transmite încredere prin 
profesionalismul său, în limitele menţionate, şi caută alte resurse, dacă acestea se 
dovedesc insuficiente. Promisiunile exagerate înrăutăţesc relaţia, dar clientul trebuie să 
aibă speranţa de schimbare. De asemenea, clientul trebuie să aibă idee despre cum se 
va desfăşura intervenţia, despre metodele care vor fi folosite. 

Dacă în urma acestei faze preliminare clientul şi asistentul social decid că vor 
continua să lucreze împreună, e necesară strângerea de informaţii suplimentare pentru 
realizarea evaluării iniţiale şi a planificării. Atenţie din nou: colectarea de informaţii 
nu se face cu scopul simplei colectări de informaţii ! Ea se face în sprijinul acţiunilor 
şi etapelor care urmează. 

În legătură cu colectarea informaţiilor, următoarele principii trebuie respectate : 

1. Este un proces comun clientului şi asistentului social, deci clientul trebuie 

implicat în determinarea informaţiilor necesare. 

2. Clientul trebuie să fie întotdeauna înştiinţat despre sursele folosite pentru 

obţinerea informaţiilor (deşi nu întotdeauna i se cere permisiunea). 

3. Trebuie să existe o legătură între problema identificată şi informaţiile adunate. 

Clientul trebuie să fie conştient de această legătură. 

4. Este necesar să fie exploatate toate zonele pe care le vede clientul ca având 

legătură cu problema studiată, precum şi cele alese de asistentul social. 

5. Strângerea informaţiilor continuă pe tot parcursul intervenţiei, dar este esenţială 

pentru etapele de identificare a problemei, stabilire a scopului şi evaluare iniţială. 

6. Este important ca asistentul social să înţeleagă poziţia clientului asupra diferitelor 

informaţii adunate, părerea lui despre înţelesul factorilor implicaţi, sentimentele 
şi motivele acţiunilor trecute. 


Este important de remarcat că există trei zone pentru adunarea de informaţii care 
sunt aceleaşi pentru toate sistemele şi problemele. Acestea sunt speranţa, disconfortul 
şi posibilitatea. 

Ce îi determină pe oameni să acţioneze? Pentru a acţiona, ei trebuie să simtă 
disconfort faţă de felul cum stau lucrurile şi speranţa că vor fi în stare să atingă un 
obiectiv, care reprezintă un răspuns la dorinţele lor ; în plus, trebuie să existe posibilitatea 
de a determina ce a mers prost şi posibilitatea schimbării. 

Înrolarea productivă în procesul de intervenţie depinde de balanţa speranţă- 
-disconfort, de partea clientului, şi de posibilitatea de schimbare oferită de asistentul 
social. Asistentul social trebuie, de asemenea, să comunice înţelegere şi empatie faţă de 
disconfortul clienţilor. 

3.1.4. Surse şi metode de colectare a informaţiilor 


Primul şi cel mai important principiu este acela că orice client trebuie să cunoască 
sursele de informaţii folosite de asistentul social şi motivul pentru care sunt folosite. 
Dacă e posibil, se cere şi permisiunea clientului pentru folosirea anumitor surse. Dar, 
chiar dacă nu avem permisiunea lui, clientul trebuie să cunoască sursele folosite, 
informaţia solicitată şi motivul folosirii acelei informaţii. Dacă aceste informaţii duc la 
stabilirea căii de acţiune pentru atingerea scopurilor, clienţii trebuie să participe la 
luarea deciziei. 

Metodele de strângere a informaţiilor pot fi împărţite în următoarele grupe: a) rela- 
tările clienţilor ; b) relatările altora ; c) întrebări şi teste verbale sau scrise ; d) observaţii ; 
e) documente ale unor instituţii. Probabil cea mai folosită metodă de adunare a 
informaţiilor este interviul sau şedinţa de grup cu sistemul client, iar chestionarul şi 
observaţia sunt folosite pentru a le obţine. 

Interviul poate fi nestructurat (permiţând clienţilor să se descarce) sau înalt structurat 
(există un set stabilit de întrebări, de la care nu ne abatem). Asistentul social poate 
structura însă interviul în funcţie de informaţiile necesare (când hotărăsc unde şi când 
va avea loc întâlnirea, când aşază scaunele pentru persoanele participante etc.). 

Primul interviu este de obicei nestructurat şi nu necesită prea multe întrebări, ci 
doar observaţie atentă, ascultare şi observarea limbajului corpului pentru înţelegerea 
stresului pe care problema l-a provocat clientului şi a resurselor folosite până acum. 
Asistentul social poate începe să cunoască modul de gândire al clientului. 

De asemenea, unele surse de informare vor cere în schimb informaţii de la asistentul 
social (acesta le poate oferi doar după ce a discutat cu clientul). 

Uneori, clienţilor li se cere să completeze un formular sau un chestionar. Se poate 
folosi şi discuţia între client şi o altă persoană (rudă, prieten). Observaţia poate fi 
externă sau coparticipativă. Există adesea tendinţa de a considera materialele scrise ca 
fiind date obiective, mai adevărate decât impresiile directe ale asistentului social. 


3.1.5. Deprinderi folosite în faza de contact 


Până acum am discutat despre ce se face. Acum vom prezenta cum anume se procedează. 
În primul rând, se impune următoarea precizare : cuvintele au semnificaţie în funcţie 
de context, şi aceleaşi cuvinte pot avea diferite semnificaţii pentru oameni diferiţi. 
Dacă vor să fie eficienţi, asistenții sociali trebuie să implice atât sentimentele, cât 
şi gândirea clienţilor în procesul de intervenţie (de tratament, de acţiune). De asemenea, 
în proces sunt implicate sentimentele şi gândirea asistentului social. 
Întorcându-ne la cazul băiatului care a furat din maşină, iată câţiva factori care îi fac 
pe asistenții sociali să definească problema ca fiind supraprotecţia mamei : 
a) o identificare a băiatului ca fiind „victimă” a ceea ce s-a întâmplat; 
b) o deschidere emoţională spre învinuirea părinţilor pentru necazurile copiilor ; 
c) credinţa că de obicei comportamentul copiilor este datorat tratamentului la care 
îi supun părinţii ; 
d) o dispoziţie emoţională şi intelectuală pentru a afla „adevărata problemă” - care 
duce la greşeala de a defini „cauza” drept problemă. 

Nu se poate spune că nu există nici o legătură între tratamentul aplicat copiilor şi 
comportamentul acestora. Cauza finală e probabil moartea tatălui, care a determinat o 
supraprotecţie din partea mamei, în parte responsabilă de comportamentul băiatului. 
Ce vizează în acest caz demersul pentru intervenţie ? Poate reacţia mamei e normală. 
Care e reacţia băiatului faţă de moartea tatălui său? Aceasta trebuie investigată 
împreună cu sistemul-client (mamă-copil). Se vor culege informaţii şi se va proceda la 
determinarea sau evaluarea iniţială. 

Ceea ce provoacă uneori eşecul nostru în rezolvarea problemei sunt presupunerile 
neîntemeiate pe care le facem. 

De asemenea, trebuie să ţinem cont că: 

a) răspunsurile date sunt determinate de felul în care sunt puse întrebările ; 

b) orice comportament al cuiva în prezenţa altcuiva comunică o imagine asupra 

relaţiei cu respectiva persoană ; 

c) o parte importantă a comunicării umane are loc în linişte sau prin lipsa comu- 

nicării, precum şi prin ceea ce şi cum se spune; 

d) dependenţa sau lipsa răspunderii pentru acţiunile noastre sunt cauzate de faptul 

că alţii îşi asumă răspunderea pentru acţiunile noastre. 


Deprinderile necesare în această fază sunt: abilitatea de a comunica, empatia, 
sinceritatea, interesul, respectul, îngrijorarea. Deprinderea de a asculta şi de a reacţiona 
(atât poziţia, cât şi limbajul corpului) la ceea ce clientul vrea să comunice cere ca 
ascultarea să fie „cu urechile pentru cuvinte şi cu ochii pentru limbajul corpului” 
(exprimă ce simte clientul, cum îi percepe pe alţii, care sunt aspiraţiile şi obiectivele). 

Pentru a fi sigur că interpretează bine cuvintele sau sentimentele clientului, asistentul 
social trebuie să se verifice, din când în când, cu acesta, prin rezumarea mesajului 
primit ; cu alte cuvinte, prin conexiunea unor aspecte pe care clientul nu le-a legat (se 
folosesc expresii de genul „Ceea ce îmi spui înseamnă... ?”; „Înţeleg că...” etc.). 
Uneori, asistenții sociali se simt înclinați să transmită simpatie clientului. Dar atenţia 
înseamnă empatie, nu simpatie ! 


3.2. Faza de contract 


3.2.1. Evaluarea şi determinarea problemei 


După stabilirea problemei, a scopurilor iniţiale şi a unor informaţii preliminare, trebuie 
reconsiderate aceste date pentru a determina care este de fapt problema, ce se poate 
face în legătură cu ea şi cum se poate rezolva aceasta. 

Acest proces include ordonarea şi organizarea informaţiilor, intuiţiilor şi cunoştinţelor 
într-un tablou inteligibil pentru explicarea problemei şi oferirea soluţiilor alternative : 
se concluzionează asupra a ceea ce este observat sau dedus pe baza cunoştinţelor şi a 
experienţei, pentru a stabili scopul şi modul cum poate fi el atins. Atenţie, toate acestea 
presupun o activitate de parteneriat ! 

Procesul nu e realizat de asistentul social singur şi nu are ca scop includerea 
clientului într-o categorie, etichetarea lui! Procesul e focalizat în egală măsură pe 
client, pe problemă şi pe situaţia în care se află. Aşadar, nu etichetarea lui interesează, 
ci înţelegerea problemei clientului, în scopul de a lua o hotărâre în privinţa scopurilor 
şi a acţiunii comune. Uneori, acest proces se numeşte diagnoză. (Termenul are însă 

o conotaţie medicală, care sugerează identificarea bolii după simptome şi implică ideea 
că nu este ceva în regulă cu clientul. Când doctorul pune un diagnostic, el pune o 
etichetă şi indică o formă de tratament.) Termenul mai potrivit ar fi acela de assessment, 
care înseamnă „evaluare”. 

Problema poate fi situată înăuntrul sau în afara clientului, dar experimentată de 
client. inta procesului de schimbare poate să fie sau nu clientul. După stabilirea 
problemei, trebuie stabilit scopul (obiectivul). 


3.2.2. Stabilirea obiectivelor 


În primul rând, trebuie să aflăm de la client părerea şi dorinţele lui privind rezolvarea 
problemei. De asemenea, asistentul social are şi el o părere privind rezolvarea dorită. 
Aceasta trebuie împărtăşită şi negociată cu clientul, şi nu impusă lui (trebuie găsită 
asistentul social este nevoit să facă compromisuri, pentru că, altfel, clientul nu face 
efortul de schimbare către un scop pe care nu-l doreşte. 
Sacrificarea scopului propriu în favoarea celui al clientului este esenţială pentru 
realizarea contractului. Scopul (obiectivul) trebuie să aibă mai multe caracteristici : 
1. Scopurile trebuie să fie suficient de specifice, concrete şi să fie măsurabile. 
Numai în felul acesta ne dăm seama că scopul a fost atins. Scopurile formulate 
vag („să-l ajutăm pe client să se simtă bine” ; „să-i creştem şansele să aibă 
experienţe socializatoare” ; „să îmbunătăţim relaţiile dintre părinţi şi copii”) nu 
sunt adecvate. 
2. Trebuie să existe şanse rezonabile de atingere a scopului propus. În momentul 
stabilirii scopului, trebuie ţinut cont de gradul de interes al clientului pentru 


3.2.3. Formularea unui plan de acţiune (planificarea intervenţiei) 


Intervenţia este calea parcursă de la problema identificată către scopul propus. Hotărârile 
care intervin aici sunt luate de asemenea de parteneriatul client — asistent social şi 
privesc paşii (etapele) pentru a atinge scopul propus. În primul rând, trebuie să se 
stabilească ce anume doreşte asistentul social de la client sau clientul de la el însuşi, 
după care se negociază. 
Teoria ne arată că există mai multe căi pentru a atinge un scop. O eroare întâlnită 
adesea constă în a oferi un plan de intervenţie fără a discuta alternativele cu clientul. 
Contractul de lucru, care include şi planul de intervenţie, poate fi oral sau scris. 
Deşi mai greu de realizat, contractul scris are mai multe avantaje : ne ajută să clarificăm 
ambiguităţile şi să fim mai concreţi, va reduce neînțelegerile şi va ajuta evaluarea. 
Forma concretă cuprinde şi limite de timp pentru etapele propuse şi pentru subobiective. 
Limitările mijloacelor de intervenţie sunt timpul, deprinderile, etica şi funcţionarea 
agenţiei. 
a) timpul — nici un asistent social nu îşi poate aloca un timp nelimitat pentru un 
client. De asemenea, asistentul social trebuie să nu promită clientului servicii 
(întâlniri) pe care să nu le poată onora din cauza lipsei de timp; 

îi depăşesc competențele (de exemplu, consiliere maritală, sfaturi financiare, 
boli psihice, dizabilităţi fizice) ; 

c) comportamentul etic — chiar dacă ar fi în folosul clientului, asistentul social nu 
poate permite o abatere de la norme (de exemplu, furtul, înşelarea altuia, 
mituirea etc.) ; 

d) contextul organizațional - duce uneori la limitarea acţiunilor de rezolvare a 
problemelor (birocraţie, servicii prea specializate). 


3.2.4. Diferenţele de opinie între client şi asistentul social 


Adesea, în cadrul modelului de rezolvare a problemei, există conflicte între client şi 
asistentul social, fenomen normal şi chiar de dorit. Când fiinţele umane vin în contact, 
percepțiile, gândirea şi opiniile lor sunt diferite. De aceea, nu trebuie să ne aşteptăm 
ca relaţia cu clienţii să fie lipsită de conflicte, neînţelegeri, diferenţe. Nu înseamnă însă 
că nu trebuie căutat un teren comun obţinut prin negocieri. De asemenea, trebuie ţinut 
cont şi de contextul organizaţional (instituţional) în care are loc intervenţia. 

De obicei, în procesul de rezolvare a problemelor, asistentul social trebuie să 
folosească şi următoarele abilităţi : 

a) cunoaşterea intereselor care intervin în fiecare caz ; 

b) abilitatea de a descoperi interesele comune ale celor implicaţi ; 

c) oferirea de sprijin obiectiv în negocierea soluţiei ; 

d) oferirea de sprijin pentru stabilirea unui plan. 


Efortul de a evita conflictul este de obicei neproductiv şi eşuează în contracte inadecvate, 
în care atât clientul, cât şi asistentul social au în vedere scopuri diferite (ei cred că 
sinceritatea poate dăuna relaţiei şi poate crea conflicte). Adesea, când negocierea merge 
fără obstacole şi diferenţe, este un semn că părţile sunt nesincere şi au scopuri ascunse. 

Deci conflictele nu trebuie evitate, ci rezolvate, discutate, negociate. Chiar dacă nu 
pot fi rezolvate, măcar nu se încheie contracte nerealiste şi asistentul social trebuie să 
dovedească perseverenţă, să nu cedeze după primul conflict. 


3.2.5. Contractul realizat cu clientul 


e „Oamenii stabilesc un contract când hotărăsc să utilizeze o agenţie şi un asistent 
social pentru a-i ajuta să îşi rezolve o problemă” (Perlman). 

e „O înţelegere conştientă între client şi asistentul social pentru anumite acţiuni 
pentru atingerea unor scopuri” (Scherz). 

e „Poate fi scris sau exprimat doar verbal” (Thomas). 

e  „Irebuie să cuprindă o limită de timp” (Smallez). 


Oricum, contractul îi promovează pe clienţi din stadiul de receptori pasivi ai 
serviciilor în stadiul de persoane active cu drept de autodeterminare. 


e „Contractul este o înţelegere asupra aşteptărilor şi rolurilor reciproce (compe- 
tenţelor) ale clienţilor, asistentului social şi agenţiei” (Klein). 


Contractul reprezintă o înţelegere explicită între asistentul social şi client privind 
problemele care trebuie rezolvate, obiectivele şi strategiile intervenţiei şi rolurile şi 
sarcinile participanţilor. 


548 TRATAT DE ASISTENŢĂ SOCIALĂ 


Principalele caracteristici ale contractului sunt : 

- înțelegerea mutuală (reciprocă) ; 

participarea diferențiată în procesul de intervenție ; 
— răspunderea reciprocă ; 

forma explicită. 


1) Înțelegerea mutuală 

Uneori, asistenții sociali îşi formulează obiective diferite de cele pe care le comunică 
clientului. 

În concepţia lui Schubert, „contractul este folositor încă din fazele iniţiale, pentru 
că ajută să se înţeleagă dacă clientul s-a adresat agenţiei potrivite, dacă serviciul 
necesar poate fi oferit, cine îl poate oferi, în ce condiţii, dacă există condiţii speciale, 
ce cheltuieli trebuie plătite, ce alte persoane trebuie implicate”. 


2) Participarea diferențiată 

Conceptul de contract se bazează atât pe participarea împreună, cât şi pe participarea 
diferită a clientului şi asistentului social. Nu e uşor de înţeles că ambii au poziţii şi 
roluri egale, dar diferite. Clientul este cel care acţionează, în principal, în direcţia 
obiectivului propus şi poartă cea mai mare răspundere. 

Asistentul social are şi el o răspundere, dar secundară, privind activitatea clientului 
în direcţia propusă. Nimeni altcineva decât clientul nu poate realiza sarcinile convenite 
în funcţie de situaţia specifică (deşi asistentul social poate realiza şi el unele sarcini ce 
depăşesc competențele clientului). 


3) Răspunderea reciprocă 

Contractul prevede obligaţiile reciproce (dacă nu sunt suficient de explicite, clientul 
se poate sustrage de la îndeplinirea lor). Creşterea răspunderii faţă de client ajută 
asistentul social să-şi transfere interesul de la comunitate şi interesele agenţiei către 
apărarea intereselor clientului. 


4) Forma explicită 

Reprezintă calitatea de a fi specific, dar şi fără ascunzişuri (dedesubturi) în expri- 
marea scrisă şi orală. Uneori, clientul şi asistentul social au aşteptări diferite (clientul — 
satisfacerea unei necesităţi imediate ; asistenții sociali — „schimbarea” clientului într-o 
direcţie „bună”). 

Deci dezideratul „Începeţi de unde este clientul” poate fi completat cu: „şi lăsaţi 
clientul să vadă unde sunteţi dumneavoastră (asistentul social) şi încotro mergeţi”. 


Pentru a fi un instrument util, contractul trebuie folosit cu o anumită flexibilitate 
(rigiditatea este o caracteristică a contractelor legale, NU a asistentului social). Astfel, 
contractele se pot reformula sau renegocia, după cum se schimbă condiţiile şi pro- 
blemele. Schimbările se pot face pe baza discuţiilor deschise şi ceea ce contează sunt 
nevoile clientului. 

Se poate pune întrebarea : este eficient un contract care nu cuprinde pedepse sau 
penalizări? În cazul clienţilor voluntari răspunsul este afirmativ, iar pentru copii şi 
clienţii involuntari este negativ - aici trebuie folosite mijloace specifice. 

Există şi situaţii în care contractul este imposibil: atunci când clienţii au mari 
probleme psihice sau retard mintal, sunt toxicomani sau în situaţie de excitație 
emoţională, sunt copii foarte mici (atunci este folositor să implicăm membri ai familiei 
sau persoane semnificative din viaţa clienţilor). 

Uneori, clienţii îşi stabilesc obiective care depăşesc posibilităţile agenţiei sau 
competenţa asistentului social (sunt chiar imposibile). De asemenea, contractul este 
imposibil când, pentru atingerea obiectivelor, clienţii stabilesc căi care încalcă valorile 
asistenţei sociale. Aceasta va duce la negocierea sau transferul clientului. 

Apar şi situaţii problematice în cazul încheierii unui contract: când atât clientul, 
cât şi asistentul social au scopuri ascunse, diferite de cele exprimate explicit sau când 
sistemul-client e alcătuit din mai multe persoane care au scopuri diferite. 

O altă problemă dificilă în încheierea contractului apare în cazul clientului invo- 
luntar. "Toţi clienţii au reţineri în faţa asistentului social, dar cu precădere cei involuntari, 
fie pentru că se simt constrânşi, fie pentru că refuză să recunoască existenţa problemei, 
fie pentru că nu au încredere în competenţa asistentului social de a-i ajuta sau se tem 
de situaţii necunoscute (să nu fie păcăliţi, manipulaţi etc.). 

Încheierea contractului necesită participarea clientului şi încrederea reciprocă. 
Trebuie făcută clar distincţia dintre prevederile legale şi sarcinile asumate de client, 
care pot fi negociate. De asemenea, trebuie investigate temerile şi obiecțiile clienţilor 
privind scopurile asistentului social şi obiectivele legale. Astfel, se pot stabili domenii 
comune de înţelegere pentru care se pot încheia contracte (sinceritatea e foarte importantă ! ). 

În aceste cazuri se pot stabili contracte secundare cu membri ai familiei sau persoane 
semnificative din viaţa clientului. "Trebuie însă cunoscută importanţa acestor persoane 
în viaţa clientului, trebuie evitate scopurile lor ascunse şi sabotarea contractului de 
către acestea. 


Exemplu de contract 


Data : 3 februarie (luni) 

Problema : Dna X nu poate pregăti mâncare variată şi atrăgătoare pentru familia sa. 

Scop (obiectiv) : Dna X îşi va dezvolta abilitatea de a pregăti feluri de mâncare noi. 

- obiectiv specific: Până în 10 februarie dna X va fi în stare să pregătească şi să 
servească familiei un fel de mâncare pe care nu l-a mai pregătit. 


Resurse disponibile : 

- Dna X: a) îşi vizitează mama săptămânal ; b) bea cafea cu vecinii; c) merge la 
bibliotecă. 

— Asistentul social: a) are o carte de reţete culinare ; b) poate să ceară sprijinul unui 
specialist în economia domestică. 


Plan: 

1. Pe 4 februarie dna X va invita o vecină la cafea şi o va întreba despre pregătirea 
unui fel de mâncare ieftin. 

2. Pe 5 februarie dna X se va duce la bibliotecă şi va căuta în cărţile de bucate 
două-trei reţete atrăgătoare. 

3. Asistentul social va afla dacă : a) un specialist în economie domestică e disponibil ; 
b) în cartea sa de bucate sunt reţete ieftine. 

4. Pe 7 februarie (vineri) asistentul social va telefona dnei X pentru a afla dacă s-a 

hotărât la o reţetă pentru weekend. 

Pe 8 sau 9 februarie dna X va pregăti noul fel de mâncare familiei. 

Pe 10 februarie (luni) dna X şi asistentul social se vor întâlni la ora 10 pentru a 

evalua planul şi a hotărî paşii următori. 


oază 

3.3. Faza de acţiune (intervenţie) 


3.3.1. Rolurile în intervenţie 


Intervenţia are mai multe accepţiuni, şi anume : 
a) întregul proces al asistenţei sociale (strângerea de date, stabilirea planului, 
aplicarea lui etc.) ; 
b) doar activitatea efectivă de schimbare a clientului. 


În practică se folosesc ambele accepţiuni ; mai importantă este însă focalizarea 
activităţii pe atingerea unor obiective, planificate şi reciproc acceptate. De altfel, este 
legitimă dorinţa clienţilor şi, uneori, a profesioniştilor de a produce schimbări rapide, 
fără a avea în prealabil un contract în care să fie specificate problema, obiectivele şi 
căile de atingere a lor. Noi folosim însă intervenţia în sensul procesului care urmează 
stabilirii unui contract. 

Rolul este un comportament aşteptat din partea unei persoane. În sens general, 
rolurile oamenilor cuprind universul aşteptărilor faţă de propriile comportamente, 
precum şi aşteptările celorlalţi faţă de respectivele comportamente. 

În acest cadru însă, rolurile în intervenţie se referă la comportamentele prin care 
atât clientul, cât şi asistentul social se aşteaptă ca profesionistul (asistentul social) să 
ajute la realizarea obiectivelor specificate în contract. Ne vom referi la cinci roluri: 
broker, mediator, profesor, facilitator şi avocat (literatura de specialitate identifică şi 
alte roluri: încurajator, negociator, lobby-ist etc.). 


1) Rolul de broker social 

Brokerul la bursă asistă clienţii în definirea resurselor şi dezvoltarea obiectivelor 
pentru investiţii, după care îşi foloseşte cunoştinţele despre piaţă şi relaţiile stabilite 
pentru a determina acţiunile potrivite pentru clienţii lui. 

Tot astfel, asistentul social poate acţiona ca verigă de legătură între client şi resursele 
comunităţii. Obiectivul primar este să orientezi oamenii spre serviciile existente de 
care ei pot beneficia. Scopul e să-i ajuţi pe oameni să folosească sistemul, un altul este 
să legi elemente diferite (aparent deosebite) ale sistemului, iar beneficiul esenţial este 
să conectezi persoana cu sursa de ajutorare sau cu diferitele surse existente. 

Să funcţionezi ca broker social implică o bună cunoaştere a resurselor comunităţii, 
precum şi a regulamentelor diferitelor instituţii şi agenţii, pentru a realiza obiectivele 
specificate în contract ; de exemplu, oferirea de consiliere maritală sau găsirea unui loc 
de muncă de către agenţii specializate, găsirea unor surse de finanţare etc. 


2) Rolul de facilitator 

Acest rol este asumat atunci când activitatea de intervenţie este orientată spre 
asistarea clienţilor în găsirea resurselor interne pentru a realiza schimbările specificate 
în contract. Această schimbare se produce în principal datorită eforturilor clientului — 
responsabilitatea asistentului social este să faciliteze, să uşureze realizarea schimbării 
(nu se referă doar la schimbările clientului, ci şi la modificarea mediului de către client). 

Să încurajezi verbalizarea, să oferi posibilitatea clientului să-şi descarce sentimentele, 
să oferi susţinere şi să angajezi discuţii logice sunt căi de realizare a rolului de 
facilitator (în acest caz, asistentul social este în contact mai ales cu clientul şi mai puţin 
cu sistemul exterior). 

3) Rolul de profesor 

Poţi să oferi clienţilor noi informaţii necesare pentru a se descurca în situaţii 
problematice, să-i ajuţi să adopte noi comportamente prin oferirea de modele alternative. 
De exemplu, asistentul social oferă informaţii despre cumpărături unor clienţi săraci sau 
oferă părinţilor informaţii despre etapele dezvoltării copiilor ; foloseşte jocul de rol 
pentru a arăta clientului cum să se comporte cu autorităţile. EI se apropie astfel de rolul 
problematice pe care le întâlneşte, dar diferenţa constă în aceea că rolul de profesor 
implică introducerea de resurse suplimentare în cadrul sistemului-client. 

Oferirea de informaţii trebuie clar deosebită de oferirea de sfaturi. Să oferi informaţii 
înseamnă să oferi clienţilor date sau cunoştinţe pe care aceştia sunt liberi să le folosească 
sau nu în folosul lor. 

Să oferi sfaturi implică faptul că asistentul social ştie ce este mai bine pentru client. 

Dar Schwartz afirmă că: 

a) asistentul social trebuie să recunoască faptul că informaţiile pe care le oferă 

reprezintă doar o mică parte din experienţa socială disponibilă ; 

b) informaţiile trebuie să fie legate de problema care determină intervenţia comună ; 

c) opiniile trebuie clar etichetate ca opinii şi nu trebuie considerate fapte. 


4) Rolul de mediator 

Medierea implică efortul de a rezolva disputele care pot apărea între client şi alte 
persoane sau organizaţii. De exemplu, dacă un elev a fost exmatriculat şi contractul are 
ca obiectiv reînmatricularea, asistentul social acţionează ca mediator între elev şi 
autorităţile şcolare. De asemenea, se pot media şi conflictele dintre vecini sau dintre 
soţi şi soțiile lor etc. 

Rolul de mediator presupune efortul asistentului social de a-şi asista clientul şi 
partea adversă în scopul găsirii unui teren comun pentru a rezolva conflictul. Asistentul 
social în rol de mediator va folosi tehnici pentru a încerca să realizeze o convergenţă 
a valorilor celor două părţi, să ajute fiecare tabără să recunoască legitimitatea intereselor 
celeilalte, să asiste ambele părţi în identificarea intereselor comune, să evite situaţiile 
în care aspectul de câştig şi pierdere este esenţial, să încerce să localizeze conflictul la 
aspecte, momente şi situaţii specifice, să împartă conflictul în probleme diferite, 
separate, să ajute părţile să realizeze că ar avea de câştigat mai mult continuând relaţia 
decât rezolvând problema conflictual. Mediatorul foloseşte procese de persuasiune şi 
conciliere. Medierea foloseşte uneori şi la mobilizarea resurselor interne ale clientului, 
aspect care îl apropie şi de rolul de facilitator. 


5) Rolul de avocat 

Este un termen împrumutat din disciplinele juridice. Ca avocat, asistentul social 
devine purtătorul de cuvânt al clientului, apărându-i cauza atunci când e necesar să 
îndeplinească obiectivele din contract. În asistenţa socială, avocatul nu este neutru, ci, 
la fel ca în justiţie, este un partizan al clientului. Avocatul va aduce argumente, va 
dezbate, va negocia şi va manipula mediul în favoarea clientului. Avocatura diferă de 
mediere ; în mediere, efortul este îndreptat spre asigurarea împăcării prin acceptarea 
unor compromisuri de către ambele tabere. În avocatură efortul este îndreptat spre 
câştigul clientului ; în general, ca avocat, asistentul social cere beneficii la care clientul 
său are dreptul legal. 

Spre deosebire de celelalte roluri, acesta poate fi practicat fără implicarea directă a 
clientului. Dar atenţie : există pericolul să slujeşti interesele clientului fără a avea un 
contract clar, ceea ce este absolut necesar în justiţie. 

Această discuţie despre roluri poate conduce la interpretări greşite. Împărţirea în 
cele cinci roluri nu reprezintă o bază pentru specializarea funcţională : oricare dintre 
aceste specializări poate constitui o limitare în slujirea clientului. Dimpotrivă, e nevoie 
să ne formăm deprinderi în realizarea tuturor rolurilor, astfel încât să-l putem alege pe 
cel mai potrivit cu situaţia clientului nostru ; fiecare rol poate fi folosit în situaţii 
diferite ale clienţilor noştri. 

O altă înţelegere greşită se referă la faptul că un asistent social ar putea folosi doar 
un singur rol cu acelaşi client. Dimpotrivă, un plan de intervenţie poate să combine 
elemente ale diferitelor roluri. De exemplu, dacă s-a convenit prin contract transferul 
clientului, trebuie atinse trei etape : pregătirea clientului, pregătirea organizaţiei către 
care se cere transferul şi urmărirea în continuare a clientului. Pregătirea clientului 
implică discuţii despre ceea ce implică transferul şi include rolurile de facilitator şi 
profesor. Pregătirea agenţiei implică transmiterea de date despre client (cu acceptul 
acestuia). Dacă agenţia nu acceptă transferul, deşi ar trebui, se folosesc rolurile de 
mediator şi avocat. După efectuarea transferului, asistentul social va urmări în conti- 
nuare cazul (ideal ar fi ca acesta să facă parte din planul iniţial). Asistentul social poate 
afla informaţii despre rezistenţa clientului său -— ceea ce va determina folosirea rolurilor 
de facilitator, profesor, mediator şi/sau avocat. 


3.3.2. Rolurile şi relația umană în asistența socială 


Orice fiinţă umană are nevoie de relaţii cu alţii, deşi nu toate fiinţele umane acceptă 
această idee. În timpul vieţii, fiecare dintre noi am experimentat conectarea emoţională 
şi intimitatea altor persoane - ceea ce numim „relaţie umană”. Atunci când nu putem 
avea aceste legături cu alte persoane, adesea personalizăm plante şi animale, poate 
chiar automobilul propriu. De fapt, deşi indivizii sunt rareori conştienţi de semnificaţia 
şi importanţa acestor relaţii (cu excepţia cazului în care se pierde o relaţie semnificativă 
sau începe una nouă), cea mai specifică trăsătură a umanităţii noastre constă în aceea 
Că viaţa este trăită în relaţie cu alţi oameni. De aceea, relaţia umană nu provine din 
procesul asistenţei sociale şi nu este singurul domeniu în care să constituie fundamentul 
intervenţiei (psihologia, psihiatria etc.). Dar în asistenţa socială atenţia a fost centrată 
încă de la început pe calitatea relaţiei client — asistent social şi principalele preocupări 
teoretice se focalizează în această direcţie. 

În viaţa noastră, mulţi dintre noi interacţionăm, relaţionăm cu alţii fără a fi conştienţi 
cum şi de ce. Totuşi, puţine relaţii continuă fără a avea un motiv, de aceea scopul este 
o parte esenţială a oricărei relaţii. În asistenţa socială, scopul relaţiei este dat de scopul 
asistentului social: schimbarea interacțiunii dintre indivizi şi mediul lor pentru a 
îmbunătăţi capacitatea indivizilor de a face faţă sarcinilor vieţii într-un mod satisfăcător 
pentru ei şi pentru cei din jurul lor. În afara acestui scop normativ, relaţia în asistenţa 
socială va avea şi un scop individual, în funcţie de timpul de realizare a obiectivului : 
obiectiv pe termen lung (o căsnicie fericită) sau obiectiv pe termen scurt (cum să 
răspund la critica de azi-dimineaţă a soţului ?). 

Relaţia în procesul asistenţei sociale nu apare spontan, ci se dezvoltă în cadrul unei 
interacțiuni orientate spre un ţel — de aceea, relaţia nu este neapărat o relaţie prietenească. 

Ea se formează în urma discutării unor probleme dificile, prin urmare nu este plăcută 
şi bună ; uneori, problema e discutată cu mânie, supărare, ducând la conflict ; alteori 
se colaborează, iar alteori se negociază. Un asistent social înţelept ştie că „încercarea 
de a menţine relaţia la un nivel plăcut este cea mai mare sursă de eşecuri în asistenţa 
socială” (Keith-Lucas, 1972). Relaţia se va dezvolta însă oriunde oamenii vor demonstra 
celorlalţi prin acţiuni şi cuvinte că îl respectă pe celălalt, că le pasă de el şi de ceea ce 
i se întâmplă şi că doresc să îl asculte şi să îl ajute. 

Relaţia client — asistent social diferă în funcţie de combinaţia unui mare număr de 
variabile : mediul în care se întâlnesc, limita de timp a întâlnirilor, numărul celor 
implicaţi şi interesul lor, capacităţile, motivațiile, aşteptările şi obiectivele celor implicaţi, 
problema pentru intervenţie şi scopurile celor două tabere, calităţile asistentului social 
şi gradul lui de participare ; cunoştinţele şi abilităţile lui profesionale şi comportamentul 
reciproc al celor implicaţi în relaţie. Atât asistentul social, cât şi clientul aduc în relaţia 
lor elemente iraționale (emoţii, sentimente), precum şi elemente raţionale (calităţi 
intelectuale şi cognitive). Aceste elemente provin din: a) experienţe trecute care au 
influenţat şi dezvoltat capacitatea indivizilor de a interacţiona cu alţii ; b) starea prezentă 
fizică şi emoţională a celor implicaţi ; c) gândurile sau imaginile mintale actuale ale 
fiecăruia despre sine, despre procesul actual şi problema discutată ; d) neliniştile 
fiecăruia privind propriul comportament şi modul de evoluţie a relaţiei ; e) percepţia 
fiecăruia despre celălalt; f) valorile şi ideile comune ale participanţilor ; g) influenţa 
altor factori sociali sau de mediu. Cu toate acestea, asistenții sociali au responsabilităţi 
speciale faţă de relaţia cu clienţii. 


e Elemente ale relaţiei 
1) Grija pentru celălalt 


Asistentului social îi pasă sincer de ceea ce i se întâmplă clientului său şi este în 
stare să comunice acest sentiment. Este evident că, dacă vrem să îi ajutăm pe ceilalţi, 
trebuie să fim adânc implicaţi în relaţia cu ei. Cu toate acestea, există pericolul de a 
deveni prea implicaţi emoţional în dorinţa noastră de a rezolva problema. Când simţim 
că problema altcuiva este problema noastră, când nu tolerăm ideea eşecului clientului 
nostru, pe care-l resimţim ca pe un eşec personal, atunci suntem supraimplicaţi. 

Adevărata preocupare pentru celălalt într-o relaţie constă în a pune la dispoziţia 
clientului cunoştinţele, deprinderile şi capacităţile noastre pentru a le folosi (sau nu) în 
scopul atingerii obiectivelor propuse. A avea grijă de el cu adevărat înseamnă că 
răspundem aşa cum are nevoie clientul (şi nu cum dorim noi) şi că ţinem suficient la 
el pentru a-l lăsa să greşească ! Uneori, asistenții sociali pun semnul egal între grija 
faţă de celălalt şi „simpatie”. Dar să-ţi placă sau să nu-ţi placă de cineva nu este 
relevant. „Grija faţă de celălalt înseamnă să-ţi pese de această persoană indiferent dacă 
găseşti că ea este atractivă sau neatractivă” (Keith-Lucas, 1972). 

În privinţa înţelegerii clientului, asistentul social caută să-l înţeleagă doar în măsura 
în care acest fapt e necesar intervenţiei. Să-l înţelegi de dragul de a-l înţelege sau ca să 
demonstrezi ce abilităţi deosebite ai în intervievarea altora înseamnă să-l faci pe client 
obiectul, şi nu subiectul eforturilor tale. Noi comunicăm această atitudine de grijă şi 
respect în toate relaţiile cu persoanele cu care lucrăm prin: punctualitate la întâlniri ; 
îmbrăcăminte corespunzătoare ; ascultarea atentă a celuilalt (auzind ce vrea să spună). 

2) Angajament şi obligație 

Într-o relaţie de întrajutorare, asistentul social şi clientul trebuie să fie legaţi prin 
angajament şi obligaţie, dacă scopul relaţiei se doreşte a fi realizat. Angajamentul din 
partea asistentului social permite clientului să se simtă în siguranţă şi să nu mai testeze 
încrederea celuilalt, cum se întâmplă într-o relaţie obişnuită. Aceasta permite clientului 
să-şi focalizeze atenţia şi energia în vederea realizării sarcinii, şi nu pentru autoprotecţie. 

Obligaţiile generale pe care clientul şi le asumă de obicei sunt: o prezentare sinceră 
şi deschisă a problemei, a situaţiei şi a căilor de a trata problema; o acomodare cu 
condiţiile procedurale minime ale relaţiei de întrajutorare, cum ar fi întâlnirea într-un 
anumit loc, la o anumită oră, pentru interviu şi activitatea -— în funcţie de posibilităţi — 
pentru rezolvarea problemei. 

Obligaţiile asistentului social includ responsabilitatea respectării procedurilor esen- 
ţiale : să fie prezent la locul şi timpul prestabilit, să menţină în centrul activităţii munca 
în comun pentru rezolvarea problemei clientului, să conducă clientul spre schimbare şi 
dezvoltare. Dacă nu le respectăm, clientul se poate simţi desconsiderat şi respins. 

3) Acceptare şi aşteptări 

De obicei, acceptarea clientului este exprimată prin comunicarea unei atitudini din 
care clientul să înţeleagă că nu este judecat şi prin efortul de a face diferenţa între a 
accepta persoana şi a-i accepta faptele. De fapt, a accepta înseamnă a refuza să 
judecăm, înseamnă a privi ca adevărat, adecvat şi satisfăcător ceea ce oferă celălalt 
(să-l credem). Acceptarea înseamnă recunoaşterea esenței umane ca persoană care are 
probleme, care ia decizii (bune sau rele, înțelepte sau nebuneşti) — înseamnă deci să 
încerci să înţelegi. Elementele de bază ale acceptării sunt cunoaşterea, individualizarea 
şi încrederea (aşteptarea). 

Cunoaşterea se referă la efortul de a înţelege realitatea şi experienţa altuia (valorile, 
nevoile, scopurile, de unde vine, ce modele urmăreşte). 

Individualizarea înseamnă capacitatea de a vedea persoana ca pe un individ unic, cu 
sentimente, gânduri şi experienţe distincte (diferit de toţi ceilalţi, inclusiv de noi înşine). 

Încrederea (aşteptarea) dovedeşte că asistentul social crede în capacitatea indivizilor 
de autodeterminare şi autocontrol şi crede în dreptul fiecăruia de a se conduce singur, 
respectând bunăstarea celorlalţi. 

Dacă acceptăm, nu înseamnă că suntem întotdeauna de acord cu cealaltă persoană 
(că trecem peste valorile noastre pentru a le prelua pe cele ale clientului). Înseamnă că, 
deşi asistentul social prezintă importanţa comportamentului potrivit din punct de vedere 
legal şi social, el încearcă să înţeleagă pulsiunile clientului care îl împing să nesoco- 
tească unele limite legale sau regulamentare. Adevărata acceptare înseamnă a presupune 
că oamenii acţionează după cum sunt determinaţi să o facă, după situaţia lor particulară, 
după natura lor, după mediul şi concepţia lor despre lume şi viaţă. 

Una dintre cele mai efective căi de a comunica acceptarea este să încerci să înţelegi 
poziţia şi sentimentele clienţilor, lucru realizabil prin comentariile la mesajele lor, 
indicându-se dorinţa de a înţelege ce spun sau punând întrebări despre ce comunică, 
arătând astfel că ai auzit şi că eşti interesat să înţelegi. 

„O caracteristică unică a fiinţelor umane este că reprezentările lor mintale privind 
viitorul afectează puternic bunăstarea lor prezentă” (Frank, 1978). 

Aşteptările clienţilor sunt importante pentru asistentul social : 

a) dorinţa clienţilor de a se schimba şi abilităţile de a se angaja efectiv în procesul 
de schimbare ; 

b) aşteptările clienţilor faţă de persoana asistentului social ; 

c) aşteptările faţă de efectul procesului de intervenţie. 


De asemenea, cercetările confirmă că aşteptările ridicate din partea asistentului 
social privind posibilitatea de schimbare şi dezvoltare a clientului conduc la rezultate 
superioare ale acestuia privind schimbarea şi dezvoltarea (fenomen de tipul efectului 
placebo). De aceea, cei mai eficienţi asistenţi sociali sunt cei care au aşteptările cele 
mai ridicate privind clienţii lor (asistentul social trebuie să fie conştient de sentimentele 
proprii cu privire la cei cu care lucrează). 

De asemenea, dacă aşteptările clientului nu sunt satisfăcute de comportamentul şi 
acţiunile asistentului social, atunci intervenţia se va solda cu un eşec ! În plus, clientul 
trebuie să considere asistentul social ca fiind o persoană competentă ! 

4) Empatia 

Este capacitatea de a intra în rezonanţă cu sentimentele şi experienţele altcuiva, 
înseamnă să ştii ceea ce simte şi gândeşte celălalt, fără să pierzi legătura cu tine însuţi 
în acest proces. Specialistul face efortul activ de a intra în sistemul de referinţă al 
celuilalt, fără să piardă perspectiva personală, şi foloseşte această înţelegere pentru a 
ajuta cealaltă persoană. În articolul „Să înţelegi şi să fii înţeles — sau cum să găseşti un 
cal fugar ?”, Wendell Johnson (1951) povesteşte cum procedează un cowboy experi- 
mentat pentru a găsi un cal pierdut: „EI se întreabă: «Ce motive aş avea să fug dacă aş 
fi cal? Şi unde m-aş duce ?». Deci cowboy-ul se imaginează ca fiind un cal, cu motivele 
lui de a fugi, şi se duce în locul unde s-ar duce dacă ar fi cal, şi de obicei acolo găseşte 
calul”. Şi, fiindcă de fapt el nu este cal, după ce-l găseşte îl aduce înapoi! 

Carl Rogers (1966) defineşte empatia ca fiind „sesizarea sistemului de referinţă 
intern al unei persoane cât mai adecvat, precum şi a componentelor emoţionale 
aparținătoare, ca şi cum ai fi cealaltă persoană, dar fără să pierzi din vedere condiţia 
de «ca şi cum»”. 

Keith Lucas (1972) diferenţiază mila de simpatie şi empatie: „Să analizăm trei 
reacţii posibile faţă de cineva care ne-a spus cât de mult îşi detestă soţia. Reacţia 
arătând simpatie ar fi: «Oh, ştiu exact ce simţi. Nici eu nu o mai suport pe a mea» şi 
cei doi se vor consola reciproc, dar nu va ieşi nimic de aici. Nici dacă arătăm milă, ştiut 
fiind că avem, în schimb, o căsnicie fericită. În cele mai multe cazuri, aceasta doar va 
creşte frustrarea soţului nefericit şi îl va face să transfere problema soţiei sau lipsei de 
noroc în viaţă. Reacţia arătând empatie poate fi: «Trebuie să fie foarte greu pentru 
tine. Ce crezi că te-ar putea ajuta ?». Şi numai atitudinea empatică din cele trei poate 
duce la o schimbare a situaţiei”. 

Empatia implică ceva ce poate părea asistentului social începător ca fiind un aspect 
contradictoriu : să ai capacitatea de a simţi o emoție puternică şi totuşi să rămâi destul 
de departe de ea pentru a avea posibilitatea să-ţi foloseşti cunoştinţele. Acestea sunt 
necesare pentru a face o analiză obiectivă a problemei şi a soluţiei posibile. Asistentul 
social trebuie să-şi amintească mereu că persoanele vin să-i ceară ajutorul, nu pentru 
a-şi împărtăşi sentimentele (deşi ajută şi aşa ceva), ci pentru a găsi soluţii, mai presus 
de sentimente. 

În încercarea de a fi empatici, asistenții sociali trebuie să-şi dezvolte capacitatea de 
a-i respecta pe ceilalţi renunțând la toate ideile preconcepute. Dificultatea rezidă în: 
a) asistenții sociali au un set de idei stereotipe care îi ajută să înţeleagă lumea, dar 
care le blochează uneori discernământul ; 
b) ei au la dispoziţie un număr limitat de simboluri, vorbe, fapte, rapoarte dispo- 
nibile pentru a înţelege lumea celuilalt. 


De aceea, interpretarea adecvată depinde de sensibilitate şi intuiţie, de abilitatea de 
a strânge într-o imagine dinamică tot ce se ştie despre client, de toate cunoştinţele 
teoretice şi cazurile similare reale sau imaginare. Apoi, când asistenții sociali au o 
reprezentare mintală despre celălalt, trebuie să recunoască faptul că rămâne întotdeauna 
ceva necunoscut despre celălalt şi că toate imaginile construite sunt doar aproximări, 
indiferent cât de greu au fost obţinute şi câtă putere explicativă ni se pare că oferă. 

Johnson (1951) vorbea astfel despre lucrul cu copiii handicapaţi : „Mai există un 
motiv pentru care nu putem să înţelegem aceşti copii mai bine decât o facem, un motiv 
evident. Acela că noi nu avem handicapul lor... Şi atunci, mă întreb dacă este posibil 
pentru un individ care nu a avut niciodată o problemă gravă - dacă există vreun astfel 
de individ - să aibă o imagine semnificativă asupra dificultăţilor indivizilor care au 
probleme serioase...”. 
oricui, poate fi doar încercată, niciodată realizată. Rămâne de discutat şi dacă un client 
doreşte să fie cunoscut în totalitate (cunoaşterea duce la posibilitatea controlului). În 
mod normal, asistentul social nu poate cunoaşte niciodată pe cineva în întregime. Chiar 
dacă el ar simţi exact cum simt clienţii lui, tot nu ar fi în stare să îi schimbe în gândurile 
şi sentimentele lor, deoarece în acest scop este necesară menţinerea unei detaşări 
relative. Acest fapt e mai greu de realizat de către începători şi un rol important îl joacă 
aici supervizarea. 

Deşi un anumit grad de empatie este necesar încă de la începutul relaţiei (fără 
aceasta, relaţia nu se poate forma), empatia este o calitate a relaţiei şi se construieşte 
O dată cu ea. Apare şi se dezvoltă în procesul interacțiunii client - asistent social, în 
care clientul este încurajat să-şi exprime sentimentele personale, cât mai amănunţit, iar 
asistentul social îşi dezvoltă capacitatea de a fi în rezonanţă cu clientul şi de a-l 
înţelege. Ceea ce doresc clienţii (mai ales la început) nu este o înţelegere deplină, ci doar 
să intre într-o relaţie de întrajutorare cu un specialist, în sensul că au nevoie ca senti- 
mentele şi ideile lor să fie acceptate ca răspunsuri justificate la situaţia în care se găsesc. 

Chiar dacă provocarea şi conflictul sunt metodele alese pentru a obţine schimbarea, 
abilitatea asistentului social de a empatiza cu sentimentele celuilalt va facilita alegerea 
celei mai eficiente căi de angajare în conflict. 


5) Autoritate şi putere 


Autoritatea poate fi definită ca puterea delegată asistentului social de client şi 
agenţie, situaţie în care asistentul social este văzut ca având posibilitatea să influenţeze 
sau să convingă, calităţi implicite în deținerea anumitor funcţii. Astfel, există două 
aspecte ale autorităţii în relaţia de ajutorare. Primul poate fi numit aspectul instituţional 
Şi ţine de poziţia şi funcţia îndeplinită de asistentul social în programul agenţiei. Al 
doilea este psihologic şi se referă la acceptarea asistentului social ca expert în domeniu. 

Autoritatea nu este un lucru bun sau rău în sine. Asistenţii sociali nu pot renunţa la 
aspectul autorităţii (pot doar crea confuzii clienţilor). Nu de aceeaşi autoritate se 
bucură un asistent social care lucrează în dezvoltarea comunitară sau un cercetător. 


6) Sinceritate şi congruență 

Congruenţa este atitudinea asistenţilor sociali care aduc în relaţia cu clientul 
consistenţă şi deschidere sinceră. Totodată, comunicarea şi comportamentul faţă de 
client trebuie să se potrivească întotdeauna şi să fie în concordanţă cu sistemul de valori 
al persoanei. 

Ca să fim sinceri şi congruenţi e nevoie de trei lucruri: 

a) o cunoaştere de sine adecvată ; 

b) cunoaşterea clară a procedurilor şi regulilor agenţiei, precum şi a modului cum 
sunt percepute acestea de către clienţi ; 

c) o internalizare a primelor două, precum şi a grijii şi acceptării clienţilor, 
angajamentul faţă de bunăstarea lor şi aspectele autorităţii, astfel încât acestea să 
devină a doua natură şi să nu ne mai preocupe ; ca urmare a acestei internalizări, 
ne vom canaliza întreaga atenţie pe problema clienţilor. 


Oamenii sinceri şi congruenţi sunt cei care se cunosc şi nu se tem de ceea ce ştiu 
despre ei înşişi. Pentru a fi congruenţi, trebuie să fi examinat propriile sentimente, dar 
şi ale clienţilor faţă de evenimentele importante ale vieţii, pentru a ne păstra dis- 
cernământul. 

Cultura noastră populară tinde să pună accentul pe iraţionalitate în desfăşurarea 
relaţiilor noastre, să afirme că adevărata afecţiune trebuie să fie ceva instinctiv, impulsiv 
şi natural („din inimă”). 

Există credinţa că, dacă te gândeşti la un sentiment, îl distorsionezi şi îl faci 
artificial — ca şi când capul şi gândirea ar fi părţi mai puţin sincere ale corpului uman 
sau ca şi când inima ar fi bună şi capul viclean. Aceste afirmaţii neglijează literatura 
despre emoţiile umane care arată că inima este schimbătoare şi inconsistentă, în dorinţa 
de a se angaja faţă de celălalt. De fapt, oamenii congruenţi au nevoie de o inimă caldă, 
de o minte deschisă şi obiectivă, disciplinată şi de un canal de comunicaţii larg deschis 
între inimă şi minte, pentru a apărea celorlalţi ca o singură persoană (să nu existe 
duplicitate). 


7) Elemente iraționale în relaţia cu clienţii 


Elementele iraționale sunt acele sentimente, atitudini, comportamente care rămân 
relativ neschimbate în situaţii actuale şi care provin din experienţe relaţionale anterioare. 
Ele sunt iraționale pentru că de obicei sunt inconştiente şi nu sunt potrivite cu situaţia 
atunci când se manifestă. 

Un exemplu relevant l-ar constitui sentimentele şi ideile care ne sunt trezite de 
contactul cu un membru al unei alte rase (sentimente, idei de obicei contrare celor 
dorite de noi). Asistenţii sociali au nevoie să fie conştienţi de propriile nevoi şi de 
propria atitudine în raport cu autoritatea. De asemenea, trebuie să fie conştienţi de sine 
şi să nu piardă controlul simțind fie nevoia de a primi aprobarea propriilor clienţi, fie 
tinzând să-şi ia prea multe (sau prea puţine) responsabilităţi, fie încercând sentimente 
negative în raport cu problemele clienţilor. 

e Calitățile asistenților sociali 


Se spune că „relaţia de ajutorare este realizată de oameni care ajută, nu de tehnici 
de ajutorare”. Totuşi, există unele calităţi necesare care se formează, condiţie neînde- 
plinită în cazul unor persoane, care nu pot fi în concluzie buni asistenţi sociali : 

— cei interesaţi în cunoaşterea oamenilor mai degrabă decât în ajutorarea lor 

(studenţii în ştiinţe socioumane) ; 

— cei care resimt acut nevoia de a se dovedi superiori, de a-i controla pe alţii sau 

de a fi admiraţi ; 

— cei care au rezolvat o problemă similară cu cea a clienţilor, dar care au uitat ce 

i-a costat aceasta ; 
— cei care sunt interesaţi mai ales de realizarea dreptăţii, justiţiei şi moralei. 


Dintre calităţile evidente ale asistenţilor sociali, amintim următoarele : 

a) persoane care se maturizează — cei mai eficienţi asistenţi sociali sunt de obicei 
persoane care trăiesc, cresc, se dezvoltă, sunt angajate ele însele în rezolvarea de 
probleme şi sunt gata să se angajeze în noi experienţe ; 

b) creativitatea — asistenții sociali trebuie să fie nonconformişti şi să aibă mai multe 
soluţii la problemele vieţii. Nonconformismul trebuie deosebit însă de contra- 
conformism (atitudini manifestate constant împotriva autorităţii sau a soluţiilor 
obişnuite) ; 

c) capacitatea de autoobservare — nu e doar autocunoaştere, ci şi iubire de sine şi 
de ceilalţi, autorespect şi respectul celorlalţi, încredere în sine şi în alţii, 
acceptarea de sine şi de ceilalţi şi, de asemenea, capacitatea de a gândi despre 
sine şi de a observa propriile acţiuni (simţul umorului, dorinţa de a cunoaşte, 
deschidere, curaj, autoprotecţie, sinceritate etc.) ; 

d) dorința de a ajuta ! 

e) curajul - nu inconştienţă, ci curajul de a face ceea ce ştii că trebuie făcut. 
Curajul de a admite că vei avea eşecuri, că vei lucra în situaţii încărcate 
emoţional, că vei fi blamat şi învinuit şi că integritatea îţi va fi poate ameninţată ; 

f) sensibilitatea — depinde de abilitatea de a observa mici mişcări de schimbare în 
ceilalţi şi de a trage imediat concluzii de aici, de a evita stereotipiile. 


e Bariere în procesul de comunicare 


Acestea pot apărea în toate fazele procesului de comunicare : incapacitatea de a 
verbaliza şi de a folosi semne şi simboluri (probleme de codificare) ; deficienţe de 
vorbire ; deficienţe de auz; eşecul de a înţelege conceptele (cuvintele) mesajului 
(probleme de decodificare) şi influenţa mediului (zgomote). 

Dar există şi alte bariere, mai subtile, specifice procesului de comunicare între 
asistentul social şi clientul său : 


I) Anticiparea celuilalt este descrisă astfel de Carl Rogers: „Dar ce mă deranjează 
cel mai mult la mine este situaţia când nu pot să-l aud pe celălalt — pentru că sunt sigur 
dinainte ce are de gând să spună şi nu ascult, doar după aceea îmi dau seama că am 
auzit numai ce eu am decis că el va spune”. 

Anticiparea celuilalt are loc atunci când cineva permite unui stereotip să modeleze 
şi să distorsioneze comunicarea. Noi ne formăm stereotipuri din experienţa proprie sau 
a agenţiei (de exemplu, un caz în care soţul e alcoolic, a fost de şase ori în puşcărie, 

soţia e adesea bolnavă şi adesea acesta o bate, au şapte copii neglijaţi, uneori abuzaţi 
fizic, cu probleme de sănătate şi şcolare). 

Faptul că informaţiile prealabile pot afecta percepţia nu înseamnă că nu trebuie 
luate în considerare, dar trebuie combinate cu ascultarea atentă a clientului şi încercarea 
de a evita anticiparea enunţului acestuia. 


2) Presupunerea unui anumit înţeles se petrece adesea când asistentul social primeşte 
un mesaj ambiguu şi nu îi verifică sensul împreună cu clientul, înţelegându-l în sensul 
presupus de el. Chiar cuvintele pot fi ambigue; felul în care sunt folosite poate 
transmite idei şi sentimente neclare ; chiar comportamentul clientului poate fi incon- 
sistent cu cuvintele folosite. 


3) Stereotipurile asistenţilor sociali referitoare la clienţi privesc problema categorisirii 
şi etichetării, discutată deja. Fenomenul apare atunci când clienţii sunt asimilați 
anumitor grupuri: săraci, delincvenţi, schizofrenici, ţigani etc., nepermiţând indivi- 
dualității lor să depăşească stereotipul grupului. Stereotipia are o strânsă legătură cu 
cele două probleme descrise anterior. Stereotipurile apar foarte subtil : după ce au de-a 
face cu un număr de clienţi asemănători, asistenții sociali observă aspecte comune pe 
baza cărora încep să dezvolte un stereotip al acelui gen de clienţi. 


4) Neclarificarea scopului (obiectivului) interviului încă de la început poate duce la 
situaţia în care asistentul social şi clientul să aibă obiective diferite, posibil chiar 
contradictorii. Astfel, fiecare participant la proces va interpreta propriile mesaje şi pe 
cele ale partenerului în lumina obiectivului cunoscut de el. Dacă acest fenomen persistă, 
asistentul social şi clientul se vor îndrepta în direcţii diferite. 


5) Grăbirea procesului de schimbare. Schimbarea este un termen obişnuit al profesiei. 
Problemele apar atunci când eforturile de schimbare se fac fără suficiente informaţii 
pentru evaluarea corectă a problemei. A forţa schimbarea în etapa preliminară de 
strângere a informaţiilor poate opri comunicarea şi poate influenţa luarea deciziilor. De 


asemenea, schimbarea nu se produce de obicei fără încredere reciprocă, sentiment care 
cere timp pentru a se forma. 


6) Neatenţia este un alt motiv pentru care asistentul social nu reuşeşte să comunice 
eficient cu clientul său. Asistentul social are responsabilitatea de a crea un cadru în 
care să ofere toată atenţia clientului său, care se aşteaptă la aceasta. 

Se întâmplă însă uneori ca o remarcă a clientului să te facă să te gândeşti la o 
problemă personală, caz în care trebuie să comunici aceasta clientului şi să-l rogi să 
reia mesajul. 


7) Şi clienţii pot crea bariere în procesul de comunicare, situaţie care poate fi văzută 
ca formă de rezistență din partea lor în faţa intrării în procesul de rezolvare a 
problemelor (este de fapt o formă de apărare a clientului). 

Pot exista trei surse ale rezistenţei : 

a) rezistenţa poate apărea odată cu obişnuitul disconfort specific contactului cu o 
persoană străină sau cu o ambianţă şi o situaţie nefamiliare (este un lucru 
normal) ; 

b) rezistența poate apărea ca un răspuns la normele culturale sau subculturale 
privind participarea la acţiunile agenţiei respective sau la cererea de ajutor ; 

c) unii clienţi pot avea unele beneficii de la problemele lor, vrând să le menţină. 

Pentru a trece peste rezistenţa clienţilor, asistentul social trebuie să-i ajute să 
identifice şi să depăşească aceste obstacole în calea comunicării. El este responsabil de 
crearea unui climat favorabil comunicării, de stabilirea scopurilor şi a obiectivului 
discuţiei şi de canalizarea comunicării către acest obiectiv. 

Acesta poate avea patru niveluri : percepții, idei, emoţii şi comportamente : 

a) percepțiile : ceea ce clientul a văzut sau a auzit; 

b) idei, gânduri : ceea ce clientul crede, semnificaţia pe care o dă el la ceea ce a 

văzut sau a auzit; 

C) emoții, sentimente : sentimentele generate de percepţie sau de opinii, ce simte 

clientul faţă de ceea ce crede sau a văzut/auzit ; 

d) comportamente : cum a reacţionat sau cum intenţionează să reacționeze clientul 

faţă de ceea ce a văzut şi a auzit. 


e Tehnici folosite în comunicare 


Este folositor să începem cu întrebări deschise : „Spune-mi câte ceva despre tine” 
sau „Ce-ai vrea să discutăm azi? ”. Astfel, procesul de intervenţie poate fi privit ca o 
pâlnie care face trecerea de la probleme generale, abstracte, la întrebări concrete 
privind obiectivele stabilite pentru interviu. lată ca exemplu o listă de întrebări de 
folosit atunci când clientul nostru, un copil, spune: „Nu mă înţeleg deloc cu părinţii” : 


- Ce înţelegi prin aceasta? 

- Nu înţeleg ce vrei să spui! 

— Ajută-mă să înţeleg ce vrei să spui! 

- Dă-mi un exemplu despre... 

- Aha! De exemplu? Continuă! Înţeleg! 

- Când ţi-ai dat prima dată seama că... ? 

- Şi cum te simţi în această situaţie ? 

- Care sunt lucrurile asupra cărora nu vă înţelegeţi ? 

- Care sunt problemele pe care un copil ca tine le poate avea? 

- Cum sunt părinţii tăi? 

- Pari cam supărat din cauza asta ! 

- Pari îngrijorat (sau nefericit). 

- Spui că nu te înţelegi cu părinţii. În ce constau neînțelegerile ? 
(Păstrează momente de tăcere, dar nu prea mult ! ) 

— Ai putea să-mi spui de ce au apărut aceste neînţelegeri ? 

(Evită întrebările la care se poate răspunde doar cu DA sau NU! ) 
(Foloseşte cât mai rar întrebarea „DE CE ? ”, care provoacă reacţii de apărare.) 
- Poate că te ajută să vorbim puţin despre asta! 

- Faţă de tine cum se comportă părinţii tăi? 

- Dacă părinţii tăi ar fi aici, ce ar spune ei despre această problemă ? 


Când pui întrebări, fii conştient că unele implică sugestii sau judecăţi. De exemplu, 
dacă întrebi: „Petre, i-ai spus deja mamei tale?”, deşi intenţionezi doar să obţii o 
informaţie, el poate să creadă că e o sugestie şi că ar fi trebuit să-i spună mamei, altfel 
va fi criticat şi vei fi dezamăgit de el. Atenţie şi la tonul vocii, care poate influenţa 
înţelesul ! (Trebuie păstrat un ton neutru.) 

Un rol important îl joacă feedback-ul, reflectarea către client a modului în care 
asistentul social a înţeles mesajul transmis de acesta („Înţeleg că ai făcut aceasta! ”, 

„Am înţeles că mi-ai spus...” ; „Dacă înţeleg bine, ai spus...”). Este o tehnică foarte 
folositoare şi necesară pentru clarificarea înţelesului informaţiilor şi evitarea interpre- 
tărilor greşite şi, de asemenea, clientul este încurajat astfel să continue. 


3.3.3. Punerea în practică a rolurilor 


Pentru a îndeplini un plan este nevoie de deprinderile discutate până acum : a) folosirea 
comunicării ; b) dezvoltarea şi folosirea unei relaţii ; c) folosirea propriei persoane. 

Acum, spre deosebire de fazele anterioare (stabilirea unui obiectiv, strângerea de 

date etc.), asistentul social şi clientul sunt implicaţi în acţiunea de îndeplinire a 
obiectivului prin metodele stabilite conform planului elaborat în comun. Tehnicile 
folosite diferă (de exemplu, acţionând ca avocat al clientului, asistentul social e implicat 
în negociere şi conflict, ceea ce necesită o bună autocunoaştere, autodisciplină şi 
folosirea anumitor tipuri de comunicare). 

Regulile de urmat în această etapă sunt următoarele : 

a) orice acţiune trebuie să fie cât mai simplă şi mai economică posibil. Acţiunile 
trebuie să urmărească părţile cele mai importante ale planului ; 

b) acţiunile trebuie să se adreseze sentimentelor, ideilor şi comportamentelor 
indivizilor, aflate într-o strânsă relaţie, în aşa fel încât modificarea uneia atrage 
modificarea celorlalte. De aceea, acţiunea concertată este importantă pentru 
rezolvarea problemei (de exemplu, mama unui copil cu retard poate să se simtă 
vinovată, ruşinată sau neajutorată, dar poate şi trebuie să acţioneze cunoştinţele 
medicale privitoare la acea boală, sperând ca acţiunile sale să se îmbunătăţească) ; 

c) e important să ştim în ce zonă trebuie să se desfăşoare intervenţia pentru 
schimbare : 

- la nivelul individului, prin schimbare de la om la om; 

- la nivelul relaţiilor dintre membrii unei familii sau unui grup ; 

- la nivelul acţiunii unui client pentru a schimba un sistem exterior ; 
- la nivelul schimbării relaţiilor dintre un individ şi sistemul exterior ; 


d) în activitatea cu sistemele umane trebuie avuţi în vedere doi factori : 
— climatul pe care îl oferă asistentul social pentru desfăşurarea activităţii ; 
— telul în care se desfăşoară această activitate. 


Pentru aceasta unele metode sunt preferate pe parcursul acestei etape : 


1) Încurajarea se foloseşte întrucât, de obicei, clienţii se bucură prea puţin de 
aprobare, acceptare şi sprijin. Tehnicile folosite sunt : ascultarea, reflectarea mesajului 
recepționat ; oferirea prilejului de a se descărca ; oferirea de susţinere şi încredere în 
acţiunea clientului. Climatul folosit se bazează pe libertate, autonomia clientului de 


social transmite respect pentru acţiunile clientului său. 


2) Creşterea conştientizării propriilor acțiuni este o metodă folosită cu clienţii care 
trebuie să înţeleagă în ce constă rolul lor în cadrul problemei. Se folosesc următoarele 
tehnici : 

a) Parafrazarea 

Asistentul social retransmite acelaşi mesaj, cu mai puţine cuvinte, pentru a dovedi 
că înţelege clar şi pentru a-l face pe client să-şi audă propriile afirmaţii. În acest scop 


562 TRATAT DE ASISTENŢĂ SOCIALĂ 


e nevoie să asculţi atent, să reţii ceea ce s-a spus (părţile esenţiale), simplificând şi 
sintetizând conţinutul, sentimentele, ideile, comportamentele şi înţelesul lor, să încerci 
apoi să obţii aprobarea clientului. 

b) Clarificarea şi reflectarea 

Merg mai departe decât parafrazarea, care reia doar expresiile clientului. Ele fac 
conexiuni între sentimente şi acţiuni sau idei pe care clientul nu le-a legat sau nu pare 
să le considere ca având legătură între ele. 

Reflectarea are conotaţia de a încerca să înţelegi lumea clientului. Clarificarea 
rezumă problema esenţială şi aduce ideile vagi într-o expresie concentrată. Identifică 
temele care revin în comportamentul clientului, încercând să ofere concluzii. În 
procesul clarificării, asistenții sociali încearcă să ghicească sensul acţiunilor clientului. 
Asistentul social poate, de asemenea, să pună întrebări de clarificare, repetare sau 
exemplificare, dacă i se pare că astfel clientul va înţelege mai clar situaţia. 


Cc) Verificarea impresiilor şi concentrarea 

Verificarea impresiilor este o cale de a ajuta clientul să înţeleagă ceea ce tocmai a 
spus. Asistentul social parafrazează ceea ce crede că s-a spus şi cere confirmarea sau 
clarificarea ulterioară. Concentrarea ajută la sublinierea unui sentiment, a unei idei 
dintr-o mare de cuvinte şi reduce confuzia şi neclaritatea. Astfel, apar idei, sentimente, 
feluri de a gândi şi acţiona care pot fi ascunse în discuţie. Concentrarea e folosită 
atunci când sentimentele asistenţilor sociali cer aceasta ! (când aceştia o simt necesară). 


d) Rezumarea şi interpretarea 

Rezumarea poate fi folosită în multe scopuri, dar în acest caz serveşte ca o verificare 
a înţelesului de către asistentul social şi ca o încurajare pentru client de a explora 
complet problema. 

Interpretarea este procesul activ de explicare a sensului evenimentelor, astfel încât 
clientul să le vadă într-o lumină nouă. 

Interpretarea se poate face din trei perspective : din punctul de vedere al clientului, 
din punctul de vedere al asistentului social sau din punctul de vedere al altcuiva 
(persoană sau instituţie). 

Această ultimă perspectivă e folosită în rolul de broker, mediator sau avocat în două 
sensuri : prezentarea către alţii a punctului de vedere al clientului sau prezentarea către 
client a punctului de vedere al altora. Astfel, asistentul social poate prezenta puncte de 
vedere alternative, reconsiderând înţelesul faptelor (de exemplu, pesimist/optimist sau 
paharul pe jumătate gol/plin). 

Interpretarea asistentului social introduce înţelegerea sa asupra sensului faptelor. 

Trebuie respectate unele reguli : 

- folosiţi cuvinte simple şi legate de mesajul transmis de client ; 

- oferiţi contribuţiile proprii ca pe o tentativă ; 

-  cereţi întotdeauna părerea clientului. Dacă el nu e de acord cu părerea dumnea- 

voastră, nu o consideraţi corectă, dar nici nu renunţaţi total la ea. Spuneţi: 
„Cred că ar fi mai bine să ne mai gândim puţin...”. 


e) Informarea 
Implică oferirea de informaţii, sugestii, sfaturi. Dacă uneori clientul spune că ştie 
aceste lucruri, putem să ne cerem scuze. Dar, de obicei, clientul nu ştie ! 

De regulă, informarea e folosită în patru situaţii : 

— pentru a realiza o înţelegere clară a situaţiei ; 

- pentru a informa clientul despre cum înţelege lucrurile asistentul social ; 
— pentru a sugera acţiuni pe care clientul le poate încerca ; 

— pentru a comunica noi cunoştinţe despre situaţie. 


f) Acțiunea 

Clienţii pot fi încurajați să încerce noi moduri de a se comporta cu alţii sau de a 
considera relaţiile cu ceilalţi, urmate de evaluarea acestei noi acţiuni. Astfel, clienţii 
înţeleg funcţionarea interacțiunilor sociale şi învaţă noi moduri de interacţiune. 


e) Confruntarea 

Este probabil tehnica cel mai greu de aplicat corect. Asistentul social identifică 
unele căi de acţiune ascunse sau care nu îi sunt evidente clientului (ceva la care el nu 
s-a gândit sau un lucru considerat inacceptabil până atunci). Acţiunea trebuie folosită 
ca mod de implicare şi tratament, dar nu ca pedeapsă. E uşor de spus că un client 
trebuie să fie confruntat cu realitatea faptelor sale sau că trebuie „scuturat” pentru că 
nu vrea să muncească cinstit etc. — aceste afirmaţii pot ascunde supărarea sau frustrarea 
asistentului social, dorinţa acestuia de a-l pedepsi pe client, chiar dorinţa ascunsă a 
lucrătorului de a fi autoritar şi atotştiutor. Pentru a fi folosită eficient, confruntarea 
trebuie să se bazeze pe o înţelegere profundă a implicaţiilor pentru client ale acestui 
proces. Asistentul social trebuie să se gândească întotdeauna la modul în care îl poate 
ajuta pe client să realizeze schimbarea dorită. Dacă e folosită inadecvat, cu un client 
vulnerabil, poate să ducă fie la acceptarea fără rezistenţă a punctului de vedere al 
asistentului social, fie la plecarea mânioasă a clientului. 

3) Creşterea conştientizării clienților asupra comportării celorlalți 

În cadrul acestei metode, asistentul social poate folosi tehnicile descrise anterior, 
dar va fi mult mai activ în a informa clientul despre perspectivele şi punctele de vedere 
ale altora. El va oferi mai multe cunoştinţe despre comportamentele aşteptate ale 
celorlalţi (de exemplu, părinţi care nu înţeleg comportamentul copiilor, autorităţi care 
nu înţeleg comportarea celor ce provin din culturi diferite etc.). Uneori însă, aceasta 
înseamnă schimbarea unui mod considerat firesc de a vedea lucrurile şi poate atrage 
rezistenţă din partea clienţilor. Atunci, clientul trebuie lăsat să-şi descarce sentimentele 
şi să-şi exprime opiniile despre comportarea altora. Apoi trebuie invitat să se gândească 
la moduri de comportare pentru a îmbunătăţi relaţiile dificile cu ceilalţi sau trebuie să 
fie sprijinit să aibă o discuţie constructivă cu celălalt (persoană sau instituţie). 

4) Socializarea pentru asumarea efectivă a rolurilor 

În acest tip de situaţie, asistentul social trebuie să aibă foarte mare grijă cum 
pătrunde în universul clientului. El trebuie să demonstreze respect şi grijă pentru 
client, dar trebuie să aibă şi o poziţie fermă în multe astfel de situaţii. El trebuie să 
Joace un rol autoritar, dar pentru binele clientului său (e un lucru pe care trebuie să-l 
simtă, altfel clientul sesizează minciuna ! ). 

De obicei, asistenții sociali nu cer să fie admiraţi sau apreciaţi de clienţi, ci în astfel 
de situaţii acţionează în folosul clienţilor (fiind totodată şi agenţi ai comunităţii). 

Asistenţii sociali au contacte frecvente cu clienţii (nimeni nu poate socializa prin 
întâlniri lunare ! ). Ei trebuie să fie curajoşi, să nu se aştepte la recunoştinţă şi să nu le 

fie frică de dependenţa clienţilor (dacă ei doresc aceasta). În cadrul acestei metode se 
folosesc următoarele tehnici : 

a) oferirea activă de resurse — este o activitate importantă în rezolvarea unor 
probleme critice ale clientului. Asistentul social încearcă de obicei să procure 
lucrurile necesare (nu e broker sau mediator). Încercând să ajute clientul să se 
descurce cu cerinţele rolului cu care nu e obişnuit, asistentul social va folosi 
sfaturile şi încurajarea ; trebuie să-l facă să înţeleagă poziţia celorlalţi ; 

b) intervenţia directă - asistentul social intervine în viaţa clientului şi acţionează 
pentru client în relaţie cu sistemele înconjurătoare. De obicei, asistentul social 
are cerinţe minimale faţă de client. Totuşi, scopul e să-l faci pe client să 
îndeplinească mai bine rolul, de aceea se foloseşte predarea-învăţarea-modelarea, 
arătându-i cum se procedează ; 

c) acțiunea -— o cale foarte eficientă este să-l implici pe client în planificarea unei 
acţiuni pentru a atinge un scop dorit şi să-i oferi responsabilitatea realizării ei. 
Atenţie la posibilităţile reduse de planificare şi acţiune ale clienţilor ! Eşecurile 
pot descuraja! Totuşi, atragerea lor către sarcini accesibile poate ajuta la 
creşterea stimei faţă de propria persoană şi la dezvoltarea competenţelor. 


5) Când ai de-a face cu schimbarea sau pierderea rolului 

Uneori, clientul a acţionat satisfăcător într-un anumit rol, dar acum rolul s-a 
schimbat (de exemplu, din mamă de adolescentă a devenit mamă de femeie căsătorită) 
sau s-a pierdut de tot (rolul de soţie prin moartea soţului sau de muncitor prin 
pensionare). Tehnicile descrise anterior pot fi folosite şi în acest caz, cu accent pe 
descărcarea psihică a clientului, educare, informare despre resursele şi problemele 
noului rol, încurajare, ascultare şi transmitere de acceptare (înţelegere). 

6) Sprijinirea în îndeplinirea rolului 

Pentru mulţi oameni, apelul la asistentul social are scopul de a găsi ceva concret 
care să-i ajute în îndeplinirea, considerată de ei adecvată, a unui rol dorit. Mulţi dintre 
ei nu au nevoie decât de informaţii privind aceste resurse, cum să le găsească, cum să 
le folosească. Atunci, acţiunea asistentului social este de a oferi aceste informaţii ; el 
poate să acţioneze ca broker, trebuind să cunoască temeinic resursele comunităţii. 

Pentru alţi clienţi însă, e nevoie de mai mult: încurajare, sprijin, înţelegerea 
propriului comportament şi a celorlalţi (mai ales când e cazul unei tranziţii de roluri). 


7) Folosirea ca resurse a rețelelor de sprijin 
Există cinci funcţii distincte ale reţelelor sociale de sprijin care trebuie luate în 
considerare : 

a) reţelele sociale oferă o identitate pentru membrii lor şi satisfac nevoile religioase, 
sociale şi financiare ; 

b) reţelele includ de obicei familia extinsă ca parte importantă şi pot folosi relaţii 
de rudenie ; 

c) există o ierarhie prezentă în fiecare reţea, pe care asistentul social e important 
să o cunoască şi să o respecte ; 

d) comunicarea informală rapidă este o caracteristică a reţelelor sociale şi asistentul 
social trebuie să înţeleagă, să respecte şi să folosească aceasta în favoarea 
clientului ; 

e) reţeaua are o semnificaţie subconştientă pentru membrii săi. Are limite şi moduri 
de acces definite (asistentul social trebuie să ştie cum poate fi accesibilă reţeaua 
şi cum să se facă acceptat şi ajutat în interiorul ei). 


Pentru fiecare rol se potrivesc anumite metode şi tehnici : 

a) pentru rolul de facilitator, trebuie căutate resursele interioare ale clientului şi 
folosite tehnicile de încurajare, conştientizare de sine şi conştientizare a celorlalţi ; 

b) pentru rolurile de broker, mediator sau profesor se vor folosi tehnicile de 
conştientizare de sine, de conştientizare a celorlalţi. De asemenea, sprijinirea 
îndeplinirii rolului şi schimbarea (tranziţia) de roluri, ca şi folosirea reţelelor de 
sprijin social sunt esenţiale pentru aceste roluri ; 

c) rolul de avocat şi încercarea de a-l socializa pe client în anumite aşteptări de rol 
îl fac pe asistentul social să acţioneze ca avocat fie al clientului, fie al societăţii. 
În acest rol pot fi folosite sugestiile privind formarea relaţiei, folosirea autorităţii 
şi intervenţia activă. 


3.3.4. Incheierea relaţiei cu clientul în practica asistenţei sociale 


De obicei, se admite ideea că modul în care se încheie relaţia cu asistentul social 
determină câştigul cu care rămâne clientul. În cazul clienţilor involuntari, în mod 
paradoxal, asistenții sociali îşi dau toată silinţa să devină indispensabili şi, atunci când 
clienţii au cea mai mare nevoie de ei, se petrec de obicei transferul sau încheierea şi 
asistenții sociali nu mai sunt disponibili. 
Există mai multe forme de încheiere a relaţiei cu clientul, care au însă câteva 
caracteristici comune : 
a) un anumit mod de identificare a problemei a adus clientul şi asistentul social să 
lucreze împreună pentru o scurtă perioadă de timp ; 
b) clientul este trimis acum către o nouă etapă, o nouă experienţă sau o altă sursă 
de sprijin şi îl părăseşte pe asistentul social (sau asistentul social îl părăseşte pe el) ; 
c) este mai mult decât a-ţi lua rămas-bun şi a ura noroc în viaţă. 


1) Referirea 

E un proces care survine de fiecare dată când un client ne cere implicarea într-o 
situaţie care este în afara serviciilor definite de agenţie sau când asistentul social judecă 
problema ca depăşindu-i competenţa. Mai simplu spus, a referi înseamnă a-i sugera 
persoanei care a venit pentru ajutor să îl caute în altă parte. Este tentant să îţi declini 
responsabilitatea după ce ai referit cazul (probabil aceasta se întâmplă într-un sistem 
birocratic). Dar răspunderea continuă pentru asistentul social, care trebuie să se asigure 
că persoana solicitantă a primit ajutorul adecvat. 

Primul pas pentru o bună referire este să înţelegi ce înseamnă pentru o persoană să 
ceară ajutor pentru sine sau pentru alţii. Să presupunem că v-aţi pierdut într-un oraş 
necunoscut, dar încercaţi să vă orientaţi singur mai degrabă decât să opriţi maşina şi să 
cereţi informaţii. Ce se întâmplă totuşi dacă opriţi, dar persoana vă dă informaţii vagi 
şi prea complicate (şi când întrebaţi : „Cât mai avem ? ”, vă răspunde: „Destul”)? Ce 
simţiţi ? Nu cumva decideţi să încercaţi mai bine pe cont propriu ? Probabil că vă pare 
rău că aţi pierdut timpul şi tot nelămurit sunteţi. Acest exemplu are legătură cu referirea. 

Mai întâi trebuie să recunoaşteţi că solicitarea ajutorului nu este un proces simplu. 
Apoi trebuie să înţelegeţi că perioada când decizi să ceri sfatul cuiva şi încerci o 
rezolvare este o perioadă mai vulnerabilă (a luat ceva timp şi efort pentru a ajunge la 
această hotărâre). Şi, dacă nu survine un element pozitiv, atunci se poate instala 
sentimentul de disperare. Mulţi oameni aşteaptă mult până să ceară ajutor şi încearcă 
să-şi rezolve singuri problema până când realizează că e peste puterile lor. 

De asemenea, clienţii sunt de obicei dezorganizaţi, nepricepuţi şi nu mai au forţa să 
urmeze indicaţiile complicate sau puterea să-şi spună încă o dată povestea. Serviciile 
sociale sunt suficient de complexe şi, de aceea, asistenții sociali nu trebuie să fie 
surprinşi dacă oamenii nu nimeresc de prima dată şi nu ştiu unde să se ducă. 

Dacă asistentul social nu poate oferi ajutor adecvat, ar trebui să urmeze măcar un 
obiectiv general, şi anume să îi menţină pe clienţi cel puţin tot atât de pregătiţi să 
rezolve problema pe cât erau în momentul când i s-au adresat. 

2) Transferul 

Transferul este procesul prin care clientul este referit unui alt asistent social, de obicei 
în aceeaşi agenţie, după ce asistentul social a lucrat iniţial cu clientul la rezolvarea problemei. 
Deşi uneori transferul se produce pentru că asistentul social nu poate lucra cu problema sau 
cu clientul, acest fenomen apare de regulă atunci când asistentul social părăseşte agenţia. 

În transfer sunt implicate următoarele elemente : prezentul asistent social, clientul 
şi noul asistent social. Atunci când clienţii află că asistentul social nu mai poate 
continua procesul început, se pot simţi părăsiţi, pot crede că acesta încearcă să încalce 
contractul sau este iresponsabil, arătându-şi nepăsarea faţă de ei. Depinde de tipul de 
client, de problemă şi de relaţia stabilită. 

Pentru clienţii care au probleme datorate unor despărţiri dureroase, plecarea asis- 
tentului social poate evoca durerea acumulată în celelalte separări. 

Asistenţii sociali pot avea probleme cu propriile sentimente : ei pot simţi că 
într-adevăr îşi trădează clienţii şi încalcă contractul. Pot crede că nici un alt asistent 
social nu îi poate înlocui eficient şi pot transmite acest sentiment clientului, care devine 
astfel şi mai nesigur. 

Transferul poate pune, de asemenea, probleme noului asistent social. Ca o tentativă 
de apărare sau în încercarea de a-şi dovedi competențele greu încercate acum, el poate 
ataca noi probleme, pentru care clienţii nu sunt pregătiţi. Aceştia pot fi supăraţi sau 
răniţi din cauza transferului, se pot simţi încă loiali primului asistent social, şi de aceea 
au nevoie de timp pentru a se hotărî să continue. Probabil că mulţi îşi vor pierde 
încrederea în asistentul social şi se vor teme să stabilească o nouă relaţie cu altă 
persoană care poate să plece la rândul ei. Noul asistent social trebuie să recunoască 
toate aceste lucruri şi mai ales dreptul clienţilor de a avea sentimentele lor şi trebuie 
să-şi ofere timpul necesar pentru a le rezolva. 

Clienţilor trebuie să li se spună cât mai curând despre transfer şi să fie implicaţi în 
planificarea lui. Sentimentele lor în această privinţă trebuie discutate (uneori, se poate 
recurge la un joc de rol privind începutul cu noul asistent social). 

Clienţii au nevoie de ocazii pentru a se întâlni cu noul asistent social. Prima dată el 
poate veni pentru câteva minute pentru a fi prezentat. După ce pleacă, vechiul asistent 
social poate să discute cu clientul despre sentimentele şi gândurile lui. 

A doua oară, noul asistent social poate să participe ca observator. Vechiul asistent 
social rămâne „la conducere”. 

La a treia întâlnire, cei doi asistenţi sociali acţionează ca o echipă, noul asistent 
social preluând treptat rolul principal. 

Poate exista şi o a patra întâlnire în care noul asistent social să se afle „la 
conducere”, dar trebuie să existe un interval, la sfârşitul şedinţei, când clientul şi 
vechiul asistent social rămân singuri, îşi iau rămas-bun, evaluând activitatea comună şi 
aşteptările clientului faţă de noul asistent social şi activitatea viitoare. 

Dacă transferul s-a făcut din cauza clientului, situaţia este diferită, pentru că acum 
clientul îl părăseşte pe asistentul social (trebuie analizate sentimentele şi comporta- 
mentele asistentului social). 


3) Încheierea 

Intervenţia în asistenţa socială este întotdeauna legată de timp. De aceea, din timp 
în timp, trebuie evaluată problema continuării relaţiei client - asistent social. Astfel, 
hotărârea poate sublinia că s-a realizat un progres în direcţia atingerii obiectivelor, dar 
există posibilitatea unor dezvoltări ulterioare - în acest caz, relaţia trebuie continuată. 
O altă hotărâre poate viza faptul că s-a realizat prea puţin sau chiar nimic în direcţia 
Şi, în fine, se poate constata că progresul realizat în atingerea obiectivelor a fost 
suficient şi relaţia poate fi încheiată. Fără îndoială că, încă de la început, asistenții 
sociali au anticipat încheierea stabilind o durată aproximativă. 

De fiecare dată când încheierea este prevăzută, o revedere şi o evaluare a ceea ce a 
fost sau nu realizat şi a beneficiilor obţinute sunt imperios necesare. De obicei, 
încheierea poate fi făcută din iniţiativa asistentului social ; dar şi clientul poate să nu 
mai vină regulat la şedinţe sau să relateze despre iniţiative personale pentru realizarea 
obiectivelor. Oricum, încheierea trebuie discutată înainte de producerea ei, pentru a le 
lăsa suficient timp de adaptare celor două părţi implicate. 

Sarcinile încheierii sunt: 

a) rezolvarea conflictului (pentru client, dar şi pentru asistentul social) între 

recunoaşterea progresului şi părăsirea unei relaţii productive ; 

b) rezolvarea temerilor legate de pierderea unei relaţii şi a sprijinului unei persoane 

competente ; 

c) examinarea experienţei avute şi recunoaşterea progresului făcut ; 

d) discutarea felului cum această experienţă poate fi folosită în alte probleme care 

apar; 

e) examinarea factorilor care determină menţinerea câştigurilor. 


Încheierea unei relaţii are o mare importanţă şi presupune o mare investiţie de 
emoţii şi sentimente de pierdere sau tristeţe. Acestea pot determina reacţii caracteristice : 

a) negarea încheierii (clienţii refuză să o accepte şi se comportă ca şi cum nu se va 
întâmpla) ; 

b) revenirea la comportarea iniţială sau reintroducerea unor probleme care au fost 
rezolvate cu mult înainte ; 

c) comportamente explozive, când clientul îşi înfruntă asistentul social ; 

d) plecarea precipitată a clientului (pentru a fi el primul care pleacă). 


Pentru asistentul social, încheierea amestecă sentimentele pentru clienţi cu sentimentele 
profesionale (mulţumire pentru progresul făcut, dar şi pierdere şi tristeţe). Uneori se 
poate simţi vinovat că nu a făcut mai mult şi îngrijorat pentru evoluţia ulterioară a clientului. 

În final, asistentul social arată clar că uşa lui şi a agenţiei va rămâne deschisă, că 
el va fi disponibil pentru orice problemă ulterioară care este de competenţa agenţiei şi, 
dacă nu, îi va oferi sprijinul pentru găsirea agenţiei potrivite. 

Adesea, este bine să marchezi ultimul contact cu un simbol: cu o familie sau un 
grup se poate organiza o petrecere, unui client i se poate înmâna o scrisoare atestând 
realizarea obiectivelor. 


3.3.5. Evaluarea 


>» x» 


Deseori, se folosesc termenii „sumativă” şi „formativă” cu referire la două tipuri de 
evaluare. Cea sumativă se referă la studierea urmărilor programului sau a eficienţei ; 
evaluările formative se referă la studierea procesului în desfăşurarea lui. Ambele tipuri 
de evaluare se petrec la două niveluri. La nivelul programului, asistenții sociali sunt 
chemaţi să determine impactul şi natura programelor (de exemplu, protecţia copilului, 
consiliere familială, dezvoltare comunitară etc.). Acest pas se mai numeşte cercetarea 
evaluativă a programului. Dar evaluarea se poate produce şi la nivelul relaţiei asistent 
social - client (de exemplu, se pot cerceta natura intervenţiei individuale, rezultatele 
preconizate şi dacă intervenţia a dus la atingerea lor). 

Ca parte a serviciului oferit clientului, fiecare asistent social trebuie să fie un 
cercetător al intervenţiei şi al impactului ei. Fiecare asistent social trebuie să cerceteze 
dacă activităţile desfăşurate duc la realizarea scopurilor convenite (astfel ne testăm 
competenţa şi contribuim la dezvoltarea profesiei). 

1) Echilibrarea evaluărilor sumativă şi formativă 

Să ştii prin evaluarea formativă cum sunt îndeplinite obiectivele este foarte important, 
dar trebuie să ştii şi dacă ele sunt sau nu îndeplinite sau de ce nu sunt realizate pe 
parcursul intervenţiei. De exemplu, dacă un asistent social constată o reducere a 
abuzului asupra unui copil printr-un program de educare a părinţilor acestuia, este un 
lucru pozitiv, dar de prea puţină importanţă dacă nu se cunoaşte natura programului 
care astfel să poată fi aplicat şi în viitor. 

Din păcate, programele asistenţilor sociali sunt puţin conceptualizate, de aceea 
măsurarea e precară în cazul în care nu se face efortul de evaluare formativă şi de 
conceptualizare a intervenţiei folosite. 

Înainte de a face evaluarea sumativă (evaluarea întregii intervenţii), trebuie să 
putem răspunde la unele întrebări : 

a) Ce urmărim să realizăm ? Care sunt obiectivele asumate prin contractul stabilit 
între asistentul social şi client? (claritatea obiectivelor este esenţială pentru 
orice evaluare) ; 

b) Care este populaţia pentru care aceste obiective sunt realizate ? Poate fi vorba despre 
un individ, un grup de clienţi, o comunitate sau chiar o populaţie mai largă ; 

c) Care sunt părţile componente ale programului de intervenţie (sau ale planului), 
necesare pentru realizarea obiectivelor pentru populaţia stabilită ? Trebuie speci- 
ficate toate componentele programului sau ale intervenţiei care apar în efortul 
de a realiza obiectivele ; 

d) Cum se potrivesc aceste părţi componente ? Care precedă şi care urmează? 
Care sunt simultane ? Cum se organizează ele pentru realizarea scopurilor 
propuse? Acum poate fi construită o schemă pentru a ilustra legăturile dintre 
diferitele strategii ale intervenţiei ; 

e) Care sunt motivele care te fac să crezi că, dacă strategiile intervenţiei sunt 
realizate, obiectivele vor fi îndeplinite ? Aici asistentul social este pe teren 
teoretic : el are unele ipoteze pentru realizarea obiectivelor, evaluarea se leagă 
de testarea acestor ipoteze şi, astfel, de dezvoltarea bazelor teoretice ale profesiunii. 


2) Evaluarea continuă a clientului 


Evaluarea clientului şi a asistentului social este un proces continuu în încercarea lor 
de a produce schimbarea. Evaluarea poate indica necesitatea de a redefini problema 
(sau de a defini o problemă complet nouă), de a restabili obiectivele (sau de a dezvolta 
noi obiective) ori de a schimba planul de intervenţie. “Toate acestea nu modifică însă 
răspunderea asistentului social de a negocia orice modificare cu clientul şi de a realiza 
orice activitate de intervenţie pe baza unui contract (contractul nu poate fi schimbat 
unilateral). 

Obiectivele clar stabilite fac posibilă evaluarea corectă. De asemenea, un plan de 
intervenţie cu specificaţii clare este necesar pentru a stabili dacă activitatea asistentului 
social cu clientul este potrivită pentru realizarea obiectivelor. 

Specificarea unor obiective măsurabile, concrete, este una dintre cele mai dificile 
sarcini ale practicianului în asistenţă socială. Obiectivele trebuie să fie însoţite de 
termene care trebuie respectate. Obiectivul poate să nu fie atins în întregime la termenul 
stabilit ; de aceea este necesar să se specifice nivelul aşteptat de atingere a respectivului 
obiectiv (de asemenea, trebuie stabilite cele mai probabile urmări, precum şi cele mai 
puţin probabile până la termenul stabilit). De asemenea, trebuie stabilit nivelul preco- 
nizat de succes al activităţii pentru atingerea obiectivului. "Toate acestea trebuie notate 
suficient de obiectiv pentru a putea fi bine măsurate la termenul stabilit (de câte ori este 
posibil, cuantificarea este de dorit). 


Rezumat 
Modelul de rezolvare a problemelor 


A. Faza de contact 
I. Identificarea şi definirea problemei 
1. Problema aşa cum o vede clientul. 
2. Problema aşa cum este ea definită de sistemele semnificative cu care 
clientul interacționează (familia, şcoala, comunitatea etc.). 
3. Problema aşa cum o percepe asistentul social. 
4. Problema pentru intervenţie (locul de unde începe activitatea comună). 


II. Identificarea scopului 
1. Cum vede (sau doreşte) clientul să fie rezolvată problema ? 
a) scopuri pe termen scurt; 
b) scopuri pe termen lung. 

Ce crede sistemul-client că e necesar pentru a soluţiona problema? 

„ Ce caută/aşteaptă sistemul-client de la agenţie ca mijloc de a soluţiona 
problema ? 

Care sunt scopurile asistentului social pentru această problemă ? 

„Ce crede asistentul social că poate sau trebuie să ofere clientului pentru 
a realiza aceste scopuri ? 


(95) 


ap 

III. Contractul preliminar 


1; 
2, 
3. 


Clarificarea realităţii şi a limitelor serviciilor care se pot oferi. 
Dezvăluirea naturii viitoarei activităţi comune. 

Necesitatea determinării contractului pentru a continua explorarea sau 
evaluarea, astfel încât clientului să-i fie confirmate drepturile, aşteptările 
şi autonomia, iar asistentului social, dreptul de a interveni. 


IV. Explorarea şi investigarea 


|. 


2, 
3. 


Motivația : 
a) disconfort ; 
b) speranţă. 


Posibilitatea. 
Capacitatea sistemului client. 


B. Faza de contract 
V. Evaluarea şi determinarea (stabilirea) 


l. 
2: 
3, 
4. 


5. 


Dacă şi cum problema identificată e legată de nevoile sistemului client. 
Analiza situaţiei pentru a identifica factorii ei esenţiali. 

Considerarea factorilor semnificativi care contribuie la menţinerea 
nevoii, lipsei sau dificultății. 

Identificarea factorilor care par critici, definirea interrelaţiilor acestora şi 
selectarea celor asupra cărora se poate acţiona. 

Identificarea resurselor disponibile, a punctelor forte şi a motivaţiilor. 
Selecţia şi folosirea generalizărilor, principiilor şi conceptelor potrivite 
din teoria asistenţei sociale. 


.. Fapte organizate conform ideilor teoretice (din teoria asistenţei sociale 


şi din experienţă) - judecata personală. 


VI. Formularea unui plan de acțiune - un ghid al intervenţiei 


Du Su bl 


Considerarea şi stabilirea unui scop realizabil. 

Luarea în considerare a alternativelor (urmări). 

Determinarea modalităţii potrivite de a oferi servicii. 

Concentrarea eforturilor de schimbare. 

Rolul asistentului social. 

Considerarea forţelor din interiorul şi exteriorul sistemului-client care 
pot zădărnici sau împiedica planul. 

Considerarea cunoştinţelor şi deprinderilor asistentului social şi a 
timpului necesar pentru aplicarea planului. 


VII. Prognoza — câtă încredere are asistentul social în succesul planului. 


C. Faza de acțiune 
VIII. Ducerea la îndeplinire a planului - stabilirea sarcinilor, resurselor şi 
serviciilor care să fie utilizate ; metodele prin care ele vor fi folosite ; ce 
e de făcut şi când. 


IX. Încheierea 


1; 


Evaluarea cu sistemul client a realizării sarcinilor şi a semnificaţiilor 
procesului. 

2. Atitudinea faţă de încheierea relaţiei. 
3. Menţinerea câştigurilor obţinute. 


X. Evaluarea 
1. Procesul continuu. 
2. A fost atins scopul? 
3. Au fost potrivite metodele folosite ? 


Cum să consiliezi 


Să consiliezi pe cineva cu probleme personale nu este nici magie, nici mistică. 
Deşi antrenamentul şi experienţa în consiliere sunt benefice, oricine are puterea de 
a ajuta pe altcineva, ascultând şi discutând despre dificultăţi. Consilierea cu rezultate 
satisfăcătoare poate fi făcută de un prieten, de un vecin, de frizer, de croitor, de 
barman, precum şi de asistentul social, psihiatru, psiholog, preot. Asta nu înseamnă 
că toţi vor consilia cu succes. 

Profesioniştii, datorită experienţei lor, au o mai mare probabilitate de a avea 
succes. Dar competenţa şi preocuparea, mai mult decât gradaţiile şi certificatele, 
sunt chei ale realizărilor. 


A. Consilierea din perspectiva consilierului 
În general, există trei faze ale consilierii : 
1. Constituirea unei relaţii. 
2. Explorarea aprofundată a problemelor. 
3. Explorarea soluţiilor alternative. 


Consilierea bună procedează treptat de la o fază la alta, cu treceri între cele trei stadii. 

De exemplu, în multe cazuri, în timp ce sunt explorate problemele, relaţiile 
dintre consilier şi consiliat continuă să se dezvolte. La sfârşitul seriilor de interviuri 
de consiliere apare adesea a patra fază : 

4. Evaluarea. 


De multe ori, înainte de primul interviu, un consilier nu are cunoştinţă de 
problemele clientului. Problema este : „Care trebuie să fie obiectivele consilierului 
la primul interviu ?”. Într-un astfel de interviu, consilierul trebuie să încerce să 
creeze o relaţie şi să înceapă să exploreze problemele clientului. A treia etapă — 
examinarea soluţiilor alternative - poate fi atinsă sau nu în primul interviu. Orice 
interviu are scopul şi obiectivele sale ; consilierul trebuie să fie atent tot timpul şi 
să se concentreze asupra lor. 

De multe ori, prima problemă pe care o prezintă clientul poate să nu fie cea care 
îl îngrijorează cel mai mult. Clienţii prezintă câteodată probleme pe care ei le cred 
acceptabile din punct de vedere social ca să vadă cât de obiectiv şi înţelegător este 
consilierul. 


B. Consilierea din perspectiva clientului 

Pentru ca procesul să fie util, clientul trebuie să ajungă la o serie progresivă de 
afirmaţii conştiente (gânduri şi convingeri) în următoarele etape : 

— etapa |: conştientizarea problemei („Am o problemă”) ; 

- etapa a Il-a: relaţia cu consilierul („Cred că acest consilier mă va ajuta”) ; 

- etapa a Ill-a: motivaţia („Cred că pot să-mi îmbunătăţesc situaţia”) ; 

- etapaa IV-a: conceptualizarea problemei („Problema mea nu e neobişnuită, 
are însă componente specifice”) ; 

-  etapaa V-a: explorarea strategiilor alternative („Văd că sunt multiple căi de 
acţiune pentru îmbunătăţirea situaţiei mele”) ; 

- etapa a VI-a: selecţionarea strategiei („Cred că această metodă o să mă 
ajute şi doresc să o încerc”) ; 

- etapa a VII-a, implementarea („Această metodă mă ajută”) ; 

- etapa a VIII-a, evaluarea („Deşi această metodă îmi răpeşte mult timp şi 
efort, merită”). 


Avantajul conceptualizării în procesul de consiliere constă în aceea că reprezintă 
o cale de a creşte eficienţa consilierii. 


Etapa 1 —- Conştientizarea problemei 


În această etapă, clientul trebuie să îşi spună: „Am o problemă, trebuie să fac 
ceva în legătură cu situaţia mea”. Dacă oamenii cu probleme refuză să recunoască 
faptul că au probleme, ei nu vor fi motivaţi pentru a face eforturi să se schimbe. În 
unele ramuri ale consilierii, de exemplu în activitatea cu alcoolicii, e uneori dificil 
să-i faci pe oameni să recunoască faptul că au o problemă. 

Pentru persoanele care neagă existenţa problemei, nu pot să apară schimbări 
constructive decât dacă asistentul social găseşte o cale să le convingă că problema 
există (de obicei, asistentul social explorează de ce clientul neagă existenţa problemei 
şi adună dovezi care documentează existenţa ei). Uneori, o persoană care recunoaşte 
existenţa problemei poate prefera să încerce să o rezolve singură, fără să primească 
ajutor de la alţii. O persoană cu o problemă este deţinătorul acesteia şi de aceea are 
dreptul să decidă cum să o rezolve. Dacă ea decide să şi-o rezolve singură, 
consilierul trebuie să-i respecte decizia, dar să indice că este disponibil pe mai 
departe, asigurând-o astfel: „Dacă vreodată te hotărăşti să mai vorbeşti despre 
aceasta, uşa mea va fi întotdeauna deschisă”. 


Etapa a II-a — Relaţia cu consilierul 


Această etapă depăşeşte prima etapă, ca şi celelalte etape ale procesului consilierii. 
Pentru ca această consiliere să fie eficientă, clientul trebuie să ajungă la punctul 
unde gândirea lui va funcţiona astfel: „Cred că acest consilier mă va ajuta”. Dacă 
clientul gândeşte astfel: „Acest consilier nu mă poate ajuta, eu n-am nevoie de 
psihanalist. N-am încredere în el”, procesul va eşua. În timpul procesului consilierii, 
şi mai ales la întâlnirile iniţiale, consilierul trebuie să fie atent la tipul de relaţie care 
se creează între el şi client. 

Iată câteva recomandări pentru crearea unei relaţii constructive : 

1. Consilierul trebuie să caute să stabilească o atmosferă confortabilă, neame- 
ninţătoare, în care clientul să se simtă în siguranţă, pentru a-şi comunica în 
totalitate problemele, simțindu-se acceptat ca persoană. 

2. În contactele iniţiale cu clientul, consilierul trebuie să se „vândă” pe sine (să 
se prezinte) nu ca o persoană arogantă, ci ca o persoană înţelegătoare şi în 
cunoştinţă de cauză, care poate să-i ajute pe cei ce doresc să încerce aceasta. 

3. Fiţi calm, nu vă exteriorizaţi surpriza sau amuzamentul atunci când clientul 
îşi dezvăluie problemele. Să rămâi calm nu este întotdeauna uşor ! 

4. Evitaţi să fiţi moralizator, să judecaţi. Arătaţi respect pentru valorile clientului 
şi nu încercaţi să le impuneţi pe ale dumneavoastră. Valorile care funcţionează 
pentru dumneavoastră poate că nu sunt bune pentru cineva aflat într-o situaţie 
diferită. 

5. Comportaţi-vă cu clientul de la egal la egal. Dacă simte că e tratat ca un 
inferior, clientul va fi mai puţin motivat să-şi expună şi să discute problemele 
personale. 

6. Folosiţi cuvinte pe înţelesul clientului. Nu înseamnă însă că trebuie să folosiţi 
argoul sau pronunția clientului. Consilierul va folosi cuvinte pe care clientul 
le înţelege şi care nu-l ofensează. 

7. “Tonul vocii consilierului trebuie să transmită mesajul că profesionistul înţelege 
şi îi pasă de sentimentele clientului. 

8. Ţineţi confidenţial ceea ce v-a spus clientul. Oamenii au, din păcate, tendinţa 
aproape irezistibilă să împărtăşească „secrete neobişnuite” cu cineva. Dacă 
clientul descoperă că i-a fost violată confidenţialitatea, relaţia poate fi repede 
ruptă. 

9. În cazul în care consiliaţi o rudă sau un prieten, există pericolul ca, fiind 
implicat emoţional, să vă supăraţi sau chiar să vă certaţi cu persoana. Dacă 
se întâmplă, cel mai bine este să renunţaţi, cu cât mai mult tact posibil. Poate 
că, după ce spiritele se liniştesc, subiectul poate fi abordat din nou sau poate 
că puteţi încredința clientul unui alt consilier. În momentul în care apare un 
conflict de o asemenea natură, consilierea nu mai este productivă. De aceea, 
mulţi consilieri refuză consilierea rudelor sau a prietenilor, deoarece sunt 
conştienţi că implicarea emoţională dăunează calmului şi detaşării cerute 
pentru a ajuta clientul să exploreze soluţiile alternative. 


Etapa a III-a - Motivația 


Clienţii trebuie aduşi în situaţia de a-şi spune: „Cred că pot să-mi îmbunătăţesc 
situaţia, doresc să fiu mai bun”. Dacă un client nu este motivat să se schimbe, 
schimbarea nu poate avea loc. În consiliere, variabila-cheie în determinarea faptului 
dacă un client se va schimba sau nu este motivaţia clientului de a se schimba şi de 
a face efortul necesar pentru aceasta. Un consilier trebuie să încerce să motiveze 
oamenii apatici sau descurajaţi, încercând să fie o persoană încurajatoare : 

— are o acceptare completă pentru persoanele descurajate şi transmite mesajul : 
„Te accept exact aşa cum eşti, fără să pun condiţii” (totuşi, nu trebuie 
acceptat comportamentul deviant) ; 

- are o atitudine de neblamare, astfel încât persoana descurajată nu mai simte 
nevoia să mintă, să se prefacă, să poarte o mască; 

— transmite empatie: consilierul îşi dă seama şi poate, până la un punct, să 
simtă ceea ce simte persoana descurajată. Empatia apare atunci când simţi 
„împreună cu” un client mai mult decât „pentru” el. Să simţi „pentru” client 
înseamnă să-i arăţi mai mult simpatie decât empatie. Cineva spunea că dacă 
ai capacitatea de empatie, te simţi mic când vezi un obiect mic şi te simţi 
înalt când vezi un obiect înalt. Empatia înseamnă să pătrunzi imaginativ în 
viaţa interioară a altcuiva ; 

- transmite persoanei descurajate că este interesat în progresele ei şi transmite 
mesajul că clientul este o persoană importantă, demnă de interes ; 

transmite persoanei descurajate că şi consilierul are încredere în capacitatea 
persoanei de a progresa ; 

transmite un entuziasm sincer în legătură cu ideile, interesele şi acţiunile 
persoanei descurajate. Pentru ca persoanele descurajate să capete încredere 
în ele, de obicei au nevoie de persoane încurajatoare, care să le facă să creadă 
că sunt importante, valoroase ; 

are capacitatea de a fi un ascultător care nu judecă, astfel încât gândurile şi 
sentimentele persoanei descurajate să poată fi exprimate liber, fără teama de 
cenzură ; 

când consilierul se întâlneşte cu persoana descurajată (mai ales la începutul 
legăturii), el trebuie să observe orice mic progres (de exemplu, dacă persoana 
poartă ceva nou: „E nou, nu-i aşa? Îţi stă foarte bine”) ; 

să motivezi o persoană descurajată ia mult timp. Oamenii descurajaţi au de 
obicei o listă lungă de eşecuri. Astfel, specialistul trebuie să aibă timpul 
necesar să asculte şi să înţeleagă această persoană cât mai bine posibil ; 
consilierul trebuie să aibă o încredere sinceră în capacitatea persoanei 
descurajate de a găsi un scop în viaţă; 

consilierul trebuie să întărească eforturile făcute de persoana descurajată. 
Lucrul cel mai important este că acea persoană încearcă, nu neapărat că şi 
reuşeşte. Dacă face eforturi pentru a progresa, există speranţe ; 

consilierul trebuie să ajute persoana descurajată să vadă falsitatea şi con- 
secinţele negative ale afirmațiilor de autoînvinuire (de exemplu: „Nu sunt 
bun de nimic”). Fiecare persoană are şi talente, şi deficienţe ; 

consilierul trebuie să recunoască faptul că tot ceea ce se poate face este să 
depui toate eforturile ca să încerci să motivezi o persoană descurajată, 
succesul nefiind garantat. Dar să renunţi la speranţa de a motiva o persoană 
descurajată înseamnă să nu mai fii eficient în lucrul cu acea persoană; 
consilierul trebuie să observe unicitatea şi forţa persoanei, determinând-o să 
creadă în sine, în unicitatea şi valoarea sa ; 

consilierul trebuie să fie conştient de consecinţele negative ale dependenţei. 
Într-o relaţie, când o persoană descurajată începe să-şi asume riscuri şi să 
facă schimbări constructive, trebuie să aibă încredere în forţele proprii, să ia 
decizii singură. 


Etapa a IV-a - Conceptualizarea problemei 


Pentru ca o consiliere să fie eficientă, clientul trebuie să recunoască : „Problema 
mea nu este neobişnuită, dar are componente specifice”. Mulţi clienţi au tendinţa 
să-şi considere situaţia ca fiind atât de complexă, încât devin anxioşi sau emotivi şi, 
de aceea, nu sunt capabili să vadă că problema lor are un număr de componente ce 
pot fi modificate pe rând. 

Pentru a ajuta clienţii să-şi conceptualizeze problema, consilierul trebuie să 
exploreze în totalitate problemele împreună cu clientul. 


Recomandări : 
1. Mulţi consilieri fac greşeala de a sugera soluţii de îndată ce problema este 


identificată, fără să cerceteze în profunzime. 

„ La cercetarea în profunzime, consilierul şi clientul trebuie să ţină cont de 
importanţa problemei, de când există ea, ce capacităţi fizice şi mintale are 
clientul pentru a o rezolva etc. 
„ Când este identificată principala problemă, sunt identificate de obicei şi 
subprobleme ce trebuie explorate. 
„ Într-o situaţie cu o multitudine de probleme, modul cel mai bun de a decide 
problema ce trebuie rezolvată prima este să întrebi clientul, să afli care dintre 
probleme e percepută de el ca fiind cea mai presantă. Dacă ea poate fi 
rezolvată, începeţi să o exploraţi în profunzime. Succesul în rezolvarea unei 
subprobleme va creşte încrederea clientului în consilier şi va face relaţia mai 
solidă. 
Consilierul trebuie să transmită empatie, nu simpatie. Empatia este capacitatea 
de a arăta că ştii şi poţi până la un punct să simţi ce-ţi povesteşte clientul. 
Simpatia înseamnă să împărtăşeşti sentimentele, dar are şi conotaţia de a 
arăta milă. Diferenţa este subtilă, dar empatia este orientată spre rezolvarea 
problemelor, iar simpatia spre înţelegerea şi menţinerea lor. 
„Consilierul empatic încearcă pe cât posibil să-şi găsească drumul către 
sistemul de valori al clientului şi să vadă lumea prin ochii acestuia. Cuvintele 
«ca şi cum» sunt cruciale, pentru că un consilier, deşi este empatic, nu pierde 
din vedere propria viziune (empatia serveşte la înţelegerea celuilalt). ” 
Diferenţa dintre empatie şi simpatie poate fi arătată prin răspunsul la următoarea 
afirmaţie a unei cliente al cărei prieten a părăsit-o după o relaţie care a durat 
trei ani: „Cum de a putut să-mi facă asta după tot ceea ce am făcut pentru 
el? Mi-a făcut mult rău! ”. Răspunsul arătând simpatie : „E un porc. Cred 
că te simţi tare rău. Probabil că o să te simţi nefericită mult timp”. Răspunsul 
arătând empatie : „Ştiu că încetarea acestei relaţii te-a rănit profund. De 
asemenea, pari să nu fi înţeles de ce a dorit el să rupă prietenia. Ai discutat 
asta cu el?”. De aici rezultă o posibilă cale de schimbare. 

„ Aveţi încredere în dumneavoastră. Cel mai important mijloc de acţiune al 

unui consilier este propria persoană (sentimentele şi percepțiile). Consilierii 

trebuie să înveţe permanent să se pună în situaţia clienţilor (cu valorile şi 
condiţiile lor). Luăm exemplul unei fete de 17 ani, care este însărcinată, 
părinţii cerându-i să facă avort. Un consilier competent va încerca să simtă 
ce simte ea, să vadă lumea prin ochii ei, din perspectiva ei, cu scopurile, 
dificultăţile valorice şi problemele ei. De obicei, nu reuşim 100%, dar, dacă 

ne străduim, putem ajunge la 70%-80%, ceea ce este suficient pentru a 

înţelege situaţia. 

Când credeţi că un client a atins o zonă importantă a problemelor sale, 

comunicarea ulterioară trebuie încurajată prin : 

— semne nonverbale ale interesului ; 

- pauze. Consilierii neexperimentați devin anxioşi când sunt pauze şi se 
grăbesc să spună ceva, orice, astfel încât conversaţia să continue. De 
obicei, aceasta este o greşeală, mai ales când stopează o problemă 
importantă ; 

— întrebări neutre: „Poţi să-mi spui mai multe despre aceasta ?”, „De ceai 
crezut aceasta ?”, „Nu sunt convins că am înţeles exact ce ai spus” ; 

— a rezuma ce a spus clientul ; de exemplu : „În ultima oră, ai făcut o serie 
de comentarii critice despre soţul tău — se pare că ceva în căsnicie nu prea 
merge” ; 

- reflectarea sentimentelor ; de exemplu: „Pari supărat”, „Arăţi destul de 
afectat de aceasta”. 


8. Trataţi cu tact subiectele inacceptabile socialmente. Tactul este o calitate 
esenţială a unui consilier competent. Încercaţi să nu puneţi întrebări astfel 
încât răspunsurile să-l pună pe client într-o poziţie stânjenitoare. Se pune 
uneori problema dacă un consilier trebuie să mărturisească problemele sale mai 
vechi clienţilor. Există pericolul ca, atunci, clientul să se gândească la consilier 
ca la o persoană care are şi ea nevoie de consiliere. Alteori, o mărturisire a 
consilierului (că uneori foloseşte alcoolul sau tutunul, de pildă) poate fi o 
scuză a comportamentului clientului. O regulă pentru a decide dacă să 
povesteşti sau nu experienţele tale trecute este răspunsul la întrebarea : „Dacă 
îi povestesc aceasta, o să aibă un efect constructiv ? ”. Dacă nu, nu-i povestim. 

9. Când îi arătăm clientului limitele sale, trebuie să-i facem şi un compliment 
(pentru a-i schimba impresia neplăcută). 

10. Atenţie la reacţiile nonverbale. Un consilier competent foloseşte aceste 
observaţii când vrea să vadă dacă un client sensibil a fost afectat sau dacă 
este neliniştit (schimbarea tonului, a expresiei, clipirea frecventă etc.). Unii 
consilieri afirmă chiar că pot supraveghea dilatarea pupilei. 

11. Fiţi cinstit. Minciuna poate să fie descoperită întotdeauna. Şi, dacă se întâmplă, 
încrederea clientului în consilier va fi serios afectată, iar uneori relaţia se rupe. 

12. Ascultaţi cu atenţie ce spune clientul. Încercaţi să-i recepţionaţi cuvintele 
din perspectiva lui, nu a dumneavoastră, să-i înţelegeţi semnificaţia. Din 
păcate, uneori suntem prinşi de propriile noastre gânduri şi îngrijorări în 
timp ce clientul vorbeşte. Explicaţia ar fi că mintea noastră poate recepționa 
300-500 de cuvinte/minut în timp ce în medie se vorbeşte cu 125 de cuvinte/ 
minut. De aceea, pentru a asculta mai bine, trebuie să folosim timpul 
încercând să facem legături, să găsim explicaţii, să ne punem întrebări, şi nu 
pentru a ne gândi la altceva. 


Etapa a V-a - Explorarea strategiilor de rezolvare 


După (sau uneori în timp) ce o problemă este analizată în profunzime, este 
necesar să se ia în considerare soluţiile alternative. Rolul consilierului este, în 
general, să indice alternativele posibile şi apoi să exploreze cu clientul avantajele, 
dezavantajele, consecinţele. 

Fiecare client este unic, şi aşa sunt şi problemele lui. Ceea ce funcţionează 
pentru un client poate fi total nepotrivit pentru altul. Clientul trebuie ajutat să 
conştientizeze că există mai multe căi de rezolvare. 


Etapa a VI-a - Selectarea strategiei 


După ce consilierul şi clientul au discutat efectele şi consecinţele strategiilor 
posibile, este esenţial ca şi clientul să tragă concluzia : „Cred că această cale mă va 
ajuta şi doresc să încerc”. Dacă un client este indecis sau refuză să facă o alegere 
cinstită între anumite căi de acţiune, schimbarea constructivă nu se va produce. De 

exemplu, dacă un client vă spune : „Ştiu că am probleme cu băutura, dar nu doresc 
să iau vreo măsură ca să mă opresc”, probabil că procesul de consiliere nu va avea 
succes. De obicei, clientul are dreptul la autodeterminare, adică să aleagă un curs 
al acţiunii între mai multe alternative. Rolul consilierului este să ajute clientul şi să 
înţeleagă posibilele (probabilele) consecinţe ale fiecărei alternative, dar în general 
nu dă sfaturi şi nu alege alternativa în locul clientului. Dacă asistentul social ar 
alege alternativa, ar fi posibile două consecinţe : 

a) alternativa s-ar putea dovedi nedorită de client, caz în care clientul şi-ar 
învinovăţi consilierul pentru sfat şi relaţia lor va fi serios afectată ; 

b) alternativa se va dovedi dezirabilă pentru client. Această a doua posibilitate 
este avantajoasă, dar există pericolul ca apoi clientul să devină prea dependent 
de consilier, cerând sfatul acestuia pentru aproape toate deciziile pe care le 
va mai lua în viitor ; în general va evita să mai ia decizii singur. 


Recomandarea de a nu da sfaturi nu înseamnă că profesionistul nu trebuie să 
sugereze alternative la care clientul nu s-a gândit. Dimpotrivă, este de datoria 
consilierului să sugereze şi să exploreze toate alternativele viabile pentru client. O 
regulă bună de urmat este ca, atunci când un consilier crede că un client va acţiona 
într-un anumit fel, să-l întrebe ca o sugestie: „Te-ai gândit şi la...?”, decât să-i 
dea un sfat: „Eu cred că tu trebuie să...”. Dreptul clientului de a decide trebuie 
încălcat numai dacă alternativa aleasă are o mare probabilitate de a face rău altora 
sau clientului însuşi. Dar, de obicei, clientul este mai bine plasat pentru a şti ce e 
mai bine pentru el şi, dacă alternativa nu este cea mai bună, clientul va învăţa din 
greşeală. 


Etapa a VIl-a - Implementarea strategiei (aplicarea, punerea în practică) 


Consilierea va avea succes numai dacă un client îşi urmăreşte hotărârea de a 
încerca o soluţie şi conchide : „Această metodă începe să mă ajute”. Dacă un client 
îşi alege calea, dar îşi spune: „Eu nu cred că metoda asta mă ajută”, consilierea nu 
are efect. Dacă se întâmplă aceasta, cauzele trebuie investigate şi probabil trebuie 
încercată altă soluţie. 


Recomandări pentru aplicarea unei strategii : 


1. Consilierul trebuie să încerce să realizeze „contracte” realiste, explicite, cu 
clientul. Când clientul selectează o alternativă, el trebuie să înţeleagă clar 
care vor fi scopurile, ce sarcini trebuie îndeplinite, cum trebuie îndeplinite şi 
cine le va îndeplini. De obicei, este de dorit să se scrie un „contract” care să 
poată fi consultat permanent, stabilindu-se o limită de timp pentru fiecare 
sarcină. 

2. Consilierea este făcută cu clientul, şi nu pentru client. Clientul trebuie să 
aibă răspunderea realizării celor mai multe sarcini pentru îmbunătăţirea 
situaţiei proprii. O regulă bună de urmat este aceea conform căreia clientul 
trebuie să-şi asume răspunderea pentru acele sarcini pe care are capacitatea 
să le ducă la îndeplinire, în timp ce consilierul le va analiza pe acelea care 
depăşesc puterile clientului. Să faci lucruri pentru client este similar cu a-i 
da sfaturi, ceea ce comportă riscul de a crea o relaţie de dependenţă. De 
asemenea, îndeplinirea cu succes a sarcinilor de către client duce la dezvoltare 
personală şi îl pregăteşte pentru a-şi asuma alte răspunderi. 

3. Pentru unele sarcini pentru care clientului îi lipseşte încrederea sau experienţa, 
este bine să se „asume roluri” mai întâi (jocul de rol conferă siguranţă). 


Etapa a VIII-a — Evaluarea 


Dacă schimbarea constructivă poate fi prelungită sau menţinută permanent, 
clientul trebuie să tragă concluzia : „Deşi calea aceasta mi-a luat mult timp şi efort, 
a meritat! ”. Pe de altă parte, dacă se concluzionează: „Această cale m-a ajutat 
puţin, nu merită să mă sacrific!”, atunci consilierea nu este eficientă şi trebuie 
schimbat demersul aplicat. Una dintre marile surprize ale tinerilor consilieri este 
aceea că mulţi clienţi, după ce se hotărăsc să-şi îmbunătăţească situaţia, nu-şi 
respectă angajamentele, nu se ţin de lucrurile planificate. În general, nu este bine 
să pedepseşti clienţii pentru nerespectarea „contractului”. Pedeapsa produce ostilitate 
şi nu are rezultate constructive. De asemenea, nu acceptaţi scuze când deciziile nu 
sunt îndeplinite. Scuzele nu duc la nimic bun, doar la o liniştire temporară a 
conştiinţei, conducând însă la eşec. Întrebaţi : „Mai doreşti să pui în practică 
hotărârea pe care ai luat-o ?”. Dacă clientul răspunde afirmativ, este acceptat un 
nou termen propus de acesta. 

Chiar dacă se realizează sau nu scopurile propuse, o mare atenţie trebuie acordată 
încheierii unei relaţii. Dacă clientul mai are încă probleme nerezolvate pe care 
consilierul nu le poate rezolva, el trebuie îndrumat la un alt specialist. Contactul 
trebuie întrerupt cu multă grijă, astfel încât clientul să nu aibă sentimentul de 
respingere din partea consilierului. El trebuie întrebat dacă mai sunt probleme 
pentru care are nevoie de sprijin. Dacă nu există astfel de probleme, consilierul trebuie 
să-l asigure că „uşa îi va rămâne deschisă” dacă are nevoie de ajutor în viitor. 

Recomandările de mai sus nu trebuie urmate automat ; ele vor funcţiona probabil 
în proporţie de 70%-80% din cazuri. Cea mai importantă metodă pe care o are un 
consilier este propria persoană (sentimente, percepții, experienţă). 

O ultimă recomandare : un consilier trebuie să transfere cazul sau măcar să-l 
discute cu un alt consilier în oricare dintre situaţiile următoare : 

a) dacă el simte că nu este capabil de empatie faţă de clientul său ; 

b) dacă socoteşte că respectivul client alege o alternativă greşită ; 

c) dacă simte că problema este de aşa natură încât nu îşi poate ajuta clientul ; 

d) dacă nu poate stabili o relaţie funcţională cu clientul. 


Un consilier competent ştie că el poate să lucreze şi să ajute anumiţi oameni, dar 
nu pe toţi, şi că este în interesul său personal şi al clientului să transfere altui 
consilier acele cazuri unde el nu poate fi de ajutor. 


Reacţiile clienţilor la conştientizarea problemei personale 


În consilierea clienţilor mai există o zonă pe care consilierii trebuie să o cunoască, 
adică să înţeleagă reacţiile emoţionale ale clienţilor atunci când au o problemă personală. 
De exemplu, alcoolicii refuză adesea să recunoască faptul că au o problemă 
personală şi au nevoie de anumite servicii. În literatura de specialitate, o contribuţie 
importantă o aduce Elisabeth Kubler-Ross, On death and dying (1969), care prezintă 
cinci etape prin care trec bolnavii incurabili : 
1. Negare: „Nu, nu eu” (sau „Eu nu”). Este o reacţie specifică atunci când un 
pacient află că suferă de o boală incurabilă. Negarea - spune dr. Ross - este 

importantă şi necesară. Ajută la atenuarea impactului pacientului cu vestea 
că va muri inevitabil. 

2. Mânie şi Supărare : „De ce eu ?”. Pacientul resimte faptul că ceilalţi rămân 
sănătoşi şi vii, în timp ce el trebuie să moară. Dumnezeu, în special, este 
vizat pentru descărcarea mâniei, pentru că este considerat responsabil pentru 
condamnarea la moarte. 

3. Negociere: „Da, eu, dar...”. Pacienţii acceptă moartea ca pe un lucru cert, 
dar încă se târguiesc pentru mai mult timp. De obicei, fac aceasta cu 
Dumnezeu (chiar cei care nu crezuseră până atunci). Ei promit să fie buni 
sau să facă ceva bun în schimbul unei săptămâni, unei luni sau al unui an de 
viaţă. 

4. Deprimare : „Da, eu...”. La început, persoana rememorează toate eşecurile, 
pierderile, lucrurile pe care nu le-a făcut, relele şi greşelile comise. Apoi 
intră într-o etapă de pregătire, aşteptând sosirea morţii. „Când un pacient pe 
moarte nu mai doreşte să te vadă, este un semn că a terminat toate problemele 
neterminate şi că e gata să plece în linişte.” 

5. Acceptare : „Timpul meu este foarte scurt, dar este în regulă”. Această etapă 
este descrisă ca fiind nici fericită, dar nici nefericită. Este o împăcare, dar nu 
este resemnare, e chiar o victorie. 

Nu toţi pacienţii trec prin aceste cinci etape sau nu toţi le ating în această ordine. 
Unii nu ajung în etapa a cincea, a acceptării. Alţii pot prezenta reacţii din două 
etape simultan, de exemplu mânie şi negare. Alţii pot atinge un stadiu şi se pot 
întoarce la unul anterior. 

Daniela Şoitu 


Consilierea între profesie şi serviciu social 


1. Emergenţa consilierii 
2. Consilierea - modele teoretice şi practice 
3. Clientul în relaţia de consiliere 


4. În loc de concluzii 


1. Emergenţa consilierii 


O parte dintre dificultăţile înţelegerii consilierii - ca teorie şi practică - provin din 
istoricul acestui domeniu, din modelele mai puţin inspirate furnizate de unele practici 
din alte ţări, dar şi din extinderea conceptului spre arii mai puţin apropiate de social 
(juridic, marketing etc.). În perioada preindustrială, persoanele cu probleme emoţionale 
erau ajutate de preoţi sau de către membrii comunităţii. Accentele înregistrate acum 
cuprind un cumul al profesioniştilor şi paraprofesioniştilor în acordarea ajutorului, dar 
şi o afirmare a rolurilor de susţinere din partea comunităţii. În secolul al XIX-lea, 
urmând revoluţiei industriale şi secularizării crescânde a societăţii, s-au dezvoltat noi 
profesii şi instituţii devotate problemei bolilor mintale. În anii de mijloc ai secolului 
al XIX-lea, hipnoza a cunoscut o largă răspândire ca terapie psihologică. Mai apoi, 
spre sfârşitul secolului despre care vorbim, Freud a integrat multiple dimensiuni ale 
gândirii filosofice, medicale şi psihologice în primul mare sistem psihoterapeutic, 
cunoscut ca psihanaliză. La rândul ei, psihanaliza a fost marginalizată până în primele 
două decenii ale secolului XX, când s-a extins în mod entuziast în societatea americană. 

Ca profesie distinctă, consilierea a apărut mai târziu, la mijlocul secolului XX, dar 
o înţelegere a istoriei psihoterapiei este necesară pentru realizarea legăturilor dintre 
multiple perspective, consilierea poate fi văzută ca o extensie a psihoterapiei ori ca o 
modalitate de testare a acesteia într-un nou grup de consumatori, dar există cel puţin 
două considerente istorice care pot diferenţia consilierea de psihoterapie : implicarea 
în sectorul voluntariatului şi în sistemul educaţional. Consiliere de diverse tipuri a 
început să fie oferită în perioada 1920-1930 prin servicii de orientare spre o carieră, 
prin sprijinirea tinerilor cu dificultăţi de integrare, de adaptare la cerinţele şcolilor. 
Rădăcinile în sectorul voluntariatului, în special în ţările vestice, s-au manifestat în 
domeniul sprijinirii familiilor afectate de al Doilea Război Mondial ori, spre exemplu, 
în Marea Britanie, în situaţii de doliu, viol, abuz asupra copiilor. Existenţa tradiţiilor 
în sectoarele educaţional şi voluntar, pe lângă cele psihoterapeutice şi religioase, a 
condus la ideea că a existat întotdeauna o dimensiune a consilierii care s-a menţinut în 
mijlocul problemelor sociale curente. 

Consilierea s-a diversificat şi extins în anii '70-"80. În timp ce perspectiva psihodinamică 
mai este încă o abordare teoretică majoră în lucrările de consiliere, s-au dezvoltat alte 
abordări : cea centrată pe persoană, cea comportamentală, cognitivă şi gestaltistă, 
terapia realităţii, cea narativă, cea centrată pe problemă, abordări eclectice, multiculturale 
etc. Are loc o reevaluare a practicii consilierii şi a relevanţei ei pentru femei, negri, 
homosexuali şi persoane bisexuale, pentru tineri, bătrâni şi persoane cu incapacităţi. În 
programele de formare în domeniul consilierii, ideologiile şi modelele discriminatorii, 
paternaliste au fost reevaluate. 

Care au fost motivele ce au condus la o dezvoltare aşa rapidă a consilierii în ultimii 
ani? Pentru spaţiile britanic şi american se apreciază că numărul consilierilor şi 
validitatea consilierii a cunoscut o dezvoltare semnificativă după anii '70, pornind de 


CONSILIEREA ÎNTRE PROFESIE ŞI SERVICIU SOCIAL 583 


la o serie de factori (McLeod, 1998): într-o lume postmodernă, indivizii sunt în mod 
reflexiv conştienţi de alegerile pe care le pot valoriza privind identitatea. Sinele devine 
un „proiect”, iar consilierea o cale de alegere reflexivă a identităţii. În acelaşi spaţiu, 
profesiile de îngrijire, umaniste, cum ar fi asistenţa medicală, medicina, profesoratul şi 
asistenţa socială, care au avut dinainte un rol de cvasiconsiliere, au fost comprimate 
financiar şi managerial în anii '70-'80. Membrii acestor profesiuni nu au mai avut timp 
să îşi asculte clienţii. Cum mulţi dintre ei au urmat stagii de formare în domeniul 
consilierii, au creat roluri speciale de consiliere în cadrul organizaţiilor proprii ca 
modalitate de păstrare a calităţii relaţiei cu clienţii lor. Apoi, fiecare companie şi-a 
creat servicii de referire a angajaţilor spre consiliere, atunci când aceştia au nevoie. În 
ansamblu, încă trăim într-o societate fragmentată şi alienată, în care există mulţi 
oameni cărora le lipseşte sistemul de sprijin emoţional şi social. 

Întâlnim, apoi, consilierea în sfera educaţională prin aria curriculară prevăzută în 
planurile şi programele de învăţământ. De asemenea, în sfera muncii există agenţii 
specializate în ajutorarea persoanelor cu dificultăţi, dileme, anxietăţi legate de locul de 
muncă. Serviciile oferite astăzi de organizaţiile guvernamentale, dar şi de cele neguverna- 
mentale includ, printre altele, orientarea vocaţională, cursuri de pregătire şi reconversie 
profesională, sprijin în eliminarea stresului, a anxietăţii legate de piaţa muncii, suport 
pentru deciziile privind cariera. 

Consilierea în sfera medicinii se regăseşte prin natura activităţilor din acest domeniu. 
De la asistenţa şi supravegherea medicală obişnuită, până la asistarea persoanelor cu 
tulburări şi traumatisme grave, dobândite sau transmise prin codul genetic, cu boli încă 
incurabile, numite popular „cancer” şi „SIDA”. Centrele de medicină alternativă, de 
medicină complementară apelează la şi promovează unele dintre tehnicile de consiliere. 

Există o multitudine de factori care pot fi asociaţi cu expansiunea consilierii. Ceea 
ce pare însă a fi din ce în ce mai clar este că această consiliere a apărut ca un răspuns 
la solicitările şi presiunile sociale. Nu există cercetări suficiente sau o atenţie îndreptată 
exclusiv spre înţelegerea emergenţei consilierii în secolul XX. Cea mai mare parte a 
literaturii cu privire la expansiunea psihoterapiei şi consilierii s-a centrat exclusiv pe 
ceea ce s-a întâmplat în SUA. Un bilanţ istoric evidenţiază unele dintre problemele 
fundamentale care traversează toate orientările teoretice şi formele de consiliere 
practică: pe de o parte sunt înțelesurile sociale ale consilierii, iar pe de alta imaginea 
persoanei promovată de teoriile consilierii. În primii ani, accentele erau orientate spre 
controlul persoanelor distrase de la „drumul drept” al societăţii. La o altă extremă se 
situează consilierii umaniști, prin scopul „autoactualizării” şi al responsabilizării 
clientului pentru propria viaţă şi pentru propriile acţiuni. 

Unii autori privesc abordările lor în consiliere şi psihoterapie drept critici ale 
normelor sociale existente sau ca o încercare de a produce o schimbare socială. În 
practica contemporană, alianţa dintre terapie şi acţiunea socială a fost realizată mai 
eficient de către consilierii feminişti, de către cei ai persoanelor cu orientare sexuală 
spre acelaşi gen şi de către practicienii orientaţi spre grupurile minoritare. Aşteptările 
de radicalizare a consilierii se confruntă cu permanente contradicții: de a căuta 
schimbarea socială printr-un mediu care individualizează şi „psihologizează” problemele 
sociale. 

1.1. Consilierea - proces de schimbare 


Consilierea este un proces de schimbare, prin care o persoană poate ajunge la un stadiu 
mai înalt al competenţei personale. În general, consilierea se realizează individual, în 
cuplu, în familie sau grup. Orientată spre dezvoltare, consilierea vizează formarea unor 
indivizi mai capabili şi mai eficienţi. În sensul promovat de asociaţia britanică în 
domeniu (BAC/BACT), consilierea este acţiunea desfăşurată individual sau cu mai 
multe persoane, orientată spre: dezvoltare personală, sprijin în situaţiile de criză, 
ajutor psihoterapeutic şi rezolvarea problemelor. Scopul central al demersului de 
consiliere îl reprezintă oportunitatea clientului de a explora, descoperi şi clarifica 
modalităţile de utilizare eficientă a resurselor - proprii, familiale şi comunitare. Prin 
consiliere se urmăreşte ajutorarea clienţilor pentru a se înţelege pe sine, pentru a-şi 
clarifica punctele de vedere asupra spaţiului de viaţă, asupra mediului, pentru o mai 
bună informare cu privire la posibilităţi, pentru soluţionarea problemelor de natură 
emoţională şi interpersonală, dar şi sprijinirea lor în învăţarea înţelegerii celor din jur 
(Burks, Stefflre, 1979). Una dintre caracteristicile esenţiale ale consilierii este cea de 
facilitare a înţelegerii, a schimbării, a acceptării noilor situaţii, a depăşirii unor 
momente dramatice, a integrării şi dezvoltării personale. 

Scally şi Hopson (1979) consideră consilierea doar una dintre formele de acordare 
a unui ajutor. Nu este, fără îndoială, răspunsul universal acordat dificultăţilor umane, 
ci o modalitate prin care oamenii sunt ajutaţi în clarificarea şi realizarea propriilor 
scopuri. Autoarele disting şase tipuri de strategii de ajutorare : a) acordarea de sfaturi : 
a-i oferi cuiva propria opinie despre care ar fi cel mai bun curs de urmat din perspectiva 
ta, în situaţia lui ; b) oferirea de informații : a-i da unei persoane informaţiile de care 
are nevoie într-o situaţie particulară, având în vedere faptul că lipsirea de informaţii 
poate face pe cineva neputincios, pe când oferirea de informaţii poate fi de un enorm 
ajutor ; c) acțiunea directă : a tace ceva în numele altcuiva sau a acţiona pentru 
interesele imediate ale altcuiva ; d) învățarea : a ajuta pe cineva să acumuleze cunoştinţe 
şi abilităţi ; a ajuta pe cineva să dobândească abilităţi care îi pot îmbunătăţi situaţia ; 
e) schimbarea sistemului : influențarea şi îmbunătăţirea sistemelor care cauzează dificultăţi 
unor persoane; aceasta presupune preocuparea pentru dezvoltarea organizaţională, 
mai mult decât pentru cea individuală ; f) consilierea : a ajuta pe cineva să exploreze 
o problemă, să clarifice problemele conflictuale şi să descopere căi alternative pentru 
rezolvarea acestora, aşa încât decizia cu privire la acţiunile viitoare să aparţină acelei 
persoane ; astfel oamenii sunt ajutaţi să se ajute singuri. 

Există câteva similarități şi diferenţe interesante între strategii. A da sfaturi, 
informaţii, a acţiona direct, a preda, a oferi sisteme posibile de recunoaştere a 
răspunsurilor, rezultatelor, soluţiilor cele mai bune sunt elemente pe care un asistent 
social le poate utiliza. În calitate de „expert” el oferă ceea ce crede că ar fi mai bun, 
mai folositor celui care caută ajutor. Consilierea, pe de altă parte, subliniază că 
persoana în dificultate este cea care se ocupă de resurse. Consilierul nu oferă soluţii, 
ci dezvoltă o relaţie care permite clientului să îşi caute propriile răspunsuri. Aceasta nu 
neagă necesitatea unor abilităţi speciale pentru întrajutorare şi interrelaţionare, dar 
sugerează că a avea experienţă nu înseamnă să fii expert. 

1.2. Consilierea -— proces de împuternicire/empower 


Scopurile consilierii se pot formula în termenii unor dorinţe, la care se ajunge însă prin 
metode diferite de ale altor modele de intervenţie. În principal, consilierea nu este 
preocupată de ajutorarea oamenilor ca ei să ia decizii, ci de a-i ajuta să ia decizii 
înțelepte. Astfel, consilierea ar avea ca scop autoîmputernicirea, văzută ca abilitate 
individuală de a parcurge stadiile următoare: 1) „Nu sunt mulţumit de felul în care 
decurg lucrurile în acest moment.” ; 2) „Ceea ce aş prefera este...” ; 3) „Ceea ce ar 
trebui să fac pentru a ajunge la aceasta este...” ; 4) „Am schimbat ceea ce am putut, am 
ajuns la acţiuni/termene pe care nu le pot îndeplini. Sunt mulţumit”. 

Beresford şi Croft (1993, p. 50) utilizează conceptul empower în sensul de a face 
posibilă exercitarea puterii de către oameni şi exercitarea controlului asupra propriilor 
lor vieţi. Aceasta înseamnă să aibă un cuvânt puternic de spus în instituţii şi situaţii 
care îi afectează. Înseamnă, de asemenea, să fie capabili să împărtăşească puterea sau 
să o exercite în relaţie cu persoane. Una dintre obiecțiile care se desprind de aici este 
că nu le putem da oamenilor puterea. Ei pot doar să o ia. Nimeni nu-şi va da altora 
puterea. Probabil este mai uşor să-i ajutăm pe ceilalţi sau să îi echipăm cu instrumentele 
intelectuale necesare să preia puterea decât să încercăm să le-o oferim. Intervine 
atunci o a doua obiecţie cu privire la empowerment: ne alarmează adesea ideea că 
există deținători de putere. Nimeni nu vrea să piardă ceea ce are, gândind că dacă alţii 
vor avea mai multă putere în luarea deciziilor, atunci ei vor avea mai puţină. Acesta 
este marele obstacol pentru cei mai mulţi participanţi la construirea politicilor şi a 
servicillor. 

Asistenţii sociali care oferă servicii de consiliere pot fi speriaţi că vor pierde 
controlul asupra serviciului lor, abilităţile şi responsabilitaţile. Dar este greşit să credem 
că împuternicind pe alţii pierdem din puterea noastră, dimpotrivă, îi „abilităm” pe 
alţii, reducem din dependenţa de servicii, ajutăm beneficiarii să devină, într-adevăr, 
indivizi mai capabili şi mai eficienţi. Împuternicirea este preocupată de schimbarea 
naturii relaţiilor dintre participanţi. Acesta poate fi un beneficiu pentru toţi, echilibrând 
disponibilitatea de implicare în rezolvarea problemelor. 

Beresford şi Croft (1993, p. 51) înregistrează punctul de vedere al unui asistent 
social care afirma: „Am învăţat să lucrez într-un mod diferit. Am învăţat să cer mai 
mult decât să spun. Într-un fel, este mai uşor de luat decizii pe la spatele oamenilor..., 
dar dacă realizezi asta împreună cu ei, dacă se ajunge împreună la un acord, aceasta va 
însemna ceva cu totul diferit, pentru amândoi. Beneficiarii te vor vedea diferit, se vor 
comporta diferit. Acum mă simt mai bine acţionând astfel”. 

Împuternicirea poate fi extinsă dincolo de termenii unui empowerment personal. 
Dacă oamenii sunt sprijiniți să participe, atunci vor reuşi să utilizeze la maximum 
oportunităţile pe care le-ar avea. Numai nişte persoane hotărâte, experimentate şi 
încrezătoare pot lua parte. Acesta este un motiv pentru a face diferenţa între ceea ce 
oamenii spun în mod formal şi ceea ce spun de fapt. Explică, de asemenea, înclinațiile 
pornind de la cine face parte şi cât de eficientă este implicarea lor. Dacă oamenii nu 
sunt echipați să participe, iniţiativele sunt asemeni unei oglinzi, perpetuând prevalența 
rasei, a genului, a clasei, a vârstei şi a altor inegalităţi în loc să le provoace. Despre 
orice fel de implicare ar fi vorba, de la adunarea informaţiilor la rostirea directă a 

punctului de vedere, este important ca asistenții sociali să fie pregătiţi pentru a realiza 
astfel de acţiuni. Sprijinirea şi favorizarea accesului participării beneficiarilor sunt paşi 
esenţiali ai procesului de împuternicire. 

Urmând cursul explicitărilor în domeniu, subliniem principialitatea relaţiei de 
consiliere, caracterizată prin aplicarea uneia sau a mai multor teorii filosofice, psihologice 
şi prin utilizarea unui set de abilităţi de comunicare prin prisma experienţei, a intuiţiei, 
a altor factori personali, în sprijinul preocupărilor, problemelor şi a aspirațiilor intime 
ale clientului (McLeod, 1998). 

O categorisire logică a dimensiunilor consilierii în asistenţa socială ar trebui să aibă 
în vedere faptul că abilităţile de consiliere stau la baza tuturor sarcinilor din asistenţa 
socială, apoi, consilierea este o parte explicită majoră a descrierii activităţii de asistenţă 
socială. Particularul, probabil unic, provocarea la care face faţă asistentul social este de 
a oferi consiliere într-un fel care este integrat cu o varietate de alte abordări pe 
parcursul întregii activităţi cu un client dat, în acelaşi interviu (Brearley, 1991). Mulţi 
asistenţi sociali probabil că încă nu găsesc locul consilierii. Pe de altă parte, consilierii 
pot fi critici cu sarcinile birocratice ale centrării pe sarcină, ca parte a asistenţei 
sociale. Când cineva operează asupra a două domenii este evidentă suprapunerea în 
priceperile practice, în valorile şi în cunoştinţele împărtăşite, dar şi diferenţa dată de 
împlinirea mandatelor profesionale şi etice. 

Pentru unii autori, rolul asistentului social devine cel al unui consilier atunci când 
este preocupat de îmbunătăţirea capacităţii clientului. Oricum, asistenţa socială „adesea 
depăşeşte consilierea” pentru că subliniază, accentuează rezolvarea problemelor şi 
ajutorul care sunt „concrete, specifice şi centrate pe ceva anume”. Această disfuncţie 
este importantă pentru că face diferenţa dintre abilităţile de consiliere centrate pe viaţa 
emoţională a unei persoane şi abilităţile de consiliere centrate mai mult pe rezolvarea 
problemelor individului şi pe aspectele practice. 

Deşi consilierea şi asistenţa socială se pot conduce după aceleaşi concepte şi 
abilitaţi - aşa cum confirmă cartea autoarei Trevithick (2000) —, iar un asistent social 
calificat are nevoie să fie echipat cel puţin cu „bazele consilierii”, scopurile lor pot fi 
diferite. Din acest punct de vedere se impune cerința clarităţii în formularea scopurilor 
noastre, a graniţelor profesionale şi a implicaţiilor în munca noastră în relaţie cu 
confidenţialitatea (Seden, 1999). Este important în mod special să recunoaştem atunci 
când avem de explorat probleme emoţionale care nu constituie un rol primordial al 
asistentului social. Scopurile consilierii identificate de McLeod (1998) clarifică multe 
domenii ale asistenţei sociale. 


1.3. Scopuri ale consilierii 


Nivelele intervenţiei în consiliere sunt dictate de rezultatele dorite şi sunt solicitate 
adesea de către clienţi. Printre acestea identificăm creşterea înţelegerii de sine şi a 
celorlalţi, producerea unei schimbări dorite, adaptarea la o situaţie care nu se poate 
schimba, eliberarea de sentimente, examinarea opţiunilor şi alegerea uneia, eficientizarea 
procesului decizional personal. Identificarea scopurilor consilierii o regăsim parcurgând, 
în esenţă, aceleaşi coordonate. Spre exemplu, John McLeod (1998) evidenţiază următoarele 
scopuri ale consilierii : perspicacitatea - controlul raţional asupra trăirilor şi acţiunilor ; 

dezvoltarea conştiinţei de sine — dezvoltă perceperea de sine prin comparaţie cu ceilalţi ; 
autoacceptarea — atitudine pozitivă faţă de sine, acceptarea criticilor, a respingerilor ; 
autodezvoltare şi individualizare — dezvoltarea şi împlinirea potenţialităţilor, integrarea ; 
iluminarea ; rezolvarea problemelor - învăţarea căutării de soluţii şi găsirea a cât mai 
multe ; dobândirea de abilităţi sociale - menţinerea contactului privirii, conducerea 
conversaţiilor, asertivitatea şi controlul furiei ; schimbarea cognitivă - modificarea sau 
înlăturarea credințelor iraționale ; modificare comportamentală - schimbarea sau 
înlocuirea modelelor comportamentale neadaptative sau distructive ; schimbarea siste- 
mică - introducerea schimbării într-un mod în care funcţionează sistemele sociale ; 
dezvoltarea - lucrul cu priceperile, conştiinţa, cunoştinţele care îl vor ajuta pe client să 
se confrunte cu inegalităţile sociale ; restituirea sau compensarea - ajutorarea clientului 
să îndrepte comportamente distructive anterioare. 

Activitatea de consiliere se poate suprapune, la un moment dat, peste cea desfăşurată 
de alţi profesionişti din domeniul social, dar scopul ei este să descurajeze dependenţa 
şi subiectivitatea. Se promovează controlul de sine şi al situaţiilor. 

Având în vedere obiectivul acceptat de majoritatea autorilor în domeniu — cel de a-i 
ajuta pe oameni să se ajute singuri — subliniem rezultatele dorite şi solicitate adesea de 
către clienţi : 

— creşterea înţelegerii de sine şi a situaţiilor din jur ; 

- dobândirea unei schimbări în modul în care această înţelegere este dorită şi 

simțită ; 

- eficientizarea procesului decizional personal ; 

- oferirea unui sprijin pentru o decizie şi confirmarea acesteia ; 

— capacitatea de a schimba o situaţie ; 

— adaptarea la o situaţie care nu se poate schimba ; 

- eliberarea de sentimente ; 

— examinarea opţiunilor şi alegerea uneia. 


Uneori clienţii îşi doresc rezultate care nu se suprapun celor de consiliere — 
informaţii, noi abilitaţi sau ajutor de ordin practic. Toate rezultatele intervenţiei au însă 
în comun conceptul de schimbare. Astfel, dată fiind orice situaţie sau problemă, o 
persoană are cel puţin patru posibile strategii la îndemână: schimbarea situaţiei ; 
adaptarea la noua situaţie ; ieşirea din situaţie ; dezvoltarea de modalităţi de a trăi cu 
respectiva situaţie. 

Sintetizând, consilierea poate fi de scurtă sau lungă durată, se poate realiza într-un 
cadru organizat sau în unul privat, se poate suprapune sau desfăşura în paralel cu 
practica medicală şi cea a asigurării bunăstării sociale (Feltham, Dryden, 1993) ; este 
o activitate distinctă, desfăşurată între persoane care acceptă să ocupe rolurile de 
consilier, respectiv de consiliat ; este un serviciu căutat de persoanele aflate într-o stare 
de stres, de confuzie ; oferă o relaţie mai disciplinată şi confidențială în raport cu 
prietenia ; reduce stigmatizarea în raport cu alte relaţii de ajutorare ; beneficiază de 
abordări diverse care se pot adecva unor multiple situaţii de viaţă. 

1.4. Consilierea în relaţie cu asistența socială 


Astăzi, termenul „consiliere” este utilizat adesea în contexte nepotrivite, cu sensuri 
care nu antrenează o practică în cunoştinţă de cauză - discuţie obişnuită, sfaturi, 
avertismente, informare cu privire la actele ce trebuie depuse pentru a obţine un anumit 
beneficiu etc. Efectele negative nu au întârziat să apară, existând specialişti speriaţi de 
emergenţa consilierii - dar, în fapt, a unui termen şi nu a unei practici. 

Consilierii i s-a făcut un deserviciu şi a fost neînţeleasă în asistenţa socială, în 
sensul că acest cuvânt este adesea folosit fără un înţeles clar. Aceasta se reflectă în 
multe lucrări, chiar şi în unele oficiale, care includ consilierea printre funcţiile asistenţei 
socialei, printre servicii — şi primare şi specializate - fără a-i oferi o definire. Ca 
domeniu, consilierea, asemeni asistenţei sociale, nu este doar un simplu mod de a 
lucra. Ea include câteva şcoli majore de gândire şi practică, cu puncte teoretice de 
plecare diferite (Seden, 1999). 

Unii practicieni ocupați ar putea spune că nu au suficient de mult timp pentru a 
asculta nevoile oamenilor, sarcina asistenţei sociale fiind doar una administrativă şi 
funcţională. Seden (1999) susţine, în schimb, că abilităţi bune de organizare şi administrare 
sunt esenţiale pentru practica asistenţei sociale, iar solicitările legale pot fi la fel, dar: 

— oamenii ocupați au nevoie mai multă de abilitaţi/priceperi de bază din consiliere 
pentru a ajunge la o comunicare pură în limita timpului alocat; 

— clienţii sunt îndreptăţiţi să-şi articuleze propriile nevoi solicitate şi să fie ascultați 
ca o persoană de către cineva care le oferă respect, înţelegere şi este sensibil la 
particularităţile lor culturale ; 

- serviciile care sunt oferite ar trebui să fie agreate de primitori şi văzute de ei ca 
relevante ; 

- planurile de lucru care sunt făcute în grabă şi impuse oamenilor sunt rele în 
practică şi decad repede, iar pe termen lung sunt mai costisitoare şi mai puţin 
eficiente decât dacă s-ar rezerva puţin timp pentru ascultare, verificare şi 
răspundere în stadiile iniţiale ale interviului şi ale evaluării ; 

— asistenţa socială rămâne o activitate în care tranzacţiile dintre persoanele care au 
nevoie de un serviciu şi persoanele care răspund este foarte semnificativă în 
contribuirea la crearea şi menţinerea unor rezultate pozitive ; 

- utilizatorul şi resursele lui, punctele de vedere şi motivațiile ar trebui să fie în 
centrul tuturor activităţilor de asistenţă socială la fel ca şi aspectele legale şi 
etice ale practicii. 


Este important ca utilizatorul de servicii să ştie ce i se va oferi şi premisele pe care 
se bazează serviciul oferit, în mod particular elemente etice şi valori. Atunci, dacă 
asistentul social oferă servicii de consiliere clienţilor, el va trebui să ştie, măcar la un 
nivel minim, cum operează diferitele şcoli terapeutice. Altfel nu poate oferi alegeri 
utilizatorului şi nici nu poate alege abordarea teoretică mai eficientă. Asistenţii sociali 
pot sfătui utilizatorii, în unele cazuri, să se gândească bine înainte de a intra într-un 
proces terapeutic pentru care s-ar putea să nu fie pregătiţi. 

Priceperile de bază din consiliere pe care trebuie să le aibă un asistent social includ : 

— acordarea atenţiei: ascultare activă, acceptare necritică ; 

-  parafrazarea, reflectarea, sumarizarea şi verificarea ; 

- conştientizarea utilizării diferitelor tipuri de întrebări cu un minimum de prompti- 
tudine, utilizarea alternativelor la întrebări ; 

— înţelegerea empatică, realizarea legăturilor, urgentarea schimbării ; 

- provocarea, confruntare, lucrul cu cei defensivi ; 

- selectarea scopurilor, rezolvarea problemelor, tehnici de focalizare ; 

- cunoştinţe despre utilizarea limbajului trupului ; 

— evitarea judecăților de valoare şi a răspunsurilor moralizatoare ; 

- conştientizarea limitelor, structurarea tehnicilor, abilitatea de a spune lucruri 
dificile în mod constructiv ; 

— abilitatea de a oferi feedback, tehnici de dezamorsare, evitarea ostilităţii. 


Aceste tipuri de abilităţi sunt bine evidenţiate în lucrările cu abordări ale consilierii 
şi intervievării, fiind esenţiale pentru procesul de consiliere şi facilitare a sarcinilor de 
şi a planurilor de sprijin. Pot fi utilizate în managementul de caz pentru grupurile de 
clienţi şi în multe alte acţiuni: la birou, la domiciliu, în instituţii. 

Alte strategii de consiliere sunt regăsite în ajutorarea persoanelor dependente de 
alcool, de tutun, de droguri în general. Nu în ultimul rând, remarcăm specializarea a 
tot mai multe organizaţii asupra elementelor tragice ale vieţii, asupra nevoilor persoanelor 
care trec prin situaţii traumatice, prin momente care întrerup bunul mers al rolurilor 
sociale şi al statutului unei persoane. Consilierea victimelor violenţei domestice, ale 
calamităţilor naturale, ale dezastrelor, ale divorţurilor, ale agresiunilor sociale de tipul 
răpirilor, ale agresiunilor sexuale impune tot atâtea abordări în strânsă legătură cu: 
schimbarea percepţiei sociale asupra căsătoriei, respectiv a convieţuirii fără acte, cu 
redefinirea rolurilor specifice fiecărui gen, cu noile modele comportamentale impuse 
în viaţa de familie, cu noile prevederi legislative. Asistentul social, prin munca pe care 
o desfăşoară, se confruntă cu cea mai mare parte a acestor fenomene, ba, mai mult, în 
cadre diferite. Fiecare situaţie se prezintă altfel, cuprinde combinaţii specifice de 
probleme şi solicită competenţe sporite în adecvarea şi soluţionarea în plan acţional. 
Pentru aceasta, sunt necesare cadre teoretice interdisciplinare, algoritmi de încadrare a 
elementelor practice regăsite în munca de teren şi o multitudine de abilităţi şi deprinderi. 

Faptul că asistenții sociali au nevoie de priceperi şi deprinderi de consiliere este 
recunoscut. Modificarea sarcinilor asistenţilor sociali însă nu susţine ideea practicării 
acestor abilităţi într-o formă pură, ci constituite într-o modalitate de lucru cu oamenii, 
o orientare spre respect şi empatie faţă de ei, mai curând decât un scop în sine. 
Competenţele în consiliere devin astfel o „temelie” a practicii în multe departamente 
de servicii sociale. 

Modelul de consiliere cel mai prezent în formarea consilierilor pare să fie cel 
rogersian sau centrat pe client. Atractivitatea acestui model este însă aparentă, deoarece 
pare să aibă o bază empirică, este pozitivă în orientare şi accentuează potenţialul de 
creştere şi dezvoltare al oamenilor. Asistenţii sociali, în schimb, par să prefere abordări 
diferite : pentru unii, această orientare constituie modalitatea de lucru principală, 
pentru alţii aceasta constituie baza abilităţilor pentru terapia familiei, iar alţii o vor 
practica doar ca pe „un bun interviu”. Asistenţii sociali cu experienţă vor recunoaşte 
însă nevoia de a utiliza abordări diferite pe parcursul unui interviu. 

În literatura anglo-saxonă, termenul „consiliere” apare sinonim cu „terapie”. Se 
produc adesea confuzii între consiliere şi psihoterapie, între consiliere şi asistenţă 

socială pornind de la tehnici de bază şi modele teoretice comune. Diferenţele dintre 
consiliere şi psihoterapie pot fi evidenţiate prin orientarea temporală - consilierea se 
orientează spre prezent şi viitor, în vreme ce psihoterapia porneşte de la trecut -, prin 
aprecierea dificultății situaţiei cu care se confruntă clientul - consilierea are clienţi 
sănătoşi, capabili să ia decizii, voluntari, dispuşi să producă o schimbare sau să se 
adapteze la o situaţie ce nu suportă modificări, dar care se află temporar într-o stare 
sau o situaţie care îi pune în dificultate şi pentru rezolvarea căreia au nevoie de sprijin. 

Consilierii şi psihoterapeuţii au în cea mai mare parte nevoie de aceleaşi deprinderi 
Şi tind să întâlnească grupuri similare de clienţi, deşi sunt plasați, din punct de vedere 
cultural, în teritorii diferite. Consilierea şi asistenţa socială se influenţează şi se 
întrepătrund în termenii abilităţilor, cunoştinţelor şi valorilor, ai persectivelor teoretice 
utilizate, dar, pe măsura extinderii noilor profesii, pot avea modalităţi de formare şi 
identități diferite. 

Locul consilierii în asistenţa socială este mai confuz decât atunci când a apărut, 
deoarece nu se realizează întotdeauna o diferenţiere între abilităţile de consiliere. 
Epstein ilustrează o posibilă perspectivă : practica dezvoltării cunoştinţelor şi abilităţilor 
clientului se referă la consiliere sau poate fi denumită „terapie” sau „studiu de caz”, 
depinzând de obiceiurile lingvistice şi de preferinţele unei branşe particulare a sistemului 
ofertant (Epstein, 1988). În trecut, consilierea a fost utilizată interşanjabil cu lucrul la 
un caz (Pinker, 1990) sau cu orice formă a lucrului faţă în faţă. Se argumentează că, 
în fapt, studiul de caz a fost reconstituit în forma consilierii, dezvoltându-se foarte 
repede o nouă şi diversă ocupaţie. Această schimbare a fost impulsionată de dezvoltarea 
managerilor de îngrijire sau/şi de caz. 

Pe de altă parte, Seden (1999) apreciază că relaţia dintre consiliere şi asistenţă 
socială a fost întotdeauna complexă şi interactivă. Asistenţii sociali formaţi în anii '60-'70 
au fost orientaţi spre principiile psihodinamice ale studiului de caz. De atunci, asistenţa 
socială şi-a schimbat direcţia, îmbrăţişând teorii comportamentaliste şi ecologice şi o 
varietate de modele practice. Prin abordările radicale şi marxiste şi prin reexaminarea 
valorilor, s-au recuperat preocupările iniţiale legate de inegalităţi sociale, injustiţie şi 
excludere socială, în ciuda unor resurse constrângătoare. 

În unele spaţii (de exemplu, Marea Britanie) studiul de caz pare să fie acum mai 
puţin prioritar în comparaţie cu ideologiile centrate pe empowerment şi funcţionalism. 
Ideea relaţiei terapeutice pare să fie subsumată priorităţilor legislative, îndeplinirii 
standardelor de calitate şi a valorilor de bază din asistenţa socială. Unii asistenţi sociali 
pot merge până într-acolo încât să spună că a te axa pe individ conduce la patologizare. 
Apoi, în unele domenii ale intervenţiei sociale identificăm suprapuneri ale activităţii 
consilierului de probaţiune cu cele ale unui asistent social care realizează consiliere ca 
serviciu de specialitate sau doar îndrumă beneficiarul, sub forma unui serviciu primar. 

Persistă o lipsă de claritate cu privire la graniţele dintre consiliere şi asistenţă 
socială. La o extremă se situează cei care consideră ca fiind consiliere toată munca 
directă a furnizorilor de servicii sociale cu clienţii, în timp ce alţi asistenţi sociali 
privesc consilierea ca pe un domeniu rezervat altor specialişti. Punctul de vedere realist 
este că asistentul social, în unele situaţii, ia rolul de consilier, iar acele abilităţi de 
consiliere pot fi aplicate la o varietate de sarcini din asistenţa socială. Confuziile nu 
sunt de ajutor, astfel încât elementele de consiliere din planul individualizat trebuie să 
fie distincte, clarificate şi contractate deschis în relaţie cu alte acţiuni oferite. 

În documentele legislative cu privire la serviciile sociale (OU 68, Legea 515, OU 86) 
consilierea apare specificată adesea la capitolul „servicii primare”, iar câteodată la 
„servicii specializate”. Aceste menţiuni concurează la amplificarea neclarităţilor cu 
privire la locul şi rolul consilierii în asistenţa socială. Pe de o parte, ca serviciu primar, 
se presupune că o poate acorda oricine - vecini, familie, membri din comunitate —, 
aşadar nu necesită o formare specială, iar pe de alta, ca serviciu social specializat, 
solicită cunoştinţe şi practici de specialitate. 

Sensurile pe care le dobândesc acum consilierea şi abilităţile de consiliere sunt cele 
de îmbunătăţire a capacităţilor de comunicare în acordarea de servicii. O mare parte 
din asistenţa socială se referă la tranzacţii detaliate sau nu între oameni, unde abilităţile 
de consiliere sunt cele mai precise instrumente pentru a comunica bine. Adesea, o mare 
parte din muncă este axată pe grupuri şi persoane marginalizate, vulnerabile sau 
dezavantajate, astfel încât abilităţile menţionate devin absolut necesare. Supervizarea 
reflectivă a practicii şi continuarea formării se impune pentru păstrarea acestor abilităţi 
(Seden, Janet, 1999). 

Dominanţa studiului de caz din asistenţa socială este concurată de abordări radicale 
antidiscriminatorii care impun o redefinire ideologică în aceeaşi măsură cu una meto- 
dologică. În acelaşi timp, profesia a devenit precaută cu abordarea psihanalitică. 

Janet Seden (1999) consideră că în anii '90 a devenit posibilă aserţiunea conform 
căreia asistenţa socială se poate identifica mai curând cu o bază de valori, cu un mandat 
legal, decât cu un set anume de metode. Este imposibil, aşadar, a judeca rolul consilierii 
în asistenţa socială fără a lua în considerare sistemul de valori specific şi competențele 
necesare practicii. 


2. Consilierea —- modele teoretice şi practice 


Ideea selectării unei teorii care să ofere o explicaţie cu privire la modul în care au ajuns 
lucrurile aşa cum sunt acum ar părea a fi singura adăugire care lipsea dificultăţilor 
asistentului social, dar este important ca modelele teoretice utilizate să fie explicite. 
Consecințele utilizării unei anumite perspective teoretice, cu dedesubturile ei, pot fi 
diferite, dacă nu ţinem cont de experienţa utilizatorului de servicii, de faptul că nici 
una dintre descrierile analitice ale rezultatelor nu poate reproduce realitatea, ci doar să 
propună noi modalităţi de înţelegere şi interpretare. 

Într-un model de lucru în asistenţa socială, O'Brien şi Milner (1998, pp. 5-6) 
propun cinci stadii ale evaluării iniţiale: pregătirea, colectarea datelor, analiza şi 
interpretarea lor, urmate de utilizarea ulterioară. Analiza şi interpretarea datelor solicită 
aplicarea uneia sau mai multor „hărţi teoretice” care se pot completa una pe cealaltă 
facilitând înţelegerea şi oferind indicii pentru o posibilă intervenţie spre schimbare!. 
Din experienţa autorilor menţionaţi, multe rapoarte de evaluare doar descriu problemele 


1. Exemple de hărţi utilizate de Milner şi O'Bayrne (1998, p. 58): harta vremii, ca o expresie 
a practicii împotriva asupririi, arătând cum amândoi călătorii — asistentul social şi utilizatorul 
de servicii - sunt afectaţi de vântul şi ploile climatului sociopolitic ; harta lumii — feoria 
sistemică este denumită astfel pentru că îşi permite să privească la o multitudine de situaţii 

din perspective subiective variate, apoi dau un sumar al situaţiei la nivelul simțului 
comun, eventual adaugă câteva sugestii. Când sunt întrebaţi cum au ajuns la acele 
recomandări, asistenții sociali pot să spună că aceasta este modalitatea în care lucrează 
în mod obişnuit sau că este cea recomandată de instituţia în care lucrează. 

În fapt, în selectarea teoriilor utilizate în practica asistenţei sociale şi în furnizarea 
serviciilor de consiliere, potrivirea cu datele originale sau cu tipul de probleme are cea 
mai mare influenţă. Urmează, ca rang al influenţării, potrivirea analizelor asistentului 
social cu cele ale utilizatorilor de servicii, exceptând cazul în care acestea sunt în 
conflict cu nevoile sau drepturile altora. 

O a doua mare influenţă în evaluare o au serviciile actuale disponibile şi criteriul 
corespondenţei acestora, chiar şi atunci când ele doar conduc la cea mai bună alternativă? . 
Apoi, intervenţiile pe care un asistent social poate să le ofere personal, criteriile pentru 
susţinerea acestora şi explicaţiile sale preferate pentru diferite probleme exercită o 
influenţă semnificativă în selectarea teoriei. 

O cale alternativă de a selecta cea mai utilă perspectivă constă în luarea în 
considerare a nivelului la care se manifestă o anumită problemă: intrapersonal, 
interpersonal sau extrapersonal. Când problema sau soluţiile sunt gândite ca fiind în 
afara utilizatorului, atunci ţinta schimbării sociale nu va fi utilizatorul, ci sistemul 
social. Aceasta poate fi o problemă de advocacy sau o nevoie a evaluării riscurilor şi a 
resurselor sau o posibilă analiză a sistemelor ca o pregătire pentru schimbare sistemică, 
dar nu constituie o premisă a demersului de consiliere. 

Dacă simţim că problema este în interiorul persoanei, evaluarea asistentului social 
va trebui să se orienteze spre a vedea dacă ţine de un obicei, caz în care ideile 
comportamentaliste pot fi cele mai bune. Dacă este un sentiment, poate fi luată în 
considerare o abordare psihodinamică sau afectivă, în timp ce teoria cognitivă poate fi 
aplicată în cazul unui mod de gândire autodistructiv. Selectarea teoriei depinde şi de 
modul de înţelegere a altora sau de reprezentare a lor: este vorba de o persoană, un 
grup, o familie, o organizaţie, o comunitate ? Dacă este o persoană, teoria centrării pe 
sarcină sau teoriile cognitive pot ajuta. Dacă este o familie, ne putem sprijini pe ideile 
din terapia familiei; dacă este o comunitate, pot veni în sprijin ideile practicii 
antiasupritorii şi analiza sistemelor. 

Schema pe care o propun O'Brien şi Milner (1998) poate fi extrem de utilă 
asistenţilor sociali : 


şi să organizeze un teritoriu vast extrapersonal într-un mod accesibil ; harta oceanului — 
deoarece ideile freudiene încearcă nesatisfăcător să lege aspectele de suprafaţă ale persoanei 
cu problemele ei; harta cercetării arsenalului — munca comportamentală se centreză pe 
conduite observabile şi pe urcuşul în dinamica acţiunilor ; harta la îndemâna turistului — 
teoria centrării pe sarcină a fost denumită astfel deoarece este cunoscută printre asistenții 
sociali, oferă modalităţi de lucru pentru durate scurte şi este un ghid de evaluare accesibil şi 
aplicabil multor situaţii ; harta navigatorului — abordarea centrată pe soluţii, denumită astfel 
deoarece este o hartă întocmită special pentru a localiza şi a ajunge la un scop anume, aşa 
cum navigatorii şi utilizatorul de servicii se îndreaptă spre soluţia construită. 
2. Wright, Haycox, Leadman (1994). 

| Extrapersonal | Intrapersonal | Interpersonal | 
Idei feministe împotriva | Behaviorism (obicei) Centrarea pe sarcină — 
asupririi ideile cognitive 


Evaluarea resurselor, Psihodinamica (sentimente) Terapia familiei 
nevoilor şi a riscurilor 


sia 0 RA răi 


Ideile sistemice Teoria cognitivă (procesul gândirii) | Ideile sistemice 


Centrarea pe sarcină ori pe soluţie 
(pentru combinaţii ale problemelor 
comportamentale, emoţionale, 
cognitive) 


Asistentul social se poate gândi la o teorie din momentul ascultării iniţiale a utilizatorului 
de servicii. Îi va fi de folos dacă va adresa întrebări. Interferenţa teoriilor poate începe 
cu utilizarea uneia, dar, mai târziu, se va construi o spirală în jurul oricărei teorii 
pentru a genera noi date. 

Intervenţia urmează după evaluarea bazată pe aceste date, incluzând nevoi, riscuri, 
resurse. Asistentul social trebuie să aibă mai mult decât o ipoteză şi atât ipotezele, cât 
şi întrebările sunt generate de teorie. Thompson” vorbea de falsitatea practicii lipsite de 
teorie : „există întotdeauna o teorie de care nu ne putem goli gândurile”. Nu este vorba 
doar de a adopta o teorie, ci şi de teoriile informale care stau la baza explicaţiilor 
oamenilor cu privire la evenimente. Asistenţii sociali trebie să ştie ce teorie le conduce 
întrebările. 

În total, se apreciază existenţa a peste 400 de modele distincte de consiliere. 
Abordările clasice se regăsesc în demersurile : psihodinamic - orientat spre insight ; 
cognitiv-comportamental — în special pentru managementul şi controlul comportamentului ; 
umanist — orientat spre autoacceptare şi libertate personală. Acestora li se adaugă 
numeroase perspective impuse de dezvoltarea socioculturală : abordarea sistemică ; 
abordarea multiculturală ; consilierea specifică genului ; analiza tranzacţională ; terapia 
realităţii ; abordarea structuralistă, modele eclectice ; orientarea spre sarcina de realizat ; 
orientarea spre scopul urmărit; dezvoltarea microabilităţilor (Ivey). 

Identificarea celei mai eficiente abordări de consiliere constituie o preocupare a 
celui care oferă un astfel de serviciu. Ca răspuns, se înregistrează voci care susţin 
importanţa preluării unei abordări adecvate într-un caz anume, dar şi altele care 
evidenţiază importanţa relației în orice orientare. Fiecare consilier adoptă, în general, 
o orientare teoretică unică sau una eclectică. Din prima categorie, cele mai des întâlnite 
metode şi principii de acţiune provin din tradiţia psihodinamică (freudiană, jungiană, 
kleiniană, a relaţiilor obiectuale), din cea umanistă (centrată pe persoană, gestaltistă, 
analiză tranzacţională) sau din cea cognitiv-comportamentală (comportamentală, cognitivă, 
raţional-emotivă). Lor li se adaugă intervenţii de scurtă durată, axate pe scop, problemă 
(Reid), realitate (W. Glaser), naraţiune. Pentru cea de-a doua categorie sunt specifice 
abordarea integrativă a lui Gerard Egan şi cea a deprinderilor de bază propusă de 
A. Ivey. 


3. Neil, Thompson, Theory and Practice in Health and Social Welfare, Open University Press, 
Buckingham, 1995. 

Dintre diferitele „şcoli de consiliere”, se consideră că cinci au o influenţă particulară 
în asistenţa socială (Trevithich, 2000) : consilierea centrată pe client — denumită uneori 
consilierea umanistă sau centrată pe persoană ; consilierea de gen; consilierea cog- 
nitiv-comportamentală ; consilierea psihodinamică ; consilierea eclectică şi integrativă — 
care nu aderă la o singură şcoală, ci combină diferite abordări. 

Fiecare abordare din consiliere constituie un cadru explicativ, o schemă conceptuală 
care oferă explicaţii pentru preocupările clientului, pentru aspectele considerate terapeutice 
Şi, de asemenea, un set de sarcini de îndeplinit împreună, în cabinetul de consiliere, şi 
continuate de către client în afara acestui spaţiu. 

Teoria îi oferă consilierului un model explicativ pentru construirea ipotezelor privind 
situaţiile problematice şi pentru identificarea posibilelor soluţii, în acord cu nevoile 
clientului. Are impact asupra modului de conceptualizare a comunicării clientului, de 
implementare a eticii profesionale, de dezvoltare a relaţiilor interpersonale şi de 
autopercepere din partea consilierului (Gladding, 1996). În absenţa unui suport teoretic, 
consilierul operează hazardat, ineficient şi periculos. 

Valoarea unei teorii este demonstrată de gradul în care aceasta oferă explicaţii 
asupra a ceea ce se întâmplă în consiliere şi în lumea reală a clienţilor. Teoria freudiană 
îşi păstrează, într-o oarecare măsură, influenţa în domeniul serviciilor sociale personale, 
dar dezvoltarea psihologiei umaniste, prin lucrările lui Rogers (1951) şi Maslow, 
precum şi amploarea mişcării „dezvoltării personale” au readus în atenţie elemente de 
patologie întâlnite în asistenţa socială şi în alte domenii. Această mişcare a fost întărită 
de lucrarea lui Truax şi Carkhuff, Spre o consiliere şi o psihoterapie eficiente (1967), 
în care se evidenţiază trăsăturile de personalitate necesare unui bun consilier : autenticitate, 
empatie şi o căldură neposesivă. 

Psihologia umanistă şi una dintre abordările asociate ei — cea centrată pe client — au 
constituit o parte importantă a planurilor de învăţământ din asistenţa socială. O astfel 
de abordare a stârnit controverse pe marginea importanţei acestei „diade terapeutice”, 
dar a şi insuflat noi perspective în asistenţa socială. De-a lungul timpului, multe 
curente au afectat natura asistenţei sociale. Spre exemplu, tendinţa formării asistenţilor 
sociali cu cât mai multe abilităţi necesare lucrului cu grupuri diferite - copii şi familii, 
persoane în vârstă, delincvenţi, persoane cu handicap mintal - în instituţii sau în 
comunitate. Or, pentru a lucra cu toate aceste grupuri asistenții sociali au nevoie de 
cunoştinţe de bază, dar şi de competenţe în consiliere. 


2.1. Consilierea centrată pe client 


Abordarea centrată pe client este atribuită lui Carl Rogers (1902-1987). Acesta 
porneşte de la ideea că oamenii au o motivaţie înnăscută de a creşte şi a-şi dezvolta 
propriile capacităţi, de a-şi utiliza propriile resurse, de a se „autoactualiza”, de a 
funcţiona ca întreg. Unul dintre modelele de realizare are ca fundament piramida lui 
A. Maslow, prin procesul autoactualizării. Astfel, fiecare individ este capabil să 
găsească un înţeles personal şi un scop al existenţei, dacă beneficiază de atenţie 
pozitivă necondiționată - iubire, căldură, grijă, respect şi acceptare -, dacă este 
implicat într-o relaţie de consiliere autentică şi empatică. 

Rolul consilierului este unul holistic: stabileşte şi promovează un climat în care 
clientul se simte liber şi încurajat să exploreze toate aspectele sinelui (Rogers, 1951, 

1980), îşi manifestă încrederea în client în privinţa realizării unei agende de lucru şi a 
soluţiilor, acţionează mai mult ca facilitator. Intervenţia se centrează pe relaţia consi- 
lier-client, pentru care Rogers (1961) enunţa şase condiții necesare şi suficiente : cele 
două persoane sunt într-un contact psihologic ; prima persoană, clientul, se află într-o 
stare de incongruenţă, este vulnerabil şi anxios; a doua persoană, consilierul, este 
congruent sau integrat în relaţie ; consilierul are o privire pozitivă necondiționată faţă 
de client; consilierul experimentează o înţelegere empatică a cadrelor interne de 
referinţă ale clientului şi încearcă să-i comunice acestuia experienţa pe care o are; 
există cel puţin un nivel minim între comunicarea clientului şi consilier, care înţelege 
şi acceptă necondiţionat ceea ce i se prezintă şi pe client ca întreg, ca persoană. 

În domeniul asistenţei sociale, în cadrul abordării umaniste o influenţă specifică au 
avut lucrările lui Rogers (1961), Traux şi Carkhuff (1967), Egan (1990), probabil 
pentru că aceştia promovează libertatea personală şi sunt consecvenţi cu perspectivele 
antidiscriminatorii şi antiopresive. 


2.2. Consilierea comportamentală 


Abordarea comportamentală este utilizată în rezolvarea unor probleme specifice, prin 
concepte şi tehnici selectate din behaviorism, teoria învăţării sociale, terapia acţiunii, 
şcolile funcţionale din asistenţa socială, terapia centrată pe sarcină şi cele bazate pe 
modelele cognitive (Barker, 1995). 

Aceasta înseamnă că evaluarea va urmări să stabilească ce modele influenţează 
comportamentul şi maniera în care această influențare se exercită. Evaluarea începe 
după o fază de (auto)cunoaştere, cu o descriere detaliată a comportamentelor-ţintă sau 
dorite/solicitate, în termeni precişi. Observarea comportamentului actual de către 
asistentul social, de către client sau de către o a treia parte va contabiliza un anume 
comportament, în anume circumstaţe, listând antecedentele, comportamentul şi conse- 
cinţele, urmate de cel mai bun program de reîntărire. 

Schwartz şi Goldiamond (1975) propun un model de înregistrare a comportamentelor : 


Ce a dorit Ce s-a 
clientul ? întâmplat ? 


Ora Activitatea | Locul | Cine era acolo? 


oz III III III 


Un consilier comportamentalist poate avea multiple roluri, în funcţie de orientarea 
teoretică şi de scopurile clientului. În vreme ce clientul învaţă, se dezvaţă de sau reînvaţă 
modalităţi comportamentale specifice, consilierul acţionează ca un consultant, profesor, 
sfătuitor, persoană de sprijin, facilitator (Gilliland, James, Bowman, 1989). 

Consilierul poate instrui sau superviza persoanele din mediul apropiat clientului, 
poate acţiona pornind de la o perspectivă amplă, implicând clientul în fiecare fază a 
consilierii. Scopul său va fi să ajute clienţii să se adapteze cât mai bine la circumstanţele 
vieţii şi să împlinească obiectivele personale şi profesionale. Pentru aceasta este nevoie 
de implicarea mutuală în conturarea unor scopuri. Mai mulţi autori sugerează patru 
paşi în acest proces (Blakham, Silbeeman, 1971): 1. definirea problemei cât mai 
concret, clientul specificând când, unde, cum şi în prezenţa cui apar respectivele 
probleme ; 2. istoria dezvoltării devine necesară în verificarea modalităţilor în care 

clientul a acţionat în trecut, în circumstanţe asemănătoare şi în identificarea unor 
posibile cauze organice; 3. stabilirea unor scopuri specifice în formulări cât mai 
concrete, cât mai uşor de observat ulterior şi conturarea unor experienţe de învăţare 
pentru dezvoltarea unor abilităţi necesare ; 4. identificarea celor mai adecvate metode 
pentru schimbare ; 5. realizarea schimbării, evaluarea şi monitorizarea ei. 

Consilierul comportamentalist este concret şi obiectiv în acţiunile pe care le 
desfăşoară. 

Abordarea comportamentală are o deosebită atracţie pentru asistenții sociali pentru 
că le uşurează structurarea muncii. Aşa cum menţiona Davies (1981, p. 54): „obiectivul 
este rostit clar, metoda predefinită şi produsele finale mereu măsurabile”“. Stadiile 
iniţiale ale evaluării sunt proeminente în această abordare, iar producerea comportamentelor 
de bază ajută expunerea datelor. Apoi, o abordare comportamentală are avantajul de a 
duce spre atingerea valorilor asistenţei sociale în care este încurajată participarea 
clientului. 


2.3. Teoria cognitiv-comportamentală 


Dimensiunea cognitivă a abordării comportamentale sugerează că comportamentul este 
mediat prin procesul de gândire la fel de mult ca printr-o serie de răspunsuri la stimuli. 
Aceasta este relevantă în mod special pentru asistenţa socială, care caută să individualizeze 
comportamentul clientului, lucru îndeajuns de dificil. Interiorizarea nu schimbă în 
mod necesar comportamentele. 

Sheldon sugerează că o combinare a abordării comportamentale tradiţionale cu o 
abordare cognitivă produce mai bune rezultate, iar dimensiunea cognitivă devine din ce 
în ce mai aplicată într-o amplă serie de probleme. Dimensiunea cognitivă face referire 
la „cum este ghidat comportamentul de percepțiile şi analizele noastre” şi „cum ne 
conduc gândurile iraționale sau distorsiunile în percepții către un punct de vedere 
incorect asupra lumii” (Sheldon, 1995, pp. 184-187). 

Accentul se mută de pe insight-ul psihanalitic către examinarea scopurilor, a percepţiilor 
şi a stilului de viaţă - elemente pe care Werner (1970, p. 252) le consideră decisive în 
dezvoltarea personalităţii. Astfel el propune un model pentru o astfel de evaluare. 
Pentru identificarea scopurilor se pot adresa întrebări precum : „Care sunt expectanţele 
curente de la viaţă ale beneficiarului ? ”, „Sunt aceste scopuri constructive şi realiste ?”, 
„Ce informaţii sunt necesare pentru opţiuni şi alternative ? ”, „Ce încercări anterioare 
au existat pentru atingerea acestor scopuri ?”, „S-a opus cineva acestor scopuri ?”, 
„Le-a încurajat cineva ?”. 

Pentru identificarea percepţiilor asupra realităţii se urmăreşte identificarea eventualelor 
distorsiuni, limitări, a trăirilor pe care le au clienţii în relaţiile interpersonale, formale 
şi informale, în cele familiale (poate fi considerată atmosfera din familie ca fiind 
respingătoare, autoritară, inconsistentă, exercitând presiune, fără de speranţe, indulgentă, 
miloasă, cu standarde înalte, materialistă, competitivă, disparată sau nearmonioasă 
etc.). Apoi, asistentul social va urmări care sunt implicaţiile genului, rasei, religiei, 


4. M. Davies, The Essential Social Worker : A Guide to Pozitive Practice, Heinenman, Londra, 
1981, p. 54. 

care sunt posibilele incertitudini şi confuzii, percepții influențate de alte persoane 
semnificative, dacă există un mod aparte de a gândi şi interpreta lucrurile. 

Pentru a treia dimensiune, Werner (1970) recomandă identificarea de modele 
semnificative ale unor comportamente mai vechi, evidenţa unora noi, precum şi 
caracteristici ale stilului de viaţă (este retras, controlat, inadecvat, jucăuş, obsesiv, 
altruist, bazat pe autosacrificiu etc.). Abordarea tradiţională comportamentală poate fi 
utilizată singură - de asemenea, abordarea cognitivă —, dar împreună oferă o analiză 
mai puternică a situaţiilor sociale, examinând ce gânduri şi trăiri preced, acompaniază 
şi urmează comportamentului, dând clare indicaţii asupra cărei intervenţii este mai de 
ajutor. 


2.4. Terapia rațional-emotivă 


Institutul pentru terapie raţional-emotivă sugerează ca clientul să listeze credinţele 
iraționale, apoi să le dispute pentru a ajunge la o nouă înţelegere a lucrurilor. Spre 
exemplu, ideea iraţională „nu pot să fiu fericit dacă cineva nu mă iubeşte” poate fi 
înlocuită cu una raţională: „ca o persoană independentă mă pot iubi pe mine, astfel 
încât pot fi întotdeauna iubită, iar asta mă va face mai atractivă în faţa altora”. 

Albert Ellis susţine că oamenii sunt în aceeaşi măsură raţionali şi iraţionali, sensibili 
şi insensibili. Prin natura sa, fiinţa umană este naivă şi puternic sugestionabilă, fiind 
foarte uşor de tulburat, deşi deţine puterea de a-şi controla gândurile, sentimentele şi 
acţiunile. Sunt enumerate 11 astfel de idei iraționale ; sarcina consilierului este de a-l 
ajuta pe client în provocarea, identificarea şi modificarea - prin gânduri şi fapte — 
acestor credinţe iraționale, iar a clientului de a continua aceste exerciţii şi în afara 
spaţiului de consiliere. 

În utilizarea acestei abordări, asistentul social poate realiza evaluarea ghidându-se 
după următoarele întrebări: „Există distorsiuni cognitive în povestea clientului ? ”, 
„Care sunt acestea ?”, „Ce gânduri automate îi vin în minte clientului când lucrurile 
nu sunt aşa cum şi-ar dori ?”, „Care sunt mecanismele prin care persoana respectivă 
se retrage, se descurajează ?”, „Cum pot fi disputate aceste credinţe iraționale ?”, 
„Cum pot fi dezvoltate noi idei, raţionale? ”. 

Teoreticienii cognitivi au devenit interesaţi de conceptul de „învăţare a neputinței”? . 
Aceasta este o stare rezultată după expunerea repetată la evenimente neplăcute care 
sunt în afara controlului individului, astfel încât orice ar face o persoană nu prezice 
efectele în vreun fel sau altulf. Seligman sugerează că persoanele care au învăţat 
neputinţa au o imagine nerealistă despre sine, dar care se va putea schimba prin 


(94) 


Seligman (1992). 

6. Un exemplu de acest gen este o femeie agresată pentru acţiuni diferite. Lipsa legăturilor dintre 
efortul de a face lucrurile bine şi rezultate creşte într-o expectanţă sau o credinţă conform căreia 
este inutil să răspunzi unei situaţii, dacă reacţiile celorlalţi vor fi aceleaşi. Această învăţare 
a neputinței continuă chiar şi dacă se înregistrează rezultate bune ; zilele bune sunt atribuite 
norocului sau eforturilor altora, toate acestea neavând decât rostul de a demonstra încă o dată 
neputinţa. Există câteva similarități cu sindromul ostaticului, în care victima devine ataşată 
de răpitori şi se autoînvinuieşte pentru necazurile provocate, cu toate că trăsăturile esenţiale 
ale învăţării neputinței sunt lipsa energiei, dispoziţia negativă, autocondamnarea şi retragerea. 

tehnicile din terapia lui cognitivă. Similar, Sheldon (1995) subliniază faptul că persoanele 
depresive şi anxioase atribuie succesul norocului sau unor sarcini uşoare, în timp ce 
eşecul este atribuit lipsei de efort sau unor proaste abilităţi — la care adaugă iresponsa- 
bilitatea celor care s-au opus. 

Ellis consideră eronată ideea că fiecare greşeşte. Utilizarea oricărei forme a verbului 
„a fi” în descrierea unei persoane îngreunează separarea acesteia de acţiuni şi compor- 
tamente. (Spre exemplu: „Am acţionat greşit” în loc de „Sunt rău”.) Indivizii se 
tulbură pe ei înşişi. Ellis subliniază faptul că atunci când o persoană utilizează cuvinte 
precum : „trebuie”, „ar trebui”, „e nevoie”, „se cuvine să”, „se impune”, solicită 
irațional lucruri şi dorinţe, schimbând speranţele în solicitări. 

Consilierul este activ şi directiv, un instructor care predă şi corectează cogniţiile 
clientului, ascultă atent afirmaţiile ilogice sau greşite şi le schimbă pe cele de genul 
„Nu voi fi niciodată mai bun”. Terapia raţional-emotivă ajută clienţii să înceteze aceste 
solicitări, să îşi analizeze modul de gândire şi să îl modifice într-unul raţional, pozitiv. 

O provocare a acestei perspective constă în invitaţia adresată practicienilor de a 
utiliza întâi pentru ei această abordare. Nu poţi identifica iraţionalitatea ideilor unor 
utilizatori de servicii, dacă nu ai ştiinţă de faptul că acele idei şi/sau unele proprii s-ar 
încadra în această categorie. 


2.5. Consilierea orientată spre sarcină sau problemă 


Elementele din această abordare au multe în comun cu cele cognitiv-comportamentale, 
dar se orientează spre construcţionismul social şi, de asemenea, spre conştientizarea şi 
rezolvarea factorilor sociali externi în dificultăţile umane. Abordarea în sine se bazează 
pe cercetări din practica asistenţei sociale. Este denumită aşa pentru că nu necesită o 
teorie foarte elaborată sau complexă, asistentul social utilizând o mare parte din aceste 
elemente, probabil fără să le denumească. 

Disertaţia lui William Reid la Universitatea din Chicago din 1963 a fost prima 
enunţare a ideii, după care a fost dezvoltată, pe parcursul a peste 20 de ani, de către 
Reid şi colaboratori”. La baza acestei abordări stau câteva teorii dezvoltate din scrierile 
psihologice cognitive ale lui Goldman (1970) şi din ideile cu privire la intervenţia în 
situaţie de criză ale lui Parad (1965): cel mai bun mod de a obţine ceea ce doreşti este 
să treci la acţiune ; acţiunea este ghidată de credinţe despre lume şi sine, iar acestea 
sunt bazele pentru planul de acţiune; multe probleme psihosociale reflectă doar o 
utilizatorilor de servicii ; o experienţă pozitivă de soluţionare a problemelor îmbogăţeşte 
abilitatea cuiva de a face faţă dificultăţilor care urmează ; dificultăţile sunt, cele mai 
multe, normale ; ele devin probleme doar când revin de nenumărate ori, astfel încât 
persoana se blochează ; suntem ceea ce facem, iar trăirile pornesc din comportamente ; 
trăirile pot fi considerate credinţe despre ceea ce ne dorimE. 


7. Reid (1963, 1978). 
8. A.I. Goldman, A Theory of Human Action, Englewood Clifts, Pretince Hall, 1970; H.J. Parad, 
Crisis Intervention : Selectid readings, FSA of America, New York, 1965. 

Centrarea pe sarcină este eficientă, în general, în opt situaţii, consideră Reid (1978) — 
conflicte interpersonale (în familie, la locul de muncă) ; insatisfacţii în relaţiile sociale 
(în special pentru tinerii proaspăt plecaţi de acasă, la studii sau la lucru) ; probleme în 
relaţiile cu organizaţii formale ; dificultăţi în realizarea rolurilor (de partener, de 
părinte) ; probleme de tranziţie socială ; stres emoţional reactiv (văduvie, boală) ; 
probleme în asigurarea resurselor materiale adecvate ; probleme comportamentale. 

Consilierea se poate realiza în cinci faze (din care primele trei în cele două interviuri 
de început): explorarea problemei, selectarea problemelor şi stabilirea priorităţilor, 
selectarea scopurilor, identificarea activităţilor-cheie şi realizarea contractului, imple- 
mentarea sarcinilor, încheierea intervenţiei şi şedinţa de concluzionare (Ford, Postle, 2000). 

Problema, definită de Reid (1978) ca „o dorinţă neîntâlnită sau nesatisfăcută a 
clientului”, va fi discutată din perspective diferite, în scopul identificării, clarificării şi 
evaluării ei de către client. În cazul în care consilierul va considera necesară preluarea 
conducerii în identificarea problemei, va avea grijă să nu distragă clientul de la schemele 
comprehensive familiare acestuia. Astfel, din formularea problemei trebuie să reiasă 
preocuparea clientului, dar nu şi incapacitatea acestuia de a o rezolva. Maniera 
constructivă de enunţare va reflecta acţiunile clientului pentru a obţine ce doreşte. 
Scopurile pot fi incluse în enunţul problemei doar dacă părţile în cauză sunt gata să se 
angajeze în procesul de încadrare a scopurilor. 

Evaluarea centrată pe sarcină intervine prin obstacole în prevenirea mutării problemelor. 
Există patru mari obstacole: sistemul social, credinţele sau constructele, emoţiile şi 
soluţiile aşteptate. 

Modelul acesta poate da putere clientului dacă el înţelege scopul sarcinilor şi modul 
în care acestea vor afecta problema-ţintă. Astfel, dacă direcţia de acţiune este cea 
dorită, clientul va experimenta mai mult control în implementarea sarcinilor, reuşind, 
în final, să îşi dezvolte abilităţile independente de rezolvare a problemelor. 


2.6. Terapia realităţii 


Autorul acestei teorii este William Glasser, care accentuează schimbările pe care 
oamenii le pot face în acţiunile şi gândurile lor. Teoria are o bază fenomenologică şi un 
nucleu existențialist. Susţine că lumea internă a oamenilor are cea mai mare influenţă 
în alegerea unui comportament. Glasser face distincţia între nevoile fiziologice şi cele 
psihologice. Între ultimele înscrie nevoia de apartenenţă (de a avea prieteni, familie, 
dragoste) ; nevoia de putere (de stimă de sine, recunoaştere şi competiţie) ; nevoia de 
libertate (de a face alegeri şi a lua decizii); nevoia de distracţie (de a juca, de a râde 
şi învăţa, de recreere) ; nevoia de identitate. Terapia este orientată spre acţiune, este 
didactică, directivă, preventivă, cognitivă şi comportamentală în acelaşi timp. 
Terapia realităţii susţine că învăţarea umană este un proces realizat pe parcursul 
întregii vieţi: suntem ceea ce facem sau, prin extindere, suntem ceea ce învăţăm să 
facem (Glasser, Zunin, 1979). De aceea, scopurile consilierii sunt: ajutorarea clientului 
să devină autonom şi responsabil pentru comportamentele care îi afectează pe el şi pe 
ceilalţi (într-o manieră preventivă), clarificarea scopurilor pe care le urmăreşte în viaţă, 
întocmirea unui plan realist pentru împlinirea dorințelor şi nevoilor personale, întărirea 
încrederii în propria capacitate de schimbare, focalizezarea asupra comportamentului 

şi a prezentului, eliminarea pedepselor şi scuzelor, formularea unui nou plan dacă cel 
vechi nu a fost realizat, revizuind succesele obţinute. Toate acestea întăresc clientul şi 
îi permit să fie mai dinamic, mulţumit şi integrat social. 


2.7. Consilierea centrată pe scop 


Carole Sutton (1989) propune câţiva paşi pentru o abordare centrată pe scop: 

1) construirea unei relaţii empatice şi bazate pe respect şi începerea „de acolo de 
unde se află clientul” ; 

2) negocierea, acordul şi consemnarea obiectivelor de lucru împreună cu persoanele 
implicate, luându-se în considerare orice element statutar implicat, plasarea 
într-un sistem ; 

3) realizarea activităţilor negociate iniţial cu clientul, utilizând o serie de cunoştinţe, 
abilităţi şi resurse de specialitate ; 

4) evaluarea, împreună cu cei implicaţi, a acţiunilor realizate, prin confruntarea cu 
obiectivele propuse - care pot fi renegociate, luând în considerare factorii 
implicaţi în realitate. 


O astfel de abordare oferă o structură a împărţirii rolurilor între asistentul social şi 
client permiţând o evaluare a activităţilor realizate. De asemenea, solicită asistenții 
sociali în specificarea clară a ceea ce încearcă să realizeze şi impun, totodată, responsa- 
bilizarea pentru o continuă extindere a cunoştinţelor şi abilităţilor. 

La început presupune o solicitare maximă în construirea şi definirea obiectivelor, 
dar mai apoi devine un sprijin nepreţuit, în special dacă scopurile agreate sunt valide, 
realizabile, consemnate într-o formă scrisă şi la îndemâna părţilor implicate, încă din 
primele etape ale întâlnirilor, ca o solicitare a concentrării asupra a ceea ce este de 
făcut. 


2.8. Abordarea centrată pe soluţii 


Aceasta are multe în comun cu abordarea centrată pe sarcină : este o abordare cognitivă 
şi conduce, frecvent, la sarcini pentru utilizatorul de servicii, dar focalizarea este 
diferită. Abordarea centrată pe soluţii caută înţelegerea soluţiilor, susţinând că nu este 
necesară înţelegerea problemei pentru a ajunge la soluţii. Această abordare începe cu 
sfârşitul şi lucrează înapoi, aşa cum un navigator îşi fixează întâi destinaţia şi mai apoi 
pleacă pe mare. Acest punct de vedere poate fi considerat constructivist şi postmodern 
(Milner, O'Byrne, 1998, pp. 146-163). 

Se caută soluţia în repertoriul clientului, căutându-se acele situaţii în care problema 
este mai puţin acută ; se doreşte identificarea ocaziilor în care acea persoană poate 
gândi sau face ceva diferit care să diminueze problema. Asistentul social ascultă activ, 
utilizând resurse ale clientului: se focalizează pe momentele lipsite de probleme, 
construind şi gândind o imagine a unui viitor posibil fără probleme. De la acest proces 
de evaluare, mesajele şi sarcinile emerg spre utilizatorul de servicii pentru a le lua în 
considerare între sesiuni. Această abordare este ateoretică, nenormativă. Sarcina 
asistentului social este mai degrabă de a construi puncte tari decât să repare deficienţele. 

Kral (1989) sugerează patru întrebări de bază în stadiul iniţial al evaluării : 

a) pentru a estima conceptul de sine, el întreabă: „Gândeşte-te la cea mai bună 
persoană care poţi să fii şi dă-i acelei persoane 100 de puncte. Acum spune-mi 
câte puncte îţi acorzi astăzi”. Cele mai multe persoane cu probleme serioase îşi 
vor acorda între 70 şi 85. Dacă va spune 60, asta va conduce la a doua întrebare ; 

b) „Pe o scală de la 1 la 10, cât este de satisfăcut cu scorul de 60?” Dacă este 
foarte satisfăcut, clientul nu se va considera un bun client/consumator ; 

c) „Când te muţi de la 60 la 70, care va fi diferenţa care îţi va spune că lucrurile s-au 
schimbat ? ” sau „Ai fost la 70 înainte şi, dacă da, ce s-a întâmplat atunci ? ” — aceste 
întrebări nu ajută la clarificarea problemei, dar deschid căi pentru aflarea excepțiilor ; 

d) „Care sunt şansele, pe o scală de la 1 la 10, să faci asta încă o dată?”. 


]. de Shazer (1991, p. 273) a dezvoltat două tipuri de întrebări: miracol şi scalate. 
Întrebările-miracol îi cer clientului să descrie un aspect al vieţii în care s-a întâmplat 
un miracol şi scopuri întâlnite/realizate în timpul somnului. În dimineaţa următoare, 
sarcina devine mai uşoară”. Întrebările scalate sunt specifice acestei abordări. Ele pot fi 
direcționate de estimările utilizatorului de servicii: „Presupunând că avem o scală de 
la O la 10, cu O fiind cea mai nedorită stare şi 10 însemnând că «nu există probleme», 
unde te-ai aşeza ? Cum va fi viaţa ta dacă te muţi de la 5 la 6? Ce vor remarca schimbat 
persoanele importante din viaţa ta?” 

Această scală este gândită astfel încât fiecare număr va fi pe mărimea soluţiei. 


2.9. Modelul Skilled helper 


În afara consilierilor individuali care utilizează diverse orientări teoretice, mulţi 
practicieni preferă perspectiva consilierii ca proces. Modelul lui G. Egan (1990), spre 
exemplu, promovează consilierea ca pe un proces de dezvoltare cu mai multe stadii, în 
care sunt solicitate diferite abilităţi. Succesul acestui proces depinde de relaţia stabilită 
între consilier şi client. În primele stadii ale procesului, consilierul se străduieşte să 
dezvolte o relaţie de lucru cu clientul şi să îl ajute în explorarea preocupărilor — în 
termeni din ce în ce mai concreţi şi mai clari. Apoi, clientul este ajutat să dezvolte noi 
perspective, din care să selecteze bazele unei viitoare acţiuni. În următorul stadiu, 
consilierul ajută clientul să construiască şi să se angajeze în desluşirea de noi opţiuni 
în atingerea scopurilor. În final, îl încurajează pe client să îşi atingă scopurile prin: 
a) dezvoltarea unei ample strategii de acţiune ; b) evaluarea şi selectarea activităţilor ; 
c) formularea planurilor de acţiune ; d) implementarea strategiilor. 

În timp ce Egan subliniază abilităţi specifice necesare consilierilor în fiecare stadiu, 
în fapt, cei care optează pentru un astfel de model pot utiliza un spectru mai amplu de 
abilităţi decât cele prescrise. Utilizarea competentă a priceperilor în fiecare stadiu 
depinde, în parte, de experienţele de formare ale consilierului, dar şi de înclinațiile 
personale şi de temperament. Ca rezultat, programele de formare a consilierilor — dacă 
aceştia îşi propun să susţină clienţii pe parcursul întregului ciclu de dezvoltare -— 
solicită o atenţie specială în privinţa abilităţilor. 


9. J. de Shazer, Putting Difference to Work, Norton, New York, 1991. 

2.10. Abordarea deprinderilor de bază în consiliere 


Alan Ivey (1999) consideră că reuşita procesului de consiliere depinde, într-o mare 
măsură, de cunoaşterea şi utilizarea unor deprinderi de bază. Piramida priceperilor de 
bază în consiliere porneşte de la tehnici specifice secvenţei fundamentale de ascultare, 
continuă cu cele de influențare, cu cei cinci paşi ai interviului intenţional, încheind 
periplul prin încadrarea în teorii specifice. Abordarea lui A. Ivey este una care consideră 
semnificativă implicarea în practică pentru a ajunge la perspectivele teoretice. Este 
foarte utilă în etapa de formare a asistenţilor sociali, oferindu-le o „oglindă” a 
abilităţilor existente, a celor necesare şi/sau care pot fi dezvoltate pe parcursul studiilor 
şi practicii ulterioare. 


2.11. Consilierea specifică genului 


Poziţii pentru şi împotriva construirii unor tehnici speciale de consiliere adecvate 
fiecărui gen sunt înregistrate de fiece dată când se discută problema diferenţelor. Se 
pleacă de la premisa că cele două genuri au multe lucruri în comun, dar coordonatele 
istorice şi culturale de bază ale fiecăruia determină diferenţierea accentelor în consiliere. 

Reflectând un mod de a fi, de a gândi şi înţelege, această consiliere este, mai 
curând, o perspectivă, precum cele clasice pornite dinspre teoriile dezvoltării personalităţii. 
Scopul consilierii specifice genului este de a conferi putere, de a mări încrederea şi 
implicarea în preluarea controlului asupra propriei vieţi atât din partea femeilor, cât şi 
a bărbaţilor. Într-o lume care îşi revendică multiculturalitatea, principalele subiecte ale 
consilierii, în relaţie cu aspectele rolului de sex, pot fi: stereotipizarea socializării şi 
a rolurilor legate de apartenenţa la un gen; scopuri individuale versus scopuri ale 
familiei şi/sau ale societăţii ; opţiuni educaţionale şi de formare ştiinţifică ; diviziunea 
sexuală a pieţei muncii ; schimbarea rolului bărbaţilor în familie ; nivelul asigurării 
egalităţii de către societate ; libertatea alegerilor versus impunere ; rata schimbărilor 
socioculturale (Sundal-Hansen, 1985). 

În opoziţie cu modelele speciale de consiliere specifică genului, Spiegel (1979) a 
susţinut un model general de pregătire a consilierilor pentru a lucra cu o varietate de 
clienţi. Variabile precum clasa socială, rasa, vârsta, religia pot avea un impact major în 
relaţia de consiliere. În standardele unor instituţii formative de prestigiu sunt înscrise 
studiile pe probleme de gen, dar şi tendinţele, curentele şi schimbările care intervin în 
rolurile specifice ale femeilor şi ale bărbaţilor. 


2.12. Perspectiva antidiscriminatorie 


Un asistent social trebuie să fie conştient de faptul că este foarte posibil să nu fie 
sprijinit de către ceilalţi. De asemenea, să gândească la modul în care o anumită formă 
de asuprire poate afecta funcţionarea serviciilor către utilizatori în contextul mai 
amplu. Cum poate el evalua efectele psihologice ale faptului că persoana respectivă se 
simte dispreţuită, urâtă şi discriminată în obţinerea unei locuinţe, a unei educaţii, a 
unei slujbe? Sarcina este enormă, dar sprijină asistentul social în primii paşi ai 
operaţionalizării practicii împotriva asupririi. 

Dalrymple şi Burke propun un cadru etic! în evaluarea nevoilor, model ce îi poate 
ajuta pe practicieni să aplice principiile sistemului naţional de asistenţă socială: 
evaluarea îi va implica şi pe cei care vor fi evaluaţi; sunt necesare deschidere şi 
onestitate în timpul procesului de evaluare ; se împărtăşesc valorile şi preocupările ; 
este necesară conştientizarea contextului structural al procesului ; cei implicaţi trebuie 
să ia în considerare cursuri alternative ale acţiunii ; evaluarea va include perspectivele 
diferite ale persoanelor implicate. 

În replică, Milner şi O"Bayrne (1998, p. 77) sugerează o serie de întrebări pe care 
să le ia în considerare asistentul social în facilitarea relaţiei şi a înţelegerii situaţiei : 
„Este persoana capabilă să îşi spună povestea ? ”, „Ce grad de conştientizare are asupra 
impactului asupririi ?”, „Ce idee are în legătură cu capacităţile şi posibilităţile de a 
scăpa din această situaţie grea ?”, „Se blamează pe sine sau inegalităţile sociale ?”, 
„Cum poate fi ea împuternicită să treacă la acţiune ?”, „Cu cine poate colabora ?”, 
„Care sunt resursele de care dispune ? ”, „Ce alte resurse pot fi identificate ?”, „Cum 
se va îmbunătăţi controlul asupra propriei vieţi? ”, „Cum poate fi ea angajată în 
proces ?”, „Cum poate fi serviciul furnizat mai aproape de nevoile ei? ”, „Cum pot fi 
utilizate potenţialul şi punctele tari ale persoanei, astfel încât să fie capabilă să provoace 
nedreptăţile şi să-şi întâlnească nevoile ?”. 

Foarte importantă este negocierea percepţiilor. Pentru a asigura un echilibru între 
ceea ce doresc utilizatorii de servicii şi politicile instituţiei în care lucrează asistentul 
social se solicită recunoaşterea propriilor valori, sentimente şi înclinații, precum şi 
abilitatea de a angaja un dialog cu lumea subiectivă a utilizatorului de servicii într-un 
mod deschis, reciproc! . 

Se impun a fi negociate toate problemele de corectitudine, nevoi şi disponibilitate 
a resurselor, aşa cum sunt ele înţelese de către ambele părţi. Spre exemplu, este 
important de explorat cum nevoile unei persoane în vârstă pentru îngrijire zilnică 
relaţionează nu doar cu nevoile îngrijitorului de a avea un răgaz, dar şi cu disponibilitatea 
sau alte aspecte ale serviciilor culturale potrivite. 

Când există o diferenţă de gen, de clasă sau de rasă între asistentul social şi 
utilizatorul de servicii, se pare că există o tendinţă de centrare pe riscuri sau puncte 
negative mai curând decât pe punctele tari şi pe căutarea unei modalităţi prin care 
oamenii să poată controla îmbunătăţirea fiecărui aspect al vieţii lor. Soluţia este o 
conştientizare a sursei asupririi, a modalităţii de operare a obstacolelor psihologice şi 
structurale, urmată de dezvoltarea abilității clientului de a fi agent al propriei schimbării 
şi deţinător de resurse. Dacă asistenții sociali identifică competențele utilizatorului de 
servicii şi totodată îşi afirmă experienţa, vor susţine încrederea în sine a acestuia. 
Specialiştii consideră că oamenii au nevoie de asertivitate pentru a-şi comunica dorinţele. 

Este important de menţionat, în climatul valorilor asistenţei sociale, că practica 
împotriva discriminării nu se referă doar la împuternicirea indivizilor printr-o relaţie 
lineară asistent social — utilizator al serviciilor. Se impune respectarea tuturor persoanelor 
în orice situaţie socială ar fi evaluate şi conştientizarea responsabilităţii acestora faţă de 
fiecare, la nivel individual, familial, comunitar. 


10. Dalrymple, Burke (1995), p. 120. 
11. Sainsbury (1970). 

3. Clientul în relaţia de consiliere 


3.1. Preocuparea pentru client 


Preocuparea pentru client a primat întotdeauna, în ciuda acestor controversate orientări 
teoretice. În acest sens, un set de principii care au influenţat considerabil teoria şi 
practica consilierii moderne aparţine lui Felix Biestek (1957) : 

a) individualizare - principiu care subliniază unicitatea fiecărei persoane pe care o 
întâlneşte lucrătorul social ; 

b) conştientizarea exprimării trăirilor — evidențiind valoarea eliberării de sentimente 
precum cele de gelozie, furie, ură, pentru a trăi mai constructiv ; 

c) controlarea emoţiilor implicate - acest principiu îi reaminteşte asistentului social 
că este nepotrivită identificarea prea puternică cu persoanele întâlnite în activitatea 
profesională ori îmbrăţişarea unei singure perspective ; 

d) acceptarea - acest principiu accentuează importanţa considerării oamenilor aşa 
cum sunt ei, cu tăria şi slăbiciunile lor, de a afirma demnitatea şi valorile lor 
înnăscute ; 

e) atitudinea nejudicativă - aceasta este strâns legată de acceptare, prin faptul că 
lucrătorul social nu caută să stabilească inocenţa sau vina, dar recunoaşte 
existenţa limitelor acceptării unor acţiuni ; 

f) autodeterminarea clientului — i se aduce aminte asistentului social că ar trebui să 
evite acordarea de sfaturi, în schimbul împuternicirii celui cu care lucrează în 
explorarea de soluţii adecvate ; 

e) confidenţialitatea — ca principiu de neîncălcat, cu excepţia unor minime limitări. 


Cei mai mulţi consilieri sunt de acord cu privire la importanţa relaţiei cu clientul în 
reuşita întâlnirilor. Caracterizată prin încredere şi respect de ambele părţi, prin autenticitate, 
o bună relaţie creează siguranţa necesară dezvăluirii şi explorării preocupărilor clientului. 
Prea puternica ori prea puţina implicare din partea consilierului sunt în dauna clientului. 

O bună relaţie de consiliere, prin care consilierul dă dovadă de o înţelegere empatică, 
de o grijă autentică şi de respect, ajută clientul să se angajeze într-o eliberare emoţională 
Şi în autoexplorare, să se distanţeze de frica introspecţiei, să înceapă să exploreze diverse 
aspecte ale situaţiilor de viaţă în care este implicat, să-i vadă diferit pe ceilalţi, lumea 
din jur, să se îndrepte spre acceptarea de sine ca fiinţă umană, cu slăbiciuni şi defecte, 
să identifice propriile resurse ascunse, să le utilizeze în afara întâlnirilor de consiliere, 
să-şi îmbunătăţească relaţiile în vederea atingerii obiectivelor personale. Unii clienţi 
doresc să dobândească prin consiliere noi priceperi, pe care să le utilizeze în viaţa de 
zi cu Zi. Se apreciază că rădăcinile unei astfel de reuşite se află în funcţiile de facilitare 
ale relaţiei de consiliere. 

În timp ce mai mulţi consilieri consideră că toţi clienţii ar trebui să vină în mod 
voluntar la consiliere, fără vreo formă de constrângere, se întâmplă adesea să întâlnească 
clienţi care să aibă nevoie de ajutor, să şi-l dorească, dar care să aibă reticenţe în a se 
angaja într-un proces de consiliere. Astfel, consilierul va avea mai multe opţiuni: să 
accepte refuzul clientului de a primi ajutor sau să angajeze clientul, fără a-l pierde, 

într-o discuţie sensibilă pentru a ajunge la motivul aversiunii!?. Se poate întâmpla ca 
cei mai mulţi clienţi să caute autenticitate, o reasigurare, vorbe liniştitoare, mân- 
gâietoare, să-şi dorească găsirea celei mai potrivite invitaţii pentru a începe relaţia de 
consiliere. 

Orientarea atenţiei spre rezolvarea situaţiilor în care sunt implicaţi clienţi care se 
opun consilierii a condus la apariţia unor cercetări în domeniu. Vriend şi Dyer discută 
despre clienţi aversivi, forme de manifestare a aversiunii, posibile motive şi strategii 
destinate consilierului aflat într-o astfel de situaţie!” : 

a) întrebări asupra sursei aversiunii ; 

b) acţiunea asupra comportamentelor şi a modului de manifestare ; 

c) interpretarea încăpăţânării ; 

d) explorarea cu circumstanţele clientului ; 

e) explicarea procesului consilierii ; 

f) negocierea unor contracte comportamentale acceptate reciproc. 


În procesul de consiliere al unui client aversiv, consilierului îi revin câteva sarcini : 
de a fi răbdător, deschis, creativ ; de a ajuta clientul să se simtă confortabil ; de a-i 
dezvolta încrederea ; de a realiza reîncadrări, după modelul dispoziţiei, motivelor, 
nevoilor clientului ; de a încerca mai multe variante de invitare a clientului să participe ; 
de a se preocupa de nevoile reale ale acestuia. 


3.2. Tehnici de lucru cu clienţii aversivi 


Consilierul interpretează tăcerea clientului : aceasta provine din neînţelegerea a ceea 
ce i-a spus consilierul sau exprimă stări diverse : furie, teamă, plictiseală, contemplare, 
reverență, respect, jenă, singurătate, supărare, mulţumire, retragere, ostilitate. Riscul 
înţelegerii greşite a tăcerii este destul de mare, astfel încât consilierul va observa şi 
mişcările, gesturile, poziţia fizică a clientului, va comenta asupra lor, chiar dacă 
clientul nu răspunde pe moment, ci cu întârziere, comentând sau corectând observaţiile. 
Astfel ajunge să fie implicat, angajat în procesul de consiliere. 

Interpretarea sentimentelor clientului se poate realiza prin mesaje scrise clar, mare, 
pe scurt şi în raza de vizibilitate a clientului : spre exemplu, desene cu figuri care să 
exprime diverse stări, clientul fiind rugat să o aleagă pe cea care exprimă starea din 
ziua respectivă. Răspunsurile clientului pot fi antrenante sau doar gestuale. Se apreciază 
că o astfel de încercare rareori dă greş, clienţii răspunzând într-un mod sau altul 
întrebărilor!*. Oglindirea, ca formă a interpretării, poate fi utilizată în clarificarea 
aspectelor dominante ale comportamentului clientului: consilierul imită mişcările, 
gesturile, posturile clientului, dar va trebui să ia în considerare faptul că aceasta este o 
formă de provocare, care implică răspunsuri puternice, fie ele pozitive sau negative. 
Unii clienţi recunosc imediat jocul şi îl abandonează, devenind mai capabili să inter- 
acţioneze onest. 


12. Manthei, Matthews (1982), pp. 44-50. 
13. Vriens, Dyer (1973), pp. 240-246. 
14. Sheldon (1995), pp. 184-185. 

Deşi par similare cu tehnicile de interpretare a tăcerii clientului, sugestiile cu 
privire la încurajarea răspunsurilor neverbale au intenţia de a încuraja clientul să 
utilizeze explorarea de sine şi autodezvăluirea fără a verbaliza gândurile sau sentimentele. 
Ele se constituie în invitaţii la interacţiune şi mai puţin în interpretări ale comportamentului 
clientului. Adesea este eficientă invitaţia adresată clientului de a desena sau a scrie 
gânduri şi sentimente greu de verbalizat. Făcând asta, îşi va clarifica gândurile şi 
sentimentele în momentele în care limbajul vorbit este imposibil sau inadecvat. De 
exemplu, acesta poate fi solicitat să scrie un slogan care să evidenţieze cum se simte 
sau se prezintă altora. Dacă ei par interesaţi, dar în continuare aversivi faţă de acţiune, 
consilierii le pot oferi propriile interpretări, apoi îi privesc atent pentru a surprinde 
reacţiile la această formă de feedback. Odată ce jocul sau mesajul ulterior este înţeles, 
rezultă un mod mai constructiv de comunicare. Cei mai mulţi clienţi, chiar şi cei mai 
furioşi sau mai defensivi, vor fi interesaţi să continue jocul/comunicarea cu consilierul. 
O variantă a acestei tehnici este de a solicita clienţilor să completeze propoziţii: „Când 
merg la lucru, mă simt...” ; „Când întâlnesc oameni noi, mă simt...”. Clienţii pot 
completa aceste propoziţii despre ei şi apoi, când se simt în stare, să vorbească despre 
ele. Dacă clientul este dornic, i se poate da o lista cu un număr de probleme/atitudini/ 
sentimente dintre care să aleagă pe cele care se înscriu între preocupările lui. Clienţii 
pot fi încurajați să exprime gânduri sau sentimente mimând, făcând pantomimă, 
acţionând. Aproape toate mesajele verbale pot fi comunicate fizic în modalităţi care fac 
sentimentele mai clare şi directe. Sarcina consilierului este de a fi destul de persuasiv 
pentru a încuraja clientul să se exprime neverbal şi suficient de atent pentru a percepe 
înţelesul unor astfel de acţiuni. Odată angajat în acţiunea asupra sentimentelor sau a 
gândurilor, consilierul va exagera anumite comportamente, ceea ce îl va ajuta pe client 
să îşi clarifice sensul acestora. 

Mulţi consilieri, presaţi de timp şi de cerinţele instituţionale, devin repede frustraţi 
în faţa unor clienţi aversivi. Chiar dacă nu va exprima verbal această stare, clientul o 
va sesiza din expresia facială, cuvinte-cheie, acţiuni neverbale, astfel încât este esenţial 
ca respectivul consilier să exerseze o atitudine de linişte şi deschidere faţă de clienţii 
aversivi. Consilierii trebuie să accepte faptul că aceşti clienţi au nevoie de mai mult 
timp pentru a închega relaţii. 

Consilierul, uneori, lucrând indirect asupra încăpăţânării, va contribui la construirea 
încrederii. Îl poate invita pe client la o plimbare, îi poate da să realizeze o sarcină care 
nu ţine de consiliere ; îi poate permite să îl aştepte în timp ce consilierul se ocupă de 
altceva. În astfel de situaţii, consilierul va trebui să explice ce face şi de ce. Concentrarea 
iniţială nu va trebui să fie asupra problemei clientului. Clienţii pot avea nevoie doar de 
timp să îl cunoască şi să aibă suficientă încredere în consilier înainte de a începe să 
vorbească. Ei pot fi rugaţi să aducă fotografii cu ei, cu familia lor sau cu prietenii, dacă 
doresc asta. Chiar dacă refuză să vorbească despre fotografiile pe care le aduc, clienţii 
sunt angajaţi într-un mod semnificativ. 

Alte modalităţi de a structura sesiunea iniţială cu clientul aversiv constă în invitaţia 
adresată clientului de a răspunde unor întrebări despre imagini/desene situaţionale — o 
familie, situaţii de petrecere a timpului liber : „Ce vezi? ”, „Cum te fac aceste imagini 
să te simţi?”. „Cum este această imagine în comparaţie cu situaţia ta ?”. Reacţiile 
tipice la această tehnică pot varia de la indiferenţă şi confuzie, lacrimi şi stres la 
înţelegere şi interiorizare. Orice ar răspunde, clientul îi va furniza consilierului 

suficiente date despre el. Apoi, dacă clientul este de acord, i se pot da câteva sarcini 
de realizat până la următoarea sesiune. O „temă” îl va încuraja să coopereze suficient 
pentru a vedea ce are consilierul în minte. Clientul poate să ţină un scurt jurnal cu 
privire la anumite comportamente, gânduri, sentimente până la următoarea sesiune. 
Scopul temei trebuie spus, subliniind că realizarea ei este voluntară. 

Nu toţi clienţii aversivi sunt tăcuţi. Unii vor fi gata să verbalizeze sentimente ca 
furie şi ostilitate sau să interacţioneze într-un mod evaziv ori întotdeauna binevoitor. 
Efectul este acelaşi : evitarea unui contact plin de înţelesuri cu consilierul. Cele mai 
multe dintre sugestiile de mai jos trimit la calităţi interpretative şi confruntative, iar 
consilierul va trebui să evite utilizarea lor într-o manieră agresivă, interogativă. Ca şi 
în cazul clientului tăcut, consilierul va observa cu atenţie gesturile, mişcările şi imaginea 
fizică, pe care le poate pune în discuţie direct sau să le utilizeze în interpretarea celor 
spuse de client. Maniera în care vorbeşte un client poate arăta la fel de multe lucruri 
pe cât spune. Din moment ce vocea conţine multe indicii în legătură cu starea 
sentimentelor şi cu credinţele clientului, consilierul va observa calitatea vocii clientului, 
utilizând astfel de informaţii în formularea unui răspuns. În multe situaţii este productivă 
repetarea de către client a unor propoziţii, afirmaţii sau cuvinte. Această repetare, 
preferabil însoţită de sublinierile necesare, poate servi la clarificarea sentimentelor. 

Consilierul va remarca momentele în care clientul utilizează termenul „nevoie”, 
deşi sensul ar fi dat de „a vrea”. Adesea clienţiii au nevoie de ceva pentru a continua 
să funcţioneze. „Nevoia” implică neputinţă, în timp ce „vrerea” implică autonomie şi 
abilitatea de a schimba. Această diferenţă poate fi făcută solicitându-i-se clientului să 
repete afirmaţia utilizând cuvintele potrivite. O atenţie similară poate fi acordată 
diferenţelor dintre „tu” şi „eu”, „noi” şi „voi”, „nu pot” şi „nu vreau”. Intenţia este 
ca respectivul client să îşi personalizeze afirmaţiile şi să îşi asume responsabilitatea 
pentru ele. Apoi, consilierul îi poate explica clientului diferenţa dintre vocea „activă” 
şi cea „pasivă”. Utilizarea unei voci pasive indică faptul că respectivul client este 
controlat de către alţii. Utilizarea unei voci active îi plasează responsabilitatea şi 
puterea de a controla ceea ce îi aparţine. 

Comportamentele discrepante pot fi punctate într-o manieră nejudicativă, spre 
exemplu acolo unde există un conflict între ceea ce spune şi face clientul, între ceea ce 
simte şi felul în care arată trăirile. În timp ce mulţi consilieri consideră această tehnică 
riscantă, uneori trebuie asumat o parte din risc în schimbul pierderii clientului. 
Consilierul va verifica acurateţea sentimentelor şi a mesajelor aşa cum le-a înţeles el, 
împreună cu clientul. Dacă este posibilă utilizarea unui echipament video, clientul 
poate fi invitat să se privească sau să comenteze ceea ce vede. Această situaţie poate fi 
de speriat pentru unii, dar în acelaşi timp permite atât consilierului, cât şi clientului să 
facă referire la dovezi mai obiective pentru a explica observaţiile lor. 

În unele cazuri, rezistenţa clientului de a se angaja în consiliere poate fi învinsă prin 
explicarea procesului de consiliere, cum funcţionează acesta şi ce poate aştepta clientul 
de la consilier. Consilierul va explica ce face şi de ce. Simplul fapt că respectivul 
consilier este gata să îşi expună motivele, intenţiile, gândurile şi sentimentele poate 
acţiona ca un stimulent şi ca un model pentru client să facă la fel. Explicaţia va fi 
simplă, într-un limbaj accesibil, nu tehnic, cea ce va demistifica procesul de consiliere. 
Procedând astfel cu toţi clienţii, nu doar cu cei aversivi, poate ajuta consilierul să aline 
temerile clientului, dubiile şi ezitările legate de procesul de consiliere. 

4. În loc de concluzii 


Astăzi, consilierea este utilizată în din ce în ce mai multe domenii şi cu aproape toate 
categoriile de beneficiari ai asistenţei sociale. Rămân de îmbunătăţit şi acordat practicile 
şi perspectivele teoretice, pentru ca serviciile oferite să corespundă şi standardelor de 
calitate. 

Regăsim consilierea sub forma ascultării empatice reprezentând, în cea mai mare 
parte, nucleul abordării clasice sau centrate pe client. Consilierea apare şi ca element 
suport în luarea deciziilor — asistentul social acordând sprijin în clarificarea problemelor 
şi în luarea unei decizii pentru un aspect important al vieţii. În calitate de componentă 
a terapiei familiale, consilierea a reprezentat un punct de sprijin în efortul asistenţilor 
sociali de a determina familiile să împărtăşească unele dintre tensiunile maritale şi de 
a comunica într-o manieră pozitivă. Însăşi discutarea tensiunilor şi a temerilor reprezintă 
un pas în înlăturarea stresului conjugal, luând în considerare ascultarea activă, manifestarea 
respectului reciproc, a empatiei pentru fiecare persoană implicată. Sintagma „activitate 
orientată spre sarcină”, lansată de Reid şi Epstein (1972), accentuează ideea examinării 
şi a depăşirii situaţiilor complexe - abordare în care deprinderile consilierii au un rol 
semnificativ. În sfătuire, reprezentare ori exercitarea profesiei, priceperile de bază din 
consiliere constituie nucleul practicii sociale, fiind, în unele contexte, dificil de 
diferențiat de abilităţile de intervievare. Astfel, abilităţile de consiliere au un rol 
integrativ al practicii asistenţiale. 

Se manifestă o tendinţă din ce în ce mai puternică în rândul consilierilor şi al 
organizaţiilor acestora de a se plasa explicit pe un continuum al eliberării şi libertăţii 
personale, în vreme ce, în practică, există presiuni asupra conformităţii sociale şi a 
controlului în toate situaţiile de intervenţie. Cea mai apropiată şi concretă modalitate a 
controlului o reprezintă valorile şi credinţele consilierului cu privire la comportamentele 
clientului, acceptabile sau nu în societate. 

Adesea, asistentul social este pus în dificultate atunci când caută să ofere servicii 
într-un timp limitat. Se impune o strategie concretă de dezvoltare a serviciilor sociale, 
o abordare dincolo de nevoile de bază ale persoanei aflate în dificultate. Ne-am putea 
întreba dacă aceasta ar fi o activitate specifică asistenţei sociale. Răspunsul este 
afirmativ în cazul prevenirii şi diminuarea gradului de dependenţă. 

Apoi, acea asistenţă socială orientată spre dezvoltare se va putea realiza tocmai prin 
învăţarea, împreună cu beneficiarii, a modalităţilor de identificare şi utilizare a 
propriilor resurse — nu doar materiale, ci şi personale : deprinderi, cunoştinţe, abilităţi, 
competenţe. Serviciile de consiliere oferite cu profesionalism îi vor ajuta să se desprindă 
de stadiul de persoană neajutorată, îi vor stimula să identifice singuri soluţii, să devină 
persoane independente. 

Nu poate fi uitată una dintre funcţiile consilierii, cea de facilitare a înţelegerii, a 
schimbării, a acceptării noilor situaţii, a depăşirii unor momente dramatice, a integrării 
şi dezvoltării personale. 

Căutarea unei teorii unitare e inutilă. Asistenţii sociali au nevoie de o selecţie a 
principiilor practice şi a valorilor, împreună cu o multitudine de modele teoretice, ca 
o fundaţie de la care ei pot răspunde creativ unui număr infinit de situaţii pe care le vor 


CONSILIEREA ÎNTRE PROFESIE ŞI SERVICIU SOCIAL 609 


întâlni. Această creativitate îi va face capabili să mixeze ideile teoretice, să testeze 
valori şi tehnici şi să fie eclectici — făcând o selecţie riguroasă şi deliberată şi nu doar 
să adune ideile lalolaltă - astfel încât răspunsul lor către utilizatorii de servicii să fie 
unul individualizat şi nu provenit din rutină. Mai mult decât să fie nişte funcţionari, 
aplicând un număr redus de opţiuni în rezolvarea problemelor, ei vor gândi, reflecta şi 
răspunde profesional. 

Managementul în asistenţa socială 


1. Dimensiunile spaţiului managerial 


2. Supervizarea şi evaluarea performanţelor 
în serviciile de asistenţă socială 


3. Strategii de atragere de fonduri pentru organizaţiile furnizoare 
de servicii sociale 


4. Evaluarea utilității programelor sociale 


1. Dimensiunile spaţiului managerial 


„Fără management, organizaţiile nu există Managementul este inevitabil şi necesar şi 
reprezintă ceea ce diferenţiază o organizaţie de o simplă clădire în care oamenii se 
învârt ca o moară-stricată în activităţi întâmplătoare, lipsite de scop” (Weinbach, 
1990). Deci nevoia de management pentru orice activitate constructivă este evidentă. 

Datorită mediului extern nesigur, aflat într-o continuă schimbare, mulţi dintre 
managerii organizaţiilor de asistenţă socială se confruntă cu probleme legate de 
supraviețuirea organizaţiei. Dar organizaţia nu trebuie doar să supravieţuiască, ci să-şi 
realizeze scopurile pentru care a fost înfiinţată. Supravieţuirea este necesară, dar nu şi 
suficientă pentru sănătatea şi viabilitatea organizaţiei. Astfel apare nevoia nu doar de 
competenţă managerială, ci şi cea de excelenţă managerială. 

Competența în management semnifică în special măiestrie tehnică în îndeplinirea 
funcţiilor managementului, iar excelența managerială necesită nu doar competenţă 
presupune de asemenea şi aptitudinea de a adresa dimensiunile sociale, culturale şi 
politice ale managementului (Druker, 1974). Excelenţa managerială implică atât compe- 
tenţă tehnică, cât şi competenţă de conducere. Combinația dintre competenţa mana- 
gerială şi competenţa de conducere duce de obicei la excelenţă managerială, care are ca 
rezultat eficacitatea şi eficiența organizaţională. 

Eficacitatea este în special legată de competenţa de conducere, iar eficienţa e mai 
ales legată de competenţa managerială. Managerii fac lucrurile bine, cum este necesar, 
iar liderii fac lucrurile bune, ce este necesar (Bennis, Nanus, 2000). 

Capitolul de faţă oferă o perspectivă de ansamblu asupra spaţiului în care se 
desfăşoară activitatea managerială şi tratează în detaliu anumite elemente ale funcţiilor 
manageriale caracteristice asistenţei sociale, care prezintă o importanţă practică deose- 
bită pentru faza actuală a construirii identităţii profesiei de asistent social în România 
(supervizarea şi evaluarea performanţelor asistenţilor sociali, evaluarea utilității pro- 
gramelor sociale şi întocmirea eficace a proiectelor de finanţare a acestora). 


1.1. Managementul : definire şi caracteristici 


Noţiunea de management este tot mai des folosită şi în România, dar destul de puţin 
definită. Unii autori folosesc cuvântul ca substantiv, desemnând acei oameni care deţin 
autoritatea stabilirii politicii, a standardelor şi scopurilor organizaționale. Alţii folosesc 
termenul management pentru a defini procesul prin care se realizează lucrurile. 
Cuvântul poate fi utilizat şi pentru a face referire la un corp de cunoştinţe specifice. În 
continuare mă voi referi la management ca proces. 

Făcând o sinteză a mai multor teorii contemporane care definesc managementul, 
rezultă următoarele caracteristici : 

a) managementul este un proces sau o serie de activităţi continue şi relaţionate între ele ; 

b) implică şi se concentrează asupra realizării scopurilor organizaționale ; 
c) îndeplineşte aceste scopuri lucrând cu oamenii şi prin intermediul acestora şi a 
altor resurse organizaționale (Certo, 1989). 


Scopurile organizaţiilor sau instituţiilor derivă din misiunea acestora. „Misiunea orga- 
nizaţiilor nonprofit sau a instituţiilor de servicii publice serveşte atât un scop educa- 
țional, cât şi unul disciplinar, prin stabilirea graniţelor organizaţiei/instituţiei în ce priveşte 
produsele/serviciile, beneficiarii/clienţii, roluri şi funcţii” (Edwards, Eadie, 1994). 

Spațiul managerial cuprinde următoarele dimensiuni sau axe majore: funcțiile 
managementului, nivelurile de management şi funcțiunile organizaţiei. Acestea sunt 
reprezentate în figura 1 şi detaliate în paginile următoare. 


Management de nivel superior 


Management de nivel mijlociu 


Management de nivel inferior 


Planificarea Organizarea Coordonarea Dirijarea Evaluarea 


Cercetare şi dezvoltare 
„Producţie” de servicii sociale 
Marketing şi comunicare externă 
Financiar-contabilă 


Personal 
Figura 1. Spațiul managerial 


Legendă : 

a) Axa OX - Funcţiile managementului 

b) Axa OY — Nivelurile de management 

c) Axa OZ - Funcţiile organizaţiei de asistenţă socială 

1.2. Funcţiile managementului 


Managerii îndeplinesc scopuri prin intermediul altor oameni. Activităţile care au ca 
rezultat realizarea scopurilor sunt denumite funcţii ale managementului. Funcţiile de 
bază ale managementului sunt considerate următoarele : planificarea, organizarea, 
coordonarea, dirijarea şi evaluarea. 


1) Planificarea. În cadrul planificării sau previziunii, se stabilesc scopurile orga- 
nizaţiei/instituţiei şi se iau decizii asupra metodelor de urmat în vederea realizării lor. 
Procesul de planificare constă în patru paşi importanţi : 

1. dezvoltarea prognozelor şi a premiselor de bază ale planificării ; 
2. definirea obiectivelor specifice ; 

3. dezvoltarea alternativelor ; 

4. alegerea unui curs al acţiunii (Morrison, 1993) 


Mulţi manageri sunt implicaţi în două feluri de planificare : 

— strategică : include planificarea pentru scopurile pe termen lung, politici şi 
planuri de viitor ; 

- operaţională : relaţionată cu planurile pe termen scurt, vizând implementarea 
facilităţilor planului strategic. 


În procesul de planificare, managerii realizează o serie de sarcini, cum sunt 
colectarea datelor, identificarea resurselor umane şi materiale, evaluarea situaţiei 
de rezolvat, stabilirea scopurilor specifice, dezvoltarea obiectivelor, politicilor şi 
standardelor, instituirea unui buget, stabilirea priorităţilor, determinarea pro- 
cedurilor, dezvoltarea planurilor de acţiune alternative, alegerea unui plan de 
activitate, comunicarea cu toţi oamenii implicaţi. Planificarea eficace este un proces 
critic pentru management, deoarece toate celelalte funcţii ale managementului 
depind de ea. 


2) Organizarea. Un manager bine organizat creează mecanismul pentru punerea în 
acţiune a fiecărui plan. Organizarea vizează stabilirea unei structuri organizaționale 
formale, care asigură coordonarea resurselor în vederea realizării obiectivelor, stabilirea 
procedurilor şi a politicilor, determinarea calificărilor necesare şi descrierea posturilor. 
Această funcţie include cunoştinţe despre structura organizaţională, care conturează 
fiecare post şi descrie responsabilităţile, relaţiile şi autoritatea pentru fiecare poziţie 
ierarhică. Organigramele sau „hărţile” organizaționale sunt un mod de a ilustra 
structura. Majoritatea organizaţiilor/instituţiilor care oferă asistenţă şi protecţie socială 
în România au o structură organizaţională piramidală sau birocratică. 

Fiecare organizaţie are o cultură organizaţională care este „o combinaţie de asumpţii, 
valori, simboluri, limbaj şi comportamente prin care se manifestă normele şi valorile 
organizaţiei” (Marrener-Tomey, 1992). Organizarea presupune şi abilităţi de colectare 
a resurselor, construirea susţinerii, sprijinului, formarea echipei, managementul timpu- 
lui, comunicare eficace. Organizarea de succes contribuie hotărât la succesul general al 
serviciului social oferit şi este a doua funcţie ca importanţă după planificare. 

3) Coordonarea. În vederea realizării scopurilor, managerii coordonează eforturile 
muncii oamenilor şi resursele disponibile. 

Această funcţie a managementului include activităţi ca : recrutarea de personal nou, 
selectarea şi alegerea personalului, orientarea noilor angajaţi, planificarea dezvoltării 
personalului, determinarea nevoilor de coordonare, inventarea programelor de coordo- 
nare, dezvoltarea menţinerii personalului în acelaşi loc de muncă, strategii legate de 
absenteism, asigurarea direcţiei tehnice. Coordonarea resurselor deopotrivă umane şi 
de alt tip este o funcţie crucială a managementului. 


4) Dirijarea. Această funcţie este preocupată în primul rând de oameni. În sens 
larg, dirijarea sau direcționarea poate fi definită ca procesul de ghidare, îndrumare a 
activităţilor membrilor organizaţiei/instituţiei în direcţiile adecvate, adică înspre 
realizarea scopurilor organizaționale. 

Dirijarea implică, pe lângă ghidarea grupului spre scop, şi alte sarcini, cum sunt: 
rezolvarea problemelor pentru luarea deciziilor, managementul conflictului, a conduce 
în mod pozitiv, determinarea nevoii de dirijare, revizuirea performanţelor muncii, 
monitorizarea progresului spre scop. 

Managerii care „dirijează” eficace se bucură de o productivitate mai mare şi o 
muncă de grup mai satisfăcătoare. 


5) Evaluarea. Acest ultim, dar important proces mai este denumit şi „controlare”. 
Când managerii în asistenţă socială funcţionează ca evaluatori, ei: 
- culeg informaţii care măsoară performanţele recente din interiorul organi- 
zaţiei ; 
— compară performanţele prezente cu standardele prestabilite ; 
— din această comparaţie determină dacă planul ar trebui să fie modificat sau nu, 
pentru a satisface standardele prestabilite. 


Evaluarea vizează atât performanţele personalului angajat, cât şi evaluarea progra- 
mului social oferit beneficiarilor. Tehnicile prin care se apreciază performanţele 
personalului sunt: autoevaluarea, evaluarea între egali, evaluarea de către supervizor 
sau manager. 

Evaluarea serviciilor sociale oferite de către organizaţie se desfăşoară prin : 

— comisii care vizează asigurarea calităţii serviciilor ; 

- organizaţii care revizuiesc standardele profesionale ; 


— managementul riscului îngrijirii oferite ; 
— revizuirea utilizării resurselor de către organizaţie. 


Aşa cum se poate constata, managementul are diverse metode şi tehnici disponibile 
pentru a îndeplini funcţia de evaluare şi control. 


1.2.1. Luarea deciziilor 


Procesul de luare a deciziilor este foarte important în management, în special în 
asistenţa socială, unde deciziile afectează zilnic vieţile personalului angajat şi ale 
asistaţilor (indivizi, familii, grupuri, comunităţi). Managementul a mai fost definit şi 

ca procesul de luare a deciziilor şi de aplicare a lor. Deciziile sunt judecăţi, alegeri 
făcute sau cursuri de acţiune selectate dintre două sau mai multe alternative. 

Luarea deciziilor este elementul-cheie al managementului, fiind o componentă 
importantă a tuturor funcţiilor de bază ale managementului : planificare, organizare, 
coordonare, dirijare şi evaluare. O abilitate de prim ordin pentru manageri este de a lua 
decizii raţionale. Cel puţin o duzină de modele despre luarea deciziilor au fost dezvoltate 
din anii '60 până în prezent. Unele descriu cel puţin şase paşi, altele descriu 15 etape. 
Din fericire, toate modelele urmează aceleaşi proceduri de bază ca şi procesul de 
asistenţă socială : evaluare iniţială, planificare, implementare şi control-evaluare. 

Voi prezenta în continuare modelul propus de Sutton (1987) privind etapele de 
urmat în luarea deciziilor raţionale. 

1. Adresarea unor întrebări relevante, care vizează observarea şi definirea situaţiei. 
Cunoaştem suficient situaţia ? 

2. Dacă nu, de unde obținem informaţia ? 

Se colectează şi studiază informaţiile din cât mai multe surse necesare cum ar fi: 

a) cei afectaţi personal ; 

b) alţii afectaţi de situaţie ; 

c) alţii care au întâlnit şi rezolvat aceeaşi problemă. 


3. Generarea unui şir de soluţii 

4. Evaluarea fiecărei alternative tolosind date actuale, astfel încât decizia să fie 
luată pe bază de evidențe. 

5. Desemnarea responsabilităţilor pentru aplicarea deciziei şi punerea de acord 
asupra mijloacelor pentru monitorizarea rezultatului. 

6. Monitorizarea efectelor deciziilor asupra altora în sistemul mai larg. 

În cazul managementului în asistenţa socială este foarte importantă luarea unor 
decizii morale. O procedură pentru a lua decizii morale ar trebui : 

- să identifice oamenii implicaţi în situaţie ; 

— să inventarieze interesele oamenilor implicaţi : 

- să întocmească o listă cu obiceiurile, regulile şi principiile morale care s-ar 

putea aplica ; 
- să calculeze cel mai important bun pentru cei mai mulţi ; 
- să aleagă soluţia corectă şi justă. 


Este dificil să iei decizii ca manager în asistenţă socială, întrucât marea majoritate 
a deciziilor în acest domeniu se iau în condiţii de incertitudine. 


1.3. Niveluri de management 


Într-o organizaţie/instituţie, deciziile se iau la toate cele trei niveluri de management : 
de vârf, de mijloc, de primă linie. Toţi managerii realizează aceleaşi funcţii : planificare, 
organizare, coordonare, dirijare şi evaluare, indiferent de poziţia sau nivelul lor ierarhic. 
Totuşi, diferite niveluri de management cer diferite abilităţi şi accente. 

Managerii de nivel superior (vârf), cei mai puţini la număr, sunt responsabili mai 
ales de dezvoltarea planurilor şi luarea deciziilor care să ghideze organizaţia. Prelucra- 
rea şi transmiterea informaţiilor sunt elemente-cheie ale acestor poziţii. Aceşti manageri 
iau deciziile strategice, care sunt cruciale pentru organizaţie. 

Managerii de nivel mediu (eşalonul de mijloc) au un şir lung de sarcini şi îndatoriri, 
majoritatea timpului lor fiind petrecut cu transpunerea scopurilor şi planurilor con- 
cepute de managerii de vârf în proiecte specifice (directorii de departamente, super- 
vizorii de tură etc.). La acest nivel se iau majoritatea deciziilor administrative care 
rezolvă probleme neobişnuite şi dezvoltă tehnici pentru îmbunătăţirea funcţionării 
organizaţiei/instituţiei. 

Managerii de nivel inferior (de primă linie) - supervizorii şi lucrătorii lor sunt 
oamenii care pun în practică de fapt proiectele inventate de managerii de vârf şi 
organizate de managerii de mijloc. Asistenţii sociali din poziţiile primei linii de 
management au două responsabilităţi de bază: 

1. să asigure oferirea unei îngrijiri sigure şi eficace unui număr larg de clienţi ; 

2. asistentul social manager e responsabil de asigurarea bunăstării fizice, emo- 

ționale şi economice a unui grup definit de angajaţi, personalul organizaţiei/ 
instituţiei. 

Cele mai multe decizii operaționale se iau de la acest nivel de management. Sunt în 
general decizii rutiniere, în acord cu regulile, politicile şi strategiile stabilite de 
eşaloanele superioare de management. 

Indiferent de nivelul de management, este necesar ca toţi managerii să posede 
anumite abilităţi universal valabile pentru acest rol. 


1.3.1. Abilităţi, roluri şi competențe manageriale 


Trei seturi de abilităţi manageriale de bază sunt importante pentru un management 
eficace : abilităţi conceptuale, abilităţi tehnice şi abilităţi umane. 


Abilități conceptuale. Abilitatea de a vedea „întregul tablou”, organizaţia ca întreg, 
este considerată vitală pentru un manager. Această abilitate permite managerului să 
înţeleagă cum se completează funcţiile organizaţiei una pe alta, cum relaţionează 
organizaţia/instituţia cu mediul extern şi cum schimbări într-o parte a organizaţiei 
afectează celelalte părţi. Abilităţile conceptuale sunt necesare la formularea viziunii, a 
planificării strategice şi asigură abilitatea de a vedea interrelaţiile dintre dinamica 
diferitelor părţi ale organizaţiei/instituţiei. 


Abilități tehnice. Este esenţială deținerea de cunoştinţe despre posturile supervizate. 
Abilităţile tehnice constau atât în cunoştinţe, cât şi în abilitatea de a folosi procese, 
practici, tehnici şi instrumente ale unei arii speciale de responsabilitate. Managerii au 
nevoie de suficiente abilităţi tehnice pentru a fi în stare să îndeplinească îndatoririle 
posturilor angajaţilor pe care-i supervizează. Este necesar să deţină aceste abilităţi şi 
pentru a fi credibili. 


Abilități umane. Acestea sunt poate cele mai importante dintre cele trei seturi de 
abilităţi de bază ale managerului. Sunt de fapt abilităţi psihologice, care permit 
interacţiunea cu succes cu alţi oameni. Managerii care deţin abilităţi umane bune şi îşi 
„hrănesc” psihologic angajaţii realizează scopurile organizaţiei/instituţiei mai repede 
şi într-un mod mai armonios. 

Whetten şi Cameron (1984a) sugerează că abilităţile conceptuale sunt necesare mai 
ales managerilor de vârf şi necesitatea acestora se reduce către eşalonul de primă linie. 
Conform aceloraşi autori, descreşte nevoia de abilităţi tehnice dinspre eşalonul inferior 
înspre cel superior din ierarhia nivelurilor de management, ponderea cea mai mare a 
acestor abilităţi fiind utilă mai ales managerilor de primă linie. Abilităţile relaţiilor 
umane sunt considerate a fi necesare în egală măsură la toate nivelurile de management. 

La întrebarea „ce este un manager ? ” se poate răspunde cu detaliile oferite mai jos, 
în accepțiunea lui Mintzberg. Din această perspectivă, rolurile majore ale managerului 
sunt următoarele : informaţional, decizional şi interpersonal. 


Informațional 

1. Monitor — receptează informaţii despre evenimentele din mediul intern şi extern. 
Ţine pasul cu tendinţele şi învaţă despre idei noi. 

2. Propagator (difuzor) — transmite membrilor organizaţiei informaţiile primite din 
afara ei. 

3. Purtător de cuvânt - vorbeşte în numele organizaţiei şi transmite informaţii în 
afara ei. 


Decizional 

1. Antreprenor - iniţiază schimbarea. 

2. Mânuitor al tulburărilor — rezolvă probleme sau tulburări neaşteptate. 

3. Alocator al resurselor — determină distribuirea resurselor organizaționale. 

4. Negociator — negociază cu clienţii şi alte părţi din interiorul sau din exteriorul 
organizaţiei. 


Interpersonal 

1. Figură reprezentativă — realizează îndatoriri de natură legală şi ceremonială. 

2. Conducător (lider) — ghidează şi motivează subordonații. 

3. Liant (persoană de legătură) — încearcă să-şi cunoască egalii (colaboratorii) şi 
să construiască relaţii de ajutor mutual (Whetten, Cameron, 1984b). 


Un model complex al rolurilor şi competenţelor manageriale/de conducere cheie 
este cel prezentat de Quinn şi colaboratorii săi (1990). Această abordare vizează opt 
roluri manageriale şi câte trei competenţe semnificative pentru fiecare rol. Modelul 
menţionat este redat în tabelul 1. 

Descrierea postului unui manager trebuie să vizeze deținerea de abilităţi con- 
ceptuale, umane şi tehnice. De obicei, managerii acţionează într-un mediu cu valori 
concurente. Deţinând abilităţile necesare şi realizând funcţiile managementului, 
managerii în asistenţă socială transformă politicile sociale în servicii sociale. Trăsă- 
turile serviciilor sociale le deosebesc pe acestea de afaceri, necesitând şi un mana- 
gement adecvat lor. 

Tabelul 1. Cele opt roluri de conducere şi competențele lor esenţiale 


. Luarea iniţiativei 
Rolul de director . Stabilirea scopurilor 
„ Delegarea eficace 
. Productivitate şi motivaţie personală 
Rolul de producător . Motivarea altora 
. Managementul timpului şi al stresului 
. Planificarea 
Rolul de coordonator . Organizarea şi proiectarea posturilor 
. Controlarea 
„ Reducerea încărcăturii informaţionale 
Rolul de monitor .. Analizarea informaţiilor cu o gândire critică 
. Prezentarea informaţiilor ; scrierea eficace 
. Autocunoaşterea şi înţelegerea celorlalţi 
Rolul de mentor . Comunicarea interpersonală 
. Dezvoltarea subordonaţilor 
. Formarea echipei 
Rolul de facilitator . Luarea deciziilor în mod participativ 
. Managementul conflictului 
. Trăirea schimbării 
Rolul de inovator . Gândirea creativă 
. Managementul schimbării 
. Formarea şi menţinerea unei baze a puterii 


Rolul de broker .. Negocierea contractelor şi a implicării 
. Prezentarea orală eficace a ideilor 


1.4. Sisteme umane care oferă servicii sociale : 
organizaţii şi instituţii 


1.4.1. Definirea noțiunilor 


Organizaţia poate fi definită ca „un grup de două sau mai multe persoane care există 
şi acţionează pentru a realiza scopuri comune, clar stabilite” (Straub, Attner, 1991). 
Accentul este pus pe orientarea înspre scop, ceea ce este caracteristic pentru natura 
sistemelor umane. Din punctul de vedere al ceea ce oferă şi cui, o organizaţie poate fi 
definită ca „un sistem uman care fabrică produse şi servicii pentru indivizi sau alte 
sisteme din exteriorul organizaţiei” (Egan, 1985, p. 7). Din aceeaşi perspectivă, pot fi 
definite şi instituţiile. Dicţionarul Webster defineşte instituţiile ca „societăţi sau corpo- 
raţii care au în special un caracter public”. Instituţiile asigură servicii de un fel sau altul 
pentru societate (Egan, 1985, p. 8). 

În raportul întocmit de National Institute for Social Work din Marea Britanie 
(1982), expresia „servicii sociale” cuprinde toate acele servicii de stat şi voluntare 

(nonprofit, ONG) înţelese în mod curent ca esenţiale pentru supravieţuire şi dezvoltare 
personală într-o societate civilizată. Acestea includ: asigurarea de locuinţe, securitate 
socială, sănătate, educaţie, angajare în muncă şi servicii de recreere. Ideea de servicii 
sociale este utilizată convenţional într-o accepţiune restrânsă. Ariile principale fac 
referire la: îngrijire medicală, securitate socială, asigurare de locuinţe, educaţie şi 
asistenţă socială (Spicker, 1988). 

Noțiunea de servicii sociale în sens larg le include şi pe cele de securitate publică, 
prevenirea delincvenţei, serviciile de reabilitare, reintegrare socială a infractorilor şi de 
supraveghere a executării sancţiunilor neprivative de libertate. Persoanele juridice cu 
scop nelucrativ care furnizează servicii sociale în România sunt: asociaţiile, fundaţiile 
şi instituțiile de stat. Scopul lor este nonprofit. Exemple de organizaţii sau instituţii 
care oferă servicii sociale pot fi următoarele : spitale, clinici, şcoli, centre de plasament 
pentru copii, organizaţii de cartier, cluburi de tineret, biserici. 


1.4.2. Misiune şi Scopuri 


Cuvântul misiune provine din latinescul mizrere, care înseamnă „a trimite, a expedia”. 
Cu toate că în mod tradiţional termenul misiune a fost folosit în context religios, mai 
recent este utilizat pentru a defini scopurile generale şi valorile a tot felul de organizaţii, 
instituţii şi comunităţi. Misiunile indică „afacerea” organizaţiei sau instituţiei respec- 
tive. Formularea misiunii organizaţiilor sau instituţiilor care oferă servicii sociale se 
bazează pe nevoile, dorinţele legitime ale clienţilor, beneficiarilor. Unele organizaţii/ 
instituţii nu fac explicite aceste elemente. Exemple simple de asemenea misiuni pot fi: 
„Organizaţia satisface nevoile copiilor abandonaţi de părinţii biologici”, „Noi ajutăm 
victimele actuale şi potenţiale ale violenţei domestice”, „Organizaţia noastră sprijină 
reabilitarea socială şi reintegrarea socioprofesională a infractorilor”. 
Într-o formulare completă, afirmarea misiunii ar trebui să includă următoarele 
dimensiuni : 
- scopul global, un indicator al țintei majore a sistemului ; 
— identitate, care indică cum se vede organizaţia sau instituţia pe sine (ca fiind ce 
fel de sistem ?) ; 
- valori, o afirmare a filosofiei şi valorilor pentru care militează sistemul ; 
- politici majore, o afirmare a politicilor care rezultă din valorile expuse de 
sistem. Politicile indică modurile în care sistemul îşi urmăreşte scopurile. 


O formă mai complexă de formulare a misiunii oferă o universitate din Australia 
astfel: „Misiunea Universităţii de “Tehnologie Swinburne este să fie o universitate 
intersectorială de vârf, oferind educaţie de înaltă calitate, formare profesională, cerce- 
tare şi consultanţă centrate pe nevoile industriei, afacerilor, guvernului şi comunităţilor 
locală, naţională şi internaţională”. Sunt valorizate : calitatea, integritatea, echitatea şi 
continua dezvoltare în toate activităţile universităţii. „Scopurile sunt rezultate specifice 
sau realizări înspre care sunt direcționate energiile sistemului” (Egan, 1985, p. 107). 
Revenind la exemplul cu universitatea, aceasta şi-a formulat cinci scopuri vizând: 
predarea şi învăţarea ; cercetarea şi dezvoltarea ; internaţionalizarea ; legături cu 
sectorul de afaceri, guvernul şi comunitatea ; dezvoltarea instituţionala. Mă voi referi 
doar la cum este prezentat scopul 1: predare şi învăţare. „Să fim în fruntea ofertanţilor 

de absolvenţi înalt educați şi angajabili în domeniile : ştiinţe aplicate, afaceri, proiectare, 
inginerie, ştiinţe sociale şi arte”. Este necesar ca scopurile organizaţiilor şi instituţiilor 
să fie clare, specifice, verificabile şi măsurabile, adecvate nevoilor şi dorințelor 
clienţilor şi în concordanţă cu valorile promovate de agenţie. 


1.4.3. Caracteristici ale organizaţiilor/instituţiilor 


care oferă servicii sociale 


Conţinutul practicii manageriale în asistenţă socială este determinat în mare parte de 
caracteristicile organizaţiilor şi instituţiilor care oferă servicii sociale şi de procesul de 
producere a serviciilor. Austin (1995) sintetizează trăsăturile organizaţiilor/instituţiilor 
de servicii sociale în şase aspecte-cheie, prezentate mai Jos: 


1. 


Serviciile sociale tratează direct cu oamenii şi intervin asupra acestora, efectele 
unor astfel de servicii fiind judecate în termeni ai valorilor umane, nu doar în 
termeni instrumentali, pentru că au consecinţe morale asupra indivizilor, fami- 
liilor şi comunităţilor. 


„ Activităţile-cheie ale organizaţiilor sau instituţiilor de servicii sociale implică 


tranzacţii interactive între membrii personalului şi utilizatorii serviciilor. Rezul- 
tatul acestei tranzacţii este coprodus, atât ofertantul de servicii, cât şi utilizatorul 
deţinând roluri critice în producerea şi modelarea rezultatului. În acest fel, 
rezultatele serviciului sunt întotdeauna incerte pentru că ofertantul de servicii nu 
poate controla niciodată în întregime caracteristicile participării beneficiarului, 
utilizatorului. 


.. Tehnologiile folosite de către serviciile sociale sunt nedeterminate şi astfel există 


puţine certitudini despre rezultatele finale. Impredictibilitatea comportamentului 
uman şi influenţa altor indivizi pot afecta rezultatele finale ale serviciului, 
indiferent de structura programului social furnizat. Calitatea serviciului depinde 
foarte mult de judecăţile şi abilităţile individuale ale persoanelor care oferă 
serviciul, care au de-a face cu situaţii complexe, ce necesită evaluări multi- 
dimensionale. 

Scopurile organizaţiilor şi instituţiilor care oferă servicii sociale sunt ambigue şi 
problematice, fiind vorba de un amestec de beneficii „private” pentru fiecare 
utilizator şi beneficii „publice” pentru societate. Ambiguitatea scopurilor face 
evaluarea eficacităţii sau eficienţei oricărui program social dificilă şi imprecisă. 


„ Organizațiile şi instituţiile de servicii sociale se bazează foarte mult pe serviciile 


profesioniştilor în domeniu. Aceşti profesionişti au, în grade diferite, loialităţi 
duale faţă de organizaţiile/instituţiile în care lucrează, pe de o parte, şi faţă de 
profesia lor, pe de altă parte. Între cele două părţi pot apărea conflicte de valori. 
Organizațiile şi instituţiile de servicii sociale sunt dependente de mediu, ceea ce 
înseamnă că sunt foarte dependente de componentele mediului extern asupra 
cărora membrii lor au puţin control. Aceste componente au adesea cerinţe care 
sunt în conflict. Mediul extern al oricărei organizaţii sau instituţii de servicii 
sociale este incert datorită schimbărilor economice şi sociale. Astfel, ceea ce se 
întâmplă într-o organizaţie/instituţie de servicii sociale este adesea determinat 
mai mult de ceea ce se petrece în mediul său extern decât de către deciziile 
interne luate în organizaţie/instituţie. 

Noţiunea de organizare poate fi folosită în două accepţiuni : 

1. pentru a descrie o structură care face referire la linii de autoritate, comunicare 
şi delegare şi, de asemenea, la filosofia şi politicile grupului, care urmăresc 
realizarea obiectivelor organizaționale comune ; 

2. pentru a descrie un proces ca funcţie a managementului, termen care în acest 
context relaţionează cu metodele şi modurile în care sunt realizate scopurile 
grupului. 


Astfel, noţiunea de organizare se referă atât la o structură, cât şi la un proces în 
care managerul utilizează resurse umane, materiale şi financiare pentru realizarea 
scopurilor organizaţionale/instituţionale. 

În afară de organizaţii şi instituţii, mai furnizează servicii sociale şi uneori produse, 
sistemele comunitare, doar pentru proprii lor membri. 


1.5. Funcţiile organizaţiei de asistenţă socială 


Organizaţia de asistenţă socială are anumite funcţii similare cu cele ale unei organizaţii 
cu scop lucrativ, dar prezintă şi unele particularităţi legate de scopul său nonprofit. 

Funcţia de cercetare-dezvoltare reprezintă ansamblul activităţilor care se desfăşoară 
în cadrul organizaţiei pentru realizarea obiectivelor din domeniul producerii de noi idei 
şi transformării ideilor în noutăţi utile dezvoltării în viitor a acesteia: servicii noi, 
programe sociale noi, metodologii sau tehnologii noi, dezvoltarea prin investiţii sau 
strângere de fonduri, metode noi de organizare. 

Funcţia de producţie, oferirea de servicii sociale, reprezintă ansamblul activităţilor 
de bază, auxiliare şi de servire prin care se realizează obiectivele din domeniul 
producerii serviciilor sociale, elaborării lucrărilor, prestării serviciilor în cadrul orga- 
nizaţiei. Presupune realizarea cantitativă, calitativă şi la termen a serviciilor sociale de 
bază şi asigurarea serviciilor auxiliare. 

Funcţia de marketing şi comunicare externă cuprinde activităţile menite să concure 
la realizarea obiectivelor din domeniul stabilirii legăturilor organizaţiei cu mediul 
extern, pentru procurarea mijloacelor necesare şi furnizarea serviciilor şi produselor 
care fac obiectul de bază al organizaţiei. Implică activităţi „postproducţie” de cercetare 
a pieţei în vederea stabilirii sau găsirii posibilităţilor de desfacere, furnizare a unor 
servicii şi pentru a determina caracteristicile serviciilor ce pot satisface anumite nevoi 
sociale. Relaţiile organizaţiei cu autorităţile publice, cu mass-media, cu constituenți 
comunităţii pe care o deserveşte, colaborarea cu alte organizaţii nonprofit se încadrează 
în această funcţie. 

Funcția financiar-contabilă reprezintă ansamblul activităţilor prin care se reali- 
zează obiectivele privind obţinerea şi folosirea mijloacelor financiare necesare orga- 
nizaţiei, precum şi evidenţa în valoare monetară a patrimoniului şi a mişcărilor 
elementelor acestuia. Presupune activităţi ca elaborarea bugetului şi analiza costurilor, 
planificarea campaniilor de strângere de fonduri, realizarea acordului dintre dimen- 
siunea financiară a bugetului şi planurile strategice şi dintre capitolele bugetului şi 
bugetul global al organizaţiei, întocmirea de rapoarte financiar-contabile, revizii financiare 
interne şi externe, eficacitatea controlului managerial, măsurile corective pentru reme- 
dierea problemelor care apar etc. 

Funcţia de personal cuprinde ansamblul activităţilor desfăşurate în cadrul organizaţiei 
pentru realizarea obiectivelor din domeniul asigurării şi dezvoltării potenţialului uman 
necesar. Această funcţie include: recrutarea, selectarea şi promovarea angajaţilor, 
formarea şi perfecţionarea profesională, sistemul de evaluare a performanţelor, sistemul 
de cointeresare a personalului angajat, gradul în care sunt luate în considerare resursele 
umane când sunt elaborate şi aplicate decizii strategice. 

Toate dimensiunile spaţiului managerial, expuse mai sus, se află în interacţiune. 
Cunoaşterea tuturor acestor dimensiuni ne oferă o viziune de ansamblu asupra dinamicii 
manageriale şi organizaționale. În tabelul de mai jos sunt prezente sintetic caracte- 
risticile organizaţiilor nesănătoase şi, respectiv, sănătoase. 


Tabelul 2. Caracteristici ale organizațiilor nesănătoase şi ale celor sănătoase 


Organizaţii nesănătoase Organizaţii sănătoase 


1. Există puţină investiţie personală în obiec- 
tivele organizaționale, exceptând nivelele 
ierarhice de vârf. 


2. Oamenii din organizaţie îşi dau seama de 
greşelile care au loc şi nu fac nimic. Nimeni 
nu se oferă voluntar. Greşelile şi problemele 
sunt de obicei ascunse sau ignorate (date la o 
parte). Oamenii discută de problemele de la 
birou acasă sau pe holuri, dar nu şi cu cei 
implicaţi. 

3. Factorii extrinseci complică rezolvarea 
problemelor. Statusul şi locul din organi- 
gramă sunt mai importante decât rezolvarea 
problemei. Există o grijă excesivă pentru 
managementul organizaţiei ca fiind benefi- 
ciarul, în loc de clientul real. Oamenii se 
tratează unii pe alţii într-o manieră formală şi 
politicoasă, care maschează problemele - în 
special cu şeful. Nonconformitatea este 
tratată cu nemulţumire şi încruntare. 


4. Oamenii din vârful ierarhiei încearcă să 
controleze cât mai multe decizii cu putinţă. Ei 
devin „gâturile sticlei” şi iau deciziile pe baza 
unor informaţii şi sfaturi inadecvate. Oamenii 
se plâng de deciziile iraționale ale 
managerilor. 


5. Managerii se simt singuri în încercarea de 
a obţine rezultate. Cumva ordinele, politicile 
şi procedurile nu sunt îndeplinite aşa cum s-a 
intenţionat. 


6. Raționamentul (judecata) oamenilor din 

partea inferioară a ierarhiei organizaționale 
nu este respectată în afara limitelor înguste 
ale posturilor lor. 


7. Nevoile şi sentimentele personale sunt 
chestiuni evitate. 


1. Obiectivele sunt împărtăşite de majoritatea 
membrilor şi există un flux energetic puternic 
şi consistent îndreptat spre aceste obiective. 


2. Oamenii se simt liberi să semnalizeze 
faptul că sunt conştienţi de dificultăţile 
organizaționale, pentru că ei se aşteaptă ca 
aceste probleme să fie luate în considerare şi 
sunt optimişti că ele pot fi rezolvate. 


3. Rezolvarea problemelor este foarte 
pragmatică. În atacarea problemelor, oamenii 
lucrează informal şi nu sunt preocupaţi de 
status, teritoriu, sau de ghicitul „a ceea ce va 
gândi managementul superior”. Şeful este 
provocat în mod frecvent. O mare parte a 
comportamentului nonconformist este tolerat. 


4. Luarea deciziilor este determinată de fac- 
tori ca: aptitudine, responsabilitate, disponi- 
bilitatea informaţiei, încărcătura de sarcini, 
ritm şi cerinţe pentru dezvoltarea profesională 
şi managerială. Astfel, nivelul organizaţional 
nu constituie un factor. 


5. Există un remarcabil simţ al jocului de 
echipă în planificare, în performanţă şi disci- 
plină — pe scurt, o împărtăşire a responsabilităţi. 


6. Raționamentul (judecata) oamenilor din 
partea inferioară a ierarhiei organizaționale 
este respectată. 


7. Şirul problemelor tratate include nevoile 
personale şi relaţiile umane. 

Organizaţii nesănătoase Organizaţii sănătoase 


8. Oamenii sunt în competiţie când ar trebui | 8. Colaborarea se manifestă cu uşurinţă. 

să colaboreze. Ei sunt foarte geloşi pe aria lor | Oamenii sunt gata să ceară ajutorul celorlalţi 
de responsabilitate. Căutarea sau acceptarea | şi doresc să ofere ajutor în schimb. Moda- 
ajutorului este simțită ca un semn de slăbi- lităţile de ajutor reciproc sunt foarte dez- 
ciune. Oferirea de ajutor e ceva de necon- voltate. Indivizii şi grupurile concurează între 
ceput. Ei nu au încredere în motivele ei, dar fac acest lucru corect şi în direcţia 
celorlalţi şi comunicarea dintre ei este săracă. | unui scop împărtăşit. 

Managerul tolerează acest lucru. 


9. Când apare o criză, oamenii se retrag sau | 9. Când se iveşte o criză, oamenii se implică 
încep să se blameze unul pe celălalt. repede în muncă până la dispariţia crizei. 


10. Conflictul este în mare parte acoperit şi 10. Conflictele sunt cosiderate importante 
gestionat de politica de birou şi alte jocuri sau | pentru luarea deciziilor şi dezvoltarea per- 
există discuţii contradictorii interminabile şi | sonală. Sunt tratate eficace şi deschis. Oame- 
ireconciliabile. nii spun ceea ce vor şi aşteaptă ca şi ceilalţi 
să facă acelaşi lucru. 
11. Învăţarea este dificilă. Oamenii nu-şi 11. O mare parte a învăţării se desfăşoară 
abordează colegii pentru a învăţa de la ei, dar | la locul de muncă, bazată pe voinţa de a da, 
trebuie să înveţe din propriile lor greşeli. Ei | a căuta şi a folosi feedbackul şi sfaturile. 
resping experienţa celorlalţi. Primesc puţin Oamenii se percep pe ei înşişi şi pe ceilalţi 
feedback asupra performanţei şi cea mai mare | ca fiind capabili de dezvoltare şi creştere 
parte a acestuia nu este de ajutor. semnificativă. 


12. Feedbackul este evitat. 12. Critica reunită a progresului face parte 
din rutină. 


13 Relaţiile sunt contaminate de mascarea 13. Relaţiile sunt oneste. Oamenii sunt 
realităţii şi construirea imaginii. Oamenii se | preocupaţi unul de celălalt şi nu se simt 
simt singuri şi lipseşte preocuparea unuia singuri. 

pentru celălalt. Există un curent ascuns al 

fricii. 


14. Oamenii se simt blocaţi în posturile lor. | 14. Oamenii sunt joviali şi foarte implicaţi, 
Ei se simt depăşiţi (învechiţi) şi plictisiţi, dar | conform propriei lor alegeri. Ei sunt 
constrânşi de nevoia de securitate. Compor- | optimişti. Locul de muncă este important şi 
tamentul lor, de exemplu în şedinţele de amuzant (de ce nu?). 

personal, este placid, neatent şi docil. Nu 

prea există veselie. Ei obţin stimulentele, 

picanteriile din altă parte. 


15. Managerul este tatăl poruncitor al 15. Conducerea este flexibilă, schimbând 
organizaţiei. stilul şi persoana pentru a se potrivi situaţiei. 


16. Managerul exercită un control strâns 16. Există un înalt grad de încredere între 
asupra cheltuielilor mărunte şi cere justificări | oameni şi un simţ al libertăţii şi responsa- 
excesive. El permite puţină libertate pentru bilităţii mutuale. Oamenii ştiu în general ce 
comiterea greşelilor. este important pentru organizaţie şi ce nu. 


17. Minimalizarea riscului reprezintă o 17. Riscul este acceptat ca o condiţie a dez- 
valoare foarte importantă. voltării şi schimbării. 


18. „O greşeală şi eşti concediat.” 18. „Ce putem învăţa din fiecare greşeală ? ” 


19. Performanţele slabe sunt poleite amăgitor | 19. Performanţele slabe sunt confruntate şi se 
(denaturate) sau tratate arbitrar. caută o rezoluţie comună. 

Organizaţii nesănătoase Organizaţii sănătoase 


20. Structura organizaţională, politicile şi 
procedurile aglomerează (îngreunează) 
organizaţia. Oamenii se refugiază în politici 
şi proceduri şi fac jocuri (play games) cu 
structura organizaţională. 


21. Tradiţia ! 


22. Inovația nu este răspândită, ci e doar în 
mâinile câtorva persoane. 


23. Oamenii îşi înăbuşesc frustrările : „Nu 
pot face nimic. Este responsabilitatea lor să 
salveze corabia”. 


20. Structura organizaţională, procedurile şi 
politicile sunt proiectate să ajute oamenii să-şi 
îndeplinească munca şi să protejeze sănătatea 
pe termen lung a organizaţiei, nu să-i ofere 
fiecărui birocrat dreptul lui. 


21. Există un simţ înalt al ordinii, de ase- 
menea, 0 rată înaltă a inovației. Metodele 
vechi sunt puse sub semnul întrebării şi 
adesea date la o parte. 

22. Organizaţia însăşi se adaptează noilor 
oportunităţi sau altor schimbări din propria-i 
piaţă pentru că fiecare pereche de ochi 
priveşte/urmăreşte şi fiecare creier 
anticipează viitorul. 

23. Frustrarea îndeamnă la acţiune. „Este 
responsabilitatea mea/a noastră să salvăm 
corabia.” 

Adaptare după Fordyce, Weil, 1979 


Managementul eficace şi buna funcţionare a organizaţiilor, instituţiilor de asistenţă 
socială şi protecţie socială se află încă în faza copilăriei în ţara noastră, cu toate că sunt 


o funcţionare socială deficitară sau care se apropie de colaps. 


2. Supervizarea şi evaluarea performanţelor în serviciile 
de asistenţă socială 


Supervizarea şi evaluarea performanţelor deţin o importanţă majoră pentru toate părţile 
implicate : organizaţie (sau instituţie), supervizor, supervizat. Schimbarea calităţii 
performanţelor asistenţilor sociali, datorită supervizării şi evaluării, afectează de 
asemenea şi beneficiarii serviciilor sociale. 

Supervizarea este procesul în care unui lucrător îi este dată responsabilitatea să 
muncească cu alţi lucrători, având ca scop realizarea anumitor obiective organiza- 
ionale, profesionale şi personale. Aceste obiective sunt: prestări competente pentru 
care îşi asumă răspunderea, dezvoltare profesională continuă şi sprijin personal 
(Harries, 1987). 

Marea majoritate a autorilor care tratează supervizarea recunosc acestui proces trei 
funcţii fundamentale : managerială sau administrativă, educativă sau de învăţare şi de 
sprijin sau suport. La intersecţia acestor funcţii se situează evaluarea performanţelor. 
Această relaţie este reprezentată în figura 2. 

Funcţia 
de sprijin 


Funcţia 
educativă 


Evaluarea 
performanţelor 


Funcţia 
managerială 


Figura 2. Relaţia supervizare - evaluarea performanţelor. 


Evaluarea performanţelor este definită ca aprecierea obiectivă a funcţionării de 
ansamblu a asistentului social în poziţia pe care o deţine în organizaţie pentru o 
perioadă determinată de timp. Evaluarea performanţelor se bazează pe criterii care 
reflectă standardele organizaţiei/instituţiei, este relaţionată cu fişa postului şi limitată 
în timp. 

Relaţia supervizare-performanţă este subliniată şi de Wiener (1995) care afirmă: 
„supervizarea este o modalitate prin care o persoană ajută o altă persoană să-şi 
îmbunătăţească performanţa muncii”. Fiecare funcţie a supervizării joacă un anumit rol 
pentru realizarea acestui obiectiv. În acest sens, între obiectivele funcţiei manageriale 
ale supervizării se numără şi următoarele : asigurarea calităţii performanţei angajatului, 
înţelegerea şi punerea în aplicare a politicilor şi procedurilor organizaţiei conform 
standardelor prestabilite, revizuirea regulată a muncii în concordanţă cu prevederile 
organizaţiei şi respectării legalităţii, alocarea unei încărcături adecvate de sarcini de 
muncă fiecărui asistent social, managementul adecvat al timpului supervizatului. Tot 
funcţia managerială a supervizării are ca obiectiv să se asigure că supervizatul bene- 
ficiază de o evaluare formală a performanţelor în mod regulat. 

Funcţia educativă a supervizării se întrepătrunde cu evaluarea performanţelor mai 
ales prin realizarea obiectivelor : dezvoltarea competenţei profesionale, evaluarea bazei 
teoretice, a abilităţilor şi contribuţiei asistentului social în cadrul organizaţiei sau 
instituţiei, evaluarea nevoilor de instruire şi dezvoltare a angajaţilor în muncă şi cum 
pot fi acestea satisfăcute şi oferirea de feedback regulat şi constructiv supervizaţilor 
despre toate aspectele performanţei lor, dezvoltarea capacităţii de autoevaluare a 
performanţelor muncii şi permisiunea de a învăţa constructiv din greşeli. 

Interferenţa dintre funcţia de sprijin a supervizării şi evaluare este evidentă, întrucât 
trăsătura ei esenţială este aceea de a-i confirma asistentului social/consilierului de 
probaţiune valoarea sa atât ca profesionist, cât şi ca persoană. Funcţia de sprijin sau 
împuternicire a supervizării are ca scop să ajute oamenii să facă faţă stresului şi de 
asemenea să sprijine dezvoltarea profesională creativă. Pentru aceasta, centrarea ar 
trebui să fie pe managementul încurcăturii de cazuri şi de sarcini de muncă în general, 
managementul stresului, identificarea cauzelor performanţelor neadecvate şi oferirea 
de răspunsuri potrivite la aceste situaţii. De asemenea, sunt incluse şi accente pe 

dezvoltarea intensivă şi extensivă a perspectivelor profesionale, dezvoltarea carierei, 
asigurarea unei instruiri adecvate (Borland, 1995). 

Evaluarea performanţelor în procesul de supervizare este atât formală, cât şi 
informală. Evaluarea poate fi: autoevaluare, evaluare între egali şi, cea mai importantă 
prin consecinţele sale, evaluarea făcută de către supervizor. În cadrul funcţiei mana- 
geriale a supervizării este prezentă mai ales evaluarea formală, iar funcţiile de sprijin 
şi educativă ale supervizării sunt preponderent relaţionate cu evaluarea informală a 
performanţelor personalului. 

Evaluarea formală a pertormanţelor asistenţilor sociali de către supervizor presu- 
pune următorii paşi : stabilirea criteriilor, colectarea datelor/informaţiilor relevante şi 
apoi judecarea rezultatelor, care constituie evaluarea propriu-zisă. Criteriile de evaluare 
se stabilesc în concordanţă cu standardele organizaţiei/instituţiei unde lucrează asis- 
tentul social. Standardele impun realizarea unui anumit nivel de performanţă. Liniile 
directoare ale unei proceduri dezirabile în evaluarea formală a performanţelor asisten- 
ţilor sociali sunt enunțate de Kadushin (1976), evidențiind următoarele : 

1. evaluarea ar trebui să fie un proces continuu, nu doar un eveniment ocazional ; 

2. supervizorul ar trebui să discute anticipat procedura de evaluare cu supervizatul ; 

3. evaluarea ar trebui comunicată în contextul unei relaţii pozitive supervizor- 

-supervizat ; 

4. procedura de evaluare ar trebui să fie un proces mutual, împărtăşit, care să 

încurajeze participarea supervizatului ; 

5. evaluarea ar trebui făcută ţinându-se seama de factorii reali care au putut 

condiţiona performanţa muncii asistentului social ; 

6. se evaluează performanţa muncii asistentului social care ocupă un anumit post, 

şi nu persoana supervizatului ; 

7. evaluarea ar trebui să revizuiască atât punctele tari, cât şi pe cele slabe, progresul 

şi stagnarea, şi ar trebui să fie corectă şi echilibrată, centrată pe comportament ; 

8. o bună evaluare nu trebuie văzută ca scorul final la un meci, ci mai degrabă ca 

o analiză a modului cum a fost jucat meciul ; 

9. spiritul evaluării trebuie să comunice că: „succesul nu este final, iar eşecul nu 

este fatal” ; 

10. este dezirabil ca supervizorul să arate deschidere în a accepta evaluarea propriilor 

lui performanţe de către supervizat. Astfel, evaluarea ar putea contribui nu doar 
la dezvoltarea supervizatului, ci şi a supervizorului. 


Supervizorilor le displace să evalueze performanţele angajaţilor din subordine, 
pentru că aceasta măreşte distanţa socială dintre ei, iar pe de altă parte, orice evaluare 
a performanţelor supervizatului este în mod indirect şi o evaluare a supervizorilor. 
Dacă realizările asistentului social nu sunt adecvate, evaluarea poate da la iveală faptul 
că supervizorul nu l-a învăţat pe supervizat ceea ce avea nevoie să ştie sau nu i-a oferit 
ajutorul pe care avea dreptul să-l aştepte. Supervizorul deţine o influenţă considerabilă 
asupra vieţii profesionale şi particulare a asistentului social. Levy (1973) enumeră 
următoarele surse de putere: 

1. supervizorul are autoritatea administrativă şi sancţională asupra supervizatului ; 

2. supervizorul mediază relaţia dintre supervizaţi şi agenţie ; 

3. de obicei, supervizorul are un rol important în angajarea sau concedierea 
supervizatului ; 

4. supervizorul controlează salariul supervizatului şi promovările ; 

5. cu toate că supervizorul nu este obligatoriu mai competent decât supervizatul, 
aproape invariabil el cunoaşte mai mult decât supervizatul despre anumite 
chestiuni. Ca o prelungire a activităţii sale, el are puterea de a influenţa 
supervizatul ; 

6. supervizorul aşteaptă, dacă nu cere, ca supervizatul să dezvăluie mai multe 
despre sine în cadrul relaţiei de supervizare ; 

7. influenţa supervizorului se extinde dincolo de stăpânirea postului supervizatului. 


Este recomandabil ca supervizorii să uzeze de autoritatea şi puterea pe care o deţin 
doar pentru a ajuta la realizarea obiectivelor organizaţiei şi nu în alte scopuri. Autoritatea 
supervizorilor trebuie exercitată într-o manieră flexibilă, imparţială şi cu receptivitate 
faţă de răspunsurile asistenţilor sociali pe care-i supervizează. Supervizarea şi evaluarea 
performanţelor ar trebui să reflecte preocuparea pentru calitate, mai degrabă decât 
preocuparea pentru control. 

Evaluarea informală deţine o importanţă deosebită în motivarea asistenţilor sociali/ 
consilierilor de probaţiune. Aceasta se realizează mai ales prin oferirea cu regularitate 
a feedbackului constructiv din partea supervizorului. Oferirea şi recepţionarea unui 
feedback constructiv ajută la dezvoltarea şi menţinerea standardelor organizaționale. 
Este important ca feedbackul să fie eficace. În viziunea lui Deci şi Ryan (1985), cel 
mai eficace feedback este cel informaţional, mai de grabă decât cel care controlează. 
Autorii menţionaţi au definit feedbackul informaţional ca fiind acela lipsit de controale, 
care nu sunt necesare şi care asigură informaţie despre menţinerea sau îmbunătăţirea 
performanţei şi recunoaşte conflictele potenţiale între sentimentele receptorului şi 
munca prestată. În oferirea de feedback verbal este necesar ca supervizorul să fie 
obiectiv, să ofere feedback pozitiv şi să încurajeze dezvoltarea profesională a asistenţilor 
sociali. De asemenea, pentru a fi eficace, conexiunea inversă trebuie să aibă un scop 
adecvat, să fie oferită la momentul oportun, în contextul pozitiv şi cu o abordare 
adecvată din partea supervizorului. Toţi membrii personalului, de la toate nivelurile 
ierarhice ale organizaţiei sau instituţiei, merită şi au nevoie de feedback eficace pentru 
a munci la potenţialul lor maxim. 

Pentru ca supervizarea să fie funcţională şi eficace, este necesar un contract de 
supervizare încheiat între supervizor şi supervizat. Este util ca acesta să prevadă urmă- 
toarele aspecte principale : 

1. scopul general - echilibru dirijare-sprijin ; 

2. limitele şedinţei de supervizare — aici pot fi afirmate chestiunile care nu vor face 

obiectul supervizării (de exemplu, informaţii personale) ; 

3. confidenţialitatea -— clarificarea regulilor de bază despre cine va primi, ce 

informaţie şi în ce formă; 

4. cât de des se vor organiza şi cât va dura fiecare şedinţă de supervizare ? — date 
de revizuire ; 
acord cu privire la modalităţile şi situaţiile în care se acceptă anularea şedinţei ; 
6. unde are loc şedinţa ? Preferabil într-un loc liniştit, neutru, unde să nu aibă loc 

întreruperea întâlnirii ; 


(9. 

7. pregătirea anticipată a întâlnirii de către supervizor şi de către supervizat ; 
8. forme posibile : 
— retrospectivă a faptelor ; 
- o privire de perspectivă; 
- descrierea (fişa) postului ; 
-  preocupări/probleme ; 
—  împărtăşire de informaţii ; 
- planificarea şi observarea etapelor acţiunii. 
9. înregistrarea — cine ia notițe şi cine păstrează notiţele/observaţiile, înregistrările 
scrise ? 


2.1. Probleme în supervizare 


2.1.1. Pregătirea 


Ambii parteneri ai supervizării ar trebui să observe itemi care se ivesc între întâlniri/ 
şedinţe şi care să fie discutaţi în şedinţa de supervizare. Ambele părţi ar trebui să 
desfăşoare între şedinţe acţiunile asupra cărora au fost de acord. 


2.1.2. Acordul de anulare a şedinţei de supervizare 


Supervizările cărora nu li se acordă o prioritate deosebită sunt în pericol de a fi 
eliminate de către multe alte solicitări de la locul de muncă. Motivele pentru anularea 
şedinţei de supervizare ar trebui să fie strict limitate. Amânarea lor ar trebui să aibă loc 
doar în ultimă instanţă şi cât mai rar posibil. 


2.1.3. Confidenţialitatea 


Este necesar să se ţină seama de aspectele răspunderii şi responsabilităţii într-o ierarhie 
şi, de asemenea, de nevoile clienţilor. O regulă de bază ar fi aceea că nu va avea loc 
încălcarea confidenţialităţii fără a informa supervizatul. 

Stanners (1995) consideră că pentru a obţine satisfacţie din îndeplinirea muncii lor, 
supervizaţii au nevoie de: 

- o înţelegere adecvată a ceea ce li se cere să facă; 

- 0 înţelegere clară a nivelului la care pot lua decizii ; 

— cunoaşterea politicilor agenţiei ; 

— instruire pentru a-şi spori competențele ; 

— sprijin pentru a-şi realiza munca eficient ; 

— feedback asupra rezultatelor muncii lor. 


Aceeaşi autoare face un inventar al nevoilor pe care le au supervizaţii şi supervizorii 
în cadrul supervizării : 
— nevoile supervizaților — siguranţă/securitate, să fie valorizaţi, respect, sprijin ; 
- nevoile Supervizorilor — autoritate, autoconştientizare, abilităţi de consiliere, 
munca cu grupuri, oferirea de feedback, sprijin. Fiecare dintre cele două părţi 
cer onestitate, punctualitate şi implicare din partea celeilalte părţi şi respect 
mutual. 

Având în vedere specificul muncii sociale din organizaţile şi instituţiile care oferă 
servicii de reabilitare, reintegrare socială a infractorilor şi de supraveghere, este nevoie 
de sprijin în procesul supervizării pentru realizarea obiectivelor prin intermediul 
personalului angajat şi a prevenirii epuizării acestuia. 

O evaluare eficace ar trebui să aibă ca efect: îmbunătăţirea înţelegerii între asistentul 
social şi manager; să conducă la îmbunătăţirea performanţelor şi eficacităţii ; să 
încurajeze o bună practică ; să îmbunătăţească supervizarea ; să aibă ca rezultat acţiuni 
pozitive care să-l ajute pe asistentul social, incluzând instruire, sprijin şi dirijare 
(Morrison, 1993). 


2.2. Competenţele principale necesare asistenților sociali 


- să posede aptitudini de stabilire şi menţinere a relaţiilor adecvate şi eficace cu 
sistemul-client ; 
— să deţină cunoştinţele şi abilităţile necesare procesului de asistenţă socială : 
1. abilităţi de studiu social (colectarea datelor) ; 
2. abilităţi de diagnoză/evaluare a nevoilor privind următoarele sisteme-client : 
indivizi, familii, grupuri, organizaţii şi comunităţi ; 
3. abilităţi de intervenţie/tratament ; 
4. abilităţi de intervievare ; 
5. abilităţi de înregistrare a cazurilor sociale (organizare, gestionare şi comu- 
nicare). 
- abilităţi de planificare a programelor sociale ; 
— cunoştinţe privind monitorizarea şi evaluarea rezultatelor ; 
— să cunoască rolul şi modul de funcţionare ale organizaţiilor/instituţiilor de 
asistenţă şi protecţie socială: obiective, politici, proceduri ; 
— să cunoască importanţa şi funcţiile supervizării. 


O fişă comprehensivă necesară evaluării formale a performanţelor asistenţilor 
sociali, pe dimensiunile relevante pentru practicarea acestei profesii, este descrisă în 
tabelul 3. 

Scopul central al evaluării performanţelor prin supervizare este „să mărescă creşterea 
şi dezvoltarea organizaţiei prin îmbunătăţirea şi accelerarea creşterii şi dezvoltării 
angajaţilor săi” (A.C.O.P., 1989). 

Obiectivul de bază al supervizării este ajutarea personalului să asigure o bună 
calitate a serviciilor oferite clienţilor în sfera de preocupare a agenţiei. Aceasta 
presupune întrebarea referitoare la cine decide ce înseamnă un serviciu bun. Ar putea 
fi managementul. Ar putea fi profesioniştii personalului. Ar putea fi clienţii. 

Tabelul 3. Fişa de evaluare a performanțelor asistenţilor sociali 


Legislativ : posedă o minimă înţelegere legislativă 
necesară realizării sarcinilor postului pe care-l ocupă 
şi în plus posedă cunoştinţe specifice de drept în 
ariile specializate ale programelor sociale. 
Teorie: este capabil să producă/demonstreze evi- 
denţe în ce priveşte înţelegerea şi aplicarea teoriilor 
de asistenţă socială, cum ar fi: perspectiva siste- 
melor, terapia de familie, intervenţia în criză, 
munca cu grupurile. 
Evaluare-diagnostic : este capabil să producă o 
evaluare comprehensivă şi precisă, scrisă sau ver- 
bală a tuturor chestiunilor care influenţează poziţia 
clientului, care este la un asemenea standard şi rele- 
vanţă, încât face posibilă producerea planurilor de 
I. Performanţă | caz. 


profesională Planificare : acordă atenţie priorităţilor clientului, 
politicii şi resurselor de dezvoltare şi este capabil să 
producă un plan limitat în timp care include un 
proces de revizuire a cazului social. 


Aplicare : demonstrează o aptitudine de a lua deci- 
zii care permit punerea în practică şi progresul 
planului cazului, rămânând alert la schimbări ale 
circumstanțelor care cer revizuirea şi amendarea 
unor astfel de planuri. 


Răspundere : este capabil să-şi asume responsa- 
bilitatea pentru propria practică, luând în consi- 
derare şi beneficiind de facilităţile supervizării, 
consultării şi perfecţionării profesionale. A demon- 
strat aptitudinea de a folosi în mod eficace 
autoritatea. 


Încredere în sine : este capabil să demonstreze 
eficace convingerea fermă prin prezentarea per- 
sonală, atât orală, cât şi scrisă, în orice situaţie/ 
mediu. 


Demn de încredere : este capabil să demonstreze 
autodisciplină în îndeplinirea angajamentelor şi în 
folosirea eficace a timpului. 


Flexibilitate : a arătat aptitudinea de a răspunde şi a 
personală se adapta la situaţii schimbătoare, atât prevăzute cât 

şi neprevăzute. 

Muncă în echipă: lucrează bine cu colegii şi con- 

tribuie la eficacitatea grupului. 

Comunicare : a demonstrat aptitudinea de a asculta, 

asimila, şi a transmite informaţia. Posedă claritate în 

gândire şi aptitudinea de a exprima puncte de vedere 

şi sentimente în consecinţă (acord, adecvat). 

Autocunoaştere : înţelege efectele propriului com- 
portament asupra altor oameni, astfel încât este 
capabil să acţioneze eficace în toate situaţiile/ 
mediile. 


Integritate : a demonstrat acţiuni deschise şi oneste 
care vizează permanent realizarea obiectivelor pro- 
fesionale, păstrând în acelaşi timp confidenţialitatea. 
Iniţiativă : poate indica o aptitudine de a inova, de 
a fi creativ şi de a aplica un astfel de fler (perspica- 
citate) în practică. 

Implicare : a ilustrat mobilitate (vioiciune, curaj) în 
abordarea muncii cu energie şi hotărâre/fermitate. 


Credibilitate : este respectat de colegi şi alţi pro- 
fesionişti şi este capabil de asemenea să demonstreze 
performanţă în formarea relaţiilor de muncă eficace 
cu clienţii. 

Administrativ 

i) Înregistrarea : păstrează înregistrări (consemnări, 
rapoarte, procese-verbale) precise, corecte şi la zi, 
aşa cum sunt ele cerute de către politica judeţului. 


ii) Managementul înregistrărilor cazurilor : 
termină/încheie toate procesele administrative care 
asigură furnizarea pertinentă a serviciilor şi satisfa- 
cerea cerinţelor organizaţionale/instituţionale/ 
departamentale. 

iii) Raportarea : pregăteşte şi prezintă înregistrări 
formale clare şi precise. 

Managementul timpului : Este capabil să planifice, 
să stabilească priorităţile şi să revizuiască programele 
de lucru care permit folosirea cea mai eficientă şi 


III. Performantă | productivă a timpului. 


procedurală = —— —— — 
Tehnologie : conştientizează şi înţelege utilitatea 


tehnologiei şi caută să-i folosească potenţialul. 


Politică şi resurse : 


i) Cunoştinţe : Este conştient de politica generală 
a judeţului şi este capabil să identifice surse pentru 
o direcţie specifică şi mai detaliată. 

ii) Resurse interne : este capabil să demonstreze 
înţelegerea structurii care permite maximizarea 
potenţialului resurselor, astfel încât face posibil 
accesul la cunoştinţe şi sfaturi/sugestii care sporesc 
performanţa. 


iii) Resurse externe : cunoaşte resursele existe în 
serviciul judeţean şi în afara acestuia şi a demonstrat 
aptitudinea de a le mobiliza în beneficiul clienţilor. 


Legendă : 1 = nesatisfăcător, 2 = satisfăcător, 3 = bine, 4 = foarte bine, 5 = excelent 

3. Strategii de atragere de fonduri pentru organizaţiile 
furnizoare de servicii sociale 


Ţinând cont de faza de dezvoltare în care se află serviciile de asistenţă socială din 
România, managerii organizaţiilor nonprofit din acest domeniu trebuie să fie preocupaţi 
de dezvoltarea organizaţiei pe care o conduc, aceasta implicând cu prioritate obţinerea 
de resurse financiare şi adaptarea la condiţiile, în continuă schimbare, din mediul 
organizaţional extern. Pentru îndeplinirea acesui deziderat, managerii au nevoie de 
abilităţi foarte bune de relaţionare, pe care să le utilizeze la realizarea legăturii dintre 
organizaţia lor şi celelalte organizaţii şi instituţii din exterior. Ei trebuie să posede 
cunoştinţe despre sursele de finanţare şi să ştie să atragă fonduri în modalităţi eficace 
şi eficiente. O organizaţie nonprofit de succes trebuie să deţină surse de finanţare solide 
şi multiple, atât guvernamentale, cât şi neguvernamentale. 

Pentru obţinerea succesului şi asigurarea stabilităţii financiare pe termen lung, 
organizaţiile nonprofit trebui să pună accent pe atragerea de fonduri susţinute şi diverse. 
Organizațiile neguvernamentale fără scop lucrativ, denumite în continuare ONG-uri, ar 
trebui să acorde atenţie sporită ajutorului financiar provenit din sectorul privat, nu din 
surse guvernamentale. 

Atragerea de fonduri este un proces organizat de creare de relaţii şi de cerere de 
fonduri sau alte resurse şi ofertă de oportunităţi adresate partenerilor. Obţinerea de 
fonduri este un bun mijloc de cooperare. Este foarte important ca în atragerea de 
fonduri să nu se piardă o sursă valoroasă. Aceasta se poate realiza de către o singură 
persoană sau de către o echipă, depinzând de fondurile disponibile şi de metodele 
abordate. Fondurile trebuie puse la dispoziţia beneficiarului cu cel puţin şase luni în 
avans. Cu cât sursele de finanţare sunt mai variate, cu atât organizaţia va fi mai stabilă. 
Firmele constituie un finanţator deosebit pentru organizaţiile neguvernamentale. 

O organizaţie cu un management financiar bun îşi poate estima cu uşurinţă costurile 
pentru diferite activităţi, poate elabora un buget anual, care este punctul de plecare 
pentru activităţile de atragere a fondurilor. 

Atragerea de fonduri a devenit o activitate internă a multor organizaţii, o activitate 
care se profesionalizează şi se dezvoltă în direcţii multiple : protecţia mediului, demo- 
craţie/drepturile omului, social, restructurare economică, în domeniul cultural etc. 

Organizațiile nonprofit utilizează o gamă variată de strategii şi metode pentru 
obţinerea fondurilor necesare funcţionării lor, dintre acestea le menţionăm pe cele mai 
cunoscute, cu aplicabilitate demonstrată şi în România : 

1. cererile/proiectele de finanţare ; 
solicitarea directă ; 
sponsorizările ; 
activităţile comerciale ; 
cotizaţiile de la membri ; 
evenimentele speciale ; 
metoda donațiilor prin deduceri salariale ; 
mecanismul prevederii „2%”. 


So. li ii bo 

3.1. Intocmirea eficace a proiectului de finanţare 
a programelor sociale 


Această secţiune oferă informaţii despre cum ar trebui întocmite proiectele de finanţare 
către potenţialii donatori din structurile guvernamentale şi neguvernamentale pentru a 
fi eficace. 

Definirea conceptelor : subvenție sau donație — o sumă de bani dată unei organizaţii 
sau unui individ pentru a soluţiona o problemă sau nevoie a comunităţii ; contract — o 
convenţie, un acord legal, în care se specifică serviciile care vor fi furnizate şi 
rezultatele aşteptate în schimbul resurselor oferite ; propunere - documentul scris care 
este pregătit pentru a solicita fonduri băneşti. 


3.1.1. Definirea cererii/propunerii de finanțare 


a) Reprezintă un proiect pe care-l creează solicitantul cu scopul de a rezolva o 
problemă socială reală şi presantă, prezentată împreună cu soluţiile propuse. 

b) Prezintă un plan de acţiune detaliat, care va fi pus în aplicare. 

c) Este o solicitare/cerere, nu o rugăminte/cerşetorie. E o solicitare bine gândită, 
nu o cerere făcută de cineva cuprins de panică. 

d) Este un instrument de convingere/persuasiune. Convingi pe cineva să vadă 
lucrurile aşa cum le percepi tu. Îl determini să înţeleagă punctul tău de vedere 
şi să cadă de acord cu proiectul propus. ÎL determini pe sponsor/finanţator să 
creadă că dă o utilizare sigură a fondurilor sale băneşti. 

e) Este o promisiune şi un angajament. Promiţi să rezolvi o problemă socială şi 
în acelaşi timp te angajezi să respecţi planul propus dacă obţii finanţarea (The 
Institute for Local Government and Public Service, 1995). 


Etapele dezvoltării unui proiect de finanţare : 


la. Scopurile organizaţiei 

1b. Ideea proiectului iniţial 

1c. Evaluarea competenţei 

2. Evaluarea nevoii pentru idee 

3a. Colectarea datelor necesare 

3b. Identificarea abordărilor alternative 
3c. Construirea sprijinului şi implicării 
4. Selectarea sursei de finanţare 

5. Planificarea redactării propunerii 
6. Scrierea proiectului de finanţare 

7. Depunerea proiectului la donator 


Adaptare după Hall (1988) 


3.1.2. Componentele standard ale unui proiect/cereri de finanţare 


Componentele-cheie ale cererii de finanţare sunt: afirmarea problemei, obiectivele, 
metodele, evaluarea şi bugetul. Celelalte elemente descrise mai jos reprezintă aspectele 
de piaţă ale proiectului de finanţare. 

Scrisoarea însoțitoare relietează trăsăturile cele mai probabile să intereseze pe 
donator. Ar fi util să relateze cum a fost selectat potenţialul finanţator şi de ce 
consideră organizaţia că acesta va fi interesat de propunerea respectivă, stabilind 
astfel o punte de legătură între cele două organizaţii. Aceasta trebuie să cuprindă 
următoarele : 
sigla şi ştampila organizaţiei ; 
persoana căreia îi este adresată ; 
denumirea şi scopul proiectului ; 
identificarea persoanei(lor) de contact din organizaţie, telefon/fax/adresă ; 
încheierea indică următorul pas care se face (telefonează la o anumită dată etc.) ; 
semnătura preşedintelui consiliului de conducere al organizaţiei sau a directorului 
executiv. 


ca) Ma al dala 


Este necesar să se specifice tipul de sprijn pe care-l caută organizaţia. Mai jos este 
prezentat un model posibil de scrisoare însoţitoare. 


Cerere de finanţare către 

Denumirea organizaţiei : 

Nr. de înregistrare : Judecătoria : 

Adresa : 

Telefon : : E-mail : 
Perioada de desfăşurare : Coordonatorul proiectului : 


Titlul proiectului : 


Scopul proiectului : 

Suma totală necesară : uma solicitată : 

Data depunerii cererii : emnătura coordonatorului de proiect : 
Una dintre semnăturile autorizate : 

Ştampila organizaţiei : 


Z 


Incheiere : 


Rezumatul proiectului. Scopul rezumatului este să prezinte sintetic toată informaţia 
de care are nevoie donatorul. Trebuie să descrie scopul proiectului, bugetul total pentru 
proiect şi suma concretă solicitată sponsorului, planul de acţiune şi rezultatele 
anticipate. De obicei rezumatul este inclus în prima secţiune a proiectului sau în 
scrisoarea însoţitoare. Trebuie să fie concis, scurt, clar, interesant şi nu ar trebui să 
depăşească lungimea unei pagini. 

Deşi rezumatul apare la începutul cererii de finanţare, ar trebui să fie ultima piesă 
pe care o scriem, după ce ne-am documentat deja asupra celorlalte părţi ale proiectului 
de finanţare: credibilitatea donatarului, problema sau nevoia care se doreşte a fi 
rezolvată, obiectivele proiectului, metodele de punere în aplicare a planului de acţiune, 
costul total, fondurile băneşti deja obţinute şi suma solicitată acestui potenţial sponsor. 
Astfel, vom deţine informaţiile esenţiale pentru redactarea eficace a sumarului sau 
rezumatului. Acesta este adesea singurul element citit de către finanţator şi determină 
includerea solicitării noastre într-una dintre categoriile: „da”, „nu”, „poate”. 

Prezentarea organizaţiei. Este necesară familiarizarea potenţialului donator cu 
programele şi realizările organizaţiei, furnizarea unor informaţii suficiente despre 
istoria organizaţiei în scopul construirii încrederii în capacitatea echipei de a realiza cu 
succes proiectul propus. În această secţiune va fi afirmată misiunea organizaţiei, o 
scurtă descriere a activităţilor, accentuând realizările relevante, premii sau recunoaşteri 
primite şi sursele de sprijin financiar actual. Un exemplu simplu de misiune a orga- 
nizaţiei ar putea fi următorul: „Organizaţia noastră sprijină reabilitarea, reintegrarea 
socioprofesională a infractorilor şi protecţia comunităţii”. Într-o formulare completă, 
afirmarea misiunii ar trebui să includă următoarele dimensiuni : scopul global, un 
indicator al țintei majore a sistemului ; identitatea, care indică propria imagine a 
organizaţiei sau instituţiei despre sine ; valorile, o afirmare a filosofiei şi valorilor 
pentru care militează sistemul ; politicile majore, o afirmare a politicilor care rezultă 
din valorile expuse de sistem. Politicile indică modurile în care sistemul îşi urmăreşte 
scopurile (Egan, 1985). 

Prezentarea organizaţiei conţine următoarele elemente specifice : stabileşte clar 
cine solicită fondurile băneşti, descrie scopurile şi obiectivele organizaţiei, programele 
şi activităţile, clienţii sau constituenţii, structura organizaţională (consiliul de condu- 
cere, personalul angajat, voluntarii). 

Scopul organizaţiei este rezultatul final pe care-l urmăreşte aceasta prin întreaga sa 
activitate şi se formulează utilizând un verb la modul infinitiv, care să indice o 
schimbare a stării, cum ar fi: a scădea, a îmbunătăţi, a creşte, a descrește, a micşora, 
a preveni, a elimina. De asemenea, în formularea scopului este necesar să fie identificată 
problema sau situaţia care se doreşte să fie schimbată şi, facultativ, pot fi identificaţi şi 
beneficiarii. Exemple de scopuri relaţionate cu probațiunea, folosită în sensul de 
programe de pedepsire pentru adulți şi minori care au săvârşit fapte prevăzute de legea 
penală, pot fi următoarele : „de a resocializa minorii care au săvârşit fapte penale”, 
„de a elimina efectul negativ al mediului din penitenciar pentru condamnaţii care au 
comis infracţiuni cu un grad scăzut de pericol social”, „de a preveni stigmatizarea 
condamnaților care execută sancţiuni neprivative de libertate”, „de a creşte şansele de 
integrare socială a infractorilor în comunitatea nondelincvenţilor”, „de a scădea 
costurile economice ale statului privind reeducarea infractorilor”. 

Introducerea asigură evidențe despre realizările/performanţele organizaţiei şi califi- 
cările sale pentru a fi finanțată, furnizează statistici care vin în sprijinul realizărilor, 
oferă menţionări/citări şi alte dovezi/aprobări referitoare la realizările organizaţiei, 
sprijină calificări în aria de activitate în care sunt căutate fondurile băneşti (de exemplu, 
cercetare, pregătire vocaţională), conduce logic la afirmarea problemei, este interesantă, 
cât de scurtă cu putinţă şi e lipsită de jargon. 

Vor fi oferite aici informaţii despre credibilitatea organizaţiei, prin care donatorul 
să fie convins că organizaţia are aptitudinea de a produce rezultatele scontate şi că este 
demnă de investiţia sa. 


Afirmarea problemei sau evaluarea nevoii. Se recomandă afirmarea simplă şi 
clară a problemei sau nevoii pe care o adresează proiectul. O atenţie deosebită 
trebuie acordată îngustării problemei în limite care sunt rezolvabile în cadrul şi 
scopul proiectului. Să nu fie copleşitoare ca dimensiune sau complexitate. Să nu 

încerce să rezolve toate problemele unei comunităţi, ci să se centreze pe nevoi specifice. 
Problema ar trebui să se încadreze în scopul declarat al agenţiei şi să fie relaţionată cu 
scopurile şi obiectivele organizaţiei solicitantului. 

Descrierea trebuie să cuprindă evidențe statistice actuale că problema există, 
afirmaţii care provin de la autorităţi publice, să fie formulată în termeni de nevoi şi 
probleme ale clienţilor — nu ale solicitantului. Aceasta este dezvoltată cu implicarea/ 
contribuţia clienţilor şi beneficiarilor. Pentru a dezvolta acest element al proiectului ar 
trebui să se dea răspuns cel puţin la următoarele întrebări : 

1. Care sunt persoanele a căror situaţie dorim să o schimbăm ? 

2. Unde se găseşte populaţia vizată? 

3. Ceproblemă specifică, întâmpinată de aceşti oameni, intenţionăm să o soluţionăm ? 

4. Când se manifestă problema respectivă ? 


Formularea problemei nu trebuie să conţină supoziţii fără acoperire în realitate. 
Alte caracteristici ale afirmării eficace a problemei sunt lipsa utilizării jargonului, 
expunerea interesantă şi cât mai scurtă cu putinţă. Trebuie construit un caz captivant, 
convingător, chiar irezistibil. 

Un exemplu al formulării problemei ar putea fi următorul : 

„Prea mulţi copii rromi din judeţul Mureş săvârşesc infracţiuni. Mai mult de 63% 
dintre minorii plasați în centrele de plasament în regim de urgenţă din judeţul Mureş 
sunt de etnie rromă. Se constată un grad ridicat de recidivă al acestei categorii de 
delincvenţi ; peste 73% dintre aceşti copii se întorc cel puţin o dată pe an în aceste 
centre de plasament, 32% dintre ei de două ori pe an, iar 8% mai mult de două ori 
anual. Majoritatea lor sunt din municipiul Târgu-Mureş. 80% dintre copiii internaţi în 
centrele respective au vârsta sub 12 ani. Numărul acestor delincvenţi este în continuă 
creştere. În ianuarie 1999, numărul mediu de copii internaţi a fost de 23, întrunind un 
număr de 706 zile de staţionare, numărul fluctuaţiilor de externare/internare a atins 
cifra de 29 pe zi. 

Se constată lipsa unui program guvernamental coerent de reeducare, resocializare şi 
reinserţie familială a minorilor delincvenţi de etnie rromă, lipsa unui dialog constructiv 
între instituţiile statului şi familiile acestor minori delincvenţi, precum şi etichetarea 
acestor copii şi a familiilor lor ca având «ocupaţii» antisociale (hoţie, înşelăciune etc.). 

Este necesară scoaterea minorilor rromi din mediul infracţional şi oferirea unei 
alternative reale de reintegrare în societate. După plecarea din centrele de plasament, 
copiii care au abandonat şcoala nu mai sunt primiţi în şcolile de masă şi nu pot să-şi 
continue studiile. Cei care doresc să fie alfabetizaţi nu sunt orientaţi către astfel de 
servicii. Centrele de plasament amintite nu dispun de personal calificat care să medieze 
relaţia minor-şcoală-grup de egali. 

Ca urmare a aspectelor arătate mai sus, organizaţia noastră propune un proiect care 
vizează reeducarea şi reinserţia socială adecvată a minorilor delincvenţi de etnie rromă 
din centrele de primire minori din judeţul Mureş”. 


Obiectivele programului descriu rezultatele donaţiei exprimate în termeni măsu- 
rabili, clarifică ceea ce se doreşte cu exactitate să se realizeze, răspund la întrebarea 
„Cum s-ar prezenta situaţia dacă ar fi schimbată ? ”. Obiectivele se bazează pe aşteptări 
realiste despre rezultatele anticipate ale proiectului. Obiectivele reprezintă rezultatele 

finale, impactul proiectului, ele nu se confundă cu metodele sau mijloacele de realizare 
a programului propus, care descriu procesul prin intermediul căruia vor fi realizate 
obiectivele. Obiectivele răspund la întrebarea „ce”, iar metodele la întrebarea „cum”. 
Se recomandă formularea a cel puţin unui obiectiv pentru fiecare problemă sau nevoie 
implicată în formularea problemei. Acestea descriu populaţia care va beneficia, se 
afirmă data până la care vor fi realizate obiectivele. Numărul optim pentru un proiect 
se situează între 3 şi 5 obiective. Pentru a formula eficace obiectivele, este necesar să 
se dea răspuns următoarelor întrebări : 

1. Care sunt ariile esenţiale pe care intenţionaţi să le schimbaţi ? 
Ce segment al populaţiei va fi implicat în schimbare ? 
Care este direcţia şi sensul pe care le urmăriţi (îmbunătăţire, reducere etc.) ? 
Care este gradul sau proporţia schimbării pe care o doriţi? 
Care este termenul limită pentru realizarea gradului de schimbare propus? 


SA Pi 9 


Exemple de obiective ar putea fi următoarele : „Reducerea riscului de recidivă cu 
30% în cazul persoanelor care execută o pedeapsă privativă de libertate sau se află în 
arest preventiv în Penitenciarul Gherla, având o condamnare mai mică de zece ani de 
detenţie, persoane care nu au avut antecedente penale şi ale căror familii domiciliază în 
judeţul Cluj. Durata desfăşurării proiectului pilot este 15 mai 2000 - 15 mai 2001” ; 
„Reintegrarea în sistemul de învăţământ de masă a 50 de minori delincvenţi de etnie 
rromă din judeţul Mureş, în următorii doi ani.” Întrucât obiectivele asigură baza 
pentru evaluarea succesului programului social, acestea trebuie să fie clar formulate, să 
fie specifice, orientate spre problemă, măsurabile, „alocate” unei persoane sau grup 
care vor avea responsabilitatea îndeplinirii lor, limitate în timp şi realiste. 


Metodele descriu activităţile care se vor desfăşura pentru realizarea obiectivelor 
dorite, planul specific de acţiune pentru îndeplinirea obiectivelor şi derularea acestuia 
în timp. Acestea decurg firesc din probleme şi obiective, rezumă clar activităţile 
programului şi afirmă motivele pentru selectarea activităţilor. Pentru a elabora secţiunea 
metode a cererii de finanţare este necesar să se răspundă la următoarele întrebări : 
„Care sunt termenele fixe pentru diferite activităţi, pentru disponibilitatea anumitor 
resurse umane, materiale şi financiare ? ”, „Ce sarcini şi subsarcini trebuie realizate ? ”, 
„De ce au fost alese acestea şi nu altele ? ”, „Ce resurse umane (cine va pune planul în 
aplicare), materiale, financiare şi de timp sunt necesare pentru finalizarea sarcinilor ? ”, 
„Care sunt datele de începere şi terminare a diferitelor sarcini şi subsarcini ? ”, „Cum 
vor fi selectaţi participanţii ?”. 

Secţiunea metode descrie ordinea desfăşurării activităţilor, coordonarea programului 
(personalul), clienţii şi selectarea acestora. Aici este prezentată o proporţie rezonabilă 
de activităţi care pot fi desfăşurate în limitele de timp şi resurse ale programului şi se 
întocmesc orare şi diagrame adecvate de derulare a programului în timp sau un plan 
detaliat de punere în aplicare. 

Metodele trebuie să fie în concordanţă cu resursele specificate în buget. Metodele 
sau mijloacele trebuie să se regăsească în fiecare dimensiune a bugetului proiectului. 


Evaluarea este un proces de emitere a judecăților de valoare despre eficacitatea şi 
eficienţa utilizării subvenţiei băneşti. In urma evaluării se decide viitorul proiectului : 

continuarea, suspendarea, încetarea etc. Se prezintă un plan pentru determinarea 
gradului în care au fost îndeplinite obiectivele şi urmate metodele. Există mai multe 
feluri de evaluare în funcţie de natura proiectului. Cel mai des utilizate sunt monito- 
rizarea sau evaluarea procesului şi evaluarea utilității, adică a eficacităţii, iar dacă este 

1. evaluarea iniţială a nevoilor, de obicei cantitativă, pentru determinarea nivelului 
iniţial, a bazei de pornire; 

2. evaluarea formativă, la mijlocul perioadei de desfăşurare a proiectului, în mare 
parte cantitativă, pentru a determina dacă proiectul satisface obiectivele, dacă 
metodele proiectate sunt adecvate, recomandări de îmbunătăţire ; 

3. evaluarea finală sumativă, atât cantitativă, cât şi calitativă, pentru a determina 
dacă au fost îndeplinite obiectivele. 


În procesul de evaluare va trebui să se răspundă la întrebări de felul următor : „Care 
sunt rezultatele proiectului ?”, „Cum pot fi ele măsurate?”, „Cum ştiţi dacă aţi 
realizat sau nu obiectivele propuse ?”. Evaluarea poate fi internă sau externă. 

O evaluare trebuie să fie utilă şi utilizată. Folosirea diagramelor dă rezultate 
excelente în ilustrarea vizuală a impactului proiectului. Proiectul poate fi bine evaluat 
şi în cuvinte, răspunzând la întrebările : 

„Proiectul a fost necesar aşa cum l-aţi gândit iniţial ? ”, „Proiectul a fost necesar 
populaţiei ţintă iniţiale sau s-a dovedit mai util altui segment al populaţiei ?”, „Cum 
puteţi îmbunătăţi rezultatele proiectului ?”, „Ce parte din activitatea proiectului s-a 
desfăşurat cel mai bine şi în ce fel?”, „Ce parte a proiectului nu s-a desfăşurat sub 
nivelul aşteptărilor ?”, „Care a fost părerea participanţilor despre proiect ?”, „A fost 
suficient timpul pe care l-aţi planificat ? ”, „Bugetul a fost prea mic sau prea mare ?”, 
„Aţi schimbat metodologia pe parcursul proiectului ?”, „Dacă aţi schimbat metodo- 
logia, de ce aţi procedat astfel? ”, „Care sunt indicatorii de succes ai proiectului ? ”. 

La acestea se adaugă alte întrebări specifice fiecărui proiect concret. 

În această secţiune a cererii de finanţare se prezintă un plan pentru evaluarea şi 
modificarea metodelor în cursul desfăşurării programului, se precizează cine va face 
evaluarea şi cum au fost selectaţi aceşti oameni, se afirmă clar criteriile de succes. Tot 
aici este descris cum vor fi colectate/obţinute datele, este explicat orice instrument de 
testare sau chestionare care va fi folosit, este descris procesul de analiză a datelor şi 
orice rapoarte de evaluare care vor fi produse şi de către cine vor fi recepționate. 

Pentru o bună evaluare, sunt necesari oameni calificaţi în acest scop, întrebări şi 
metode adecvate, interpretare corectă, recomandări utile şi potrivite, comunicarea 
eficace a rezultatelor evaluării către toţi cei interesaţi de aceasta. 

Se recomandă începerea planificării evaluării simultan cu stabilirea obiectivelor. 
Costurile evaluării trebuie prevăzute în buget, reprezentând 3-5% din acesta. 


Finanţarea viitoare sau ulterioară descrie un plan pentru continuarea programului 
după terminarea sponsorizării cerute şi/sau disponibilitatea altor resurse necesare pentru 
punerea în aplicare a finanţării solicitate. 

Aici trebuie să se demonstreze că solicitantul s-a gândit şi la viitorul programului 
(dacă va fi extins). Este prezentat un plan specific pentru obţinerea finanţării viitoare 
dacă programul urmează să continue, descrie cum vor fi acoperite întreţinerea/susţinerea 
şi costurile programului în viitor (dacă donația e pentru construcţie), adresează viitorul 

organizaţiei, include comunitatea, sprijinul din partea autorităţilor publice şi posibi- 
lităţile de autofinanţare, arată o încredere minimă în sprijinul de viitor al donaţiei, nu 
ar trebui să afirme că organizaţia va căuta o altă donaţie, descrie cum vor fi obţinute 
alte fonduri, dacă sunt necesare pentru punerea în aplicare a donaţiei şi este însoţită de 
scrisori de angajament, dacă acestea sunt cerute. 


Bugetul reprezintă planul de acţiune al proiectului exprimat în valoare monetară. El 
descrie şi estimează precis veniturile şi cheltuielile pe care va trebui să le facă 
organizaţia pentru a realiza obiectivele din proiect: delimitează clar costurile de 
suportat de către sursa finanţatoare de cele asigurate de către alţi parteneri şi include 
itemii plătiţi din alte surse de finanţare. 

Bugetul se întocmeşte pe baza activităţilor planificate în secţiunea „metode” şi 
„evaluare”. Aici sunt confirmate secţiunile anterioare ale cererii de finanţare. Bugetul 
trebuie să formeze un tot unitar împreună cu celelalte componente ale proiectului de 
finanţare. Se precizează intervalul de timp pentru care este valabil bugetul respectiv şi 
când vor fi necesare anumite sume de bani. Este detaliat în toate aspectele, incluzând 
costurile proiectelor datorate la data demarării programului, dacă sunt diferite de data 
întocmirii solicitării actuale. Nu conţine sume neexplicate pentru întâmplări nepre- 
văzute. Include toţi itemii pentru care se plăteşte din alte surse şi toţi voluntarii. 
Detaliază beneficiile suplimentare (obţinute în plus pe lângă salariu), separat de salarii. 
Cuprinde toţi consultanţi. Detaliază separat toate costurile nonpersonal. Înglobează 
costurile indirecte acolo unde este cazul. 

Bugetul trebuie să fie suficient pentru realizarea sarcinilor descrise în naraţiune 
(relatare). Solicitarea unor fonduri care exced nevoile proiectului scade credibilitatea 
solicitantului. În general, sponsorul preferă o finanţare parţială a proiectului. Rubricile 
posibile sunt prezentate pe un exemplu simplu de întocmire a bugetului în rândurile 
care urmează. 


Format de buget pentru un proiect de finanţare al unei organizaţii nonprofit 


Personal : 

1. Plăţi salarii 

2. Beneficii, câştiguri suplimentare 
3. Plata serviciilor de consultanţă 
Subtotal : 


Nonpersonal sau administrative : 
Chirie 

Plata serviciilor publice (apă, căldură, gaz, electricitate, telefon etc.) 
Echipamente 

Rechizite de birou 

Deplasări şi întâlniri 
Publicitate 

Taxe de asigurări 

Expediţii poştale 

9. Tipărirea unor materiale 
Subtotal : 

Total: 


Il. 
2. 
3. 
4. 
5; 
6. 
Ti 
8. 


Adaptat după Margolin (1991). 

Anexele la proiectul de finanţare cuprind informaţii care fac proiectul mai credibil 
şi mai inteligibil (ele depind de finanţator în privinţa conţinutului). Anexele standard 
cuprind de obicei elemente cum sunt: curriculum vitae al coordonatorilor de program 
şi al personalului-cheie, lista membrilor consiliului de conducere al organizaţiei, un act 
doveditor că organizaţia este cu scop nelucrativ, o hartă care localizează sediul organi- 
zaţiei, informaţii despre contul bancar al organizaţiei, alte oferte de sprijin financiar 
din partea altor donatori, scrisori de sprijin, broşuri şi articole apărute în mass-media 
despre orgnizaţia solicitantă, rapoarte anuale, date statistice relevante şi alte componente 
în funcţie de ceea ce solicită sponsorul în mod expres. 

După Coley şi Scheinberg (1990), aspectele deficitare întâlnite cel mai frecvent în 
cererile de finanţare sunt: 

- problema adresată este nesemnificativă ; 

— lipsa clarităţii asupra modului cum urmează a fi folosiţi banii ; 

— natura problemei este neclară ; 

— metode nepotrivite pentru soluţionarea problemei ; 

— documentarea inadecvată a problemei ; 

— metodele nu se potrivesc cu amploarea problemei ; 

— nu există un plan clar pentru evaluarea programului ; 

- obiectivele nu sunt măsurabile ; 

- planificarea desfăşurării în timp a programului este nerealistă ; 

— complexitatea problemei depăşeşte adresabilitatea ; 

- organizaţia nu deţine evidențe (înregistrări documentate) în aria problemei ; 

- absenţa implicării comunităţii în procesul de planificare. 


Pentru a avea succes, este important şi limbajul folosit, stilul şi claritatea exprimării. 
Se recomandă folosirea diatezei active, evitarea jargonului, propoziţii simple afirmative, 
paragrafe scurte şi argumente bazate pe fapte, nu pe atractivitatea emoţională a proiectului. 

Este util ca forma finală a cererii să fie redactată coerent de către una şi aceeaşi 
persoană şi să fie revizuită şi de către o persoană care nu este familiară cu proiectul şi 
nu cunoaşte domeniul respectiv, pentru a verifica inteligibilitatea proiectului nostru şi 
absenţa jargonului de specialitate. 

Întocmirea eficace a cererilor de finanţare este considerată de mulţi autori o artă 
atât politică, cât şi tehnică. 


3.2. Solicitarea directă (corespondenţa directă) 


Solicitarea directă este o scrisoare adresată unei persoane fizice sau juridice - potenţial 
finanţator — în care se prezintă motivul solicitării suportului financiar, precum şi suma 
solicitată (Klein, 1994, p. 58). Această strategie de colectare a fondurilor a fost puţin 
utilizată până în prezent în România din cauza necunoaşterii metodei, a lipsei dona- 
torilor, a lipsei unei clase mijlocii, a lipsei unor facilităţi fiscale stimulative pentru 
persoanele fizice şi juridice, a lipsei instituţiilor care să asiste procesul, a lipsei sau 
preţului foarte ridicat al experţilor care să elaboreze scrisorile. 

Atragerea fondurilor prin această metodă are la bază argumente care pledează în 
favoarea utilizării acesteia în România : 

- formarea unei clase sociale de mijloc ; 


644 TRATAT DE ASISTENŢĂ SOCIALĂ 


— creşterea numărului întreprinderilor rentabile ; 

— existenţa legii sponsorizării permite creşterea numărului agenţilor economici 
dispuşi să facă donaţii ; 

— creşterea numărului cetăţenilor străini şi a firmelor străine care desfăşoară 
activităţi în România. 


Cea mai simplă solicitare directă este „solicitarea de contribuţie”. Acest tip de 
scrisoare este utilizat de organizaţii care lucrează în domeniul serviciilor sociale. 
Scrisoarea informează un potenţial finanţator că a fost selectat ca membru al unei 
organizaţii neguvernamentale. Aceasta va conţine şi un mesaj prin care i se comunică 
despre cadourile care i se vor oferi: 

a) mesajul scrisorii trebuie să fie: provocator, să promită un beneficiu, să folo- 

sească verbe de acţiune, să fie personal. 

b) pentru motivarea donatorului, i se oferă acestuia un cadou în avans şi unul la 
sfârşit, după primirea donaţiei, pentru a crea un sentiment de obligaţie, pentru 
a transforma un donator potenţialul într-unul real ; 

c) succesul unei solicitări directe trebuie să conţină următoarele elemente : oferta 
unui avantaj financiar, premii tridimensionale, mesaj personalizat. Se recomandă 
utilizarea plicurilor fără fereastră ; 

d) această metodă se foloseşte pentru creşterea valorii beneficiilor (World Learning 
Democracy Network Program, 1999). 


3.3. Sponsorizarea 


Sponsorizările sunt un mijloc important în atragerea fondurilor pentru organizaţiile 
neguvernamentale. 

„Sponsorizarea este actul juridic prin care două persoane convin cu privire la 
transferul dreptului de proprietate asupra unor bunuri materiale sau mijloace financiare, 
pentru susţinerea de activităţi fără scop lucrativ, desfăşurate de către una dintre părţi, 
denumită beneficiarul sponsorizării” (articolul 1, alineatul 1, din Legea nr. 32/1994 
privind sponsorizarea). 

„Mecenatul este un act de liberalitate prin care o persoană fizică sau juridică, 
numită mecena, transferă, fără obligaţie de contrapartidă directă sau indirectă, dreptul 
său de proprietate asupra unor bunuri materiale sau mijloace financiare către o persoană 
fizică, ca activitate filantropică cu caracter umanitar, pentru desfăşurarea unor activităţi 
în domeniile : cultural, artistic, medico-sanitar sau ştiinţific, cercetare fundamentală şi 
aplicată.” Existenţa şi conţinutul actului de mecenat se dovedesc prin forma autentică 
în care se vor specifica obiectul, durata şi valoarea acestuia (articolul 1, alineatul 3, din 
Legea nr. 32/1994 privind sponsorizarea). 

Efectuarea sponsorizării sau a mecenatului se fac conform legilor aflate în vigoare 
în România (Legea nr. 32/1994, Ordonanţa nr. 36/1998, Ordonanţa nr. 83/2001), care 
concură la conceperea şi derularea unor proiecte ale ONG-urilor. Firmele sunt cele 
care acordă sponsorizări, având ca scop producerea unor bunuri sau servicii şi realizarea 
unui profit, nu donare de fonduri. Implicarea acestora se face având la bază motivații 
importante. Un proiect de succes depinde de stabilirea unei bune legături cu persoane 
din interiorul firmei. 

Strategia de atragere de fonduri aleasă de organizaţie trebuie să ţină cont de stadiul 
în care se află relaţia cu donatorul, de soliditatea acesteia, de respectul şi stima 
cultivate faţă de donator. Această implicare presupune existenţa unor factori: 

1) există o nevoie percepută; 

2) există încredere ; 

3) abordarea este eficientă ; 

4) abordarea oferă soluţii de durată ; 

5) firma identifică valoarea adăugată ; 

6) proiectul acoperă o nişă clară; 

7) proiectul oferă credibilitate. 


Firmele care participă cu regularitate în proiecte sociale percep în acestea o 
contribuţie : financiară, cu idei, expertiză şi resurse umane. Firma are opțiunea să se 
implice în a oferi ajutor organizaţiei, nu obligația. 

Organizațiile care solicită sponsorizări trebuie să cunoască foarte bine date esenţiale 
despre potenţiala firmă donatoare : profilul acesteia, motivaţia pentru care se implică, 
beneficiile pe care le urmăreşte etc. Donatorul poate achita suma stabilită fie în 
numerar, fie prin virament bancar în contul beneficiarului. Persoana juridică poate 
face sponsorizări tot timpul anului, iar la evidenţa financiară anuală să rectifice sumele 
prevăzute pentru sponsorizare şi să le scadă din impozitul pe profit. 

În atragerea de fonduri se practică trei strategii : 

1) donația din impuls ; 

2) donația din obişnuinţă ; 

3) donația din loialitate. 


Firmele acordă sponsorizări sau granturi pentru : 

- a atrage bunăvoința comunităţii ; 

- a sprijini organizaţii cu care au o relaţie solidă; 
- pentru satisfacerea unui interes propriu. 


Practicarea sponsorizărilor sau donațiilor salariale, combinate cu programe de 
voluntariat corporatist, dau posibilitate angajaţilor să înţeleagă implicarea socială a 
firmei, cu beneficii pentru firmă şi organizaţie. 

Deşi au fost dramatice, inundaţiile (din anul 2006) au constituit un prilej pentru 
organizaţii să atragă fonduri, să răspundă unor nevoi reale, care se axau pe misiunea 
organizaţiei şi care puteau să le aducă un capital de imagine în comunitatea în care îşi 
desfăşurau activitatea. Companiile au văzut repede această oportunitate şi au acţionat 
ca atare. 


3.4. Activităţile comerciale 


Conform legii, organizaţiile neguvernamentale au dreptul să înfiinţeze societăţi comer- 
ciale, având ca scop obţinerea unui profit care poate fi direcționat către necesităţile 
organizaţiei. 

Deşi organizaţiile neguvernamentale sunt nonprofit, pot utiliza această metodă 
pentru atragerea fondurilor prin desfăşurarea unor activităţi care să aducă un venit 
organizaţiei, neafectând acest statut. 

În cazul în care utilizează asemenea metodă, organizaţia se va supune legilor pieţei. 
Pentru a evita un impact negativ asupra imaginii, activităţile pe care le desfăşoară 
organizaţia trebuie să fie legate de profilul acesteia. Pentru desfăşurarea în condiţii 
legale a acestor activităţi există două metode : 

a) desfăşurarea activităţilor comerciale prin intermediul ONG-ului. Această acti- 
vitate stă numai la dispoziţia asociaţiilor - conform legislaţiei existente. Funda- 
ţiile nu au voie să desfăşoare activităţi generatoare de venit. Este interzis ca 
acest venit să fie distribuit membrilor organizaţiei sau altor persoane ; 

b) desfăşurarea activităţilor printr-un agent economic. 


3.5. Cotizaţiile membrilor 


Această perspectivă este o metodă democratică, rapidă, viabilă de strângere de fonduri 
pe termen lung. Sumele obţinute din cotizaţii contribuie la creşterea independenţei 
organizaţiei faţă de finanţările internaţionale şi guvernamentale. Este o metodă sigură, 
care permite conducerii organizaţiei să afle care sunt cele mai apreciate programe sau 
proiecte chiar de la membrii comunităţii în slujba căreia acţionează, ajutând la ghidarea 
în definirea noilor direcţii de activitate. 

Cotizaţiile reprezintă o mică parte din bugetul anual, demonstrând suportul avut în 
comunitate. Banii sosesc din momentul în care se începe atragerea membrilor. Valoarea 
cotizaţiei se stabileşte la un nivel la care majoritatea membrilor să poată plăti, fără un 
disconfort financiar. În stabilirea valorii cotizaţiei trebuie avute în vedere beneficiile 
care se acordă membrilor. Această valoare trebuie să fie corelată cu numărul şi valoarea 
beneficiilor. 

Felul cotizaţiei trebuie cunoscut de fiecare membru : 

-  cotizaţie brută, cea primită de la membri ; 

—  cotizaţie netă, cea care rezultă în urma scăderii valorii beneficiilor care se oferă 

membrilor. 


Cotizaţiile contribuie la finanţarea programelor, la creşterea numărului de membri 
şi la întărirea organizaţiei. De asemenea, acestea contribuie la stabilizarea membrilor 
şi creează legături cu organizaţia, iar satisfacția este reciprocă (World Learning 
Democracy Network Program, 1999, pp. 75-77). 


3.6. Evenimentele speciale 


Acestea sunt o modalitate de atragere de fonduri şi implicare a oamenilor în susţinerea 
unei organizaţii sau a unei cauze nobile. Ele sunt bune ocazii pentru solicitarea unei 
finanţări. 

În planificarea unui eveniment special se stabileşte scopul şi obiectivele eveni- 
mentului — obiectivele financiare şi nonfinanciare. Felul în care se organizează eve- 
nimentul şi modul în care va acţiona echipa vor ajuta la transmiterea unui mesaj. Dacă 
se promovează spiritul de echipă, se oferă un eveniment care să-i unească pe oameni, 
contribuie la întâlnirea beneficiarilor cu finanţatorii ; asemenea evenimente pot fi 
bazaruri, tombole, licitaţii, spectacole, excursii, croaziere. Este necesar să se facă 

publicitate evenimentului proporţional cu interesul pe care îl prezintă (anunţarea şi 
invitarea presei, lipirea de afişe). 

Sunt cunoscute diferite tipuri de evenimente speciale : baluri, dineuri, petreceri etc. 
Este important modul în care evenimentul ajută la realizarea obiectivelor organizaţiei. 
Trebuie găsit un eveniment care poate fi uşor asociat cu organizaţia pe care o reprezintă 
membrii săi. Ar trebui să se evite reluarea evenimentului altei organizaţii, să existe 
originalitate în abordare şi elemente care particularizează organizaţia. 

Un eveniment dobândeşte identitate dacă reuşeşte să îşi păstreze donatorii în timp. 
Se recomandă să se găsească modalitatea pentru minimalizarea costului evenimentului. 
Un bun mijloc este scăderea costurilor prin obţinerea sponsorizărilor în produse 
(răcoritoare, gustări) pentru eveniment. Este bine ca bugetul alocat evenimentului să 
nu depăşească suma pe care organizaţia îşi permite să o piardă. Un eveniment nu se 
adoptă, ci se adaptează la contextul organizaţiei. Este necesară conceperea scenariilor 
alternative pentru situaţii care pot afecta negativ evenimentul. 

După terminarea evenimentului se face evaluarea acestuia, folosind ca indicatori : 
sumele colectate, numărul de participanţi, numărul de donatori, cost per participant. 
Un eveniment reuşit devine o tradiţie în comunitate. Evenimentul eșuează când: 
costurile sunt prea mari, se solicită prea puţin, iar aşteptările sunt nerealiste. Succesul 
unui eveniment se apreciază prin eficienţă, nu prin originalitate, prin structura şi planul 
închegat (Seltzer, 1987). 


3.7. Metoda donațiilor prin deduceri salariale 


3.7.1. Definiția metodei 


Metoda deducerii salariale este un model eficace prin care o companie/firmă poate 
ajuta financiar o organizaţie nonprofit cu participarea directă a angajaţilor săi, care fac 
donaţii financiare lunare prin reținerea din salariu a unei sume care se virează în contul 
organizaţiei beneficiare. 


3.7.2. Modul de aplicare a metodei 


În practicarea eficace a acestei metode se impune parcurgerea următorilor paşi : 

1. Întâlnirea angajaţilor firmei cu reprezentanţi ai organizaţiei beneficiare pentru a 
afla scopul strângerii de fonduri ; 

2. declararea şi consemnarea acordului angajaţilor de a face donaţii financiare 
lunare ; 

3. reținerea sumelor stabilite de către companie şi virarea acestora în contul 
organizaţiei beneficiare ; 

4. prezentarea de informaţii periodice angajaţilor şi companiei de către organizaţia 
ajutată despre modul de folosire a sumelor donate ; 

5. analiza finală anuală asupra modului de desfăşurare a programului, conform 
scopului stabilit, încheiat cu opţiunea angajaţilor de reînnoire a angajamentului 
sau nu. 

3.7.3. Avantajele deducerilor salariale 


Orice firmă/companie urmăreşte, prin activităţile sale, obţinerea profitului. Acesta este 
determinat de mediul de desfăşurare a activităţii, de angajaţii şi clienţii săi. Bogăția 
acestora este direct proporţională cu cea a companiei. Metoda donațiilor salariale este 
furnizoare de câştig pentru organizaţia primitoare de fonduri, pentru companie şi 
pentru angajaţii săi. 

a) Pentru angajaţi este un mod simplu de donaţie pentru cei care fac acte de 
caritate ; unele probleme comunitare pot fi rezolvate prin implicarea directă a 
angajaţilor care aparţin acelei comunităţi ; prin acţiunile de caritate în care se 
implică, creşte stima de sine şi satisfacția emoţională a salariaţilor ; sumele mici 
donate lunar nu afectează simţitor bugetul angajatului ; condiţiile stabilite între 
donator şi beneficiar pot fi modificate, continuate sau întrerupte, după dorinţa 
angajatului ; donația poate rămâne anonimă. 

b) Pentru companie : angajaţii devin mai loiali firmei/companiei, le creşte motivaţia 
şi eficienţa muncii; relaţiile dintre angajat şi angajator se îmbunătăţesc ; se 
îmbunătăţeşte imaginea firmei în comunitate ; demonstrează sprijinul comunităţii 
pentru o cauză nobilă şi munca în parteneriat cu comunitatea ; imaginea com- 
paniei va fi a unei firme care doreşte creşterea bunăstării angajaţilor ; 

c) Pentru organizaţie, ONG: i se asigură un venit constant; poate desfăşura 
programe noi şi să le îmbunătăţească pe cele existente. 


3.7.4. Exemple din România 


Compania de comunicaţii Conex a început în 1998 un program de donaţii salariale. 
Fondurile rezultate au fost trimise spre Fundaţia Sirois, care gestiona serviciile sociale 
oferite de companie. 

„Filiala Cluj a companiei Romtelecom a început în 2003 să strângă fonduri prin 
această metodă pentru organizaţia Habitat pentru Umanitate Cluj, pentru construirea 
de case familiilor cu venituri modeste.” Această iniţiativă a revenit unui angajat al 
companiei, care este şi preşedintele organizaţiei care beneficiază de fondurile strânse 
(Asociaţia pentru Relaţii Comunitare, 2004b). 


3.8. Mecanismul prevederii „2%” 


Această metodă este un mecanism democratic, o formă de parteneriat între cetăţean, 
autorităţi fiscale şi sectorul ONG, în care o parte a bugetului de stat (2%) este 
direcţionată de contribuabili (persoane fizice) către sectorul nonprofit. Mecanismul 
acesta s-a introdus în România pentru prima dată experimental în 2005, cu ponderea de 
1%. În 2006, mecanismul s-a reluat având ponderea de 2%. Sistemul funcţionează, cu 
rezultate pozitive, şi în prezent. 

Această sumă nu trebuie confundată cu o sponsorizare, donaţie (sau contribuţie). 
Strategia de direcţionare a fondurilor către organizaţiile nonprofit, care oferă servicii 
sociale, este specifică practicii ţărilor Europei Centrale şi de Est. 

3.8.1. Avantaje 


Mecanismul prevederii „2% ” are avantaje pentru toate părţile implicate : 
- ajută ONG-urile în rezolvarea unor probleme sociale ; 
— cetăţenii participă la rezolvarea unor probleme sociale fără efort suplimentar ; 
- organizaţiile nonprofit obţin resurse financiare diverse şi adesea implică munca 
voluntarilor ; 
— creează o legătură puternică între stat, cetăţeni şi organizaţii, care ajută la 
dezvoltarea societăţii civile şi a capitalului social. 


3.8.2. Principii ale sistemului „2% ” 


Conform Asociaţiei pentru Relaţii Comunitare (2004a), funcţionarea acestui sistem are 
la bază următoarele principii care trebuie respectate : 

1) contribuie la transparenţa politicii fiscale şi bugetare ; 

2) confidenţialitatea relaţiei contribuabil-angajator ; 

3) confidenţialitatea relaţiei contribuabil-organizaţie ; 

4) colectarea licită a fondurilor. Trebuie să se evite apariţia unor mecanisme 
corupte. Fondurile trebuie să ajungă la organizaţii reale, transparente şi eficiente, 
nu la organizaţii fictive sau afiliate politic ; 

5) perioadă de pregătire suficientă. Este necesar ca părţile implicate (contribuabilii, 
angajatorii şi ONG-urile) să dispună de o perioadă de timp în care să se poată 
familiariza cu conceptul de direcţionare a unor procente din impozit ; 

6) uşurinţa în utilizare pentru toţi actorii implicaţi ; 

7) eficienţa costurilor - sistemul trebuie să genereze costuri suplimentare mici 
pentru toate părţile implicate ; 

8) transparenţa raportării: trebuie să ofere informaţii de bază tuturor factorilor 
implicaţi, informaţii despre contribuabilii care au ales să folosească această 
facilitate, despre organizaţiile care au beneficiat de sume peste un anumit prag. 


Normele metodologice pentru direcționarea a 2% din impozitul pe venit au fost 
publicate în Monitorul Oficial nr. 56 din ianuarie 2006 (Ordinul Ministrului Finanţelor 
Publice 2017 din 29 decembrie 2005). 

Legislaţia prevederii „2% ” în România cuprinde Legea 571 din 2003 privind codul 
fiscal, Ordonanţa de Urgenţă a Guvernului 138 din 29 decembrie 2004 şi Legea 163 
din 1 iunie 2005. 


3.9. Concluzii 


Din cercetarea şi practica privind atragerea fondurilor, printre factorii determinanţi ai 
succesului acestui proces, în cazul organizaţiilor nonprofit, mai mulţi autori (Mixer, 
1993 ; Rosso er al., 1991; Klein, 1994) menţionează: 
— existenţa unui contact direct şi profesional cu potenţialii donatori pe o durată 
lungă de timp; 
- organizaţia beneficiară trebuie să fie realistă în aşteptări ; 

— relaţia donator-beneficiar trebuie să fie continuă, de parteneriat, de reciprocitate ; 

- ONG-urile trebuie să trateze solicitarea de fonduri ca pe o afacere; 

— trebuie să se atragă sume mari de bani care garantează stabilitatea financiară a 
organizaţiei ; 

- trebuie să se asigure susţinerea unei tendinţe crescătoare a bugetelor anuale ; 

- trebuie să fie atras un număr mare de susţinători activi şi donatori ; 

— trebuie să existe o bună comunicare între parteneri, finanţator şi beneficiar ; 

— pregătirea şi prezentarea documentelor să se facă profesional, convingător şi la 
timp, 

- strategia de atragere a fondurilor aleasă de organizaţie trebuie să ţină cont de 
stadiul în care se află relaţia cu donatorul, de soliditatea acesteia, de respect şi 
stimă cultivate faţă de donator ; 

- atragerea de fonduri să fie un bun mijloc de cooperare ; 

- beneficiarul trebuie să ţină cont de motivațiile pe care le are firma finanţatoare 
(întâlnirea cererii cu oferta) ; 

— în deciziile de solicitare de fonduri, beneficiarul trebuie să ţină cont de caracte- 
risticile individuale ale potenţialilor donatori ; 

- beneficiarul - să inspire credibilitate donatorului/finanţatorului ; 

- fondurile trebuie puse la dispoziţia beneficiarului cel puţin cu şase luni în avans ; 

— firmele au opţiunea să se implice în a susţine organizaţia (nu sunt obligate) ; 

- organizaţiile nonprofit trebuie să utilizeze asociat cele mai variate, eficace metode 
în funcţie de profilul partenerilor ; 

- trebuie să se implice personal specializat/profesionişti şi unii lideri voluntari 
care menţin balanţa echilibrată între nevoile şi interesele donatorilor şi cele ale 
organizaţiei nonprofit ; 

- rolul important pe care îl are un program puternic al relaţiilor cu publicul ; 

— este important suportul comunităţii pentru cauza organizaţiei (sprijin şi influenţă 
publică) ; 

— succesul în strângerea de fonduri cere abilităţi adecvate ; 

-  finanţatorul trebuie tratat cu respect; 

— trebuie să existe entuziasm şi profesionalism în desfăşurarea activităţilor ; 

— componenta centrală pentru orice proces de strângere a fondurilor este o bună 
planificare, care cere parcurgerea paşilor potriviţi, precum o mare varietate a 
surselor de finanţare. 


3.9.1. Strategii organizaționale de atragere a fondurilor 


Atragerea de fonduri a devenit o activitate a multor organizaţii, care se profesionalizează 
şi se dezvoltă în direcţii din ce în ce mai variate. Acesta trebuie considerat ca un proces 
continuu, în care relaţia donator (finanţator) - beneficiar să fie de parteneriat, de 
reciprocitate, stimă şi respect. 

Succesul atragerii de fonduri cunoaşte două moduri de abordare : 

— pe termen scurt, care urmăreşte realizarea obiectivelor pe un an; 

— pe termen lung. 


Deosebirea principală dintre cele două abordări constă în diferenţa dintre sumele 
intrate şi sumele care ar fi putut să intre în bugetul organizaţiei. 

Strategiile de atragere a fondurilor au unele obiective comune : 

- să asigure stabilitatea financiară a organizaţiei prin atragerea unor sume mari de 
bani; 

- să susţină o tendinţă crescătoare a bugetelor anuale ; 

- să recupereze costurile atragerii de fonduri în proporţii cât mai mari. 


Aceste obiective nu pot fi realizate în măsură egală de nici o strategie. Sunt necesare 
decizii care acordă prioritate celor mai semnificative aspecte pentru organizaţie. 

După Mal Warwick (1999) sunt posibile cinci strategii de atragere a fondurilor : 

— creşterea cantitativă a bazei de donatori ; 

— implicarea donatorilor pe termen lung ; 

- creşterea vizibilităţii organizaţiei ; 

- eficienţa costurilor atragerii de fonduri ; 

— asigurarea stabilităţii organizaţiei pe termen lung. 


1) Creşterea cantitativă a bazei de donatori 

Această abordare este practicată de organizaţiile care se află în prima fază de 
dezvoltare antreprenorială şi au un număr mic de donatori. Devine aplicabilă dacă 
donatorii intraţi rămân în sistem. Creşterea numărului de donatori se reflectă în 
creşterea sumelor de bani strânse pe termen lung. 

2) Implicarea donatorilor pe termen lung/fidelizarea donatorilor existenţi 

Cunoaşterea numărului de donatori fideli ai organizaţiei permite construirea strate- 
giei de atragere a fondurilor în jurul donatorilor existenţi, ajungându-se la scăderea 
distanţei dintre organizaţie şi finanţator, construirea unei relaţii pe termen lung. 

3) Creşterea vizibilităţii organizaţiei 

Această strategie este potrivită pentru organizaţiile care lucrează cu probleme de 
interes general şi care pot atrage uşor simpatia publicului. 

Strategia urmăreşte recunoaşterea numelui organizaţiei în rândul grupurilor care 
contează din punct de vedere al misiunii şi al programelor. Sunt foarte căutate în 
programele de marketing comunitar. De un real ajutor, în acest caz, sunt canalele de 
comunicare cu mare audienţă : televiziune, radio, publicaţii, evenimente speciale mari. 

4) Eficienţa costurilor atragerii de fonduri 

Acest mod de abordare este compatibil organizaţiilor a căror etică în atragerea de 
fonduri are o semnificaţie deosebită, organizaţiilor care îşi doresc o imagine imaculată. 
Urmăreşte existenţa unor costuri de atragere de fonduri cât mai scăzute. 

5) Asigurarea stabilităţii financiare pe termen lung 

Stabilitatea financiară a organizaţiei este influenţată covârşitor de modul în care se 
strâng banii acesteia, care din sursele actuale de fonduri vor mai exista pentru o 
perioadă lungă de timp, dacă există o gamă largă şi variată de finanţatori, cât de mare 
este dependenţa de o anumită sursă. De asemenea, este necesară menţinerea unei 
balanţe echilibrate între nevoile şi interesele donatorilor şi cele ale organizaţiei nonprofit. 

Un rol major în asigurarea stabilităţii financiare îl are relaţia donator-beneficiar, 
care trebuie să fie continuă, de parteneriat, de reciprocitate, bazată pe stimă şi respect. 

4. Evaluarea utilității programelor sociale 


Evaluarea serviciilor sociale este vitală pentru un management inteligent al resurselor 
umane şi monetare din acest sector. Evaluarea prezintă importanţă pentru organizaţia 
care oferă serviciile respective, la nivelul dezvoltării sociale locale şi chiar la nivel 
naţional, în funcţie de obiectivele programului social vizat. 

Parte a procesului managerial, evaluarea serviciilor sociale are scopul de a asigura 
informaţiile care pot fi folosite pentru a îmbunătăţi programele sociale. Noţiunile de 
serviciu social şi program social vor fi utilizate ca sinonime. 

Sensul definitoriu al acestor termeni este considerat cel exprimat de D. Royse şi 
B.A. Thyer (1996, p. 2): „programul este o colecţie organizată de activităţi proiectate 
să realizeze anumite obiective”. 

Caracteristicile serviciilor sociale sunt considerate a fi următoarele: necesitatea 
coordonării personalului, existenţa unor bugete proprii, dispunând de o finanţare 
stabilă, deținerea unei identități şi filosofii proprii ale serviciului, fundamentarea 
programului sau serviciului social pe un model teoretic sănătos şi sprijinirea pe cercetări 
empirice de dată recentă. 

Există o mulţime de motive pentru care sunt evaluate serviciile sociale oferite de 
sectorul guvernamental şi neguvernamental. Între acestea, Chelimsky (1989) a identificat 
trei scopuri largi pentru evaluare : 

1. formularea politicii — evaluarea nevoii unui nou program şi proiectarea acestuia 

pentru a satisface acele nevoi ; 

2. executarea politicii - să se asigure că programul este implementat în cel mai 

competent mod din punct de vedere tehnic ; 

3. responsabilitatea, răspunderea în luarea deciziilor publice -— în sensul continuării, 

modificării sau terminării programului. 


Dintre ocaziile mai frecvente care cer o evaluare a programelor sociale pot fi 
amintite : evaluarea cerută de către un sponsor, competiţia pentru fonduri băneşti 
insuficiente, evaluarea unor noi intervenţii şi evaluarea în situaţii de răspundere în faţa 
opiniei publice. 

Evaluarea sistematică, dezvoltată din gândirea ştiinţifică, pune accentul pe spe- 
cificitate şi măsurare. Evaluatorii doresc evidențe verificabile, nu doar opiniile cuiva 
despre ceea ce înseamnă un bun serviciu social. Ceea ce contează pentru evaluare, ca 
cercetare aplicată, sunt următoarele : dacă un program social produce modificări în 
comportament, atitudini sau cunoştinţe. Uneori se doreşte cunoaşterea amplitudinii 
schimbării care a avut loc la nivelul clientului mediu, cât timp a durat şi cu ce costuri 
s-a realizat. 

Tipul de evaluare la care fac referire se bazează pe date obiective, depăşind nivelul 
părerilor subiective. Acest tip de evaluare este văzută ca având o mai mare credibilitate 
şi oferind informaţii mai bune pentru deciziile cărora trebuie să le facă faţă managerii. 

Evaluarea comprehensivă cuprinde : proiectarea intervențiilor, monitorizarea şi 
implementarea programelor sociale şi evaluarea utilității programelor. În continuare 
vom analiza doar ultimul element. Tipul de evaluare pe care-l voi aborda este denumit 
în literatura de specialitate şi evaluare-impact sau Sumativă. Aceasta studiază eficacitatea 

şi eficienţa programelor sociale, accentul fiind pus pe rezultatele finale. În cercetarea 
atentă a programelor sociale relativ la utilitatea acestora, a eficacităţii şi eficienţei lor, 
este necesar a fi adresate câteva întrebări fundamentale : 
1. Sunt definite nevoile sociale ale clienţilor care trebuie satisfăcute de programele 
sociale ? Au fost identificaţi precis, clar, clienţii-ţintă ? 
2. Pentru a satisface nevoile identificate, resursele sunt disponibile la un nivel 
suficient şi într-o formă adecvată ? 
3. La furnizarea serviciilor sunt satisfăcute standardele cerute prin statut, practica 
profesională şi administrare eficientă ? 
4. Serviciile furnizate sunt în concordanţă cu scopurile, procedurile şi standardele 
autentice ? 
5. Indiferent de întrebările anterioare, serviciile satisfac nevoile identificate ale 
clienţilor ? 
6. Fără a se opune formulării şi aplicării „de succes” a serviciilor specifice, 
repartizarea completă a resurselor între grupul de clienţi şi între servicii este în 
concordanţă cu obiectivele organizaţiei ? (Tibbitt, 1991). 


Din întrebările de mai sus se poate deduce că elementele de bază ale evaluării 
utilității unui program social vizează : obiectivele, populaţia-ţintă, resursele, procesul, 
serviciile, rezultatele (efectele), eficienţa şi revizuirea programului. 

Este esenţial pentru fiecare organizaţie şi instituţie care oferă servicii sociale şi 
pentru întreg, sectorul guvernamental şi neguvernamental care furnizează servicii sociale 
să cunoască atât gradul în care un anumit program are un impact, cât şi beneficiile 
acestuia în relaţie cu costurile. Altfel spus, este foarte necesară cunoaşterea eficacităţii 
sau impactului şi a eficienţei (cost-eficacitate şi cost-beneficiu). 

În cazul în care serviciile sociale nu au un impact demonstrabil, este foarte dificil 
pentru orice organizaţie şi instituţie să-şi apere punerea în practică a programului şi 
continuarea acestuia. De aici rezultă şi nevoia evaluărilor-impact. De multe ori însă, 
doar cunoaşterea eficacităţii este insuficientă pentru a lua decizii privind continuarea, 
extinderea, reducerea sau terminarea unui program social. Anumite servicii sociale pot 
să nu fie sprijinite din cauza costurilor ridicate în comparaţie cu impactul care-l au 
asupra populaţiei vizate. 

Eficacitatea se referă la evaluarea măsurii în care un program cauzează schimbări 
în direcţia dorită asupra populaţiei-ţintă: persoane, familii, grupuri, comunităţi, 
organizaţii sau alte unităţi înspre care este orientată intervenţia. Aceasta implică 
existenţa unui set de scopuri şi criterii de succes deja specificate şi definite operaţional. 

Evaluările-impact sunt dirijate înspre stabilirea, cu cât mai multă certitudine, dacă 
o intervenţie produce sau nu efectele intenţionate. 

Aspectul fundamental se referă la stabilirea faptului că programul social furnizat 
este „cauza” efectului specific asupra populaţiei-ţintă, respingându-se sistematic expli- 
caţii concurente asupra efectelor observate, altele decât intervenţia intenţionată. 

Punctul de pornire pentru evaluarea impactului îl reprezintă identificarea dimensiu- 
nilor şi indicatorilor pentru măsurarea efectelor, care reprezintă obiectivele programului 
social. Este necesar să fie făcută distincţia între efecte brute şi efecte nete. Efectele 
brute măsoară impactul global găsit de evaluare, din care doar o parte ar putea fi cauzat 
prin intervenţie. Efectele nete reprezintă rezultatele atribuibile intervenţiei după ce au 
fost îndepărtate efectele altor cauze din contextul programului. 

Pentru evaluarea impactului serviciilor sociale, este fundamentală estimarea efectelor 
intervenţiei nete, „purificate” de variabile externe programului care i-ar putea influenţa 
rezultatele. 

Între constrângerile care fac dificilă evaluarea efectelor nete, P.H. Rossi şi H.E. Freeman 
(1982) menţionează : 

1. schimbarea endogenă, care decurge fără un sprijin din partea programului. De 
exemplu, redobândirea stării de sănătate în urma unei afecţiuni prin remisie 
spontană ; 

2. tendinţele pe termen lung la nivelul comunităţii sau ţării — care produc schimbări 
ce sporesc sau maschează efectele serviciilor sociale. Astfel, un program care 
asigură oportunităţi de angajare în muncă deţinuţilor eliberaţi din închisoare 
poate părea fără efect din cauză că acest program coincide cu o perioadă de 
slăbire a pieţei muncii ; 

3. evenimente interferente — pe termen scurt pot amplifica sau masca schimbările. 
Teama de război cu o altă naţiune poate face ca un program, care are ca scop 
sporirea cooperării în comunitatea locală, să pară eficace, când de fapt potenţiala 
criză a determinat îmbunătăţirea relaţiilor între membrii comunităţii ; 

4. tendinţe ale maturizării - anumite schimbări se datorează avansării în vârstă, 
trecerea timpului aducând cu sine modificări fireşti în viaţa indivizilor. Un 
program de educaţie pentru sănătate, vizând îmbunătăţirea prevenţiei îmbolnă- 
virilor, poate părea ineficace odată cu înaintarea în vârstă a populaţiei, evaluată 
pe o perioadă îndelungată, pentru că sănătatea slăbeşte cu vârsta ; 

5. autoselecţia — mai ales în evaluările care se bazează pe eşantioane de voluntari, 
care este probabil să obţină schimbările dorite cu sau fără înrolarea în programul 
social. 


În multe cazuri este esenţial să fim informaţi nu doar asupra impactului sau 
eficacităţii serviciilor sociale furnizate de organizaţii/instituţii, ci şi asupra eficienţei 
acestora. În termeni uzuali, o intervenţie este eficientă dacă beneficiile sale sunt mai 
mari decât costurile sale. Analizele cost-eficacitate şi cost-beneficiu caracterizează 
evaluarea eficienţei serviciilor sociale. Beneficiile reprezintă rezultate nete ale proiectu- 
lui, de obicei transpuse în termeni monetari. Beneficiile pot include atât efecte directe, 
cât şi indirecte. Costurile sunt resursele directe şi indirecte cerute pentru desfăşurarea 
programului, deci pentru producerea intervenţiei. 

Sintagmele „cost-eficacitate” şi „cost-beneficiu” aparţin unei familii de tehnici 
utilizate şi în cadrul serviciilor sociale pentru a prevedea şi evalua formal eficienţa 
diferitelor opţiuni ale celor care decid politica şi ale managerilor de programe sociale. 

Scopul celor două analize, cost-eficacitate şi cost-beneficiu, este comun, fiind acela 
de a examina : relaţiile şi schimbările dintre diferite componente de valoare în progra- 
marea socială ; strategiile alternative pentru realizarea scopurilor ; costurile monetare 
ale fiecărei alternative. 

Între cele două tehnici există şi diferenţe. Astfel, analizele cost-eficacitate evaluează 
alternativele programului în funcţie de costurile fiecărei alternative şi efectele fiecărei 
intervenţii pentru a produce rezultatele dorite. Partea de ecuaţie referitoare la cost este 
asociată cu o valoare monetară, iar partea de ecuaţie referitoare la eficacitate nu este 
exprimată în bani. Exemple ale măsurării eficacităţii o reprezintă rata de utilizare a 

serviciilor, opţiunile de furnizare (distribuire) a serviciilor, renunţările la program. 
Abordarea în termeni de cost-eficacitate are o largă aplicabilitate atunci când rezultatele 
programului sunt dificil de exprimat în bani. 

Spre deosebire de analizele cost-eficacitate, analizele cost-beneficiu estimează toate 
alternativele în termeni de valoare monetară a costurilor şi beneficiilor. În cadrul 
acestei tehnici, ambii termeni ai ecuaţiei sunt exprimaţi în bani. În acest caz, beneficiile 
sunt evaluate din perspectiva efectelor monetare implicate în producerea rezultatelor. 

M.S. Thompson (1980) consideră că, întrucât analizele cost-beneficiu estimează 
toate alternativele în valoare monetară a costurilor şi beneficiilor, aceste analize permit 
celor care iau decizii următoarele : 

1. să compare toate efectele dorite (beneficii) cu sacrificiile asociate (costuri) 

pentru a judeca dacă e bine de pus în practică un serviciu social sau altul ; 

2. să determine care alternative sunt cele mai bune, adică au cel mai mic raport 

cost/beneficiu ; 

3. să decidă care programe sau proiecte reprezintă cea mai bună cheltuială în 

cadrul unui buget limitat. 


Abordarea evaluării serviciilor sociale, furnizate de sectorul guvernamental şi 
neguvernamental, în termeni de costuri şi beneficii reprezintă o mare provocare în 
stadiul actual de dezvoltare a societăţii româneşti, care încearcă să se apropie tot mai 
mult de pragmatism şi eficienţă. Se simte şi în România nevoia introducerii mana- 
gementului centrat pe rezultate şi în domeniul evaluării programelor sociale pentru a 
cunoaşte utilitatea acestora şi a putea lua decizii pe baza măsurării performanțelor 
serviciilor sociale. 

În ultimul deceniu se aplică tot mai mult în ţările dezvoltate analizele cost-beneficiu 
care măsoară rentabilitatea investițiilor în programele sociale. Aceasta poate fi aflată 
dând răspunsuri la următoarele întrebări privitoare la programele vizate pentru evaluare 
(apud Groban, 1999) : 

- „Câţi clienţi serviţi ?” (Când un client devine client? Contabilizarea duplicată 

sau neduplicată a cazurilor.) 

— „Cine sunt aceştia ?” (Aspecte demografice de bază: vârstă, gen, venit, ocupa- 
ţie, nivel de educaţie, gradul dizabilităţii, etnie şi rasă). 

— „Ce servicii le oferiţi clienţilor ? ” (Pot fi servicii multiple într-un singur program 
sau proces. Stabiliţi numărul serviciilor furnizate — uneori numărul clienţilor 
este folosit în locul numărului serviciilor.) 

— „Cât costă aceste servicii (în total)?” (Identificaţi costurile administrative 
ascunse, costurile şi beneficiile de personal şi transferuri ale veniturilor clien- 
ţilor. Însumaţi costul total al asigurării [oferirii] serviciilor.) 

- „Care este costul per serviciu oferit (furnizat) ?” (împărţiţi costul total la 
numărul serviciilor oferite sau la numărul clienţilor serviţi, dacă acest lucru este 
adecvat.) 

- „Cei se întâmplă clienţilor ca rezultat al serviciilor furnizate ? ” (Pot fi rezultate 
multiple pentru fiecare serviciu furnizat. Stabiliţi un număr de rezultate de 
succes.) 

- „Care este costul per rezultat (cât costă per rezultat) ? ” (Împărţiţi costul total la 
numărul total al rezultatelor pozitive.) 

- „Care este valoarea unui rezultat de succes ?” (Care este valoarea financiară a 
fiecărui succes individual - cât se economiseşte ca urmare a fiecărui succes 
individual ? ) 

- „Care este randamentul, rentabilitatea investiţiilor sau a capitalului investit, 
ROI?” 

e „rata (procentul, coeficientul) succesului” (împărţiţi numărul total al rezulta- 
telor de succes la numărul total de unităţi ale serviciului, de exemplu 50 de 
studenţi de succes/100 de studenţi serviţi); randamentul absolut: randa- 
mentul brut (Rb) = înmulţiţi numărul total al rezultatelor de succes cu 
valoarea exprimată în bani a unui rezultat de succes ; randament net (Rn) = 
scădeţi costul total al cheltuielilor din randamentul brut 

e „proporţia (raportul, coeficientul) ROI” (împărţiţi randamentul brut la costul 
total al cheltuielilor). 


Pentru a putea aplica această tehnică, este necesar ca programul social supus 
evaluării să producă rezultate măsurabile. Dacă valoarea monetară a rezultatelor este 
mai mare decât costurile programului sau coeficientul ROI este supraunitar, atunci 
programul social evaluat este eficient şi rentabil. 

Se pune problema în ce măsură specificul programelor sociale permite utilizarea 
acestei tehnici preluate din domeniul economic. Cât de aplicabilă este abordarea 
cost-beneficiu, a rezultatelor exprimate în valoare monetară în sectorul serviciilor 
sociale ? Care ar fi valoarea în bani a unei căsătorii fericite ? A prevenirii delincvenţei 
juvenile ? A integrării sociale a unei comunităţi ? A salvării unei vieţi omeneşti ? 


În alcătuirea capitolului de faţă am utilizat îndeosebi noţiunile de management 
general al programelor sociale, care se predau studenţilor de la secţiile de asistenţă 
socială până la nivelul obţinerii licenţei. Cei care doresc să se specializeze în domeniul 
managementului organizaţiilor nonprofit pot urma programele de masterat, ca aprofundare 
sau specializare în domeniu, în care se studiază în profunzime toate dimensiunile 
spaţiului managerial şi se acordă o atenţie sporită cercetării-evaluare şi cercetării- 
-intervenţie, utile în proiectarea, evaluarea, restructurarea şi reproiectarea programelor, 
dar şi a organizaţiilor de asistenţă socială. 

1. Definiţii şi funcţii ale familiei 


1.1. Definiţii ale familiei 


Dată fiind larga varietate a structurilor societale care pot fi considerate, în anumite 
circumstanţe, ca alcătuind o „familie”, pare inutilă strădania de a formula o definiţie. 
Cu toate acestea, există o multitudine de definiţii şi o remarcabilă dinamică a formu- 
lărilor în timp şi de la o societate la alta. Ținând seama însă de importanţa unităţii 
familiei în intervenţiile care se fac din perspectiva asistenţei sociale, definiţia pare 
necesară ca un cadru de lucru al intervenienţilor. De asemenea, dezvoltarea unei 
politici sociale pentru bunăstarea familiei reclamă o definire funcţională a familiei. 

În intervenţie, maxima utilitate o are cea mai largă definiţie şi în special definiţia 
bazată pe funcţiile pe care le îndeplineşte familia. Definiţia familiei, în cazul inter- 
venţiilor, va ajuta la delimitarea a ceea ce constituie „norma” de ceea ce apare ca 
„deviant” ; în acest fel, definiţia va orienta obiectivele planurilor de intervenţie şi 
alcătuirea echipei de profesionişti chemaţi să intervină, precum şi politica bunăstării 
familiei. 

Definiţia va diferenţia familia în acelaşi timp de alte forme de organizare a unor 
grupuri umane. Fiecare dintre noi are o definiţie mai mult sau mai puţin conştientizată 
a familiei şi a ceea ce ar trebui să devină ea, pentru simplul fapt că fiecare provine 
dintr-o familie. Aceste experienţe personale laolaltă cu valorile societăţii în care trăim, 
pe care le împărtăşim şi care sunt structurate în mentalitatea comunităţii din care facem 
parte ne vor influenţa intervenţia. 

Deşi toate aceste elemente subliniază importanţa definirii familiei, dificultăţile şi 
divergenţa de opinii care apar între specialişti determină adesea o evitare a definirii şi 
o sugerare a definiţiei familiei în mod implicit, în ceea ce apare drept conţinut al: 

e simptomatologiei devianţelor ; 

e intervențiilor; 

e politicilor sociale. 


O definiţie inflexibilă ar putea dezavantaja intervenţiile. Căci confruntarea realităţii 
familiei, cu tensiunile, problemele, crizele ei, la un moment dat, cu un model idealizat, 
cu o medie generală care nu există ar putea orbi intervenţia, rupându-o de ceea ce ar 
putea constitui resurse şi nevoi în cazul dat. 

O definiţie formulată de Burgess, Locke şi Thomas (1971, apud Hartman, Laird, 
1983), care ţine seama de legăturile dintre membrii familiei, este următoarea : 


Un grup de persoane unite prin legături de căsătorie, sânge sau adopţie ; gospodărindu-se 
împreună, interacţionând şi comunicând între ele de pe poziţia rolurilor sociale de soţ 
şi soţie, mamă şi tată, fiu şi fiică, frate şi soră, creând şi menţinând o cultură comună. 


Această definiţie structurală ridică anumite probleme. De exemplu, poate apărea 
situaţia necunoaşterii tatălui biologic, a inexistenţei tatălui sau cazuri când fără un 

divorţ prealabil apar cupluri formate din parteneri care provin fiecare din alte legături 
şi care, în noul cuplu, dau naştere unor copii şi îi cresc alături de copiii din cuplurile 
anterioare. Deci aceste definiţii structurale clare riscă să nu ia în considerare grupuri 
de persoane care se numesc şi se consideră familii şi care au o viaţă organizată ca a 
unei familii. 

Mary Richmond, în 1930 (apud Hartman, Laird, 1983), a formulat o frumoasă 
definiţie, care, în contextul pierderii limitelor fenomenului „familie” în societatea 
modernă, apare utilă intervențiilor : 


Familia este alcătuită din toţi cei care împart aceeaşi masă. 


Definiţia sociologică, ţinând seama de funcţiile familiei ca unitate societală, cu 
responsabilităţi în acelaşi timp faţă de fiecare membru şi faţă de societate în general, 
permite luarea în considerare de către specialişti şi de către politicieni a celor mai 
surprinzătoare forme structurale şi funcţionale. 

Hartman şi Laird (1983) adoptă o definiţie fenomenologică a familiei afirmând că : 


o familie devine familie, când doi sau mai mulţi indivizi decid că ei formează o familie 
şi aceasta înseamnă că, în momentul respectiv pe care îl trăiesc împreună, ei dezvoltă o 
intimitate în care îşi împărtăşesc nevoile emoţionale de apropiere, de a trăi într-un spaţiu 
numit de ei „căminul lor”, unde se definesc roluri şi sarcini necesare pentru a satisface 
nevoile biologice, sociale şi psihologice ale indivizilor implicaţi. 


Familia exprimă în cel mai înalt grad şi este construită pe tendinţa umană de a 
interacţiona, considerată de Gregory Bateson (apud Benoit, 2004) fundamentală în 
comportamentul şi existenţa umane. Dacă ţinem seama de evoluţiile recente ale cunoaş- 
terii, care promovează ideea importanţei interacțiunii în înţelegerea existenţei micro- 
cosmice şi macrocosmice, precum şi a psihicului uman şi în general a procesului 
evoluţiei (Capra, 2004), probabil că această perspectivă ecosistemică asupra familiei 
este cea mai promițătoare pentru profesioniștii care au ca obiect de evaluare şi 
intervenţie familia. De altfel, cea mai solidă abordare terapeutică, abordarea sistemică, 
pleacă, în una dintre variante, de la ideea fundamentală conform căreia ceea ce dă 
consistenţă şi funcţionalitate unei familii sunt interacţiunile dintre membrii ei, precum 
şi dintre membrii ei şi terapeut, în cadrul noului sistem ce se formează, atunci când 
familia apelează la un sprijin de specialitate. Căci identitatea umană, aşa cum ne apare 
ea la un anumit moment, se structurează în cadrul întâlnirilor, a interacțiunilor cu 
ceilalţi. Calitatea acestor interacțiuni influenţează destinul individului, membru al 
familiei, şi în acelaşi timp posedă un fantastic potenţial de trecere transgeneraţională, 
astfel încât putem vorbi, examinând genograma unei familii, despre „destinul unei 
familii”. Abordarea structurală din cadrul teoriei sistemice a familiei capătă o expresie 
comprehensibilă în definiţia lui Neuberger (apud Robin, 2005, p. 55): „Familia este 
un ansamblu structurat, unificat printr-un liant care conferă identitate grupului, îl 
diferenţiază de lumea externă, creează diferenţa. Acest liant, care este credinţa în 
caracteristicile, specificitatea grupului, e mitul familial. Din aceste credinţe decurg 
regulile de comportament şi tipul de relaţii pe care membrii grupului trebuie să le 
stabilească între ei şi între ei şi lumea externă”. Prin memoria familiei, mitul, precum 
şi secretele familiei, lucrurile ascunse, sunt transmise transgeneraţional. Loialitatea 
fiecărui membru faţă de grup face posibile existenţa, perpetuarea grupului şi a identităţii 

fiecărui membru. Practicienii care subscriu la acest cadru teoretic afirmă că „sistemul 
funcţionează ca o structură vie, cu o dinamică proprie... Dacă vrem sa influenţăm 
această structură, trebuie să cunoaştem mecanismele prin care ea reuşeşte să-şi păstreze 
existenţa şi semnificaţia” (Robin, 2005). 

Înțelegerea modului în care funcţionează interacţiunile membrilor familiei, în 
cadrul familiei, îngăduie considerarea lor din perspectiva teoriei ataşamentului. Deşi 
tandreţea cuplului nu este reductibilă la ataşament, ea reprezintă un amestec între 
tipul de ataşament şi libidoul ambilor parteneri (Delage, Bastien Flamain, Baillet- 
-Lussiana, Le Breton, 2004). Familia este iniţiată mereu pe baza unor sentimente 
pozitive puternice. Iubirea dintre cei doi care decid să „trăiască” împreună se 
confruntă cu reticenţele şi forţa unor interacțiuni opoziţioniste din cadrul familiilor 
de origine ale celor doi şi le înving adesea. Cum se ajunge de la iubirea ce generează 
o nouă familie la resentimentele distructive, „aproape indestructibile” (Elbow, 1977), 
care guvernează interacţiunile membrilor familiilor violente şi la trecerea nefericirii 
în generaţia următoare? Familia reprezintă mediul primar de viaţă al fiecăruia. 
Gregory Bateson atrage atenţia : „Orice organism care îşi distruge mediul de viaţă se 
distruge pe sine” (apud Benoit, 2004). 


1.2. Funcţiile şi homeostazia familiei 


Funcţiile familiei se schimbă în timp, în relaţie cu modificările culturale şi de civilizaţie 
ale societăţii. Cu toate acestea, apar trei funcţii generale ale familiei, care, deşi sub 
aspectul practic al realizării lor pot varia de-a lungul istoriei, rămân sarcini majore ale 
familiei din orice timp şi loc: 

e asigurarea confortului prin satisfacerea nevoilor tuturor membrilor familiei ; 

e creşterea noilor generaţii ; 

e participarea la viaţa comunităţii din care face parte. 


Primele două funcţii sunt realizate, în interiorul familiei, la confluenţa cu a treia 
funcţie, a cărei exercitare se realizează spre exteriorul sistemului familiei, acolo unde 
familia interacționează cu mediul său, în special cu cel social. 

Există un mecanism de reglare sistemică a universului familiei. Acesta este meca- 
nismul homeostaziei familiei (Woods, Hollis, 1990). Când funcţionarea sistemului este 
benefică şi membrii familiei sunt fericiţi, homeostazia le asigură funcţionarea cu 
continuitate în acelaşi mod. Când apar însă disfuncţii, ele se perpetuează, căci în 
homeostazia familiei capătă roluri semnificative şi obligatorii. Aşadar, ca şi în cazul 
unui sistem biologic, homeostazia este mecanismul care asigură supraviețuirea, forţa 
negentropică a sistemului şi identitatea lui în contextul dinamic al schimbărilor. Dacă 
familia a creat însă roluri nefericite, homeostazia perpetuează aceste roluri cu unicul 
scop de a menţine sistemul familiei aşa cum este deja rutinat. În acest moment, o criză 
a sistemului, cu potenţialul de schimbare pe care îl aduce, apare drept salvatoare. Criza 
sistemului poate fi definită drept o stare în care forţele de schimbare au devenit atât de 
puternice, încât pun în pericol stabilitatea şi integritatea sistemului (Hartman, Laird, 
1983). Aşadar, criza poate aduce cu sine un mare potenţial de schimbare ce, valorificat 
de profesionist, va repune în funcţiune sistemul, dar cu un alt tip de relaţii şi com- 
ponente. 

Familia X avea doi copii. O fetiţă mai mare, cu variate tulburări de dezvoltare, 
diagnosticată însă în mod eronat cu retard şi autism. Al doilea copil nu avea probleme, 
făcând deliciul părinţilor, mai ales al tatălui. În vreme ce fetiţa era motivul de anxietate 
al familiei, băiatul era motivul de bucurie. Peste cinci ani de la intrarea în terapia de 
reabilitare, fetiţa reuşeşte să se integreze cu succes în şcoală şi începe să înregistreze 
succes după succes. În acest moment, familia pare că nu are decât motive de bucurie 
din partea copiilor. Dar homeostazia familiei impunea existenţa anxietăţii legate de 
copii. Băiatul este văzut la început ca având diverse probleme şi sfârşeşte prin a deveni 
o reală problemă, cu repetenţie şi incapacitate de a face faţă sarcinilor şcolare. Băiatul 
intră într-o terapie şi situaţia lui se ameliorează. În acest moment, părinţii divorţează. 

Greşeala intervențiilor a fost că s-au axat de fiecare dată pe un element al sistemului 
familiei (un copil) şi au neglijat forţa homeostaziei familiei. 


Criza care ameninţă homeostazia sistemului familiei poate avea cauze interne, 
externe sau o combinaţie între cele două tipuri. Atunci când mecanismele defensive ale 
membrilor familiei, care au fost dezvoltate şi funcţionează ca parte importantă a 
rolurilor jucate de membrii familiei, nu reuşesc să reducă tensiunea apărută între 
membrii familiei, se instalează criza, care înseamnă pierderea controlului asupra 
situaţiei şi a sensurilor integrate în bunăstarea familiei. Când resentimentele agresive 
nu mai pot fi controlate sau descărcate într-un mod acceptabil, acel membru al familiei 
trăieşte o ruptură a egoului său copleşit de violenţă. Trăirile şi comportamentele 
violente se însoțesc de sentimente de neajutorare şi neputinţă copleşitoare (Elbow, 
1977). 


1.3. Nevoile umane pentru o dezvoltare şi o funcționare normale 


Cele trei funcţii principale ale familiei ne obligă la considerarea generală a nevoilor 
individului pentru o dezvoltare şi o funcţionare normale. 
Maslow clasifică piramidal cele cinci tipuri de nevoi umane astfel (apud Mayhew, 
1997): 
e tip: nevoi fiziologice; 
tip II: nevoia de siguranţă şi securitate ; 
tip III: nevoia de apartenenţă şi dragoste ; 
tip IV: nevoia de respect şi stimă de sine; 
tip V: nevoi de autodezvoltare ; 


pe care le plasa la individul uman în două mari categorii: 
1. nevoi de tip D; 
2. nevoi de tip B. 


Cele de tip D apar prin lipsă, prin deficiență, se cer împlinite cu regularitate şi 
împing individul, îl motivează să le satisfacă. Este vorba despre o motivaţie extrinsecă, 
din afară a comportamentelor individului. Odată satisfăcute, ele încetează să mai 
împingă individul la căutare, la acţiune. Pentru satisfacerea lor, individul depinde în 
mare măsură de cei din jurul său. Familia este cadrul natural în care sunt satisfăcute 
aceste nevoi. Este vorba despre primele patru trepte ale nevoilor prezentate în cunoscuta 

piramidă a nevoilor umane. Satisfacerea nevoilor primare ale membrilor familiei 
reclamă capacitatea familiei de a asigura necesarul de hrană, căldură, aer, sexualitate, 
igienă, mişcare, lumină, integritate fizică etc. ; toate acestea condiţionează starea de 
sănătate a fiecărui membru al familiei. Modul în care este satisfăcută de către părinte 
nevoia de securitate a copilului va genera tipul de ataşament al copilului, care, prin 
modelul internalizat de funcţionare a lumii, va crea tiparul interacțiunilor cu cele mai 
semnificative persoane, de-a lungul vieţii, şi în general tiparul interacțiunilor persoanei 
cu mediul. Nevoia de apartenenţă, de schimburi emoţionale pozitive cu membrii 
grupului de care aparţine este cea mai importantă nevoie a copilului şi rămâne o nevoie 
de prim rang pentru adult şi bătrân. Apartenența, interacţiunile emoţionale cu ceilalţi 
te fac să ştii cine eşti, să ai o identitate şi sentimentul valorii de sine. O familie 
sănătoasă este un sistem care generează iubire pentru membrii săi. Nevoia de respect 
şi stimă se extinde dincolo de aria familiei. Este o nevoie ce plasează membrii familiei 
în raport cu comunitatea din care face parte familia şi în care se manifestă. Această 
nevoie puternica, fiind satisfăcută în afara familiei, în societate, determină adesea o 
sustragere a individului de la viaţa familiei. În acelaşi timp, satisfacerea acestei nevoi 
în cadrul comunităţii, de către un membru al familiei, aduce beneficii întregii familii, 
asigurându-i şi menţinându-i un loc în comunitate. Iniţiatorul modelului piramidal al 
nevoilor umane consideră că manifestarea nevoilor de pe o treaptă superioară apare 
doar după satisfacerea nevoilor de pe treapta anterioară. Deşi mult criticată, această 
teorie ne spune că securitatea familiei, armonia nu pot fi generate dacă nu are loc o 
satisfacere minimă a cerinţelor biologice primare. În acelaşi timp, manifestările violente 
dintre membrii familiei se pliază adesea pe aceste nevoi primare. A-l lipsi de hrană pe 
cel care a greşit, a-l închide într-un spaţiu ce-i limitează mişcarea, a-l molesta, a-i 
produce dureri fizice, a-l împiedica să-şi satisfacă nevoile primare, a-l îndepărta şi a-l 
izola de cei ce i-ar putea fi sprijin, a-l alunga din casă sunt tot atâtea comportamente 
care apar în situaţii de violenţă în familie. Aşadar, atât cauzele, cât şi manifestările de 
violenţă în familie, pedepsele aplicate de agresor gravitează în jurul nevoilor primare, 
de supravieţuire. 


Deci mă trezea: „Pune-mi să mănânc ! ”, „Asta-i mâncare ? Eu nu mănânc ! ” sau „De 
ce n-ai făcut ailaltă ? ”, un exemplu, sau: „Azi ai fost plecată undeva? ”. Evitam să plec 
de acasă, într-o perioadă evitam să plec de acasă, când aveam de luat o pâine, îi dădeam 
la o vecină să-mi ia, erau perioade când nu ieşeam din casă (Caz A.P., apud Muntean, 
Popescu, Popa, 2001, p. 60). 


A cincea clasă de nevoi, alcătuind categoria B, este formată din nevoi care prin 
satisfacere nu dispar, ci sporesc şi constituie automotivaţia comportamentelor indivi- 
dului. Este vorba despre nevoile de autodezvoltare ale individului uman. Ele sunt deci 
permanente în individ şi asigură dezvoltarea, evoluţia lui. Familia poate acţiona ca un 
suport pentru satisfacerea lor sau, în cazurile nefericite, ca o frână. 

Maslow le-a considerat mai slab motivante în comparaţie cu primele. De asemenea, 
le-a desconsiderat din cauza riscului pe care îl întrevedea de a-i induce individului 
atitudini nerealiste, nepractice. Cu toate acestea, el a recunoscut că persoanele care 
trăiesc prin împlinirea nevoilor plasate pe primele trepte pot avea uneori vagi stări de 
insatisfacţie, de neîmpliri neidentificate. 

În cazul violenţei în familie, numeroase victime îşi găsesc un sprijin în religie 
pentru a rezista. Axarea pe nevoile spirituale poate funcţiona ca o rupere de realitate, 
o pavăză faţă de răul real pe care îl trăieşte victima. 

Aşadar, familia are menirea de a împlini aceste nevoi ale tuturor membrilor săi în 
egală măsură. A-l proteja pe individ de neîmplinirea acestor nevoi înseamnă a-l proteja 
de suferinţă, de traumă. Teoria traumei arată că funcţionarea creierului este afectată 
negativ de trăirile emoţionale specifice traumei. Ca urmare, dezvoltarea individului 
este frânată, stopată sau chiar se produce o regresie. Creierul funcţionează la capacitate 
maximă doar în cazul în care este complet relaxat (Lewis, apud Speckhard, 1999), 
când individul trăieşte pe plan afectiv o stare de bine şi confort, iar anxietatea se 
menţine la un nivel inferior, referindu-se doar la reuşita sarcinii ce absoarbe total individul. 

Csikszentmihalyi (1975, 1992, apud Mayhew, 1999) a dezvoltat teoria „curgerii”, 
răsturnând importanţa nevoilor descrise piramidal de Abraham Maslow şi plecând de la 
nevoile de tip B. El demonstrează că dezvoltarea maximă a potenţialului individului 
uman se petrece în situaţiile când el este complet absorbit de activitatea pe care o 
desfăşoară, rupt de micile sau marile probleme ale realităţii, liber. Csikszentmihalyi 
defineşte această stare drept o „senzaţie holistică pe care oamenii o trăiesc atunci când 
acţionează cu o implicare totală”. De asemenea, el arată că familia are rolul de a 
asigura acest cadru de maximă eficienţă pentru fericirea şi dezvoltarea membrilor ei, 
îngăduindu-le trăirea „stărilor de curgere”. 

În cazul copiilor, această exigenţă devine stringentă pentru dezvoltarea lor ca indivizi 
fericiţi, creatori, liberi, la nivelul potenţialului de care dispun prin ereditate. 

Satisfacerea nevoilor umane la un nivel optim generează şi menţine starea de 
sănătate a individului, în sensul definiţiei date de Organizaţia Mondială a Sănătăţii : 
„Sănătatea este o stare de bunăstare fizică, mintală şi socială completă, şi nu doar 
absenţa bolii sau a infirmităţilor”. Din această perspectivă, violenţa în familie poate fi 
considerată o stare de boală. 


1.4. Funcţiile şi abilităţile parentale 


Cadrul dezvoltării copilului în familie este conturat de modul în care sunt realizate 
funcțiile parentale. De gradul şi modul în care sunt realizate funcţiile parentale depinde 
măsura în care familia devine un cadru mai propice sau mai puţin propice dezvoltării 
copilului. 

Statisticile spun că nouă din zece indivizi adulţi devin părinţi, iar trei sferturi dintre 
ei vor avea mai mulţi copii (Hayes, 1998). Dacă acest lucru este însă atât de dificil şi 
de riscant, de ce adulţii doresc copii? Răspunsurile date la această întrebare de unii 
părinţi sunt adesea atât de imature, încât nesatisfacerea nevoilor copiilor pentru o 
dezvoltare normală nu este decât continuarea firească a atitudinii exprimate de aceste 
răspunsuri : „Credeam că este amuzant să ai copii, că poţi să te joci, să te distrezi cu 
€i...”, „Am crezut că prin copil îmi voi salva căsnicia, care simţeam că se duce de 
râpă...”. 

Dar a fi părinte este cea mai dificilă, mai importantă şi mai exigentă muncă pe care 
o desfăşoară un adult în viaţa lui. Când viaţa cotidiană aduce mai mult stres decât 

satisfacţii, este foarte uşor să-ţi reverşi resentimentele generate de frustrare pe cei mai 
slabi, pe copii. 

Kari Killen (1998) defineşte pe baza propriilor cercetări, precum şi a literaturii de 
specialitate - subliniind în acelaşi timp că nu există părinți perfecţi — şapte funcţii 
parentale, pe care părinţii le îndeplinesc în funcţie de abilităţile pe care le au. 


1) Abilitatea părinţilor de a da prioritate satisfacerii nevoilor de bază 
ale copilului 

Această abilitate presupune, în primul rând, cunoaşterea nevoilor de bază ale 
copilului şi, în al doilea rând, disponibilitatea părinţilor de a sacrifica propriul confort 
în favoarea satisfacerii nevoilor copilului. Dacă nu ştiu cât de important este să-i 
vorbească copilului în timp ce îi acordă îngrijirile, să-i lase timp să răspundă în felul 
lui, să-l stimuleze tactil, să răspundă chemărilor sale şi să-l liniştească atunci când 
plânge luându-l în braţe şi vorbindu-i cu blândeţe, mulţi părinţi nu vor face toate 
acestea, fără a putea fi însă consideraţi vinovaţi de inabilităţile şi gradul scăzut de 
dezvoltare a unor capacităţi ale copiilor. 

În acelaşi timp, perceperea copilului drept un remediu pentru propriile suferinţe şi 
neîmpliniri trecute, prezente sau viitoare va motiva părintele să ofere îngrijirile care-l 
vor face pe copil să crească, astfel încât să fie o răsplată pentru propriile neşanse. 


O mamă se plângea că de la naşterea copilului nu a mai putut merge la chefuri decât 
cu mare greutate, lăsându-şi copilul la mama ei. Aceasta era departe de a fi o bunică 
bună şi iubitoare. Mama vedea în copilul ei o piedică în calea propriilor satisfacţii, care 
i se păreau mai importante decât nevoia copilului de a fi cu părinţii. 


În cazul familiilor violente, abuzul emoţional al copiilor şi neglijarea lor, precum şi 
exploatarea copiilor, manipularea lor pentru a apăra un părinte împotriva celuilalt 
reprezintă situaţii curente de viaţă. 


2) Abilitatea de a-i oferi copilului experienţe noi, de a-l stimula cognitiv 
şi afectiv 

Dezvoltarea mintală a copilului are nevoie de experienţe. Piaget asemăna copilul în 
faţa universului, având marea sarcină de a descoperi lumea în care există, cu un 
cercetător. Părintele trebuie să fie capabil să îi îngăduie copilului aceste experienţe ce 
adesea pe părinte îl sperie prin riscul pe care îl incumbă şi pe care copilul nu îl 
cunoaşte încă. Datoria părintelui este de a-şi stăpâni anxietatea şi de a asista cu răbdare 
copilul în experienţele şi descoperirile lui. Căci ceea ce descoperă copilul este modul 
în care funcţionează lucrurile, dar şi limitele lui şi limitele îngăduinţei şi a cunoaşterii 
celor din Jur. 


O mamă mergea pe stradă cu copilul, care avea cam 4-5 ani. Plouase şi pe drum erau 
bălți. Copilul, fascinat de apă, dorea să calce în bălți şi să stropească cu picioarele. 
Mama însă nu îl lăsa, ca să nu se murdărească, să nu îşi strice pantofii etc. Dar copilul 
avea nevoie de această experienţă pe care o cerea vârsta lui. 


Experiențele copilului trebuie să fie în acord cu nevoile şi capacităţile specifice 
vârstei sale, la nivelul lui de înţelegere. A-i cere unui copil să producă bunuri materiale 
necesare vieţii familiei nu reprezintă o experienţă adecvată pentru dezvoltarea sa, ci 
poartă numele „exploatare a copilului”. 

Violenţa în familie reprezintă cea mai malignă experienţă pe care părintele i-o poate 
cauza copilului. Într-o cercetare axată pe investigarea trăirilor copiilor şi identificarea 
situaţiilor care le provoacă suferinţă (Maxwell, Carroll-Lind, 1997), concluzia a fost că 
pentru ei intensitatea violenţei unui eveniment este dată de următoarele caracteristici, 
în ordine descrescătoare : 

e rănirea unei persoane pe care o iubesc; 
desfăşurarea evenimentului violent acasă ; 
prezenţa intenţiei de a răni; 
agresorul este o persoană în care copilul are încredere ; 
copilul se simte parţial responsabil pentru cele petrecute ; 
lipsa oricărui control asupra situaţiei ; 
combinarea mai multor aspecte neplăcute în acelaşi eveniment. 


3) Abilitatea de a avea o relaţie empatică cu copilul tău 
Această relaţie îţi va permite să-ţi cunoşti copilul dincolo de cuvinte, căci empatia 
îţi îngăduie o trăire în fiinţa ta a trăirilor celuilalt. Carl Rogers (1951) a utilizat 
conceptul de empatie ca pe un element de bază al teoriei sale umaniste care ţintea 
sprijinirea persoanelor în dificultate prin ghidarea lor spre autodescoperire, descoperirea 
propriilor resurse. Kari Killen (1998) dă o definiţie a empatiei preluată după Letournan 
(1981) şi bazată pe trei elemente : 
a) abilitatea de a diferenţia şi a identifica, a numi gândurile şi sentimentele celeilalte 
persoane ; 
b) abilitatea de a prelua rolul altuia din punct de vedere mintal, de a se pune în 
locul celeilalte persoane ; 
c) abilitatea de a răspunde în funcţie de sentimentele celeilalte persoane. 


O bună capacitate empatică îl va face pe părinte să se angajeze în jocul, bucuria, 
tristeţea, descoperirile copilului. Este de fapt o comuniune cu copilul, ce poate însă, la 
limita extremă, să dezvolte la părinte o atitudine hiperprotectoare, de „posesiune cu 
căldură”, care să împiedice buna dezvoltare a copilului. Dar abilitatea părintelui de a 
se pune în locul copilului, de a înţelege modul în care el experimentează situaţii noi 
este decisivă pentru capacitatea parentală de a răspunde nevoilor copilului şi de a-şi 
înfrâna pornirea de revărsare a frustrărilor zilnice în relaţia cu el. Dacă părintele are 
o empatie scăzută faţă de copil, există un mare risc ca trăirea de stres cea mai puţin 
intensă să fie descărcată asupra copilului. 


O mamă târa după ea, de mână, un copil la vreo 4 ani care plângea în gura mare, 
sfâşiat de tristeţe. Mama părea furioasă şi grăbită. Am întrebat-o ce s-a întâmplat şi 
mi-a răspuns că acesta luase bulină neagră la grădiniţă şi că îl duce acasă, unde tatăl îl 
va pedepsi pentru bulină. Mama nu înţelegea durerea copilului pentru că primise acea 
bulină şi, în loc să îl reconforteze pentru suferinţa care îi fusese provocată în afara 
familiei, îl ameninţa în plus cu continuarea şi agravarea suferinţei acasă. Mama îl făcea 
să vadă că părinţii lui sunt aliaţii celor care îi provocaseră prima suferinţă - bulina 
neagră -, şi nu ai lui, aşa cum crezuse înainte. Această lipsă de empatie a mamei pentru 
suferinţa copilului dărâmă întregul sistem de securitate pe care trebuie să-l ofere 
familia copilului. 

Violenţa în familie sustrage părinţii de la implicarea empatică în dezvoltarea copiilor. 
Este impresionant faptul că, destul de frecvent, femeile suportă cu stoicism violenţa 
partenerului până în momentul în care devin conştiente de suferinţa copiilor. Abia în 
acest moment şi pentru a proteja copiii, ele devin capabile să ia anumite măsuri de 
protecţie, mergând până la separare (Muntean, 2002). 


4) Abilitatea de a-şi înfrâna propriile dureri şi porniri agresive 

fără a le răsfrânge în relaţia cu copilul 

Este vorba despre exprimarea verbală şi fizică a frustrării. Un anumit grad de 
toleranţă la frustrare şi conflict este strict necesar pentru rolul de părinte. În acelaşi 
timp, capacitatea de a-ţi controla trăirile şi a nu le da frâu liber reprezintă una dintre 
cele mai importante sarcini ale dezvoltării umane. Modul în care este îndeplinită 
această sarcină de vârstă, prioritară până la intrarea în şcoală a copilului (Stroufe, 
Egeland, Carlson, Collins, 2005), reprezintă un indicator al sănătăţii mintale a 
individului si al reuşitei socializării lui, al existenţei lui printre şi împreună cu ceilalţi. 
Există părinţi a căror agresivitate se manifestă doar în familie. Copilul învaţă în fiecare 
moment al existenţei sale, iar un astfel de părinte reprezintă un model periculos. Aceşti 
părinţi pun la risc dezvoltarea copilului atât prin modelul pe care i-l oferă, cât şi prin 
violenţa tratării sale, atunci când sunt purtătorii convingerii că a bate copilul înseamnă 
a face om din el. Există însă părinţi care au o agresivitate crescută ce se manifestă şi 
în afara familiei. Violenţa lor nu este doar reactivă, ci adesea proactivă. Ei pot să 
provoace copilul şi să îl pedepsească apoi pentru comportamentul pe care tot ei l-au 
indus. 

Kari Killen consideră că imaturitatea părinţilor afectează în cea mai mare măsură 
îndeplinirea rolului de părinte. De asemenea, enumeră printre cauzele tratamentului 
agresiv aplicat de părinte copilului : 

e problemele emoţionale ale părinţilor ; 

e psihozele; 

e retardul mintal; 

e dependenţa de alcool şi droguri. 


Se întâmplă adesea, în situaţia în care părinţii divorţează, iar divorţul este un proces 
incomplet din punct de vedere emoţional, ca un părinte să proiecteze asupra copilului 
toate resentimentele pe care le-a avut şi le are faţă de fostul partener. Acuză copilul (şi 
poate chiar trece la pedepse fizice) de toate frustrările pe care i le-a provocat fostul soţ. 


5) Capacitatea de a avea aşteptări realiste faţă de copil 

Aceste aşteptări ale părinţilor susţin conduita lor faţă de copil. Ele pot stimula 
copilul, provocându-l să îşi dezvolte trăsăturile pe care părintele le aşteaptă, iar acestea 
fiind deci confirmate de evoluţia copilului. 

O mamă care îi va repeta mereu copilului că nu e bun de nimic va face ca el să 
ajungă astfel, în vreme ce una ce-şi va exprima mereu încrederea ei în capacităţile lui 
va dezvolta la copil aceste capacităţi şi încrederea în sine. Aşteptările prea mari sau 
prea mici faţă de copil conduc la frustrări sau la lipsa de stimulare. Aşteptările pozitive 
în acord cu capacităţile şi vârsta copilului sunt cele care îi orientează sănătos dezvol- 
tarea. Uneori, părinţii pot avea aşteptări nerealiste prin exigenţe rigide privind comporta- 
rea, curăţenia, ordinea, depăşind capacităţile copilului. Un părinte care aşteaptă de la 

copil doar note maxime la şcoală îi impune exigenţe atât de mari, încât urmările vor fi 
grave. Copilul poate să fie surmenat de sarcinile şcolare, care trebuie satisfăcute la 
maximum, sau să înceapă să mintă şi să ascundă carnetul. În ambele cazuri, şcoala, 
care ar trebui considerată un prilej de bucurie a descoperirii, va fi o sperietoare. 
Părintele pierde mult în relaţia cu copilul, dar şi acesta pierde, simțindu-se trădat, 
neiubit şi acceptat nu pentru ceea ce este el, ci pentru rezultatele şcolare. 

În schimb, exigenţele prea mici, lipsa oricărei responsabilităţi a copilului, în virtutea 
ideii că e prea mic şi că nu trebuie să fie încărcat cu prea mult conduc la nedezvoltarea 
sentimentului de responsabilitate şi a capacităţii de a rezolva probleme. Copilului îi 
este subminată dezvoltarea autonomiei. Or, dezvoltarea autonomiei individului şi 
capacitatea lui de a creşte noi generaţii sunt cele două scopuri majore pe care le are 
oricare grup social, de la familie la comunitate şi ţară, cu membrii ei. 

Copiii care au crescut în casele de copii, fără a li se impune nici un fel de exigenţe 
de către adulţi, fără responsabilităţi şi sarcini, sunt cel mai dramatic exemplu de 
neîndeplinire a funcţiei parentale de a formula clar şi a-i impune copilului aşteptări 
realiste. Adulţi fiind, ei întâmpină dificultăţi în girarea propriei vieţi. Nimeni nu a 
aşteptat ceva de la ei, nimeni nu le-a cerut să facă ceva, să fie răspunzători pentru ceva, 
iar rezultatul este o totală inabilitate de a răspunde pentru ceva, de a rezolva o 
problemă, de a-şi organiza viaţa de zi cu zi. 

A impune şi a aştepta de la copil rezolvarea unor sarcini care îl depăşesc, dar şi 
ştergerea oricărei aşteptări, a oricărei limite comportamentale reprezintă două extreme 
periculoase în comportamentul parental. 


În unele familii cu mai mulţi copii, părinţii aşteaptă de la copilul mai mare şi îi impun 
să aibă grijă de cei mai mici. Ei nu văd că au în faţa lor un copil, deşi mai mare ca 
vârstă. Este un mod de a exploata copilul, de a-i fura copilăria, în care activitatea de 
bază este jocul, prin aceste responsabilităţi care îi sunt puse pe umeri de la o vârstă prea 
fragedă. Copilul îi îngrijeşte pe cei mai mici şi este pedepsit pentru greşelile pe care le 
face în această sarcină. 


6) Capacitatea de a percepe copilul în mod realist 

De modul în care percepem copilul depinde atitudinea şi comportamentul faţă de el. 
Aşteptările faţă de copil sunt determinate de imaginea pe care o avem despre el. În 
situaţiile conflictuale, este necesară evaluarea modului în care părinţii îşi percep copiii. 
Adesea părinţii nu observă calităţile reale ale copilului sau dificultăţile care pot apărea 
din cauza nivelului de dezvoltare la care se află el sau din pricina unei situaţii speciale 
în care se găseşte copilul. Pentru a percepe realist copilul, părintele trebuie să fie 
disponibil pentru copil. În momentul în care el este copleşit de conflictele maritale sau 
de probleme din afara familiei, dar care condiţionează viaţa ei, părintele îi poate atribui 
copilului propriile frustrări şi agresivităţi. Orbit de resentimentele lui, părintele nu îşi 
mai vede copilul, ci proiectează în el aspectele frustrante ale vieţii lui. 


L. era un copil cu retard de dezvoltare a abilităţilor de comunicare. Era însă un copil liniştit, 
cooperant şi afectuos. Bunica, în grija căreia era lăsat mai tot timpul, afirma mereu, în 
faţa tuturor şi a copilului, că „L. este nebun” şi că trebuie deci să ia medicamente. În 
momentul în care copilului i-au fost prescrise medicamente, bunica îi administra doze 
mai mari decât cele prescrise, aşa încât copilul a dezvoltat câteva probleme serioase 
consecutiv administrării medicamentelor. Această bunică nu a putut niciodată să-l vadă 
pe L. aşa cum era el. Ea avea imaginea unui copil nebun, bolnav şi acţiona în consecinţă. 

În situaţii de violenţă domestică, un copil poate fi victima incapacității părintelui de 
a face faţă problemelor emoţionale la care este supus. Consecința poate fi proiectarea 
în copil a neajunsurilor din viaţa sa („Să nu-l văd în ochi, seamănă cu tatăl său, vrea 
doar să mă enerveze ! ”) şi tratarea cu ostilitate şi respingere făţişă a copilului. O altă 
posibilitate o reprezintă manipularea copilului şi transformarea lui într-o armă pentru 
a lovi în celălalt părinte. O altă variantă nefericită este ameninţarea copilului cu 
pierderea figurii de ataşament. Uneori, agresorii ameninţă copiii, dublându-şi ame- 
ninţarea cu tentative de seducere: „O să fugim de mama sau n-o mai lăsăm să vină cu 
noi şi atunci tata îţi poate cumpăra păpuşa pe care o vrei! ”. 

Alteori, mamele centrate pe suferinţa lor şi incapabile de a mai percepe spaima 
copilului ameninţă: „O să plec şi n-o să mă mai vezi niciodată! ”. 


7) Abilitatea de a răsplăti, de a valoriza copilul 

Această abilitate parentală se leagă de cele expuse anterior : a fi empatic cu copilul, 
a-l vedea realist. Copilul are nevoie de încurajări şi aprecieri. Acestea îi orientează 
dezvoltarea, îi fundamentează încrederea în sine, sentimentul că este capabil să rezolve 
problemele. Numeroşi părinţi consideră că atunci când copilul face ceea ce ei îi cer este 
normal şi nu mai trebuie să-i mulţumească sau să-l răsplătească într-un fel. În momentul 
când copilul greşeşte, părinţii penalizează imediat greşeala. Riscul acestei atenţii 
parentale focalizate pe rău, pe greşeală este de a fixa aceste comportamente greşite, 
nedorite la copil. Căci, în vreme ce peste comportamentele pozitive părintele neştiutor 
trece fără a le remarca în mod deosebit, pe cele negative le „răsplăteşte” păstrându-le 
mai mult timp, fixându-le în mintea copilului. Ca adulţi, ne bucurăm când cineva ne 
laudă. Cu atât mai mult cu cât este o persoană semnificativă pentru noi. Dar pentru 
copil cea mai semnificativă persoană este părintele. Copilul face orice pentru a fi pe 
placul acestuia, îi este loial părintelui. Una dintre cele mai importante funcţii parentale 
este de a răspunde pozitiv, valorizând copilul pentru lucrurile bune pe care le face. În 
felul acesta, părintele fixează la copil comportamentele pe care le doreşte. Răsplătindu-l, 
apreciindu-l, valorizându-l, îi arăţi clar ce aştepţi de la el şi îi menţii ca un focar de 
excitație permanentă dorinţa de a face ceea ce îţi place. 


Numeroşi părinţi pedepsesc cu asprime copilul când acesta vine de la şcoală cu o notă 
mică. Aceiaşi părinţi trec însă sub tăcere momentul când copilul le prezintă o notă 
bună. Eventual scapă câte un „bine” şters. Un astfel de părinte îşi împinge copilul pe 
o pantă a notelor proaste şi în acelaşi timp a unor comportamente de ascundere a 
rezultatelor pe care le obţine. 


Aceste funcţii parentale se leagă de nevoile copilului pentru o dezvoltare normală. 
Prin aceste abilităţi descrise, părinţii vin în întâmpinarea nevoilor copiilor lor. Deşi 
nevoile individului uman, aşa cum au fost descrise de Maslow, sunt valabile şi pentru 
copil, vom particulariza aceste nevoi, subliniindu-le importanţa prioritară ale unora în 
cazul copilului. În acelaşi timp, între aceste nevoi, în funcţie de vârsta copilului, apare 
o schimbare a importanţei rolului. O nevoie care a fost la o anumită vârstă în prim-plan 
trece pe un plan secund, alta luându-i locul. Toate rămân însă importante pe întreaga 
durată a copilăriei. Un părinte bun va întâmpina prin abilităţile lui nevoile de bază ale 
copilului, astfel încât acesta va putea creşte ca un adult normal, adaptabil, capabil de 
o viaţa independentă şi de a fi la rândul său părinte. 

1.5. Nevoile de bază ale copilului 


Acestea sunt de fapt o particularizare, la vârsta copilăriei, a eternelor nevoi umane 
formulate de Maslow şi de alţi autori. 


1) Dragoste şi securitate 

Este o nevoie permanentă în copilărie, dar la vârste mici este cea mai importantă. 
Prin această nevoie copilul se leagă de mamă, de tată, de ai lui adică, îşi construieşte 
ataşamentul şi modelul internalizat de funcţionare a lumii aferent ataşamentului. De 
măsura în care va fi satisfăcută nevoia de dragoste a copilului va depinde calitatea 
viitoarelor relaţii sociale ale adultului : cu colegii, cu prietenii, în familia lui. Ataşa- 
mentul reprezintă fundamentul sănătăţii mintale a individului şi deci satisfacerea 
nevoii de dragoste este condiţia dezvoltării unei personalităţi sănătoase. Dacă este 
împlinită în mod constant de părinţii copilului, acesta îşi dezvoltă abilitatea de a 
reacţiona şi de a răspunde cu calm şi înţelegere, atent faţă de ceilalţi şi, mai târziu, 
de a deveni un părinte iubitor. Dragostea îl face pe copil să se simtă în siguranță cu 
ai lui. La dragoste trebuie însă să se adauge ordinea, cu limitele şi restricţiile ei. 
Ordinea vieţii familiei face ca lucrurile să fie predictibile şi să aibă continuitate. Unul 
dintre teoreticienii din domeniul traumei, Bruce Perry (apud Speckhard, 1999), arată 
că dezvoltarea şi funcţionarea normale ale creierului au nevoie de continuitate, 
predictibilitate şi dragoste. Viaţa stabilă a familiei, cu continuitate în trecut, prezent, 
viitor, îi dă copilului şansa de a-şi construi o identitate clară -— cu alte cuvinte, „naşte 
copilul a doua oară, îl naşte din punct de vedere psihologic” (Aubertel, 2000). 
Violenţa în cuplul marital îi sustrage pe părinţi de la rolul lor parental, iar copiii sunt 
neglijaţi sub aspectul nevoilor lor emoţionale sau abuzaţi, aşa cum am prezentat mai 
sus. Violenţa induce o stare de haos şi panică, implicând pierderea sensurilor şi a 
sentimentului de continuitate vieţii. În unele cazuri, aşa cum vom vedea în continuare, 
divorţul reprezintă o soluţie. Nu avem însă voie să uităm că, deşi nu toţi copiii sunt 
traumatizaţi de divorţul părinţilor şi ruperea familiei, toţi suferă. În situaţii extreme, 
suicidul copiilor poate apărea chiar şi la cinci ani după divorţ — când nimeni nu mai 
vorbeşte despre acesta (Killen, 2007). De aceea sunt atât de importante modul cum 
îi comunicăm copilului despre divorţ şi sprijinul pe care i-l acordăm pentru a depăşi 
această stare de suferinţă. 


În vârstă de 9 ani, băiatul este descoperit de bunicii materni, împreună cu care 
locuia după divorţul părinţilor, spânzurat în grajd. Părinţii divorţaseră cu trei ani în 
urmă, consecutiv scandalurilor care însoţiseră primii ani de viaţă ai copilului, iar 
mama, de o perioadă, îşi găsise un nou partener, ceea ce o făcea să vină mai rar şi să 
fie mai puţin atentă la copilul ei. În durerea lor, bunicii afirmă că nici o clipă băiatul 
nu exprimase vreun gând sinucigaş şi că nu avea nici un fel de probleme. (Caz preluat 
din presă) 


2) Nevoia de experienţe noi, de stimulare 

Condiţionând dezvoltarea inteligenţei copilului, aşa cum hrana bună calitativ şi 
cantitativ condiţionează dezvoltarea fizică, experienţele reprezintă condiţia dezvoltării 
mintale, cognitive a copilului. 

Jocul şi limbajul sunt cele mai importante activităţi ale copilului în sensul trăirii 
unor experienţe noi, căci teoria lui Csikszentmihayli ne arată că dezvoltarea plenară a 
individului are loc în starea de curgere, de maximă satisfacţie şi implicare în sarcină. 
Or, aceasta este caracteristica jocului. Jocul aduce bucurie prin implicarea totală a 
copilului într-o realitate decupată de interesul său de moment. Acest interes poate să 
țină de vârstă - de exemplu, pe la 5-6 ani este fascinat de scrisul pe perete - sau să fie 
o particularitate a copilului. Dacă este o particularitate şi el va fi acceptat şi sprijinit de 
părinţi, poate duce la dezvoltarea unor înclinații şi chiar talente. 

Conform studiilor asupra traumei, creierul funcţionează la potenţial maxim doar în 
stare de relaxare (Speckhard, 1999). Iată o explicaţie a importanţei jocului şi a 
experienţelor trăite în stare de joc de copilul aflat în dezvoltare. 

În joc, copilul explorează lumea şi îşi dezvoltă mecanismele de coping cu situaţiile 
provocatoare ale realităţii. Din aceste experienţe de cunoaştere a lumii, copilul îşi 
dezvoltă lumea internă, ce este o reflectare a celei externe impregnată, colorată cu 
sentimentele trăite în momentul în care a descoperit-o. 

Această lume internă ne face atât de deosebiți, unici în modul de a percepe şi a 
reacţiona la situaţii, evenimente, persoane, obiecte ale realităţii. Această lume internă, 
populată de conceptele noastre, ne face să fim fiecare un întreg univers, niciodată pe 
deplin descifrabil şi cunoscut de ceilalţi. De aici pot apărea neînţelegeri, dar şi farmecul 
de a-l descoperi pe celălalt, care este cu totul altfel. Suntem cu toţii purtătorii acestei 
lumi interne, internalizate, care este cu atât mai bogată cu cât în copilărie şi mai târziu, 
în viaţă, am avut parte de mai multe experienţe, descoperiri, pe un fundal emoţional de 
bucurie. 

Dar calitatea experienţelor copilului, din punct de vedere cognitiv şi afectiv, depinde 
de calitatea adultului care îi asistă experienţele. O mamă care este veşnic speriată de 
ceea ce i se poate întâmpla copilului, o educatoare cu o atitudine severă şi intolerantă 
faţă de curiozităţile copilului, o învăţătoare ce crede că toţi copiii trebuie să înveţe 
acelaşi lucru şi să aibă aceleaşi performanţe vor îngusta şansele de experienţă şi 
cunoaştere întru bucurie a lumii acesteia. 

Entuziasmul, interesul, receptivitatea adulţilor faţă de încercările copilului sunt 
contagioase, la fel ca şi rigiditatea, îngustimea, lipsa de interes şi blazarea, care 
anulează gustul şi pofta copilului de a cunoaşte lumea. Adultul poate face ca lumea să 
fie pentru copil un dar pe care-l primeşte la naştere şi care îi aparţine, spre a fi 
explorat, sau un haos de care trebuie să înveţe să se apere. În primul caz, întregul său 
potenţial uman va fi dezvoltat, asigurându-i fericirea existenţei printre ceilalţi. Lumea 
e un loc interesant, care îl aşteaptă, îl provoacă, îi aduce bucurii. În al doilea caz, 
specific violenţei în familie, întreaga dezvoltare a copilului va fi orientată spre şi 
concentrată pe a face faţă, a se apăra, iar percepțiile sale vor fi mereu dominate de 
alertă şi spaimă. Lumea va fi un loc al durerii, al chinului, de care trebuie să te aperi 
şi faţă de care trebuie să fii mereu în gardă. 


3) Nevoia copilului de a fi apreciat şi de a-i fi recunoscute capacităţile 

Dacă mai târziu, la vârsta adultă, o activitate dusă la bun sfârşit conţine în ea însăşi 
răsplata, la început, pentru a deveni încrezător în posibilităţile lui, copilul are nevoie 
de încurajări şi răsplăţi. Aceste răsplăţi sunt utile şi pentru a depăşi dificultăţile şi 
posibilele conflicte care apar în perioada dezvoltării. Încurajările adultului şi exprimarea 

unor exigenţe rezonabile faţă de copil sunt esenţiale în socializarea sa şi dezvoltarea 
responsabilităţii. 

Adultul va formula aşteptări care să îi permită copilului trăirea succesului în urma 
unui efort depus. Desigur, aceasta presupune ca adultul să cunoască bine capacităţile 
copilului, căci nu pentru toţi copiii de aceeaşi vârstă sunt posibile rezolvări ale aceloraşi 
tipuri de sarcini. 

Abilităţile copilului depind atât de starea sa de moment, cât şi de momentul 
dezvoltării în care se află. 

Recompensa pe care o oferă adultul, prin care recunoaşte meritele copilului, este 
importantă pentru stima de sine a acestuia, dar şi pentru atitudinea faţă de sarcini şi faţă 
de efort. Această recunoaştere a meritelor copilului trebuie făcută în special faţă de 
efortul depus de copil şi mai puţin faţă de rezultat. Căci răsplătirea rezultatului, şi nu 
a efortului va dezvolta la copil tendinţa de a vâna cu orice preţ rezultatul şi de a 
dispreţui efortul. Copilul va copia pentru a lua note bune, iar ca adult va aprecia locul 
de muncă unde nu va face nimic şi va câştiga un salariu mare. 

Toţi copiii dispun de un potenţial de învăţare, pe care şcoala poate să îl stimuleze, 
recunoscând şi apreciind eforturile lui, sau să îl transforme în dizabilităţi de învăţare, 
sancţionând mereu eşecurile copilului şi comparându-le mereu cu succesele altor copii. 
Poate că această nevoie a copilului, mai mult decât celelalte, solicită respectul adultului 
faţă de el. 

Un copil care este respectat de adulţii din jur va creşte cu sentimentul valorii şi a 
respectului de sine, iar conduita lui în viaţă va fi în limitele acestui respect. El nu va 
putea avea devianţe, deoarece respectul pe care I-a resimţit în afară este acum lege în 
inima lui şi el nu va putea face decât lucrurile ce îl vor determina să se respecte şi să 
se simtă respectat. Respectul faţă de noi înşine şi faţă de ceilalţi este o valoare 
fundamentală în construirea personalităţii, dar în acelaşi timp reprezintă o valoare ce 
condiţionează dezvoltarea democraţiei în cadrul unei societăţi. Din această perspectivă, 
este evidentă forţa ideii exprimate de Winnicott: „Viitorul unei naţii se naşte în 
familie”. Un copil crescut in spiritul respectului de sine şi al celorlalţi este un valoros 
membru al societăţii democratice şi un apărător al valorilor ei. O familie violentă, în 
cadrul căreia relaţiile dintre membrii săi sunt distructive, este incapabilă de a menţine 
Şi a-i induce copilului respectul faţă de el însuşi, faţă de ceilalţi şi faţă de viaţă. 


4) Nevoia de responsabilităţi 

La o anumită vârstă, aceasta devine o nevoie de bază a copilului. Prin satisfacerea 
acestei nevoi se dezvoltă autonomia copilului. Mai întâi, copilul învaţă să se îngrijească 
singur : să mănânce, să se spele, să se îmbrace. Responsabilităţile cresc pe măsură ce 
copilul creşte şi îi dau sentimentul puterii, al libertăţii în acţiunile proprii. Crescând 
astfel, la maturitate el va putea accepta responsabilităţi şi răspunderi şi pentru alţii, 
pentru cei care depind de el. 

Asumându-şi responsabilităţi pe măsura capacităţilor lor, copiii învaţă în acelaşi 
timp regulile, tiparul după care se face un anumit lucru, ceea ce este permis şi ceea ce 
nu e permis. Adultul îi va acorda copilului responsabilităţi şi îl va asista la realizarea 
lor, dându-i libertatea de a decide, iar când decizia nu a fost corectă, de a-şi asuma 
consecinţele. 

Familia este importantă pentru a începe acest proces al responsabilizării copilului. 

Dar şcoala continuă acest proces de maximă importanţă pentru dezvoltarea autono- 
miei şi a socializării copilului. În şcoală poate fi formată atitudinea de cooperare între 
copii în rezolvarea sarcinilor sau, dimpotrivă, atitudinea de competiţie. Experimentele 
au demonstrat că şcolile care cultivă mai degrabă cooperarea între copii decât competiţia 
şi care nu utilizează pedeapsa corporală au cele mai mici incidente de violenţă şi 
delincvenţă la copii, păstrându-şi în acelaşi timp un bun nivel academic (Lee, 1994). 
Într-o familie violentă, responsabilitatea şi loialitatea faţă de familie şi faţă de fiecare 
membru al acesteia în parte se transformă în neglijare sau, mai grav, în tendinţa de a-ţi 
impune dorinţele neţinând seama de ceilalți sau chiar utilizând mijloace coercitive 
pentru satisfacerea dorințelor tale. Violenţa este opusul nevoilor copilului şi ale adultului 
pentru o dezvoltare şi o funcţionare sănătoase. Violenţa transformă obiecte utile în 
arme care rănesc, mutilează şi ucid victimele. 


5) Nevoile de bază, fiziologice ale copilului 

Când copilul are o vârstă mică, adultul răspunde în totalitate de cunoaşterea şi 
îndeplinirea lor. El este expertul şi, în funcţie de cât de bine ştie şi e capabil să le 
realizeze, copilul se va dezvolta şi va beneficia de sănătate fizică. Satisfacerea nevoilor 
de bază este garanţia supravieţuirii şi a dezvoltării copilului. Copiii malnutriţi, calitativ 
sau cantitativ, pot dezvolta caracteristici dintre care unele sunt ireversibile. Reversi- 
bilitatea unor consecinţe ale malnutriţiei copilului este condiţionată în special de durata 
ei, dar şi de caracteristica afectată. Căci un copil ce este plasat într-un mediu bun, 
înainte de împlinirea vârstei de 2 ani, luat dintr-un mediu în care a fost prost hrănit, are 
toate şansele de a-şi reface potenţialul de sănătate fizică şi mintală, dar va rămâne de 
regulă mai mic de statură (Fitzgerald, Strommen, McKinney, 1982). 

Atunci când copilul este mic, adultul este expertul care ştie de ce are el nevoie. Mai 
târziu, copilul poate însă să ceară ceea ce îi trebuie şi rolul adultului devine unul de 
ghid, îndrumându-l pe copil prin informaţii corecte. Mai târziu, devine un rol de 
partener, când părintele şi copilul au un scop comun, pentru satisfacerea nevoilor 
comune şi poate ale întregii familii. 

Într-o lume a consumului, în care aceste nevoi de bază ale individului au dezvoltat 
industrii puternice, cu promoţii agresive ale produselor lor, cu oferte sclipitoare, în 
ambalaje ce iau ochii, este tot mai greu pentru părinţi să satisfacă în mod sănătos 
nevoile de bază ale copilului aflat în dezvoltare. Deşi nu avem statistici, este evident că 
obezitatea copiilor hrăniţi la fast-fooduri devine o problemă. În 2008, guvernul a luat 
măsura de a interzice comerţul cu produse alimentare de tip fast-food în şcoli. De 
asemenea, se face o intensă campanie mediatizată pentru o hrănire sănătoasă. Cu toate 
acestea, părinţii sunt adesea depăşiţi şi incapabili să controleze hrana copilului. Uneori, 
deoarece copilul cere insistent şi obositor, părintele cedează, alteori se întâmplă din cauza 
lipsei de timp şi de ritualuri sănătoase ale vieţii de familie, poate uneori din ignoranță, 
dar aproape în toate aceste cazuri este vorba şi despre stresul cotidian al familiei. 


Într-un local McDonald's, o bonă însoțea un copil în vârstă de 4 ani şi îi arăta cu 
entuziasm jucăria primită. Copilul nu voia să mănânce şi nu arăta nici un fel de 
entuziasm. Bona, exasperată, îl întreabă : „Dar ce vrei să mâncăm ?”. Copilul răspunde : 
„Vreau să mănânc mâncare făcută de mama ! ”. Bona îi explică ce mulţi copii şi-ar dori 
să poată veni în acest loc şi că, din păcate, mama nu are timp să gătească. 

Există familii care sunt în incapacitate materială de a controla satisfacerea nevoilor 
de bază ale copilului. Calitatea şi cantitatea hranei fiind o problemă, familia săracă nu 
mai poate menţine standarde sănătoase. Deşi e de remarcat o ameliorare a sărăciei in 
ultimii ani, UNICEF ne avertizează că „rata sărăciei în rândul copiilor este ridicată, de 
25% (peste un milion), cu 8% (peste 350.000) din ei trăind în sărăcie extremă. Sărăcia 
din rândul copiilor rromi este de trei ori mai mare decât cea a populaţiei majoritare”. 
În zona rurală, sărăcia are o rată de două ori mai mare comparativ cu mediul urban. O 
informaţie relevantă pentru disfuncţionalităţile parentale din România este faptul că un 
mare număr de copii sunt lăsaţi în urmă de părinţii ce pleacă în alte ţări în căutarea 
unui loc de muncă mai bun”. 

Greşelile pe care le fac adulţii în satisfacerea nevoilor copilului pot distorsiona 
dezvoltarea lui. Consecințele sunt grave, fiind suportate atât de indivizi, cât şi de 
societate în ansamblu. Tensiunile intolerabile dintre indivizi au la origine dureri, 
pericole, traume pe care le-a trăit copilul. Ele se manifestă mai târziu, simptomatic, 
prin: luptă sau fugă, atac sau renunțare, generate de mecanisme defensive mai puţin 
dezirabile. 

Tratarea cu agresivitate şi supraprotejarea copilului sunt greşeli ale adulţilor prin 
care nevoile emoţionale, sociale, intelectuale ale copilului pentru o dezvoltare normală 
sunt neglijate. Închisorile, spitalele de boli mintale, şcolile de corecție sunt pline de 
indivizi care în copilărie au fost rejectaţi, nu au avut parte de respect şi dragoste. 
Şomerii cronici şi inadaptaţii au avut şi ei o copilărie nefericită. 

Reacţiile celor rejectaţi în copilărie sunt de furie, frică, ură, lipsă de interes şi 
responsabilitate faţă de ceilalţi, instabilitate în relaţii şi incapacitatea de a avea relaţii 
mutuale satisfăcătoare. Copiii care cresc în familii cu tensiuni, chiar dacă sunt iubiţi de 
părinţi, dezvoltă tulburări emoţionale şi comportamente antisociale. 

Un copil tratat cu ostilitate de părinte este rănit de acesta şi ostilitatea se va perpetua 
de la o generaţie la alta. Căci ceea ce nu ai primit nu poţi da. EI nu va fi în stare de 
dragoste necondiționată, generoasă, nici pentru cei din jur şi nici pentru propriii copii. 

Aşadar, pe o scală ce se întinde între suferință şi stare de curgere, familia le asigură 
membrilor ei satisfacerea nevoilor lor, garantând, la limită, supraviețuirea şi mergând 
spre dezvoltarea deplină a potenţialului, în funcţie de resursele de care dispune familia 
(materiale, informaţionale, emoţionale), în funcţie de societatea în care funcţionează şi 
care asigură un cadru existenţial, dar şi în funcţie de informaţiile pe care le deţine legat 
de riscuri, de suferinţă şi efectele lor în dezvoltare. 

Cele două fenomene pe care le discutăm în continuare, violenţa domestică şi 
maltratarea copilului, se referă la disfuncţii majore în realizarea sarcinilor fundamentale 
ale familiei. 


Întrebări ajutătoare pentru a te cunoaşte pe tine însuţi: 
e în calitate de partener(ă) : 
1. numeşte trei lucruri care îţi displac la partener(ă) ; găseşte o legătură între 
aceste lucruri şi evenimente sau aspecte din copilăria ta ; 


www.unicef.org, 24 august 2008. 
Numărul oficial al copiilor lăsaţi în urmă de părinţi este de aproximativ 19.000; alte 
estimări vehiculează însă cifre mult mai mari. 

2. numeşte trei lucruri care îţi plac cel mai mult la partener(ă) ; găseşte asociaţii 
cu evenimente, persoane, situaţii de care ai avut parte în copilărie ; 
e în calitate de părinte: 
1. numeşte trei lucruri care îţi plac cel mai mult în rolul de părinte ; analizează 
în ce măsură ele au în vedere binele copilului sau sunt egoiste ; 
2. numeşte cele trei lucruri pe care le consideri cele mai dificile în calitate de 
părinte ; gândeşte-te în ce fel le-ai putea vedea într-o lumină mai favorabilă. 


2. Violenţa domestică 


2.1. Violenţa domestică. Abordarea socioculturală 


Nevoia unei explicaţii paradigmatice a fenomenului de violenţă domestică a apărut de 
îndată ce s-a constatat că, din punct de vedere spaţial şi temporal, nu există limite ale 
manifestării şi că violenţa domestică este un rău prezent în oricare societate. Diferenţele 
care se consemnează de la o societate la alta sunt doar sub aspectul frecvenţei şi al 
formelor concrete pe care le îmbracă. În acelaşi timp, fiecare manifestare apare 
individualizată într-o constelație de detalii care fac ca un tip de intervenţie eficientă 
într-un caz să fie total nepotrivită în altul 

Ca urmare a nevoii de explicaţii generalizatoare, la nivelul comunităţilor, în repre- 
zentările sociale asupra fenomenului, au început să funcţioneze miturile explicative 
(Schechter, Hart, Richie, 1989). Astfel: 

e „alcoolul şi drogurile conduc la incidentele de violenţă” ; 

e „tatăl lui era un om violent, îşi bătea soţia şi el a învăţat deci acasă acest mod 

de comportare cu soţia” ; 


e „din cauza necazurilor pe care le au, a greutăților vieţii, o bate” ; 

e „ea s-a învăţat să fie fără apărare în faţa lui” ; 

e „din cauza sărăciei”; 

e „ea îlcicăleşte întruna până îl scoate din minţi şi-l face să o bată” ; „ea merită 
să fie bătută” ; 

e „ei îiplace; altminteri s-ar despărţi” ; „femeile bătute sunt masochiste” ; 

e „există puţine cupluri în care se petrec scene de violenţă între parteneri” ; 

e „violenţa există doar în cuplurile lipsite de educaţie” ; 

e „bătaia este fără urmări, e un fenomen de moment cauzat de pierderea controlului” ; 

e „este o parte a dragostei dintre cei doi” ; 

e „Biserica îl va schimba şi nu-şi va mai bate partenera” ; 

e 


„Chiar dacă îşi bate partenera, este un tată bun pentru copii şi deci trebuie să 
rămână împreună ca să îi crească” ; 

e „dacă vor sta împreună destul de mult timp, lucrurile se vor schimba în bine şi 
el va înceta să o mai bată”. 


Toate aceste afirmaţii conţin o parte de adevăr, chiar dacă relaţia cauză-efect nu este 
cea sugerată de formulări şi în realitate avem mai degrabă o acompaniere reciprocă 
între aceşti factori şi evenimentele de violenţă domestică. Astfel : 

e există parteneri violenţi care nu sunt consumatori de alcool ; în 18% din cazurile 
de parteneri violenţi, aceştia nu au avut o copilărie cu violenţă în familie 
(Catheline, Marcelli, 1999), nu au existat modele de relaţionare violentă între 
soţ şi soţie ; 

e există situaţii în care familia nu are o viaţă nesigură, marcată de stresul cotidian 
al supravieţuirii ; 

e există femei care sunt victimele unor astfel de incidente fără să se poată obişnui 
cu situaţia, trăind de fiecare dată evenimentul ca pe un coşmar ireal. 


Există o unică explicaţie şi cauză reală a violenţei domestice. Aceasta este funcţio- 
narea patriarhală a societăţii, promovând conduite de dominație a bărbatului asupra 
femeii. În virtutea tradiţiei care trece de la o generaţie la alta, se învaţă rolurile sexuale 
de dominator (bărbatul) şi supus (femeia). Aceste roluri se conturează la vârste foarte 
fragede, chiar între 2 ani şi jumătate şi 3 ani şi jumătate (Anastasiow, 1986), şi se 
confirmă şi rafinează de-a lungul întregii vieţi, în toate instanţele sociale. 

Putem defini, din punct de vedere sociologic, patriarhatul drept un sistem de 
autoritate în familie, în cadrul căruia loialitatea datorată „şefului” se bazează pe 
puterea lui de a dispune de bunuri, inclusiv de femeie şi copii, şi pe mentalitatea că 
aceste relaţii personale de dependenţă sunt la fel de naturale, de legitime ca însăşi 
viaţa. Aşadar, pe lângă loialitatea personală, patriarhatul mai depinde şi de respectarea 
tradiţiei. Tradiţia, reprezentată istoric prin instituţii, alături de câteva limitări legale, 
impune singurele constrângeri ale sistemului de dominare masculină (Stark, Flitcraft, 
1996, p. 36). 

În acest sens, al mentalităţii tradiţionale, putem vorbi despre o violenţă subliminală, 
nepercepută ca atare, în cadrul unor grupuri sociale. Un grup social care tolerează bine 
violenţa, în care relaţiile violente sunt curente şi cotidiene, face în mod inevitabil o 
lectură distorsionată a exprimărilor violenţei. Registrul umoristic al lecturii unor 
exprimări sau evenimente violente este probabil cel mai frecvent aplicat în cultura 
noastră. Presa diseminează adesea astfel de interpretări „umoristice”, prezentând 
violenţa în relaţiile de cuplu, din familie, ca pe un dat inevitabil al societăţii şi culturii 
noastre : 


Domnu” de la Ford, v-am dat fabrica, dar vă rog să lăsaţi nişte defecte la noua maşină 
pentru a menţine ceva din specificul prestigioasei industrii româneşti de autoturisme. 
Ştiţi ? Şoferul român tradiţional se scoală duminică dimineaţa, bea ceva, se bărbiereşte, 
ia bilet la Loto, se întoarce acasă şi bate nevasta până porneşte alarma la maşină. După 
care iese în faţa blocului, bea ceva cu băieţii şi apoi suflă în jigleor, toarnă ulei ars în 
praguri, dă trei ciocane în tacheţi şi curăţă platinele până îl strigă nevasta să urce în 
casă, să bea ceva şi s-o rupă iar cu bătaia! (Academia Caţavencu, nr. 12, 26 martie — 
1 aprilie 2008) 


Zicătorile româneşti, chintesenţă a înţelepciunii populare, sunt ilustrative pentru 
starea lucrurilor. Cu toţii am auzit că, „dacă nu ştii de ce îţi baţi nevasta, lasă că ştie 
ea !”. 

2.1.1. Paradigma explicativă 


Explicații psihologizante, de natură comportamentalistă sau psihanalitică, ne conduc 
pe un drum relevant pentru aspectele care ţin de indivizii implicaţi, dar nu sunt 
suficiente pentru înţelegerea fenomenului în esenţa lui socială, sub aspectul relaţiei 
dintre parteneri, în cadrul familiei. 

Viziunea sistemică sau cea ecosistemică ne poate da o formulă explicativă valabilă, 
dar aceste formule rămân departe de drama realităţii. 

O paradigmă uşor de particularizat este cea în care construcţia explicativă are ca 
piloni de sprijin: 

1. mecanismele mentalităţii ; 

2. situația economică a societăţii ; 

3. serviciile şi legislaţia oferite de societate. 


Mentalitatea sau reprezentarea socială a violenţei se reflectă atât în opinia individului 
comun, cât şi a specialistului în probleme sociopsihologice, în măsura în care acesta 
din urmă este lipsit de o formaţie pentru o abordare profesională, competentă a 
manifestărilor de violenţă în familie sau de maltratare a copilului. 

Profesionistul lipsit de o pregătire de specialitate în violenţa domestică, în absenţa 
unei deprinderi de abordare prin punerea în paranteză a fenomenului şi a unei chestio- 
nări permanente asupra naturii şi a consecinţelor lui, devine tributar aceloraşi mituri 
vehiculate de mentalitatea unei societăţi care îngăduie şi chiar valorizează dominaţia 
celui mai puternic asupra celui mai slab, în diverse forme, cu o încărcătură variabilă de 
violenţă. Probabil aceasta este una dintre cauzele care determină cvasiabsenţa abor- 
dărilor fenomenului de violenţă domestică în lucrările de politici sociale apărute după 
1994, axate pe situaţia familiei şi a copilului în România. Dar această neglijare a 
fenomenului de către literatura de specialitate din perioada 1990-2000 a generat o 
atitudine periculoasă la nivelul strategiilor sociale, care, la rândul lor, au ignorat acest 
fenomen. 

Începând din 2000, preocupările apărute deja în preajma anului 1998 s-au intensi- 
ficat, generând un oarecare interes al specialiştilor, o „mică” literatură de specialitate 
Şi începuturi de servicii pentru victimele violenţei domestice. Au apărut structuri 
guvernamentale care şi-au schimbat destul de frecvent denumirea, arătând dificultatea 
de a se insera în cadrul instituţional tradiţional. Şi sub presiunea Occidentului, au 
apărut preocupări legislative a căror dezbatere devenea uneori hilară prin lipsa de 
comprehensiune a fenomenului violenţei domestice. În 2003 a fost iniţiată Legea 
privind violenţa în familie, iar în 2007 a fost lansată o Strategie Naţională în domeniul 
prevenirii şi combaterii violenţei în familie, pentru perioada 2008-2010. Strategia este 
alcătuită generos, cu cinci obiective majore (1. ameliorarea cadrului legislativ ; 2. întărirea 
capacităţii instituţionale la nivel central şi local, în vederea dezvoltării unor programe 
şi servicii pentru persoanele afectate de violenţa în familie ; 3. dezvoltarea unei 
culturi a parteneriatului şi solidarităţii sociale ; 4. responsabilizarea societăţii româneşti 
faţă de violenţa în familie ; 5. participarea şi implicarea statului român în acţiuni 
întreprinse la nivel internaţional, în domeniul prevenirii şi combaterii violenţei în 
familie) şi şase arii de activitate (I. prevenirea şi sensibilizarea societăţii româneşti... ; 

II. dezvoltarea cadrului legislativ ; III. asistenţa şi intervenţia socială... ; IV. monito- 
rizarea şi cercetarea fenomenului de violenţă în familie... ; V. cooperarea interinsti- 
tuţională şi parteneriatul... ; VI. promovarea egalităţii de şanse şi de gen...). Fiind atât 
de amplă şi de completă, strategia împărtăşeşte soarta altor reglementări privind 
copilul şi familia în România, adică se plasează la mare distanţă de realitatea româ- 
nească. Ea generează numeroase întrebări : Cine o va implementa ? Când? Care sunt 
resursele materiale şi umane? Ar fi de remarcat că strategia promovează servicii, 
activităţi, politici pentru familie şi implicarea familiei rămâne încă un domeniu mai 
puţin conturat. 

Reprezentarea colectivă a fenomenului, cu tot ce înseamnă aceasta sub aspectul 
valorilor, al atitudinilor şi al unor modalităţi de a acţiona în anumite situaţii, poate să 
sprijine sau să împiedice crearea şi funcţionarea eficientă ale serviciilor speciale. 
Mentalitatea este cea care face ca anumite servicii să fie considerate utile, necesare, 
solicitate sau, dimpotrivă, în dezacord cu starea lucrurilor şi deci ignorate sau cel puţin 
evitate de cei care ar trebui să fie beneficiarii lor. Dacă acest teren al reprezentării 
comune, împărtăşită de toată lumea, în egală măsură de victime şi de agresori, nu este 
pregătit, sensibilizat, cele mai bune servicii nou-create vor rămâne fără solicitări. În 
acelaşi timp, mentalitatea reflectă şi sprijină perpetuarea serviciile existente. 

Absența în realitate a unor servicii speciale pentru intervenţie în situaţii de violenţă 
domestică este valorizată de mentalitate prin ignorarea sau cel puţin desconsiderarea 
fenomenului. Unul dintre rezultatele pe care le are această imagine colectivă a violenţei 
domestice sunt glumele care se vehiculează în legătură cu ea şi care sunt gustate de toţi 
cei ce împărtăşesc mentalitatea care le-a generat şi care le îngăduie. 

Mentalitatea este cadrul care asigură crearea şi funcţionarea serviciilor. Serviciile 
presupun : 

e costuri; 

e legislaţie. 


Costurile sunt necesare pentru : 

e pregătirea resurselor umane şi profesionale ; 

e funcţionarea serviciilor ; 

e organizarea unor campanii de educaţie comunitară în vederea schimbării mentalităţii. 


Legislaţia stipulează şi permite iniţierea şi funcţionarea serviciilor. Există o relaţie 
biunivocă între mentalitate şi legislaţie. Astfel, în măsura în care mentalitatea va 
reflecta fenomenul violenţei domestice ca pe o stare de urgenţă socială, la nivelul 
legislaţiei vor apărea reglementările necesare pentru crearea serviciilor adecvate. De 
asemenea, odată create aceste servicii, ele influenţează mentalitatea, impunându-i o 
reconsiderare, o mai profundă conştientizare a fenomenului. 

Sub influenţa unor recomandări din afară, a fost schiţată o lege privind abordarea 
fenomenului violenţei domestice ; dar, deoarece în ţară legea aceasta nu este percepută 
ca o necesitate, discutarea ei în vederea adoptării e mereu amânată. Ea a fost adoptată 
în 2003, suferind modificări ulterior. 

Ceea ce ar putea convinge societatea românească de gravitatea violenţei domestice 
ar fi cifrele: numărul victimelor, costurile etc. Alcătuirea unor statistici în acest 
domeniu este încă la început. 

Aşadar, între mentalitate, legislaţie, servicii şi puterea economică a societăţii există 
un proces continuu de influențare reciprocă, proces care stă la baza dezvoltării. 

Cei patru factori menţionaţi mai sus se află într-o evoluţie sincronă, chiar dacă, sub 
influenţa unor informaţii venite din afară, legislaţia sau serviciile pot devansa la un 
moment dat starea mentalităţii sau a economiei societăţii. Doar în măsura în care şi 
ultimele două componente vor fi ajustate şi puse în acord cu serviciile şi legislaţia va 
putea fi vorba despre o reală abordare în cadrul sistemului social a fenomenului 
violenţei domestice. 


2.1.2. Definiţia clinică a fenomenului violenței domestice 


Definiţiile le sunt utile în primul rând cercetătorilor şi profesioniştilor, pentru a putea 
să identifice şi să clasifice fenomenul şi pentru a orienta o abordare terapeutică în 
cadrul unor servicii de specialitate. Definiţiile surprind obiectivitatea unui fenomen, 
manifestarea lui, relaţia cauzală indiferent de cultură ; când avem de-a face cu un 
fenomen social, este vorba despre o obiectivitate statistică, şi nu despre una absolută. 
În aceste cazuri, realitatea socială poate opera şi operează cu altfel de definiţii. Ele 
formează reprezentarea socială a fenomenului sau mentalitatea. Aici pot apărea mari 
diferenţe de la o cultură la alta. La nivelul mentalităţii funcţionează mai degrabă mituri 
(Schechter, Hart, Richie, 1987) decât definiţii conştiente, aşa cum am văzut în para- 
graful anterior. Aceste mituri pot conţine o parte de adevăr, dar cel mai adesea 
identifică în mod eronat o corelaţie pozitivă cu o relaţie de asociere, cauzală (exemplu : 
alcoolismul este cauza violenţei domestice). 

Din punct de vedere clinic, o definiţie larg acceptată a violenţei domestice este cea 
formulată de Stark şi Flitcraft (1996) : 


VD este o ameninţare sau provocarea unei suferinţe, în trecut sau în prezent, în cadrul 
relaţiei dintre partenerii sociali, indiferent de statutul lor legal sau de domiciliu. Atacul 
fizic sau sexual poate fi însoţit de intimidări sau abuzuri verbale, distrugerea bunurilor 
care îi aparţin victimei, izolarea de prieteni, familie sau alte potenţiale surse de sprijin, 
ameninţări la adresa altor persoane semnificative pentru victimă, inclusiv a copiilor, 
furturi, controlul asupra banilor, a lucrurilor personale ale victimei, a alimentelor, a 
deplasărilor, a telefonului şi a altor surse de îngrijire şi protecţie. 


2.1.3. Violenţa domestică văzută ca formă de tortură a femeii 


Violenţa domestică este considerată de OMCT?, în raportul său din 1999 (apud 
Benninger-Budel, Lacroix, 1999), o formă de tortură a victimei. 
Conceptul juridic internaţional de fortură apare în: 
e articolul 1 al Declaraţiei privind protecţia tuturor persoanelor împotriva torturii 
şi a altor suferinţe provocate şi tratamente crude, inumane sau degradante din 
1975; 
e articolul 1 al Convenţiei împotriva torturii şi a altor suferinţe provocate şi 
tratamente crude, inumane sau degradante din 1984. 


3. Organizaţia Mondială contra Torturii. 

În paragraful 1 al articolului 1 al Convenţiei, tortura este definită drept: 


orice act prin care îi este produsă intenţionat unei persoane o durere sau o suferinţă 
acută, fizică sau mintală, cu scopul de a obţine de la ea ori de la o terță persoană 
informaţii sau dovezi pentru a o pedepsi pentru un act pe care persoana ori o terță 
persoană l-a comis sau se bănuieşte doar că l-a comis, de a o intimida ori a face presiuni 
asupra ei sau a unei terţe persoane, pentru oricare alt motiv bazat pe o formă de 
discriminare, de orice fel; această durere sau suferinţă este provocată de un agent al 
unei funcţii publice ori de o persoană acţionând în postură oficială sau la instigarea unei 
astfel de persoane ori cu consimţământul ei expres sau tacit. 


Raportul OMCT argumentează ideea că violența domestică este o formă de torturare 
a femeii (Benninger-Budel, Lacroix, 1999). Definiţia de mai sus se bazează pe cinci 
elemente principale : 

a) tortura constă într-o durere sau o suferinţă acută, fizică ori mintală ; 

b) există intenţia de a provoca această suferinţă ; 

c) este provocată cu scopul de a obţine informaţii sau dovezi, de a pedepsi, de a 
intimida ori a face presiuni asupra persoanei sau pentru alte motive bazate pe o 
formă de discriminare, oricare ar fi ele; 

d) este provocată de un agent al unei funcţii publice sau oricare altă persoană care 
acţionează în numele unei poziţii oficiale ori la instigarea sau cu consimţământul 
unei asemenea persoane ; 

e) nu înseamnă tortură durerea sau suferinţa rezultând din sancţiuni legitime. 


Majoritatea acestor aspecte definitorii ale torturii sunt regăsite în situaţiile de 
violenţă domestică. 


1) Durere sau suferinţă acută (fizică sau mintală) 

Regăsim în violenţa domestică toate formele de durere fizică şi mintală acută. Sub 
aspectul manifestărilor fizice, violenţa domestică poate consta în: lovituri cu palma 
sau cu pumnul, cu piciorul, cu diverse obiecte, îmbrânciri, strangulare, muşcături, 
înjunghiere, arsuri sau chiar împuşcare. Există femei care au fost victime ale unor 
parteneri agresivi şi care relatează despre violurile cu diverse părţi ale corpului sau cu 
obiecte la care au fost supuse. Aceste suferinţe fizice sunt acompaniate constant de cele 
psihologice, căci victimele sunt amenințate, manipulate, private adesea de resurse 
economice sau de relaţii cu alte persoane care le-ar putea veni în ajutor. Agresorul îi 
impune victimei izolare socială, chiar şi faţă de alţi membri ai familiei, pentru ca ei să 
nu afle despre suferinţele care îi sunt provocate. Poate că suferinţa mintală cea mai 
periculoasă, pentru că este constantă, este cea provocată de ideea că în orice moment 
victima se află la dispoziţia agresorului, fără putinţă de apărare. Conştientizarea acestei 
situaţii determină la victimă permanenta autoculpabilizare şi căutarea unor soluţii 
pentru a preveni incidentele violente, torturante. 

Raportul OMCT consemnează : 


în acelaşi mod în care tortura produsă de un agent al statului are cel mai adesea loc în 
timp ce victima se află într-o detenţie secretă, fără acces la lumea exterioară, la bunul 
plac al celor care o interoghează sau o sechestrează, care la rândul lor nu sunt deloc 
controlaţi, femeia bătută, din cauza situaţiei ei în familie, trăieşte departe de prieteni 


682 TRATAT DE ASISTENŢĂ SOCIALĂ 


sau de alte persoane. Deşi aparent liberă să plece, spre deosebire de deţinuţi, fuga ei ar 
putea fi, din punct de vedere psihologic şi de facto, imposibilă, pentru că ea se teme de 
violenţa împotriva ei sau a copiilor ori nu are rude sau nu dispune de sprijin juridic sau de 
sprijin şi ajutor în comunitate (apud Benninger-Budel, Lacroix, 1999). 


2) Prezenţa intenţiei din partea unei persoane responsabile 

În situaţii de violenţă domestică există, cu diferenţe de la o ţară la alta, o toleranţă 
faţă de intenţia agresorului de a comite asemenea acte. Această toleranţă se leagă de 
sentimente de onoare rănită, gelozie, furie ale bărbatului, provocate de comportamentul 
„nepotrivit” al partenerei. Adesea este vorba mai degrabă de ceea ce îşi imaginează 
bărbatul despre comportamentul femeii, şi nu despre acte reale comise de ea. 'Toleranţa 
socială funcţionează doar faţă de comportamentul punitiv al bărbatului, fiind deci 
discriminatorie, şi se referă atât la actele impulsive, cât şi la actele de răzbunare 
planificate, deliberate. Cel mai adesea, violențele împotriva partenerei sunt bine gândite, 
organizate de bărbat, pentru că ele se bazează pe o atitudine constantă de patronare a 
femeii de către acesta. 


3) Are ca scop obţinerea unor informaţii, dovezi, pedepsirea, 
exercitarea unor presiuni în baza unei discriminări 

Violenţa domestică este, conform formulării CEDAW, o expresie şi un act de 
discriminare bazat pe diferenţa de gen. Declaraţia privind eliminarea violenţelor împotriva 
femeii arată că această violenţă semnifică raporturi sociale de inegalitate între femeie şi 
bărbat, care au fost fondate şi consolidate de-a lungul istoriei. Raportul OMCT notifica : 
„ Tortura are rolul de a intimida nu doar victima, ci şi grupul cu care se identifică ea. 
În cazul violenţei domestice, acest grup este format în ansamblu din femei. Recurgând 
la forţa împotriva femeilor şi încercând să inducă intimidare şi frică, bărbaţii încearcă 
să menţină femeile pe o poziţie subordonată” (apud Benninger-Budel, Lacroix, 1999). 


4) Statutul celui care torturează 

Pare aspectul cel mai discutabil în incriminarea violenţei domestice ca formă de 
tortură. Căci violenţa domestică este o formă de manifestare privată şi această trăsătură 
„privată” a fost şi este cauza neintervenţionismului celor din afară şi a perpetuării 
practicilor în timp. Agresorul, care încalcă drepturile omului asigurate de oricare stat 
democratic, în situaţia de violenţă în familie, scapă controlului statului şi adesea 
beneficiază de o atitudine, mai mult sau mai puţin oficială, de toleranţă. 

Statul are datoria, atât în situaţii publice, cât şi în cele private, să asigure drepturile 
fiecărui cetăţean, să-şi protejeze cetăţenii contra violării drepturilor fundamentale. 
Dacă această protecţie nu se realizează, statul poate fi acuzat că „consimte” la actele 
de violenţă, care în acest caz ţin de domeniul privat. 

În statul Kentucky (SUA), victimei i se explică faptul că statul este acuzatorul 
agresorului şi că procurorul va lua decizia: „Victima poate alege între a continua 
relaţia cu agresorul sau nu, dar nu poate alege dacă el să fie acuzat sau nu”. 

În cazul violenţei domestice, statul este implicat în mod indirect, prin tolerarea 
practicilor violente, şi, în mod implicit, procedurile de anchetă şi urmărire penală nu 
mai pot funcţiona normal. 


4. Convenţia pentru eliminarea oricăror forme de violenţă împotriva femeii. 

Agresorul are o poziţie „oficială” în raport cu victima, în măsura în care prin actul 
căsătoriei sau prin altă formă de oficializare a relaţiei cuplului el este recunoscut de 
ceilalţi drept partenerul oficial al victimei. 


5) Excluderea din categoria torturilor a suferințelor rezultate 
din sancţiuni legitime 

În unele ţări există toleranţă faţă de pedepsele pe care soţul i le aplică soţiei pentru 
comportamentele ei „nepotrivite”. Dar aceste „sancţiuni legitime” nu îi sunt permise 
decât bărbatului ; ele sunt deci rezultatul unor discriminări la care este supusă femeia. 

Raportul OMCT arată că: „Violenţa domestică este, înainte de toate, o violare a 
drepturilor omului. Mai mult, reluând argumentul sancţiunilor în cazuri de violenţă 
domestică, putem înfiera statul pentru asumarea unei părţi din responsabilităţile privind 
consecinţele violenţei domestice, deoarece aceasta se produce de fapt cu autorizarea şi 
consimţământul lui”. 


2.1.4. Nivelul de conştientizare a violenței domestice de către specialişti 


Deşi încă din 1878 Frances Power Cobbe, jurnalista britanică, a supus atenţiei politicie- 
nilor studiul „Wife Torture in England”, conştientizarea fenomenului de violenţă 
domestică s-a petrecut relativ recent în lume. Începuturile se situează nu mai devreme 
de anii '70, în tradiționala şi conservatoarea societate britanică. Semnalul de alarmă 
şi-a avut imediat răsunetul meritat în lumea vestică prin mişcarea femeilor bătute din 
SUA. Comisia Drepturilor Civile a avut o iniţiativă federală lansată sub titlul : „Femeia 
bătută: o problemă a politicii publice” (Stark, Flitcraft, 1996). Această campanie a 
atras imediat fonduri, crearea unor servicii de urgenţă de tipul adăposturilor, schimbări 
de legislaţie pentru protecţia victimelor şi a lansat conceptul de violență domestică, 
acesta făcând o strălucită carieră politică şi intrând în tematica egalităţii dintre sexe. În 
Olanda, primele adăposturi pentru femei victime ale violenţei s-au organizat în 1974. 
Dar abia „începând cu anii '90 violenţa în familie a devenit o preocupare publică 
majoră în numeroase ţări” (Compernolle, 1994). Concretizarea acestei preocupări s-a 
făcut prin: 
e dezvoltarea unor politici sociale naţionale, concretizate în legi şi strategii vizând 
reducerea violenţei în familie ; 
e aderarea la şi promovarea unor documente internaţionale ce reglementează la 
nivel internaţional abordarea fenomenului : 
e dezvoltarea unor servicii specializate, cu profesionişti calificaţi pentru intervenţii 
cu violenţă domestică ; 
e educarea şi sensibilizarea comunităţii pentru a nu tolera violenţa în familie, a 
face uz de serviciile existente şi de reglementările legislative (Muntean, 2001). 


În 1993, Declaraţia Naţiunilor Unite privind violenţa împotriva femeii creează un 
cadru de lucru internaţional. Documentul defineşte violenţa împotriva femeii astfel : 
„orice act de violenţă bazat pe diferenţa de gen ce are ca rezultat o rănire sau o 
suferinţă fizică, sexuală sau psihologică produsă femeii, incluzând ameninţări, acţiuni 
coercitive sau privarea arbitrară de libertate, fie că aceasta se petrece în public, fie în 


pază 


viaţa privată”. 

În fiecare an, peste 1,5 milioane de femei din SUA necesită tratament medical 
pentru rănile suferite în urma episoadelor de violenţă domestică (American Medical 
Association Council on Scientific Affaires, 1992, apud Stark, Flitcraft, 1996). Odată 
ce această frecvenţă ridicată, înregistrată statistic aşa cum este ea în majoritatea ţărilor 
lumii sau apreciată empiric, în virtutea informaţiilor pe care le deţinem, aşa cum se 
petrece la noi, e scoasă de sub incidenţa falsului „normal statistic” şi latura malignă a 
fenomenului este supusă atenţiei, chiar această frecvenţă devine motivul principal de 
îngrijorare. 

Violenţa domestică este un fenomen social care poate fi asociat, din perspectiva 
stării de sănătate definite de OMS, cu o maladie socială. Cu toate acestea, luarea în 
considerare a violenţei domestice ca o problemă de sănătate publică, necesitând o 
politică şi servicii sociale adecvate, s-a petrecut relativ recent (Koop, 1991, apud 
Stark, Flitcraft, 1996). Este de menţionat faptul că primele servicii apărute pentru a 
adăposti femeile victime ale violenţei domestice au fost iniţiate de foste victime ale 
partenerilor. Acest lucru explică şi luarea târzie în considerare a violenţei în familie. 
Doar unele victime, cunoscând pe deplin gradul de suferinţă şi încălcare a drepturilor 
omului, în situaţii de violenţă domestică, au reuşit să depăşească indiferența sau chiar 
ostilitatea unei societăţi patriarhale faţă de „vocea femeilor”. 

OMS a dezvoltat încă din 1998 un program clar structurat împotriva violenţei, 
integrând acţiuni la nivel macrosocial cu cele de la nivel microsocial şi impunând 
colaborări intersectoriale. 

În contextul profesiunilor practicate acum în ţara noastră, profesioniştii chemaţi să 
se implice în abordarea complexă a violenţei domestice sunt medicii, psihologii, 
asistenții sociali, juriştii şi poliţia. Noua Lege a violenţei domestice (217/2003) 
stipulează promovarea unei specializări în cadrul larg al asistenţei sociale : asistentul 
familial. 

Dar, atâta vreme cât cadrul legal rămâne departe de realitate şi „specialiştii” care, 
conform legii, se numesc „asistenţi familiali” fără să fi beneficiat de o specializare în 
acest domeniu sunt chemaţi să intervină în cele mai dificile cazuri, cele de violenţă în 
familie, nu ne putem aştepta la eficienţă în intervenţie şi ameliorări ale fenomenului, 
la scară socială. 

În absenţa unei pregătiri iniţiale şi a posibilităţilor de specializare în domeniul 
prevenirii şi al intervenţiei în violenţa domestică, atitudinea specialiştilor oscilează 
între amuzament şi compasiune, ceea ce generează o conduită profesională superficială 
adresată în special simptomului şi mai puţin cauzei. Adesea, „specialiştii” trăiesc un 
sentiment de nesiguranţă sau chiar frică în faţa complexităţii cazurilor reale, ceea ce îi 
va face să acţioneze în virtutea unor mecanisme defensive, protejându-se de con- 
fruntarea cu realitatea, cu victimele violenţei domestice. 

Nu există încă reglementări care să oblige specialistul la o intervenţie în cazurile de 
violenţă domestică. Este relevantă în acest sens sifuația poliţiştilor, care, din 1998, au 
primit noi reglementări prin care sunt chemaţi să intervină în situaţii de violenţă în 
familie. O discuţie purtată cu zece poliţişti pe tema acestor reglementări a relevat un 
aspect ce s-ar putea generaliza şi la celelalte profesii în momentul în care ar apărea 
reglementată obligativitatea de intervenţie în absenţa unei pregătiri speciale. Aserţiunea 
generală a poliţiştilor a fost: 

Nu avem abilităţile necesare pentru a interveni ; polițistul din teren se simte în totală 
nesiguranţă, nu este pregătit să intervină şi, dacă e solicitat, o face în mod formal, de 
obicei aplicând amenzi care eventual pot conduce la noi incidente de violenţă în 
familie. 


Ideea împărtăşirii de către poliţişti a mentalităţii comune, în absenţa unei pregătiri 
speciale, apare în afirmaţia făcută de o polițistă: 


Poate chemi polițistul să intervină într-o situaţie de violenţă domestică într-un moment 
în care acasă la el se află o soţie ce la rândul ei este victima tratamentelor brutale 
recente. 


La zece ani după apariţia primelor reglementări, situaţia nu diferă prea mult. Oferta 
de formare este insuficientă, fiind adesea dezvoltată prin ONG-uri, care la rândul lor 
nu au specialişti în domeniul violenţei în familie. În mass-media apar destul de frecvent 
relatări sau dezbateri care exprimă indignare şi judecăţi de bun-simţ generate de lipsa 
de înţelegere a fenomenului violenţei domestice. Este evident că formarea specialiştilor, 
primul pas în schimbare şi construirea reţelei de servicii, nu reprezintă prioritatea. 
Universitățile, cu secţii de asistenţă socială, ar fi datoare să dezvolte programe de 
specializare în violenţă domestică. În 2004-2005 a funcţionat un astfel de program, la 
Universitatea de Vest din Timişoara. În ciuda publicităţii făcute în structurile de stat 
menite să intervină cu situaţiile de violenţă domestică, precum şi la nivelul ONG-urilor 
care dezvoltau servicii pentru cazurile de violenţă domestică, doar opt persoane şi-au 
manifestat interesul faţă de acest program de specializare postuniversitară, structurat 
după o programă clară şi vizând atât furnizarea unor cunoştinţe în domeniu, cât şi 
autodezvoltarea participanţilor. 

Conform multor jurişti, Codul penal ar fi suficient pentru incriminarea violenţei 
domestice. Ei menţionează însă că, deoarece violenţa domestică se petrece în general 
în spatele uşilor închise, se recurge rar la această lege. Juriştii care sunt satisfăcuţi de 
lege şi incriminează mentalitatea şi practicile de rutină pentru neaplicarea ei sunt de 
fapt puţin dispuşi să acţioneze în situaţii de violenţă domestică. Perspectiva lor asupra 
fenomenului este de suprafaţă, nespecifică, aşa cum este şi legea invocată, şi ei în 
general consideră violenţa domestică doar un argument pentru susţinerea divorţului 
partenerilor, şi nu un eveniment care necesită o abordare separată, specială. 

Această categorie de jurişti ilustrează însă o realitate care trebuie avută în vedere : 
orice lege sau serviciu care există în comunitate funcţionează pe terenul mentalităţii. 
Dacă mentalitatea comună nu incriminează şi nu consideră gravă problema violenţei 
domestice, o dramă ce afectează vieţile membrilor familiei făcând victime de la o 
generaţie la alta, reglementările sau serviciile ce apar rămân fără audienţă. 

Există şi jurişti ce reclamă insuficienţa legislaţiei şi recunosc posibilităţile de a 
schimba atitudinea comună faţă de violenţa domestică prin aplicarea unor legi mai 
precise şi mai severe. 

Una dintre problemele care apar în general în rândul specialiştilor şi care este 
cauzată de lipsa de înţelegere profesională a fenomenului violenţei domestice este că 
interesul şi viziunea lor asupra intervenţiei se opresc la: 

e pedepsirea agresorului ; 

e eventual, sprijinirea victimei. 

Discursul specialiştilor axat exclusiv pe aceste două puncte de intervenţie este 
relevat la toate întâlnirile în care se discută pe tema violenţei în familie. 

Viziunea intervenţiei educative şi terapeutice la nivelul agresorului şi a familiei 
luate ca unitate de intervenţie şi viziunea acţiunilor preventive, la nivel de comunitate, 
sunt aproape absente. 

Aceasta dovedeşte încă o dată că subiectul violenţei domestice este un subiect 
importat, care nu a fost încă bine aclimatizat în condiţiile societăţii, politicienilor şi 
comunităţii profesioniştilor de la noi. Faptul că în ultimul timp au loc tot mai multe 
întâlniri şi discuţii cu specialişti şi politicieni pe tema violenţei domestice constituie o 
mare speranţă de schimbare a actualei situaţii. 

Este interesant să comparăm ceea ce se întâmplă azi, resursele care există şi modul 
lor de a funcţiona în comunitate cu cercetarea întreprinsă în 1996 asupra fenomenului 
de violenţă domestică în comunitatea Timişoarei. 

În faza de organizare a cercetării am încercat să stabilim o colaborare cu serviciile 
medicale de urgenţă, precum şi cu cele de psihiatrie, obstetrică-ginecologie şi chirurgie 
maxilo-facială. Deşi iniţial aceste unităţi medicale de specialitate s-au declarat dispuse la 
colaborare şi au fost stabilite persoanele de contact, în realitate, lucrurile nu au func- 
ționat. Explicaţia dată în unul dintre aceste servicii a fost o raționalizare a refuzului : 


Noi trebuie să garantăm securitatea victimei şi aceasta înseamnă să nu furnizăm date 
despre ea, să păstrăm confidenţialitatea asupra celor petrecute. 


Poziţia serviciului de psihiatrie a fost relevantă pentru starea lucrurilor; deşi 
literatura specifică faptul că în proporţie de 50% femeile victime ale violenţei în 
familie ajung în servicii de psihiatrie cu acuze în general neurotice, cum ar fi insomnii, 
anorexie (Violence in the family, 1994), serviciul de psihiatrie de la noi şi-a declinat 
rolul de partener în cercetare, considerând că „la noi nu vin femei victime ale violenţei 
domestice”. Această atitudine poate fi generată fie de o reală neglijare în conduita de 
investigare a cauzelor prezentate de pacientă, fie de ignorarea influenţei cauzale a 
violenţei domestice în manifestările neurotice cu care se prezentau aceste paciente. 

Singurul serviciu medical unde femeile victime sunt luate în considerare ca atare 
s-a dovedit a fi serviciul de medicină legală. Femeile ajung aici mânate de dorinţa de 
a obţine un certificat medical prin care să se protejeze într-un fel faţă de agresor. 
Serviciile de investigaţii medico-legale, fiind solicitate de victime, manifestă un interes 
real pentru o mai bună cunoaştere a fenomenului şi crearea unor servicii de sprijin. 

A forma specialiştii necesari, capabili să intervină preventiv, înseamnă a acoperi 
anumite costuri de formare. Pentru a face aceste investiţii, este necesar ca la nivelul 
comunităţii violenţa domestică să apară ca un rău care trebuie tratat, şi nu ascuns sau 
ignorat, căci „faptele care nu se văd şi sunt ignorate continuă să existe” (Aldous Huxley). 

Până să existe servicii, legi, conştientizarea pericolului, specialişti pregătiţi, violenţa 
în familie continuă să fie considerată atât de specialişti, cât şi de comunitate un subiect 
de ruşine, compasiune, amuzament şi chiar iritare. 

În lucrarea Politici sociale (Zamfir, Zamfir, 1995) se identifică următoarele obstacole 
privind crearea şi implementarea unei politici sociale favorabile familiei : 

e naționalismul; 

e limitele translaţiei demografice ; 

e ignoranţa şi indiferența; 

e conflictele valorice; 
absenţa unui demers integrativ în politicile sociale ; 
e insuficienţa fondurilor alocate. 


Considerăm că ignoranţa şi indiferența exprimate de mentalitatea românească, aşa cum 
pot fi văzute în cercetarea noastră, caracterizând atât mediile defavorizate, cât şi mediile 
educate sau chiar ale specialiştilor, constituie principala cauză a absenței unei politici 
sociale de creare a unor spaţii sigure pentru victime şi de intervenţie preventivă complexă. 


2.1.5. Gradul de conştientizare a violenţei domestice 
la nivelul comunităţilor 


Cu speranţa şi convingerea că în cei zece ani scurşi de la realizarea cercetării pe care 
o prezentăm în continuare, societatea românească a suferit schimbări benefice pentru 
prevenirea violenţei domestice, vom face totuşi referire la datele acestui studiu. 
Numărul mic de cercetări bine organizate realizate în acest timp ne îndreptăţesc gestul. 

Unul dintre obiectivele cercetării noastre din 1996, continuată în 1999, a fost 
investigarea opiniei publice privind înţelegerea complexităţii fenomenului şi atitudinea 
faţă de fenomenul violenţei în familie. Culegerea datelor s-a făcut utilizând un chestio- 
nar inspirat de Raportul Minnesota. 

Loturile cercetate au fost doar orientativ valabile şi nu le considerăm statistic 
semnificative. Totalul de 78 de persoane care au răspuns, dintre care 48 sunt femei şi 
30 bărbaţi, cu vârste cuprinse între 20 de ani (studenţi) şi 61 de ani, se repartizează astfel : 

e 20 de subiecţi au fost abordaţi aleatoriu, pe stradă ; 

e 29 de subiecţi au fost studenţi, ingineri ; 

e 15 subiecţi proveneau din mediul educaţional ; 

e 8 subiecţi proveneau din mediul medical. 


La întrebarea privind prezența unor comportamente violente la părinți, în familia 
subiectului intervievat, în copilăria sa, răspunsurile apar semnificativ pozitive. E de 
notat faptul că, atunci când subiectul investigat are o formaţie profesională ce implică 
o mai mare înţelegere a fenomenului (de exemplu, o formaţie medicală) şi în cazul în care 
este asigurat anonimatul total al subiectului (pe stradă), răspunsurile atestând prezenţa 
scenelor de violenţă în copilărie între părinţi apar la jumătate dintre subiecţii intervievaţi. 


Numărul de subiecţi 


Educatori 
Tora pe întreaga popula 


5. Raportul „Să ridicăm ultimele valuri”, întocmit de „Militanţii pentru drepturile omului din 
Minnesota”, cu privire la violenţa în familie din România, februarie 1995. 

Se cuvine făcută o remarcă: cel mai adesea întrebarea vizând propria experienţă a 
condus la răspunsuri evident evazive. Considerăm că în realitate procentul subiecţilor 
care au trăit experienţa unor scene de violenţă în familie, în casa unde au crescut, este 
mult mai ridicat. De asemenea, pe stradă, unde anonimatul era total, şi în mediul 
medical, unde existau altă comprehensiune şi altă atitudine faţă de situaţiile anormale, 
apar procente ridicate. Credem că suntem îndreptăţiți să considerăm aceste procente 
(45-50 %) relevante pentru întreaga populaţie. 

O altă întrebare, vizând indirect frecvenţa fenomenului, este formulată astfel: 
„Cunoaşteţi personal o femeie care a fost lovită de soţ sau partener ?”. Din 78 de 
persoane care răspund, doar 26 (dintre care 23 sunt studenţi) neagă că ar cunoaşte 
astfel de cazuri. Rezultă o cunoaştere a fenomenului în proporţie de 66%. 

Această întrebare şi relevanţa răspunsului sunt adâncite prin întrebările privind : 

1. momentul când s-au petrecut evenimentele de violenţă domestică pe care le 

Cunosc ; 
2. dacă cunosc femei gravide care au fost bătute de soţ. 


69% din populaţie afirmă că evenimentele de violenţă domestică pe care le menţio- 
nează s-au petrecut recent (în cursul anului). 

20% din subiecţi, comparabil cu statisticile americane (National Victim Center 
and Crime Victims Research and Treatment Center's 1994 Report), confirmă 
cunoaşterea unor situaţii în care femei gravide au fost bătute de parteneri. Este 
cazul să amintim aici datele menţionate de statisticile americane ce arată că femeile 
gravide sunt bătute de partenerii lor în proporţie de 15-25% (National Victim 
Center and Crime Victims Research and Treatment Center's 1994 Report) şi că 
agresiunile la care este supusă gravida sunt cauza cea mai frecventă a defectelor 
prezentate de copil la naştere (Oklahoma Coalition on Domestic Violence and 
Sexual Assault, 1994). 

Răspunsurile subiecţilor mai arată că în proporţie de 43% ei cunosc femei care au 
necesitat îngrijiri medicale în urma agresiunilor partenerului. Revenind la statisticile 
americane, ele arată că în fiecare an mai mult de un milion de femei necesită tratament 
medical în urma evenimentelor de violenţă în familie şi că acesta costă bugetul fiecărui 
american plătitor de taxe aproximativ 75 de dolari (Oklahoma Coalition on Domestic 
Violence and Sexual Assault, 1994). 

Răspunsurile la întrebarea referitoare la comportamentul violent al partenerului 
sunt relevante în ceea ce priveşte sentimentul de stismă pe care îl trăieşte victima 
tratamentelor agresive ale partenerului. Din 50 de subiecţi investigaţi, 75 (aproximativ 
30%) refuză să răspundă şi aceasta chiar şi în situaţia de deplin anonimat a sondajului 
făcut aleatoriu, pe stradă. 

Lucrurile se petrec astfel încât sugerează o dorinţă intensă a subiecţilor de a nu 
discuta despre răul care li se petrece, de a-l trece sub tăcere fie pentru că au 
sentimente de umilinţă şi vinovăţie, fie pentru că urmăresc o influenţă magică asupra 
unei realităţi greu de mărturisit, gândind că ceea ce nu se spune, nu se numeşte, nici 
nu există. 

Mediul Total Nu Refuz 
răspunsuri de a răspunde 
Educatori 
Femei i i 
Bărbaţi 


Ingineri 
Bărbaţi 
Mediu medical 


Studenţii au fost excluşi de la această întrebare, deoarece în general ei nu sunt 
implicaţi în relaţii stabile cu un partener. 

Întrebarea privind propria opinie asupra tratării cu violenţă a femeii în familie a 
suscitat răspunsuri relevante pentru nevoia luării unor măsuri de intervenţie pe plan 
naţional : 

e 50% din totalul subiecţilor au considerat că violenţa domestică este în creştere ; 

e 16 subiecţi (20%) consideră că ar trebui făcut ceva, dar nu au nici un fel de 

sugestie. 


3 
1 
2 
8 
7 
1 
5 
5 
4 
4 


7 
Yi 2 
= 5 
3 4 
3 1 
E 3 
1 
1 
1 3 
1 3 


Deşi apare evidentă conştientizarea tot mai pregnantă, la mai mult de jumătate 
dintre subiecţii intervievaţi, a riscului şi a aspectului de anomalie a violenţei 
domestice, au existat şi răspunsuri dezarmante, ecouri ale mentalităţii comune de 
tipul : 


„Nu cred că e o problemă care trebuie luată în considerare.” (Bărbat, inginer) 


„Nu cred că este o situaţie care merită atenţie şi oricum nu se va face nimic.” (Bărbat 
pe stradă) 


„Poate că unele femei merită bătaie. Poate nu este cea mai bună metodă, dar e cea mai 
la îndemână.” (Bărbat pe stradă) 


„Există situaţii când bătaia este bună.” (Student) 
„Femeia trebuie să se teamă de bărbat.” (Student) 


„Femeia trebuie să fie un ajutor pentru om. Dumnezeu trebuie să menţină dragostea 
între ei.” (Student) 


Considerăm răspunsurile studenţilor cele mai îngrijorătoare. Femeia este exclusă 
din conceptul de om (ultimul răspuns citat mai sus) şi considerată o existenţă menită 
„să fie de ajutor pentru om”; aceste răspunsuri venite din partea tinerei generaţii 
obligă societatea la luarea unor măsuri educative urgente. 

Referitor /a cauze, opinia publică socoteşte, în ordinea descrescătoare a frecvenţei 
cu care apar, următoarele situaţii drept generatoare de violenţă domestică: 
nivelul de trai scăzut ; 
toleranța femeii faţă de violenţă ; 
lipsa de cultură; 
tradiţia care favorizează poziţia bărbatului ; 
prezenţa copiilor în familie ; 
dependenţa materială a soţiei faţă de soţ; 
alcoolul. 


Este relevant faptul că doar 17 persoane din 78 au răspuns la întrebarea privind 
cauzele. Celelalte persoane intervievate răspund că nu ştiu care ar putea fi cauzele. 
Acest răspuns vădeşte mai degrabă o îngrijorătoare lipsă de interes pentru subiectul 
violenţei domestice. Subiecţii noştri nu consideră violenţa în familie un fenomen grav, 
care necesită o bună înţelegere şi stabilirea unor rutine adecvate, speciale de intervenţie. 
Am considerat întrebarea referitoare la tipurile de schimbări care ar trebui să se 
producă în societate cea mai relevantă din punctul de vedere al înţelegerii comune a 
violenţei domestice. Doar o treime din persoanele care au fost intervievate au răspuns 
la această întrebare, iar în ordinea frecvenţei cu care apar, sugestiile sunt următoarele : 
instituţii de protecţie ; 
legi ; 
educaţie comunitară ; 
cunoaşterea fenomenului la nivelul comunităţii şi de către profesionişti. 


În concluzie, datele relevate de investigarea opiniei publice indicau faptul că 
ignoranţa şi indiferența, puternic înrădăcinate în mentalitatea românească, reprezentau 
principala cauză a absenței unei politici sociale de creare a unor spaţii sigure pentru 
victime, de luare a unor măsuri preventive şi de intervenţie complexă şi de aplicare a 
unor reglementări legale protective eficiente 

Aşadar, în urmă cu zece ani, opinia publică din România nu era încă pregătită să 
înţeleagă fenomenul violenţei în familie. Răspunsurile dezarmante ale studenţilor, 
reprezentanţii tinerei generaţii, ne induceau sentimentul că nu putea fi vorba nici măcar 
despre a discuta cu interes, pertinenţă şi atitudine deschisă acest subiect. 

Azi, după zece ani, avem o lege care este încă inaplicabilă, infrastructura necesară 
operaţionalizării legii este cvasiabsentă, avem o frumoasă strategie naţională (pentru 
perioada 2008-2010), structuri guvernamentale axate pe protecţia familiei, implicarea 
Bisericii, bani veniţi pentru dezvoltarea domeniului, numeroase impulsuri şi chiar 
presiuni externe, colaborări, competiţii între ONG-uri, campanii de sensibilizare. Totul 
apare ca o lucrare dinspre acoperiş spre bază. Cercetările sunt puţine, formarea 
specialiştilor este încă precară, iar reprezentarea socială a violenţei în familie nu o 
condamnă cu adevărat, ci o invocă mai degrabă cu amuzament, aşa cum vedem în 
exemplul preluat din presă (Academia Caţavencu). Se face simţit şi un curent ce ar 
putea fi exprimat cam aşa: „Ei, lasă, că nici la alţii nu e mai bine decât la noi şi să nu 
ne mai tot dea lecţii specialişti din afară ca...”. Această atitudine se explică prin nevoia 
de apărare faţă de o realitate tulburătoare. Dar, atâta vreme cât nu se întreprind 
cercetări care să permită cunoaşterea amplorii şi a manifestărilor fenomenului, atât 
timp cât nu ne formăm specialiştii, acţiunile noastre, de la alcătuirea legilor la crearea 

serviciilor, se vor desfăşura cu nesiguranţă, într-un ritm lent şi vor fi grevate de 
mecanismele defensive ale intervenienţilor şi factorilor de decizie. 


2.2. Izolarea socială 


Familia care constituie un teren de manifestare a violenţei domestice devine mai puţin 
transparentă şi deschisă mediului social imediat: familia lărgită, vecinii, prietenii, 
colegii. Este evidentă izolarea socială a acestor familii. Ele sunt marginalizate, evitate, 
văzute de ceilalţi ca purtând un stigmat. În acelaşi timp, sentimente de stigmă, umilinţă 
şi culpă determină membrii familiei violente să se izoleze. 

Soţul violent nu doreşte ca soţia lui să menţină relaţii sociale în cadrul cărora să-şi 
poată mărturisi suferinţa, „să-l facă de râs” şi eventual să poată primi un sprijin. 

În acelaşi timp, bărbaţii violenţi au drept caracteristici ale personalităţii lipsa 
abilităţilor şi a bucuriei de a comunica. Pentru partenerii violenţi, a comunica în mediul 
intim al căminului devine mai mult un prilej de a-l ataca verbal pe celălalt, în vreme 
ce la locul de muncă rămâne o rutină de relaţionare superficială cu ceilalţi, un rol jucat 
în limitele orelor de serviciu. Absența bucuriei de a comunica şi a capacităţii de a 
comunica întru bucurie cu celălalt este o deficiență generalizată în cazul soţilor agresivi. 

Când violenţa în familie se finalizează cu uciderea partenerului, apar o revoltă şi o 
indignare generală. Înainte de a se ajunge însă aici, vecinii, colegii, rudele se preocupă 
prea puţin de atmosfera care domneşte în familia afectată de violenţă. Nu doar ignoră 
ceea ce se petrece în familie, ci nici nu doresc să audă, dacă li se aduce la cunoştinţă. 
Deoarece nefericirea acestei familii este în mod inconştient reflectată ca o boală 
ruşinoasă şi contagioasă, reacţia comunităţii e mai degrabă de respingere şi izolare a 
acestor familii. „E necazul lor”, spun în cel mai bun caz. 

O comunitate sănătoasă, cu capacitate de autodezvoltare, are la bază integrarea 
tuturor membrilor şi a familiilor. Preocuparea pentru bunăstarea familiilor şi a copiilor 
este o valoare fundamentală într-o comunitate dinamică, având mecanisme de auto- 
dezvoltare. Familiile violente sunt simptomatice pentru starea de sănătate a unei 
comunităţi. Izolarea lor în cadrul comunităţii duce la rupturi şi pierderi la nivelul 
potenţialului comunitar de autodezvoltare. Reacţia comunitară adecvată nu este dimi- 
nuarea atenţiei faţă de familie, ci, dimpotrivă, sporirea acesteia, crearea unei senzaţii 
de responsabilitate a familiei faţă de comunitate şi acordarea unui sprijin, inclusiv prin 
implicarea familiei violente, a membrilor ei în diferite acţiuni comunitare. Aceleaşi 
principii de lucru sunt necesare sistemului de protecţie a copilului în raport cu familiile 
aflate în atenţia lor. Programul de „Implicare a familiilor în coordonarea sistemului de 
îngrijire din protecţia copilului” considera că implicarea familiei în conducerea 
planurilor şi acţiunilor sistemului de protecţie a copilului reprezintă unul dintre cele 
şase principii de lucru în ameliorarea sistemului de protecţie a copilului. Importanţa 
acestui principiu este dată de o realitate: 80% dintre copiii abuzaţi şi neglijaţi rămân 
sau se reîntorc în familiile lor/. Aceste principii sunt : 

colaborarea interagenţii ; 
e oferirea unor îngrijiri individualizate bazate pe fortificarea persoanei ; 


6. Family Involvement in Public Child Welfare Driven System of Care (4 Closer Look, 2008). 
7. US Department of Health and Human Services, 2005. 

dezvoltarea competenţelor culturale şi lingvistice ; 
implicarea copilului, a tânărului şi a familiei ; 
servicii la nivel comunitar ; 

evaluarea şi transparenţa. 


În anul 2001, în cadrul unui proiect de dezvoltare comunitară axată pe copil şi 
familie al organizaţiei SCOP, finanţat de UNICEF, au fost organizate întâlniri repetate 
cu personalităţile unor comunităţi rurale. Atitudinea de respingere faţă de familiile 
cu dificultăţi, de respingere a copiilor acestor familii, de ignorare a unor date 
fundamentale pentru comunitate, cum ar fi numărul copiilor abandonaţi de familiile 
din comunitate, erau generalizate de reprezentanţii sectoarelor comunităţii. Probabil 
cea mai puternică expresie a respingerii a fost cea a reprezentantului Bisericii: „Eu 
nu intru în locuinţele acestor familii nici măcar de Bobotează. Căci e un miros 
pestilenţial acolo...”. 

Uneori, când există proiecte de sprijin pentru aceste familii marginalizate, sprijinul 
se acordă oarecum de la distanţă, fără implicare cu familiile. Eşecul la care sunt 
condamnate astfel de proiecte nu este suficient analizat şi înţeles pentru a fi evitat 
ulterior. 

În anii din urmă (2006-2007) au fost desfăşurate proiecte comunitare de sprijin 
pentru familii de rromi. În cadrul proiectului, familiile primeau mobilier şi aparatură 
casnică. Toate acestea costau foarte mult. La câteva luni după furnizarea acestor bunuri 
către familii, asistenții sociali din proiect au vizitat familiile. Surpriza i-a indignat şi 
le-a dat un sentiment de neputinţă. Multe bunuri dispăruseră, fuseseră vândute sau 
erau deja distruse. Frustrarea a generat reacţii acute de condamnare a familiilor: „Nu 
meritau ajutorul...”. Nimeni nu avea îndoieli cu privire la adecvarea metodelor din 
proiect. Familiile nu au fost sprijinite să-şi dorească acele bunuri, să le vadă utilitatea 
şi confortul pe care le-ar putea avea dobândindu-le. Acesta ar fi fost primul pas, 
implicarea educativă, cât mai informală a asistentului social cu familia. Al doilea pas, 
responsabilizarea : implicarea familiilor în alegerea bunurilor astfel încât să poată trăi 
sentimentul de „al lor”. Al treilea pas important: implicarea întregii comunităţi, 
responsabilizarea ei faţă de importanta sumă de bani care a acoperit costul bunurilor, 
conştientizarea faptului că acea familie beneficiară aparţine comunităţii şi că bunurile 
aparţin şi comunităţii. 


2.3. Influențele asupra dezvoltării copiilor 


În cazurile de violenţă domestică, funcţia principală a familiei, creşterea copiilor, este 
distorsionată, cu largi şi dramatice consecinţe în viitor. Perturbarea acestei funcţii se 
petrece în general ca o stare de boală cronică, acutizându-se în momentele evenimentelor 
de violenţă. Cercetările arată că frauma copiilor care cresc într-o atmosferă de violenţă, 
Chiar dacă nu Sunt victime directe, este mai intensă şi cu consecințe mai profunde şi 
mai de durată decât în cazul copiilor ce sunt victime directe ale abuzurilor şi neglijării 
din partea părinţilor (Catheline, Marcelli, 1999). 

Într-o familie bântuită de violenţă, copiii cresc într-o atmosferă în care nevoile lor 
de bază - nevoia de siguranţă, de viaţă ordonată, de dragoste — sunt profund neglijate. 

Funcţiile parentale nu mai pot fi îndeplinite. O mamă victimă a violenţei soţului 
este mai puţin capabilă să asigure îngrijirile de bază necesare copilului (hrană, casă, 
igienă, haine, sănătate fizică) sau să-l protejeze de răniri, accidente, pericole fizice sau 
sociale. Copleşită de ruşine pentru ceea ce i se întâmplă, de sentimentul eşecului în cea 
mai importantă relaţie interpersonală, de teroare, de autoculpabilizări (Polman, 1994), 
femeia nu mai este capabilă să joace nici unul dintre rolurile impuse de viaţa familiei. 

În atmosfera de violenţă, copilul devine cel mai adesea neglijat, expus tuturor 
relelor, de fapt rămâne într-o singurătate umplută doar de ţipetele celor din jur. Această 
situaţie este probabil şi explicaţia numărului mare de accidente domestice ale căror 
victime sunt copiii. Desigur, mama nu ar fi vrut să-şi vadă copilul la secţia de urgenţă 
a unui spital, ars de oala care s-a răsturnat cu apă fierbinte peste el, dar nu a mai fost 
capabilă să-i dea copilului atenţie, să fie prezentă şi să se bucure de el. 

Investigaţiile, fie şi sumare, în cazurile de copii neglijaţi scot la iveală violenţa din 
căminele lor, violenţă ce nu le mai lasă copiilor locul de care au nevoie pentru a se 
dezvolta sănătos. În atmosfera unui cămin plin de violenţă nici mama şi nici tatăl nu 
mai sunt disponibili pentru a se preocupa de stimularea copilului pe planul cunoaşterii 
şi al experienţelor sociale. Ei îşi pierd în ochii copilului autoritatea de care ar trebui să 
se bucure ca părinţi. În locul autorităţii părinteşti se instalează teroarea, care nu educă, 
nu formează şi poate frâna dezvoltarea mintală şi afectivă a copilului. EI va învăţa o 
singură regulă: să se ferească cu orice preţ de agresiuni. De asemenea, va învăţa că 
acela care este mai tare din punct de vedere fizic învinge, iar cel mai slab trebuie să se 
supună. Copilul va înţelege că relaţiile sociale se bazează pe raporturi de forţă, de 
supunere a celui mai slab de către cel mai tare, iar mintea lui va fi tot mai mult 
preocupată de căutarea şi găsirea unor tertipuri pentru a scăpa din situaţie. Copilul nu 
va avea ocazia să cunoască şi să deprindă abilităţile şi atitudinile necesare într-o viaţă 
socială normală : abilităţile de comunicare, toleranţă, afecţiune, negociere şi com- 
promis. Propriile relaţii cu ceilalţi, cu familia, cu colegii, le va baza pe strategii care 
au ca scop dominarea agresivă sau fuga de situaţie. Violenţa domestică din familiile lor 
îi mutilează sufleteşte. „Impactul violenţei în familie distorsionează în special procesul 
de socializare a copilului, capacitatea lui de a participa la lumea din jurul său. Efectul 
este de excludere a copilului nu doar din familia sa, ca membru al familiei, ci şi de 
la viitorul său... Cercetarea arată de asemenea că violenţa diminuează capacitatea 
copilului de a învăţa, deoarece afectează capacitatea lui de concentrare şi de achiziţie 
a cunoştinţelor” (Maxwell, Carroll-Lind, 1997). 


2.3.1. Trecerea de la o generaţie la alta a modelului 
de relaționare violentă 


Odată învăţat, în copilărie, acest model de relaţionare capătă forţa unui tipar ce se va 
aplica tuturor relaţiilor sociale în care va intra ca adult. Se constată că în 74% din 
cazuri (Killen, 1997) se petrece această repetare de la o generaţie la alta a modelului 
de comportament violent în interacţiunea cu persoanele semnificative învăţat în propria 
familie. 

Există însă şi persoane care au şansa să se desprindă de modelul cu care au fost 
crescute. Eric Erikson consideră că acest privilegiu aparţine adolescenţei. 

G.M., în vârstă de 12 ani, copil unic al unor părinţi violenţi, elev bun, cu o figură 
prea gravă şi tristă pentru vârsta lui, spunea în 1997: „ata a fost un băiat ca şi mine. 
EI îl vedea pe bunicul cum o bătea pe bunica şi cum îi adresa vorbe devastatoare. Tata 
a făcut la fel cu mama. Dar la mine s-a terminat. Eu nu-mi voi creşte copiii ca să vadă 
astfel de lucruri şi nu mă voi purta urât cu soţia mea”. Mărturia gravă a acestui copil 
te ducea cu gândul la un pom plin cu fructe verzi, dar având undeva, pe un ram, un 
fruct deja copt, mult înainte de vreme, deoarece în interiorul lui fructul poartă un 
vierme. E viermele violenţei din familia în care a crescut şi care l-a condamnat la o 
maturitate precoce, furându-i copilăria. 


De asemenea, 18% dintre adulţi şi parteneri sunt violenţi, dar nu provin din familii 
unde să li se fi oferit modele de relaţionare violentă. În aceste diferenţe de la o 
generaţie la alta ar trebui căutată o cale de a diminua violenţa în familie. A căuta aceste 
diferenţe înseamnă a căuta elementele care construiesc rezilienţa unor victime ale 
violenţei domestice. Tema rezilienţei deschide o viziune nouă şi promițătoare în 
intervenţie în cazul victimelor violenţei domestice, în general, femei şi copii. 

Într-o cercetare realizată în 1997, în Timişoara, într-o şcoală generală, pe un lot de 
32 de copii, elevi în clasa a VII-a, 36 de părinţi ai acestor copii şi 34 de bunici ai 
aceloraşi copii, au rezultat câteva date semnificative, care arată că de la o generație la 
alta conştiinţa efectelor nocive ale bătăii creşte, în vreme ce incidentele de abuz fizic 
asupra copiilor scad, deşi nu în aceeaşi măsură (Muntean, 1999). 

Astfel, copiii recunosc în proporţie de 68,7% că sunt bătuţi, în vreme ce dintre 
părinţii lor doar 18,7% consideră că bătaia copilului este o metodă potrivită de educaţie. 

Aşadar, aproape 50% dintre copii sunt bătuţi de părinţi, deşi părinţii lor ştiu că 
aceasta nu este o metodă adecvată de educaţie. 

În generaţia părinţilor, 78,1% au fost bătuţi de părinţii lor, actualii bunici. Deci 
60% dintre părinţii care au fost bătuţi în copilărie sunt conştienţi de efectele negative 
ale bătăii. Cu toate acestea, toţi utilizează bătaia în relaţia cu copilul lor. 

Bunicii mărturisesc în proporţie de 87,5% că au fost bătuţi în copilărie. 

Ei consideră în proporţie de 84,3% că bătaia este o metodă necesară în educaţie. 


Populaţia Cred în bătaie 


Cercetarea noastră a investigat de asemenea opinia publică în ceea ce priveşte 
bătaia copilului. Rezultatele arată că opinia publică socoteşte că în familia română 
abuzul fizic al copilului se întâlneşte cu o frecvenţă de 90% (80% consideră că este un 
fenomen generalizat şi frecvent întâlnit), 16,6% consideră bătaia o metodă educativă 
indispensabilă, iar 20% că este o metodă uneori necesară. 

Datele noastre se apropie de cele obţinute într-o cercetare organizată de EPOCH 
Worldwide în România în 1996. Concluziile au fost că în proporţie de 96% părinţii 
români nu consideră că a bate copilul înseamnă a-l umili şi a-i provoca suferinţă psihică 
şi în proporţie de 87% bătaia copilului este o practică frecventă. 

2.3.2. Copilul ca motiv de acţiune al femeilor victime ale partenerilor 


Se constată că femeile prinse într-o relaţie violentă încearcă să ia o măsură de protecţie 
(care adesea nu este cea mai nimerită) abia în momentul în care simt că pericolul se 
răsfrânge şi asupra copilului. Câtă vreme femeia crede că suferinţa o atinge doar pe ea 
şi că pentru copil este de preferat să aibă ambii părinţi, femeia rămâne în relaţie, 
pierzându-și încetul cu încetul sentimentul puterii de a stăpâni o situaţie, sentimentul 
generozităţii şi al capacităţii de a dărui dragoste şi de a crea bucurie în jur, adică acele 
caracteristici care definesc feminitatea ca opusă masculinităţii. Ceea ce pierde o femeie 
prinsă într-o relaţie violentă este însăşi puterea feminităţii ei, puterea de a crea şi a 
recrea lumea, de a fermeca lucrurile. Femeia se simte valoroasă, morală atunci când 
este în serviciul celorlalţi, când vine în sprijinul celor care ar putea să se simtă singuri, 
părăsiţi, izolaţi, separați de ceilalţi. Când nu-şi mai poate îndeplini acest rol de sprijin 
şi alinare pentru cei care au nevoie, femeia trăieşte o dramă morală. Ea se simte 
împlinită în relaţiile cu ceilalţi, menţinând, hrănind interacţiunile celorlalţi astfel încât 
nimeni să nu rămână pe dinafară. Aceste caracteristici ale feminităţii acutizează trăirea 
conflictului. Conflictul nu o sperie atât de mult prin riscurile pe care le aduce pentru 
persoana ei, cât mai ales prin riscurile ca alţii — copiii, bătrânii din familie - să fie 
răniţi, izolaţi sau în suferinţă. În aceste cazuri, femeia va face tot ce îi stă în putinţă, 
neglijându-şi chiar sarcinile curente, pentru a rezolva în primul rând conflictul şi apoi 
pentru a-i proteja pe cei slabi aflaţi în conflict, care cel mai adesea sunt copiii 
(Connolly, Reilly, 2008). 

Când mama plânge, microcosmosul copilului se zguduie. Cu toate acestea, mânată 
de „raţiuni practice”, mama rămâne încleştată într-o relaţie distructivă pentru ea şi 
pentru copil. 

Femeia victimă a violenţelor partenerului nu-şi mai poate valoriza abilităţile de 
mamă : empatia, acceptarea copilului cu imaturitatea specifică vârstei, dragostea şi 
capacitatea de a-l răsplăti pentru ceea ce face, de a-l face să se simtă important, 
valoros. 

Studiul asupra violenţei în familie realizat într-o comunitate românească în 1996 a 
arătat un fapt relevant şi în acord cu literatura de specialitate ; femeile victime se 
hotărăsc să întreprindă ceva, pentru a ieşi din situaţia de violenţă în care se află, abia 
în momentul în care devin conştiente de pericolul ce planează asupra copiilor. Situaţia 
lor nu le împinge la un gest de autoprotecţie şi ele rămân în relaţia violentă, alterându-şi 
progresiv imaginea de sine. Dar, când în rolul de mame conştientizează că ceea ce se 
întâmplă cu copilul este un rău asemănător cu cel care li se întâmplă lor sau chiar mai 
mare, cu ultimele forţe, ele încearcă să facă ceva pentru a proteja copilul. O mamă 
victimă spunea: „Am hotărât să fac ceva ; trebuie să fac ceva, pentru că fetiţa mea, în 
vârstă de 9 ani, începe să tremure de îndată ce aude paşii soţului meu pe stradă, 
apropiindu-se de casă”. 

E o trezire dureroasă, târzie şi consecinţele sunt deja impregnate în copil, croindu-i 
un destin nu dintre cele mai fericite. 

2.3.3. Motivele rămânerii femeii victimă în relația violentă 


De ce rămân femeile într-o relaţie violentă în familie ? De ce nu funcţionează instinctul 
de conservare şi nu se separă de la primele incidente de violenţă ? 

Există două tipuri de motive: cele care sunt inconştiente şi pe care femeia nu le 
realizează şi cele conştiente, care cel mai adesea sunt „raţionalizări”, explicaţii 
construite pentru a le explica altora şi ei înşişi de ce rămâne în situaţia ce o înspăimântă. 
E de spus în primul rând că victimizarea femeii în familie de către „alesul” cu care se 
presupunea că îşi va realiza planurile de viaţă generează un amalgam de sentimente 
puternice, contradictorii, devastatoare. 

Motivația inconştientă vine din propria copilărie, în care a fost martora sau poate şi 
victima, alături de mama, a unui tată violent. Modelul ei internalizat de funcţionare a 
lumii defineşte roluri clare de poziţionare în relaţiile semnificative : rol de agresor şi 
de victimă. 

La această primă orientare deturnată dinspre opţiunile fericite spre cele nefe- 
ricite se adaugă „dragostea bolnavă” pe care o dezvoltă faţă de partenerul ei, 
aşa-zisul sindrom Stockholm, ce face ca victima să dezvolte sentimente intense faţă 
de agresor. 

În intervenţiile cu femeia victimă este necesară conştientizarea cât mai amplă a 
acestor mecanisme puternice rămase inconştiente. 

Există o multitudine de motive pe care femeia le recunoaşte drept cauze ale rămânerii 
în relaţia violentă. Dintre acestea enumerăm : 

e „Esteuntată bun”; 

„Doar când bea e violent” ; 

„Am avut şi perioade bune” ; 

„Să aibă copiii tată” ; 

„Dacă rămân singură, nu mă voi descurca în viaţa de zi cu zi”; 

„N-aş mai fi avut unde să stau cu copiii” ; 

„Mi-a fost ruşine să rămân o femeie singură, stigmatizată” ; 

„Familia mea nu acceptă să rămân singură şi nu mi-ar oferi nici un sprijin dacă 
aş rămâne” ; 

„Nu am nici o calificare, nici un loc de muncă” ; 

„Am sperat că, pe măsură ce trece timpul, lucrurile se vor schimba în bine”. 


În realitate, există o spirală a violenţei în familie, cu cicluri succesive şi cu o 
evoluţie ascendentă. Primul ciclu începe prin acumularea tensiunilor. Acest prim pas se 
leagă de apariţia unor situaţii problematice reale în viaţa familiei, situaţii în care 
eventual femeia are şi exprimă o opinie diferită. Apar primele priviri furioase, gesturi 
repezite faţă de obiecte, ridicări ale tonului, cuvinte critice, ameninţări ale femeii. 
Femeia „înţelege” aceste gesturi şi le găseşte normale. Fie că situaţia critică se 
perpetuează, fie că nu, tensiunile continuă să crească între cei doi şi apar primele 
gesturi agresive. Lovituri cu pumnul în masă, în perete, criticarea mâncării, a 
prosopului din baie, aruncarea unor mici obiecte care eventual se pot distruge. Femeia 


s» 


se sperie, dar continuă să „înţeleagă” şi adună totul frumos, încercând să calmeze 

lucrurile. Ameninţările şi gesturile violente vor escalada, la prima situaţie problematică. 
Ele vor fi mai aproape de femeie: modul ei de a se îmbrăca, de a se machia, de a se 
coafa sau mâncarea pe care o face, îngrijirea casei, cheltuirea banilor sau îngrijirea 
copiilor sunt criticate şi atacate : o anumită rochie poate fi ruptă şi aruncată etc. Deşi 
are o stare de frică, femeia este încă într-o situaţie iluzorie, pe care o interpretează 
drept izvorâtă din dragostea şi grija bărbatului faţă de casă, faţă de ea însăşi, eventual 
din faptul că el este supus unei tensiuni extrafamiliale, obosit, „puţin abţiguit”. De 
asemenea, ea îşi vede vinovăția şi simte că e de datoria ei să dea mai multă atenţie 
lucrurilor. Crede că situaţia se află încă sub controlul ei. Uneori poate chiar să 
interpreteze gesturile mici de violenţă din preajma ei sau chiar îndreptate spre ea (o 
„pPălmuţă” primită) drept dovada dragostei lui. La viitorul conflict, care va apărea cu 
atât mai repede cu cât ea se simte mai în siguranţă, atacul verbal şi fizic va fi însă bine 
ţintit asupra ei şi va avea loc un adevărat incident violent. Abia acum femeia va privi 
cu seriozitate, disperare, panică şi va înţelege pericolul. După consumarea incidentului, 
agresorul va resimţi regrete şi dorinţa de a repara, iar femeia va fi într-o stare de 
tulburare şi căutare a unor soluţii salvatoare de a scăpa din relaţie. Regretele determină 
gesturi tandre ale agresorului, curtenitoare, el îşi cere iertare, se scuză pentru furia pe 
care a resimţit-o, face promisiuni de viitor şi chiar ameninţări şi şantaje. Mai devreme 
sau mai târziu, femeia cedează. Dacă a fugit la părinţi, la o prietenă, revine acasă. Al 
doilea ciclu al violenţei reîncepe. Diferenţele dintre ciclurile succesive constau în 
faptul că perioada de „bine” se scurtează, episoadele de violenţă devin mai severe, 
pericolul creşte. În condiţiile în care nu se iau nici un fel de măsuri de separare reală, 
spirala violenţei va conduce spre alterări grave ale personalităţii şi sănătăţii victimelor 
(femeia şi copiii) şi, în situaţii extreme, la moarte. Crima poate fi produsă de agresor 
sau de victima disperată şi cu un simţ al realului perturbat de traumă. 


2.3.4. Personalitatea copilului care creşte într-o familie violentă 


Impactul violenţei în familie asupra copilului ar putea fi rezumat astfel (Maxwell, 
Carroll-Lind, 1997) : 

e cea mai intensă suferinţă este cea emoţională ; 

e a fi martor la incidentele de violenţă dintre părinţi adesea are un impact mai 
puternic decât în cazul în care copilul este expus direct la comportamentele 
violente ale agresorului ; 
copiii se simt singuri şi respinşi de lume ; 
spaimele trăite în copilărie pot deveni o moştenire pe viaţă; 
copiii pot ajunge la concluzia că aşa e viaţa, că violenţa în familie este o parte 
obligatorie a vieţii. 


Consecințele disfuncţiilor parentale şi ale violenţei domestice se regăsesc în modul 
în care se structurează personalitatea copilului. 

Imaginea de sine, încrederea în ceilalţi şi în propriile forţe devin nesigure, fragile, 
tulburate de cele mai mici disfuncţii care apar, incapabile să facă faţă unor situaţii 
dificile ce ar necesita rezolvarea unor probleme prin propriile forţe şi prin implicarea 
celorlalţi. 

Copilul prezintă un tablou uşor de recunoscut. Este însă greu, adesea chiar 
imposibil, să determini copilul să exprime sentimentele pe care le trăieşte şi care ar 
putea fi formulate astfel : 

„Eu sunt de vină pentru problemele din familia mea.” 

„Nimeni nu mai are problemele pe care le avem noi.” 

„Nu poate fi adevărat, poate că înnebunesc ! ” 

„Sunt fără importanţă, nu am nici o valoare, nici un rost şi trebuie să-mi justific 
existenţa.” 

„Nu am nici o putere asupra a ceea ce se întâmplă, sunt o victimă şi voi fi 
întotdeauna o victimă.” 

Imaginea de sine — împreună cu imaginea pe care copilul, tânărul, individul o are 
despre lume - stă la baza idealurilor de viaţă, a planurilor de viitor, a orientării spre 
un loc în lumea socioprofesională şi culturală. Cu o imagine de sine slabă, neîncrezător 
în forţele sale, cu mecanisme defensive cel mai adesea imature sau nevrotice, cu puţine 
abilităţi de coping, copilul, când ajunge adult, este sortit eşecului. Unui eşec care nu 
înseamnă doar neîmplinirea, nerealizarea, nefericirea unui individ, ci în acelaşi timp 
semnifică o pierdere la nivelul întregii societăţi. 

Reacţia şi structurarea personalităţii copilului care creşte într-o atmosferă violentă 
nu este uniformă pentru toţi indivizii. Intervine aici fenomenul de reziliență a copilului 
care-i va ajuta pe unii dintre ei, câţiva mai puternici, mai norocoşi, să facă faţă forţei 
distructive a violenţei domestice şi să scape mai puţin marcați. Este însă o şansă pe care 
o au doar unii copii şi în virtutea căreia nu poate fi neglijat efectul nociv al violenţei 
domestice asupra dezvoltării noilor generaţii. 

Numeroase studii au relevat că nu separarea părinților sau divorțul în sine determină 
tulburări în dezvoltarea copilului, ci mai ales conflictele care se asociază cu această 
separare. 

Într-un studiu amplu condus de Hetherington şi colaboratorii săi (apud Pelsser, 
1989) s-a alcătuit o ierarhie a gradului de suferinţă şi a consecinţelor nefaste ale 
calităţii vieţii familiei asupra dezvoltării copilului. S-a constatat că : 

e suferinţa cea mai intensă şi cu repercusiunile cele mai severe o provoacă familia 
monoparentală (de regulă, mama fiind părintele) în care continuă conflictele cu 
tatăl după separare ; 

e o suferinţă intensă trăiesc copiii aflaţi în familii aparent organizate, unite, dar cu 
numeroase conflicte între mamă şi tată; 

e o situaţie mult mai bună o au copiii care trăiesc în familii monoparentale (cu 
mama), fără conflicte ; 

e cea mai bună situaţie o au copiii care trăiesc cu ambii părinţi, fără conflicte. 


Din punctul de vedere al intervenţiei profesioniştilor, în interesul superior al 

copilului, este important să avem în minte că: 

e în situaţii de viaţă intens dureroase, traumatice, aşa cum este violenţa în familie, 
abordarea pozitivă şi încurajarea cuplului, a familiei să rămână împreună sunt 
inadecvate şi pot duce la consecinţe fatale ; 

e există familii şi părinţi care, indiferent de tipul de sprijin acordat de profesionişti, 
nu vor fi niciodată capabili să-şi crească copiii. 

A persista şi a insista pentru rămânerea copiilor cu aceste familii înseamnă a-i sacrifica. 
Este dificil de evaluat şi de judecat cazurile când copilul poate rămâne, dar şi de găsit cazurile 
în care copilul trebuie scos din familie. O mare parte a „specializării” profesioniştilor 
din sistemele de protecţie se axează pe această capacitate de discernământ şi pe moda- 
lităţile de a verifica şi a evalua deciziile luate. Siguranţa profesioniştilor în astfel de cazuri 
este dublată de ignoranță. Dilemele lor, nesiguranța, evaluările şi revenirile asupra unor 
„planuri” sau decizii, toate caracterizând un bun profesionist, au nevoie de supervizare 
profesională. Supervizarea profesională fereşte profesioniştii de suficienţă sau de 
epuizare profesională şi, în acelaşi timp, reprezintă un sprijin în permanenta lor formare, 
în dezvoltarea eficienţei profesionale. Intervenţia în echipă şi împărtăşirea cu colegii a 


sade. A 


intervin în cele mai dificile cazuri : victimele violenţei domestice şi copiii maltrataţi. 


2.4. Portrete ale partenerilor violenţi 


În ceea ce îl priveşte pe agresor, există câteva trăsături care sunt definitorii pentru 
personalitatea agresivă. Ele trebuie recunoscute în vederea ofertei măsurilor de reabi- 
litare. Dintre caracteristicile mai importante enumerăm : 
e istorie personală cu abuz în copilărie; 
nemulțumiri la locul de muncă; 
consum de alcool sau substanţe ; 
atracţie pentru arme ; 
neîncredere în sine ; 
inabilitate de a-şi identifica şi a-şi exprima sentimentele ; 
schimbări de atitudine (instabilitate) ; 
imaturitate emoţională (copil în corp de adult) ; 
temperament violent ; 
ironic ; 
critic ; 
schimbă partenerele ; 
învinovăţeşte pe alţii pentru eşecurile proprii ; 
supărat pe lume ; 
în conversații încearcă să domine ; 
gelos/posesiv ; 
nu consideră că partenera este egalul lui ; 
abilităţi scăzute în viaţa intimă ; 
crede că puterea şi controlul pot fi obţinute prin violenţă ; 
tradiţionalist şi rigid privind rolul bărbatului şi al femeii ; 
îşi vede partenera ca pe o mamă; 
foloseşte sexul ca pe un act agresiv ; 
atitudine negativă faţă de femeie (adaptare după „Violenţa domestică”, Darlene 
Thomas, MSSW, CDVC, Director Center for women and families, Domestic 
Violence Program, SUA, 2000). 

Elbow (1977) descrie patru tipuri de sindroame ale soţului violent, bazându-se pe 
nevoia emoţională centrală a agresorului. Homeostazia familiei se menţine doar atât 
timp cât această nevoie este satisfăcută. Cele patru tipuri sunt: 

A. Nevoia centrală : a controla şi a fi autonom. Partenerul reprezintă obiectul 
controlului său. Partenerul simbolizează părintele care controla şi care transmitea 
permanent mesajul: trebuie sa fii controlat. Se simte mereu cu risc de a-şi pierde 
partenerul şi această pierdere înseamnă pentru el o grea ruşine şi incapacitatea de a se 
controla pe sine („Nu mă pot controla dacă nu te pot ţine pe tine sub control! ”); 

B. Nevoia centrală : a se apăra şi a fi protejat. Partenerul este obiectul de iubit şi 
de rănit, care trebuie să ierte. Partenerul simbolizează părintele seducător şi ostil, care 
încuraja exprimarea copilului şi de asemenea, când aceasta avea loc, o pedepsea. 
Mesajul părintelui era: „Eşti puternic, dar să nu mai fii!”. Pierderea partenerului 
înseamnă pierderea sentimentului de protecţie şi acceptare şi sentimente intense de 
vinovăţie şi anxietate („Nu pot fi o persoană puternică dacă nu team!”); 

C. Nevoia centrală : a fi aprobat, a-i fi confirmată forța. Partenerul are semnificaţie 
în măsura în care dă semnale ce întăresc imaginea de sine. Partenerul simbolizează 
iubirea condiţionată a părinţilor al căror mesaj era: „Ie iubesc dacă...”. Pierderea 
partenerului ar însemna pierderea stimei de sine („Nu mai pot fi aşa cum cred că sunt 
decât dacă tu îmi arăţi că mă vezi aşa cum vreau eu să fiu văzut”) ; 

D. Nevoia centrală : de a încorpora, de a-l înghiţi pe celălalt în relaţie. Aceasta îl 
face să se simtă validat. Partenerul nu este decât o parte din sine însuşi. Partenerul 
simbolizează dragostea părintească posesivă al cărei mesaj era: „Tu eşti o parte din 
mine şi de aceea trebuie să te iubesc”. A-şi pierde partenerul semnifică a se pierde pe 
sine („Nu pot exista fără tine! ”) şi senzaţia pe care o trăieşte este de vid şi că 
înnebuneşte. 


Este evident că nici unul dintre cele patru tipuri nu poate să îşi privească şi să îşi 
asculte cu respect partenera de viaţă şi probabil că o bună intervenţie va avea în vedere 
tocmai dezvoltarea unor astfel de deprinderi în interacţiunea cu partenerul. 

Asupra femeii victime amprentele violenţei suportate apar în câteva trăsături mai 
mult sau mai puţin persistente, în funcţie de durata relaţiei şi în acelaşi timp în funcţie 
de fragilitatea psihică pe care a dobândit-o în propria copilărie : 


pierdere a încrederii în sine, a valorii de sine şi a sentimentului de control ; 
convingerea că înnebuneşte ; 

neglijenţă personală — igienă şi nutriţie ; 

stres ridicat şi frică — poate provoca boli psihosomatice (ulcer, migrene etc.) ; 
posibilitate de a se agrava boli cronice (astm, boli coronariene etc.) : 

creştere a consumului de droguri şi alcool ; 

posibilitate de a apărea comportamentul de deplasare a furiei spre copii, devenind 
violentă cu ei, sau spre sine însăşi (comportamente de automutilare sau suicid). 


Femeia îşi modelează identitatea de gen învățând de la mama sa, prin modelul oferit 
de ea, în copilărie (Connolly, Reilly, 2008). Dacă mama a fost o victimă, în identitatea 
de gen intră caracteristicile victimei, iar femeia adultă va căuta o relaţie în care aceste 
trăsături vor fi adecvate. Cu alte cuvinte, traumatizată în copilărie, îşi va căuta agresorul 

ca adult şi va avea tipare comportamentale care se vor potrivi cu comportamentele lui 
violente. Această caracteristică este o parte a mecanismelor inconştiente de transmitere 
transgeneraţională a violenţei domestice. 

Copiii care cresc în familii violente dezvoltă comportamente şi o condiţie fizică ce-i 

face uşor de recunoscut. Ei prezintă: 

e probleme fizice, boli inexplicabile, expunere la accidente în casă şi în afara 
casei, o dezvoltare fizică mai lentă ; 

e probleme emoţionale şi mintale: anxietate mărită, sentiment de culpabilitate, 
frică de abandon, izolare, mânie, frică de răniri şi moarte ; 

e probleme psihologice: neîncredere în sine, depresie, comparare cu viaţa mai 
fericită a colegilor ; 

e probleme de comportament: agresivitate sau pasivitate la agresiunile celorlalţi, 
probleme cu somnul, enurezie, bătăi, fugă de acasă, sarcini la vârste mici, 
relaţii pentru a scăpa de acasă, mutilare, consum de droguri şi alcool, comporta- 
ment defensiv cu minciună ; 

e probleme şcolare — neîncredere, eliminare, schimbări bruşte în performanţele 
şcolare, lipsă de concentrare, lipsă de maniere sociale ; 

e identificare cu eroi negativi. 


Un lucru mai puţin luat în considerare până acum este că în rândul tinerilor s-a 
accentuat fenomenul sinucideriiS şi al tentativelor de suicid şi că pe primul loc în 
rândul cauzelor se află climatul familial deteriorat şi slaba comunicare în cadrul 
familiei (Chalon, 1997-1998). Dacă astfel de comportamente apăreau ca nişte cazuri 
izolate, azi constatăm o creştere a numărului lor, o scădere a vârstei copiilor care se 
sinucid şi chiar apariţia unui curent (EMO) ce le validează gândurile negre. O altă 
problemă care se intensifică o reprezintă comportamentele de automutilare ale adoles- 
cenţilor. În toate cazurile de tineri cu astfel de comportamente descoperim o familie 
care, fiind pradă violenţei, nu a fost capabilă să îi ofere copilului condiţiile unei 
dezvoltări sănătoase. 


2.5. Victimele violenţei domestice şi sindromul traumei 


Ce reprezintă o experienţă traumatică ? 

Orice eveniment acut, pe care nu-l poţi controla şi care te face să simţi că este 
ameninţată viaţa ta sau a celor dragi ţie. Sunt evenimente cu mare potenţial distructiv. 
Răspunsul victimei este spaima, neputinţa, oroarea. Spaima, panica, frica este nucleul 
central al traumei. Reacţia la traumă, sindromul de stres posttraumatic, este o reacţie 
neurofiziologică, a întregului organism. O reacţie tipică a victimei în situaţii traumatice 
este dezvoltarea unui puternic ataşament faţă de cel coprezent. Aşadar, în sindromul 
femeii bătute, considerat o particularizare la violenţa domestică a sindromului de stres 
posttraumatic, intră şi ataşamentul puternic al femeii victime faţă de agresorul ei. 


8. În Franţa, a şasea ţară cu rată mare de sinucidere la tineri între 15 şi 25 de ani, după: 
Austria, Elveţia, Danemarca, Suedia şi Germania, sinuciderile sunt a doua cauză de deces la 
tineri, după accidentele rutiere. 

Această manifestare, purtând numele sindrom Stockholm, face şi mai incomprehensibilă 
violenţa domestică, cu interacţiunile dintre membrii familiei, dintre agresor şi victimă. 

Victimele violenţei domestice dezvoltă adesea, ca şi marile victime ale unor 
situaţii-limită, sindromul de stres posttraumatic. Acest sindrom, descris prima dată în 
manualul DSM-III, din 1980, reluat în toate reeditările manualului, apare atunci când 
persoana nu se mai simte capabilă să reziste la stresul situaţiei, iar retragerea nu este 
cu putinţă. Persoana pierde sentimentul controlului asupra situaţiei, sentiment care 
condiţionează adaptarea la realitate. Cei care nu au avut aceste experienţe îşi imaginează 
că ei ar fi capabili să reziste mai bine şi găsesc că dezvoltarea sindromului este cauzată 
de faptul că persoana bolnavă nu are suficient curaj sau destulă forţă. Acest lucru se 
petrece şi în situaţia victimelor violenţei domestice. Cei din afară, în special femei, 
consideră că, „într-o astfel de situaţie, ar găsi o soluţie, ar şti cum să reziste situaţiei. 
Victima este însă incapabilă, ignorantă...”. Toate acestea sunt însă construcţii mintale 
naive, în lipsa unei experienţe ce reuşeşte să surclaseze resursele adaptive ale individului. 
Sindromul de stres posttraumatic se caracterizează în principal prin: 

e sentimentul de izolare şi neputinţă; 
pierderea sentimentului de sine, de identitate ; 
retrăirea evenimentului traumatizant (flashbackuri, vise terifiante etc.) ; 
disociere în situaţii ce reamintesc trauma ; 
pierderea interesului pentru activităţi sau persoane ; 
alertă crescută, incapacitate de relaxare. 


Toate aceste trăsături ale indivizilor prinşi în relaţia violentă se răsfrâng la nivelul 
întregii societăţi prin: 
e creşterea numărului de crime şi sinucideri ; 
e creşterea costurilor legale, ale poliţiei, medicale şi de găzduire şi asistenţă 
psihosocială ; 
perpetuarea ciclului de violenţă ; 
perpetuarea mitului privind inegalitatea dintre bărbat şi femeie ; 
scăderea calităţii vieţii. 


Între 2004 şi 2007, statisticile Agenţiei Naţionale pentru Protecţia Familiei arată că 
s-au înregistrat 507 decese consecutive evenimentelor de violenţă în familie : în 2004, 
84 de victime, 61 de femei şi trei copii; în 2005, 169 de decese, cu patru copii; în 
2006, 151 de cazuri, cu nouă copii; în primele nouă luni ale anului 2007, 103 morţi. 
Acurateţea acestor statistici lasă de dorit, numărul copiilor victime nefiind diferențiat 
pe sexe. 

Intervenţia în cazurile de violenţă domestică, la fel ca şi cele ale copiilor maltrataţi, 
nu se poate face decât din perspectiva traumei şi a măsurilor reparatorii impuse de 
aceasta. Dacă intervenţia nu se axează pe acest cadru de lucru, măsurile vor fi 
superficiale, oferind „protecţie” de moment, dar vor lăsa neatinsă suferinţa, care va 
construi destinul individului traumatizat şi al persoanelor semnificative, apropiate lui, 
de-a lungul vieţii. Căci morbiditatea traumei se extinde la ceilalţi, prin interacţiunile 
persoanei traumatizate cu ceilalţi. Acesta este alt mecanism al trecerii transgeneraţionale 
a violenţei domestice. 

Teme de lucru legate de subiectul violenței domestice : 


Il. 


2. 


Comparaţi miturile explicative ale violenţei domestice cu cauza reală a feno- 
menului. De ce cauza reală este omisă de opinia publică, specialişti şi politicieni ? 
De unde apar diferenţele de manifestare de la o societate la alta a fenomenului 
violenţei domestice ? Care sunt cauzele diferenţelor ? 


„. Care sunt aspectele fenomenului de violenţă domestică făcând posibilă încadrarea 


lui ca formă de tortură a victimei ? 
Ce s-ar putea face pentru a întrerupe perpetuarea ciclului violenţei de la o generaţie 
la alta? 


„Ce se poate face în comunitatea de care aparţii pentru a creşte interesul spe- 


cialiştilor faţă de prevenirea violenţei domestice ? 
Ce se poate face în comunitatea de care aparţii pentru a schimba mentalitatea faţă 
de violenţa domestică ? 


3. Abuzul şi neglijarea/maltratarea copilului 


3.1. Elemente pentru o definiţie 


Definirea fenomenului de maltratare a copilului poate fi făcută din punct de vedere 
legislativ, cultural, psihologic, al sănătăţii mintale. 

Construind o definiţie de lucru, există câteva elemente ale maltratării copilului care 
impun atenţie : 


raport inegal de forţe între victimă şi agresor (copil/adult ; un copil mai mic/un 
copil mai mare) ; 

victima, copilul, depinde de agresor ; 

agresorul are un acces permanent la victimă ; 
imoralitatea/iresponsabilitatea/imaturitatea agresorului ; 

efectele se răsfrâng asupra dezvoltării copilului, provocând : încetinirea dez- 
voltării, stoparea/blocarea dezvoltării sau regresia ; 

maltratarea poate fi produsă prin omisiunea unor nevoi ale copilului (neglijare) 
sau prin comiterea unor acte violente împotriva copilului (abuz) ; 

abuzul se face cu intenţie distructivă ; 

neglijarea are loc de obicei pe un fundal al indiferenţei şi ignoranței adultului 
vizavi de nevoile copilului. 


Raportul inegal dintre agresor şi victimă se referă la vârstă, forţă fizică, informaţie, 
resurse materiale. În general, agresorul are responsabilităţi definite legal faţă de victima 


copil. 


În 1988, în timpul lucrărilor pregătitoare ale Legii referitoare la prevenirea relelor 
tratamente şi a protecţiei copilului din Franţa, comisia de lucru a utilizat ca definiţie de 
lucru pentru copilul maltratat următoarea formulă : 


Copilul victimă a părintelui sau a adultului care îl are în grijă, fie prin acte brutale 
voluntare comise contra copilului, fie prin omisiunea intenţionată a îngrijirilor, fapte ce 
conduc la răniri fizice sau comportamentale, mai greu de evidenţiat, pentru că nu lasă 
urme fizice: brutalităţi controlate, comportamente sadice, manifestări rejectante, 

dispreţuitoare faţă de copil, abandon afectiv ; exigenţe educaţionale disproporţionate 
faţă de capacităţile copilului... ca şi abuzul sexual. Toate acestea afectează dezvoltarea 
psihoafectivă a copilului, putând duce până la distrugerea sa corporală (Divet, Heleine, 
Morellec, 1999). 


Din punctul de vedere al intervenţiei în maltratare, identificăm două categorii de 

copii : 

1. copii în situaţii de risc de maltratare. Reperarea precoce a riscului poate conduce 
la măsuri care să prevină producerea maltratării. În general, necesită un sprijin 
pentru familie şi o acompaniere a părinţilor în sarcinile lor parentale ; 

2. copii victime ale maltratării. În general, se evaluează locul, forma, asocierea 
leziunilor, în relaţie cu vârsta şi cu mărturiile copilului (explicite sau implicite, 
în comportamentul copilului). Adesea prin îndepărtarea copilului de relaţia 
maltratantă semnele dispar, ceea ce constituie o dovadă în plus a maltratării. 


Se pot identifica trei forme diferite de abuz şi neglijare a copilului. Abuzul fiind 
varianta activă a maltratării copilului, prin comiterea anumitor acte, neglijarea 
reprezintă varianta pasivă — prin omiterea unor acte de îngrijire a copilului. Amândouă 
pot fi: emoţionale, fizice şi sexuale (Lynch, 1985). 

Atât în cazul abuzului, cât şi al neglijării, formele se includ reciproc într-un 
continuum care, deşi nu este obligatoriu, e frecvent întâlnit în realitate. Aşadar, abuzul 
sexual îl implică şi pe cel fizic şi emoţional, în vreme ce abuzul fizic îl conţine şi pe 
regula păpuşilor ruseşti, în care păpuşa mare conţine succesiv alte păpuşi mai mici. In 
acelaşi timp, de regulă copilul victimă a maltratării cumulează diferite forme de 
maltratare recognoscibile în dezvoltarea lui fizică, psihică, socială şi culturală, expri- 
mate în modul său de a se comporta. 

Există şi forme de abuz complexe, în care pot fi decelate formele menţionate 
anterior. Abuzul societal, comis în cadrul serviciilor şi al instituţiilor sistemului social, 
merge de la neglijarea nevoilor copilului (când indicele de sărăcie în rândurile copiilor 
este de 25%, putem vorbi despre un abuz societal!) şi până la practici de rutină, 
provocând suferinţa sa, asupra cărora nimeni nu îşi pune întrebări şi nu le identifică 
drept maltratante. Astfel, bătaia copilului în şcoală, tolerarea violenţei între copii în 
unităţile de învăţământ, legarea copilului de pat atunci când îi este administrat un 
tratament, practica de legare (contenţionare) în cazul copiilor cu comportamente 
violente în instituţii pot fi considerate abuzuri societale în măsura în care sunt practici 
curente. Marginalizarea copiilor aparţinând unor etnii sau unor familii marginalizate 
din cadrul comunităţii este tot un abuz societal. O cercetare UNICEF, întreprinsă la 
nivelul instituţiilor de protecţie a copilului din România, vizând evidenţierea respectă- 
rii drepturilor copilului (Stativa, 2002), a identificat prezenţa tuturor formelor de abuz 
ale copiilor în aceste unităţi, într-un procent semnificativ. Această situaţie ne îndreptă- 
ţeşte să acuzăm societatea şi să numim funcţionarea instituţiilor abuzivă. De fiecare 
dată când comunitatea, statul, societatea sacrifică interesul superior al copilului în 
numele altor raţiuni, vorbim de abuz societal. Nu putem vorbi de neglijare societală, 
căci societatea nu poate fi complet ignorantă sub aspectul nevoilor copilului pentru o 
dezvoltare sănătoasă. Lipsa de servicii sau menţinerea unor practici superficiale de 
abordare a copilului în suferinţă, menţinerea copiilor în instituţii pentru a le oferi 

locuri de muncă adulţilor, rezolvarea problemelor financiare ale unor persoane sau 
familii şomere prin plasamentul copiilor în aceste familii pot fi catalogate ca abuz 
societal în momentul în care nu sunt practici izolate, ci rutină de abordare. Când 
manualul de religie îşi ilustrează ideile prin istorioare pline de cruzime la adresa 
copiilor, este vorba tot despre un abuz societal. Când statul nu ia măsuri eficiente 
pentru protejarea copiilor aflaţi în suferinţă sau când există practici de măsuri super- 
ficiale, statul poate fi acuzat de abuz. 

O formă de abuz particulară este sindromul Miinchausen (Killen, 1998). În acest 
caz, părintele nu îşi agresează direct copilul, ci îi fabrică diagnostice şi îl târâie de la 
un medic la altul, solicitând practici de consultare şi tratament cât mai dureroase pentru 
copil. 

Abuzul emoţional este mai greu de identificat, dar constă în: umilire, hărţuire, 
adresarea unor cuvinte abuzive, izolare (Hodgkin, Newell, 1998). 

Mich Whitman împarte abuzurile în următoarele forme : 
rejectare ; 
ignorare ; 
terorizare ; 
exploatare ; 
izolare ; 
coruperea copilului. 


Rejectarea şi ignorarea se referă la respingerea activă sau mai puţin activă a 
dovezilor de afecţiune şi a chemărilor copilului. Un copil lăsat în urmă de părinţii 
plecaţi la lucru în străinătate, adesea „pentru a putea să îngrijească mai bine copilul, 
să-i asigure ce îi trebuie! ”, este intens abuzat şi neglijat emoţional. Acest tip de 
victimizare a copilului a devenit un fenomen social în ultimii ani, prin amploarea şi 
gravitatea lui. Printre consecinţe se înregistrează creşterea delincvenţei juvenile, 
sporirea numărului de sinucideri în rândurile acestor copii, precum şi scăderea 
rezultatelor şcolare şi chiar abandonul. 

Terorizarea copilului constă în adresarea unor ameninţări care au scopul de a-l 
linişti, dar care comportă consecinţe mult mai profunde şi mai grave decât îşi pot 
imagina părinţii ce îi spun: „Dacă mai plângi, aici te las ! ” sau „Te dau la lup” sau „O 
să te spun lui tata şi o să vezi tu...” sau nevinovata şi frecventa ameninţare : „Dacă mai 
faci... nu te mai iubesc! ”. 


Toată copilăria mi-a fost terorizată de spaima că voi fi abandonată de părinţi. Locuiam 
pe aceeaşi stradă cu Leagănul de copii şi, de câte ori făceam câte o boroboaţă, mama 
îmi arăta casa de copii şi îmi spunea că mă lasă acolo... 


Terorizarea copilului are loc şi atunci când părintele îşi fixează un anumit nivel al 
expectanţelor faţă de copil şi prin orice mijloace încearcă să îi impună atingerea acelui 
nivel. Adesea, notele la şcoală sau temele sunt astfel de subiecte de teroare. 

Exploatarea copilului constă în utilizarea lui ca obiect de satisfacere a nevoilor 
adultului. În cultura românească are loc adesea exploatarea copilului mai mare, mai 
ales dacă este fetiţă, pentru a-i îngriji şi a-i creşte pe cei mai mici. La ţară se practică 
frecvent exploatarea copilului pentru treburile gospodăreşti, mai ales pentru îngrijirea 
animalelor din gospodărie. Aceasta conduce adesea la sacrificarea obligaţiilor şcolare 

ale copilului şi astfel apare o creştere a fenomenelor de eşec şcolar, abandon şi 
analfabetism. 

Izolarea copilului, prin încuierea lui în casă sau pe dinafară cu orele, prin interzi- 
cerea de a se juca cu alţi copii sau de a vizita persoane de care este ataşat, au ca efect 
asupra copilului sentimentul de neputinţă şi lipsă de încredere în sine şi în ceilalţi. 

Coruperea este o formă de abuz emoţional în care imoralitatea adultului câştigă 
avans asupra moralității copilului prin oferte care-l tentează pe acesta. Părintele care 
trimite copilul să-i aducă o sticlă de băutură şi care îi învinge negativismul promițând 
că îi dă restul de bani ca să-şi cumpere bomboane corupe copilul. 

Toate aceste forme de abuz emoţional sunt însoţite de cuvinte umilitoare şi jignitoare 
care, luate în sine, constituie o formă de abuz emoţional: abuzul verbal. 

Diferitele forme de abuz sunt de obicei prezente într-o combinaţie care le sporeşte 
potenţialul de influențare negativă a dezvoltării copilului. 

Abuzul fizic este probabil cea mai frecventă formă de abuz. 

A fost prima formă de abuz recunoscută de specialişti, definită de H. Kempe, 
neaccidentale sau răniri fizice, mergând de la forme minime până la răniri fatale, 
provocate copilului de persoana care îl îngrijeşte” (apud Lynch, 1985). 

H. Kempe a impus atenţiei medicilor pediatri din SUA mai întâi şi apoi celor din 
lumea întreagă, în 1962, „sindromul copilului bătut”. 

În cazul abuzului fizic, urmele sunt vizibile şi merg de la simple vânătăi şi zgârieturi 
până la oase rupte sau desprinderi ale membranei arahnoidiene, aşa cum apar în cazul 
„sindromului copilului scuturat”. 

În 2006, documentele UNICEF? apreciază pe baza unor sondaje de opinie că 74% 
dintre părinţii din România îşi abuzau fizic copiii, prin practicile de disciplinare 
utilizate. Comparativ, conform unor statistici din Olanda, în 1988, abuzul fizic comis 
de părinţi era prezent în 11,5% din cazuri. 

Abuzul sexual este un fenomen care a început să fie recunoscut şi studiat doar în 
ultimii ani. Definiţia lui ar putea fi cea formulată de Schechter şi Roberge (apud 
Lynch, 1985): „implicarea unor copii sau adolescenţi imaturi, dependenţi din punctul 
de vedere al dezvoltării, în activităţi sexuale pe care ei nu le înţeleg pe deplin şi (de 
aceea) fiind în incapacitate de a-şi da consimţământul în cunoştinţă de cauză ; sunt acte 
care violează tabuurile sociale ale rolurilor familiei”. Definiţia este aplicabilă însă şi în 
instituţii, şi în afara familiei, în general. Abuzul sexual nu înseamnă doar intromisiunea 
vaginală sau anală, ci şi pipăitul, masturbarea, sexul oral şi utilizarea copilului, pentru 
poze şi filme pornografice. 

Neglijarea emoţională detineşte ceea ce numim „copilul neiubit”, lipsit de dragoste. 
Deşi nu sunt semne fizice evidente, lipsa dragostei va împiedica dezvoltarea normală a 
copilului, căci dragostea este marele motiv pentru care el creşte şi se dezvoltă. 

Neglijarea fizică este evidentă. Copilul urât mirositor, cu haine nepotrivite şi 
murdare, prost hrănit şi cu o igienă proastă, lipsit de îngrijiri medicale atunci când se 
îmbolnăveşte, neprotejat de accidente, începând de la cele casnice până la cele rutiere, 
este copilul neglijat fizic. 


9. www.unicef.org, 23 august 2008. 

Neglijarea sexuală pune copilul în situaţie de risc de a fi abuzat sexual. Copilul nu 
este protejat şi educat de cei care-l îngrijesc. El poate fi expus activităţilor sexuale ale 
adulţilor, unor materiale pornografice, într-un mediu promiscuu, nepreocupat de copil. 


1. Din punct de vedere /egislativ, în România, incriminarea relelor tratamente 
aplicate copilului se poate face conform Codului penal, care sancţionează agresiunile 
produse asupra unei persoane de alta, Codului familiei, ce prevede decăderea din 
drepturile parentale a părinţilor care îi aplică rele tratamente copilului, şi Legii 272/ 
2004, Legea copilului. Această lege are o secţiune specială care defineşte şi regle- 
mentează „abuzul, neglijarea şi exploatarea copilului”. 

În ansamblu, Legea copilului reflectă Convenţia ONU, din 1989, cu privire la 
drepturile copilului. România a semnat însă încă din 1990 şi a ratificat ulterior 
Convenţia ONU cu privire la Drepturile Copilului din 1989 şi este, în consecinţă, 
obligată să transpună în protecţia copilului articolele Convenţiei care vizează bunăstarea 
copilului. Articolul 19 al Convenţiei se ocupă în mod explicit de prevenirea abuzului 

Textul acestui articol arata că: 

1. statul trebuie să promoveze toate măsurile necesare de natură legislativă, admi- 

nistrativă, socială şi educaţională pentru a proteja copilul aflat în grija părintelui, 
a custodelui legal sau a oricărei alte persoane de orice formă de violenţă fizică 
şi mintală, rănire sau abuz (incluzând abuzul sexual), neglijare sau tratamente 
neglijante, maltratare ori exploatare ; 

2. aceste măsuri de protecţie trebuie să cuprindă metode eficiente de implementare 

a unor programe sociale menite să le ofere sprijin copilului şi celor care îl au în 
îngrijire ; alte forme de prevenire; să stabilească mecanisme specifice de 
identificare, semnalare, referinţă, investigaţie, tratament şi monitorizare a cazu- 
rilor de maltratare a copilului menţionate mai sus şi să descrie implicarea 
judiciară. 


În 1998, UNICEF a lansat un manual de implementare a Convenţiei, venind astfel 
în sprijinul statelor semnatare, care sunt obligate cu regularitate să raporteze măsurile 
luate şi gradul de implementare a articolelor Convenţiei în propriul sistem de protecţie 
a copilului. Acest manual prezintă criterii şi itemi de evaluare pentru fiecare articol al 
Convenţiei. 

Evaluarea implementării articolului 19 se face în funcţie de o serie de criterii care 
sunt clasificate în două mari categorii : 

1. măsuri generale ; 

2. probleme specifice. 


1) Măsuri generale 
În ce măsură s-au luat măsuri generale, adecvate pentru implementarea articolului 
19, incluzând : 
e identificarea şi coordonarea activităţii departamentelor şi instituţiilor respon- 
sabile de la toate nivelurile guvernamentale (în special ministerele protecţiei 
sociale, justiţiei, sănătăţii şi educaţiei) ; 

identificarea organizaţiilor nonguvernamentale/partenerilor din societatea civilă 
care sunt relevanţi în domeniu ; 

o analiză completă a măsurilor legislative, politice şi practice pentru a se verifica 
dacă sunt în consonanţă cu prevederile articolului 19 şi gradul în care sunt 
valabile pentru toţi copiii ; 

adoptarea unei strategii pentru implementare care să cuprindă obiective şi 
indicatori de progres necesari ; care să nu afecteze alte dispoziţii existente în 
domeniul protecţiei copilului ; care să respecte standardele internaţionale ; care 
să stabilească punctele unde este necesară cooperarea internaţională ; 

analiza bugetului şi alocarea resurselor necesare ; 

dezvoltarea unor mecanisme de monitorizare şi evaluare ; 

mediatizarea prevederilor articolului 19 ; 

creşterea conştientizării şi strategii adecvate de training (conform articolului 19, 
ar trebui să existe un training disponibil pentru toţi cei implicaţi în protecţia 
copilului, pentru cei care lucrează direct cu copii sau pentru copii şi familiile 
lor, precum şi pentru cei implicaţi în educaţia parentală). 


Aplicarea criteriilor principiilor generale trebuie să aibă în vedere nu doar articolul 19 
al Convenţiei, ci şi: 


2) 
a) 
b) 


c) 


d) 


e) 


articolul 2 - drepturile egale ale copiilor ; 

articolul 3 (1) - prioritatea interesului copilului ; 

articolul 6 - dreptul la viață, supraviețuire şi dezvoltare maximă ; 
articolul 12 - respectarea opiniilor copilului. 


Probleme specifice : 

Legislaţia statului protejează în mod real copiii împotriva oricăror forme de 

violenţă fizică şi psihică? 

În cazul tratării cu violenţă a copilului, există subterfugii, excepţii sau vicii de 

procedură de care se pot prevala părinţii sau alte persoane ? 

În ce măsură legislaţia protejează toţi copiii împotriva oricărei forme de pedeapsă 

fizică : 

acasă? 

în şcoli (publice sau private)? 

în instituţii de ocrotire ? 

în sistemul foster? 

în alte forme alternative de protecţie ? 

în instituţii de îngrijire de zi? 

în sistemul penal (sentinţa curţii, instituţia penală) ? 

n ce măsură legislaţia, politica socială şi practica protejează copiii de : 

maltratare şi violenţă, incluzând şi violenţa între copii, în şcoli sau în alte 

instituţii ? 

e practici tradiţionale ce implică violenţă fizică şi psihică şi prejudiciază 
sănătatea şi integritatea copilului ? 

A luat statul măsuri adecvate pentru prevenirea tuturor formelor de violenţă 

împotriva copiilor ? 


— 

8) 


h) 


j) 


k) 


În ce fel a luat statul măsurile educative adecvate sau alte măsuri pentru 
promovarea unor forme pozitive, nonviolente de disciplinare şi tratare a copiilor — 
în familie, în sistemul de îngrijire alternativă, în toate instituţiile care se 
adresează copiilor ? 

Au toţi copiii acces/cunosc procedeele concrete de semnalare în caz de mal- 
tratare : 

e de către părinţi sau responsabilii lor legali? 

e în formele de îngrijire alternativă ? 

e în toate instituţiile, inclusiv în şcoli şi instituţii custodiale ? 

În caz de maltratare, ce fel de despăgubiri sunt prevăzute pentru copil (com- 
pensaţii) ? 

În ce măsură legislaţia obligă la denunţarea violenţei şi a abuzului comis asupra 
copilului, la forurile competente : 

e de către anumite grupuri profesionale ? 

e de către toţi cetăţenii? 

În ce măsură au fost reanalizate anumite procedee şi cerinţe ale situaţiei de 
denunţ în lumina principiilor Convenţiei, în special articolul 12 (respectarea 
opiniilor copilului) şi articolul 16 (dreptul copilului la intimitate) ? 

Statul a stabilit măsuri eficiente de: 

identificare a violenţei, abuzului etc. ? 

denunţ? 

referire a cazului ? 

investigare ? 

tratament şi monitorizare ? 

e implicare juridică? 

A luat statul măsuri speciale de identificare şi rezolvare a situaţiilor de abuz 
sexual în familie şi în instituţii ? 

În ce măsură s-a asigurat statul ca în procedurile şi practica de protecţie a 
copilului să fie aplicat articolul 12 — privind respectarea opiniilor copilului ? 
În ce măsură s-au luat măsuri de către stat în vederea implicării mass-media în 
denunţarea abuzului ? 

În ce măsură a sprijinit statul crearea liniilor telefonice confidenţiale, a serviciilor 


Evaluarea problemelor specifice referitoare la articolul 19 impune considerarea 
următoarelor articole : 


articolul 9: separarea de părinţi ; 

articolul 18 : responsabilitatea parentală ; 

articolul 20: îngrijiri alternative ; 

articolul 24 (3): protecția copilului împotriva practicilor tradiționale ; 
articolul 25: evaluarea periodică a plasamentului şi tratamentului copiilor ; 
articolul 28 (2): disciplina fără violenţă în şcoală ; 

articolul 34: protecție împotriva exploatării sexuale, 

articolul 37 : protecţie împotriva torturii, a tratamentelor inumane Sau degradante ; 
articolul 38: conflictul armat ; 

articolul 39: măsuri de reabilitare pentru victimele violenţei. 

O sumară comparare a stării de fapt în protecţia copilului în România cu aceste 
criterii de evaluare ne fac să apreciem eforturile ce se fac pentru ameliorarea situaţiei, 
dar şi drumul lung pe care îl mai avem de parcurs. 

Noua strategie guvernamentală în protecţia copilului, lansată de Agenţia Naţională 
de Protecţie a Copilului, noua structură guvernamentală creată în decembrie 1999, 
consacră o întreagă secţiune — secţiunea a treia - a acestei strategii protecției copilului 
abandonat, abuzat şi neglijat. 


II. Din punct de vedere cultural, în România, diferitele forme de violenţă sunt bine 
tolerate de societate. Reamintim în sensul acesta rezultatele studiului întreprins de 
EPOCH! în 1992: 

e 96% din populaţia adultă din România nu consideră că a pălmui copilul înseamnă 

a-l umili ; 
e 84% dintre părinţi utilizează pălmuirea copilului ca metodă de educaţie. 


În 2006, 73% dintre părinţi îşi abuzează fizic copiii, pentru a-i disciplina, conform 
unui sondaj de opinie publică!!. 

Reamintim de asemenea studiul nostru, întreprins pe trei generaţii, ale cărui rezultate, 
deşi a fost realizat în 1997 (Muntean, 1999), nu se îndepărtează prea tare de rezultatele 
obţinute de EPOCH în 1992. 

Mentalitatea românească este purtătoarea unei violenţe, împărtăşită de o mare parte 
din populaţie, aşa cum arată statisticile de mai sus. Formulările tradiţionale „Bătaia e 
ruptă din rai”, „Unde dă mama creşte”, „O mamă de bătaie” sau „Nu ascunde băţul 
de copil”, „Pe copil să nu-l săruţi decât în somn, ca să nu afle că îl iubeşti”, dar şi „Dă 
în mine ca în sac, că mai mare drac mă fac”, „Cine-i are să şi-i crească, cine n-are nu-i 
dorească ! ” exprimă toleranța şi chiar promovează violenţa în creşterea copiilor. 

În cultura tradiţională românească a-ţi bate copilul semnifică a face om din el. 

Dacă mentalitatea îţi recomandă aceste practici, propria experienţă de copil ţi le 
confirmă şi nu există încă în România prea multe şcoli pentru cea mai dificilă şi mai 
importantă meserie, cea de părinte. Părintele va apela la bătaie şi pedepse fizice fără 
a se întreba prea mult asupra consecinţelor şi a căuta alternative. 

În absenţa unei pregătiri de specialitate, chiar şi persoanele ce lucrează cu copiii, 
aşa-zişii „profesionişti”, vor fi tributarii aceleiaşi mentalități, atât în relaţia cu propriii 
copii, cât şi cu cei cărora le oferă serviciile. Mentalitatea se instalează şi tronează în 
golul lăsat de ignoranță. 


III. Sub aspect psihologic, mecanismul maltratării copilului şi consecinţele nu 
diferă fundamental de la o societate la alta. Definirea psihologică a maltratării copilului 
pune accent pe interacţiunea dintre un părinte special (agresiv, labil emoţional, imatur) 
şi un copil special (cu comportament iritant pentru părinte : plângăcios, bolnăvicios, 
niciodată mulţumit). Ceea ce diferă de la o societate la alta sunt formele şi frecvenţa 
manifestării maltratării copilului. Aceste elemente circumstanţiale ale maltratării sunt 
în relaţie cu fundalul socioeconomic şi cultural, ce reprezintă unul dintre elementele de 


10. End Physical Punishment of Children Worldwide. 
11. www.unicef.org, 23 august 2008. 


VIOLENŢA ÎN FAMILIE ŞI MALTRATAREA COPILULUI 711 


susţinere ale fenomenului. Vom găsi însă mereu aceleaşi raporturi definitorii între 
agresor şi victimă şi aceleaşi aspecte ale personalităţilor celor implicaţi. 

Sub aspectul formelor şi al frecvenţei, vom găsi în România perioadei de tranziţie 
forme de maltratare a copilului care în alte societăţi nu există. Vom încerca o enumerare 
a lor, fără a pretinde exhaustivitatea ei şi fără a descrie specificul fiecărei forme. În 
fiecare se pot decela însă aspecte ale maltratării : emoţionale, fizice, sexuale. 

e Copiii străzii. 

Copiii abandonaţi de părinţi. 

Copiii fără identitate. 

Copiii analfabeți şi cu abandon şcolar. 

Copiii instituţionalizaţi care dezvoltă un sindrom specific uşor recognoscibil. 
Copiii puşi să cerşească de părinţi sau de cei care îi îngrijesc. 


Acestea sunt forme dramatice, frecvente, de care trebuie să se ţină seama în 
intervenţii. 

O nouă formă de neglijare a copilului de către părinţi, care deschide larg poarta 
spre toate formele de maltratare a copilului, este abandonul „temporar” al copilului de 
către părinţii ce pleacă la muncă în străinătate. Copiii separați de părinţii lor cresc la 
rude, bunici, vecini, în instituţii de protecţie sau uneori sunt lăsaţi să se descurce 
singuri. Cifra nesigură a acestor copii oscilează între 18.000 şi 30.000 de copii, pe 
teritoriul întregii ţări, dar ea ar putea fi chiar mai mare!?. În urmă cu doi ani, sistemul 
de protecţie a copilului a instituit măsuri de monitorizare a cazurilor acestor copii. 
Rămân însă mulţi copii în această situaţie care „scapă” sistemului. Absența părinţilor 
a condus la situaţii în care starea de sănătate a copiilor sau chiar viaţa lor a fost pusă 
în pericol. Situaţii în care legea cere semnătura de acord a părinţilor, când copiii aveau 
nevoie urgent de anumite intervenţii de urgenţă, au dus la implicarea sistemului de 
protecţie în cazurile de copii separați astfel de părinţi şi la schimbări ale reglementarilor, 
astfel încât absenţa părintelui să nu mai intre în coliziune cu legea, în care victima să 
fie copilul. 

Sub aspectul consecinţelor maltratării, nu există diferenţe de la o cultură la alta. 
Indiferent de cultură, maltratarea afectează structurile de bază ale ființei umane. Ele 
condiţionează capacitatea individului de a se adapta eficient, de a avea o viaţă autonomă, 
ceea ce înseamnă inteligenţă şi creativitate în găsirea soluţiilor la micile şi marile 
probleme ale adaptării, şi de a creşte noua generaţie de copii sănătoşi şi normali. 

Rezilienţa copilului poate construi, de la un individ la altul, o capacitate diferită de 
a depăşi situaţia, de a face faţă manifestărilor violente ale adulţilor. Rezilienţa trebuie 
trebuie să o ia în considerare nu ca pe un dat existent, ci ca pe un scop. În intervenţia 
cu copii victime ale maltratării, creşterea rezilienţei copilului este obiectivul general, 
urmărit de toate procedurile prevăzute. Rezilienţa este dovedită în principal de modul 
în care părintele îşi creşte copilul. Rezilienţa părintelui înseamnă capacitatea sa de a 
întrerupe trecerea transgeneraţională a suferinţei prin reapariţia comportamentelor 
violente ale părinţilor în relaţie cu propriii copii. 


12. Doar „în judetul Iaşi, autorităţile locale estimează că un număr de 1.000 de copii sunt 
crescuţi de bunici” (Neamţu, 2007). 

Într-o cercetare efectuată pe un lot reprezentativ din punct de vedere statistic, 
alcătuit din mame reziliente, s-a încercat decelarea factorilor principali ai rezilienţei 
(Manciaux, 2001). Ceea ce a stat la baza rezilienţei acestor mame care suferiseră forme 
grave de maltratare în copilărie a fost: 

e prezenţa unei persoane în copilărie în care copilul avea încredere, care „ţinea” 

cu copilul şi căreia putea să i se plângă şi să fie bine primit necondiţionat ; 

e capacitatea dea ierta, de a considera comportamentul abuziv al părinţilor un dat 

inacceptabil, dar explicabil prin experienţele lor. 


3.2. Părinţii abuzivi 


Există două tipuri de părinţi abuzivi şi prin combinare apare şi al treilea tip: 
1. părinţi abuzivi din dorinţa de a disciplina copilul ; 
2. părinţi abuzivi din dorinţa, conştientizată sau nu, de a distruge copilul ; 
3. părinţi abuzivi care afirmă că doresc disciplinarea copilului, negând intenţia 
distructivă. De obicei sunt cei mai periculoşi, căci ei nu recunosc tratamentul 
inacceptabil pe care i-l aplică copilului. 


Iată diferenţa dintre disciplinare şi abuz (apud Whitman, 1994): 


Măsurile luate de adult sunt relaţionate | Măsurile sunt lipsite de logică: legă- 
în mod logic cu comportamentul „indis- | tura dintre faptă şi pedeapsă este 
ciplinat” al copilului. arbitrară. 


Nu i se face un proces copilului ; copilul | Copilul şi comportamentul lui sunt 
nu este „judecat”. judecate şi etichetate : „Eşti un copil 
rău, prost...” etc. 


Pedeapsa se referă doar la situaţia Pedeapsa se referă la greşelile din trecut 
prezentă. şi la alte greşeli care se cumulează. 


Are drept consecinţă dezvoltarea Dezvoltă motivaţia extrinsecă 
motivaţiei intrinsece a copilului (copilul | a copilului (a face cum trebuie pentru 
face lucrurile cum trebuie din proprie a scăpa de pedeapsă). 

iniţiativă, şi nu impuse de control din 

afară) şi a sentimentului de 

autodisciplină. 


Copilul nu este umilit şi supus. Copilul este umilit de adult şi supus 
cu forţa. 


Există o oarecare libertate (între anumite | Nu permite alternative şi nici nu 

limite ştiute de copil) de alegere a implică judecata copilului asupra 

pedepsei. situaţiei. 

Copilul învaţă să-şi asume responsa- Adultul are responsabilitatea reacţiilor 

bilitatea pentru faptele sale. şi a comportamentelor copilului ; 
copilului i se cere doar supunere. 


Are la bază conceptele de respect şi Se bazează pe o relaţie de tip 
egalitate între copil şi adult. inferior/superior, dominanţă şi 
control al adultului asupra copilului. 

r. crt. 


Dezvoltă capacitatea copilului de a Dezvoltă în copil sentimentul că doar 
rezolva probleme. adulţii pot rezolva problemele 
copiilor. 


Îi demonstrează copilului dragostea şi Îi demonstrează copilului ostilitatea 

afecțiunea adultului şi sporeşte auto- adultului faţă de el şi îl face să caute 

ritatea părintelui în ochii copilului. prin orice mijloace (minciuna, ascun- 
derea adevărului) să evite confrunta- 
rea cu adultul. 


E 


xistă indicatori ai riscului de maltratare a copilului care apar adesea încă înainte 


de naşterea copilului în comportamentul parental şi pe care specialistul trebuie să fie 
capabil să-i descifreze. In acelaşi timp, ei nu trebuie luaţi izolat, ci doar prin cumularea 
mai multor semne. Sesizarea lor permite măsuri urgente pentru a preîntâmpina maltra- 


tarea 


Il. 


copilului. 


In perioada sarcinii şi prima lună de viaţă a copilului 


A. Prenatal: 


e . . . . . . . . . 


negarea sarcinii, sarcină nedorită, neacceptată ; 

sarcina nedeclarată, ascunsă ; 

sarcina trăită de femeie ca o perioadă dificilă ; 

antecedentele de moarte subită a unui copil sau a cuiva important din familie ; 
antecedente obstetricale (avort spontan sau provocat, spitalizare în perioada 
sarcinii, naşteri premature) ; 

situaţia curentă a mamei: izolare, ruptură afectivă, conflicte conjugale ; 
vârsta prea tânără a mamei sau sarcinile apropiate una de cealaltă ; 

lipsa unui domiciliu fix, condiţiile proaste de locuit ; 

condiţiile de viaţă grele (muncă, navetă etc.) ; 

antecedentele de plasare provizorie a altor copii în familie ; 

lipsa unui proiect de viitor pentru copilul ce urmează să se nască şi pentru 
modul în care urmează să fie îngrijit ; 

absenţa sprijinului social. 


. Perioada internării la maternitate : 
descoperirea în anamneza mamei a semnelor de mai sus în perioada prenatală ; 
naşterea dificilă sau prematură ; 
separarea mamei de copil imediat după naştere ; 
intoleranţa mamei la ţipetele copilului ; 
anxietatea excesivă a mamei privind îngrijirea copilului ; 
absenţa vizitatorilor la mamă şi copil; 
copilul cu malformații sau handicap de orice fel; 
relaţionarea proastă în general cu copilul ; 
refuzul de a vedea copilul şi de a se ocupa de el; 
dificultăţile de hrănire a copilului ; 
conduitele inadecvate ale mamei ; 

impulsurile periculoase reale sau care se apreciază că ar fi posibil periculoase ; 
depresiile şi psihozele post-partum ; 

elementele de risc ale vieţii de familie (şomaj, locuinţă nesigură etc.) ; 
absenţa pregătirilor în vederea naşterii copilului (cumpărarea hăinuţelor etc.) ; 
fuga mamei din maternitate după naştere ; 

declararea faptului că vrea să abandoneze copilul ; 

prelungirea şederii în maternitate din motive psihosociale ; 

internarea prelungită a copilului din cauza proastei condiţii fizice. 


. După întoarcerea acasă de la maternitate : 
considerarea indicatorilor de risc anterior amintiţi ; 
depresia mamei ; 
delăsarea mamei după naşterea copilului ; 
îngrijirile inadecvate acordate copilului ; 
copilul cu tulburări (alimentare, de somn, colici etc.) ; 
cererea de plasare a copilului la altcineva (familia lărgită etc.) ; 
dezinteresul pentru copil ; 
neprezentarea la control medical cu copilul ; 
spitalizările repetate ale copilului. 


. . . . . . . . 


pl 
lamai 
. 


Caracteristici specifice ale copilului, părinţilor şi modului de viaţă 


„ Caracteristici ale copilului : 
statutul copilului (adulterin, din alte relaţii etc.) ; 
malformaţiile sau handicapul ; 
prematuritatea ; 
comportamentele dificile (anorexie etc.) ; 
spitalizările repetate, prelungite ; 
patologia neonatală ; 
şederea în afara familiei. 


. . . . . . 


. Caracteristici ale părinţilor : 
carenţele afective în copilăria lor ; 
antecedentele psihiatrice (depresii, boli mintale) sau handicapul fizic ; 
dependenţa (alcoolism, toxicomanie) ; 
deficienţa mintală cu comportamentele inadecvate ; 
stările depresive ciclice sau cronice ; 
indiferența, atitudinile reci, distante faţă de copil; 
intoleranţa, principiile educative rigide ; 
imaturitatea parentală ; 
intoleranţa la frustrări şi lipsa de afectivitate ; 
violenţa în cuplu ; 
comportamentele perverse, sadice faţă de copil. 


e . . . . . . . . . . 

C. Caracteristici ale modului de viaţă (familial, social, economic) : 
antecedentele personale sau familiale nefavorabile (crescut la casa de copii, 
copii abandonaţi, divorțuri) ; 

e amestecul generaţiilor (socrii care intervin, preluând conducerea îngrijirilor 
copilului) ; 

alţi copii ai familiei care se află în servicii de protecţie a copilului ; 

izolarea socială şi familială ; 

insuficienţa resurselor existenţiale, şomajul ; 

condiţiile proaste de locuit, promiscuitatea, dezrădăcinarea din zona de 
origine ; 

grupurile marginalizate, vulnerabile ; 

separarea, divorţul, mutarea familiei, doliul după o persoană importantă pentru 
familie ; 

întoarcerea acasă a unui copil anterior plasat; 

e o nouă sarcină neaşteptată (apud Divet, Heleine, Morellec, 1999). 


Identificarea acestor semne de risc permite luarea unor măsuri rapide şi eficiente 
pentru a preveni suferinţa copiilor. 


Întrebări pentru cei interesaţi : 

1. Unde se termină disciplinarea şi unde începe abuzul ? 

Care sunt capacităţile de adaptare a individului afectate de maltratare ? 

Care ar putea fi explicaţia bunei toleranţe a românilor faţă de bătaia copilului ? 

Temă de lucru: încercaţi să faceţi o investigaţie în rândul juriştilor utilizând 

criteriile de evaluare a gradului de implementare a Convenţiei ONU cu privire 

la drepturile copilului. 

5. Care credeţi că ar putea fi cauzele rezilienţei ? Căutaţi exemple de copii cu o 
bună rezilienţă. 

6. Din ce punct de vedere diferă abuzul şi neglijarea copilului în familie de abuzul 
şi neglijarea copilului aflat în sistemul de protecţie, în instituţii ? 

7. Analizaţi formele specifice ale maltratării copilului în România perioadei de 
tranziţie. 


i 9 


3.3. Prezentare de caz 


B.D. 

Vârstă: Il ani 

A absolvit trei clase şi este repetent în clasa a IV-a. În momentul investigării, 
copilul se află la un centru de plasament în regim de urgenţă. 


e Istoria familiei 

1) B.D. locuieşte în momentul investigării la un centru de minori. A petrecut aici deja 
două luni de la data internării (25 aprilie). A fost adus la centru de lucrători ai 
primăriei unei comune, unde copilul fugise la începutul lunii aprilie. 

De la 4 la 7 ani a trăit la o casă de copii preşcolari. A fost apoi transferat la o casă 
de copii şcolari din altă localitate, unde a frecventat clasa 1. În ultimul trimestru şcolar 
a fost reluat de mamă acasă, în oraşul natal, şi înscris la o şcoală generală din oraş. De 
la data reluării lui de către mamă şi până în prezent a fugit de acasă de şase sau şapte 
ori (afirmaţia mamei ; copilul nu menţionează acest lucru). 


2) Actualmente familia copilului este monoparentală, mama fiind despărțită de 
concubinul cu care convieţuise în ultimii şase ani. Aparent există alt concubin, pe care 
copilul încă nu îl cunoaşte. 

În cei trei ani petrecuţi de B.D. în familie, în oraş, după reluarea lui din casa de 
copii, concubinul anterior al mamei a jucat rolul de tată. Copilul relatează cu furie că 
fusese obligat de mamă să-i spună acestuia „tată”. 


3) Părinţii biologici ai copilului au divorţat pe când B.D. avea 7 luni. Pe atunci 
familia locuia în alt oraş, în apartamentul proprietate personală al tatălui. Primul an de 
viaţă al copilului s-a pierdut pe fundalul tensiunilor, al scandalurilor şi al bătăilor din 
perioada imediat premergătoare divorțului şi apoi al schimbărilor dramatice consecutive 
acestuia. La acea dată, familia avea doi copii, B.D. fiind mezinul. Nici unul din copii 
nu fusese dorit, aşteptat. Fratele lui era cu trei ani mai mare. După divorţ, copilul mai 
mare a rămas cu tata, iar B.D. cu mama. Imediat după separare, mama a plecat 
împreuna cu B.D. în alt orăşel, la graniţă, la tatăl ei, care era recăsătorit. Ea relatează 
că mergea la sârbi cu marfă de vânzare, a fost prinsă şi a petrecut aproximativ un an 
în detenţie. În acest timp, tatăl biologic I-a luat pe B.D. de la bunic. În oraşul unde 
locuia el, tatăl a plasat copilul, care avea atunci aproximativ 3 ani şi jumătate, la casa 
de copii preşcolari. Întoarsă acasă, mama nu l-a vizitat la casa de copii, dar susţine că 
avea mereu informaţii legate de starea lui B.D. printr-o rudă mai îndepărtată care lucra 
la acea casă de copii. Îl cunoaşte pe cel cu care a concubinat ulterior şase ani şi căruia 
B.D. trebuia să-i spună „tată” şi se mută cu el într-un oraş mare, în apartamentul lui. 
Acesta va întreţine întreaga familie atât înainte, cât şi după scoaterea lui B.D. din casa 
de copil. 

a) În vreme ce concubinul mamei era cu un nivel de instrucţie superior şi provenea 
dintr-o familie cu un grad de educaţie ridicat, mama are zece clase. Tatăl 
biologic al lui B.D. are patru clase şi este categorisit de mamă ca având meseria 
de „hoţ şi alcoolic”. El a suferit şi o condamnare penală cu privare de libertate 
pe o perioadă de câteva luni, timp în care copilul lor cel mare a fost la mamă. 
Conform afirmației mamei, tatăl nu are nici un loc de muncă. 

b) Căsnicia lor a durat aproximativ trei ani. Mama l-a cunoscut în oraşul L., unde 
ea se afla la mama ei, bunica naturală a lui B.D. Aceasta era vecină de bloc cu 
viitorul soţ al fiicei ei. Motivul căsătoriei rapide a fost că mama lui B.D. îşi 
dorea cu orice preţ o familie şi o casă ale ei. Dorea să scape de provizoratul 
incomod în care trăia: o vreme la tatăl recăsătorit, cu a cărui soţie nu se 
înţelegea, şi o vreme la mamă, ce nu manifesta nici un interes pentru ea. Mama 
le reproşează părinţilor ei mai ales faptul că nu au sprijinit-o pentru a putea 
continua şcoala. Aceasta este marea ei neîmplinire pe care o proiectează acum 
în relaţia cu copiii şi mai ales cu B,D., pe care doreşte să-l vadă cu orice preţ 
că urmează şcoala şi că are rezultate bune. 

c) 


d) 


e) 


8) 


h) 


Este însă foarte critică la adresa învăţătoarei lui B.D., care îl bătea pe copil şi 
care i-ar fi adresat şi ei cuvinte jignitoare atât direct, cât şi lui B.D., în faţa 
celorlalţi copii din clasă, în legătură cu mama sa. În această situaţie, ea a 
reclamat purtarea învăţătoarei la directoarea şcolii. Abandonul şcolii de către 
copil şi în general situaţia lui şcolară precară ar fi cauzate şi de această situaţie 
de neînțelegere dintre mamă şi învăţătoare. 

Mama consideră că banii constituie elementul esenţial pentru reuşita unei 
căsnicii. 

Crede că în viaţa unui cuplu copiii au rolul de liant. Separarea ei de concubin 
o pune parţial pe seama faptului că ea nu mai poate avea copii. Este foarte 
puţin conştientă de responsabilitatea pe care o implică rolul de părinte. De aici 
rezultă optimismul ei privind viitorul lui B.D. Cu şcoala se va aranja, ea va 
vorbi cu învăţătoarea, cineva de la centrul de minori o va însoţi la întâlnirea cu 
învăţătoarea, copilul va învăţa, ea ştie cum să îl ia de acum înainte, deşi nu 
prea îi este la îndemână, copilul solicitând multă tandreţe, de care ea nu se 
simte în stare. Dar recunoaşte că este posibil ca B.D. să mai fugă. Crede că ar 
necesita şi un consult psihiatric, deşi până acum a refuzat ideea că B.D. poate 
avea tulburări de comportament. ÎL descrie pe copilul mai mare drept mai 
puţin inteligent decât B.D. şi cu probleme psihiatrice care au determinat 
internarea lui la Spitalul de Neuropsihiatrie din L. Perspectiva ei asupra 
viitorului copiilor se opreşte la dorinţa de a-i vedea că fac şcoală. Şcoala e un 
mit. Total confuză privind viitorul copiilor; unicul ei vis este ca B.D. să 
absolve şcoala. 

Mama afirmă că i-ar fi plăcut să aibă mai mulţi copii şi o viaţă de familie 
aşezată. Etalează însă o mare imaturitate privind responsabilităţile pe care le 
incumbă rolul de părinte. Din copilăria ei sfâşiată între cei doi părinţi despărțiți 
i-a rămas o singură idee privind rolul părinţilor în creşterea copiilor: să-şi 
sprijine copii, prin orice mijloace, să facă şcoala. 

B.D. a trăit cu ambii părinţi şi cu fratele său până la vârsta de 7 luni. Apoi a fost 
cu mama în casa tatălui acesteia până în jur de 3 ani. Atunci a rămas câteva luni 
doar cu bunicul şi soţia lui. A venit tatăl să îl ia şi a fost plasat în casa de copii. 
La vârsta de aproape 8 ani, revine la mamă şi la concubinul ei. 

Niciodată copilul nu a avut sentimentul de securitate pe care ţi-l dă părintele. 
Niciodată nu s-a putut simţi protejat de părinţi. Nicăieri nu are rădăcini, 
sentimentul de apartenenţă. Dacă s-a construit un prim ataşament între el şi 
mamă - ceea ce este îndoielnic ţinând seama de evenimentele care s-au succedat 
în prima parte a vieţii lui —, un doliu lung şi fără sprijin este ceea ce a urmat. 
Mama afirma că în momentele ei de slăbiciune, când copilul o vedea plângând, 
tristă, el devenea puternic şi o asigura de protecţia lui. Această anormală 
inversare a rolurilor, parentificarea copilului, mama o consideră o dovadă a 
forţei copilului, când este de fapt un mod de a abuza de el. Ea afirmă că, spre 
deosebire de celălalt copil, B.D. nu a avut niciodată „tulburări de comportament” 
(în formularea mamei) şi ca urmare ea a refuzat întotdeauna ideea unui consult 
de specialitate. 

Casa de copii şcolari i-a lăsat lui B.D. amintirea bătăilor primite de la copiii mai 
mari, a umilinţelor de tot felul la care erau supuşi cei mici de cei mari, în vreme 

ce educatorii asistau neutri la tot. Cu faţa întoarsă şi fără amănunte, povesteşte 
despre abuzurile sexuale la care îi supuneau copiii mai mari. Nu, pe el nu l-au 
atins cei mari. În ciuda acestor situaţii, B.D. povesteşte ce bine era la casa de 
copii, ce mulţi prieteni avea şi că primea mâncare suficientă, spre deosebire de 
viaţa lui în familie. Ar prefera, afirmă el, să se întoarcă la casa de copii, mai 
ales că acolo şi şcoala e mai uşoară. Nu mai vrea să meargă la şcoală şi afirmă 
că mama îl terorizează cu lecţiile, că îl ţinea până la 2 noaptea şi îl bătea pentru 
teme. Visului nutrit de mamă, în legătură cu şcoala, îi opune un refuz la fel de 
puternic. Ziua, spune el, mama dormea şi îl punea pe el să facă curăţenie în 
toată casa şi să spele vasele şi pe jos. Nici asta nu-i plăcea lui B.D., pentru că 
mama nu era mulţumită niciodată şi îl bătea. 


Mama afirmă că, atunci când l-a luat de la casa de copii, „B.D. era un copil 
distrus”. 

Situaţia materială este aparent suficientă pentru o viaţă decentă. Modul în care este 
obţinută şi menţinută această situaţie este însă nesigur, precar. La venirea în oraşul T. 
a mamei şi, mai târziu, a lui B.D., au locuit în apartamentul de două camere a 
concubinului mamei. El câştiga suficient de bine pentru a-i întreţine pe toţi. Acum, 
după despărţirea de concubinul vechi, mama a închiriat un apartament de două camere, 
mobilat, plătind lunar o sumă uriaşă. Aici ar urma să revină şi B.D. Mama afirmă că 
are un câştig sigur de aproximativ 600.000 de lei pe lună, la care se adaugă câştigurile 
ocazionale, care sunt duble. 


Mama consideră că, pentru a ajunge om, copilul trebuie bătut. Doar părinţii naturali 
au însă acest drept şi chiar datorie. De asemenea, el trebuie să facă şcoală. Mama nu 
era de acord cu bătaia aplicată copilului de învăţătoare. B.D., afirmă ea, este un copil 
care pretinde multă tandreţe ; doreşte să fie luat în braţe şi mângâiat, doreşte să stea 
fizic aproape de mamă. Mama ştie că prin aceste metode ar putea obţine de la el orice, 
dar nu este dispusă. Crede că este un copil rău, care îi fură din casă obiecte, bani. „Îmi 
era frică că într-o zi va dispărea şi el, şi portmoneul meu.” Cochetează cu ideea de a 
găsi pentru copiii ei (mai ales pentru cel mai mare, rămas cu tatăl) o instituţie bună care 
să îi crească şi să le dea şcoală. Totuşi, pe B.D. îl va lua acasă şi este sigură că se va 
descurca cu el. Planul ei are însă în vedere doar aspectul material. Este conştientă de 
faptul că el ar putea fugi din nou. În cele şase-şapte dăţi când a mai fugit de acasă, 
copilul s-a refugiat la bunici, fie la L., fie la O. Acum însă nu a fost nicăieri unde ştia 
ea că poate fi găsit şi l-a căutat apelând la ajutorul poliţiei. O cunoştinţă i-a semnalat 
că-l văzuse pe copil în oraş şi că acesta era la centrul de minori. Ea l-a căutat şi l-a găsit 
acolo. Acum pare mulţumită de perspectiva copilului de a merge cu copiii din centru 
în Franţa. Obişnuieşte să îl ia acasă în weekend, dar de această dată nu I-a luat, drept 
pedeapsă pentru că nu a învăţat. 


Copilul era în primul rând neglijat de mamă. În viaţa lipsită de satisfacţii a mamei, 
cu o copilărie lipsită de un model parental, BD nu avea un loc precis. Mama nu avea 
nici o înţelegere pentru posibilele probleme ale copilului. La aceasta se adăugau şi 
bătăile pe care i le aplicau atât ea, cât şi concubinul. Exprimări de tipul: „Nu se alege 


nimic de capul tău”, „Eşti un hoţ ca şi tatăl tău” alcătuiau mesaje cotidiene. Principalul 

motiv îl constituiau aparent rezultatele şcolare proaste şi faptul că nu era un copil 
supus, ci crea probleme (minciuni, furt, fugi). Copilul afirma că îl bătea cu cablul de 
la televizor, lăsându-i pielea vărgată şi însângerată. De asemenea, că nu avea hrană 
suficientă. Din relatările lui reiese şi încercarea mamei de a-l plasa pe anumite 
perioade la bunici. Explica fuga lui de acasă prin aceste rele tratamente aplicate de 
mamă. 

Asistenta socială a centrului afirma că B.D. o iubeşte pe mama sa şi că este gelos 
pe concubinul ei. De asemenea, că aparent este o familie fără probleme de ordin 
material şi deci copilul ar putea şi ar trebui să locuiască acasă. Totuşi, este deja de două 
luni în centru într-un provizorat care perpetuează. 


Întreaga dezvoltare a copilului este marcată de relaţia cu mama. Această relaţie este 
puternic ambivalentă. B.D. trăieşte sfâşiat între dragostea pe care i-o poartă mamei şi 
dorinţa de a se răzbuna, de a o pedepsi pentru lipsa ei de afecţiune. De aici relatările 
lui urâte, pe care le face oricui, despre comportamentul mamei. Se simte singur, izolat. 

Din punct de vedere cognitiv, are o dezvoltare medie inferioară, marcată de carenţele 
socioeducative şi afective din casele de copii şi din viaţa în familia lui. Cu toate 
acestea, performanţele lui şcolare slabe nu pot fi explicate doar prin capacitatea 
mintală. Se adaugă aici inadaptarea şcolară facilitată probabil de o învăţătoare fără 
multă experienţă pedagogică şi cu o doză mai mare de duritate în comportamentul cu 
copiii şi părinţii lor. Aspectul fizic plăcut l-a ajutat pe B.D. să acapareze şi să exploateze 
mila adulţilor din jur. Este preocupat de aspectul său şi această componentă narcisică 
este evidentă şi în desenul arborelui. O componentă histrionică structurată probabil 
lângă mamă îl face să-şi marcheze momentele mai dramatice ale povestirii cu lacrimi. 
Pare mereu gata să-şi spună povestea într-un mod stereotip. Performanţele sale cognitive 
par marcate de o oarecare rigiditate, de stereotipii. Întrerupt la începutul relatării, reia 
cu exact aceleaşi cuvinte, ca pe o lecţie învățată pe dinafară. Pentru a atrage atenţia şi 
simpatia celor din jur, confabulează pe tema abuzurilor pe care le-a suportat. Mama 
afirmă că B.D. are şi alte poveşti pregătite spre a se face mai interesant în ochii 
celorlalţi. Manifestă o dezorientare temporală tipică copiilor crescuţi în afara unui 
cămin cu un ritm şi o ordine de viaţă. Toleranţa la frustrare este foarte scăzută. Nu 
suportă îngrădirile, constrângerile şi reacţionează fie prin fugă, fie printr-o agresivitate 
îndreptată împotriva celor care nu i se pot opune. Echilibrul emoţional fragil îl face să 
treacă de la momente de intensă preocupare la totala demisie din sarcină. 

Caută securizarea afectivă şi materială cu orice preţ. Ceea ce i-a lipsit mereu îl ţine 
într-o permanentă stare de căutare, de nelinişte. Absența tiparelor sociale şi a normelor 
morale pe care copilul le deprinde atunci când creşte în mediul normal al familiei îl 
face să nu aibă limite în căutările lui şi să nu vadă pericolele, în ciuda gradului de 
inteligenţă şi a unei relative abilităţi sociale (sub aspect emoţional, reuşeşte să îi 
manipuleze pe cei din jur: copii şi adulţi). Din punctul de vedere al dezvoltării 
limbajului, acesta este corect structurat sub aspect semantic, abil din perspectivă 
pragmatică, dar cu o sărăcie de vocabular. Face faţă situaţiilor de frustrare prin evadare 
din situaţie, fără a raţiona asupra comportamentului şi a consecinţelor. Eul său profund 
rănit de la început, strivit de nepăsarea celor din jur, nu caută acum raţiuni şi adevăruri ; 
caută doar confort. Aflat la vârsta când copiii îşi structurează diverse interese cognitive, 
el nu are nici un interes clar. La insistenţele examinatorului, susţine că îi plac poveştile. 

De fapt, singura lui preocupare este să evite suferinţa. Încrederea lui primară în ceilalţi 
nu s-a construit ; ceilalţi pot fi doar surse de confort în măsura în care reuşeşte să le 
stârnească atenţia. Autonomia copilului şi iniţiativele lui s-au constituit mai mult 
direcționate împotriva celorlalţi decât din dorinţa de a le fi pe plac celorlalţi. 

Ceea ce s-a construit este de suprafaţa, e pentru aparenţă şi protecţie, dar funda- 
mentul, baza ce se constituie în relaţia de comunicare adevărată cu ceilalţi, în care 
capeţi încredere, lipseşte. B.D. se află în imposibilitate de a gira un comportament 
unitar, comprehensibil. 


e Profilul mamei 

Cu o doză de egoism şi preocupare pentru propriul confort, mama are o imaturitate 
care o face incapabilă de a-şi asuma responsabilităţi parentale. Narcisică, preocupată 
de aspectul fizic, dar şi de imaginea pe care o lasă celuilalt, ea mistifică adesea 
adevărul. Cu o componentă agresivă mai crescută, dublată de un sentiment de nereali- 
zare pe care o pune pe seama celorlalţi. 

Mama prezintă uşoare tendinţe paranoide. Afirmă despre sine că este „mai rece” şi 
că nu poate avea comportamente calde, de gratificare pentru copil. Acestuia îi spune 
adesea că ea este nebună. Are însă încredere în capacităţile sale de a face faţă situaţiei. 
Lipsa maturității morale o face disponibilă pentru orice metode de a-şi câştiga existenţa. 
De aici şi intenţiile ei vagi de a găsi un loc bun unde să plaseze copiii. De asemenea, 
trebuie remarcată lipsa de scrupule în a-şi exploata copilul pentru treburile casnice. 
Copiii există pentru că aşa s-a întâmplat, dar sunt doar surse de probleme. Părinţii sunt 
la fel, ca şi toţi cei din jur în general. Ceea ce ea nu a primit şi nu a văzut în copilărie 
nu poate să imagineze şi să îi dea copilului său. 


e Intervenţii 

Absența unor servicii de psihoterapie, consiliere şi sprijin pentru mame aflate în 
situaţii de derută a făcut ca relaţia dintre copil şi mamă să fie de la început compromisă, 
să se înscrie pe linia eşecurilor din copilăria mamei. Relaţia aceasta constituie cheia de 
boltă a întregii situaţii. Nici o intervenţie nu s-a făcut însă din această perspectivă. 
Copilul a fost plasat succesiv în case de copii şi precara relaţie dintre el şi mamă s-a 
deteriorat şi mai mult. Această relaţie ar fi putut fi salvatoare şi pentru mamă dacă ar 
fi existat servicii de sprijin. Casele de copii, cu un mediu abuziv şi de neglijare prin 
definiţie a copiilor, au fost singurele servicii disponibile pentru a le veni în sprijin, în 
timp ce legătura dintre ei s-a rupt complet, aşa cum s-a întâmplat şi cu legătura cu tatăl 
sau cu fratele. 

Mama decide să îl ia acasă, preocupată de calitatea şcolii pe care o frecventa 
copilul aflat la casa de copii. Nici în acest moment nu a existat nici un serviciu care 
să fructifice buna intenţie a mamei şi să-i sprijine reuşita. O integrare treptată, cu 
timp de cunoaştere reciprocă între cei doi care îşi erau deja complet străini, cu o 
supervizare discretă şi promptă în momentele de nesiguranţă ale mamei, ar fi salvat 
situaţia. O psihoterapie a mamei ar fi ameliorat întregul proces. Fuga copilului de 
acasă în familia lărgită nu a constituit un semnal de alarma pentru membrii familiei, 
pentru a-i face să sprijine mama şi copilul. Acuzele reciproce, violențele verbale, şi 
nu numai au jucat rolul monedei de schimb în aceste relaţii. Acum copilul se află în 


VIOLENŢA ÎN FAMILIE ŞI MALTRATAREA COPILULUI 721 


centrul de minori. Personalul insuficient cantitativ şi sub aspectul calificării face ca 
în continuare situaţia celor doi să pară fără ieşire. Centrul este preocupat de copil, 
acuză în buna măsura mama, „îi dă dreptate” copilului, care nu vrea să se întoarcă 
acasă, fără a înţelege că tot ceea ce este copilul, ceea ce se întâmplă cu el are drept 
cauză relaţia cu mama. Mama nu a fost anunţată de către centru de sosirea copilului 
ei aici. Ea a aflat absolut întâmplător. Centrul de minori nu a luat legătura cu şcoala, 
deşi copilul era în centru din 25 aprilie şi deci ar fi putut frecventa încă o lună şi trei 
săptămâni din ultimul trimestru de şcoală, ceea ce cu siguranţă ar fi condus la 
evitarea repetenţiei. 

Serviciile care li s-au oferit până în acest moment celor doi aflaţi într-o derută 
existenţială de proporţii în vieţile lor au fost soluţii costisitoare, ineficiente, iar 
intervenţiile s-au dovedit maligne. 


+ Încadrarea juridică! 

Cazul se încadrează în prevederile articolului 15 din Legea nr. 108/2 iunie 1998 privind 
aprobarea Ordonanţei de Urgenţă a Guvernului nr. 26/1997, privind protecţia copilului 
aflat în dificultate, care arată următoarele : 


În situaţii excepţionale, dacă părinţii sau unul dintre aceştia pun în pericol securitatea, 
dezvoltarea sau integritatea morală a copilului prin exercitarea în mod abuziv a dreptu- 
rilor părinteşti sau prin neglijenţa gravă în îndeplinirea obligaţiilor de părinte, serviciul 
public specializat pentru protecţia copilului poate decide plasarea copilului în regim de 
urgenţă într-un centru de primire care este organizat şi funcţionează în subordinea sa 
sau a unuia organizat privat autorizat ori la o persoană sau o familie atestate în acest 
scop. 


Încadrarea juridică sus-amintită se motivează prin următoarele : 

e mama, căreia la divorţ îi fusese încredinţat copilul, nu l-a vizitat pe timpul 
internării lui la casa de copii, etalând deci dezinteres faţă de el; 

are antecedente penale ; 

nu a dus copilul la un consult psihiatric ; 

manifestă imaturitate privind rolul de părinte ; 

copilul nu a avut alături de mamă sentimentul de securitate ; 

a fost neglijat şi abuzat fizic cu duritate ; 

prezintă tendinţe paranoide şi este lipsită de căldură afectivă cu copilul ; 

îşi proiectează neîmplinirile în relaţia cu copilul. 


Neexistând alte persoane disponibile să protejeze copilul, plasamentul în serviciul 
public specializat este singura posibilitate de intervenţie în acest caz. Această măsura 
se impune până la integrarea mamei şi a copilului într-un serviciu de psihoterapie şi 
consiliere care să creeze un mediu securizant pentru copil şi o bună relaţionare cu 
mama. În acest caz, serviciul căruia ar putea fi referit cazul pentru consiliere şi 
psihoterapie este serviciul de consiliere mamă-copil. 


13. Acest caz datează din anul 2000 şi încadrarea juridică a fost făcută la nivelul legislaţiei 
existente în acel moment. 

Pentru ieşirea din situaţia de criză, mama ar avea nevoie de obţinerea unei locuinţe. 


Pentru a beneficia de alte posibilităţi de protecţie socială, mama se poate adresa 
serviciului social din cadrul Primăriei. 


4. Intervenţii 


Whitman (1994), psihoterapeut american specializat în intervenţii cu victime şi agresori, 
ne invită să luăm în considerare anumite principii de bază în intervenţie : 


1. Să nu îi provocăm durere în plus persoanei care ne solicită sprijinul. Femeile 


victime care ajung în serviciile medicale sau de protecţie socială se lovesc 
adesea, la cei chemaţi să le vină în ajutor, de o atitudine critică, de judecare şi 
blamare, de refuz de a vedea situaţia reală în care se află; această atitudine, 
indiferent de acţiunea care se realizează şi care poate fi benefică, este dureroasă 
pentru femeia victimă. 

Să găsim strategii de intervenţie care să fortifice victima şi să determine 
schimbări sociale pozitive în viaţa sa, pe termen lung, dar în acord cu satisfacerea 
nevoilor ei imediate. Dacă intervenţiile noastre se limitează la a fi un răspuns la 
nevoile ei imediate înseamnă că vom oferi doar protecţie, şi nu reabilitarea ei. 
Protecţia este o intervenţie care menţine persoana într-o stare de dependenţă faţă 
de cel ce o protejează, o stare de imaturitate care nu creează premisele găsirii 
unei soluţii şi a unei vieţi autonome şi pline de satisfacţii. 

În orice situaţie, intervenţia profesionistului trebuie să se realizeze cu victima, 
şi nu pentru ea. Ea, victima, este cea care trebuie să-şi recâştige puterea de a-şi 
gira viaţa, de a decide pentru sine. Împreună cu ea, prin concertarea eforturilor 
specialistului cu ale victimei, aceasta îşi va reconstrui respectul de sine având 
dovezi ale propriei capacităţi. Profesionistul nu poate să decidă deci pentru ea, 
ci doar să manifeste respect faţă de deciziile victimei ; profesionistul este chemat 
sa sprijine victima pentru ca ea să poată decide. 

Pentru evaluarea succesului intervenţiei este necesar să ştim în ce măsura ea a scos 
victima din izolare, a făcut-o să fie mai sigură de ea şi să se simtă mai în siguranţă. 
În acest punct al evaluării, profesionistul are datoria de a lucra pentru o mai bună 
înţelegere a fenomenului de violenţă domestică în comunitate, deoarece scopul 
final nu constă în refugii pentru femei şi închisori pentru bărbaţi, ci în dezvoltarea 
unei comunităţi libere care să le ofere siguranţă membrilor ei. 


Comunicarea cu victima maltratării, indiferent dacă este vorba despre copil sau 


femeie, nu se poate face decât pe baza empatiei intervenientului. Poate că empatia ar 
putea fi un criteriu de evaluare a eficienţei profesionale a intervenientului. Doar 
comunicarea sinceră poate vindeca. Capacitatea empatică intră în profilul psihote- 
rapeutului ca o trăsătură de bază. Capacitatea empatică ajută la înţelegerea lucrurilor 
fără a mai avea nevoie de cuvinte. Victimele, copii şi femei, sunt adesea incapabile să 
transpună în cuvinte ceea ce s-a petrecut. Daca este vorba despre o femeie matură, 
incapacitatea de a povesti vine din faptul că lucrurile pe care ea le trăieşte sunt 
iraționale, de neacceptat. Or, cuvintele sunt instrumente ale raţiunii, ale lucrurilor care 

se lasă numite. Dar „nu poţi cunoaşte decât cu inima”, spunea Micul Prinţ. Când este 
vorba despre un copil, s-ar putea ca limbajul lui să nu fie suficient de dezvoltat pentru 
a-i permite expunerea evenimentului traumatizant. Din punct de vedere fiziologic, 
trauma afectează structurile profunde ale creierului şi deci o dată în plus, în ceea ce 
priveşte condiţia fiziologică, nu există o legătură directă între structurile limbajului şi 
structurile atinse în sindromul de stres posttraumatic. Aşadar, un bun terapeut va fi cel 
care prin capacitatea empatică va cunoaşte şi va înţelege în fiinţa lui ceea ce s-a 
petrecut, fără a avea nevoie prea mult de puntea cuvintelor între el şi pacient. 
Capacitatea empatică este însă condiţionată de propria experienţă a terapeutului, încă 
din copilărie, cu ceilalţi, cei care l-au iubit şi l-au îngrijit. Dacă nu a beneficiat de 
empatie, de rezonanţă afectivă din partea celorlalţi, ca adult nu va fi capabil de 
empatie. Ceea ce nu ai primit nu cunoşti şi nu ai cum să dai. Există anumite elemente 
care pot fi considerate indicatori ai capacităţii empatice a individului. O autoevaluare 
poate fi făcută răspunzând la următoarele întrebări : 

1. În general, vă simţiţi bine acasă şi, de asemenea, vă simţiţi în siguranţă când 
sunteţi înconjurat de oameni ? 

2. Vă plac animalele de casă? Dacă nu aveţi, v-ar plăcea să aveţi? 

3. Simţiţi că renaşteţi, că vă reconfortează o plimbare în natură : în pădure, pe o 
plajă etc. ? 

4. Aţi receptat vreodată sentimente care sunt în contradicţie cu modul cuiva de a se 
comporta şi de a vorbi (furia din spatele unei expresii placide, tristeţea ascunsă 
într-o voce bine modulată, bucuria mascată de cuvinte cumpătate, de compasiune) ? 

5. Va daţi seama imediat dacă ceva ce aţi spus fără rea intenţie l-a afectat pe 
interlocutor ? 

6. Sunteţi dispus să acceptaţi sentimentele unei persoane pe care aţi jignit-o 
intenţionat şi pe care s-ar putea să o mai jigniţi o dată? 

7. Continuaţi să fiţi un bun ascultător, chiar şi atunci când cineva vă cere mai mult 
decât sunteţi dispus să daţi? 

8. Vă justificaţi atunci când o persoană la care ţineţi vă reproşează că aţi jignit-o 
sau că aţi dezamăgit-o? 

9. Puteţi asculta ce spun ceilalţi, fără a vă simţi obligat să aprobaţi sau să respingeţi 
afirmaţiile lor? 

10. Încercaţi să-i mai ascultați pe oameni atunci când sunteţi în panică? 

11. Vă amintiţi ce v-a reproşat cel cu care aţi avut ultima dispută? 

12. Atunci când copilul dumneavoastră suferă o dezamăgire simţiţi nevoia să-i alinaţi 
suferinţa ? 

13. Simţiţi nevoia să ignoraţi nevoile persoanei cu care veniţi în contact, pentru a-i 
putea spune „NU”? (apud Segal, 1999) 


Răspunsurile afirmative la întrebările 1, 2, 3, 4, 5, 6, 7, 9, [Il şi răspunsurile 
negative la întrebările 8, 10, 12, 13 denotă o mare capacitate empatică. 

Calitatea intervenţiei este condiţionată de cunoştinţele celui care intervine şi de 
afectivitatea lui, în special de capacitatea empatică. Aceste cunoştinţe şi empatia 
generează o atitudine faţă de client, victimă sau agresor, şi faţă de situaţie. Aceasta va 
condiţiona eficienţa intervenţiei. 

Trebuie evitată psihiatrizarea situaţiilor de violenţă domestică sau maltratare a 
copilului. Despre femeia care este bătuta se spune de regulă că e „nebună” şi deci că 
merită să fie astfel pedepsită de partener. Foarte rar, în cazurile în care femeia este 
sever maltratată sau chiar ucisă de partener, se spune şi despre el că este nebun. În ceea 
ce priveşte abuzul copilului, sunt frecvente afirmaţiile de tipul : „Părintele care a putut 
să facă asta copilului este nebun, nu este normal ! ”, mai ales când este vorba de abuzul 
sexual. Realitatea arată că în majoritatea situaţiilor actorii violenţei domestice sau ai 
maltratării copilului sunt în limitele normalităţii. 

Margareth Lynch (1985) generaliza şi abstractiza situaţia maltratării copilului, 
spunând că avem întotdeauna : 

e copil special; 

e părinte special; 

e eveniment care precipită criza ; 

e fundal socioeconomic favorizant. 


Felson (1994, apud Mannon, 1997) spune că în situaţii de violenţă domestică 
avem : 

e un agresor motivat; 

e o victimă accesibilă; 

e absenţa unor „gardieni” capabili. 


Ambele paradigme arată că există un concurs de împrejurări care converg spre 
producerea evenimentului şi că nu poate fi incriminată sănătatea mintală ca factor 
principal şi omnideterminant. 

În anumite momente ale evoluţiei lui normale, copilul poate prezenta un grad mai 
mare de dificultate în relaţionarea cu ceilalţi. El devine „special” în virtutea caracte- 
risticilor generale ale stadiului de dezvoltare prin care trece. De asemenea, cu toţii 
trecem prin momente de oboseală, când intoleranţa la frustrări creşte, iar gradul de 
cenzurare şi inhibare a comportamentelor impulsive scade. Exista câteva sfaturi pentru 
părinţi care vin în ajutorul construirii unei reacţii mature, de coping cu situaţiile de 
frustrare. Prin aceste sfaturi se urmăreşte amânarea acţiunii. 

1. Respiră adânc şi rar şi numără până la 10. 

2. Aminteşte-ţi că persoana cealaltă va vedea în modul tău de a acţiona un model 

de comportare în situaţii de stres. 

3. Gândeşte-te la ce ai de spus. Gândeşte-te cum te-ai simţi dacă un alt adult ţi-ar 
adresa ţie vorbele acelea. 

4. Du-te singur în altă camera şi gândeşte-te de ce eşti atât de furios. Eşti într-adevăr 
nervos datorită situaţiei ivite sau există un alt lucru care te face să fii furios? 

5. Sună-ţi un prieten sau pe cineva cu care poţi vorbi. În momentul în care îi 
împărtăşeşti cuiva problema ta, ea nu mai este chiar atât de imposibilă. 

6. Du-te să faci o scurtă plimbare pe afară. 

7. Când lucrurile merg foarte rău şi ai senzaţia că îţi scapă de sub control, oferă-ţi 
ceva plăcut, liniştitor şi la îndemână : o baie caldă, o cană de cafea, o vizită la 
un prieten sau în magazine pentru cumpărături. 

8. Încearcă să nu-ţi pierzi umorul. Acesta este una dintre reacţiile de coping cu o 
situaţie frustrantă. Încearcă să vezi partea amuzantă a lucrurilor dacă poţi. 

9. 


Pleacă din cameră şi, dacă-ţi vine să ţipi ori să plângi, fă-o. Gândeşte-te că mai 
bine ţipi la pereţi decât la cei pe care-i iubeşti. 


10. Încearcă să-ţi imaginezi o scenă liniştită, ceva ce seamănă cu ideea ta despre 


paradis. Asta te poate ajuta să te calmezi. 


Când însă este vorba despre o traumă produsă, abordările terapeutice trebuie să ia 
în considerare frica, anxietatea permanentă ale victimei şi să vizeze zonele creierului 
care mediază reacţiile crescătoare de alarmă-frică-teroare. Intervenţia va trebui să ţină 
seama de următoarele principii (Speckhard, 1999) : 


1, 


2. 


intervenţiile cognitive şi verbale nu au efect asupra zonelor creierului care 

girează reacţiile de alarmă-frică-teroare ; 

modalitatea principală de acţiune asupra structurilor profunde ale creierului este 

asigurarea unui mediu previzibil, empatic, în care victima să simtă siguranţă, 

confort, dragoste şi compasiune ; 

să se încerce dezvoltarea unui ataşament real (cu consonanţa fiziologică şi 

comportamentală aferentă) ; dacă este copil, şansele sunt mai mari ; daca este o 

victimă adultă, are nevoie să i se ofere „mama bună” de care nu a avut parte în 

copilărie ; aşadar, intervenţia este de durată şi specialistul poate lucra şi cu 
voluntari cărora să le ofere permanent supervizare ; 

în general, zonele creierului afectate de traumă au o plasticitate mai mică decât 

cortexul ; aceasta înseamnă că intervenţiile vor fi de mai lungă durată pentru a 

avea eficienţă ; 

cu cât victima este mai puţin anxioasă, cu atât succesul terapeutic este mai 

sigur : 

a) persoanele traumatizate au o reacţie de „încremenire” când sunt speriate. 
Această reacţie este adesea considerată „sfidare”, negativism ; 

b) când o victimă are o criză de afect, adesea se află într-o stare de teroare, iar 
agresivitatea ei semnifică răspunsul de „luptă”. Victima are nevoie de ajutor 
pentru a se calma ; trebuie ţinută în braţe (dacă e copil), liniştită ; 

c) victimele traumatizate sunt mai vulnerabile şi anxioase când nu pot controla 
situaţia în care se află. Când cei din jurul victimei preiau controlul, ea devine 
mai anxioasă, mai temătoare şi neîncrezătoare şi va opune o rezistenţă mai 
mare la ceilalţi, inclusiv la intervenţiile care se fac în favoarea ei. Aceasta 
poate conduce la regresiuni ale victimei într-un stadiu mai primitiv ; 

d) starea de disociere este echivalentă cu transa ; victima nu este conştientă de 
comportamentul său în intervalul cât disociază. Ea nu se poate servi de 
interacţiunile cu ceilalţi sau de informaţiile din mediu, indiferent de impor- 
tanţa lor pentru situaţia ei ; 

deoarece amintirile traumatice persistă în memoria vizuala, în contrast cu cea 

verbală, adesea victima îşi poate exprima mai bine trauma prin desen decât prin 

cuvinte ; 

amintirile foarte timpurii se codifică la nivel senzorimotor. Traumele care survin 

la această vârstă afectează comportamentul de autoreglare şi identitatea. De 

aceea pot fi folositoare : 

a) terapiile de integrare senzorimotoare ; 

b) terapiile bazate pe acţiune-mişcare, dramatizare etc. ; 

c) terapiile de atingere care pot declanşa amintiri stocate în sistemul limbic ; 
d) un anumit ritm muzical care poate deschide calea exprimării anumitor trăiri ; 
e) mirosul şi culorile care pot stimula amintirile ; 

8. oamenii trebuie să-şi amintească pentru a se vindeca. Dacă refuză să-şi amin- 
tească, nu vor şti de ce corpul şi mintea le joacă feste. Ei vor continua să simtă 
şi să vadă peste tot lucruri pe care alţii nu le-au cunoscut, prin care nu au trecut. 
Doar comunicarea sinceră vindecă. 


În cazurile de violenţă în familie se remarcă două tipuri de interacțiuni violente 
(Perrone, Nannini, 1996): 
1. când ambii parteneri sunt violenţi şi îşi răspund cu gesturi violente unul altuia 
(violenţă agresivă) ; 
2. când doar unul din ei (în 95% din cazuri, soţul) este violent şi se consideră 
îndreptăţit la aceste comportamente (violenţă punitivă). 


În primul caz, când partenerii doresc să rămână împreună, intervenţia de sprijin 
pentru a reduce violenţa şi a-i ajuta pe cei doi să dezvolte alt tip de relaţionare, fără 
violenţă, are un succes deplin. 

În al doilea caz, prognosticul nu este favorabil evoluţiei stării lucrurilor. 

Există un singur mod adecvat de intervenţie în cazul femeii victime, când e vorba 
despre o relaţie în care soţul nu doreşte să participe la găsirea unor soluţii pentru 
evitarea violenţei : intervenţia cu scopul de a o sprijini să iasă din relaţia violentă în 
care este înlănţuită, captivă. A nu-i acorda sprijinul, cu acest scop precis, înseamnă a 
neglija esenţa relaţiei violente, crima. 

Cel mai adesea, când femeia bătută caută ajutor, este etichetată, se prescrie o 
medicaţie pentru a o linişti, iar personalul ce se ocupă de ea în serviciile la care face 
apel o consideră autoare şi responsabilă pentru ceea ce i se întâmplă. Când profesioniştii 
nu au competențele necesare pentru a interveni în situaţiile de extremă dificultate 
constituite de violenţa domestică şi nu recunosc sindromul femeii bătute, este blamată 
femeia pentru problemele care apar. 

Semnul reabilitării ei este considerat reapariţia cochetăriei, a tendinţelor de a se 
îngriji, a preocupării faţă de modul cum arată şi cum se comportă cu ceilalţi. 

Apare în acest tip de intervenţie un cerc vicios care se menţine, conducând victima 
şi personalul specializat din servicii de la un incident la altul. Pentru a-l rupe, femeia 
ar trebui ajutată să conştientizeze cauzele profunde ale dramei prin care trece, capa- 
citățile, nevoile şi drepturile ei. Câtă vreme solicitarea şi oferirea sprijinului se rezumă 
la depăşirea momentului, rezultatul nu este decât o mică pauză între două episoade de 
violenţă. 

Orice intervenţie necesită obiective precise, conştiente, fixate într-un plan de 
intervenţie care să atingă toate laturile vieţii femeii victimă, tot aşa cum efectele 
violenţei domestice ating toate faţetele existenţei femeii. O comunitate înţeleaptă nu-şi 
poate permite să piardă un individ, căci aceasta semnifică pierderea unei resurse. Dar 
pentru a reprezenta o resursă, individul trebuie să atingă cele două mari scopuri ale 
oricărei comunităţi în ce priveşte fiecare membru al ei: 

1. să fie capabil de o viaţă autonomă; 

2. să fie capabil să crească noile generaţii. 

Aceste scopuri generale ale comunităţii se răsfrâng în planul de reabilitare a femeii 
victimă prin cele două obiective pe termen lung care trebuie să vizeze autonomia femeii 
şi Stimularea capacităţilor de a face față problemelor şi de a se adapta realist (Stark, 
Flitcraft, 1996). 

Construirea autonomiei este un proces ale cărui durată şi grad de dificultate depind 
de severitatea şi cronicitatea simptomelor ce alcătuiesc sindromul femeii bătute. 

În stimularea capacităţii vieţii autonome se va pleca de la acceptarea realistă a 
separării. Dependenţa ei faţă de partenerul violent este cu atât mai accentuată cu cât 
relaţia a durat mai mult timp şi cu cât ea s-a instalat pe un teren mai fragil, mai sensibil, 
construit de experienţele anterioare. Acceptarea realistă a separării se poate realiza în 
momentul când, investigându-se nevoile vieţii autonome, femeia este capabilă să vadă 
resursele de care ar dispune. 

În locul limitării şi al rigidităţii de care avea nevoie pentru a se adapta relaţiei 
submisive cu partenerul, acum ea trebuie să devină flexibilă în viziunea asupra lumii 
şi a problemelor, în căutarea soluţiilor. Serviciile de sprijin trebuie să intervină în 
sensul stimulării capacităţii de a imagina soluţii realiste. Comportamentului reactiv, 
necontrolat, trebuie să i se substituie un autocontrol matur şi femeia să-şi redobândească 
puterea de a se autostăpâni şi capacitatea de a-şi defini interesele personale în public şi 
în cadrul relaţiilor interpersonale. Ea trebuie să-şi reconstruiască o imagine de sine 
pozitivă, imaginea unui om capabil să-şi revendice drepturile, să-şi construiască un 
plan de viaţă viabil. 

Există un moment important în procesul de reabilitare a femeii victimă, un moment 
ce de obicei scapă intervenţiei, deşi ar putea forja capacitatea femeii de a trăi autonom 
şi de a-şi rezolva problemele conştientizând resursele de care dispune: este vorba 
despre trezirea dorinţei de a pune capăt inegalităţii dintre sexe. Mai mult, aceste 
resurse pot creşte pe baza sentimentului de solidaritate şi a identificării problemelor ei 
cu problemele celorlalte femei victime ale violenţei, a conştiinţei că nu este singură, 
izolată în nefericirea ei, ci că împărtăşeşte o dramă trăită de multe alte femei şi că toate 
au posibilitatea, dreptul, obligaţia de a se smulge din situaţie şi a-şi construi o imagine 
de persoană stăpână pe viaţa şi pe puterile ei. În momentul acut în care în serviciile de 
sprijin, în refugiile pentru femei victime, întâlneşte alte femei victime, ea trăieşte 
momente de comuniune cu celelalte, momente de efuziune ce se constituie în factori de 
sprijin emoţional, moral, înlăturându-i sentimentul de ruşine, izolare, stigmă. Din 
nefericire, în momentul ieşirii, pozitive sau negative!“, din aceste refugii ea ignoră în 
general existenţa celorlalte femei aflate în aceeaşi situaţie. Dar momentele ei de 
solidaritate cu celelalte femei aflate în aceeaşi situaţie, când se simte sprijinită de grup 
şi participă la viaţa lui, ar trebui orientate spre forjarea unei conduite civice având ca 
scop eliberarea femeii în general din situaţia de dominare. Inegalitatea de gen, această 
desconsiderare a drepturilor omului, îngăduie apariţia violenţei domestice în care sunt 
prinse nenumărate femei. 

Nu este o întâmplare faptul că majoritatea refugiilor pentru femei victime au fost 
deschise şi organizate de femei care au trecut prin această experienţă, reuşind să se 
salveze, dar păstrând conştiinţa dramei de neîngăduit (Stark, Flitcraft, 1996). 


14. Considerăm ieşire pozitivă regăsirea capacităţii de a opta pentru o viaţă autonomă, în vreme 
ce ieşirea negativă este, în viziunea noastră, reîntoarcerea în relaţia abuzivă. 

Deoarece fiinţa umană este construită pe patru dimensiuni mari — bio-psiho-socio- 
-culturală —, orice problemă de adaptare, de la boală la delincvenţă, atinge toate aceste 
dimensiuni, în proporţii variabile. Violenţa domestică este o problemă de sănătate a 
persoanei, dar este în acelaşi timp o problemă de sănătate socială (Stark, Flitcraft, 
1996). Intervenţia reclamă o conjugare a serviciilor puse în slujba rezolvării, a 
vindecării victimelor. 

Toate tipurile de servicii — caritate, prevenţie, reabilitare, sprijin (Hartman, Laird, 
1983) - funcţionează, trecând pe rând în prim-planul intervenţiei, în funcţie de 
momentul procesului reparator, dar în acelaşi timp şi în funcţie de resursele comunităţii. 

Într-o comunitate lipsită de servicii de prevenire şi sprijin adaptate situaţiei, bazate 
pe cunoaşterea importanţei şi gravităţii fenomenului, vor funcţiona serviciile de caritate 
şi cele nespecifice de reabilitare, cum ar fi servicii medicale. 

Serviciile de caritate au la bază compasiunea umană, empatia şi dorinţa de a veni 
în ajutor. Femeia poate beneficia de ele la propria solicitare sau aceste servicii îi pot fi 
oferite în cadrul comunităţii, unde se cunoaşte situaţia în care trăieşte. Aceste servicii 
de caritate pot fi oferite de o persoană sau de o organizaţie ori agenţie. Intervenţia de 
acest tip poate fi salvatoare în situaţii-limită, dar nu poate conduce la rezolvarea 
problemei femeii victimă şi a partenerului de viaţă. Caritatea poate lua chipul unei 
vecine, al unei colege de serviciu care, impresionată de suferinţa femeii victimă, 
intervine cu un sfat, un gest, o rugăciune, un adăpost pentru o noapte sau cu bunuri 
materiale acolo unde se consideră că sărăcia este cauza violenţei. Caritatea în general 
se caracterizează însă prin discreţie şi neintervenţie de profunzime, fiind un serviciu 
circumstanţial!S. Iată un exemplu de intervenţie de caritate în cazul unei femei victimă 
a violenţei domestice!“ : 


Acum nu ştiu dacă mai are probleme, dar îmi amintesc că, în perioada când s-a 
angajat la noi, într-o după-amiază în care eram amândouă de serviciu şi era vară, A. 
avea pe mână o vânătaie lungă ca o bandă. Am întrebat-o: „A, unde te-ai nenorocit 
aşa?” ; nu ştiu ce mi-a răspuns, dar a început să plângă... şi mi-a arătat tot spatele... 
şi era plină de răni şi am uns-o cu ulei călduţ şi cu cremă din aia care amorţeşte... şi 
atunci mi-a povestit că a bătut-o cu cureaua... şi i-am spus să mai stea la noi până s-o 
mai linişti şi el... 

În general, despre aceste intervenţii femeia victimă are amintiri foarte şterse. Acest 
aspect este cauzat probabil de faptul că, deşi bine-venite, intervenţiile de caritate nu 
ating specificul şi profunzimea problemei victimei şi nu se constituie ca obiective 
precise de a ajuta femeia să iasă din situaţie. Acest lucru are o cauză reală: lipsa de 
profesionalism a celor care intervin. Dar rutinele de intervenţie, prinse uneori în 
reglementări legale, pot să valorizeze şi să stimuleze intervenţiile de caritate. Astfel, în 
Suedia, o simplă semnalare făcută de o terță persoană conduce la implicarea serviciilor 
de specialitate (Body-Gendrot, Orfali, 1997). 

Serviciile de reabilitare vizează în special sănătatea fizică şi mintală, capacităţile 
scăzute ale femeii. De la serviciile medicale la cele de consiliere, trecând prin cele 
sociale de adăpost temporar şi prin cele juridice atunci când situaţia cere o considerare 


15. În funcţie de condiţiile de moment ale victimei. 
16. Din raportul pregătit de Gender Theme Group al UNDAF, 1999. 

din punctul de vedere al legii, serviciile de reabilitare acţionează pentru restabilirea 
femeii victime prin intervenţii specifice, realizate de profesionişti, în general. Când 
aceste servicii sunt oferite de voluntari, ei sunt supervizaţi de specialişti. Voluntarii 
suplinesc în aceste cazuri lipsa de timp sau de disponibilitate pentru o implicare mai 
profundă a specialiştilor. 

Serviciile de suport sunt reţelele de sprijin care se constituie în jurul femeii victimă 
pentru a o asista în procesul de reabilitare. Intervenţia lor este continuă, de durată, cu 
o conştiinţă clară a datoriei şi disponibilităţii de a sprijini victima. De aceea serviciile 
de sprijin sunt oferite de persoane disponibile pentru nevoile victimei. Aceste reţele pot 
fi foarte variate în alcătuirea şi funcţionarea lor, implicând de la grupuri de sprijin!” la 
vecini, prieteni, familia lărgită. Deosebirea dintre intervenţia de suport realizată prin 
aceste reţele sociale şi serviciile de caritate este continuitatea intervenţiei în cazul 
reţelelor şi o mai mare individualizare a atenţiei acordate persoanei. 

Serviciile de prevenire sunt la dispoziţia publicului larg, a comunităţii şi constau în 
proiecte şi programe educative pe tema violenţei domestice şi de asemenea a dezvoltării 
unor deprinderi generale de cooperare în situaţii dificile, pentru rezolvarea sarcinilor 
din viaţa de zi cu zi. Au ca scopuri schimbarea mentalităților, educaţia civică şi creează 
terenul implementării serviciilor de specialitate. O statistică din 1998 arată că 85% din 
femeile victime ale violenţei domestice din România nu apelează la servicii din cauză 
că le este ruşine să-şi expună situaţia!S. Programe educative care să schimbe percepţia 
femeilor victime asupra situaţiei lor faţă de restul comunităţii şi a membrilor comunităţii 
faţă de astfel de situaţii ar constitui stimulul creării unor servicii de sprijin şi garantul 
apelurilor la servicii în momentul când ele ar exista. Schimbarea reprezentării sociale 
a fenomenului afectează şi categoria profesioniştilor care vor deveni interesaţi să-şi 
specializeze capacitatea de intervenţie şi să creeze servicii adecvate. Deşi aceste 
programe necesită în derularea lor specialişti care să creeze mesaje corecte către 
comunitate, intervenţia de acest tip se realizează în principal prin intermediul mass-media. 
În absenţa unor informaţii corecte, mass-media poate avea o influenţă nedorită asupra 
perceperii subiectului la nivelul comunităţii. 

Toate aceste tipuri de servicii prezentate drept categorii distincte se îmbină în 
procesul complex al intervenţiei, fără să apară o diferenţiere clară între tipul lor de 
acţiune şi sincronizarea lor în intervenţie garantează succesul acesteia. 

Ele definesc, conturează echipa multiprofesională de intervenţie. Echipa multi- 
profesională are nevoie de structura unui plan de intervenție care să stabilească 
obiective precise, pentru o durată mai scurta, dar şi pe durată mai îndelungată. 

Avantajele intervenţiei bazate pe un plan sunt următoarele : 
armonizează intervenţiile din partea diferitelor servicii, cu diferiţi profesionişti ; 
oferă posibilitatea de a se evalua eficienţa intervențiilor ; 
ajută la stabilirea unui echilibru în fiecare moment între nevoi şi resurse ; 
menţine clare obiectivele în cadrul fiecărei acţiuni cu victima ; 
menţine permanent filosofia intervenţiei în atenţia echipei de intervenţie. 


17. Grupurile de sprijin sunt alcătuite în general din persoane cu acelaşi tip de nevoi şi pot beneficia 
uneori de prezenţa unui specialist. 

18. „Pumnul şi bocancul iubirii”, un program video despre violenţa în familie, produs de Fundaţia 
Master Media, 1999. 

Construirea planului de intervenţie, cu obiective imediate, salvatoare şi pe termen 
lung, reparatoare, se poate realiza plecând de la: 
e corecta radiografiere a situaţiei (cine sunt victimele, care sunt poziţia agresorului 
şi fermitatea acestei poziţii) ; 
cunoaşterea tuturor factorilor implicaţi ; 
identificarea nevoilor şi resurselor existente. 


Intervenţia este un proces dificil care începe în momentul semnalării unui caz de 
violenţă domestică sau maltratare a copilului şi ia sfârşit în momentul reabilitării şi 
reinserării sociale a victimei, ca individ cu drepturi depline al comunităţii, trecând prin 
procesul de pedepsire şi reabilitare a agresorului, precum şi prin protejarea intereselor 
copilului. 


4.1. Intervenţia din perspectivă medicală 


Dacă personalul din serviciile de sănătate ar fi mai vigilent în detectarea incidentelor 
de violenţă împotriva femeii, i-am putea face pe oameni să fie mai conştienţi de faptul 
că violenţa domestică reprezintă o problemă crucială pentru sănătatea şi viaţa femeii. 
(Datinguinoo, 1991, apud Heise, Pitanguy, Germain, 1994, p. 43) 

Pediatrul american Henry Kempe a fost primul care, la începutul anilor '60, a reuşit 
să impună atenţiei lumii medicale americane „sindromul copilului bătut”. 

Aşa cum am mai spus, identificarea violenţei domestice şi a maltratării copilului 
drept o problemă ce ţine de sănătatea publică s-a petrecut recent. Aceasta a schimbat 
însă modul de acţiune al personalului medical şi interesul său pentru identificarea 
cazurilor. 

Din perspectiva intervenţiei medicale, în domeniul violenţei domestice şi al maltra- 
tării copilului, asemănător cu alte boli, putem vorbi de prevenire (Killen, 2004) : 

e universală (primară) ; 

e selectivă (secundară) ; 

e indicată (terţiară). 


Prevenirea universală urmăreşte scăderea numărului de cazuri de femei şi copii 
victime ale violenţei, prin schimbarea unor comportamente ce ţin de cultura şi menta- 
litatea mediului în care apar cazurile. În cazul medicilor şi al serviciilor de sănătate, 
este necesară stoparea aspectelor de intervenţie medicală care accentuează victimizarea 
femeii bătute. În cercurile cu preocupări pentru stoparea violenţei domestice, precum 
profesionale care îşi propun promovarea şi respectarea unor norme în abordarea 
victimelor violenţei. De asemenea aceste corpuri profesionale facilitează formarea 
medicilor şi a personalului medical, precum şi lărgirea formării în sensul studierii 
fenomenului în cadrul pregătirii iniţiale pentru profesie. Prevenirea universală se 
conjugă cu eforturile politice de a crea legi şi servicii de specialitate în cadrul 
comunităţilor. Prevenirea universală înseamnă recunoaşterea de către specialist a 
importanţei fenomenului, a apartenenţei lui, atât prin consecinţele imediate, cât şi prin 

cele de durată, şi la domeniul medical. Ca acţiuni imediate ale specialiştilor la acest 
nivel, se impun: 

e educarea comunităţii pentru a face o recunoaştere de rutină a fenomenului şi a 
dezvolta o atitudine de intoleranţă faţă de violenţa împotriva copilului şi a femeii ; 
crearea unor cadre de abordare (legi, reglementări, corpuri profesionale) ; 
atragerea atenţiei adulţilor şi părinţilor care nu au ajuns în situaţia de a cunoaşte 
violenţa domestică şi maltratarea copilului asupra posibilelor riscuri şi consecinţe. 


Prevenirea selectivă se instituie în cazurile identificate ca fiind cu risc şi are ca 
obiectiv intervenţia cât mai rapidă şi mai adecvată. Elementele specifice ale intervenţiei 
la acest nivel sunt: 

e identificarea; 

e validarea cazurilor ; 

e evaluarea aspectelor de sănătate fizică şi mintală ; 

e referirea către serviciile comunitare de sprijin (dacă evaluarea gradului de risc 

evidenţiază că este necesar) (Stark, Flitcraft, 1996). 


Cele mai indicate în cazurile considerate cu risc sunt intervenţiile în cadrul unor 
grupuri alcătuite din cazuri similare. În lucrul cu aceste grupuri, personalul va fi 
prezent pentru a asculta, a da lămuriri atunci când sunt cerute şi mai ales a facilita 
stabilirea unor relaţii de comunicare, cooperare, sprijin între participanţi. Desigur, 
grupul poate beneficia şi de prezentarea corectă a unor situaţii care ţin de violenţă, cum 
ar fi trecerea transgeneraţională a comportamentelor violente etc. Ceea ce urmăreşte 
intervenţia cu populaţiile cu risc este crearea unui sentiment de siguranţă, înlăturarea 
izolării, o stare de bine în cadrul grupului şi sentimentul că nu eşti singur, încrederea 
că ai unde să ceri ajutor la nevoie. 


Prevenirea indicată se realizează prin intervenţia cu victimele şi eforturile orga- 
nizaţiilor şi a organismelor abilitate de a dezvolta servicii de specialitate care să 
acţioneze la confluenţa cu alte servicii tangente situaţiilor de violenţă domestică şi 
maltratare a copilului. Serviciile specializate presupun un personal antrenat în abordarea 
fenomenelor şi în lucrul cu victimele. Personalul serviciilor întocmeşte protocoale de 
lucru, de formalizare şi înregistrare a datelor privind cazurile. Aceste servicii pot fi 
secţii spitaliceşti. Ele vor colabora cu poliţia, serviciile sociale şi cele de tratament 
ambulatoriu de sănătate mintală. Toate aceste colaborări au ca obiectiv reabilitarea 
victimei, dar şi a agresorului. Sunt necesare protocoalele de înregistrare a datelor, care 
să oglindească şi referirea cazului, precum şi colaborarea interprofesională şi inter- 
servicii. Această abordare a victimei violenţei domestice sau a copilului maltratat va 
implica intervenţii în situaţie de criză, internarea de urgenţă a victimei pentru a o 
proteja, consiliere, grupuri de sprijin, promovarea unei atitudini corecte în comunitate, 
şi nu doar identificarea şi referirea la alte servicii. În acest punct, prevenirea indicată 
în caz a închis cercul intervenţiei, apropiindu-se de prevenirea universală, căci obiectivul 
este o largă antrenare a tuturor factorilor în vederea prevenirii recăderii victimei. Sunt 
necesare : 

e documentarea cazului printr-o atentă şi discretă culegere a informaţiilor despre 

victimă, partener, copii, familie în general ; 

evaluarea gradului de risc/siguranţă în care se află victima ; 

referirea cazului pentru aplicarea legii dacă se dovedeşte necesar ; 

tratarea victimei şi a agresorului (terapii medicamentoase şi psihoterapii indi- 
vidualizate şi de grup). 


Clinicile unde se prezintă ori sunt însoţite adesea victimele de agresori, solicitând 
îngrijiri medicale, au evidențe precise, care sunt păstrate şi actualizate. Toate demersurile 
de mai sus ar necesita o urmărire de durată, prin medicii de familie. Intervenţiile la 
acest nivel reclamă personal cu o pregătire şi o experienţă profesionale bune, în cele 
mai provocatoare situaţii sociale care ţin şi de medicină, şi cu bune abilităţi de 
colaborare în echipa de lucru. O strategie de intervenţie adecvată cere abilităţi formate 
în variate discipline medicale, dar şi paramedicale de îngrijire şi asistenţă socială. La 
acest nivel sunt necesare atât procedee de evaluare şi radiografiere a situaţiei, cât şi de 
cercetare pentru o mai bună cunoaştere a fenomenului în general. 

Sumarizând cele trei tipuri de intervenţie, putem spune că: în prima etapă, se 
structurează cunoştinţe, norme de intervenţie, standarde profesionale, conform cărora 
sunt formaţi specialiştii ce vor interveni ; apoi, se creează servicii speciale conectate la 
toate resursele comunităţii şi sunt promovate legi care să faciliteze intervenţiile în 
favoarea victimei. 

Aceşti trei paşi mari în abordarea violenţei nu se fac într-o înşiruire cronologică, ci 
într-o sincronie care este menită să ajute rapid şi eficient victima. 

În lume, eforturile au debutat doar recent, în urmă cu mai bine de 30 de ani, dar 
dramatismul şi amploarea fenomenelor ne obligă la atitudini şi acţiuni în favoarea 
victimelor. În România, după câteva semne slabe ale unui interes profesional pentru 
violenţa domestică şi maltratarea copilului, apărute deja din 1995-1996, adevărata 
abordare a subiectelor a început după anii 2000. 

În 1998, OMS a lansat un program bine structurat de abordare a violenţei la nivelul 
unei comunităţi. Programul reprezintă o viziune integrată, participativă, ce urmăreşte 
atât eradicarea violenţei în societate, cât şi reabilitarea victimelor. 

În ciuda faptului că victimele ajung cel mai frecvent la serviciile medicale, se pare 
că interesul personalului medical pentru violența domestică şi maltratarea copilului 
este de dată recentă şi că acest personal necesită o formare specială. 


Intrebări : 
1. Consideraţi că empatia în abordarea victimei poate duce la epuizarea inter- 
venientului ? 


2. Care credeţi că sunt verigile absente din sistemul serviciilor româneşti pentru a 
avea o abordare eficientă a victimei ? 

3. Cum credeţi că ar trebui schimbate serviciile care există pentru a le spori 
eficienţa ? 

4. Cine ar trebui să alcătuiască echipa de intervenţie şi care ar trebui să fie rutina 
de colaborare în echipa de intervenţie ? 

5. Analizaţi aspecte care ţin de legislaţia românească de protecţie a copilului. 
Credeţi că prevederile legate de abuzul şi maltratarea copilului sunt suficiente ? 

6. Credeţi că legislaţia din România la care se poate face apel în cazul femeii 
victimă a partenerului este suficientă ? 

Maria Roth! 


Aspecte istorice asupra concepţiilor 
privind maltratarea copiilor 


+ Concepţia medicală 

+ Modelul terapeutic privind familia disfuncţională 

. Teoria transmiterii multigeneraţionale a abuzului 

. Perspectiva feministă privind abuzul împotriva copiilor 
. Teoria ataşamentului 

+ Concepţia sociobiologică 

+ Concepții de factură sociologică 


+ Concepţia ecologică-interacţionistă privind protecţia copiilor 


de violenţa şi neglijarea din familie 


Acest capitol este adaptat şi preluat din volumul Maria Roth-Szamoskzi, Copii şi femei 
victime ale violenţei, Editura Presa Universitară Clujeană, Cluj-Napoca, 2005, pp. 133-176. 


Pentru ca protecţia copiilor împotriva abuzurilor să poată dobândi consistenţă 
procedurală, profesioniştii au elaborat modele explicative care să le permită înţelegerea 
elementelor constitutive şi contextuale ale apariţiei relelor tratamente. Alături de 
Friedrich (1990, p. 3), considerăm că un model este menit să ajute la înţelegerea 
următoarelor componente : 

1. contextul de viaţă al copilului înainte de maltratarea propriu-zisă ; 

2. caracteristicile traumatice ale relelor tratamente ; 

3. reacţiile copilului şi ale agenţilor semnificativi din mediul său de viaţă ca 

urmare a relelor tratamente şi a dezvăluirii acestora ; 

4. modul cum se suprapune maltratarea peste dezvoltarea copilului ; 

5. cursul recuperării în urma relelor tratamente (posibilităţile terapeutice). 


Vom urmări în continuare câteva dintre punctele de vedere teoretice aplicabile 
cazurilor de abuz şi neglijare a copilului, căutând să relevăm semnificaţiile lor 
pentru investigarea, prevenirea şi intervenţia aşteptată în protecţia copilului, din 
partea profesionistului. 


1. Concepţia medicală 


Una dintre primele (influentă şi astăzi) concepţii privind abuzul comis împotriva copilului 
este cea care consideră acest fenomen ca fiind o boală. Cel mai cunoscut reprezentant al 
acestei teorii este H. Kempe, care, prin cercetările şi publicaţiile sale de la începutul 
anilor *60 asupra cazurilor de sugari cu membre rupte neaccidental, adesea în mod 
repetat, a iniţiat studiul sindromului copilului bătut. Descriind simptomele după care pot 
fi diferenţiate traumatismele neaccidentale de cele accidentale suferite de sugari, pornind 
de la sindromul abuzului fizic pe care l-a descris la sugari (bartered baby syndrome), 
Kempe (1962) a fundamentat concepţia medicală privind abuzul. Pornind de la criterii 
medicale, s-a considerat că abuzul asupra copilului este o boală suficient de bine delimitată 
pentru a fi considerată o unitate specifică de diagnostic. Patologia specifică acestei „boli” 
constă, primordial, în tulburări de personalitate ale părinţilor, tulburări care se manifestă 
în relaţia lor cu propriul copil, sub acţiunea unor factori de stres specifici acestei relaţii. 

În interpretările din cadrul modelului medical, din punct de vedere etiologic, 
factorul primar este considerat a fi defectul de personalitate al adultului, care în 
prezenţa unui stres supraadăugat, determină manifestări agresive, fizice şi verbale, faţă 
de copil. După Steele şi Pollack (1974), caracteristicile celor care agresează copiii 
prezintă un foarte larg evantai de simptome, fără ca acestea să se constituie în categorii 
psihiatrice bine delimitate, diferite de cele deja cunoscute în literatura psihopatologică. 
Totuşi, în cazul unor boli psihice, precum tulburările de personalitate, gradul ridicat de 
neuroticism sau depresie, precum şi în cazul nivelul intelectual foarte scăzut, părinţii 

prezintă un risc sporit de a nu recunoaşte nevoile copilului lor şi de a recurge la 
tratamente inadecvate vârstei acestora şi capacităţii lor de înţelegere sau de a le 
periclita dezvoltarea şi sănătatea mintală. Astfel de liste de caracteristici psihologice 
favorizante ale abuzului împotriva copilului sunt rezultatul unor studii ştiinţifice şi, de 
asemenea, sunt confirmate de cazuistica clinică. 


Factori de risc parental în maltratarea copiilor 

—  imaturitate, dependenţă de alţii ; 

— izolare socială; 

— stimă de sine redusă; 

— sentimente de nefericire ; 

- percepţie falsă privind capacităţile şi rolul copilului ; 

— frică de a răsfăţa copilul; 

- încredere în valoarea pedepsei ; 

— incapacitate de a dovedi empatie privind nevoile copilului. 


Parton (1985) apreciază că doar unii dintre părinţii care comit abuzuri pot fi 
încadraţi în tablouri psihopatologice distincte. Într-adevăr, în urma studiului cazuisticii 
părinţilor care îşi maltratează copiii, s-a găsit că purtători ai unor trăsături psihice 
opuse pot acţiona similar împotriva copiilor lor. De exemplu, unii părinţi care comit 
abuzuri aparţin tipului de personalitate lipsit de autocontrol, imatur, cu impulsuri 
violente şi agresivitate cronică ; într-un alt tip s-ar încadra acei părinţi care prezintă 
personalităţi rigide, lipsite de căldură, care sunt detaşaţi de copii şi de problemele lor ; 
la unii părinţi care comit abuzuri s-a găsit un grad scăzut de inteligenţă, dar alţii au 
avut inteligenţă normală sau chiar superioară ; din punctul de vedere al forţei perso- 
nalităţii, unii părinţi au ca trăsături tipice anxietatea, autoculpabilizarea excesivă, 
precum şi depresia cronică, pe când alţii sunt plini de sine şi lipsiţi de remuşcări. Este 
greu să se asocieze în mod global o anumită tipologie patologică la cazuistica părinţilor 
care abuzează frecvent copii. Nu numai că este greu de identificat un anumit tipar de 
personalitate a celor care comit abuzuri asupra copiilor, dar nici nu se poate stabili o 
distincţie clară între caracteristicile celor care comit şi a celor care nu comit abuzuri. 
Deşi Gill semnala în 1970 că 46% dintre părinţii care comit abuzuri au prezentat semne 
manifeste de devieri mintale şi emoţionale, nici un alt cercetător nu a indicat cifre 
comparabile (Zigler, Hall, 1989), considerând procentul celor cu tulburări psihice ca 
fiind o mică fracțiune din totalul celor care maltratează copiii. De exemplu, Kempe şi 
Kempe (1978) au stabilit la 10 procentul celor consideraţi psihopaţi şi sociopaţi. 

O altă orientare în cadrul acestei concepţii — care încearcă, totodată, să-i depăşească 
limitele specifice - regăseşte factorul explicativ al agresiunilor comise împotriva 
copiilor în condiţiile de stres care se exercită asupra personalităţii adulţilor meniţi să 
îngrijească copiii. S-a încercat identificarea acelor condiţii de stres care afectează 
personalitatea părinţilor şi facilitează manifestarea unor acte violente. În urma analizei 
situaţiei sociale a copiilor bătuţi, s-a constatat că mulţi dintre ei proveneau din sarcini 
nedorite şi/sau naşteri nelegitime, aveau părinţi prea tineri sau existau suspiciuni de 
infidelitate între soţi. Factorii legaţi de statusul socioeconomic pot influenţa şi ei 
stresul suportat de părinţi. În această concepţie medicală, factorii sociali nu se consideră 
ca având o valoare explicativă în privinţa tulburărilor relaţiei părinte-copil. Ei sunt însă 

consideraţi ca acţionând asupra factorilor de personalitate, capacitatea de rezistenţă la 
stres fiind, în concepţia medicală, o caracteristică de personalitate. 

Pornind de la constatarea că părinţii îşi tratează adesea în mod diferit proprii copii 
naturali, s-au identificat anumite caracteristici ale copiilor, care, din cauza stresului indus 
părinţilor, sporesc riscul comportamentului abuziv. Este vorba de factori ca greutatea 
scăzută la naştere, prematuritatea, un anume handicap sau o boală cronică a copilului, 
temperamentul irascibil, neliniştit al acestuia. Aceşti factori pot conduce la dificultăţi 
sporite ale părinţilor, ceea ce contribuie uneori la deficienţe ale relaţionării părinte-copil. 


1. Factorii parentali : 

e imaturitate, dependenţă de alţii (de exemplu, mama are sub 20 de ani la naşterea 
primului copil) ; 

izolare socială ; 

stimă de sine redusă; 

sentimente de nefericire ; 

boli psihice (depresie, psihopatii) ; 

experienţe anterioare ca victimă a violenţei (părinţii au fost pedepsiţi în mod 
violent) ; 

percepţie falsă privind capacităţile şi rolul copilului ; 

frică de a răsfăţa copilul ; 

încredere în valoarea pedepsei ; 

incapacitate de a dovedi empatie privind nevoile copilului. 


Factorii psihosociali specifici familiilor : 

tatăl natural al copilului este absent din familie ; 

mama este necăsătorită ; 

mama şi tatăl se cunosc de mai puţin de şase luni dinainte de căsătorie ; 

părinţii nu găsesc satisfacţii în căsnicie ; 

copilul este născut în afara căsniciei ; 

mama crede că partenerul nu acceptă copilul ; 

părinţii nu se înţeleg în privinţa educaţiei copilului şi a deciziilor din familie ; 
locuinţă inadecvată ; 

părinţii nu au legături bune cu proprii părinţi şi cu celelalte rude ; 

părinţii (în special părintele care se ocupă de educaţia copilului) nu au activităţi 
sau relaţii sociale în afara familiei ; 

părinţii nemulţumiţi de situaţia lor socială, materială ; 

părintele care se ocupă mai mult de copil nemulţumit de propria sa situaţie ; 

e partenerul nu oferă suficient ajutor părintelui care îngrijeşte mai mult copilul (în 
primul rând, sugarul şi copilul mic). 


. . . . . . . . . 


3. Relaţiile interpersonale problematice din afara familiilor : 
e unpărinte a fost nefericit în copilărie, respectiv a avut relaţii nesatisfăcătoare cu 
proprii părinţi ; 
dificultăţi în stabilirea relaţiilor interpersonale ; 
neînţelegeri trecute sau prezente ale unui părinte cu proprii părinţi ; 
părinţii sunt marginalizaţi în vecinătatea în care trăiesc. 


4. Practicile parentale : 
e părintele răspunde inadecvat (extrem de repede sau de încet) la plânsul copilului ; 

părintele are dificultăţi emoţionale în legătură cu alimentarea copilului ; 
părintele are un comportament parental superficial, mai mult demonstrativ (în 
prezenţa altora, de paradă) ; 

părintele supraveghează inconstant copilul ; 

părintele aşteaptă supunere necondiționată (la a doua sau a treia solicitare) ; 
părintele recurge adesea la pedepse fizice ; 

părintele nu arată copilului dragoste ; 

recompensele oferite de părinte pentru comportamentul adecvat al copilului sunt 
de tip fizic (dulciuri, jucării, haine) ; 

e plânsul sugarului şi al copilului mic reprezintă probleme grave pentru părinte. 


Copilul : 

copilul este născut prematur sau are greutate scăzută la naştere ; 

copilul are tulburări de alimentaţie, de somn sau este distrofic ; 

copilul are tulburări sau întârzieri în dezvoltare, nu progresează conform normelor 
de dezvoltare ; 

copilul are dificultăţi de concentrare sau hiperactivitate (sindromul HDAD) ; 
copilul nu progresează conform standardelor normelor ; 

copilul este pasiv, cu o reactivitate scăzută la stimulare. 


e . . 


Hanson, McCulloch şi Hartley (1978) au pus în evidenţă acele grupări (denumite 
cluster) de trăsături şi statuturi sociale care sunt cele mai frecvent asociate, prin 
corelaţii ridicate, cu părinţii copiilor abuzaţi. Cel mai cuprinzător cluster găsit a fost 
cel care a corespuns relaţiei dintre statutul mamelor necăsătorite şi absenţa tatălui 
natural. Un al doilea cluster s-a referit la starea psihologică a mamelor, raportarea ei 
la copil şi la cei din jur. Al treilea cluster a avut ca factor principal izolarea socială a 
mamei (care are puţine activităţi şi relaţii sociale), însoţit de factorul care cuantifică 
şansele mamei de a scăpa de responsabilităţile ei materne. Al patrulea grup de factori 
a pus în evidenţă creşterea gradului de predispoziţie către maltratare în cazul relaţiilor 
tensionate ale tatălui cu proprii săi părinţi. 

"Toate încercările de a stabili o tipologie foarte clară a părinţilor de tip abuziv par să 
conchidă că nu există un singur tip de trăsături psihice sau de caracteristici ale copilului 
sau ale situaţiei de viaţă a familiei, care să cauzeze instalarea unor tulburări grave în 
ca factorii cauzali să se întrepătrundă. Concepţia medicală privind abuzul are menirea, 
la fel ca în cazul descrierii celorlalte boli, de a permite descrierea simptomelor, 
recunoaşterea şi diferenţierea lor, dar şi prevenirea din timp a instalării bolii. 

Cunoaşterea simptomatologiei şi a etiologiei permite nu numai diagnosticul 
sindromului de „copil bătut”, dar permite şi identificarea preventivă a personalităţilor 
predispuse să comită abuzuri. În ştiinţele medicale, metodele principale de prevenţie 
constau în distrugerea sau reducerea contactului cu agentul cauzal şi tratamentul 
pentru reducerea efectului agentului cauzal care nu a putut fi evitat. În fenomenul de 
abuz îndreptat împotriva copilului, agentul cauzal este văzut a fi adultul care comite 
abuzul. Serviciile sociale şi medicale pot încerca depistarea acestor persoane şi 
influențarea lor pentru a înlătura sau cel puţin pentru a reduce pericolul pentru copii 
(Gough, 1993, p. 211). 

Factori de risc parental care prezic riscul de abuz: 

e părintele a fost bătut sever şi frecvent în copilărie ; 

părintele are antecedente de violenţă sau acte delincvente ; 

părintele a mai fost suspectat anterior de abuz fizic ; 

părintele este suferind de stimă scăzută de sine, izolare socială sau depresie ; 
părintele este supus unor multiple stresuri ca, de exemplu, conflicte maritale, 
divorţ, datorii, schimbări frecvente de domiciliu, pierderea unor persoane dragi ; 
părintele prezintă explozii de violenţă ; 

părintele are aşteptări rigide, nerealiste de la comportamentul copiilor ; 
părintele aplică pedepse severe copilului ; 

copilul este văzut de părinte ca fiind dificil şi provocativ ; 

părintele respinge copilul sau are dificultăţi în stabilirea legăturilor de ataşament 
cu acesta. 

(Kempe, Kempe, 1978) 


Studiul Denver, desfăşurat sub influenţa lui H. Kempe (Parton, 1985), a căutat să 
stabilească, în cadrul unui plan prospectiv-longitudinal, metodele cele mai eficiente şi 
factorii cei mai predictivi ai identificării riscului crescut de abuz împotriva copilului. 
Au fost cooptate 350 de mame care au născut într-o anumită perioadă de timp într-un 
spital din Denver. În prima fază, au fost intervievate toate mamele înainte de a naşte şi 
s-au notat toate semnele considerate de risc : negarea sarcinii, depresia, starea de frică, 
instabilitatea emoţională, lipsa de prieteni, proveniența dintr-un mediu abuzator sau de 
neglijare, condiţiile dificile de locuit, lipsa unei relaţii maritale sau relaţiile maritale 
conflictuale, lipsa de suport din partea familiei etc. În a doua fază a cercetării, s-a 
aplicat un screening cu ajutorul unui chestionar care cuprindea factorii menţionaţi în 
faza intervievării. În a treia fază, metoda folosită a fost cea a observaţiei, urmărindu-se 
reacţia părinţilor în sala de naştere. S-au făcut înregistrări ale comportamentelor 
verbale şi nonverbale imediat după naştere. În faza următoare, s-au adunat informaţii 
privind comportamentul mamelor faţă de copii, prin observarea familiilor cu ocazia 
unor vizite la domiciliu, la şase săptămâni după naştere. Din lista iniţială de 350 de 
mame cuprinse în cercetare, utilizându-se o scară de ierarhie a riscurilor de rele 
tratamente, s-au stabilit următoarele două categorii opuse: mame cu riscul cel mai 
mare de rele tratamente, ele fiind alese ca având cei mai mulţi factori de risc constataţi 
cu ocazia aplicării tuturor metodelor de culegere a datelor şi mame din extrema 
cealaltă, prezentând cei mai puţini factori de risc, care au constituit grupa de control. 
Cele două grupuri cuprinse în cercetare, cuprinzând 50 de familii din grupul mamelor 
cu risc crescut şi 25 de familii din grupul mamelor cu risc scăzut, au fost urmărite în 
perioada de vârstă a copilului cuprinsă între 17 şi 35 de luni. În grupul mamelor cu risc 
crescut s-au constatat, în medie, 22 de factori de risc, în comparaţie cu grupul mamelor 
cu risc scăzut, cu media de 2 factori de risc. În a patra fază a cercetării, cea de vizită 
la domiciliu, 20 (din cele 50) de familii incluse în grupul de cercetare ca având un risc 
crescut au prezentat practici necorespunzătoare de îngrijire a copiilor. Nici un astfel de 
caz nu s-a înregistrat în grupul mamelor evaluate ca având risc scăzut. Ulterior, cinci 
copii din grupul mamelor cu risc crescut au fost părăsiţi, în timp ce nici un copil din 
grupul de control nu a fost părăsit. Din grupul mamelor cu risc crescut, 22 de copii au 
avut în primele 17 luni de viaţă cel puţin un incident pentru care au necesitat asistenţă 
medicală, pe când în grupul fără trăsături de risc s-au înregistrat doar patru astfel de 

incidente. Dacă din grupul celor cu risc crescut au fost raportați opt copii la centrul de 
asistenţă pentru abuz, din grupul celor cu risc scăzut nu a fost raportat nici unul. Dintre 
cei cu risc crescut, 10 copii au prezentat retard în dezvoltare, fără să fie astfel de cazuri 
în celălalt grup. Pe când toţi cei 50 de copii din grupul cu risc scăzut au rămas în 
familiile lor, opt din cei consideraţi cu risc au fost plasați în alte familii sau au fost 
adoptați legal. Din aceste date reiese că se poate prezice cu destulă marjă de siguranţă 
care dintre familii prezintă riscuri mai crescute pentru copii. Cea mai mare marjă de 
siguranţă a fost dată de metoda observaţiei în sala de naşteri (76,5% corectitudine), 
metodă urmată de chestionar (57% corectitudine) şi de interviul prenatal (54,4% corecti- 
tudine). Dacă s-au combinat informaţiile obţinute prin cele trei metode, corectitudinea 
estimărilor a ajuns la 79%. În ansamblu, s-au putut estima prospectiv 75 din cele 
95 de cazuri depistate ulterior, omiţându-se doar 20 de cazuri. Prin acest studiu, 
cercetătorii demonstrează posibilitatea şi utilitatea evaluării riscului de abuz familiar. 

Ca o critică la adresa acestui procedeu, care se poate generaliza, de altfel, la 
celelalte studii de evaluare a riscului, Parton (1985) aduce în discuţie posibilitatea de 
a identifica incorect părinţi care — de fapt — nu au un comportament abuziv faţă de 
copii. Dat fiind procentul mic al copiilor abuzaţi într-un eşantion al populaţiei, există 
o şansă crescută ca — chiar şi la o corectitudine de 99% a evaluării riscului — alături de 
identificarea unor părinţi care ar putea maltrata, mulţi alţi părinţi să fie identificaţi în 
mod fals ca fiind abuzivi, ceea ce ar putea contraveni deontologiei profesionale. 

În studiul Denver mai sus amintit, din 100 de mame identificate în urma cercetării 
preventive ca prezentând un risc crescut de rele tratamente împotriva copiilor, 75 de 
mame au prezentat într-adevăr astfel de comportamente. Cele 75 de cazuri de rele 
tratamente au reprezentat doar 79% din totalul de 95 de cazuri de rele tratamente 
comise de mamele din eşantionul studiat. Aceasta înseamnă existenţa unui număr de 
20 de cazuri diagnosticate în mod fals ca fiind negative din punctul de vedere al abuzului 
(cazuri fals negative). Ele se adaugă greşelilor de diagnostic preventiv care se referă la 
cele 25 de mame catalogate în mod greşit ca prezentând pericolul maltratării copilului 
şi care intră în categoria cazurilor fals pozitive (vezi tabelul 1). Reducerea numărului 
de erori se poate face prin schimbarea pragului folosit pentru delimitarea celor consideraţi 
ca prezentând un risc crescut sau unul scăzut de abuz. Dacă grila utilizată pentru 
selectarea cazurilor va fi mai severă, cuprinzând un număr mai mare de itemi necesari 
pentru ca o persoană să fie evaluată în categoria celor cu risc crescut de a-şi abuza 
copilul, o facem în speranţa de a scădea numărul falşilor negativi, adică a persoanelor 
care nu sunt considerate periculoase, dar de fapt vor comite abuzuri. În acelaşi timp, 
creşte şansa să se mărească numărul persoanelor fals pozitive, adică al celor etichetaţi 
ca prezentând un risc crescut, dar care, de fapt, nu vor comite abuzuri. 


Tabelul 1. Validitatea predicției comportamentului abuziv 
Total: 350 de mame Cazuri fals negative Cazuri adevărat negative 


Depistate cu risc mare: 7 
100 de mame 


25 5 
DNiită (le esizuacă Cazuri fals negative | Cazuri adevărat negati 
de maltratare efectivă ti aia al iuți 
95 de mame 


Sursa : Parton, 1985 

Una din criticile adresate studiilor bazate pe concepţia medicală (Parton, 1985) 
subliniază imprecizia definiţiilor utilizate pentru selectarea cazurilor în diferitele 
categorii. Kempe însuşi a inclus printre copiii consideraţi abuzaţi şi pe acei copii care 
au necesitat internarea în spital în urma unor accidentări întâmplătoare, care au avut 
loc în perioada urmărită. Ori în astfel de cazuri, diagnosticul maltratării este adesea 
hazardat. 

Astfel de analize referitoare la corectitudinea prevenţiei ridică dileme etice impor- 
tante pe de o parte pentru practicienii care lucrează în asistenţa familiilor şi a copiilor, 
iar pe de altă parte, pentru cei care decid în privinţa finanţării programelor preventive 
în cadrul politicilor sociale. Întrebările care se pun adesea sunt: „În ce măsură merită 
investit în programe care acţionează pe o scară prea largă, fiind doar parţial eficiente ?” ; 
„Nu ar trebui folosite acele fonduri în mai mare măsură pentru programe mai ţintite, 
de recuperare ? ” ; „În ce măsură este etic să se presupună despre unii părinţi că ar 
putea cauza vătămări copiilor lor şi să se interfereze cu mandatul autorităţii în viaţa 
unor familii, fără siguranţa că este nevoie de intervenţia autorităţilor ? ”. Răspunsurile 
la aceste întrebări sunt diferite în funcţie de atitudinile respondenţilor. Unele critici 
sunt destul de vehemente, invocând costurile mari şi eficienţa redusă în acest tip de 
identificare preventivă. Alte răspunsuri consideră că, odată cu reuşita depistării şi 
intervenţiei preventive în cazul unui număr dat de copii, programul şi-a dovedit utilitatea 
Şi justeţea din punct de vedere etic. Dimpotrivă, recunoaşterea existenţei unui risc şi 
lipsa intervenţiei în interesul copilului este o atitudine periculoasă, care poate însemna 
dezinteresul societăţii pentru situaţia copilului. Într-adevăr, identificarea posibilelor 
cazuri de abuz nu este încă suficientă pentru prevenirea vătămării copiilor, depistarea 
trebuind să fie însoţită de intervenţii de tip educativ-preventiv şi de monitorizare de 
lungă durată. De fapt, cercetările de tip prospectiv desfăşurate de Kempe şi colaboratorii 
săi au avut o importantă componentă de tip intervenţie educativă, mamele depistate 
fiind monitorizate de către sora medicală şi medicul de familie pentru a dobândi bune 
deprinderi de alimentare şi de îngrijire a copilului şi stimulate în toate iniţiativele lor 
pozitive faţă de copii (de exemplu, activităţi de stimulare a dezvoltării psihomotrice, 
stimularea vorbirii, orientarea emoţională pozitivă etc). 

În concluzie, modelul medical de analiză a cazurilor de abuz are avantaje incon- 
testabile. EI are o clară tendinţă spre obiectivitate, dorind să stabilească manifestările 
pe baza modelului medical, s-au iniţiat studii de prevalenţă şi incidenţă, precum şi 
unele de depistare şi de prevenire a fenomenului de rele tratamente îndreptate asupra 
copilului. Un deosebit merit al modelului medical constă în efectul rezultatelor sale 
asupra politicilor sociale. Descrierea unei unităţi separate de diagnostic şi tratament, cu 
implicaţii complexe medicale, psihologice şi sociale a dus la dezvoltarea şi diversificarea 
serviciilor sociale adresate copiilor, pentru investigarea, înregistrarea, tratamentul, 
evaluarea, prevenirea şi plasarea lor. Un deosebit merit al modelului este impactul său 
asupra profesioniştilor din domeniul sociouman. A apărut o nouă categorie de personal, 
specializat în investigarea cazurilor de abuz. Date fiind necesităţile acestui personal în 
domeniul formării, au apărut noi specializări în domeniul supervizării şi s-a consacrat 
specializarea în protecţia copilului. 

2. Modelul terapeutic privind familia disfuncţională 


Modelul teoretic al psihoterapiei familiale analizează tulburările de comportament ale 
membrilor familiei din punctul de vedere al relaţiilor din sistemul familial, respectiv al 
familiei ca întreg. Într-o familie există o structură de suprafaţă, care cuprinde tiparele 
de comunicare vizibile între membrii familiei, alianțele şi legăturile afective, moda- 
lităţile de exercitare a funcţiilor parentale, relaţiile cu persoanele din contextul familial, 
precum şi atmosfera generală din familie. Există însă şi o structură invizibilă, de 
adâncime, care cuprinde anumite modalităţi de trăire şi prelucrare a tensiunilor şi 
stresurilor familiale, neprelucrate, nediscutate în familie. Dacă aceste evenimente 
stresante nu pot fi integrate în structura de suprafaţă, atunci pentru menţinerea echi- 
librului familial se dezvoltă nişte circuite repetitive, cu tipare de comportament compulsiv 
sau dominator (Mrazek, Bentovim, 1981). Deşi astfel de circuite sunt menite să evite 
disfuncţiile, de fapt, ele le reeditează într-o altă formă. Prin ele, familia poate exprima 
semnificaţii patologice, care împiedică rezolvarea constructivă a problemelor stresante 
care provin din interiorul sau exteriorul familiei. 

În concepţia terapiei familiale de tip dinamic (Minuchin, 1974), familia incestuoasă 
este considerată ca neîndeplinind nevoile de îngrijire, căldură şi sexualitate ale mem- 
brilor familiei într-un mod adecvat gradului lor de maturitate. În locul acestor atitudini 
pot apărea fenomene de posesiune, agresivitate, relaţii denaturate de tip sexual, asamblate 
toate într-o atmosferă de secret. Ele vor conduce, atât din partea adulţilor implicaţi, 
cât şi a victimelor, la sentimente de remuşcare şi de autoînvinovăţire (Mrazek, 
Bentovim, 1981). 
intimitate între persoanele mature din familie, precum şi imposibilitatea separării 
acestora. Ca modalitate de constituire a relaţiilor incestuoase, în cazuistica clinică este 
descris părintele care exploatează sexual copilul, dar, uneori, oferă acestuia mai multă 
atenţie decât celălalt părinte, care omite îngrijirea şi protejarea copilului. Incestul este 
o modalitate de exprimare a disfuncţionalităţilor dintre membri, menit să reducă 
tensiunile de frică, de dezintegrare şi abandon ale adultului incestuos. Spre exemplifi- 
care prezentăm un scenariu posibil al unei familii incestuoase : 


DI B. este anxios din cauză că simte slăbirea potenţei sale sexuale şi îi este frică că 
soţia îl va abandona. Din această cauză, se apropie afectiv din ce în ce mai mult de fiica 
lui de nouă ani, care şi-a idealizat până acum tatăl. Atracția sexuală faţă de fiica sa îl 
ajută pe dl B. să întârzie confruntarea cu pierderea treptată a capacităţilor sale sexuale 
de bărbat. Prin reducerea insistențelor sexuale ale soţului, dna B. scapă de ceea ce ea 
consideră a fi datoriile ei de soţie. Astfel, prin incest, căsnicia se reconstruieşte pe baza 
unor noi reguli de funcţionare, cu anumite avantaje, care se constituie ca un mit al 
familiei. Membrii familiei devin prizonieri ai noilor roluri, secrete. Se instalează în 
acest fel o circularitate care permite fenomenului patologic să se perpetueze atât timp 
cât nimeni din familie nu divulgă secretul şi nu îşi părăseşte rolul acceptat. Nivelul 
comunicării dintre dl şi dna B. ajunge să se reducă extrem de mult. Aparent, dl B şi 
fiica lui se înţeleg foarte bine. Ea îşi petrece serile la televizor, în camera şi în patul 
tatălui. Într-o noapte, el se apropie de ea printr-un comportament sexual. Ea se sperie, 
dar doreşte să-i fie pe plac tatălui ei şi nu-l respinge. În acea noapte, tatăl şi fiica de nouă 

ani întreţin relaţii sexuale. În săptămânile următoare, tatăl o solicită pe fiica lui din ce 
în ce mai insistent şi ea se plânge mamei. Mama cere explicaţii soţului ei, care încearcă 
s-o îmbuneze şi să-i promită că nu se va mai atinge de fetiţă, dacă mama îi va accepta 
avansurile. Ea însă îl refuză, fiindcă nu suportă ideea apropierii lui, mai ales după ce 
a luat cunoştinţă de relaţia sexuală dintre el şi propria fetiţă. Dar nu îndrăzneşte să 
dezvăluie autorităţilor situaţia, de teama de a nu isca un scandal. Nu doreşte să 
intenteze divorţ, fiindcă îi lipsesc mijloacele sigure de subzistență şi de aceea nu vrea 
să rămână singură, fiindcă nu poate să-şi închipuie că ar putea face schimbări majore 
în propria ei viaţă. Îi este frică de un eventual proces şi de ideea de a contribui la 
condamnarea soţului ei. De aceea nu divulgă secretul în afara familiei, se mulţumeşte 
să-i smulgă soţului ei promisiunea că nu va mai repeta relaţia incestuoasă. Astfel, 
sistemul rămâne, în continuare, circular şi homeostatic. 


Homeostazia familiilor de tipul celei descrise mai sus nu înseamnă ruperea ciclului 
disfuncţionalităţilor, ci instalarea unui echilibru care nu este afectat în suficientă 
măsură de cererea de ajutor venită din partea fetiţei, îndreptată în interiorul sistemului, 
către mama sa. Divulgând mamei secretul relaţiei incestuoase, există posibilitatea ca 
fata să fie considerată vinovată de către mama ei (fiindcă ar fi făcut ea avansuri sau 
fiindcă ea a cauzat întreaga problemă, deoarece a privit programul de televizor din 
patul tatălui). S-ar putea ca mama să nu îşi protejeze fata, fiind în prea mare măsură 
preocupată de propria ei situaţie de viaţă, care s-ar putea să fie într-un un moment de 
criză. Dacă dezvăluirea secretului ar avea loc în afara familiei, atunci echilibrul 
familial ar fi afectat în mult mai mare măsură, iar şansele ca fetiţa să primească ajutor 
ar creşte. Din păcate însă, după cum aflăm din relatările unor victime ale abuzurilor 
sexuale care au loc în cadru familial şi care au avut curajul de a solicita ajutor din afara 
familiei, adesea nici comunitatea nu are suficiente mijloace pentru a proteja prompt 
victimele. Psihoterapia familiei (soluţia propusă de modelul de analiză descris mai sus) 
recomandă ca modalitate de lucru recurgerea la ajutorul psihoterapeutului, în scopul 
abordării unui nou stil de comunicare şi de comportament în familie. Comunicarea va 
trebui să fie mai sinceră, readucând la suprafaţă şi abordând direct secretele de familie. 
Schimbarea comportamentului din familie va urmări centrarea pe nevoile membrilor ei 
şi a modalităţilor în care familia le poate satisface. 


3. Teoria transmiterii multigeneraţionale a abuzului 


Concepţia prin care problemele psihosociale se consideră a fi transmise din generaţie 
în generaţie este larg răspândită. Investigaţiile în cazurile de abuz împotriva copiilor au 
constatat că părinţii abuzivi proveneau din familii cu grad crescut de violenţă, respectiv 
au fost ei înşişi abuzaţi în copilărie. 


Hattie nu fusese iubită şi, la rândul ei, era incapabilă să iubească, nu fusese îngrijită 
şi ea însăşi nu putea îngriji pe cineva. Solitară, izolată într-o familie numeroasă, ea 
va izola mai târziu din punct de vedere emoţional pe singurul ei copil. Furia, rezultat 
al visului ei spulberat de a face o carieră muzicală, a fost transmisă generaţiei 
următoare, moştenire care în cele din urmă îi revenise lui Sybil (Schreiber, 1997, 
p. 195). 

Egeland şi Jakobovitz (1984) au folosit în cercetarea lor un interviu semistructurat 
pentru a colecta informaţii despre istoria de viaţă a unui lot de 160 de mame care au 
prezentat în istoria lor semne de abuz (pedepse fizice severe primite de la părinţii lor). 
Din acest lot iniţial a fost delimitat grupul mamelor care şi-au maltratat în mod curent 
copiii, care, la rândul său, a fost împărţit în trei grupe : cele care au abuzat fizic copilul 
prin aplicarea unor pedepse grave, grupul liminar (care a administrat bătăi copiilor fără 
să lase semne care să dureze) şi grupul celor care şi-au dat copiii în îngrijirea altora. 
Aceşti autori au raportat transmiterea intergeneraţională a abuzului (de cele trei tipuri 
descrise) ca fiind în proporţie de 70%. Studiul nu a reuşit să separe factorii transmişi 
generaţional prin experienţa individuală, de factorii de nivel socioeconomic. S-a 
constatat că pe măsură ce domeniul de definire a relelor tratamente este mai cuprinzător, 
transmiterea intergeneraţională pare a fi mai mare. Fără cercetări ţintite este greu de 
demonstrat dacă aceste experienţe traumatice din copilărie sunt specifice adulţilor care 
comit abuzuri sau îi caracterizează pe majoritatea adulţilor care devin părinţi. 

Rutter (1989) consideră că atitudinile şi comportamentele parentale sunt complexe 
şi nici transmiterea lor nu poate fi privită unidimensional. Nu stilul parental este cel 
care se transmite genetic, ci, de exemplu, predispoziția către unele tulburări psihice. 
Intergeneraţional se transmit, de asemenea - dar pe căi sociale şi nu genetice — 
condiţiile defavorizante de locuinţă, de venit, care acţionează ca factori de stres social. 
Susţinătorii acestei concepţii scot în evidenţă fransmiterea familială a anumitor modele 
culturale de creştere a copiilor, modele în care autoritatea parentală, agresivitatea 
verbală sau fizică, ignorarea sentimentelor copiilor (sau opusul acesteia) sunt caracteristice. 

Steele şi Pollack (1968) au intervievat 60 de părinţi, participanţi la un program de 
tratament psihosocial, care şi-au abuzat copiii. Autorii au susţinut că toţi părinţii din 
grup fuseseră abuzaţi în copilărie. Deşi invocat adesea ca punct de referinţă în 
cercetările care relevă transmiterea modelelor parentale peste generaţii, studiul nu a 
folosit o definiţie clară (prea largă) pentru a defini ce înseamnă experienţe traumatice 
cauzate de abuzul în copilărie şi nu a recurs la un grup de control, pentru a verifica 
diferenţele de frecvenţă în privinţa experienţelor raportate prin interviu. 

Un alt studiu de tip retrospectiv privind repetarea ciclului familial al abuzului a fost 
condus de Quinton şi Rutter (apud Rutter, 1989). În cadrul cercetării au fost analizate 
experienţele dureroase din prima copilărie ale mamelor din 48 de familii (născute) 
europene dintr-un cartier londonez, care aveau copii ocrotiţi în instituţii rezidenţiale, 
internaţi acolo pentru perioade de peste opt luni (pentru a nu cuprinde cazuri internate 
din motive de crize familiale trecătoare, accidentale). Pentru comparaţie, s-a lucrat cu 
un grup de control similar în privinţa compoziţiei familiei şi a vârstei copiilor, din care 
nici un copil nu a fost vreodată luat în ocrotire instituţională. Datele interviurilor au 
demonstrat că mamele care aveau copii în instituţii au prezentat în mai mare măsură 
traume legate de proprii părinţi decât cele din grupul de control. Un sfert din mamele 
care au avut copii în instituţii au fost, la rândul lor, instituţionalizate în propria 
copilărie, comparat cu doar 7% din mamele din grupul de control; 44% din mamele 
grupului ţintă şi doar 14% din cele ale grupului de control au fost separate, pentru o 
perioadă de cel puţin o lună, de unul sau de ambii părinţi, din motive de conflicte 
familiale ; de trei ori mai multe mame din grupul-ţintă au suferit din cauza unor 
metode disciplinare extreme. În total, 61% din mamele grupului-ţintă au prezentat 
cel puţin patru feluri de experienţe dureroase cauzate de educaţia parentală (şi numai 

11 % au avut doar un singur asemenea tip de trăire negativă), în comparaţie cu 16% 
(respectiv 35%) în grupul de control. 


Tabelul 2. Experiențele din copilăria timpurie a mamelor 


Grupul-ţintă | Grupul de control Semnificaţia statistică 
N=w_|__N=8 LD 
A avut experienţa 
instituţionalizării 
Separat de părinţi 
în urma unor conflicte 


Metode extreme 
de disciplinare 
din partea tatălui 


Metode extreme 
de disciplinare 
din partea mamei 


Hunter şi Killstrom (1979) au efectuat o cercetare asupra unui lot de 282 de părinţi 
ai unor sugari internaţi din diverse motive la un spital pediatric de îngrijire intensivă. 
S-au adunat informaţii privind copilăria părinţilor, perioada sarcinii, reţeaua socială. 
Prin definiţia folosită în cercetare, relele tratamente suferite de părinţi în copilărie au 
cuprins toate relatările despre incidente de abuz şi despre acte de neglijare. Pentru a 
aduna date despre comportamentul parental actual, s-au colectat informaţiile referitoare 
la lotul cercetat cuprinse în registrele de protecţia copilului. Din totalul de 282 de părinţi 
cuprinşi în lot, 49 au prezentat semne de suferinţă ca urmare a relelor tratamente. La 
evaluarea de la sfârşitul primului an de viaţă al copiilor, 10 copii au figurat pe registrele 
de protecţia copilului. Dintre aceştia, 9 aveau părinţi care au trecut prin experienţa 
abuzului. Deşi proporţia de 10/9 părinţi abuzatori şi totodată având experienţa abuzului 
ar indica o rată extrem de mare de transmitere intergeneraţională, totuşi, ceilalți 40 de 
părinţi, cu experienţe comparabile de maltratare în copilărie, nu au comis abuzuri. 
Luând în calcul aceste date, autorii calculează o rată de transmitere intergeneraţională 
de 18% (9 din 49). Prin acest tip de studiu prospectiv (şi nu retrospectiv), Hunter şi 
Killstrom au identificat un procent de 82% (40 din 49) părinţi care au rupt ciclul 
abuzului. Aceşti părinţi se deosebeau de ceilalţi prin următoarele : mamele aveau mai 
puţine sentimente ambivalente în timpul sarcinii, părinţii aveau o reţea socială în mai 
mare măsură suportivă, copiii erau mai sănătoşi fizic, fuseseră abuzaţi doar de unul 
dintre părinţi, celălalt fiind suportiv şi - totodată - erau mai sinceri în legătură cu 
abuzurile suferite de ei înşişi. Concluzii asemănătoare au reieşit, de asemenea, din 
cercetarea lui Egeland şi Jacobovitz (1984), care au studiat prin metoda interviurilor 
semistructurate 160 de mame singure, care din diverse motive legate de situaţia lor 
socială (venit scăzut, izolare socială, nivel ridicat de stres social) au fost considerate 
mame cu risc crescut din punct de vedere social. În urma cercetării, autorii au subliniat 

că în evitarea repetării relelor tratamente, un rol important îl joacă modul în care părinţii 
prelucrează traumele prin care au trecut ei înşişi. De asemenea, există şanse mai mari 
de a evita ciclul abuzului la părinţii care, la rândul lor, au avut în jurul lor o persoană 
în care să poată avea încredere sau care, în prezent, au parteneri apropiaţi, afectuoşi şi 
înţelegători. Din cercetările lui Egeland şi Jacobovitz a reieşit că rata de transmitere 
intergeneraţională este mai mare în cazul abuzului sever suferit de mame (70%), fără 
ca aceasta să însemne neapărat comiterea unor abuzuri la fel de grave împotriva 
copiilor. Specificul acestui studiu a fost îmbinarea dintre factorii privind experienţa 
abuzului şi factorii de stres social. S-ar putea ca rezultatele obţinute în privinţa ratelor 
crescute de transmitere intergeneraţională să se datoreze, de fapt, amplificării acţiunii 
factorilor traumatici ai copilăriei pe fondul similar al stresului social crescut şi a lipsei 
de ajutor. Sintetizând concluziile a numeroase cercetări care au examinat transmiterea 
multigeneraţională a relelor tratamente aplicate copiilor, Kaufman şi Zigler (1989) trag 
concluzia că nu se poate neglija pericolul repetării istoriei abuzului, care este de 
aproximativ 30%, de 6 ori mai mare decât în populaţia neselecţionată (de 5%). 


4. Perspectiva feministă privind abuzul 
împotriva copiilor 


Cercetătorii care analizează fenomenul maltratării copiilor şi în special abuzul sexual 
atrag atenţia asupra importanţei înţelegerii complexe a experienţelor traumatice trăite 
de copii, deoarece ceea ce se întâmplă sub eticheta abuzului nu are semnificaţie doar 
prin conţinutul faptei, ci prin trăirile copiilor abuzaţi şi urmările lor (Parton, 1990). 
Inegalitatea de putere dintre cel care comite abuzul şi victimă face inutilă întrebarea 
privind vina copilului în comiterea abuzului şi amplifică experienţa copilului de a i se 
fi înşelat încrederea din partea unei persoane care ar fi trebuit să-l ocrotească. Concepţia 
feministă analizează implicarea diferită a celor două sexe în abuz în general, dar mai 
ales în abuzul sexual. Este criticată atitudinea unor studii care minimizează procentul 
copiilor abuzaţi sexual. Din raportul Kinsey (1948, 1953) a rezultat că 24% dintre 
femei au suferit o anumită formă de abuz sexual din copilăria mică şi până la pubertate, 
cei care au comis abuzurile fiind în toate cazurile bărbaţi. 

În studiile lui Russell (1984), care s-au desfăşurat asupra unui lot echilibrat ca 
vârstă, rasă etc., definiţia folosită pentru abuzul sexual a fost: un copil este considerat 
a fi abuzat sexual când o persoană matură din punct de vedere sexual îl implică pe 
copilul sub vârsta de 16 ani într-o activitate cu caracter sexual, menită să provoace 
excitare şi plăcere adultului. Persoanele intervievate au fost întrebate dacă au avut, în 
copilăria lor, până la 16 ani, experienţa unor relaţii sexuale nedorite, pe care le-au 
resimţit ca fiind abuzive şi cine a fost persoana care le-a implicat în astfel de relaţii. 
Din studiul lui Russell a rezultat că raportul dintre genul feminin şi masculin în cazul 
victimelor copii este de 3/2, iar în privinţa cazurilor din familie, el este de 5/1. Această 
disproporţie între cele două sexe în privinţa victimizării copiilor este prelucrată în 
concepţia feministă pentru a se releva expunerea mai mare a sexului feminin la diverse 
forme de abuz. S-ar putea însă ca numărul mai mic al băieţilor victime ale abuzurilor 

să fie doar rezultatul unui fenomen mascat, secretul şi ruşinea în cazul relaţiilor 
homosexuale fiind, în cazul sexului masculin, chiar mai mari decât în cazul relaţiilor 
heterosexuale. Ceea ce pare însă incontestabil este raportul mai mare al genului 
masculin printre adulţii care comit diferite tipuri de abuzuri. Există, de asemenea, 
diferenţe între femei şi bărbaţi în privinţa formelor de abuz comise : femeile comit mai 
multe abuzuri psihice, emoţionale, iar bărbaţii comit mai multe abuzuri grave şi mai 
ales abuzuri de ordin sexual. 

Concepţia feministă este importantă în protecţia copilului împotriva violenţei prin 
atitudinea sa foarte vehementă împotriva libertinismului în privinţa sexualităţii. Dacă 
libertinismul consideră sexualitatea copiilor ca fiind un dat natural şi nu condamnă 
relaţia sexuală dintre un adult şi un copil, concepţia feministă respinge orice formă a 
relaţiei sexuale dintre un adult şi un copil, chiar şi în cazul în care se invocă consimţă- 
mântul copilului la astfel de relaţii. Feminismul consideră că este extrem de dificil 
pentru un copil să refuze, să se opună sau să reziste solicitărilor venite din partea unui 
adult, mai ales dacă acesta are un statut respectat în familie. Aşa-zisul consimţământ 
este adesea obţinut de la copii prin forţă, adultul profitând de diferenţa de putere, prin 
ameninţări şi alte tipuri de manipulări. Concepţia feministă se opune libertinismului de 
natură sexuală şi în ceea ce priveşte efectele abuzului sexual asupra copilului. Liberti- 
nismul neagă efectele de lungă durată al unei relaţii sexuale cu un copil, iar concepţia 
feministă subliniază efectul traumatic prelungit al incestului şi al pedofiliei asupra 
victimei. Concepţia feministă se opune şi modelului care explică incestul prin disfuncţiile 
vieţii familiale. Feminismul nu este împotriva terapiei familiei, dar consideră că trebuie 
să se analizeze responsabilitatea adulţilor în comiterea abuzului, în speţă, acesta 
revenind tatălui abuziv. S-ar putea constata că feminismul nu oferă prea multe speranţe 
în legătură cu schimbările dinamicii familiei, ca urmare a unei intervenţii cu caracter 
terapeutic. Într-adevăr, se recunoaşte că în anumite cazuri de incest şi pedofilie, 
mamele au şi ele o parte din responsabilitate, dat fiind faptul că nu reuşesc să-şi apere 
copiii. Dar descrierea specifică teoriei disfuncţionalităţii familiale, după care mamele 
sunt cele care menţin conflictul din familie, fiind cele care fie nu-şi respectă obligaţiile 
sexuale faţă de soţ, fie sunt inactive sexual, fie sunt în prea mare măsură punitive cu 
bărbaţii lor sau distante faţă de copiii lor, deplasează responsabilitatea pentru incest 
spre mamă. Din punctul de vedere al teoriei disfuncţionalităţii familiei, taţii ar avea un 
rol mai supus în familie şi nu se caută vinovăția şi responsabilitatea acestora, ceea ce 
este crucial opus punctului de vedere feminist. Feminismul subliniază foarte clar ideea 
responsabilităţii persoanei adulte care comite abuzul sexual, responsabilitate care nu se 
poate transmite nimănui altcuiva, nici chiar persoanei care, printr-o atitudine nepă- 
sătoare sau distantă, nu reuşeşte să apere copilul. În legătură cu modalitatea psihanalitică 
de abordare a incestului, punctul de vedere feminist refuză înţelegerea abuzului sexual 
ca fiind o activitate instinctivă incontrolabilă conştient. În această concepţie, reminis- 
cenţe ale complexului Oedip, frica de castrare, furia inconştientă faţă de propria mamă, 
traumele copilăriei nu justifică manifestările de comportament sexual dominator, abuziv. 

Din criticile adresate mai sus modelelor discutate până acum reținem, ca avantaje 
ale punctului de vedere feminist, în primul rând atitudinea fără echivoc faţă de 
responsabilitatea actelor abuzive. Un alt mare câştig pentru munca practică în domeniul 
protecţiei copilului îl constituie contribuţia feminismului la practica în favoarea copilului 
supus abuzurilor. În tratarea copiilor-victime ale abuzului, principiile cele mai 
importante sunt: persoana care dezvăluie un abuz trebuie crezută. Un copil, mai ales 

la o vârstă anterioară pubertăţii, nu are fantezii de ordinul abuzurilor sexuale, spe- 
cialiştii fiind capabili a discerne între relatările care constituie proiecţii normale ale 
inconştientului (complexul Oedip sau Elektra) şi relatările care au la origine fenomene 
abuzive reale. În cazul din urmă, victima trebuie asigurată că ceea ce s-a întâmplat nu 
a fost din vina sa şi că a făcut bine că a dezvăluit adevărul. Esenţa tratamentului este 
creşterea stimei de sine a victimei şi readucerea sa în situaţia de a-şi putea controla 
propria stare. Aceasta în condiţiile în care victima este ajutată să trăiască cu adulţi care 
îi arată înţelegere şi dragoste. 


5. Teoria ataşamentului 


Formarea legăturilor de ataşament este o caracteristică importantă a relaţiilor de familie. 
Pornind de la teoria psihanalitică privind importanţa traumelor din copilărie pentru 
viaţa adultă şi de la datele privind comportamentul puilor de animale după naştere, Bowlby 
a descris nevoia imperioasă pentru sugar şi copilul mic a existenţei unei persoane 
stabile care să-i ofere dragoste şi îngrijire. Belsky şi Cassidy (1992) consideră teoria 
ataşamentului ca fiind o teorie developmentalistă, care unifică înţelegerea biologică a 
naturii umane şi concepţia psihanalitică, conform căreia experienţele din copilăria 
timpurie sunt de maximă importanţă pentru dezvoltarea ulterioară a personalităţii. 
Datele experimentale au fost îmbogăţite cu cercetările lui Harlow şi Harlow (1972) privind 
deprivarea maternă la primate, care au demonstrat modificările severe de comportament 
ale primatelor adulte care au fost separate imediat după naştere de mama lor. 

Din cercetările pe animale rezultă că, prin comportamentul său, puiul are un rol de 
iniţiator în vederea formării legăturii de ataşament, el fiind cel care caută o relaţie 
(bonding) care să-l protejeze. Într-adevăr, nou-născuţii umani, de numai câteva zile, 
prezintă o serie de comportamente prin care îşi demonstrează competențele în construirea 
de relaţii cu mamele lor: preferă să privească faţa propriei lor mame decât faţa oricărei 
alte persoane (Carpenter, 1974), recunosc vocea mamei lor dintre alte voci şi disting 
gustul laptelui propriei mame de laptele altei femei. Datele clinice privind comporta- 
mentul uman mamă-copil arată, după Doyle (1990), că este posibil ca un copil să 
prezinte o relaţie de ataşament faţă de părinte, chiar dacă acesta nu răspunde copilului. 
Pe baza teoriei ataşamentului, Erickson, Egeland şi Pianta (1989) analizează modul în 
care copiii, în baza experienţelor lor din prima copilărie, îşi creează aşteptări în 
legătură cu propriul comportament şi cu al celor din jur. În acest cadru, comportamentul 
dificil, nestăpânit, al unui copil maltratat poate fi explicat ca reprezentând aşteptările 
negative proprii şi ale celorlalți. Din experienţele trăite, aceşti copii au învăţat că ei pot 
fi cu uşurinţă maltrataţi şi nu merită să li se acorde îngrijire. Le lipsesc experienţele 
pozitive, cele care le spun că au dreptul şi că merită să fie bine trataţi. Relaţia parentală 
are un efect pervers chiar şi atunci când copiii recunosc că părinţii lor nu au un 
comportament adecvat. Doyle (1990) exemplifică o astfel de relaţie : 


Sarah a recunoscut că tatăl ei îi displace de mică, ceea ce era, după spusele ei proprii, 
o decizie gravă pentru un copil mic. Aceasta a împins-o, totodată, să se deprecieze pe 
sine, fiind fiica tatălui ei. Pierderea stimei de sine a făcut-o să nu se opună abuzului 
fizic şi sexual, fiindcă era convinsă că nu are nici un drept, nu merită mai mult. 

Dacă însă copilul are posibilitatea de a forma o relaţie pozitivă, necontradictorie de 
ataşament, chiar dacă aceasta durează doar un timp limitat (dar este prezentă în 
perioada sensibilă pentru formarea ataşamentului, respectiv în prima copilărie) această 
structură poate reduce sau contrabalansa, parţial, efectele traumei, ajutând copilul 
să-şi păstreze echilibrul psihic. 


6. Concepţia sociobiologică 


Odată cu succesele etologiei în studiul comportamentului animalelor, în anii '70 s-au 
făcut din ce în ce mai multe încercări de a se extinde conceptele etologiei şi metodele 
sale de studiu asupra comportamentului uman (Desmond Morris, Konrad Lorenz). 
Agresivitatea umană era văzută de Lorenz (1963) ca fiind un instinct declanşat în mod 
automat de anumite condiţii ale mediului ambiant, ca, de exemplu, suprapopularea 
unui teritoriu sau entuziasmul militant. Astăzi este clar că agresivitatea este un 
comportament mult mai complex decât poate fi explicat prin reducerea sa la metafora 
unui izvor de energie gata tot timpul să se reverse. Totuşi, concepţia lui Lorenz are 
meritul de a fi adus în conştiinţa cercetătorilor ideea că agresivitatea nu aparţine doar 
unui număr restrâns de indivizi, ci este un comportament uman inalienabil. Datorită 
acestei concepţii s-a putut înţelege că strategia comportamentului agresiv a apărut în 
evoluţia speciilor fiindcă a sporit şansele de adaptare ale unor indivizi care nu răzbeau 
doar cu strategii paşnice, cooperante. Tocmai această latură adaptiv-evolutivă a 
agresivităţii umane face ca ea să fie atât de dificil de controlat în mod conştient. 

Pornind de la studiul comportamentului adaptiv al speciilor la condiţiile de mediu, 
Wilson (1975) lansează cercetări de etologie umană, care reanalizează relaţia dintre 
caracterul adaptiv al comportamentului şi baza sa instinctivă, înnăscută. Principiul 
de bază al biologiei sociale este preluat din concepţia darwinist-evoluţionistă a supra- 
vieţuirii speciei prin acei reprezentanţi ai săi care se adaptează cel mai bine condiţiilor 
de mediu. Cercetările asupra comportamentului sugarilor arată că, în primele luni ale 
dezvoltării, condiţiile mediului social şi ale educaţiei nu influenţează în mod semni- 
ficativ potenţialităţile şi înclinațiile copiilor, variaţia interculturală fiind şi ea redusă 
(Eibl-Eibelsfeldt, 1989). Sunt foarte interesante cercetările care demonstrează că, în 
scopul intrării într-o relaţie de comunicare, deja la vârsta de sugar se constată manifestarea 
comportamentului de a oferi daruri altor copii sau adultului (Bereckei, 1997). Astfel de 
comportamente care servesc intrării într-o relaţie sunt manifestări precoce ale unor 
dispoziţii înnăscute, a căror funcţie ulterioară este formarea şi consolidarea unor relaţii 
stabile de ataşament. Acest comportament a fost înregistrat în studii interculturale 
desfăşurate la populaţii de yanomamoci, papua şi europene. Se pare că există o biogramă 
umană unitară, care derivă dintr-o moştenire evolutivă comună. 

Un domeniu important studiat de sociobiologie este comportamentul reproductiv şi 
de îngrijire a urmaşilor. Comportamentul părinţilor de îngrijire a urmaşilor este 
rezultanta selecţiei acelor strategii care asigură o cât mai mare reprezentare în populaţie 
a urmaşilor unui individ, ca urmare a unei rate cât mai mari de supravieţuire. Punctul 
de vedere al etologiei umane sugerează însă că oamenii nu aplică pasiv anumite 
strategii reproductive, ci sunt capabili să ia decizii în mod flexibil, în funcţie de 

condiţiile de mediu. Se poate întâmpla ca, în anumite condiţii, îngrijirea urmaşilor să 
nu fie cea mai bună strategie de supravieţuire. 

În concepţia lui Wilson se pun în discuţie influenţele a două strategii reproductive 
asupra atitudinii faţă de copii. Strategia „r” este specifică populațiilor care caută să 
maximizeze rata reproducerii. Indivizii acestei populaţii depun o mare energie pentru 
reproducere, având un număr mare de urmaşi, care tind să populeze teritoriul deţinut, 
dar, totodată, consumă resursele locale. Vor supravieţui numai indivizii cei mai apți, 
care, la rândul lor, vor deveni sursele noului val de reproducere. Indivizii populațiilor 
care recurg la strategia „r” nu trăiesc în relaţii stabile de cuplu sau de grup. Părinţii se 
ocupă pe o durată scurtă de urmaşii lor, nu investesc multă energie în creşterea lor. Ca 
urmare, mortalitatea urmaşilor în aceste populaţii este crescută. Strategia „K” este 
caracteristică speciilor cu un comportament reproductiv cu rată mai scăzută şi cu o 
adaptare stabilă la propriul mediu. Urmaşii se maturizează mai încet şi ajung la vârsta 
reproducerii mai târziu, necesitând mai multă îngrijire parentală. Aceasta dezvoltă 
capacitatea de adaptare şi de competitivitate în lupta pentru supravieţuire. În grup 
prezintă relaţii ierarhice bine structurate şi un puternic comportament de apărare a 
teritoriului propriu. Formează grupuri integrate şi relaţii familiale extinse. Desigur, 
aceste strategii reproductive nu au un caracter absolut. În realitate, comportamentul 
animalelor se înscrie undeva pe un continuum între strategiile „K” şi „r” (Bereczkei, 
1997). Oamenii se înscriu, în general, în strategia reproductivă „K”. Totuşi, există 
comunităţi care se află mai aproape de strategia reproductivă „r”. Sub influenţa 
sociobiologiei, Weinrich (1975) a comparat atitudinile reproductive şi parentale ale 
unor indivizi din clasa de mijloc cu cele ale unor muncitori manuali. Diferenţele de 
statut socioeconomic dintre cele două categorii au fost evidente. Comparând cele două 
categorii, cercetătorul a constatat existenţa unor strategii reproductive şi parentale 
opuse. În comparaţie cu reprezentanţii clasei de mijloc, muncitorii şi-au început viaţa 
sexuală mai devreme, au avut în medie un număr mai mare de copiii, în rândurile 
cărora a existat o rată mai mare a mortalităţii. Căsniciile lor au fost mai puţin stabile, 
divorţurile mai dese. Astfel de strategii reproductive de tip „r” şi atitudinile aferente de 
neglijare a copiilor, care au condus la o mortalitate crescută faţă de populaţia majoritară, 
a constatat Bereczkei (1997) la comunităţile de rromi din Ungaria. 

În privinţa explicaţiei abuzului împotriva copiilor, reprezentanţii biologiei sociale 
au în vedere orientarea comportamentului de maltratare a copiilor spre indivizii cu 
valoare reproductivă mai scăzută — copiii handicapaţi, bolnavi, prematuri sunt mai 
expuşi relelor tratamente. În urma unor măsurători antropometrice, McCabe (1989) a 
constatat că un indicator al abuzului este conformaţia cranio-facială a copilului. Studiile 
autorului amintit scot în evidenţă frecvenţa sporită a copiilor maltrataţi printre copiii cu 
o conformaţie cranio-facială mai deosebită. Daly şi Wilson (1985) arată că riscul de 
maltratare a copiilor este crescut mai ales în trei tipuri de familii din societăţile 
moderne : 1) în cele cu cel puţin un părinte vitreg ; 2) în cele cu situaţia socioeconomică 
atât de precară, încât familia se află în pragul destrămării ; 3) în cele în care copiii 
prezintă un handicap fizic sau psihic. În familiile cu părinţi vitregi s-a constatat 
creşterea de 40 de ori a ratei de rele tratamente aplicate minorilor. În familiile foarte 
sărace, cu numeroşi copii, resursele părinţilor pot acoperi doar nevoile câtorva dintre 
copii, de aceea numărul celor abandonaţi este mare în aceste familii. Ceea ce relevă 
concepţia etologică ca fiind, în privinţa maltratării, comun în toate aceste familii este 

că în cadrul lor sunt periclitate nevoile şi interesele biologice fundamentale ale părinţilor : 
ori este vorba de copii neînrudiţi din punct de vedere biologic cu ei, ori şansele copiilor 
şi valoarea lor reproductivă de mai târziu sunt semnificativ scăzute (Bereczkei, 1997). În 
toate aceste cazuri, şansa ca urmaşii adultului să reprezinte specia din punct de vedere 
genetic sunt scăzute. Motivele evolutive ale acestor atitudini parentale nu acţionează, 
desigur, pe baza unui mecanism conştient, ele ţinând de comportamentele biologice 
fundamentale, de supravieţuire a speciei. Factorii proximi incriminaţi de autorii amintiţi 
sunt lipsa legăturilor stabile de ataşament între părinţi şi copii, legături care nu au putut 
să se întipărească şi să se consolideze sau au fost tulburate ulterior în cazul tipurilor de 
familii menţionate. Prin această explicaţie, cele două concepţii (cea sociobiologică şi cea 
a ataşamentului) se înrudesc şi se completează reciproc. 


7. Concepții de factură sociologică 


Explicaţiile de acest tip pun în evidenţă importanţa factorilor sociali pentru producerea 
relelor tratamente, primordialitatea acestor factori şi gradul lor sporit de generalitate 
faţă de factorii explicativi individuali. Factorul de natură socială cel mai des invocat în 
literatura de specialitate (Gill, 1979; Striefel er al., 1998; Costin er al., 1991; 
Rotariu et al., 1996), care influenţează atitudinile parentale violente împotriva copilului, 
ca şi relele tratamente şi violenţa împotriva copilului din instituţii şi comunităţi, este 
sărăcia. Striefel, Robinson şi Truhn (1998) arată că familiile sărace prezintă un risc 
crescut de abuz asupra copiilor, acuzat de numeroasele stresuri asociate cu sărăcia: 
nivelul scăzut de şcolarizare al părinţilor, şomajul, venitul insuficient pentru a asigura 
o calitate a vieţii la un nivel decent, capacitatea scăzută de a solicita ajutor, deprinderile 
inadecvate de administrare a venitului, dificultăţile de comunicare între soţi şi altele. 
Mediile sărace sporesc stresul social, conducând la nivele crescute de neglijare sau 
abuz împotriva copilului. După Costin şi colaboratorii săi (1991), relele tratamente 
împotriva copilului sunt de şapte ori mai frecvente în familiile cu un venit sub 15.000 $ 
decât în familiile cu venituri mari (vezi tabelul 3). 

Gill (1979) argumentează importanţa acordată sărăciei ca factor declanşator al 
abuzului, considerând-o factor major de insecuritate, frustrare şi stres, la care părinţii 
mai săraci pot să facă faţă în mai mică măsură decât cei cu mai multe resurse materiale, 
de servicii pot fi aranjamentele alternative de creştere a copiilor, angajarea unor 
profesionişti pentru educarea copilului, psihoterapia pentru părinte şi/sau copil, aranja- 
mentele în familia lărgită în vederea retragerii temporare a unuia sau a ambilor părinţi 
pentru recreere etc. 

Din ce în ce mai mulţi cercetători ai fenomenului maltratării includ factorii legaţi de 
situaţia economică printre determinanţii comportamentului parental. Mai mult, nivelul 
socioeconomic (scăzut sau ridicat) şi calitatea suportului social al familiei sunt consi- 
derate astăzi de autori ca Aber er al. (1989), Hill şi Aldgate (1996), Thoburn (1997) 
ca fiind factori care influenţează nu numai declanşarea relelor tratamente, dar şi 


în aceste cazuri. 

Tabelul 3. Diferențe în frecvența relelor tratamente în funcţie de veniturile familiei 
(raportate la 1.000 de copii din familii aparținând categoriilor respective) 


Cat ia d Jtrat Categoria de venit 
ategorila de maitratare 
i sub 15.000 $ peste 15.000$ 


vătămarea probabilă 5,4 0,9 
riscul pronunge n os 
Sursa: Costin er al., 1991, p. 327 


Alături de nivelul socioeconomic scăzut - şi nu independent de acest nivel — se 
constată adesea ponderea crescută a relelor tratamente în familii cu mulţi copii. Pentru 
a ilustra semnificaţia acestui factor, Zigler şi Hall (1898) notează că 40% din cazurile 
de maltratare din Statele Unite se petrec în familiile cu patru sau mai mulţi copii, deşi 
aceste familii reprezintă doar 20% din populaţia totală. 

Rezultatele cercetării privind expunerea copiilor din judeţul Cluj la abuz şi neglijare 
(Rotariu ef al., 1996) arată că riscul de abuz comis asupra copiilor creşte odată cu precaritatea 
stării materiale a familiei. Această concluzie a rezultat din analiza răspunsurilor la 
chestionare a 792 de copii şi 485 de părinţi. Conform tabelului 4, din punctul de vedere 
al riscului expunerii copiilor la abuz, familiile mai sărace se disting clar de cele mai înstărite. 


Tabelul 4. Starea materială şi riscul de abuz în familie 


Riscul de abuz 
Starea materială a familii 
|__Da | Total | Da | Total |] 


mai săracă SC i 24 
52,2% 8,7% 45% 22% 


3 
1 
mai înstărită | Ea d 139 
22% 7,4% 23,1% 38,4 
2 


6 
aria 77 664 43 190 
26,7% 83,8% 22,6% 39,2% 
3 4 
Total 26 792 136 485 
28.5% 100% 28% 100% 

Procentul copiilor expuşi maltratării în familiile cu nivel socioeconomic scăzut este 
de aproape trei ori mai mare decât în familiile cu nivel socioeconomic ridicat. 

Relaţiile semnificative dintre numărul de copii din familie şi relelele tratamente 
împotriva lor au reieşit şi ele din studiul de la Cluj. 


Tabelul 5. Riscul de abuz în funcţie de numărul minorilor din familie 


Riscul de abuz 
Număr de copii sub 18 ani 


i 63 254 30 157 

bait 24,8% 31,9% 19,1% 32,2% 
PEIIE 97 349 69 235 

P 27,8% 43,9% 29,4% 482% 
7 


: 35 114 24 64 
ati 30,7% 14,3% 37,5% 13,1% 
41% 9,8% 40,6 6,6% 
e | an | | me wm 
Total 
28,5% 100% 28% 100% 

Pedepsele fizice grave sunt aplicate de peste trei ori mai frecvent în familiile cu 
patru şi mai mulţi copii faţă de cei cu un singur copil şi de două ori mai frecvent decât 
în familiile cu doi copii (Rotariu et al., 1996, p. 72). Neglijarea educaţională este şi ea 
de trei ori mai mare în familiile cu patru şi mai mulţi copii, faţă de familiile cu un copil 
sau doi (Rotariu er al., 1996, p. 73). Şi din această cercetare se confirmă deci că 
numărul de copii din familie este un factor important de creştere a stresului familial. 
Într-adevăr, indicatorul denumit stare conflictuală, compus din răspunsurile privind 
certurile şi actele de violenţă din familie este în relaţie semnificativă cu numărul de 
copii din familie (X? = 17,09; p = 0,0089). Pragul privind numărul de copii care nu 
provoacă un stres exagerat familiei pare să se situeze la categoria de familii cu trei 
copii/familie, categorie al cărei nivel de risc pentru copii este mai aproape de cel al 
familiilor cu un număr mai scăzut de copii, decât al celor cu patru copii. 

Alături de starea materială şi numărul de membri, un alt factor social relevant 
pentru expunerea copiilor la riscul maltratării este gradul de izolare socială a familiei, 
respectiv măsura în care familia poate mobiliza un suport social adecvat în favoarea ei, 
în cazul în care nu face faţă presiunilor sociale singură. De aici decurge ideea că riscul 
de rele tratamente creşte în familiile nucleare faţă de cele tradiţionale, în care con- 
viețuiesc simultan mai multe generaţii. Costin şi colaboratorii săi (1991) menţionează 
coeziunea socială a vecinătăţii în care trăieşte o familie ca fiind un factor semnificativ 
pentru maltratarea socială. Ei ilustrează această teză cu cercetarea lui Garbarino şi 
Sherman, care au găsit rate foarte diferite de maltratatre (de 130, faţă de 16 cazuri la 
1.000 de locuitori) în două comunităţi similare din punctul de vedere al profilelor 
socioeconomice. În fiecare dintre aceste comunităţi, aproximativ 70% din familii aveau 
venituri scăzute şi ambele comunităţi erau, în totalitate, de rasă albă. Cercetătorii au 
intervievat rezidenții celor două comunităţi cu privire la suportul social oferit reciproc 

şi au găsit că în comunitatea cu risc crescut membrii comunităţii aveau resurse mult 
mai slabe pentru a-şi oferi reciproc sprijin, prin relaţii sociale informale dintre vecini. 
În comunitatea cu risc scăzut de maltratre, familiile aveau mai multe resurse să fie mai 
atente la copii, să îşi întreţină mai bine locuinţele. În general, această a doua comunitate 
s-a dovedit a avea o mai bună coeziune a vecinătăţii. 

Un alt factor societal important este apartenenţa la un grup minoritar. Mecanismul 
de acţiune al acestui factor ţine, de asemenea, de stresul social mai ridicat pe care 
trebuie să-l confrunte individul aparţinând unui grup minoritar. În această idee, din 
studiul de la Cluj amintit deja (Rotariu er al., 1996, pp. 79-82) a rezultat că numărul 
copiilor cărora li se aplică pedepse fizice (în general), pedepse fizice grave, agresiuni 
la nivel verbal, dar mai ales neglijare educaţională este mai mare în populaţia de rromi 
cuprinsă în lot. Indicatorii dintr-un asemenea grup etnic, religios etc. nu acţionează 
separat, ci sunt corelaţi cu ceilalţi factori de natură comunitară, ca rata delincvenţei, 
condiţiile de locuit, gradul de şcolarizare, accesibilitatea la planificare familială şi 
servicii sociale etc. 

Recunoaşterea determinărilor culturale, înţelegerea factorilor de specificitate comu- 
nitară nu înseamnă însă că rata relelor tratamente împotriva copiilor este neapărat mai 
crescută în toate acele grupuri care se deosebesc de majoritate prin anumite criterii 
etnice, culturale sau sociale. 

Într-un studiu prin care au examinat diferenţierea atitudinilor unor grupuri etnice de 
hispanici, caucazieni şi afro-americani din Los Angeles faţă de maltratarea copiilor, 
Giovannoni şi Becera (apud Costin ef al., 1991) au găsit rezultate contrare aşteptărilor. 
Atitudinile celor trei grupuri erau asemănătoare, iar puţinele diferenţe care s-au pus în 
evidenţă au mers în sensul că hispanicii şi afro-americanii au apreciat cu mai multă 
severitate cazurile de maltratare decât albii din lotul examinat. Metoda de studiu a 
constat în a cere intervievaţilor din cele trei grupuri să aprecieze nişte vignete care 
descriau diferite cazuri de rele tratamente împotriva copiilor. Constatările acestui 
studiu ne conduc la ideea că atitudinea de protejare a copiilor este o valoare a umanităţii, 
chiar dacă există forme diferite de expresie ale acestei valori general umane. 

Determinarea culturală a atitudinilor faţă de copii pune probleme deontologice în 
faţa celor autorizaţi să intervină pentru protejarea copiilor. În data de 29 decembrie 
1998, un copil de 1 an a murit la domiciliul familiei de pneumonie interstiţială, fără să 
fi fost dus la medic, fără să se încerce tratarea lui. Cel decedat este al patrulea copil 
care moare în acest an în comunitatea unei secte din Măguri Răcătău, care refuză să 
accepte tratamentele medicale în cazul îmbolnăvirii membrilor lor. 

În aprecierea relelor tratamente împotriva copiilor în funcţie de apartenenţa la un 
grup minoritar, raportarea cazurilor de abuz şi neglijare către serviciile sociale se face 
în funcţie de standardele culturale ale populaţiei majoritare. Aceasta ridică anumite 
probleme deontologice care pun problema că, dincolo de înţelegerea condiţionării 
culturale a valorilor şi a comportamentelor, trebuie să existe o limită a gradului de 
toleranţă în privinţa atitudinii parentale. 'Toleranţa faţă de normele culturale trebuie să 
fie păstrată în limitele asigurării nevoilor şi a respectării drepturilor copiilor, iar 
decizia privind intervenţia trebuie să aibă în vedere evitarea vătămării copilului. 

8. Concepţia ecologică-interacţionistă privind protecţia 
copiilor de violenţa şi neglijarea din familie 


Modelul ecologic aplicat în asistenţa socială a fost preluat din teoria sistemelor, printre 
primii fiind Germain (1973, 1979). Aplicată muncii cu clienţii serviciilor sociale, 
analiza ecologică care studiază relaţia dintre individ şi mediul în care el trăieşte este o 
metaforă foarte sugestivă pentru concepţia care are ca perspectivă de bază analiza şi 
înţelegerea relaţiei dintre individ şi propriul său mediu. 

Pentru a surprinde varietatea influențelor de mediu, Bronfenbrenner (1979a şi 
1979b) propune studiul unei probleme sociale concomitent, la diferite nivele ale 
sistemului pe care îl reprezintă mediul social: al microsistemului, al mezosistemului 
şi al macrosistemului. Aceste nivele reprezintă diferitele subsisteme ale spaţiului 
ecologic în care apar şi trebuie tratate problemele sociale. Această concepţie a fost 
dezvoltată de Belsky (1980) pentru a servi ca un cadru teoretic integrator pentru 
comportamentele sociale, inclusiv cele din categoria relelor tratamente împotriva 
copiilor. Ulterior, cadrul conceptual a fost dezvoltat de către autori ca Fraser (1997), 
Thomlisson (1997), Runyian şi colaboratorii săi (1998), Fantuzzo, McDermott, Lutz 
(1998), pentru a analiza şi evalua în paralel factorii de risc şi cei protectivi, compensa- 
tori implicaţi în cazurile de rele tratamente, factori care se găsesc la nivelele micro, 
mezo sau macro ale analizei sistemice (Roth, 1999). Modelul îşi are originea în teoria 
sistemică a comportamentului, care subliniază importanţa identificării factorilor indi- 
viduali şi a celor de mediu, dar şi a interrelaţiilor lor pentru analiza problemelor 
indivizilor. După Fraser (1997), pentru a înţelege problemele sociale, inclusiv pe cele 
legate de violenţă şi abuz, trebuie să analizăm atât modul de distribuţie în populaţie, în 
cadrul câmpului de factori cauzali ai acestui tip de comportament problematic, cât şi 
factorii caracteristici ai tipului de comportament opus, bine integrat comunitar şi 
prosocial. Astfel se vor putea detecta factorii de risc şi factorii compensatori care pot 
agrava, exacerba sau, dimpotrivă, îmbunătăţi situaţia copilului. 

Analiza de la nivelul subsistemului ontogenetic se preocupă de factorii indiviuali 
care privesc părintele care comite agresiuni împotriva copiilor săi. În această categorie 
intră factorii istoriei parentale, gradul de sănătate mintală, nivelul de dezvoltare 
intelectuală şi gradul de şcolarizare ale părintelui, sentimentele sale faţă de copil şi 
înţelegerea nevoilor acestuia. 

Microsistemul se reteră la relaţiile familiale care constituie mediul de viaţă proxim 
al copilului. Factorii din această categorie se referă la tipul şi mărimea familiei, la 
natura relaţiilor maritale, la influenţa copilului asupra dinamicii familiale, la poziţia 
reciprocă a membrilor familiei şi la acele evenimentele familiale care pot avea un rol 
declanşator în producerea unor fenomene de tipul maltratării. 

Exosistemul este mediul mai larg de existenţă al unui individ sau al unei familii 
nucleare. EI cuprinde familia lărgită, vecinătatea în care locuieşte familia, comunitatea 
(etnică, religioasă etc.) de care ea aparţine, incluzând toate valorile şi relaţiile mai mult 
sau mai puţin suportive din acest sistem. 

Macrosistemul este cel mai larg cadru de influenţă asupra fenomenelor din 
familie, a cărui acţiune este distală, dar incontestabilă. În această categorie intră 

atitudinile societăţii faţă de violenţă şi faţă de copii, aşteptările faţă de şcoală, 
responsabilitatea acordată mass-mediei pentru educarea cetăţenilor, nivelul de viaţă 
din societate, problemele sociale specifice ale societăţii şi politicile sociale în 
vigoare. 

La nivelul tuturor acestor sisteme, Cichetti şi Rizley constată factori facilitatori (de 
risc) şi compensatori ai maltratării copilului (tabelul 6). Modelul lui Kaufman şi Zigler 
(1989) face distincţia între factorii situaţionali, stabili şi cei tranziţionali, atât în 
categoria factorilor compensatori, cât şi în cea a factorilor de risc (tabelul 6). Printre 
factorii stabili ai riscului de abuz pot fi înşirate caracteristicile de personalitate ale 
adultului, respectiv ale copilului, ca de exemplu, nivelul scăzut de toleranţă a frustrării, 
lipsa stimei de sine, manifestarea unei anumite patologii, experienţa unui abuz suferit 
în copilărie. Tot în această categorie intră factorii care definesc în mod stabil situaţia 
copilului şi a familiei, precum sărăcia, izolarea socială, condiţiile neadecvate de locuit. 
Se mai pot pune în evidenţă factorii de la nivelul macrosocial, şi anume acceptarea 
culturală a violenţei, a pedepselor fizice şi a neglijării copilului. La nivelul biologic 
s-au pus în evidenţă tulburări de dezvoltare de natură ereditară şi conformaţii fizice 
atipice. 

Factorii tranziționali de risc sunt purtători ai unor evenimente stresante care 
acţionează pe durată mai scurtă. În această categorie intră dificultăţile în viaţa maritală, 
cele privind creşterea copiilor, situaţiile nereglementate juridic, pierderea unei persoane 
dragi, şomajul, schimbările din viaţa familiei (ca, de exemplu, intrarea copilului într-o 
criză de pubertate). 

Printre factorii compensatori de durată sunt notaţi indicatorii unei relaţii stabile 
mamă-copil, care vor permite stabilirea armoniei în îngrijirea şi educarea copilului şi 
vor oferi o bază pentru asigurarea receptivităţii la nevoile copilului. “Tot în această 
categorie intră încrederea părintelui în propriile capacităţi parentale, climatul familial 
stabil, bunele relaţii maritale. Dintre factorii biologici pot fi remarcaţi cei legaţi de 
sănătatea membrilor familiei, dintre factorii economici se remarcă stabilitatea socioeco- 
nomică, iar dintre factorii culturali, accentuarea metodelor neviolente de educare şi 
socializare. 

Factorii compensatori cu valoare tranzițională pot şi ei aduce progrese în atitudinea 
de nemaltratare a copilului. Exemplificăm cu factori situaţionali, cum ar fi ieşirea 
copilului dintr-o criză de pubertate sau perioadele fericite şi de armonie din viaţa unui 
cuplu marital. 

Modelul ecologic al factorilor protectivi şi de risc este din ce în ce mai des utilizat 
în analizele privind situaţia socială a copiilor, atât pentru evaluarea riscului individual 
de maltratare şi elaborarea unui plan adecvat de intervenţie, cât şi pentru evaluarea 
capitalului social al comunităţilor (Runyan, 1999). Importanţa modelului ecologic 
pentru fundamentarea teoretică a activităţilor de investigaţie a maltratării copilului 
rezultă clar dacă se ia în considerare ansamblul nevoilor biologice şi de suport familial 
ale unui copil, precum şi complexitatea dinamicii relaţiilor părinte-copil-cadru familial 
sociocultural. 


758 


TRATAT DE ASISTENŢĂ SOCIALĂ 


Tabelul 6. Factorii compensatori şi cei de risc 
care influențează maltratarea copilului 


Nivelul ontogenetic, 


individual 


Inteligența părin- 


ţilor 
Talentele lor 
speciale 


Nivelul lor ridicat 


de şcolarizare 
Conştiinţa unui 


trecut traumatizant 


Nivelul 
microsocial 
(al familiei) 


e Familia are 
copii 
sănătoşi 
Cel puţin 
un părinte 
poate oferi 
suport 
copilului 


Familia are 


Nivelul 
exosistemului 
(relaţiile şi 
componentele 
comunităţii) 


e Suport social 


adecvat în 
reţeaua 
socială 
Puţine 
evenimente 
stresante 


Puternică 
afiliere în 


Nivelul 
macrosocial 
(al societăţii) 


Un tip de 
cultură care 
promovează 
răspunderea 
faţă de copii 
Un tip de 
cultură care se 
opune violenţei 
şi apără victi- 


(prelucrarea abu- 
zului suferit în 
copilărie) 


comunitatea mele 


religioasă 


un statut 
Socioeco- 
nomic 
acceptabil 
(siguranţa 
bunăstării 
cotidiene) 


Factori 
compensatori 


Prosperitate 


Experienţe economică 


şcolare 
pozitive ale 
adulţilor şi 
copiilor din 
familie 


Înfăţişarea fizică 
plăcută 


Deprinderile inter- 
personale bune 


Intervenţii 
terapeutice 
profitabile 
pentru părinţi 
Tensiuni 
maritale 


Istoria individuală 
a părinţilor cu- 
prinde experienţa 
abuzului 


Acceptarea 
culturală a 
violenţei 


Şomaj 
Izolarea 
socială a 
familiei 


Tulburări 
de com- 
portament 
ale copiilor 


Acceptarea 
culturală a 
pedepselor 
fizice aplicate 
copiilor 


Stima de sine scă- 
zută a părinţilor, 
nivelul scăzut de 
inteligenţă şi de 
şcolarizare, deprin- 
derile interper- 
sonale ineficiente 


Lipsa supor- 
tului în re- 
ţeaua socială 
Slabe legături 
de prietenie şi 
de vecinătate 


Boli cronice 
ale copiilor 
Considerarea 
copiilor ca 
fiind proprie- 
tatea 
părinţilor 


Familia cu 
un singur 
părinte 
Statut 
SOCIO- 
economic 
scăzut 


Factori 
de risc 
Experienţe 
şcolare pro- 
blematice 
(corigenţe, 
repetenţii, 
relaţii tensio- 
nate cu 
educatorii, 
absenteism) 


Nivel crescut 
de sărăcie în 
populaţie 


Sursa: Kaufmanm Zigler, 1989, p. 139 

Maltratarea este explicată în acest model nu prin acţiunea izolată a unor factori, ci 
prin interrelaţia factorilor compensatori şi a celor de risc. Rezultă că abuzul împotriva 
copilului este un fenomen multicauzal, în care factori care privesc dezvoltarea şi 
personalitatea copilului interacționează cu factorii personalităţii părinţilor, interacţiunea 
lor trebuind analizată din perspectiva nivelelor individuale, familiale, interpersonale, 
organizaționale şi macrosociale. 

Perspectiva ecologică asupra riscului privind copilul ne trimite la principalele 
relaţii de interacţiune dintre copil, părinţii săi (sau înlocuitorii acestora) şi subsistemele 
mediului lor de trai. Pornind de la modelul sistemelor ecologice, Sameroff şi cola- 
boratorii săi (1990) au elaborat concepţia reglării interacţionale (rranzactional regulation), 
care vede evoluţia atitudinilor parentale specifice abuzului asupra copilului ca o serie 
de interacțiuni (în sensul unor schimburi reciproce, tranzacţii). În aceste interacțiuni, 
atât cel care comite abuzul, cât şi victima sunt văzuţi ca actori care participă la 
stabilirea felului demersurilor, influențând, prin reacţiile lor, efectul acestora. 

În acest context social larg, conform principiului interacțiunii factorilor, riscurile 
pentru copii provin din interacţiunile părinţilor cu proprii copii, ambii prezentând 
anumite particularităţi şi experienţe psihologice date. Aceste interacțiuni sunt influențate 
de elementele microclimatului social, cu propriul nivel de stres, influenţat, la rândul 
său, de factori sociali independenţi de individ sau de familie. Aceasta înseamnă că 
acţiunile şi atitudinile parentale de neglijare sau de abuzare a copiilor pot fi concepute 
ca reacţii inadecvate, improprii, la stresul social. Părinţii care comit rele tratamente 
sunt deci în majoritatea lor indivizi cel mai adesea normali, care încearcă să facă faţă 
condiţiilor lor severe de viaţă cu ajutorul unor mecanisme adaptive individuale, 
formate pe parcursul propriei lor dezvoltări ontogenetice. Această înţelegere a 
ansamblului de fenomene care constituie domeniul protecţiei copilului este conformă 
modelului sistemelor ecologice, prin adoptarea căruia vrem să subliniem necesitatea 
evaluării ansamblului de consecinţe a tendinţelor din societate asupra condiţiilor de 
viaţă ale copiilor. 


După cum am văzut, există o mare varietate de teorii care caută răspuns la întrebarea : 
„Cum e posibil ca un adult, mai mult, un părinte să facă în mod intenţionat rău unui 
copil ? ”. Răspunsurile oferite de teoriile prezentate sunt la diferite nivele de generalitate, 
explicaţiile oferite punând în prim-plan variate fenomene, de la cele genetice, bio- 
chimice, individuale, la cele familiale, comunitare, culturale şi politice. Cu cât un 
model este mai punctual, restrângându-se mai concret la anumiţi factori şi la relaţiile 
dintre aceştia, cu atât sunt mai multe şanse ca el să poată fi utilizat în mod eficient în 
cazurile concrete. Dar, datorită complexităţii fenomenului abuzului împotriva copiilor, 
probabil că numărul acestor cazuri va fi limitat, deoarece relaţiile cauzale ale modelului 
restrâns vor putea fi identificate într-un număr mai mic de cazuri practice. Modelul 
teoretic îngust va oferi posibilităţi restrânse de intervenţie. Este cazul modelelor care 
iau ca puncte de reper individul şi caracteristicile acestuia. 

Modelele teoretice de mare generalitate abordează complexul factorilor implicaţi în 
fenomenul relelor tratamente, inclusiv pe cele de la nivel societal (social-economic, 
cultural şi politic). Ele pot cuprinde o cazuistică largă şi intervenţiile bazate pe astfel 
de modele vizează nivelul macrosocial, fiind menite, în principiu, să reducă substanţial 
extinderea fenomenului abuzului împotriva copilului. Astfel de modele teoretice propun 

îmbunătăţiri care vizează politicile sociale familiale, de sănătate şi de educaţie, inter- 
venţii care au loc de asemenea la nivel macrosocial şi pot influenţa condiţiile de viaţă 
şi de stres social ale unor largi categorii de familii şi copii. 

Cele două tipuri de modele nu se exclud, ci, dimpotrivă, se completează reciproc, 
contribuind la înţelegerea fenomenului maltratării copilului şi deschizând evantaiul 
tipurilor posibile de intervenţie. 

Adopţia copiilor 


1. Perspectiva istorică. Evoluţia formelor de adopţie 
la nivel internaţional 


2. Perspective teoretice în domeniul adopţiei copiilor 


3. Perspectiva juridică în adopţia copiilor din România 


1. Perspectiva istorică. Evoluţia formelor de adopţie 
la nivel internaţional 


Adopţia este o procedură legală, identificată în sistemele legislative din cele mai vechi 
timpuri, semnificând, în termeni foarte largi, procesul prin care o persoană părăseşte 
propria familie şi intră într-un alt sistem familial (Lyall, 1969, p. 459). Câteva cazuri 
bine cunoscute pot fi oferite ca exemplu : legendele din Egiptul antic relatează despre 
adopţia regelui din Babilon, Sargon I, de către un ţăran; scriptura ebraică prezintă un 
caz similar, cel al lui Moise, salvat din apele Nilului şi crescut de fiica faraonului ; 
legenda lui Sofocle prezintă adopţia lui Oedip în Grecia antică de către regele Corintului, 
care nu avea urmaşi proprii. Cazuri similare s-au identificat şi în timpul Imperiului 
Roman. Poate cel mai cunoscut caz este cel al lui lulius Cezar, care şi-a adoptat 
propriul nepot, pe Gaius Octavius, devenit ulterior primul împărat sub numele Augustus 
Caesar (62 î.Hr. — 14 d.Hr.). De altfel, în Imperiul Roman, adopţia a fost cel mai 
obişnuit mod de a accede la tron. În primii 200 de ani de existenţă ai Imperiului, nu 
mai puţin de nouă împărați au avut acces la tron prin adopţie: Augustus Caesar, 
Tiberius, Caligula, Nero, Traian, Hadrian, Antoninus Pius, Marcus Aurelius şi Lucius 
Verus. 

Primul sistem legislativ cunoscut în care se recunoaşte şi se reglementează adopţia 
este Codul lui Hamurabi din Babilon. Ulterior, în majoritatea sistemelor legislative 
adopţia copiilor este recunoscută şi reglementată. 

Începuturile legislaţiei moderne în domeniul adopţiei se regăsesc însă abia în a doua 
jumătate a secolului al XIX-lea. Primul stat care a adoptat o astfel de lege a fost 
Massachusetts, în 1851, recunoscând adopția ca un proces social şi juridic de protecție 
a copilului. Treptat, toate statele din SUA au adoptat legi în acest domeniu. Exemplul 
a fost urmat de ţările europene: Suedia a adoptat o lege a adopţiei în 1917, iar Anglia 
în 1926. 

Odată cu apariţia reglementărilor şi cu creşterea solicitărilor pentru adopţie ca 
urmare a primului război mondial, a modificărilor demografice cauzate de acesta şi a 
epidemiilor care l-au însoţit, apar două elemente noi în domeniul adopţiei: adopţia 
închisă (closed adoption), respectiv practica potrivirii (a matching-ului) celor care 
solicită adopţia cu copilul adoptat. 

Adopția închisă presupunea lipsa contactului între părinţii adoptivi şi părinţii 
biologici. Din momentul încheierii adopţiei, copilul adoptat întrerupe orice legătură cu 
părinţii biologici. Posibilitatea celui adoptat de a obţine informaţii despre aceştia şi 
despre trecutul său anterior adopţiei este cvasiimposibilă ca urmare a restricţiei de 
acces la dosare. Adeseori, copiii adoptați nu erau informaţi despre adopţie. Practica 
potrivirii copilului adoptiv cu părintele adoptator se făcea astfel încât substituirea 
părinţilor biologici cu părinţii adoptivi să fie cât mai puţin vizibilă. 

Al doilea război mondial aduce cu sine noi schimbări importante în practica adopţiei 
copilului. Se introduce acum o nouă formă de adopţie, şi anume adopția internațională. 

Această schimbare este cauzată de numărul mare de copii proveniţi din ţările greu 
încercate de război. Odată cu această nouă practică, adopţia devine mult mai transpa- 
rentă. Înainte de cel de-al doilea război mondial, majoritatea adopțiilor se petreceau la 
nivel naţional. Adopţia naţională, numită în literatura de specialitate şi adopție domestică, 
presupune adopţia copiilor în ţara lor de origine, de către persoane de aceeaşi naţio- 
nalitate. Adopția internaţională vizează căutarea şi adoptarea copilului dintr-o altă ţară 
decât cea de origine a adoptatorilor. În cazul în care copilul este plasat într-un grup 
care aparţine altei rase, culturi sau etnii, vorbim, după caz, de adopţie rransrasială, 
transculturală, respectiv fransetnică. 

Între anii '60 şi *70, se înregistrează şi alte schimbări importante : modificarea 
mentalităţii cu privire la actul procreării şi acceptarea socială a femeilor care dădeau 
naştere unui copil în afara căsătoriei ; liberalizarea avorturilor şi utilizarea metodelor 
contraceptive ; existenţa unui număr tot mai mare de mame biologice care îşi cer 
dreptul de a fi informate despre persoanele care adoptă copilul/copiii lor biologici ; 
numărul mare de copii adoptați după primul război mondial care, ajunşi adulţi, încep 
să-şi caute originile. Aceste schimbări impun orientarea spre o nouă practică a adopţiei : 
adopția deschisă. În contrast cu adopţia închisă, această nouă formă presupune 
întâlnirea şi adeseori păstrarea legăturii între părinţii biologici, cei adoptivi şi copilul 
adoptat. Adeseori, persoanele care acceptă adopţia deschisă sunt puse în legătură cu 
mama biologică anterior naşterii copilului, în perioada sarcinii. Unii specialişti vorbesc 
şi despre adopția semi-deschisă. În cazul acestei forme de adopţie, părinţii biologici, 
respectiv părinţii adoptivi deţin informaţii generale unii despre ceilalţi, existând de cele 
mai multe ori posibilitatea comunicării electronice sau scrise. Într-o anumită măsură se 
păstrează confidenţialitatea. Această legătură tinde în timp să ia fie forma legăturii 
închise, fie forma legăturii deschise. 

Schimbările sociale anterior menţionate, la care adăugăm numărul tot mai mic de 
mamelor de a-şi îngriji singure copiii, au determinat o altă schimbare în domeniul 
adopţiilor : în special în ţările în care numărul solicitărilor de adopţie era foarte ridicat, 
acesta a depăşit numărul copiilor sănătoşi disponibili. Este momentul în care încep să 
fie acceptate adopțiile copiilor cu nevoi speciale. În cazul adopţiilor, definiţia dată 
conceptului de copil cu nevoi speciale face referire la următoarele categorii de copii : 
copii cu vârstă peste trei ani, copii de culoare, copii cu probleme emoționale, cu 
dizabilităţi fizice şi/sau mintale, copii care au mai mulți fraţi şi, potrivit principiilor 
protecţiei copilului, trebuie plasați împreună (McKenzie, 1993). La aceştia se mai 
adaugă copiii cu un istoric social negativ, care au fost succesiv părăsiţi şi/sau abuzați. 
Definiţia complexă dată de Mullin şi Johnson (1999, p. 590) include aceleaşi categorii 
de copii, dar şi o serie de diferenţe în ceea ce priveşte limita de vârstă de la care copiii 
sunt consideraţi a fi copii cu nevoi speciale: copiii cu nevoi speciale sunt acei copii 
care au trăit un abuz fizic şi sexual şi/sau neglijare severă, copii cu dizabilități fizice 
Sau emoționale ; copii cu vârstă mai mare de un an; copii care au mai mulți fraţi şi 
trebuie plasați împreună. 

În prezent, formele de adopţie anterior menţionate - adopţie închisă/deschisă, 
naţională (domestică)/internaţională - coexistă în diferite state în proporţii diferite. 

În prezent, în România forma de adopţie recunoscută şi practicată este adopţia 
naţională/domestică. 

2. Perspective teoretice în domeniul adopţiei copiilor 


În cadrul acestui capitol vom încerca să prezentăm succint o parte dintre perspectivele 
teoretice ce s-au conturat de-a lungul timpului în domeniul adopţiei copilului. Vom 
aduce în discuţie teorii din domeniul sociologiei, psihologiei şi asistenţei sociale din 
dorinţa de a înţelege mai bine procesul adaptiv şi implicarea actorilor în adopţie. 


2.1. Teoria rolului social 


Teoria rolului social, al cărei iniţiator este David Kirk, poate fi considerată o piatră de 
temelie pentru dezvoltarea ulterioară a teoriilor moderne în domeniul adopţiei copiilor. 
Rezultat al unei intense munci de teren, extinsă pe o durată de aproximativ 10 ani, 
teoria a fost considerată de mulţi specialişti ca fiind prima încercare sistematică de a 
explica adaptarea la adopţie în termenii patternului de interacţiune familială (Brodzinsky, 
Smith, 1998; Zamostny er al., 2003). 

Asumpţia centrală a teoriei este că părinţii adoptivi prezintă un handicap de rol 
rezultat din diferenţele existente între parentalitatea biologică şi cea adoptivă, pentru 
care nu există prescripţii culturale şi care determină solicitări, provocări şi conflicte 
unice. Acestea sunt întărite de atitudinile celorlalţi, care, deşi par a accepta adopţia, o 
consideră a fi o alternativă inferioară naşterii unui copil şi, totodată, o alternativă 
riscantă. Kirk (1964) sugerează că părinţii adoptivi tind să-şi internalizeze aceste 
atitudini, să se simtă alienaţi şi să vorbească despre sine ca apaţinând unui grup 
minoritar. Pentru a face faţă handicapului de rol şi sentimentelor de alienare, adoptă 
unul dintre cele două mecanisme de coping : conştientizarea şi acceptarea diferenţelor, 
respectiv negarea şi respingerea diferenţelor. Autorul teoriei consideră că, cu cât 
experienţa deprivării rezultată din lipsa copiilor determină trăiri negative mai intense, 
cu atât tendinţa părinţilor de a adopta mecanisme de rejectare a diferenţelor va căpăta 
o amploare mai mare. Kirk a sugerat existenţa unei relaţii liniare între comportamentul 
de recunoaştere a diferenţelor şi bunăstarea psihologică a familiei adoptive. De altfel, 
mecanismele de respingere a diferenţelor sunt asociate cu o slabă empatie a părinţilor 
adoptivi faţă de nevoile copilului adoptat şi cu o comunicare deficitară în familie, care 
tinde să întărească sentimentul copilului că „a fi altfel” înseamnă „a fi deviant”. Lipsa 
comunicării nu permite explorarea deschisă şi onestă a semnificației şi rezultatelor 
adopţiei, inhibând astfel dezvoltarea unei relaţii de încredere şi acceptare între copilul 
adoptat şi părintele adoptiv. 

Mecanismele de acceptare a diferenţelor servesc la o mai bună comunicare şi 
aceasta, la rândul său, la ordine şi stabilitate dinamică în familiile adoptive. Membrii 
mentele produse de experienţa adopţiei şi de a le face faţă în mod pozitiv. 

Cercetările empirice realizate pentru testarea teoriei sunt limitate şi indică rezultate 
mixte. De pildă, atât Brodzinsky (1987), cât şi Kyle (1990) au arătat prin studiile lor 
că relaţia dintre recunoaşterea diferenţelor şi adaptarea copilului este mai degrabă 
curbilinie decât liniară, prin urmare, cele două extreme — rejectarea totală a diferenţelor, 
respectiv puternica insistare pe diferenţe - conduc la rezultate adaptive negative pentru 

copil. Brodzinsky şi Jackiewicz (1987) sugerează analiza eficienţei strategiilor de 
coping în contextul solicitărilor impuse de diferitele cicluri ale vieţii. Aceştia au arătat 
că patternul de coping bazat pe rejectarea diferenţelor este comun în rândul părinţilor 
care au copii foarte mici, dar descreşte în intensitate odată cu creşterea copiilor. Astfel, 
părinţii cu copii preşcolari şi şcolari tind să adopte un stil de coping bazat pe acceptarea 
diferenţelor sau o combinaţie a celor două forme de coping (cf. Brodzinsky, 1990, 
pp. 21-22). 

Indiferent de rezultatele studiilor care au testat sau vor testa teoria lui Kirk, 
importanţa acesteia nu poate fi negată, rămânând o teorie de referinţă în domeniul 
adopţiei copiilor, influenţa ei resimţindu-se şi în conceptualizările actuale. 


2.2. Teoria stresului şi a copingului 


Teoria stresului şi a copingului are la bază concepţia lui Lazarus şi a colegilor săi cu 
privire la stres, evaluare şi coping. Lazarus şi Folkman (1984) definesc termenul de 
stres ca fiind o relație între individ şi mediul sociocultural, în care persoana evaluează 
mediul ca impunând solicitări care exced resursele proprii ale individului şi ameninţă 
starea sa de bine. În centrul teoriei stau două concepte — evaluarea şi copingul - care 
împreună explică de ce persoanele evaluează, răspund şi fac faţă în mod diferit unor 
situaţii similare. Aceste procese sunt contextuale şi dinamice (Folkman, Moskowitz, 
2004, p. 754). 

În domeniul adopţiei copiilor, teoria stresului şi a copingului încearcă să explice 
procesul de adaptare la adopţie dintr-o perspectivă multidimensională, îmbinând factorii 
dezvoltării individuale cu factorii contextului social. Cei care au contribuit la dezvol- 
tarea acestei teorii în domeniu sunt Barth şi Berry (1988), prin construirea unui model 
explicativ pentru adaptarea copiilor adoptați la o vârstă mai înaintată, respectiv 
Brodzinsky (1990), care a dezvoltat un model explicativ pentru adaptarea copiilor 
adoptați de timpuriu. 

Esenţa teoriei o constituie asumpţia potrivit căreia copilul asociază faptul de a fi 
adoptat cu sentimentul pierderii. Această trăire este considerată a fi comună tuturor 
copiilor adoptați, dar este resimţită şi trăită diferit de fiecare în parte. Adaptarea 
copiilor în procesul de adopţie (atât pe termen scurt, cât şi pe termen lung) este 
mediată de procesul de evaluare cognitivă a pierderii şi de eforturile de coping destinate 
depăşirii acestor sentimente (Brodzinsky, 1990). 

Evaluarea cognitivă include atât interpretarea de către copil a semnificației faptului 
de a fi adoptat, cât şi evaluarea opţiunilor sale de a face faţă conflictelor, întrebărilor, 
provocărilor, stigmatizări etc. considerate a fi părţi integrante ale experienţei adopţiei. 
La rândul ei, interpretarea este influenţată, de o serie de variabile personale, precum : 
stima de sine a copilului, capacitatea de autocontrol şi stăpânirea de sine, încrederea 
interpersonală, valorile şi, în mod deosebit, dezvoltarea cognitivă. Experienţa clinică 
sugerează că acei copii cu stimă de sine scăzută, cu un sentiment al eficienţei scăzut şi 
un simţ al controlului slab tind să evalueze negativ experinţa adopţiei şi să utilieze 
strategiile de coping mai puţin eficiente în procesul de adaptare. De aici se structurează 
două categorii de copii: cei care se învinovăţesc pentru faptul că au fost abandonaţi, 
manifestând deseori un comportament depresiv, de retragere în sine, şi o lipsă a 

dorinţei de comunicare. În mod contrar, cealaltă categorie de copii tinde să îi învino- 
văţească pe alţii pentru propriul statut, fie pe părinţii biologici, fie pe părinţii adoptivi. 
În acest caz, dificultăţile de adaptare se manifestă sub formă externalizată prin furie, 
agresivitate, comportament de opoziţie, minciună, furt etc. (Brodzinsky, 1987, 1990). 

Alături de variabilele anterior menţionate, Brodzinsky mai adaugă încrederea 
interpersonală, respectiv angajamentul faţă de familia adoptivă, ambele influențând 
evaluarea şi procesul de coping. Aceste două variabile sunt considerate a fi părți 
integrante ale procesului de adopţie. 


Variabile biologice : 
- moştenire genetică 
- experienţele pre- şi perinatale 


Variabile personale : 
- nivel cognitiv Evaluare cognitivă Eforturi de coping REZULTATELE 


- stimă de sine - evaluare primară - centrarea pe problemă Fi 

- stăpânire de sine - evaluare secundară - centrarea pe emoţii ADAPTĂRII 
- simţul controlului 

- angajament 


- încredere interpersonală 
- valori 


Variabile de mediu: 
- resurse, constrângeri şi solicitări 
sociale şi culturale 


- suport social 

- solicitări, constrângeri şi resurse 
familiale 

- istoria de plasament 


Figura 1. Modelul stres şi coping în adaptarea copilului adoptat 
(apud, Brodzinsky, Smith, Brodzinsky, 1998, p.18) 


Variabilele personale menţionate anterior influenţează procesul de evaluare a pierderii 
atunci când copilul dobândeşte maturitatea cognitivă necesară înţelegerii semnificației 
adopţiei. Abandonul unui nou-născut, urmat de plasarea copilului într-o familie adoptivă, 
nu determină în sine un sentiment al pierderii. Atunci când copilului este adoptat 
imediat după naştere, prima relaţie de ataşament a copilului este formată cu familia 
adoptivă. În acest caz, sentimentul pierderii se formează treptat şi, în mod tipic, nu 
apare înainte de împlinirea vârstei şcolare. La vârsta preşcolară, când majoritatea 
părinţilor încep să dezvăluie copilului informaţii despre adopţie, există puţine dovezi 
ale unor reacţii adverse imediate faţă de aceste informaţii. În fapt, copiii preşcolari şi 
şcolarii mici care află că au fost adoptați au o reacţie deseori pozitivă (Singer, 
Brodzinsky, Braff, 1984). Reacţia iniţială faţă de propriul status familial are la bază 
două cauze: în primul rând, părinţii adoptivi aleg să dezvăluie copilului că este 
adoptat într-un context plin de căldură, care induce sentimente de protecţie şi iubire din 
partea întregii familii, copilul asociind în acest fel adopţia cu un sentiment pozitiv faţă 
de familia adoptivă şi o imagine de sine favorabilă. În al doilea rând, la vârsta 
preşcolară, copilul nu înţelege semnificaţia faptului de a fi adoptat (Brodzinsky, Singer, 
Braff, 1984). Stadiul de dezvoltare cognitivă atins începând cu vârsta de 7-8 ani nu 
doar că-i permite copilului înţelegerea diferenţei dintre a fi copil biologic, respectiv a 
fi copil adoptat, ci pătrunde şi alte semnificaţii ale adopţiei. Prin comparaţie cu ceilalţi 

copii, copilul adoptat realizează lipsa legăturilor de sânge între el şi membrii familiei 
adoptive şi totodată se percepe pe sine ca fiind un copil abandonat. În acest moment, 
copilul priveşte adopţia nu doar în termenii construcţiei unei familii, aşa cum este ea 
zugrăvită de părinţii adoptivi, ci şi în termenii pierderii unei alte familii (Brodzinsky, 
1990, pp. 11-14). Toate acestea îi creează copilului sentimente de ambivalenţă : pe de 
o parte poate resimţi un sentiment nedeterminant de securitate şi permanenţă în cadrul 
familiei adoptive, iar pe de altă parte sentimentul pierderii îi determină copilului 
schimbări atitudinale, reflectate în stări de mânie, de agresivitate, comportamente de 
opoziţie, refuzul comunicării, depresie (Brodzinsky, 1987, 1990). Odată cu înaintarea 
spre vârsta adolescenţei, sentimentul pierderii este resimţit şi mai profund. Adiţional 
resimt acum şi pierderea legăturilor genealogice şi implicaţiile sale asupra propriei 
identități. 

Alături de variabilele personale, două seturi de variabile de fond se consideră că au 
o influenţă asupra procesului de adaptare în adopţie : variabila biologică şi variabila 
socială. Dintre variabilele biologice, semnificative sunt zestrea genetică şi experienţa 
prenatală, iar dintre variabilele de mediu, importante sunt solicitările, constrângerile şi 
resursele disponibile, asociate practicilor culturale şi atitudinilor sociale cu privire la 
adopţie, ca şi cu experienţele copilului înregistrate în familie şi în afara acesteia. 
Istoricul de plasament al copilului este considerat de asemenea important în adaptarea 
la adopţie. 

Eforturile de coping manifestate de copii includ o varietate de strategii centrate fie 
pe problemă (de exemplu, acţiuni instrumentale, negociere, suport de mobilizare, 
căutare de informaţii, schimbarea expectanţelor sau a aspirațiilor etc.), fie pe emoţii 
(de exemplu, minimizare, negare, fugă de realitate, distanţare, autoblamare şi redefinire) 
(Brodzinsky, 1990). 


Cercetări empirice. Eforturile de a testa acest model sunt încă la început. Cu toate 
acestea, primele studii sunt favorabile. Astfel, Smith şi Brodzinsky (1994) au realizat 
un studiu pe un eşantion format din copii adoptați, cu vârstă cuprinsă între 6 şi 17 ani, 
cu privire la semnificaţia pe care copiii o atribuie faptului de „a fi adoptat” şi a 
modului în care fac faţă sentimentelor şi gândurilor cu privire la statusul familial 
adoptiv. Rezultatele au indicat că majoritatea copiilor au perceput faptul de a fi 
adoptat ca fiind oarecum stresant, stres definit prin sentimente ambivalente şi gânduri 
supărătoare referitoare la adopţie. Sentimentele negative şi ambivalente despre adopţie 
au corelat pozitiv cu strategiile de coping cognitive şi comportamentale de evitare, în 
timp ce gândurile supărătoare cu privire la adopţie au fost asociate cu rezolvarea 
problemelor cognitiv-comportamentale, căutarea de sprijin şi comportamentele de 
evitare. O limită a acestui studiu este aceea că nu au fost examinate relaţiile dintre stres 
şi coping asociate adopţiei şi adaptarea psihosocială a copiilor. Mai mult, nu se ştie 
exact ce semnificaţie este atribuită de copii sintagmei „a fi adoptat”, cu ce anume au 
asociat-o şi ce anume au evaluat prin ea (Smith, Brodzinsky, 1994). Prin studiul 
realizat în 2002, autorii au încercat să depăşească limitele expuse anterior, urmărind 
relaţiile dintre evaluarea de către copii a pierderii părinţilor biologici, strategiile de 
coping pentru managerierea unei astfel de pierderi şi modul în care atât părinţii, cât şi 
copiii au raportat adaptarea lor în procesul de adopţie. Studiul a fost realizat pe un 
eşantion format din 82 de copii adoptați cu vârstă cuprinsă între 8 şi 12 ani şi unul 

dintre părinţii fiecărui copil. Rezultatele au arătat că acei copii care prezintă un nivel 
înalt de afectare privind pierderea părinţilor raportează de asemenea un nivel înalt de 
depresie şi o apreciere de sine scăzută. Comportamentul de coping de evitare a fost 
asociat cu un nivel mai înalt de anxietate şi comportamente externalizate, în timp ce 
strategiile de coping centrate pe rezolvarea problemei au fost asociate cu competenţe 
sociale crescute (Smith, Brodzinsky, 2002). 


2.3. Teoria ataşamentului 


Teoria ataşamentului îşi are originile în lucrările lui John Bowlby şi integreză concepte 
din etologie, teoria psihanalitică, psihologia devoltării şi teoria controlului social. 
Principala asumpţie a acestei teorii este aceea potrivit căreia fiinţa umană, încă de la 
naştere, simte nevoia apropierii de persoana care-l îngrijeşte, apropiere care-i conferă 
securitate şi reprezintă o bază pentru felul în care copilul se va dezvolta psihologic şi 
va interrelaţiona mai târziu. Eşecul în formarea unei astfel de legături bazate pe 
securitate sau întreruperea/pierderea acestei legături atrage după sine o serie de riscuri 
pentru bunăstarea copilului. 

În domeniul adopţiei copiilor, teoria ataşamentului îşi găseşte utilitatea pentru a 
oferi un răspuns cu privire la efectele separării asupra copilului adoptat şi abilitatea 
acestuia de a forma o nouă legătură de ataşament cu părinţii adoptivi (Tizard, Rees, 1975 ; 
Singer, Brodzinsky, Ramsay, Stern, Water, 1985). Totodată, aceasta explică abilitatea 
părinţilor adoptivi de a înţelege şi răspunde nevoii de ataşament a copilului şi de a-i 
oferi îngrijirea necesară în condiţiile în care au trecut peste o serie de evenimente 
deosebit de importante din istoria relaţiei părinte-copil şi în special mamă-copil : perioada 
prenatală şi momentul venirii pe lume a copilului. Potrivit lui Bowlby (1984) ; comporta- 
mentul parental are puternice rădăcini biologice, fiind răspunzător de emoţiile profunde 
asociate lui. Formele specifice în care se manifesta ţin însă în mare măsură de experien- 
ţele părintelui din timpul propriei copilării, a adolescenţei, dinainte şi de după căsătorie. 

Alţi specialişti în domeniul adopţiei au utilizat această teorie ca bază pentru 
explicarea adaptării la adopţie a copiilor cu nevoi speciale (Barth, Berry, 1988), a 
copiilor care au fost instituţionalizaţi o perioadă semnificativă de timp (Tizard, Hodges, 
1977 ; Groze, Rosenthal, 1993), a copiilor abuzaţi în istoria lor socială (Beauvais-Godwin, 
Godwin, 2005), a copiilor adoptați la vârste mai mari, respectiv a copiilor adoptați 
transrasial, transetnic (Singer er al., 1985). 

Este binecunoscut faptul că după 1989 numeroşi copii din instituţiile de ocrotire din 
România au fost adoptați internaţional. O serie de specialişti în domeniu au studiat fie 
prin cercetări transversale, fie prin cercetări longitudinale dezvoltarea ataşamentului în 
cazul acestor copii (vezi tabelul 1). Aceste studii au arătat că acei copii care au petrecut 
o perioadă mai lungă de timp în orfelinate au prezentat un pattern de ataşament mai 
puţin sigur decât copiii adoptați din România la scurt timp după naştere. În timp însă, 
şi copiii din prima categorie au devenit mai ataşaţi de părinţii adoptatori fără a putea 
vorbi neapărat despre forma de ataşament bazat pe securitate. Copiii care au continuat 
să aibă probleme importante de ataşament după trei-patru ani de la adopţie au fost cei 
care au prezentat probleme de sănătate sau probleme psihologice asociate, cum ar fi, 
de exemplu, prezenţa unui nivel de dezvoltare intelectuală scăzut. 


Populaţia studiată Metode de cercetare Dezvoltarea ataşamentului 


Markovitch 
et al. 
(1997) 


Tabelul 1. Dezvoltarea ataşamentului la copiii români adoptați internațional 


— 56 de copii români adoptați 
în Canada 

- perioada adopţiei : 1990- 
-1991 

-— vârsta copiilor în momentul 
adopţiei : 37 de adoptați 
înainte de a împlini 6 luni, 

19 adoptați după vârsta 

de 6 luni 

— vârsta copiilor în momentul 
studiului : 3-5 ani 


- Child Behavior Checklist 

— Scala de Inteligență Stanford-Binet 

- Scalele Bayley pentru dezvoltarea nou- 
-născutului 

- Scalele Merrill Palmer 

- Scalele de Performanţă Leiter 

- Scalele Vineland de măsurare a 
comportamentului adaptiv 

- o grilă de observaţie semistructurată 
pentru observarea ataşamentului mamă 
adoptivă — copil adoptat 


- s-a constatat dezvoltarea unui pattern normal de 
ataşament faţă de mama adoptivă. În mod neobişnuit 
pentru această categorie de copii, autorii au 
identificat lipsa completă a ataşamentului evitant, 
considerat ca reflectând neglijarea continuă şi lipsa de 
răspuns a persoanelor din preajma sa la nevoile sale 
afective 

— în unele cazuri, s-a constatat existenţa unui 
ataşament nediferenţiat, copiii manifestând un 
comportament deosebit de prietenos faţă de străini, 
comportament care nu poate fi considerat ca fiind 
bazat pe securitate. Prin urmare, se poate vorbi în 
aceste cazuri de un ataşament fals bazat pe securitate. 
— relaţia dintre tipul de ataşament şi problemele 
comportamentale este slabă ; acest fapt poate fi 
cauzat şi de ataşamentul fals securizant identificat 
anterior 


- în concluzie, atât relaţiile de ataşament, cât şi 
problemele de comportament pot reflecta aspecte ale 
experienţei preadopţie. Perioada de timp petrecută în 
instituţie corelează cu scorul obţinut pe Child 
Behavior Checklist, dar nu şi cu ataşamentul 
securizant, aşa cum a fost el măsurat prin intermediul 
studiului, dar situaţia se poate schimba luând în 
considerare relaţiile de ataşament fals securizant 
identificate 

Populaţia studiată Metode de cercetare Dezvoltarea ataşamentului 


Ames 
(1997) 


Grupul de studiu : 

— 46 de copii români adoptați 
în Canada (RO) ; copiii au 
petrecut cel puţin 8 luni în 
instituţii înainte de a fi 
adoptați 

- grupuri de control : 

1. grup format din canadieni 
neadoptaţi (CB) 

2. grup format din copii 
români adoptați în Canada 
înainte de a împlini vârsta de 
4 luni (RC) 


- Studiul a fost de tip longitudinal, 
presupunând o cercetare în două etape 
Etapa 1: 

— până la etapa 1, copiii RO au petrecut în 
medie 11 luni în familiile adoptive 
Metodele utilizate : 

- interviul face-to-face cu familiile 
copiilor RO 

- interviul prin telefon pentru copiii CB şi 
EA 

— părinţii tuturor grupurilor au completat 
şi au returnat o serie de chestionare 
referitoare la dezvoltarea copilului 

Etapa 2: 

— majoritatea copiilor RO aveau vârsta de 
4 ani şi jumătate ; aproximativ 30% dintre 
copii au avut vârsta cuprinsă între 5 ani şi 
jumătate şi 9 ani; 

— 43 dintre copiii RO au fost din grupul 
studiat în etapa 1 

Metode : 

— s-au administrat teste de inteligenţă şi de 
pregătire şcolară direct copiilor 

- ataşamentul a fost studiat printr-un 
procedeu de separare-reunire la domiciliu 
- pentru identificarea stilului parental s-a 
recurs la observaţie 

— părinţii au completat chestionare şi au 
fost intervievaţi 


Etapa 1: 

- părinţii RO au declarat existenţa unui tip de 
ataşament mai puţin securizant decât părinţii CB şi 
EA 

Etapa 2: 

— un număr mai mic de copii RO decât în grupurile 
CB sau EA au format un ataşament securinzant şi 1/3 
dintre copiii RO au prezentat un ataşament atipic, 
nesecurizant, mai puţin comun pentru celelalte 
categorii de copii 

- copiii RO cu un pattern de ataşament insecurizant 
au prezentat în general un QI mai scăzut, mai multe 
probleme comportamentale, părinţii au raportat un 
status socioeconomic inferior celor care au dezvoltat 
un pattern de ataşament securizant 

- copiii RO au fost mai predispuşi să manifeste un 
comportament de ataşament nediferenţiat în raport cu 
adulţii necunoscuţi (s-au dovedit a fi foarte 
prietenoşi, niciodată timizi, s-au îndepărtat de 
persoanele în grija cărora se aflau şi nu au manifestat 
îngrijorare când au constatat că sunt singuri) ; acest 
pattern s-a păstrat de la etapa 1 la etapa 2 ; ca urmare 
a faptului că acest pattern de comportament 
nediferenţiat s-a înregistrat la copii din toate cele trei 
grupe - copii cu ataşament securizant, ataşament 
insecurizant tipic, respectiv insecurizant atipic — el 
poate indica o problemă de ataşament, dar nu în mod 
necesar 

Populaţia studiată Metode de cercetare Dezvoltarea ataşamentului 


Rutter 
(2000) 


Fernyhough, 
Audet şi 


Le Mare, 
(2002) 


Grupul de studiu : 

— 58 de copii români adoptați 
în Marea Britanie în perioada 
1990-1992 înainte de vârsta 
de 6 luni 

— 59 de copii care au avut 
vârsta cuprinsă între 6 şi 

24 de luni 

— aceşti copii au fost studiaţi 
la 4, respectiv la 6 ani 


— 48 de copii care au avut 
vârsta cuprinsă între 24 şi 
42 de luni (copii studiaţi 
la vârsta de 6 ani) 


- grupul de control : 52 de 
copii născuţi şi adoptați în 
Marea Britanie, plasați 
înainte de a împlini vârsta de 
6 luni (au fost studiaţi la 4, 
respectiv la 6 ani) 

Grupul de studiu : 

- 32 copii români adoptați în 
Canada ; copiii au petrecut 
cel puţin 8 luni în instituţii 
înainte de a fi adoptați (RO) 


— Scalelor de Abilităţi McCarthy - s-a înregistrat o rată ridicată de patternuri 
— Scalele de Dezvoltare Denver de ataşament atipice (mai degrabă decât nesigur) la 


- Scale pentru măsurarea problemelor copiii care au petrecut o perioadă mai lungă de timp 
de comportament la copiii preşcolari în instituţii ; nu s-au înregistrat ameliorări 
(Elander şi Rutter, 1996) semnificative între cele două etape de studiu 


- 6% dintre copii au manifestat paternuri de 


- Indexul deprivării nutriţionale pentru i Ata A 
comportament autist sau cvasiautist 


copii cu vârstă cuprinsă între 4 şi 6 ani 
— metoda observaţiei 
— metoda interviului 


Studiul a fost de tip longitudinal : 

- faza 1 - la 11 luni post adopţie, 

- faza 2 — la vârsta de 4 ani şi jumătate, 

- faza 3 — la vârsta de 10 ani şi jumătate. 
Ataşamentul a fost măsurat în fazele 2 şi 3 

Populaţia studiată Metode de cercetare Dezvoltarea ataşamentului 


Grupuri de control : În faza 2 s-a utilizat testul Strange Tabel de rotaţie privind dinamica relaţiilor de ataşament 


VLL 


1. grup format din 42 copii 


născuţi in Canada, crescuţi în | În faza 3 s-a utilizat Separation Anxiety, 


familiile biologice (CB) 


Situation, adaptat după Crittenden ; 


adaptat după Hansberg (1980) ; 


din faza 2 a studiului în faza 3 : 


Faza 2 Faza 2 
2. grup format din 24 copii Ataşament Ataşament 
adoptați înainte de a împlini securizant insecurizant 
4 luni (EA) Faza 3 
Ataşament 46% 19% 
RO securizant 
Faza 3 
Fernyhough, Ataşament 54% 81% 
Audet şi insecurizant 
Le Mare, Faza 3 
(2002) Ataşament 62% 40% 
securizant 
CB 
Faza 3 
Ataşament 38% 60% 
insecurizant 
Faza 3 
Ataşament 67% 60% 
EA securizant 
Faza 3 
Ataşament 33% 40% 
insecurizant 

Populaţia studiată Metode de cercetare Dezvoltarea ataşamentului 


Fernyhough, 
Audet şi 


Le Mare, 
(2002) 


— ataşamentul prietenos nediferenţiat este o altă 
problemă identificată la copiii RO ; chiar şi în faza 

a treia, la vârsta de 10 ani şi jumătate, copiii adoptați 
au prezentat o medie semnificativ mai mare pe 
această dimensiune decât copiii CB, respectiv EA ; 
între grupurile din urmă diferenţele mediilor fiind 
nesemnificative 


Ataşamentul prietenos 
nediferenţiat 
Grup Media 
RO 2.42 
CB 1.03 
EA 1.04 

Clinicienii care au lucrat în mod deosebit cu copii adoptați internaţional au identi- 
ficat o serie de cauze care stau la baza dificultăţilor copiilor adoptați de a-şi manifesta 
comportamentul de ataşament faţă de membrii familiilor biologice. În primul rând, 
copilul care a petrecut o perioadă de un an sau doi într-o instituţie de ocrotire nu şi-a 
format şi nu înţelege conceptul de familie. De aici apare dificultatea copilului de a 
asocia recepţia hranei şi a confortului cu alte semnificaţii ale schimbului social. 
Totodată, pentru copilul care a fost instituţionaliat, părinţii pot părea iniţial simpli 
îngrijitori. În cazul în care copilul a dezvoltat relaţii de ataşament bazate pe insecuritate 
cu îngrijitorii, nevoile lui au fost frecvent ignorate, dezvoltarea în raport cu părinţii 
adoptivi a unei relaţii bazate pe încredere poate solicita o durată mai lungă de timp 
(Chesney, 2006). 


2.4. Perspectiva biologică. Riscuri în dezvoltarea copiilor adoptivi 


În ultimele decenii se poate remarca o preocupare deosebită pentru studierea actorilor 
implicaţi în adopţie. Două motive stau la baza acestei preocupări : pe de o parte, aceste 
studii sunt importante ca urmare a faptului că reprezintă una dintre puţinele metode 
disponibile pentru separarea celor doi factori determinanţi ai dezvoltării (ereditatea şi 
mediul) (Horn, 1983, p. 268); pe de altă parte, teoria biologică a dezvoltării a fost 
preluată şi utilizată de numeroşi specialişti în domeniul adopţiei copiilor, pentru a 
explica influenţa eredității asupra dezvoltării ulterioare a copiilor adoptați şi posibilele 
riscuri ereditare pe care aceştia le pot dobândi. 

Principala asumpţie a acestei teorii este aceea potrivit căreia dezvoltarea şi adaptarea 
individului sunt, în mod esenţial, determinate de moştenirea genetică. Înfăţişarea fizică 
este determinată genetic, la fel cum sunt şi „regulile” dezvoltării fizice şi psihice. În 
acest context, mediul şi experienţa nu acţionează decât ca declanşatori pentru mani- 
festarea unor trăsături şi abilităţi, capacităţi şi talente dobândite (Howe, 1997, p. 2). 
Mai mult decât atât, specialiştii în adopţie adepţi ai acestei teorii consideră că 
vulnerabilitatea psihologică şi riscurile considerate a fi specifice copiilor adoptați (de 
exemplu, consumul de substanţe, tulburările de natură psihică etc.) sunt determinate de 
fondul genetic (Cadoret, 1990, p. 28). 

Preocuparea pentru studierea influenţei pe care moştenirea genetică o are asupra 
dezvoltării copiilor adoptați a apărut în deceniul al şaselea al secolului XX, odată cu 
studiile lui Heston asupra schizofreniei. Anterior, aşa cum sesiza Cadoret (1990), 
analizând o recenzie a cercetărilor întreprinse între 1948 şi 1965 în Canada, Statele 
Unite şi Marea Britanie, recenzie realizată de Pringle în 1967, nici unul dintre cele 
353 de studii la care se face referire nu pun în legătură problemele psihopatologice sau 
dificultăţile de adaptare ale copiilor adoptați cu particularităţile părinţilor biologici. În 
ultimele decenii însă, diferiţi specialişti, pornind de la teoria biologică, au cercetat 
legăturile existente între ereditate şi particularităţile de dezvoltare şi adaptare ale 
copiilor adoptați, demonstrând efectele geneticii în aproape toate ariile psihologice. De 
exemplu, cercetările genetice au demonstrat, în mod consistent, influenţa eredității 
asupra dezvoltării personalităţii şi mai ales a temperamentului (Plomin, Defries, 1985), 
asupra abilităţilor cognitive (Munsinger, 1975; Horn, 1983; Plomin, DeFries, 1985), 
asupra declanşării şi manifestării unor tulburări psihopatologice (Mendlewicz, Rainer, 

1977; Cadoret er al. 1987; Bohman er al., 1984), asupra declanşării ulterioare a unor 
comportamente antisociale (Mednick, Hutchings, 1974; Medhnick, Gabrielli, Hutchings, 
1984 ; Bohman er al., 1982; Cadoret er al., 1985) şi a abuzului de substanţe (Godwin 
et al., 1973; Cadoret er al., 1985). Surprinzătoare au fost influenţele genetice asupra 
randamentului şcolar, stimei de sine, intereselor şi atitudinilor (Plonim, Crabbe, 2000, 
p. 806). 

Cu toate că rezultatele studiilor susţin influenţa eredității asupra diferitelor dimen- 
siuni ale dezvoltării, trebuie să acceptăm în egală măsură importanţa mediului. Sepa- 
rarea între ceea ce este moştenit şi ceea ce este dobândit nu poate fi făcută decât în mod 
artificial. Studiile arată că cei doi factori interacționează şi se determină reciproc. De 
pildă, Ruter (2000) scria că anumite gene operează numai dacă există factori de mediu 
declanşatori, iar pe de altă pare, ereditatea pare a influenţa mediul pe care individul îl 
alege pentru a trăi. 


2.5. O sinteză a factorilor care contribuie la succesul adopției 


Barth, Gibbs şi Siebenaler (2001) consideră că multe familii adoptive trec prin perioade 
dificile atât înainte, cât şi după procesul adopţiei. În literatura de specialitate interna- 
țională se folosesc doi termeni pentru a sugera eşecul adopţiei: disruption, pe care-l 
vom traduce prin „întrerupere” (pentru a sugera întreruperea procesului de adopţie 
înainte ca el să se finalizeze legal), respectiv dissolution, tradus prin „desfacere” 
(pentru a sugera desfacerea adopţiei după încheierea legală a procesului). Procentul 
adopţiilor întrerupte este semnificativ mai ridicat decât procentul adopţiilor desfăcute. 

Rata de întrerupere a adopţiilor înainte ca ele să se finalizeze se situează între 10% 
şi 25%, depinzând de populaţia studiată, de durata studiului, de aria geografică etc. De 
exemplu Festinger (1986) identifica o rată de 25% a întreruperilor, semnificativ mai 
ridicată pentru copiii adoptați la o vârstă mai înaintată. Barth, Gibbs şi Siebenaler 
(2001) au raportat o rată a întreruperilor cuprinsă între 10 şi 16% la copiii cu vârstă de 
peste 3 ani. Goerge şi colaboratorii săi (1997) au semnalat că aproximativ 12% dintre 
adopţii sunt întrerupte înainte de a fi declarate definitive. Barth şi Berry (1988) au 
raportat o rată a întreruperilor şi a disoluţiilor de 10% pentru copiii cu vârstă mai mare 
de 3 ani, adoptați din sistemul de protecţie din California, iar ulterior, în 1990, au 
descoperit o rată a întreruperilor şi a disoluţiilor de 24% pentru copiii cu vârstă 
cuprinsă între 12 şi 17 ani (cf. Child Welfare Information Gateway, 2004). 

Datele referitoare la desfacerea adopţiei sunt mai dificil de obţinut ca urmare a 
faptului că dosarele sunt închise, copilul îşi reia numele purtat anterior adopţiei şi 
reintră în sistemul de protecţie. Studiile arată însă o rată a desfacerilor de 1% până la 
10%. Într-un studiu al agenţiilor publice din Illinois apare o rată de 6,6% între anii 
1976 şi 1987 (George er al., 1997). Datele statistice ale Guvernului Statelor Unite 
prezintă o rată a desfacerilor pentru agenţiile publice în perioada 1999-2000 de 1% 
(US GAO, 2003). 

La nivelul României nu s-au identificat statistici care să evidenţieze rata de desfacere 
a adopţiilor sau rata de întrerupere - ne referim cu precădere la adopţiile efectuate prin 
intermediul serviilor publice. Există însă câteva rezultate care ne indică factorii de 
succes şi factorii stresori pentru familiile care au adoptat prin intermediul unor agenţii 
neguvernamentale. 

Astfel, Groza (1999) constata că pentru aproximativ 91% dintre părinţii adoptivi 
din România, care au adoptat prin intermediul Holt International, adopţia a avut efecte 
pozitive. Au existat variaţii însă în ceea ce priveşte opiniile asupra uşurinţei adopţiei : 
31% au declarat că adopţia a decurs mai uşor decât s-au aşteptat, 28% au declarat că 
această experienţă a decurs conform aşteptărilor şi 31 % consideră că adopţia a presupus 
mai multe dificultăţi decât s-au aşteptat. Deşi majoritatea familiilor nu s-a gândit 
niciodată să anuleze adopţia, aproape 25% s-au gândit la această posibilitate şi 19% nu 
au răspuns la această întrebare. Cel puţin 20% dintre familiile care nu au răspuns 
acestei întrebări au constituit cazuri în care persoanele intervievate nu au putut crede 
că o asemenea întrebare poate fi pusă. Mărginean, Cojocaru şi Furman (2006) arătau 
că nu au existat solicitări de desfacere a adopţiei. 28% dintre părinţii adoptivi au 
indicat dificultăţi de-a lungul derulării procedurilor de adopţie. Dintre acestea au fost 
identificate multe motive de frustrare pentru familiei, consum de timp şi stres. Una 
dintre marile dificultăţi a fost confruntarea cu birocraţia : prea multe documente şi prea 
multe audieri. Schimbarea legislaţiei a adus întârzieri în unele cazuri. Într-un singur 
caz nu s-au putut găsi părinţii biologici ai copilului pentru a obţine consimţământul, iar 
în alt caz, părinţii adoptivi au întâmpinat probleme cu propria lor familie. Cu toate 
dificultăţile întâmpinate, nu s-a înregistrat nici un caz de desfacere a adopţiei, mai 
mult, părinţii mărturisesc că nici nu s-au gândit vreodată la această posibilitate. În 84% 
dintre cazuri s-au raportat schimbări pozitive în familie după adopţie. Într-un singur 
caz schimbările au fost negative. De asemenea, s-a înregistrat şi un refuz de a răspunde. 
Succesul adopţiei în aceste cazuri se pare că a fost determinat de o serie de factori, 
dintre care vârsta mică a copilului, sănătatea bună, originea etnică dezirabilă, istoria 
preplasament pozitivă, o bună colaborare cu DGASPC. 

Profesioniştii în protecţia copilului tind să fie de acord cu rezultatele cercetărilor 
care prezintă factorii de risc pentru desfacerea adopţiei. Bazându-se pe experienţă, 
aceştia au identificat o serie de factori asociaţi cu riscul desfacerii adopţiei, grupaţi în 
patru categorii: factori care ţin de particularitățile copiilor adoptați (vârsta copilului 
în momentul adopţiei, abuzul şi neglijarea copilului în istoria sa socială, multiple 
pierderi şi relaţii de ataşament întrerupte, traume timpurii, plasamente multiple, 
probleme de comportament severe, probleme în dezvoltare, probleme severe de sănătate 
fizică şi mintală, dificultăţi în manifestarea comportamentului de ataşament, rejectarea 
familiei adoptive de către copilul adoptat şi dorinţa acestuia de a se reîntoarce la familia 
biologică, continuarea relaţiilor cu familia biologică care pune bariere adopţiei), factori 
care ţin de particularităţile părinților adoptivi (expectanţe nerealiste, acceptarea 
copilului în familie într-un moment în care aceasta nu are capacitatea de a preîntâmpina 
nevoile copilului, decepţia conştientă sau inconştientă rezultată din evaluare adopţiei, 
nerezolvarea problemelor cauzate de infertilitate, eventuală pierdere a unui copil 
anterior adopţiei, lipsa exeperienţei în raport cu creşterea copilului, incapacitatea de a 
conştientiza importanţa diferenţelor culturale/rasiale, în special în cazul adopţiilor 
internaţionale), factori asociați programului/strategiei adopției (pregătirea precară a 
părinţilor anterior adopţiei, informaţia inadecvată conferită părinţilor vizavi de 
nevoile copilului, conferirea unui suport inadecvat familiei pre- şi postplasament şi 
postadopţie, planificare săracă şi fisuri în procesul de marching între părinţii adoptivi 
şi copilul adoptat, lipsa suportului material şi financiar, servicii scumpe, eşec în 

conferirea informaţiilor şi servicilor şi în indicarea modului în care acestea se pot 


sănătatea mintală şi educaţia profesională, lipsa suportului şi a resurselor adresate 
familiilor sărace în general pentru a se reduce nevoia de adopţie, lipsa angajamentului, 
a dezvoltării profesionale, a managementului personal, a abilității de intervenţie, lipsa 
resurselor pentru a dezvolta servicii de furnizare a sistemului, politici care să asigure 
accesul neîngrădit la servicii de calitate) (Casey Family Programs, 2003). Cercetările 
din domeniu s-au centrat cu precădere asupra primelor două categorii de factori. 
Evidenţele acestor cercetări pe categorii de factori vor fi prezentate mai Jos. 

Dintre particularităţile copiilor care influenţează succesul adopţiei, cele mai studiate 
sunt: apartenenţa de gen, vârsta în momentul adopţiei, istoria socială a copilului şi 
starea de sănătate. 

Studiile care au încercat să determine influenţa genului copilului asupra succesului 
adopţiei oferă rezultate mixte (Kadushin, Seidi, 1971; Rosenthal er a/., 1988; Berry, 
Barth, 1990; Smith, Howard, 1991 ; Coakley, 2005). În schimb, cercetările referitoare 
la vârstă sunt mult mai relevante. O serie de studii au demonstrat că vârsta înaintată a 
copilului este asociată cu un risc crescut de inadaptare şi eşec al adopţiei (Kadushin, 
Seidl, 1971 ; Feigelman, Silverman, 1983; Boyne, 1984; Barth, Berry, 1988; Fratter 
et al., 1991; Hoksbergen, 1991; Groze, 1996; Coakley, 2005) şi cu probleme de 
comportament (Verhulst er al/., 1990). În studiul lor, Kadushin şi Seid (1971) au arătat 
că, pentru copiii cu vârstă cuprinsă între 0 şi 2 ani, riscul desfacerii adopţiei este mai 
scăzut decât pentru copiii cu vârstă cuprinsă între 2 şi 6 ani. Coakley (2005) a 
identificat o rată de creştere a numărului de desfaceri a adopţiilor de 1,4 pentru fiecare 
an în plus adăugat la vârsta copilului. Dintr-o altă perspectivă, Smith şi Howard (1991) 
au comparat 74 cazuri de desfacere a adopţiei cu 74 de cazuri în care adopţia a fost 
considerată de succes. Ei au descoperit că acei copii pentru care adopţia a eşuat au avut 
o vârstă mai înaintată în momentul despărţiri lor de familia biologică (media vârstei lor 
fiind de 4,6 ani) decât cei pentru care adopţia a fost considerată de succes (vârsta medie 
a despărțirii lor de familia biologică era de 3,6 ani). 

Un alt factor important îl constituie calitatea plasamentului din perioada preadopţiei 
(Jerome er al., 1987). Quinton er al. (1998) au arătat că abuzul şi neglijarea din 
perioada preadopţiei sunt asociate frecvent cu probleme de comportament şi dificultăţi 
de relaţionare între copilul adoptat şi membrii familiei adoptive, ducând la o satisfacţie 
redusă a mamelor adoptive. Smith şi Howard (1991) au constatat că acei copii abuzaţi 
sexual se află deseori în situaţia de risc de a fi separați de părinţii adoptivi. 

Succesul/eşecul adopțiilor copiilor cu nevoi speciale, mai exact a copiilor cu 
probleme emoţionale, cognitive, de comportament este găsită în majoritatea studiilor 
ca fiind suprareprezentată în categoria adopţiilor întrerupte (Barth er al/., 1988; 
Rosenthal er a/., 1988; Berry, Barth, 1990; Smith, Howard, 1991). Rosenthal şi 
colaboratorii săi (1988) au găsit o asociere semnificativă între caracteristicile emoţionale 
şi comportamentale ale copilului şi rata adopţiilor desfăcute, dar s-a găsit numai o mică 

Un număr însemnat de factori caracteristici părinţilor adoptatori au fost asociaţi în 
unele studii cu succesul adopţiei. Dintre aceştia, amintim : motivaţia pentru care s-a 
recurs la adopţie, vârsta părinţilor adoptatori, nivelul educaţional (al mamei în special), 

stabilitatea şi durata căsătoriei anterioare adopţiei, prezenţa copiilor biologici asociată 
cu experinţa în creşterea unui copil (O'Connor, Groothues, Beckett, 1998). 

Motivația adopției a tost analizată în diverse studii. Un aspect important relevat de 
mai multe studii a fost faptul că motivaţia altruistă, centrată pe copil, nu este asociată 
cu succesul adopţiei (Nelson, 1985). În alte studii, ca de exemplu cel realizat de 
Thoburn şi colaboratorii acestuia (2000, p. 76), s-a arătat că nu se poate stabili o 
relaţie între motivaţia pentru care se adoptă un copil şi reuşita adopţiei. Potrivit lui 
Coakley (2005), o serie de studii au investigat impactul pe care îl are nivelul educaţional 
al părinţilor, în special al mamelor adoptive, asupra eșecului adopţiei. În majoritatea 
studiilor s-a arătat că mamele cu un nivel educaţional ridicat sunt mai predispuse să 
înregistreze un eşec în construirea relaţiei cu copilul adoptat şi desfacerea adopţiei 
(Festinger 1986; Rosenthal er a/., 1988; Berry, Barth, 1990). Berry şi Barth (1990) 
au sugerat că există o legătură invers proporţională între nivelul educaţional al mamei 
şi experienţa acesteia în creşterea unui copil. De asemenea, este posibil să existe o 
asociere între nivelul educaţional al mamei şi probabilitatea ca ea să lucreze în afara 
casei. În plus, părinţii adoptivi cu un nivel educaţional ridicat prezintă expectaţii şi 
rigori ridicate în raport cu copilul adoptat, pe care deseori acesta nu le poate satisface. 

O serie de cercetători au încercat să identifice importanţa duratei căsătoriei anterior 
adopţiei şi compoziţia familiei în raport cu rata desfacerii adopţiei. Westhues şi Cohen 
(1990) arătau că există o corelaţie pozitivă între durata mariajului şi stabilitatea adopţiei. 
În cazul adopţiei unui copil cu nevoi speciale s-a constatat o mai mare implicare a 
ambilor părinţi în vedere obţinerii succesului adopţiei. 

Rezultatele referitoare la impactul structurii familiei (mai ales prezenţa sau absenţa 
altor copii în familie (biologici, adoptivi) sunt în multe cazuri contradictorii. O serie de 
studii au arătat că prezența copiilor biologici în cadrul familiilor adoptive, şi cu atât 
mai mult a copiilor de vârstă apropiată cu cea a copiilor adoptați, creşte riscul unei 
dificultății de adaptare (George, 1970; Quinton er a/., 1998). Aceste rezultate nu au 
fost confirmate de alte studii (Boyne er al., 1984; Festinger, 1986). Barth şi Berry 
(1990) au arătat că impactul diferă în funcţie de raportul celorlalţi copii cu părinţii 
adoptivi: copii biologici, copii adoptivi, posibil fraţi. Berry (1997) arăta ulterior că 
adopţia fraţilor nu influenţează nici negativ, nici pozitiv stabilitatea adopţiei, dar 
plasarea unor fraţi într-o familie în care există copii biologici determină un risc mai 
mare de eşec decât în cazul familiilor fără copii. Festinger (1986) arăta că acei copii 
plasați singuri prezentau o rată crescută de risc de desfacere a adopţiei (10,7%) 
comparativ cu copiii plasați împreună cu fraţii lor (5,6%). 

Analiza studiilor ne permite să evidenţiem multitudinea factorilor care contribuie la 
definirea succesului adopţiei. Acolo unde am avut posibilitatea, am încercat o 
comparaţie între părinţii adoptivi români şi părinţii adoptivi din alte ţări, în special din 
vestul Europei şi Statele Unite ale Americii. Prin urmare, acolo unde nu avem cercetări 
la nivelul României, putem presupune doar că părinţii adoptivi sunt similari. Cu toate 
acestea, după cum am evidenţiat în analiza anterioară, există multe date care ne indică 
particularităţi specifice ale părinţilor adoptivi români în comparaţie cu cei din alte ţări. 

3. Perspectiva juridică în adopţia copiilor din România 


3.1. Repere juridice în domeniul adopției 


Istoria adopţiei pe teritoriul ţării noastre este similară istoriei adopţiei la nivel interna- 
țional. De-a lungul timpului, adopţia a fost cunoscută sub numele de /uare de suflet, 
iothesie sau înfiere şi a fost identificată, sub o denumire sau alta, în diferite sisteme 
legislative. 

Primul act normativ cunoscut, care face referire la adopţie, este Îndreptarea legii 
sau Pravila lui Matei Basarab, publicată în Muntenia în 1652. Ulterior, Hrisovul pentru 
Iothesie elaborat în anul 1800 de către Alexandru C. Moruzi a constituit un adevărat 
cod al înfierii. Adoptatul era numit „copil de suflet” pentru a-l diferenţia de „copilul 
trupesc”. Acesta intra în familia adoptatorului, numit „părinte sufletesc”, nume care îl 
deosebea de „părintele firesc” (Bădescu, Milea, 2001). Ulterior, adopţia este reglemetată 
în Codul lui Calimach, intrat în vigoare în 1817 în Modova, precum şi în Legiuirea 
Caragea (1818) dată de domnul Țării Româneşti (Plugaru, 2003). Ultimele două acte 
normative au fost abrogate odată cu intrarea în vigoare, începând cu 1 ianuarie 1865, 
a Codului civil român. Din 15 septembrie 1943, acest cod a intrat în vigoare şi în 
Transilvania. Realizând o analiză, identificăm similitudini între Codul civil român şi 
Codul civil francez (Codul lui Napoleon) care a stat la bază elaborării primului. 

Codul civil a fost abrogat în 1954, odată cu intrarea în vigoare a Codului familiei. 
În Codul familiei, după modelul Iustinian, erau reglementate două forme de adopţie: 
adopţia cu efecte restrânse, respectiv adopţia cu efecte depline. Capitolul III al Codului 
familiei, care face referire la adopţie, s-a menţinut în vigoare până în 1997, când a fost 
abrogat de OUG nr. 25/1997. În 1990, Legea nr. Il abrogă două articole şi aduce o 
serie de modificări. De asemenea Legea nr. 48 din 1991 pentru completarea şi 
modificarea unor dispoziţii legale privind înfierea, pe lângă modificările pe care le 
aduce Legii nr. 11/1990, înlocuieşte termenul de „înfiere” prin termenul de „adopţie”, 
termen utilizat şi în prezent. Cadrul legislativ formulat imediat după 1989 în domeniul 
protecţiei copilului, în general, şi în domeniul adopţiei în special a încurajat adopţia 
copiilor. Un număr însemnat de copii proveniţi în special din centrele de ocrotire au 
fost adoptați în perioada 1990-2001 la nivel internaţional. Deficienţele în sistemul de 
protecţie a copilului din acea perioadă şi dificultatea de urmărire internaţională a 
copiilor adoptați a făcut ca în 2001 să se instituie un moratoriu prin care se interzic 
adopţiile internaţionale. Acest moratoriu a fost prelungit succesiv până în 2004. 

Noul cadrul legislativ, intrat în vigoare la 1 ianuarie 2005, a restricţionat drastic 
adopţiile internaţionale, acestea putându-se realiza numai în cazul în care adoptatorul 
este bunicul copilului cu domiciliul în străinătate. Anterior anului 2001, mulţi specialişti 
au considerat că adopţiile internaţionale s-au realizat în detrimentul adopţiilor naţionale. 
Prin urmare, după instituirea moratoriului era de aşteptat ca numărul adopţiilor 
naţionale să înregistreze o creştere. Lipsa unei politici de stimulare a adopţiilor naţionale 
(de exemplu, stimularea adopţiei copiilor cu vârstă peste trei ani, a copiilor cu handicap) 
corelată cu schimbările impuse în domeniul protecţiei copilului de noul pachet legislativ 
(în special accentuarea reintegrării copilului în familia biologică şi acordarea dreptului 

părinţilor fireşti de a consimţi la adopţie, chiar şi în cazul în care sunt decăzuţi din 
drepturile părinteşti) determină menţinerea relativ constantă a numărului de adopţii 
naţionale (vezi figura 2). 


DI adopţii naţionale 
|] adopţii internaţionale 


1997 1998 1999 2000 2001 2002 2003 2004 2005 2006 2007 


Sursa : www.adoptiiromania.ro, accesat la 01.10.2008 


Figura 2. Numărul de adoptții naţionale şi internaționale în intervalul 1997-2007 


În paginile care urmează vom prezenta succint, din perspectivă juridică actuală, 
care sunt condiţiile pe care trebuie să le întrunească persoanele care doresc să adopte 
un copil în România, respectiv care sunt condiţiile prevăzute de lege pentru ca un copil 
să fie declarat adoptabil. 


3.2. Cine poate adopta un copil ? 


Potrivit legislaţiei în vigoare în ţara noastră, poate adopta orice persoană atestată de 
DGASPC în a cărei rază teritorială domiciliază adoptatorul sau familia adoptatoare. 
Obţinerea atestatului nu este necesară pentru adopţia unui copil de către soţul părintelui 
firesc sau adoptiv, respectiv în cazul adopţiei unei persoane majore de către persoana 
sau familia care a crescut-o în timpul minorităţii sale. 

Pentru a obţine atestatul, o persoană sau familie care doreşte să adopte trebuie să 
îndeplinească o serie de condiţii şi garanţii. Potrivit condiţiilor de vârstă, pot adopta 
persoanele care sunt cu cel puţin 18 ani mai în vârstă decât cel pe care doresc să îl 
adopte. Din motive temeinice, instanţa judecătorească poate încuviinţa adopţia chiar 
dacă diferenţa de vârstă dintre adoptat şi adoptatori este mai mică de 18 ani, dar în nici 
o situaţie mai puţin de 15 ani (Legea nr. 273/2004, articolul 9, alineatele 1, 2). 
Legislaţia nu prevede o limită maximă de vârstă până la care o persoană poate adopta. 

O altă categorie de condiţii sunt cele de sănătate. Pot adopta numai persoanele care 
au capacitate deplină de exerciţiu (Legea nr. 273/2004, articolul 9, alineatul 1). Prin 
urmare, persoanele cu boli psihice şi handicap mintal nu pot adopta (Legea nr. 273/ 
2004, articolul 8, alineatul 3). 

Alte condiţii prevăzute sunt cele materiale şi garanţiile morale. Evaluarea garanţiilor 
morale şi a condiţiilor materiale ale adoptatorului sau familiei adoptatoare se realizează 

pe baza solicitării lor de către direcţia de la domiciliul acestora şi trebuie să aibă în 
vedere : a) personalitatea, starea sănătăţii şi situaţia economică a adoptatorului sau 
familiei adoptatoare, viaţa familială, condiţiile de locuit, aptitudinea de educare a unui 
copil ; b) motivele pentru care adoptatorul sau familia adoptatoare doreşte să adopte ; 
c) motivele pentru care, în cazul în care numai unul dintre cei doi soţi solicită să adopte 
un copil, celălalt soţ nu se asociază la cerere ; d) impedimente de orice natură relevante 
pentru capacitatea de a adopta (articolul 19, alineatul 1). 


3.3. Declararea unui copil adoptabil 


Legea care reglementează în prezent adopţia copiilor în România este, aşa cum precizam 
anterior, Legea nr. 273/2004, intrată în vigoare la 1 ianuarie 2005. Această lege se află 
într-o legătură indisolubilă cu Legea nr. 272/2004 privind protecţia şi promovarea 
drepturilor copilului. 

Un element prezent ca fiind „de noutate” în domeniul adopţiei naţionale adus de 
legea în vigoare (Legea nr. 273/2004) este cel privitor la adopţie ca instituție de drept 
civil. În contrast, legislaţia anterioară aborda adopţia ca măsură de protecţie specială. 
Prin urmare, adopţia nu se mai adresează în mod automat tuturor copiilor care au 
nevoie de protecţie specială, ci doar copiilor pentru care o astfel de operaţiune juridică 
este potrivită nevoilor şi situaţiei lor particulare (ORA, 2006, p. 15). Astfel, adopţia 
este definită ca fiind operaţiunea juridică prin care se creează legătura de filiaţie între 
adoptator şi adoptat, precum şi legături de rudenie între adoptat şi rudele adoptatorului 
(articolul 1, Legea nr. 273/2004). Alături de tutelă şi formele de protecţie specială, 
adopţia este o măsură alternativă de protecţie (articolul 39, Legea nr. 272/2004). 
Totodată, adopţia trebuie analizată şi ca drept subiectiv recunoscut copilului (Bodoaşcă, 
2007, p. 117). Astfel, potrivit articolul 39, alineatul 1 din Legea nr. 272/2004, orice 
copil care este, temporar sau definitiv, lipsit de ocrotirea părinţior săi, care, în vederea 
protejării intereselor sale, nu poate fi lăsat în grija acestora are dreptul la protecție 
alternativă. Prin scopul său unic, de promovare a interesului superior al copilului, 
adopţia se constituie, totodată, într-o modalitate juridică de protecţie şi promovare a 
tuturor drepturilor recunoscute copilului (Bodoaşcă, 2007, p. 118). Drepturile copilului 
devin astfel prioritare, fiind luate în considerare înaintea solicitărilor şi nevoilor 
adoptatorilor. Astfel, se caută o familie pentru un copil şi nu un copil pentru o familie. 
De reţinut este însă faptul că nevoile adoptatorilor nu trebuie nici ele neglijate, dar 
importanţa lor nu va fi superioară importanţei nevoilor copilului. Astfel, procedura 
adopţiei nu debutează cu căutarea unui copil odată cu apariţia unei familii adoptatoare, 
ci începe odată cu declararea unui copil ca adoptabil. 

Un copil poate fi declarat adoptabil doar prin hotărâre judecătorească definitivă şi 
irevocabilă, hotărâre prin care se stabileşte deschiderea procedurii de adopţie internă. 
Anterior deschiderii procedurii, direcţia în a cărei rază teritorială se află copilul are 
obligaţia de a face toate demersurile pentru reintegrarea copilului în familia biologică 
sau, după caz, plasarea copilului în familia substitutivă. Planul individualizat de 
protecţie poate avea ca finalitate adopţia internă dacă demersurile pentru reintegrarea 
copilului în familia biologică sau lărgită au eşuat (articolul 22, alineatele 1-2, Legea 
nr. 273/2004). În acest caz este nevoie de consimţământul liber exprimat, în cunoştinţă 
de cauză, al părinţilor fireşti, chiar şi în condiţiile în care aceştia sunt decăzuţi din 

drepturile părinteşti. Rațiunea pentru care aceştia din urmă îşi păstrează dreptul de a 
consimţi la adopţie este justificat de caracterul provizoriu, reversibil, al măsurii 
decăderii din drepturile părinteşti şi, pe de altă parte, de caracterul permanent şi 
ireversibil pe care adopţia îl are asupra filiaţiei fireşti şi rudeniei în raport cu ceilalţi 
membri ai familiei extinse (ORA, 2006, p. 14). 

Instituţii juridice de protecţie a copilului. 
Adopţia 


1. Adopţia 


2. Protecţia alternativă a copilului 


1. Adopţia 


1.1. Noţiuni generale despre adopție 


1.1.1. Scurt istoric al reglementării adopției 


Instituţia adopţiei a fost reglementată de Codul Civil român din 1864 prin prisma 
interesului adoptatorului lipsit de copii, nepoți sau strănepoţi legitimi de a-şi crea o 
descendență fictivă. Cel adoptat, deşi era considerat un copil firesc al adoptatorului, 
rămânea mai departe supus puterii părinteşti a părinţilor fireşti şi îşi păstra legăturile 
de rudenie cu consangvinarii săi. Cu alte cuvinte, efectele adopţiei nu erau depline, 
deoarece legătura de filiaţie se stabilea numai între adoptat şi adoptator pe de o parte, 
iar pe de altă parte, adoptatorul nu rupea legăturile de rudenie cu familia de origine. 
De asemenea, adopţia producea efecte numai cu privire la numele de familie al 
adoptatului, obligaţia de întreţinere şi dreptul la moştenire. 

În ceea ce priveşte condiţiile de fond ale adopţiei, adoptatul putea să fie minor sau 
major, iar adoptatorul, întotdeauna persoană majoră, putea să fie căsătorit sau necă- 
sătorit, bărbat sau femeie, după cum şi soţii aveau dreptul să adopte!. Diferenţa de 
vârstă dintre adoptator şi adoptat trebuia să fie de cel puţin 18 ani. 

Considerată un contract solemn, cererea de adopţie era de competenţa instanţei de 
judecată, care verifica îndeplinirea condiţiilor de fond cu privire la adoptator şi adoptat, 
inclusiv condiţia ca adoptatorul să se bucure de o bună reputaţie şi să prezinte încredere 
pentru creşterea şi educarea copilului minor. Hotărârea judecătorească de adopţie era 
nemotivată şi irevocabilă. 

Dispoziţiile art. 309 şi art. 311-314 din Codul Civil referitoare la adopţie au fost 
modificate prin Decretul nr. 131/1949, consacrându-se regula că numai minorii pot fi 
adoptați şi numai dacă adopţia era în interesul acestora. Adopţia a fost permisă şi 
persoanelor care aveau copii, indiferent dacă erau fireşti sau adoptați. De asemenea, 
copilul adoptat era asimilat din punctul de vedere al statutului juridic cu copilul firesc 
al adoptatorului, astfel că adopţia determina încetarea legăturilor de filiaţie şi rudenie 
de sânge dintre adoptat şi familia de origine, el stabilindu-şi legăturile de rudenie cu 
toate rudele adoptatului. 

O nouă reglementare în domeniul adopţiei a fost introdusă prin Decretul nr. 182/ 
1951, sub denumirea „înfiere”, care producea efectele depline ale filiaţiei fireşti. 
Astfel, înfiatul şi descendenţii săi deveneau rude cu înfietorii şi cu toate rudele acestora, 
rupându-se orice legătură de rudenie între înfiat şi familia de origine?. Principalele 
condiţii de fond la înfiere erau următoarele : numai soţii puteau înfia, împreună sau 


1. Vezi C. Hamangiu, I. Rosetti-Bălănescu, Al. Băicoianu, Tratat de drept civil, vol. I, ediţie 
îngrijită de D. Rădescu, All, Bucureşti, 1996, pp. 327-333. 

2. Pentru o prezentare a evoluţiei legislative a adopţiei, vezi M. Mureşan, „Filiaţia din înfiere”, 
în A. lonaşcu, M. Mureşan, M.N. Costin, V. Ursa, Filiația şi ocrotirea minorilor, Dacia, 
Cluj-Napoca, 1980, pp. 95-98. 

concomitent ; putea fi înfiat numai copilul născut din părinţi necunoscuţi sau dacă 
părinţii acestuia au decedat, sunt dispăruţi ori l-au părăsit de mai mult de un an şi 
numai dacă înfiatul era în vârstă de până la 5 ani. 

Câţiva ani mai târziu, Codul Familiei” a reglementat instituţia adopţiei, denumită 
„înfiere”, sub cele două forme : înfierea cu efecte depline şi înfierea cu efecte restrânse. 
Scopul înfierii era acela ca, prin intermediul acestei instituţii de dreptul familiei, să se 
înlocuiască o altă instituţie de dreptul familiei, şi anume ocrotirea părintească, în 
situaţia în care copiii sunt lipsiţi de părinţi sau beneficiază de o ocrotire părintească 
necorespunzătoare intereselor minorilor (art. 66-85). 

Prin Decretul nr. 32/1954 de punere în aplicare a Codului Familiei s-au abrogat 
prevederile Codului Civil referitoare la adopţie şi ale Decretelor nr. 131/1949 şi 
nr. 182/1951, dispunându-se că toate adopţiile şi înfierile încuviinţate sub imperiul 
acestor reglementări să rămână valabile, însă efectele lor vor fi supuse Codului Familiei, 
astfel că fostelor adopţii li se aplică reglementările cu privire la înfierea cu efecte 
restrânse din Codul Familiei, iar fostelor înfieri realizate în baza Decretului nr. 182/ 
1951, reglementările de la înfierea cu efecte depline din Codul Familiei. De asemenea, 
s-a dat posibilitatea legală ca, la cererea persoanelor interesate, adopţiile încuviinţate 
anterior Codului Familiei să fie transformate în înfieri cu efecte depline de filiaţie 
firească. 

Supusă respectării principiului interesului celui care urmează să fie înfiat, înfierea 
reglementată de Codul Familiei“ era deschisă oricărei persoane majore, căsătorită sau 
nu, care îndeplinea condiţiile cerute de lege pentru a fi tutore$. Şi soţii puteau înfia 
împreună sau succesiv. Ca regulă generală, înfiatul era minor, iar prin excepţie şi 
persoana majoră putea fi înfiată de cel care o crescuse cât timp a fost minoră. Condiţia 
diferenţei de vârstă de cel puţin 18 ani între înfiat şi înfietor era menţinută. Dacă 
înfierea se încheia între un cetăţean român şi unul străin, se impunea încuviințarea 
prealabilă a preşedintelui ţării. Autoritatea tutelară de la domiciliul înfietorului 
încuviinţa cererea de adopţie, însă desfacerea şi desfiinţarea înfierii au rămas mai 
departe în competenţa instanţei judecătoreşti. 

În ceea ce priveşte desfacerea înfierii, posibilă numai în situaţii expres prevăzute de 
art. 80 din Codul Familiei (înfierea a fost încheiată fără consimţământul părinţilor 
fireşti ai înfiatului şi ulterior încuviinţării înfierii au intervenit cauze care impun 


3. Publicat în Buletinul oficial nr. 1, din 4 ianuarie 1954, Codul Familiei a intrat în vigoare la 
data de 1 februarie 1954. 

4. Pentru o analiză completă a instituţiei adopţiei în reglementarea Codului Familiei, Vezi 
I.Albu, I. Reghini, P.A. Szabo, Înfierea, Dacia, Cluj-Napoca, 1977; 1.P. Filipescu, Zratat 
de dreptul familiei, Editura Academiei, Bucureşti, 1989, pp. 384-415. 

5. Potrivit art. 117 din Codul Familiei, nu pot fi tutori: minorii sau persoanele puse sub 
interdicţie judecătorească ; persoanele decăzute din drepturile părinteşti sau declarate inca- 
pabile de a fi tutori; persoanele cărora li s-a restrâns exerciţiul unor drepturi politice sau 
civile, fie în temeiul legii, fie prin hotărâre judecătorească, precum şi persoanele cu rele 
purtări ; persoanele lipsite, potrivit legii speciale, de dreptul de a alege şi de a fi alese 
deputaţi ; persoanele care, exercitând o altă tutelă, au fost îndepărtate din aceasta ; persoanele 
care, din cauza intereselor potrivnice cu ale minorului, nu ar putea îndeplini sarcina tutelei. 

6. Decretul nr. 137 din 23 martie 1956, care impunea autorizaţia specială a preşedintelui 
statului roman, a fost abrogat prin dispoziţiile art. 13 din Legea nr. 11/1990 privind 
încuviințarea înfierii. 

desfacerea acesteia), acţiunea în justiţie aparţinea numai înfiatului, părinţilor fireşti ai 
acestuia, instituţiilor de ocrotire, autorităţii tutelare şi procurorului, înfietorii neavând 
în nici o situaţie calitate procesuală activă. 

Începând cu anul 1990, adopţia a fost supusă, sub aspectul dreptului material şi al 
celui procesual, unor modificări legislative impuse de reîntoarcerea la tradiţia juridică 
românească şi de ralierea României la convențiile internaţionale în materie, astfel încât 
se poate afirma că, în ultimele două decenii, nici o altă instituţie de dreptul familiei nu 
a cunoscut o asemenea efervescenţă legislativă ca instituţia adopţiei. 

Principalele modificări ale adopţiei au fost cuprinse în următoarele acte normative : 

* Legea nr. 11/1990 privind încuviințarea înfierii', care, fără a aduce modificări 
esenţiale adopţiei, aşa cum era ea consacrată în Codul Familiei, a reglementat în 
principal adopţia internaţionalăs, prevăzând expres actele necesare pentru reali- 
zarea adopţiei, procedura specială de judecată a cererii de adopţie, legea 
aplicabilă condiţiilor de fond cu privire la adoptator şi adoptat. Judecarea cererii 
de adopţie trecea în competenţa instanţelor judecătoreşti, respectiv judecătoria, 
dacă adopţia era internă, şi tribunalul, dacă adopţia era internaţională. Pentru a 
se asigura supravegherea şi sprijinirea acţiunilor de ocrotire a minorilor prin 
adopţie, realizându-se astfel şi cooperarea internaţională în domeniul adopţiei, 
s-a înfiinţat Comitetul Român pentru Adopţii, ca organ guvernamental. Cetăţenii 
străini şi cei români cu domiciliul sau reşedinţa în străinătate nu puteau adopta 
decât copiii aflaţi în evidenţa Comitetului Român pentru Adopţii şi care, în 
intervalul de cel puţin 6 luni de la luarea lor în evidenţă, nu au putut fi 
încredinţaţi sau adoptați în ţară. 

e Legea nr. 48/1991 pentru completarea şi modificarea unor dispoziţii legale 
privind înfierea?”. În temeiul art. III din această lege, termenul înfiere din Codul 
Familiei şi din orice alte acte normative s-a înlocuit cu adopție. 

* Legea nr. 65/1995", prin care s-au adus modificări şi completări unor dispoziţii 
referitoare la adopţia internaţională din cuprinsul Legii nr. 11/1990, dintre care 
cea mai importantă este cea privind interdicţia adopţiei internaţionale a copiilor. 

e Ordonanţa de Urgenţă a Guvernului nr. 25/1997 cu privire la regimul juridic al 
adopției!, care a adus următoarele modificări : 


= 


Publicată în Monitorul oficial al României, partea 1, nr. 95, din 1 august 1990. 

8. Vezi A. Iacovescu, „Noua reglementare privind încuviințarea înfierii”, în Dreptul, nr. 9-12/ 
1990, pp. 38-40. 

9. Publicată în Monitorul oficial al României, partea I, nr. 147, din 17 iulie 1991. În baza art.V 
din acest act normativ, Legea nr. 11/1990 a fost republicată în Monitorul oficial al României, 
partea I, nr. 159, din 26 iulie 1991, dându-se articolelor o nouă numerotare. Pentru o analiză 
a prevederilor acestei legi, vezi V. Stoica, M. Ronea, „Natura juridică şi procedura specifică 
a adopţiei”, în Dreptul, nr. 2/1993, p. 34. 

10. Publicată în Monitorul oficial al României, partea I, nr. 128, din 27 iunie 1995. În baza 
acestui act normativ, Legea nr. 11/1990 a fost republicată în Monitorul oficial al României, 
partea I, nr. 159, din 24 iulie 1995. 

11. Publicată în Monitorul oficial al României, partea I, nr. 120, din 12 iunie 1997. Ea a fost aprobată 

cu modificări prin Legea nr. 87/1998, publicată în Monitorul oficial al României, partea |, 

nr. 168, din 29 aprilie 1998. Pentru o analiză a prevederilor acestei legi, vezi I.P. Filipescu, 

- capitolul „Adopţia” din Codul Familiei şi Legea nr. 11/1990, aşa cum a fost 
republicată, cu toate modificările, în baza Legii nr. 65/1995, au fost abrogate 
expres (art. 27, alin.1); 

-  adopţia este considerată o măsură specială de protecţie a drepturilor copilului 
(art. 1, alin.1); 

- este consacrată o singură formă de adopţie, şi anume adopţia cu efecte 
depline sau cu efectele unei filiaţii fireşti. Astfel, din dispoziţiile alin. 2 şi 4 
ale art. 1 rezultă că adopţia stabileşte legătura de filiaţie dintre adoptator 
şi cel adoptat, precum şi rudenia dintre acesta din urmă şi toate rudele 
adoptatorului, în acelaşi timp, încetând filiaţia dintre copil şi părinţii lui 
naturali ; 

- scopul adopţiei este acela de a fi protejate interesele superioare ale copilului, 
rămânând ca, la finalul procedurii, judecătorul să aprecieze dacă cererea 
adoptatorului oferă garanţii materiale şi morale suficiente pentru realizarea 
acestui scop; 

- condiţiile de fond cu privire la adopţie, aşa cum au fost consacrate de Codul 
Familiei şi Legea nr. 11/1990, au fost menținute şi în această reglementare 
(art. 2, art. 4, art. 5, alin. 1); 

- condiţiile de fond cu privire la adoptator au fost şi ele, în principal, menținute 
(art. 5, art. 6, alin. 1), însă dovedirea faptului că persoana sau cuplul care 
doreşte să adopte prezintă condiţii materiale şi garanţii morale necesare 
asigurării dezvoltării armonioase a copilului se realizează prin atestatul 
eliberat de Comisia pentru Protecţia Copilului (art. 6); 

- consimţământul la adopţie se exprimă în formă autentică de toate persoanele 
prevăzute de lege, cu excepţia adoptatului care a împlinit vârsta de 10 ani şi 
pentru care, potrivit art. 18, alin. 4, se impune exprimarea consimţământului 
în faţa instanţei judecătoreşti. De asemenea, legiuitorul precizează data de la 
care ia naştere dreptul părinţilor de a-şi exprima consimţământul la adopţia 
copilului lor, precum şi condiţiile în care acest consimţământ devine irevocabil ; 

- în situaţia copilului declarat abandonat pe cale judecătorească, legiuitorul 
prevede că, pentru adopţia lui, nu mai este necesar consimţământul părinţilor 
fireşti, deoarece, prin hotărârea judecătorească de declarare a abandonului, 
pronunţată în condiţiile Legii nr. 47/ 199312, exerciţiul drepturilor părinteşti 
este delegat instituţiei de ocrotire sau persoanei în grija căreia se află 
minorul ; 

- legiuitorul a inclus în categoria interdicţiilor exprese acel impediment care 
rezultă din calitatea de soţi a adoptaţilor, considerat multă vreme de doctrină 
ca fiind un impediment virtual (art. 3, alin. 2); 


12. 


Adopția şi protecţia copilului aflat în dificultate, All, Bucureşti, 1997; E. Florian, „Unele 
consideraţii asupra noului regim al adopţiei”, în Dreptul, nr. 11/1998, p. 10; G. Lupşan, 
„Procedura adopţiei”, în Dreptul, nr. 4/1999, pp. 54-72; M. Avram, Filiația. Adopția 
națională şi internațională, All Beck, Bucureşti, 2001, pp. 89-257. 

Legea cu privire la declararea judecătorească a abandonului de copii a fost publicată în 
Monitorul oficial al României, partea |, nr. 153, din 8 iulie 1993 şi a fost abrogată prin 
art.75, alin. 4, lit. a, din Legea nr. 273/2004 cu privire la regimul juridic al adopţiei. 

procedura adopţiei cuprinde două etape, una administrativă şi una judiciară, 
scopul acestora fiind cel de a se verifica de către Comisia pentru Protecţia 
Copilului, Comitetul Român pentru Adopţii şi, în final, de către instanţa de 
judecată dacă minorul şi adoptatorul îndeplinesc condiţiile de fond prevăzute 
de lege şi dacă există vreun impediment la adopţia solicitată ; 

pentru ca adopţia să poată fi încuviinţată, este necesară încredințarea copilului 
adoptatorului sau adoptatorilor, după caz, pe o perioadă de minimum 3 luni, 
măsură dispusă de Comisia pentru Protecţia Copilului (art. 9); 

Comisia pentru Protecţia Copilului eliberează adoptatorului sau familiei 
adoptatoare avizul favorabil adopţiei minorului încredinţat (art. 9, alin. 6); 
în vederea obţinerii confirmării adopţiei, cererea adoptatorului sau a familiei 
adoptive se transmite, prin intermediul serviciului public specializat sau al 
organismului privat autorizat, Comitetului Român pentru Adopţii. Cererea 
este însoţită de înscrisurile enumerate la art. 6, alin. 3, art. 7, art. Il, alin. 3, 
art. 12, alin. 5, precum şi de o copie certificată conform cu originalul de pe 
hotărârea de încredințare ; 

toate aceste înscrisuri, precum şi cererea persoanei sau cuplului care doreşte 
să adopte un minor se transmit de serviciul public specializat sau organismul 
privat autorizat, după obţinerea confirmării Comitetului Român pentru 
Adopţii, instanţei de judecată competente (art. 14) ; 

competenţa materială a instanţei judecătoreşti a fost menţinută, în schimb, 
competenţa teritorială aparţine tribunalului în raza căruia se găseşte domi- 
ciliul copilului (art. 16, alin. 1). Dacă nu se poate determina competenţa 
teritorială a instanţei judecătoreşti, Tribunalul Municipiului Bucureşti încu- 
viinţează adopţia solicitată ; 

cererea de încuviinţare a adopţiei se judecă în Camera de Consiliu de către 
judecători desemnaţi de ministrul Justiţiei (art. 18, alin. 1); 

judecarea cererii se face cu citarea Comisiei pentru Protecţia Copilului 
care îl reprezintă pe adoptat, a adoptatorului sau a adoptatorilor şi a 
Comitetului Român pentru Adopţii. Participarea procurorului este obli- 
gatorie ; 

ancheta psihosocială a copilului se prezintă, la cererea instanţei judecătoreşti, 
de Comisia pentru Protecţia Copilului care a avizat favorabil adopţia (art. 18, 
alin. 5); 

în cazul adopţiei internaţionale, pe baza hotărârii judecătoreşti irevocabile, 
Comitetul Român pentru Adopţii eliberează un certificat care atestă că adopţia 
încuviinţată este conformă cu normele impuse de Convenţia asupra protecţiei 
copiilor şi cooperării în materia adopţiei internaţionale, încheiată la Haga la 
29 mai 1993 (art. 20); 

desfacerea adopţiei poate fi solicitată numai de copilul care a împlinit vârsta 
de 10 ani şi de Comisia pentru Protecţia Copilului de la domiciliul adopta- 
tului ; 

în ceea ce priveşte adopţia internaţională, dispoziţiile acestui act normativ se 
corelează cu cele ale Legii nr. 105/1993 cu privire la reglementarea rapor- 
turilor de drept internaţional. De remarcat este faptul că, şi de data aceasta, 

legiuitorul român a acordat prioritate adopţiei naţionale, în ipoteza în care o 

familie de cetăţeni români şi una de cetăţeni străini solicită să adopte acelaşi 
- 13 

minor”. 


Prin acest act normativ s-a urmărit, pe de o parte, alinierea legislaţiei interne la cea 
internaţională în domeniu, iar pe de altă parte, rezolvarea situaţiei copiilor institu- 
ţionalizaţi, însă practica a dovedit că legea nu cuprindea garanţii suficiente pentru ca 
adopţia, în mod special cea internaţională, să se facă punându-se pe primul loc interesul 
copilului cetăţean român, transformând România într-o „piaţă” a adopţiilor interna- 
ționale. Această situaţie a determinat suspendarea tuturor procedurilor de adopție 
internaţională pe o perioadă de 12 luni!*. Ulterior, acest termen a fost prelungit prin 
acte normative succesive până la data de 1 iunie 2003, iar apoi, prin Legea nr. 233/ 
2003, prin care a fost aprobată Ordonanţa de Urgenţă a Guvernului nr. 7/200315, s-a 
prevăzut că adopţiile internaţionale se suspendă până la data intrării în vigoare a noilor 
reglementări privind regimul juridic al adopţiilor, respectiv până la data de 1 ianuarie 
2005. 

Impusă ca o condiţie a aderării României la Uniunea Europeană, legislaţia în 
domeniul ocrotirii drepturilor a suferit importante modificări prin adoptarea unui 
pachet legislativ având ca piloni trei acte normative!: Legea nr. 272/2004 privind 
protecţia şi promovarea drepturilor copilului, Legea nr. 273/2004 privind regimul 
juridic al adopţiei şi Legea nr. 274/2004 privind înfiinţarea, organizarea şi funcţionarea 
Oficiului Român pentru Adopţii. 


1.1.2. Reglementarea actuală a adopției 


Începând cu data de 7 ianuarie 2005, a intrat în vigoare Legea nr. 273/2004 privind 
regimul juridic al adopţiei!”, care a abrogat atât Ordonanţa de Urgenţă a Guvernului nr. 
25/1997 cu privire la regimul juridic al adopţiei, cu modificările şi completările 
ulterioare, cât şi orice alte dispoziţii contrare. 

În vederea aplicării prevederilor acestei legi, au fost adoptate o serie de acte 
normative care au intrat în vigoare la aceeaşi dată, 1 ianuarie 2005, dintre care le 
enumerăm pe cele la care vom face referire în acest studiu: Hotărârea de Guvern 


13. Vezi G. Lupşan, „Instituţii juridice în domeniul protecţiei şi promovării drepturilor 
copilului”, în G. Neamţu (coord.), Tratat de asistență socială, Editura Polirom, laşi, 
2003, pp. 723-793. 

14. Ordonanţa de Urgenţă a Guvernului nr. 121/2001, publicată în Monitorul oficial al României, 
partea I, nr. 633, din 9 octombrie. 

15. Publicată în Monitorul oficial al României, partea I, nr. 13, din 28 februarie 2003. 

16. Toate aceste trei legi au fost publicate în Monitorului oficial al României, nr. 557, din 
23 iunie 2004. 

17. Pentru un studiu aprofundat, pertinent şi actualizat al acestei legi, vezi M. Avram, „Noul 
regim al adopţiei în cadrul Legii nr. 273/2004”, în Curierul judiciar, nr. 2/2005, pp. 67 
passim ; D. Lupaşcu, „Aspecte teoretice şi de practică privind adopţia, cu referire specială 
la Legea nr. 273/2004”, în Dreptul, nr. 12/2004 ; I.P. Filipescu, A.I. Filipescu, Adopția. 
Protecţia şi promovarea drepturilor copilului, Editura Universul Juridic, Bucureşti, 2005 ; 
T. Bodoaşcă, Legislația adopțiilor. Comentarii şi explicații, Editura C.H. Beck, Bucureşti, 
2006. 

nr. 1435/200418, prin care au fost aprobate Normele metodologice pentru punerea în 
aplicare a noii legi a adopţiei, Ordinul Secretarului de Stat al Autorităţii Naţionale 
pentru Protecţia Copilului şi Adopţie nr. 45/2004 pentru aprobarea standardelor minime 
obligatorii privind procedura adopţiei interne!”, Hotărârea de Guvern nr. 1442/2004 
privind serviciile şi activităţile ce pot fi desfăşurate de către organismele private 
române în cadrul adopţiei interne”, Hotărârea de Guvern nr. 1441/2004 cu privire la 
autorizarea organizaţiilor private străine de a desfăşura activităţi în domeniul adopţiei 
internaţionale”. 

Prin Decizia Curţii Constituționale nr. 369/2008 din 20 martie 20082 au fost 
declarate neconstituţionale prevederile art. 35, alin. 2, lit. I, teza întâi şi ale art. 63, 
alin. 3 şi 4 din Lege. 

Criticile Curţii Constituţionale au vizat faptul că, din analiza prevederilor art. 35, 
alin. 2, lit. I, teza întâi, rezultă că soluționarea cererii de încuviințare a adopției se 
face fără să se prevadă exprimarea consimţământului părinţilor fireşti în faţa instanţei 
de judecată în această etapă, ci numai pe baza documentelor care atestă exprimarea 
acestui consimţământ în faza de deschidere a procedurii de adopţie internă. Totodată, 
a fost considerat neconstituţional faptul că, potrivit art. 63, alin. 3, părinţii fireşti nu 
sunt părţi în procedura de încuviinţare a adopţiei, judecarea cererilor de încuviinţare a 
acesteia făcându-se fără citarea lor. 

Orice decizie a Curţii Constituţionale, publicată în Monitorul oficial al României, 
prin care se admite excepţia de neconstituţionalitate a unor dispoziţii legale produce 
următoarele efecte? : 

- pe o perioadă de 45 de zile, dispoziţiile declarate neconstituţionale sunt suspen- 
date de drept, după care îşi încetează efectele juridice, conform art. 147, alin. 1 
din Constituţia României ; 

- în termen de 45 de zile de la publicarea deciziei, Parlamentul sau Guvernul, 
după caz, are obligaţia de a pune de acord dispoziţiile neconstituţionale cu 
prevederile Constituţiei, în caz contrar, aceste dispoziţii îşi încetează aplica- 
bilitatea ; 

- instanţele judecătoreşti şi orice autoritate publică au obligaţia de a respecta 
decizia Curţii Constituţionale, în sensul de a nu aplica dispoziţiile constatate ca 
fiind neconstituţionale pe perioada de 45 de zile de la publicarea deciziei, 
deoarece aplicarea lor se suspendă de drept. 


Astfel, având în vedere Decizia Curţii Constituţionale nr. 369/2008 şi luând în 
considerare faptul că încetarea aplicării dispoziţiilor speciale prevăzute în art. 63, 
alin. 3 şi 4 din Legea nr. 273/2004 cu privire la citarea separată a părinţilor fireşti în 
procedura de deschidere a adopţiei şi, respectiv, a viitorilor adoptatori în procedurile 


18. Publicată în Monitorul oficial al României, partea I, nr. 868, din 23 septembrie 2004. 

19. Publicată în Monitorul oficial al României, partea I, nr. 306, din 7 aprilie 2004. 

20. Publicată în Monitorul oficial al României, partea I, nr. 873, din 2 septembrie 2004. 

21. Publicată în Monitorul oficial al României, partea I, nr. 873, din 2 septembrie 2004. 

22. Publicată în Monitorul oficial al României, partea I, nr. 238, din 27 martie 2008. Conţinutul 
acestei decizii este prezentat în secţiunea rezervată condiţiei de fond la adopţie cu privire la 
consimţământ. 

23. Vezi B.S. Guţan, Excepţia de neconstituționalitate, Editura All Beck, Bucureşti, p. 213. 

de încredințare în vederea adopţiei şi de încuviinţare a adopţiei este de natură să 
afecteze interesul superior al copilului şi dreptul celor două categorii de părți la 
ocrotirea vieţii private şi a datelor cu caracter personal”*, putând conduce totodată la 
încălcarea art. 20 din Convenţia europeană în materia adopţiei de copii, încheiată la 
Strasbourg, la care România a aderat prin Legea nr. 15/1993%, se impunea adoptarea 
de urgenţă a unei reglementări care să asigure continuitatea desfăşurării procedurilor 
de adopţie, cu asigurarea tuturor garanţiilor, inclusiv a celor procedurale, pentru 
respectarea interesului copilului şi a dreptului la viaţă intimă, familială şi privată, 
precum şi pentru respectarea principiului confidențialității în ceea ce priveşte protecţia 
datelor cu caracter personal ale adoptatorului sau familiei adoptatoare şi ale părinţilor 
fireşti. 

De asemenea, în practică, s-a dovedit ca nefiind complet acoperită din punctul de 
vedere al reglementării situaţia în care consimţământul la adopţie este dat doar de către 
un părinte, datorită faptului că celălalt părinte este necunoscut, declarat mort sau 
dispărut, pus sub interdicţie, iar ulterior, pe parcursul procedurii de adopţie, această 
cauză încetează. 

Având în vedere aceste argumente”, la data de 3 septembrie 2008 a fost adoptată 
Ordonanţa de Urgență a Guvernului nr. 102/2008 pentru modificarea şi completarea 
Legii nr. 273/2004 privind regimul juridic al adoptiei”, din care prezentăm cele mai 
importante reglementări : 

— consacrarea unui nou principiu, alături de celelalte cinci enumerate în art. 2, 
care să guverneze procedura adopţiei, şi anume principiul confidențialității în 
ceea ce priveşte datele de identificare ale adoptatorului sau, după caz, ale 
familiei adoptatoare, precum şi în ceea ce priveşte identitatea părinţilor fireşti ; 

- în cazul adopţiei copilului de către soţul părintelui său, consimţământul părintelui 
firesc se dă în faţa instanţei judecătoreşti odată cu soluţionarea cererii de 
încuviinţare a adopţiei, şi nu prin înscris notarial, aşa cum este prevăzut în 
art. 15 din Lege. De asemenea, în acest moment procesual, instanţa de judecată 
solicită Direcţiei raportul de consiliere şi informare care confirmă îndeplinirea 
obligaţiei prevăzute la art. 14 din Lege; 

- în dispozitivul hotărârii judecătoreşti de admitere a cererii de deschidere a 
procedurii de adopţie internă se va menţiona constatarea existenţei consimţă- 
mântului ambilor părinţi, a unui singur părinte, a tutorelui sau, după caz, a 
trecerii peste refuzul abuziv de a consimţi la adopţia copilului, în condiţiile 
art. 13 din Lege; 

- dreptul părintelui de a formula o cerere de revizuire până la data pronunțării 
hotărârii de încuviinţare a adopţiei, dacă ulterior rămânerii irevocabile a hotărârii 
judecătoreşti de deschidere a procedurii adopţiei a dispărut cauza potrivit căreia 
s-a aflat în imposibilitatea de a-şi exprima consimţământul în etapa deschiderii 
procedurii de adopţie internă, potrivit art. 12, alin. (3) din Lege; 


24. În practica instanţelor judecătoreşti, prin aplicarea normelor procedurale de drept comun, 
părinţii fireşti şi adoptatorii erau citați în acelaşi dosar, ceea ce conducea la cunoaşterea 
reciprocă a identităţii lor, precum şi a unor date de natură strict personală. 

25. Publicată în Monitorul oficial al României, partea I, nr. 67, din 31 martie 1993. 

26. Vezi nota de fundamentare a Ordonanţei de Urgenţă a Guvernului nr. 102/2008. 

27. Publicată în Monitorul oficial al României, partea |, nr. 639, din 5 septembrie 2008. 

— norme procedurale privind judecarea cererii de revizuire a hotărârii judecătoreşti 
de deschidere a procedurii de adopţie internă ; 

- efectele hotărârii judecătoreşti de admitere a cererii de revizuire ; 

- posibilitatea ca instanţa de judecată să solicite din nou, la judecarea cererii de 
încuviinţare a adopţiei, consimţământul la adopţie al părinţilor fireşti, dacă 
există indicii că după data la care consimţământul a devenit irevocabil au 
intervenit elemente noi, de natură să determine revenirea asupra consimţământu- 
lui iniţial ; 

— citarea părinţilor fireşti în faţa instanţei pentru soluţionarea cererii de încuviinţare 
a adopţiei se face în condiţii de confidenţialitate, prin invitaţie adresată acestora, 
în Camera de Consiliu, fără a se indica date cu privire la dosar sau alte date care 
ar permite în orice fel divulgarea identităţii sau a altor informaţii referitoare la 
persoana sau familia adoptatoare. 


De asemenea, în materia adopţiei interne şi a celei internaţionale mai sunt aplicabile 
dispoziţiile Legii nr. 272/2004 privind protecţia şi promovarea drepturilor copilului, 
ale Legii nr. 105/1992 privind reglementarea raporturilor de drept internaţional privată 
şi ale Legii nr. 119/1996 cu privire la actele de stare civilă”. 

În ceea ce priveşte convențiile internaţionale în materia adopției, sunt incidente 
dispoziţiile următoarelor convenţii: Convenţia cu privire la drepturile copilului, 
adoptată de Adunarea Generală a ONU la New York la 20 noiembrie 1980 şi ratificată 
de România prin Legea nr. 18/1990%; Convenţia europeană în materia adopţiei de 
copii, încheiată la Strasbourg la 24 aprilie 1967 şi la care România a aderat prin Legea 
nr. 15/1993; Convenţia asupra protecţiei copiilor şi cooperării în materia adopţiei 
internaţionale, încheiată la Haga la 29 mai 1993 şi ratificată de România prin Legea nr. 
84/1994%1. 


1.1.3. Terminologie 


Noţiunea de adopție este folosită în legislaţie, doctrină”? şi practica judecătorească în 


mai multe accepţiuni. În ceea ce ne priveşte, considerăm că adopţia prezintă cinci 
accepţiuni. 

1) Accepţiunea adopţiei ca fiind o operațiune juridică, prin care se creează legătura 
de filiaţie între adoptator şi adoptat, precum şi legături de rudenie între adoptator şi 


28. Publicată în Monitorul oficial al României, partea I, nr. 245, din 1 octombrie 1992. 

29. Publicată în Monitorul oficial al României, partea I, nr. 282, din 11 noiembrie 1996. 

30. Publicată în Monitorul oficial al României, partea I, nr. 109, din 28 septembrie 1990 şi 
republicată în nr. 314, din 13 iunie 2001, ca urmare a constatării în conţinutul convenției a 
unor diferenţe de traducere din limba engleză în limba română. 

31. Publicată în Monitorul oficial al României, partea I, nr. 298, din 21 octombrie 1994. 

32. Vezi Al. Bacaci, V. Dumitrache, C. Hageanu, Dreptul familiei, ed. a IV-a, Editura All 
Beck, Bucureşti, 2005, p. 218; I.P. Filipescu, A.I. Filipescu, Tratat de dreptul familiei, 
ed. a VIII-a, Editura Universul Juridic, Bucureşti, 2006, p. 421; E. Florian, Protecția 
drepturilor copilului, ed. a II-a, Editura C.H. Beck, Bucureşti, 2007, p. 154. Alţi autori 
consideră că adopţia poate fi analizată şi ca drept subiectiv recunoscut copilului lipsit 
temporar sau permanent de ocrotirea părinţilor săi. Vezi în acest sens T. Bodoaşcă, 
Dreptul familiei, Editura All Beck, Bucureşti, 2005, pp. 447-448. 

rudele adoptatorului, a fost folosită pentru prima dată de legiuitor în conţinutul art. 1 
din Lege”. Legiuitorul reia o mai veche idee din doctrină, conform căreia adopţia, 
având o natură juridică specială şi complexă, reprezintă „o operaţiune juridică realizată 
prin juxtapunerea unor acte juridice unilaterale care dau naştere raporturilor de rudenie 
civilă în condiţiile legii şi între persoanele prevăzute de lege”**. 

2) Ca act juridic, noţiunea de adopție desemnează manifestarea consimţământului 
persoanelor expres prevăzute de lege, prin care ia naştere în principal raportul de 
filiaţie dintre adoptat şi adoptator (de exemplu, art. Il din Lege). 

3) Având în vedere efectele personale nepatrimoniale şi cele patrimoniale pe care 
le produce hotărârea judecătorească prin care s-a încuviinţat actul juridic de adopţie, 
noţiunea de adopție are şi accepțiunea de situație juridică, aşa cum rezultă, de exemplu, 
din conţinutul art. 56, alin. 1 din Lege. 

4) Ca instituție juridică, adopţia reprezintă totalitatea normelor juridice care regle- 
mentează condiţiile de fond şi de formă pentru încheierea şi încuviințarea adopţiei, 
efectele juridice pe care le produce hotărârea judecătorească de încuviinţare a adopţiei, 
precum şi încetarea adopţiei. 

5) În fine, aşa cum rezultă din art. 39, alin. 1 din Legea nr. 272/2004 privind 
protecţia şi promovarea drepturilor copilului, adopţia este, alături de tutelă, de măsurile 
de protecţie speciale (plasament, plasament în regim de urgenţă şi supraveghere spe- 
cializată), una dintre măsurile de protecţie alternativă a copilului, reglementate de 
legiuitor pentru a suplini ocrotirea părintească. 

De asemenea, ca şi în cazul Ordonanţei de Urgenţă a Guvernului nr. 25/1997, care 
făcea distincţie între adopţia naţională şi adopţia internaţională, consacrând caracterul 
subsidiar al acesteia din urmă (art. 12, alin. 3-5), actuala reglementare a adopţiei 
menţine această distincţie, cu anumite particularităţi, dintre care cea mai importantă 
este cea prevăzută de art. 45 din Lege, potrivit căruia adopţia internaţională a copilului 
cu domiciliul în România poate fi încuviinţată numai în situaţia în care adoptatorul sau 
unul dintre soţii din familia adoptatoare ce domiciliază în străinătate este rudă până în 
gradul al III-lea cu copilul pentru care a fost încuviinţată deschiderea procedurii de 
adopţie internă. 

Plecând de la dispoziţiile art. 3, lit. c şi d şi art. 47-48 din Lege, raportat la art. 30-33 
din Legea nr. 105/1992 privind reglementarea raporturilor de drept internaţional privat, 
rezultă că adopția este internă atunci când atât adoptatorul sau familia adoptatoare, cât 
şi adoptatul au domiciliul în România şi este internațională atunci când fie domiciliul 
adoptatorului sau adoptatorilor este în străinătate, iar adoptatul are domiciliul în 
România, adopţia presupunând şi deplasarea copilului cetăţean român în străinătate, fie 
domiciliul acestora este în România, iar adoptatul are domiciliul în străinătate. Astfel, 
elementul care califică o adopţie ca fiind internă sau internaţională nu este cetăţenia 
adoptatorului sau adoptatorilor, ci în primul rând domiciliul. 

Adopţia este națională dacă se încuviinţează de către instanţa judecătorească 
română, în condiţiile în care adoptatorul şi adoptatul, chiar cu cetăţenii diferite, au 
domiciliul pe teritoriul României (de exemplu, un cetăţean român cu domiciliul în 


33. În continuare, orice referire la Legea nr. 273/2004 se va face, brevitatis causa, prin utilizarea 
prescurtării „Lege”. 
34. Vezi V. Stoica, M. Ronea, op. ciz., p. 31. 

România adoptă un copil român cu domiciliul în România sau o familie de cetăţeni 
francezi cu domiciliul în România adoptă un copil român cu domiciliul în România). 

Adopţia este internaţională“ atunci când intervin unul sau mai multe elemente de 
extraneitate, precum cetăţenia, domiciliul adoptatorului sau al adoptatului, locul încuviin- 
ţării adopţiei (de exemplu, un cetăţean român cu domiciliul în străinătate adoptă un 
copil român cu domiciliul în România, o familie de cetăţeni francezi cu domiciliul în 
Franţa adoptă un copil român cu domiciliul în România). 


1.1.4. Formele adopției 


Sub reglementarea Codului Familiei, adopţia a cunoscut două forme : adopţia cu efecte 
depline şi cea cu efecte restrânse“, supuse îndeplinirii aceloraşi condiţii de încuviin- 
ţare, deosebirea esenţială dintre ele fiind întinderea efectelor filiaţiei şi ale rudeniei. 

Adopția cu efecte depline dă naştere raporturilor de rudenie între adoptat şi descen- 
denţii săi pe de o parte şi adoptator şi rudele acestuia pe de altă parte, încetând în 
acelaşi timp rudenia firească a adoptatului şi descendenților săi faţă de părinţii săi 
fireşti şi toate rudele acestora (art. 79 din Codul Familiei, text abrogat). Această formă 
de adopţie permite integrarea totală a copilului adoptat în noua familie, situaţia juridică 
a celui adoptat fiind identică cu cea a copilului firesc al adoptatorului sau adoptatorilor. 

Adopția cu efecte restrânse determină stabilirea raporturilor de rudenie între 
adoptat şi descendenţii săi pe de o parte şi adoptator pe de altă parte, cu menţinerea 
legăturilor de rudenie între adoptat şi descendenţii săi şi părinţii săi fireşti şi rudele 
acestora (art. 67-78 din Codul Familiei, text abrogat). 

Aşa cum am mai arătat, Ordonanţa de Urgenţă a Guvernului nr. 25/1997 a eliminat 
forma adopţiei cu efecte restrânse, iar actuala lege în materia adopţiei a menţinut 
această situaţie, astfel încât şi în prezent prin adopţie se înţelege numai forma adopţiei 
cu efecte depline. Bineînţeles, adopţiile cu efecte restrânse încuviinţate sub imperiul 
vechii reglementări, cea a Codului Familiei, au rămas mai departe să-şi producă 
efectele juridice. 

Referindu-ne la convențiile internaţionale din materia adopţiei, observăm că art. 10 
din Convenţia europeană în materia adopţiei de copii, încheiată la Strasbourg la 
24 aprilie 1967, prevede că, prin adopţie, adoptatorul dobândeşte, cu privire la copilul 
adoptat, drepturile şi îndatoririle de orice natură ale unui părinte firesc faţă de copilul 


35. În legătură cu adopţia internaţională, vezi I.P. Filipescu, A.I. Filipescu, Tratat de drept 
internațional privat, Editura Universul Juridic, Bucureşti, 2007, pp. 410-411; I. Chelaru, 
Gh. Gheorghiu, Drept internațional privat, Editura C.H. Beck, Bucureşti, 2007, pp. 252-255 ; 
O. Ungureanu, C. Jugastru, A. Circa, Manual de drept internațional privat, Editura 
Hamangiu, Bucureşti, 2008, pp. 228-231; T. Bodoaşcă, Legislația adopțiilor..., ed. cit., 
pp. 165 passim. 

36. În funcţie de consacrarea felurilor adopţiei, statele europene se clasifică în două grupe: 
prima grupă include state ca Franţa, Belgia, Italia, Spania, Portugalia şi Germania, care 
consacră un sistem dualist, şi a doua grupă state, ca Marea Britanie, Olanda, Elveţia şi 
Austria, unde nu se cunoaşte decât adopţia cu efecte depline. De asemenea, în unele sisteme 
de drept se face distincţie între adopţia unui minor şi a unui major. Astfel, în Germania, 
Spania şi Italia, minorul poate fi adoptat numai cu efecte depline, iar majorul numai cu 
efecte restrânse. 


INSTITUȚII JURIDICE DE PROTECȚIE A COPILULUI. ADOPŢIA 801 


său legitim, încetând să mai existe drepturile şi îndatoririle de aceeaşi natură între 
adoptat şi părinţii săi fireşti sau orice altă persoană. În ceea ce priveşte Convenţia 
asupra protecţiei copiilor şi cooperării în materia adopţiei internaţionale, încheiată la 
Haga la 29 mai 1993, prin art. 26 şi 27, aceasta menţionează ambele forme de adopţie. 


1.1.5. Definiţia adopției 


În lipsa unei definiţii legale, elaborarea unei definiţii a adopţiei a reprezentat întotdeauna 
o misiune dificilă pentru autorii de specialitate, deoarece, pe de o parte, instituţia 
adopţiei a avut şi are o complexă natură juridică, iar pe de altă parte, adopţia reprezintă 
o unitate indisolubilă între actul juridic al adopţiei şi efectele sale“. 

Pentru prima dată, în actuala reglementare a adopţiei, legiuitorul oferă o definiţie 
a acesteia în cuprinsul art. 1 din Lege, în următoarea formulare: „Adopţia este 
operaţiunea juridică prin care se creează legătura de filiaţie între adoptator şi adoptat, 
precum şi legături de rudenie între adoptat şi rudele adoptatorului”. 

Plecând de la această definiţie legală care surprinde adopţia numai parţial, prin 
prisma unor efecte juridice, în literatura de specialitate recentă s-au exprimat mai 
multe definiţii ale adopţiei, dintre care am reţinut următoarele : 

e  Adopţia este operaţiunea juridică prin care, la iniţiativa şi cu consimţământul 
persoanelor implicate, având încuviințarea instanţei, ia naştere rudenia civilă 
dintre adoptat şi descendenţii săi, pe de o parte, şi adoptator (adoptatori) şi 
rudele acestora, pe de altă parte, concomitent cu stingerea rudeniei fireşti care 
lega adoptatul şi descendenţii săi de părinţii fireşti ai adoptatului şi de rudele 
acestora. 

e  Adopţia este actul juridic în temeiul căruia se stabilesc raporturi de rudenie între 
adoptat şi descendenţii săi, pe de o parte, şi adoptator ori adoptatori şi rudele 
acestuia, pe de altă parte, asemănătoare celor care există în cazul rudeniei 
fireşti”. 

e  Adopţia este un act juridic sui-generis, esențialmente civil şi solemn, în care se 
regăsesc corespunzător elemente ale actului juridic administrativ şi judiciar, în 
temeiul căruia încetează legătura de filiaţie naturală dintre copil şi părinţii lui 
fireşti şi se stabileşte legătura de filiaţie civilă între acesta şi adoptator sau soţii 
adoptatori, precum şi legătura de rudenie civilă între adoptat şi adoptatori”. 


În ceea ce ne priveşte, considerăm că adopţia este un act juridic complex de dreptul 
familiei prin care, în baza hotărârii judecătoreşti, se stabileşte atât filiaţia între adoptat 
şi adoptator, cât şi rudenia între adoptat şi descendenţii săi, pe de o parte, şi adoptator 
şi rudele acestuia, pe de altă parte, cu încetarea legăturilor de filiaţie firească şi rudenie 
firească pentru adoptat. 


37. M. Mureşan, op. cif., p. 99. 

38. E. Florian, op. ciz., p. 154. 

39. Al. Bacaci er al., op. cit., p. 218; D. Lupaşcu, Dreptul familiei, ed. a Il-a, Editura 
Universul Juridic, Bucureşti, 2007, p. 225. 

40. T. Bodoaşcă, Dreptul familiei... ed. cit., p. 447. 

1.2. Natura juridică a adoptției 


Indiferent de perioada legislativă, natura juridică a adopţiei a reprezentat un obiect de 
dispută doctrinară. Astfel, sub Codul Familiei şi anterior intrării în vigoare a Legii 
nr. 11/1990, când adopţia era de competenţa autorităţii tutelare, s-au exprimat 
următoarele opinii în legătură cu natura juridică a adopţiei: 

-  adopţia este un act juridic de drept administrativ, fiindcă ceea ce conferă valoare 
juridică pentru consimţământul exprimat la adopţie este numai decizia de 
încuviinţare a adopţiei emisă de autoritatea tutelară“! ; 

-  adopţia este un act juridic complex, pentru că decizia autorităţii tutelare desă- 
vârşeşte actul de drept al familiei realizat prin exprimarea consimţământului 
persoanelor indicate de lege” ; 

-  adopţia este un act de dreptul familiei al cărui conţinut este determinat de 
consimţământul exprimat de anumite persoane prevăzute de lege şi faţă de care 
decizia de încuviinţare a adopţiei apare doar ca o condiţie de eficacitate“. 

Sub dispoziţiile Ordonanţei de Urgenţă a Guvernului nr. 25/1997, în literatura 

juridică au fost susţinute următoarele opinii în legătură cu natura juridică a adopţiei : 

-  adopţia este un act juridic complex, deoarece ea nu se poate încheia decât prin 
îndeplinirea celor trei categorii de acte juridice, de dreptul familiei, de drept 
administrativ şi de drept procesual civil, fiecare reprezentând un element esenţial 
al adopţiei“ ; 

- după cum familia firească este rezultatul consimţământului viitorilor soţi, cuprins 
în actul juridic al căsătoriei“5, familia adoptivă are şi ea la bază consimţământul 
persoanelor indicate de lege, ceea ce determină calificarea adopţiei ca act de 
dreptul familiei. În justificarea opiniei sale, autorul arată că încuviințarea sau 
autorizarea unor acte juridice de drept civil, comercial sau de dreptul familiei, 
prin decizii ale unor autorităţi administrative sau prin hotărâri judecătoreşti, nu 
este de natură să schimbe caracterul acestor acte“. Deşi adopţia este încuviinţată 
de instanţa judecătorească după ce aceasta îşi exercită atribuţiile de control al 


41. Vezi E. Puşcariu, notă la dec. civ. nr. 6648/1957 a fostului Tribunal Regional Craiova, în 
L.P. nr. 11/1958, p. 105. 

42. Vezi T.R. Popescu, Dreptul familiei. Tratat, vol. II, Editura Didactică şi Pedagogică, 
Bucureşti, 1960, p. 133; T.$., dec. de îndrumare nr. 2/1967, în C.D., 1967, p. 31. 

43.1. Rucăreanu, „Înfierea”, în E.A. Barasch, A. Tonaşcu, P. Anca, V. Economu, I. Nestor, 
I. Rucăreanu, S. Zilberstein, Rudenia în dreptul RSR, Editura Academiei, Bucureşti, 1966, 
pp. 200-201 ; I. Albu, Dreptul familiei, Editura Didactică şi Pedagogică, Bucureşti, 1975, 
pp. 267-268. 

44.1.P. Filipescu, Adopţia şi protecția copilului aflat în dificultate, Editura ALL, Bucureşti, 
1998, p. 43. 

45. Al. Bacaci er al., op. cit., p. 175. 

46. În cadrul procedurii necontencioase, instanţa judecătorească este uneori chemată să participe 
la elaborarea sau perfectarea unor acte sau operaţiuni juridice cu caracter privat, cum ar fi, 
de exemplu, încuviințarea adopţiei, deschiderea unui testament olograf sau mistic (art. 892 
din Codul Civil). Vezi în acest sens I. Deleanu, 7rafar de procedură civilă, vol. II, Editura 
Servo-Sat, Arad, 2000, p. 520. 

legalităţii şi de apreciere a oportunității adopţiei, prin prisma interesului superior 
al copilului, ea nu este posibilă decât cu îndeplinirea unor condiţii de fond şi de 
formă specifice şi riguroase. Intervenţia anumitor autorităţi publice-administra- 
tive şi judiciare în procedura adopţiei este cerută imperativ de lege“ ; 

-  adopţia este o operațiune juridică bazată pe juxtapunerea unor acte unilaterale 
de voinţă care dă naştere raporturilor de rudenie civilă în condiţiile legii şi între 
persoanele prevăzute de lege“. Astfel, se susţine că în structura adopţiei intră 
întotdeauna două elemente esenţiale diferite şi invariabile, şi anume consimţă- 
mântul adoptatorului şi hotărârea judecătorească de încuviinţare a adopţiei, şi 
elemente variabile, cum ar fi consimţământul celorlalte persoane prevăzute de 
lege, actele administrative unilaterale. Unitatea operaţiunii juridice a adopţiei 
este asigurată de scopul comun al manifestărilor de voinţă, şi anume realizarea 
protecţiei copilului prin crearea raporturilor de filiaţie şi rudenie civilă. 


Adopţia, aşa cum este în prezent reglementată de Legea nr. 273/2004, se caracte- 
rizează prin complexitate, în structura ei intrând mai multe categorii de acte juridice, 
care aparţin unor ramuri de drept distincte, cu observaţia că atribuţiile şi rolul instanţei 
judecătoreşti în realizarea adopţiei au crescut simţitor. 

Astfel, în primul rând, adopţia implică încheierea unor acte juridice de drept civil 
prin care persoanele prevăzute expres de lege îşi exprimă în formă solemnă consimţă- 
mântul la adopţie. Adopţia se poate realiza şi în lipsa consimţământului adoptatorului, 
a părinţilor fireşti ai adoptatului, dar numai dacă instanţa judecătorească apreciază că 
refuzul acestora este abuziv şi contrar interesului superior al copilului. 

În al doilea rând, procedura adopţiei presupune obţinerea unor acte administrative, 
care sunt emise de organele administraţiei publice locale cu atribuţii în domeniul 
adopţiei, aşa cum este cazul atestatului de persoană sau familie aptă să adopte. 

În al treilea rând, procedura adopţiei impune intervenţia instanţei de judecată care 
pronunţă o serie de hotărâri judecătoreşti : hotărârea de deschidere a procedurii de 
adopţie internă, de încredințare în vederea adopţiei, iar în final hotărârea de încuviinţare 
a adopţiei. 


1.3. Condiţiile de fond ale adopției 


Condiţiile de fond ale adopţiei“” sunt acele cerinţe prevăzute de lege, indiferent dacă 
sunt formulate pozitiv sau negativ, care trebuie să fie îndeplinite de către adoptator 
sau familia adoptatoare şi de adoptat”. Unele condiţii de fond vizează un anumit 
raport între adoptat şi adoptator sau familia adoptatoare, cum ar fi diferenţa de 
vârstă. 


47.G. Lupşan, op. cit., p. 730. 

48. V. Stoica, M. Ronea, op. cif., pp. 31-36; M. Avram, Filiaţia. Adopţia..., ed. cit., p. 125. 

49. Pentru încheierea şi încuviințarea adopţiei este necesară îndeplinirea următoarelor categorii 
de condiţii: de fond, care privesc adoptatorul, adoptatul şi consimţământul anumitor 
persoane expres prevăzute de lege ; lipsa impedimentelor ; condiţii de formă. 

50. Potrivit art. 62 din Lege, sancţiunea neîndeplinirii condiţiilor de fond la adopţie este nulitatea 
absolută. Potrivit aceluiaşi text, şi nerespectarea oricărei condiţii de formă determină nulitatea 
absolută a adopţiei. 

Cu alte cuvinte, condiţiile de fond reprezintă împrejurări sau stări de drept faţă de 
care trebuie să se conformeze persoanele prevăzute de lege pentru ca adopţia să fie 
valabil încuviinţată de către instanţa judecătorească. 


1.3.1. Condiţiile de fond cu privire la adoptator sau familia adoptatoare 


Adoptatorul sau familia adoptatoare trebuie să îndeplinească o serie de condiţii privind 
numărul persoanelor care pot adopta acelaşi copil, capacitatea de exerciţiu, diferenţa 
de vârstă dintre aceştia şi adoptat şi aptitudinea psihologică, morală şi materială pentru 
a adopta. Verificarea îndeplinirii acestor condiţii se face pe tot parcursul procedurii 
adopţiei atât de Direcţia Generală de Asistenţă Socială şi Protecţia Copilului, cât şi de 
instanţa judecătorească. 


1. Numărul adoptatorilor. Potrivit art. 7, alin. 1 din Lege, o persoană nu poate fi 
adoptată de mai mulţi adoptatori, nici simultan, nici succesiv. Prin urmare, ca regulă 
generală, adopţia poate fi solicitată numai de către o singură persoană, indiferent dacă 
aceasta este bărbat sau femeie, dacă este căsătorită sau necăsătorită ori dacă mai are 
copii sau nu. 

De la acestă regulă legiuitorul a prevăzut trei excepţii, şi anume : 

a) Adopția se face de către soț şi soție, simultan ori succesiv. Am fi dorit ca noul 
act normativ să răstoarne consacrarea legislativă în această materie, în sensul că 
excepţia adopţiei unui copil de către două persoane care au calitatea de soţi să 
devină regulă, iar actuala regulă a adopţiei unui copil de către o singură persoană 
să devină excepţie. Se pot invoca cel puţin patru argumente pentru susţinerea 
acestei propuneri de lege ferenda, şi anume : 

— regula potrivit căreia numai o singură persoană poate adopta intră în contradic- 
ție cu dispoziţiile art. 97 din Codul Familiei, care prevăd că ocrotirea 
părintească se exercită în mod egal de ambii părinţi asupra copiilor lor 
minori, fără a deosebi dacă aceştia sunt din căsătorie, din afara ei sau 
adoptați. Astfel, prin dispoziţiile art. 7, alin. 2 din Lege se creează în drept 
o situaţie care nu este în interesul copilului adoptat, de vreme ce prin adopţie 
unui copil i se oferă, ca regulă generală, un singur părinte. Condiţia ca, în 
general, numai soţii să poată adopta ar aduce o garanţie de stabilitate 
suplimentară copilului ce urmează a fi adoptat; 

— din punct de vedere statistic, cele mai multe cereri de încuviinţare a adopţiei 
sunt formulate de soţi, iar în cazurile când întâlneşte un singur adoptator, 
cele mai multe privesc adopţia copilului firesc al celuilalt soţ”! ; 

- dreptul intern al altor state europene consacră regula adopţiei de către doi 
soţi, adopţia de către un singur adoptator fiind excepţia ; 

- art. 6 din Convenţia europeană în materia adopţiei de copii prevede că 
adopţia unui copil este permisă numai dacă se solicită de către două persoane 
unite prin căsătorie, adopţia realizându-se simultan sau succesiv ori de către 
un singur adoptator. 


51. De exemplu, în anul 2007, din datele statistice publicate pe site-ul Oficiului Român pentru 
Adopţii, din 1.294 de adopţii încuviinţate, 319 cereri au fost formulate de soţul părintelui 
firesc al copilului, iar 13% dintre adoptatori sunt persoane singure. În anul 2008, din cele 
1.226 de adopţii încuviinţate, 339 de cereri provin de la soţul părintelui firesc al copilului. 

b) Adoptatorul ori soţii adoptatori au decedat, situaţie în care, prin voinţa legiuito- 
rului, conform art. 61, raportat la art. 7, alin. 3, lit. a din Lege, adopţia se 
consideră desfăcută la data rămânerii irevocabile a hotărârii judecătoreşti de 
încuviinţare a noii adopţii. 

c) Adopția anterioară a încetat din orice motiv, cum ar fi de exemplu încetarea 
adopţiei ca urmare a nulităţii adopţiei. 


2. Capacitatea deplină de exerciţiu a adoptatorului sau adoptatorilor. Pentru a 
reglementa această condiţie de fond cu privire la adoptator, legiuitorul a ţinut seama de 
următoarele raţiuni : 

- prin adopţie, adoptatorul dobândeşte drepturile şi îndatoririle părinteşti care în 

mod firesc aparţin numai persoanei cu capacitate deplină de exerciţiu ; 

— urmând să-şi exprime personal consimţământul la adopţie, adoptatorul trebuie 
să aibă capacitate deplină de exerciţiu ; 

— numai 0 persoană cu capacitate deplină de exerciţiu poate să asigure condiţii 
materiale şi spirituale corespunzătoare creşterii şi educării adoptatului minor, 
să ofere garanţii morale necesare dezvoltării armonioase a personalităţii 
copilului. 


Astfel, art. 9, alin. 1 din Lege prevede că pot adopta numai persoanele care au 
capacitate deplină de exerciţiu, astfel fiind reluată condiţia pe care o regăseam atât în 
art. 68, alin. 1 din Codul Familiei, cât şi în art. 5, alin. 1 din Ordonanţa de Urgenţă 
a Guvernului nr. 25/1997, ambele abrogate. Pornind de la textul în vigoare, se poate 
afirma că vârsta minimă pentru ca o persoană să poată adopta este de 18 ani, când, ca 
regulă generală, se dobândeşte capacitatea deplină de exerciţiu (art. 8 din Decretul 
nr. 31/1954 privind persoanele fizice şi persoanele juridice prevede că persoana fizică 
dobândeşte capacitate deplină de exerciţiu la împlinirea vârstei de 18 ani, devenind 
astfel majoră conform legii civile). 

Există şi o excepție de la această regulă, atunci când adoptatorul este o persoană 
minoră căsătorită. 

Prin Legea nr. 288/2007*% s-au adus modificări esenţiale care au în vedere vârsta 
matrimonială reglementată de art. 4 din Codul Familiei. Dacă anterior acestor modificări 
numai femeia minoră se putea căsători de la vârsta de 16 ani, iar în mod excepţional 
de la vârsta de 15 ani*?, în actuala reglementare, pentru a se da eficienţă principiului 
egalităţii sexelor, legiuitorul a prevăzut pentru soţi, indiferent de sex, aceeaşi regulă 
pentru vârsta matrimonială minimă, respectiv 18 ani, şi excepţia, numai pentru motive 


52. Publicată în Monitorul oficial al României, partea I, nr. 749, din 5 noiembrie 2007. Această 
lege a adus modificări şi în materia filiaţiei faţă de tată (art. 54-55 şi art. 60 din Codul 
Familiei). Pentru o analiză a acestei legi, inclusiv cu aspecte critice, vezi FA. Baias, 
M. Avram, C. Nicolescu, „Modificări aduse Codului Familiei prin Legea nr. 288/2007”, 
Dreptul, nr. 3/2008, pp. 9-41. 

53. În condiţiile art. 4, alin. 2 din Codul Familiei, minora în vârstă de 15 ani se putea căsători 
în mod excepţional numai dacă dovedea existenţa unor motive temeinice şi numai în baza 
unui aviz dat de un medic oficial. O asemenea căsătorie trebuia încuviinţată printr-o dispensă 
de vârstă de preşedintele Consiliului Judeţean sau, după caz, de primarul general al muni- 
cipiului Bucureşti. 

temeinice, de 16 ani**. Astfel, în mod excepţional, minorul, indiferent că este bărbat 
sau femeie, dacă a împlinit vârsta de 16 ani, se poate căsători pentru motive temeinice, 
în temeiul unui aviz medical, cu încuviințarea ocrotitorilor legali şi cu autorizarea 
Direcţiei Generale de Asistenţă Socială şi Protecţia Copilului în a cărei rază teritorială 
îşi are domiciliul. 

Aplicând în materia adopţiei dispoziţiile art. 4 din Codul Familiei, aşa cum sunt ele 
astăzi în vigoare, atâta vreme cât prin căsătorie s-a dobândit capacitate deplină de 
exerciţiu, fiind îndeplinită astfel condiţia prevăzută de art. 9 din Lege, rezultă că un 
minor căsătorit, bărbat sau femeie, poate adopta singur sau împreună cu celălalt soţ 
(minor sau major). Astfel, raportându-se şi la principiile care guvernează adopţia, 
instanţa judecătorească poate să încuviinţeze adopţia solicitată de un minor căsătorit, 
verificând în acelaşi timp şi îndeplinirea celorlalte condiţii de fond cu privire la 
adoptator şi adoptat, inclusiv diferenţa de vârstă dintre aceştia, precum şi lipsa 
impedimentelor la adopţie. 

Potrivit art. 2 din Legea nr. 15/1993, aderarea României la Convenţia europeană în 
materia adopţiei de copii, încheiată la Strasbourg la 24 aprilie 1967, s-a realizat cu 
exprimarea următoarei rezerve la textul convenției : 


cel mult două rezerve cu privire la dispoziţiile părţii a II-a, România declară că nu va 
aplica dispoziţiile art. 7, potrivit cărora vârsta minimă a adoptatorului nu poate fi mai 
mică de 21 de ani şi nici mai mare de 35 de ani, în legislaţia română vârsta minimă fiind 
de 18 ani, fără limită maximă”. 


În concluzie, potrivit legislaţiei române, vârsta minimă a persoanei care doreşte să 
adopte este de 78 ani. 

Deşi nu există o vârstă maximă prevăzută de legiuitor pentru adoptator'f, instanţa 
judecătorească este cea care apreciază in concreto, de la caz la caz, dacă vârsta prea 
înaintată a adoptatorului împiedică realizarea scopului adopţiei. Intenţia legiuitorului 
român este de a oferi unui copil părinţi, şi nu bunici, în ipoteza în care, de exemplu, 
cei care solicită adopţia unui minor de 3-5 ani au o vârstă de peste 60 de ani. 


54. În prezent, art. 4 din Codul Familiei are următorul conţinut: „Vârsta minimă de căsătorie 
este de 18 ani. Pentru motive temeinice, minorul care a împlinit vârsta de 16 ani se poate 
căsători în temeiul unui aviz medical, cu încuviințarea părinţilor săi ori, după caz, a tutorelui 
şi cu autorizarea Direcţiei Generale de Asistenţă Socială şi Protecţia Copilului în a cărei rază 
teritorială îşi are domiciliul. Dacă unul dintre părinţi este decedat sau se află în imposibilitatea 
de a-şi manifesta voinţa, încuviințarea celuilalt părinte este suficientă”. 

55. Comitetul Miniştrilor Consiliului Europei a adoptat la data de 7 mai 2008, cu ocazia celei 
de-a 118-a sesiune de la Strasbourg, noua Convenţie europeană în materia adopţiei de copii, 
potrivit căreia adopţia este permisă şi cuplurilor necăsătorite, care au un parteneriat civil în 
statele care recunosc această instituţie, precum şi persoanelor singure. De asemenea, con- 
venţia permite statelor să extindă adopţia şi la cuplurile căsătorite de homosexuali, precum 
şi la cuplurile de homosexuali care trăiesc împreună, având o relaţia stabilă. În ceea ce 
priveşte vârsta minimă a adoptatorilor, aceasta este cuprinsă între 18 şi 30 de ani, urmând ca 
fiecare stat să prevadă în legislaţia internă vârsta minimă pentru adoptatori care să fie 
cuprinsă în acest interval. În fine, convenţia recomandă ca diferenţa de vârstă dintre adoptator 
şi copil să fie de minimum 16 ani. 

56. Vezi C.S.]., s.civ., dec. nr. 578/1992, Dreptul, nr. 2/1993, p. 68. 

Toate legislaţiile statelor europene impun condiţii de vârstă pentru adoptator, iar în 
plus, dacă adopţia este solicitată de un cuplu, se cere şi o durată minimă a căsătoriei 
solicitanţilor. Iată câteva exemple“ : 

- în Marea Britanie, este suficient ca, în momentul promovării cererii de adopţie, 
cel puţin unul dintre soţii adoptatori să aibă împlinită vârsta de 21 de ani. 
Adopţia solicitată de către o persoană necăsătorită este interzisă ; 

- în Franţa, adopţia poate fi solicitată de către soţii nedespărţiţi în fapt, căsătoriţi 
de cel puţin doi ani sau, dacă durata căsătoriei lor este mai mică de doi ani, 
fiecare dintre ei trebuie să aibă împlinită vârsta de 28 de ani (art. 343 din Codul 
Civil). Dacă adopţia este solicitată de o singură persoană, ea trebuie să aibă 
împlinită vârsta de 28 de ani; 

- în Germania, Spania şi Belgia, vârsta minimă pentru soţii care doresc să adopte 
este de minimum 25 de ani; 

- în Italia, adopţia se încuviinţează numai dacă soţii au împlinit cel puţin trei ani 
de căsătorie şi dovedesc că în această perioadă nu au fost separați în fapt sau 
în drept. 


3. Diferenţa de vârstă dintre adoptat şi adoptator sau adoptatori. Deoarece, ca 
efect al adopţiei, se stabileşte filiaţia dintre adoptat şi adoptator, este firesc ca legiuitorul 
să impună şi îndeplinirea unei condiţii referitoare la diferenţa de vârstă dintre aceştia. 
Diferenţă de vârstă de cel puţin 18 ani cerută expres de dispoziţiile art. 9, alin. 1, teza 
finală din Lege, dă posibilitatea stabilirii între adoptat şi adoptator a unor relaţii fireşti 
de tipul părinte-copil, realizându-se astfel scopul adopţiei. 

Legiuitorul prevede şi o excepție de la această regulă în cuprinsul art. 9, alin. 2: 
„Pentru motive temeinice, instanţa judecătorească poate încuviinţa adopţia chiar dacă 
diferenţa de vârstă dintre adoptat şi adoptatori este mai mică de 18 ani, dar în nici o 
situaţie mai puţin de 15 ani”. Facem precizarea că reprezintă o noutate pentru legislaţia 
noastră dispoziţia ce impune o diferenţă de vârstă de cel puţin 15 ani între adoptator şi 
adoptat, tocmai pentru a sublinia că „adopţia imită natura”, pe de o parte, şi pentru a 
da posibilitatea creării şi dezvoltării unor relaţii fireşti de filiaţie între cel adoptat şi 
adoptator, pe de altă parte. 

Împrejurările de fapt care pot constitui „motive temeinice” sunt lăsate de legiuitor 
la aprecierea instanţei judecătoreşti învestite cu cererea de adopţie. Asemenea motive 
pot fi, de exemplu, cazul în care o minoră căsătorită doreşte să adopte un copil 
împreună cu soţul său ori adopţia unei persoane majore, precum şi situaţia în care soţul 
adoptă copilul celuilalt soţ'$. Cu alte cuvinte, asemenea motive temeinice se referă la 
o legătură de rudenie ori alianţă existentă între adoptat şi adoptator sau la o situaţie de 
fapt care urmează să fie recunoscută de către instanţa judecătorească. 


57. A se vedea Oana Mihăilă, Adopția. Dreptul român şi dreptul comparat, Editura Universul 
Juridic, Bucureşti, 2010. 

58. Aceeaşi diferenţă de 18 ani între adoptatori şi adoptat este prevăzută în majoritatea legisla- 
ţiilor europene. În Franţa, de exemplu, art. 343, alin. 3 din Codul Civil impune o diferenţă 
de cel puţin 15 ani, iar în situaţia în care se adoptă copilul celuilalt soţ, diferenţa de vârstă 
poate fi de cel puţin 10 ani ; în Germania diferenţa maximă este de 40 de ani, iar în Italia este 
cuprinsă între 18 şi 45 de ani. 

Ratificând Convenţia europeană în materia adopţiei de copii, România a formulat o 
rezervă faţă de art. 7, care impunea ca adoptatorul să aibă vârsta de cel puţin 21 de ani, 
dar fără a depăşi vârsta de 35 de ani. Astfel, nu există nici o condiţie suplimentară 
referitoare la vârsta adoptatorului. Bineînţeles, rămâne la aprecierea instanţei de 
judecată să aprecieze de la caz la caz dacă vârsta înaintată a adoptatorului reprezintă un 
impediment pentru realizarea scopului adopţiei, subordonat de cele mai multe ori 
principiului interesului superior al copilului. 


4. Aptitudinea psihologică, morală şi materială de a adopta ; obținerea atestatului 
de persoană sau familie aptă să adopte. Dispoziţiile art. 10, alin. 1 din Lege prevăd: 
„Adoptatorii sau familia adoptatoare trebuie să îndeplinească garanţiile morale şi 
condiţiile materiale necesare dezvoltării depline şi armonioase a personalităţii 
copilului”. 

Consacrarea acestei condiţii este, pe de o parte, consecinţa îndatoririlor părinţilor 
fireşti prevăzute în art. 101, alin. 2 din Codul Familiei. Or, în urma adopţiei, adoptatorul 
este asimilat părintelui firesc al copilului şi deci supus incidenţei textului citat. Astfel, 
părintele este obligat „să crească copilul, îngrijind de sănătatea şi dezvoltarea lui 
fizică, de educarea, învăţătura şi pregătirea profesională a acestuia, potrivit cu însuşirile 
lui”. Pe de altă parte, această condiţie de fond este rezultatul scopului adopţiei. Or 
adopţia se face numai pentru protejarea intereselor superioare ale copilului, care 
presupun ca acesta să crească în noul cămin, într-un mediu familial, într-un climat de 
fericire, de iubire şi armonie, propice dezvoltării personalităţii lui. 

Verificarea îndeplinirii de către adoptator sau adoptatori, după caz, a condiţiei 
prevăzute de art. 10 din Lege se concretizează în faza administrativă a procedurii de 
adopţie, prin obţinerea atestatului de persoană sau familie aptă să adopte. Reglemen- 
tarea atestatului a fost necesară şi pentru a se asigura conformitatea legislaţiei române 
cu dispoziţiile art. 5 din Convenţia asupra protecţiei copiilor şi cooperării în materia 
adopţiei internaţionale, încheiată la Haga, care prevăd că adopţia nu poate avea loc 
decât dacă autorităţile competente ale statului primitor au constatat că viitorii părinţi 
adoptivi sunt corespunzători şi apți să adopte. 

Obţinerea atestatului de persoană sau familie aptă să adopte reprezintă prima etapă 
a procedurii administrative şi individuale pe care trebuie să o parcurgă orice persoană 
care doreşte să adopte, cu excepţia celor două situaţii prevăzute în mod expres de 
art. 20 din Lege, şi anume : adopţia unei persoane majore şi adopţia copilului de către 
soţul părintelui firesc sau adoptiv. 

Dacă în legislaţia anterioară verificarea condiţiilor materiale şi a garanţiilor morale 
ale adoptatorului era de competenţa fie a instanţei judecătoreşti, fie a Comisiei pentru 
Protecţia Copilului””, în actuala reglementare a adopţiei, Direcţia Generală de Asistenţă 
Socială şi Protecţie a Copilului de la domiciliul adoptatorului este cea care evalueză 
capacitatea de a adopta a adoptatorului sau a familiei adoptatoare. 


59. Conform Legii nr. 11/1990, abrogată, verificarea îndeplinirii condiţiei de fond privind 
capacitatea adoptatorilor de a asigura copilului o dezvoltare fizică şi morală corespunzătoare 
era în competenţa instanţei de judecată, pe când în condiţiile Ordonanţei de Urgenţă a 
Guvernului nr. 25/1997, abrogată, această verificare se făcea de către Comisia pentru 
Protecţia Copilului în raza căreia domiciliază, după caz, adoptatorul sau adoptatorii, prin 
eliberarea unui atestat de persoană sau familie adoptivă. 

Din analiza dispoziţiilor legale, rezultă că persoana sau familia adoptatoare trebuie 
să parcurgă patru etape : 

A) Formularea cererii de evaluare. Adoptatorul sau adoptatorii, după caz, se 
adresează cu o cerere scrisă Direcţiei Generale de Asistenţă Socială şi Protecţia 
Copilului“ în a cărei rază teritorială domiciliază, solicitând evaluarea garanţiilor morale 
şi a condiţiilor materiale în vederea adopţiei. La cererea de evaluare pentru obţinerea 
atestatului de persoană sau familie adoptatoare se anexează următoarele înscrisuri 
enumerate în art. 2 din Normele metodologice de aplicare a Legii: 

- copie a buletinului sau a cărţii de identitate, copie legalizată a certificatului de 

naştere şi a celui de căsătorie, copie a hotărârii de divorţ dacă este cazul, copie 
a titlului de proprietate a locuinţei sau a altui titlu sub care se foloseşte locuinţa 
(de exemplu, contract de închiriere), certificat de cazier judiciar, certificat 
medical special pentru adopţie, adeverinţă de venituri ; 

— certificatul de cazier judicar al tuturor persoanelor cu care locuieşte solicitantul ; 

—  caracterizări de la ultimul loc de muncă (minimum două pentru fiecare persoană 
sau soţ) ; 

- certificat medical privind starea de sănătate a persoanelor cu care locuieşte 
adoptatorul sau adoptatorii ; 

- declaraţie pe propria răspundere a adoptatorului, a soţilor adoptatori sau, după 
caz, a soţului persoanei care doreşte să adopte, potrivit căreia nu au fost decăzuţi 
din drepturile părinteşti. Această declaraţie îmbracă forma înscrisului autentic la 
notarul public ; 

- declaraţie privind motivaţia de a adopta şi aşteptările persoanei sau familiei 
adoptatoare în legătură cu vârsta, sexul şi situaţia psiho-socio-medicală a copi- 
lului pe care doresc să-l adopte; 

- declaraţia soţului referitor la motivele pentru care nu doreşte să adopte împreună 
cu celălalt soţ. 


B) Informarea. La înregistrarea cererii privind evaluarea, reprezentantul serviciului 
de adopţie din cadrul Direcţiei este obligat, conform art. 3 din Normele metodologice, 
să informeze solicitantul cu privire la următoarele aspecte: etapele procedurii de 
adopţie ; serviciile sau grupurile de suport care activează în comunitate ; procedura de 
evaluare şi pregătire în vederea obţinerii atestatului ; termenul de soluţionare a cererii 
privind evaluarea ; dreptul de a solicita reevaluarea şi de a contesta rezultatul acesteia 
în cazul neobţinerii atestatului“. 

De asemenea, în vederea realizării evaluării, responsabilul de caz desemnat de şeful 
Serviciului de Adopţie din cadrul Direcţiei are obligaţia de a stabili împreună cu 
adoptatorul sau familia adoptatoare programul interviurilor, al vizitelor la domiciliul 
acestora, al întâlnirilor cu rude, vecini, colegi de muncă sau cu orice persoană care 
poate da relaţii despre calităţile de părinte ale adoptatorului sau adoptatorilor. 


60. În continuare, Direcţia Generală de Asistenţă Socială şi Protecţia Copilului va fi denumită 
Direcţie. 

61. Serviciile pentru adoptator sau familia adoptatoare sunt expres prevăzute pe standarde, 
rezultate şi proceduri de implementare a standardelor de către Ordinul secretarului de stat al 
Autorităţii Naţionale pentru Protecţia Copilului şi Adopţie nr. 45/2004 pentru aprobarea 
standardelor minime obligatorii privind procedura adopţiei interne. 

C) Evaluarea. Responsabilul de caz procedează la îndeplinirea planului stabilit cu 
adoptatorul sau familia adoptatoare, procedura de evaluare a acestora cuprinzând 
următoarele aspecte necesare pentru obţinerea atestatului prevăzute de art. 19 din 
Lege“? şi art. 5-8 din Normele metodologice : 

a) Evaluarea din punct de vedere social. Pentru aceasta, responsabilul de caz are 
cel puţin şase întâlniri şi discuţii cu persoana, respectiv cu soţii adoptatori, cu 
membrii familiei şi cu celelalte persoane menţionate în plan, respectiv rude, 
prieteni, colegi, vecini etc. Evaluarea este adaptată specificului persoanei sau 
familiei adoptatoare şi se concretizează în următoarele aspecte care sunt con- 
semnate de responsabilul de caz în fişa de evaluare, care va sta la baza întocmirii 
raportului de evaluare : 

- informarea şi consilierea privind procedura adopţiei, metodologia de evaluare 
şi pregătire şi crearea unei relaţii de respect şi încredere între responsabilul 
de caz şi adoptatorul sau familia adoptatoare ; 

— determinarea profilului individual al adoptatorului sau familiei adoptatoare, 
capacităţile parentale şi resursele persoanei sau ale familiei, percepţia familiei 
lărgite şi rolul jucat de comunitate în structurarea atitudinii familiei faţă de adopţie ; 

- culegerea informaţiilor cu privire la structura familiei, istoria maritală şi 
relaţiile actuale ale adoptatorului sau adoptatorilor, modelul de viaţă al 
familiei, comunicarea, nivelul educaţiei, statutul profesional, habitatul şi 
inserţia comunitară, relaţiile cu familia lărgită, trăsăturile de personalitate, 
interesele, capacitatea de adaptare, interacţiunea adoptatorului cu copiii săi 
(dacă există), rezultatele lor şcolare, starea lor de sănătate ; 

- informarea familiei cu privire la concluziile preliminare, precum şi la pro- 
punerile ce urmează a fi formulate pentru acordarea atestatului. 

b) Evaluarea din punct de vedere psihologic. Această evaluare cuprinde observaţia, 
interviul, chestionarele şi aplicarea unor teste cu scopul determinării profilului 
psihologic al persoanei sau familiei adoptatoare. Psihologul consemnează rezulta- 
tele evaluării, precum şi recomandările date adoptatorului sau familiei adoptatoare 
în fişa de evaluare psihologică care va sta la baza întocmirii raportului de evaluare. 

c) Evaluarea din punctul de vedere al pregătirii adoptatorului pentru rolul de părinte. 
Pregătirea persoanei sau a familiei adoptatoare pentru asumarea în cunoştinţă de 
cauză a rolului de părinte este destinată dezvoltării capacităţii acesteia de a 
răspunde nevoilor copilului adoptat. Ea se realizează prin furnizarea de informaţii 
privind motivele instituţionalizării şi efectele acesteia asupra copilului, posibilele 
tulburări reactive de ataşament, modalităţile de interacţiune, atitudinea nediscri- 
minatorie şi acceptarea identităţii şi istoriei copilului, precum şi acceptarea 
diferenţei dintre imaginea unui copil „ideal” şi copilul care va fi considerat 
compatibil din punct de vedere teoretic cu persoana sau familia adoptatoare. 


62. Conţinutul art. 19 din Lege reproduce în mod fidel dispoziţiile art. 9, alin. 2, lit. a-c din 
Convenţia europeană în materia adopţiei de copii, încheiată la Strasbourg, potrivit cărora 
ancheta socială pe baza căreia autoritatea competentă se pronunţă asupra adopţiei trebuie să 
cuprindă şi următoarele elemente : „personalitatea, starea de sănătate şi situaţia economică 
a adoptatorului, viaţa sa familială, condiţiile de locuit, aptitudinea sa de educare a copilului ; 
motivele pentru care adoptatorul doreşte să adopte ; motivele pentru care, în cazul în care 
numai unul dintre soţi solicită adopţia, celălalt soţ nu se asociază la cerere”. 

Pe parcursul acestei etape se evaluează sentimentele şi capacităţile parentale ale 
solicitantului : propria copilărie, înţelegerea nevoilor copilului şi a dezvoltării acestuia, 
maturizarea, acceptarea sarcinilor parentale şi a modificărilor din stilul de viaţă al 
familiei ce vor apărea după adopţie, modul în care solicitantul înţelege să informeze 
copilul că este adoptat. 

Asistenţa socială în adopţie trebuie să se bazeze pe acceptarea a două idei esenţiale. 
În primul rând, intervenţia asistentului social se concentrează asupra ajutării viitorilor 
adoptatori să decidă dacă sunt în stare şi vor să facă faţă sarcinilor suplimentare 
impuse de parentatea adoptivă. Informarea specifică, pregătirea şi suportul profesional 
depind în egală măsură şi de copilul ce urmează a fi adoptat. În al doilea rând, 
recunoaşterea faptului că adopţia implică sarcini părinteşti nu trebuie să fie confundată 
cu mesajul că parentatea adoptivă ar fi mai puţin valoroasă sau mai puţin „adevărată” 
decât parentatea biologică, ori că ea, fiind bazată pe „aranjamente” sociale, este lipsită 
de responsabilitateS?. 

Pe baza celor trei fişe“, responsabilul de caz şi psihologul întocmesc un raport de 
evaluare a capacităţii de a adopta a adoptatorului sau familiei adoptatoare, în finalul 
raportului menţionându-se propunerea de acordare sau neacordare a atestatului de 
persoană sau familie aptă să adopte, care intră în competenţa directorului general al 
Direcţiei. 

D) Decizia. Potrivit art. 19, alin. 2 din Lege, în termen de 60 de zile de la data 
depunerii cererii de evaluare de către adoptatori sau familia adoptatoare, pe baza 
raportului de evaluare primit de la responsabilul de caz şi psiholog, Direcţia este 
obligată să se pronunţe asupra capacităţii de a adopta a solicitantului sau solicitanţilor$5. 
Directorul general al Direcţiei are la îndemână una dintre următoarele două soluţii: 

- dacă rezultatul evaluării este favorabil, el aprobă eliberarea atestatului de 
persoană sau familie aptă să adopte. În termen de cinci zile de la emiterea 
atestatului, Direcţia este obligată, în baza art. 72, alin. (3) din Lege, să-l transmită 
Oficiului Român pentru Adopţii împreună cu toate informaţiile referitoare la 
persoana sau soţii adoptatori, titulari ai atestatului ; 

- dacă rezultatul evaluării este nefavorabil, se eliberează o dispoziţie în acest sens, 
iar în termen de 30 de zile de la comunicarea acesteia, adoptatul sau familia 
adoptatoare au dreptul să solicite reevaluarea, conform art. 19, alin. 4 din Lege 
şi art. 10, alin. 1 din Normele metodologice. 


În situaţia în care, după reluarea întregului proces de evaluare efectuată de un alt 
responsabil de caz desemnat de şeful Serviciului de Adopţie din cadrul Direcţiei, 
reevaluarea se încheie tot cu un rezultat negativ, decizia Direcţiei poate fi atacată în 
termen de 15 zile de la data comunicării sale la tribunalul de la domiciliul adoptatorului. 
După administrarea probelor care privesc aptitudinea de a adopta a solicitantului sau 
solicitanţilor, instanţa judecătorească se pronunţă asupra cererii cu care a fost învestită, 


63. Vezi C.R. Smith, Adopția şi plasamentul familial, Editura Alternative, Bucureşti, 1993, p. 150. 

64. A se vedea Ordinul secretarului de stat al Oficiului Român pentru Adopţii nr. 136/2006 privind 
aprobarea Metodologiei, a modelului şi conţinutului unor formulare şi documente utilizate în 
procedura de evaluare în vederea obţinerii atestatului de persoană/familie aptă să adopte. 

65. În termen de trei zile de la emiterea ei, dispoziţia favorabilă sau nefavorabilă se comunică 
persoanei sau familiei adoptatoare, potrivit art. 9, alin. 2 din Normele metodologice. 

obligând Direcţia la eliberarea atestatului sau, dimpotrivă, respingând cererea adopta- 
torului sau a familiei adoptatoare. 

Bineînţeles, adoptatorul sau familia adoptatoare pot să solicite din nou evaluarea 
capacităţii lor de a adopta atunci când, între timp, fie cauza pentru care nu au obţinut 
atestatul a fost înlăturată, fie condiţia a cărei neîndeplinire a stat la baza răspunsului 
negativ dat de Direcţie şi de instanţa de judecată a fost îndeplinită. 

În final, se impune a fi făcute câteva menţiuni referitoare la arestarul de persoană 
sau familie aptă să adopte. În primul rând, atestatul nu presupune o selecţie a 
persoanelor care doresc să adopte, ci doar o evaluare a acestora cu privire la capacitatea 
lor educativă, psihologică şi materială de a primi în familia lor un copil şi de a deveni 
părinţi, în baza legii şi prin efectul hotărârii judecătoreşti“. În al doilea rând, pentru 
Direcţie, existenţa acestui atestat nu creează obligaţia de a oferi adoptatorului sau 
familiei adoptatoare un copil, ci doar obligaţia legală de a acorda acestora serviciile 
prevăzute de lege pentru derularea procedurii adopţiei. Atestatul de persoană sau 
familie adoptatoare acordă dreptul celor în cauză, titulari ai atestatului, de a continua 
procedura de adopţie, probând astfel faptul că este îndeplinită o condiţie de fond la 
adopţie. În al treilea rând, în situaţia în care perioada de un an de valabilitate a 
atestatului a expirat, solicitanţii sunt obligaţi să formuleze o nouă cerere de evaluare şi 
să anexeze din nou înscrisurile prevăzute de art. 2 din Normele metodologice, procedura 
de evaluare urmând a fi reluată. 


1.3.2. Condiţiile de fond cu privire la adopție 


În accepțiunea Legii, potrivit art. 3, lit. a, prin adoptat se înțelege persoana care a fost 
sau urmează a fi adoptată. Deci pentru legiuitor nu vârsta sau capacitatea de exerciţiu 
reprezintă criteriul în funcţie de care cineva se numeşte adoptat, ci calitatea pe care o 
are cineva raportat la instituţia adopţiei. Cu toate acestea, nu orice persoană poate fi 
adoptată, ci numai aceea care îndeplineşte condiţiile de fond prevăzute de lege şi care 
se referă la vârsta, diferenţa de vârstă dintre adoptat şi adoptator şi dobândirea, prin 
deschiderea procedurii de adopţie internă, a calităţii de copil adoptabil. Uneori, aceste 
condiţii se particularizează prin raportarea la persoana sau familia care doreşte să 
adopte, cum ar fi, de exemplu, condiţia diferenţei de vârstă sau cazul persoanei majore, 
care nu poate fi adoptată decât de persoana sau familia adoptatoare care a crescut-o în 
timpul minoratului. 

Pe parcursul procedurii adopţiei, atât Direcţia, cât şi instanţa judecătorească verifică 
îndeplinirea condiţiilor de fond cu privire la adoptat. În toate situaţiile, în ultima etapă 
a procedurii, cea a încuviinţării cererii de adopţie, instanţa judecătorească supune unei 
analize amănunțite condiţiile de fond ale adoptatului şi adoptatorului sau familiei 
adoptive, apreciind dacă adopţia solicitată este în interesul superior al copilului. 


66. De exemplu, pe parcursul anului 2007, un număr de 1.575 de persoane sau familii au fost 
atestate să adopte, adăugându-se celorlalţi 1.001 adoptatori sau familii adoptatoare care 
aveau atestatul valabil de anul trecut (conform datelor statistice de pe site-ul Oficiului Român 
pentru Adopţii). La finalul anului, 997 de persoane sau familii cu atestat valabil nu aveau un 
copil încredinţat în vederea adopţiei, 282 de copii erau încredinţaţi în vederea adopţiei, iar 
1.294 de copii au fost adoptați. 

1. Vârsta adoptatului. Faţă de reglementarea anterioară, ce prevedea în art. 2, 
alin. 1 din Ordonanţa de Urgenţă a Guvernului nr. 25/1997: „Copilul poate fi 
adoptat până la dobândirea capacităţii depline de exerciţiu”, noua lege a adopţiei 
rezolvă toate situaţiile juridice incerte care decurgeau din existenţa unui „decalaj ”S 
între împlinirea vârstei majoratului (întotdeauna la vârsta de 18 ani) şi dobândirea 
capacității depline de exerciţiu (ca regulă generală, la împlinirea vârstei de 18 ani, 
iar prin excepţie ca efect al încheierii căsătoriei de la vârsta de 16 ani, în actuala 
reglementare, art. 4, alin. 2 din Codul Familiei). 

Astfel, copilul poate fi adoptat până la împlinirea vârstei majoratului civil, potrivit 
art. 5, alin. 2 din Lege. Prin excepţia prevăzută de alin. 3 al aceluiaşi text de lege, 
persoana majoră poate fi adoptată numai dacă adoptatorul sau familia adoptatoare a 
crescut-o în timpul minorităţii sale. 

Aşadar, ca regulă generală, orice persoană lipsită de capacitate de exerciţiu şi care 
nu a împlinit vârsta de 18 ani poate fi adoptată“. În situaţia în care aceasta fie a 
împlinit vârsta de 18 ani, fie anterior acestei vârste a dobândit capacitatea deplină de 
exerciţiu prin căsătorie, ea poate fi adoptată numai în condiţiile de excepţie prevăzute 
de art. 5, alin. 3 din Lege, respectiv să fi fost crescută în timpul minorităţii de 
adoptator sau familia adoptatoare. 

În plus, este necesar să mai facem o precizare terminologică cu implicaţii în materia 
adopţiei. Potrivit art. 3, lit. g din Lege, prin termenul copil se înţelege persoana care 
nu a împlinit vârsta de 18 ani sau care nu a dobândit capacitate deplină de exerciţiu. 
Aşadar, prin încheierea căsătoriei, minorul cu vârsta cuprinsă între 16 şi 18 ani pierde 
calitatea de copil în înţelesul legii speciale, ceea ce înseamnă că adopţia lui este 
posibilă numai în condiţiile de excepţie ale art. 5, alin. 3 din Lege. 

În ceea ce priveşte excepția de la regula potrivit căreia copilul poate fi adoptat până 
la împlinirea majoratului civil, persoana majoră sau cea cu capacitate deplină de 
exerciţiu poate fi adoptată dacă sunt îndeplinite cumulativ două condiţii : 

a) Cel care urmează să fie adoptat a fost crescut în timpul minorităţii de o altă 
persoană decât părinţii sau părintele său firesc. Deşi legea nu precizează conţi- 
nutul noţiunii creştere şi nici nu o condiţionează de o anumită durată în timpul 
minorităţii, totuşi, faţă de scopul urmărit de legiuitor, prin „creştere” trebuie să 
se înţeleagă nu numai acordarea întreţinerii şi educaţiei în timpul minorităţii, ci 
şi existenţa unor relaţii afectiv-spirituale între adoptat şi adoptator, asemănătoare 
celor existente între părinte şi copil. Noţiunea a creşte copilul trebuie înţeleasă în 
sensul art. 101 din Codul Familiei, dar ea este, în materia adopţiei, mult mai extinsă 
şi complexă. În plus, deşi legea nu prevede o anumită perioadă de timp în care 
adoptatul să fi fost crescut în timpul minorităţii sale de către cel care doreşte să-l 
adopte, ea trebuie să fie totuşi destul de lungă şi să aibă caracter de continuitate, 
astfel încât să excludă ideea unei îngrijiri ocazionale, făcută în alt scop decât cel 
al adopţiei. Doar în acest fel vor fi create legăturile afective între adoptat şi 
adoptator, care să justifice admisibilitatea cererii de adopţie a persoanei majore. 

b) Adoptatorul să fie persoana sau familia care a crescut-o în timpul minorităţii. 
Aşadar, nu orice persoană poate să adopte un major, ci doar cea care l-a crescut 


67. Vezi E. Florian, op. cif., p. 169. 
68. Este vorba despre orice minor necăsătorit. 

pe adoptat în timpul minorităţii. Prin urmare, trebuie să se dovedească în faţa 
instanţei judecătoreşti cu orice mijloc de probă că, în fapt, între adoptator sau 
adoptatori, pe de o parte, şi adoptat, pe de altă parte, s-au statornicit relaţii 
fireşti, ce caracterizează legătura părinte-copil, iar adopţia încuviinţată de 
instanţa de judecată nu face decât să transforme o situaţie de fapt, care durează 
de ani, într-o situaţie de drept. De asemenea, de vreme ce scopul adopţiei este 
acela de a se proteja interesele superioare ale copilului, în cazul adopţiei 
persoanei majore, acest scop a fost atins cu anticipație în timpul minorităţii 
adoptatului. În concluzie, într-un astfel de caz, instanţa de judecată are o 
misiune mai uşoară decât în cazul adopţiei unui minor, rolul său reducând-se la 
verificarea condiţiilor de fond ale adopţiei, mai ales a împrejurării de fapt legată 
de creşterea adoptatului în timpul minorităţii sale de către adoptator sau familia 
adoptatore, pentru ca în final să dea valoare juridică unei situaţii de fapt. 


2. Condiţia de copil adoptabil dobândită prin hotărârea judecătorească de deschidere 
a procedurii de adopție internă. Din analiza dispoziţiilor art. 39 din Legea nr. 272/ 
2004 privind protecţia şi promovarea drepturilor copilului, ale art. 22 din Lege şi ale 
art. 20 din Convenţia ONU cu privire la drepturile copilului, rezultă că nu orice copil 
poate fi adoptat, ci numai copilul lipsit temporar sau definitiv de ocrotirea părinţilor săi 
şi de mediul familial, precum şi cel care, în vederea protejării intereselor sale, nu poate 
fi lăsat în acest mediu“ şi pentru care, prin hotărâre judecătorească, a fost deschisă 
procedura adopţiei interne. 

Astfel, devine adoptabil numai copilul pentru care s-a deschis procedura adopției 
interne printr-o hotărâre judecătorească rămasă irevocabilă. Sau, cu alte cuvinte, 
condiţia de adoptabilitate rezultă din existenţa unei hotărâri judecătoreşti de deschidere 
a procedurii de adopţie internă pentru acel copil. 

Potrivit art. 4, lit. e din Legea nr. 272/2004, coroborat cu art. 22 din Lege, pentru 
copilul lipsit temporar sau definitiv de ocrotirea părinţilor săi şi de mediul său familial, 
precum şi pentru cel care, în vederea protejării intereselor sale, nu poate fi lăsat în 
acest mediu, se întocmeşte de către Direcţia de la domiciliul copilului un plan indivi- 
dualizat de protecţie. 

Acesta reprezintă documentul prin care Direcţia, pe baza evaluării psihosociale a 
copilului şi a familiei sale, realizează planificarea serviciilor, prestaţiilor şi măsurilor 
de protecţie specială în vederea integrării copilului în cel mai scurt timp într-un mediu 
stabil permanent, care poate fi oferit de familia biologică sau, după caz, de familia 
extinsă ori substituită0. Există o anumită ordine legală a măsurilor de protecţie 
alternativă a copilului, în cazul în care reintegrarea copilului în familia biologică nu 
este posibilă, propunerea de adopţie fiind ultima măsură pe care legea o lasă la 
aprecierea Direcţiei. 


69. Pentru o analiză în amănunt a acestor situaţii, vezi M. Avram, op. cif., pp. 135-142. 

70. Legiuitorul explicitează anumiţi termeni şi anumite expresii în cuprinsul art. 4 din Legea 
nr. 272/2004, printre care şi familia extinsă, prin care se înţelege copilul, părinţii şi rudele 
acestuia până la gradul al IV-lea inclusiv, precum şi familia substitutivă, prin care se înţelege 
alte persoane decât cele care aparţin familiei extinse şi care asigură creşterea şi îngrijirea 
copilului. 

Astfel, dacă demersurile pentru reintegrarea copilului în familie sau darea lui în 
plasament au eşuat!!, Direcţia este obligată ca, în termen de 30 de zile, să sesizeze 
instanța judecătorească cu o cerere de deschidere a procedurii de adopţie internă”. 

În concluzie, atâta vreme cât un copil nu a devenit adoptabil prin efectele hotărârii 
judecătoreşti de deschidere a procedurii de adopție internă pronunţată atunci când 
planul individualizat de protecţie stabileşte necesitatea adopţiei interne şi când părinţii 
fireşti sau tutorele copilului şi-au exprimat consimţământul la adopţie sau, în lipsa 
acestuia, instanţa judecătorească apreciază atitudinea lor ca fiind abuzivă şi în detri- 
mentul interesului superior al copilului, e/ nu poate să treacă la următoarele etape ale 
adopției, pentru a fi încuviințată în final cererea de adopție. 

Aşa cum vom vedea în secţiunile dedicate consimţământului la adopţie şi procedurii de 
adopţie, hotărârea judecătorească de deschidere a procedurii de adopţie internă poate 
fi revizuită la cererea oricăruia dintre părinţi sau a Direcţiei, iar dacă instanţa apreciază că 
interesul copilului este de a reveni în familia biologică, se pronunţă, după caz, respin- 
gerea cererii de încredințare în vederea adopţiei sau a celei de încuviinţare a adopţiei. 

În final, o apreciere legată de evidenţa copiilor adoptabili ţinută de către Oficiul 
Român pentru Adopţii. În reglementarea anterioară a adopţiei, art. 13 din Ordonanţa 
de Urgenţă a Guvernului nr. 25/1997 prevedea că este interzisă adopţia copiilor care nu 
se află în evidenţa Comitetului Român pentru Adopţii, cu excepţia cazului în care soţul 
adoptă copilul celuilalt soţ, a cazului în care adoptatorii sunt rude până la gradul 
al IV-lea inclusiv cu unul dintre părinţii copilului sau a adopţiei unei persoane majore”. 
Deşi actuala Lege privind regimul juridic al adopţiei nu menţionează în mod expres 
această interdicţie, putem considera că ea rezultă implicit din prevederile art. 71-72 din 
Lege, potrivit cărora Oficiul Român pentru Adopţii are obligaţia de a întocmi şi a ţine 
evidenţa în materia adopţiei prin Registrul Naţional pentru Adopţii, în care se menţio- 
nează datele referitoare la adoptator sau familii adoptatoare, precum şi cele referitoare 
la copiii pentru care s-a deschis procedura adopţiei interne, pentru cei care a fost 
pronunţată o hotărâre judecătorească de încredințare a adopţiei, de încuviinţare a 
adopţiei sau de declarare a nulităţii acesteia. 

Putem afirma că şi în actuala reglementare a adopţiei se pot adopta persoane care 
nu sunt în evidenţa Oficiului Român pentru Adopţii şi pentru care nu a fost necesară 


71. Demersurile pe care Direcţia este obligată să le realizeze pentru stabilirea adopţiei interne ca 
finalitate a planului individualizat de protecţie sunt expres prevăzute de art. 12-17 din 
Normele metodologice. 

72. Vom prezenta procedura de judecată a cererii de deschidere a procedurii de adopţie şi 
efectele hotărârii judecătoreşti în secţiunea rezervată procedurii adopţiei (1.5.3.). 

73. Aşadar, ca regulă generală, nu puteau fi adoptați decât copiii aflați în evidența Comitetului 
Român pentru Adopţii. Erau înscrişi pe listele Comitetului Român pentru Adopţii acei copii 
al căror interes reclamă protecţia drepturilor lor prin intermediul instituţiei adopţiei şi care 
se află în una dintre următoarele situaţii : părinţii copilului sunt decedați ori au fost declaraţi 
judecătoreşte morţi, sunt necunoscuţi, decăzuţi din drepturile părinteşti sau sunt puşi sub 
interdicţie ; unul dintre părinţii copilului se află într-una dintre situaţiile enumerate mai sus, 
iar celălalt părinte este de acord cu adopţia, fiind în imposibilitate de a se îngriji de acesta ; 
ambii părinţi ai copilului şi-au exprimat consimţământul la adopţie, consimţământ ce a 
devenit irevocabil ; copilul a fost declarat abandonat pe cale judecătorească, în condiţiile 
Legii nr. 47/1993 ; copilul este născut din părinţi necunoscuţi. 

parcurgerea procedurii de deschidere a adopţiei interne în următoarele două situaţii de 
excepţie prevăzute de art. 24 din Lege, şi anume: persoana majoră este adoptată de 
persoana sau familia care a crescut-o în timpul minorităţii şi copilul este adoptat de 
soţul părintelui firesc sau adoptiv al acestuia. 


1.3.3. Condiţii privind consimțământul la adopție 


1. Forma în care este exprimat consimțământul la adopție. Din analiza dispoziţiilor 
art. 15, aşa cum au fost modificate prin Ordonanţa de Urgenţă a Guvernului nr. 102/2008 
şi art. 17-18 din Lege, rezultă că persoanele îşi exprimă consimţământul la adopţie 
într-o anumită formă solemnă. Exprimarea consimţământului la adopţie, condiţie ad 
solemnitatem, şi nu ad probationem, se concretizează fie într-o declaraţie unică, fie în 
declaraţii separate, concomitente sau succesive, date în forma prevăzută de lege şi de 
către persoanele chemate în mod expres de lege. 

Se poate observa că, în actuala reglementare a adopţiei, rolul instanței judecătoreşti 
a crescut considerabil, judecătorul fiind suveran, printre altele, în perceperea în mod 
direct şi personal a consimţământului la adopţie exprimat de toate persoanele chemate 
de legiuitor să-şi exprime voinţa cu privire la adopţie. Astfel, în etape diferite ale 
procedurii de adopţie, în faţa instanţei judecătoreşti îşi exprimă consimţământul la 
adopţie următorii : părinţii fireşti sau, după caz, părintele firesc ori tutorele copilului 
(în etapa deschiderii procedurii adopţiei sau, ulterior, după formularea cererii de 
revizuire şi, cel mai târziu, odată cu soluţionarea cererii de încuviinţare a adopţiei), 
adoptatorul sau familia adoptatoare, adoptatul care a împlinit vârsta de 10 ani, soţul 
adoptatorului dacă adopţia este solicitată numai de unul dintre soţi, părintele firesc al 
copilului dacă adopţia este cerută de soţul acestuia. 

Dacă în reglementarea iniţială a Legii exista numai un singur caz în care consimţă- 
mântul se dădea în formă autentică, prin înscris notarial (un soţ adoptă copilul firesc 
al celuilalt soţ), în actuala reglementare, potrivit art. 15, alin. 2, şi acest consimţământ 
se exprimă în faţa instanţei judecătoreşti, odată cu soluţionarea cererii de încuviinţare 
a adopţiei. 

În continuare, analizăm aspecte legate de consimţământul persoanelor prevăzute de 
lege de a-şi exprima voinţa de adopţie. 

2. Consimţământul părinţilor fireşti ai copilului. Potrivit art. 11, alin. 1, lit. a din 
Lege, indiferent dacă aceştia sunt căsătoriţi între ei, divorţaţi sau despărțiți în fapt, 
părinţii fireşti ai copilului au dreptul să-şi exprime consimţământul la adopţie. Dacă 
din actul de naştere rezultă că filiaţia este stabilită faţă de ambii părinţi, aceştia îşi 
exprimă consimţământul la adopţia copilului lor. Avem în vedere numai adopția 
copilului minor şi necăsătorit, deoarece pentru adopţia persoanei majore şi a celei 
minore care prin căsătorie a dobândit capacitate deplină de exerciţiu, consimţământul 
părinţilor săi fireşti nu se impune, potrivit prevederilor art. 12, alin. 4 din Lege. 

Aşadar, calitatea de părinte dovedită cu certificatul de naştere al copilului acordă 
persoanei în cauză dreptul de a consimţi la adopţia copilului său. 

În actuala reglementare, nici o sancţiune care priveşte exercitarea drepturilor 
părinteşti aplicată părintelui firesc nu înlătură acest drept subiectiv al părintelui firesc. 
Astfel, spre deosebire de vechea reglementare a adopţiei, art. 12, alin. 2 din Lege 
prevede că părintele sau părinţii decăzuţi din drepturile părinteşti sau cărora li s-a 

aplicat pedeapsa interzicerii drepturilor părinteşti păstrează dreptul de a consimţi la 
adopţia copilului. Dreptul părinţilor de a consimţi la adopţie îşi găseşte izvorul în 
filiaţia ce există între părinţi şi copil, şi nu în ocrotirea părintească, aceasta repre- 
zentând, aşa cum se ştie, un efect juridic al filiaţiei, stabilite conform legii. 

În legătură cu consimţământul părinţilor fireşti, se ridică patru probleme pe care le 
analizăm în cele ce urmează şi care au fost rezolvate de altfel de către legiuitor fie prin 
textul iniţial al Legii, fie prin modificarea acestuia datorată Ordonanţei de Urgenţă a 
Guvernului nr. 102/2008, şi anume: 

— momentul când părinţii fireşti dobândesc dreptul de a-şi exprima consimţământul 

la adopţia copilului lor ; 

- verificarea faptului că părinţii fireşti şi-au exprimat consimţământul la adopţie 

în deplină cunoştinţă de cauză; 

— caracterul irevocabil al consimţământului ; 

- refuzul nejustificat al părinţilor fireşti sau al unuia dintre ei de a-şi exprima 

consimţământul la adopţie. 


Dacă în vechea reglementare”! legiuitorul a impus regula inspirată din textul 
Convenţiei de la Strasbourg, a exprimării consimţământului la adopţie de către 
părinţii fireşti numai după trecerea unui termen de 45 de zile de la naşterea copilului, 
în actuala reglementare, potrivit art. 16, alin. 1 din Lege, acest termen este mai lung, 
de 60 de zile, şi începe de la data naşterii copilului înscrisă în certificatul de naştere. 

Credem că raţiunile pentru care s-a instituit acest termen sunt de ordin medical, 
pentru ca efectele naşterii să dispară pentru mamă, aceasta putând să-şi exprime 
consimţământul la adopţie în deplină cunoştinţă de cauză, de ordin psihologic, în 
sensul că într-o perioadă de 60 de zile se pot stabili relaţii afectiv-spirituale între mamă 
şi copil, mama evaluându-şi capacitatea de a fi părinte sub toate aspectele, şi chiar de 
ordin legislativ, în sensul că se clarifică situaţia juridică a copilului. 

Conform prevederilor art. 14 din Lege, Direcţia în a cărei rază teritorială locuiesc 
părinţii fireşti sau, după caz, părintele firesc al copilului este obligată să asigure 
consilierea şi informarea acestora înaintea exprimării consimțământului la adoptie şi 
să întocmească un raport în acest sens. Consimţământul părinţilor fireşti ai copilului ce 
urmează a fi adoptat trebuie să fie obţinut în mod liber, necondiţionat şi numai după 
ce au fost informaţi în mod corespunzător asupra consecinţelor adopţiei, în special 
asupra încetării legăturilor de rudenie ale copilului cu familia biologică. Ca o garanţie 
a îndeplinirii acestui principiu, legiuitorul a introdus, prin Ordonanţa de Urgenţă 
a Guvernului nr. 102/2008, prin art. 15, alin. 3, obligaţia instanţei judecătoreşti de a 
solicita Direcţiei raportul de consiliere şi informare a părinţilor fireşti ai copilului. 

În ceea ce priveşte caracterul irevocabil al consimțământului părinţilor fireşti sau, 
după caz, al părintelui firesc, în temeiul art. 12, alin. 2 din Lege, acesta apare după 


74. Art. 8, alin. 2 din Ordonanţa de Urgenţă a Guvernului nr. 25/1997 cu privire la regimul 
juridic al adopţiei. 

75. Art. 5, parag. 5 din Convenţia de la Strasbourg consacră dreptul mamei de a-şi exprima 
consimţământul la adopţia copilului său, la expirarea unui anumit termen prevăzut de lege şi 
care nu trebuie să fie mai mic de şase săptămâni. Dacă nu se specifică un termen, consimţă- 
mântul mamei va fi exprimat în momentul în care aceasta, potrivit avizului autorităţii 
competente, a putut să se restabilească îndeajuns ca urmare a naşterii. 

expirarea unui termen de 30 de zile de la data exprimării lui în condiţiile legii'€. Or, 
după cum prevede art. 15, alin. 1 din Lege, consimţământul părinţilor fireşti se dă în 
faţa instanţei judecătoreşti odată cu soluţionarea cererii de deschidere a procedurii 
adopţiei, ceea ce înseamnă că numai după împlinirea termenului de 30 de zile de la 
data exprimării lui în faţa instanţei judecătoreşti aceasta dezbate fondul şi rămâne în 
pronunțare asupra necesităţii deschiderii procedurii de adopţie internă. 

Dacă există indicii că, după data la care consimţământul părinţilor a devenit 
irevocabil, au intervenit elemente noi, de natură să determine revenirea asupra consimţă- 
mântului iniţial, prin Ordonanţa de Urgenţă a Guvernului nr. 102/2008 a fost prevăzut 
dreptul instanţei de judecată de a solicita sau nu exprimarea din nou a consimțământului 
la adopție al părinţilor fireşti. Rămâne la aprecierea instanţei de judecată dacă este 
oportun sau nu, în funcţie de situaţia de fapt şi de interesul copilului, de a cita părinţii 
fireşti pentru a le cere din nou consimţământul la adopţie. 

În ceea ce priveşte citarea părinţilor fireşti în faţa instanţei pentru soluţionarea 
cererii de încuviinţare a adopţiei, aceasta se face prin invitaţia adresată acestora în 
Camera de Consiliu, fără a se indica date cu privire la dosar sau alte date ce ar permite 
în orice fel divulgarea identităţii sau a altor informaţii cu privire la persoana sau familia 
adoptatoare. 

Citaţi în faţa instanţei de judecată în condiţii de confidenţialitate, părinţii fireşti pot 
să-şi exprime refuzul la adopție, caz în care instanţa procedează la următoarele : 

- suspendă soluţionarea cererii de încuviinţare a adopţiei ; 

- declaraţia părinţilor fireşti împreună cu încheierea de suspendare se comunică 

Direcţiei în raza căreia se află domiciliul copilului, pentru ca aceasta să formu- 
leze cererea de revizuire a hotărârii de deschidere a procedurii de adopţie. 


Instanţa judecătorească poate trece în mod excepţional, în condiţiile art. 13 din 
Lege, peste refuzul părinților fireşti sau, după caz, al părintelui firesc de a consimţi la 
adopţia copilului şi admite cererea de deschidere a procedurii de adopţie internă dacă 
sunt îndeplinite cumulativ următoarele condiţii : 

- prin orice mijloc de probă se dovedeşte că refuzul părinţilor fireşti sau al 
părintelui firesc de a-şi exprima consimţământul la adopţie reprezintă un abuz 
de drept al acestora vizavi de interesul copilului ; 

— se apreciază că adopţia este în interesul superior al copilului ; 

— dacă a împlinit vârsta de 10 ani, copilul este chemat să-şi exprime opinia la 
adopţie în faţa instanţei judecătoreşti, în condiţiile art. 11 din Lege şi ale art. 24 
din Legea nr. 272/2004. 


3. Consimțământul unuia dintre părinţii fireşti ai copilului. Dacă un părinte este 
decedat, necunoscut, pus sub interdicţie, declarat pe cale judecătorească mort sau 
dispărut ori se află într-o situaţie în care nu-şi poate exprima voinţa, potrivit art. 12, 
alin. 3 din Lege, consimţământul celuilalt părinte firesc al copilului este suficient 
pentru adopţie. Consimţământul părintelui firesc se exprimă în aceleaşi condiţii ca în 
cazul anterior, fiind valabile inclusiv aspectele legate de irevocabilitate, de dreptul de 


76. S-a păstrat acelaşi termen de revocare a consimţământului de către părinţii fireşti ai copilului 
ca în vechea reglementare prevăzută de art. 8, alin. 2 din Ordonanţa de Urgenţă a Guvernului 
nr. 25/1997 cu privire la regimul juridic al adopţiei. 

a fi citat în faza judiciară a soluționării cererii de încuviinţare a adopţiei, cu posibilitatea 
revizuirii hotărârii de deschidere a adopţiei dacă instanţa de judecată suspendă judecarea 
cererii de încuviinţare a adopţiei. 

Potrivit art. 15, alin. 2, aşa cum a fost modificat prin Ordonanţa de Urgenţă a 
Guvernului nr. 102/2008, în cazul adopţiei copilului de către soţul părintelui său, 
consimţământul părintelui firesc se dă în faţa instanţei de judecată, odată cu soluţionarea 
cererii de încuviinţare a adopţiei. 

Bineînţeles, dacă ambii părinţi ai copilului se află în vreuna dintre aceste situaţii, 
consimţământul lor nu mai este necesar, art. 12, alin. 4 din Lege neprevăzând care 
persoană (fizică sau juridică) urmează să consimtă la adopţie. În literatura de spe- 
cialitate”, plecând de la dispoziţiile art. 11, alin. 1, lit. a din Lege, coroborat cu 
cerinţele Convenţiei de la Strasbourg din art. 5, parag. 3, s-a făcut propunerea de lege 
ferenda ca într-o asemenea situaţie să se prevadă în mod expres faptul că adopţia se 
poate încuviinţa numai cu consimţământul tutorelui. 

Facem precizarea că situaţia de fapt care a condus la pronunţarea Deciziei Curţii 
Constituţionale nr. 369/2008 şi apoi la apariţia Ordonanţei de Urgenţă a Guvernului nr. 
102/2008 s-a încadrat într-una dintre situaţiile prevăzute de art. 12, alin. (3) din Lege, 
respectiv între data deschiderii procedurii adopţiei şi data încuviinţării adopţiei copilul 
a fost recunoscut de tată, stabilindu-şi astfel filiaţia care nu exista la începutul procedurii 
adopţiei. Or, în lipsa unui text expres, tatăl firesc, nefiind parte şi nefiind citat la 
proces, nu avea nici dreptul şi nici cadrul procesual de a-şi exprima în faţa instanţei de 
judecată consimţământul la adopţie. 

În actuala reglementare s-a pornit de la ideea că, ulterior deschiderii procedurii de 
adopţie, pot să intervină modificări în împrejurările legate de acel părinte care a fost în 
imposibilitatea să-şi exprime consimţământul la adopţie, în sensul că a încetat cauza care 
a determinat imposibilitatea exprimării voinţei cu privire la adopție, cum ar fi, de 
exemplu, faptul că, declarat pe cale judecătorească mort sau dispărut, părintele reapare 
sau îi este ridicată interdicţia judecătorească. Astfel, părintele firesc nu poate fi privat de 
dreptul de a-şi exprima consimţământul la adopţie, după cum, mai important, nici copilul 
nu poate fi lipsit de dreptul de a fi crescut de părintele său, în mediul său familial, de 
origine, dacă această situaţie coincide cu interesul superior al copilului. Suntem în faţa 
confruntării a două drepturi fundamentale de care legiuitorul nu putea să nu ţină seama 
în reglementarea adopţiei, şi anume : dreptul părintelui de a-şi exprima consimţământul 
la adopţie şi dreptul copilului de a fi crescut de părinţii fireşti sau de părintele firesc. 

Astfel, pentru situaţiile excepţionale prevăzute de art. 12, alin. 3 din Lege, părintele 
care nu şi-a exprimat consimţământul la adopţie în faza deschiderii procedurii de 
adopţie a dobândit dreptul de a cere revizuirea hotărârii de deschidere a procedurii de 
adopție. Scopul consacrării acestui drept este ca adopţia să se realizeze pe baza 
consimţământului părintelui care, iniţial, din motive obiective, a fost în imposibilitatea 
exprimării lui. 

În ceea ce priveşte momentul la care poate fi promovată cererea de revizuire 
formulată de părintele care nu şi-a exprimat consimţământul la adopţie, acesta poate fi 
oricând, în perioada cuprinsă între data rămânerii irevocabile a hotărârii de deschidere 
a procedurii adopţiei şi data pronunțării hotărârii de încuviinţare a adopţiei. 


77. Vezi T. Bohotici, Legislaţia..., ed. cit., p. 95. 

Exprimându-şi consimţământul la adopţie în faţa instanţei de judecată, părintele 
firesc poate să fie de acord cu adopţia sau, dimpotrivă, să se opună acesteia, caz în 
care, după administrarea probelor, inclusiv a anchetei sociale, a raportului de consiliere 
şi informare şi după ascultarea copilului cu vârsta peste 10 ani, instanţa judecătorească 
are la îndemână două soluţii : 

— consideră că interesul copilului este de a reveni la acest părinte, adopţia nemai- 
fiind în actuala situaţie de fapt o necesitate. În funcţie de etapa în care se afla 
procedura adopţiei, urmează a fi respinsă fie cererea de încredințare în vederea 
adopţiei, fie cererea de încuviinţare a adopţiei ; 

— apreciază că refuzul părintelui de a-şi exprima un consimţământ pozitiv la 
adopţie este abuziv şi contrar intereselor copilului, astfel încât, potrivit art. 13 
din Lege, instanţa trece peste refuzul părintelui şi dispune reluarea procedurii de 
adopţie. 


De asemenea, Direcţia care a solicitat deschiderea procedurii de adopţie internă are 
obligaţia de a formula cererea de revizuire sau, după caz, de a solicita suspendarea 
oricărei proceduri judiciare, precum şi a oricărui demers privind adopţia, dacă ia 
cunoştinţă, până la data pronunțării hotărârii de încuviinţare a adopţiei, de încetarea 
cauzei care a determinat imposibilitatea părintelui de a-şi exprima voinţa cu privire la 
adopţie. 

4. Consimţământul tutorelui copilului. Potrivit art. 11, alin. 1, lit. a din Lege, dacă 
părinţii fireşti ai minorului sunt decedați, necunoscuţi, declaraţi morţi sau dispăruţi ori 
puşi sub interdicţie, iar copilul se află sub tutelă, pentru adopţia lui se impune luarea 
consimţământului tutorelui. În legătură cu poziţia tutorelui, există mai multe ipoteze. 

Astfel, dacă tutela a fost instituită ca măsură de protecţie alternativă a copilului ai 
cărui părinţi fireşti sunt decăzuţi din drepturile părinteşti sau cărora li s-a aplicat 
pedeapsa interzicerii drepturilor părintești, în conformitate cu art. 40, alin. 1 din 
Legea nr. 272/2004, tutorele nu-şi va exprima consimţământul la adopţie, deoarece 
părinţii fireşti nu au pierdut dreptul de a consimţi la adopţia copilului lor, ca efect al 
sancţiunii aplicate. Dacă minorul se află sub tutelă, considerăm că ruzorele trebuie să-şi 
exprime consimţământul, chiar dacă nu există un text legal în acest sens. 

O altă situaţie posibilă este cea care rezultă din art. 34, alin. (1), lit. d din Lege, 
atunci când tutorele doreşte să adopte singur sau împreună cu soţul său copilul aflat sub 
tutelă. Având o dublă calitate, cea de reprezentant legal al copilului şi cea de adoptator, 
tutorele îşi exprimă consimţământul la adopţie în etape diferite ale procedurii adopţiei, 
după cum urmează: în calitate de reprezentant al copilului, în faţa instanţei judecă- 
toreşti, odată cu soluţionarea cererii de deschidere a procedurii interne, în baza art. 15, 
alin. 1 din Lege, iar ca adoptator îşi exprimă consimţământul, în baza art. 18, alin. 1 
din Lege, odată cu soluţionarea cererii de adopţie. 

La fel ca în cazul părinţilor fireşti, tutorele îşi exprimă consimţământul după 
trecerea unui termen de 60 de zile de la naşterea copilului, consimţământul său devine 
irevocabil la expirarea termenului de 30 de zile de la exprimarea consimţământului, iar 
în mod excepţional instanţa judecătorească poate trece peste refuzul abuziv al tutorelui 


78. Încredinţarea copilului în vederea adopţiei interne nu mai este necesară dacă adoptatorul este 
tutorele copilului şi dacă au trecut 90 de zile de la data instituirii tutelei. 

de a-şi exprima consimţământul dacă se consideră că adopţia este în interesul superior 
al copilului (art. 13-16 din Lege). 

5. Consimţământul adoptatului, dacă a împlinit vârsta de 10 ani”. Plecând de la 
prezumția potrivit căreia un copil care a împlinit vârsta de 10 ani are discernământ, 
legiuitorul a consacrat dreptul copilului de a-şi exprima opinia asupra oricărei probleme 
care îl priveşte. 

Aşa se explică faptul că, pe tărâmul dreptului familiei, vârsta de 10 ani a copilului 
produce anumite consecinţe juridice. De exemplu, în procesul de divorţ, potrivit 
art. 42, alin. 1 din Codul Familiei, pentru soluţionarea cererii accesorii referitoare la 
încredințarea copiilor spre creştere şi educare, ascultarea minorului rezultat din căsă- 
torie este obligatorie dacă acesta a împlinit vârsta de 10 ani. De asemenea, potrivit 
art. 24, alin. 2 din Legea nr. 272/2004 privind protecţia şi promovarea drepturilor 
copilului, în orice procedură judiciară sau administrativă care îl priveşte, copilul care 
a împlinit vârsta de 10 ani are dreptul de a fi ascultat. Cu toate acestea, poate fi ascultat 
şi copilul care are vârsta sub 10 ani, dacă autoritatea competentă apreciază că audierea 
lui este necesară pentru soluţionarea cauzei. 

Acest drept al copilului dobândit la împlinirea vârstei de 10 ani nu putea să nu se 
exercite şi în materia adopţiei. Astfel, potrivit art. Il, alin. 1, lit. b, art. 17 şi art. 64, 
alin. 2 şi 3 din Lege, copilul care a împlinit vârsta de 10 ani participă activ la toate 
etapele adopţiei, fiind ascultat de autoritatea competentă sau, după caz, exprimându-și 
consimţământul la adopţiesi. Aşadar, există o subtilă diferenţă între dreptul de a fi 
ascultat şi dreptul de a-şi exprima consimţământul la adopţie. 

Dreptul de a fi ascultat conferă copilului posibilitatea de a cere şi a primi orice 
informaţie pertinentă, de a fi consulat, de a-şi exprima opinia, de a fi informat asupra 
consecinţelor pe care le poate avea opinia sa dacă ea va fi respectată, precum şi asupra 
consecinţelor oricărei decizii care îl priveşte. Opiniile copilului vor fi luate în consi- 
derare şi li se va da importanţa cuvenită în raport cu vârsta şi gradul de maturitate al 
copilului. 

Astfel, copilul care a împlinit vârsta de 10 ani este ascultat de instanța de judecată 
pentru deschiderea procedurii de adopţie internă şi pentru încredințarea lui în vederea 
adopţiei, precum şi de Direcție, atât în etapa realizării compatibilităţii dintre copil şi 
adoptator sau familia adoptatoare, cât şi cu ocazia vizitelor făcute pentru întocmirea 
rapoartelor pe perioada încredinţării copilului în vederea adopţiei şi a rapoartelor 
postadopţie. 

În ceea ce priveşte consimțământul la adopție, adoptatul care a împlinit vârsta de 
10 ani şi-l exprimă în ultima etapă a procedurii de judecată, respectiv odată cu judecarea 
cererii de încuviinţare a adopţiei, direct în faţă instanţei judecătoreşti. Fiind un 
important act juridic, cu consecinţe asupra statutului civil al copilului, asupra relaţiilor 


79. Această vârstă este diferită: 14 ani în Germania, Spania şi Portugalia, 15 ani în Belgia şi 
Franţa (pentru adopţia cu efecte restrânse), 13 ani în Franţa. În Marea Britanie şi Olanda nu 
se cere un asemenea consimţământ. 

80. În dreptul civil, minorul care a împlinit vârsta de 14 ani dobândeşte capacitate restrânsă de 
exerciţiu, putând să-şi exprime consimţământul şi să participe la circuitul civil, încheind acte 
juridice asistat de reprezentantul legal. 

81. În situaţia în care instanţa hotărăşte în contradictoriu cu opinia exprimată de copil, aceasta 
este obligată să motiveze raţiunile care au condus la înlăturarea opiniei copilului. 

de familie şi chiar a societăţii, legiuitorul a dorit să fie instituite garanţii că minorul îşi 
va exprima voinţa la adopţie în deplină cunoştinţă de cauză. De aceea, a fost consacrată 
regula prevăzută de art. 17, alin. (3) din Lege, potrivit căreia, anterior exprimării 
consimţământului în faţa instanţei judecătoreşti, Direcţia în a cărei rază teritorială 
domiciliază copilul care a împlinit vârsta de 10 ani îl va sfătui şi informa pe acesta, 
ținând seama de vârsta şi maturitatea sa, în special asupra efectelor juridice ale adopţiei 
şi ale consimţământului său la adopţie şi va întocmi un raport în acest sens. 

Bineînţeles, adoptatul major sau cu capacitate deplină de exerciţiu îşi exprimă 
personal consimţământul în faţa instanţei judecătoreşti învestite cu cererea de încuviin- 
ţare a adopţiei. 

6. Consimţțământul adoptatorului sau al familiei adoptatoare. Potrivit art. 18, 
alin. (1) din Lege, consimţământul adoptatorului sau al familiei adoptatoare se dă în 
faţa instanţei de judecată odată cu soluţionarea cererii de încuviinţare a adopţiei. 

Pentru validitatea consimţământului la adopţie, la fel ca în cazul oricărui act juridic 
civil, se impune ca acesta să provină de la o persoană cu capacitate deplină de exerciţiu 
şi să fie lipsit de vicii (eroare, dol şi violenţă). 

7. Consimţământul soțului adoptatorului, dacă adopţia este solicitată doar de unul 
dintre soţi. Faptul că adoptatorul este o persoană căsătorită şi solicită singur adopţia nu 
reprezintă un impediment la adopţie, însă legiuitorul impune în art. 18, alin. 2 cerința 
exprimării consimţământului soţului acestuia, cu excepţia cazurilor în care se află în 
imposibilitatea de a-şi manifesta voinţa (de exemplu, este pus sub interdicţie sau 
declarat dispărut). La fel ca în cazul precedent, soţul adoptatorului, prezent în faţa 
instanţei de judecată, îşi exprimă consimţământul odată cu soluţionarea cererii de 
încuviinţare a adopţiei. 

De vreme ce copilul (ne referim numai la minor, nu la persoana majoră) urmează 
să locuiască împreună cu părintele adoptator şi cu soţul acestuia, consimţământul 
exprimat de acesta din urmă a fost denumit în literatura de specialitate „consimţământ 
de neîmpotrivire la adopţie”, deoarece are drept scop garantarea in abstracto că 
adopţia şi prezenţa copilului în noua sa familie nu creează o situaţie tensionată între 
adoptator şi soţul acestuia, de natură să destabilizeze viaţa de cuplu. 

Astfel, refuzul soţului ca celălalt soţ să adopte un copil determină imposibilitatea 
încuviinţării sale de către instanţa de judecată. Într-o astfel de situaţie, adoptatorul 
urmează să-şi evalueze priorităţile, având la îndemână una dintre următoarele variante : 
fie, acordând prioritate adopţiei, promovează acţiunea de divorţ, pentru a deveni 
persoană „liberă de căsătorie”, consimţământul ei fiind suficient pentru realizarea 
adopţiei, fie, punând pe prim-plan relaţia de căsătorie, renunţă la proiectul de adopţie. 

De vreme ce adoptatul nu devine rudă cu soţul adoptatorului, la prima vedere, 
adopţia pare că nu produce nici un efect juridic faţă de acesta din urmă. Soţul 
adoptatorului rămâne un „străin” faţă de adopţie şi adoptat. Însă, datorită adopţiei şi 
ca o consecinţă a existenţei căsătoriei adoptatorului, adoptatul devine afin de gradul 
întâi cu soţul adoptatoruluit?. 


82. Vezi M. Avram, op. cif., p. 149. 
83. După încuviințarea adopţiei, filiaţia se stabileşte doar între adoptator şi adoptat, acesta din 
urmă devenind descendent de gradul I al adoptatorului (fiu sau fiică). 

Or, afinitatea, definită ca fiind legătura dintre un soţ şi rudele celuilalt soţ, 
produce consecinţe juridice în anumite materii, în anumite cazuri expres prevăzute de 
lege, cum ar fi, de exemplu, în dreptul familiei, obligaţia legală de întreţinere (art. 87 
din Codul Familiei) şi dreptul copilului de a avea legături personale (art. 14 din Legea 
nr. 273/2004)% sau, în dreptul procesual civil, în materie de recuzare a judecătorilor 
(art. 27-28 din Codul de Procedură Civilă), de strămutare a proceselor (art. 37-39 din 
Codul de Procedură Civilă), în materie de martori (art. 189-190 din Codul de Procedură 
Civilă). 

Astfel, aplicând dispoziţiile art. 87 din Codul Familiei la situaţia noastră, soţul 
neadoptator care a contribuit la întreţinerea copilului adoptat de celălalt soţ este obligat 
să întreţină copilul în continuare, cât timp acesta este minor, însă numai dacă părintele 
adoptator a murit, este dispărut ori în nevoie. Această obligaţie de întreţinere poate fi 
reciprocă dacă durata întreţinerii copilului de către soţul părintelui său a fost de cel 
puţin 10 ani. Astfel, adopţia încuviinţată pentru un soţ produce efecte şi faţă de celălalt 
soţ neadoptator. 

Bineînţeles, dacă, ulterior adopţiei solicitate numai de un soţ, celălalt soţ doreşte să 
adopte acelaşi copil, ambii soţi îşi exprimă consimţământul la adopţie, unul în calitate 
de adoptator, iar celălalt în calitate de părinte al copilului. Această situaţie este prevăzută 
expres de art. 12, alin. 1, teza a II-a din Lege. 

Se pune întrebarea ce se întâmplă dacă părintele adoptiv al copilului, cel care a 
realizat primul adopţia, refuză să-şi exprime consimţământul la adopţia solicitată de 
soţ. Considerăm că, în lipsa unui text expres, o astfel de cerere nu poate fi încuviinţată, 
art. 13 din Lege neaplicându-se prin interpretare şi în această situaţie. 

8. Decizia Curţii Constituţionale nr. 369 din 20 martie 2008 referitoare la excepția 
de neconstituționalitate a prevederilor art. 15, alin. 1, art. 35, alin. 2, lit. i şi art. 63, 
alin. 3 şi 4 din Legea nr. 273/2004 privind regimul juridic al adopției. Datorită 
importanţei sale prin prisma consecinţelor practice şi legislative, prezentăm în conti- 
nuare parţial Decizia Curţii Constituţionale nr. 369 din 20 martie 2008, definitivă şi 
general obligatorie*”, prin care s-a admis excepţia de neconstituţionalitate a prevederilor 
art. 35, alin. 2, lit. i, teza I şi, prin extindere, a prevederilor art. 63, alin. 3 şi 4 din 
Legea nr. 273/2004 privind regimul juridic al adopţiei, constatând că aceste prevederi 


84. Denumită şi alianţă, afinitatea există între ginere şi socri, între un soţ şi fraţii şi surorile 
celuilalt soţ (cumnaţi). Nu există afinitate între rudele unui soţ şi ale celuilalt soţ (de 
exemplu, cuscrii nu sunt afini). 

85. Copilul adoptat are dreptul, ca urmare a aplicării art. 14 din Legea nr. 272/2004 într-o speţă 
concretă, să menţină legături personale şi contacte directe cu soţul părintelui adoptiv dacă 
faţă de acesta copilul a dezvoltat legături de familie. 

86. Deoarece, potrivit art. 189, alin. 1, pct. 1 din Codul de Procedură Civilă, într-un proces 
civil nu pot fi ascultați ca martori rudele şi afinii până la gradul al III-lea inclusiv, adoptatul 
nu poate fi martor într-o cauză civilă în care este parte soţul părintelui adoptator şi reciproc. 

87. Publicată în Monitorul oficial al României, partea I, nr. 238, din 27 martie 2008. Această 
excepţie a fost ridicată de T.L.B. în dosarul nr. 2878/30/2007 al Curţii de Apel Timişoara — 
Secţia Civilă, având ca obiect recursul formulat de acesta împotriva sentinţei civile nr. 37/ 
PI/CC/04.05.2007, pronunţată de Tribunalul Timiş - Secţia civilă, în dosar nr. 2878/30/ 
2007, în contradictoriu cu intimata reclamantă Direcţia Generală de Asistenţă Socială şi 
Protecţia Copilului Timiş şi intimata pârâtă L.C.C., privind încuviințarea adopţiei interne. 

contravin art. 20 din Constituţie, raportat la art. 5, paragr. 1, lit. a şi art. 9, paragr. 1 
din Convenţia europeană în materia adopţiei de copii, în măsura în care nu prevăd 
luarea consimţământului părinţilor fireşti în faţa instanţei, odată cu soluţionarea cererii 
de încuviinţare a adopţiei şi s-a respins excepţia de neconstituţionalitate a prevederilor 
art. 15, alin. 1 şi ale art. 35, alin. 2, lit. i, teza finală. 


Examinând încheierea de sesizares, punctele de vedere ale Guvernului şi Avocatului 
Poporului, raportul întocmit de judecătorul-raportor, susţinerile părţii prezente, conclu- 
ziile procurorului, dispoziţiile de lege criticate, raportate la prevederile Constituţiei, 
precum şi Legea nr. 47/1992, Curtea Constituţională, reţine următoarele : 

Autorul excepţiei nu şi-a dat consimţământul la deschiderea procedurii adopţiei, 
întrucât nu era stabilită paternitatea faţă de copil şi nici nu a fost parte în faza 
încuviinţării adopţiei ce a făcut obiectul dosarului nr. 2878/30/2007, soluţionat de 
Tribunalul Timiş - Secţia Civilă, de vreme ce, potrivit art. 63, alin. 3 din Legea nr. 
273/2004, la încuviințarea adopţiei se citează numai direcţia în a cărei rază teritorială 
se află domiciliul copilului, direcţia în a cărei rază teritorială domiciliază adoptatorul 
şi persoana ori familia adoptatoare. 

Potrivit art. 61, alin. 4 din Legea nr. 273/2004, cererile de deschidere a procedurii 
adopţiei, cererile de încredințare a copilului în vederea adopţiei şi cererile de încu- 
viinţare a adopţiei se judecă în prima instanţă, la tribunal, potrivit regulilor prevăzute 
de Cartea III - Dispoziţii generale privitoare la procedurile necontencioase din Codul 
de Procedură Civilă, iar recursul, potrivit art. 336, alin. 3 din Codul de Procedură 
Civilă, „poate fi făcut de orice persoană interesată, chiar dacă nu a fost citată la 
dezlegarea pricinii”. Ca atare, în materie, recursul, potrivit art. 61, alin. 5 din Legea 
nr. 273/2004, coroborat cu art. 336, alin. 3 din Codul de Procedură Civilă, poate fi 
formulat şi de autorul excepţiei, care, recunoscându-şi paternitatea faţă de copil, între 
deschiderea procedurii adopţiei şi încuviințarea acesteia, are calitatea procesuală şi 
justifică un interes. 

1. În ceea ce priveşte art. 15, alin. 1 din Legea nr. 273/2004, criticat pentru neconsti- 
tuţionalitate, Curtea observă că acesta prevede exprimarea consimţământului 
părinţilor fireşti sau, după caz, al tutorelui numai odată cu soluţionarea cererii de 
deschidere a procedurii adopţiei, în faţa instanţei judecătoreşti. Consimţământul 
părinţilor fireşti este o condiţie de fond la adopţia copilului, urmând a fi exprimat 
în mod liber, necondiţionat şi numai după ce aceştia au fost informaţi asupra 
consecinţelor adopţiei, în special asupra încetării legăturilor lor de rudenie cu 
copilul, consimţământul însă este de ordin general şi nu are în vedere persoana sau 
familia adoptatoare. De aceea, Curtea constată că prevederile art. 15, alin. 1 privind 
exprimarea consimţământului părinţilor fireşti, la momentul deschiderii procedurii 
adopţiei, sunt în acord atât cu dispoziţiile constituţionale privind familia, viaţa 


88. Curtea de Apel Timişoara - Secţia Civilă apreciază că excepţia de neconstituţionalitate este 
întemeiată, arătând că exprimarea consimţământului părinţilor fireşti este prevăzută de art. 14 
din Legea nr. 273/2004 ca o condiţie de fond la adopţia copilului, consecinţa fiind aceea că 
prin adopţie încetează legăturile de rudenie firească şi orice relaţie ce caracterizează viaţa de 
familie, iar conform art. 15 din lege, exprimarea consimţământului este impusă numai la 
deschiderea procedurii adopţiei. Or, potrivit art. 5 şi art. 9 din Convenţia Europeană în 
materia adopţiei pentru copii, încheiată la Strasbourg, existenţa consimţământului părinţilor 
se analizează în momentul „pronunțării adopţiei”, deci al încuviinţării, şi nu al deschiderii 
procedurii acesteia. 

familială şi protecţia copiilor şi a tinerilor ce se regăsesc în art. 26, art. 48 şi art. 

49 din Constituţie, cât şi cu interesul superior al copilului. De asemenea, Curtea 

reţine că prevederile criticate nu contravin nici art. 20 din Constituţie raportat la 

art. 8 privind dreptul la respectarea vieţii private şi de familie din Convenţia pentru 
apărarea drepturilor omului şi a libertăţilor fundamentale. 

2. Cât priveşte critica de neconstituţionalitate a art. 35, alin. 2, lit. i din Capitolul III 
„Procedura adopţiei interne”, secţiunea 4, „Încuviinţarea adopţiei” din Legea 
nr. 273/2004, Curtea observă că acesta cuprinde două teze, ce se vor analiza prin 
conformitatea lor cu dispoziţiile din Constituţie şi din Convenţia pentru apărarea 
drepturilor omului şi a libertăţilor fundamentale. 

a) Curtea reţine că art. 35, alin. 2, lit. i din Legea nr. 273/2004 prevede că, la 
cererea de încuviinţare a adopţiei, se anexează documente doveditoare cu 
privire la exprimarea consimţământului părinţilor fireşti, din faza de 
deschidere, fără să se prevadă exprimarea acestuia, în această etapă, în faţa 
instanţei de judecată. În mod excepţional, în măsura în care s-a pronunţat 
anterior o hotărâre judecătorească de încuviinţare a deschiderii procedurii de 
adopţie internă a copilului, documentele doveditoare cu privire la exprimarea 
consimţământului părinţilor fireşti pot să lipsească. 


Tot astfel, Curtea reţine că părinţii fireşti ai copilului sunt citați numai la judecarea 
cererilor referitoare la deschiderea procedurii adopţiei, iar potrivit art. 63, alin. 3 din 
Legea nr. 273/2004, părinţii fireşti nu sunt părţi în procedura de încuviinţare a adopţiei, 
judecarea cererilor de încuviinţare a acesteia făcându-se cu citarea direcţiei în a cărei 
rază teritorială se află domiciliul copilului, a direcţiei în a cărei rază teritorială 
domiciliază adoptatorul şi a persoanei sau familiei adoptatoare. 

Totodată, Curtea observă că, potrivit reglementărilor criticate, pentru încuviințarea 
adopţiei de către instanţă, este suficient consimţământul exprimat numai în procedura 
deschiderii adopţiei, constatat prin documente doveditoare sau consimţământul extra- 
judiciar al părinţilor fireşti, constatat prin act notarial în formă autentică, deşi această 
a doua posibilitate este reglementată de Legea nr. 273/2004 doar în cazul adopţiei 
copilului de către soţul părintelui său. 

Eliminarea părinţilor din procedura încuviinţării adopţiei este o deficiență a textelor 
de lege criticate, de vreme ce prezenţa direcţiei în a cărei rază teritorială se află 
domiciliul copilului şi a direcţiei în a cărei rază teritorială domiciliază adoptatorul nu 
poate suplini lipsa consimţământului părinţilor fireşti, citarea în instanţă a acestora şi 
luarea consimţământului lor direct în faţa instanţei în procedura încuviinţării fiind 
necesare pentru realizarea interesului superior al copilului. 

Curtea constată că adopţia este în egală măsură o operaţiune juridică şi o măsură de 
protecţie a copilului având caracterul unui act juridic complex, valabil prin îndeplinirea 
condiţiilor de fond, inclusiv exprimarea consimţământului de către părinţii fireşti şi 
prin lipsa impedimentelor la adopţie, în acelaşi timp fiind şi o măsură de protecţie a 
copilului, ce rezultă din reglementările internaţionale în materie, la care România este 
parte. 

Curtea constată că autorul excepţiei critică prevederile art. 35, alin. 2, lit. i din Legea 
nr. 273/2004, în primul rând, raportat la art. 20 din Constituţie, care prevede că, în 
măsura în care există neconcordanţă între pactele şi tratatele privitoare la drepturile 
fundamentale ale omului, la care România este parte, şi legile interne, au prioritate 
reglementările internaţionale, cu excepţia cazului în care Constituţia sau legile interne 
conţin dispoziţii mai favorabile. 

În acest sens, Curtea reţine că, potrivit art. 5, paragraful 1, lit. a din Convenţia 
europeană în materia adopţiei de copii încheiată la Strasbourg la 24 aprilie 1967, la 
care România a aderat prin Legea nr. 15/1993, „[...] adopţia nu este pronunţată decât 
dacă cel puţin consimţămintele următoare au fost acordate şi nu au fost retrase: 
consimţământul mamei şi, în cazul în care copilul este legitim, cel al tatălui [...]”. 

De asemenea, Curtea constată că art. 9, paragraful 1 din Convenţia europeană în 
materia adopţiei de copii prevede că: „Autoritatea competentă nu va pronunţa o 
adopţie decât după o anchetă corespunzătoare privind adoptatorul, copilul şi familia 
sa”, stabilindu-se astfel calitatea de părţi a părinţilor fireşti la momentul pronunțării 
adopţiei. Aşadar, potrivit Convenţiei europene în materia adopţiei de copii, exprimarea 
consimţământului de către părinţii fireşti se face la momentul „pronunțării adopţiei”, 
deci la momentul încuviinţării acesteia. 

Curtea constată că omisiunea din cuprinsul prevederilor legale deduse controlului, a 
exprimării consimţământului părinţilor fireşti la momentul încuviinţării adopţiei, exigenţa 
expres reglementată în Convenţia europeană în materia adopţiei de copii, constituie o 
neconcordanță, în accepțiunea art. 20, alin. 2 din Constituţie, între legea internă şi un 
tratat privitor la drepturile fundamentale ale omului, situaţie în care textul constituţional 
consacră prioritatea reglementării internaţionale. 

Curtea constată, aşadar, că prevederile art. 35, alin. 2, lit. i, teza I din Legea nr. 273/ 
2004 sunt neconstituţionale, fiind contrare art. 20 din Constituţie, raportat la art. 5, 
paragraful 1, lit. a şi art. 9, paragraful 1 din Convenţia europeană în materia adopţiei 
de copii, în măsura în care nu prevăd luarea consimţământului părinţilor fireşti în faţa 
instanţei, odată cu soluţionarea cererii de încuviinţare a adopţiei. 

De asemenea, Curtea reţine că art. 35, alin. 2, lit. i, teza I încalcă atât dispoziţiile 
constituţionale ale art. 26 privitoare la viaţa intimă, familială şi privată, art. 48, 
relative la familie, şi art. 49 privind protecţia copiilor şi a tinerilor, cât şi prevederile 
art. 8 referitoare la respectarea vieţii private şi de familie din Convenţia pentru apărarea 
drepturilor omului şi a libertăţilor fundamentale. 

b) Cât priveşte prevederile art. 35, alin. 2, lit. i, teza finală din Legea nr. 273/2004, 
având următorul conţinut: „[...] dispoziţiile art. 12, alin. 3 sau 4 ori ale art. 13 
se aplică în mod corespunzător”, Curtea constată că aceasta consacră cazuri 
excepţionale, în care exprimarea consimţământului la adopţie a părintelui ori a 
părinţilor fireşti nu este obligatorie atunci când unul dintre ei sau ambii se află 
într-unul din cazurile reglementate expres de lege. 

Curtea observă că se face trimitere la cazuri excepţionale, în care este îndestulător 
consimţământul unuia dintre părinţii fireşti, exprimat atât în faza de deschidere a 
procedurii adopţiei, cât şi în cea a încuviinţării acesteia, dacă unul dintre aceştia este 
decedat, necunoscut, declarat în condiţiile legii mort sau dispărut, pus sub interdicţie, 
precum şi dacă se află, din orice împrejurare, în imposibilitatea de a-şi manifesta 
voinţa. De asemenea, consimţământul părinţilor fireşti ai copilului nu este necesar dacă 
ambii sunt decedați, necunoscuţi, declaraţi în condiţiile legii morţi sau dispăruţi, puşi 
sub interdicţie, precum şi dacă se află, din orice împrejurare, în imposibilitatea de a-şi 
manifesta voinţa ori dacă se adoptă o persoană majoră. 

În acelaşi mod, instanţa judecătorească poate trece peste refuzul părinţilor fireşti sau, 
după caz, al tutorelui de a consimţi la adopţia copilului, în mod excepţional, dacă se 
dovedeşte, prin orice mijloc de probă, că aceştia refuză în mod abuziv să-şi dea 
consimţământul la adopţie şi instanţa apreciază că adopţia este în interesul superior al 
copilului, ţinând seama şi de opinia acestuia, în cazul în care a împlinit vârsta de 10 ani, 
cu motivarea expresă a hotărârii în această privinţă. 

Curtea constată că aceste prevederi criticate sunt în acord cu dispoziţiile din Constituţie 
şi din Convenţia pentru apărarea drepturilor omului şi a libertăţilor fundamentale, 
circumstanţierea cazurilor în care consimţământul părintelui sau al părinţilor fireşti 
poate să lipsească la momentul încuviinţării adopţiei dând expresie principiului interesului 
superior al copilului. 

Curtea constată că prevederile care consacră acest din urmă caz sunt în acord atât cu 
dispoziţiile constituţionale ale art. 26, art. 48 şi ale art. 49, cât şi cu ale art. 20 din 
Constituţie, raportat la art. 8 din Convenţia pentru apărarea drepturilor omului şi a 
libertăţilor fundamentale, întrucât dovedirea refuzului abuziv al părinţilor fireşti, luarea 
consimţământului copilului care a împlinit vârsta de 10 ani şi mai ales obligarea instanţei 
de a-şi motiva expres hotărârea dau expresie principiului interesului superior al copilului. 


3. Potrivit art. 31, alin. 2 din Legea nr. 47/1992 privind organizarea şi funcţionarea 
Curţii Constituţionale, republicată, care prevede că: „În caz de admitere a excep- 
ţiei, Curtea se va pronunţa şi asupra constituţionalităţii altor prevederi din actul 
atacat, de care, în mod necesar şi evident, nu pot fi disociate prevederile menţionate 
în sesizare”, întrucât în cauză dispoziţiile art. 35, alin. 2, lit. i, teza I din Legea 
nr. 273/2004 nu pot fi disociate de cele ale art. 63, alin. 3 şi 4 din aceeaşi lege”, 
Curtea urmează să extindă controlul de constituţionalitate şi constată că ele încalcă 
aceleaşi dispoziţii din Constituţie ca şi Convenţia pentru apărarea drepturilor 
omului şi a libertăţilor fundamentale invocate. 


1.4. Impedimentele la adopție 


1.4.1. Definiţia şi clasificarea impedimentelor la adopție 


Este posibil ca adoptatul şi adoptatorul sau familia adoptatoare să îndeplinească toate 
condiţiile de fond cu privire la adopţie şi cu toate acestea adopţia să fie oprită. Prezenţa 
unei anumite împrejurări (de exemplu, adoptatul este fratele sau fiul adoptatorului) 
poate determina imposibilitatea realizării adopţiei. Astfel, la fel ca în cazul căsătoriei, 
în vederea încuviinţării unei adopţii, legiuitorul prevede, pe lângă îndeplinirea condi- 
ţiilor de fond, lipsa impedimentelor la adopţie”. 

Impedimentele reprezintă acele împrejurări de fapt sau de drept a căror existenţă 
împiedică încuviințarea adopţiei de către instanţa de judecată. În funcţie de modul în 
care sunt consacrate legislativ, impedimentele la adopţie se clasifică în impedimente exprese 
(rudenia colaterală de gradul al doilea dintre adoptat şi adoptator, existenţa unei adopţii 
anterioare a adoptatului, calitatea adoptaţilor de soţi sau foşti soţi, existenţa căsătoriei 
între adoptator şi adoptat, boala psihică şi handicapul mintal al adoptatorului) şi impedimente 
virtuale (impedimentul ce rezultă din filiaţia firească dintre adoptat şi adoptator). 


89. Art. 63, alin. 3 prevede: „Judecarea cererilor de încredințare a copilului în vederea adopţiei 
interne, precum şi a celor de încuviinţare a adopţiei se face cu citarea direcţiei în a cărei rază 
teritorială se află domiciliul copilului, a direcţiei în a cărei rază teritorială domiciliază 
adoptatorul sau familia adoptatoare şi a persoanei sau familiei adoptatoare”. Art. 63, alin. 4 
prevede : „Judecarea cererilor de încuviinţare a adopţiei internaţionale se face cu citarea 
direcţiei în a cărei rază teritorială se află domiciliul copilului, al persoanei sau familiei 
adoptatoare, precum şi a Oficiului”. 

90. Impedimentele mai sunt considerate şi condiţii negative ale adopţiei, doar lipsa lor deter- 
minând posibilitatea încuviinţării adopţiei. 

1.4.2. Analiza impedimentelor la adopție 


1. Impedimentul rezultat din rudenia colaterală de gradul al doilea. În principiu, 
existenţa unei legături de rudenie sau de alianţă între adoptat şi adoptator nu constituie 
un obstacol pentru realizarea adopţiei. Dimpotrivă, legiuitorul încurajează adopţia 
unui copil de către rudele din familia extinsă a acestuia, de vreme ce, potrivit art. 31, 
alin. 2 din Lege, Direcţia analizează cu prioritate posibilitatea încredinţării copilului în 
vederea adopţiei unei asemenea rude. Astfel, unchiul sau/şi mătuşa pot adopta nepotul 
de frate sau soră, iar bunicul sau/şi bunica pot adopta nepotul de fiu sau fiică. 

Singurul caz în care rudenia este considerată un impediment este cel prevăzut de 
art. 8, alin. 1 din Lege, potrivit căruia adopţia între fraţi este interzisă. Impedimentul 
fiind de strictă interpretare, rezultă că, pe de o parte, este oprită adopţia între fraţi, 
indiferent dacă aceştia sunt din căsătorie, din afara ei ori din adopţie, indiferent dacă 
sunt fraţi uterini (au aceaşi mamă) sau consangvini (au acelaşi tată), iar pe de altă 
parte, este permisă adopţia între toate celelalte rude fireşti. 

Rațiunea consacrării acestui impediment tradiţional pentru legislaţia română este 
găsită în evitarea transformării legăturii de rudenie firească în linie colaterală de gradul 
al doilea cu rudenie civilă în linie dreaptă de gradul întâi, cu anumite consecinţe în 
planul dreptului la moştenire. Legiuitorul a dorit să păstreze legătura de rudenie 
firească, biologică între fraţi şi, pe cale de consecinţă, să se evite suprapunerea acesteia 
peste rudenia civilă, pentru că fratele adoptator ar deveni prin adopţie părintele fratelui 
său adoptat. 

2. Impedimentul rezultat din filiaţia firească. În literatura de specialitate, majori- 
tatea autorilor”! acceptă existenţa impedimentului ce rezultă din filiaţia firească. Cu 
alte cuvinte, deşi legea nu prevede expres acest fapt, adopţia este inadmisibilă între 
părintele firesc şi copilul său, adică este interzisă adopţia propriului copil firesc. 

Acest impediment rezultă în primul rând din interpretarea art. 11, alin. 1 din Lege, 
care prevede condiţia ca la încheierea adopţiei să-şi exprime consimţământul, pe de o 
parte, părinţii fireşti ai copilului, iar pe de altă parte, adoptatorul. Astfel, cele două 
calităţi, cea de părinte firesc al unui copil şi cea de adoptator al aceluiaşi copil, nu pot 
fi întrunite în una şi aceeaşi persoană. 

În al doilea rând, o asemenea adopţie este lipsită de sens, atâta vreme cât adopţia 
este privită ca o măsură de protecţie alternativă pentru copilul lipsit temporar sau 
definitiv de ocrotirea părintească firească. În plus, nimic nu îl împiedică pe cel care 
şi-ar dori să-şi adopte propriul copil să facă o recunoaştere de maternitate sau paterni- 
tate, stabilindu-şi astfel filiaţia firească. 

În fine, un alt argument în sprijinul opiniei potrivit căreia adopţia propriului copil 
firesc este interzisă o reprezintă rezerva pe care a avut-o România când a aderat la 
Convenţia europeană în materia adopţiei de copii încheiată la Strasbourg. Astfel, deşi, 
potrivit art. 7, alin. 2 din această Convenţie, se permite ca adoptatorul să fie tatăl sau 
mama copilului ce urmează a fi adoptat, România a avut rezerve faţă de dispoziţiile 
acestui articol. 


91. Vezi |. Albu, op. cir., p. 269; Al. Bacaci er al., op. cit., p. 231; E. Florian, op. cif., 
p. 176. 

În concluzie, părintele nu poate adopta propriul copil, atâta vreme cât filiaţia din 
căsătorie sau din afara sa este deja stabilită, potrivit dispoziţiilor Codului Familiei. 

Răspunsul este diferit dacă filiaţia copilului din afara căsătoriei nu a fost stabilită 
(de exemplu, tatăl doreşte să-şi adopte copilul pe care din diferite motive nu l-a 
recunoscut în condiţiile art. 57 din Codul Familiei). Fiind în interesul copilului, o 
astfel de adopţie este posibilă, atât timp cât filiaţia firească nu a fost stabilită şi nici 
cunoscută. Se înţelege că, dacă ulterior rămânerii definitive şi irevocabile a hotărârii de 
încuviinţare a adopţiei (de exemplu, copilul născut din părinţi necunoscuţi a fost 
adoptat) se stabileşte filiaţia dintre adoptat şi adoptator fie prin recunoaştere, fie prin 
hotărâre judecătorească, adopţia urmează a fi desfiinţată ca urmare a nulităţii absolute. 

În final, subliniem că impedimentul ce rezultă din filiaţie priveşte atât o situaţie de 
drept, în ipoteza în care filiaţia faţă de adoptator este deja stabilită potrivit dispoziţiilor 
Codului Familiei, cât şi o situaţie de fapt. Cu alte cuvinte, nu se poate adopta propriul 
copil biologic, indiferent dacă filiaţia este stabilită sau nu faţă de adoptator. 

3. Impedimentul rezultat dintr-o adopție anterioară. Potrivit art. 7, alin. 1 din 
Lege, este interzisă adopţia simultană sau succesivă a unui copil de către mai multe 
persoane. 

Aşa cum am arătat într-o secţiune anterioară, un copil poate fi adoptat, ca regulă 
generală, de o singură persoană. Dacă s-ar permite adopţia aceluiaşi copil de mai multe 
persoane, s-ar crea, prin suprapunerea mai multor raporturi de rudenie, o situaţie în 
care relaţiile dintre adoptat şi adoptatori să nu fie asemănătoare cu cele care există în 
mod firesc între părinţi şi copil. 

Dacă un copil minor sau major a fost deja adoptat, a doua adopţie a aceluiaşi copil 
nu mai este posibilă decât în următoarele cazuri expres prevăzute de art. 7, alin. 2 şi 
alin. 3 din Lege: 

- solicitantul este soţul primului adoptator, ceea ce înseamnă că fie ulterior 
încuviinţării primei adopţii adoptatorul s-a căsătorit, iar acum soţul său doreşte 
să adopte acelaşi copil, fie căsătoria există la data încuviinţării primei adopţii 
solicitate numai de unul dintre soţi”, pentru ca ulterior şi celălalt soţ să dorească 
adopţia ; 

-  adoptatorul sau soţii adoptatori au decedat, situaţie în care adopţia anterioară se 
consideră desfăcută la data rămânerii irevocabile a hotărârii judecătoreşti de 
încuviinţare a noii adopţii; 

-  adopţia anterioară a încetat din orice motiv, cum ar fi, de exemplu, ca efect al 
desfacerii sau nulităţii (art. 60 din Lege). 


4. Impedimentul rezultat din calitatea de soţi sau foşti soți ai adoptaţilor. Potrivit 
art. 8, alin. 2 din Lege este interzisă adopţia a doi soţi sau foşti soţi de către aceeaşi 
persoană sau familie adoptatoare*. În cazul în care o asemenea adopţie s-ar fi 


92. Pentru încuviințarea unei asemenea adopţii, este necesar ca soţul adoptatorului să-şi exprime 
consimţământul la adopţie, copilul adoptat stabilindu-şi filiaţia numai faţă de adoptator. Între 
adoptat şi soţul adoptatorului se stabileşte numai o legătură de afinitate. 

93. Anterior apariţiei Ordonanţei de Urgenţă a Guvernului nr. 25/1997, acest impediment era 
inclus, în lipsa unei reglementări exprese, în categoria impedimentelor virtuale. Impedimentul 
acesta a fost consacrat de art. 3, alin. 2 din Ordonanţă şi se regăseşte şi în dispoziţiile art. 3 
din Convenţia de la Strasbourg. 

încuviinţat, persoanele adoptate ar cumula în acelaşi timp calitatea de soţ cu aceea de 
frate. Astfel, legătura juridică părinte-copil ce ar rezulta în urma adopţiei devine 
incompatibilă cu legătura maritală dintre aceştia, conform dispoziţiile art. 6 din Codul 
Familiei”. 

Nimic nu împiedică adopţia soţilor sau a foştilor soţi de către adoptatori diferiţi ori 
de familii adoptatoare diferite, deoarece legătura de rudenie nu se mai suprapune cu 
legătura maritală care există între cei adoptați. 

5. Impedimentul rezultat din calitatea de soți sau foşti soți a adoptatului şi adopta- 
torului. Potrivit art. 8, alin. 2, teza a II-a din Lege, este interzisă adopţia între soţi sau 
foşti soţi. 

Rațiunea consacrării acestui impediment rezultă din analiza efectelor pe care le 
produce adopţia astfel încuviinţată. Prin încuviințarea unei astfel de adopţii, posibilă 
prin prisma condiţiilor de fond, deoarece un soţ ar fi putut, anterior încheierii 
căsătoriei, să-l fi crescut pe celălalt soţ pe timpul minorităţii sale, s-ar ajunge la un 
cumul de calităţi incompatibile între ele, respectiv calitatea de soţi, pe de o parte, şi cea 
de părinte şi de copil, pe de altă parte. Cu alte cuvinte, o persoană nu poate fi în acelaşi 
timp şi soţul, şi descendentul adoptat al aceleiaşi persoane”. 

Cu toate că vechea reglementare nu a prevăzut acest impediment la adopţie, el se 
deducea din caracterul imoral al relaţiilor care se stabileau între soţi ca urmare a 
realizării adopţiei, împrejurare ce a determinat doctrina să-l includă printre impe- 
dimentele virtuale la adopţie. 

6. Boala psihică şi handicapul mintal al adoptatorului. Prin consacrarea în art. 8, 
alin. 3 din Lege a impedimentului ce rezultă din starea de sănătate mintală a persoanei 
care urmează să adopte, legiuitorul a răspuns opiniilor din doctrină” referitoare la 
valabilitatea consimţământului exprimat într-un moment de luciditate pasageră de 
către alienatul mintal sau debilul mintal nepus sub interdicţie judecătorească. 

Prin formularea impedimentului „persoanele cu boli psihice şi handicap mintal nu 
pot adopta”, legiuitorul a exclus de la adopţie persoanele care, prezentând afecţiuni 
psihice, sunt incompatibile cu calitatea de părinte, punând în pericol persoana şi 
securitatea copilului minor, dezvoltarea lui psihică şi fizică. 


94. Trebuie precizat că nesocotirea interdicţiei prevăzută de art. 7, alin. 1, lit. c din Codul 
Familiei nu determină nulitatea căsătoriei, deoarece art. 19, care enumeră textele de lege a 
căror încălcare atrag nulitatea absolută, şi art. 21, care prevede cauzele de nulitate relative, 
nu evocă şi acest text. Ca urmare, rămâne de analizat dacă soluţia din materia căsătoriei nu 
contravine celei din domeniul adopţiei sau dacă ultima nu este excesivă. 

95. Vezi T.R. Popescu, op. cif., p. 124. 

96. Vezi I. Albu, I. Reghini, P.A. Szabo, op. cit., p. 88; E. Florian, Dreptul familiei, Editura 
Limes, Cluj-Napoca, 2003, p. 274. 

1.5. Procedura adopţiei interne” 


1.5.1. Principiile care guvernează procedura adopției 


Pe tot parcursul procedurii adopţiei, autorităţile cu atribuţii în materia adopţiei — 
Direcţia şi instanţa de judecată - sunt obligate să urmărească şi să respecte principiile 
enumerate în art. 2 al Legii, şi anume*: 

— principiul interesului superior al copilului. Principiul potrivit căruia adopţia se 
face doar în interesul adoptatului trebuie înţeles sub forma că scopul principal al 
adopţiei este de a oferi posibilitatea copiilor care nu beneficiază de ocrotire 
părintească să fie crescuţi şi educați în familia adoptatorului ; 

- principiul creşterii şi educării copilului într-un mediu familial ; 

— principiul continuității în educarea copiilor, ținându-se seama de originea sa 
etnică, culturală şi lingvistică ; 

— principiul informării copilului şi luării în considerare a opiniei acestuia în 
raport cu vârsta şi gradul său de maturitate. Acest principiu este garantat prin 
dispoziţiile Legii nr. 272/2004 şi Legea nr. 273/2004, care au prevăzut în mod 
expres pentru organele administrative implicate în procedura adopţiei, cât şi cele 
ce urmăresc protecţia specială a copilului, să-l informeze pe copil şi să-l 
consilieze în legătură cu orice măsură ce urmează a fi dispusă cu privire la 
persoana sa. De asemenea, instanţa de judecată are obligaţia de a-l asculta pe 
copilul care a împlinit vârsta de 10 ani în fiecare cauză ce are ca obiect luarea 
unei măsuri cu privire la persoana sa. Chiar şi copilul mai mic de 10 ani poate 
fi ascultat atunci când instanţa de judecată consideră că acest lucru este necesar 
în luarea unei decizii ; 

- principiul celerităţii în îndeplinirea oricăror acte referitoare la procedura 
adopției. Pentru soluţionarea cât mai rapidă şi cu caracter irevocabil a situaţiei 
unui copil, legea a prevăzut termene cât mai scurte pentru îndeplinirea actelor 
şi operaţiunilor necesare adopţiei, atât în faţa autorităţii administrative, cât şi în 
faţa instanţei judecătoreşti” ; 

- principiul confidenţialităţii în ceea ce priveşte datele de identificare ale adopta- 
torului sau, după caz, ale familiei adoptatoare, precum şi în ceea ce priveşte 
identitatea părinţilor fireşti. 


1.5.2. Prezentarea etapelor adopției 


Din analiza dispoziţiilor Legii, rezultă că încheierea şi încuviințarea adopţiei implică 
parcurgerea de către adoptator sau adoptatori, după caz, a unei proceduri diferite, după 
cum adopţia este internă sau internaţională. 


97. Adopţia este internă atunci când adoptatorul sau familia adoptatoare, precum şi adoptatul au 
domiciliul în România, indiferent de cetăţenia acestora. 

98. Pentru o dezvoltare a acestor principii, vezi E. Florian, Protecția... ed. cit., pp. 157-162. 

99. Potrivit datelor publicate pe site-ul Oficiului Român pentru Adopţii, durate medie a perioadei 
cuprinse între data emiterii atestatului de persoană sau familie adoptatoare şi data încuviinţării 
adopţiei a fost de opt luni, atât în anul 2007, cât şi în anul 2008. 

În cazul adopţiei interne, procedura este expres prevăzută de art. 19-44 din Lege şi 
poate fi divizată, ca regulă generală, pentru adoptator sau familia adoptatoare, în două 
faze : 

— faza administrativă, necesară pentru obţinerea atestatului de persoană sau familie 

aptă să adopte; 

— faza judiciară, cu următoarele etape : încredințarea copilului în vederea adopţiei 

şi încuviințarea cererii de adopţie. 


În ceea ce-l priveşte pe adoptat, procedura este numai judiciară, desfăşurată în faţa 
instanţei judecătoreşti, şi cuprinde următoarele etape : deschiderea procedurii de adopție 
internă, încredințarea copilului în vederea adopției şi încuviințarea cererii de adopție. 

Această procedură poate fi fragmentată prin intervenţia părintelui sau părinţilor 
fireşti ai copilului, care, în condiţiile legii, pot formula cererea de revizuire, introdusă 
oricând în perioada cuprinsă între rămânerea irevocabilă a hotărârii judecătoreşti de 
deschidere a procedurii adopţiei şi data pronunțării hotărârii judecătoreşti de încu- 
viinţare a adopţiei. 

Procedura adopţiei cunoaşte şi excepţii prevăzute în mod expres de lege şi potrivit 
cărora unele etape sau faze ale procedurii adopţiei sunt eliminate. Astfel, etapele 
procedurii de adopţie cunosc particularități în patru situaţii expres prevăzute de lege, 
şi anume: 

- se adoptă o persoană majoră, caz în care adoptatorul sesizează direct instanţa de 
judecată, el fiind exclus de la obligativitatea obţinerii atestatului de persoană 
aptă să adopte şi de la obţinerea hotărârii judecătoreşti de încredințare în vederea 
adopţiei. Cu alte cuvinte, procedura adopţiei unei persoane majore cunoaşte o 
singură fază, cea judiciară, cu o singură etapă, cea a încuviinţării cererii de 
adopţie ; 

- soțul adoptă copilul celuilalt soț, caz în care adoptatorul nu trebuie să obţină 
atestatul care dovedeşte îndeplinirea garanţiilor morale şi a condiţiilor materiale 
necesare dezvoltării armonioase a copilului ; 

— pentru adopția de către tutore a copilului aflat sub tutela sa nu mai este necesară 
etapa încredinţării în vederea adopţiei dacă au trecut cel puţin 90 de zile de la 
data instituirii tutelei ; 

- la fel, pentru adopția copilului aflat în plasament la adoptator sau tamilia 
adoptatoare de cel puţin 90 de zile, nu mai este necesară etapa încredinţării în 
vederea adopţiei. 


Remaniate deseori de către legiuitor, fazele şi etapele procedurii adopţiei sunt 
caracterizate printr-un formalism exagerat, dar justificat prin efectul irevocabil pe care 
îl produce hotărârea judecătorească de adopţie, şi anume ruperea definitivă a legăturilor 
de sânge (de filiaţie şi rudenie) ale copilului cu familia de origine şi crearea, în baza 
legii şi a voinţei anumitor persoane, inclusiv a instanţei de judecată, a unor noi legături 
de filiaţie şi rudenie cu adoptatorul sau familia adoptatoare. De asemenea, prin 
reglementarea acestor etape, legiuitorul a fost preocupat pe de o parte să ia în 
considerare interesele tuturor părţilor implicate (copil, adoptator sau familie adopta- 
toare, părinţi fireşti ai copilului), acordând prioritate interesului superior al copilului, 
iar pe de altă parte, să consacre garanţii multiple pentru toate principiile care guvernează 
materia adopţiei. 

Aşa cum vom vedea în cele ce urmează, procedura adopţiei debutează în momente 
diferite şi în mod separat pentru fiecare parte. Astfel, iniţial, adoptatul şi adoptatorul 
sau familia adoptatoare parcurg fiecare în parte o etapă specifică (deschiderea proce- 
durii de adopție internă este creată numai pentru adoptat, iar etapa obținerii atestatului 
de adopţie numai pentru adoptator sau familia adoptivă), pentru ca apoi, după dobân- 
direa unei calități ce decurge din îndeplinirea unei anumite condiţii de fond la adopţie 
(calitatea de copil adoptabil, respectiv calitatea de persoană sau familie adoptatoare 
aptă să adopte), cele două părţi să se întâlnească şi să parcurgă împreună ultimele două 
etape ale procedurii judiciare ale adopţiei (încredințarea copilului în vederea adopţiei 
şi încuviințarea adopţiei). 

Ca modalitate de prezentare a procedurii adopţiei, ne-am gândit că o prezentare 
cronologică, pas cu pas, a etapelor pe care trebuie să le parcurgă, iniţial singuri şi apoi 
împreună, adoptatul şi adoptatorul sau familia adoptatoare este mai facilă. 


1.5.3. Procedura deschiderii adopţiei interne 


1. Copiii pentru care se poate solicita deschiderea procedurii de adopție internă. Aşa 
cum am arătat şi în cadrul secţiunii rezervate condiţiilor de fond cu privire la adoptat, 
pentru copilul lipsit temporar sau definitiv de ocrotirea părinţilor şi de mediul său 
familial, precum şi pentru cel care, în vederea protejării intereselor sale, nu poate fi 
lăsat în acest mediu, se întocmeşte de către Direcţia de la domiciliul copilului un plan 
individualizat de protecţie, iar dacă demersurile pentru reintegrarea lui în familie sau 
realizarea unui plasament au eşuat, Direcţia este obligată ca, în termen de 30 de zile, 
Să sesizeze instanța judecătorească cu o cerere de deschidere a procedurii de adopţie 
internă!%, 

2. Instanța competentă. Cererea de deschidere a procedurii de adopţie internă este 
de competenţa tribunalului în a cărui rază teritorială se găseşte domiciliul copilului. 
Judecarea acestei cereri se face în Camera de Consiliu, de către un complet specializat, 
format dintr-un singur judecător. 

3. Judecarea cererii. Direcţia în a cărei rază teritorială se află domiciliul copilului, 
părinţii fireşti ai copilului sau, după caz, numai unul dintre părinţi, dacă filiaţia este 
stabilită faţă de acesta ori dacă celălalt părinte este decedat, precum şi tutorele, dacă 
minorul este pus sub tutelă, se citează de către instanţa judecătorească, potrivit art. 22, 
alin. 4 din Lege, introdus de Ordonanţa de Urgenţă a Guvernului nr. 102/2008!!. 

De asemenea, participarea procurorului este obligatorie, precum şi a copilului, 
dacă a împlinit vârsta de 10 ani. Acesta este ascultat în legătură cu măsura ce urmează 
a fi luată şi, la deliberare, instanţa judecătorească ţine seama de vârsta şi gradul său de 
maturitate. În ipoteza în care soluţia instanţei de judecată nu coincide cu opinia copilului 
exprimată în cursul judecății, hotărârea judecătorească de admitere sau respingere a cererii 


100. Cererea de deschidere a procedurii de adopţie internă este scutită de taxa judiciară de 
timbru, potrivit art. 68 din Lege. 

101. În dispoziţiile art. 63, alin. 2 din Lege, declarate neconstituţionale prin Decizia Curţii 
Constituţionale nr. 369/2008, erau enumerate persoanele care se citează de către instanţa 
de judecată pentru deschiderea procedurii de adopţie internă a unui copil. Ulterior, prin 
art. 1, pct. 11 al Ordonanţei de Urgenţă, acest text a fost abrogat expres. 

de deschidere a procedurii de adopţie trebuie să cuprindă şi motivele pentru care 
judecătorul a ajuns, după aprecierea întregului probator, la una din cele două soluţii. 

Pentru ca acţiunea de deschidere a procedurii de adopţie internă să fie admisibilă, 

legiuitorul a prevăzut în mod expres, în art. 23, condiţiile care se impun a fi îndeplinite 
cumulativ, şi anume : 

a) planul individualizat de protecţie întocmit pentru copil să prevadă, ca măsură 
finală de protecţie alternativă, necesitatea realizării adopţiei. Instanţa judecă- 
torească evaluează planul individualizat de protecţie a copilului, depus ca mijloc 
de probă de către Direcţie, pentru a verifica dacă s-au luat toate măsurile şi s-au 
făcut toate demersurile necesare oferirii şansei copilului de a reveni în mediul 
său familial. Chiar şi în situaţia copilului aflat sub tutelă, Direcţia poate aprecia 
că adopţia reprezintă o măsură corespunzătoare interesului superior al copilului, 
drept pentru care sesizează instanţa judecătorească cu o cerere de deschidere a 
procedurii de adopţie internă ; 

b) părinţii copilului sau, după caz, părintele acestuia ori tutorele îşi exprimă 
consimţământul la adopţie sau, deşi refuză să-l exprime, instanţa judecătorească 
apreciază această situaţie ca fiind abuzivă şi contrară principiului interesului superior 
al copilului, astfel încât se impune măsura de protecţie alternativă a adopţiei. 


Cererea de deschidere a procedurii de adopţie internă se judecă cu celeritate în 
primă instanţă, potrivit procedurii necontencioase prevăzute de art. 331-339 din Codul 
de Procedură Civilă, administrându-se orice probă admisă de lege. Prezentarea de 
către Direcţie a raportului de anchetă socială este obligatorie. 

Prin Ordonanţa de Urgenţă a Guvernului nr. 102/2008, la art. 23 din Lege s-a 
introdus un nou alineat, cu următorul conţinut : 


În cazul admiterii cererii de deschidere a procedurii de adopţie internă, în dispozitivul 
hotărârii judecătoreşti se va face menţiune despre constatarea existenţei consimţă- 
mântului ambilor părinţi, a unui singur părinte, a tutorelui sau, după caz, a trecerii 
peste refuzul abuziv de a consimţi la adopţia copilului în condiţiile art. 13 şi se va 
încuviinţa deschiderea procedurii de adopţie internă. 


Aşadar, în dispozitivul hotărârii judecătoreşti, instanţa este obligată să menţioneze 
modalitatea juridică prin care copilul pentru care s-a deschis procedura adopţiei interne 
a devenit adoptabil. 

4. Efectele hotărârii judecătoreşti de admitere a cererii de deschidere a procedurii 
adopției. După rămânerea ei irevocabilă, hotărârea judecătorească de deschidere a 
procedurii de adopţie internă produce următoarele efecte juridice : 

a) drepturile şi obligaţiile părinteşti exercitate de părinţii fireşti sau, după caz, de 

altă persoană fizică sau persoană juridică se suspendă de drept ; 

b) drepturile şi obligaţiile părinteşti sunt exercitate, în baza art. 23, alin. 3, lit. b 

din Lege, de Consiliul Judeţean sau, în cazul municipiului Bucureşti, de Consiliul 
Local al sectorului în a cărui rază teritorială domiciliază copilul. În literatura de 
specialitate! s-a pus problema dacă, obligat să exercite drepturile şi îndatoririle 


102. I. Imbrescu, „Discuţii şi propuneri privitoare la procedura administrativă, consecinţă a 
efectelor hotărârilor judecătoreşti prin care a fost încuviinţată procedura deschiderii adopţiei 
interne sau a fost instituită încredințarea copilului în vederea adopţiei”, Dreptul, nr. 3/2008, 
pp. 133-139. 

părinteşti în intervalul de timp cuprins între data la care hotărârea judecătorească 
de admitere a cererii de deschidere a procedurii de adopţie internă a rămas 
irevocabilă şi data la care hotărârea judecătorească de încredințare a copilului în 
vederea adopţiei a rămas irevocabilă, Consiliul Judeţean poate delega Comisiei 
pentru Protecţia Copilului această atribuţie. Ne raliem opiniei! potrivit căreia 
o asemenea delegare, în lipsa unui text expres din legea specială, către un organ 
ce are un rol redus în cadrul procedurii adopţiei numai la atribuţiile prevăzute de 
art. 23, alin. 3, lit. b şi de art. 35, alin. 2 din Lege nu poate fi acceptată. În plus, 
ca efect al acestei delegări, Comisia pentru Protecţia Copilului încheie acte 
juridice în vederea îndeplinirii atribuţiilor de ocrotire a copilului, deşi, pe de o 
parte, potrivit legii, ea nu are personalitate juridică, ceea ce înseamnă că prin 
hotărârea de delegare dată de Consiliul Judeţean îi conferă o capacitate juridică 
pe care legea nu i-o permite ; 

c) copilul devine adoptabil, ceea ce înseamnă că se poate trece la etapa următoare 
a procedurii de adopţie, respectiv identificarea, prin prisma nevoilor copilului, 
a celui mai potrivit adoptator sau familii adoptatoare, care deţine atestatul 
doveditor al îndeplinirii condiţiilor materiale şi al garanţiilor morale corespunză- 
toare adopţiei ; 

d) înregistrarea hotărârii judecătoreşti la Oficiul Român pentru Adopţii. În termen 
de cinci zile de la data rămânerii irevocabile a hotărârii judecătoreşti de deschidere 
a procedurii de adopţie internă, Direcţia în a cărei rază teritorială se află 
domiciliul copilului este obligată să o transmită Oficiului Român pentru Adopţii, 
pentru a fi consemnată în Registrul naţional pentru adopţii, în conformitate cu 
prevederile art. 72, alin. 1, lit. a şi alin. 2 din Lege, precum şi ale art. 51 şi art. 53, 
lit. a din Normele metodologice. Astfel, în Registrul naţional pentru adopţii se 
operează menţiunile privind următoarele date referitoare la copil: numele şi 
prenumele, data naşterii, codul numeric personal, numele şi prenumele părinţilor 
biologici, situaţia fraţilor biologici, Direcţia în a cărei evidenţă se află, forma de 
protecţie, hotărârea judecătorească de deschidere a procedurii de adopţie internă. 


5. Durata efectelor hotărârii judecătoreşti de deschidere a procedurii de adopție 
internă. Această problemă poate fi privită din două puncte de vedere: ca durată în 
timp şi ca o consecinţă a cererii de revizuire. 

Conform art. 23, alin. 4 din Lege, durata efectelor hotărârii judecătoreşti este 
limitată în timp, în sensul că, dacă în termen de un an de la data rămânerii irevocabile 
a hotărârii judecătoreşti de deschidere a procedurii interne Direcţia nu a identificat o 
persoană sau familie corespunzătoare pentru copil şi nu a iniţiat procedura în vederea 
realizării adopţiei, efectele hotărârii încetează de drept, iar Direcţia este obligată să 


103. Vezi T. Bodoaşcă, „Opinii privind nelegalitatea delegării atribuţiilor Consiliului Judeţean 
şi ale Consiliului Local al sectorului municipiului Bucureşti referitoare la ocrotirea copilului 
faţă de care instanţa de judecată a dispus deschiderea procedurii de adopţie internă sau 
încredințarea în vederea adopţiei”, în Dreptul, nr. 8/2008, pp. 145-151. În finalul studiului 
său, autorul face propunerea de modificare a textelor la care s-a făcut referire, în sensul că 
atribuţiile să fie date în sarcina Direcţiei în a cărei rază teritorială domiciliază copilul, 
aducând ca argumente numeroasele atribuţii pe care legea i le conferă Direcţiei în cadrul 
procedurii adopţiei şi personalitatea sa juridică prevăzută de art. 105, alin. 2 din Lege. 

revizuiască planul individualizat de protecţie a copilului şi să solicite instanţei judecă- 
toreşti, după caz, menţinerea, modificarea sau încetarea măsurii de protecţia a copilului 
ori încuviințarea unei noi proceduri de adopţie. 

De asemenea, în perioada cuprinsă între data rămânerii irevocabile a acestei hotărâri 
şi data pronunțării hotărârii de încuviinţare a adopţiei, părintele care nu şi-a exprimat 
consimţământul la adopţie, fiind în imposibilitatea ce decurgea din situaţiile prevăzute 
de art. 12, alin. 3 din Lege, poate solicita revizuirea hotărârii judecătoreşti de 
deschidere a procedurii de adopție internă, care, odată admisă de instanţă, produce 
efecte juridice asupra procedurii adopţiei, în sensul că aceasta, după caz, poate fi 
suspendată sau oprită. 

6. Cererea de revizuire a hotărârii judecătoreşti de deschidere a procedurii de 
adopție internă. Aşa cum am arătat anterior, în cazul părintelui sau părinţilor aflaţi 
într-una dintre situaţiile expres prevăzute de art. 12, alin. 3 din Lege, dacă încetează 
cauza pentru care a fost imposibil să fie exprimat consimţământul la adopţie, oricare 
dintre părinţi şi Direcţia care a solicitat deschiderea procedurii de adopţie internă pot 
depune o cerere de revizuire a hotărârii judecătoreşti de deschidere a procedurii de 
adopţie internă. Aşadar, fitularii dreptului la acțiune sunt părinţii fireşti ai copilului şi 
Direcţia. 

În ceea ce priveşte momentul când se poate sesiza instanţa de judecată cu cererea de 
revizuire, acesta este oricând, în perioada cuprinsă între data rămânerii irevocabile a 
hotărârii judecătoreşti de deschidere a procedurii de adopţie şi data pronunțării hotărârii 
judecătoreşti de încuviinţare a adopţiei. 

Competența de soluţionare a cererii de revizuire aparţine fribunalului care a 
pronunţat hotărârea de deschidere a procedurii de adopţie internă, care judecă în 
Camera de Consiliu, cu citarea părinţilor fireşti, a Direcţiei care a solicitat deschiderea 
procedurii de adopţie internă şi, dacă este cazul, a Direcţiei de la domiciliul adopta- 
torului sau al familiei adoptatoare. Participarea procurorului este obligatorie. 

Efectele hotărârii judecătoreşti de admitere a cererii de revizuire sunt, în principiu, 
aceleaşi, indiferent de etapa în care se află procedura adopţiei, şi anume : 

a) Instanţa de judecată încă nu a fost sesizată cu cererea de încredințare a copilului 
în vederea adopţiei. Dacă cererea de revizuire este încuviinţată, instanţa de 
judecată solicită Direcţiei în a cărei rază teritorială domiciliază părintele firesc 
atât o anchetă socială privind situaţia acestuia şi potenţialul de reintegrare a 
copilului în familia biologică sau extinsă, cât şi raportul de consiliere şi informare 
a părintelui cu privire la exprimarea consimţământului la adopţie şi efectele lui 
juridice. Ascultarea copilului cu vârsta peste 10 ani este obligatorie. Apoi instanţa 
de judecată cere consimţământul părintelui care, anterior deschiderii procedurii 
adopţiei, nu şi l-a exprimat. În funcţie de poziţia acestuia cu privire la adopţie, 
există următoarele ipoteze : 

— părintele îşi exprimă consimţământul la adopţie, caz în care instanţa consem- 
nează această împrejurare într-o hotărâre judecătorească, iar procedura de 
adopţie continuă, copilului urmând să i se identifice un adoptator sau o 


104. De exemplu, se stabileşte filiaţia copilului faţă de celălalt părinte sau ambii părinţi pentru 
copilul născut din părinţi necunoscuţi, când reapare părintele declarat dispărut sau mort 
prin hotărâre judecătorească ori se ridică interdicţia judecătorească pentru părintele firesc. 

familie adoptatoare ori, dacă aceasta există deja, să fie sesizat tribunalul cu 
cererea de încredințare în vederea adopţiei ; 

— părintele refuză să-şi dea acordul la adopţie, caz în care instanţa, după 
administrarea probelor, inclusiv ascultarea copilului, pronunţă una din cele 
două soluţii: 1. consideră că interesul copilului este de a reveni la acest 
părinte, adopţia nemaifiind în actuala situaţie de fapt o necesitate, drept 
pentru care hotărârea de deschidere a procedurii adopţiei este revizuită ; 
2. apreciază că refuzul părintelui de a-şi exprima un consimţământ pozitiv la 
adopţie este abuziv şi contrar intereselor copilului, astfel încât, potrivit 
art. 13 din Lege, instanţa trece peste acest refuz şi dispune reluarea procedurii 
de adopţie. 

b) Instanţa de judecată a fost sesizată cu o cerere de încredințare a copilului în 
vederea adopției, situaţie în care încuviințarea cererii de revizuire a hotărârii 
judecătoreşti de deschidere a procedurii adopţiei conduce la următoarele : 

— cererea de încredințare a copilului în vederea adopţiei este suspendată ; 

— măsura de protecţie a copilului se prelungeşte de drept până la soluţionarea 
revizuirii ; 

- Direcţia consiliază şi informează părintele care nu şi-a exprimat consimţă- 
mântul la adopţie şi întocmeşte un raport în acest sens pe care îl depune la 
instanţa de judecată ; 

— Direcţia de la domiciliul părintelui sau părinţilor fireşti ai copilului efectuează 
o anchetă socială care să vizeze situaţia actuală a părinţilor fireşti, precum şi 
potenţialul de reintegrare a copilului în familia biologică sau extinsă ; 

- instanţa judecătorească solicită consimţământul părintelui la adopţie. Dacă 
părintele este de acord cu adopţia, se reia procedura cu repunerea pe rol a 
cererii de încredințare a copilului în vederea adopţiei. În cazul în care 
părintele se opune adopţiei, se aplică art. 13, instanţa de judecată având la 
îndemână cele două soluţii precizate mai sus, şi anume: fie consideră că 
atitudinea părintelui este abuzivă, caz în care cererea de revizuire se respinge, 
instanţa procedând la repunerea pe rol a cererii de încredințare şi admiterea 
ei, cu continuarea procedurii de adopţie, fie consideră că refuzul este în 
concordanţă cu interesul copilului, caz în care cererea de încredințare se 
repune pe rol la solicitarea Direcţiei şi se respinge. 

c) Instanţa de judecată a fost învestită cu cererea de încuviințare a adopției, caz în 
care se procedează la următoarele : 

— se suspendă soluţionarea cererii de încuviinţare a adopţiei ; 

— măsura încredinţării copilului în vederea adopţiei se prelungeşte de drept pe 
perioada soluționării revizuirii ; 

- dacă instanţa judecătorească dispune revocarea măsurii încredinţării, ea 
hotărăşte, la propunerea Direcţiei, o măsură provizorie de protecţie a copilului 
până la soluţionarea cererii de revizuire. 


La fel ca în cazurile anterioare, instanţa judecătorească solicită raportul de consiliere 
şi informare, ancheta socială, consimţământul copilului în vârstă de 10 ani, iar la final 
consimţământul părintelui care a fost în imposibilitatea exprimării lui la data deschiderii 
procedurii de adopţie internă. Dacă părintele este de acord cu adopţia, se reia procedura 

cu repunerea pe rol a cererii de încuviinţare a adopţiei, care va fi admisă. În cazul în 
care părintele se opune adopției, se aplică art. 13, instanţa de judecată având la 
îndemână cele două soluţii precizate mai sus, şi anume: fie consideră că atitudinea 
părintelui este abuzivă, caz în care cererea de revizuire se respinge, instanţa procedând 
la repunerea pe rol a cererii de încuviinţare şi admiterea ei, fie consideră că refuzul 
părintelui este în concordanţă cu interesul copilului, caz în care cererea de încuviinţare 
a adopţiei se repune pe rol la solicitarea Direcţiei şi se respinge, copilul revenind în 
familia firească sau în familia extinsă. 

7. Concluzie. Atâta vreme cât un copil nu a devenit adoptabil prin efectele hotărârii 
judecătoreşti de deschidere a procedurii de adopţie internă pronunţată atunci când 
planul individualizat de protecţie stabileşte necesitatea adopţiei interne şi când părinţii 
fireşti sau tutorele copilului şi-au exprimat consimţământul la adopţie sau, în lipsa 
acestuia, instanţa judecătorească apreciază atitudinea lor ca fiind abuzivă şi în detri- 
mentul interesului superior al copilului, nu poate să treacă la următoarele etape ale 
adopției, în vederea realizării acesteia. 

După obţinerea hotărârii judecătoreşti de deschidere a procedurii adopţiei, copilul 
poate fi considerat „pregătit” din punct de vedere juridic pentru a i se găsi o persoană 
sau familie aptă să adopte şi care să corespundă nevoilor sale. Regula este de a se găsi 
o persoană sau o familie potrivită pentru un copil devenit adoptabil, şi nu un copil 
potrivit pentru o persoană sau o familie. Or, prima cerinţă a acesteia este de a deţine 
atestatul de persoană sau familie aptă să adopte. 


1.5.4. Procedura administrativă parcursă de adoptator sau familia 
adoptatoare 


Conform art. 19-21 din Lege şi art. 1-11 din Normele metodologice de aplicare a Legii 
nr. 273/2004 privind regimul juridic al adopţiei, faza administrativă a procedurii de 
adopţie!% presupune parcurgerea de către adoptator sau adoptatori a mai multor etape, 
care se derulează în faţa şi cu concursul Direcţiei în a cărui rază teritorială îşi au 
domiciliul. Facem din nou precizarea că această procedură se aplică numai adoptato- 
rului sau familiei adoptatoare, nu şi adoptatului. 

Scopul parcurgerii acestei proceduri este acela de a se verifica îndeplinirea de către 
adoptator sau adoptatori a condiţiilor de fond ale adopţiei, a lipsei impedimentelor la 
adopţie şi mai ales dacă persoana sau familia adoptatoare îndeplineşte garanţiile morale 
şi condiţiile materiale necesare dezvoltării depline şi armonioase a personalităţii 
copilului. 

Aceste etape sunt următoarele : 

- obţinerea atestatului de familie sau de persoană aptă să adopte; 
transmiterea atestatului Oficiului Român pentru Adopţii ; 
identificarea copilului care urmează a fi propus pentru adopţie. 


1. Obţinerea atestatului de persoană sau de familie aptă să adopte. Obţinerea 
acestui atestat reprezintă prima etapă a unei proceduri administrative şi individuale pe 


105. În legătură cu procedura administrativă a adopţiei, vezi 1. Imbrescu, Tratat de dreptul 
familiei. Familia. Protecţia copilului. Elemente de stare civilă. Curs de teorie şi practică, 
Editura Lumina Lex, Bucureşti, 2006, pp. 478 passim. 

care trebuie să o parcurgă adoptatul sau adoptatorii în toate situaţiile, cu excepţia celor 
expres prevăzute de art. 20 din Lege, şi anume adopţia unei persoane majore şi a 
copilului de către soţul părintelui firesc sau adoptiv. Arestarul obținut dovedeşte că 
persoana sau familia adoptatoare oferă garanții morale şi condiții materiale necesare 
dezvoltării armonioase a personalității copilului, realizându-se astfel o condiţie de 
fond la adopție. 

Deoarece analiza etapelor pe care persoana sau familia adoptivă trebuie să le 
parcurgă în această primă fază administrativă a procedurii adopţiei (formularea cererii 
de evaluare, informarea, evaluarea din punct de vedere social, psihologic şi din punctul 
de vedere al pregătirii pentru rolul de părinte, decizia şi obţinerea atestatului) au fost 
prezentate în secţiunea rezervată condiţiilor de fond cu privire la adoptator, prezentăm 
în continuare celelalte faze ale procedurii adopţiei. 

2. Transmiterea atestatului de persoană sau familie aptă pentru adopție la Oficiul 
Român pentru Adopţii. Organ de specialitate al administraţiei publice centrale, cu 
personalitate juridică, aflat în subordinea Guvernului, Oficiul Român pentru Adopţii 
coordonează şi supraveghează activităţile de adopţie şi realizează cooperarea interna- 
țională în domeniul adopţiei. Printre atribuţiile principale ale acestui organ, legiuitorul 
menţionează în art. 6, alin. 1, lit. b şi c din Legea nr. 274/2004 privind înfiinţarea, 
organizarea şi funcţionarea Oficiului Român pentru Adopţii!Y şi atribuţiile de a ţine 
evidenţa cererilor familiilor sau persoanelor care şi-au manifestat dorinţa de a adopta 
copii şi care sunt apte să adopte, să îndrume şi să sprijine aceste familii sau persoane 
în vederea efectuării procedurii necesare adopţiei. 

Aşadar, după emiterea atestatului de persoană sau familie aptă să adopte, în termen 
de cinci zile, Direcţia comunică Oficiului Român pentru Adopţii datele despre aceste 
persoane, în conformitate cu prevederile art. 71-72 din Lege. În conformitate cu 
prevederile art. 51 şi 53 lit. b din Normele metodologice, în Registrul Naţional pentru 
Adopţii se operează menţiunile privind următoarele date referitoare la adoptatorul sau 
familia adoptatoare română sau străină, cu domiciliul în România: numărul şi data 
cererii de adopţie, numele şi prenumele, domiciliul, numărul şi data de eliberare a 
atestatului de persoană sau familie aptă să adopte. 

3. Identificarea copilului care urmează a fi propus pentru adopție. Aşa cum am 
stabilit deja, nu orice copil poate fi adoptat, ci numai acela pentru care a fost deschisă 
procedura de adopţie internă. Aşadar, până la întâlnirea dintre cele două părţi, adoptatul 
pe de o parte şi adoptatorul sau familia adoptatoare pe de altă parte, copilul parcurge 
singur o etapă importantă a procedurii adopţiei, şi anume deschiderea procedurii de 
adopţie internă la tribunalul în raza căruia se află domiciliul său. 

Psihologul şi responsabilul de caz din cadrul Serviciului de Adopţii sunt obligaţi ca, 
pentru copilul devenit adoptabil prin hotărârea judecătorească de deschidere a proce- 
durii de adopţie internă, să identifice şi să selecteze în anumite termene expres prevăzute 
de lege prin norme juridice „în cascadă” cea mai potrivită persoană sau familie 
adoptatoare, care să răspundă nevoilor copilului. 


106. Publicată în Monitorul oficial al României, partea I, nr. 557, din 23 iunie 2004. Oficiul 
Român pentru Adopţii a preluat atribuţiile în domeniul adopţiei ale Autorităţii Naţionale 
pentru Protecţia Copilului şi Adopţiei şi ale Comitetului Român pentru Adopţii. 

sau familia adoptatoare parcurg împreună o etapă specială, pe care o prezentăm în cele 
ce urmează. 


1.5.5. Procedura administrativă în vederea identificării, selecţiei 
şi compatibilităţii adoptatorului sau familiei adoptatoare 
pentru copilul devenit adoptabil prin deschiderea procedurii 
de adopţie internă (art. 31-32 din Lege) 


Aria de selecţie a persoanei sau familiei adoptatoare potrivită pentru un anumit copil 
adoptabil este mai întinsă sau mai restrânsă, în funcţie de situaţia familială a copilului 
şi este jalonată în funcţie de anumite termene. Schematic, aria de selecţie poate arăta 
astfel : 

— în termen de 30 de zile de la rămânerea irevocabilă a hotărârii judecătoreşti prin 
care s-a încuviinţat deschiderea procedurii de adopţie internă, identificarea şi 
selecţia se fac în primul rând dintre membrii familiei extinse a copilului, 
asistentul maternal profesionist, persoana sau familia la care se află copilul în 
plasament, dacă este cazul, iar în al doilea rând dintre persoanele sau familiile 
adoptatoare atestate care îşi au domiciliul în acelaşi judeţ cu copilul şi sunt 
înregistrate la Oficiul Român pentru Adopţii ; 

— dacă la expirarea acestui termen identificarea unei persoane sau familii adopta- 
toare nu a fost posibilă, Direcţia în a cărei rază teritorială se află domiciliul 
copilului solicită Oficiului Român pentru Adopţii ca, în termen de cinci zile, să-i 
transmită lista centralizată la nivel naţional a persoanelor sau familiilor adopta- 
toare atestate, pentru ca, potrivit art. 31, alin. 5 din Lege, în termen de 60 de 
zile de la primirea listei, să identifice şi să selecteze un adoptator sau o familie 
adoptatoare, ţinând seama de interesul superior al copilului, de informaţiiile 
cuprinse în atestat şi de evoluţia situaţiei copilului până la acea dată. Selectarea 
se notifică, în termen de trei zile, Direcţiei de la domiciliul adoptatului sau al 
familie adoptatoare, astfel încât cele două organe administrative să poată colabora 
în vederea realizării cu succes a adopţiei propuse. 


În continuare, prezentăm procesul de selecţie şi de stabilire a compatibilității între 
copil şi persoana sau familia adoptatoare. 

În aplicarea principiilor care guvernează adopţia, respectiv principiul interesului 
superior al copilului şi principiul continuității în educarea sa, ţinând seama de originea 
sa etnică, culturală şi lingvistică, legiuitorul stabileşte în art. 31, alin. 2 o anumită 
ordine de priorităţi în procesul de identificare şi selecţie a celui mai potrivit adoptator 
sau familie adoptatoare, în sensul că au prioritate rudele din familia extinsă a copilului, 
asistentul maternal profesionist la care se află copilul, persoana sau familia la care se 
află copilul în plasament. 

În lipsa unei asemenea solicitări sau dacă persoanele în cauză nu îndeplinesc 
condiţiile pentru a adopta, Direcţia efectuează demersuri, în acelaşi termen de 30 de 
zile, în vederea identificării pe raza sa administrativ-teritorială a unei persoane sau 
familii atestate şi aflate în evidenţa Oficiului Român pentru Adopţii. 

Pentru început, are loc un proces de selectare a persoanei sau familiei adoptatoare 
pe baza unei pofriviri teoretice, care constă, conform art. 19, alin. 2 din Normele 
metodologice, în analizarea şi luarea în considerare a tuturor informațiilor referitoare 
la copil (Vârsta, sexul, naționalitatea, etnia, rasa, temperamentul, religia, relaţiile cu 
alţi copii şi adulţi, nevoile lui speciale, istoricul medical, caracteristicile mediului în 
care trăieşte, programul zilnic), la familia sa naturală (vârsta, temperamentul, ocupaţia, 
înclinațiile, nivelul de educaţie, religia, istoricul marital, naționalitatea, etnia, rasa, 
istoricul medical) şi la persoana sau familia adoptatoare (vârsta, temperamentul, 
ocupaţia, înclinațiile, aptitudinile, interesele pentru diferite domenii, educaţia, rasa, 
naționalitatea, etnia, religia, istoricul marital, aşteptările familiei în legătură cu vârsta, 
sexul şi situaţia psiho-socio-medicală a copilului!%), după care se realizează potrivirea 
practică, ce presupune desfăşurarea de către responsabilul de caz a două categorii de 
activităţi, şi anume activitatea de informare şi cea de pregătire. 

Astfel, potrivit art. 21 din Normele metodologice, activitatea de informare vizează 
informarea copilului şi, după caz, a specialiştilor din centrul de plasament, a asistentului 
maternal sau a persoanei ori familiei în grija căreia se află copilul, precum şi a 
persoanei sau familiei adoptatoare cu toate datele despre copil, inclusiv fotografii ale 
acestuia. 

Prima întâlnire a copilului cu persoana sau familia adoptatoare selectată, desfăşurată 
în mediul de viaţă al copilului, fără să i se aducă la cunoştinţă scopul vizitei, este 
pregătită minuţios de responsabilul de caz al celor două părţi şi cu persoana sau familia 
ce are în îngrijire copilul. Rezultatele acestei întâlniri se consemnează într-un raport 
comun al celor doi responsabili de caz, ei propunând fie continuarea procedurii de 
potrivire practică, fie reluarea procedurii de potrivire a copilului cu o altă persoană sau 
familie adoptatoare. 

În prima ipoteză, în vederea stabilirii şi dezvoltării relaţiilor de ataşament, procedura 
de potrivire practică va continua cu mai multe întâlniri între copil, adoptator şi familia 
adoptatoare, desfăşurate atât în mediul de viaţă al copilului, cât şi în afara acestuia, 
inclusiv în viitorul mediu de familie al adoptatului. 

La finalul procedurii de potrivire practică, cei doi responsabili de caz întocmesc un 
copil şi persoana sau familia adoptatoare, precum şi propunerea ca Direcţia în a cărei 
rază teritorială domiciliază copilul să sesizeze instanţa judecătorească pentru încredin- 
ţarea copilului în vederea adopţiei. 

Faza judiciară a procedurii adopţiei este parcursă de adoptat şi adoptator sau familia 
adoptatoare şi cuprinde două etape: încredințarea copilului în vederea adopţiei şi 
încuviințarea cererii de adopţie. 


107. De exemplu, din datele statistice publicate pe site-ul Oficiului Român pentru Adopţii 
rezultă că, în anul 2007 (respectiv 2008), persoanele şi familiile titulare ale unui atestat 
pentru adopţie şi-au exprimat următoarele aşteptări în legătură cu copilul pe care doresc 
să-l adopte : din punct de vedere al vârstei, 26% un copil cu vârsta sub un an, 42% (26%) 
un copil de 1-3 ani, 17% (15%) un copil între 3 şi 5 ani, 11% (12%) un copil peste 5 ani; 
din punctul de vedere al sexului, 38% (36%) fată, 22% (22%) băiat, 40% (42%) indiferent ; 
din punctul de vedere al etniei, 17% (24%) menţionează să fie sau nu de o anumită etnie 
şi 60% (61%) doresc un copil sănătos. 

1.5.6. Încredinţarea copilului în vederea adopţiei (art. 30-38 din Lege) 


Etapă obligatorie în procedura adopţiei, încredințarea în vederea adopţiei nu este 
necesară în cazurile expres prevăzute de art. 34, alin. 1 din Lege, pentru care 
adoptatorul sau familia adoptatoare sesizează direct instanţa judecătorească cu cererea 
de încuviinţare a adopţiei: 
-  adopţia priveşte o persoană majoră; 
-  adoptatul este copilul firesc sau adoptiv al soţului părintelui copilului ; 
-  adoptatul se află în plasament la adoptator sau familia adoptatoare de cel puţin 
90 de zile; 
-  adoptatul se află sub tutelă de cel puţin 90 de zile, iar tutorele doreşte să-l 
adopte. 


În toate celelalte situaţii, după identificarea adoptatorului sau a familiei adoptatoare 
obţinerii hotărârii judecătoreşti de încredințare a copilului în vederea adopţiei. 

Cererea de încredințare în vederea adopţiei, scutită de taxa judiciară de timbru, se 
depune la tribunal de Direcţia în raza căreia se află domiciliul copilului. 

Conform dispoziţiilor art. 33, alin. 1 din Lege, sunt citați următorii: adoptatorul 
sau familia adoptatoare, Direcţia în a cărei rază teritorială se află domiciliul copilului 
şi Direcţia în raza căreia se află domiciliul adoptatorului sau al adoptatorilor. Şedinţa 
de judecată se desfăşoară după regulile procedurii necontencioase, în Camera de 
Consiliu, în complet specializat, cu participarea procurorului şi a copilului, dacă acesta 
a împlinit vârsta de 10 ani (art. 69-70 din Lege). Opinia copilului în legătură cu cererea 
de încredințare în vederea adopţiei, fără a fi decisivă în luarea hotărârii, este ascultată 
de instanţa judecătorească. 

Hotărârea judecătorească de admitere a cererii de încredințare în vederea adopţiei, 
rămasă irevocabilă, produce următoarele efecte : 

- stabileşte perioada de încredințare a copilului în vederea adopţiei către persoana 

sau familia propusă de Direcţie, care poate fi de cel mult 90 de zile; 

- domiciliul copilului se află la persoana sau familia adoptatoare pe durata 

încredinţării în vederea adopţiei ; 

- drepturile şi obligaţiile părinteşti revin persoanei sau familiei adoptatoare căreia 

i s-a încredinţat copilul în vederea adopţiei, cu excepţia dreptului de a reprezenta 
copilul în actele juridice sau, după caz, de a încuviinţa actele juridice pe care 
acesta le încheie ori de a administra bunurile copilului. Aceste drepturi se 
exercită, potrivit art. 35, alin. 2 din Lege, de către Consiliul Judeţean în a cărei 
rază teritorială domiciliază persoana sau familia adoptatoare şi care poate delega 
în mod excepţional dreptul de administrare a bunurilor copilului persoanei 
sau familiei căreia i-a fost încredinţat. Astfel, toate actele obişnuite necesare 
exercitării ocrotirii părinteşti se realizează de către persoana sau familia adopta- 
toare, cu excepţia acelora care conduc la încheierea unui act juridic. Ne raliem 
opiniei exprimate în literatura de specialitate!% potrivit căreia, în perioada 


108. Vezi T. Bodoaşcă, Opinii privind nelegalitatea delegării..., ed. cit., pp. 147-151. În finalul 
studiului său, autorul face propunerea de modificare a textelor la care s-a făcut referire, 

încredinţării în vederea adopţiei, Consiliul Judeţean, având atribuţii precis 
determinate de lege în acest domeniu, adică, după caz, îl reprezintă pe copil în 
actele juridice sau îi încuviinţează actele şi îi administrează bunurile, nu poate 
să le delege Comisiei pentru Protecţia Copilului ; 

- persoana sau familia adoptivă căreia i s-a încredinţat copilul se află sub 
supravegherea Direcţiei, care trebuie să urmărească evoluţia copilului şi a 
relaţiilor dintre părţi. În acest scop, Direcţia de la domiciliul adoptatorului sau 
al familiei adoptatoare are obligaţia, în baza art. 36, alin. 1 din Lege şi art. 24 
din Normele metodologice, să efectueze rapoarte bilunare în urma vizitelor 
efectuate de către responsabilul de caz din cadrul Serviciului de Adopţie şi de 
un psiholog. 


Indiferent de vârsta copilului care se alătură noii familii, adoptatorii se află în faţa unor 
dileme şi a necesităţilor de a face faţă multor adaptări. Asistentul social trebuie să asigure 
vizite frecvente şi regulate, destinate să ajute noua familie, şi nu să critice noii părinţi. 
Adoptatorii vor câştiga încredere în cunoaşterea şi înţelegerea copilului şi vor dori să-şi 
asume responsabilitatea pentru luarea deciziilor şi în rezolvarea problemelor în calitatea 
lor de părinţi. 

La sfârşitul perioadei de încredințare, responsabilul de caz şi psihologul întocmesc 
un raport final referitor la evoluţia relaţiilor dintre copil şi persoana sau familia 
adoptatoare, care este aprobat de directorul general al Direcţiei şi care, de la caz la caz, 
poate să conţină una dintre următoarele propuneri : încuviințarea adopției, prelungirea 
perioadei pentru care s-a decis încredințarea copilului ori revocarea încredințării, 
dacă adopţia nu va avea nici o şansă de reuşită, având în vedere fie neacomodarea 
copilului în noul mediu familial, fie motive care ţin de viitorul părinte!?. 

Persoana sau familia adoptatoare este informată de responsabilul de caz despre 
concluziile şi propunerile făcute în fiecare raport bilunar, precum şi în raportul final 
(art. 26 din Normele metodologice). 

De asemenea, la fel ca în cazul atestatului şi al hotărârii judecătoreşti de deschidere 
a procedurii de adopţie internă, Oficiul Român pentru Adopţii consemnează în Registrul 
naţional pentru adopţii hotărârea de încredințare în vederea adopţiei, comunicată în 
termen de cinci zile de la rămânerea irevocabilă de către Direcţia în a cărei rază 
teritorială se află domiciliul copilului. 

Facem precizarea că în această etapă poate interveni o cerere de revizuire a hotărârii 
judecătoreşti de deschidere a adopţiei interne, care, dacă este admisă, poate conduce, 
aşa cum am prezentat anterior, la suspendarea procedurii adopţiei şi, în final, la 
respingerea cererii de încredințare în vederea adopţiei, copilul revenind în familia 
firească sau familia extinsă, după caz. 


în sensul că atribuţiile ar trebuie să fie date Direcţiei în a cărei rază teritorială domiciliază 
copilul. Pentru o părere ce susţine legalitatea delegării, vezi I. Imbrescu, Discuţii şi 
propuneri privitoare la procedura administrativă... , ed. cit., pp. 138-139. 

109. În cazul revocării încredinţării în vederea adopţiei prin hotărâre judecătorească, Direcţia 
este obligată să reia procedura de identificare a unui nou adoptator sau familii adoptatoare, 
cu condiţia ca între timp să nu fi expirat termenul de un an de la data deschiderii procedurii 
de adopţie internă, situaţie în care se impune revenirea la această etapă. 

1.5.7. Încuviințarea adopției (art. 39-44 din Lege) 


1. Natura juridică a procedurii judiciare de încuviințare a adopției. Însăşi noţiunea de 
încuviințare a adopției presupune că, soluţionând cererea, instanţa judecătorească nu 
rezolvă un conflict sau o situaţie litigioasă, aşa cum face, ca regulă generală, în orice 
proces civil, ci doar verifică dacă sunt îndeplinite condiţiile de fond, de formă şi lipsa 
impedimentelor la adopţie pe de o parte, iar pe de altă parte, controlează legalitatea şi 
validitatea actelor juridice ale persoanelor care şi-au exprimat consimţământul la 
adopţie. Criteriul în funcţie de care judecătorul apreciază probele administrate este 
interesul superior al copilului ce urmează a fi adoptat, raportat la condiţiile materiale 
şi garanţiile morale pe care le prezintă adoptatorul sau familia adoptatoare, precum şi 
la evoluţia relaţiilor afectiv-spirituale şi de ataşament dintre copil şi viitorii părinţi. 

Procedura adopţiei este o procedură necontencioasă specială, reglementată de Legea 
nr. 273/2004, care se completează cu dispoziţiile art. 331-337 din Codul de Procedură 
Civilă. În măsura în care aceste dispoziţii sunt insuficiente, se face apel la procedura 
contencioasă, ce reprezintă dreptul comun al întregii proceduri civile, cu condiţia ca 
ele să nu fie potrivnice naturii necontencioase a cererii de încuviinţare a adopţiei. 

2. Competența instanței judecătoreşti. Cererea de încuviinţare a adopţiei este de 
competenţa tribunalului în a cărui rază teritorială se află domiciliul adoptatului, potrivit 
art. 2, pet. 1, lit. g din Codul de Procedură Civilă şi art. 61, alin. 3 din Lege. În cazul 
în care nu se poate determina instanţa competentă, cererea de încuviinţare a adopţiei se 
judecă de Tribunalul Bucureşti. 

Aşadar, în materia adopţiei sunt prevăzute norme de competenţă teritorială speciale, 
derogatorii de la dreptul comun, consacrat de art. 5 din Codul de Procedură Civilă. 

3. Sesizarea instanţei judecătoreşti. După ce au fost parcurse toate etapele proce- 
durii de adopţie, obținându-se hotărârea judecătorească de deschidere a procedurii de 
adopţie internă şi hotărârea de încredințare în vederea adopţiei, adoptatorul, familia 
adoptatoare ori Direcţia de la domiciliul acestora formulează cererea de încuviinţare a 
adopţiei. 

Astfel, titularul dreptului la acţiune este adopiatorul, familia adoptatoare sau 
Direcţia în a cărei rază teritorială domiciliază aceştia. Dacă suntem în prezenţa unui 
caz de adopţie, considerat de excepţie prin prevederile art. 29, alin. 1 din Lege şi 
pentru care nu este nevoie de încredințarea în vederea adopţiei, respectiv adopţia unei 
persoane majore, adopţia copilului soţului adoptatorului, adopţia copilului aflat în 
plasamentul adoptatorului, familiei adoptatoare sau sub tutela acestora dacă au trecut 
cel puţin 90 de zile de la data instituirii măsurii, sesizarea instanţei judecătoreşti pentru 
încuviințarea adopţiei se face, potrivit dispoziţiilor art. 35, alin. 1 din Lege, în mod 
direct de adoptator sau familia adoptatoare. 

Legiuitorul enumeră în art. 40, alin. 2 înscrisurile care privesc adoptatul, pe de o 
parte, precum şi adoptatorul sau familia adoptatoare, pe de altă parte, şi care trebuie să 
fie anexate cererii de încuviinţare a adopţiei : 

- certificatul de naştere al copilului, în copie legalizată ; 

- certificatul medical privind starea de sănătate a copilului, eliberat de către 

unităţile publice nominalizate de către Direcţia de Sănătate Publică ; 

- atestatul valabil al adoptatorului sau familiei adoptatoare ; 

- hotărârea judecătorească de deschidere a procedurii de adopţie internă ; 

— hotărârea judecătorească irevocabilă de încredințare în vederea adopţiei ; 

- certificatele de naştere ale adoptatorului sau adoptatorilor. Dacă adopţia este 
solicitată numai de un soţ, este necesară şi prezentarea certificatului de naştere 
al celuilalt soţ neadoptator, în copie legalizată ; 

- certificatul de căsătorie al adoptatorului sau al adoptatorilor, în copie legalizată ; 

- cazierul judiciar al adoptatorului sau, după caz, al fiecărui membru al familiei 
adoptatoare ; 

- certificatul medical privind starea de sănătate a adoptatorului sau adoptatorilor, 
eliberat de medicul de familie pe lista căruia este înscris ; 

- documente doveditoare cu privire la îndeplinirea condiţiei referitoare la expri- 
marea consimţământului părinţilor fireşti ai copilului ori a tutorelui!0. Astfel, 
după caz, se prezintă înscrisul notarial prin care, în formă autentică, părinţii 
fireşti, părintele firesc sau tutorele copilului şi-au exprimat consimţământul 
pentru adopţie. În situaţia prevăzută de art. 13 din Lege, în lipsa consimţă- 
mântului acestora, atunci când părinţii, părintele sau tutorele refuză în mod 
abuziv să-şi exprime voinţa la adopţia copilului, instanţa judecătorească este cea 
care suplineşte îndeplinirea acestei condiţii, motivând expres în acest sens 
hotărârea judecătorească de deschidere a procedurii de adopţie internă. 


4. Judecarea cererii de încuviinţare a adopției. Soluţionarea cererii de încuviinţare 
a adopţiei se face în Camera de Consiliu, cu citarea adoptatorului sau a familiei 
adoptatoare, a Direcţiei de la domiciliul acestora, precum şi a Direcţiei de la domiciliul 
copilului potrivit art. 41 din Lege. În ceea ce priveşte judecarea cererii de adopţie a 
persoanei majore, se prevede expres, datorită modificării Legii prin ordonanţă de 
urgenţă, că aceasta se face cu citarea adoptatului şi a adoptatorului sau a familiei 
adoptatoare. Dacă se adoptă copilul de către soţul părintelui firesc, sunt citați 
adoptatorul şi părinţii fireşti ai adoptatului. 

În toate cazurile, participarea procurorului este obligatorie!!. De asemenea, ca 
noutate legislativă introdusă prin Ordonanţa de Urgenţă a Guvernului nr. 102/2008, 
instanţa de judecată poate solicita din nou consimţământul la adopţie al părinţilor 
fireşti, dacă există indicii că, după data la care consimţământul a devenit irevocabil, au 
intervenit elemente noi, de natură să determine revenirea asupra consimţământului 
iniţial. În ceea ce priveşte citarea părinţilor fireşti în faţa instanţei pentru soluţionarea 
cererii de încuviinţare a adopţiei, aceasta se face prin invitaţia adresată acestora în 
Camera de Consiliu, fără a se indica date cu privire la dosar sau alte date ce ar permite 


110. Prin Decizia Curţii Constituţionale nr. 369 din 20 martie 2008 (pe care am prezentat-o în 
secţiunea 1.3.3), acest text de la lit. i a fost declarat neconstituţional, iar prin proiectul 
actului normativ de modificare şi completare a Legii nr. 273/2004 se prevede posibilitatea 
instanţei judecătoreşti ca, în anumite condiţii şi cu respectarea confidenţialităţii asupra 
datelor conţinute în dosarul de adopţie, să poată solicita din nou consimţământul părinţilor 
fireşti. 

111. Vezi P.C. Pantea, Ministerul Public. Natura juridică şi atribuţiile sale în procesul civil, 
Editura Lumina Lex, Bucureşti, 1998, p. 104; V. Găzdac, „Participarea procurorului în 
cauzele privind încuviințarea, nulitatea sau desfacerea adopţiei“, în Dreptul, nr. 7/1999, 
pp. 50-53. 

în vreun fel divulgarea identităţii sau a altor informaţii cu privire la persoana sau 
familia adoptatoare. 

În timpul procesului, instanţa judecătorească poate admite orice probă admisă de 
lege, legiuitorul făcând menţiuni exprese pentru următoarele mijloace de probă pe care 
le consideră obligatorii : 

- raportul final referitor la evoluţia relaţiilor dintre copil şi adoptator sau familia 
adoptatoare în perioada încredinţării în vederea adopţiei, întocmit obligatoriu 
potrivit art. 36, alin. 2 sau, după caz, art. 36, alin. 3 din Lege, este prezentat 
instanţei judecătoreşti de Direcţia în a cărei rază teritorială domiciliază adoptatorul 
sau adoptatorii, până cel mai târziu cu cinci zile înaintea termenului la care a 
fost citată pentru judecarea cererii de încuviinţare a adopţiei ; 

— raportul de consiliere şi informare asupra exprimării consimţământului la adopţie, 
întocmit în baza art. 14 din Lege de Direcţia în a cărei rază teritorială locuiesc 
părinţii fireşti sau, după caz, părintele firesc sau tutorele copilului. Obligati- 
vitatea administrării acestui mijloc de probă a fost introdusă prin ordonanţă de 
urgenţă, modificându-se art. 15, alin. 3 din Lege; 

- în faţa instanţei de judecată, odată cu soluţionarea cererii de încuviinţare a 
adopţiei îşi exprimă consimţământul anumite persoane expres prevăzute de lege, 
şi anume: adoptatorul sau adoptatorii, conform art. 18, alin. 1; părintele 
firesc al copilului, în cazul adopţiei solicitate de soţul acestuia, potrivit art. 15, 
alin. 2 ; soțul neadoptator, când adopţia este solicitată numai de un soţ (aşa-numitul 
consimţământ de „neîmpotrivire la adopţie”) ; în baza art. 70, alin. 2, minorul 
ce a împlinit vârsta de 10 ani, inditerent dacă a împlinit-o anterior începerii 
procedurii de adopţie sau pe parcursul derulării sale ; 

- pentru soluţionarea cererii de încuviinţare a adopţiei cu care a fost învestită, 
prin prisma interesului superior al copilului, instanţa judecătorească poate 
solicita Direcţiei să-i comunice orice date şi relaţii suplimentare referitoare la 
adoptat şi adoptator sau familia adoptatoare. 


5. Incidente în cursul judecării cererii de încuviințare a adopţiei. Este posibil ca la 
judecata în fond a cererii de încuviinţare a adopţiei să apară un incident contencios care 
să implice discuţii în contradictoriu cu privire la absenţa unei condiţii de fond (de 
exemplu, lipsa ori încetarea valabilităţii atestatului de familie adoptivă sau, după 
înregistrarea cererii de adopţie, decesul unuia dintre soţii adoptatori), de formă (de 
exemplu, neobţinerea hotărârii judecătoreşti de încredințare a copilului în vederea 
adopţiei) sau prezenţa unui impediment la adopţie (de exemplu, adopţia anterioară a 
minorului nu a fost desfăcută). În funcţie de situaţie, instanţa de judecată are la 
îndemână una dintre următoarele variante : 

— dacă se invocă, pe cale de excepţie, nulitatea absolută sau relativă a declaraţiei 
de consimţământ la adopţie exprimat de adoptator sau a părinţilor fireşti ai 
minorului, instanţa acordă un termen pentru ca persoana interesată să poată 
formula o acţiune în nulitatea declaraţiei de consimţământ, urmând ca, după ce 
s-a făcut dovada înregistrării acestei acţiuni principale, să se suspende judecata 
cererii de încuviinţare a adopţiei, potrivit art. 244, alin.1, pct. 1 din Codul de 
Procedură Civilă ; 

- dacă se invocă o hotărâre judecătorească rămasă definitivă şi irevocabilă, prin 
care s-a constatat sau a fost declarată nulă declaraţia de adopţie a adoptatorilor 
sau a părinţilor fireşti ai minorului, instanţa sesizată cu cererea de încuviinţare 
a adopţiei pronunţă o hotărâre nefavorabilă adopţiei ; 

— dacă incidentul este legat de o condiţie de fond, de formă sau de prezenţa unui 
impediment, dezbaterile contradictorii au loc în faza de judecată, conducând 
instanţa la admiterea sau respingerea cererii de încuviinţare a adopţiei, după caz. 


De asemenea, până la pronunţarea hotărârii judecătoreşti de încuviinţare a adopţiei, 
este posibil ca instanţa să fie sesizată cu o cerere de revizuire a hotărârii judecătoreşti 
de deschidere a procedurii de adopţie internă. Se procedează la cele pe care le-am 
indicat mai sus, respectiv se suspendă soluţionarea cererii de încuviinţare a adopţiei ; 
măsura de încredințare a copilului în vederea adopţiei se prelungeşte de drept pe 
perioada soluționării revizuirii sau, dacă instanţa judecătorească dispune revocarea 
măsurii încredinţării, ea hotărăşte, la propunerea Direcţiei, o măsură provizorie de 
protecţie a copilului, până la soluţionarea cererii de revizuire. 

Instanţa judecătorească învestită cu cererea de revizuire solicită raportul de consiliere 
şi informare, ancheta socială, consimţământul copilului în vârstă de 10 ani, iar la final, 
consimţământul părintelui care a fost în imposibilitatea exprimării lui la data deschiderii 
procedurii de adopţie internă. Dacă părintele este de acord cu adopţia, se reia procedura 
cu repunerea pe rol a cererii de încuviinţare a adopției, care va fi admisă. În cazul în 
care părintele se opune adopţiei, se aplică art. 13, instanţa de judecată având la 
îndemână cele două soluţii precizate mai sus, şi anume: fie consideră că atitudinea 
părintelui este abuzivă, caz în care cererea de revizuire se respinge, instanţa procedând 
la repunerea pe rol a cererii de încuviinţare şi admiterea ei, fie consideră că refuzul 
părintelui este în concordanţă cu interesul copilului, caz în care cererea de încuviinţare 
a adopţiei se repune pe rol la solicitarea Direcţiei şi se respinge, copilul revenind în 
familia firească sau în familia extinsă. 

De asemenea, poate fi considerat incident şi situaţia în care, prezenţi în faţa 
instanţei de judecată, părinţii fireşti îşi exprimă refuzul de a mai consimţi la adopţie, 
caz în care instanţa suspendă soluţionarea cererii de încuviinţare a adopţiei. Declaraţia 
părinţilor fireşti, împreună cu încheierea de suspendare se comunică Direcţiei compe- 
tente, care va formula cererea de revizuire a hotărârii de deschidere a procedurii 
adopţiei. Această cerere de revizuire se judecă potrivit procedurii mai sus precizate, 
soluţiile fiind cele ştiute. 

6. Hotărârea judecătorească de încuviințare a adopției. Pentru a se pronunţa 
asupra cererii de încuviinţare a adopţiei, instanţa judecătorească procedează, pe baza 
probatoriului administrat, la verificarea îndeplinirii condiţiilor de fond cu privire la 
adoptator sau familia adoptatoare, pe de o parte, la adoptat, pe de altă parte, precum 
şi a lipsei impedimentelor la adopţie, existenţa consimţămintelor necesare pentru 
adopţie, apreciind în final dacă adopţia se face în interesul superior al copilului. 

Admiţând cererea, instanţa judecătorească încuviinţează adopţia solicitată şi dispune 
în legătură cu numele de familie al adoptatului şi, dacă a fost învestită, cu prenumele 
acestuia. De asemenea, prin hotărâre judecătorească, se dispune ca Serviciul de Stare 
Civilă competent să întocmească un nou act de naştere al adoptatului, în care adoptatorul 
sau adoptatorii să fie trecuţi ca părinţi fireşti ai copilului. 

Deşi instanţa de judecată care soluţionează o cerere cu caracter necontencios se 
pronunţă prin încheiere (art. 336-337 din Codul de Procedură Civilă), în practică, 
instanţele se pronunţă asupra cererii de încuviinţare a adopţiei prin sentinţă. 

Plecând de la regimul juridic specific hotărârilor judecătoreşti în materie neconten- 
cioasă, hotărârea de încuviinţare a adopţiei prezintă următoarele particularităţi!? : 

— hotărârea nu dezînvesteşte instanţa judecătorească şi nu are autoritate de caz 
judecat, deoarece, nesoluţionându-se un conflict ori nerezolvându-se o situaţie 
juridică contradictorie, nu sunt întrunite condiţiile prevăzute de art. 1201 din 
Codul Civil şi art. 166 din Codul de Procedură Civilă ; 

- hotărârea de încuviinţare a adopţiei are caracter constitutiv, deoarece creează o 
situaţie juridică nouă pentru adoptat şi adoptator sau adoptatori ; 

— nu este supusă principiului potrivit căruia hotărârile judecătoreşti pot fi desfiinţate 
doar pe căile de atac prevăzute de lege. Hotărârea din materia adopţiei poate 
forma obiectul unei cereri în anulare ; 

- împotriva hotărârii se poate promova numai recursul, nu şi apelul“5, în termenul 
de drept comun de 15 zile. Exercitarea căii de atac a recursului suspendă 
executarea, potrivit art. 67, alin. 5 din Lege. 


În ceea ce priveşte momentul din care începe să curgă termenul de recurs împotriva 
hotărârii de încuviinţare a adopţiei, prin aplicarea dispoziţiilor din materia procedurii 
necontencioase în ceea ce priveşte apelul (art. 336, alin. 3 din Codul de Procedură 
Civilă), rezultă că termenul de recurs de 15 zile începe să curgă de la pronunțare pentru 
cei care au fost de faţă şi de la comunicare pentru cei care au lipsit. 

Aflându-ne într-o procedură necontencioasă, recursul poate fi declarat de orice 
persoană interesată, chiar dacă nu a fost citată la soluţionarea cererii de încuviinţare 
a adopţiei şi nici nu a participat la judecată. Astfel, deşi părinţii fireşti ai minorului 
adoptat nu au fost citați la instanţa de fond, ei au calitatea procesuală activă pentru a 
ataca cu recurs hotărârea de încuviinţare a adopţiei. Pentru ei, termenul de recurs ar 
urma să curgă de la pronunţarea hotărârii judecătoreşti, deoarece, neparticipând la 
judecată, nu li se poate comunica hotărârea de încuviinţare a adopţiei!!“. 

Deşi cererea de încuviinţare a adopţiei s-a judecat în Camera de Consiliu, pronun- 
ţarea hotărârii judecătoreşti se face în şedinţă publică. 

În termen de cinci zile de la data rămânerii irevocabile a hotărârii judecătoreşti prin 
care s-a încuviinţat adopţia, Direcţia în raza căreia îşi are domiciliul copilului este 
obligată, în baza art. 43, alin. 2 din Lege, să comunice în scris această împrejurare 
părinţilor fireşti ai copilului, iar în baza art. 72, alin. 1, lit. c din Lege, să transmită 
o copie a hotărârii Oficiului Român pentru Adopţii. 


112. Vezi |. Deleanu, op. ciz., vol. II, p. 524; V. Stoica, M. Ronea, op. cif., pp. 40-41 ; E. Florian, 
op. cit., pp. 193-194. 

113. C.S.]., s.civ., dec. nr. 248/1999, în Dreptul, nr. 2/2000, p. 172. 

114. În condiţiile modificării Legii, ca urmare a Deciziei Curţii Constituţionale nr. 369 din 
20 martie 2008, părinţii fireşti ai adoptatului participă la judecată, pentru a-şi exprima 
consimţământul la adopţie. Participarea lor se face în condiţii de confidenţialitate, fără a 
avea acces la datele din dosar. 

1.6. Procedura adopției internaționale 


1.6.1. Caracterele adopţiei internaţionale 


Adopţia internaţională a copilului ce are domiciliul în România are un caracter excepțional, 
fiind admisibilă, potrivit art. 45 din Lege!!5, numai dacă adoptatorul sau unul dintre soţii 
adoptatori, având domiciliul în străinătate, este bunicul adoptatului. De asemenea, adopţia 
internaţională are şi un caracter subsidiar, deoarece instanţa judecătorească se pronunţă 
asupra adopţiei numai după ce constată din analiza raportului Direcţiei că nu există o altă 
cerere de adopţie din partea rudelor copilului, până la gradul al IV-lea. 


1.6.2. Transmiterea cererii de adopție internațională 
la Oficiul Român pentru Adopții 


Dacă adoptatorul sau familia adoptatoare are domiciliul pe teritoriul altui stat, parte a 
Convenţiei de la Haga!€, cererea de adopţie a nepotului lor cu domiciliul în România 
este transmisă Oficiului Român pentru Adopţii prin intermediul autorităţii centrale 
competente din statul respectiv sau al organizaţiei acreditate. În cazul statelor care nu 
sunt părţi ale Convenţiei de la Haga, intermediarul este autoritatea desemnată cu 
atribuţii în domeniul adopţiei internaţionale sau organizaţia acreditată în acest sens în 
statul de primire şi pe care Oficiul Român pentru Adopţii le-a autorizat, în conformitate 
cu metodologia aprobată prin Hotărârea de Guvern nr. 1441/20041. 
Cererea de adopţie trebuie să fie însoţită de înscrisurile (prezentate în original şi 
însoţite de traducerea legalizată în limba română) enumerate în art. 51 din Lege, şi anume : 
- un raport întocmit de autorităţile competente din statul primitor, cuprinzând 
informaţii referitoare la identitatea persoanelor care doresc să adopte, capacitatea 
şi aptitudinea lor de a adopta, situaţia lor familială, materială şi medicală, mediul 
social, motivele care îi determină să adopte un copil din România, precum şi cu 


115. Iniţial, art. 39 din Lege permitea adopțţia internaţională numai dacă adoptatorul sau unul 
dintre soţii adoptatori, având domiciliul în străinătate, era bunicul adoptatului. Acest text a 
fost modificat prin Legea nr. 49/2009 privind aprobarea Ordonanţei de Urgenţă a Guvernului 
nr. 102/2008 pentru modificarea şi completarea Legii nr. 273/2004, devenind în urma 
republicării şi renumerotării art. 45. 

116. Potrivit art. 1 din Convenţia de la Haga, aceasta are drept obiect următoarele : să stabilească 
garanţii pentru ca adopţiile internaţionale să se înfăptuiască în interesul superior al copilului 
şi cu respectarea drepturilor fundamentale care îi sunt recunoscute în dreptul internaţional ; 
să instaureze un sistem de cooperare între statele contractante pentru a se asigura respectarea 
acestor garanţii şi să prevină astfel răpirea, vânarea şi traficul de copii; să asigure 
recunoaşterea în statele contractante a adopţiilor realizate potrivit convenției. Dispoziţiile 
art. 2 din Convenţie prevăd că aceasta se aplică în cazul în care un copil cu reşedinţa 
obişnuită într-un stat contractant (statul de origine) a fost, este sau urmează să fie deplasat 
către un alt stat contractant (primitor) fie după adopţia sa în statul de origine de către soţi 
sau de către o persoană având reşedinţa în statul primitor, fie în vederea unei asemenea 
adopţii în statul primitor sau în statul de origine. 

117. Hotărârea de Guvern cu privire la autorizarea organizaţiilor private străine de a desfăşura 
activităţi în domeniul adopţiei internaţionale, publicată în Monitorul oficial al României, 
partea I, nr. 873, din 24 septembrie 2004. 

privire la copiii pe care ar putea să-i primească spre adopţie. Concluziile 
raportului vor fi susţinute prin documentele eliberate de autorităţile competente 
din statul primitor ; 

- certificatele de naştere şi căsătorie, precum şi actele de identitate ale adopta- 
torilor, în copie legalizată ; 

-  cazierele judiciare ale adoptatorilor ; 

- raportul medical întocmit separat pentru fiecare adoptator ; 

- un act din care să rezulte că există garanţia că adoptatul are posibilitatea să intre 


şi să locuiască permanent pe teritoriul statului primitor!s. 


De asemenea, autoritatea centrală competentă sau organizaţia acreditată din statul 
primitor, prin intermediul căreia dosarul de adopţie este transmis Oficiului Român pentru 
Adopţii, este obligată să ateste următoarele împrejurări prevăzute de art. 44 din Lege: 

-  adoptatorul sau familia adoptatoare îndeplineşte condiţiile de eligibilitate pentru 

adopţie şi este apt să adopte în conformitate cu legea din statul primitor ; 

-  adoptatul sau familia adoptatoare a beneficiat de consilierea necesară în vederea 

adopţiei în statul primitor ; 

— este asigurată urmărirea evoluţiei copilului postadopţie pentru o perioadă de cel 

puţin doi ani; 

- sunt asigurate serviciile postadopţie pentru copil şi familie în statul primitor. 


În conformitate cu prevederile art. 51, alin. 1 şi art. 53, lit. c din Normele metodologice, 
în Registrul Naţional pentru Adopţii se operează menţiunile privind următoarele date 
referitoare la adoptatorul sau familia adoptatoare română sau străină, cu domiciliul în 
străinătate : numărul şi data cererii de adopţie, numele şi prenumele, domiciliul, autoritatea 
centrală sau organizaţia străină acreditată care transmite cererea de adopţie şi care a atestat 
persoana sau familia ca fiind aptă să adopte, oferind garanţiile prevăzute de lege. 

În situaţia în care cererea adoptatorului sau familiei adoptatoare nu este însoţită de toate 
înscrisurile prevăzute de lege, aceasta se înregistrează în registru cu menţiunea „incomplet”, 
iar Oficiul Român pentru Adopţii urmează să notifice autoritatea centrală sau organizaţia 
străină în legătură cu lipsa înscrisurilor. Data la care Oficiul Român pentru Adopţii 
primeşte înscrisurile solicitate se menţionează şi în Registrul Naţional pentru Adopţii. 


1.6.3. Obținerea acordului privind încuviințarea continuării procedurii 
de adopţie internaţională (art. 36-37 din Normele metodologice) 


După primirea cererii privind adopţia unui copil din România, formulată de către 
persoana sau familia cu domiciliul pe teritoriul altui stat, Oficiul Român pentru Adopţii 
verifică dacă sunt îndeplinite condiţiile prevăzute de lege pentru luarea acesteia în 
evidenţă şi comunică autorităţii centrale străine sau organizaţiei acreditate de către 
statul străin acordul privind continuarea procedurii adopţiei internaţionale. 

Această notificare pentru obţinerea de către Oficiul Român pentru Adopţii a acordului 
privind continuarea procedurii de adopţie internaţională este însoţit de următoarele 
înscrisuri : 


118. În conformitate cu art. 73 din Lege, adoptatorul sau familia adoptatoare trebuie să plătească 
o taxă unică şi fixă către Oficiul Român pentru Adopţii, reprezentând costurile corespun- 
zătoare tuturor serviciilor aferente îndeplinirii procedurii adopţiei internaţionale. 

- cererea Oficiului Român pentru Adopţie pentru ca autoritatea străină competentă 
să încuviinţeze continuarea procedurii de adopţie internaţională, potrivit art. 17, 
lit. c din Convenţia de la Haga sau acordurilor de cooperare în domeniul 
adopţiei internaţionale încheiate de Oficiu cu statele care nu sunt părţi ale 
Convenţiei de la Haga, după caz; 

— un raport cuprinzând informaţii asupra copilului referitoare la identitatea şi 
statutul de copil adoptabil, precum şi informaţii vizând exprimarea consimţă- 
mintelor prevăzute de lege; 

— cererea ca autoritatea străină sau organizaţia acreditată din statul primitor să 
furnizeze Oficiului informaţii privind dreptul intern străin în materie de adopţie 
şi dreptul familiei. 


1.6.4. Atestarea de către Oficiul Român pentru Adopţii a existenţei 
în statul primitor a garanţiilor şi normelor echivalente celor 
existente în cazul unei adopții naţionale (art. 52 din Lege 
şi art. 38-39 din Normele metodologice) 


Autorităţile competente din statul primitor transmit la cererea Oficiului Român pentru 
Adopţii informaţii privind dreptul străin în materie de adopţie şi dreptul familiei, care 
vizează următoarele aspecte : normele juridice care guvernează efectele adopţiei din 
statul primitor ; dacă legea străină admite adopţia cu efectele unei filiaţii fireşti şi 
adopţia internaţională ; condiţiile încetării adopţiei prin desfacerea acesteia şi măsurile 
de protecţie a copilului care pot fi dispuse în acest sens; drepturile şi îndatoririle 
părinteşti şi sancţiunea neîndeplinirii acestora ; existenţa serviciilor postadopţie, în 
special modalităţile prin care se asigură consilierea părinţilor adoptatori ; modalităţile 
de supraveghere a evoluţiei copilului şi a relaţiilor dintre acesta şi părinţii săi adoptivi, 
precum şi măsurile de protecţie care se pot dispune în cazul în care se constată 
neadaptarea copilului cu familia adoptatoare ; modul în care adoptatul şi adoptatorii 
intră în evidenţa autorităţilor sau a organismelor cu atribuţii în materia evaluării 
adopţiei ; dacă adoptatul poate primi încuviințarea de intrare şi şedere permanentă în 
statul primitor ; legislaţia în materie de adopţie şi alte informaţii generale cu privire la 
protecţia copilului ; recunoaşterea adopţiei în statul primitor ; condiţiile în care copilul 
adoptat dobândeşte cetăţenie străină. 

Pe baza informaţiilor primite, Oficiul Român pentru Adopţii întocmeşte un raport în 
care se prezintă în mod succint datele primite, precum şi concluziile cu privire la 
garanţiile că adoptatul va beneficia în statul primitor de norme echivalente celor 
existente în cazul unei adopţii naţionale. Acest raport urmează a fi transmis instanţei 
judecătoreşti odată cu cererea de încuviinţare a adopţiei internaţionale. 


1.6.5. Încuviintarea adopției internaţionale 


Regulile procedurale întâlnite în cazul adopţiei interne (art. 67-70 din Lege) sunt 
aplicabile şi în cazul adopţiei internaţionale, cu anumite particularităţi. 

Astfel, sesizarea instanţei judecătoreşti competente (tribunalul în a cărei rază 
teritorială se află domiciliul copilului) se face numai de Oficiul Român pentru Adopţii, 
care transmite cererea de încuviinţare a adopţiei internaţionale împreună cu documentele 

prevăzute de art. 50-51 din Lege. Cererea de încuviinţare a adopţiei internaţionale se 
judecă odată cu citarea Direcţiei în a cărei rază teritorială se află domiciliul copilului, 
al persoanei sau al familiei adoptatoare, precum şi a Oficiului Român pentru Adopţii. 

Pe baza înscrisurilor aflate la dosar şi a oricăror probe administrate, inclusiv a 
raportului întocmit de Direcţie referitor la existenţa altor solicitări similare din partea 
rudelor copilului până la gradul al IV-lea cu domiciliul în România, instanţa judecă- 
torească verifică următoarele împrejurări: dacă adoptatorul sau unul dintre soţii 
adoptatori are faţă de copil calitatea specială impusă de lege, aceea de rudă de până la 
gradul al II-lea inclusiv ; dacă adoptatorul sau adoptatorii îndeplinesc condiţiile de 
fond prevăzute de legea din statul primitor ; dacă adoptatul este adoptabil, în sensul că 
nu există nici o rudă până la gradul al IV-lea care să dorească adopţia ; dacă adoptatul, 
care a împlinit vârsta de 10 ani, şi-a exprimat consimţământul la adopţie în faţa 
instanţei ; dacă adoptatul va beneficia în statul primitor de garanţiile şi normele 
echivalente celor existente în cazul unei adopţii interne ; dacă adopţia este în interesul 
superior al copilului. 

Hotărârea judecătorească de încuviinţare a adopţiei internaţionale prezintă aceleaşi 
menţiuni şi caracteristici ca şi cea prin care se încuviinţează adopţia internă. 


1.6.6. Eliberarea certificatului de conformitate de către Oficiul 
Român pentru Adopţii (art. 53 din Lege şi art. 40-50 
din Normele metodologice) 


Conformitatea adopţiei încuviinţate de instanţa judecătorească cu dispoziţiile Convenţiei 
asupra protecţiei copiilor şi cooperării în materia adopţiei internaţionale, încheiată la 
Haga la 29 mai 1993, rezultă din certificatul eliberat de Oficiul Român pentru Adopţii!”. 

Astfel, în termen de trei zile de la comunicarea hotărârii judecătoreşti de încuviinţare 
a adopţiei, funcţionarul public cu studii juridice care face parte din personalul Oficiului 
Român pentru Adopţii, desemnat prin ordin al secretarului de stat, procedează la 
întocmirea actului de conformitate în registrul special înfiinţat în acest scop şi la 
eliberarea certificatului. Eliberarea certificatului se face la cererea adoptatorului sau a 
familiei adoptatoare. Cererea se depune personal de către adoptator sau prin mandatar 
cu procură specială şi autentică la Oficiul Român pentru Adopţii. 

Certificatul menţionează faptul că adopţia s-a realizat în conformitate cu dispoziţiile 
Convenţiei de la Haga, precizează de către cine şi când au fost date acceptările 
prevăzute de art. 17, lit. c din Convenţia de la Haga, precum şi faptul că adopţia are 
ca efect ruperea legăturilor de filiaţie şi rudenie dintre copil şi părinţii fireşti, respectiv 
rudele fireşti, fiind o adopţie cu efecte depline. 

O copie legalizată şi tradusă în limba străină este transmisă autorităţii centrale sau 
organizaţiei străine acreditate din statul de primire de către Oficiul Român pentru 
Adopţii. 


119. Conţinutul şi forma certificatului de conformitate sunt prevăzute în anexa nr. 3 din Normele 
metodologice. De asemenea, în conformitate cu prevederile art. 51, alin. 3 din Normele 
metodologice, în Registrul Naţional pentru Adopţii se operează menţiunile vizând eliberarea 
certificatului de conformitate. 

Anularea, modificarea, rectificarea sau completarea actului sau certificatului şi a 
menţiunilor înscrise pe acestea se fac numai în temeiul unei hotărâri judecătoreşti 
definitive şi irevocabile. 


1.6.7. Deplasarea adoptatului în statul primitor (art. 54 din Lege) 


După rămânerea irevocabilă a hotărârii de încuviinţare a adopţiei, se procedează la 
înregistrarea adopţiei de către Serviciul de Stare Civilă de la domiciliul copilului, prin 
întocmirea unui nou act de naştere. Pe baza certificatului de naştere, adoptatului i se 
întocmeşte un paşaport, făcându-se menţiunea că domiciliul acestuia este în străinătate, 
în statul primitor. 

Pentru adoptatul minor, deplasarea lui din România în statul primitor, unde adopta- 
torul sau familia adoptatoare domiciliază, este posibilă numai în prezenţa adoptatorului 
sau a adoptatorilor. 


1.6.8. Monitorizarea postadopţie (art. 55 din Lege) 


Oficiul Român pentru Adopţii este obligat ca, prin intermediul autorităţii centrale 
competente sau a organizaţiei acreditate ori autorizate din statul primitor, care trimit 
rapoarte trimestriale, să urmărească cel puţin doi ani evoluţia copilului şi a relaţiilor 
dintre acesta şi părintele sau părinţii adoptivi. 

Dacă ulterior încuviinţării adopţiei adoptatorul sau familia adoptatoare îşi stabilesc 
domiciliul în România, urmărirea postadopţie revine în competenţa Direcţiei în a cărei 
rază teritorială domiciliază copilul adoptat. 

În conformitate cu prevederile art. SI, alin. 3 din Normele metodologice, în 
Registrul Naţional pentru Adopţii se operează menţiunile privind transmiterea rapoar- 
telor postadopţie întocmite pentru copiii care au fost adoptați conform procedurii de 
adopţie internaţională. 


1.7. Înregistrarea adopției 


1.7.1. Serviciul de Stare Civilă competent 


Referindu-se la înregistrarea adopţiei, art. 59, alin. 5 din Lege prevede următoarele : 


Pe baza hotărârii judecătoreşti irevocabile de încuviinţare a adopţiei, Serviciul de 
Stare Civilă competent întocmeşte, în condiţiile legii, un nou act de naştere al copilului, 
în care adoptatorii vor fi trecuţi ca fiind părinţii săi fireşti. Vechiul act de naştere se va 
păstra, menţionându-se pe marginea acestuia întocmirea noului act. 


Aşadar, pentru a se cunoaşte competenţa Serviciului de Stare Civilă în materia 
adopţiei, Legea cu privire la regimul juridic al adopţiei trimite la dispoziţiile Legii 
nr. 119/1996 cu privire la actele de stare civilă, care, în art. 26, alin. 1, prevede că 
Serviciul de Stare Civilă competent pentru a întocmi un nou act de naştere al adoptatului 
este cel în a cărui rază teritorială se găseşte domiciliul adoptatului. Or, întrucât, 
potrivit art. 35 din Lege, pe durata încredinţării în vederea adopţiei, domiciliul copilului 
este la adoptator sau la familia adoptatoare, rezultă că, în toate situaţiile în care s-a 

pronunţat o hotărâre judecătorească de încredințare în vederea adopţiei, există o 
identitate de domiciliu pentru adoptat şi adoptator. 


1.7.2. Procedura înregistrării adopției 


În baza hotărârii judecătoreşti irevocabile de încuviinţare a adopţiei, Serviciul de Stare 
Civilă competent întocmeşte un nou act de naştere al copilului, în care adoptatorul sau 
adoptatorii vor fi trecuţi ca fiind părinţii săi fireşti. 

Adoptatorii, personal sau printr-un mandatar cu procură specială şi autentică, se 
adresează Serviciului de Stare Civilă cu o cerere, solicitând ca, pe baza hotărârii 
judecătoreşti de încuviinţare a adopţiei şi a vechiului certificat de naştere al copilului, pe 
care îl anexează în original, ofiţerul de stare civilă să procedeze la înregistrarea adopţiei, 
prin întocmirea unui act de naştere care să corespundă noului statut civil al adoptatului. 

Noul act de naştere are numărul de înregistrare în ordinea cronologică din ziua 
respectivă. Codul numeric personal al adoptatului, dobândit la înregistrarea naşterii, în 
baza art. 25 din Legea nr. 119/1996, rămâne neschimbat. Rubricile cu privire la datele 
despre copil se completează de ofiţerul de stare civilă, conform dispozitivului hotărârii 
judecătoreşti : 

a) numele de familie este cel dispus de instanţa de judecată, pe baza învoielii 
adoptatorilor. Ca regulă generală, adoptatul dobândeşte numele de familie al 
adoptatorului sau numele de familie comun al adoptatorilor ; 

b) prenumele adoptatului este cel menţionat în dispozitivul hotărârii judecătoreşti, 
potrivit dorinţei adoptatorului şi interesului adoptatului. Prenumele adoptatului 
poate rămâne neschimbat sau poate fi schimbat de adoptator ori familia adoptatoare ; 

c) data naşterii adoptatului rămâne neschimbată ; 

d) locul naşterii se completează cu localitatea în care funcţionează Serviciul de 
Stare Civilă al cărui ofiţer de stare civilă întocmeşte noul act de naştere. Aşadar, 
este posibil ca, în urma adopţiei, să se schimbe locul naşterii copilului (de 
exemplu, copilul s-a născut în municipiul laşi şi este adoptat de o familie cu 
domiciliul în municipiul Bacău, situaţie în care instanţa competentă să încuviinţeze 
adopţia este Tribunalul Bacău, iar Serviciul de Stare Civilă competent să 
întocmească noul act de naştere al copilului este cel din cadrul Consiliului Local 
al municipiului Bacău) ; 

e) sexul, cetățenia şi naționalitatea rămân neschimbate, fiind cele indicate de 
vechiul act de naştere al adoptatului. 

£) la rubricile privind părinţii, ofiţerul de stare civilă trece numele de familie, 
prenumele, data şi locul naşterii, cetăţenia, naționalitatea şi domiciliul 
adoptatului sau adoptatorilor, aşa cum rezultă din dispozitivul hotărârii 
judecătoreşti. Bineînţeles, nefiind vorba despre o naştere, rubrica ce face referire 
la certificatul medical constatator al naşterii nu se completează, ci se face 
menţiunea că întocmirea actului de naştere s-a realizat pe baza hotărârii 
judecătoreşti de încuviinţare a adopţiei. 


În baza actului de naştere întocmit, ofițerul de stare civilă procedează la eliberarea 
certificatului de naştere care dovedeşte noul statut civil al adoptatului, cel de descen- 
dent al adoptatorului sau adoptatorilor. 

Paralel cu aceste operaţiuni, ofiţerul de stare civilă este obligat să comunice la 
autoritatea administraţiei publice locale unde a fost înregistrat actul de naştere al celui 
adoptat (actul de naştere originar) despre întocmirea noului act de naştere!”, iar 
această autoritate, după operarea menţiunii referitoare la adopţie, la rubrica „certificate 
eliberate” va scrie următorul text: „Nu se va mai elibera nici un certificat”. Aşadar 
actul de naştere originar, care dovedeşte filiaţia biologică a copilului, se păstrează la 
autoritatea administrativă care l-a întocmit. 

Se observă că legiuitorul a dorit, ca şi prin modalitatea de înregistrare a adopţiei, 
să pună copilul la adăpostul oricăror cercetări şi căutări din partea părinţilor fireşti. 
Pentru aceasta, s-a prevăzut ca întocmirea noului act de naştere să se facă la domiciliul 
copilului, iar ca loc al naşterii să fie trecută localitatea în care se află acest domiciliu. 
Această prevedere nu aduce nici o atingere dreptului copilului de a-şi cunoaşte originea, 
de vreme ce tot Legea, prin art. 58, este cea care conferă posibilitatea adoptatului să 
solicite extrase din registrele autorităţilor publice al căror conţinut atestă faptul, data şi 
locul naşterii, dar nu dezvăluie identitatea părinţilor fireşti. 


1.8. Efectele adopției 


1.8.1. Data de la care adopția produce efecte juridice 


Potrivit art. 56, alin. 1 din Legea nr. 273/2004, adopţia are efecte de la data rămânerii 
irevocabile a hotărârii judecătoreşti de încuviinţare a cererii. Această dată poate fi 
diferită, în funcţie de situaţiile ce rezultă din aplicarea dispoziţiilor art. 377, alin. 2 şi 
ale art. 338, alin. 1 din Codul de Procedură Civilă, şi anume: 

— data expirării termenului de recurs de 15 zile, socotit de la pronunţarea hotărârii 
judecătoreşti pentru cei care au fost de faţă şi de la comunicare pentru cei care 
nu au fost de faţă la pronunţarea hotărârii dacă hotărârea tribunalului prin care 
s-a încuviinţat adopţia nu a fost recurată!?! ; 

- data pronunțării deciziei Curţii de Apel, prin care fie s-a respins recursul 
promovat împotriva sentinţei civile de încuviinţare a adopţiei, menţinându-se 
hotărârea instanţei de fond, fie s-a admis recursul promovat împotriva hotărârii 
de respingere a cererii de încuviinţare a adopţiei, s-a casat hotărârea tribunalului 
şi s-a admis cererea de încuviinţare a adopţiei. 


Hotărârea de încuviinţare a adopţiei este cu caracter constitutiv, ceea ce înseamnă 
că, din ziua în care a rămas definitivă şi irevocabilă, efectele juridice se produc penru 
viitor. Adopţia nu produce efecte retroactive. 


120. În ceea ce priveşte adopţia cu efecte restrânse, ea se înregistra din oficiu sau la cererea 
oricărei persoane interesate, prin menţiune pe marginea actului de naştere şi, dacă era 
cazul, pe cel de căsătorie al celui adoptat, potrivit art. 46 din Legea nr. 119/1996, în 
prezent abrogat. Dovada adopţiei cu efecte restrânse se face cu certificatul de naştere 
pentru a se dovedi filiaţia firească şi hotărârea judecătorească sau decizia autorităţii tutelare 
de încuviinţare a adopţiei, după caz, pentru a se dovedi filiaţia civilă. 

121. Recursul poate fi declarat de orice persoană interesată, în termen de 15 zile de la pronunțare, 
chiar dacă nu a fost citată în cursul procesului. 

În continuare, vom analiza efectele pe care le produce adopţia în ceea ce priveşte 
domeniul dreptului civil (filiaţia şi rudenia civilă, numele de familie şi domiciliul 
adoptatului, dreptul la moştenire, revocarea donaţiei), al dreptului familiei (drepturile 
şi îndatoririle părintești, obligaţia legală de întreţinere, livretul de familie, impedimen- 
tele la căsătorie), al dreptului constituţional (cetăţenia adoptatului), al dreptului muncii 
şi solidarităţii sociale (indemnizaţia pentru creşterea copilului sau îngrijirea copilului 
bolnav, concediul paternal, impozitul pe venit şi alocaţia de stat). 


1.8.2. Irevocabilitatea adopției 


Deşi nu este prevăzut în mod expres, adopţia are un caracter irevocabil, în sensul că, 
odată încuviinţată, ea dobândeşte forţa de lucru judecat. 
Principiul irevocabilităţii adopţiei cunoaşte două excepţii, ce decurg din interpretarea 
art. 61 şi art. 7, alin. 3 din Lege: 
- dacă adoptatorul sau adoptatorii au decedat, adopţia continuă să-şi producă 
efectele. Însă, în ipoteza în care, cu privire la acelaşi copil, devenit orfan, există 
o cerere de adopţie, iar instanţa judecătorească apreciază că este în interesul 
superior al copilului să fie luată măsura adopţiei, prima adopţie se consideră de 
drept desfăcută, prin voinţa legiuitorului, la data rămânerii irevocabile a hotărârii 
de încuviinţare a noii cereri de adopţie ; 
— dacă adopţia anterioară a încetat din orice alt motiv (nulitatea adopţiei), o nouă 
adopţie a aceluiaşi copil este posibilă. 


1.8.3. Efectele adopției în domeniul dreptului civil 


1. Filiația şi rudenia civilă. Pornind de la prevederile art. 56, alin. 2 şi 3 din Lege, 
rezultă că raporturile de filiaţie şi rudenie care se stabilesc în baza hotărârii judecătoreşti 
de încuviinţare a adopţiei pot fi clasificate astfel: 

a) între adoptat, pe de o parte, şi adoptatori şi rudele acestora, pe de altă parte, se 
stabilesc raporturi de filiaţie, respectiv de rudenie, deoarece adoptatul este 
considerat un copil firesc al adoptatorilor. Rudenia civilă este asimilată cu 
rudenia firească, descendenţii adoptatului devenind rude cu adoptatorii şi cu 
rudele acestora. Cu alte cuvinte, prin voinţa legiuitorului şi în baza hotărârii 
judecătoreşti de încuviinţare a adopţiei, filiaţia firească bazată pe legătura de 
sânge este înlocuită cu un „artificiu juridic”, respectiv cu filiaţia adoptivă ; 

b) între adoptat, pe de o parte, şi părinţii săi fireşti şi rudele acestora, pe de altă 
parte. Rudenia firească, bazată pe legătura de sânge, încetează ca efect al 
încuviinţării adopţiei. Această rudenie se păstrează numai în cazul adopţiei cu 
efecte restrânse, consacrată, aşa cum se ştie, anterior apariţiei Ordonanţei de 
Urgenţă a Guvernului nr. 25/1997; 

c) soţul adoptă copilul firesc al celuilalt soţ. În acest caz, suntem în prezenţa 
ambelor feluri de filiaţie şi rudenie, atât cea firească, cât şi cea civilă. Astfel, 
adoptatul şi descendenţii lui devin rude cu soţul părintelui celui adoptat, precum 
şi cu rudele adoptatorului. Faţă de părinţii fireşti ai adoptatului, adopţia produce 
efecte parţiale, şi anume : încetează raporturile de rudenie între copil şi descen- 
denţii lui, pe de o parte, şi părintele firesc, care nu este soţul adoptatorului, şi 

rudele sale, pe de altă parte ; se menţin raporturile de rudenie între cel adoptat 
şi descendenţii săi, pe de o parte, şi părintele firesc, care este soţul adoptatorului, 
şi rudele acestuia, pe de altă parte; 

d) soţul adoptă copilul adoptat al celuilalt soţ (adopţie succesivă). Raporturile de 
rudenie civilă se vor crea între adoptat şi descendenţii săi, pe de o parte, şi soţul 
adoptator şi rudele sale, pe de altă parte, menţinându-se raporturile de rudenie 
civilă create în urma primei adopţii. 


În concluzie, adopţia produce un efect constitutiv de rudenie civilă şi un efect extinctiv 
în ceea ce priveşte rudenia firească. Excepţiile de la această regulă privesc efectul extinctiv 
al adopţiei şi presupun fie un efect extinctiv parţial numai în raport cu unul dintre părinţii 
fireşti ai adoptatului, în cazul în care un soţ adoptă copilul firesc al celuilalt soţ!?, fie 
absenţa efectului extinctiv, în cazul în care un soţ adoptă copilul adoptat al celuilalt soţ. 

2. Numele de familie al adoptatului. Potrivit art. 59, alin. 1 din Lege, adoptatul 
dobândeşte prin adopţie numele de familie al adoptatorului. Dacă adopţia se face de 
către soţi care nu au nume comun de familie, aceştia sunt obligaţi să declare instanţei 
de judecată numele de familie pe care copilul urmează să-l poarte!%%. Dacă adoptatorii 
nu se învoiesc în privinţa numelui de familie al adoptatului, instanţa de judecată decide 
în funcţie de interesul adoptatului, fiind aplicabile, prin asemănare, dispoziţiile art. 62, 
alin. 2 din Codul Familiei, numele unuia dintre adoptatori sau numele lor reunite. În 
orice caz, noul nume de familie al adoptatului trebuie menţionat în hotărârea judecăto- 
rească de încuviinţare a adopţiei. 

În literatura şi practica judecătorească anterioară intrării în vigoare a prezentei legi 
cu privire la regimul juridic al adopţiei au existat opinii diferite în legătură cu numele 
de familie pe care urmează să-l poarte după adopţie persoana majoră căsătorită, 
deoarece exista o contradicţie între art. 28 din Codul Familiei, care prevede că soţii 
sunt obligaţi să poarte în timpul căsătoriei numele comun declarat la încheierea 
căsătoriei, şi regula potrivit căreia adoptatul dobândeşte prin adopţie numele celui care 
adoptă. Astfel, în lipsa unui text care să prevadă în mod expres soluţia aplicabilă, s-au 
propus mai multe rezolvări, şi anume : 

- modificarea numelui adoptatului trebuie să urmeze riguros succesiunea modifi- 
cărilor din starea civilă, ceea ce înseamnă că adoptatul dobândeşte numele de 
familie al adoptatorului, deoarece adopţia este ulterioară căsătoriei !?* ; 

— încuviințarea adopţiei nu produce nici un efect asupra numelui adoptatului 
căsătorit, deoarece numele de familie comun al soţilor este rezultatul unei 
înţelegeri şi, prin urmare, el nu poate fi modificat unilateral!?5. Autorii susţin că 


122. Vezi M. Avram, op. cit., p. 220; E. Florian, Protecţia..., ed. cit., pp. 195-196. 

123. Înțelegerea adoptatorilor cu privire la numele de familie al adoptatului este inserată în 
declaraţia de adopţie, în conţinutul cererii de încuviinţare a adopţiei sau este declarată cel 
mai târziu în faţa completului de judecată, cu ocazia judecării fondului cauzei. 

124. Vezi M.I. Eremia, „Numele persoanei fizice”, în Tr. lonaşcu, I. Christian, M. Eliescu, 
P. Anca, E. Economu, Y. Eminescu, M.I. Eremia, V. Georgescu, Persoana fizică în dreptul 
R.PR, Editura Academiei, Bucureşti, 1963, pp. 124-126; I. Reghini, Ş. Diaconescu, 
Introducere în dreptul civil, vol. |, Editura Sfera, Cluj-Napoca, 2004, p. 293. 

125. Vezi |. Reghini, „Efectele înfierii”, în Înfierea, ed. cit., p. 155; E. Florian, Dreptul 
familiei, ed. cit., p. 294; Al. Bacaci er al., op. cit., p. 194; M. Banciu, Dreptul familiei, 
Editura Argonaut, Cluj-Napoca, 1998, p. 265. 

efectul adopţiei asupra numelui de familie al persoanei căsătorite se manifestă 
totuşi numai în eventualitatea desfacerii căsătoriei celui adoptat, când acesta nu 
revine la numele purtat anterior căsătoriei (dacă nu sunt îndeplinite condiţiile 
art. 40, alin. 1 şi 2 din Codul Familiei), ci va lua numele de familie al 
adoptatorului ; 

- dacă soţul celui adoptat consimte la modificarea numelui de familie al adoptatului 
ca urmare a adopţiei, hotărârea judecătorească de încuviinţare a adopţiei menţio- 
nează această împrejurare şi adoptatul dobândeşte deci numele de familie al 


adoptatorului!?6. 


Prin aplicarea dispoziţiilor art. 28, alin. 2 din Codul Familiei, soţul adoptatului 
poate solicita schimbarea pe cale administrativă a numelui său de familie, pentru ca, în 
cazul aprobării cererii sale, să poarte acelaşi nume cu cel al soţului său adoptat în 
timpul căsătoriei. 

În prezent, situaţia este depăşită, deoarece se oferă pentru prima oară o soluție 
legislativă în cuprinsul art. 59, alin. 4 din Lege: „În cazul adopţiei unei persoane 
căsătorite care poartă un nume comun în timpul căsătoriei, soţul adoptat poate primi în 
timpul căsătoriei numele adoptatorului, cu consimţământul celuilalt soţ, acordat în faţa 
instanţei care încuviinţează adopţia”. Aşadar, în urma adopţiei, adoptatul căsătorit 
poate dobândi numele de familie al adoptatorului numai dacă are consimţământul 
celuilalt soţ sau poate rămâne cu numele de familie comun purtat, adopţia neproducând 
efecte în această privinţă. 

Bineînţeles, legiuitorul a avut în vedere numai ipoteza în care soţul ce urmează a fi 
adoptat poartă un nume de familie comun cu al celuilalt soţ, deoarece, dacă la încheierea 
căsătoriei soţii au convenit în condiţiile art. 27 din Codul Familiei să-şi păstreze fiecare 
numele de familie avut anterior, nedobândind un nume de familie comun, adopţia în 
timpul căsătoriei a unuia dintre soţi produce modificarea numelui de familie al adopta- 
tului, fără a fi necesar consimţământul celuilalt soţ. 

În ceea ce priveşte schimbarea pe cale administrativă a numelui de familie de către 
părintele sau părinţii adoptatori, aceasta, solicitată după încuviințarea adopţiei, nu 
implică de drept şi schimbarea numelui de familie al persoanei adoptate, indiferent 
dacă este minoră sau majoră. Adoptatul minor poate să-şi schimbe numele de familie 
în condiţiile Ordonanţei de Guvern nr. 41/2003 privind dobândirea şi schimbarea pe 
cale administrativă a numelui persoanelor fizicel?7, fie odată cu părinţii, fie separat, 
pentru motive temeinice!%. 

3. Prenumele adoptatului. Susţinută de doctrină ““, posibilitatea ca adoptatorul sau 
adoptatorii să solicite instanţei de judecată, odată cu încuviințarea adopţiei, modificarea 


129 


126. Vezi M. Avram, op. cif., p. 221. 

127. Publicată în Monitorul oficial al României, partea I, nr. 68, din 2 februarie 2003. Ulterior, 
acest act normativ a fost aprobat şi modificat prin Legea nr. 323/2003. 

128. Pentru prezentarea procedurii de schimbare a numelui de familie pe cale administrativă, 
vezi O. Ungureanu, C. Jugastru, Drept civil. Persoanele, ed. a II-a, Editura Hamangiu, 
Bucureşti, 2007, pp. 166-173. 

129. Vezi 1. Imbrescu, „Imposibilitatea schimbării prenumelui adoptatului printr-o hotărâre 
judecătorească de încuviinţare a adopţiei”, Dreptul, nr. 6/2000, pp. 82-85; G. Lupşan, 
Tratat de asistenţă socială, ed. cit., p. 759. 

prenumelui adoptatului a devenit normă juridică în cuprinsul art. 59, alin. 3 din Lege 
în următoarea formulare : „Pentru motive temeinice, instanţa, încuviinţând adopţia, la 
cererea adoptatorului sau familiei adoptatoare şi cu consimţământul copilului care a 
împlinit vârsta de 10 ani, poate dispune schimbarea prenumelui copilului adoptat”. 

Astfel, plecând de la împrejurarea că prenumele individualizează o persoană în 
familie, deosebind-o de ceilalţi membri ai ei care au acelaşi nume de familie, este 
posibil ca adoptatul să aibă acelaşi prenume cu cel al copilului firesc (sau adoptat 
anterior) al adoptatorului sau al adoptatorilor sau prenumele adoptatului să fie format 
din mai multe cuvinte sau expresii indecente, ridicole ori să fie specific sexului opus. 
Aceste împrejurări pot constitui motive temeinice pentru ca instanţa judecătorească să 
încuviinţeze schimbarea prenumelui adoptatului. 

4. Domiciliul şi locuinţa adoptatului. În lipsa unei reglementări speciale a domi- 
ciliului şi locuinţei adoptatului în cuprinsul Legii, se aplică dispoziţiile dreptului 
comun în materie, urmând a se face distincţie între adoptatul minor şi adoptatul major. 

Dacă adoptatul este minor, el se bucură de un domiciliu legal. Astfel, considerat 
descendentul firesc al adoptatorilor, domiciliul adoptatului minor este la părinţii săi, 
conform art. 14, alin. 1 din Decretul nr 31/1954, art. 100, alin. 1 din Codul Familiei 
şi art. 26, alin. 2 din Ordonanţa de Urgenţă a Guvernului nr. 97/2005 privind evidenţa, 
domiciliul, reşedinţa şi actele de identitate ale cetăţenilor români!%, aprobată prin 
Legea nr. 290/200515. Dacă părinţii adoptivi nu au un domiciliu comun, domiciliul 
minorului adoptat este la acela dintre părinţi la care locuieşte statornic, iar în caz de 
neînțelegere, decizia este luată de instanţa de judecată sesizată cu o acţiune de stabilire 
a domiciliului minorului. 

În viaţa cuplului adoptator pot interveni o serie de incidente care pun în discuţie 
domiciliul minorului adoptat, şi anume : 

- desfacerea căsătoriei adoptatorilor. Prin hotărârea de divorţ, instanţa judecă- 
torească decide părintele căruia îi este încredinţat minorul spre creştere şi 
educare, conform dispoziţiilor art. 42 din Codul Familiei ; 

- decesul, decăderea din drepturile părinteşti, punerea sub interdicţie a unuia 
dintre adoptatori, caz în care domiciliul copilului se află la celălalt părinte 
adoptator, care îl reprezintă sau îi încuviinţează actele juridice civile (art. 14, 
alin. 3 din Decretul nr. 31/1954). 


Domiciliul adoptatului major este acela unde se află locuinţa sa principală sau 
statornică şi pe care acesta o declară ca fiind adresa sa, conform art. 26, alin. 1 din 
Ordonanţa de Urgenţă a Guvernului nr. 97/2005 privind evidenţa, domiciliul, reşedinţa 
şi actele de identitate ale cetăţenilor români. Fiind major, adoptatul are un domiciliu de 
drept comun, iar adopţia nu produce nici o modificare în privinţa domiciliului său. 

5. Vocaţia succesorală legală. Odată stabilită filiaţia între adoptator şi adoptat şi 
rudenia între aceştia din urmă şi rudele adoptatorului, se produc efecte juridice şi în 
materia dreptului succesoral. Astfel, în condiţiile Codului Civil, adoptatul, asimilat cu 
descendentul firesc al adoptatorului, are dreptul atât la moştenirea adoptatorului, cât şi 
la aceea a rudelor adoptatorului. Legea stabileşte ordinea de preferinţă între rudele cu 


130. Publicată în Monitorul oficial al României, partea |, nr. 97, din 14 iulie 2005. 
131. Publicată în Monitorul oficial al României, partea I, nr. 959, din 28 octombrie 2005. 

vocaţie succesorală generală în funcţie de clasa de moştenitori din care face parte 
fiecare dintre aceste rude potrivit art. 669-675 din Codul Civil, precum şi de gradul de 
rudenie cu de cujus-ul succesibililor din aceeaşi clasă de moştenitori. 

Bineînţeles, încetând rudenia firească, adoptatul şi descendenţii săi nu mai au 
chemare legală la moştenirea lăsată de părinţii fireşti sau rudele acestora (excepţie 
făcând acele situaţii în care legătura de rudenie firească şi cea adoptivă coexistă!*?), 
nefiind exclusă chemarea la moştenire a acestora, în baza unui testament. 

6. Revocarea donaţiei pentru surveniență de copil. Potrivit art. 836 din Codul 
Civil, donația se revocă de drept în cazul în care donatorului care nu avea nici un copil 
sau alt descendent în momentul încheierii contractului de donaţie i se naşte ulterior un 
copil din căsătorie sau din afara căsătoriei. 

În literatura de specialitate s-au conturat două soluţii în legătură cu efectul pe care 
îl produce adopţia realizată de donator ulterior încheierii contractului de donaţie. În 
sprijinul primei opinii!%5, potrivit căreia adopţia ulterioară donaţiei determină revocarea 
contractului pentru survenienţă de copil, au fost aduse următoarele argumente : 

- copilul adoptat are acelaşi statut ca acela al copilului firesc ; 

- la data redactării art. 836 Codul Civil nu era consacrat principiul asimilării 

copilului adoptat cu copilul firesc al adoptatorului ; 

-  adopţia se încuviinţează de instanţa de judecată numai dacă este în interesul 
superior al copilului. Or, revocarea donaţiei pentru survenienţa copilului adoptat 
s-ar face tot în interesul copilului ; 

— dacă se admite revocarea donaţiei pentru recunoaşterea de către donator a unui 
copil din afara căsătoriei, nu înţelegem de ce acest efect nu poate să se producă 
şi în cazul adopţiei încuviinţate ulterior donaţiei. 


În ceea ce ne priveşte, ne raliem opiniei dominante din literatura de specialitate !3* 


potrivit căreia revocarea donaţiei pe acest temei nu poate opera, deoarece enumerarea 
din art. 836 Codul Civil este limitativă şi nu îl exclude pe copilul adoptat, legiuitorul 
vizând numai filiaţia firească, nu şi pe cea civilă. 


1.8.4. Efectele adopției în domeniul dreptului familiei 


1. Rudenia civilă - impediment la căsătorie. În acest sens, art. 56, alin. 4 din Lege 
prevede că impedimentul la căsătorie izvorât din rudenie există atât între adoptat şi 
descendenţii săi, pe de o parte, şi rudele sale fireşti, pe de altă parte (raţiunea 
consacrării acestui impediment se găseşte în legătura de sânge dintre aceste persoane), 
cât şi între adoptat şi descendenţii acestuia, pe de o parte, şi persoanele cu care a 
devenit rudă prin efectul adopţiei, pe de altă parte (cauza o reprezintă impedimentul de 
ordin moral). 


132. Este cazul adopţiei copilului firesc al celuilalt soţ şi cazul adopţiei fraţilor de către acelaşi 
adoptator sau adoptatori. 

133. Vezi E. Safta-Romano, Contracte civile, vol. I, Editura Graphix, laşi, 1993, p. 184; M. 
Avram, op. cit., p. 225. 

134. Fr. Deak, Tratat de drept civil. Contracte speciale, Editura Universul Juridic, Bucureşti, 
2001, pp. 170-171; D. Chirică, Drept civil. Contracte speciale, Editura Lumina Lex, 
Bucureşti, 1997, p. 168; D. Macovei, I.E. Cadariu, Drept civil. Contracte, Editura 
Junimea, laşi, 2004, p. 131. 

În plus, rudenia civilă constituie un impediment expres pentru încheierea căsătoriei, 
conform art. 6-7 din Codul Familiei. 

2. Drepturile şi îndatoririle părintești. În cazul adopţiei unui minor, îndatoririle şi 
drepturile părinteşti trec de la părinţii fireşti ai minorului asupra părinţilor adoptivi. Ambii 
părinţi adoptatori au aceleaşi drepturi şi obligaţii faţă de adoptat. În acest sens, art. 97, 
alin. 1 din Codul Familiei prevede că părinţii au aceleaşi drepturi şi îndatoriri faţă de copiii 
lor minori, fără a deosebi dacă aceştia sunt din căsătorie, din afara căsătoriei sau adoptați. 

Când un soţ adoptă copilul celuilalt soţ, în scopul menţinerii unităţii familiei şi 
drept consecinţă a stabilirii filiaţiei adoptive, drepturile şi îndatoririle părinteşti cad şi 
asupra adoptatorului, nu numai asupra părintelui firesc. De altfel, este singura excepţie 
în care drepturile şi obligaţiile părinteşti sunt exercitate împreună de adoptator şi 
părintele firesc al adoptatului, copilul rămânând în raporturi de rudenie firească cu 
acesta din urmă, iar legăturile de rudenie încetează doar faţă de celălalt părinte (dacă 
este stabilită filiaţia) şi rudele acestuia. 

Dacă părinţii adoptatori divorţează, ocrotirea părintească este guvernată de prevederile 
art. 42-44 din Codul Familiei, deoarece copilul adoptat este asimilat celui din căsătorie. 
Astfel, cu ocazia desfacerii căsătoriei, instanţa judecătorească decide cărui părinte îi 
este încredinţat copilul adoptat spre creştere şi educare, stabilind la cererea celuilalt 
părinte adoptiv şi numai dacă este în interesul acestuia un program de vizită pentru a 
fi menținute şi dezvoltate legăturile personale dintre copil şi părinte. 

3. Legăturile personale dintre adoptat şi alte rude ale adoptatorului. Potrivit 
dispoziţiilor art. 14 din Legea nr. 272/2004, copilul are dreptul să menţină legături 
personale!* şi contacte directe cu părinţii, rudele (bunici, fraţi şi surori sau alte rude) 
şi cu alte persoane faţă de care copilul a dezvoltat legături de ataşament şi s-a bucurat 
de viaţa de familie, cu excepţia cazului în care instanţa judecătorească apreciază că 
există motive temeinice de natură să primejduiască dezvoltarea fizică, psihică, intelectuală 
sau morală a copilului. 

Astfel, ca efect al adopţiei încuviinţate, considerăm că dispoziţiile art. 14 se aplică 
atât în cazul legăturilor personale dintre adoptat şi rudele adoptatorului, cât şi al 
legăturilor personale dintre copil şi rudele din familia de origine, alături de care s-a 
bucurat de viaţa de familie, atâta vreme cât aceste legături şi contacte directe nu 
primejduiesc interesul copilului. 

Mai mult decât atât, poate că în familia firească, alături de părinţi, bunici, fraţi şi 
surori, copilul a avut o viaţă frumoasă, iar dacă adopţia este realizată la o vârstă când 
amintirile sunt puternice, este posibil ca, pentru interesul copilului, să fie menținute 
aceste legături personale cu rudele de sânge. Bineînţeles, această situaţie presupune fie 
că adoptatorul sau familia adoptatoare cunoaşte familia de origine a copilului (de 
exemplu, există o legătură de rudenie, sunt vecini sau chiar prieteni), fie nu o cunoaşte, 
dar, pentru interesul copilului, sunt de acord cu stabilirea acestor relaţii personale. 

4. Obligaţia legală de întreţinere. În conformitate cu prevederile art. 86-87 din 
Codul Familiei, obligaţia de întreţinere îşi găseşte izvorul în căsătorie, filiaţie, rudenie, 
adopţie şi afinitate. 


135. Relaţiile personale dintre părinte şi copil se pot realiza, potrivit art. 15 din Legea nr. 272/ 
2004, prin întâlniri, vizitarea copilului la domiciliu, găzduirea sa, corespondenţă sau altă 
formă de comunicare, transmiterea de informaţii referitoare la copil, fotografii, evaluări 
şcolare sau medicale, acestea însă cu păstrarea confidenţialităţii. 

Printre persoanele îndreptăţite şi îndatorate în mod reciproc la întreţinere, se află 
părinţii şi copiii (fără a se face distincţie dacă aceştia sunt din afara căsătoriei, din 
căsătorie sau din adopţie), adoptatorul şi adoptatul (în cazul adopţiei cu efecte restrânse), 
bunici şi nepoți, străbunici şi strănepoţi, fraţi şi surori, indiferent dacă rudenia este 
firească sau civilă. Astfel, odată stabilită filiaţia adoptivă, între părintele sau părinţii 
adoptatori, pe de o parte, şi copilul adoptat, pe de altă parte, se stabileşte dreptul, 
respectiv obligaţia legală de întreţinere. 

5. Impedimentul pentru divorțul pe baza acordului de voinţă al soților adoptatori. 
Legiuitorul permite desfacerea căsătoriei pe baza acordului de voinţă al soţilor, regle- 
mentând o procedură mult mai rapidă şi mai facilă de judecată a cererii de desfacere a 
căsătoriei, numai dacă sunt îndeplinite cumulativ două condiţii: la data sesizării 
instanţei judecătoreşti a trecut cel puţin un an de la încheierea căsătoriei şi din căsătorie 
nu au rezultat copii minori (art. 38, alin. 2 din Codul Familiei). 

Datorită efectelor adopţiei, adoptatul este asimilat copilului firesc al adoptatorilor, 
aşa încât, atâta vreme cât acesta este minor, părinţii lui nu pot apela la dispoziţiile 
art. 38, alin. 2 din Codul Familiei pentru a divorța. Bineînţeles, avem în vedere numai 
situaţiile în care adopţia a fost făcută de soţi simultan sau succesiv ori copilul a fost 
adoptat de soţul părintelui său firesc. Dacă suntem în prezenţa unui copil adoptat numai 
de unul dintre soţi, deoarece faţă de celălalt soţ copilul este afin, o cerere de desfacere 
a căsătoriei pe baza acordului soţilor este admisibilă. 

6. Livretul de familie. Încuviinţarea adopţiei prin hotărâre judecătorească produce 
efecte şi în ceea ce priveşte eliberarea şi actualizarea livretului de familie. Astfel, 
potrivit art. 2, alin. 2 din Hotărârea de Guvern nr. 495/1997, dacă familia adoptivă s-a 
constituit anterior intrării în vigoare a acestui act normativ, la cererea scrisă a repre- 
zentantului familiei, pe baza datelor din certificatul de căsătorie, a actelor de identitate 
ale soţilor, a certificatelor de naştere ale copiilor ori a documentelor care atestă 
modificarea relaţiilor de autoritate parentală, încredințarea sau plasamentul familial al 
copiilor şi, după caz, adopţia copiilor, Serviciul de Stare Civilă al Consiliului Local în 
a cărui rază teritorială domiciliază solicitantul va elibera un livret de familie. 

Dacă familia adoptivă deţine un livret de familie, unul dintre părinţii adoptatori are 
obligaţia, potrivit art. 8, alin. 2 din Hotărârea de Guvern nr. 495/1997, să solicite 
Serviciului de Stare Civilă în a cărui rază teritorială domiciliază să completeze livretul 
cu situaţia apărută ulterior emiterii acestui document, respectiv cu hotărârea judecă- 
torească de încuviinţare a adopţiei. 

7. Monitorizarea adopției. Direcţia din raza domiciliului copilului, prin Serviciul 
de Adopţii, Compartimentul Postadopţie, are obligaţia prevăzută de art. 44 din Lege şi 
de art. 29-35 din Normele metodologice de a realiza monitorizarea adopţiei pe o 
perioadă de cel puţin doi ani după încuviințarea adopţiei, întocmind rapoarte trimestriale 
în care se consemnează evoluţia copilului adoptat şi a relaţiilor dintre acesta şi părintele 
sau părinţii adoptatori!56. 

La sfârşitul perioadei de monitorizare, responsabilul de caz întocmeşte un referat 
privind închiderea cazului, care se supune avizării managerului de caz care a elaborat 
planul individualizat de protecţie a copilului. Responsabilul de caz poate propune şi 
soluţia ca urmărirea postadopţiei să continue, dacă aceasta este în interesul copilului. 


136. Rapoartele postadopţie se păstrează pe o perioadă de minimum 10 ani şi se arhivează în 
condiţiile legii. 

În funcţie de nevoile identificate, copilul şi familia adoptatoare pot să aibă acces la 
serviciile de postadopţie asigurate de specialiştii Compartimentului Postadopţie sau din 
alte servicii. 

8. Dreptul adoptatului de a cunoaşte identitatea părinţilor fireşti. Numai după 
dobândirea capacităţii depline de exerciţiu adoptatul poate solicita, în baza art. 52, 
alin. 4 din Lege, tribunalului în a cărui rază teritorială domiciliază să-i autorizeze 
accesul la informaţiile aflate în posesia oricărei autorităţi publice cu privire la identitatea 
părinţilor săi fireşti. Cererea se judecă cu citarea Direcţiei de la domiciliul adoptatului, 
a Oficiului Român pentru Adopţii, precum şi a oricărei persoane a cărei ascultare este 
utilă pentru soluţionarea cauzei. 

Dacă instanţa de judecată constată că accesul la informaţiile despre părinţii fireşti 
nu este dăunător integrităţii psihice şi echilibrului emoţional al adoptatului şi se face 
dovada că adoptatul a beneficiat de consiliere din partea Direcţiei, cererea este admisă. 

În mod excepţional şi numai pentru motive medicale şi cu autorizarea instanţei 
judecătoreşti, identitatea părinţilor fireşti ai adoptatului poate fi cunoscută înainte ca 
acesta să dobândească deplina capacitate de exerciţiu. Cererea de acces la informaţiile 
cu privire la identitatea părinţilor fireşti ai copilului poate fi formulată de adoptator sau 
oricare dintre adoptatori, adoptat, soţul sau descendenţii acestuia ori de reprezentantul 
unei instituţii medicale sau al unui spital. 


1.8.5. Efectele adopției în domeniul dreptului constituţional 


În cazul în care adoptatorii şi adoptatul sunt cetăţeni români, adopţia nu produce nici 
un efect în ceea ce priveşte cetăţenia adoptatului. Alta este situaţia adopţiei internaţio- 
nale, întâlnită în cele două situaţii, şi anume : adoptatul este cetăţean străin sau apatrid, 
iar adoptatorul ori soţii adoptatori sunt cetăţeni români ; cetăţeanul român este adoptat 
de un cetăţean străin sau de doi soţi cetăţeni străini. În aceste ipoteze, încuviințarea 
adopţiei de către instanţa judecătorească poate să producă efecte în planul cetăţeniei 
adoptatului. 

1. Dobândirea cetăţeniei române de către adoptat. Potrivit art. 56, alin. 5 din 
Lege, efectele adopţiei internaţionale asupra cetăţeniei adoptatului sunt cele prevăzute 
de Legea nr. 21/1991 cu privire la cetăţenia română!*”. Astfel, art. 6 din acest act 
normativ prevede că minorul, cetăţean străin sau apatrid, adoptat de un cetăţean român 
sau de doi soţi cetăţeni români dobândeşte cetăţenie română. 

În cazul în care numai unul dintre adoptatori este cetăţean român, adoptatorii decid 
de comun acord cetăţenia adoptatului, iar în caz de neînțelegere, decide instanţa 
judecătorească competentă să încuviinţeze adopţia!*5. Dacă adoptatul a împlinit vârsta 
de 14 ani, instanţa judecătorească îl ascultă, în baza art. 6 din Legea nr. 21/1992 
privind cetăţenia română. 

2. Pierderea cetățeniei române de către adoptat. Potrivit art. 29, alin. 1 din Legea 
nr. 21/1991 privind cetăţenia română, minorul cetăţean român adoptat de un cetăţean 
sau de o familie de cetăţeni străini pierde cetăţenia română numai la cererea expresă a 


137. Republicată în Monitorul oficial al României, partea I, nr. 98, din 6 martie 2000. 
138. Dacă adoptatul a împlinit vârsta de 14 ani, consimţământul său pentru dobândirea cetăţeniei 
române este necesar. 

adoptatorului, respectiv a adoptatorilor şi cu condiţia ca, potrivit legii străine, adoptatul 
să dobândească cetăţenia străină. 

Trebuie să menţionăm faptul că adoptatul, în cazul în care părăseşte teritoriul 
României, are statutul de cetăţean român cu domiciliul în străinătate, la familia 
adoptivă. 


1.8.6. Efectele adopției în domeniul dreptului muncii şi securităţii sociale 


1. Concediul şi indemnizaţia pentru creşterea copilului. Potrivit art. 121, alin. 1, lit. a 
din Legea privind sistemul public de pensii şi alte drepturi de asigurări sociale nr. 19/ 
20001, asiguratul are dreptul la concediu şi indemnizaţia pentru creşterea copilului 
până la împlinirea vârstei de doi ani şi, în cazul copilului cu handicap, până la 
împlinirea vârstei de trei ani. Acelaşi drept revine şi asiguratului care, în condiţiile 
legii, a adoptat, a fost numit tutore ori i s-a încredinţat un copil în vederea adopţiei sau 
i s-a dat în plasament, conform art. 122, alin. 3 din acelaşi act normativ. Astfel, în 
cazul încredinţării unui copil în vederea adopţiei, dacă vârsta acestuia este mai mică de 
doi ani, adoptatorul sau unul dintre soţii adoptatori poate solicita acordarea concediului 
şi indemnizaţia pentru creşterea copilului. La fel şi în cazul adopţiei. 

Potrivit dispoziţiilor art. 123, alin. 1 din Legea nr. 19/2000, indemnizaţia pentru 
creşterea copilului se acordă, la cerere, pe baza livretului de familie sau al certificatului 
de naştere, precum şi, dacă este cazul, pe baza certificatului de persoană cu handicap, 
cu prezentarea hotărârii judecătoreşti de adopţie sau a hotărârii judecătoreşti de 
încredințare în vederea adopţiei. 

Indemnizaţia pentru creşterea copilului adoptat până la împlinirea vârstei de doi ani 
şi, în cazul copilului cu handicap adoptat, până la împlinirea vârstei de trei ani se 
acordă, la cerere, pe baza livretului de familie, iar în cazul copilului cu handicap, şi pe 
baza certificatului de persoană cu handicap. 

Conform art. 42 lit. a din Codul Fiscal, indemnizaţiile pentru creşterea copilului nu 
sunt venituri impozabile. 

2. Concediul şi indemnizaţia pentru îngrijirea copilului bolnav. Dreptul asiguratului 
la concediu şi indemnizaţie pentru îngrijirea copilului bolnav în vârstă de până la şapte 
ani, iar în cazul copilului cu handicap, pentru afecțiunile intercurente, până la împli- 
nirea vârstei de 18 ani este prevăzut în capitolul V din Ordonanţa de Urgenţă a 
Guvernului nr. 158/2005 privind concediile şi indemnizaţiile de asigurări sociale de 
sănătate!%0. 

În mod expres, legiuitorul prevede în art. 27, alin. 2 din acest act normativ că de 
acest drept poate beneficia şi persoana căreia i s-a încredinţat copilul în vederea 
adopţiei sau care a adoptat!“!, cu condiţia îndeplinirii fie de persoana în cauză, fie de 


139. Publicată în Monitorul oficial al României, partea I, nr. 140, din 1 aprilie 2000. 

140. Publicată în Monitorul oficial al României, partea I, nr. 1074, din 29 noiembrie 2005 şi 
intrată în vigoare la data de 1 ianuarie 2006. Ea a fost aprobată prin Legea nr. 399/2006, 
publicată în Monitorul oficial al României, partea 1, nr. 901, din 6 noiembrie 2006. 

141. Potrivit aceluiaşi text, mai poate beneficia de dreptul la concediu şi de indemnizaţia pentru 
îngrijirea copilului bolnav persoana care a fost numită tutore sau căreia i s-a dat în 
plasament un copil aflat într-o asemenea situaţie. 

soţul acesteia a cerinţelor de stagiu de cotizare prevăzute de art. 7 (stagiul minim de 
cotizare este de o lună realizată în ultimele 12 luni anterioare lunii pentru care se 
acordă concediul). 

Cuantumul brut lunar al indemnizaţiei este de 85% din baza de calcul stabilită 
conform legii”, iar durata de acordare a indemnizaţiei este de maximum 45 de zile 
calendaristice pe an pentru un copil, cu excepţia cazurilor în care copilul este diagnosti- 
cat cu boli infecto-contagioase, neoplazii, este imobilizat în aparat ghipsat sau este 
supus unor intervenţii chirurgicale. Pentru astfel de cazuri, durata concediului medical 
este stabilită de medicul curant, iar dacă se depăşesc 90 de zile, de către medicul 
specialist, cu aprobarea medicului expert al asigurărilor sociale. 

Conform art. 42, lit. a din Codul Fiscal, indemnizaţiile pentru îngrijirea copilului 
nu sunt venituri impozabile, iar potrivit art. 34 din Ordonanţa de Urgenţă a Guvernului 
nr. 158/2005, durata concediilor pentru îngrijirea copilului, la fel ca şi a concediilor 
pentru tuberculoză, neoplazii, concedii de sarcină, lăuzie, nu diminuează numărul 
zilelor de concediu medical acordate unui asigurat pentru celelalte afecţiuni. 

De asemenea, perioada în care asiguratul care a adoptat sau a avut copilul în 
vederea adopţiei a beneficiat de concediul şi indemnizaţia pentru îngrijirea copilului 
constituie stagiu de cotizare în sistemul public de pensii, conform art. 45, alin. 1 din 
Ordonanţa de Urgenţă a Guvernului nr. 158/2005. 

3. Alocaţia de stat pentru copii. Adoptatul, la fel ca şi copilul firesc al adoptatorului, 
beneficiază de alocaţia acordată de stat în condiţiile Legii nr. 61/19931% până la 
împlinirea vârstei de 16 sau 18 ani dacă urmează una dintre formele de învățământ 
prevăzute de lege ori până la terminarea cursurilor învăţământului liceal sau profesional 
organizate în condiţiile legii, cu condiţia nerepetării anului şcolari“. 

Ulterior înregistrării hotărârii judecătoreşti de încuviinţare a adopţiei, unul dintre 
părinţii adoptatori formulează în numele copilului adoptat o cerere în care solicită 
acordarea alocaţiei de stat. Dacă cel adoptat a împlinit vârsta de 14 ani, cererea se 
poate face, potrivit art. 6, alin. 3 din Legea nr. 61/1993, de copil, cu încuviințarea 
reprezentantului său legal. La cerere se anexează în copie legalizată noul certificat de 
naştere al copilului adoptat. 

4. Pensia de urmaş. Potrivit dispoziţiilor art. 65-67 din Legea nr. 19/2000, dacă 
persoana decedată era pensionar sau îndeplinea condiţiile pentru obţinerea unei pensii, 
dreptul la pensia de urmaş aparţine soţului supravieţuitor şi copiilor. 

Astfel, aplicând dispoziţiile art. 66 din acest act normativ, dacă ulterior adopţiei 
unul dintre părinţii adoptatori decedează!“5, copilul adoptat are dreptul la pensia de 
urmaş, la fel ca şi copilul firesc, până la vârsta de 16 ani, iar dacă el continuă studiile 


142. Baza de calcul a indemnizaţiei se determină ca medie a veniturilor lunare din ultimele şase 
luni din cele 12 din care se constituie stagiul de cotizare, până la limita a 12 salarii minine 
brute pe ţară lunar. 

143. Legea privind alocaţia de stat pentru copii a fost republicată în Monitorul oficial al 
României, partea I, nr. 300, din 7 mai 2009. 

144. Face excepţie situaţia în care repetarea anului şcolar are la bază motive de sănătate, 
dovedite cu certificat medical. 

145. În cazul decesului ambilor părinţi adoptatori, cuantumul pensiei de urmaş a copilului va 
reprezenta însumarea drepturilor de urmaş, calculate în funcţie de fiecare părinte. 

într-o formă de învăţământ organizată potrivit legii, până la terminarea acestora, fără 
a depăşi vârsta de 26 de ani. De asemenea, dacă adoptatul a devenit invalid înainte de 
împlinirea vârstei de 16 ani sau până la terminarea studiilor fără a depăşi vârsta de 
26 de ani, pensia de urmaş se plăteşte pe toată perioada invalidităţii de orice grad. 

Normele de aplicare a Legii nr. 19/2000, aprobate prin Ordinul nr. 340/2001, la 
capitolul B, secţiunea a V-a, pct. 20, prevăd că pensia de urmaş se acordă copiilor ce 
urmează cursurile unei singure instituţii de învăţământ universitar, iar dacă se urmează 
cursurile a două sau mai multe instituţii de învăţământ universitar, pensia de urmaş se 
acordă până la finalizarea primei instituţii, fără a depăşi vârsta de 26 de ani. 

În ceea ce priveşte cursurile de master, în practica judiciară!“ s-a reţinut că 
învăţământul postuniversitar, chiar dacă reprezintă o specializare în domeniul atestat 
prin diploma obţinută la finalizarea studiilor, este, alături de învăţământul universitar, 
potrivit art. 15 din Legea învăţământului, o formă de învăţământ superior şi care se 
încadrează în dispoziţiile art. 66, lit. b din Legea nr. 19/2000. Astfel, în ipoteza în care 
tânărul cu vârsta mai mică de 26 de ani urmează cursurile de master, care nu sunt o altă 
formă de învăţământ, ci o formă de perfecţionare, el are dreptul la pensia de urmaş. 


1.8.7. Efectele adopției în domeniul dreptului fiscal 


În cele ce urmează, ne referim numai la deducerea personală, deşi transmisiunile între 
adoptator şi adoptat beneficiază de acelaşi regim fiscal (scutiri, reduceri) ca şi cele pe 
linie directă sau linie colaterală izvorâte din filiaţia şi rudenia de sânge şi prevăzute de 
dispoziţiile Codului Fiscal!“. 

Pentru anumite persoane fizice ce realizează un venit lunar brut de până la 1.000 de lei, 
dar nu mai mult de 3.000 de lei, Codul Fiscal prevede dreptul la o deducere din venitul 
net lunar din salarii a unei sume sub forma deducerii personale, acordată pentru fiecare 
lună a perioadei impozabile numai pentru veniturile din salarii la locul unde se află 
funcţia de bază. 

Criteriul legal de stabilire a cuantumului deducerii personale este numărul persoanelor 
aflate în întreţinerea contribuabilului!“ Prin „persoana în întreţinere” Codul Fiscal 
înţelege, conform art. 56, alin. 3, soţul, copii!” sau alţi membri de familie ai 
contribuabilului, rude până la gradul al II-lea inclusiv cu contribuabilul sau cu soţul 
acestuia ale cărei venituri nu depăşesc 250 de lei lunar. 

Aşadar, atunci când o persoană necăsătorită adoptă un copil sau când soţul îl are în 
întreţinere pe celălalt soţ, care a adoptat singur sau împreună cu el, adopţia produce 


146. Vezi C.A. Braşov, decizia civilă nr. 106/R din 18 mai 2004, în C. Gilcă, Pensii şi alte 
drepturi de asigurări sociale. Culegere de practică judiciară, Editura C.H. Beck, Bucureşti, 
2008, p. 302. Pentru o soluţie contrară, vezi C.A. Galaţi, secţia conflictelor de muncă, 
decizia nr. 694, din 5 decembrie 2005, în ibidem, p. 288. 

147. Codul Fiscal a fost adoptat prin Legea nr. 571/2003, publicată în Monitorul oficial al 
României, partea I, nr. 927, din 23 decembrie 2003. 

148. Pentru un contribuabil fără persoane în întreţinere, deducerea personală este de 250 de lei, 
pentru o persoană în întreţinere 350 de lei, pentru două persoane 450 de lei, pentru trei 
persoane 550 de lei, iar pentru patru sau mai multe persoane 650 de lei. 

149. Potrivit art. 56, alin. 5 din Codul Fiscal, copiii minori ai contribuabilului sunt consideraţi 
întreţinuţi. 

efecte şi în ceea ce priveşte deducerea personală. Dacă ambii soţi contribuabili adoptă 
un copil sau soţul contribuabil adoptă copilul celuilalt soţ contribuabil, ei convin 
asupra persoanei care îl va lua în întreţinere pe adoptat şi care va beneficia astfel de 
deducerea personală. 


1.9. Încetarea adopției 


Legiuitorul prevede două modalităţi de încetare a adopţiei, şi anume desfacerea adopţiei 
şi nulitatea ei (art. 60). 


1.9.1. Desfacerea adopției 


Desfacerea adopţiei se realizează deplin numai în situaţia expres prevăzută în art. 61, 
raportat la art. 7, alin. 3, lit. a din Lege, fiind determinată de intervenţia a două 
împrejurări, şi anume : decesul adoptatorului sau al soţilor adoptatori ; încuviințarea 
unei noi cereri de adopţie a aceluiaşi copil de către o altă persoană sau familie 
adoptatoare. 

Aşadar, spre deosebire de reglementările anterioare în materie!%, care prevedeau 
desfacerea adopţiei ca o posibilitate legală de protejare a interesului superior al 
adoptatului, atunci când ulterior încheierii adopţiei apăreau cauze care făceau incompa- 
tibilă menţinerea copilului în familia adoptatorului, actuala lege nu mai reglementează 
acțiunea în desfacerea adopţiei. O astfel de acţiune este inadmisibilă, atâta vreme cât 
legiuitorul i-a consacrat adopţiei un caracter irevocabil. 

O adopţie, ca regulă generală, este irevocabilă, ea producând efecte perpetue!“!, 
chiar şi după decesul adoptatorului sau al adoptatorilor, cu excepţia încuviinţării unei 
noi cereri de adopţie a copilului, în condiţiile legii. Cu alte cuvinte, decesul adopta- 
torului sau al adoptatorilor poate să pună în discuţie desfacerea adopţiei, ca o consecinţă 
a încuviinţării unei noi cereri de adopţie. 

În continuare, ne propunem să analizăm ipotezele în care se poate afla adoptatul ca 
urmare a decesului adoptatorului sau al soţilor adoptatori, luând în considerare şi 
vârsta adoptatului la data încuviinţării unei noi cereri de adopţie: 

a) Adoptia a fost încuviințată pentru o singură persoană necăsătorită. În cazul 
decesului adoptatorului, adopţia continuă să-şi producă toate efectele juridice, cu 
precizarea că adoptatul devine orfan. O nouă adopţie a acestui copil nu este obligatorie, 
iar aici trebuie să distingem între adoptatul minor şi cel major. 


150. De exemplu, în reglementarea Codului Familiei, adopţia putea fi desfăcută în două cazuri, 
şi anume : la cererea părinţilor fireşti, dacă adopţia a fost încheiată fără consimţământul 
acestora şi instanţa judecătorească apreciază că este în interesul copilului ca el să se 
întoarcă la aceştia (art. 80); la cererea adoptatului, a părinţilor fireşti ai acestuia, a 
instituţiilor de ocrotire, a autorităţii tutelare sau a oricărui organ al administraţiei de stat, 
dacă instanţa apreciază că este în interesul adoptatului să se desfacă adopţia (art. 81). În 
reglementarea Ordonanţei de Urgenţă a Guvernului nr. 25/1997, desfacerea adopţiei era 
posibilă numai la cererea copilului care a împlinit vârsta de 10 ani sau a Comisiei pentru 
Protecţia Copilului şi numai dacă această măsură era apreciată în interesul superior al 
copilului de către instanţa judecătorească (art. 22). 

151. Vezi T. Bodoaşcă, Legislaţia..., ed. cit., p. 210. 

Dacă la data decesului adoptatorului adoptatul este minor, Direcţia este obligată să 
evalueze situaţia copilului lipsit definitiv de ocrotire părintească şi să dispună una 
dintre măsurile de protecţie alternative prevăzute de art. 39 din Legea nr. 272/2004, 
respectiv tutela, măsura plasamentului sau, în final, chiar adopţia. Astfel, dacă se 
ajunge la concluzia că adopţia este măsura cea mai potrivită pentru protecţia copilului, 
se reia procedura adopţiei acestui copil de către o altă persoană sau familie adoptatoare 
considerată potrivită pentru nevoile copilului. Adopţia se desface la data rămânerii 
irevocabile a hotărârii judecătoreşti de încuviinţare a acestei noi cereri de adopţie. 

Dacă la data decesului adoptatorului adopratul este major sau dacă ulterior devine 
major, o nouă adopţie a acestuia nu este posibilă decât în condiţiile art. 5, alin. 3 din 
Lege, respectiv numai dacă a fost crescut în timpul minorităţii de cel care doreşte să-l 
adopte (de exemplu, ulterior încuviinţării adopţiei copilului minor, adoptatorul s-a 
căsătorit, iar după decesul acestuia soţul doreşte să-l adopte pe copil, făcând dovada că 
l-a crescut în timpul minorităţii). 

b) Adopția a fost încuviințată pentru doi soți, deodată sau succesiv. Dacă adoptatorii 
decedează în acelaşi timp, adoptatul devine orfan, adopţia rămânând să-şi producă 
efectele juridice până la încuviințarea unei noi adopţii, caz în care vechea adopţie se desface. 

Dacă decedează unul dintre adoptatori, adopţia continuă să-şi producă efectele, 
copilul rămânând sub ocrotirea părintească a adoptatorului supravieţuitor. Dacă acesta 
se recăsătoreşte, soţul său poate adopta copilul, deoarece la data încuviinţării cererii de 
adopţie adopţia anterioară se desface. 

c) Adoptia a fost încuviințată pentru sotul părintelui firesc al copilului. În ipoteza 
decesului părintelui firesc al copilului, dacă părintele adoptiv se recăsătoreşte, instanţa 
judecătorească poate încuviinţa pentru soţul acestuia cererea de adopţie a copilului, 
deoarece nu există nici un impediment la adopţie. Legătura de filiaţie adoptivă creată 
prin hotărârea judecătorească de adopţie nu se suprapune cu filiaţia firească, aceasta 
încetând prin adopţie. Nu suntem în prezenţa unui caz de desfacere a adopţiei, ci de 
încetare a filiaţiei şi a rudeniei fireşti, posibilă datorită decesului părintelui firesc şi a 
intervenţiei adopţiei. Prin încuviințarea noii adopţii, copilul va avea stabilită numai 
filiaţia şi rudenia adoptivă. 

Dacă părintele adoptiv decedează, iar părintele firesc se recăsătoreşte, noul soţ 
poate solicita adopţia copilului, deoarece, la data încuviinţării cererii sale de adopţie, 
vechea adopţie se consideră desfăcută. 

Efectele desfacerii adopţiei. Efectele adopţiei anterioare încetează de drept la data 
încuviinţării noii cereri de adopţie, ceea ce înseamnă că filiaţia şi rudenia izvorâte 
din vechea adopţie încetează, stabilindu-se filiaţia şi rudenia faţă de noul adoptator 
sau noua familie adoptatoare, cu toate consecinţele juridice ce decurg din această 
situaţie de drept (numele adoptatului, ocrotirea părintească, obligaţia de întreţinere, 
domiciliul etc.). Efectele desfacerii adopţiei sunt numai pentru viitor, adopţia desfăcută 
păstrându-şi efectele produse pentru trecut. 


1.9.2. Nulitatea adopției 


Ori de câte ori la încheierea unui act juridic nu s-a respectat legea în privinţa îndeplinirii 
unei condiţii de validitate, de fond sau de formă, sancţiunea aplicabilă este nulitatea. 
Nulitatea, sancţiunea cea mai gravă din dreptul civil, constă în desfiinţarea cu efect 

retroactiv a unui act juridic încheiat cu încălcarea uneia dintre condiţiile de validitate, 
considerându-se că acel act nu a fost încheiat niciodată. 

Potrivit art. 62, alin. 1 din Lege, adopţia este nulă dacă a fost încheiată cu alt scop 
decât cel al ocrotirii interesului superior al copilului sau odată cu încălcarea oricăror 
condiţii de fond sau de formă prevăzute de lege. 

1. Cazurile de nulitate absolută a adopției. Plecând de la conţinutul art. 62, alin. 1 
din Lege, prin raportare la condiţiile de fond şi de formă prevăzute de lege pentru 
încuviințarea valabilă a adopţiei, rezultă că sancţiunea nulităţii absolute se aplică în 
următoarele cazuri : 

-  adopţia s-a încheiat în alt scop decât cel al ocrotirii interesului superior al 

copilului adoptat; 

-  adoptatorul sau familia adoptatoare nu îndeplineşte o condiţie de fond la adopţie, 
respectiv nu are capacitatea deplină de exerciţiu sau nu a obţinut atestatul pentru 
adopţie ori acestuia i-a expirat termenul de valabilitate şi nu a fost reînnoit ; 

-  adoptatul major nu a fost crescut în timpul minorităţii sale de adoptator sau 
familia adoptatoare ; 

- pentru adoptat nu a fost deschisă procedura adopţiei interne, deşi aceasta era 
necesară pentru încuviințarea adopţiei ; 

— s-a încuviinţat adopţia unui copil, deşi diferenţa de vârstă dintre el şi adoptator 
sau familia adoptatoare este mai mică de 15 ani. Aceeaşi sancţiune se aplică şi 
dacă diferenţa de vârstă este mai mică de 18 ani, fără a depăşi 15 ani, în ipoteza 
în care instanţa judecătorească nu a administrat probe pentru dovedirea motivelor 
temeinice de acceptare a unei asemenea diferenţe de vârstă ; 

-  adopţia s-a încuviinţat în lipsa consimţământului uneia dintre persoanele expres 
prevăzute de lege, respectiv a părinţilor fireşti ai copilului, a tutorelui, a copilului 
care a împlinit vârsta de 10 ani, a adoptatorului sau a familiei adoptatoare ori a 
soţului adoptatorului (art. 11-18 din Lege) ; 

-  adopţia a fost încuviinţată în prezenţa unui impediment la adopţie (de exemplu, 
între adoptat, pe de o parte, şi adoptator sau unul dintre soţii adoptatori, pe de 
altă parte, există legătură de rudenie de gradul al II-lea sau legătură de filiaţie 
ori între ei a fost o legătură de căsătorie sau dacă adoptatorul prezintă o boală 
psihică sau un handicap mintal). 


2. Cazurile de nulitate relativă a adopției. Nefiind expres prevăzută de lege, 
nulitatea relativă a adopţiei îşi găseşte suportul juridic în faptul că adopţia este în esenţă 
un act juridic, ea încheindu-se numai pe baza consimţământului exprimat liber şi 
necondiţionat de persoanele chemate de legiuitor. 

Aşadar, de esenţa adopţiei este consimţământul, ceea ce ne conduce la aplicarea în 
materia adopţiei a dreptului comun. Or, actul juridic este anulabil pentru vicii de 
consimţământ, ceea ce înseamnă că eroarea, dolul şi violenţa pot afecta consimţământul 
la adopţie al următoarelor persoane : părinţii fireşti sau, după caz, tutorele copilului, 
copilul dacă a împlinit vârsta de 10 ani, adoptatorul sau familia adoptatoare, soţul 
adoptatorului. 

În actualele condiţii ale adopţiei, când procedura adopţiei se desfăşoară în cea mai 
mare parte în faţa şi cu controlul instanţei de judecată, când Direcţia are atribuţii 
importante în pregătirea persoanelor pentru exprimarea consimţământului la adopţie în 

deplină cunoştinţă de cauză, ne este greu să ne imaginăm în practică un caz de eroare, 
dol sau violenţă, dar acesta nu este exclus. 

3. Acţiunea în nulitate a adopției. În materia acţiunii în nulitatea adopţiei, 
legiuitorul a prevăzut câteva dispoziţii derogatorii de la regimul comun al acţiunii în 
justiţie. Aceste dispoziţii derogatorii privesc titularul dreptului la acţiune, competenţa 
teritorială a instanţei judecătoreşti, posibilitatea acoperirii nulităţii absolute. 

Deşi în dreptul comun acţiunea în nulitatea absolută aparţine oricărei persoane 
interesate, dreptul la acţiune în nulitatea adopţiei este acordat diferit de legiuitor, în 
funcţie de capacitatea de exerciţiu a adoptatului, la data promovării acţiunii în justiţie. 
Astfel, în conformitate cu dispoziţiile art. 63 din Lege, până la dobândirea capacităţii 
depline de exerciţiu a adoptatului, orice persoană interesată poate fi titularul dreptului 
la acţiune în nulitatea adopţiei. După acest moment, acţiunea în nulitatea adopţiei 
aparţine numai adoptatului cu capacitate deplină de exerciţiu. Aşadar, suntem în 
prezenţa unei acţiuni cu caracter strict personal, rămânând la latitudinea adoptatului să 
aleagă, în funcţie de interesul său, fie promovarea unei acţiuni în nulitate, fie păstrarea 
adopţiei şi a statu-quoului. 

Cauzele care au ca obiect nulitatea adopţiei sunt de competenţa tribunalului în a 
cărui rază teritorială se află domiciliul adoptatului, potrivit art. 2, pct. 1, lit. g din 
Codul de Procedură Civilă şi art. 67, alin. 3 din Lege, şi se judecă cu citarea 
adoptatorului sau a familiei adoptatoare, a adoptatului cu capacitate deplină de exerciţiu, 
precum şi a Direcţiei în raza căreia se află domiciliul acestuia. În cazul nulităţii 
adopţiei internaţionale, se citează, potrivit art. 58, alin. 1, lit. c din Lege, şi Oficiul 
Român pentru Adopţii. Bineînţeles, dacă adoptatul a împlinit vârsta de 10 ani, este 
ascultat de instanţa judecătorească. 

În lipsa unui text expres, prin interpretarea art. 67, alin. 4 din Lege şi prin prisma 
obiectului acţiunii în nulitate, procedura de judecată a cererii în nulitatea adopţiei este 
supusă regulilor procedurii contencioase. 

Fiind o împrejurare de fapt, cauza de nulitate a adopţiei care trebuie să fi existat în 
momentul încuviinţării cererii de adopţie sau anterior acestui moment poate fi dovedită 
cu orice mijloc de probă: înscrisuri, probă cu martori (potrivit art. 190 din Codul de 
Procedură Civilă, rudele şi afinii părţilor pot depune mărturie), interogatoriu, expertiză 
medico-legală privind starea psihică a adoptatorului. 

Cu toate că, după administrarea probatoriului, se poate constata că la data încu- 
viinţării cererii de adopţie s-a încălcat o condiţie de fond sau de formă, instanţa 
judecătorească poate să dispună, în baza art. 62, alin. 2 din Lege, respingerea cererii 
de nulitate a adopţiei dacă apreciază că menţinerea adopţiei este în interesul adoptatului. 
Raţiunile pentru care legiuitorul a consacrat această excepţie de la regimul nulităţii 
absolute derivă din protejarea interesului superior al copilului şi din aparenţa de drept 
care a condus la statornicirea efectelor adopţiei în relaţiile dintre adoptat şi adoptator, 
precum şi dintre aceştia şi terţele persoane. 

4. Efectele hotărârii judecătoreşti de nulitate a adopției. La data rămânerii ire- 
vocabile a hotărârii judecătoreşti prin care s-a constatat ori a fost declarată nulitatea, 
adopţia se desfiinţează retroactiv, adoptatul revenind la situaţia juridică avută anterior 
încuviinţării adopţiei (se restabileşte filiaţia şi rudenia cu familia de origine), iar 
efectele juridice pe care le-a creat adopţia se şterg, ca şi când adopţia nici nu a fost 
încheiată. 

Astfel, se consideră că între adoptat şi adoptator, respectiv familia adoptatoare nu 
a existat niciodată o legătură de filiaţie, după cum nici cea de rudenie dintre adoptat şi 
rudele acestora din urmă. 

Dispărând filiaţia şi rudenia, dispar şi efectele juridice pe care acestea le-au produs 
între adoptat, pe de o parte, şi adoptator sau familia adoptatoare, pe de altă parte. Iată 
câteva exemple : 

- redobândirea drepturilor şi îndatoririlor părinteşti de către părinţii fireşti, dacă 
adoptatul este minor şi necăsătorit la data producerii efectelor hotărârii judecă- 
toreşti de nulitate a adopţiei. Există o singură excepţie prevăzută de legiuitor, 
potrivit art. 65, alin. 2 din Lege, când instanţa judecătorească, dispunând 
nulitatea adopţiei, decide instituirea tutelei (de pildă, ambii părinţi ai copilului 
sunt decedați) sau a altor măsuri de protecţie specială a copilului prevăzute de 
Legea nr. 272/2004 ; 

- redobândirea numelui de familie purtat de adoptat anterior adopţiei. Potrivit 
art. 65, alin. 1 din Lege, redobândirea numelui de familie se produce de drept, 
fără a fi necesar să se formuleze o cerere în acest sens. Instanţa judecătorească 
se pronunţă din oficiu asupra numelui de familie al adoptatului a cărei adopţie 
este desfiinţată. În privinţa prenumelui adoptatului, în lipsa unei prevederi 
exprese în acest sens, hotărârea judecătorească de nulitate a adopţie nu produce 
nici un efect, ceea ce înseamnă că adoptatul rămâne cu prenumele dobândit prin 
adopţie ; 

- reapare obligaţia legală de întreţinere dintre adoptator şi părinţii fireşti şi rudele 
acestora, în condiţiile art. 86 şi urm. din Codul Familiei, iar obligaţia legală de 
întreţinere dintre adoptat, pe de o parte, şi adoptator sau familia adoptatoare ori 
rudele acesteia, pe de altă parte, încetează, fără a exista posibilitatea legală de 
restituire a prestaţiilor anterioare nulităţii adopţiei ; 

- în privinţa redobândirii cetăţeniei române, hotărârea judecătorească produce 
efecte numai dacă adoptatul este minor la data rămânerii irevocabile a hotărârii 
şi numai dacă, prin adopţie, copilul a pierdut cetăţenia română. Astfel, în baza 
art. 29, alin. 2 din Legea nr. 21/1991 cu privire la cetăţenia română, adoptatul 
revine la cetăţenia română, ca şi când niciodată nu a pierdut-o. În cazul 
cetăţeanului străin adoptat de un cetăţean român sau de o familie de cetăţeni 
români, €l îşi pierde cetăţenia română, considerându-se că nu a deținut-o 
niciodată, dacă, la data desființării adopţiei, el domiciliază în străinătate sau 
dacă, ulterior desființării adopţiei, părăseşte România şi îşi stabileşte domiciliul 
în străinătate. 


De asemenea, hotărârea judecătorească de nulitate a adopţiei se comunică Oficiului 
Român pentru Adopţii în vederea efectuării menţiunilor necesare în Registrul naţional 
pentru adopţii, conform art. 66 din Lege. 

Deoarece a intervenit o modificare în statutul civil al adoptatului, hotărârea judecă- 
torească de desființare a adopţiei se înregistrează din oficiu sau la cererea persoanelor 
interesate printr-o menţiune pe actul de naştere întocmit în baza hotărârii judecătoreşti 
de încuviinţare a adopţiei (la rubrica „certificate eliberate” se înscrie textul: „Nu se va 
mai elibera nici un certificat”) şi, dacă este cazul, pe actul de căsătorie al adoptatului 
(art. 44, lit. d şi art. 78 din Legea nr. 119/1996 cu privire la actele de stare civilă). 

După operarea acestor menţiuni, autoritatea administrativă care a înregistrat actul 
de naştere întocmit în baza încuviinţării adopţiei va face comunicarea despre hotărârea 
judecătorească de nulitate a adopţiei la primăria unde a fost întocmit vechiul act de 
naştere al adoptatului, pentru a se face menţiunea pe marginea lui şi a se anula textul 
înscris la rubrica „certificate eliberate”. Din acest moment, actul de naştere întocmit ca 
urmare a înregistrării naşterii fostului adoptat şi care dovedeşte filiaţia firească a 
acestuia îşi produce efectele juridice. Certificatul de naştere care dovedeşte filiaţia 
adoptivă se predă ofițerului de stare civilă, care eliberează un nou certificat de naştere 
corespunzător filiaţiei fireşti. 


2. Protecţia alternativă a copilului 


2.1. Precizări prealabile 


Ocrotirea părintească, definită ca mijlocul juridic de protecţie a copilului potrivit 
căruia drepturile şi îndatoririle cu privire la persoana şi bunurile copilului se realizează 
prin părinţi, se exercită întotdeauna în interesul superior al copilului de către ambii 
părinţi, în condiţii de egalitate, indiferent dacă este vorba despre un copil din căsătorie 
sau din afara căsătoriei. Dacă părinţii divorțează, ocrotirea părintească se scindează, 
ea urmând să fie exercitată, ca regulă generală, de părintele căruia minorul i-a fost 
încredinţat spre creştere şi educare, celuilalt părinte revenindu-i anumite drepturi (de 
exemplu, dreptul de a veghea la creşterea şi educarea copilului, dreptul de a avea 
legături personale) şi obligaţii (de exemplu, obligaţia de întreţinere) care se includ în 
conţinutul complex al drepturilor şi obligaţiilor părinteşti. 

Este posibil ca în timpul minorităţii copilului să apară o împrejurare de fapt sau de 
drept pentru care ocrotirea părintească să nu mai poată fi exercitată. Astfel, dacă ambii 
părinţi ai copilului au decedat, sunt necunoscuţi, decăzuţi din exerciţiul drepturilor 
părinteşti sau li s-a aplicat pedeapsa interzicerii drepturilor părinteşti, sunt puşi sub 
interdicţie, declaraţi pe cale judecătorească decedați sau dispăruţi, copilul este lipsit 
temporar sau definitiv, după caz, de ocrotirea părinţilor săi. 

Astfel, în subsidiar, pentru copilul lipsit temporar sau definitiv de ocrotirea părinţilor 
săi ori care, în vederea protejării intereselor sale, nu poate fi lăsat în grija acestora, 
dispoziţiile art. 39, alin. 2 din Legea nr. 272/2004 privind protecţia şi promovarea 
copilului!*? prevăd că ocrotirea părintească se realizează prin măsurile de protecţie 
alternativă, şi anume tutela, măsurile de protecție specială (plasament, plasament în 
regim de urgenţă, supraveghere specializată) şi prin adopție. 

Plecând de la această enumerare a mijloacelor de realizare a ocrotirii părinteşti, 
precum şi de la prevederile art. 56, lit. a din Legea nr. 272/204, în literatura de 


152. Această lege a abrogat expres Ordonanţa de Urgenţă a Guvernului nr. 26/1997 privind 
protecţia copilului aflat în dificultate (republicată în Monitorul oficial al României, partea |, 
nr. 276, din 24 iulie 1998, cu modificările şi completările ulterioare), cu excepţia art. 20 
lit. b. 

specialitate s-a afirmat!S%, pe drept cuvânt, că suntem în prezenţa unei ordini legale de 


preferinţă în ceea ce priveşte formele de ocrotire a copilului, întâietatea aparţinând 
instituţiei tutelei. 


2.2. Tutela copilului 


2.2.1. Reglementare şi terminologie 


Spre deosebire de adopţie, care beneficiază din partea legiuitorului de un regim juridic 
unitar, prin reglementarea ei într-un singur act normativ (Legea nr. 273/2004 privind 
regimul juridic al adopţiei), tutela copilului are un regim juridic neunitar, find 
reglementată de două acte normative de aceeaşi forţă juridică, şi anume: Codul 
Familiei şi Legea nr. 272/2004 privind protecţia şi promovarea drepturilor copilului!s*. 

De asemenea, în materia tutelei, alături de dispoziţiile art. 113-141 din Codul 
Familiei şi art. 40-42 din Legea nr. 272/2004, sunt incidente şi art. 59, alin. 2 din 
Legea nr. 273/2004 privind regimul juridic al adopţiei, art. 37-38 din Legea nr. 105/ 
1992 cu privire la reglementarea raporturilor de drept internaţional privat şi art. 9, 
alin. 2 din Decretul nr. 31/1954 privind persoanele fizice şi juridice, precum şi 
dispoziţiile Convenţiei cu privire la drepturile copilului adoptată la New York la data 
de 20 noiembrie 1989 şi ratificată de România prin Legea nr. 18/1990. 

Referindu-se la aceeaşi instituţie juridică ce are menirea să ofere, în condiţiile legii, 
protecţie unui copil minor lipsit de ocrotirea părinţilor săi, unele acte normative (de 
exemplu, Codul Familiei) folosesc expresia tutela minorului, iar altele (cum ar fi Legea 
nr. 272/2004 şi Legea nr. 273/2004), tutela copilului. 

Deşi între cele două noţiuni juridice, copil şi minor, nu există identitate de conţinut, 
prima fiind mai cuprinzătoare decât a doua, în ceea ce ne priveşte, cel puţin pentru 
prezentul studiu, îmbrăţişăm expresia furela copilului, deoarece, în legislaţia actuală 
din domeniul protecţiei copilului, care pare să aparţină mai mult ramurii dreptului 
familiei decât dreptului civil, termenul consacrat este copil (prin care se înţelege, 
potrivit art. 4 din Legea nr. 272/2004, persoana care nu a împlinit vârsta de 18 ani şi 
nu a dobândit capacitatea deplină de exerciţiu, în condiţiile legi!5%5), şi nu de minor 
(prin care se înţelege, potrivit interpretării art. 8, alin. 2 din Decretul nr. 31/1954, 
persoana care nu a împlinit vârsta de 18 ani). 


153. Vezi T. Bodoaşcă, „Contribuţii la studiul condiţiilor în care poate fi instituită tutela 
copilului în reglementarea Legii nr. 272/2004 privind protecţia şi promovarea copilului”, 
în Dreptul, nr. 3/2005, pp. 52 passim. 

154. Pentru evitarea repetărilor şi uşurinţa exprimării, brevitatis causa, în cuprinsul acestei 
secţiuni, orice referiri la Legea nr. 272/2004 privind protecţia şi promovarea copilului se 
va face prin expresia „Legea nr. 272/2004”, iar la Legea nr. 273/2004 privind regimul 
juridic al adopţiei, prin expresia „Legea nr. 273/2004”. 

155. Prin căsătorie, minorul dobândeşte capacitate deplină de exerciţiu, dar pierde calitatea de 
copil. Criteriul de calificare a unei persoane ca fiind minoră sau majoră este vârsta, şi nu 
capacitatea deplină de exerciţiu. Până la împlinirea vârstei de 18 ani, persoana fizică 
rămâne cu statutul juridic de minor, chiar dacă încheie căsătoria în timpul minorităţii. 

2.2.2. Definiţia tutelei copilului 


Este unanim acceptată ideea că, pentru copil, tutela este un mijloc de protecţie specială, 
iar pentru tutore, o sarcină. Cu toate acestea, în lipsa unei definiţii legale şi întrucât 
tutela!5* poate fi privită din perspectiva copilului, a tutorelui sau chiar a societăţii, 
tutela a primit în literatura de specialitate recentă definiţii cu conţinut diferit. 

Astfel, privită din perspectiva persoanei desemnate să înfăptuiască ocrotirea, tutela 
reprezintă activitatea pe care o desfăşoară tutorele în exercitarea drepturilor şi îndato- 
ririlor ce îi revin legate de persoana şi de bunurile copilului!””. 

Într-o altă definiţie!S%, tutela este considerată o sarcină gratuită şi obligatorie în 
virtutea căreia o anumită persoană, denumită tutore, este chemată să exercite drepturile 
şi îndatoririle părinteşti faţă de un copil minor ai cărui părinţi sunt decedați ori în 
imposibilitatea permanentă de a-şi exercita atribuţiile. 

Ca instituție juridică, tutela grupează ansamblul normelor juridice care regle- 
mentează ocrotirea unui minor lipsit de ocrotire părintească, prin intermediul unei 
persoane numite tutore, care îşi exercită atribuţiile sub supravegherea autorităţii tutelare”. 

Tutela, ca măsură de protecţie alternativă a copilului, reprezintă ansamblul de 
mijloace juridice prin care copilul lipsit temporar sau definitiv de ocrotirea părinţilor 
Săi ori care, în vederea protejării intereselor sale, nu poate fi lăsat în grija acestora este 
ocrotit de către tutore!%. 

În ceea ce ne priveşte, fără a aduce vreo critică acestor definiţii care, în esenţă, 
surprind acelaşi conţinut, considerăm că, în acelaşi timp, tutela poate fi definită ca 
fiind acel regim juridic instituit, în condiţiile legii, de către instanţa judecătorească 
pentru un copil lipsit temporar sau definitiv de ocrotirea părinților săi ori care, în 
vederea protejării intereselor sale, nu poate fi lăsat în grija acestora. 


2.2.3. Caracterele generale şi principiile tutelei copilului 


Privită ca sarcină, şi nu ca drept al oricărui copil lipsit temporar sau definitiv de 
ocrotirea părinţilor săi sau care, în vederea protejării intereselor sale, nu poate fi lăsat 
în grija acestora, tutela prezintă următoarele caractere generale : 

1. 'Tutela este o sarcină legală, deoarece cazurile în care ea se instituie, modalitatea 
de instituire, capacitatea de a fi tutore, atribuţiile acestuia, organizarea şi funcţionarea 
tutelei, precum şi încetarea acesteia sunt reglementate de legiuitor prin norme imperative, 
fără posibilitatea derogării de la ele. 

2. Tutela este o sarcină obligatorie, caracter ce decurge din art. 118, alin. 1 din 
Codul Familiei, potrivit căruia cel numit tutore nu poate refuza această sarcină. Cu 


156. Termenul tutelă prezintă mai multe accepţiuni, şi anume: instituţie juridică, sarcină, 
măsură de protecţie a copilului, drept subiectiv al copilului lipsit temporar sau definitiv de 
ocrotire părintească şi situaţie juridică. 

157. E. Florian, Protecţia..., ed. cit., p. 120. 

158. M. Tomescu, Dreptul familiei. Protecţia copilului, Editura All Beck, Bucureşti, 2005, 
p. 229. 

159. Vezi Al. Bacaci er al., op. cit., p. 345. 

160. D. Lupaşcu, Dreptul familiei, Editura Rosetti, Bucureşti, 2005, p. 313. 

toate acestea, legiuitorul prevede în art. 118, alin. 2 din Codul Familiei situaţiile care 
pot fi invocate de cel numit tutore pentru a refuza sarcina tutelei, şi anume : are vârsta 
de peste 60 de ani, este o femeie însărcinată sau mama unui copil mai mic de opt ani, 
are în îngrijire doi sau mai mulţi copii, exercită o altă tutelă sau curatelă, se află în 
imposibilitatea îndeplinirii funcţiei de tutore din cauza bolii, a infirmităţii, a profesiei, 
a depărtării domiciliului de locul unde se află bunurile copilului. Dacă una dintre 
aceste împrejurări apare după instituirea tutelei, tutorele poate solicita instanţei judecă- 
toreşti înlocuirea sa din funcţie. 

3. Tutela este o sarcină de familie, deoarece art. 42, alin. 1 din Legea nr. 272/2004 
prevede că „instanţa judecătorească numeşte cu prioritate ca tutore, dacă motive 
întemeiate nu se opun, o rudă sau un afin al copilului ori un prieten al familiei copilului 
în stare să îndeplinească această sarcină” 1. 

Astfel, dintre rudele sau afinii copilului, aplicându-se criteriul priorităţii membrilor 
familiei extinse, respectiv a rudelor copilului până la gradul al IV-lea (de exemplu, 
unchi, mătuşi, fraţi, verişori), Direcţia Generală de Asistenţă Socială şi Protecţia 
Copilului!“ identifică, evaluează, selecţionează şi propune instanţei judecătoreşti o 
anumită persoană pentru funcţia de tutore. În operaţiunea de găsire a tutorelui, trecerea 
de la rude sau afini la alte categorii de persoane se face numai pentru „motive 
întemeiate”, ceea ce înseamnă că o rudă sau un afin al copilului poate refuza sarcina 
tutelei numai dacă se găseşte într-una dintre situaţiile expres prevăzute de art. 118, alin. 2 
din Codul Familiei, care enumeră situaţiile ce pot fi invocate de cel numit tutore pentru 
a refuza sarcina tutelei. 

4. 'Tutela este o sarcină personală, ceea ce înseamnă că, pe de o parte, tutela nu 
poate fi transmisă prin convenţie ori succesiune unei alte persoane, iar pe de altă parte, 
decesul copilului atrage încetarea de drept a tutelei, după cum decesul tutorelui 
determină încetarea funcţiei. Numirea tutorelui se face în considerarea persoanei, 
intuitu personae, a calităţilor pe care aceasta le are, după ce Direcţia evaluează atât 
condiţiile materiale şi garanţiile morale ale potenţialului tutore, cât şi relaţiile personale 
dintre copil şi viitorul tutore, recomandând instanţei de judecată o anumită persoană 
pentru funcţia de tutore. 

Persoana desemnată de instanţa judecătorească în calitate de tutore are obligaţia de 
a îndeplini personal atribuţiile care decurg din această funcţie. Pentru încheierea 
anumitor acte juridice civile, în numele copilului, tutorele poate împuternici un 
mandatar, fiind vorba întotdeauna despre un mandat special, şi nu unul general. 

5. Prin natura ei, tutela este o sarcină gratuită. Acest caracter nu este înlăturat de 
faptul că, potrivit art. 119, alin. 1, teza a II-a din Legea nr. 272/2004, pentru copilul 


161. Codul Civil francez prevede mai multe feluri de tutelă, în funcţie de modalitatea de 
instituire a tutelei şi situaţia juridică a copilului. Astfel, într-o ordine preferenţială, există 
tutela testamentară (părinţii sau părintele copilului numesc prin testament un tutore pentru 
copilul care va fi minor la data deschiderii succesiunii), tutela legală, care intervine în 
lipsa tutelei testamentare (tutela este deferită celor mai apropiaţi ascendenți ai părinţilor 
copilului, respectiv bunicilor şi străbunicilor), fufela dativă, instituită de către consiliul de 
familie, în lipsa primelor două feluri de tutelă (tutorele este o rudă mai îndepărtată a 
copilului), futela pupilului de stat, conferită de prefect, care poate delega funcţia de tutore 
directorului Direcţiei de Asistenţă Socială. 

162. Numită în continuare prin termenul Direcție. 

faţă de care s-a luat măsura tutelei, se acordă din bugetul de stat o alocaţie lunară în 
cuantum de 67 de lei, indexată prin hotărâre de Guvern, întrucât de această alocaţie 
beneficiază copilul, şi nu tutorele!%. Alocaţia de tutelă nu reprezintă un salariu sau o altă 
formă de remuneraţie pentru persoana care îndeplineşte funcţia de tutore. 

Cu toate acestea, în mod excepţional, ea devine oneroasă, potrivit art. 121, alin. 2 din 
Codul Familiei, când, ţinându-se seama de activitatea depusă cu administrarea patrimoniului 
copilului, de starea materială a ambelor părţi, tutorele poate beneficia de o remunerație (şi 
nu de un salariu) ce nu poate depăşi 10% din veniturile aduse de bunurile copilului!S. 

6. Tutela este o sarcină publică, deoarece statul, prin autorităţile competente în 
domeniu (Direcţia, autoritatea tutelară şi instanţa judecătorească), este responsabil de 
soarta copilului lipsit temporar sau definitiv de ocrotirea părinţilor săi. Exercitarea 
drepturilor şi obligaţiilor părinteşti de către tutore nu reprezintă o situaţie de fapt, ci 
una de drept, creată prin instituirea tutelei de către instanţa judecătorească, în condiţiile 
legii. De asemenea, organizarea şi funcţionarea tutelei se realizează numai sub controlul 
autorităţilor statului. 

Din ansamblul dispoziţiilor legale rezultă că tutela este guvernată de următoarele 
principii! : principiul exercitării tutelei exclusiv în interesul superior al copilului ; 
principiul generalităţii tutelei ; principiul independenţei patrimoniale dintre copil şi 
tutore ; principiul controlului permanent exercitat de autorităţile competente asupra 
activităţii tutorelui. 


2.2.4. Deschiderea tutelei 


1. Cazurile în care se instituie tutela copilului. Din analiza dispoziţiilor art. 39, alin. | 
şi art. 40, alin. 1 din Legea nr. 272/2004, raportat la art. 113 din Codul Familiei şi 
art. 59, alin. 2 din Legea nr. 273/2004, rezultă că instituirea tutelei se impune atunci 
când un copil este lipsit temporar sau definitiv de ocrotirea părinţilor săi sau, pentru 
protejarea intereselor sale, nu poate fi lăsat în grija acestora, deoarece a intervenit una 
dintre următoarele cauze: ambii părinţi au decedat! sunt necunoscuţi, decăzuţi din 


163. În practică, deseori se preferă măsura plasamentului, şi nu a tutelei, deoarece alocaţia de 
plasament, deşi de aceeaşi valoare ca alocaţia de tutelă, se plăteşte pe o perioadă mai 
îndelungată, respectiv, potrivit art. Sl, alin. 1 din Legea nr. 272/2004, pe toată durata 
studiilor universitare ale copilului, fără a depăşi vârsta de 26 de ani. Or, alocaţia de tutelă 
încetează odată cu încetarea tutelei, la dobândirea capacităţii depline de exerciţiu a copilului 
(ca regulă generală, la împlinirea vârstei de 18 ani). 

164. De exemplu, ca urmare a decesului ambilor părinţi sau al părintelui faţă de care este 
stabilită filiaţia, copilul a devenit moştenitorul unui patrimoniu important valoric. Gestionarea 
acestui patrimoniu este dificilă pentru tutore, situaţie în care primirea de către acesta a unei 
indemnizaţii pentru activitatea depusă este echitabilă pe de o parte şi motivantă pe de altă 
parte, interesele copilului fiind astfel protejate şi mai bine. 

165. Pentru dezvoltarea acestor principii, vezi O. Ungureanu, C. Jugastru, Drept civil. Persoanele, 
ed. a II-a, revăzută, Editura Hamangiu, Bucureşti, 2007, p. 232; E. Florian, op. cir., 
pp. 121-122. 

166. Tutela se instituie şi pentru copilul ce are filiaţia stabilită numai faţă de un părinte, iar 
acesta se află într-una dintre situaţiile enumerate, respectiv a decedat, este declarat pe cale 
judecătorească decedat sau dispărut, este decăzut din drepturile părinteşti sau i s-a aplicat 
pedeapsa interzicerii drepturilor părinteşti, este pus sub interdicţie sau după încetarea 
adopţiei instanţa de judecată instituie tutela. 

exerciţiul drepturilor părinteşti sau li s-a aplicat pedeapsa interzicerii drepturilor 
părintești, sunt puşi sub interdicţie, declaraţi pe cale judecătorească decedați sau 
dispăruţi, precum şi în cazul în care, la încetarea adopţiei, instanţa de judecată dispune 
instituirea tutelei ca măsură de protecţie specială a fostului adoptat. 

Se poate afirma că legiuitorul a enumerat limitativ cazurile în care se impune 
instituirea tutelei, deoarece condiţia referitoare la lipsirea copilului de ocrotirea părin- 
tească prevăzută expres de art. 39, alin. 1 din Legea nr. 272/2004 poate fi considerată 
o condiție generală pentru toate formele de protecţie alternativă. 

În literatura de specialitate!, împrejurările care pot atrage instituirea tutelei au fost 
clasificate după două criterii, şi anume : 

a) în funcție de durata lor în timp, împrejurările putând fi exclusiv permanente 
(situaţia decesului părinţilor), exclusiv temporare (decăderea din exerciţiul 
drepturilor părinteşti a fost dispusă ca pedeapsă penală complementară!“ sau 
accesorie) şi permanente şi temporare, după caz (toate celelalte situaţii se 
încadrează în această categorie, de exemplu, cel declarat decedat sau dispărut a 
reapărut) ; 

b) în funcție de rolul culpei părinților în lipsirea copilului de ocrotirea lor părin- 
tească, împrejurările putând fi exclusiv imputabile părinților (decăderea din 
drepturile părinteşti şi condamnarea lor la pedeapsa interzicerii drepturilor 
părinteşti), neimputabile acestora (decesul) şi situaţii în care, în funcţie de 
împrejurări, pot fi, după caz, obiective sau imputabile părinților (toate celelalte 
situaţii). 


2. Autoritatea competentă să instituie tutela. Potrivit art. 40, alin. 2 din Legea 
nr. 272/2004, tutela se instituie de către instanța judecătorească, ceea ce înseamnă că, în 
actuala reglementare, competenţa a fost transferată de la autoritatea tutelară către 
instanţa judecătorească. De altfel, se observă lesne că, în materia protecţiei şi promo- 
vării drepturilor copilului, legiuitorul a acordat instanţei judecătoreşti atribuţii multiple, 
aria competenţei sale fiind mult lărgită!%. 

În ceea ce priveşte competenţa materială şi teritorială a instanţei judecătoreşti, 
tutela se instituie de judecătoria în a cărei rază teritorială se află domiciliul copilului 
sau a fost găsit copilul lipsit de ocrotire părintească!9, ca instanţă de drept comun, în 
baza art. 1, pct. 1 din Codul de Procedură Civilă, cu o singură excepţie, cea prevăzută 
de art. 59, alin. 2 din Legea nr. 273/2004, când fribunalul, odată cu declararea nulităţii 
adopţiei, prin aceeaşi hotărâre judecătorească, poate să instituie tutela dacă se apreciază 
că luarea acestei măsuri este în interesul copilului a cărui adopţie a încetat. 


167. Vezi T. Bodoaşcă, Dreptul familiei, Editura All Beck, Bucureşti, 2005, pp. 634-636. 

168. Pedeapsa penală complementară şi pedeapsa penală accesorie sunt prevăzute de art. 64-66 
şi art. 71 din Codul penal. 

169. Art. 38 din Lege prevede că instanţa judecătorească este singura autoritate competentă să 
se pronunţe cu privire la persoana care exercită drepturile părinteşti, în situaţia în care 
copilul este lipsit de ocrotirea părinţilor, modalităţile în care se exercită drepturile şi se 
îndeplinesc obligaţiile părinteşti, decăderea totală sau parţială din exerciţiul drepturilor 
părinteşti, redarea exerciţiului drepturilor părinteşti. 

170. 1. Imbrescu, „Probleme teoretice şi practice cu privire la calitatea procesuală activă în sesizarea 
instanţelor judecătoreşti pentru instituirea tutelei în reglementarea Legii nr. 272/2004”, 
în Dreptul, nr. 10/2006, pp. 136-142. 

În legătură cu competenţa judecătoriei în materia tutelei, se impun două precizări. 
În primul rând, tutela este singura măsură de protecţie alternativă a copilului care se 
instituie de judecătorie, toate celelalte măsuri - adopţia, plasamentul, plasamentul în 
regim de urgenţă, supravegherea specializată - fiind în competența exclusivă a tribu- 
nalului, potrivit art. 124, alin. 1 din Lege şi art. 2, pct. 1, lit. g din Codul de 
Procedură Civilă. Nu înţelegem raţiunile pentru care tutela a fost dată în competenţa 
judecătoriei, atâta vreme cât are în vedere aceeaşi categorie de copii, cei lipsiţi de 
ocrotirea părinţilor şi pentru care s-a creat o lege specială, care acordă tribunalului 
competenţa materială în cauzele care au ca obiect măsurile de protecţie alternativă a 
acestei categorii de copii. 

Or, ca o garanţie a respectării principiului interesului superior al copilului, tendinţa 
legislativă în materia competenţei materiale a instanţelor judecătoreşti este spre zribu- 
nalele specializate, care, potrivit art. 37, alin. 3 din Legea nr. 304/2004 privind 
organizarea judiciară!”!, preiau cauzele de competenţa tribunalului în domeniile în care 
se înfiinţează, inclusiv pentru cauzele cu minori şi de familie. Până la înfiinţarea 
acestor tribunale specializate, cauzele cu minori şi de familie sunt judecate de secţiile 
sau completele specializate pentru minori şi familie, care funcţionează în cadrul 
tribunalelor!?. Credem că a fost o scăpare a legiuitorului care se va corecta într-o 
reglementare viitoare, aşa încât tutela să fie trecută şi ea în competenţa tribunalului, 
alături de celelalte măsuri de protecţie alternativă a copilului. 

În al doilea rând, se observă că unele cereri în legătură cu tutela prevăzute expres 
de Codul Familiei (este vorba despre : îndepărtarea tutorelui din tutelă dacă în timpul 
exercitării acesteia devine incompatibil cu această calitate, potrivit art. 117, alin. 2; 
înlocuirea tutorelui la cererea acestuia dacă se află în una dintre situaţiile care îl 
îndreptăţesc să refuze sarcina tutelei, conform art. 118, alin. 2; îndepărtarea tutorelui 
din tutelă pentru săvârşirea unui abuz, a unei neglijenţe grave sau a altor fapte care îl 
fac nevrednic de a fi tutore sau dacă nu şi-a îndeplinit mulţumitor sarcina, sancţiune 
prevăzută de art. 138, alin. 2, nu este menţionată în cuprinsul Legii nr. 272/2004, ceea 
ce nu înseamnă că au rămas în competenţa autorităţii tutelare. Pe baza principiului 
simetriei, precum şi a dispoziţiilor art. 38 din Legea nr. 272/2004, dacă instituirea 
tutelei este în competenţa exclusivă a judecătoriei, rezultă că orice altă măsură în 
legătură cu tutela trebuie să fie în competenţa aceleiaşi instanţe judecătoreşti. 

3. Sesizarea instanței judecătoreşti. Spre deosebire de Codul Familiei (art. 115), 
care prevede că persoanele şi autorităţile au obligaţia de a înştiinţa autoritatea tutelară 
despre existenţa unui minor lipsit de ocrotire părintească, Legea nr. 272/2004 nu 
indică persoanele care au dreptul să sesizeze instanţa de judecată. Astfel, cum cele 
două acte normative se completează şi cum, în lipsa unei abrogări exprese a prevederilor 
legii vechi, numai dispoziţiile contrare legii noi se exclud, în literatura de specialitate!”? 


171. Republicată în Monitorul oficial al României, partea I, nr. 827, din 13 septembrie 2005. 

172. Potrivit art. 36, alin. 3 din Legea nr. 304/2004 privind organizarea judiciară, în cadrul 
tribunalelor funcţionează secţii sau, după caz, complete specializate pentru cauze civile, 
cauze penale, cauze comerciale, cauze cu minori şi de familie, cauze de contencios 
administrativ şi fiscal, cauze privind conflicte de muncă şi asigurări sociale, precum şi, în 
raport cu natura şi numărul cauzelor, secţii maritime şi fluviale sau pentru alte materii. 

173. Vezi O. Ungureanu, C. Jugastru, op. cif., p. 234; D. Lupaşcu, op. cir., p. 332; 
I. Imbrescu, 7rafat..., ed. cit., p. 435. 

se susţine că au dreptul de a sesiza instanţa de judecată aceleaşi persoane enumerate de 
Codul Familiei, însă prin intermediul autorităţii tutelare, şi anume : 

- persoanele apropiate minorului, precum şi administratorii şi locatarii casei în 
care locuieşte minorul ; 

- serviciul public comunitar de evidenţă a persoanelor, cu prilejul înregistrării 
morţii unei persoane, precum şi biroul notarului public, cu prilejul deschiderii 
unei moşteniri ; 

— instanţele judecătoreşti, reprezentanţii Ministerului Public şi poliţia cu prilejul 
pronunțării, luării sau executării unor măsuri privative de libertate ; 

- autorităţile administraţiei publice, instituţiile de ocrotire, organismele private 
autorizate, precum şi orice altă persoană. 


În concluzie, se susţine că, pentru instituirea tutelei, calitatea procesuală activă 
aparţine autorității tutelare, care poate acţiona din oficiu sau la înştiinţarea oricărei 
persoane enumerate de art. 115 din Codul Familiei, şi procurorului, în baza dispoziţiilor 
art. 45 din Codul de Procedură Civilă. 

În ceea ce ne priveşte, considerăm că art. 115 din Codul Familiei este abrogat în 
mod implicit prin dispoziţiile Legii nr. 272/2004, întrucât situaţia unui copil lipsit 
temporar sau definitiv de ocrotirea părinţilor săi intră de urgenţă în atenţia specialiştilor 
Direcţiei Generale de Asistenţă Socială şi Protecţia Copilului, singura autoritate 
administrativă competentă pentru protejarea drepturilor copilului aflat în această 
categorie. 

Dacă pentru copilul aflat în familie monitorizarea modalităţii de exercitare a 
drepturilor şi îndatoririlor părinteşti de către părinţi este asigurată exclusiv de Serviciul 
Public de Asistenţă Socială din comunitatea locală (art. 34-36), pentru copilul lipsit de 
ocrotire părintească sau care ar trebui lipsit de această ocrotire, întrucât nu este 
exercitată în interesul copilului, stabilirea mijlocului juridic cel mai potrivit de protecţie 
alternativă a copilului este de competenţa Direcției, care propune autorizării instanței 
judecătoreşti una dintre măsurile legale : tutela, plasamentul sau adopţia. 

Mai mult decât atât, plecând de la dispoziţiile art. 36, alin. 2 din Legea nr. 272/2004 
care prevede că, dacă în urma vizitelor efectuate de reprezentanţii Serviciului Public de 
Asistenţă Socială se constată că dezvoltarea fizică, mintală, spirituală, morală sau 
socială a copilului este primejduită în familie, aceştia sunt obligaţi să sesizeze imediat 
Direcţia în vederea luării măsurilor prevăzute de lege. 

Astfel, considerăm că Direcţia Generală de Asistenţă Socială şi Protecţia Copilului 
este titulara dreptului la acţiune pentru instituirea tutelei, şi nu Serviciul Public de 
Asistenţă Socială organizat la nivelul municipiului, oraşelor sau comunelor, ca autoritate 
tutelară. Bineînţeles, procurorul are calitatea de a promova o cerere pentru instituirea 
tutelei, în baza art. 45 din Codul de Procedură Civilă. 

4. Judecarea cererii de instituire a tutelei. Analizând dispoziţiile art. 124-131 din 
Legea nr. 272/2004, rezultă că aceste reguli de procedură au incidenţă numai pentru 
cauzele care au ca obiect luarea unei măsuri de protecţie specială a copilului, cu 
excepţia art. 130, alin. 1 şi art. 13114. Astfel, instituirea tutelei este supusă normelor 


174. Cele două texte se referă la obligaţia Direcţiei de a întocmi şi prezenta instanţei judecătoreşti 
raportul referitor la copil şi scutirea cererii de instituire a tutelei de taxa judiciară de timbru 
şi de timbru judiciar. 

de procedură de drept comun, conform art. 721 din Codul de Procedură Civilă!” 


normelor procedurale speciale din Legea nr. 272/2004. 

Împrejurarea că cererea pentru instituirea tutelei nu este supusă de legiuitor proce- 
durii de soluţionare în regim de urgenţă a fost criticată în literatura de specialitate!”6, 
deoarece, prin natura şi scopul ei, tutela are menirea să protejeze interesul superior al 
copilului atunci când acesta este lipsit de ocrotire părintească, la fel ca orice alt copil 
pentru care se solicită o altă măsură de protecţie specială (plasament, plasament în 
regim de urgenţă şi supraveghere specializată), pe de o parte, iar pe de altă parte, prin 
aceste dispoziţii se încalcă principiul celerităţii în luarea oricărei decizii cu privire la 
copil, prevăzut de art. 6, lit. j din Legea nr. 272/2004. 

5. Numirea tutorelui. Instanţa judecătorească instituie tutela şi numeşte un tutore 
sau doi la propunerea Direcţiei Generale de Asistenţă Socială şi Protecţia Copilului. 
Potrivit dispoziţiilor art. 41-42 din Legea nr. 272/2004, tutorele poate fi o singură 
persoană sau două persoane care au calitatea de soţi şi care îndeplinesc cumulativ 
următoarele condiţii : 

- să fie o persoană fizică cu domiciliul în România. Această primă condiţie 
restrictivă este o garanţie a asigurării unei anumite continuităţi în educarea 
copilului şi evitarea situaţiilor în care copilul, pentru a fi ocrotit prin tutelă, ar 
trebui să părăsească ţara împreună cu tutorele. Per a contrario, nu poate fi 
numită tutore persoana ce are domiciliul în străinătate sau are numai reşedinţa 
în România. De asemenea, faţă de lipsa de distincţie din text, poate fi tutore atât 
persoana cu cetăţenie română, cât şi persoana cu cetăţenie străină sau apatridă ; 

- Să nu se afle în vreunul dintre cazurile de incompatibilitate prevăzute de lege. 
Or, în art. 117 din Codul Familiei sunt enumerate limitativ situaţiile în care o 
persoană nu poate fi numită tutore, cu alte cuvinte, cauzele de incapacitate : 
minorul sau persoana pusă sub interdicţie ; persoana decăzută din drepturile 
părinteşti sau declarată incapabilă de a fi tutore ; persoana căreia i s-a restrâns 
exerciţiul unor drepturi politice sau civile fie în temeiul legii, fie prin hotărâre 
judecătorească, precum şi persoana cu rele purtări; persoana lipsită, potrivit 
legii speciale, de dreptul de a alege şi de dreptul de a fi aleasă deputat ; persoana 
care, exercitând o altă tutelă, a fost îndepărtată din aceasta ; persoana care, din 
cauza intereselor potrivnice cu ale minorului, nu ar putea îndeplini sarcinile 
tutelei. 


„şi nu 


Legiuitorul prevede în mod generic condiţiile pe care tutorele sau soţii tutori trebuie 
să le întrunească, însă identificarea, evaluarea şi selecţia persoanelor care pot îndeplini 
in concreto, prin prisma interesului superior al copilului lipsit de ocrotire părintească, 
sarcina tutelei cad în competenţa Direcţiei Generale de Asistenţă Socială şi Protecţia 


175. În Literatura de specialitate a fost adus un argument pertinent în susţinerea concluziei că 
instituirea tutelei este supusă normelor de procedură de drept comun, şi anume faptul că 
acest grup de texte debutează cu norma de competenţă prevăzută de art. 124 şi cu aceea de 
procedură stipulată de art. 125, alin. 1 din Lege, în conţinutul cărora se face precizarea că 
sunt aplicabile numai în măsurile de protecţie specială, şi se încheie cu norma prevăzută de 
art. 129, prin care se face trimitere la dreptul comun. Vezi T. Bodoaşcă, op. ciz., p. 648. 

176. Vezi E. Florian, Protecția..., ed. cit., pp. 124-125; T. Bodoaşcă, op. cit., pp. 646-648. 

Copilului. Pentru realizarea acestor operaţiuni, Direcţia ia în considerare mai multe 
împrejurări care influenţează în final decizia de alegere a tutorelui!”” : 

- criteriul priorităţii membrilor familiei extinse, respectiv a rudelor copilului până 
la gradul al patrulea (de exemplu, unchi, mătuşi, fraţi, verişori), a altor rude 
mai îndepărtate, a afinilor sau prietenilor familiei copilului ; 

- intensitatea relaţiilor personale dintre copil şi potenţialii tutori ; 

— criteriul domiciliului ; 

— opinia copilului; 

- garanţiile morale şi condiţiile materiale necesare pentru a primi un copil în 
îngrijire. 

Pentru a se stabili dacă instituirea tutelei este în interesul superior al copilului, în 
temeiul art. 130, alin. 1 din Legea nr. 272/2004, Direcţia în raza căreia se află 
domiciliul copilului sau în a cărei rază administrativ-teritorială a fost găsit acesta are 
obligaţia de a întocmi şi prezenta instanţei de judecată un raport referitor la copil. 
Raportul trebuie să cuprindă date referitoare la următoarele aspecte legate de el: 
personalitatea, starea fizică şi mintală ; antecedentele sociomedicale şi educaţionale ; 
condiţiile în care a fost crescut şi în care a trăit; orice alte date referitoare la creşterea 
şi educarea copilului, care pot servi la soluţionarea cauzei. De asemenea, raportul 
trebuie să cuprindă propuneri privind persoana sau familia ce ar fi indicată să primească 
în îngrijire copilul. 


2.2.5. Atribuţiile tutorelui 


Exercitând ocrotirea părintească, tutorelui îi revin cele două categorii de drepturi şi 
îndatoriri, şi anume cele legate de persoana copilului şi cele legate de bunurile copilului. 

În ceea ce priveşte controlul exercitat de autorități asupra activităţii tutorelui, se 
observă că suntem în prezenţa unei scindări, în sensul că modalitatea de exercitare a 
ocrotirii părinteşti în legătură cu persoana copilului este monitorizată de Direcţie, iar 
pentru bunurile copilului competenţa revine Serviciului Public de Asistenţă Socială 
Comunitară, adică autorității tutelare. Această situaţie creează în practică anumite 
disfuncţionalităţi şi credem că este în interesul copilului ca, într-o viitoare reglementare 
a tutelei, necesară de altfel datorită inadvertenţelor şi lacunelor din actuala legislaţie a 
tutelei, ocrotirea părintească să fie supravegheată de una din cele două instituţii, în 
opinia noastră, Direcţia, atâta vreme cât se va menţine competenţa ei exclusivă în 
monitorizarea măsurilor de protecţie alternativă a copilului. 

1. Drepturile şi îndatoririle tutorelui în legătură cu persoana copilului. Potrivit 
art. 123, alin. 1 din Codul Familiei, tutorele are obligaţia de a se îngriji de minor. De 
asemenea, în temeiul alin. 2, tutorele este obligat, ca un bun părinte, să crească 
copilul, îngrijind de sănătatea şi dezvoltarea lui fizică, de educaţia, învăţătura şi 
pregătirea profesională a acestuia, potrivit cu însuşirile lui. 


177. În Franţa are prioritate persoana numită tutore în testamentul părinţilor copilului. În cazul 
tutelei dative, tutorele este ales de consiliul de familie, alcătuit din 4-6 membri, fără a-i 
include pe tutore şi judecătorul de tutelă. Membrii consiliului de familie sunt numiţi de 
judecătorul de tutelă dintre părinţii şi rudele acestora, de gradul I şi II. 

Pentru uşurarea îndeplinirii acestor îndatoriri, art. 122 din Codul Familiei prevede 
că minorul pus sub tutelă locuieşte la tutore!“ şi că acesta poate avea o altă locuinţă 
numai cu încuviințarea instanţei judecătoreşti. De asemenea, în temeiul art. 125, 
combinat cu art. 103 din Codul Familiei, tutorele are dreptul să ceară înapoierea 
copilului de la orice persoană care îl ţine fără drept. 

Felul învăţăturii sau al pregătirii profesionale pe care copilul le primea la data 
instituirii tutelei nu pot fi schimbate decât cu încuviințarea instanţei de judecată, 
potrivit art. 47, alin. 3 din Legea nr. 272/2004. 

În sfârşit, în temeiul art. 11, alin. 1, lit. a din Legea nr. 273/2004, tutorele are 
dreptul să-şi exprime consimţământul la adopţia copilului aflat sub tutela sa. 

2. Drepturile şi îndatoririle tutorelui cu privire la bunurile minorului. Principiul 
care guvernează exercitarea de către tutore a ocrotirii părintești cu privire la 
bunurile copilului este cel al separaţiei de patrimonii (art. 125 şi 106 din Codul 
Familiei). 

La deschiderea tutelei, se întocmeşte un inventar al bunurilor de către un delegat al 
autorităţii tutelare şi se stabileşte o sumă anuală necesară întreţinerii copilului şi 
administrării bunurilor, iar sumele de bani care depăşesc aceste nevoi se depun pe 
numele copilului la CEC. 

Pe parcursul tutelei, tutorele are obligaţia de a prezenta anual o dare de seamă, 
depusă cel mai târziu cu 30 de zile înainte de finele anului calendaristic, în legătură cu 
modul în care administrează bunurile copilului. De asemenea, oricând, la cererea 
autorităţii tutelare, tutorele este obligat să dea dări de seamă, iar autoritatea tutelară 
verifică socotelile privind cheltuielile şi veniturile copilului, administrarea bunurilor, 
iar la final se ocupă de descărcarea tutorelui. 

Atribuţiile tutorelui cu privire la bunurile copilului privesc gestionarea patrimoniului 
şi se referă la următoarele : 

a) administrarea bunurilor copilului. 'Tutorele, în temeiul art. 124 din Codul 
Familiei, are obligaţia de a administra bunurile minorului şi de a-l reprezenta în 
actele civile, însă numai până la data când acesta a împlinit vârsta de 14 ani; 

b) reprezentarea legală a copilului sub vârsta de 14 ani. Potrivit art. 124 din Codul 
Familiei, tutorele are obligaţia de a administra bunurile copilului şi de a-l 
reprezenta în actele civile, însă până la data când minorul împlineşte vârsta de 
14 ani. 


În legătură cu actele pe care tutorele le poate sau nu încheia, facem următoarele 

precizări : 

- orice act care este de o importanţă patrimonială redusă (actele de conservare şi 
de administrare, ridicarea de la CEC a unor sume de bani pentru întreţinerea 
copilului) poate fi îndeplinit de tutore, fără a avea nevoie de încuviințarea 
prealabilă a autorităţii tutelare. De asemenea, art. 129, alin. 4 din Codul Familiei 
îngăduie tutorelui să înstrăineze fără încuviințarea prealabilă a autorităţii tutelare 
bunurile minorului care sunt supuse pieirii sau stricăciunii, precum şi bunurile 
devenite nefolositoare ; 


178. Dacă între tutore şi minor nu există legături de rudenie în gradul indicat de lege, nu există 
nici temeiul pentru obligaţia legală de întreţinere între aceştia. 

- tutorele nu poate încheia acte de dispoziţie decât cu încuviințarea prealabilă a 
autorităţii tutelare : înstrăinarea!” ori gajarea bunurilor copilului, renunţarea la 
drepturile patrimoniale ale copilului! şi orice alt drept care depăşeşte dreptul 
de a administra (art. 129 din Codul Familiei) ; 

- actele juridice care nu pot fi niciodată încheiate de tutore, în numele copilului şi 
pentru el, nici cu încuviințarea autorităţii tutelare sunt enumerate de art. 128 şi 
art. 129, alin. 1 din Codul Familiei: actele juridice între tutore, soţul acestuia, 
o rudă în linie dreaptă, fraţii şi surorile tutorelui, pe de o parte, şi copil, pe de 
altă parte ; donațiile (cu excepţia cadourilor uzuale, de mică valoare) ; garantarea 
în numele copilului a obligaţiilor altuia. 


c) încuviințarea actelor juridice ale copilului care a împlinit vârsta de 14 ani. 
După împlinirea vârstei de 14 ani, minorul îşi exercită drepturile şi îşi asumă singur 
obligaţiile, participând personal la încheierea actelor juridice civile, însă numai cu 
încuviințarea prealabilă a tutorelui, în calitatea sa de reprezentant legal (art. 124 din 
Codul Familiei), cu excepţia acelor acte pe care tutorele nu le poate face decât cu 
încuviințarea autorităţii tutelare. Pentru încheierea acestor acte juridice expres prevăzute 
de art. 129 din Codul Familiei se impune încuviințarea prealabilă a autorităţii tutelare. 

Sancţiunea aplicată actelor juridice încheiate de minor fără încuviințarea tutorelui 
sau a autorităţii tutelare este nulitatea relativă. 

Dintre actele juridice pe care copilul le poate face singur, fără a fi necesară 
încuviințarea tutorelui sau a autorităţii tutelare, enumerăm: exprimarea consimţă- 
mântului la adopție de către copilul în vârstă de 10 ani (art. 17 din Legea nr. 273/2004) ; 
încheierea unui contract de muncă de către copilul care a împlinit vârsta de 16 ani 
(art. 13 din Codul Muncii)'8! ; redactarea testamentului de către copilul în vârstă de 16 
ani, dar fără dreptul de a dispune de mai mult de jumătate dintre bunurile de care poate 
dispune majorul prin testament!*? (art. 806 din Codul Civil); încheierea de acte 
juridice de valoare patrimonială măruntă de către copilul care a împlinit vârsta de 16 ani ; 
minorul care a împlinit vârsta de 14 ani poate face singur acte de conservare sau 
administrare dacă acestea din urmă nu-i pricinuiesc leziune. 

O precizare în legătură cu căsăroria copilului aflat sub tutelă. Potrivit art. 4, alin. 2 
din Codul Familiei, în mod excepţional, minorul care a împlinit vârsta de 16 ani se 
poate căsători, el exprimându-și singur consimţământul la căsătorie în faţa ofițerului de 
stare civilă. Legiuitorul impune ca tutorele, dacă viitorul soţ minor se află sub tutelă, 


179. De exemplu, încheierea contractelor de vânzare-cumpărare ce au ca obiect bunuri ale 
copilului. 

180. De exemplu, renunţarea la moştenirea legală sau testamentară a copilului. 

181. Potrivit art. 13, alin. 1 şi 2 din Codul Muncii, persoana fizică dobândeşte capacitatea de 
muncă la împlinirea vârstei de 16 ani, însă, în mod excepţional, de la vârsta de 15 ani poate 
încheia un contract de muncă în calitate de salariat, cu acordul părinţilor sau al repre- 
zentanţilor legali şi numai pentru activităţi potrivite cu dezvoltarea fizică, aptitudinile şi 
cunoştinţele sale, fără a i se periclita sănătatea, dezvoltarea şi pregătirea profesională. 

182. Copilul nu poate dispune prin testament în favoarea tutorelui. De asemenea, dacă socotelile 
tutelei nu au fost date şi primite, copilul major nu poate dispune în favoarea fostului tutore. 
În ambele situaţii, art. 809, alin. 4 din Codul Civil prevede o excepţie, şi anume : copilul 
poate dispune în favoarea tutorelui sau a fostului tutore dacă acesta a fost unul dintre 
ascendenţii copilului. 

să încuviinţeze căsătoria, iar Direcţia Generală de Asistenţă Socială şi Protecţia 
Copilului în a cărei rază teritorială îşi are domiciliul copilul să autorizeze această 
căsătorie. 


2.2.6. Încetarea tutelei şi încetarea funcţiei tutorelui 


1. Încetarea tutelei. Anumite împrejurări care ţin fie de persoana copilului, fie de 
finalitatea tutelei atrag încetarea tutelei. Aceste împrejurări de fapt sau de drept sunt 
următoarele : 

- dobândirea capacităţii depline de exerciţiu a copilului aflat sub tutelă (eveniment 
care se produce fie la data împlinirii vârstei de 18 ani, fie la data încheierii 
căsătoriei în timpul minorităţii, în condiţiile art. 4, alin. 2 din Codul Familiei) ; 

- decesul copilului aflat sub tutelă ; 

— dispariţia împrejurărilor prevăzute de art. 40, alin. 1 din Legea nr. 272/2004, 
care au impus instituirea tutelei (de exemplu, copilul din afara căsătoriei şi-a 
stabilit filiaţia şi faţă de celălalt părinte ; copilul născut din părinţi necunoscuţi 
şi-a stabilit filiaţia faţă de un părinte sau ambii părinţi ; a reapărut părintele 
declarat decedat sau dispărut; părintelui decăzut din drepturile părinteşti i-au 
fost redate aceste drepturi ; s-a ridicat interdicţia judecătorească pentru părintele 
copilului). 


În concluzie, apariţia uneia dintre aceste împrejurări atrage încetarea tutelei şi a 
funcţiei tutorelui sau a tutorilor, în situaţia soţilor. La finalul tutelei, tutorele este 
obligat să prezinte autorităţii tutelare darea de seamă şi să predea bunurile. De 
asemenea, după caz, poate fi angajată răspunderea civilă sau penală a tutorelui. 

2. Încetarea funcţiei tutorelui. Ca regulă generală, funcţia tutorelui încetează odată 
cu încetarea tutelei. Este posibil ca, în timpul tutelei, să apară împrejurări de fapt sau 
de drept strâns legate de persoana tutorelui, care să impună încetarea funcţiei acestuia, 
copilul rămânând mai departe sub tutelă, însă exercitată de o altă persoană sau un cuplu 
numit de instanţa judecătorească. 

Dacă minorul se află sub tutela exercitată de soţi, apariţia unei împrejurări care 
impune încetarea funcţiei pentru unul nu atrage în toate cazurile şi încetarea funcţiei de 
tutore pentru celălalt. 

În cele ce urmează, enumerăm situaţiile care, dacă apar în timpul exercitării tutelei, 
determină încetarea funcţiei tutorelui, făcând precizări pentru cazurile în care funcţia 
încetează pentru ambii tutori : 

a) decesul tutorelui. Dacă este vorba despre soţi, decesul unuia nu atrage de drept 
pierderea funcţiei de tutore şi pentru celălalt, decât dacă instanţa judecătorească 
apreciază, la cererea Direcţei şi după administrarea unui probatoriu, că tutorele 
rămas în viaţă nu poate să-şi îndeplinească sarcina tutelei, impunându-se înlocuirea 
lui ; 

b) îndepărtarea tutorelui. Dacă pe parcursul exercitării tutelei apare o împrejurare 


pentru care, în baza art. 117 din Codul Familiei!%, o persoană nu poate dobândi 


183. De exemplu, tutorele este pus sub interdicţie judecătorească, decăzut din drepturile părinteşti 
sau i s-a retras exerciţiul unor drepturi politice sau civile fie în temeiul legii, fie prin 
hotărâre judecătorească. 

calitatea de tutore, instanţa judecătorească îl va îndepărta, numind o altă persoană 
propusă de Direcţie pentru funcţia de tutore. Cu alte cuvinte, dacă la data 
instituirii tutelei o persoană nu îndeplineşte calităţile prevăzute de lege pentru a 
fi tutore, cu atât mai mult ea nu poate rămâne tutore dacă o cauză de incapacitate 
a intervenit în timpul exercitării tutelei. În situaţia în care cel îndepărtat este 
căsătorit, iar soţul său are calitatea de tutore, instanţa judecătorească poate să-l 
menţină pe acesta din urmă ca unic tutore al copilului sau, în funcţie de interesul 
superior al copilului şi de împrejurările de fapt, îl înlocuieşte cu o altă persoană 
sau un cuplu propus de Direcţie pentru a exercita sarcina tutelei. De asemenea, 
dacă soţul tutorelui îndepărtat nu a exercitat şi el tutela, instanţa de judecată 
poate să-l numească pe aceste tutore, în funcţie de interesul copilului şi de 
evaluarea pe care o face Direcţia în acest sens; 

c) înlocuirea tutorelui la cererea sa, atunci când în timpul exercitării tutelei a 
apărut una dintre situaţiile pentru care tutela ar fi putut să fie refuzată, prevăzute 
de art. 118, alin. 2 din Codul Familiei. Cu alte cuvinte, situaţiile care pot fi 
invocate pentru a refuza funcţia de tutore pot reprezenta în timpul exercitării 
tutelei tema pentru cererea tutorelui adresată instanţei judecătoreşti de a fi 
înlocuit. De exemplu, între timp, între data instituirii tutelei şi data solicitării 
înlocuirii, tutorele a împlinit vârsta de 60 de ani sau femeia care exercită funcţia 
de tutore este însărcinată ori tutorele are în îngrijire un copil mai mic de opt ani, 
doi sau mai mulţi copii; 

d) numirea unui alt tutore în cazul punerii sub interdicție a minorului (art. 139 din 
Codul Familiei). 


Instanţa judecătorească este cea care, după caz, ia act de încetarea funcţiei tutorelui 
(de exemplu, în situaţia decesului acestuia) sau, dimpotrivă, dispune încetarea funcţiei 
tutorelui fie ca o sancţiune (îndepărtarea din funcţie), fie ca o imposibilitate obiectivă 
de îndeplinire a sarcinii tutelei (înlocuirea tutorelui). 

3. Obligaţiile tutorelui în cazul încetării tutelei sau al încetării funcţiei de tutore. 
La încetarea tutelei sau a funcţiei sale, tutorele (sau moştenitorii săi, în cazul decesului) 
are următoarele obligaţii : 

- potrivit art. 140 din Codul Familiei, în termen de 30 de zile trebuie să prezinte 

autorităţii tutelare o dare de seamă generală ; 

- să predea bunurile aflate în administrarea sa copilului dacă acesta este major şi 

în viaţă ori, după caz, moştenitorilor acestuia sau noului tutore, conform art. 140, 
alin. 2 din Codul Familiei. 


În temeiul art. 141, alin. 1 din Codul Familiei, autoritatea tutelară dă tutorelui 
descărcare de gestiune numai după predarea bunurilor, verificarea socotelilor şi apro- 
barea lor. Chiar dacă autoritatea tutelară a dat descărcare de gestiune, pentru pagube 
pricinuite înainte de această dată, prin culpa sa, tutorele va răspunde, conform art. 141, 
alin. 2 din Codul Familiei. 

Pentru a se ocroti interesul copilului, obligaţiile tutorelui subzistă până la data la 
care acestuia din urmă i s-a comunicat hotărârea judecătorească privind încetarea 
tutelei. 

2.2.7. Răspunderea tutorelui 


Neîndeplinirea sau îndeplinirea necorespunzătoare a sarcinilor tutelei de către tutore 
atrage, după caz, sancţiunea îndepărtării acestuia din funcţia de tutore, răspunderea 
civilă sau răspunderea penală. 

1. Îndepărtarea tutorelui din funcţie, sancţiune specifică dreptului familiei, este 
aplicată în situaţiile în care tutorele săvârşeşte un abuz, o neglijenţă gravă sau 
fapte care îl fac nevrednic de a fi tutore, precum şi dacă nu îşi îndeplineşte 
mulţumitor sarcina tutelei (art. 138, alin. 2 din Codul Familiei). 

2. Răspunderea civilă delictuală, în condiţiile art. 998-999 din Codul Civil, este 
aplicată când prin acţiunea sau inacţiunea sa tutorele a cauzat copilului un 
prejudiciu. 

3. Răspunderea penală. Actele sau faptele păgubitoare ale tutorelui pentru minor 
pot întruni elementele constitutive ale infracţiunii de gestiune frauduloasă, 
prevăzută de art. 214 din Codul penal. De asemenea, tutorele poate fi subiectul 
infracţiunii de rele tratamente aplicate minorului (art. 229 din Codul penal) sau 
al infracţiunii de punere în primejdie a unei persoane aflate în neputinţa de a se 
îngriji (art. 198 din Codul penal). 


2.3. Măsurile de protecţie specială a copilului 


2.3.1. Precizări prealabile 


1. Definiţie. Legiuitorul defineşte, în art. 50 din Legea nr. 272/2004, măsurile de 
protecţie a copilului ca fiind ansamblul măsurilor, prestaţiilor!& şi serviciilor destinate 
sau a celui care, în vederea protejării intereselor sale, nu poate fi lăsat în grija acestora. 

Dacă măsurile de protecţie specială le vom prezenta în cele ce urmează, considerăm 

că se impune, încă de la început, pentru a evita eventuale confuzii, să facem câteva 
precizări în legătură cu serviciile de protecţie specială. Ele sunt prevăzute de art. 108-110 
din Legea nr. 272/2004 şi se referă la următoarele : 

- serviciile de zi, adică acele servicii prin care se asigură menţinerea, refacerea şi 
dezvoltarea capacităţilor copilului şi ale părinţilor săi pentru depăşirea situaţiilor 
ce ar putea determina separarea copilului de familia sa ; 

- serviciile de tip familial, prin care se asigură la domiciliul persoanei fizice sau 
al familiei creşterea şi îngrijirea copilului separat temporar sau definitiv de 
părinţii săi, ca urmare a stabilirii măsurii plasamentului ; 

— serviciile de tip rezidenţial, prin care se asigură protecţia, creşterea şi îngrijirea 
copilului separat temporar sau definitiv de părinţii săi, ca urmare a măsurii 
plasamentului. Centrele de plasament, centrele de primire a copilului în regim 
de urgenţă, centrele maternale fac parte din categoria serviciilor de tip rezidenţial. 


184. Prestaţiile sunt activităţile pe care persoanele fizice sau juridice sunt obligate să le desfăşoare 
pentru ducerea la îndeplinire a măsurilor de protecţie stabilite de autoritatea competentă în 
materie. 

2. Enumerarea măsurilor de protecţie specială şi categoriile de copii la care se 
aplică. Potrivit art. 55 din Legea nr. 272/2004, măsurile de protecţie specială sunt 
următoarele : 

- plasamentul la o persană, o familie, un asistent maternal sau un serviciu de tip 

rezidenţial ; 

- plasamentul în regim de urgenţă; 

- supravegherea specializată. 


În temeiul art. 56 din Legea nr. 272/2004, măsurile de protecţie specială sunt 
aplicabile copiilor aflaţi într-una dintre următoarele situaţii : 

a) părinţii sunt decedați, necunoscuţi, decăzuţi din exerciţiul drepturilor părinteşti 
sau li s-a aplicat pedeapsa interzicerii drepturilor părinteşti, puşi sub interdicţie, 
declaraţi judecătoreşte morţi sau dispăruţi şi nu a putut fi instituită tutela! ; 

b) copilul care, în vederea protejării intereselor sale, nu poate fi lăsat în grija 
părinţilor din motive neimputabile acestora (de exemplu, situaţia materială 
precară, lipsa locuinţei, faptul că părinţii suferă de boli psihice şi handicap 
mintal, necesitatea efectuării unui tratament îndelungat într-o unitate sanitară 
specializată) ; 

c) copilul abuzat sau neglijat. Facem precizarea că art. 89-97 din Legea nr. 272/2004 
instituie unele măsuri speciale de protecţie a copilului împotriva abuzului sau 
neglijenţei, care includ chiar şi plasamentul copilului în regim de urgenţă ; 

d) copilul găsit sau copilul abandonat de mamă în unităţi sanitare ; 

e) copilul care a săvârşit o faptă prevăzută de legea penală şi care nu răspunde 
penal. 

3. Durata măsurilor de protecție specială. Protecţia specială a copilului durează 
până la dobândirea capacităţii depline de exerciţiu, ceea ce înseamnă că orice măsură 
de protecţie specială instituită încetează de drept la data când persoana devine majoră, 
conform art. 8, alin. 1 şi 2 din Decretul nr. 31/1954, sau când minorul se căsătoreşte, 
potrivit art. 8, alin. 3 din acelaşi act normativ. 

În mod excepţional, după dobândirea capacităţii depline de exerciţiu, la cererea 
copilului, dacă îşi continuă studiile într-o formă de învățământ de zi, protecţia specială 
se acordă, în condiţiile legii, pe toată durata continuării studiilor, dar fără a se depăşi 
vârsta de 26 de ani. 

De asemenea, copilul cu privire la care s-a dispus o măsură de protecţie specială, 
ajuns la majorat, fără posibilitatea revenirii în propria familie, poate beneficia pentru 
o perioadă de până la doi ani de protecţie specială, în scopul facilitării integrării sale 
sociale, chiar dacă nu-şi continuă studiile. În cazul în care se face dovada că tânărului 
i s-a oferit un loc de muncă şi/sau locuinţă, iar acesta le-a refuzat ori le-a pierdut din 
motive imputabile lui, în mod succesiv, aceste dispoziţii nu mai sunt aplicabile. 

4. Rolul Direcţiei Generale de Asistenţă Socială şi Protecţia Copilului în luarea 
măsurilor de protecţie specială. Imediat după primirea unei cereri de instituire a unei 
măsuri de protecţie specială sau după ce s-a dispus plasamentul copilului în regim de 


185. Din acest text rezultă că tutela are prioritate faţă de măsurile de protecţie specială, fiind 
prima măsură care se încearcă a fi instituită în cadrul măsurilor de protecţie alternativă a 
copilului lipsit temporar sau definitiv de ocrotirea părinţilor săi. 

urgenţă, Direcţia în a cărei rază teritorială se află domiciliul copilului are obligaţia de 
a întocmi planul individualizat de protecţie!**. 

La stabilirea obiectivului planului individualizat de protecţie se va acorda prioritate 
reintegrării copilului în familie sau, dacă aceasta nu este posibilă, plasamentului 
copilului în familia extinsă (copilul, părinţii şi rudele acestuia până la gradul al IV-lea 
inclusiv). Planul individualizat de protecţie poate prevedea plasamentul copilului într-un 
serviciu de tip rezidenţial, numai dacă nu a putut fi instituită tutela ori nu a putut fi 
dispus plasamentul copilului la o altă persoană sau familie, în condiţiile art. 58- 63 din 
Legea nr. 272/2004. 

Direcţia este cea care propune Comisiei pentru Protecţia Copilului!“ sau instanţei 
judecătoreşti una dintre măsurile de protecţie specială, cu excepţia plasamentului în 
regim de urgenţă, care se instituie de către directorul Direcţiei, însă cu îndeplinirea 
anumitor condiţii. 

De asemenea, se impune o precizare: în toate situaţiile, copilul care a împlinit 
vârsta de 14 ani îşi exprimă consimţământul cu privire la măsura propusă. În cazul 
unui refuz al copilului, măsurile de protecţie se stabilesc numai de către instanţa de 
judecată, care, în situaţii temeinic motivate, poate trece peste refuzul acestuia de a-şi 
exprima consimţământul faţă de măsura propusă. 


2.3.2. Plasamentul (art. 58-63) 


1. Definiție. Plasamentul copilului reprezintă o măsură de protecţie specială cu caracter 
temporar şi care poate fi dispusă, după caz, la o persoană sau o familie, un asistent 
maternal sau un serviciu de tip rezidenţial, pentru un copil aflat temporar sau definitiv 
fără ocrotirea părinţilor săi. 

2. Categoriile de copii cu privire la care se poate institui măsura plasamentului în 
regim de urgenţă. Din conţinutul art. 58-63 raportat la art. 56 din Legea nr. 272/2004, 
rezultă că măsura plasamentului are în vedere următoarele categorii de copii: 

- copilul ai cărui părinţi sunt decedați, necunoscuţi, decăzuţi din exerciţiul dreptu- 
rilor părinteşti sau li s-a aplicat pedeapsa interzicerii drepturilor părinteşti, sunt 
puşi sub interdicţie, declaraţi judecătoreşte morţi sau dispăruţi şi nu a putut fi 
instituită tutela ; 

- copilul care, în vederea protejării intereselor sale, nu poate fi lăsat în grija 
părinților din motive neimputabile acestora ; 

- copilul abuzat. Legiuitorul defineşte în art. 89, alin. 1 expresia „abuz asupra 
copilului” prin următoarele : „orice acţiune voluntară a unei persoane care se 
află într-o relaţie de răspundere, încredere sau de autoritate faţă de acesta, prin 


186. Potrivit art. 54, alin. 2 din Legea nr. 272/2004, planul individualizat de protecţie nu se 
întocmeşte dacă s-a instituit tutela. 

187. Comisia pentru Protecţia Copilului funcţionează în subordinea Consiliului Judeţean şi, 
respectiv, a consiliilor locale ale sectoarelor municipiului Bucureşti, iar în temeiul art. 104 
din Legea nr. 272/2004 are următoarele atribuţii principale : stabileşte încadrarea în grad 
de handicap şi orientarea şcolară a copilului ; se pronunţă, în condiţiile legii, cu privire la 
propunerile referitoare la stabilirea unor măsuri de protecţie specială a copilului; solu- 
ţionează cererile privind eliberarea atestatului de asistent maternal; îndeplineşte alte 
atribuţii stabilite prin lege. 

4. 


care este periclitată viaţa, dezvoltarea fizică, mintală, spirituală, morală sau 
socială, integritatea corporală, sănătatea fizică sau psihică a copilului” ; 
copilul neglijat. De asemenea, în art. 89, alin. 2, legiuitorul defineşte expresia 
„neglijarea copilului” astfel: „omisiunea voluntară sau involuntară a unei 
a lua orice măsură subordonată acestei responsabilităţi, fapt care pune în pericol 
viaţa, dezvoltarea fizică, mintală, spirituală, morală sau socială, integritatea 
corporală, sănătatea fizică sau psihică a copilului” ; 

copilul găsit, adică acel copil care temporar sau definitiv nu se află sub 
supravegherea legală a unei persoane. Intră în această categorie atât copiii 
găsiţi, cărora nu li se cunoaşte identitatea, cât şi copiii cărora li se cunoaşte 
identitatea, dar sunt lipsiţi de ocrotirea părintească (de exemplu, copiii pierduţi 
până la predarea lor familiei) ; 

copilul abandonat în unităţi sanitare. Plecând de la dispoziţiile art. 11-13 din 
Legea nr. 272/2004, rezultă că în această categorie de copii legiuitorul a inclus 
orice copil părăsit de mamă sau de ambii părinţi într-o unitate sanitară ulterior 
naşterii sau mai târziu, fără a i se cunoaşte identitatea ; 

copilul care a săvârşit o faptă penală şi nu răspunde penal. 


Autoritatea care instituie măsura plasamentului în regim de urgenţă. In funcţie 


de acordul părinţilor, în principal, precum şi de alte criterii, autoritatea competentă să 
instituie măsura plasamentului la propunerea Direcţiei este, după caz: 

a) Comisia pentru Protecţia Copilului, atunci când există acordul părinţilor, iar 
măsura priveşte copilul care, în vederea protejării intereselor sale, nu poate fi lăsat în 
grija părinţilor din motive neimputabile acestora sau copilul care a săvârşit o faptă 
penală, dar nu răspunde penal. Comisia stabileşte măsura plasamentului copilului la o 
persoană sau o familie, la un asistent maternal sau la un serviciu de tip rezidenţial ; 

b) instanța de judecată, ce are competenţa să dispună măsura plasamentului în 
următoarele situaţii : 


5. 


nu există acordul părinţilor sau, după caz, al unuia dintre părinţi pentru insti- 
tuirea acestei măsuri, iar copilul nu poate fi lăsat în grija părinţilor din motive 
neimputabile lor ori a săvârşit o faptă prevăzută de legea penală şi pentru care 
nu răspunde penal ; 

copilul este abuzat sau neglijat ; 

copilul a fost abandonat de către mamă în unităţi sanitare ; 

când se impune înlocuirea plasamentului în regim de urgenţă dispus de către 
directorul Direcţiei Generale de Asistenţă Socială şi Protecţia Copilului, iar 
copilul se află, după caz, în una dintre următoarele situaţii: părinţii acestuia 
sunt decedați, necunoscuţi, decăzuţi din drepturile părinteşti sau li s-a aplicat 
pedeapsa interzicerii drepturilor părinteşti, sunt puşi sub interdicţie, declaraţi 
judecătoreşte morţi sau dispăruţi şi nu a fost instituită tutela. 


Persoana fizică sau persoana juridică la care este dat în plasament copilul. Nu 


orice persoană fizică sau juridică poate lua în plasament un copil, după cum nu orice 
copil poate fi dat în plasament. Astfel, din analiza art. 58-60 din Legea nr. 272/ 2004 
reies următoarele : 


plasamentul copilului poate fi dispus, după caz, la o persoană sau la o familie, 
la un asistent maternal sau la un serviciu de tip rezidenţial ; 

— persoana sau familia care primeşte copilul în plasament trebuie să aibă domiciliul 
în România şi să fie evaluată de către Direcţie cu privire la garanţiile morale şi 
condiţiile materiale pe care trebuie să le îndeplinească pentru a primi un copil în 
plasament ; 

- copilul care nu a împlinit vârsta de doi ani nu poate fi dat în plasament la un 
serviciu de tip rezidenţial, cu excepţia celui care prezintă handicapuri grave, cu 
dependenţă de îngrijire în servicii de tip rezidenţial specializate ; 

- criteriile avute în vedere pentru a decide persoana la care instituie plasamentul 
sunt: plasarea copilului cu prioritate la familia extinsă sau la familia substitutivă 
(obligatorie pentru copilul care nu a împlinit vârsta de doi ani), menţinerea 
fraţilor împreună, facilitarea exercitării de către părinţi a dreptului de a vizita 
copilul şi de a menţine legături personale cu acesta. 


6. Efectele juridice ale hotărârii de instituire a plasamentului. Aceste etecte privesc 
domiciliul copilului, exercitarea ocrotirii părinteşti, obligarea părinţilor la plata unei 
pensii de întreţinere şi dreptul copilului la alocaţia de plasament: 

- domiciliul copilului se află, după caz, la persoana, familia, asistentul maternal 

ori serviciul de tip rezidenţial care îl are în îngrijire ; 

— dacă măsura a fost luată de Comisia pentru Protecţia Copilului, potrivit art. 61, 
lit. a din Legea nr. 272/2004, drepturile şi obligaţiile părinteşti faţă de copil se 
menţin pe toată durata plasamentului ; 

- dacă măsura plasamentului a fost dispusă de către instanţa de judecată, în 
temeiul art. 62, alin. 2 din Legea nr. 272/2004, drepturile şi obligaţiile părinteşti 
sunt exercitate, respectiv îndeplinite de către preşedintele Consiliului Judeţean, 
respectiv de către primarul sectorului municipiului Bucureşti!55. Modalitatea 
concretă de exercitare a drepturilor şi de îndeplinire a obligaţiilor părinteşti se 
decide, de asemenea, de către instanţa de judecată; 

- Comisia pentru Protecţia Copilului sau, după caz, instanţa de judecată care a 
dispus măsura plasamentului copilului va stabili, dacă este cazul, şi cuantumul 
contribuţiei lunare a părinţilor la întreţinerea acestuia, în condiţiile stabilite de 
Codul Familiei ; 

- potrivit art. 119 din Legea nr. 272/2004, pentru fiecare copil faţă de care s-a luat 
măsura plasamentului se acordă o alocaţie lunară de plasament în cuantum de 
67 de lei, care se indexează prin hotărâre de Guvern. Alocaţia se plăteşte din 
bugetul de stat persoanei sau reprezentantului familiei care a luat în plasament copilul. 


2.3.3. Plasamentul în regim de urgenţă (art. 64-66, art. 85-86) 


1. Definiție. Plasamentul copilului în regim de urgenţă este acea măsură de protecţie 
specială cu caracter temporar care se stabileşte în situaţia copilului abuzat sau neglijat, 
precum şi în situaţia copilului găsit sau a celui abandonat în unităţi sanitare. 

2. Categoriile de copii cu privire la care se poate institui măsura plasamentului în 
regim de urgență. Din conţinutul art. 64, alin. 1 din Legea nr. 272/2004, rezultă că 


188. Părinţii decăzuţi din drepturile părinteşti, precum şi cei cărora li s-a aplicat pedeapsa 
interzicerii drepturilor părinteşti păstrează dreptul de a consimţi la adopţia copilului. 

măsura plasamentului priveşte următoarele categorii de copii: copilul abuzat, copilul 
neglijat, copilul găsit şi copilul abandonat în unităţi sanitare. 

Caracterul de urgenţă al plasamentului este dat, în opinia noastră, de situaţiile în care 
se află copilul. Într-adevăr, fiecare dintre cele patru situaţii reprezintă un pericol grav 
şi iminent pentru copilul în cauză, motiv pentru care se impun o măsură şi o procedură 
rapidă din partea autorităţilor. Iar această măsură legală este plasamentul în regim de urgenţă 
dispus de directorul Direcţiei sau de instanţa judecătorească la propunerea Direcţiei. 

3. Dreptul de a sesiza Direcţia Generală de Asistenţă Socială şi Protecţia Copilului. 
Analizând dispoziţiile art. 84, art. 91-94 din Legea nr. 272/2004, rezultă că următoarele 
persoane au dreptul, respectiv obligaţia de a aduce la cunoştinţa Direcţiei situaţia unui 
copil abuzat, neglijat, abandonat sau găsit: 

- copilul aflat într-o asemenea situaţie!“ ; 

- angajaţii instituţiilor publice sau private care, prin natura profesiei sau ocupaţiei 
lor!%, lucrează direct cu un copil ori intră în contact cu acesta, dacă au suspiciuni 
în legătură cu existenţa unei situaţii de orice abuz (fizic, psihic, emoţional, 
sexual) sau de neglijare a copilului ; 

- unitatea medicală în care a fost abandonat copilul; 

— persoana care a găsit copilul. 


Deoarece Direcţie este obligată, în baza art. 92 din Legea nr. 272/2004, să verifice 
şi să soluţioneze toate sesizările privind cazurile de abuz şi neglijare, reprezentanţii ei 
având dreptul de acces în condiţiile legii la domiciliul persoanelor fizice sau în sediile 
persoanelor juridice care au în îngrijire sau asigură protecţia unui copil. 

De asemenea, persoanele fizice şi reprezentanţii persoanelor juridice care au în 
îngrijire sau asigură protecţia acelui copil au obligaţia de a colabora cu reprezentanţii 
Direcţiei şi de a le furniza toate informaţiile necesare pentru soluţionarea sesizărilor. În 
situaţia în care se constată existenţa unei situaţii de pericol iminent pentru copil datorită 
abuzului sau neglijenţei, se propune măsura plasamentului în regim de urgenţă, iar 
atitudinea persoanei ce are în îngrijire copilul este relevantă pentru a se stabili autoritatea 
competentă să dispună această măsură, respectiv Direcţia sau instanţa de judecată. 

4. Autoritatea care instituie măsura plasamentului în regim de urgenţă. În funcţie 
de existenţa sau inexistenţa opoziției la data identificării unui copil abuzat, neglijat, 
găsit sau abandonat, măsura plasamentului în regim de urgenţă se dispune de către: 

a) directorul Direcţiei Generale de Asistenţă Socială şi Protecţia Copilului, dacă 

nu există opoziţie din partea persoanelor la luarea măsurii, potrivit art. 65, alin. 1 
din Legea nr. 272/2004. Facem precizarea că, în termen de 48 de ore de la data 
când s-a dispus această măsură, Direcţia este obligată, în baza art. 66, alin. 1 din 
Legea nr. 272/2004, să sesizeze instanţa de judecată, care, după administrarea 
probatoriului!”!, se pronunţă, după caz, cu privire la una dintre următoarele soluţii : 
— menţinerea măsurii plasamentului în regim de urgenţă ; 


189. Ca o garanţie a drepturilor copilului, la nivelul fiecărei Direcţii s-a înfiinţat felefonul 
copilului, potrivit art. 91, alin. 2 din Legea nr. 272/2004. 

190. De exemplu, educatoarea, învățătorul, profesorul, asistentul medical sau medicul de familie. 

191. Instanţa judecătorească poate administra din oficiu, ca probă, declaraţia scrisă sau înre- 
gistrată a copilului, precum şi audierea acestuia în Camera de Consiliu cu privire la abuzul 
sau neglijarea la care a fost supus. În toate situaţiile, se impune pregătirea prealabilă a copilului 
în acest sens, iar prezenţa unui psiholog este necesară, potrivt art. 95 din Legea nr. 272/2004. 

- înlocuirea plasamentului în regim de urgenţă cu măsura plasamentului la o 
persoană, o familie, un asistent maternal sau un serviciu de tip rezidenţial ; 

— instituirea tutelei ; 

— reintegrarea copilului în familia sa. 


b) instanța judecătorească (tribunalul), dacă se întâmpină o astfel de opoziţie, la 


sesizarea Direcţiei, pe calea unei ordonanţe preşedinţiale, potrivit art. 94, alin. 3 

din Legea nr. 272/2004. La fel ca în situaţia precedentă, în termen de 48 de ore 

de la data executării ordonanţei preşedinţiale prin care s-a dispus plasamentul în 

regim de urgenţă, Direcţia este obligată, în baza art. 94, alin. 4 din Legea 

nr. 272/2004, să sesizeze instanţa judecătorească, pentru ca aceasta să decidă cu 

privire la următoarele măsuri : 

- înlocuirea plasamentului în regim de urgenţă cu măsura plasamentului la o 
persoană, o familie, un asistent maternal sau un serviciu de tip rezidenţial ; 

- decăderea totală sau parţială din exerciţiul drepturilor părinteşti a părinţilor 
sau părintelui firesc al copilului ; 

— persoana care urmează să aibă exerciţiul drepturilor părinteşti. 


Instanţa judecătorească poate administra din oficiu, ca probă, declaraţia scrisă sau 
înregistrată a copilului, precum şi audierea acestuia în Camera de Consiliu, referitoare 
la abuzul sau neglijarea la care a fost supus. În toate situaţiile, pregătirea prealabilă a 
copilului în acest sens se impune, iar prezenţa unui psiholog este necesară, potrivit art. 95 
din Legea nr. 272/2004. 


5. 


Persoana fizică sau persoana juridică la care este dat în plasament copilul. 


Dispoziţiile art. 64, alin. 2 din Lege, aplicabile în cazul plasamentului copilului în 
regim de urgenţă, fac trimitere expresă la art. 58-60, ce reglementează măsura plasa- 
mentului, ceea ce înseamnă că există identitate în ceea ce priveşte persoana la care este 
dat în plasament copilul şi criteriile avute în vedere pentru a decide o formă sau alta de 
plasament. Consecințele sunt următoarele : 


5. 


plasamentul copilului în regim de urgenţă poate fi dispus, după caz, la o persoană 
sau o familie, la un asistent maternal sau la un serviciu de tip rezidenţial 
(interzis pentru un copil care nu a împlinit vârsta de doi ani, cu excepţia celui 
care prezintă handicapuri grave, cu dependenţă de îngrijire în servicii de tip 
rezidenţial specializate) ; 

persoana care primeşte copilul în plasament de urgenţă trebuie să aibă domiciliul 
în România şi să fie evaluată de către Direcţie cu privire la garanţiile morale şi 
condiţiile materiale pe care trebuie să le îndeplinească pentru a primi un copil în 
plasament ; 

criteriile avute în vedere pentru a decide care este persoana la care instituie 
plasamentul sunt: plasarea copilului cu prioritate la familia extinsă sau la 
familia substitutivă (obligatorie pentru copilul care nu a împlinit vârsta de doi 
ani); menţinerea fraţilor împreună ; facilitarea exercitării de către părinţi a 
dreptului de a vizita copilul şi de a menţine legături personale cu acesta. 


Efectele juridice ale dispoziţiei sau hotărârii judecătoreşti de instituire a plasa- 


mentului în regim de urgenţă sunt următoarele : 


domiciliul copilului este pe toată durata plasamentului la persoana, familia, 
asistentul maternal ori serviciul de tip rezidenţial care îl are în îngrijire ; 

- exercițiul drepturilor părinteşti este suspendat de drept pe durata plasamentului 
în regim de urgenţă, în temeiul art. 64, alin. 3 din Lege, chiar dacă măsura este 
dispusă de directorul Direcţiei Generale de Asistenţă Socială şi Protecţia Copilului, 
ceea ce reprezintă o excepţie de la regula înscrisă în art. 38 din Legea nr. 272/2004, 
conform căreia instanţa judecătorească este singura autoritate competentă să se 
pronunţe asupra problemelor legate de exercitarea drepturilor şi obligaţiilor 
părinteşti ; 

- pe perioada suspendării, drepturile şi obligațiile părinteşti cu privire la persoana 
copilului sunt exercitate, respectiv îndeplinite de către persoana, familia, asistentul 
maternal sau şeful serviciului de tip rezidenţial care a primit copilul în plasament 
în regim de urgenţă ; 

- drepturile şi obligaţiile părinteşti cu privire la bunurile copilului sunt exercitate, 
respectiv îndeplinite de către preşedintele Consiliului Judeţean, respectiv de 
către primarul sectorului municipiului Bucureşti în a cărei rază teritorială se află 
domiciliul copilului. 


2.3.4. Supravegherea specializată (art. 67, art. 80-84) 


1. Precizări. Potrivit art. 99, alin. 1 şi 2 din Codul penal, minorul care nu a împlinit 
vârsta de 14 ani nu răspunde penal, iar cel care are vârsta între 14 şi 16 ani răspunde 
penal numai dacă se dovedeşte că a săvârşit fapta cu discernământ. Răspunderea penală 
este angajată, potrivit legii, pentru minorul care a împlinit vârsta de 16 ani. 

Separat de dispoziţiile Codului Penal, pentru copilul care a săvârşit o faptă penală 
şi nu răspunde penal (are vârsta sub 14 ani), măsurile de protecţie specială sunt 
prevăzute în art. 80, art. 82 şi art. 55, lit. a şi c din Legea nr. 272/2004, şi anume 
plasamentul şi supravegherea specializată. Directorul Direcţiei în raza căruia se află 
domiciliul copilului propune autorităţii competente luarea uneia dintre măsurile precizate, 
iar autoritatea competentă decide, în funcţie de anumite criterii, ce măsură satisface 
mai bine interesul superior al copilului. 

Aşadar, în funcţie de caz, copilului care a săvârşit o faptă penală şi nu răspunde 
penal îi este asigurată protecţia specială fie prin măsura plasamentului (pe o perioadă 
determinată, într-un serviciu de tip rezidenţial specializat ori la o persoană sau o 
familie), fie prin măsura supravegherii specializate. 

2. Definiție. Supravegherea specializată reprezintă acea măsură de protecţie specială 
care constă în menţinerea în familie a copilului care a săvârşit o faptă penală, dar care 
nu răspunde penal, sub condiţia respectării unor obligaţii expres prevăzute de lege. 

Aceste obligații pe care copilul trebuie să le îndeplinească pe durata măsurii 
supravegherii specializate sunt prevăzute de art. 81, alin. 1 din Legea nr. 272/2004 şi 
sunt următoarele : frecventarea cursurilor şcolare, utilizarea unor servicii de îngrijire 
de zi, urmarea unor tratamente medicale, consilierea sau psihoterapia ; interzicerea 
frecventării anumitor locuri sau a legăturilor cu anumite persoane. 

Într-o ierarhie a măsurilor de protecţie specială a copilului care a săvârşit o faptă 
penală şi care nu răspunde penal, supravegherea specializată este cea mai uşoară 
„sancţiune”, iar plasamentul copilului pe o perioadă determinată într-un serviciu de 
tip rezidențial specializat este cea mai gravă. 

3. Autoritatea competentă. Măsura de supraveghere specializată a copilului se 
aplică de una din cele două autorităţi, în funcţie de împrejurarea existenţei sau 
inexistenţei acordului părinţilor sau al reprezentantului legal al copilului care a săvârşit 
fapta penală: Comisia pentru Protecţia Copilului, dacă există acordul ; instanța judecă- 
torească (tribunalul), în lipsa acordului. 

De asemenea, autoritatea competentă dispune asupra uneia din cele două măsuri — 
plasamentul sau supravegherea specializată - luând în considerare şi criteriile enunțate 
de art. 80, alin. 2 din Legea nr. 272/2004, şi anume: 

- condiţiile care au favorizat săvârşirea faptei ; 

- gradul de pericol social al faptei. Dacă fapta prevăzută de legea penală săvârşită 
de copilul care nu răspunde penal prezintă un grad ridicat de pericol social, în 
baza art. 82 din Legea nr. 272/2004, comisia sau instanţa judecătorească poate 
să dispună direct plasamentul copilului pe o perioadă determinată într-un 
serviciu de tip rezidenţial specializat ; 

— mediul în care a crescut şi a trăit copilul; 

— riscul săvârşirii din nou a unor fapte penale de către copil; 

- orice alte elemente de natură să caracterizeze situaţia copilului. 


4. Înlocuirea măsurii supravegherii specializate. Ulterior aplicării măsurii suprave- 
gherii specializate, pot să intervină anumite împrejurări obiective ori subiective ce 
reprezintă temei pentru autoritatea ce a instituit această măsură (Comisia pentru 
Protecţia Copilului sau instanţa judecătorească) să o înlocuiască cu o altă măsură, aşa 
cum prevăd dispoziţiile art. 81, alin. 2 şi art. 82 din Legea nr. 272/2004: 

- plasamentul copilului în familia extinsă sau în cea substitutivă dacă menţinerea 
copilului nu mai este posibilă în familie ori dacă minorul nu şi-a îndeplinit 
obligaţiile stabilite prin măsura supravegherii specializate ; 

- plasamentul copilului pe o perioadă determinată într-un serviciu de tip rezidenţial 
specializat, în situaţia în care copilul săvârşeşte în continuare fapte penale. 


5. Efectele măsurii supravegherii specializate. Din interpretarea dispoziţiilor legii 
speciale rezultă că măsura supravegherii specializate dispusă, după caz, de Comisia pentru 
Protecţia Copilului sau de instanţa judecătorească produce următoarele efecte juridice : 

- interzicerea oricărei publicități referitoare la săvârşirea de fapte penale de către 
copilul care nu răspunde penal, inclusiv date privind identitatea acestuia ; 

- părinţii fireşti ai copilului exercită în continuare drepturile şi obligațiile părintești ; 

- copilul trebuie să îndeplinească obligaţiile prevăzute de art. 81, alin. 1, care au 
fost dispuse de către autoritatea competentă în ceea ce-l priveşte ; 

— pentru a-l asista pe copil în procesul de reintegrare în societate, conform art. 84, 
alin. 1 din Legea nr. 272/2004, se asigură servicii specializate de către Direcţie, 
precum şi de către organismele private autorizate. Aceste servicii specializate 
(de zi, de tip familial şi de tip rezidenţial) sunt reglementate de Hotărârea de 
Guvern nr. 1439/2004 privind serviciile specializate destinate copilului care a 
săvârşit o faptă penală şi nu răspunde penal!?. 


6. Delimitare. Dispoziţiile art. 101 din Codul penal prevăd măsurile educative care 
se pot lua faţă de orice minor care a săvârşit o faptă prevăzută de legea penală, şi 


192. Publicată în Monitorul oficial al României, partea 1, nr. 872, din 24 septembrie 2004. 

anume : mustrarea, libertatea sub supraveghere, libertatea sub supraveghere severă, 
internarea într-un centru de reeducare şi internarea într-un institut medical-educativ. 

Măsura de supraveghere specializată a copilului nu trebuie confundată cu măsura 

libertății supravegheate, deosebirile dintre ele privind următoarele aspecte : 

— caracterul măsurii. Măsura de supraveghere specializată reprezintă o măsură de 
protecţie specială a copilului, aplicată în condiţiile Legii nr. 272/2004, iar 
măsura de protecţie specială este o măsură educativă prevăzută de art. 101, lit. b 
şi de art. 103 din Codul penal; 

- autoritatea care dispune măsura. Supravegherea specializată este dispusă fie de 
Comisia pentru Protecţia Copilului, fie de instanţa civilă, pe când măsura 
libertăţii supravegheate este aplicată întotdeauna de o instanţă penală ; 

— incidenţa. Supravegherea specializată se aplică numai în cazul copilului care nu 
răspunde penal (copilul sub 14 ani), iar libertatea supravegheată se aplică oricărui 
minor cu vârsta de peste 14 ani care a săvârşit o faptă prevăzută de legea penală. 


2.3.5. Aspecte procedurale comune (art. 124-131) 


Capitolul XI al Legii nr. 274/2004, intitulat „Reguli speciale de procedură”, regle- 
mentează câteva aspecte procedurale speciale, derogatorii, legate de judecarea cauzelor 
care au ca obiect măsurile de protecţie specială a copilului. Aceste dispoziţii se 
completează, potrivit art. 129, cu dreptul comun în materie, respectiv cu dispoziţiile 
Codului de Procedură Civilă. 

În cele ce urmează, ne propunem să prezentăm numai aspectele particularea ale 
procesului care priveşte măsurile de protecţie specială a copilului. 

1. Instanța competentă. Cauzele care au ca obiect stabilirea măsurilor de protecţie 
specială sau orice problemă legată de acestea sunt de competenţa rribunalului de la 
domiciliul copilului. Dacă domiciliul copilului nu este cunoscut, competenţa revine 
tribunalului în a cărei circumscripție teritorială a fost găsit copilul. Precizăm că la 
nivelul tribunalelor funcţionează secţii sau complete specializate pentru cauzele cu 
minori şi de familie, care soluţionează cererile ce au ca obiect măsurile de protecţie 
specială!%. 

2. Părțile şi participanţii la proces. Calitatea de reclamant aparţine Direcţiei. La 
judecarea acestor cauze va fi citat reprezentatul legal al copilului şi Direcţia, iar 
participarea procurorului este obligatorie. Prin derogare de la dreptul comun, părțile 
sunt considerate legal citate dacă citaţia a fost înmânată cel puţin cu o zi înaintea 
termenului de judecată!”. 

3. Judecarea cererii. Unul dintre principiile care guvernează judecarea acestor 
cereri este principiul urgenței, legiuitorul prevăzând expres aceasta, precum şi faptul 


193. Potrivit art. 131 din Legea nr. 272/2004, astfel de cauze sunt scutite de taxa judiciară de 
timbru şi de timbru judiciar. La fel şi în cazul instituirii tutelei sau al cererilor de deschidere 
a procedurii de adopţie internă, de încredințare în vederea adopţiei, de revizuire sau 
încuviinţare a adopţiei. 

194. În dreptul comun, potrivit art. 89, alin. 1 din Codul de Procedură Civilă, citaţia trebuie să 
fie înmânată părţilor cu cel puţin cinci zile înaintea termenului de judecată, iar în pricinile 
urgente, termenul poate fi şi mai scurt, după aprecierea instanţei. 

că termenele de judecată nu pot fi mai mari de 10 zile, iar în situaţii deosebite 
pronunţarea poate fi amânată cel mult două zile (art. 125 din Legea nr. 272/2004). 

Instanţa judecătorească poate administra orice mijloace de probă, însă prezentarea 
de către Direcţie a raportului referitor la copil este obligatorie, în temeiul art. 130, 
alin. 1 din Legea nr. 272/2004. Acest raport trebuie să cuprindă date cu privire la 
următoarele aspecte : personalitatea, starea fizică şi mintală a copilului ; antecedentele 
sociomedicale şi educaţionale ale copilului ; condiţiile în care copilul a fost crescut şi 
în care a trăit; propuneri privind persoana, familia sau serviciul de tip rezidenţial în 
care ar putea fi plasat copilul; orice alte date referitoare la creşterea şi educarea 
copilului care pot servi la soluţionarea cauzei. 

O situaţie specială este cea a copilului care a săvârşit o faptă penală şi nu răspunde 
penal şi pentru care instanţei de judecată i se prezintă un raport întocmit de serviciul de 
reintegrare şi supraveghere. 

De asemenea, dacă minorul a împlinit vârsta de 10 ani, este ascultat în Camera de 
Consiliu, cu respectarea dispoziţiilor art. 24 din Legea nr. 272/2004. O precizare 
separată pentru copilul abuzat sau neglijat, care poate da o declaraţie scrisă sau 
înregistrată ori este ascultat în Camera de Consiliu în prezenţa unui psiholog şi numai 
după o prealabilă pregătire. 

4. Hotărârea judecătorească. Instanţa de judecată este obligată să se pronunţe în 
ziua în care au luat sfârşit dezbaterile asupra fondului cauzei, iar hotărârea este 
executorie şi definitivă. Calea de atac împotriva hotărârii instanţei de fond este recursul, 
iar termenul este de 10 zile şi începe de la comunicarea hotărârii. 

Redactarea şi comunicarea hotărârii judecătoreşti se realizează în termen de cel 
mult 10 zile de la pronunţarea ei. 


2.3.6. Monitorizarea aplicării măsurilor de protecție specială (art. 68-71) 


1. Caracterul temporar al măsurilor de protecţie specială. Direcţia are obligaţia, 
potrivit art. 68, alin. 1 din Legea nr. 272/2004, să verifice trimestrial împrejurările 
care au stat la baza stabilirii măsurilor de protecţie specială dispuse, după caz, de 
Comisia pentru Protecţia Copilului sau de instanţa judecătorească. Dacă împrejurările 
care au stat la baza stabilirii acestor măsuri s-au modificat ori au încetat, Direcţia 
urmează să sesizeze imediat fie Comisia, fie instanţa judecătorească, pentru a decide 
modificarea sau încetarea măsurii instituite. 

Astfel, măsurile de protecţie specială au un caracter temporar, fiind strâns legate de 
situaţia de fapt şi de interesul superior al copilului. 

2. Titularul dreptului de a cere modificarea sau încetarea măsurii de protecţie 
specială instituită. Alături de Direcţie, potrivit art. 68, alin. 3 din Legea nr. 272/2004, 
mai au dreptul de a sesiza Comisia pentru Protecţia Copilului sau instanţa judecă- 
torească pentru modificarea sau, după caz, încetarea măsurii părinţii sau alt reprezentant 
legal al copilului, precum şi copilul dacă a împlinit vârsta de 10 ani, la care se adaugă 
şi reprezentantul Ministerului Public, în baza art. 45 din Codul de Procedură Civilă. 

3. Activitatea de monitorizare. Monitorizarea presupune obligaţia Direcţiei sau, 
după caz, a organismului privat autorizat de a urmări modul în care sunt puse în 
aplicare măsurile de protecţie specială, dezvoltarea şi îngrijirea copilului pe perioada 
aplicării măsurii. 

Pentru aceasta, Direcţia sau, după caz, organismul privat autorizat întocmeşte 
trimestrial sau ori de câte ori este nevoie rapoarte privind evoluţia dezvoltării fizice, 
mintale, spirituale, morale sau sociale a copilului şi a modului cum acesta este îngrijit, 
propunând, în funcţie de situaţia de fapt, fie menţinerea măsurii instituite, fie înlocuirea 
ei, fie încetarea acesteia. 

La încetarea măsurilor de protecţie specială, prin reintegrarea copilului în familia 
sa, Serviciul Public de Asistenţă Socială, organizat la nivelul municipiilor şi oraşelor, 
persoanele cu atribuţii de asistenţă socială din aparatul propriu al consiliilor locale 
comunale, precum şi Direcţia Generală de Asistenţă Socială şi Protecţia Copilului în 
cazul sectoarelor municipiului Bucureşti de la domiciliul sau, după caz, de la reşedinţa 
părinţilor au obligaţia de a urmări evoluţia dezvoltării copilului, precum şi modul în 
care părinţii îşi exercită drepturile şi îşi îndeplinesc obligaţiile cu privire la copil. 

Ca regulă generală, în temeiul art. 71 din Legea nr. 272/2004, copilul faţă de care 
a fost luată o măsură de protecţie specială are dreptul de a menţine relaţii cu alte 
persoane dacă acestea nu au o influenţă negativă asupra dezvoltării sale fizice, mintale, 
spirituale, morale sau sociale, inclusiv cu părinţii lui. În acest sens, art. 16 din Legea 
nr. 272/2004 prevede că, în situaţia în care copilul care a fost separat de ambii părinţi 
sau de unul dintre aceştia, printr-o măsură dispusă în condiţiile legii, are dreptul de a 
menţine relaţii personale şi contacte directe cu ambii părinţi, cu excepţia situaţiei în 
care acest lucru contravine interesului superior al copilului. 

Persoane cu nevoi speciale / dizabilităţi. 
Clasificări şi etiologie 


. Deficienţele mintale 

„ Deficienţele senzoriale 

. Deficienţele fizice şi/sau neuromotorii şi tulburările psihomotorii 
+ Tulburările de limbaj 

. Tulburările de comunicare şi relaţionare. Autismul 


„ Sindromul Langdon Down 


1. Deficienţele mintale 


Prin deficiență mintală se înţelege reducerea semnificativă a capacităţilor intelectuale 
şi psihice care determină o serie de dereglări ale reacţiilor şi mecanismelor de adaptare 
ale individului la condiţiile în permanentă schimbare ale mediului înconjurător şi la 
standardele de convieţuire socială dintr-un anumit areal cultural, fapt care plasează 
individul într-o situaţie de incapacitate şi inferioritate, exprimată printr-o stare de 
handicap în raport cu ceilalţi membri ai comunităţii din care face parte. Statisticile 
OMS arată că deficienţa mintală este întâlnită la un procent de 3-4% din populaţia 
infantilă, având diferite grade de intensitate şi variate forme de manifestare clinică. 

Literatura de specialitate utilizează o serie de termeni sinonimi pentru a desemna 
deficienţa mintală, dintre care cei mai frecvenți sunt: întârziere mintală, înapoiere 
mintală, oligofrenie, arierare mintală, insuficiență mintală, subnormalitate mintală, 
retard intelectual, handicap mintal, debilitate mintală, amenţie, alterarea comportamentului 
adaptiv, alterări ale abilităţii/maturităţii de învățare şi socializare etc. Majoritatea 
acestor termeni sunt utilizaţi cu precădere în domeniul psihiatric. În ultimii ani, termenii 
din domeniul medical specifici nosologiei psihiatrice clasice sau moderne sunt utilizaţi 
mai puţin în domeniul psihopedagogiei speciale, existând recomandări ferme din partea 
specialiştilor acestui domeniu de a renunţa la terminologia medicală din cauza efectelor 
induse de eticheta nosologică în planul psihic şi al percepţiilor/reprezentărilor negative 
din partea opiniei publice cu privire la această categorie de persoane. Această atitudine 
are o mare importanţă mai ales din perspectiva integrării socioprofesionale a persoa- 
nelor şi înlăturării mentalităților şi prejudecăţilor care constituie adevărate bariere în 
efortul de înţelegere, acceptare şi valorizare a respectivelor persoane. 

Indicatorul de dezvoltare intelectuală este reprezentat prin coeficientul de inteligență 
(CI) sau intelligence quotient (1Q), introdus în literatura psihologică de W. Stern pentru 
a completa noţiunea de vârstă mintală (VM) folosită de A. Binet şi T. Simon în 
interpretarea testelor de inteligenţă. Ca unitate de măsură psihologică, coeficientul de 
inteligenţă reprezintă raportul dintre vârsta mintală (VM) şi vârsta cronologică (VC), 
exprimate în luni: 


V 


M 
10 = x 100 
9 VC 


Altfel spus, coeficientul de inteligenţă exprimă raportul dintre două performanţe : 
performanţa reală a subiectului (VM) şi performanţa aşteptată în funcţie de vârsta sa 
(VO). 

În funcţie de valoarea coeficientului de inteligenţă, putem opera următoarea clasificare : 

- peste 140: inteligenţă extrem de ridicată; 

— 120-140: inteligenţă superioară; 

— 110-119: inteligenţă deasupra nivelului mediu ; 

- 90-109: inteligenţă de nivel mediu ; 

- 80-89: inteligenţă sub medie; 

70-79: inteligenţă de limită (intelect liminar) ; 

50-69: deficiență mintală uşoară (debilitate mintală) ; 
20-49: deficiență mintală severă sau mijlocie (imbecilitate) ; 
0-19: deficiență mintală profundă sau gravă (idioţie). 


Formele cuprinse între IQ = 0-80 intră în categoria deficienţelor mintale asupra 
cărora ne vom opri în continuare. 
Observaţii 


Experienţa practică de până acum nu a putut identifica nici un subiect care să 
aibă coeficientul de inteligență IQ = 0, ceea ce demonstrează că limitele 
intervalelor întâlnite în clasificări de tipul celei de mai sus au mai cu seamă un 
caracter didactic, ce ajută la înţelegerea nivelului de dezvoltare mintală prin 
raportare la o scală numerică. 

Există o serie de caracteristici atipice ale dezvoltării mintale la copii, fapt care 
trebuie să intre în atenţia specialiştilor diagnosticieni şi a educatorilor, pentru a 
nu subevalua sau supraevalua un copil pornind de la simple cifre sau etichete 
nosologice. De exemplu, pot fi întâlniți copii care la vârste mai mici nu reuşesc 
să rezolve o serie de sarcini aparent normale pentru vârsta lor, riscând să fie 
catalogaţi ca deficienţi sau întârziaţi mintal, dar care ulterior să impresioneze 
prin ineditul şi rapiditatea soluţiilor la sarcinile primite în cadrul programului 
şcolar, la fel cum pot fi întâlniți şi copii care să dea impresia că ar fi inteligenţi 
prin modul lor de a reproduce unele informaţii, dar care ulterior se pot dovedi 
veritabili deficienţi mintal ; tipic pentru aceştia din urmă este cazul idioţilor 
savanţi care pot reproduce texte complicate sau pot efectua cu rapiditate calcule 
aritmetice de o mare dificultate pentru un om obişnuit, impresionând prin stilul 
şi modul de prezentare, dar care nu pot găsi soluţii sau rezolvări eficiente în 
situaţiile de adaptare la anumite sarcini de tip şcolar, profesional sau cu relevanţă 
socială. 


1.1. Clasificarea deficienţelor mintale şi depistarea lor 


Au existat mai multe forme de clasificare a deficienţelor mintale, în funcţie de diferite 
criterii sau poziţii ale specialiştilor cu privire la gradul de recuperare-educare a tipului 
de deficiență identificat în rândul subiecţilor de vârstă şcolară. O clasificare generală, 
întâlnită în multe lucrări de psihologie are în vedere valoarea coeficientului de inteligenţă : 


deficienţa mintală profundă sau gravă: IQ = 0-20; 
deficienţa mintală severă sau mijlocie: IQ = 20-50; 
deficienţa mintală moderată: IQ = 50-65; 
deficienţa mintală uşoară: IQ = 65-75; 

intelectul de limită sau liminar : IQ = 75-85. 


În funcţie de criteriul mixt medico-educaţional-social putem identifica : 


a. 


Codificarea după OMS şi J. Lang: 

—  deficienţi mintal educabili (1Q = 55-70, VM = 10 ani, VC = I4ani); 

-  deficienţi semieducabili sau parţial recuperabili ((Q = 50-55, VM = 9 ani, 
VC = I4ani); 

-  deficienţi mintal irecuperabili (IQ = 35-50, VM = Sani, VC = I4ani); 
b. Codificare după S.A. Kirk şi G.0O. Johnson : 
copil lent la învăţătură (slow learner) : IQ = 70/75-90 ; 
—  deficient mintal educabil: IQ = 50-75; 
—  deficient mintal antrenabil: IQ = 30-50; 
copil total dependent (fozally dependent child, TDC): IQ = 0-25/30; 
c. Codificarea clinico-psihometrică după OMS : 
— intelect de limită: IQ = 68-85; 
— deficiență mintală uşoară: IQ = 52-67, nivel mintal de 9,5 ani, vârsta 
socială de aproximativ 19 ani; 
— deficiență mintală moderată : IQ = 36-51; 
- deficiență mintală severă: IQ = 21-35, nivel mintal de trei ani, vârsta 
socială de 3,5-9,5 ani; 
- deficiență mintală profundă: IQ sub 20, nivel mintal de doi ani, vârsta 
socială de 0-3,5 ani. 


Depistarea şi diagnosticul deficienței mintale cuprinde patru coordonate principale : 

— examinarea medicală ; 

— examinarea psihologică ; 

- stabilirea nivelului intelectual ; 

- identificarea componentelor neuropsihice şi socioeducaţionale apte să susţină 
procesele recuperatorii şi compensatorii. 


Pe baza informaţiilor desprinse din această examinare complexă efectuată de către 
o echipă de specialişti (medici, psihologi, defectologi, pedagogi, asistenţi sociali etc.), 
se elaborează un prognostic pe termen scurt privind evoluţia imediată a copilului şi un 
prognostic pe termen lung, însoţit de un program detaliat cu privire la recuperarea, 
compensarea, educarea şi integrarea socioprofesională a copilului deficient. 

Prognosticul şi reuşita strategiilor terapeutice şi educaţionale adresate unui copil cu 
deficiență mintală depind în mod direct de următoarele aspecte : 

-  precocitatea şi calitatea diagnosticului ; 

- validitatea diagnosticului (diagnosticul diferenţial) ; 

- gradul şi tipul de deficiență (forma clinică a bolii) ; 

— condiţiile socioeconomice şi culturale ale familiei ; 

- potenţialul adaptiv şi compensator al copilului. 


1.2. Cauzele care determină apariţia deficienţelor mintale 


Etiologia deficienţelor mintale impune o sistematizare a categoriilor de factori ce 
influenţează apariţia tulburărilor organice şi funcţionale ale sistemului nervos central şi 
stabilirea unor corelaţii între sindroamele clinice şi cauzele care le produc. Astfel, 
într-o primă clasificare pot fi sintetizate următoarele tipuri de deficiență: 
—  deficienţa mintală de natură ereditară ; 
-  deficienţa mintală de natură organică, ca urmare a unor leziuni ale sistemului 
nervos central ; 

—  deficienţa mintală cauzată de carenţe educative, afective şi socioculturale ; 
-  deficienţa mintală polimorfă, cu o mare varietate tipologică. 


Pe de altă parte, A.F. Tredgold stabileşte, pornind de la factorul etiologic, patru 
grupe de deficiență mintală : 
-  deficienţa mintală primară (determinată de factori ereditari) ; 
-  deficienţa mintală secundară (determinată de factori extrinseci, de mediu) ; 
—  deficienţa mintală mixtă (determinată de combinarea factorilor ereditari cu 
factorii de mediu) ; 
—  deficienţa mintală fără o cauză direct decelabilă. 


Un alt aspect foarte important este reprezentat de momentul în care diverşi factori 
etiologici (genetici sau exogeni) acţionează asupra sistemului nervos central. În această 
direcţie putem identifica : 

- etapa de progeneză, când are loc maturizarea celulelor sexuale şi fecundaţia, 
moment în care pot să apară tablouri patologice în urma unor gametopatii şi care 
se diferenţiază greu de celelalte tulburări genetice sau exogene ; 

- etapa de blastogeneză (embriogeneză) - 0-3 luni -, în care are loc formarea 
foiţelor germinative şi desăvârşirea formării organelor primitive şi care prin 
perturbări genetice sau exogene poate conduce la apariţia unor afecţiuni denumite 
embriopatii ; 

- etapa de organogeneză (fetogeneză) —- 4-9 luni -, în care au loc procesele de 
morfogeneză şi histogeneză, supuse aceloraşi factori de risc, responsabili de 
apariţia şi varietatea fetopatiilor. 


Din raţiuni didactice şi pentru o cât mai bună orientare în identificarea etiologiei 
deficienţelor mintale, vom trece în revistă principalii factori incriminaţi în etiopatogenia 
acestor afecţiuni. 

Factorii endogeni (genetici) sunt responsabili până în acest moment de apariţia a 
peste 1.800 de eredopatii metabolice, constituind una dintre problemele majore ale 
medicinii şi bioingineriei genetice. În această categorie pot fi incluse trei grupe majore : 

a. deficiența mintală prin mecanism poligenic - în această categorie sunt incluse 
cazurile de deficiență mintală pură, fără patologie asociată, determinate de 
dominanţa genelor minore nefavorabile inteligenţei ; 

b. deficiența mintală cu transmitere mendeliană, cauzată de gene majore mutante 
apărute în urma unor tulburări ale metabolismului enzimatic sau fără un substrat 
biochimic ; 

c. deficiența mintală prin anomalii cromozomiale, anomalii ale numărului şi morfo- 
logiei cromozomilor care determină un dezechilibru genic responsabil de variate 
malformații somatice, encefalopatii, dismorfii etc. 


Din această ultimă categorie, din care se cunosc până în prezent câteva sute de 
tipuri de aberaţii cromozomiale, prezentăm pe scurt cele mai cunoscute şi mai des 
întâlnite sindroame : 

Sindromul Anomalia cromozomială Observaţii 


Trisomia parţială sau totală pentru | — dismorfie particulară (mongoliană) ; 
cromozomul G21 (cunoscută şi - aberaţie cromozomială (autozomală) 
sub denumirea de maladia numerică ; 

Langdon Down). 


- întârziere mintală. 
Lejeune Deleţie parţială a braţelor scurte la | - dismorfism particular şi întârziere 
(cri du chat sau | Nivelul cromozomului B5. ponderostaturală ; 
cat cry) — retardare intelectuală profundă ; 
- caracteristic este ţipătul emis prin 
hipoplazia supraglotică cu laringo- 
malacie (asemănător ţipătului pisicii). 
Edwards Trisomia totală sau parţială pentru | — distrofie prenatală şi musculatură 
cromozomul E18 (trisomia 18). hipertonă ; 
— întârziere pronunţată în dezvoltare ; 
— degete suprapuse şi prezenţa a şase 
sau mai multe arcuri digitale ; 
- anomalii oculare externe şi malfor- 
maţii ale feţei ; 
- tulburări la nivel neuromotor şi psi- 
homotor ; 
- deficiență mintală gravă. 


Patau Trisomia totală sau parţială pentru | - microcefalie şi malformații ale 
cromozomul D13 (trisomia 13). creierului anterior ; 
— buză de iepure cu sau fără pala- 
toschizis ; 
- grave afecţiuni oculare ; 
- urechi inserate jos, deformate şi 
surditate ; 
- deficit mintal grav ; 
- malformații viscerale multiple. 


Klinefelter Apariţia unui cromozom X pe - hipertrofie staturală, pilozitate 
lângă o formulă gonosomială redusă, musculatura slab dezvoltată ; 
masculină normală XY. - hipogenitalism ; 

- debilitate mintală cu grade variabile. 


Turner! Monosomie totală sau parţială a - nanism, dismorfie specifică, 
unui Cromozom. retardare psihomotorie ; 

- prezintă edeme limfatice ale 
membrelor care dispar după primul şi 
al doilea an de viaţă ; 
- malformații cardiace asociate ; 
- infantilism genital şi multiple 
anomalii congenitale ; 
-— retardare psihică. 


1. S-a constatat că există o incidenţă sezonieră, în sensul că majoritatea naşterilor cu acest 
sindrom au loc în lunile mai-octombrie. 

Sindromul Anomalia cromozomială Observaţii 


Sindromul X- Consecința unei moşteniri genetice | - simptome din spectrul autist ; 

fragil (sindromul | anormale în care mama este - probleme de comportament ; 

Martin-Bell) purtătoarea genei pe care o 
transmite fiilor să?. 


— retard în dezvoltarea vorbirii ; 

- caracteristici fizice speciale, cum ar 
fi: bolta palatină înaltă, strabism, 
urechi mari, faţa prelungă, slabă 
tonicitate musculară, uneori, uşoare 
anomalii ale valvelor mitrale. 
Sindromul triplu | Trisomia cromozomului X3. - afectarea performanţei intelectuale 
X în 2/3 din cazuri ; 

- unele malformații viscerale ; 

— dezvoltare somatică normală. 


Sindromul Afectarea cromozomului 15 - aspect facial specific, frunte 

Prader-Willi patern, în cele mai multe cazuri îngustă, ochi migdalaţi, foarte 
copilul primind ambii cromozomi | apropiaţi, palatul înalt şi îngustat ; 
15 de la mamă. - apatie şi creştere excesivă în 


greutate ; 

- hipermetropie ; 

- microzomie şi disfuncţii în dez- 
voltarea motrică (prezenţa frecventă a 
scoliozelor) ; 

- salivaţie vâscoasă şi sensibilitate 
redusă la durere ; 

- tulburări de vorbire şi disfuncţii 
comportamentale ; 


- afectarea proceselor cognitive şi 
dificultăţi de învăţare. 


Schmidt- Trisomia totală sau parţială pentru | — este extrem de rară, identificată la 
Fraccaro cromozomul G22 (trisomia 22). avorturi şi incompatibilă cu viaţa ; 
(sindromul ochi - coloboma irisului (ochi de pisică) ; 
de pisică) — atrezie anală ; 

- microcefalie şi întârziere mentală 
gravă. 


2. Frecvența oscilează între 1/1.000 - 1/2.000 de băieţi, iar numărul femeilor purtătoare poate 
fi substanţial mai mare. Băieţii afectaţi prezintă un retard mintal moderat sau sever. Fetele 
pot fi de asemenea afectate, însă prezintă o simptomatologie mai puţin gravă. 

3. Această tulburare a fost descrisă de Jacobs şi colaboratorii săi în anul 1959, iar frecvenţa este 
de 1/1.000 din numărul de nou-născuţi de sex feminin. 

4. Frecvența acestei tulburări este de circa 1/10.000 - 1/25.000 de naşteri. 

Dintre eredopatiile metabolice (tulburări ale metabolismului transmise genetic), le 
enumerăm pe scurt pe cele mai cunoscute şi mai des întâlnite : 


Elemente caracteristice 


Boala Fâlling Tulburarea metabolică a - la naştere şi în primele luni copilul 
aminoacidului aromatic, care este normal ; 
determină cea mai frecventă — întârziere semnificativă în 
encefalopatie metabolică dezvoltarea motorie, a limbajului şi a 
(1/25.000 — 1/50.000). componentelor psihomotricităţii ; 
- întârziere mintală (IQ mai mic de 
50); 
- tulburări neurologice evidente mai 
ales la nivelul grupelor mari de 
muşchi ; 
- subdezvoltare staturoponderală, iar 
la o treime din cazuri apar crize 
epileptice. 


Tulburări în Malabsorţia metioninei la nivelul | - înapoiere mintală moderată ; 
metabolismul ţesuturilor. - convulsii generalizate ; 


PE OMINEI - anomalii la nivelul aparatului 


locomotor, cu afectarea mersului. 
Tulburări în Blocarea la un alt nivel a - complicaţii hepatice şi digestive ; 
metabolismul metabolismului aminoacizilor - deficiență mintală şi malformații 


tirozinei aromatici. congenitale ; 


- convulsii şi tulburări ale locomoţiei. 


Histidinemia sau | Blocarea procesului de — întârziere mintală foarte accentuată ; 
tulburări în metabolizare a histidinei. - ataxie progresivă ; 

metabolismul - tulburări ale vorbirii. 

histidinei 

Maladia lui Tulburarea metabolismului - facies caracteristic (frunte bombată, 
Hurler mucopolizaharidelor. nări lăţite, buze groase, aspect 


grotesc) ; 
- deficienţe auditive şi vizuale ; 
— nanism, aspect de corp 
disproporționat ; 
— degradare fizică şi mintală 
progresivă. 
Boala Sanfilippo | Prezintă 6-7 forme ; toate prezintă | — tulburări de dezvoltare psihomotorie ; 
sau oligofrenia | dezvoltare mintală anormală. - tulburări frecvente ale auzului ; 


polidistrofică — degradare mintală profundă. 


Boala Tay-Sachs | Tulburare a metabolismului - hipotonie musculară progresivă ; 
sau idioţia lipidelor. - tulburări ale vederii şi nistagmus ; 


Ange aca - forme grave de deficiență mintală. 

Elemente caracteristice 


Sfingolipidozele | Tulburări în metabolismul — piele pigmentată şi abdomen mărit ; 
(reprezentativă | enzimelor hidrolitice lizozomale. | — hipotonie musculară, abolirea 


este boala motilităţii şi inerție ; 


Niemann-Pick) 


- scăderea progresivă a acuităţii 
vizuale şi auditive ; 

— modificări importante ale EEG ; 

- forme grave de deteriorare mintală. 


Maladia Wilson | Degenerescenţă hepatolenticulară. | - tulburări neurologice de tip 
extrapiramidal ; 

- akinezii, astenie musculară, 
tulburări ale mersului, agrafie, alexie, 
tulburări de comportament ; 


— tulburări grave ale activităţii 
intelectuale. 


Factorii exogeni sunt cei al căror efect asupra apariţiei deficienţelor mintale depinde 
de tipul agentului agresiv şi de intensitatea agresiunii ; ei au o influenţă cu atât mai 
mare cu cât acţionează mai de timpuriu în viaţa copilului (în perioada intrauterină sau 
în primii trei ani de viaţă). În funcţie de etapa în care acţionează cauzele exogene 
asupra dezvoltării şi evoluţiei biopsihice a copilului, distingem mai multe categorii de 
factori. 

a. Factorii prenatali. La rândul lor pot fi clasificați în trei etape distincte : 


a. 


factorii progenetici, cu acţiune asupra condiţiilor şi proceselor de apariţie şi 


dezvoltare a gameţilor ; sunt răspunzători de apariţia gametopatiilor. Cei mai frecvenți 


sunt : 


b. 


iradieri cu radiaţii alfa, beta, gama, Rântgen, neutroni, protoni etc. ; 

procese involutive la nivelul ovarului (apar frecvent odată cu înaintarea în vârstă 
a mamei) ; 

afecţiuni cronice ale părinţilor, în special ale mamei (diabet zaharat, inaniţii 
cronice etc.) ; 

şocuri psihice grave suportate de părinţi ; 

factorii embriopatici, care acţionează în primele trei luni de sarcină şi pot 


produce o serie de modificări ale nidaţiei, tulburări ale metabolismului mamei şi 
embrionului, nutriţiei şi circulaţiei placentare etc. Aceste efecte pot fi produse de 
următoarele cauze : 


fizico-chimice : iradieri cu raze X, substanţe radioactive, intoxicații cu diferiţi 
compuşi chimici (oxid de carbon, săruri de nichel, mercur, cobalt, plumb) ; 
consumul unor medicamente teratogene care pot acţiona încă din primele zile, 
producând apariţia unor mutații genetice şi tulburări metabolice ; 

boli infecțioase virotice (rubeolă, rujeolă, gripă etc.) ; 

boli caşectizante ale mamei (tuberculoză, febră tifoidă, avitaminoze etc.) ; 
traumatisme ale gravidei ; 

tulburări endocrine ale mamei (diabet, tulburări tiroidiene etc.) ; 
incompatibilitatea Rh între mamă şi făt; 

c. factorii fetopatici, care intervin asupra dezvoltării intrauterine a fătului, între 
luna a patra şi a noua de sarcină, favorizând unele procese necrotice, inflamatorii, 
tulburări vasculare, respiratorii, distrofii etc. Cauzele care pot conduce la apariţia 
fetopatiilor sunt : 

- intoxicații cu alcool, monoxid de carbon, plumb, mercur ; 

—  carenţe alimentare, avitaminoze ; 

- infecţii materne (lues, listerioză, toxoplasmoză, boala incluziilor citomegalice etc.) ; 

— traumatisme fizice ; 
placenta praevia cu microhemoragii ; 

B) Factorii perinatali sunt cei care intervin în timpul naşterii. 

Principalul indicator ce oferă informaţii cu privire la starea clinică a nou-născutului 
este scorul Apgar, care se apreciază la un minut, 5 minute şi 10 minute după naştere. 
Simptomele urmărite pentru aprecierea acestui scor se referă la culoarea pielii, tonusul 
muscular, respiraţia, frecvenţa cardiacă şi răspunsul la stimuli, iar informaţiile culese 
pentru stabilirea scorului final au şi o semnificaţie prognostică pentru nou-născut. 
Principalele cauze ce determină tulburări perinatale sunt: 

a. prematuritatea nou-născutului — greutatea la naştere este egală sau mai mică de 
2.500 g, indiferent de durata sarcinii. Există trei categorii de nou-născuţi prematur : 

— nou-născuţi înainte de termen (cu o sarcină mai scurtă de 37 de săptămâni) ; 

— nou-născuţi la termen, dar cu o greutate mai mică de 2.500 g (distrofie prenatală) ; 

— nou-născuţi proveniţi din sarcini gemelare ; 

b. postmaturitatea nou-născutului - determină hipoxia cronică a fătului cu efecte 
asupra structurilor nervoase superioare, concretizate în sechele encefalopatice care se 
manifestă prin retard mintal şi psihomotor, tulburări comportamentale, convulsivitate 
accentuată etc. ; 

c. traumatisme obstetricale - pot fi clasificate în două categorii : 

— traume mecanice prin aplicare de forceps la extragerea fătului şi operaţia 
cezariană, care pot produce diferite leziuni ale scoarţei cerebrale sau favorizează 
apariţia unor staze în sistemul circulator cerebral al fătului, însoţite de perioade 
de anoxie sau simfize ale meningelui, care pot deveni cauze ale unei hidrocefalii ; 

- hipoxia din timpul naşterii, determinată de prelungirea excesivă a naşterii, 
compresiunea cordonului ombilical, ruptura placentei, contracţii uterine foarte 
slabe, disproporţiile cefalo-pelviene ale fătului, fătul prea mare etc. Toate acestea 
favorizează scăderea aportului de oxigen la nivelul ţesuturilor nervoase, urmată 
de edeme, hemoragii punctiforme, procese de necroză la nivel cortical, alterarea 
procesului de mielinizare şi emitere de dendrite care vor conduce mai târziu la 
tulburări senzoriale şi psihomotorii ; 

d. encefalopatia bilirubinică - boala hemolitică a nou-născutului, determinată de 
invazia anticorpilor de la mamă la făt prin placentă, urmată de creşterea acidozei la 
nivelul celulei nervoase datorită excesului de bilirubină neconjugată cu acţiune cito- 
toxică ce provoacă alterări funcţionale şi morfologice în special la nivelul nucleilor de 
la baza creierului ; 

Y) Fâctorii postnatali pot fi de mai multe tipuri: 

- boli inflamatorii cerebrale - encefalite (întâlnite în rujeolă, rubeolă, varicelă, 

tuse convulsivă, gripe etc.), meningoencefalite (streptococică, stafilococică, 
meningococică, TBC), viroze, abcese cerebrale ; 

- boli infecțioase cu complicaţii cerebrale (gripă, hepatită epidemică, scarlatină, 
variolă, varicelă, tuse convulsivă etc.) ; 

- boli parazitare cerebrale (chist hidatic, cisticercoză) ; 

- boli generale cu efecte degenerative la nivel cerebral (acidoze, hipoxii, hipo- 
glicemii, tulburări hidroelectrolitice) ; 

- intoxicații acute şi cronice (cu plumb, oxid de carbon, alcool, fungicide etc.) ; 

— traumatisme craniocerebrale care pot produce traumatisme sau hemoragii cere- 
brale soldate cu manifestări neurologice sistematizate şi sechele neuropsihice de 
grade diferite ; 

- tulburări cronice de nutriţie (mai ales în perioada de vârstă 0-3 ani): carenţe 
prelungite de vitamine, electroliți, alimentaţie hipoproteică, care pot culmina cu 
stări distrofice, edem cerebral, disfuncţii cerebrale ; 

- tulburări metabolice: în special hipoglicemiile la copil pot determina apariţia 
unor encefalopatii manifestate prin accese convulsive, pareze, retardare intelectuală ; 

— tulburări circulatorii la nivel cerebral (tromboze venoase sau la nivelul sinu- 
surilor, arterite, care pot culmina cu embolii sau leziuni cerebrale grave) ; 

- factorii psihosociali, reprezentaţi prin natura relaţiilor afective intrafamiliale, 
mediul şi condiţiile economice ale familiei, calitatea influențelor culturale şi 
educaţionale care acţionează asupra copilului, carenţele afective ale copilului etc. 


1.3. Caracterizarea psihopedagogică generală a deficienței mintale 


Prezentăm mai jos elementele specifice ale tabloului clinic şi psihopedagogic al 
deficientului mintal. 

Heterocronia — termen introdus în literatura de specialitate de Ren6 Zazzo, oferă o 
nouă dimensiune în diagnosticul deficienței mintale, contribuind la discriminarea de 
pseudodetbilitate în mod special, precum şi în stabilirea etiologiei diverselor cazuri de 
debilitate mintală. Heterocronia se caracterizează prin decalajul fundamental dintre 
diferitele componente ale dezvoltării generale a copilului: decalajul temporal între 
dezvoltarea somatică şi dezvoltarea psihică, între vârsta cronologică şi cea mintală. 
Zazzo (1960, pp. 346-347) afirmă că „heterocronia nu este o simplă colecţie de viteze 
disparate ; ea este un sistem, o structură”. Esenţial pentru Zazzo (1965) este ca debilul 
mintal să fie definit ca o structură de ansamblu: „În defectologie sau în patologie 
trebuie întotdeauna să presupunem că deficitul este însoţit de o schimbare calitativă, 
trebuie să presupunem mereu o nouă structură de ansamblu, unde elementele au o 
semnificaţie nouă”. Prin aceasta se subliniază că debilitatea mintală este mai puţin un 
deficit mintal şi mai mult o structură particulară determinată de o integrare dizarmonică 
a ritmurilor de dezvoltare asincronă. Un copil de 10 ani cu vârsta mintală de 6 ani nu 
poate fi comparat cu un copil normal cu vârsta mintală de 6 ani. Ei nu pot fi identici 
pentru că normalul dispune de o experienţă mai largă şi mai bogată, de automatisme 
mai complexe, are un status social total diferit de cel al copilului deficient mintal, 
ritmul de dezvoltare al acestuia din urmă fiind mult mai lent şi acest element este cel 
care îi diferenţiază pe cei doi. Copilul normal creşte fizic şi mintal în acelaşi ritm, pe 
când la un copil deficient mintal nu apare acest sincronism, iar decalajul dintre vârsta 
mintală şi cea cronologică creşte progresiv. Teza heterocroniei are consecinţe asupra 

metodologiei de lucru cu deficientul mintal unde accentul trebuie pus pe organizarea 
unei intervenţii bazate pe individualizarea şi diferenţierea acţiunilor educative, utilizarea 
metodelor şi procedeelor pedagogice care să asigure armonizarea individualităţii şi 
componentelor personalităţii copilului cu deficiență mintală. 

Heterodezvoltarea - teză lansată de C. Păunescu: aceasta distinge în structura 
psihică a deficientului mintal dezvoltarea sub limită a unor aspecte ale activităţii 
psihice, concomitent cu dezvoltarea peste limită a altor aspecte ale psihismului copilului 
deficient, prin raportare la copilul normal de aceeaşi vârstă mintală. 

Heterogenitatea - teză lansată de A. Pieron: ea argumentează proporţia inversă 
care există între heterogenitatea aptitudinilor şi nivelul global mediu al deficienţilor 
mintal. Heterogenitatea se poate explica prin relativa independenţă a unor aptitudini în 
raport cu inteligenţa şi trebuie comparată cu noţiunea de heferocronie pentru înţelegerea 
mentalităţii şi dinamicii comportamentului care explică deficienţa mintală. 

Incompetenţa socială este o teză care defineşte deficienţa după criteriul competenţei 
sociale exprimat în gradul de adaptare socială, maturitatea socială, calitatea relaţiilor 
sociale. E.A. Doll, principalul susţinător al acestei teze, defineşte competenţa socială 
în termeni de independenţă personală, responsabilitate socială, adică posibilitatea de 
a-şi asuma propria responsabilitate şi de a se integra în societate, participând conştient 
la viaţa comunităţii din care face parte. 

Vâscozitatea genetică este un concept introdus de B. Inhelder, care se referă la 
faptul că gândirea deficientului mintal este „neterminată”, adică acesta nu poate ajunge 
la raționamente abstracte fără sprijinul primului sistem de semnalizare (senzorio-perceptiv). 
Dacă informaţiile şi instrucţiunile sunt prezentate numai prin intermediul limbajului, 
fără susţinerea unor modele, materiale didactice, experienţe şi exemple concrete, 
copilul nu le înţelege. 

Inerția accentuată a proceselor nervoase superioare şi a limbajului verbal: copilul 
nu poate asimila un vocabular nuanţat, se exprimă în cuvinte puţine, fraze stereotipe, 
redundant, vorbeşte greoi, efectuează cu mare dificultate operaţii abstracte, comparații, 
generalizări. 

Incapacitatea concentrării atenţiei asupra dimensiunilor relevante ale stimulilor 
din jur : copilul nu-şi poate concentra atenţia asupra a ceea ce i se explică, întreabă de 
mai multe ori acelaşi lucru etc. 

Incapacitatea de a fixa sau de a organiza într-o manieră eficientă elementele unei 
sarcini de lucru : diticultăţi în articularea unor secvenţe practice de lucru în scopul 
obţinerii unei finalităţi precise sau a unui produs finit fără o îndrumare permanentă din 
partea unui mentor. 

Rigiditate la nivelul scoarței cerebrale, fapt care determină menţinerea rigidă a 
ipotezei iniţiale, chiar dacă aceasta este în discordanţă cu stimulii din exterior. Deoarece 
la deficienţii mintal construcţia şi susţinerea datelor se face în limitele unor graniţe 
relativ rigide, iar sinteza gândirii se elaborează greoi, aceştia percep cu întârziere 
modificările activităţii în funcţie de particularităţile situaţiei şi schimbările survenite în 
modul lor de viaţă. 

Fragilitatea construcţiei personalităţii şi infantilismul comportamental : pe tondul 
dificultăţilor de stăpânire a afectelor, acestea pot conduce fie la impulsivitate, agre- 
sivitate sau credulitate excesivă, fie la izolare, frică de a relaţiona cu cei din jur sau 
neîncredere. De asemenea, deficientul mintal prezintă şi o anumită rigiditate a conduitei, 


PERSOANE CU NEVOI SPECIALE / DIZABILITĂȚI. CLASIFICĂRI ŞI ETIOLOGIE 913 


fapt care determină o serie de probleme în relaţia cu cei din jur, în special în mediul 
şcolar, existând riscul perturbării activităţilor didactice fără o intervenţie atentă şi bine 
gândită din partea educatorului. Structura personalităţii copilului deficient mintal 
prezintă deosebiri fundamentale faţă de cea a copilului normal; pe lângă diferenţele 
cantitative, apar şi diferențieri calitative, cu impact negativ asupra procesului de 
adaptare şi integrare în comunitatea din care face parte. Spre deosebire de copilul 
normal, copilul cu deficiență mintală nu prezintă acele treceri succesive şi gradate, 
acea plasticitate şi mobilitate. În opinia lui Kurt Lewis, insuficienta dezvoltare a 
sistemelor psihice la copilul cu deficiență mintală duce, concomitent cu concretismul 
şi primitivismul gândirii, la insuficienta diferenţiere a lumii percepute şi trăite; ca 
urmare personalitatea însăşi este insuficient diferențiată. 


1.4. Tipologia deficienţelor mintale 


Intelectul de limită defineşte o categorie eterogenă de forme şi grade de manifestare, a 
căror trăsătură comună constă în fenomenul decompensării şcolare la vârsta de 11-12 ani 
(plafonare în dezvoltarea psihointelectuală a elevului la nivelul clasei a V-a sau 
a VI-a), urmată de apariţia unor reacţii nevrotice şi comportamentale consecutive 
insuccesului şcolar. Din punct de vedere psihopedagogic, există câteva elemente 
definitorii în funcţie de care copiii cu intelect liminar pot fi uşor identificaţi, mai ales 
în DrOSE SA educaţional din şcoală: 

răspunsurile sunt realizate într-o manieră inegală, adesea lacunară, şi pot fi 

asemănate atât cu răspunsurile unui copil normal, cât şi cu cele ale unui copil cu 

deficiență mintală ; 

— are nevoie de un anumit interval de timp pentru a-şi mobiliza capacităţile 
intelectuale, fapt care explică realizarea în etape a unui răspuns corect, cu 
sprijinul unor întrebări suplimentare însoţite de atitudinea deschisă şi încuraja- 
toare din partea educatorului ; 

- dificultăţi în însuşirea citit-scrisului şi calculului aritmetic datorate prezenţei 
unor disfuncţii instrumentale importante (lipseşte coordonarea vizual-motrică 
mai ales la sarcinile de grafomotricitate), care îl pun pe elev în incapacitatea de 
a face faţă solicitărilor impuse de sarcinile şcolare şi determină apariţia eşecului 
şcolar cu toate consecinţele sale asupra adaptării şi integrării şcolare ; 

- alterarea structurării perceptiv-motrice a spaţiului — copilul nu respectă forma, 
mărimea, proporţia, orientarea, manifestă imprecizie în înţelegerea sarcinilor 
şcolare, nu conservă cantităţile, îi este afectată reversibilitatea gândirii ; 

— unele simptome de anomalie în ceea ce priveşte fluxul ideatic, baraje ale gândirii 
sau lapsusuri, încetineală în gândire — copilul cu intelect liminar rezolvă sarcinile 
şcolare doar până la un anumit nivel de complexitate şi abstractizare, nivel peste 
care acesta prezintă în mod sistematic insuccese şcolare ; 

- dificultăţi în realizarea activităţilor de analiză şi sinteză, comparaţie, abstractizare, 
clasificare etc. cu conţinut semantic şi simbolic - la nivel verbal-abstract, 
operaţiile mintale devin imprecise, nesigure şi inerte ; 

- dificultăţi de colaborare şi stabilire a unor relaţii interpersonale datorate unei 
imaturităţi social-afective, hiperactivitate motorie, instinctuală şi emotivă, tulburări 

de comportament pe fondul trăirii lipsei de eficienţă şcolară, autocontrol redus, 
incapacitate de stăpânire a impulsurilor primare, teamă de insucces, nivel de 
aspirație redus, neîncredere în sine ; 

integrarea şcolară a copiilor cu intelect liminar este posibilă în condiţiile 
diferenţierii şi individualizării curriculumului (conținuturile educaţiei, metodele 
şi procedeele didactice, mijloacele de învăţământ, criteriile de evaluare să fie 
adecvate potenţialului intelectual şi aptitudinal al copilului, iar accentul să fie 
pus pe formarea şi consolidarea competenţelor sociale ale acestuia). 


Deficiența mintală uşoară (de gradul întâi). Termen sinonim cu insuficienţa mintală, 
introdus în literatura de specialitate în 1909 de Dupre; psihometric, se defineşte prin 
coeficientul de inteligenţă cuprins între 50 şi 69, corespunzător mecanismelor opera- 
ționale ale gândirii specifice vârstei mintale de 7-9 ani. Subiecţii din această categorie 
sunt capabili de achiziţii şcolare corespunzătoare vârstei lor mintale şi pot ajunge la un 
grad de autonomie socială, însă fără posibilitatea asumării totale a responsabilităţii 
conduitelor lor, fiind incapabili să anticipeze urmările şi implicaţiile acestora. O 
analiză pe criterii psihopedagogice evidenţiază următoarele caracteristici definitorii 
pentru această categorie de subiecţi : 


dificultăţi ale proceselor de analiză şi sinteză, fapt ce determină confuzii şi 
imposibilitatea delimitării clare a unor detalii din câmpul perceptiv sau incapa- 
citatea reconstruirii întregului pornind de la elementele componente ; 
îngustimea câmpului perceptiv, adică perceperea clară a unui număr mai mic de 
elemente pe unitatea de timp, prin comparaţie cu un individ normal, fapt care 
afectează foarte mult orientarea în spaţiu şi capacitatea intuitivă de a stabili 
relaţii între obiectele din jur ; 

constanţa percepţiei de formă, mărime, greutate şi natura materialului din care 
este confecţionat un obiect se realizează la copilul debil mintal într-un ritm 
foarte lent şi cu mari dificultăţi, comparativ cu perceperea culorilor, care se 
realizează relativ mai uşor ; 

în planul gândirii, se observă predominanţa funcţiilor de achiziţie comparativ cu 
funcţiile de elaborare, o lipsă de flexibilitate a activităţii cognitive, fapt care 
justifică existenţa unei gândiri reproductive şi absenţa elementelor de creati- 
vitate, o gândire concretă şi practică, inaptă de abstractizări, generalizări şi 
speculaţii în plan ideatic (totuşi, procesul de generalizare poate fi realizat între 
anumite limite, iar deosebirile dintre anumite obiecte sau fenomene sunt mult 
mai rapid stabilite, comparativ cu asemănările dintre acestea) ; 

din cauza inerţiei gândirii şi a dificultăţilor de înţelegere şi integrare a noilor 
cunoştinţe în sistemul anterior elaborat, rezolvarea de probleme evidenţiază 
apariţia unei perseverări (a unei fixaţii pe un anumit algoritm de rezolvare) din 
care copilul cu debilitate mintală poate ieşi cu mare greutate şi după folosirea 
unui suport intuitiv, concret ; 

limbajul se dezvoltă în general cu întârziere, sub toate aspectele sale: primul 
cuvânt apare, în medie, la vârsta de doi ani, iar primele propoziţii abia la trei 
ani. Vorbirea conţine multe cuvinte parazite, perseverarea anumitor expresii, 
dezacorduri gramaticale, activism redus al vorbirii (se mulţumeşte cu relatări 
superficiale, fără mobilizarea şi organizarea amintirilor), vocabular sărac în 

cuvinte, frecvenţa tulburărilor de limbaj este mai mare decât la copiii normali, 
rezistenţă specifică la acţiunea de corectare a tulburărilor de limbaj, dificultăţi 
importante în însuşirea limbajului scris (dislexii, disgrafii, disortografii specifice 
debilului mintal) ; 

— capacitate scăzută de organizare şi coordonare a acţiunilor în conformitate cu o 
comandă verbală, datorită tulburărilor funcţiei de reglare a celui de-al doilea 
sistem de semnalizare în formarea legăturilor din primul sistem de semnalizare, 
fapt care explică un grad scăzut de conştientizare a acţiunilor efectuate ; 

- eficienţa scăzută a memoriei, în special a memoriei voluntare, deoarece aceştia 
nu recurg la procedee de fixare intenţionată, nu-şi elaborează un plan de 
organizare a materialului nici în momentul fixării, nici în momentul reproducerii, 
iar rigiditatea fixării şi reproducerii informaţiilor duce la dificultăţi importante 
în realizarea transferului de cunoştinţe ; 

— lipsa de fidelitate a memoriei evidentă atunci când reproduc un text, când sunt 
puşi să povestească o întâmplare sau când nu pot oferi indicii sigure cu privire 
la obiectele văzute sau în legătură cu unele întâmplări la care au asistat, din 
cauza sugestibilităţii lor ridicate ; 

—  imaturitate afectivă destul de accentuată, evidenţiată în principal prin caracterul 
exploziv şi haotic al trăirii afectelor (acestea au de cele mai multe ori un efect 
distructiv asupra activităţii desfăşurate de subiect) şi capacitatea redusă de a 
controla expresiile emoţionale, adesea exagerat de puternice în raport cu cauza 
care le-a produs, afectează negativ relaţiile cu cei din jur ; 

- activitatea voluntară prezintă disfuncţii în toate momentele desfăşurării sale : 
scopurile activităţilor sunt în general apropiate, generate de trebuinţele şi 
interesele momentane, scopul fixat este imediat abandonat dacă întâmpină 
dificultăţi, preferând o activitate mai uşoară, apar frecvent şi manifestări de 
negativism, este perseverent în activităţile motrice datorită apariţiei unor stereo- 
tipuri kinetice, însoţite de rigiditate în planul gândirii care îl împiedică să se 
orienteze şi să ia decizii cu privire la anumite momente ale activităţii sale ; 

- majoritatea prezintă tulburări ale psihomotricităţii, în special cei care suferă de 
leziuni la nivel cerebral, evidenţiate prin viteza şi precizia mai scăzută a mişcărilor 
(în special mişcările fine ale mâinii), dificultăţi în imitarea mişcărilor, fapt care 
a indicaţiilor verbale în organizarea şi corectarea comportamentului motor datorită 
reducerii capacităţii de înţelegere a mesajului verbal, probleme serioase în orientarea 
spaţială şi temporală, frecvenţa crescută a sincineziilor, dificultăţi în realizarea 
relaxării voluntare a unor grupe de muşchi şi în trecerea de la o mişcare la alta. 


Formele clinice cele mai des întâlnite sunt: 

a. Deficienţă mintală armonică (termen introdus de Th. Simon, în 1924), la care 
deficienţa intelectuală este primordială, manifestată îndeosebi ca întârziere şcolară, cu 
dificultăţi în activitatea de achiziţie, însă fără să fie însoţite de tulburări de natură 
motrică sau socială. Prognoza profesională este favorabilă, iar trăsături ca docilitatea, 
hărnicia, atitudinea ponderată, perseverenţa îl fac să fie educabil, perfectibil, utilizabil. 

b. Deficienţă mintală dizarmonică, la care tulburările intelectuale sunt asociate cu 
tulburările afective şi de comportament, fapt care influenţează semnificativ posibilitatea 

stabilirii unui prognostic favorabil. Th. Simon şi G. Vermeylen disting mai multe forme 
de manifestare ale deficientului mintal dizarmonic, şi anume : 


deficientul dizarmonic instabil, caracterizat prin incapacitate de concentrare şi 
fixare asupra unei sarcini, agitaţie permanentă, turbulent, comportament incoerent, 
randament inconstant, impulsiv, reacţii spontane, dificultăţi de adaptare ; 
deficientul dizarmonic excitat, cu tulburări asemănătoare celui instabil, dar de o 
gravitate mai mare, agitaţie motrică permanentă, expansivitate şi stare de euforie, 
logoree, atitudini dezordonate ; 

deficientul dizarmonic emotiv, cu caracteristici similare celor întâlnite la debilul 
instabil, dar cu o instabilitate afectivă mai pronunţată şi cu un nivel intelectual 
sensibil superior acestuia, reacţiile sunt exagerate, oscilând între exuberanţă 
excesivă şi inhibiţie accentuată ; 

„debilitate Chaslin”, caracterizată printr-o bună capacitate mnezică, lipsit de 
interes, credul, vanitos, extrem de sugestibil, manierism exagerat, lipsit de spirit 
critic sau autocritic, randamente şcolare mediocre, incapabil de efort susţinut ; 
leneşul, caracterizat de A. Binet prin indolenţă, lipsă de dinamism, incapacitate 
de decizie. Se deosebeşte de lenea ocazională, fiind determinată de o dezvoltare 
intelectuală insuficientă, apatie accentuată, inerție, instabilitate, inadaptare. 


Sintetizând, putem spune că debilii mintal constituie grupa deficienţilor mintal 
recuperabili pe plan şcolar, profesional şi social, educabili, adaptabili la exigenţele 
instrucției şcolare şi ale vieţii sociale. 

Deficiența mintală severă (de gradul al doilea), cunoscută în literatura de specialitate 
şi sub denumirile de arierație severă sau moderată şi întârziere mintală mijlocie. Din 
punct de vedere psihometric, este echivalentă cu vârsta mintală cuprinsă între 2 şi 7 ani, 
corespunzător unui coeficient de inteligenţă cuprins între 20 şi 50. Din punct de vedere 
psihopedagogic, subiecţii din această categorie prezintă următoarele caracteristici 
definitorii : 


sunt capabili să achiziţioneze un volum minim de cunoştinţe, dar insuficiente 
pentru o şcolarizare corespunzătoare şi pentru asigurarea unei activităţi inde- 
pendente, pot efectua unele calcule elementare, fără să poată achiziţiona conceptul 
de număr şi să-şi formeze o reprezentare clară despre numere şi componenţa 
lor; 

sunt instruibili până la un anumit punct, cu posibilitatea însuşirii unor operaţii, 
fără a fi în măsură să ajungă la un anumit grad de automatizare, parţial 
dependenţi de unele servicii şi cu o minimă capacitate de autoprotecţie împotriva 
unor pericole obişnuite ; 

majoritatea ajung să-şi însuşească limbajul, vocabularul este restrâns la cuvinte 
uzuale, însă vorbirea este imperfectă, cu numeroase agramatisme, prezintă 
frecvente tulburări de articulaţie, iar inteligibilitatea lor este redusă. Nu reuşesc 
să-şi însuşească scris-cititul, iar când ajung la această performanţă, deprinderea 
este mecanică; 

gândirea lor este concretă, situaţională, cu limitări la rezolvări de tip mecanic, 
nu pot înţelege relaţiile spaţiale dintre obiecte. Toate acestea fac în aşa fel încât 
la sfârşitul dezvoltării lor să nu poată depăşi mecanismele gândirii conceptuale 
şi modurile de operare mintală specifice unui copil normal ajuns la vârsta de 
7 ani; 

— atenţia se caracterizează printr-un grad crescut de instabilitate, iar memoria este de 
regulă diminuată, însă uneori poate apare hipermnezia (ca în cazul aşa-numiţilor 
„idioţi savanţi”) ; 

— din punct de vedere afectiv, prezintă un grad accentuat de imaturitate şi labilitate 
manifestate prin crize de plâns, negativism faţă de anturaj, indiferenţă, izolare, 
ataşament exagerat faţă de persoanele care se ocupă de ei, puerilism, ostilitate, 
o mare nevoie de securitate, iar în situaţii de abandon din partea părinţilor 
(singurul sistem de referinţă şi singura experienţă relaţională) prezintă conduite 
reactive pe fondul cărora se pot dezvolta structuri mintale obsesive, fobice sau 
hipocondrice, deliruri de revendicare sau persecuție, depresii anxioase care pot 
culmina cu acţiuni autoagresive (inclusiv suicidul) sau heteroagresive (inclusiv 
crime), devenind astfel un pericol social ; 

— deşi ritmul de dezvoltare fizică şi psihică este destul de lent, într-un cadru social 
cu o structură mai puţin complexă, deficienţii din această categorie sunt utili- 
zabili, permiţând o adaptare socială relativă. Dacă avem în vedere şi particu- 
larităţile vieţii lor afective, se poate aprecia că integrarea socială a imbecililor, 
sub aspectul relaţiilor interpersonale, este destul de dificilă şi nu lipsită de 
riscuri. 


Alături de formele tipice de imbecilitate (cu cele trei grade: inferior, mijlociu şi 
superior), există şi unele forme clinice cu o etiologie necunoscută sau atipice. Astfel, 
putem întâlni : 

a. Arieraţia autistică - o formă de insuficienţă mintală severă caracterizată prin 

deficit intelectual pronunţat, absenţa comunicării, posibilităţi reduse de educare 
Şi instruire, aceştia fiind capabili doar de achiziţia unor automatisme sau conduite 
condiţionate. 

b. „Idioții savanți ” — reprezintă cazurile cu o dizarmonie în dezvoltarea intelectuală 
şi prezenţa hipermneziilor mecanice, nefiind capabili să folosească datele evocate 
în structuri suple, flexibile, originale. În literatura de specialitate sunt cunoscute 
cazuri de astfel de deficienţi apți să realizeze mintal operaţii aritmetice rapide, 
cu numere formate din mai multe cifre, să recite după o singură lectură sute de 
versuri sau fragmente cu o structură complicată, să reproducă desene sau 
fragmente muzicale comparabile cu originalul sau să discrimineze cu uşurinţă 
diverse mirosuri. 


În sinteză, putem spune că această categorie de deficienţi mintal, în virtutea unui 
anumit grad de relativitate, formează grupa deficienţilor recuperabili din punct de 
vedere profesional şi social, parţial educabili şi perfectibili, adaptabili la procesul de 
instrucţie, integrabili în societate în condiţii protejate sau obişnuite, în funcţie de 
exigenţele comunităţii. 

Deficiența mintală profundă (de gradul al treilea) reprezintă forma cea mai gravă 
de deficiență mintală şi defineşte persoana incapabilă să se autoconducă, să se apere de 
eventuale pericole sau chiar să se hrănească, având o permanentă nevoie de îngrijire şi 
supraveghere. Din punct de vedere psihometric, deficienţa mintală profundă este definită 
printr-un nivel mintal inferior vârstei de doi ani şi un coeficient de inteligenţă sub 20. 
Datorită slabei lor rezistenţe la infecţii şi alţi agenţi patogeni, mortalitatea în rândul 

acestei categorii de deficienţi este foarte mare, media lor de viaţă fiind de aproximativ 
19-20 de ani. Tabloul psihopedagogic prezintă următoarele caracteristici : 

- structură psihomotrică rudimentară, nediferenţiată, evidenţiată mai ales prin 
balansări uniforme, grimase, contorsiuni, impulsuri motrice subite ; 

— nu poate comunica prin limbaj cu cei din jur, cunoştinţele sale nu depăşesc 
prima copilărie, funcţiile sale intelectuale nu sunt dezvoltate, relaţionarea cu 
factorii de mediu şi cu cei din jur fiind redusă doar la primul sistem de 
semnalizare (senzaţii, percepții, dar şi acestea foarte puţin diferenţiate) ; 

- viaţa afectivă este redusă la trăirea impulsurilor primare, cu crize acute de 
plâns, autoerotism, automutilare, apatie, maleabilitate. 


Din punct de vedere clinic, în raport cu gravitatea deficienței, se pot distinge două 

forme : 

a. Forma A (deficiență completă) — se caracterizează prin persistenţa reflexelor 
primare, având o existenţă pur vegetativă, afectarea cronică sau a unei părţi din 
sistemul nervos, absenţa totală a comunicării, vârsta mintală de un an, tulburări 
neurologice grave, cu puţine şanse de supravieţuire. 

b. Forma B (deficiență incompletă) - se caracterizează prin afectarea parţială a 
sistemului nervos, deficienţe senzoriale destul de accentuate, comunicare prin 
cuvinte monosilabice, grave afecţiuni psihomotrice, mişcări stereotipe, vârsta 
mintală de 2-3 ani, poate achiziţiona un număr de acţiuni motorii elementare. 


Sintetizând, putem spune că persoanele cu deficiență mintală severă necesită un 
grad ridicat de dependenţă, fiind irecuperabili, fără şanse de profesionalizare, potenţial 
foarte scăzut de integrare şi adaptare socială. 

O categorie aparte este reprezentată de copiii cu dificultăți de învăţare (terminologie 
consacrată în literatura de specialitate mai recentă), având o tipologie de manifestare 
diversă, cu o etiologie variată şi complexă. Aceşti copii prezintă forme de dificultate 
intelectuală de tip şcolar ce decurg din discordanţa existentă între nivelul intelectual şi 
performanţele şcolare, exprimate în însuşirea necorespunzătoare a cunoştinţelor prevă- 
zute în programele şcolare urmate de un retard şcolar. Aceste manifestări nu presupun 
neapărat existenţa unui retard mintal de natură endogenă sau exogenă, ele reprezentând 
cel mai adesea consecinţele unei insuficiențe mintale dobândite printr-o educaţie 
deficitară, fiind net diferenţiate de deficienţa mintală de structură, de organizare 
specifică, unde recuperarea are un caracter relativ. Pornind de la această premisă, 
trebuie subliniată încă o dată importanţa diagnosticului diferențiat, deoarece copilul cu 
dificultăţi în învăţare poate fi recuperat în totalitate în urma unui tratament medical şi 
psihopedagogic adecvat sau prin înlăturarea condiţiilor care au condus la instalarea 
retardului, comparativ cu un deficient mintal tipic, unde prognosticul include şi o 
anumită doză de relativitate. 

Cauzele care determină în mod semnificativ apariţia dificultăţilor de învăţare la 
copii pot fi incluse în următoarele grupe: 

1. Cauze care ţin de mediul familial : 

- condiţii socioculturale precare ; 
-  carenţe ale ambianţei familiale şi absenţa confortului afectiv al copilului ; 
- dezinteres din partea părinţilor pentru pregătirea şcolară a copilului ; 

- absenţa unor modele şi a sprijinului în situaţii de învăţare mai dificile ; 

— comunicare precară sau inexistentă între părinţi sau între părinţi şi copii ; 

— familii dezorganizate sau reconstruite ; 

-  suprasolicitarea copilului la activităţile gospodăreşti şi organizarea nera- 
ţională a regimului său de viaţă şi muncă. 

2. Cauze care provin din mediul şcolar: 

- organizarea deficitară a activităţilor de învăţare ; 

—  supraîncărcarea claselor şi afectarea comunicării optime între elevi şi profesor ; 

- schimbarea frecventă a unităţii şcolare sau a profesorilor ; 

— insuficiențe din partea personalului didactic - slabă pregătire profesională, 
lipsă de experienţă didactică, utilizarea unor metode de lucru neadecvate 
(abuz de metode verbale, lipsa materialului didactic, agresivitate verbală). 

3. Cauze care provin de la copil: 

- boli cronice sau contagioase care presupun o absenţă îndelungată de la şcoală ; 

- tulburări afective care induc copilului reacţii de opoziţie, demisie, refuz sau 
izolare ; 

- tulburări de limbaj şi tulburări de schemă corporală, lateralitate, orientare, 
organizare şi structurare spaţio-temporală. 

4. Cauze care ţin de comunitate : 

—  neasigurarea pentru copii a condiţiilor de frecventare regulată a programului 
şcolar datorită distanțelor prea mari dintre şcoală şi domiciliu sau a altor 
condiţii specifice diferitelor localităţi ; 

- sprijinul superficial sau absenţa sprijinului comunitar, prin servicii de asis- 
tenţă şi asigurări sociale, pentru familiile aflate în dificultăţi socioeconomice 
şi care nu-şi pot permite şcolarizarea copiilor ; 

- condiţiile precare din unele şcoli, datorită investiţiilor reduse promovate în 
unele zone. 


1.5. Consideraţii privind profilaxia şi terapia 
medico-psiho-pedagogică şi socială a deficientului mintal 


Prevenirea apariţiei deficienței mintale presupune următoarele direcţii de acţiune : 

1. educaţia sanitară a părinţilor cu privire la riscurile apariţiei bolilor infecțioase 
(mai ales în perioada concepţiei şi în timpul sarcinii), necesitatea unor controale 
medicale periodice, riscurile consumului de antibiotice, alcool, tutun, cafea şi 
alte substanţe psihotrope, igiena alimentaţiei şi igiena corporală etc. Educaţia 
femeii gravide privind menţinerea stării de sănătate, evitarea bolilor contagioase, 
evoluţia normală şi patologică a sarcinii ; 

2. examenul genetic însoţit de recomandările specialistului cu privire la riscurile 
apariţiei deficienței mintale cu determinism genetic în cazul în care cuplul a mai 
avut copii cu deficienţe, dacă au existat cazuri de deficiență mintală pe linia de 
provenienţă a membrilor cuplului, dacă partenerii sunt consangvini ori suferă de 
boli genetice etc. ; 

3. diagnosticul antenatal prin intermediul fetoscopiei, amniografiei, ultrasonografiei, 
amniocentezei, care pot identifica eventuale afecţiuni ale fătului înainte de 
naşterea acestuia ; 

4. screening-ul neonatal (biochimic şi citogenetic), care ajută la depistarea sindro- 
mului Down, a deficienţelor enzimatice grave, a hipertiroidiei etc. ; 

5. evitarea în timpul sarcinii a factorilor cu potenţial teratogen (iradieri, chimio- 
terapie, substanţe toxice etc.) ; 

6. profilaxia şi tratamentul unor afecţiuni ale mamei cu risc de transmitere la făt, 
în forme cum ar fi: insuficienţa feto-placentară, infecţii virale, embriopatia 
rubeolică, infestarea toxoplasmozică, distrofii etc. ; 

7. prevenirea şi tratamentul bolilor hemolitice ale fătului, provocate în special de 
incompatibilitatea Rh dintre mamă şi făt; 

8. prevenirea şi evitarea traumatismelor obstetricale prin urmărirea atentă şi dirijarea 
corectă a sarcinii şi prin utilizarea corespunzătoare a instrumentarului medical 
la naştere ; 

9. recunoaşterea şi tratarea precoce a suferințelor cerebrale ale fătului în caz de 
hipoxii, asfixie primară a nou-născutului, convulsii, insuficiențe cardio-respiratorii 
etc. ; 

10. tratamentul chirurgical al unor malformații congenitale (de tipul hidrocefaliei), 
pentru prevenirea perturbărilor circulaţiei lichidiene la nivel cerebral ; 

11. identificarea precoce şi terapia copiilor deprivaţi afectiv sau aflaţi în pericol de 
abandon ; 

12. asigurarea unui standard psihosocial şi economic corespunzător prin servicii de 
asistenţă socială, asistenţă psihopedagogică, asistenţă medicală pentru familiile 
aflate în dificultate sau cu un grad mare de risc privind condiţiile de ocrotire, 
îngrijire şi educare a copiilor. 


Principalele direcţii privind intervenţiile terapeutice în cazul prezenţei deficienţelor 

mintale sunt: 

1. administrarea de substanţe stimulative ale maturizării (lecitină, crelizin, encephabol, 
derivate ale acidului glutamic) şi vitamine pentru creşterea troficităţii şi meta- 
bolismului la nivelul celulei nervoase, cât şi pentru menţinerea unui tonus 
adecvat al proceselor psihice ; 

2. terapia manifestărilor convulsiviante, epileptice, a instabilității psihomotorii şi a 
tulburărilor de comportament, terapia deficitelor motorii şi a tulburărilor de 
vorbire ; 

3. psihoterapia familiei, centrată pe: 

— instruirea membrilor familiei cu privire la satisfacerea nevoilor afective ale 
copilului şi modelele atitudinale şi comportamentale în conformitate cu 
programele de psihoterapie, logopedie, kinetoterapie, ergoterapie la care 
participă copilul deficient mintal ; 

- consilierea axată pe necesitatea cooperării şi menţinerii unităţii de acţiune cu 
echipa de specialişti, modalităţile de organizare a vieţii copilului deficient 
mintal, pe segmente mici, cu obiective concrete ; 

— terapia de susţinere adresată părinţilor care doresc să se confeseze cu privire 
la experienţele lor cu copiii deficienţi mintal ; 

- terapia funcţională, bazată pe metode şi tehnici consacrate, centrată pe 
ameliorarea comportamentelor şi învăţarea socială în scopul adaptării şi 
integrării în comunitate a copilului deficient mintal ; 

4. abordarea de pe principiile educaţiei integrate a relaţiei copilului deficient mintal 
cu şcoala în scopul oferirii de şanse egale în raport cu ceilalţi membri ai 
comunităţii pentru o cât mai bună adaptare, valorizare, profesionalizare şi 
integrare comunitară după terminarea ciclului de pregătire şcolară şi profesională. 


2. Deficienţele senzoriale 


Deficienţele senzoriale sunt determinate de unele disfuncţii sau tulburări la nivelul 
principalilor analizatori (vizual şi auditiv), cu implicaţii majore asupra desfăşurării 
normale a vieţii de relaţie cu factorii de mediu, dar şi a proceselor psihice ale persoanei, 
având o rezonanţă puternică în conduita şi modul de existenţă al acesteia. Datorită 
particularităţilor celor doi analizatori, auditiv şi vizual, precum şi rolului fiecăruia în 
structurarea proceselor psihice, este nevoie de o abordare separată a tulburărilor care 
pot interveni la nivelul lor. Astfel au apărut surdologia şi tiflologia, cele două discipline 
responsabile cu studierea, descrierea şi cunoaşterea deficienţelor de auz şi vedere. 


2.1. Deficiențe de auz 


Deficienţele de auz fac obiectul surdopsihopedagogiei, ştiinţa interdisciplinară ce 
studiază particularităţile dezvoltării psihofizice ale persoanelor cu disfuncţii auditive, 
stabileşte cauzele şi consecinţele pierderii auzului, mijloacele de recuperare, compen- 
sare şi educare în vederea structurării personalităţii şi integrării lor în viaţa socială şi 
profesională, principiile şi modalităţile prin care deficienţii de auz pot fi integrați în 
sistemul şcolar şi profesional, activitatea relaţională cu familia, factorii sociali şi 
educaţionali. 

Depistarea precoce a tulburărilor auditive este o condiţie fundamentală pentru 
evoluţia ulterioară a copilului datorită pericolului apariţiei mutităţii, adică neînsuşirea 
limbajului ca mijloc de comunicare şi instrument operaţional al gândirii. Altfel spus, 
deficienţa auditivă nu este atât de gravă prin tipul, forma de manifestare şi gradul de 
pierdere al auzului, cât mai ales prin influenţele negative asupra proceselor de percepere 
a sunetelor necesare formării şi dezvoltării normale a vorbirii, limbajului şi gândirii 
copilului deficient. Este o regulă cunoscută în literatura de specialitate care afirmă că 
un copil mic cu pierderi mari de auz, fără o protezare precoce, va deveni inevitabil şi 
mut. De asemenea, disfuncţiile auditive, cu cât sunt mai grave, cu atât vor influenţa 
mai mult apariţia şi dezvoltarea normală a vorbirii, fapt evidenţiat prin frecvenţa 
crescută a tulburărilor de vorbire la copii cu diferite grade de hipoacuzie. În plus, 
datorită absenței comunicării prin limbaj, un copil surd este mai dezavantajat sub 
raportul structurării operaţiilor cognitive decât un copil orb, dar în ambele cazuri se 
produc modificări esenţiale ale proceselor de recepţie, analiză şi răspuns pentru 
varietatea stimulilor din mediul înconjurător, iar prin intervenţia proceselor de com- 
pensare se produc transformări majore în structurarea dominanţelor perceptive şi de 
prelucrare a datelor la nivel cerebral care conferă anumite particularităţi modului de 
manifestare a vieţii lor psihice atât din punct de vedere calitativ, cât şi cantitativ. 

Deficienţele de auz sunt de cele mai multe ori consecinţa unor malformații sau 
dereglări anatomo-fiziologice ale structurilor analizatorului auditiv. Din această perspec- 
tivă, deficienţele de auz pot fi clasificate astfel : 


a. 


Surditatea de transmisie (surditatea de conducere) — se instalează datorită 
dificultăţilor apărute în calea undelor sonore la trecerea lor de la exterior spre 
urechea internă prin malformații ale urechii externe sau medii, afecţiuni ale 
timpanului, obturarea sau blocarea canalului auditiv extern (de exemplu, în 
urma prezenţei unor corpuri străine sau dopuri de ceară) sau prin apariţia unor 
afecţiuni la nivelul structurilor urechii mijlocii (de exemplu, în urma unor otite, 
mastoidite, infecţii însoţite de secreţii purulente care blochează transmiterea 
undelor sonore şi au un efect distructiv asupra structurilor osoase şi cartila- 
ginoase de la acest nivel). 

Surditatea de percepție - provocată de leziuni la nivelul urechii interne, al 
nervului auditiv sau al centrilor nervoşi de la nivelul scoarţei cerebrale (surditate 
centrală), urmată de pierderea funcţiei organului receptor din urechea internă 
sau a nervului auditiv. 

Surditatea mixtă — include atât elemente ale surdităţii de transmisie, cât şi ale 
celei de percepţie, consecutive unor afecţiuni de tipul otosclerozei, sechele 
operatorii, traumatisme etc. 


În funcţie de gradul deficitului auditiv, pot fi identificate următoarele tipuri (clasifi- 
care B.I.A.F. - Biroul Internaţional de Audio-Fonologie) : 


hipoacuzie uşoară (deficit de auz lejer): o pierdere de auz de 20-40 dB; 
hipoacuzie medie (deficit de auz mediu): o pierdere de auz de 40-70 dB; 
hipoacuzie severă (deficit de auz sever): o pierdere de auz de 70-90 dB; 
anacuzie sau cofoză (deficit de auz profund, surditate) : o pierdere de auz de 
peste 90 dB. 


În funcţie de lateralitate, putem întâlni : 


deficienţe unilaterale ; 
deficienţe bilaterale. 


În funcţie de momentul apariţiei deficienței, întâlnim : 


deficienţe ereditare (anomalii cromozomiale, transmitere genetică) ; 
deficienţe dobândite. 


Sau: 


deficienţe prenatale ; 
deficienţe perinatale (neonatale) ; 
deficienţe postnatale. 


Observaţii : 


Pierderea auzului înaintea vârstei de 2-3 ani are drept consecinţă mutitatea ; 
vom avea de-a face cu un copil surdomut. 

Dacă pierderea auzului intervine la câţiva ani după ce copiii şi-au însuşit 
vorbirea, apar dificultăţi în menţinerea nivelului atins, evidenţiindu-se chiar 

unele regresii în vorbire, sub toate aspectele (bogăţia vocabularului, intensitatea 
vocii, exprimare gramaticală etc.). La vârste mai mari, copiii sunt puşi în 
situaţia de a face un efort suplimentar de menţinere a atenţiei care îi ajută să 
compenseze lipsa de intensitate a sunetului perceput sau pentru a percepe 
mişcările de la nivelul buzelor şi feţei interlocutorului (labiolectura). 

e Efectul tulburării de auz este diferit, în funcţie de: 
— vârsta la care a apărut tulburarea ; 
-  particularităţile psihice ale subiectului ; 

mediul în care trăieşte subiectul ; 

— atitudinea celor din jur. 

Urechea cu auz normal poate suplini surditatea celeilalte. 

Din punct de vedere statistic, unul din zece oameni suferă într-o proporţie mai 

mare sau mai mică de tulburări de auz. 


Etiologia tulburărilor de auz dobândite poate fi prezentată, pornind de la momentul 
apariţiei lor, astfel: 
a. În perioada prenatală : 
- infecţii virale sau bacteriene ale mamei ; 
—  ingerarea de substanţe toxice, alcool sau a unor medicamente din grupul 
tranchilizantelor ; 
— tentative de avort prin consumul unor substanţe cum ar fi chinina, apa de 
plumb, ergotina sau prin administrarea în exces de antibiotice ; 
—  iradieri ale mamei în timpul sarcinii ; 
-  incompatibilitate Rh între mamă şi făt; 
— traumatisme în timpul sarcinii. 
b. În perioada neonatală (perinatală) : 
— traumatisme obstetricale cu produceri de hemoragii în urechea internă sau la 
nivelul scoarţei cerebrale ; 
-  anoxie sau asfixie albastră, urmată de insuficienta oxigenare a structurilor 
nervoase cerebrale ; 
-  bilirubinemia sau icterul nuclear. 
c. În perioada postnatală : 
- boli infecțioase de tipul: otită, mastoidită, meningită, encefalită, rujeolă, 
febră convulsivă, oreion etc. ; 
— traumatisme craniocerebrale ; 
— abuz de antibiotice şi alte substanţe medicamentoase ; 
— traumatisme sonore (acestea pot determina şi unele boli profesionale) ; 
— stări distrofice, intoxicații, afecţiuni vasculare etc. 
În funcţie de localizare, la nivelul urechii putem identifica următoarele cauze : 
la nivelul urechii externe : 
- absenţa pavilionului urechii sau malformații ale acestuia ; 
-  obstrucţionarea canalului auditiv extern cu dopuri de ceară sau alte corpuri 
străine ; 
—  excrescenţe osoase etc. ; 
e ]a nivelul urechii medii: 
- otite, mastoidite, corpuri străine ; 

- inflamarea trompei lui Eustache ; 

— leziuni sau malformații ale oscioarelor, otoscleroză ; 

-  perforarea membranei timpanului etc. ; 

la nivelul urechii interne : 

— leziuni sau deformări ale labirintului cohlear ; 

- leziuni ale organului Corti, ale membranei bazilare şi ale nervului auditiv. 


Din punctul de vedere al dezvoltării psihofizice şi al particularităţilor psihopeda- 
gogice, pot fi identificate următoarele trăsături ale deficienţilor de auz : 


dezvoltarea fizică generală este normală în condiţii de alimentaţie şi îngrijire 
corespunzătoare. Dezvoltarea componentelor motrice (mişcările, mersul, scrisul 
etc.) prezintă o uşoară întârziere din cauza absenței vorbirii şi stimulului 
emoţional afectiv ; 

orientarea pe bază de auz este diminuată sau chiar inexistentă, iar simţul 
echilibrului poate fi tulburat ca urmare a afecţiunilor de la nivelul urechii 
interne ; 

gradul deficienței auditive diferă în funcţie de cauza, tipul, locul şi profunzimea 
leziunii componentelor structurale ale analizatorului auditiv ; 

gesturile şi mimica se însuşesc în mod spontan în comunicarea deficientului de 
auz, constituindu-se treptat într-un limbaj caracteristic acestor persoane. Însu- 
şirea limbajului verbal se face în mod organizat, prin activităţile de demutizare, 
cu sprijinul specialistului logoped şi al familiei ; 

la persoanele cu anacuzie, reprezentarea este un analog al noţiunii, dar nu şi un 
echivalent total al ei. Prin specificul ei, imaginea generalizată asigură conţinutul 
reflectării senzoriale şi senzorial-motrice, în cazul de faţă având o încărcătură 
evident vizual-motrică. Treapta senzorială a cunoaşterii (senzaţii şi percepții) 
poartă pecetea limbajului mimico-gestual şi a imaginilor generalizate, adică a 
reprezentărilor pe plan operaţional. 

dezvoltarea psihică prezintă o anumită specificitate determinată de gradul exersă- 
rii proceselor cognitive şi de particularităţile limbajului mimico-gestual, lipsit 
de nuanţe şi cu o topică simplistă, generatoare de confuzii în înţelegerea 
mesajului. Primul sistem de semnalizare (senzorio-perceptiv) este influenţat de 
specificul limbajului mimico-gestual şi al reprezentărilor generalizate pe baza 
achiziţiilor senzoriale şi senzorial-motrice (în special vizual-motrice), instru- 
mente cu care deficientul de auz operează până la vârste înaintate, condiţionând 
astfel caracterul concret al gândirii sale ; 

gândirea surzilor nedemutizaţi operează în special cu simboluri iconice (imagini 
generalizate sau reprezentări), comparativ cu surzii demutizaţi la vârste mici, a 
căror gândire foloseşte simboluri verbale saturate de elemente vizuale. Operaţiile 
logice (analiza, sinteza, abstractizarea, generalizarea, comparaţia) se desfăşoară 
de obicei la un nivel intelectual scăzut şi în prezenţa suportului intuitiv cu 
implicaţii negative asupra îmbogăţirii nivelului de cunoştinţe ; 

judecata şi raţionamentul la începutul demutizării se realizează pe bază de 
imagini şi, parţial, pe cuvânt, iar la surdovorbitori pe bază de cuvânt şi parţial 
pe imagini. Învăţarea motrică şi morală vor însoţi întregul proces educativ. Prin 
demutizarea persoanei cu surdomutitate şi dezvoltarea vorbirii hipoacuzicului, 

vocabularul se îmbogăţeşte continuu şi se perfecţionează pronunția, astfel încât 
cuvintele învăţate înlocuiesc tot mai frecvent exprimarea prin gesturi. Cu toate 
acestea, deficienţa de auz va influenţa şi în continuare modul de exprimare şi 
calitatea vorbirii subiectului care se va menţine deficitară pe linia exprimării, 
intonaţiei, ritmului, calităţii articulației, ceea ce afectează inteligibilitatea vorbirii ; 
persoana cu anacuzie nedemutizată operează cu imagini generalizate, iar analiza, 
sinteza, comparaţia, abstractizarea şi generalizarea, realizate preponderent prin 
vizualizare, duc la o serie de caracteristici legate de concretism, rigiditate, 
şablonism, îngustime şi inerție în desfăşurarea activităţii de gândire. Comparativ 
cu gândirea auzitorului, persoana cu surdomutitate are un conţinut concret 
neevoluat, iar abstractizarea este prea puţin accesibilă acestor forme de gândire 
(abstractizarea va deveni treptat accesibilă în procesul gândirii noţional-verbale, 
care evoluează odată cu demutizarea). Evoluţia gândirii şi a limbajului este 
dependentă de etapa demutizării în care se află persoana cu surdomutitate pentru 
însuşirea comunicării verbale. Concret, etapele demutizării pot fi rezumate la : 
etapa premergătoare demutizării, când gândirea şi limbajul operează prepon- 
derent cu imagini; etapa începerii demutizării, care implică realizarea gândirii 
şi limbajului prin imagini şi numai parţial prin cuvinte; etapa demutizării 
avansate, în care gândirea şi limbajul capătă din ce în ce mai multe caracteristici 
similare cu ale persoanelor normale. Ca urmare a dezvoltării gândirii şi limba- 
jului, se produc influenţe pozitive la nivelul întregii activităţi psihice, odată cu 
restructurarea personalităţii şi comportamentului subiectului pe direcţia organi- 
zării şi ordonării trăsăturilor de personalitate şi de ierarhizare şi adaptare a 
acţiunilor la situaţiile date (Pufan, 1982) ; 

funcţiile mnezice sunt aproximativ asemănătoare cu cele ale unui auzitor, cu 
deosebirea că memoria cognitiv-verbală se dezvoltă mai lent, în timp ce memoria 
vizual-motrice şi cea afectivă au o dezvoltare mai bună ; 

imaginaţia şi capacitatea de a crea noi reprezentări prezintă la rândul lor evidente 
influenţe ale dominanţei vizual-motorii în asimilarea informaţiilor, cu limite de 
realizare determinate de nivelul de senzorialitate şi de particularităţile judecății 
şi raţionamentelor saturate de vizualitate ; 

întârzierea în învăţarea vorbirii şi pierderea perioadei optime de însuşire a 
limbajului verbal măresc decalajul în dezvoltarea psihică între elevul surd şi 
auzitor, ceea ce afectează relaţiile sociale ale celui dintâi, adaptarea la cerinţele 
şcolii, integrarea într-un grup profesional, determinând conduite de izolare, 
sentimente de inferioritate, stări depresive, lipsă de interes, descurajare, eşecuri 
în plan şcolar şi profesional etc. ; 

unii specialişti consideră că, la intrarea în şcoală, deficienţii de auz prezintă 
uşoare tulburări de coordonare, un echilibru static mai slab dezvoltat, indici 
scăzuţi de rezistenţă la eforturi de durată, mers deficitar, indici scăzuţi ai 
capacităţii respiratorii. Majoritatea acestor tulburări sunt remediate prin impli- 
carea subiecţilor în activităţile şcolare, dar unele persistă, mai ales la elevii cu 
deficienţe asociate, deoarece aceleaşi cauze care au lezat analizatorul auditiv pot 
afecta şi sistemul nervos central. 

2.1.1. Forme de comunicare folosite în procesul educaţional al copiilor 


cu deficiențe de auz 


Comunicarea verbală : 

- orală; 

— scrisă; 

- are la bază un vocabular dirijat de anumite reguli gramaticale ; 

-  labiolectura (suport important în înţelegere). 

Comunicarea mimico-gestuală — este cea mai la îndemână formă de comunicare, 
de multe ori folosită într-o manieră stereotipă şi de auzitori. 

Comunicarea cu ajutorul dactilemelor - are la bază un sistem de semne manuale 
care înlocuiesc literele din limbajul verbal şi respectă anumite „reguli grama- 
ticale” în ceea ce priveşte topica formulării mesajului. 

Comunicarea bilingvă : 

— comunicare verbală + comunicare mimico-gestuală ; 

— comunicare verbală + comunicare cu dactileme. 

Comunicarea totală — tolosirea tuturor tipurilor de comunicare, în ideea de a se 
completa reciproc şi de a ajuta la corecta înţelegere a mesajului. 


Observaţii : 


Educatorii sunt cei mai în măsură să decidă forma de comunicare adoptată în 
relaţiile cu deficienţii de auz, în funcţie de: 

- nivelul deficienței ; 

- nivelul inteligenţei ; 

-  particularităţile personalităţii deficientului. 

Nu se poate spune că una dintre aceste forme de comunicare este superioară 
alteia ; eficienţa lor se vede în practică. Important este ca deficientul să ştie să 
comunice şi să înţeleagă mesajul. 


2.2. Deficiențe de vedere 


Deficienţele de vedere sunt incluse în cadrul deficienţelor senzoriale, fiind studiate 
prioritar de tiflopsihopedagogie. Prin varietatea tipologică şi prin consecinţele asupra 
vieţii psihice şi sociale a individului, această categorie de deficienţe are o puternică 
influenţă asupra calităţii şi specificităţii relaţiilor pe care persoana deficientă le stabileşte 
cu factorii din mediu, în condiţiile afectării parţiale sau totale a aportului informaţional 
de la nivelul analizatorului vizual, principalul furnizor de informaţii la nivelul structu- 
rilor cerebrale superioare. Principalii indici funcționali ai deficienței vizuale sunt: 


acuitatea vizuală - distanţa la care ochiul poate percepe distinct obiectele ; 
câmpul vizual — spaţiul pe care îl poate percepe ochiul atunci când priveşte fix 
un obiect; 

sensibilitatea luminoasă - capacitatea de a diferenţia diferite intensităţi ale 
luminii ; 

sensibilitatea de contrast — capacitatea de a distinge deosebirile de intensitate 
luminoasă dintre excitanţii prezenţi concomitent ; 

- sensibilitatea cromatică - capacitatea de a percepe culorile ; 
- eficienţa vizuală - capacitatea de prelucrare a stimulilor vizuali la nivel 
central. 


Între aceşti indicatori există raporturi de interdependenţă, care favorizează calitatea 
vederii binoculare evidenţiată în special prin: perceperea corectă a distanțelor, a 
poziţiei reciproce a obiectelor în spaţiul tridimensional, capacitatea de separare sau 
disociere dintre două semnale luminoase, capacitatea de fixare a privirii asupra unui 
punct fix etc. 

Funcţia analizatorului vizual este răspunzătoare de următoarele trei componente : 

e percepţia luminii prin: 

- vederea scotoptică - adaptarea la întuneric datorită celulelor cu bastonaşe 
din retina periferică ; 
- vederea fotoptică — vederea în condiţii de luminozitate şi perceperea culorilor 
realizată de celulele cu conuri din macula luteea ; 
- vederea mezoptică - rezultanta primelor două; 
e percepţia formei - contururi, mărimi, detalii ale obiectelor ; 
e percepţia culorilor — datorită pigmenţilor vizuali din celulele cu conuri. 


Tulburările de vedere pot fi clasificate după mai multe criterii. În funcţie de 
modificările indicilor funcționali ai vederii, pot fi întâlnite : 

e afecţiuni care evoluează odată cu scăderea acuităţii vizuale (tulburările refracției 
oculare - miopii, hipermetropii, astigmatism) ; 
afecţiuni care evoluează odată cu alterările câmpului vizual ; 
afecţiuni care evoluează odată cu tulburările vederii binoculare (strabismul, 
diplopia) ; 
afecţiuni care evoluează odată cu tulburările de adaptare la întuneric şi lumină ; 
afecţiuni care evoluează odată cu alterările sensibilităţii cromatice. 


— 


n funcţie de indicele acuităţii vizuale, putem identifica : 

ambliopie uşoară -— indicele acuităţii vizuale este cuprins în intervalul 0,5-0,3 ; 
ambliopie medie - indicele acuităţii vizuale este cuprins în intervalul 0,2-0,1 ; 
ambliopie forte - indicele acuităţii vizuale are valori sub 0,1: 

-  cecitate relativă — cu perceperea mişcărilor mâinii şi a luminii, 

—  cecitate absolută - fără perceperea luminii. 


După gradul de scădere a acuităţii vizuale în raport cu substratul organic, ambliopiile 
pot fi: 

e organice (lezionare) — provocate de modificări organice ale analizatorului vizual ; 

e relative - modificările organice nu justifică diminuarea funcţiei vizuale ; 

e funcţionale — fără modificări organice. 


După gradul leziunii optice şi nivelul utilizării resturilor de vedere, deficienţele de 
vedere pot fi clasificate astfel : 
e orbirea absolută — fără perceperea luminii ; 
e orbirea socială (practică) — resturile de vedere nu sunt suficiente pentru orientarea 
în spaţiu ; 
e alterări ale câmpului vizual (până la 5-10 grade). 

În funcţie de momentul instalării tulburărilor la nivelul analizatorului vizual, pot fi 
identificate : 


deficienţe vizuale congenitale ; 
deficienţe vizuale dobândite : 

- la vârsta micii copilării (0-3 ani); 
- la vârsta preşcolară (3-7 ani); 

la vârsta şcolară mică (7-10 ani); 
după vârsta de 10 ani. 


Observaţie : 

Este foarte important de ştiut vârsta la care s-a instalat tulburarea vizuală, deoarece, 
în funcţie de aceasta, putem şti care este experienţa vizuală a persoanei şi condiţiile în 
care această experienţă poate fi exploatată în acţiunile de recuperare şi educare. 

Dacă ne raportăm la prezenţa sau absenţa reprezentărilor vizuale, putem identifica 
următoarele tipuri de deficienţe : 


orbire congenitală — fără nici o reprezentare vizuală (reprezentările sunt elaborate 
pe baza informaţiilor primite de la ceilalţi analizatori funcționali: auditiv, 
tactil-kinestezic, olfactiv, gustativ) ; 

orbire survenită până la vârsta de trei ani — fără reprezentări vizuale ; 

orbire survenită după vârsta de trei ani — cu reprezentări vizuale. 


Afecţiunile oftalmologice frecvent întâlnite şi care determină greutăţi în perceperea 
imaginilor vizuale sunt: 


miopia — razele luminoase sunt focalizate înaintea retinei, datorită unor modificări 
ale mecanismelor de refracție la nivel ocular, fiind afectată vederea la distanţă ; 
hipermetropia - razele luminoase sunt focalizate în spatele retinei, fiind afectată 
vederea de aproape ; 

astigmatismul - apare datorită unor imperfecţiuni ale curburii cristalinului sau 
corneei şi puterii de refracție viciate în diferite zone ale mediilor refrigente ; 
cataracta — boală congenitală sau dobândită manifestată prin opacifierea parţială 
sau totală a cristalinului, urmată de scăderea acuităţii vizuale ; 

glaucomul - tulburarea echilibrului presiunii intraoculare, urmată de dereglări 
ale câmpului vizual ; 

strabismul — tulburare a motilităţii oculare prin deviația axelor vizuale ale celor 
doi ochi care împiedică fuziunea imaginilor (vedere dedublată) şi realizarea 
stereoscopiei ; 

nistagmusul — oscilaţii involuntare ale globilor oculari, determinând dificultăţi 
în focalizarea imaginii pe maculă cu consecinţe asupra scris-cititului sau a 
preciziei efectuării unor activităţi ; 

microftalmia — dezvoltare dimensională insuficientă a globilor oculari ce afectează 
vederea binoculară şi perceperea clară a obiectelor, distanțelor şi dispoziţiei 
spaţiale a acestora ; 

retinopatia diabetică — boală ereditară ce se manifestă prin diplopie, incapacitatea 
de acomodare, vedere fluctuantă, tulburări de refracție, afectarea vederii cromatice, 
dezlipire de retină etc. 

Etiologia tulburărilor de vedere este foarte variată şi include o diversitate de factori 
de risc, care, în funcţie de locul şi perioada când acţionează, determină forme şi grade 
diferite de deficienţe ale analizatorului vizual. O clasificare etiologică generală a 
deficienţelor vizuale include următoarele grupe cauzale : 
bolile anexelor globului ocular (pleoape, glande lacrimale, conjunctivite, boli 
ale orbitei oculare) ; 
tulburările refracției oculare (miopia, hipermetropia, astigmatismul) ; 
afecțiunile cristalinului (cataracta) ; 
afecțiunile corpului vitros ; 
afecțiunile polului posterior (retina şi nervul optic) ; 
afecțiunile căilor optice intracraniene ; 
tulburările presiunii şi drenajului intraocular (glaucomul) ; 
accidentele şi traumatismele oculare (contuzii, plăgi, deplasări de masă la nivelul 
globilor oculari, acţiuni degenerative ale unor agenţi chimici sau fizici, explozii, 
afecţiuni provocate de excesul unor medicamente, leziuni traumatice etc.) ; 
alterările câmpului vizual ; 
tulburările vederii binoculare (strabism, paralizii oculomotorii) ; 
alterările simțului cromatic ; 
tulburările de adaptare la întuneric şi lumină. 


O sistematizare operativă a cauzelor deficienţelor de vedere include : 
malformaţiile congenitale : 


anomaliile ereditare - genopatii (mutații cromozomiale) ; 

anomaliile neereditare - gametopatii (lezarea celulelor germinale înainte de 
fecundare), blastopatii (leziuni produse în perioada blastogenezei — primele 
15 zile după concepţie), embriopatii (leziuni produse între săptămânile 2-12 
de sarcină), fetopatii (leziuni în perioada fetală, începând cu luna a IV-a de 
sarcină şi până la naştere) ; 


cauze care acţionează perinatal sau postnatal, în diferite perioade ale existenţei 
persoanei : 


boli infecțioase - infecția gonococică, trahomul, conjunctivita difterică, 
rujeola, tuberculoza, sifilisul, infecţii pe traiectul nervului optic etc. ; 
intoxicații cu diferite substanţe (de exemplu, alcool metilic, arsenic, anti- 
biotice, intoxicații profesionale) ; 

traumatisme, arsuri produse de accidente sau explozii ; 

cauze diverse (iradiaţii, staze pupilare, dezlipire de retină etc.). 


Un loc important în etiologia deficienţelor de vedere este rezervat numeroaselor 
boli care se pot manifesta în perioada copilăriei şi a căror neglijare sau netratare poate 
conduce la urmări foarte grave în dezvoltarea şi funcţionarea structurilor anatomo- 
-fiziologice ale analizatorului vizual. Din această perspectivă, pot fi identificate : 
bolile neurologice, care pot determina atrofii ale nervului optic şi paralizii ale 
muşchilor globului ocular ; 
bolile pielii, care pot afecta țesuturile dermice oculare prin ulceraţii, afecţiuni 
ale cristalinului sau corneei ; 

bolile sângelui, care pot provoca atrofii retiniene sau ale nervului optic şi 
tumori ; 

infecțiile microbiene sau virotice (de exemplu, gripa), care pot provoca compli- 
caţii la nivelul anexelor globului ocular (canalul lacrimal, pleoape) ; 

bolile infecțioase şi venerice, care pot provoca afecţiuni mai ales la nivelul 
ţesuturilor conjunctive sau retiniene (unele infecţii pot determina şi nistagmusul) ; 
bolile endocrine (hipersecreţia tiroidiană), care pot determina apariţia glau- 
comului infantil ; 

traumatismele globilor oculari în diferite circumstanţe de viaţă ale copiilor 
(joacă, accidente la diferite activităţi şcolare sau extraşcolare, agresiuni fizice 
etc.). 


Cunoaşterea etiologiei şi a manifestărilor clinice ale deficienţelor de vedere prezintă 
o mare importanţă în stabilirea unui diagnostic diferenţial, stabilirea unui tratament 
compensatoriu şi recuperator adecvat, elaborarea unui prognostic privind evoluţia, 
recuperarea, profesionalizarea şi integrarea socială a persoanei cu deficiență de vedere. 
Tabloul psihopedagogic al deficienţilor de vedere include următoarele caracteristici : 


Deficienţele vizuale determină o serie de consecinţe primare ce sunt în legătură 
cu scăderea fluxului de informaţii vizuale, neclaritatea şi imprecizia imaginii, 
dificultăţi în discriminarea şi fixarea imaginilor sau imposibilitatea perceperii 
acestora, toate influențând dinamica proceselor corticale şi intervenţia unor 
mecanisme fiziologice şi psihice cu rol compensator al deficitului de vedere. De 
asemenea, apar o serie de consecinţe secundare, de tipul: o ţinută corporală 
defectuoasă determinată de poziţionarea segmentelor corpului în funcţie de 
posibilitatea recepţionării cât mai clare a imaginii pe retină (răsuciri sau înclinări 
ale capului şi părţii superioare a trunchiului care determină atitudini cifotice, 
asimetrice etc.), o încetinire a ritmului dezvoltării psihice, un nivel de cunoaştere 
scăzut în raport cu vârsta, o coordonare oculomotorie deficitară, elementele 
unui infantilism afectiv sau, dimpotrivă, capacitatea mare de memorare inten- 
ționată, concentrarea deosebită a atenţiei, calităţi superioare ale voinţei. 

Lipsa controlului vizual şi insuficienţa mişcărilor (mai ales în primii ani de 
viaţă) duc la întârzieri în dezvoltarea fizică generală şi în evoluţia motricităţii, 
automatismele legate de mers se constituie mai greu pe fondul unor experienţe 
negative care trezesc şi întreţin teama copilului că ar putea să se împiedice, să 
cadă, să se lovească ; apar dificultăţi de echilibru, atitudini greoaie, stângace etc. 
În cazul şcolarului mic ambliop, dificultăţile percepţiei vizuale influenţează 
calitatea actelor grafice, în special activitatea de scris, mai ales în perioada 
iniţială. Consecutiv afectării scrisului apar alte probleme privind transpunerea 
structurii grafice în structură sonoră la activitatea de citire a unui text. Astfel, 
ritmul lecturii este mai lent, corectitudinea în citire scade, copilul pierde rândul 
sau nu identifică în mod corect conturul literelor, cuvintele sau paragrafele, pot 
apărea dificultăţi de înţelegere a codului de semnalizare a sunetelor sau semnelor 
grafice, fenomene dislexico-disgrafice evidenţiate prin omisiuni, înlocuiri, confuzii, 
inversiuni, deformări de litere, silabe, cuvinte, semne ortografice. 

Calitățile percepţiei sunt şi ele afectate la persoanele cu ambliopie, în special 
integralitatea (adesea caracterul de tot sau de imagine continuă nu se poate 

realiza fără intervenţia integratorilor verbali), structuralitatea (elementele obiectului- 
-stimul nu apar organizate şi structurate ierarhic ca semnificaţie informaţională), 
selectivitatea (raportul obiect/fond se realizează cu dificultate mai ales în con- 
texte perceptive complexe), constanţa (obiectele sunt identificate între anumite 
limite independent de distanţa şi poziţia faţă de subiect, dar apar frecvent şi 
confuzii perceptive) şi semnificaţia (percepţia nu devine întotdeauna declanşatorul 
unei acţiuni şi nu se raportează la o anumită categorie de obiecte denumite verbal). 
Reprezentările sunt adesea incomplete, parţiale, eronate, sărace în detalii, iar 
conţinutul lor este lipsit de caracteristicile esenţiale, ceea ce face ca eficienţa lor 
în activitatea cognitivă şi practică să fie foarte redusă. În cazul pierderii totale 
a vederii înainte de trei ani, reprezentările vizuale sunt structurate strict pe baza 
experienţelor auditive şi tactil-kinestezice ale persoanei, fapt care conduce la 
erori în aprecierea formei şi mărimii obiectelor, a raporturilor dintre com- 
ponentele obiectelor şi dintre obiecte, imposibilitatea operării cu noţiunea de 
culoare în maniera unei persoane normale etc. 

În ceea ce priveşte reprezentările, caracterizarea lor se face în funcţie de forma 
deficienței de vedere şi de momentul apariţiei sale. Reprezentările sunt depen- 
dente şi de integritatea analizelor. Pentru persoanele cu deficiență congenitală, 
imaginile mintale sunt legate de componentele auditive. La cei cu deficiență 
dobândită tardiv sau în ambliopie, există urme ale unor imagini mintale stimulate 
verbal ; la nevăzători, are loc formarea şi dezvoltarea unor reprezentări spaţiale 
pe baza explorării tactil-kinestezice a obiectelor ; volumul, forţa, cantitatea şi 
calitatea reprezentărilor sunt în decalaj faţă de cunoştinţele verbale, ceea ce se 
observă în recunoaşterea unor obiecte sau fenomene şi în capacitatea redusă de 
actualizare a unor caracteristici definitorii. 

Pentru copiii preşcolari sau de vârstă şcolară mică cu diferite grade de ambliopie, 
reprezentările vizuale sunt incorecte, incomplete, deformate sub aspectul formei, 
mărimii, culorii, raporturilor spaţiale, dimensiunilor şi detaliilor. 

Raportul reprezentare/suport intuitiv/noţiune are un grad redus de funcţionalitate 
(apare deseori noţiunea corectă, dar fără acoperire intuitivă şi înţelegere seman- 
tică). Din acest motiv, reprezentările sunt destul de puţin eficiente în activităţile 
cognitive şi practice, lipsite de mobilitate şi uneori denaturate sub aspectul 
raportului dintre componentele obiectelor. 

În orbirea dobândită după 2-3 ani se poate vorbi despre existenţa unui fond 
aperceptiv elaborat, subiectul are o experienţă concretă cu elementele lumii 
înconjurătoare, situaţie în care are loc un proces de restructurare a schemei 
funcţionale, cu participarea analizatorilor normali care au influenţe compensa- 
torii asupra activităţii psihice a nevăzătorului. Orientarea într-un spaţiu tri- 
dimensional are la bază analiza polisenzorială a informaţiilor primite de la 
receptori multipli şi diferiţi. 

Memoria nevăzătorului are anumite particularităţi, deoarece ea trebuie să ofere 
o serie de informaţii absolut necesare orientării acestuia în spaţiu (topografia 
locului, a reperelor tactile, auditive, constanta direcțiilor, a numărului de paşi 
sau de scări, a numărului de staţii până la coborâre etc.), adică o permanentă 
solicitare în situaţii în care omul cu vedere normală nu face apel la memorie, ele 
constituindu-se în acţiuni stereotipe, automatizate. 

e Gândirea are particularităţi determinate de tipul orbirii (congenitală sau dobân- 
dită) şi de modalităţile cunoaşterii senzoriale în care este antrenată persoana 
deficientă. Dificultăţile selectării elementelor esenţiale din informaţiile percepute 
determină efectuarea greoaie a operaţiilor gândirii, în special a generalizărilor şi 
comparaţiilor, fapt ce ar putea ilustra un tablou clinic asemănător unui copil cu 
deficienţe intelectuale, însă, în condiţiile unor activităţi educative normale, cu 
respectarea şi exploatarea optimă a dominanţelor senzoriale ale elevului deficient 
de vedere, se pot asigura condiţii de evoluţie normală în plan intelectual. 

e Atenţia este îndreptată permanent în direcţii diferite sau este concentrată într-o 
direcţie sau alta, după intensitatea şi semnificaţia stimulilor percepuți, fapt care 
necesită educarea continuă a calităţilor atenţiei (distribuţia, mobilitatea şi con- 
centrarea), în funcţie de gradul deficienței şi aportul minimal de stimuli care 
întreţin o stare de excitabilitate optimă, bază a atenţiei. 

e Din punct de vedere afectiv, unii copii pot manifesta o atitudine pasivă, de 
neîncredere în forţele proprii, timiditate accentuată, izolare. Atunci când copilul 
este scos din mediul familial, are reacţii întărite, care pot merge până la stări de 
anxietate, deprimare, refuz al activităţilor şcolare. Alţi copii prezintă un grad 
ridicat de agitaţie, sunt neastâmpăraţi, violenţi chiar, cu manifestări de nega- 
tivism, iar în situaţii extreme prezintă atitudini de despotism faţă de cei din jur 
(mai cu seamă faţă de cei mai mici). 

e Datorită lipsei controlului vizual, persoanele nevăzătoare simt nevoia unei ordini 
depline, a aşezării şi păstrării obiectelor în locuri bine delimitate, bine ştiute, 
pentru a putea fi uşor găsite. Sunt disciplinaţi şi manifestă autocontrol faţă de 
comportamentele proprii, pentru a se adapta şi corela mai bine cu cei din jur. 

e Cunoaşterea generalizată a spaţiului este accesibilă şi deficienţilor de vedere, cu 
condiţia acumulării unui număr mare de reprezentări spaţiale şi asigurării 
elementelor instructive necesare (formarea deprinderilor de măsurare şi construire, 
învăţarea geometriei, utilizarea modelelor, cunoaşterea planurilor şi a hărților 
geografice). Orientarea spaţială a deficienţilor vizual este dependentă şi de 
mărimea spaţiului şi analizatorii implicaţi. Mecanismul orientării spaţiale are un 
caracter de sistem şi se formează prin interacţiunea diferiților analizatori (olfac- 
tiv, tactil, termic, vestibular). 


Momentul apariţiei deficienței vizuale, dinamica şi gravitatea acesteia au o semni- 
ficaţie deosebită pentru dezvoltarea generală a deficienţilor vizual atât pe plan fizic, cât 
şi pe plan psihic şi psihosocial. De asemenea, trebuie subliniată importanţa intervenţiei 
precoce în educarea copiilor cu deficienţe de vedere, inclusiv în clase obişnuite, în 
şcoli obişnuite, conform concepţiei integraţioniste. 


Compensarea deficienţelor vizuale reprezintă o componentă a mecanismului biologic 
de menținere şi redresare a funcțiilor vitale din organism care exprimă în cel mai înalt 
grad ultrasensibilitatea sistemului biologic la perturbări ale echilibrului şi dinamicii 
sale având la bază plasticitatea deosebită a sistemului nervos central. 

Forme ale compensării : 

e regenerarea organică; 

vicarierea (suplinirea) ; 
restructurarea funcţională. 


Factori condiţionali ai compensării : 


gradul deficienței ; 

cauza deficienței ; 

consecinţele pierderii vederii ; 
particularităţile deficientului : 

— nivel intelectual; 

— temperament ; 

— caracter. 

deficienţele asociate tulburărilor de vedere. 


Direcţii de realizare a compensării : 


mobilizarea resurselor de vedere ; 

interacţiunea analizatorilor ; 

participarea fenomenelor mnezice, memoria senzorială ; 

participarea proceselor superioare de cunoaştere ; 

mobilizarea atenţiei ; 

folosirea unor sisteme optice sau a unor aparate (vin în sprijinul suportului 
biologic al compensării). 


Deficienţele asociate reprezintă o categorie aparte de tulburări, cu sau fără etiologie 
comună, prin care sunt afectate două sau mai multe componente biopsihice ale 
individului şi a căror consecinţe agravează relaţionarea sa cu ambianța. 


Tip 


uri: 

orbirea şi/sau surdomutitatea asociate cu deficienţe de intelect; 
orbirea asociată cu surdomutitate ; 

orbirea asociată cu tulburări tactile ; 

orbirea asociată cu tulburări de echilibru ; 

orbirea asociată cu tulburări olfactive şi/sau gustative ; 

orbirea asociată cu tulburări motrice ; 

asocieri de trei sau mai multe tipuri de tulburări senzoriale. 


Observaţii : 


De 


multe ori se întâlneşte o asociere între deficienţa senzorială şi cea de intelect, 


care poate fi: 


o consecinţă a deficienței senzoriale ; 
o deficiență cu etiologie comună sau de altă natură ce însoţeşte deficienţa 
senzorială. 


In primul caz, efectele recuperatorii pot avea o evoluţie mai bună decât în al doilea caz. 
Aspecte ale intervenţiei psihopedagogice şi sociale în cazul persoanelor cu deficienţe 
asociate : 


compensarea are loc într-o formă modificată şi implică o serie de instanţe 
speciale (de exemplu, la orbul surdomut senzațiile tactile au caracterul dominant 

şi de aici o serie de restructurări la nivel central a circuitelor de prelucrare şi 
asociere a informaţiilor) ; 

- activităţile educative necesită o lărgire a evantaiului de metode şi mijloace 
bazate exclusiv pe intuiţie ; 

— creşte gradul de dependenţă, de unde rezultă nevoia unei susţineri permanente ; 

- dialogul cu ambianța se restrânge, iar satisfacerea nevoilor sociale devine foarte 
dificilă. 


2.3. Surdocecitatea 


În rândul deficienţelor asociate, surdocecitatea (mai ales dacă este însoţită şi de mutitate) 
reprezintă, prin comparaţie, una dintre cele mai grave forme de deficiență, având în 
vedere specificul şi limitele resurselor biofiziologice şi psihologice disponibile pentru 
susţinerea proceselor adaptiv-compensatorii şi recuperatorii, precum şi dificultăţile de 
integrare şcolară şi socioprofesională a persoanelor/copiilor care prezintă această 
dizabilitate. Un copil cu surdocecitate prezintă o combinaţie de deficienţe vizuale şi de 
auz de pe urma cărora vederea şi/sau auzul nu pot fi valorificate ca surse primare 
pentru învăţare. Copilul cu surdocecitate nu poate fi perceput şi nu trebuie abordat ca 
un copil lipsit de auz care nu vede sau ca un copil nevăzător care nu aude (nu este doar 
o problemă de surditate la care se adaugă orbirea, cum nu este doar o problemă de 
comunicare sau de percepţie) ; este o problemă mult mai complexă, care include şi alte 
aspecte pe lângă cele menţionate anterior. Există şi copii cu deficienţe vizuale severe 
care acuză şi probleme de auz, dar care, cu ajutorul echipamentelor de amplificare 
(proteze auditive), pot valorifica eficient auzul în procesele de adaptare şi învăţare, la 
fel ca un copil orb. În acelaşi timp, există şi copii cu grave deficienţe de auz care au 
probleme de vedere şi care, utilizând mijloace optice performante, se pot manifesta 
asemănător unui copil cu surditate. În ambele cazuri, factorul-cheie pentru antrenarea 
lor în activităţi educative constă în asigurarea condiţiilor prin care copiii respectivi să 
aibă posibilitatea să acceseze suficiente informaţii nedistorsionate prin intermediul 
unuia dintre simţurile de distanţă, astfel încât să poată interacţiona într-un mod 
semnificativ cu elementele din mediul înconjurător. 

Surdocecitatea nu defineşte o condiţie, dar descrie o situaţie în care copilul nu poate 
asimila suficiente informaţii provenite din mediul înconjurător pentru a-şi forma un stil 
de învăţare independent şi nici nu poate funcţiona independent din cauza incapacității 
de a procesa aceste informaţii (Brown, 1980). Astfel, pentru un copil cu surdocecitate, 
abordările tradiţionale de predare sunt ineficiente, deoarece prezentarea informaţiilor 
se face exclusiv prin modalităţi vizuale şi/sau auditive. 

Copiii cu surdocecitate prezintă o combinaţie în grade diferite a pierderii vizuale şi 
auditive care determină un anumit specific al dificultăţilor de învăţare. De asemenea, 
pot prezenta şi unele deficienţe asociate care le afectează dezvoltarea generală prin 
reducerea funcţionalităţi vederii şi auzului rezidual. Drept urmare, tabloul clinic şi 
psihopedagogic va avea următoarele caracteristici : 

e dificultăţi în dezvoltarea unor abilităţi de comunicare ce vor necesita tipuri de 

comunicare adaptate ; 

e dificultăţi în dezvoltarea motorie şi a formării mobilităţii care vor conduce la 

necesitatea adaptării mediului şi elaborarea unor programe de intervenţie speciale ; 

dificultăţi de integrare a informaţiei percepute pe celelalte canale senzoriale care 
vor necesita programe individualizate de intervenţie pentru consolidarea input-ului 
senzorial printr-o abordare multisenzorială ; 

acces limitat la mediu din pricina unui feedback deficitar elaborat în urma 
interacțiunilor reduse, fapt care necesită un mediu structurat pentru încurajarea 
explorării şi întărirea experienţelor ; 

dificultăţi în monitorizarea propriilor acţiuni şi generalizarea obiectelor şi 
situaţiilor, fiind necesare abordări care să permită repetarea activităţilor de 
învăţare şi transferul anumitor deprinderi ; 

întârzieri în dezvoltare, ocazii reduse pentru realizarea interacțiunilor sociale, 
dezvoltarea iniţiativei şi a deprinderilor autonome, fiind necesare intervenţii 
educaţionale specializate, corelate cu nevoile particulare ale fiecărui copil. 


Principalele caracteristici ale persoanelor cu surdocecitate în raport cu persoanele 
normale sunt (după Mclnnes şi Treffery, 2000) : 


nu au capacitatea să comunice cu mediul înconjurător într-o manieră inteligibilă ; 
au dificultăţi majore în stabilirea şi menţinerea relaţiilor cu alte persoane ; 
prezintă o percepţie distorsionată a mediului în care evoluează ; 

nu au capacitatea de a anticipa anumite evenimente sau rezultatele activităţii 
lor; 

sunt expuse riscului de a fi catalogate ca persoane retardate sau cu probleme 
psihice ; 

sunt lipsite de multe dintre motivațiile extrinseci de bază care intervin şi reglează 
o dezvoltare normală pe toate planurile ; 

sunt predispuse la anumite complicaţii medicale ce determină serioase lacune în 
dezvoltare ; 

sunt constrânse să aplice doar anumite metode şi tehnici de învăţare pentru a 
compensa multiplele lor deficienţe. 


Analizând factorii etiologici, aceştia coincid în cea mai mare parte cu cei descrişi 


în capitolul referitor la deficienţele senzoriale, însă, printre cauzele frecvent 
invocate în apariţia surdocecităţii, în diversele ei forme de manifestare, enumerăm : 
bolile infecto-contagioase (contactate de mamă mai ales în perioada de sarcină) : 
febra tifoidă, rubeola, sifilisul, infecția cu citomegalovirus, encefalita, meningita 
etc. ; 

intoxicații medicamentoase sau în urma consumului de stupefiante şi al altor 
substanţe toxice (toxoplasmoza congenitală) ; 

leziuni ale structurilor nervoase şi traumatisme produse în primii ani de viaţă ; 
sindromul Usher, care afectează 3-6% din populaţia cu surditate/hipoacuzie 
congenitală şi se asociază cu retinopatia pigmentară progresivă. Se prezintă sub 
trei forme în care se întâlnesc pierderi în grade diferite ale auzului şi manifestări 
la vârste diferite ale retinopatiei pigmentare ; 

o categorie aparte şi destul de numeroasă se referă la cauze necunoscute sau 
greu decelabile în contextul investigaţiilor clinice şi paraclinice. 


Şi în cazul acestor copii intervenţia timpurie este esenţială pentru recuperarea şi 
antrenarea resurselor compensatorii la nivelul analizatorilor funcționali şi al structurilor 

nervoase centrale. Depistarea şi diagnosticul precoce constituie condiţia fundamentală 
în elaborarea unui plan de intervenţie şi educaţie prin asigurarea unui mediu stimulativ- 
-reacţional pentru a furniza copilului situaţii stimulative necesare în interacţiunea cu 
mediul, încercările de comunicare şi rezolvarea problemelor. 

Spre deosebire de copiii care prezintă doar un singur tip de deficiență senzorială, în 
cazul celor cu deficienţe multisenzoriale este indicată o abordare diferită în acţiunile de 
evaluare şi educare. În aceste situaţii, ne putem raporta la următorul cadru de acţiune : 


stabilirea contactului iniţial şi inventarierea datelor disponibile despre copil şi 
dezvoltarea lui, a informaţiilor despre familia sa şi condiţiile de viaţă; 
vizitarea copilului în mediul său cel mai familiar şi evaluarea nivelului senzorial 
prezent ; 

elaborarea şi dezvoltarea unui program de intervenţie focalizat pe câştigul imediat 
cel mai probabil din partea copilului şi pe domeniile de interes ale familiei. În 
aplicarea programului se recomandă antrenarea familiei şi instruirea membrilor 
acesteia asupra metodelor şi tehnicilor de lucru cu copilul ; 

după 3 până la 6 luni se face o nouă evaluare pentru a constata efectele şi 
progresele copilului ; 

modificarea sau ameliorarea planului iniţial ; 

menţinerea unui contact permanent cu membrii familiei şi cu serviciile sociale 
specializate din comunitate. 


Pentru asigurarea unui grad ridicat de eficienţă în aplicarea programelor de inter- 
venţie destinate copiilor cu deficienţe multisenzoriale, se recomandă şi urmărirea 
următoarelor repere : 


în absenţa unor leziuni importante la nivelul creierului (în baza unor investigaţii 
medicale complexe), copilul cu deficienţe multisenzoriale poate fi educat şi 
antrenat pentru integrarea sa în comunitate ; 

în anumite cazuri, unele sau toate sistemele senzoriale pot fi afectate, dar nu şi 
mecanismul lor de funcţionare, intervenind şi procese compensatorii care pot fi 
valorificate în activităţile de stimulare, recuperare şi educare ; 

copilul cu deficienţe multisenzoriale este supus unei provocări permanente 
determinate de nevoia dezvoltării unui cadru adecvat pentru comunicare, conco- 
mitent cu înţelegerea mediului în care evoluează ; 

copilul cu deficienţe multisenzoriale poate şi trebuie să fie învăţat şi antrenat 
să-şi folosească întregul potenţial rezidual existent în toate modalităţile de 
receptare senzorială şi trebuie să i se asigure un mediu relaţional-stimulativ pe 
care să-l înţeleagă şi să-l controleze ; 

copilul cu deficienţe multisenzoriale trebuie să dispună continuu de un program 
individualizat în care implicarea părinţilor sau aparţinătorilor este esenţială 
(chiar dacă beneficiază de servicii specializate, copilul cu surdocecitate, în 
majoritatea cazurilor, va avea nevoie de asistenţă şi sprijin pe toată durata vieţii 
şi din acest motiv familia trebuie sprijinită şi încurajată permanent). 


Din punct de vedere educaţional, sistemul de comunicare cel mai eficient în cazul 
copiilor cu surdocecitate constă în abordarea comunicării totale, care include folosirea 
indicilor, vorbirii, gesturilor, semnelor, dactilemelor, imaginilor şi a limbajului scris. 

Altfel spus, în comunicarea cu elevul cu surdocecitate, semnele trebuie adaptate la 
funcţionalitatea vizuală şi auditivă pentru a fi cât mai eficiente, iar educatorul sau cel 
care susţine intervenţia trebuie să utilizeze permanent, în mod simultan, gesturile, 
limbajul oral şi semnele pentru a oferi cât mai multe informaţii. În cele mai multe 
cazuri, intervenţia este de tip unu la unu şi presupune cu necesitate stabilirea unui 
climat de încredere care să-i permită copilului un confort fizic şi psihic necesar 
implicării şi motivării acestuia pentru acţiunile incluse în programele de intervenţie. 
Dincolo de dificultăţile întâmpinate în activităţile recuperativ-compensatorii şi 
educative desfăşurate cu copiii care prezintă surdocecitate, trebuie subliniat faptul că 
aceştia au dreptul şi şansa de a se integra în viaţa socială şi comunitară, beneficiind de 
o serie de servicii de sprijin, prin intermediul familiei sau al unor instituţii de profil. 
În acest sens, calitatea intervenţiei educative este condiţia fundamentală a integrării 
sociofamiliale pentru persoanele cu deficienţe multisenzoriale. Dezvoltarea şi perfecţio- 
narea funcţională a analizatorilor funcționali, antrenarea organelor fonatorii prin 
exerciţii speciale, demutizarea sprijinită de sistemul Braille şi de sistemul dactil, 
cunoaşterea nemijlocită a obiectelor din jur, orientarea în spaţii mici, formarea deprin- 
derilor de autoservire, valorificarea noilor echipamente şi a tehnologiilor moderne 
destinate acestor categorii de persoane sunt doar câteva dintre priorităţile în funda- 
mentarea programelor individualizate de intervenţie şi recuperare. Astfel, ei pot fi 
ajutaţi să experimenteze, să accepte, să organizeze şi să reacționeze la stimuli externi, 
pot fi învăţaţi să-şi folosească vederea şi auzul rezidual (acolo unde acestea există) şi 
să dezvolte deprinderi motorii importante, modalităţi eficiente de comunicare, deprinderi 
de viaţă şi mobilitate de bază necesare unei cât mai bune integrări în viaţa socială. 


3. Deficienţele fizice şi/sau neuromotorii 
şi tulburările psihomotorii 


Deficienţele fizice şi/sau neuromotorii reprezintă categoria tulburărilor ce afectează în 
special componentele motrice ale persoanei, având o serie de consecinţe în planul 
imaginii de sine şi în modalităţile de relaţionare cu factorii de mediu sau cu alte 
persoane. În genere, deficienţele fizice se manifestă ca invalidităţi corporale ce reduc 
puterea şi mobilitatea organismului prin modificări patologice exterioare sau interioare, 
ce pot fi localizate la nivelul întregului corp sau numai la nivelul unor segmente. Ele 
cuprind atât aspecte ce ţin de motricitate, cât şi manifestări date de unele boli cronice 
ale aparatului respirator, cardiovascular, diabet, tulburări endocrine etc., care influenţează 
negativ capacitatea fizică. Dacă deficienţele fizice şi/sau neuromotorii nu sunt asociate 
cu alte tipuri de deficienţe, iar gradul deficienței este accentuat, afectând anumite 
componente vizibile sau limitând capacitatea de mişcare a persoanei, se produc unele 
transformări în procesul de structurare a personalităţii şi în modalităţile de relaţionare 
cu cei din jur, adesea fiind prezente simptomele complexului de inferioritate, stări 
depresive, tendinţe accentuate de interiorizare a trăirilor şi sentimentelor, izolare faţă 
de lume, refugiu în activităţi care pot fi efectuate în manieră individuală etc. Dacă 
deficienţele motrice sunt asociate cu alte tulburări (cel mai adesea cu deficienţe mintale 
sau de intelect), fie din cauza etiologiei comune sau consecutive unei intervenţii tardive 

în plan recuperator, fie a întârzierilor în procesul de educaţie, tabloul clinic devine mai 
complex, iar prognosticul cu privire la nivelul evoluţiei şi al dezvoltării psihofizice a 
persoanei capătă un grad mai ridicat de relativitate. 

Deficienţele neuromotorii sunt determinate în principal de afectarea structurilor şi 
funcţiilor neuronale, de la nivel central sau periferic, răspunzătoare de funcţionarea 
mecanismului neuromuscular (reprezentat în cele mai multe situaţii de placa motorie şi 
vizibilă prin calitatea şi modul de producere a reflexelor neuromusculare primare sau 
complexe). Consecința directă a deficienţelor neuromotorii constă în perturbarea 
controlului funcţionării fibrelor musculare, datorată disfuncţiilor în transmiterea impulsu- 
rilor nervoase către efectorii din sistemul muscular. De asemenea, o altă situaţie se 
referă la dificultatea sau imposibilitatea efectuării comenzilor nervoase ajunse la nivelul 
fibrei musculare ca urmare a unor tulburări sau patologii existente în fiziologia şi 
metabolismul fibrei musculare efectoare (de exemplu, prezenţa unor distrofii, miopatii, 
excesul acidului lactic etc. diminuează sau blochează contracția musculară normală). 

Deficienţele sau tulburările psihomotorii sunt determinate în principal de calitatea 
proceselor psihice care influenţează controlul şi funcţionarea mecanismului neuro- 
muscular. La nivelul sistemului nervos central îşi au originea şi procesele psihice care, 
datorită particularităţilor funcţionale ale structurilor nervoase cerebrale, ajung să 
influenţeze semnalele nervoase transmise către efectorii din sistemul muscular, con- 
trolând astfel motilitatea voluntară sau reflexă (aşa se explică de ce suntem mai agitaţi 
sau mai relaxaţi în anumite situaţii, de ce reacţionăm aproape instantaneu prin mişcări 
de orientare în spaţiu sau de adaptare la un scop, de ce în situaţiile cu mare încărcătură 
afectivă avem unele gesturi necontrolate sau ticuri etc.). 

Această diferenţiere în prezentarea tulburărilor neuromotorii şi psihomotorii are un 
caracter didactic accentuat, care ne ajută să înţelegem detaliile şi mecanismele specifice 
fiecărui proces. În realitate, este foarte dificil să identificăm limita dintre cele două 
categorii de tulburări sau procese, datorită gradului mare de integrare la nivel superior 
a funcţiilor neuromotorii şi psihomotorii (nu putem vorbi despre reacţii/efecte neuro- 
motrice fără o minimă influenţă a factorului psihic, la fel cum orice reacţie psihomotrice 
are drept suport o componentă neuromotorie). 

Clasificarea deficienţelor neuromotorii este făcută în special prin raportare la factorii 
etiologici. Din această perspectivă, putem identifica următoarele grupe de tulburări : 
1. Boli genetice şi congenitale : 

e sindromul Langdon-Down (trisomia 21). Este o boală genetică ce se carac- 
terizează prin hipotonie generalizată şi dismorfism tipic (mongoloism), asociată 
cu deficienţe de intelect ; 

e malformații ale aparatului locomotor. Unele pot fi transmise pe linie ereditară, 
şi anume : acheilopodia (absenţa completă a mâinilor şi picioarelor), camptodactilia 
şi polidactilia. În general, malformaţiile la nivelul membrelor se împart astfel : 
—  amelii (lipsa totală a unui membru) ; 

— ectromelii (lipsa parţială a unui membru), care poate fi: distală (hemi- 
melie), când lipseşte un segment distal (mână, picior, gambă); proximală 
(focomelie), când lipseşte un segment sau o parte dintr-un segment proximal 
(de exemplu, femurul); longitudinală, când lipseşte sau este insuficient 
dezvoltat unul dintre oasele gambei sau antebraţului, unul sau mai multe 
degete etc. 

diformitatea Sprengel (umărul ridicat congenital) ; 

toracele „în pâlnie” (pecrus excavatum). Pe lângă defectul estetic, are multiple 
consecinţe asupra respirației şi funcţionării inimii ; 

luxaţia congenitală a şoldului. 


2. Boli de creştere : 


rahitismul - afecţiune a cartilajelor de creştere ale copilului mic, manifestată 
prin degenerarea şi creşterea anarhică a matricei cartilaginoase datorită nedepu- 
nerii sărurilor fosfo-calcice, în special în absenţa vitaminei D, dar şi altor cauze 
de natură metabolică sau igienă alimentară ; 

piciorul plat — destul de frecvent la copii, este expresia unei hipotonii musculare 
generalizate, uneori însoţit de genu valgum sau atitudini cifotice la vârste mai 
mari ; 

hipotrofia staturală (nanismul) - apare datorită unor tulburări endocrine (hipo- 
fizare, tiroidiene, gonadice) sau pe fondul unor distrofii sau afecţiuni cronice 
grave ale nou-născutului ; 

inegalitatea membrelor — are importanţă preponderent estetică în cazul membrelor 
superioare sau preponderent funcţională în cazul membrelor inferioare (este 
afectat mersul, stabilitatea în poziţia ortostatică, verticalitatea corpului) ; 
osteocondrodistrofie — un grup larg de afecţiuni osoase sau osteoarticulare care 
survin în perioada de creştere, sunt însoţite de durere, necroza şi fragmentarea 
nucleilor osoşi de creştere ; 

malformaţiile coloanei vertebrale - sunt prezente sub diferite forme : de la defecte 
de segmentare sau închidere a arcurilor vertebrale la anomalii de umăr, aberaţii 
de formă şi sinostoze. Cele mai frecvent întâlnite sunt cifozele (accentuarea 
curburii din regiunea dorsală) şi scoliozele (deviații ale coloanei în plan frontal). 
Pe lângă consecinţele de ordin estetic, aceste malformații au şi o influenţă 
semnificativă la nivelul altor segmente ale corpului (articulaţii ale membrelor, 
mişcările membrelor în timpul mersului sau a altor activităţi etc.). 


3. Sechele posttraumatice : 


paraplegia postraumatică - induce o infirmitate severă ce schimbă total cursul 
vieţii persoanei. În funcţie de locul şi gravitatea leziunii, printr-un program 
terapeutic complex, se poate efectua reeducarea funcţională şi readaptarea 
persoanei la viaţa socială şi familială, având un grad relativ de dependenţă ; 
paralizia obstetricală - este o leziune radiculară a plexului brahial ca urmare a 
intervențiilor obstetricale din timpul naşterii ; 

alte tipuri de pareze de origine medulară, ce determină sechele de tip spastic ori 
flasc, limitate la un anumit segment sau cu acţiune mai extinsă; 

retracţia ischemică a flexorilor degetelor (boala Volkmann) - apare prin com- 
presiunea arterei humerale, urmată de scăderea aportului sangvin la nivelul 
muşchilor flexori ai degetelor. Efectul poate fi provocat şi de un aparat gipsat 
foarte strâmt ; 


4. Deficiențe osteoarticulare şi musculare : 


traumatisme musculotendinoase - contuzii şi rupturi consecutive unor trauma- 
tisme sau în cadrul unui tablou clinic mai complex ; 

retracţii musculare - blocarea unei mişcări datorită retracţiei şi fibrozării unui 
muşchi : 

—  torticolisul — retracţia muşchiului sternocleidomastoidian ; 
—  contractura în abducţie a umărului ; 

- fibroza progresivă a cvadricepsului ; 

- fibroza posttraumatică a cvadricepsului ; 

—  şoldul în resort. 


5. Deficiențe preponderent neurologice : 


Boli ale neuronului motor central - sechele ale encefalopatiilor cronice infantile : 
- sindromul piramidal : 
a) hemiplegia spastică infantilă ; 
b) diplegia spastică (tetraplegia spastică şi paraplegia spastică) ; 
- sindromul extrapiramidal : 
a) atetoza (sindromul coreic, sindromul atetozic, sindromul distonic) ; 
b) sindromul rigidităţii cerebrale ; 
—  sindroame ataxice: 
a) ataxia cerebeloasă congenitală ; 
b) diplegia ataxică ; 
infirmitate motorie cerebrală. 
Boli ale neuronului motor periferic : 
- sechele poliomelitice ; 
- leziuni nervoase periferice ; 
- spina bifida; 
-  distrofii neuromusculare. 


Din perspectiva psihomotricităţii, putem identifica următoarele componente impli- 
cate în actele motrice ale individului şi responsabile de relaţiile acestuia cu mediul 
înconjurător : 


conduitele motrice de bază (instinctuale) : 

— coordonare oculomotorie ; 

— reacţiile de menţinere a echilibrului ; 

- coordonarea dinamică generală (are ca substrat locomoţia) ; 

conduitele neuromotorii - au ca substrat componentele neuromotorii ale psiho- 

motricităţii reprezentate de tonusul muscular şi reflexele neuromusculare (cu 

localizare medulară sau supramedulară) ; 

conduitele şi structurile perceptiv-motrice : 

- elaborarea şi perfecţionarea mişcărilor ; 

- percepțiile spaţiale ; 

- percepțiile temporale ; 

— percepţia mişcărilor ; 

- schema corporală; 

—  lateralitatea ; 

— organizarea spaţială (cunoaşterea noţiunilor, orientarea spaţială, organizarea 
elementelor din spaţiul înconjurător, înţelegerea relaţiilor spaţiale) ; 

— organizarea temporală (ordinea şi succesiunea unor secvenţe de mişcare sau 
activitatea, durata intervalelor dintre două secvenţe sau activităţi, ciclicitatea 
unor momente sau perioade, ritmicitatea secvenţelor). 

În funcţie de aceste elemente ale psihomotricităţii se pot identifica mai multe 
categorii de tulburări, dintre care cele mai importante sunt : 
1. Tulburări de expresie motrică : 
— sincineziile - mişcări simetrice involuntare ale părţii opuse care însoțesc 
mişcările voluntare ale părţii active ; 
-  paratoniile - ticurile şi mişcările ritmice (întâlnite frecvent în sindromul de 
instituţionalizare) ; 
- tulburări de dominanţă cerebrală - dispraxiile (mişcări lipsite de coerenţă şi 
îndemânare cu implicaţii grave mai ales în activităţile grafice şcolare) ; 
2. Tulburări care afectează comunicarea motrică : 
instabilitatea psihomotrică ; 
—  imaturitatea psihomotrică ; 
-  inhibiţia psihomotrică ; 
astenia psihomotrică. 
3. Tulburări de realizare motrică : 
-  apraxia -— dificultăţi de execuţie a unor mişcări uzuale sau adaptate unui 
scop; 
-  disgrafia — dificultăţi de realizare grafică. 
4. Tulburări de schemă corporală ; 
5. Tulburări de structură spațială şi orientare temporală ; 
6. Tulburări de lateralitate. 


Categoriile etiologice care determină aceste tulburări au în componenţa lor afecţiuni 
ale sistemului nervos central şi periferic, disfuncţii metabolice sau ale sistemelor 
endocrin, muscular şi osos, alimentaţie necorespunzătoare (mai ales în primii ani de 
viaţă), disfuncţii psihice cu rezonanţă asupra expresiei motrice, carenţe educaţionale, 
afective şi ale mediului social în care se dezvoltă copilul etc. Toate aceste cauze 
acţionează de obicei în interrelaţie, fapt care îngreunează demersul stabilirii unui 
diagnostic diferenţial şi structurarea strategiei de recuperare şi reeducare a copilului. 

Psihomotricitatea, privită sub aspectul formării, dezvoltării, educării şi integrării 
sale în sfera funcţională a psihismului uman, îmbracă aspecte foarte variate, datorită 
interferenţelor determinate de relaţiile permanente ale individului cu mediul încon- 
Jurător în procesul adaptiv şi educaţional la care este supus. Dacă definim noţiunea de 
psihomotricitate ca fiind o conjugare a funcţiilor psihice cu cele motrice şi acceptând 
premisa că ea reprezintă o funcţie complexă a sistemelor superioare de adaptare şi 
integrare, atunci abordarea ei din perspectivă psihopedagogică se impune ca o necesitate 
din cel puţin două motive: 

-  psihomotricitatea este profund implicată în structurarea „părţilor vizibile” ale 
personalităţii şi în ajustarea complexă a comportamentului individual în diverse 
situaţii de viaţă ; 

- tulburările psihomotrice au un puternic impact asupra imaginii de sine a indivi- 
dului, fapt care determină o serie de disfuncţii în planul personalităţii acestuia. 


Creşterea şi evoluţia copilului au la bază o serie de legităţi care acţionează indiferent 
de situaţiile existente în ontogeneză, determinând apariţia unor etape, perioade ori 
stadii de dezvoltare caracterizate printr-o serie de indicatori ce informează asupra 

mediul său de viaţă. Diferenţele interindividuale sunt puse fie pe seama dispoziţiilor 
genetice, fie pe seama condiţiilor de mediu. Acestea interacționează şi determină o 
mare variabilitate de manifestări psihomotrice. 

Manifestările din sfera motricităţii trebuie privite în relaţie strânsă cu dezvoltarea 
intelectuală, expresia verbală şi grafică, maturizarea afectiv-motivaţională şi calitatea 
relaţiilor interindividuale ca expresie a maturizării sociale. Nu de puţine ori pot fi 
întâlniți copii care prezintă o slabă dezvoltare a mişcărilor mai complicate ale mâinii, 
dificultăţi în trecerea de la o mişcare la alta sau în executarea unor mişcări pe baza unor 
comenzi verbale, lipsă de expansivitate, lentoare, inerție sau uniformitate în mişcări, 
toate acestea constituindu-se în informaţii cu privire la nivelul de dezvoltare în planul 
psihomotric al copilului. 


4. Tulburările de limbaj 


Tulburările de limbaj reprezintă rezultatul disfuncţiilor intervenite în recepţionarea, 
înţelegerea, elaborarea şi realizarea comunicării scrise şi orale datorită unor afecţiuni 
de natură organică, funcţională, psihologică sau educaţională, care acţionează asupra 
copilului mic în perioada apariţiei şi dezvoltării limbajului. Datorită importanţei 
limbajului în structurarea şi desfăşurarea proceselor cognitive, orice afectare a acestuia 
ar putea avea efecte şi asupra calităţii operaţiilor gândirii, a relaţiilor cu ceilalţi şi a 
structurării personalităţii copilului. Din acest motiv, cunoaşterea şi identificarea tulbură- 
rilor de limbaj reprezintă o prioritate a specialiştilor în probleme de psihopedagogie, 
precizia şi precocitatea diagnosticului acestor tulburări garantând reuşita programului 
terapeutic şi recuperator al copilului cu tulburări de limbaj. 

Tulburările de limbaj pot fi clasificate după mai multe criterii. E. Verza face o 
clasificare a tulburărilor de limbaj prin raportare simultană la criteriile anatomo- 
-fiziologic, etiologic, lingvistic şi psihologic. Astfel, sunt identificate următoarele 
categorii de tulburări : 

1. Tulburări de pronunție : 

—  dislalia; 
—  rinolalia; 
—  dizartria. 
2. Tulburări de ritm şi fluenţă a vorbirii : 
—  bâlbâiala ; 
— tahilalia; 
—  bradilalia; 
-  logonevroza; 
-  aftongia; 
- tulburări pe bază de coree. 
3. Tulburări de voce : 
-  afonia; 
—  disfonia; 
-  fonastenia. 

4. Tulburări ale limbajului citit-scris : 
—  dislexia-alexia ; 
-  disgrafia-agrafia. 
5. Tulburări polimorfe : 
-  afazia; 
—  alalia. 
6. Tulburări de dezvoltare a limbajului : 
—  mutism psihogen, electiv sau voluntar ; 
— întârziere în dezvoltarea generală a vorbirii. 
C. Păunescu identifică trei categorii de sindroame răspunzătoare de tulburări ale 
limbajului : 


sindromul dismaturativ - condiţionat fie de un ritm propriu de dezvoltare, fie de 
o încetinire a ritmului obişnuit de dezvoltare a vorbirii cauzată de factori 
somatici, afectivi sau sociali, manifestat prin întârzierea simplă în apariţia şi 
dezvoltarea vorbirii, dislalia de evoluţie, bâlbâiala fiziologică, dislexia-disgrafia 
de evoluţie ; 

sindroame extrinseci limbajului şi vorbirii — afectează rostirea prin interesarea 
laturii instrumentale a limbajului (malformații periferice structurale, leziuni 
periferice motorii sau senzoriale, leziuni subcorticale). Formele de manifestare 
sunt dislalia, disartria, disritmia (bâlbâiala, tahilalia, bradilalia) ; 

sindroame intrinseci limbajului şi vorbirii - caracterizate printr-o simptoma- 
tologie de tip afazic, datorită unor leziuni la nivelul structurilor cortico-subcorticale 
ale elaborării ideaţionale a limbajului. În aceste condiţii, limbajul şi vorbirea 
sunt de tip disfazic (sindromul disintegrativ) sau de tip afazic (sindromul 
dezintegrativ). 


Cunoaşterea specificului de manifestare clinică a principalelor tulburări de limbaj 
este o condiţie fundamentală în stabilirea unui diagnostic diferenţial, absolut necesar 
conturării programului terapeutic, precum şi în prognosticul tulburării fiecărui copil în 


parte. 


Etiologia tulburărilor de limbaj, la rândul ei, este de o mare diversitate şi cunoaş- 
terea cauzelor ce determină tulburarea este o altă condiţie de bază în stabilirea 
programului terapeutic şi a strategiei de lucru cu copilul deficient. Analiza cauzelor a 
putut stabili următoarele categorii etiologice : 


cauze care acţionează în perioada prenatală : 

- boli infecțioase ale mamei în perioada sarcinii ; 

-  incompatibilitatea Rh ; 

— intoxicații ; 

— traume mecanice (care lezează fizic organismul fătului) sau psihice (stres, 
spaimă, emoţii intense resimţite de mamă) ; 

—  carenţe nutritive etc. 

cauze care acţionează în timpul naşterii : 

— traumatisme obstetricale ; 

- naşteri prelungite care duc la asfixii şi leziuni ale sistemului nervos central. 

cauze care acţionează în perioada postnatală ; 

e cauze organice de natură centrală sau periferică: 
- leziuni ale sistemului nervos central provocate de unele traumatisme mecanice ; 
- afecţiuni ale aparatului auditiv şi fonoarticulator care împiedică recepţia şi 
emiterea sunetelor (perforarea timpanului, anomalii ale buzelor, limbii, 
vălului palatin, maxilarelor etc.) ; 
- boli infecțioase ale copilăriei (encefalită, meningită, scarlatină, tuberculoză, 
rujeolă, pojar etc.) ; 
- intoxicații cu substanţe chimice, medicamente, alcool, care pot afecta organic 
sau funcţional mecanismele neurofiziologice ale limbajului. 
e cauze funcţionale - privesc sfera senzorială (receptoare) şi motorie (efectoare) : 
- tulburarea proceselor de excitație şi inhibiţie la nivelul cortexului ; 
— insuficiențe funcţionale ale sistemului nervos central ; 
— insuficiențe motorii la nivelul aparatului fonoarticulator (spasticitate sau 
tonus scăzut al musculaturii, afecţiuni pe traiectul nervului motor etc.) ; 
- deficienţe ale auzului fonematic (hipoacuzii, discriminare senzorială redusă etc.). 
e cauze psihopedagogice - determină în special tulburări de ritm şi fluenţă a 
vorbirii : 
— deficienţe mintale ; 
- tulburări ale memoriei, atenţiei, reprezentărilor vizuale şi acustice ; 
- tulburări în sfera personalităţii (neîncredere în sine, timiditate, supraapre- 
cierea imaginii de sine etc.). 
e cauze psiho-socio-pedagogice: 
- slabă stimulare a vorbirii copilului în ontogeneza timpurie ; 
-  carenţe pedagogice (stimulare deformată a vorbirii, imitarea unor modele cu 
vorbire deficitară, necorectarea la timp a tulburărilor de vorbire) ; 
-  suprasolicitare, stări conflictuale, oboseală, bilingvismul (obligarea copilului 
de a învăţa o limbă străină înainte de a-şi forma deprinderile necesare în 
limba maternă etc.). 


Pornind de la tipologia şi aspectele etiologice ale tulburărilor de limbaj, pot fi 
făcute următoarele consideraţii psihopedagogice cu privire la persoana şi personalitatea 
unui subiect logopat: 

- fragilitate şi instabilitate la nivelul unor trăsături ale personalităţii datorită 
intervenţiei unor factori perturbatori în relaţiile cu stimulii externi ce determină 
inerție în comunicare, teama de a pronunţa cuvinte, manifestări comportamentale 
anormale, rigiditate, izolare etc. ; 

- în funcţie de particularităţile temperamentale, vârsta, educaţia şi dezvoltarea 
mintală a logopatului, tulburările de limbaj pot provoca şi stări de excitație 
psihomotorie manifestate prin agitaţii permanente. În alte situaţii, putem întâlni 
tulburări afectiv-emoţionale şi volitive care pot culmina cu stări de depresie 
prelungite ; 

- la persoanele cu tulburări de vorbire se pot identifica unele contradicții în 
rezolvarea problemelor şi studierea modalităţilor de acţiune mintală şi practică. 
Când aceste stări se prelungesc şi devin cronice, apar stări conflictuale interne 
ce influenţează negativ formarea caracterului şi dezvoltarea normală a proceselor 
psihice ; 

- tulburările de limbaj pot constitui un factor stresant atunci când deficientul nu 
găseşte înţelegerea necesară faţă de situaţia sa la cei din jur sau când nu 
întrevede perspectiva corectării şi recuperării acestor tulburări. În asemenea 
situaţii, subiectul trăieşte stări de disconfort, nesiguranţă în vorbire sau alte 
activităţi, surmenaj fizic şi intelectual, pe fondul cărora se pot instala complexe 
de inferioritate, anxietate, izolare de cei din jur, reacţii nevrotice ; 

- în cazul deficienţilor de intelect, tulburările de limbaj pot determina accentuarea 
tulburărilor psihice şi de comportament ca urmare a deficitului funcţiilor de 
vităţii şi rigidităţii psihomotorii, împiedicând semnificativ aprecierea corectă şi 
adecvată a situaţiilor de viaţă cu efecte imediate în comportamentele adaptive la 
stimulii din ambianţă ; 

- atunci când tulburările de limbaj apar pe fondul altor deficienţe, cum ar fi cele 
senzoriale sau fizice, tulburările personalităţii, deja existente, în mai toate 
cazurile, se accentuează. La deficienţii de auz şi de vedere, tulburările de 
vorbire creează probleme suplimentare în procesul de integrare socială, datorită 
absenței sau slabei înţelegeri a vorbirii (în cazul deficienţilor de auz) sau rolului 
compensator al cuvântului în structurarea reprezentărilor (la deficienţii de 
vedere), în ambele situaţii existând riscul reducerii relaţiilor sociale datorită 
dificultăţilor de comunicare şi înţelegere a mesajului între interlocutori ; 

- în situaţiile obişnuite de viaţă, fiecare persoană foloseşte un stil propriu de 
exprimare orală şi scrisă, cu anumite particularităţi strâns legate de nivelul şi 
gradul său de cultură. La persoanele cu tulburări de limbaj, chiar şi atunci când 
posedă un nivel de cultură avansat, se observă o anumită reţinere în a-şi prezenta 


pentru prevenirea şi corectarea acestor tipuri de tulburări. 


5. Tulburările de comunicare şi relaţionare. Autismul 


Experienţa practică a identificat o categorie aparte de copii ce prezintă dificultăţi de 
comunicare şi relaţionare cu cei din jur, asociate sau nu cu deficienţe de intelect, având 
relevanţă în desfăşurarea normală a activităţilor educative şi de socializare a acestora 
mai ales în primii ani de viaţă. Conceptul de autism infantil precoce a fost lansat de 
Leo Kanner în 1943 şi definit de A.S. Reber ca un sindrom patologic, apărut în 
copilărie, caracterizat printr-o stare de înstrăinare/retragere, o lipsă de răspuns social 
şi/sau interes faţă de cei din jur, dificultăţi de comunicare şi limbaj, imposibilitatea de 
a dezvolta un ataşament normal şi existenţa unor căi bizare de a răspunde la stimulii din 
mediul înconjurător. Majoritatea autorilor consideră astăzi autismul infantil Kanner 
drept o manifestare precoce a schizofreniei. 

În literatura de specialitate sunt făcute o serie de diferențieri între termenul autism 
descris de E. Bleuler încă din 1911 şi reluat ulterior de E. Minkowski, H. Ey şi 
O. Binswanger, care considerau această tulburare ca un simptom secundar al schizofreniei 
în care se observă o „predominanţă” a vieţii interioare şi detaşare activă de lumea 
exterioară şi conceptul de autism infantil definit anterior. De asemenea, trebuie făcută 

diferenţierea între sindromul autismului infantil şi simptomul de autism care poate fi 
întâlnit în mai multe tulburări psihopatice şi care, în unele situaţii, mai ales la copii, 
poate avea un caracter pasager (să nu uităm că literatura psihanalitică vorbeşte chiar 
despre parcurgerea fazei autistice, ca un moment important în conturarea personalităţii 
copilului). A. Maslow identifică un „autism agitat”, în care subiectul încearcă în plan 
imaginativ experienţe care fie îl terorizează, fie îl aduc la extaz, şi un „autism calm”, 
de tip contemplativ, în care subiectul se complace într-o situaţie idilică, prin iluzionare 
sau autoconsolare. 

Cauzele ce determină apariţia acestor tulburări nu sunt clar precizate, dar se 
presupune că poate exista fie o predispoziţie ereditară, fie existenţa unui complex de 
factori ce determină o serie de afecţiuni la nivelul creierului. Se presupune şi existenţa 
unui determinism de natură psihogenă, mai ales la copiii lipsiţi de confortul afectiv în 
primii ani de viaţă, ca o reacţie la atitudinea şi comportamentul părinţilor faţă de 
nevoile lor. De asemenea, literatura de specialitate menţionează în explicarea autismului 
şi aşa-numita teorie comportamentală. Aceasta consideră că acest sindrom comporta- 
mental care influenţează toate sferele personalităţii subiectului (afectivă, cognitivă, 
acţională, volitivă, motivaţională, limbajul etc.) apare ca urmare a unui şir de com- 
portamente învăţate şi care se formează în urma unor serii de recompense şi situaţii 
aparent întâmplătoare. Cercetările efectuate nu permit o departajare clară între originea 
organică şi cea psihogenă a autismului, ambele fiind valabile datorită imposibilității de 
diferenţiere în perioada primilor ani de viaţă între componenta somatică şi cea psihică. 
Cert este că, pentru o bună dezvoltare a funcţiilor cognitive şi a capacităţii de relaţionare 
cu cei din jur, copilul trebuie să fie stimulat şi să exerseze o diversitate de experienţe 
senzorio-afective cu adultul şi în special cu mama. 

Din punct de vedere clinic, se pot desprinde următoarele caracteristici ale copilului 
autist : 

-  perturbarea relaţiilor cu mediul înconjurător, nu stabileşte contact vizual, nu se 
lasă luat în braţe, absenţa contactelor afective (inclusiv cu mama, pe care o evită 
sau o ignoră), absenţa concordanţei afectelor (copilul zâmbeşte spontan fără să 
transmită nimic sau afişează un zâmbet rece) ; 

- preferință mai mare pentru stimulii tactili şi olfactivi decât pentru stimulii 
vizuali şi auditivi, atenţie deosebită pentru mediul neanimat, absenţa fricii în 
faţa pericolelor reale, interes obsesiv pentru stimuli identici şi imuabili ; 

— lipsa identităţii personale, tendinţa de izolare, absenţa jocului autentic, preocupat 
cu jocuri ciudate, activităţi stereotipe, rituale, lipsă de inhibiţie în comporta- 
mentul general ; 

— mişcări ritmice de pendulare a capului, rotirea în jurul axului propriu, stări de 
anxietate extremă, aparent ilogică, control corporal scăzut în contexte specifice ; 

- deficienţe în vorbire, vorbire întârziată, stereotipii verbale, ecolalie, repetarea 
unor vocale sau consoane în pronunţarea unui cuvânt, utilizarea frecventă a 
substantivelor, numelor proprii, imperativelor şi evitarea folosirii pronumelor 
sau utilizarea inversiunii pronominale datorită confuziei dintre eu şi noneu ; 

- întârziere în dezvoltarea psihică, rigiditate în gândire şi acţiune, coeficientul de 
inteligenţă la limită sau uşor sub medie (dificultate în apreciere datorită dezin- 
teresului la examenul psihologic şi contactului scăzut cu cei din jur), evidenţierea 
unor „insule de inteligenţă” la executarea unor sarcini sau activităţi, incapacitate 

de generalizare a cunoştinţelor învăţate, dificultate în perceperea secvenţialităţii, 
dificultăţi specifice în rezolvarea de probleme ; 

— rezistenţă patologică la schimbare, exprimarea puternică şi susţinută a unor 
manierisme (ca moduri de comportare, nu ticuri), rezistenţă la orice învăţare, 
ataşament anormal faţă de unele obiecte. 

În anul 1961, Creak prezintă nouă puncte definitorii în diagnosticarea autismului : 

— existenţa unor bariere accentuate şi constante în relaţiile emoţionale cu cei din 
jur; 

- aparenta lipsă de voinţă în structurarea propriei identități ; 

- preocuparea patologică faţă de anumite obiecte sau caracteristici ale acestora, 
dar fără preocupare faţă de funcţionalitatea lor ; 

— rezistenţă accentuată la schimbările mediului de viaţă şi preocupare exagerată 
pentru refacerea şi conservarea caracteristicilor iniţiale ale mediului respectiv ; 

— experienţă perceptuală anormală (fără existenţa unor tulburări de natură organică) ; 

- anxietate acută, excesivă şi aparent ilogică ; 

- vorbirea poate fi pierdută sau neînsuşită sau poate degenera până la un nivel 
specific copilului mic ; 

— evidenţierea unor distorsiuni în modelele de mobilitate care i-au fost oferite ; 

— evidenţierea unor „insule” de funcţii intelectuale normale, aparent normale sau 
excepţionale, pe un fundal de retardare mintală. 


Cu toate acestea, diagnosticul autismului infantil este foarte dificil de stabilit, în 
fixarea lui fiind interesate şi simptome specifice altor categorii patologice (deficitul de 
intelect, mutismul, tulburările de auz, schizofrenia infantilă etc.). Kanner consideră că 
aceşti copii prezintă o incapacitate înnăscută de a nu fi în măsură să stabilească relaţii 
afective cu cei din jur. 

În concluzie, se poate spune că problematica autismului se referă la dificultatea 
copilului de a comunica şi de a parcurge în mod firesc amplul proces de socializare. În 
acest sens, H. Hartman afirmă că principala dificultate a copilului autist constă în a 
reacţiona corespunzător faţă de persoanele şi obiectele din jur, respectiv de a-şi pune 
în concordanţă dorinţele cu situaţia de moment. De asemenea, la copiii autişti alternează 
comportamentele tandre cu cele agresive sau autoagresive, cu treceri bruşte de la o 
stare la alta, de regulă neadecvate (de exemplu, când cineva din jurul său se accidentează 
anticipa reacţiile şi comportamentul unui copil autist, intervenţia psihopedagogică de 
recuperare, educare şi instruire devine foarte dificilă, iar alcătuirea prognosticului 
evoluţiei sale este dependentă de contextul relaţional şi disponibilitatea terapeutului în 
identificarea unor alternative de comunicare cu copilul (care sunt dintre cele mai 
neobişnuite, de exemplu, folosirea calculatorului, a unor sunete aparent lipsite de sens, 
a unor asocieri cromatice aparent bizare, a unor mişcări aparent lipsite de semnificaţie 
etc., ce reuşesc să spargă barierele impuse de specificul lumii interioare a autistului), 
altele decât modalităţile obişnuite pe care le utilizăm în relaţiile cu copiii normali. 

6. Sindromul Langdon Down 


Sindromul Down este o boală genetică, cromozomială, caracterizată prin triada dismorfie 
particulară, întârziere în dezvoltarea psihică şi aberaţie cromozomială. Organismul 
uman are 23 de perechi de cromozomi: 44 autozomi (somatici) şi doi cromozomi 
sexuali (la femei 44 + XX, la bărbaţi 44 + XY). Astfel, fiecare celulă din organism 
posedă 46 de cromozomi, cu excepţia celulelor sexuale (ovulul şi spermatozoidul), care 
au jumătate din setul cromozomial (ovulul 22 + X, spermatozoidul 22 + X sau 22 + 
Y). La unirea dintre spermatozoid şi ovul va rezulta o celulă cu un set complet de 
cromozomi (44 + XX sau 4 + XY). 

Cercetările în domeniu arată că în aproximativ 95% din cazuri sindromul Down se 
prezintă ca trisomia cromozomului 21, iar în aproximativ 5% din cazuri cauza genetică 
a bolii este determinată de o translocaţie cromozomială sau de mozaicism. În cazul 
trisomiei 21, fiecare celulă a organismului posedă trei cromozomi 21. Acest extracro- 
mozom 21 provine din ovul sau spermatozoid. Se presupune că în timpul formării 
celulelor sexuale cei doi cromozomi 21 nu se separă (nondisjuncţie cromozomială). În 
timpul fertilizării, la fuziunea dintre ovul şi spermatozoid (în mod normal, fiecare cu 
23 de cromozomi), unul va avea un cromozom în plus în poziţia 21, rezultând o celulă 
cu 47 de cromozomi. Această celulă, odată cu dezvoltarea embrionului, se multiplică 
şi fiecare celulă nou apărută va avea 47 de cromozomi, rezultând sindromul Langdon 
Down. În cazul translocaţiei (4% din cazuri) sunt prezenţi trei cromozomi 21, dar unul 
este lipit (translocat) de un alt cromozom, de obicei cromozomul 14, 21 sau 22. 
Aproximativ la o treime până la jumătate dintre cazurile cu translocaţie, aceasta se 
transmite de la unul dintre părinţi care este purtător, fără semne de boală, având 
materialul genetic normal, cu deosebirea că un cromozom 21 este ataşat de un alt 
cromozom. O altă formă a sindromului Langdon Down este determinată de mozaicism, 
ce apare la aproximativ 1% din cazuri. În cazul mozaicismului, nondisjuncţia apare 
după fertilizare, în timpul formării embrionului. În acest caz, doar o parte dintre celule 
vor fi afectate, restul având setul cromozomial normal, iar forma clinică va fi determi- 
nată de numărul celulelor afectate. 

Au fost emise mai multe teorii privind etiologia acestei tulburări, dar cauza exactă 
nu este încă foarte bine cunoscută. Se presupune că intervin mai mulţi factori, cum ar 
fi tulburările hormonale, radiaţiile de diferite tipuri, infecțiile virale, problemele 
imunologice, dar factorul cel mai implicat este vârsta mamei. Probabilitatea ca un 
nou-născut să aibă sindrom Down creşte direct proporţional cu vârsta mai înaintată a 
mamei. De exemplu, statisticile arată că pentru mamele care au 20 de ani riscul este 1 
la 2.500-3.000 de naşteri, la 35 de ani 1 la 350-400, la 40 de ani 1 la 100. În plus, riscul 
ca şi al doilea copil să se nască cu sindrom Down este de 1 la 100. 

Pentru identificarea prezenţei sindromului Langdon Down la făt se pot efectua mai 
multe tipuri de investigaţii prenatale : 

e  screening-ul prenatal — se determină în sângele matern nivelul alpha-fetoproteinei, 
HCG-ul (human chorionic gonadotropin) şi al estriolului neconjugat. Rezultatul 
acestor determinări, împreună cu vârsta mamei permit estimarea riscului apariţiei 
sindromului Down. Aceste teste se efectuează între săptămânile 14 şi 16 de 
sarcină ; 

ecografia abdominală - permite detectarea unor semne caracteristice acestei 

afecţiuni: îngroşarea pielii pe partea posterioară a gâtului, modificări ale 

membrelor, diminuarea diametrului capului, boli congenitale ale inimii, pro- 
bleme gastrointestinale etc. ; 

teste diagnostice — se aplică dacă investigaţiile amintite mai sus trezesc suspi- 

ciunea sindromului Down. Amniocenteza şi CVS (chorionic villus sampling — 

examinarea vilozităţilor coriale) sunt testele diagnostice cel mai des utilizate : 

- o amniocenteză se efectuează în jurul săptămânii 16 de sarcină (după o 
ecografie, cu ajutorul unei seringi, se extrage o cantitate mică din lichidul 
amniotic, care conţine şi celule fetale şi care este supusă analizelor ; rezultatul 
se obţine în aproximativ 12-20 de zile). Efectele secundare ale amniocen- 
tezei: în 2% dintre cazuri pot surveni avortul, sângerările, riscurile de 
infecţii ; 

—  CVS se aplică în jurul săptămânii 9-12 de sarcină (după ecografia abdominală 
se introduce un tub subţire pe cale vaginală până la placentă şi se extrage o 
mică porţiune a vilozităţilor coriale, care, fiind ţesuturi ce aparţin fătului, se 
examinează din punct de vedere cromozomial ; rezultatul se obţine în 7-10 
zile). Efectele secundare: risc de avort, sângerări, apariţia de infecţii, 
pierderi de lichid amniotic. 


Tabloul clinic şi morfologic prezintă următoarele caracteristici : 


tonusul muscular scăzut (hipotonie) şi laxitate la nivelul ligamentelor ; 
diametrul capului redus, occiput plat (brahicefalie), faţa mai lată, rădăcina 
nasului mai evazată, fisurile palpebrale orientate mai spre superior, gura mică ; 
urechile sunt mici, gâtul mai scurt, mâna mai mică, degetele scurte şi divergente, 
dând impresia că sunt de aceeaşi lungime, cu excepţia policelui şi a degetului 
mic foarte scurt. În palmă, la peste jumătate dintre cazuri, este prezentă doar o 
singură creastă palmară orizontală, formată prin fuziunea plicii mijlocii şi a 
celei inferioare ; 

macroglosie, boltă palatină ogivală, dinţii neregulat implantaţi, toracele evazat, 
abdomen hipoton, picioare scurte şi plate, piele uscată şi flască, părul aspru, 
friabil, organele genitale subdezvoltate ; 

dezvoltare întârziată, malformații congenitale frecvente (malformații cardiace în 
aproximativ 40% dintre cazuri, tulburări digestive în peste 30% dintre cazuri), 
afecţiuni oculare, tulburări metabolice şi imunologice ; 

toate cazurile prezintă grade diferite ale deficienței mintale ; 

dezvoltarea psihomotorie pe etape este întârziată. Copilul este lent, apatic, 
pasiv, dar poate avea şi episoade în care trece de la docilitate la acţiuni de auto- 
şi heteroagresivitate ; 

atenţia este labilă la toate vârstele, memoria preponderent mecanică, compre- 
hensiunea redusă, dezvoltarea limbajului întârziată, toate acestea îngreunând 
procesul educativ ; o sensibilitate crescută pentru sunete ritmate, muzică şi 
dans. 


Nu toţi copiii vor avea toate semnele enumerate mai sus. Severitatea afecţiunilor 
depinde de setul cromozomial al copilului. Sindromul Down trebuie diferențiat de 

mixedemul şi hipertelorismul congenital, encefalopatiile cu aspect mongoloid şi întâr- 
zierile mintale grave. Din nefericire, acest sindrom încă mai este perceput ca o problemă 
strict medicală, iar cei afectaţi sunt consideraţi suferinzi de o afecţiune severă, pentru 
care nu există tratament, ignorându-se rolul şi efectul programelor de intervenţie şi 
recuperare psihopedagogică, dar şi suportul necondiţionat al celor din jur. 

Din punct de vedere psihopedagogic, subiecţii la care întâlnim simptomele trisomiei 
21 prezintă următoarele caracteristici : 


datorită hipotoniei musculare, aceştia vor avea dificultăţi în coordonarea mişcă- 
rilor corpului şi în mers, în executarea unor mişcări ce solicită o coordonare fină 
(trasarea formei literelor, încheierea/descheierea nasturilor, decupaje, asambla- 
rea unor obiecte etc.) ; 

macroglosia şi hipotonia musculaturii limbii afectează respiraţia şi articulaţia 
sunetelor, ceea ce determină apariţia tulburărilor de limbaj şi pronunție ; 
dezvoltarea limbajului rămâne în urma altor arii de dezvoltare, în special în 
urma dezvoltării cognitive, iar în majoritatea cazurilor limbajul expresiv este 
mai întârziat decât cel impresiv, cu consecinţe asupra posibilităţii de comunicare 
cu cei din jur. Experienţa practică demonstrează că, în multe situaţii, un copil 
trisomic preferă limbajul nonverbal în rezolvarea unor sarcini şi mai puţin 
sarcinile în care i se solicită un răspuns verbal. Altfel spus, vorbirea nu reflectă 
obiectiv nivelul lor de înţelegere, iar potenţialul lor intelectual şi aptitudinal 
poate fi subestimat din cauza dificultăţilor pe care le întâmpină în organizarea şi 
oferirea unor răspunsuri verbale, chiar şi atunci când înţeleg bine sensul întrebă- 
rilor şi soluţiile unor sarcini de lucru ; 

în sfera proceselor cognitive, principalele dificultăţi sunt generate de caracterul 
inconstant al stilului de învăţare şi specificul procesării informaţiei. Comparativ 
cu un copil normal, un copil cu sindrom Down are nevoie de ceva mai mult timp 
pentru a procesa informaţia, trebuie să privească obiectele mai mult timp pentru 
a le recunoaşte etc. Unele studii relevă faptul că scorurile obţinute la testele de 
inteligenţă scad pe măsură ce copilul înaintează în vârstă ; în realitate, ei fac 
progrese, învaţă din ce în ce mai multe lucruri şi dobândesc noi deprinderi, însă 
progresele lor sunt mult mai lente decât în cazul copiilor obişnuiţi (aşa se 
explică de ce rezultatele la testele de inteligenţă scad în ciuda progreselor pe 
care totuşi le fac). Acest ritm lent de dezvoltare reflectă de cele mai multe ori 
efectele cumulate ale unei învăţări fără o motivaţie puternică şi nereuşitele 
repetate în valorificarea noilor deprinderi cognitive, astfel încât ele să fie 
evidente în dezvoltare ; 

capacitatea mnezică este scăzută, dat fiind repertoriul limitat al strategiilor de 
memorare (preponderentă este memorarea mecanică). Memoria de scurtă durată 
este limitată din pricina întârzierilor în limbaj (în schimb, ea poate fi îmbunătăţită 
prin programe de antrenament adecvate). Unele cercetări au evidenţiat că există 
o relaţie semnificativă între capacităţile memoriei şi deprinderile de citire, în 
sensul că activităţile de citire pot oferi ocazia utilizării unor strategii, îmbu- 
nătăţind capacităţile memoriei (de exemplu, în lectura unui text, capacitatea de 
a memora cuvintele în memoria de scurtă durată este deosebit de importantă 
pentru înţelegerea semnificației unei propoziţii sau fraze) ; 

e persoanele cu sindrom Down întâmpină dificultăţi în menţinerea concentrării 
atenţiei mai mult timp sau în a diferenţia anumiţi stimuli între ei, mai mult sau 
mai puţin asemănători. Totuşi, îşi pot menţine atenţia mai mult timp dacă 
rezolvare ; 

e în multe situaţii, copiii cu sindrom Down sunt puternic afectaţi de schimbările 
care se petrec în jurul lor, mai ales când au loc brusc şi în mod inexplicabil. De 
asemenea, ei au nevoie de un mediu în care să se simtă acceptaţi, în care se pot 
manifesta liberi în încercarea de a deveni independenţi. De fiecare dată trebuie 
susținuți pentru a putea trăi succesul, au nevoie de încurajări şi de feedback 
pozitiv pentru a-şi canaliza energia spre evitarea insucceselor şi prevenirea unui 
comportament pasiv, absent sau agresiv. 

Dincolo de imaginea caracteristică persoanelor trisomice se află o altă realitate. În 
multe alte aspecte, sunt asemenea unor oameni obişnuiţi, dispun de un potenţial afectiv 
aparte, pe care doresc să-l manifeste tot timpul, sunt foarte sociabili, dornici să 
participe alături de ceilalţi la diferite activităţi unde să-şi pună în valoare propria 
personalitate. 

cu dizabilităţi 
„ Aspecte privind calitatea vieţii şi serviciilor pentru persoanele cu 
nevoi speciale 


1. Componentele fundamentale ale asistenţei 
psihopedagogice şi sociale 


Schimbarea condiţiilor sociale şi economice din ţara noastră a avut un profund impact 
şi asupra persoanelor cu dizabilităţi sau aflate în dificultate. Pentru aceste categorii de 
persoane, în conformitate cu cerinţele internaţionale, au fost promovate o serie de 
politici sociale şi servicii de asistenţă şi intervenţie care au drept scop: 
- garantarea unei participări totale şi active în viaţa comunităţii a persoanelor cu 
diferite tipuri de deficiență ; 
— asistarea persoanelor cu dizabilităţi sau aflate în dificultate pentru a-şi conduce 
viaţa independent, în acord cu propriile dorinţe ; 
— prevenirea sau eliminarea apariţiei deficienţelor, prevenirea agravării şi dimi- 
nuarea consecinţelor lor ; 
— prevenirea apariţiei barierelor sociale din calea persoanelor cu handicap şi 
diminuarea consecinţelor barierelor actuale ; 
- evitarea sau eliminarea oricăror forme negative de discriminare asupra persoa- 
nelor cu dizabilităţi. 


În documentele editate sub egida UNESCO referitoare la terminologia educaţiei 
speciale şi a disciplinelor ei conexe, cum ar fi psihopedagogia medicală, psihopedagogia 
medico-socială sau psihologia copilului, se subliniază faptul că domeniul asistenţei 
persoanelor cu cerinţe nevoi speciale/dizabilităţi (în principal, persoane cu diferite 
tipuri de deficiență sau handicap) utilizează informaţii furnizate de medicină (pediatrie, 
neuropsihiatrie, neuropatologie, neurologie infantilă, oftalmologie, oto-rino-laringologie, 
ortopedie, audiologie, igienă etc.), psihologie, pedagogie, sociologie, asistenţă socială, 
ştiinţe juridice în studiul personalităţii celor cu diferite tipuri de deficiență (mintală, 
auditivă, vizuală, somatică, de conduită, de limbaj etc.) sau a persoanelor aflate în 
dificultate privind integrarea şi relaţionarea cu instituţiile comunităţii sau cu semenii 
din comunitatea din care fac parte. Altfel spus, domeniul asistenţei persoanelor cu 
nevoi speciale împrumută termeni, concepte din alte discipline a căror semnificaţie este 
utilizată într-o manieră interdisciplinară distinctă, în funcţie de varietatea formelor de 
deficiență şi inadaptarea consecutivă tipului de deficiență. De asemenea, câmpul de 
acţiune al acestui domeniu se situează între studierea stării de normalitate şi a stării 
patologice, parcurgând un traseu complex care include prevenirea, depistarea, diagnoza, 
terapia, recuperarea, educarea, orientarea şcolară şi profesională, integrarea socială şi 
monitorizarea evoluţiei ulterioare a persoanei aflate în dificultate. Toate aceste etape 
pot fi incluse într-o formulă specifică acestui domeniu care justifică în mare parte 
caracterul său pragmatic, acţional — asistența psihopedagogică şi socială. 

Asistenţa psihopedagogică şi socială a persoanelor cu cerinţe speciale (persons with 
special needs) constituie un ansamblu de măsuri de natură psihologică, pedagogică şi 
socială în vederea depistării, diagnosticării, recuperării, educării, instruirii, profesio- 
nalizării, adaptării şi integrării sociale a persoanelor care prezintă o serie de deficienţe 

de natură intelectuală, senzorială, fizică, psihică, comportamentală sau de limbaj, 
precum şi a persoanelor aflate în situaţii de risc din cauza mediului în care trăiesc, 
resurselor insuficiente de subzistență, prezenţei unor boli cronice sau a unor fenomene 
degenerative care afectează integritatea lor biologică, fiziologică sau psihologică. 

Asistenţa socială a persoanelor cu nevoi speciale reprezintă o componentă funda- 
mentală a asistenţei generale acordate acestor persoane, iar din punct de vedere al 
eficienţei intervenţiei ea trebuie corelată cu intervenţia psihologică, pedagogică, medicală 
etc. la nivelul unei echipe interdisciplinare. 

Componentele fundamentale ale asistenţei psihopedagogice şi sociale se disting pe 


direcţiile : 


a) ai 


cunoaşterea particularităţilor specifice dezvoltării psihice a persoanei şi a 
tuturor componentelor personalităţii ; 

atitudinea şi reacţiile persoanei în raport cu deficienţa sau cu incapacitatea sa 
şi atitudinea şi relaţiile pe care le are cu cei din jur; 

modul de manifestare a comportamentului în diferite situaţii ; 

identificarea disfuncţiilor la nivel psihic ; 

identificarea căilor de terapie, recuperare, compensare a funcţiilor şi proce- 
selor psihice afectate ; 

asigurarea unui cadru de securitate şi confort afectiv pentru menţinerea 
echilibrului psihic şi dezvoltarea armonioasă a personalităţii ; 


b) e At 


c) 


evidenţierea problemelor specifice în educarea, instruirea şi profesionalizarea 
persoanelor cu diferite tipuri de deficienţe ; 

adaptarea obiectivelor, metodelor şi mijloacelor de învăţământ la cerinţele 
impuse de particularităţile dezvoltării psihofizice a persoanelor cu cerinţe 
educative speciale ; 

adaptarea/modificarea conţinutului învăţământului în funcţie de nivelul evo- 
luţiei şi dezvoltării biopsihice a subiecţilor incluşi în procesul instructiv-educativ ; 
asigurarea unui cadru optim de pregătire, astfel încât fiecare subiect supus 
educaţiei şi instruirii să asimileze un minimum de cunoştinţe şi deprinderi 
practice necesare integrării sociale (diversificarea ofertelor educaţionale şi 
dezvoltarea instituţiilor şcolare de tip incluziv) ; 


socială : 


inserţia biopsihosocioculturală a persoanei în realitatea socială actuală sau în 
schimbare pe axele familială, şcolară, profesională şi socială ; 

acţiuni de prevenire şi combatere a manifestărilor de inadaptare socială sau 
de marginalizare a persoanelor cu dizabilitate ; 

promovarea şi susţinerea unor politici coerente şi flexibile, precum şi orga- 
nizarea unor servicii eficiente pentru protecţia şi asistenţa socială a persoa- 
nelor aflate în dificultate ; 

informarea opiniei publice cu privire la responsabilitatea civică a membrilor 
comunităţii faţă de persoanele aflate în dificultate, precum şi posibilităţile de 
valorificare a potenţialului aptitudinal şi relaţional al acestor persoane în 
folosul comunităţii. 

2. Obiectivele asistenţei psihopedagogice şi sociale 


Obiectivul central al acestui domeniu de cercetare-acţiune este axat pe intervenţia în 
scop terapeutic, recuperator, compensator şi instructiv-educativ asupra persoanelor 
cu diferite tipuri de deficienţe sau aflate în incapacitate de acţiune, pentru a favoriza 
la maximum (re)inserţia lor socioprofesională, considerându-se ca fiind o notă 
comună a acestor persoane riscul apariţiei unor stări de instabilitate, marginalizare, 
dezechilibru sau, în situaţii mai grave, chiar ruperea totală a raporturilor dintre 
individ şi societate. Altfel spus, obiectivul fundamental al serviciilor psihopedagogice 
şi sociale este centrat pe menţinerea, refacerea şi dezvoltarea capacităţilor individuale 
necesare pentru rezolvarea unor probleme sau situaţii dificile pe care persoana nu le 
poate soluţiona de una singură şi asigurarea unui suport pentru persoanele care nu au 
posibilitatea să îşi dezvolte propriile capacităţi şi competenţe necesare desfăşurării 
unor activităţi socialmente utile şi care să favorizeze integrarea lor socială, într-o 
măsură mai mare sau mai mică, în funcţie de resursele şi problematica specifică 
fiecăruia. 


Obiectivele specifice au în vedere următoarele direcţii : 

- prezentarea analitică, descriptivă, comparativă şi etiologică a diferitelor categorii 
de persoane cu nevoi speciale ; 

- elaborarea unor criterii de clasificare pe nivele/grade/trepte a tulburărilor sau 
deficienţelor întâlnite la persoanele respective ; 

- prezentarea particularităţilor specifice activităţii persoanelor cu nevoi speciale, 
consecinţă a modificărilor biopsihice şi/sau socioeducaţionale : 

- prezentarea şi analiza sistemului de depistare — recuperare — adaptare - integrare 
pentru categoriile de persoane aflate în dificultate ; 

- stabilirea scopurilor, metodelor şi mijloacelor de activitate psihopedagogică şi 
socială cu persoanele care prezintă deficienţe sau care se află în situaţii dificile 
de existenţă ; 

- elaborarea unui program de profesionalizare în concordanţă cu cerinţele pieţei 
forţei de muncă şi încadrarea în unităţi productive sau ateliere protejate a 
persoanelor cu nevoi speciale ; 

- elaborarea strategiilor de integrare socială a persoanelor aflate în dificultate prin 
valorificarea tuturor resurselor existente la nivelul comunităţii ; 

— urmărirea evoluţiei şi a gradului de adaptare-integrare a persoanelor cu nevoi 
speciale în câmpul relaţiilor sociale ; 

- elaborarea unor strategii de intervenţie pentru prevenirea şi/sau ameliorarea 
consecinţelor diferitelor tipuri de deficienţe sau a unor disfuncţii la nivel familial, 
comunitar şi social ; 

- îmbogățirea corpusului de cunoştinţe cu noi informaţii rezultate în urma unui 
permanent proces de cercetare-acţiune şi modernizare a programelor de inter- 
venţie existent în domeniul psihopedagogiei şi asistenţei sociale. 

Serviciile de asistenţă psihopedagogică! şi socială? reprezintă un ansamblu de 
activităţi specializate, elaborate şi desfăşurate în cadrul unor instituţii publice sau 
organizaţii, aparţinând unei comunităţi, prin care se urmăreşte rezolvarea unor categorii 
variate de probleme, care afectează direct sau indirect viaţa personală şi socială a unor 
categorii diverse de beneficiari din cadrul comunităţii respective. Astfel putem vorbi de 
servicii adresate persoanelor care prezintă un anumit tip/grad de deficienţă/handicap, 
copiilor cu nevoi speciale, persoanelor bolnave, persoanelor aflate în incapacitate de a 
desfăşura în mod independent activităţi profesionale, bătrânilor, şomerilor, familiilor 
sărace, persoanelor din medii defavorizate etc. Aceste servicii sunt focalizate pe 
categorii de beneficiari/populaţii-ţintă, antrenează persoane specializate, alocă resurse 
materiale, financiare şi logistice în funcţie de specificul problemelor şi de numărul 
beneficiarilor. Prin aceste servicii, instituţiile statului, autorităţile publice ale admi- 
nistraţiei locale şi societatea civilă, reprezentată în special de organizaţiile neguverna- 
mentale, asigură prevenirea, limitarea sau înlăturarea efectelor temporare sau permanente 
ale unor situaţii care pot genera inadaptarea, marginalizarea sau excluderea socială 
a unor persoane. De asemenea, acestea sunt servicii profesionalizate, realizate prin 
metode şi tehnici specifice, care sunt adresate persoanelor aflate în dificultate pentru a 
le sprijini în refacerea şi dezvoltarea capacităţilor individuale, necesare pentru a depăşi 
prin forţe proprii situaţiile dificile ; o formă de suport activ pentru persoanele, familiile 
şi comunităţile aflate în dificultate concretizată în servicii de informare, consiliere, 
terapie individuală şi colectivă, programe sociale de prevenire şi ameliorare a feno- 
menelor care afectează calitatea vieţii persoanelor dintr-o comunitate, precum şi alte 
forme specifice de intervenţie. Rolul şi importanţa acestor servicii psihopedagogice şi 
sociale se reflectă, pe de-o parte, în interesul comunităţii de a ameliora şi/sau normaliza 
existenţa persoanelor care solicită sau au nevoie de aceste servicii şi, pe de altă parte, 
în posibilitatea de a valorifica, în beneficiul comunităţii, potenţialul intelectual, aptitudinal 
şi profesional de care dispun aceste persoane în scopul normalizării şi armonizării 
proceselor sociale din cadrul comunităţii în care trăiesc. Din acest motiv putem include 
serviciile de asistenţă psihopedagogică şi socială în categoria generală a serviciilor 
sociale. Pentru exemplificare, prezentăm o listă cu câteva tipuri de servicii din domeniul 
psihopedagogic şi social, oferite de sistemul public sau de către instituţiile aparţinând 
organizaţiilor neguvernamentale, care să ilustreze câmpul de intervenţie şi forma de 
organizare a unor astfel de activităţi din domeniul social : 

- centre de plasament de tip familial — unităţi rezidenţiale considerate alternative 

comunitare de îngrijire a copilului aflat în dificultate, pe termen scurt/mediu, 


1. Serviciile de asistenţă psihopedagogică se referă, în special, la serviciile de intervenţie sau 
susţinere psihologică şi educaţională pentru persoanele cu deficienţe sau aflate în dificultate 
sau în situaţii de risc. 

2. Serviciile de asistenţă socială se referă la programele sau serviciile de intervenţie şi susţinere 
a persoanelor aflate în dificultate pentru (re)inserţia, (re)adaptarea şi integrarea lor socială. 
Cele două categorii de servicii, respectiv asistenţa psihopedagogică şi asistenţa socială, se 
află în raporturi de complementaritate şi interdependenţă, împreună constituind un set complet 
de servicii sociale adresat persoanelor care întâmpină, pe o perioadă mai lungă sau mai 
scurtă de timp, o serie întreagă de probleme şi dificultăţi în existenţa lor personală şi socială 
şi care le afectează calitatea relaţiilor cu cei din jur şi cu instituţiile şi serviciile comunităţii. 

până la identificarea unei familii de plasament sau până la reintegrarea familială, 
atunci când aceasta devine posibilă ; 

instituții/centre şcolare specializate pentru copii cu diferite forme de deficiență 
(spre exemplu, şcoli pentru copii cu deficienţe mintale, deficienţe senzoriale, 
deficienţe multiple etc.) ; 

centre de primire a copilului — oferă adăpost pe termen scurt (zile, săptămâni) 
pentru copiii aflaţi în situaţii de urgenţă (inclusiv pentru copiii străzii), asigură 
o evaluare iniţială a situaţiei copilului şi demarează procedurile de asigurare, în 
continuare, a serviciilor de protecţie ; 

centre maternale - oteră adăpost temporar pentru tinerele mame necăsătorite şi 
pentru copiii lor, pentru a preveni abandonul, prin dezvoltarea ataşamentului 
faţă de copii şi pentru a le sprijini prin activităţi de consiliere, asistenţă (inclusiv 
asistenţă juridică) şi educaţie parentală ; 

servicii de asistenţă şi sprijin pentru tinerii de peste 18 ani care îşi continuă 
studiile - oteră consiliere şi sprijin tinerilor adulţi care părăsesc serviciile de 
protecţie a copilului şi necesită asistenţă pentru a-şi continua studiile, a se 
califica într-o meserie şi pentru a-şi găsi un loc de muncă; 

centre de consiliere şi sprijin pentru părinţi — oferă consiliere şi sprijin (inclusiv 
material) familiilor aflate în situaţie de risc pentru a rămâne împreună şi, în 
acest mod, pentru prevenirea abandonului şi a instituţionalizării copiilor ; 
servicii de consiliere pentru elevi — în şcoli sau în centrele de asistenţă psihope- 
dagogică ; 

servicii de terapie logopedică - în centrele logopedice interşcolare sau în 
cabinetele logopedice şcolare ; 

servicii mobile de consiliere a femeii gravide şi de planificare familială — create 
pentru a îmbunătăţi accesul la astfel de servicii, mai ales în zonele rurale/ 
izolate, cu scopul identificării mamelor în situaţii de risc, prevenirii naşterilor 
nedorite, a abandonului nou-născutului şi a handicapului la naştere ; 

centre de pregătire şi sprijinire a reintegrării şi integrării copilului în familie — 
sunt destinate pentru pregătirea reintegrării copilului în familia naturală sau 
lărgită şi pentru promovarea alternativelor de tip familial atunci când reintegrarea 
nu este posibilă (servicii de adopţie şi serviciu de plasament în familii substitutive) ; 
centre de zi pentru îngrijirea, educarea şi recuperarea copiilor cu nevoi speciale — 
oferă servicii de îngrijire, terapie, recuperare, reabilitare pe timpul zilei pentru 
diferite categorii de copii care fie prezintă diferite tipuri de deficienţe, fie provin 
din medii sociale defavorizate, din familii aflate în situaţii de risc etc., în vederea 
educării şi recuperării lor sau în scopul prevenirii unor fenomene care ar afecta 
dezvoltarea şi evoluţia lor normală ; consilierea familiilor pentru a-şi ajuta mai 
bine copiii şi, în special, pentru a înţelege mai bine nevoile speciale ale copiilor 
lor. Serviciile de îngrijire temporară sunt, de asemenea, legate de centrele de zi ; 
centre de plasament pentru copilul cu handicap sever - sunt centre de tip 
familial, care oferă îngrijire de tip rezidenţial pe anumite perioade de timp, 
pentru copiii care provin din familii unde accesul la servicii de recuperare sau 
servicii terapeutice este foarte dificil şi pentru copii cu nevoi speciale abandonaţi. 
Serviciile terapeutice specializate sunt asigurate în unităţi specializate din cadrul 
comunităţii ; 

centre de asistență şi sprijin pentru readaptarea psihologică a copilului cu 
probleme psihosociale — au funcţia unui centru de plasament temporar, precum 
şi de centru de evaluare/terapie, în care o echipă multidisciplinară (medic, 
psiholog, psihopedagog, asistent social) acordă asistenţă specializată copiilor şi 
familiilor lor ; 

servicii de orientare, supraveghere şi sprijinire a reintegrării sociale a copilului 
delincvent — asigură monitorizarea copilului care a săvârşit acte împotriva legii 
până la clarificarea situaţiei lui şi supravegherea atentă a copiilor delincvenţi 
menţinuţi în familie ; 

centre de reeducare pentru copilul delincvent — sunt destinate minorilor delincvenţi 
pentru care comisia a luat decizia unei măsuri privative de libertate. Aceste 
centre vor asigura, de asemenea, formare/educaţie, profesionalizare şi consiliere 
copiilor şi tinerilor delincvenţi pentru a facilita reintegrarea lor socială ; 
centre rezidenţiale pentru persoane în vârstă — se adresează persoanelor vârstnice 
care au un risc ridicat din punct de vedere social din cauza problemelor de 
sănătate, lipsei de resurse materiale şi mai ales din cauza lipsei de suport social ; 
servicii de îngrijire la domiciliu sau în regim rezidenţial a persoanelor vârstnice 
(spitale pentru bolnavi cronici, adăposturi pentru pensionari, centre pentru 
seniori etc.) ; 

servicii sociale de tip adăpost pentru noapte — se adresează persoanelor fără 
adăpost, bolnave, părăsite de familie, persoane cu dizabilităţi etc., cu scopul de 
a îmbunătăţi calitatea vieţii persoanelor cu risc social şi scăderea numărului de 
persoane fără adăpost; 

programe de instruire a personalului din cadrul serviciilor sociale ; 

programe de dezvoltare pentru serviciul de îngrijire la domiciliu ; 

centre de sprijin pentru persoanele infectate cu HIV sau cu sindrom manifest ; 
cămine pentru protejarea persoanelor cu probleme psihice/mintale ; 
adăposturi de protecție pentru persoanele cu dizabilități — se adresează per- 
soanelor cu dizabilităţi fără familie, fără locuinţă sau care nu sunt capabile să-şi 
administreze singure locuinţele ; 

ateliere de lucrul protejate pentru persoane cu dizabilităţi ; 

centre de consiliere, informare, asistenţă psihologică şi socială pentru prevenirea 
situaţiilor de risc social; 

centre de voluntariat — asigură informarea, recrutarea, selecţia, pregătirea şi 
antrenarea membrilor comunităţii în activităţi de voluntariat în domeniul social ; 
centre de zi/centre sociale/centre de resocializare — respectiv un complex de 
servicii fără cazare pe timpul nopţii, în conformitate cu programul unităţii, 
oferit acelor beneficiari (pensionari, persoane cu handicap psihic sau fizic etc. 
aflate în situaţie de risc social sau aflate în stare de excludere socială) care se 
deplasează sau sunt deplasaţi la sediul centrului. 


Serviciile sociale de la nivelul unei comunităţi pot fi orientate spre: 


evitarea abandonului şi încurajarea reintegrării în familie a copiilor din instituţii ; 
asistarea şi supravegherea, în interesul copilului, a adopţiei, încredinţării, 
plasamentului copiilor abandonaţi sau preluaţi temporar ori definitiv din familiile 
naturale ; 

respectarea drepturilor copiilor, protecţiei lor şi oferirea de oportunităţi de 
asistenţa socială a persoanelor cu handicap ; 

prevenirea bolilor şi îngrijirea socială în familie a persoanelor bolnave, con- 
tribuind la promovarea unui stil sănătos de viaţă; 

consiliere maritală şi parentală, care contribuie la activitatea de planificare 
familială ; 

servicii sociomedicale pentru femeile însărcinate şi mamele cu copii Mici ; 
evitarea abandonului şcolar prin asistarea familiei şi şcolii ; 

prevenirea unor comportamente sociale distructive ca alcoolismul, consumul de 
droguri, violenţa, delincvenţa, criminalitatea etc. ; 

furnizarea de echipamente şi materiale pentru persoane cu dizabilităţi (cadre de 
mers, cărucioare etc.) ; 

servicii de consiliere telefonică (hor-line) etc. 


În principiu, serviciile sociale comunitare sunt destinate tuturor celor care au 
nevoie de ele, dar în mod special aceste servicii se adresează unor categorii de 
beneficiari şi celor care îi îngrijesc. Pentru exemplificare prezentăm câteva categorii 
reprezentative din rândul beneficiarilor acestor servicii : 


persoane cu dizabilităţi mintale, fizice, auditive şi vizuale care au nevoie de 
sprijin în desfăşurarea activităţilor zilnice ; 

persoane vârstnice a căror sănătate se degradează treptat ; 

persoane care suferă de afecţiuni psihice ; 

persoane cu dificultăţi de învăţare ; 

persoane care abuzează de consumul de droguri şi alcool; 

persoane seropozitive HIV sau cu sindromul imunodeficienței manifest ; 
persoane care au în îngrijire alte persoane aflate în situaţiile descrise mai sus ; 
persoane care nu au surse de subzistență, şomeri sau persoane aflate în situaţii 
de risc etc. 


Obiectivul fundamental al serviciilor sociale este centrat pe menţinerea, refacerea şi 
dezvoltarea capacităţilor individuale necesare pentru rezolvarea unor probleme sau 
situaţii dificile pe care persoana nu le poate soluţiona de una singură şi asigurarea unui 
suport pentru persoanele care nu au posibilitatea să îşi dezvolte propriile capacităţi şi 
competenţe necesare pentru desfăşurarea unor activităţi socialmente utile şi care să 
favorizeze integrarea lor socială. 

Elementele fundamentale care orientează şi susţin activităţile din domeniul servi- 
ciilor sociale sunt : 


respectarea demnității umane - fiecărei persoane îi este garantată dezvoltarea 
liberă şi deplină a personalităţii ; 

universalitatea - fiecare persoană are dreptul la asistenţă psihopedagogică şi 
socială, în condiţiile prevăzute de lege; 

solidaritatea socială - comunitatea participă la sprijinirea persoanelor care nu 
îşi pot asigura nevoile sociale, pentru menţinerea şi întărirea coeziunii sociale ; 
parteneriatul — instituţiile publice şi organizaţiile societăţii civile cooperează în 
vederea organizării şi dezvoltării serviciilor sociale ; 

Subsidiaritatea — statul intervine atunci când iniţiativa locală nu a satisfăcut sau 
a satisfăcut insuficient nevoile persoanelor aflate în dificultate şi care au nevoie 
de servicii din domeniul social. 


Practica serviciilor sociale este organizată pe baza unor principii specifice : 


centrarea pe familie şi comunitate — având ca obiectiv întărirea şi dezvoltarea 
mediilor naturale de viaţă ale persoanelor (familia şi comunitatea). Din această 
perspectivă, finalitatea serviciilor de asistenţă psihopedagogică şi socială constă 
în recuperarea şi dezvoltarea capacităţilor individuale de funcţionare şi o mai 
bună integrare socială a individului în viaţa comunităţii ; 

abordarea globală — pornind de la premisa că problemele unei persoane, familii 
sau comunităţi se intercondiţionează şi nu se pot trata separat, intervenţia 
serviciilor sociale se va concentra pe o înţelegere globală a tuturor problemelor 
existente, le va lua în calcul pe toate la nivelul serviciului social generalizat şi 
apoi, acolo unde este nevoie, intervenţia va fi completată de servicii de asistenţă 
psihopedagogică şi socială de tip specializat ; 

organizarea comunitară — se referă la eficientizarea serviciilor sociale prin 
organizarea lor la nivel local (prin preluarea lor de către autorităţile publice 
locale) sau la nivel zonal, iar acolo unde nu se poate, prin realizarea unui 
parteneriat între mai multe comunităţi (de exemplu, un oraş şi comunele încon- 
Jurătoare) ; 

complementaritatea — realizată între sistemul public şi sistemul neguvernamental ; 
sistemul public garantează acoperirea drepturilor de asistenţă socială prevăzute 
de lege prin organizarea de servicii publice de asistenţă psihopedagogică şi 
socială, dar şi prin finanţarea sau susţinerea acţiunilor neguvernamentale. 
Anumite servicii sociale care nu pot fi acoperite de către serviciile publice pot 
fi comandate organizaţiilor private profit sau nonprofit. Astfel, atât sistemul de 
servicii de asistenţă publică, cât şi sistemul neguvernamental trebuie să se 
înscrie într-o politică socială unitară, coerentă, de sprijinire eficientă a celor 
aflaţi în dificultate ; 

activitatea/lucrul în echipă — bazată pe acţiunea comună a mai multor specialişti 
din domenii diferite care pot da răspuns problemelor complexe ale beneficiarilor. 
Resursele activităţii eficiente în echipă sunt: suportul profesional şi uman 
reciproc, consultarea, luarea împreună a deciziilor cu privire la abordarea 
fiecărui caz etc. ; 

diversificarea activităţilor pe măsura creşterii resurselor şi apariției unor noi 
tipuri de probleme sociale — noul sistem de servicii sociale reprezintă un cadru 
instituţional structurat în care activităţile se diversifică pe măsura apariţiei de 
noi resurse sau de noi probleme. Astfel, se va înlocui treptat actualul sistem, 
caracterizat printr-o fragmentare instituţională excesivă, în care, pentru noi 
activităţi, tind să apară noi instituţii paralele, cu sistem unitar de servicii 
specializate (diversificarea nu va conduce neapărat la apariţia unor instituţii noi, 
ci mai degrabă la diversificarea ofertei de servicii la nivelul instituţiilor deja 
existente) ; 

orice serviciu de asistenţă psihopedagogică şi socială răspunde unei nevoi individuale 
sau de grup şi asigură, printr-un suport specializat, soluţionarea acesteia ; 

- dezvoltarea oricărui serviciu de asistenţă psihopedagogică şi socială trebuie să 
pornească de la o analiză concretă a gradului de solicitare din partea comunității 
şi a efectelor în comunitate (consecutive aplicării acelor servicii). 


Orice organizaţie care oferă servicii psihopedagogice şi sociale este inclusă într-un 
mediu specific, care influenţează şi condiţionează procesul managerial. Într-o perspectivă 
generală, acest mediu este axat pe câteva coordonate centrale (Rainey, 1997): 

— condiţii tehnologice : nivelul de cunoştinţe şi capacităţi ştiinţifice, comunicaţii, 

facilităţi de transport, echipamente etc. ; 

— condiții juridice : legi, norme, valori, reglementări caracteristice privind funcţio- 

narea instituţiilor de specialitate etc. ; 

- condiţii politice : caracteristici ale proceselor politice, ale instituţiilor politice, 

gradul de stabilitate politică, tipurile de politici sociale etc. ; 

- condiții economice : nivelul de trai al populaţiei, inflaţia, fiscalitatea, gradul de 

ocupare al forţei de muncă etc. ; 

— condiții demografice : caracteristici ale populaţiei precum vârsta, sexul, rasa, 

religia, etnia, natalitatea etc. ; 

- condiții ecologice : caracteristici ale mediului, incluzând clima, caracteristicile 

geografice, gradul de poluare, resursele naturale etc. ; 

- condiții culturale : valori predominante, atitudini, convingeri, cutume, procese 

de socializare privitoare la elemente precum structura familiei, practicile politice, 
practicile religioase etc. 


Toate aceste condiţii au o influenţă mare asupra organizaţiilor: spre exemplu, 
dezvoltările tehnologice pot da naştere unor noi instituţii publice, care vor fi nevoite să 
ţină pasul cu evoluţia informaticii şi mijloacelor moderne de comunicare ; evoluţiile 
demografice pot avea un impact deosebit, în special în ceea ce priveşte tipul şi numărul 
beneficiarilor ; nivelul economic influenţează accesul beneficiarilor la anumite tipuri 
de servicii şi creşterea calităţii acestora. Altfel spus, nici o organizaţie nu poate neglija 
contextul în care îşi desfăşoară activitatea fără riscul de a-şi diminua dramatic gradul 
de realizare a obiectivelor. 

În interesul persoanelor cu dizabilităţi, a fost înfiinţată Autoritatea Naţională pentru 
Persoanele cu Handicap (ANPH), prin Ordonanţa nr. 14/30 din ianuarie 2003, organ 
de specialitate al administraţiei publice centrale, cu personalitate juridică, care coordo- 
nează la nivel central activităţile de protecţie specială şi promovare a drepturilor 
persoanelor cu dizabilităţi, elaborează politicile, strategiile şi standardele în domeniul 
promovării drepturilor persoanelor cu dizabilităţi, asigură urmărirea aplicării regle- 
mentărilor din domeniul propriu şi controlul activităţilor de protecţie specială a 
persoanelor cu dizabilităţi. 

Funcţiile ANPH sunt: 

- de strategie: asigură fundamentarea, elaborarea şi aplicarea strategiei naţionale 

în domeniu şi a programelor de reformă a serviciilor de protecţie specială a 
persoanelor cu dizabilităţi, respectând legislaţia şi documentele internaţionale 
ratificate de ţara noastră ; 

- de reglementare: asigură elaborarea cadrului normativ necesar în vederea 

realizării obiectivelor „Strategiei naţionale privind protecţia specială şi integrarea 

socială a persoanelor cu handicap” şi armonizării legislaţiei interne cu principiile 
şi normele tratatelor internaţionale la care a aderat România ; 

- de administrare: asigură gestionarea bunurilor din domeniul public şi privat al 
statului, pe care le are în folosinţă sau administrare ; 

— de autoritate de stat: exercită controlul asupra modului în care sunt respectate 
şi promovate, de către instituţiile publice şi celelalte persoane juridice, drepturile 
persoanelor cu dizabilităţi, în conformitate cu legislaţia în vigoare ; 

- de reprezentare: asigură, în domeniul său de activitate, reprezentarea pe plan 
intern şi extern a statului român. 


În subordinea ANPH funcţionează opt inspecții regionale şi Institutul Naţional 
pentru Prevenirea şi Combaterea Excluziunii Sociale a Persoanelor cu Handicap. 
Inspecţiile regionale îndeplinesc următoarele atribuţii principale : controlează modul 
de respectare a reglementărilor legale în vigoare din domeniul protecţiei speciale a 
persoanelor cu dizabilităţi, monitorizează modul de aplicare a politicilor de protecţie 
specială a persoanelor cu dizabilităţi, verifică realizarea accesibilităţilor de către 
autorităţile sau instituţiile care au această obligaţie. 

În cadrul „Strategiei naţionale pentru persoanele cu handicap din România” iniţiate 
de ANPH a fost elaborat, pentru prima oară, un „Plan naţional de acţiune pentru 
perioada 2003-2006” prin care au fost propuse modalităţi de reformare a sistemului de 
protecţie a persoanelor cu dizabilităţi, cu accent pe evaluarea şi planificarea individuală 
a intervenţiei, restructurarea instituţiilor rezidenţiale, crearea de servicii alternative, 
consolidarea parteneriatului dintre structurile/instituţiile publice şi cele private şi 
creşterea competenţelor autorităţilor locale. Obiectivul principal al strategiei naţionale 
era focalizat pe crearea unui sistem de protecţie şi suport continuu şi integrat pentru 
persoanele cu dizabilităţi, prin reforma administrativă a instituţiei centrale şi reforma 
instituţională a domeniului, în vederea creşterii calităţii vieţii acestora. 

În conformitate cu cerinţele internaţionale, o strategie coerentă în favoarea persoa- 
nelor cu dizabilităţi trebuie să urmărească : 

— garantarea unei participări totale şi active în viaţa comunităţii a persoanelor cu 

dizabilităţi ; 

- asistarea persoanelor cu dizabilităţi pentru a-şi conduce viaţa independent, în 

acord cu propriile dorinţe ; 

— prevenirea sau eliminarea apariţiei deficienţelor, prevenirea agravării şi dimi- 

nuarea consecinţelor lor ; 

- prevenirea apariţiei barierelor sociale în calea persoanelor cu dizabilităţi, dimi- 

nuarea consecinţelor barierelor actuale ; 

— evitarea sau eliminarea oricăror forme negative de discriminare asupra persoa- 

nelor cu dizabilităţi. 


Acţiunile principale de implementare a strategiei amintite anterior sunt îndreptate spre : 

— reintegrarea în comunitate a persoanelor cu dizabilităţi din instituţiile rezidenţiale 
sau din familiile care sunt lipsite de mijloace materiale ; 

— promovarea unei participări active a persoanelor cu dizabilităţi în societate la 
toate nivelurile şi în toate sferele vieţii cotidiene ; 

— crearea unui sistem de servicii comunitare bazat pe standarde şi normative 
adecvate care să permită persoanelor cu dizabilităţi să desfăşoare o viaţă 

independentă şi asistarea, la nevoie, de către o reţea de suport alcătuită din 
persoane calificate. 


Noua viziune a reformei în domeniul serviciilor specializate pentru persoanele cu 
dizabilităţi, potrivit planului naţional de acţiune, a fost operaţionalizată pe trei direcţii 
simultane : 

— reorganizarea şi transformarea marilor instituţii rezidenţiale prin înfiinţarea de 
instituţii mai mici, specializate, cu funcţii sporite pentru îmbunătăţirea calităţii 
serviciilor ; 

- înfiinţarea unor centre de zi, a locurilor de muncă protejate şi a unor programe 
de formare profesională pentru stimularea participării beneficiarilor acestora la 
viaţa comunităţii/societăţii ; 

- dezvoltarea unui suport comunitar prin formarea şi implicarea membrilor fami- 
liilor şi/sau aparţinătorilor, dezvoltarea unor reţele de asistenţi sociali şi dez- 
voltarea planurilor de acţiune judeţene prin respectarea politicilor locale. 


În aprilie 2004 s-a înfiinţat şi Consiliul Naţional al Dizabilităţii din România 
(CNDR), a cărui misiune declarată constă în apărarea şi promovarea drepturilor şi 
intereselor legitime comune tuturor persoanelor cu dizabilităţi din ţara noastră, în 
conformitate cu documentele şi practicile europene şi internaţionale privind drepturile 
omului şi problematica dizabilităţii. CNDR este format din organizaţii neguverna- 
mentale naţionale reprezentative ale persoanelor cu dizabilităţi, precum şi din alte 
organizaţii apolitice cu activităţi şi preocupări în domeniu. Principiile după care 
acţionează CNDR au în vedere: respectul pentru demnitatea umană şi independenţa 
persoanelor cu dizabilităţi ; nondiscriminarea, conjugată cu acţiunea pozitivă în vederea 
incluziunii sociale ; garantarea participării depline, cu drepturi, obligaţii şi şanse egale 
a persoanelor cu dizabilităţi în toate domeniile vieţii ; promovarea unei societăţi în care 
persoanele cu dizabilităţi să-şi găsească locul în mod firesc. 


3. Abordări ale problematicii persoanelor 
cu cerinţe speciale 


Problematica persoanelor cu cerinţe speciale constituie un câmp semantic complex şi 
în evidentă schimbare”. În literatura psihopedagogică se întâlnesc frecvent mai mulţi 
termeni care, în funcţie de modul de abordare al problematicii persoanelor cu nevoi 
speciale, pot clarifica o serie de delimitări semantice utile în înţelegerea corectă şi 
nuanţată a fenomenelor avute în vedere: aspectul medical — deficiența - se referă la 


3. Se doreşte şi se recomandă cu insistenţă ca unii termeni, cum ar fi: „invalid”, „irecuperabil”, 
„needucabil”, „inapt”/„incapabil de muncă” să nu mai fie folosiţi în caracterizarea persoa- 
nelor cu dizabilităţi, deoarece aceşti termeni nu reprezintă realitatea şi aduc prejudicii 
demnităţii umane. Nu de puţine ori astfel de etichete se transformă în bariere majore care 
întăresc prejudecățile oamenilor cu privire la persoanele cu dizabilităţi, accentuând astfel 
distanţa socială şi, uneori, chiar distanţa fizică dintre cei „normali” şi cei „diferiţi” (adică 
neputincioşi, marginali, inferiori, dependenţi etc.). 

deficitul stabilit prin metode şi mijloace clinice sau paraclinice, explorări funcţionale 
sau alte evaluări folosite de serviciile medicale, deficit care poate fi de natură senzorială, 
mintală, fizică, locomotorie, neuropsihică sau de limbaj. Prin deficiență se înţelege 
pierderea, anomalia, perturbarea cu caracter definitiv sau temporar a unei structuri 
fiziologice, anatomice sau psihologice şi desemnează o stare de anormalitate funcţio- 
nală, adesea cu semnificaţie patologică, stabilă sau de lungă durată, care afectează 
capacitatea şi calitatea procesului de adaptare şi integrare şcolară, profesională sau în 
comunitate a persoanei în cauză. 

Termenul generic „deficienţă” este legat de o serie de alţi termeni cu o semnificaţie 

şi o sferă semantică mai redusă, cum ar fi: 
„deficit” : desemnează înţelesul cantitativ al deficienței, adică ceea ce lipseşte 
pentru a completa o anumită cantitate sau întregul ; 

—  „defectuozitate” : se referă la ceea ce determină un deficit ; 

—  „infirmitate” : desemnează diminuarea notabilă sau absenţa uneia sau mai multor 
funcțiuni importante care necesită o protecţie permanentă, fiind incurabilă, dar 
care poate fi reeducată, compensată sau supracompensată. După unele date 
UNESCO infirmitatea s-ar limita numai la deficienţa locomotorie ; 

—  „invaliditatea” : implică pierderea sau diminuarea temporară sau permanentă a 
capacităţii de muncă; 

—  „perturbarea” : se referă la abaterile de la normă. 


Aspectul funcțional — incapacitatea — reprezintă o pierdere, o diminuare totală sau 
parţială a posibilităţilor fizice, locomotorii, mintale, senzoriale, neuropsihice etc., 
consecinţă a unei deficienţe care împiedică efectuarea normală a unor activităţi. 
Indiferent de forma de manifestare (fizică, senzorială, mintală etc.), incapacitatea 
conduce la modificări de adaptare, la un anumit comportament adaptiv, la performanţe 
funcţionale care determină forme, mai mult sau mai puţin grave, de autonomie perso- 
nală, profesională sau socială. Altfel spus, incapacitatea reprezintă perturbarea capacităţii 
de îndeplinire normală a unei activităţi sau a unui comportament; această tulburare 
poate avea un caracter reversibil sau ireversibil, progresiv sau regresiv. 

Incapacitatea poate fi evaluată, în funcţie de natura deficienței care o determină, prin : 

- probe care conduc la stabilirea coeficientului de inteligenţă, la evaluarea gradului 

de diminuare a acuităţii auditive, a coeficientului de vedere, a gradului de 
dezvoltare motorie etc. ; 

— investigaţii de natură medicală care întregesc informaţiile cu privire la gravitatea 

sau prognoza socioprofesională a incapacității respective ; 

— investigaţii sociologice care urmăresc consecinţele incapacității asupra relaţiilor 

şi vieţii sociale a persoanei deficiente. 


Aspectul social — rezumă consecinţele deficienței şi ale incapacității, cu manifestări 
variabile în raport cu gravitatea deficienței şi cu exigenţele mediului. Aceste consecinţe 
pe plan social sunt incluse în noţiunile de handicap“, respectiv de inadaptare, şi se pot 


4. În limbajul curent (cel puţin în cultura românească, dar şi în alte culturi), acest termen are 
adeseori un sens peiorativ, fapt care, în ultimii ani, a determinat identificarea unor termeni 
sau sintagme noi care să înlocuiască termenul de handicap : astfel, s-au impus termeni ca 
„deficienţă”, „dizabilitate” sau sintagme ca „persoană cu nevoi speciale”, „persoană cu 
dizabilitate” etc. 

manifesta sub diverse forme: inadaptare propriu-zisă, marginalizare, inegalitate, 
segregare, excludere. 

Handicapul este considerat un dezavantaj social rezultat dintr-o deficiență sau 
incapacitate care limitează sau împiedică îndeplinirea unui rol într-un context social, 
cultural, în funcţie de vârsta, sexul sau profesia persoanei respective. Altfel spus, 
handicapul este o particularitate a relaţiei dintre persoanele cu incapacitate şi mediul 
lor de viaţă, fiind evidenţiat atunci când aceste persoane întâlnesc bariere culturale, 
fizice sau sociale, împiedicându-le accesul la diferite activităţi sau servicii sociale care 
sunt disponibile în condiţii normale celorlalte persoane din jurul lor. Dificultăţile 
întâlnite de persoanele cu handicap sunt multiple şi complexe, ceea ce face dificilă 
sistematizarea lor. 

O sistematizare aproximativă a condus la următoarea clasificare a grupelor de 
dificultăţi : 

a) Li aid de ordin general : 

dificultăţi de deplasare şi mişcare, pentru cei cu deficienţe fizice ; 

- dificultăţi de exprimare şi comunicare, pentru cei cu deficienţe senzoriale ; 

- dificultăţi de adaptare la modul de viaţă cotidian şi la rigorile vieţii sociale, 
pentru cei cu deficienţe mintale şi intelectuale ; 

- dificultăţi de întreţinere, pentru persoanele lipsite de resurse şi venituri sau 
care au venituri mici ; 

b) dificultăți de ordin profesional : 

- dificultăţi legate de instruirea şi pregătirea profesională a persoanelor cu 
diferite forme şi grade de deficiență ; 

- dificultăţi de plasare în locuri de muncă corespunzătoare profesiei sau absenţa 
unor locuri de muncă în condiţii protejate (ateliere protejate, secţii speciale 
de producţie pentru persoane cu handicap etc.) ; 

c) dificultăţi de ordin psihologic şi social : 

- bariere psihologice care apar între persoanele cu şi fără handicap ca urmare 
a dificultăţilor întâmpinate în activităţile cotidiene, profesionale sau sociale, 
precum şi din cauza unor prejudecăţi sau a unor reprezentări deformate cu 
privire la posibilităţile şi activitatea persoanelor cu deficienţe. 


Concluzionând, putem spune că deficienţa poate determina o incapacitate care, la 
rândul ei, antrenează o stare de handicap ce face ca persoana deficientă să suporte cu 
dificultate exigenţele mediului în care trăieşte, mediu care poate asimila, tolera sau 
respinge persoana cu o anumită deficiență şi, de aici, o serie de consecinţe atât asupra 
echilibrului vieţii interne a persoanei respective, cât şi în planul relaţiilor cu cei din jur, 
fapt care poate determina includerea persoanei cu deficienţe într-un cerc vicios cu 
urmări, uneori destul de complicate, în procesul dezvoltării şi structurării armonioase 
şi echilibrate a personalităţii acesteia. 

În literatura psihopedagogică recentă se întâlnesc frecvent o serie de alţi termeni 
care se referă la problematica persoanelor cu nevoi speciale : 

—  „dizabilitate” - termen de bază utilizat în legislaţia şi practica românească 
curentă alături de cel de „handicap”. În prezent, ambii termeni sunt acoperiţi 
prin definiţii în texte din sfera legislaţiei şi au circulaţie în toate ariile relevante : 
protecţia copilului, educaţie şi sănătate. În literatura de specialitate, în diverse 

rapoarte şi studii, termenul „dizabilitate” a început să fie utilizat şi promovat ca 
substitut, de regulă, pentru „handicap”, termen care tinde să fie înlocuit în 
terminologia internaţională (vezi „Regulile standard privind egalizarea şanselor 
pentru persoanele cu handicap” din 1993 şi „Clasificarea Internaţională a 
Funcţionării, Dizabilităţii şi Sănătăţii”, adoptată de Adunarea Mondială a Sănătăţii 
în 2001). Dizabilitatea face parte din experienţa umană, fiind o dimensiune a 
umanităţii ; ea este una din cele mai puternice provocări în ceea ce priveşte 
acceptarea diversităţii, deoarece limitele sale sunt foarte fluide, în categoria 
persoanelor cu dizabilităţi putând intra oricine, în orice moment, ca urmare a 
unor împrejurări nefericite, boli sau accidente ; 

—  „cerinţe/nevoi educative speciale” (CES ; engl. special educational needs) — 
această sintagmă, introdusă în terminologia UNESCO în anii '90, se referă la 
cerinţele în plan educativ ale unor categorii de persoane, cerinţe consecutive 
unor disfuncţii sau deficienţe de natură intelectuală, senzorială, psihomotrică, 
fiziologică etc. sau ca urmare a unor condiţii psihoafective, socioeconomice sau 
de altă natură (cum ar fi absenţa mediului familial, condiţii de viaţă precare, 
anumite particularităţi ale personalităţii copilului etc.) care plasează persoana/ 
elevul într-o stare de dificultate în raport cu ceilalţi din Jur, stare care nu-i 
permite o existenţă sau o valorificare în condiţii normale a potenţialului inte- 
lectual şi aptitudinal de care acesta dispune şi induce un sentiment de inferioritate 
care accentuează condiţia sa de persoană cu cerinţe speciale. În consecinţă, 
activităţile educative şcolare şi/sau extraşcolare reclamă noi modalităţi de proiec- 
tare şi desfăşurare a lor în relaţie directă cu posibilităţile reale ale elevilor, astfel 
încât să poată veni în întâmpinarea cerinţelor pe care elevii respectivi le resimt 
în raport cu actul educaţional (acest proces presupune, pe lângă continuitate, 
sistematizare, coerenţă, rigoare şi accesibilizare a conţinuturilor, un anumit grad 
de înţelegere, conştientizare, participare, interiorizare şi evoluţie în planul 
cunoaşterii din partea elevilor). Altfel spus, cerinţele educative speciale solicită 
abordarea actului educaţional de pe poziţia capacităţii elevului deficient sau aflat 
în dificultate de a înţelege şi valorifica conţinutul învăţării şi nu de pe poziţia 
profesorului sau educatorului care desfăşoară activitatea instructiv-educativă în 
condiţiile unei clase omogene sau pseudoomogene de elevi. Evident că această 
sintagmă poate avea înţeles pentru fiecare elev în parte, în sensul că fiecare elev 
este o individualitate şi, la un moment dat, într-un domeniu sau altul al învăţării, 
reclamă anumite cerinţe educaţionale specifice pentru a putea înţelege şi valo- 
rifica la maxim potenţialul său în domeniul respectiv (spre exemplu, un elev 
care întâmpină dificultăţi de învăţare la matematică sau fizică unde sunt necesare, 
în special, anumite categorii de operaţii ale gândirii la care elevul respectiv este 
deficitar, în schimb la disciplinele din celelalte arii curriculare obţine rezultate 
bune, chiar peste media clasei ; la fel se poate spune despre un elev coleric sau 
hiperchinetic, care nu-şi poate concentra atenţia prea mult timp în clasă, dar 


5. În populaţia şcolară, numărul elevilor cu cerinţe educative speciale oscilează între 10-20% 
deoarece include, pe lângă elevii cu dizabilităţi (care acoperă aproximativ 2-3 % din populaţia 
şcolară în lume), şi o categorie largă de elevi care întâmpină dificultăţi în activităţile şcolare 
(forme şi niveluri variate de insucces şcolar). 

care poate înţelege cu uşurinţă conţinutul lecţiilor în momentele sale de atenţie). 
Totuşi, sintagma „cerinţe educaţionale speciale” este utilizată mai ales în dome- 
niul psihopedagogiei speciale, unde semnifică necesitatea unor abordări diferenţiate 
şi specializate ale educaţiei copiilor cu dizabilităţi/deficienţe mintale, intelectuale, 
a celor cu afecţiuni neuropsihice, neurofiziologice, senzoriale, fizice, somatice etc. 
„normalizare” — termen care se referă, în principal, la asigurarea unor condiţii 
de viaţă corespunzătoare pentru persoanele cu nevoi speciale, acceptarea acestora 
în cadrul societăţii sau comunităţii din care fac parte, fiindu-le asigurate aceleaşi 
drepturi, responsabilităţi şi posibilităţi de acces la serviciile comunitare (medicale, 
publice, educaţionale, profesionale, de timp liber etc.) ca şi celorlalţi membri ai 
societăţii, în scopul dezvoltării şi valorificării optime a potenţialului de care 
dispun aceste persoane. Altfel spus, normalizarea se referă la sprijinul oferit 
persoanelor cu nevoi speciale de către componentele sistemului social pentru a 
permite acestora un mod de viaţă similar sau apropiat cu al celorlalţi membri ai 
societăţii ; consecinţele practice ale normalizării sunt programele şi acţiunile 
bazate pe incluziune şi integrare. Conceptul a apărut în ţările nordice (Norvegia, 
Suedia, Danemarca) şi apoi s-a extins şi în alte state europene care au preluat şi 
au adaptat sensul şi semnificaţia acestui termen la condiţiile specifice din 
societăţile respective, iar ulterior, prin deciziile şi acţiunile întreprinse în plan 
juridic, politic, socioeconomic, educaţional şi al serviciilor de asistenţă, au pus 
în aplicare înţelesul acestui termen. Aplicarea în practică a normalizării se 
desfăşoară pe patru niveluri funcţionale : 

e normalizarea fizică : posibilitatea persoanei cu nevoi speciale de a avea acces 
la mijloacele fizice necesare satisfacerii nevoilor fundamentale — de a avea o 
locuinţă proprie, bunuri personale, îmbrăcăminte şi hrană, un minim de 
posibilităţi financiare pentru unele cheltuieli absolut necesare, posibilitatea 
de a avea contacte sociale, de a se asocia cu alte persoane etc. ; 

e normalizarea funcţională : asigurarea accesului la serviciile publice ale societăţii — 
transport în comun, facilităţi de acces în şcoli, instituţii publice şi de cultură, 
spaţii comerciale, facilităţi de petrecere a timpului liber, accesul la informaţii/ 
mediile de informare în masă etc. ; 

e normalizarea socială: posibilitatea de a avea contacte sociale spontane sau 
permanentizate şi de a fi perceput ca făcând parte dintr-un context social normal — 
relaţiile cu membrii familiei, vecinii, prietenii, colegii de muncă, oamenii de 
pe stradă, funcţionarii sau prestatorii de servicii publice etc. 

e normalizarea societală : nivelul participării persoanelor cu nevoi speciale în 
diferite organizaţii, asociaţii, sectoare ale vieţii publice sau la activităţi 
productive, având responsabilităţi şi beneficiind de încrederea celor din jur ; 

„reabilitarea” se referă la un proces destinat să ofere persoanelor cu dizabilităţi 

posibilitatea să ajungă la niveluri funcţionale fizice, psihice şi sociale corespun- 

zătoare, furnizându-le acestora instrumentele cu ajutorul cărora îşi pot schimba 
viaţa în direcţia obţinerii unui grad mai mare de independenţă. Există tendinţa 
de a utiliza în cuplu noţiunile de „abilitare” şi „reabilitare”, prima referindu-se 
la acele funcţii care nu mai pot fi recuperate prin intervenţii de specialitate ; în 
schimb, prin mecanismele de compensare se pot forma acele abilităţi sau 

capacităţi de bază necesare pentru integrarea socială şi profesională (a doua 
noţiune). 

În anul 1994, Organizaţia Internaţională a Muncii (OIM), UNESCO şi Organizaţia 
Mondială a Sănătăţii (OMS) au elaborat un „Document de poziţie comună cu 
privire la reabilitarea bazată pe comunitate”€ (RBC). Acesta reprezintă o strategie 
din cadrul de dezvoltare generală a comunităţii pentru reabilitarea, îmbunătăţirea 
calităţii vieţii, egalizarea şanselor şi incluziunea socială a tuturor persoanelor cu 
dizabilităţi. Reabilitarea bazată pe comunitate se referă la toate categoriile de 
vârstă şi este implementată prin eforturile concertate ale persoanelor cu diza- 
bilităţi, familiilor acestora şi comunităţilor de care aparţin, precum şi cele ale 
serviciilor de educaţie, medicale, sociale şi profesionale existente la nivelul 
comunităţii. Obiectivul principal al RBC constă în dezvoltarea şi valorificarea 
abilităţilor persoanelor cu dizabilităţi prin intermediul serviciilor şi oportu- 
nităţilor create la nivelul comunităţii, în beneficiul tuturor membrilor acesteia ; 

— „incluziune socială” se referă la schimbarea atitudinilor şi practicilor din partea 
indivizilor, instituţiilor şi organizaţiilor, astfel încât toate persoanele, inclusiv 
cei percepuți ca fiind „diferiţi” datorită unor deficienţe, apartenenţei etnice, 
condiţiilor socioeconomice de viaţă etc. să poată contribui şi participa în mod 
egal la viaţa şi cultura comunităţii din care fac parte. Operaţional, acest termen 
poate fi înţeles şi astfel: nondiscriminare + acțiune pozitivă = incluziune 
socială ; 

— „şanse egale” pentru persoanele cu deficienţe reprezintă rezultatul prin care 
diferite sisteme ale societăţii şi mediului, precum serviciile, activităţile, informarea 
şi documentarea, sunt puse la dispoziţia tuturor, în particular a persoanelor cu 
dizabilităţi. Sintagma „egalizare a şanselor” (crearea de şanse egale) defineşte 
procesul prin care diferitele sisteme sociale şi de mediu (infrastructură, servicii, 
activităţi informative, documentare) devin accesibile fiecăruia şi, în special, 
persoanelor cu dizabilităţi ; 

— „servicii de sprijin” se referă la acele servicii care asigură atât independenţă în 
viaţa de zi cu zi a persoanei cu dizabilităţi, cât şi exercitarea drepturilor ei 
(dispozitive de asistare, servicii de interpretare, asistent personal, servicii de 
îngrijire comunitară etc.). 

— „protecţie specială” cuprinde totalitatea acţiunilor întreprinse de societate în 
vederea diminuării sau chiar înlăturării consecinţelor pe care deficienţa cauza- 
toare de handicap (considerată factor de risc social) o are asupra nivelului de trai 
al persoanei cu dizabilităţi. 


6. Trebuie menţionat faptul că acest concept era cunoscut şi aplicat în unele ţări încă din 
anii '80. 

4. Regulile standard privind egalizarea şanselor 
pentru persoanele cu dizabilităţi 


Experienţa recentă a arătat că la scară internaţională există o preocupare sporită a 
organismelor şi a instanţelor de decizie faţă de asigurarea unor condiţii şi a unor şanse 
egale persoanelor aflate în diferite situaţii de handicap. Pentru a delimita un cadru 
general privind strategiile de acţiune în domeniul asistenţei şi sprijinirii persoanelor cu 
dizabilităţi, Organizaţia Naţiunilor Unite a elaborat şi promovat un set de reguli care să 
asigure acestor persoane aceleaşi drepturi şi obligaţii ca persoanelor normale. Persoa- 
nele cu dizabilităţi şi organizaţiile acestora, precum şi alte organizaţii sau foruri ale 
societăţii civile, împreună cu instanţele guvernamentale ale fiecărui stat, au datoria de 
a acţiona şi de a face un front comun pentru înlăturarea barierelor care mai există în 
calea exercitării drepturilor şi libertăţilor persoanelor cu dizabilităţi şi pentru instaurarea 
unui climat de colaborare şi parteneriat favorabil mobilizării tuturor resurselor în 
scopul sporirii gradului de informare a membrilor societăţii în legătură cu nevoile, 
potenţialul şi contribuţia persoanelor aflate în dificultate la viaţa comunităţii din care 
fac parte. Principalele reguli care trebuie să susţină egalizarea şanselor pentru persoa- 
nele cu dizabilitate sunt prezentate mai jos. 

1. Sporirea gradului de conştientizare — fiecare stat trebuie să iniţieze şi să sprijine 
campaniile de informare în legătură cu politica şi problematica persoanelor cu 
dizabilităţi prin programele şi serviciile iniţiate sau existente în fiecare comu- 
nitate, astfel încât să se încurajeze o reprezentare şi o atitudine pozitivă faţă de 

2. Îngrijirea medicală — fiecare stat trebuie să asigure programe şi servicii pentru 
depistarea timpurie, evaluarea şi tratamentul deficienţelor, precum şi programe 
care să asigure prevenirea şi înlăturarea unor deficienţe apărute la populaţii sau 
persoane cu grad mare de risc. 

3. Reabilitarea — fiecare stat are obligaţia să dezvolte programe naţionale de 
reabilitare pentru toate categoriile de persoane cu dizabilităţi, bazate pe prin- 
cipiile deplinei participări şi ale egalităţii şi care să includă o paletă largă de 
activităţi destinate formării aptitudinilor de bază, îmbunătăţirii sau compensării 
funcţiilor afectate, consilierii persoanelor cu dizabilităţi şi a familiilor acestora, 
dezvoltării încrederii în sine, organizării de servicii ocazionale pentru evaluare, 
orientare şi inserţie socială etc. 

4. Serviciile de sprijin - fiecare stat trebuie să asigure dezvoltarea producerea şi 
furnizarea de echipamente, instrumente şi dispozitive necesare susţinerii persoa- 
nelor cu dizabilităţi (ca o măsură importantă în favoarea egalizării şanselor), 
precum şi facilitarea achiziţiei de know-how tehnic, asigurarea service-ului pentru 
dispozitivele şi echipamentele respective, facilitarea achiziţiei lor de către 
persoanele cu dizabilităţi (proteze de toate tipurile, instalaţii, maşini şi echipa- 
mente de producţie adaptate pentru persoana deficientă, ateliere de producţie 
protejate, soft adaptat pentru persoane cu anumite tipuri de deficiență etc.). 

5. Accesibilitatea — fiecare stat trebuie să introducă programe de acţiune pentru a 

N. 


stradal, accesul în instituţiile publice şi la serviciile comunitare, securitate în 
spaţii aglomerate etc.), precum şi accesul acestor persoane la informare şi 
comunicare (sistemul Braille, servicii de înregistrare pe suport magnetic, grafică 
adecvată şi limbajul semnelor pe canalele TV de informare, reţele informatizate 
adaptate pentru fiecare categorie de deficiență în parte etc.). 

Educaţia - fiecare stat este responsabil de asigurarea şanselor egale la educaţie 
primară, secundară, pregătire profesională sau educaţie superioară a copiilor, 
tinerilor şi adulţilor cu dizabilităţi, facilitarea învăţământului integrat, flexi- 
bilizarea, îmbogățirea şi adaptarea curriculumului şcolar, pregătirea continuă a 
personalului didactic şi de specialitate, încurajarea comunităţilor să folosească şi 
să dezvolte propriile resurse pentru a asigura educaţia la nivel local a persoanelor 
cu dizabilităţi. 

Ocuparea forței de muncă - tiecare stat trebuie să elaboreze legi şi regulamente 
producţie printr-o varietate de măsuri cum ar fi: calificare profesională de 
calitate, sisteme de rezervare sau de protejare a locurilor de muncă, împrumuturi 
Şi garanţii pentru micii întreprinzători, contracte exclusive sau drepturi prioritare 
de producţie, facilităţi fiscale etc. 


„ Asistența în domeniul veniturilor şi protecția socială — fiecare stat este respon- 


sabil pentru asigurarea protecţiei sociale şi pentru garantarea sprijinului financiar 
adecvat întreţinerii unei persoane cu dizabilităţi. Programele de protecţie socială 
trebuie să includă şi măsuri de stimulare a persoanelor cu dizabilităţi să ocupe 
locuri de muncă, pentru a evita dependenţa totală faţă de sprijinul financiar al 
statului şi pentru a participa activ la viaţa socială şi de producţie a comunităţii, 
premiză a integrării lor în societate. 

Viaţa de familie şi integritatea personală - fiecare stat trebuie să promoveze 
participarea deplină a persoanelor cu dizabilităţi la viaţa de familie şi să asigure 
dreptul acestora la intimitate şi integritate personală, evitarea discriminărilor 
referitoare la relaţiile sexuale, căsătorie şi exercitarea rolului de părinte, în 
special în cazul fetelor şi femeilor cu handicap. 

Cultura -— fiecare stat trebuie să asigure persoanelor cu dizabilităţi posibilitatea 
de a-şi utiliza potenţialul lor creativ, artistic şi intelectual, atât în beneficiul 
propriu, cât şi în beneficiul comunităţii în care trăiesc, accesul în instituţiile de 
cultură (teatre, biblioteci, muzee, cinematografe etc.). 

Activităţile recreative şi sportive — fiecare stat trebuie să iniţieze măsuri pentru 
practicare a sporturilor (parcuri de distracţii, hoteluri, plaje, arene sportive, săli 
de gimnastică etc.) şi să pregătească personalul din aceste unităţi pentru rela- 
ţionarea şi sprijinirea persoanelor deficiente în situaţiile mai dificile. 


12. Religia — fiecare stat va încuraja măsurile de participare egală a persoanelor cu 


dizabilităţi la viaţa religioasă a comunităţii din care fac parte, inclusiv accesul 
acestora la literatura religioasă şi implicarea autorităţii religioase la programele 
de educaţie religioasă şi practicare a religiei de către persoanele cu dizabilităţi. 


13. Informaţiile şi cercetarea — fiecare stat are responsabilitatea informării opiniei 


publice cu privire la condiţiile de viaţă ale persoanelor cu handicap şi trebuie să 
susţină programe de cercetare în domeniul problemelor sociale, economice şi 

ale participării la viaţa societăţii care afectează existenţa persoanelor cu diza- 
bilităţi şi familiile acestora. 

14. Stabilirea de politici sociale, economice şi planificarea programelor de inter- 
venţie — fiecare stat trebuie să iniţieze şi să planifice, la nivel naţional, politici 
adecvate nevoilor persoanelor cu dizabilităţi, să aloce fonduri pentru susţinerea 
organismelor guvernamentale şi neguvernamentale care acţionează în favoarea 
persoanelor cu dizabilităţi, să stimuleze şi să sprijine programele de intervenţie 
la nivel regional şi local care vin să rezolve cerinţele şi problemele persoanelor 
aflate în dificultate. 

15. Legislaţia — fiecare stat trebuie să asigure prin legislaţie drepturile şi obligaţiile 
persoanelor cu dizabilităţi, condiţiile ca aceste persoane să-şi poată exercita 
toate drepturile pe bază de egalitate cu ceilalţi cetăţeni, posibilitatea ca orga- 
nizaţiile persoanelor cu dizabilităţi să se implice în dezvoltarea şi ameliorarea 
legislaţiei naţionale referitoare la problematica persoanelor cu cerinţe speciale, 
sancţiuni corespunzătoare în cazul nerespectării principiilor nondiscriminării. 

16. Instruirea personalului — fiecare stat trebuie să asigure pregătirea adecvată, la 
toate nivelurile, a personalului implicat în planificarea şi furnizarea de programe 
şi servicii pentru persoanele cu dizabilităţi, să includă dezvoltarea competenţelor 
şi tehnologiilor moderne de acţiune în sprijinul acestora, precum şi colaborarea 
cu familiile, personalul din şcoli şi unităţile de asistenţă şi ocrotire, membrii 
comunităţii, pentru a creşte eficienţa programelor şi serviciilor adresate persoa- 
nelor cu nevoi speciale. 

17. Organizațiile persoanelor cu dizabilităţi — fiecare stat trebuie să recunoască 
drepturile organizaţiilor persoanelor cu dizabilităţi de a reprezenta aceste per- 
soane la nivel naţional, regional şi local, rolul consultativ al acestor organizaţii 
în luarea deciziilor referitoare la problemele celor pe care îi reprezintă, parti- 
ciparea lor la dezvoltarea politicilor guvernamentale în domeniu. 

18. Cooperarea internaţională între organizaţiile neguvernamentale care se ocupă 
de problemele persoanelor cu dizabilităţi, instituţiile de cercetare, reprezentanţii 
programelor de acţiune în acest domeniu şi cei ai grupurilor profesionale 
interesate de problemele persoanelor aflate în dificultate, organizaţiile persoa- 
nelor cu dizabilităţi, comitetele naţionale de coordonare a instituţiilor şi pro- 
gramelor de intervenţie pentru persoanele cu dizabilităţi. 

19. Urmărirea şi evaluarea la nivel naţional a modului de implementare a regulilor 
în cadrul programelor pentru persoanele cu dizabilităţi şi diseminarea infor- 
maţiilor cu privire la rezultatele şi eficienţa acestor programe. 


În acord cu noile măsuri instituite pe plan mondial privind protecţia şi educaţia 
persoanelor cu dizabilităţi şi în conformitate cu prevederile Constituţiei şi a Legii 
învăţământului, ţara noastră a intrat într-o etapă de transformări radicale a sistemului 
de educaţie, în spiritul egalizării şanselor, pentru copiii, tinerii şi adulţii cu deficienţe 
sau incapacităţi. Din perspectiva noilor reglementări adoptate de statul român, copiii cu 
cerinţe educative speciale pot fi integrați, fie în unităţi distincte de învăţământ special, 
fie în grupe şi clase speciale din unităţi preşcolare şi şcolare obişnuite, fie, în mod 
individual, în unităţi de învăţământ obişnuite. Analizând organizarea şi funcţionarea 

procesului de asistenţă şi educaţie adresat persoanelor cu dizabilităţi se pot desprinde 
următoarele observaţii : 

a) pe timpul şcolarizării, copiii cu cerinţe educative speciale au acces la toate 
sursele de reabilitare/recuperare psihopedagogică, medicală şi socială, la ser- 
viciile de asistenţă necesare şi disponibile în comunitate sau în unităţile spe- 
cializate, inclusiv în cele de învăţământ special; 

b) evaluarea, expertizarea, orientarea şi reorientarea şcolară şi profesională a 
copiilor cu cerinţe educative speciale, precum şi stabilirea tipului şi gradului de 
handicap revin unor comisii de expertiză complexă ; principiile evaluării, exper- 
tizării, orientării şi reorientării şcolare şi profesionale a copiilor cu cerinţe 
educative speciale vor avea în vedere : 

— examinarea globală şi individualizată a fiecărui copil în parte cu privire la 
întregul său potenţial de dezvoltare şi învăţare ; 

— expertiza şi evaluarea complexă care include examinarea medicală, psiholo- 
gică, pedagogică şi socială a copilului ; 

- flexibilitatea şi reversibilitatea deciziei de expertiză şi orientare, cu deosebire 
la vârstele cuprinse între 3 şi 12 ani. 

c) categoriile de copii sau elevi cu cerinţe educative speciale (tipuri de handicap şi/ 
sau dificultăţi de învăţare) care intră în competenţa comisiilor de expertiză 
complexă sunt: 

-  copii/elevi cu deficienţe mintale ; 

-  copii/elevi cu deficienţe senzoriale (vizuale şi auditive) ; 

-  copii/elevi cu deficienţe fizice ; 

-  copii/elevi cu deficienţe sau tulburări de limbaj ; 

-  copii/elevi cu dificultăţi sau tulburări de învăţare ; 

-  copii/elevi cu deficienţe sau tulburări socioafective şi de comportament 
(inclusiv copii cu autism) ; 

-  copii/elevi cu deficienţe asociate ; 

— copii şi tineri cu dizabilităţi, nedeplasabili, în vârstă de până la 30 de ani, 
care nu se pot integra în structurile învăţământului obişnuit. 


4.1. Particularităţi ale proceselor psihice la elevii cu dizabilități 


Orice activitate de învăţare, inclusiv cea şcolară, se realizează prin interrelaţia funcţiilor 
şi proceselor psihice cu accent predominant pe procesele psihice cognitive ; astfel, în 
cunoaşterea elementară se disting îndeosebi rolul senzaţiilor, percepţiei, atenţiei şi 
memoriei, aprofundarea cunoaşterii accentuează rolul reprezentărilor, imaginaţiei şi 
gândirii, iar motivaţia şi comunicarea elev-profesor acţionează în permanenţă ca motor 
al activităţii psihice. Activitatea de reflectare a realităţii în structurile superioare ale 
sistemului nervos are un caracter selectiv, iar dezvoltarea intelectuală, ca latură a 
dezvoltării psihice generale, este ea însăşi condiţionată de felul cum a decurs şi cum 
decurge activitatea de însuşire a anumitor cunoştinţe şi priceperi. 

Arhitectura cognitivă a psihicului uman (totalitatea mecanismelor cognitive necesare 
şi suficiente pentru realizarea unui comportament inteligent) permite persoanei să 
înveţe din raporturile sale cu factorii de mediu sau din propria experienţă (învăţarea 

depinde şi de modul de organizare a bazei de cunoştinţe prealabile). Baza de cunoştinţe 
are un rol esenţial atât în procesarea secundară a informaţiei senzoriale, cât şi în toate 
prelucrările care au loc prin intermediul memoriei (modul de organizare a cunoştinţelor 
în memorie facilitează reactualizarea lor) sau atenţiei (ca funcţie psihică, atenţia, cu 
toate că nu are conţinut informaţional propriu, facilitează performanţele celorlalte 
procese psihice, reprezentând în fapt orientarea activităţii intelectuale în raport cu 
scopurile implicite sau explicite ale învăţării). 

În cadrul sistemului psihic uman, interacţiunea tuturor elementelor sale componente 
este o condiţie obligatorie fără de care activitatea umană, adaptarea la mediu, crearea 
de valori etc. nici nu ar fi posibile. Îngemănarea celor trei fenomene (gândire, limbaj, 
memorie) reiese mai întâi din apartenenţa lor la ceea ce numim intelect, acel ansamblu 
de elemente ale psihismului care permite cunoaşterea prin detaşarea de experienţa 
nemijlocită şi care se constituie treptat, în ontogeneză, prin interacţiunea cu mediul 
sociocultural. Atenţia apare ca o condiţie primară, de fond, pentru desfăşurarea 
proceselor de cunoaştere, de autoanaliză şi autoevaluare, precum şi a comportamentelor 
motorii. Ea nu dispune de un conţinut informaţional specific, ci asigură declanşarea, 
menţinerea şi optimizarea proceselor psihice cognitive. Se poate spune că atenţia este 
un nod-releu al vieţii şi activităţii psihice. 

Legăturile dintre aceste procese psihice au fost scoase şi mai mult în evidenţă de 
către I.P. Pavlov, prin elaborarea teoriei sale privind cele două sisteme de semnalizare. 
Astfel, dacă senzațiile şi reprezentările noastre, care se referă la lumea înconjurătoare, 
reprezintă pentru noi semnale concrete (primele semne ale realităţii), atunci vorbirea 
Şi, în special, excitaţiile kinestezice, care ajung la scoarţa cerebrală de la organele de 
vorbire, reprezintă semnale de ordinul al doilea, adică semnale ale semnalelor, o 
abstractizare a realităţii care permite generalizări, fapt ce constituie gândirea noastră 
superioară specific umană. Al doilea sistem de semnalizare participă în mod nemijlocit 
în acţiunile voluntare şi este reglatorul conduitei umane. În urma instrucţiunii verbale 
primite la nivelul scoarţei cerebrale, instanţa celui de-al doilea sistem de semnalizare, 
se actualizează legăturile corticale corespunzătoare şi, prin mijlocirea lor, se schiţează 
latent diferitele acţiuni pe baza unei „comenzi” din instanţa celui de-al doilea sistem de 
semnalizare. Întrucât aceste acţiuni sunt efectuate numai la nivelul gândirii, forma 
exterioară a mişcării este inhibată. În schimb, prezenţa procesului latent din organul 
efector este dovedită de apariţia unor curenţi de acţiune specifici. Majoritatea operaţiilor 
logice se sprijină pe codarea lingvistică a informaţiei asupra căreia operează. Perfor- 
manţele intelectuale (memorarea, înţelegerea, raţionamentul, rezolvarea de probleme) 
sporesc semnificativ prin dobândirea limbajului. Cu toate că limbajul are o funcţie 
importantă în cunoaştere, acestea din urmă nu se realizează numai prin structurile 
lingvistice. Gândirea şi limbajul sunt indisolubil legate şi se presupun reciproc ; funcţia 
esenţială a limbajului este de a servi drept mijloc de comunicare, iar cea a gândirii — 
de a cunoaşte existenţa. 

Analizând specificul proceselor psihice la elevii cu diferite tipuri de deficiență, vom 
descoperi câteva particularităţi cu implicaţii majore în activitatea didactică desfăşurată 
cu aceştia. Dacă în condiţii normale de dezvoltare şi funcţionalitate a analizatorilor, 
dependenţa de senzaţii a celorlalte procese cognitive poate trece neobservată, în situaţii 
speciale de blocare, diminuare sau suprimare a canalelor senzoriale, mai ales a celor 

auditive şi vizuale, calitatea proceselor cognitive este dependentă în mare măsură de 
calitatea şi aportul aferenţelor senzoriale. 

Senzaţiile sunt definite ca „procese psihice de semnalizare şi reflectare, prin 
intermediul aferenţelor unui singur analizator, a proprietăţilor simple şi separate ale 
obiectelor şi fenomenelor, în forma unor imagini directe, elementare” (Popescu-Neveanu, 
1978). Orice persoană prezintă o sensibilitate exteroceptivă (pentru semnalele venite 
din afara organismului), o sensibilitate interoceptivă (semnalele venite de la organele 
interne) şi o sensibilitate proprioceptivă (semnale venite de la receptorii specifici din 
muşchi, tendoane şi articulaţii). În acelaşi timp, sensibilitatea este dependentă de 
integritatea şi maturizarea căilor nervoase; prin urmare, la un copil cu deficiență 
mintală de etiologie patologică sau exogenă există o mare probabilitate de diminuare a 
ridicate în cazul sensibilităţii absolute, dar mai ales în cazul sensibilităţii diferenţiale. 

Afectarea sensibilităţii normale reprezintă una dintre trăsăturile care pot fi constatate 
de timpuriu la deficientul mintal şi care va exercita o influenţă negativă asupra activităţii 
senzorial-perceptive şi a formării în continuare a capacităţilor cognitive ale acestuia. 

În cazul copiilor cu deficienţe senzoriale parţiale (hipoacuzici şi ambliopi), accentul 
se pune pe sensibilitatea reziduală a analizatorului lezat pentru antrenarea şi dezvoltarea 
rol aparţine mijloacelor tehnice de protezare, utilizării unor materiale auxiliare (inclusiv 
materiale didactice care să faciliteze receptarea informaţiei şcolare), precum şi exer- 
ciţiilor de stimulare a analizatorului lezat pentru o mai bună corelare funcţională cu 
restul analizatorilor valizi. 

În cazul persoanelor cu deficienţe senzoriale profunde, la care protezarea nu mai 
este posibilă, accentul se pune pe stimularea susţinută a funcţionării celorlalţi analizatori 
cu ajutorul cărora se realizează aportul informaţional ; de asemenea, este necesară 
stimularea limbajului verbal (oral şi scris), precum şi prevenirea apariţiei şi consolidării 
unor tulburări secundare în planul dezvoltării intelectuale, afective şi în planul struc- 
turării personalităţii. 

Cunoscând aceste realităţi şi valorificând mecanismele de compensare, se pot obţine 
performanţe senzoriale deosebite, cu implicaţii în mişcare, în orientare, în comunicare. 
Organizarea activităţii şcolare trebuie să urmărească scăderea treptată, pe baza exer- 
ciţiului zilnic, a pragurilor sensibilităţii, dezvoltarea şi menţinerea unei sensibilităţi 
optime a analizatorilor valizi. 

Percepția este definită ca un proces cognitiv primar, de reflectare a obiectelor şi 
fenomenelor în totalitatea însuşirilor lor, în momentul când acestea acţionează asupra 
analizatorilor noştri. Calitatea percepţiei, ca şi cea a senzaţiilor depind atât de carac- 
teristicile reale ale obiectelor şi fenomenelor percepute, cât şi de starea funcţională a 
analizatorilor implicaţi în actul perceptiv, de preocupările, interesele şi experienţa 
perceptivă a persoanei. De asemenea, percepţia este o conduită psihologică mai 
complexă, bazată în mare măsură pe experienţa noastră personală şi socială, o inter- 
pretare a realităţii, deci o stare subiectivă care implică întreaga personalitate. 

La copiii cu deficienţe mintale, percepţia are un caracter fragmentar, incomplet, 
limitat, rigid, dezorganizat ; dificultăţile de analiză şi sinteză determină confuzii şi 
imposibilitatea delimitării clare a unor detalii din câmpul perceptiv sau incapacitatea 
reconstruirii întregului pornind de la elementele componente. Îngustimea câmpului 

perceptiv (perceperea clară a unui număr mai mic de elemente pe unitatea de timp, prin 
comparaţie cu un individ normal) afectează foarte mult orientarea în spaţiu şi capacitatea 
intuitivă de a stabili relaţii între obiectele din jur. Constanţa percepţiei de formă, 
mărime, greutate şi natura materialului din care este confecţionat un obiect, la copilul 
cu deficiență mintală, se realizează într-un ritm foarte lent şi cu mari dificultăţi, 
comparativ cu perceperea culorilor, care se realizează relativ mai uşor. Insuficienţele 
perceptive la subiecţii cu deficiență mintală pot fi accentuate şi de explorarea nesiste- 
matică, haotică a realităţii, de activism exploratoriu limitat şi rigid, de interacţiunea 
deficitară cu alţi factori (memoria operaţională, structurarea spaţială etc.). La copilul 
deficient mintal apar tulburări de percepţie a formei, a mărimii, a spaţiului şi a timpului. 
De aceea, în actul educaţional-recuperator este necesar să fie aplicate câteva recomandări 
cu caracter metodic: prelungirea timpului afectat perceperii obiectelor; asocierea 
transmiterii informaţiilor prin mijloace verbale cu ilustrarea lor cu material intuitiv, în 
condiţiile participării active a copilului prin manipularea directă a materialului respectiv ; 
asigurarea calităţilor perceptive ale materialelor expuse copiilor (dimensiuni adecvate, 
colorit şi luminozitate optime, timp şi ritm de expunere corespunzător etc.). 

În opinia lui V. Preda (1992), la copiii cu deficienţe parţiale de văz, percepţia este 
lipsită în mare măsură de caracterul instantaneu şi de automatizare ; din cauza limitării 
indicilor funcționali ai vederii (în special câmpul vizual, acuitatea vizuală), imaginea 
perceptivă rămâne în mare măsură imprecisă, parcelară, ceţoasă, afectând memoria 
vizuală operaţională şi structurarea perceptiv-motrice a spaţiului grafic. Elevii ambliopi 
manifestă frecvent tendinţa compensatorie de a însoţi sau de a înlocui explorarea 
vizuală printr-o investigaţie tactil-kinestezică ; în plus, aceştia trebuie să depună un 
efort suplimentar de concentrare şi de mobilizare a experienţei anterioare pentru a fi în 
măsură să opereze cu imaginea vizuală. 

Particularităţile sensibilităţii şi ale percepţiei amintite anterior influenţează nemij- 
locit eficienţa activităţilor de învăţare desfăşurate cu elevii care prezintă deficienţe, 
însă există şi o influenţă indirectă, mediată prin reprezentări, care, în condiţii educative 
necorespunzătoare, preiau şi chiar amplifică particularităţile respective cu efecte directe 
asupra gândirii. 

Reprezentările exprimă rezultatul experienţei şi învăţării senzorial-perceptive, con- 
secutiv unui proces de semnalizare în forma unor imagini unitare, schematice a 
însuşirilor concrete şi a caracteristicilor obiectelor şi fenomenelor, în absenţa acţiunii 
directe a acestora asupra analizatorilor ; pot fi definite şi ca imagini secundare ale 
realităţii care reflectă un anumit grad de generalitate şi selectivitate. Caracterul mai 
mult sau mai puţin cuprinzător al reprezentărilor depinde în mare măsură de calitatea 
activităţilor perceptive ; ne reprezentăm nu numai obiecte şi fenomene care stau la 
baza constituirii noţiunilor concrete (inclusiv a unei părţi însemnate din vocabularul 
copilului), ci şi procese, acţiuni, relaţii care sunt puternic implicate în operaţiile 
gândirii. Prin conţinutul lor, reprezentările au multe în comun cu percepţia şi imagi- 
naţia, în timp ce prin mecanismele formării şi funcţionării lor se apropie mai mult de 
gândire şi limbaj, fiind în strânsă legătură cu funcţia semiotică (nu întâmplător denumită 
de multe ori şi funcția de reprezentare). La copiii cu dizabilităţi, independent de 
categoria din care fac parte, toate aspectele menţionate până acum sunt afectate, iar 
eficienţa lor în activitatea de învăţare este diminuată semnificativ în comparaţie cu 
elevii fără deficienţe. 

Calitatea reprezentărilor la copiii cu deficienţe senzoriale depinde în mare măsură 
de calitatea reacţiilor compensatorii (mobilizarea sensibilităţilor reziduale, restructu- 
rarea schemelor funcţionale şi de interacţiune a analizatorilor) şi de momentul instalării 
deficienței ; astfel, putem avea situaţii în care reprezentările auditive sau vizuale să 
lipsească dacă deficienţa s-a instalat la naştere şi situaţii în care reprezentările să fie 
prezente şi utilizabile în activitatea cognitivă, dacă deficienţele au apărut la vârste mai 
mari. În acest ultim caz, un obiectiv important al strategiilor educative constă în 
organizarea activităţilor de învăţare în aşa fel încât reprezentările reziduale respective 
(de vedere sau de auz) să fie cât mai bine conservate pentru a le putea valorifica în cât 
mai multe scheme şi noi structuri cognitive. Uneori, în cazul copiilor cu deficienţe 
senzoriale, se pot întâlni dezechilibre pseudocompensatorii între nivelul dezvoltării 
reprezentărilor şi cel al altor funcţii psihice cu care interacționează : astfel, la copiii 
nevăzători, în condiţiile absenței reprezentărilor vizuale şi ale unei educaţii greşite, se 
poate produce o dezvoltare excesivă a vocabularului activ fără a avea o suficientă 
acoperire în reprezentări concrete de spaţiu, de timp, de mişcare, de orientare etc. 
(decalaj mare între reprezentările efectiv existente şi cunoaşterea verbală). 

În cazul copiilor cu deficienţe mintale, formarea reprezentărilor se desfăşoară sub 
influenţa negativă a unor afecţiuni mai puţin localizate, comparativ cu cei care prezintă 
deficienţe senzoriale, dar mai extinse şi cu caracter mai difuz, influențând negativ 
desfăşurarea proceselor analitico-sintetice, diminuând capacitatea de abstractizare şi 
generalizare, sensibilitatea, eficienţa coordonărilor funcţionale etc. Cercetările în 
domeniu au evidenţiat câteva caracteristici ale reprezentărilor la copiii cu deficienţe 
mintale, mai ales la cei din clasele mici, unde experienţa cognitivă şi limbajul implicat 
în precizarea reprezentărilor sunt încă slab dezvoltate : caracter îngust şi unilateral 
(sărăcia bagajului de reprezentări), slaba diferenţiere între reprezentările din aceeaşi 
categorie (asemănătoare între ele), estomparea diferenţelor între reprezentări sau chiar 
deformarea lor în timp, rigiditate, lipsă de dinamism şi flexibilitate, insuficientă corelare 
cu experienţa personală, pierderea treptată a specificului reprezentărilor deja formate, 
reproducerea în desene cu greutate şi inexactitate a elementelor spaţiale (poziţie, 
mărime, formă), ceea ce atestă dificultăţi deosebite în reprezentarea spaţiului. 

Una dintre condiţiile de bază în formarea reprezentărilor corecte şi statornice la 
elevii cu deficienţe constă în asigurarea contactului direct şi activ cu obiectele şi 
fenomenele studiate sau cu înlocuitorii acestora (modele, imagini, mulaje, schiţe etc.). 
Altfel spus, sunt necesare o permanentă orientare intuitiv-activ-practică a procesului 
didactic şi utilizarea unei diversităţi de materiale şi mijloace didactice utile în explicarea 
şi înţelegerea conţinuturilor sau completarea informaţiilor lacunare. 

Gândirea, prin caracteristicile şi mecanismele sale, se profilează ca o activitate 
psihică extrem de complexă, având la bază un „proces conjunctiv de însemnătate 
centrală în reflectarea realului care, prin intermediul abstractizării coordonate în acţiuni 
mintale, prelucrează informaţii despre relaţiile categoriale şi determinative în forma 
conceptelor, judecăților şi raţionamentelor” (Popescu-Neveanu, 1978). Gândirea repre- 
zintă un proces psihic fundamental pentru cunoaştere şi se bazează pe o serie de 
operaţii intelectuale proprii : analiza, sinteza, compararea, abstractizarea, generalizarea, 
clasificarea, concretizarea etc. ; se dezvoltă pe parcursul etapelor/stadiilor de maturizare 
a proceselor intelectuale (după ]. Piaget: stadiul inteligenţei senzorio-motorii [0-2 ani] ; 
stadiul inteligenţei preoperaţionale [2-7 ani]; stadiul operaţiilor concrete [7-11/12 ani] ; 

stadiul operaţiilor formale/abstracte [11/12-18 ani]. De asemenea, utilizează două mari 
categorii de formule (algoritmice - operaţii standardizate şi rezolvări-tip ; euristice — 
sisteme de operare plastice şi deschise care conduc la rezolvări originale) pentru 
operaţiile de raţionament inductiv şi deductiv, reversibilitate, transfer şi rezolvare de 
probleme, având drept rezultat formarea unui bagaj cognitiv bazat pe concepte şi 
noţiuni ca expresie a prelucrării şi valorificării superioare a produsului cogniţiei primare 
(reprezentările), în strânsă legătură cu informaţia mediată prin limbaj. 

În cazul persoanelor cu deficienţe, gândirea capătă o serie de particularităţi care 
determină scăderea eficienţei intelectuale sub nivelul minim al adaptabilităţii la solici- 
tările mediului. Astfel, putem vorbi despre inconsecvenţa gândirii sau lipsa de coerenţă, 
pierderea treptată a capacităţii de concentrare şi efort (spre exemplu, elevul începe 
corect o activitate - rezolvarea unei probleme accesibile -, dar la prima greşeală 
întâmplătoare, în virtutea inerţiei, există riscul de a se abate de la rezolvarea corectă, 
alunecând pe o pistă falsă din cauza unor eventuale asemănări între procedeele cu care 
a fost deprins anterior). De asemenea, întâlnim elevi care manifestă spirit de observaţie 
redus, slabă manifestare a interesului, insuficientă curiozitate, ceea ce influenţează 
negativ procesul antrenării lor în activitatea cognitivă, inclusiv în activităţile de învăţare 
în clasă, limitarea evidentă a operaţiunilor mintale, numeroasele stereotipii prezente în 
comportament şi în comunicare, sărăcia exemplificărilor originale, dificultăţile de 
aplicare în practică şi de transfer al achiziţiilor realizate anterior, lipsa de coordonare 
a activităţilor etc. 

La copiii cu deficienţe mintale, principalele caracteristici ale gândirii sunt: vâsco- 
zitatea genetică (manifestare a tulburărilor complexe în dinamica dezvoltării intelectuale, 
caracterizată prin numeroase inegalităţi şi oscilaţii concretizate într-o evoluţie încetinită, 
greoaie, inconsistentă şi neterminată), rigiditatea reacţiilor şi a comportamentului 
adaptiv, consecinţă a dereglării mobilităţii proceselor corticale de excitație şi inhibiţie 
(efectele constau în dificultăţi accentuate de abstractizare şi generalizare, concretism 
excesiv al gândirii, perseverare în acelaşi tip de activitate). În activitatea şcolară, 
inerția intelectuală se manifestă prin următoarele coordonate : lentoare a capacităţilor 
şi a operaţiilor mintale dar şi practice; numeroase stereotipii comportamentale şi 
verbale ; repetarea fără discernământ a unor şabloane însuşite mecanic; sărăcia 
exemplificării originale ; dificultăţi de aplicare şi de transfer a informaţiilor şi a 
achiziţiilor în situaţii noi ; lipsa de iniţiativă şi de spirit critic a gândirii ; o insuficientă 
curiozitate, slabă manifestare a interesului cognitiv ; inconsecvenţa gândirii, abaterea 
de la un demers corect, la prima greşeală întâmplătoare, alunecarea pe o pistă falsă etc. 
Datorită concretismului şi a inerţiei sale, gândirea îşi pierde rolul de coordonare asupra 
activităţilor desfăşurate (pus în faţa unei sarcini, elevul, de cele mai multe ori, nu o 
analizează în prealabil, ci trece direct, impulsiv, la rezolvarea ei, orientându-se după 
situaţii aleatorii şi după asemănări de formă). În contextul activităţilor educative, una 
dintre sarcinile prioritare ale învăţământului pentru elevii cu deficienţe mintale constă 
în prevenirea şi combaterea manifestărilor de inerție (altfel spus, în stimularea acti- 
vismului şi criticismului gândirii) şi în dirijarea comportamentului lor. Lipsa de 
îndrumare şi suport, în condiţiile afectării nivelului de discernământ datorate caracte- 
risticilor evocate anterior, poate determina, pe lângă dificultăţi majore în procesul 
didactic, creşterea alarmantă a frecvenţei tulburărilor de conduită cu efecte directe 
asupra integrării lor sociale. 

În cazul copiilor cu deficienţe senzoriale există premise favorabile pentru o evoluţie 
normală a gândirii ce trebuie valorificate de timpuriu prin stimularea mecanismelor 
compensatorii care să diminueze consecinţele negative ale deprivării senzoriale spe- 
cifice. La elevii nevăzători, absenţa intervenţiei timpurii conduce la formarea unor 
reprezentări inexacte sau false, formarea unor noţiuni lacunare, dezvoltarea unei gândiri 
predominant verbale, şubredă sub aspectul conţinutului intuitiv-practic şi al suportului 
operaţional, adesea îndepărtată de realitatea înconjurătoare. La deficienţii de auz, 
atunci când demutizarea are loc la vârste mici, însuşirea comunicării verbale asigură un 
traseu şi un ritm obişnuit de dezvoltare a gândirii ; dacă procesul demutizării întârzie, 
comunicarea se reduce frecvent la limbajul mimico-gestual, lipsit de bogăţie semantică, 
de operativitatea şi supleţea limbajului verbal, iar conţinutul gândirii nu se poate 
desprinde de concretul nemijlocit, operaţiile superioare fiind efectuate cu dificultate şi 
la un nivel de complexitate mai redus. 

În cazul celorlalte categorii de deficienţe şi tulburări (fizice, de limbaj, de com- 
portament), dacă starea lor nu este agravată de afecţiuni cerebrale, atunci nu există 
motive pentru ca procesele lor cognitive, inclusiv gândirea, să prezinte abateri de la 
traseul şi parametrii normali ai dezvoltării. Experienţa practică demonstrează că în 
foarte multe dintre aceste cazuri intervine o perturbare a operaţiilor gândirii ca o 
consecinţă a manifestării efectelor deficienței principale (diminuarea accesului la 
informaţie şi a posibilităţilor de prelucrare a acesteia, capacitate redusă de automo- 
bilizare la activitate, diminuarea relaţiilor interpersonale, izolare/autoizolare etc.), 
retardul intelectual de intensitate mai mică sau mai mare instalându-se în timp şi fiind 
o deficiență secundară asociată. 

Ca urmare a caracteristicilor menţionate, gândirea deficienţilor îşi pierde frecvent 
rolul de coordonare asupra activităţii desfăşurate de aceştia. Atunci când primesc o 
sarcină de rezolvat, ei nu o analizează suficient, nu-şi stabilesc în prealabil momentele/ 
reperele principale ce urmează a fi parcurse, trecând direct, impulsiv la rezolvare, 
orientându-se după elemente întâmplătoare, după asemănări de formă cu alte situaţii 
etc. Altfel spus, elevilor cu deficienţe le lipseşte adesea momentul de orientare în 
sarcina primită, adică de judecare suficientă, în prealabil, a condiţiilor de rezolvare a 
sarcinilor respective. Dacă aceste fenomene sunt prevenite sau înlăturate de timpuriu, 
concomitent cu aplicarea unor programe de terapie şi stimulare a capacităţilor inte- 
lectuale, procesul de gândire va urma un traseu favorabil cu rol deosebit în structurarea 
şi echilibrarea întregii personalităţi. 

Imaginaţia este considerată un proces, aparţinând cogniţiei superioare, analog cu 
gândirea, de operare cu imagini mintale, de combinare sau structurare imagistică, prin 
care acţionăm asupra realului, posibilului, viitorului şi tindem să producem noul, sub 
forma unor planuri iconice sau proiecte. Imaginaţia se află în strânsă legătură cu 
gândirea divergentă, a cărei principală caracteristică o reprezintă mobilitatea ; ea 
interacționează cu reprezentarea şi limbajul, procesele numerice, stările motivaţionale, 
afective ale individului şi cu alte laturi ale personalităţii, contribuind din plin la 
imprimarea originalității acestuia. Ca şi gândirea, imaginaţia este şi ea mai mult sau 
mai puţin afectată la copiii cu deficienţe, din cauza sărăciei şi caracterului lacunar al 
bagajului de reprezentări, a insuficientei dezvoltări a limbajului şi gândirii, din cauza 
rigidităţii reacţiilor adaptive. 

La copiii cu deficienţe senzoriale, insuficienţele imaginaţiei se pot datora absenței 
sau diminuării accentuate a unor modalităţi senzorial-perceptive şi dificultăţilor în 
dobândirea informaţiilor, la cei cu deficienţe locomotorii imaginaţia poate fi afectată 
de unele limitări ale câmpului de acţiune care implică şi limitări ale propriei experienţe 
cognitive. În condiţii favorabile de mediu şi de educaţie, imaginaţia, fiind mai puţin 
afectată, poate juca un rol compensator, mai ales în sensul stimulării unor capacităţi de 
creaţie în domeniul artistic, literar, muzical sau tehnic. 

Imaginaţia este puternic afectată mai ales la copiii cu deficienţe mintale din pricina 
sărăciei şi structurii lacunare a bagajului de reprezentări, a caracterului rudimentar al 
funcţiei semiotice, nedezvoltării limbajului datorate capacităţii mnezice limitate, inerţiei 
şi rigidităţii reacţiilor adaptive. În consecinţă, sunt aproape inexistente fantezia, 
creativitatea, iniţiativa, previziunea etc. 

O problemă aparte o reprezintă necesitatea prevenirii formelor pseudocompensatorii 
ale imaginaţiei la persoanele cu deficienţe, manifestate adesea prin tendinţa unora de a 
ocoli realitatea, refugiul într-o reverie pasivă, demobilizare ; de asemenea, trebuie 
combătute manifestările de pseudocreativitate concretizate în minciună şi confabulaţie 
şi tendinţele de supraapreciere care conduc la ruperea contactului cu realitatea şi 
apariţia unor dificultăţi suplimentare de adaptare şi integrare socială. 

În context didactic, imaginaţia joacă un rol important atunci când noile conţinuturi 
ale învăţării nu sunt accesibile cunoaşterii directe sau cu ajutorul unor elemente 
substitutive, educatorii fiind nevoiţi să recurgă mai ales la metode verbale, când se 
studiază dinamica în timp a unor fenomene, când elevii sunt solicitaţi să construiască 
sau să reconstituie în plan mintal un fenomen sau o suită de relaţii, când sunt studiate 
procesele interne ale unui mecanism sau sistem în interiorul căruia nu se poate pătrunde 
(spre exemplu, lecţiile de biologie sau geografie unde sunt descrise fenomene sau zone 
inaccesibile observaţiei nemijlocite, lecţiile de istorie unde sunt invocate evenimente 
din trecut cu înlănţuirea lor temporală şi cauzală, geometrie şi activităţile practice unde 
sunt folosite modele în relief sau reduse la o anumită scară de mărime etc.). Se 
recomandă evitarea utilizării excesive a metodelor verbale în activitatea de predare, 
fiind de dorit folosirea procedeelor intuitiv-practice şi activ-participative, formarea la 
elevi a unor algoritmi de utilizare a mijloacelor schematice şi simbolice specifice 
anumitor discipline sau activităţi şcolare (geometrie, desen, citit-scris, activităţi la care 
se utilizează semne convenţionale, hărţi, schiţe grafice, prototipuri, machete etc.). 

Memorarea este procesul de formare a legăturilor nervoase temporare la nivelul 
scoarţei cerebrale şi de fixare a informaţiilor asimilate şi prelucrate la nivel cognitiv. În 
funcţie de prezenţa sau absenţa înţelegerii materialului de memorat distingem memorarea 
mecanică şi memorarea logică, iar în funcţie de prezenţa sau absenţa scopului mnezic 
şi a procedeelor mnemonice folosite memorarea poate fi involuntară sau voluntară ; 
între aceste forme ale memoriei nu există raporturi de opoziţie. Există o serie de factori 
care facilitează memorarea într-o activitate de învăţare, inclusiv la elevii cu deficienţe : 
interesul pentru învăţare sau înţelegerea scopului învăţării şi a utilității celor ce trebuie 
memorate, activismul sau învăţarea prin acţiune, prin rezolvarea de situaţii-problemă, 
prin efort de analiză şi organizare a materialului de învăţat, desfăşurarea activităţilor 
cognitive pe un fond emoţional optim. 

Una dintre caracteristicile cele mai evidente ale proceselor mnezice la copilul 
deficient o reprezintă fidelitatea redusă a memoriei, care se manifestă nu numai prin 

inexactităţi în reproducere, dar şi ca urmare a unor interferenţe care se produc între 
informaţii apropiate ca sens sau provenite din contexte asemănătoare. De asemenea, 
diminuarea fidelității memoriei poate fi determinată şi de unele greşeli comise în 
activităţile didactice : ritm prea rapid sau, dimpotrivă, încetinit în derularea exerciţiilor 
de învăţare, lipsa de echilibru în utilizarea metodelor şi mijloacelor de predare-învăţare 
(verbale, intuitive, practice), tendinţa de a solicita elevilor simpla reproducere a 
cunoştinţelor, acordarea unei atenţii insuficiente evaluării continue. Rezultatele oricărei 
activităţi de învăţare sunt pozitive numai dacă la momentul oportun cele învăţate pot fi 
reactivate din memorie pentru a fi folosite în practică ; prin urmare, este necesar ca în 
activităţile de învăţare educatorii să-i ajute pe elevi să înţeleagă conținuturile, să 
memoreze şi să organizeze informaţiile stocate prin exerciţii de repetare sistematică, de 
transfer, de punere în practică etc. Pentru a facilita procesele memoriei sunt necesare 
următoarele condiţii : accesibilizarea materialului de memorat ; diversificarea condiţiilor 
în care e perceput şi memorat materialul ; asigurarea varietăţii exerciţiilor şi a exemple- 
lor în timpul repetării ; asigurarea unui echilibru optim şi a unei alternanţe corespun- 
zătoare între activitatea de memorare şi odihnă ; varietatea exerciţiilor reproductive. 
Atenția reprezintă o formă superioară de activizare psihologică prin care se asigură 
desfăşurarea optimă a proceselor cognitive şi a oricărei activităţi destinate atingerii 
unui scop. Ca şi în cazul memoriei, atenţia eficientă se caracterizează printr-o serie de 
însuşiri care, atunci când sunt temeinic exersate şi consolidate, pot fi considerate 
adevărate aptitudini, respectiv concentrarea, mobilitatea şi distributivitatea. Un criteriu 
de clasificare a atenţiei îl constituie natura reglajului ; astfel, distingem afenția involuntară 
(spontană) şi voluntară (intenţionată). De asemenea, se vorbeşte şi despre azenție 
postvoluntară. La elevul deficient, atenţia involuntară este cea care poate fi captată şi 
menţinută cu oarecare uşurinţă. În ceea ce priveşte atenţia voluntară, ea este superioară 
prin eficienţa pe care o asigură activităţilor psihice, îndeosebi activităţilor cognitive, 
dar prezintă şi unele dezavantaje, în sensul că oboseala apare mai repede, capacitatea 
de concentrare scade, îndeosebi în cazul persoanelor cu sistem nervos fragil şi fatiga- 
bilitate crescută. Atenţia postvoluntară dobândeşte o mare valoare compensatorie şi 
educativă prin exersarea îndelungată a deprinderii de a fi atent, mai ales în timpul unor 
activităţi practice, manuale, implicate iniţial în contexte ludice, dar apoi, treptat, şi în 
situaţii obişnuite de viaţă. În cazul elevilor cu deficienţe, capacitatea de concentrare a 
atenţiei înregistrează fluctuații ; astfel, la lecţii şi la alte activităţi şcolare, aceştia nu 
reuşesc să se concentreze optim pe desfăşurarea principalelor etape, unii dintre ei fiind 
distraşi de apariţia unor elemente colaterale, alţii rămânând fixaţi din pricina inerţiei 
specifice, iar alţii pierzând şirul desfăşurării logice din cauza instalării premature a 
oboselii. O altă trăsătură a atenţiei o constituie capacitatea de cuprindere, volumul 
acesteia, respectiv cantitatea de elemente asupra cărora o persoană se poate orienta şi 
concentra în aceeaşi secvenţă de timp. La şcolarul cu deficienţe psihomotrice, atenţia 
este mai scăzută. Atât la copilul deficient, unde volumul atenţiei este mai redus, cât şi 
la cel normal, acest volum poate fi influenţat pozitiv prin asigurarea câtorva condiţii 
favorizante : corelarea exerciţiilor de creştere a volumului atenţiei cu exerciţii de 
stimulare a capacităţii mnezice, a dezvoltării vocabularului şi a bagajului de reprezentări. 
Investigarea proceselor psihice implicate în activitatea de învăţare reprezintă una 
dintre preocupările constante, mereu în actualitate şi de mare importanţă. Nu întâm- 
plător John Dewey considera educaţia un proces al vieţii, şi nu o pregătire pentru viaţă, 

iar şcoala este cea care trebuie să reprezinte viaţa actuală, viaţa tot atât de reală şi de 
vitală pentru copil ca aceea pe care o experimentează zilnic în familia sa, cu vecinii săi 
sau la locurile de joacă. 


4.2. Evaluarea şi expertiza persoanelor cu nevoi speciale 


Evaluarea persoanelor cu nevoi speciale este fundamentată pe cunoaşterea complexă în 
plan medical, psihologic, educaţional şi social, cuprinzând întreaga problematică 
întâmpinată de către acestea în mediul obişnuit de viaţă. Trebuie subliniat faptul că, în 
imensa majoritate a cazurilor, evaluarea este un proces continuu şi nu o radiografiere 
instantanee a stării subiectului, fiind necesară o colaborare prelungită, diferențiată 
între membrii echipei de evaluatori şi persoana cu cerinţe speciale. 

De asemenea, evaluarea ca proces indispensabil în structura serviciilor oferite 
persoanelor cu dizabilităţi este fundamentată şi pe o serie de elemente importante, 
frecvent invocate în literatura de specialitate din ultima vreme: o anumită filosofie a 
evaluării, coerenţă şi construcţie unitară a conţinutului evaluării, legislaţie modernă şi 
flexibilă în domeniul serviciilor sociale. Nu în ultimul rând, evaluarea are la bază şi o 
serie de criterii care pot fi clasificate astfel : 

- criterii specifice fiecărui domeniu în parte (medicale, psihologice, educaţionale 

şi sociale) ; 

- criterii specifice încadrării într-un grad de deficienţă/handicap ; 

- criterii specifice orientării şcolare şi profesionale. 


Toate aceste tipuri de criterii se completează unele pe altele şi, în consecinţă, 
evaluatorii trebuie să aibă în vedere toate aspectele evaluării. 

În momentul în care un specialist se află în situaţia de a evalua un copil cu (posibile) 
dizabilităţi, acesta trebuie să ştie de la început că demersul său nu poate fi unic, ci 
complementar cu al altor specialişti şi corelat cu acţiuni care aparţin altor niveluri de 
evaluare. Evaluarea persoanei cu dizabilităţi trebuie să răspundă la următoarele întrebări : 

1. Ce evaluăm ? (domeniile evaluării) : 

a) evaluarea medicală — presupune examinarea clinică şi efectuarea unor investigaţii 
de laborator şi paraclinice, în vederea stabilirii unui diagnostic complet care va 
conduce, alături de rezultatele celorlalte tipuri de evaluare, la determinarea 
tipului de deficiență ; 

b) evaluarea psihologică - se realizează prin raportare la standardele existente, 
prin teste şi instrumente specifice care vizează anumite procese psihice, inte- 
ligenţa, aptitudinile şi personalitatea în ansamblul ei ; 

c) evaluarea educaţională - se referă la stabilirea nivelului de cunoştinţe, gradul 
de asimilare şi corelarea acestora cu potenţialul aptitudinal şi nivelul intelectual 
al copilului, precum şi identificarea cerinţelor educaţionale speciale ; 

d) evaluarea socială - presupune analiza, cu precădere, a calităţii mediului de 
dezvoltare a copilului, a factorilor de mediu şi factorilor personali. 


2. Pentru ce evaluăm ? (scopul evaluării) : stabilirea calităţii şi nivelului funcţionării 
structurilor anatomice, funcţiilor organice, activităţilor şi participării copilului cu 
dizabilităţi la viaţa socială, ţinând cont de mediul în care trăieşte şi dacă beneficiază 

sau nu de servicii şi intervenţii adecvate (protezare, ortezare, mijloace tehnice, îngrijire, 
recuperare, educaţie etc). Evaluarea are multiple şi diverse obiective cu scopul final al 
includerii sociale a copilului cu dizabilităţi : 


3, 


stabilirea celor mai potrivite servicii de terapie, educaţie, recuperare şi asistenţă 
socială ; 

acordarea drepturilor şi serviciilor necesare, potrivit legislaţiei în vigoare ; 
stabilirea compatibilităţii între cerinţele speciale ale copilului şi profilul asistentului 
personal (persoana care interacționează în mod direct şi constant cu copilul) ; 
stabilirea cerinţelor educative speciale ale copilului cu dizabilităţi ; 
organizarea mediului de viaţă din instituţiile de protecţie socială, ţinând cont de 
aspecte psihologice, compatibilităţi etc. ; 

susţinerea pregătirii profesionale şi identificarea unui loc de muncă în comu- 
nitatea locală pentru adolescenţii cu dizabilităţi, ale căror incapacităţi nu au nici 
o relevanţă în raport cu exigenţele locului de muncă respectiv ; 

identificarea progreselor efectuate în recuperare, educaţie, integrare socială ; 
evaluarea eficienţei serviciilor şi strategiilor de intervenţie, precum şi ame- 
liorarea lor. 


Pe ce bază evaluăm ? (baza evaluării) : evaluarea are loc pe baza cunoaşterii complexe 


în plan medical, psihologic, educaţional şi social şi conţine câteva elemente importante : 


4. 


o anumită filosofie a evaluării ; 

politici coerente în domeniul evaluării ; 

o legislaţie modernă şi flexibilă ; 
construcţia unitară a conţinutului evaluării. 


Cum şi cu ce evaluăm ? (metodologia evaluării) : există o diversitate de metode 


şi instrumente validate ştiinţific, aplicabile în situaţii formale sau în situaţii concrete ale 
vieţii copilului (în cadrul acestui capitol sunt prezentate seturile de metode, procedee 
şi instrumente utilizate în evaluarea copiilor cu dizabilităţi). 


Evaluarea/examinarea unei persoane cu cerinţe speciale, în vederea stabilirii tipului 
şi gradului de deficiență, presupune concentrarea demersului investigativ asupra urmă- 
toarelor repere : 


l. 


cadrul şi condiţiile în care are loc examinarea : 

a) organizarea spaţiului şi asigurarea confortului pentru persoana examinată ; 

b) condiţiile în care se desfăşoară convorbirea cu copilul şi părinţii sau tutorii/ 
aparţinătorii acestuia ; 

c) stabilirea obiectivelor, metodelor şi mijloacelor necesare pentru examinare ; 


„ ONamMneza : 


a) datele personale ; 

b) antecedentele eredocolaterale (antecedente genetice în familia de origine) ; 

c) evoluţia simptomelor, succesiunea şi fluctuațiile lor în timp ; 

d) tratamentele aplicate ; 

e) antecedentele personale, cu accente pe evoluţia sarcinii, momentul naşterii, 
comportamentul şi procesul de socializare a copilului în primii ani de viaţă ; 


984 


TRATAT DE ASISTENŢĂ SOCIALĂ 


a) 
b) 
c) 
d) 
e) 
13) 
E3) 
h) 
i) 
]) 


a) 
b) 
c) 
d) 
e) 
13) 
E3) 


a) 
b) 


c) 
d) 
e) 
13) 
E3) 
h) 
i) 


a) 


b) 


ancheta socială, cu principalele puncte de investigat : 
- informaţii despre membrii familiei ; 

— condiţiile de viaţă ale familiei ; 

resursele materiale şi financiare ale familiei ; 
relaţiile cu membrii colectivităţii. 


„ examenul somatic şi de specialitate : 


examinarea staturoponderală ; 

tegumentele ; 

sistemul osteoarticular ; 

examinarea oftalmologică ; 

examinarea otorinolaringologică (ORL) ; 
examenul clinic al capului ; 

aparatul respirator ; 

aparatul cardiovascular ; 

aparatul digestiv ; 

aparatul renal şi procesele hidroelectrolitice. 


„ examinarea neurologică : 


reflexele şi mişcările involuntare ; 
tonusul muscular ; 

ortostatismul ; 

mersul ; 

motilitatea activă ; 


examenul nervilor cranieni. 


„ investigaţiile paraclinice : 


examenul LCR (lichidul cefalorahidian) ; 

electrodiagnosticul neuromuscular (stimularea electrică, cronaxia, electro- 
miografia, viteza de conducere în nervii periferici) ; 

electroencefalografia (EEG) ; 

ecografia ; 

examinarea radiologică ; 

tomografia computerizată ; 

rezonanţa magnetică nucleară (RMN) ; 

investigaţiile umorale ; 

investigaţiile genetice etc. 


. examinarea psihiatrică adaptată vârstei subiectului ; 
„ examinarea psihologică : 


investigarea personalităţii prin probe analitice, sintetice, proiective, con- 

cretizate în chestionare, teste sau sarcini practice ; 

testele de eficienţă pentru: 

-  psihomotricitate şi abilitate manuală (schemă corporală şi lateralitate, stil 
motor, structurare vizuală, sinchinezii etc.) ; 

8. 


— investigarea activităţii psihice (percepţie, imaginaţie, atenţie, memorie, 
gândire, limbaj, afectivitate etc.). 


evaluarea nivelului intelectual prin : 

a) teste de dezvoltare individuală ; 

b) teste analitice şi calitative ale inteligenţei ; 
c) teste colective de inteligenţă ; 

d) teste individuale verbale şi de performanţă. 


indicatorii de dezvoltare : 

a) vârsta biologică; 

b) vârsta de dezvoltare — mintală, motorie şi a limbajului ; 
c) comportamentul ludic ; 

d) învăţarea socială şi coeficientul de socializare ; 

e) vârsta şcolară. 


„ Verza menţionează în lucrările sale că pentru efectuarea unei psihodiagnoze 


se impune respectarea următoarele condiţii : 

diferenţierea tulburărilor organice de cele funcţionale ; 

stabilirea rolului factorilor socioculturali şi familiali ; 

identificarea factorilor etiologici ; 

estimarea nivelului deficienței ; 

evaluarea prognozei şi stabilirea unei metodologii recuperativ-compensatorii. 


Pentru o psihodiagnoză riguroasă şi pentru alcătuirea unui program de recuperare 
eficient, analiza trebuie să cuprindă şi date obţinute prin anamneză, chestionar, 
observaţie etc. Toate acestea permit constituirea profilului psihologic al persoanei şi 
evaluarea prin prognoză a evoluţiei sale ulterioare care va fi cu atât mai validă cu cât 
diagnosticul diferenţial şi etiologic este mai corect. La alcătuirea profilului psihologic 
este necesar să se cunoască şi unele aspecte ce caracterizează persoanele cu dizabilităţi : 


manifestările psihice se concretizează în răspunsuri directe la situaţiile stimulative, 
ceea ce facilitează pătrunderea în intimitatea psihică şi evaluarea ei ; 

indivizii au mai puţine posibilităţi de a recepționa stimulii înconjurători şi de a 
elabora răspunsuri cantitative şi calitative, ceea ce îngreunează analiza de 
ansamblu a expresiei psihice ; 

actele comportamentale sunt rezultatul a două elemente : pe de-o parte, natura 
persoanei/subiectului care acţionează/reacţionează, iar, pe de altă parte, natura 
situaţiei în care se află subiectul (situaţia este sursa de stimulare a comporta- 
mentului care poate fi evaluat, observat) ; 

manifestările psihice (comportamentale) care se iau în considerare în psiho- 
diagnoză au un caracter discontinuu şi dificil de evaluat la persoanele cu deficienţe 
faţă de normali; pentru a spori gradul de încredere în valoarea psihodiagnozei, 
examinarea/reexaminarea se efectuează la un interval de timp care trebuie 
apreciat în funcţie de factorii sau capacităţile supuse procesului de măsurare/ 
evaluare, ritmul achiziţiilor subiectului, calitatea şi cantitatea procesului informativ 
şi formativ în care este implicat subiectul într-o anumită perioadă de timp. 

Abordarea integrală şi integrată a acestor componente în procesul de evaluare 
permite apropierea de un diagnostic complet şi nuanţat care să orienteze intervenţia în 
raport cu resursele biologice, fiziologice şi psihologice ale persoanei. 

În altă ordine de idei, în psihopedagogia specială, psihodiagnoza reprezintă o etapă 
intermediară între : 

— diagnoza organică; 

- diagnoza funcţională; 

— diagnoza socială ; 

— prognoză. 


Prognoza trebuie să creeze posibilitatea ca persoana cu deficienţe să depăşească 
starea prezentă şi să fie proiectată în viitor prin oferirea de modele pozitive de viaţă, 
crearea unei motivații puternice, organizarea intereselor şi menţinerea confortului 
psihic. După criteriul temporalităţii, putem vorbi despre: 

- prognoza de scurtă durată care se referă la un interval de maximum 10-12 luni 
(la copiii fără deficienţe se stabileşte pentru o perioadă de peste un an şi 
jumătate) şi implică stabilirea rolului factorilor evocaţi în intervenţiile de stimulare 
a dezvoltării psihice ; estimarea se nuanţează în funcţie de caracterul favorizant 
sau nu al mediului general de dezvoltare şi de reperele compensative de care 
dispune subiectul ; 

- prognoza de lungă durată presupune organizarea treptată a statutului şi rolurilor 
sociale posibil de atins pentru fiecare persoană cu deficienţe. 


Între cele două tipuri de prognoze există strânse legături şi nu trebuie concepute 
separat, ambele tipuri fiind implicate în strategii de intervenţie care depind de numeroşi 
factori imprevizibili. 

Prognozele de lungă durată pot fi individualizate (la cazuri particulare) sau generale 
(cu valoare pe categorii de deficienţi sau pentru toate tipurile de deficienţi). Ambele 
implică procese de raţionalizare în abordarea „cazurilor” de deficienţi, strategii de 
acţiuni recuperatorii care asimilează efectele de progres în dezvoltarea psihică şi 
efectele de recuperare compensatorie. 

Atât în procesul evaluării medicopsihosociale, cât şi în luarea deciziilor privitoare 
la copil, trebuie să se respecte principiile parteneriatului cu familia şi cu copilul, în 
raport cu vârsta şi gradul său de dezvoltare. Evaluarea şi încadrarea într-un grad de 
handicap nu sunt un scop în sine, ele trebuie să ducă la creşterea calităţii vieţii 
copilului, prin îmbunătăţirea serviciilor de asistenţă şi îngrijire şi intervenţii perso- 
nalizate cu scop recuperator şi de facilitare a integrării sociale. Ele se vor concretiza în 
planul de servicii personalizat, elaborat pe baza raportului de evaluare complexă, validat 
pe baze contractuale ferme, ceea ce va asigura o conduită activă, pozitivă a comunităţii 
faţă de persoana cu dizabilitate. Planul de servicii personalizat va fi pus în practică de 
familie şi de instituţiile competente, furnizoare de servicii, cu implicarea activă a 
copilului. Serviciile sunt asigurate sau facilitate de autorităţile locale, iar planul 
personalizat va fi monitorizat de instituţia abilitată prin intermediul managerului de caz. 

Pentru a facilita coerenţa şi unitatea actului de evaluare/expertizare, este de dorit ca 
dosarul copilului cu dizabilitate să fie unic şi să cuprindă următoarele secţiuni : 

— fişa personală; 

fişa medicală ; 

ancheta socială ; 

fişa psihologică; 

fişa educaţională ; 

raportul de evaluare complexă; 

certificatul de încadrare într-un grad de handicap ; 
certificatul de orientare şcolară ; 

hotărârea privind măsurile de protecţie a copilului; 
planul de servicii personalizat ; 

contractele cu familia şi cu instituţiile furnizoare de servicii ; 
documente privind monitorizarea evoluţiei cazului. 


Măsurile şi serviciile de protecţie specială, de intervenţie şi sprijin sunt variate şi au 
ca finalitate : 


supraviețuirea copilului ; 

reducerea sau minimalizarea unor consecinţe invalidante ale afecţiunilor sau 
bolilor ; 

ameliorarea condiţiilor de viaţă individuală şi socială pentru a asigura şi sprijini 
dezvoltarea maximală a potenţialului copilului. 


La baza aprecierii nivelului stării de handicap stau, în principal, următoarele criterii 
generale : 


gradul, stadiul, eventualele complicaţii şi posibila asociere de afecţiuni derivate 
din afectări/deficienţe structurale sau funcţionale, stabilite pe baza explorărilor 
corespunzătoare ; 

răspunsul la tratament şi efectul măsurilor recuperatorii (protezare, reeducare 
funcţională etc.) şi a serviciilor de intervenţie şi sprijin ; 

posibile limitări în activitate şi restricţii în participarea socială, ca efecte ale 
afectării funcţionale sau ale deficienței ; 

influenţa pozitivă (de facilitare) sau negativă (de bariere) exercitată de factorii 
de mediu ; 

influenţa pozitivă sau negativă a criteriilor anterior menţionate în raport cu 
factorii personali. 


Aplicarea combinată a criteriilor medicale şi psihosociale se face diferențiat şi 
adaptat particularităţilor de vârstă ale copiilor în cauză. Copiii din grupa de vârstă 
0-3 ani ridică probleme speciale şi necesită o atenţie deosebită în identificarea şi deter- 
minarea gradului de handicap (aceşti copii sunt dependenţi de îngrijirea şi supravegherea 
permanentă din partea adultului). Pentru aprecierea severităţii handicapului trebuie 
avut în vedere nu numai efectul tulburărilor structurale şi funcţionale, ci şi implicarea 
şi condiţiile asigurate de mediul familial apropiat. Pe de altă parte, la această vârstă, 
dezvoltarea biopsihosocială a copiilor este foarte complexă, ceea ce impune o analiză 
foarte serioasă şi circumspecţie în decizia de încadrare a deficienței. Nu este mai puţin 
adevărat faptul că identificarea precoce a unor deficienţe, urmată de un diagnostic 
corect şi un program de intervenţie timpurie conduce la un grad ridicat de recuperare 
şi ameliorare a stării de handicap pentru copilul respectiv. 

În realizarea încadrării pe grade de handicap, în funcţie de diversitatea entităţilor 
nosologice, se va ţine seama de faptul că nu boala în sine determină severitatea 
handicapului, ci gradul tulburărilor funcţionale determinate de aceasta în raport cu 
stadiul de evoluţie, dificultăţile apărute în activitatea şi participarea socială, factorii 
personali etc. Deci, pentru aceeaşi boală - ca premisă a identificării şi încadrării -, 
încadrarea în grade de handicap poate merge de la forma uşoară la forma gravă: 

a) forma gravă de handicap se poate acorda copiilor care, în raport cu vârsta, au 
capacitatea de autoservire încă neformată sau pierdută, respectiv au un grad de 
dependenţă fizică şi psihică ridicată; în această situaţie, autonomia persoanei 
este foarte scăzută din cauza limitării severe în activitate, ceea ce conduce la 
restricţii multiple în participarea socială a copilului şi, drept urmare, copilul 
necesită îngrijire specială şi supraveghere permanentă din partea altei persoane ; 

b) forma accentuată de handicap se poate acorda copiilor la care incapacitatea de 
a desfăşura activitatea potrivit rolului social corespunzător dezvoltării şi vârstei 
este cauzată de limitări funcţionale motorii, senzoriale, neuropsihice sau meta- 
bolice rezultate din afecţiuni severe, în stadii înaintate, cu complicaţii ale unor 
aparate şi sisteme; în această situaţie, participarea socială a copilului este 
semnificativ restricţionată ; 

c) forma medie de handicap se poate acorda copiilor care au capacitate de prestație 
fizică sau intelectuală redusă, corespunzând unei deficienţe funcţionale scăzute, 
ceea ce duce la limitări în activitate, în raport cu aşteptările corespunzătoare 
vârstei; în această situaţie ele se reflectă în restricţii relativ semnificative ale 
participării sociale a copilului ; 

d) forma uşoară de handicap se poate acorda pentru cazurile în care impactul 
afectării asupra organismului este minim, cu limitare nesemnificativă a activităţii 
şi care nu necesită măsuri de protecţie specială, participarea socială fiind în 
limite rezonabile ; aceste cazuri vor fi raportate şi înregistrate statistic. 


Stabilirea gradului de limitare a activităţii şi restricţiilor de participare se realizează 
pe bază de procente calculate matematic, însă cu recomandarea de a fi apreciate în 
funcţie de importanţa itemilor pentru situaţia concretă a copilului respectiv. De aceea 
se impune ca, în cazurile dificile, decizia cu privire la procente, respectiv la gradul 
amintit anterior, să fie luată în echipa multidisciplinară. În urma evaluărilor medicale 
şi psihosociale, putem identifica următoarele categorii : 

— limitări de activitate şi restricţii de participare totale (corespunzătoare unei lipse 

efective a includerii sociale a copilului în comunitate) ; 

— limitări de activitate şi restricţii de participare severe (corespunzătoare unei 

includeri sociale cu mari dificultăţi) ; 

— limitări de activitate şi restricţii de participare moderate (corespunzătoare unei 

includeri sociale cu dificultăţi potenţial surmontabile) ; 

— limitări de activitate şi restricţii de participare uşoare (corespunzătoare unei 

includeri sociale acceptabile) ; 

— fără limitări de activitate şi restricţii de participare (corespunzătoare unei 

includeri sociale efective). 


In situaţiile grave şi severe de deficiență, comisia de evaluare recomandă un asistent 
personal pentru copilul sau persoana în cauză care să compenseze lipsa de autonomie 
şi să asigure îngrijirea şi asistenţa necesare. 

4.3. Evaluarea complexă a persoanelor adulte cu dizabilităţi 


În structura Autorităţii Naţionale pentru Persoanele cu Handicap (ANPH) funcţionează 
Comisia superioară de expertiză medicală a persoanelor cu handicap pentru adulţi, cu 
activitate decizională în soluţionarea contestaţiilor la certificatele de încadrare într-o 
categorie de handicap emise de comisiile judeţene sau ale sectoarelor municipiului 
Bucureşti. Aceste comisii sunt organizate ca organe de specialitate în subordinea consiliilor 
judeţene, respectiv a consiliilor locale ale sectoarelor municipiului Bucureşti, cu activitate 
decizională în domeniul încadrării în grad de handicap pentru persoanele adulte. 

La comisiile de expertiză medicală a persoanelor adulte cu dizabilităţi se pot 
prezenta, în vederea încadrării într-un grad de handicap, persoanele cu deficienţe 
fizice, senzoriale, psihice, mintale care le împiedică sau le limitează accesul cu şanse 
egale la viaţa socială, potrivit vârstei, sexului, condiţiilor materiale, sociale şi culturale 
proprii, necesitând măsuri de protecţie specială în sprijinul integrării lor sociale şi 
profesionale. În cazul persoanelor nedeplasabile, expertizarea se poate efectua fie la 
domiciliul acestora, fie în baza referatului întocmit de medicul de familie sau de 
medicul specialist la care sunt luate în evidenţă şi a unei anchete sociale întocmite de 
organele în drept din care să rezulte că persoana este nedeplasabilă. 

În urma rezultatelor expertizei medicale se întocmeşte programul individual de 
recuperare, readaptare şi integrare socială care cuprinde acţiunile medicale, educative, 
profesionale şi sociale necesare pentru recuperarea, readaptarea, instruirea şi reinte- 
grarea socială a persoanei cu dizabilităţi. Principalele elemente ale acestui plan sunt 
înscrise şi în certificatul de încadrare în gradul de handicap. La elaborarea programului 
individual, subcomisia/comisia se va consulta în mod obligatoriu cu persoana cu 
dizabilităţi sau, după caz, cu reprezentanţii legali ai acesteia. Pentru fiecare acţiune 
cuprinsă în programul individual de recuperare, readaptare şi integrare socială vor fi 
nominalizate persoanele fizice sau instituţiile implicate în efectuarea activităţilor de 
intervenţie. Comisiile au în componenţă: 

— un preşedinte, medic specialist în expertiza capacităţii de muncă ; 

— medici de specialitate, în funcţie de afecțiunea care determină starea de handicap, 
desemnaţi de direcţiile de sănătate publică judeţene şi ale municipiului Bucureşti ; 
specialităţile strict necesare funcţionării comisiei sunt: medicină internă, neuro- 
logie, psihiatrie, oftalmologie, chirurgie-ortopedie ; 

- un psiholog; 

- un membru desemnat de organizaţiile neguvernamentale autorizate potrivit legii, 
care desfăşoară activităţi de protecţie specială a persoanelor cu handicap ; 

-  Tucrările de secretariat sunt asigurate de un secretar desemnat de consiliile 
judeţene, respectiv de consiliile locale ale sectoarelor municipiului Bucureşti. 


Certificatul de încadrare a unei persoane în grad de handicap atestă gradul de 
handicap, faptul că persoana necesită sau nu protecţie specială şi beneficiază sau nu de 
drepturile conferite prin lege. Pentru cei cu handicap grav se va menţiona că pot 
beneficia de un asistent personal. 

Activităţile desfăşurate cu diferite categorii de persoane cu dizabilităţi au demonstrat 
că diferenţele psihoindividuale ale deficienţilor de diferite categorii conferă atât 

psihodiagnozei, cât şi prognozei o serie de caracteristici specifice. În plus, psiho- 
diagnoza şi prognoza pe termen scurt stau la baza elaborării şi structurării programelor 
de intervenţie recuperativ-compensatorii şi adoptării unei metodologii adecvate pro- 
cesului instructiv-educativ. 


5. Aspecte privind calitatea vieţii şi serviciilor 
pentru persoanele cu nevoi speciale 


Abordările practice moderne din cadrul protecţiei persoanelor cu nevoi speciale pun un 
accent din ce în ce mai mare pe noţiunile de calitate a vieţii şi de calitate a serviciilor. 

Calitatea vieţii reflectă în esenţă condiţiile de viaţă ale unei persoane în relaţie cu 
locuinţa, comunitatea, locul de muncă, starea de sănătate şi gradul de bunăstare ; în 
acelaşi timp, reprezintă şi un fenomen care ţine de subiectivitatea percepţiei unei 
persoane şi de experienţa sa de viaţă. 

Calitatea serviciilor se referă la caracteristici conjugate ale unei instituţii/organizaţii 
care oferă credibilitatea şi acreditarea sa pentru satisfacerea unor necesităţi explicite 
sau implicite ale unor categorii diverse de clienţi aflaţi în dificultate. 

Realitatea socială a demonstrat de-a lungul timpului că ar putea fi stopat relativ uşor 
procesul prin care numeroase persoane devin dependente şi incapabile să presteze o 
activitate economică şi socialmente utilă. Remediile împotriva unei asemenea depen- 
denţe par a fi adesea de ordin financiar ; cu toate acestea, regimul indemnizaţiei şi 
compensaţiei pentru incapacitate nu constituie decât una dintre pârghiile oricărei politici 
orientate în favoarea persoanelor cu dizabilităţi. 

Calitatea vieţii şi serviciilor adresate persoanelor cu dizabilităţi sau aflate în 
dificultate trebuie analizată în relaţie directă cu conceptul de standarde de calitate. 
Standardele de calitate ale serviciilor de protecţie specială răspund cerinţelor generale 
şi speciale ale utilizatorilor (persoanele cu dizabilităţi) ; satisfacerea acestor cerinţe 
este condiţionată de aplicarea standardelor specifice de calitate. Standardele de calitate 
proiectează o viziune de ansamblu asupra acestui sector al practicii sociale, pornind de 
la un sistem de principii fundamentale, ele îndeplinind un rol instrumental, reglator al 
procesului de furnizare a serviciilor de protecţie specială, în beneficiul utilizatorului. 

Principiile moderne în promovarea standardelor pentru serviciile de protecţie 
specială sunt clasificate în două mari categorii : 

— principii privind respectarea drepturilor persoanei (drepturile universale ale 
omului, autonomie şi autodeterminare, demnitate personală, valorizare, intimitate, 
confidenţialitate) ; 

- principii privind asistarea (satisfacerea cerinţelor generale şi speciale, indi- 
vidualizarea, participarea beneficiarilor, implicarea familiei şi comunităţii, conti- 
nuitatea şi integralitatea serviciilor). 


Standardele de calitate a serviciilor de protecţie specială au următoarele caracteristici : 
— exprimă reguli generale de realizare a unor performanţe minimale în unităţile de 
protecţie specială ; 

sunt fundamentate pe un set de principii esenţiale teoretice şi metodologice ; 
răspund cerinţelor generale şi speciale ale persoanelor cu dizabilităţi ; 

- sunt inspirate din regulile de bună practică din domeniu ; 

— se implementează prin metodologii elaborate de coordonatorul metodologic din 
domeniul protecţiei speciale. 


De asemenea, ele îndeplinesc patru funcţii fundamentale : 

- garantează compatibilitatea serviciilor în plan naţional (standardele trebuie să 
fie suficient de generale : să includă alternativele de activităţi şi servicii ce se 
regăsesc în toate unităţile de profil de pe teritoriul naţional, să poată fi aplicate 
într-un mod suficient de flexibil şi divers) ; 

— determină adecvarea serviciilor la nevoile utilizatorului (obligă furnizorii de 
dinamica specifică şi să acţioneze în consecinţă) ; 

— asigură comprehensivitatea şi continuitatea procesului de furnizare a serviciilor 
(reflectă modul în care întregul pachet de servicii acoperă solicitările şi pre- 
ferinţele utilizatorului ; totodată, standardele definesc modul în care aceste 
servicii şi activităţi se integrează sau corelează şi cu altele similare sau com- 
plementare din comunitate) ; 

— stimulează perfecționarea continuă a procesului de furnizare a serviciilor (permit 
monitorizarea obiectivă a furnizorilor de servicii de către organismele de 
coordonare şi control, sporind autoritatea şi eficienţa acestora în promovarea 
calităţii serviciilor). 


În domeniul protecţiei speciale, standardele de calitate sunt grupate pe două categorii 
distincte : servicii pentru adulţi cu dizabilităţi şi servicii pentru copii cu dizabilităţi. 

Statele membre ale Consiliului Europei au convenit să-şi intensifice eforturile atât 
prin intermediul instituţiilor publice, cât şi prin intermediul organizaţiilor negu- 
vernamentale în scopul promovării calităţii vieţii şi integrării sociale a persoanelor cu 
dizabilităţi. Pornind de la conţinutul unor rezoluţii şi recomandări ale organismelor 
europene, de la recunoaşterea dreptului la formarea şi readaptarea profesională a 
persoanelor cu capacitatea fizică sau mintală diminuată (prevăzută la articolul 15 din 
Carta Socială Europeană) şi ţinând cont de declaraţia finală a Conferinţei miniştrilor 
responsabili de politicile sociale în favoarea persoanelor cu dizabilităţi din statele 
membre (Paris, 1991), Consiliul Europei a elaborat o recomandare adresată guvernelor 
statelor membre care prezintă următoarele elemente de referinţă în ceea ce priveşte 
îmbunătăţirea calităţii vieţii persoanelor cu cerinţe speciale : 

- politica generală referitoare la persoanele cu dizabilităţi ; 

- programele de profilaxie şi educaţia pentru sănătate ; 

-  identificarea/depistarea şi diagnosticul deficienţelor ; 

— programele de terapie şi recuperare ; 

— educaţia şi politicile educaţionale ; 

- programele de orientare şi pregătire profesională ; 

- programele şi strategiile de angajare şi integrare profesională ; 

- programele de integrare socială şi în comunitate ; 

- strategiile de protecţie socială, economică şi juridică ; 

pregătirea şi promovarea personalului de specialitate implicat în procesul de 
readaptare şi integrare socială a persoanelor cu dizabilităţi ; 

acţiunile de informare a membrilor comunităţii şi sensibilizarea opiniei publice 
faţă de problematica persoanelor aflate în dificultate ; 

programele de cercetare în domeniul persoanelor cu cerinţe speciale. 


În ţara noastră, Strategia naţională privind protecția specială şi integrarea socială 
a persoanelor cu dizabilități elaborată de Autoritatea Naţională pentru Persoane cu 
Handicap (ANPH) a urmărit coordonarea eforturilor tuturor organismelor guverna- 
mentale şi neguvernamentale implicate în sprijinirea persoanelor cu dizabilităţi pentru 
ameliorarea calităţii vieţii şi serviciilor acestor beneficiari grupaţi în următoarele 
categorii : 


copii cu dizabilităţi (0-18 ani) aflaţi în familie, în structuri rezidenţiale sau în 
structuri alternative ; 

tineri cu dizabilităţi (18-26 de ani) aflaţi în familie, în structuri rezidenţiale sau 
în structuri alternative ; 

adulţi cu dizabilităţi, de vârstă activă, integrați sau nu în muncă; 

adulţi după vârsta de pensionare care au certificat de încadrare într-o categorie 
de handicap ; 

familii cu risc de naştere a copilului cu deficienţe. 


În cadrul acestei strategii au fost iniţiate acţiuni bazate pe comunicare, flexibilitate 
şi transparenţă şi focalizate pe : 


reforma cadrului normativ pe principiul unităţii şi coerenţei în vederea obţinerii 
unui sistem integrat de acte normative în domeniul protecţiei persoanelor cu 
dizabilităţi, în deplină concordanţă cu prevederile din Constituţia României, 
legislaţia Comunităţii Europene şi convențiile internaţionale ; 

elaborarea standardelor de calitate pentru serviciile publice specializate ; 
îmbunătăţirea capacităţii manageriale la nivelul ANPH şi în unităţile subordo- 
nate, prin definirea clară a rolurilor şi responsabilităţilor compartimentelor de 
specialitate, descentralizarea unor activităţi, crearea unui corp stabil de funcţio- 
nari publici competenţi şi neutri din punct de vedere politic ; 

modernizarea sistemului de monitorizare a promovării şi respectării drepturilor 
persoanelor cu dizabilităţi prin informatizarea reţelei ANPH ; 

managementul eficient al centrelor de tip rezidenţial aflate în coordonarea 
ANPH, demedicalizarea sistemului şi înfiinţarea infrastructurii de intervenţie 
socială, înlocuind, treptat, comisiile de expertiză medicală cu comisiile de 
integrare socioprofesională ; 

diversificarea serviciilor publice cu orientare pe informare, educare, comunicare, 
prin înfiinţarea atât la nivel central, cât şi local a serviciilor de consultanţă şi 
consiliere. 


Reforma instituţională desfăşurată complementar şi integrat urmăreşte prevenirea 
instituţionalizării şi dezinstituţionalizarea, restructurarea instituţională, dezvoltarea 
sistemului alternativ de asistenţă şi protecţie specială. În acest sens se urmăresc crearea 
şi dezvoltarea următoarelor tipuri de centre şi servicii : 

a) 


b) 


centre : 

- centre de prevenţie şi intervenţie timpurie pentru persoanele cu dizabilităţi ; 

- centre de primire a persoanelor cu dizabilităţi : tineri, adulţi, vârstnici, în 
regim de urgenţă; 

— centre de tip respire care şi baby sitting (servicii de asistenţă şi supraveghere 
pentru situaţii de criză şi evenimente neaşteptate) ; 

— centre de zi pentru persoane cu toate tipurile de deficienţe : mintale, psihoneuro- 
motorii, senzoriale, fizice etc. 

- centre pentru ortezare, protezare, adaptare şi întreţinere de echipamente şi 
aparate (de uz casnic, design arhitectural, aparatură electronică şi electro- 
tehnică) ce fac posibile incluziunea şi accesul la mediul fizic ; 

- locuinţe protejate ; 

- centre rezidenţiale de tip familial pentru persoanele cu dizabilităţi, tineri, 
adulţi şi vârstnici ; 

Servicii : 


servicii de prevenţie şi intervenţie timpurie ; 

educaţie la distanţă ; 

servicii de consiliere, terapie şi recuperare la domiciliu ; 

servicii de prevenire a abandonului prin monitorizare, asistenţă şi sprijin 
pentru viitoarele mame ; 

servicii rezidenţiale de tip familial ; 

orice alte servicii care să conducă la bunăstarea persoanei cu dizabilităţi 
alături de familia sa. 


In plan operaţional, acţiunile întreprinse pentru ameliorarea calităţii vieţii persoa- 
nelor cu dizabilităţi au în vedere următoarele direcţii şi obiective : 
pe plan sociomedical : 


a) 


b) 


consiliere şi informare familială, conştientizarea factorilor de risc în apariţia 
deficienţelor ; 

prevenirea instituţionalizării ; 

depistarea, diagnosticarea precoce şi intervenţia timpurie (formarea şi impli- 
carea specialiştilor în educaţie specială pentru segmentul de vârstă 0-3 ani) ; 
dezvoltarea reţelei de servicii de recuperare şi terapie şi asigurarea unui 
sistem eficient de intervenţie şi tratament ; 

asigurarea unui sistem eficient pentru construirea şi distribuirea dispozitivelor 
de asistare : proteze, orteze, aparatură şi materiale ajutătoare compensatorii, 
aparatură de semnalizare vizuală, aparate ortopedice, dispozitive de mers, 
scaune rulante etc. ; 

formarea şi specializarea personalului pentru intervenţia şi suportul familial ; 


pe plan psihopedagogic/formativ/vocaţional : 


monitorizarea elevilor cu cerinţe educative speciale, atât în mediul urban, cât 
şi în mediul rural ; 

participarea la elaborarea şi aplicarea Curriculumului Naţional pentru copii 
cu cerinţe speciale (metodologii, planuri de învăţământ etc.) ; 

iniţierea unui sistem eficient de formare, orientare profesională şi angajare în 
muncă a tinerilor cu cerinţe speciale, prin colaborarea dintre instituţiile 

şcolare, Agenţia Naţională de Ocupare a Forţei de Muncă, atelierele protejate, 
agenţii economici ; 

- abordarea metodologiei de educare şi abilitare din perspectiva integrării 
sociale, a vieţii independente sau cu grad cât mai redus de dependenţă, 
precum şi a profesionalizării ; 

- schimbarea atitudinii, comportamentului şi a mentalităţii factorilor de con- 
ducere, ca şi a personalului de îngrijire din centrele de recuperare ; 

c) pe planul orientării, formării profesionale şi angajării în muncă : 

— crearea unui cadru de dialog social cu şi între firme şi ONG-uri, privind 
instruirea profesională şi angajarea persoanelor cu dizabilităţi ; 

— proiectarea şi adaptarea locurilor de muncă în aşa fel încât acestea să devină 
accesibile persoanelor cu dizabilităţi ; 

— dezvoltarea şi crearea locurilor de muncă astfel încât acestea să fie însoţite 
de sprijin activ şi de măsuri de susţinere specifice şi individualizate pentru a 
ajuta în mod individual persoana cu dizabilităţi, dar şi angajatorul dispus să 
o încadreze ; 

- introducerea unor facilităţi fiscale oferite patronilor care înfiinţează unităţi 
protejate sau locuri de muncă protejate ; 

d) accesibilități : 


adaptarea clădirilor civile şi spaţiului urban aferent, inclusiv în mediul rural 
(şcoli, primării, magazine, biserici, instituţii comunitare etc.) la nevoile 
persoanelor cu dizabilităţi ; 

accesibilizarea telefoanelor publice ; 

recunoaşterea limbajului mimico-gestual ; 

organizarea şi semnalizarea spaţiilor de parcare ; 

achiziţionarea mijloacelor de transport public, accesibile pentru toţi ; 
montarea sistemelor de semnalizare sonoră şi vizuală pentru persoanele cu 
dizabilităţi. 


În concluzie, în orice societate bazată pe valori democratice autentice, instituţiile 
guvernamentale centrale şi locale, precum şi organizaţiile societăţii civile trebuie să 
dezvolte politici de acces şi programe globale de acţiune destinate ameliorării într-o 
manieră semnificativă şi durabilă a calităţii vieţii şi serviciilor pentru toate persoanele 
cu dizabilităţi sau aflate în dificultate. 

4. Efecte ale activării asistenţei sociale în şcoala românească 


1. Rolul şcolii în societatea contemporană 
şi necesitatea asistenţei sociale şcolare 


Educaţia este percepută în prezent ca o funcţie vitală a societăţii contemporane, deoarece, 
prin educaţie, societatea îşi perpetuează existenţa, transmițând din generaţie în generaţie 
tot ceea ce umanitatea a învăţat despre ea însăşi şi despre realitate. De la şcoala 
contemporană societatea aşteaptă astăzi totul: să transmită tinerilor o cunoaştere 
acumulată de-a lungul secolelor, să-i ajute să se adapteze la o realitate în continuă 
transformare şi să-i pregătească pentru un viitor larg imprevizibil. Considerată un 
factor-cheie în dezvoltarea societăţii — ea asigură forţa calificată de muncă pentru toate 
sectoarele de activitate, ea favorizează progresul, stimulând curiozitatea intelectuală, 
capacitatea de adaptare, creativitatea şi inovaţia —, educaţia constituie unul dintre cele 
mai puternice instrumente de care dispunem pentru a modela viitorul, sau măcar 
pentru a ne orienta către un viitor dezirabil (vezi Delors, 1993). Soluţia tuturor 
problemelor grave şi cronice cu care se confruntă societatea contemporană este căutată 
în educaţie şi şcoală. 

Având ca scop fundamental pregătirea tinerilor pentru integrarea în societate, pe de 
o parte, şi dezvoltarea maximă a potenţialului lor, pe de altă parte, şcoala trebuie să-i 
ajute pe tineri să se cunoască şi să se accepte, să-şi proiecteze idealuri şi să le 
interiorizeze în identitatea lor, să-i ajute să conştientizeze şi să-şi asume responsa- 
bilitatea pentru a se implica în dezvoltarea societăţii. Se observă că, dat fiind statutul 
ei privilegiat, care provine din funcţia de asigurare a reproducerii societăţii, educaţia, 
şcoala contemporană în special, suportă presiuni tot mai mari din partea celorlalte 
subsisteme ale societăţii. Aceste presiuni vin dinspre toate sectoarele de activitate, 
cărora şcoala le livrează forţa de muncă, dar vin şi din partea elevilor şi părinţilor ; 
aceştia aşteaptă de la şcoală garanţia reuşitei inserţiei sociale, ceea ce înseamnă 
concomitent prosperitate materială, dezinvoltură în relaţiile sociale, dar şi contribuţia 
activă la construirea societăţii (cf. Houssaye, 1992, p. 148). 

Toate presiunile exercitate asupra sistemului educativ contribuie la modificarea 
rolului şcolii: dintr-o instituţie autonomă, relativ izolată, specializată exclusiv în 
transmiterea ştiinţei de carte, școala a devenit interfaţa în relaţia individ-societate, 
spaţiul social specific în care se manifestă disfuncţiile şi tensiunile societăţii şi, prin 
aceasta, nodul central al prevenţiei/terapiei acestora. Şcoala este prima instituţie care 
îi confruntă pe elevi cu exigenţele integrării socionormative şi toate cercetările demon- 
strează convingător! că modul în care se adaptează un copil la şcoală reprezintă 
principalul indicator predictiv cu privire la calitatea conduitei sale socioprofesionale ca 
adult. Toate marile teorii sociologice subliniază importanţa calităţii experienţelor 
şcolare în integrarea socială a indivizilor, ceea ce argumentează interpretarea : şcoala 
şi problemele sociale reprezintă cele două feţe ale aceleiaşi monede. Din punctul de 


1. "T. Bogdan citează asemenea cercetări, centrate pe încercarea de a elabora instrumente de 
predicţie a comportamentului delincvent, în Probleme de psihologie judiciară, Editura 
Ştiinţifică, Bucureşti, 1973. 

vedere al politicilor sociale, consecinţa acestei viziuni este una extrem de importantă : 
la ora actuală, se preferă investirea resurselor în şcoală, în scopul creşterii calităţii 
actului educativ, decât în sistemele de control social (cf. Hebberecht, Sack, 1997) sau 
în sistemele de susţinere socială. Această strategie corespunde şi principiului intervenţiei 
timpurii - este mai bine să previi, decât să vindeci -, şi principiului intervenţiei 
eficiente : investiţia în şcoală se finalizează în calitatea intelectuală, morală, pro- 
fesională şi socială a absolvenţilor ; absolvenţii care probează autonomie intelectuală şi 
morală, capacitate de adaptare la schimbări, solidaritate şi atitudine deschisă, pozitivă 
faţă de învăţare sunt mai apți să-şi rezolve singuri şi corect problemele existenţiale şi 
vor da dovadă de o conduită dezirabilă social - deci, pe scurt, nu vor contribui la 
creşterea disfuncţionalităţilor sociale. 

Tranziţia către un alt tip de finalitate a şcolii — dezvoltarea personalităţii copilului 
în funcţie de exigenţele sociale ale unei comunităţi, caracterizată de un anumit nivel de 
dezvoltare economică şi culturală -, ca şi accentuarea caracterului socioterapeutic al 
educaţiei contemporane au determinat schimbarea radicală a destinului acestei instituţii 
în viaţa socială; şcoala contemporană funcţionează ca un centru al unei reţele de 
servicii — instructive, formative, medicale, psihologice, de consiliere vocaţională etc. — 
care urmăresc să ajute elevii să se integreze în societate. Obiectivul major al şcolii este 
să ofere un context adecvat pentru învăţare şi dezvoltare, în care toţi copiii să se 
pregătească să înţeleagă lumea în care trăiesc şi în care vor deveni activi în viitor. 

Asistenţa socială în şcoală, ca aplicare a principiilor asistenţei sociale în interiorul 
sistemului educativ, urmăreşte să faciliteze realizarea acestui obiectiv (vezi Costin, 1987, 
p. 538). Scopul fundamental al serviciilor de asistenţă socială în şcoală se subordonează 
finalităţilor educaţiei, urmărind să creeze condiţiile necesare pentru ca elevii să-şi satisfacă 
trebuinţele educative de bază, să-şi dezvolte abilitatea de a lua decizii şi de a rezolva 
probleme, să-şi dezvolte capacitatea de adaptare la schimbare şi să fie pregătiţi să-şi 
asume responsabilitatea pentru propria conduită. Elevii care sunt susținuți să găsească 
satisfacţii, practice sau intelectuale, în procesul învăţării şi al formării propriilor 
competenţe dezvoltă un sens al autonomiei personale şi sociale definitoriu pentru 
integrarea eficientă în comunitate. De aceea, obiectivul general al asistenţei sociale în 
şcoală urmăreşte în primul rând identificarea barierelor învăţării şi îndepărtarea acestora. 

Dată fiind coincidenţa obiectivelor urmărite de educaţia şcolară şi de asistenţa socială 
şcolară, rezultă că toate schimbările semnificative din interiorul sistemului educativ — 
ca rezultat al presiunilor exercitate de alte subsisteme ale sistemului social — influenţează 
conţinutul şi specificul activităţii de asistenţă socială din şcoală. Necesitatea asistenţei 
sociale şcolare a devenit evidentă în cursul deceniilor de după cel de-al doilea război 
mondial, în strânsă corelaţie cu o serie de evoluţii majore la nivelul societăţii şi 
educaţiei, şi anume : democratizarea educaţiei, extinderea drepturilor civice şi asupra 
copilului şi creşterea rolului educaţiei în viaţa socială modernă. 

Democratizarea educaţiei a reprezentat un puternic curent de opinie ce a apărut în 
anii '60, ca urmare a difuzării rezultatelor cercetărilor de sociologie a educaţiei, ce 
demonstrau modul în care şcoala preia şi accentuează inegalităţile sociale, urmărind să 
asigure perpetuarea dominării claselor sociale privilegiate. Autorii acestor studii 
incriminau direct practicile şcolare de selecţie şi evaluare, concentrarea cantitativă şi 
calitativă a resurselor în şcolile de elită din mediul urban, lipsa de neutralitate ideologică 
a conţinuturilor învăţământului, codul lingvistic elaborat folosit în şcoală şi care 

dezavantaja elevii proveniţi din familiile sărace, care foloseau un cod lingvistic restrâns, 
accentul prea mare pus în şcoală pe aptitudinea verbală, care dezavantajează elevii cu 
o inteligenţă practică etc. Reprezentanţii diferitelor curente de sociologie a educaţiei 
susțineau că sistemul şcolar pare special conceput să dea o educaţie de calitate inferioară 
copiilor din mediul rural, celor proveniţi din clasa muncitoare sau aparţinând unor 
minorităţi etnice, rasiale. 

În faţa acestor realităţi, şcoala s-a dorit un instrument de egalizare a şanselor ; dacă 
iniţial factorii de decizie au luat în considerare egalizarea şanselor de acces în şcoală, 
ulterior s-a demonstrat că doar acest demers nu este suficient; egalizarea şanselor de 
acces a fost dublată de încercarea de egalizare a şanselor de succes. Idee centrală în 
demersul democratizării educaţiei, egalizarea şanselor nu presupune nici nivelare, nici 
„garantarea unui tratament identic tuturor, în numele unei egalităţi formale”, ci 
înseamnă „a oferi fiecărui individ o metodă, o cadență, forme de învăţământ care-i 
corespund” (Faure, 1974, p. 126). 

A fost necesar un efort susţinut şi de durată pentru a se realiza difuzarea valorilor 
democratice în educaţie, iar în acest demers s-au implicat şi asistenții sociali din 
şcoală ; întrucât democratizarea educaţiei nu înseamnă doar mai multă educaţie pentru 
mai mulţi oameni, ci şi mai mulţi oameni care să participe la luarea deciziilor şcolare, 
atât pe linie administrativă, cât şi educativă, asistenții sociali şcolari au avut de realizat 
o nouă misiune - aceea de a facilita participarea elevilor şi părinţilor la gestiunea 
fondurilor şcolii, la stabilirea calendarului de activităţi, la discutarea regulamentelor 
şcolare etc. Intensificarea participării elevilor şi părinţilor la toate momentele vieţii 
şcolare, reaşezarea relaţiei profesor-elev pe baze democratice şi atenuarea disparităţilor 
socioculturale în educaţie, determinate de liberalizarea accesului la învăţarea şcolară, au 
reprezentat obiective majore în activitatea asistenţei sociale din şcoală. 

Extinderea drepturilor civice asupra copiilor reprezintă un aspect particular al 
procesului de democratizare a societăţilor, care s-a manifestat tot mai puternic în a 
doua jumătate a secolului XX, ca urmare a progresului cercetărilor în domeniul 
psihologiei copilului şi a tendinţelor de evoluţie la nivelul familiei. Extinderea drepturilor 
civice asupra copilului reprezintă pătrunderea valorilor democratice în relaţia copil-adult, 
ceea ce a condus la modificarea statutului copilului în familie, dar şi la şcoală. 
Înțelegerea specificului psihologic al copilului a determinat rediscutarea unor practici 
educative familiale şi şcolare ; s-a vorbit despre expunerea copiilor la diverse tipuri de 
abuz şi despre necesitatea de a proteja copiii de comportamentele abuzive ale adulţilor, 
părinţi sau profesori. A apărut protecția copilului, ca tormă specifică a asistenţei 
sociale, care urmăreşte respectarea drepturilor copilului. 

La 20 noiembrie 1989, Adunarea generală a ONU a adoptat Convenţia Drepturilor 
Copilului, document internaţional prin care se recunoaşte pentru prima dată în istorie 
că un copil are aceeaşi valoare umană ca şi adultul şi trebuie să fie tratat cu acelaşi 
respect ca şi acesta. Convenţia Drepturilor Copilului deduce toate drepturile copilului 
din următoarele patru principii (apud Moroşanu, 1996, pp. 193-212): 

1. principiul interesului superior al copilului afirmă necesitatea ca toate deciziile 

privitoare la copil să fie luate ţinând cont de interesul acestuia, nu al adultului ; 

2. principiul nondiscriminării : toate drepturile trebuie aplicate fără nici o discri- 

minare între copii ; 

3. principiul participării afirmă necesitatea participării copiilor la luarea deciziilor 
care-i privesc ; 

4. principiul supraviețuirii şi dezvoltării afirmă dreptul inerent la viaţă şi obligaţia 
autorităţilor de a asigura un cadru pentru dezvoltarea potenţialităţilor copilului. 


Aplicarea acestor principii în domeniul educaţiei şcolare a generat două efecte 
specifice, care au impulsionat, de asemenea, diversificarea activităţilor de asistenţă 
socială în şcoală ; este vorba despre apariţia principiului educaţiei integrate şi a Cartei 
Drepturilor Elevului. 

Educaţia integrată desemnează cuprinderea în învățământul de masă a copiilor 
educabili cu cerinţe educative speciale, care învaţă astfel să se dezvolte şi să evolueze 
alături de covârstnicii lor obişnuiţi, într-un sistem educativ unic, care le satisface 
tuturor (deficienţi şi nondeficienţi) toate cerinţele educative (vezi şi Ungureanu, 2000, 
p. 16). Integrarea şcolară a copiilor cu deficienţe a generat o creştere a nevoii de 
servicii de asistenţă socială în şcoală ; asistenţilor sociali le revine misiunea să creeze 
condiţiile optime pentru integrarea socială a copiilor cu deficienţe, susţinând colaborarea 
părinţilor cu educatorii, identificând toate resursele necesare unei evoluţii şcolare 
bune, stimulând interacţiunile sociale ale elevului cu deficienţe cu ceilalţi membri ai 
comunităţii şcolare. 

Carta Drepturilor Elevului este un document ce reuneşte principalele drepturi de 
care trebuie să beneficieze elevii într-un sistem de învăţământ cu adevărat democratic. 
Drepturile elevului au apărut ca o specializare a drepturilor copilului în domeniul 
educaţiei şcolare şi se referă la : dreptul de a nu fi tot timpul atent; dreptul la forul său 
interior ; dreptul de a învăţa numai ceea ce are rost şi sens; dreptul de a nu fi supus 
şi ascultător 6-8 ore pe zi; dreptul de a se mişca; dreptul de a nu se ţine de toate 
promisiunile ; dreptul de a alege cu cine doreşte să lucreze ; dreptul de a nu iubi şcoala 
şi de a declara acest lucru ; dreptul de a nu coopera la propriul proces de formare (apud 
Cucoş, 1997, pp. 63-67). 

Fiecare dintre aceste drepturi are o consistentă justificare psihopedagogică şi 
democratică şi este evident că încearcă să introducă egalitatea de tratament între elevi 
şi profesori. Introducerea drepturilor elevilor în şcoală a atras după sine obligaţia 
asistentului social de a supraveghea respectarea lor şi de a preveni orice formă de abuz 
din partea profesorilor şi a părinţilor. S-a acordat o atenţie mai mare drepturilor 
elevului în raport cu aspecte precum : disciplina şcolară şi utilitatea unor sancţiuni ca 
pedeapsa corporală, suspendarea şi exmatricularea ; implicaţiile sociale ale curriculumului ; 
plasarea elevilor în clase speciale ; accesul elevilor la documentele şcolare. 

Creşterea rolului educaţiei în viața socială a atras atenţia asupra unui alt fenomen, 
şi anume inadaptarea şcolară. Inadaptarea şcolară şi insuccesul şcolar au evoluat de la 
stadiul de probleme izolate, specifice anumitor elevi şi interpretate ca probleme ce ţin 
de deficienţele subiectului, până la stadiul de adevărate fenomene sociale, pe măsură ce 
integrarea socială cerea un nivel al studiilor tot mai înalt. În condiţiile în care 
pretutindeni în societate se cere o calificare şcolară tot mai înaltă şi nivelul şcolarităţii 
obligatorii se prelungeşte, din insuccesul şcolar al individului i se deduce insuccesul lui 
social. Inadaptarea şcolară este fenomenul pe care trebuie să-l prevină sau/şi să-l 
rezolve asistenții sociali din şcoală, ceea ce presupune următoarele direcţii de acţiune : 
investigarea cauzelor sociale ale inadaptării şcolare, ameliorarea relaţiei şcoală-familie 
şi formarea competenţelor specifice maturității sociale. 

În concluzie, din prezentarea evoluţiilor interdependente la nivelul educaţiei şcolare 
şi la nivelul asistenţei sociale şcolare, rezultă că necesitatea asistenţei sociale în şcoală 
provine din însăşi determinarea socială a sistemelor educative ; elevii ajung în şcoală 
marcați de proveniența lor socioculturală, care se manifestă în setul de valori specific, 
în nivelul şi conţinutul „pre-ştiinţific” de utilizare a cunoştinţelor şcolare, în competențele 
lor de interacţiune socială. Determinarea socială a sistemelor educative se referă la 
multitudinea de variabile socioculturale care caracterizează populaţia şcolară şi care 
influenţează desfăşurarea procesului de învăţământ şi eficienţa lui. Acţiunea acestor variabile 
se manifestă în procesul de socializare din familie şi în procesul de socializare din şcoală. 

Influența socializării în familie asupra calității adaptării şcolare şi şanselor de 
succes ale elevilor a fost analizată de sociologi şi psihologi în nenumărate studii. 
Socializarea în familie este procesul prin care tinerii dobândesc o capacitate de exerciţiu 
social, exprimată prin: 

- abilitatea de a exercita adecvat rolurile sociale, conform unor reguli şi norme 

specifice ; 

- participarea în cunoştinţă de cauză la scopurile şi idealurile grupului ; 

- dobândirea capacităţii de discernământ, care permite tânărului să distingă între 

scopuri dezirabile şi indezirabile, între mijloace legitime şi ilegitime, între 
conduite permise şi prohibite. 


Conţinutul procesului de socializare în familie include : modalităţi de comunicare 
(limbajul oral, coduri de comunicare simbolice, expresive), modelele sociale de 
comportament, modalităţi de cunoaştere şi strategii de acţiune, norma de internalitate 
(tendinţa de a apela la explicaţii/atribuiri interne ca mod de interpretare a acţiunilor 
celorlalţi, dar şi a rezultatelor conduitei personale) şi setul de atitudini faţă de sine/ 
ceilalţi/activitate. Specificul socializării în familie este dat de cadrul informal în care se 
realizează, în care climatul de securitate afectivă joacă rolul primordial, şi de caracterul 
ei constrângător. Caracterul constrângător al socializării în familie provine din modul 
în care se produce în copilărie „interiorizarea realităţii” ; o serie de cercetări (vezi 
Ionescu, 1997, pp. 7-8) au arătat că viaţa socioumană este prezentată copilului de către 
„alţii semnificativi” : părinţi, fraţi, alţi adulţi apropiaţi. Copiii se identifică mult timp 
cu aceste persoane şi pot deveni chiar imaginea pe care şi-o fac aceşti oameni despre ei. 
Deoarece la vârsta copilăriei indivizii nu îşi pot alege „alţii semnificativi” şi nu pot 
reacţiona când se confruntă cu situaţii traumatizante, ei îşi acceptă părinţii aşa cum 
sunt; de aceea, socializarea în familie este constrângătoare, în sensul că marchează 
individul pe toată durata vieţii lui. Socializarea în şcoală nu are profunzimea celei din 
familie, copilul rămânând mult timp prizonierul lumii definite de părinţii săi. 

Tot ceea ce caracterizează exercitarea funcţiei socializatoare în familie influenţează 
pregătirea pentru viitoarea adaptare şcolară a copilului. Talia familiei, seria fraternă, 
poziţia copilului în seria fraternă, coeziunea familiei, stilul de disciplină parentală, 
nivelul de instrucţie şi educaţie al părinţilor, abuzurile părinţilor asupra copilului sunt 
variabile care joacă un rol semnificativ în prestaţia unui anumit elev la şcoală, atât pe 
linia achiziţiilor academice, cât şi pe linia integrării sociale şcolare. 

Intrarea copilului în şcoală este un eveniment care afectează direct atât copilul, cât 
şi familia lui. Copilul păşeşte într-un mediu formal, caracterizat de regimul de drepturi 
şi îndatoriri şcolare, în care educatorul ia locul părintelui, iar atmosfera nu mai este 
una de acceptare/iubire necondiționată ; el îşi pierde statutul privilegiat de fiinţă unică 

ce monopolizează atenţia adulţilor şi devine un anonim printre ceilalţi. Apare acum şi 
situaţia incongruenţei între modelele de socializare oferite de familie şi cel pe care-l 
promovează şcoala ; în practica educaţională sunt posibile trei astfel de situaţii (apud 
Bunescu ef al., 1997, p. 31): 

- paralelismul apare când valorile unui model de socializare nu se regăsesc în celălalt ; 

—  divergența apare când ceea ce este evaluat pozitiv într-un model de socializare 
devine comportament marginal, discutabil în celălalt model ; 

-  contradicția rezultă când între cele două seturi normativ-valorice, specifice fiecărui 
model de socializare, există relaţii de contradicţie ; de exemplu, când compor- 
tamentul „pozitiv” recompensat în familie devine obiectul interdicţiei explicite la 
şcoală (ceea ce se denumeşte în mod uzual prin sintagma „violenţă simbolică”). 


Socializarea în şcoală are ca scop realizarea adaptării şcolare, care se exprimă prin 
capacitatea elevilor de a dezvolta atitudini participative în legătură cu scopurile şcolii, 
şi anume: performanţa şcolară, disciplina liber consimţită, motivaţia pozitivă pentru 
respectarea programului de activitate şi a normelor de comportament. După E. Păun 
(1982), socializarea, în desfăşurarea ei de-a lungul ontogenezei, se realizează ca 
individualizare-socializare-personalizare, procese aflate într-o strânsă interdependenţă 
şi având ritmuri diferite de manifestare. Dacă în cadrul socializării în familie se 
realizează preponderent un proces de individualizare - copilul învaţă unicitatea sa de 
fiinţă distinctă de cea a altor fiinţe umane -, prin socializarea de tip şcolar, copilul îşi 
construieşte o identitate socială, în urma unui proces extrem de complex, care nu 
exclude manifestările de individualizare. 

Adaptarea şcolară presupune atât obţinerea performanţelor şcolare, cât şi acomodarea 
la grupul şcolar, pe baza asimilării unor valori specifice vârstei. Între reuşita şcolară şi 
adaptarea la colectivul de elevi există o relaţie puternică, exprimată în definirea 
succesului şcolar ca indicator al adaptării şcolare ; astfel, de exemplu, se apreciază că 
elevul înregistrează un insucces şcolar atunci când e inadaptat la mediul şcolar, la 
colectivul clasei sale, când trăieşte o situaţie de excludere sau conflict. 

Odată cu frecventarea şcolii, câmpul relaţional al copilului se diversifică şi se 
îmbogăţeşte prin stabilirea relaţiilor de cooperare-competiţie cu covârstnicii. Deci 
procesul de socializare în şcoală se caracterizează prin implicare socială, presiunea mai 
mare a expectanţelor adulţilor, contextul clasei de elevi şi procesul de comparare 
socială, care influenţează însuşirea normelor şi valorilor şcolare şi sociale. 

Socializarea în şcoală funcţionează ca un proces de aculturaţie ; şcoala funcţionează 
ca un spaţiu cultural autonom, ca un spaţiu în care au loc o serie de procese şi dinamici 
sociale : se confruntă forţe, valori, credinţe, se creează un sistem de tensiuni, se 
manifestă opoziții culturale. Noţiunea de „câmp al şcolii”? subliniază tocmai dinamica 
vie a modului specific în care şcoala, transmițând valorile culturii dominante, intră în 
interacţiune cu cultura elevilor, ceea ce generează efecte socializatoare majore. Învăţarea 
înseamnă interacţiune : interacţiune cu profesorul, cu ceilalţi elevi, cu grupul de elevi, 
cu ceilalţi adulţi din şcoală. 'Ioate aceste tipuri de interacțiuni reglează mecanismele 
adaptării şcolare şi contribuie la cristalizarea identităţii sociale a elevului. 


2. Noţiunea a fost introdusă de psihologul K. Lewin. Vezi A. Neculau, „Relaţiile pedagogice 
şi rolul lor în dinamica procesului de învăţământ”, în A. Neculau şi TI. Cozma (coord.), 
Psihopedagogie, Editura Spiru Haret, laşi, 1994, p. 231. 

Influenţa covârşitoare a determinării sociale în funcţionarea şcolii explică de ce în 
ultimii ani serviciul de asistenţă socială din şcoală a devenit o specializare în plină 
afirmare în cadrul asistenţei sociale generale şi o necesitate pentru realizarea finalităţilor 
educaţiei. 

Nevoia de asistenţi sociali în şcoli este susţinută, alături de realitatea evidentă a 
înmulţirii problemelor medicale, psihologice şi social-culturale din sistemele educative, 
şi de rezultatele investigaţiilor ; astfel, un studiu realizat în SUA (Metropolitan Life 
Survey of the American Teacher, 1989) a găsit că, atunci când li se cere să alcătuiască 
o listă de servicii pentru care ar dori să crească fondurile în şcoala lor, aproximativ 
40% dintre profesorii americani nominalizează în primul rând „asistenţa socială şi 
serviciile pentru familii”. 


2. Obiectivele şi conţinutul asistenţei sociale din şcoală 


Dacă, la începutul afirmării serviciilor de asistenţă socială şcolară, principalii clienţi 
erau elevii şi familiile lor, în prezent conţinutul acestor servicii s-a diversificat substan- 
țial, ele adresându-se şi personalului didactic şi nondidactic al şcolii, unor reprezentanţi 
ai comunităţii (cf. Nelson, 1990). Această evoluţie apare evidentă dacă examinăm 
principalele funcţii ale asistentului social şcolar ; astfel, în 1977 (data la care s-a 
introdus prin lege serviciul de asistenţă socială în şcolile din SUA - cf. Costin, 1995) 
asistenții sociali aveau de îndeplinit următoarele patru funcţii : 
— să pregătească istoricul social şi/sau al dezvoltării elevilor ; 
- să realizeze activităţi de consiliere, individuală sau de grup, cu elevii şi părinţii 
lor; 
— să susţină adaptarea şcolară a elevilor cu probleme, atât la şcoală, cât şi acasă 
sau în comunitate ; 
— să identifice resursele şcolii sau/şi ale comunităţii, necesare în realizarea obiecti- 
velor educaţiei şcolare. 


La nivelul anilor '90, asistenții sociali şcolari caracterizau ca „foarte importante” 
toate cele cinci dimensiuni ale profesiei lor (cf. Nelson, 1990, p. 165): 

a) furnizarea de servicii pentru elevi şi familiile lor ; 

b) furnizarea de servicii pentru personalul educativ al şcolii ; 

c) furnizarea de servicii pentru personalul noneducativ al şcolii ; 

d) furnizarea de servicii pentru comunitate ; 

e) realizarea unor sarcini administrative şi profesionale specifice. 


Vom aborda în continuare fiecare dintre aceste funcţii ale asistentului social şcolar, 
argumentând, acolo unde este cazul, eficienţa/necesitatea procedurii respective. 

2.1. Servicii oferite de asistenţa socială şcolară 
elevului şi familiei 


2.1.1. Identificarea precoce a elevilor cu risc 
de inadaptare socială/insucces şcolar 


Una dintre sarcinile majore ale asistentului social şcolar este de a contribui la identi- 
ficarea elevilor sau a grupurilor de elevi care manifestă dificultăţi de adaptare şcolară 
şi de a le oferi ajutor. Unii dintre aceşti copii atrag atenţia asupra riscului de inadaptare 
şcolară prin conduita lor ; astfel, se poate observa în recreaţii sau în cadrul activităţilor 
extracurriculare faptul că unii copii sunt fie agresivi, ostili, excesiv de dominatori, fie 
izolaţi, retraşi, fără a interacţiona deloc cu ceilalţi ; în timpul activităţilor instructive, 
postura corporală sau reacţiile comportamentale oferă, de asemenea, indicii importante 
cu privire la dificultăţile lor de adaptare şcolară: copilul pare contractat, ameninţat, 
lipsit de resort, indiferent, ostil, are intervenţii inadecvate, refuză realizarea sarcinilor, 
nu cooperează cu ceilalţi etc. De aceea, identificarea precoce a acestei categorii de 
elevi se poate baza pe observaţiile cadrelor didactice care lucrează direct cu elevii sau 
pe relatările altor membri ai personalului şcolii. 

Alături de conduita socială în colectivul de elevi şi de atitudinea lor faţă de 
necesitatea respectării regulamentului şcolar, indicii importante pentru identificarea elevilor 
cu risc de inadaptare şcolară — şi care sunt cel mai repede sesizaţi tot de către cadrele 
didactice - sunt şi performanțele la deprinderile academice de bază: scris-cititul şi 
calculul. Ori de câte ori un anumit elev manifestă una dintre următoarele conduite pe 
o durată mai mare de timp sau mai multe astfel de simptome concomitent, este vorba 
despre o formă de inadaptare şcolară, ce trebuie să declanşeze un demers de susţinere 
a elevului : elevul citeşte greu, descifrează, confundă literele, realizează omisiuni sau 
inversiuni, scrie ilizibil, cu greşeli de ortografie şi gramaticale, cu defecţiuni în 
construirea frazei, are dificultăţi în rezumarea ideilor, în sesizarea relaţiilor logice 
dintre ele, are dificultăţi mari în realizarea calculelor. 

O serie de indicii cu privire la riscul inadaptării şcolare pot fi furnizate şi de către 
părinţi, în urma observării conduitei lor acasă: dacă elevul nu-şi îndeplineşte sistematic 
obligaţiile şcolare, dacă îşi dezinformează părinţii cu privire la rezultatele şcolare, 
activităţile sau sarcinile de realizat, dificultăţile sau conflictele pe care le trăieşte la 
şcoală, toate aceste conduite servesc unei diagnoze precoce a inadaptării şcolare. 

În general, prezenţa acestor indicatori ai inadaptării şcolare încă din primele 
săptămâni, la debutul şcolarităţii, semnalează asistentului social şcolar să caute cauzele 
în mediul familial (vezi şi Coasan, Vasilescu, 1988). Copiii cu dificultăţi de adaptare 
şcolară încă de la debutul şcolarităţii pot proveni din familii care nu au stimulat 
dezvoltarea intelectuală a copilului, care au abuzat de el fizic, emoţional sau/şi sexual. 
Este posibil, de asemenea, să fie cazul familiilor foarte sărace, cărora le lipseşte 
accesul la resursele educaţionale, sau e posibil ca familiile respective să devalorizeze 
familială, ale inadaptării şcolare fiind nenumărate, asistentul social şcolar va explora 
particularităţile mediului social de provenienţă al copilului ca bază pentru programul 
său de intervenţie. 


1006 TRATAT DE ASISTENŢĂ SOCIALĂ 


Pe măsură ce simptomele inadaptării şcolare se înregistrează la vârste şcolare mai 
mari, cauzele trebuie căutate, în ordine, în: schimbările semnificative din mediul 
familial al elevului, relaţia elev-profesor, mediul social şcolar, definit de interacţiunile 
elev-elev. Orice cadru didactic cu experienţă sesizează relaţia dintre scăderea bruscă 
a randamentului şcolar al unui elev şi evenimentele familiale ; divorţul părinţilor, 
violențele intrafamiliale, o boală cronică, un accident, alcoolismul parental sunt 
fenomene care afectează adaptarea elevilor şi la vârste mai mari. Deşi semnificativ mai 
puţin probabilă, nu trebuie exclusă nici posibilitatea ca inadaptarea şcolară să fie 
generată de un cadru didactic excesiv de rigid, centrat pe autoritatea şi prestigiul 
personal, care abuzează de posibilităţile intelectuale ale elevului sau care etichetează, 
umileşte, pedepseşte excesiv elevii. 

Pe măsură ce elevii se apropie de vârsta adolescenţei, cauzele inadaptării şcolare 
trebuie corelate cu specificul psihologic al vârstei, care aduce cu sine efortul afirmării 
de sine, dublat de contestarea autorităţii adultului, nevoia de ideal, originalitatea - ca 
ingredient al identităţii sociale a tânărului -, dar şi conformismul faţă de grup. În 
adolescenţă, sursa prestigiului personal se deplasează de la judecata de valoare a 
adultului la judecata de valoare a covârstnicilor. Făcând abstracţie de criteriul succesului 
şcolar, pe care-l valorizează mai mult adulţii, în înţelegerea inadaptării şcolare intervine 
procesul de comparare socială. L. Festinger (1950) arată că orice individ prezintă 
tendinţa de a-şi evalua opiniile şi aptitudinile personale ; în lipsa unor mijloace obiective 
nonsociale, individul le va evalua comparându-le cu opiniile şi aptitudinile celorlalţi. 
Dacă în urma acestei comparații se constată o diferenţă prea mare, care îi este 
defavorabilă, apare tendinţa fie de a înceta compararea, fie de a introduce noi criterii 
de comparare, care să-i asigure supremaţia. 

În cazul elevilor mari inadaptaţi şcolar, al celor care se regăsesc de obicei etichetaţi, 
atât de profesor, cât şi de alţi elevi, drept „proşti”, „rataţi”, „incapabili”, variantele de 
reacţie sunt : 

- introduc noi criterii de comparare socială, altele decât cele specifice şcolii, 
pentru a compensa deprivarea de status şi pentru a-şi conserva stima de sine ; un 
astfel de criteriu ar putea fi „curajul” de a contesta normele şcolii, autoritatea 
profesorului, curajul de a fi el însuşi; toţi cei care se regăsesc categorizaţi, 
etichetaţi, într-un mod similar se afiliază, formează grupuri informale distincte, 
din dorinţa de a reduce anxietatea, pentru a găsi împreună o soluţie de reabilitare 
a identităţii sociale pozitive ; 

- etichetează, la rândul lor, grupul elitist ; eticheta de „tocilar” trimite la schema : 
plictisitor, timid, introvertit, sedentar, neexperimentat ; 

- abandonează orice strategie şi recurg la conduite evazioniste : chiul, abandon 
şcolar, consum de substanţe psihoactive etc. ; 

- se mobilizează pentru a-şi depăşi situaţia şi pentru a micşora diferenţa dintre ei 
şi cei din grupul cu status şcolar ridicat. 


Pentru asistentul social din şcoală, atât etichetele negative ale elevilor, cât şi 
apartenenţa lor la grupuri sau clici, care contestă normativitatea şcolară, sunt indicatori 
importanţi ai inadaptării şcolare. După cum se poate observa şi din variantele de reacţie 
descrise mai sus, susţinerea acestor elevi de către asistentul social este absolut necesară, 
deoarece probabilitatea unei reacţii adecvate, în sensul remedierii inadaptării şcolare, 
este mică, ea venind din partea celor care au o motivaţie puternică pentru realizările 

şcolare ; trei din patru posibilităţi de a reacţiona în faţa categorizărilor sociale nefavo- 
rabile reprezintă o acutizare a inadaptării şcolare. Dacă nu sunt identificaţi şi asistați la 
timp, aceşti elevi se vor implica într-un proces activ de însuşire a rolurilor specifice 
„inadaptatului”, „deviantului” prin imitație, învăţare socială, identificare, experi- 
mentare de modele etc. 

Referitor la înţelegerea acestor dinamici psihosociale, asistentul social şcolar trebuie 
să sesizeze relaţia dintre fenomenul de categorizare şi scopurile preponderent competiţionale 
pe care le propune o anumită şcoală. A evalua înseamnă a distribui elevul într-o 
categorie, iar eşecul (în special la disciplinele puternic valorizate social, cum ar fi 
matematica, limba română, fizica, chimia, şi mai puţin eşecul la educaţie fizică) va 
acţiona întotdeauna ca un criteriu pentru constituirea unei categorii reziduale de elevi. 
Aflat în competiţie cu un altul pentru realizarea unei sarcini, plasat într-un cadru 
evaluativ, elevul inferiorizat va căuta să devină incomparabil, realizând acţiuni care nu 
ţin de criteriile stabilite pentru evaluarea sarcinii. 


2.1.2. Consilierea elevilor şi părinţilor 


Odată identificaţi elevii cu risc dezadaptiv crescut şi pe măsură ce s-au identificat şi 
cauzele inadaptării şcolare, asistentul social şcolar trebuie să ofere ajutor. Acesta poate 
lua forma consilierii individuale sau colective, cu un anumit număr de elevi (sau în 
cuplu elev-părinţi) care prezintă probleme similare. În acest sens, asistenții sociali pot 
oferi elevilor informaţii, sfaturi, sugestii, îndrumare, pentru a-şi propune anumite 
obiective şi a le realiza, pentru a-şi cunoaşte mai bine abilităţile şi trebuinţele, interesele 
şi priorităţile. Unii copii au nevoie să li se explice politica şcolii, să li se argumenteze 
utilitatea normelor din regulamentele şcolare, pentru a înţelege cum funcţionează 
sistemul şi care sunt oportunităţile care derivă din participarea la procesul şcolar. 

Indiferent de accentul informativ, consilierea elevilor se bazează pe dezvoltarea 
unei relaţii de încredere, prietenie, între asistentul social şi elev, pe suportul emoţional 
oferit de adult şi care motivează elevul în efortul său de readaptare şcolară. Obţinerea 
încrederii şi adeziunii afective a elevului, pe de o parte, şi identificarea trebuinţelor 
sale, pe de altă parte, reprezintă liniile directoare ale alcătuirii unui program de 
consiliere. Trebuinţele care trebuie satisfăcute pentru a se ameliora adaptarea şcolară 
pot fi extrem de diverse : unii elevi au nevoie să înţeleagă natura relaţiilor cu persoanele 
apropiate din viaţa lor, să înţeleagă exigenţele şi practicile educative ale părinţilor, în 
timp ce alţi elevi au nevoie să înveţe să-şi controleze modul în care îşi exprimă 
sentimentele ; anumiţi elevi sunt imaturi social şi au nevoie să-şi dezvolte competențele 
de relaţionare socială, în timp ce alţi elevi au nevoie de sprijin pentru a-şi dezvolta 
stima de sine ; unii elevi au nevoie de sprijin pentru a-şi propune obiective realiste în 
timp, pentru a-şi perfecționa deprinderile intelectuale, în vreme ce alţi elevi au nevoie 
să înveţe cum să-şi rezolve o serie de conflicte apărute la şcoală sau în alte zone ale 
existenţei lor. 

Consilierea părinţilor poate fi individuală sau de grup şi urmăreşte obiective precum : 
susţinerea lor în scopul înţelegerii adecvate a trebuinţelor copiilor lor, susţinerea în 
scopul ameliorării practicilor lor educative, stimularea participării părinţilor la viaţa 
şcolară, dezvoltarea abilității de rezolvare a conflictelor (cu copiii, cu profesorii etc.), 
oferirea de sprijin pentru a dezvolta modalităţi mai eficiente de a face faţă stresului fără 

a revărsa emoţiile negative asupra relaţiei cu „copilul, identificarea de resurse şi 

Menţinerea legăturii şcoală-familie a reprezentat o funcţie ia dipioial a asistentului 
social şcolar. Asistentul social îşi poate realiza această funcţie, de exemplu, vizitând 
părinţii pentru a le stimula interesul faţă de viaţa şcolară a copilului, ajutându-i să 
dezvolte o percepţie mai realistă asupra intereselor, abilităţilor şi comportamentului 
copilului, poate conduce întâlnirile cu temă educaţională dintre părinţi, pentru a le 
îmbogăţi cunoştinţele despre dezvoltarea copilului şi rolul lor de părinţi în acest 
proces, pentru a-i ajuta să-şi exprime opiniile în legătură cu diverse aspecte ale vieţii 
şcolare. 

Într-o societate în care nivelul de certificare şcolară a competenţelor creşte constant, 
iar educaţia devine principalul mijloc legitim de a accede la scopurile valorizate 
cultural, se înţelege de ce interesul părinţilor pentru evoluţia şcolară a copiilor se 
afirmă tot mai puternic. Acest interes se manifestă prin aceea că părinţii se implică în 
alegerea traseului şcolar al copiilor (preferința părinţilor pentru şcolile centrale, cu o 
populaţie şcolară recrutată din mediile sociale favorizate şi care oferă o serie de 
facilităţi este explicată prin faptul că în acest mod părinţii încearcă să-şi diminueze 
anxietatea cu privire la viitorul copiilor lor), dar şi în intensificarea participării la 
administrarea şcolii, la luarea deciziilor privind organizarea vieţii şcolare şi stabilirea 
calendarului de activităţi extracurriculare. Efectele benefice ale implicării părinţilor în 
relaţia cu şcoala au fost demonstrate experimental (cf. Stănciulescu, 1997, p. 174), 
evidenţiindu-se o corelaţie puternică între reuşita şcolară şi participarea părinţilor la 
viaţa şcolară. Participarea părinţilor la realizarea scopurilor şcolii depinde de moda- 
litatea în care valorizează aceştia educaţia şcolară, modalitate determinată de estimarea 
beneficiilor aduse de educaţia şcolară. Atitudinea părinţilor faţă de şcoală determină 
gradul de mobilizare a resurselor familiale (timp, energie, resurse financiare) în scopul 
întreţinerii unei relaţii continue cu şcoala. 

Rolul tot mai mare acordat de reprezentanţii şcolii părinţilor a condus la lansarea 
conceptului de parteneriat şcoală-familie. Integrarea părinţilor în şcoală este argu- 
mentată de importanţa în realizarea adaptării şcolare a unor variabile, precum : timpul 
mai lung pe care îl petrec elevii în familie, modul în care familia ajută copiii să 
stăpânească limbajul, deprinderile intelectuale de bază, să-şi organizeze timpul etc. 
Întrucât părinţii pot fi deosebit de eficienţi în formarea unor deprinderi la propriii 
copii, întrucât ei sunt cel mai direct interesaţi de progresul copiilor, rezultă de aici 
necesitatea de a fi cooptați ca parteneri în actul educativ. Parteneriatul părinţi-şcoală 
presupune că profesorii şi părinţii trebuie să înveţe unii de la alţii să aleagă împreună 
alternativele educaţionale cele mai potrivite pentru copil, ceea ce echivalează cu 

În relaţia cu părinţii, asistenții sociali şcolari vor stimula îi adica acestora la 
parteneriatul cu şcoala, în una sau mai multe dintre următoarele variante de roluri 
A Creţu, 1998, p. 131): 

părintele ca learner se informează asupra modelului de conducere şi organizare 
a procesului educativ din şcoală ; 
- părintele ca ajutor se oferă ca resursă de învăţare, ajutând voluntar profesorii ; 
- părintele ca susţinător al motivaţiei pozitive pentru învăţarea şcolară ; 

— părintele ca sursă complementară de informaţie pentru şcoală oferă informaţii 
despre comportamentul în familie al copilului ; 

— părintele ca resursă educaţională susţine cu experienţa lui de viaţă şi cognitivă 
învăţarea elevilor ; 

- părintele ca iniţiator al schimbării în şcoală analizează critic procesul educativ 
şi viaţa şcolară, intervenind cu propuneri de ameliorare, acolo unde este cazul. 


Participarea părinţilor la parteneriatul cu şcoala se poate realiza într-o diversitate de 
forme: contactul „unu la unu” profesor-părinte, atelierul de lucru al părinţilor, 
corespondenţa şcolară etc., iar asistentul social va identifica împreună cu părinţii cele 
mai potrivite contexte şi forme de activitate, astfel încât părintele să sesizeze valoarea 
contribuţiei sale la ameliorarea funcţionării educaţiei şcolare. Dincolo de rolurile 
efective pe care le joacă un anumit părinte, însăşi relaţia funcţională familie-şcoală 
diminuează inadaptarea şcolară, deoarece : 

- se poate realiza astfel un control continuu al conduitei elevului ; 

— se atenuează „violenţa simbolică” şi se diminuează discontinuităţile dintre 

socializarea familială şi cea şcolară ; 

— părinţii înţeleg mai adecvat eforturile şcolare ale copilului şi devin capabili să-l 
susţină, fixând concomitent un nivel realist al expectanţelor lor cu privire la 
performanţele şcolare ale copilului ; 

— interacţiunea socială cu alţi părinţi care s-au confruntat cu situaţii similare 
devine un mijloc de învăţare şi perfecţionare a stilului educativ familial. 


Consilierea părinţilor va respecta aceleaşi exigenţe ca şi în cazul consilierii elevilor, 
adică se va baza pe stabilirea relaţiei de încredere şi pe identificarea trebuinţelor 
părinţilor. Pentru eficienţa consilierii cu părinţii, asistentul social din şcoală trebuie să 
înţeleagă mai întâi atitudinea acestora, în funcţie de situaţia particulară în care se află 
copilul ; părinţii pot dezvolta sentimente de vină, culpabilitate faţă de eşecul copilului 
(sau conduita lui inadecvată), pot dezvolta reacţii agresive, de blamare a profesorilor şi 
a şcolii, sau pot deveni foarte anxioşi în legătură cu viitorul copilului. De aceea, în 
relaţia cu părintele, asistentul social şcolar trebuie să recurgă la ascultarea activă, să nu 
comunice părintelui dezaprobare, ci să accentueze pe ideea cooperării în vederea 
găsirii unei soluţii. Reuşita consilierii părinţilor depinde de empatia asistentului social, 
de capacitatea lui de a înţelege temerile părinţilor, de climatul destins şi care stimulează 
încrederea părinţilor că problema se poate rezolva. Deseori, s-a dovedit deosebit de 
eficient dacă s-a comunicat părintelui că asistentul social a mai avut cazuri similare, 
care s-au rezolvat, sau că problema copilului este una care ţine de situaţie, şi nu de 
personalitatea lui. 

Scopul consilierii părinţilor este de a-i ajuta pe aceştia să conştientizeze modul în 
care acţiunile şi dispoziţiile lor afectează capacitatea de adaptare şcolară a copilului, 
motivaţia lui pentru studiu, posibilităţile sale de progres. În cazul în care inadaptarea 
şcolară este rezultatul unor comportamente abuzive grave din partea părinţilor, care 
compromit dezvoltarea armonioasă a personalităţii copilului, asistentul social trebuie 
să instrumenteze cazul şi să propună instituirea unei măsuri de protecţie a copilului în 
conformitate cu legea. Copilul abuzat va face obiectul unui program special de 
psihoterapie, în vederea dezvoltării unor strategii acţionale care să-i permită readaptarea 
şcolară. 

2.1.3. Crearea unor reţele de socialitate şi stimularea 
participării elevului la ethos-ul şcolii 


Asistentul social poate să influenţeze în bine adaptarea şcolară a elevilor, stimulând 
prieteniile între elevi şi creând o serie de oportunităţi pentru dezvoltarea relaţiilor sociale 
informale dintre ei. Toate studiile de psihologie socială demonstrează că un prieten poate 
exercita o influenţă majoră asupra atitudinilor şi comportamentelor individului. Condiţia 
necesară pentru a dezvolta relaţii de prietenie este proximitatea, iar la şcoală această 
condiţie este satisfăcută. Proximitatea din clase nu este însă şi o condiţie suficientă, dat 
fiind cadrul evaluativ şi constrângător al activităţilor instructive ; de aceea, varianta cea 
mai convenabilă este impulsionarea activităţilor extracurriculare, care să furnizeze mai 
multe ocazii de interacţiune cu colegii care desfăşoară aceeaşi activitate. 

Stimularea reţelelor de socialitate ar configura un efhos al şcolii care ar oferi 
elevilor mai multe alternative de exprimare, valorizare şi acces la status. Accesul la 
status doar prin intermediul succesului şcolar devine frustrant pentru mulţi elevi, 
fenomen vizibil în etichetarea celor cu succes şcolar ca „tocilari” şi în marginalizarea 
lor. De exemplu, în SUA (vezi Lawrence, 1996), prestigiul şi popularitatea unui elev se 
pot datora şi altor merite decât exclusiv notelor mari, şi anume: apartenenţei la 
echipele sportive ale şcolii, la echipele de teatru, la formaţiile de instrumentiști sau de 
majorete (pentru fete), la echipele de oratori, de redactori ai revistei şcolii sau la 
echipa de animatori de la radioul şcolii etc. 

Ethos-ul şcolii generează avantaje multiple atât pentru elevi, cât şi pentru profesori. 
Pentru elevi, efhos-ul şcolii reprezintă cea mai bună alternativă de a învăţa să-şi asume 
responsabilităţi, de a-şi cultiva interesele, talentele, de a-şi dezvolta maturitatea socială 
şi de a accede la status ; din punctul de vedere al reprezentanţilor şcolii, erhos-ul şcolii 
contribuie la pregătirea pentru viaţă a elevilor, oferă şanse egale de succes şi afirmare, 
reprezintă o cale de evidenţiere a aptitudinilor şi intereselor profesionale şi asigură 
deschiderea şcolii către valorile comunităţii. Izolarea şcolii de modelele culturale ale 
elevilor şi de valorile comunităţii antrenează sentimentul de dezrădăcinare şi de pierdere 
a identităţii. De aceea, organizarea unor activităţi diverse, cu caracter sportiv, cultural, 
social, artistic, umanitar, economic, ştiinţific, consacrarea unor ceremonii specifice 
pentru momentele semnificative din viaţa şcolii (începutul anului şcolar, ceremonii de 
absolvire, de învestire în funcţie a unui nou director, ceremonii aniversare), stimularea 
participării elevilor la decorarea şcolii, la gestiunea fondurilor şcolii contribuie la 
crearea sentimentului de apartenenţă la şcoală, la edificarea orgoliului de a fi elevi ai 
unei anumite şcoli. 

Şcoala are puterea de a influenţa acele caracteristici ale elevului care pot deveni o 
bază pentru recunoaşterea socială şi pentru relaţiile de prietenie ; dacă autorităţile 
şcolare recompensează, în diverse maniere, o anumită trăsătură de caracter sau un 
talent particular, judecata de valoare implicită efectuată astfel va consacra personalitatea 
elevului respectiv ca pe un model demn de urmat. Conferirea de responsabilităţi specifice 
tuturor elevilor, în funcţie de personalitatea şi alegerea lor, va stimula interacţiunile 
dintre elevi. Experiențele realizate pretutindeni în lume (vezi De Peretti, 1996, 
pp. 146-153) demonstrează eficienţa acestei strategii, practic toţi elevii având posibilitatea 
să-şi asume responsabilităţi precum: expert într-un anumit domeniu (matematică, 
istorie, probleme de mediu etc.), delegat cu relaţia cu direcţiunea (cantina, biblioteca, 

comitetul de părinţi etc.), abilitat cu problemele specifice de la începutul şi sfârşitul 
anului şcolar, delegat pe lângă diverse instituţii sociale, responsabil cu bolnavii, cu 
securitatea, negociator al dificultății sarcinilor sau al severităţii sancţiunilor, organizator 
al momentelor festive sau al excursiilor, vizitelor educative, fotograf sau reporter al 
clasei, responsabil cu umorul, suporter al exprimării elevilor timizi, responsabil cu 
buna primire a noilor serii de elevi, responsabil pentru cooperare şi munca în echipă, 
expert într-o anumită procedură, monitor, purtător de cuvânt etc. 

S-a observat că, pe măsură ce elevii îşi asumă responsabilităţile şi experimentează 
tot mai multe astfel de responsabilităţi, şcolile şi clasele se transformă, dintr-o sumă de 
anonimi, în mici colectivităţi solidare, marcate de progresele tuturor elevilor şi de 
asiduitatea în muncă ; fiecare elev conştientizează că succesul tuturor depinde şi de el, 
conştientizează că ceilalţi îl recunosc după propria responsabilitate şi nimeni nu este 
marginalizat. Şcoala devine astfel un adevărat centru de activităţi, în care fiecare elev 
îşi poate găsi calea de afirmare. 

Rolul asistentului social în acest proces este de a cristaliza noile reţele de socialitate 
şi de a încuraja toţi elevii, pe cei cu inadaptare şcolară în special, să-şi asume astfel de 
responsabilităţi, de a-i sprijini în realizarea sarcinilor specifice ce decurg din aceste responsa- 
bilităţi, de a încuraja elevii să experimenteze cât mai multe roluri în perioada şcolarităţii. 

Rețelele de socialitate pot fi create atât în interiorul şcolii, cât şi în afara ei. 
Asistentul social din şcoală trebuie să ofere informaţii despre resursele existente în 
comunitate - cluburi sportive, asociaţii culturale, civice, umanitare, de protecţie a 
mediului - şi să încurajeze implicarea elevilor în reţele de socialitate mai largi. 
Variantele de acţiune sunt multiple: de exemplu, asistentul social poate stimula un 
program de „înfrăţire” între elevii şcolii şi copiii cu deficienţe, şcolarizaţi în instituţii 
educative speciale, sau cu copiii mai mici, care cresc în centre de plasament, poate 
stimula elevii să-şi asume rolul „fratelui mai mare” pentru unul dintre copiii cu 
probleme de adaptare şcolară ; poate sugera elevilor cu părinţi alcoolici să participe la 
activitatea unor asociaţii, unde pot cunoaşte copii cu probleme similare ş.a.m.d. 


2.1.4. Servicii oferite elevilor cu cerințe educative speciale 
şi părinţilor lor 


Integrarea copiilor cu cerinţe educative speciale într-o şcoală de masă ridică probleme 
deosebite pentru asistentul social din şcoală. În principal, el trebuie să se asigure că 
nici un copil cu cerinţe educative nu este respins sau marginalizat de către ceilalţi elevi 
şi să ofere un plan de servicii educaţionale adaptate unor asemenea trebuinţe speciale. 

În realizarea acestui scop, asistentul social din şcoală trebuie să identifice resursele 
oferite de mediul familial, să observe conduita copilului în familie şi la şcoală şi, 
împreună cu părinţii, să propună obiective realiste în ceea ce priveşte nivelul de 
autonomie personală şi socială pe care-l poate atinge copilul. 

În relaţia cu părinţii, asistentul social şcolar va oferi informaţii despre facilităţile şi 
oportunităţile existente în şcoală pentru realizarea trebuinţelor speciale ale copilului şi 
va ajuta părinţii să-şi dezvolte abilitatea de a percepe copilul şi nevoile sale în mod 
realist, abilitatea de a se angaja pozitiv în interacţiunile cu copilul (de a arăta disponibilitate 
şi de a oferi gratificaţii, de a-l stimula în asumarea unor noi responsabilităţi), abilitatea 
de a da prioritate satisfacerii nevoilor copilului. Pe măsură ce părinţii şi asistentul 
social vor trece la aplicarea planului de servicii individualizat, părinţii vor fi consiliaţi 

să se implice activ în urmărirea eficienţei acestuia: vor înregistra modificările în 
conduita copilului şi vor nota contextele în care apar tulburări în comportamentul 
acestuia. De asemenea, asistentul social va oferi informaţii şi consiliere părinţilor în 
legătură cu modul de răspuns adecvat în cazul conduitelor perturbate. Una dintre 
metodele de a susţine efortul părinţilor în demersul integrării copilului în şcoala de 
masă este facilitarea schimbului de experienţe între părinţii care se confruntă cu seturi 
de probleme similare, facilitarea observării conduitei copilului la şcoală. Deseori, 
simpla constatare a părinţilor că la şcoală copilul lor probează competenţe/conduite 
noi, pe care acasă nu le manifestă, îi încurajează pe aceştia să se implice mai mult 
pentru reuşita integrării. 

În relaţia cu copilul cu deficienţe, sarcina asistentului social constă în formarea 
competenţelor specifice maturizării sociale, care îi permite să se integreze social în 
colectiv, şi în formarea deprinderilor de autonomie personală şi socială. 

Formarea competenţelor specifice maturității sociale porneşte de la observarea 
faptului că majoritatea elevilor obişnuiţi invocă drept argumente pentru respingerea 
copiilor cu cerinţe educative speciale nu deficitul intelectual, ci faptul că le lipsesc 
abilităţile de relaţionare socială ; răspunsurile tipice sunt: „este murdar”, „nu ştie să 
se joace”, „nu înţelege de glumă” etc. (apud Zazzo, 1979). Premisa fundamentală a 
intervenţiei este afirmarea capacităţii copiilor cu cerinţe educative speciale de a se 
controla, de a-şi gestiona ei înşişi comportamentul, de a participa în primul rând ei la 
rezolvarea problemelor de comportament. 

Educarea componentelor specifice maturității sociale presupune un proces de durată, 
sistematic, în urma căruia copiii învaţă despre viaţa socială, despre nuanțele ei şi 
limbajul ei specific. Psihologii afirmă (cf. Lerner, 1988, p. 484) că educatorii îi pot 
învăţa pe copii cum să trăiască împreună cu ceilalţi în acelaşi mod în care îi învaţă 
cititul, scrisul, calculul. Pentru a educa competențele de relaţionare socială, asistenții 
sociali trebuie să folosească următoarele categorii de activităţi : 

— activitățile de formare a imaginii corporale şi a autopercepției ; aici se includ 
activităţile ce urmăresc învăţarea părţilor corpului, dezvoltarea motricităţii, 
formarea autopercepţiei corporale ; 

- activitățile de dezvoltare a sensibilităţii faţă de ceilalți se realizează prin 
învăţarea caracteristicilor expresiilor faciale ce exprimă emoţiile de bază, analiza 
semnificației unor gesturi (clătinarea degetului, încrucişarea braţelor, încovoierea 
umerilor etc.), analiza tonalităţii vocii, analiza unor imagini sau poveşti în care 
se regăsesc implicaţii sociale ale spaţiului, timpului, gesturilor ; 

- activităţile de formare a maturității sociale urmăresc dobândirea capacităţii de 
a anticipa consecinţele actelor sociale, dezvoltarea capacităţii de a face judecăţi 
etice (analiza unor dileme specifice vârstei, de exemplu, situaţia în care, pentru 
a proteja un prieten, trebuie să mintă), dezvoltarea abilităţilor de planificare şi 
realizare a unor acţiuni ; 

- activităţile de exersare a deprinderilor sociale includ activităţi specifice pentru 
formarea capacităţii de a aprecia comportamente, activităţi de clarificare a 
semnificației unor situaţii sociale, activităţi de clarificare a reperelor temporale 
şi spaţiale, de formare a capacităţii de a distinge realitatea de imaginaţie, activităţi 
de formare a abilității de a conversa, de formare a abilității de a iniţia şi cultiva 
relaţii de prietenie şi activităţi de fixare-consolidare-generalizare a deprinderilor 
sociale achiziţionate. 

Formarea deprinderilor de autonomie personală şi socială se realizează împreună cu 
familia ; familia asigură, de obicei, formarea deprinderilor de bază ale autonomiei 
personale ; autonomia socială este obiectivul specific al asistentului social şcolar şi 
presupune încurajarea copilului să realizeze o serie de acţiuni simple în spaţiul social 
deschis. Asistentul social poate alcătui scheme sau hărţi simple, poate clarifica împreună 
cu copilul direcţiile sau etapele ce trebuie parcurse pentru a ajunge la obiectiv. 
Planificarea acestor activităţi trebuie realizată astfel încât ele să ofere oportunităţi 
copilului pentru a conversa cu diferite persoane, de exemplu, solicitând informaţii 
despre direcţii, persoane, orare de funcţionare, preţuri etc. Consolidarea deprinderilor 
specifice autonomiei sociale se poate realiza atât la şcoală, cât şi în afara ei, în 
programul de activităţi de petrecere a timpului liber, pe care asistentul social şcolar îl 
va recomanda. 

Alături de sarcina de a educa deprinderile specifice maturității sociale şi autonomiei 
sociale, asistentul social şcolar se implică şi în consilierea vocaţională a copilului cu 
trebuinţe educative speciale; el va oferi părinţilor şi copilului informaţii despre 
profesiile accesibile acestuia din urmă, despre procesul de profesionalizare, despre 
facilităţile garantate de lege pentru ocuparea unui loc de muncă şi vor decide împreună 
varianta cea mai convenabilă pentru copil. 


2.2. Servicii oferite de asistentul social şcolar 
personalului educativ 


2.2.1. Furnizarea de informaţii despre situaţia socială a elevului 


Cunoaşterea de către profesori a caracteristicilor mediului familial al elevului este 
absolut indispensabilă pentru : 
- aţine cont de nivelul de suport academic şi material pe care îl pot oferi părinţii ; 
- a înţelege semnificaţia conduitei elevului în clasă; de exemplu, un elev asupra 
căruia părinţii exercită sancţiuni corporale pentru note mici va dezvolta reacţii 
de teamă, însoţite de conduite evazioniste, de fraudă sau minciună, la momentul 
evaluării, pentru a evita sancţiunile de acasă; un elev presat de părinţi să fie 
eminent la toate disciplinele poate acţiona deliberat în sens negativ, pentru a-şi 
şantaja părinţii şi a negocia o serie de avantaje ; 
- a înţelege interesele şi pasiunile elevului, idealul său profesional ; 
- a folosi părinţii ca resursă de învăţare, dacă aceştia reprezintă un model uman şi 
profesional deosebit ; 
- a aprecia corect nivelul responsabilităţii elevului în cazul eşecului şcolar. 


Asistentul social este cel care oferă astfel de informaţii şi intervine, exprimând o 
opinie avizată, în luarea hotărârilor privitoare la fiecare elev. În adunarea datelor 
despre situaţia socială a elevilor, asistentul social va da prioritate cazurilor de risc 
dezadaptiv şcolar şi va folosi toate aceste informaţii în interesul superior al copilului, 
de exemplu, pentru a beneficia de bursă socială, de alte ajutoare sau facilităţi acordate 
de şcoală, şi nu pentru a-i accentua copilului „complexul de provenienţă”. 

Între sarcinile cu caracter informativ ale asistentului social sunt incluse : informarea 
profesorilor în legătură cu caracteristicile socioculturale ale cartierului din care provine 
elevul şi în legătură cu influenţele culturale asupra vieţii acestuia ; oferirea de informaţii 

relevante despre un anumit elev sau o situaţie particulară în scopul ameliorării relaţiei 
elev-profesor ; schimbul de informaţii cu membrii personalului didactic asupra 
climatului psihosocial dintr-o clasă şi asupra posibilităţilor de ameliorare, astfel încât 
să susţină motivaţia pentru studiu a elevilor; evaluarea, la intervale prestabilite, 
împreună cu alţi profesori şi cu psihologul şcolar, medicul, a progresului unor elevi 
(sau a eficienţei unor programe educative) şi determinarea următoarelor măsuri ce se 
impun a fi luate. 


2.2.2. Centrul de mediere a conflictelor 


Şcoala este o instituţie socială în care se regăseşte un spectru diversificat de conflicte : 
conflicte între profesori şi elevi, conflicte între profesori şi părinţi, conflicte între 
profesori, conflicte între elevi etc. Întrucât toate aceste tipuri de conflicte, dacă nu sunt 
rezolvate adecvat, ajung să acţioneze ca bariere ale învăţării, una dintre sarcinile 
importante ale asistenţei sociale din şcoală este de a media soluţionarea lor. Considerând 
că tipul de conflict elev-elev intră sub incidenţa consilierii oferite elevilor, vom analiza 
specificul intervenţiei asistentului social şcolar în celelalte trei tipuri de conflicte. 

Conflictul profesori-elevi este unul care decurge din însăşi funcţionarea şcolii şi a 
relaţiei pedagogice (Houssaye, apud Momanu, 1998). Conflictualitatea profesor-elevi 
a fost caracterizată ca o formă a violenţei instituţionale (Defrance, 1988), deoarece 
prejudiciul şi suferinţa se realizează prin intermediul regulamentelor şcolare, decurg 
din structurile organizaționale şi din raporturile de putere instituite. În acest context, de 
exemplu, etichetările, injuriile, atitudinile ironice ale unor profesori, anumite metode 
sau proceduri de orientare şcolară, caracteristicile unor probe de evaluare reprezintă 
forme de violenţă pentru elevi. 

Conflictul profesor-elev decurge din conceperea relaţiei pedagogice ca o relaţie de 
putere (profesorul domină, elevii se lasă dominați) şi din interesele diferite ale profesorilor 
şi elevilor: profesorul urmăreşte să parcurgă integral programa şi să obţină succesul 
şcolar, în timp ce elevii doresc să înveţe numai ceea ce are rost şi sens, ceea ce 
corespunde trebuinţelor lor educative. Reprezentările subiective diferite ale profesorilor 
şi elevilor asupra violenţei alimentează, de asemenea, conflictualitatea relaţiei pedagogice ; 
astfel, în timp ce profesorii percep comunicarea şi mişcările neautorizate de ei dintre 
elevi ca pe o formă de violenţă, elevii percep lipsa de comunicare a profesorului şi 
imobilismul ca pe o formă de violenţă din partea acestuia. 

Pe lângă conflictualitatea structurală generală a relaţiei pedagogice, apar în viaţa 
şcolară şi conflicte specifice, determinate fie de nedreptatea profesorului, de practicile 
lui considerate umilitoare de elevi, fie de sfidarea autorităţii profesorului de către elevi. 
Asistentul social trebuie să intervină în astfel de situaţii, să cunoască ambele versiuni, 
să adune informaţii despre părţile prinse în conflict (dacă elevul a mai avut conflicte şi 
cu alte cadre didactice sau cu alţi elevi, dacă profesorul este în situaţii de conflict cu 
mai mulţi elevi) şi să medieze conflictul ; medierea conflictului presupune identificarea 
sursei acestuia, identificarea variantelor de rezolvare, analiza avantajelor şi dezavantajelor 
fiecărei variante şi selectarea-aplicarea variantei celei mai convenabile pentru ambele părţi. 

Conflictul profesor-profesor este determinat în şcoală de lupta pentru putere, în 
condiţiile în care pentru promovare sau simpla rămânere pe post acţionează un puternic 

sistem concurenţial ; o altă sursă de conflict este reprezentată de diferenţele de opinie 
dintre cadrele didactice cu privire la oportunitatea unor activităţi, unor schimbări 
introduse de reforma educaţiei sau de suspiciunea de incompetenţă. Unele conflicte din 
şcoală pot proveni din situaţii/zone de existenţă din afara şcolii ; nici profesorii, nici 
elevii nu-şi lasă la porţile şcolii problemele, dificultăţile, conflictele, ci le aduc cu ei în 
clasă. De aceea, este foarte important pentru toţi participanţii la procesul educativ să-şi 
rezolve conflictele înainte de implicarea în activităţile educative propriu-zise, pentru a 
putea profita la maximum de oportunităţile de învăţare. 

Medierea conflictelor dintre profesori reprezintă o sarcină pe care asistentul social 
şcolar trebuie să o realizeze împreună cu directorul şcolii, creând un context în care 
părțile aflate în conflict să-şi poată exprima deschis opiniile şi argumentele. Rezolvarea 
conflictului se va realiza printr-un proces de negociere, folosindu-se din punct de 
vedere tehnic „mesajele-Eu” şi ascultarea activă; schema de mediere/rezolvare a 
conflictelor include următoarele etape : 

a) ambele părţi îşi exprimă opiniile şi trebuinţele folosind ascultarea activă şi 

„mesajele-Eu” ; 

b) se defineşte problema şi se identifică posibilele soluţii prin ascultarea activă ; 

c) soluţiile alternative sunt considerate fără criticism ; 

d) decizia finală e luată printr-un consens în care nimeni nu pierde. 


Conflictele profesori-părinţi pot proveni din extinderea implicării părinţilor la luarea 
deciziilor privind activităţile educative sau din dificultăţile copilului. Dacă în primul 
caz argumentele psihopedagogice vor susţine varianta de activitate care convine cel mai 
bine interesului elevului, conflictul fiind relativ uşor de rezolvat, în cazul părinţilor 
care vin la şcoală să critice tratamentul la care este supus copilul, rezolvarea conflictului 
necesită un alt gen de abordare. Asistentul social va media conflictul părinte-profesor 
în următoarele etape (apud Lawrence, 1996, pp. 93-97): 


1) Evaluarea şi rezolvarea situaţiei părinţilor agresivi ; asistentul social şcolar va 
încerca să empatizeze cu părintele, să interpreteze situaţia din punctul lui de vedere ; 
el va înţelege faptul că părintele vine la şcoală din cauza dificultăţilor copilului, pe care 
se simte incapabil să-l ajute. Modul în care părinţii elevilor inadaptaţi şcolar îşi 
protejează stima de sine variază de la agresivitatea deschisă, la comportamentul 
necooperant, retras, în funcţie de temperament. Dacă asistentul social şcolar va înţelege 
acest mecanism, el nu va reacţiona nici prin iritare, nici într-o manieră defensivă şi va 
fi capabil să stabilească o comunicare productivă cu părintele. Acesta va înţelege, la 
rândul său, că întâlnirea cu asistentul social şi cu profesorul pe care-l acuză nu-i 
ameninţă stima de sine. Asistentul social şi profesorul se vor aşeza lângă părinte, şi nu 
în spatele biroului, pentru a nu da părintelui sentimentul de inferioritate. Dificultăţile 
şcolare ale copilului vor fi abordate ca o problemă de situaţie, şi nu ca probleme 
localizate la nivelul personalităţii copilului sau părintelui ; se va clarifica astfel că 
scopul întâlnirii nu este blamarea copilului, ci cooperarea profesorului cu părintele 
pentru a se găsi o soluţie. În acest sens, este nevoie de stabilirea unei relaţii empatice 
profesor-părinte ; cu cât profesorul şi părintele sunt mai apropiaţi ca nivel socio- 
economic, cu atât această relaţie se va stabili mai uşor. 


2) Ascultarea activă a părintelui presupune nu numai a auzi vorbele, ci şi a înţelege 
sentimentele ce le determină. Este eficient dacă profesorul comunică părintelui faptul că 


1016 TRATAT DE ASISTENŢĂ SOCIALĂ 


a mai întâlnit astfel de situaţii şi înainte, folosind, de exemplu, replica „Înţeleg ce vreţi 
să spuneţi ; copilul meu a fost la fel”. Deci ascultarea activă presupune următoarele : 
a) realizarea unei primiri bune a părintelui şi comunicarea verbală, nonverbală şi 
paraverbală a acceptării acestuia ; 
b) părintelui trebuie să i se ofere timp pentru a-şi exprima opiniile şi sentimentele, 
fără a le critica ; 
c) în discuţie, accentul va cădea pe „situaţia-problemă”, şi nu pe „copilul-pro- 
blemă” ; 
d) pe toată durata întâlnirii, asistentul social şi profesorul vor manifesta o atitudine 
apropiată, sinceritate şi empatie. 


O problemă diferită o reprezintă părinţii care sunt nemulţumiţi de faptul că rezulta- 
tele copilului nu sunt atât de bune pe cât şi-ar dori, ceea ce echivalează cu acuzaţia că 
profesorul respectiv este slab, incompetent. Asemenea acuzaţii sunt resimţite de 
profesori ca o agresiune şi generează adesea conflicte. În astfel de situaţii, asistentul 
social şcolar va explica profesorului că astfel de acuzaţii sunt interpretate ca forme de 
violenţă pentru că toţi indivizii simt nevoia să fie admiraţi şi aprobaţi ; în momentul în 
care competenţa le este pusă la îndoială, reacţia imediată este de a riposta cu ostilitate. 
Asistentul social şcolar trebuie să pregătească profesorii pentru astfel de situaţii, 
explicându-le acest mecanism psihosocial şi demonstrându-le că indivizii care ştiu că 
asemenea acuzaţii sunt nefondate nu reacţionează agresiv la aceste suspiciuni. Profesorii 
cu o reprezentare bună de sine, care au abilitatea de a comunica uşor şi de a fi spontani 
pot asculta acuzaţiile de incompetenţă ale părinţilor cu calm, fără a reacţiona exagerat. 
După ce se exprimă aceste acuzaţii, conflictul se mediază respectându-se etapele 
descrise mai sus. 


2.2.3. Dezvoltarea abilităţilor de relaţionare socială 


În structura factorială a aptitudinii pedagogice, competenţa psihosocială deţine o 
pondere importantă ; competenţa psihosocială se referă la abilităţile necesare în optimiza- 
rea relaţionării interumane în cadrul procesului educaţional, dar şi în cadrul relaţionării 
cu părinţii, cu ceilalţi colegi. Deseori, calitatea relaţiei interumane determină succesul 
actului educativ într-o măsură mai mare decât conţinutul discursului. 

Asistentul social şcolar poate oferi sprijin profesorilor pentru a-şi dezvolta abilităţile 
de relaţionare socială, furnizând informaţii despre calităţile unei comunicări eficiente 
şi ajutând efectiv profesorul să-şi cristalizeze un stil de comunicare eficient. În acest 
scop, el poate urmări comportamentul profesorului în interacţiunile sale cu elevii sau 
poate sprijini profesorul să-şi supravegheze singur comportamentul, prin liste de 
control, cum ar fi (apud Travers, Cooper, 1995, pp. 195-196): 

a) comportamentul nonverbal : 

- profesorul are tendinţa de a adopta o manieră închisă când se adresează 
comportamentului elevului, de exemplu, încrucişează braţele ; 

— foloseşte contactul ochi în ochi cu elevul; 

—  zâmbeşte mult/puţin ; 

- tonul vocii este ridicat/agresiv sau blând/afectuos. 


b) abilitățile de ascultare : 

- profesorul îşi permite să fie distras de la subiectul lecţiei şi să asculte 
relatările elevilor în legătură cu alte probleme decât cele specifice situaţiei 
educative ; 

- profesorul poate/nu poate ghici sentimentele elevului, când acesta i se 
adresează. 

- profesorul poate încorpora în feedback-ul pe care-l oferă elevului senti- 
mentele pe care le-a ghicit la acesta ; 

- profesorul poate parafraza cuvintele elevului, exprimând empatie cu el. 


c) stabilirea încrederii prin comunicare : 
- profesorul poate comunica, verbal şi nonverbal, elevilor că are încredere în ei ; 
- profesorul îşi poate exprima propriile sentimente în mod liber în faţa elevilor ; 
— elevii ştiu ce fel de persoană este profesorul, apreciază corect personalitatea sa ; 
- profesorul comunică frecvent elevilor că este interesat de persoana lor. 


d) atitudinea pozitivă față de elevi : 

- profesorul poate rezolva dificultăţile de comportament ale elevilor fără să le 
reducă stima de sine, adică fără să-i umilească sau să le afecteze încrederea 
în ei înşişi ; 

- profesorul este capabil să-şi reformuleze gândurile negative într-un mod 
pozitiv ; 

- profesorul foloseşte mai mult fraze negative decât pozitive sau invers ; 

- profesorul foloseşte o varietate de fraze pozitive sau doar câteva. 


e) dezvoltarea expectanțelor pozitive cu privire la elevi : 
- profesorul comunică faptul că are încredere în abilitatea elevilor de a învăţa ; 
- profesorul comunică elevilor că se aşteaptă ca aceştia să se comporte adecvat ; 
- profesorul poate comunica expectanţele sale elevilor fără să recurgă la 
„comenzi” şi fără să implore ; 
- profesorul este capabil să încurajeze gândirea independentă a elevilor. 


Urmărind care dintre aceste abilităţi nu sunt prezente în interacţiunile profesorului 
cu elevii, asistentul social şcolar va iniţia un program de dezvoltare a acestora, 
încurajând profesorul să extindă folosirea noilor achiziţii şi dincolo de cadrul şcolii. 


2.2.4. Susţinere în gestionarea nivelului de stres 


Profesia didactică este una dintre cele mai stresante profesii, sursele de stres provenind 
din relaţia cu elevii, cu părinţii, cu colegii, din caracterul birocratic şi rutinier al 
predării, din conflictul de roluri, din salariile nemotivante, din condiţiile fizice de 
desfăşurare a activităţii, din schimbările aduse de reforma sistemelor educative etc. 
Meseria de profesor este extrem de solicitantă şi satisfacţiile profesionale pot fi reduse 
de ambiguitatea rolului, de conflictele cu sfajf-ul, de încercarea de a rezolva problemele 
de comportament ale elevilor, de efortul continuu de a-i motiva pentru a studia şi 
progresa. Stresul prelungit şi reducerea satisfacţiilor profesionale pot determina scăde- 
rea stimei de sine a profesorului, cu efecte directe asupra eficienţei sale educative ; 
creşterea stimei de sine are ca efect creşterea capacităţii de a rezolva probleme. 
Observațiile clinice şi cercetările psihologice (cf. Lawrence, 1996, p. 86) au 
demonstrat că este posibil ca oamenii să-şi controleze comportamentul şi emoţiile dacă 

sunt suficient de motivaţi şi pregătiţi să facă efortul necesar. Dacă profesorului nu-i 
place un anumit aspect al activităţii educative din şcoala în care lucrează, trebuie să 
facă efortul să identifice sursele de stres şi să le contracareze ; nu trebuie adoptat 
punctul de vedere potrivit căruia predarea este inevitabil stresantă, stresul se implică în 
construirea caracterului etc. Există aspecte neplăcute ale vieţii şcolare care nu trebuie 
acceptate ca inevitabile, ci remediate. 

Asistentul social din şcoală trebuie să creeze un cadru pentru ca profesorii să-şi 
poată exprima nemulţumirile, nevoile, propunerile într-o atmosferă constructivă şi de 
încredere ; în acest scop, asistentul social, împreună cu directorul, poate să realizeze 
şedinţe periodice, într-un context informal, neameninţător, în care profesorii să fie 
încurajați să-şi exprime opiniile şi să discute problemele de la clasă. Punctul de plecare 
al acestor întâlniri este acceptarea faptului că toţi profesorii au sau vor avea probleme, 
şi nu să se aprecieze prezentarea problemelor ca fiind o slăbiciune de caracter sau un 
minus în pregătirea psihopedagogică ori de specialitate. În aceste întâlniri cu caracter 
informal se poate realiza un schimb de experienţe util, iar profesorii cu mai multă 
experienţă în învăţământ pot oferi sugestii valoroase în rezolvarea unor probleme 
specifice. Alături de informaţiile achiziţionate astfel, suportul emoţional pe care-l 
oferă aceste întâlniri poate fi eficient în combaterea stresului. 

Scopul acestor şedinţe cu caracter informal este de a oferi ocazia profesorilor să-şi 
facă cunoscute nevoile, problemele. Profesorii care nu au încredere în ei vor fi incapabili 
să exprime opinii contrare într-o şedinţă şi vor avea tendinţa să evite situaţiile neplăcute 
sau conflictele cu ceilalţi ; profesorii agresivi îşi vor exprima opiniile într-un mod 
neplăcut, încercând să-şi impună punctul de vedere şi să-i determine pe ceilalţi să le 
satisfacă nevoile. Profesorii care au încredere în ei înşişi îşi vor exprima nevoile 
politicos, dar ferm, vor fi calmi şi nu vor reacţiona cu ostilitate dacă sunt contrazişi. 
De aceea, a conduce o echipă de profesori renumiţi pentru individualismul lor poate 
determina conflicte. Asistentul social va media conflictele apărute şi va folosi aceste 
contexte pentru a identifica modalităţile de rezolvare a nemulțumirilor existente. 

Alături de suportul oferit profesorilor pentru a-şi exprima opiniile cu privire la 
aspectele neplăcute ale profesiei lor, asistentul social din şcoală poate oferi, la cerere, 
consiliere individuală pentru diminuarea nivelului de stres. În acest sens, el poate ajuta 
profesorul să devină mai organizat ; deseori, insecuritatea şi stresul provin din faptul că 
profesorul nu şi-a planificat bine activităţile pe ziua de muncă respectivă. În acest caz, 
profesorul va fi consiliat să-şi formeze obiceiul ca, înainte de a ajunge la şcoală, să-şi 
planifice riguros programul, după cum urmează: 

- să alcătuiască o listă cu ceea ce are de făcut în ziua respectivă, în ordinea 

importanţei ; 

— să estimeze timpul cerut de fiecare activitate ; 

— să aibă o evidenţă strictă a activităţilor ce trebuie realizate la termen ; 

— să delege realizarea unor activităţi, atunci când este posibil ; 

— să-şi asigure intimitatea, de exemplu, încuind uşa biroului şi afişând „Nu 

deranjaţi” ; 

— să petreacă un anumit interval în fiecare zi gândindu-se doar la rolul său de 

profesor. 


Consilierea în scopul diminuării stresului profesional poate avea o diversitate de 
obiective : să înveţe profesorii să-şi accepte limitele, să nu se grăbească să ia decizii, 


SPECIFICUL ASISTENŢEI SOCIALE ÎN ŞCOALĂ 1019 


să se răzgândească atunci când situaţia o cere, să-şi menţină simţul umorului, să-şi 
cultive hobby-urile, să-şi dezvolte anumite abilităţi etc. 


2.3. Servicii oferite personalului noneducativ al şcolii 


Personalul noneducativ al şcolii include administratorul, psihologul, medicul, logopedul, 
consilierul de orientare şcolară şi profesională, paznicul şi personalul de întreţinere, 
laborantul, bibliotecarul etc. Asistentul social şcolar este membru al unei echipe de 
specialişti şi serviciile oferite colegilor săi fac parte din atribuţiile sale în cadrul muncii 
în echipă. Sarcinile profesionale ale asistentului social şcolar se centrează pe cola- 
borarea cu administratorul şi echipa de specialişti din şcoală, după cum urmează: 


a) 


b) 


c) 


analizează împreună cu administratorul (directorul) şcolii şi cu ceilalți specialişti 
cauzele inadaptării şcolare a unui elev sau a unui grup de elevi şi formulează 
împreună strategiile de acţiune care se impun în vederea ameliorării problemelor 
de adaptare şcolară ; la nivelul unităţii şcolare, o serie de investigaţii realizate în 
anii '80 (vezi Henggeler, 1989, p. 54) au identificat mai multe caracteristici ale 
organizării vieţii şcolare care se asociau inadaptării şcolare: politica şcolară 
incoerentă, lipsită de fermitate şi discriminativă ; sistemul de recompense 
subdimensionat ; conducere a şcolii incoerentă şi ineficientă; dependenţa de 
finanţarea publică ; lipsa de prestigiu a şcolii ; slaba preocupare pentru dezvoltarea 
relaţiilor sociale între elevi ; slaba implicare a elevilor în activităţi extracurriculare ; 
participarea insuficientă a părinţilor la organizarea vieţii şcolare; absenţa 
relaţiilor dintre şcoală şi instituţiile educative aparţinând nivelului următor de 
şcolarizare. Toate aceste aspecte pot fi avute în vedere de asistentul social în 
efortul său de a contribui la ameliorarea politicii şcolii în privinţa optimizării 
adaptării şcolare ; 

colaborează cu administratorul şcolii în scopul dezvoltării unor relaţii de cooperare 
cu agenţii sau instituţiile din comunitate. De exemplu, se pot dezvolta parteneriate 
şcoală — agenţi economici, care au ca scop fie sponsorizarea unor proiecte, 
activităţi ale elevilor, fie realizarea de activităţi de profesionalizare pentru un 
anumit segment al populaţiei şcolare ; un agent economic îi poate considera pe 
cei care abandonează şcoala ca fiind o prioritate la angajarea personalului 
pentru munci necalificate sau poate susţine activitatea atelierului şcolii; la 
rândul ei, şcoala poate oferi expertiză sau echipamente pentru diverse organizaţii 
sau instituţii ale comunităţii ; 

oferă informaţii şi se consultă cu psihologul, medicul, fizioterapeutul, profesorii 
pentru a dezvolta o abordare terapeutică globală şi eficientă în cazul unui elev cu 
trebuinţe educative speciale sau în cazul unor grupuri de astfel de elevi ; planul 
individualizat de servicii destinate recuperării-integrării unui astfel de elev 
rezultă în urma coordonării opiniilor tuturor specialiştilor care supraveghează 
evoluţia cazului. În mod frecvent, asistenții sociali sunt desemnaţi „manageri de 
caz” (Costin, 1987, p. 543), având astfel responsabilitatea să coordoneze 
eforturile tuturor celorlalţi specialişti şi ale părinţilor; ca manager de caz, 
asistentul social şcolar trebuie să se asigure că toate informaţiile relevante sunt 
luate în considerare în timpul şedinţelor asupra fiecărui caz ; 

d) oferă informaţii şi servicii comitetului şcolii pentru a se ameliora eficienţa 
tuturor serviciilor speciale pe care le oferă unitatea şcolară. Serviciile oferite de 
şcoală sunt, în funcţie de fiecare caz: pregătirea pentru admitere în următorul 
nivel de şcolarizare ; orientarea vocaţională ; ajutorul financiar şi serviciile 
diverse ; evaluarea academică pe discipline ; plasarea profesională ; serviciile 
medicale ; serviciile speciale pentru „boboci”, absolvenţi, cluburi sau asociaţii 
de elevi; programele recreative ; serviciile sportive ; programele educaţionale 
speciale pentru minorităţi, fete etc. (vezi în acest sens şi Hussen, Postlethwaite, 
1995, p. 5157); 

e) cooperează sau îşi oferă serviciile în domeniul protecţiei copilului, stimulând 
toţi membrii personalului şcolii să observe şi să raporteze cazurile de abuz 
asupra copilului. 


2.4. Servicii pentru comunitate oferite de asistenţa socială 
din şcoală 


În general, asistenții sociali şcolari asistă familiile elevilor în utilizarea resurselor 
existente în comunitate ; ei oferă informaţii părinţilor despre organizaţiile specializate 
în protecţia drepturilor, despre asociaţiile caritabile, serviciile medicale, serviciile 
juridice sau despre facilităţile acordate segmentelor sociale vulnerabile de către diverse 
instituţii ale comunităţii. Asistenţii sociali din şcoli pot recomanda părinţii unor 
asemenea instituţii şi acţionează astfel ca o legătură între familie şi comunitate. Dacă 
asistenții sociali sunt membri în consiliul de conducere al comunităţii respective, ei pot 
contribui la ameliorarea politicii de folosire a resurselor locale, pot schimba strategiile 
de dezvoltare locală, pot coordona activitatea unor grupuri specializate în asistenţă 
socială, pot face mai bine cunoscute nevoile şcolii la nivel local. 

Alături de aceste sarcini profesionale, asistenţa socială din şcoală poate servi direct 

nevoile comunităţii locale şi în alte moduri: 

a) antrenarea elevilor în activităţi de voluntariat în favoarea persoanelor aflate în 
nevoie ; asistentul social din şcoală poate coordona activitatea unui grup de 
elevi care doresc să-şi folosească timpul liber punându-se la dispoziţia semenilor 
aflaţi în nevoie: bătrânii, bolnavii cronici, copiii care nu frecventează şcoala 
din cauza problemelor medicale, copiii orfani etc. Astfel de activităţi sunt 
extrem de eficiente pentru toţi cei implicaţi ; elevilor le dezvoltă deprinderile de 
întrajutorare, cooperare, atitudinea de solidaritate, emoţiile şi sentimentele 
altruiste, iar din punctul de vedere al orientării şcolare şi profesionale, le pot 
clarifica idealul profesional ; beneficiarilor acestor servicii le sunt satisfăcute o 
serie de trebuinţe, ceea ce contribuie la creşterea calităţii vieţii lor. Asistentul 
social din şcoală, pe baza cooperării cu instituţiile de asistenţă socială din 
comunitate, va identifica cele mai bune variante de acţiune şi cele mai bune 
plasamente pentru elevi, creând astfel o nouă reţea de socializare pentru elevi ; 

b) prevenirea delincvenţei juvenile şi a altor fenomene sociale disfuncţionale : 
toxicomania, alcoolismul, vandalismul. Şcoala este un subsistem al sistemului 
social global, având atât un caracter reactiv, cât şi proactiv în raport cu dinamica 
societăţii în care se integrează. Şcoala şi comunitatea formează un ecosistem 

caracterizat de o stabilitate relativă şi, în consecinţă, problemele şcolii nu pot fi 
tratate separat de problemele comunităţii. Între inadaptarea şcolară şi delincvenţa 
juvenilă se instalează o relaţie de cauzalitate circulară, ce poate fi rezumată 
astfel: modelele de conduită deviantă din comunitate sunt reproduse în şcoală, 
generează pedeapsă, etichetare şi marginalizare -— frustrările trăite de elevi la 
şcoală alimentează motivaţia neconformării la normele şi valorile şcolare, mani- 
festându-se în conduite deviante în spaţiul social şcolar şi extraşcolar. 


Legătura dintre şcoală şi comunitate ridică dificultăţi suplimentare în calea elaborării 
unor strategii de prevenire a inadaptării în şcoală. Astfel, măsuri cum ar fi supravegherea 
mai strictă a conduitelor elevilor, norme şcolare cu conţinut prescriptiv adecvat, 
consolidarea instalaţiilor şi echipamentelor pot avea ca efect o reducere a actelor de 
violenţă şi vandalism în şcoli, însă, concomitent, aceste conduite-problemă vor migra 
în comunitate. Pe de altă parte, trebuie observat că exmatriculările sau suspendările pe 
perioade determinate ale elevilor devianţi le facilitează contactul cu alţi delincvenţi, 
stimulând procesul de învăţare socială a conduitelor infracţionale. De aceea, o strategie 
eficientă de prevenire a devianţei în şcoală trebuie să pornească de la relaţia complexă 
şcoală-comunitate, mai precis de la realizarea unei coordonări între funcţiile şcolii şi 
dinamica unor instituţii ale societăţii ; coordonarea şcoală - piaţa muncii (exprimată în 
eficienţa pregătirii şcolare din perspectiva integrării active pe piaţa muncii a absolvenţilor), 
coordonarea şcoală — sistemul juridic (elevii etichetaţi oficial de reprezentanţii Justiţiei 
ca „delincvenţi” determină la cadrele didactice reacţii de teamă, evitare, care compromit 
reintegrarea şcolară a elevilor respectivi) şi coordonarea şcoală-familie (exprimată în 
unitatea scopurilor urmărite de cei doi agenţi de socializare) sunt condiţiile esenţiale 
pentru diminuarea inadaptării şcolare. 

În măsura în care asistenţa socială din şcoală are rolul de a ameliora relaţia dintre 
şcoală şi celelalte instituţii ale comunităţii, favorizând adaptarea şcolară a tuturor 
elevilor, acest demers se traduce printr-o diminuare a problemelor de integrare socială 
la nivelul societăţii. Caracterul terapeutic al activităţii asistentului social din şcoală 
serveşte astfel comunităţii, întrucât şcoala devine mai capabilă să furnizeze acesteia 
absolvenţi echilibraţi, competenţi, sănătoşi, cu capacitate de adaptare la schimbările 
din lumea în care trăiesc. 

Programele educative destinate prevenirii alcoolismului, consumului de droguri, 
conduitelor violente etc., realizate în şcoală, şi-au demonstrat eficienţa în timp (vezi 
Robbins, 1966). Şcoala are puterea de a influenţa în bine conduitele elevilor, chiar dacă 
aceştia vin în contact cu modele deviante de conduită în afara şcolii. Asistenţa socială 
din şcoală poate acţiona decisiv în acest sens, coordonând eforturile întregului personal 
educativ şi recompensând modelele de conduită dezirabile social. 


2.5. Sarcinile administrative şi profesionale specifice 
ale asistentului social din şcoală 


Asistentul social şcolar face parte din consiliul de conducere al şcolii, calitate din care 
rezultă sarcinile sale administrative : contribuie la elaborarea politicii şcolare, gestio- 
nează relaţiile din interiorul şcolii, dar şi relaţiile şcoală-comunitate, mobilizează şi 
gestionează resursele necesare realizării programului educativ, sesizează oportunităţile 
de dezvoltare a serviciilor oferite de şcoală etc. 

Sarcinile profesionale specifice pot fi corelate cu necesitatea perfecţionării continue 
a asistentului social din şcoală, prin informarea de specialitate, participarea la manifestările 
ştiinţifice de profil şi la schimburile de experienţă, oferirea de consultanţă colegilor, 
publicarea rezultatelor activităţii personale de investigaţie, contribuţia la creşterea 
capitalului social al şcolii. Această sarcină profesională se impune cu atât mai mult cu 
cât din pregătirea de specialitate în domeniul asistenţei sociale lipseşte o componentă 
curriculară centrată pe activitatea asistentului social în şcoală. 

După cum se poate observa din multitudinea de sarcini pe care le îndeplineşte 
asistentul social în şcoală, complexitatea conţinutului acestei profesii poate părea 
copleşitoare. Dincolo de aspectul cantitativ, reţine atenţia şi uşurinţa cu care asistentul 
social din şcoală poate ajunge să trăiască conflictul de roluri: va servi în primul rând 
interesul elevului obişnuit sau pe cel al elevului cu cerinţe educative speciale? Va 
satisface trebuinţele colegilor sau pe cele ale elevilor ? 

O altă problemă specială, nerezolvată încă, privind munca asistentului social în 
şcoală, care apare cu atât mai presantă cu cât totul se judecă azi din perspectiva 
raportului dintre investiţii şi beneficii, este cea a eficienţei activităţii sale. Dacă de 
necesitatea asistenţei sociale în şcoală nu se mai îndoieşte nimeni, rămâne de rezolvat 
modul în care acest sistem de servicii îşi poate dovedi eficienţa, respectiv modul în care 
poate să demonstreze riguros, prin rezultatele sale, că a contribuit la o mai bună 
folosire de către elevi a oportunităţilor de învăţare oferite de şcoală. 

Dincolo de acest aspect, asistenţa socială în şcoală reprezintă o profesie provocantă, 
dificilă, dar intrinsec recompensantă ; satisfacția de a modela personalitatea elevilor, 
de a-i ajuta să-şi descopere identitatea socială şi vocaţia, încrederea acordată de elevi 
şi adulţi — încredere care se câştigă în timp - sunt principalele ingrediente care dau 
farmec şi seducţie acestei activităţi. 


3. Statutul actual al asistenţei sociale 
în şcoala românească 


În România, în prezent, profesia de asistent social şcolar nu este reglementată legislativ. 
Deşi nevoia de servicii profesionale pe care le poate oferi asistentul social în şcoală este 
într-o creştere constantă, iar înfiinţarea acestor posturi a făcut obiectul unor promisiuni 
în repetate rânduri, în contextul actual - caracterizat de obsesia gestionării parci- 
monioase a unor resurse, oricum insuficiente - introducerea în echipa personalului 
şcolar a asistenţilor sociali nu este percepută ca prioritate sau, cel puţin, nu la nivelul 
factorilor de decizie. 

La nivelul factorilor de decizie, priorităţile actuale ale sistemului de învăţământ 
sunt: consolidarea-renovarea şcolilor afectate de trecerea timpului sau de intemperii, 
conectarea şcolilor din mediul rural la facilităţi (apă curentă, reţeaua de alimentare cu 


3. Cel mai recent exemplu de anunţare publică a acestui eveniment s-a produs cu ocazia 
Colocviului internaţional cu tema „Asistenţa Socială în Context European”, desfăşurat la 
Piteşti, între18-19 aprilie 2008, când profesorul universitar Elena Zamfir afirma certitudinea 
înfiinţării posturilor de asistent social în şcoală din toamna anului 2008. 

gaz, reţeaua de canalizare), construirea de şcoli şi grădiniţe noi, dotarea şcolilor cu 
echipamente moderne, asigurarea transportului şcolar pentru elevii din mediul rural, 
revendicările salariale ale personalului didactic, descentralizarea gestionării resurselor, 
descongestionarea programelor şcolare. Raportată la aceste necesităţi, înfiinţarea posturilor 
de asistenţi sociali în şcoală pare un lux pe care sistemul nu şi-l poate permite. 

În acelaşi timp, expectanţele cu privire la asumarea de roluri noi de către şcoala 
românească cresc şi se diversifică. Un exemplu convingător este reprezentat de feno- 
menul copiilor lăsaţi „singuri acasă” de părinţii plecaţi la muncă în alte ţări, care 
creează o presiune suplimentară asupra şcolii, întrucât autorităţile şi comunitatea 
aşteaptă ca şcolile să-şi asume noi responsabilităţi vizând supravegherea, consilierea şi 
susţinerea moral-afectivă a acestei categorii de copii. Profesorii sunt puşi în situaţia de 
a prelua sarcini pentru care nu sunt suficient pregătiţi, resimţind, la rândul lor, o nevoie 
acută de susţinere. 

Chiar şi dacă facem abstracţie de contextul particular al fenomenului copiilor 
„singuri acasă”, la nivelul practicii educaţionale curente, majoritatea covârşitoare a 
cadrelor didactice indică printre sursele majore de dificultate în procesul educaţional 
atât salariile nemotivante, cât şi sprijinul profesional insuficient (uneori, chiar inexistent) 
din partea unor experţi, cum ar fi psihologii şcolari şi asistenții sociali şcolari. Cadrele 
didactice şi părinţii au nevoie de susţinere pentru a satisface corect şi la timp nevoile 
copiilor în contextul diminuării autorităţii şcolare şi parentale, dar şi al restructurării 
reţelelor de socialitate ale copiilor şi adolescenților în societatea contemporană ; şcoala 
şi familia percep serviciile asistentului social şcolar ca o condiţie necesară pentru o 
educaţie de calitate. Datorită lipsei acestei resurse, a devenit comună atitudinea de 
suprainvestire a ajutorului dat de psiholog sau/şi asistentul social şcolar, care, în opinia 
multor cadre didactice, tinde să devină un panaceu pentru toate disfuncţionalităţile din 
mediul şcolar. 

Dincolo de felul în care este percepută această resursă în şcoală, trebuie remarcat 
faptul că asistenții sociali nu sunt total inexistenţi în sistemul educaţional din România. 
Prezenţa lor este însă atât de redusă, încât, raportată la nevoile reale ale sistemului, 
devine nesemnificativă. Ordinul Ministerului Educaţiei Naţionale nr. 5418/8. 11. 2005 
privind aprobarea Regulamentului de organizare şi funcționare a Centrelor județene/al 
municipiului Bucureşti de resurse şi de asistență educaţională şi a regulamentelor-cadru 
ale instituțiilor din subordine include în personalul acestor instituţii şi asistenții sociali. 
Sarcinile lor nu sunt operaţionalizate sau detaliat specificate, lista de atribuţii a 
personalului centrelor judeţene de asistenţă psihopedagogică sau/şi a cabinetelor de 
asistenţă psihopedagogică fiind una comună pentru asistenții sociali, psihologii şcolari, 
pedluseia etc. (cap. III, art. 16), după cum urmează: 

realizarea de activităţi de cunoaştere-autocunoaştere a elevilor, adaptarea elevilor 
la mediul şcolar, dar şi a şcolii la nevoile elevilor, optimizarea relaţiilor şcoală- 
-elevi-părinţi ; 

-  prevenirea-diminuarea factorilor care determină tulburări comportamentale ; 

— examinarea psihologică pentru cadrele didactice şi, la cererea părinţilor, a 

elevilor ; 

- realizarea de programe de orientare a carierei ; 

— consiliere şi cursuri pentru părinţi şi cadre didactice ; 

- monitorizarea situaţiilor deosebite din unităţile de învăţământ, precum abandonul 

şcolar, tulburările de comportament, consumul de droguri. 


1024 TRATAT DE ASISTENŢĂ SOCIALĂ 


Deşi în acord cu sarcinile asistenţei sociale şcolare, aşa cum au fost descrise în 
precedentul subcapitol, eficienţa virtuală a acestor activităţi este subminată de la 
început de raportul profesionist-client; astfel, conform aceluiaşi ordin, se înfiinţează un 
Cabinet de Asistenţă Psihopedagogică pentru 800 de elevi sau pentru 400 de preşcolari. 
Aceasta înseamnă că unul sau doi asistenţi sociali trebuie să ofere servicii pentru 800 
de elevi, părinţii acestora, profesorii lor, în condiţiile în care, anumite tipuri de 
intervenţie trebuie realizate cu toţi elevii. Dincolo de slăbiciunile acestui model, 
realitatea este că un număr mare de şcoli sunt unităţi care nu au fost vizitate niciodată 
de un asistent social sau de un psiholog şcolar — în special şcolile din mediul rural. 

În aceste condiţii, la nivelul practicilor educaţionale curente regăsim ca mecanism 
de copping principal redistribuirea sarcinilor asistentului social şcolar cu precădere 
către personalul educaţional al şcolilor. Fie că intră în responsabilităţile lor ca profesori 
diriginţi, fie că sunt constrânşi de situaţiile speciale, cadrele didactice preiau într-o 
formă specifică unele responsabilităţi ale asistentului social şcolar (cum ar fi cele 
legate de relaţia şcoală-familie), achitându-se de ele în funcţie de motivaţia şi de 
abilităţile lor. Este o „soluţie” care explică menţinerea funcţionării la cota de avarie a 
sistemului de învăţământ din România, întrucât cadrele didactice nu au formarea de 
specialitate şi resursele necesare, pe de-o parte, iar pe de altă parte, în acest fel, ajung 
repede la suprasolicitare. Dinamica abandonului şcolar şi a violenţei în şcoala românească 
în ultimul deceniu sunt doar două realităţi care demonstrează neputinţa cadrelor 
didactice de a-şi asuma integral şi eficient sarcinile specifice asistenţei sociale în şcoală. 

Faptul că şcoala românească, obosită şi derutată după două decenii de schimbări 
mai mult sau mai puţin coerente, are nevoie de investiţii susţinute nici nu mai trebuie 
argumentat. Pactul pentru educaţie, semnat de reprezentanţii tuturor partidelor politice 
în anul 2008, părea să ducă la impunerea sectorului educaţiei ca prioritate absolută, 
bazându-se pe recunoaşterea rolului sistemelor de învăţământ în progresul naţiunilor. 
Dacă asistenții sociali şcolari pot contribui la diminuarea abandonului şcolar, atunci 
investiţia necesară pentru aducerea lor în unităţile de învăţământ este una rentabilă pe 
termen lung. Prezenţa asistenţilor sociali în şcoală este de natură să aducă sistemului 
educaţional şi societăţii româneşti beneficii mult mai mari ; unele dintre ele merită a fi 
detaliate, fiind argumente ale eficienţei investiţiei făcute pentru reglementarea juridică 
a profesiei de asistent social şcolar. 


4. Efecte ale activării asistenţei sociale 
în şcoala românească 


4.1. Funcționarea şcolii româneşti ca instituție 
de protecţie a copilului 


În toate societăţile civilizate, şcoala este o instituţie de protecţie a copilului. Deşi s-au 
realizat numeroase activităţi de informare-difuzare a drepturilor copilului în şcolile din 
România (drepturile copilului fiind incluse în curricula şcolarităţii obligatorii), men- 
talitatea tradiţională cu privire la scopul şi funcţionarea şcolii a rămas intactă: şcoala 

este locul în care se manifestă exclusiv puterea adulţilor, preocupaţi în primul rând de 
revendicarea şi protecţia drepturilor lor şi ignorând de multe ori respectarea drepturilor 
copilului. 

Exemple de încălcare a drepturilor copilului la şcoală : 

a) Comportamentele abuzive ale cadrelor didactice ; deşi secţiunea a III-a din 
Ordinul MEC 4747/2001 şi articolul 157 din Legea Învăţământului interzic 
aplicarea pedepselor corporale sau de altă natură, metoda corecţiilor fizice 
aplicate elevilor nu a devenit o excepţie. Ca şi în cazul altor abateri de la 
deontologia profesională — cadre didactice care vin la şcoală în stare de ebrietate, 
care umilesc elevii, care exploatează elevii sau care nu-şi realizează obligaţiile 
didactice -, sancţionarea celor vinovaţi este blocată sau întârziată de solidaritatea 
prost înţeleasă a celorlalte cadre didactice, care nu au asimilat şi nu aplică 
principiul interesului superior al copilului. Spiritul de castă şi relaţiile de 
colaborare de tip „seviciu contra serviciu” dintre educatori structurează o 
anumită identitate dihotomică, de tipul „noi contra ei”, în numele căreia 
comportamente abuzive ale unor cadre didactice sunt scuzate, raţionalizate şi, 
implicit, perpetuate. 

b) Colaborarea cu serviciile de asistenţă socială ; Legea 272/2004 obligă cadrele 
didactice să sesizeze serviciul public de asistenţă socială sau instituţiile abilitate 
în domeniul protecţiei copilului atunci când observă la elevi semne de abuz sau 
neglijare. Realitatea demonstrează că mulţi educatori ignoră astfel de semne sau 
nu dau crezare mărturiilor copiilor care caută ajutor din partea lor. Nu cunoaştem 
nici un caz al vreunui cadru didactic care să fie sancţionat din cauza nonimplicării 
în astfel de cazuri, deşi, din punct de vedere psihologic, răul făcut copilului de 
atitudinea indiferentă a cadrului didactic este la fel de mare ca şi cel produs prin 
abuzul propriu-zis. 

c) Încălcarea principiului interesului superior al copilului şi al principiului parti- 
cipării; modul în care se determină curricula nu ţine cont şi nu respectă 
interesele elevilor. Disciplinele opţionale satisfac, de cele mai multe ori, 
interesele adulţilor din şcoală, fiind oferite aproape exclusiv în funcţie de acest 
criteriu - specializarea cadrelor didactice din şcoală şi încărcarea normelor 
didactice. 

d) Încălcarea principiului nondiscriminării ; deşi la nivelul intenţiilor, şcoala se 
doreşte o instituţie care oferă şanse egale la succes pentru toţi elevii, la nivelul 
practicilor educaţionale din clase se observă marginalizarea (fie prin poziţionarea 
în spaţiul clasei, fie prin acordarea atenţiei sau prin tipul de feedback) unor 
categorii de elevi — elevi romi, elevi cu cerinţe educaţionale speciale, elevi 
proveniţi din familii în dificultate etc. 


Nivelul mai subtil şi mai profund al modului în care şcoala românească slujeşte cu 
precădere interesele adulţilor din şcoală poate fi pus în evidenţă dacă cităm „Carta 
drepturilor elevului”, drepturi respectate în şcolile care funcţionează ca instituţii de 
protecţie a copilului“: dreptul de a nu fi tot timpul atent, dreptul elevilor la forul lor 
interior (dreptul la opinie), dreptul de a învăţa numai ceea ce are rost şi sens (sau 


4. Apud C. Cucoş, Minciună, contrafacere, simulare, laşi, Editura Polirom, 1997, pp. 63-66. 

dreptul de a-şi individualiza parcursul educaţional, atât prin alegerea programelor, cât 
şi prin alegerea nivelului), dreptul de a nu fi supuşi şi ascultători 6-8 ore pe zi, dreptul 
de a se mişca, dreptul de a alege cu cine doresc să lucreze (colegi, dar şi profesori), 
dreptul de a exista ca persoană, de a-şi conserva unicitatea ca fiinţă. În timp ce în alte 
ţări dreptul la alegere le este respectat inclusiv elevilor cu deficiență mintală, în ţara 
noastră există şcoli în care elevilor li se oferă o singură alegere : să mai vină sau să nu 
mai vină la şcoală. 

Activitatea asistentului social în şcoală ar putea contribui la normalizarea situaţiei, 
susţinând formarea unei percepții corecte asupra rolului şi misiunii şcolii, atât în cazul 
cadrelor didactice, cât şi al părinţilor şi elevilor. Prezenţa unui reprezentant al sistemului 
de protecţie a copilului în şcoală ar putea asigura într-o măsură semnificativ mai mare 
respectarea drepturilor copilului, ar impulsiona implicarea părinţilor în viaţa şcolară şi 
ar oferi un model de afirmare pozitivă pentru elevi. Desigur, pentru a deveni un factor 
de echilibru în şcoală, asistentul social trebuie să beneficieze de o poziţie care să-i 
asigure colaborarea cadrelor didactice, dar fără a exista riscul aservirii sale la reţelele 
de putere din şcoală sau la spiritul solidarităţii gerontocratice. Aşadar, asistentul social 
are nevoie de o poziţie de putere în şcoală, întrucât mesajul pe care-l transmite este 
„Şcoala e a elevilor, nu a profesorilor”. Probabil că acest tip de mesaj ar putea fi 
asimilat mult mai rapid dacă evaluările realizate de asistentul şcolar ar conta în evaluarea 
periodică a performanţelor cadrelor didactice ; sugerăm ca activităţile specifice protecţiei 
drepturilor copilului să devină un criteriu necesar de evaluare a cadrelor didactice. De 
asemenea, generalizarea în sistemul educaţional a contractelor de muncă pe perioade 
determinate, cu prelungirea lor în funcţie de performanţe, ar contribui la o mai mare 
sensibilizare a cadrelor didactice faţă de drepturile copilului. 

De asemenea, activitatea asistentului social în şcoală ar asigura coordonarea tuturor 
resurselor pentru oferirea de servicii adaptate nevoilor copiilor „singuri acasă”. 
Satisfacerea nevoilor de bază ale acestor copii ar deveni responsabilitatea unui 
profesionist care are şi pregătirea teoretică, şi instrumentele necesare unui astfel de 
demers, degrevând cadrele didactice de sarcini pe care nu le pot îndeplini în mod 
corespunzător. Colaborarea indispensabilă a asistentului social cu cadrele didactice în 
beneficiul copiilor „singuri acasă” ar cataliza procesul de transformare a şcolii într-o 
instituţie autentică de protecţie a copilului. 


4.2. Diminuarea abandonului şcolar 


În ţara noastra, rata abandonului şcolar a crescut foarte mult în ultimii 10 ani (în unele 
judeţe se vorbeşte chiar de triplarea numărului de abandonuri şcolare). Articolul 180 
(alin. 2) din Legea 84/1995 consideră contravenţie fapta părinţilor care nu-şi îndeplinesc 
obligaţia de a asigura frecventarea învăţământului obligatoriu de către copil; deşi se 
expun unor sancţiuni, deseori chiar părinţii sunt cei care determină decizia elevilor de 
a părăsi şcoala, iar cadrele didactice par a fi neputincioase în a schimba această decizie. 

Fenomen extrem de complex şi având importante consecinţe socioeconomice, 
abandonul şcolar a făcut obiectul a numeroase proiecte şi demersuri, iniţiate atât la 
nivel local, cât şi la nivel central, însă fără efecte vizibile de reducere a numărului de 
elevi care părăsesc definitiv şcoala. 

Literatura de specialitateS contemporană consemnează două perspective explicative 

cu privire la abandonul şcolar: 

1. Concepţia şcolii dominante sau tradiţionale plasează întreaga responsabilitate a 
abandonului pe elevi şi operează cu termenul dropout, care sugerează că decizia 
de a abandona şcoala, independentă şi definitivă, îi aparţine individului. Această 
abordare consideră abandonul şcolar ca fiind un act individual, cu o semnificaţie 
individuală sau, cel mult, semnalând deficienţe de ordin educaţional şi cultural 
ale socializării primare. 

2. Cea de-a doua concepţie îi vede pe cei care abandonează şcoala ca pe nişte 
excluşi, pornind de la premisa că un număr mare de elevi sunt „expulzaţi” de 
şcoală datorită experienţelor traumatizante de eşec şi frustrare trăite în mediul 
şcolar. Termenul cu care operează această abordare este pushout, prin care 
responsabilitatea pentru abandon este plasată la nivelul instituţiei şcolare ; 
şcoala, prin calitatea şi natura experienţelor, determină elevii să dorească să 
plece. Majoritatea elevilor, deşi consideră anumite aspecte ale vieţii şcolare ca 
fiind neplăcute, rămân în şcoală, deoarece au o motivaţie specifică“, ce se poate 
exprima în una din cele două variante: 

— elevii au atins maturitatea intelectuală şi afectivă care le permite să înţeleagă 
avantajele continuării şcolii şi importanţa pentru viitor a investiţiei continue 
în propria formare ; 

— existenţa experienţelor şcolare pozitive şi, mai ales, raportul dintre acestea şi 
aspectele nesatisfăcătoare ale vieţii şcolare, care înclină balanţa motivaţională 
către continuarea şcolarităţii. S-a observat”! că odată luată decizia de a părăsi 
şcoala, elevii se răzgândesc foarte greu, bazele emoţionale ale dorinţei de a 
renunţa fiind susţinute de problemele de relaţie ale elevului cu familia sau cu 
alte persoane semnificative din viaţa sa: colegi, prieteni, profesori. 


Concepţia excluderii interpretează variabilele conexe statutului şcolar, determinat 
de performanţele şcolare ale elevilor, ca fiind simptome, şi nu cauze directe ale 
abandonului şcolar. Investigaţiile ce se fundamentează teoretic în această concepţie au 
evidenţiat că inegalităţile economice, politice, structura socială şi anumite practici 
şcolare (exmatricularea sau eliminarea din şcoală pe perioade determinate de timp) 
urmăresc descurajarea, stigmatizarea şi excluderea elevilor. 

Atât concepţia şcolii tradiţionale, cât şi cea a excluderii recunosc faptul că o 
anumită rată a eşecului - factor cauzal în abandon - există în majoritatea şcolilor/ 
sistemelor şcolare şi că şcoala ierarhizează în mod inevitabil elevii, ceea ce vine în 
contradicţie cu bazele ei democratice. O serie de studii“ au demonstrat că repetenţia, ca 
formă a eşecului şcolar generalizat, şi abandonul şcolar sunt corelate. Relaţia dintre 
repetenţie şi procesul de dezangajare, finalizat în abandonul şcolar, este complexă şi 


5. T. Husen, T. Neville-Postlethwaite, he International Encyclopaedia of Education, vol. IX, 
ediţia a II-a, Pergamon, 1995, pp. 5224-5228. 

S. Lichter, E. Rapten, F. Seibert, M. Slanski, op. ciz., p. 92. 

Ibidem. 

Vezi R. Cairns, B. Cairns, H. Neckerman, „Early School Dropout: Configuration and Determi- 
nants”, în Child Development, University ot North Carolina, Chapel Hill, 1989, pp. 142-147. 

depinde de contextul şcolar particular. Cercetările realizate de reprezentanţii concepţiei 
şcolii dominante avansează ideea că repetenţia şi abandonul au în comun faptul că pot 
fi atribuite slăbiciunii/eşecului academic. Spre deosebire de această perspectivă, cerce- 
tările specifice concepţiei excluderii argumentează că repetenţia exprimă un mesaj 
instituţional de rejecţie, care impulsionează procesul de dezangajare a elevilor, dincolo 
şi independent de abilităţile sau nivelul achiziţiilor lor şcolare. Într-unul din puţinele 
studii asupra relaţiei cauzale dintre repetenţie şi abandon, Grissom şi Shepard” au ajuns 
la concluzia că repetenţia creşte probabilitatea abandonului şcolar cu 20-30%. Repe- 
tenţia poate contribui la dezangajare şi la decizia de abandon prin faptul că elevii au 
vârste semnificativ mai mari în raport cu clasa urmată şi în raport cu colegii; în 
această situaţie, unii elevi, în special fetele şi tinerii proveniţi din familii sărace, care 
trebuie să-şi asume responsabilităţi tot mai mari faţă de familiile lor, se pot implica în 
căsătorii sau în prestarea unor activităţi plătite, ceea ce grăbeşte abandonul şcolar. 

Dezangajarea desemnează procesul de rejecţie reciprocă şcoală-elev, aspect evidenţiat 

de toate cercetările asupra abandonului şcolar timpuriu. Dezangajarea marchează 
scăderea progresivă a investiţiei afective, intelectuale, materiale a elevului în relaţia sa 
cu educaţia şcolară, proces susţinut din punct de vedere comportamental prin conduite 
de devianţă şcolară. Procesul dezangajării este un proces interactiv, de lungă durată, 
care poate fi reversibil şi ale cărui forme de manifestare sunt dificil de observat/evaluat 
(de exemplu, rezistenţa pasivă la învăţătură). Literatura de specialitate!” grupează 
astfel principalii indicatori ai dezangajării : 

a. indicatori academici (incluzând aici şi relaţia profesori-elevi), care se referă la: 
progres academic slab, evaziune, absenteism şcolar, absenţa sau raritatea interac- 
ţiunilor în cursul instrucției, participare la activităţi nonacademice sau la programe 
de susţinere şcolară, repetenţie, suspendare şi expulzare din şcoală ; 

b. indicatori relativi la competenţa socială, în care sunt incluse : inabilitatea de a-şi 
face prieteni, marginalizare, izolare în colectiv, determinată de opoziţia grupului 
şcolar de a-l valoriza după statutul şcolar, asocierea cu alţi elevi marginalizaţi tot 
prin practici instituţionale ; 

c. indicatori relativi la activitatea extracurriculară, obiectivaţi în : lipsa participării 
la activităţile organizate de şcoală - cluburi, cercuri, echipe artistice sau sportive, 
evenimente sociale etc. 

d. dezangajare faţă de certificarea şcolară, manifestată în convingerea că este fie 
inutilă pentru realizarea planurilor de viitor, fie nu va aduce recompensele promise. 


Cauzalitatea abandonului şcolar este deosebit de complexă, generând opinii şi teorii 
extrem de diverse. De exemplu, profesorii tind să identifice în condiţiile socioeconomice 
ale elevilor principala cauză a abandonului, deoarece acestea ar limita oportunităţile de 
învăţare ale elevilor. Este cert că o asemenea poziţie distrage atenţia de la propria lor 
responsabilitate şi de la alte variabile cauzale, legate de educaţia şcolară, în explicarea 
abandonului şcolar. 


9. J.B. Grissom, L.A. Shepard, „Repeating and dropping out of school”, în L.A. Shepard, 
M.L. Smith (eds.), Flunking Grades : Research and Policies on Retention, Falmer Press, 
Lewes, 1989, pp. 31-65. 

10. T. Husen, T. Neville-Postlethwaite, op.cif., p. 5225. 

La nivel mondial, în explicarea abandonului şcolar trebuie ţinut cont de diferenţele 
economice şi culturale între diferite regiuni şi ţări. Astfel, în timp ce pentru ţările lumii 
a treia explicaţiile vizând abandonul şcolar se centrează pe problema accesului şi 
participării şcolare, trimițând la variabile precum numărul insuficient de şcoli, distanţa 
şcoală-domiciliul!, în ţările puternic industrializate, cum ar fi SUA, cercetările!? 
accentuează mai mult relaţia dintre rezultatele şcolare, comportament şi dezangajare. 
S-a evidenţiat că unii factori asociaţi debutului şcolar afectează adaptarea şcolară, ei 
interacţionând indiferent de diferenţele culturale şi economice ce definesc contextul 
şcolar. 

Între cauzele principale ale abandonului şcolar, regăsim : 

1. Cauze de ordin economic. În general, rata abandonului la nivelul şcolarităţii 
primare este mai scăzută în ţările cu un venit mare pe cap de locuitor. Astfel, dacă în 
cazul ţărilor sărace rata abandonului şcolar este foarte mare la nivelul şcolarităţii 
primare, în cazul ţărilor cu o economie puternică, studiile!” raportează rate înalte ale 
abandonului şcolar la nivelul învăţământului postobligatoriu : liceal şi superior. În 
aceste ţări, cei care abandonează provin, în marea lor majoritate, din familii cu un 
statut socioeconomic scăzut. 

Determinarea economică a abandonului şcolar trebuie corelată şi cu variabila vârstă. 
Prelungirea şcolarităţii obligatorii a suscitat polemici între unii educatori şi responsabilii 
educaţiei, unii dintre ei fiind de părere că a-i obliga pe tineri să rămână în şcoală cât 
mai mult, împotriva voinţei lor, este o soluţie contraproductivă ; tineretul contemporan 
are o anumită putere economică, determinată de poziţia activă pe piaţa muncii, prin 
prestarea unor servicii temporare, calificate sau necalificate. Tinerii doresc, în condiţiile 
aspiraţiei lor fireşti către autonomie şi independenţă financiară, să părăsească şcoala 
cât mai repede posibil pentru a avea un serviciu permanent, cu normă întreagă, şi 
pentru a putea câştiga cât mai mult. Cei care aspiră la o viaţă independentă resping 
ideea unui învăţământ obligatoriu extins la 10-12 ani, deoarece faţă de idealul şi 
trebuinţele lor imediate, educaţia şcolară nu aduce recompensele scontate. 

2. Cauze de ordin sociocultural sau religios. În această categorie sunt incluşi indicatorii 
de putere şi status social: apartenenţa la clasa socială, apartenenţa etnică, rasială, 
sexul (de exemplu, unii adulţi cred că fetele nu au nevoie de o educaţie aprofundată, 
viitorul lor fiind reductibil la rolul casnic-matern), apartenenţa la comunităţi de tip 
rural/urban etc. Toate acestea au fost tratate ca variabile demografice, dar, odată cu 
preocupările de democratizare a educaţiei şcolare, s-a demonstrat în ce mod diferite 
grupuri dezavantajate social sunt discriminate atât în cadrul sistemului şcolar, cât şi pe 
piaţa muncii sau pe piaţa căsătoriilor. 

Referitor la variabila sex, unele studii raportează o rată semnificativ mai mare a 
abandonului şcolar la fete, indiferent de nivelul venitului părinţilor ; dacă în cazul unui 
mediu de provenienţă sărac abandonul mai frecvent al fetelor se explică prin participarea 
acestora la realizarea activităţilor casnice, la îngrijirea fraţilor, la prestarea unor 


11. N.P. Stromquist, „Determinants of educational participation and achievement of women in 
the Third World. A review of the evidence and a theoretical critique”, în Review of Educational 
Research, 59 (2), 1989, pp. 143-183. 

12. R.W. Rumberger, „High School dropouts: A review of issues and evidence”, în Review of 
Educational Researh, 57 (2), pp. 101-122. 

activităţi aducătoare de venituri, în cazul societăţilor dezvoltate, abandonul şcolar al 
fetelor se corelează cu schimbările caracteristice pubertăţii ; astfel, interesul pentru 
sexul opus, finalizat în mariaje precoce sau în graviditate, atrage după sine abandonul 
şcolar. Există şi studii care evidenţiază că riscul cel mai mare de abandon şcolar îl au 
băieţii, şi nu fetele, şi explică acest lucru prin trăsăturile de personalitate specifice 
rezultate în urma socializării în funcţie de stereotipul de sex-rol; copiii proveniţi din 
familii minoritare etnic, indiferent de variabila sex, abandonează şcoala mai mult decât 
cei ce aparţin culturii/etniei majoritare. De asemenea, copiii care provin din familii 
asistate social sau dependente de instituţiile caritabile abandonează şcoala într-o 
proporţie semnificativ mai mare. 

În ceea ce priveşte tipul de comunitate rural/urban, se consemnează o rată mai mare 
a abandonului şcolar în mediul rural, ceea ce se explică prin: distanţa mare domiciliu- 
-şcoală, dublată de condiţii inadecvate de transport (navetă), lipsa de flexibilitate a 
orarelor şi structurii anului şcolar, care nu ţin cont de calendarul lucrărilor agricole, 
sau lipsa de opţiuni educative în cadrul şcolii. 

3. Cauze de ordin psihologic. Se referă la reacţia fiecărui elev la apariţia insuccesului 
şcolar şi a conflictelor cu autorităţile şcolare. Etichetarea ca „elev slab” şi deprivarea 
de status reduc stima de sine a elevilor şi subminează încercarea lor de a-şi construi o 
identitate socială pozitivă. În aceste condiţii, elevii care nu au resursele necesare 
pentru a se mobiliza în vederea depăşirii dificultăţilor vor căuta să-şi satisfacă nevoia 
de valorizare personală în afara şcolii, eventual prin abandon. Etichetarea ca „ratat” 
sau „deviant” determină elevii să adopte roluri deviante ca răspuns la deprivarea de 
status. În şcolile în care există clase de nivel pentru menţinerea elevilor subrealizaţi 
şcolar în şcoală, calitatea umilitoare de membru al unei asemenea clase poate conduce 
la abandon şcolar. 

4. Cauze de ordin pedagogic. Vizează calitatea vieţii şcolare, pertinenţa conţinuturilor 
în raport cu trebuinţele de învăţare ale elevilor, relevanţa metodelor şi stilurilor didactice 
în raport cu stilurile cognitive ale elevilor, caracteristicile procedurilor de evaluare şi 
ale orientării şcolare şi profesionale, deschiderea şcolii faţă de problemele comunităţii, 
stilul disciplinei şcolare etc. Calitatea vieţii şcolare şi a educaţiei şcolare influenţează 
rata abandonului şcolar ; evidenţele!“ indică faptul că cele mai înalte rate de abandon 
şcolar se întâlnesc la şcolile segregate, şcolile publice vocaţionale, şcolile mari, cu 
clase numeroase, şi şcolile în care se pune un mare accent pe supraveghere şi testare. 

Efectele abandonului şcolar demonstrează de ce acest tip de conduită este considerat 
deosebit de grav. Mai întâi, cei care abandonează şcoala nu au nici calificarea profe- 
sională indispensabilă integrării socioeconomice, nici formarea morală şi civică necesară 
exercitării rolului de părinte şi cetăţean al unei comunităţi. În al doilea rând, neavând 
o calificare, cei care abandonează şcoala sunt viitorii şomeri şi reprezintă, pe termen 
mediu şi lung, o sursă de dificultăţi sociale şi de pierderi, care depăşesc investiţia 


13.J. Backer, J. Sansone, „Interventions with Students at Risk for Dropping Out ot School: A 
High School Responds”, în Journal of Educational Research, vol. LXXXIII nr. 4, martie/aprilie 
1990, p. 181 

14.J]. Drytoos, Adolescents at Risk : Prevalence and Prevention, Oxtord University Press, New 
York, 1990, p. 89 

cerută de formarea iniţială!5. Din punctul de vedere al costurilor economice, scumpă 
nu este persoana bine educată, ci cea insuficient educată, care părăseşte şcoala cu o 
formare şubredă sub raport moral, intelectual sau estetic!$. Reciclarea unei astfel de 
persoane, predispusă la compromisuri, la impostură şi delincvenţă, va costa mult şi va 
fi dificil de realizat. 

În analiza efectelor abandonului şcolar, se impune cu prioritate corelația abandon- 
-delincvență. Cercetările realizate în ultimele decenii asupra modului în care evoluează 
abandonul şcolar şi delincvenţa juvenilă au arătat că!” : 

- indicele delincvenţei este considerabil mai ridicat la tinerii care au abandonat 

şcoala, comparativ cu cei care şi-au continuat studiile ; 

— natura experienţelor şcolare este motivul cel mai frecvent al conduitelor de 
devianţă şcolară, în special al abandonului şcolar ; 

— indicele de delincvenţă al celor ce abandonează şcoala descreşte în perioada 
imediat următoare plecării din şcoală, după care tendinţa de scădere este 
constantă. Spre deosebire de această evoluţie, delincvenţa tinerilor care nu au 
abandonat şcoala a crescut constant în cei patru ani. Explicaţia oferită de cei doi 
cercetători este în acord cu teoria tensiunii : părăsirea şcolii ar diminua frustrarea 
şi alienarea asociate cu frecventarea şcolii şi astfel s-ar reduce motivaţia pentru 
delincvenţă. 


Comparativ cu covârstnicii lor care şi-au finalizat studiile, subiecţii care au abandonat 
şcoala au cunoscut perioade mai frecvente şi mai lungi de şomaj, au divorţat de mai 
multe ori şi s-au implicat mai mult în diverse activităţi criminale (vezi şi predicția 
abandonului şcolar). Extinderea perioadei de urmărire a evoluţiei celor care au abandonat 
şcoala, comparativ cu cei care şi-au finalizat studiile, a demonstrat că cei care 
abandonează şcoala furnizează cel mai mare procent de delincvenţi. Explicaţia constă 
în faptul că frecventarea şcolii reprezintă o formă de control social ; reducerea controlului 
social în urma abandonului şcolar determină o creştere a activităţii infracţionale pe o 
perioadă mai lungă de timp. Cei care au abandonat şcoala au mai puţine perspective pe 
piaţa muncii, au salarii mai mici şi au şanse mai mari să devină dependenţi de serviciile 
de asistenţă socială. 

Este evident că abandonul şcolar poate fi considerat în prezent principalul indicator 
predictiv al orientării indivizilor către o carieră delincventă. Abandonul şcolar poate fi 
precedat de episoade de fugă de acasă/şcoală, caz în care tranziţia către activitatea 
infracţională se realizează mult mai repede, sau poate fi sprijinit şi încurajat de părinţi. 

Predicția abandonului şcolar. Determinarea riguroasă, ştiinţifică, a riscului de 
abandon şcolar este un subiect de maxim interes, deoarece fundamentează şi direcţio- 
nează intervenţia în scopul diminuării fenomenului. Deşi abandonul şcolar este definit 
de criterii obiective - educaţionale şi legale - complexitatea cauzalităţii face din 
estimarea probabilității de a înceta frecventarea şcolii de către unii elevi un demers 
extrem de dificil. Analiza condiţiilor care măresc riscul abandonului (de exemplu, 


15. Apud G. Văideanu, Democratizarea educaţiei : şcolarizarea şi calificarea tinerilor (fetelor), 
document UNESCO, sinteză de studii de caz, Bucuresti, 1991. 

16. G. Văideanu, Educaţia la frontiera dintre milenii, Editura Politică, Bucureşti, 1988, pp. 21-23. 

17. Vezi C. Neamţu, Devianţa şcolară, Polirom, laşi, 2003, pp. 159-160. 

existenţa unor conflicte între elev şi personalul didactic, lipsa progresului şcolar) 
sugerează că variabilele funcţionării cognitive şi interpersonale servesc drept mediatori 
importanţi în evoluţia procesului de dezangajare. Putem afirma că dacă un stil inadecvat 
de conduită se asociază cu rezultate şcolare slabe, această situaţie va afecta adaptarea 
şcolară a elevului, ducând la o creştere certă a riscului implicării sale în ciclul 
dezangajării, finalizat prin abandon. Pentru un asemenea elev, abandonarea şcolii 
devine punctul final al unui proces în care conflictele cu profesorii şi eşecurile şcolare 
au escaladat în timp. Un document al Departamentului american pentru Educaţia 
Elementară şi Secundară!8 îl descrie astfel pe elevul cu risc înalt de abandon şcolar : 
e este incapabil să se adapteze şi să funcţioneze adecvat în contextul clasei 
tradiţionale ; 
e rezultatele sale şcolare sunt sub medie (notele proaste sau repetenţia sunt 
considerate un bun indicator predictiv al abandonului şcolar) ; 
elevul nu-şi stabileşte obiective profesionale ; 
este consemnat în documentele şcolare pentru lipsa de punctualitate şi absenteism ; 
îi lipseşte motivaţia, direcţia şi impulsul pentru realizarea şcolară ; 
provine dintr-o familie care experimentează un stres existenţial, care-i afectează 
adaptarea şcolară ; 
este ostil faţă de adulţi şi reprezentanţii autorităţii şcolare ; 
are dificultăţi în relaţia cu diverse instituţii ale comunităţii şi încalcă legea ; 
nu este implicat în nici o activitate organizată de şcoală, nonformală sau 
formală ; 
e are probleme economice serioase care îi periclitează şansele de continuare a 
şcolarizării. 


Elevii care abandonează şcoala sunt cei care s-au făcut remarcaţi pentru absenteism 
şi alte dificultăţi de comportament, pentru care au fost sancţionaţi în repetate rânduri 
la şcoală. De asemenea, trebuie remarcat că abandonul şcolar nu este independent de 
contextul social ; astfel, la nivel microsocial, se poate discerne un proces de facilitare 
socială a deciziei, observabil după modul în care potenţialul abandonator este etichetat, 
marginalizat şi, ca urmare, se asociază cu alţi colegi, care împărtăşesc aceleaşi 
insatisfacţii vizavi de experienţa şcolară şi aceleaşi aspirații privind părăsirea şcolii. La 
nivel macrosocial, s-a observat că abandonul şcolar este semnificativ mai frecvent în 
mediile în care realizările şcolare nu sunt valorizate, cum ar fi mediul rural sau 
periferiile marilor oraşe, locuite de persoane cu status socioeconomic redus. 

Deşi numărul şi diversitatea variabilelor care intervin în determinarea abandonului 
şcolar reprezintă o sursă de dificultăţi pentru cercetare, încercările de elaborare a unor 
scale de predicţie a abandonului nu au lipsit. În acest sens, una dintre cele mai merituoase 
abordări aparţine cercetătorilor americani R. Cairns, B. Cairns şi H. Neckerman de la 
Universitatea din Carolina de Nord, care au realizat între anii 1982 şi 1987 o cercetare 
longitudinală pe un eşantion de 475 de elevi, proveniţi din mai multe şcoli, urmărind 
să determine cele mai semnificative variabile care se asociază abandonului şcolar, în 


18. National Advisory Council on Supplementary Centers and Services, Dropout Prevention, 
Washington DC, US Governement Printing Ofice, 1975, p. 2. 

intervalul dintre clasa a VIII-a şi clasa a XII-a. Cercetarea!” a avansat următoarele grile 
de predicţie a abandonului şcolar : 

Pentru băieţi : 

1. Predicţia abandonului şcolar este foarte mare în cazul în care subiecţii prezintă 
concomitent scoruri foarte mari la agresivitate, combinate cu rezultate şcolare 
foarte slabe şi cu o vârstă cronologică mai mare (de la 1 la 3 ani) decât colegii; 
pentru această combinaţie de variabile, studiul raportează o rată a abandonului 
şcolar de 82%. 

2. Combinația scor mare la agresivitate, rezultate şcolare medii şi scoruri medii la 
competenţa interpersonală. 36% din aceşti subiecţi au abandonat şcoala în 
următorii patru ani. 


În cazul fetelor: 

1. Predicţia abandonului este foarte ridicată când se combină scorurile mari la 
agresivitate cu rezultate şcolare slabe (47% au abandonat). 

2. Vârsta cronologică a elevelor este mai mare decât a colegilor (33% au abandonat). 

3. Se combină nivelul foarte scăzut al achiziţiilor şcolare cu lipsa de popularitate 
(29% au abandonat). Aceste eleve au obţinut scorurile cele mai mici din întregul 
eşantion de fete la proba de competenţă interpersonală. 


Cercetarea a raportat şi o altă variabilă comună fetelor şi băieţilor şi care se 
regăseşte în toate cazurile de abandon: rolul de părinte. Toţi elevii care au devenit 
părinţi în intervalul traseului şcolar, de la clasa a VIII-a la clasa a XII-a, au abandonat 
şcoala. 


% Ei 


Abandonul şcolar în România este unul tipic pentru ţările cu o dezvoltare economică 
slabă. Motivația elevilor care abandonează şcoala este una de natură preponderent 
economică, uneori cauza este caracterul neatractiv al educaţiei şi al mediului şcolar, 
alteori, nevoia de forţă de muncă a familiei precipitează decizia renunţării la şcoală. 

Prezenţa asistentului social în şcoală ar asigura, prin însuşi conţinutul activităţii 
sale, o prevenţie mai eficientă a abandonului şcolar, deoarece un asemenea profesionist 
ar putea realiza un demers continuu, adaptat la variabilele ce caracterizează mediul 
şcolar şi comunitatea în care se integrează şcoala. Semieşecul tuturor proiectelor ce 
şi-au propus diminuarea ratei abandonului şcolar în ţara noastră poate fi explicat prin 
caracterul punctual, discontinuu al demersurilor realizate ; un fenomen de o asemenea 
complexitate nu poate fi abordat prin intervenţii ocazionale, sporadice, şi, prin urmare, 
superficiale, realizate în funcţie de caracterul aleator al finanţărilor obţinute. Lipsa de 
perspectivă pe termen mediu şi lung a proiectelor derulate duce, inevitabil, la lipsa de 
rezultate. 

Pentru a convinge elevii din familiile sărace că şcoala poate asigura un viitor mai 
bun, e nevoie de o bună cunoaştere a fiecărei situaţii în parte, e nevoie să fie utilizate 
argumente cu rezonanţă pentru fiecare, e nevoie de identificarea şi mobilizarea unor 


19. Vezi R. Cairns, B. Cairns, H. Neckerman, op.cir., pp. 1437-1452. 

resurse — din şcoală, dar şi din afara ei —, astfel încât perceperea utilității şcolii să fie 
realizată şi de elev, dar şi de părinţii lui. Colaborarea permanentă cu profesorii, cu 
familia, cu reprezentanţii mediului economic, cu autorităţile şi cu instituţiile de protecţie 
a copilului este o condiţie de bază în reuşita unui astfel de demers. Or, tocmai aceasta 
este natura activităţii asistentului social şcolar. 


4.3. Diminuarea violenţei şcolare 


Un alt fenomen ce marchează evoluţia şcolii româneşti în ultimii ani şi care beneficiază 
de o intensă mediatizare, generând valuri succesive de îngrijorare publică, este violenţa 
în şcoală. Violenţa şcolară este un fenomen extrem de complex, cu o multiplă deter- 
minare: familială, societală, şcolară, personală şi culturală. Violenţa în şcoală se 
prezintă ca un ansamblu specific de forme de violenţă ce se condiţionează reciproc şi 
au o dinamică specifică : violenţă importată din afara şcolii, dar şi violenţă generată de 
sistemul şcolar ; violenţă ascunsă şi violenţă vizibilă ; violenţa între elevi, violenţa 
adulţilor împotriva elevilor, dar şi violenţa elevilor împotriva adulţilor. 

Dinamica explozivă a violenţei în şcoală nu este un fenomen tipic sistemului 
educaţional românesc, ci unul cu care se confruntă majoritatea ţărilor dezvoltate sau în 
curs de dezvoltare. Preocuparea pentru diminuarea violenţei în şcoli a făcut obiectul a 
numeroase reuniuni internaţionale ale decidenţilor politici sau/şi ale cercetătorilor şi 
educatorilor ; în prezent există o serie de reglementări juridice internaţionale, convenţii 
şi recomandări cu privire la acţiunile ce trebuie întreprinse - la toate nivelele - pentru 
reducerea actelor de violenţă în şcoală, la care România a aderat”. 

Fenomenul violenţei şcolare este unul extrem de complex şi la nivelul formelor de 
manifestare, literatura de specialitate consacrând o taxonomie? a tipurilor de violenţă 
care pot fi reperate în şcoală. Violenţa între elevi, violenţa profesor-elev şi violenţa 
instituţională sunt cele mai frecvente tipuri de violenţă din şcoală. 

Violenţa între elevi. Violenţa în şcoală nu poate fi abordată detaşat de violenţa din 
societate. În special în prezent, cultura adolescenților pare a fi centrată pe violenţă, 
fenomen la care au contribuit familia, şcoala, industria divertismentului şi mass-media. 
Probabilitatea ca un elev să adopte conduite violente depinde de percepţia sa asupra 
viitorului (status/consecinţe ale conduitei, chiar scopurile de lungă durată pe care le 
urmăreşte) şi de sentimentele sau interesele sale afective. Din aceste motive, implicarea 
fetelor şi a băieţilor în bătăi sau alte conduite ofensive diferă semnificativ? : băieţii sunt 
violenţi pentru status, pentru a-şi afirma masculinitatea, în timp ce fetele devin violente 
mai puţin pentru status şi mai mult din rivalitate, atunci când apar relaţii de concurenţă 
pentru atenţia aceluiaşi băiat. 

Studiile demonstrează că băieţii sunt mai frecvent victimele agresiunii colegilor 
decât fetele. În şcoală, coridoarele, sălile de clasă, terenul de sport, cantina sunt locuri 
în care un băiat — prin ironizare, violenţe verbale sau intimidare fizică - îşi poate 
demonstra apartenenţa la grupul elitei masculine sau poate încerca să devină liderul ei. 
Cu cât un elev va exhiba asemenea comportamente, cu atât grupul îi va recunoaşte un 


20. Institutul de Ştiinţe ale Educaţiei, UNICEF, Violenţa în şcoală, Bucureşti, 2005, pp. 41-42. 

22. Ibidem, pp. 62-104. 

status mai înalt. Lupta pentru afirmarea masculinităţii şi mijloacele ei - hărţuire, 
agresiune, intimidare - fac, într-o mare măsură, parte din violenţa ascunsă : cele mai 
multe incidente violente se petrec în anonimat, fără ca adulţii responsabili cu stoparea 
acestor evenimente să le cunoască. 

Conflictul dintre băieţii/elevii marginalizaţi şi elita masculină nu implică întotdeauna 
confruntarea faţă-în-faţă. Elita masculină poate provoca, intimida un băiat marginalizat 
şi în absenţa acestuia, prin vandalism, de exemplu. Distrugerea sau însuşirea bunurilor 
acestuia reprezintă un mesaj clar pentru cel dominat să nu depăşească limitele impuse 
de ierarhia puterii în şcoală. 

De cele mai multe ori, fetele se implică în conduite violente pentru a-şi demonstra 
loialitatea faţă de o prietenă sau pentru a-şi demostra dragostea faţă de un băiat. 
Majoritatea fetelor, dar şi a băieţilor cu conduite agresive din şcoală cred că cea mai 
bună cale pentru a demonstra iubirea/loialitatea lor faţă de partener este să te baţi 
pentru el. Chiar dacă nu se ajunge la o confruntare fizică adevărată cu un rival/rivală, 
procesul de curtare, flirtul, implică ameninţarea cu violenţa ; lovirea, pălmuirea, 
tachinarea sunt întâlnite mai frecvent la fete decât la băieţi”. Violenţele tipic feminine 
din şcoală se produc frecvent în jurul reputației proaste a unei eleve ; bătaia administrată 
de eleve unei colege cu o reputaţie proastă poate fi legată de protejarea relaţiei afective 
personale sau poate fi aplicată în scop „educativ” sau „reeducativ” : elevei bătute i se 
exprimă, prin intermediul corecţiei fizice, eşecul ei în aderarea la un anumit cod al 
feminităţii şi i se transmite clar să se subordoneze valorilor grupului dominant. 

O variantă de adaptare la violenţa din şcoală este afilierea la diverse grupuri; 
pentru majoritatea elevilor, a fi în siguranţă la şcoală presupune a fi împreună, a 
discuta, a te îmbrăca şi a te comporta într-un mod similar cu membrii grupului de 
apartenenţă. Cei care nu se afiliază nici unui grup, cei respinşi de covârstnici datorită 
aspectului lor fizic sau datorită absenței performanţei răspunsului agresiv sunt cei 
tăcuţi, timizi, care evită confruntarea sau nu ştiu să se bată. Aceşti elevi sunt cei mai 
predispuşi să devină „victimă”. 

Violenţa adult-elev. Reprezintă esenţa fenomenului violenţei, fiind conectată la 
aşa-numita violență instituțională. Violenţa instituţională decurge chiar din funcţionarea 
şcolii. Violenţa şcolară poate fi interpretată”* ca violenţă instituţională în sensul că 
prejudiciul, suferinţa elevilor se realizează prin intermediul regulamentelor şcolare, 
decurg din structurile organizaționale şi din raporturile de putere instituite. În acest 
context, de exemplu, etichetările, injuriile, atitudinile ironice ale unor profesori, 
anumite metode sau proceduri de orientare şcolară, caracteristicile unor probe de 
evaluare sau aplicarea regulilor de disciplină şcolară reprezintă forme de violenţă. 

Violenţa instituţională sau sistemică se manifestă prin faptul că şcoala răspunde la 
violențele elevilor cu diverse sancţiuni disciplinare care reprezintă tot o formă de 
violenţă, resimţită ca atare de elevi. Stilul rigid de disciplină şcolară, ce promovează 
sancţiuni drastice şi, uneori, injuste reprezintă o formă de manifestare a violenţei 
sistemice sau instituţionale. Aplicarea sancţiunilor pentru conduitele violente în şcoală 
— suspendarea, retragerea bursei sau a altor privilegii, exmatricularea - pot grăbi 


23. K. Williams, „Frontin'It: Schooling, Violence and Relationship in the Hood”, în J. Burstyn, 

decizia elevilor sancţionaţi de a abandona şcoala. Însă trebuie observat că violenţa 
sistemică îi afectează nu numai pe cei care suportă sancţiunile, ci afectează întregul 
mediu şcolar, deteriorând climatul afectiv. Conducerea şcolilor însă se simte 
îndreptăţită să recurgă la toate aceste măsuri din cauza presiunii puternice a comunităţii 
de a menţine controlul şi securitatea în şcoală şi pentru a evita ca şcoala să-şi 
înrăutăţească imaginea publică. Cu cât o şcoală se bazează mai mult pe poliţie, măsuri 
de supraveghere tehnică, pe măsuri represive pentru a asigura ordinea şi securitatea, cu 
atât se instalează mai rapid sentimentul de neputinţă printre profesori cu privire la 
În tipul de violenţă elev-profesor, fie individualizată, fie generalizată prin violenţa 
sistemică şi ca răspuns la violenţa între elevi, se regăsesc aşa-numitele „circuite de 
auto-alimentare a agresivităţii”%Selevilor, bazate pe nerecunoaşterea autorităţii adulţilor : 
a) agresivitatea elevului — atitudini defensive de factură punitivă din partea adul- 
ţilor — resentimentele şi intoleranţa la frustrare a elevului — violenţa elevului ; 
b) violenţa sau agresivitatea elevului — supărarea adultului şi tentativa de calmare a 
elevului — supunerea aparentă a elevului — revendicările elevului — gratificaţiile 
oferite de adult — emiterea de către elev a unor pretenţii noi, inacceptabile pentru 
adult — refuzul adultului şi avertizarea elevului — agresivitatea/violenţa elevului ; 
c) violenţa adultului (prin ironie, discriminare, categorizare, evaluare-notă, etiche- 
tare etc) — violenţa elevului. 


Între principalele surse ale violenţei instituționale se numără : 

1) Conceperea şi realizarea relaţiei pedagogice exclusiv ca relaţie de putere, definită 
prin următoarea dinamică : profesorul domină elevii, elevii se lasă dominați. Puterea 
profesorului este legitimată instituţional, decurge din statutul său şi se manifestă în 
plan normativ, acţional şi axiologic. Raportul de putere profesori-elevi creează tensiuni 
între cele două părţi, iar nervozitatea şi stresul generate astfel devin elemente constitutive 
ale vieţii şcolare, reprezentând o formă de violenţă. 

Făcând abstracţie de multitudinea de frustrări şi manifestări violente dintr-o şcoală, 
trebuie observat faptul că însuşi actul educativ poate fi interpretat ca un act agresiv. 
Sociologii P. Bourdieu şi C. Passeron” au interpretat autoritatea pedagogică ca pe o 
formă de violenţă simbolică ; scopul celui ce educă este de a forma în fiinţa educatului 
un set de habitusuri, ca rezultat al interiorizării normelor şi valorilor sociale. Prin 
intenţia sa declarată, educaţia, şi educatorul, se substituie voinţei educatului, pe baza 
presupoziţiei implicite că acesta nu ştie ce este bine pentru el. Această agresivitate 
constitutivă a actului educativ generează, în mare măsură, agresivitate în relaţia pedagogică. 

În cadrul agresivităţii constitutive a actului pedagogic se poate distinge o „agresi- 
vitate logistică”, care rezultă din modul în care este organizat procesul în învăţământ ; 
modul în care şcoala organizează spaţiul şi timpul pentru elevi reprezintă o formă de 


25. Expresia îi aparţine lui R. Mucchielli, apud M. Petcu, Delincvenţa. Repere psihosociale, 
Editura Dacia, Cluj-Napoca, 1999, pp. 121-122. 

26. Apud C. Havârneanu, C. Amorăriţei, „Agresivitatea în relaţia elev-profesor”, în L. Şoitu, 
C. Havârneanu (coord.), Agresivitatea în şcoală, Editura Institutul European, Iaşi, 2001, 
pp. 98-99. 

violenţă, negând libertatea de mişcare, de explorare a elevilor. În acest decor, elevii 
sunt manipulaţi ca nişte obiecte, întotdeauna adulţii decid pentru ei în privinţa spaţiului 
personal şi a modului de utilizare a timpului. Dacă elevilor li se recunoaşte, între 
anumite limite, dreptul de a participa la luarea deciziilor, faptul că decizia se ia prin 
consensul majorităţii va reprezenta, de asemenea, o formă de violenţă pentru cei care 
s-au exprimat în dezacord cu majoritatea. În acord cu perspectiva psihanalitică asupra 
educaţiei, devine vizibil faptul că şcoala pare a deveni tot mai mult un loc în care se 
administrează, într-un mod programat, frustrări elevilor. 

2) Decalajul între aspiraţiile/valorile elevilor şi oferta/practica şcolară, care este 

vizibil la următoarele paliere : 

— atitudinea profesorilor față de elevi: pe de-o parte, elevii vor să fie trataţi ca 
fiinţe mature, responsabile, pe de altă parte, profesorii îşi percep elevii ca fiind 
dependenţi de ştiinţa lor, imaturi şi iresponsabili ; 

- tipul de disciplină : elevii doresc un stil al disciplinei şcolare bazat pe negociere, 
care să ţină cont de capacitatea lor de autodirijare, în timp ce profesorii preferă 
stilul bazat pe supraveghere şi control excesiv, care le consolidează autoritatea şi 
puterea ; 

- tipul de valori: elevii valorizează aspectul practic al unei profesii şi utilitatea 
imediată dată de o poziţie activă pe piaţa muncii; ei cred că au nevoie de o 
formaţie validă pe piaţa muncii şi valorizează puternic profesia ; profesorii 
valorizează instrucţia şcolară, cultura şi moralitatea. Dincolo de decalajul între 
ceea ce aşteaptă elevii şi ceea ce le oferă şcoala ca tip de valori, mai intervine, 
deteriorând şi mai mult relaţia pedagogică, şi modul în care li se prezintă aceste 
valori : monotonia prezentării generează plictiseala elevilor. Ori de câte ori 
mesajul transmis de profesori este prea lung, prea banal, redundant sau, dimpo- 
trivă, prea dificil, elevii îl pot interpreta ca formă de agresivitate prin indiferenţă 
sau prin ostilitate şi unii elevi vor reacţiona agresiv în aceste situaţii ; 

- tipul de profesor: elevii îşi doresc profesori înţelegători, apropiaţi, deschişi la 
dialog, empatici, capabili să personalizeze relaţia pedagogică; profesorii îşi 
doresc elevi liniştiţi şi conformişti etc. 


Atunci când oferta şcolară nu corespunde modelului cultural al elevilor (situaţia 
violenţei simbolice), profesorii pot acţiona recurgând la diverse strategii, în funcţie de 
personalitatea şi experienţa de viaţă şi profesională ; astfel, ei pot recurge la „strategia 
dură” : se vor afirma ca fiind superiori elevilor, vor fi distanţi, nu vor căuta să-şi 
cunoască elevii, nu vor permite iniţiative, negocieri, iar din punct de vedere didactic, 
vor recurge mai mult la expunere. 

Strategia „dură” se caracterizează, de asemenea, şi prin folosirea mijloacelor de 
constrângere de către profesor; există două tipuri de constrângere utilizate de pro- 
fesori: 

— constrângerile reglementare, atunci când profesorul aplică regulamentul de 

ordine interioară al instituţiei ; 

- constrângerile directe, care includ: supravegherea şi controlul, mijloace verbale 

(avertizare, mustrare, observaţie, ameninţare), scăderea notei şi chiar pedeapsa 
fizică. 

Cercetările” au evidenţiat că profesorii care preferă strategia dură, centrând relaţia 
didactică pe autoritatea lor, au, în general, o reprezentare de sine săracă, au convingeri 
conservatoare, idei şi sentimente antidemocratice, sunt rigizi şi rezistenți la schimbare, 
au tendinţa de a categoriza elevii în „buni” şi „răi”, sunt mai puţin sensibili la nevoile 
celorlalţi şi mai puţin încrezători în alţii, păstrează resentimente şi dorinţa de răzbunare 
faţă de elevii care manifestă atitudini de rezistenţă faţă de ei. Profesorul autoritar şi 
dogmatic este puţin preocupat să înţeleagă expectanţele şi modul în care percep elevii 
situaţia de învăţare, nu este receptiv la nou şi, datorită tendinței sale puternice spre 
categorizare dihotomică, nu este capabil să înţeleagă şi să rezolve adecvat situaţiile 
complexe. Un astfel de profesor nu poate fi decât antipatizat şi refuzat în încercarea sa 
de a colabora cu elevii. 

O altă variantă de strategie, la care poate recurge profesorul în situaţia decalajului 
între aspiraţiile elevilor şi oferta şcolară, este strategia „flexibilă”, care se bazează pe 
dialog şi pe relaţii pedagogice personalizate ; reuşita unei asemenea strategii este 
condiţionată de clase cu efective mici de elevi şi de existenţa unor programe suple, care 
permit profesorului un grad mai mare de libertate şi abordare creativă a temelor şi 
situaţiilor de învăţare. 

De fiecare dată când, în situaţii de decalaj, se recurge la strategia dură, se creează 
condiţii favorabile pentru apariţia tuturor formelor de violenţă. 

3) Nedreptatea profesorului ; elevii doresc din partea profesorilor să aplice egalitatea 
de tratament în raport cu ceilalţi colegi; când în aplicarea sancţiunilor nu se respectă 
echitatea tratamentului pentru toţi, avem de-a face cu o formă de violenţă psihologică 
din partea profesorului împotriva elevilor. Nedreptatea profesorului se reflectă însă şi 
în modul în care evaluează şi notează ; în şcoală, cele mai multe frustrări ale elevului 
se produc prin intermediul notei ; chiar şi atunci când nota reprezintă rezultatul unei 
aprecieri obiective, elevul poate considera nota ca fiind nemeritată, nedreaptă. În urma 
unei aprecieri negative, sentimentul de frustrare al unui elev se poate generaliza, 
determinând o schimbare a atitudinii elevului faţă de profesor şi faţă de activitatea 
şcolară în general. 

4) Imobilismul ; elevii sunt în mod natural dinamici, expansivi, au tendinţa de a se 
mişca, de a explora, manipula; şcoala le cere elevilor să fie liniştiţi, silenţioşi şi 
ascultători ; comportamentul inadecvat este definit de şcoală ca o conduită ce e contrară 
ordinii şi liniştii. 

5) Funcţia de selecţie a şcolii, care nu se bazează întotdeauna pe criterii de merit, 
şi funcţia de ierarhizare, care conduce automat la devalorizarea de sine a celor cu 
eşecuri şcolare, la etichetare, marginalizare şi excludere - toate fiind forme ale violenţei 
instituţionale. 

6) Competiţia între elevi; orice competiţie generează sentimente de rivalitate şi 
conflicte. 

Dacă cercetătorii asociază violenţei instituţionale conceptul de violenţă subiectivă, 
atunci, pentru a avea o viziune globală asupra fenomenului, trebuie să abordăm şi 
modul în care percep profesorii violențele din partea elevilor. Debarbieux2 a identificat 


27. C. Havârneanu, C. Duţă, „Agresivitatea în relaţia profesor-elev” în L. Şoitu, C. Havârneanu, 
op.cit. 
28. E. Debarbieux, op.cit, pp. 115-125. 

următoarele tipuri de violențe ale elevilor împotriva profesorilor, aşa cum le percep 
aceştia din urmă : 
- zgomotul este un motiv obsedant pentru profesori, care insistă că au nevoie de 
linişte pentru a-şi realiza obiectivele ; 
— refuzul de a comunica sau/şi de a realiza sarcina, indiferent de forma în care se 
exprimă : sabotaj, negativism, rezistenţă pasivă, evaziune, eschivă etc. ; 
— mişcările elevilor (intrările-ieşirile din clasă) neautorizate de profesor. 


Trebuie remarcat că forma de violenţă cea mai frecvent evocată de profesori este 
zgomotul, produs prin comunicarea neautorizată între elevi, în timp ce elevii percep 
lipsa de comunicare ca fiind principala formă de violenţă a profesorului faţă de ei 
(alături de nedreptate şi lipsa de înţelegere). De asemenea, în timp ce elevii percep 
obligaţia de a rămâne imobili în clasă ca pe o formă de violenţă, profesorii resimt 
circulaţia elevilor în clasă - atunci când nu e planificată de ei — ca o formă de violenţă. 

Alături de aceste forme de violenţă instituţională psihologică, există şi forme de 
violenţă fizică faţă de profesori. Absența comunicării la profesori este percepută de 
elevi fie ca o formă de indiferenţă (care ignoră trebuinţa de afecţiune a elevilor), fie ca 
o strategie de centrare a relaţiei pedagogice pe puterea, autoritatea profesorului. 
Indiferenţa educatorilor şi refuzul interrelaţionării sunt forme de manifestare a agre- 
sivităţii. Agresivitatea indiferenţei se manifestă în situaţii”” precum : educatorii vorbesc 
mai mult decât ascultă, cer mai mult decât dau, moralizează şi dresează, ignorând 
argumentele şi sentimentele educaţilor. Indiferenţa e agresivă pentru elevi, care au 
nevoie permanent de implicarea emoţională a profesorilor în actul educativ, au nevoie 
să ştie că sunt acceptaţi necondiţionat, au nevoie de un mesaj clar din partea adulţilor 
că aceştia conştientizează prezenţa şi nevoile lor. În aceste condiţii, dacă profesorul nu 
participă, nu răspunde la problemele elevilor, nu se implică şi nu trăieşte evenimentele 
împreună cu elevii, el agresează prin indiferenţă. 

În România, un studiu experimental“ realizat pe elevi de liceu a relevat că cele mai 
frecvente forme de agresivitate ale profesorilor faţă de elevi, aşa cum sunt percepute de 
aceştia din urmă, sunt, în ordine descrescătoare : folosirea tonului ridicat, evaluarea 
neobiectivă, intimidarea elevilor, adresarea de injurii-jigniri elevilor, ameninţarea, 
lovirea, excluderea de la ore, folosirea gesturilor amenințătoare, a cuvintelor obscene, 
ignoranţa, nervozitatea permanentă, adresarea de acuzaţii nefondate, manifestările 
autoritare de desconsiderare a elevilor, ironia, absenţa răspunsului la solicitări. Elevii 
care au participat la acest studiu au explicat aceste conduite ale profesorilor prin 
trăsăturile lor de personalitate, cel mai frecvent presupunând existenţa unui substrat 
psihopatologic în structura de personalitate a profesorului. Deşi elevii fac în primul 
rând atribuiri interne, ei conştientizează şi importanţa altor factori, care concură la 
apariţia manifestărilor agresive ale profesorilor, cum ar fi: presiunile existente din 
partea conducerii şcolii, exemplul de conduită dat de alţi profesori, care îl cred eficient 
şi îl recomandă, diminuarea motivaţiei pentru activitatea didactică, ca urmare a nere- 
cunoaşterii sociale a importanţei profesiei didactice, consecutiv cu insecuritatea socială 
a profesorilor, efectele mass-media, marginalizarea în cadrul corpului profesoral etc. 


29. L. Şoitu, „Agresivitatea indiferenţei”, în L. Şoitu, C. Havârneanu, op.cit, pp. 11-12. 
30. C. Havârneanu, C. Duţă, op.cit, pp. 72-81. 

La rândul lor, profesorii descriu următoarele conduite agresive ale elevilor faţă de 
ei: priviri şi gesturi amenințătoare, reacţii fizice agresive, injurii şi jigniri, absenteism, 
refuzul îndeplinirii sarcinilor, gălăgie şi indisciplină, considerând că cele mai grave 
forme sunt injuriile şi jignirile. În general, profesorii îşi explică aceste conduite ale 
elevilor apelând la factori precum: nivelul scăzut de cultură, nemulţumirea de sine, 
copierea comportamentelor agresive de la alţi covârstnici, programul şcolar încărcat, 
absenţa motivaţiei pentru activitatea şcolară, influenţele mass-media, consumul de 
alcool şi droguri. 

Se poate observa că elevii au o reprezentare mai completă asupra cauzelor violenţei 
şcolare, comparativ cu profesorii; demn de remarcat e faptul că în lista de cauze 
oferită de profesori pentru a explica agresivitatea elevilor nu figurează aspectele relative 
la practicile educaţionale, la gradul de pertinenţă al conţinuturilor în raport cu trebuin- 
ţele elevilor, la disciplina şcolară sau chiar la conduita educatorilor. Concluzia este 
următoarea : dacă şcoala şi profesorii nu au nici o vină, rezultă că tot răul vine de la 
elev, de la familia lui, de la mass-media. 

În realitate însă, conduitele agresive ale elevilor apar ca reacţii specifice la ceea ce 
percep ei a fi violenţă din partea profesorului sau a sistemului ; profesorul are puterea 
în clasă, are iniţiativele ; el este cel care are prioritatea în comunicare şi manifestare ; 
dacă profesorul are un stil democratic, el va permite negocierea regulilor cu elevii ; 
dacă profesorul este autoritar, atunci elevii vor reacţiona la conduitele adultului, inclusiv 
prin manifestări agresive. Ca reacţie la agresivitatea profesorului, conduitele agresive 
ale elevului se manifestă mai întâi pe plan verbal, urmând ca, în funcţie de natura şi 
evoluţia conflictului cu profesorul, să ajungă la forme mai grave, culminând cu 
agresiunea fizică. 

Între violenţa şcolară instituţională şi cea noninstituţională există o relaţie de 
cauzalitate extrem de complexă ; pe de-o parte, elevii vin la şcoală marcați de modelele 
de conduită agresivă din familie, din comunitate, din mass-media, au angoasele, 
frustrările, rivalităţile lor, pe care le rezolvă, în unele cazuri, prin violenţă ; pe de altă 
parte, educaţia şcolară promovează formele ei specifice de violenţă, tensiunile dintre 
profesori şi elevi. Într-o mare măsură, cele două forme de violenţă coexistă, au 
dinamica lor proprie, alimentată de cauze specifice, însă violenţa instituţională poate 
contribui la creşterea violenţei noninstituţionale, deoarece : 

1. S-a demonstrat”? că toate violențele obiective, vizibile, apar ca răspuns la cele 
subiective ; violenţa instituţională potenţează violenţa noninstituţională, creând 
frustrări, pregătind starea psihologică de trecere la act, coborând pragul delincven- 
țial. De exemplu, nedreptatea sau etichetările profesorului pot avea mai multe 
efecte posibile : fie o reacţie violentă a victimei faţă de profesor, fie o reacţie 
violentă faţă de cei favorizați de profesor (aici suntem pe terenul violenţei 
noninstituţionale), fie o conduită de vandalism, fie o conduită de evaziune ; 

2. Existenţa şi aplicarea constrângerilor de către profesor dă ocazia elevilor să 
deprindă, prin învăţarea prin observare a unui model, exact genul de conduită 
violentă interzisă de către profesor, prin normele/regulile şcolare. De exemplu, 
profesorul care insultă/etichetează provoacă în mod repetat ocazia pentru fixarea/ 


31. C. Havârneanu, C. Amorăriţei, op.cit, pp. 116-120. 
32. E. Debarbieux, op.ciz., p. 22. 

generalizarea acestui comportament la elevi. Experiențele efectuate de repre- 
zentanţii teoriilor învăţării au demonstrat că subiecţii tind să imite în primul 
rând comportamentele prezentate de cei care au puterea de a controla şi acorda 
în mediul lor recompensele*. 


În mod similar, şi violenţa noninstituţională poate afecta dinamica violenţei institu- 

ţionale în situaţii cum ar fi: 

1. Intervenţiile inadecvate ale unor profesori în cazul unor conflicte între elevi; 
dacă în urma unei astfel de intervenţii, unul dintre elevi se simte defavorizat, el 
poate reacţiona printr-o formă de rezistenţă faţă de profesorul respectiv, inclusiv 
prin conduite violente ; 

2. Reputația de elev violent, cu probleme de comportament, poate compromite, 
prin efectul Oedip, relaţia pedagogică cu educatorul, acesta recurgând la o serie 
de forme de violenţă instituţională (comunicare restrânsă doar la mesajul instructiv, 
control excesiv, pedepse disproporţionate în raport cu conduita etc.), pentru a 
preveni incidentele cu un astfel de elev. 


Victimele violenţei şcolare sunt atât elevii, cât şi profesorii. Referitor la victimele 
elevi, o serie de studii arată că în multe cazuri autorii şi victimele violenţelor şcolare 
nu pot fi separați : autorii violenţelor sunt foste victime care au dezvoltat un model de 
reacţie agresivă, din teama de a nu mai fi victimizaţi. Victimele elevi, fie că devin sau 
sau abuzului emoţional din partea părinţilor. Psihologii“ afirmă că o relaţie normală, 
armonioasă, securizantă cu părinţii face copiii mult mai puţin vulnerabili la agresiuni 
din partea covârstnicilor. Victimele violenţelor şcolare dezvoltă un pattern patologic al 
ataşamentului emoţional, sunt nesigure în relaţiile cu ceilalţi, speriate de faptul că orice 
persoană de care se ataşează îi va abandona. 

În ceea ce priveşte victimele profesori, cercetările raportează că 60% dintre aceştia 
sunt femei. În general, dintre profesorii bărbaţi, cei mai agresaţi sunt cei tineri, mai 
puţin experimentați, de unde se poate presupune că au o responsabilitate în declanşarea 
atacului. Un profesor agresat are şanse mai mari să fie victimizat din nou, comparativ 
cu un profesor care nu a fost deloc agresat. 

Consecințele violenţei în şcoală sunt extrem de grave -— pe termen scurt şi lung -, 
acesta fiind motivul pentru abundența cercetărilor şi a programelor de intervenţie. În 
situaţiile în care victimele supraviețuiesc agresiunii şi îşi conservă capacitatea funcţio- 
nală, consecinţele în plan psihologic afectează uneori victima pentru tot restul vieţii ; 
rămân sentimentele de ruşine, devalorizare, culpabilitate, se diminuează încrederea în 
sine şi în alţii, se diminuează autonomia, concomitent cu deteriorarea autocontrolului. 
Dar mai importantă decât toate este teama de a nu fi din nou victimizatS ; aceasta s-ar 
putea defini ca fiind percepţia unui risc înalt de prejudiciere de către o persoană care 
nu poate face nimic pentru a 0 evita sau controla.*€ 


33.C. Enăchescu, Tratat de psihanaliză şi psihoterapie, Editura Didactică şi Pedagogică, 
Bucureşti, 1998, pp. 248-249. 

34. Apud Bullying Issues, ed. cit., p. 4. 

35. D. Szabo, Science et crime, Librairie J. Virn, Paris, 1986, pp. 165-172. 

36. Apud Bulliyng Issues, ed. cit, p. 5. 

Violenţa din şcoală este o expresie a violenţei din societate; când violenţa se 
produce în şcoală, ea conduce însă şi la alte consecinţe decât violenţa din societate : 
alături de prejudicii, victimizare, uneri moarte, violenţa din şcoală reduce şansele 
elevilor de a beneficia de o educaţie de bună calitate, de a-şi dezvolta personalitatea pe 
deplin. Această consecinţă îi afectează atât pe elevii implicaţi în conduitele violente, 
cât şi pe cei care nu sunt implicaţi, dar sunt martorii ei. În timp, violenţa şcolară 
reduce probabilitatea elevilor de a absolvi şcoala sau liceul. Structural, şcoala devine 
opresivă atunci când controlul conduitei elevilor şi disciplina ajung să predomine în 
comparaţie cu grija pentru educaţie. De cele mai multe ori, victimele reacţionează la 
violenţe evitând locurile mai puţin supravegheate, în care violențele se produc mai 
frecvent ; unii ajung să evite astfel şcoala în ansamblul ei. 


% 
* * 


Studiul Violenţa în şcoală, realizat de Institutul de Ştiinţe ale Educaţiei în 2005, 
surprinde dimensiunile, formele de manifestare şi cauzele conduitelor de violenţă din 
spaţiul şcolar, dar şi un element nou : atitudinile de negare faţă de fenomenul violenţei 
şcolare. Cum nu există şcoli în care să nu se manifeste diverse forme de conduită 
violentă, atitudinea de negare din partea cadrelor didactice devine o problemă parti- 
culară şi o prioritate în activitatea asistentului social şcolar. 

Un prim obiectiv al activităţii asistentului social şcolar îl reprezintă conştientizarea 
cadrelor didactice asupra modului în care conduita, practicile educaţionale şi atitudinile 
faţă de elevi pot alimenta circuitele agresivităţii elevilor. Când abordează cauzele 
violenţei în şcoală, majoritatea cadrelor didactice indică familia, personalitatea elevilor 
şi modelele de conduită violentă din mass-media, niciodată propria conduită. Serviciile 
oferite de asistentul social şcolar personalului educativ şi noneducativ pot deveni utile 
în susţinerea autoanalizei propriilor acţiuni din clasă şi şcoală, fixând în repertoriul 
comportamental al educatorilor conduitele de respect şi eliminându-le pe cele ofensive 
sau de discriminare. 

Serviciile oferite familiei de către asistentul social şcolar pot contribui semnificativ 
la reducerea violenţei în şcoală, prin asigurarea unui control mai eficient al conduitei 
copilului şi prin consilierea părinţilor care şi-au structurat un model de conduită 
violentă. Părinţii care îşi disciplinează prin violenţă copiii pot beneficia de programe 
de gestionare a agresivităţii sau de programe de reînvăţare a exersării corecte a 
rolurilor parentale. Părinţii care devin violenţi ca urmare a unor situaţii speciale 
(şomaj, conflicte, izolare socială) pot fi susținuți de asistentul social în utilizarea resurselor 
locale. Pe de altă parte, elevii care au fost învăţaţi să reacționeze violent pot intra în 
programe de educare a autocontrolului şi de gestiune a agresivităţii. Tot asistentul 
social poate susţine acţiunile de reducere a fenomenului violenţei prin diverse activităţi 
educaţionale ce vizează educarea spiritului critic faţă de modelele de conduită violentă 
promovate de mass-media, educarea spiritului civic, a valorilor prosociale. 

Transformarea şcolii într-o instituţie de protecţie a drepturilor copilului ar avea 
efecte semnificative, direct şi indirect, asupra diminuării abandonului şcolar şi asupra 
reducerii violenţei şcolare. Abandonul şcolar, violenţa şcolară şi funcţionarea şcolii în 
beneficiul adulţilor au ca numitor comun ignorarea sau/şi încălcarea drepturilor copilului. 

Într-o şcoală în care elevii s-ar simţi respectaţi, protejaţi şi valorizaţi, abandonul şcolar 
şi, cel puţin, violenţa elev-adult, s-ar reduce de la sine. 

Sentimentele de neputinţă ale cadrelor didactice vizavi de elevii cu cerinţe speciale, 
de elevii violenţi, de elevii nemotivaţi, de elevii romi, de elevii din familii foarte sărace 
etc. se manifestă preponderent prin transferul responsabilităţii către familie. Când un elev 
nu progresează sau nu manifestă conduitele dezirabile, explicaţia lait-motiv a educatorilor 
se rezumă la recunoaşterea inferiorităţii puterii educaţiei şcolare, exprimată în afirmaţia „la 
şcoală elevul stă doar 4-6 ore, restul timpului stă acasă”. Această reacţie a educatorilor 
la confruntarea cu eşecul ne spune că educatorii au nevoie de sprijin. 

Calitatea formării iniţiale, într-o epocă în care şcoala nu se confrunta cu aceste 
fenomene, nu integra copii cu cerinţe educative speciale etc., şi caracterul mai mult sau 
mai puţin formal al pregătirii profesionale continue menţin educatorii într-o situaţie 
dificilă, în condiţiile în care expectanţele sociale şi însuşi rolul profesional al cadrului 
didactic s-a schimbat. Colaborarea cu familia, indiferent de situaţia elevului, devine 
cheia unui parcurs educaţional de succes. Ipostaza profesională a asistentului social 
familial a fost reglementată prin Legea 217/2003 (Capitolul III, art. 12-13). Colaborarea 
dintre asistentul social şcolar şi asistentul social familial ar asigura fundamentul 
parteneriatului şcoală-familie, cu toate consecinţele benefice asupra integrării şcolare 
a elevilor. Din punct de vedere juridic, reţeaua asistenţei sociale în România mai are de 
completat un singur loc vacant: cel al asistenţei sociale în şcoală. 

Venera Bucur, Eugen Bucur 


Vârsta a treia. 
Probleme medico-sociale 


1. Bătrâneţea - delimitări şi caracteristici 
2. Dependenţa persoanelor vârstnice 


3. Instituţionalizarea persoanelor vârstnice 


1. Bătrâneţea - delimitări şi caracteristici 


În literatura de specialitate din ţară, dar şi pe plan mondial, se încearcă definirea 
bătrâneţii şi stabilirea limitelor acesteia. Astfel, s-au propus numeroase definiţii, mai 
mult sau mai puţin contestate, după diverse criterii. 

A) Criteriul cronologic a tost poate printre primele criterii de definire ; el a fost 
însă intens criticat din cauza faptului că poate exista o îmbătrânire precoce şi pot exista 
persoane în vârstă la care majoritatea funcţiilor sunt asemănătoare omului adult. 

B) Noțiunea de „vârstă înaintată ” se utilizează pentru acea perioadă din viaţa omului 
care urmează după maturitate şi ţine până la sfârşitul existenţei sale. Această perioadă mai 
este numită şi vârsta a treia, perioada de involuţie, perioada de bătrâneţe sau senescență. 

C) Dicționarul Larousse de psihiatrie defineşte bătrâneţea ca fiind ultima perioadă 
a vieții corespunzând rezultatului normal al senescenţei. Termenul se opune celui de 
senilitate, care ar fi aspectul patologic ; în acelaşi timp, se precizează că bătrâneţea 
extremă nu se distinge prin nimic de senilitate. 

Tot Dicţionarul Larousse defineşte îmbătrânirea ca fiind ansamblul de transformări 
ce afectează ultima perioadă a vieţii şi care constituie un proces de declin, semnele 
îmbătrânirii fiind: slăbirea ţesuturilor, atrofie musculară cu scăderea funcţiilor şi 
performanţelor, toate acestea concurând la limitarea progresivă a capacităţii de adaptare. 
În acest sens, precizează dicţionarul, îmbătrânirea oferă în mod vădit imaginea inversă 
a dezvoltării şi a putut fi descrisă ca o involuţie. 

D) O.M.S. consideră că: 

a) persoane în vârstă sunt persoanele cu vârste cuprinse între 60 şi 74 de ani; 

b) persoane bătrâne sunt persoanele cu vârste cuprinse între 75 şi 90 de ani ; 

c) persoane foarte bătrâne sunt persoanele cu vârste de peste 90 de ani. 


E) În concepţiile medico-sociale franceze se vorbeşte de : 
— vârsta a treia: după 65 de ani (la noi corespunde vârstei pensionării bărbaţilor) ; 
— vârsta a patra: după 80 de ani. 


F) Cea mai uzuală formă de clasificare a bătrâneţii cuprinde : 
a) stadiul de trecere spre bătrâneţe: de la 65-75 de ani; 

b) stadiul bătrâneţii medii : 75-85 ani; 

c) stadiul marii bătrâneţi: peste 85 de ani. 


G) Americanii clasifică persoanele de vârsta a treia astfel : 

a) bătrâni tineri (0ld-young) - sunt persoanele cu vârste cuprinse între 65 şi 75 de 
ani; b) bătrâni-bătrâni (o0ld-old) — sunt persoanele cu vârste mai mari de 75 de ani. 

Dicţionarul Larousse prezintă şi stadiul de presenescenţă ca fiind perioada ce 
corespunde începuturilor îmbătrânirii, se întinde între 45 şi 65 de ani şi variază 
considerabil de la un individ la altul; ea este considerată o adevarată răspântie a 
îmbătrânirii, în care involuţia organelor nu joacă decât un rol minor. 

Deşi sunt deseori ignorate, chiar dacă în mod oficial acestea au fost recunoscute în 
1976, persoanele vârstnice au următoarele drepturi : 

- dreptul la îngrijire medicală ; 

- dreptul la religie; 

- dreptul la prevenirea dependenţei ; 

- dreptul la ocrotire de către personal calificat ; 
- dreptul la ocrotire legală; 

- dreptul de a alege locul şi modul de viaţă; 

- dreptul la susţinere familială şi comunitară ; 
- dreptul la îngrijiri paleative. 


Există ţări care încearcă să respecte aceste drepturi cu rigurozitate. De exemplu, în 
Danemarca, bătrânii instituţionalizaţi cu diagnostic de demenţă Alzheimer beneficiază 
de un program de recuperare în grup sau individual, asistați de un ergoterapeut; de 
asemenea, vârstnicii parţial dependenţi sau independenţi, dar singuri sau cu venituri 
mici, beneficiază de servicii la domiciliu, efectuate de personal calificat: asistent 
social, medic, asistenţă de ocrotire. În România este salutară iniţiativa Asociaţiei 
Alzheimer care, de exemplu, în Timişoara, coordonează un centru de zi pentru bolnavii 
cu acest tip de demenţă, în cadrul căruia realizează diverse activităţi ocupaţionale, 
permiţând astfel familiei vârstnicului să-şi organizeze activităţile zilnice. Deşi calitatea 
serviciilor este în cele mai multe cazuri bună, ele sunt insuficiente comparativ cu 
numărul mare de clienţi de pe raza mai multor judeţe. 

Conform recensământului din 7 ianuarie 1992, populaţia României se înscria în 
tendinţele globale privind structurile populaţiei vârstnice. Populaţia de 60 de ani şi 
peste, raportată în 1992, reprezintă 16,8% din totalul populaţiei de aproximativ 23 de 
milioane, iar cea de 65 de ani şi peste - 11,1%. Un rol important în modificarea 
raportului de vârstă îl are şi scăderea drastică a fertilităţii şi natalității infantile. Aceste 
date schiţau un fenomen de care Europa luase deja act la sfârşitul anilor '90 şi începea 
să-i caute şi să-i configureze soluţii — îmbătrânirea globală. 


Termenul „îmbătrânire” desemnează în primul rând un fenomen individual, respectiv 
cel al incidenţei vârstei în dimensiunile sale biologice şi psihologice asupra persoanei, 
de la naştere până la deces. Prin „îmbătrânire demografică” se înţelege creşterea 
relativă a populaţiei vârstnice de 60 ani şi peste în totalul populaţiei, ca un proces ferm 
şi de lungă durată, paralel cu scăderea numărului de persoane din grupul tânăr de 
populaţie cu vârste cuprinse între O şi 14 ani, în timp ce ponderea persoanelor adulte, 
între 15 şi 59 de ani înregistrează modificări nesemnificative. 

Îmbătrânirea demografică reprezintă în esenţă un joc de ponderi în ceea ce priveşte 
compoziţia unei populaţii pe cele trei grupe mari de vârstă: „tânără”, „adultă” şi 
„vârstnică”. Creşterea numărului absolut al persoanelor vârstnice, oricât de mare ar fi 
acesta, dacă este urmată de creşteri similare şi în rândul populațiilor tinere şi adulte, nu 
conduce la un proces de îmbătrânire demografică. 

De asemenea, îmbătrânirea demografică reprezintă o tendinţă, fermă şi de lungă 
durată, de evoluţie a colectivităţilor umane, şi nu un anumit nivel conjunctural, la un 
anumit moment, cu numeroase implicaţii în toate sferele activităţii umane. (cf. CNPV, 
mai 2009, p. 3) 


Modul de evoluţie a fenomenului în ţara noastră este asemănător celui european ; 
diferenţele sunt nesemnificative. Acest lucru se poate observa foarte uşor din modul de 
evoluţie a speranţei de viaţă la naştere a populaţiei europene. 

Tabelul 1. Îmbătrânirea populaţiei în context european şi în România 
(cf. Organizaţia Naţiunilor Unite în publicația World Population Ageing, 2007, 
Department of Economic and Social Affairs, Population Division, New York, 2007) 


Speranţa de viaţă la naştere 


Zona/Țara 
” 2005-2010 2025-2030 2045-2050 

Europa de Vest 79,6 82 81,2 
Europa de Sud 79,1 81,5 80,7 
Europa de Nord 78,7 81,3 83,5 
Europa de Est 68,1 TD, 75,4 
Europa 743 77,8 80,6 
România TD, 75,4 75,4 


De asemenea, creşterea prognozată a speranţei de viaţă a membrilor grupei de 
vârstă 60-79 de ani şi a grupei de vârstă de peste 80 de ani este destul de grăitoare în 


ceea ce priveşte seriozitatea acestui fenomen şi a problemelor pe care le ridică. 


Tabelul 2. Speranța de viaţă pentru grupa de vârstă de 60 de ani 
(cf. Organizaţia Naţiunilor Unite în publicația World Population Ageing, 2007, 
Department of Economic and Social Affairs, Population Division, New York, 2007) 


Speranţa de viață pentru populaţia din grupa de vârstă de 60 de ani 


Zona/Ţara 
2005-2010 2025-2030 2045-2050 

Europa de Vest 22,8 24,5 26,1 
Europa de Sud 22,5 24,2 25,8 
Europa de Nord 21,9 23,7 25,3 
Europa de Est 17,8 19,5 21,1 
Europa 20,6 22,4 24,1 
România 18,5 20,0 21,6 


Tabelul 3. Speranța de viaţă pentru grupa de vârstă de peste 80 de ani 
(cf. Organizaţia Naţiunilor Unite în publicația World Population Ageing, 2007, 
Department of Economic and Social Affairs, Population Division, New York, 2007) 


Procentul populaţiei din grupa de vârstă de peste 80 de ani 


Zona/Ţara 
2005-2010 2025-2030 2045-2050 

Europa de Vest 8,8 9], 10,7 
Europa de Sud 8,5 9,6 10,6 
Europa de Nord 8,4 9,4 10,3 
Europa de Est 6,8 7,6 8,4 
Europa 8,0 9.0 8,9 
România 6,5 7,2 82 


Aşa cum rezultă din aceeaşi analiză a Consiliului Naţional pentru Persoanele 


Vârstnice : 

Comisia Europeană avertizează că, începând cu anul 2015, numărul deceselor va fi 
mai mare decât al naşterilor, la nivelul ţărilor Uniunii Europene, astfel încât, până în 
anul 2060, unul din trei europeni va avea peste 65 de ani, economia şi finanţele publice 
urmând a fi suprasolicitate. 

Potrivit unui raport al Eurostat, oamenii trăiesc din ce în ce mai mult, iar rata 
fertilităţii! este în scădere constantă în Europa, astfel încât creşterea naturală? a 
populaţiei se va opri în jurul anului 2015, urmând ca, începând cu 2035, fluxurile 
migratoare să devină insuficiente pentru a contrabalansa sporul negativ al populaţiei. 

Dacă tendinţele actuale se vor menţine, raportul actual de patru cetăţeni activi la un 
pensionar se va reduce până la doi la unu în următorii 50 de ani, rezultatul fiind o 
adevărată „bombă cu ceas” în ceea ce priveşte plata pensiilor în toată Europa. (cf. 
CNPV, mai 2009, p. 3) 


Tabelul 4. Indexul de îmbătrânire 
(cf.Organizația Națiunilor Unite în publicația World Population Ageing, 2007, 
Department of Economic and Social Affairs, Population Division, New York, 2007) 


Intervalul de prognoză 


Zona/Ţara 

2005-2010 2025-2030 2045-2050 
Europa de Vest 147,3 205,7 222,5 
Europa de Sud 155,6 227,0 216,3 
Europa de Nord 124,3 159,4 187,0 
Europa de Est 123,4 173,5 230,6 
Europa 136,2 190,0 229,7 


România 128,8 177,2 280,8 


Mulţi autori afirmă că îmbătrânirea nu este un fenomen liniar ; se afirmă că începe 
după naştere, procesul situându-se, atât la nivel celular, cât şi la nivelul spaţiilor 
extracelulare ale organismului. Dar această etapă de vârstă este caracterizată de o serie 
de modificări, unele de mare vizibilitate. Fizic, bătrâneţea este o stare distrofică, de 
involuţie, care se poate agrava cu anumite boli cronice. Unii vârstnici îşi pot păstra în bună 
stare funcţiile intelectuale până după 80 de ani, dar pot să apară şi stări de involuţie. 

Principalele modificări organice caracteristice îmbătrânirii cuprind sistemul nervos, 
locomotor, cardiovascular, respirator, renal şi reproducător. De asemenea, apar şi 
modificări ale tegumentelor (riduri, piele uscată), scăderea vederii şi scăderea forţei 
musculare, scăderea capacităţii de efort, tulburări digestive etc. Iată câteva exemple ale 
modificărilor de la nivel fizic : 

1. inima prezintă modificări ale structurii, ale debitului cardiac, forţei de contracție ; 
apar creşteri ale valorilor tensionale, aceasta fiind una dintre cauzele frecvente 
ce pot duce la deces; 

2. datorită diverşilor factori interni şi externi, se poate modifica frecvent gradul de 
oxigenare a ţesuturilor şi al schimburilor la nivelul plămânului (hematoza) ; 


1. Născuţi vii la 1.000 de femei cu vârste între 15 şi 49 de ani. 

2. Surplusul numărului de naşteri asupra numărului de decese din cadrul unei populaţii, într-o 
anumită perioadă de timp. 

3. Indexul de îmbătrânire reprezintă raportul dintre numărul persoanelor de 60 ani şi peste, 
calculat la 100 copii (din intervalul de vârstă 0-14 ani). 

la nivel renal se produc modificări ce duc la scăderea funcţiei renale, cu retenţie 
de substanţe toxice (uree, creatinină) şi creşteri ale valorii tensionale prin 
modificări ale structurii şi perfuziei vaselor renale ; 

aparatul reproductiv intră în perioada de andropauză, pentru bărbat, şi menopauză, 
pentru femeie ; studii importante privind nivelul hormonilor sexuali ne dovedesc 
o scădere accentuată a acestora, după vârsta de 30-35 de ani, care au ca urmare 
nu numai scăderea capacităţii reproductive, ci şi modificări ale tegumentelor, 
apariţia osteoporozei, irascibilitate, apatie, slăbirea țesutului muscular etc. ; 

la nivelul creierului, procesele de îmbătrânire încep deja la 25-27 de ani; 
neuronii se uzează, iar acest lucru are ca urmare scăderea capacităţii de adaptare 
şi reglare, procesul putând merge până la atrofie cerebrală, care se obiectivează 
prin ştergerea sau aplatizarea circumvoluţiunilor cerebrale. O serie de studii ne 
arată că funcţia cerebrală se poate menţine valabilă până la vârste înaintate, dacă 
ea este intens antrenată ; 

țesutul osos suferă procese de atrofiere, de decalcifiere şi de demineralizare ; 
apar deformări ale scheletului, oasele se fragilizează, riscul de fracturi este 
foarte mare. O incidenţă crescută o are fractura de col femural, care, la această 
vârstă, are de multe ori o evoluţie nefavorabilă sau chiar letală. Articulațiile 
suferă procese de artroză prin modificări ale colagenului şi membranei sinoviale ; 
mişcările devin foarte dureroase, musculatura îşi pierde din forţă şi elasticitate, 
apar modificări de statică şi postură, scade mult capacitatea de efort şi posibilitatea 
efectuării unor mişcări mai fine. 


Modificările psihologice sunt rezultatul modificărilor induse de vârstă, la baza lor 
situându-se factori interni, cum ar fi ereditatea şi modificările hormonale, şi factori 
externi, cum ar fi pensionarea, scăderea potenţialului biologic, patologia asociată, 
scăderea numărului membrilor de familie, decesul unor rude sau prieteni de vârste 
apropiate. Potrivit opiniei dr. C. Bogdan, funcţionarea normală a unei persoane 
vârstnice constă în echilibrul fizic, psihic şi social. 

Modificările psihologice cuprind: 


1; 


modificarea atenţiei sau scăderea capacităţii de concentrare, scăderea atenţiei 
voluntare, care duc la scăderea capacităţii mnezice, în special cea de scurtă 
durată ; amintirile îndepărtate par totuşi mai ordonate, mai sistematizate şi mai 
bine definite ; 

modificările gândirii au drept caracteristică definitorie scăderea spontaneităţii, 
flexibilităui, apariţia tulburărilor de adaptare rapidă şi a stereotipiilor; de 
asemenea, se observă o creştere a funcţiei de sinteză şi schematizare. Apare 
frica de complot şi circumspecţia. Reducerea numărului de neuroni şi sărăcirea 
conexiunilor nervoase nu afectează în mod identic toate structurile şi regiunile 
cerebrale. Aceste caractere diferenţiale şi heterocrome se regăsesc în comporta- 
mente. Menţinerea atenţiei focalizate, memorizarea pe termen scurt sau lung, 
discriminările perceptive, fluiditatea verbală, raţionamentul nu se deteriorează 
în aceeaşi proporţie şi în acelaşi timp ; 

din punct de vedere caracterial, se pot produce ascuţirea sau intensificarea unor 
trăsături dizarmonice preexistente sau dezvoltarea lor pentru prima dată. Nu 
este vorba de psihopatii, ci de existenţa sau de dezvoltarea, odată cu vârsta, a 

unor trăsături dizarmonice încadrabile în limitele mari ale normalităţii sau de 

cele care fac parte din categoria personalopatiilor. Astfel : 

— persoanele astenice se remarcă prin sentimentul de autoapreciere, coroborat 
cu senzaţia de prăbuşire a prestigiului social; acestea duc la sentimente de 
devalorizare şi la lipsă de respect cu predispoziţie la reacţii sau decompensare 
depresivă ; 

- la persoanele depresive se intensifică deznădejdea şi pot apărea reacţii depresive 
sau idei de inutilitate şi lipsă de sens a vieţii, cu tendinţe suicidare ; 

- la persoanele schizoide se pot acumula tendinţele de izolare, refuzul contactului 
cu ceilalţi, preferinţe pentru păstrarea stereotipă a camerei sau rolului, însoţite 
de indiferența faţă de ceea ce se petrece în jur după satisfacerea nevoilor 
imediate. Pot apărea sentimente de gelozie din cauza scăderii potenţei sexuale 
şi a prestigiului social, care duc nu numai la accentuarea bănuielilor în 
legătură cu fidelitatea partenerului, ci şi inducerea unor stări depre- 
siv-anxioase ; 

- inteligenţa fluidă scade odată cu înaintarea în vârstă, în contrast cu inteligenţa 
cristalizată, care este apreciată prin teste bazate pe cunoştinţele acumulate, 
se menţine şi poate avea o dezvoltare continuă odată cu vârsta ; în ceea ce 
priveşte viteza de procesare a informaţiilor, ea scade odată cu avansarea în 
vârstă. 

4. linia afectivă este dominată de depresie, apatie, răceală, fapt ce duce în general 
la un comportament labil, irascibil. Simptomele depresiei de involuţie sunt 
manifestate prin suferinţe somatice, tulburări de somn, de apetit, sentimente de 
culpabilitate, inutilitate, autoacuzare. Bătrânii devin apatici, trişti, totul este 
negru şi dominat de dorinţa de a muri; 

5. învățarea — unele studii arată că persoanele în vârstă pot învăţa la fel de mult ca 
alte grupuri de vârstă, doar că timpul de rezolvare este mai ridicat; pentru o 
stimulare adecvată a învăţării este necesară o motivaţie permanentă, un rol 
major avându-l şcolile de vârstnici şi universităţile pentru vârsta a treia, care, în 
ţările vest-europene şi în SUA, sunt o realitate ; 

6. vorbirea devine mai greoaie din cauza îmbătrânirii fiziologice la nivelul organului 
fonator, deteriorării gândirii, a memoriei şi atenţiei ; legat de fluxul vorbirii, se 
poate observa la persoanele în vârstă o scădere a fluxului şi ritmului verbal. 
Exprimarea este anevoioasă, incorectă, cu repetări, bâlbâieli ; uneori, vârstnicii 
au tendinţe de hiperactivitate verbală, manifestată prin aşa-zisa „vorbire goală” 
Şi „pisălogeală”. 


Pacientul vârstnic impune întotdeauna o anumită situaţie particulară - punând 
medicul într-o situaţie diferită de cea a examinării unui bolnav tânăr sau adult —, aceea 
de a diferenţia normalul de patologic. Această particularitate derivă din faptul că 
normalul adultului este diferit de ceea ce considerăm normal pentru vârstnici, deoarece 
procesul de îmbătrânire, proces natural, fiziologic, care atrage după sine modificări ale 
parametrilor morfologici şi funcționali ai organismului, modificări considerate fiziologice 
pentru o anumită vârstă. Cu alte cuvinte, este important de stabilit dacă ne aflăm în faţa 
unui vârstnic cu modificări de „îmbătrânire în cadru fiziologic” sau în faţa unui 
„bolnav în vârstă” (dr. C. Bogdan). 

Rezumând natura clinică a vârstnicului, se poate spune că el este o persoană ale 
cărei rezerve funcţionale uriaşe din timpul dezvoltării şi maturității sunt în mare 
măsură pierdute. În ciuda rezervelor reduse, majoritatea sistemelor continuă să funcţioneze 
destul de exact, deşi într-un ritm încetinit. Rareori este necesar să i se interzică 
vârstnicului întreprinderea anumitor activităţi. Condiţia este ca activităţile pe care le 
desfăşoară să nu necesite forţă sau agilitate neobişnuită. Singura limită necesară la 
această afirmaţie este că vârstnicul ar trebui avertizat că multe activităţi solicită de 
acum mai mult timp pentru a le îndeplini şi ar trebui încurajați să accepte asta şi să nu 
încerce să se grăbească. 

Cu toate că morbiditatea şi mortalitatea cresc constant cu vârsta, mulţi vârstnici pot 
să se bucure de o viaţă plină şi activă. Proporția acestora scade lent de la aproximativ 
95% pentru persoanele de 65 de ani până la aproximativ 85% pentru cei de 80 de ani 
şi la 70% sau mai puţin pentru cei de 90 de ani. Aceasta înseamnă că vârsta înaintată 
nu trebuie să inspire teamă, ea fiind o perioadă care îi permite individului să se bucure 
din plin de fiecare moment, o perioadă în care ambițiile nerealizate se pot realiza. 

Vârstnicii îşi imaginează de obicei un tablou de boală cronică şi continuă, cu 
reducerea capacităţilor şi cu dizabilităţi. Trebuie accentuat însă că boala cronică şi 
vârsta nu merg întotdeauna mână în mână. Shapiro consideră că mai mult de jumătate 
dintre pacienţii cu internări mai îndelungate de şase luni sunt persoane cu vârsta sub 65 
de ani, fapt confirmat de studii efectuate în spitalele din Londra şi Ontario. Este 
important deci să se facă deosebirea între pacienţii suferinzi de boli cronice şi vârstnici. 
Aceştia ar putea avea multe probleme de boală, caracteristice vârstnicului fiind polipato- 
logia, însă în relativ puţine cazuri ele conduc la continuarea dizabilităţilor complexe 
pentru a avea ca rezultat pierderea independenţei. În celelalte cazuri, speranţa de a se 
ajunge la o revenire satisfăcătoare la independenţă este bună. 

Pacienţii vârstnici suferă din cauza multor stări cronice de boală, cele mai răspândite 
fiind boala aterosclerotică vasculară, bronhopneumopatia cronică obstructivă, diabetul 
zaharat tardiv, artritele cronice. Prima şi cea mai comună dintre acestea - ateroscleroza — 
apare de obicei ca o serie de episoade acute de infarct miocardic, gangrenă din cauza 
bolii vasculare periferice sau cădere. 

Cu toate că o parte dintre indivizi devin bolnavi cronici în aceste condiţii, cei mai 
mulţi continuă să menţină un mod de viaţă independent în afara episoadelor acute 
ocazionale. 

Un alt aspect al patologiei vârstnicului, care merită amintit aici, este rolul deosebit 
pe care îl poate avea medicina geriatrică preventivă. Pot fi date în acest sens numeroase 
exemple. Astfel, osteoporoza, foarte des întâlnită la femeia vârstnică, din cauza 
privaţiunii hormonale din menopauză, presupune un risc maxim de fractură în jurul 
vârstei de 75-80 de ani. Analiza dietei femeilor de vârstă mijlocie arată că, pentru 
multe dintre ele, dieta conţine insuficient calciu ; cu toate că balanţa calcică negativă 
poate fi numai un factor secundar al acestei boli multifactoriale, ea joacă un rol 
important şi este cu siguranţă un factor remediabil. Se poate acţiona preventiv şi asupra 
celorlalţi factori etiologici ai osteoporozei, prin corecție hormonală şi prin activitate 
fizică, deosebit de importantă fiind conservarea unei activităţi fizice, chiar dacă 
modeste. Rezultatele studiilor epidemiologice întăresc rolul medicului în prevenţia 
primară a bolilor cardiovasculare, care sunt principala cauză de mortalitate la vârstnici. 
Factorii de risc identificaţi în studiul Framingham, modificabili sau care pot fi preveniţi, 

sunt : hipertensiunea, colesterolul seric crescut, fumatul, intoleranţa la glucoză, hipertrofia 
ventriculului stâng. Obezitatea excesivă, hipercolesterolemia, hiperglicemia, dietele 
suprasaturate în grăsimi şi consumul excesiv de alcool (în contrast cu consumul permis 
al unui pahar de vin pe zi) sunt condiţiile sau obiceiurile în privinţa cărora medicul are 
posibilitatea să ia atitudine. Există multe alte soluţii ale medicinei preventive. De 
exemplu : imunizarea vârstnicului prin vaccinări ar trebui să fie acceptată ca metodă de 
rutină ; la fel, administrarea medicamentelor antitrombotice postoperator şi în toate 
celelalte situaţii de imobilizare în care riscul de embolie pulmonară este ridicat. 

Pensionarea - o altă modificare specifică — este o etapă importantă în viaţă, care 
poate marca punctul terminus al dinamismului social sau, din contră, începutul unei 
vieţi dedicate relaxării şi tuturor activitaţilor pentru care, anterior, n-a fost suficient 
timp sau suficiente fonduri. Există şi situaţii în care pensionarea apare dintr-o necesitate 
(de boală), moment care, de obicei, survine brusc, fără nici o pregătire, şi al cărui 
impact aduce cu sine multiple probleme la nivel individual sau la nivelul societăţii. 

Personalul implicat în lucrul cu vârstnicii îşi pune adesea problema de ce mulţi 
sexagenari se consideră insultaţi atunci când sunt numiţi „bătrâni” în momentul în care 
survine pensionarea. Există mai multe explicaţii, cum ar fi: faptul că situaţia materială 
a vârstnicului nu creează o stare „care să convină”, faptul că, în general, pensionarea 
este asemănată cu o boală, cu singurătatea, stigmatizarea, izolarea ; există, de asemenea, 
şi problema scăderii veniturilor, ceea ce poate duce la fenomenul de frustrare şi de 
revoltă, considerând valoarea pensiei o lipsă de respect din partea statului pentru 
munca depusă. 

Există totuşi o categorie de pensionari „tineri” care încearcă să-şi găsească „ceva 
de lucru”, deşi piaţa de muncă nu are în România o ofertă prea bogată pentru aceştia, 
iar cursuri de recalificare pentru vârstnici nu există la noi în ţară. 

Pensionarea este considerată de mulţi autori o piatră de hotar, dar toate studiile 
arată că deşi este percepută ca o pierdere, atunci când îi este găsit un sens şi dacă ne 
pregătim pentru ea, o putem depăşi cu bine. În general, în toată lumea educaţia 
premergătoare pensionării este insuficientă şi tardivă. În România nu există cursuri de 
pregatire şi, de multe ori, impactul este cel prezentat anterior. Aici asistentul social ar 
putea avea un rol marcant. 

Impactul este mai mare dacă pensionarea are o cauză patologică. Aici asistentul 
social ar fi cel mai indicat profesionist pentru a îndruma şi consilia ; prezenţa lui ar fi 
foarte importantă în spitale. Un pensionat pe caz de boală îşi pierde brusc capacitatea 
de lucru, fapt ce afectează agresiv atât planul economic (situaţia financiară a familiei), 
cât şi planul psihic (sentimentul de inutilitate). În urma pensionării, vârstnicii pot avea 
şi sentimente de optimism, în sensul că în sfârşit a sosit momentul să-şi realizeze 
proiecte pentru care n-au avut timp (lecturi, excursii etc.). Pentru persoanele din 
mediul rural, efectul pensionării nu apare brutal, adaptarea făcându-se progresiv, prin 
continuarea muncii în agricultură şi în gospodărie. Fiind un moment de răspântie în 
viaţa socială a persoanei, pensionarea ar trebui să fie în atenţia profesioniştilor care 
acceptă în unanimitate că, dacă se face o pregătire anterioară, ea este mult mai uşor de 
depăşit. 

2. Dependenţa persoanelor vârstnice 


Noţiunea de dependenţă este corelată cu gerontologia şi geriatria, faţă de care este 
inseparabilă. Ea are specific geriatric şi, deşi nu este o boală, poate fi determinată de 
boală, de accident, de o anomalie înnăscută sau dobândită, la care se adaugă, în cazul 
vârstnicilor, procesul de involuţie. Problema dependenţei persoanelor vârstnice este o 
problemă majoră de sănătate publică. Ea determină dimensiunile nevoilor şi serviciile 
care sunt necesare ; ea impune alocarea de resurse în domeniul asistenţei medicale şi 
sociale, sprijinirea familiilor şi dezvoltarea altor forme de ajutor. 


2.1. Definirea noțiunilor 


Numeroşi termeni sunt utilizaţi pentru descrierea aceleiaşi situaţii : dependenţă, infirmitate, 
invaliditate, inadaptare, handicap, pierderea autonomiei. Pentru înţelegerea problemei — 
dependenţa, evaluarea şi întreţinerea sa — sunt indispensabile câteva definiţii. 

Clasificarea internaţională a bolilor, realizată pornind de la studiile lui Ph. Wood, 

împarte consecinţele stărilor cronice invalidante în trei planuri : 

- planul 1: la nivelul organismului se vorbeşte de deficiență. Aceasta presupune 
existenţa unor leziuni care corespund unei pierderi de substanţă, unei alterări de 
structură sau de funcţie anatomică, fiziologică sau psihologică. Ea este uneori 
evidentă (hemiplegie, amputaţie etc.), dar mai adesea insidioasă (surditate, diabet, 
insuficienţă cardiacă) ; 

- planul alll-lea : la nivelul funcției se vorbeşte de incapacitate. Aceasta corespunde 
unei reduceri parţiale sau totale a posibilităţii de a efectua o activitate în limitele 
considerate normale pentru o fiinţă umană (vedere, auz, a sta în picioare, a 
ale persoanei într-o situaţie de probă), fie prin performanţă (ceea ce face în mod 
real o persoană în cadrul său de viaţă obişnuit) ; 

- planul al III-lea : este cel al dezavantajului social antrenat de o incapacitate. 
Handicapul corespunde consecinţelor din viaţa socială ale unei incapacităţi sau 
ale unei deficienţe, limitând sau interzicând realizarea unui rol normal în raport 
cu vârsta, sexul şi factorii sociali şi culturali. 


Termenii mai vechi de invaliditate, infirmitate şi inadaptare recunosc, de asemenea, 
cele trei planuri : infirmitatea desemnează atingerea corpului ; invaliditatea desemnează 
pierderea sau diminuarea capacităţilor omeneşti ; inadaptarea descrie foarte bine 
dificultatea sau imposibilitatea de a trăi într-un cadru social dat. 

Aceste noţiuni permit definirea autonomiei şi dependenţei. 

Autonomia este capacitatea pe care o are un individ de a se conduce singur. Autorii 
francezi Carissimo, Etienne, Fournier şi Lemaire subliniază că semnificaţia acestui 
termen este mult mai largă decât a celui de independență. La fel cum sănătatea nu este 
numai absenţa bolii, autonomia nu este numai absenţa dependenţei. Conceptul de 
autonomie, la fel ca şi cel de libertate, este capacitatea sau dreptul unei persoane de a 

alege din proprie iniţiativă regulile comportării sale, felul actelor sale, cu riscurile pe 
care acestea le antrenează. 

Dependenţa este definită ca o relaţie forțată, mai mult sau mai puţin acceptată, cu 
o fiinţă, un obiect, un grup Sau o instituţie şi care relevă satisfacerea unei nevoi. 
Astfel, noţiunea de dependenţă se referă la relaţia unei persoane cu mediul său 
înconjurător. Dependenţa trebuie înţeleasă aşadar ca o stare utilă, referitoare la satisfacerea 
nevoilor şi necesităţilor de funcţionare adecvată a individului în mediul său înconjurător 
obişnuit (Carissimo er al.). 

Din aprecierea fie excesivă, fie insuficientă a dependenţei rezultă două patologii 
legate de aceasta: maternajul şi handicapul. Aceste două patologii decurg dintr-un 
defect de evaluare, responsabil de o atribuire inadecvată a ajutoarelor şi a servi- 
ciilor. 

Maternajul (a fi foarte dependent) este efectul paradoxal care rezultă din excesul de 
individul şi pune în pericol capacităţile sale reziduale. 

Handicapul (a nu fi destul de dependent) rezultă din insuficienţa ajutoarelor în 
incapacitatea individului şi constrângându-l astfel să nu funcţioneze într-un mediu 
adecvat. Aşadar, handicapul descrie o dezadaptare a subiectului la mediul/anturajul 
său. 

Evaluarea este deci o etapă prealabilă indispensabilă în toate luările de decizii cu 
privire la o persoană vârstnică dependentă. 


2.2. Diagnosticul dependenţei 


În anumite situaţii, diagnosticul de dependenţă este evident. De exemplu, fractura la 
nivelul unui membru, cataracta, infarctul cerebral prin deficienţele pe care le antrenează 
(pierderea utilizării segmentului respectiv, orbire sau hemiplegie) impun evident nevoia 
de ajutor pentru anumite acte ale vieţii cotidiene şi realizarea unei activităţi normale. 

De fapt, dependenţa poate fi provizorie sau definitivă, în funcţie de potenţialul 
evolutiv al fiecărei afecţiuni diagnosticate. Diagnosticul de dependenţă nu este însă 
întotdeauna la fel de simplu, consecinţele funcţionale ale unei deficienţe putând fi 
neglijate sau subevaluate. Astfel, anumite afecţiuni degenerative, ca artroza, cataracta, 
boala Parkinson, demenţa senilă, evoluează progresiv, iar reducerea câmpului de 
activitate se face uneori insidios. În cazul acesta, diagnosticul dependenţei se pronunţă 
persoanei şi mediul său înconjurător (cădere, episod infecțios intercurent, denutriţie). 

Este importantă aşadar recunoaşterea situaţiilor de risc cu implicaţii în evaluare şi 
luarea în considerare a prevenţiei la persoanele respective, în funcţie de potenţialul 
evolutiv al patologiei lor. 

Indicii situaţiei de risc pot fi identificaţi : 

— la nivel de persoană; 

- la nivel de comportament; 

- la nivelul locuinţei. 

Tabelul 5. Indicii situaţiei de risc 
(cf. tabelul I din Ghidul de depistare a pierderii autonomiei, 
publicat în 1991 de către Societe d'habitation du Quebec) 


Indicii situaţiei de risc 


Nivel Indici 


I. La nivel de persoană: 


„neglijența vestimentară “i pierderea interesului; 
. mirosul de urină; 

. prezența echimozelor, hematoamelor, arsurilor; 
„ scădere ponderală. 


II. La nivel de comportament: 


. probleme de aprovizionare; 

. stocare irahonală; 

„pierderi de memorie importante *1 frecvente; 
. izolare, pierderea interesului; 

. agresivitate. 


III. La nivelul locuinței: 


. locuință prost întrehnută; 
„neachitarea facturilor (chirie, întrefnere etc.). 

II. 
„. Dificultăţi de aprovizionare. Nevoia de ajutor pentru aprovizionare dovedeşte o 


Indici la nivel de persoană 


.. Neglijenţa vestimentară şi pierderea interesului exprimă o problemă de sănătate 


mintală (depresie, deteriorare intelectuală debutantă), un abuz medicamentos 
sau o alterare a stării generale. 


.. Mirosul de urină, persistent, exprimă o incontinenţă urinară ascunsă sau neglijată 


de către persoană. Ea poate exprima o problemă vezico-sfincteriană, dar, de 
asemenea, o problemă de sănătate mintală, un abuz de substanţe medicamentoase 
sau o dificultate de deplasare. 


.. Prezenţa echimozelor, hematoamelor sau a arsurilor evocă dificultăţile de locomoţie 


cu căderi, dificultăţile de pregătire a mesei, dar şi posibilitatea violenţei familiale. 


„ Scăderea ponderală evocă o denutriţie care poate fi legată de o boală cronică sau 


inflamatorie, de un defect de masticaţie, de dificultatea de a merge la cumpărături 
sau de a-şi prepara masa, de un venit foarte redus. O pierdere de apetit poate fi, 
de asemenea, dovada unei denutriţii, a unei stări depresive sau a unui sindrom 
dureros (în special ulcer). 


La nivel comportamental 
problemă de dependenţă care trebuie să fie identificată. 


Stocajul irațional al unor produse poate dovedi o deteriorare mintală, dar şi 
supraconsumul de medicamente. 


„. Pierderi de memorie frecvente şi importante. Nu trebuie să rămânem niciodată 


indiferenți faţă de o tulburare mnezică. Tulburările mnezice necesită întotdeauna 
o evaluare precisă. Pe lângă uitarea benignă de senescenţă (fără consecinţe 
grave), ele pot dovedi o tulburare mintală la debut sau o depresie. 


. Izolarea şi pierderea interesului pot fi cauzate de o problemă de mobilitate, de 


surditate, de depresie sau de respingere a grupului. 

Mai pot fi identificate şi alte tulburări de comportament : 

— cuvinte incoerente ; 

— delir de persecuție; 

- stări maniacale pe care însă o anumită examinare poate să nu le surprindă, 
afectând astfel corecta evaluare a comportamentului. 

5. Agresivitatea poate fi manifestarea unei dureri cronice neglijate, a unei deteriorări 
mintale, a unui conflict familial latent. 


III. La nivelul locuinţei 

1. Locuinţa prost întreținută. Semnele de alertă la nivelul locuinţei sunt: plantele 
neîngrijite, prezenţa gunoiului menajer, mirosurile suspecte. 

2. Neachitarea facturilor poate evoca o problemă de deplasare, o alterare a stării 
generale, o problemă de sănătate mintală, o problemă de venit. 


Fiecare dintre aceşti indici trebuie să conducă la o evaluare completă, medicală şi 
socială a situaţiei persoanei. 


2.3. Evaluarea 


Evaluarea trebuie să permită definirea obiectivelor de îngrijiri şi stabilirea ajutoarelor 
necesare. 
structurilor sociosanitare locale, dar mai ales de voinţa persoanei. 

Evaluarea trebuie să fie medicală şi socială : cea medicală, pluridisciplinară, trebuie 
să facă bilanţul deficienţelor şi al leziunilor responsabile, iar cea socială, bilanţul 
situaţiei funcţionale a persoanei şi adaptarea sa la mediul înconjurător. 


2.3.1. Bilanţul lezional şi bilanţul deficienţelor 


EI trebuie să permită identificarea şi ierarhizarea ansamblului de boli responsabile de 
pierderea autonomiei, ştiut fiind că vârstnicului îi este caracteristică polipatologia. 

În acest scop, anamneza (interogatoriul) este fundamentală. Ea este cheia de boltă 

Este importantă stabilirea, cu această ocazie, a unei relaţii de încredere deschise 
între îngrijitor şi îngrijit, care presupune obligatoriu o ascultare atentă şi răbdătoare. 

Anamneza trebuie să se sprijine pe biografia subiectului : 

- locul naşterii; 

— originea; 

— limba maternă; 

— nivelul de şcolarizare ; 

- activităţile profesionale ; 

— componenţa familiei şi a anturajului ; 

- frecvenţa vizitelor şi rolul pe care acestea îl au în viaţa sa; 

- condiţiile de locuit şi confortul. 


Trebuie, de asemenea, să se cerceteze antecedentele medicale şi chirurgicale, iar 
pacientul trebuie stimulat să-şi amintească istoricul patologiei şi tratamentele în curs. 
Anamneza poate fi astfel ocazia evocării bolilor neglijate de către pacient: incontinenţa 

urinară sau de fecale, disuria (dificultatea de a urina), diferite scurgeri patologice 
(metroragii, leucoree). 

Tot prin anamneză se vor afla informaţii despre posibilităţile de îngrijire pe termen 
scurt, mediu şi lung, despre capacitatea subiectului de a se proiecta în viitor, despre 
temerile sale în legătură cu evoluţia ulterioară. 

Anamneza persoanei vârstnice trebuie să fie completată prin cea a anturajului. 

În afară de acestea, anamneza, împreună cu celelalte examinări, trebuie să permită 
aprecierea capacităţii subiectului de a participa la îngrijirea sa ! 


Examenul clinic. Având în vedere posibilitatea polipatologiei, examenul trebuie să 
fie complet şi sistematic, deoarece un diagnostic poate să ascundă întotdeauna un altul. 
Nu vom intra în detalii în ceea ce priveşte examinarea clinică pe aparate şi sisteme, 
deoarece ea nu face obiectul acestui capitol, ci subliniem doar importanţa abordării 
globale, multidisciplinare a pacientului vârstnic, cu scopul de a depista întotdeauna o 
patologie organică. 


În ceea ce priveşte examinările paraclinice, amintim doar că este de preferat — aşa 
cum o subliniază şi autorii francezi - să ne abţinem de la examenele care nu influenţează 
prea mult decizia terapeutică, având în vedere că numeroase examene sunt dificil de 
realizat la pacienţii vârstnici care nu înţeleg întotdeauna importanţa pregătirii şi a 
restricţiilor pe care acestea le impun. De altfel, acceptarea examenelor şi toleranța lor 
din partea persoanei vârstnice sunt criterii de neocolit. 


2.3.2. Bilanţul situaţiei funcţionale 


Acesta constă în evaluarea consecinţelor pe care incapacităţile sau deficienţele care 
limitează sau interzic realizarea unei vieţi normale le au în viaţa socială. Bilanţul 
situaţiei funcţionale presupune un efort colectiv şi interdisciplinar. 

Această evaluare trebuie să orienteze prescripţiile de îngrijire şi sprijin la domiciliu 
şi decizia unui eventual plasament instituţional (admitere într-o instituţie de tip rezidenţial) 
sau admiterea într-un centru de zi, serviciu de tip respiro ori de recuperare şi reabilitare. 

Utilizarea unor criterii specifice în evaluarea situaţiei funcţionale permite compararea 
unei consultaţii cu alta şi aprecierea evoluţiei incapacității şi handicapului în funcţie de 
soluţiile propuse. 

Baza conceptuală a tuturor instrumentelor de măsură se sprijină pe activităţile vieţii 
cotidiene, pe activităţile instrumentale comune tuturor indivizilor. Wood defineşte ca 
indispensabile următoarele activităţi : 

- mobilitatea fizică ; 

— independenţa fizică pentru actele elementare ale vieţii cotidiene : a mânca, a se 

spăla, a se îmbrăca, a merge la toaletă etc. ; 

— activităţile instrumentale ale vieţii cotidiene, care sunt toate muncile indispensabile 
unei persoane obligate să trăiască singură în propria locuinţă, în funcţie de 
constrângerile impuse de mediul său înconjurător ; 

— integrarea socială ; 

- suficiența resurselor economice ; 

- orientarea în timp şi spaţiu. 

Majoritatea indicatorilor utilizaţi pentru evaluarea funcţională analizează aceste 
caracteristici ale persoanei vârstnice. 

Colvez şi Gardent au stabilit câteva caracteristici pe care ar trebui să le prezinte 
orice indicator ales ca instrument de măsură ; indicatorul ales trebuie : 

- să poată fi utilizat atât la domiciliu, cât şi în instituţie ; 

— să permită evaluarea în timp; 

—  săţină seama de resursele utilizate de persoană şi de consecinţele luării în îngrijire ; 

- să fie lizibil prin ansamblul de intervenţii asupra terenului. 


Puţini indicatori răspund însă la toate aceste criterii. 

Hebert, Carrier şi Bilodeau au elaborat un sistem de măsurare a autonomiei funcţionale 
(SMAF), care este preferat de autorii francezi. Acesta pare a fi în mod particular 
adaptat obiectivului de urmărire integrat. Vom reproduce mai jos (tabelul 6) modul de 
evaluare a independenţei pentru un act elementar al vieţii cotidiene, conform „sistemului 
de măsurare a autonomiei funcţionale” (SMAF) a lui Herbert, Carrier şi Bilodeau. 


Tabelul 6. Modul de evaluare a independenţei 
pentru un act elementar al vieţii cotidiene 
(Cf. „sistemul de măsurare a autonomiei funcţionale”, 
SMAE, a lui Herbert, Carrier şi Bilodeau) 


Funcţia de spălare 


Incapacități Resurse Handicap 
1. familie 6. infirmieră 
2. vecini 7. benevol 
3. angajat 8. instituhe 
4. ajutor menajer 9. altele 
5. masă caldă la domiciliu 
A se spăla 
0. Se spală singur 0 
—1. Se spală singur, dar trebuie | Actualmente, beneficiarul are —l 
să fie stimulat, sau resursele (ajutor *i/sau 
supravegheat, sau să i se supraveghere) pentru a 


pregătească cele necesare, sau | satisface această incapacitate 

are nevoie de ajutor pentru o baie 

completă săptămânală cel pulin |1 DA 

—2. Are nevoie de ajutor pentru 2. NU —2 
a se spăla (toaleta zilnică), dar 
participă activ 

—3. Are nevoie să fie spălat de 
câtre o altă persoană, deoarece 
nu participă activ la toaleta sa. 


Descriere 3 


În Franţa, încă din 1977, a fost validată de către Casa Generală de Securitate Socială 
şi a fost introdusă în practică, cu mici adaptări de formă ulterioare, o grilă de evaluare 
a autonomiei vârstnicului - grila națională AGGIR (Autonomie Gerontologique — group 
isoressource). AGGIR este utilizată pentru atribuirea prestaţiilor specifice dependenţei, 
constituind unul dintre instrumentele reformei tarifare a instituţiilor de găzduire pentru 

persoanele vârstnice dependente din Franţa. Descărcarea cotizaţiilor asigurărilor sociale 
pentru activitatea unei terţe persoane în beneficiul unei persoane vârstnice dependente 
presupune ca medicul curant să folosească grila AGGIR. Deci în Franţa, nevoia de 
ajutor poate fi atestată de către medic numai pe baza unui certificat medical tip şi a unui 
exemplar de utilizare a grilei AGGIR. Aceasta permite evaluarea pierderii autonomiei 
şi cuantifică exact această pierdere. 

Apreciind-o ca fiind pe înţelesul tuturor şi uşor de aplicat, considerăm că este util 
să prezentăm aici detaliat ghidul de folosire a ei conform cu prevederile Ministerului 
Francez al Muncii şi Solidarităţii, Direcţia de Acţiune Socială. 

Grila AGGIR conţine 10 variabile numite discriminative, raportându-se la pierderea 
autonomiei fizice şi psihice, şi 7 variabile numite ilustrative, raportându-se la pierderea 
autonomiei domestice şi sociale. 


Fiecare variabilă presupune trei modalităţi : 

A — reuşeşte singur, complet şi corect, în mod obişnuit; 

B — reuşeşte parţial, sau nu în mod obişnuit, sau incorect; 

C — nu reuşeşte. 

„În mod obişnuit” se referă la timp. 

„Corect” se referă la standardul stabilit conform uzanțelor. 

Noţiunea „singur” corespunde cu a reuşi în mod spontan singur. Ea presupune că 
individul nu are nevoie nici de incitare, nici de stimulare din partea unei terţe persoane. 

Aceste variabile permit o diferenţiere foarte netă a indivizilor, conform modalităţilor : 

— pierderea completă a autonomiei ; 

— pierderea parţială autonomiei ; 

- lipsa autonomiei. 


Se atrage atenţia asupra utilizării corecte a modalităţii B. Modalitatea B nu este 
utilizată în nici un caz atunci când evaluatorul nu ştie răspunsul exact. Ea corespunde 
unei definiţii precise. În caz de îndoială, se analizează încă o dată ceea ce face persoana 
şi se întreabă dacă ea poate reuşi, de regulă, singură, în mod parţial şi corect. 

Astfel, în Franţa, o persoană beneficiază de ajutor (deci se aprobă descărcarea de 
fonduri de asistenţă socială pentru activitatea unei terţe persoane), afunci când pentru 
cel puţin 4, din cele 17 variabile ale grilei AGGIR, răspunsul dat este B sau C. 

O clasificare logică a permis catalogarea persoanelor potrivit profilurilor de pierdere 
a autonomiei semnificativ apropiate. Luând în considerare indicatorii multipli de 
consum al resurselor, s-au obţinut 6 grupe care consumă un nivel de resurse semnificativ 
apropiat al nevoilor de bază şi relaţionale - grupul izoresurse (GIR) -, în funcţie de 
valorile A, B sau C date fiecărei variabile. 


A. Variabilele discriminative 


1. Coerenţa — a conversa şi/sau a se comporta logic şi raţional în raport cu normele 
admise de societatea în care trăieşte. 
Precizări : 
—  „logic” presupune uzul raţiunii, al judecății ; 
—  „raţional” presupune existenţa bunului-simţ ; 
—  „corect” presupune conformitatea cu convenienţele şi uzanţele admise şi acceptate 
în raport cu normele sociale. 

Observaţie : în cazul în care persoana este coerentă şi logică doar în propriul său 
sistem de gândire, se recomandă evaluarea în scopul calculării abaterilor în raport cu 
ceea ce este considerat logic şi corect de către societate. 

Exemple — modalitatea este : 

- C: dacă persoana se plimbă dezbrăcată în afara casei sale ; dacă o persoană îşi 
face nevoile în bazinul de apă neprevăzând rezultatul ; 

- B: dacă o persoană manifestă momentan conduite şi raționamente logice şi 
ilogice ; dacă o persoană pretinde pe nedrept, în mod repetat, că a fost prădată, altfel 
nefiind o persoană-probemă ; dacă ea are comportamente deplasate. 

Se vor găsi tulburări de coerenţă şi alte variabile, de exemplu, dacă persoana îşi 
îmbracă cămaşa peste vestă, ceea ce nu este corect. 


2. Orientarea — se determină în timp, momentele zilei, în locurile şi conţinutul lor. 

Precizări : persoanei vârstnice nu i se vor pune întrebări de genul „Ce zi e azi?”, 
deoarece puţini dintre noi ştiu răspunsul „23/24 iunie”, de exemplu, în timpul unei 
perioade de vacanţă. 

Întrebări recomandate : dacă persoana ştie să se situeze în raport cu anotimpul 
(vară/iarnă), în raport cu momentele zilei (dimineaţă/seară), în locurile de viaţă 
obişnuite (casă, apartament, cartier)? Dacă ea cunoaşte anul, luna ? 

Exemple — modalitatea este : 

- C: dacă o persoană se înşală practic întotdeauna cu privire la locuinţă, cameră etc. ; 
dacă o persoană nu face diferenţa între zi şi noapte ; dacă trebuie să i se reamintească 
în fiecare zi ora de masă; 

- B: dacă o persoană se înşală rareori cu privire la locuinţă. 

Observaţii : dacă cele două variabile, coerenţa şi orientarea, nu sunt cotate cu A, va 
fi o excepţie să se obţină A pentru toate variabilele următoare. Nu trebuie să se uite că 
A înseamnă „a reuşi singur, complet, în mod obişnuit şi corect”. 


3. Toaletă — generalităţi 

Toaleta se referă la igiena corporală. 

Precizări : pentru „singur” e indispensabil ca actul să fie spontan, fără incitare. La 
domiciliu, instalaţiile din baie, cada sau duşul nu trebuie să influenţeze evaluarea 
acestei variabile. Persoana poate fi curată fără să aibă asemenea comodităţi. 

Întrebări recomandate : este esenţial să întrebăm persoanele din anturaj dacă trebuie 
să-i amintească întotdeauna persoanei vârstnice să meargă să-şi facă toaleta. E important, 
de asemenea, să nu se impună propriile reguli de igienă unei persoane care este curată, 
dar cu alte reguli culturale. 

Exemple — modalitatea este : 

- C: dacă toaleta nu este niciodată efectuată; 

- B: dacă toaleta este efectuată corect, dar dacă este necesar ca persoana să fie în 
mod regulat îndemnată sau dacă este necesar să se pregătească obiectele de toaletă sau 
baia, fără a spăla persoana. 

Variabila „toaletă” cuprinde toaleta superioară şi toaleta inferioară. 

Pentru a se lămuri variabila „toaletă”, e necesar în primul rând să codificăm 
autonomia pentru toaleta părţilor superioare, apoi a părţilor inferioare ale corpului 
care fac obiectul precizărilor în cele două puncte următoare. 

Pentru încadrarea acestor două variabile la o singură variabilă „toaleta”, se va 
utiliza raţionamentul următor : 
- dacă modalităţile la toaleta superioară şi inferioară sunt A, modalitatea la toaletă 
este A; 
— dacă ele sunt C, cea la toaletă este C; 
— în toate celelalte cazuri, ea este B. 
Adică CC = C, AA = A, altele = B 


Toaleta superioară se referă la faţă, trunchi, membre superioare, mâini, bărbierit, 
pieptănat. 

Precizări : spatele nu a fost luat în considerare, deoarece, după 80 de ani, este 
dificil pentru majoritatea persoanelor să se spele pe spate singure, complet, corect şi în 
mod obişnuit. 

Pentru pieptănat este reţinut pieptănatul sau periatul părului, nu coafura. 

Curăţarea danturii a fost omisă special, deoarece s-a dovedit că s-ar pierde sensibilitatea 
evaluării acestei variabile foarte importante. 

Toaleta inferioară se referă la regiunile intime şi membrele inferioare. 

Precizări : nu sunt luate în considerare unghiile şi urechile. 


4. Îmbrăcare — generalități 

Presupune îmbrăcarea, dezbrăcarea, prezentarea. 

Întrebări recomandate : poate persoana să-şi pregătească hainele pentru a se îmbrăca 
în mod corespunzător ? 

Întreţinerea hainelor, spălarea lor, călcarea lor, micile activităţi de croitorie nu sunt 
evaluate aici, ci în variabila „menaj”. 

Exemple — modalitatea este : 

- C: dacă îmbrăcarea este total incorectă, neconformă cu uzanţele, incompatibilă 
cu condiţiile meteorologice ; dacă persoana nu se îmbracă singură ; 

- B: dacă persoana nu se îmbracă decât dacă este invitată şi/sau hainele sale îi sunt 
deja pregătite ; dacă foloseşte adesea haine murdare ; dacă asigură esenţialul îmbrăcăminţii, 
dar nu în totalitate. 

Se va cota variabila îmbrăcare după ce au fost evaluate cele trei variabile descrise 
mai Jos: 

- îmbrăcarea superioară ; 

- îmbrăcarea de mijloc ; 

- îmbrăcarea inferioară. 


Se va utiliza apoi raţionamentul următor : 

- dacă cele trei modalităţi de îmbrăcare superioară, de mijloc şi inferioară sunt A, 
modalitatea pentru îmbrăcare este A ; 

- dacă ele sunt C, modalitatea pentru îmbrăcare este C ; 
în toate celelalte cazuri, modalitatea ata îmbrăcare este B. 

Adică CCC = C, AAA = A, altele = 


Îmbrăcarea superioară presupune îmbrăcarea hainelor pe braţe şi/sau cap. 

Precizări : nu se ţine cont de eventualele pălării, care nu sunt indispensabile. 

Îmbrăcarea de mijloc presupune acoperirea trunchiului, adică închiderea nasturilor, 
a fermoarelor, curelei, bretelelor etc. 

Imbrăcarea inferioară presupune îmbrăcarea hainelor pe partea inferioară a corpului, 
prin aceasta înţelegându-se şosetele, ciorapii, pantofii. 
Precizări : în funcţie de sezon, vară sau iarnă, modalitatea poate fi A, B sau C. 


5. Alimentare — generalităţi 

Cele două variabile care permit codificarea alimentării sunt a se servi şi a mânca. 

Ele evaluează şi faptul că alimentele sunt preparate în bucătărie : 

— ase servi înseamnă a tăia carnea, a deschide un borcan, a curăța un fruct, a-şi 
umple paharul etc. ; 

— a mânca înseamnă a duce alimentele la gură, a mesteca şi a înghiţi. 


Pentru trecerea acestor două variabile, a se servi şi a mânca la variabila simplificată 
alimentație, se utilizează raţionamentul următor : 

- dacă modalităţile pentru a se servi şi a mânca sunt A, modalitatea pentru 
alimentare este A ; 

- dacă modalităţile pentru a se servi şi a mânca sunt C, modalitatea pentru 
alimentare este C ; 

- dacă modalitatea pentru a se servi este B şi cea pentru a mânca este C, 
modalitatea pentru alimentare este C ; 

- dacă modalitatea pentru a se servi este C şi cea pentru a mânca este B, 
modalitatea pentru alimentare este C. 

În toate celelalte cazuri, modalitatea pentru alimentare este B. 

Astfel: CC = C, BC = C, CB = C, AA = A, altele =B. 


A se servi 

Precizări : dacă o persoană beneficiază de servirea mesei (a prânzului), dacă este 
servită la masă sau la pat, variabila a se servi va fi luată în calcul (va începe) din 
momentul când ea pregăteşte alimentele înainte de a le introduce în gură şi de a le 
înghiţi (a tăia carnea, a curăța un fruct). 

A pune masa, a pregăti mâncarea se regăsesc în activităţile de menaj. 

Se cere, de asemenea, să se observe modul de pregătire a alimentelor pentru a fi 
consumate (de exemplu, o salată de fructe în locul unui fruct decojit exprimă o 
autonomie mult mai mare). 

Exemple —- modalitatea este : 

- C: dacă o persoană nu-şi taie carnea, nu deschide un pahar de iaurt, nu curăţă un 
fruct, nu-şi umple paharul ; 

- B: dacă o parte dintre aceste acte nu sunt efectuate, de exemplu, dacă persoana 
nu-şi taie singură carnea. 

A mânca presupune a duce alimentele la gură şi a le înghiţi. 

Precizări : dacă o persoană vârstnică are o sondă gastrică pe care şi-o administrează 
singură, ea trebuie să fie cotată cu A. 

Exemple — modalitatea este : 

- C: dacă persoana nu-şi introduce singură alimentele în gură, din cauze fie 
somatice, fie psihice ; dacă persoana nu înghite, dacă nu bea singură ; dacă persoana 
nu-şi administrează sonda de gavaj ; 

- B: dacă persoana trebuie să fie îndemnată să se alimenteze şi/sau să bea; dacă 
ea varsă pe masă sau pe haine alimentele, pentru că mâncarea nu este pe gustul său. 

6. Eliminarea urinară şi anală 

Nu se referă la a stăpâni eliminarea (incontinenţa este un diagnostic medical), ci la 
asigurarea igienei de eliminare. 

Problemele igienico-sanitare (înlăturarea apei şi altele) fac parte din activităţile menajere. 

Eliminarea urinară : modalitatea este A dacă persoana vârstnică îşi asigură singură, 
corect, igiena eliminării. 

Eliminarea anală : presupune asigurarea igienei la eliminarea anală. Modalitatea 
este A dacă o persoană, având o pungă (sac) de colastomie, îşi asigură singură şi corect 
schimbarea acesteia. 

Întrebare recomandată : este necesar ca persoana să fie îndemnată să meargă la toaletă ? 

Exemple — modalitatea este : 

- C: dacă persoana varsă în mod regulat conţinutul urinatului ; dacă persoana 
trebuie îndemnată întotdeauna să meargă la toaletă pentru a nu urina oriunde ; dacă 
persoana nu îşi pune ea însăşi şi nu îşi ia materialele de protecţie de unică folosinţă. 
Trebuie puse la îndoială (suspectate) scutecele folosite în mod abuziv de îngrijitori ; 

- B: dacă incitarea pentru mersul la toaletă este intermitentă, alternând cu acte 
spontane ; dacă schimbarea scutecelor de unică folosinţă se face câteodată corect, 
câteodată incorect sau dacă nu este folosită doar în anumite momente (noaptea, de 
exemplu), necesitând aşadar ajutor. Plosca este puţin semnificativă, deoarece utilizarea 
ei este dificilă chiar şi pentru un adult în plină formă. 

Eliminarea este definită de eliminarea urinară şi eliminarea anală. 

Pentru încadrarea celor două variabile într-una singură, eliminarea, se utilizează 
raţionamentul următor : 

— dacă modalitatea de eliminare urinară sau anală este C, modalitatea de eliminare 

este C; 

- dacă cele două modalităţi sunt A, modalitatea de eliminare este A. 

În toate celelalte cazuri, modalitatea este B. 

Aşadar, CC = C, CB = C, CA = C, BC = C, AC = C, AA = A,altele = B. 


7. Schimbări de poziție — a se scula, a se culca, a se aşeza 

Presupune realizarea propriilor schimbări de poziţie ; trecerea într-una dintre cele 
trei poziţii (ridicat, culcat, aşezat) în ambele sensuri. 

Precizări : această variabilă nu include decât schimbările de poziţie, şi nu mersul şi 
deplasările, care sunt evaluate în variabilele deplasare în interior şi deplasare în 
exterior. 

Un material adaptat (de exemplu, un pat cu înălţime variabilă, agăţătoare, scaune 
adaptate) permite activităţi care nu s-ar putea realiza altfel şi poate să permită cotarea 
acestei variabile cu A. 

Exemple — modalitatea este : 

- C: dacă schimbările de poziţii culcat-sculat (ridicat în picioare) în cele două 
sensuri nu sunt făcute de către persoana vârstnică ; 

- B : dacă persoana se culcă singură, dar nu se ridică singură, sau invers ; dacă trecerea 
din pat în fotoliu este efectuată, dar nu şi trecerea din poziţia aşezat în poziţia în picioare. 


8. Deplasări în interiorul casei 

Casa este locul de viaţă al persoanei: camerele şi celelalte spaţii folosite pentru 
diverse activităţi (de exemplu, holul unde se află cutia de scrisori, locul unde se găsesc 
pubelele pentru gunoi). 

Utilizarea de către persoana vârstnică a bastonului, cadrului, sau a fotoliului rulant 
îi poate permite să fie cotată cu B, respectiv A. 

Întrebări recomandate : deplasarea se face în toate încăperile casei? În cazul unei 
persoane în fotoliu rulant, ea îl manipulează întotdeauna singură ? Locuinţa are scară ? 

Exemple — modalitatea este : 

- C: dacă persoana nu se deplasează singură; 

- B: dacă persoana îşi manipulează singură fotoliul rulant, dar nu pătrunde în toate 
încăperile casei ; dacă deplasarea are loc doar în anumite încăperi ale casei, de exemplu, 
atunci când ea se deplasează în camera sa, dar nu coboară scara care duce la bucătărie. 


9. Deplasări în exterior 

Precizări : persoana este considerată în afară (exterior) sau în aer liber atunci când 
a trecut de poarta exterioară a casei sau a clădirii. 

Sunt esenţiale două noţiuni care trebuie luate în considerare : 

- faptul că persoana iese spontan sau nu la plimbare ; 

— mărimea distanţei parcurse de la poartă în afara casei. 


Întrebare recomandată : clădirea este la etaj sau la parter? 

Exemple —- modalitatea este : 

- C: dacă persoana nu iese singură în mod spontan ; 

- B: dacă ea nu iese decât rareori, dacă nu iese pe toate tipurile de sol (noroi, 
zăpadă) sau dacă nu iese singură decât câţiva metri împrejurul casei. 


10. Comunicarea la distanţă 

Presupune utilizarea mijloacele de comunicare la distanţă: telefon, alarmă, 
clopoțel etc., cu scopul de a da alarma. 

Precizări : noţiunea de apel în caz de urgenţă este cea care trebuie luată în calcul în 
această variabilă. 

Întrebări recomandate : persoana are la domiciliu posibilităţile atât psihice, cât şi 
materiale ca să poată utiliza un mijloc de comunicare pentru a-şi alerta anturajul sau un 
serviciu specializat în cazul unei probleme ? Dacă persoana emite un apel de urgenţă, 
va exista cu certitudine o persoană care să-l primească? 

Exemple — modalitatea este : 

- C: dacă persoana nu are nici telefon, nici telealarmă, nici vecini apropiaţi pe care 
să-i alerteze prin ţipete sau lovituri în perete ; 

- B: dacă o persoană foloseşte frecvent telealarma sau clopoţelul fără motiv. 


B. Variabilele ilustrative ale dependenţei domestice şi sociale 


1. Gestionarea 

Presupune administrarea propriilor afaceri, bugetul şi bunurile personale ; faptul de 
a se folosi de bani şi a cunoaşte valoarea obiectelor, a recunoaşte valoarea monetară a 
monedelor şi bancnotelor, a face demersuri administrative, a completa formularele. 

Precizări : această variabilă este importantă pentru a judeca necesitatea de a pune 
sub ocrotire, sub tutelă, deşi decizia nu poate fi luată numai ţinând cont de această 
singură variabilă. 

Exemple — modalitatea este : 

- C: dacă persoana este sub tutelă sau nu-şi administrează corect resursele sale sau 
dacă nu înţelege valoarea banilor ; 

- B : dacă persoana nu administrează dacât parţial resursele, deoarece intervin terţe 
persoane, sau dacă ea îşi administrează resursele, dar nu face diverse demersuri sau 
formalităţi administrative. 


2. Gătitul 

Presupune prepararea hranei şi pregătirea pentru a fi servită. 

Precizări : 

- spălarea vaselor este evaluată în variabila menaj ; 

— cumpărarea ingredientelor necesare este evaluată în variabila cumpărături ; 

— respectarea regimului alimentar nu este luată în considerare aici, ci în variabila 
continuarea tratamentului. 


Pentru ca modalitatea să fie A, trebuie ca persoana să-şi asigure în mod regulat 
mâncare gătită chiar dacă, din când în când, ea merge la restaurant sau ia masa într-un club. 

Exemple — modalitatea este : 

- C: dacă persoana nu face nici o mâncare gătită sau dacă nici măcar nu încălzeşte 
mâncăruri gata preparate ; 

- B: dacă persoana nu pregăteşte toate cele trei mese, dar cel puţin cina şi/sau 
micul dejun ; dacă ea îşi pregăteşte din când în când o masă chiar succintă ; dacă ea nu 
face decât să încălzească mâncarea deja pregătită. 


3. Menaj 

Presupune efectuarea tuturor activităţilor menajere. 

Precizări : prin activităţi menajere, se înţelege, de exemplu: 

— curăţarea pavimentului, geamurilor, mobilei şi a obiectelor sanitare ; 
— a face patul; 

- a face ordine; 

- a spăla, a călca, a repara; 

- a strânge masa, a spăla vasele. 


La o vârstă avansată, modalitatea B a acestei variabile este foarte des întâlnită. 

Exemple — modalitatea este : 

- C: dacă nici una dintre activităţile menajere nu este făcută regulat; 

- B: dacă anumite activităţi nu sunt făcute dacât parţial sau nu sunt făcute corect 
în întregime. 


4. Transportul 

Presupune utilizarea unui mijloc de transport (individual sau colectiv). 

Întrebare recomandată : modul de transport ales este sau nu manifestarea unei 
dorinţe a vârstnicului ? 

Exemple — modalitatea este : 

- C: dacă persoana este de obicei transportată în ambulanţă ; dacă persoana este în 
mod regulat condusă de o altă persoană, fără ca ea să fi făcut un demers voluntar 
pentru a fi transportată ; 

- B: dacă frecvenţa sau iniţiativa în privinţa transportului sunt rare. 


5. Cumpărături 
Presupune achiziţionarea directă sau prin corespondenţă. 

Întrebări recomandate : persoana aflată în locuinţa proprie îşi cumpără în mod 
regulat cele necesare hranei, produsele de igienă şi de întreţinere ? Procedează la fel 
pentru hainele sale ? Îşi ia din când în când lucruri pentru propria plăcere ? Cumpărăturile 
sunt adaptate nevoilor şi dorințelor ? 

Exemple — modalitatea este : 

- C: dacă o persoană nu îşi cumpără produsele şi mărfurile de consum indispen- 
sabile ; 

- B: atunci când cumpărăturile indispensabile nu sunt făcute în mod regulat. 


6. A urma tratamentul 

Înseamnă a se conforma prescripţiilor medicului. 

Precizări : pentru exactitate, se înţelege respectarea şi urmărirea a ceea ce este scris 
pe reţetă, incluzând şi regimul. 

Întrebare recomandată : îngrijitorul face în locul persoanei vârstnice ceea ce ea 
poate să facă în privinţa pregătirii medicamentelor ? 

Exemple —- modalitatea este : 

- C: dacă persoana îşi pregăteşte medicamentele, dar nu respectă dozajul şi ritmul 
prizelor, deoarece logica este incorectă ; dacă altcineva este obligat să i le pregătească, 
să-i reamintească, să o îndemne să respecte reţeta, acesta fiind soţul sau un înerijitor ; 

- B: dacă persoana vârstnică respectă priza pentru anumite medicamente sau dacă 
uitarea de a-şi lua medicamentele este o excepţie. 


7. Activităţile din timpul liber 

Nu trebuie evaluată calitatea culturală, intelectuală sau psihică a activităţilor, ci 
trebuie să se observe dacă persoana practică diverse activităţi, singură sau în grup. 

Întrebări recomandate : persoana îşi lasă din când în când domiciliul pentru a pleca 
în vacanţă ? Participă activ la activităţile de animaţie organizate ? Ajută organizarea 
activităţilor colective, înţelege intersul comun ? 

Exemple — modalitatea este : 

- C: dacă persoana nu are nici o activitate din proprie iniţiativă şi dacă nu se 
uită niciodată la televizorul pe care şi l-a instalat în trecut; dacă ea nu are nici o 
activitate personală şi refuză să participe la toate animaţiile propuse chiar dacă este 
îndrumată ; 

- B: atunci când o persoană care în mod spontan nu are activităţi personale 
participă doar la câteva activităţi colective şi de manieră puţin activă şi puţin interesantă. 


După ce am prezentat mai sus cele 17 variabile care trebuie evaluate la o persoană 
(vârstnică sau nu) pentru a-i stabili gradul de dependenţă, încadrând-o astfel într-una 
din cele trei mari grupe : dependent, parţial dependentă, independentă, aşa cum au fost 
ele publicate în „Remplissage de la GRILLE AGGIR” din La revue du practicien — 
Medicine generale, vol. 13, nr. 473, 18 octombrie 1999, prezentăm mai jos o astfel 
de grilă cu menţiunea că, în Franţa, acest document, odată completat, se trimite 
într-un plic confidenţial medicului consilier al casei primare de asigurări în caz de 
boală, ca o atestare a incapacității persoanei de a efectua actele obişnuite ale 
vieţii. 

Grila naţională AGGIR 


În România, începând cu 5 octombrie 2000, a fost adoptată Grila națională de 
evaluare a nevoilor persoanelor vârstnice (prin H.G. 886 din 5 octombrie 2000). 

Grila națională de evaluare a nevoilor persoanelor vârstnice cuprinde criteriile de 
încadrare în grade de dependenţă. Conform textului de act normativ prin care este 
promovată Grila, prin dependenţă se întelege situaţia unei persoane care, ca rezultat al 
pierderii autonomiei din cauze fizice, psihice sau mintale, necesită ajutor semnificativ 
şi/sau îngrijire pentru a realiza activităţile de bază ale vieţii de zi cu zi. Criteriile de 
încadrare în grade de dependenţă se stabilesc prin evaluarea statusului funcţional, 
senzorial şi psihoafectiv al persoanei vârstnice. 

Încadrarea în grade de dependenţă se face potrivit recomandărilor prevăzute în 
Anexa nr. 2 a H.G. 886 din 5 octombrie 2000, „Recomandări privind încadrarea 
persoanelor vârstnice în grade de dependenţă” : 


Gradele de dependenţă se stabilesc pe baza criteriilor menţionate în Grila națională 
de evaluare a nevoilor persoanelor vârstnice, prin evaluarea statusului funcţional, 
senzorial şi psihoafectiv al persoanei vârstnice. 

1. Evaluarea statusului funcţional cu privire la activităţile de bază şi instrumentale ale 
vieţii de zi cu zi se realizează prin observaţia asupra activităţilor efectuate de persoana 
vârstnică, fără ajutorul altei persoane. Ajutoarele materiale şi tehnice, respectiv 
ochelari, proteze auditive, baston, cadru etc. sunt considerate ca fiind utilizate de 
persoana evaluată. 

2. Evaluarea statusului senzorial şi psihoafectiv este necesară avându-se în vedere 
condiţia obligatorie de integritate psihică şi mintală a persoanei vârstnice pentru a fi 
aptă să efectueze activităţile de bază şi instrumentale ale vieţii de zi cu zi. 

3. Fiecare activitate evaluată în Grila naționala de evaluare a nevoilor persoanelor 
vârstnice se cuantifică cu cifrele 0, 1, 2. 

4. Se recomandă încadrarea persoanelor vârstnice evaluate în următoarele grade de 
dependenţă : 

a) gradul IA — persoanele care şi-au pierdut autonomia mintală, corporală, locomotorie, 

socială şi pentru care este necesară prezenţa continuă a personalului de îngrijire ; 

b) gradul IB - persoanele grabatare, lucide sau ale căror funcţii mintale nu sunt în 
totalitate alterate şi care necesită supraveghere şi îngrijire medicală pentru majoritatea 
activităţilor vieţii curente, noapte şi zi. Aceste persoane nu îşi pot efectua singure 
activităţile de bază de zi cu zi; 

c) gradul IC - persoanele cu tulburări mintale grave (demenţe), care şi-au conservat 
în totalitate sau în mod semnificativ facultăţile locomotorii, precum şi unele 
gesturi cotidiene pe care le efectuează doar dacă sunt stimulate. Acestea necesită 
o supraveghere permanentă, îngrijiri specifice tulburărilor de comportament, 
precum şi îngrijiri regulate pentru îndeplinirea unor activităţi de igienă corporală ; 

d) gradul IIA - persoanele care şi-au conservat autonomia mintală şi, parţial, 
autonomia locomotorie, dar care necesită ajutor zilnic pentru unele activităţi de bază 
ale vieţii de zi cu zi; 

e) gradul IIB - persoanele care nu se pot mobiliza singure din poziţia culcat în 
poziţia în picioare, dar care, odată ridicate, se pot deplasa în interiorul camerei 
de locuit şi necesită ajutor parţial pentru unele dintre activităţile de bază ale vieţii 
de zi cu zi; 

P) gradul IIC -— persoanele care nu au probleme locomotorii, dar care trebuie sa fie 
ajutate pentru activităţile de igienă corporală şi pentru activităţile instrumentale ; 

8) gradul IIIA - persoanele care se deplaseaza singure în interiorul locuinţei, se 
alimentează şi se îmbracă singure, dar care necesită un ajutor regulat pentru 
activităţile instrumentale ale vieţii de zi cu zi ; în situaţia în care aceste persoane 
sunt găzduite într-un cămin pentru persoane vârstnice, ele sunt considerate 
independente ; 

h) gradul IIIB - persoanele care nu şi-au pierdut autonomia şi pot efectua singure 
activităţile vieţii cotidiene. 

Îngrijirea persoanelor vârstnice în cămin se poate realiza după cum urmează : 

- persoanele încadrate în gradele de dependenţă IA, IB şi IC sunt îngrijite în secţii 
pentru persoane dependente ; 

- persoanele încadrate în gradele de dependenţă IIA, IIB şi IIC sunt îngrijite în 
secţii pentru persoane semidependente ; 

- persoanele încadrate în gradele de dependenţă IIIA şi IIIB sunt îngrijite în secţii 
pentru persoane independente. 


Tipurile de servicii recomandate pentru a fi acordate la domiciliu sau în caminele 
pentru persoane vârstnice se stabilesc pe baza evaluării nevoilor şi încadrării în grade 
de dependenţă, a situaţiei economice şi sociale a persoanei vârstnice. 

Pentru evaluarea nevoilor persoanelor vârstnice se utilizează „Fişa de evaluare 
sociomedicală (geriatrică)”, prezentată în Anexa nr. 3 a aceleiaşi H.G. 886 din 5 oc- 
tombrie 2000, care se constituie ca element obligatoriu la dosarul persoanei vârstnice 
care solicită îngrijiri la domiciliu sau în camine pentru persoane vârstnice. Medicul 
specialist din componenţa colectivului prevăzut să efectueze ancheta la domiciliul 
persoanelor vârstnice este medic specialist în geriatrie-gerontologie. 


2.4. Menţinerea la domiciliu a persoanelor vârstnice 


După ce evaluarea dependenţei vârstnicului a condus la un diagnostic, deciziile terapeutice 
ulterioare, precum şi mijloacele puse în aplicare presupun obligatoriu o bună cunoaştere 
a dispozitivelor instituţionale ce intervin în jurul persoanei vârstnice şi, de asemenea, 

În orice demers de îngrijire a vârstnicului dependent, la domiciliu sau instituţionalizat, 
trebuie să i se insufle pacientului entuziasm, optimism, spirit de luptă, fără de care 
îngrijirea riscă să fie zadarnică şi să antreneze renunţarea la orice viaţă autonomă. 
Totodată, este necesară o analiză permanentă a potenţialităţilor persoanei, astfel încât 
maternajul şi handicapul. 

Caracteristică vârstnicilor este nevoia majoră de îngrijiri cronice de lungă durată, 
având în vedere, pe de o parte, faptul că bolile cronice sunt cauza primară de moarte 
a vârstnicilor, iar pe de alta, faptul că dizabilităţile cronice sunt modificările principale 
ale vârstei înaintate. 

Cercetările gerontologilor americani făcute de-a lungul a peste un sfert de secol l-au 
condus pe Stanley J. Brody la următoarele două concluzii referitoare la îngrijirea 
vârstnicului : 

1. situaţiile batrâneţii care necesită sprijin sunt cronice şi impun necesitatea unor 

servicii continue şi susţinute ; aceste servicii sunt de natură medicală şi psiho- 
socială ; 

2. întreţinătorii principali ai vârstnicului dependent sunt membrii familiei, iar dacă 
familia solicită asistenţă şi suport, înseamnă că resursele familiale sunt limitate. 
De asemenea, persoanele vârstnice fără resurse solicită o formă alternativă de 
asistenţă. Această a doua concluzie se sprijină pe următoarele fapte : 

e legăturile dintre generaţii sunt puternice şi viabile, fapt demonstrat de 
proporţia mare (84%) a vârstnicilor care trăiesc aproape de cel puţin un fiu 
adult şi îşi vizitează des copiii ; 

e membrii de familie, ca neprofesionişti, îi oferă vârstnicului cea mai mare 
parte a îngrijirilor: 80% dintre îngrijirile înrudite cu medicina şi îngrijirile 
personale (după o statistică a Departamentului de Sănătate, Educaţie şi 
bunăstare al SUA) şi 90% dintre serviciile de ajutor la domiciliu, ca să nu 
mai vorbim de suportul emoţional ; 

e tot conform unor studii din SUA, s-a ajuns la concluzia că persoanele 
vârstnice văduve sunt îngrijite mai bine de fiice decât de fii ; 

e s-a constatat, de asemenea, că, în principal, instituţionalizarea unei persoane 
vârstnice dependente a fost ultima soluţie la care familia a recurs, atunci 
când toate celelalte eforturi au eşuat. La fel, s-a observat că (în SUA) 
familiile au continuat relaţia cu vârstnicul şi s-au implicat activ după ce a fost 
efectuat plasamentul. 


Recunoscând astfel contribuţia substanţială a familiei în eforturile de îngrijire şi 
efectele benefice asupra psihicului vârstnicului, tragem concluzia că sistemul de ajutor 
trebuie să se îndrepte către familie, să o sprijine şi să o încurajeze în eforturile ei de a-şi 
păstra rudele în comunitatea în care trăiesc. 

Dr. Constantin Bogdan atrage atenţia asupra tendinței actuale a familiei româneşti, 
îndeosebi a celei din mediul urban, de a forţa instituţionalizarea, din motivații atât de ordin 
obiectiv (condiţii de locuit restrânse, dificultăţi financiare, imposibilitatea supravegherii 
permanente a vârstnicilor cu deteriorări psihice, dificultatea familiei adulte de a se 
ocupa de îngrijirea copiilor proprii, a bunicilor sau chiar străbunicilor), cât şi de ordin 
subiectiv (relaxarea legăturilor parentale, o psihologie individualistă ce respinge faptul 
Că şi aspectele triste, ca bătrâneţea, invaliditatea, moartea, fac parte din viaţă). 

De aceea, orice decizie se va lua numai de comun acord cu vârstnicul (exceptând 
cazurile de deteriorare psihică gravă) şi numai în funcţie de nevoile persoanei vârstnice. 

Cu toate acestea, credem că dacă familia ar beneficia de un ajutor corespunzător, 
astfel încât să capete încredere în forţele proprii şi problemele financiare să nu mai 
poată fi invocate, multe plasamente ar putea fi evitate, rezultatele îngrijirilor ar fi mai 
bune (având în vedere cooperarea persoanei vârstnice căreia i se îndeplineşte astfel 
dorinţa de a rămâne în mediul său obişnuit de viaţă), iar costurile ar fi, desigur, mai 
mici, având în vedere proporţia mare a îngrijirilor care pot fi realizate de membri de 
familie neprofesionişti. Rămâne deci un procent de numai 10-20% (conform statisticilor 
americane) de îngrijiri care ar necesita intervenţia profesioniştilor, comparativ cu plata 
a 100% dintre serviciile efectuate în cadru instituţionalizat. 

Doctorul englez J. Grimley Evans descria în 1980 foarte clar scopul sistemului de 
ajutor social şi de sănătate a vârstnicului ca fiind acela de „a permite vârstnicului 
suferind de o dizabilitate fizică sau mintală să trăiască unde el şi-ar fi dorit să trăiască 
dacă nu ar fi avut acea dizabilitate”, şi, de asemenea, scopul tratamentului şi al 

eforturilor de reabilitare, ca fiind acela de „a îmbunătăţi funcţionarea lui până la un 
nivel maxim, consecvent, şi dacă acesta este totuşi inadecvat, noi trebuie să reducem 
cererile din mediul înconjurător”. 

Inițiativa, perfecționarea şi controlul calităţii serviciilor de ajutor sunt în sarcina 
comunităţii. Fiecare localitate, luată separat, are propriile resurse şi, mai mult chiar, 
propriul sistem de evaluare, dar deseori nu dispune decât de anumite forme de ajutor, 
în funcţie de posibilităţi. 

Toate eforturile locale trebuie să fie orientate spre un sistem de ajutor pe termen 
lung, furnizând un larg spectru de servicii pentru persoanele cu dizabilităţi. 

Îngrijirea la domiciliu a vârstnicului dependent trebuie să fie globală. Obiectivul 
este de restaurare a funcţiilor afectate sau de a le compensa în caz ca ele sunt temporar 
sau definitiv compromise. 

Se pot distinge două categorii de îngrijiri : 

e lupta contra incapacității şi a tulburărilor funcţionale, pe de o parte; 

e adaptarea mediului de viaţă la incapacitate, pe de alta. 


Ierarhizarea acţiunilor terapeutice va depinde, la început, de demersul de îngrijire 
stabilit la rezultatul evaluării. 


2.4.1. Lupta contra incapacităţilor şi tulburărilor funcţionale 


Aceasta presupune un plan de îngrijire medico-chirurgicală. 

Datorita polipatologiei, îngrijirea trebuie să fie multidisciplinară. Astfel, este indis- 
pensabilă o coordonare a îngrijirilor. Aceasta nu se rezumă la o juxtapunere de competenţe ; 
fiecare îngrijitor trebuie să intervină în funcţie de obiectivul urmărit, însă toţi trebuie 
sa fie solidari în demersul întreprins. 

În anumite cazuri, tratamentul şi îngrijirea diferitelor boli necesită deplasarea la 
domiciliu a numeroşi intervenţionişti. Este necesară astfel o cunoaştere a posibilităţilor 
lor şi o coordonare bine pusă la punct a acestora. Astfel, este necesară intervenţia unei 
echipe alcătuite din: 

e medici curanți — aceştia joaca un rol fundamental în menţinerea persoanei la 
domiciliu ; ei cunosc şi urmăresc persoanele vârstnice, familiile lor şi mediul 
lor de viaţă; ei trebuie să fie principalii efectori ai evaluării şi ai punerii în 
aplicare a planului de ajutor în cadrul prestărilor specifice dependenţei ; 

e asistentele medicale (comunitare) — acestea intervin pe baza prescripţiilor medicale ; 
pe lângă actele medicale curente (injecții, recoltări, clisme, îngrijirea escarelor, 
pansamente), ele evaluează şi actele de nursing (igienă, supraveghere, observare 
şi prevenţie, supravegherea bolilor grave etc.). În ţările în care îngrijirea la 
domiciliu este o metodă frecventă, pentru serviciile îndelungate, repetitive, se 
stabileşte în prealabil un acord cu societăţile de asigurări medicale ; 

e  jinetoterapeuții — aceştia intervin în toate situaţiile de îngrijire la domiciliu, pe 
baza prescripţiei medicale ; ei continuă activitatea începută în spital şi contribuie, 
activând la domiciliul persoanei, la dobâdirea progresivă a autonomiei necesare 
de către aceasta ; ajută şi la organizarea locuinţei ; această categorie de profesionişti 
este puţin disponibilă în România ; de obicei, îngrijirile la domiciliu se limitează 
cel mult la nursing neprofesionist şi la vizitele medicului de familie ; 

e logopezii — terapeuţii limbajului, trebuie să intervină pentru diminuarea sau 
eliminarea tulburărilor de origine neurologică ce produc reducerea sau absenţa 
comunicării verbale, a tulburărilor articulare, a tulburărilor de deglutiţie, disfoniei 
sau afoniei ; ei vor ajuta la învaţarea cu citirea labială şi la conservarea vorbirii 
în surditate, vor permite învăţarea vocii esofagiene (după laringectomie) pe baza 
indicaţiilor medicale. În ţările vest-europene, acest tip de servicii este plătit în 
mod convenţional per activitate. În România, acest serviciu este dezvoltat în 
special pentru copiii cu aceste tipuri de deficienţe, însă pentru vârstnici el este 
aproape inexistent ; 

e ergoterapeuţii — aceştia fac legătura între spital şi domiciliu ; ei propun adaptarea 
locuinţei în funcţie de incapacităţile persoanei ; 

e asistenții sociali (lucrătorii sociali) — evaluează nevoile sociale (relaţia cu diverse 
instituţii publice, posibilităţile financiare, existenţa şi relaţia cu familia lărgită), 
fac legătura între vârstnic şi diverşii specialişti abilitaţi în îngrijiri la domiciliu ; 

e farmaciştii — în ţările vest-europene sunt cei care eliberează, în afară de medi- 
camente, şi materialul de îngrijiri : 

- mijloace de locomoţie: bastoane, cadre de mers; 
— fotolii rulante; 

- scaune găurite, ridicătoare de WC, urinare, ploşti ; 
— paturi medicale, saltele antiescare ; 

— alte materiale necesare vieţii obişnuite. 


Ei furnizează materialul necesar spitalizării la domiciliu. 

În România exista o serie de asociaţii, cum este Asociaţia Persoanelor cu Handicap 
Locomotor, sau instituţii destinate persoanelor cu handicap, care, de obicei, furnizează 
aceste materiale în mod gratuit; de cele mai multe ori însă, vârstnicii sunt nevoiţi să 
şi le procure singuri contra cost. 

În Franţa există departamente, denumite centre medico-psihiatrice, care permit 
urmărirea psihiatrică (medicală, infirmieră şi uneori socială) a unui anumit sector pe 
care îl acoperă. 

Spitalizarea este întotdeauna un moment critic pentru vârstnici, dar în România este 
o soluţie salvatoare pentru mulţi vârstnici nevoiaşi, aici beneficiind de hrană şi de 
medicamentele necesare. 

Un substituent posibil al spitalizării este spitalizarea la domiciliu. Ea permite 
gestionarea problemelor medicale, la fel de serios ca şi în spital; de asemenea, oferă 
vârstnicului un spaţiu securizant din punct de vedere psihic. Spitalizarea la domiciliu 
reprezintă o alternativă mai ieftină, în condiţiile în care această echipă pluridisciplinară 
există şi asigură şi continuitatea îngrijirilor dificile şi costisitoare. Uneori spitalizarea 
clasică poate fi necesară, şi atunci cel mai bine ar fi să se dirijeze vârstnicul spre o 
unitate cu profil geriatric. 


2.4.2. Adaptarea mediului la incapacităţile persoanei 


şi urmăreşte acelaşi scop: cea mai bună calitate posibilă a vieţii. 

Obiectivul este de a permite realizarea cât mai completă a rolurilor fundamentale şi 
evitarea handicapului prin carenţa de resurse materiale şi sociale. Resursele posibile 
sunt fie cele ale vecinilor şi ale familiei, fie ajutoarele sanitare şi sociale locale. Aceste 
elemente ale sistemului de îngrijire trebuie foarte bine coordonate, de această coordonare 
depinzând succesul planului de ajutor la domiciliu. 

Familia şi vecinii sunt principalele resurse disponibile pentru persoanele vârstnice 
Şi, ca atare, trebuie să se apeleze la ele, să se stabilească rolul fiecăreia faţă de persoana 
vârstnică : cine şi ce poate face şi în care moment al zilei sau al săptămânii. Întotdeauna 
trebuie exprimate clar posibilităţile fiecărei părţi şi limitele intervențiilor acestora 
pentru evitarea situaţiilor de ruptură. În acest scop, este de dorit să se folosească tabele 
care să cuprindă repartiţia intervențiilor la domiciliu. 

Pentru a ajuta familiile şi vecinii în eforturile lor, pentru a le uşura activitatea, este 
de dorit ca în fiecare comunitate să existe servicii comunitare care să poată oferi 
găzduire temporară (de zi, de noapte, de weekend) sau care să vină în ajutorul familiei 
în caz de dificultăţi (spitale). 

Ajutoarele sanitare şi sociale : 

e pensie de vârstă; 

e pensie de boală; 

e pensie de urmaş. 


Cei fără venituri beneficiază de ajutor social care constă în remunerarea unei 
persoane de îngrijire ; în cazul persoanelor cu handicap, în funcţie de gradul handicapului, 
banii provin de la bugetul local. Deseori, aceste ajutoare nu acoperă nici nevoile de 
bază (hrană, chirie, întreţinerea locuinţei, medicamente), existând şi situaţii în care ele 
ajung cu întârziere de luni de zile sau nu ajung deloc. 

În Danemarca, primăriile subvenţionează modificările din apartament necesare 
deplasării funcţionale şi asigură plata asistentului social şi a asistentei de ocrotire care 
vizitează la domiciliu persoana cu handicap. 


Ajutoare de menţinere a persoanei la domiciliu : 


1. Ameliorarea condiţiilor de locuit este o condiţie prealabilă şi indispensabilă 
pentru menţinerea persoanei la domiciliu, deoarece deseori condiţiile de locuit ale 
persoanei vârstnice sunt necorespunzătoare (imobil vechi, fără încălzire centrală, fără 
apă caldă, toaletă exterioară etc.). 

În Franţa, cea mai mare parte a caselor de pensii participă prin subvenţii la 
finanţarea muncilor, subvenţii care se acordă în funcţie de veniturile persoanei şi de 
devizul estimativ al lucrărilor. Există chiar asociaţii mandatate de casele de pensii care 
se ocupă cu pregătirea dosarelor şi cu studiul lucrărilor şi al devizelor (de exemplu : 
„Centrul de ameliorare a locuinţei”). 

2. Ajutorul menajer realizează pentru vârstnici o activitate materială, morală şi 
socială. El asigură aşadar activităţile menajere, dar nu trebuie să se limiteze la acestea, 
ci trebuie să fie un mijloc de menţinere a contactului personal şi a relaţiei cu lumea 
exterioară. De asemenea, trebuie să menţină un nivel minim de activitate şi de relaţii 
sociale. Acest tip de ajutor este cel mai uzitat la noi în ţară, având în vedere că 
îngrijitorii neprofesionişti repartizaţi de către autorităţi acordă în principal ajutor 
menajer. 

3. Serviciile intermediare mandatate — în Franţa sunt realizate de către anumite 
asociaţii mandatate prin contract de către persoana vârstnică pentru efectuarea în 
numele său a demersurilor administrative. 

4. Serviciile de îngrijiri la domiciliu sunt servicii care există în ţările vest-europene 
şi care asigură îngrijirile infirmiere la domiciliu. Acestea trebuie să asigure şi în 
weekend continuitatea îngrijirilor. În Franţa, de exemplu, ele sunt finanţate integral de 
către asigurarea de sănătate ; îngrijirile sunt prescrise de medic, care face cererea 
direct către serviciul de îngrijire, iar acesta repartizează infirmieri şi asistenţi de 
ocrotire în funcţie de nevoi, de obicei imediat, fără acordul prealabil al casei de 
asigurări, aceasta controlând prestațiile efectuate în luna care urmează. 

5. Telealarma este un dispozitiv care permite persoanei vârstnice să ceară ajutor în 
orice situaţie în care ar avea nevoie. Dispozitivul este purtat permanent; poate avea 
diferite forme (ca un medalion, brățară, capac la ceas, pompă în formă de pară) şi 
permite declanşarea unei alarme în cazul unei probleme (o cădere, de exemplu). Apelul 
ajunge la un centru de ascultare care acordă apoi ajutorul cuvenit. Cel mai adesea este 
avertizată o persoană din anturaj (referent), care se deplasează pentru a da ajutorul 
necesar. Este nevoie de doi, trei referenţi pentru a asigura disponibilitatea permanentă. 
Aceştia pot fi membri ai familiei, vecini, uneori (în alte ţări) chiar pompierii sau 
medicul. Închirierea unui astfel de dispozitiv şi abonamentul lunar cad, în Franţa, în 
sarcina persoanei vârstnice, existând şi posibilitatea ca unele case de pensii sau alte 
asociaţii umanitare să finanţeze o parte din cheltuieli. 

6. Masa la domiciliu, aşa-numita „masă caldă pe roţi”, este garantată de un 
serviciu care aduce la domiciliu o masă completă, echilibrată, gata preparată. Pentru 
a fi considerată un ajutor de menţinere la domiciliu, ar trebui să funcţioneze şapte zile 
pe săptămână, toate zilele din an. Din nefericire, acest caz nu este prea des întâlnit. 

7. Supraveghere şi îngrijire la domiciliu în caz de boală („garde-malade”). În 
Franţa, pentru astfel de situaţii se poate face apel la un birou de plasament al slujbelor 
la domiciliu, care asigură îngrijitori la domiciliu în caz de boală. 

8. Alte servicii : depanare, cumpărături etc. — luând ca exemplu tot Franţa, mai 
adăugăm că în câteva locuri există servicii specifice, deseori organizate în asociaţii 
legale încă din 1901, expresie a solidarităţii unui cartier sau a unei zone rurale. 


De cele mai multe ori, întreg ansamblul metodelor de ajutor pentru menţinerea la 
domiciliu este rareori disponibil, chiar şi în ţările unde acest sistem este bine pus la 
punct. În practică, punerea în aplicare a tuturor modalităţilor de îngrijire depinde de 
posibilităţile locale. 

Comparând multiplele forme de ajutor folosite în ţările vest-europene cu săracele 
posibilităţi de ajutor ale vârstnicului din România, observăm că primul pas pe care 
trebuie să-l facem este către stabilirea unui cadru legislativ corespunzător care să 
permită dezvoltarea serviciilor de ajutor la domiciliu. Apoi, nu ne rămâne decât să 
utilizăm cât mai eficient posibil mijloacele de care dispunem într-un anumit loc. Buna 
coordonare a intervențiilor şi a mijloacelor de intervenţie este cheia succesului în 
demersul de menţinere la domiciliu ; în acest scop, foarte utilă este analiza periodică 
(de preferat săptămânală) a modului de îndeplinire a sarcinilor fiecărui intervenţionist 
(de aceea, este recomandată completarea zilnică a tabelului cu repartiţia intervențiilor) 
şi a evoluţiei stării persoanei vârstnice, inclusiv a tonusului psihic al acestuia. 

3. Instituţionalizarea persoanelor vârstnice 


Deşi actualmente tendinţa este de dezinstituţionalizare, în toată lumea există forme de 
ocrotire a vârstnicului în astfel de aşezăminte. În România există mai multe tipuri de 
instituţii de ocrotire specializate, în funcţie de perioada cât vârstnicul este ocrotit ; 
instituţiile pot asigura servicii pe termen lung sau scurt, ele aparţinând până nu de mult 
unor ministere diferite. Astfel : 

1. pe termen lung - sub tutela Ministerului Muncii şi Protecţiei Sociale şi a 
consiliilor locale se află caminele de pensionari, unde se pot interna ca urmare 
a deciziei Serviciului Public de Asistenţă Socială, numai vârstnici pensionari ; 
sub tutela Direcţiilor Generale de Asistenţă Socială şi Protecţia Copilului (care 
au preluat fostele Inspectorate de Stat pentru Persoane cu Handicap) se află 
cămine-spital unde sunt internaţi vârstnici şi dependenţii sau cămine pentru 
persoane fără nici un fel de venit (rar). 

2. pe termen Scurt — instituţiile aparţin cel mai frecvent unor fundaţii sau organizaţii 
neguvernamentale. Ocrotirea temporară presupune accesul în centre de zi în 
care vârstnicul îşi poate petrece sub supraveghere timpul liber în mod plăcut sau 
poate fi îngrijit (în cazul vârstnicului cu demenţă) pe perioada cât familia 
(aparţinătorii) îşi desfăşoară alte activităţi (serviciu, cumpărături) ; de asemenea, 
vârstnicii pot desfăşura diverse terapii fizice şi ergoterapii, în cadrul unor 
programe recuperatorii şi profilactice organizate. 


Decizia privind instituţionalizarea pe termen lung trebuie să fie o decizie elaborată 
de o echipă pluridisciplinară, formată din asistent social, medic, psiholog, la care va 
participa obligatoriu vârstnicul, eventual şi familia acestuia ; este o decizie de mare 
răspundere, care vizează viitorul persoanei, şi are numeroase repercusiuni psihice, 
morale, financiare. Vârstnicul este o persoană matură, responsabilă, care are dreptul să 
decidă ce este mai bine pentru el, dar poate fi sprijinit, consiliat, prezentându-i-se 
riscurile şi beneficiile traiului singur sau în instituţie. 

Cauze ale instituţionalizării pe termen lung : 

— singurătatea şi lipsa reţelei de suport; 

— dorinţa manifestă a vârstnicului ; 

- lipsa veniturilor ; 

- diferite afecţiuni cronice ; 

- handicapul fizic sau mintal ; 

- pierderea locuinţei ; 

- lipsa adaptării în cadrul serviciilor la domiciliu ; 

— crize” în sânul familiei de origine ; 

-  imobilizarea la pat; 

- violenţa domestică sau a celor ce s-au angajat să-i îngrijească. 


Populaţia în instituţiile de ocrotire este relativ omogenă pe grupe de vârstă. În 
lucrarea Diagnoza calității vieții vârstnicilor în România, Hildegard Puwak menţionează 
că în căminele pentru vârstnici predominau persoane de sex feminin (70%); de 
asemenea, din distribuţia pe vârste rezultă că 80% dintre persoanele instituţionalizate 

depăşesc 70 de ani şi aproape 60% se situează peste 75 de ani. Nivelul de instrucţie a 
vârstnicilor din aceste instituţii este, pentru 50% dintre ei, sub nivelul mediu, între 
acest dat şi statutul social al pensionarului existând o relaţie directă. 

Deşi după 1990 s-au schimbat multe privind instituţiile pentru vârstnici, bătrânii 
din multe instituţii relatează totuşi faptul că sunt deprimaţi, nefericiţi, inadaptaţi ; 
studiile au demonstrat că au mai puţină vitalitate, mai puţină activitate şi mor mai 
repede decât persoanele de aceeaşi vârstă din societate. 

Procedeul de admitere în aceste instituţii se face prin orientarea vârstnicului sau 
aparţinătorilor către serviciul de asistenţă socială, ceea ce demonstrează o implicare 
redusă a serviciului de asistenţă socială în acţiunea de cunoaştere a stării şi condiţiilor 
persoanelor vârstnice care se află în risc major ; categoric, vârstnicii cu nevoi speciale 
sunt mult mai mulţi, dar lipsa reţelei de ocrotire privind persoana vârstnică, precum şi 
marginalizarea problemelor vârstnicilor au dus la slaba monitorizare şi la lipsa soluționării 
multor probleme ale acestor categorii de persoane. În general, procedeul de admitere 
aduce daune individului, care este privit adesea ca un „obiect” uşor de prelucrat, este 
privat de la intrare de propriile haine, de multe ori nu mai este tratat cu respect, fiind 
o victimă a agresiunii verbale şi uneori fizice a personalului. Nu rareori rezidenții sunt 
puşi în situaţia de a implora personalul pentru chestiuni minore (un pahar cu apă sau 
permisiunea de a folosi telefonul). O atitudine ce accentuează scăderea stimei de sine 
este „stigmatizarea” (personalul sau ceilalţi rezidenţi pot ponegri un anumit pacient, îl 
pot arăta cu degetul sau pot vorbi despre el ca şi cum el n-ar fi prezent). 

În opoziţie, poate să apară tendinţa de a „spitaliza” exagerat spaţiile şi toaletele ; se 
impun regimuri stricte din cauza riscului de contaminare a alimentelor şi lenjeriei. Un 
aspect deloc neglijabil este violarea intimităţii, existând încă instituţii în care toaletele 
nu sunt despărțite în cabine, camerele au 7-10 locuri, dulapurile şi hainele sunt 
comune etc. Aceste neajunsuri, ce nu se pot generaliza pentru toate instituţiile, îşi au 
originea în încercarea acestora de a satisface nevoile de bază ale vârstnicului în limita 
unui buget dat. 


3.1. Calitatea serviciilor 


Evaluarea unei instituţii, a calităţii serviciilor oferite de aceasta este un proces complex. 
Este clar pentru toată lumea că acolo unde există mizerie şi personal necalificat, unde 
vârstnicii sunt nemulţumiţi şi mor foarte repede vorbim de o instituţie necores- 
punzătoare. 

Dar ce este o instituţie corespunzătoare ? Poate fi calitatea măsurată în termeni de 
satisfacţie a beneficiarilor sau în funcţie de personalul profesionist? 

Pentru a creşte gradul de satisfacţie, este suficient ca resursele, şi aşa limitate, să fie 
cheltuite pe îmbunătăţirea designului, grădina din faţa clădirii, pe servicii de securitate, 
alimente sau programe de implicare a voluntarilor ? 

Anderson, Holmberg, Schneider şi Stone consideră importante următoarele caracte- 
ristici ale calității unei instituţii : 

e numărul persoanelor care locuiesc împreună ; 

e numărul persoanelor care folosesc acelaşi grup sanitar ; 

e numărul de îngrijitori/persoană şi timpul cât se ocupă de fiecare în parte. 

Dar este important să ţinem seama şi de modelul comportamental al personalului în 
relaţia cu vârstnicii, şi de mărimea instituţiei. Greenwald şi Linn au relevat faptul că, 
cu cât o instituţie este mai mare, cu atât comunicarea este mai dificilă. 

Pentru evaluarea unei instituţii care oferă servicii persoanelor vârstnice, au apărut în 
ultimul deceniu standarde generale de calitate privind serviciile sociale şi ale modalităţii 
de evaluare a îndeplinirii acestora de către furnizori“ , dar şi standarde minime specifice 
de calitate pentru serviciile de îngrijire la domiciliu pentru persoanele vârstnice şi 
pentru centrele rezidenţiale pentru persoanele vârstnice$. 

La începutul anului 2010 a apărut o Hotărâre de Guvern (la data apariţiei s-a 
semnalat faptul că a fost elaborată fără consultarea partenerilor sociali) care stabileşte 
în mod procustian standardele de cost pentru serviciile sociale organizate şi administrate 
de către furnizorii publici de servicii sociale“. Aceste standarde, deşi prevăd (în mod 
nediferenţiat) un raport beneficiar/angajat de 2/1, constrâng la un cost anual standardizat 
de 16.926 lei, ceea ce face aproape imposibilă atingerea sau menţinerea unui nivel 
satisfăcător al calităţii vieţii vârstnicilor instituţionalizaţi. 

Acest cost, numit cost minim, afectează pe termen lung orice iniţiativă privată în 
domeniu, prin faptul că se constituie într-unul dintre criteriile în baza cărora furnizorii 
publici de servicii sociale contractează servicii sociale cu furnizorii privaţi sau, după 
caz, cu alţi furnizori publici. 


3.2. Efectele instituționalizării 


Erwin Hoffman apreciază că trăsătura comună tuturor instituţiilor este că indivizii 
aflaţi în aceste locuri trec printr-un proces de „mortificare”. Acest proces care implică 
interacțiuni cu alte persoane în cadrul respectivei instituţii are ca rezultat pierderea 
identităţii, adică „eşti unul printre mulţi alţii” ; el identifică anumite trăsături ale 
mediului instituţionalizat, pe care le consideră cauzele procesului de mortificare : 

e procedurile de admitere; 
barierele ; 
autoapărarea ; 
umilirea verbală şi psihică ; 
expunerea contaminată. 


Instituţiile ridică bariere între persoanele din interior şi mediul extern, fapt care are 
ca rezultat pierderea rolurilor care constituie o parte din personalitatea vârstnicului. 


4. Ordinul nr. 383 din 6 iunie 2005 pentru aprobarea standardelor generale de calitate privind 
serviciile sociale şi a modalităţii de evaluare a îndeplinirii acestora de către furnizori. 

5. Ordinul nr. 246 din 27 martie 2006 privind aprobarea standardelor minime specifice de 
calitate pentru serviciile de îngrijire la domiciliu pentru persoanele vârstnice şi pentru 
centrele rezidenţiale pentru persoanele vârstnice. 

6. H.G. nr. 23/2010 privind aprobarea standardelor de cost pentru serviciile sociale. 

3.2.1. Când se instituţionalizează o persoană vârstnică ? 


Această decizie nu ar trebui să fie luată decât după o evaluare riguroasă a contextului 
medico-psihosocial şi a dorințelor pacientului şi familiei sale. 

În decizia de a instituţionaliza o persoană vârstnică, consilierea bolnavului şi a 
familiei sale nu se poate face decât după o evaluare foarte precisă. Aceasta trebuie să 
țină cont de starea medico-psihosocială a pacientului, de dorinţa pacientului şi a 
familiei sale şi, de asemenea, de diferitele soluţii accesibile. 


1) Evaluarea globală a persoanelor vârstnice 

Evaluarea trebuie să fie globală. Pentru o problemă medicală identică, diversitatea 
situaţiilor sociale sau de mediu explică faptul că într-un caz se preconizează menţinerea 
la domiciliu, iar în altul se consiliază pentru instituţionalizare. Un bătrân atins de 
gonartroză invalidantă ar putea să fie menţinut la domiciliu dacă locuieşte într-un 
imobil dotat cu ascensor, mai ales dacă beneficiază de ajutor la domiciliu, în special 
pentru a-şi face plimbările. 

Dacă, din nefericire, acelaşi vârstnic locuieşte la etajul cinci, fără ascensor, şi dacă 
în comunitate nu se practică ajutorul la domiciliu, situaţia este total diferită. 

Acest factor social este determinant în decizia de a propune un plasament. 

O persoană vârstnică atinsă de un proces demenţial evoluat poate rămâne mult timp 
la domiciliu dacă anturajul reuşeşte în permanenţă să se organizeze astfel încât aceasta 
să nu fie pentru fiecare o sarcină prea grea. Dimpotrivă, aceeaşi persoană singură şi 
izolată va trebui, în mod cert, instituţionalizată rapid. 


2) Semnalele de alarmă 

Anumite indicii defavorabile trebuie să alerteze medicul generalist şi să-l determine 
să efectueze sau să dispună o evaluare a persoanei vârstnice în ceea ce priveşte gradul 
său de dependenţă. Este vorba de indicii la nivelul: 

— persoanei: neglijenţă vestimentară şi pierderea interesului pentru aspectul propriu ; 
miros de urină ; hematoame şi/sau arsuri; scăderea în greutate ; 

- comportamental : dificultăţi de aprovizionare ; stocarea nejustificată a anumitor 
produse ; uitări importante şi frecvente cu elemente de periculozitate ; izolare şi 
pierdere a interesului ; agresivitate ; 

- al locuinţei: locuinţă neîntreţinută ; întreruperea plăţii facturilor etc. 


Este logic să se efectueze evaluarea exhaustivă încă din momentul în care un indiciu 
de risc atrage atenţia medicului de familie (generalist). 

În acelaşi timp, trebuie evitată dramatizarea, care poate transforma încremenirea 
(socul) provizorie a anumitor funcţii în diagnostic de invaliditate definitivă. Ireversibilitatea 
poate fi prea rapid pronunţată (diagnosticată), cu o participare mai mult sau mai puţin 
activă şi conştientă a familiei. 


3) Cum evaluăm ? 
Există grile cu o folosire (aplicare) uşoară, care permit o evaluare a nivelului 
general de autonomie a persoanei vârstnice. De exemplu, în străinătate se folosesc : 

- scala IADL (Instrumental Activities of Daily Living) a lui Lawton (Anexa 1) ; ea 
evaluează activităţile instrumentale ale vieţii cotidiene a subiecţilor cu o autonomie 
puţin alterată ; 

- grila AGGIR (Anexa 2): este prezentată în detaliu în subcapitolul „Dependenţa 
persoanelor vârstnice”. 


Evaluarea globală este un ajutor preţios în luarea deciziilor medicului de familie 
(generalist), pentru că acesta este cel care trebuie să rămână stăpân pe situaţie. Sfatul 
pe care el trebuie să îl dea în vederea unui plasament integrează date mult mai 
complexe decât simpla evaluare. Doar el dispune de aceste date, în special pentru că el 
conduce acţiunea diferiților intervenţionişti. În sfârşit, trebuie să ne ferim să reducem 
vârstnicul la o sumă de deficienţe. 


3.2.2. Cum organizăm plasamentul ? 


Există plasamente în instituții care sunt greu de pregătit, deoarece ele sunt consecința 
proceselor morbide brutale. Printre cele mai banale se pot cita accidentele vasculare 
cerebrale şi fracturile, mai ales acelea ale colului femural. 

Dar există, de asemenea, plasamente în instituţii care rezultă din procese previzibile : 
o maladie demenţială sau neurologică ce se agravează vizibil, inexorabil. Aici asistentul 
social şi medicul generalist au un rol de anticipare pregătind ei înşişi bolnavul şi 
anturajul său în vederea plasamentului şi luând contact cu Structura cea mai bine 
adaptată pentru a primi persoana vârstnică devenită dependentă. Noţiunea de criză 
este importantă, pentru că, adesea, în această situaţie, plasamentul este vizat, ba chiar 
realizat. 

În acelaşi timp, înainte de a pronunţa un verdict ce riscă să devină definitiv trebuie 
să ne punem întrebarea asupra caracterului reversibil sau ireversibil a ceea ce atestă 
criza. 


Ce se aşteaptă de la o instituţie privitor la plasamentul unei persoane vârstnice ? 


Plecând de la situaţiile deja evocate, nu este sigur că sarcina reglării problemelor 
plasamentului revine serviciilor medicale. 

Medicul de familie (medicul generalist) care îşi cunoaşte bine pacientul este cel mai 
îndreptăţit să sintetizeze datele pentru a se lua decizia de plasament. În acelaşi timp, 
medicul poate să se adreseze serviciilor medicale superioare sau căminelor-spital în 
vederea diagnosticului şi a eventualului tratament pentru ameliorarea situaţiei sau 
pentru a răspunde uneia sau mai multor întrebări : 

1. De ce a căzut acest vârstnic? 

2. De ce slăbeşte acest vârstnic ? 

3. De ce este dezorientat? 


Medicului de familie îi revine sarcina de a aprecia beneficiul potenţial al unei astfel 
de instituţionalizări în raport cu riscul repercusiunilor asupra autonomiei, dispoziţiei, 
comportamentului şi stării generale la care se expune vârstnicul. 

În sfârşit, trebuie să se insiste asupra beneficiului menţinerii la domiciliu, de 
fiecare dată când aceasta este posibilă, pentru evitarea rupturii sociale, familiale şi 
identitare. 

1) Dorinţa bătrânului 

Aceasta este capitală, pacientul fiind punctul central al deciziei finale. Medicul de 
familie trebuie să rămână foarte deschis şi să evite orice dogmatism. Dorinţa vârstnicului 
intră deseori în contradicţie cu evaluarea medico-psihosocială realizată de medicul de 
familie. Unii bătrâni care ar putea foarte bine să rămână la domiciliu, la nevoie cu un 
oarecare sprijin/ajutor, pot la fel de bine să ceară să trăiască într-o instituţie/cămin, 
pentru că s-ar simţi mai în siguranţă. O asemenea dorinţă trebuie respectată. Trebuie 
să ne ferim de dogma menţinerii la domiciliu cu orice preţ. Unii bătrâni nu mai vor să 
rămână acasă de teama unor agresiuni, a singurătăţii sau de teama de a deveni o povară 
pentru ceilalţi. 

Invers, există situaţia când, deşi menţinerea la domiciliu devine foarte dificilă, 
vârstnicul poate opta să rămână acasă cu orice preţ. În acest caz, medicul de familie 
trebuie să uzeze de persuasiune şi să îi explice vârstnicului că această rămânere acasă 
nu este în mod sigur cea mai bună soluţie. Atunci când decizia instituţionalizării se 
impune, aceasta trebuie să fie, atât cât se poate, bine lămurită şi gândită. Obţinerea 
consimţământului bătrânului este soluţia preferabilă. 

Cel mai adesea, internarea într-o instituţie este pentru vârstnic ultima cotitură 
importantă din viaţă ; de aceasta se leagă neliniştea/teama, îndeobşte fondată, a 
nemaiîntoarcerii la domiciliu : instituţia îi apare pe bună dreptate ca o anticameră a 
morţii. 

2) Dorința familiei sau a anturajului 

Trebuie să ştii să evaluezi opțiunea celorlalți. 

Sunt situaţii când evaluarea medico-psihosocială şi dorinţa exprimată de vârstnic 
pledează pentru menţinerea la domiciliu. Cererea de instituţionalizare nu vine atunci 
nici de la medic, nici de la vârstnic, ci de la un terţ. În această situaţie, generalistul se 
poate întreba dacă vârstnicul nu este, aşa cum spune Robert Moulias, „victima unui 
ordin de întemniţare modern”. Pentru că nu sunt rare cazurile când vârstnicul, resimţit 
ca neglijabil, devine obiectul reglărilor de conturi legate de vechi conflicte familiale, 
financiare etc. Dacă acesta nu este cazul cel mai frecvent, anturajul este cel mai adesea 
neliniştit şi temător şi e nevoie de mult timp pentru a-l linişti. 

3) Care este capacitatea de a susține menţinerea la domiciliu ? 

Problema esenţială care se pune aici este cea a maladiei demenţiale. Demenţa este 
o dramă pentru familie : perechea (soţul/soţia), copiii, prietenii nu vor recunoaşte că 
le-a plăcut că l-au cunoscut mai demult şi nici chiar vârstnicul nu va recunoaşte asta. 
Familiile suferă de un amestec de disperare şi de vinovăţie : disperarea de a nu putea 
face faţă tuturor tulburărilor (în special celor comportamentale) pe care le produce 
boala şi vinovăția de a trebui să-şi pună problema instituţionalizării. 

Specialistul în servicii sociale, prin experienţa sa, trebuie să permită familiilor să se 
distanţeze de situaţia de disperare/suferinţă în care se află. Să ai acasă o rudă vâstnică 
dementă este o situaţie cu caracter permanent, susceptibilă de a genera o tensiune 
psihică greu suportabilă. Bunăvoinţa iniţială a familiei poate fi înlocuită în timp de 
sentimentul rejectării bătrânului, pe care nu îl mai suportă. Atunci este rezonabil să se 
propună familiilor plasamentul vârstnicului pentru a le descărca de toate sarcinile 
cotidiene şi, de asemenea, pentru a le permite reluarea unui contact mai calm cu ruda, 
pe timpul vizitelor în instituţie. 

În concluzie, dacă preocuparea pentru interesele vârstnicului revenea până nu 
demult medicului (care era pregătit în mare parte pentru medicina generală), astăzi 
viziunea ecosistemică face trimitere la o echipă pluridisciplinară (care trebuie să 
cuprindă asistentul social, psihologul, psihiatrul, medicul, kinetoterapeutul, consilierul), 
care trebuie să vină în întâmpinarea cererilor şi trebuinţelor complexe specifice 
persoanelor de vârsta a treia. 

„ Activitatea de asistenţă şi consiliere în cadrul serviciilor de 


probaţiune 


. Protecţia victimelor unor infracţiuni 


1. Introducere 


Este firesc ca într-o ţară membră a Uniunii Europene, care se vrea democratică şi în 
care multe dintre sisteme (economic, social, administrativ) mai au nevoie de reformă, 
să existe un sistem alternativ de sancţionare a persoanelor care au săvârşit infracţiuni. 
A stabili o pedeapsă pentru o persoană care a săvârşit o infracţiune nu este un lucru 
uşor; şi mai greu este atunci când această persoană este minoră, personalitatea în 
formare a acesteia având cel mai mult de suferit. Probaţiunea este alternativa care dă 
posibilitatea organelor judiciare să găsească cea mai bună cale de a sancţiona pe cel 
vinovat, lăsându-l, după caz, în libertate, dar nu fără a-şi repara greşeala prin care a 
dăunat altei persoane sau statului. Astfel, instanţa poate dispune suspendarea executării 
pedepsei sub supravegherea Serviciului de Probaţiune, dacă sunt întrunite următoarele 
condiţii! 

a) pedeapsa aplicată este închisoarea de cel mult 4 ani; 

b) infractorul nu a mai fost condamnat anterior la o pedeapsă cu închisoarea mai 
mare de un an, afară de situaţia în care condamnarea intră în vreunul dintre 
cazurile prevăzute în art. 38 Cod penal (infracțiunile săvârşite în timpul mino- 
rităţii, din culpă sau amnistiate ; de asemenea, nu se ţine cont de condamnările 
pentru care a intervenit reabilitarea) ; 

c) se apreciază, ţinând seama de persoana condamnatului şi de comportamentul 
său după comiterea faptei, că pronunţarea condamnării constituie un avertisment 
pentru acesta şi, chiar fără executarea pedepsei, condamnatul nu va mai săvârşi 
infracţiuni. 


Instituţia probaţiunii a început să se dezvolte în România după anul 1996, deşi pe 
plan internaţional a apărut în secolul al XIX-lea, unde funcţionarea acesteia şi-a 
dovedit eficienţa. Din 1997 au funcţionat primele servicii de probaţiune experimentale, 
astfel că, în anul 2000, numărul lor ajunsese la 11. Experienţa acumulată de cele Il 
servicii experimentale a încurajat legiuitorul şi, prin Ordonanţa de Guvern nr. 92/2000, 
s-au înfiinţat primele servicii de reintegrare socială a infractorilor şi de supraveghere 
a executării sancţiunilor neprivative de libertate?, pe lângă fiecare tribunal din ţară 
funcţionând, din decembrie 2002, câte un serviciu de probaţiune. 

Indiferent de titulatura avută pe parcursul timpului, serviciile de probaţiune au avut 
şi au de îndeplinit următoarele obiective : 

oferirea de asistenţă specializată în vederea diminuării impactului psihologic al 
infracţiunii asupra victimei ; 

— creşterea gradului de siguranţă în comunitate prin supravegherea persoanelor 

condamnate la sancţiuni neprivative de libertate ; 

— reducerea riscului de recidivă al persoanelor care au săvârşit infracţiuni. 


= 


Art. 861 Cod penal. 
2. S-a revenit la denumirea de Serviciu de Probațiune din anul 2006 prin Legea nr. 123. 

Aria de lucru a serviciilor de probaţiune este foarte largă, acestea fiind responsabile 
de modul în care sunt percepute de instanţe, parchete, poliţie, organizaţii guverna- 
mentale sau neguvernamentale şi, nu în ultimul rând, de persoanele condamnate. 
Modul în care serviciile de probaţiune se fac cunoscute pe piaţă ţine de potenţialul lor 
intern şi de preocuparea Direcţiei de Probaţiune, forul superior, de a face cunoscute 
rezultatele muncii din teritoriu. Când vorbim de potenţialul intern al serviciilor de 
probaţiune, ne referim în principal la cât de bine sunt pregătiţi consilierii de probaţiune 
pentru a reuşi să reintegreze social persoanele încredințate în supraveghere şi la 
capacitatea acestora de a crea şi susţine reţele viabile, de încredere în comunitate. În 
aceste condiţii, activităţile principale ale serviciilor de probaţiune sunt: 

o consilierea psihologică şi alte forme de asistare a victimelor infracţiunilor ; 

o întocmirea referatelor de evaluare ; 

o supravegherea în comunitate a persoanelor condamnate ; 

o asistenţa şi consilierea persoanelor condamnate. 


Concluzionând, după experienţa celor aproape opt ani de la înfiinţarea serviciilor 
de probaţiune, se poate spune că nu ne putem referi doar la obiectivul principal al 
probaţiunii, cel de reducere a infracţionalităţii prin măsuri şi sancţiuni comunitare, ci 
trebuie să ne referim şi la implicarea fiecărui cetăţean într-o problemă care ne priveşte 
pe toţi — siguranța comunitară, care, în ultimul timp, este din ce în ce mai fragilă. În 
fond, infractorii sunt toţi ai comunităţii, responsabilitatea revenindu-i. 


2. Evoluţia sistemului de probaţiune în România 


2.1. Probaţiune vs privare de libertate 


Efectele detenţiei 


Reforma în justiţie şi, implicit, în justiţia penală are foarte multe fațete şi poate fi 
privită din multiple unghiuri, pornind de la mentalități, obişnuinţe, de la nivelul de 
înţelegere a fenomenului infracţional de către individ şi comunitate, până la răspunsul 
dat de legiuitor aşteptărilor societăţii şi, fără să greşim, până la integrarea justiţiei 
penale româneşti în ansamblul justiţiei penale europene. În România, pe parcursul 
anilor '90 şi mai ales ulterior, judecătorii şi procurorii au înţeles că detenţia are efecte 
negative foarte grave, mai ales pe termen mediu şi lung, asupra persoanelor condamnate 
şi familiilor acestora, dar şi asupra comunităţii din care ele provin, că pedeapsa 
aplicată persoanei care a comis infracţiunea trebuie să aibă în vedere nu doar fapta 
săvârşită şi nu doar oferirea unui exemplu societăţii, ci trebuie să ţină seama de 
anumite împrejurări şi circumstanţe. De asemenea, au înţeles că alternativele la 
închisoare sunt eficiente în reintegrarea socială a individului care a încălcat legea, iar 
colaborarea cu serviciile de probaţiune pentru individualizarea şi supravegherea executării 
pedepselor nu pot aduce decât beneficii, atât individului, cât şi societăţii în ansamblul 
său. Instituţia probaţiunii este cea care, prin măsurile comunitare, promovează sanc- 
ţiunile neprivative de libertate ce realizează simultan asistenţa, consilierea, suprave- 
gherea, sancţionarea şi reabilitarea infractorilor. 

Odată închisă, persoana: 


are şanse reduse să-şi găsească (regăsească) un loc de muncă la întoarcerea în 
comunitate ; 

resimte efectele pe termen lung asupra sănătăţii sale, fizice şi mintale ; 

are loc izolarea şi marginalizarea familiei celui privat de libertate ; 

intră într-un mediu criminogen, nociv emoţional : se folosesc adesea sintagme 
ca „şcoala pentru infractori” sau „şcoli ale infracţionalităţii”, închisoarea 
învăţându-i adesea pe infractori cum să devină „mai buni infractori” ; 

are posibilitatea să „exporte” în exterior, în societate, după liberare, stilul de 
viaţă şi „valorile” închisorii ; 

societatea „suferă” : detenţia nu este ieftină, statul de la buget (bani ai tuturor 
contribuabililor) cheltuie sume considerabile care ar putea rezolva alte probleme 
stringente ale societăţii ; 

măsura satisface rareori reparația victimei. 


Încă de la început, închisoarea, în realitatea şi efectele ei vizibile, a fost denunţată 
ca „marele eşec al justiţiei penale”. Într-un mod foarte original, în lucrarea A supraveghea 
şi a pedepsi. Naşterea închisorii, Michael Foucault” „zugrăveşte” faţa nevăzută a 
închisorii, arătând că: 


închisorile nu diminuează rata criminalităţii : oricât ne-am strădui să extindem, 
să înmulţim sau să îmbunătăţim închisorile, numărul de crime şi criminali 
rămâne constant sau, şi mai rău, creşte; 

detenţia provoacă recidivă : după ce au ieşit din închisoare, deţinuţii au mai 
multe şanse decât înainte de a recidiva ; studiile arată că cei condamnaţi la un 
moment dat sunt, într-o proporţie considerabilă, foşti deţinuţi ; 

închisoarea fabrică delincvenţi : din cauza faptului că le impune deţinuţilor 
constrângeri violente, are drept scop să aplice legea şi să-i înveţe pe oameni 
respectul faţă de legi; or, întregul ei mod de funcţionare se bazează pe abuzul 
de putere ; 

închisoarea face posibilă — mai mult, favorizează - organizarea unui mediu de 
delincvenţi, solidari între ei, ierarhizaţi, gata pentru tot felul de complicaţii 
viitoare ; 

închisoarea fabrică delincvenţi în mod indirect, lăsând pradă mizeriei familia 
deţinutului, îndemnând-o la vagabondaj şi cerşetorie în absenţa surselor de 
subzistență ; din acest punct de vedere, criminalitatea este în creştere. 


Este uşor de observat că cele expuse mai Sus, privite în oglindă, arată, fără dubii, 
că o persoană care a încălcat legea poate fi redată mai lesne societăţii, cu cheltuieli 
mult mai reduse şi cu efecte mult mai puţin nocive asupra personalităţii sale, prin 
aplicarea unei sancţiuni alternative, decât în cazul în care ar fi supusă unei pedepse 
privative de libertate. 


3. Michael Foucault, A supraveghea şi a pedepsi. Naşterea închisorii, Humanitas, Bucureşti, 
1997, pp. 387-391. 

2.2. Originile şi evoluția instituţiei probaţiunii în România 


Deşi pe plan internaţional instituţia probaţiunii are origini adânci în timp, încă din 
secolul al XIX-lea, în România aceasta a început să se dezvolte abia după anul 1996, 
când, la Arad, s-au pus bazele primului program de aplicare experimentală a ele- 
mentelor de probaţiune. 

Meritul iniţierii proiectului-pilot la Penitenciarul Arad, care a presupus înfiinţarea 
şi funcţionarea unui serviciu experimental de probaţiune, aparţine, fără dubii, fostei 
Direcţii Generale a Penitenciarelor, actuala Administraţie Naţională a Penitenciarelor 
din subordinea Ministerului Justiţiei şi Libertăţilor Cetăţeneşti”. Direcţia Generală a 
Penitenciarelor a beneficiat la vremea respectivă (1996-1998) de asistenţa tehnică a 
Fondului Know How al Guvernului Marii Britanii. Fondul Know How a continuat 
acordarea asistenţei tehnice şi după încheierea programului de la Penitenciarul Arad, 
asigurând asistenţă în cadrul programului guvernamental numit „Probaţiunea în România”, 
conceput pentru dezvoltarea sistemului de probaţiune din România. 

Guvernul Marii Britanii a susţinut financiar programele de pregătire a consilierilor 
de probaţiune chiar şi după înfiinţarea serviciilor de probaţiune în regim de stat, la 
1 septembrie 2001. Pe lângă suportul financiar oferit pentru dezvoltarea sistemului de 
probaţiune în România, Guvernul Marii Britanii a organizat şi susţinut diferite stagii de 
pregătire a consilierilor de probaţiune români în Anglia şi Ţara Galilor ; de asemenea, 
un număr considerabil de consultanţi britanici au oferit asistenţă tehnică şi consultanţă 
strategică în domeniul probaţiunii consilierilor de probaţiune români. 

Trebuie menţionat faptul că au existat foarte mulţi finanţatori şi parteneri care au 
avut o contribuţie şi o susţinere deosebite de-a lungul timpului, referitor la implementarea 
şi dezvoltarea sistemului naţional de probaţiune din România, mulţi dintre ei regăsindu-se 
încă printre partenerii de astăzi ai Direcţiei de Probaţiune ; dintre aceştia, amintim : 
Penal Reform International România, Grupul Român pentru Apărarea Drepturilor 
Omului, Centrul de Resurse Juridice, Fundaţia pentru o Societate Deschisă, Asociaţia 
„Alternative Sociale” Iaşi, Centrul de Mediere şi Securitate Comunitară Iaşi, Fundaţia 
Prison Fellowship România, Asociaţia Umanitară „Sfinţii Petru şi Pavel” din Timişoara, 
Fundaţia „Oameni pentru Oameni” din Focşani, Fundaţia Academică „Sfinţii Împărați 
Constantin şi Elena” din Focşani. Nu este de neglijat sprijinul acordat în implementarea 
şi dezvoltarea sistemului naţional de probaţiune din România de o serie de universităţi, 
dintre care amintim : Universitatea din Bucureşti, Universitatea „Al.I. Cuza” din laşi, 
Universitatea „Babeş-Bolyai” din Cluj-Napoca şi Universitatea de Vest din Timişoara. 
De asemenea, serviciile de probaţiune au parteneriate cu universităţi şi facultăţi ce 
activează pe plan local. Un rol deosebit în dezvoltarea bazei materiale a serviciilor de 
probaţiune, în dotarea acestora cu echipamente şi în dezvoltarea unor programe de 
pregătire continuă a consilierilor de probaţiune l-a avut atragerea resurselor specifice 
Programelor PHARE de după anul 2000. 

Ideea suspendării executării pedepsei după pronunțare se regăseşte şi în Codul 
penal adoptat în anul 1968, şi în Legea privind executarea pedepselor” din 1969, când 


4. Denumirea Ministerului Justiţiei din ianuarie 2009. 
5. Legea nr. 23/1969. 

s-a reconsiderat instituţia liberării condiţionate de care puteau beneficia condamnaţii 
care erau stăruitori în muncă şi dădeau dovezi temeinice de îndreptare, precum şi 
condamnaţii care nu au fost folosiţi niciodată la muncă, dar care dădeau dovezi 
temeinice de disciplină şi îndreptare, ţinându-se seama şi de antecedentele lor penale 
(art. 25, alin. 1); mai mult, în anul 1992 a fost introdusă o nouă formă, suspendarea 
executării pedepsei sub supraveghere. Iniţiativa Ministerului Justiţiei de a aplica o altfel 
de practică în domeniul justiţiei penale prin înfiinţarea Centrului de Probaţiune Arad a 
fost încurajată de succesele obţinute şi, până în anul 2001, au fost înfiinţate alte 10 
centre-pilot de probaţiune, după cum urmează : 


Găeşti (mai 1997): după „modelul Arad” - pe lângă Centrul de Reeducare 
Găeşti, ca dificultate de lucru semnalându-se aria mare de activitate, ca întindere 
geografică, clienţii fiind din localităţi de pe tot cuprinsul judeţului Dîmboviţa ; 
Focşani : Serviciul experimental de Probaţiune a fost înfiinţat în anul 1997; 
iniţial, centrul de greutate l-a reprezentat Penitenciarul Focşani, în perioada 
mai 2000 - mai 2001, însă serviciul experimental a funcţionat în comunitate 
susţinut material şi financiar de Fundaţia „Oameni pentru Oameni” Focşani ; 
cei trei consilieri de probaţiune au dezvoltat relaţii de colaborare cu instanţele de 
judecată (au fost întocmite primele referate de evaluare psihosocială şi au fost 
înregistrate primele cazuri în supraveghere), parchetele de pe lângă acestea, 
poliţia şi serviciile sociale ; totodată, au fost făcuţi primii paşi în relaţia cu 
mass-media privind mediatizarea activităţii serviciului experimental de probaţiune ; 
Gherla : primii consilieri de probaţiune au fost pregătiţi la iniţiativa conducerii 
penitenciarului, cu sprijinul organizaţiei neguvernamentale Prison Fellowship şi 
al Universităţii „Babeş-Bolyai” ; principala activitate a centrului a constituit-o 
pregătirea pentru liberare a deţinuţilor din Penitenciarul Gherla ; 

Cluj-Napoca (februarie 1998): proiectul a debutat graţie realizării unui protocol 
de colaborare între Fundaţia Prison Fellowship România şi Ministerul Justiţiei ; 
Fundaţia Prison Fellowship România a derulat aproape continuu şi derulează încă 
proiecte cu Direcţia de Probaţiune, fiind unul dintre cei mai stabili colaboratori 
ai acesteia de mai bine de 10 ani; activităţile constante derulate de consilierii de 
probaţiune au fost elaborarea referatelor de evaluare psihosocială, supravegherea 
executării pedepselor comunitare şi a liberării condiţionate ; 

Dej (1998) : centrul de greutate I-a constituit Spitalul Penitenciar Dej, activităţile 
desfăşurându-se sub formă de voluntariat ; în iunie 1999 a fost înfiinţată Fundaţia 
„Pro-probaţiune” Dej, care a preluat şi dezvoltat activităţile specifice probaţiunii ; 
Iaşi (1 septembrie 1998): Proiectul „Centrul experimental de Probaţiune” s-a 
desfăşurat în cadrul Asociaţiei „Alternative Sociale” din Iaşi, scopul fiind 
introducerea şi consolidarea sistemului de probaţiune în România. Centrul a 
desfăşurat activităţi în instanţă, comunitate şi penitenciar ; nu a fost neglijată 
promovarea imaginii şi a activităţilor serviciului la nivelul instituţiilor şi auto- 
rităţilor locale şi în comunitate, scopul fiind de a implica membrii societăţii şi ai 
instituţiilor în sprijinirea activităţilor derulate. În cadrul centrului s-au desfăşurat 
mai multe proiecte care vizau resocializarea şi reinserţia socială a minorilor care 
au săvârşit fapte penale, prevenţia delincvenţei juvenile, apărarea drepturilor 
minorilor, diminuarea riscului de recidivă şi creşterea securităţii publice ; 

e Piteşti (1999): centrul experimental s-a înfiinţat ca urmare a parteneriatului 
dintre Grupul Român pentru Apărarea Drepturilor Omului şi Ministerul Justiţiei ; 
activitatea centrului a vizat aplicarea experimentală a unor elemente de proba- 
ţiune pentru minori şi tineri în municipiul Piteşti ; 

e Tirgovişte: Centrul experimental de Probaţiune a fost înfiinţat în februarie 1999 
de Grupul Român pentru Apărarea Drepturilor Omului ; cei trei consilieri de 
probaţiune şi-au desfăşurat activitatea în instanţă, comunitate şi penitenciar ; 
asistenţa postpenală a fost o altă dimensiune a activităţii derulate de consilierii 
de probaţiune din centrul experimental, grupul-ţintă fiind minorii şi tinerii care 
au comis fapte penale, domiciliaţi în Tîrgovişte şi în localităţile limitrofe. Punctul 
forte al centrului experimental a fost încheierea parteneriatelor comunitare cu 
importante instituţii locale implicate în asistarea şi reintegrarea minorilor şi 
tinerilor ; 

e Timişoara: Centrul experimental de Probaţiune şi-a început activitatea în 
noiembrie 1999, având o largă susţinere din partea Asociaţiei Umanitare „Sfinţii 
Petru şi Pavel” din Timişoara. Ca şi în cazul altor centre experimentale de 
probaţiune, activitatea celui din Timişoara s-a focalizat pe cele trei arii de 
intervenţie consacrate : instanţă, comunitate şi penitenciar. Beneficiarii au fost 
minori şi tineri din Timişoara aflaţi în curs de urmărire penală, în faza de 
Judecată sau condamnaţi la pedeapsa cu închisoarea în Penitenciarul Timişoara. 
O importanţă deosebită a fost acordată activităţii de prevenţie primară în licee ; 

e Bucureşti: Centrul experimental de Probaţiune a fost înfiinţat în noiembrie 
2000 ; activitatea centrului s-a axat pe elaborarea referatelor de evaluare psiho- 
socială pentru inculpaţi, la solicitarea instanţelor de judecată, supravegherea în 
comunitate a persoanelor sancţionate cu o pedeapsă neprivativă de libertate, 
asistenţa şi consilierea persoanelor care au comis infracţiuni, aflate în stare de 
libertate, în vederea adoptării unui comportament prosocial. 


Toate aceste centre experimentale au fost înfiinţate prin ordin al ministrului Justiţiei 
pentru a primi legitimitatea în funcţionare şi şi-au încheiat activitatea la 1 septembrie 2001, 
odată cu înfiinţarea serviciilor de probaţiune în cadrul Ministerului Justiţiei. 

Rolul serviciilor experimentale de probaţiune în România a fost unul care poate fi 
considerat „de tampon”, în sensul că era pentru prima dată când instanţele de judecată 
din România încredinţau supravegherea persoanelor condamnate unor organizaţii care 
nu erau ale Statului€, rolul „de tampon” reieşind mai ales din situaţia creată de absenţa 
cadrului legislativ în baza căruia instanţele să poată încredința cazuri de supraveghere 
serviciilor de probaţiune şi din scopul avut în vedere prin înfiinţarea centrelor 
experimentale. 


6. Aici se pot aduce în discuţie diferenţele de abordare a misiunii probaţiunii în România acelor 
ani, în care o serie de instanţe au încredinţat cazuri în supravegherea centrelor experimentale, 
altele, în schimb, casând sentinţele penale care cuprindeau astfel de hotărâri. 

2.3. Organizarea serviciilor de probaţiune 


După bogata experienţă acumulată ca urmare a funcţionării celor 11 centre experimentale 
de probaţiune între anii 1997 şi 2001, serviciile de probaţiune au fost înfiinţate sub 
autoritatea Ministerului Justiţiei prin Ordonanţa de Guvern nr. 92/2000, privind 
organizarea şi funcţionarea serviciilor de reintegrare socială a infractorilor şi de 
supraveghere a executării sancţiunilor neprivative de libertate”. În septembrie 2001 
şi-au început activitatea 28 de servicii de probaţiune, iar din decembrie 2002 alte 13 
servicii de probaţiune au completat schema, făcând ca pe lângă fiecare tribunal din ţară 
să funcţioneze un serviciu de probaţiune. În prezent, fiecare serviciu trebuie să acopere 
aria de jurisdicție a unui tribunalS şi a trei sau patru judecătorii (fiind o medie a 
judecătoriilor în aria de jurisdicție a unui tribunal). Legislaţia nu prevede un număr 
maxim de cazuri de care trebuie să se ocupe un consilier de probaţiune, încărcătura pe 
consilier rămânând la aprecierea şefului serviciului care monitorizează şi supervizează 
activitatea consilierilor de probaţiune din serviciul respectiv. 

Serviciile de probaţiune sunt servicii publice specializate, fără personalitate juridică, 
sub autoritatea Ministerului Justiţiei şi Libertăţilor Cetăţeneşti, funcţionează pe lângă 
tribunale, dar deservesc şi instanţele inferioare - judecătoriile din jurisdicţia acestora. 
De asemenea, acestea deservesc şi instanţele superioare, curţile de apel şi Înalta Curte 
de Casaţie şi Justiţie (vezi figura 1, „Structura sistemului judiciar din România”), 
atunci când în procesul penal părţile uzitează de dreptul de atac asupra hotărârilor 
judecătoreşti. Trebuie menţionat faptul că între instanţele de judecată, fie ele inferioare 
sau superioare, nu există nici-o relaţie de subordonare. 


Înalta Curte de Casaţie şi Justiţie 


î 
li 


Tribunale - 41 


Judecătorii - 179 
Figura 1. Structura sistemului judiciar din România 


Serviciile de probaţiune au ca principale atribuţii reintegrarea socială a persoanelor 
care au săvârşit infracţiuni, menținute în stare de libertate, supravegherea executării 
obligaţiilor stabilite de instanţa de judecată în sarcina acestora, precum şi asistenţa şi 
consilierea persoanelor condamnate, la cererea acestora. Serviciile de probaţiune 
întocmesc, la cererea organelor de urmărire penală şi a instanţelor de judecată, referate 


7. Denumirea Serviciului de Probaţiune a suferit mai multe schimbări pe parcursul timpului : 
la începutul activităţii serviciilor experimentale şi pe parcursul derulării activităţii acestora, 
s-a folosit termenul probaţiune, odată cu înfiinţarea serviciilor de stat, în septembrie 2001, 
8. Competența teritorială a unui serviciu de probaţiune. 

de evaluare cu privire la persoanele prevăzute la art. 1 din O.G. nr. 92/2000 sau cu 
privire la inculpaţi, colaborează cu instituţiile publice în vederea executării măsurii 
obligării minorului la prestarea unei activităţi neremunerate într-o instituţie de interes 
public, colaborează cu instituţiile publice şi private, precum şi cu persoanele fizice şi 
juridice din raza lor de competenţă, în vederea identificării, după caz, a locurilor de 
muncă disponibile, a cursurilor şcolare, precum şi a celor de calificare sau recalificare 
profesională. 

De asemenea, serviciile de probaţiune urmăresc îndreptarea şi reintegrarea socială 
a persoanelor condamnate la pedeapsa închisorii, a căror pedeapsă a fost graţiată total 
prin lege, precum şi a minorilor care au săvârşit fapte prevăzute de legea penală, faţă 
de care a fost înlăturată prin lege măsura educativă a internării într-un centru de 
reeducare. O altă categorie de persoane asupra căreia serviciile de probaţiune îşi 
exercită atribuţiile este cea constituită din victimele unor infracţiuni, care pot solicita 
consiliere psihologică gratuită de la consilierii de probaţiune”. Serviciile de probaţiune 
îndeplinesc orice alte atribuţii prevăzute de lege. 

Serviciile de probaţiune colaborează cu alte instituţii şi organizaţii guvernamentale 
şi neguvernamentale, în vederea reducerii fenomenului infracţional şi creşterii gradului 
de siguranţă socială. În acest scop, Direcţia de Probaţiune şi serviciile de probaţiune 
sunt autorizate să încheie parteneriate comunitare. 

Conform art. 2 din Hotărârea de Guvern nr. 1239/2000 privind aprobarea Regula- 
mentului de aplicare a dispoziţiilor Ordonanţei de Guvern nr. 92/2000 privind organizarea 
şi funcţionarea serviciilor de probaţiune!, principiile activităţii de reintegrare socială 
a infractorilor şi de supraveghere a executării sancţiunilor neprivative de libertate 
sunt: 

a) respectarea legii şi a hotărârilor judecătoreşti ; 

b) respectarea drepturilor omului şi a demnităţii umane şi evitarea discriminării pe 

orice temei ; 

c) sprijinirea şi încurajarea permanentă a persoanelor supravegheate, asistate şi 
consiliate, în vederea reintegrării lor în societate şi în vederea asumării respon- 
sabilităţilor propriilor acţiuni, prin formarea unei atitudini corecte faţă de muncă, 
ordinea de drept şi regulile de convieţuire socială. 


Coordonarea serviciilor de probaţiune, în speţă a activităţii de reintegrare socială a 
infractorilor şi de supraveghere a executării sancţiunilor neprivative de libertate, se 
exercită, conform Ordonanţei de Guvern nr. 92/2000, de către Direcţia de Probaţiune, 
direcţie de specialitate din cadrul Ministerului Justiţiei şi Libertăţilor Cetăţeneşti. 
Controlul activităţii de reintegrare socială şi supraveghere se realizează de către 


9. Legea nr. 211/2004 privind unele măsuri pentru asigurarea protecţiei victimelor infracţiunilor. 

10. Republicată în temeiul art. 2 din Hotărârea de Guvern nr. 747/2008 pentru modificarea şi 
completarea Regulamentului de aplicare a dispoziţiilor Ordonanţei de Guvern nr. 92/2000 
privind organizarea şi funcţionarea serviciilor de reintegrare socială a infractorilor şi de 
supraveghere a executării sancţiunilor neprivative de libertate, aprobată prin Hotărârea de 
Guvern nr. 1239/2000, publicată în Monitorul Oficial al României, Partea I, nr. 557, din 23 
iulie 2008, dându-se textelor o nouă numerotare. 
Hotărârea de Guvern nr. 1239/2000 a fost publicată în Monitorul Oficial al României, Partea I, 
nr. 651, din 13 decembrie 2000. 

inspectorii de probaţiune din cadrul Direcţiei de Probaţiune. Pe lângă alte posibilităţi 
de monitorizare a activităţii serviciilor de probaţiune care reies din lege, Direcţia de 
Probaţiune monitorizează activitatea acestora printr-un sistem informaţional care are la 
bază un sistem computerizat naţional de colectare şi analiză a datelor despre persoanele 
care intră în evidenţele serviciilor de probaţiune (persoanele pentru care se întocmesc 
referate de evaluare la solicitarea instanţelor, persoanele aflate în supraveghere şi cele 
care solicită asistenţă şi consiliere, victimele unor infracţiuni). 

Conform legii, serviciile de probaţiune au o dublă subordonare - situaţie redată în 
figura 2, de mai jos. Pe de o parte, tehnic şi metodologic, serviciile de probaţiune sunt 
subordonate Direcţiei de Probaţiune (stabilirea strategiilor şi politicilor de dezvoltare, 
pregătirea continuă a personalului, elaborarea standardelor de practică, definitivarea şi 
promovarea în grade profesionale, întocmirea metodologiilor şi modalităţilor de evaluare 
a angajaţilor, îndrumarea şi controlul activităţii serviciilor etc.) ; pe de altă parte, sub 
aspect administrativ, acestea sunt subordonate tribunalelor (buget, locaţie, cheltuieli 
materiale, cheltuieli de personal etc.). În consecinţă, chiar dacă serviciile de probaţiune 
sunt create şi funcţionează pe lângă tribunale, făcând parte din schema acestora de 
funcţionare, ele se menţin independente în practica lor curentă. 

Directorul Direcţiei de Probaţiune este numit prin ordin al ministrului Justiţiei ; 
şefii serviciilor de probaţiune ocupă funcţia prin concurs. Consilierii de probaţiune 
sunt admişi în serviciile de probaţiune prin concurs, în funcţie de numărul de posturi 
disponibile pentru fiecare serviciu de probaţiune şi specializările admise la concurs. 
Specializările admise sunt: asistenţă socială, psihologie, sociologie, pedagogie şi 
drept. 

Poate fi consilier de probaţiune, şef al unui serviciu de probaţiune sau inspector de 
probaţiune persoana care îndeplineşte, cumulativ, următoarele condiţii : 

a) are capacitate deplină de exerciţiu ; 

b) nu are antecedente penale, nu are cazier fiscal; 

c) cunoaşte limba română, scris şi vorbit; 

d) este aptă din punct de vedere medical şi psihologic pentru exercitarea funcţiei, 
fapt dovedit pe baza testării medicale şi psihologice de specialitate organizate în 
acest scop; 

e) se bucură de o bună reputaţie ; 

f) este licenţiată în asistenţă socială, psihologie, sociologie, pedagogie sau drept; 

8) promovează concursul organizat pentru ocuparea funcţiei pentru care candidează. 


În termen de 60 de zile de la angajare, persoana trebuie să prezinte direcţiei de 
specialitate dovada stabilirii reşedinţei în România. 

Ministerul Justiţiei şi 
Libertăţilor Cetăţeneşti 


Ministrul Justiţiei 
Secretar de Stat 


Direcţia de Probaţiune 


Director 
Director adjunct 
Inspectori de probaţiune 
Consilieri juridici 
Experţi 
Referenţi 


Subordonare Tribunal 
tehnică/ Preşedinte 


metodologică 


Serviciul de Probaţiune 


Şef serviciu Subordonare administrativă/ 
Consilieri de probaţiune financiară 


Figura 2. Subordonarea serviciilor de probaţiune 


11. Ordonator terțiar de credite 


12. Numărul acestora este variabil de la serviciu la serviciu, în funcţie de starea infracţionalităţii 
din judeţul respectiv, numărul de instanţe de judecată, numărul de penitenciare, numărul de 
penitenciare pentru minori şi tineri, centre de reeducare pentru minori etc. De asemenea, 
serviciile de probaţiune care au avut centre experimentale anterior înfiinţării celor de stat au 


beneficiat de la început de un număr mai mare de consilieri de probaţiune. 

Odată cu trecerea timpului, serviciile de probaţiune şi-au făcut simțită prezenţa şi 
importanţa în toate ariile de activitate specifice, în comunitate, instanţă şi penitenciar, 
dar şi pe întreg arealul fiecărui judeţ în parte. Pentru supravegherea eficientă a 
persoanelor aflate în evidenţă dintr-un judeţ, este necesar ca, pe lângă alte acţiuni, 
acestea să se prezinte periodic la sediul Serviciului de Probaţiune. Uneori, distanţele 
de la locul de domiciliu până la sediul Serviciului de Probaţiune sunt deosebit de lungi 
(peste 100 km), cu legături dificile de transport; de asemenea, trebuie să se ţină cont 
de veniturile clienţilor Serviciului de Probaţiune care sunt reduse sau foarte reduse 
(cazul celor care subzistă doar graţie ajutorului social). Pornind de la aceste aspecte, 
dar şi de la cele ce izvorăsc din proiectele noului Cod penal şi noului Cod de Procedură 
Penală, în perspectiva supravegherii persoanelor care se vor libera condiţionat, Direcţia 
de Probaţiune s-a preocupat de înfiinţarea unor sedii secundare de probaţiune pe lângă 
judecătoriile!* mai îndepărtate ca distanţă de oraşul reşedinţă de judeţ, unde se află 
sediile serviciilor de probaţiune. Astfel, prin Ordinul nr. 915/C/2008 al ministrului 
Justiţiei, s-au stabilit locaţiile serviciilor de probaţiune, inclusiv locaţiile sediilor 
secundare. Acestea urmau să fie dotate cu mobilier şi echipamente IT prin Programul 
PHARE 2006, până la sfârşitul lunii martie 2009, când se preconiza ca acestea să 
devină funcţionale. 


3. Referatul de evaluare 


3.1. Rolul referatului de evaluare şi instituţiile abilitate 
să-l solicite 


Referatul de evaluare este instrumentul prin care serviciile de probaţiune furnizează 
organelor judiciare (instanţe de judecată şi parchete), la sesizarea acestora, date privind 
persoana învinuitului sau inculpatului din perspectivă (psiho-!*) socială. Rolul referatului 
de evaluare este de a introduce informaţia socială!” în deciziile juridice ale organelor 
judiciare ; ca trăsături generale, acesta trebuie să fie obiectiv, concis, concret, clar şi 
coerent!S. Referatul de evaluare are caracter consultativ şi de orientare pentru organul 
judiciar care-l solicită. 


probaţiune pe plan local; cel mai mare număr de sedii secundare îşi au locaţia în incinta 
judecătoriei din localitatea propusă pentru înfiinţarea sediului secundar. Sunt însă şi situaţii 
în care locaţia serviciului secundar s-a stabilit la primăria localităţii în care îşi are sediul 
judecătoria sau la parchetul de pe lângă judecătorie. 

14. Atunci când factorii de natură psihologică (starea de boală) sunt determinanţi în comiterea de 
acte infracţionale, pot fi consultaţi specialişti a căror opinie se consideră necesară. 

15. În dosarul penal sau în cel de urmărire penală există deja o serie de informaţii sociale 
cuprinse în documentele care alcătuiesc dosarul respectiv (procese-verbale ale organelor de 
cercetare penală, declaraţii ale părţilor, anchete sociale, rechizitoriul parchetului etc.) 

16. Conform art. 6 (2) din H.G. nr. 1239/2000 - republicată - cu privire la aprobarea Regu- 
lamentului de aplicare a dispoziţiilor Ordonanţei de Guvern nr. 92/2000 privind organizarea 
şi funcţionarea serviciilor de probaţiune 

Referatul de evaluare poate fi solicitat de organele judiciare înainte de pronunţarea 
hotărârii judecătoreşti sau după aceasta, astfel: 
* pentru minori! : 


în cazul învinuiţilor!*, conform art. 482 Cod procedură penală” (C.p.p.), 
procurorul care supraveghează sau, după caz, efectuează urmărirea penală 
poate să solicite, atunci când consideră necesar, efectuarea referatului de 
evaluare de către Serviciul de Probaţiune de pe lângă tribunalul în a cărui 
circumscripție teritorială îşi are locuinţa minorul, potrivit legii ; 

în cazul inculpaților, similar situaţiei învinuiţilor din paragraful anterior, 
procurorul poate solicita întocmirea referatului de evaluare, conform 
art. 482 C.p.p. sau conform Legii nr. 129/2002 pentru aprobarea Ordonanţei de 
Guvern nr. 92/2000 privind organizarea şi funcţionarea serviciilor de reintegrare 
socială a infractorilor şi de supraveghere a executării sancţiunilor neprivative 
de libertate. Dacă, în cazul parchetului, solicitarea întocmirii referatului de 
evaluare este facultativă, în cazul instanţei de judecată solicitarea întocmirii 
acestuia este obligatorie, conform art. 482 C.p.p. Solicitarea întocmirii 
referatului de evaluare se poate face conform O.G. 92/2000 de către instanţa 
de judecată, chiar dacă dosarul penal conţine referatul de evaluare întocmit 
la solicitarea parchetului, dacă instanţa apreciază că este nevoie de actua- 
lizarea informaţiilor din referat (mai ales când intervalul de timp între 
solicitarea parchetului şi cea a instanţei de judecată este considerabil sau 
în cazul persoanelor supravegheate, solicitarea referatului de evaluare se 
poate efectua numai de către instanţa de judecată, conform O.G. nr. 92/2000, 
numai atunci când este cazul; 


e pentru majori: 


în cazul inculpaţilor, conform Legii nr. 129/2002, întocmirea referatului de 
evaluare poate fi solicitată de parchet sau, conform O.G. nr. 92/2000, de 
instanţă. Nici unul dintre organele judiciare nu are obligativitatea solicitării 
întocmirii referatului de evaluare ; 

în cazul persoanelor supravegheate, ca şi în cazul minorilor, solicitarea 
referatului de evaluare se poate efectua numai de către instanţa de judecată, 
conform O.G. nr. 92/2000, numai atunci când este cazul. 


Sintetic, informaţiile de mai sus privind solicitarea întocmirii referatului de evaluare 
pot fi prezentate ca în tabelul 1: 


17. Conform art. 99 din Cod penal: (C.p.): (1) minorul care nu a împlinit 14 ani nu răspunde 
penal ; (2) minorul care are vârsta între 14 şi 16 ani răspunde penal, numai dacă se dovedeşte 
că a săvârşit fapta cu discernământ; (3) minorul care a împlinit 16 ani răspunde penal. 

18. Învinuit este calitatea procesuală pe care o are făptuitorul odată cu declanşarea procesului 
penal, prevăzută în secţiunea II, cap. IV, t. 1, C.p.p.; potrivit legii, persoana faţă de care 
se efectuează urmărirea penală se numeşte învinuit atât timp cât nu a fost iniţiată acţiunea 
penală împotriva sa. 

19. Ultima modificare a art. 482 C.p.p. s-a făcut prin O.U.G. nr. 31/2008 (publicată în Monitorul 
Oficial, Partea I, nr. 224, din 24.03.2008). 

Persoana/ 


Organul 
judiciar 


Parchetul 


Tabelul 1. Sizuaţii privind solicitarea referatului de evaluare 


învinuit 


poate 
solicita 
conform 
art. 482 


C.p.p. 


inculpat 


poate solicita 
conform 

art. 482 
C.p.p./Legii 
nr. 129/2002 
solicită 
obligatoriu 
conform 


persoană 
supravegheată 


poate solicita 


persoană 
inculpat supra- 
vegheată 


poate 
solicita 
conform 
Legii nr. 
129/2002 


poate 


Ei oate solicita 
solicita P 


conform 
O.G. nr. 
92/2000 


conform 
O.G. nr. 
92/2000 


art. 482 C.p.p., | conform O.G. 
poate solicita | nr. 92/2000 
conform O.G. 

nr. 92/2000 


3.2. Metodologia de lucru pentru întocmirea referatului 
de evaluare 


Parchetul sau instanţa de judecată solicită prin adresă scrisă Serviciului de Probaţiune 
întocmirea referatului de evaluare. 

După înregistrarea adresei de solicitare, şeful Serviciului de Probaţiune încredin- 
ţează întocmirea referatului de evaluare unui consilier de probaţiune”. Conform art. 8 
din H.G. nr. 1239/2000 privind aprobarea Regulamentului de aplicare a dispoziţiilor 
Ordonanţei de Guvern nr. 92/2000 privind organizarea şi funcţionarea serviciilor de 
probaţiune, consilierul de probaţiune desemnat să întocmească referatul de evaluare 
stabileşte, dar nu mai târziu de 5 zile de la data primirii solicitării (parchetului?) 
instanţei de judecată, locul, data şi ora primei întrevederi cu persoana pentru care s-a 
solicitat referatul de evaluare. Prima întrevedere cu persoana pentru care s-a solicitat 
referatul de evaluare” trebuie să aibă loc în termen de 7 zile de la data primirii 
solicitării organului judiciar. 


20. Se are în vedere ca reper vârsta majoratului - 18 ani. 

21. De regulă, la alocarea referatului de evaluare, şeful Serviciului de Probaţiune ţine seama de 
încărcătura de activitate a fiecărui consilier de probaţiune, în cadrul serviciilor de probaţiune ; 
la această dată, nu există „specializări” pe activităţi, cum ar fi, întocmirea referatelor de 
evaluare, supravegherea persoanelor condamnate sau reintegrarea socială a acestora ; există 
însă voci printre practicieni care recomandă „specializarea” consilierilor de probaţiune, 
considerând că, abordând o astfel de poziţie, s-ar putea obţine rezultate mai bune. 

22. Şi în cazul solicitării referatului de evaluare conform art. 482 C.p.p., s-a considerat că termenele 
referatului rămân aceleaşi ca în cazul referatelor de evaluare solicitate de instanţa de judecată. 

23. În cazul minorilor, consilierul de probaţiune stabileşte locul, data şi ora întrevederii sau între- 
vederilor cu minorul, precum şi cu părinţii, cu cel care l-a adoptat, cu tutorele sau, după caz, cu 
persoanele sau cu reprezentanţii instituţiilor cărora le-a fost încredinţată supravegherea minorului. 

Referatul de evaluare este întocmit de consilierul de probaţiune în baza uneia sau a 
mai multor întrevederi cu persoana pentru care instanţa sau parchetul au solicitat 
referat de evaluare. 

Consilierul de probaţiune desemnat contactează persoanele şi instituţiile care ar 
putea furniza informaţii utile despre persoana evaluată (membrii familiei, inclusiv 
persoana evaluată - învinuită sau inculpată —, şcoala sau unitatea unde persoana îşi 
desfăşoară activitatea), nivelul instrucției şcolare, comportamentul acesteia, mediul 
social şi familial etc. “Toate datele necesare şi utile pentru întocmirea referatului de 
evaluare sunt consemnate cu ocazia fiecărei întrevederi realizate de consilierul de 
probaţiune. Atunci când consideră necesar, consilierul de probaţiune propune şefului 
Serviciului de Probaţiune desemnarea consultării unor specialişti în vederea întocmirii 
referatului de evaluare. Aceşti specialişti pot fi psihologi, sociologi, cadre didactice, 
medici sau alţi specialişti, a căror opinie este considerată necesară. La întocmirea 
referatului de evaluare se ţine seama şi de informaţiile existente în dosarul de urmărire 
penală sau în dosarul penal. 

În cazul în care persoana cu privire la care se întocmeşte referatul de evaluare nu 
colaborează la realizarea acestuia, consilierul de probaţiune va menţiona în referat 
refuzul de cooperare. 

În cazul în care persoana cu privire la care este solicitată întocmirea referatului de 
evaluare nu este găsită, Serviciul de Probaţiune înaintează organului judiciar care a 
solicitat întocmirea referatului de evaluare o notă informativă însoţită de dovezi care să 
ateste situaţia de fapt constatată şi imposibilitatea întocmirii referatului de evaluare ; 
excepţie se face atunci când întocmirea referatului de evaluare a fost solicitată în baza 
art. 482 din Codul de procedură penală, în acest caz consilierul de probaţiune întocmind 
referatul de evaluare fără să facă referire în cuprinsul acestuia la factorii care influen- 
ţează sau pot influenţa conduita generală a persoanei pentru care a fost solicitat şi la 
perspectivele de reintegrare în societate. 

După consultarea tuturor surselor care pot oferi date relevante pentru întocmirea 
referatului de evaluare şi verificarea informaţiilor, consilierul de probaţiune procedează 
la redactarea acestuia. Referatul de evaluare poate fi citit de supervizorul Serviciului de 
Probaţiune, după caz, ulterior fiind prezentat spre analiză şi semnare şefului Serviciului 
de Probaţiune. Referatul de evaluare este înaintat organului judiciar solicitant în 14 zile 
de la solicitare. 


3.3. Elementele referatului de evaluare 


Forma referatului de evaluare este standardizată ; modelul acestuia cu elementele pe 
care le cuprinde este prezentat în Anexa nr. 1 a H.G. nr. 1239/2000. Conform art. 9 
din această hotărâre, referatul de evaluare cuprinde următoarele părţi : 

— introducere; 


24. Practicienii din domeniul probaţiunii au în intenţie într-un viitor nu prea îndepărtat gene- 
ralizarea supervizării activităţilor în cadrul serviciilor de probaţiune pentru a degreva şeful 
Serviciului de Probaţiune de această activitate, acesta rămânând sa-şi concentreze atenţia, 
cum este şi firesc, asupra activităţii de management. La această dată, supervizarea activităţii 
în serviciile de probaţiune se face numai pentru personalul nou-angajat. 

- sursele de informaţii utilizate pentru întocmirea lui ; 

— date privind persoana pentru care a fost solicitat ; 

— factorii care influenţează sau care pot influenţa conduita generală a persoanei 
pentru care a fost solicitat ; 

- perspectivele de reintegrare în societate. 


În ceea ce priveşte datele privind persoana pentru care a fost solicitat referatul de 
evaluare, acestea se vor prezenta diferențiat, după cum solicitarea referatului de evaluare 
se referă la inculpaţi sau la persoanele prevăzute la art. 1 din Ordonanţa de Guvern 


nr. 92/2000. Aceste date sunt prezentate schematic în tabelul următor : 


Categoria 
de 
persoane 


Tabelul 2. Date privind persoana pentru care 
se solicită referatul de evaluare 


Inculpaţi 


a) trecutul infracţional ; 

b) mediul familial şi social ; 

c) nivelul instrucției şcolare şi al 
pregătirii profesionale ; 

d) comportamentul persoanei înainte şi 
după comiterea faptei ; 

e) factorii care au favorizat comporta- 
mentul infracţional ; 

f) dacă este cazul, modul în care au 
îndeplinit anterior obligaţiile stabilite 
de instanţa de judecată ; 

g) atunci când consideră necesar, con- 
silierul de probaţiune va include date 
privind starea fizică şi mintală, 
precum şi dezvoltarea intelectuală şi 
morală a inculpatului, furnizate de 
specialiştii desemnaţi în acest scop. 


a) condiţiile în care a crescut şi a trăit; 


b) modul în care părinţii, cei care i-au 
adoptat sau tutorele îşi îndeplinesc 
obligaţiile ce le revin. 


Persoane supravegheate 


a) mediul familial şi social ; 
b) evoluţia persoanei din punct de 
vedere educaţional şi profesional ; 


c) comportamentul pe perioada supra- 
vegherii ; 

d) modul în care a executat obligaţiile 
stabilite de instanţa de judecată ; 

e) atunci când consideră necesar, 
consilierul de probaţiune va 
include date privind starea fizică şi 
mintală, precum şi dezvoltarea 
intelectuală şi morală a persoanei 
aflate în supraveghere, furnizate de 
specialiştii desemnaţi în acest scop. 


a) modul în care părinţii, cei care 
i-au adoptat sau tutorele îşi înde- 
plinesc obligaţiile ce le revin ; 

b) după caz, modul de colaborare 
dintre Serviciul de Probaţiune şi 
persoana sau instituţia legal 
însărcinată cu supravegherea 
minorului sau cu instituţia publică 
la care minorul execută obligaţia 
prevăzută la art. 103, alin. 3, lit. c 
din Codul penal. 

În ceea ce priveşte evaluarea riscului” de a săvârşi din nou unele infracţiuni şi 
riscul pentru siguranța publică, precum şi riscul de sinucidere sau autovătămare (la 
care face referire secţiunea „Factorii care influenţează sau pot influenţa conduita 
generală a persoanei” pentru care a fost solicitat referatul de evaluare), conform art. 14 
(2) din H.G. nr. 1239/2000, riscurile menţionate mai sus se evaluează numai pentru 
persoanele supravegheate, în cazul învinuiţilor sau al inculpaţilor, referatul de evaluare 
neconţinând aprecieri privind riscul (scăzut, mediu şi ridicat). 

La completarea secţiunii „Perspectivele de reintegrare în societate” apare o 
altă diferenţiere, conform art. 15 din H.G. nr. 1239/2000, diferenţiere redată în 
tabelul 3. 


Tabelul 3. Diferențierea persoanelor în cadrul secţiunii „Perspectivele 
de reintegrare în societate” 


Învinuiţi/inculpaţi Persoane supravegheate 


Nu se fac propuneri sau reco- Dacă se constată că şansele de reintegrare în societate 


mandări organului judiciar privind | sunt reduse, se va face doar menţiune în acest sens, fără 
soluţia ce urmează să fie dată în  |a se formula propuneri sau recomandări instanţei de 
cauză. judecată privind măsura ce trebuie luată. 


3.4. Alte date despre referatul de evaluare 


Conform prevederilor Hotărârii de Guvern nr. 1239/2000 privind aprobarea Regula- 
mentului de aplicare a dispoziţiilor Ordonanţei de Guvern nr. 92/2000 (art. 9), referatul 
de evaluare va purta pe prima pagină, în colţul din stânga sus, antetul Serviciului de 
Probaţiune, iar în colţul din dreapta sus menţiunea „Strict confidenţial după completare”. 
Conform unei circulare ulterioare a Direcţiei de Probaţiune din cadrul Ministerului 
Justiţiei, pe prima pagină a referatului de evaluare va apărea şi menţiunea „Operator de 


25. Evaluarea riscului de recidivă este un proces continuu şi presupune elaborarea unor predicții 
cu privire la posibilitatea apariţiei comportamentului infracţional, frecvenţa acestor manifestări, 
tipul de comportament şi posibilele victime ale acestui comportament. În România nu există 
încă un instrument validat, acreditat pe populaţia românească, de evaluare a riscului ; există 
însă, în cazul infracţiunilor patrimoniale, un instrument de evaluare a riscului de recidivă, 
elaborat de Ioan Durnescu - lector universitar doctor la Facultatea de Asistenţă Socială a 
Universităţii Bucureşti — aplicat până în prezent doar experimental. Estimarea riscului de 
recidivă se face folosind informaţiile conţinute în capitolele anterioare ale referatului de 
evaluare, rezultatele analizei datelor factuale, legate de mediul social al persoanei evaluate şi 
de istoria de viaţă a acesteia, precum şi rezultatele analizei realizate în capitolele privind 
comportamentul persoanei înainte şi după comiterea faptei şi factorii conduitei generale a 
persoanei. Pentru evaluarea riscului se ţine cont de două categorii de factori care influenţează 
comportamentul persoanei : factorii statici (vârsta comiterii primei infracţiuni, vârsta actuală, 
vârsta la prima condamnare, sexul, experienţa infracţională - numărul de condamnări pe 
perioada minoratului etc.) şi dinamici (nivelul de şcolarizare, calificarea, locul de muncă, 
abilităţile sociale, anturajul - asocierea cu persoane cu comportament infracţional, atitudini 
antisociale, empatia faţă de victimă, capacitatea de autocontrol, consumul şi abuzul de 
substanţe etc.). inta intervenţiei pentru schimbarea comportamentului şi reducerea riscului 
de recidivă sunt factorii dinamici. 

date cu caracter personal nr. 7303”, iar în partea de jos a fiecărei pagini, datele de 
contact ale Serviciului de Probaţiune”. 

Fiecare pagină scrisă a referatului de evaluare va purta în colţul din dreapta jos 
ştampila şi semnătura şefului Serviciului de Probaţiune. 

După completarea datelor în introducere, celelalte părți ale referatului de evaluare 
vor fi prezentate pe scurt, într-o formă narativă, evitându-se pe cât posibil folosirea 
unor termeni de specialitate sau a unor exprimări care ar face dificilă înţelegerea 
conţinutului referatului de evaluare. Paginile sau spaţiile libere rămase în conţinutul 
referatului de evaluare se vor bara după întocmirea acestuia. 


3.5. Referatul de evaluare : exemplificare 


După anul 2001, referatul de evaluare a suferit mai multe modificări de formă şi 
conţinut, din dorinţa practicienilor şi a legiuitorului de a-l face cât mai clar, concis, 
obiectiv şi, mai ales, cât mai util celor care îl solicită (instanţele şi parchetele). 

A existat o perioadă în care referatul de evaluare putea fi solicitat şi de organele de 
Poliţie, în temeiul calităţii de învinuit a celui care a săvârşit infracţiunea; perioada 
aceasta a fost cea mai grea pentru serviciile de probaţiune, deoarece acestea erau pur 
şi simplu blocate din cauza numărului mare de referate de evaluare solicitate pentru 
orice faptă, pornind de la cele mai banale furturi, până la fapte care prezentau un 
pericol social crescut. Întocmirea referatelor de evaluare în aceste condiţii consuma 
foarte mult timp din timpul de lucru al serviciilor de probaţiune, astfel încât erau 
neglijate o serie de activităţi de supraveghere sau asistenţă şi consiliere a clienţilor 
Serviciului de Probaţiune. 

Neglijarea unor activităţi de bază a făcut să scadă calitatea referatelor de evaluare 
şi, implicit, satisfacția persoanelor supravegheate şi chiar încrederea instanţelor de 
judecată în serviciile de probaţiune. Momentul a trecut, iar acum referatele de evaluare 
se întocmesc fără a mai genera probleme în sistem ; experienţa serviciilor de probaţiune 
a crescut, putându-se vorbi, pe bună dreptate, la această dată, de o anumită maturizare 
a lor. 

Din dorinţa unei exemplificări cât mai temeinice privind întocmirea unui referat de 
evaluare, am ales un caz din experienţa Serviciului de Probaţiune de pe lângă Tribunalul 
Vrancea, cu respectarea confidenţialităţii tuturor datelor cu privire la persoana pentru 
care a fost întocmit referatul de evaluare. Aşadar, cazul este real, dar personajele sunt 
fictive. 


26. Adresă, număr de telefon, fax, adresă e-mail etc. 

Serviciul de Probaţiune Strict confidenţial după completare 
de pe lângă Tribunalul Vrancea 

Operator de date cu caracter personal nr. 7303 

Nr. XXXX din Xx.xx.2008 


REFERAT DE EVALUARE 
Introducere : 
Numele şi prenumele inculpatului: T.C.P. 
Data şi locul naşterii: 25.07.1992, Focşani, jud. Vrancea 
Adresa: satul S.L., comuna S.C., jud. Vrancea 


Fapta pentru care subiectul referatului de evaluare este inculpat : tentativă de omor 
prevăzută de art. 20 rap. la art. 174, 175, lit. i, C.p. 


Instanţa de judecată care a solicitat referatul de evaluare: Tribunalul xxxxx 


Numărul dosarului penal: xxxx/xx/2008 
Termenul de judecată: xx.xx.2008 


Numărul şi data adresei de solicitare din partea instanţei de judecată: xxxx/P/ 
2008 din xx.xx.2008 


Numele şi prenumele consilierului de probaţiune : M.P. 


Sursele de informaţii” : 

e T.C.P, inculpat — o întrevedere; 
M.M., bunicul inculpatului — o întrevedere ; 
M.A., bunica inculpatului - o convorbire telefonică ; 
T.C., tatăl inculpatului - o convorbire telefonică ; 
M.P., mătuşa inculpatului - o întrevedere ; 


27. Sursele de informaţii utilizate la întocmirea referatului de evaluare sunt prezentate sintetic, 
evidenţiindu-se toate persoanele cu care au avut loc întrevederi, numărul de întrevederi, dar 
şi documentele consultate (documente medicale, anchete sociale, catalogul clasei — în cazul 
elevilor etc.). Se vor menţiona şi sursele de informaţii care au refuzat să coopereze, 
eventualele îndoieli privind acurateţea informaţiilor sau sursele la care nu a fost posibil 
accesul consilierului de probaţiune, motivele pentru care nu a fost posibil accesul etc. 

S.C., parte vătămată - o întrevedere ; 

V.O., agent în cadrul Postului de Poliţie al Comunei S.C. - o întrevedere; 
I.V., referent social în Primăria Comunei S.C. - o întrevedere ; 

C.V., consătean, vecin cu inculpatul - o întrevedere ; 

Dosarul penal nr. xxxx/xx/2008, al Tribunalului xxXX. 


Date privind persoana pentru care a fost solicitat referatul de evaluare? : 

Minorul pentru care se întocmeşte prezentul referat de evaluare locuieşte împreună 
cu bunicii şi fraţii săi în satul S.L., comuna S.C., jud. Vrancea. 

Începând de la vârsta de 12 ani, minorul a fost lăsat în grija bunicilor paterni, 
M.M., de 70 ani, şi M.A., de 68 ani, pensionari, părinţii hotărând să plece în Italia în 
scopul accesării unor locuri de muncă mai bine plătite decât în ţară. Alături de 
inculpat, au fost încredinţaţi bunicilor, fără forme legale, şi fraţii acestuia, T.L., în 
prezent în vârstă de 12 ani, elevă în clasa a V-a la Şcoala Generală S.C., şi T.M., 16 ani, 
elev în clasa a IX-a la Liceul nr. 3 Focşani. În această perioadă, părinţii au menţinut 
legătura telefonic cu minorul în cauză, au trimis periodic sumele de bani necesare 
întreţinerii sale, au efectuat vizite anuale în România şi au manifestat interes faţă de 
evoluţia sa în plan educaţional. 

Familia alcătuită din persoanele prezentate mai sus locuieşte într-un imobil format 
din şase camere plus anexe, bine întreţinut, din afirmaţiile minorului rezultând că 
acesta satisface nevoile locative ale tuturor membrilor. 

T.C.P. a absolvit opt clase” în cadrul Şcolii Generale S.C., după care, din cauza 
dezinteresului faţă de procesul de învăţământ şi a lipsei de valorizare în cadrul familiei 
a pregătirii şcolare („chiar dacă nepoţii mei finalizează liceul, tot aici ajung, la mine, 
la ţară, să muncească să-şi câştige pâinea!” — afirmă bunicul minorului), a decis să 
abandoneze şcoala. În acelaşi timp, s-a remarcat prin implicarea sa constantă în activităţi 
lucrative în cadrul gospodăriei bunicilor şi în comuna de domiciliu, fiind solicitat de 


28. Aceste date se referă, conform art. 12 alin (1), lit. a)-f) din H.G. nr. 1239/2000 la: trecutul 
infracţional al inculpatului (dacă a fost implicat în săvârşirea altor fapte cu caracter penal), 
mediul familial şi social (se prezintă membrii familiei, mai ales cei semnificativi - tata, 
mama, fraţii cu anumite influenţe semnificative în conduita inculpatului, veniturile familiei 
şi cele la realizarea cărora inculpatul participă în mod direct, dotarea şi confortul locuinţei, 
condiţiile în care membrii familiei au crescut şi au trăit, climatul familial, modul în care 
părinţii îşi îndeplinesc obligaţiile ce le revin, accesul la informaţie şi educaţie, modul de 
petrecere a timpului liber şi modalităţi de recreere, hobby-uri, atitudinea familiei faţă de 
modul de petrecere a timpului liber, persoane cu care inculpatul sau membrii familiei intră 
în contact, eventuale presiuni la care sunt supuşi membrii familiei - sociale, financiare, 
modele comportamentale existente/acceptate, consumul de băuturi alcoolice/droguri, starea 
de sănătate), nivelul instrucției şcolare şi al pregătirii şcolare, comportamentul persoanei 
înainte şi după comiterea faptei, factorii care au favorizat comportamentul infracţional şi, dacă 
este cazul, modul în care şi-a îndeplinit anterior obligaţiile stabilite de instanţa de judecată. 

29. Se va evidenția traseul şcolar al inculpatului, ultimul nivel al cursurilor şcolare absolvite, 
atitudinea inculpatului şi a familiei sale faţă de actul educaţional, respectarea regulamentului 
şcolar, rezultatele şcolare obţinute. Similar, în cazul traseului profesional se poate prezenta 
istoricul locurilor de muncă ocupate, descrierea locului de muncă actual, rezultatele obţinute 
în activitatea profesională, veniturile realizate, aptitudinile, abilităţile, gradul de satisfacţie 
profesională, preocuparea pentru continuarea pregătirii profesionale, planuri de viitor etc. 

diferite persoane la lucrările specifice zonei: prăşit, cosit, culesul strugurilor, scos 
lemne din pădure etc. Ambii bunici sunt mulţumiţi de implicarea minorului în susţinerea 
gospodăriei, de modul în care acesta se raportează la autoritatea lor şi doresc să se 
ocupe în continuare de creşterea şi îngrijirea sa. 

În ceea ce priveşte starea de sănătate“, atât din informaţiile furnizate de către 
inculpat, cât şi din discuţia purtată cu bunicul acestuia, rezultă că numitul T.C.P. este 
înscris în evidenţele medicului de familie şi nu figurează cu boli cronice şi neuropsihice. 

Cea mai mare parte a timpului liber inculpatul şi-o petrece împreună cu persoane de 
aceeaşi vârstă din comuna de domiciliu, ascultând muzică, plimbându-se în comuna de 
domiciliu sau deplasându-se pentru câteva ore în mun. Focşani, unde frecventează 
sălile de Internet. 

Anterior comiterii prezentei infracţiuni, din informaţiile furnizate de către dl V.O., 
agent în cadrul Postului de Poliţie al Comunei S.C., rezultă că, în cursul lunii martie 
2008, minorul a fost cercetat penal sub aspectul comiterii infracţiunii de distrugere, 
cercetare penală încheiată cu scoaterea de sub urmărire penală; în luna august a 
aceluiaşi an, a fost cercetat penal pentru comiterea aceleiaşi infracţiuni, distrugere, 
cercetare încheiată tot cu scoatere de sub urmărire penală ; în cursul lunii martie 2008 
a fost sancţionat cu amendă pentru tulburarea liniştii şi ordinii publice. 

Din studierea fişei de cazier judiciar rezultă că minorul T.C.P. nu a comis alte fapte 
penale, respectiv nu este înregistrat cu antecedente penale”. 

S-a constatat în cazul minorului existenţa unui pattern în comiterea faptelor antisociale 
menţionate mai sus: faptele au fost comise pe fondul consumului de alcool şi au avut 
ca mobil răzbunarea dintre două grupuri rivale, derularea acestora având loc cu prilejul 
seratelor petrecute la discoteca din comună. 

În familia minorului nu există persoane care au antecedente penale”?. 

Din informaţiile furnizate de sursele menţionate mai sus se constată că există o 
situaţie conflictuală între tinerii din satul S.L., localitatea de domiciliu a învinuitului, 
şi un alt grup de persoane de aceeaşi vârstă din satul F. Între cele două grupuri au 
existat de-a lungul timpului numeroase conflicte, având ca motivaţie mici incidente 
derulate în serile petrecute la discoteca din comună - călcări pe picior în timpul 
dansului, remarci jignitoare, manifestarea unor atitudini de superioritate. În luna august 
2008, pe fondul acestei situaţii tensionate a avut loc un alt conflict între inculpat şi 
numitul P.I. (tânăr din satul vecin), care „într-o seară, în timp ce mă întorceam de la 
discotecă, a intrat după mine în curte, m-a bătut şi mi-a spart câteva geamuri de la casă, 
motivând că aş fi cochetat cu prietena sa la un dans de grup. Atunci am luat un par din 
curte şi i-am distrus şi eu capota de la maşină”, relatează inculpatul. 

Membrii comunităţii locale cunosc existenţa situaţiei tensionate dintre cele două 
grupuri, deşi nu se cunoaşte un motiv concret al discordiei şi nici nu se pot identifica 


30. În cazul în care inculpatul acuză diverse afecţiuni medicale, se vor lua în evidenţă doar cele 
pentru care există acte medicale. 

31. Se prezintă toate informaţiile legate de trecutul infracţional al persoanei, natura faptelor, 
existenţa unui pattern infracţional, eventualele condamnări penale etc. ; în cazul infracţiunilor 
comise în grup, trebuie să se precizeze cine a avut iniţiativa comiterii infracţiunii sau cine a 
avut rolul conducător sau decisiv în comiterea infracţiunii 

32. Precizarea este importantă pentru a observa „modelele” din familia minorului ; în cazul în 
care modelele sunt părinţii sau fraţii mai mari, ele au o influenţă covârşitoare asupra 
conduitei minorului. 

anumiţi vinovaţi. „Anul trecut s-au încăierat pe stradă, chiar din gardul acesta au rupt 
scânduri şi s-au bătut. A fost implicat şi T.C.P. în unele scandaluri. Familia sa este una 
respectabilă, sunt oameni gospodari, la locul lor, nici băiatul nu-i rău, dar când se duce 
la discotecă se întâlneşte cu ceilalţi, beau* şi apoi se iau la bătaie” - afirmă dl C.V., 
consătean, vecin cu bunicii inculpatului. 

Faptul că familia minorului se bucură de o imagine pozitivă în cadrul comunităţii 
este confirmat şi de către autorităţile comunei S.C. : „pe bunicii minorului îi cunosc 
personal, îşi văd de treburile lor şi, din acest motiv, sunt bine văzuţi în comunitatea 
noastră oarecum redusă ca număr de membri ; de asemenea, îi cunosc şi părinţii, care, 
pentru a-şi câştiga existenţa şi pentru a-şi putea creşte copiii, au fost nevoiţi să plece la 
lucru afară” — relatează dna I.V., referent social. 

Ulterior comiterii faptei“ pentru care este inculpat în prezentul dosar penal, minorul 
a renunţat la frecventarea discotecii care constituia punctul de întâlnire dintre cele două 
grupuri rivale, excluzând în felul acesta şi consumul de alcool din obiceiul său. 
Totodată, a continuat să se implice în activităţi lucrative sezoniere, solicitat fiind de 
persoane din localitate. Un alt fapt pozitiv constatat în conduita sa ulterior comiterii 
faptei îl reprezintă încercarea de refacere a relaţiei cu partea vătămată, dorinţa de 
clarificare a motivelor care au stat la baza acţiunii sale, precum şi a intenţiei avute 
atunci când a folosit briceagul cu care numitul S.C. (parte vătămată) a fost rănit. 

În ceea ce priveşte fapta din actualul dosar penal, din afirmaţiile inculpatului T.C.P 
oferite cu ocazia realizării interviului pentru întocmirea prezentului referat de evaluare, 
rezultă următoarea situaţie: „eram în faţa discotecii şi îl aşteptam să se întoarcă, 
pentru a merge împreună acasă, pe V.I., prietenul meu, care plecase să o conducă o 
porţiune de drum spre casă pe prietena lui. Acesta a apărut în câteva minute şi mi-a 
spus că, pe drum, se întâlnise cu S.C. şi P.I. care s-au luat de el fără vreun motiv şi 
l-au ameninţat cu bătaia. Apoi, prietenul meu I. mi-a propus să mergem după ei să le 
cerem socoteală pentru ameninţare, ceea ce am şi făcut. Ne-am dus după ei, i-am ajuns, 
]. i-a întrebat care au fost motivele pentru care îl trataseră urât mai înainte şi de aici a 
început cearta. Cei doi, S.C. şi P.I., au luat scânduri dintr-un gard şi au început să-l 
lovească pe I. -— l-au lovit peste cap şi la coaste, apoi au venit şi la mine să mă lovească, 
moment în care eu am fugit, iar ei s-au întors să-l bată iar pe I. Când am văzut că |. 
nu se putea apăra, m-am întors să mă bag între ei. S.C. a sărit la mine cu o bâtă să mă 
lovească, moment în care eu am scos un briceag pe care îl aveam de la cules de struguri 
şi am făcut mişcări în dreapta şi în stânga spre el, cu scopul de a-l intimida. Nu aveam 
de gând să-l rănesc cu adevărat, ci doream să-l sperii. Pentru că ne împingeam unii pe 
alţii, nu ştiu când S.C. a intrat cu abdomenul în briceagul meu. Nu mi-a spus nimic, 
nu s-a văitat, după scurt timp am plecat fiecare la casele noastre, eu m-am culcat şi, cam 
după o oră, a venit la mine domnul agent de Poliţie şi mi-a spus că l-am tăiat pe S.C.”. 

Analizând atitudinea inculpatului faţă de fapta comisă, se remarcă conştientizarea 
vinovăţiei în comiterea acesteia, prezenţa sentimentului de regret pentru rănirea părţii 


33. Consumul de alcool sau de substanţe toxice trebuie precizat mai ales în situaţiile în care 
comiterea infracţiunii are loc pe acest fond sau duce la crearea unui pattern. 

34. Comportamentul persoanei înainte şi după comiterea faptei trebuie precizat întotdeauna, 
deoarece poate ajuta instanţa de judecată să constate gradul de conştientizare al inculpatului 
şi atitudinea faţă de fapta comisă, empatia faţă de victimă, motivaţia pentru schimbare, 
evoluţia comportamentală. 

vătămate. Ulterior comiterii faptei, cei doi au relaţionat, din afirmaţiile părţii vătămate 
rezultând că ambele părţi sunt de acord asupra intenţiei care a stat la baza folosirii de 
către învinuit a briceagului respectiv - dorinţa de intimidare, şi nu cea de rănire a 
celuilalt ; cu toate acestea, părinţii părţii vătămate nu renunţă la plângere, solicitând 
anumite despăgubiri materiale. 

Din afirmaţiile numitului S.C. rezultă că între el şi inculpat nu a existat un conflict 
prealabil, ci incidentul s-a datorat dorinţei fiecăruia de a-şi apăra prietenul. Pe de altă 
parte, S.C. avea cunoştinţă de existenţa unui conflict între P.I. şi V.I., situaţie care a 
constituit mobilul certei din seara de xx.xx.2008. 

Ca urmare a comiterii prezentei infracţiuni, părinţii minorului au decis să intervină 
în situaţia sa, prin scoaterea acestuia din mediul social în care a comis fapta, inten- 
ţionând să-l ia pe acesta în Italia în scopuri lucrative şi pentru ruperea, în acest fel, a 
legăturilor cu persoanele în anturajul cărora a comis prezenta faptă penală. 

În urma evaluării realizate de către Serviciul de Probaţiune, s-au identificat următorii 
factori care au favorizat, în cazul învinuitului minor T.C.P., comiterea prezentei infracţiuni : 

e existenţa unei situaţii conflictuale perpetue între grupurile de tineri din localităţile 
S.L. (satul în care minorul îşi are domiciliul), respectiv F., fapt care a condus la 
declanşarea situaţiei violente în contextul căreia minorul a comis infracţiunea ; 

e dorinţa minorului de a-şi intimida adversarul şi de a-şi apăra în acelaşi timp 
prietenul aflat în poziţie minoritară ; 

e consumul de băuturi alcoolice care a precedat comiterea infracţiunii, fapt care a 
influenţat negativ capacitatea de evaluare a implicaţiilor gestului de manevrare 
a briceagului respectiv, chiar şi în scopul intimidării celuilalt ; 

e implicarea în trecut a minorului în acte de violenţă declanşate între cele două 
grupuri, trăirea experienţei de victimă cauzată de grupul rival, situaţie care a 
condus la obişnuirea acestuia cu practicarea violenţei ; 

e deprinderi slabe ale bunicilor de a interveni eficient în situaţia de criză din 
existenţa minorului. 


Factorii care influenţează sau pot influenţa conduita generală a persoanei pentru 
care a fost solicitat referatul de evaluare** 


Din informaţiile obţinute în urma realizării prezentei evaluări, au fost identificaţi 
următorii factori negativi care pot influenţa comportamentul inculpatului şi se pot 
constitui în cazul său ca factori predispozanţi ai unui comportament antisocial : 

e existenţa unei rivalități între cele două grupuri aparţinând localităţilor S.L., 
respectiv F., situaţie care poate declanşa pe viitor alte dispute între membrii 
celor două grupuri ; 

e oferta scăzută a modalităţilor de petrecere a timpului liber la nivelul comunităţii 
locale, fapt care conduce la întâlniri frecvente între persoanele grupurilor aflate 
în conflict - majoritatea conflictelor au avut loc în timpul sau după plecarea de 
la discoteca din comună ; 

e tendinţa minorului de a consuma băuturi alcoolice în compania prietenilor, cu 
ocazia serilor petrecute împreună cu aceştia ; 


35. În acest capitol, se va face referire la factorii de natură să inhibe dezvoltarea unui comportament 
infracţional, cât şi la factorii care pot accentua dezvoltarea comportamentului infracţional. 

e dificultatea bunicilor de a interveni eficient în dezamorsarea relaţiilor tensionate 
dintre minorul în cauză şi persoanele de aceeaşi vârstă; 
abandonul şcolar, aprobat şi susţinut şi de bunicii paterni ; 
absenţa unei calificări profesionale şi a unei activităţi lucrative constante care să 
conducă inculpatul la o mai bună organizare a timpului şi preocupărilor inculpatului. 


Din categoria factorilor pozitivi care pot influenţa comportamentul inculpatului şi 


care se pot constitui, în cazul său, în factori inhibitori ai comportamentului infracţional, 
au fost identificaţi următorii : 


e decizia părinţilor de a scoate minorul din mediul social în care a comis infrac- 
ţiunea şi mutarea sa în Italia, unde îl pot supraveghea îndeaproape ; 

e atitudinea potrivită adoptată de bunici faţă de comportamentul infracţional al 
minorului — mustrare, interzicerea accesului la discotecă etc. ; 

e raportarea adecvată a învinuitului la victima infracţiunii sale, prezenţa senti- 
mentelor de empatie faţă de afecțiunea produsă acesteia, iniţiativa remedierii 
relaţiilor cu aceasta ; 

e implicarea minorului în activităţi lucrative, imaginea pozitivă pe care o are în 
localitatea de domiciliu din acest punct de vedere. 


Perspectivele de reintegrare în societate“ 


Analizând resursele minorului - abilităţi lucrative, atitudinea pozitivă a acestuia în 


raport cu infracţiunea comisă, atitudinea empatică faţă de victimă, ţinând cont de 
mediul social în care s-a dezvoltat, precum şi de intenţia părinţilor minorului de a 
interveni în conflictul dintre cele două grupuri rivale prin scoaterea acestuia din mediul 
respectiv —, apreciem că, în cazul inculpatului există factori care pot favoriza pe viitor 
reintegrarea sa în societate. În acelaşi timp, obişnuinţa minorului de a răspunde cu 
violenţă provocărilor, tendinţa de a consuma în exces băuturi alcoolice în compania 
prietenilor, precum şi spaţiul restrâns care favorizează întâlniri frecvente între persoa- 
nele aflate în conflict se constituie în factori care, pe viitor, ar putea sta la baza altor 
incidente violente. 


Data întocmirii şi semnării Întocmit, 
referatului de evaluare : Consilier de probaţiune, 
6.002. 0. 0039.1010 . III e a e pp ON DR egRIRIe ao 


36. 


Perspectivele de reintegrare în societate sunt estimate după analiza tuturor informaţiilor din 
referatul de evaluare, a factorilor inhibitori şi favorizanţi, a resurselor din comunitate ; 
acestea sunt prezentate pe scurt, obiectiv şi motivat sub formă narativă. Stipularea existenţei 
resurselor interne/externe ale persoanei poate crea tabloul cel mai clar al perspectivelor de 
reintegrare în societate. Nu se fac propuneri sau recomandări instanţei cu referire la soluţia 
ce ar putea fi dată în cauza respectivă. Se vor oferi cât mai multe informaţii ce ţin de 
comportamentul persoanei, mai ales de evoluţia acestuia. 

4. Supravegherea în comunitate 


4.1. Când se aplică suspendarea executării pedepsei 
sub supraveghere 


Suspendarea executării pedepsei sub supraveghere este reglementată de de art. 86! Cod 
penal şi este posibilă daca sunt îndeplinite următoarele condiţii : 

a) pedeapsa aplicată este închisoarea de cel mult 4 ani; 

b) infractorul nu a mai fost condamnat anterior la o pedeapsă cu închisoarea mai 
mare de un an, în afară de situaţia în care condamnarea intră în vreunul dintre 
cazurile prevăzute în art. 38 din Codul penal; 

c) ţinând seama de persoana condamnatului, de comportamentul său după comiterea 
faptei, se apreciază că pronunţarea condamnării constituie un avertisment pentru 
acesta şi, chiar fără executarea pedepsei, condamnatul nu va mai săvârşi infracţiuni. 


Perioada de probă, rermenul de încercare, în cazul suspendării sub supraveghere a 
executării pedepsei este compusă din cuantumul pedepsei închisorii aplicate, la care se 
adaugă un interval de timp, stabilit de instanţă, între 2 şi 5 ani. 


4.2. Categorii de persoane sancţionate faţă de care serviciile 
de probaţiune au competența de a verifica modul 
de îndeplinire a măsurilor de supraveghere şi de executare 
a uneia sau mai multor obligaţii stabilite de către 
instanţa de judecată 


Persoanele sancţionate care intră în evidenţa serviciilor de probaţiune sunt cele pre- 
văzute de Legea nr. 129/2002 de aprobare a Ordonanţei de Guvern nr. 92/2000 privind 
organizarea şi funcţionarea serviciilor de reintegrare socială a infractorilor şi de 
supraveghere a executării sancţiunilor neprivative de libertate. În Codul penal (C.p.) se 
identifică patru categorii de persoane faţă de care serviciile de probaţiune au competenţa 
de a verifica modul de îndeplinire a măsurilor de supraveghere şi de executare a uneia 
sau mai multor obligaţii, după cum urmează: 


1) Persoanele condamnate în baza art. 86 C.p. faţă de care instanța a dispus 
respectarea măsurilor prevăzute la art. 86 alin. 1, lit. a)-d) din C.p., respectiv : 
a) să se prezinte la datele fixate la judecătorul desemnat cu supravegherea lui sau 
la Serviciul de Protecţie a Victimelor şi Reintegrare Socială a Infractorilor” : 


37. Fosta denumire a serviciilor de probaţiune ; noua denumire de Serviciu de Probaţiune a fost 
introdusă începând cu 13 mai 2006 prin intrarea în vigoare a Legii nr. 123/2006 şi înlocuieşte 
vechea denumire de Serviciu de Protecţie a Victimelor şi Reintegrare Socială a Infractorilor 
(conform Legii nr. 211/2004) sau pe cea de Servicii de Reintegrare Socială a Infractorilor şi 
de Supraveghere a Sancţiunilor Neprivative de Libertate conform Legii nr. 129/2002. 

b) să anunţe în prealabil orice schimbare de domiciliu, reşedinţă sau locuinţă şi 
orice deplasare care depăşeşte opt zile, precum şi data întoarcerii ; 

c) să comunice şi să justifice schimbarea locului de muncă; 

d) să comunice informaţii de natură a putea fi controlate cu privire la mijloacele 
sale de existenţă. 


2) Persoanele condamnate în baza art. 86! C.p. faţă de care instanța a dispus 
respectarea măsurilor prevăzute la art. 86 alin. 1, lit. a)-d) din C.p. şi executarea 
uneia sau mai multor obligaţii prevăzute de art. 86 alin. 3, lit. a)-f) din Cp., 
respectiv : 

a) să desfăşoare o activitate sau să urmeze un curs de învăţământ ori de calificare ; 

b) să nu schimbe domiciliul sau reşedinţa avută ori să nu depăşească limita 

teritorială stabilită, decât în condiţiile fixate de instanţă ; 

c) să nu frecventeze anumite locuri stabilite ; 

d) să nu intre în legătură cu anumite persoane ; 

e) să nu conducă nici un vehicul sau anumite vehicule ; 

£) să se supună măsurilor de control, tratament sau îngrijire, în special în scopul 

dezintoxicării. 


3) Minorii față de care instanţa a luat măsura educativă a libertăţii supravegheate 
în baza art. 103 C.p. şi a impus acestora executarea uneia Sau mai multor obligații 
dintre cele prevăzute la art. 103, alin. 3, lit. a)-c) C.p., respectiv : 

a) să nu frecventeze anumite locuri ; 

b) să nu intre în legătură cu anumite persoane ; 

c) să presteze o activitate neremunerată într-o instituţie de interes public, fixată de 

instanţă“$, cu o durată între 50 şi 200 de ore, maxim 3 ore pe zi, după programul 
de şcoală, în zilele nelucrătoare şi în vacanţă. 


4) Minorii condamnaţi în baza art. 110! C.p. față de care instanţa a dispus 
executarea, până la vârsta de 18 ani, a uneia sau a tuturor obligaţiilor prevăzute de 
art. 103, alin. 3, lit. a)-c) C.p., iar după împlinirea vârstei de 18 ani, pe durata 
termenului de încercare, măsurile prevăzute de art. 86%, alin. 3, lit. a)-f) C.p.: 


Referitor la instituţiile însărcinate cu supravegherea, conform art. Il din O.G. 
nr. 92/2000 aprobată prin Legea nr. 129/2002, printre alte activităţi, serviciile de probaţiune 
supraveghează executarea obligaţiilor impuse minorului de către instanţă, prevăzute de 
art. 103, alin. 3, lit. a)-c) C.p., supraveghează respectarea de către persoana con- 
damnată a măsurilor prevăzute de art. 86%, alin. 1, lit. a)-d) C.p., supraveghează 
executarea obligaţiilor impuse condamnaților de către instanţa de judecată prevăzute de 
art. 86, alin. 3, lit. a)-f) C.p. şi colaborează cu instituţiile publice în vederea executării 
măsurii obligării minorului la prestarea unei activităţi neremunerate într-o instituţie de 
interes public. 


38. Atribuţiile instanţei în stabilirea locului în care se vor executa orele de muncă, rolul consi- 
lierului de probaţiune în punerea în practică a hotărârii instanţei, precum şi întregul management 
al cazului încredinţat de instanţa de judecată sunt pe larg redate în subcapitolul 5. 

4.3. Etapele procesului de supraveghere 


Procesul de supraveghere a persoanelor care au săvârşit infracţiuni şi sunt menținute în 
stare de libertate este unul foarte complex, care pleacă de la controlul persoanei 
sancţionate prin supravegherea modului în care aceasta respectă măsurile şi execută 
una sau mai multe dintre obligaţiile stabilite de instanţa de judecată, se axează pe 
identificarea nevoilor criminogene, se continuă cu motivarea persoanei supravegheate, 
pentru a participa în procesul de schimbare comportamentală, oferindu-i-se suport 
pentru menţinerea unui comportament corespunzător normelor sociale obţinut prin 
intervenţia specializată a consilierului de probaţiune şi se oferă posibilitatea persoanei 
sancţionate de a repara prejudiciul creat comunităţii prin infracţiunea comisă. Scopul 
final al supravegherii este acela de reintegrare socială a persoanelor care au săvârşit 
infracţiuni şi reabilitarea juridică şi socială a acestora. 

Pentru atingerea obiectivelor precizate mai sus, procesul de supraveghere cuprinde 
următoarele etape, aşa cum reiese din prevederile Hotărârii de Guvern nr. 1239/2000 
privind aprobarea Regulamentului de aplicare a dispoziţiilor Ordonanţei de Guvern 
nr. 92/2000 privind organizarea şi funcţionarea serviciilor de probaţiune : 

1. încredințarea supravegherii de către instanţă ; 
alocarea cazului de către şeful Serviciului de Probaţiune ; 
pregătirea primei întrevederi ; 
realizarea primei întrevederi ; 
întocmirea şi înmânarea planului de supraveghere ; 
derularea procesului de supraveghere ; 
încheierea supravegherii. 


4.3.1. Încredinţarea supravegherii de către instanţă 


Biroul de executări penale din cadrul instanţei de fond transmite Serviciului de 
Probaţiune teritorial competent o adresă prin care acestuia i se aduce la cunoştinţă că 
a fost desemnat ca organ de supraveghere în cazul uneia sau a mai multor persoane. 
Odată cu adresa se transmite Serviciului de Probaţiune şi hotărârea definitivă a instanţei 
de judecată, în copie, sau un extras al acesteia. Instanţa care transmite adresa Serviciului 
de Probaţiune este, aşa cum s-a precizat mai sus, cea de fond, chiar dacă hotărârea 
judecătorească a rămas definitivă la o instanţă superioară. În ce priveşte competenţa 
teritorială a serviciilor de probaţiune, conform art. 4, alin. 1 din H.G. nr. 1239/2000, 
în măsură să exercite supravegherea este Serviciul de Probaţiune din judeţul în care 
locuieşte persoana sancţionată penal (este vorba de persoana sau persoanele faţă de 
care s-au dispus măsurile prevăzute la art. 865, alin. 1 din Codul penal sau una ori mai 
multe dintre obligaţiile prevăzute la art. 865, alin. 3 sau la art. 103, alin. 3 din Codul 
penal). Serviciul de Probaţiune îşi verifică din oficiu competenţa teritorială ; în cazul 
când acesta constată că, sub aspect teritorial, nu ţine de competenţa lui să îşi exercite 
atribuţiile, înştiinţează de îndată instanţa de judecată care l-a sesizat. 

4.3.2. Alocarea cazului de către şeful Serviciului de Probaţiune 


După înregistrarea adresei prin care supravegherea a fost încredinţată Serviciului de 
Probaţiune şi după verificarea şi constatarea competenţei teritoriale a acestuia, şeful 
serviciului va desemna un consilier de probaţiune responsabil cu supravegherea modului 
în care persoana îndeplineşte măsurile şi, eventual, obligaţiile care i-au fost impuse de 
instanţă. De regulă, supravegherea este lăsată în seama consilierului de probaţiune care 
a întocmit referatul de evaluare pentru persoana sancţionată în cauză. Acesta nu este 
singurul criteriu de alocare a cazului, existând şi altele, precum: volumul de muncă al 
fiecărui membru al echipei, experienţa/specializarea membrilor echipei raportată la 
specificul cazului, termenul de încercare“? al cazurilor aflate în evidenţa fiecărui 
consilier de probaţiune („întinderea” în timp a cazului este diferită în funcţie de 
termenul de încercare sau perioada din pedeapsă executată prin arestul preventiv). 
După alocarea cazului de către şeful Serviciului de Probaţiune, consilierul de 
probaţiune responsabil de caz va întocmi un dosar de supraveghere“ pentru fiecare 
persoană încredinţată, dosar ce va conţine, conform art. 19 (2) din H.G. nr. 1239/2000, 
următoarele documente : 
- hotărârea definitivă a instanţei de judecată, de regulă în copie, sau un extras al 
acesteia ; 
- procesul-verbal întocmit cu ocazia primei întrevederi ; 
- planul de supraveghere“! ; 
- referatul de evaluare întocmit înainte de pronunţarea hotărârii judecătoreşti, 
atunci când este cazul ; 
- referatul de evaluare solicitat de către instanţa de judecată pe perioada supra- 
vegherii, atunci când este cazul ; 
- dovezi privind modul de îndeplinire a măsurilor şi obligaţiilor impuse persoanei 
aflate în supraveghere de către instanţa de judecată ; 
- raportul final” privind modul în care persoana condamnată sau minorul a 
respectat măsurile de supraveghere şi, după caz, obligaţiile impuse de instanţă. 


In final, persoana sancţionată penal este introdusă în baza de date a Serviciului de 
Probaţiune. Fiecare serviciu de probaţiune are întocmită o baza de date care cuprinde 


39. Termenul de încercare în cazul suspendării executării pedepsei sub supraveghere se compune 
din cuantumul pedepsei închisorii aplicate, la care se adaugă un interval de timp, stabilit de 
instanţă, între 2 şi 5 ani, conform art. 86 C.p. 

40. Consilierul de probaţiune dispune iniţial de puţine piese pentru întocmirea dosarului de 
supraveghere, însă constituirea acestuia se face în această fază a procesului de supraveghere, 
urmând să fie completat, pe parcursul derulării supravegherii, cu toate piesele până la 
încheierea perioadei de supraveghere. 

41. Modelul planului de supraveghere este redat în anexa nr. 1. 

42. Contorm art. 19, alin 3 din H.G. nr. 1239/2000, republicată, în raportul final se consemnează 
modul în care persoana condamnată sau minorul a respectat măsurile de supraveghere şi, 
după caz, obligaţiile impuse de instanţă, date privind estimarea riscului de a săvârşi alte 
infracţiuni, a riscului pentru siguranţa publică şi a riscului de sinucidere sau de autovătămare, 
precum şi orice alte informaţii relevante referitoare la comportamentul persoanei condamnate 
sau al minorului pe perioada supravegherii. 

toate persoanele care intră în evidenţa Serviciului de Probaţiune (persoanele pentru 
care se întocmesc referate de evaluare, persoanele aflate în supraveghere, victimele 
unor infracţiuni pentru care se oferă consiliere psihologică etc.). Această bază de date 
se actualizează lunar. 


4.3.3. Pregătirea primei întrevederi 


Conform art. 21 - (1) din H.G. nr. 1239/2000, consilierul de probaţiune responsabil de 
caz contactează persoana condamnată sau, în cazul minorului, reprezentantul legal al 
acesteia, cu scopul de a transmite informaţiile referitoare la : 

- locul, data şi ora la care trebuie să aibă loc prima întrevedere ; 

— adresa Serviciului de Probaţiune şi numărul de telefon ; 

- prenumele consilierului de probaţiune. 


Contactarea persoanei condamnate se poate face printr-o notificare, de regulă cu 
confirmare de primire, pentru a se putea stabili dacă destinatarul a luat sau nu cunoştinţă 
de conţinutul notificării. Notificarea cuprinde informaţii despre hotărârea judecă- 
torească, consecinţele neprezentării etc. 

În această etapă, consilierul de probaţiune se concentrează pe colectarea informa- 
ţiilor în scopul formării unei imagini de ansamblu cu privire la cazul respectiv, pentru 
lucrul şi intervenţiile ulterioare. De asemenea, informaţiile acumulate ajută consilierul 
de probaţiune în realizarea primului interviu care urmează să aibă loc cu persoana 
condamnată. Sursele de informaţii la îndemâna consilierului de probaţiune sunt: 
a) hotărârea judecătorească a instanței de fond, care cuprinde informaţii referitoare la 
situaţia sociojuridică a persoanei condamnate, comportamentul infracţional, descrierea 
faptei comise, numirea actorilor participanţi la săvârşirea faptei penale, descrierea 
unor modele infracţionale etc. ; b) dosarul penal — după rămânerea definitivă a sentinţei 
penale, dosarul penal se întoarce şi rămâne la arhiva instanţei de fond, care conţine o 
serie de documente întocmite sau ataşate pe parcursul urmăririi penale şi a procesului 
penal (procese-verbale ale organelor de anchetă, declaraţii ale martorilor şi părţilor 
implicate, certificate medico-legale, rechizitoriul parchetului etc.) ; în studierea dosa- 
rului penal dificultatea apare atunci când instanţa de fond este din altă localitate sau alt 
judeţ decât localitatea în care îşi are sediul Serviciul de Probaţiune ; c) referatul de 
evaluare, întocmit anterior pronunțării hotărârii judecătoreşti, de Serviciul de Proba- 
ţiune căruia i-a fost încredinţată supravegherea persoanei condamnate sau de către un 
serviciu din alt judeţ, în funcţie de adresa iniţială a locuinţei persoanei condamnate (în 
cazurile în care acesta a fost solicitat). În cazul acesta, Serviciul de Probaţiune căruia 
i-a fost încredinţată persoana în supraveghere poate solicita copie după referatul de 
evaluare întocmit de alt serviciu de probaţiune din ţară. 


4.3.4. Realizarea primei întrevederi 


Primei întrevederi cu persoana sancţionată îi trebuie acordată o atenţie deosebită, 
deoarece aceasta este foarte importantă pentru întreaga evoluţie a cazului (contactul 
iniţial fiind deseori esenţial pentru colaborarea ulterioară), pentru întreg procesul de 
supraveghere şi reintegrarea socială a acesteia. 

Prima întrevedere trebuie să aibă loc în termen de 10 zile lucrătoare“ de la 
comunicarea hotărârii judecătoreşti definitive, după ce cu cel puţin trei zile înainte de 
data primei întrevederi consilierul responsabil de caz contactează persoana condamnată 
sau, în cazul minorului, reprezentantul legal al acestuia, în scopul de a transmite informaţiile 
referitoare la locul, data şi ora la care trebuie să aibă loc prima întrevedere, precum şi adresa 
Serviciului de Probaţiune, numărul de telefon şi numele consilierului responsabil de caz. 

Consilierul de probaţiune se prezintă persoanei condamnate - nume, prenume, 
funcţia şi rolul pe care îl are în derularea supravegherii modului în care persoana va 
respecta măsurile şi va executa obligaţiile ce i-au fost impuse de instanţa de judecată. 
Limbajul folosit de consilierul de probaţiune trebuie să fie unul accesibil şi inteligibil 
pentru persoana sancţionată penal. Se clarifică eventualele nelămuriri ale persoanei şi 
modul de colaborare şi relaţionare pe întreaga perioadă a supravegherii. 

Consilierul de probaţiune aduce la cunoştinţă persoanei supravegheate, verbal şi în 
Scris, O serie de aspecte ce vor fi consemnate într-un proces-verbal semnat de ambele 
părţi (când este cazul, şi de reprezentantul legal). O copie a procesului-verbal se 
înmânează persoanei supravegheate. 

Conţinutul procesului-verbal este următorul : 

- scopul supravegherii ; 

- obiectivele supravegherii ; 

— modul de desfăşurare a supravegherii ; 

— măsurile sau obligaţiile impuse de instanţa de judecată persoanei respective pe perioada 

supravegherii, precum şi consecinţele îndeplinirii sau neîndeplinirii acestora ; 

- obligativitatea respectării regulilor de conduită, care se referă, în principal, la a 
nu avea un comportament violent sau agresiv ori o atitudine nepotrivită sau un 
limbaj necorespunzător, ce ar putea prejudicia personalul de probaţiune, precum 
şi alte persoane aflate sub supraveghere ; 

- posibilitatea de a formula plângere la şeful serviciului în cazul în care consideră 
că tratamentul aplicat de Serviciul de Probaţiune pe perioada supravegherii este 
necorespunzător ; 

- posibilitatea solicitării asistenţei şi consilierii din partea Serviciului de Probaţiune. 


Tot la prima întrevedere, consilierul de probaţiune realizează evaluarea iniţială a 
situaţiei persoanei supravegheate, în vederea întocmirii planului de supraveghere. 
Evaluarea se realizează luându-se în considerare şi informaţiile conţinute în referatul de 
evaluare, dacă acesta a fost întocmit în serviciu, dacă referatul de evaluare a fost 
întocmit de un alt Serviciu de Probaţiune, Serviciul de Probaţiune căruia îi revine 
supravegherea solicită transmiterea unei copii a acestuia. 

Evaluarea persoanei vizează următoarele aspecte : 

- analiza comportamentului infracţional ; 

- situaţia familială, socială şi economică şi atitudinea faţă de aceasta ; 

- planurile sale de viitor pe termen scurt şi mediu şi indicarea modalităţilor 

concrete prin care intenţionează să le pună în practică. 


Persoanei supravegheate i se va comunica data următoarei întrevederi. 


43. Art. 21 Q) din H.G. nr. 1239/2000. 

4.3.5. Întocmirea şi înmânarea planului de supraveghere 


Planul de supraveghere va fi prezentat şi explicat persoanei supravegheate de consilierul 
de probaţiune responsabil de caz la cea de-a doua întrevedere. Însă, dacă, prin hotărârea 
judecătorească, instanţa de judecată fixează frecvenţa întrevederilor la un interval mai 
mare de o lună, consilierul de probaţiune va înmâna şi explica planul de supraveghere 
la prima întrevedere. 

Planul de supraveghere va fi semnat de către consilierul de probaţiune şi de persoana 
condamnată sau, dacă este cazul, de către reprezentantul legal al acesteia. O copie a 
planului de supraveghere va fi înmânată persoanei condamnate şi reprezentantului legal 
al acesteia, atunci când este cazul. 

Conţinutul planului de supraveghere este următorul : 


introducere : numele, prenumele, data şi locul naşterii persoanei supravegheate, 
adresa de domiciliu, infracţiunea săvârşită, numărul hotărârii instanţei de judecată, 
sancţiunea aplicată, perioada de supraveghere, menţionându-se data începerii şi 
încetării acesteia, numele şi prenumele consilierului de probaţiune responsabil ; 
măsurile şi, eventual, obligaţiile impuse de instanţa de judecată, precum şi 
mijloacele“ utilizate de consilierul de probaţiune pentru asigurarea îndeplinirii 
obligaţiilor şi/sau a măsurilor stabilite de instanţa de judecată în sarcina persoanei 
supravegheate ; 

nevoile criminogene“ şi cele sociale ale persoanei supravegheate, precum şi 
obiectivele stabilite în vederea diminuării acestora ; 

riscul săvârşirii de noi infracţiuni, riscul pentru siguranţa publică, precum şi 
riscul de sinucidere sau de autovătămare ; 

metode de intervenţie propuse în vederea soluționării nevoilor identificate şi a 
diminuării riscului ; 

data, locul şi frecvenţa întrevederilor dintre consilierul de probaţiune şi persoana 
supravegheată, fixate pe perioada termenului de încercare ; 

în cazul în care persoanei condamnate i-a fost impusă prin hotărârea judecă- 
torească obligaţia de a participa la derularea unui program de intervenţie, în 
cuprinsul planului de supraveghere se descrie pe scurt conţinutul programului, 
durata şi modalitatea de derulare a acestuia ; 

în cazul în care persoanei condamnate i-a fost impusă prin hotărârea judecă- 
torească obligaţia de a presta o activitate neremunerată într-o instituţie de interes 


44. Amintim câteva dintre mijloacele utilizate de consilierul de probaţiune pentru asigurarea 
îndeplinirii măsurilor/obligaţiilor de către persoana aflată în supraveghere : aducerea la 
cunoştinţa persoanei condamnate a obligaţiilor fixate de instanţă ; informarea persoanei 
aflate în supraveghere cu privire la consecinţele nerespectării măsurilor şi obligaţiilor de 
supraveghere ; colaborarea cu reprezentanţii autorităţilor publice locale (primărie şi Poliţie) 
în vederea furnizării de informaţii relevante cu privire la situaţia şi comportamentul persoanei ; 
colaborarea cu familia persoanei supravegheate în vederea respectării de către aceasta a 
măsurilor/obligaţiilor stabilite de instanţă ; verificarea autenticităţii informaţiilor furnizate 
de persoana supravegheată prin contactarea instituţiilor şi persoanelor care pot oferi asemenea 
informaţii. 

45. Evaluarea nevoilor este una continuă în procesul de supraveghere. 

public, planul de supraveghere va conţine descrierea activităţii, locul de executare 
a acesteia şi programul de lucru al persoanei condamnate. 


În perioada de supraveghere, consilierul de probaţiune stabileşte, cu ocazia fiecărei 
întrevederi, în ce măsură obiectivele planului de supraveghere sunt aduse la îndeplinire. 

Planul de supraveghere va fi revizuit, prin intermediul unor anexe ale planului de 
supraveghere, ori de câte ori intervin schimbări în situaţia persoanei supravegheate, 
care influenţează nevoile acesteia, şi riscurile identificate. 

Modelul planului de supraveghere este prezentat în anexa 1. 


4.3.6. Derularea procesului de supraveghere 


Procesul de supraveghere presupune o monitorizare şi o evaluare continuă“ a cazului, 
prin care se urmăreşte modul în care persoana supravegheată respectă măsurile/ 
obligaţiile stabilite de instanţa de judecată în sarcina sa. Se au în vedere şi se ţine seama 
de modificările intervenite în evoluţia persoanei condamnate, măsura în care aceste 
schimbări influenţează obiectivele stabilite în planul de supraveghere. 

Procedeul de relaţionare între consilierul de probaţiune şi persoana supravegheată 
este cel al întrevederilor de supraveghere şi al vizitelor neanunţate. La fiecare între- 
vedere, persoana supravegheată este întrebată despre modul în care respectă măsurile 
şi execută obligaţiile stabilite de instanţa de judecată, întrebări punctuale (de exemplu, 
în cazul respectării măsurii de supraveghere prevăzute de art. 865, alin. 1, lit. b, „ai fost 
plecat un interval mai mare de opt zile din localitate ? ”, „locuieşti la aceeaşi adresă ? ”). 
Autenticitatea informaţiilor oferite de persoana supravegheată poate fi verificată la sursele 
care sunt la dispoziţia consilierului de probaţiune (referentul social, agentul de Poliţie, 
colegii de serviciu sau şcoală - cu păstrarea confidenţialităţii - membrii familiei etc.). 

La sfârşitul întâlnirii are loc consemnarea informaţiilor obţinute într-un proces- 
-verbal şi semnarea acestuia de către consilierul de probaţiune şi persoana supravegheată. 

Dacă pe perioada întrevederii se constată că au apărut modificări semnificative în 
situaţia persoanei sancţionate, care impun noi obiective şi metode de intervenţie, ce 
influenţează riscul sau impun modificarea frecvenţei întrevederilor, consilierul responsabil 
de caz va proceda la revizuirea planului de supraveghere. Revizuirea planului de supra- 
veghere se face prin anexe, procedura de înmânare a planului se repetă şi, în acest caz, 
i se explică persoanei supravegheate şi reprezentantului legal, după caz, modificările 
survenite. Şi de această dată, persoanei supravegheate i se înmânează o copie a anexei. 

Consilierul responsabil de caz va realiza verificarea modului în care persoana 
supravegheată respectă măsurile/obligaţiile prin următoarele intervenţii : 

- solicitarea de informaţii şi dovezi referitoare la situaţia persoanei (situaţia 

locativă, situaţia financiară, locul de muncă etc.) ; 

- verificarea periodică a respectării obligaţiei de a urma cursuri de învăţământ sau 

calificare ; 

— menţinerea unor legături cu persoanele sau instituţiile publice (membrii familiei, 

primăria, Poliţia, unitatea la care îşi desfăşoară munca neremunerată în folosul 
comunităţii etc.) ; 


46. Perioada de supraveghere (termenul de încercare) poate varia de la unul la şapte ani. 

- efectuarea unor vizite inopinate la domiciliu şi, după caz, la locul de muncă sau 
la şcoala la care învaţă minorul; colaborarea cu familia acestuia în vederea 
respectării obligaţiei ; 

- încheierea de protocoale cu organizaţii şi instituţii care pot sprijini şi interveni 
în evaluarea şi reintegrarea persoanei supravegheate. 


4.3.7. Evaluarea şi încheierea supravegherii 


Cu această ocazie, consilierul de probaţiune va revizui împreună cu persoana supra- 
vegheată întregul proces de supraveghere, pentru a se identifica beneficiile obţinute, 
gradul de atingere a obiectivelor, obiectivele neîndeplinite, obiectivele planului de 
asistare - în cazul în care persoana supravegheată a solicitat şi primit asistenţă şi 
consiliere — din toate acestea reieşind eficienţa procesului de supraveghere. 

În cazul în care o serie de probleme sau nevoi ale persoanei supravegheate au rămas 
nerezolvate, perioada de supraveghere urmând să se încheie, consilierul de probaţiune 
responsabil de caz îndrumă persoana către serviciile, instituţiile publice sau organizaţiile 
corespunzătoare. 

În cadrul ultimei etape de supraveghere se întocmeşte raportul final de supraveghere, 
unde se consemnează modul în care persoana condamnată sau minorul a respectat 
măsurile de supraveghere şi, după caz, a îndeplinit obligaţiile impuse de instanţa de 
judecată. În raportul final de supraveghere se consemnează riscul estimat de a săvârşi 
alte infracţiuni, riscul pentru siguranţa publică şi riscul de sinucidere sau autovătămare ; 
de asemenea, se consemnează alte informaţii legate de comportamentul persoanei 
condamnate sau a minorului pe perioada supravegherii. 

Raportul final poate fi transmis biroului de executări penale al instanţei de fond; 
acest lucru nu este obligatoriu, el fiind la latitudinea Serviciului de Probaţiune. 

Urmează închiderea cazului şi operarea în evidenţele Serviciului de Probaţiune. 


5. Activitatea neremunerată într-o instituţie 
de interes public 


Prestarea activităţii neremunerate într-o instituţie de interes public este o obligaţie 
impusă de instanţa de judecată persoanei condamnate sau minorului în cadrul procesului 
penal în care una dintre aceste persoane este parte. Aparţinând categoriei obligaţiilor 
prevăzute de Codul penal, activitatea neremunerată ar fi trebuit tratată la capitolul 
anterior, fiind o obligaţie ce trebuie respectată pe perioada supravegherii ; însă, prin 
caracterul educaţional şi reparatoriu, importanţa deosebită în sistemul de executare a 
pedepselor ne-a determinat să-i alocăm un spaţiu separat în acest capitol. De asemenea, 
am considerat că ar fi oportună o scurtă amintire a avantajelor rămânerii în libertate a 
a persoanei atunci când legea o permite, trecând în revistă şi paşii parcurşi de la 
experimentarea muncii în folosul comunităţii până la apariţia reglementării de executare 
a obligaţiei de a presta o activitate neremunerată într-o instituţie de interes public, 
reglementare făcută prin ordin al ministrului Justiţiei. 

5.1. Alternative la privarea de libertate 


În ultimii ani, rata infracţionalităţii a crescut în întreaga lume. Puse în faţa aparentei 
creşteri a încălcărilor legii, guvernele au recurs la detenţie ca metodă principală de 
pedepsire a infractorilor. Rezultatul a fost o explozie a numărului de deţinuţi: în 
prezent, aproximativ 8 milioane de bărbaţi, femei şi copii sunt închişi în închisorile din 
întreaga lume. 

Sunt foarte bine cunoscute efectele privării de libertate şi este recunoscut faptul că 
acestea sunt complexe. Ele se extind asupra vieţii persoanei condamnate, a sănătăţii 
sale mintale, carierei profesionale, asupra familiei şi comunităţii din care aceasta face 
parte şi în rândurile căreia urmează să se întoarcă. 

Pedeapsa cu închisoarea se vrea o corectare a comportamentului celui care a 
săvârşit una sau mai multe infracţiuni, punându-se în discuţie şi valoarea de prevenire 
generală şi specială a comiterii unor noi infracţiuni. Pedepsele necondiționate la 
închisoare se bazează pe prezumția că infractorii pun mai mult preţ pe libertatea 
personală decât pe orice altceva. "Teoria este că ameninţarea cu închisoarea descurajează 
infracţionalitatea şi că, de aceea, detenţia este pedeapsa cea mai eficientă. Pe lângă 
aceste efecte ale pedepsei cu închisoarea, considerate pozitive, specialiştii au pus în 
discuţie câteva efecte colaterale ale închisorii, privite ca dezavantaje ale ei pentru 
individul sancţionat şi societate. Printre acestea regăsim că privarea de libertate : 

e Reduce şansele celui care a ispășit o pedeapsă privativă de libertate de a-şi găsi 
(regăsi) un loc de muncă. Efectele unei sancţiuni privative de libertate se resimt, 
pe termen lung, asupra posibilităţilor ulterioare ale persoanei de a se reintegra 
în societate. În multe sisteme penale, încarcerarea, ca pedeapsă principală, este 
însoţită şi de o serie de interdicții şi limitări (în dreptul penal român, pedepsele 
complementare) care operează şi după expirarea perioadei de detenţie. Aceste 
restricţii privesc o gamă largă de drepturi şi libertăţi (drepturile părintești, 
dreptul de a practica o anumită profesie sau de a ocupa o anumită funcţie 
publică). Pe lângă aceste inconveniente ale privării de libertate, se remarcă, în 
unele cazuri, presiunea comunităţilor de blocare a celor care au comis fapte 
penale pe piaţa forţei de muncă. Copiii şi tinerii care ispăşesc o pedeapsă 
privativă de libertate sunt şi mai intens afectaţi. Privarea de libertate survine 
într-o perioadă care, în mod normal, este dedicată educaţiei şi pregătirii profe- 
sionale, pedeapsa privativă de libertate contribuind la marginalizarea şi exclu- 
derea lor socială ulterioară. 

e Produce efecte pe termen lung asupra sănătăţii fizice şi mintale a celui închis, 
pornind de la faptul că o persoană activă în libertate se vede în imposibilitatea 
de a putea să desfăşoare activităţile obişnuite, diurne, în spaţiul de detenţie ; de 
asemenea, presiunile mintale create prin ruperea de familie duc la efecte pe 
termen lung şi, în cele mai multe cazuri, iremediabile. Nu este de neglijat nici 
faptul că, în închisori, numărul bărbaţilor este cu mult mai mare decât cel al 
femeilor şi că bărbatul (tată, soţ, frate) este cel care asigură, în cea mai mare 
parte, veniturile necesare existenţei familiei, iar prin privarea sa de libertate, 
întreaga familie are de suferit. Şi în acest caz se produc, de multe ori, ruperi 
iremediabile în relaţiile de familie şi aşa destul de şubrede sau slab cristalizate. 

Contribuie la izolarea şi marginalizarea familiei celui închis (efectul de stigma- 
tizare). Efectul privării de libertate asupra familiei celui închis ţine de câteva 
aspecte, printre care cele mai importante sunt absenţa tatălui sau a mamei şi 
vârsta copiilor. Se remarcă faptul că minorii ai căror părinţi sunt încarceraţi se 
confruntă cu stigmatizarea socială (deseori folosindu-se sintagma „fiu de puşcăriaş”, 
„neam de puşcăriaş” etc.) şi discriminarea ; astfel, ei au tendinţa de a dezvolta 
un comportament agresiv, manifestă tulburări emoţional-afective, tendinţe de 
izolare etc. 

Este un mediu criminogen, nociv emoţional; pentru penitenciare se uzitează 
adesea termenii „şcoală pentru infractori” sau „şcoli ale infracţionalităţii”, 
întrucât, adesea, infractorii învaţă aici cum să devină „mai buni infractori”. 
Lipsa generală de servicii de reabilitare şi de instruire în închisori (deseori, 
personalul este insuficient în raport cu numărul mare de deţinuţi), afectarea sau 
chiar ruperea relaţiei cu familia fac să fie dificilă reuşita reinserţiei infractorului 
după liberare ; 

Oferă posibilitatea ca stilul de viață şi valorile închisorii să fie „exportate ” în 
exterior, în societate : în multe cazuri, foştii deţinuţi bravează, oferă descrieri 
exagerate ale mediului de detenţie, încercând intimidarea persoanelor cu care 
intră în contact în mediul liber. Iată un exemplu dur, dar, din păcate, de multe 
ori real: „Am fost trei ani în închisoare, dar pentru tine mai merg trei”. 
Afectează societatea. Detenţia nu este ieftină, statul cheltuie sume considerabile 
de la buget pentru întreţinerea deţinuţilor (bani ai contribuabililor din impozite, 
taxe etc.) cu care ar putea rezolva alte probleme ale societăţii, probleme sociale, 
de sănătate, de infrastructură etc. 

Satisface rareori sau niciodată reparația victimei. Mai ales în ceea ce priveşte 
infracțiunile ce atentează la integritatea corporală, mintală sau la proprietate, 
victima este un alt membru al societăţii care rareori beneficiază de pe urma 
închiderii infractorului. Deşi poate satisface o anumită dorinţă de răzbunare, 
detenţia nu face nimic pentru a compensa victima, fie emoţional, fie material. 
Victima este lăsată să-şi reconstruiască singură viaţa. 


Se vede clar că secolul XX a fost unul de reformare a justiţiei penale pe tot 
cuprinsul globului pământesc. Deşi măsurile alternative la detenţie pot fi atribuite 
sistemului de justiţie penală pe tot parcursul evoluţiei sale istorice, totuşi, secolul XX 
a dat o conotaţie imperativă în majoritatea statelor lumii, linie pe care se înscrie şi 
România după decembrie 1989, prin reformarea justiţiei penale, şi în mod nemijlocit 
ţările membre ale Uniunii Europene. Au fost elaborate reglementări internaţionale, 
precum : 


Declaraţia Naţiunilor Unite cu privire la drepturile omului ; 

Standardul de reguli minime al Naţiunilor Unite - administrarea justiţiei pentru 
minorii privaţi de libertate ; 

Regulile minimale ale Naţiunilor Unite pentru elaborarea unor măsuri neprivative 
de libertate (Regulile de la Tokyo) ; 

Rezoluţia 40/33 din 29 noiembrie 1985, cu privire la ansamblul regulilor minime 
ale Naţiunilor Unite cu privire la administrarea justiţiei pentru minori (Regulile 
de la Beijing) ; 

e Recomandarea nr. Il (85) a Comitetului de Miniştri către statele membre cu 
privire la poziţia victimei în dreptul penal şi în procedura penală ; 

e Recomandarea nr. 19 (99) a Comitetului de Miniştri către statele membre cu 
privire la medierea în cauzele penale etc. 


După 1970, reformatorii Justiţiei au început să acorde mai multă atenţie problemelor 
menţionate mai sus şi să caute soluţii noi. A început să se creadă că, în anumite cazuri, 
alternativele la detenţie, cum ar fi programele de muncă în folosul comunităţii, ar fi 
mai bune atât pentru infractor, cât şi pentru societate. 

În 1981, Adunarea Legislativă a Consiliului Europei (CE) a recomandat ca statele 
membre „să înlocuiască [...] pedepsele cu închisoare pe termen scurt cu alte măsuri 
care sunt la fel de eficiente şi fără efecte negative”. În 1986, Comitetul de Miniştri al 
CE a adoptat o rezoluţie intitulată „Asupra unor măsuri alternative la detenţie”. În 
această rezoluţie, Comitetul recomandă guvernelor statelor membre să implementeze 
diferite alternative la detenţie şi să considere o posibilă introducere a lor în codurile de 
lege. În mod special, Comitetul recomandă ca membrii să ia în considerare trei reforme : 

1) implementarea măsurilor care recunosc vina infractorului, dar nu sunt legate de 

alte sancţiuni adiţionale ; 

2) luarea în considerare a comportamentului infractorului în perioada dintre con- 

damnare şi executarea sentinţei ; 

3) luarea în considerare a programelor de muncă în folosul comunităţii, care oferă 

posibilităţi pentru resocializarea activă a infractorilor. 


În aceeaşi ordine de idei, una dintre obligaţiile prevăzute de Regulile de la Beijing 
se referă la reglementarea unei game cât mai largi şi flexibile de sancţiuni (Reg. 18.1), 
astfel încât insfifuționalizarea (încarcerarea) să fie doar o soluţie de ultimă instanță. 
Între acestea sunt recomandate : 

e hotărârile de supraveghere ; 
probaţiunea ; 
munca în comunitate ; 
compensaţia şi restituirea, amenzi penale ; 
consilierea şi terapia de grup; 
decizii de asistenţă alternativă ; 
decizii de internare în centre educaţionale etc. 


Concluzii. Este cert că în întreaga lume, sancţiunile penale se orientează către 
alternative la pedeapsa cu închisoarea. Numeroase ţări, printre care şi cele foste 
comuniste, fie că au introdus experimental sancţiunile alternative sau au trecut direct la 
aplicarea acestora, şi-au însuşit în legislaţiile lor penale alternativele, adoptând legi 
care să conducă la implementarea genului de pedepse. Avantajele sunt clare, nete, în 
favoarea societăţii, a individului şi familiei acestuia. Munca rămâne, aproape sigur, cea 
mai eficientă şi cea mai accesibilă modalitate de reeducare pentru orice persoană aptă 
de muncă. Bineînţeles, daca există şi voinţă în acest sens. 

Siguranţa alternativelor depinde în mare măsură de acceptarea instituţiilor justiţiei 
penale şi a persoanelor pentru care sunt destinate alternativele. Aceasta numai la prima 

vedere, pentru că Recomandarea (2000) 22 a Consiliului Europei include reguli ce se 
adresează direct dimensiunii politice a implementării eficiente a probaţiunii şi a 
măsurilor comunitare. Credibilitatea sancţiunilor şi măsurilor comunitare poate fi 
îmbunătăţită în faţa autorităţilor judiciare, a agenţiilor complementare, a publicului 
larg şi a politicienilor, ţinând cont de câteva sugestii cuprinse în Recomandarea (2000) 
22, şi anume: 


5. Liderii politici şi administrativi şi publicul larg ar trebui să primească regulat 
informaţii referitoare la beneficiile economice şi sociale ce apar prin utilizarea 
redusă a detenţiei şi creşterea frecvenţei cu care se recurge la sancţiuni şi măsuri 
comunitare. Ar trebui să existe o politică oficială de relaţii publice privind media 
locală. Informaţia ar trebui să sublinieze faptul că sancţiunile şi măsurile comu- 
nitare pot implica supravegherea şi controlul eficient al infractorilor [...]. 

16. Autorităţile judiciare şi personalul serviciilor de implementare ar trebui să creeze 
canale de comunicare care să permită discutarea regulată a aspectelor practice 
ale recomandării şi implementării sancţiunilor şi măsurilor comunitare. 

17. Reintegrarea în comunitate fiind un scop important al sancţiunilor şi măsurilor 
comunitare, serviciile de implementare ar trebui să coopereze activ cu comunitățile 
locale, de exemplu prin implicarea unor persoane din comunitate în supravegherea 
infractorilor sau prin colaborarea în cadrul programelor locale de prevenire a 
infracționalității. 

18. Introducerea de noi sancţiuni şi măsuri comunitare în legislaţie şi practică ar 
trebui să fie însoțită de campanii puternice de relaţii publice, cu scopul de a 
câştiga sprijinul publicului. 


Elementul voinţei politice este tratat pe larg în aceste reguli. Pe lângă politicieni şi 
puterea juridică, este inclus şi publicul larg, unul dintre beneficiarii aplicării măsurilor 
comunitare (ca beneficiar al unui sistem de justiţie mai bun şi, implicit, al unei mai 
bune calităţi a vieţii). De asemenea, se arată că persoanele desemnate să aplice măsurile 
neprivative de libertate au obligaţia de a influenţa factorul politic, cel juridic, precum 
şi publicul larg. 

Pentru atingerea siguranţei alternativelor, nu trebuie pierdută din vedere evaluarea 
aplicării sancţiunilor şi măsurilor comunitare, pe care o cer atât Regulile de la Tokyo, 
cât şi Recomandarea R (92) 16 a Consiliului Europei, astfel încât evaluarea sancţiunilor 
şi măsurilor comunitare ar trebui să includă, dar să nu se limiteze la evaluarea obiectivă 
a măsurii în care utilizarea lor: 


- este în conformitate cu aşteptările legiuitorului, ale autorităţilor judiciare, ale 
autorităţilor decidente, ale autorităţilor care le aplică şi ale comunității cu privire 
la scopurile sancţiunilor şi măsurilor comunitare ; 

- contribuie la reducerea ratelor de încarcerare ; 

- face posibilă satisfacerea nevoilor legate de infracțiune ale infractorului ; 

— este eficientă ; 

- contribuie la reducerea infracționalităţii în comunitate. 


„Simpla răspândire” a alternativelor poate fi evitată prin introducerea lor în baza de 
experiment, astfel încât rezultatele reale să poată fi estimate până la adoptarea deciziei 

definitive. Astfel, are loc în unele state implementarea alternativelor, când ele sunt 
verificate într-o anumită regiune. 

Luând notă de eficienţa limitată a detenţiei, în special pentru cei care sunt con- 
damnaţi la închisoare pentru perioade scurte de timp, şi de cheltuielile ineficiente ale 
detenţiei, precum şi de interesul crescând pentru sancţiunile şi măsurile alternative, 
care înlocuiesc sentinţele la detenţie, de evoluţiile promițătoare în acest sens pe plan 
mondial, mai multe state din Europa Centrala şi de Est, printre care şi România 
(Albania, Armenia, Bulgaria, Cehia, Kazahstan, Letonia, Moldova, Slovacia şi 
Slovenia), au organizat la Bucureşti, în 10-11 septembrie 2001, Conferinţa „Alternative 
la Detenţie în Ţările Europei Centrale şi de Est”. Cu privire la introducerea şi 
dezvoltarea alternativelor la detenţie s-a concluzionat că „alternativele la detenţie ar 
trebui dezvoltate ca sancţiuni şi măsuri principale, de sine stătătoare, şi ca o componentă 
importantă a reducerii populaţiei penitenciare. Reformatorii din domeniul legislaţiei ar 
trebui să ţină seama de ambele abordări în vederea realizării beneficiilor sociale şi 
financiare care contribuie la reducerea sărăciei”. 


5.2. Experienţe în executarea activităţilor neremunerate 
în folosul comunităţii 


5.2.1. Introducere 


Munca neremunerată în folosul comunităţii are o îndelungată tradiţie în Europa 
Occidentală şi Statele Unite ale Americii. Ea a fost practicată în diferite forme încă din 
Evul Mediu. Originile sale se regăsesc însă mult mai timpuriu la nivelul diferitelor tradiţii 
juridice dezvoltate în Antichitatea greacă, romană şi iudaică. În toate aceste sisteme a 
existat obiceiul despăgubirii victimei sau a rudelor victimei pentru daunele provocate. 

Dreptul roman a cunoscut şi el instituţia muncii neremunerate în folosul comunităţii. 
În Imperiul Roman, infractorii îşi puteau uşura şi scurta pedeapsa dacă acceptau să 
muncească la realizarea unor proiecte publice (drumuri, construcţii etc.). În secolele 
al XVII-lea şi al XVIII-lea, în Anglia, deportarea în colonii a infractorilor, inclusiv a 
celor minori, şi obligarea lor la muncă a fost o practică curentă. 

Sub forma modernă, ca alternativă la pedeapsa privativă de libertate şi la probaţiunea 
tradiţională, ţările occidentale s-au reîntors la acest sistem doar în ultimii 25-30 de ani. 
Spre deosebire de sistemul tradiţional, viziunea modernă nu mai admite însă 
posibilitatea muncii forţate. Solicitarea consimţământului inculpatului înainte de apli- 
carea pedepsei de muncă neremunerată în folosul comunităţii constituie principala 
diferenţă între pedeapsa de muncă neremunerată în folosul comunităţii şi munca forțată. 
România a avut în sistemul sancţionator pedeapsa de muncă forţată (executarea pedepsei 
la locul de muncă), iar consecinţele aplicării sale asupra ratei custodiale au fost 
semnificative. Dianu (1999) arată că introducerea acestei pedepse, în 1977, aplicabilă 
infracţiunilor pedepsite cu până la 5 ani de închisoare, a condus la o scădere a ratei 
custodiale de la 66% la 29%. Bineînţeles că se impune o mare atenţie la diferenţele ce 
separă cele două tipuri de pedeapsă. 

Pedeapsa la muncă neremunerată în folosul comunităţii — cunoscută şi sub denumirea 
de „serviciu comunitar” (community service) sau „muncă de interes general” (7ravail 


PROBAŢIUNEA ÎN ROMÂNIA 1121 


d 'interet gencral) — a apărut în Europa în contextul creşterii ratei infracţionalităţii din 
anii '60, din cauza industrializării masive din acea perioadă. Numărul din ce în ce mai 
mare de deţinuţi din penitenciare, precum şi concluziile unor cercetări în domeniu care 
au demonstrat efectele deconstructive ale încarcerării au dus la decizia multor guverne 
occidentale de a căuta soluţii alternative mai ieftine şi mai eficiente la această problemă. 


5.2.2. Definiţie 


Conform Penal Reform International România (din Publicaţia PRI privind alternativele 
la detenţie: munca în beneficiul comunităţii), „munca în folosul comunităţii este o 
alternativă la detenţie, prin care infractorului i se cere să presteze muncă neplătită în 
comunitate, în loc să meargă la închisoare”. 

Penal Reform International România este o organizaţie neguvernamentala care, cu 
privire la subiectul de faţă, în 2003/2004, în parteneriat cu Direcţia de Probaţiune din 
cadrul Ministerului de Justiţie, a derulat proiectul „Dezvoltarea politicii penale privind 
executarea muncii în folosul comunităţii în România”, proiect care a avut ca scop 
identificarea unui model de practică în executarea obligaţiei de muncă neremunerată în 
folosul comunităţii, precum şi elaborarea unui proiect de lege cu privire la executarea 
muncii în folosul comunităţii, în contextul noului proiect al Codului penal. 

Conform Codului penal din Republica Moldova, art. 62, „munca neremunerată în 
folosul comunităţii constă în antrenarea condamnatului, în afara timpului serviciului de 
bază sau de studii, la muncă, determinată de autorităţile administraţiei publice locale”. 


5.2.3. Obiectivele programelor de activităţi neremunerate în folosul 
comunității 


[. Să reducă riscul de recidivă, ancorând persoana condamnată în comunitate şi 
permițându-i să-şi menţină legătura cu comunitatea (locul de muncă/continuarea 
cursurilor şcolare, familia etc.). 

II. Să implice comunitatea în sistemul de justiţie penală (prin munca neremunerată, 
persoana condamnată aduce o reparaţie materială şi morală comunităţii) ; 

III. Să economisească resursele guvernamentale şi să reducă din costurile de întreţinere 
a persoanelor condamnate la detenţie. 


5.2.4. Scurt istoric al aplicării muncii neremunerate în folosul 
comunităţii în lume 


În 1976, Comitetul de Miniştri al Consiliului Europei a adoptat pentru prima dată o 
rezoluţie, R (76) 10, care se referea la introducerea unor măsuri penale alternative la 
închisoare în legislaţiile penale din statele membre. Se cerea acestor state să dezvolte 
măsurile alternative existente şi să studieze introducerea de noi alternative, cum ar fi 
munca în folosul comunităţii. 

Conceptul de sancţiune noncustodială sau de pedeapsă comunitară prindea, astfel, 
un contur din ce în ce mai ferm, iar practicienii şi publicul au fost seduşi de potenţialul 
unor pedepse cum ar fi: munca neremunerată în folosul comunităţii, medierea, 
reparaţiile, probaţiunea, monitorizarea electronică etc. 

În cadrul ONU, încă din 1980, Adunarea Generala a ONU nr. VI privind prevenirea 
criminalităţii şi tratamentul infractorilor a adoptat Rezoluţia nr. 8, care recomanda 
statelor membre să lărgească sfera aplicării pedepselor alternative detenţiei şi să caute 
noi măsuri alternative de pedeapsă. 

A VII-a Adunare Generală a ONU (1985), prin Rezoluţia nr. 16, a lansat un apel 
către statele membre de a reduce numărul persoanelor condamnate la sancţiuni custo- 
diale şi de a aplica mai des pedepsele alternative. 

Rezultatul activităţii Adunării Generale nr. VIII a devenit proiectul Regulilor minime 
a Organizaţiei Naţiunilor Unite pentru elaborarea unor măsuri nonprivative de libertate 
(Regulile de la Tokyo), care au fost adoptate prin Rezoluţia Adunării Generale a ONU 
(1990). 

Cu toate eforturile forurilor internaţionale şi a guvernelor occidentale, în anii '80-'90 
s-au înregistrat cote alarmante ale ratei încarcerării în statele occidentale. În 1993, rata 
medie de încarcerare în ţările Uniunii Europene era de 90 de deţinuţi la 100.000 de 
locuitori. În 1996, această rată era de 113 în Spania, iar în Anglia a ajuns la 117 în 1997 
şi chiar la 125 în 1999 (sursa: Consiliul Europei). 

În 1992, Consiliul Europei a reacţionat la această creştere a ratei încarcerării prin 
Recomandarea R 16/1992 privind regulile europene asupra măsurilor şi sancţiunilor 
comunitare. Pentru îmbunătăţirea implementărilor regulilor europene cu privire la 
măsurile şi sancţiunile comunitare, Consiliul Europei revine în anul 2000 prin reco- 
mandarea R 22/2000. 

În glosarul Recomandării R 16/1992 se arată că „termenul de sancţiune sau măsură 
comunitară se referă la măsuri şi sancţiuni care menţin infractorul în comunitate şi îi 
limitează acestuia libertatea prin impunerea unor condiţii şi/sau obligaţii, de imple- 
mentarea cărora răspund organisme stabilite prin lege. Termenul desemnează orice 
sancţiune impusă de instanţă şi orice măsură luată înainte sau în locul unei sancţiuni, 
precum şi modalităţile de executare a pedepsei cu închisoarea în afara stabilimentului 
penitenciar”. 

Pentru prima dată, munca neremunerată în folosul comunităţii a fost introdusă în 
Codul penal al Elveţiei în 1971, fiind aplicată infractorilor minori care aveau vârste 
cuprinse între 7 şi 18 ani. Ulterior, munca neremunerată în folosul comunităţii a 
început să fie aplicată în Elveţia ca pedeapsă de bază pentru minori şi complementară 
(facultativă) pentru adulţi în unele cantoane ale ţării. Asfel, Elveţia a devenit primul 
stat al Europei de Vest care a recunoscut munca în folosul comunității ca pedeapsă 
penală de bază ; în forma actuală, munca în folosul comunităţii a fost aplicată pentru 
prima dată în Marea Britanie, tot în anul 1971. 

În ultimele două decenii ale secolul XX, munca în beneficiul comunităţii a căpătat 
o largă răspândire. De altfel, este semnificativ faptul că fixarea acestei sancţiuni în 
cadrul legislaţiei şi aplicarea ei practică a fost precedată de experimente serioase, în 
special în Finlanda, Suedia, Belgia, Ungaria, Zimbabwe etc. 

La nivel european, recomandările privind aplicarea largă a muncii în beneficiul 
comunității au fost stipulate în Rezoluţia (76) a Comitetului de Miniştri al Consiliului 
Europei, iar la nivel internaţional, în Regulile de la Tokyo, unde sunt formulate sub 
forma unei serii de sancțiuni, recomandate spre aplicare instanţelor de judecată. 

În prezent, munca în beneficiul comunităţii este aplicată în Elveţia, Marea Britanie, 
Danemarca, Germania, Franţa, Israel, Italia, Luxemburg, Olanda, Irlanda de Nord, 

Finlanda, Portugalia, Cehia, Polonia, Canada, SUA, Zimbabwe, Kenya, Letonia, 
Uganda, Republica Moldova (după 1 iulie 2004) etc. 


5.2.5. Argumente în sprijinul aplicării activităţilor neremunerate 
în folosul comunităţii ca alternativă la privarea de libertate 


Argumentele care au făcut ca sancţiunile alternative, în speţă munca în folosul comu- 
nităţii, să fie preferate şi să „câştige teren” reprezintă o „reflectare în oglindă” a 
argumentelor care se opun privaţiunii de libertate. Două serii de factori — tradiţionali — 
sunt foarte importanţi în această dispută : cei sociojuridici şi cei economici. Nu trebuie 
însă neglijat factorul organizațional, care, prin aplicarea pe scară largă a pedepselor 
alternative, oferă posibilitatea reducerii populațiilor penitenciare, şi aşa prea numeroase 
din multe ţări. Astfel eforturile financiare ale statului ar putea fi direcționate către alte 
zone de interes economic, social etc. 

Argumentul de bază în cazul factorilor sociojuridici în ceea ce priveşte preferarea 
sancţiunilor alternative este cel ce porneşte de la ineficacitatea, imperfecţiunea pri- 
vaţiunii de libertate, imposibilitatea acesteia de a atinge scopurile pedepsei, cum ar fi 
cele de reeducare a infractorilor şi de prevenire a săvârşirii unor noi infracţiuni. Un 
argument convingător în favoarea sancţiunilor alternative la închisoare este impactul 
mediului de detenţie asupra personalităţii umane ; factorii sociali care au determinat 
necesitatea căutării unor pedepse nonprivative de libertate sunt: 

e imposibilitatea de a cultiva (sau cel puţin conserva) persoanei condamnate unele 

deprinderi utile în cazul izolării ; se înregistrează chiar o degradare a acestora ; 

e în cazul unei pedepse alternative, păstrarea deprinderilor existente, dezvoltarea 
lor sub influenţa mediului social şi a asistenţei colaboratorilor serviciului care 
supraveghează executarea pedepsei ; 

e consecinţele morale, psihologice, fizice ale izolării lipsesc în cazul ispăşirii 
pedepsei în cadrul societăţii, adică neizolat de ea; 

e apariţia fenomenului de „contagiune penitenciară” : are loc o „criminalizare” a 
persoanei încarcerate, adoptarea unei subculturi criminale - lucru exclus în 
cazul ispăşirii pedepsei în cadrul comunităţii şi sub supravegherea unui personal 
calificat ; 

e ispăşirea pedepsei în mediul carceral creează obstacole în adaptarea socio- 
familială ulterioară a persoanei şi în reintegrarea ei în societate (are loc stigma- 
tizarea atât a persoanei condamnate, cât şi a familiei acesteia). 


Exemple în susţinerea argumentelor economice : 


Exemplul I — în 1994, în Marea Britanie, pentru întreţinerea unui condamnat în 
închisoare, se cheltuiau în medie circa 2.190 lire sterline pe lună, iar pentru executarea 
muncii în beneficiul comunităţii în cazul unui condamnat erau cheltuite doar 100 de lire 
sterline. 

Exemplul II — în Suedia, unde închisorile sunt considerate cele mai costisitoare şi 
mai „confortabile” din Europa, la întreţinerea unui deţinut într-o închisoare de tip 
închis sunt cheltuiţi circa 180 $ SUA ; în închisorile de tip deschis, se cheltuiesc 120 $, 
iar în cazul efectuării probaţiunii, 12 $ pe zi. 

Exemplul III - în Zimbabwe, unde, recent, în urma derulării unui experiment, a fost 
introdusă munca în beneficiul comunităţii, calculele au demonstrat că cheltuielile 
pentru întreţinerea unui deţinut în închisoare însumează 120 $ SUA pe lună, iar în 
cazul condamnării la muncă comunitară, cheltuielile lunare sunt de 20 $. 


5.2.6. Munca neremunerată în folosul comunităţii ca experienţă de lucru 


Munca neremunerată în folosul comunităţii există în statele UE sub mai multe forme : 
ca pedeapsă principală sau condiţie la suspendarea executării pedepsei cu închisoarea 
(Anglia, Franţa, Olanda) ; ca substitur al ultimei părți din pedeapsa cu închisoarea 
(Elveţia) ; ca modalitate de executare a pedepsei cu închisoarea (Germania, Italia, 
Portugalia) ; ca alternativă la pedeapsa închisorii de week-end (Spania) ; ca obligaţie 
la pedeapsa libertăţii limitate (Polonia). 

1. Experienţa olandeză - în Olanda, această modalitate de executare a pedepsei 
penale a fost inspirată în mare măsură de alternativa engleză. În Anglia s-a experimentat 
folosirea la muncă a condamnaților împreună cu voluntarii care prestau diferite munci 
obşteşti. În Anglia s-a stabilit şi o procedură potrivit căreia : totalul orelor ce trebuiau 
prestate era de 240; munca trebuia realizată în 12 luni; cel condamnat trebuia să 
consimtă la această formă de executare ; această pedeapsă se putea aplica pentru toate 
faptele penale sancţionate cu închisoare. 

În Olanda, pentru luarea unei astfel de hotărâri s-a introdus şi necesitatea întocmirii 
unui raport al lucrătorului social sau de reclasare externă şi s-a dat posibilitatea 
judecătorului ca, în cazul în care cel condamnat nu-şi îndeplinea obligaţia, să îi poată 
aplica o amendă. Munca în folosul comunităţii a fost încorporată în Codul penal în 
1987, după o perioadă experimentală de cinci ani. 

2. Experienţa germană — această posibilitate există din anul 1975, anul revizuirii 
Codului penal, ca o condiţie la liberarea condiţionată, la aplicarea unei mustrări cu 
amânarea aplicării unei pedepse penale, la aplicarea unei graţieri individuale, la 
aplicarea unei clasări şi, în sfârşit, ca alternativă la aplicarea pedepsei privative de 
libertate. 

3. Experienţa franceză — începând cu anul 1982, s-au făcut experimente privind 
prestarea muncii de interes general. Numărul de ore a fost stabilit între un minim de 40 
şi un maximum de 240. Judecătorul este obligat să-l informeze pe învinuit atât despre 
posibilitatea de a refuza munca obştească, cât şi despre natura proiectelor unde aceasta 
poate fi prestată. La 10 iunie 1983, parlamentul a votat în unanimitate instituirea 
pedepsei de muncă în folosul comunităţii. În 1985 erau mai mult de 3.600 de sentinţe 
date. În 1994, 21.127 ordine erau deja date, reprezentând 5% din numărul total de sentinţe. 

4. Experienţa letonă - din aprilie 1999, Letonia a adoptat munca în folosul 
comunităţii ca modalitate alternativă a pedepsei cu închisoarea, în perioada scursă din 
1999 au fost executate peste 200 de condamnări la muncă în folosul comunităţii. Câteva 
persoane implicate în aceste activităţi şi-au putut găsi servicii permanente ca urmare a 
efectuării cu conştiinciozitate a orelor de muncă în folosul comunităţii. Statisticile 
după tipurile de infracţiuni pentru care infractorii au fost condamnaţi la muncă în 
folosul comunităţii într-unul dintre districtele în care s-a aplicat pedeapsa menţionată 
(lecava) se prezintă astfel: 33% vătămări corporale; 42% conduceri în stare de 
ebrietate ; 35% furt. 

Ca în toate situaţiile de aplicare a muncii neremunerate în folosul comunităţii, şi în 
Letonia o atenţie deosebită se atribuie scopului care poate fi atins prin introducerea 
muncii obligatorii ; aceasta trebuie să fie înţeleasă de către toţi actorii implicaţi. Sunt 
caracteristice trei elemente ale acestui scop : 

a) Factorul de pedeapsă 

Element care se manifestă prin limitarea timpului liber al persoanei condamnate. 
Numărul concret de ore lucrate pe zi sau pe săptămână - 12 ore pe săptămână, în 
timpul liber, în afara orelor de muncă sau studiu, reprezintă o limitare reală a libertăţii 
persoanei condamnate. 

b) Factorul de reabilitare 

Persoana condamnată nu este izolată de societate, este în sânul familiei şi-şi poate 
continua lucrul, îşi ispăşeşte pedeapsa printre semenii săi şi-şi arată dorinţa de a se 
achita de vina faţă de victimă, faţă de societate, fără a pierde legătura cu ele. Totodată, 
ea suportă rigoarea pedepsei având de îndeplinit ceea ce a stabilit instanţa de judecată. 

c) Factorul economic 

Prin efectuarea muncii în folosul comunităţii, statul cheltuieşte foarte puţin în 
comparaţie cu pedepsele custodiale ; în plus, în această situaţie persoana condamnată 
munceşte pentru comunitate, pentru stat, contribuabilii nemaifiind nevoiţi să întreţină, 
pe banii lor, persoana în închisoare. 

Potrivit legii penale din Letonia, munca în folosul comunităţii are următoarele 
caracteristici : 

- de la 40 până la 280 de ore distribuite câte 2 până la 4 ore/zi, pe o durată 

cuprinsă între 5 şi 10 luni; 

- efectuarea muncii neremunerate în folosul comunităţii locale, în timpul liber, în 

afara perioadei studiilor ; 

— în caz de eschivare, are loc cumularea unei zile de arest pentru 2 ore de muncă. 


5. Experienţa din Zimbabwe - munca neremunerată în folosul comunităţii este 
folosită ca alternativă la detenţie din anul 1992, în unele contexte. Implementarea 
programului a fost o reacţie a guvernului la supraaglomerarea închisorilor şi la costurile 
ridicate implicate. Ca exemplu, între anii 1980 şi 1994, cheltuielile guvernamentale 
pentru penitenciare au crescut de zece ori. 

Mod de implementare : 

- programul de muncă în folosul comunităţii este administrat de comitetele locale, 
care sunt supravegheate de un comitet naţional ce îşi desfăşoară activitatea în 
subordinea Ministerului de Justiţie ; 

— munca în folosul comunităţii reprezintă o opţiune care se poate aplica dacă 
sentinţa maximă pentru delictul respectiv este de cel mult un an. În cea mai mare 
parte a cazurilor, aceasta face ca programul să fie aplicabil numai delincvenţilor 
mai puţin periculoşi, care au reprezentat anterior un procentaj de 60% dintre cei 
aflaţi în închisoare. Plasamentul în munca în folosul comunităţii nu poate depăşi 
420 ore de lucru (echivalentul a 12 luni de închisoare) ; 

- persoanele condamnate participante la acest program muncesc în spitale, şcoli, 
orfelinate şi case de bătrâni. Ei prestează, de asemenea, şi activităţi pentru 
protecţia mediului ; 

— la implementarea programului au fost organizate programe de instruire şi ateliere 
de lucru, pentru a-i familiariza pe magistrați şi pe alţi lucrători oficiali cu 
îndrumările aplicabile. Asemenea sesiuni de instruire se derulează în mod curent, 
pentru a asigura permanenta actualizare a acestora ; 

- la nivel regional, magistraţii vizitează instituţiile de plasament şi verifică dacă 
programele sunt derulate în mod corespunzător. 


6. Experienţa Cehiei — încă din 1995, Cehia a adoptat o lege prin care, în anumite 
situaţii, li se permite judecătorilor să dispună condamnări la muncă în folosul comu- 
nităţii. Judecătorii au autoritatea de a emite condamnarea la muncă în folosul comu- 
nităţii, în locul detenţiei, dacă infractorul are de executat mai puţin de cinci ani de 
închisoare. Instanţa poate aplica pedeapsa şi fără acordul persoanei condamnate ; 
pedeapsa poate fi aplicată în locul condamnării la închisoare şi poate fi dată ca o 
sentinţă unică sau împreună cu alte hotărâri ale instanţei (amenzi, interdicții etc.). 
Condamnatul trebuie să-şi presteze munca cât mai aproape de domiciliul său stabil şi 
trebuie să execute orele de muncă în timpul liber, fără plată şi în decurs de un an de la 
pronunţarea sentinţei. Instanţa poate stabili anumite restricţii pentru condamnat, pentru 
a se asigura că acesta va adopta un stil de viaţă care să nu încalce legea. De asemenea, 
instanţa poate obliga inculpatul la plata anumitor despăgubiri pentru daunele cauzate 
de infracţiunea pe care a comis-o. Judecătorii trebuie să ia în considerare natura 
delictului, personalitatea infractorului şi dacă această pedeapsă este suficientă, în cazul 
în care inculpatul nu este trimis la închisoare. Persoanelor condamnate li se poate cere 
să presteze între 50 şi 400 de ore de muncă în folosul comunităţii. Ei trebuie să 
finalizeze munca respectivă în decurs de un an. 


7. Experienţa Kenyei — din acelaşi motiv, supraaglomerarea închisorilor din ţară, în 
1998, Kenya a adoptat Legea privind munca în folosul comunităţii. Astfel : 

- legea se aplică infractorilor care au de executat până la 3 ani de închisoare. 
Delincvenţii nu pot fi condamnaţi la muncă în folosul comunităţii fără consim- 
țământul lor ; 

- persoanelor condamnate li se pot repartiza numeroase proiecte de lucru, inclusiv 
construirea şi întreţinerea drumurilor, lucrări de conservare a mediului şi lucrări 
de întreţinere în şcoli publice, spitale sau alte instituţii de servicii sociale (de 
exemplu, orfelinate) ; 

- în primul an de după adoptarea Legii privind munca în folosul comunităţii, 
65.000 de infractori au fost condamnaţi la muncă în folosul comunităţii ; 

- rezistenţa iniţială manifestată de instanţe şi public la condamnarea la muncă în 
folosul comunităţii a infractorilor pentru infracţiuni mai grave a fost depăşită 
printr-o administrare atentă, o instruire mai bună a magistraţilor şi prin eforturile 
de conştientizare a publicului ; 

- programul s-a dovedit a fi mult mai eficient în zonele rurale şi în oraşele mici 
decât în zonele urbane mari, probabil din cauza unei structuri comunitare slăbite 
şi a sancţiunilor sociale care par să submineze sentimentul de supunere în faţa legii. 


8. Experienţa Kazahstanului - în anul 1999, Kazahstanul a găzduit „Conferinţa 
Internaţională despre Alternativele la Detenţie din Kazahstan”. Conferinţa s-a încheiat 
cu următoarele recomandări : 

- înlocuirea detenţiei prin muncă în folosul comunităţii, ca pedeapsă penală, ar 
trebui să fie aplicată pe larg, cu condiţia ca aceasta să fie prestată fără plată şi, 
dacă este executată conştiincios, să nu fie înregistrată în cazierul judiciar al 
delincventului ; 

— munca cu caracter corecţional ar trebui să fie impusă în plus sau ca parte a 
muncii în folosul comunităţii, cu posibilitatea ca asemenea muncă să fie prestată 
nu doar la locul anterior de muncă al persoanei în cauză, ci în localitatea în care 
domiciliază aceasta ; 

- ar trebui să fie recunoscută nevoia de a pune în practică pedeapsa, sub forma 
limitării libertăţii. 


9. Experienţa Canadei — în Canada, prima reglementare statutară a fost adoptată în 
anul 1982. În baza acesteia, judecătoria pentru minori a fost împuternicită să prescrie 
munca în folosul comunităţii în cadrul procedurii sale, stipulată din Legea cu privire la 
infractorii minori. Instanţa judecătorească va lua în consideraţie toate probele relevante 
şi mai apoi va emite decizia respectivă. Una dintre opţiuni este ca minorii „să execute 
munca în beneficiul comunităţii în timpul şi în termenul ce poate fi stabilit de instanţa 
judecătorească”. În anul 1995, în Codul penal al Canadei au fost operate modificări în 
vederea includerii unei reglementări specifice pentru munca neremunerată în beneficiul 
comunităţii. Modificările autorizează instanţele să formuleze, în cazul programelor de 
probaţiune, condiţia de executare a 240 de ore de muncă comunitară pentru un termen 
care să nu depăşească 18 luni; acordul persoanei condamnate nu este o condiţie 
obligatorie pentru ca instanţa judecătorească să dispună executarea muncii comunitare 
ca parte a probaţiunii. 


5.2.7. Finalitatea desfăşurării activităţilor neremunerate 
în folosul comunităţii 


Din recomandările internaţionale, precum şi din practica unor state occidentale, reiese 
că, pentru a fi eficientă, activitatea neremunerată în folosul comunităţii trebuie să 
îndeplinească un minim de condiţii : 
1. să aibă un scop clar definit şi bine înţeles de toţi actorii implicaţi ; 
2. să conţină, pe lângă latura punitivă, şi una de reabilitare comportamentală şi 
socială ; 
3. să dispună de o infrastructură de implementare corespunzătoare, atât sub aspect 
cantitativ, cât şi calitativ ; 
4. magistraţii şi publicul să fie informaţi cu privire la modul de executare şi 
eficienţa acestei pedepse. 


5.2.7.1. Pentru comunitate 


Prin oferirea consimţământului de către inculpat pentru efectuarea orelor de activitate 
neremunerată în folosul comunităţii se produce asumarea responsabilităţii (responsa- 
bilizarea faţă de societate şi în special faţă de victimă) de către acesta, care este o 
garanţie că obligaţia va fi îndeplinită ; pe de altă parte, efectuarea sancţiunii penale în 
sânul comunităţii, oferă o mai bună protecţie societăţii decât desfăşurarea unui proces 
pe termen lung, salvând de la sine şi interesele victimei. 

Comunitatea va fi informată corespunzător asupra naturii şi conţinutului sancţiunilor 
aplicate în comunitate, asupra modalităţilor de execuţie, politicilor penale internaţionale 
în domeniu, rezultatelor aşteptate şi obţinute în munca de reintegrare socială a persoanelor 
care au săvârşit infracţiuni şi sunt menținute în stare de libertate. În acelaşi timp, 
participarea comunităţii trebuie orientată spre a permite persoanelor condamnate să 
dezvolte legături reale cu comunitatea, de a-i face conştienţi de interesul pe care 
comunitatea li-l acordă şi de a diversifica posibilităţile de contacte şi de sprijin. 

Printr-o sancţiune privativă de libertate, victima este mai mult sau mai puţin 
despăgubită, concretă fiind doar satisfacția victimei că infractorul a fost sancţionat 
legal ; în cazul activităţii neremunerate în folosul comunităţii, chiar dacă victima nu 
este despăgubită direct, persoana condamnată munceşte în serviciul întregii comunităţi. 

Se reduce considerabil efortul financiar al societăţii, alocarea fondurilor rămase 
disponibile putând fi orientată către alte sectoare „fierbinţi” din societate. În schimb, 
persoanele condamnate pot desfăşura activităţi pentru care comunitatea nu deţine 
resurse pentru a le executa. 


5.2.7.2. Pentru justiţie 


Activitatea neremunerată în folosul comunităţii, alternativele la detenţie, în general, 
oferă sistemului de justiţie posibilitatea alinierii la principiile comune în materie 
penală, cu scopul întăririi cooperării internaţionale în acest domeniu. Se produce astfel 
alinierea la un mod de executare a pedepsei care s-a generalizat după anii '80 în 
Occident, iar după anii '90, şi în ţările africane şi în cele ale Europei Centrale şi de 
Est, ca alternativă la pedeapsa privativă de libertate. 

Prin aplicarea activităţii neremunerate în folosul comunităţii ca sancţiune, justiţia 
are posibilitatea să asigure şi să utilizeze o corespondenţă reală între faptele comise de 
inculpat şi aptitudinile lui puse în practică cu ocazia îndeplinirii pedepsei. 

Sancţiunea oferă justiţiei posibilitatea de a controla comportamentul şi modul de 
îndeplinire a obligaţiilor persoanei condamnate, având posibilitatea intervenţiei, atunci 
când este nevoie, în corectarea neconcordanţelor şi comportamentului. Se oferă un feedback 
mult mai relevant, ca în cazul sancţiunilor privative de libertate, despre efectele pedepsei 
în comunitate asupra psihicului persoanei condamnate, sistemului relaţional etc. 

În cazul activităţii neremunerate în folosul comunităţii, hotărârea judecătorească 
serveşte ca mijloc de prevenţie, ca mesaj către persoanele „tentate” să încalce legea ; 
impactul sancţiunii poate deveni considerabil odată cu aplicarea pe scară largă a tipului 
de sancţiune. 


5.2.7.3. Pentru beneficiar şi familia lui 


Obligaţia este în concordanţă cu normele acceptate de comunitatea internaţională cu 
privire la drepturile omului şi a libertăţilor fundamentale, nu reduce drepturile civile 
sau politice ale inculpatului, contribuie la dezvoltarea sa personală şi socială necesară 
reinserţiei sociale. 

Natura, conţinutul şi metodele de executare a pedepsei nu pun în pericol viaţa 
privată sau demnitatea persoanei condamnate sau a familiei sale. Nu se aduc atingeri 
respectului de sine, legăturilor de familie, din comunitate şi nu sunt alterate capacităţile 
persoanei de a fi parte integrantă a societăţii. 

Prin executarea orelor de activitate neremunerată în folosul comunităţii, persoana 
condamnată îşi exercită opţiunile sale faţă de muncă şi îşi asumă responsabilităţi 
sociale, o soluţie care se dovedeşte mult mai constructivă decât cazul încarcerării. 

Persoana condamnată este privită şi considerată ca o fiinţă umană responsabilă şi 
respectabilă, putând câştiga încrederea semenilor şi, astfel, reintegrarea în societate 
devine mai rapidă şi mult mai uşoară. 

Discriminarea în impunerea sancţiunii şi executarea ei nu-şi are obiect, neexistând 
discriminare pentru motive de rasă, culoare, origine etnică, naţionalitate, sex, limbă, 
religie, opinie politică, situaţie economică, situaţie socială, de condiţie fizică sau 
mintală. 

Se înlătură stigmatizarea şi etichetarea individului şi a familiei sale. 

Deprinderea de a munci într-un anumit domeniu, precum şi experienţa profesională 


reintegrare a infractorului în societate, fără pericolul de a săvârşi alte fapte penale. 


5.3. Desfăşurarea activităţii neremunerate într-o instituţie 
de interes public, conform Ordinului ministrului Justiţiei 
nr. 2355/C/2008 


5.3.1. Proiecte în care Direcţia de Probaţiune a fost partener 
pentru Stabilirea procedurii în cazul executării activităţii 
neremunerate într-o instituţie de interes public 


Până la emiterea Ordinului ministrului Justiţiei privind desfăşurarea activităţi neremu- 
nerate într-o instituţie de interes public, Direcţia de Probaţiune, direct şi prin serviciile 
de probaţiune, a fost implicată în mai multe proiecte de promovare a acestui tip de 
activitate (faza experimentală). În cadrul acestora s-au desfăşurat mai multe activităţi, 
cum ar fi: organizarea instrumentelor de lucru utilizate în desfăşurarea activităţii 
neremunerate, întocmirea unor mape de prezentare a fiecărui proiect în parte pentru 
popularizarea activităţii neremunerate, organizarea şi realizarea întâlnirilor cu judecătorii, 
procurorii, autorităţile locale şi centrale pentru promovarea unui proiect de lege privind 
desfăşurarea activităţii neremunerate, întâlniri cu reprezentanţii mass-mediei în vederea 
mediatizării activităţii neremunerate, crearea unui manual care este folosit pentru 
pregătirea personalului din cadrul serviciilor de probaţiune. 

Redăm mai jos date referitoare la trei dintre proiectele la care Direcţia de Probaţiune 
a fost partener pentru crearea şi stabilirea procedurii în cazul executării activităţii 
neremunerate într-o instituţie de interes public. 


1. Proiectul „Dezvoltarea politicii penale privind executarea muncii în folosul 
comunității în România 2003-2004” 


Proiectul „Dezvoltarea politicii penale privind executarea muncii în folosul comu- 
nităţii în România 2003-2004” (decembrie 2003 — august 2004) a fost derulat de Penal 
Reform International Romania în parteneriat cu Ministerul Justiţiei - Direcţia de 
Probaţiune, şapte ONG-uri, în opt locaţii : Bucureşti şi judeţele Arad, Argeş, Cluj 

(Cluj-Napoca şi Dej), Dâmboviţa, Iaşi şi Vrancea - şi şapte servicii de probaţiune, cele 
din municipiul Bucureşti şi judeţele Arad, Argeş, Cluj, Dâmboviţa, laşi şi Vrancea. 
Obiective generale ale proiectului : 


I; 


Sprijinirea includerii sociale a persoanelor care au săvârşit fapte prevăzute de 
legea penală, cu pericol social redus, persoane care nu reprezintă un risc pentru 
societate - în special minori şi tineri, infractori primari — şi care prin pedepse 
privative de libertate sunt expuse riscului de a fi marginalizate din punct de 
vedere economic şi social. 

Întărirea capacităţii sectorului neguvernamental, nonprofit, de a combate margina- 
lizarea socială a infractorilor şi familiilor lor prin iniţiative complementare celor 
ale autorităţilor publice. 


. Promovarea muncii în folosul comunităţii ca alternativă la detenţie într-o politică 


penală eficientă, în contextul integrării României în Uniunea Europeană. 


Obiective specifice ale proiectului : 


l. 


Iniţierea şi extinderea unui model de servicii sociale integrate (asistenţă juridică, 
găsirea unor locuri de muncă, asistenţă şi consiliere socială, consiliere psiho- 
logică, terapie comportamentală, acces la servicii de sănătate mintală, orientare 
profesională, pregătire profesională, educaţie), pentru prevenirea şi combaterea 
marginalizării persoanelor ce pot fi condamnate la sancţiuni neprivative de 
libertate, dar şi pentru familiile acestora, în vederea unei efective reintegrări 
sociale. 

Elaborarea unui set de standarde pentru punerea în executare a obligaţiei de 
muncă în folosul comunităţii şi pentru servicii sociale complementare celor 
oferite de autorităţile publice persoanelor condamnate la sancţiuni neprivative 
de libertate şi familiilor acestora, servicii care să respecte drepturile omului şi 
recomandările internaţionale în domeniu. 


.. Implicarea organizaţiilor neguvernamentale şi nonprofit în formularea şi imple- 


mentarea politicii penale eficiente privind alternativele la detenţie - în special 
munca în folosul comunităţii - şi reintegrarea socială a infractorilor. 
Elaborarea şi promovarea proiectului unei legi speciale care să reglementeze 
executarea muncii în folosul comunităţii şi a unor norme şi reglementări pentru 
servicii complementare adresate persoanelor care execută sancţiuni neprivative 
de libertate. 


„ Reducerea excluderii sociale şi respectarea drepturilor persoanelor care execută 


obligaţia de muncă în folosul comunităţii şi a familiilor acestora. 


2. Proiectul „Dezvoltarea democraţiei participative prin munca în folosul comunității ” 


În parteneriat au fost incluse Penal Reform International Romania, Direcţia de 
Probaţiune din cadrul Ministerului de Justiţie, şapte ONG-uri locale şi cele 41 de 
servicii de probaţiune din ţară. Proiectul s-a încheiat în septembrie 2006, debutul 
având loc în decembrie 2005. 

Obiectivul general al proiectului - cultivarea unei democraţii participative, în cadrul 
căreia sistemul de justiţie să contribuie eficient la bunăstarea socială, ţinând seama de 
resursele şi nevoile specifice ale comunităţilor locale, ale persoanelor condamnate şi 

ale familiilor acestora şi asigurând protecţia drepturilor omului şi şanse pentru reintegrarea 
socială a unor categorii defavorizate de populaţie. 
Obiectivele specifice ale proiectului : 


l. 


Stimularea participării active şi eficiente a cetăţenilor la promovarea bunăstării 
comunităţii prin instituirea unor mecanisme de consultare şi colaborare între 
autorităţile publice locale şi centrale, ONG-uri (ca reprezentanţi ai societăţii 
civile), agenţi economici, judecători, reprezentanţi ai comunităţilor locale (membri 
ai consiliilor locale şi parlamentari) şi reprezentanţi ai mass-mediei în dezvoltarea 
şi punerea în practică a muncii în folosul comunităţii ca parte a politicii penale. 


.. Încurajarea unui sistem de justiţie care să ia în considerare resursele şi nevoile 


comunităţii legate de protecţia drepturilor şi reintegrarea socială a persoanelor 
care execută sentinţe în comunitate şi a familiilor lor, prin elaborarea de 
standarde minimale pentru programele de muncă în folosul comunităţii oferite 
de către instituţiile publice sau private. 

Stimularea dezbaterii publice pe tema răspunsului societăţii la infracţionalitate 
cu o creştere a calităţii abordării drepturilor omului în presă, o reducere a 
stereotipurilor negative din mass-media cu privire la persoanele condamnate şi 
o mai bună cunoaştere de către presă şi reprezentanţii aleşi ai cetăţenilor a 
eficienţei politicii penale prin informarea corectă şi constantă a mass-mediei, 
consiliilor locale şi membrilor parlamentului în legătură cu efectele programelor 
de muncă în folosul comunităţii. 

Creşterea şanselor de reintegrare socială pentru persoanele condamnate la muncă 
în folosul comunităţii prin participarea la activităţi recunoscute ca utile de către 
comunitate, contribuindu-se astfel la reducerea stigmatizării sociale şi a atitudinii de 
respingere a potenţialilor angajatori faţă de persoanele care au fost condamnate. 


Rezultate principale obţinute în cadrul proiectului“ : 


Crearea unei reţele naţionale de expertiză în domeniul muncii în folosul comunităţii, 
prin care se asigură acces la informaţie relevantă pentru peste 2.500 de contacte. 
A fost un amplu proces de consultare care a dus la implicarea diferitelor categorii 
de public direct interesate, în dezvoltarea unor propuneri pentru cadrul legal şi 
administrarea programelor de muncă în folosul comunităţii. 

Creşterea capacităţii comunităţilor locale (prin facilitarea cooperării şi accesul 
la expertiză al ONG-urilor, autorităţilor publice şi instanţelor) de a dezvolta şi 
implementa eficient programe de muncă în folosul comunităţii. 

Promovarea, în special în rândul judecătorilor, a muncii în folosul comunităţii 
ca alternativă viabilă la pedeapsa cu închisoarea şi creşterea capacităţii comu- 
nităţilor locale de a dezvolta programe specifice. 

Stabilirea unor standarde minimale pentru programele de muncă în folosul 
comunităţii. 

Emiterea de recomandări pentru proceduri de cooperare în executarea muncii în 
folosul comunităţii. 

Elaborarea unor modele de programe de muncă în folosul comunităţii. 


47. 


Rezultatele prezentate sunt extrase din Raportul narativ final, întocmit de Penal Reform 
International Romania după încheierea proiectului (noiembrie 2006). 

3. Proiectul MATRA „Reintegrarea sociala a delincvenţilor minori : introducerea 
sancţiunilor comunitare în România ” 


Proiectul a fost derulat de Direcţia de Probaţiune în parteneriat cu Serviciul Naţional 
de Probaţiune din Olanda, Comitetul Helsinki şi Centrul de Resurse Juridice şi a fost 
finanţat de Ministerul Olandez al Afacerilor Externe. Perioada derulării proiectului : 
septembrie 2006 - martie 2007. 

Proiectul a vizat dezvoltarea a două programe de reintegrare, elaborarea a unui 
instrument de evaluare a nevoilor şi funcţionarea a două centre experimentale (Focşani 
şi Bucureşti în cadrul celor două servicii de probaţiune) de dezvoltare a activităţilor 
neremunerate într-o instituţie de interes public. Programele au fost testate, evaluate şi 
acreditate, diseminarea la nivel naţional fiind în plină desfăşurare. 

Scopul centrelor-pilot a fost de a identifica unele modalităţi eficiente de imple- 
mentare şi dezvoltare a activităţii neremunerate într-o instituţie de interes public şi de 
a elabora un model de practică unitară la nivel naţional. 

Activitatea centrelor-pilot s-a desfăşurat în conformitate cu prevederile Codului 
penal, Codului de procedura penală şi ale Ordinului ministrului Justiţiei nr. 1750/C/ 
14.07.2006. 


Obiectivele proiectului : 

1. Promovarea sancţiunilor noncustodiale. 

2. Crearea unor standarde de lucru şi diseminarea lor la nivel naţional. 

3. Creşterea gradului de siguranţă al comunităţii prin reducerea riscului de recidivă 
implicând reprezentanţii instituţiilor statului şi ai societăţii civile. 

4. Crearea unei reţele comunitare între instituţiile în care este efectuată munca în 
folosul comunităţii, instanţele de judecată şi Serviciul de Probaţiune. 


Grupul-ţintă a tost alcătuit din persoane minore şi majore, care aveau domiciliul în 
raza de competenţă a celor două servicii de probaţiune şi care au fost obligate de 
instanţa de judecată la prestarea unei activităţi neremunerate într-o instituţie de interes 
public în baza art. 103, lit. c) Cod penal, la desfăşurarea unei activităţi sau la frecventarea 
unui curs de învăţământ sau de calificare în baza art. 865, alin. 3, lit. a) din Codul penal. 


5.3.2. Procedura în cazul executării activităţii neremunerate 
într-o instituţie de interes public 


Procedura privind supravegherea executării obligaţiei persoanei condamnate sau mino- 
rului de a presta o activitate neremunerată într-o instituţie de interes public impusă de 
către instanţa de judecată a fost aprobată prin Ordinul ministrului Justiţiei nr. 2355/C/ 
2008. 

Conform art. 1 din Ordinul precizat mai sus, în vederea punerii în executare a 
obligaţiei persoanei condamnate sau minorului de a presta o activitate neremunerată 
într-o instituţie de interes public, Serviciului de Probaţiune îi revin următoarele 
atribuţii : 

- identifică pe plan local instituţiile, precum şi serviciile din cadrul acestora în 

care activitatea poate fi desfăşurată ; 

— întocmeşte o listă cu instituţiile de interes public de la nivel local, pe care o pune 
la dispoziţia instanţelor (lista cu instituţiile, completată cu tipurile de servicii 
din cadrul instituţiilor de interes public, este pusă şi la dispoziţia consilierilor de 
probaţiune din serviciu ; această listă este actualizată anual sau ori de câte ori 
este nevoie) ; 

- contactează instituţiile identificate şi stabileşte, în cadrul unor întâlniri, tipurile 
de activităţi care pot fi prestate de către persoanele condamnate şi minori ; 

- încheie protocoale-cadru de colaborare cu instituţiile de interes public, conform 
anexei 2 de la sfârşitul acestui capitol. 


Cu ocazia primei întrevederi, consilierul de probaţiune completează o fişă de 
referire în care sunt menţionate următoarele : 

- datele de contact ale persoanei obligate să execute o activitate neremunerată ; 

— date despre hotărârea judecătorească ; 

— date despre pregătirea şcolară şi profesională ; 

— experienţa în câmpul muncii ; 

- date despre starea de sănătate fizică şi psihică; 

- date despre timpul liber; 

— recomandări. 


În funcţie de datele din fişa de referire, consilierul responsabil de caz împreună cu 
persoana de contact menţionată în protocolul de colaborare identifică tipurile de 
activităţi care corespund nevoilor, pregătirii, abilităţilor şi cunoştinţelor persoanei 
condamnate sau minorului. Fişa de referire are rolul de a sprijini instituţia de interes 
public în vederea identificării locurilor disponibile pentru prestarea activităţii neremu- 
nerate, pe măsura nevoilor, pregătirii, abilităţilor şi cunoştinţelor persoanei condamnate 
sau minorului. Tot cu ocazia primei întrevederi cu persoana condamnată sau cu minorul, 
consilierul de probaţiune contactează instituţia de interes public parteneră, stabilind 
data, ora şi locul în care persoana condamnată sau minorul trebuie să se prezinte pentru 
începerea executării activităţii neremunerate. Aceste date sunt aduse la cunoştinţa 
persoanei condamnate sau minorului în cadrul aceleiaşi întrevederi. Persoana condam- 
nată sau minorul este însoţită la întrevederea fixată de consilierul de probaţiune 
responsabil de caz sau de un reprezentant al Serviciului de Probaţiune. 

Consilierul de probaţiune responsabil de caz va stabili împreună cu persoana 
condamnată sau cu minorul un set de reguli pe care persoana condamnată sau minorul 
trebuie să le respecte pe perioada executării activităţii neremunerate. Regulile sunt 
prezentate în Anexa nr. 3. 

Cu ocazia întrevederii la instituţia de interes public, consilierul responsabil de caz 
sau reprezentantul Serviciului de Probaţiune aduce la cunoştinţa persoanei condamnate 
sau minorului, în prezenţa supraveghetorului, regulile pe care trebuie să le respecte ; 
de asemenea, consilierul responsabil de caz sau reprezentantul Serviciului de Probaţiune 
înaintează supraveghetorului formularul de evidenţă a orelor care trebuie efectuate, 
respectiv oferă, după caz, instrucţiuni pentru completarea acestuia. 

Supraveghetorul desemnat de instituţia de interes public, în prezenţa consilierului 
responsabil de caz sau a reprezentantului Serviciului de Probaţiune, înaintează persoanei 

condamnate sau minorului, spre informare şi semnare, normele de protecţie a muncii, 
de pază şi de stingere a incendiilor. 

În cazul în care persoana condamnată sau minorul nu se prezintă la locul de 
executare a activităţii neremunerate, conform planificării făcute“$, consilierul de proba- 
țiune responsabil de caz, pe baza informării primite de la supraveghetorul din instituţia 
de interes public, înaintează acesteia/acestuia un avertisment. După primirea avertismen- 
tului, persoana condamnată sau minorul are obligaţia de a se prezenta la sediul Serviciului 
de Probaţiune în termen de 3 zile lucrătoare pentru a prezenta motivele care au condus 
la nerespectarea obligaţiei. 

După executarea obligaţiei impuse persoanei condamnate sau minorului, instituţia 
de interes public înaintează Serviciului de Probaţiune formularul completat cu privire 
la evidenţa orelor de activitate neremunerată. Formularul se ataşează la dosarul de 
supraveghere păstrându-se evidenţa strictă a orelor efectuate. La finalizarea efectuării 
numărului de ore de activitate neremunerată stabilit prin hotărâre judecătorească, 
consilierul de probaţiune responsabil de caz întocmeşte un raport privind modul de 
îndeplinire de către persoana condamnată sau sancţionată penal a obligaţiei de a presta 
o activitate neremunerată. Raportul are următoarea structură : 

— introducere (pe lângă datele de identificare se precizează numărul dosarului 
penal şi al hotărârii judecătoreşti-tip : decizie, sentinţă, instituţia publică/locul 
unde se desfăşoară activitatea neremunerată, tipurile de activităţi desfăşurate, 
durata şi perioada executării obligaţiei şi consilier responsabil de caz) ; 

— date cu privire la executarea activităţii neremunerate într-o instituţie de interes 
public (numărul protocolului de colaborare cu instituţia de interes public, 
persoana de contact din cadrul instituţiei de interes public, numărul de ore, 
frecvenţa şi locul executării activităţii neremunerate în folosul comunităţii, natura 
activităţilor desfăşurate, comportamentul persoanei şi incidente pe durata executării 
activităţii neremunerate) ; 

- concluzii cu privire la executarea activităţii neremunerate. Se vor surprinde 
avantajele prestării activităţii neremunerate în legătură cu: tipul abilităţilor/ 
deprinderilor dezvoltate ; intenţiile referitoare la valorificarea experienţei dobândite ; 
felul în care implicarea în această activitate a determinat existenţa unor oferte de 
angajare ; felul în care procesul de executare a acestei obligaţii a influenţat stima 
de sine; gradul de satisfacţie faţă de utilitatea muncii sale etc. 


48. Se procedează similar în situaţia în care persoana condamnată sau minorul, după efectuarea 
unui număr de ore de activitate neremunerată, nu mai respectă planificarea realizată, art. 7 
(4) din OMI nr. 2355/C/2008. 

6. Activitatea de asistenţă şi consiliere 
în cadrul serviciilor de probaţiune 


6.1. Scopul asistenţei şi consilierii pe perioada supravegherii 


Asistenţa şi consilierea persoanelor condamnate aflate în supravegherea serviciilor de 
probaţiune şi a minorilor sancţionaţi cu măsura educativă a libertăţii supravegheate au 
ca scop reintegrarea acestora în societate, întărirea gradului de siguranţă socială şi 
prevenirea recidivei”. 

Serviciile de probaţiune, prin derularea activităţii de asistenţă şi consiliere, urmăresc : 
corectarea comportamentului infracţional prin conştientizarea de către minori sau de 
către persoanele condamnate a faptei săvârşite, a consecinţelor acesteia şi asumarea 
responsabilităţii pentru fapta comisă ; motivarea minorului sau a persoanei condamnate 
în vederea dezvoltării responsabilităţii şi autodisciplinei ; elaborarea şi derularea unor 
programe eficiente de asistenţă şi consiliere a persoanelor condamnate sau a minorilor, 
în funcţie de nevoile identificate ale acestora ; sprijinirea condamnatului sau a minorului 
în vederea satisfacerii nevoilor sociale referitoare la educaţie, pregătire profesională, 
loc de muncă, locuinţă sau altele asemenea. 


6.2. Beneficiarii activităţii de asistenţă şi consiliere 


Beneficiarii activităţii de asistenţă şi consiliere pot fi, potrivit OG nr. 92/2000, Legii 
nr. 129/2002 şi a HG nr. 1239/2000 - republicată, persoanele condamnate aflate în 
supravegherea serviciilor de probaţiune în baza unei hotărâri judecătoreşti, şi anume : 

- persoanele adulte, pentru care instanţa de judecată a dispus suspendarea executării 
pedepsei sub supraveghere, în temeiul articolului 865, alineatul 1 şi articolului 
865, alineatul 3 din Codul penal; 

— minorii pentru care instanţa de judecată a dispus măsura educativă a libertăţii 
supravegheate cu respectarea uneia sau mai multora dintre obligaţiile prevăzute la 
articolul 103, alineatul 3 Cod penal şi minorii pentru care instanţa a dispus suspen- 
darea executării pedepsei sub supraveghere prevăzută de articolul 110! Cod penal. 


O altă categorie de persoane care poate beneficia de asistenţă şi consiliere din partea 
Serviciului de Probaţiune este formată din persoanele condamnate care nu se află în 
supravegherea serviciilor de probaţiune în baza unei hotărâri judecătoreşti, dar pot fi luate 
în evidenţa acestora conform legii (articolul 47 (1) din HG nr. 1239/2000, republicată 
şi articolul 27 (2) din Legea nr. 275/2006, privind executarea pedepselor şi măsurilor 
dispuse de organele judiciare în cursul procesului penal). Această categorie cuprinde : 

- persoanele aflate în custodia penitenciarului din aria de competenţă teritorială a 

Serviciului de Probaţiune, numai cu şase luni înainte ca situaţia lor să devină 
eligibilă pentru analizare în comisia de liberare condiţionată ; 


49. Articolul 44, alineatul (1) din HG nr. 1239/2000, republicată. 

- persoanele a căror pedeapsă sau măsură educativă a internării într-un centru de 
reeducare a fost graţiată. 


Pentru toate aceste categorii de persoane, Serviciul de Probaţiune acordă asistenţă 
şi consiliere numai la solicitarea acestora, după ce în prealabil au fost informate de 


6.3. Solicitarea asistenţei şi consilierii, întocmirea dosarului 
de reintegrare socială şi supraveghere 


După ce instanţa de judecată dispune supravegherea unei persoane condamnate sau a 
unui minor de către Serviciul de Probaţiune, cu ocazia primei întrevederi, consilierul 
de probaţiune îi va face cunoscută posibilitatea de a solicita asistenţă şi consiliere, prin 
cerere scrisă, pe perioada supravegherii, explicându-i-se modalităţile practice în care 
poate fi sprijinită în vederea reintegrării în societate. Acest lucru se menţionează de 
către consilierul de probaţiune într-un proces-verbal. 

În termen de 20 de zile lucrătoare de la primirea cererii scrise din partea persoanei 
supravegheate, prin care aceasta solicită asistenţă şi consiliere, Serviciul de Probaţiune 
poate lua măsurile necesare în vederea includerii acesteia într-un program de intervenţie 
specializată derulat de Serviciul de Probaţiune, adaptat nevoilor identificate ale persoanei 
respective, atunci când este posibil. În cazul în care Serviciul de Probaţiune nu poate 
efectua asistenţa şi consilierea datorită unei complexităţi deosebite a cazului, Serviciul 
de Probaţiune poate încheia un protocol de colaborare cu instituţii sau cu organizaţii 
care desfăşoară activităţi de reintegrare socială. 

Protocolul de colaborare va cuprinde : 

— părţile semnatare ; 

- obiectul protocolului, care constă în colaborarea părţilor în iniţierea şi derularea 
planurilor de reintegrare socială şi supraveghere, avându-se în vedere reinte- 
grarea socială a persoanelor asistate şi consiliate de serviciile de probaţiune ; 

— tipul de servicii specializate de care pot beneficia persoanele asistate şi consiliate ; 

— durata protocolului ; 

- obligaţiile părţilor; 

- data încheierii protocolului ; 

— semnăturile părţilor. 


Pentru fiecare persoană supravegheată care a solicitat asistenţă şi consiliere se 
întocmeşte de către consilierul de probaţiune responsabil de caz un dosar de reintegrare 
socială şi supraveghere care cuprinde următoarele documente : 

— hotărârea instanţei de judecată, în copie, sau un extras de pe aceasta; 

- procesul-verbal întocmit cu ocazia primei întrevederi ; 

- planul de supraveghere; 

- referatul de evaluare întocmit înainte de pronunţarea hotărârii judecătoreşti, 

atunci când este cazul ; 

- referatul de evaluare solicitat de instanţă pe perioada supravegherii, atunci când 

este cazul ; 


PROBAŢIUNEA ÎN ROMÂNIA 1137 


— dovezi privind modul de îndeplinire a măsurilor şi obligaţiilor impuse de instanţa 
de judecată persoanei aflate în supraveghere ; 

— cererea scrisă privind asistenţa şi consilierea ; 

- planul de asistare; 

- referatele periodice de reintegrare socială şi supraveghere, care conţin pe scurt 
informaţii cu privire la rezultatele înregistrate de către persoana asistată şi 
consiliată şi care se întocmesc cel puţin o dată la 6 luni sau ori de câte ori se 
înregistrează o evoluţie pozitivă ori negativă în procesul de reintegrare a per- 
soanei respective ; 

- concluziile consilierului de probaţiune, care fac obiectul unui referat de reinte- 
grare socială şi supraveghere final, întocmit la expirarea perioadei de asistenţă 
şi consiliere, precizându-se în ce măsură persoana respectivă are perspective sau 
s-a reintegrat în societate. 


6.4. Elaborarea şi implementarea planului de asistare 


Elaborarea planului de asistare constituie o adevărată piatră de încercare pentru 
consilierul de probaţiune, deoarece acesta trebuie să găsească soluţia eficace şi eficientă 
pentru satisfacerea nevoii sau nevoilor persoanei care solicită asistenţă şi consiliere. De 
asemenea, nu trebuie să ne scape din vedere că fiecare individ este unic, deci modelele 
de intervenţie nu-şi găsesc locul, putându-se afirma, fără greşeală, că pentru fiecare 
persoană trebuie să existe un plan specific de intervenţie, în acest sens, legiuitorul a 
prevăzut în lege : „Planul de asistare este întocmit cu implicarea persoanei asistate...”, 
aceasta fiind cea care cunoaşte cel mai bine ce vrea şi ce poate, consilierul de 
probaţiune, în acest caz, nu face altceva decât să o facă să conştientizeze aceste lucruri. 

Planul de asistare este instrumentul principal pe baza căruia se realizează activitatea 
de asistenţă şi consiliere, întrucât acesta conţine obiectivele intervenţiei în vederea 
diminuării nevoilor sau problemelor identificate ale persoanei şi creşterii şanselor de 
reintegrare socială a acesteia. 

Pentru o mai bună exemplificare, redăm mai jos un plan de asistare întocmit la 
nivelul Serviciului de Probaţiune de pe lângă Tribunalul Vrancea, pentru o persoană 
condamnată pentru rele tratamente aplicate minorului, loviri sau alte violenţe. Menţio- 
năm că s-a păstrat confidenţialitatea asupra tuturor datelor care ar periclita integritatea 
morală a persoanei. 

Serviciul de Probaţiune 

de pe lângă Tribunalul Vrancea 

Operator de date cu caracter personal nr. 7303 
Nr. XxXxXX/xX.XX.2008 


PLAN DE ASISTARE 
I. Introducere 
Numele şi prenumele persoanei condamnate : P.M. 
Data şi locul naşterii: xx.xx.1975, în mun. XXXX, jud. Vrancea 


Infracţiunea săvârşită: - rele tratamente aplicate minorului — art. 306, Cod penal ; 
- loviri sau alte violenţe - art. 180, Cod penal 


Numărul hotărârii instanţei : Sentința Penală nr. xx din xx.xx/2008 a Judecătoriei 
XXXX, rămasă definitivă prin Decizia penală nr. xxxX din xx.xx/2008 a Tribunalului 


).9.9...8 


Sancţiunea aplicată persoanei condamnate/minorului : 861, Cod penal — suspendarea 
executării pedepsei sub supraveghere pe durata termenului de încercare de 5 ani. 


Perioada supravegherii: 5 ani 

Data începerii: xx.xx.2008 

Data încheierii: xx.xx.2013 

Numele şi prenumele consilierului de probaţiune : XXXXXXX XXXXXX 
II. Nevoia identificată: 


e dobândirea abilității de autocontrol în situaţii stresante, frustrante, controlul 
furiei îndreptate asupra altor persoane. 


III. Obiectivele activităţii de asistare : 


Ol Dezvoltarea abilităţilor de gândire alternativă în vederea depăşirii situaţiilor de 
risc în care se găseşte persoana ; 

02 Identificarea factorilor declanşatori ai comportamentului agresiv ; 


03 Analiza implicaţiilor, alternativelor sub aspectul costuri/beneficii şi alegerea 
alternativei optime ; 


O4 Implementarea alternativei optime ; 
05 Monitorizarea implementării alternativei optime. 
IV. Demersuri planificate pentru atingerea obiectivelor : 


ŞEDINŢA 1: Familiarizarea persoanei asistate cu programul individual de asistenţă şi 
consiliere ; listarea unor situaţii, evenimente, care au condus la adoptarea acestui tip de 
comportament. 

Mijloace utilizate: exerciţii autobiografice, exerciţiul scara vieţii, ascultare activă, 
ascultare reflexivă, feedback, cercul schimbării. 


ŞEDINŢA II: Listarea în continuare a unor situaţii, evenimente, care au condus la 
adoptarea acestui tip de comportament. 

Mijloace utilizate : exerciţii autobiografice, exerciţiu scara vieţii, ascultare activă, 
ascultare reflexivă, feedback, cercul schimbării. 


ŞEDINŢA III: Sprijinirea persoanei asistate în vederea identificării unor alternative 
concrete ce pot duce către autocontrolul stării de furie ; analiza costuri-beneficii în 
vederea identificării şi selectării variantei optime de acţiune. 

Mijloace utilizate : ascultare activă, ascultare reflexivă, feedback, jocuri de rol, balanţă 
motivaţională, cercul schimbării. 


ŞEDINŢA IV: Conştientizarea de către beneficiar a noţiunii de comportament agresiv 
şi totodată prezentarea consecinţelor negative ale adoptării acestui tip de comportament. 
Înțelegerea noţiunii de comportament asertiv, adoptarea comportamentului asertiv şi 
asumarea drepturilor asertive. 

Mijloace utilizate : ascultare activă, ascultare reflexivă, feedback, jocuri de rol, balanţă 
motivaţională, cercul schimbării, exerciţii creion şi hârtie. 


ŞEDINŢA V: Sprijinirea beneficiarului în vederea dezvoltării atitudinii de empatie 
atât faţă de victimele directe, cât şi de victimele indirecte. 

Mijloace utilizate : ascultare activă, ascultare reflexivă, feedback, jocuri de rol, balanţă 
motivaţională, cercul schimbării, exerciţiul efectul de undă. 


ŞEDINŢA VI: Stabilirea împreună cu beneficiarul a modalităţii de implementare 
efectivă a alternativei identificate de persoana supravegheată. 

Mijloace utilizate : ascultare activă, ascultare reflexivă, feedback, jocuri de rol, balanţă 
motivaţională, cercul schimbării. 


ŞEDINŢA VII: Stabilirea strategiei de monitorizare a programului individual de 
asistenţă şi consiliere. 

Mijloace utilizate : balanţă motivaţională, cercul schimbării. 
V. Resurse implicate în atingerea obiectivului 


e Disponibilitatea persoanelor implicate în procesul de asistare - persoana supra- 
vegheată, consilierul de probaţiune responsabil de caz ; 

e Resursele Serviciului de Probaţiune de pe lângă Tribunalul Vrancea - acces linie 
telefonică şi Internet, spaţiu pentru desfăşurarea şedinţelor de asistare ; 

e Resursele instituţiei organizatoare a cursului — spaţiu, cadru logistic şi teoretic etc. 


VI. Programul întâlnirilor dintre consilierul de probaţiune şi persoana asistată 


Pe perioada derulării programului de asistenţă vor avea loc întrevederi săptămânale la 
sediul Serviciului de Probaţiune. 


VII. Timpul estimat în vederea atingerii obiectivului 


e durata totală a programului : 8 săptămâni; 
e frecvenţa întâlnirilor: săptămânală ; 
e durata şedinţei : 60 min. - 90 min. 


VIII. Evaluarea intervenţiei 


Evaluarea procesului de asistare se va realiza cu ocazia fiecărei şedinţe de lucru, prin 
intermediul indicatorilor calitativi care vor reflecta interesul manifestat de către per- 
soana în cauză pentru atingerea obiectivelor propuse, implicarea sa în temele de lucru 
abordate, nivelul de motivaţie în atingerea scopului intervenţiei. 

Evaluarea finală va viza gradul în care obiectivele intervenţiei au fost atinse. 

Dat fiind faptul că exersarea abilității de autocontrol dobândite în cursul intervenţiei 
este un proces ce depăşeşte ca întindere în timp sfera intervenţiei în care persoana în 
cauză a fost implicată, evaluarea modului în care clientul înţelege să angajeze această 
abilitate face obiectul monitorizării continue realizate de către consilierul de probaţiune 
responsabil de caz pe parcursul procesului de supraveghere. 


Persoana asistată, P.M., a luat la cunoştinţă de conţinutul Planului de asistare şi 
înţelege să coopereze în executarea obligaţiilor ce-i revin. 


Data semnării planului de asistare: xx.xx.2008 


Consilier de probaţiune Am luat la cunoştinţă, 
Di o Mintea dat pia d persoană asistată 

6.5. Metode şi instrumente de lucru utilizate în activitatea 
de asistenţă şi consiliere în cadrul serviciilor de probaţiune 


După înfiinţarea serviciilor de probaţiune sub autoritatea Ministerului Justiţiei, de la an 
la an s-a constatat, cu ocazia bilanţurilor anuale, creşterea volumului de activitate a 
acestora, cu excepţia componentei de asistenţă şi consiliere, unde lucrurile nu au 
stagnat, dar nici nu au atins parametrii altor componente din activitatea serviciilor de 
probaţiune. Unul dintre motivele aduse frecvent în discuţie a fost că, aşa cum prevede 
legea, asistenţa şi consilierea persoanelor aflate în supraveghere se face numai la 
solicitarea acestora“ printr-o cerere scrisă. Or, persoana supravegheată poate face 
acest lucru numai atunci când consideră că are o problemă şi aceasta poate fi rezolvată 
prin asistenţă şi consiliere din partea Serviciului de Probaţiune. Aşadar, este nevoie ca 
persoana supravegheată să capete încredere în consilierul de probaţiune şi acesta să dea 
dovadă de mult tact pentru a atrage şi include persoana într-un program de asistenţă şi 
consiliere atunci când situaţia o impune. Un al doilea motiv invocat în menţinerea 
numărului redus de cereri de asistenţă şi consiliere din partea clienţilor serviciilor de 
probaţiune a fost absenţa unor programe specializate, cu o structură bine organizată, 
care să aibă la bază studii şi cercetări privind cauzele comportamentului infracţional, 
Accentul nu a fost pus întâmplător pe acest segment al activităţii serviciilor de 
probaţiune, deoarece practicienii consideră, pe bună dreptate, că esenţa muncii de 
probaţiune este tocmai în această zonă, de eficacitatea asistenţei şi consilierii legându-se 
direct reintegrarea socială a persoanelor care au săvârşit infracţiuni. 

De acest tablou al asistenţei şi consilierii au fost preocupaţi şi specialiştii din 
Direcţia de Probaţiune care au asigurat pregătirea continuă a consilierilor de probaţiune, 
incluzându-i pe aceştia în programe de pregătire la nivel naţional, programe care au 
beneficiat de fonduri extrabugetare. Implementarea programelor, pilotarea unora şi 
pregătirea unui număr de consilieri de probaţiune s-a făcut la nivel naţional cu sprijinul 
consultanţilor olandezi sau britanici, diseminarea informaţiilor efectuându-se în servi- 
ciile de probaţiune către ceilalţi membri, în cascadă. Astfel, se poate spune că anul 
2008 a fost anul în care serviciile de probaţiune au achiziţionat multă experienţă de 
lucru în asistenţa şi consilierea persoanelor aflate în supraveghere, cu programe ca: 
„STOP. Gândeşte şi schimbă”, „Dezvoltarea abilităţilor sociale la minori şi adulţi” sau 
„Unu la unu”. Alături de programele enumerate mai sus, este utilizat în serviciile de 
probaţiune un program mai vechi de lucru cu grupul, „Şapte paşi”. 

Redăm mai jos câteva date despre fiecare program în parte, dar şi informaţii despre 
interviul motivaţional, implementat ca instrument de lucru tot în anul 2008. 


50. Articolul 44, alineatul (5) din HG nr. 1239/2000, republicată. 

6.5.1. Programul de grup „STOP. Gândeşte şi schimbă” 


Scopul programului 


Acest program este realizat pentru analizarea şi înţelegerea propriului tipar infracţional, 
a problemelor care se leagă de comiterea faptelor delincvente şi, în acelaşi timp, 
elaborarea unei strategii de evitare pe viitor a săvârșirii de infracţiuni. 

Programul vizează dezvoltarea abilităţilor de rezolvare a problemelor prin definirea 
corectă a problemelor, stabilirea obiectivelor, generarea de alternative, luarea unor 
decizii în vederea dezvoltării unui comportament prosocial. Intervenţia se referă în 
principal la depăşirea comportamentului infracţional, însă abilităţile însuşite de către 
participanţi pe parcursul acestuia pot fi aplicate în vederea inducerii schimbării în orice 
altă problemă cu care persoana se poate confrunta la un moment dat. 


Profilul participanţilor 


Criterii de eligibilitate : 


Il. 


2. 
3. 


(9) 


persoane cu risc scăzut sau mediu de pericol social, autovătămare, sinucidere şi 
recidivă ; 

persoane care au trecut infracţional — recidivişti ; 

natura infracţiunii: furt, distrugere, infracţiuni economice, lovire, vătămare, 
înşelăciune, fals, ultraj, infracţiuni de circulaţie, tâlhării cu risc de pericol social 
scăzut ; 

stadiul motivaţional al participanţilor : contemplare (sunt eligibili clienţii care în 
urma demersurilor realizate de către consilierii de probaţiune, în urma aplicării 
interviului motivaţional, recunosc faptul că adoptarea comportamentului infrac- 
ţional este unul indezirabil social) ; 

este preferabilă includerea în program a persoanelor care prezintă nevoi comune ; 
se recomandă realizarea în cadrul grupului a unui echilibru în ceea ce priveşte 
coordonatele : vârstă, sex, etnie. 


Clienţi neeligibili : 


Il. 
2. 


(94) 


persoane care prezintă probleme de sănătate mintală ; 

persoane care manifestă probleme severe de învăţare (sunt vizate aici dificultăţile 
de concentrare, de înţelegere a noţiunilor, de însuşire a cunoştinţelor etc.) ; 
persoane care nu vorbesc limba în care se derulează programul ; 

clienţi care au comis una din următoarele infracţiuni : omor, lipsire de libertate, 
trafic de persoane, droguri, arme, tâlhării grave, infracţiuni ce privesc viaţa 
sexuală ; 

persoane dependente de alcool sau droguri ; 

nu se recomandă includerea în grup a două persoane care au comis împreună 
infracţiunea pentru care se află în supraveghere ; 


. persoanele incluse în program nu trebuie să fie implicate într-un al doilea 


program ce se derulează în paralel sau în executarea de ore de activitate 
neremunerată în folosul comunităţii ; 

8. se recomandă ca participanţii să nu fie rude sau prieteni ; 

9. se preferă ca participanţii să deţină abilităţi de scriere şi citire (pot fi incluşi în 
program şi clienţi care nu au beneficiat de alfabetizare, dacă coordonatorii pot 
acorda suportul necesar — folosirea de imagini, citirea şi completarea exerciţiilor 
împreună cu clienţii). 


6.5.2. Programul de Dezvoltare a Abilităţilor Sociale la Minori 


Program de lucru cu grupul: 

Programul este destinat minorilor aflaţi în supravegherea serviciilor de probaţiune şi 
este conceput să răspundă nevoii de dezvoltare a deprinderilor sociale. Prin participarea 
la program, se vizează ca minorii să ajungă la o mai bună adaptare la situaţiile vieţii 
cotidiene prin sporirea înţelegerii asupra evenimentelor cu care se confruntă, asumarea 
consecinţelor propriilor acţiuni, interiorizarea modelelor comportamentale pozitive şi 
reducerea nivelului de frustrare în relaţiile cu cei din jur. 


Durata programului : 
Programul se derulează pe parcursul a Il şedinţe de grup şi o şedinţă iniţială 
anteprogram, cu o frecvenţă săptămânală. 


Structura programului : 


e Şedinţa 0 — (sesiune iniţială anteprogram) 

Scopurile instruirii : 

- participanţii cunosc activităţile Serviciului de Probaţiune ; 

- participanţii înţeleg implicarea Serviciului de Probaţiune în lucrul cu persoanele 
condamnate ; 

- participanţii se prezintă (fiecare) şi sunt stabilite regulile grupului ; 

- participanţii iau cunoştinţă de scopul, durata şi modul de derulare a programului ; 

- participanţii îşi dau acordul pentru participarea la program ; 

- participanţii îşi exprimă aşteptările cu privire la program. 


e Şedinţa 1 - „comunicare (non)verbală şi modalităţi de reacţie” 

Scopurile instruirii : 

- participantul învaţă să deosebească paşii pe care îi are de făcut în domeniul 
ascultării şi exersează în acest sens; 

- participantul învaţă să recunoască diferite situaţii în care capacitatea de a asculta 
este importantă ; 

- participantul ştie cum să întreţină o conversaţie cu cineva şi la ce trebuie să fie 
atent într-o asemenea împrejurare. 


e Şedinţa 2 — „a asculta şi a purta un dialog” 

Scopurile instruirii : 

- participantul învaţă să deosebească paşii pe care îi are de făcut în domeniul 
ascultării şi exersează în acest sens ; 

- participantul învaţă să recunoască diferite situaţii în care capacitatea de a asculta 
este importantă ; 

- participantul ştie cum să facă o conversaţie cu cineva şi la ce trebuie să fie atent 
într-o asemenea împrejurare. 


e Şedinţa 3 - „angajamente, reguli şi raporturile cu autorităţile” 

Scopurile instruirii : 

- participanţii ştiu ce presupun angajamentele şi regulile şi care este importanţa lor ; 

- participanţii devin conştienţi în legătură cu felul în care trebuie să se comporte 
cu privire la angajamentele luate şi la reguli ; 

- participanţii ştiu ce sunt autorităţile ; 

- aceştia sunt capabili să stabilească, într-o manieră bună, contacte cu autorităţile. 


e Şedinţa 4 — „a spune «nu»” 

Scopurile instruirii : 

- participantul învaţă să recunoască cei mai importanţi paşi pe care trebuie să-i 
facă în situaţia în care trebuie să spună „nu”, modul în care spune „nu” şi 
exersează în acest sens ; 

- participantul poate recunoaşte în diferite situaţii consecinţele gestului de a spune 
„NU”. 


e Şedinţa 5 - „comportamentul emoţional şi gândurile negative/pozitive” 
Scopurile instruirii : 

- participanţii ştiu ce sunt diferitele emoţii ; 

- participanţii pot recunoaşte propriile lor emoţii ; 

— participanţii concep alternative în cazul unei situaţii neplăcute ; 

- participanţii admit că vorbesc cu ei înşişi. 


e Şedinţa 6 - „a fi supărat şi a avea o ceartă” 

Scopurile instruirii : 

- participanţii cunosc diferenţa dintre a fi supărat şi a avea o ceartă; 

— participanţii îşi pot concepe pentru ei înşişi un termometru de măsură a agre- 
sivităţii şi o cartelă de prim-ajutor ; 

- participantul poate recunoaşte din timp sentimentele ce escaladează, de exemplu, 
supărarea. Acesta le recunoaşte din momentul în care ele se produc. Totodată, 
acest fapt oferă posibilitatea de a reacţiona la timp, abordând un comportament 
diferit. 


e Şedinţa 7 — „afirmarea de sine” 

Scopurile instruirii : 

- participantul îşi însuşeşte felul în care se poate afirma pe sine ; 
- participantul conştientizează care sunt efectele influenţării. 


e Şedinţa 8 — „decizii şi negocieri” 
Scopurile instruirii : 
- participantul îşi însuşeşte regulile de bază ale negocierii ; 

participantul ştie care este diferenţa între negociere, cerere şi pretenţie ; 
participantul exersează exprimarea în cuvinte a opiniei sale. 


Şedinţa 9 — „petrecerea timpului liber, relaţii de prietenie şi relaţii intime” 


Scopurile instruirii : 


participanţii se gândesc la felul în care îşi petrec timpul liber ; 
participanţii concep o planificare a timpului liber ; 
cursanţii cunosc diferenţa dintre o relaţie de prietenie şi o relaţie intimă. 


Şedinţa 10 - „cum te prezinţi şi cum faci o prezentare” 


Scopurile instruirii : 


participantul se prezintă singur în faţa unui grup şi face o prezentare ; 
participantul se priveşte pe sine şi poate spune ce aspecte sunt importante pentru 
el/ea. 


Şedinţa 11 - (sesiune finală, postprogram), punerea în practică a abilităţilor 


dobândite şi evaluarea finală a programului. 
Scopurile instruirii : 


participanţii pun în aplicare abilităţile dobândite în cadrul programului ; 
participanţii conştientizează progresele şi achiziţiile dobândite ; 

participanţii oferă feedback cu privire la conţinutul programului şi la prestaţia 
trainerilor ; 

participanţii primesc feedback cu privire la modul lor de implicare şi diplome, 
care pot conţine aprecieri concrete, personalizate. 


Criterii de eligibilitate : 


minorii aflaţi în supravegherea Serviciului de Probaţiune cu vârste cuprinse 
între 14 şi 19 ani; 

minorii sunt motivaţi să participe la program ; 

au un nivel minim de conştientizare a faptului că atitudinile şi comportamentele 
antisociale constituie o problemă ; 

au dificultăţi de relaţionare cu cei din jur şi cu autorităţile ; 

au deprinderi minime de scris/citit, dat fiind faptul că unele exerciţii îi vor 
solicita în acest sens; 

trebuie realizată omogenitatea grupului din punct de vedere al vârstei, sexului, 
nivelului de înţelegere. 


6.5.3. Programul de dezvoltare a deprinderilor sociale pentru adulți 


Program de lucru cu grupul 


Scopul programului : 


Dezvoltarea unor abilităţi sociale necesare participanţilor la grup în viaţa de zi 
cu zi, în familie, grup de prieteni, societate, la serviciu sau în timpul liber care 
îi vor ajuta să adopte un comportament prosocial şi să evite săvârşirea unor fapte 
penale. 

Durata programului : 
Programul se derulează de-a lungul a patru săptămâni, cu o frecvenţă săptămânală, 


iar fie 


care întâlnire durează o oră şi jumătate. 


Structura programului : 
Programul este structurat pe un număr de 14 module, în cadrul fiecărui modul fiind 
parcursă o deprindere, astfel : 


l. 


9.00 O A ba 


10. 


12. 
13. 
14. 


„Comunicare, ascultare” ; 

„A conveni asupra unui lucru - a discuta ceva” ; 

„Termometrul de agresiune, reacţia la supărare” ; 

„Societatea civilă - societatea criminală (soci-socri), a avea de ales” ; 
„Controlul asupra conflictelor şi exprimarea supărării” ; 

„Trei tipuri de comportament şi a-ţi susţine opinia/a te susţine pe tine” ; 
„Să purtăm o mică discuţie” ; 

„Emoţii, reacţionarea la supărare” ; 

„Impulsivitate, «a primi o critică»” ; 

„Cum te prezinţi când cauţi un serviciu” ; 

„A face o critică” ; 

„Exprimarea aprecierii şi reacţionarea la apreciere, caracteristici pozitive” ; 
„Reguli, cum ne comportăm cu autorităţile/cum tratăm autorităţile” ; 
„Factori de risc, exprimarea supărării”. 


Modulele 1, 2 şi 7 permit dezvoltarea calităţilor necesare pentru iniţierea şi 
întreţinerea de contacte. Modulele 1, 3, 6, 8, 9, [1 şi 12 sunt utile pentru a învăţa în 
ce mod trebuie reacţionat la iniţiative de conversaţie, păreri şi exprimarea sentimentelor 
beneficiarului. Modulele 2, 5, 6 şi 14 dau totodată posibilitatea participantului de a lua 
o poziţie competitivă, dar asertivă. Modulele 5, 8 şi 14 sunt destinate beneficiarilor 
care au dificultăţi de apreciere a reacţiilor lor sau a celor din jur, iar respectul faţă de 


reguli 


sau autorităţi se învaţă în cadrul modulelor 4 şi 13. 


Referitor la structura programului trebuie să precizăm că includerea unei persoane 
în program nu presupune parcurgerea completă a celor 14 module. Aşadar, programul 
oferă o mare flexibilitate, deoarece după parcurgerea unui modul, se poate continua, în 


aceeaş 


i manieră, cu un altul, adecvat nevoilor beneficiarului. 


Criterii de eligibilitate : 


persoane aflate în supravegherea Serviciului de Probaţiune cu vârsta de peste 
17 ani; 

participanţii sunt motivaţi să participe la grup; 

participanţii vorbesc şi înţeleg limba română ; 

nu prezintă probleme psihice ; 

pot fi incluşi şi foşti consumatori de droguri (care se află în faza de abstinenţă). 

6.5.4. Programul „Unu la Unu” (program de asistenţă şi consiliere 


individuală, destinat persoanelor care au săvârşit infracțiuni) 


Obiectivul prezentului program este de a învăţa clienţii : 


ce 


cum să-şi reducă problemele ; 

cum să-şi stabilească propriile obiective şi să-şi facă planuri ; 

cum să preia controlul asupra propriei vieţi, gândind înainte de a acţiona ; 
cum să-ţi creezi moduri de a împiedica revenirea la vechile tipare de com- 
portament. 


Programul se împarte în cinci module, fiecare cuprinzând mai multe sesiuni : 


Modulul I —- „Gânduri, atitudini, motivaţie, obiective” include primele două sesiuni 
de la începutul ciclului motivaţional, ceea ce înseamnă că majoritatea clienţilor se vor 
afla în stadiul precontemplativ/contemplativ. 


Sesiunea I are ca obiectiv să construiască o imagine a contextului beneficiarului 
şi să i se exploreze gândurile, convingerile şi atitudinile pentru a putea introduce 
programul. 

Sesiunea II - „Ciclul Schimbării şi obiectivele” încearcă sprijinirea benefi- 
ciarului pentru a se putea evalua stadiul în care se află acesta şi sprijinirea 
beneficiarului pentru a-şi stabili propriile lui obiective. 


Modulul II - „Rezolvarea problemelor” încorporează următoarele patru sesiuni, şi 
are în vedere, printre altele, chestiuni cum ar fi identificarea problemelor şi comunicarea 
asertivă. 


Sesiunea III - „Conştientizarea problemelor” doreşte consolidarea capacităţii 
beneficiarilor de a conştientiza problemele pentru a le putea face faţă înainte să 
creeze şi mai multe probleme. 

Sesiunea IV - „Opreşte-te şi Gândeşte-te”, „Identificarea problemelor şi defi- 
nirea problemelor” : încurajarea beneficiarului să acţioneze pe baza faptelor şi 
nu a presupunerilor şi să-i fie clar care este de fapt problema. 

Sesiunea V -— „Soluţionarea Problemelor, Alternative şi Consecințe” : sprijinirea 
beneficiarilor să genereze cât mai multe soluţii alternative la probleme şi să se 
gândească la consecinţele acestor soluţii asupra lor şi asupra altora. 

Sesiunea VI - „Comunicarea Asertivă” ; beneficiarul va fi sprijinit să analizeze 
diferitele soluţii identificate la o problemă şi să ia o decizie cu privire la soluţia 
care este cea mai potrivită, fiind important să comunice eficace decizia, într-o 
manieră asertivă. 


Modulul III - „Convingeri/Discuţia cu sine” cuprinde sesiunile a şaptea şi a opta, 
examinează Ciclul Comportamental şi se concentrează pe convingerile pozitive şi 
negative. 

Pe măsură ce moderatorii intră mai în detaliu în program, clienţii vor putea să 
progreseze pe Ciclul Motivaţional bazat pe propria lor realitate, să internalizeze procesul 
de luare de decizii, stadiile de schimbare activă şi de menţinere a deciziei. 

— Sesiunea VII - „Discuţia cu Sine” sprijină beneficiarii să înţeleagă şi să exerseze 
conceptul de a discuta cu sine. 

- Sesiunea VIII - „Convingeri”, ajută beneficiarii să-şi recunoască propriile 
gânduri negative şi să înceapă să facă schimbări cognitive. 


Modulul IV - „Empatia faţă de victimă” este compus din sesiunea a noua, ce oferă 
un număr de instrumente pentru a fi utilizate în lucrul cu infractorii, scopul fiind acela de 
a lucra cu atitudinile lor şi de a le dezvolta sentimentul de empatie faţă de victimele lor. 

- Sesiunea IX - „Empatia cu victima” ajută beneficiarii să dezbată atitudinile şi 

să-şi dezvolte empatia faţă de victimele lor. 


Modulul V - „Prevenirea recidivei” cuprinde următoarele trei sesiuni, iar sesiunea 
a unsprezecea stabileşte bazele de la care să se pornească în redactarea jurnalelor de 
prevenire a recidivei, prezentate în cadrul celei de-a douăsprezecea sesiuni. 
- Sesiunea X - „Prevenirea recidivei” le explică beneficiarilor diferenţa dintre 
revenire şi recidivă şi dezvoltă principalele căi de a evita recidiva. 
- Sesiunea XI - „Plan individual de prevenire a recidivei” cuprinde elaborarea de 
către beneficiar a propriilor strategii de evitare a recidivei. 
— Sesiunea XII - „Recapitularea întregului program”. 


Tabelul 4. Criterii de compatibilitate pentru administrarea 
programului „Unu la Unu” 


Compatibil cu Incompatibil cu 
- bărbaţi, femei, tineri şi infractori adulţi | - violenţa în familie 


Cura mine 
E tragerea proprie 


Problemele legate de alfabetizare nu reprezintă un obstacol în calea administrării 
acestui program. Consilierul de probaţiune poate citi cu voce tare întrebările şi poate 
scrie răspunsurile pentru infractor dacă este necesar. 


6.5.5. Programul „Şapte paşi”, program de lucru cu grupul, destinat 
persoanelor care au săvârşit infracţiuni patrimoniale 


Scopul programului : 
Reintegrarea socială a persoanelor care au săvârşit infracţiuni patrimoniale, aflate în 
supravegherea serviciilor de probaţiune - prin reducerea riscului de recidivă. 
Obiectivele programului : 
1. asistarea participanţilor la grup în vederea conştientizării consecinţelor negative 
în cazul încălcării normelor penale ; 
2. informarea participanţilor la grup cu privire la prevederile legale şi specificul 
unor infracţiuni patrimoniale ; 

susţinerea participanţilor la grup în vederea exprimării gândurilor, sentimentelor, 
atitudinilor faţă de infracţiunea comisă ; 

identificarea de către participanţii la grup a avantajelor şi dezavantajelor adoptării 
unui comportament infracţional ; 

analiza de către participanţii la grup a efectelor emoţionale, sociale şi financiare 
asupra victimei în cazul săvârşirii unei infracţiuni ; 

elaborarea de către participanţii la grup a unor strategii de schimbare com- 
portamentală în vederea prevenirii recidivei ; 

elaborarea unor planuri de intervenţie socială individuală în vederea menţinerii 
comportamentului adoptat în planul schimbării. 


Structura programului : 


Sesiunea I, „Cunoaşterea interpersonală” are drept scop construirea unei atmosfere 
relaxante în care participanţii se vor încuraja reciproc în procesul de învăţare. 


Sesiunea II, „Cunoaşterea legii” răspunde la întrebări precum: „De ce este 
necesară legea ?”, „Ce înseamnă termenii «penal», «tâlhărie», «furt», «furt 
calificat» ?” etc. Această sesiune o pregăteşte pe următoarea, care are ca scop 
analiza faptelor comise de participanţi. 


Sesiunea III, „Analiza infracţiunii” ajută participanţii să-şi înţeleagă mai bine 
comportamentul şi să identifice anumite constante de comportament. 


Sesiunea IV, „Analiza aspectelor corelate cu comiterea infracţiunii” analizează 
mai profund aspectele corelate cu comiterea de infracţiuni şi pregătirea analizei 
motivaţiei pentru schimbare. 


Sesiunea V, „Perspectiva victimei” — participanţii vor învăţa mai multe despre 
victime. 


Sesiunea VI, „Analiza motivaţională” are drept scop înlocuirea comporta- 
mentului indezirabil cu unul dezirabil. Procesul schimbării comportamentale 
este unul extrem de complex, implicând modificări atât în sfera sentimentelor, 
cât şi a atitudinilor şi acţiunilor. 


Sesiunea VII, „Prevenirea” are ca scop prevenirea comiterii de noi infracţiuni. 
Prezumția care stă la baza acestei sesiuni este că odată ce participanţii au înţeles 
motivaţia comiterii faptelor lor, procesul şi circumstanţele care au stat la baza 
acestora, pot să dezvolte un plan de prevenţie a recidivei. 


Prezentarea avantajelor lucrului în grup: 

grupul oferă suport mutual persoanelor cu nevoi şi experienţe asemănătoare — 
sentimentul că nimeni nu este singur în această situaţie ; 

oferă posibilitatea fiecărui participant să-şi exprime punctul de vedere şi să-şi 
exerseze abilităţile de comunicare ; 

participanţii învaţă să ofere feedback pozitiv ; 

fiecare membru al grupului învaţă despre sine şi despre ceilalţi ; 

se creează cadrul schimbării atitudinale prin intermediul schimbului de idei şi 
opinii. S-a constatat că, de obicei, schimbarea atitudinilor se produce în sensul 
valorilor şi atitudinilor majoritare şi a celor care sunt încurajate de lider 
(consilierul de probaţiune) ; 

grupul are o dinamică ce poate încuraja sau facilita schimbarea comportamentală, 
prin observarea, asimilarea şi exersarea unor noi comportamente ; 

grupul contribuie la creşterea stimei de sine a participanţilor ; 

în grup, fiecare membru este un potenţial terapeut; 

potrivit celor mai multe opinii, grupul este cea mai eficientă metodă de a lucra 
pentru rezolvarea de probleme ; 

grupul poate oferi un sentiment de apartenenţă şi poate construi o reţea socială 
de suport; 

lucrul în grup poate să consolideze abilităţile participanţilor de a lucra în echipă. 


6.5.6. Interviul motivaţional 


Interviul motivaţional este un stil de consiliere centrat direct pe 
client, pentru a-l ajuta să îşi descopere şi să îşi rezolve ambivalenţa 
în privinţa schimbării comportamentale (Miller şi Rollnick). 


Oamenii se conving în general mai uşor folosind raţionamentul 
descoperit de ei înşişi, decât un raţionament care provine din 
gândirea altora. 


Spiritul interviului motivaţional : 


]; 


2. 


(99) 


5. 
6. 


motivaţia de a se schimba este obţinută din partea clientului, şi nu se impune din 
afară ; 

este sarcina clientului şi nu a consilierului de a evidenția şi rezolva ambivalenţele 
clientului ; 

convingerea directă nu este o metodă eficientă pentru rezolvarea ambivalenţelor ; 
dorinţa de schimbare trebuie să vină din partea beneficiarului, şi nu trebuie 
impusă de consilier ; 

oferă posibilitatea unor alegeri, nu dă răspunsuri ; 

nu judecă sau provoacă, ci este încurajator, pozitiv. 


Scopul acestuia este schimbarea -— toţi trecem prin schimbări ale comportamentului, atât 
din punct de vedere personal, cât şi profesional ; trebuie reţinut totodată că schimbarea 
este un proces ciclic, dificil şi dureros şi nu întotdeauna are loc în mod rapid. 

Acestea sunt câteva dintre modalităţile de lucru ale consilierului de probaţiune în 
cazul asistenţei şi consilierii, însă se pot aborda multe altele ţinându-se seama de 
nevoile identificate în cazul persoanei, disponibilitatea de a participa la diverse programe, 
dorinţa şi modul de abordare a procesului de reintegrare socială. De asemenea, prin 
creativitatea sa, consilierul de probaţiune poate imagina şi alte metode şi instrumente 
pe care le poate utiliza cu succes în munca sa. Important este să se atingă obiectivele 
intervenţiei şi implicit scopul final al acesteia, redarea persoanei reabilitate comunităţii. 

7. Protecţia victimelor unor infracţiuni 


7.1. Introducere 


Conceptul de protecţie a victimelor este relativ nou în literatura de specialitate, nu 
numai în cea românească, şi a apărut ca o necesitate a echilibrării balanței intervenţiei 
în cuplul penal infractor-victimă. Ţinându-se seama de câte drepturi au infractorii şi 
cât de mult sunt ele mediatizate, mai ales după integrarea în Uniunea Europeană, era 
şi momentul ca victimele infracţiunilor să se bucure de atenţia cuvenită. 

Începând cu mijlocul anilor *60, în sociologia nord-americană s-a pus accentul pe 
un nou indicator al delincvenţei: victima infracțiunii. Până atunci, resocializarea 
delincventului a constituit un obiectiv general în politicile penale, fiecare comunitate 
încercând să readucă persoanele care au săvârşit infracţiuni în rândul oamenilor de 
bună-credinţă, uneori cu eforturi umane şi financiare considerabile. Paleta modalităţilor 
de pedepsire a infractorilor este foarte largă între extremele care sunt privarea de 
libertate (mediul carceral) şi regimul alternativ de executare a pedepsei (suspendarea 
condiţionată a executării pedepsei, suspendarea executării pedepsei sub supraveghere 
etc.). 

În ultimii 15 ani au existat preocupări continue şi în România pentru reformarea 
Justiţiei penale ; amendarea Codului penal, a Codului de procedură penală sau a Legii 
de executare a pedepselor au fost în atenţia tuturor guvernelor postdecembriste. Ar fi 
trebuit să intre deja în vigoare noul Cod penal şi noul Cod de procedură penală, legi 
ce ar trebui aliniate la cerinţele legislaţiei europene. Ca şi în alte domenii de activitate, 
s-a concluzionat că nu sunt create structurile care să ducă la o implementare cu succes 
a celor două legi atât de necesare, la această dată, şi că ar exista pericolul unui blocaj 
al Justiţiei din cauza acestui neajuns. Stă însă în puterea legiuitorului să găsească 
modalităţi de rezolvare a problemelor printr-o consultare largă şi ascultare activă a 
practicienilor şi specialiştilor din domeniu. 

Dar să nu ne depărtăm prea mult de subiectul iniţial, şi anume protecţia victimelor 
unor infracţiuni pentru care, începând cu 1 ianuarie 2005, a intrat în vigoare Legea 
nr. 211/2004, cu privire la unele măsuri pentru asigurarea protecţiei victimelor infrac- 
ţiunilor. În legea menţionată, nu este dată o definiţie a victimei, lucru greu de realizat, 
deoarece în literatura de specialitate nu există încă un punct de vedere unanim pentru 
definirea victimei, în general. De altfel, în Europa, codurile penale şi codurile de 
procedură penală nu conţin un răspuns definitiv la această problemă, nici definiţia 
generală a termenului „victimă”. 

În practica judiciară, victima reprezintă partea lezată care suferă un prejudiciu în 
urma unei infracţiuni. Cel care a comis infracţiunea este autorul, iar cel care a suportat 
consecinţele este victima. 

În aceste condiţii, în lucrarea de faţă vom prezenta victima conform „Declaraţiei 
principiilor de bază privind justiţia în cazul victimelor, crimelor şi abuzului de putere”, 
adoptată de Adunarea Generală a ONU în sesiunea a XIV-a, din 17-18 septembrie 
1985: „<«victima» este definită ca acea persoană care, individual sau în colectiv, a 
suferit o vătămare constând într-o atingere adusă integrităţii sale fizice sau psihice, o 

suferinţă morală, o pierdere materială sau o încălcare gravă a drepturilor fundamentale, 
din cauza unor activităţi sau omisiuni care contravin legilor penale în vigoare ori 
reprezintă încălcări ale normelor naţionale în materia drepturilor omului”. 


7.2. Consilierea psihologică a victimelor infracțiunilor 


Legea nr. 211/2004 cu privire la unele măsuri pentru asigurarea protecţiei victimelor 
infracţiunilor are menirea să reglementeze unele măsuri de informare a victimelor 
infracţiunilor cu privire la drepturile acestora, precum şi de consiliere psihologică, 
asistenţă juridică gratuită şi asigurarea compensaţiei financiare de către stat victimelor 
unor infracţiuni. Conform legii mai sus menţionate, Serviciului de Probaţiune îi revine 
sarcina de a efectua consilierea psihologică a victimei în cazul în care sunt îndeplinite 
condiţiile legale. 


7.2.1. Informarea victimelor infracțiunilor şi drepturile acestora 


Informarea victimelor cu privire la drepturile specificate în lege revine judecătorilor, în 
cazul infracţiunilor pentru care plângerea prealabilă se adresează instanţei de judecată, 
procurorilor şi ofiţerilor şi agenţilor de poliţie, toţi aceştia având obligaţia de a înştiinţa 
victimele infracţiunilor cu privire la drepturile lor. 

Astfel, conform articolului 4 din Legea nr. 211/2004, victimele infracţiunilor trebuie 

să cunoască următoarele : 

- serviciile şi organizaţiile care asigură consiliere psihologică sau orice alte forme 
de asistenţă a victimei, în funcţie de necesităţile acesteia ; 

- organul de urmărire penală la care se poate face plângere ; 

- dreptul la asistenţă juridică şi instituţia unde se pot adresa pentru exercitarea 
acestui drept ; 

- condiţiile şi procedura pentru acordarea asistenţei juridice gratuite ; 

- drepturile procesuale ale persoanei vătămate, ale părţii vătămate şi ale părții 
civile ; 

- condiţiile şi procedura pentru a beneficia de dispoziţiile articolului 86! din 
Codul de procedură penală („protecţia datelor de identificare a martorului” — 
martorul poate primi încuviințarea de a nu-şi declara identitatea reală sau 
localitatea de domiciliu dacă există probe sau indicii care i-ar putea periclita 
viaţa, integritatea corporală sau libertatea lui ori a altei persoane, în acest caz 
martorului i se poate atribui o altă identitate sub care poate să apară în faţa 
organului judiciar), ale articolului 86? din Codul de procedură penală („moda- 
lităţi speciale de ascultare a martorului” - dacă există mijloace tehnice corespun- 
zătoare, martorul poate fi ascultat fără să fie prezent fizic la locul unde se află 
organul de urmărire penală sau în sala de judecată ; martorul poate fi ascultat 
prin intermediul unei reţele de televiziune cu imaginea şi vocea distorsionate, 
astfel încât să nu fie recunoscut), ale articolului 86% din Codul de procedură 
penală („audierea martorilor sub 16 ani în anumite cauze” - martorul sub 
16 ani, prin dispoziţia instanţei de judecată, poate să nu fie audiat în şedinţa de 
judecată, admiţându-se prezentarea unei audieri efectuate în prealabil prin 

intermediul înregistrărilor audio-video) şi ale articolului 865 din Codul de 
procedură penală („protejarea deplasărilor martorului” - martorului i se poate 
asigura o reşedinţă temporară supravegheată sau poate fi însoţit la sediul parche- 
tului sau al instanţei şi înapoi la domiciliu sau la reşedinţă) ; 

- condiţiile şi procedura pentru a beneficia de dispoziţiile Legii nr. 682/2002 
privind protecţia martorilor ; 

- condiţiile şi procedura pentru acordarea compensaţiilor financiare de către stat. 


Toate aceste informaţii sunt aduse la cunoştinţa victimei de către judecătorul, 
procurorul, ofiţerul sau agentul de poliţie la care victima se prezintă pentru reclamarea 
abuzului la care a fost supusă. Informaţiile vor fi aduse la cunoştinţa victimei verbal 
sau în scris într-o limbă pe care aceasta o înţelege şi sunt consemnate într-un proces 
verbal care se înregistrează la instituţia din care face parte judecătorul, procurorul, 
ofiţerul sau agentul de poliţie la care se prezintă victima. 


7.2.2. Consilierea psihologică şi alte forme de asistenţă 
a victimelor unor infracţiuni 


Consilierea psihologică gratuită şi alte forme de asistenţă a victimelor au ca obiective 
diminuarea/înlăturarea traumelor victimelor infracţiunilor, diminuarea impactului infrac- 
ţiunii săvârşite asupra lor şi gestionarea consecinţelor de victimizare secundară, redarea 
încrederii în sine, reducerea şi/sau înlăturarea sentimentului de teamă, dezvoltarea 
unor strategii de gândire care să ducă la diminuarea pericolului revictimizării etc. şi se 
realizează pe baza unui plan adaptat nevoilor individuale ale victimei. Planul de 
consiliere psihologică se construieşte plecând de la nevoile/trebuinţele/problemele 
identificate la victimele infracţiunilor. Amintim câteva dintre trebuinţele şi aşteptările 
specifice persoanelor victimizate : 
- trebuinţele imediate (de a fi ascultate, de a fi tratate cu consideraţie/respect, de 
a fi recunoscute ca victime cu nevoi speciale, fără etichetări şi fără prejudecăţi) ; 
— trebuinţe de discreţie (primirea victimei într-un loc separat, discret, la adăpost 
de curiozitatea publicului sau a colegilor) ; 
— trebuinţe de securitate (de prevenire a repetării victimizării, de identificare şi 
urmărire a agresorului, protecţia faţă de eventualele hărţuiri sau ameninţări) ; 
— trebuinţe de durată (de a i se rezolva cazul, nevoia unei soluţionări corecte şi 
imediate - găsirea şi pedepsirea autorului, cunoaşterea traseului judiciar al 
cazului) ; 
-  trebuinţe de informare a victimelor (demersuri administrative ce trebuie efectuate, 
mijloace de protecţie sau autoprotecţie pentru viitor, ajutor specializat) ; 
— trebuinţe de reparaţii/despăgubiri de tip material şi/sau moral (concretizate prin 
procedura juridică sau prin negociere directă cu agresorul). 


Planul de consiliere psihologică poate cuprinde : riscul de a redeveni victima unor 
infracţiuni ; riscul de sinucidere/autovătămare ; natura şi frecvenţa întrevederilor dintre 
consilier, victimă şi alte persoane-suport/resursă ; se va estima perioada de timp 
(respectându-l pe cel legal — maxim trei luni în cazul persoanelor adulte şi maxim şase 
luni pentru minorii victime ale infracţiunilor) şi măsura în care nevoile identificate pot 

fi acoperite numai prin intervenţia Serviciului de Probaţiune ori în colaborare cu 
organizaţii neguvernamentale, instituţii publice şi/sau private ori persoane fizice sau 
juridice ; planul de intervenţie — obiectivele propuse, metodele de consiliere psihologică 
utilizate, formele de asistenţă acordate. Planul de consiliere psihologică se întocmeşte 
în două exemplare şi este semnat de victimă şi de consilierul de probaţiune. 


7.2.3. Categoriile de victime care pot beneficia de consiliere psihologică 


Este de la sine înţeles că nu orice categorie de victime poate solicita consiliere 
psihologică gratuită. Selecţia acestora de către legiuitor s-a făcut în funcţie de o serie 
de factori care au concurat, fără acordul victimei, fireşte, la săvârşirea faptei penale. 
Amintim câţiva dintre aceştia : 

— modul şi mijloacele de săvârşire a faptei ; 

- scopul urmărit de infractor; 

- împrejurările în care fapta a fost comisă; 

- urmarea produsă din cauza faptei sau care s-ar fi putut produce ; 

— persoana şi conduita făptuitorului. 


De toate acestea se ţine seama la stabilirea în concret a gradului de pericol social al 
faptei şi definim infracţiunea, conform articolului 17 din Codul penal, ca fiind fapta 
care prezintă pericol social, săvârşită cu vinovăţie şi prevăzută de legea penală. 

Consilierea psihologică asigurată de serviciile de probaţiune se acordă gratuit, la 
cerere, pentru următoarele categorii de victime : 

— victime ale tentativei la infracțiunile de omor, omor calificat şi omor deosebit de 

grav, prevăzute la articolele 174-176 din Codul penal ; 

— victimele infracţiunilor de lovire sau alte violenţe şi vătămare corporală, săvârşite 
asupra membrilor familiei, prevăzute la art. 180, alin. 1! şi 2! şi art. 181, alin. 1! 
din Codul penal ; 

- victimele infracţiunilor de vătămare corporală gravă, prevăzută la art. 182 din 
Codul penal ; 

— victimele infracţiunilor intenţionate, care au avut ca urmare vătămarea corporală 
gravă a acesteia ; 

— victimele infracţiunilor de viol, act sexual cu un minor, perversiune sexuală şi 
corupţie sexuală, prevăzute la articolele 197-198, articolul 201, alineatele 2-5 şi 
la articolul 202 din Codul penal; 

— victimele infracţiunilor de rele tratamente aplicate minorului, prevăzute la 
articolul 306 din Codul penal ; 

- victimele infracţiunilor prevăzute de Legea nr. 678/2001 privind prevenirea şi 
combaterea traficului de persoane, cu modificările şi completările ulterioare. 


Conform articolului 12 (1) din Legea nr. 678/2001, „constituie infracţiune de zrafic 
de persoane recrutarea, transportarea, transferarea, cazarea sau primirea unei persoane, 
prin ameninţare, violenţă sau prin alte forme de constrângere, prin răpire, fraudă ori 
înşelăciune, abuz de autoritate sau profitând de imposibilitatea acelei persoane de a se 
apăra sau de a-şi exprima voinţa, ori prin oferirea, darea, acceptarea sau primirea de 
bani ori alte foloase pentru obţinerea consimţământului persoanei care are autoritate 

asupra altei persoane, în scopul exploatării acestei persoane...”, la articolul 13 (1), în 
aceeaşi lege, se arată că „recrutarea, transportarea, transferarea, găzduirea sau primirea 
unei persoane cu vârsta cuprinsă între 15 şi 18 ani, în scopul exportării acesteia, 
constituie infracţiunea de zrafic de minori...”. 

Consilierea psihologică gratuită se acordă victimelor infracţiunilor specificate mai 
sus dacă infracţiunea a fost săvârşită pe teritoriul României sau dacă infracţiunea a fost 
săvârşită în afara teritoriului României şi victima este cetăţean român sau străin care 
locuieşte legal în România. 

De consilierea psihologică gratuită acordată de serviciile de probaţiune beneficiază 
persoanele adulte pe o perioadă de cel mult trei luni, iar pentru victimele care nu au 
împlinit vârsta de 18 ani, pe o perioadă de cel mult şase luni. 

Cererea de acordare a consilierii psihologice gratuite se adresează Serviciului de 
Probaţiune de pe lângă tribunalul în a cărui circumscripție domiciliază victima şi se 
depune numai după ce au fost sesizate organele de urmărire penală sau instanţa de 
judecată cu privire la săvârşirea infracţiunii a cărei victimă este persoana solicitantă. 

Conţinutul cererii de consiliere psihologică gratuită este următorul : 

— numele, prenumele, cetăţenia, data şi locul naşterii, domiciliul sau reşedinţa 

victimei ; 

— data, locul şi circumstanţele săvârşirii infracţiunii ; 

— data sesizării şi organul judiciar sesizat. 


Pentru exemplificare, propunem un model de cerere de asistenţă şi consiliere la 
anexa 4. 

Termenul de soluţionare a cererii de consiliere psihologică gratuită este de zece zile 
de la data depunerii, la cerere se anexează, în copie, documentele justificative pentru 
datele înscrise în cerere. 


7.3. Asistenţa juridică gratuită a victimelor unor infracțiuni 


7.3.1. Condiţiile şi procedura pentru acordarea asistenţei juridice 
gratuite 


Ca şi în cazul acordării consilierii psihologice, şi asistenţa juridică gratuită se acordă, 
conform articolelor 14-20 (capitolul 4) din Legea nr. 211/2004, la cerere, următoarelor 
categorii de victime : 

- persoanelor asupra cărora a fost săvârşită o tentativă la infracțiunile de omor, 
omor calificat şi omor deosebit de grav, prevăzute la articolele 174-176 din 
Codul penal, o infracţiune de vătămare corporală gravă, prevăzută la articolul 
182 din Codul penal, o infracţiune intenţionată care a avut ca urmare vătămarea 
corporală gravă a victimei, o infracţiune de viol, act sexual cu un minor şi 
perversiune sexuală, prevăzute la articolele 197-198 şi articolul 201, alineatele 2-5 
din Codul penal ; 

- soţul, copiii şi persoanele aflate în întreţinerea persoanelor decedate prin săvârşirea 
infracţiunilor de omor, omor calificat şi omor deosebit de grav, prevăzute la 
articolele 174-176 din Codul penal, precum şi al infracţiunilor intenţionate care 
au avut ca urmare moartea persoanei. 

Asistenţa juridică gratuită se acordă victimelor prezentate mai sus dacă infracţiunea 
a fost săvârşită pe teritoriul României sau, în cazul în care infracţiunea a fost săvârşită 
în afara teritoriului României, dacă victima este cetăţean român sau străin care locuieşte 
legal în România şi procesul penal se desfăşoară în România. 

Termenul de sesizarea de către victimă a organelor de urmărire penală sau instanţa 
de judecată este de 60 de zile de la data săvârşirii infracţiunii ; în cazul soţului, 
copiilor şi persoanelor aflate în întreţinerea persoanelor decedate prin săvârşirea 
infracţiunilor de omor, omor calificat şi omor deosebit de grav, termenul de 60 de zile 
în care trebuie sesizate organele de urmărire penală sau instanţa de judecată se 
calculează de la data la care victima a luat la cunoştinţă de săvârşirea infracţiunii. În 
cazul în care victima s-a aflat în imposibilitatea, fizică sau psihică, de a sesiza organele 
de urmărire penală sau instanţa de judecată, termenul de 60 de zile se calculează de la 
data la care starea de imposibilitate a fost îndepărtată. 

Cererea pentru acordarea asistenţei juridice gratuite se depune la tribunalul în a 
cărui circumscripție domiciliază victima şi se soluţionează de către doi judecători din 
cadrul Comisiei pentru acordarea de compensaţii financiare victimelor unor infracţiuni, 
prin încheiere, în termen de 15 zile de la data depunerii. 

Cererea pentru acordarea asistenţei juridice gratuite trebuie să cuprindă 

— numele, prenumele, cetăţenia, data şi locul naşterii, domiciliul sau reşedinţa 

victimei ; 

— data, locul şi circumstanţele săvârşirii infracţiunii ; 

- atunci când este cazul, data sesizării şi organul de urmărire penală sau instanţa 

de judecată sesizată ; 

- calitatea de soţ, copil sau persoană aflată în întreţinerea persoanei decedate, în 

cazul victimelor care se află în întreţinerea persoanei decedate ; 

— numele, prenumele şi forma de exercitare a profesiei de avocat de către apărătorul 

ales sau menţiunea că victima nu şi-a ales un apărător. 


La cererea pentru acordarea asistenţei juridice gratuite se anexează, în copie, 
documente justificative pentru datele înscrise în cerere şi orice alte documente deţinute 
de victimă, utile pentru soluţionarea cererii. Încheierea prin care s-a admis cererea de 
asistenţă juridică gratuită trebuie să cuprindă şi desemnarea unui apărător din oficiu în 
cazul în care victima nu şi-a ales apărător. 

Încheierea prin care s-a soluţionat cererea pentru acordarea asistenţei juridice 
gratuite se comunică victimei. În cazul în care cererea pentru acordarea asistenţei 
juridice gratuite a fost respinsă, încheierea este supusă reexaminării de către tribunalul 
în cadrul căruia funcţionează Comisia pentru acordarea de compensaţii financiare 
victimelor infracţiunilor, la cererea victimei, în termen de 15 zile de la comunicare. 
Reexaminarea se soluţionează în complet format din doi judecători. 

Asistenţa juridică gratuită se acordă fiecărei victime specificate mai sus pe tot 
parcursul procesului, în limita unei sume echivalente cu două salarii de bază minime 
brute pe ţară, stabilite pentru anul în care victima a formulat cerere de asistenţă 
juridică gratuită. 

6.4. Acordarea de către stat a compensaţiilor financiare victimelor 
unor infracțiuni 


Consecințele victimizării pot fi de diferite grade şi forme şi, în cele mai multe cazuri, 
ele pot fi cumulate ; amintim aici consecințele morale (izolarea/autoizolarea de cercul 
de prieteni şi cunoscuţi, tendinţa de relaţionare cu persoane care au suferit violenţe 
similare), consecințele fizice (vătămări corporale, traumatisme, intervenţii chirurgicale), 
consecinţe psihosomatice (perturbări ale somnului, probleme digestive, cefalee, hiper- 
tensiune arterială), consecințe mintale (autoculpabilizarea, teama de anumite situaţii 
sinonime cu condiţiile petrecerii faptei), materiale (pierderi, deposedări, distrugeri), 
consecințe financiare neprevăzute şi uneori irecuperabile : spitalizare, medicamente, 
pierderea capacităţii de muncă, transport, plata avocatului, procurarea sau înlocuirea 
sistemelor de siguranţă uzuale) şi lista ar putea continua. 

Condiţiile şi procedura pentru acordarea compensaţiilor financiare de către stat sunt 

prevăzute la articolele 21-34 din Legea nr. 211/2004, respectiv : 

— victimele cărora li se pot acorda compensaţii financiare sunt cele care pot 
beneficia de consiliere psihologică şi asistenţă juridică gratuită ; 

- infracțiunile sunt săvârşite pe teritoriul României şi victima este cetăţean român/ 
străin care locuieşte legal pe teritoriul României, dacă nu - compensaţia financiară 
se acordă în baza convențiilor internaţionale la care a aderat România ; 

— sesizarea instanţei se face în aceleaşi condiţii ca şi în cazul cererii de asistenţă 
juridică gratuită ; 

- se poate solicita şi acordarea unui avans din compensaţia financiară pentru 
victimele aflate într-o situaţie financiară precară ; 

— sesizarea organelor de urmărire penală sau a instanţei de judecată de către 
victimă, pentru acordarea compensaţiei financiare, se face în termen de 60 de 
zile de la data săvârşirii infracţiunii. 


Cererea pentru acordarea compensaţiei financiare trebuie să cuprindă : 

— numele, prenumele, cetăţenia, data şi locul naşterii, domiciliul sau reşedinţa 
victimei ; 

- data, locul şi împrejurările săvârşirii infracţiunii care a cauzat prejudiciul ; 

- categoriile de prejudicii suferite prin săvârşirea infracţiunii ; 

- atunci când este cazul, organul de urmărire penală sau instanţa de judecată şi 
data sesizării acestora ; 

- calitatea de soţ, copil sau persoană aflată în întreţinerea persoanei decedate, în 
cazul victimelor aflate în întreţinerea persoanei decedate ; 

-  antecedentele penale ale victimei ; 

- sumele plătite cu titlu de despăgubiri de către făptuitor sau indemnizaţia obţinută 
de victimă de la o societate de asigurare pentru prejudiciile cauzate prin 
săvârşirea infracţiunii ; 

- cuantumul compensaţiei financiare solicitate. 

Categorii de prejudicii suferite de victimă pentru care se acordă compensaţii 


financiare, pe lângă victimizarea propriu-zisă, prin săvârşirea infracţiunii : 
- cheltuielile de spitalizare şi alte categorii de cheltuieli medicale suportate de victimă ; 

prejudiciile materiale rezultate din distrugerea, degradarea sau aducerea în stare 
de neîntrebuinţare a bunurilor victimei ori din deposedarea acesteia prin săvârşirea 
infracţiunii ; 

câştigurile de care victima este lipsită de pe urma săvârşirii infracţiunii ; 
cheltuieli de înmormântare ; 

întreţinerea de care victima este lipsită din cauza săvârşirii infracţiunii. 


Toate aceste cereri sunt scutite de taxe de timbru. 


7.5. Protecţia şi asistenţa victimelor traficului de persoane 


Persoanelor vătămate prin infracțiunile de trafic de persoane şi de trafic de minori 
prevăzute în Legea nr. 678/2001, precum şi altor victime ale acestor infracţiuni, li se 
acordă o protecție şi o asistenţă specială, fizică, juridică şi socială, conform articolului 
26 (capitolul 5) din legea menţionată mai sus: 


viaţa privată şi identitatea victimelor traficului de persoane sunt ocrotite prin 
prevederile legii ; 

victimele traficului de persoane şi ale traficului de minori au dreptul la recu- 
perarea lor fizică, psihologică şi socială ; 

minorilor, victime ale infracţiunilor traficului de minori, li se acordă protecţie 
şi asistenţă specială, în raport cu vârsta lor; 

femeilor-victime ale infracţiunilor traficului de persoane, precum şi celor care 
sunt supuse unui risc ridicat de a deveni victime ale acestor infracţiuni, li se 
acordă o protecţie şi o asistenţă socială specifică. 


Alte drepturi oferite victimelor traficului de persoane : 


protecţia fizică, pe teritoriul României, pe întreaga perioadă a procesului, se 
oferă la cerere de către Ministerul de Interne ; 

în cazul cetăţenilor români victime ale traficului de persoane, aflaţi pe teritoriul 
altor ţări, li se acordă la cerere asistenţă de către misiunile diplomatice şi oficiile 
consulare ale României în acele ţări; 

eliberarea documentelor de identitate cetăţenilor români care au fost victime ale 
traficului de persoane, în caz de necesitate, de către Ministerul Afacerilor 
Externe, prin misiunile diplomatice şi oficiile consulare ale României, în vederea 
repatrierii ; 

victimele traficului de persoane pot fi cazate, la cerere, temporar, în centre de 
asistenţă şi protecţie a victimelor traficului de persoane aflate în subordinea 
consiliilor judeţene Arad, Botoşani, Galaţi, Giurgiu, Iaşi, Ilfov, Mehedinţi, Satu 
Mare şi Timiş; durata cazării este stabilită prin decizie a delegaţiei permanente 
judeţene şi nu poate depăşi zece zile ; 

durata cazării poate fi prelungită, la solicitarea organelor judiciare, cu cel mult 
trei luni sau, după caz, pe perioada procesului penal. 

Anexe 


Anexa 1 


MINISTERUL JUSTIȚIEI 
Serviciul de Probaţiune de pe lângă Tribunalul ................... 


PLAN DE SUPRAVEGHERE 


1. Introducere 


Numele şi prenumele persoanei condamnate/minorului : 
Data şi locul naşterii : 

Infracţiunea săvârşită : 

Numărul hotărârii instanţei : 

Sancţiunea aplicată persoanei condamnate/minorului : 
Perioada supravegherii : 

Data începerii : 

Data încheierii : 

Numele şi prenumele consilierului de probaţiune : 


II. Măsurile şi/sau obligaţiile impuse de instanţa de judecată şi mijloacele utilizate 
pentru asigurarea îndeplinirii lor ....... ceeace eee eeeeeeeeeeeeeeeeeeeeeeeeeee anno nnneeeaseeee 


III. Nevoile criminogene şi sociale ale persoanei condamnate/minorului şi obiec- 
tivele stabilite în vederea diminuării acestora......... nea eae eee eeeeeeeeeeneeeenne eee ee ee eee 


IV. Riscul săvârşirii din nou a unor infracţiuni/riscul de a pune în pericol siguranţa 
publică şi riscul de sinucidere şi autovătămare .............ocse sooo eee ee eoeeeoeeeeeeeoeeeeeese 


V. Metode de intervenţie propuse în vederea soluționării nevoilor identificate şi 
diminuării TISCULUI .....cceooaeeasoaacseceseaoeaeansiaaa sana oeauae siana ase adaacesiaa sa uneeeieiaasădseeaaaeaia 


VI. Data, locul şi frecvenţa întrevederilor dintre consilierul de probaţiune şi 
persoana condamnată/minor pe perioada supravegherii ..........ccee eee eee eee eeeeeeese 


VII. Descrierea programului de intervenţie, stabilit ca obligaţie de către instanţă 
(dacă.este-cazul). sc cca cata siana aa darea alea a atatia Dra auda It arta e Erbasu di dig 


Persoana condamnată/minorul a luat cunoştinţă de conţinutul planului de supraveghere 
şi înţelege să coopereze în executarea obligaţiilor ce îi revin. 


Data semnării planului de supraveghere .........eeee eee 


Consilier de probaţiune, 
Am luat la cunoştinţă, 
persoana condamnată/minor 

Anexa 2 

PROTOCOL - CADRU DE COLABORARE 
NI: sasa /data/Serviciul de Probaţiune NI caca ceata /data/instituţia parteneră 
I. Părţile: 


Serviciul de Probaţiune Instituţia parteneră 
(adresa şi nr. de telefon) (adresa şi nr. de telefon) 


II. Reprezentanţii legali : 
Numele şi prenumele, funcţia, numele şi prenumele, funcţia 


III. Persoane de contact: 
Numele şi prenumele, funcţia, numele şi prenumele, funcţia, 
telefon telefon 


Capitolul I 
Dispoziţii generale 


Art. 1 
Scopul încheierii prezentului protocol este colaborarea părţilor în vederea asigurării 
eficienţei implementării activităţii neremunerate ca obligaţie impusă de instanţe în 
sarcina persoanelor condamnate sau a minorilor. 

Art. 2 
Obiectivele prezentului protocol sunt: 

a) identificarea locurilor adecvate care să permită desfăşurarea în bune condiţii a 
activităţii neremunerate de către persoana condamnată sau minor ; 

b) facilitarea condiţiilor necesare efectuării numărului de ore fixat de instanţă în 
sarcina persoanei condamnate sau a minorului ; 

c) identificarea celor mai adecvate modalităţi de monitorizare a felului în care persoana 
condamnată sau minorul execută obligaţia de a desfăşura activitatea neremunerată 
la locul stabilit ; 

d) diversificarea tipului de activităţi ce ar putea fi prestate în interesul comunităţii ; 

e) responsabilizarea persoanei condamnate sau minorului în vederea executării în 
condiţii optime a obligaţiei impuse de instanţă în sarcina sa. 


Capitolul II 
Obligaţiile părţilor 


Art. 3 
Obligaţiile Serviciului de Probaţiune sunt: 

a) să desemneze consilierul de probaţiune responsabil de caz pentru supravegherea 
executării obligaţiei ; 

b) să ia legătura cu persoana de contact desemnată de instituţia parteneră, cu ocazia primei 
prezentări la Serviciul de Probaţiune a persoanei condamnate sau a minorului, în 

c) 


d) 


e) 


8) 


h) 


) 
)) 


k) 


vederea comunicării datei şi orei la care consilierul responsabil de caz însoţit de 
persoana condamnată sau de minor se vor prezenta la locul de desfăşurare a 
activităţii neremunerate ; 

să evalueze persoana condamnată sau minorul pe ariile stabilite, să întocmească fişa 
de referire şi să o înainteze instituţiei partenere în termen de trei zile lucrătoare de 
la data în care a avut loc evaluarea ; 

să însoţească prima oară, prin intermediul consilierului responsabil de caz sau 
printr-un reprezentant al Serviciului de Probaţiune, persoana condamnată sau 
minorul la locul desfăşurării activităţii neremunerate, pentru a se asigura că acesta 
corespunde evaluării înaintate de Serviciul de Probaţiune ; 

să înmâneze formularul de evidenţă a orelor de muncă efectuate de către persoana 
condamnată sau minor, conform anexei nr. 1, care face parte integrantă din 
prezentul protocol, şi să explice supraveghetorului modul în care acesta va fi 
completat ; 

să prezinte persoanei sancţionate, în prezenţa supraveghetorului, documentul privind 
regulile pe care trebuie să le respecte şi să explice acesteia consecinţele nerespectării 
acestor reguli ; 

să stabilească, împreună cu supraveghetorul, modalităţile concrete de monitorizare 
a felului în care persoana condamnată sau minorul îşi execută obligaţia (convorbiri 
telefonice, adrese, intervale de timp, tip de vizite etc.) ; 

să se asigure că tipurile de activităţi stabilite nu au suportat modificări astfel încât 
să nu mai corespundă nevoilor şi abilităţilor respectivei persoane. Totodată, Serviciul 
de Probaţiune va lua măsuri în condiţiile în care se constată modificări ale situaţiei, 
înştiinţând în acest sens instanţa de executare ; 

să efectueze vizite la intervalele de timp stabilite în cadrul fişei de referire, dar şi 
vizite inopinate la locul de derulare a activităţii ; 

să sesizeze instanţa în urma primirii unei înştiinţări motivate din partea instituţiei 
partenere, dar şi în urma verificărilor proprii, în situaţia în care se constată 
sustragerea persoanei sancţionate de la executarea obligaţiei de a desfăşura o 
activitate neremunerată ; 

să înştiinţeze instanţa în cazul în care se constată că, din motive temeinice, persoana 
condamnată sau minorul nu poate efectua activitatea neremunerată, astfel încât 
orele de muncă stabilite în hotărâre nu pot fi executate. 


Art. 4 
Obligaţiile instituţiei partenere sunt: 


a) 


b) 


c) 


să identifice spaţiile/locurile în care se va desfăşura activitatea neremunerată şi să 
informeze Serviciul de Probaţiune despre adresele spaţiilor disponibile ; 

să analizeze fişa de referire, să identifice locul de desfăşurare a activităţii în acord 
cu aspectele surprinse în acel document şi să informeze Serviciul de Probaţiune 
asupra adresei acestuia, în conformitate cu anexa nr. 2, care face parte integrantă 
din prezentul protocol ; 

să desemneze una sau mai multe persoane din cadrul instituţiei care se vor ocupa de 
supravegherea modului în care persoanele sancţionate îşi desfăşoară activitatea 
neremunerată şi să transmită Serviciului de Probaţiune, prin intermediul repre- 
zentantului instituţiei, datele acestora de contact ; 

d) 


e) 


8) 


h) 


să realizeze, prin intermediul supraveghetorului, planificarea programului de lucru, 
fie individual (dacă este o singură persoană condamnată sau un singur minor), fie 
pe grupe (dacă mai multe persoane condamnate sau mai mulţi minori desfăşoară 
acest tip de activitate), în acord cu dispoziţiile legale referitoare la programul de 
lucru în cazul minorilor ; 

să repartizeze persoana condamnată sau minorul, prin persoana de contact desem- 
nată, în funcţie de rezultatul evaluării înaintate de Serviciul de Probaţiune, la locul/ 
spaţiul de executare a obligaţiei cel mai adecvat specificului cazului său şi să 
comunice consilierului responsabil locul prestării activităţii neremunerate, precum 
şi numele supraveghetorului, cu cel puţin două zile înainte de întrevederea dintre 
consilier, supraveghetor şi persoana condamnată sau minor ; 

să ia măsurile necesare în vederea instruirii persoanei condamnate sau minorului cu 
privire la normele de protecţie a muncii, de pază şi de stingere a incendiilor, să 
întocmească un proces-verbal în acest sens şi să pună la dispoziţia acesteia/acestuia 
echipamentul necesar desfăşurării activităţii ; 

să supravegheze efectiv modul de executare a activităţii neremunerate şi să ţină 
evidenţa orelor de muncă prestată, în conformitate cu formularul tipizat privind 
evidenţa activităţii neremunerate ; 

să informeze consilierul responsabil de caz cu privire la momentul începerii 
executării orelor de muncă neremunerată, în legătură cu orice schimbare apărută pe 
parcursul desfăşurării activităţii, precum şi despre orice manifestare, în plan 
comportamental, a persoanei condamnate sau a minorului care ar putea să com- 
promită punerea în executare a hotărârii judecătoreşti ; 

să înainteze, la sfârşitul perioadei de desfăşurare a activităţii neremunerate, formu- 
larul de evidenţă completat şi să îl însoţească de un document în care se vor preciza 
pe scurt informaţii cu privire la modul în care persoana condamnată sau minorul 
şi-a îndeplinit obligaţia impusă de instanţă, precum şi cu privire la conduita acesteia/ 
acestuia pe parcursul efectuării activităţii neremunerate. 


Art. 5 
Obligaţiile comune ale părţilor sunt: 


a) 
b) 


c) 
d) 


e) 


să respecte principiul confidenţialităţii ; 

să se asigure că în stabilirea tipului de activitate se va ţine cont de starea de sănătate, 
pregătirea şcolară şi profesională, vârsta, nivelul de dezvoltate fizică şi psihică, 
abilităţile şi aptitudinile persoanei condamnate sau minorului ; 

să respecte principiul nondiscriminării ; 

să ia măsurile necesare în situaţia în care persoana condamnată sau minorul îşi 
exprimă nemulţumirea cu privire la tratamentul aplicat de instituţia parteneră pe 
perioada executării obligaţiei, astfel încât să se garanteze îndeplinirea obligaţiei de 
către persoana condamnată sau minor ; 

să identifice, în cazul în care din motive neimputabile persoanei condamnate sau 
minorului nu mai este posibilă executarea obligaţiei de a presta o activitate neremu- 
nerată, un nou serviciu/compartiment unde persoana condamnată sau minorul ar 
putea să finalizeze executarea obligaţiei impuse de instanţă. 

Capitolul III 
Dispoziţii finale 


Art. 6 
Prezentul protocol se încheie pe o perioadă de ... ani şi intră în vigoare în momentul 
semnării de către ambele părţi. 


Art. 7 
Prezentul protocol poate fi modificat şi completat prin act adiţional numai cu acordul 
părților. 


Art. 8 

Situaţiile care impun modificări în desfăşurarea activităţii neremunerate şi, implicit, în 

activitatea de colaborare pot fi: 

a) modificări în structura compartimentului/serviciului sau schimbarea cadrului legal, 
care sunt de natură să determine modificări majore ale felului activităţilor desfă- 
şurate de persoana condamnată sau minor ; 

b) constatarea pe baza actelor medicale doveditoare că persoana condamnată sau 
minorul suferă de o boală permanentă care o/îl pune pe aceasta/acesta în impo- 
sibilitatea executării obligaţiei ; 

c) plângerea justificată a persoanei condamnate sau a minorului faţă de atitudinea 
generală a personalului compartimentului/serviciului care periclitează executarea 
obligaţiei stabilite de instanţa de judecată în sarcina acesteia/acestuia. 


Art. 9 
Dacă schimbările produse determină modificări esenţiale în procedura de colaborare, 
se va întocmi un nou protocol. 


Art. 10 

Prezentul protocol poate înceta: 

a) la data expirării perioadei de colaborare ; 

b) prin denunţare de către oricare dintre părţi în următoarele situaţii: în caz de 
neîndeplinire sau îndeplinire necorespunzătoare a obligaţiilor din prezentul protocol 
de către cealaltă parte. Despre modalitatea necorespunzătoare de colaborare va fi 
înştiinţată şi instanţa de executare ; 

c) în cazul iniţierii oricăror activităţi care prejudiciază cealaltă parte. 


Incheiat astăzi, ..... „ în două exemplare originale, câte un exemplar pentru fiecare 
parte. 


Semnătura părţilor : 

Serviciul de Probaţiune (Se va preciza instituţia parteneră) : 
(numele şi prenumele (numele şi prenumele 
şefului serviciului) conducătorului instituţiei) 

Anexa 3 


= 


Reguli pe care trebuie să le respecte persoana condamnată sau minorul 
în executarea activităţii neremunerate 


. Reguli generale : 
. Trebuie să anunţaţi imediat Serviciul de Probaţiune (consilierul responsabil de caz 


sau oricare alt consilier de probaţiune) în legătură cu problemele cu care vă 
confruntaţi în executarea activităţii neremunerate. 


. Trebuie să anunţaţi orice schimbare de domiciliu, reşedinţă sau locuinţă, precum şi 


a locului de muncă, care ar putea influenţa executarea activităţii neremunerate. 


Reguli stabilite în caz de imposibilitate de a se prezenta la locul în care se desfăşoară 
activitatea neremunerată : 


. Trebuie să aduceţi la cunoştinţă Serviciului de Probaţiune orice modificare a stării 


de sănătate (fizice sau psihice) care ar putea afecta executarea activităţii nere- 
munerate şi să prezentaţi dovezi în acest sens. 

Când sunteţi în imposibilitatea executării orelor stabilite conform formularului, 
sunteţi obligat să anunţaţi imediat supraveghetorul de la locul în care prestaţi 
activitatea neremunerată. În situaţia în care estimaţi că situaţia de imposibilitate se 
prelungeşte mai mult de 5 zile, trebuie să anunţaţi şi Serviciul de Probaţiune. După 
încetarea situaţiei care a determinat incapacitatea temporară de muncă, veţi anunţa 
imediat atât Serviciul de Probaţiune, cât şi supraveghetorul, în scopul reluării 
activităţii. Fac excepţie de la aceste prevederi situaţiile urgente. 

Notă: Boala trebuie constatată de către medic şi dovedită printr-un certificat medical. 


. “Toate orele de activitate neremunerată neexecutate vor fi recuperate, indiferent de 


motivul care a determinat neefectuarea lor (boală temporară sau alte situaţii speciale). 

Decizia asupra neefectuării acestor ore poate reveni doar instanţei. În funcţie de 

particularitatea situaţiei, Serviciul de Probaţiune va proceda după cum urmează: 

- în cazul în care, din motive imputabile dumneavoastră, nu reuşiţi să efectuaţi 
numărul de ore stabilit în termenul alocat pentru executarea obligaţiei, se va 
sesiza instanţa pentru luarea măsurii care se impune ; 

- în cazul în care, din motive neimputabile dumneavoastră, nu reuşiţi să efectuaţi 
numărul de ore stabilit în termenul alocat pentru executarea obligaţiei, se va 
înştiinţa instanţa. 


. Reguli privind programul de lucru : 


Aveţi obligaţia să respectaţi programul de lucru stabilit. 


. În perioada executării orelor de activitate neremunerată, timpul de călătorie şi 


pauza de masă nu sunt incluse în durata fixată pentru îndeplinirea obligaţiei. 


.. In perioada executării orelor de activitate neremunerată nu se decontează cheltuielile 


de transport. 


„ Reguli privind comportamentul persoanei condamnate sau minorului : 
. În timpul executării orelor de activitate neremunerată aveţi obligaţia să respectaţi 


regulile privind protecţia muncii şi PSI (prevenirea stingerii incendiilor). 

2. Nu vă este permis ca pe durata executării activităţii neremunerate să vă aflaţi sub 
influenţa băuturilor alcoolice sau a drogurilor. Dacă există indicii că vă aflaţi într-o 
astfel de situaţie, precum şi dacă se va dovedi că aveţi asupra dumneavoastră alcool, 
droguri sau arme pe timpul executării activităţii neremunerate, Serviciul de Pro- 
baţiune va proceda după caz: 

a) în cazul minorilor, sesizează instanţa, care va putea revoca măsura educativă şi 
va putea lua o măsură mai severă; 

b) în cazul persoanelor condamnate, sesizează organele abilitate (de exemplu, 
jandarmerie, poliţie), în vederea luării măsurilor ce se impun. 

3. Amenințarea, intimidarea sau comportamentul provocator şi orice formă de agre- 
siune manifestate faţă de personalul implicat în punerea în executare a obligaţiei 
sunt strict interzise, atrăgând sesizarea instanţei în cazul minorilor, respectiv a 
celorlalte organe abilitate în cazul adulţilor. 

4. Orice act de corupţie cu scopul nerespectării prevederilor hotărârii judecătoreşti va 
fi denunţat potrivit legii penale. 

Subsemnatul, ............c.... „ declar că am luat cunoştinţă de regulile privind 
desfăşurarea activităţii neremunerate şi sunt de acord cu respectarea acestora. 
Cunosc faptul că nerespectarea programului de lucru stabilit (neprezentarea la 9 ore 
de activitate stabilite în program, fie la începutul programului, fie pe parcursul 
derulării acestuia) atrage înaintarea unui avertisment din partea Serviciului de 
Probaţiune, iar persistenţa în nerespectarea programului de lucru şi după înaintarea 
acestuia atrage sesizarea instanţei. Cunosc, de asemenea, că încălcarea regulii 2 de 
la pct. D atrage, în funcţie de gravitatea comportamentului, înaintarea a maximum 
două avertismente, după care se va sesiza (după caz, instanţa în cazul minorilor sau 
organele abilitate în cazul persoanelor condamnate). 

De asemenea, declar că am primit un exemplar cu aceste reguli. 


Semnat în 3 exemplare, astăzi 


Persoana sancţionată, 


Supraveghetor, 

Anexa 4 
Cerere de consiliere - model pentru victimele unor infracţiuni 

Nr. din 

Către, 

Serviciul de Probaţiune de pe lângă Tribunalul___ 


CERERE DE CONSILIERE PSIHOLOGICĂ 


Subsemnatul(a) „de cetăţenie 
născut(ă) la data de „ în 
domiciliat(ă) în „ victimă a infracţiunii 


„ solicit acordarea de asistenţă/ 
consiliere psihologică gratuită din partea Serviciului de Probaţiune de pe lângă 
Tribunalul 


Menţionez următoarele : 
1. Data, locul şi circumstanţele săvârşirii infracţiunii 
2. Data sesizării şi organul judiciar sesizat 


Anexez alăturat, în copie, documente justificative pentru datele înscrise în cerere : 


Data Semnătura 


Bibliografie selectivă 


Balahur, D., Fundamente socio-juridice ale probațiunii, Editura Bit, laşi, 2001. 
Bocancea, C.; Neamţu, G., Elemente de Asistenţă Socială, Editura Polirom, laşi, 1999. 


Butoi, T.; Butoi, I.T., Tratat Universitar de Psihologie Judiciară, Editura Phobos Publishing 
House, Bucureşti, 2003. 


Caluschi, M., Probleme de psihologie socială, Editura Cantes, Iaşi, 2001. 


Durnescu, I. (coord.), Manualul consilierului de reintegrare socială şi supraveghere, Editura 
Themis, Fundaţia Europeană „Nicolae Titulescu” Filiala Craiova, 2002. 


Florian, G., Fenomenologie penitenciară, Editura Oscar Print, Bucureşti, 2003. 


Karabec, Z., „Secretariatul Naţiunilor Unite : «Alternative la detenţie» 
of Criminal Policy, nr. 36, 1980, p.9. 


Moldovan, A.T., Munca persoanelor condamnate, Regia Autonomă Monitorul Oficial, Bucureşti, 
1999. 


Neamţu, G. (coord.), Tratat de Asistenţă Socială, Polirom, laşi, 2004. 


Neamţu, G.; Stan, D. (coord.), Asistenţă Socială - Studii şi Aplicaţii, Editura Polirom, laşi, 
2005. 


» 


„ în International Review 

Omaria, W., „Postfaţă” la „Condiţiile din închisorile din Africa: raport al unui seminar 
panafrican”, Kampala, Uganda, 19-21 septembrie 1996, Penal Reform International, Paris, 
1997. 


Penal Reform International Romania, Alternative la detenţie : munca în folosul comunităţii în 
România, 2002. 


Penal Reform International Romania, Dezvoltarea muncii în folosul comunităţii - România în 
context European, 2005. 


Penal Reform International Romania, Dezvoltarea muncii în folosul comunității - Ghid practic, 
2005. 


Poledna, S. (coord.), Probațiunea în România, Editura Presa Universitară Clujeană, Cluj-Napoca, 
2001. 


Poledna, S. (coord.), Modalităţi de intervenţie psihosocială în activitatea de probaţiune, Editura 
Presa Universitară Clujeană, Cluj-Napoca, 2002. 


Rădulescu, S.M., Introducere în sociologia delincvenţei juvenile, Editura Medicală, Bucureşti, 
1990. 


Rădulescu, S.M., Sociologia devianţei, Editura Victor, Bucureşti, 1998. 

Scheaucu, V. ; Canton, R. (coord.), Manual de Probaţiune, Editura Euro Standard, Bucureşti, 2008. 
Stănişor, E. (coord.), Penologie, Editura Oscar Print, Bucureşti, 2002. 

Stănişor, E. (coord.), Universul carceral, Editura Oscar Print, Bucureşti, 2004. 


Van Kalmthout, A.M., Reintegrarea socială şi supravegherea infractorilor în opt ţări europene, 
Editura Sitech, Craiova, 2004. 


Legislaţie 
*** Hotărârea Guvernului nr. 1239/2000 - republicată, privind aprobarea Regulamentului de 
aplicare a dispoziţiilor Ordonanţei Guvernului nr. 92/2000. 


*** Legea nr. 129/2002 pentru aprobarea Ordonanţei Guvernului nr. 92/2000 privind organizarea 
şi funcţionarea serviciilor de reintegrare socială a infractorilor şi de supraveghere a executării 
sancţiunilor neprivative de libertate. 


*** Legea nr. 211/2004 privind protecţia victimelor unor infracţiuni. 


*** Legea nr. 275 din 4 iulie 2006 privind executarea pedepselor şi a măsurilor dispuse de 
organele judiciare în cursul procesului penal. 


*** Legea nr. 278/2006 şi OUG nr. 60/2006 privind Codul penal. 
*** Legea nr. 356/2006 şi OUG nr. 60/2006 privind Codul de procedură penală. 


*** Ordonanţa Guvernului nr. 92/2000 privind organizarea şi funcţionarea serviciilor de 
reintegrare sociala a infractorilor şi de supraveghere a executării sancţiunilor neprivative de 
libertate. 


*** Rezoluţia CE (76), 10, din martie 1986. 


Adrese Web: 


www.irp.md 
Www.Just.ro 
www.penalreform.org 


Ştefan Cojocaru 


Metodologia elaborării proiectelor 
de intervenţie 


+ Delimitări conceptuale. Proiect de intervenţie, 
program, propunere de finanţare 


2. Elementele proiectului de intervenţie 


3. Exemplu: Proiectul de integrare socioprofesională 


a tinerilor foşti instituţionalizaţi 


1. Delimitări conceptuale. Proiect de intervenţie, 
program, propunere de finanţare 


Elaborarea proiectelor de intervenţie reprezintă o etapă firească înaintea oricărei acţiuni. 
Folosirea termenilor proiect şi program a generat întotdeauna polemici: orientarea 
francofonă utilizează termenul proiect în defavoarea celui de program. Această orientare 
consideră termenul proiect drept cel mai potrivit pentru a delimita întregul proces de 
proiectare a unor acţiuni. În literatura anglo-saxonă primează termenul program, 
desemnând acelaşi lucru, dar cu conotaţii pragmatice. Diferenţele de terminologie nu 
sunt atât de importante, dar considerăm că trebuie explicate, şi aceasta pentru a depăşi 
divergenţele de ordin conceptual. 

Din punctul nostru de vedere, considerăm că termenul proiect poate fi utilizat pentru 
a desemna demersul intelectual de proiectare a unei anumite intervenţii sociale, pe când 
termenul program este adecvat atunci când ne concentrăm asupra modului practic de 
aplicare a proiectului. Astfel, sunt depăşite dificultăţile legate de definirea conceptului. 

În plus, această delimitare acoperă ambele opţiuni. Pe de o parte, satisface cerinţele 
definiţiei francofone, care pune accent în mod deosebit pe partea de concepţie, respectiv de 
„proiectare”. Pe de altă parte, acceptarea celor două viziuni într-o definire unitară satisface 
orientarea pragmatică anglo-saxonă, afirmând faptul că programul reprezintă punerea în 
practică a proiectului. De aceea, putem vorbi despre elaborarea proiectelor de intervenție 
socială şi, separat, despre managementul programelor de intervenţie socială. 

Proiectul de intervenție nu se confundă cu propunerea de finanţare. Proiectul de 
intervenţie face parte din strategia de dezvoltare a organizaţiei, iar propunerea de 
finanţare reprezintă doar o prezentare succintă a proiectului pentru atragerea de fonduri. 
Multe dintre organizaţiile din România (fie ele guvernamentale sau nonguvernamentale) 
nu au strategii de dezvoltare şi, deseori, reacţionează doar la oportunităţile de finanţare 
care sunt la un moment dat pe piaţa finanţatorilor. Strategia organizaţiei este susţinută 
de proiecte de intervenţie, iar propunerile sau cererile de finanţare reprezintă doar 
moduri de a găsi finanţatori pentru ceea ce este în strategie. Important este să ai ideea 
şi să realizezi proiectul de intervenţie care se încadrează în strategia de dezvoltare a 
organizaţiei, pentru că, indiferent de formularul cererii de finanţare, poţi să selectezi 
informaţiile dorite pentru a elabora această propunere de finanţare. Vânarea finanţărilor 
şi adaptarea permanentă a strategiei (acolo unde există) în funcţie de cerinţele finanţato- 
rului este dăunătoare pentru organizaţie, care reacţionează doar la condiţiile exterioare. 
Lipsa unei strategii şi a unui proiect de intervenţie diminuează şansele de dezvoltare a 
organizaţiei pe termen lung, ducând la perpetuarea unei imagini haotice a organizaţiei 
lipsite de coerenţă. Unele organizaţii îşi elaborează strategia doar pe baza acestor 
oportunităţi de finanţare şi nu reuşesc să-şi construiască o identitate. Inexistenţa unor 
proiecte de intervenţie la nivelul strategiei pune deseori organizaţiile în situaţii dificile. 
Am întâlnit organizaţii care au obţinut finanţare pentru anumite propuneri, dar lipsa 
unui proiect de intervenţie detaliat a generat multă confuzie, stres, incertitudine şi 
ineficienţă. Poţi obţine banii pentru derularea unui program, dar, dacă acesta nu este 

un element al strategiei organizaționale şi nu are la bază un proiect de intervenţie, 
şansele de reuşită sunt puse permanent sub semnul întrebării. 

Orice proiect este un rezultat al proiecției unei intervenţii pentru atingerea unor obiective 
pornind de la o problemă reală. Pentru a obţine rezultatele dorite, iniţiatorul unui proiect 
de intervenţie trebuie să parcurgă mai multe etape, care sunt prezentate în figura 1. 


Evaluarea rezultatelor 


Derularea programului 
Acordarea finanţării programului 


Selecţia propunerilor 
(de către finanţator) 


Propunerea de finanţare 


Cercetarea pieţei finanţatorilor 
Proiectul de intervenţie 


Figura 1. Cele 7 trepte de la proiect la realizare 


Putem observa în figura de mai sus relaţiile care apar între proiectul de intervenție, 

propunerea de finanţare şi program : 

a) proiectul de intervenţie stă la baza celorlalte şi reprezintă, aşa cum spuneam, o 
proiecţie a modului cum se va realiza schimbarea ; el este unic, indiferent de 
finanţatori, şi este independent de existenţa acestora ; 

b) propunerea de finanțare este o modalitate de atragere de fonduri prin exprimarea 
publică a unor elemente din proiectul de intervenţie ; 

c) programul este etapa de derulare sau de punere în practică a proiectului după ce 
propunerea de finanţare a avut succes. 


Este de remarcat faptul că înaintarea pe o treaptă superioară şi obţinerea rezultatelor 

sunt condiţionate de realizarea etapei anterioare : 

1. Primul este nivelul surprinderii unei probleme şi al elaborării proiectului de 
intervenţie. Proiectul de intervenţie socială reprezintă procesul de proiectare a unui 
ansamblu coerent de activităţi şi acțiuni programate în timp, cu scopul de a modifica 
Situația dată, în sensul dorit, ţinând cont de resursele existente sau posibile. 

2. Orice organizaţie iniţiatoare are propria strategie şi propriul domeniu de activitate. 
De aceea, cercetarea pieței finanţatorilor trebuie să se facă în funcţie de domeniul 
în care funcţionează organizaţia. De exemplu, o organizaţie activă în domeniul 
protecţiei mediului nu va căuta finanţatori în domeniul protecţiei copilului. 

3. Propunerea de finanţare este un document scris prin care un solicitant cere fonduri 
unui finanţator pentru derularea unui proiect. Această propunere de finanţare este, 
în fapt, o prezentare a proiectului de intervenţie, dar în formă redusă. Iniţiatorul unei 
propuneri de finanţare trebuie să descrie, să argumenteze şi să explice proiectul său 
de intervenţie, adăugând elemente de identificare a organizaţiei iniţiatoare, de recu- 
noaştere a activităţii şi rezultatele obţinute în domeniul de aplicare a propunerii. 

Selecţia propunerilor este făcută de către finanţator sau, în unele cazuri, de 
către firme specializate sau de către comisii speciale. Orice finanţator ţine cont 
de câteva criterii atunci când trebuie să facă o selecţie a propunerilor primite. 
Dintre acestea amintim : 


eligibilitatea propunerii - finanţatorul verifică dacă propunerea făcută se 
încadrează în domeniul de finanţare, în obiectivele finanţatorului şi dacă 
propunătorul intră în grupul celor care pot fi finanţaţi. De exemplu, o 
organizaţie activă în domeniul protecţiei copilului care va face o cerere 
pentru finanţare în domeniul protecţiei mediului va fi exclusă din procesul de 
selecţie ; o propunere de reamenajare a spaţiului, făcută de către o instituţie 
rezidenţială, pentru copiii aflaţi în dificultate către o organizaţie nonguverna- 
mentală care urmăreşte dezinstituţionalizarea şi oferirea de servicii directe în 
familie ori consolidarea instituţiei nu va putea obţine finanţare, pentru că 
potenţialul finanţator nu are ca obiectiv acest lucru; pentru a realiza un 
proiect eligibil, iniţiatorul trebuie să verifice în primul rând restricțiile impuse 
de finanţator (de exemplu, dacă acelaşi iniţiator poate propune mai multe 
cereri de finanţare, dacă populaţia căreia i se adresează este prevăzută în 
planul de finanţare, dacă activităţile propuse pot fi finanţate etc.) ; 
structura propunerii — orice finanţator cere o serie de elemente ale propune- 
rii ; lipsa unui element duce la excluderea propunerii pentru obţinerea finanţării ; 
iniţiatorul trebuie să verifice, înainte de a prezenta propunerea de finanţare, dacă 
a respectat întocmai cerinţele finanţatorului, dacă a introdus în cerere toate 
exigenţele finanţatorului, dacă a respectat formularul (în cazul în care finanţatorul 
a elaborat unul special), dacă a respectat numărul de pagini etc. ; 

coerenţa propunerii — urmăreşte identificarea aspectelor logice ale propunerii 
de finanţare; se constată dacă scopurile propuse sunt realizabile, dacă 
activităţile sunt adecvate scopurilor propuse, dacă bugetul este realist şi dacă 
satisface condiţiile de finanţare ; 

rezultatele obținute şi impactul — finanţatorul este interesat în a oferi fonduri 
pentru programe care au un impact mare şi obţin rezultatele dorite ; schimbarea 
pe care o doreşte finanţatorul trebuie să fie urmărită de către iniţiator ; 
raportul cost/beneficiu - măsoară eficienţa programului; unii finanţatori 
utilizează un raport destul de simplu dintre bugetul programului şi numărul 
de beneficiari ; întotdeauna, el alege propunerea care presupune costuri mai 
mici raportate la beneficiar ; de exemplu, un proiect care urmăreşte oferirea 
de servicii sociale pentru un grup de 2.000 de persoane cu un buget de 
50.000 $ va avea mai mari şanse de finanţare decât unul care oferă aceleaşi 
servicii, în aceeaşi perioadă de timp, cu un buget de 100.000 $; 
experiența propunătorului — finanţatorii cer, de obicei, dovada experienţei 
iniţiatorului în domeniul de finanţare, dacă acesta a mai beneficiat de finanţări 
şi de la cine (aceasta pentru a aprecia şi credibilitatea, şi capacitatea mana- 
gerială) ; experienţa iniţiatorului este un atu în cazul în care acesta a 
dovedit-o, iar finanţatorul este convins că fondurile care vor fi alocate vor fi 
distribuite unor organizaţii puternice şi cu prestigiu ; 

aspectul propunerii - este importantă forma de redactare a propunerii de 
finanţare ; ea trebuie să respecte cerinţele finanţatorului (de exemplu, numă- 
rul de pagini) şi să exprime clar propunerea iniţiatorului ; 

— capacitatea iniţiatorului de a participa la finanțare - unii finanţatori cer 
iniţiatorilor să participe cu o anumită cotă la finanţarea proiectului ; această 
participare este cerută de către finanţator şi poate fi sub formă de bani, 
dotări, personal etc. ; este forma prin care finanţatorul se asigură de capaci- 
tatea organizaţiei de a administra bugetul pentru proiect şi de a se implica în 
acesta ; de exemplu, un finanţator poate cere iniţiatorului, ca o condiţie de 
finanţare, ca acesta să participe la bugetare cu 30% din valoarea totală a 
proiectului, însemnând că, pentru un proiect de 100.000 $, iniţiatorul trebuie 
să participe cu o sumă de 30.000 $. Astfel, finanţatorul se asigură de puterea 
financiară a iniţiatorului. În logica finanţatorului, un iniţiator care nu are 
această cotă de 30% nu va putea să administreze proiectul. Din punctul de 
vedere al iniţiatorului, acesta se va orienta spre proiecte mai mici, la care 
poate contribui cu cota-parte propusă; 

-  durabilitatea proiectului - finanţatorul este interesat de continuarea pro- 
iectului după perioada în care este bugetat de el; de aceea, va cere o 
descriere a modului cum va continua proiectul, cine îl va finanța în conti- 
nuare, dacă va fi preluat de organismele guvernamentale etc. 


5. Acordarea finanţării de către finanţator se face în urma selecţiei. Ea este însoţită 


întotdeauna de un contract de finanţare care stipulează obligaţiile fiecărei părţi. 
Un program poate fi finanţat din mai multe surse, iar în contractele de finanţare 
sunt expuse clar aceste contribuţii şi scopul lor. 

Derularea programului este etapa în care iniţiatorul urmăreşte scopurile propuse 
Şi care au fost acceptate de către finanţator. Este etapa managementului programului, 
în care este urmărită pas cu pas obţinerea rezultatelor dorite în limitele fondurilor 
alocate şi ale timpului propus. 


.. Evaluarea rezultatelor urmăreşte să surprindă dacă proiectul şi-a atins scopurile 


propuse. Atingerea scopurilor de către iniţiator reprezintă o garanţie pentru obţinerea 
unor finanţări ulterioare, iar pentru finanţator înseamnă că fondurile pe care le-a 
cheltuit au avut rezultate. Procesul de evaluare este complex şi presupune nu 
numai evaluarea finală a proiectului, ci şi evaluările intermediare. Obţinerea 
rezultatelor parţiale condiţionează obţinerea în continuare a tranşelor de buget. 


Importanţa proiectului este dată de faptul că acesta contribuie la: 


economisirea timpului — faptul că, înainte de a acţiona, este util să ne concentrăm 
asupra întregului demers praxiologic face ca acţiunile să fie eficiente, să fie 
anulaţi timpii morţi, să fie urmate anumite etape care conduc, inevitabil, la 
reducerea timpului ; 

realizarea rezultatelor dorite - rezultatele pot fi obţinute atunci când ne este 
foarte clar ceea ce dorim să realizăm prin acţiunile pe care le întreprindem. 
Lipsa unei perspective orientatoare face, de cele mai multe ori, să ne pierdem în 
realitate, preferând cel mai adesea o modalitate de lucru reactivă, adică să 
răspundem cerinţelor exterioare, şi nu să urmărim ceea ce ne-am propus. Astfel, 
reacţionând preponderent la condiţiile exterioare, obţinem rezultatele direcționate 
de mediu, şi nu de proiect; 

eliminarea şi reducerea incertitudinii — dacă ştim ce trebuie să facem înseamnă 
că orizontul incertitudinii este foarte redus. Aceasta conduce la o organizare 

eficientă a muncii întregii echipe (fiecare ştie ce trebuie să facă, cum poate ajuta 
la atingerea obiectivelor) şi la diminuarea unor conflicte datorate lipsei de 
ataşament ; 

- ordonarea activităţilor conform priorităților — planificarea înseamnă, în primul 
rând, organizare. Organizarea activităţilor se face în funcţie de priorităţi. Mulţi 
manageri nu reuşesc să delimiteze foarte clar lucrurile prioritare de cele urgente. 
Acest lucru generează stres şi pierderea din obiectiv a rezultatelor pe termen 
lung. Nu toate cerinţele urgente sunt şi prioritare. De aceea, ordonarea activităţilor 
trebuie să se facă în funcţie de ceea ce se doreşte să se obțină, pentru că priorităţile 
nu înseamnă ceea ce se doreşte să se facă, ci ceea ce se doreşte să se obţină ; 

— asigurarea unei eficienţe sporite — dacă se urmăresc totdeauna obiectivele trasate 
de proiectul de intervenţie, şansele de a obţine o eficienţă sporită sunt net 
superioare. Proiectul reprezintă un ghid care orientează întreaga activitate a 
personalului implicat ; 

— urmărirea şi controlul aplicării proiectului — proiectul vizează urmărirea unui 
anumit scop. Inexistenţa unui proiect clar face ca personalul să lucreze haotic, 
iar controlul se poate transforma doar într-o verificare administrativă. 


Paradoxal, un proiect eficient este un document pe care oricine îl citeşte are 
impresia că îl poate elabora. Această impresie de familiaritate este dată de faptul că 
proiectul este redactat într-o formă accesibilă, uşor de înţeles şi se referă la problemele 
concrete, care ne înconjoară. Totuşi, pentru elaborarea unui proiect de intervenţie 
socială trebuie multă experienţă şi un nivel foarte înalt de pregătire teoretică. Proiectul 
se prezintă ca un tot unitar, în care nu există nici un gol, în care fiecare element 
surprinde viziunea de ansamblu a iniţiatorului. 


2. Elementele proiectului de intervenţie 


Managementul programelor cuprinde practic elemente din toate sferele managementului. 
După 1989, managementul programelor s-a dezvoltat mult, cuprinzând aspecte diverse 
ale socialului, mai ales datorită asistenţei Comunităţii Europene în domeniul protecţiei 
persoanelor defavorizate. El presupune intervenţia în anumite sfere ale socialului, 
economicului şi politicului, cu scopul ameliorării unor probleme care se manifestă din 
cauza disfuncţionalităţilor generate de criza în care se află societatea românească. 

Proiectul îşi propune realizarea unei schimbări. Pentru realizarea unei schimbări, 
există cinci elemente absolut necesare care trebuie să fie întrunite: 1) viziunea, care 
orientează întreaga intervenţie pentru îndeplinirea obiectivelor ; 2) abilitățile, care se 
referă la capacităţile personalului implicat în desfăşurarea activităţilor ; 3) stimulentele 
oferite angajaţilor ; 4) resursele disponibile pentru realizarea schimbării ; 5) planificarea 
întregii activităţi pentru toată perioada de derulare a proiectului. 

Pentru realizarea şi desfăşurarea unui proiect eficient, toate cele cinci elemente 
trebuie să fie prezente. Viziunea are rolul de a orienta întregul demers al intervenţiei şi 
se bazează pe o analiză a problemei existente, a contextului iniţial. Totodată, viziunea 
exprimă modul în care se doreşte schimbarea, indicând cu exactitate ceea ce se 
urmăreşte a fi realizat. Lipsa viziunii duce, inevitabil, la confuzie, atât pentru personalul 
implicat, cât şi pentru cei din exteriorul instituţiei iniţiatoare. 

În afara unei viziuni, iniţiatorul schimbării trebuie să aibă abilități pentru a conduce 
schimbarea. Schimbarea situaţiei clienţilor presupune utilizarea abilităţilor profesionale 
ale personalului implicat. De aceea, atunci când se elaborează un proiect de intervenţie 
trebuie avută în vedere etapa de construire şi de dezvoltare a echipei de intervenţie. 
Omiterea perioadei de pregătire a personalului care va fi implicat în proiect va conduce, 
pe termen mediu, la nonimplicarea acestuia, cauzată de apariţia unor sentimente de 
anxietate. Pentru a evita un asemenea risc, iniţiatorul proiectului trebuie să includă în 
cadrul proiectului, încă din faza de început, perioade de pregătire profesională a 
echipei de lucru. 

Un alt element indispensabil pentru atingerea obiectivelor proiectului este reprezentat 
de stimulente. Personalul este motivat prin factori extrinseci (existenţiali şi relaţionali) şi 
intrinseci (de dezvoltare). Carenţele în asigurarea satisfacerii acestor trebuinţe (biologice, 
relaţionale şi de dezvoltare) conduc la o schimbare parțială, de faţadă. 

Orice proiect are nevoie de resurse. Niciodată nu se poate gândi un proiect fără a 
lua în calcul toate resursele necesare. Lipsa resurselor pentru realizarea activităţilor 
face să apară şi să se dezvolte sentimente de frustrare pentru personal, clienţi, 
beneficiarii indirecţi. 

Realizarea unei schimbări este o mare încercare pentru iniţiator. De aceea, pentru 
a realiza schimbarea, el trebuie să elaboreze un plan. Lipsa planificării înseamnă un 
start fals. Planul sau proiectul de intervenţie porneşte de la analiza situaţiei iniţiale şi 
urmăreşte realizarea obiectivelor. Pentru a şti unde vrei să ajungi trebuie să ştii cu 
exactitate de unde pleci. Aceasta înseamnă o disciplinare a intervenţiei, şi nu un 
răspuns reactiv la situaţiile care apar şi care conduc la o falsă operaţionalizare. 

Sunt necesare identificarea persoanelor care pot participa la elaborarea proiectului 
şi alcătuirea unui grup de lucru pentru realizarea acestuia. Prin implicarea persoanelor 
în elaborarea proiectului se obţine o participare mai activă a acestora în derularea 
proiectului. 


1) Definirea problemei 

Atunci când tratăm o problemă socială, se impune progresiv globalitatea sa. Când 
încercăm să surprindem elementele sale, trebuie să avem în vedere faptele, ideile, 
precum şi politicile sociale aplicate. Definirea problemei este o etapă foarte importantă, 
care presupune : 

- sesizarea faptelor care ne indică existenţa unei probleme (cu alte cuvinte, aspectul 
simptomatic al problemei) ; 

- definirea problemei prin prisma teoriilor sociologice, psihologice, economice etc. 
aplicabile domeniului de manifestare a problemei ; 

- surprinderea modului cum este percepută de populaţie, de specialişti şi de 
victimele problemei ; 

- identificarea principalelor populaţii afectate de problemă ; 

— cercetarea cauzelor care au generat problema şi a efectelor pe care le are 
nerezolvarea ei atât asupra populațiilor afectate, cât şi asupra sistemului social 
şi comunităţii ; 

— trasarea principalelor variabile ale problemei. 

Cum putem recunoaşte o stare, o situaţie ca fiind o problemă socială ? Parafrazându-l 

pe Blumer, putem spune că principalul indicator al problemei este reprezentat de un 

fapt: comunitatea conştientizează acest lucru: „o problemă socială nu există decât 
atunci când existenţa ei este recunoscută de comunitate”. 

Oamenii sunt afectaţi de probleme sociale (şomaj, analfabetism, instituţionalizare, 
sărăcie, abuz etc.) şi conştientizează faptul că sunt sau pot deveni victime. Înțelegerea 
problemei sociale obligă la înţelegerea contextului cultural şi societal în care a apărut, 
la determinarea cauzelor necesare, suficiente şi coparticipante ale problemei. 

O problemă apare în urma unor schimbări structurale ale sistemului social sau 
într-o stare de criză a sistemului. Societatea românească se confruntă, în perioada 
aceasta de tranziţie, cu multe probleme sociale generate de apariţia şi manifestarea 
unor disfuncţionalităţi de ordin structural. Lipsa unor politici coerente, a unui manage- 
ment de tip programatic a dus la apariţia şi cronicizarea unor probleme sociale, cum ar 
fi: şomajul, sărăcia, analfabetismul, violența domestică, infracţionalitatea, corupţia etc. 

În abordarea problemei sociale trebuie să se ţină cont de câteva caracteristici 
impuse de faptul că problema are o natură complexă, fiind condiţionată de o multitudine 
de factori, şi se poate manifesta într-o varietate de forme, generând un întreg complex 
de consecinţe (atât la nivelul societăţii, al comunităţii, cât şi al grupurilor şi indivizilor) : 

a) lista situaţiilor definite ca probleme sociale este infinită ; nu poate fi realizată o 

listă exhaustivă care să cuprindă toate problemele cu care se confruntă o societate ; 

b) o singură persoană nu va putea niciodată să înţeleagă în totalitate aspectele 

diverse ale problemei; nici o persoană nu este capabilă să înţeleagă toate 
aspectele legate de manifestarea unei probleme sociale ; de aceea, la elaborarea 
unui proiect eficient trebuie să participe întreaga echipă interdisciplinară ; 

c) în evaluarea problemei iniţiale, un rol important îl deţine sistemul de valori şi 

credinţe al evaluatorului. Aceeaşi situaţie pare să fie pentru unii o problemă, iar 
pentru alţii o soluţie ; importantă este perspectiva de abordare. 


Procesul de definire a problemei trebuie să fie ghidat întotdeauna de două aspecte 
elementare ale cunoaşterii socialului. Primul, realitatea, este perceput de-a lungul unui 
continuum, de la grupuri mici (familie, prieteni etc.) la nivelul sistemului social — de 
la micro- la macrosocial). Al doilea, realitatea socială, se construieşte pe un continuum 
de la concret la abstract. 

De aceea, este foarte important să abordăm problema din perspectivele combinate 
ale celor două aspecte. 


Tabelul 1. Modalităţi de abordare a socialului 


34 | 
eee | Seaeemize | -micro | Concret-maero | macro see 
| Abstract | | Abstract-micro | -micro | Abstract-macro | | Obiective | 
„Concretul” şi „Abstractul” vor fi considerate niveluri ale abordării problemei 
sociale, în timp ce „Micro” şi „Macro” le vom denumi straturi ale perceperii socialului. 
Astfel, urmând raţionamentul anterior, putem construi matrice. 


Prin construirea matricei nivelurilor şi straturilor de abordare a problemei, vom 
putea stabili relativ uşor obiectivele şi activităţile proiectului de intervenţie. Aşa cum 

se poate observa din tabel, obiectivele sunt mai generale, aparţinând nivelului abstract 
intersectat cu cele două straturi (micro şi macro), matricea devenind : 


1,3 1,4 Concret-micro Concret-macro 


2,3 2,4 Abstract-micro Abstract-macro 


Figura 2. Matricea perspectivelor de abordare a socialului 


Concret-micro Concret-macro Activităţi-micro Activităţi-macro 


Abstract-micro Abstract-macro Obiective-micro  Obiective-macro 


Figura 3. Nivelul obiectivelor şi activităților din perspectiva complexă 
de abordare a socialului 


Obiectivele macro vizează diminuarea problemei şi consecinţelor acesteia asupra 
sistemului social global, în timp ce obiectivele micro urmăresc rezolvarea problemei la 
nivelul grupurilor şi indivizilor aparţinând populaţiei-ţintă. 

La nivelul concret se stabilesc activităţile şi acţiunile care trebuie desfăşurate pentru 
atingerea/realizarea obiectivelor. Acestea se constituie în modalităţi de intervenţie în 
straturile micro şi macro. Primele, activitățile micro, sunt activităţi şi acţiuni pe care 
le desfăşoară asistentul social/acompaniatorul social/psihologul în parteneriat cu individul 
client (de exemplu, pregătirea şomerului pentru căutarea unui loc de muncă, reconversia 
profesională, pregătirea psihologică înaintea susţinerii unui interviu pentru angajare etc.), 
iar activitățile macro urmăresc schimbarea mediului în care se desfăşoară primele (de 
exemplu, propuneri pentru modificări legislative, întâlniri cu autorităţile locale etc.). 

După cum putem observa încă din această scurtă prezentare, etapa definirii pro- 
blemei este una dintre cele mai dificile şi, în acelaşi timp, importante. O problemă bine 
definită înseamnă o garanţie în reuşita proiectului. 


2) Scopul 

Scopul indică stadiul în care va ajunge problema. El trebuie să indice rezolvarea 
problemei pentru care se elaborează proiectul de intervenţie. Enunţul scopului trebuie 
să fie clar şi concis şi se referă la valori generale (de exemplu, respectarea drepturilor 
omului, egalitatea şanselor în obţinerea drepturilor etc.). 


3) Stabilirea grupului-țintă şi a beneficiarilor 

Populaţia-țintă este populaţia căreia i se adresează proiectul (de exemplu, şomerii, 
familiile sărace, copiii instituţionalizaţi, persoanele dependente de alcool etc.). Grupul-țintă 
reprezintă doar o parte a unei populaţii-ţintă, selectat în funcţie de anumite criterii : 
răspândire geografică, vârstă, sex etc. Dacă selectăm un grup-ţintă din populaţiile care 
au fost exemplificate, putem avea: şomeri tineri, absolvenţi de studii superioare, de 

sex masculin, din judeţul Iaşi, din domeniul construcţiilor de maşini, absolvenţi din anul 
2001 etc. Delimitarea grupului-ţintă ne ajută în clarificarea obiectivelor şi a activităţilor. 
Nu pot fi reţete de intervenţie pentru populaţii-ţintă, iar intervenţia se construieşte în 
funcţie de caracteristicile fiecărui grup-ţintă. Delimitarea dintre populaţie şi grup-ţintă 
ne ajută să realizăm o delimitare între scop şi obiective. Scopul proiectului se referă la 
populația-țintă, iar obiectivele sunt specifice grupului-țintă. De exemplu, scopul unui 
proiect ar putea fi „reducerea numărului de şomeri din judeţul Iaşi”, iar unul dintre 
obiective pentru grupul selectat ar putea fi exprimat astfel: „integrarea socioprofe- 
sională a tinerilor din judeţul Iaşi, care au absolvit Facultatea de Mecanică în anul 
2001”. 
În funcţie de participarea la desfăşurarea activităţilor, există două tipuri de beneficiari : 
- beneficiarii direcți sau grupul-țintă — reprezintă persoanele, grupurile care 
beneficiază în mod direct de asistenţă. Sunt cele care participă la proiect, 
destinatarii acţiunilor şi obiectivelor ; 
- beneficiarii indirecţi - în funcţie de natura proiectului pot fi: familiile celor 
implicaţi, vecinii, comunitatea etc. Aceasta înseamnă că a acţiona asupra grupu- 
lui-ţintă înseamnă a acţiona asupra comportamentului acestora. 


O schimbare în bine a situaţiei în care se află persoanele asistate/acompaniate se 
propagă în toate relaţiile pe care acestea le întreţin cu ceilalţi. O problemă socială este 
receptată de către subiecţi la un nivel tragic, în funcţie de nivelul de cultură al 
persoanei, de caracteristicile personalităţii, de aptitudini, experienţă etc. 

O problemă socială face ca indivizii să revină la unele probleme legate de satisfacerea 
unor trebuinţe/nevoi. Insatisfacţia îndeplinirii acestor nevoi conduce în mod implicit la 
obturarea canalelor de comunicare, la modificarea structurii relaţionale, la excludere şi 
autoexcludere socială. O analiză a situaţiei în care se află clientul presupune identificarea 
nevoilor nesatisfăcute, intervenindu-se prin : 

- acţiuni de urgenţă - atunci când nu sunt satisfăcute nevoile de bază (cele 

fiziologice, de hrană, apă, aer); 

— acţiuni progresive — pentru satisfacerea celorlalte nevoi (afecţiune, stimă de sine 

şi devenire). 


Nici un proiect de intervenţie socială nu poate acoperi întreaga gamă de probleme 
sau întreaga populaţie care se confruntă cu o anumită problemă socială. 

În urma analizei resurselor, întreprinsă într-o etapă anterioară, se poate aprecia 
nivelul resurselor disponibile şi necesare pentru a acţiona în rândul unui grup sau al 
unor grupuri de persoane defavorizate. Pentru a avea cele mai mari şanse de reuşită, 
orice proiect trebuie să se concentreze asupra rezolvării unei probleme care afectează 
o populaţie cvasiomogenă sau, dacă este posibil, să împartă populaţia în grupuri-ţintă 
omogene. Este adevărat că, în desfăşurarea proiectului, se ţine cont de caracteristicile 
individuale, acţionându-se într-un cadru personalizat, dar foarte important este ca 
iniţiatorul să selecteze grupul-ţintă pe baza unor caracteristici comune. De exemplu, un 
proiect de reconversie şi integrare profesională destinat tinerilor absolvenţi — şomeri de 
nivel primar - se va desfăşura în condiţii diferite faţă de un acelaşi proiect destinat 
şomerilor de grad secundar (persoane care au lucrat, dar şi-au pierdut locul de muncă). 


4) Titlul proiectului 
Titlul proiectului trebuie să vorbească „despre sine”. El este o formulare scurtă, 
uşor de ţinut minte şi se prezintă sub forma unei scurte descrieri. EI trebuie să exprime 

rezultatele proiectului, şi nu o imagine a iniţiatorului. Sunt finanţatori care au reguli 
stricte în privinţa numărului de litere folosite într-un titlu, iar aceste reguli trebuie 
respectate de către iniţiatorii proiectelor, pentru a nu fi eliminaţi din competiţie. 
Enunţarea titlului poate satisface cerinţele oricărui titlu de articol din presa scrisă, 
adică poate fi: 
- 0 informație de actualitate (titlul trebuie să convingă de actualitatea problemei 
care se propune spre rezolvare prin proiect) ; 
- de interes local (titlul proiectului exprimă rezolvarea unei probleme locale) ; 
— este umanizată (se pune accent pe elementul emoţional din problema pe care 
dorim să o rezolvăm) ; 
— exprimarea unui conflict (în care se exprimă situaţia fără ieşire, disperată a 
grupului-ţintă) ; 
— prezentarea unicităţii (în care se subliniază orice trăsătură care face ca proiectul 
să fie inovator, unic) ; 
- credibilă (se prezintă o informaţie corectă şi care poate fi rapid verificată) ; 
— exprimare numerică (finanţatorilor le plac cifrele ; de aceea, se poate exprima 
în titlul proiectului numărul de beneficiari, dacă acest lucru ne avantajează). 


5) Locul de desfăşurare 

Proiectul se desfăşoară pe o anumită arie geografică, iar acest lucru trebuie precizat. 
Finanţatorul poate alege anumite zone în care finanţează asemenea proiecte şi se asigură 
că în zona respectivă există o anumită problemă pe care doreşte să o diminueze. De regulă, 
locul de desfăşurare a proiectului este locul unde se găsesc membrii grupului-ţintă. 


6) Durata proiectului 

Durata proiectului este perioada de derulare în care este finanţat proiectul. De 
obicei, fiecare finanţator precizează perioada maximă în care poate acoperi finanţarea 
unor proiecte. Iniţiatorul poate preciza perioada de derulare începând cu luna în care 
va începe finanţarea. Astfel, el precizează că proiectul va începe imediat după ce va 
primi banii şi va continua pe o perioadă de X luni... 


7) Stabilirea obiectivelor 

Un alt element este reprezentat de szabilirea obiectivelor, adică a ceea ce ne 
propunem să realizăm. Din acest punct de vedere, putem vorbi despre proiecte de 
intervenţie globală şi parțială. 

Proiectul de intervenție globală (PIG) solicită din partea iniţiatorului o intervenţie 
complexă destinată rezolvării problemei prin acţiuni desfăşurate în mai multe câmpuri 
sociale. Aceasta cere un grad ridicat de profesionalism, mari resurse materiale, financiare 
şi umane, timp îndelungat şi experienţă. În acest caz, scopul proiectului va fi rezolvarea 
problemei sub toate aspectele sale. 

Proiectul de intervenţie parțială (PIP) presupune acţiuni destinate rezolvării unui 
anumit aspect al problemei, considerat principal, neglijând celelalte elemente, fie din 
cauza inexistenţei resurselor, fie din neputinţa iniţiatorului de a acoperi întreaga arie de 
cuprindere. Scopul proiectului este, în acest caz, acela de a rezolva un segment bine 
definit al problemei. 

Întotdeauna, scopul unui proiect de intervenţie este acela de a rezolva o anumită 
problemă. Proiectul se naşte din nevoia rezolvării problemei. A elabora un proiect 
teoretic, fără a lua în considerare realitatea însăşi, înseamnă a investi fără sens. 

Trasarea obiectivelor presupune viziunea iniţiatorului asupra modului în care se va 
prezenta problema după perioada de intervenţie. În cadrul acestei etape, este utilă 
delimitarea obiectivelor în: 

- obiective pe termen lung -— reflectă modul în care ne propunem să rezolvăm 
problema globală, unde se vor găsi beneficiarii şi ce foloase va înregistra 
comunitatea, societatea pe o perioadă mare de timp (3-10 ani), obiectivele 
macro ; 

- obiective pe termen mediu - prin prisma valorilor generale afirmate şi urmărite 
de obiectivele pe termen lung, acestea reprezintă o treaptă intermediară în 
operaţionalizarea obiectivelor (6 luni — 3 ani), obiectivele mezzo ; 

- obiective pe termen scurt - reprezintă ultima treaptă de operaţionalizare, iar 
exprimarea lor trasează activităţile care sunt planificate (0-6 luni), obiectivele 
micro. 


Între obiective, activităţi şi rezultate există relaţii de intercondiţionare (vezi figura 4). 
Obiectivele reprezintă rezultatele scontate în rezolvarea problemei. Ele trebuie să 
îndeplinească anumite cerinţe. De obicei, cea mai frecventă metodă de verificare a 
obiectivelor este metoda SMART, adică obiectivele trebuie să fie Specifice, Măsurabile, 
Adecvate temporal, Realiste şi Tangibile : 

- un obiectiv specific este un obiectiv care se referă la o anumită problemă, iar 

enunţul său exprimă clar acest lucru ; 

- un obiectiv este măsurabil dacă indică rezultate aşteptate, care sunt cuantificate, 
evaluate prin anumiţi indicatori de performanţă ; 

- obiectivul indică obţinerea unor rezultate într-o perioadă de timp bine de- 
terminată ; 

- obiectivul este realist atunci când se referă la o problemă reală, şi nu închipuită, 
iar rezultatele preconizate pot fi obţinute în condiţiile derulării proiectului 
(resurse, timp, activităţi) ; 

- un obiectiv este fangibil în măsura în care poate fi operaţionalizat în activităţi 
realizabile. 


Activităţile reprezintă ceea ce se desfăşoară pentru atingerea obiectivelor şi pentru 
obţinerea rezultatelor. Aşa cum spuneam, fiecare obiectiv trebuie să fie operaţionalizat, 
adică transformat în operaţii, care vor fi desfăşurate în activităţi. Fiecare obiectiv 
trebuie să suporte acest proces, iar acesta, la rândul său, reprezintă şi un mecanism 
imbatabil de verificare a formei de exprimare a obiectivului. Dacă un obiectiv nu poate 
fi operaţionalizat înseamnă, pe de o parte, că este un obiectiv care nu poate fi realizat 
şi este inadecvat rezulatelor dorite şi, pe de alta, că exprimarea sa desemnează de fapt 
o activitate. 

Dacă urmărim figura 4, observăm că între începutul proiectului şi situaţia finală 
există „trepte” intermediare care reprezintă atingerea rezultatelor intermediare. Pentru 
realizarea rezultatelor se desfăşoară anumite activităţi care fac ca proiectul să înainteze, 
să se dezvolte. Fiecare treaptă înseamnă obţinerea rezultatelor intermediare şi, implicit, 
atingerea obiectivelor. După înaintarea pe fiecare treaptă se urmăreşte atingerea urmă- 
torului obiectiv. Fiecare treaptă atinsă reprezintă şi un moment de respiro, de reflecţie 
şi de evaluare a practicilor pozitive care au condus la obţinerea rezultatelor şi a celor 
negative care au fost piedici în realizarea acestora. Imaginea acestei scări este o 
reprezentare a întregului demers al realizării proiectului de intervenţie. 

Obiective 


Rezultate 


Ain 


Figura 4. Relaţia dintre scop, obiective, activităţi şi rezultate 


Activităţi 


8) Analiza resurselor 

Cea mai utilizată şi eficientă metodă de analiză a resurselor este intitulată metoda 
SWOT. În cazul acestei metode sunt luate în considerare punctele tari, punctele slabe, 
oportunitățile şi amenințările. Este o metodă care ia în calcul atât mediul intern (al 
instituţiei, organizaţiei, agenţiei care iniţiază proiectul), cât şi mediul extern (beneficiarii 
sau grupurile-ţintă, contextul). 


Plan intern 


m 
Avantaje Dezavantaje 


iți 


Plan extern 
Figura 5. Analiza SWOT 


Această analiză oferă o bună ocazie de evaluare a organizației (din punctul de 
vedere al pregătirii personalului, motivaţiei acestuia, resurselor materiale şi financiare 
disponibile etc.), a partenerilor (disponibilitatea de cooperare, resursele pe care le pot 
pune la dispoziţie etc.) şi a beneficiarilor direcți (starea acestora, gradul de implicare, 
dorinţa de a-şi rezolva problema, resursele pe care le pot pune în slujba atingerii 
obiectivelor proiectului, riscurile la care sunt expuşi etc.) : 

a) analiza resurselor umane — în această etapă se evaluează capacitatea organizaţiei 
de a derula proiectul, ţinând cont de resursele umane existente. În cazul în care 
acestea nu sunt suficiente, sunt cooptate şi alte persoane (angajate sau volun- 
tare) ; se stabilesc structura de personal şi fişele postului. Resursele umane sunt 
cea mai importantă resursă a instituţiei. Aceasta poate conduce la obţinerea 

celorlalte resurse necesare programului. De aceea, politica de personal a oricărei 
instituţii trebuie ghidată de acest principiu ; 

b) analiza resurselor materiale - orice organizaţie poate participa la derularea 
unui program cu anumite resurse pe care le are dispoziţie. Aceasta reprezintă 
contribuţia în natură şi de cele mai multe ori este cerută de către finanţator ca 
participare obligatorie pentru obţinerea finanţării ; 

c) analiza financiară — pentru a obţine o finanţare, iniţiatorul trebuie să dovedească 
că poate participa, atunci când se cere acest lucru, cu un procent din valoarea 
totală a proiectului. În situaţia în care finanţatorul nu impune acest lucru, se 
cere o prezentare a valorii financiare a programelor derulate în trecut. 


9) Planificarea activităților 

Activităţile sunt concepute astfel încât să conducă la realizarea obiectivelor, la 
rezolvarea problemelor. Fiecare activitate este bine programată în timp, urmărind 
coerenţa întregului proiect de intervenţie. În elaborarea proiectului, activităţile sunt 
programate în ordine cronologică şi se urmăreşte realizarea lor în funcţie de actorii 
sociali implicaţi : 

— activități independente de beneficiari — acestea vizează realizarea cadrului de 
derulare a proiectului (de exemplu, amenajarea spaţiului, selecţia şi pregătirea 
personalului, elaborarea regulamentelor etc.) ; 

- activități în care sunt implicaţi beneficiarii — acestea se desfăşoară cu acordul 
părților. Nu toate activităţile sunt desfăşurate de către personalul de specialitate 
implicat în proiect. Cele mai multe dintre ele urmăresc activizarea clientului 
însoţit de asistentul social. 


Aceasta este etapa prin care se reprezintă grafic planificarea operaţională a activităţilor. 
Cele mai utilizate reprezentări sunt diagrama GANTT şi metoda drumului critic. Aceste 
instrumente oferă posibilitatea de a vizualiza planificarea activităţilor, durata acestora, 
raportul dintre activităţi, urmărirea modului de încadrare în timp etc. În cadrul acestor 
grafice se reprezintă timpul aproximativ necesar fiecărei activităţi, momentul de 
începere şi de încheiere al fiecăreia, durata maximă şi durata minimă a activităţii, 
suprapunerea în timp a unor activităţi etc. 

Practic, o diagramă GANTT se prezintă astfel : 


Tabelul 2. Diagrama GANTT 


10) Evidenţierea factorilor de risc şi durabilitate a proiectului 

Riscurile reprezintă amenințările, piedicile care pot influenţa desfăşurarea proiectului. 
Ele trebuie specificate pentru fiecare activitate în parte, menţionând şi agentul de care 
depind existenţa şi manifestarea lor (personalul angajat, beneficiarii direcţi, partenerii, 

comunitatea etc.). În cadrul acestei etape este indicat să menţionăm modul cum vom 
acţiona pentru reducerea acestor riscuri. 

Analiza riscurilor este benefică pentru că ne ajută în anticiparea unor probleme 
legate de derularea activităţilor. Faptul că cel care propune un proiect a analizat 
riscurile înseamnă că le-a luat în calcul la programarea întregii activităţi. Prevederea 
unor situaţii dificile, uneori critice pentru derularea programului face să reducă efectiv 
prezenţa acestora, deoarece acţiunile sunt orientate fie pentru evitarea riscurilor/piedicilor, 
fie pentru diminuarea acestora. 

Propunerea unui proiect care are ca rezultat modificarea sistemului întâmpină foarte 
mari piedici din partea sistemului însuşi, care este dominat de inerție şi conservatorism. 
A propune dintru început un proiect care urmăreşte închiderea unui centru de plasament, 
de exemplu, va avea puţine şanse de reuşită, pentru că acţiunea este percepută ca o 
ameninţare la adresa sistemului de protecţie a copilului (care se va confrunta cu 
disponibilizări). De aceea, proiectul trebuie să îşi propună ca obiectiv reducerea numărului 
de copii instituţionalizaţi şi prevenirea instituţionalizării. Acest obiectiv, odată atins, poate 
avea ca rezultat subiacent închiderea unui centru de plasament, dar nu este perceput ca 
atare de către sistem, pentru că obiectivele sunt orientate spre client, şi nu către sistem. 

Cât priveşte durabilitatea, este important de precizat, încă de la elaborarea proiectu- 
lui, ce impact va avea acesta asupra beneficiarilor populaţiei-ţintă şi beneficiarilor 
indirecţi şi ce posibilităţi de susţinere/autosusţinere a proiectului există. Un proiect are 
şanse mai mari de reuşită dacă are de la început o politică de susţinere, după ce 
perioada de implementare a proiectului-pilot este depăşită. Acest lucru va direcţiona 
activitatea şi implicarea partenerilor în găsirea unor soluţii pentru continuarea sa. De 
cele mai multe ori, un proiect-pilot reprezintă un model, un tip experimental de servicii 
sociale care, dacă urmăresc continuarea după perioada de implementare, au şanse de 
reuşită. Dovedite eficiente, asemenea servicii sunt continuate fie de către instituţii ale 
statului, fie de către organizaţii nonguvernamentale. 


11) Evaluarea 

Pentru a explica ce anume se urmăreşte, prin evaluare vom face trimitere la „proiectul 
primordial”, prezentat în Vechiul Testament. 

După acelaşi model trebuie să concepem şi să organizăm evaluarea proiectelor pe 
care ni le propunem. Criteriile pe care le avem în vedere atunci când urmărim atingerea 
obiectivelor trebuie să vizeze îmbunătăţirea situaţiei grupului-ţintă. Proiectul nu este 
propus pentru iniţiator, ci reprezintă doar instrumentul, agentul care introduce schimbarea 
în beneficiul grupului-ţintă. 

Evaluarea reprezintă procesul prin care analizăm activitatea şi gradul de realizare a 
obiectivelor pe care ni le-am propus ; cu alte cuvinte, rezultatele derulării proiectului. 
Ea se desfăşoară periodic, fie pentru a menţine metodele, tehnicile, instrumentele de 
intervenţie dovedite utile, fie pentru a le adapta în cazul în care considerăm că nu 
prezintă garanţii în ceea ce priveşte obţinerea unor rezultate favorabile. 

Evaluarea se face la nivelul fiecărei activităţi, în baza mai multor criterii : 

1) criteriul conformităţii ; 

2) criteriul pertinenței ; 

3) criteriul eficacităţii ; 

4) criteriul coerenței ; 

5) criteriul eficienței. 

1) Criteriul conformităţii urmăreşte să aprecieze dacă ceea ce se desfăşoară este 
conform activităţii dorite. De multe ori, există tendinţa de a face o disociere între ceea 
ce se face efectiv şi ceea ce se afirmă. Probabil, acest lucru reprezintă una dintre 
sechelele comunismului care, utilizând limbajul de lemn, a „distrus realitatea”, construind 
o alta fără conţinut. De aceea, pentru derularea unui program eficient trebuie respectat 
cu stricteţe acest criteriu. Încălcarea acestui principiu poate fi generată de incompetenţă, 
de rea-voinţă sau de interese meschine. Orice evaluator, din cadrul instituţiei iniţiatoare 
sau din afara ei, trebuie să urmărească în detaliu dacă ceea ce se desfăşoară este 
conform exigenţelor proiectului. Urmărirea acestui criteriu conduce, în primul rând, la 
aprecierea calităţii serviciilor sociale propuse. Analiza modului în care clienţii percep serviciile 
sociale oferite de către program este un indicator al oricărui proces de evaluare. 


2) Criteriul pertinenţei are ca efect adecvarea dintre acţiune şi obiectivul propus. 
Orice acţiune socială are câteva elemente constitutive, cum ar fi agentul acţiunii, 
mijloacele şi scopul. Adecvarea mijloace - scop reprezintă un proces complicat care 
urmăreşte, pe de o parte, propunerea unui obiectiv care poate fi atins cu mijloacele 
existente şi, pe de alta, folosirea eficientă a mijloacelor pentru atingerea scopului. 
Acţiunile întreprinse în cadrul unui program de intervenţie trebuie să urmărească 
atingerea obiectivului. Din punctul de vedere al adecvării acțiune — obiectiv pot exista 
mai multe situaţii : 

— activităţile desfăşurate urmăresc şi reuşesc atingerea obiectivului propus ; 

- obiectivul propus este de neatins prin acţiunile care pot fi desfăşurate, acest 
lucru generând o permanentă stare de frustrare, de ineficienţă şi un sentiment de 
inutilitate al celor care acţionează ; 

- activităţile desfăşurate nu urmăresc atingerea obiectivului, fapt care conduce la 
inactivitate şi ineficienţă din punctul de vedere al programului. 


3) Criteriul eficacităţii oferă modalitatea de evaluare a obţinerii rezultatelor sau, 
altfel spus, ne permite să apreciem dacă activitatea produce rezultatele aşteptate. Este un 
criteriu orientat către rezultate şi poate fi uşor operaţionalizat şi translatat în domeniul 
cantitativ al evaluării. Având ca linie directoare acest criteriu, în acţiunile întreprinse 
de către iniţiatori se are în vedere reducerea efectelor perverse sau anticiparea acestora. 
Astfel, în cadrul unei proiectări complexe, efectele perverse (indezirabile şi necunoscute) 
pot fi transformate în efecte dezirabile şi cunoscute sau indezirabile şi cunoscute. 

4) Criteriul coerenţei este utilizat pentru a analiza gradul de unitate al proiectului. 
Cu alte cuvinte, acest criteriu urmăreşte să surprindă dacă activitatea evaluată este 
strâns legată de celelalte activităţi. În cadrul unei instituţii există statusuri şi sunt 
îndeplinite roluri sociale în funcţie de sistemul de relaţii stabilite. Nimeni dintre cei 
care fac parte din instituţie nu poate fi izolat, aceasta fiind una dintre condiţiile de bază 
pentru care putem spune că o persoană face parte dintr-un colectiv. Acţiunile pe care 
le întreprinde nu sunt izolate de acţiunile celorlalţi, de filosofia şi de politica instituţiei. 
Programul oferă ghidul de joncțiune a fiecăruia la sistem. Acţiunea sa este dirijată de 
obiectivele programului şi se desfăşoară în funcţie de a celorlalţi. 


5) Criteriul eficienţei este, poate, cel mai cantitativist criteriu, deoarece urmăreşte 
măsurarea modului în care activitatea desfăşurată produce rezultatele aşteptate în 
cadrul celui mai bun raport calitate/cost posibil. Astfel, evaluarea programului se face 
în funcţie de întregul sistem acţional şi de cel administrativ. Acesta este criteriul care 

pune în balanţă activitatea profesională desfăşurată în cadrul serviciilor oferite şi 
costurile necesare pentru derularea acestor servicii. De multe ori, criteriul eficienţei ia 
în considerare totalul cheltuielilor efectuate pentru deservirea numărului de clienţi. 
Unii evaluatori utilizează acest criteriu şi pentru determinarea efectelor pe care le au 
serviciile sociale în reducerea unor cheltuieli ale altor instituţii. De exemplu, evaluarea 
eficienţei unui serviciu de prevenire a abandonului şi instituţionalizării se poate face 
intern, prin raportarea valorii totale a cheltuielilor la numărul total de clienţi deserviţi, 
şi extern, prin calcularea reducerii de cheltuieli datorate prevenirii instituţionalizării, 
ţinând cont de valoarea standard a acestora. 


12) Stabilirea partenerilor 
De la început, trebuie să se facă o distincţie clară între parteneriat şi colaborare. 
Parteneriatul are câteva caracteristici : 

a) este o relaţie stabilită între două sau mai multe persoane, instituţii sau grupuri, care 
pun în comun anumite resurse pentru atingerea unui Scop comun. Întotdeauna, 
acesta se naşte din dorinţa de a rezolva o anumită problemă socială prin trasarea 
unor sarcini, obligaţii şi drepturi ale fiecărui partener. Acesta presupune aportul 
factorilor implicaţi, în funcţie de posibilităţile reale ale fiecăruia în parte ; 

b) este o relaţie de egalitate, pentru că nu se stabilesc relaţii de subordonare ; 

c) ambii parteneri evaluează gradul de realizare a obiectivelor comune şi modul de 
gestionare a resurselor ; 

d) se încheie pe o perioadă relativ mare de timp ; 

e) există comunicare permanentă ; 

f) responsabilitățile sunt asumate de către parteneri pentru îndeplinirea obiec- 
tivelor programului comun ; 

e) fiecare partener îşi asumă riscurile şi eșecurile programului ; 

h) există o politică stabilită pentru promovarea comună/imaginea comună a pro- 
gramului ; 

i) este o relaţie care impune un grad ridicat de rigiditate în schimbarea obiectivelor 
şi a activităţilor stabilite în cadrul programului ; 

]) prezintă o stabilitate mare, un risc scăzut de dizolvare a parteneriatului până la 
finalizarea programului ; 

k) prezintă siguranţa unei strategii comune pe termen mediu sau lung în momentul 
în care programul şi-a atins obiectivele. 


Colaborarea se distinge de parteneriat prin câteva diferenţe semnificative : 

a) este o relaţie stabilită între două sau mai multe persoane, instituţii, grupuri care 
au scopuri diferite, dar pentru atingerea acestora au nevoie de sprijinul celorlalţi ; 

b) este o relație inegală între cei care cooperează, pentru că resursele nu sunt puse 
în comun şi fiecare îşi gestionează resursele pentru atingerea propriului scop ; 

c) în cadrul colaborării, fiecare participant îşi evaluează propriile obiective şi îşi 
gestionează propriile resurse ; 

d) cooperarea are un caracter punctual, nu are un caracter permanent ; 

e) într-o relaţie de colaborare, comunicarea este fragmentată ; 

f) fiecare colaborator îşi asumă responsabilităţi din perspectiva propriului program 
în derulare ; 

e) fiecare colaborator îşi asumă riscurile şi eșecurile pentru activitățile proprii, şi 
nu pentru cele ale programului ; 

h) fiecare practică o promovare invidualizată a programelor proprii ; 

i) colaborarea presupune o flexibilitate mai ridicată oferită de existenţa obiectivelor 
diferite pentru fiecare participant ; 

]) colaborarea este o relaţie instabilă şi există riscul de dizolvare a relaţiei atunci 
când un participant nu-şi atinge obiectivele proprii ; 

k) colaborarea este caracterizată de strategii pe termen Scurt. 


A acţiona în parteneriat înseamnă obţinerea unor avantaje : 

— creşterea interesului şi implicarea partenerilor pentru rezolvarea problemei ; 

- sporirea resurselor prin participarea partenerilor şi a şanselor de realizare a 
proiectului ; 

- flexibilitate crescută în ceea ce priveşte modalităţile de intervenţie ; 

— evaluare periodică cerută de condiţia menţinerii parteneriatului ; 

- creşterea gradului de eficienţă socială; 

— creşterea şanselor de acces la finanţare. 


Ceea ce este dificil în stabilirea unui parteneriat nu este construirea acestuia, ci 
menţinerea funcţionării lui. De aceea, atunci când se urmăreşte construirea unui 
parteneriat, trebuie identificate atât scopurile comune (ca puncte tari), cât şi cele 
divergente. Fiecare instituţie îşi are propria filosofie, iar pentru a desfăşura activităţi în 
comun cu altă instituţie trebuie găsite elementele care le leagă. Identificarea comună a 
punctelor divergente face să reducă viitoarele conflicte care pot apărea şi pot ameninţa 
derularea programului. 


13) Calculul bugetului estimativ 

Bugetul estimativ reprezintă un calcul prealabil al fondurilor necesare, cuprinzând 
cheltuielile legate de: 

- personal (salarii pentru personalul propriu, taxe pe salarii, consultanţi sau 

servicii contactate) ; 

- spaţii (achiziţie, chirii, întreţinerea spaţiilor, utilităţi) ; 

- echipament (calculatoare, imprimante, maşini etc.) ; 

- transport (diurne, cazare pentru deplasări, deplasări pentru populaţia-ţintă) ; 

— materiale (ajutor material acordat clienţilor) ; 

- consumabile (hârtie, copii xerox etc.) ; 

- comunicaţii (fax, telefon, email, internet, poştă etc.) ; 

- alte cheltuieli (de regie etc.). 


Derularea proiectelor de intervenţie pare să însemne o mutație de paradigmă în 
asistenţa socială românească, urmând un drum firesc de la proiectare la realizare prin 
etape intermediare. Tipul managementului programelor începe să câştige tot mai mult 
teren în domenii diverse (asistenţă socială, economie, politică etc.) şi în instituţii mai 
puţin deschise schimbărilor. Reprezintă o modalitate flexibilă şi eficientă de management 
şi de evaluare periodică a activităţii manageriale. 

Pentru a oferi o imagine mai clară a elementelor unui proiect de intervenţie, vă vom 
prezenta un proiect imaginat, pentru care dumneavoastră să exersaţi prin prezentarea ele- 
mentelor care lipsesc din această prezentare. Având în vedere elementele proiectului pre- 
zentat, încercaţi să identificaţi factorii de risc, durabilitatea proiectului şi să construiți bugetul 
estimativ pentru derularea proiectului prezentat. Orice observaţii referitoare la materialul 
prezentat şi la acest exerciţiu le puteţi face la adresa de email : homecojocaru(O mail.dntis.ro. 

3. Exemplu : Proiectul de integrare socioprofesională 
a tinerilor foşti instituţionalizaţi 


* Titlul proiectului 
Proiect de integrare socioprofesională a tinerilor foşti instituționalizați 


e Organizaţia iniţiatoare : Organizaţia „Jumătatea plină”, cu sediul în Iaşi 
e Rezumat 


Proiectul îşi propune integrarea socioprofesională a unui număr de 18 tineri care au trăit 
în instituţii de ocrotire. Se ştie că, anual, aproximativ 90 de tineri părăsesc instituţia de 
ocrotire şi aproximativ 60% dintre ei nu au nici un suport din partea familiei. Ei 
întâmpină mari greutăţi atunci când doresc să ocupe un loc de muncă, sunt dezavantajaţi 
în găsirea unei locuinţe etc. Unii dintre ei prezintă mari riscuri de a ajunge în stradă şi, 
inevitabil, de a ajunge delincvenţi. De aceea, organizaţia „Jumătatea plină” îşi propune 
să ajute aceşti tineri să-şi dezvolte abilităţile de viaţă independentă, să-şi găsească un loc 
de muncă, o locuinţă pentru reducerea riscului de devianţă socială etc. 

Proiectul se derulează pe o perioadă de 10 luni, începând cu luna septembrie. 
Organizaţia „Jumătatea plină” va pune la dispoziţia proiectului trei apartamente. În 
prima lună a proiectului, organizaţia „Jumătatea plină” va face selecţia tinerilor care vor 
face parte din proiect. Tinerii vor fi recomandaţi în scris de către directorii şi asistenții 
sociali ai centrelor de plasament. Intervievarea candidaţilor va fi organizată de către 
personalul care va lucra în proiect. Tinerii selectaţi vor locui temporar în cele trei 
apartamente puse la dispoziţia proiectului. Ei vor avea asigurate toate condiţiile de trai, 
iar cheltuielile pentru întreţinere, alimente, îmbrăcăminte, transport vor fi asigurate de 
organizaţia „Jumătatea plină”. Tinerii vor fi învăţaţi să se autogospodărească, să-şi 
autoadministreze bugetul personal. În primele două luni, asistenții sociali îi vor însoţi 
pe tineri la cumpărături, îi vor supraveghea să-şi gătească singuri. După această 
perioadă, în următoarea lună vor primi bugetul personal pentru o săptămână şi, începând 
cu luna a IV-a, fiecare va primi bugetul bimensual. Cei care doresc să urmeze cursuri 
de recalificare de scurtă durată vor fi încurajați să facă acest lucru în funcţie de 
aptitudini şi de cererea de forţă de muncă existentă pe piaţă. 

În momentul în care tinerii vin în proiect, ei trebuie să aibă întocmite actele pentru 
ajutorul de şomaj, aceasta pentru a avea dreptul de a participa gratuit la cursuri de 
recalificare şi de a avea un venit suplimentar. Până la angajare, fiecare tânăr este obligat 
să depună lunar într-un cont personal trei sferturi din valoarea ajutorului de şomaj. 
Suma strânsă până la sfârşitul programului le va permite să-şi poată plăti o gazdă pe o 
perioadă mai mare de timp. După ce se vor angaja, ei vor depune în continuare în 
contul personal trei sferturi din salariu. După luna a V-a, pentru cei care au urmat 
cursuri de recalificare se intensifică procesul de căutare a unui loc de muncă. La două 
luni după angajare, personalul programului va ajuta fiecare tânăr să-şi găsească o 
locuinţă legală. Asistenţii sociali îi învaţă pe tineri cum să se prezinte la un interviu, 
cum trebuie să îşi întocmească un curriculum vitae, cum să-şi găsească o locuinţă. Cele 
trei apartamente sunt situate în cartiere diferite ale oraşului, iar în fiecare apartament 
locuiesc câte 6 tineri. După ce tânărul şi-a găsit un loc de muncă, aproximativ după 
două luni de la angajare, asistentul social îl va ajuta să-şi găsească o locuinţă cu o chirie 
de maximum jumătate din salariu. 

Fiecare tânăr va participa la construirea propriului proiect personalizat de integrare ; 
astfel, fiecare tânăr va decide (şi va fi ajutat să decidă) în ceea ce priveşte propriul 

viitor. După ce tânărul s-a mutat în noua locuinţă, el va fi ajutat în continuare până la 
terminarea programului (la finele celor 10 luni); organizaţia va acoperi o parte din 
costul cazării şi al alimentelor, după care tânărul va primi servicii de urmărire timp de 
trei luni după încheierea programului. 


e Definirea problemei 


Perioada de tranziţie a generat probleme de natură economică şi socială care au devenit 
cauze ale unor disfuncţii în plan social; astfel, realitatea socioeconomică românească a 
determinat ca generaţii întregi de tineri din centre de plasament să fie nevoite să se 
adapteze unor condiţii improprii de integrare şi dezvoltare personală. Incapacitatea pieţei 
forţei de muncă (destul de slabă în Iaşi) şi refuzul comunităţii locale de a-i ajuta să se 
integreze au generat un fenomen care tinde să ia amploare: „tinerii străzii”. 

În judeţul Iaşi există aproximativ 5.200 de copii instituţionalizaţi, repartizaţi în mai 
multe centre de plasament. În fiecare an, un număr mediu de 90 de tineri trebuie să 
părăsească instituţiile de ocrotire (centrele de plasament) şi nu există prevederi legale 
speciale pentru această categorie de populaţie. Dintre aceştia, aproximativ 60% nu au 
sprijin din partea familiei de origine şi prezintă dezavantaje reale în integrarea lor 
socioprofesională. Anii petrecuţi în mediul instituţionalizat generează dependenţă şi 
habitusuri sociale neadaptate mediului în care vor trebui să se integreze. Tinerii sunt 
expuşi riscurilor de devianţă socială şi sunt defavorizaţi în obţinerea unui loc de muncă 
şi a unei locuinţe. În situaţia în care nu se intervine pentru sprijinirea acestor tineri să 
se integreze socioprofesional, există riscuri de devianţă şi delincvenţă socială, riscuri 
de inadaptare şi marginalizare socială. Proiectul urmăreşte sprijinirea acestor tineri şi 
acompanierea lor pentru găsirea unui loc de muncă, pentru dezvoltarea gradului de 
independenţă şi autonomie personală, îmbunătăţirea condiţiilor de trai ale absolvenţilor, 
pentru evitarea şi prevenirea accentuării fenomenului „tinerii străzii”, integrarea socială 
prin integrare profesională etc. Proiectul oferă sprijin tinerilor care au terminat în anul 
respectiv, pentru că şansele de reuşită sunt mai mari şi se urmăreşte reducerea numărului 
de tineri ai străzii prin prevenirea ajungerii în stradă a noi generaţii. 


e Stabilirea grupului-ţintă şi a beneficiarilor 


Tinerii care vor participa la proiect trebuie să îndeplinească următoarele criterii : 

a) să nu aibă sprijin din partea părinţilor, a familiei lărgite sau a altor persoane ori 
organizaţii ; 

b) să fie absolvenţi ai unei forme de învăţământ (profesional, liceal) în anul în care 
începe derularea programului ; 

c) să deţină un dosar complet, elaborat de instituţia de provenienţă, conţinând toate 
actele necesare pentru obţinerea ajutorului de şomaj ; 

d) să fie recomandaţi de directorul şi de asistentul social al unităţii din care provin ; 

e) să prezinte o fişă medicală întocmită de personalul medical al instituţiei din care 
provin, care să dovedească că nu au boli transmisibile şi că nu suferă de vreo boală 
care-i împiedică să lucreze ; 

f) să nu dorească sau să nu poată continua studiile ; 

8) să aibă un cont personal în care sunt depuşi banii pe care-i primesc la părăsirea 
instituţiei de ocrotire ; 

h) să dorească să facă parte din proiect. 


Beneficiarii direcţi: sunt 18 tineri care au terminat şcoala şi provin din centre de 
plasament din judeţul Iaşi. 

Beneficiarii indirecți : instituţiile de ocrotire din judeţul Iaşi, firmele angajatoare, 
comunitatea locală. 

e Locul de desfăşurare 

Iaşi, judeţul Iaşi 

e Durata proiectului 

Durata de derulare a programului este de 10 luni, începând cu luna septembrie. 


e Stabilirea obiectivelor 

a) Integrarea socială a tinerilor absolvenţi proveniţi din centrele de plasament din 
judeţul Iaşi. 

b) Sporirea şanselor pentru obţinerea unui loc de muncă pentru categoria asistată. 

c) Reconversia şi reinserţia profesională a tinerilor din proiect. 

d) Diminuarea riscurilor de devianţă socială la care sunt expuşi tinerii din grupul-ţintă. 

e) Diminuarea stresului dezinstituţionalizării tinerilor care au petrecut o lungă 
perioadă de viaţă în instituţii de ocrotire. 

f) Oferirea unui model de integrare socioprofesională, ca rezultat al parteneriatului 
dintre ONG şi DGPDC (Direcţia Generală pentru Protecţia Drepturilor Copilului). 

8) Dezvoltarea abilităţilor de relaţionare socială şi a gradului de autonomie personală. 


e Planificarea activităţilor 
Tabelul 3. Etape în planificarea activităților 


= 

_____reme FERESTRE 

NNEENESEE 
în proiect 


2. Selecţia şi identificarea grupului-ţintă 
3, Discutarea şi semnarea contractului de parti- E LELE 
cipare la proiect între tineri şi organizaţie 
LR PE E E 
5. Sprijinirea tinerilor pentru adaptarea la noile [i THR 
condiţii de viaţă 
[c-ai 
tinerii din grupul-ţintă 


7. Asigurarea condiţiilor de locuit pentru cei 
18 tineri şi a mijloacelor de subzistență 


8. Dezvoltarea autonomiei şi independenţei per- 
sonale 


9. Sensibilizarea opiniei publice şi a autorităţilor 
locale cu privire la situaţia acestor tineri 


10. Recalificarea profesională a tinerilor şi pre- 
gătirea lor pentru găsirea unui loc de muncă 
pentru fiecare 


11. Găsirea locurilor de muncă pentru tineri 
12. Sprijinirea tinerilor, după ce au început să lu- 
creze, pentru a se integra în mediul de muncă 


13. Găsirea unei noi locuinţe pentru tinerii care 
se vor angaja 


| | 


15. Servicii de urmărire după terminarea pro- i e a 
io Se vor asigura după a zecea lună 

e Descrierea detaliată a activităţilor 


1) Selecţia şi pregătirea personalului care va lucra în proiect 

În cadrul proiectului vor fi angajaţi trei asistenţi sociali, câte unul pentru fiecare 
apartament. Fiecare va lucra cu câte 6 tineri în toate etapele proiectului. Asistenţii 
sociali vor fi angajaţi în prima lună, după obţinerea finanţării. Ei vor fi instruiți şi vor 
participa la selecţia tinerilor din grupul-ţintă. 


2) Selecţia şi identificarea grupului-țintă 

Selecţia va fi organizată pe mai multe etape. În prima lună, organizaţia „Jumătatea 
plină” va informa toate centrele de plasament despre proiect şi va cere recomandări din 
partea directorilor şi a asistenţilor sociali. La interviurile organizate vor participa doi 
reprezentanţi ai organizaţiei şi doi ai DGPDC. Selecţia urmăreşte să identifice tinerii 
care au nevoie de sprijin şi doresc să participe la proiect. Înainte de a participa la 
interviu, fiecare tânăr va completa o fişă de înscriere şi o scrisoare de motivaţie. Acesta 
este şi un exerciţiu pentru ei de participare la un interviu. 


3) Discutarea şi semnarea contractului de participare la proiect între tineri şi orga- 
nizaţie 

Participarea fiecărui tânăr în cadrul proiectului se va face conform unui contract pe 
care îl va semna cu organizaţia „Jumătatea plină”, contract în care sunt stipulate 
drepturile, îndatoririle şi sancţiunile. Acest contract cuprinde următoarele drepturi ale 
tânărului : are dreptul de a beneficia de servicii specializate oferite de profesionişti ; 
tânărului i se oferă sprijin material şi cazare pe o perioadă maximă de 9 luni (din luna 
a doua până în luna a zecea); are drepturi egale cu ceilalţi clienţi; are dreptul să 
utilizeze dotarea apartamentului unde locuieşte ; participă la luarea deciziilor referitoare 
la propria persoană ; poate primi vizite doar din luna a doua de găzduire, după un 
program stabilit de comun acord cu asistentul social ; poate urma cursuri de recalificare, 
dacă doreşte acest lucru; poate renunţa la proiect. Totodată, tânărul participant la 
proiect trebuie să respecte anumite îndatoriri : să respecte normele de convieţuire în 
grup ; să folosească un limbaj civilizat cu toate persoanele cu care intră în contact; să 
nu fumeze şi să nu consume băuturi alcoolice în apartament ; să păstreze şi să folosească 
în mod corespunzător dotarea din apartament; să nu înstrăineze bunurile din aparta- 
ment ; să asigure reparaţiile în situaţia în care acestea intervin în urma acţiunilor sale 
voluntare ; să păstreze curate apartamentul, spaţiul de locuit, obiectele personale şi 
comune ; să participe la întreţinerea curăţeniei ; să nu primească vizitatori în cameră, 
ci doar în sufragerie ; să nu cazeze alte persoane pe timpul nopţii ; să ceară permisiunea 
asistentului social pentru ieşiri în timpul nopţii; să se întreacă în apartament cel 
târziu la ora 22.00; să depună în contul personal trei sferturi din ajutorul de şomaj 
sau din salariu dacă locuieşte în apartament şi jumătate din salariu din momentul în 
care se mută într-o altă locuinţă, organizaţia „Jumătatea plină” participând în continuare 
la asigurarea acestor cheltuieli; să respecte programul stabilit de comun acord cu 
specialiştii ; să-şi găsească un loc de muncă până în a şasea lună de derulare a 
proiectului ; să respecte toate regulile stabilite şi discutate împreună cu asistentul 
social. În contract vor fi stipulate şi sancţiunile care vor fi aplicate în cazul nerespectării 
regulilor : la prima abatere, tânărul va primi avertisment verbal ; la următoarea, va primi 
avertisment scris ; la trei avertismente scrise, tânărul va fi eliminat din proiect. 


4) Mutarea tinerilor în apartamentele proiectului 
Tinerii se vor muta în apartamente în a doua lună de derulare a proiectului. În aceste 
apartamente vor locui câte 6 tineri de acelaşi sex. Vor fi două apartamente pentru fete 

şi unul pentru băieţi. Criteriile de alegere a colegelor de apartament (e cazul numai al 
fetelor) vor fi stabilite împreună cu tinerele din proiect. 


5) Sprijinirea tinerilor pentru adaptarea la noile condiții de viață 

Schimbarea mediului este întotdeauna dificilă. Tinerii vor fi sprijiniți să se adapteze 
noilor condiţii de viaţă prin discuţii individuale şi de grup. Asistenţii sociali vor urmări 
cu atenţie modul de organizare a grupului, formele de impunere sau alegerea liderilor, 
relaţiile care se stabilesc etc., pentru a interveni atunci când este nevoie. În prima lună 
din momentul în care s-au mutat în apartamente, tinerii nu vor începe să-şi caute un loc 
de muncă, să susţină interviuri, să urmeze cursuri de recalificare. Aceasta va fi o 
perioadă de adaptare, de învăţare a regulilor, de integrare în noile grupuri, de învăţare 
a modului cum trebuie să-şi gestioneze bugetul, să folosească dotarea, să cunoască şi 
să-şi dezvolte încrederea în asistenții sociali etc. Apartamentele vor fi în locuri diferite, 
în cartiere diferite. Ele nu sunt pe aceeaşi scară sau în acelaşi bloc, tocmai pentru a 
rupe tânărul de mediul instituţionalizat. 


6) Identificarea problemelor pe care le au tinerii din grupul-țintă 

După selectarea grupului-ţintă, vor fi aplicate diferite instrumente pentru identificarea 
problemelor cu care se confruntă tinerii. Aceasta presupune o evaluare a lor din punct 
de vedere fizic, psihic şi intelectual. Evaluarea ne va ajuta să realizăm o imagine reală 
cu privire la abilităţile, competențele, dorinţele şi şansele fiecărui tânăr. Managerii de 
caz vor monitoriza permanent situaţia tinerilor şi vor interveni pentru rezolvarea 
problemelor cu care aceştia se confruntă. 


7) Asigurarea condiţiilor de locuit pentru cei 18 tineri şi a mijloacelor de subzistență 

Organizaţia „Jumătatea plină” va pune trei apartamente la dispoziţia proiectului. În 
fiecare apartament vor locui câte 6 tineri. Apartamentele vor fi dotate cu tot ceea ce 
este necesar, asigurând un climat decent de viaţă. Dotarea nu va fi prea costisitoare şi 
la un nivel care ar putea fi considerat lux, deoarece, dacă sunt asigurate condiţii 
excepţionale, va fi greu pentru tineri să se adapteze la condiţii inferioare după ce se vor 
angaja şi îşi vor găsi o locuinţă. Organizaţia „Jumătatea plină” va asigura cheltuielile 
legate de hrană, igienă personală şi spaţiul de locuit. 


8) Dezvoltarea autonomiei şi independenţei personale 

Tinerii vor fi învăţaţi să se gospodărească. Se va întocmi un grafic cu programarea 
periodică a fiecăruia la îndeplinirea unor activităţi gospodăreşti : curăţenie, spălatul 
vaselor, gătit etc. Iniţial, pentru primele două săptămâni, tinerii vor primi săptămânal 
bugetul comun. După aceasta, vor primi săptămânal bugetul personal. Începând cu 
luna a treia, vor primi bugetul personal bimensual. Astfel, vor învăţa treptat să-şi 
administreze propriul buget. Fiecare va avea grijă să-şi spele hainele şi să-şi păstreze 
lucrurile personale. În proiect nu va fi implicat personal de îngrijire care să facă 
curăţenie, să gătească etc. 


9) Sensibilizarea opiniei publice şi a autorităților locale cu privire la situaţia acestor 
țineri 

Pentru a obţine rezultate, pentru a-i ajuta să-şi găsească un loc de muncă, este 
necesară o campanie coerentă de sensibilizare a opiniei publice. Aceasta va fi făcută 
prin mass-media şi prin organizarea unor evenimente (de exemplu, deschiderea oficială 
a programului la care să fie invitaţi şi patroni sau directori de firme, reprezentanţi ai 
autorităţilor locale etc.). Prezentarea situaţiei acestor tineri poate ajuta la rezolvarea 
problemelor pe care le au. 

10) Recalificarea profesională a tinerilor şi pregătirea lor pentru găsirea unui loc de 
muncă pentru fiecare 

Tinerii care doresc să urmeze cursuri de recalificare pot opta pentru unul dintre 
acestea, în funcţie de abilităţile personale. De aceea, asistentul social va întocmi o listă 
cu aceste cursuri şi va face recomandări tânărului, urmând ca acesta să aleagă. Perioada 
cursurilor de recalificare nu poate depăşi trei luni. Pentru tinerii care au o meserie 
cerută pe piaţa forţei de muncă şi nu doresc să urmeze un alt curs de recalificare, se vor 
intensifica activităţile de identificare a locurilor de muncă. Participarea tinerilor la 
cursuri este monitorizată de către asistentul social. 


11) Găsirea locurilor de muncă pentru tineri 

Pentru cei care nu doresc să urmeze cursuri de recalificare, se va începe activitatea de 
căutare a locurilor de muncă. Pentru aceasta, tinerii vor fi acompaniaţi de către asistentul 
social. Acesta din urmă va pune la dispoziţie toate sursele de informare pe care le pot folosi 
tinerii : anunţuri în presă, afişiere, contacte cu firme care pot angaja tineri din proiect, 
târguri de locuri de muncă etc. Pentru cei care au urmat cursuri de recalificare se începe 
activitatea de căutare a unui loc de muncă din luna în care au terminat aceste cursuri. 


12) Sprijinirea tinerilor după ce vor începe să lucreze pentru a se integra în mediul de 
muncă 

Asistenţii sociali vor ajuta tinerii să se integreze în colectivul de muncă prin discuţii 
cu tinerii, cu personalul. Perioada de adaptare la locul de muncă va fi foarte dificilă, iar 
tinerii trebuie să fie susținuți. 


13) Găsirea unei noi locuinţe pentru tinerii care se vor angaja 

După două luni de la angajare, tinerii vor fi sprijiniți să-şi găsească o locuinţă (gazdă, 
cameră într-un cămin etc.), cu condiţia ca acea chirie să nu depăşească jumătate din 
salariu. Aceasta este o nouă etapă prin care vor trece tinerii, de „independentizare” şi 
autonomie. Practica a demonstrat că acest lucru este eficient, fiind benefic şi pentru cei 
care s-au angajat deja, dar şi pentru cei care sunt în căutarea unui loc de muncă ; primii 
vor trebui să-şi caute deja o locuinţă. Pe perioada care a mai rămas de la schimbarea 
apartamentului până la finele celor 10 luni de proiect, organizaţia „Jumătatea plină” va 
sprijini în continuare tinerii, suportând cheltuielile de cazare şi, parţial, pentru masă. 


14) Evaluarea 

Evaluarea va fi realizată periodic de către parteneri. Ea se va desfăşura la nivelul 
fiecărei activităţi în parte şi va urmări să identifice gradul de realizare a obiectivelor, 
adică de atingere a rezultatelor (câţi tineri şi-au găsit un loc de muncă, câţi tineri şi-au 
găsit o locuinţă, dacă a crescut gradul de autonomie şi independenţă personală, care 
sunt cursurile de recalificare urmate, dacă aceste cursuri au mărit şansele pentru 
obţinerea unui loc de muncă etc.). 


15) Servicii de urmărire după terminarea proiectului 

După perioada de implementare a proiectului, după cele 10 luni, tinerii vor beneficia 
de servicii de urmărire timp de trei luni, tocmai pentru a fi sprijiniți în continuare şi a 
li se reduce dependenţa de specialişti. 


e Partenerii 


Proiectul reprezintă un parteneriat între organizaţia „Jumătatea plină”, Direcţia Gene- 
rală pentru Protecţia Drepturilor Copilului şi Centrul de Reconversie Profesională a 
Adulţilor. 

e Resursele umane necesare 


— 1 coordonator 

3 asistenţi sociali 
- 1 psiholog 

1 administrator 


e Buget (exprimat în euro) 
1. personal 
1.1. salarii pentru personalul propriu 
1.2. taxe pe salarii 
1.3. consultanţi sau servicii contactate 


2. spaţii 
2.1. achiziţie 
2.2. chirii 


2.3. întreţinerea spaţiilor 
2.4. utilităţi 


3. echipament 
3.1. calculatoare 
3.2. imprimante 
3.3. maşini 


4. transport 

4.1. diurne 

4.2. cazare pentru deplasări 

4.3. deplasări pentru populaţia-ţintă 
5. materiale 

5.1. ajutor material acordat clienţilor 


6. consumabile (hârtie, copii xerox etc.) 
„ comunicaţii (fax, telefon, e-mail, Internet, poştă etc.) 
8. alte cheltuieli (de regie etc.). 

1. Sistemul de protecţie socială al Republicii Moldova 


1.1. Evoluţia protecţiei sociale în Republica Moldova 


Istoria apariţiei şi dezvoltării culturii sociale în Republica Moldova este marcată de 
numeroase dificultăţi, deoarece nu există date veridice în acest sens. E cert faptul că, 
până în secolul XX, în Basarabia n-a existat asistenţă socială centralizată şi finanțată de 
la stat. 

Începuturile protecţiei sociale în Moldova au fost semnalate, ca de altfel în toate 
celelalte ţări ale lumii, sub forma unor acţiuni caritabile, filantropice şi cu un pronunţat 
caracter religios. Aceste activităţi coordonate de Biserică aveau drept scop ajutorarea 
ocazională a celor care, din anumite motive, nu se descurcau singuri : bătrâni, bolnavi, 
copii orfani, săraci. Dintr-o perspectivă moral-religioasă, aceste acţiuni au ajutat la 
formarea unui spirit de solidaritate umană necesar dezvoltării serviciilor moderne de 
protecţie socială. "Treptat, activităţile de ocrotire socială s-au structurat sub forma unor 
măsuri reglementate în acte juridico-normative, finanţate din bugetul public în cadrul 
unor instituţii specializate. 

În studierea problemei ce vizează geneza asistenţei sociale, este important a delimita 
anumite spaţii istorice. În perioada secolelor XIX-XX deosebim câteva etape principale, 
fiecare având contribuţia sa specifică în constituirea identităţii asistenţei sociale : 

1. perioada dominaţiei Imperiului Rus ; 

2. perioada interbelică (1918-1940), când Basarabia îşi dezvoltă serviciile sociale 
în componenţa României ; 
perioada regimului socialist (după 1940) ; 

4. perioada existenţei Republicii Moldova ca stat suveran şi independent (după 

1991)!. 


(99) 


Prima dimensiune a istoriei protecţiei sociale din Basarabia cuprinde : diverse acte 
de caritate din partea statului (sub formă de ukazuri, legi sau decrete) din partea 
anumitor organizaţii, persoane fizice, comitete obşteşti ; medicină de zemstvă - o etapă 
considerabilă în evoluţia şi dezvoltarea sferei sociale din Moldova. 

În cea de-a doua etapă a fost deja elaborată o legislaţie adecvată privind protecţia 
păturilor defavorizate. Tot în această perioadă a fost organizată asistenţa socială la nivel 
de stat, succedată de o serie de acţiuni întreprinse întru ajutorarea celor nevoiaşi. 

În perioada regimului comunist a fost instituit Ministerul Muncii şi Protecţiei 
Sociale, în grija căruia erau problemele pensionării populaţiei, alocarea diferitelor 
subsidii. Caracteristică pentru această perioadă este negarea problemelor sociale, fiind 
promovată ideea că „societatea comunistă nu are probleme ce ar necesita asistenţă 
socială comunitară”. Astfel, serviciile sociale acordate se axau prioritar pe problemele 
bătrânilor şi ale persoanelor cu handicap. 


1. M. Bulgaru, M. Dilion (coord.), Asistenţa socială în perioada de tranziţie : probleme şi 
modalităţi de soluţionare, Editura USM, Chişinău, 2000, pp. 16-17. 

În etapa anilor '90, protecţia socială se caracterizează prin conceptualizarea propriu-zisă 
a noţiunii de asigurări şi asistenţă socială. Concomitent, spre sfârşitul anilor '90, a 
început pregătirea specialiştilor în asistenţa socială la nivel de universitate şi colegiu. 

Pentru a avea o viziune de ansamblu despre evoluţia în organizarea protecţiei sociale, 

este necesară o relatare mai amănunţită în ceea ce priveşte instituţiile, activităţile şi documentele 
ce ţin nemijlocit de această activitate. Dacă ne referim la decretele ce vin din partea 
conducerii guberniei Basarabia din secolul al XIX-lea, constatăm că ele cuprind anumite 
obligaţii ale comercianților, moşierilor de a oferi un anumit suport material celor nevoiaşi, 
conform ukazurilor : 

- legea regională din Basarabia, privind îngrijirea socială (1834). Această ordonanţă 
a fost emisă pe baza decretului senatului executiv al Rusiei din 16 septembrie 
1834, care susţine tutelarea şi îngrijirea de către gubernie a caselor de copii, 
spitalelor, organizaţiilor ce se ocupau de caritate. Acest decret obliga guvernatorul 
Basarabiei să respecte şi să inspecteze finanţarea instituţiilor amintite, îngrijirea 
socială fiind finanțată din „bugetul” guberniei ; 

— decretul din 1843 prevedea alocarea unor suplimente alimentare populaţiei din 
Basarabia care a suferit în urma secetei. Conducerea era obligată să asigure 
populaţia nevoiaşă cu o anumită cantitate de făină de porumb ; 

— dispoziţia privind răspândirea surorilor milostive în spitale militare şi de zemstvă. 
Surorile milostive au apărut la începutul secolului al XIX-lea, activând numai în 
spitale militare. Apariţia unui asemenea serviciu era necesară, fiindcă se rezolvau 
cu cadre medicale) şi oferirea locurilor de muncă văduvelor şi/sau tuturor 
femeilor ştiutoare de carte ; 

— decretul cu privire la formarea comitetelor pentru acordarea locurilor de muncă 
veteranilor de război (1874). Membrii acestor comitete erau soțiile marilor 
proprietari funciari din Basarabia. 


În 1907 a fost înregistrată „Organizaţia pentru instruirea profesională a femeilor”, 
care se ocupa de educaţia fetelor orfane sau de instruirea şi reinstruirea văduvelor. 

Medicina de zemstvă reflecta nivelul serviciilor medicale oferite populaţiei şi 
prevedea şi acordarea asistenţei medicale populaţiei rurale. În întreaga perioadă de 
finanţare (1879-1914), numărul circumscripţiilor medicale a crescut de la 7 la 75, a 
punctelor medicale — de la 31 la 43, a spitalelor — de la 3 la 59, a numărului de paturi 
în spitale - de la S1 la 906 (260 în oraşe şi 646 în sate). Numărul de locuitori într-o 
circumscripție medicală oscila între 31,5 şi 32 de mii. 

Începând cu anul 1900, la cererea insistentă a ţarului, bisericilor li s-a permis 
colectarea de donaţii pentru diverse categorii de persoane nevoiaşe (săptămâna Paştilor — 
pentru orbi, săptămâna Crăciunului - pentru persoane cu handicap). 

O etapă importantă în evoluţia asistenţei sociale din Basarabia este perioada 
interbelică. În această perioadă au fost elaborate numeroase legi şi acte normative 
privind protecţia socială, au fost întreprinse variate acţiuni de caritate. În Chişinău 
activează Înalta Comisiune de Asistenţă Socială a Municipiului, care alocă sistematic 


2. M. Bulgaru, M. Dilion (coord.), Asistenţa socială în perioada de tranziție : probleme şi 
modalităţi de soluționare, Editura USM, Chişinău, 2000, pp. 19-20 

sume de bani pentru invalizi, copii orfani, văduve. Astfel, de pe data de 22 noiembrie 
1934 şi până la 25 ianuarie 1935, din cele 1.960 de cereri depuse, comisia a satisfăcut 
1.043. Pentru a ajuta săracii, Comisiunea a organizat în zilele de 19-21 ianuarie 1935 
o caravană a carităţii, cu scopul de a colecta o anumită sumă de bani pentru cei nevoiaşi 
şi a deschis cantine pentru şomeri. Acestea funcționau pe întreg teritoriul municipiului. 
Tot în această perioadă au intrat în vigoare şi acte legislative : 

e Legea şi Regulamentul „cu privire la lichidarea vagabondajului şi cerşetoriei şi 
protecţia copilului ” (Bucureşti, 1921) — în articolul 7 era stipulat că asistenţa 
socială este şi rămâne o obligaţiune a comunelor. Acestea sunt obligate să 
prevadă în bugetele lor un fond special al asistenţei, alimentat fie din venituri 
ordinare, fie din taxe sau alte resurse; 

e Legeaprivind protecţia copilului (Bucureşti, 1921) — prevedea implicarea tuturor 
structurilor administrative (regionale sau locale) în soluţionarea diverselor 
probleme ce ţineau de situaţia minorilor ; 

e Legeacuprivire la ocrotirea minorilor şi femeilor (Bucureşti, 1928) — prevederile 
acestei legi interziceau femeilor şi copiilor să lucreze noaptea, în condiţii nocive. 
Au fost incluse şi prevederi ce determinau vârsta minimă a minorilor pentru 
muncă (16-18 ani în funcţie de durata zilei de muncă) şi acordarea de concedii 
de maternitate femeilor însărcinate ; 

e Legea cu privire la organizarea Eforiei Generale a Invalizilor, Văduvelor şi 
Orfanilor de Război şi Foştilor Luptători (Bucureşti, 1937) - această lege 
prevedea că Eforia Generală IOV este organul autonom care exercită direct şi pe 
tot cuprinsul ţării acţiunile de asistenţă, îndrumare, administrare, control şi 
supraveghere, în cadrul legilor în vigoare, ale activităţilor de protecţie a invalizilor, 
văduvelor şi orfanilor de război şi ale foştilor luptători?. 


Merită să menţionăm şi următorul fapt: în actele de caritate se implicau tot mai 
multe organizaţii şi persoane fizice, datele despre colectări erau publicate atât în 
periodicele centrale, cât şi în cele judeţene. 

Un alt eveniment important: în 19309 a fost inaugurat Palatul de Asigurări Sociale. 
În 1937 a fost organizată Eforia Generală a invalizilor, văduvelor şi orfanilor de război. 
Membrii acestei organizaţii aveau în grija lor colectarea şi alocarea subsidiilor (sub 
formă de pensii) destinate categoriilor nevoiaşe. 

În 1940 a fost instituit Comitetul Norodnic al Asistenţei Sociale al RSSM, dar care 
şi-a încetat activitatea în 1941. În 1942, în timpul războiului, asistenţa s-a impus 
imperios şi cu mai mare urgenţă. În mod special în Chişinău, au fost întreprinse 
următoarele acţiuni: ajutorarea familiilor concentraţilor, protecţia copilului între 2 şi 
7 ani, asistenţa fetelor orfane, asistenţa băieţilor orfani, ajutorarea vagabonzilor, 
sprijinul bătrânilor şi invalizilor”. 

Revenind în sfera de influenţă a Rusiei, unul dintre cele mai importante momente 
din istoria asistenţei sociale a fost deschiderea în cei mai grei ani de război a cursurilor 


3. Materialele au fost selectate din diverse periodice, precum Monitorul Municipal, Chişinău, 
1935-1942 ; Buletinul Municipal, Chişinău, 1943. 

4. M. Bulgaru, M. Dilion (coord.), Asistenţa socială în perioada de tranziţie : probleme şi 
modalităţi de soluționare, Editura USM, Chişinău, 2000, p. 60. 

de asistenţi sociali, eveniment despre care ne informează Monitorul Municipal din 
7 iunie 1943. 

Cea de-a treia perioadă începe la 26 martie 1946, când Narcomitetul Asistenţei 
Sociale al RSSM a fost reorganizat în Ministerul Asistenţei Sociale al RSSM, având 
următoarele funcţii: conducerea secţiilor de asistenţă socială orăşeneşti şi raionale ; 
conducerea şi colaborarea cu comisiile de expertiză medico-sanitară ; conducerea şi 
controlul acţiunilor în casele pentru invalizi şi copii invalizi ; amplasarea în câmpul 
muncii a invalizilor ; deservirea pensionarilor ; controlul stabilirii corecte a pensiilor. 

În 1962, la 28 februarie, a fost emisă Legea cu privire la aprobarea Regulamentului 
Societăţii Orbilor din RSSM. Această societate avea ca sarcină unirea cetăţenilor orbi 
în scopul de a-i antrena în munca de folos obştesc, de a îmbunătăţi deservirea lor 
socioculturală, de a contribui la ridicarea nivelului lor „politico-ideologic” şi de a-i 
atrage în rândurile cetăţenilor activi ai societăţii. La 14 aprilie 1962 a fost emisă Legea 
cu privire la aprobarea Regulamentului Societăţii Surzilor din RSSM. În 1972 a fost 
adoptată Legea cu privire la aprobarea Regulamentului Ministerului Asistenţei Sociale 
al RSSM, conform căreia Ministerul Asistenţei Sociale era un minister republican, 
activitatea lui fiind subordonată Sovietului Miniştrilor al RSSM. EI înfăptuia, nemijlocit 
prin secţiile de asistenţă socială ale comitetelor executive ale Sovietelor raionale şi 
orăşeneşti de deputaţi ai oamenilor muncii, conducerea întregii activităţi în domeniul 
asistenţei sociale din republică. Ministerului Asistenţei Sociale al RSSM îi reveneau 
următoarele sarcini : dezvoltarea prin toate mijloacele a asistenţei sociale, în scopul 
satisfacerii cât mai depline a nevoilor sociale a cetăţenilor în vârstă şi celor incapabili 
de muncă ; deservirea sociomedicală şi culturală a cetăţenilor care se aflau în Casele 
de veterani ai muncii, de bătrâni şi invalizi; organizarea ştiinţifică a muncii şi a 
activităţii de conducere, asigurarea întreprinderilor, organizaţiilor şi instituţiilor din 
sistemul ministerului cu cadre calificate, promovarea în posturi de conducere a tinerilor 
care s-au afirmat ca buni specialişti ; controlul pregătirii şi întocmirii recomandărilor 
privind acordarea pentru mamele cu mulţi copii a titlului de onoare „Mamă eroină”, cu 
ordinul „Slava maternității”, cu „Medalia maternității” etc. 

În acest context, cadrul legislativ adoptat în perioada anilor '50-*70 excludea din 
principiu sistemul de asistenţă socială. Sistemul de organizare, funcţionare şi administrare 
era puternic centralizat, acordând foarte puţin spaţiu de mişcare autorităţilor locale, 
iniţiativelor civice, organizaţiilor neguvernamentale. Acestea din urmă erau aproape 
complet desfiinţate. 

Cea de-a patra perioadă poate fi caracterizată prin efectele destrămării URSS, 
apariţiei Republicii Moldova ca stat independent cu o politică socioeconomică proprie, 
care poate fi concepută şi ca un început al tranziţiei. În această perioadă a fost instituit 
Ministerul Muncii, Protecţiei Sociale şi Familiei, iar sistemul de protecţie socială 
moştenit era privit în ansamblu ca o protecţie economică a individului din partea 
statului în complexul problemelor socioeconomice ale tranziţie. Sistemul de pensionare, 
cu toate că şi-a modificat baza de reglementare, a continuat să poarte în sine elementele 
sistemului vechi, adică : i) pensii stabilite în condiţii avantajoase ; ii) cote disproporţionate 
ale contribuţiilor sociale (povara fiind lăsată în principal asupra întreprinderilor şi mai 
puţin asupra angajaţilor). La rândul său, sistemul de asistenţă socială nu era definit 
într-o anumită formă, fiind exprimat prin plăţi cu caracter recompensator pentru 

veterani, invalizi şi copii în situaţii de risc, care în cele mai dese cazuri aveau o 
acoperire financiară redusă, iar accentele în cadrul serviciilor erau puse pe îngrijiri 
instituţionale. Această stare de lucruri, în principal, a generat incapacitatea financiară 
a sistemului, acumulând datorii de luni de zile la plata pensiilor (în anii 1998 şi 1999, 
doar 40% dintre pensionari au primit plăţi cu caracter social” ) şi a prestaţiilor sociale 
Şi creşterea cererii pentru instituţionalizare. Era firesc ca, această stare de lucruri să 
impună aplicarea unor măsuri cu caracter reformator în cadrul sistemului şi delimitarea 
clară a rolurilor şi competenţelor, inclusiv identificarea obiectivelor politice pe termen 
mediu şi lung în vederea cristalizării unui sistem de protecţie socială echitabil şi 
eficient din punct de vedere al accesului şi costurilor. 

Începând cu anul 1999, sistemul naţional de protecţie socială a fost divizat în două 
părţi distincte : asigurări şi asistenţă socială, ceea ce a servit drept temei în conturarea 
cadrului legislativ specific fiecărui domeniu în parte. Odată cu reformele politice 
demarate în domeniul protecţiei sociale, a fost identificată necesitatea dezvoltării 
resurselor umane în domeniul protecţiei sociale. Începând cu anul 1998, asistenţa 
socială a fost inclusă în cadrul nomenclatorului de specialităţi al programelor de studiu 
ale Universităţii de Stat din Republica Moldova, Universităţii de Stat „Alecu Russo” 
din Bălţi şi Universităţii Pedagogice de Stat „lon Creangă”. Este de menţionat aportul 
semnificativ în acest proces pe care l-a adus UNICEF, care a susţinut crearea facultăţilor 
respective, a contribuit la dezvoltarea cadrului strategic naţional şi a generat condiţiile 
necesare pentru consolidarea competenţelor profesionale în domeniul mediilor academice 
şi reprezentanţilor sistemului public. Începând cu anul 1998, profesia „asistent social” 
este inclusă în cadrul nomenclatorului naţional de profesii. 

Astăzi, asistenţa socială este inclusă în programul de studiu în cinci universităţi şi 
trei colegii din Republica Moldova. Programele de studiu ale acestor instituţii de profil 
sunt ajustate la sistemul Bologna, oferind următoarele niveluri de studii: licenţă în 
asistenţă socială, cu termen de studii de 3 ani; masterat în asistenţă socială, cu termen 
de 2 ani, şi doctorat în asistenţă socială, cu termen de 3 ani. În afară de instruirea 
noilor specialişti şi îmbunătăţirea abilităţilor şi competenţelor profesionale ale specia- 
liştilor care activează deja în domeniul asistenţei sociale, aceste instituţii mai susţin şi 
activitatea de pledoarie naţională pentru profesia de asistent social şi contribuie la 
dezvoltarea cadrului politic şi juridic în domeniul protecţiei sociale. 

Conform estimărilor efectuate, în anul 2010, numărul cumulativ de asistenţi sociali 
absolvenţi de facultate a atins aproximativ 1.749 de persoane, care vor constitui o 
potenţială forţă de muncă în acest domeniu. Însă nu toţi absolvenţii vor rămâne în 
republică sau vor lucra ca asistenţi sociali. Din cauza salariilor mici, a condiţiilor de 
trai inadecvate, a locurilor de muncă izolate şi a condiţiilor nesatisfăcătoare, multe persoane 
care ar putea lucra în calitate de asistenţi sociali calificaţi migrează peste hotare în 
căutare de locuri de muncă sau sunt nevoite să lucreze pe altă specialitate€. 


5. WB, Improving Public Expenditure Efficiency for Growth and Poverty Reduction. Public 
Expenditure Review for the Republic of Moldova, 2007, p. 70. 
6. MMPSE, Raportul Social Anual, 2007. 

1.2. Politica de protecţie socială în Republica Moldova 


Politicile de protecţie socială reprezintă elementul-cheie în politica socială a statului. 
Până la declararea independenţei Republicii Moldova, procedurile de reglementare a 
drepturilor sociale se bazau pe legislaţia de pensionare şi pe decretele fostei URSS. 
După declararea independenţei, Republica Moldova a moştenit un sistem social rigid, 
orientat preponderent spre pensionare prin diferite tipuri de pensii în condiţii avantajoase. 
La rândul său, sistemul de prestații băneşti şi de servicii sociale era subdezvoltat, 
accentele acestuia fiind de ordin recompensator, iar serviciile având un caracter 
instituţional. 

Prin semnarea unor tratate cum ar fi Carta Socială Europeană revizuită (ratificată 
parţial)”, Convenţia Europeană de Securitate Socială şi Acordul adiţional de aplicare a 
acesteia, Codul European de Securitate Socială, Acordul de Parteneriat şi Cooperare 
între Republica Moldova şi UES, precum şi prin aprobarea Planului de Acţiuni RM-UE? 
în cadrul Politicii Europene de Vecinătate (PEV)!, Republica Moldova şi-a exprimat 
ferm voinţa politică pentru armonizarea cadrului legislativ naţional cu normele şi 
standardele europene, inclusiv asigurarea unui nivel garantat de securitate socială a 
populaţiei, creşterea nivelului bunăstării acesteia şi al incluziunii sociale. 

Bazele reformei sistemului de protecţie socială în Republica Moldova au fost puse 
în anul 1999, prin divizarea sistemului în asigurări şi asistenţă socială şi prin adoptarea 
Strategiei de Reformare Asigurării cu Pensii!, a Legii privind pensiile de asigurări 
sociale de stat!?, a Strategiei de reformă a sistemului de asistenţă socială!? şi a Legii 
Asistenţei Sociale!*, care au reprezentat cadrul principal de reglementare a raporturilor 
juridice în sistem şi au identificat obiectivele politice pe termen lung, în vederea 
cristalizării unui sistem echitabil şi eficient din punct de vedere al accesului şi costurilor. 

Actuala politică de protecţie socială reprezintă o dimensiune dublă din perspectiva 
acoperirii grupurilor de beneficiari exprimată în politici de asigurări sociale de stat 
(bazate pe principii contributive în baza riscurilor determinate şi solidaritate între 
generaţii) şi politici de asistenţă socială (bazate pe principii noncontributive cu accent 
pe riscurile sociale apărute şi identificate în baza testării necesităţilor şi gradului de 
vulnerabilitate, fiind concretizate în prestații băneşti şi servicii sociale). 

Toate aceste politici sunt realizate în contextul Strategiei Naţionale de Dezvoltare 
2008-2001, pentru realizarea căreia, în cadrul fiecărui subsector, au fost dezvoltate 
strategii şi programe specifice. 


7. Hotărârea Parlamentului nr. 482-XIV din 28.09.2001. 

8. Semnat la 28.11.1994, intrat în vigoare de la 1.07.2008. 

9. Hotărârea Guvernului nr. 356 din 22.04.2005. 

10. Regulamentul Parlamentului European şi al Consiliului (CE) nr. 1638/2006 din 24 octombrie 
2006. 

11. Hotărârea Parlamentului nr. 141-XIV din 23.09.1998. 

12. Legea nr. 156-XIV din 14.10.1998. 

13. Hotărârea Parlamentului nr. 416-XIV din 28.05.1999. 

14. Legea asistenţei sociale, nr. 547-XV din 23.12.2003. 

1.2.1. Politicile de asigurări sociale 


Reforma sistemului de pensionare în Republica Moldova a început în anul 1999, odată 
cu adoptarea Strategiei de Reformare Asigurării de Pensii!” şi a Legii privind pensiile 
de asigurări sociale de stat. Actele menţionate au fost completate de Legea privind 
sistemul public de asigurări sociale!7. Pachetul actelor legislative ce reglementează 
asigurarea cu pensii se completează anual cu legea privind bugetul asigurărilor sociale 
de stat, care stabileşte atât mecanismul de calcul şi de plată a contribuţiilor de asigurări 
sociale de stat obligatorii, cât şi aspectele specifice ce ţin de venituri şi cheltuieli. 
Astfel, conform noii politici de asigurare socială, în Republica Moldova s-a menţinut 
un sistem de pensionare distributiv, de un singur nivel, în care, pentru o evidenţă mai 
deplină a drepturilor la pensii acumulate, începând cu 1 ianuarie 1999 a fost introdusă 
o formulă nouă de pensionare, care leagă direct suma contribuţiilor individuale achitate 
de cuantumul viitoarei pensii. Suplimentar, a fost introdusă formula perioadei de 
tranziţie, care combină drepturile la pensie acumulate în perioada de până la reformă 
şi drepturile obţinute în sistemul nou. Concomitent, a început procesul de renunțare 
treptată la o mulţime de privilegii şi înlesniri pentru noii pensionari, precum şi 
majorarea pe etape a vârstei de pensionare şi a stagiului de cotizare necesar obţinerii 
pensiei depline pentru limită de vârstă. În anul 2003, a fost stabilit prin legislaţie 
coeficientul de indexare anuală a pensiei, acesta fiind egal cu valoarea medie dintre 
indicatorii de creştere a preţurilor şi a salariului mediu pe ţară pentru anul precedent!*. 

Cu toate acestea, reforma iniţiată în anul 1999 nu poate fi caracterizată nici drept una 
radicală, nici drept una consecventă, din cauza intervențiilor politice care au generat abateri 
de la strategia iniţială a reformei de pensionare : sistarea vârstei-limită de pensionare, 
restabilirea unui şir de înlesniri la ieşirea la pensie, anterior anulate etc. Ca urmare, 
actualul sistem de pensii de stat al Republicii Moldova reprezintă un hibrid care include 
un şir de elemente din sistemul vechi de pensionare şi elemente ale sistemului nou de 
asigurare!”. Această stare de lucruri a creat premize pentru reformarea sistemului pe 
termen mediu şi revizuirea politicii în domeniul asigurărilor sociale, obiective care au fost 
exprimate în Strategia de Creştere Economică şi Reducere a Sărăciei pe 2004-2006%. 

În perioada implementării SCERS, eforturile întreprinse pentru eficientizarea sistemului 
de asigurări sociale s-au canalizat spre : 

i) introducerea principiilor redistributive ale contribuţiei între angajator şi angajaţi ; 

ii) implementarea evidenţei individuale a contribuţiilor ; 

iii) dezvoltarea politicilor de unificare a normelor de pensionare pentru diferite 

categorii de beneficiari ; 
iv) identificarea măsurilor pentru creşterea gradului de participare la sistemul de 
asigurări sociale de stat a lucrătorilor din sectorul agricol. 


15. Hotărârea Parlamentului nr. 141-XIV din 23.09.1998. 

16. Legea nr. 156-XIV din 14.10.1998. 

17. Legea nr. 489-XIV din 8.07.1999. 

18. MMPSFE, Raportul Social Anual 2003, 2004. 

19. MMPSF, Proiectul Strategiei de unificare a sistemului de pensii, 2007. 
20. Legea nr. 389-XV din 2.12.2004. 

Cu toate că în cadrul SCERS”! au fost întreprinse eforturi pentru eficientizarea 
sistemului de asigurări sociale, inclusiv pentru asigurarea stabilităţii financiare a 
acestuia, reforma a fost realizată în esenţă fragmentar, în mare parte din cauza lipsei 
resurselor financiare şi a implementării în paralel a reformei de optimizare a administraţiei 
locale, fenomene care au generat perturbări şi exod de personal. Mai mult, a fost 
implementată evidenţa individuală a contribuabililor, au fost făcute încercări de a 
identifica soluţii politice pentru participarea la sistemul de asigurări sociale a persoanelor 
care activează în sectorul agrar, au fost aplicate indexările anuale ale pensiilor, au fost 
făcute inclusiv încercări de îmbunătăţire a practicilor de prognoză pe termen mediu şi 
lung a veniturilor şi cheltuielilor bugetului asigurărilor sociale etc. Totodată au rămas 
a fi rezolvate problemele de bază în cadrul sistemului, precum : 

e unificarea sistemul de pensionare şi aplicarea condiţiilor unice de pensionare 

pentru toate categoriile de pensionari ; 

selectarea unor scheme optime de asigurare pentru angajaţii din agricultură ; 
realizarea principiului dependenţei dintre mărimea pensiilor şi a contribuţiilor 
pentru fiecare persoană asigurată. 


Prin urmare, asigurarea continuității reformelor iniţiate şi asigurarea durabilităţii 
sistemului de asigurări sociale a fost identificată drept unul dintre obiectivele strategice 
ale Strategiei Naţionale de Dezvoltare 2008-2010%. O parte dintre aceste măsuri au 
fost exprimate şi în proiectul Strategiei de unificare a sistemului de pensii”, care este 
menit să creeze un singur sistem de pensionare cu condiţii egale pentru toţi contribuabilii 
din sistemul de asigurări sociale. Premisele care au contribuit la apariţia necesităţii de 
unificare a sistemelor de pensii sunt lipsa de uniformitate a legislaţiei cu privire la 
asigurarea cu pensii şi condiţiile de pensionare diferenţiate (reducerea nejustificată a 
vârstei de pensionare). Acestea din urmă aduc după sine cheltuieli suplimentare la plata 
pensiilor stabilite în condiţii avantajoase, care sunt puse pe seama altor contribuabili. 
Funcționarea mai multor organe separate de administrare a sistemelor are ca efect 
cheltuieli administrative mari şi neîntemeiate. 

În concluzie, putem spune că politica de asigurări sociale de stat a Republicii 
Moldova reprezintă un produs tipic al economiei în tranziţie, fiind foarte complicată 
din punctul de vedere al normelor de reglementare”, al categoriilor contribuabililor?5 


21. Hotărârea Guvernului nr. 1433 din 19.12.2006 cu privire la extinderea SCERS pentru anul 
2007. 

22. Legea nr. 295-XVI din 21.12.2007. 

23. Strategie aflată în fază de proiect. 

24. În afară de strategia principală de reformă a sistemului de asigurări sociale, există o serie de 
strategii derivate pentru reglementarea segmentară a problemelor, această situaţie existând şi 
în setul de acte normativ-legislative, fapt care impune unificarea acestora într-un cadru unic, 
atât strategic, cât şi legislativ. 

25. Cuantumul tarifului de asigurare este diferențiat pe categorii de plătitori: i) angajatori ; 
ii) persoane angajate ; iii) persoane care îşi desfăşoară activitatea pe cont propriu. Din anul 
2005, există o categorie specială de plătitori de contribuţii sociale - angajatorii din sfera 
producţiei agricole, care transferă contribuţii de asigurare socială (pentru persoanele care 
activează în baza contractului individual de muncă) altor contracte privind îndeplinirea de 
lucrări sau de prestări de servicii în domeniul prelucrării individuale a producţiei agricole. 

şi al contribuţiilor”. Toate acestea influenţează durabilitatea financiară a sistemului, 
generând efecte precum : 
e instabilitatea pe termen lung, aprofundată şi de tendinţele demografice nefavorabile ; 
e creşterea numărului de noi pensionari şi creşterea presiunii asupra populaţiei 
active economic ; 
e cuantumurile mici ale pensiilor în comparaţie cu salariile şi pragul minim de 
subzistență ; 
e rata de înlocuire redusă; 
e neuniformitatea contribuţiilor pentru diverse grupuri de contribuabili şi redistri- 
buirea disproporţionată a resurselor. 


Tabelul 1. Evoluția cadrului strategic în domeniul asigurărilor sociale 
de stat în Republica Moldova 


]. Strategia Reformei sistemului de II. Strategia de Creştere Economică şi 


asigurare cu pensii din Republica Moldova Reducere a Sărăciei (2004-2006) 


Obiective: Obiective: 
e asigurarea unui sprijin material adecvat la|e consolidarea stabilității financiare a sistemului 
bătrânețe, în cazul pierderii capacităpi de de asigurări sociale; 


muncă sau a sushnătorului; e asigurarea concordanjei dintre riscurile asi- 
e respectarea principiului echităpi sociale — gurate, contribuţii *1 beneficii; 
pensii în dependenţă de aportul lor la sistemul | e perfecționarea metodologiei de calculare “i 
de asigurări sociale; revizuire a cuantumului plăhlor. 
e asigurarea unui sistem financiar echilibrat “i 
respectarea disciplinei financiare; Măsuri pe termen mediu: 


e crearea unui sistem de asigurare cu pensii] e implementarea în continuare a evidenţei 
convenabil tuturor generahilor, care va avea individuale a persoanelor asigurate “i a 


la bază un nivel real de plăți. sistemului informaponal computerizat de 
evidență a contribuţiilor de asigurări sociale; 
Măsuri pe termen mediu: e evaluarea “i definirea mai exactă a riscurilor 
e schimbarea vârstei de pensionare; sociale; 
e anularea condițiilor avantajoase de pen-|e îmbunătăţirea managementului mijloacelor 
sionare; financiare prin implementarea practicii de 
e îmbunătăprea colectării cotizaților de asigurări prognozare pe termen mediu a veniturilor “i 
sociale; cheltuielilor BASS, luând în calcul prognozele 
e acumularea de rezerve; macroeconomice, demografice *i bugetare; 
e dezvoltarea unui sistem privat de asigurare |* reforma sistemului de pensionare pentru cei 
cu pensii. care activează în agricultură; 
e perfechionarea metodologiei de calculare a 
contribuţiilor; 
e creterea mărimii prestahilor de asigurări 
sociale. 


26. Toţi angajatorii şi plătitorii contribuţiilor individuale de asigurări sociale de stat calculează 
şi achită contribuţii conform salariului împreună cu alte venituri. Însă mărimea salariului din 
care se achită contribuţii individuale este limitat de pragul a trei salarii medii lunare pe 
economie. 

III. Strategia Naţională 
de Dezvoltare (2008-2011) 


Obiective: 
e consolidarea stabilităpi financiare a sistemului 
de asigurări sociale; 

fundamentarea politicii de asigurări sociale 

pe prognoze demografice “i socioeconomice 

pe termen mediu “i lung; 

crearea unor condihi unice de pensionare 

pentru toate categoriile de pensionari prin: 

o realizarea principiului dependenței dintre 
mărimea pensiei “i a contribupilor pentru 
fiecare persoană asigurată; 

o revizuirea *i perfechonarea cadrului legal 
în domeniu. 

dezvoltarea pilonului particular de asigurare 

cu pensii. 


Măsuri prioritare pe termen mediu: 
formarea sistemului de prognozare în dome- 
niul asigurărilor sociale de stat: 
o elaborarea metodologiei de prognozare; 


o identificarea *i elaborarea setului de indi- 
catori primari (prognoza economică *i demo- 
grafică); 
ajustarea “i punerea în aplicare a progra- 
mului de modelare a situahei economico- 
demografice; 

e unificarea sistemului de pensionare: 

o modificarea cadrului legal pentru imple- 
mentarea principiului dependenței între 
mărimea contribuhilor plătite *i mărimea 
pensiilor primite “i ajustarea coeficien- 
tului de înlocuire la normele europene; 
dezvoltarea segmentului de evidență per- 
sonificată pentru contribuabilii din sectorul 
agrar. 

e asigurarea unui cadru de garanhi minime 
sociale pentru lucrătorii migranh originari 
din Republica Moldova: 

o încheierea a Il acorduri cu principalele 
[ări destinare a lucrătorilor migranki. 


1.2.2. Politicile de asistenţă socială 


IV. Strategia de Unificare a Sistemului 
de Pensii (proiect) 


Obiective: 
unificarea normelor de pensionare; 
selectarea unor scheme mai optime de asigu- 
rare pentru angajahi din agricultură; 
compensarea din contul Bugetului de Stat a 
cheltuielilor din Bugetul Asigurărilor Sociale 
de Stat aferente agricultorilor, precum “i a 
celor ce [in de condihi speciale de muncă: 
pentru deputahi din Parlament, membri de 
Guvern, ale*i locali, funchonari publici, 
judecători *i procurori. 


Măsuri prioritare: 

e unificarea normelor de pensionare — o poli- 
tică diferită, orientată pe 2 direchi, pentru 
deputah, membri de guvern, ale*i locali “i 
funchonari publici, judecători “i procurori: 

o programul destinat pensionarilor actuali; 

o programul destinat viitorilor pensionari; 

o programul de tranziție de la sistemul de 
pensii actual la sistemul de pensii unificat; 

e reforma sistemului de pensii în agricultură. 


Luând ca model principiile şi standardele UE, Republica Moldova şi-a asumat responsa- 
bilitatea de revizuire şi ajustare a politicilor în materie de asistenţă socială conform 

normelor comunitare bazate pe principiile responsabilităţii multilaterale şi solidarităţii 
sociale şi oferirea oportunităţilor egale pentru toţi membrii societăţii în cadrul diferitelor 
activităţi ale vieţii socioeconomice”. 

Actualul sistem de asistenţă socială al Republicii Moldova este alcătuit din două 
componente interdependente : i) prestațiile sociale ; ii) serviciile sociale. Reforma 
sistemului de asistenţă socială în Republica Moldova a demarat în anul 1999 prin 
adoptarea Strategiei de reformă a sistemului de asistenţă socială* - cadrul principal 
care a trasat obiectivele politice pe termen lung în vederea cristalizării unui sistem 
echitabil şi eficient din punctul de vedere al accesului şi costurilor. 

Aceste principii strategice au servit la adoptarea în anul 2003 a Legii Asistenţei 
Sociale* -— legea de bază a sistemului care defineşte : i) sistemul de asistenţă socială 
ca parte componentă a sistemului naţional de protecţie socială ; ii) statutul şi rolul 
asistentului social şi ale lucrătorului social ; iii) grupurile vulnerabile care sunt eligibile 
pentru asistenţă socială; iv) rolurile şi competențele în cadrul sistemului la nivel 
naţional şi local în administrarea prestaţiilor şi serviciilor de asistenţă socială. 

Cu toate acestea, trebuie spus că reforma iniţiată în 1999 nu a putut fi caracterizată 
ca fiind una esenţială. Efectele crizei economice ruseşti de la finele anilor '90 ai 
secolului trecut au influenţat semnificativ mersul acestei reforme, făcând ca accentele 
să fie orientate unilateral spre reglementarea ajutorului bănesc de stat pentru a acoperi 
toate categoriile populaţiei considerate la acel moment în situaţii de risc“, fiind delegată 
mai puţină atenţie sistemului de servicii sociale*?. Dorinţa de a amortiza efectele crizei 
şi de a suţine cât mai multe grupuri în situaţii de risc a condus în consecinţă la o 
multitudine de acte legislativ-normative cu obiectul de reglementare a prestaţiilor 
băneşti, insuficient corelate între ele. 

Către anul 2003, în cadrul sistemului existau deja 15 tipuri de prestații de asistenţă 
socială, care erau acordate preponderent pe principiile apartenenţei categoriale, doar 
două fiind acordate în baza testării veniturilor (indemnizaţiile pentru familiile cu copii 
şi ajutoarelor materiale). Astfel, prevalența unui singur criteriu de acces la asistenţa 
financiară de stat a condus la erori de incluziune şi excluziune în cadrul sistemului, 
fiind identificate cazuri când o singură persoană putea beneficia concomitent de 
11 tipuri de prestații băneşti, iar alte persoane, care demonstrau o stare evidentă de risc 
social, nu erau eligibile pentru ajutor financiar din cauza neapartenenţei categoriale. 
Totodată, datele reieşite din analiza impactului prestaţiilor de asistenţă socială asupra 
sărăciei au reflectat o direcţionare ineficientă a acestora spre grupurile sărace. Astfel, 
în anul 2003, gospodăriilor sărace (Chitila I) le-au revenit doar 13,7% din suma totală 
a prestaţiilor de asistenţă socială, pe când celor mai înstărite gospodării (Chitila V) 


27. Hotărârea Guvernului nr. 1345 din 24.11.2006, cu privire la armonizarea legislaţiei 
Republicii Moldova cu legislaţia comunitară. 

28. Hotărârea Parlamentului nr. 416-XIV din 28.05.1999. 

29. Legea asistenţei sociale, nr. 547-XV din 23.12.2003. 

30. Articolele 1 şi 6 din Legea asistenţei sociale, nr. 547-XV din 23.12.2003. 

31. De multe ori riscul era identificat prin parvenirea iniţiativelor parlamentare şi indicaţiilor 
Guvernului. Până în prezent lipseşte o definire clară a „riscului social”. 

32. Strategia Naţională privind Protecţia Copilului şi a Familiei, aprobată prin Hotărârea 
Guvernului nr. 727 din 16.06.2003, fără plan de acţiuni. 

le-au revenit 24,8%%. Pe de altă parte, gradul subdezvoltat al serviciilor sociale 
comunitare, precum şi lipsa resurselor financiare şi a mecanismelor legale pentru menţinerea 
acestora la nivel local au favorizat creşterea cererii pentru îngrijirea instituţionalizată, 
care a sporit cu 18% faţă de anul 1999, atunci când a demarat reforma în sector. 

Prin urmare, eficientizarea sistemului de prestații de asistenţă socială prin direcționarea 
acestora către cei mai săraci şi dezvoltarea sistemului de servicii sociale alternative 
instituţionalizării** au reprezentat cele două obiective strategice principale pe termen 
mediu exprimate în cadrul Strategiei de Creştere Economică şi Reducere a Sărăciei 
2004-2006 (SCERS)?. 

Realizarea primului obiectiv strategic din SCERS s-a axat pe determinarea elementelor 
conceptuale pentru revizuirea şi optimizarea sistemului recompensator al ajutorului 
social bănesc. În acest sens a fost adoptată Concepţia cu privire la eficientizarea 
sistemului de asistenţă socială“, activităţile din cadrul acesteia bazându-se pe studierea 
gradului de eficacitate al direcţionării compensaţiilor nominative” (fiind considerat cel 
mai costisitor şi ineficient direcționat program de prestații) şi pe pilotarea noului model 
de eligibilitate pentru asistenţa socială bănească, bazat pe forma unică de solicitare a 
asistenţei îmbinată cu „filtre” de acces şi testare a venitului“. Rezultatele pilotării au 
demonstrat că implementarea unei reforme de optimizare a prestaţiilor de asistenţă 
socială este absolut necesară, ceea ce va necesita şi unificarea treptată a tuturor 
programelor de asistenţă socială”, eligibilitatea urmând totodată a fi determinată în baza 
unui singur criteriu, în funcţie de mărimea venitului mediu pe un membru al familiei 
sau al pragului sărăciei“. 

Cel de-al doilea obiectiv SCERS a fost orientat spre reconsiderarea sistemului 
rezidenţial existent, dezvoltarea serviciilor sociale comunitare, creşterea calităţii servi- 
ciilor“!, precum şi consolidarea reţelei naţionale a asistenţilor sociali create din anul 
2004, odată cu punerea în aplicare a Legii asistenţei sociale. În acest sens au fost 


33. BNS. În baza datelor CBGC pentru anul 2003. 

34. Legea nr. 389-XV din 2.12.2004, privind Strategia de Creştere Economică şi Reducere a 
sărăciei 2004-2006, punctul 6.16, p. 118. 

35. Legea nr. 389-XV din 2.12.2004. 

36. Hotărârea Guvernului nr. 1117 din 27.10.2005, cu privire la Concepţia privind eficientizarea 
sistemului de asistenţă socială. 

37. Compensaţiile nominative sunt considerate cel mai costisitor şi mai ineficient program de 
asistenţă socială. În cadrul pilotării au fost colectate informaţii despre veniturile a 25.099 de 
familii beneficiare de compensaţii nominative din patru raioane-pilot: Leova, Orhei, Soroca 
şi sectorul Centru al municipiului Chişinău. 

38. CUPS -— cererea unică de protecţie socială, aplicată în cadrul pilotării concepţiei în patru 
raioane-pilot. 

39. Compensaţii nominative, indemnizaţii adresate familiilor cu copii neasigurate, alocaţii sociale 
şi ajutoare materiale. 

40. Dacă acest indice va fi stabilit până la urmă prin lege. 

41. Hotărârea Guvernului nr. 450 din 28.04.2006, cu privire la aprobarea standardelor minime 
de calitate privind îngrijirea, educarea şi socializarea copilului din centrul de plasament 
temporar. Hotărârea Guvernului nr. 432 din 20.04.2007, cu privire la aprobarea standardelor 
minime de calitate privind îngrijirea, educarea şi socializarea copiilor din instituţiile de tip 
rezidenţial. 

efectuate o serie de analize privind eficacitatea şi accesul la sistemul de servicii sociale 
rezidenţiale, ceea ce a permis identificare soluţiilor pentru optimizarea acestora, în 
special a serviciilor pentru copii, reflectate în cadrul Strategiei naţionale şi al Planului 
de acţiuni privind reforma sistemului rezidenţial de îngrijire a copilului pe anii 
2007-2012. 

Este demn de menţionat faptul că, în perioada implementării SCERS, procesul de 
consolidare a reţelei naţionale de asistenţi sociali a condiţionat introducerea modificărilor 
în legislaţia de bază din domeniul asistenţei sociale“ şi dezvoltarea legislaţiei secundare 
pentru reglementarea clară a rolurilor şi competențele asistenţilor sociali la nivel de 
primării“. Astfel, către anul 2007, la nivel de primării au fost angajaţi 554 de asistenţi 
sociali, ceea ce a constituit 48,8% din efectivul necesar, 90% dintre aceştia fiind 
instruiți cu suportul UNICEF şi al CES. 

Dezvoltarea serviciilor sociale bazate pe principiile calităţii şi accesului a generat : 
i) elaborarea şi aprobarea unui set întreg de standarde minime de calitate ; ii) deter- 
minarea elementelor conceptuale privind evaluarea şi monitorizarea, inspectarea şi 
acreditarea serviciilor ; iii) identificarea obiectivelor principale pentru adaptarea sistemului 
de servicii sociale la necesităţile comunităţilor prin includerea acestuia într-un cadru 
unic. După implementarea SCERS, sistemul de asistenţă socială al Republicii Moldova 
a continuat să se confrunte cu problemele direcţionării şi eficienţei pentru grupurile în 
situaţii de risc. Astfel, asigurarea continuității reformelor iniţiate şi dezvoltarea unui 
sistem de asistenţă socială eficient, orientat spre diminuarea excluziunii sociale, a fost 
identificat drept unul dintre obiectivele-cheie ale Strategiei Naţionale de Dezvoltare 
2008-2011 (SND)'. 

Astfel, în contextul SND, reforma pe termen mediu în domeniul asistenţei sociale 
s-a axat pe următoarele trei domenii globale de intervenţie : 

I. modernizarea sistemului de asistenţă socială, ceea ce presupune: 

- simplificarea sistemului de prestații sociale prin introducerea unui sistem 
bazat pe testarea veniturilor şi evaluarea necesităţilor solicitanţilor ; 

- monitorizarea volumului de ajutor de asistenţă socială acordat beneficiarilor 
şi implementarea principiilor de „inspecţie socială” pentru minimalizarea 
fraudelor în sistem şi evaluarea calităţii serviciilor sociale comunitare ; 

- dezvoltarea sistemului informaţional unic pentru asistenţa socială ; 

— separarea plăţilor cu caracter recompensator (pentru merite deosebite faţă de 
stat) de prestațiile de asistenţă socială ; 


42. Hotărârea Guvernului nr. 784 din 09.07.2007, pentru aprobarea Strategiei naţionale şi a 
Planului de acţiuni privind reforma sistemului rezidenţial de îngrijire a copilului pe anii 
2007-2012. 

43. Articolul 14, alineatul 1 din Legea asistenţei sociale, nr. 547-XV din 23.12.2003. 

44. Hotărârea Guvernului nr. 24 din 10.01.2007, inclusiv Ordinele MMPSF nr. 10 din 02.03.2007 
şi nr. 44 din 16.05.2007, prin care au fost aprobate: fişa postului asistentului social şi 
curricula de iniţiere în asistenţa socială şi suportul cursului de instruire a asistenţilor sociali 
comunitari. 

45. MEC, Raportul final privind evaluarea implementării SCERS 2004-2007, p. 87. 

46. Legea nr. 295-XVI din 21.12.2007 privind adoptarea Strategiei Naţionale de Dezvoltare 
2008-2011. 

— consolidarea reţelei naţionale de asistenţi sociali ; 

— introducerea practicilor de analiză a impactului social al deciziilor regulatorii 
în procesul de politică publică; 

— promovarea principiului dezinstituţionalizării prin dezvoltarea şi diversificarea 
serviciilor sociale şi medico-sociale, în conformitate cu necesităţile comu- 
nitare, şi elaborarea mecanismelor de descentralizare, securizare şi redirecţionare 
a mijloacelor financiare de la instituţiile rezidenţiale către serviciile comunitare 
şi de tip familial ; 

- elaborarea standardelor minime de calitate pentru serviciile de asistenţă 
socială şi dezvoltarea mecanismului de evaluare şi acreditare a calităţii 
serviciilor sociale în baza Catalogului naţional al serviciilor sociale ; 

— implicarea mai largă a societăţii civile în elaborarea şi implementarea politicilor 
de asistenţă socială (advocacy şi prestare de servicii sociale), inclusiv prin 
subvenţionarea sau contractarea din partea statului a serviciilor sociale. 

II. mobilizarea şi utilizarea transparentă a resurselor financiare prin publicarea 
anuală a rapoartelor publice detaliate de formare şi utilizare a fondurilor ; 

III. reformarea mecanismului de evaluare şi determinare a gradului de invaliditate 
bazat pe gradul păstrat al capacităţii de muncă şi al abilităţilor deţinute. 


Ca şi în cazul SCERS, obiectivele trasate în contextul SND au fost transpuse într-o 
serie de strategii şi programe sectoriale cu accente pe fiecare dintre cele două subdomenii 
constitutive ale sistemului de asistenţă socială. Astfel, Programul de eficientizare a 
sistemului de asistenţă socială pe anii 2008-2010“ a determinat obiectivele trecerii de 
la modelul categorial-recompensator la cel de testare a venitului global al solicitantului 
de asistenţă bănească şi a demarat procesul de unificare treptată a programelor de 
prestații sociale într-o singură prestație, cu titlul „Ajutor social”“5. Totodată, în cadrul 
Programului Naţional privind crearea sistemului integrat de servicii sociale pe anii 
2008-2011“, a demarat procesul de reformare a sistemului se servicii sociale prin : 
1) integrarea serviciilor sociale pentru toate grupurile de beneficiari într-un sistem 
unic ; ii) racordarea serviciilor sociale cu prestațiile sociale ; iii) integrarea la nivelul 
abordării comprehensive a familiei ; iv) unificarea metodologiei de lucru a sistemului ; 
v) integrarea de ordin multidisciplinar la nivelul grupului. Integrarea sistemului de 
servicii sociale urmează a fi realizată, de asemenea, şi prin intermediul programelor 
intersectoriale, bazate pe promovarea unor politici strategice care vizează serviciile 
sociale pentru toate grupurile de beneficiari, de exemplu, dezinstituţionalizarea, combaterea 
traficului de fiinţe umane, oportunităţile egale, abordarea gender etc. 


47. Hotărârea Guvernului nr. 1360 din 07.12.2007. 
48. Legea nr. 133-XVI din 13.06.2008, cu privire la ajutorul social. 
49. Hotărârea Guvernului nr. 1512 din 31.12.2008. 

Tabelul 2. Evoluția cadrului strategic în domeniul asistenţei sociale 


I. Strategia Reformei sistemului de 
asistenţă socială din Republica Moldova 


II. Strategia de Creştere Economică şi 
Reducere a Sărăciei 2004-2006 


Obiective: 


e analiza “i evaluarea fenomenelor 
socioeconomice care generează cererea de 
asistență socială; . 

e stabilirea condihilor de acordare a 
ajutoarelor prevăzute de lege, de plată *i de 
gestionare a lor; 


e identificarea “i stimularea unor activităh Ş 


socioprofesionale pentru a se veni în 
întâmpinarea persoanelor *i familiilor 
expuse riscului, potenhali solicitanpi de 
asistență socială; 


e profesionalizarea *i specializarea . 
asistentului social în a acorda persoanelor 
“1 familiilor solicitante o asistență care să 
mărească capacitatea de organizare a viehi 
socioeconomice *i profesionale; 


e identificarea de noi forme, 
neinstitupionalizate, ca alternative la cele 
instituponalizate, de ocrotire a unor 
categorii de minori aflah în situahi 
deosebite, a adulhlor handicapah *i a 
vârstnicilor asistah în unităp de asistență 
socială. 


Obiective: 


e crearea unui cadru juridic, administrativ- |e 
-organizatoric “i financiar; 


eficientizarea sistemului de prestahi sociale 
prin direchonarea acestora câtre cei mai 
săraci “i focalizarea acestora pe grupuri 
sociale aflate în situahi de risc; 


dezvoltarea sistemului de servicii sociale prin 
diversificarea *1 îmbunătăhrea calităpi 
serviciilor de asistență socială “i implicarea 
mai activă în acest proces a societății civile; 


dezvoltarea “i implementarea unor programe 
specifice, cum ar fi protecha copiilor “i 
familiei, protecha persoanelor cu dizabilităh. 


Măsuri pe termen mediu: 


modificarea mecanismului de acordare a 

prestahilor sociale prin: 

o monitorizarea efectelor programelor în 
scopul perfechonării principiilor de 
acordare a prestahilor sociale “i al 
rapionalizării tipurilor, formelor “i 
duratelor de acordare; 

o revizuirea, consolidarea *i perfechonarea 
cadrului juridic normativ ce reglementează 
acordarea asistenței sociale bâne“ti; 

o introducerea prestafilor sociale pentru 
săraci conform cu obiectivele sistemului 
de asistență socială; 


formarea unui buget separat al asistenţei 
sociale, stabilirea unor proceduri clare de 
formare, administrare “i planificare a 
acestuia în cadrul planificării CCTM; 

o elaborarea “i implementarea unei baze 
unice de date ale beneficiarilor de 
asistență socială; 

eficientizarea coordonării măsurilor “i 
achunilor în domeniul asistenței sociale; 


Măsuri pe termen mediu: (9) 

e reforma cadrului juridic; 

e reforma cadrului administrativ 
organizatoric; 

e identificarea ophunilor de prestații “i 
servicii de asisten[ă socială; 

e reforma prestahilor de asistenţă socială [e) 
prin: 
o restructurarea prestahilor; 
o dezvoltarea serviciilor sociale; 


o dezvoltarea programelor 
multifunchonale la nivelul 
comunităhlor. 


e dezvoltarea sistemului de servicii sociale: 

o diversificarea formelor *i tipurilor de 
servicii sociale în scopul prevenirii 
instituponalizării; 

o îmbunâtăhrea calității serviciilor prestate 
de câtre instituhile sociale, dezvoltarea 
formelor alternative de proteche “i 
implementarea standardelor minime de 
calitate pentru acestea. 

III. Concepţia cu privire la eficientizarea IV. Strategia Naţională 
sistemului de asistenţă socială de Dezvoltare 2008-2010 


Obiectiv: Obiectiv: 
Dezvoltarea noului mecanism de acordare a Oferirea de noi oportunități economice “i sociale 
asistenței sociale prin stabilirea elementelor pentru segmentele vulnerabile ale populației, 
conceptuale, căilor de soluționare, precum *i | inclusiv prin îmbunătățirea eficienței “i 

etapelor de implementare a acestora prin: adresabilității resurselor destinate asistenței 


e unificarea treptată a tuturor programelor de | sociale: 
asistență socială în baza unui singur e modernizarea sistemului de asistență socială; 
criteriu, în funcție de mărimea venitului e mobilizarea “i utilizarea transparentă a 
mediu pe un membru al familiei sau de 
pragul sărăciei; 


resurselor financiare; 


e reformarea mecanismului de evaluare “i 


e aplicarea unei forme unice de solicitare a determinare a gradului de invaliditate; 
; 
asistenței; 
e dezvoltarea mecanismului de testare a Măsuri prioritare pe termen mediu: 


eligibilităhi prin aplicarea unui sistem 
bazat pe „filtre” îmbinat cu evaluarea 
venitului global; 


e simplificarea sistemului de prestații sociale 
prin introducerea testării veniturilor “i a 


evaluării necesităților solicitanților; 


e dezvoltarea unui sistem simplu de a că : : . : 
e monitorizarea volumului de ajutor asistenţial 


adlnigisliare, acordat beneficiarilor *i implementarea 
principiilor de „inspecție socială” pentru 
Măsuri strategice: minimalizarea fraudelor în sistem “i evaluarea 
e claborarea actelor legislative “i normative calității serviciilor sociale comunitare; 
în vederea introducerii noului principiu de |e dezvoltarea sistemului informaţional unic 
acordare a compensaţiilor nominative în pentru asistența socială; 


funcție de venitul global al 


faut Ă Ă 5 e separarea plăilor cu caracter recompensator 
familiei/persoanei cu aplicarea „filtrelor”; P pIaR P 


Ă A , , (pentru merite deosebite față de stat) de 
e testarea “i administrarea noului mecanism; prestațiile de asistenţă socială; 


e aplicarea noului principiu de acordare a e consolidarea rețelei nalionale de asistenți 
compensaţiilor nominative la nivel sociali: 
» 
nahional; ; i ca 
ponal, e introducerea practicilor de analiză a 
e elaborarea cadrului legislativ-normativ impactului social a deciziilor regulatorii în 
pentru trecerea la indemnizaţia de sărăcie procesul de politică publică; 
» 
e introducerea indemnizaţiei de sărăcie. e promovarea principiului dezinstituhonalizării 


prin: 

o dezvoltarea “i diversificarea serviciilor 
sociale în conformitate cu necesităpile 
comunitare; 

o elaborarea mecanismelor de 
descentralizare, securizare “i 
redirechonare a mijloacelor financiare de 
la instituțiile rezidenhale câtre serviciile 
comunitare; 

o dezvoltarea mecanismului de evaluare *i 
acreditare a calității serviciilor sociale 
bazat pe standarde minime de calitate *i pe 
catalogul napional al serviciilor sociale; 


V. Programul de eficientizare a sistemului 
de asistenţă socială 2008-2010 


Obiective: 

e asigurarea echităţii sociale la repartizarea 
mijloacelor financiare alocate din contul 
statului pentru asistența socială a păturilor 
vulnerabile; 
direcționarea asistenței sociale câtre 
familiile defavorizate “i reducerea 
accesului în sistem al persoanelor care nu 


necesită asistență bănească; 


ajustarea legislației napionale în domeniul 
asistenfei sociale la cea a Uniunii 
Europene; 


sporirea eficienței utilizării mijloacelor 


o implicarea mai largă a societăți civile în 
elaborarea “i implementarea politicilor de 
asistență socială (advocacy “i prestare de 
servicii sociale), inclusiv prin 
subvenhionarea sau contractarea din partea 
statului a serviciilor sociale; 

o publicarea anuală a rapoartelor publice 
detaliate de formare “i utilizare a fondurilor; 

o dezvoltarea mecanismului de evaluare *i 
determinare a gradului de invaliditate în baza 
capacității de muncă “i abilităplor depnute. 


VI. Programul naţional cu privire la crearea 
sistemului integrat de servicii sociale 


Obiective: 


asigurarea calității *i eficienței sistemului 
integrat de servicii; 

dezvoltarea, consolidarea “i integrarea 
serviciilor sociale orientate pentru grupurile 
de persoane aflate în dificultate. 


Domenii de intervenție: 


elaborarea, ajustarea “i promovarea cadrului 
legislativ-normativ; 

dezvoltarea “i consolidarea cadrului 
institubional în vederea integrării sistemului 
de servicii sociale; 


financiare în sistemul de asistență socială 


SA dezvoltarea cadrului operalional; 
direchionată. 


consolidarea resurselor umane; 


crearea *i dezvoltarea serviciilor sociale 
prestate la nivel de comunitate, la nivel de 
raion “i la nivel național. 


1.3. Finanțarea sistemului de protecţie socială 


Finanţarea sistemului de protecţie socială se realizează prin intermediul bugetului 
asigurărilor sociale de stat care este parte integrantă a bugetului public naţional, ce are 
statut autonom şi reprezintă unul dintre elementele importante ale sistemului financiar 
naţional. BASS este gestionat de către CNAS, prin intermediul Trezoreriei de Stat a 
Ministerului Finanţelor, existând şapte fonduri cu destinaţie specială : 

i) fondul de pensii; 

ii) fondul de protecţie a familiilor cu copii; 

iii) fondul de asigurare împotriva accidentelor de muncă şi a bolilor profesionale ; 

iv) fondul de indemnizaţii ; 

v) fondul de şomaj; 

vi) fondul de recuperare a sănătăţii ; 

vii) cheltuieli de organizare şi funcţionare a sistemului public de asigurări sociale, 
stabilite în proporţie de până la 5% din cheltuielile anuale totale şi fiind 
prevăzute prin legea bugetului asigurărilor sociale de stat. 


Prin fondurile enumerate sunt acumulate resursele financiare virate în bugetul 
asigurărilor sociale, care, ulterior, se utilizează pentru finanţarea cheltuielilor specifice 
fiecărui fond. 

Veniturile şi cheltuielile BASS joacă un rol semnificativ în cadrul administrării 
sistemului de protecţie socială, iar nivelul de colectare a contribuţiilor de asigurări 
sociale reflectă gradul de credibilitate faţă de sistem a contribuabililor şi gradul de 
stabilitate financiară a sistemului. Veniturile generale ale BASS se constituie din patru 
capitole de venituri : i) contribuţii de asigurări sociale de stat obligatorii ; ii) transferuri 
de la bugetul de stat; iii) dobânzi (de la mijloacele depuse în băncile comerciale şi în 
hârtii de valoare de stat) ; iv) alte venituri (regrese, penalităţi, amenzi). Din veniturile 
BASS, până la 3% anual ajung la fondul de rezervă, care se utilizează pentru acoperirea 
prestaţiilor de asigurări sociale în situaţii temeinic motivate sau a altor cheltuieli ale 
sistemului public, aprobate prin Legea bugetului asigurărilor sociale de stat. Fondul de 
rezervă cumulat nu poate depăşi 50% din nivelul cheltuielilor prevăzute pentru anul 
bugetar respectiv. 

Contribuabilii în sistemul public de asigurări sociale sunt, după caz: 

—  asiguraţii care datorează contribuţii individuale de asigurări sociale ; 

- angajatorii ; 

- persoanele juridice asimilate angajatorului la care îşi desfăşoară activitatea 
persoana în funcţie electivă sau care este numită la nivelul autorităţii executive, 
legislative sau judecătoreşti, pe durata mandatului, ale cărei drepturi şi obligaţii 
sunt asimilate cu cele ale persoanei angajate prin contract individual de muncă ; 

— persoanele care încheie contract de asigurare ; 

- persoanele care îşi desfăşoară activitatea în baza contractului individual de 
muncă la angajatorii care nu sunt înregistraţi în calitate de rezidenţi ai Republicii 
Moldova. 


Începând cu anul 2000, bugetul de stat al Republicii Moldova este orientat social, 
astfel că în anul 2009 circa 70,2 % din totalul cheltuielilor bugetului public naţional de 
stat au fost direcționate spre programe social-educaţionale. Costul programelor de 
protecţie socială este în continuă creştere, astfel, în anul 2009 acestea au reprezentat 
14,9% din PIB, fiind în creştere cu 5,2 puncte procentuale comparativ cu anul 20000. 
Ponderea cheltuielilor Bugetului Asigurărilor Sociale de stat în PIB a reprezentat 12,7%. 
De menţionat că ponderea cheltuielilor pentru asistenţa şi susţinerea socială a populaţiei 
în totalul cheltuielilor publice a reprezentat 32,8%. Conform prognozei CCTM, în 
anul 2010, cheltuielile pentru protecţia socială vor reprezenta două treimi din totalul 
cheltuielilor publice pentru sectorul social. 


50. CCTM 2008-2010 (Anexa 2.2); MET, Raportul de evaluare a implementării Strategiei de 
Creştere Economică şi Reducere a Sărăciei 2005; 2006; 2004-2007. 

Tabelul 3. Evoluția cheltuielilor pentru Îi i EI II socială 


Ponderea cheltuielilor pentru asistența 

“i susfinerea populației în bugetul | 27,6 | 26,7 | 28,7 | 28,1 30,3 | 27,8 | 27,3 
public național (%) 

Cheltuielile pentru asistența *i sus[i- 

nerea socială în raport cu PIB (%) a |N Li 14,8 
Cheltuielile reale (efective) BASS 

în PIB (%) 


2. Sistemul public de asigurări sociale de stat 


2.1. Caracteristicile de bază ale sistemului public de asigurări 
sociale de stat 


Modificările introduse pe parcursul ultimilor ani în cadrul politic şi cel legislativ-normativ 
al Republicii Moldova sunt orientate spre armonizarea legislaţiei naţionale cu standardele 
Uniunii Europene şi crearea unui cadru eficient de garanţii sociale asigurate, bazate pe 
principiile riscurilor şi asigurărilor acestora prin contribuţii individuale. 

Principiile de bază privind dreptul asigurărilor sociale sunt reglementate prin 
articolul 47, alineatul 2 al Constituţiei Republicii Moldova“, unde este stipulat că 
„Cetăţenii au dreptul la asigurare în caz de boală, invaliditate, văduvie, bătrânețe sau 
în celelalte cazuri de pierdere a mijloacelor de subzistență, în urma unor împrejurări 
independente de voinţa lor”. 

Sistemul public de asigurări sociale al Republicii Moldova reprezintă un sistem 
organizat de stat pe principiul contribuţiilor obligatorii, prin care se realizează constituirea de 
fonduri şi plata de prestații de asigurări sociale. Respectiv, contribuţiile de asigurări sociale 
de stat sunt plăţile datorate de participanţi la sistemul public de asigurări sociale de stat. 

Subiecţii sistemului public de asigurări sociale sunt grupaţi în: contribuabili şi 
beneficiari. Contribuabilii reprezintă acele persoane care, conform legislaţiei, achită la 
bugetul asigurărilor sociale de stat contribuţii, pe când beneficiarii sunt persoanele 
care se bucură, potrivit legii, de asigurare socială sub formă de pensii, indemnizaţii ş.a. 

Funcționarea sistemului public de asigurări sociale şi a celui de pensii (ca parte 
integrantă a acestuia) se bazează pe următoarele principii : 

e principiul unicităţii, conform căruia statul organizează şi garantează activitatea 

sistemului public de asigurări în concordanţă cu normele de drept unice ; 

e principiul egalităţii, care asigură tuturor participanţilor la sistemul public — 

contribuabili şi beneficiari - tratament nediscriminatoriu în ceea ce priveşte 
realizarea drepturilor şi executarea obligaţiilor prevăzute de legislaţie ; 


51. Constituţia Republicii Moldova adoptată la 29.07.1994, Monitorul Oficial, 1994, nr. 1. 

e principiul solidarităţii sociale a generaţiilor, conform căruia participanţii la 
sistemul public îşi asumă conştient şi reciproc obligaţii şi beneficiază de dreptul 
pentru prevenirea, limitarea sau înlăturarea riscurilor sociale prevăzute de lege ; 

e principiul obligativităţii, potrivit căruia persoanele fizice şi juridice au obligaţia 
de a participa la sistemul public ; 

e principiul contributivității, conform căruia fondurile de asigurări sociale se 
formează în baza contribuţiilor datorate de către persoanele fizice şi juridice — 
participanţi ai sistemului public de asigurări sociale“?. 


Legislaţia naţională ce reglementează drepturile de asigurări sociale în Republica 
Moldova se bazează pe principii nondiscriminatorii şi operează cu noţiunea de „asigurat”, 
egalând astfel în drepturi şi obligaţii cetăţenii Republicii Moldova şi cetăţenii străini şi 
apatrizi cu domiciliu legal pe teritoriul ţării. Conform Legii privind sistemul public de 
asigurări sociale“, persoana asigurată este considerată persoana fizică aptă pentru 
muncă, cu domiciliul în Republica Moldova, având obligaţia de a plăti contribuţii de 
asigurări sociale în vederea beneficierii de dreptul pentru prevenirea, înlăturarea 
riscurilor sociale prevăzute de lege. 

Deci persoanele asigurate sunt acele persoane care activează : pe baza unui contract 
individual de muncă, în funcţie electivă sau sunt numite la nivelul autorităţii executive, 
legislative sau judecătoreşti, beneficiari ai indemnizaţiilor de şomaj, incapacitate 
temporară de muncă, invaliditate, precum şi persoanele deţinătoare a unui venit anual 
de cel puţin trei (în unele cazuri — patru) salarii medii pe economie. În conformitate cu 
legislaţia actuală, lucrătorii din agricultură sunt supuşi asigurării sociale obligatorii în 
cazul în care venitul anual al acestora depăşeşte trei salarii medii lunare pe economie. 

Achitând contribuţii de asigurări sociale, persoanele se asigură de eventualitatea 
pierderii veniturilor în urma survenirii riscurilor sociale asigurate: îmbolnăvirea, 
maternitatea, decesul şi îmbătrânirea, beneficiind de prestații sub formă de pensii şi 
indemnizaţii. 


2.2. Efectele contextului demografic asupra sistemului 
de asigurări sociale 


Durabilitatea sistemului de pensionare este independentă de efectele demografice şi 
indicatorii pieţei muncii. În anul 2009, persoanele în vârstă de 60 ani şi peste au 
reprezentat circa 13,8% din totalul populaţiei ţării. De menţionat că din totalul 
populaţiei rurale, aproape 15% au depăşit vârsta de 60 ani, procentul femeilor vârstnice 
fiind de 17,9%5%. 

În anul 2009, coeficientul îmbătrânirii populaţiei (numărul persoanelor în vârstă de 
60 ani şi peste la 100 locuitori) a fost 14, sporind cu 0,3 puncte procentuale faţă de anul 
2008 (de 13,7%), iar comparativ cu anul 2000 s-a înregistrat o creştere cu 0,4 puncte 
procentuale (13,6%). Menţionăm că, în conformitate cu scara Bojio-Garnier, valoarea 
indicatorului mai mare sau egală cu 12 clasifică populaţia drept îmbătrânită. 


52. MMPSF, Proiectul strategiei de unificare a sistemului de pensii, 2007, pp. 2-3. 
53. Legea nr. 489-XIV din 08.07.1999 privind sistemul public de asigurări sociale. 
54. BNS (2010), Vârstnicii în Republica Moldova în anul 2009. 

Rezultatele obţinute în urma modelării indicatorilor demografici pe termen mediu 
şi lung, pe anii 2010-2050, reflectă o îmbătrânire continuă a populaţiei. Astfel, conform 
estimărilor, către anul 2015, populaţia vârstnică va reprezenta 16,2% din totalul populaţiei, 
iar către anul 2050 aceasta va deţine o pondere de 30,3%, totodată reducându-se 
semnificativ ponderea copiilor şi a persoanelor active“ 

În anul 2009, sistemul de asigurări sociale deservea peste 624.000 de pensionari, 
dintre care peste 73% fiind beneficiarii pensiilor pentru limită de vârstă. O pondere 
semnificativă o deţin şi beneficiarii de prestații sociale care în anul 2009 au reprezentat 
80% în raport cu numărul total al pensionarilor. 


Tabelul 4. Dinamica beneficiarilor de pensii 
şi indemnizaţii (mii de TR 


Totalul beneficiarilor de 
plăhi sociale , din care: 
pensionari* 706,4 | 684,1 | 653,0 | 628,5 | 620,7 | 618,3 | 621,4 | 619,4 | 621,4 | 624,6 
beneficiari de alocaţii 16,1 | 20,1 | 23,2 
sociale de stat 
beneficiari de 403,0 | 494,4 | 514,6 | 486,9 | 509,6 | 546,3 | 550,7 
indemnizaţii (inclusiv 
cele achitate din BASS 
“i BS) 


* Datele pentru anii 2000-2003 sunt reflectate inclusiv cu pensii sociale. 
Sursa : CNAS. 


Un indicator important al viabilităţii sistemului de pensionare, format pe principiul 
solidarităţii generaţiilor, este raportul dintre numărul populaţiei ocupate şi numărul 
pensionarilor. Mai exact, coeficientul poverii de pensionare depinde de raportul dintre 
numărul plătitorilor contribuţiilor de pensii şi numărul beneficiarilor de pensii. Cu cât 
este mai mare numărul persoanelor angajate în câmpul muncii, iar numărul pensionarilor 
mai Mic, cu atât este mai înaltă stabilitatea sistemului de pensionare. 

În anii 2000 şi 2009, populaţia activă şi numărul persoanelor ocupate s-a redus cu 
23,5% şi, respectiv, cu 21,8%, în timp ce numărul total al pensionarilor a scăzut doar 
cu 0,9%. Acest fapt a condus la creşterea presiunii financiare asupra persoanelor 
ocupate în economie. 

Pentru funcţionarea stabilă a sistemului de asigurare cu pensii de tip pay as you go, 
precum este categorisit sistemul public de asigurări sociale existent în Moldova, este 
necesară menţinerea unui raport de 4:1 - 5:1 între populaţia ocupată care plăteşte 
contribuţii de asigurări sociale şi numărul pensionarilor. Dacă în anul 2000 raportul 
dintre pensionari şi persoane ocupate era 2,1 : 1, în anul 2009 acesta a fost 1,9: 1. În 
această situaţie se evidenţiază necesitatea unor schimbări parametrice ale sistemului de 
pensii. 


55. ASM (2009), Îmbătrânirea populației în Republica Moldova : consecinţe economice şi sociale, 
http : //www.untpa.md/images/stories/publicati/imbatrinireapopulatieirm_ book _color_out.pdf. 

Tabelul 5. Raportul dintre populația ocupată şi pensionari 


Populaţia activă 1.616,7|1.615,0 1.3139 1.302,8|1.265;3 
(mii de persoane) 


Persoane ocupate 1.499,0|1.505,1 
(mii de persoane) 


Total pensionari 


(mii de persoane) 
Raportul dintre 
populația activă “i 
pensionari 
Raportul dintre 
persoane ocupate 
“i pensionari 


Sursa: BNS; MMPSF, RSA, 2009. 


La 1 ianuarie 2009, numărul total al pensionarilor a constituit 624,6 mii de 
persoane. Dintre aceştia, beneficiarii de pensii de asigurări sociale de stat au constituit 
619,8 mii de persoane. Din cauza descreşterii naturale, numărul beneficiarilor de 
pensii de asigurări sociale de stat s-a redus în raport cu anul 2000 cu 7,3%. Structura 
beneficiarilor de pensii de asigurări sociale de stat arată în felul următor : i) 73,9% sunt 
beneficiarii pensiilor pentru limită de vârstă; ii) 21% - beneficiarii pensiilor de 
invaliditate ; iii) 4% - beneficiarii pensiilor de urmaş. 


2.3. Tipurile de pensii şi condiţiile de stabilire a acestora 


2.3.1. Pensii stabilite în condiţii generale 


Legea Republicii Moldova privind pensiile de asigurări sociale de stat prevede achitarea 
următoarelor tipuri de pensii din contul mijloacelor asigurărilor sociale : 

1. pensii pentru limită de vârstă; 

2. pensii de invaliditate ; 

3. pensii de urmaş. 


2.3.1.1. Pensiile pentru limită de vârstă 


Dreptul la pensie pentru limită de vârstă se acordă dacă sunt îndeplinite cumulativ 
următoarele condiţii : atingerea vârstei de pensionare stabilită de legislaţie şi realizarea 
stagiului de cotizare necesar. 

Vârsta de pensionare. Odată cu adoptarea în anul 1998 a legii privind pensiile de 
asigurări sociale de stat, în Republica Moldova, din anul 1999, a început creşterea 
treptată a vârstei de pensionare atât pentru bărbaţi, cât şi pentru femei. Ulterior, în urma 
modificării Legii privind pensiile de asigurări sociale de stat€, începând cu anul 2002 şi 
până în prezent, vârsta de pensionare este 62 de ani pentru bărbaţi şi 57 de ani pentru femei. 


56. Legea nr. 1485-XV din 22.11.2002 pentru modificarea articolului 41 al Legii nr. 156-XIV 
din 14.10.1998 privind pensiile de asigurări sociale de stat, Monitorul Oficial, 2002, nr. 161, 
articolul 1264. 


Categoria pensiei Numărul pensionarilor 


Pensii stabilite în conformitate cu: 


2000 


2001 


2002 


Tabelul 6 


2003 


2004 


2005 


2006 


2007 


2008 


2009 


1. Legea privind pensiile de asigu- 
rări sociale de stat — total, din care: 


668.924 


649.240 


623.284 


618.239 


612.636 


611.509 


615.172 


613.490 


616.122 


619.801 


pentru limită de vârstă (în condihi 
generale *i avantajoase) 


516.880 


495.841 


472.556 


465.792 


456.255 


451.789 


453.793 


452.262 


455.229 


457.920 


din rândul membrilor de guvern 


64 


68 


70 


66 


80 


83 


84 


84 


85 


84 


din rândul deputaplor 


96 


96 


102 


108 


116 


117 


129 


din rândul funchonarilor publici 


3.490 


4.357 


4.773 


5.266 


5.562 


5.795 


din rândul primarilor, pre“edinhlor 
“i vicepre“edinplor consiliului raional 


15 


194 


290 


317 


354 


387 


411 


vechime în muncă (lucrători ai 
aviahei civile, lucrători ai trans- 
portului feroviar, artiti, geologi) 


736 


707 


664 


642 


713 


713 


709 


de invaliditate 


112.942 


115.526 


115.220 


117.085 


119.925 


123.719 


125.676 


126.538 


128.145 


130.227 


de urma” 


37.531 


36.012 


33.515 


33.019 


31.889 


30.505 


29.779 


28.157 


25.884 


24.526 


IL. Pensii stabilite în conformitate 
cu alte legi — total, din care: 


15.002 


14.047 


11.250 


9.314 


8.056 


6.768 


6.230 


5.943 


5.278 


4.769 


din rândul lucrătorilor vamali 


33 


24 


20 


19 


participanţii la lichidarea avariei 
de la Cernobil 


2.203 


2.187 


2.168 


2.136 


conform legii militarilor 


922 


1.436 


1.374 


1.302 


pentru vechime în muncă 
(lucrătorii medicali, pedagogii) 


2701 


1901 


1310 


862 


din rândul procurorilor *i 
judecătorilor 


371 


395 


406 


450 


NIL. Pensii total (I+I1) 


683.926 


663.287 


634.534 


627.553 


620.692 


618.277 


621.402 


619.433 


621.400 


624.570 


VAOCIOW VOITENdAI N] YVIVIDOS YÎNALSISV IS ALLDALOId 


GICI 

În prezent, în multe state există tendinţa de egalare a vârstei de pensionare pentru bărbaţi şi 
femei, cum ar fi în Danemarca, Germania, Spania, Belgia — 65 de ani, Franţa - 60 de ani. 

Stagiul de cotizare. Stagiul de cotizare reprezintă însumarea perioadelor de activitate 
în care au fost plătite contribuţii de asigurări. Stagiul de cotizare include perioade 
contributive (activităţile pe parcursul cărora persoana este supusă asigurărilor sociale), 
precum şi perioade necontributive — perioadele care sunt asimilate stagiului de cotizare 
(perioada de îndeplinire a serviciului militar în termen sau cu termen redus ; perioada 
de îngrijire a unui copil până la vârsta de 3 ani de către unul dintre părinţi sau de către 
tutore, în caz de deces al ambilor părinţi ; perioada în care asiguratul a beneficiat de 
indemnizaţie pentru incapacitate temporară de muncă, ajutor de şomaj, alocaţie pentru 
integrare sau reintegrare profesională). Se includ în stagiul de cotizare perioadele de 
absenţă forţată de la serviciu, pentru care s-a plătit venitul asigurat şi au fost achitate 
contribuţiile de asigurări sociale. 

În afara perioadelor menţionate, în stagiul de cotizare se includ următoarele tipuri 
de activităţi, realizate până la 1 ianuarie 1999: munca în calitate de membru de 
colhoz, activitatea de creaţie a membrilor uniunilor de creaţie, activitatea în calitate de 
slujitor şi lucrător al cultelor, începând cu 1 aprilie 1992; îngrijirea unui invalid de 
gradul I, a unui copil invalid sub vârsta de 16 ani sau a unei persoane care a depăşit 
vârsta de 75 de ani; perioada de studiu în instituţiile de învăţământ superior de zi; 
serviciul militar sau alt serviciu asimilat acestuia. 

Durata stagiului de cotizare. Începând cu 1 ianuarie 1999, stagiul de cotizare 
necesar pentru stabilirea pensiei pentru limită de vârstă constituia pentru bărbaţi 26 ani 
şi pentru femei - 22 de ani. În fiecare an următor, stagiul asigurat este majorat pentru 
bărbaţi cu 1 an şi pentru femei cu 2 ani. Începând cu anul 2003, stagiul de cotizare 
necesar, atât pentru bărbaţi, cât şi pentru femei, este de 30 de ani. 

Persoana asigurată care, la atingerea vârstei de pensionare stabilite, nu confirmă 
stagiul de cotizare necesar, însă confirmă un stagiu de cotizare de cel puţin 15 ani, 
poate beneficia de o pensie parţială, calculată proporţional în funcţie de stagiul de 
cotizare realizat. De asemenea, legislaţia prevede norme care vizează persoanele care 
au realizat un stagiu de cotizare mai mare de 30 de ani. Astfel, pentru fiecare an de 
stagiu care depăşeşte 30 de ani şi în cazul depăşirii vârstei de pensionare necesare, 
mărimea pensiei stabilite se majorează cu 2% pe an din venitul mediu lunar asigurat. 

În cazul în care cuantumul pensiei pentru limită de vârstă, calculat conform legii, 
este mai mic decât cuantumul pensiei minime pentru limită de vârstă stabilit, se acordă 
pensie minimă. 

Pensiile pentru limită de vârstă se plătesc integral tuturor pensionarilor, inclusiv 
celor care realizează venituri pasibile de asigurări sociale de stat. 


2.3.1.2. Pensiile de invaliditate 


Invaliditatea reprezintă pierderea totală sau parţială a capacităţii de muncă, ce se 
menţine după expirarea perioadei de acordare a indemnizaţiei pentru incapacitate 
temporară de muncă şi limitează posibilitatea practicării activităţilor generatoare de venit. 

Starea de invaliditate, cauzele, gradul şi timpul apariţiei ei se constată de către 
Consiliul Republican de Expertiză Medicală a Vitalităţii în baza unor regulamente 
aprobate de guvern. 

În raport cu gradul de pierdere a capacităţii de muncă, se stabilesc trei grade de 
invaliditate. 


Tabelul 7. Stagiul de cotizare necesar pentru Stabilirea pensiei 
de invaliditate în funcţie de vârsta asiguratului 


Vârsta la data constatării invalidităpii Stagiul de cotizare 


până la 23 de ani l an 
între 23 *i 26 de ani 2 ani 
între 26 *i 31 de ani 3 ani 


peste 31 de ani 5 ani 


Dreptul la pensie de invaliditate se stabileşte asiguratului care şi-a pierdut total sau 
parţial capacitatea de muncă din cauza: 

a) unei boli obişnuite ; 

b) unui accident de muncă; 

c) unei boli profesionale. 


Asiguratul încadrat într-un grad de invaliditate cauzar de o boală obişnuită beneficiază 
de pensie de invaliditate dacă îndeplineşte condiţiile stagiului de cotizare în raport cu 
vârsta la data constatării invalidităţii. 

În cazul invalidităţii cauzate de un accident de muncă sau de o boală profesională, 
pensia de invaliditate se stabileşte indiferent de durata stagiului de cotizare. 

Cuantumul pensiei de invaliditate se calculează în raport cu gradul de invaliditate 
conform formulelor stabilite de legea privind pensiile de asigurări sociale de stat, care 
iau în consideraţie stagiul de cotizare şi venitul mediu lunar asigurat. 

În cazul în care cuantumul pensiei de invaliditate, calculat conform legii, este mai 
mic decât cuantumul pensiei minime de invaliditate stabilit, se acordă pensie minimă 
de invaliditate. Pensiile de invaliditate se plătesc integral tuturor pensionarilor, inclusiv 
celor care realizează venituri pasibile de asigurări sociale de stat. 


2.3.1.3. Pensia de urmaş 


Pensia de urmaş reprezintă plata lunară stabilită în legătură cu pierderea întreţinătorului 
şi se achită din contul bugetului asigurărilor sociale de stat. Dreptul la pensie de urmaş 
din sistemul public de asigurări sociale de stat poate fi realizat doar în cazurile în care 
persoana decedată a fost pensionar sau întrunea condiţiile pentru obţinerea unei pensii 
conform legislaţiei în vigoare. Pentru stabilirea pensiei de urmaş, în cazul în care 
întreţinătorul a decedat în urma unei boli generale, legea prevede realizarea de către 
acesta a unui stagiu de cotizare care i-ar fi acordat dreptul la stabilirea pensiei de 
invaliditate, pe când în cazul decesului survenit în urma unui accident de muncă sau a unei 
boli profesionale, nu sunt impuse condiţii în ceea ce priveşte durata stagiului de cotizare. 
Dreptul la pensie de urmaş se asigură: 
i) copiilor întreţinătorului decedat, până la vârsta de 18 ani sau, dacă aceştia îşi 
continuă studiile în instituţiile de învăţământ de zi până la absolvirea acestora, 
până la vârsta de 23 de ani (acestora, pensia de urmaş li se plăteşte integral) ; 

ii) soţului supravieţuitor care a avut cel puţin 15 ani de căsătorie cu persoana 
decedată şi nu s-a recăsătorit, dacă la momentul decesului sau nu mai târziu de 
5 ani după deces a atins vârsta de pensionare sau a devenit invalid de gradul I 
sau II; 

iii) soţului sau tutorelui (curatorului) care îngrijeşte copiii întreţinătorului decedat — 
pentru perioadele neîncadrate în muncă sau de aflare în concediu pentru 
îngrijirea copilului până la vârsta de 3 ani (acestora, pensia de urmaş li se 
plăteşte numai în cazul în care nu realizează venituri pasibile de asigurări 
sociale de stat). 


Mărimea pensiei de urmaş se stabileşte în valoare procentuală din pensia întreţinătorului 
decedat în dependenţă de numărul urmaşilor ce au dreptul la această pensie. 


2.3.2. Pensii stabilite în condiţii speciale 


Legislaţia Republicii Moldova stabileşte condiţii speciale de obţinere a dreptului la 
pensie unor categorii de cetăţeni, cum sunt: i) judecătorii ; ii) procurorii ; iii) membrii 
de guvern; iv) deputaţii; v) aleşii locali; vi) funcţionarii publici; vii) lucrătorii 
vamali etc. 

Pentru a beneficia de pensie în cazul unor categorii de cetăţeni, e necesar a fi 
întrunite următoarele condiţii: atingerea vârstei de pensionare, realizarea stagiului 
total de cotizare de 30 de ani şi a stagiului special de cotizare, care diferă în raport cu 
funcţia ocupată. 

Pensiile funcţionarilor publici sunt stabilite cu 5 ani înainte de vârsta generală de 
pensionare, cu condiţia unui stagiu de cotizare de minim 30 ani, din care 15 ani în 
calitate de funcţionar public. Pensia acestei categorii este plătită în proporţie de 50% 
din bugetul de asigurări sociale de stat şi 50% din bugetul de stat. 

Pensiile membrilor guvernului şi deputaţilor sunt stabilite la vârsta generală de 
pensionare, cu condiţia realizării stagiului de cotizare prevăzut în legea privind pensiile. 
Pensia este plătită dacă asiguratul a activat cel puţin 2 ani în cadrul instituţiilor 
menţionate. Plata pensiilor este realizată integral chiar şi în cazul în care asiguratul 
continuă să muncească în aceste posturi. 

În acelaşi timp, pe lângă legea privind pensiile de asigurări sociale de stat, există şi 
un şir de acte normative care reglementează stabilirea pensiilor unor categorii de 
cetăţeni, precum judecători“, procurori, militari”, participanţi la lichidarea urmărilor 
avariei de la Cernobîl. 

Pensiile procurorilor şi anchetatorilor din cadrul procuraturii sunt stabilite la 
atingerea vârstei de 50 ani cu condiţia unui stagiu de cotizare realizat de cel puţin 20 de 
ani, dintre care cel puţin 12 ani şi 6 luni în calitate de procuror sau judecător. 


57. Legea cu privire la statutul judecătorului nr. 544-XIII din 20.07.1995. 

58. Legea cu privire la Procuratură nr. 118-XV din 14.03. 2003. 

59. Legea asigurării cu pensii a militarilor şi a persoanelor din corpul de comandă şi din trupele 
organelor afacerilor interne nr. 1544-XII din 23.06.1993. 

60. Legea privind protecţia socială a cetăţenilor care au avut de suferit de pe urma catastrofei de 
la Cernobil nr. 909-XII din 30.01.1992. 

Pensiile judecătorilor sunt de două tipuri : i) indemnizaţia viageră - la atingerea 
vârstei de 50 ani şi stagiu de muncă în calitate de judecător nu mai mic de 20 de ani ; ii) pensie 
pentru vechime în muncă la atingerea vârstei de 50 ani, stagiu de cotizare de cel puţin 
20 de ani calendaristici, dintre care cel puţin 12 ani şi 6 luni în funcţia de judecător. 
Indemnizaţia viageră şi pensia pentru vechime în muncă sunt plătite integral chiar şi în 
cazul în care judecătorul îşi continuă activitatea pe aceste posturi. 

Este de remarcat că, în contextul reformei sistemului public de asigurări sociale, au 
fost întreprinse măsuri cu caracter politic pentru unificarea normelor de pensionare, 
astfel fiind operate o serie de modificări în vederea completării legii privind pensiile de 
asigurări sociale de stat. Trebuie recunoscut faptul că, până la urmă, s-a reuşit realizarea 
actului normativ ce reglementează modalitatea de pensionare pentru majoritatea cetăţenilor 
ţării, dar nu şi crearea condiţiilor unice pentru toţi actorii în sistem. Dimpotrivă, 
modificările introduse au creat condiţii mai bune pentru unele categorii de persoane 
faţă de normele prevăzute anterior. 

Cuantumurile pensiilor stabilite variază de la o categorie la alta. Astfel, pensia 
medie a unui membru de guvern este de circa 7,3 ori mai mare decât pensia medie 
pentru limită de vârstă stabilită în condiţii generale, iar pensia medie a unui funcţionar 
public este de circa 1,2 ori mai mare decât pensia medie pentru limită de vârstă. 

Disproporţionalitatea mărimilor pensiilor influenţează durabilitatea financiară a 
sistemului de pensii, precum şi gradul de credibilitate a contribuabililor, reducând 
gradul participării acestora“. Aplicarea măsurilor cu caracter politic în acest sens este 
evidentă, iar Ministerul Muncii, Protecţiei Sociale şi Familiei depune eforturi semnificative 
pentru unificarea sistemului de pensii, astfel încât să coreleze pensiile cu contribuţiile, 
precum şi oferirea condiţiilor unice, egale pentru toţi. 

Figura 1. Evoluția ratei de înlocuire 


Sursa : BNS, MMPSE, RSA, 2009. 


61. MEC, Raportul privind sărăcia şi impactul politicilor, 2006, p. 71. 

2.4. Nivelul de asigurare cu pensii şi rata 
de înlocuire a veniturilor 


Eficienţa unui sistem de asigurări sociale pentru a preveni sărăcia şi a onora riscurile 
asigurate este apreciată conform „ratei de înlocuire”, care reprezintă raportul dintre 
pensia medie pentru limită de vârstă şi salariul mediu pe economie. 

Acest indicator este calculat pe baza metodologiei Convenţiei OIM nr. 102 din 1957 
privind normele minime de securitate socială, care stabilesc faptul că nivelul minim de 
înlocuire a veniturilor salariale prin pensie nu trebuie să fie mai mic de 40%, atât pentru 
bărbaţi, cât şi pentru femei. Este de menţionat că, pentru ţările dezvoltate economic, 
prin Convenţia OIM nr. 128 din 1967, această rată de înlocuire a fost ridicată la 45%, 
iar ulterior, prin Recomandarea 131, rata de înlocuire a fost ridicată până la 55 AD 

Efectele tranziţiei economice din anii '90 ai secolului trecut au generat scăderea 
ratei medii de înlocuire, astfel că de la nivelul de 60,4% în anul 1993, aceasta a scăzut 
la nivelul de 20,9% în anul 2000, ceea ce a impus în consecinţă aplicarea măsurilor 
urgente pentru redresarea situaţiei. În anii 2001-2002, majorarea pensiilor a fost 
obţinută prin modificarea indicatorilor din formulele de calcul al pensiilor. 

Recalculările respective ale pensiilor nu erau prevăzute a fi efectuate permanent, ci 
doar ocazional, în cazul acumulării unor resurse financiare disponibile în bugetul 
asigurărilor sociale de stat. Astfel, în urma efectuării recalculărilor pensiilor, pe 
parcursul anului 2002, pensia medie în valoare nominală s-a majorat de 2,7 ori. 
Mecanismul de indexare anuală a mărimilor pensiilor a fost pus în aplicare începând cu 
anul 2003, reprezentând media dintre creşterea anuală a indicelui preţurilor de consum 
şi creşterea anuală a salariului mediu pe economie pe anul precedent. 


2003 2004 2005 2006 2007 2008 2009 


EI pensii pentru limită de vârstă DI pensii de invaliditate pensii de urmaş 


Figura 2. Dinamica creşterii valorilor nominale ale pensiilor 
de asigurări sociale de la stat 


Sursa: CNAS, MMPSFE. 


62.R. Holzmann, R. Hinz, „Old Age Income Support in the 21st Century. An international 
perspective on pension reform”, WB, 2005, p. 180. 

Către anul 2009, în urma indexărilor efectuate, valoarea medie nominală a pensiei 
pentru limită de vârstă a crescut faţă de anul 2003 de circa 3,7 ori. Cu toate că valoarea 
nominală este în creştere anuală, rata de înlocuire a pensiei continuă să fie destul de mică, 
reprezentând în anul 2009 doar 29,1% din salariul mediu lunar pe economia naţională şi 
78,3% din minimul de existenţă pentru pensionari. Salturile ratei de înlocuire pot fi 
explicate prin creşterea lentă pe parcursul ultimilor ani a cuantumurilor pensiilor faţă de 
creşterea salariilor. În esenţă, rata de înlocuire scăzută sugerează faptul că actuala pensie 
medie pentru limită de vârstă compensează în proporţie de aproximativ o treime din veniturile 
anterioare pensionării şi, prin urmare, nu poate asigura o bătrâneţe în afara sărăciei. 

Deoarece Republica Moldova este o ţară cu o economie preponderent agrară, este extrem 
de important să fie redresate pensiile din agricultură. Astfel, rata medie de înlocuire în 
agricultură în anul 2009 a fost de 48,4%, iar pensia medie lunară în agricultură în anul 
2009 a constituit 88,9% din cea pentru limită de vârstă, reducându-se cu 1,2 puncte 
procentuale faţă de anul precedent. Dacă aceasta este comparată cu salariul mediu pe 
economie, atunci rata de înlocuire a pensiei medii lunare din agricultură a constituit 
doar 25,9% din acesta, fiind cu circa 3,2 puncte procentuale mai scăzută decât rata 
generală de înlocuire pe ţară. Aici trebuie spus că, deoarece veniturile din agricultură 
sunt mici, având preponderent un caracter sezonier, acestea nu pot fi subiectul unor 
contribuţii de asigurări sociale în proporţii depline, fapt care la rândul său influenţează 
şi cuantumurile pensiilor în acest sector. 


2.5. Contribuțiile individuale şi baza impozabilă 


Trebuie menţionat că, în Republica Moldova, sistemul de asigurare socială este destul 
de complicat. În primul rând, mărimea tarifului de asigurare este diferențiată pe 
categorii de plătitori: angajatori, persoane angajate şi persoane ce îşi desfăşoară 
activitatea pe cont propriu (persoane fizice proprietari de terenuri agricole ; persoane care 
au luat terenuri agricole în arendă sau în folosinţă ; întreprinzători individuali şi fondatori 
de întreprinderi individuale ; deținători de patente ; avocaţi ; notari; persoane care au 
încheiat contract individual de asigurare etc.). Din anul 2005, într-o categorie specială 
de plătitori de contribuţii sociale au fost evidenţiaţi angajatorii din sfera agricolă, care 
transferă contribuţiile de asigurare socială pentru persoanele ce activează în baza 
contractului individual de muncă în contul altor contracte privind îndeplinirea lucrărilor 
sau prestarea serviciilor în domeniul prelucrării industriale şi a producţiei agricole. 

Tarifele contribuţiilor de asigurare sunt diferenţiate pentru diferite categorii de 
plătitori şi mărimile acestora sunt adoptate anual de către Parlament. În al doilea rând, 
pentru diferite categorii de plătitori de contribuţii de asigurare diferă foarte mult şi 
baza impozabilă din care se achită contribuţiile de asigurare. Astfel, toţi angajatorii şi 
plătitorii de contribuţii individuale de asigurări sociale de stat calculează şi achită 
contribuţii conform sumelor salariului calculat şi altor recompense. Însă mărimea 
salariului din care se achită contribuţiile individuale se limitează la cuantumul a trei 
salarii medii lunare pe economie. 

Trebuie menţionat faptul că reformarea sistemului de pensionare în Republica 
Moldova prevede transferarea treptată a sarcinii ce ţine de plata contribuţiilor de 
asigurare de la angajator spre angajaţi. Se presupune că „anual, mărimea contribuţiei 
angajatorului se va reduce cu 1%, în timp ce mărimea contribuţiei individuale se va 

majora cu 1% ”S. Cotele contribuţiilor de asigurări sociale sunt diferenţiate în funcţie 
de condiţiile de muncă normale sau speciale şi se aprobă anual prin legea bugetului 
asigurărilor sociale de stat. În anul 2009, contribuţia angajaţilor s-a majorat cu 4% faţă 
de anul 2004 şi a constituit 6% din venitul asigurat, contribuţia angajatorului fiind 
redusă concomitent de la 28% la 23%. 

Aşadar, dacă în ceea ce priveşte tarifele pentru angajatori şi angajaţi lucrurile sunt 
clare, în privinţa tarifelor pentru alte categorii de plătitori lucrurile sunt cu mult mai 
complicate. Cea mai problematică situaţie este participarea lucrătorilor din agricultură. 

Conform datelor BNS, în anul 2009, circa 28,2% din totalul persoanelor active în 
economie au fost persoane din sectorul agricol. Suma totală a contribuţiilor acestor 
persoane în BASS a fost de circa 5%, pensionarii din sistemul agricol reprezentând circa 
43% din totalul pensionarilor pentru limită de vârstă. 

Până în anul 2006, proprietarii de terenuri, care prelucrau loturile individual, 
precum şi persoanele ce ar fi luat sau dat în arendă terenuri agricole, plăteau contribuţiile 
de asigurare socială în funcţie de suprafaţa şi bonitatea terenului deţinutS?. Începând cu 
anul 2006, pentru această categorie de contribuabili a fost stabilită o taxă fixă anuală, 
care oferă dreptul de a beneficia de o pensie minimă şi de ajutor de deces“. În anul 
2009 această sumă fixă anuală a constituit 920 de lei (MDA). 

Pe lângă proprietarii terenurilor agricole, taxa fixă la sistemul de pensii era plătită 
şi de către persoanele ce activează în baza unui contract de muncă în afara republicii, 
precum şi persoanele ce au încheiat un contract de asigurare socială individual. Pentru 
unele categorii profesionale (avocaţi, notari, fondatori ai întreprinderilor individuale), 
baza de calcul a contribuţiilor era suma venitului obţinut din activitate. Din anul 2005, 
întreprinzătorii particulari şi fondatorii întreprinderilor individuale, deţinătorii de patente, 
precum şi avocaţii şi notarii licenţiaţi plătesc contribuţii fixe. Din 2007, aceştia sunt 
reuniți în aceeaşi categorie de plătitori cu contribuţia unică în sumă fixă, cu excepţia 
titularilor de patentă de întreprinzător, pentru care, începând cu 1 ianuarie 2007, 
asigurarea este benevolă“. 

În contextul politicii tarifelor contribuţiilor în sistem, devine mult mai complexă 
problema participării altor categorii de plătitori decât angajatorii şi angajaţii. 

Această stare de lucruri a creat premize pentru revizuirea politicii în domeniul 
asigurărilor sociale care propune simplificarea tarifelor şi contribuţiilor în două 
categorii, şi anume: 1% comun stabilit la calcularea salariului şi altor recompense 
(venituri obţinute) sau o taxă fixă în celelalte cazuriS8. 


63. MMPSF, Raportul Social Anual, 2003. p. 56. 

64. În anul 2005, contribuţia individuală se afla între 2% şi 27% - contribuţia angajatorului, 
cf. Legea nr. 383-XV din 18.11.2004. 

65. În 2004, aceste plăţi constituiau 1,7 lei (MDA) pentru 1 grad/hectar. În acelaşi timp, persoanele 
fizice ce arendau terenuri agricole, cu excepţia celor ce plăteau contribuţii după un alt tarif, 
efectuau plăţi sub forma taxelor fixe. În anul 2005, încă era utilizat sistemul grad/hectar. 

66. Deoarece s-a majorat cuantumul pensiei minimale în urma indexării anuale, s-a majorat şi 
taxa contribuţiei. 

67. MMPSF, Proiectul Strategiei de unificare a sistemului de pensii, 2007, p. 7. 

68. MMPSF, Sistemul de pensionare al Republicii Moldova : expertiza actuarială, 2007. 


Tabelul 8. Evoluţia cotelor procentuale în cadrul schemelor de asigurări sociale 


2000 2001 2002 2003 2004 2005 2006 2007 

Tarifele contribuţiilor de 32% 32% 30% 30% 30% 29% 29% 29% 
asigurări sociale de stat 
obligatorii, total (%) 

contribuţiile obligatorii 31% 31% 29% 29% 28% 27% 26% 25% 

ale angajatorului 

contribuţiile obligatorii 1% 1% 1% 1% 2% 2% Lu e 

ale angajatului 


Persoanele fizice ce-i 1374 NE a 
organizează *i desfă” oară 

activitatea pe cont propriu, 

lei (MDA) 

Pentru angajatorii din 20%+0%+ 20%+0%+ 16%+4%+ 16%+4%+ 
agricultură (angajatorul/stat/ an- 2% 2% 3% 4% 
gajat) 


Proprietari de terenuri 1,5 anual 1,5 anual 1,7 anual 1,7 anual 1,7 anual 1,7 anual 

agricole care lucrează pentru o pentru o pentru o pentru o pentru o pentru o 

terenurile în mod individual | unitate unitate unitate unitate unitate unitate 

*1 persoanele fizice care, prin | grad/hectar | grad/hectar | grad/hectar | grad/hectar | grad/hectar | grad/hectar 

contract, au luat în arendă de teren de teren de teren de teren de teren de teren 

terenuri agricole, lei (MDA) | agricol, agricol, agricol, agricol, agricol, agricol, 
pentru pentru pentru pentru pentru pentru 
fiecare fiecare fiecare fiecare fiecare fiecare 
persoană persoană persoană persoană persoană persoană 
asigurată asigurată asigurată asigurată asigurată asigurată 


Sursa: MMPSE, CNAS. 


VAOCIOW VOITAENdAI N] V'IVIDOS YÎNALSISV IS ALLDALOId 


LECI 

2.6. Prestaţiile de asigurări sociale 


Sistemul de asigurări sociale oferă tuturor asiguraţilor dreptul la o protecţie pe termen 
lung (pensie), precum şi dreptul la protecţie pe termen scurt în cazurile incapacității 
temporare de muncă a persoanei. Prestaţiile sociale cu caracter contributiv în baza 
riscurilor determinate asigurate prin contribuţii au fost introduse relativ recent în 
cadrul sistemului de asigurări sociale al Republicii Moldova“. Tipurile de prestații din 
sistemul de asigurări sociale sunt divizate în două grupuri mari : 
1. Asigurarea în caz de şomaj sau de pierdere a locului de muncă: 
e ajutor de şomaj; 
e  alocaţii pentru integrarea sau reintegrarea profesională ; 
2. Asigurarea în caz de incapacitate temporară de muncă : 

e indemnizaţii pentru incapacitate temporară de muncă cauzată de boli obişnuite 
sau de accidente în afara muncii, de boli profesionale şi de accidente de 
muncă, inclusiv indemnizaţie pentru îngrijirea copilului bolnav ; 
prestații pentru prevenirea îmbolnăvirilor şi recuperarea capacităţii de muncă ; 
indemnizaţii de maternitate ; 
indemnizaţii unice la naşterea copilului şi indemnizaţii pentru creşterea 
copilului până la împlinirea vârstei de 3 ani; 

e ajutor de deces. 


2.6.1. Asigurarea în caz de şomaj sau de pierdere a locului de muncă 


Rata şomajului în anul 2009 a înregistrat valoarea de 6,4%. S-au înregistrat disparităţi 
semnificative între rata şomajului la bărbaţi (7,8%) şi rata la femei (4,9%), între 
mediul urban (8%) şi mediul rural (5%). Actuala politică de ocupare a forţei de muncă 
a Republicii Moldova poate fi exprimată prin măsuri active şi pasive pe piaţa forţei de 
muncă. 

În cadrul măsurilor active sunt incluse : i) serviciile preconcediere ; ii) medierea 
găsirii unui loc de muncă ; iii) orientarea şi pregătirea profesională ; 1v) stimularea 
angajării şomerilor în lucrări publice ; v) stimularea mobilităţii forţei de muncă ; vi) stimu- 
larea angajatorilor pentru încadrarea în câmpul de muncă a absolvenţilor ; vii) acordarea 
de credite pentru crearea locurilor de muncă. 

Măsurile pasive de protecţie socială a şomerilor includ : 

e ajutorul de şomaj, care reprezintă o sumă neimpozabilă, stabilită în mod diferențiat 

în funcţie de circumstanţele în care a încetat activitatea de muncă a persoanei ; 

e alocaţia pentru integrarea sau reintegrarea profesională, care reprezintă o sumă 

lunară fixă neimpozabilă, de 15% din salariul mediu pe economie din anul 
precedent, în vigoare la data stabilirii, acordată pe o perioadă de cel mult 9 luni 
calendaristice. 


69. Legea nr. 289-XV din 22 iulie 2004 privind indemnizaţiile pentru incapacitate temporară de 
muncă şi alte prestații de asigurări sociale prevede unele condiţii de obţinere a dreptului la 
indemnizaţia pentru incapacitate temporară de muncă, care se acordă conform acumulărilor 
din stagiului total de cotizare. 


PROTECȚIE ŞI ASISTENŢĂ SOCIALĂ ÎN REPUBLICA MOLDOVA 1229 


2.6.1.1. Ajutorul de şomaj 


Ajutor de şomaj este acordat în cazul în care se întrunesc cumulativ următoarele 
condiţii : i) sunt înregistraţi la ATOFM în a cărei rază teritorială îşi au domiciliul ; ii) au 


lucrat 


şi au un stagiu de cotizare în sistemul asigurărilor sociale de stat de cel puţin 6 


luni din ultimele 24 de luni calendaristice premergătoare datei înregistrării ; iii) nu 
obţin venituri impozabile conform legii. 
Conform prevederilor legii privind ocuparea forţei de muncă şi protecţia persoanelor 


aflate 


în căutarea unui loc de muncă, cuantumul ajutorului de şomaj se stabileşte 


diferențiat, în funcţie de condiţiile în care a încetat activitatea de muncă a persoanei, 


astfel : 


30% din salariul mediu pe economie din anul precedent la data stabilirii plăţii, 

în cazul persoanelor : 

e care au demisionat, au căutat activ de lucru, s-au aflat în evidenţa agenţiei ca 
şomeri cel puţin 3 luni calendaristice şi, din lipsa locurilor de muncă 
corespunzătoare, nu s-au putut angaja în câmpul muncii ; 

e care au încetat activitatea de muncă peste hotare (în condiţiile încheierii 
anticipate a unui contract individual de asigurări sociale de stat) ; 

40% din salariul mediu pe economie din anul precedent la data stabilirii plăţii, 

în cazul persoanelor: 

e cărora le-a fost retrasă, de către autorităţile competente, autorizaţia (licenţa) 
de activitate a unităţii ; 

e care au confirmat situaţii de forţă majoră ce exclud continuarea raporturilor 
de muncă; 

e care au confirmat faptul că nu corespund funcţiei deţinute sau muncii prestate 
din cauza stării de sănătate, în baza certificatului medical ; 

e care au refuzat transferul în altă localitate în cazul mutării unităţii în acea 
localitate ; 

50% din salariul mediu pe economie din anul precedent la data stabilirii plăţii : 

e în caz de deces al angajatorului persoană fizică sau declarare a acestuia ca 
fiind decedat sau dispărut fără urmă prin hotărâre a instanţei judecătoreşti ; 

e în caz de lichidare a unităţii sau încetare a activităţii angajatorului persoană 
fizică ; 

e în caz de reducere a numărului angajaţilor sau a statelor de personal din 
unitate. 


Perioada de acordare a ajutorului de şomaj se stabileşte diferențiat, în funcţie de 


stagiul 


de cotizare, după cum urmează: 

6 luni calendaristice, în cazul unui stagiu de cotizare de până la 5 ani, dar nu mai 
puţin de 6 luni; 

9 luni calendaristice, în cazul unui stagiu de cotizare cuprins între 5 şi 10 ani; 
12 luni calendaristice, în cazul unui stagiu de cotizare de peste 10 ani. 

2.6.1.2. Alocaţia de integrare sau reintegrare profesională 


Începând cu 1 ianuarie 2005, şomerii înregistraţi la Agenţiile Teritoriale pentru 
Ocuparea Forţei de Muncă beneficiază de o alocaţie de integrare sau reintegrare 
profesională. Alocaţia de integrare sau de reintegrare profesională este o sumă lunară 
fixă neimpozabilă, în valoare de 15% din salariul mediu pe economie pentru anul 
precedent, şi se acordă o singură dată pe o perioadă de cel mult 9 luni calendaristice 
şomerilor care se află în următoarele situaţii : 

— le-a expirat perioada de invaliditate de gradul I sau II; 

— le-a încetat perioada de îngrijire a copilului în intervalul de vârstă a copilului de 
la 1,5 ani până la 6 ani, la momentul naşterii copilului nefiind încadraţi în 
muncă ; 

— le-a încetat perioada de îngrijire a unui membru de familie invalid de gradul I 
sau a unui copil invalid (în vârstă de până la 16 ani) sau a unei persoane de 
vârstă înaintată (peste 75 de ani inclusiv) ; 

— nu s-au putut angaja în câmpul muncii la trecerea în rezervă după satisfacerea 
serviciului militar în termen, serviciului militar cu termen redus sau serviciului 
de alternativă; 

— nu s-au putut angaja în câmpul muncii după eliberarea din locuri de detenţie sau 
din instituţii de reabilitare socială ; 

- sunt victime ale traficului de fiinţe umane cu statut confirmat de autorităţile 
competente şi nu s-au putut angaja în câmpul muncii. 


Cheltuielile pentru plata alocaţiei de integrare şi reintegrare profesională sunt 
suportate din contul mijloacelor bugetului de stat prin intermediul Fondului de şomaj. 


2.6.2. Asigurarea în caz de incapacitate temporară de muncă 


2.6.2.1. Indemnizaţii pentru incapacitate temporară de muncă cauzată de 
boli obişnuite sau de accidente în afara muncii 


Indemnizaţia pentru incapacitate temporară de muncă se acordă persoanelor asigurate 
în următoarele condiţii” : 
— realizează un stagiu de cotizare de cel puţin 3 ani; 
- realizează un stagiu de cotizare de cel puţin 3 luni din ultimele 12 luni anterioare 
producerii riscului asigurat (dacă au un stagiu de cotizare de până la 3 ani); 
- desfăşoară activitate pe bază de contract individual de muncă pe durată determinată, 
inclusiv cei care muncesc la lucrări sezoniere, de cel puţin 12 luni, realizată în 
ultimele 24 de luni anterioare producerii riscului asigurat. 


Perioada pentru care se acordă indemnizaţia pentru incapacitate temporară de 
muncă este de cel mult 180 de zile calendaristice şi începe din prima zi de concediu 
medical. După 120 de zile, indemnizaţia se plăteşte în cazul prelungirii concediului 


70. Legea nr. 289-XIV din 22.07.2004 privind indemnizaţiile pentru incapacitate temporară de 
muncă şi alte prestații de asigurări sociale. 


recuperării capacităţii de muncă a persoanei şi evitând încadrarea acesteia într-un grad 
de invaliditate, medicul curant recurge la prelungirea concediului medical peste 180 de 
zile cu încă cel mult 30 de zile. 

De indemnizaţia pentru incapacitate temporară de muncă beneficiază şi persoanele 
angajate în sectorul agrar şi cele care prestează activitatea în baza contractului individual 
de muncă pe durată determinată. Asiguraţilor cu contract individual de muncă pe 
durată determinată ce nu depăşeşte un an, inclusiv celor angajaţi la lucrări sezoniere, 
şi şomerilor în perioada de acordare a ajutorului de şomaj li se acordă indemnizaţia 
pentru incapacitate temporară de muncă pentru o perioadă de până la 30 de zile în 
cursul unui an calendaristic. Asiguraţilor cu contract individual de muncă pe durată 
determinată ce depăşeşte un an, indemnizaţia pentru incapacitate temporară de muncă 
se acordă pe o durată de 180 de zile calendaristice. Baza de calcul a indemnizaţiei o 
constituie venitul mediu lunar realizat în ultimele 6 luni calendaristice premergătoare 
lunii producerii evenimentului ce a dus la incapacitatea temporară de muncă. 

Cuantumul indemnizaţiei depinde de durata stagiului de cotizare. Persoanele cu un 
stagiu de cotizare de până la 5 ani beneficiază de 60% din baza de calcul stabilită, cele 
cu un stagiu de cotizare de la 5 până la 8 ani beneficiază de 70%, cel mai mare cuantum 
al indemnizaţiei primindu-l persoanele cu un stagiu de cotizare de peste 8 ani - 100% 
din baza de calcul. În cazurile indemnizaţiei pentru incapacitate temporară de muncă 
cauzată de tuberculoză, SIDA sau cancer de orice tip, persoanele sunt eligibile pentru 
o indemnizaţie de 100% din baza de calcul stabilită. 

Plata indemnizaţiilor pentru incapacitate temporară de muncă este acoperită din 
mijloacele bugetului asigurărilor sociale de stat. 


2.6.2.2. Indemnizaţia de maternitate 


Legislaţia în vigoare a Republicii Moldova”? garantează femeilor salariate, ucenicelor, 
şomerilor şi soțiilor aflate în întreţinerea soţilor asiguraţi dreptul de a beneficia de 
concediu de maternitate, ce include concediul prenatal cu o durată de 70 de zile 
calendaristice şi concediul postnatal, cu o durată de 56 de zile calendaristice, după 
30 de săptămâni de sarcină inclusiv. În cazul în care în timpul naşterii apar complicaţii, 
sau în cazul naşterii multiple, concediul postnatal se prelungeşte cu 14 zile calendaristice. 
Cuantumul indemnizaţiei de maternitate constituie 100% din venitul mediu lunar 
asigurat pentru ultimele 6 luni premergătoare producerii riscului asigurat şi se acordă 
pe toată durata specificată mai sus, acest lucru fiind valabil şi în cazul naşterii copilului 
mort sau care decedează în perioada concediului postnatal. Baza de calcul a indemnizaţiei 
de maternitate acordate soţiei aflate în întreţinerea soţului salariat este venitul mediu 
lunar asigurat al soţului. 


71. În România, începând cu data de 1 ianuarie 2006, cota de contribuţie pentru concedii 
medicale şi indemnizaţii este de 0,75%, aplicată la fondul de salarii sau, după caz, la 
drepturile reprezentând indemnizaţii de şomaj şi se achită la bugetul Fondului naţional unic 
de asigurări sociale de sănătate. 

72. Codul Muncii din Republica Moldova, articolul 124. 

Şomerii beneficiază de indemnizaţia de maternitate doar în cazul înregistrării unui 
stagiu total de cotizare de cel puţin 3 ani. Şomerii pot alege între indemnizaţia de 
maternitate, ajutorul de şomaj şi bursă, pe motivul că în perioada concediului de 
maternitate toate aceste beneficii nu le pot fi acordate concomitent, ei putând opta doar 
pentru una dintre ele. 


2.6.2.3. Indemnizaţia unică la naşterea copilului 


Indemnizaţia unică la naşterea copilului constituie o formă de sprijin financiar acordată 
femeilor asigurate prin intermediul sistemului public de asigurări sociale. Cuantumul 
acesteia se stabileşte anual prin Legea bugetului asigurărilor sociale de stat. Indemnizaţia 
este acordată mamei, iar în cazul decesului acesteia - tatălui, altei rude în grija căreia 
a rămas copilul sau adoptatorului (curatorului). 

În perioada 2003-2005, politica natalității statului purta un caracter diferenţiator, 
reflectat prin cuantumurile diferite ale indemnizaţiilor la naşterea copiilor, ceea ce, în 
esenţă, nu stimula creşterea natalității în rândul persoanelor asigurate. În perioada 
2005-2006, politica natalității s-a schimbat, iar principiul acesteia a constat în egalizarea 
cuantumului indemnizaţiilor, indiferent de numărul nașterilor. Începând cu anul 2007, 
politica statului”? a fost determinată ca pronatalistă, iar mărimea indemnizaţiei unice'* 
la naşterea fiecărui copil născut viu, inclusiv a gemenilor, se stabileşte diferențiat în 
funcţie de numărul acestora. 


2.6.2.4. Indemnizaţia lunară pentru creşterea/îngrijirea copilului 
până la împlinirea vârstei de 3 ani 


Femeile salariate şi ucenicele, precum şi soțiile aflate în întreţinerea soţilor, după 
expirarea concediului de maternitate înaintează o cerere scrisă pentru a beneficia de 
concediul parţial plătit pentru îngrijirea copilului până la vârsta de 3 ani. Acest concediu 
poate fi folosit integral sau parţial oricând, până când copilul va împlini vârsta de 3 ani 
şi se include în stagiul de cotizare. Concediul parţial plătit pentru îngrijirea copilului 
poate fi folosit şi de tatăl copilului, bunică, bunic sau altă rudă care se ocupă nemijlocit 
de îngrijirea copilului şi care întruneşte calitatea de persoană asigurată. 

Cuantumul lunar al indemnizaţiei pentru creşterea fiecărui copil constituie 20% din 
venitul mediu lunar realizat în ultimele 6 luni calendaristice premergătoare lunii 
producerii riscului asigurat, dar nu mai puţin de 100 de lei în perioada 2005-2007 şi 
200 de lei în anul 2008. În urma modificărilor legislative, începând cu 1 ianuarie 2009, 
cuantumul lunar al indemnizaţiei pentru creşterea fiecărui copil constituie 25% din 
baza de calcul stabilită, dar nu mai puţin de 250 de lei (MDA)%. 


73. Legea nr. 271-XVI din 07.12.2007 a bugetului asigurărilor sociale de stat. 

74. În anul 2003, indemnizaţia unică la naştere era de 420 de lei (MDA), în anul 2004 - 420 de 
lei (MDA), în anul 2005 - 500 de lei (MDA), în anul 2006 — 800 de lei (MDA), iar în anul 
2007 - 1.000 de lei (MDA). 

75. Articolul 18 din Legea 289-XV din 22.07.2004 privind indemnizaţiile pentru incapacitate 
temporară de muncă şi alte prestații de asigurări sociale. 

2.6.2.5. Indemnizaţia pentru îngrijirea copilului bolnav 


În cazul îmbolnăvirii copilului în vârstă de până la 7 ani şi în cazul copilului cu 
handicap cu afecţiuni intercurente până la împlinirea vârstei de 16 ani, indemnizaţia 
pentru îngrijirea copilului bolnav se acordă mamei pentru o perioadă de cel mult 
14 zile calendaristice (în cazul acordării asistenţei medicale de ambulatoriu) sau pentru 
o perioadă de cel mult 30 de zile calendaristice (în cazul acordării asistenţei medicale 
în staționar pentru perioada în care copilul necesită îngrijire). Pentru îngrijirea copilului 
bolnav, certificatul se eliberează şi altui membru al familiei (tatălui, bunicii, bunicului, 
altor membri ai familiei încadraţi în câmpul muncii, tutorelui sau curatorului) dacă din 
anumite motive întemeiate, confirmate documentar, mama nu poate îngriji copilul (în 
caz de boală, absenţă temporară, decădere din drepturile părinteşti etc.). 


2.6.2.6. Ajutorul de deces 


Ajutorul de deces se acordă următoarelor categorii de persoane : 
— asiguraţi; 
— pensionari; 
— şomeri; 
— persoane care au realizat un stagiu de cotizare de cel puţin 3 ani; 
— membri de familie aflaţi în întreţinerea persoanei asigurate. 


Acest ajutor este un tip de prestație cu caracter unic, exprimat în suma plătită după 
caz soţului supravieţuitor, copilului, părintelui, tutorelui/curatorului sau, în lipsa 
acestora, persoanei care va dovedi că a suportat cheltuielile de înmormântare. 

Legislaţia în vigoare acordă dreptul la ajutor de deces asiguratului, pensionarului 
sau şomerului în caz de deces al unui membru al familiei sale aflat la întreţinerea 
acestuia (soţul, părinţii, copiii) şi în cazul în care persoana decedată nu avea dreptul de 
a fi inclusă în sistemul de asigurări sociale. 

Cuantumul ajutorului de deces se stabileşte anual prin legea bugetului asigurărilor 
sociale de stat. 


2.7. Asigurarea în cazul accidentelor de muncă 
şi al bolilor profesionale 


Asigurarea pentru accidente de muncă şi boli profesionale garantează persoanelor 
asigurate un ansamblu de prestații şi indemnizaţii pentru diminuarea şi compensarea 
consecinţelor şi prevenirea accidentelor de muncă şi a bolilor profesionale. Angajatorul 
are obligaţia să asigure salariaţii în caz de accidente de muncă şi boli profesionale din 
momentul încheierii contractului individual de muncă. 

Conform legislaţiei de asigurare pentru accidente de muncă şi boli profesionale, 
în prezent persoanele asigurate beneficiază de dreptul la următoarele prestații şi 
indemnizaţii de asigurare pentru accidente de muncă şi boli profesionale : 


76. Legea asigurării pentru accidente de muncă şi boli profesionale nr. 756-XIV din 24 decembrie 
1999 şi legea bugetului asigurărilor sociale de stat pe anul 2007. 

i) indemnizaţie pentru incapacitate temporară de muncă ; 
ii) indemnizaţie de invaliditate ; 
iii) indemnizaţie de deces. 


Indemnizaţia pentru incapacitate temporară de muncă cauzată de accidente de 
muncă sau boli profesionale se acordă pe baza certificatului medical şi a documentelor 
de cercetare a accidentului de muncă sau de constatare a îmbolnăvirii profesionale. 
Cuantumul indemnizaţiei pentru incapacitate temporară de muncă este de 100% din 
venitul mediu lunar asigurat pe ultimele 6 luni premergătoare lunii în care s-a produs 
accidentul de muncă sau a fost constatată îmbolnăvirea profesională. Indemnizaţia se 
plăteşte pentru zilele lucrătoare din primele 20 de zile calendaristice, calculate de la 
data pierderii temporare a capacităţii de muncă, de către angajator din mijloace proprii, 
iar din a 2l-a zi - din mijloacele bugetului asigurărilor sociale de stat. 

Durata de acordare a indemnizaţiei este de până la 180 de zile calendaristice pe 
parcursul unui an şi se calculează din prima zi de concediu medical. În situaţii temeinic 
motivate, durata concediului medical poate fi prelungită peste 180 de zile, dar nu mai 
mult de 30 de zile. 

În situaţia în care asiguratul a fost încadrat într-un grad de invaliditate până la 
expirarea termenului de 180 de zile, indemnizaţia se acordă până la data în care s-a 
emis decizia cu privire la încadrarea în gradul respectiv de invaliditate. 

Pentru anul 2009, tariful contribuţiilor de asigurări sociale a fost de 23% pentru 
angajatorii din economia naţională şi de 16% pentru angajatorii din agricultură. Tarifele 
de asigurări sociale în mărimi fixe condiţionează, în comparaţie cu alte state (România, 
Federaţia Rusă), acordarea unui pachet redus de prestații de asigurări sociale pentru 
accidente de muncă şi boli profesionale. 

Posibilitatea lărgirii pachetului de prestații pentru accidente de muncă şi boli 
profesionale presupune, după experienţa statelor menţionate, stabilirea tarifelor de 
asigurări sociale diferențiat pentru fiecare angajator, în funcţie de condiţiile de muncă 
(normale, deosebite sau speciale) ale asiguraţilor. Valoarea majorării sau a reducerii 
contribuţiei de asigurări sociale pentru angajator este stabilită în funcţie de numărul 
accidentelor de muncă şi a bolilor profesionale în perioada de referinţă, de gravitatea 
consecinţelor accidentelor de muncă şi a bolilor profesionale, de volumul cheltuielilor 
pentru prestațiile şi indemnizaţiile de asigurare. 

Conform legislaţiei României, valoarea majorării tarifului contribuţiilor de asigurări 
sociale, în funcţie de clasa de risc a sectoarelor de producţie şi a locurilor de muncă, 
poate devia de la 0,5% până la 4%. 

În Republica Moldova, situaţia este actualmente diferită faţă de ţările vecine, starea 
de fapt fiind explicată atât prin lipsa instituţiilor competente să efectueze clasificarea 
după gradul de risc al sectoarelor de producţie şi al locurilor de muncă, cât şi prin 
creşterea presiunii asupra angajaţilor prin aplicarea politicii redistribuirii contribuţiei, 
care fac imposibilă lărgirea pachetului de prestații pentru accidente de muncă şi boli 
profesionale”. 


77. MMPSF, Raportul Social Anual, 2007, p. 27. 

Tabelul 9. Pachetul de prestații şi servicii oferit persoanelor asigurate 
de accidente de muncă şi boli profesionale 


Federaţia Rusă 


reabilitare medicală *i recuperarea indemnizaţie pentru incapacitate temporară 
capacităhi de muncă; de muncă; 


reabilitare *i reconversie profesională; indemnizație de deces; 


indemnizahe pentru incapacitate temporară indemnizaţie de invaliditate; 
de muncă; indemnizaţie unică; 
indemnizaţie pentru transferarea temporară 


i cheltuieli suplimentare în legătură cu 
la alt loc de muncă; 


reabilitarea medicală, socială “i 


compensaţii pentru atingerea integrităhi; profesională. 


despăgubiri în caz de deces; 


rambursări de cheltuieli. 


Sursa: MPSEF, RSA, 2009. 


2.7.1. Indemnizaţia de invaliditate 


Asiguratul încadrat într-un grad de invaliditate ca urmare a unui accident de muncă sau 
a unei boli profesionale are dreptul la indemnizaţie de invaliditate, care se acordă lunar 
pe toată perioada în care beneficiază de pensie de invaliditate din sistemul public de 
asigurări sociale. 

Cuantumul indemnizaţiei de invaliditate diferă în funcţie de gradul de invaliditate 
stabilit. Pentru asiguratul încadrat în gradele 1 sau II de invaliditate, indemnizaţia este 
stabilită drept diferenţa dintre două treimi din salariul mediu lunar asigurat pe ultimele 
6 luni premergătoare lunii în care s-a produs accidentul de muncă sau a fost constatată 
îmbolnăvirea profesională şi cuantumul pensiei de invaliditate a acestuia stabilit prin 
sistemul public de asigurări sociale. 

Valoarea indemnizaţiei de invaliditate pentru asiguratul încadrat în gradul III de 
invaliditate se determină procentual din cuantumul calculat pentru gradele I şi II de 
invaliditate, corespunzător gradului de reducere a capacităţii de muncă. 


2.7.2. Indemnizaţia de deces 


În cazul decesului asiguratului, ca urmare a unui accident de muncă sau a unei boli 
profesionale, de indemnizaţie de deces beneficiază : 

— copiii asiguratului în vârstă de până la 18 ani sau în vârstă de până la 23 de ani 
dacă îşi continuă studiile la cursuri de zi în instituţii de învăţământ liceal, 
colegii, învăţământ profesional şi superior şi copiii încadraţi în grad de invaliditate 
indiferent de vârstă. Mărimea indemnizaţiei constituie pentru un copil echivalentul 
a 5 salarii medii lunare ale asiguratului decedat pe ultimele 6 luni premergătoare 
lunii în care s-a produs accidentul de muncă sau s-a constatat îmbolnăvirea 
profesională ; pentru 2 copii — echivalentul a 8 salarii medii lunare ; pentru 3 şi 
mai mulţi copii — echivalentul a 12 salarii medii lunare, dar nu mai puţin de 5, 

8 şi, respectiv, 12 salarii medii lunare pe economie pentru anul precedent 
începerii asigurării ; 

- soţul asiguratului încadrat în grad de invaliditate sau care a atins vârsta de 
pensionare. Mărimea indemnizaţiei constituie echivalentul a 3 salarii medii 
lunare ale asiguratului decedat pe ultimele 6 luni premergătoare accidentul de 
muncă sau constatatării îmbolnăvirii profesionale, dar nu mai puţin de 3 salarii 
medii lunare pe economie pentru anul precedent producerii cazului asigurat ; 

- Soţul, unul dintre părinţii asiguratului decedat sau o altă persoană care, la 
momentul decesului asiguratului, nu lucrează şi are în îngrijire copii ai asiguratului 
sub vârsta de 3 ani. Mărimea indemnizaţiei constituie echivalentul a 3 salarii 
medii lunare ale asiguratului decedat pe ultimele 6 luni premergătoare accidentului 
de muncă sau constatării îmbolnăvirii profesionale, dar nu mai puţin de 3 salarii 
medii lunare pe economie pentru anul precedent producerii cazului asigurat. 


3. Sistemul de asistenţă socială 


Ca subsistem al protecţiei sociale, asistenţa socială în Republica Moldova reprezintă un 
ansamblu de beneficii necontributive în bani sau în servicii sociale având la bază 
principiul nominativ sau categorial (universal). 

Printre funcţiile cele mai importante ale asistenţei sociale la nivel naţional putem 

numi : 

- identificarea şi înregistrarea segmentului populaţiei ce constituie obiectul asistenţei 
sociale ; 

- diagnosticarea problemelor cu care persoanele vulnerabile se pot confrunta 
într-o anumită perioadă de timp şi în anumite condiţii sociale, economice şi 
culturale ; 

- dezvoltarea unui sistem coerent de programe, măsuri, activităţi profesioniste de 
suport şi protecţie a acestora ; 

- identificarea surselor de finanţare a programelor de sprijin ; 

- stabilirea drepturilor şi a modalităţilor concrete de acces la serviciile de asistenţă 
socială în conformitate cu cadrul legislativ existent ; 

— solidaritatea socială, potrivit căreia comunitatea participă la sprijinirea peroanelor 
care nu îşi pot asigura nevoile sociale, pentru menţinerea şi întărirea coeziunii 
sociale ; 

- parteneriatul, potrivit căruia instituţiile publice şi organizaţiile societăţii civile 
cooperează în vederea organizării şi dezvoltării serviciilor sociale”? . 


78. MMPSF, Raportul Social Anual, 2003. 
79. Construcţia instituţională a serviciilor sociale în România, proiectul PHARE. 

3.1. Sistemul de prestații de asistenţă socială 


Actualul sistem de prestații de asistenţă socială în Moldova este alcătuit din 18 tipuri de 
prestații exprimate în compensaţii, alocaţii, indemnizaţii şi ajutoare care sunt reglementate 
prin diferite acte legislativ-normative, dar de cele mai multe ori sunt insuficient 
corelate între ele (datorită abordării segmentale în politica de protecţie socială). 
Eligibilitatea pentru prestații este determinată preponderent pe principiul apartenenţei 
categoriale, iar caracterul plăţilor este de ordin recompensator. Doar în cazul a 
3 prestații sunt aplicate mecanismele de eligibilitate prin testarea veniturilor solicitanţilor : 
(î) indemnizaţiile pentru creşterea şi îngrijirea copilului de la vârsta de 1,5/3 ani până 
la 16 ani ; (ii) ajutoarele materiale din cadrul Fondului Republican de Susţinere Socială 
a Populaţiei; (iii) noua prestație pentru sărăcie introdusă la finele anului 2008, 
denumită „Ajutor social”. 

După conţinutul material, sistemul de prestații este divizat în 4 grupuri mari: 

a) prestații cu caracter universal — (i) indemnizaţie unică la naşterea copilului ; 
(îi) indemnizaţiile lunare pentru creşterea şi îngrijirea copilului până la împlinirea 
vârstei de 1,5 ani; 

b) prestații cu caracter unic sau sporadic - (i) indemnizaţie unică la naşterea 
copilului; ajutor de deces; (ii) compensaţii şi alocaţii anuale ; (iii) ajutoare 
materiale şi umanitare ; 

c) prestații cu caracter permanent -— (i) compensaţii nominative ; (ii) indemnizaţii 
lunare pentru creşterea şi îngrijirea copilului de la 1,5/3 ani până la 16 ani; 
(iii) indemnizaţii pentru copilul tutelat sau adoptat ; (iv) alocaţii lunare de stat; 
(v) alocaţii nominale de stat pentru merite deosebite ; (vi) alocaţii pentru îngrijire ; 
(vii) alocaţii sociale de stat; 

d) prestații în natură - (i) ajutoare materiale în bani sau produse; (ii) ajutoare 
umanitare. 


Circa 95% dintre prestații sunt plătite de la bugetul de stat prin intermediul Bugetului 
Asigurărilor Sociale de Stat şi doar o parte nesemnificativă prin intermediul bugetelor 
unităţilor administrativ-teritoriale. 

După structura lor prestațiile de asistenţă socială se împart în două grupuri: 

— cu testarea veniturilor 

— fără testarea veniturilor. 


3.1.1. Prestaţiile fără testarea veniturilor 


3.1.1.1. Compensaţiile nominative 


Programul de compensaţii nominative a fost introdus pentru amortizarea efectelor 
asupra populaţiei ca urmare a creşterii în anul 1999 a preţurilor pentru încălzire 
termică, electricitate şi servicii comunale“. Compensaţiile nominative sunt plăţi 
băneşti, pentru susţinerea populaţiei cu venituri mici la achitarea serviciilor comunale 


80. Legea nr. 933-XIV din 14.04.2000, cu privire la protecţia socială specială a unor categorii 
de populaţie. 

(energie electrică, gaz natural folosit pentru încălzire, gaz lichefiat în butelii pentru 
pregătirea hranei, cărbuni şi lemne de foc) introduse ca program cu titlu recompensator 
în legătură cu mărirea preţurilor pentru serviciile comunale şi energia electrică în anul 
2000 ; către anul 2004 a fost identificat ca cel mai costisitor program social, deţinând 
o pondere din totalul transferurilor bugetare de circa 47%. Categoriile de beneficiari, 
tipurile şi mărimea compensaţiilor sunt prevăzute de legislaţia în vigoare“!. Compensaţiile 
se acordă la Il categorii de populaţie, care la rândul lor sunt divizate în subcategorii, 
reprezentând 21 în total? : 


1, 


(94) 


invalizilor de gradul I şi II, indiferent de cauza invalidităţii ; 


2. invalizilor din copilărie ; 
3. 
4. participanţilor la cel de-al Doilea Război Mondial şi soțiilor (soțiilor) lor 


copiilor invalizi sub 18 ani; 


(5 subcategorii) ; 

persoanelor asimilate participanţilor la război (5 subcategorii) ; 

familiilor (părinţilor, soțiilor care nu s-au recăsătorit sau copiilor până la 
atingerea vârstei de 18 ani, iar în cazul în care aceştia îşi continuă studiile în 
instituţii de învăţământ la cursurile de zi, până la absolvirea instituţiei respective, 
însă cel mult până la atingerea vârstei de 23 de ani) celor căzuţi la datorie, 
precum şi ale celor decedați în urma participării la lichidarea consecinţelor 
avariei de la CAE Cernobil ; 


.. familiilor cu 4 şi mai mulţi copii până la atingerea vârstei de 18 ani, iar în cazul în 


care aceştia îşi continuă studiile în instituţii de învăţământ la cursurile de zi, până la 
absolvirea instituţiei respective, însă cel mult până la atingerea vârstei de 23 de ani; 


.. persoanelor participante la acţiunile de luptă din Afganistan, precum şi la 


acţiunile de luptă de pe teritoriile altor state, din rândul militarilor şi angajaţilor 
civili ai Armatei Sovietice, Flotei Maritime Militare, ai organelor securităţii de 
stat, colaboratorilor organelor afacerilor interne ale fostei URSS ; lucrătorilor 
din aceste categorii care au fost trimişi de organele puterii de stat ale fostei 
URSS în alte state şi care au participat la acţiuni de luptă pe teritoriul acestora ; 
invalizilor de gradul III cu grad de invaliditate stabilit fără termen din rândul : 
(î) invalizilor de muncă ; (ii) persoanelor cărora li s-a constatat invaliditatea în 
urma unor mutilări, traume sau răni cauzate în exerciţiul serviciului militar ; 
(iii) victimelor represiunilor politice din perioada anilor 1917-1990 ; (iv) foştilor 
deţinuţi în lagărele de concentrare şi ghetouri ; 


10. pensionarilor singuri ; 
11. militarilor aflaţi în serviciul activ, rezerviştilor chemaţi la concentrare, voluntarilor 


şi colaboratorilor organelor afacerilor interne şi ai sistemului penitenciar, incluşi 
în efectivul unităţilor militare şi structurilor speciale aflate pe poziţiile de luptă, 
precum şi militarilor, colaboratorilor organelor afacerilor interne şi ai sistemului 
penitenciar şi persoanelor civile delegate în aceste unităţi în vederea îndeplinirii 
unor misiuni speciale în scopul asigurării eficienţei acţiunilor de luptă pentru 
apărarea integrităţii teritoriale şi independenţei Republicii Moldova. 


81. Legea nr. 933-XIV din 14.04.2000, cu privire la protecţia socială specială a unor categorii 
de populaţie. 

82. Hotărârea Guvernului nr. 761 din 30.07.2000 „cu privire la compensaţiile nominative pentru 
unele categorii de populaţie”, cu modificările şi completările ulterioare. 


PROTECȚIE ŞI ASISTENŢĂ SOCIALĂ ÎN REPUBLICA MOLDOVA 1239 


Mărimile compensaţiilor nominative sunt determinate în funcţie de costul nominativ 
al serviciilor prestate pentru o persoană, conform normativelor. După caracterul lor, 
compensaţiile nominative se divizează în: 

— compensaţii lunare, a căror mărime variază de la 25% la 50%, în raport cu 

categoria beneficiarului ; 

— compensaţii anuale pentru procurarea cărbunilor şi a lemnelor pentru foc pentru 
perioada rece, a căror mărime se calculează în cuantumul de 50%, conform 
nivelului limită pentru anul de calcul al preţului unei tone de cărbuni şi al unui 
metru cub de lemne (în anul 2007 - 750 de lei [MDA] şi, respectiv, 250 de lei 
[MDA]). 


Aici trebuie de menţionat că, din punct de vedere al eficienţei direcţionării compensa- 
ţiilor nominative, datele furnizate de către BNS în urma Cercetării Bugetelor Gospodăriilor 
Casnice pentru anul 2009 arată o distribuţie uniformă a acestor plăţi în cadrul chintilelor. 
Astfel, în anul 2009, 14,5% dintre cele mai sărace gospodării (Chintila I) şi 14,4% din 
cele mai înstărite gospodării (Chintila V) au beneficiat de compensaţii nominative. 
Această situaţie a impus luarea unei decizii politice prin înghețarea accesului în sistemul 
de compensaţii şi preluarea treptată a beneficiarilor acestuia de către noul sistem al 
„Ajutorului social”, criteriile de eligibilitate fiind aici condiţionate de venit, acesta 
dovedindu-se a fi mai eficient ca sistemul compensator la doar un an de implementare. 


3.1.1.2. Indemnizaţiile pentru tutela/curatela şi adopţia copiilor 


Pentru copilul plasat sub tutelă/curatelă, inclusiv pentru copilul adoptat se acordă o 
indemnizaţie lunară, care se stabileşte fără luarea în consideraţie a veniturilor tutorelui/ 
curatorului, inclusiv a veniturilor minorului exprimate în pensii (alimentară, de urmaş) 
şi a altor prestații pe care acesta le primeşte”. 

Începând cu data de 1 martie 2008, mărimea indemnizaţiei pentru fiecare copil luat 
sub tutelă/curatelă, inclusiv adoptat, a fost de 500 de lei (MDA). Primăriile oraşelor 
(municipiilor), satelor (comunelor) şi Comitetul Executiv al unităţii teritoriale autonome 
Găgăuzia (Gagauz-Yeri) stabilesc şi plătesc din bugetele unităţilor administrativ-teritoriale 
indemnizaţiile date familiilor adoptive şi tutorelui/curatorului indemnizaţii pentru 
fiecare copil înfiat în mărime de 500 de lei (MDA) pe lună. 

Indemnizaţiile pentru tutelă/curatelă sau adopţie nu se stabilesc şi nu se plătesc în 
următoarele cazuri : 

a) când părinţii copilului sunt apți de a-şi îndeplini obligaţiile de educaţie şi 
întreţinere a copilului, dar consimt la instituirea tutelei/curatelei asupra acestora 
de către alte persoane ; 

b) când părinţii copilului se află într-o deplasare îndelungată (deplasare de serviciu, 
plecarea în altă localitate/ţară în scopul angajării în câmpul muncii) ; 

c) când părintele/părinţii copilului locuiesc separat de copil şi dispun de condiţiile 
necesare pentru educarea şi întreţinerea acestuia ; 


83. Hotărârea Guvernului nr. 198 din 6.04.1993, cu privire la protecţia copiilor şi familiilor 
vulnerabile social. 

84. Hotărârea Guvernului nr. 581 din 25.05.2006, pentru aprobarea Regulamentului cu privire 
la condiţiile de stabilire şi plată a indemnizaţiilor pentru copiii adoptați şi cei aflaţi sub 
tutelă/curatelă. 

d) când copiii (puşi sub tutelă/curatelă) sunt plasați pentru educaţie şi întreţinere în 
instituţii de stat (de educaţie, de învăţământ, de tratament, de asistenţă socială 
publică sau într-o instituţie similară), alte instituţii similare şi beneficiază de 
întreţinere completă din partea statului. 


În cazul în care copilul se află permanent într-o instituţie de stat (de educaţie, de 
învăţământ, de tratament, de asistenţă socială publică sau într-o altă instituţie similară) 
şi în perioada vacanței de vară este luat de către familie pentru cel puţin o lună, 
indemnizaţia se plăteşte conform principiilor generale. 


3.1.1.3. Alocaţiile sociale de stat pentru unele categorii de cetăţeni 


Alocaţiile sociale de stat sunt stabilite în temeiul prevederilor Legii nr. 499-XIV din 
14 iulie 1999 privind alocaţiile sociale de stat pentru unele categorii de cetăţeni, cu 
modificările ulterioare. Potrivit legii, alocaţia socială reprezintă o sumă de bani achitată 
lunar din bugetul de stat persoanelor care nu îndeplinesc condiţiile pentru obţinerea 
dreptului la pensie conform legii privind pensiile de asigurări sociale de stat. 

Beneficiarii alocaţiilor sociale fac parte din următoarele categorii de populaţie (cu 

condiţia că aceştia să nu se afle în întreţinerea deplină a statului) : 

—  invalizii de gradul I, II sau III (cu boală obişnuită, care nu au acumulat stagiul 
de cotizare pentru stabilirea pensiei de invaliditate) ; 

- copiii invalizi sub vârsta de 18 ani cu severitatea I, II sau III stabilită în 
conformitate cu lista bolilor şi stărilor patologice care acordă copiilor până la 
vârsta de 18 ani dreptul la primirea statutului de copil invalid şi alocaţiilor 
sociale de stat conform legislaţiei ; 

— invalizi din copilărie de gradul I, II sau III (persoane cu dizabilităţi din copilărie, 
care nu au acumulat stagiul de cotizare pentru stabilirea pensiei de invaliditate, 
inclusiv copiii cu vârsta de 16 ani); 

— copiii care şi-au pierdut întreţinătorul (alocaţia se acordă persoanelor în vârstă 
de până la 18 ani, în cazul elevilor şi studenţilor instituţiilor de învăţământ 
secundar şi superior, cu excepţia învăţământului fără frecvenţă, până la absolvirea 
instituţiei respective, însă doar până la împlinirea vârstei de 23 ani) ; 

- persoanelor vârstnice (se acordă persoanelor care au atins vârsta standard de 
pensionare, dar nu întrunesc condiţiile pentru obţinerea pensiei pentru limită de 
vârstă). 


Din momentul introducerii programului de alocaţii sociale de stat, numărul benefi- 
ciarilor şi costurile legate de achitarea acestor plăţi au fost în creştere continuă. Astfel, 
către anul 2009, numărul total al beneficiarilor de alocaţii a crescut de 3,1 ori. 

Începând cu anul 2005, alocaţiile sociale de stat se indexează anual, reieşind din 
media creşterii anuale a indicelui preţurilor de consum pentru anul precedent, excepţii 
de la indexare fiind alocaţia pentru îngrijire şi ajutorul de deces. Pentru anul 2009, 
coeficientul de indexare a alocaţiilor sociale a fost stabilit la 12,7%, comparativ cu 
anul 2008 când acest coeficient a reprezentat 12,3%. 

Astfel, prin aplicarea indexării anuale, valorile nominale medii ale alocaţiilor sociale 
de stat au fost în permanentă creştere. În anul 2009, comparativ cu anul 2006 (un an 
calendaristic deplin de la aplicarea indexării), această creştere fost de circa 1,4 ori 

pentru toate tipurile de alocaţii. Însă comparativ cu anul 2000, cea mai semnificativă 
creştere a acestor prestații a fost observată doar în cazul alocaţiilor pentru copii invalizi 
(de circa 4,4 ori) şi a alocaţiilor invalizilor din copilărie (de circa 4,7 ori). Pentru 
celelalte tipuri de alocaţii, creşterea medie a variat de la circa 1,7 ori (pentru alocaţiile 
pentru invalizi) la circa 2,5 ori (pentru alocaţiile persoanelor vârstnice). 


3.1.1.4. Alocaţia pentru îngrijire 


Alocaţia pentru îngrijire se stabileşte persoanelor care : 

- îngrijesc la domiciliu un copil invalid, în vârstă de până la 16 ani, cu severitatea I, 
şi din acest motiv nu pot fi încadrate în câmpul muncii ; 

-  invalizilor din copilărie de gradul I, cu condiţia ca aceştia să nu se afle în 
întreţinerea deplină a statului ; 

-  imvalizilor de gradul I nevăzători - pentru însoţire şi îngrijire la domiciliu ; 

—  imvalizilor de gradul I, imobilizaţi la pat, care au avut de suferit de pe urma 
catastrofei de la Cernobil (alocaţie stabilită conform Legii nr. 909-XII din 
30 ianuarie 1992). 


Trebuie menţionat faptul că alocaţiile pentru îngrijire nu sunt supuse indexărilor, 
din motivul că, în anul 2009, acestea au fost majorate cu 20% faţă de anul 2008, de la 
250 de lei (MDA) la 350 de lei (MDA). 

Din momentul punerii în aplicare a acestui tip de prestații, numărul beneficiarilor 
a crescut continuu, astfel că, în anul 2009, numărul total al beneficiarilor de astfel de 
plăţi a sporit cu 96,1% faţă de anul 2002. Totodată, în cadrul acestui sistem de plăţi 
sunt observate şi erori de excluziune. Astfel, de aceste tipuri de plăţi nu beneficiază 
invalizii de gradul 1 care deţin o pensie din sistemul public de asigurări sociale (cu 
excepţia celor nevăzători care sunt deja incluşi în acest sistem), invalizi care au aceleaşi 
probleme şi necesită tratament egal. 


3.1.1.5. Alocaţiile lunare de stat 


Alocaţiile de stat se stabilesc în conformitate cu prevederile Legii nr. 121-XV din 3 mai 
2001 cu privire la protecţia socială suplimentară a invalizilor de război, a participanţilor 
la cel de-al Doilea Război Mondial şi a familiilor acestora. Alocaţiile menţionate au un 
caracter compensatoriu din partea statului pentru aportul adus în perioada celui de-al 
Doilea Război Mondial, precum şi în timpul evenimentelor pentru apărarea independenţei 
şi integrităţii teritoriale a Republicii Moldova. Alocaţiile lunare de stat sunt acordate în 
baza principiului categorial, fără testare a altor venituri, astfel presupunându-se că 
acoperă grupurile expuse riscului de ordin material şi social. 

Alocaţiile lunare de stat sunt acordate concomitent şi cu alte prestații din sistemul 
protecţiei sociale : pensii din asigurări sociale, compensaţii nominative, ajutoare băneşti 
etc. Menţionăm că media alocaţiilor depăşeşte de câteva ori media pensiilor pentru 
limită de vârstă din sistemul de asigurări sociale de stat. 

Totodată, din cauza descreşterii naturale, numărul beneficiarilor şi sumele achitate 
pentru aceste plăţi se reduc anual. În anul 2009 au beneficiat de alocaţii lunare 12.489 de 


85. Legea nr. 154-XVI din 04.07.2008, pentru modificarea şi completarea unor acte legislative. 

persoane, numărul acestora reducându-se cu 11,2% în raport cu anul precedent şi cu 
29,5% comparativ cu anul 2001 când a fost introdus acest tip de plăţi. În ceea ce 
priveşte cheltuielile pentru plata alocaţiilor lunare de stat, acestea s-au redus faţă de 
anul precedent cu circa 11,1%, însă au crescut în raport cu anul 2001 de circa 1,8 ori. 

Cu toate că numărul beneficiarilor şi cheltuielile pentru aceste prestații sunt în 
descreştere, alocaţiile lunare de stat continuă să fie considerate unul dintre cele mai 
costisitoare măsuri sociale după compensaţiile nominative. 


3.1.1.6. Compensaţiile participanţilor la lichidarea consecinţelor 
avariei de la Cernobil 


Cetăţenii Republicii Moldova care au avut de suferit de pe urma catastrofei de la 
Cernobîl şi cei care au participat la lichidarea avariei de la Cernobil şi a urmărilor ei 
în zona de înstrăinare beneficiază de pensii şi diverse prestații sociale, cum ar fi: 

— compensaţii în schimbul biletelor de tratament balneo-sanatoriale ; 

— compensație unică pentru prejudiciul adus sănătăţii ; 

— ajutor material unic pentru însănătoşire ; 

- alocaţie lunară pentru îngrijire etc.8€. 


Astfel, persoanele care s-au îmbolnăvit şi au suferit de boli actinice şi cele invalide 
au dreptul de a fi asigurate anual, prioritar, cu bilete gratuite (în cazul indicaţiilor 
medicale) la instituţiile balneo-sanatoriale aflate pe teritoriul republicii, precum şi la 
sanatoriile amplasate pe teritoriul Ucrainei. În cazurile în care nu există posibilitatea 
acordării de bilete, aceştia au dreptul de a primi echivalentul costului mediu al biletului. 

Concomitent, tuturor invalizilor din rândul cetăţenilor care au suferit de pe urma 
catastrofei de la Cernobîl, pentru prejudiciul adus sănătăţii, li se plăteşte o compensație 
unică de un salariu mediu lunar pe republică, pe luna premergătoare lunii în care s-au 
adresat în vederea obţinerii compensaţiei, pentru fiecare procent de pierdere a capacităţii 
profesionale de muncă. Suma calculată pentru fiecare beneficiar se plăteşte pe parcursul 
a 4 ani în rate a câte 25% anual. Compensaţia stabilită şi neplătită în legătură cu 
decesul beneficiarului se plăteşte soţului supravieţuitor, copiilor sau părinţilor acestuia, 
pentru anul respectiv. 

Suplimentar, invalizilor li se plăteşte anual un ajutor material unic pentru însănătoşire, 
de două salarii medii lunare pe republică, stabilite pentru anul precedent, iar invalizilor 
de gradul I, imobilizaţi la pat, li se acordă, pentru îngrijire, o alocaţie lunară de 100 de 
lei. 

Familiilor ce şi-au pierdut întreţinătorii în urma catastrofei de la Cernobil li se 
plăteşte o compensație unică de 15 salarii medii lunare pe republică, stabilite pentru 
anul precedent. Această compensație se plăteşte indiferent de data decesului întreţi- 
nătorilor. 


86. Legea nr. 909-XII din 30.01.1992 privind protecţia socială a cetăţenilor care au avut de 
suferit de pe urma catastrofei de la Cernobil. 

3.1.1.7. Compensaţiile în schimbul biletelor de tratament 
pentru invalizii de război 


În conformitate cu Legea nr. 190-XV din 8 mai 2003 cu privire la veterani, invalizii 
de război au dreptul la bilete de tratament sanatorial gratuite o dată pe an în centrele 
de reabilitare ale Ministerului Protecţiei Sociale, Familiei şi Copilului şi în alte instituţii 
de acest tip sau, la alegere, în locul biletelor de tratament, la o compensație financiară 
o dată la doi ani, în condiţiile stabilite de guvern. 


3.1.1.8. Compensaţiile pentru folosirea transportului urban, 
suburban şi interurban 


În baza legii privind protecţia socială a invalizilor“, invalizii de gradul I şi II, copiii 
invalizi şi persoanele care însoțesc un invalid de gradul I sau un copil invalid beneficiază 
de compensaţii pentru transportul în comun urban, suburban şi interurban (cu excepţia 
taximetrelor). În acest sens, Direcţiile/Secţiile de asistenţă socială şi protecţie a familiei 
întocmesc anual listele beneficiarilor şi achită din mijloacele bugetelor locale plăţile 
respective. 


3.1.1.9. Compensarea cheltuielilor pentru transport 


Persoanele cu dizabilităţi ale aparatului locomotor beneficiază de o compensație anuală 
pentru deservirea transportuluis* . Compensaţia alocată este acordată în baza concluziei 
medicale a Consiliului de Expertiză Medicală a Vitalităţii sau la îndreptarea Consiliului 
medical consultativ al IMSP (în cazul copiilor invalizi sub vârsta de 18 ani) următoarelor 
categorii : 

a) invalizilor de război şi persoanelor asimilate acestora ; 

b) invalizilor din copilărie ; 

c) invalizilor în urma accidentelor de muncă şi bolilor profesionale ; 

d) invalizilor cu afecţiuni generale ; 

e) copiilor invalizi în vârstă de până la 18 ani. 


Caracterul acestei prestații este unic exprimat în valoare fixă anuală de 400 de lei 
(MDA). Dreptul prestaţiei survine din momentul adresării, iar valoarea prestaţiei este 
calculată proporţional lunilor rămase din anul calendaristic. 

Compensaţiile se stabilesc prin intermediul Direcţiilor/Secţiilor asistenţă socială şi 
protecţie a familiei, care deţin şi alcătuiesc listele beneficiarilor. Cheltuielile legate de 
plata compensaţiei, precum şi cheltuielile legate de distribuirea lor vor fi luate în calcul 
la stabilirea relaţiilor dintre bugetul de stat şi bugetele unităţilor administrativ-teritoriale 
de nivelul al doilea şi bugetele municipale. 


87. Legea nr. 821-XII din 24.12.1991 privind protecţia socială a invalizilor. 
88. Hotărârea Guvernului 1268 din 21.11.2007 cu privire la compensarea cheltuielilor de 
transport a persoanelor cu dizabilităţi ale aparatului locomotor. 

3.1.1.10. Compensarea cheltuielilor de călătorie în cadrul 
statelor-membre ale C.S.I. 


Veteranii şi invalizii de război, cetăţeni ai Republicii Moldova, beneficiază de facilităţi 
pentru călătoriile în transportul feroviar sau auto de pasageri în cadrul statelor membre 
ale C.S.1.% 

Astfel, beneficiarii din acest grup au dreptul anual la o călătorie (tur-retur) cu 
transportul feroviar sau auto de pasageri în cadrul statelor membre ale C.S.I., cu o 
reducere de 50% a costului biletului de călătorie, ori la o călătorie gratuită la doi ani. 
Invalizii de război au dreptul la o călătorie (tur-retur) pe an gratuită cu transportul 
feroviar sau auto de pasageri în cadrul statelor membre ale C.S.I. De acest drept 
beneficiază şi însoţitorul invalidului de război de gradul |. 

Această măsură se realizează de către Secţiile/Direcţiile asistenţă socială şi protecţie 
a familiei, care alcătuiesc listele beneficiarilor şi emit tichete de călătorie gratuite sau 
cu 50% reducere. Cheltuielile pentru acest tip de prestații sunt suportate din mijloacele 
bugetului de stat. 


3.1.1.11. Alocaţia lunară nominală de stat 


Alocaţia lunară nominală de stat pentru persoanele cu merite deosebite faţă de stat este 
acordată beneficiarilor de pensii stabilite în conformitate cu legislaţia de pensionare în 
vigoare, încadraţi în următoarele categorii : 
a) persoanelor cărora li s-au acordat titluri onorifice şi celor decorate cu medalii şi 
ordine ; 
b) persoanelor decorate cu ordine, cu excepţia persoanelor decorate cu ordinele 
„Ordinul Republicii”, „Ştefan cel Mare” şi „Slava Muncii” clasa I, II şi III şi 
persoanelor care deţin titlul de „Erou al Muncii Socialiste”. 


Mărimile alocaţiei nominale variază în funcţie de tipul categoriei de beneficiari : 25 de 
lei (MDA) ; 50 de lei (MDA); 500 de lei (MDA). 

De menţionat că, la fel ca în cazul alocaţiilor lunare de stat, numărul beneficiarilor 
de alocaţii nominale de stat este în descreştere, situaţie care poate fi explicată prin 
descreşterea naturală a numărului beneficiarilor şi prin reducerea modelului de acordare 
a acestor distincţii de stat 


3.1.2. Prestaţiile cu testarea veniturilor 


3.1.2.1. Indemnizaţiile adresate familiilor cu copii 


Aceste indemnizaţii reprezintă suportul financiar din partea statului pentru familiile cu 
copii, fiind exprimat sub formă de plăţi unice sau periodice acordate familiei pentru 
naşterea, creşterea/îngrijirea şi întreţinerea copilului, în funcţie de vârsta acestuia şi de 


89. Legea nr. 133-XV din 6.05.2004 pentru ratificarea Protocolului privind realizarea Hotărârii 
Consiliului şefilor de state ai C.S.1. din 30.05.2003 în vederea acordării participanţilor la Marele 
Război pentru Apărarea Patriei ; Legea nr. 133-XVI din 13.06.2008 ; Hotărârea Guvernului 
nr. 1167 din 16.10.2008. 

nivelul venitului familiei. Familiile cu copii beneficiază de următoarele tipuri de 
indemnizaţii : 

a) indemnizaţia unică la naşterea copilului ; 

b) indemnizaţia lunară acordată persoanelor neasigurate pentru creşterea/îngrijirea 
copilului până la împlinirea vârstei de 1,5 ani; 

c) indemnizaţia lunară pentru întreţinerea copilului cu vârste între 1,5 ani şi 16 ani, 
acordată persoanelor neasigurate, inclusiv pentru copilul aflat sub tutelă sau 
curatelă (în cazul elevilor şcolilor, gimnaziilor, liceelor - până la absolvirea 
instituţiei respective). Aceste prestații sunt stabilite în funcţie de venitul familiei. 


Indemnizaţiile pentru familiile cu copii sunt plătite din contul transferurilor mijloacelor 
bugetului de stat şi continuă să ocupe un loc important în cadrul programelor de 
asistenţă financiară. 

În ultimii ani, numărul beneficiarilor de indemnizaţii pentru copii a fost în creştere, 
în 2009 înregistrând o creştere de 80,5% faţă de anul 2000, iar costurile de achitare a 
acestora au sporit de 7,2 ori. Pe parcursul ultimilor ani au fost întreprinse acţiuni de 
atragere a persoanelor în sistemul de asigurări sociale (inclusiv oportunităţi de asigurare 
benevolă), rezultatul fiind nesemnificativ. Astfel, în anul 2009, numărul beneficiarilor 
de indemnizaţii pentru copii din rândul celor neasiguraţi a fost de 1,5 ori mai mare faţă 
de cei asiguraţi. Cu toate că acest program este considerat ca fiind unul eficient 
direcționat asupra sărăciei, impactul acestor plăţi asupra bunăstării familiilor cu copii 
este nesemnificativ, în mare parte din cauza cuantumurilor scăzute ale acestora. Aceasta 
a servit drept temei pentru reconsiderarea sistemului de indemnizaţii prin includerea 
acestora în cadrul sistemului de „Ajutor social”, lucru prevăzut a fi aplicat începând cu 
anul 2011. 


3.1.2.2. Ajutorul de deces acordat persoanelor neasigurate 


Ajutorul de deces se acordă în cazul decesului persoanei neasigurate cu condiţia ca nici 
unul dintre membrii familiei acesteia să nu aibă dreptul la ajutor de deces din sistemul 
public de asigurări sociale pentru persoana decedată. Ajutorul de deces acordat 
beneficiarilor de alocaţii sociale de stat este adresat: 

- invalizilor de gradele I, II sau III; 

- copiilor invalizi în vârstă de până la 16 ani cu grad de invaliditate I, II sau III; 

- copiilor care şi-au pierdut întreţinătorul ; 

- persoanelor care au atins vârsta standard de pensionare. 


De asemenea, ajutorul de deces se stabileşte şi în cazul decesului unui membru al 
familiei persoanelor menţionate, care poate fi soţul sau soţia, copiii, părinţii aflaţi în 
întreţinerea acestora şi care nu au dreptul la ajutor de deces din sistemul public de 
asigurări sociale (şi când nici un alt membru al familiei nu are drept la ajutor de deces 
pentru persoana decedată, din sistemul de asigurări sociale). 

Pentru persoana decedată, ajutorul de deces se acordă o singură dată persoanei care 
dovedeşte că a suportat cheltuielile legate de înmormântare. Caracterul ajutorului de 
deces este unic exprimat cu valoare fixă. În anul 2007, valoarea ajutorului de deces a 
fost stabilită la 600 de lei (MDA), suma totală cheltuită pentru plata acesteia a fost de 
1.751,3 lei (MDA), iar numărul beneficiarilor a fost de 3.216 persoane. 

3.1.2.3. Ajutorul social 


În 2008, Guvernul a demarat reforma sistemului de prestații de asistenţă socială cu 
trecerea treptată de la un sistem bazat pe plăţi compensatorii categoriale la un sistem 
de ajutoare financiare pentru diminuarea sărăciei, axat pe familii/gospodării. În acest 
sens a fost pusă în aplicare Legea cu privire la ajutorul social”, care prevede acoperirea 
familiilor/gospodăriilor sărace al căror venit global mediu lunar este mai mic decât 
venitul lunar minim garantat, prin aplicarea în acest sens a unui nou mecanism de 
direcţionare a acestei prestații. Însăşi procesul de punere în aplicare a noului cadru 
legislativ a fost divizat în trei etape: (i) pentru familiile cu membri cu dizabilităţi — 
începând cu 1 octombrie 2008; (ii) pentru familiile cu mulţi copii - începând cu 1 
ianuarie 2009 ; (iii) pentru celelalte familii - începând cu 1 iulie 2009. 

Mecanismul de direcționare a sistemului de ajutor social este construit pe trei 
elemente de bază: (i) prestaţia, (ii) diferenţa dintre venituri ; (iii) caracteristicile 
bunăstării (testul proxy). 

Accentul în acordarea prestaţiei de ajutor social este pus pe familii/gospodării, 
argumentul principal fiind că nivelul sărăciei nu depinde numai de venitul propriu al 
unei persoane, ci şi de venitul altor membri ai familiei, precum şi de mărimea familiei 
şi caracteristicile membrilor acesteia. Astfel, suma prestaţiei variază în corelaţie cu 
numărul membrilor familiei (adult echivalent). 

În contextul prevederilor legale, de dreptul la ajutor social beneficiază familia 
defavorizată în cazul în care toţi membrii adulţi ai acesteia se încadrează în cel puţin 
una dintre următoarele situaţii”! : 

a) au atins vârsta necesară pentru stabilirea pensiei conform legislaţiei ; 

b) sunt persoane încadrate în grade de invaliditate ; 

c) sunt şomeri înregistraţi la agenţia teritorială pentru ocuparea forţei de muncă în 

a cărei rază îşi au domiciliul şi care nu refuză un loc de muncă corespunzător 
sau participarea la serviciile de stimulare a ocupării forţei de muncă oferite de 
agenţii ; 

d) îngrijesc un copil mai mic de 3 ani; 

e) îngrijesc unul sau mai mulţi membri ai familiei încadraţi în gradul I de invaliditate 
şi care necesită îngrijire conform concluziei Consiliului de Expertiză Medicală 
a Vitalităţii, îngrijesc unul sau mai mulţi copii invalizi din aceeaşi familie sau o 
persoană în vârstă de peste 75 de ani din aceeaşi familie, conform concluziei 
Consiliului Medical Consultativ ; 

f) familiile ai căror membri realizează venituri provenite din salarizare, cu normă 
integrală sau parţială, sau din activitatea de antreprenoriat pot solicita acordarea 
dreptului la ajutor social, cu condiţia ca ceilalţi membri adulţi ai acesteia să se 
încadreze în situaţiile expuse la prezentul punct. 


La determinarea dreptului la ajutorul social se exclud membrii familiei care : 


90. Legea nr. 133-XVI din 13.06.2008. 
91. Hotărârea Guvernului nr. 1167 din 16.10.2008 cu privire la Regulamentul privind modul de 
stabilire şi plată a ajutorului social. 

a) 


b) 
c) 
d) 


deţin cetăţenia Republicii Moldova, însă nu se află pe teritoriul acesteia mai 
mult de 3 luni consecutiv ; 

execută o pedeapsă privativă de libertate ; 

satisfac serviciul militar în termen ; 

se află în întreţinerea statului: aziluri, internate, pensionate, alte forme de 
plasament temporar sau permanent. 


Eligibilitatea şi valoarea ajutorului social constituie diferenţa dintre venitul lunar al 
familiei şi Venitul Lunar Minim Garantat (VLMG). VLMG este stabilit în fiecare an în 
Legea bugetului de stat şi intră în vigoare la începutul anului financiar (1 ianuarie). 
Nivelul acestuia trebuie să fie suficient pentru a avea un efect real asupra condiţiilor de 
trai ale familiei şi ţinând cont de funcţionarea paralelă a sistemului de compensaţii 
nominative, de asemenea, să fie suficient de înalt pentru a atrage interesul în sistemul 
de ajutor social. Pentru anii 2008 şi 2009, VLMG a fost de 430 de lei (MDA). 

Venitul lunar minim garantat al familiei reprezintă suma cuantumurilor veniturilor 
lunare minime garantate stabilite pentru fiecare membru al acesteia. Cuantumul 
venitului lunar minim garantat pentru fiecare membru al familiei se stabileşte astfel : 


100% din venitul lunar minim garantat pentru solicitant ; 

70% din venitul lunar minim garantat pentru fiecare alt membru adult al 
familiei ; 

50 % din venitul lunar minim garantat pentru fiecare copil ; 

plus 30% din venitul lunar minim garantat pentru fiecare adult încadrat într-un 
grad de invaliditate ; 

plus 50% din venitul lunar minim garantat pentru fiecare copil invalid ; 

plus 10% din venitul lunar minim garantat dacă persoana încadrată într-un grad 
de invaliditate este unicul adult din familie. 


Ajutorul social se stabileşte condiţionat de venitul global mediu lunar al familiei, 
care include toate veniturile şi economiile acesteia, indiferent de proveniența acestora. 
La calcularea venitului global mediu lunar al familiei următoarele tipuri de venit nu 


se iau 
a) 
b) 
c) 


d) 
e) 


în considerare : 

indemnizaţia unică la naşterea copilului ; 

ajutorul oferit la deces ; 

plăţile oferite la lichidarea consecinţelor calamităţilor naturale sau situaţiilor 
excepţionale ; 

cheltuielile de deplasare ; 

indemnizaţia unică de încadrare a şomerilor, în baza contractului individual de 
muncă, în localităţile situate la o distanţă de 30 km de localitatea în care îşi au 
domiciliul, egală cu un salariu mediu pe economie pentru anul precedent ; 
indemnizaţia unică de instalare a şomerilor care se încadrează, în baza contractului 
individual de muncă, într-o altă localitate, egală cu 3 salarii medii pe economie 
pentru anul precedent. 


Stabilirea ajutorului social se realizează de către Direcţiile/Secţiile de asistenţă 
socială şi protecţia familiei, iar plata acestuia se realizează de către CNAS/CTAS din 
mijloacele bugetului de stat. 

De menţionat că noul sistem al ajutorului social se bazează pe o abordare absolut 
nouă, în care asistenții sociali joacă un rol aparte. Această abordare presupune deținerea 
unei reţele dezvoltate de asistenţi sociali comunitari, care trebuie să-l ajute pe solicitant 
să completeze cererea şi să-l informeze despre documentele necesare. Asistenţii sociali 
primesc cererile în comunitatea în care locuiesc solicitanţii şi le transmit D/SASPF 
pentru procesare automatizată (datorită unui program elaborat anume pentru aceasta). 
Asistenţii sociali, de asemenea, trebuie să viziteze familiile pentru a verifica declaraţiile 
făcute de către solicitanţi. 


3.2. Serviciile sociale 


Actualul sistem de servicii sociale al Republicii Moldova este relativ tânăr, dezvoltarea 
acestuia fiind impulsionată de adoptarea Legii asistenţei sociale şi intensificarea 
asistenţei donatorilor în paralel cu dezvoltarea masivă a ONG-urilor active domeniul 
social. 

Până în anul 2008, sistemul naţional de servicii sociale era divizat în două componente 
care includeau: (îi) îngrijirea rezidenţială ; îngrijirea la domiciliu şi alimentaţia la 
cantinele de ajutor social; (ii) îngrijirea privată care include centrele comunitare 
dezvoltate şi gestionate de societatea civilă în parteneriate cu APL. 

Odată cu punerea în aplicare a Programului Naţional privind crearea sistemului 
integrat de servicii sociale pe anii 2008-2012%, începând cu anul 2009 structura 
sistemului naţional de servicii a fost divizată pe 3 niveluri”, care interacționează pe 
verticală de jos în sus: 

I. servicii primare (comunitare), care includ : (i) îngrijirea la domiciliu ; (ii) can- 
tinele de ajutor social; (iii) sprijin din partea asistenţilor sociali comunitari 
existenţi ; (iv) sprijin financiar din fondul de susţinere socială a populaţiei ; 
(v) serviciile centrelor comunitare ; 

II. servicii specializate, care includ: (i) servicii specializate de îngrijire de zi; 
(ii) centre de plasament temporar ; (iii) suport pentru familiile substitutive ; 
(iv) suport pentru reintegrarea copiilor în familii din îngrijirea rezidenţială ; 

III. servicii de înaltă specializare, care includ : (i) serviciile instituţiilor rezidenţiale ; 
(ii) servicii de plasament temporar pentru anumite grupuri de beneficiari ce 
necesită intervenţie imediată“ ; (iii) servicii de ortopedie şi reabilitare. 


92. Hotărârea guvernului 1512 din 31.12.2008 pentru aprobarea Programului naţional privind 
crearea sistemului integrat de servicii sociale pe anii 2008-2012. 

93. Hotărârea guvernului 1512 din 31.12.2008 pentru aprobarea Programului naţional privind 
crearea sistemului integrat de servicii sociale pe anii 2008-2012. 

94. Centrul de plasament temporar pentru minori (copiii străzii), Centrul pentru reabilitarea 
victimelor traficului de fiinţe umane şi Centrul Experimental de Protezare. 

3.2.1. Serviciile comunitare 


3.2.1.1. Serviciile de îngrijire la domiciliu 


Serviciile de îngrijire la domiciliu reprezintă o formă alternativă îngrijirii instituţionale 
şi sunt oferite vârstnicilor şi persoanelor cu dizabilităţi cu un grad de autonomie 
personală redus, astfel menţinându-i în familie şi comunitate”. La nivel comunitar, din 
„pachetul de servicii” oferite de stat, serviciile de îngrijire a vârstnicilor la domiciliu 
rămân a fi cele mai solicitate, după cele instituţionale”. La nivel teritorial, pe lângă 
Direcţile/Secţiile de asistenţă socială şi protecţia familiei activează secţii de deservire 
socială la domiciliu cu un efectiv de 2.465 de lucrători sociali care deservesc peste 
25.000 de persoane. Raportul dintre un lucrător social şi numărul de beneficiari asistați 
este de 1: 8/10 în mediul rural şi de 1 : 10/12 în mediul urban. 


3.2.1.2. Cantinele de ajutor social 


Cantinele de ajutor social se înfiinţează de către autorităţile publice locale, iar serviciile 
acestora includ : (i) pregătirea şi servirea zilnică a unei mese de persoană (de obicei 
prânzul) ; (ii) transportarea gratuită la domiciliu a hranei pentru persoanele vulnerabile 
social, care nu se pot deplasa la sediul cantinei ; (iii) pregătirea şi distribuirea hranei 
prin centrele mobile de deservire”. În anul 2008, la nivel teritorial activau 131 de 
cantine de ajutor social. 

Eligibilitatea pentru aceste servicii este determinată de către Direcţiile/Secţiile de 
asistenţă socială şi protecţie a familiei în comun cu reprezentanţii primăriilor în baza 
anchetei sociale, iar durata de acordare a acestor servicii este de cel mult 30 de zile pe 
trimestru. Principalele grupuri de beneficiari sunt : 

— persoanele ajunse la vârsta pensionării (fără domiciliu, fără susţinători legali, 

fără venituri sau cu venituri mici) ; 

- persoanele cu dizabilităţi ; 

— copiii până la vârsta de 18 ani (din familii cu mulţi copii, din cele monoparentale 

şi din alte familii considerate vulnerabile social). 


3.2.1.3. Ajutoarele materiale 


Ajutoarele materiale se acordă de către Fondul republican de susţinere socială a 
populaţiei, fondurile municipiilor Chişinău şi Bălţi, fondul UTA Găgăuzia şi 32 de 
fonduri locale de susţinere socială din cadrul Secţiilor de asistenţă socială şi protecţia 
familiei persoanelor care prin propriile eforturi nu pot să-şi asigure resursele necesare, 
cum sunt: (i) pensionarii ; (ii) invalizii ; (iii) familiile cu mulţi copii şi cele cu venituri 


95. Regulamentul-tip nr. 16 din 22.04.1994 aprobat prin ordinul Ministrului Muncii şi Protecţiei 
Sociale în coordonare cu Ministerul Finanţelor şi Federaţia sindicatelor independente din 
Moldova. 

96. MMPSFE, RSA 2002; 2003; 2004; 2005; 2006; 2007. 

97. Legea nr. 81-XV din 28.02.2003 privind cantinele de ajutor social şi Regulamentul-tip cu 
privire la funcţionarea cantinelor de ajutor social, aprobat prin Hotărârea Guvernului nr. 1246 
din 16.10.2003. 

mici ; (iv) familiile cu copii invalizi cu vârsta sub 16 ani; (v) familiile monoparentale ; 
(vi) familiile care au în tutelă copii orfani neinstituţionalizaţi ; (vii) persoanele neîncadrate 
în câmpul muncii din cauza necesităţii de a îngriji copiii până la vârsta de 3 ani; 
(viii) copiii orfani sau rămaşi fără îngrijirea părintească. Ajutoarele materiale se 
acordă la cererea solicitantului prin aplicarea unei anchete sociale care confirmă gradul 
de necesitate pentru ajutorul dat. De asemenea ajutorul material se acordă familiilor 
care au suferit în urma calamităţilor naturale, incendiilor etc. 
De regulă, ajutoarele materiale sunt solicitate pentru : 
procurarea produselor alimentare şi mărfurilor industriale de primă necesitate ; 
— procurarea medicamentelor şi articolelor protetico-ortopedice, achitarea parţială 
a serviciilor medicale ; 
- alte scopuri justificate. 


3.2.1.4. Ajutoarele umanitare 


Ajutoarele umanitare sunt ajutoare nominative gratuite sub formă de bunuri, de asistenţă 
financiară nerambursabilă sau donaţii benevole, executare de lucrări, prestare de servicii 
din partea donatorilor străini. Ajutoarele umanitare sunt acordate categoriilor de 
populaţie vulnerabile social precum invalizii, pensionarii singuri, familiile cu mulţi 
copii, copiii orfani, persoanele care au suferit în urma calamităţilor naturale etc. şi 
care, din cauza particularităţilor lor fizice, materiale sau datorită diferitor circumstanţe, 
nu sunt capabile să-şi realizeze de sine stătător un nivel de viaţă decent. 

Listele beneficiarilor de ajutoare umanitare se stabilesc de către autorităţile publice 
locale (primării) în comun cu Direcţiile/Secţiile de asistenţă socială şi protecţie a 
familiei, după care sunt coordonate de comisiile raionale pentru evidenţa şi repartizarea 
ajutoarelor umanitare. În procesul de distribuire a ajutoarelor umanitare sunt implicate 
organizaţiile neguvernamentale care prestează servicii de caritate, precum şi agenţii 
economici. 


3.2.1.5. Suportul asistenţilor sociali comunitari 


Suportul din partea asistenţilor sociali comunitari existenţi constă în servicii de asistenţă 
şi mediere a relaţiilor persoanelor sau familiilor vulnerabile cu instituţiile APL, 
inclusiv : (i) asistenţă în perfectarea actelor necesare pentru stabilirea unor prestații 
sociale ; (ii) referire la un serviciu specializat; (iii) evaluarea situaţiei materiale a 
solicitanţilor de „Ajutor social” ; (iv) alcătuirea listelor persoanelor vulnerabile pentru 
acordarea de ajutor material sau umanitar. 


3.2.2. Serviciile comunitare specializate în parteneriat cu societatea civilă 


De menţionat că dezvoltarea masivă a serviciilor sociale comunitare specializate a 
început cu anul 2003, atunci când, în baza unei analize referitoare la instituţionalizare 
şi creşterea cererii pentru această măsură de protecţie, Guvernul a emis o decizie prin 
care le-a recomandat APL-urilor să creeze la nivel local servicii sociale inițiind în acest 
sens parteneriate cu societatea civilă. 


PROTECȚIE ŞI ASISTENŢĂ SOCIALĂ ÎN REPUBLICA MOLDOVA 1251 


Victime ale traficului de ființe umane 
Victime ale abuzului 

Victime ale violenţei în familie 
Delicvenţi 

Persoane cu probleme... 

Fosti deţinuţi 

Persoane infectate cu HIV/SIDA 


Persoane cu dizabilităţi 


Persoane dependente de alcool 


Persoane dependente de droguri 
Persoane fără adăpost 


Orfani 


Figura 3. Beneficiarii de servicii oferite de ONG-uri pe grupuri de risc 


Sursa: EU TACIS. 


Numărul de servicii sociale specializate a crescut anual în mod constant. Din punct de 
vedere al ariei de activitate pe grupuri de risc, cele mai multe dintre serviciile sociale sunt 
oferite : (i) copiilor orfani —- 39% ; (ii) persoanelor cu dizabilităţi — 44% ; (iii) victimelor 
violenţei în familie — 22% ; (iv) victimelor traficului de fiinţe umane — 17% etc.%. Serviciile 
pentru foştii deţinuţi, persoanele dependente de droguri sau alcool, pentru persoanele fără 
adăpost şi cele infectate cu HIV/SIDA, fiind mai puţin dezvoltate, sunt relativ mai puţin 
răspândite şi reprezintă în medie 8% din totalul celorlalte servicii oferite pe piaţă”. 

În urma cartografierii primare efectuate în anul 2008 de către MMPSF la nivel naţional, 
au fost identificate 174 de unităţi de servicii de asistenţă socială (comparativ cu anul 2004 
când numărul acestora era de 80 de unităţi). În anul 2009, numărul acestor unităţi s-a 
ridicat la peste 200, dintre care circa 50% erau servicii pentru copii în situaţii de risc. 

Cartografierea s-a axat doar pe evaluarea numerică a instituţiilor prestatoare şi a numărului 
de beneficiari asistați, fără a fi analizate costurile per serviciu, frecvenţa solicitărilor pe 
zone geografice şi în fucnţie de gen (de către cine sunt solicitate mai des şi tipul acestora). 

Calitatea serviciilor oferite diferă de la un prestator la altul. Cu toate că în perioada 
anilor 2004-2009 au fost elaborate şi aprobate cinci standarde minime de calitate, totodată 
(pe parcursul anului 2007) fiind dezvoltate încă opt seturi de standarde cu suport extern, 
lipseşte un mecanism de monitorizare a calităţii serviciilor sociale. În prezent, monitorizarea 
este efectuată de către autorităţile publice şi prestatori doar din perspectivă numerică 
(număr de servicii şi beneficiari), fără a evalua costurile şi efectele sociale asupra grupurilor 
aflate în situaţii de risc. Această stare de lucruri creează dificultăţi în dezvoltarea unui 
mecanism de acreditare axat pe satisfacerea condiţiilor de calitate şi eficienţă!%. 


98. UE TACIS. Baza de date a ONG-urilor active în domeniul social prestatoare de servicii, 2007. 

99. Studiu asupra ONG-urilor active în domeniul social în Moldova. Realizat prin Proiectul 
TACIS „Consolidarea societăţii civile”, 2006. 

100. MEC, Raportul privind sărăcia şi impactul politicilor în anul 2006. 

Cu toate că principiile descentralizării administrative! au determinat gradul de 


competenţe ale APL în vederea reprezentării intereselor comunităţilor locale, nu le-au 
fiscală. Această stare de lucruri conduce, în esenţă, la subminarea iniţiativelor locale 
şi posibilităţilor de a iniţia sau menţine servicii sociale. 


3.2.3. Serviciile sociale de înaltă specializare 


3.2.3.1. Serviciile de îngrijire rezidenţială 


Serviciile de îngrijire rezidenţială se acordă centralizat, prin intermediul a opt instituţii 
sociale, prestatoare de servicii sociomedicale, dintre care două sunt pentru copii cu 
dizabilităţi mintale severe. Instituţia rezidenţială este una dintre cele mai solicitate şi 
costisitoare forme de îngrijire pentru adulţi şi copii. 

Preponderent, beneficiari ai serviciilor de ocrotire rezidenţială sunt persoanele 
care, datorită unor afecţiuni fizice, psihice, mintale sau senzoriale, se află în imposibilitatea 
desfăşurării unei vieţi autosuficiente, sunt lipsite de susţinători legali şi nu pot depăşi 
prin forţele proprii situaţiile de dificultate, necesitând îngrijire specializată şi ajutor din 
partea statului. 


3.2.3.2. Serviciile de reabilitare şi de tratament balneologic 


Reabilitarea sănătăţii vârstnicilor şi persoanelor adulte cu dizabilităţi se efectuează prin 
intermediul a două centre balneologice de recuperare a sănătăţii aflate în subordinea 
MMPSF, care anual planifică şi decide numărul locurilor pentru tratament (circa 9.000 de 
locuri anual). 

Biletele de reabilitare medicală în centrele respective se eliberează de către Direcţiile/ 
Secţiile de asistenţă socială şi protecţia familiei, la cererea solicitantului, în urma 
testării eligibilităţii acestuia!Y. Perioada de reabilitare medicală pentru o persoană este 
de 21 de zile calendaristice, iar biletele de reabilitare sunt: 

- cu titlu gratuit — (1) invalizilor de gradele I şi II, neangajaţi în câmpul muncii ; 
(ii) persoanelor în vârstă şi cu dizabilităţi din rândul persoanelor reprimate 
politic şi ulterior reabilitate ; (iii) beneficiarilor de pensii pentru limită de vârstă 
sau alocaţii sociale de stat neangajate în câmpul muncii ; 

- cu achitarea a 30% din plata costului mediu al unui bilet de recuperare medicală 
prevăzut din bugetul de stat, de această măsură beneficiind: (i) persoanele cu 
dizabilităţi de gradele II şi III, angajate în câmpul muncii; (ii) însoțitorii 
persoanelor cu dizabilităţi de gradul I, care conform concluziei Comisiei de 
Expertiză Medicală a Vitalităţii necesită ajutor permanent din partea terţei 
persoane pe drumul spre şi în centrul de reabilitare. 


101. Legea nr. 453-XVI din 28.12.2006 privind descentralizarea administrativă. 

102. Ordinul Ministrului Muncii şi Protecţiei Sociale nr. 32 din 09.06.2003 cu privire la 
Regulamentul evidenţei şi distribuirii biletelor de reabilitare medicală persoanelor în vârstă 
şi cu dizabilităţi, aprobat prin Ordinul nr. 32 din 09.06.2003. 

3.2.3.3. Serviciile de proteze, orteze şi alte dispozitive de locomoţie 


Invalizii şi participanţii în război, precum şi bolnavii cu afecţiuni şi maladii ale 
aparatului locomotor beneficiază de servicii de diagnostic, tratament şi reabilitare 
medicală, inclusiv de proteze, orteze şi alte dispozitive de locomoţiei oferite de către 
Centrul Republican Experimental de Protezare, Ortopedie şi Reabilitare!%. 

Serviciile specializate ale CREPOR includ: 

- confecţionarea şi oferirea articolelor protetico-ortopedice : (i) proteze pentru 
membre superioare ; (ii) proteze pentru membre inferioare ; (iii) orteze ; (iv) apa- 
rate ortopedice; (v) încălţăminte ortopedică; (vi) corsete; (vii) bandaje şi 
centuri ortopedice ; 

- mijloace de locomoţie nemecanizate : (i) scaune cu rotile pentru exterior ; (ii) scaune 
cu rotile pentru interior ; 

- alte articole: (i) bastoane şi cârje ; (ii) dispozitive pentru baie şi (iii) suporturi. 


4. Instituţiile şi organizaţiile implicate în cadrul 
politicii de protecţie socială 


4.1. Cadrul instituţional al sistemului de protecţie 
socială la nivel central 


Cadrul organizatoric al sistemului de protecţie socială diferă de la o ţară la alta şi 
funcţionalitatea lui se realizează pe baza unei legislații elaborate de către organismele 
centrale competente, care coordonează şi stabilesc dimensiunile instituţiilor de asistenţă 
socială şi a fondurilor necesare, delimitează gradul de autonomie al autorităţilor locale, 
precum şi atribuţiile acestora în administrarea serviciilor sociale. 

Cadrul instituţional-administrativ de funcţionare al sistemului de protecţie socială 
din Republica Moldova este reprezentat atât de totalitatea instituţiilor specializate la 
nivel central şi a serviciilor lor descentralizate la nivel teritorial, cât şi de totalitatea 
instituţiilor centrale şi a autorităţilor administraţiei publice locale, care sunt implicate 
direct sau conex în funcţionarea acestui sistem. 

Astfel, conform prevederilor legislaţiei naţionale în vigoare, atribuţiile în domeniul 
muncii şi protecţiei sociale la nivel central aparţin : (i) Ministerului Muncii, Protecţiei 
Sociale şi Familiei (MMPSF) ; (ii) Casei Naţionale de Asigurări Sociale a Republicii 
Moldova (CNAS) ; (iii) Fondului republican de susţinere socială a populaţiei (FRSSP) ; 
(iv) Consiliului Republican de Expertiză Medicală a Vitalităţii (CREMV) ; (v) Între- 
prinderii de stat Centrul Republican Experimental de Protezare, Ortopedie şi Reabilitare 
(ÎS CREPOR) ; (i) Agenţiei Naţionale pentru Ocuparea Forţei de muncă ; (vii) Inspecţiei 
Muncii. Cu competenţe menite să complementeze suportul social sunt investite anumite 


103. Hotărârea Guvernului nr. 87 din 31.01.2002 cu privire la extinderea funcţiilor şi eficientizarea 
activităţii Centrului Republican Experimental de Protezare, Ortopedie şi Reabilitare. 

ministere şi agenţii, rolul acestora în cadrul dimensiunii bunăstării fiind descris în 
capitolul următor. 

Totodată în scopul asigurării unui proces transparent de elaborare a politicilor 
sociale consecvente, la nivel de Guvern funcţionează diferite consilii şi comitete cu 
caracter de coordonator-consultativ în domeniul politicilor sociale. 


4.1.1. Ministerul Muncii, Protecţiei Sociale şi Familiei 


Pentru a face o analiză mai exactă a modelului de organizare instituţională a sistemului 
de protecţie socială la nivel central este necesar să analizăm evoluţia acestuia în 
contextul reformelor de optimizare a administraţie publice centrale. Astfel, Ministerul 
Muncii şi Protecţiei Sociale, format iniţial în 1946, în procesul evoluţiei sale către anul 
2005, reprezenta o structură cristalizată din punct de vedere administrativ birocratic cu 
competenţe de reglementare a : (i) politicii muncii ; (îi) politicii salariale ; (iii) politicii 
de asigurări sociale ; (iv) politicii de asistenţă socială. 

În contextul optimizării şi modernizării administraţiei publice centrale în corespundere 
cu standardele europene, a fost iniţiată şi reforma Ministerului Muncii şi Protecţiei 
Sociale!%. Prin urmare, trebuie spus că, pe parcursul perioadei 2005-2007, în cadrul 
acestui proces, structura şi competențele ministerului au fost modificate de două ori, 
ceea ce a influenţat semnificativ capacităţile de implementare a obiectivelor strategice 
trasate premergător reformei. 

Prima divizare a avut loc în anul 2005, când structura naţională cu competenţe în 
elaborarea şi promovarea politicii de protecţie socială! a fost divizată în două părţi, 
respectiv : componenta cu competenţe în domeniul politicii salariale şi a muncii a fost 
delegată Ministerului Economiei şi Comerţului, iar componenta protecţiei sociale a fost 
anexată Ministerului Sănătăţii! Astfel, noul Minister al Sănătăţii şi Protecţiei Sociale! 
a constituit 97 de unităţi, dintre care doar 26 de unităţi au reprezentat componenta protecţiei 
sociale (11 în domeniul asistenţei sociale!%, 3 în domeniul monitorizării şi evaluării 
politicilor de protecţie socială! şi 7 în domeniul politicilor de asigurări sociale! ). 


104. Hotărârea Guvernului nr. 1402 din 30.12.2005. 

105. Aparatul MMPS în 2005 era constituit din 72 de persoane (fără diviziunile subordonate) 
care erau nemijlocit ocupate de analiză şi planificare strategică a politicilor de securitate 
socială, acoperind integral dimensiunea de asigurări sociale şi asistenţă socială. 

106. Astfel a fost pus în aplicare modelul Croaţiei şi al Rusiei. 

107. Hotărârea Guvernului nr. 565 din 10.06.2005 şi Hotărârea Guvernului nr. 1037 din 
10.10.2005, abrogate prin Hotărârea Guvernului nr. 326 din 21.03.2007. 

108. EC TACIS, Raportul de evaluarea a capacităţilor MSPS de a promova politici sociale în 
parteneriat 2006, actualizat în 2007, „Consolidarea societăţii civile în Moldova” : „În cadrul 
formei APC a fost lichidată structura naţională de implementare a politicii în domeniu 
(Departamentul de Asistenţă Socială), ceea ce a condus la apariţia discrepanţelor între elaborarea 
şi implementarea politicilor exprimate prin lipsa feedbackului din teritoriu, ceea ce nu permite 
ministerului să reacționeze prompt la necesităţile politice şi să promoveze un cadru flexibil”. 

109. Secţia monitorizare şi evaluare a politicilor de protecţie socială a fost instituţionalizată în 
anul 2000, cu suportul Băncii Mondiale. 

110. Ceea ce din start a fost o divizare greşită deoarece, conform principiilor de construire a 
sistemelor internaţionale de securitate socială, rolul cel mai important este delegat asigurărilor 
sociale şi cel secundar asistenţei sociale. 

Efectele reformei au generat o structură masivă cu o capacitate limitată de dezvoltare 
de politici şi de analiză a efectelor, combinată cu lipsa perceperii şi prevederilor 
riscurilori!. Concomitent, a fost reflectat şi un nivel redus de cooperare şi comunicare 
între segmentul social şi cel al sănătăţii, inclusiv au fost minimalizate efectele programelor 
de consolidare susţinute de comunitatea donatorilor care au demarat odată cu reforma 
sistemului de protecţie socială începând cu anul 199912. 

Toate acestea au servit drept argument suplimentar pentru revizuirea structurii 
instituţionale, care în martie 2007 a fost supusă unei de a doua reorganizări. De data 
aceasta separându-se componenta sănătăţii de cea a protecţiei sociale!!5, formând două 
ministere separate MS şi MMPSF, investindu-l pe cel din urmă cu competenţe suplimentare 
în domeniul adopţiilor!. 

Ce de-a treia reorganizare a ministerului a avut loc în noiembrie 2009, când s-a 
revenit la denumirea şi structura iniţială de Minister al Muncii, Protecţiei Sociale şi 
Familiei. 

În prezent, conform prevederilor regulamentare"5, MMPSEF este organul central de 
specialitate al administraţiei publice centrale cu competenţe în : 

a) elaborarea şi promovarea politicii naţionale în domeniul muncii şi protecţiei 
sociale cu stabilirea obiectivelor strategice de dezvoltare ; 

b) asigurarea cadrului normativ necesar pentru realizarea obiectivelor strategice în 
domeniile sale de activitate, precum şi a compatibilităţii acestuia cu tratatele 
internaţionale la care Republica Moldova este parte şi cu legislaţia comunitară ; 

c) planificarea strategică, analiza, monitorizarea şi evaluarea politicilor elaborate, 
examinarea multilaterală a impactului social, economic, financiar al acestora ; 

d) asigurarea corespunderii politicilor elaborate cu strategiile şi programele naţionale 
şi racordarea politicilor existente la priorităţile şi necesităţile de integrare 
europeană ; 

e) reglementarea, în condiţiile legii, a modului de organizare şi funcţionare a 
sistemului de protecţie socială ; 

111. EC TACIS, Raportul de evaluarea a capacităților MSPS de a promova politici sociale în 
parteneriat 2006, actualizat în 2007, „Consolidarea societăţii civile în Moldova” : „Propunerile 
politice ce parvin Guvernului în linii generale nu conţin opţiuni şi analize prin care s-ar 
argumenta că soluţia propusă este cea mai bună cale în soluţionarea problemei şi atingerea 
obiectivelor scontate. Drept rezultat, efectele asupra impactului financiar şi politici deseori 
nu sunt prevăzute. Unele propuneri care totuşi conţin argumente asupra impactului fiscal 
exprimate în costuri şi calculări conţin adesea erori”. 

112. Adam Smith International, Moldova EGPRSP Policy Assesment Report for SIDA, 2005. 

113. Legea nr. 357-XVI din 24.11.2006 cu privire la modificarea art. 24 din Legea cu privire 
la Guvern, cu completările şi modificările ulterioare, prin care Ministerul Sănătăţii şi 
Protecţiei Sociale a fost divizat în Ministerul Sănătăţii şi în Ministerul Protecţiei Sociale, 
Familiei şi Copilului. 

114. Hotărârea Guvernului nr. 691 din 17.11.2009 pentru aprobarea Regulamentului privind 
organizarea şi funcţionarea Ministerului Muncii, Protecţiei Sociale şi Familiei, structurii 
efectivului-limită a aparatului central al acestuia. 

115. Hotărârea Guvernului nr. 238 din 14.03.2007 pentru aprobarea structurii, efectivului-limită şi 
Regulamentului privind organizarea şi funcţionarea Ministerului Muncii, Protecţiei Sociale 
şi Familiei. 

f) coordonarea şi asigurarea realizării politicilor, strategiilor şi programelor în 
domeniul muncii şi protecţiei sociale la nivel naţional, raional şi local prin 
prisma colaborării cu reprezentanţii autorităţilor publice centrale şi locale, ai 
societăţii civile, precum şi cu mass-media din republică ; 

9) gestionarea, în condiţiile legii, a programelor internaţionale de asistenţă financiară 
pentru susţinerea reformelor sistemului de protecţie socială a populaţiei şi pentru 
îmbunătăţirea calităţii asistenţei acordate ; 

h) reprezentarea, în condiţiile legii, a Republicii Moldova în relaţiile cu Organizaţia 
Internaţională a Muncii, Organizaţia Internaţională pentru Migraţie, directoratele 
Consiliului Europei şi cu alte organisme internaţionale în domenii de interes. 

Structura instituţională a MMPSF este alcătuită din: 72 de unităţi de personal, 

un ministru, 3 viceminiştri şi un Consiliu colegial alcătuit din 13 membri!!S, a cărui 
componenţă nominală este aprobată de către Guvern. 


-—.—_.—.—._._._._._—._._.—.-— MINISTRU oara eniicaiiza ina a aia 
2 n i -—-—-—] L 

Figura 4. Structura Ministerului Muncii, Protecţiei Sociale şi Familiei 
Sursa : www.mmpsf.gov.md 
MMPSF este concomitent şi principalul coordonator al serviciilor sociale instituţionale 


de suport şi reabilitare de stat prin intermediul a 21 de instituţii subordonate : 
1. Agenţia Naţională pentru Ocuparea Forţei de Muncă; 


116. HG din 16.03.2010 cu privire la aprobarea componenţei nominale a Consiliului colegial al 
Ministerului Muncii, Protecţiei Sociale şi Familiei. 

Inspecţia Muncii ; 

Inspecţia Socială; 

Consiliul Republican de Expertiză Medicală a Vitalităţii ; 

Fondul republican de susţinere socială a populaţiei ; 

Centrul Republican Experimental de Protezare, Ortopedie şi Reabilitare, municipiul 

Chişinău ; 

7. Centrul republican de reabilitare a invalizilor, veteranilor muncii şi războiului, 
comuna Cocieri, raionul Dubăsari ; 

8. Centrul de reabilitare a invalizilor şi pensionarilor „Victoria” al Republicii 
Moldova, Sergheevka, Ucraina ; 

9. Centrul republican de recuperare a invalizilor şi pensionarilor „Speranţa”, 
Vadul lui Vodă, municipiul Chişinău ; 

10. Azilul republican pentru invalizi şi pensionari, municipiul Chişinău ; 

11. Internatul psihoneurologic, comuna Cocieri, raionul Dubăsari ; 

12. Internatul psihoneurologic, comuna Bădiceni, raionul Soroca ; 

13. Internatul psihoneurologic, satul Brânzeni, raionul Edineţ ; 

14. Internatul psihoneurologic, municipiul Bălţi ; 

15. Casa-internat pentru copii cu deficienţe mintale (fete), Hâncegşti ; 

16. Casa-internat pentru copii cu deficienţe mintale (băieţi), Orhei ; 

17. Centrul de plasament temporar al copiilor în situaţii de risc „Azimut”, Soroca ; 

18. Centrul pentru copii cu cerinţe educative speciale „Speranţa”, Criuleni ; 

19. Centrul de reabilitare şi protecţie socială a copiilor în situaţie de risc „Ilnamsue”, 
Taraclia ; 

20. Centrul de asistenţă şi protecţie a victimelor şi potenţialelor victime ale traficului 
de fiinţe umane, municipiul Chişinău ; 

DI; Întreprinderea de Stat „Centrul de instruire în domeniul relaţiilor de muncă”, 

municipiul Chişinău. 


DA a 


4.1.2. Planul de Dezvoltare Instituţională al MMPSF 


Perspectivele de orientare spre o abordare comprehensivă sectorială (SWAP)!” ale 
APC prin optimizarea capacităţilor de analiză, planificare strategică pe termen mediu, 
inclusiv monitorizare, evaluare şi management al proiectelor şi relaţiilor cu donatorii 
au fost identificate de către Guvern drept o prioritate. 

În acest sens, în cadrul MMPSF a fost creat un grup care a lucrat asupra elaborării 
PDI. În prezent Planul de Dezvoltare Instituţională al MMPSF reprezintă principalul 
a necesităţilor de consolidare a capacităţilor instituţionale reflectate atât în Programul 
de activitate a Guvernului, PARMUE!S, precum şi în SND şi CCTM. 

În cadrul procesului de elaborare care s-a bazat pe principii participative au fost 
evaluate capacităţile tuturor resurselor interne în domeniul protecţiei sociale şi au fost 


117. ECORYS Health Consortium, Elaborarea uni cadru privind implementarea unei abordări 
sectoriale extinse (SWAP) pentru Moldova, 2007. 

118. Dispoziţia prim-ministrului Republicii Moldova din 18.12.2007. 

119. Planul de Acţiuni Republica Moldova - Uniunea Europeană. 

trasate obiectivele şi acţiunile strategice ale dezvoltării instituţionale pe termen mediu. 
După caracterul său, PDI este un document în evoluţie, iar odată cu sporirea capacităţilor 
autorităţilor, cerinţele faţă de conţinutul acestuia vor evolua, de la informaţia de bază 
la o planificare mai avansată a activităţii. 


4.1.3. Casa Naţională de Asigurări Sociale 


CNAS!% a fost înfiinţată în anul 2001, având statut!?! de instituţie publică autonomă, cu 
personalitate juridică, ce administrează şi gestionează sistemul public de asigurări sociale!??. 

În conformitate cu prevederile Legii privind sistemul public de asigurări sociale, 
CNAS exercită funcţii de acumulare (pe baza codului individual de asigurări sociale) şi 
distribuire a mijloacelor financiare provenite din achitarea de către asiguraţi şi asiguratori 
a contribuţiilor de asigurări sociale de stat. 

Prin intermediul "Trezoreriei de Stat a Ministerului Finanţelor, CNAS gestionează 
Bugetul asigurărilor sociale de stat, care este parte componentă a bugetului public 
naţional, fiind format din şapte fonduri cu destinaţie specială : 

1. Fondul de pensii; 

Fondul de protecţie a familiilor cu copii; 

Fondul de asigurare împotriva accidentelor de muncă şi bolilor profesionale ; 
Fondul de indemnizaţii, 

Fondul de şomaj ; 

Fondul de recuperare a sănătăţii ; 

Cheltuieli de organizare şi funcţionare a sistemului public de asigurări sociale. 


N E E a 


Reieşind din necesităţile apărute în procesul de activitate, CNAS poate institui şi alte 
fonduri cu destinaţie specială, conform legislaţiei în vigoare!%. Modul de acumulare şi 
distribuire a mijloacelor financiare pe conturile fondurilor respective, precum şi 
circulaţia acestora, în limitele bugetului asigurărilor sociale de stat (BASS), sunt 
determinate anual prin lege. 

Activitatea Casei Naţionale de Asigurări Sociale este supravegheată de către Consiliul 
de Administraţie, preşedintele şi membrii acestuia fiind aprobaţi de Guvern. Structura 
organizatorică a CNAS este reprezentată pe linie verticală, având direct subordonate 
35 de case teritoriale de asigurări sociale, care execută la nivel local politica de 
acordare a pensiilor şi prestaţiilor sociale. Stabilirea numărului de angajaţi ai CNAS şi 
subdiviziunilor ei teritoriale, precum şi a nivelului necesar de calificare a acestora ţin 
de competenţa CNAS. 

Casa Naţională este membru al Asociaţiei Internaţionale de Asigurări Sociale şi al 
Asociaţiei Internaţionale a Fondurilor Sociale şi Fondurilor de Pensii. Activitatea 


120. Legea nr. 489-XIV din 08.07.1999 privind sistemul public de asigurări sociale de stat. 

121. Hotărârea Guvernului nr. 739 din 25.07.2000 cu privire la Statutul Casei Naţionale de 
Asigurări Sociale a Republicii Moldova. 

122. CNAS exercită funcţii de acumulare (pe baza codului individual de asigurări sociale) şi 
distribuire a mijloacelor financiare provenite din achitarea de către asiguraţi şi asiguratori 
a contribuţiilor sociale de stat. 

123. Art. 43, alin. 1 din Legea nr. 489-XIV din 08.07.1999. 

prezentă de colaborare internaţională a CNAS este exprimată prin intermediul acordurilor 
şi convențiilor bilaterale încheiate cu guvernele României, Rusiei, Ucrainei, Uzbekistanului, 
Belarusului, Azerbaidjanului şi cu organizaţiile similare ale Ungariei, Letoniei, Poloniei 
şi Germaniei!?*. 

La 1 ianuarie 2010, structura de personal a CNAS! cuprindea 1.290 de unităţi care 
deserveau circa un milion de beneficiari de plăţi sociale. Personalul CNAS şi al 
subdiviziunilor ei teritoriale, cu excepţia personalului tehnic, are statut de funcţionari 
publici, iar relaţiilor lor de muncă sunt reglementate prin Legea serviciului public!?. 
Cheltuielile ce ţin de activitatea CNAS se efectuează din contul BASS!7, ceea ce vine 
în contradicţie cu prevederile art. 24 din Legea serviciului public, unde este specificat 
expres că: „Salarizarea funcţionarilor publici se efectuează din contul bugetului de 
stat, în modul, condiţiile şi mărimile prevăzute de Legea nr. 355-XVI din 23 decembrie 


2005 cu privire la sistemul de salarizare în sectorul bugetar”. 


4.1.4. Agenţia Naţională pentru Ocuparea Forţei de Muncă 


Agenţia Naţională pentru Ocuparea Forţei de Muncă (ANOFM)?5 este organul 


central al serviciului public desconcentrat de specialitate, în subordinea MMPSF, cu 
statut de persoană juridică, abilitat să promoveze politicile, strategiile şi programele 
de stat în domeniul dezvoltării pieţei forţei de muncă, protecţiei sociale a persoanelor 
aflate în căutarea unui loc de muncă, prevenirii şomajului şi combaterii efectelor lui 
sociale. 

ANOFM este condusă de un Consiliu de Administraţie, format pe principii de 
paritate din reprezentanţi ai Guvernului, ai organizaţiilor patronale şi de sindicat, 
reprezentative la nivel naţional, şi este alcătuit din 9 membri care activează pe baze 
obşteşti cu o durată a mandatului de 4 ani. 

Conducerea operativă a activităţii ANOFM este exercitată de către directorul general, 
numit şi eliberat din funcţie de ministrul Economiei şi Comerţului, la propunerea 
consiliului de administraţie. Directorul general este asistat în conducere de doi vicedirectori 
generali, inclusiv un primvicedirector general, care sunt desemnaţi în funcţie şi eliberaţi 
din funcţia deţinută de către ministrul Economiei şi Comerţului, la propunerea directo- 
rului general. 

Structura instituţională a ANOFM la nivel central este organizată în 4 subdiviziuni : 
(i) Direcţia de ocupare a forţei de muncă; (ii) Direcţia migraţiei forţei de muncă; 
(iii) Direcţia economie, finanţe şi evidenţă contabilă ; (iv) Secţia tehnologii informaţionale. 

La nivel teritorial Agenţia Naţională are în subordine 35 de agenţii pentru ocuparea 
forţei de muncă : 32 de agenţii raionale, două agenţii municipale (Bălţi şi Chişinău), o 
agenţie în UTA Găgăuzia, care sunt conduse de directori numiţi şi revocaţi din funcţie 


124. http : //www.enas.md/ro/about.php. 

125. Hotărârea Guvernului nr. 256 din 09.03.2000 privind aprobarea structurii efectivului 
limită ale Casei Naţionale de Asigurări Sociale, Anexele 1 şi 2. 

126. Legea nr. 443-XII din 4.05.1995, cu modificările şi completările ulterioare. 

127. Paragraful 46 din Hotărârea Guvernului nr. 739 din 25.07.2000. 

128. Legea nr. 102-XV din 13.03.2003 privind ocuparea forţei de muncă şi protecţia socială a 
persoanelor aflate în căutarea unui loc de muncă. 

de către directorul general al ANOFM, în coordonare cu preşedintele consiliului de 
administraţie. 

Pentru rezolvarea problemelor legate de activitatea agenţiilor teritoriale, directorii 
sunt sprijiniți de un consiliu consultativ, format din şase membri, reprezentând autorităţile 
administraţiei publice locale, organizaţiile sindicale şi patronale. 


4.1.5. Inspecţia Muncii 


Inspecţia Muncii (IM)!% este organ al administraţiei publice centrale, subordonat 
MMPSE, cu competenţe în exercitarea controlului de stat asupra respectării actelor 
legislative şi a altor acte normative în domeniul securităţii muncii şi protecţiei muncii 
în întreprinderi, instituţii şi organizaţii, cu orice tip de proprietate şi formă juridică de 
organizare, de către persoanele fizice care angajează salariaţi, precum şi de către autorităţile 
administraţiei publice centrale şi locale. 

Inspecţia Muncii este condusă de un inspector general de stat, numit de Guvern. 
Structura organizatorică a Inspecţiei Muncii este centralizată pe linie verticală, fiind 
reprezentată prin inspectoratele teritoriale de muncă, fără personalitate juridică, funcţionând 
în fiecare unitate administrativ-teritorială de nivelul al doilea. Personalul Inspecţiei 
Muncii, inclusiv al inspectoratelor teritoriale de muncă, este format din inspectori de 
muncă şi alţi specialişti, care sunt funcţionari publici, al căror statut le asigură stabilitate 
în funcţie şi independenţă faţă de orice schimbare guvernamentală şi orice influenţă 
neprevăzută din afară. Inspectorul de muncă este subordonat numai şefului ierarhic şi, 
în exerciţiul funcţiunii, se supune numai legii. Nu se admite nici un fel de amestec în 
activitatea inspectorilor de muncă ce le-ar impune exercitarea necorespunzătoare a atri- 
buţiilor. 

Inspectoratele teritoriale de muncă au următoarele funcţii : 

a) controlează respectarea dispoziţiilor actelor legislative şi a altor acte normative 
referitoare la: (i) contractul individual şi contractul colectiv de muncă; (ii) 
carnetele de muncă ; (iii) timpul de muncă şi timpul de odihnă ; (iv) retribuirea 
muncii ; (v) disciplina muncii ; (vi) munca minorilor şi a femeilor ; (vii) protecţia 
muncii ; 

b) eliberează, în modul şi în condiţiile stabilite de lege, avize privind introducerea 
în fabricaţie a prototipurilor de echipamente tehnice şi a echipamentelor individuale 
de protecţie şi de lucru; 

c) cercetează, în modul stabilit de Guvern, accidentele de muncă; 

d) coordonează activitatea de pregătire, instruire şi informare a salariaţilor angajaţi 
în problemele relaţiilor de muncă şi protecţiei muncii. 


4.1.6. Fondul Republican de Susţinere Socială a Populaţiei 


FRSSP este o instituţie publică autonomă, extrabugetară, ce activează pe lângă Ministerul 
Muncii, Protecţiei Sociale şi Familiei, al cărei scop este acordarea de ajutor material 
păturilor vulnerabile social ale populaţiei, din rândul pensionarilor (prioritar : invalizi, 


129. Legea nr. 140-XV din 10.05.2001 privind Inspecţia Muncii, MO nr. 68-71, art. 505 din 
29.06.2001 

persoane singure şi în etate), altor persoane inapte de muncă, familiilor cu mulţi copii 
şi persoanelor care au ajuns în situaţii excepţionale pe care nu le pot depăşi de sine 
stătător!*, 

Fondul republican de susţinere socială a populaţiei îşi execută atribuţiile prin 
intermediul a 35 de fonduri locale care sunt constituite pe lângă autorităţile administraţiei 
publice ale unităţilor administrativ-teritoriale de nivelul doi (în cadrul Direcţiilor/ 
Secţiilor de asistenţă socială şi protecţia familiei). 

Organele de conducere ale Fondului republican şi ale fondurilor locale sunt consiliul de 
administraţie şi direcţia executivă. Componenţa nominală a consiliului de administraţie al 
Fondului republican se aprobă de către Colegiul MMPSF la propunerea preşedintelui 
consiliului de administraţie, ale cărui funcţii le exercită unul dintre viceminiştrii Muncii, 
Protecţiei Sociale şi Familiei. Componenţa nominală a consiliilor de administraţie ale 
fondurilor locale se aprobă de către autorităţile respective ale administraţiei publice locale. 

Consiliul de administraţie al Fondului republican exercită următoarele atribuţii în 
realizarea politicii de protecţie socială : 

- aprobă programul de activitate a fondului ; 

- adoptă decizii în domeniul susţinerii sociale a populaţiei ; 

— dirijează activitatea fondurilor locale ; 

- colaborează cu autorităţile administraţiei publice şi organizaţiile neguvernamentale 

care activează în domeniul protecţiei sociale a populaţiei ; 

— asigură finanţarea suplimentară a programelor cu destinaţie specială privind 
susținerea socială a populaţiei. În scopul executării controlului asupra activităţii 
Fondului republican şi a fondurilor locale, consiliile de administraţie creează, 
pe baze obşteşti, comisii de revizie. 


Organele executive ale Fondurilor locale : 

- organizează realizarea programelor de suport material al populaţiei, precum şi 
a deciziilor consiliului de administraţie respectiv ; 

- dispun, conform indicaţiilor consiliului de administraţie, de patrimoniul fondurilor, 
inclusiv de mijloacele lor financiare şi bunurile materiale ; 

- organizează acumularea de mijloace financiare şi bunuri materiale ale fondurilor, 
precum şi utilizarea lor ulterioară în conformitate cu actele normative ; 

- întocmesc actele beneficiarilor de ajutor material şi ţin, în modul stabilit, 
evidenţa contabilă şi statistică ; 

— îndeplinesc alte atribuţii conform indicaţiilor consiliului de administraţie. 


Mijloacele Fondului republican de susţinere socială a populaţiei şi ale fondurilor 
locale se formează din surse diferite, şi anume : 
-  alocaţiile în cuantum de 1% din mijloacele bugetelor unităţilor administra- 
tiv-teritoriale de nivelul doi şi al municipiului Bălţi ; 
- transferurile lunare ce urmează a fi efectuate de către persoana juridică care 
prestează servicii de telefonie mobilă, în cuantum de 2,5% din venitul obţinut 
din vânzările aferente acestor servicii ; 


130. Legea Fondului Republican şi a fondurilor locale de susţinere socială a populaţiei, nr. 827-X1V 
din 18.02.2000. 

- transferurile obţinute din plata suplimentară obligatorie încasată de Ministerul 
Dezvoltării Informaționale la perfectarea şi eliberarea certificatului de înmatriculare 
a automobilului ; 

- transferurile obţinute din plata suplimentară obligatorie în cuantum de 0,1% din 
suma achitată la cumpărarea valutei străine la casele de schimb valutar ; 

- ajutorul umanitar acordat de guvernele unor ţări şi de organizaţiile internaţionale 
şi naţionale religioase, etnice şi de caritate ; 

- contribuţiile benevole ale persoanelor juridice şi ale persoanelor fizice ; 

- sponsorizări şi alte încasări care nu contravin legislaţiei. 


4.1.7. Consiliul Medical de Expertiză a Vitalităţii 


CMEV 5. este o instituţie de stat din subordinea Ministerului Muncii, Protecţiei Sociale 
şi Familiei cu competenţe exclusive în domeniul expertizei medicale a vitalităţii. Sarcina 
principală a acestui consiliu este evaluarea şi determinarea dereglărilor funcţionale şi 
structurale ale organismului uman, însoţite de reducerea activităţii şi capacităţilor 
individului cu vârstă aptă de muncă de a participa la realizarea unor probleme 
situaţionale vitale. 

Prin decizia Consiliului de expertiză a vitalităţii, persoanele sunt încadrate în unul 
dintre cele 3 grade (uşor, mediu şi sever) de invaliditate care, în funcţie de severitatea 
dereglărilor, oferă dreptul la o pensie în sistemul public de asigurări sociale sau la 
alocaţie socială de stat, inclusiv alte prestații şi servicii din sistemul naţional de 
protecţiei socială. 
prin intermediul următoarele subdiviziuni care sunt subordonate direct pe verticală de 
jos în sus: 

- serviciul financiar şi dezvoltare managerială ; 

- consiliile de expertiză medicală a vitalităţii la nivel republican ; 

- consiliul de expertiză medicală a vitalităţii nr. |; 

- consiliul de expertiză medicală a vitalităţi nr. II; 

- consiliul de expertiză medicală a vitalităţii nr. III ; 

— secţia administrativă ; 

- consiliile primare teritoriale de expertiză medicală a vitalităţii. 


Consiliile de expertiză medicală a vitalităţii efectuează expertizarea şi reexpertizarea 
pacienţilor pentru a recomanda următoarele tipuri de asistenţă socială, de care beneficiază 
invalizii în conformitate cu legislaţia în vigoare: (i) îngrijire permanentă din partea 
altei persoane ; (ii) reabilitare medico-socială ; (iii) asigurarea de mijloace de deplasare 
(scaune cu rotile, cărucioare). 

Concluziile privind necesitatea acordării diverselor tipuri de asistenţă socială se 
întocmesc în temeiul Listei bolilor şi defectelor organice care implică necesitatea 
acordării diverselor tipuri de asistenţă socială, aprobată de Ministerul Sănătăţii şi 
coordonată de Ministerul Muncii, Protecţiei Sociale şi Familiei. 


131. HG nr. 688 din 20.06.2006, cu privire la expertiza medicală a vitalităţii, MO nr. 98-101, 
art. 740 din 30.06.2006. 

4.1.8. Centrul Republican Experimental Protezare, 
Ortopedie şi Reabilitare 


Întreprinderea de Stat Centrul Republican Experimental Protezare, Ortopedie şi Reabilitare 
(ÎS CREPOR) este creată prin Hotărârea SCN al RSSM nr. 290 din 30 martie 1945. 
Crearea CREPOR a apărut în legătură cu necesitatea stringentă de a acorda invalizilor 
şi participanţilor de război, precum şi bolnavilor cu afecţiuni şi maladii ale aparatului 
locomotor asistenţă socială şi medicală prin consultare, tratament şi reabilitare psiho- 
terapeutică (Statutul ÎS CREPOR). 

Statutul CREPOR este de întreprindere de stat subordonată MMPSF!*?, iar serviciile pe 
care se axează sunt acordarea gratuită ori contra cost, inclusiv reparația articolelor proteti- 
co-ortopedice (proteze ale membrelor superioare şi inferioare, orteze, aparate ortopedice, 
încălţăminte ortopedică, corsete, bandaje şi centuri ortopedice) ; mijloace de locomoţie 
nemecanizate (scaune cu rotile pentru exterior, scaune cu rotile pentru interior) ; alte articole 
(bastonaşe şi cârje, dispozitive pentru baie, suporturi) destinate persoanelor cu dizabilităţi. 

În condiţiile legii, ÎS CREPOR are dreptul : 

— să deschidă conturi proprii în instituţiile financiare înregistrate în Republica Moldova 
Şi în alte ţări, precum şi să beneficieze de mijloace depuse pe aceste conturi ; 

- să stabilească legături economice şi comerciale cu orice parteneri, inclusiv din 
străinătate, să extindă activitatea de întreprinzător ; 

— să încheie contracte de comercializare sau de procurare a producţiei, de efectuare 
a lucrărilor de prestare a serviciilor şi alte contracte economice ; 

— să stabilească preţurile şi tarifele la producţia proprie, la serviciile prestate etc., 
precum şi normativele sau fondul de retribuire a muncii, cu excepţia cazurilor în 
care, conform legislaţiei, preţurile, tarifele şi alţi indicatori se reglementează de 
către stat, să onoreze obligaţiile ce decurg din legislaţie şi contractele încheiate. 


ÎS CREPOR este obligată: 

- să încheie contracte de muncă cu cetăţenii angajaţi ; 

- să efectueze asigurarea socială, medicală şi alte tipuri de asigurări obligatorii, să 
creeze salariaţilor condiţii adecvate pentru activitate, conform legislaţiei şi 
contractului colectiv de muncă; 

— să execute hotărârile ministerelor, ale altor autorităţi administrative centrale şi 
ale autorităţilor administraţiei publice locale privind Prole lea socială a invalizilor 

— să asigure condiţii adecvate de muncă, respectarea Berii muncii, normele 
de producţie şi sanitare, ale securităţii antiincendiere, precum şi protecţia 
mediului ambiant. 


La nivel local CREPOR este reprezentat prin serviciul protezare şi ortopedie!*% care 
este o subdiviziune a Secţiilor/Direcţiilor asistenţă socială şi protecţia familiei din 
republică şi reprezintă unitatea descentralizată a CREPOR. 


132. Hotărârea Guvernului nr. 52 din 18.01.2007, privind reorganizarea unor organe centrale de 
specialitate ale administraţiei publice. 

133. Hotărârea Guvernului Republicii Moldova nr. 1153 din 16.11.2000 despre aprobarea 
Programului naţional de protecţie, reabilitare şi integrare socială a persoanelor cu handicap 
pentru anii 2000-2005 (abrogată). 

4.2. Cadrul instituţional al sistemului de protecție 
socială la nivel local 


Autorităţile Publice Locale (APL) se întemeiază pe principiile autonomiei locale, 
descentralizării serviciilor publice, şi beneficiază de autonomie decizională, organiza- 
țională, gestionară şi financiară, cu dreptul la iniţiativă în tot ceea ce priveşte administrarea 
publică locală, exercitându-şi, în condiţiile legii, autoritatea în limitele teritoriului 
administrat!%. În problemele de interes local, care preocupă o parte din populaţia 
unităţii administrativ-teritoriale, APL organizează cu participarea acesteia consultări, 
audieri publice şi convorbiri pentru soluţionarea problemelor date. 

În conformitate cu obiectivele descentralizării administrative!%, de competenţa 

autorităţilor publice de nivelul al doilea ţine : 

- organizarea şi finanţarea serviciilor sociale la nivelul unităţii administrativ-teri- 
toriale, având responsabilitatea dezvoltării şi diversificării prioritare a serviciilor 
sociale în dependenţă de necesităţile comunităţii ; 

— asigurarea transferului de competenţe necesare funcţionării serviciilor sociale la 
nivelul unităţii administrativ-teritoriale ; 

— promovarea parteneriatelor cu furnizorii de servicii sociale ; 

—  evidenţa/monitorizarea serviciilor sociale acordate la nivelul unităţii administra- 
tiv-teritoriale ; 

- planificarea resurselor pentru serviciile sociale în cadrul bugetului local al 
unităţii administrativ-teritoriale în conformitate cu prevederile Legii finanţelor 
publice!% şi argumentarea cheltuielilor propuse pentru proiectul Legii bugetului 
pentru anul următor. 


Astfel, în conformitate cu prevederile Legii asistenţei sociale!*, serviciile sociale 


pe care le prestează Secţiile/Direcţiile de asistenţă socială şi protecţie a familiei reprezintă 
activităţi specializate desfăşurate în favoarea persoanelor sau a familiilor aflate în 
situaţii de risc. În categoria serviciilor sociale sunt incluse şi serviciile acordate în 
instituţiile specializate (centrele sociale de zi sau de noapte, azilurile pentru bătrâni, 
centrele de reabilitare, protezare şi recuperare), plasarea în instituţiile de asistenţă 
socială, serviciile acordate de către secţiile de deservire socială la domiciliu, examinarea 
de către consiliile de expertiză medicală a vitalităţii. 

Calitatea serviciilor sociale se asigură prin respectarea standardelor de calitate 
stipulate în contractele încheiate cu furnizorii de servicii. Reieşind din prevederile 
legale, pentru a încheia contracte cu furnizorii de servicii, APL.-urile trebuie să deţină 
un set de standarde minime de calitate aprobate la nivel naţional şi să deţină un 
clasificator, o listă, a serviciilor sociale, care în prezent este în proces de dezvoltare. 


134. Legea privind administraţia publică locală, nr. 436-XVI din 28.12.2006, art. 3, alin. 1, 2. 

135. Art. 4, alin. 2, lit. K) din Legea privind descentralizarea administrativă, nr. 453-XVI din 
28.12.2006. 

136. Legea nr. 397-XV din 16.10.2003, cu modificările şi completările ulterioare. 

137. Art. 10 din Legea Asistenţei sociale nr. 547-XV din 23.12.2003. 

4.2.1. Casele teritoriale de asigurări sociale 


CTAS reprezintă structurile de bază în sistemul public de asigurări sociale, cărora le 
revin competenţe în implementare politicii de stabilire şi plată a pensiilor şi prestaţiilor 
băneşti din sistemul social. CTAS sunt persoane juridice şi îşi desfăşoară activitatea 
sub conducerea şi controlul CNAS. Limitele competenţei, structura organizaţională, 
dotarea materială şi modul de finanţare a caselor teritoriale sunt stabilite de regulamentul 
acestora, elaborate şi aprobate de CNAS. Numărul CTAS, distribuţia acestora în 
teritoriul republicii, precum şi personalul acestora se stabileşte în funcţie de dimensiunea 
populaţiei ce beneficiază de serviciile acestora. Plata pensiilor şi prestaţiilor sociale se 
realizează prin intermediul SA „Banca de Economii” şi a filialelor acesteia şi prin 
Poşta Moldovei, respectiv oficiile poştale. 


4.2.2. Secţiile/Direcţiile de asistenţă socială şi protecţia familiei 


Conform Legii asistenţei sociale!5, Direcţiile municipale de asistenţă socială şi Secţiile 


raionale de asistenţă socială şi protecţia familiei, în comun cu APL şi în colaborare cu 
reprezentanţii societăţii civile, asigură aplicarea politicii de asistenţă socială la nivel 
local. 

Numărul de specialişti în cadrul Secţiilor/Direcţiilor date este limitat şi variază în 
funcţie de dimensiunea populaţiei ce locuieşte pe teritoriul unităţii administrativ terito- 
riale!* . Din punct de vedere administrativ, statutul de subordonare al acestor instituţii este 
dublu: pe verticală (direct) Consiliilor raionale/municipale şi metodologic Ministerului. 

Secţiile/Direcţiile au următoarele sarcini specifice! : 

- realizează politica statului în domeniul asistenţei sociale pentru : 

o persoanele vârstnice şi persoanele cu dizabilităţi ; 

o familiile cu copii şi autorităţile tutelare ; 

o victimele violenţei în familie şi victimele traficului de fiinţe umane ; 
o persoanele în situaţii de risc şi grupurile defavorizate. 

- elaborează programul local de activitate în domeniu, pe baza analizei problemelor 
sociale locale ; 

— cooperează cu societatea civilă locală în domeniul prestării serviciilor sociale la 
nivel local, oferă suport, coordonare şi monitorizare a procesului de furnizare a 
serviciilor ; 

— comunică la nivel central rezultatele/efectele politicilor de protecţie socială 
implementate şi propune soluţii pentru optimizarea acestora ; 

- identifică problemele specifice şi creează baza de date privind asistenţa socială 
la nivel de raion; 


138. Art. 13, alin 2 din Legea Asistenţei sociale nr. 547-XV din 25.12.2003. 

139. În conformitate cu prevederile Hotărârilor Guvernului nr. 688 şi 689 din 10.05.2003, în 
funcţie de dimensiunea populaţiei care locuieşte în aria unităţii administrativ-teritoriale, 
personalul SAS variază de la 6 la 9 unităţi, fără serviciile aflate pe lângă acestea. 

140. Ludmila Proca, Asistenţa Socială — Instituţie distinctă a Dreptului Protecţiei Sociale. 
Aspect instituțional-adiministrativ (teză de doctor în drept), Chişinău, 2007, pp. 61-62. 


Figura 5. Structura organizatorică a Secţiilor de asistență socială şi protecția familiei 


Consiliul Raional 


Secţia de asistenţă socială şi protecţie 
a familiei 


991 


Şeful secţiei, 
Director al 
fondului local 
de susţinere 
socială a 
populaţiei 


Contabil-şef 
în evidenţa 
şi distribuţia 
ajutoarelor 
umanitare 


Specialist 
principal în 
problemele 
drepturilor 
copilului 


Specialist 
principal în 
problemele 
familiilor cu 
copii în situaţii 
de risc 


Specialist 
principal în 
problemele 
persoanelor 
în etate şi cu 
dizabilităţi 


Specialist 
coordonator 

în problemele 
acordării ajutorului 
material persoanelor 
vulnerabile 


Serviciul de 
îngrijire 
socială la 


domiciliu 


ARES 


Serviciul de 
asistenţă 
socială 
comunitară 


Serviciile de 
protezare şi 
ortopedie 


so. 


Y'IVIDOS YÎNALSISV AC IVIVUL 


PROTECȚIE ŞI ASISTENŢĂ SOCIALĂ ÎN REPUBLICA MOLDOVA 1267 


organizează şi intervin cu propuneri privind dezvoltarea serviciilor sociale şi 
îmbunătăţirea serviciilor de îngrijire la domiciliu ; 

elaborează proiectele pentru deciziile Consiliului de administraţie şi proiectele 
ordinelor directorului executiv privind stabilirea ajutorului material pentru 
solicitanţi şi eliberarea acestuia în conformitate cu actele normative în do- 
meniu ; 

efectuează recepţionarea, evidenţa, păstrarea valorilor materiale, inclusiv cu 
titlu de ajutor umanitar şi distribuirea acestora după destinaţie ; prezentarea, în 
modul stabilit, a rapoartelor de activitate periodice (trimestriale, anuale) pe 
rezultatele activităţii Fondului local în Fondul republican de susţinere socială a 
populaţiei şi Direcţiei finanţe a Consiliului local. 


Pentru realizarea sarcinilor specifice competenţelor, Secţiile/Direcţiile exercită 
următoarele funcții : 


conlucrează cu organele de resort în vederea respectării legislaţiei privind 
asistenţa socială ; 

identifică persoanele vârstnice şi persoanele cu dizabilităţi, familiile cu copii, 
persoanele în situaţii de risc şi grupurile defavorizate şi intervine în vederea 
stabilirii măsurilor de redresare a situaţiei în conlucrare cu organele de resort ; 
prestează servicii sociale ; stabileşte compensaţii nominative prevăzute din 
sursele bugetelor locale ; 

identifică necesităţile care ţin de domeniul asistenţei sociale ; conlucrează cu 
primăriile, agenţii economici în problemele de susţinere materială a cetăţenilor ; 
întocmesc anchete sociale, care confirmă eligibilitatea solicitanţilor de ajutor 
material din mijloacele Fondul de susţinere socială a populaţiei ; 

acordă ajutoare materiale solicitanţilor în conformitate cu regulamentul din 
domeniu ; 

efectuează evidenţa grupurilor de populaţie care necesită servicii sociale ; 
organizează activitatea Serviciului de îngrijire socială la domiciliu ; 

alcătuiesc actele necesare persoanelor care au nevoie de mijloace speciale de 
locomoţie ; ţin evidenţa cetăţenilor care au fost asiguraţi cu transport special 
cu dirijare manuală şi a cetăţenilor cărora trebuie să li se asigure transport 
special ; 

eliberează bilete de reabilitare medicală şi menţine baza de date a beneficiarilor şi 
solicitanţilor ; 

conlucrează cu societatea civilă, cu donatorii şi fondurile de caritate în scopul 
identificării exacte a beneficiarilor de ajutoare umanitare ; 

înregistrează cazurile de violenţă în familie şi sesizează organele de ocrotire a 
normelor de drept referitor la aceste situaţii, participând inclusiv în cadrul proceselor 
de judecată; 

monitorizează modul respectării drepturilor copilului în familie şi întreprinde 
măsuri de eliminare a formelor de abuz şi neglijare faţă de copii; 

propune forme alternative de protecţie şi ocrotire a copilului aflat în dificultate ; 
analizează eficacitatea implementării programelor de asistenţă socială în teritoriu 
şi înaintează propuneri de îmbunătăţire a politicilor în domeniu ; 

- monitorizează respectarea drepturilor femeii, în scopul eliminării tuturor formelor 
de discriminare şi promovează participarea femeii în societate ; monitorizează 
evoluţia principalilor indicatori care caracterizează calitatea vieţii populaţiei ; 

- efectuează audiența cetăţenilor şi acordă consultanţă privind drepturile la servicii 
şi prestații de asistenţă socială a persoanelor aflate în situaţii de risc ; 

- prezintă organelor ierarhic superioare rapoarte privind activitatea Secţiei/Direcţiei. 


4.2.3. Fondurile locale de susţinere socială a populaţiei 


Fondurile locale de susţinere socială a populaţiei activează pe lângă autorităţile admi- 
nistraţiei publice ale unităţilor administrativ-teritoriale de nivelul doi. Conform Legii 
privind administrarea publică locală de nivelul doi, Fondurile sunt considerate autorităţi 
publice autonome constituite pe teritoriul raionului sau al municipiului Chişinău, cu un 
statut juridic special pentru promovarea intereselor şi soluţionarea problemelor unităţii 
administrativ-teritoriale respective. 
Organele de conducere ale fondurilor locale sunt Consiliul de administraţie şi Direcţia 
executivă, care exercită următoarele atribuţii în realizarea politicii de asistenţă socială : 
- aprobă programul de activitate a fondului ; 
- adoptă decizii în domeniul susţinerii sociale a populaţiei ; 
- colaborează cu APL şi organizaţiile nonguvernamentale, care activează în 
domeniul asistenţei sociale a populaţiei ; 
- asigură finanţarea suplimentară a programelor cu destinaţie specială privind 
susţinerea socială a populaţiei ; 
- stabilesc beneficiarii de ajutoare, determină tipul, formele şi mărimea ajutoarelor 
în funcţie de situaţia materială a solicitanţilor ; 
— asigură acumularea de mijloace financiare şi bunuri materiale în fond în comun 
cu APL, agenţii economici şi organizaţiile nonguvernamentale pentru realizarea 
politicii de asistenţă socială. 


4.2.4. Rețeaua Naţională de Asistenţi Sociali 


Prevederile Legii asistenţei sociale!“! specifică statutul asistentului social, care este 


persoana cu studii speciale în domeniul asistenţei sociale, ce prestează servicii spe- 
cializate persoanelor şi familiilor care, temporar, se află în dificultate şi care, din 
motive de natură economică, socială, fizică sau psihologică, nu sunt în stare să-şi 
realizeze, prin mijloace şi eforturi proprii, un nivel decent de viaţă. Totodată, prin 
Legea dată, se face o distincţie clară între asistentul social şi lucrătorul social, care în 
procesul evoluţiei reformelor sistemului a început să fie confundat cu asistentul social. 
Lucrătorul social este persoana cu sau fără instruire specială, dar care a frecventat 
cursurile de pregătire profesională şi care prestează persoanelor asistate servicii de 
necesitate primară. 

Legislaţia naţională prevede ca în toate primăriile din ţară să activeze câte un 
asistent social, numărul acestora fiind calculat proporţional numărului de persoane ce 
locuiesc în aria teritorială a primăriei. 


141. Art. 1 din Legea asistenţei sociale nr. 547-XV din 25.12.2003. 


PROTECȚIE ŞI ASISTENŢĂ SOCIALĂ ÎN REPUBLICA MOLDOVA 1269 


Astfel, crearea şi consolidarea Reţelei Naţionale de Asistenţi Sociali a fost identificată 
ca fiind unul dintre obiectivele strategice principale în cadrul SCERS şi SND. Scopul 
instituirii acestei reţele a fost justificat de necesitatea aplicării depline a reformei de 
eficientizare a sistemului de asistenţă socială la nivel naţional şi sporirea incluziunii 
sociale şi accesului grupurilor vulnerabile la programele de asistenţă socială. 

Până în anul 2007 evoluţia procesului de creare a Reţelei Naţionale de Asistenţi 
Sociali a decurs lent, fapt cauzat în mare parte de imperfecţiunile prevederilor Legii 
asistenţei sociale, prin care se delegau autorităţilor publice locale de nivelul I competențele 
în angajarea şi salarizarea acestor specialişti, care, la rândul lor, de cele mai multe ori 
nu deţineau resursele necesare în cadrul bugetelor locale. Astfel, la sfârşitul anului 
2006, la nivel de primării activau doar 47 de asistenţi sociali din totalul necesar, de 
1.135 de unităţi. 

Procesul de consolidare a Reţelei Naţionale de Asistenţi Sociali a generat introducerea 
modificărilor în legislaţia de bază din domeniul asistenţei sociale!“ şi dezvoltarea 
legislaţiei secundare pentru reglementarea clară a rolurilor şi competenţelor asistenţilor 
sociali la nivel de primării“. Pe parcursul anului 2007, la nivel de primării au fost 
angajaţi 554 de asistenţi sociali, ceea ce a constituit 48,8% din efectivul necesar, dintre 
care 90% au fost instruiți cu suportul UNICEF. 

În următorii ani, procesul de recrutare a asistenţilor sociali a decurs gradual, după 
un program bine stabilit şi negociat cu Ministerul Finanţelor. La finele anului 2009, la 
nivel local activau deja peste 1.200 de asistenţi sociali. 

În paralel cu recrutarea asistenţilor sociali, a fost demarat şi procesul de instruire a 
acestora. Un rol important în acest proces l-au jucat reprezentanţele agenţiilor străine 
în Republica Moldova, cele mai active în acest sens fiind: UNICEF, SIDA, DFID, 
Comisia Europeană, Banca Mondială prin intermediul FISM. 

În anul 2009, instruirea asistenţilor sociali a fost realizată de către Minister în 
parteneriat cu proiectul DFID/SIDA/Every Child „Suport pentru oferirea unei 
asistenţe sociale eficiente şi durabile în Moldova”, care au divizat programele de 
învăţământ conform performanţelor profesionale ale asistenţilor sociali, după cum 
urmează : 
formare iniţială ; 
formare continuă ; 

— formarea managerilor de servicii sociale. 


În paralel cu instruirea asistenţilor sociali, la dispoziţia acestora le-au fost puse 
seturile de instrumente necesare, standardizate şi aprobate prin ordinul ministrului 
Muncii, Protecţiei Sociale şi Familiei, astfel încât tot personalul sistemului de asistenţă 
socială să utilizeze aceleaşi proceduri în lucrul cu beneficiarii. 

În prezent, Reţeaua Naţională de Asistenţi Sociali reprezintă o componentă indivizibilă 
a sistemului de asistenţă socială, reprezentată la nivel local prin intermediul Serviciilor 


142. Art. 14, alin. 1 din Legea asistenţei sociale, nr. 547-XV din 23.12.2003. 

143. Hotărârea Guvernului nr. 24 din 10.01.2007. Inclusiv Ordinele MMPSF nr. 10 din 02.03.2007 
şi nr. 44 din 16.05.2007, prin care au fost aprobate: fişa postului asistentului social şi 
curriculumul de iniţiere în asistenţa socială şi suportul cursului de formare a asistenţilor 
sociali comunitari. 

de asistenţă socială comunitară de pe lângă Secţiile/Direcţiile de asistenţă socială şi 
protecţia familiei, fiind unităţi desconcentrate la nivelul autorităţilor publice locale de 
nivelul I (primării). 

În concluzie, este important să menţionăm că, în cadrul politicilor sociale, rolul 
asistentului este extrem de important, deoarece acesta reprezintă veriga de bază în 
cadrul sistemului de asistenţă socială ce generează efecte asupra bunăstării comu- 
nităţilor locale, incluziunii şi coeziunii sociale. Asigurând implementarea şi testarea 
politicilor sociale naţionale, asistenții sociali reprezintă sursa primară ce furnizează 
feedback despre calitatea acestora, contribuind astfel la dezvoltarea unui cadru 
naţional flexibil. 

Hotărârea Guvernului nr. 24 din 10.01.2007, pentru aprobarea Regulamentului cu privire la 
modul de angajare a asistenţilor sociali. 

Hotărârea Guvernului nr. 52 din 18.01.2007, privind reorganizarea unor organe centrale de 
specialitate ale administraţiei publice. 

Hotărârea Guvernului nr. 238 din 14.03.2007, pentru aprobarea structurii, efectivului-limită şi 
Regulamentului privind organizarea şi funcţionarea Ministerului Protecţiei Sociale, Familiei 
şi Copilului. 

Hotărârea Guvernului nr. 326 din 21.03.2007, pentru aprobarea Regulamentului, structurii şi 
efectivului-limită al aparatului central ale Ministerului Sănătăţii. 

Hotărârea Guvernului nr. 432 din 20.04.2007, cu privire la aprobarea Standardelor minime de 
calitate privind îngrijirea, educarea şi socializarea copiilor din instituţiile de tip rezidenţial. 

Hotărârea Guvernului nr. 756 din 08.07.2007, cu privire la Cadrul de Cheltuieli pe Termen 
Mediu 2008-2010. 

Hotărârea Guvernului nr. 784 din 09.07.2007, pentru aprobarea Strategiei naţionale şi Planului 
de acţiuni privind reforma sistemului rezidenţial de îngrijire a copilului pe anii 2007-2012. 

Hotărârea Guvernului nr. 1037 din 17.09.2007, privind aprobarea componenţei nominale a 
Consiliului colegial al Ministerului Protecţiei Sociale, Familiei şi Copilului. 

Hotărârea Guvernului nr. 1268 din 21.11.2007, cu privire la compensarea cheltuielilor de 
deservire cu transport a persoanelor cu dizabilităţi ale aparatului locomotor. 

Hotărârea Guvernului nr. 1360 din 07.12.2007, cu privire la aprobarea Programului de eficientizare 
a sistemului de asistenţă socială pe anii 2008-2010. 

Hotărârea Guvernului nr. 1167 din 16.10.2008, cu privire la Regulamentul privind modul de 
stabilire şi plată a ajutorului social. 


Alte acte cu caracter normativ 


Regulamentul-tip nr. 16 din 22.04.1994 aprobat prin Ordinul ministrului Muncii şi Protecţiei 
Sociale în coordonare cu Ministerul Finanţelor şi Federaţia Sindicatelor Independente din 
Moldova. 


Ordinul ministrului Muncii şi Protecţiei Sociale nr. 32 din 09.06.2003, cu privire la Regulamentul 
evidenţei şi distribuirii biletelor de reabilitare medicală persoanelor în vârstă şi cu dizabilităţi. 

Ordinul ministrului Protecţiei Sociale, Familiei şi Copilului nr. 10 din 02.03.2007, privind 
aprobarea Fişei postului asistentului social. 

Ordinul ministrului Protecţiei Sociale, Familiei şi Copilului nr. 44 din 16.05.2007, privind 
aprobarea curriculei de iniţiere în asistenţa socială şi suportului cursului de instruire a 
asistenţilor sociali comunitari. 

Ordinul ministrului Sănătăţii nr. 396 din 24.10.2007, cu privire la aprobarea Nomenclatorului 
instituţiilor medico-sanitare publice de nivel raional. 

Ordinul ministrului Sănătăţii nr. 404 din 30.10.2007, cu privire la delimitarea juridică a asistenţei 
medicale primare la nivel raional. 

Hotărârea ministrului Sănătăţii din 6.11.2007, privind aprobarea Strategiei de dezvoltare a 
Asistenţei Medicale Primare pe termen mediu. 

Dispoziţia prim-ministrului Republicii Moldova din 18.12.2007. 

Moldova 


1. Evoluţia sectorului asociativ şi situaţia actuală 


Dezvoltarea sectorului asociativ ia amploare în Republica Moldova odată cu declararea 
independenţei acesteia în 1991 şi cunoaşte o creştere numerică impresionantă, în special 
în ultimii 8 ani, însă evoluţia numărului ONG-urilor a cunoscut şi perioade de stagnare 
şi tendinţe de descreştere [1-9]. Sectorul nonguvernamental din Republica Moldova! 
numără în prezent în jur de 8.000 de ONG-uri, majoritatea având ca formă de 
înregistrare Asociaţia Obştească. Numărul acestora vorbeşte de la sine despre dinamica 
cu care sectorul al treilea se dezvoltă în ultimii ani, ţinând cont de faptul că, în 
comparaţie cu 2001, numărul organizaţiilor înregistrate a crescut de mai bine de 2 ori [2-7]. 

În ceea ce priveşte legislaţia cu privire la dreptul la asociere în Republica Moldova, 
aceasta este reglementată [1-9] atât de art. 41 şi art. 42 din Constituţie, cât şi de unele 
legi, cum ar fi: 

e Legea cu privire la asociaţiile obşteşti (1997) ; 

e Legea cu privire la culte (1992); 

e Legea fundațiilor (1999). 


În ceea ce priveşte fundaţiile, acestea sunt puţine la număr [2-8], un impediment în 
calea creşterii numărului acestora rămânând obligativitatea prezenţei fondului financiar 
statutar. Cadrul legislativ este apreciat de experţi [1-9] ca fiind unul democratic şi 
nerestrictiv, însă acesta nu este lipsit de lacune care generează la rândul lor probleme 
[3-43] precum numărul mare de acte legislative care reglementează fenomenul asociativ, 
lipsa reglementărilor cu privire la suportul statului pentru organizaţiile nonprofit, lipsa 
reglementărilor „comenzii sociale”. 

Odată cu angajarea Republicii Moldova pe calea integrării europene, prin semnarea 
Planului de Acţiuni UE - Republica Moldova în cadrul Politicii Europene de Vecinătate, 
creşte şi rolul organizaţiilor societăţii civile în dialogul cu autorităţile statului. În acest 
sens, atât Parlamentul Republicii Moldova, cât şi Guvernul au iniţiat, începând cu anul 
2005, o serie de măsuri în vederea intensificării dialogului şi cooperării cu societatea 
civilă, având ca finalitate implicarea acesteia din urmă la formarea agendei publice şi 
coparticipare în procesul de luare a deciziilor. 

Deşi creditată de unii experţi cu o capacitate încă modestă privind activitatea de advocacy, 
societatea civilă, prin exponenţii unor asociaţii şi instituţii de profil, întreprinde în ultimii ani 
acţiuni concrete pe lângă parlament şi legislativ în vederea stabilirii unei colaborări eficiente. 

La rândul lor, Guvernul şi Parlamentul sunt criticate de unii experţi exponenţiali ai 
societăţii civile, deoarece toate măsurile întreprinse de instituţiile statului în vederea 
stabilirii unui dialog eficient cu societatea civilă poartă un caracter formal, sporadic şi 
uneori declarativ. Dar ca rezultat al criticilor aduse din partea exponenţilor societăţii 
civile şi al sugestiilor reprezentanţilor instituţiilor europene, asistăm în ultimul timp la 
crearea unor mecanisme ce ar trebui să asigure acel dialog şi colaborare între instituţiile 
statului, administraţia locală şi societatea civilă. 


]. Acest capitol reflectă situaţia ONG-urilor din Republica Moldova, fără regiunea Transnistria. 

Un exemplu în acest sens îl constituie adoptarea la 11 decembrie 2008 de către Parla- 
mentul Republicii Moldova [4] a Strategiei de dezvoltare a societăţii civile pentru anii 
2008-2011. Această strategie [5] vine să definitiveze un nou cadru de cooperare, să elimine 
lacunele legislative în reglementarea activităţii organizaţiilor nonguvernamentale şi să ofere un 
cadru legal favorabil dezvoltării sectorului asociativ. Fundamentul acesteia este constituit de 
Priorităţile [5-8] strategice, detaliate prin obiective şi acţiuni, compartimentate în trei secţiuni : 

I.  Instituţionalizarea cadrului de consultare, monitorizare şi evaluare a politicilor 
publice ; 

II. Crearea cadrului legal şi fiscal favorabil dezvoltării durabile a sectorului 
asociativ, care presupune dezvoltarea unei politici fiscale orientate spre susţinerea 
iniţiativelor civice şi a activităţilor filantropice, în vederea sporirii interesului 
sectorului de afaceri pentru acordarea de suport activităţilor nonprofit. 

III. Dezvoltarea spiritului civic activ şi a voluntariatului, care este menit să 
contribuie la soluţionarea problemelor aflate pe agenda publică. 


Un alt exemplu recent îl constituie crearea în luna ianuarie 2010, la iniţiativa 
Guvernul Republicii Moldova, a Consiliului Naţional pentru Participare [6], având 
drept scop dezvoltarea şi promovarea parteneriatului strategic între autorităţile publice, 
societatea civilă şi sectorul privat [7-2]. Consiliul are statut de organ consultativ, iar 
deciziile acestuia vor avea un caracter de recomandare. Consiliul este alcătuit din 30 de 
membri, din care fac parte reprezentanţi ai patronatului, sindicatelor şi grupurilor 
organizate ale societăţii civile. În lista priorităţilor Consiliului Naţional pentru Participare, 
la capitolul „Consolidarea societăţii civile” se regăsesc acele puncte ale căror importanţă 
a fost subliniată mereu de către exponenţii societăţii civile în ultimii ani : 

a) implementarea Strategiei de dezvoltare a societăţii civile şi a planului de acţiuni 

aferent ; 

b) crearea unui mediu de reglementare favorabil dezvoltării sectorului asociativ, inclusiv : 

e adoptarea Legii 2%; 

e reglementarea comenzii sociale ; 

e facilitarea înregistrării organizaţiilor neguvernamentale ; 

e facilităţi fiscale, simplificarea standardelor privind contabilitatea şi raportarea. 

c) sporirea cooperării eficiente cu sectorul public. 


Schimbările sociopolitice survenite în Republica Moldova începând cu 2009 au 
impulsionat dialogul dintre putere şi reprezentanţii societăţii civile, atestându-se în 
prezent o dinamică pozitivă a relaţionării actorilor implicaţi. 

ONG-urile active în domeniul social au depus eforturi considerabile în ultimii ani 
pentru stabilirea unui dialog cu ministerul de resort, care, în perioada 2005-2007, a fost 
supus unei duble reorganizări, generând efecte atât asupra capacităţilor de implementare 
a politicilor trasate în domeniu, cât şi asupra capacităţilor de menţinerea a parteneriatului 
şi dialogului civil. Doar după finalizarea procesului de reorganizare a fost posibilă 
semnarea la 2 noiembrie 2007 a Memorandumului de cooperare între noul Minister al 
Muncii, Protecţiei Sociale şi Familiei (MMPSF) şi reţeaua ONG în domeniul social, 
în care sunt prevăzute elementele principale ce ţin de dezvoltarea unui parteneriat 
continuu şi eficient între părţi [8]. Mecanismul de cooperare stipulat în memorandum 


2. În perioada 2007-2009, cu denumirea de Ministerul Protecţiei Sociale, Familiei şi Copilului. 

prevede constituirea grupurilor mixte de lucru, în cadrul cărora vor fi abordate şi 
dezbătute proiecte şi acte legislative, strategii, rapoarte etc., iar sugestiile venite din 
partea Reţelei Sociale au caracter consultativ. 

În cadrul acestui Memorandum, Ministerul Muncii, Protecţiei Sociale şi Familiei 
şi-a asumat responsabilitatea de a facilita participarea reprezentanţilor Reţelei Sociale 
la procesul de implementare, monitorizare şi evaluare a prevederilor strategiilor de 
interes naţional, de a organiza seminare şi traininguri privind aplicarea actelor legislative, 
de asigurare a transparenţei activităţii Ministerului şi, nu în ultimul rând, de desfăşurare 
a campaniilor de sensibilizare şi advocacy împreună cu partenerii din Reţeaua Socială. 
La rândul său, reţeaua ONG din domeniul social va participa activ la elaborarea, 
implementarea, monitorizarea şi evaluarea politicilor, va contribui la prestarea şi crearea 
de noi servicii, va înainta propuneri de îmbunătăţire a cadrului legal din domeniu şi va 
asigura transparenţa activităţii reţelei [8-3]. 


2. Caracteristici generale ale ONG-urilor 
din Republica Moldova 


Deşi există un număr impresionant de ONG-uri, experţii locali [9-19] şi organizaţiile 
internaţionale [10]; [11-164] care monitorizează evoluţia societăţii civile menţionează 
faptul că doar o parte din totalitatea ONG-urilor pot fi considerate active, numărul 
acestora neputând fi estimat cu exactitate. lată ce spun autorii studiului privind 
dezvoltarea organizaţiilor neguvernamentale din Republica Moldova [2-28] în legătură 
cu activitatea ONG-urilor: „Dacă analizăm tipurile de activităţi ale organizaţiilor 
neguvernamentale, precum şi modul şi proporţia în care acestea au fost sprijinite de 
către donatori locali şi străini, ajungem la concluzia că puţin mai mult de jumătate 
dintre ONG-uri au fost active în ultimii doi ani”. 

Alte caracteristici scoase în evidenţă de aceiaşi autori mai arată că: 

i) organizaţiile nonguvernamentale sunt concentrate preponderent în mediul urban 
şi în zona de centru a ţării, fapt ce este explicat prin concentrarea în mediul 
urban şi, în special, în capitală a resurselor şi infrastructurii, precum şi prin 
prezenţa specialiştilor din diverse domenii ; 

ii) deşi dispun de un personal instruit, acesta este insuficient ; 

iil) organizaţiile nonguvernamentale dispun de o capacitate redusă de autoevaluare ; 

iv) dotarea tehnico-materială a sectorului este insuficientă, mai ales în cazul 
organizaţiilor nonguvernamentale la nivel local ; 

V) cea mai mare parte a organizaţiilor înregistrate practică o activitate sporadică 
sau sunt inactive ; 

vi) sursa principală de finanţare a ONG-urilor este reprezentată de granturile 
externe, iar mecanismele de finanţare a programelor de utilitate publică reali- 
zate de organizaţiile neguvernamentale din resursele interne ale ţării nu au fost 
create sau sunt imperfecte ; 

Vii) este necesară sporirea gradului de transparenţă a organizaţiilor neguvernamentale ; 

viii) cele mai multe organizaţii neguvernamentale nu au o strategie de comunicare 
externă, fapt ce determină o vizibilitate redusă a sectorului nonguvernamental. 

Figura 1. Sursele de venit ale sectorului nonguvernamental din Republica Moldova 
Sursa: CBS AXA, 2006. 


Comunicarea externă ineficientă, cuplată cu o lipsă a transparenţei în ceea ce 
priveşte activităţile desfăşurate nu fac altceva decât să minimalizeze eforturile sectorului 
de a-şi spori vizibilitatea şi încrederea din partea populaţiei. Această situaţie este foarte 
bine ilustrată şi în cadrul Barometrului de Opinie Publică [12-39] ; [13-12], în care o 
simplă analiză a dinamicii răspunsurilor din octombrie 2008 comparativ cu aceiaşi 
perioadă a anului trecut indică o scădere cu aproximativ 30% a numărului respon- 
denţilor care au foarte multă/oarecare încredere în organizaţiile nonguvernamentale, de 
la 31% în decembrie 2007 la 20% în octombrie 2008. 


3. Domeniile de activitate ale ONG-urilor din Republica 
Moldova. Profilul ONG-urilor în domeniul social 


Organizațiile nonguvernamentale din Republica Moldova activează în domenii diferite, de 
la cultură, social, sănătate şi mediu la educaţie, dezvoltare comunitară, integrare europeană 
şi drepturile omului. De remarcat este faptul că aproape 50% din aceste organizaţii îşi 
desfăşoară activitatea în domeniile social (24,7%) şi educaţie (22,4%) [2-9/11]. 

Acest lucru denotă, pe de o parte, percepţia publicului larg din Republica Moldova 
a situaţiei din aceste două domenii şi, totodată, dorinţa unor grupuri de iniţiativă de a 
produce schimbări atât la nivel local, cât şi la nivel central. Autorii unui alt studiu 
[14-7], ce a avut ca obiect al cercetării ONG-urile active în sectorul social, atrag 
atenţia asupra faptului că numărul impresionant al ONG-urilor care-şi desfăşoară 
activitatea în domeniul social, mai ales în ultimii şase ani, se datorează în mare parte 
intensificării asistenţei din partea finanţatorilor. 

Astfel, autorii menţionează că instituirea masivă a ONG-urilor active în sectorul 
social din Moldova a coincis cu instituirea Fondului de Investiţii Sociale din Moldova 
(FISM) şi intensificarea asistenţei finanţatorilor (UNICEF, UNDP, Fundaţia SOROS, 
USAID), în special pentru zonele rurale şi centrele regionale. 

Figura 2. Domeniile principale de activitate 


Sursa : Studiu privind dezvoltarea organizaţiilor neguvernamentale din Republica 
Moldova, 2007. 

Figura 3. Dinamica evoluției ONG-urilor sociale 
Sursa: EU TACIS. 


Dintre principalele constatări în ceea ce priveşte ariile de intervenţie şi serviciile 
prestate ale ONG-urilor din domeniul social, stipulate în acelaşi raport [14-7, 8, 9], 
menţionăm următoarele : 

i) aria de activitate a ONG-urilor se constituie predominant în prestarea de 

servicii ; 

ii) numărul de ONG-uri care activează ca centre de resurse este mai mic şi doar 

câteva dintre ele se implică în advocacy ; 

iii) profilul serviciilor este legat de asistenţa finanţatorilor ; 

iv) principalii beneficiari ai serviciilor, conform categoriilor de populaţie, sunt 
copiii, adolescenţii şi tineretul ; 

v) principalii beneficiari ai serviciilor, conform categoriilor de risc, sunt per- 
soanele cu dizabilităţi şi copiii orfani ; 

vi) serviciile pentru foştii deţinuţi, persoane dependente de droguri şi alcool şi 
persoane infectate cu virusul HIV sunt mai puţin dezvoltate ; 

vii) majoritatea ONG-urilor sunt actori „pe termen scurt”, fiind axate pe oferirea 
de servicii care depind într-o măsură mai mică de resurse. 


Cât priveşte capacitatea organizaţională a ONG-urilor ce activează în sectorul 

social, autorii raportului menţionat [14-17] constată că: 

i) managementul şi alte aspecte operaţionale ocupă un rol important în cadrul 
programului de activitate a ONG-urilor, comparativ cu activitatea de dezvoltare 
şi elaborare a produselor ; 

ii) o fluctuaţie a cadrelor ONG-urilor foarte înaltă ; 

iii) fluctuaţia voluntarilor este de trei ori mai înaltă decât cea a angajaţilor ; 

iv) rata finanţărilor versus proiecte înaintate spre finanţare demonstrează faptul că 
ONG-urile îşi supraestimează capacitatea şi abilităţile de scriere a proiectelor ; 

v) în general, ONG-urile neglijează priorităţile de dezvoltare pe termen lung, 
concentrându-se asupra problemelor operaţionale pe termen scurt; 

vi) mai mult de jumătate din ONG-uri au un buget nul sau foarte mic. 


Cu toate neajunsurile menţionate, sectorul nonguvernamental din Republica Moldova 
este relativ bine inserat în toate procesele socioeconomice ce au loc în ţară, iar în ceea 
ce priveşte ONG-urile active în domeniul social, acestea sunt capabile să ia atitudini la 
toate nivelurile şi să facă faţă provocărilor. 

În continuare, vom trece în revistă principalele Reţele şi Alianțe ale ONG-urilor 
active în domeniul social, descriind succint scopul înfiinţării acestora, obiectivele şi 
activităţile pe care le desfăşoară. Totodată, pentru o mai bună înţelegere a modului de 
implicare a ONG-urilor din cadrul Reţelelor şi Alianţelor în rezolvarea problemelor 
sociale aflate pe agenda publică din ţară, vom da câteva exemple de activităţi şi proiecte 
realizate de unele asociaţii. Menţionez că sunt mult mai multe exemple de acest fel, 
realizate şi de alţi membri ai Reţelelor şi Alianţelor, atât din Chişinău, cât şi din alte 
localităţi, dar mă voi referi doar la câteva dintre ele. Aceste exemple reflectă, pe de o 
parte, prezenţa în Republica Moldova a unor fenomene sociale negative, precum traficul 
de persoane, abuzul şi violenţa domestică, numărul mare de copii aflaţi în sistemul 
instituţional, abandonul copiilor, iar pe de altă parte, modul în care organizaţiile 
nonguvernamentale intervin în combaterea acestor fenomene. 


4. Reţeaua ONG-urilor din Domeniul Social 


Reţeaua ONG-urilor din Domeniul Social (Reţeaua Socială) [15] este o uniune benevolă 
a ONG-urilor, neinstituţionalizată, deschisă pentru noi membri. Reţeaua Socială a fost 
constituită la 1 august 2002 la iniţiativa Asociaţiei de Promovare a Asistenţei Sociale şi 

cu sprijinul Departamentului pentru Dezvoltare Internaţională al Guvernului Marii 
Britanii la Chişinău (DFID). 

Misiunea Reţelei Socială este de a crea condiţii favorabile pentru dezvoltarea şi 
consolidarea capacităţilor organizaţiilor neguvernamentale active în domeniul social, 
care au aderat la Reţea. 

În prezent, din Reţeaua Social fac parte peste 400 de organizaţii nonguvernamentale 
din Republica Moldova. Membrii Reţelei Sociale sunt uniuni ale ONG-urilor care 
activează în domeniul social: 

1. Alianţa ONG-urilor active în domeniul Protecţiei Sociale a Copilului şi Familiei 

(APSCE) ; 
2. Reţeaua Organizaţiilor din Republica Moldova ce activează în Domeniul HIV/ 
SIDA, ITS şi Narcomaniei (Reţea SIDA) ; 
3. Alianţa ONG-urilor din domeniul Protecţiei Sociale a Persoanelor în Etate 
(APSPE) ; 
„ Alianţa ONG-urilor din domeniul Medico-Social ; 
. Forul Organizaţiilor de Femei din Republica Moldova (FOR) ; 
.. Alianţa ONG-urilor din domeniul protecţiei persoanelor cu dizabilităţi ; 
.. Alianţa Grupurilor Profesionale din Domeniul Social. 


IAINUu pp 


4.1. Alianța ONG-urilor active în domeniul Protecţiei Sociale 
a Copilului şi Familiei 


Alianţa ONG-urilor active în domeniul Protecţiei Sociale a Copilului şi Familiei 
(APSCF) [16] a fost constituită la 5 martie 2002 şi este un for de ONG-uri naţionale 
şi locale din Republica Moldova. Formaţiunea este neinstituţionalizată şi funcţionează 
pe principii benevole. Este una dintre cele mai vizibile alianţe din cadrul reţelei. 

APSCF are astăzi 115 membri, a căror viziune este o lume mai bună pentru fiecare 

copil şi familie din Moldova. 

Misiunea APSCF este consolidarea capacităţilor ONG-urilor membre ale Alianţei în 

dezvoltarea şi promovarea practicilor şi politicilor sociale axate pe copil şi familie. 

Actualmente, APSCF funcţionează după Strategia APSCF pentru perioada 2008-2012, 

elaborată în 2007 şi aprobată de Adunarea Generală anuală din decembrie 2007. 

Obiectivele strategice actuale sunt următoarele : 

e construirea capacităţilor de implicare în procese decizionale locale ce ţin de 
protecţia copilului la cel puţin 30 de organizaţii membre ; 

e dezvoltarea capacităţilor organizaţiilor membre de a presta 5 servicii sociale la 
standardele de calitate cerute ; 

e stimularea a cel puţin 30 de organizaţii membre să iniţieze pentru autorităţile 
centrale sau locale propuneri de schimbare sau implementare a unor politici 
sociale din domeniul protecţiei copilului ; 

e participarea activă la toate procesele decizionale la nivel central care privesc 
protecţia copilului şi familiei ; 

e monitorizarea respectării drepturilor copilului şi elaborarea de rapoarte şi studii 
privind situaţia copilului şi familiei în Republica Moldova. 

4.1.1. Asociaţia Obştească Centrul Naţional de Prevenire a Abuzului 
față de Copil (CNPAC) 


Pe parcursul ultimilor 6 ani, CNPAC [17] a desfăşurat o serie de activităţi ce au drept scop 
sensibilizarea opiniei publice privind protecţia copilului faţă de abuz sau violenţă domestică. 

Astfel, în această perioadă, CNPAC a realizat şase campanii de informare şi 
(2008-2009), „Copilul - martor cu nevoi speciale” (2008), „Copilărie fără violenţă” 
(2006-2007), „Pentru un viitor mai bun, învăţăm acum” (2006), „Să nu excludem nici 
un copil” (2003-2004), „Oare şi animalele îşi bat puii ? ” (2002). 

Aceste campanii şi acţiuni de advocacy au impact asupra persoanelor cu funcţii de 
decizie şi a celor din media, influențând astfel politicile publice şi, totodată, determină 
oamenii să conştientizeze natura şi dimensiunile fenomenului de abuz. 


4.1.2. Centrul AMICUL 


Centrul AMICUL este deocamdată unicul centru specializat în asistenţa copiilor victime 
ale abuzului în Republica Moldova. Creat în anul 2000, AMICUL este un centru de 
asistenţă complexă a copilului supus violenţei şi altor forme de abuz. AMICUL oferă 
servicii gratuite de asistenţă socială, psihologică şi juridică pentru copilul abuzat şi 
familia lui. În funcţie de nevoile şi gravitatea cazului, centrul direcţionează copilul şi 
familia acestuia către alte servicii publice sau organizaţii nonguvernamentale. 

În cadrul centrului a fost creată Echipa Multidisciplinară şi Interinstituţională de 
Experţi, formată din profesionişti din diferite domenii : reprezentanţi ai instituţiilor de 
protecţie a copilului şi familiei, autorităţii tutelare, organe de ordine publică şi de 
drept, autorităţi publice locale, centre de plasament şi organizaţii neguvernamentale. 
Printre sarcinile şi responsabilităţile membrilor echipei, remarcăm următoarele : 

e Oferă consultanţă specialiştilor centrului AMICUL privind întocmirea planurilor 

individuale de intervenţie, precum şi cu privire la implementarea acestora. 

e  Cooperează cu specialiştii Centrului AMICUL la diferite etape ale intervenţiei 

în cazurile examinate, iar în situaţii dificile, membrii Echipei Multidisciplinare 
îşi asumă responsabilităţi privind intervenţia în caz. 


Centrul AMICUL ajută copiii şi familiile lor să depăşească efectele distructive ale 
violenţei domestice, să-şi restabilească relaţiile şi echilibrul familial. 


4.1.3. Asociaţia Obştească „Every Child” Moldova 


Pe parcursul ultimilor 3 ani (2006-2008) „Every Child” [18] desfăşoară Campania 
naţională de advocacy privind reforma în domeniul protecţiei sociale a copilului şi 
familiei în dificultate cu sloganul „Cheamă viitorul acasă”. Scopul acesteia este 
sensibilizarea şi formarea opiniei publice asupra problemei instituţionalizării copiilor 
şi promovarea serviciilor sociale alternative. 

4.1.4. Centrul de plasament pentru cuplul mamă-copil 


Lansat în luna august 2006 în colaborare cu Consiliului Raional Ungheni, Centrul de 
plasament pentru cuplul mamă-copil a fost creat pe lângă Secţia asistenţă socială şi 
protecţia familiei. 

Centrul urmăreşte prevenirea abandonului copilului la naştere, responsabilizarea 
părinţilor şi a comunităţii, precum şi reducerea numărului de copii instituţionalizaţi cu 
vârsta cuprinsă între 0-3 ani. 

Beneficiarii centrului sunt: 

e copii nou-născuţi cu risc de abandon; 
mame minore absolvente ale instituţiilor rezidenţiale ; 
mame minore victime ale traficului de persoane ; 
mame minore victime ale abuzului şi violenţei ; 
mame infectate cu HIV/SIDA. 


Având o capacitate de 5 locuri, Centrul acordă mamei suport social şi psihologic în 
perioada pre- şi postnatală, oferă informare şi consiliere privind riscurile instituţionalizării 
copilului, facilitează formarea ataşamentului mamei faţă de copil, dezvoltând totodată 
abilităţile de socializare ale acesteia. 


4.1.5. Asociaţia Obştească „Salvaţi Copiii” Moldova 


Asociaţia Obştească „Salvaţi Copiii” [19] desfăşoară în anul 2006 campania locală „Îţi 
pasă, ia-l acasă” în raioanele Ungheni şi Călăraşi. Scopul acesteia a fost implicarea 
specialiştilor locali responsabili de protecţia drepturilor copilului într-un proces de 
revizuire permanentă a plasamentului copilului, în special a plasamentului instituţional. 


4.1.6. Centrul de resocializare a copiilor „Casa AȘCHIUŢ, fi 


Centrul de resocializare şi reintegrare pentru copii în situaţie de risc „Casa AŞCHIUŢĂ” 
găzduieşte copii cu vârsta cuprinsă între 3 şi 18 ani, lipsiţi de îngrijire părintească. 

Scopul primordial al „Casei AŞCHIUŢĂ” este revendicarea şi garantarea dreptului 
fiecărui copil de a trăi, de a creşte şi de a fi educat în interiorul unei familii. În acest 
sens, specialiştii centrului facilitează reintegrarea copilului în familia naturală, lărgită 
sau substitutivă. Anual, centrul asistă un număr de 83 de copii, în condiţii similare cu 
cele de familie, facilitând totodată reinserţia şcolară a copiilor cu parcurs educaţional 
întrerupt. Pe lângă aceasta, centrul acordă suport material postintegrare pentru un 
număr de 26 de copii, iar alţi 40 de copii beneficiază de vacanțe în tabere. 


4.1.7. Centrul de Informare şi Documentare privind Drepturile Copilului 


Centrul de Informare şi Documentare privind Drepturile Copilului (CIDDC) [20] este 
o organizaţie nonguvernamentală ce administrează programe în domeniul educaţional şi 
social, dezvoltând proiecte şi servicii care vizează: cercetări şi studii, accesul la 
informaţie pentru toţi solicitanţii, traininguri, publicaţii etc. 

În perioada 2006-2008, CIDDC desfăşoară Proiectul „Speranţa devine realitate - o 
viaţă mai bună pentru tinerele din Moldova”, ce are drept scop diminuarea fenomenului 
traficului de persoane în rândul adolescentelor aflate în sistemul rezidenţial din 
localităţile Căzăneşti, Făleşti, Năpadova, Văscăuţi şi dezvoltarea pentru acestea a 
condiţiilor de viaţă decente, ca alternativă pentru migraţia ilegală. 

Proiectul prevede pregătirea copiilor instituţionalizaţi pentru viaţa independentă şi 
facilitarea integrării lor în comunitate/societate după absolvirea gimnaziilor internat. 
Adolescentele intrate în acest program au beneficiat de orientare şcolară şi profesională, 
ulterior fiind susţinute în vederea continuării studiilor şi integrarea în comunitate. 
Totodată, specialiştii CIDDC au organizat seminare de dezvoltare a capacităţilor 
profesionale a asistenţilor sociali în vederea asistării copiilor postinstituţionalizare. 


4.2. Reţeaua Organizaţiilor din Republica Moldova ce activează 
în Domeniul HIV/SIDA, ITS" şi Narcomaniei 


Reţeaua Organizaţiilor din Republica Moldova ce activează în domeniul HIV/SIDA, 
ITS şi Narcomaniei (Reţeaua SIDA) [21] este o reţea informală cu un număr de 39 de 
ONG-uri care comunică virtual şi în cadrul întâlnirilor publice despre subiectele de 
interes comun în domeniul HIV/SIDA şi îşi deleagă reprezentanţi în procesul de 
comunicare cu Reţeaua ONG din Domeniul Social, Consiliul Naţional de Coordonare 
HIV/SIDA şi TBC, Ministerul Sănătăţii, Ministerul Muncii, Protecţiei Sociale şi 
Familiei. 

de prevenire şi combatere a HIV/SIDA şi Tuberculozei, fiind participant activ la 
elaborarea, discutarea publică şi definitivarea proiectului de lege privind SIDA şi 
Tuberculoza. 


4.2.1. Asociaţia Obştească „Sănătate pentru Tineri ” 


Centrul de Sănătate pentru Tineri NEOVITA [22] a fost deschis la 30 mai 2002 de către 
Asociaţia Obştească „Sănătate pentru Tineri”, în parteneriat cu Asociaţia Medicală 
Teritorială a sectorului Râşcani, Primăria Municipiului Chişinău şi cu suportul UNICEF. 
NEOVITA reprezintă un model inovator de asistenţă integrată a sănătăţii adolescenților 
şi tinerilor conform principiilor de servicii de sănătate prietenoase. 
Centrul oferă pentru beneficiarii din Chişinău consultaţii individuale, în cuplu sau 
în grup, referitor la: 
e sănătatea generală (particularităţi fiziologice ale adolescenţei, alimentaţie, igienă 
etc.) ; 
e sănătatea reproductivă (dezvoltare sexuală şi sexualitate, ITS, inclusiv HIV pre-, 
posttest, consiliere, contracepţie, sarcină etc.) ; 
e sănătate mintală (relaţii interpersonale, dezvoltare personală, depresii, stres, 
nevroze, dependenţă, situaţii de criză etc.) ; 


3. Infecţie cu transmitere sexuală, http : //www.aids.md/files/library/2005/1544/labour-inspectors- 
-handbook-hiv-aids-ro.pdf/. 

e pregătirea integrată a cuplurilor pentru viaţa de familie, sarcină şi naştere fără risc ; 
e probleme sociale (prevenirea traficului de fiinţe umane, familii monoparentale etc.). 


Pentru lucrători medicali, profesori şi alte grupuri profesionale, centrul oferă 
traininguri în vederea aprofundării cunoştinţelor acestora în problemele de sănătate 
specifice adolescenților. 


4.3. Alianţa ONG-urilor din domeniul Protecţiei Sociale 
a Persoanelor în Etate 


Alianţa ONG-urilor din domeniul Protecţiei Sociale a Persoanelor în Etate (APSPE) 
[23-11] este un for al ONG-urilor naţionale şi de nivel local, din care fac parte 
aproximativ 50 de membri. 

Misiunea Alianţei PSPE. Contribuţia la elaborarea unei politici unice în domeniul 
protecţiei sociale a persoanelor în etate, prin stabilirea parteneriatelor cu instituţiile de 
stat şi sectorul asociativ din domeniu. 


Obiectivele alianţei PSPE sunt: 

e consolidarea capacităţii organizaţiilor neguvernamentale active în domeniul 
protecţiei sociale a persoanelor în etate ; 
schimbul sistematic de informaţii, opinii şi consultaţii ; 
identificarea domeniilor neacoperite şi fortificarea organizaţiilor membre ale 
Alianţei în aceste domenii ; 

e participarea în luarea deciziilor la nivel central şi local în ceea ce priveşte 
modificarea legislaţiei în vigoare şi a mecanismelor administrative ce asigură 
implementarea legislaţiei în practică; 

e stabilirea şi dezvoltarea parteneriatelor cu administraţia publică locală în crearea 
serviciilor comunitare în interesul persoanelor în etate. 


Dintre activităţile Alianţei putem menţiona participarea acesteia la: 

e şedinţele de lucru în comun cu MMPSFE legate de problematica persoanelor 
vârstnice ; 

e elaborarea proiectelor de colaborare cu instituţiile de stat din republică, cu 
membrii Reţelei Sociale şi cu organizaţiile internaţionale calificate în domeniul 
drepturilor omului ; 

e acţiunile de informare şi promovare a drepturilor persoanelor în etate, iniţiate de 
partenerii din domeniu ; 

e elaborarea standardelor de calitate pentru persoanele în etate din aziluri şi din 
centrele de reabilitare ; 
dezvoltarea serviciilor de asistenţă socială prestate persoanelor în etate ; 
organizarea evenimentelor şi sărbătorilor pentru persoanele vârstnice din aziluri. 


4.3.1. Asociaţia Republicană a persoanelor de vârsta a treia „Bunătate” 


Asociaţia a fost fondată în decembrie 1995 şi oferă susţinere materială şi spirituală persoa- 
nelor în etate din Chişinău [24-43] . Asociaţia se axează pe persoanele vârstnice vulnerabile 
din punct de vedere social, pentru a asigura protecţia socială corespunzătoare a acestora. 

4.4. Alianţa ONG-urilor din domeniul Medico-Social 


Alianţa ONG-urilor din domeniul Medico-Social (AMS) este un grup de 6 ONG-uri 
care oferă servicii medicale acreditate de către Ministerul Sănătăţii categoriilor defavo- 
rizate. 


4.4.1. Centrul de Reabilitare a Victimelor Torturii „Memoria ” 


Centrul de Reabilitare a Victimelor Torturii „Memoria” (RCTV „Memoria”) [25] este 
o organizaţie nonguvernamentală, fiind totodată primul şi, practic, unicul centru de 
reabilitare a victimelor torturii, tratamentelor inumane sau/şi degradante din Republica 
Moldova. 

Beneficiarii RCTV „Memoria” sunt supraviețuitori ai represiunilor politice şi 
victime ale torturii - cetăţeni ai Republicii Moldova -, dar şi persoane refugiate şi 
solicitanţi de azil în Moldova, inclusiv din regiunea transnistreană. Obiectivele acestui 
centru sunt: 

e acordarea asistenţei medico-sociale şi legale gratuite victimelor şi familiilor 

lor; 

e ameliorarea stării de sănătate şi a calităţii vieţii cu cel puţin 65% a persoanelor 
asistate, reintegrarea lor socială cu restabilirea integrităţii, reputației şi res- 
pectului faţă de sine ; 

e prevenirea torturii şi asigurarea dreptului victimelor la servicii medicale şi 
compensaţii ; 

e perfecţionarea profesională continuă a echipei şi crearea unui model de servicii 
de reabilitare pentru categorii speciale ; 

e dezvoltarea colaborării cu alte organizaţii şi persoane implicate în domenii 
apropiate. 


4.5. Forul Organizaţiilor de Femei din Republica Moldova 


Fondat la 24 octombrie 1998, Forul Organizaţiilor de Femei din Republica Moldova 
(FOR) [26] prezintă o reţea naţională de organizaţii nonguvernamentale de femei cu 
statut juridic, nonprofit, din care fac parte în jur de 200 de organizaţii, din care 166 
sunt din mediul rural. În cadrul FOR-ului activează echipa de tineret, ce întruneşte 
circa 1.500 de tineri din toată republica, participând activ în organizarea şi realizarea 
proiectelor de promovare a noii generaţii. 
Scopul FOR constă în îmbunătăţirea statutului social al femeii din Republica 
Moldova, prin consolidarea eficientă a organizaţiilor de femei. 
Obiectivele FOR sunt 
e coordonarea acţiunilor direcționate spre sporirea viabilităţii organizaţiilor de 
femei ; 
e implicarea activă a organizaţiilor de femei în realizarea activităţilor socioeco- 
nomice, educaţionale, culturale ; 
e conştientizarea femeilor într-o societate democratică prin valorizarea potenţialului 
propriu. 

În perioada 2003-2004, Forul Organizaţiilor de Femei din Republica Moldova, în 
colaborare cu alte alianţe din Reţeaua Socială, a fost implicată activ în organizarea 
procesului participativ al societăţii civile la definitivarea Strategiei de Creştere Economică 
şi Reducere a Sărăciei (SCERS). În cadrul Proiectului „Organizarea procesului participativ 
al Societăţii Civile la definitivare SCERS”, realizat în colaborare cu Ministerele sectoriale 
şi ONG-urile partenere, FOR a desfăşurat 80 de seminare şi mese rotunde în 35 de 
localităţi ale republicii, la care au participat circa 4.000 de persoane. Scopul proiectului 
a fost asigurarea unei participări cât mai numeroase şi mai active a tuturor părţilor interesate, 
în special a celor din cadrul societăţii civile, la îmbunătăţirea conţinutului SCERS. 

Centrul de plasament pentru copii orfani şi abandonaţi „Căsuţa mea” este un 
proiect realizat de FOR în colaborare cu Direcţia Municipală pentru Protecţia Drepturilor 
Copilului Chişinău. 

Demarat în anul 2003, centrul oferă asistenţă copiilor orfani, abandonaţi sau rămaşi 
fără ocrotire părintească, asigurând pentru aceştia din urmă condiţii decente de trai, 
suport material şi educaţional în vederea pregătirii lor pentru reintegrare în familia 
naturală, familia extinsă sau familia adoptivă a unui asistent maternal. 


4.5.1. Asociaţia Obştească „Refugiul Casa Mărioarei ” 


Asociaţia Obştească „Refugiul Casa Mărioarei” [27] din Chişinău acordă întreaga 
gamă de servicii victimelor violenţei în familie, şi anume: asistenţă psihologică, 
socială, medicală şi adăpost. Începând cu luna august 2007 „Refugiului Casa Mărioarei” 
asigură victimelor violenţei în familie acces la informaţie şi asistenţă juridică gratuită. 
Pe parcursul anului 2008, de serviciul juridic au beneficiat 346 de victime ale violenţei 
în familie. Centrul dispune de o Linie Verde, susţinută de Misiunea OSCE în Moldova, 
la care pot apela în orice moment cetăţenii Republicii Moldova pentru a obţine gratuit 
adăpost sau asistenţă juridică şi psihologică. 


4.6. Alianța ONG-urilor active în domeniul protecţiei persoanelor 
cu dizabilităţi 


Din Alianţa ONG-urilor active în domeniul protecţiei persoanelor cu dizabilităţi fac 
parte 42 de membri. 


4.6.1. Asociaţia Obştească „Motivaţie ” 


Asociaţia „Motivaţie” [28] din Republica Moldova este o organizaţie nonguvernamentală 
care pe parcursul a 5 ani de activitate a reuşit implementarea cu succes a mai multor 
proiecte din domeniul social: 
e reabilitarea şi integrarea socială a copiilor şi tinerilor cu dizabilităţi ; 
e realizarea seminarelor şi trainingurilor pentru mai mult de 300 de profesionişti 
din domeniu ; 
e organizarea şcolilor de vară pentru 350 de copii şi tineri cu dizabilităţi şi 
familiile acestora ; 
e repartizarea a circa 100 de cărucioare pliante, cadre de mers şi alte echipamente 
de mobilitate. 

Centrul Comunitar pentru Copii şi Tineri cu dizabilităţi fizice din cadrul asociaţiei oferă 
pentru aceştia din urmă consultaţii, programe de reabilitare şi organizare a timpului liber. 


4.6.2. Asociaţia Obştească „Humanitas ” 


Fondată în 1991, Asociaţia [29] are drept scop promovarea drepturilor şi egalităţii 
şanselor persoanelor cu dizabilităţi din Republica Moldova şi, nu în ultimul rând, 
dezvoltarea serviciilor complexe psihopedagogice şi medico-sociale pentru aceştia. 
Asociaţia promovează şi militează pentru drepturile persoanelor cu dizabilităţi, aducându-și 
aportul în ceea ce priveşte conştientizarea de către actorii politici şi sociali a proble- 
melor cu care se confruntă aceste persoanele. 


4.6.3. Asociaţia Studenţilor cu Dizabilităţi „Gaudeamus ” 


Asociaţia Studenţilor cu Dizabilităţi „Gaudeamus” din Republica Moldova este fondată 
în anul 2000 şi militează pentru crearea condiţiilor de studii egale tuturor studenţilor, 
oferindu-le celor cu dizabilităţi şanse de a se încadra mai activ în societate şi de a-şi 
asigura un trai decent. 

Asociaţia a elaborat şi implementează în prezent proiectul „Servicii pentru Studenţii cu 
Dizabilităţi din Moldova” [30]. Acest proiect este rezultatul colaborării asociaţiei cu Comitetul 
Helsinki pentru Drepturile Omului din Suedia şi cu Ambasada Germaniei în Moldova. 

Serviciul creat prestează diverse servicii menite să facă procesul de studii mai 
accesibil tinerilor cu dizabilităţi. Tinerilor studenţi cu dizabilităţi le sunt oferite servicii 
gratuite de acces la Internet, servicii de imprimare şi copiere, acces la bibliotecă şi sala 
de lectură, consiliere. 


4.7. Alianța Grupurilor Profesionale din Domeniul Social 


Alianţa Grupurilor Profesionale din Domeniul Social (AGP) este o uniune de 8 ONG-uri, 
dintre care cea mai vizibilă este Asociaţia de Promovare a Asistenţei Sociale. 


4.7.1. Asociaţia de Promovare a Asistenţei Sociale 


Asociaţia de Promovare a Asistenţei Sociale (APAS) este o organizaţie neguverna- 
mentală, apolitică şi nonprofit, propunându-şi misiunea de a promova valorile şi 
conţinutul asistenţei sociale profesioniste contemporane. APAS este o asociaţie „umbrelă”, 
ai cărei membri sunt reprezentanţi cu experienţă ai mediilor academice, care au pus 
bazele formării profesioniste a asistenţilor sociali, practicienilor în domeniul asistenţei 
sociale, precum şi a managerilor organizaţiilor neguvernamentale. Astfel, asociaţia se 
bazează atât pe experienţa din domeniul academic, cât şi pe cea a practicienilor de 
referinţă din Republica Moldova. 

Asociaţia activează în următoarele direcţii : 

e promovarea educaţiei în domeniul asistenţei sociale la nivel de universitate ; 

e facilitarea procesului de elaborare a standardelor de formare profesională în 

domeniul asistenţei sociale ; 
e participarea în procesul de elaborare a politicilor sociale din Republica Moldova ; 

e promovarea valorilor şi deontologiei profesionale în asistenţa socială ; 
e iniţierea parteneriatelor intersectoriale pentru implementarea proiectelor de 
asistenţă socială. 


5. Reţeaua ONG-urilor partenere ale Asociaţiei „ACASĂ” 


Asociaţia pentru Caritate şi Asistenţă Socială „ACASĂ” [31] este o organizaţie 
nonguvernamentală ce activează din data de 4 februarie 1998. Membrii Asociaţiei 
„ACASA” sunt 29 de organizaţii nonguvernamentale. 

În cadrul Departamentului „Sănătate şi Îngrijiri Comunitare” este susţinută „Reţeaua 
ONG-urilor pentru vârstnici ACASĂ”, compusă din 15 organizaţii nonguvernamentale 
care prestează servicii sociale şi de îngrijiri comunitare pentru persoane în etate. 

În cadrul Departamentului „Integrare Socială şi Dezvoltare” este susținută Umbrela 
Asociaţiilor de Părinţi „Anna Maria Loonen”, care reprezintă o reţea de organizaţii nongu- 
vernamentale active în domeniul incluziunii sociale a persoanelor cu dizabilităţi. În prezent, 
membri ai Umbrelei Asociaţiilor de Părinţi „Anna Maria Loonen” sunt 14 ONG-uri. 

În perioada de activitate 2000-2007, Asociaţia „ACASĂ” a gestionat fonduri în 
valoare de peste 4 milioane de euro, acordând suport financiar şi educaţional organi- 
zaţiilor nonguvernamentale pe întreg teritoriul Moldovei, dezvoltând parteneriate la 
nivel naţional şi internaţional. 


6. Reţeaua ONG-urilor partenere ale Proiectului 
„OBTF” - PNUD Moldova 


Reţeaua ONG-urilor partenere [32] ale proiectului „Oportunităţi mai Bune pentru 
Tineri şi Femei” (OBTF) este o reţea neinstituţionalizată, alcătuită din 8 organizaţii 
nonguvernamentale locale, situate în afara oraşului Chişinău. ONG-urile au fost 
cooptate pe parcursul anilor 2005 şi 2006 prin concurs deschis, în vederea realizării 
obiectivelor proiectului OBTF. Scopul proiectului este integrarea socioeconomică a 
grupurilor vulnerabile, în special absolvenţi ai şcolilor internat, gravide şi femei în 
situaţii de risc şi copiii acestora, precum şi victime ale traficului de persoane. 

În prezent, prin intermediul şi cu suportul proiectului, ONG-urile partenere gestio- 
nează 9 servicii sociale specializate, numite convenţional Centre de Reintegrare Socială, 
după cum urmează: 

e cinci asociaţii obşteşti locale gestionează fiecare câte un Centru de Reintegrare 

Socială pentru Tineri (CRST) ; 

trei asociaţii obşteşti locale gestionează fiecare câte un Centru Maternal (CM) ; 
o asociaţie obştească, pe lângă Centrul Maternal, gestionează şi un Centru de 
Asistenţă şi Protecţie a Victimelor Traficului de Persoane (CAPVT). 


Aceste centre joacă un rol important în depăşirea de către beneficiari a situaţiilor 
dificile, de natură materială, socială, profesională sau relaţională. Prin serviciile 

acordate, angajaţii centrelor urmăresc înzestrarea beneficiarilor cu cunoştinţe şi abilităţi 
necesare în vederea găsirii unor soluţii de perspectivă pentru viitorul lor social şi profesional. 


6.1. Centrele de Reintegrare Socială pentru Tineri 


Centrele de Reintegrare Socială pentru Tineri au fost create pentru a răspunde deficitului 
de servicii sociale specializate, destinate în primul rând tinerilor, postinstituţionalizare, 
cu vârsta cuprinsă între 16 şi 25 de ani. Acestea prestează servicii absolvenţilor şcolilor 
internat sau profesionale - orfani sau din familii vulnerabile, cu posibilităţi reduse de 
a se integra în propria familie sau societate. Având o capacitate de 12 locuri de cazare, 
centrele asistă anual un număr de aproximativ 70 de tineri, fete şi băieţi. Pe parcursul 
şederii în centru, aceştia sunt implicaţi în activităţi de dezvoltare a deprinderilor de 
viaţă independentă şi competenţelor sociale. În medie, un astfel de centru asistă 
majoritatea cazurilor mai grave de pe teritoriul unui raion. 

Serviciile oferite tinerilor sunt: 

e găzduire pe o perioadă de până la 12 luni, în condiţii apropiate de cele din 
familie ; 
consiliere psihosocială ; 
dezvoltarea deprinderilor de viaţă independentă ; 
orientare vocaţională ; 
facilitarea accesului la instruire adecvată ; 
perfectarea actelor de identitate ; 
suport financiar şi material. 


6.2. Centrele maternale 


Acestea sunt create ca servicii de protecţie materno-infantilă de tip rezidenţial ce vin să 
asigure dreptul fiecărui copil de a-şi păstra relaţiile familiale. Prin intermediul acestor 
centre se realizează prevenirea abandonului copiilor cu vârstă de până la 3 ani, în acest 
sens acordându-le gravidelor în ultimul trimestru de sarcină sau mamelor suportul 
necesar pentru ca acestea să-şi asume exercitarea drepturilor şi îndatoririlor ce le revin 
faţă de copil. 

Beneficiarii centrelor maternale sunt: 

e mame tinere în situaţii de risc sau de criză; 

e mame şi copii, victime ale violenţei domestice ; 

e gravide în ultimul trimestru de sarcină, predispuse să-şi abandoneze copilul ; 

e mame victime ale traficului de persoane. 


Serviciile acordate sunt asemănătoare cu cele prestate de către Centrele de Reintegrare 
Socială pentru Tineri, cu accent pe stimularea ataşamentului mamei faţă de copil şi 
îmbunătăţirea relaţionării dintre cei doi. Un Centru Maternal are o capacitate de 
plasament pentru 6 cupluri mamă-copil şi 4 gravide. Anual, de serviciile unui astfel de 
centru beneficiază în jur de 40 de cupluri mamă-copil şi gravide. 

6.3. Centrul de Asistenţă şi Protecţie a Victimelor Traficului 
de Persoane 


Centrul de Asistenţă şi Protecţie a Victimelor Traficului de Persoane este conceput să 
vină în sprijinul victimelor traficului de persoane, rezidenţi şi cetăţeni ai Republicii 
Moldova, inclusiv din regiunea Transnistreană, având ca obiectiv major reintegrarea 
acestora în familie şi comunitate. Cu o capacitate de 9 locuri, Centrul oferă asistenţă 
şi protecţie victimelor traficului de persoane pe o perioadă de 3-6 luni, cu posibilitate 
de prelungire până la 12 luni, în funcţie de starea fizica şi psihică şi situaţia socială a 
victimelor. 

Serviciile oferite în cadrul Centrului sunt : 

e asistenţă socială — medierea relaţiei cu familia şi autorităţile locale, reinserţie 
şcolară, consiliere vocaţională şi sprijin pentru a urma un curs de calificare, 
mediere pentru găsirea unui loc de muncă; 

e asistenţă psihologică - consiliere individuală şi de grup în vederea depăşirii şi 
acceptării experienţei de trafic, consiliere în vederea reintegrării familiale, 
consiliere centrată pe problemă şi emoţii cu scopul adaptării la situaţie, consiliere 
pentru colaborarea cu organele de anchetă, dacă este cazul; 

e asistenţă juridică - consiliere juridică şi mediere în relaţiile cu organele de 
anchetă, instanţa de judecată şi reprezentare în instanţă ; 

e asistenţă medicală — acordarea primului ajutor în caz de urgenţă, direcționarea 
cazurilor către medici specialişti ; 
activităţi educaţionale şi de petrecere a timpului liber ; 
suport financiar şi material. 


Anual, de aceste servicii beneficiază în jur de 24 de persoane. 


Pe parcursul implementării proiectului, ONG-urile partenere au beneficiat de o 
serie de instruiri ce ţin de sporirea capacităţii asociaţiilor de a gestiona astfel de servicii 
complexe. La rândul lor, directorii de centre au participat la cursuri ce au avut ca 
tematică managementul serviciilor sociale. 

În ceea ce priveşte personalul care activează în cadrul centrelor, acesta fost selectat 
în baza unor competiţii deschise, bazate pe principii de competenţă. În cadrul unui 
centru sunt angajaţi un director, un coordonator de servicii, 2 asistenţi sociali, un 
psiholog, un jurist, după caz, şi personal tehnic. Personalul implicat în prestarea serviciilor 
a beneficiat pe parcursul ultimilor 3 ani de o serie de traininguri ce au avut ca tematică 
managementul de caz, planificarea serviciilor, evaluarea nevoilor beneficiarilor, precum 
şi asigurarea calităţii serviciilor. Cu suportul specialiştilor din cadrul proiectului, 
echipele multidisciplinare ale centrelor au fost implicate într-un proces de elaborare a 
standardelor minime de calitate pe tipuri de servicii care acum se află în stadiul pilot. 
În prezent, membrii organizaţiilor şi personalul centrelor lucrează asupra elaborării 
strategiilor de dezvoltare pe termen mediu a proiectelor instituţionale. 

Anexe 


Anexa 1 


Uniuni şi alianţe ale ONG-urilor din domeniul social în Republica Moldova 


Nr. De ipaieza ră ia Persoane de contact Date de contact 
de ONG-uri 


Reţeaua ONG-urilor 
din Domeniul Social 
(Reţeaua Socială) 


Forul Organizaţiilor 
de Femei din 
Republica Moldova 
(FOR) 


Alianţa ONG-urilor 
active în domeniul 
Protecţiei Sociale a 
Copilului şi Familiei 
(APSCF) 


Reţeaua 
Organizaţiilor din 
Republica Moldova 
ce activează în 
Domeniul HIV/SIDA, 
ITS şi Narcomaniei 
(Reţea SIDA) 


Alianţa ONG-urilor 
active în domeniul 
Protecţiei Sociale a 
Persoanelor în Etate 
(APSPE) 


Alianţa ONG-urilor 
din domeniul 
protecţiei persoanelor 
cu dizabilităţi (APD) 


Jana Costachi, 
reşedinte de Onoare 

Antoniţa Fonari, 

Preşedinte 


Victor Grecu, 
Secretar 


Elena Burcă, 
Preşedinte 
Veronica Braghiş, 
Secretar 


Mariana lanachevici, 
Preşedinte 


Tatiana Vitiuc, 
Secretar 


Oxana Ţurcanu, 
Secretar 


Ana Bologan, 
Preşedinte 


Veronica Căpătici, 
Preşedinte 
Dan Vîrţan, Secretar 


Chişinău, bd. Traian nr. 11/2 
Tel: (+373 22) 567 549, tel./fax : 


Adresa poştală: CP 3063, MD 2072 
Chişinău, R. Moldova 

E-mail : presedinte(G)retea-social.măd ; 
secretariat(retea-social .md ; 
retea_social(Ahotmail.com 

Chişinău, MD 2001 

bd. Ştefan cel Mare, 67, of. 412 
Tel./fax : (+373 22) 272 220 

E-mail : elburca(pochtamt.ru ; 

retea _for(Ayahoo.com 

Chişinău, MD 2012, bd. Ştefan cel 
Mare, 180, et. 8, of. 815 

Tel: (+373 22) 234 268, 234 069 
E-mail : 

mariana. ianachevici(tdh.moldnet.md 
office(aliantacf.net.md 

Chişinău, bd. Traian, 11/2 

Adresa poştală: CP 3063, MD 2072 
Chişinău, R. Moldova 


Tel: (+373 22) 567 549, tel./fax : 
(4+373 22) 567 551 


E-mail : secretariat(a)retea-sida.măd ; 
retea_sida(Ayahoo.com 


Chişinău, str. Independenţei, 7, 
Ap. 65 Tel: (+373 22) 729 739; 
767 251 


E-mail : alianta _pspe(Oyahoo.com 


Chişinău, str. Bulgară, 24 A.1 
Tel./fax: (+373 22) 281 701 
E-mail : alianta _pd(Oyahoo.com ; 
humanitas(4)mail333.com 

Uniuni şi alianţe ale ONG-urilor din domeniul social în Republica Moldova 


Denumirea uniunii 
Nr. E A E ui Persoane de contact Date de contact 
de ONG-uri 


a ONG Ludmila Popovici, Chişinău, str. Frumoasa, 26/2 
Manţa ONfxurilor | preşedinte Tel: (+373 22) 726 491; 28 73 49 
din domeniul Medico- -— - 
Social (AMS) Diana Berari, E-mail : memoria(Amdl.net ; 
Secretar dianaberari(Q yahoo.com 


Alianţa Grupurilor | Nicolae Sali, Tel: (+373 22) 245 165 


Profesionale din p . : : 
Tyâtieriiul Soia Preşedinte E-mail : nicsali(Ayahoo.com 
R ONG-uri Chişinău, str. Sciusev, 82/1 

eţeaua ONG-urilor | pelicia Creţu, Tel: (+373 22) 221 039; 222 060 
pase ie ls * Preşedinte |. ; 
Asociaţiei „ACASĂ” Ş E-mail ; acasa(Qacasa.mldnet.com ; 

maine_acasa(â)mtc.md 

Reţeaua ONG-urilor Chişinău, str. Ştefan cel Mare, 


partenere ale Viorel Albu, nr. 180, et. 8, of. 810 
proiectului „OBTF” -— | Manager proiect Tel: (+373 22) 294 771 


PNUD Moldova E-mail : viorel.albu(Qundp.org 


Anexa 2 


Datele de contact ale ONG-urilor membre ale alianțelor din cadrul Reţelei Sociale 


Alianţa ONG membru Perpoiiie de Date de contact 
contact 


Chişinău, str. Calea Ieşilor nr. 
Asociaţia Obştească : 61/72; 
. Daniela 
Centrul Naţional de Gib oale Tel :(+373 22) 758 806, 756 
Prevenire a Po Si ui 787, 592 748 
Abuzului faţă de i i ea E-mail : 
Copil (CNPAC) danielaOlmd(yahoo.com, 


cnpac(Amoldnet.md 

Chişinău, str. M. Kogalniceanu 
nr. 75; 

Tel: (+373 22) 238 015 


Alianţa ONG-urilor 
active în 
Domeniul 
Protecţiei Sociale 
a Copilului şi 
Familiei (APSCE) | Asociaţia Obştească | Ianachevici 
„Salvaţi Copiii” Mariana, 
Moldova vicepreşedinte 


Asociaţia Obştească 
„Every Child” 


Stela Grigoraş, 


Moldova TI LBOLOL E-mail : ectstela(mdl.net ; 


office(Qeverychid.md 


Chişinău, str. Constantin Stere 
nr. l; 

Tel: (+373 22) 237 102 
E-mail : salcop(Amoldnet.md 


Centrul de 

Informare şi Cezar 
Documentare Gavriliuc, 
privind Drepturile Preşedinte 
Copilului (CIDDC) 


Chişinău, str. Eugen Coca nr. 15; 
Tel/Fax: (+373 22) 747 813; 
716 598 

Email: cidde(Ayahoo.com 

Datele de contact ale ONG-urilor membre ale alianțelor din cadrul Reţelei Sociale 


Alianţa ONG membru Fer Wane Ale Date de contact 
contact 


Reţeaua 
Organizaţiilor din 


Republica 
Moldova ce 
activează în 
domeniul 


HIV/SIDA, ITS şi 


Narcomaniei 


(Reţeaua SIDA) 


Alianţa 
ONG-urilor din 
domeniul 


Protecţiei Sociale 
a persoanelor în 


Etate (APSPE) 


Alianţa ONG-urilor 


în domeniul 
serviciilor 
Medico-Sociale 
(AMS) 


Forul 


Organizaţiilor de 


Femei din 
Republica 


Moldova (FOR) 


Alianţa 


ONG-urilor din 


domeniul 
protecţiei 
persoanelor cu 


dizabilităţi (APD) 


Alianţa Grupurilor 
Profesionale din 
Domeniul Social 
(AGP) 


Asociaţia Obştească 
„Sănătate pentru 
Tineri” (Centrul 
pentru Tineri 
„Neovita”) 


Asociaţia 
persoanelor de 
vârsta a treia 
„Bunătate” 


Centrul Medical de 
Reabilitare a 
Victimelor Torturii 
„Memoria” 


Asociaţia Obştească 
„Refugiul Casa 
Mărioarei” 


Asociaţia 
„MOTIVAŢIE” din 
Moldova 


Asociaţia pentru 
Persoane cu 
Handicap din 
Moldova 
„Humanitas” 


Asociaţia Studenţilor 
cu Dizabilităţi 
„Gaudeamus” 


Asociaţia de 
Promovare a 
Asistenţei Sociale 
din Republica 
Moldova 


Galina Leşco, 
Preşedinte 


Gavril Găină, 
Preşedinte 


Ludmila 
Popovici, 
Preşedinte 


Tatiana 
Tofan, 
Director 


Nicolae 
Beşliu, 
Preşedinte 


Sergiu Racu, 
Preşedinte 


Natalia Buga, 
Preşedinte 


Jana 
Costachi, 
Preşedinte 


Chişinău, str. Socoleni nr. 19 
Tel/Fax : (+373 22) 406 632, 
Tel: (+373 22) 406 634 
E-mail : neovita(î)mec.md 


Or. Chişinău, 
Tel: (+373 22) 746 540 


Chişinău, str. Frumoasa nr. 26/2 
Tel: (+373 22) 726 491, 
Tel./Fax : (+373 22) 796 349 
E-mail : memoria(mdl.net 


Chişinău, str. Şoseaua Hânceşti 
nr. 4 

Tel: (+373 22) 725 861 
E-mail : caps(Omail.md 


Chişinău, Bd. Traian nr. 23/1; 
Tel: (+373 22) 661 393 

E- 

mail : motivationmd(Ayahoo.com 


Or. Chişinău, 
Tel: (+373 22) 29 58 04 
E-mai: humanitas(4mail333.com 


Chişinău, str. A. Sciusev nr. 74 
Tel: (+373 22) 237 274; 221 
535 

E-mail : bvlada(îmoldnet.md 


Chişinău, str. Bucureşti nr. 68 
Tel: (+373 22) 237 646 
E-mail : apasm(Qyahoo.com 

Organizaţii nonguvernamentale partenere ale proiectului „Oportunităţi mai Bune pentru Tineri şi Femei” 


Asociaţii Opstești Personal CRS 
Cat = 


Bacalu, Elena iii (0299) 229 18 | elenabacalu(Qyahoo.com 
R : Centrul Maternal |or. Cahul, str. Centru 
A.0O. „Incredere - » - 
„Incredere Caragiale, nr. 133 Coordonator 
Niculiţă, Maria Servicii (0299) 338 43 | maria niculita(mail.ru 


2. CĂLĂRAŞI |] 


peace Sa eri or. Călăraşi, str. | Gâlcă, Vasile epitrop_calarasi( yahoo.com 
A.0. „Epitrop” și (0244) 231 20 


A Macarenco, nr. 
pentru Tineri Coordonator 
servicii 


3. CĂRPINENI 

(HÂNCEŞTI) 

A.O. „Asociaţia Centrul de Rein- PE. (0269) 275 84 |1 dragomir(amail.ru 
pentru Dezvoltarea tegrare Socială c i 


tă tr. 
Resurselor Umane” pentru Tineri A i Coo r donator 


4. CĂUŞENI IN III N | RR, SII 


or. Căuşeni, str. 
Ana şi Alexandru | Osadci, Tatiana 


A.O. Asociaţia nr. l8a 


Psihologilor ia 
„Tighina” sistenţa şi Pro- 
i tecţia Victimelor | (adresă protejată) | Şchiopu, Ana Coordonator (0243) 269 75 
icului servicii 
Traficului de 
Persoane 


„Epitrop” IN: Grulea, Aliona alionagrulea(Q yahoo. fr 


Director 
centre 


Centrul Maternal 


Pro Familia” (0243) 267 21 | ap_tighina(Qyahoo.com 


96cI 

Organizaţii nonguvernamentale partenere ale proiectului „Oportunităţi mai Bune pentru Tineri şi Femei” 


Asociaţii Obştegti Personal CRS 
5. DROCHIA | 


or. Drochia, str. | Sârbu, Simion ați simionsirbu(Qyahoo.com 
Centrul Maternal Centru 
A.0O. „Artemida” Aici? Alexandru cel EPEII (0252) 203 08 
î Bull Câşlari, Ina CC . cislari_ina(Omail.md 


seo || 
enterdemos(4yahoo.com 


Centrul de s Lili Director 
Reintegrare or. Edineţ, str. caută acea fe icii 


A.0O. „Demos” Socială pentru Alexandru cel Eoani (0246) 240 18 
Tineri Bun, nr. 18b Ursan, Silvia oordonator sii detii cu 
„Alternativa” servicii — 
|7. SOROCA ||| | II 


Sepi e SOrOCA; Ste „| Babii, at Director (0230) 236.19 |ion_babicicayahoo.com 
Reintegrare Mihai Centru — 


4,0 Dacia Socială pentru Sadoveanu, nr N inii Coordonat 
ll: aconecinii, coordonator : e 
Tineri „Dacia” 21 ses (0230) 930 07 | tania naconecinii(yahoo.com 
8 UNGHENI |] ÎN PE 


ie do ala au Centrul de Stratulat, Director 
.O. Asociaţia de i i : 
ţ Reintegrare or. Ungheni, str. | Constantin Centru 


Educaţie Civică et (0236) 231 15 
Viitorul î -» | Socială pentru Decebal, nr. 36 a Coordonator 
» VIIOruL incepe azi Tineri „Credo” Dulman, Ada servicii ada dulman_80(4yahoo.com 


aec_via(Ayahoo.com 

1. Asistentul social în România 
şi în context internaţional 


Fără a intra în istoricul asistenţei sociale din România (a cărui legătură cu prezentul 
încă se mai regăseşte sporadic prin prezenţa a câtorva asistenţi sociali absolvenţi ai 
Şcolii Superioare de Asistenţă Socială „Principesa Ileana”), considerăm că sunt de 
reţinut câteva repere care au dus la reglementarea profesiei de asistent social. Dintre 
acestea, se remarcă anul 1969, care este de tristă amintire pentru învăţământul de 
asistenţă socială din ţara noastră, deoarece este anul în care s-a desfiinţat formarea 
universitară a asistenţilor sociali. Efectele acestei acţiuni se resimt până în prezent, 
prin lipsa continuității practicii în asistenţă socială şi a unei experienţe şi cazuistici care 
ar fi fost de mare ajutor practicienilor de astăzi. 

După 1990 s-a reînfiinţat învăţământul superior de asistenţă socială, iar primii 
absolvenţi au reapărut începând din anul 1994. Formarea se face în cadrul mai multor 
universităţi din ţară, având absolvenţi de asistenţă socială şi teologie - asistenţă socială. 

Din anul 1995 au apărut primele organizaţii profesionale ale asistenţilor sociali, 
având ca scop promovarea profesiei de asistent social. După patru ani, până în 1999, 
a avut loc o primă întâlnire a reprezentanţilor asistenţilor sociali din ţară. În cadrul 
acestei întâlniri, discuţiile s-au axat pe recunoaşterea profesiei, pe dificultăţile întâlnite 
în practica profesională, pe necesitatea reglementării profesiei ; astfel, la finalul 
întâlnirii s-au elaborat patru documente : „Statutul profesiei de asistent social”, „Codul 
etic al asistentului social”, „Colegiul Asistenţilor Sociali din România” şi „Statutul 
Federaţiei Asistenţilor Sociali din România”. 

În anul 2002 s-a înfiinţat Federaţia Naţională a Asistenţilor Sociali din România 
(acronim FNASR), având ca scop promovarea statutului asistentului social din România, 
a Codului Etic şi a valorilor profesiei de asistent social, având ca obiective: 

a. promovarea bunăstării generale, a parteneriatelor şi colaborărilor cu alte orga- 

nizaţii din domeniu, din ţară şi din străinătate ; 

b. reprezentarea intereselor profesionale şi apărarea drepturilor asistenţilor sociali ; 

c. facilitarea comunicării şi colaborării în interiorul comunităţii profesionale a 

asistenţilor sociali, oferirea de informaţii şi servicii care nu contravin scopului 
Federaţiei şi misiunii asistenţei sociale ; 

d. sensibilizarea opiniei publice în legătură cu problemele specifice asistenţei 

sociale ; 

e. strângerea de fonduri pentru realizarea de proiecte în domeniu ; 

f. afilierea la organismele internaţionale similare. 


În ceea ce priveşte relaţiile şi afilierea FNASR la organizaţii europene şi interna- 
ționale, cum ar fi International Federation of Social Workers (IFSW), trebuie precizat 
că acestea au o istorie mult mai veche. De exemplu, International Federation of Social 
Workers a fost înfiinţată în 1928, la Paris, având secretariatul la Berlin, apoi la Praga. 
În 1956, Federaţia Mondială a Asistenţilor Sociali este acreditată ONU, din 1959 fiind 

considerată ONG cu caracter consultativ. International Federation of Social Workers 
Global este împărţită în cinci filiale continentale, IFSW Europa având la Bucureşti un 
secretar onorific. Revenind la IFSW, putem spune că, pe plan mondial, toţi asistenții 
sociali se bucură de sprijinul acesteia în practicarea profesiei. Dar este bine de ştiut că 
asistenții sociali din România, care doresc să beneficieze de sprijinul IFSW, trebuie să 
fie membrii unei organizaţii profesionale din ţară, de preferat din regiunea unde 
profesează, legătura dintre forul internaţional şi asistentul social din ţara noastra 
făcându-se prin FNASR. 


2. Înfiinţarea Colegiului Naţional al Asistenţilor Sociali 


În anul 2004, la 26 octombrie, a fost aprobată/adoptată în Parlamentul României şi apoi 
promulgată Legea 466 privind statutul asistentului social. Odată cu publicarea legii în 
Monitorul Oficial nr. 1088/23 noiembrie 2004 a început o nouă etapă în dezvoltarea 
profesiei de asistent social. FNASR este cea responsabilă cu activităţile premergătoare 
privind înfiinţarea Colegiului. 

Conform Legii 466/2004, Colegiul Naţional al Asistenţilor Sociali funcţionează ca 
persoană juridică, organizaţie profesională, neguvernamentală, de interes public, nonprofit, 
cu personalitate juridică, autonomă şi independentă, având rolul de a reprezenta şi de 
a ocroti la nivel local, judeţean, naţional şi internaţional interesele profesiei de asistent 
social, controlul şi supravegherea exercitării profesiei de asistent social, aplicarea 
legilor şi regulamentelor care reglementează exerciţiul profesiei. 

Colegiul Naţional al Asistenţilor Sociali este autonom şi independent în raport cu 
orice autoritate publică sau persoană juridică de drept privat şi îşi exercită atribuţiile 
fără posibilitatea vreunei imixtiuni din partea acestora. 

Ca autoritate publică, CNAS participă, conform art. 26 din Legea 466/2004, la 
elaborarea normelor şi a actelor normative care reglementează domeniul asistenţei 
sociale, realizând atribuţiile conferite de lege. 

CNAS reprezintă interesele profesiei de asistent social şi acţionează prin toate 
mijloacele conferite de lege pentru dezvoltarea acesteia şi ridicarea prestigiului în 
cadrul vieţii sociale. 

CNAS îşi exercită atributele de autoritate publică şi profesională conferite de lege 
în patru domenii principale de activitate : 

e profesional; 

e jurisdicție profesională şi litigii ; 

e administrativ-organizatoric ; 

e economic-social. 


Ca organizaţie profesională, Colegiul Naţional al Asistenţilor Sociali reprezintă, 
apără şi promovează drepturile şi interesele membrilor la nivel local, naţional şi 
internaţional, apără onoarea, libertatea şi independenţa profesională a asistentului 
social în exercitarea profesiei, asigură respectarea de către asistenții sociali a obligaţiilor 
care le revin faţă de beneficiari, instituţii şi societate, în concordanţă cu normele 
deontologice ale profesiei. 

Potrivit dispoziţilor legale privind aprobarea Ordonanţei de Urgenţă a Guvernului 
nr. 109/ 2007 pentru modificarea şi completarea Legii nr. 200/2004 privind recu- 
noaşterea diplomelor şi calificărilor profesionale pentru profesiile reglementate din 
România, Colegiul Naţional al Asistenţilor Sociali este autoritatea română competentă 
pentru profesia de asistent social. 

Ca organizaţie aflată în primii ani de viaţă, colegiul trebuie să se impună în 
activitatea instituţiilor de specialitate, lucru nu tocmai uşor de realizat, din cauza 
rezistenţei la schimbare a instituţiilor publice, cei mai mari angajatori în sistemul de 
asistenţă şi protecţie socială, cât şi a lipsei identităţii profesionale a asistentului social. 

Începutul activităţii CNAS a fost foarte dificil; de asemenea, lipsa resurselor 
umane din cadrul executivului CNAS a făcut mai dificilă sarcina celor implicaţi în 
activităţile curente ale CNAS şi efortul voluntar al membrilor Biroului Executiv. 

Ca orice consiliu care doreşte să reglementeze o profesie, CNAS a fost perceput 
iniţial ca o organizaţie represivă, care îngrădeşte libertatea asistenţilor sociali, în 
special a persoanelor cu atribuţii în asistenţă socială (absolvente ale unor forme de 
învăţământ postliceal şi de scurtă durată), şi care blochează activitatea sistemului de 
asistenţă şi protecţie socială. Aceste temeri sunt total nefondate, CNAS militând pentru 
exercitarea profesiei în condiţii de legalitate şi competenţă profesională adecvată cu 
studiile absolvite şi experienţa profesională dobândită. 

De asemenea, climatul politic nesigur din ultimii ani a îngreunat activităţile CNAS, 
propunerile noastre de îmbunătăţire a cadrului legislativ şi a statutului asistentului 
social suferind repetate amânări. Cu toate acestea, misiunea colegiului a devenit tot 
mai cunoscută, iar profesia a căpătat o mai mare valoare. 

Vorbind despre neajunsurile profesiei de asistent social în România, un mare 
handicap îl constituie lipsa de identitate a profesiei. Lipsa de identitate a asistentului 
social la nivelul percepţiei colective şi a autorităţilor publice poate fi pusă în contextul 
abordării mai mult decât superficiale a profesiei, sintagma deloc academică, dar 
adevărată „la asistenţă socială şi la fotbal se pricepe oricine” fiind elocventă. 

Referitor la persoanele cu atribuţii în asistenţă socială şi care nu au studii de 
specialitate în domeniul asistenţei sociale, Legea 466 le oferă posibilitatea menţinerii 
locului de muncă: „dacă este persoană fără studii de specialitate care îndeplineşte 
atribuţii ale asistentului social la intrarea în vigoare a legii, trebuie să facă dovada că 
este înscrisă şi frecventează cursurile unei instituţii de învăţământ superior cu specia- 
lizare în asistenţă socială”. 

În privinţa persoanelor absolvente de studii superioare în alt domeniu decât cel al 
asistenţei sociale, reglementarea adusă de Legea 466 şi reglementările colegiului 
precizează că „persoana care a absolvit cursurile unei instituţii de învăţământ superior 
de altă specializare decât asistenţa socială şi are vechime de cel puţin trei ani în 
domeniul asistenţei sociale trebuie să facă dovada că s-a înscris şi frecventează cursurile 
unei instituţii de învăţământ postuniversitar în domeniul asistenţei sociale”. 

Experienţa profesională, interesul acordat profesiei de asistent social au condus 
Colegiul la elaborarea şi implementarea treptelor de competenţă profesională. Aceste 
trepte fac parte din demersul colegiului de a dezvolta profesia şi de a da valoare actului 
profesional. 

Unul dintre câştigurile foarte importante pentru profesie generat de Legea 466 este 
şi caracterul liberal al profesiei. Profesia exercitată în mod independent se face în 

temeiul art. 5, art. 9 şi art. 27 din Legea nr. 466/2004, respectiv în baza art. 7, art. 15 
şi art. 45 din Regulamentul de Organizare şi Funcţionare al CNAS. Pentru prima dată 
în România, asistentul social poate profesa liber, în acord cu valorile şi competențele 
profesionale dobândite. 


3. Congresul şi Consiliul Naţional ale Colegiului Naţional 
al Asistenţilor Sociali 


Congresul Naţional al Colegiului este constituit din reprezentanţii desemnaţi de structu- 
rile teritoriale ale Colegiului, pe baza unei norme de reprezentare de 1 la 100 de membri 
înregistraţi, dar nu mai puţin de 1 membru aferent fiecărui judeţ sau structuri teritoriale. 
Congresul are următoarele arribuţii : 
e aprobă modificarea prezentului regulament, în baza propunerii Biroului executiv ; 
e aprobă proiectele de lege privind modificarea şi completarea prezentei legi ; 
e alege prin vot secret, în şedinţe ordinare, preşedintele şi vicepreşedinţii Colegiului, 
precum şi membrii comisiilor operative din cadrul Biroului executiv ; 
e aprobă raportul de activitate al Consiliului Naţional al Colegiului, precum şi alte 
documente care sunt de competenţa sa ; 
e adoptă hotărâri în vederea stabilirii liniilor directoare ale organizării profesiei 
de asistent social în România. 


Consiliul Naţional al Colegiului este constituit din preşedintele şi vicepreşedinţii 
Colegiului, membrii comisiilor operative din cadrul Biroului executiv şi preşedinţii 
structurilor teritoriale. 

Consiliul are următoarele atribuţii : 

e confirmă măsurile aprobate de Biroul executiv în vederea implementării stan- 

dardelor de calitate în serviciile de asistenţă socială ; 

e aprobă înfiinţarea sau desfiinţarea comisiilor operative sau restructurarea Biroului 
executiv, pe baza propunerii acestuia ; 
analizează şi aprobă raportul financiar anual, întocmit de cenzorul Colegiului ; 
analizează şi aprobă bugetul de venituri şi cheltuieli, bilanţul anual şi descarcă 
Biroul executiv de gestiunea financiară ; 
analizează şi aprobă raportul de activitate al Biroului executiv ; 

e aprobă cuantumurile taxelor şi cotizaţiilor anuale necesare acoperirii cheltuielilor 
de funcţionare şi a altor activităţi conexe, la propunerea Biroului executiv ; 

e aprobă Codul deontologic al profesiei de asistent social, precum şi Normele 
metodologice privind exercitarea profesiei de asistent social, pe baza propunerii 
Biroului executiv, precum şi orice modificare a acestora ; 

e aprobă Normele privind controlul şi supravegherea exercitării profesiei, în baza 
propunerii Biroului executiv ; 

e soluţionează contestaţiile formulate împotriva hotărârilor de sancţionare disci- 
plinară emise de către Biroul executiv ; 

e solicită preşedintelui Colegiului convocarea Congresului Colegiului. 

4. Biroul executiv al CNAS 


Biroul executiv al Colegiului este constituit din preşedintele şi vicepreşedinţii Colegiului 
şi din preşedinţii comisiilor operative. 
Biroul executiv are următoarele atribuţii : 


A 


eliberează avizele de exercitare a profesiei de asistent social, precum şi atestatele 
de liberă practică, la propunerea Comisiei de avizare şi atestare profesională ; 
eliberează certificatele de înregistrare a formelor independente de exercitare a 
profesiei de asistent social în Registrul național al asistenţilor sociali din 
România, la propunerea Comisiei de avizare şi atestare profesională ; 
stabileşte normele privind condiţiile de înregistrare în Registrul național al 
asistenţilor sociali din România a asistenţilor sociali şi a formelor independente 
de exercitare a profesiei de asistent social ; 

aprobă normele privind formarea profesională continuă a asistenţilor sociali, 
normele privind standardele de competenţă profesională, condiţiile privind 
efectuarea perioadei de stagiatură în profesie de către asistenții sociali debutanţi 
şi avizează programele de formare profesională continuă a asistenţilor sociali, la 
propunerea Comisiei de formare profesională continuă ; 

elaborează Codul deontologic al profesiei de asistent social, Normele metodologice 
privind exercitarea profesiei de asistent social, normele privind controlul şi 
supravegherea activităţii profesionale, precum şi orice modificare la acestea ; 
aplică sancţiuni disciplinare şi soluţionează contestaţiile formulate împotriva 
hotărârilor Comisiei de deontologie profesională ; 

coordonează activitatea de promovare a profesiei de asistent social şi aprobă 
programele de strategie profesională privind formarea profesională şi dezvoltarea 
competenţelor profesionale ale asistentului social, la propunerea Comisiei de 
strategie şi dezvoltare profesională ; 

aprobă sau confirmă încheierea oricărui act în care Colegiul este parte ; gestio- 
nează Registrul naţional al asistenţilor sociali din România şi asigură reactua- 
lizarea şi publicarea acestuia, în condiţiile legii ; 

mediază litigiile profesionale sau contractuale în care asistenții sociali sunt 
parte, în baza unor sesizări ; reprezintă şi apără interesele membrilor Colegiului 
şi sesizează organele în drept cu privire la cazurile de încălcare a cadrului 
organizatoric privind exercitarea profesiei de asistent social ; 

aprobă măsuri în vederea implementării noilor standarde de calitate în serviciile 
de asistenţă socială ; 

emite hotărâri în vederea aplicării unitare a legii şi a prezentului regulament, 
precum şi pentru îndeplinirea atribuţiilor specifice. 


In cadrul Biroului executiv al CNAS funcţionează următoarele comisii : 


Comisia de avizare şi atestare profesională analizează cererile de eliberare a 
avizelor de exercitare a profesiei de asistent social, cererile de eliberare a 
atestatelor de liberă practică în asistenţa socială, precum şi cererile de eliberare 
a certificatelor de înregistrare a formelor independente de exercitare a profesiei 
de asistent social şi propune Biroului executiv eliberarea acestora. 

2. Comisia de formare profesională continuă desfăşoară proceduri pentru analizarea 
cererilor de înregistrare a programelor şi furnizorilor de formare profesională 
continuă a asistenţilor sociali, avizează şi creditează programele de formare 
profesională continuă a acestora, pe baza solicitării Biroului executiv sau a 
preşedintelui Colegiului. 

3. Comisia de deontologie profesională soluţionează în fond sesizările şi recla- 
maţiile scrise privind încălcarea Codului deontologic al profesiei de asistent 
social, precum şi a celorlalte acte normative care reglementează exercitarea 
profesiei de asistent social. 

4. Comisia de strategie şi dezvoltare profesională elaborează şi propune spre aprobare 
Biroului executiv programele de strategie profesională privind formarea profesională 
şi dezvoltarea competenţelor profesionale ale asistentului social, precum şi alte 
acte necesare instituirii de standarde de calitate în serviciile de asistenţă socială. 


Preşedintele Colegiului are următoarele atribuţii : 

- reprezintă Colegiul în relaţiile cu autorităţile, instituţiile sau organizaţiile interne 
şi internaţionale ; 

— iniţiază, convoacă şi prezidează şedinţele celorlalte organe de conducere ale 
Colegiului ; 

— încheie acte în numele Colegiului, cu aprobarea sau confirmarea Biroului 
executiv şi semnează orice act emis de către organele de conducere ale Colegiului, 
în condiţiile prezentei legi ; 

— încadrează personalul administrativ şi ordonanţează cheltuielile bugetare ale 
Biroului executiv ; 

— emite decizii. 


5. Direcţii de dezvoltare a CNAS 


După primii trei ani de funcţionare a CNAS, Biroul executiv a formulat o serie de 
constatări şi direcţii de dezvoltare a Colegiului, dintre care amintim : 

- lipsa resurselor umane suficient de pregătite în domeniu. În acest sens, CNAS 
promovează permanent profesia de asistent social ca pe o profesie liberală, cu formare 
de nivel universitar, în vederea profesionalizării sistemului de asistenţă socială. 

CNAS întreţine o corespondenţă permanentă cu ministerele, prefecturile, consiliile 
judeţene, direcţiile de asistenţă socială şi protecţia copilului, precum şi cu alte entităţi 
care sunt implicate în serviciile de asistenţă socială, în vederea obligării acestora să 
respecte dispoziţiile legale în vigoare privind nivelul de pregătire al asistenţilor sociali. 


— lipsa unui Sistem corect de salarizare la nivelul asistenţilor sociali. Personalul 
este retribuit în mod deficitar, nu este motivat, fiind transformat într-un personal de 
tranzit spre alte profesii sau ocupaţii, mereu mai bine retribuite decât cele din domeniu. 

CNAS a elaborat şi a trimis MMFEŞ la finele anului 2007 un proiect de ordonanţă 
prin care se propune un sistem coerent de retribuire a asistenţilor sociali, plecând de la 
treptele de competenţă profesională. 

CNAS îşi propune ca prin presiunea creată la nivelul instituţiilor responsabile să 
impună un sistem unic de retribuţie a asistentului social, indiferent de ramura de 
activitate sau instituţia angajatoare. 

Prin impunerea unui sistem de retribuire bazat pe calitatea serviciilor de asistenţă 
socială, asistenții sociali vor fi motivaţi să rămână în sistem, fiind evitată astfel 
deprofesionalizarea serviciilor de asistenţă socială. 


—  externalizarea serviciilor de asistenţă socială şi promovarea profesiei de asistent 
social ca profesie liberală. CNAS a promovat lărgirea competenţelor profesionale la 
nivelul atestatului de liberă practică pentru această treaptă profesională, pentru a 
asigura viitorul acestei profesii pe criterii de calitate, şi nu de cantitate. 

S-au constituit numeroase forme independente de exercitare a profesiei şi există o 
tendinţă din ce în ce mai pronunţată de obţinere a atestatelor de liberă practică în 
asistenţa socială. 

S-a realizat astfel primul pas în fundamentarea şi cristalizarea profesiei liberale de 
asistent social în România. 

CNAS intenţionează în viitorul apropiat să asigure o structură egală a serviciilor 
externalizate de asistenţă socială, respectiv a celor instituţionalizate, în vederea diversi- 
ficării pieţei asistenţei sociale şi creşterii calităţii serviciilor. 


— înființarea Institutului Naţional de Asistenţă Socială. INAS va coordona activitatea 
de cercetare şi formare profesională continuă în asistenţa socială, devenind principalul 
promotor al politicii de formare în domeniul asistenţei sociale. 

INAS va fi coordonat din punct de vedere profesional de CNAS, dar va fi independent 
din punct de vedere administrativ, având personal şi conducere proprie. INAS se 
doreşte o entitate autonomă, cu caracter profesional, neguvernamentală, apolitică şi 
independentă. 


— avizarea furnizorilor de formare profesională continuă în asistenţa socială este 
o altă direcţie în care CNAS şi-a îndreptat strategia, obţinând astfel rolul de garant al 
promovării standardelor de calitate în serviciile de asistenţă socială. 

Crearea Registrului furnizorilor de formare profesională continuă în asistenţa socială 
este un alt pas în elaborarea unui sistem unitar de formare profesională, monitorizat şi 
evaluat din punct de vedere calitativ prin creditele de formare profesională continuă 
acordate de către CNAS prin Comisia de formare profesională. 


- publicarea în Monitorul Oficial al României, Partea I a primului Registru naţional 
al asistenţilor sociali din România, Partea I şi a II-a, având ca scop cunoaşterea de către 
beneficiarii serviciilor, dar şi de către angajatori a persoanelor care au calitatea de 
asistenţi sociali, precum şi a formelor independente de exercitare a profesiei. 

6. Treptele de competenţă profesională 


1. Asistent social debutant 

Asistentul social debutant este persoana care îndeplineşte condiţiile formării profe- 
sionale iniţiale sau generale, prevăzute în Normele privind standardele de competenţă 
profesională, şi care are o experiență în profesie mai mică de 1 an. 

Asistentul social debutant va putea obţine avizul de exercitare a profesiei de asistent 
social, având treapta de competenţă profesională „debutant”. După efectuarea perioadei 
de debut în profesie, asistentul social poate solicita obţinerea uneia dintre celelalte trei 
trepte profesionale. 

2. Asistent social practicant 

Asistentul social practicant este persoana care îndeplineşte condiţiile formării 
profesionale iniţiale sau generale prevăzute în Normele privind standardele de com- 
petenţă profesională şi care are o experiență în profesie de cel puțin 1 an. 

Asistentul social care a obţinut avizul de exercitare a profesiei de asistent social are 
treapta de competenţă profesională „practicant”. 

Ca excepţie, persoanele prevăzute la art. 34 alin. (1) şi (2) din Lege, care la data 
intrării în vigoare a legii îndeplineau atribuţii de asistent social şi fac dovada că sunt 
înscrise şi urmează, după caz, cursurile universitare sau postuniversitare prevăzute de 
lege pot dobândi titlul de asistent social practicant. 

3. Asistent social specialist 

Asistentul social specialist este persoana care îndeplineşte condiţiile formării pro- 
fesionale iniţiale sau generale prevăzute în Normele privind standardele de competenţă 
profesională, care are o experienţă în profesia de asistent social de până la 5 ani, dar 
nu mai puţin de 1 an. 

Asistentul social specialist îşi poate exercita profesia în sectorul public sau privat, 
în regim salarial sau independent. 

Asistentul social specialist îşi va putea exercita profesia în regim independent cu 
condiţia asocierii cu un asistent social care a obţinut atestatul de liberă practică în 
asistenţă socială cu treapta de competenţă profesională „principal”, pentru asigurarea 
managementului calităţii actului profesional în asistenţă socială. 

4. Asistent social principal 

Asistentul social principal este persoana care îndeplineşte condiţiile formării profe- 
sionale iniţiale sau generale prevăzute în Normele privind standardele de competenţă 
profesională şi care are o experienţă în profesie de cel puțin 5 ani. 

Asistentul social care a obţinut atestatul de liberă practică va avea treapta de 
competenţă profesională „principal”. 

Asistentul social principal îşi poate exercita profesia în sectorul public sau privat, în 
regim salarial sau independent. 

Asistentul social principal poate asigura formarea profesională continuă a asistenţilor 
sociali, expertiza în asistenţă socială, precum şi coordonarea activităţii asistenţilor 
sociali debutanţi sau stagiari. 

Treptele de competenţă profesională ale asistenţilor sociali sunt incompatibile cu 
orice altă formă de gradaţie profesională sau administrativă, constituind singurul temei 
în acordarea sau recunoaşterea competenţelor profesionale. 

7. Normele de competenţă profesională 


În cadrul Consiliului Naţional al Colegiului Naţional al Asistenţilor Sociali au fost 
aprobate normele privind standardele de competenţă profesională pentru o mai bună 
cunoaştere a exercitării profesiei. 


Capitolul I 
Dispoziţii generale 


Art. 1 (1) Serviciile de asistenţă socială sunt serviciile prevăzute de art. 3 alin. (3) 
din Legea privind statutul asistentului social nr. 466/2004, precum şi alte servicii care 
pot fi prestate de către asistentul social potrivit prezentelor norme, în condiţiile legii. 

(2) Serviciile de asistenţă socială pot fi prestate numai de persoanele care deţin titlul 
profesional de asistent social, potrivit avizului de exercitare a profesiei de asistent 
social sau atestatului de liberă practică în asistenţă socială, obţinute în condiţiile legii 
şi a actelor normative de punere în aplicare a dispoziţiilor legii. 


Art. 2 Competenţele profesionale dobândite prin titlul profesional obținut sunt 
stabilite prin prezentele norme. 


Capitolul II 
Formarea iniţială a asistenţilor sociali 
Competenţe minime necesare pentru accesul în profesia de asistent social 


Art. 3 (1) Formarea iniţială în asistenţă socială se realizează prin una dintre formele 
de învăţământ superior acreditate în condiţiile legii, specializate în asistenţă socială, 
forme de învăţământ universitar cu o durată de minim 3 ani. 

(2) Formarea iniţială este dovedită prin diploma de licență obţinută în condiţiile 
legii, însoţită de foaia matricolă, care va cuprinde în mod obligatoriu următoarele 
discipline sau corespondenţele acestora : 

1. asistenţa socială a copilului şi/sau a familiei ; 
asistenţa socială a dependenţilor ; 
asistenţa socială a persoanelor cu dizabilităţi ; 
asistenţa socială a refugiaților ; 
asistenţa socială a vârstnicilor ; 
consiliere şi terapii de familie ; 
etică şi deontologie în asistenţa socială ; 
introducere în asistenţa socială (asistenţă socială generală) ; 
introducere în psihologie ; 

10. introducere în sociologie ; 

11. legislaţie în asistenţa socială; 

12. managementul de caz în asistenţa socială ; 

13.managementul serviciilor de asistenţă socială ; 

14.metode şi tehnici de cercetare şi intervenţie în asistenţa socială ; 


ooAnuRwW 

15.politici de incluziune socială ; 

16.politici sociale ; 

17.psihologie socială aplicată (psihologie aplicată în asistenţa socială) ; 
18.sistemul naţional de asistenţă socială în România ; 


(3) Comisia de avizare şi atestare profesională poate decide valorificarea cursurilor 
postuniversitare sau master în domeniul asistenţei sociale, în vederea acordării unor 
competenţe profesionale superioare, după caz. 

(4) Comisia de avizare şi atestare profesională poate decide valorificarea experienţei 
profesionale relevante în domeniul asistenţei sociale în vederea acordării unor compe- 
tenţe profesionale superioare, după caz. 

Art. 4 (1) În cazul în care, în urma analizării documentelor depuse în vederea 
eliberării avizului de exercitare a profesiei de asistent social sau a atestatului de liberă 
practică în asistenţă socială, se constată că nu sunt îndeplinite condiţiile prevăzute la 
art. 3 alin. (2), Comisia de avizare şi atestare profesională poate propune Biroului 
executiv înscrierea solicitantului în Colegiul Naţional al Asistenţilor Sociali, denumit 
în continuare Colegiul, sub condiţia completării studiilor universitare cu un pachet de 
discipline suplimentar, într-un termen dat. 


(2) Competenţele profesionale recunoscute asistentului social aflat în situaţia prevăzută 
la alin. (1) nu pot depăşi competențele profesionale aferente eliberării avizului de 
exercitare a profesiei de asistent social. 


Art. 5 În cazul în care potrivit legislaţiei specifice serviciile de asistenţă socială vor 
deveni servicii specializate, se vor elibera certificate de competenţă complementare, 
fără a fi afectate competențele profesionale deja dobândite prin obţinerea avizului de 
exercitare a profesiei de asistent social sau atestatului de liberă practică în asistenţă 
socială. 


Capitolul III 
Treptele de competenţă profesională ale asistenţilor sociali 


Art. 6 (1) În funcţie de nivelul formării profesionale iniţiale sau generale, precum 
şi de experienţa profesională dovedită, asistenții sociali pot dobândi următoarele trepte 
de competenţă profesională în asistenţă socială : 

1. asistent social debutant ; 

2. asistent social practicant; 

3. asistent social specialist ; 

4. asistent social principal. 

(2) Treptele de competenţă profesională ale asistenţilor sociali sunt incompatibile 
cu orice altă formă de gradaţie profesională sau administrativă, constituind singurul 
temei în acordarea sau recunoaşterea competenţelor profesionale. 

Art. 7 (1) Asistenţii sociali nu pot folosi cu ocazia exercitării profesiei alte trepte 
sau grade profesionale decât cele dobândite prin tipul de aviz de exercitare a profesiei 
de asistent social sau tipul de atestat de liberă practică, obţinute în condiţiile legii. 

(2) Folosirea de către asistenții sociali a altor trepte sau grade profesionale decât 
cele dobândite în mod legal, în scopul dobândirii competenţelor profesionale sau în 
scopul exercitării profesiei, constituie abatere disciplinară gravă. 


Capitolul IV 
Competenţele profesionale ale asistentului social debutant 


Art. 8 (1) Asistentul social debutant este persoana care îndeplineşte condiţiile 
formării profesionale iniţiale sau generale prevăzute la art. 3 alin. (1) şi (2) şi care are 
o experienţă în profesie mai mică de 1 an. 

(2) Asistentul social debutant va putea obţine avizul de exercitare a profesiei de 
asistent social, având treapta de competență profesională - debutant. După efectuarea 
perioadei de debut în profesie, asistentul social poate solicita obţinerea uneia dintre 
cele trei trepte profesionale prevăzute de art. 6 alin. (1) lit. b)-d), în condiţiile legii. 

Art. 9 (1) Asistentul social debutant are toate competențele profesionale prevăzute 
în anexa nr. ] la prezentele norme. 

(2) Exercitarea profesiei şi păstrarea competenţelor profesionale de către asistentul 
social debutant sunt condiţionate de obţinerea numărului minim de credite necesar 
pentru asigurarea formării profesionale continue. 

Art. 10 Prin excepţie, persoanele prevăzute la art. 34 alin. (1) şi (2) din lege, care 
la data intrării în vigoare a legii îndeplineau atribuţii de asistent social şi fac dovada că 
sunt înscrise şi urmează, după caz, cursurile universitare sau postuniversitare prevăzute 
de lege pot dobândi titlul de asistent social debutant. 


Capitolul V 
Competenţele profesionale ale asistentului social practicant 

Art. 11 (1) Asistentul social practicant este persoana care îndeplineşte condiţiile 
formării profesionale iniţiale sau generale prevăzute la art. 3 alin. (1) şi (2) şi care are 
o experienţă în profesie de cel puţin 7 an. 

(2) Asistentul social prevăzut la alin. (1) care a obţinut avizul de exercitare a 
profesiei de asistent social are zreapta de competenţă profesională - practicant. 

Art. 12 (1) Asistentul social practicant are toate competențele profesionale prevăzute 
în anexa nr. 1 şi în anexa nr. 2 la prezentele norme. 

(2) Exercitarea profesiei şi păstrarea competenţelor profesionale de către asistentul 
social practicant sunt condiţionate de obţinerea numărului minim de credite necesar 
pentru asigurarea formării profesionale continue. 

Art. 13 Prin excepţie, persoanele prevăzute la art. 34 alin. (1) şi (2) din lege, care 
la data intrării în vigoare a legii îndeplineau atribuţii de asistent social şi fac dovada că 
sunt înscrise şi urmează, după caz, cursurile universitare sau postuniversitare prevăzute 
de lege pot dobândi titlul de asistent social practicant. 


Capitolul VI 
Competenţele profesionale ale asistentului social specialist 


Art. 14 (1) Asistentul social specialist este persoana care îndeplineşte condiţiile 
formării profesionale iniţiale sau generale prevăzute la art. 3 alin. (1) şi (2), care are 
o experienţă în profesia de asistent social de până la 5 ani, dar nu mai puţin de 7 an. 

(2) Asistentul social prevăzut la alin. (1) care a obţinut atestatul de liberă practică 
în stagiatură va avea treapta de competență profesională - specialist. 

Art. 15 (1) Asistentul social stagiar are toate competențele profesionale prevăzute 
în anexa nr. 1], anexa nr. 2 şi în anexa nr. 3 la prezentele norme. 

(2) Exercitarea profesiei şi păstrarea competenţelor profesionale de către asistentul 
social specialist sunt condiţionate de obţinerea numărului minim de credite necesar 
pentru asigurarea formării profesionale continue. 

Art. 16 (1) Asistentul social specialist îşi poate exercita profesia în sectorul public 
sau privat, în regim salarial sau independent. 

(2) Asistentul social specialist îşi va putea exercita profesia în regim independent cu 
condiţia asocierii cu un asistent social care a obţinut atestatul de liberă practică în 
asistenţă socială cu treapta de competenţă profesională — principal, pentru asigurarea 
managementului calităţii actului profesional în asistenţă socială. 

(3) Răspunderea pentru coordonarea activităţii profesionale în regim independent 
aparţine asistentului social principal. 


Capitolul VII 
Competenţele profesionale ale asistentului social principal 


Art. 17 (1) Asistentul social principal este persoana care îndeplineşte condiţiile 
formării profesionale iniţiale sau generale prevăzute la art. 3 alin. (1) şi (2) şi care are 
o experienţă în profesie de cel puţin 5 ani. 

(2) Asistentul social prevăzut la alin. (1) care a obţinut atestatul de liberă practică 
va avea freapta de competenţă profesională - principal. 

Art. 18 (1) Asistentul social principal are toate competențele profesionale prevăzute 
în anexa nr. ], anexa nr. 2, anexa nr. 3 şi în anexa nr. 4 la prezentele norme. 

(2) Exercitarea profesiei şi păstrarea competenţelor profesionale de către asistentul 
social principal sunt condiţionate de obţinerea numărului minim de credite necesar 
pentru asigurarea formării profesionale continue. 

Art. 19 (1) Asistentul social principal îşi poate exercita profesia în sectorul public 
sau privat, în regim salarial sau independent. 

(2) Asistentul social principal poate asigura formarea profesională continuă a 
asistenţilor sociali, expertiza în asistenţă socială, precum şi coordonarea activităţii 
asistenţilor sociali debutanţi sau stagiari. 


Capitolul VIII 
Categoriile de acte profesionale încheiate de asistenții sociali 


Art. 20. (1) Asistentul social utilizează în activitatea profesională numai actele 
profesionale specifice tipului de activitate în care este implicat, potrivit competenţelor 
profesionale dobândite prin atestatul de liberă practică în asistenţă socială sau avizul de 
exercitare a profesiei de asistent social. 

(2) În vederea asigurării coerenţei în activitatea profesională, precum şi pentru 
realizarea evidenţelor actelor profesionale, asistenții sociali vor utiliza numai actele 
profesionale aprobate de către Biroul executiv. 

Capitolul IX 
Condiţiile privind validitatea actelor profesionale încheiate de asistenții sociali 


Art. 21 (1) Actele profesionale sunt întocmite de către asistenții sociali, cu 

respectarea următoarelor condiţii : 

1. să acţioneze cu respectarea prezentelor norme, în conformitate cu normele 
metodologice de exercitare a profesiei de asistent social ; 

2. să deţină aviz de exercitare a profesiei de asistent social sau atestat de liberă 
practică în asistenţă socială; 

3. să deţină şi să aplice parafa profesională pe toate actele profesionale pe care le 
elaborează sau la a căror elaborare participă, în conformitate cu competențele 
înscrise în avizul de exercitare a profesiei de asistent social sau în atestatul de 
liberă practică în asistenţă socială obţinute ; 

4. să respecte dispoziţiile Codului deontologic al profesiei de asistent social, 
precum şi a celorlalte acte normative din domeniul asistenţei sociale ; 

5. să asigure confidenţialitatea actelor profesionale şi să nu folosească în interes 
personal informaţiile despre care a luat la cunoştinţă cu ocazia efectuării actelor 
profesionale. 

(2) Actele profesionale întocmite fără respectarea condiţiilor prevăzute la alin. (1) 

sunt atinse de nulitate absolută şi nu pot fi opozabile beneficiarilor serviciilor de 
asistenţă socială şi autorităţilor publice. 


Capitolul X 
Expertiza profesională în asistenţă socială 


Art. 22 (1) Expertiza profesională în asistenţă socială reprezintă capacitatea profesională 
recunoscută în evaluarea, formarea şi coordonarea activităţii de asistenţă socială şi a 
profesioniştilor în asistenţă socială. 

(2) Asistenţii sociali care au obţinut reapta de competenţă — principal au dreptul de 
a presta servicii de expertiză profesională în asistenţă socială. 

(3) Expertiza în asistenţă socială poate fi dispusă în vederea evaluării activităţii 
profesionale a asistenţilor sociali sau în vederea verificării actelor premergătoare 
aprobării măsurilor de asistenţă socială. 

(4) Actele de dispoziţie ale instanţelor judecătoreşti sau ale altor autorităţi publice 
prin care se solicită verificarea sau refacerea anchetelor sociale vor fi efectuate numai 
de asistenții sociali care au freapta de competență - principal. 

(5) Actele de expertiză profesională vor fi înregistrate în registrul profesional al 
asistentului social, cu observaţia expertiză în asistență socială. 

Art. 23 Asistenţii sociali care efectuează expertiză în asistenţă socială pot solicita 
asistenţilor sociali documente sau amănunte referitoare la actele întocmite de către 
aceştia, cu condiţia respectării confidenţialităţii actelor profesionale. 

Art. 24 Fapta asistentului social care, neavând dreptul la expertiză profesională în 
asistenţă socială, efectuează acte de expertiză în asistenţă socială constituie abatere 
disciplinară gravă şi se sancţionează în condiţiile legii şi a actelor cu caracter normativ 
aprobate pentru aplicarea acesteia. 

Art. 25 Prezentele norme intră în vigoare de la data aprobării lor prin hotărâre a 
Biroului executiv. 


Capitolul XI 


Dispoziţii finale şi tranzitorii 


Art. 26 De la data intrării în vigoare a prezentelor norme, orice altă dispoziţie 


contrară se abrogă. 
Art. 27 Instituţiile publice sau persoanele juridice care au încadraţi asistenţi sociali 
vor fi înştiinţate cu privire la dispoziţiile prezentelor norme, în vederea punerii lor în 


aplicare. 


Experienţa 
profesională 


Experienţă în 
profesie de până 
la 1 an. 


Anexa 1 
Competenţele profesionale ale asistenţilor sociali debutanţi 


Conţinutul activităţii 


Activităţi de prevenire a 
situaţiilor de risc ; 
Evaluarea iniţială (a 
nevoilor şi a resur- 
selor) ; 

Inventariere şi prezen- 
tare de caz. 


Instituţii unde 
îşi pot 
desfăşura 
activitatea 
profesională 

SPAS 
DGASPC 
ONG 
Biserici 


Nivel de competenţe 


Culegere a datelor ; 


Adaptarea mesajelor la 
specificul beneficiarilor şi al 
contextului de comunicare ; 


Comunicare verbală- 
-nonverbală ; 


Intervievare ; 

Acceptare şi nediscri- 
minare ; 

Relaţionare profesională ; 
Empatie ; 

Observare ; 

Analiză şi acţiune ; 
Stabilire a indicatorilor ; 
Intervenţie în situaţie de 
stres ; 

Redactare ; 


Utilizarea instrumentelor de 
evaluare. 

Experienţa 
profesională 


Anexa 2 
Competenţele profesionale ale asistenților sociali practicanți 


Conţinutul activităţii 


Instituţii unde îşi pot 
desfăşura activitatea 
profesională 


Nivel de competenţe 


Experienţă în 
profesie de cel 
puţin 1 an. 


Activităţi de preve- 
nire a situaţiilor de 
TISC ; 

Evaluare iniţială (a 
nevoilor şi a resur- 
selor) ; 


Evaluare detaliată ; 
Muncă în echipă- 
-reţea. 


DGASPC 

SPAS 

Direcţii de Muncă şi 
Protecţie Socială 
Spital 

Poliţie 

Şcoală 

ONG 

Biserici 


Culegere a datelor ; 


Adaptarea mesajelor la 
specificul clientului şi 
al contextului de 
comunicare ; 


Comunicare verbală- 
-nonverbală ; 
Intervievare ; 
Acceptare şi nediscri- 
minare ; 

Relaţionare profe- 
sională ; 

Empatie ; 

Observare 

Analiză şi acţiune ; 
Stabilire a indica- 
torilor ; 

Intervenţie în situaţie 
de stres; 

Redactare ; 
Utilizarea instru- 
mentelor de evaluare ; 
Intervenţii în situaţii 
de stres ; 

Analiză şi sinteză ; 
Mobilizare şi valo- 
rificare a experienţei 
specialiştilor ; 
Identificare a poten- 


țialului din reţelele 
sociale. 

Anexa 3 


Competenţele profesionale ale asistenţilor sociali specialişti 


Experienţa 
profesională 


Conţinutul activităţii 


Instituţii unde îşi pot 
desfăşura activitatea 
profesională 


Nivel de competenţe 


Experienţă în 
profesie de până 
la 5 ani, dar nu 
mai puţin de 1 
an. 


Evaluare detaliată ; 
Muncă în echipă-reţea ; 
Intervenţie specializată ; 


Dezvoltarea planului de 
intervenţie pentru 
client ; 

Management de caz. 


DGASPC 

Direcţii de muncă şi 
protecţie socială 
Penitenciar 

Spitale 

Unităţi de învăţământ 
Poliţie 

ONG 

Biserici 


Identificare şi 
formulare obiective ; 
Ierarhizarea nevoilor ; 
Corelare a nevoilor 
clientului cu resursele 
interne şi externe ale 
acestuia ; 

Planificare a 
activităţilor şi estimare 
a timpului de realizare 
a lor; 

Implementare a 
acţiunilor planificate ; 
Negociere ; 

Evaluare ; 

Mobilizare şi lucru în 
echipă; 

Monitorizare ; 
Orientare şi adaptare 
la context; 


Advocacy ; 
Abilităţi de con- 
siliere ; 


Intervenţie la nivel 
individual/la nivelul 
familiei/la nivel de 
grup; 

Empowerment 
(conferirea de putere). 

Anexa 4 
Competenţele profesionale ale asistenţilor sociali principali 


Instituţii unde îşi 
Experienţa Conţinutul activităţii pot desfăşura 
profesională activitatea 
profesională 


Nivel de competenţe 


Experienţă în Managementul Ministere/Agenţii | Sinteză ; 

pr ofesie de cel serviciilor ; Instituţii centrale | Prioritizare/lerarhizare ; 

puțin 5 ani. Elaborarea de politici Instituţii de Observare şi autoeva- 
sociale/strategii ; Cercetare luare ; 
Activităţi de mediere şi | Organisme Analiză comparativă ; 
negociere ; internaţionale Monitorizare ; 
Expertiză profesională | Forme 
în asistenţă social ; independente : 
Lobby şi advocacy. SCP, cabinete 


Gândire strategică ; 
Abilităţi de previzionare 
Realizare a interconexiunii 
între evenimente şi analiza 
legăturilor dintre acestea ; 
Evaluarea riscurilor şi a 
impactului ; 

Supervizarea individuală 
şi de echipă ; 

Coordonare ; 

Formare ; 

Facilitare ; 


Expertiză profesională în 
asistenţă socială. 


8. Formarea profesională continuă 
a asistenţilor sociali 


Poziţia CNAS referitor la formarea profesională a asistenţilor sociali este reglementată 
potrivit dispoziţiilor Legii nr. 466/2004 privind statutul asistentului social, formarea 
profesională continuă a asistenţilor sociali se realizează atât la nivel universitar, cât şi 
postuniversitar, prin furnizorii de formare profesională continuă în asistenţă socială, 
avizaţi sau asimilați în condiţiile legii. 


Astfel, formarea profesională a asistenţilor sociali nu poate fi confundată cu 
formarea profesională a adulţilor, aşa cum a fost reglementată prin O.G. nr. 129/2000 
privind formarea profesională a adulţilor, modificată şi republicată. 

Formarea profesională a asistenţilor sociali se înscrie în linia formării profesionale 
specifice şi altor profesii liberale, ea realizându-se prin furnizori de formare profesio- 
nală la nivel universitar şi postuniversitar în domeniul asistenţei sociale, precum şi prin 

furnizori specializaţi, constituiți pe principiul nonprofit, avizaţi de către Colegiul 
Naţional al Asistenţilor Sociali, în condiţiile legii. 


Potrivit dispoziţiilor O.G. nr. 129/2000 privind formarea profesională a adulţilor, 
programele postuniversitare de educaţie permanentă, furnizate de instituţii de învăţă- 
mânt superior acreditate, precum şi alte programe de formare profesională a adulţilor 
de nivel universitar, organizate în învăţământul superior, se supun autorizării şi avizării 
prin mecanisme specifice, şi nu prin Consiliul Naţional de Formare Profesională a 
Adulţilor. 


Potrivit dispoziţiilor art. 2 alin. (2), art. 6 din Legea nr. 466/2004 privind statutul 
asistentului social, formarea profesională iniţială se realizează prin instituţii de învăţă- 
mânt superior din domeniul asistenţei sociale, iar formarea profesională continuă prin 
instituţii de învăţământ superior, pe bază de parteneriate, precum şi prin furnizori de 
formare profesională continuă în asistenţă socială, cu avizul Colegiului Naţional al 
Asistenţilor Sociali, la propunerea Comisiei de formare profesională continuă. 


Totodată, potrivit art. 18 alin. (1) din lege, până la finalizarea cursurilor universitare/ 
postuniversitare în asistenţă socială, persoanele prevăzute la art. 34 alin. (1) şi (2) vor 
urma numai programele de formare profesională continuă în asistenţă socială avizate de 
către Colegiul Naţional al Asistenţilor Sociali. 


În vederea avizării şi creditării formării profesionale, furnizorii de formare profe- 
sională continuă în asistenţă socială vor depune la secretariatul Colegiului Naţional al 
Asistenţilor Sociali cererea de avizare, precum şi celelalte documente necesare avizării, 
potrivit prevederilor Normelor privind formarea profesională continuă a asistenţilor 
sociali. 


Orice curs liceal, postliceal sau de formare profesională a adulţilor organizat de 
către alte entităţi decât instituţiile de învăţământ superior în asistenţă socială sau 
furnizori de formare profesională continuă în asistenţă socială, avizaţi de către Colegiul 
Naţional al Asistenţilor Sociali, nu dă dreptul la practicarea profesiei de asistent social. 


Regulamentul de formare profesională continuă 
CNAS consideră formarea profesională continuă extrem de importantă în dezvoltarea 
profesiei. Regulamentul de formare profesională continuă prevede următoarele dispoziţii : 


Capitolul I 
Dispoziţii generale 

Art. 1 (1) Colegiul Naţional al Asistenţilor Sociali, denumit în continuare Colegiu, 
este singura autoritate care are competenţe în reglementarea, avizarea şi creditarea 
formării profesionale continue în domeniul asistenţei sociale, pentru persoanele care 
deţin titlul de asistent social. 

(2) Potrivit dispoziţiilor art. 18 alin. (1) coroborate cu dispoziţiile art. 34 din Legea 
nr. 466/2004 privind statutul asistentului social, denumită în continuare lege, Colegiul 
avizează conţinutul formării profesionale a persoanelor cu formare la nivel mediu, alta 

decât formarea iniţială în domeniul asistenţei sociale, care se desfăşoară prin instituţiile 
de învăţământ superior. 

(3) Potrivit dispoziţiilor art. 25 din lege, asistenții sociali au obligaţia de a participa 
la manifestările de formare profesională continuă, organizate de către furnizorii de formare 
profesională continuă avizaţi de către Colegiu, în condiţiile legii şi a prezentelor norme. 

(4) Formarea profesională continuă în asistenţă socială reprezintă forma prin care se 
asigură managementul calităţii actului profesional în domeniul asistenţei sociale şi 
reprezintă o obligaţie continuă a membrilor Colegiului. 

Art. 2 (1) Formarea profesională continuă în domeniul asistenţei sociale, denumită 
şi perfecţionare profesională continuă în domeniul asistenţei sociale, poate fi realizată 
numai de către persoanele care deţin titlul profesional de asistent social, obţinut ca 
urmare a înregistrării în Registrul naţional al asistenţilor sociali din România, care se 
bucură de o bună reputaţie şi deţin toate competențele în domeniul asistenţei sociale, 
denumiți în continuare formatori. 

(2) Formarea profesională continuă în domeniul asistenţei sociale se realizează prin 
cursuri, seminarii, workshop-uri, conferinţe, precum şi prin alte manifestări ştiinţifice 
şi profesionale. 


Capitolul II 

Furnizorii de formare profesională continuă în domeniul asistenţei sociale 

Art. 3 (1) Furnizorii de formare profesională continuă în domeniul asistenţei 
sociale sunt persoanele juridice organizate potrivit legii pe principiul nonprofit, având 
cuprins în obiectul de activitate formarea profesională în domeniul asistenţei sociale 
sau pentru persoanele care deţin titlul de asistent social, avizaţi de către Colegiu, în 
condiţiile legii. 

(2) Fondatorii sau asociaţii majoritari ai persoanelor juridice furnizoare de formare 
profesională continuă în domeniul asistenţei sociale sunt asistenţi sociali, înregistraţi în 
Registrul naţional al asistenţilor sociali din România. 

Art. 4 (1) Calitatea de furnizor de formare profesională continuă în asistenţă 
socială se dobândeşte în urma avizării de către Colegiu, prin hotărârea Biroului executiv, 
la propunerea Comisiei de formare profesională continuă. 

(2) În vederea avizării, solicitantul va depune la secretariatul Colegiului următoarele 
documente : 

a) cerere de avizare a furnizorului de formare profesională continuă în domeniul 
asistenţei sociale, care va cuprinde şi o declaraţie pe proprie răspundere a 
reprezentantului legal privind îndeplinirea standardelor de calitate în formarea 
profesională a asistenţilor sociali ; 

b) actul constitutiv şi statutul entității, în fotocopie, semnată de către titular pentru 
conformitate cu originalul ; 

c) hotărârea judecătorească de înfiinţare, în fotocopie, semnată de către titular 
pentru conformitate cu originalul ; 

d) actele de spaţiu privind sediul principal şi sediile secundare ale entității, în 
fotocopie, semnate de către titular pentru conformitate cu originalul ; 

e) avizele de exercitare a profesiei de asistent social sau atestatele de liberă practică 
în asistenţă socială ale fondatorilor, asociaţilor sau asistenţilor sociali formatori, 
în fotocopie, semnate de către titulari pentru conformitate cu originalul ; 

f) curriculum vitae privind activitatea în domeniul asistenţei sociale a formatorilor ; 

e) prezentarea domeniilor şi formelor specifice în care entitatea realizează formarea 
profesională continuă ; 

h) dovada achitării taxei de analizare a cererii de avizare a furnizorilor de formare 
profesională continuă în domeniul asistenţei sociale ; 

i) dosar cu şină. 


Art. 5 (1) Documentele depuse în vederea avizării furnizorului de formare profesională 
continuă în domeniul asistenţei sociale vor fi analizate de către Comisia de formare 
profesională continuă. 

(2) Comisia de formare profesională continuă, pe baza documentelor depuse, poate 
propune Biroului executiv acordarea sau neacordarea avizului în vederea înregistrării 
solicitantului ca furnizor de formare profesională continuă în domeniul asistenţei 
sociale, în termen de maxim 15 zile de la data înregistrării cererii. 

(3) Biroul executiv, pe baza propunerii înaintate de către Comisia de formare 
profesională continuă, hotărăşte acordarea sau neacordarea avizului în vederea înregistrării 
solicitantului ca furnizor de formare profesională continuă în domeniul asistenţei 
sociale, cu precizarea domeniilor în care poate realiza formarea profesională continuă, 
în termen de maxim 15 zile de la data înaintării propunerii de către Comisia de formare 
profesională continuă. 

Art. 6 Solicitantul poate contesta hotărârea de acordare sau neacordare a avizului 
în termen de 5 zile de la data comunicării acesteia. Documentele care au stat la baza 
emiterii hotărârii contestate vor fi reanalizate de către Biroul executiv, care va emite în 
termen de 15 zile de la data înregistrării contestaţiei o nouă hotărâre, definitivă. 


Capitolul III 
Creditarea activităţilor de formare profesională continuă 

Art. 7 (1) Furnizorii de formare profesională continuă avizaţi în condiţiile legii şi 
a prezentelor norme au obligaţia ca înainte de a desfăşura activităţi specifice de 
formare profesională continuă în domeniul asistenţei sociale să obţină creditarea 
acestora de către Colegiu, prin Biroul executiv, la propunerea Comisiei de formare 
profesională continuă. 

(2) Creditarea activităţilor de formare profesională continuă în domeniul asistenţei 
sociale reprezintă activitatea de recunoaştere şi valorizare a activităţilor specifice 
organizate de către furnizori de formare profesională continuă în domeniul asistenţei 
sociale, având ca scop îmbunătăţirea şi perfecţionarea profesională a asistenţilor sociali, 
realizată de către Colegiu, în condiţiile prezentelor norme. 

(3) Creditele vor fi acordate de către Colegiu, prin hotărâre a Biroului executiv, la 
propunerea Comisiei de formare profesională continuă, pe baza următoarelor documente 
depuse de către furnizorul de formare profesională continuă care solicită creditarea : 

a) cerere de creditare a activităţii de formare profesională continuă în asistenţă 
socială ; 

b) denumirea şi programa cursului, conferinţei, seminarului, workshop-ului sau 
ale altei manifestări cu caracter ştiinţific şi profesional organizate de către 
furnizorii de formare profesională continuă în domeniul asistenţei sociale sau 
prezentarea materialului care va forma obiectul formării profesionale continue ; 

c) enumerarea formatorilor care vor susţine aplicaţii sau vor conferenţia în cadrul 
activităţilor de formare profesională continuă în domeniul asistenţei sociale şi 
prezentarea activităţii acestora în domeniul asistenţei sociale ; 

d) dovada relaţiei contractuale dintre furnizorul de formare profesională continuă şi 
formatori, fotocopie semnată de către reprezentantul legal al furnizorului de 
formare profesională continuă pentru conformitate cu originalul ; 

e) precizarea caracterului manifestării, având în vedere participarea sau neparti- 
ciparea internaţională ; 

f) dovada achitării taxei de analizare a cererii de creditare profesională a activităţilor 
de formare profesională continuă în domeniul asistenţei sociale ; 

9) dosar cu şină. 


Art. 8 (1) Documentele enumerate la art. 7 alin. (3) vor fi înregistrare la secreta- 
riatul Colegiului şi vor fi înaintate spre analiză Comisiei de formare profesională 
continuă. 

(2) Comisia de formare profesională continuă, pe baza analizei efectuate, propune 
Biroului executiv numărul de credite profesionale în vederea aprobării acestora, în 
termen de 15 zile de la data înregistrării cererii. 

(3) Biroul executiv, pe baza propunerii înaintate, hotărăşte în termen de maxim 15 zile 
numărul de credite profesionale acordat activităţii de formare profesională continuă. 

(4) Solicitantul poate contesta hotărârea de acordare a numărului de credite 
profesionale în termen de 5 zile de la data comunicării acesteia. Documentele care au 
stat la baza emiterii hotărârii contestate vor fi reanalizate de către Biroul executiv, care 
va emite în termen de 15 zile de la data înregistrării contestaţiei o nouă hotărâre, 
definitivă. 

(5) Diplomele de participare, având înscrise numele asistenţilor sociali participanţi, 
vor fi prezentate la Colegiu în termen de 15 zile de la data comunicării hotărârii de 
creditare. Diplomele de participare la activitatea de formare profesională continuă 
creditată de către Colegiu vor conţine în mod obligatoriu antetul şi ştampila acestuia, 
precum şi semnătura preşedintelui Colegiului, sub sancţiunea nulităţii absolute a 
acestora. 

Art. 9 (1) Creditarea formarii profesionale se realizează având în vedere urmă- 
toarele criterii : 

1. caracterul naţional sau internaţional al activităţii de formare profesională continuă ; 
durata activităţii de formare profesională continuă ; 
conţinutul ştiinţific şi profesional al activităţii de formare profesională continuă ; 
criteriul de selecţie a participanţilor pe baza competenţelor profesionale ; 
competențele şi experienţa profesională a formatorilor. 


UPUW IN 


(2) Activitatea de formare profesională continuă la care participă în calitate de 
conferenţiari un număr mai mare de 3 asistenţi sociali principali sau deținători ai 
titlului de doctor în domeniul asistenţei sociale sau cu aplicare în domeniul asistenţei 
sociale va fi creditată suplimentar cu un număr de 2 credite care se vor adăuga 
creditelor acordate pe baza celorlalte criterii. 

(3) Activitatea de formare profesională continuă la care participă în calitate de 
conferenţiari un număr mai mare de 3 asistenţi sociali din afara României va fi creditată 

suplimentar cu un număr de 2 credite care se vor adăuga creditelor acordate pe baza 
celorlalte criterii. 

(4) Activitatea de formare profesională continuă care are ca obiect noi metode şi 
tehnici de lucru în asistenţă socială, care nu au mai fost prezentate la nici o manifestare 
de acest gen din România, va fi creditată suplimentar cu un număr de 2 credite care se 
vor adăuga creditelor acordate pe baza celorlalte criterii. 

(5) Activitatea de formare profesională continuă care se realizează fără ca partici- 
panţii să fie obligaţi la plata unor taxe va fi creditată suplimentar cu un număr de 
2 credite care se vor adăuga creditelor acordate pe baza celorlalte criterii. 

Art. 10 Activităţi de formare profesională continuă asimilate în domeniul asistenţei 
sociale : 

1. publicarea cu titlu de autor sau coautor a unei monografii, tratat sau curs 
universitar, având cel puţin 250 pagini, format AS, va fi creditată cu un număr 
de 10 credite profesionale ; 

2. susţinerea sau finalizarea lucrării de doctorat în domeniul asistenţei sociale va fi 
creditată cu un număr de 10 credite profesionale ; 

3. publicarea unor articole sau lucrări de minim 5 pagini în una dintre publicaţiile 
recunoscute în domeniul asistenţei sociale va fi creditată cu un număr de 2 credite 
profesionale ; 

4. participarea în calitate de formator la activitatea de formare profesională continuă 
va fi creditată cu un număr de 2 credite profesionale pentru fiecare participare 
în parte ; 

5. aportul deosebit la promovarea profesiei de asistent social la nivel naţional şi 
internaţional va fi creditat cu un număr de 5 credite profesionale. 


Art. 11 (1) Asistentul social este obligat să obţină anual un număr de cel puţin 
10 credite profesionale în vederea continuării activităţii profesionale şi pentru asigurarea 
managementului calităţii actului profesional în asistenţă socială. 

(2) Asistentul social formator este obligat să obţină anual un număr de cel puţin 
15 credite profesionale pentru păstrarea acestei calităţi. 

(3) Activitatea administrativă şi organizatorică în cadrul activităţilor de formare 
profesională continuă nu reprezintă temei în obţinerea creditelor profesionale. 

(4) Creditele profesionale pot fi obţinute în mod exclusiv de către persoanele care 
au dobândit titlul de asistent social prin înscrierea în Registrul naţional al asistenţilor 
sociali din România, în condiţiile legii. 


Capitolul IV 
Calitatea de formator în asistenţă socială 
Art. 12 (1) Formatorul în asistenţă socială este asistentul social care îndeplineşte în 
mod cumulativ următoarele condiţii : 

1. deţine atestat de liberă practică în asistenţă socială, având treapta de competenţă 
principal ; 

2. are o experienţă relevantă în domeniul asistenţei sociale în care realizează 
formarea profesională ; 

3. nu i-a fost aplicată o măsură disciplinară în perioada în care a deţinut titlul de 
asistent social. 

(2) Formatorul în asistenţă socială este singura persoană care poate realiza coordo- 
narea şi formarea profesională continuă a asistenţilor sociali care nu au finalizat 
formarea iniţială în asistenţă socială prin una dintre instituţiile de învăţământ superior 
acreditată în domeniul asistenţei sociale. 

Art. 13 Fapta asistenţilor sociali care nu îndeplinesc condiţiile pentru a deţine 
calitatea de formator în asistenţă socială şi care desfăşoară activităţi de formare sau 
perfecţionare continuă în domeniul asistenţei sociale, prin orice formă, fără avizul 
Colegiului, constituie abatere disciplinară gravă şi este sancţionată potrivit legii şi a 
actelor de punere în aplicare a dispoziţiilor acesteia. 


Capitolul V 
Dispoziţii finale şi tranzitorii 
Art. 14 (1) Prezentele norme intră în vigoare de la data aprobării lor prin hotărâre 
a Biroului executiv. 
(2) De la data intrării în vigoare a prezentelor norme, orice dispoziţie contrară se abrogă. 
Art. 15 Prezentele norme reprezintă procedura unică de avizare şi creditare profesio- 
nală a activităţilor de formare profesională continuă în asistenţă socială. 


Furnizorii de formare profesională continuă în asistenţă socială 

Reglementarea privind furnizorii de formare profesională continuă în asistenţă 
socială şi a registrului naţional ce cuprinde aceşti formatori este în conformitate cu 
dispoziţiile Legii nr. 466/2004 privind statutul asistentului social, Regulamentului de 
Organizare şi Funcţionare al Colegiului Naţional al Asistenţilor Sociali, publicat în 
Monitorul Oficial al României nr. 735 din 30 octombrie 2007, precum şi cu dispoziţiile 
Normelor privind formarea profesională continuă a asistenţilor sociali, aprobate prin 
Hotărârea Biroului executiv nr. 1 din 12 iunie 2007. 


Colegiul naţional al asistenţilor sociali face publică hotărârea sa de a constitui 
Registrul Naţional al Furnizorilor de Formare Profesională Continuă în Asistenţă 
socială, pe baza principiilor care definesc profesia de asistent social, în conformitate cu 
practica europeană în domeniu. 


Pasul I - Avizare şi înregistrare 
Registrul va fi afişat pe site-ul oficial al CNAS, pentru a putea fi consultat de către 
orice asistent social interesat în formarea profesională continuă. 


Pasul II - Creditarea cursurilor de formare profesională continuă în domeniul 
asistenţei sociale 

Furnizorii de formare profesională continuă avizaţi vor putea solicita creditarea 
cursurilor de formare profesională continuă, susţinute de către formatori care îndepli- 
nesc condiţiile legale pentru desfăşurarea activităţilor formative în asistenţă socială. 


Pasul III — Formarea profesională continuă a asistenţilor sociali 
Documente necesare pentru obţinerea avizului 


In vederea avizării, solicitantul va depune la secretariatul Colegiului următoarele 
documente : 

a) cerere de avizare a furnizorului de formare profesională continuă în domeniul 
asistenţei sociale, care va cuprinde şi o declaraţie pe proprie răspundere a 
reprezentantului legal privind îndeplinirea standardelor de calitate în formarea 
profesională a asistenţilor sociali ; 

b) actul constitutiv şi statutul entității, în fotocopie, semnată de către titular pentru 
conformitate cu originalul ; 

c) hotărârea judecătorească de înfiinţare, în fotocopie, semnată de către titular 
pentru conformitate cu originalul ; 

d) actele de spaţiu privind sediul principal şi sediile secundare ale entității, în 
fotocopie, semnate de către titular pentru conformitate cu originalul ; 

e) avizele de exercitare a profesiei de asistent social sau atestatele de liberă practică 
în asistenţă socială ale fondatorilor, asociaţilor sau asistenţilor sociali formatori, 
în fotocopie, semnate de către titulari pentru conformitate cu originalul ; 

f) curriculum vitae privind activitatea în domeniul asistenţei sociale a formatorilor ; 

e) prezentarea domeniilor şi formelor specifice în care entitatea realizează formarea 
profesională continuă ; 

h) dovada achitării taxei de analizare a cererii de avizare a furnizorilor de formare 
profesională continuă în domeniul asistenţei sociale ; 

i) dosar cu şină. 


Documentele necesare creditării modalităţilor de formare profesională continuă 
Creditele vor fi acordate de către Colegiu, prin hotărâre a Biroului executiv, la 
propunerea Comisiei de formare profesională continuă, pe baza următoarelor docu- 
mente depuse de către furnizorul de formare profesională continuă care solicită creditarea : 
a) cerere de creditare a activităţii de formare profesională continuă în asistenţă 
socială ; 

b) denumirea şi programa cursului, conferinţei, seminarului, workshop-ului sau a 
altei manifestări cu caracter ştiinţific şi profesional organizate de către furnizorii 
de formare profesională continuă în domeniul asistenţei sociale sau prezentarea 
materialului care va forma obiectul formării profesionale continue ; 

c) enumerarea formatorilor care vor susţine aplicaţii sau vor conferenţia în cadrul 
activităţilor de formare profesională continuă în domeniul asistenţei sociale şi 
prezentarea activităţii acestora în domeniul asistenţei sociale, 

d) dovada relaţiei contractuale dintre furnizorul de formare profesională continuă şi 
formatori, fotocopie semnată de către reprezentantul legal al furnizorului de 
formare profesională continuă pentru conformitate cu originalul ; 

e) precizarea caracterului manifestării, având în vedere participarea sau neparti- 
ciparea internaţională ; 

f) dovada achitării taxei de analizare a cererii de creditare profesională a activităţilor 
de formare profesională continuă în domeniul asistenţei sociale ; 

9) dosar cu şină. 

9. Codul deontologic al profesiei de asistent social 


În temeiul dispoziţiilor art. 27, lit. a) din Legea nr. 466/2004 privind statutul asistentului 
social şi art. 7 alin. (2) lit. g) din Regulamentul de organizare şi funcționare a 
Colegiului Naţional al Asistenţilor Sociali, Consiliul Naţional al Colegiului Naţional 
al Asistenţilor Sociali a adoptat prezentul Cod deontologic al profesiei de asistent 
social. 


Capitolul I 
Dispoziţii generale 

Art. 1 (1) Codul deontologic al profesiei de asistent social, denumit în continuare 
cod, stabileşte normele obligatorii de conduită profesională ale asistenţilor sociali, 
respectiv ale membrilor Colegiului Naţional al Asistenţilor Sociali din România, 
denumit în continuare Colegiu. 

(2) Codul are ca scop reglementarea principiilor şi regulilor de conduită ale 
asistenţilor sociali pentru a preveni apariţia unor situaţii care ar putea afecta reputaţia 
şi buna practică a acestora, dezvoltarea şi consolidarea Colegiului, precum şi imaginea 
corpului profesional al asistenţilor sociali în general. 

Art. 2 Codul reglementează relaţiile profesionale ale asistenţilor sociali şi stabileşte 
standardele de conduită ale acestora în relaţiile cu beneficiarii, membrii corpului 
profesional, precum şi cu alte categorii de profesionişti. 

Art. 3 (1) Respectarea întocmai a prevederilor prezentului cod constituie o obligaţie 
profesională pentru fiecare asistent social. 

(2) Desfăşurarea activităţilor de asistenţă socială se va realiza numai în condiţiile 
prezentului cod şi a legislaţiei în vigoare. 

Art. 4 (1) Colegiul poate acţiona pentru tragerea la răspundere disciplinară a 
asistenţilor sociali care încalcă normele imperative privind cadrul legal al exercitării 
profesiei de asistent social, precum şi pentru tragerea la răspundere penală, civilă, 
administrativă sau de altă natură, după caz. 

(2) Colegiul poate sesiza organele în drept cu privire la practicarea profesiei de 
asistent social de către o persoană care nu a obţinut titlul profesional de asistent social, 
în condiţiile legii. 


Capitolul II 
Principii generale profesionale 

Art. 5 Asistentul social are obligaţia de a-şi exercita profesia potrivit prevederilor 
legale în vigoare privind exercitarea profesiei de asistent social, precum şi a normelor 
profesionale specifice din domeniul asistenţei sociale. 

Art. 6 Asistentul social este obligat să promoveze şi să respecte valorile profesiei, 
metodologia exercitării profesiei, precum şi ghidurile de bună practică în domeniu 
aprobate de către Colegiu, asigurând în acest mod realizarea calităţii actului profesional. 

Art. 7 Asistentul social trebuie să îşi îmbogăţească permanent cunoştinţele profesionale 
şi să caute în mod consecvent să îşi ridice standardele de calitate ale exercitării 
profesiei, precum şi în domeniul cercetării, semnalând autorităţii profesionale practicile 
ilicite în domeniu, precum şi cele care încalcă dispoziţiile prezentului cod. 

Capitolul III 
Independenţa profesională şi responsabilitatea asistentului social 

Art. 8 (1) Asistentul social îşi desfăşoară activitatea pe baza principiului inde- 
pendenţei profesionale, care îi conferă dreptul de iniţiativă şi decizie în exercitarea 
actului profesional, cu asumarea deplină a răspunderii pentru calitatea acestuia. 

(2) Independenţa asistentului social nu poate prejudicia în nici un fel interesele 
beneficiarului serviciului profesional. 

Art. 9 Asistentul social pledează pentru condiţii de viaţă care să conducă la 
satisfacerea nevoilor umane de bază şi promovează valorile sociale, economice, politice 
şi culturale compatibile cu principiile justiţiei sociale. 

Art. 10 Asistentul social este obligat să îşi exercite profesiunea cu responsabilitate, 
în conformitate cu competențele corespunzătoare freptelor de competență profesională 
dobândite, prevăzute în anexa nr. 1 la prezentul cod. 

Art. Il Actul profesional al asistentului social se exercită în mod obligatoriu 
olograf, cu precizarea numelui, prenumelui şi codului alocat din Registrul național al 
asistenţilor sociali din România, Partea I, precum şi prin aplicarea parafei profesionale 
individuale. 

Art. 12 Asistentul social prestează numai categoriile de servicii de asistenţă socială 
specifice tipului de intervenţie şi beneficiarului serviciilor, potrivit ghidurilor de bună 
practică în domeniul asistenţei sociale, precum şi normelor metodologice privind 
exercitarea profesiei de asistent social, aprobate de Colegiu, în condiţiile legii. 

Art. 13 Pentru serviciile de asistenţă socială prestate în relaţiile contractuale stabilite 
cu beneficiarul acestora, asistentul social, indiferent de forma de exercitare a profesiei, 
beneficiază de un salariu sau onorariu, negociat în mod liber cu beneficiarii serviciilor 
prestate sau cu furnizorii de servicii de asistenţă socială sau cu altă entitate angajatoare 
în cadrul cărora activează, după caz. 

Art. 14 (1) Asistentul social are următoarele responsabilităţi sociale : 

a) să pledeze pentru îmbunătăţirea condiţiilor sociale în vederea satisfacerii nevoilor 

umane de bază şi promovării justiţiei sociale ; 

b) să acţioneze pentru a facilita accesul la servicii specifice şi posibilitatea de a 

alege pentru persoanele vulnerabile, dezavantajate sau aflate în dificultate ; 

c) să promoveze condiţiile care încurajează respectarea diversităţii sociale şi culturale ; 

d) să promoveze politicile şi practicile care încurajează conştientizarea şi respectarea 

diversităţii umane ; 

e) să faciliteze şi să informeze publicul în legătură cu participarea la viaţa comu- 

nitară şi schimbările sociale care intervin ; 

f) să asigure servicii profesionale în situaţii de urgenţă, în condiţiile legii şi a 

normelor privind exercitarea profesiei de asistent social ; 

9) să recunoască importanţa fundamentală a relaţiilor interumane şi să le promoveze 

în practica profesională, încurajând relaţiile între persoane cu scopul de a 
promova, reface, menţine şi/sau îmbunătăţi calitatea vieţii ; 

h) să se asigure de respectarea drepturilor fundamentale ale omului şi de aplicarea 

legislaţiei internaţionale la care România a aderat. 


(2) Asistentul social tratează toate cazurile date spre asistare, în funcţie de con- 
cluziile evaluării riscului, nevoilor şi resurselor. 

(3) Asistentul social va trata cu prioritate cazurile minorilor aflaţi în dificultate, 
fiind activat în mod automat principiul interesului superior al acestora, în condiţiile 
Convenţiei ONU cu privire la drepturile copilului, în acest sens având obligaţia de a se 
autosesiza. 

(4) Asistenţii sociali vor avea în vedere întotdeauna că propriul lor comportament 
reprezintă un model pentru membrii comunităţii, acţionând în consecinţă. 


Capitolul IV 
Obligaţii faţă de profesia de asistent social 

Art. 15 Asistentul social contribuie la promovarea profesiei de asistent social, 
precum şi la susţinerea spiritului de breaslă. 

Art. 16 În vederea asigurării standardelor de integritate profesională, asistentul 
social este obligat: 

a) să promoveze şi să menţină standardele de calitate în practica profesională ; 

b) să promoveze şi să dezvolte valorile şi etica profesională, baza de cunoştinţe şi 
misiunea profesiei de asistent social ; 

c) să protejeze integritatea profesională a asistenţilor sociali, prin conferinţe, 
studii, cercetare, analiză, activităţi de predare, consultanţă, expuneri în cadrul comu- 
nităţilor, prin participarea activă în cadrul organizaţiei profesionale, precum şi prin alte 
acţiuni de eficientizare a activităţii profesionale. 

Art. 17 În spiritul promovării demnităţii profesiei, asistentul social se va preocupa 
permanent ca partenerii, asociaţii şi/sau angajaţii săi să nu lezeze drepturile persoanelor 
cu care interacționează în actul profesional, să nu diminueze încrederea publică în 
profesionalismul, onestitatea şi responsabilitatea membrilor Colegiului, precum şi 
pentru a preveni şi elimina practicarea ilegală a profesiei de asistent social, sesizând în 
acest sens Colegiul. 


Capitolul V 
Obligaţii faţă de beneficiari 

Art. 18 (1) Relaţiile asistentului social cu beneficiarii serviciilor sale profesionale 
se bazează pe onestitate şi confidenţialitate, asistentul social având obligaţia de a 
informa beneficiarii asupra problemelor specifice şi cheltuielilor probabile pe care le 
implică prestarea serviciilor de asistenţă socială. 

(2) Asistentul social are obligaţia de a informa beneficiarul - persoană fizică sau 
prestaţia sa, care ar putea influenţa calitatea, costurile sau termenele de prestare a 
serviciilor. 

(3) Asistentul social întreprinde toate măsurile care să îi permită întreruperea, la 
nevoie, a relaţiilor contractuale cu acei beneficiari sau cu acei angajatori, care, prin 
cerinţele sau atitudinea lor pe parcursul desfăşurării activităţilor contractate, generează 
situaţii incompatibile. 

Art. 19 (1) Respectarea principiului autodeterminării obligă asistentul social să nu 
decidă în numele beneficiarului. 

(2) Asistentul social sprijină beneficiarii pentru identificarea şi dezvoltarea resurselor 
în vederea alegerii celei mai bune opţiuni şi acordă toată atenţia necesară intereselor 
celorlalte părți implicate în activitatea de asistenţă socială. 

(3) Asistentul social poate limita drepturile beneficiarilor la autodeterminare atunci 
când acesta consideră că acţiunile prezente şi/sau viitoare ale beneficiarilor prezintă un 
risc pentru ei înşişi şi/sau pentru alte persoane. 

Art. 20 (1) Asistentul social va furniza serviciile de asistenţă socială beneficiarilor 
numai în contextul unei relaţii profesionale contractuale şi a consimţământului informat 
al beneficiarului, după caz. 

(2) În cazul în care beneficiarii serviciilor de asistenţă socială nu au capacitatea de 
a-şi exprima în scris consimţământul sau de a contracta, asistentul social trebuie să 
protejeze interesele beneficiarului serviciului său, urmărind să obţină consimţământul 
scris al reprezentantului legal al acestuia, după caz. 

Art. 21 (1) Asistentul social utilizează un limbaj clar şi adecvat pentru a informa 
beneficiarii serviciilor de asistenţă socială despre scopul, riscurile şi limitele serviciilor, 
costurile legate de serviciul respectiv, alternativele existente, dreptul beneficiarilor de 
a refuza sau de a rezilia relaţiile contractuale stabilite, precum şi despre perioada 
pentru care sunt încheiate raporturile contractuale de asistenţă socială. 

(2) În situaţiile în care beneficiarii serviciilor de asistenţă socială nu înţeleg sau 
au dificultăţi în a înţelege limbajul utilizat în practică, asistentul social trebuie să 
se asigure că acesta a înţeles condiţiile prezentate, în acest sens asigurând bene- 
ficiarului o explicaţie detaliată, direct sau prin intermediul unui translator/interpret, 
după caz. 

Art. 22 Asistentul social informează beneficiarii serviciilor de asistenţă socială cu 
privire la limitele şi riscurile furnizării de servicii prin intermediul tehnicii de calcul şi 
de comunicare moderne, solicitând acordul scris al acestora pentru orice înregistrare 
audio şi video, precum şi pentru prezenţa unei terţe persoane, în calitate de observator 
sau supervizor. 

Art. 23 Pentru a asigura o intervenţie competentă, asistentul social are dreptul şi 
obligaţia de a asigura şi de a utiliza servicii şi tehnici specializate de intervenţie, în 
condiţiile respectării obligaţiei de formare profesională continuă, potrivit legii. 

Art. 24 (1) Asistentul social prestează serviciile profesionale în concordanţă cu 
specificul cultural al beneficiarilor, adaptându-se diversităţii culturale prin cunoaşterea, 
înţelegerea, acceptarea şi valorizarea modelelor culturale existente. 

(2) Asistentul social trebuie să deţină cunoştinţe de bază despre mediul cultural şi 
caracteristicile grupului sau comunităţii din care fac parte beneficiarii serviciilor de 
asistenţă socială. 

(3) Formarea profesională a asistentului social îi permite acestuia înţelegerea 
diversităţii sociale şi culturale privind etnia, religia, sexul şi/sau orientarea sexuală, 
vârsta, statutul marital, convingerile politice şi religioase sau dizabilităţile mintale ori 
fizice ale beneficiarului. 

Art. 25 (1) Asistentul social evită conflictele de interese în exercitarea profesiei şi 
promovează o abordare imparţială a situaţiilor profesionale. 

(2) Asistentul social informează beneficiarul despre posibilele conflicte de interese 
şi intervine, după caz, în prevenirea sau rezolvarea acestora. 

(3) În anumite cazuri, protejarea beneficiarului poate conduce la încheierea relaţiei 
profesionale şi orientarea clientului către un alt profesionist sau către un alt serviciu 
care să corespundă nevoii acestuia. 

(4) Asistentul social nu foloseşte relaţia profesională cu beneficiarul serviciilor sale 
profesionale pentru obţinerea de avantaje sau alte beneficii de orice natură în interes 
personal. 

(5) Asistentul social este obligat să atenueze sau să prevină conflictele de interese 
existente sau posibile. 

Art. 26 (1) Asistentul social se bazează în activitatea profesională pe principiile 
respectării şi apărării intimităţii beneficiarului, confidenţialităţii acestuia, precum şi pe 
principiul utilizării responsabile a informaţiilor obţinute în timpul exercitării profesiei 
sau în legătură cu aceasta. 

(2) Asistentul social nu poate solicita informaţii despre viaţa privată a beneficiarului 
serviciilor sale, decât în cazul în care acestea sunt relevante pentru intervenţie, asistentul 
social având obligaţia păstrării confidenţialităţii asupra acestora. 

(3) În anumite situaţii, asistentul social poate dezvălui informaţii confidenţiale, cu 
acordul beneficiarilor sau al reprezentanţilor legali ai acestora, după caz. 

(4) Asistenţii sociali pot dezvălui informaţii confidenţiale fără acordul beneficiarilor, 
în condiţiile legii şi ale actelor normative adoptate în vederea executării acesteia sau 
atunci când nedezvăluirea acestora ar pune în pericol viaţa, integritatea fizică a 
beneficiarilor sau a altor persoane. 

(5) Asistentul social informează beneficiarii serviciilor de asistenţă socială 
despre încălcarea confidenţialităţii informaţiilor pe care le deţin în legătură cu 
aceştia, motivaţia avută în vedere, precum şi despre posibilele consecinţe, în 
condiţiile legii. 

(6) Asistentul social trebuie să păstreze confidenţialitatea asupra identităţii bene- 
ficiarilor, atunci când acesta prezintă informaţii în mass-media, în condiţiile legii. 

Art. 27 În cazul în care autorităţile publice competente solicită pe cale legală 
informaţii despre un anumit caz sau atunci când sunt puse în pericol interesele legitime, 
viaţa sau integritatea beneficiarilor, asistentul social poate dezvălui informaţiile cerute, 
în condiţiile legii. 

Art. 28 (1) Accesul la documentele beneficiarilor şi transferul acestora se 
realizează astfel încât să asigure protecţia deplină a informaţiilor confidenţiale 
conţinute. 

(2) Accesul la documentele beneficiarilor este permis profesioniştilor care lucrează 
în echipa pluridisciplinară, supervizorilor sau coordonatorilor activităţii profesionale 
de asistenţă socială, precum şi altor persoane autorizate în condiţiile legii. 

(3) La cerere, beneficiarii au acces la informaţiile din propriile dosare, în măsura în 
care asistentul social apreciază că acestea servesc intereselor lor şi nu prejudiciază alte 
persoane. 

(4) La încheierea serviciilor, asistentul social are responsabilitatea de a arhiva 
dosarele clienţilor pentru a asigura accesul la informaţie în viitor şi protecţia infor- 
maţiilor confidenţiale. 

Art. 29 (1) Contactele fizice între asistenții sociali şi beneficiarii serviciilor de 
asistenţă socială trebuie evitate în cazul în care se constată că acest lucru îi prejudiciază 
în vreun fel pe aceştia. 

(2) Asistentul social care se angajează în contacte fizice cu beneficiarii trebuie să 
aibă responsabilitatea de a stabili limite adecvate diferenţelor culturale, în condiţiile legii. 

(3) Asistentul social nu poate întreţine relaţii sexuale cu beneficiarii serviciilor de 
asistenţă socială sau cu rudele acestuia, pe toată durata prestării serviciilor profesionale 
către aceştia. 

(4) Asistentul social nu manifestă faţă de beneficiarii actului său profesional 
comportamente verbale sau fizice de natură sexuală, menite a fi înţelese ca avansuri 
sexuale sau solicitări de favoruri sexuale. 

Art. 30 Asistentul social foloseşte un limbaj adecvat şi respectuos faţă de client şi 
evită folosirea termenilor care pot aduce prejudicii persoanelor, grupurilor sau comu- 
nităţilor. 

Art. 31 (1) Asistentul social va asigura continuitatea serviciilor în cazul în care acestea 
sunt întrerupte de factori cum ar fi: transferul, boala, indisponibilitatea temporară etc. 

(2) Asistentul social poate finaliza relaţia profesională cu beneficiarii, precum şi 
serviciile oferite acestora atunci când acestea nu mai răspund nevoilor şi intereselor acestora. 

(3) Asistentul social se asigură că finalizarea relaţiei profesionale cu beneficiarii şi 
a serviciilor oferite este un proces planificat, asupra căruia beneficiarii deţin toate 
informaţiile necesare. 


Capitolul VI 
Obligaţii faţă de membrii corpului profesional 

Art. 32 (1) Relaţiile între asistenții sociali se bazează întotdeauna, indiferent de 
interesele personale sau ale persoanelor pe care le asistă, pe respect profesional 
reciproc. 

(2) Asistentul social îşi construieşte reputaţia profesională numai pe baza competenţei 
sale profesionale, fără a folosi mijloace de reclamă sau alte mijloace comerciale, altele 
decât cele prevăzute de lege. 

Art. 33 (1) Concurența profesională între asistenții sociali se bazează numai pe 
competenţa şi calitatea serviciilor profesionale oferite beneficiarilor. 

(2) Sunt interzise şi sunt considerate acte de concurenţă profesională neloială 
următoarele acţiuni : 

a) tentativa sau acţiunea de denigrare sau de discreditare a asistenţilor sociali în 
scopul atragerii beneficiarilor de servicii de asistenţă socială ; 

b) practicarea profesiei sub standardele de calitate stabilite prin ghidurile de bună 
practică în domeniu sau normele privind exercitarea profesiei de asistent social, precum 
şi prin stabilirea unor onorarii derizorii având ca scop atragerea beneficiarilor serviciilor 
de asistenţă socială; 

c) utilizarea unor mijloace de presiune sau a funcţiei deţinute în vederea atragerii 
beneficiarilor serviciilor psihologice sau în alt scop personal ; 

d) utilizarea oricăror informaţii de specialitate nepublicate sau neoficiale, la care 
asistentul social a avut acces pe diferite căi, în scopul obţinerii de avantaje personale. 

Art. 34 (1) Orice litigiu între asistenţi sociali cu privire la exercitarea profesiei de 
asistent social trebuie comunicat imediat pentru conciliere Colegiului. 

(2) Comisia de deontologie profesională are competenţa analizării situaţiei de litigiu 
create, precum şi desfăşurării tuturor actelor necesare concilierii, înainte de sesizarea 
altor instanţe. 


1332 TRATAT DE ASISTENŢĂ SOCIALĂ 


Capitolul VII 
Obligaţiile asistentului social în relaţiile cu instituţiile publice 

Art. 35 Asistentul social, salariat sau membru al unor comisii sau organisme de 
specialitate ale unor instituţii publice, nu va divulga şi nu va folosi în scopul obţinerii 
de avantaje materiale personale, familiale sau de grup informaţii de specialitate care nu 
au fost făcute publice. 

Art. 36 Asistentul social, salariat sau membru al unor comisii sau organisme 
publice sau tehnice de analiză ori decizie, nu se poate pronunţa asupra unor acte sau 
documentaţii la a căror realizare este implicat personal. 

Art. 37 Asistentul social nu va oferi avantaje materiale sau de orice altă natură unui 
funcţionar public, cu intenţia de a influenţa o decizie de care este interesat. 

Art. 38 Asistentul social care îşi desfăşoară activitatea în cadrul unei instituţii a 
administraţiei publice, în învăţământ sau participă în diverse foruri decizionale sau de 
jurizare nu va accepta avantaje materiale sau de orice natură oferite pentru a influenţa 
decizia sa. 


Capitolul VIII 
Sancţiunile disciplinare 
Art. 39 (1) Încălcarea de către asistenții sociali a dispoziţiilor prevăzute în prezentul 
cod constituie abatere disciplinară. 

(2) În urma realizării cercetării disciplinare, Comisia de deontologie profesională 
şi organele de conducere ale Colegiului, după caz, apreciază gravitatea fiecărui caz de 
încălcare a dispoziţiilor prezentului cod. 

(3) Sancţiunile disciplinare aplicabile asistenţilor sociali sunt prevăzute în art. 20 
alin. (2) lit. a)-d) din Regulamentul de organizare şi funcționare a Colegiului Naţional 
al Asistenţilor Sociali. 


Capitolul IX 
Dispoziţii finale şi tranzitorii 

Art. 40 (1) Prezentul cod a intrat în vigoare de la data adoptării prin hotărâre a 
Consiliului Naţional. 

(2) De la data adoptării prezentului cod se abrogă orice altă dispoziţie contrară, în 
condiţiile legii. 

(3) De la data adoptării prezentului cod, autorităţile publice, alte persoane juridice 
sau entităţi specializate care au încadraţi asistenţi sociali vor aduce la cunoştinţa 
acestora prevederile prezentului cod. 

(4) Prezentul cod a fost adoptat în executarea Legii nr. 466/2004 privind statutul 
asistentului social, pentru detalierea şi aplicarea unitară a dispoziţiilor legale privind 
deontologia profesiei de asistent social. 

Art. 41 Punerea în aplicare a prezentului cod, se realizează sub aspect procedural 
potrivit dispozițiilor procedurale prevăzute în anexa nr. 2, care face parte integrantă 
din prezentul cod. 

Art. 42 Prezentul cod va fi publicat în Monitorul Oficial al României, Partea I. 

